《清稗类钞》乞丐类动物类
清稗类钞

　乞丐类

　　　　丐头

各县有管理乞丐之人，曰丐头，非公役而颇类似之，本地之丐，外来之丐，皆为所管理，出一葫芦式之纸，给商店，使揭于门，曰罩门。罩门所在，羣丐不至。其文有「一应兄弟不准滋扰」字样，或无文字而仅有符号。商店既揭此纸，丐见之，即望望然而去。盖商店所出之钱，即交丐头，由丐头俵分于诸丐。丐若径索之于商店，可召丐头，由其加以责罚。其于人家，则听丐自乞，间亦有揭罩门者。
商店人家或已有罩门，而丐偶有至者，非未入行之丐，即不同类之丐，盖丐头权力之所及，亦自有限制也。
丐头之收入有二。一，商店所给诸丐之钱，可提若干。二，年节之赏，庆吊之赏，无论商店、人家均有之。
新入行之丐，必以三日所入，悉数献之于丐头，名曰献果。献果愈多者，光彩愈甚，恒尽心竭力，以自顾门面，如官家之考成焉。此后则按彼中定制，抽若干成献于丐头。【其数大略不逾二成。】若有死亡、疾病，则由丐头酌量给恤，重者并由同辈分担义务。入行之初，丐头示以规则，并行乞之诀，然亦粗浅庸劣，无一毫进步思想也。
乞丐之有丐头，尽人知之，而不知丐头必有杆子以为证，如官吏之印信然。《鸿鸾禧》剧本中，乙云：「兄弟才疏学浅，不能当此重任。」甲云：「老弟你休谦让，就此拜了杆儿罢。」是其证也。丐头之有杆子，为其统治权之所在，彼中人违反法律，则以此杆惩治之，虽挞死，无怨言。杆不能于至辄携，乃代以旱烟管，故丐头外出，恒有极长极粗之烟管随之。
京师丐头，向分蓝杆子、黄杆子两种。蓝杆子者，辖治普通之丐；黄杆子者，辖治宗室八旗中之丐也。盖自入关以来，旗人向不事生计，而宗室中亦有游手好闲之徒，余威未杀，市井横行，故其党魁黄杆子一席，必以属之位尊势厚桀骜不驯之王公贝勒，方足以慑伏之。所辖均旗人，犹之寻常一族之族长，不足为耻，且资格权力足以雄长其曹，被推之后，虽欲辞而不得也。
黄杆子者，实为一种高等之流丐，非端午、中秋、年终不外出，且不走居户，不伸手索钱。每至各店时，必二人或四人，以一人唱曲，一人敲鼓板和之。唱时，以手背向上，执鼓板使平，即为索钱之暗号。店伙以所应给之钱，【至少不得逾大钱五枚。】举之使高，约出头部少许，置之鼓板上，若辈乃去而之他。然有特别规约，给钱时，不得在唱逾五句之后，若不谙此例，或靳而不与，或与而不如仪，则若辈即旋身而走。明日倍其数来，后日更倍其数来，自启市及闭市止，不索钱，亦不出恶声，往往围聚于店门，往来居民恒指而目之曰：「黄杆子今日与某店开交涉。」则惴惴然惟恐祸及，势必贸易停止。迨后店主托人和解，则数千数十千，视其时日之多寡、情节之轻重而定之。然有大力者请得黄杆子来，若辈亦帖然奉命。此其服从法令，实为彼团体存在之要素，所以能绵历二百余年之久也。

　　　　丐之种类

无恒产，无恒业，而行乞于人以图生存之男女，曰丐，世界列邦皆有之，而我国为独多，以无教养之术故也。若欧洲之丐，或为路人擦火，或为游客刷靴，或扶挈老人，或以玩物、糖果上之儿童，鲜有徒手索钱者。实由权利义务对待之说，深入人心，虽在乞丐，亦于无职业之中勉求职业。即此一端，而吾国人之品格已远逊于外人矣。
丐之种类，有可得而言者，而以持棒挈钵，蹒跚躃（足薛）于市巷者为最多，沿路膝行磕头者次之，大声疾呼者又次之．此外则各守其习，不能任意变更．其口号有东项，西项，红项，白项之分．盖硬讨者属于红项，哀乞者属于白项，而东项，西项则未得其详．　
商店、人家之有庆吊事也，乞丐例有赏封可得，上海亦然，分疆立界，各有门户，两不相犯。凡在其界中者，不论庆吊之为何事，皆有所获，其数视门户之大小以定多寡。即迎婚、出殡，所用夫役，亦皆由丐承充，得佣资焉。
专走江湖之丐，岁或一二至，至则索钱于丐头，亦有自乞于商店、人家者。
挟技之丐，亦或游行江湖，不专在一地。一唱，或不规则之戏曲，或道情，或山歌，或莲花落。一戏碗，以碗置于额，或鼻端或指尖而旋转之。一吞刀，置刀于口而吞之。一吞铁丸，自口吞入，于他处出之。一弄蛇，以蛇塞鼻中，使自口出。
劳力之丐，一为各种苦力之助手，一曳车上桥，一为人运送行李。
残疾之丐，一以霉毒伤身者，耳目口鼻均仅一小孔。一瞽者，一跛者，一烂腿者。更有手足合一，皆在其头之旁，旋转于地，盖采生折割之凶徒所为，迫使行乞以获利者也。
诡托之丐，一诡言避灾出外者，一诡言投亲不遇流落他乡者，一诡言父母有病者，一诡言自身有病者，甚且残手缺足、烂鼻削唇，穷极地狱之变相，而实则涂以猪血或烛泪贴以膏药也，一诡言家有死尸待殓者。
强索之丐，一徒流之罪人，方赴配所，所经城市乡镇，例得求乞者。一乞钱不与，则出刀自割，或额或颊以流血吓人者。
卖物之丐，物为耳刷，用以剔耳垢，一名扒耳。又有所谓消息子者，虽亦为小贩之一，而丐头得约束之，故亦可呼之曰丐。
如上所言，皆男丐，所索者为钱，与以残羹冷炙或不受。
至若女丐，则土著为多，间有走江湖者。无挟技者，无劳力者，无强索者，无卖物者。类皆贫乏不能自存之人，亦间有残疾或诡托者。
其为男女丐之所同为之者，如送香火、拂尘是也。送香火者，以寺庙中余香爇火，逐车送人以易一钱。人因吸烟之便，辄施舍当十钱一枚，合制钱二枚也。长幼均有之。京师多积尘，大道尤甚，驱车过之，虽无风，为轮所碾，衣履满矣。时有乞丐行道周，手一帚，见车过，辄为客拂之。所乞者当十钱一枚而已，长幼皆为之，此与欧洲乞丐之为人拭履者相类也。

　　　　花子院联

俗称乞丐曰叫化子，盖以其叫号于市而募化钱物也，又作花子，则京师谓乞儿曰花子，见《五杂俎》，其油来久矣。某县北城上，有乞丐羣居之所，屋数椽，人相传为花子院者是也。有好事者赠以联云：「虽非作宦经商客，却是藏龙卧虎堂。」

　　　　徐新华对于乞丐之观念

徐新华，珂之次女也，尝言曰：「游手好闲，不能自振者，教育发达，其有瘳乎？虽然，生齿日繁，生计日绌，外货充斥，国货消灭，遂至失业者多，漏洞不塞，国益瘠，民益贫矣．长此以往，工艺不兴，日用物品莫不仰给于外，虽率国人而为丐，亦易易耳．尝为家大人言之，家大人曰：『吾对于乞丐之观念，尝四易矣．初则哀之，意为同一人耳，吾辈衣食完具，彼独冻馁．继而恨之，则以其依赖性成，不知谋生也．越数年，则又见而哀之，谓社会不讲求教飬之道，使彼无以自存，咎不在彼也．又越数年，而深恶痛嫉之，惟祝天然之淘汰而已．』意谓若辈怠惰性成，不若以水旱，疾疫淘汰之，毋使莠者害良之为愈也。」

　　　　京师乞丐之所居

京师乞丐，冬月无庐，有所谓火房者，收穷无告者居之，日取资一文，亦有不收资者，则慈善事业也。有鸡毛房者，则铺鸡毛于地，使卧其上，以度严冬，夜取资三文。

　　　　丐充海捕

河南州县，凡奉有统行缉捕文书，则发海捕。海捕者，大率以流丐为之，官亦与以票，三五成羣，行至乡镇，遇商店，即送香一支，必给以钱十文或八文，较之平常乞食，难易逈殊矣。行可年余，则归而缴票，谓之销差，其果能缉捕与否，初不问也。

　　　　凤阳人乞食之由

江、浙接壤处所，每入冬，辄有凤阳流民行乞于市，岁以为常。揣其乞食之由，则以明太祖念濠州【即凤阳府。】为发祥之地，乱后，人少地荒，徙江南富民十四万以实之，私归者有重罪。富民欲回乡省墓，无策，男女扮作乞人，潜归祭扫，冬去春回。其后沿以为例，届期不得不出，遂以行乞江湖为业矣。

　　　　粤多麻疯丐

粤中气候炎热，多麻疯，患之者有微生物，传染至易。广州城外有院，为疯人聚居之所，曰麻疯院。而疯人犹时出乞食，常游行市中。其人面目多壅肿，眉脱，手足每拳曲，见者大怖，辄争与之，其乞钱恒较常丐为易，亦欲其得钱即行耳。

　　　　粤有四大寇

四大寇，广州有之，丐也。丐而以寇名，喻其凶恶也。初由四人倡之，故曰四大寇。若辈非粤产，皆外江老，宦粤官吏之子孙，穷无所归，流落于羊城，以行乞为事者也。然其行乞有异于常人，必择巨室之有庆吊事者乃往。若为需次人员之私寓，不论其为何省人，辄认为同乡。既至，则呈递手版，向索赏钱。手版书姓名、籍贯，上冠以先代之官秩名号，例如原任南海县某某字某某之子某处某某是也。其来也，率衣长衫，趿破履，而结党多者，至数十人，非银币数十圆，不去也。其中固多故吏子孙，然亦有假托者，且间有能操官话之粤人羼入其中。

　　　　太平丐以定期乞钱

四川之太平县，属川东，僻处东边，不通水道。其地之丐，多土著，偶有外来者，须受土丐之指挥。其乞钱，自年节外，每月之初二、十六二日，始沿街乞钱，平时不乞，即乞，亦不与也。

　　　　陈子明由官而乞

粤人陈鉴，字子明，明季贡士也。顺治初，谒选，得华亭令。心术险僻，喜讪人，尝以侵粮褫职下狱。事后仍僦居于松江。每至旧役家索饮食，稍不如意，即讦其阴私，或讼之官，人皆恶之。及年耄，无以餬口，乃与其妇相携，行乞于道。年八十，竟以馁死。

　　　　毛瘫子为养济院长

毛瘫子者，天长人，胎而瘫者也，以两手拄地，坐以行乞。然虽乞人，而好义。顺治己亥，海贼陷江宁，天长亦为盐枭刘泽所据，县令自缢于里巷之门。数日，暴其尸，毛适过之，泣曰：「县爷耶？」乃殓之于演武厅。枭平，新令至，闻其事，义之，遂书一竹版，署毛为养济院长以旌之。于是毛出入，乘一丐之肩，若骑而行者，羣丐属目，甚荣之。毛既为丐长，而县岁有给，市月有钱，遂有草屋三楹，一妻一妾。而以瘫也，不设几榻，蓐草为席，妻卧上席，妾侧席。岁时，妻妾置，酒羣丐上寿，贱而尊，窭而乐也。

　　　　马体孝隐于丐

凤台有马体孝者，诸生也。性豪，与妻晋氏皆好吟诗，又好佛学，倡酬裁答之暇，辄参禅理，以通宵不寐为常。马及壮，辍读出门，将游览名山水。妻亦不留，作诗送之。游数载，遇外舅于江南。外舅善贾，积有一万零零十金，谓之曰：「我无子，积一万零零十金，留其一以送老，其二资吾壻游山水，其四遗吾女。然吾壻介，当不屑受，则其二亦并遗吾女。」马笑而受之，辇金归，付其妻，且述翁之言曰：「吾积一万零零十金，留其一以送老，其二资吾壻游山水，其四遗吾女。然吾壻介，当不屑受，则其二亦并遗吾女，此几何数也。」妻曰：「除翁一分，此八千五百八十金也。」马曰：「得非置万十金为实副，并三人所分七数，为法除之，得一千四百三十，为翁所留养老数；倍之，得二千八百六十，为游山水数；再倍之，为五千七百二十，为遗汝数；合此递倍之数，即得其二、其四之数耶？」妻曰：「然。」遂问妻曰：「诗学进乎？禅悦长乎？」妻曰：「八千五百八十金铸八千五百八十罗汉，人持一金粟，一金粟化为金粟六。量粟之名始于圭，圭十为撮，积至于斛，一斛几粟耶？」马曰：「六千万粟耳。」遂问妻曰：「此金粟何来？」妻曰：「来于无金粟。」马曰：「此金粟何往？」妻曰：「往于无金粟。」马曰：「未往未来，何无何有？」妻曰：「即往即来，即无即有。」马曰：诺。」遂酌酒谈永夕。天明，即辞妻去。
马仍之江南，自是更名旷，号曰翁恒，踪迹无定处。其后宿迁县一丐死，怀中有诗一首，后署曰「丐隐翁恒绝笔。」宿迁令大异之。葬毕，刻其诗，且次韵和之，并立石碣云：「丐隐翁恒先生之墓」此信未至凤台时，有人传宿迁丐者绝命诗云云，未言姓名也。其妻求得诗，览之，大痛，曰：「吾夫死矣！」家人不信。其外舅书至，宿迁令亦移文至凤台矣。马少年所为《四书》题诗「子路宿于石门」云：「荒烟蔓草东西路，剩水残山去住魂。」「仁者乐山」云：「扶杖闲看出屋峰。」曾见赏于蒋时庵侍郎也。

　　　　姜学在延丐上座

莱阳姜学在，名实节，为贞毅黄门仲子。尝幞被挟一童，附估人舟往洞庭东山。山多富人，绝不与通刺，惟相羊僧寺中，见一丐方题绝句于壁，异而物色之，延之上座，与共饮食。丐者不知何许人，顾握姜手曰：「若真知我者。」学在大悦，自是常与之谈论。稍久，辄乱以他语。僧或侮易之，丐起，披僧颊，竟去不顾。他日，学在又访丐于途，人或诮学在以交非其类者，学在不顾也。

　　　　李丐随身一瓢

李丐，江西人，邑里名字无可考。往来江汉三十载，常如五十许人，随身一瓢，无他物。每乞牛肉、彘膏，并捕鼠，生啖之。余纳败袄中，盛暑，色味不变。遇纸笔，即书，语无伦次，或杂一二字，如符箓。人与之语，皆不答，某郡丞使人渡江，强邀之署中。留数日，辞出，郡丞与以轻葛文舄。插花满头，徜徉过市，儿童竞夺之，辄抱头匿笑，不予。未几，葛敝，缕缕风雪中，自若也。

　　　　王寿不向妇女行乞

常丐之行乞于人也，不论男女，皆向之乞哀。有王寿者，独不向妇女行乞。人问之，则曰：「妇女已仰食于人矣，吾何可再仰食于妇女耶？」

　　　　张乞儿异于羣丐

张乞儿，谯陵人，雍正甲辰至周家口，跛一足，乞于市，弗强索，无乞怜态，人皆以异丐呼之。居常落落不与羣丐伍，惟于市西义冢之余地，掘地深尺许，至夜，辄坐卧其中，风雨寒暑不稍移。或日一行乞，或数日不出，亦不饥。一日，大雪深尺余，人以为异丐死矣。好事者掘雪视之，则方熟睡。由是远近争异之，各进食，不徧受，即受，仅食少许，遂谢去。有与以衣，或欲为之设棚者，辄曰：「吾以天地为室，何以棚为？野处而新衣，适为强暴资。」辞不受。处义冢者十三年，莫知所终。

　　　　贫士以游学行乞

雍、干间，湘、鄂之贫士失馆者，可出游。过蒙塾，得谒其塾师以乞钱。且适馆授餐，越宿而行，无阻之者。名曰游学，犹游方僧之挂单也。

　　　　髯丐捕蛇

干隆己未，冯在田与人游杭州之西湖，至净慈寺前，见一丐，肥黑而短髯，昂然前行十余弓，身挂布囊，有携竹丝篮从其后者数十人。问之，则往南屏山捕蛇者也。在田年少喜事，亦随之行。至寺西山坳深处，得一洞，洞口约尺余，四周光泽，似常有物出入者。髯丐禹步于洞前，持咒鼓气，嘬口向洞喷之，声隆隆然。众丐左右雁行立，各探手于囊，取所贮草叶口嚼之。未几，洞中之蛇潮涌而出，先之以为梢、青梢、时鳗，后皆赤练、虺蝮之类。其形有若蟹、若鲤、若履者，有虎首而蛇身者，有头锐身阔长止数寸者，有细如秤梗、短类棒槌者，有赤似朱砂、青类蓝靛、绿若铜青、白犹傅粉，及黑白相间者，可惊可愕之状，不一而足。众丐以所嚼之草汁涂其手，草渣塞其鼻，各别蛇类而捉之，置诸篮。行将尽矣，忽闻洞中作风雨声，髯丐谓众曰：「蛇王来矣，速避！」亦采囊取草咀嚼，而高举两臂于空中，独立俟之。洞中风声愈急，一蛇黄首青身，头有短肉角，大如人股，随风突出，径缠髯丐身，昂首喷气，其声嗡嗡。髯丐闭目，频喷口中草汁以敌之，蛇首顿垂而绕益紧。众丐以草进，髯丐口嚼草而手作诀，以向蛇，蛇复翘首鼓气。丐仍喷汁与之敌，蛇首又委顿于地。如是者三，蛇不能支，解缠，蜿蜒入洞去。
当人蛇相敌时，众丐捡拾余蛇已尽，欣然而归．至寺前，而髯丐之面渐肿．须臾，耳目口鼻皆平，急呼众丐嚼草齐喷之，随喷而肿随消．旁人问巨蛇何故舍之，答曰：「此蛇王也，我若杀之，则四山蛇王毕至，吾辈无　类矣．吾昨来此，持咒聚蛇，故南山之蛇今日群集于此．此次捕捉之后，四五里内，有五年无虺蝮之患．然吾亦数年不可过此，恐蛇王见仇也．」
南屏晓钟碑亭右侧阶石，人或坐之，必红肿，溃烂至骨。众使髯丐视之，则曰：「下有毒蛇，以身长石中，不能出，故于其罅透气，人适值之耳。」启其石，则两石之间，有物，蛇首而身扁。启其石，如巨鲫，盖石压所致也。髯丐曰：「此蝮也。身不能出，故尚留此，否则亦归山洞，早为吾所捉矣。」因撮而贮诸篮。人问诸毒蛇何所用，而亦捉之，曰：「货于药肆，一种自有一种之功用，蛇愈毒而效愈神，价不赀，所以作此冒险之举也。」寺前居民感其捉蛇之德，醵钱置酒以款之。众丐欢呼畅饮，以囊中草酬主人曰：「此草能解毒，无论蛇伤、蜂螫、疔毒、痈疽，嚼而敷之，无不立愈，勿妄用也。」遂携蛇而去。

　　　　某制军为丐

干隆时，有某制军者，旗人也。其盛时，姬侍、僮仆、服饰、饮食、玩好之物，穷极奢侈，日费不赀。及罢官归京师，数年，成窭人子，又数年，成乞丐。王公贵人皆严绝之，惟大兴朱文正公珪戒阍人勿却每旬日，必一至，文正辄手赠青蚨二百。一日，制军入文正书室，窥其无人，窃取小镜而出。从者觅不得，喧言制军实来。文正命勿觅，且勿声，如制军至，伺候侍茶而已。

　　　　王孙饰为丐

同知王某之孙贫而无赖，时人号曰王孙。尝饰为乞丐，告贷于南河某厅，不应，又诮让之，王笑而去，曰：「细事耳，公失算矣。」他日河帅临工，前驺将至，王匿柴垛中，钻穴以窥，故为呻吟窸窣之声。帅至，问何物，左右曰：「无之。」王则大号。帅怒，命启垛，积薪如屋，而中空若悬磬。王跽曰：「小人贫苦无家室，复病哮喘，托此以蔽风雨有年矣，不知今日之败于神明也。」左右曰：「胡为窃薪？」，王曰：「凡垛皆空，不独薪也。」即指石垛而言曰：「请视此中。」发之，无不空者。王顿首曰：「石不可餐，乃亦中空无所有，如是，是可知薪之非小人所窃矣。」帅怒，欲劾某厅。某惧，求漕使、关督同为缓颊，乃已，实费二万金矣。

　　　　王某乐为丐

有不必丐、不可丐而必欲丐者，诚大奇矣，王某其人也。王某，华亭人，家富，为相国文恭公顼龄之曾孙，幼文员外之孙，行乞于市，心所乐也。然其行乞，必诵制艺一首，不唱莲花落。商店中人多识之，即与钱，亦必诵讫，乃顾而之他。父母闭之，则抉扉遁；絷之，则断绠逸。夜即卧于市中之石上。后不知所终。

　　　　孔氏子以丐终

嘉庆时，南汇周浦镇有孔某者，拥厚资。晚年得一子，溺爱之，虽延师课之读，恒不上课。师以虚糜饭谷为耻，尝作诗曰：「学堂如破寺，来作住持僧。白日三餐饭，黄昏一盏镫。经声原不起，佛号总无凭。虽有波罗蜜，伊谁志大乘？」一日，师见其戏于庭，迫使读书，愤而大詈，师嗔责之，乃诉于其母曰：「先生打我，我必还打之。」母慰之曰：「俟汝父归再议。」及孔归，乃邀师之契友赂师，劝令暂忍一击而止。既长，躭游荡，家业荡尽，遂行乞于市，以丐终。

　　　　永光寺前之丐

京师海岱门内有永光寺，寺前有乞儿，年约四十许，善杖击，工诙谐，每以俗语随意编小曲，辄倾倒一市，人争以金钱掷之。乞儿得醉庖，即以散之穷乏，无稍留。盖勋旧世臣，已袭侯爵，持戟干清门，三十后，弃家而逃，隐于乞也。或数月一返，或终年不归。家人哀求其归，饫以珍味，三四日，乘人不防，即易衣而出，或逾垣遁。内廷值班未一至，当事不得已，为报病故，销旗档，以其子袭爵焉。此道光时事也。

　　　　王明山尝行乞

福建提督王明山者，同治中兴之湘军名将也。王壬秋检讨闿运谓其少壮不偶，尝行乞于湘潭，后入行伍，从剿粤寇，屡胜，遂以军功起家，富贵冠一时。壬秋曾作诗以赠之。

　　　　郑七异于常丐

道光末，常州有丐曰郑七者，性殊特，异常丐。日坐卧于城南协桥之颠，发颁白，状伛偻，日上舂而过桥者见之，日下舂而过桥者亦见之。见之者与以钱物，受而谢，否则亦不索。薄暮，桥畔多儿童，习与七嬉，以七常出其余资市果饵以饲之也。儿童之与之嬉也，辄持其杖。儿童每随七而仆，随七而起。仆起者屡，皆无所伤，而欢声大作。至夜，则宿于桥东之土地祠。越数年，不知所之，而粤寇至矣。

　　　　丐扰吴晓帆家

钱塘胡光墉，字雪岩，同、光间富甲浙省。尝于冬日施丐，丐各棉衣一件，又钱二百文。时吴晓帆方伯煦居城头巷，一日，持钵提篮之辈，麕集其门，声言领取施物。门者大惊，诘其故，则杂然曰：「汝家主人大书贴门外，令吾辈今日来此领衣钱，汝何愦愦耶﹖」惊视门后，果有红纸，书曰「某月某日，本宅给发穷人棉衣钱文」云云。乃大悟，知必无赖辈所为，拒勿与。羣喧呶，谓富贵人家不应食言，且不应绐吾辈来此，汹汹不可止。吴遣家丁至总捕同知署请派差驱丐，始已。盖杭音胡、吴相同，无赖辈与吴有隙，故为此以扰之也。

　　　　丐效各种声

光绪初，上海市中有一丐，口含芦管，作小孩哭声，音逼肖。继复作雏鸡声，久之，又如放风筝，几莫辨其真伪也。也如牛羊犬豕等类之类，亦能效之。

　　　　上海有粤籍之丐

上海有粤籍之丐，自光绪初年始。若辈行乞，率于公共租界之北四川路、天潼路一带。以其地之侨民，粤产为多，且有老举在也。然粤人亦有散居他处者，每遇宴会，招老举侑酒，老举乘车应召，辄蹑踪而往。往必四五人，人必索银币一角以为赏。老举者，粤妓也，盖粤丐与之常通声气也。北四川路之四周曰虹口，日之夕矣，粤丐伺行道者过，相其状貌，审为粤，闻其语言，审为粤，视其衣履，审为粤，即操粤语而向之行乞，辄曰：「吾为公之乡人也，失业于此，落魄无聊，盍一援手乎？」不与以数十钱，即相从不舍矣。

　　　　淮徐人以逃荒行乞

江苏之淮、徐、海等处，岁有以逃荒为业者，数百成羣，行乞于各州县，且至邻近各省，光绪初为最多。其首领辄衣帛食粟，携有官印之护照，所至必照例求赈。且每至一邑，必乞官钤印于上，以为下站求赈之地。若辈率以秋冬至，春则归农。盖其乡人，辄为无赖生监诱以甘言，使从己行，以壮声援。求赈所得，多数肥己，余人所获，不及百之什一也。

　　　　丐者乞残羹

某富翁宴客于庭，食前方丈。乞者立门外乞残羹，主人初若不闻也者，继以哀乞之声迫，乃叱之曰：「有客在座，汝不知耶？何喧扰若是！」乞者少止。主人乃举箸劝客，客以饱辞。乞者于是长吁而言曰：「客已醉饱，而殷勤劝之，我日未得一餐，独不稍赐残肴乎？且公等已饱，虽有美味，亦不知其味之佳，非自饱而不知他人饥乎？」客闻言，乃劝主人撤馔与之，于是丐得大嚼而去。

　　　　吴会丐

丐不审其姓氏，家于吴会。父曰秋士，曾设履肆于通衢。没时，丐仅六七龄，赖其母邹氏以育以养，得存活。家本贫，至是益落。邹以针黹所得，不足赡二人，乃遣丐樵于邨野，冀得少钱。讵丐不自勤，每出，惟与邻家子为戏，日暮，仍徒手返。邹怒之，欲责以学业。顾窘于钱，不得遂，踵戚中门，乞援助，咸摇首，若不识，因循者半载，瓦灶凄冷，无烟矣。不得已，乃行乞于市，而为丐矣。
丐故黠辩有小智，至是，遂以俚唱为丐财之资。人或乐其声之悠婉，则予以多钱。由是囊橐渐裕，丐亦安之，以为业是，实胜营商万倍也。如是者数载，丐已成人，而家亦竟缘是富。丐遂白于邹，继先人之业，复设履肆于市，扬扬作店主，趾高气扬，几不可一世。店中人稍迕其意，挥斥之，不少贷。人以其稍有财，忘昔日之为丐矣。复数载，肆有赢余，丐奢甚，偕友作北里游，斥金钱若粪土，不数月，肆遂闭。他日，人见之道上，则敝服一领，面目黧黑，固犹是当年乞丐也。

　　　　老太爷亦行乞

光绪中叶，有管理京师南城之暖厂者，尝为人言其猥杂之状，谓厂中人多而炕少，乃侧身积叠而卧。然少壮者多无状，而居其前者不甘受，每相殴。老者夜中便溺，恒怠起，致淋漓及于他人，亦大起冲突。如是者，几夜夜有之。而中有名老太爷者，尤奇。其人盖宗室也，他不知，惟时有访之者，咸着长袍马褂，见之辄请安，垂手侧立，若卑幼者。而老太爷亦踞坐，以尊长自处，酬接语甚简，辄问：「有携来否？」答曰：「有。」即以钱票若干进，亦不知其几何也。然其人性甚劣，时与人争殴。委员不胜其忿，辄令絷之，老太爷曰：「汝絷我易，须知释我难。」委员乃佯怒曰：「岂但絷汝，更须杖汝！」老太爷曰：「且任汝杖。」故事，杖时须解絷。既解，委员见其裤有黄带，忽曰：「吾今亦不杖汝，汝去休！」老太爷曰：「咦，吾不意乃受汝绐！」盖旧例，宗室非宗人府不得用刑，故将以难之，而不意转为委员所绐也。

　　　　施阿二行乞积资

杭州西湖，自灵隐至天门山，周数十里，两山相夹，峦岫重裹，皆称天竺山。分为三。曰上天竺，曰中天竺，曰下天竺。其林壑之美，实聚于下天竺。而寺宇宏丽，则以上天竺为最。上天竺之两旁，商店、旅馆鳞次栉比，营业者皆释氏弟子。春时香市甚盛，乡民扶老携幼，进香顶礼，以祝丰年，有不远千里而来者，俗呼为香客。以是乞丐亦多，且率为绍兴人，尽室来杭，居于山之旁近，晨出夜归，盖以乞为业也。
光绪中叶，有施某者，入仁和学，为诸生，羣起而大哗，盖以其冒籍，其父且天竺之丐也。丐名阿二，乞于天竺者数十年，积资二千余金，遂娶妻生子，使读书。及某入庠，乃不复乞。然当风日晴和，游人杂沓时，犹一至寺旁，呼号于道也。

　　　　绍兴丐与羣丐异

杭州钱唐门外昭庆寺，香火甚盛，每至仲春，嘉、湖香客之往天竺者，便道拈香，络绎如织。故羣丐之乞施者，咸集于此。一日，有一丐至，越人也，人呼之为绍兴丐。貌清癯，善诙谐，通掌故，尤谙小学。顾其乞，与羣丐异。羣丐之乞施也，或匍匐于道，或号咷于市。丐则日与诸市人习，或言故事，或作戏言，或谭言微中，亦可解纷，有问以字音及字义者，丐如响斯应，未尝有不知者。以故市人多乐与之，或十文，或二十文。丐以所得资，除求饱外，余悉沽酒畅饮。饮已，酣卧。如是者半年，一日忽去，不知所终。

　　　　葫芦丐自呼曰李仙

葫芦丐，不知何名，自呼曰李仙。其衣甚博且诡。行乞于市，恒荷大葫芦。得钱，必就肆饮。既醉，散钱于路，令羣儿争拾之，以为笑乐。丐所至，儿童百十成羣尾其后。市人苦扰，辄多予钱，趣急去。以故丐所得，恒十倍于常丐。
丐甚信而能书，市人操百钱，令丐署券，约经年勿至，丐诺，则终不背约。每执笔向北叩首者三，大书「吾主光绪皇帝某年，乞食臣李仙书」。或问以颠顿至此，何由尚念皇帝？曰：「吾无功，日令百户之人供我醉饱，有司不以为罪，此皇帝宽典也。夫今之作邑者，取醉饱于一邑；作郡者，取醉饱于一郡，其无功，与我埒耳。吾惟无功而耻食于百户之人，乃愈不忘吾皇帝也。」识者曰：「丐其有道者也。」或曰：「丐尝为吏，愤其上之所为，务取利而无恤民隐，乃诡为此状以示讽也。」

　　　　徐州丐不与凡丐伍

丐马姓，逸其名，徐州人，流徙至阜宁。自云先世为富家，尝食廪饩，善音乐，狎妓嗜博，家以不戒于火而贫，久之，遂沦于丐。然衣履整洁，不与凡丐伍。入市求乞，不受饮食，但索钱，多则十数文，少亦须五文，否则拒而不受也。携一竹篮，置短笛一、酒壶一、杯二、筯二，又有侑酒之蔬藿三数事。偶遇相知，必共饮，饮毕，索厚值。遇丐之穉与髦者，必罄其所有以食之。春秋佳日，辄弄笛高歌。及与人言论，则视其人为何如人，即与之言何如事。或问之曰：「以子之为人，何所不可，而乃甘于为丐耶？」丐曰：「嘻！子虽知我，实不我知也，且食蛤蜊可耳。」以乞游于阜宁者七八年，一旦失其所在。
有知之者曰：「当其未为丐也，私某氏女，某氏举家赖以生活。中落后，里往依之，既至，则僮仆挥之门外，不令入，乃大愤，曰：『我所私者犹如是，亲戚故旧更可知矣。』遂发狂而走。」或曰：「否，丐尝周济好施与，及贫也，无顾而过问者，遂至是。」

　　　　胡涂叟乞于燕市

光绪丁酉，燕市有乞儿，人称之为胡涂叟。叟年六十许，须发皓然，沿街乞得钱，旋散去，或于爆竹店买爆竹燃之。冬夏一葛衣，不冠不履，若狂若痴，故人称之为胡涂也。而实不然。叟荷胡卢而行，凡食者、用者，悉纳之胡卢中，自称胡卢叟。或疑为仙，争向之求道，叟曰：「我非仙，且古无仙也，言仙者，率欺人之言耳。」或谓叟昔尝为山西某县令，以刚直遭大吏怒，屡辱之，欲置之死地，叟乃弃家而遁。叟自言则曰：「弃骨肉而图自全，我不为也。」或又谓叟为鲁之某邑人，少有才名，屡试不第，愤而为此。叟曰：「我固无才，即抱才不遇，亦常事，何愤为也。」或问曰：「喜燃爆竹何为？」曰：「聊以警醒睡人之梦耳。」问：「宿何许？」曰：「随处是家。」问：「胡卢重几何？」曰：「此闷胡卢，不可使汝等知也。」好事者多与之钱，叟曰：「多非我所欲也。」取数文，余悉还之，又或与他丐，或与路上儿童，举止不定。时朝政日非，叟慨然曰：「乱将作矣，此不可留。」未几，遂不复见，人莫知其所之。后三人，遂有庚子之变。

　　　　断臂丐

光绪丁酉秋，绍兴水澄桥之巅，有一丐，箕踞坐，缺两臂，逼视之，肩下平滑如截。两足弄骨牌作赌博状，复以足趾夹瓦砾，掷数十步外。自言少时遇匪人诱为盗，尝盗闽省某富室，不知有备，甫跃登屋顶，有人蹑至，未及抵拒，而左臂已断，急踰墙走。距追者仅尺许，又断右臂。负痛疾走，竟不之追，得匿某寺。僧慈善，知医，医三月，创口始合。同伙三人，被擒者二，不得已流为丐。今虽无臂，然跳跃犹可。观者欲试其技，许以钱，丐自桥巅向下跃，落地无声，其身轻可知也。

　　　　乞者自言其乐

有乞者蒙袂辑屦，行歌于市，或笑之，曰：「彼乞也而何乐？」乞者欣然而答曰：「人之乐，莫甚于生。生之乐，莫甚于饱。吾明日死而今日生，则今日乐也。吾食时饱而晡时饥，则食时乐也。吾为何而不乐？子休矣！」趦趄而去。此光绪戊戌八月，为陈竹村所见于安庆市上者也。

　　　　上海租界之丐

丐者行乞道路，舌敝口瘏，日不得一饱者常有之，然非所论于上海租界之丐。光、宣之交，租界警律渐弛，遂出现于通衢闹市，呼号之声，不绝于耳。其桀黠者，每日所获，有较之普通苦力多且逾倍者。光绪丙午仲春之五日，金奇中道经穿虹浜爱国女学校，见门侧有五丐，席地而饮，皆手持半烬之纸烟，地列鸡、火腿、豆腐三肴。初疑其享馂余也，旋见墙隅有炊具一，丐方事脔割，乃知其非残羹冷炙矣。闻其日入之丰者，可得银币一圆。故论沪丐之衣食住，惟衣住二端不能与齐民齿，而与普通之丐相等，至其食，则视中人之家犹或过之。盖所入既饶，仅消费于食之一途也。又闻桥畔之丐，伺车至而曳之上桥，有日获钱六七百文者，亦惟耗于纸烟与酒而已。

　　　　上海有外国乞儿

上海多丐，各省之丐皆有之。诚以贫贱之子，谋生于沪而不成，遂至流落行乞。然又有外国之丐，盖亦流落于沪者。或以能力薄弱，或以行止不端，其结果乃至于此。且不仅行乞于洋人，华人之第宅焕然者，亦辄往乞，且能长跽以请。而吾人媚外性成，一见碧眼黄发之乞人，即出银币与之，不稍吝，非若对于普通乞丐之一钱犹惜也。宝山路有圣母院所设之女校，有一女生，躯短，面扁圆，鼻高，眼碧，所衣为西服，亦不恶，晨夕挟书往来，盖从其父母居于宝兴路之沿街一屋也。然其父贝明生，实乞人，亦西装，终日徜徉市中。女生之貌酷肖之。
丐之父，英人而法籍，在华久，尝于咸、同时隶美人华尔部下，助剿粤寇。丐尝读书，以得神经病，无所事事，遂流落为丐。

　　　　武训唱歌行乞

武训，山东堂邑之丐也。初无名，人以其行七，呼曰武七。以兴学着于时，故名之曰训。昼行乞，或为人转磨负绳。乞所得，锱铢不费，即馒之洁白者亦必干之以易钱，疾病寒暑不识也。行乞时，不呼不号，高歌市墟村集间。歌无多，数语而已。歌之辞曰：「谁推磨，谁推磨，管推不管罗，管罗钱又多。赢得钱，修义学。」其貌寝陋，头上发，右剃则左留，左剃则右留。或询之，即倚杖而歌曰：「左边剃，右边留，修个义学不犯愁。」

　　　　李阿七唱莲花落以行乞

乞丐截三寸竹为两，以绳贯其两端，指捩之作声，歌而和之，作乞怜及颂祷语，亦有演故事者，名之曰莲花落，亦曰莲花闹，然所陈率鄙诞俗媟不入耳之词也。苏州有李阿七者，所唱独佳，每入市，唱于商店之门，人不厌其聒，或且招之使唱，自是而遂得粗给焉。

　　　　乞儿以拳进退櫈

宣统辛亥七月，江宁下关市上有一乞儿至，入一肆，取肆中长櫈一，仰其足置柜，握拳运气，距櫈头二三寸，伸缩其拳，櫈亦随之进退。如是数四，而拳不着櫈也。

　　　　乞儿竖棺盖以唱

宣统辛亥八月，程意春在苏州之阊门外，见有乞儿三五，过某村。村人鸠匠斲棺，已成其盖，向索钱，不与。一丐蹲地，两丐扶盖起，一以角竖鼻尖，丐徐徐起立，且行且唱，行尽一村，盖不少动。村人以其多力，多与之钱，始去。

　　　　乞儿运碗

一童行乞于市，手碗一，络以绳，绳可三尺，一端系眉间，如穿鼻，碗水满贮。先以手挈绳运动其碗，手脱，摇摆其首，碗旋转如飞，眉间似无痛楚，碗中水亦无涓滴流者。此宣统辛亥秋九月，王少卿见之于济南城外者。童，王姓，母早亡，以父死，遂流落于市。

　　　　上海有湖北之丐

沪有湖北之丐，皆妇孺也，无壮男子。辄集三五人，游于市，手持乐器，为锣，为鼓，为九连环，背负之囊藏刀叉杂物。一人口唱江淮小曲，如《十八摸》、《十杯酒》、《十送郎》之类，手拋刀叉，一人击鼓而以锣节之。其来也，始于光、宣间，至宣统辛亥而遂多。
三班鼓者，亦行乞之具。其演法，用三人，一人陈鼓击之。鼓有竹架，活之，可翕张。一人槌小鼓，一人歌，金者、鼓者节而和之。其词亦多鄙，其人之语言率鄂音。

　　　　兴国人行乞至欧

光绪时，疆吏奏请移民实边，于是湖北之兴国州有贫民数万，挈其妻孥，至黑龙江。而当道于安置之法，寂焉无闻，耔种未具，庐舍未建，欲耕无地，欲归无资，乃流落而为丐。久之，闻外国之富，易于谋生也，遂沿西伯利亚铁道之轨线，步行以赴欧。俄人嫉之，要于路，以劣等之汽车，载之回华。然仍无所得食也，乃又往，俄人又以车运之返。返矣，数月而又往。自是至俄，寻辗转至法，盖皆有陆路之可遵也。宣统辛亥，徐新六留学欧洲时，尝至巴黎，一日，与法人偕游于市，见有行乞之我国男女，审其音，兴国州人也。中有持槌打鼓者，有飞刀使舞者，类皆衣服褴缕。其妇女则无不缠足。法人观之以为笑乐，辄与以佛郎。此亦国耻之一也。闻颇有积资近千金者。且若辈亦有领袖，畧如丐头，众醵资养之，衣西式，与警察相结纳，且已蓄数千金矣。

清稗类钞

　动物类

　　　　动物

动物为有机物之一，与植物同称生物，有知觉、运动、营养、生殖之机能。下等者，由单细胞构成，与下等植物不能显别。高等者，由种种细胞构成，复杂特甚。种类繁伙，在世界中之总数，达三十余万种。今举分类法之最普通者列于下。
动物界之分类：一，脊椎动物，为哺乳类、鸟类、爬虫类、两栖类、鱼类。二，节足动物，为昆虫类、蜘蛛类、多足类、甲壳类。三，软件动物，为头足类、腹足类、瓣鳃类。四，蠕形动物，为环虫类、圆虫类、扁虫类。五，棘皮动物，为海胆类、海星类、沙噀类、海百合类。六，腔肠动物，为珊瑚类、水母类。七，海绵动物，为石灰海绵类、非石灰海绵类。八，原生动物，为肉质虫类、微水虫类、胞子虫类。

　　　　动物互以精神注射

俗传蛇能吸蛙，蛙不少动而坐待其食，故云蛇有毒腺，盖犹是精神凝摄注射故耳。而猛猫伏鼠，鼠常待其食；蟾吸蝇，自入其口，理亦同也。日本宗教大家藤田灵斋曰：「世往往有触大蛇，或其它动物毒气而毙者，吾人所常闻，不外此动物所蓄忿怒之情，以袭人精神之虚而已。」

　　　　动物可种

秦之北附庸小邑，有羔羊自然生于土中。候其欲萌，筑墙绕之，恐为兽所食。其脐与地连，割绝则死。击物惊之，乃惊鸣，脐遂绝，则逐水草为羣，即今所谓骨种羊也。张守节尝在秦中，问鄂尔多斯贡使，所说亦同，并云此种皆以羊骨种成之，恐古亦当然耳。其种之之法，取羊骨以初冬末日埋地中，初春末日为吹笳呪语，即有小羊从地中出矣。
干隆时，盛京将军某驻关东，其地向无鳖、蟹，惟军署颇多此物。有异之者，请于将军，将军笑曰：「此非土产，乃予以人力种之。」法用赤苋捣烂，以生鳖连甲，剁细碎，和青泥为丸，置日中晒干，投活水溪畔。越七日，即出小鳖，取置池塘中养之。欲得螃蟹，亦以此法种之。
闽人滨海种蛏，有蛏田，亦曰蛏埕。盖蛏产卵期在春冬间，孵化后，常随海潮飘至他处，聚于浅海之岸，稍长，即须移植，故种蛏者常买蛏苗于他岸也。
蚶田，饲蚶于近海之田，待其长大以收利者也。浙东之奉化、福建之莆田皆有之。
有种蛎者，以壳为灰，按时投之，翌岁，蛎丛生矣。
吴中人鬬蟋蟀，有大将军、将军之号。大将军死，必以金为棺，将军死，必以银为棺，瘗于后园，则来岁于瘗所复生者，仍勇猛异常，俗谓之种蟋蟀。

　　　　老道士蓄动物

康熙时，交趾老道士某结庐潮州之金石，年百岁矣。蓄动物，皆小。有一鸡，大如幺凤，置枕中，鸣即觉。一猢狲，小如虾蟇，以线系之几。一龟如钱大，置金合中。东莞令钱蔗山大令以垲曰：「鸡，阳精也；猢狲，心猿也；龟，神灵而服气也。皆小者，损之又损也。」

　　　　南海子动物

南海子产麃、鹿、麈、黄羊之属，雉、兔尤多。

　　　　新疆动物

新疆伊犂，巴里坤，喀喇沙尔，廾等处，岁产马五万余匹．天山南北路所产之羊牛驼尤伙．至和阗，洛浦，皮山等处，其毛可为氍（毛俞），毾（登毛），（粟毛）（茸毛）之属，镂文错采，斓然夺目．岁输英，俄属地，可四五千张之多．
獐、鹿、雉、兔，所在多有，惟大头羊不易捕得。

　　　　内蒙之兽

内蒙古之驼马牛羊，孳生甚繁。马以乌珠穆沁旗、喀尔喀左翼旗产者为最佳，雄骏善走，土默特、敖汉所产颠马次之，四子王旗、喀尔喀右翼旗产者，躯小力弱，为劣。牛、驼以西盟产者为最肥壮。牲畜不喂养，放青而已。冬日草枯则瘠，夏日草盛则肥。牧人乘骑持竿而牧，一人可牧马五百，或牛羊千头。牲畜恋羣，不至奔逸，且按户有牲，亦无攘窃之患。

　　　　黑毛兽

黑毛兽产于团头山，身长半尺许，毛黑色，长四寸许，其行如飞。

　　　　天目山之兽

干隆时，有僧志定者，居余杭天目山。山深处亘一二十里，榛莽森列，无道路，产沙木，可为枋。豪猪多构巢树隙，为木工所患。某年忽绝迹，不知所往。山民喜，乃大纵斧斤。有匠某入一荒谷，见一物为藤罥死于树上，视之，状如牛，大逾倍，遍体皆短角，长二三寸，灰黑色如羊，角数以千计，顶上一角，红如血，长二三尺。盖巨藤多蔓大木，此兽偶从崖上误跃而入，角为藤缠，四足架空。且藤性柔韧，无所施力，卒致饿死。始知豪猪悉为所啖，究不知此兽何名也。

　　　　海盐八团之兽

干隆甲寅六月朔日，海盐八团大雨雹，海潮既退，有兽涸于辙滩，长可八尺余，色纯黑，毛如海虎，尾尺许无毛，四足如鱼刺，头如骆驼，牛眼，口若涂朱。以梃击之，不动，以刀示之，则垂泪。土人舁至海口，遂跃入海中。

　　　　猩猩

猩猩，体长四尺许，赤褐色，形状类人，面稍裸出，手垂及地，牡者颚有须，下肢颇短，故不善行立。产于苏门答腊、婆罗洲诸岛。其产于非洲者，长五尺许，毛黑而面黄，鼻小而口大，曰黑猩猩，能以全足底附地直立。又大猩猩长七尺，尝至我国。青海所产之猩猩，毛黑褐色，牝者唇赤如朱，长仅二尺余，无巨种。性灵警，常升树作怪声吓人。遇猎者，则寂然不敢动，伺机而遁。多产于那木山一带。

　　　　毛人

长白山之大苗沟内多毛人，遍体皆毛。或曰即猩猩也。

　　　　野婆

邕、宜以西有南丹诸蛮，皆居穷崖绝谷间。有兽名曰野婆，黄发椎髻，跣足裸形，俨然一媪也。上下山谷如飞猱。自腰以下有皮，累垂盖膝，若犊鼻。力敌数壮夫。喜盗人子女，然性多疑，畏骂。已盗，必复至失子家窥伺之。其家知为所窃，则集邻人大骂不绝口，往往不胜骂者之众，则挟以还之。其羣皆雌，无匹偶，每遇男子，必负去求合。尝为健夫设计挤之大壑中，展转哮吼，胫绝不可起，集众刺杀之。至死，以手护腰不置。或剖之，得印方寸，莹若苍玉，字类符篆，不可识，非镌非镂，盖自然之文，然亦竟莫知其所宝何用也。

　　　　猿

猿，同猨，形状类人，能坐能立，四肢皆如手，各有五指，前肢长于后肢，无尾。性慧，善模仿，温和相爱。有猕猴、长尾猴等数种。猿与猴本为同属，惟猴类有颊嗛，且有臀疣及短尾，猿类无之。以人类学言，猿类人，猴类犬，是为猿、猴之别。

　　　　黑猿

衡州城中有一巨黑猿，项系金钏，相传为吴三桂府中所豢。至夜，辄入民家窃食，遗毫数十于甑端，其家即发财钜万。干隆时，此猿犹在，每以孟秋月出，踞北樵楼上，嗥四五声，遂逸，岁以为常。嘉庆初，有野僧取其金钏，遂不复见矣。

　　　　狨

狨，一名猱，猿属也，善援木。产甘肃庆阳山中，陇人呼为金丝犼。粤东山中亦有之。毛黄如金，细软温暖，制为裘，可御严寒，袪湿疾。厥值綦昂，不易得也。其产于四川者，能食猴。鼻孔向上，见云起，闻雷声，即趋避隐处，取树叶覆鼻，雨少滴入，辄死。

　　　　猕猴

猕猴又名沐猴，亦称猢狲，面赤色，有颊嗛，毛灰褐色，臀疣裸出，尾短，性善怒。产四川、广东山中，畜之可驯。

　　　　礼猴

康熙末叶，阳朔广文王某尝蓄一猴，极驯扰。客至，为送烟，一手持筒，一手持火焠，吹毕，跪后，两足拱前，两手作叩头状而去。人因呼之曰礼猴。

　　　　墨猴

阳朔县产墨猴，大如拳，毛作金色，两目烁烁有光，能于笔筒中盘曲而睡。置之书案间，欲使磨墨，则叩案数下，猴即奋然迅出，跪于砚旁，以两前足捧墨而磨之。使之止，即止。见几上蜡蚁，即捉食之，无或脱者。且能于花盆间拔草捉虫，搜剔殆尽。性喜饮水，即长日，惟以果饲之。或先以至涩极辣之物入水中，迫之使饮，即挖口磨舌，躁扰不宁者累日。自后见水，即闭目摇首，不敢饮矣。康雍间，苍梧太守永常曾蓄其一，历试其技，果然。

　　　　猴为罗某供役

余杭、临安、武康诸山多产猴，山中人皆蓄而役使之。有罗某者，临安巨室也，得一猴，自其雏时，即教以杂事，甚灵慧，洒扫则地无纤尘，拔草则根株齐起，煎茶执爨，皆熟习焉。因使承值书房，浇灌花卉，凡枝叶间之虫蚁，皆一一搜剔无遗。且能握管作粗笔画，无不肖。

　　　　猴受斋

余杭之天目山多猴，欲斋猴者，先往韦陀庙烧香陈祝，谓某日来山斋猴，寺僧为之悬牌晓示。届期，主人买馒头一千枚，置于庙外隙地。清晨，羣猴毕集，有一极老者，白髯尺许，伛偻至。旁有二猴，亦白须，相与扶持而来，羣猴跪迎。老者南面就地坐，羣猴拱手亦坐，寂然不哗。二侍者捧馒头献老猴，老者食，然后羣猴共食。食毕，向主人叉手拜谢而去。梁履素孝廉亲见之，告袁子才。子才欲往施斋，以路险草深，不果往。

　　　　猴以石掷人

温州雁荡山灵岩寺之左侧，有谷曰栖贤，谷中羣峯矗立，高可百丈。重楼峯之下，为隐龙障之顶，悬崖突出，约五丈许，人行其下，仰不见天。障旁瀑布飞流，曰小龙湫。瀑下有潭，不甚巨。其畔有岩，横亘如席，旁刻有「郑文公会文处」六字。郑文公不可考，而此岩则因以会文得名。地处幽僻，游者罕至。光绪戊戌夏，有甲乙二人偕至瀑布下，纳凉于会文岩上。方谈笑间，忽一石飞至，粗如杯，正中甲腿。甲乙大惊，以此间无行人，何来飞石，大愕。旋又来一石，闪乙耳旁而过。乙急从石来方向察之，瞥见隐龙障有一猴，绝高大，正俯首拾石。乙招甲急躲入障下，已为所见，幸在悬崖，四旁无路可通。在障下约一小时，乃作归计。甫出障，障上之石如雨下，复躲入。逾时再出，石下如前。如是四五次，日暮矣，猴远去，始免于祸。

　　　　貜父

貜父，产蜀中，俗谓之马猴，状似猕猴而大，毛色苍黑，长七尺，人行，健走。相传遇妇女必攫去，故名。

　　　　人同

喀尔喀有兽，似猴非猴，汉人呼为人同，番人呼为噶里。往往窥探穹庐，乞饮食，或窃取小刀、烟具之属。被人呼喝，即弃而走。

　　　　狮子

狮子，猛兽也，产非洲及南美之巴西国，身长至七八尺，头圆而大，尾细长，毛黄褐色。雄者有鬣，雌者似虎。吼声达数里，羣兽闻之，无不慑服，故称为兽中之王。古亦作师子。相传康熙时，西洋某国曾遣使入贡，圣祖命系之于后苑，旋复逸去。

　　　　熊罴

熊毛色或黄或黑，项下有白毛，形如新月，足粗大，前短后长，能攀援登树，东三省产之，人呼为黑瞎子，以其睫狭而额毛蓊覆故也。偶入田垄，拔芦穄而腋以肘，再拔再腋，则前腋已落，蹂躏徧阡陌，所获不过一二茎而已。
罴大于熊，毛色黄白，颈长脚高，多力，能拔树木。遇人，则人立而攫之，俗呼为人熊。东三省亦有之。
熊罴多喜穴居，熊或藏身于空树中，气热熏蒸，冰雪消融，俗称为坐硐。猎人悉其所在，投以木块。熊接入，垫坐股下。再投再垫，渐以增高，俟其顶与树口平，以斧力斫之。若木块稍大，填塞硐口，可从旁钻刺以毙之。否则虽弹丸洞胸，血流肠出，尚能掘泥土以塞伤口，奋追击者致其命，故虽精于鎗技，独力不足以胜之。
熊与虎鬬，必先辟战场，拔尽周匝树木，蹲伺不少动，一若矜其力之猛大者。虎眈眈林木中，不轻出，饥则觅食果腹，俟熊疲，始出鬬，吼哮风从，山鸣谷应。惟熊以力鬬，力鬬恒败；虎以智鬬，智鬬多胜。猎者遇之，辄先殪虎，盖熊蠢不知遁，可两攫获也。
遇河流，牝熊欲携乳熊渡之，往往先衔其一去，复取大石压乳熊于岸畔。若为时稍久，恒致压毙，或为人所攫。
熊升树，知上不知下，直及树杪而跌。跌复上，上复跌，一若练习其憨健之体力者。
青海亦产熊，体肥大，竖其后趾，直立如人，长者达一丈以上。分人熊、狗熊二种。人熊掌圆，能植立半晌，坐于石，前掌不据地，身无臭。狗熊掌长，蹲地而坐，坐亦不能久，臭逼人。
熊性猛力强，能攫取牛马以为食，啸声震林木。善营巢，于石壑中架木为栅。善养羞，不专肉食，穴中积奇花异果。每届严冬，即不动不食，蛰居如半死，谓之冬眠，舌舐其掌不休。俗传熊掌其一可食，牡左牝右。其一不可食，以冬日常掩其臀也。或云，后蹄肉粗，前二掌无不肥。其体纯阳，毛质坚而尖氄厚，年老者方能寝，壮年人不宜也。

　　　　熊挟人至洞

有某者，尝自玉门关外偕某东归，一日，行深山中，突值熊，图匿弗得，遂被挟去。瞬抵一洞，门阻巨石，熊则释人举石，洞门启，以二人置其中，仍掩石而去。时其一人委顿于地，以石隙有日光透入，知此洞颇广，而贮有羊数十头。方拟奔逃，瞥见洞隅尚有一熊，坐而假寐，因以匕首刺中熊目。熊遽以掌挝中某面，某负痛急走。熊则大怒冥搜，每索一羊，则愤裂之。毙十余羊后，忽悟非某，置弗更裂。某惟于羊羣后蹑足却走，偶遇石罅，可容人越，遂奋身以出，竟获更生，惟同行者不知何若矣。此光绪时事也。

　　　　狗熊

狗熊，即《尔雅》所谓「熊虎丑，其子狗」者也。岭之南，熊有三，狗熊居其一。

　　　　熊霸

长白山有熊霸，前身如熊，后身如豕，其力远过于熊豕，味较野猪为肥美。然不多见，盖系熊豕交合而生者。

　　　　熊胆

长白山之熊，胆有铜胆、铁胆、草胆之分。铜胆作金黄色，最佳。铁胆之色灰黑，次之。草胆则相去远甚。且胆随月之盈亏为消长，月之十五以前者，力足而体重；十六以后者，力亏而体轻。卧仓者尤佳。夏日食之有腥。

　　　　食铁兽

食铁兽，似熊而小，以舌舐铁，须臾便数十斤，即《尔雅》所谓貘，谓其能舐食铜铁者也。貘通作貊。

　　　　一千三百余斤之罴

康熙时，圣祖幸口外打围，遇二罴，人不能胜，召狮子攫得之。老狮力尽而毙，小狮亦逸。其罴皮实之以草，置雍和宫殿庭，悬牌于腰间，一重一千三百余斤，一重八百余斤。

　　　　貔貅

貔貅，形似虎，或曰似熊，毛色灰白，辽东人谓之白罴。雄者曰貔，雌者曰貅，故古人多连举之。

　　　　豺

豺，亦作犲，与狼同类异种，状如犬而身瘦，毛黄褐色，口吻深裂，尾长下垂，其身有臭气，吠声能闻于远，性之残猛与狼同。产于青海者，土人呼曰木狗。其种少于狼，而皮毛较粗，不如狼皮之适用。

　　　　狼

狼，状类犬，毛色深黄，头锐喙尖，耳尖直立，脊毛长，颊有白色小斑点，后足稍短，尾粗大下垂。性猛恶，饥则袭人，常食哺乳类、鸟类动物。产于蒙古者，毛色苍白，间以黑色斑纹，嘴较宽。产于青海者，土人呼曰山狗。食尸多者，毛作红色。出入成羣。

　　　　狼噉人

齐、鲁间故多狼，每藏深林中。瞰人独行，蹑足尾其后，举前足加人肩，人回顾，则啮喉，断其喉管而死。然性甚怯，见兵器，则远遁，故行旅皆佩刃以行，觉有物加于肩，出刃扬之，狼遂他去，人不敢追，狼亦不敢复来也。有舆夫夜行山中，忘携兵器，行数里，狼来，舆夫不敢返顾，亦不敢前行，窘甚，乃以两手握其足。狼撑持，不得脱，张口啮之，舆夫下伏以避之，狼首乃在舆夫顶上。舆夫急起，以头顶其口，负狼而行。狼初尚以后足踢舆夫背以求脱，舆夫持之益急。久之，狼不动，舆夫疑其诈，不敢释。及家，家人纷执之，则已毙矣。

　　　　狼为犬所毙

桐城西乡狼最多，某家畜一黑犬，秋日，小儿戏场圃中，狼从容自外入，村人亦以为犬也，不之觉。狼矙人不备，亦弭首摇尾作犬状，潜近小儿。犬望见，遽遮以身。狼左右伺之，犬亦左右遮之。盘旋良久，小儿骇而号，犬亦狂吠。众闻声趋至，狼自窦逸，犬自后啮断其胫，遂获之。犬背创于狼，血淋漓然，未几亦毙。

　　　　狼得间搏人

夏夜，村妇携儿纳凉，狼起于前。妇抱儿，走且呼。狼追及，跃扑妇肩，妇不顾而前趋。村人以火至，则怀中儿已失其首矣。盖狼之来也驯如犬，得间则搏，鸷于虎，其脱也，狡于狐。杂犬中，人往往不辨，惟犬识之，辄吠而逐。然非人助之，为力终不敌狼也。

　　　　狼贪食豕而毙

关东未辟地多虎狼，民患之而为备。一妇高悬豕肉于土窗上，侵晓，狼至，方狂嚼间，妇以最利铁枪由窗洞其腹，毙。乡人得此法，毙狼甚多。

　　　　狼叩门

道光戊戌，凌循南宰宣化之龙门县，县治多山，时有狼患。庖丁某暇日假归，夜闻叩门声，出视，久之不返。妻唤之，不应，呼兄嫂同出视之，则有一狼方倚墙人立，某双手扼其喉，见人若不相识，犹扼喉作用力状。众视狼已毙，唤某问故，曰：「顷闻声开门，则狼人立相扑，乃伺隙扼其喉，以急迫，忘呼救，不意狼之遂死也。」

　　　　狼为胡某所赚

辽东多狼患，尝百十羣行于途，行人或遇之，辄饱馋吻，虽寸骸点血，无幸存者。土人设陷阱、置火铳谋捕获，而狼殊狡诈，每望阱却避，从无蹈其机者。轰以火铳，烟未消而狼已近，捕者反为所伤。土人虽苦之，顾莫可如何，惟相约途行者必结伴持械而已。有胡粢如者，吉林新城人，以负贩为业。宣统辛亥冬，自新城贩鞭爆十余万归，时将日暮，途经鸡枫山，遥见狼数十头，自山中出，伸舌露牙，盘踞于道。胡急反奔，羣狼逐之。胡狂奔十余里，见道旁有庄院，双扉虚掩，推入觇之，室无居人，仅一院落，盖土人堆置新割麦处也。念避此，必为所困，反身出。见门首有麦团，高六尺许，乃跃登颠而息，伏其奥以觇羣狼之趋向。羣狼既随胡后，胡左，左之，胡右，右之。逐至此，知被逐者必避于此室也，果相率窜入。胡急由团颠跃下，反阖扉，缚以束鞭爆之绳，手力引之。徐出袋中火柴，燃长鞭万余，由墙头掷入。羣狼窜入室，忽闻此络绎连珠之声，烟尘障眼，遂自相践踏。不一时，数十狼相继毙于庄院。爆声罄，胡亦倦，遂倚门而寝。及觉，天已大明，院中杳无声息。入视之，羣狼枕藉于地，数之，得三十有八，大喜，次第负之归。时狼革价昂，每具可值十余金，因分馈其肉，而货其革，家遂称小康。

　　　　老更官

东三省之乳头山有兽，皮似猫，形似犬，长尺余。山中之兽，无不畏之。其溲能害百兽，蹄若沾之，立即溃烂，惟不伤人。猎夫见即喂养之，夜间山中露宿，兽不敢前，故人呼之为老更官。

　　　　虎

虎，猛兽也，形似猫，全身长五六尺，毛色鲜黄，而有黑色条纹。性凶残猛悍，食他兽畜，并伤人。寒带、热带皆有之，产于东三省者，毛密而厚，其皮可作坐褥。而贵州之遵义亦多虎，有四种。斑虎与常虎文质同，黄毛虎无黑文，蓑衣虎毛长被体，如蓑衣状，刀箭不能入。而朱虎最狞，康熙时，尝于绥阳村落间二日啮三十七人，其毛殷红，如猩猩毡。

　　　　水虎

《尔雅》：「虎有角，能行水中。」而不知水中实有虎也。康熙时，朱鹿田曾见松江提督养一虎于池，以铁栅围之，曰水虎，饲以鱼虾，不食他肉。

　　　　艾虎

海城盖平有兽曰艾虎，身之大小类墨猴，而其形其毛，与虎无异，亦能吼扑作威。夜卧于小扁葫芦中。夏日，室有此物，则苍蝇皆远避。凡遇宴会羣集之处，辄置坐侧。而文人几案间皆蓄之。价不甚昂，惟调之使驯为极难耳。

　　　　虎闻吴虚壑痛哭而走

吴虚壑，名怀，始安人。尝夜读有感，抚案痛哭，闻窗外有物腾突去丛薄，作摧裂声，簌簌动人。次日见篱上虎迹，大小不一，谷口农家之犬豕皆为虎攫去，盖虎闻虚壑痛哭而惊走也。

　　　　孙尔异驯虎

秦州孝廉某以赴试京师，出殽、渑间，遇其同年某，亦应试者，并辔清谈，不觉已过宿站。俄而暝烟四合，不辨途径，骑入万山中，四顾，但林木峯峦，闻熊咆虎啸，心胆殊怯，徘徊将终夜，马力亦不支。望岩下若有光者，趋就之。相去数武，乃辨为虎目也。虎见人，伏如故。孝廉大惧，马亦战栗不能起。方欲转觅来径，忽岩下有声曰：「夜深道险，诸君前途恐有不便，盍就此少息耶？」孝廉却步回顾，视蹲虎之旁，一人立焉，躯干修伟，虬髯若戟。孝廉疑为仙，则趋前曰：「仙师，仙师！」其人笑曰：「我亦人耳，何仙为！」足蹴虎曰：「荷奴为客先导。」虎徐起，鼻嗅主衣，若猫犬者，乃摇尾行，其人招二孝廉从之。两马者，牵之亦不起，其人顾孝廉曰：「听之，明晨来收可也。」从山石中行，可半里，有茅屋三楹，烹芋栗饷客。二孝廉皆饥乏甚，饱啖之，有余味。主人自言：「孙姓，名尔异，故山中人也。幼年行猎山中，尝得虎雏，抱以归，畜而弄之，名曰荷奴。已而虎长，竟驯狎如家畜。一岁，家病疫，父母皆死，一身孑然，与虎为伴。时伶仃孤苦，负债尤累累。族兄某，亦一债主也。所欠纔十数千，而迫胁甚至，父母故衣数袭，欲取以偿宿逋。念此为先人遗物，不忍予，因相争夺。族兄怒，挟十数人来，将痛殴之。虎卧屋后，忽大吼而出前，爪搏族兄，裂之，血流滂沱，众惊散。己身不得已，隐此山中，赖虎每日搏兽供之，得自给。终日在荒山中，樵夫而外，不见一人，数年于兹矣。」孝廉问其地，乃歧入陆浑山中也。明晨，孝廉去，以问山下人，则昔年果有此人此事，但入山数年后，不复闻消息，不谓其尚存也。孝廉试归，过山下，再问之，山下人则曰：「曾访数次，杳无踪迹，疑其得道矣。」

　　　　蒋叔南搏狗头虎

温州雁荡山产一兽，全身为虎形，头略小，类狗，人呼之曰狗头虎．威猛不及真虎，而凶狠过之．喜搏食牛羊，牧者常戒备．狗头虎见人众，亦无惧，且往往被其伤害．净名寺门临吉星溪，溪有桥曰吉星桥．桥之南有墙，高丈许，直　对岸之山下，墙以内竹木错杂．蒋叔南尝读书于寺，某年春，一日午饭后，倚栏纵眺，瞥见隔溪竹林中有一兽，狗头虎也，黄毛蒙茸，止于林中，搏一羊，吮血嚼肉，呼同侣共观．时有周某欲撃之，谓若能获得，作下酒物，岂不大快．蒋与同侣五人乃各携坚木棍以出．蒋力较诸人强，遂绕道伏于桥之南端墙侧，盖预知其必向此而行也．周率三人出大门，大声发喊以赫之．虎乃弃残羊向桥而奔，蒋举棍突起，撃中其耳府．耳府鼻观为兽之要害，最易受伤之处也．虎大吼，回身跃墙出，超过四丈余地。五人亦大喊追之。虎沿溪狂奔，溪中白石累累，有粗如杯者，大如碗者，被虎爪打击，若弹丸之出于炮口，呜呜四射。适一老人肩物止路旁，警告蒋曰：「君等无火器，欲与之搏乎？」五人闻言大慑，勇遂顿减，为之木立。虎渐奔渐缓，向溪东十井坑而去。至坑口，频频回顾，其目光炯炯，虽距离较远，尚极可怖也。

　　　　金香国杀狗头虎

金香国家雁山东内谷之芳垟村，其豚栅旁有柚树一，大可合抱，倚墙而植，与墙相距仅尺许。一夜，有狗头虎经墙外，闻豕鸣，即自墙外跃入，正落于柚与墙之空中。墙以乱石砌之，厚数尺。虎腹部柔软，树又上锐下丰，四足悬空，渐渐挤下，至不能动。翌晨，为香圃之仆所见，虎目突口张，涎沫纷垂，尚挣扎思出，惟绝未号吼，盖惧为人所闻也。旋集众取枪械，击杀之。

　　　　焚毙三虎

雁荡山西内谷能仁寺之前山，有坑，甚僻静，曰鸦盘坑，人迹罕至，树木阴森。坑畔有一岩，状如覆钟，土人曰钟岩。其下有穴口，高约二尺余，向为兽类窟宅。宣统庚戌冬，有芙蓉村人包某，结伴十余人至坑樵采，遥见钟岩口血肉狼藉，羊豕毛骨堆积甚多，心窃异焉。行近窥之，见一母虎及二乳虎盘于穴中，方酣睡。包等覩状，惊喜，以为能捕虎，则所值殊钜，愈于采樵所得千万也。急招同伴移巨石塞穴口，口不甚高，顷刻毕事。旋斫巨木及杂薪，围钟岩而焚之。自巳至未，火焰极烈。虎被火炙，不能耐，大吼一声，山谷皆震。已将钟岩掀起，一跃而出。母虎以用力过猛，坠于坑底石上，折其脊。二虎子从后窜出，目为火熏灼，不能视，包某等急以樵具击之，皆毙焉。舁回村中，鬻之，得三百金。

　　　　豹

豹产亚、非两洲，似虎而小，毛黄褐色，背有黑色圆斑，俗称金钱豹。行走迅速，捕食牛羊鸡豕等物。其皮甚贵。

　　　　果下豹

果下马、果下牛，人皆知之。惠州罗浮山巅有兽，小如猕猴，名果下豹。

　　　　蓝狐金貂

外兴安岭麓产蓝狐、金貂。蓝狐为最上品，金貂次之。蓝狐毛洁白，毳毛作绀碧色，光润柔致。金貂色赭黄，蒙茸娇软，映于日光，微风吹扬，则金光闪目。然率为俄人贩运，由西伯利亚转载入欧，待价而沽。

　　　　狐

狐似犬而小，体瘦，头尾皆长，以跖行。性狡猾，穴居山野，盗食食物。生十四五年，皮可为裘。俗传狐寿千年能祟人，妄也。

　　　　九尾狐

长白山有九尾狐，相传其地即九尾狐产地之涂山也。

　　　　玄狐

玄狐，黑狐也，产奉天等处。色黑，毛暖，其皮为里，价最贵。

　　　　飞狐

飞狐，形似狐，肉翅连四足及尾，能飞，但能下而不能上。产于口外密树林中。陕西有飞狐岭、飞狐口，当时盖以物产得名也。《续博物志》谓之飞生。

　　　　狸

狸，狐属，与狸之为猫属者异。全身黑褐色，背有灰色斑纹，口突出，尾粗而长，四肢甚短，似狐。惟狐身瘦而长，狸身肥而短，盖以此为别也。

　　　　三足兽

长白山有三足兽，形如狸。前二足，后一足，行即跳跃。善食倒根草。

　　　　貂

貂，亦称鼦鼠，大如獭，尾粗，毛长寸许，色黄或紫黑。产北寒带之地，三姓、珲春、宁古塔等处山林多有之，猎者每于雪天觅迹逐捕。皮极轻暖，甚珍贵。

　　　　银貂

长白山有银貂，毛纯白，长三寸余，暖胜紫貂。

　　　　猞猁孙

猞猁孙，亦作失利孙，《明一统志》则谓之曰土豹。状如狸而耳大，有尾毛，可为裘。有马猞猁、羊猞猁、草猞猁等名，乌拉诸山皆有之。体轻能升木，满洲语谓之威呼肯孤尔孤，译言轻兽，即《广舆记》所称天鼠也。至青海所产者，则略大，齿尖，爪不露而锐，能猱升，食鸟雏，毛细长，灰褐色。毛根红者为上，灰色者次之，根白者又次之。

　　　　旱獭

旱獭，形状略似獭而不入水，好穴居，东三省及青海之北柴达木多产之。宣统辛亥，东三省大疫，开万国防疫会于奉天，认旱獭为传疫之源。会员察验，以为旱獭所生之蚤，能传染腺百斯笃、肺百斯笃之病。

　　　　山獭

山獭，性淫毒，粤东山中有之。牝兽皆避去，无偶，则抱木而枯。骨能解药箭毒。

　　　　水獭

水獭，长二三尺，毛色青黑，尾尖长如锥，四足短，趾间有蹼，穴居河岸池沼之旁。夜出食鱼，惟饮其血而不食肉，与鼬之于鸡同。

　　　　象

象为陆产之最大者，身长至一丈二尺，高称之，鼻长八尺许，形如圆筒，屈伸自在。食物时，皆以鼻送之于口。鼻端小块突起如人指，故能拾至微之物。上齿六，上颚二门齿极长，突出口外，为用甚广。力强，性温顺。产于印度及非洲等热带地，我国亦有之，盖皆自他处移来者。京师象房之象，至六月，辄出而浴于河。康熙时，朱竹垞尝观之，纪以《水龙吟》词，词云：「凉波晓色城西路，趁着热风犹未。引来舞队，依稀昔日，黄门鼓吹。垂鼻辚囷，旋涡远近，欲沉还起。看云旗摇处，更番催去，偏会得蛮奴意。来岸人家此际，步踟蹰紫骝难系。疏帘隐隐，轻容小袖，笑声齐指。赤日徐高，黄尘又徧，钿车流水。剩白头宫监，相携柳下，说前朝事。」

　　　　狍子

狍子，产于黑龙江嫩江县之索伦，性慈善，畏狗，力大善走。索伦山中人寝其皮而食其肉。所食为苓麦、黑豆、小米饭，饮清水。其价，每只可售江钱一百五十吊，肉每斤可售江钱二吊，皮每张可售五十吊。然与《山海经》之所谓狍鸮者不同。《山海经》云：「钩吾之山有兽焉，羊身人面，目在腋下，虎齿人爪，音如婴儿，名曰狍鸮，能食人。」

　　　　马

马，能负重行远者也。头颈长而有鬣，蹄极坚壮，仅有一趾。其齿有乳齿、永久齿，形态随年龄而异，故相马必先齿。种类甚多，古人以其毛色各别为专名。吾国产马之地，以蒙古、新疆为最着。
内蒙多良马，乌珠穆沁旗之佳者，每匹价值数百金，寻常者亦须六七十金。四子王旗之马，佳者不及百金，劣者仅十余金。东盟马市甚盛，西盟无马市，须向内地求估。
内蒙马之游牝期，多在立秋后十余日内，年一度，产马年一次，或三年二次。马孕时，牧人不加滋卫，产时不为调养，即病亦不加疗治。
多伦达哩、冈崖等处，向为内蒙产马最盛之地。且军备所用之伊犁马种，虽极高大，然实不及内蒙所产之体格较小者为良。
青海之马，高大雄骏而首略小，有鬣长垂地者。凡内地马，必钉铁掌以护趾甲。甘肃多平野，马仅钉前二蹄，而不必钉后蹄，以前蹄步重而后蹄轻，盖马种愈西，趾甲愈坚也。青海马种，蹄甲更坚，行走草地，四蹄无伤，故无庸钉掌，而行速负重，他产鲜出其右，惟性颇猛劣，驭之宜得其法。
青海又有野马，身小，善奔逸，能越沟，识泉脉，觅水者视蹄涔，掘之，泉见焉。行沙漠中遇风，羣伏，埋鼻沙中以护之。猎人诱之入栅，跳掷奔蹴，数日不食而倒。
其产于阿尔泰山者，蒙人名之曰塔奇。
某兽医谓常人每观马齿，以断其年龄，非至善之法也。盖马逾八岁，即不更生齿，而术穷矣。然齿既长足，下眼皮上侧渐显皱纹，其纹与年俱增。故八岁以上之马，须先观其齿，再察眼皮皱纹，则可断定年龄，历历不爽矣。

　　　　青马

青马之种，自海中来，性最良。

　　　　马宝

马宝，为马腹所生者，如牛黄，猴枣之类．真者难得．相传主治一切恶疮及癫痫，医书谓之鲊（鱼荅），质坚，似石而光莹，色杂红黄蓝白，大小不一，如卵如栗．大者一枚，或至三五七枚，或十数枚．
蒙古人持咒将鲊鱼?荅入水中，能祈雨立降。咸丰时，有见其大如西瓜者，皮白而黄，青花缠绕，重五十余两。偶坠地碎缝，摇之各各有声。刮破处入药，甚效。山阳常有之，然岁仅一二枚。

　　　　李宗望得马宝

同治时，鸳湖李宗望宦游蜀中，有往来西藏之贾人某畜一老马，拳毛卷雪，七尺昂藏，日负重二百余斤，自藏至蜀，计程万余里，虽崔嵬屡涉，而未赋虺隤。后忽无故自毙，贾疑而剖之，竟于其腹中得一石，约重五十两，螺纹旋结，有类云母。李见而异之，购以重价。当始得时，盛诸水盆，发泡如汤沸，经年始已。入夜则映月生光。形微圆而色白如粉，刮之甚坚，即马宝也。

　　　　礼烈亲王蓄克勒

礼烈亲王，太宗兄也。天聪时，萨尔浒山之战，歼明兵四十万，王功尤多。他如叶赫、乌拉诸部众受降伐畔，亦复靡役不从。王所乘马，名克勒，满话称枣骝马皁青鬃尾者也。高七尺，长丈咫，腹下旋毛如鳞，识者谓之龙种。每闻鼓鼙声，辄矫首歕鬣，摧陷当冲。尝病蹏，自跑地出泉，洗创即愈，军中呼曰圣水。旧有图，藏礼亲王府。

　　　　年羹尧蓄连钱

年羹尧好驰马，而苦无骏足。有客牵瘦马诣年求售，年哂之，客曰：「公何哂也？」因以钱置马腹下，令年俯身就拾之，而马不惊。年奇焉，酬以重金。客不受，曰：「此马助公立殊勋，非阿堵物所能致也，望善视之。马不死，公不败。」语毕，飘然径去。后年转战数省，皆赖此焉。征藏日，为藏人所暗杀，一恸几绝。未几，竟被逮。年得此马，喜甚，名之曰连钱。

　　　　俞贤蓄老马

田山姜少司寇雯抚黔时，有卒俞贤者，所乘马，齿六十矣，自其父兄至贤，历数十年，大小经数百战，而骁腾如故。不食生刍，日需豆糜三升，酒五合耳。能通人语，高下疾徐，东西南北，语之，无不如意。夭坝之战，驰险阨，犯瘴疠，刍粮久绝，独此马不困而益壮。

　　　　海兰察盗马

超勇公海兰察从征西域、金川、台湾，有战功。值内廷时，与蒙古巴林郡王巴图相善，二人皆有骏骥。扈跸木兰，巴欲以己马易海骑，不许，巴曰：「余当夜使人盗去，勿瞋也。」海笑应之曰：「大佳。」及夕，巴果使人往窃，见骏马独立龁草，因潜捕之。讵土窟中一健夫执马缰伏其中，大呼曰：「寄语汝王，吾公行当窃王马矣。」盖海豫为之备也。使者归告，王命严防之。夜半，忽闻帐外大呼盗马者乘马遁矣。俄万帐齐呼捉贼，如山岳崩势，巴马皆惊逸出栈。及追转，而名骏已失。盖海潜至巴帐后，使从者羣呼，及防者出视，而海乘马行矣。翌夕相见，欢饮，巴深服其智，卒以马赠之。

　　　　马被烹

道光时，浙江抚标营有马雄劣，不受羁，久乃少驯。抚军出，或乘以从，马忽人立，掀其人仆地，前突卤簿，绝迹而驰。抚军惊，遽命烹之。四足有龙鳞，盖殊种也。

　　　　毘陵驿马

客有善相马者，告刘葆真太史可毅曰：「毘陵驿之当孔道也，羽檄急，则云阳、锡山南北三百里，吾驿枢其中，蹏声、铎声、棰声迕交衢，昼夜不绝。驿置马，故无弗良也。江阴金逸亭部卒善畜马，过武进，货之驿者，一帖耳曳尾，足涂泥，寖下矣，而曰：『是尝陷于贼，沉于渊，摧于锋刃者，固百战余也。』而厩故所畜者，阑筋竖面，雄健出马上。而马又不任施羁靮，蹏啮乘者，与踣。而时或风厉霜肃，林木瑟瑟下，则又仰首呜呜嘶，足奋踯地，绝辔，腾跃飚忽，若鹰隼追弗得，而他马则驯伏枥下。方是时，相马者等定他马，此下之。而厩卒以马弗良，益益他马刍，他马益壮，益善走，而马亦益老。」
逸亭从李勇毅公百战蕲、黄、潜、太、舒、桐间，折西，规德安、随州，北解南阳围，复东下，统防休宁。军畜名马，多能绝尘驰，战辄陷陈，奔突矛弹，望景不可见。葆真曰：「若客言，马固甚凡也。」客则又曰：「马既老，部卒以他事再至，见马曰：『是惫至此耶？昔陷于贼，沉于渊，摧于锋刃，而卒以自全，复卒以惫，毋宁其死于贼渊锋刃，犹有令名焉，而顾郁郁久居此耶？』马似闻言悲，卒去，不食死。厩卒剖马革，则腹胁隐旋作龙鳞文，惊报相马者，至，大言曰：『予固言马之良也，而驽视以死！』乃埋马于驿之阴。」

　　　　驴

驴体小于马，耳颊皆长，其毛夏为黄色，冬为褐色、鼠色，背之中央有黑线一，自鬣直达至尾。性温顺，能负物。

　　　　槽子驴

山左岱麓道中，有赁驴代步者，言明交半价，或竟不交价，则任客骑之而去，不以人随，多则百许里，近则十数里，不虞歧途他遁也。客不识途，则任驴自行，至其地，屹然止，虽力鞭之，不动矣。自有人牵之去，视笼口纽系，即知欠价几何，客不能遁欺也。号槽子驴。此亦练习之熟所致耳。

　　　　骡

骡，本作骡，驴马相合而生者，吾国产生最多。马牝驴牡，则体格强健，能任力役，驴牝马牡反是。此兽之精子不成熟，故不能传种。
蒙古人之所谓七刻贪者，野骡也。色黄，善奔，能知泉之所在。身极肥，权之，重可数百斤。耳至长。蒙人谓耳为奇勤，故必以奇勤名之。

　　　　豕

豕，俗谓之猪，本为野猪之变种，体肥满，鼻长尾短，每辗转污泥中，以冷其身体。岁产子二次，每次至十余头，故繁殖甚速，为肉食之常品，惟消化较牛肉等为迟。其脂肪可入药，并为制石碱及蜡之原料。
青海之豕，有黑白二色，皆内地种，随处可畜。汉人所居土舍，树高栅为楼，下养牲畜，必有豕圈。蒙番饲之者，不敢纵之野，以有猛兽为害也。

　　　　猪貛

猪貛，一名貒，状似猪而喙尖，足尾皆短，前肢有锐爪，便于掘地，毛黄褐色，脊有黑毛一道。体肥行钝，性敏捷，穴土而居，故常为堤岸之害。夜出捕食小动物及果实之属。

　　　　横宽兽

长白山有横宽兽，状如豕，前身白，后身黑，首尾甚小，身长六尺余，宽丈余，毛软如绵而暖。

　　　　野猪

野猪为家猪之原种，可食。脚长腹小，皮肤生粗毛，全体黑褐。牡者犬齿强大，向上弯曲，锋利无伦。栖息山野，春夏之际，夜出山麓，掘食芋类，至冬穴居。肉味颇美。
吉林多深林，猛兽恒跧伏其中，然熊虎虽猛，尚不及野猪之为害。野猪皮毛凝脂及草叶，矢弹不能入。巨齿露唇外，利于锋刃。且知合羣，出则十百成行，大者环外，夹小者于中，虎不敢与大者抗，惟尾之随行，伺隙攫小者去。冬日山积冰雪，野猪不得食，则偕出，人皆畏之。

　　　　豪猪

豪猪亦称箭猪，产于广西及印度、非洲等处。头齿皆如兔，以草为食，体肥。全身生棘毛，尖锐如针，其端色白，长者至尺许，向后，旧作妇女之首饰，怒则立如矢。然性驯良，《山海经》之所谓豪彘者是也。

　　　　跳兔

跳兔产沙漠，前足仅寸许，后足几一尺，行则用后足跳，一跃数尺，止则蹶然仆地。

　　　　沁达罕

沁达罕，兔类也，形倍大，肉鲜洁。春夏时，毛色与兔略同，至秋末冬初，则白如雪。产于兴安之索约尔济。

　　　　犬猫同牢而食

张惠生家畜一犬一猫，犬为泰西小种，矮足拳毛，仅比巨猫，而性甚驯扰，善解主人意。一日，猫与犬同乳并育，而猫忽死，幼猫日夜叫嗥。犬闻，时来视之，意似大不忍者。因哺子之余，兼哺数猫。久益狎，数月以后，毛泽丰润，猫犬遂同牢而食。犬亦爱之，无异于己子。

　　　　犬

犬，家畜也，轻猛好鬬，视觉、听觉、嗅觉皆锐敏，虽卧易醒，故善守夜。又能踪迹禽兽，以助田猎。
犬之小者曰狗，俗每混之。
世界最珍贵之狗，实推吾国京师所产。有六种，一曰京师狗，二曰哈叭狗，三曰周周狗，四曰小种狗，五曰顶毛狗，六曰小狮狗。尤以京师狗、哈叭狗、小狮狗三种为最上，价至昂，西人尤酷爱而购之，其价每头自银币七八百圆至银币四千圆。京师狗之所以可贵者，以毛色形状皆相称，耳大而短，鼻凹而孔上仰，腿短而弯，行时周身摆动，腿作键形，毛色花纹均匀。其成为此种种特殊形状者，由于天生者仅耳大、面大、身矮数项耳，余如鼻之凹、鼻孔之上仰、面之短，皆由人工造成。京师畜狗者于其初生后，人即以手日揉其面部使短，以指日按其鼻之中间使凹，以极浅之盆为饲餧之具。生二三月后，以人牙将尾唆去一半，并抽去其筋，面即不复长矣。至于毛色之匀净，则历选毛色匀净之牝牡使交，经多次选择，传种之后，毛色亦愈匀净矣。又于牝狗有孕时，其卧室壁上四周，悉精绘毛色匀净之狗，使之日夜睇视，则所生之狗，毛色自不至驳杂矣。京师养狗之专门家，为太监及旗人。然西人之购哈叭狗，佳者至外国，则所生之仔，其种立变，鼻不凹，鼻孔不上仰，腿直而面长矣。
内蒙之犬大如犊，而性猛，鸣声如牛，俗呼为挞子狗。汉商多畜之，日中锁以铁练，晚放之，使守门户，盗贼多不敢近。
青海之犬有二种，一猎犬，性极驯，善捕狐兔及野鼠。一家犬，巨者大于驴，能追及豺狼噬杀之，狐兔闻其声即遁。
蒙番牲畜贵于人，犬尤为众畜之主，至有以羊二三十头不能易一犬者。每帐必畜数头，帐外插木桩，用铁练系其一。人行近，必遥呼帐中人前引而后入，不得揭帐后而进，以犯其忌。每晨放牛羊羣，亦携二犬，一前导，探道路，一随后为殿。牛羊所止，两犬登山瞭望，无停趾，遇行道者辄狂吠，使主人有所防。野番驱牛羊，犬能啮其衣，使堕马，机警猛捷，虽数勇夫不能御。归则卧于牛羊之旁，顷刻不离，与牛羊相依为命，实为游牧不可缺少之物。凡筑舍以居者，屋顶平如露台，门外所系之犬，夜放之，登屋而嗥焉。尝有人得其牝牡各一，日饲以番产青稞、羊脯，兼常犬数倍之食料。其毛长二三寸，厚暖胜狼皮，亦皮毛品之美者，俗名西狗皮。

　　　　哈叭狗

哈叭狗，俗名狮子狗，亦作獬　八狗，盖始于明万历时．神宫监掌印太监杜用飬小獬　八小狗最为珍爱也．孝钦后绝爱之．

　　　　鞋狗

光绪庚辛间，西人有自京至沪者，携鞋狗三只求售，索价百金，云得之宫中。此盖以人工为之，法取普通哈叭狗搀朱砂于饭中以饲之，则所生者必小于常狗。又饲之如其母，所生者必更小。比至三四，小仅如鞋，售诸宫中，可得重价。

　　　　拂菻狗

拂菻狗，较常狗倍小，今为京师土产。

　　　　海狗

海狗出东海及宁古塔，土人跳冰而取之。

　　　　狗性恶棒

乡村每多凶恶之狗，见有行人，辄狺狺狂吠。近有效欧俗携杖以行者，然仍羣起狂吠，盖狗性固恶棒也。

　　　　狗宝

狗宝，生癞狗腹中，状如白石，带青色，其理层叠，为难得之物，旧以入药。

　　　　造猎犬

宁、绍等处有改家犬为猎犬者，法于犬生五六月，即闭之木笼中，取野兽粪堆笼下，焚之。犬得热，必大嗥叫，少顷，热减烟升，犬必细嗅其气。如是数次，纵犬入山，犬闻气若前状，亦必大嗥叫，则为猎犬矣。

　　　　犬寄诗

纳兰峻德尝寓盘山天成寺，与水庵僧然西以诗往还，系于小犬之项。有诗云：「相望一峯隔，相呼恐不闻。寄诗凭小犬，好去度深云。」僧答诗有「昔有鸿传信，今凭犬寄诗」句。此为吾国人利用犬之仅见者。以黄耳为奚奴，其事甚雅。峻德，干隆丙辰尝举宏博。有女弟曰筠德，工诗。其兄即成德也。

　　　　金冬心蓄犬

金冬心尝畜一犬，曰阿鹊，每食，必于银盘中饲以肉臡。阿鹊死，作诗哭之，甚哀。

　　　　犬友

李逸园僦高氏宅，与方望之同居，各畜一牡犬。李之犬曰龙，方之犬曰虎，食必共，寝亦偕，若良友然。逾三四载，方设帐于乡，携眷往。腊垂尽，方省李，虎尾之来。龙方卧大门外，遥见虎至，顿起趋；掉尾迎，即奔诣厨下，伺庖丁出，立衔几上肉，走往饲虎。入夜，与虎交颈卧。翌日，虎随方归，龙乃预伺其旁，频曳虎尾狂踊，意似挽留状，盘旋良久。且走诣河干，龙掉尾不已，声嗥嗥然，如怨如慕，虎亦踯躅焉。既登舟，虎反顾，龙亦目送。顷舣岸登陆，两两隔溪而蹲，目注神凝，留顾未已。久之，长吠数声而别。

　　　　犬知音

勾吴孙方伯藩，家畜一犬，闻弦歌声，辄摇尾至，坐于弹者之侧，侧耳倾听，声喑喑然，似遥相应和状，叱之不去。曲终自退，闻声则又来，家人呼之为知音犬。

　　　　犬捕鼠

同治癸酉，宁波江北岸裕顺洋行有西犬如獒，异常神骏，且能捕鼠，日夕所获，不下十数。

　　　　狗荒

光绪时，谭文卿制军钟麟抚浙，其署中厨房所有治具，率多狼藉。盖有外来之狗，大肆咀嚼，纷纷而至，一日无虑百余头，驱之不去，狺狺声彻于户牖。谭恚甚，命捕之，悉纳槛车中，属中军押海宁州，盖援遣戍之条也．其处沙田万亩，人烟寥寂，土人以种棉花，植靛为生．狗穴居野处，自相配偶．越一年，蕃飬孳息，纵横徧地，不能得食，则囓种植之物，根株立尽．土人怒，耰锄雨下，狗皆四散，少焉复合．土人具禀海宁州，以狗荒报，州官某据实申详．谭仍命中军统营兵一哨，多携火器，迎头痛剿．中军抵其处，可二十日，始一律肃清，略无　类，奏凯而归．

　　　　犬报皮匠仇

甘泉邵伯埭有巡检，署有犬，极灵异。同治丁卯，沉兰洲权巡检事。戊辰，瓜代期满，韩振之代之。当韩履新时，寓于外，诹吉接印，未入署也。沉谓韩曰：「犬其来乎？」曰：「来矣。」盖此犬随印而行，历任皆然。一日，犬戏于市之皮匠铺，匠以刀误伤其足，血淋淋然，返署升堂，直入内室，似觅官之所在者。韩见其状，急唤查究。犬复奔出署门，数数顾，似招人意。因遣役尾之，至皮匠铺，犬独向匠噭噭。既，遂伏地不起。役嗾之归，弗听，询悉其词，乃负之归，并拘皮匠去。及堂讯时，犬忽大肆咆哮，狂噬不已。韩乃申饬匠之不合刀伤其足，令具结，犬乃摇尾而去。

　　　　孝钦后蓄海獭

孝钦后自光绪辛丑回銮后，惩排外之祸，深欲结好于驻华各使，乃召见其夫人，馈贻甚厚，盖自以为羁縻有术也。孝钦习闻外国女子喜畜狗，一日，见某使夫人，谓之曰：「闻西人多喜畜狗，朕亦素喜之。」某夫人笑而答曰：「太后如喜此，某有一黑狗，乃意大利产，当进献。」翌日，遂以狗进，孝钦为之命名曰海獭。自此每见各国公使夫人，无不以海獭自随矣。

　　　　丛狗头司狗

袁蔚廷内阁世凯初督直时，其太夫人犹在堂也。太夫人爱狗，故署中所蓄者多。丛金桂司其事，人呼之曰丛狗头。

　　　　竹狗

竹狗，似狗而大，毛深温厚，色鲜丽，尾有长毛，善走。皮可为裘，似狐而质稍重。

　　　　狗貛

狗貛，似狗而小，体肥，尖喙，矮足，短尾，毛深褐色。性与猪貛同，惟毛较美，可为裘领裀褥。

　　　　猫

猫，俗作猫，面圆齿锐，舌有细刺甚多。跖附肉块，藏锐爪于内，随时伸缩，行则以肉块着地，故足音甚轻。眼之调节机甚发达，瞳孔大小，随光线强弱而变，昼间日光强烈，细如丝，旦暮正圆，夜能视物。善捕鼠。四川简州所产，有四耳者。

　　　　粤人相猫法

粤人相猫法，惟以提其耳而四脚与尾即缩上者为优，否则庸劣。湘潭张博斋以文谓掷猫于墙壁，猫之四爪能坚握墙壁而不脱者，为最上品。

　　　　张七善相猫

嘉应州张七善相猫，尝蓄雌猫数头，每生小猫，人皆不惜重资争买之，知其种佳也。七言黑猫眼须青，黄猫眼须赤，花白猫眼须白，若眼底老裂有冰纹者，威严必重，盖其神定耳。又言猫重颈骨，若宽至三指者，能捕鼠不倦，且长寿，其眼有青光爪有腥气者尤良。

　　　　猫交

凡猫交，必春猫遇春猫，冬猫遇冬猫始交，夏秋之猫亦然，否则虽强之，不合也。交之时，常于春秋二季。其初交时，则牝牡相呼，虽远，必寻声而至，俗谓之叫春。虎一生不再交，以虎阳有逆刺也，其痛楚在初。猫一岁仅再交，以猫阳有顺刺也，其痛楚在终。余畜之阳无刺，无痛楚，故其交无度。

　　　　猫成胎

猫成胎，有三月而产者，名奇窝；四月而产者，名偶窝。养至十二年为上寿，八年为中寿，四年为下寿，一二年者为夭。浙中以单胎者为贵，双胎者为贱，一胎四子者曰抬轿猫，贱而无用。若四子毙其一二，则所存者亦佳，名为返贵。故猫胎以少为贵，有一龙二虎之说。
猫以腊月产者为佳，初夏名早蚕猫，亦善，秋次之，夏为劣，以其不耐寒，冬必向火也，曰煨灶猫。

　　　　猫坎分阴阳

猫坎分阴阳，雄猫则九七五，奇数也。九为上，七次之，五为下。雌猫则八六四，偶数也。八为上，六次之，四为下。但四坎者绝少，故雌者每佳而雄者多劣，皆五坎也。

　　　　猫以尾掉风

猫以尾掉风，截而短之，则不能掉，威状大损。有养猫而故截短其尾者，殊失本真。

　　　　女猫

山东、河北人谓牝猫为女猫。

　　　　波斯猫

波斯猫极大，京师产之。

　　　　紫猫

紫猫，产西北口，视常猫为大，毛亦较长而色紫，土人以其皮为裘。

　　　　瞎猫守香菰

闽、浙山中种香菰者，恒有鼠啮之患，土人多用猫守之。去猫之双眼，纵之，叫遍山，以警鼠。猫既瞽而得食，即无所他之，惟有昼夜瞎叫而已。

　　　　顾横波蓄乌员

合肥龚芝麓宗伯所宠顾横波夫人媚，性爱猫，有名乌员者，日于花栏绣榻间，徘徊抚翫，珍重之意，逾于掌珠，饲以精餐嘉鱼。一日，以过餍而毙，夫人惋悒累日，至辍膳。芝麓特以沉香斵棺瘗之，延十二女僧建道场三昼夜，为之超度。

　　　　朱竹垞咏猫

朱竹垞尝以《雪狮儿》词和钱葆馚《咏猫》，词云：「吴盐几两，聘取狸奴，浴蚕时候。锦带无痕，搦絮堆绵生就。诗人黄九，也不惜买鱼穿柳。偏爱住戎葵石畔，牡丹花后。午梦初回晴昼，敛双睛乍竖，困眠还又。惊起藤墩，子母相持良久。鹦哥来否？惹几度春闺停绣。重帘逗，便请炉边叉手。」

　　　　吴世璠蓄三猫

吴世璠，三桂之子也，既败，有三猫，为大军之偏裨所得，颈有悬牌，一曰锦衣娘，一曰银睡姑，一曰啸碧烟，皆佳种也。

　　　　于文襄蓄冲雾豹

金坛于文襄公敏中所蓄猫，曰冲雾豹，极爱之，餐时侍案侧，辄分旨甘以赐之。

　　　　戴珠渊爱猫

钱塘戴珠渊鹾尹廷熺爱猫，一日失之，成一诗，邀王素心、厉樊榭和之。诗云：「数卷残书谨护持，衔蝉迎得浴蚕时。一宵拋却藤墩去，便有梁间黠鼠知。翻经为伴夜灯余，肯恋邻家食有鱼。葵苋闲园还忆否？秋风黄蜨影蘧蘧。」

　　　　女爱猫

李松云中丞之女公子爱猫，中丞守成都时，简州牧尝选佳猫数十头，并制小床榻及绣锦帷帐以献。孙平叔制军有女孙，亦爱猫，督闽浙时，台湾守令所献，亦多美者。

　　　　邹泰和檄捕猫

邹泰和学士有爱猫癖，每宴客，必呼猫至，与食必均，曰：「毋相夺也。」尝督学河南，按临商邱毕，出署，失一猫，严檄县官捕之。令苦其烦，乃用印文详报云：「卑职遣干役四人挨家搜捕，至今逾限，宪猫不得。」

　　　　迎猫

蚕忌鼠，迎猫以辟之。宋陆游诗曰「裹盐迎得小狸奴」是也。嘉庆朝，富阳周芸皋廉访凯有迎猫诗，诗曰：「元宵闹灯火，蚕娘作糜粥。将蚕先逐鼠，背人载拜祝。【《岁时记》正月十五日作粥，登屋上食之，咒曰：「登高糜，挟儿脑，欲来不来待我三蚕老。」盖为蚕逐鼠也。】裹盐聘狸奴，加以笔一束。【杭俗聘猫加笔，借逼鼠意。】尔鼠虽有牙，不敢穿我屋。」

　　　　典库蓄焦脚虎

道光乙酉，浏阳马家冲某家猫产四子，一焦其足。弥月丧其三，而焦足者独存，形色俱劣，亦不捕鼠，常登屋，捕瓦雀咬之，时或缩颈于池边，与蛙蝶相戏。主人嫉其痴懒，一日，携至县，适典库某见之，駴曰：「此焦脚虎也。」试升之屋檐，三足俱伸，惟焦足抓定，久不动。旋掷之墙间，亦如之。市以钱二十缗，其人喜甚。先是，典库固多猫，自此羣猫皆废，十余年不闻鼠声。人服其相猫，谓得诸牝牡骊黄外也。

　　　　佳猫能镇三五家

王玥亭少尹宝琛初尉平远时，寓多鼠，乃于民家索得一猫，捕之，鼠患遂靖。此猫甚灵驯恋旧，时视其故主。旋迁入署，仍不忘原寓及故主之家，往复遍历，三处往来，鼠耗皆绝。俗谓佳猫能镇三五家，洵不诬也。

　　　　刘少涂蓄老?猫

道光丙午春，桐城刘少涂家所蓄之老?猫，生一子，白色，长毛毵毵，形如狮。方存之云：「此异种也，不易得。」养之年余，日夕在旁，鼠耗寂然。一日，天未明，猫忽至床，大吼数声去，已而死，盖诀别也。

　　　　自莲蓄喉珠腹镜之猫

潮阳县文照堂僧自莲有小猫一，尾稍屈，如麒麟尾，色纯黑，惟喉间有一点白毛如豆，腹下有一片白毛如小镜。此为相猫经所未载，黄鹤楼谓可称之曰喉珠腹镜。

　　　　陶文伯蓄负印拖枪之猫

陶文伯家蓄白猫，其尾独黑，背有一团，黑色，额则无，是可称负印拖枪也。肥大，重可七八斤。性灵而驯，每缚置案侧，偶肆叫跳，鞭以竹梢，亟趋避，或俛首帖伏。其常时虽以杖惧之，略无惧色。

　　　　黄鹤楼饮猫以酒

猫之饮酒，黄鹤楼曾试之，惟谓不可骤饮以杯，须蘸抹其嘴。猫舔有滋味，则不惊逸。及十余巡，辄醺醺也。

　　　　猫吸鸦片烟

猫之吸鸦片烟，张小涓曾试之。小涓为浙中县尉，侨寓温州，有猫数头，惯登烟榻，小涓常含烟喷之，猫皆能以鼻迎（口畜）．久之，状如醉．每开灯，辄至，敛具，则去．于是人皆谓张小涓家猫亦有烟癖，闻者莫不粲然．

　　　　黄伯山蓄孝猫

黄伯山大令柬之宰揭阳日，尝于番舶购得一猫，毛洁白如雪，长寸许，粤人称为孝猫，蓄之不祥。然伯山升同知，擢知府，此猫固犹在也。谓之孝猫者，俗称持丧服者为穿孝，猫毛纯白，故有是称。

　　　　吴云帆蓄猫

吴云帆太守尝蓄一猫，色纯紫，光彩夺目，长而肥大，重可十余斤。

　　　　黄虎岩蓄印星猫

钜鹿令黄虎岩有印星猫一双，不善捕鼠，然署中鼠耗亦为之肃清。

　　　　猫与蛇鬬

猫与蛇鬬，俗称龙虎鬬。山阴张冶园尝见猫蛇鬬于屋背，蛇败，穿瓦罅下遁。适屋下有人见之，以锄挥为两段，上段飞去，已而结成翻唇肉疤，大如碟。一日，断蛇者昼卧于床，蛇穿其帐顶，欲下囓之，以肉疤格搁。猫适见之，登床猛喊。其人惊醒，见蛇，惧而避之，幸未遭噬。人谓蛇知报冤，猫知卫主也。

　　　　猫有三足

电白县水东镇有侨居之浙人杨某，蓄一猫，而三足，后一足短软，不具其形。眼一黄一白，俗呼日月眼。甚瘦小，声亦细，鼠闻声辄避。见狗，即登其背，龁其耳，狗亦畏之。

　　　　胡光林蓄狮猫

狮猫以京师为多，状如狮，故得此名，有金钩挂玉瓶、雪中送炭、乌云盖雪、鞭打绣球等百余种，纯白者不多见。柔毛有长四五寸者。两眼必以异色为贵，名雌雄眼，都人尝以之与狮狗并称。
狮猫之眼有一金一银者。胡光林守镇江，尝蓄雌雄一双，眼色皆同。黄鹤楼少居其署中，尝亲见之。

　　　　白大取宫中狮猫

历朝宫禁卿相家，多蓄狮猫。咸丰辛亥五月，太监白三喜使其犹子曰大者，进宫取狮猫，遂获咎，并以他事酿案奏办。

　　　　陈锦帆蓄天目猫

陈锦帆广文蓄猫一，曰天目猫，盖得之于余杭天目山也。锦帆出，猫辄从，归则依依膝下，若幼子然，非捕鼠不离侧也。

　　　　丁仲文分猫为三等

番禺丁仲文孝廉杰尝分猫为三等，皆立美名，如纯黄者曰金丝虎，曰戛金钟，曰大滴金；纯白者曰尺玉，曰宵飞练；纯黑者曰乌云豹，曰啸鐡；花斑者曰吼彩霞，曰滚地锦，曰跃玳，曰草上霜，曰雪地金钱．其狸驳者，则有雪地　，笋斑黄，粉　青诸名．

　　　　半阉猫

丁仲文尝云：「雄猫必阉，杀其雄气，化刚为柔，日见肥善。」时俗又有半阉猫，仅去内肾一边，其雄气未尽消亡，则更刚柔得中。

　　　　悟一蓄兜率猫

猫性不等，有雄桀不驯者，有和柔善媚者，有散逸喜走者，有依守不离者。大抵雄猫未阉，及大猫初至，难于笼络，故蓄猫必以小，必以雌也。妙果寺僧悟一尝谓猫之喃喃依恋不离莲座者，为兜率猫；又为归佛猫。

　　　　黄熏仁蓄斑奴

嘉应黄熏仁尝得一金银眼之猫，花纹杂出，貌恶而性驯，善捕鼠。进门未几，鼠绝迹。因呼之曰斑奴。惜未半年，遽死，盖以久缚故耳。佳猫多惧其逸，与其缚而损其筋骨，不如以大笼笼之也。

　　　　周藕农蓄一锭墨

周藕农令河南时，署蓄猫一，曰一锭墨，状其色黑也。

　　　　惠潮嘉道署多野猫

同治时，惠潮嘉道署多野猫，夜深辄出，双目有光，望之如萤火。盖失主之猫，吸月饮露，久渐成精，故上下墙屋，矫捷如飞，夏月海鹭来时，能上树捕食。署园所蓄孔雀，时被囓毙，自此野猫辄不复来。或谓孔雀血最毒，猫殆饮此，或戕其生也。

　　　　猫搏雀

薛叔耘所居窗外有林，雏雀习飞其下。猫蔽身林间，突噬雀母，其雏四五噪而逐猫，每进益怒，猫奋攫之，不胜，反奔入室。雀母死，雏绕室啁啾，飞入室者三，越数日，犹望室而噪也。

　　　　猫为豰所食

平凉静宁间有物如猫，首大色黄，人呼曰黄妖。家猫遇之，即随之去，饮于河以涤其肠胃，至妖前，听其食。妖以舌舐之，毛随舐而落，磔食之。大兴刘继庄检字书，始知为豰。豰字，呼本切，烘入声，犬属，似豹而小。郭璞曰：「似鼬而大，腰以后黄，一多黄腰。」《汉书音义》曰：「豰，白狐子也。」

　　　　堤辚子

洛阳县有堤辚子，产河中，状如猫，色淡黄，毛长而坚，头尖平，牙露唇外如象。穴于堤，以鲤为食。锥沙如空，凫水极快。每决口，必成羣结队，力锥堤岸，即有无数小孔，水汩汩而入，沙壅堤坍，田宅漂没，人民悉为鱼鳖。故堤兵见之，即驱之入水，或投以石，或填其穴。舟子见之，咸膜拜为神，投以食饵，否则舟底被其所穿矣。

　　　　猫狸

猫狸，亦省称狸，猫属，头圆尾大，毛黄黑相杂，有斑纹，颇类猫，故俗又称野猫。性残暴，食鱼鼠等，且能窃取鸡鹜。

　　　　香狸

香狸，狸属，一名灵猫，毛黄黑色，似豹文，尾毛黑白相间，不甚分明。脐有香囊，能发香气如麝，故又称麝香猫。

　　　　九节狸

九节狸为狸之别种，毛黑白相间，眼金色，尾甚长，文有九节，能捕鼠。皮可为裘，毛可制笔。

　　　　玉面狸

玉面狸为狸之别种，即俗称果子狸者是也。面白，尾似牛。常登树，食果实。产浙江。捕鼠胜于猫，人亦蓄之。

　　　　猫豹子

青海人呼狸为猫豹子，色如狸，形似猞猁狲。能食家猫，捕兔鼠。皮亦可制裘。

　　　　貉

胳，亦作狢，似狸，锐头尖鼻。性好睡，日伏夜出，捕食虫类。毛色斑驳，其文上圆下方，质深厚温滑，可为裘。

　　　　貀

貀，亦作豽，状似狸，苍黑色，无前两足，能捕鼠，旧称即腽肭兽。然貀陆居，腽肭兽水居，非一种也。

　　　　状似斑狸之兽

粤汉铁路之初建也，将至英德，其地之土脉固坚凝而无隙，役夫锄地，忽有一穴，见有尾修喙尖，状如斑狸，长可逾尺，一息尚存之兽，蜷伏其中。出之，置于地，久之而起立矣。俄有叟道此，谓愿放生，出重资以赎，笼之归。

　　　　闽鼠

鼠类本至繁伙，然人家习见者，亦仅灰色、黑色一二种而已。闽鼠种类较多，或专食枣栗等果品而不肉食，或专啖肉类而不食果品。更有所谓香鼠者，与常鼠略异，两眼绝小，尾短而粗，有毫十数茎，气直如麝，故以香鼠名之。闽人视如神明，谓人类所以得谷食，即由此鼠窃谷种于天上，人若犯之，罪当天谴，每见此鼠，辄焚香礼之。

　　　　耕地鼠

《尔雅》鼢鼠注云：「地中行者。」释云：「地中行，鼠伯劳所作也。」一名犂鼠，谓起地若耕。有亲见之者，见人则以首伏地而入，甚遽。俗云滚地猪者，殆耕地鼠也，第非必伯劳所作耳。
木兰之地中，有鼠则土疏而坟，盖鼠在土中穿突，土辄高起如冢也。

　　　　冰鼠

北部有冰鼠，可治小儿疳积，治箭镞入肉。以其胆汁点眼，治目盲；点耳，治耳聋。其粪有清血之功用。若被猫犬所咬，以粪涂疮口，亦有效。

　　　　野鼠

野鼠，漠北多有之，蒙古名曰鄂和托纳，每取草实藏穴中以为食。

　　　　飞鼠

东三省之团头山后，飞鼠颇多，即鼯也。体长七八寸，背暗褐色，腹白，尾长，密生长毛，前后两肢间有膜，能飞行树上。栖于深山，夜出求食，声如小儿啼。

　　　　灰鼠

灰鼠，一名青鼠，深灰色，腹白，尾毛松而长性灵敏，善跳跃，吉林诸山有之。皮以制裘，灰白色者佳，灰黑次之。

　　　　鳞鼠

鳞鼠出顺宁州属之云州，身有鳞甲，千百成羣，残食田苗，数年一出。

　　　　竹鼠

竹鼠，一名竹（鼠留），亦作竹（鼠卯），似家鼠而大，毛苍色，尾极短，目细而长，前足不分趾爪，行极迟钝．

　　　　尾鼠

长白山有尾鼠，身圆四寸，足走如飞，惟尾长于身数寸。

　　　　火鼠

长白山有火鼠，居冰山下小洞。

　　　　水鼠

水鼠，口吻尖小如鼩鼱，长四寸有奇，毛褐色，身扁，趾有蹼，至尾渐细长。穴居池沼河畔，时浮沈水中，以虾蟹、昆虫、鱼类为食。

　　　　常履坦恶黠鼠

常安，字履坦，叶赫纳兰氏，满洲人，官至浙江巡抚。一夕，方理公牍，漏下二十四刻，羣鼠出穴，渐近人，促剌有声，不知囓何物，心恶之。顷焉，声益甚，投之，弗中，散而复聚。亟命小僮伺之，无得，颇恚。更密伺，亦无得。众力怠，鼠益肆，鼠若恃其黠而人莫能制者。翌日，购一狸，畜之。夜，鼠阒然。越日，获数鼠，声始寂。越日，更获数鼠，自此室中不复知有鼠矣。

　　　　益阳县署多鼠

湖南益阳县署多鼠，而不蓄猫，咸谓署有鼠王，不轻出，出则不利于官，且日给官粮以饲之。道光癸卯，云南进士王森林令斯邑，邀萧山倪豫甫偕往。倪所居之院甚宏敞，草木蓊翳，日过午，鼠自墙隙出，或戏或鬬，不可胜计，习见之不为怪也。一日，有大猫由屋檐下，伺而捕其巨者，相持良久，鼠力屈而毙。自此猫利其有获而日至，乃积旬而鼠无一出者，后亦寂然。

　　　　鼠渡河

同治壬申六月，青山濒河居民及舟中人之早起者，皆见有鼠由河之东岸而来。将及河畔，乃纷纷衔尾，鱼贯而行，或数十，或百数，浮水而渡，至西岸，遂散。好事者追视之，则已不知所往矣。

　　　　鼠有烟瘾

黔有制烟之肆，于炉下置一箩，以泄烟气，盖熬制鸦片烟膏者也。同治时，经兵乱，肆闭。乱平，或就其肆重整故业，忽见炉下有奄奄待毙之鼠，不可胜数。乃知其曾受烟气，失瘾已久，故若垂毙也。

　　　　猬

猬，亦称猬鼠，与鼹鼠同类异种。穴土而居，昼伏夜出。体长尺许，甚肥，头足皆小，全身有尖锐棘毛，由背筋作用，能攒起如矢，俗称刺猬。食田间害虫，于农家有益。
邵位西员外懿辰有《咏猬》诗曰：「追凉湖壖树，意行不觉远．地散月清阴，有物魇在阪．大非豪猪狞，小异蛄斯蜿．厥名彚毛刺，腹似饮河鼹．天厨遗禁脔，蠢蠢踸缘苑．巨躯鼓胮肚，弱足步蜷蹇．有或蹋其肤，圜转自闲捆．刚毛拒持挈，缚取待縢绲．竖颖何怒张，挫芒就束捆．捉归用汲衽，闲置聊下键．百虫美儇利，笑尔形浑沌．屈前侪兔跧，内息类龟偃．居常穴土疏，出或蔽草尊．蠕动何阓陬，往往仆触阃。徐趋劣免颠，库伏稍得稳。畏人仍似鼠，警响辄蹜踠。嗛中病叟欬，虚室入听宛。深秋霣苞栗，俛拾看欲混。苍然背毛磔，如众矢集盾。持满悉外乡，攒针锐棘菀。有时翻仰卧，腹内赤婉婉。虎见骤吞噬，入咽忽偏反。还从虎肠出，以虎作粻饭。小数败山王，用意一何很！独见辱于鹊，诱彼适自损。迅飞下啄肉，转身嗟已晚。西家枣垂熟，上树爪其本。摇落满阶庭，旋下以身辊。累累着体间，盘跚负之返。窃瓜尤便巧，中黠貌特悃。俗云云有神，礼敬常缒绻。谓尸货贝权，瞥见默祈恳。吾于尔无求，卧畜付庭壸。勿学癞蟇精，覆瓶倏迁遯。」

　　　　海豚

海豚体长八九尺，头小，口吻尖锐，其上下两颚有圆锥形小齿五十六，背蓝黑色，腹白色，脊鳍在背之正中，形如鎌，鼻孔连合为一。产我国山东之沿海。以软件动物为食。捕之，鸣声奇异。其皮见日不裂，经水不透，与筋骨皆可为工艺品之用，肉可食。

　　　　江豚

江豚体小于海豚，状似猪，色青黑，胸有两孔，喷水直上．多脂，可为灯油．古名（鱼孚）（鱼市），俗称水猪．

　　　　麒麟

麒麟似鹿而大，牛尾马蹄，有肉角一，背毛五彩，腹毛黄，不履生草，不食生物，圣人出，王道行，则见云。今非洲内地，有兽状似鹿，颈与前脚皆至长，头高于地一丈五尺以上，好食木之嫩芽，名Giraffe，日本人亦译之为麒麟。
雍正壬子、癸丑皆有产麟之事，一在山东，一在四川。山东巡抚岳浚题云：「钜野县新城保李恩家于十年六月初五日辰时，有牛产麟。细加看视，瑞麟身长一尺八寸，高一尺七寸，麕身牛尾。头含肉角，顶带旋毛。目如水晶，额如白玉。徧身麟甲，悉系青色，甲缝俱有紫色绒毛。脊背黑毛三节，中直竖，前向前，后向后。胯腹蹄腕皆有白毫。尾长五寸五分，尾尖有黑毫四缕。」
四川总督黄廷桂题云：「盐亭县永贤乡十一年五月初八日申刻，风雨兼至，有乡民杨士荣耕地避雨，见牛产瑞麟。即往验看，瑞麟身高二尺，长二尺五寸，头中挺一肉角，两耳如鹿，孔内皆黄尖白毛，眼形长细，色如水晶，高鼻准头，红眼膛，黄凹鼻梁，其鼻准两傍，似如意云样。徧身麟甲，青霞四射，微晕黄翠，彷佛孔雀翎羽。各甲缝内俱白毛黄尖，夹紫毫数根。三乳两脊，旁至尾，各有肉粒一道，如豆大，金黄色。脖项至腹及四腿内，亦皆白毛黄尖。尾根长六寸，尾尖有紫毛一绺，旁杂白色黄尖长毛。麕身马腿牛蹄，蹄壳色如玳瑁，周身光彩。」
干隆己未，芜湖民家有牛生麒麟，三日而死，剖其腹，不见肠胃，中如蟹。

　　　　似麒麟之奇兽

松潘镇总兵闪殿魁，直隶昌平人，光绪庚子，于马厩中获一兽，遍身有鳞，状若麒麟，而独角，长九尺，牛趾而马腹，其驯亦似麟。镇署当东，兽自西来入马厩，马初哗之，既屡来，则相安。兽不畏人，牧人皆得近之。或祝曰：「子果麟耶？当朝出晚归，勿惊吾马。」兽果如约去。翌日复来，牧人以白闪，闪因维絷之，而说其状，邮闻于川督奎俊。奎令解省，将以闻于西安行在，意谓两宫将狩蜀，故麟呈其瑞也。后不果献。

　　　　角端

角端产瓦屋山，不伤人，惟食虎豹，山僧恒飬之以自卫．《中华古今注》所载渠搜国献（鼠勺）犬，能飞食虎豹，此以（鼠勺）犬为角端也．然（鼠勺）犬，实露犬也，初不闻有角端之称．《尔雅》：「　马出鬲　，似马，一角．」「麟，麕身牛尾，马足，黄色，圆蹄，一角，角端有肉．」是角端固即麟属，未可与（鼠勺）犬并为一谈也．

　　　　骆驼

骆驼体高八九尺，颈足皆长，性温顺而力强，能负囊橐行远，故名橐驼，方音遂讹为骆驼。生于沙漠之乡，行亦利于沙漠。其趾软，行山路最伤，土路亦不甚速，惟沙地则步轻而匀。蹄无甲，陷沙不深，

-5558-

举趾高，踢沙不扬。牛马行沙漠则反是，故边地有「牛走土，马走草，骆驼走沙不用叫」之谣。老驮户言草地驼行二十步，马行二十五步，能追及，马速于驼也。沙漠马行二十步，驼行，十五步已追及，驼利于马也。且塞外运载，莫便于驼。驼有双峯者，有独峯者，独峯者力足，双峯者毛长。胃中附小囊累累，预贮饮料，行路时以之解渴，故能数日不觅泉。肉峯之奇，有如其胃，中藏脂肪养料，饱即能行七日程，待肉峯隐，再给以水草。饮水不多，食草又不择。每一驼负米一石五斗。后驼鼻绊于前驼之背架，连环相绊，一夫照料，多至十余驼，工省而费少。
恤驼之法，宜备软屉以护其肉峯，扁鞍以护其背，慎牵以护其鼻，【鼻破则力减。】山路施皮鞋以护其足，扶整驼具以防其倾侧，放牧毋睡以防其攘窃，防其惊逸。
驼之遗溺与他兽异，直向后方，故行其后者须慎防之。
有要事须攒程前进者，日行八百里，可数日不食。惟须于起程时，以草裹盐置其口中，而以布蒙其外，严泐之。抵其地，于口旁以锥刺孔，使缓缓出气，以渐放大，至经寸二三而后去布。盖行急时，不及换气，刺以孔者，令其气呼出也，若即去其布，即倒毙矣。
人行沙漠中，仅备干糇，取驼之遗矢，近火燃之，略无牛马矢之臭。
驼能识泉脉，取水时，令一人骑而任其所之，无三里不得清泉者。
饲驼之法，饮水毕，少饲以盐。
驼知风响，风欲起，即趋避，故蒙人常以驼为占风之兽。
驼以青海之柴达木所产为首选，土人云，柴达木种，肉峯高而负重多，胃囊大而耐渴久。中途遇有狂飙，他驼行背风，此独逆风而前。旋风骤至，卷沙成柱，他驼或为卷倒，此独植立不动。其躯干重，筋力强，能御风沙也如此。
驼毛可制种种厚毛织物，其柔软精细者，和之以丝，可织美丽之衣料。蒙古所产，输出于外国者甚多。柴达木所产，丰厚而多氄，制为毡毯，轻柔细润，非他产可比。

　　　　安塔哈

安塔哈，即野驼也，似驼差小，顶下垂瘿毛，产朔北野马川。

　　　　鹿

鹿生森林中，四肢细长，尾短，性质温顺。雄者生有枝之角，每年脱换，年增一枝，既老则否。壮时毛茶褐色，有白星斑纹，俗称梅花鹿。雌者无角，毛色较淡。种类甚多。
木兰为较猎之所，又谓之哨。哨者，哨鹿也。哨鹿者，着鹿皮衣，冠鹿角冠，夜半于旷山中吹哨作牡鹿声，则牝鹿衔芝以哺之。盖鹿性淫，一牡能交百牝，必至死，死则牝鹿含芝草以生之，故哨之以取其芝也。

　　　　驯鹿

驯鹿，西陵产，性伶俐，体细长，角生枝，毛褐色，无斑纹。产于东海鄂罗春奇棱部者，牝亦有角，与常鹿稍异。其能负重也似牛，可载人也似马。

　　　　斑鹿

青海产斑鹿，皮毛美丽，见水即照影自顾。不遇急，不轻涉河。山中皆有之。猎者每伏于山麓河滨，以俟其至。

　　　　瑞鹿

康熙己丑，圣祖秋狝，行围于巴颜陀罗海，所获有瑞鹿一，其角长七尺有九寸，叉之数十有六。盖鹿之角，自两叉、四叉、六叉以至八叉，历数十年而后成，其踰八叉者，不可辨其年岁，千万中一遇而已。乃命藏之武库，以志山灵之献瑞焉。

　　　　二寸许之小鹿

康熙丁未冬，商邱宋牧仲尚书荦谒相国柏乡魏文毅公裔介，座次，见小鹿一头，长二寸许，双角崭然，与大鹿无异。

　　　　羊乳鹿

干隆时，临安山中产鹿，于清明前后生子，其子必俟天雨方能行，若无雨，终不能行也。土人觅得归家，以羊乳之，长大，即随羊行走，野性稍驯，可为园林点缀品，曰羊乳鹿。

　　　　鹿茸

鹿茸本为我国特产，东三省最著名，所谓关东鹿茸是也。鹿潜居深林幽谷间，猎者捕之，割其茸。日本人谓之袋角，盖角根软处有如袋然。三姓、珲春等处亦有饲鹿者。
制法，以北产为良，而品质不及西产之厚。然西产制法，亦未尝不佳。最上者曰旋茸，其法得一生鹿，闭于栅，众围之而呼噪，鹿性躁，惊距奋掷，足无停趾，其体纯阳，两角更甚，数小时，约其热度达于极点，有力者猝入，以利刃断其首，长杆丈余，上穿铁环，缀八尺之铁链，而角系其端，力摇而旋转之。甲疲乙易，乙疲甲易，不知其几千万转，其精血灵活和匀，无孔不入，无窍不通。稍停，则精血凝滞之处，易生微虫，精血不到之处，元气不足，非全材矣。
俄属亚西亚中，鹿茸之集散地，有名之处甚多，其较大者为阿尔泰，为北贝加尔，为南而轻斯科，为气夜库他，为北斯特来轻斯科，为黑河，为蒲拉鄂爱西轻斯科。惟自海参崴至蒲拉鄂爱，多为麋鹿茸，仅海参崴有梅花鹿茸而已。
海参崴附近饲鹿较盛之地，为细气米，在海参崴西二百里，距珲春我国境百里；洞南，海参崴入口之岛；马牙山，海参崴西二十里；甘沟子及青岛，海参崴东二百里；夹皮沟，海参崴东四百里．海参崴附近之饲鹿场，尤以细气米之俄人亚西　甫思气所设者为最大．其牧场背山沿河，长阔均百余里，地多高下，树木极繁，中间道路四通，周围绕以鐡网，饲鹿其中．项悬小圆木牌，上载鹿之名称及号数．别作名簿，可以查点其数．有大小梅花鹿二三千头以上．以此，可推俄人饲鹿之繁盛矣．
鹿之用途，雌与雄不同，养雌鹿欲其蕃殖，养雄鹿欲取其茸。年取一次，率在二月。茸初生长，身体强壮者，至四月中自落，谓之出回之落茸。身弱者，至六月中旬始落。成长过度，即非佳品。最劣者，至七八月尚不落。既成角，仅可制胶，必至次年二月再生新茸之时，其角自落。故养鹿者于新茸既生之后，须保护之，例如鹿鬬必用其角，恐伤新茸，故不使其羣居。取茸时期，大概在四五月间，酌量其成长之度而割取之，勿待其自落也。
俄人割取鹿茸之法亦有二，一取于死鹿之角者，一取于生鹿之角者。细气米及甘沟子等处，牧场中生取鹿茸之法，颇为完备。于其牧场门侧设采取之场，围以栅。栅之前后有门，后门有足容鹿二三十头之屋。屋前更有一小屋，屋中以板隔为三，每一隔可容一鹿。最前一隔之板，设有机关，由后屋中放鹿三头入前小屋，其小屋之最前一隔，机关踏动，左右后三面之板，紧贴鹿身，前面之板，支住鹿之下颚，不能动。然后操刀割取，以药涂其伤处，开前面之户板放出，以渐由后放鹿使前也。
俄人养鹿者甚多，每年售与我国之价格甚巨。但此犹为天然品，如欲适于食用，必加制炼，其法甚多。俄人不知其制法，故仅以生货售与我国人。其法，一月约可制一次，烫以热汤，置之通风良好之地三日，再以火煮，反复数次，【此即九蒸九晾之法。】二十日后始毕事。此项精制品，其质坚致，可切成极薄之片。如遇阴雨，尤费事也。

　　　　麋

麋，似鹿而大，牡青黑色，牝褐色。牡角有枝，每年脱换，年增一枝。其枝末分簇，并与鹿同。目下有两孔，能夜视，即沙鹿也。

　　　　麈

麈，亦称驼鹿，满洲语谓之堪达罕，一作堪达汉，产于宁古塔、乌苏里江等处之沮洳地。其头类鹿，脚类牛，尾类驴，颈背类骆驼。而观其全体，皆不完全相似，故俗称四不像。角扁而阔，莹洁如玉，中有黑理，镂为决，胜象骨。大者重至千余斤。其蹄能驱风疾，凡转筋等症，佩于患处，为效甚速，世人贵之。

　　　　麝

麝，似鹿，无角，长三尺许，毛灰褐色，甚长。牡者犬齿突出口外。皮可制物。盛产于青海之南北二境，每年输出甚巨，角之长者与鹿茸并贵。西藏江拉、希拉之间，皆重岩复涧，深林密箐，野兽种类无数，斑鹿、香麝之类尤多。猎者重披毳裘，着皮帽革鞾，负火鎗，腰刀械、药弹、糗糒，伏处崖谷，风餐露宿，鲜火食。
山有何种兽迹，见遗毛矢溺，即可辨之。有麝之山，其香特异。凡荒山深壑，有三种香味，毒瘴一也，草药二也，麝香三也。寒瘴不香，热瘴微香，毒瘴最香。瘴愈毒，香愈烈，惟其香带尘土气。野花、山药，其香氤氲而有味，闻之精神轩爽。若麝香之味，远闻之，香烈而略带腥，忽隐忽现，若即若离，愈近麝穴，其腥愈不可闻，循其腥而寻之，百不失一。盖麝脐最秽，常流血液，晴时必仰卧于草地而曝其脐。脐眼凸出，大如钵，腥臭异常，蚊蝇蚁蚋飞集蚀之，脐眼突缩入，微虫碾如虀粉。一日数次，脂渐凝厚。此为草头麝，药肆常用之品也。曾吸入蜂蝎蜈蚣毒虫类者，脐有朱红点，谓之红头麝，其品已高。最贵者曰蛇头麝。毒蛇吮其脐，麝惊痛而力吸，跳踔狂奔。蛇身伸屈盘结，坚不可脱，须臾，蛇身截然而断，首即腐于内矣。脐有双红珠，是为蛇眼，得之以合药，香经久不散，治毒症，至有效。麝捷足善走，遇人追急，辄自搯脐眼使破，知为焚身之累也。猎之能者，四散伏而捕之，声东击西，使之无暇自搯。若受伤而为人追及，犹伏地哀鸣掩其脐，或以四蹄紧抱之。麝多，俗名麝熟；麝少，俗名麝荒。麝熟之年，药商西来收买，茶十斤可易其一，较内地之价仅数十之一耳。

　　　　麞

麞，与獐同亦名麕，又谓之麇，似鹿而小，无角，毛褐色。其革细软，用与麂皮同。


　　　　麂

麂，麞属，牡者有短角，毛褐色，脚短力劲，善跳越。其革至柔软，可制手套、表袋等物。

　　　　狍

狍，麞属，俗谓之狍子，色苍赤，其毛易落。皮仅供车帷之用，肉味美，供食。

　　　　瑞狍

干隆辛未，高宗秋狝塞上，蒙古台吉必力滚达赖以狍献，色纯白，睛如丹砂。《抱朴子》称鹿寿满五百岁，则色白。壬申，又于巴颜河落围中生致一。白狍性特驯扰，亦周阹所仅见也。

　　　　布鲁特牛羊

布鲁特之牛羊，喜饮雪水，不雪，则延毛拉咒经，以绳系龟壳一，活虾蟆一，悬净水上咒之．龟背见水珠点，顷刻即雪，谓之下札答．有病者，毛拉禳之，屠羊于前，撃鼓荅舞，谓鬼附羊身以灭．

　　　　牛

牛种类甚多，毛色各异，其体肥大而毛作黄褐色者，俗称黄牛，性驯而力强，农家多畜之以助耕。其齿脱换，与人齿同，满三岁，则门齿、臼齿尽为永久齿，故视齿可知其年龄。其肉与乳，皆为滋养品，皮脂骨角，皆为工业之原料。
青海之牛有三种。曰牦牛，尾大毛长。长毛者毛直而润，为上种，短尾者毛拳而微燥，次之。自颚至腹，毛垂及地，仅露四蹄，良工采之制冠饰，谓之羽。毛之最美者，在腹下近肾处，正中一线，两旁毛裹之甚密，名曰胎杆，以乳汁浸而熟之，能折叠不断，放之，直如故，了无折痕。价最贵，一缨之制，可值百金，后亦亡其制法矣。次则曰铁杆，毛坚而两端粗细如一，经风不乱。长尺有二者，价亦数十金。此二者必运至平番，经匠人手制，而后成美材，他处制法不及也。又次者织羽布，最粗者亦制毛布毡毯。且多力，能负重，健胜驼马。惟性劣难驭，乳味亦稍逊。俗呼毛牛，有黑、斑、黄三种，是为青海特别之产。曰犏牛，身臕壮，皮革至厚。牡者转运，牝者资以取乳，和茶，制酥油，味最胜。曰黄牛，身小而驯，耕田之外，兼以采乳。

　　　　跛牛为王词卿所救

常宁王词卿仁而爱物，里人阳姓畜牛而跛，屠人鬻之，将就宰，遇诸途，诘之曰：「值几何？」屠窥其意，曰：「百金，不返也。」词卿戟髯怒指，厉叱之曰：「私宰耕牛，律有明禁。不还，我将鸣诸官。」牛觳觫不前，长鸣作谢状。屠者惧。偿以原值，牛得活。畜之家，戒牧人勿尽其力。呼鬻牛者告之曰：「牛跛而授之戮，宁不计未跛时为汝耕乎？一念之沴，恐足以召两大之灾也。」于是乡人皆感之，无鬻牛者。

　　　　水牛

水牛为牛之好泅水者，惟吾国与印度有之。体大于常牛，额短狭，角甚长而微弯，毛短而硬，色黑，力亦较大，为用并如常牛，印度人兼用以搬运货物。

　　　　犀

犀较象略小，角生鼻端，为用甚广。其皮皱襞极坚厚，古人恒用以制甲。产于青海者，皮厚而无毛，鼻上生前后两角，后之所产祇有一角，为奇验之解热药。

　　　　牛黄

牛黄，药名，多于病牛胆中得之。牦牛、犏牛、黄牛皆能生黄，犀牛所生者尤珍贵。状如鸡子黄，投入水中则硬。凡牛有黄者，辄出入鸣吼，夜视有光，坐是而食草不多，行走不捷，日渐瘠立，两眼睑皆黄色。计其吐黄之期，须终日按脉而伺之。仰系之则不吐，俯系之则随吐随食，必俯系之而以其舌不能及地为率，又须防其蹄践也。吐黄以后，体益膘健。如逾期不吐，必毙，剖腹取之。黄无精采，其色淡黄纹理细者，上品也，《本草》谓主治惊痫，疗小儿百病。出陕西、甘肃者，谓之西黄，出广南者谓之广黄。
真犀黄，作金黄色，纹理粗。暑日置于案，蚊蝇不集。研末少许，置沸汤中，无巨泡。必于岩穴丛箐中遇之。
犀力猛可与虎豹角。得犀而剖腹验之，往往无黄，探其穴，藉草之下，有土光滑可鉴者，掘之始有。盖吐黄时每随吐随食，惟吐于藉草之上，吮食不净，余液下漏，沉入土中也。然探其穴，得之又不多。

　　　　牯牛怪产

光绪庚辰七月，娄县水浦桥农家牯牛产一犊，六足二尾，其四足与常牛同，两足在腹下甚短，其二尾之下，各有一肛门，每遗矢，则一时并出。主人怪之，不敢畜，有江北人出银币六圆买之去。

　　　　山羊

山羊古称吴羊，毛短，色多白，牝牡皆有角，而向后弯曲，毛亦可用，江浙多畜之．颔下有长髯．旧谓野生之羊为山羊，后以家羊酷似野羊，故亦称为山羊也．青海之山羊似绵羊，而毛光润．有（羊居）（羊吕），黑多于白，角削身小．皆孳飬繁息，乳肉味咸美．

　　　　羚羊

羚羊为羊属，状似山羊，背甚高，角短而直，可入药，角尖后向。毛长，黑褐色，有白毛杂生。足底上凸，故行时能留其趾痕于地。嗅觉锐敏。夜则悬角于木以防患。产漠北、青海，青海所产稍逊采乳不节则不育，故番人罕畜之。

　　　　绵羊

绵羊，可食，味胜于山羊，体稍大于犬。牝者无角，牡者有小角一对，卷曲如螺旋。亦有牝牡俱有角，或皆无角者。毛长而软，多卷曲。口眼甚小。性温顺。其毛可织呢毡之属，并以为裘。青海之绵羊，头小尾重，毛丰而拳，多氄，孳生最繁。

　　　　青羊

羊有青者，南人所罕见，塞上多有之，善走巉岩间，为山羊之一种．

　　　　羊有烟瘾

光绪壬申，汉皋某馆舍之庖人，买一羊于市，归而絷之廊下。不逾时，羊昏然倒，四足直伸，伏于地，俄而口鼻皆流白涎，意谓羊病矣，将烹之。适有好事者自外入，戏曰：「此羊殆有鸦片烟瘾乎？」遂以纸裹烟灰而烧之，熏其鼻。须臾，白涎渐干，自地跃起，雄健如初。次夕复尔。至除夕，庖人杀之，割其腹，见肺孔中有红首虫无数，乃即以鸦片烟熏之，虫皆蠢然出。庖人弃肺于野，羣犬皆不食。后知此羊乃一乡叟所蓄，叟有鸦片巨瘾，每吸烟，羊辄以首探床上，闻烟香，积日既久，遂亦上瘾矣。

　　　　野山羊

内蒙盛产野山羊，俗称黄羊，蒙名羊妈古列恶所。形同山羊，角较长，体较小，身多黄黑斑。雏羊方产即走。惟性野难畜，羣居沟凹地，窜走甚捷，捕之维艰，虽狡黠如狼，亦难以伤害之也。皮可制褥，惟毛脆易折，不能作衣。肉亦可食，味较绵羊为劣。

　　　　楂达石

楂达石，出蒙古、西域，色黄白，或圆或扁，生于羊腹中。既生，则羊日瘠矣。而驼腹中亦有之。

　　　　蝙蝠

蝙蝠自手足至体之后端，有膜连之，故能飞翔空中，捕食蚊蝇。全体密生暗灰色软毛，口中有齿，后趾短，有钩爪，息止，以之钩物，而悬其身。以乳哺其子，故为哺乳动物。


　　　　七里坡石洞有白蝙蝠

伊阳县城北凤凰山七里坡有一石洞，为古名儒读书处，洞甚深。宣统末，有往探者，燃烛而入，有时上行，拾级如梯，有时下行，俯视若井。最终，见有透光处如豆，闻有蠕蠕声，捕一蝙蝠，色纯白，大如筛。

　　　　青海之鸟

青海树林丛密，而枝上无鸟巢，盖平野无层峦扞蔽，狂风四至，卷树如束，震撼摧折，鸟不能安其居。野兽毒虫，充牣林箐，辄升树捕雏而食，羣鸟不能御，又无民居相倚，荒僻处所，遂无一枝可借。是以大小羽属，多栖于断崖荆棘之中，种类又不繁息。

　　　　西康之鸟

鹰、鸠、雁，西康所在均有之。凫，乍了、德格、巴塘均有之。鸦，有纯白者，如人死，弃之于山，必先白鸦食其睛，羣鸦乃食其肉，里塘有之。鴷，巴塘、盐井有之。鸽，名鸲鸽，德格、巴塘、乍了、察木多均有之。鹊，巴塘、德格各处均有之。鹦鹉，巴塘、盐井均有之。鸲鹆，巴塘、乍了均有之。鵰，土黄色，西康有之。鹞，巴塘、乍了均有之。鹳，巴塘、乍了均有之。鴙，巴塘、德格均有之。鵌，贡觉、三岩、巴塘、江卡均有之。鹪鹩，即黄脰雀也，巴塘、乍了均有之。雀，巴塘、乍了、石渠均有之。燕，巴塘、乍了均有之。

　　　　墨色鸟

淮安有墨色之鸟，长可六寸，身瘦尾歧，形似燕而较大，鸣声如黄鹂然，不若黄鹂之悦耳。飞集必双，片刻不离，常于树颠见之。

　　　　大头鸟

长白山有大头鸟，嘴短毛白，身长三寸，头大于身。飞落石上，每见其首，不见其尾。

　　　　四翼鸟

长白山有四翼鸟，头圆尾细，前两翼长，后两翼短，色淡黄，形同蛱蝶，声似黄鹂。人有见其雌雄双飞者。

　　　　虎嘶碧落

塞外地方有名虎嘶碧落者，译言怪鸟也，在二十五台东去六十里。相传某年其地有鸟，见回人，即啄之；见华人，则飞鸣高举，不敢近，亦真奇矣。土人因以为地名。

　　　　博白多凤凰

博白有绿含村，其山多凤凰，有高三尺者，备五采，冠似金杯，常栖高树颠。又有大如鹅者，尾甚长，动其羽，声如转轮，名大头凤。或为瑶僮所射，缉毛为裘，涅而不滓。
两江溪洞中出鸣凤，形如孔雀，头上有彩，毫光如掣电，冠上垂二弱骨，长一尺五寸。其鸣叶宫商。

　　　　乌凤

乌凤，大如喜鹊，绀碧色，背上带赤，腹白，羽黑而微赤。顶上有冠。眼大睑青。尾长尺余，有软骨，能回转。鸣声清越。其巢两端有口，此入则彼出，以尾长故也。生左、右江溪峝中，极难得。

　　　　倒挂鸟

粤产倒挂鸟，即桐花凤，日间收香气于翼，夜则倒挂放之。

　　　　孔雀

孔雀，形略如雉，体长三尺余，翼短小。雄者特壮丽，尾有长羽，能开张作扇状，金色，有翠绿斑纹，作眼球形，排列于上。观其文彩，虽取百鸟之美羽集于一身，不能成此绚烂，实雌雄淘汰最佳之实例矣。展尾徐步，且行且鸣，以自矜其美，名曰示美运动，亦悦雌之惯性也。或曰，雄者最喜美丽，性妬忌，自矜其尾，遇妇女、童子服锦彩者，则展其尾如羽状，必逐而啄之。
孔雀产于热带地，吾国园囿所蓄，多由印度羣岛及暹罗输入，故畏寒，不易畜也。朱竹垞曾见其舞，而为《八宝妆》词以咏之，词云：「庭暗娑罗，山明踯躅，正值好春时候。不用红楼三十级，合在回廊疏牖。朝来弹指，阿谁妒杀芳心，绿蕤响处开难骤。绝胜织成步障，编他铜扣。看场压倒窗棂，一回舞，旋更教人立屏后。数项翠尾花如缕，怎染出轻纨图绣？除非是边鸾好手。郁吚声里低丹咮，问饫眼蛮奴，莫销残碧暗金否？」

　　　　鹤

鹤种类甚多，最贵者为丹顶鹤，高三尺余，嘴及颈脚皆长。翼大，飞翔至捷。体纯白，顶赤，额颊及自咽喉至颈黑色，翼尖亦黑，尾羽白。喜食鱼。鸣声高朗。产东三省及西伯利亚等处，至冬，迁居温带地，春归旧土，候鸟也。

　　　　鹤献芝

福州城西有一园，山环水绕，境颇幽胜。园有双鹤，丹顶白羽，品殊不凡。梁茝林中丞章钜抚桂时所得，携之归，以赠园主之祖者也。畜之久矣。时或振翮长霄，刷翎茂树。每遇风清月朗，引吭长鸣，意若自得，飘飘欲仙。一日，主人之母八十寿辰，各衔一灵芝献于庭，如祝寿然，宾客皆惊异之。

　　　　鹳

鹳，似鹤而顶不丹，颈嘴皆长，全身色灰白，翼尾黑色。巢于高树。青海有之。

　　　　鹰

鹰，嘴长于鸢，嘴自根即钩曲，两翼张度至二尺五寸，背暗褐色，腹白色，有黄褐色横纹。脚四趾，其三向外，其一能前后回转，皆有钩爪，劲而有力，眼甚锐敏，盘旋空中，无微不瞩，猎者多畜之以逐禽兔。一名鷞鸠。
辽东皆产鹰，而宁古塔尤多，以俗名海东青者为最贵，纯白者上，白而杂他毛者次之，灰者又次之。神俊猛鸷，能见云霄中物，善以小制大，尤善捕天鹅。陇人呼为海青者，实即海东青，以产地殊，故异其名。产于西域霍罕汗者，则曰白海青。

　　　　鹞

鹞似鹰而小，体长尺余，羽灰色，腹白，有黄黑或赤白色之斑点，尾有淡黑色横条。人每豢之，以捕小鸟。雄者脚极长。又雉之属。《尔雅》：「青质，五采皆备成章曰鹞。」

　　　　鸢

鸢，状与鹰略同，惟嘴较短，尾较长。全体褐色微紫，翼张度至四尺许。飞时不甚动，若静悬空中，喜回旋，作大环，尾常开展，或平或倾侧，以调节其势。有所搏击，则自空疾下。常攫取蛇、鼠、鸡雏等，亦嗜食腐败之肉。俗谓之鹞鹰，又称老雕。

　　　　鵰

鵰，本作雕，鸷鸟也，一名鹫。嘴强大，中央钩曲。大者之翼，平展至七八尺。其足有羽毛覆之。性较鹰为更狞猛，尝攫食獐、鹿等动物。其羽可制扇，可为箭翎。有狗鹫、羌鹫数种。
直隶产鵰，嘴及四趾均如钩状，毛色浅黑。其产蒙古者，上部灰色，下部黑色。产长白山之木头峯者，有三种，曰大鵰，曰坐山，曰白尾。青海所产，则两翼广及数尺，可制箭翎、羽扇。

　　　　骨托

沔州有禽，名骨托，状类雕，高三尺许。其鸣之声若骨托然，因以名之。能食铁石。或谓铁石至坚，非可食之物，遂有人以三寸白石，系以丝绳，掷其前，即吞之。良久牵出，视石，已软如泥矣。


　　　　王鹫

王鹫产直隶，黑褐色，钩嘴铁爪，头有瘤状突起，性猛烈。

　　　　角鸱

角鸱，形与枭同，惟耳边有长毛似角。全身褐色，有白斑。头稍类猫，眼圆大，带赤黄色，周围有粗刚毛圈。亦名鸱鸺，又称怪鸱，俗称猫头鹰。视力甚强，暗中覩物，而昼间反不能视。《庄子》所谓「鸱鸺夜撮蚤察豪末，昼出瞋目而不见丘山」即此。

　　　　鸺鹠

鸺鹠，与角鸱同类异种，身小而眼圆大，有毛角如两耳。俗与角鸱同称为猫头鹰。

　　　　枭

枭，亦作鸮，状与角鸱同，而无毛角。昼潜洞穴，夜出捕食小乌及鼠类。

　　　　鸩

鸩，亦作酖，毒鸟也，一名运日，又曰同力鸟。状似鸮，紫黑色，赤喙黑目，颈长七八寸。好食蛇，巢下数十步，草木不生。鸣声如击腰鼓。以其羽画酒，饮之立死。广东有之。

　　　　鬼蜮鸟

海南有鸟名鬼蜮，出深谷中。当受胎之际，各含一沙，又折枝遍插各径口，为符号，以阻人往来。若不知而误入之，则喷沙以射人，中之必死。

　　　　啄木鸟

啄木鸟，嘴锐直而坚，足四趾，二趾向前，二趾向后，便于攀木。舌细长，尖端有钩。以嘴叩树，察有木蠹者，穿孔钩出之。种类颇多，常见者为红啄木，背翼均黑，杂以白斑，头尾有赤羽。次为青啄木，背尾绿色，头灰白，额颊皆黑。

　　　　鸠

鸠，状如野鸽，头小胸凸，尾短，两翼长大，善飞。其特性，能自嗉囊分泌一种乳汁，自口吐出，以养其雏，如祝鸠、斑鸠之属是也。古人于鸟类，多以鸠名之，如鹗为睢鸠，鹰为鷞鸠，布谷为鸤鸠，则固非以形态类属，特假借名之也。


　　　　鹁鸪

鹁鸪，即祝鸠也，长尺许，嘴细长，上嘴钩曲，羽黑褐色，颈旁有黑色及青灰色之鳞状斑点，肩与脊上有赤茶色斑点，胸淡赤褐色，尾羽黑褐色。晴时鸣声有缓，将雨则急，故俗又称之曰水鹁鸪。

　　　　斑鸠

斑鸠，一名鹘鸠，体小于祝鸠，羽色淡白，头颈及下面色灰白微红，自肩脊至尾皆灰褐色，后颈有黑色之斑轮环。陆玑《诗》疏所谓「项有绣文斑然」者是也。

　　　　鸽

鸽，鸠类，有野鸽、家鸽二种。野鸽全体暗黑，惟背之中央为灰白色，颈及胸有紫绿色之光泽。羣栖林中，出食田禾，为农家之害鸟。家鸽为野鸽之变种，形态羽色，种别甚多，飞翔颇捷，记忆力甚强，放至远处，能自归，故古人用以传书。俗称鹁鸽。其肉与卵皆可食。
养鸽者，每于鸽尾以铃缀之，朝日初升，鸽羣乍放天际，铃声悠扬飘忽。

　　　　兰州藩署之鸽

兰州藩署栖鸽数千，相传尝有盗夜来劫库，鸽乃大噪，异于恒。管库者讶之，起视，盗因被获，缘此官中月给二十四金以为鸽俸。

　　　　鸦

鸦，与鸦同，乌鸦也，纯黑。反哺者谓之乌，小而腹下白不反哺者谓之鸦。内蒙古之鸦，大如雄鸡，蒙人呼之谓喀尔客列，作鸮鸣，眼光至锐，喙长而利。驼行道上，所负行箧中如藏有肉食，虽裹以厚革，能嗅而啄穿衔去。产于青海者，高二尺许，食谷类果实及小鼠毒虫，又贪食人尸，故肥而多脂。

　　　　太庙多鸦

太庙多鸦，每晨出城求食，薄暮始返，结阵如云，不下千万，都人呼为寒鸦。民间学塾，往往视为散学之候。

　　　　火鸦

儋州有乌鸦，能食火，每衔火置人屋上，以翅煽焚，则羣鸣飞舞，其名曰火鸦。居人多以食物禳之。

　　　　鹰儿

鹰儿，亦鸦之一种，内蒙古名之曰乌郎火烧，体小性柔，易豢。

　　　　慈乌

慈乌，乌之别称，体稍小于鸦，嘴之尖端较细，体黑色而有紫绿色光泽，多鸣于早晨。好食田圃之农产物，亦食害虫。知反哺，故称慈乌。

　　　　乌啄蝗

康熙壬子夏，吴中大旱，飞蝗蔽天，竹粟殆尽。蝗亦有为鸦鹊所食者。长洲褚稼轩家庭中之桩，有乌巢于上，以其朝暮飞鸣，方憎恶之。至是，独喜其捕蝗。中有一无尾者，攫啄尤多。胡汝源闻之，喜而作歌曰：「昔人曾称鸦种麦，今日喜见鸦捕蝗。吴民征输困来久，况复连遭水旱殃。苗未插莳田未垦，催科已比五分粮。仰屋踌躇莫措手，忽闻蝗来西北方。老人昔年被灾沴，谈虎色变如虎伤。无稼可食且集树，绳绳振振滋骇惶。园竹岸芦到即罄，黄衣三使征梦祥。浙中消弭赖刺史，吾苏漫漫无短长。乌乌哑哑高下翔，奋迅攫啄如鹰扬。承蜩之捷犹掇尔，就中尤羡秃尾狼。羣乌相将饱枵腹，吴氏或得疗饥肠。台上快睹等捷凯，拟草露布为张皇。白公大嘴可勿诮，竟当进号乌凤凰。瞻乌爰止在邻屋，爱之却弹将弓藏。」

　　　　鹊

鹊尾长六七寸，与身相等，背黑，有紫绿色光泽，肩腹及翼之下羽皆白色，嘴脚皆黑。俗以其鸣声为吉祥，亦称喜鹊。性最恶湿，故又谓之干鹊。

　　　　雀

雀，体小，褐色，有黑玟，俗呼麻雀．

　　　　山雀

山雀，体赤褐色，头部有黑斑，嘴强直，能破坚硬之物，飞翔山林，捕食昆虫。性慧，能习诸种技艺，人有利用之以营生活者。

　　　　鬼雀

鬼雀，产内蒙古之乌兰察布盟北鄙，与土谢图汗部交界处．形似麻雀，学马嘶，犬吠，獭鸣，维妙维肖．与鼠同栖，骑鼠而戏，鼠恒受其指挥焉．


　　　　芙蓉鸟

芙蓉鸟，状似雀，羽色黄，翼淡黄微白，鸣声可爱，人多畜之。

　　　　竹叶青

竹叶青，一名竹林，大如雀，翼长三寸许。雄者上体作青碧瑠璃色，甚美丽，胸黑腹白。雌者背部黄褐，腹下微白。善鸣。夏日来自婆罗洲等处，冬归，故为候鸟。

　　　　千里红

千里红顶有红毛，喜食苏子。俗呼苏雀，黑龙江称为老鎗雀。出俄罗斯地，雪后即来，羣飞入海。

　　　　净池鸟

太白山有一峯，直上三十里，盛夏雪霰不融，人不能登，惟六月可上。上有太白神殿，以铁瓦覆之，水池五。有鸟红色，大如雀，池有滓秽，则衔去之，人呼曰净池鸟。山奇寒，无林木鸟兽，亦不知其栖止何所也。

　　　　白玉鸟

白玉鸟大如雀，嘴粉红而羽白，皆有黑条纹，俗呼之曰白燕。

　　　　芦虎

芦虎，似雀，青斑长尾，好剥苇皮，食其中之虫。

　　　　鸡

鸡，亦作鸡，雌雄皆有肉冠。食道之一部为嗉囊，其胃分前胃及砂囊二部。脚强翼短，不能高飞。雄者之羽毛美丽，鸣管发达，以时而鸣。肉及卵皆有滋养之效。产青海者种极大，闭于埘，育卵最繁，在宣统时，八钱可购十枚。

　　　　雌鸡化雄

康熙时，繁昌吴士明家畜一鸡，生卵已久，忽化为雄，冠渐红，羽渐长，鸣声嘐嘐于子午候矣。
归安孙在丰年十六，以冠军入庠，适雄鸡生卵，而学书来。家人以为不祥，杀鸡佐黍，投卵于河。婶氏闻之，曰：「此佳兆也，侄他日必作状元。鸡宜畜之，奈何并卵而弃之耶！」后孙竟以第二人及第。

　　　　慈鸡

盛氏园畜二母鸡，黄白各一，桑麻掩映，分栅而栖．各飬数雏，晨夕挈雏出入，二雌同行，宛若人之洽比其邻者．一日，黄者被人窃去，失母之雏悲鸣不已，白者频来顾视之，若代为悯恻然．自后得食相呼，归栖逐队，盖亡形于黄白，而皆视为己子矣．盛之友访盛而见之，因呼之为慈鸡．

　　　　蚊母鸟

蚊母鸟，大如鸡，体灰白色，颈及背腹部有黑斑，尾黑褐色。夏日居于黑龙江等处，冬赴热地。昼伏森林，夕则飞翔河边，食蚊虻羽蚁。嘴小深裂，张之则成大口，食蚊无算，故为益鸟。旧说以为吐蚊，误。《尔雅》作「蟁母」。蟁，古蚊字。

　　　　雉

雉之形状习性，与鸡相类。雄者甚美丽，目赤，尾甚长，雌则否。栖息山野，食谷类嫩叶及虫，侵及禾稼，故为害鸟。汉吕后名雉，故讳称野鸡，至今沿之。产于内蒙古一带者，重斤许，羽灰色有鳞纹，望之似斑鸠。
木兰产雉，初在草中，为人马所惊，辄飞起。然仅飞于两山间，不能越山而过，力竭则扑而下，入草中，尚能冲十余丈。至此，则以首伏丛薄，不见人，即自以为人不见矣。俯而拾之，尚活。

　　　　赶翎哨

东陵后山产雉，较他处野雉稍小，肉嫩而鲜，名赶翎哨，可驯养。

　　　　锦鸡

锦鸡，古名鷩雉，形状大小略似常雉，羽尤丽。雄者头青茶色，颈有纯白轮纹，胸腹红铜色，有光泽，背与尾带金黄色，尾甚长。雌者亦似常雉，惟胸腹黑斑较少。

　　　　秧鸡

秧鸡，全角似鸡，又名水鸡，嘴长于头，根部赤色，前端褐色，背黄褐，腹灰色。栖息水田，食小虫鱼，鸣声如人之击柝。

　　　　马鸡

马鸡出秦州，大倍于常鸡，形如马，徧体苍翠，耳毛植竖，面足赤若涂朱。宋荔裳在北平时尝畜之，为之赋诗。

　　　　山鸡

山鸡，形似雉，雌雄毛色各异。雄全身红黄，有黑斑，尾长。雌者黑色微赤，尾短。古名鸐雉。

　　　　鹇

鹇，通称白鹇，似山鸡而色白，有黑文，尾长三四尺，嘴及爪皆赤色。长江以南产生最多。亦伯鹇。

　　　　食火鸡

食火鸡，与驼鸟同类异属，身高五尺余，羽色黑，头小而无毛，颈亦裸，顶有肉冠，胫较驼鸟稍粗短，善走，产澳洲及新几内亚岛。旧说能吞火炭，故名，今简称之曰火鸡。道光时，英人占舟山，携火鸡以来，遂有遗种。今定海人豢之者甚众，岁由甬舶载以至沪，供西人之食者，不可胜数。

　　　　吐绶鸡

吐绶鸡产于巴峡及闽、广山中，雄者高三尺许，雌较小，羽色彩甚美，头部无毛裸出。上嘴根有肉冠，能自由伸缩，伸之长一二寸，垂于嘴下，缩则前头部成小块，时时变青白蓝紫红等色，焕烂夺目。亦称火鸡，日本曰七面鸟。

　　　　雷鸡

苏州拙政园有雷鸡一，大如鹳雀，羽毛五彩，类吐绶。观者故触其怒，则扑翅掉尾，有声隆隆，震地若雷鸣然。

　　　　竹鸡

竹鸡形如鹑而较大，尾短，羽褐色，有椶色斑纹，喜居竹林中。

　　　　树鸡

树鸡形似雌雉，脚小有毛，肉味与雉同，以之作汤，尤鲜美。然较雉难得，多在深林密薮。黑龙江以为贡品，谓之飞笼，或谓即《尔雅》之鵽鸠也。

　　　　半翅

《尔雅》：「鵽鸠，寇雉。」郭璞注：「鵽大如鸽，似雉，鼠脚，无后指，歧尾，为鸟憨急，羣飞。出北方沙漠。」盘山有之。土人呼为半翅，即沙鸡也，可食。

　　　　莺

莺，亦作莺，亦名黄鹂，又名仓庚，背灰黄色，腹灰白色，尾有黑羽，雌雄常双飞。初春始鸣，声宛转清脆。俗称黄莺，关内呼为水鸦儿。以岁旱时，忽树头睍睕数声，则滂沱立至，故获此名。

　　　　杜鹃

杜鹃，一名子规，亦称杜宇，嘴扁平，上嘴末端稍曲，口大尾长，背黑灰色，腹白，有横行黑线。不自营巢，生卵于莺巢，而莺为之孵育。鸣声凄厉，能动旅客归思。好食毛虫，有益于森林。

　　　　布谷

布谷，一名鸤鸠，又名郭公，绝类杜鹃，而体较大。全体灰黑色，腹白，亦有横行黑条，嘴尖，趾前后各二。鸣声如呼割麦插禾，故名。好食毛虫，有益于森林，为益鸟。

　　　　燕

燕，体小翼大，尾甚长，分歧如翦，喙短口阔，颔肥大，背黑腹白。岁之春分前后，来自暖地，巢于人家屋梁，秋分复去。

　　　　粉红燕

康熙时，苏州吉由巷民家有巢燕，哺三雏，一白，二粉红色，时以为奇，人皆相率往观。

　　　　金丝燕

金丝燕，燕之异种也，体小于燕，背褐色，尾腹间白色。产我国南方及印度，恒居岩穴中。

　　　　海燕

海燕以产于热地，须越海而至也，故名。

　　　　沙燕

沙燕较海燕略大，产于大漠。

　　　　鹡鸰

鹡鸰，《诗》作脊令，《尔雅》作（即鸟）鸰，形似燕，飞时作波状，行则摇动其尾．栖息水边，食害虫，故为益鸟，种类甚多，背黑者为黑鹡鸰，颊下白者为白颊鹡鸰，自胸至尾鲜黄者为黄鹡鸰．

　　　　翠云鸟

翠云鸟产鄂中，大如鷃，五色陆离，至可爱玩。秋深时，千百为羣，飞鸣空际。然去地绝远，不知其栖息何所，疑为水鸟。

　　　　鹦鹉

鹦鹉，产热带地，广州有之。嘴大而短，上嘴钩曲，覆其下嘴，舌肥厚。翦其舌端，善学人语。足二趾向前，二趾向后。毛色纯白。有纯赤者，毛羽鲜妍，类猩红剪绒之状。又一种纯赤，惟两翅绿如翠鸟。又有五色者，红黄白绿碧皆具，尤珍丽，每一只，索直至二十四金。

　　　　白鹦鹉谄洪秀全

粤寇洪秀全据金陵时，畜白鹦鹉二，命人教以语言。洪每出，则白鹦鹉必高呼万岁，其所谓文武者乃效之，呼声震天，洪乃揖而退。

　　　　葵花鸟

葵花鸟，形似鹦鹉，羽纯白，翎间微黄。顶有茸毛，如钱大，长寸许。晴霁日，则张如葵花，故名。厦门有之。

　　　　鸲鹆

鸲鹆，亦作鸜鹆，俗名八哥。全体俱黑，两翼有白点，巢于树穴及人家屋脊中。翦其舌端，令圆，能效人言。通常所蓄者，仅能效百鸟鸣，或逢妇女至，则频呼好娘娘不止，此均不得为上品。
湖北某县有一老妪，广蓄鸜鹆，其灵敏者，能奉主命，至戚友家传达音问，衔取针线，人以乌衣使者称之。某日，鸜鹆又奉命至某姓家借针，比返，过邻村，见场上有遗谷，因置针碌碡上，俯而啄谷。蓦有饥鹰盘空下，奋爪攫之而去。鸜鹆见有一熟识妇在旁，哀呼曰：「婆婆，吾被鹰攫去，烦寄语阿姥，今生不复面也。针在碌碡上，阿姥可自取之。」妇述诸妪，妪终日哭泣，几丧其明。
某姓蓄一鸜鹆，善窥人隐私，搬弄口舌。其家有童养媳，值翁姑他出，潜取厨下年糕者食之，虑为鸜鹆所窥，预以饭箩罩其头，以为无事矣。比翁姑归，鸜鹆喃喃自语曰：「饭箩罩了八哥头，镬里年糕滑溜溜。」翁姑闻之，乃责其媳。
干隆时，钱塘黄宝田有打八哥诗云：「打八哥，打八哥，八哥无匿处。但解阴晴不嘴飞，沙明露白久延伫。红蓼洲，青芦渚，两啁呼，告其侣。于今高飞亦何益，胶网不设黏竿举。吁嗟乎，八哥尔何苦，鴂舌作人语。尔不见人作禽言人不顾，禽作人言人捕汝。」

　　　　翡翠

鸟有青羽者，俗称翠鸟，亦名鹬，其羽可为装饰品。瑞安项叔明着《翡翠曲》，托意深远，措词尔雅，有风人敦厚之遗。序云：「春寓郡中之设翠肆者，每朝，野人数辈集其门，辄笼生翠十百至。主乃取翠羽镊剔而纵之，随鸟之多寡酬值焉，间有垂损伤毙者，因叹多材为累之说不虚也。其捕之之法，至水滨，取鹬媒翳细竹间，张丝网于其外，吹筠管作翠鸟声，翡翠争集，见类而从之，遂冒网上，不能去。」诗曰：「瀛州巢密珍禽小，时戏兰苕出杳渺。羽毛奇丽比黄金，无鸟张罗偏扰扰。擘波得鱼人不争，吹管忽作相求声。鹬媒矫翼隔幽筱，千丝结网齐牵萦。提笼却向三条市，列肆威蕤笑朱紫。翠毛零落刀镊施，何如老蚌相持死。放尔弯环掠石矶，焚身未许惜殊衣。饰钗娇爱等怀璧，语巧情亲皆祸机。始知贾害缘文采，畴侣招呼意先改。」

　　　　山翠水翠

湘中出翡翠，有山翠、水翠二种。山翠大而色老，水翠小而色嫩，用饰物品，其色极鲜。交、广所产，远不及湘，人鲜知之。即有知之者，亦不知因以为利也。

　　　　相思鸟

相思鸟，产于苏属近海之地，湖南、福建、四川亦有之，蜀人呼为应山猴。大与瓦雀等，喙红，羽黄绿，颚下纯黄，第一级飞羽黑色，鸣时，声小而韵，飞则并飞，止则并止。至秋季，乡人辄罗致之以鬻于市，爱之者以雕笼畜之。笼分二格，锁其一，其一虽放之不去，而仍飞翔于笼之左右上下，少顷亦自入笼。若失其一，其一必悲鸣而死。此殆比翼鸟之流欤？惟自秋畜至明年之初夏，辄殒。性喜浴，虽严寒冰雪时，必置盆水于笼下，听其自浴。
嘉庆初，湘有候补知县陈玉聪者，在蓝山县得雌雄各一。诘旦戒行，雄忽飞去，携其雌返长沙，笼置廊下。自蓝至省千余里，城内人家十万户。一日，其雄忽至，望门投止，绕笼翔舞。开门纳之，偎倚啁啾，如诉久别状。陈为诗纪其事，一时和者甚众。

　　　　画眉

画眉产四川，全身黄黑色，其眉如画，巧于作声，如百舌，亦有色纯白者，人家多饲养之。
广西之阳朔亦产画眉，虽羽衣鲜润，而清咔罕闻。土人云，此地画眉，贵鬬不贵鸣。古语吴人尚言，粤人尚力，人诚有之，物亦宜然。

　　　　山画眉

山画眉善鸣，塞外所产，与他处不殊，独以卵珍，大仅如莲子，绿如松石，亦有白色及斑褐文者。土人镕蜡实其中，以为簪珥之饰，鬻于关内。

　　　　白头翁

白头翁，体大如画眉，全体灰黑，腹白，翼尾皆黑而带绿，老则头白。冬日羣栖原野，鸣声喧噪。

　　　　百灵

百灵为汴梁产，善鸣，能作百鸟声，故名。且以能学猫叫者为上乘，由一二声、四五声、八九声至十三声，惟三五声者多，九声者少，至十三声，真希有矣。内蒙古乌兰察布盟南部及席勒图佛界，均盛产之，十百千万飞舞空际，栖于草际，食棘棘草子。夏产卵，至秋而繁。
豢养百灵之人，大抵为市中游手。在干隆时，秦淮妓院中人尤多，俗所谓龟者是也。盖自朝至暮，无所事事，既不便应答门户，又无烦摒挡米盐，盥漱既毕，即捧笼至官道旁鹄立，俾稠人走过，以壮其胆，且诱令开朋发欢。开朋者，舒展两翅，立于台而欢鸣也。午后，乃争往王府园茶寮，千百笼纷投沓至，互较短长，鸟声沸腾，不闻人语，彼此顾盼，以为笑乐。洎夫曜灵西匿，三五成羣，联襼蹋歌，则携笼而返矣。
苏州某公子酷嗜百灵，剖琅玕竹为笼以贮之，以云母砂平铺笼底。底之中央，矗立一小台，如春菌然，以旃檀为之，谚所谓百灵台者是也。笼之四周，盆、盂、瓶插诸品，一一具备，所取材者率珍品，或以羊脂玉琢之，或以名窑佳瓷为之。故一笼之费，恒在数百金以上。他若调护之殷勤，饲养之周密，虽孝子事其所生，亦无以过之。一日，公子偶他出，歘由邻屋来一狸奴，见而垂涎，破笼衔百灵去。家人哗逐之，狸奴被擒而百灵死矣。公子归，抚之大恸，如丧考妣。饰终之典至优，斲文柟为棺椁，嵌白银为题凑，瘗于园隅，加土三尺，称百灵冢焉。又以杀百灵者为狸奴，设酷刑治之，以核桃二枚对剖之，去其核仁，实以镕化之矾汁，凝合于狸奴之四足上，如马蹄然。狸奴不胜惨痛，辗转呼号而死。乃解剖其肢体，以祭百灵，此咸、同时事也。
光、宣间，鸟贩之售百灵于沪者甚多，豢之者皆游手好闲之人，每集于茶肆，以比较优劣。

　　　　鹪鹩

鹪鹩，一名巧妇，俗称黄脰鸟．嘴尖，全身灰色，有黑色，褐色细斑．取茅苇，毛毳为巢，大如鸡卵，系以发，至为精密，故《庄子》谓「鹪鹩巢林，不过一枝」．

　　　　绣眼

绣眼，全体绿色，腹下灰白，眼缘有白毛围之，嘴尖而青黑，足灰色。性温和，甚惜其羽毛。嗜食红熟之果实。人多饲畜之。

　　　　蜡嘴

蜡嘴，全体似桑扈，惟嘴淡黄作蜡色。尾脚皆短，钩爪颇锐。又一种，体略小而嘴红者，别称洋蜡嘴。

　　　　铁嘴

长白山有铁嘴鸟，嘴长而尖。

　　　　铁脚

铁脚，天津有之，以其爪黑，故名。体大如麻雀，首之毛有蓝色，尾两边白色。春令始至，可食。

　　　　鹌

鹌，本作（酓鸟），与鹑同类异种，状亦相似，惟羽无斑点，颈脚皆长．栖息于茅苇之间，捕食小虫鱼．旧有鷃，鴽，斥鷃等称．

　　　　鹑

鹑，形如鸡鶵，头小尾秃，嘴脚均短，背浓褐色，翼黄褐色，皆有黑斑，腹赤白色。性活泼，喜跳跃，猛鸷能搏鬬，有驯养之以供游戏者。与鹌不同种，今混称鹌鹑，误。

　　　　鹧鸪

鹧鸪，形似鹑，稍大，背灰苍色，有紫赤色之斑点，腹灰色，胸前有白圆点如真珠。其鸣声如曰「行不得也哥哥」。

　　　　麦啄

汉阳、黄州一带，麦将熟时，有鸟羣飞于陇上，形状毛色，似鹌而稍大，喙长半尺，细若竹枝。夜宿，则插入麦根土中，故掩捕甚易。可食。以其性喜食麦，故呼之曰麦啄。

　　　　鸿

鸿，较雁为大，背与颈灰色，翅黑腹白。性勇，听觉敏锐。喜集湖边，食菱、芡等物。

　　　　雁

雁，状似鹅，嘴长微黄，背褐色，翼带青灰色，胸部有黑斑，鸣声嘹亮。飞时，自成行列，秋来春去，故谓之候鸟。古以雁、鴈为二鸟，今无别。

　　　　鹄

鹄，似雁而大，全体色白，故或称为白鸟。颈长，嘴根有瘤，色黄赤，故又谓之黄鹄。飞翔甚高，鸣声洪亮，俗名天鹅。
陕西榆林府边界毗连蒙古之鄂陶部落，有高至三四尺，昂其首则几丈余者。两翼健翎之外，率皆茸毛，温如狐腋，不类羽族，其色洁白，取以为裘，御寒辟湿，土人颇贵重之。

　　　　鹅

鹅，亦作鹅，似雁而大，身白颈长，嘴大而黄，身躯肥满，而尾脚皆短，翼力弱不能飞。种类甚多，毛黑者谓之苍鹅。

　　　　鹈鹕

鹈鹕，一名鹈，俗呼之为淘河。体大于鹅，色灰白，颔白色，头裸出无毛。嘴长尺余，直而广，颔下有大喉囊。脚短力强，四趾有蹼，能竭小水取鱼，先则连水吞入，贮喉囊中，后吐其水而食之。

　　　　凫

凫，状如鸭而小，俗亦谓之野鸭，常栖息湖泽中。雄者毛羽甚丽，颈绿色。翼长，能飞翔空中，为十字形排列。体肥多脂，肉供食品，味甚美。

　　　　鵁鶄

鵁鶄，大如凫，高脚长喙，头有红毛冠，翠鬣青胫，甚有文彩，俗称茭鸡。

　　　　鸭

鸭，人家所畜之水鸟也，嘴扁平，足短，两翼甚小，拙于飞翔。趾有连蹼，能浮水。性质木钝。产卵不择地。古谓之鹜。
闽中鸭凡四类。他处所常食者曰水鸭，气味过腥，价至廉，为村野人家常食品耳。一种较他鸭为硕大，名曰家鸭，谓其最善育卵，营业家因以为利，不供匕箸也。更有性至敏者，凡养鸭为生者必蓄数头，能取缔羣鸭出入，不至散失，因而价值极贵。京师及江宁均尚填鸭。填鸭者，即取鸭之肥壮者，以食填之，数日后较寻常者略肥而已。闽中所谓填鸭者，较家鸭稍小，脚与鸡为近，而顶有冠一球，作蓝黑色，大如胡桃，状亦相类，味极肥美鲜嫩，而价过家鸭三倍，筵宴中胥用之，允非他处号称填鸭者所能比拟也。

　　　　雌鸭化雄

桐乡陆姓家养雌鸭三只，已三年。一鸭连日产卵三枚，尾忽秃，数日生绿毛，头翅尽绿，而白颈，嘴距变红，形声俱化为雄矣。

　　　　鱼狗

鱼狗，《尔雅》谓之鴗，又曰天狗，大如燕，喙尖长，足短色红，能在水面捕食小鱼，如猎狗然，故名。全体青绿色，背淡黄，常在水边掘穴筑巢而居。

　　　　鷿鷉

鷿鷉，体大如鸽，头背翼皆苍黑有斑点，胸黄腹白，嘴短而黑，尾亦短，翼小不善飞，而巧于潜水，俗称潜水鸟。栖息淡水洲渚之上，以芦苇营巢。

　　　　信天翁

信天翁，一名信天缘，体大，张翼达丈余，嘴端钩曲，背部灰色或褐色，翼黑，飞翔力甚强，多产于太平洋。性鲁钝怯懦，凝立水际，鱼过其下则食之，终日不易地，故有此称。羽柔软，可作褥。

　　　　鸬鹚

鸬鹚形似鸦而黑，喉白，裸出无毛，颔下有小喉囊，嘴长，末端稍曲，善潜水取鱼。一名乌鬼，俗称水老鸦。山阴高月垞员外凤台有《鸬鹚行》以咏之云：「秋江波淼淼，云鳞澹堆墨。出没千鸬鹚，冲起浪花白。生长渔师家，钩喙箭爪形如鸦。双睛闪闪翼拍拍，无篷船载声哑哑。颈系红绿久驯熟，舞势翩然立一木。须臾指挥若阵排，翻身都在水中伏。鸬鹚穿浪疾于梭，断鬐绝鬣擒鱼多。小鱼入口吞腹吐，大鱼拨剌泥犹拖。渔师大呼助声势，深惧鸬鹚不能制。牵之曳之登瓜皮，一尾几欲船舱蔽。渔师意欣然，鸬鹚齐上船。点篙寻港去，晒翅斜阳边。卖鱼沽酒渔师醉，烹鲜作鲙夸味脆。回看一木排鸬鹚枵腹垂头倦欲睡。」

　　　　鹬

鹬，头圆大，长寸余，嘴长二三寸，全体黄褐色，杂以灰黑及赭褐色斑点，胸腹白色，趾长无蹼。常栖水田中，捕食小鱼昆虫。

　　　　鸥

鸥，嘴钩曲而强，羽毛白色，翼灰白色，长过其尾，前三趾间有蹼。常集海上，捕食鱼介，喜随海舶而飞翔。

　　　　鹭

鹭，羽纯白，亦称白鹭，颈脚皆长，脚青色，嘴长二三寸，顶有白毛，颇长，肩背胸部亦生长毛，是称蓑毛，毵毵如丝，故一名鹭鸶。栖息水边，捕食鱼类。西洋妇人取其羽以为冠饰，鄂人多收之，由海舶输出甚伙。朱竹垞尝为《台城路》词以咏之，词云：「谢池最爱鲜禽好，当年惠连曾赋。紫荇丝边，水葓花外，长见伊窥鱼住。乍翻浅渚，讶拍拍随波，欲低还举。占得圆沙，惯拳一足久延伫。采莲舟渐近也，笑红裙按楫，不教惊去。荻岸偏明，苹风惯浴，凉月毵毵绵羽。曲江人渡，指隐约秋潮，望中生处。纔挂鱼罾，又飞来别浦。」

　　　　鸳鸯

鸳鸯为水鸟，雌雄未尝相离，朱竹垞尝作《花犯》词以咏之，词云：「曲池塘，天教付与，双栖夜深并，绿蒲分映。任梦里随波，烟外交颈。圆沙一片斜阳冷，多应睡未醒。看足了浣衣人去，蜻蜓移钓艇。采莲渡头最愁他，清歌纔起处，惊飞难定。齐浴罢，花潭下翠牵红凝。休缘却竹弓射鸭，还自去空江千万顷。正好伴水亭风槛，低垂罗袖影。」

　　　　鸂鶒

鸂鶒，一作溪（式鸟），似鸳鸯稍大，羽五彩而多紫色，故又名紫鸳鸯．头有缨，尾羽上矗，如船柁．

　　　　龙

龙，旧说谓为鳞虫之长，能兴云雨，利万物，故为四灵之一，而目之为神物。而地质学家尚不能断定其有无，且疑为海蛇，然大抵与古代之恐龙相近。若果有龙，则不但有尾，且可必其甚长耳。至古之所谓神龙者，非他，乃气象学上一最可惊异之现状，即俗所谓龙上水或龙喷水之龙，及绘画中怒目吐舌乘黑云而飞腾之龙是也。
《易》曰：「云从龙。」其实龙即云也。两地之气压不平均，则生风。凡空气上升，体积增长，温度低降，则生云。湖海上之水龙，即神龙，实为一极低之气压而成。其初生也，海上有旋转之风，旋涡之中，离心极大，气压因而低减，海面之空气因而上趋。旋转愈力，中间之气压愈低，而自海面及四周之风趋之愈捷，因而黑云层积。且新来之风，一入低气压，体积即增大而生云雾。是故其云愈降愈下，卒至极近海面，临岸观之，不啻黑云中有怪物下降。且气压极低时，其力足以吸水上升。至水升过高，则复散于空际。无怪村夫乡老见之，惊骇怯走，不敢逼视，而羣称之为龙上水也。惟相传已久，今亦姑仍旧说耳。
或曰，龙之为物，论其身首，实为壁虎之类。其特异者，变色龙有长舌，恒隐口内，伸出时，约四五寸，【十五至二十生的迈当。】舌具粘腻之涎，昆虫在前，龙身不动，但疾伸其舌，黏虫食之。身平扁，背高耸坟起，类鸡冠而长，外皮似鳞非鳞，有时身腹胀鼓，类气囊，实则内胀其肺也。有四足，长而且细，其足各五趾，或向后，或向前，灵转自如，如鸟之爪爬无异。尾甚长，能升树，以尾环绕枝头，目睑上下相合，略似皮囊，且翕张如意，上下左右可随意环顾。

　　　　宋牧仲见龙尸

宋牧仲尝于顺治乙酉见大内所藏真龙之尸，全身盘屈，贮箧中，一角五爪，鳞甲如铁，长丈余。

　　　　王衡门见诺龙

顺治戊子二月五日，桐城楂林居民王衡门，偶于山涧中获一物，状如龙，长五尺余，头角鳞爪皆具，剖视腹中，有石子升余，烹食之，味殊甘美，无他异。王文简公士祯谓即《太平广记》之诺龙，体似蜥蜴，微具龙形者是也。

　　　　李鸿雷家见龙

康熙壬子，某日正午，新城李鹾副鸿雷家，忽有一物，蜿蜒数尺，鳞鬣可畏，遍体金色，烂然夺目，自院入室。已，复出，形渐长大，知为龙也。忽云雾滃然，庭中晦冥，遂不见。

　　　　苏州龙鬬

干隆甲寅五月，苏州有龙鬬于空中，风雨骤至，天昏地黑，掀坍洞庭山湖滨民居无算，压毙若干人。至六月二十九日昧爽，吴江垂虹桥畔忽堕龙皮一张，约丈余，鳞大于碗。

　　　　岳州废井出龙

道光季年，岳州有一龙，出自某村废井，长丈许，遍体黑色，爪角毕具。农人不知其为龙也，羣执农具，逐而击之。龙不能抗，避入禾苗中。方搜索间，忽见白雾自禾中出，始如轻烟一缕，继则蓬蓬勃勃，布满空中，霹雳一声，龙乃夭矫而上。向之长丈许者，后则长数十百丈，遍体灿烂作黄金色。踰时雾散，羣往探视，则稻田数十亩已化为深潭。

　　　　钟祥见龙

钟祥城南二十里有地曰周家觜者，往往见龙，或垂空蜿蜒而下，腥云四塞，或拔地腾去，留窟深邃不可测。同治己巳四月二十有四日，忽有青蝇百千万亿，坌集地上，径长五十余丈，高三尺，尾五尺，头倍之。拨视其下，别无所见。旋拨旋合，三日方失。盖龙身多蝇，此堕地而隐形于其间者也。

　　　　龙头骨

广州陈天如太史家藏龙头骨一具，高尺许，纵横皆倍之，重四十斤有奇，作灰黑色，中有二骨平起，多横槽，莹泽如漆。见者皆以其形似龙，因以得名。出土之年为同治庚午，盖其先人命工凿池，深至二丈，于土色层转中得之。其时地质之学未明，即有格物家，亦皆蔽于旧说，物藏其家，向不示人。挽近科学昌明，海内外博物学家远者邮书问讯，近者踵门索观，评察各殊，仍未判定。惟陈居西樵山麓，水道濴洄，按之《水经》，在汉以前，皆为大海，此物遗骨奇枒，疑为太古时代之水陆两栖类动物，没入地层中，岁月已深，因而化石，故二骨平起处，寖为矿质，独多光泽也。

　　　　土井子石龙

新疆之地有曰土井子者，多大风，即风戈壁也。光绪初，张勤果公曜令裨将前往开路，于戈壁上扎帐棚，棚中穴地以避风。一日日暮，黑气远来，知有大风至，士卒以羣枪排击之。夜半，闻有物堕地，声甚厉。次晨相距里许，有一物，似蝎虎，长十三丈，作深绿色，脊背坟起，大小如覆盂，色红，两目外围红白数围，鼻孔露黄毛，颔下如朱砂，皮厚如指。坟起处，刺之，出白汁，着手即肿。此物每吐黑气大风立致，能挟风而腾。食驼马。士卒支解后，于其腹得金银女饰四十余两，马镫、马掌有吞而未化者。土人谓之石龙，实即蜥蜴也。

　　　　薛叔耘见龙

无锡薛叔耘中丞福辰尝以盛夏过扬州，方旱，舣舟穷堤下，忽见密云矗南面，耕甿走相告曰：「龙见矣。」须臾，天四围如墨，有二龙皆长数丈，垂云端，夭矫蟠纡，乍有乍无。俄大雨骤至，雷风随之。二龙去薛益迩，暴长十丈余，屈伸良久，始香龙之前，白云拥护之，故不见其首。明日，渡扬子江，复有三龙错见如前状，已而遇雨。

　　　　吴中有龙灾

光绪甲申，吴中有龙灾。盖五月癸卯晦，日晡，有龙自吴江雪落样地方驰向青浦淀湖之南颖，攫金泽港而东，狂风雷雹随之，至娄县之徐家墩始腾而上，大为灾。

　　　　龙鸣如牛

光绪戊戌，有由海道赴粤者，舟至中途，忽觉波浪翻腾，颠播殊甚。于窗次注视，见南方有二龙，蜿蜒向东行，其体屈曲，高处如山阜，且行且鸣，声类牛，又与吹竹筒之音相似。鸣时海水壁立，舟益播荡，舟中西人咸惊恐无人色，亟转舵向北行。一时许，波浪始平。后询其所见何物，则以大海蛇对，华人则皆谓为龙也。

　　　　南汇有龙挂

光绪丁未六月初六日午后，云雾滃郁，有龙挂于空际，大风拔木，南汇四团沿海浮厝之棺，吸入云际。少时堕地，棺悉裂碎，至有飞现僵尸者。

　　　　蛇

蛇体为长圆筒状，修尾，无足，以肋骨自由伸缩而行。全体有鳞纹透明之表皮，年年更脱，谓之蛇蜕，旧以入药。舌分裂两歧，齿曲如钩。其有毒者，别具毒牙二，自能起伏。常穴居土中，喜干燥之地，亦有产于水中者。种类甚多，可大别为有毒、无毒二种。
蛇之无毒者，其类不一，太原府即有之，人呼曰凉虫。唐申王体最肥，夏畏热，玄宗命取无毒蛇置于腹痕中缩处，此即是矣。
北方少蛇虺，青海之岛中则常有之，而又见之于柴达木之湿热地。头塞鼠穴，张气吹之，鼠晕死，蛇徐徐入，咀嚼之。鼠中毒者，肉皆紫黑，最易传染，牧养牲畜者宜慎之。有雌雄蛇，长仅七八寸，背上赤练凡数十节，伏于大树根，两蛇环结，口对如交饴状，行时方解，互相前后，不辨雌雄，蒙人名之曰业夏格尔膏希，其毒剧烈，屡害人畜，垂涎滴草上，牛羊食之立毙。毙者必弃之荒谷以免传染，穷山毒瘴，半由此种凝结而致也。

　　　　蝮

蝮，毒蛇也，多居湿地，长尺余，头大，形如三角，颈细，毒牙如管状。全体灰暗，有褐色斑纹。至尾，则骤短小。其毒最烈。

　　　　蚺

蚺为蛇类之最大者，长者至三四丈，有斑纹，如古锦缬。肛门两侧，尚存后脚之迹。产于岭南，南美等热地亦有之。常栖于树，虽无毒齿，而筋力强大，能绞杀人畜而吞食之。肉可食。头方口阔，目光如镜，其皮有黑白斑，尾甚细，尾末可贯钱数百文。土人言蛇大如人臂，行即生风，常竖身三四尺而逐人。性最淫，妇女山行者，须佩观音藤一条，否则必为所缠，以尾入阴，即死。观音藤全枝有倒刺，似虎杖而较柔，人见山有此藤，即知近处有蚺蛇矣。肉能袪风，愈疮疡，功效如神，以烧酒浸之，可历久。人用其皮以绷三弦之鼓，必硝熟，始可用，生者易蛀，且易裂。蚺骨有名如意钩者，形如钱，惟雄者有之，为房中术上药，口衔之，可通宵不倦。其腹之油，能缩阳，不可近。
肃山周鸣皋客太平时，有小僮出外，见人宰蚺蛇，归忽大哭，问之，以失阳告。裸而视之，阳物与二卵俱缩入腹中。一仆云：「方开蛇腹时，僮以手理其肠胃，必沾蛇腹中之油，故至此也。」问僮，则于弄蛇肠胃后，旋即溲溺，手曾一抚阳耳。遍求解之之法，皆云：「蛇生几年，则阳缩几年，届期自出，无药可治也。」

　　　　蟒

蟒，大蛇也，体长二丈余，有鳞，背鳞小，头上及眼部鳞大，故又称鳞蛇。背黄褐色，有褐色大斑，腹白，肛门两侧尚存后脚之迹，无毒。常蟠于树以伺兽类，虽大如麋鹿者，亦能绞杀而食之。

　　　　三大王捕蟒

扬州邵伯埭之东偏有小村，农民十数家居之。咸、同间，距村数里有小庙，以被粤寇之扰，荒龛无主，佛火久寒，有巨蟒踞之，村中鸡鹜豚犬，时有失亡。夏日，有牧童坐牛背，徜徉游戏，而大雨忽至，乃急引牛入庙暂避之。甫及门，则见有电其目、歧其舌者，夭矫盘屈，自栋下垂，粗如量谷之斛，长不知其几何也。大惊，急冒雨驱牛归。其父母问之，久始言所见。自是村人耕牧，皆不敢近庙，而蟒乃益肆，时出逐人，遇犬豕，嘘以气，辄迷闷，乃食之。农人既畏蛇，田污不治，村亦渐荒废，人乃谋所以捕逐之者。顾惮其悍毒，莫敢近，揭榜于众，募能袪之者，赠百金。月余，忽有少年过此，手三尺剑，跨骢马。少年见榜，告众，谓力能治之。乃先至庙审视一周，曰：「此易与耳。」命村人尽拔东南大道上草，凡十里许，不许一茎。少年订约以翌日来，遂策马去，其行如风。明晨，村人之怯者，皆不敢出，其壮者则猱伏树杪，或操火枪遥踞屋顶以伺之。少年至，去庙百步内，下马，趋入庙。蟒方盘两楹间，少年把剑一挥，即出而上马。俄而砰訇一声，庙毁，蟒直窜而出，疾如风，身中断，犹可六七丈。少年鞭马狂驰，瞬息达十里外。蟒追之，亦垂及。而大道上蔓草尽除，蟒稍失势。复可二十里许，有短垣在前，骢一跃越之，蛇亦跃过之。垣既古，不胜重而倒，蟒被压。方欲起，少年回刃一击，脑裂矣。是日，村人见蟒被创，追少年急，知其必致死，皆为少年危，男妇老幼羣集遥望。忽见尘起如雾，一骑疾驰以来，鲜血沾染殆遍，视马上人左提蟒首，右握宝剑，众皆欢呼争趋迎之。权蟒首，重六十余斤。少年不受谢，惟索酒肉。既醉饱，系马柳阴下，而眠于其旁之大石，村人不敢惊。久之往视，则人马皆不知所往矣。
越数日，村人闻捻寇将过境，已与官军接战，大惧。旋闻捻败，其酋三大王者，中枪被擒。寻官军拥俘囚驻营村口，有见三大王者，即曩少年也，以告于众。村人哀之，呼与语，不答，明日遂悬首军门，一村皆哀之。

　　　　锦鳞蟒被捕

香山某乡地连万山，异物数见。岭上古塔，建自元代，以荒废故，人迹尠至，惟穷氓无告者，或缢其中。久之传有怪异，附近牲畜无故亡失，行客或偶履其地，辄摄去，异迹传播，视为畏途，有牧竖放牛陇畔，与众嬉戏，俄回首视牛，则佚去，惧归受责，急与众童分路追逐。辗转寻觅至塔下，素闻怪异，欲返身去。然恐怖之心，终不敌惧责之心胜，徘徊瞻顾，觉塔之最上层有物动摇，谛视，露双角，竖阴计曰：「得无吾牛果为所摄耶？」四望无术，惟离塔不远，古树交柯，其高参天，乃蹑足猱升其上，以枝柯自蔽。平视塔中，历历在目　有一巨蟒，首如五石瓢，鳞甲森然，眼射金光。适空中羣雁飞过，蟒仰首呼吸，雁翩然坠下，如矢投壶，蟒一一啖之。竖大悸，几坠者再，抱树徐下，狂奔，返告众。众因集议筹所以除之者。或献火攻策，众以为善，挟硝磺，束苇往，劲弩随其后。甫抵岭下，蟒若豫知，昂首塔外，嘘气成云，毒焰熏灼，前行者当之，辄仆地毙。众惧，狼狈走。自是而岭下居人皆远徙，每夜中有遥望者，时见塔上光焰烛霄，虽月晦亦然，度必蟒睛。屡悬厚赏，募人捕获，无敢应召。
岁余，一老翁经其地，日暮，叩门投宿，乡人款之。询悉翁姓古，世为蛇师，操术至精，佥告以所患，翁微笑曰：「往视当报命。」众喜而导之。翁探怀出小瓶，以药涂鼻，并分给众人。既至，翁审视一周曰：「彼方倦寐。」即登树杪，窥觇良久，吐舌而下曰：「此锦鳞蟒也。仆往来江湖数十年，未见此毒物，无怪若曹受创。」乡人固恳捕治，愿厚酬。翁曰：「须招门弟子数辈至，通力合作，或冀能克。」乡人乃馆之于家。数日，门人继至，翁日率之登峯采药，归辄捣碎，裂茅絮为长束，凡十余，傅药其上，曝日中，令干。豫备毕，集众告曰：「此蟒每于子午二时吐毒，锐不可当，惟未后可往。」众如言，偕至岭下。翁命众湿泥涂身，搀以末药，使奋力鸣金，曰：「蟒畏金声，可惊之。」急与诸弟子登树，分燃药束，烟焰向塔注射，遂见黑气自塔冲出，弥漫空中。诸人虽涂药，尚晕眩，几不能自持。鸣金益力，响振山谷，黑气渐微，翁更燃药束助之。药束尽，黑气亦灭，翁跃下，招众曰：「速登，彼已醉于药，无能为。少缓，不可制矣。」身先众人驰登塔顶，腥秽触脑，人畜诸骨狼藉遍地。蟒蟠其间，瞑目不动，五色斑然。众惊呼却立，翁前刃其首而毙，剖脑，获巨珠，类桃核大，纳怀中。去其双角，授众曰：「此最辟毒，凡中诸毒，磨水灌之立愈。」众扛蟒下，聚薪焚之，臭闻数里。翁曰：「诸蟒中惟黑蟒性驯无大害，余均毒甚，锦鳞蟒尤为蟒中之巨擘，不多觏。兹幸捕治尚早，稍延岁月，变幻莫测，虽有智者，无能为力矣。」众大悦，愿酬之，翁不顾而去。

　　　　康山后有蟒穴

扬州康山后有蟒穴，藤萝翳之。某工人误发之，穴中之蟒大者如瓮如盎，细者如竹如箸，数不可计。时值冬月，穴中热气蓬勃。顷之，黑烟喷起。工人归，大病几死。其中巨蟒一，黑质白章　，长可八九丈，寺僧尝见之，然不为人害，故亦无捕逐之者。

　　　　鸡头蛇

康熙己卯，新安胡简侯行盐昆山，有仆陈选偶至乡，见一人于桥下濯足，被蛇螫，立毙。告其乡人，共发桥下石，得一蛇，长尺余，头似雄鸡，冠正赤，身黄，赤斑，即击杀之。

　　　　岐蛇

温州雁荡穷谷中多蛇，樵者入山，皆携药以防，虽偶受蛇伤，亦无碍。全山产岐蛇，俗呼五步蛇，以被噬后行五步，即毒发难救。山中人见之，捕而焙于火，货之药肆，可治疯毒。

　　　　白花蛇

白花蛇，毒蛇也，产蕲州者可入药，故又称蕲蛇。黑质白章，侧有方胜文二十四，腹有圆斑。目常闭，口中有丝放出一二丈，误触之，则缘丝而至，无有脱者。

　　　　量人蛇

广东琼州有量人蛇，长六七尺，遇人辄竖起，量人长短，然后噬之。土人言此蛇于量人时，辄长鸣，人应声曰「我高」，蛇即自坠而死。

　　　　金蛇

金蛇，小蛇之体作金色者。《本草》云：「生宾州、澄州，常登木饮露。」

　　　　黄颔蛇

黄颔蛇，色青绿，长者至六尺余，背有黑线四条。其行迟缓，无毒，常入人家捕鼠食之。

　　　　四脚两头蛇

同治壬申，上海老闸镇南之新街王姓家，出积薪以曝之日，忽见一物自中跃起，有丈余之高，复跌至地，状似蛇，长约八寸，两头有首，一头如子鱼，一头略小若蛇，各有口眼，生四足，背黄而腹白，有细鳞甲。击之即死，签以竹梢，曝之于日中。翌日，足尚能伸缩，旋以火炙而埋之。

　　　　飞蛇

飞蛇为蛇之一种，粗如钱，长七八尺。距头尺许，有两翅如蝙蝠。飞食小鸟，亦啮人。性畏金，持寸铁击之，则遁。

　　　　墨蛇

某岁，广东信宜大人山，以大雨，山忽裂开数丈，出一大墨蛇．山中有瀑布流出，至三十余里，犹浓黑如墨．粤中固有麻疯病，相传墨蛇所潜伏之水可医治，乡人争取之，试之果验．

　　　　摩该

摩该，蛇名，生水中，浑身有金点，准噶尔部有之。

　　　　吴桭臣断蛇

康熙时，吴汉槎之子桭臣随戍宁古塔，某年夏六月，见有一蛇，长三四尺，以小刀断为三四段，顷刻即连。又断四五，旋复其旧，行更速。再断之，每段用木夹掷于墙外，有悬于树上者，始不能连。盖其肉可制以为续弦膏，弓弦断处，以膏续之，则胶固异常，虽用之年久，他处断而接处不断也。


　　　　蛇食猴

干隆时，有茅八者，少曾贩纸入江西。其地有深山，多纸厂。厂中人每于日将落时，即键户，戒勿他出，曰：「山多异物，不特虎狼也。」一夕，月皎甚，茅不寐，思一启户玩月，瑟缩再四，自恃武勇尚可任，乃启关而出。行不数十武，忽见猴数十，奔泣而来，择一大树而上。茅亦上他树远窥之。旋见一蛇自林际出，身如栱柱，两目灼灼，体甲皆如鱼鳞而硬，腰以下生九尾，相曳而行，有声如铁甲然。至树下，乃倒植其尾，旋转作舞状。尾端有小窍，窍出涎，如弹，射树上。猴有中者，辄叫号堕地，腹裂而死，乃徐啖三猴，曳尾而去。茅惧，归，自是昏夜不敢出。

　　　　蛇报怨

吴白华总宪将生时，有红芝茁阶下，为封君踏碎。再索，将诞，复有红芝生室中，因拔之而供诸案。越日，产稷堂少司寇。封君晚发颠疾，顾博学多著作，类傲世不恭之谈。尝以所作邮寄其弟古心太史，太史展卷大惊曰：「是足以赤我族矣。」遂焚之，手书让其谬妄。封君得报，颠益甚。一日晨起，见所蓄犬对之大嘷，起喝之，遂狂吠，伤足，旬日毒发而殒。家众缚犬杀之。夜梦封君冉冉自外入，面有喜色，语众曰：「予少时尝掘蛇穴，尽杀无遗。向者发颠，为蛇所祟，将以覆我宗。幸祖宗厚德，遣老仆某托生为犬，噬予至死，俾予一生受之，蛇怨亦消，此后可勿虑。犬非仇予者，奈何杀之？慎勿弃其骨。」醒而诸人所梦皆合，乃埋犬于祖茔之侧。不二十年，昆季大贵。

　　　　小蛇摄大蛇

黄稼田司马尝为人言，其乡某孝廉礼闱下第，乘薄笨车南归。一日，忽暴热，当午歇凉，御者憩于白杨树下，见一小蛇，长尺许，竟体褐灰色，昂头向上，树间则蟠一大蛇，粗如盌，垂头向下，两头相向，见小蛇口中呼吸，大蛇为气所摄，渐瘫软。御者以小之制大也，颇不平，急起，以足抵小蛇力踏之。小蛇负痛，掉尾鞭其足背。御者固赤足着履，足顿肿。小蛇既殪，大蛇屈伸久之，始蜿蜒穿树而去。

　　　　蛇食人

秀水王某自新疆归，尝语人曰：「予在甘肃遇一武员，面狰狞如兽，鼻唇皆阙如，惟两目炯炯，齿牙峥峥而已。询其故，则谓弱冠时奉差乌鲁木齐，归时只身走千余里，所过皆崇山峻岭，穷三昼夜，无人烟，食则啖干粮，渴则饮涧水，夜则以皮囊悬于树，蜷伏以卧。一夕，睡未酣，忽觉浑身如火灼，囊亦如沃汤，以手摸其面，软如烂瓜，皮毛尽脱，耳鼻与唇亦随手而落，恐怖万状。幸心地尚清，急探腰间匕首出，于暗中力割，惟闻腥臊气，两手滑腻，亦不辨为泥为血。并命再割，乃见一线光。须臾，用力割之，遂出险。心惴惴不知所措，坐石上休息片时。逡巡行半里，见一大蛇盘绕山谷中，粗可合抱，投以小石，顽然不动。俯视之，蛇已死，无首尾，乃悟云，昨夕身入蛇腹，若稍迟醒半时，骨肉皆为所消化矣。今年四十余，五官之不具，面目之改观，皆以此也。」

　　　　蛇窃蛋

吴中某甲以开设鸡鸭蛋行致富，行中积蛋，不知其几万亿也。而月终统计，必少数百枚。既而旬日计之，无不少者。甲疑为司事者窃取，其人不甘，早暮伺之，见有蛇长丈余，身围如盌大，高踞梁上，而下垂其头以吸蛋，相距尺许，蛋即升而上。既吸十数枚，则环蟠于柱，力束其身以破蛋，如是而一餐毕矣。明夕又至，亦如之。司事者恍然悟，乃取坚木，削为蛋状若干枚，置筐中，而以蛋覆其上。明日，蛇至，如前吸取，蛋与木蛋相间而入。吸毕，环柱蟠束如故，而愈束愈紧，尾左右挥掉，若甚不适者。久之，直窜庭中，旋滚不已。庭前有隙地，绿草丛生，蛇复窜入草间，自起自落，踊跃倾跌，上下以数尺计，而木蛋终不可化。如是者历三昼夜，乃死。司事者招甲至，剚刃蛇腹，得木蛋，乃言其颠末，藉以自白焉。

　　　　蛇与乌鹊鬬

新安山中尝见乌鹊数十，共鬬一蛇。蛇长盈丈，黄质黑斑。乌鹊或上或下，哗噪不已。蛇则盘屈为一团，而张口吐舌以御之。久之力不支，窜草中乌鹊犹随而啄之。及秋燔山，蛇乃相率奔避，或不及，则焚死，中有大如车轮者。

　　　　蛇鼠互噬

温州人蛇杂处，蛇不伤人，每居壁中，与鼠为邻，至冬而入蛰。鼠饥则啮蛇，而皆自尾食起。蛇虽负痛，乃略不移动。至惊蛰后，尾已去其半矣。至此，蛇气已伸，则追鼠而吞。鼠狂窜而叫，声吱吱然，人闻之，即知蛰虫起矣。

　　　　蛇食鸡

方翔卿尝至温州雁荡山之灵峯，登右谷之长春洞。陟岭过半，瞥见岭旁丛草蠕动，知有蛇，察之，则有一蛇长约六尺，通体纯黑，背有鳍，色深赤，映日光，斑斓刺目，出草丛后，循岭而上，昂首吐舌。方惊愕失措，举步疾奔，幸岭级纾屈，蛇沿而上行，势甚缓。将抵洞门，洞中人遥见之，知有异，咸趋而问讯，以蛇状告。洞中人哑然曰：「此偷鸡蛇也。我居此数十年，习见之，不为害，惟常捕鸡而食耳。」

　　　　捕蛇

吴县浒墅关西乡，向有巨蛇出没，左右数里之居民，至夏多染疮疽疾，皆以为中蛇毒也。于是徧觅捕蛇者，得甲乙丙三丐。甲，师也；乙、丙，徒也。索资甚巨，乡人醵与之。不数日，丐携一箩，箩贮蜈蚣无算。既得蛇窟，甲启箩，尽蜈蚣食之，体渐肿。运气片时，肿消，右手食指、中指大几如股。令乙丙立左右，甲即以两指探入窟。有间，甲力举手拔之，乙、丙各以铁钩助甲，倒戟而出，蛇已挺然僵毙，惟紧嗾甲指不释。乙、丙复以药水洗甲指，顷刻愈。蛇之长，八尺有奇，粗逾杯，斫而焚之，臭闻数里。

　　　　竹叶青被捕

某镇西石桥为乡人出入信道，某年月日，有过桥而病者，全体臃肿，不竟夕而亡。初犹不以为意，久之，凡经是桥者，皆得肿病而死。乡人知有异，远立而观之，见飞禽走兽之过桥者，必堕水死。众皆视为畏途，桥侧人家亦迁移一空。历十余年，丧人不知凡几，禳祷无灵，且有因之而致死者。乡人无如何，听之。
有捕蛇丐至，入境即骇，将近桥，却步不前，询乡人曰：「经是桥，有以病死者乎？」乡人乃详告之．丐曰：「此一种毒蛇耳，生有翅，能飞，不必噬人，人嗅其毒立毙．其名竹叶青，长不逾尺，色与竹叶同．不歼除之，年久，其毒愈甚，恐此间人无同类矣．」乡人因请其捕治，曰：「非得巨黄鳗蛇．不足以语此．」乡人许以重酬，丐请先付川资，往觅黄鳗蛇．乡人虑其诳，犹豫不决，丐慨然曰：「恋小利而忘大患，君等之谓也．某虽贫，亦颇知义，不忍坐视生灵涂炭，终当捕之，惟多需时日耳．」某绅察其诚，付以百金．丐受之，扬长去，约一月还．届期，丐不至．久之，仍杳然，乡人于是疑其诈，某绅亦无言．月余，丐肩荷巨囊至，揖某绅．并告众以爽约之由．盖丐觅黄鳗蛇久不得，即有之，亦不足以当敌，后于荒山中觅得，即肩上所荷者．乡人始感其诚，款待之甚殷．丐嘱乡人觅旱烟管数百枝，削之，收其烟油，得一缶，敷于身殆遍，手脸亦厚涂之。削竹鞭二，长及丈，交叉作钳状，亦以烟油敷之。己则穿厚棉衣袴，鞋袜亦用厚棉制成，复以厚棉蒙其首手，仅露目及指，然后荷黄鳗蛇往，嘱乡人远避。丐将近桥，出黄鳗蛇，竹叶青已飞至，踞黄鳗蛇项。黄鳗蛇被噬，不能脱，委于地。丐见黄鳗蛇不敌，慌甚，挥竹鞭助之。鞭着竹叶青，竹叶青怒，向丐飞来，其疾如矢。丐怖，欲反奔，已不及。于时黄鳗蛇起立若植竿，乘竹叶青不备，乘其后，疾噬其脑，同堕于地，鬬益力，丐以是获免。自顾己身，觉渐肿，知毒气盛，不可近，远立眺望。久之，见黄鳗蛇蜿蜒行动，不复鬬，知已告厥成功，出药燃之，熏散毒气，携瓮往。竹叶青已死，黄鳗蛇昂首吐舌，若迎其主人者。丐以竹鞭钳竹叶青起，纳之瓮中，以黏土固封其口，仍盛黄鳗蛇于囊，招乡人以细长竹竿担瓮，掘土及丈，埋之野。往观者中其余毒，身犹臃肿。丐出药末自服，并治乡人，隔宿肿即退。乡人出巨金酬之，丐受，谢而去。自是，多年畏途仍为康庄大道矣。

　　　　王老者狎蛇

温州有王老者，家小康，中岁得一蛇，贮之瓮，日饮食之。历三十余年，蛇日以长，粗如碗，长过寻。老者呼蛇为朋友，每叩瓮呼朋友，蛇即蟠瓮而出。老者每食，蛇必丐其余润焉。已而老者病，蛇蜷伏不自得，日必数绕榻前，若视疾也者。老者疾革，蛇旋绕不忍去。温人固狎蛇，然粗而长者，亦非耳目所习，子息辈颇恶之，然重为父执，亦姑忍之。
无何，老者死，方殓，陈尸堂庑，蛇蟠而上，抚其尸。老者戚属繁，闻耗毕集，衣冠者满堂上，卒覩巨蛇，咸有戒心。老者之子乃语蛇曰：「吾父不幸物故，吊客覩君伟大之驱干，皆局蹐不自安，请暂避。」蛇乃退。棺既盖，扑朔一声，蛇复从梁上下，班班狸首，往返蟠旋之。有顷，蛇以首击棺盖，若人之抢地状者，盖以表其哀悼也。吾国旧俗，人死，日必三祭，七日以外，日亦一祭。老者家属如礼致祭，蛇必与焉。老者之子乃谢之，请他徙，谓骤覩者戒，相习者慢，蛇与主人两有所不利也。蛇点首者再，若会其意，遂去，不复见。

　　　　鳄

鳄亦作鳄，爬虫中之体大而猛恶者，长者至丈余，背有鳞甲，甚坚硬，四肢短，后肢有蹼，口大，齿为圆锥状，有齿槽，尾长。性凶暴贪食。居热带地方之河口或沼泽间，吾国亦有之。广东潮安县城东北鳄溪，【一名恶溪，又名意溪，即韩江也。】唐时溪有鳄鱼为害，韩愈作文驱之。是夕，暴风震电起溪中，水尽涸，自是潮无鳄鱼之患。宣统己酉，江宁南城外农人于山间获其一，由暨南学校中人送两江师范学校日本教员解剖，制为标本。庚戌，陈列于南洋劝业会之教育馆中，其体约长四尺余。

　　　　鼋

鼋，状似鳖而甚大，头有磊块，故俗称癞头鼋，背青黄色，居于江湖。古以其肉为珍味。浙江布政司署前之池蓄之，游人往观，辄投以烧饼、馒首，与之食。

　　　　南汇渔人获鼋

光绪辛巳秋，南汇海滨渔人获一鼋，头如小瓮，有四足，甲外有裙，重百余斤。朱石香守戎以钱三千文购之，蓄于香楼前荷池中，月余即死。

　　　　鼍

鼍，与鳄鱼为近属，俗称鼍龙，又曰猪婆龙。长二丈余，四足，背尾鳞甲，俱似鳄鱼，惟后足仅具半蹼。生于江湖，我国之特产也。相传力猛，能损蚀堤岸，鸣声惊人。其皮可冒鼓，通作鳝。

　　　　宁国有蛟

康熙己卯，有宁国老妪佣于长洲褚方为家，是冬久雪，因告褚曰：「宁国山中雪甚时，可掘蛟。」蛟伏处，雪辄融，土人寻得其处，老幼男女咸往相助，盖为一方除害也。土深一丈，蛟重百斤。深二丈、三丈，则更加重。其形如猪腰，无头尾，色淡黑。或云，即龙蛋。相传野雉与蛇交，子生石上，遇雷雨，入土一尺，沉至极深，积久，则化为蛟。

　　　　蛟为暴于金溪

干隆癸卯二月，金溪北鄙崇岭崩，蛟也，大雨雹以风霆，山下村几墟，民几鱼。某年，小山出九蛟，得九穴，然不为暴。某年，夏雨甚，大水，陈坊桥涨及于梁，有田父荷鉏过桥，见两巨蛇，黄色，队行水中，即以鉏击之，毙其一，致之桥上。闻者皆来观。已而见上流有浮滓如席，去梁数丈，盘旋不前。浮滓者，相传蛟属行水中，用以自覆者也。于是观者皆走避。浮滓乃奔下，势若山裂，浪沸起，高丈许，梁不尽塌，涨亦顿落，而人幸无损。

　　　　龟

龟腹背皆有甲，仅露头尾四足出入之孔。甲之表面，蔽以表皮变成之纹片。雌者背甲隆凸，雄者否。头似蛇，有鳞，色绿。性迟钝，耐饥渴，寿至百岁外。古用龟以卜，故称灵物，以为介虫之长。种类甚多。

　　　　绿毛龟

绿毛龟，龟背生绿色丝状之海藻者也。甲色如象牙，小者径寸，杂以金色，璀璨可玩。干隆时，金冬心尝蓄之，大如钱，甲上绿毛斑斓如古铜。

　　　　呷蛇龟

呷蛇龟似常龟而小，性专食蛇，我国南部有之。某年，法教士得二三头，携以归，蓄养孳生。法属西非洲与德属连界之处，近日开拓，种植棉花，而毒蛇极多，妨于农事，有人于其地专卖此龟，每头可值二十佛郎也。

　　　　浏河巨龟

干隆辛亥六月，太仓浏河口有沉某，以贩售鮝货为业，于海中举网得巨龟，长丈二，载至梁姓行，数十人曳之上岸。沉意龟必有明珠，索价二千两，无售者。越二十三日，不饮不食，观者填门。梁厌其喧扰，诡称有司查讯，沉惧，仍放入海。始舍之，圉圉焉，船乃入口，约离三里许，龟鼻发白光丈余，忽浊浪排空，左旋右转，而海水滔天以去矣。

　　　　破迷放龟

干隆时，浙东渔者于海畔网得大龟，重六百斤。杭州破迷禅师进香普陀山，以一万钱赎归，集僧众舁之，上招宝山绝顶，浮巨舶，面海放之，龟回波俯首者三而逝。大兴舒铁云作诗以纪之，诗曰：「龟之藏于海者不知寿凡几，海不知几万里，海水不干龟不起。皇天鉴此久沉沦，渔父络龟出海底。龟出海底龟有神，龟来自何处？龟重六百斤，或言七百不等云。一顾矗矗空龟羣，碧落黄泉春一笏。翻身跳出蛟龙窟，雨不作朱鳖浮，晴不作白鸥没。渔上青松象渡河，尔何不衔走泥牛月？使为一目罗，则不如千丝网。载龟一船，莲华十丈。鼍鼓送行小海唱，鲛人泪祖珍珠帐。人生何处不相逢，龟见渔而擒，僧见龟而放。僧来南海风马牛，佛香一瓣飘中流，忽来眼睛鼻孔大于斗。撄成金网无时无，踏破铁鞵有时有，河图、洛书天不守。一万钱，六万字，龟六百斤拜其赐。字字摩娑有生意，险把鲸鲵京观封。焉知鹬蚌渔翁利，擒龙容易纵虎难。吾惟见苍苍之海山，抬龟上山璞可完，掀龟入水珠可还。梵音海潮音，山鬼泣露红斑斑。斧柯可烂床脚不可徙，一物不容海所耻，一钱不直才所使，一字不识众所指。【破迷不识字。】读破相贝经，几为劝学死。凿开混沌窍，留取报恩子。摇头摆尾无人吞，俯者灵，仰者谢，三足谓之贲。宁为巨鳌戴蓬山，生不愿河鲤登龙门。三面之海一面网，水到成渠，叶落归根。君不见来处来从去处去，我歌有句如无句。来者畴有缘，去者畴有权。来时一去时，十有二万年。法师耳鸣，声闻于天。新丰美酒斗十千，脱下袈裟当酒钱，刀镮无恙春无边。」

　　　　杨利叔爱龟

秀水杨利叔，名象济，喜畜龟。尝于某将军座中见白龟，怀之，亟策马以去，复夜行百里。及探胸出视之，已死矣，哭而瘗之。又尝罗列大小龟于庭中，一一洗之。适某中丞来谒，竟不顾，俟洗毕，始起与为礼。

　　　　蟕蠵

蟕蠵为龟属之最大者，亦名蠵龟。体形扁阔，背甲皆相密接，不作覆瓦状，腹甲扁平，尾露甲外，四肢成鳍，有爪，大者至五六尺，举动迟钝。常居海洋之中。分两种。背暗绿，有主纹片十三枚而食植物者，曰保蠵龟。赤褐色，有主纹片十五枚而食软件动物者，曰赤蠵龟。其腹甲常以之充玳瑁。

　　　　玳瑁

玳瑁，亦作瑇瑁，产海洋，体长三尺余，形似蠵龟而嘴尖，前足长，背有主甲十三片，重叠如覆瓦，淡黑而微黄，有黑斑，胸甲黄黑。性强暴，往往啮人。其甲，熟之甚柔，可制各种装饰品。

　　　　鳖

鳖，俗作鳖，长四五寸，背褐色，腹白，口尖，背甲圆，边缘柔软，成肉帬。产于淡水，食小鱼及甲壳类。肉多滋养分，可食，其甲旧以入药。

　　　　渔人得如鳖之物

光绪壬寅，广州渔人钓于珠江之白鹅潭，得一物，状如鳖，有裙无足，有尾无首，背色青黑，腹有文如龟，纯白。有九口，中惟一口有牙二枚，如人指。权其重，几二十斤。陈某以二金购归，仍命人放之于白鹅潭。

　　　　醋鳖

青岛海滨有小螺，可治难产。普陀亦有之。蜗纹而小如珠，或谓即醋鳖也。海沙中有之。置诸筐，虽久，得醋辄活。有难产者，服数粒，则儿生，医家宝贵。以醋试之，如珠之走盘也。

　　　　守宫

守宫，俗称曰壁虎，体扁平，色灰暗，有四足，趾端平润。善附着他物，游行墙壁等处，捕食昆虫，为有益动物。

　　　　蜥蜴

蜥蜴长六七寸，头扁，有四嘴，似壁虎，俗名四嘴。雌者褐色，雄者青绿色。舌短，尾易断，断后复生。常栖于石壁之隙，捕食细虫。

　　　　云虫

中州山岭有物如蜥蜴，天将雨，则自石罅沿缘而上，仰口嘘气，如珠，青白不一，直上数丈，渐大如瓮，须臾合并，滃然弥空，遂成密云。山中人称为云虫。

　　　　蛤蚧

蛤蚧，与蜥蜴同类异种，长四五寸，首如虾蟇，背绿色，有白点，或鲜红斑纹，其鳞如粟粒，为十二行。居梁栋破壁间，夜出食虫。旧以入药。产于广西。

　　　　蛇舅母

蛇舅母，与蜥蜴同类异属，而形相似，舌甚长，尖端叉裂，伸缩自由，略如蛇舌，背灰色，鳞片粗糙，尾甚长，亦易脱落。其习性与蜥蜴无异，旧与蝾螈混合为一，非。

　　　　蝾螈

蝾螈有尾者长四寸许，色黑，腹赤有黑斑，四肢短小，不适于步行，尾扁，为游泳之用。山寺池中常见之，即此。古以为即守宫，其形相似而实不同。

　　　　鲵

鲵，一名山椒鱼，长者至四尺余。幼时颈侧有小鳃，既长全失，以肺呼吸。体暗褐色，有黑斑，头圆扁，四肢短小，拙于陆行，尾大而侧扁。居溪流中，以鱼为食。

　　　　蛙

蛙体短阔，上锐下广，喜居于阴湿地。雄者大率能鸣，雌者则否。种类甚多，有金线蛙、蟾蜍、虾蟆、山蛤等，皆捕食害虫，于农家有益。其子即蝌蚪。

　　　　羣小蛙见大蛙

朱霞溪赴山西潞安守任时，道经壶关，息于小亭。亭畔有池，池背大山，山麓有石洞三。俄见一大蛙从中之石洞跃出，踞洞口南面而坐。随有数十蛙，从两旁石洞一一跃出，依次排列，前两足伏地，向大蛙作朝拜状。拜已，均昂首向大蛙注视，寂然不动，若弟子受业于师者然。于是大蛙发声一鸣，诸小蛙辄以次齐鸣。既而大蛙阁阁雄鸣，小蛙亦阁阁鸣不已。少顷，大蛙不复鸣，小蛙亦截然止矣。朱见而异之，不觉吁气有声。大蛙闻而惊，遂耸身跃入洞中，羣小蛙亦相继归洞矣。

　　　　蛙鬬

光绪庚辰夏，粤之南海盘步乡外，有蛙数千，鬬于田畔，甚小，背纹有红线一缕，横束腰际，各成一队，阁阁怒声，几成雷鸣。乡民聚而观之，踰二小时始散。

　　　　蝌蚪

蝌蚪，蛙之幼虫也，一名活东。头圆大，尾细，色黑，春月游泳水中，其后生肺而鳃萎，生四肢而尾脱，遂能跳跃成蛙。自以鳃呼吸之鱼，经过有肢有尾之蝾螈、鲵鱼之形，始成无尾之蛙，阶级甚明，实足表动物界渐次进化之状态也。

　　　　蟾蜍

蟾蜍为蛙之大者，《尔雅》谓之鼁（酋黾）．体暗褐色，后足之趾间有蹼，皮肤有疣无数．疣内分泌白色毒液．体肥，行迟缓，不能鸣．栖息于阴湿之地，夜出捕小虫食之．

　　　　金袄子

金袄子为蛙之别种，长寸许，足有吸盘，颇大。生山间清流中，鸣声清亮，入秋为多。

　　　　山蛤

山蛤为蛙之一种，褐色，两颊及背皆有黑斑，雄腹部白，雌淡黄或赤褐色。栖息原野草莽间，跳跃迅捷。

　　　　雨蛙

雨蛙为蛙属，体小，色鲜绿，亦名青蛙。腹白，前趾无蹼，后趾有半蹼，末端皆具圆形吸盘。善攀木，常栖树上。雄者将雨则鸣，人或饲之，以卜晴雨。

　　　　紫蛙

淮徐山谷产紫蛙，其形似青蛙，稍大，四足尤长，皮如蟾蜍，遍身有泡。常居深岩邃涧中，土人呼为石犷，亦曰山犷。同治甲戌，钱塘徐印香、丁修甫两舍人计偕入都，遵陆北上，见之于清江浦。

　　　　虾蟆

虾蟆为蛙属，亦作虾蟇，似蟾蜍而小，居陂泽中。体暗褐色，背有黑点，亦有疣如蟾蜍。善跳跃，其鸣作呷呷声。

　　　　大虾蟆有酥

康熙丁丑，苏州王贵往卫基捕蟋蟀，误探一洞，内有大虾蟆一，羣蟆拥护之。王击以大石，大蟆立死，酥溅其左目，痛不可忍，叫号弥月，哀惨之声达于户外，至目睛突出寸许而死。

　　　　雪虾蟆

西藏产雪虾蟆。

　　　　虾蟆游行杭城

康熙己巳三月，杭州城外布大虾蟆状如牌匾，小者数万．大者行，小者悉随之往．大者止，小者则环聚而拥护之．如是者三日，游行诸城门殆遍．

　　　　蛤士蟆

哈士蟆生鸭绿江浅水处之石子下，上半似蟹，下半似虾，长二三寸，鲜美可食，人以之为滋补品。皇帝祭太庙，必用此物，盖亦不忘土风也。

　　　　张海鬼论海底动物

张海鬼，光、宣间之甬人也，能竟日夜居水中，人称之曰海鬼。又擅拳勇，时持尺刃入海，与水族鬬，辄杀之，曳以归。尝言海中有山，有平地，有深谷。自海中映日光视之，觱沸腾涌，与众水别。时有黑物，若探首，若掉尾，出没其间，人不能辨，虽鲸鲵蛟龙皆不敢过。百丈以下，有数处水热若沸，生物皆不敢近，其热百倍于温泉。山中亦有泉，如人世，自岩穴坌涌。鼋鼍之属，皆居山间，鲸鲵则浮水面，鲛鳄之类则往往狙伏猝起，如虎豹焉。普陀之东数十里有深海，水作漩洑，奇溜无比，虽鱼龙皆畏之。其附近有树一丛，亘十余里，宽亦数里，与人世无异，但皆半透明如玳瑁。林下有方石十余，高五六尺，手扪之，凸凹处类有字迹，疑其为古碑也。林深处多巨蟹，物入者辄为所噬，故不敢入。凡怪物狞恶者多在深海，时或至水面猎食，然不久复入水底。若稍迟，则鼋鼍鲛鳄共搏逐之，或歼或逃，乃已。一日，羣鱼忽惊避，则有物如人，长二三丈，遍体被鳞甲，其头若牛而长须，攫得生物，辄啖之，大惧。已而有巨蟹十数，若结阵者，环而攻之，磔物为数段，段段皆跳动不已。海鬼得其须，可七尺余，粗如儿臂，其末端如藤钩，粗如无名指，以示人，人莫识也。
海鬼尝于衢山东北海中得一物，大如升，其圆若球，质如水晶，有赤光照数十步，取之。不数武，则水族羣集，前接遮围，若将搏噬者。患之，仍投海中，有大鱼衔之，众水族拥以去。海中虾蟹之大，殆如鲸鲵，而蟹为最猛，翻车鱼次之，虽鲛鳄不能敌也。潮在海中，自分数股，众水族各就所适，不相搀越。凡海底、海面，各因深浅以为界，水族各以类居之。或误入他界，必受攻击。鱼龙之大者长三十丈，珊瑚之高者过数百尺，初入水者，见之无不惊异，久之乃识物性，趋避固无难也。

　　　　鱼苗

鱼，水族之属，大抵有鳞及鳍，冷血，卵生，而以鳃为呼吸，脊椎动物中种类最繁者也。至若鱼苗，则为鱼子之始化出者。凡鱼生子，有牡鱼随之洒白，覆之数日，始化出。亦称鱼花，为池鱼之种。有专养鱼花以贩鬻者。其稍大者曰鱼秧。

　　　　鱼牌

粤西溪潭中巨鱼所散之卵，至端州境，始出子，九江堡民于湾环处所取之，以为鱼苗。自封川江口至高明，为鱼苗阜者九百所，每阜分上中下，纳税于府，名曰鱼牌。

　　　　雪鱼

闽中地暖，恒不雪。同治壬戌，延平大雪经日，出雪鱼，若鲢，味美值昂。盖必有雪始有鱼，时二十年未雪，故鱼殊不易得也。

　　　　佛鱼

齐齐哈尔之依克明安公旗有泉，水至清冽，且甘美，煮茗极佳。泉旁池一方，约半亩许，其中游鱼，历历可数，蒙人谓此泉为佛水，因谓鱼曰佛鱼。

　　　　嘉定小练祈港之大鱼

康熙乙亥，有巨鱼鬬于海中，声如雷。一死，流入嘉定小练祈港，龙首人身，长五六丈，腥闻数里。

　　　　南汇海口之大鱼

国初，有大鱼过南汇县之海口，蠕蠕而行，高如山，过七昼夜始尽，终不见其首尾。

　　　　海州沿海之大鱼

嘉庆丙子，海州沿海有大鱼，两目已被剜，身长三十六丈，自脊至腹，高七尺有余。居民咸脔食之，其肪甚厚，腥不可闻。

　　　　鲥

鲥，形扁而长，大者长三尺许，色白如银，肉中多细刺，腹下有角鳞，可食，多脂肪，味美。每年夏初产于江中，离水即死。

　　　　鳓

鳓，亦作勒，可食，状如鲥鱼，小首细鳞，腹下有硬刺。干者曰鳓鮝。

　　　　鳊

鳊，古谓之鲂，体广而扁，头尾皆尖小，细鳞。产于淡水，可食。

　　　　月鱼

月鱼，一名香鱼，长四寸，细鳞若鱼月血。月寸一寸，至岁暮，可长尺有二。味鲜不腥，温州雁宕山之珍品也。

　　　　发发绿

鸭绿江有鱼，极鲜肥，形似缩项鳊，满语名曰发发绿，满人喜食之，夏月最多。吴汉槎之子桭臣随戍宁古塔，每于日晡时持竿垂钓，顷刻便得数尾以归。

　　　　石斑鱼

石斑鱼，体狭长侧扁，鳞圆滑而细，头黑唇红，背淡绿，有淡黑色斑纹腹微红，长二尺许。天暖时，集于淡水。

　　　　车扁鱼

车扁鱼，身与肩形圆如卵，长一尺至六尺不等，高略同，或仅得二分之一。两眼皆在左侧，右侧之目则瞽，作白色，明者作黄棕色，瞽目亦能染色，故名之曰双色侧鱼。平时喜食小鱼及有壳之水族，且能引食水中之物，惟在水沙之下，以口翕张诱小鱼往，遂吞之。又能变色，每与沙色相同，盖所以自卫也。其变色之故，非色从外来，实内经自主。试去其目，别置他色地方，则不能随此处变色。故知其所变之色，在内不在外，但以皮下色胞变之而已。

　　　　白鱼

白鱼，一名鱎，古称阳鱎。长者三四尺，产淡水，色青白，体扁鳞细，肉中有细刺，俗又称白花鱼，可食。

　　　　白鲦

白鲦，即鯈鱼，产于淡水，大者长尺许，形狭长，背淡黑微青，腹白鳞细，好群游水面．一名（　鱼）亦称（鱼条）鱼，可食．

　　　　屠修伯畜鯈鱼

道光初，钱塘有屠修伯鹾尹秉者，性嗜山水，所居庭中，恒置盆池，畜鯈鱼数十，顾以为乐。钱塘江有石，俗名曰水茧，盖沙与水相结久，遂成石形，多瘦透，峰峦洞穴毕具，色正绿，渍以水，易生笞藓，植以小树，无土亦活，爰峙盆中。六合县有山曰灵岩，产五色石，状类玛瑙，文理缜密，光明可爱。大雨后，山中人多取而售诸市。修伯曾得数十枚，散贮盆间。清泉碧嶂，绮石文鳞，互相映发，自谓生意化机，咫尺千里，居然有世外仇池之想也。

　　　　鲷

鲷，产近海，体扁圆，两颚有强齿，鳍亦坚强，鳞鬣淡红，离水变赤，大者至二尺。以小鱼及贝类为食，肉肥而美，俗呼铜盆鱼。《本草》所称火烧鳊，头尾似鲂，而脊骨更隆，上有赤鬣连尾，黑质赤章，色如烟熏者，即此鱼也。

　　　　海鳐鱼

海鳐鱼之鳐，亦作鹞，即鳐鱼，俗称鯆鱼。体扁平如盘，大者方五六尺，尾薄而尖长，背鳍生其上，胸鳍阔大，围于体之周缘，背苍黑，腹白，眼后有喷水孔，口鼻鳃孔均在腹面。游泳甚拙，常伏于海底泥沙中，吞食小鱼。

　　　　鲤

鲤，可食，体扁而肥，鳞大，口之前端有触须二对，背苍黑，腹淡黄，大者长三尺余。产于淡水，喜羣居。

　　　　德鲤

德州鲤鱼鳞鬣作金色者，土人呼为德鲤，味尤美。叶槐生有诗曰：「缉槿编茅自结庐，渔家大半绕堤居。网来德鲤人争羡，有客停舟唤买鱼。」

　　　　吴淞巨鲤

同治癸酉，吴淞口有捕鱼船，有渔人网得鲤鱼一尾，重一百十三斤，上有铜牌，缀于翅，验视之，则康熙时某氏放生鱼也。一客以银币二圆购之，仍投之于江。

　　　　三百余斤之大鲤

江阴南乡青阳镇西有王家村，四周为河，游鱼聚蓄其中。每冬，村人皆施网罟，得鱼市钱，视为利薮。春则购鱼重蓄，岁以为常。宣统某年春，下鱼苗，至冬不可复得，村人大愕，乃以水鸦捕之，鸦下俱死，伤十余翼。众益骇，因戽水使涸，以觇其异。水尽，见河底有大鲤一尾，玉翅修鳞，长九尺有奇，权之，得三百六十一斤。鱼身短腹阔，巨口翕张，望之可畏。携以入市，售钱三十千焉。

　　　　鲫

鲫，即鲋也，形似鲤，无触须，脊隆起而狭，鳞圆滑，头与口皆小，背青褐色，腹白。产于淡水，长者至尺余，可食。

　　　　无目鲫

高宗第六次南巡，于杭州凤凰山宋故宫址葺治行宫，掘地为池，下锸数尺，适得旧池栏杆，皆白石所琢成者，雕镂精绝，盖德寿宫旧基也。池底泥土中，获鲫鱼十余头，长可尺余，而无目，大抵埋于地下，年久之故。工人烹之，食数尾，顷刻皆暴死，乃惧，举余者弃之江，浮至中流，风浪陡作，有大鱼数十附翼而去，人皆异之。后此池又没为平地矣。

　　　　金鱼

金鱼为鲫之变种，体小，种类不一，或腹大，或额丰眼凸，颈短尾歧，或金红色，或白色，或黄白相交。一称金鲫，又称五色文鱼，江、浙人多喜蓄之以为玩物。钱塘章岂绩有诗咏之云：「生趣无过是养鱼，小盆摆列近庭除。如金如玉十分似，不短不长二寸余。略动纱兜攒影出，【兜以纱为之，乃施鱼食者。】惯衔薀草弄晴初。也知未必成龙去，濠濮居然在息庐。」

　　　　朱竹垞观玉泉鱼

康熙时，杭州玉泉寺池中有五色鱼，凡千头。中有翠蓝色者，为朱竹垞所深爱，因为《玉人歌》词以咏之，词云：「轻涟白，爱一种娵隅，晕蓝拖碧。练塘风煗，苍玉恣拋掷。丹砂泉浅游朱鬣，受尽人怜惜。又争如雨过天青，者般颜色。濠上未归客，投香饭青精，日斜与食。莲叶东西，何事便深匿？翠鳞六六空摇尾，懒递闲消息，但年年映取柳阴千尺。」

　　　　鳢

鳢，可食，形长体圆，头尾几相等，细鳞黑色，有斑文，腹背两鳍，均连续至尾。亦名鲖鱼，俗名乌鱼。其肠旧以入药，谓之鳢肠。

　　　　石首鱼

石首鱼，以头中有石状小块二，故名，亦名黄花鱼，俗称黄鱼，可食。体扁口阔，上颚长于下颚，鳞细，色黄如金。集于近海泥底。曝干曰鮝鱼，俗称白鮝。其鳔可制鳔胶。
石首鱼每于楝花开时，结队趁潮而至，一网可得数百头。渔者多放船，候于山礁间，截竹为箘，每至，则海风吹腥，江潮喷雪。网得者，盛于淡水，沃以厚冰，可支数日。四五月间，渔艘市冰以往，满载进黄浦，小船插三角粉红旗，鸣锣集市，曰贩冰鲜。吴俗最尚此鱼，每尝新时，不惜重价，故有典帐买黄鱼之谚。

　　　　鲇

鲇，俗称鲶鱼，体圆长，头大尾扁，无鳞，多黏质，口曲而阔，两颚生细齿，有须，背苍黑色，腹白，长尺余。产于淡水。

　　　　黄颊鱼

黄颊鱼，一名（鱼央）鱼，亦名黄鲿鱼．状似鲇，体较小，背青黄色，腹黄，鳃下有横骨，触须刚硬．力强，能飞跃．产于淡水．

　　　　鮠

鮠似鲇而大，长者至三四尺，色青白，背有肉鬐，无鳞，可作脍。产于淡水，俗亦作鮰。

　　　　比目鱼

比目鱼者，鲽与王余鱼等之总称，其目皆比连于上，故名。体扁平而阔，故俗称为板鱼，可食。头小齿锐，鳞细作圆形，上面灰褐色或黑色，下面白色，常以白色之面附着于海底有泥沙处，而平卧其上。以小鱼虫类为食。游行时，以有色一面向上，而播动其体以为进行。其幼鱼两侧各有一眼，游泳如常鱼。渐长，伏于泥沙，眼之位置亦渐移易。故其生育中，必几经变态。种类甚多。两眼比连于左侧者，如鲽及鞋底鱼是；比连于右侧者，如王余鱼是。

　　　　鲽

鲽，一作鳎，大者长二尺许，左侧面甚发达，色淡黑，有淡褐色斑点，两眼俱在其前。右侧白色，为其下面。背鳍甚长，自眼前起以达于尾。有胸鳍。古亦曰鳒。日本人则称两眼之在右侧者曰鳒，而以在左侧者为鲆。

　　　　刀鱼

刀鱼，一名鲚鱼，亦作鮆鱼。体狭长侧薄，颇似尖刀，故名。产江海中，我国之扬子江有之。鳞细色白，背部微黄，二触须甚硬，胸腹两鳍成棘鬣，锐利如刃，味较鲥尤美。其产于太湖者，全体色白如银，俗称湖鲚，味略逊。皆于春暮登市。

　　　　鲭

鲭，身如圆筒形，长二尺许，青黑色，鳞大，产于淡水，俗称青鱼。又有一种，长一尺五六寸，体扁如梭，鳞小而薄，背青绿色，有黑色波状纹，头部有黑点，日本人亦谓之鲭。

　　　　海青鱼

海青鱼出宁海州，其至海，水有声，去则水激如箭。可食。

　　　　鲻

鲻，体圆头扁，状类青鱼，而色黑口小，骨软如鲳，有黄脂，长者尺许。产近海。

　　　　鯶

鯶，可食，形长身圆，颇似青鱼，而色微灰，江湖中处处有之。食草，亦谓之草鱼，又作鲩。

　　　　鳟

鳟，可食，似鯶而小，鳞细，背浓蓝，腹白，体长者至二尺余。产于河海，夏日，溯河流而上以产卵。

　　　　鲢

鲢，头小形扁，细鳞肥腹，色白，产于淡水。俗呼白鲢，亦名鱮鱼。可食。

　　　　鳙

鳙，产于江湖，似鲢而黑，头甚大。俗呼黑鲢，又称鲢胖头。可食。

　　　　鲳

鲳，可食，大者长尺许，体扁圆，头小项缩，头背及鳍皆苍色，腹淡，鳞至细，肉白，骨软，多脂。产近海。

　　　　马鲛鱼

马鲛鱼，状颇类鳙，而肉似鲳，色白，有黑斑。可食。

　　　　鲈

鲈，可食，色白，有黑点，巨口细鳞，头大，鳍棘坚硬。居咸水淡水之间，春末溯流而上，至秋则入海，大者至二尺。古所谓银鲈、玉花鲈者，皆指此。康熙时，钱塘徐茗园茂才秉仁有《秋鲈》诗云：「斫脍喧吴市，江南鲈正肥。秋风吹木叶，薄宦几人归？晴渚三篙水，寒潭一钓矶。垂纶今古事，适志莫相违。」

　　　　四鳃鲈

松江之四鳃鲈，味甚美，自魏、晋以来，即称名产。状与土附鱼相似，大仅五六寸，冬至前后最肥美，盖别为一种也。

　　　　遮鲈

宁古塔之川有鱼，其取之也，不网而刀。月明燎火，棹小舟，见鱼而揕之。有遮鲈，大可百余斤，有骨而无刺，如内地之鳇，味更胜。

　　　　鳜

鳜，可食，巨口细鳞，背鳍有刺甚硬，色青微黄，有黑斑，腹淡白。亦名罽鱼。

　　　　沙鱼

沙鱼，为鱼之胎生者，一名鲛，长者达二丈余。体为梭形，后部渐细，以达于尾。骨骼柔软，皮厚色黑，鳞为颗粒状，粗糙而坚，口与鼻孔皆在腹面，鳃孔裸出，无鳃盖，胸腹两鳍阔大如翅，尾鳍两叶，大小悬殊。产于热带下之海洋，凶暴无敌。其鳍曝干为鱼翅，入馔。皮可饰刀剑，磨治骨角。种类甚多。背淡灰色，腹白，长八九尺者，曰白沙；蓝色长丈许者，曰青沙；背茶色微红，体侧有红斑长三尺许者，曰虎沙；腹左右有锯状突起长四尺许者，曰锯沙；头有横骨作丁字形，眼在其两端，长二丈许者，曰双髻沙。以上数种皆常见。

　　　　两首鱼

惠来神泉埠滨海，户口数千，半以捕鱼为业。光绪末，有渔人得一鱼，重不过斤，而一身两首，形如沙鱼而略短，锐口无鳞。

　　　　鲨

鲨，小鱼也，产溪涧中，长五寸许，黄白色，有黑斑，鳍大，尾圆，腹鳍能吸附于他物。口广鳃大，常张口吹沙，故又名吹沙鱼。俗称沙鱼为鲨者，盖将沙鱼二字误合为一字也。

　　　　引沙鱼

大海中有小鱼，土人谓其善引沙鱼，因名之曰引沙鱼。此鱼多浮于沙鱼之前，如导引状，或居沙鱼胸翅下，或左或右，或去或留，其疾如飞，不久又至沙鱼之前。热洋中实有之。专喜偕蓝沙鱼同游泳，彼此相资，小鱼得食，大鱼得其引导也。

　　　　无刺鱼

浪洞河介居黄平、余庆之间，上下流各三十里，有无刺鱼，可食，味鲜美，细鳞无刺，全体仅有一圆长骨以撑持之。每尾重者仅半斤。

　　　　飞鱼

满洲杨岱彭，字半岭，杭州驻防之防御也，博学工绘事，尤精花卉翎毛草虫。性迂古，不多作。嘉庆乙亥，卜居长生桥下，其后轩临西湖，暇日尝以垂钓自怡。一日，获一鱼，长尺余，类鳜，背有两翼，蓄之盆盎。一夕，忽飞去。或云，即飞鱼也。

　　　　人鱼

道光初，广东南海郭某谋生外洋，同治时返粤，时年五十余矣。曾言在北美洲之某帆船充厨役，一日日过午，阴云四合，遥见二人，行海面，众皆惊愕。船主以远镜窥之，见二人裸体并臂，同行于惊涛骇浪中。约半小时，二人行渐近，觉脐腹以上具人行，腹以下为鳞族，同立水上，以尾泼剌而行，海波奔腾，船随涛上下若浪状。水手之健者，设法捕获之。船主乃盛以大盘，满注水。长约三尺，短发蓬松，耳目口鼻手乳皆与人无异，惟遍体涎滑，腥不可闻。一雌一雄，在盘上，似甚亲昵。人集视之，绝不惊怖，时或微笑，惟口不能言。或以面包投之，亦知攫食。越数日，放之海中，悠然而逝。

　　　　药叉鱼

海南地近热带，所产动物至诡异。有药叉鱼者，蓝面若鬼，乳以上类人，乳以下则鱼焉。

　　　　毛鱼

毛鱼极细小，外视之似腐，可食。闽人重之，视为珍品。

　　　　秋生子鱼

秋生子鱼出盖平清河，形类白鳔。

　　　　滑子鱼

滑子鱼长五寸许，形狭而修，产平泉州山溪中。

　　　　纳和

纳和，鱼名，长二三尺，腹甚扁而阔，多腴，可食。准噶尔部产之。

　　　　虫鱼

虫鱼，一名尖口鱼，大可尺许，锐口细鳞。产塞外山溪中。

　　　　达法哈鱼

岁八月，达法哈鱼自海入江，积数至众，或有履鱼背而渡者。宁古塔、黑龙江土人每取鱼炙腊，积以为粮。

　　　　竹鱼

竹鱼翠色如竹，产黑龙、混同两江。

　　　　鳆

鳆，亦称鲍鱼，壳为椭圆状，长二寸许，小于石决明，有吸水孔八九个，壳薄，外为淡褐色，内带真珠色，附着海底岩石间。

　　　　无鳞鱼

青海有无鳞鱼，可食，背无鳞而有纹，斑色，分黄白二种，长一二尺不等，略同内地之鳜鱼，为青海特别产品，多产于布喀河、巴冷泊中。

　　　　鲁赫依

鲁赫依，鱼名，产回部，无鳞，口圆，身微扁，大者可七八尺。

　　　　双脊鱼

长白山之江中多双脊鱼，色紫无鳞，其背双脊，尾亦双尖。偶一得之，味苦不能食。

　　　　裙带鱼

裙带鱼，产海中，宁波甚多，可食，大者长五尺许。状如带，至尾而尖，无鳞，有强齿，背鳍连续甚长，背淡青，腹白。
金山卫饶海鲜，最佳者为鲥鱼、河豚、石首鱼、裙带鱼。国初，海禁严，顺治己亥，海塘外均竖木牌，渔人裹足，海味不可复得，而裙带鱼价至廉，斤值银三厘。至康熙中叶，则贵至一钱三分矣。

　　　　鳗鲡

鳗鲡，亦称白鳝，生于淡水．体长为圆柱状，皮肤甚厚，有胶质之黏液，鳞柔软，细不可辨，大者长至三尺．体色随居处而异，有苍黑，茶褐等色，腹纯白．可食，味浓美，含滋飬料甚富．亦作鳗（鱼黎），又作鳗鯬．

　　　　鳅

鳅，一作鳅，可食，形似鳗，长三四寸，体圆尾扁，色清黑，无鳞而有黏质。常潜居淡水之泥中，故又称泥鳅。

　　　　鳝

鳝，一作鳝，俗称黄鳝，可食。似鳗细长，体赤褐，腹黄，头部下有鳃孔二，内有鳃，腹中有肺，或谓之气囊。

　　　　鲟鳇

鲟鳇，一名鳣，产江河及近海深水中，无鳞，状似鲟鱼，长者至一二丈，背有骨甲，鼻长，口近颔下，有触须，脂深黄，与淡黄色之肉层层相间，脊骨及鼻皆软脆，谓之鲟鱼骨，可入馔。上海浦东之渔人尝得一尾，权之，重二百四十余斤。

　　　　鱏鳇

奉天之鱼，至为肥美，而鱏鳇尤奇。巨口细睛，鼻端有角，大者丈许，重可三百斤，冬日可食，都人目为珍品。出黑龙、混同等江，非钓所能得，捕之以网，围之岸边，伺鱼首向岸，挽强射之。鱼负痛，一跃而上。既至陆地，即易掩取。或凿冰以捕，则必系长绳于箭以掣取之。

　　　　海蝘

鄞有小鱼，味类虾，俗呼曰海蝘，王文简《居易录》所谓海艳者是也。可食。

　　　　螺壳鱼

螺壳鱼口有螺壳，壳分数膛，有小孔相通，能喷出壳内空气，而从海底升至海面。头有薄皮两块，如船之帆。具六足，能划水如桨，乘风行于海面甚速，亦有时收合其壳而沉于海底。

　　　　京师之虫

京师多蝇，而绝无蚊，惟蝎与蜈蚣入秋甚伙。舒铁云在京时苦之，作诗曰：「萋菲但有青蝇集，吆喝曾无白鸟羞。长日垂帘宵卷帐，怜蚿见蝎又防秋。」

　　　　广西之虫

蜈蚣、蜥蜴及蜂、蝇、蚊之属，广西随时而有，不必在夏秋也。最可异者，四月有蟋蟀，十二月有萤。

　　　　虫窠

梁山舟学士同书旧藏虫窠一枚，乃其太翁蔎林编修以围碁决赌，得之严氏者。严自何处来，未晓也。作赤枣色，状之大小长短亦绝似，不镂自雕，如细目之网，缘督为经，又若小口之囊，一面附着树枝处，痕深陷而直，贯彻上下，以是知为虫所结也。

　　　　小毛虫

咸丰辛酉，粤寇陷苏、常，人心大震。其冬，有小毛虫缘延于人家屋宇，色淡黑，长不及寸，人被啮则奇痒异常，逾时始愈。好事者扫而投诸火，旋扫旋聚，不知其何自来，亦不知其何名也。

　　　　酒虫

苏州陆某性嗜酒，以酒病死于沪。闻其祖若父亦以酒病死者，并某已三世矣。当某病剧时，吐数酒虫，色赤，长尺许，大如指，两端皆有首，以器盛之，能蜿蜒行，酒气触鼻。或谓《聊斋志异》所载长山刘姓，吐酒虫为鳖，瓮中注水，虫入搅之，即成佳酿，此虫当同其例。即如法考之，然竟不验。

　　　　齿虫

汪耕余尝语俞曲园曰：「人齿中实有虫，有病齿者，或荐皖人王某捉之，召之至，问所需，曰：『无所需，需银针一。』予之。乃持向龈腭间，搯捾久之，得大虫二，小虫六七，大者长三四分，小者一二分，黑首而白身，皆若已死者。其人以纸封裹之，使置暖处，曰：『明日启视。』及明日启视，则已活矣。徧体毛毵毵然，头有须有钳，尾有长毫，腹有六足，行走甚疾。因以杀虫之药杂置其中，非惟不畏，且甚甘之。三日不予食，乃死。」

　　　　水烟筒虫

水烟筒周岁不用，则生虫。虫形似曲蚓，甚毒，生必雌雄成对，犯者多死。


　　　　庆忌

光绪某岁，某邑有乡人持一虫入城求售，长仅五寸，状诡异，自首至腰具人形，瞳小如黑豆，灼灼有光。以物饲之，口张，齿细于针。两手握拳，撩以草，辄张作攫势。腰以下，毛茸茸然，两股趯趯犹虫也。观者如堵。乡人索值千钱，无购者。许植之素好奇，如其值，购归，饲以果饵，越日竟毙，乃干之，状如木雕之小人。盖即《搜神记》所载之虫名庆忌，具人形，喜效人所为，此特变化未全者耳。然近时科学昌明，动物学中实未有昆虫化人之说也。

　　　　小咬

长白山多小咬，体如米粒，夏日最多，晨暮尤甚。夹皮沟、汤河之马贼，所用之非刑曰咬刑，盖以绳缚人于树上，令小咬咬之，两昼夜即露筋骨。俗名喂咬，人皆畏之如虎。

　　　　草扒

草扒，长白山之虫也，藏于草中。如入人身，其首即深入肌肤，久而不出。伤处经三年之久，犹觉痛痒。惟初入人身时，用指弹之，其首即出，再将患处毒水摄出，见血而止，即不为害。

　　　　云虎

云虎生塞外山中，长四寸许，头以下如翡翠，有纹如鱼鳞，尾作金色，吐气如云，故名。

　　　　蜜蜂

蜜蜂之蜂，本作蠭，益虫也。审之，有雌蜂、雄蜂、职蜂三种，聚羣而居。雌、雄蜂皆黑色，翅灰色而透明。雌者尾端有毒针，以产卵管而兼御敌之用。职蜂暗褐色，全体皆密生长毛。雌蜂每羣一头，体长五分许，通称蜂王。雄蜂亦少数，体较短而翅大，但营生殖作用，不事工作，亦称游蜂。职蜂最多，为不完全之雌体，专营筑巢、采蜜、育儿等事，并保护其羣，亦称工蜂，取花蜜酿而成蜜，以之哺子，食花粉及蜜，变质成蜡，以之营巢。饲蜂者常割取其蜜及蜡，以资食用。凡蜂类腹后大都有毒针，能螫人。
青海南境养蜂极盛，生蜜与蜡，山民割蜜以佐食，惟制法不佳，有黄色，无白色。

　　　　闽之蜂窠

蜂房，大仅逾盌，垂如莲房，所在皆有之。而闽中蜂窠，则有大如瓦瓮者。某居马江时，其楼角偶结一蜂窠，不旬日，大且如瓠，亦如鸡心下垂。迨结成，则其巨过一石瓮，仅下垂之尖露一孔，羣蜂出入，胥由于此。中容蜂几何，无可测计。外以五色泥构成，间有文彩，悉螺旋而上。蜂则黄质黑章，与常蜂稍异，而性至灵警，人有逼视其窠者，虽蹑足屏息，至相距一丈之地，必轰然来逐。偶不及避，即为所螫，毒苦殊甚，盖合羣力与自卫力均甚富也。
结窠本在春夏时，以其善螫人也，人咸苦之。然未得除去之善法，亦惟避之而已。及秋冬之交，羣蜂已不恒见，仅有一二蜂时缘其孔而伏，若为守卫者然。偶有以长竿遥击之者，坚不可坠，惟五色泥略碎少许，不意致其死命者，即由于此。盖自是而后，常有数十蜂殭堕于地，十余日而窠中蜂已垂尽。人或缘梯凿而取之，则见中为九层，亦如寻常蜂房式。最上一层，径二尺余，围六尺余，以次减小，每层距离二寸许，作小柱数枚，相连属。由总孔达最上层，初不穿层而过，乃由外附之五色泥作成螺旋复道，正如楼阁之有室外梯也，其建筑亦云巧矣。闽人谓是名虎头蜂，冬则蛰居窠中，窠偶破碎，即殭死。

　　　　吴秀裔宅后蜂窠

康熙时，上海吴秀裔宅后，有大蜂窠，如大灯笼，外边作月白色，内有叶，如蜜蜂所构。惟蜜蜂窠逐片横挂，此仅有底下一窍，大如碗口，内叶层层即悬其上。

　　　　马蜂

青海有马蜂，似蜜蜂而大，两翅之长可及尾，螫牛马见血。

　　　　细腰蜂

细腰蜂，触角短而弯曲，体色多黑，腹柄细长，雌之尾端有毒针，飞走皆绝迅。常于堤岸及树枝草茎上筑小球状或寸许小泥管之巢，藏螟蛉、蛅蟖等于中，以哺其幼虫，故有益于农产物。

　　　　寄生蜂

寄生蜂种类甚多，雌之尾端，有产卵管甚长，插入螟蛉、蛅蟖等之体，产卵其中。其卵孵化后，在体内吸食膏血，以渐成长，变蛹成蜂，破皮而出，螟蛉等因之以毙，故于农事有间接之益。

　　　　蝶

蝶，本作蜨，亦名蝴蝶，为蛅蟖、乌蠋等羽化而成。体小，有四翅甚大，形色不一，喜飞翔于花间，遗黄色小卵于茎叶上，成蛹后始化为蝶，种类甚多。
热河砂石板地产黑蜨，大者五六寸，土人呼为黑蛾，蒙人呼为额尔伯克伊。
塞蝶生沙漠，黑质黄驳，时来草间。
罗浮仙蝶者，产于广东罗浮山，山中人呼之曰小凤凰，大者径尺，文采灿烂。其生以茧，茧中有一卵，小于鸡子，重胎沁紫，外包乌桕叶，络以彩丝绳。取之，翌年二月，置梧柳间，辄有大蝶展翅飞来，抱伏缠绵。经七日，茧破，栩栩然而出，大径尺，文采无一同者。越数日，挟之飞去。若以筠笼贮之，雌雄必相寻觅矣。干隆某岁，有得罗浮蝶者，置之笼中，一夕遁去。蔡松岩作歌纪其异，索钱叔美图之，叔美并系以诗云：「手持绿玉杖，去踏罗浮山，罗浮山里春风还。飞来蛱蝶大于掌，半空飘举仙骨轻珊珊。或云葛翁羽衣之所化，罡风吹落片片苍崖巅。烘以青城霞，饮以石砂泉，遂使狡狯游人间。曾闻淮南鸡犬一一入云去，何以尔蝶尚复尘埃间？得无此山灵秀原不异天府，独令盘踞窟宅千百年？况当青蚪万株压冰雪，餐吸沆瀣形神坚。人生万事不足恃，昨日绿鬓今衰颜。金粉飘残亦顷刻，只可蒙庄与尔相周旋。天公倘若作变幻，世间蜉蝣蜾蠃皆飞仙，蝶兮蝶兮殊可怜。且须骑尔黑甜乡里去，下视四百八峯青刺天。」
琼州之蝶，大且径尺，或白或红，或五采，夜则倒挂树间，若鸟眠。
云南省城北隅有绾青篆翠翘翘如髻耸者，曰螺山，又名玄通，于悬峭纡回中，有玄通庵，山半悬绝处，翼以危亭，登巅远眺，则昆明可掬，太华可抚也。下有潮音洞，俗名红孩。洞深里许，然炬可游。官府以藏奸，特畚土塞之，尚留窍尺余，存其意耳。每岁孟夏，蛱蝶百千万会飞此山，屋树岩壑皆满，有大如轮小如钱者，翩翻随风，锦色烂然。每集，必三日始去，究不知其去来何从也。

　　　　钱警石放绿蝶

钱警石司铎某邑时，学舍邻近有女子，得绿蝶一，大逾常蝶，后翅若燕尾，笼之经宿，一蝶翔舞绕笼，若求其偶者，乃并获焉。警石闻而异之，取放庭树间。少选，偕去，因作放蝶诗。

　　　　徐莲塘释大蝶

无锡徐莲塘尝获一蝶，大如盌，盛以筐，悬之花下。越宿往观，乃有一蝶伏筐外，形色相似，视蝶筐，则筐外侧翅而入，若幸其偶之犹存也。怜而释之，因绘图征词以纪其事。

　　　　蛱蝶

蛱蝶，旧为蝶类之总名，今动物学家区别之，定为蝶之一种。翅赤黄有黑纹，外缘凹凸如波纹，黑蓝两色相交错，下面灰褐色。其幼虫色黑，背有甚阔之白线二，多黑刺毛，栖集于柳朴等树，为害虫。

　　　　蛾

蛾与蝶类并称，种类甚多，如天蛾、蚕蛾等皆是。翅有细鳞，与蝶类同。所异者，体肥大，触角细长如丝，不为棍棒状，翅下面多美色，上面带灰白，止时形如水平，不叠合直立，常以夜出，此与蝶稍异耳。

　　　　灯蛾

蛾类皆有慕旋光性，喜扑灯火，如谷蛾、麦蛾之类，旧说概称曰灯蛾，亦谓之飞蛾。张祜诗「剔开红焰救飞蛾」是也．今博物家所称之灯蛾，则为蚕蛾中之一种，其体肥大，密生软毛，前翅赤褐色，有白色粗条，后翅赤，有黑纹．幼虫色白，密生赤褐色长毛，有脚八对．夏时，疾行路中，能为桑梓及各种植物之害．

　　　　麦蛾

麦蛾为谷类之害虫，生谷仓中，长三分许，两翅展度约五分，体与翅皆黄褐色，翅有光泽，边生长毛，产卵于麦粒。幼虫为长椭圆形，乳白色，较谷蛾为肥大。蠹入麦粒，每柆一头，食之至尽而留其皮，于麦中作白色薄茧，蛹化其中。其蛾喜就灯火及白布，可用此以诱杀之。

　　　　天蛾

天蛾，为蛾属，体肥大，翅小而厚，前翅灰色杂绿，后翅深黑，中央灰黄，常于黄昏飞翔。幼虫脚八对，尾有角，为葡萄害虫，入地变蛹。

　　　　衣蛾

衣蛾，体长二分许，翅展时五分许，灰黄有光泽，翅缘有毛。幼虫白色，生于衣服毛毡之上，吐丝作巢如管，幼虫成长，管亦增大。所居之处，毛片寸断，可燃烧硫磺以熏杀之。

　　　　蝉

蝉为虫之善鸣者，生于夏秋，头短，口为长吻，有复眼二，单眼三，四翅膜质，率皆透明，前翅较大。雄者胸腹交界处，有发声器，具小皱膜，并有大筋肉连接之，收缩振动，以发高声。幼虫在土中，吸树根之汁液，蜕皮成蛹，出而登树，再蜕皮而成蝉，其间为期约二年。既为成虫，交尾后即死，雌者产卵后亦死，不过数日耳。种类颇多。其蜕可入药。
关外之蝉，其声较内地宏而直，蒙古人谓之绰尔齐。绰尔齐者，胡笳奏曲人也，以蝉声相似，故名之。
潍县无蝉，或阅数年而闻其声，则置酒竞赏之，以为异事。

　　　　蚱蝉

蚱蝉，《尔雅》谓之马蜩，俗称蜘蟟，体长一寸四分许，色黑，胸背有灰黄短毛密生，翅透明，外缘黑。夏月始鸣，其声直而长。

　　　　寒蝉

寒蝉为蝉之一种，体长寸许，胸背有黑绿斑纹，翅透明，脉作淡桦色。秋季鸣于日暮，其声幽抑。

　　　　蟪蛄

蟪蛄为蝉之属，体长七分许，色青紫，翅有黑白纹，甚美丽，而不透明。夏末自早至暮，鸣声不息。蟪，亦作惠。

　　　　蟋蟀

蟋蟀，亦名促织，长六七分，全体黑色。雄者前翅左下右上相重叠，连接处有刚强之声器，末端有尾毛二，较雌者为长。雌者翅短，尾毛之间并有产卵管一。秋夜鸣声甚厉。雄者性喜鬬，饲之者以盆盛之。

　　　　油葫芦

油葫芦，形较蟋蟀为大，全身黑褐色，后翅长阔逾前翅，头大，末端有尾毛二。昼鸣，声甚高。常食大小豆，为害虫。

　　　　金钟儿

金钟儿，似促织，身黑而长，前锐后丰，尾歧为二，以翼鸣作磴棱之声，如小钟然，俗称为马铃子。又一种身作绿色，尾尖，略如梭形，鸣声颇促，俗亦名金钟儿。
昌平州有明十三陵，其地产金蝉，俗呼金钟儿，状似促织，京师人家多畜之，悦其声也。

　　　　螽斯

螽斯，一名蜤螽，亦名蜙蝑。雄者长寸许，绿褐色，前翅右下左上相重叠，接合处成坚硬之发声器，故能作声。雌者长一寸五分许，色浓绿，微杂褐色，翅短于雄，尾端有产卵器突出。蚀害农产物，惟不如蝗类之甚。

　　　　纺织娘

纺织娘，螽斯类，北人称之为聒聒儿，体绿色，并翅长一寸六七分，触角甚长，黄褐色，有黑点。雄者前翅甚阔，发声器阔大发达。栖息草间，翅脉极密，颇类叶脉。夜鸣如纺纱声，故名。

　　　　札儿

札儿，全体绿色，长寸许，触角颇长，前胸背绿色带褐，翅稍短于体，上有凹纹如曲尺，发声器在右翅，薄膜透明，略似小镜，以左翅摩擦作声，尾端有尾毛四。栖息草间，秋日儿童多饲养之。朱骏声谓即草螽，今苏俗称札儿，亦称叫哥哥。三种形体大小及翅之长短皆不同，不能并合为一。此虫未见于动物学诸书，视其全体之构造，当定为螽斯科也。
叫哥哥亦作叫嘓嘓，《周礼》嘓氏及《月令》「蝼嘓鸣」注，皆以嘓为蛙。塞外所产榛蝈，则为络纬、蟋蟀之类，善以翼鸣，土人呼为叫嘓嘓。

　　　　秦淮妓院蓄札儿

干隆末叶，有货札儿于江宁之市者，镂葫芦为笼，盖以玻璃而贮之，盖来自粮艘，天津、德州间物也。饲以白粲，或葱蔬嫩甲。性畏冷，纳诸怀，裹以吴绵。自秋至春，饲以朱砂，则通体赤而有光。秦淮妓院多蓄之，入夜，辄护以锦衾，香残烛炧时，细响沉沉，与娇喘间作，诵唐人「今夜偏知春气暖，虫声新透绿牕纱」句，闻之者不禁神往矣。

　　　　螳螂

螳螂，益虫也，亦作螳蜋，体颇长，腹部肥大，头为三角形，复眼高突，前胸延长如颈，前肢变形为鎌，有棘刺，便于捕获他虫，有益于农事。秋季产卵，簇聚成房，包以麦麸状之物，坚着枝茎，谓之螵蛸。

　　　　蜻蜓

蜻蜓，分头胸腹三部，头部甚大，复眼尤巨，口器强壮，便于咀嚼，翅薄如纱。止时为水平形，腹部细长。尾有歧，善捕食蝶蛾蚊蝇等害虫，故于农家有益。胸部甚肥。飞翔能远，不甚停息。黄昏之际，常高飞以捕蝇类。产卵时，以尾蘸水，使附着水草之茎。

　　　　蜻蛉

蜻蛉之性质形态，绝类蜻蜓，惟前翅之前缘较短。飞翔止息，常在一处，不能及远。旧说皆与蜻蜓混合为一，今动物学家别之为二科。

　　　　草蜻蛉

草蜻蛉为益虫之一，体纤细，长三分许，开翅寸许，色淡绿，复眼有金属光泽。产卵于叶，卵有长柄，多数簇聚，如开小花，动物学家谓之优昙花。幼虫色黑，类虱，梭形，长二分余，有硬毛，常于叶上作白色圆形之茧，蛹化其中。成虫、幼虫皆好食蚜，故有益于农产物。

　　　　马大头

马大头，在蜻蛉属中为最大，体色绿，常于早暮搜食蚊蛾。产卵时，飞近水面，栖于芦苇，以尾端插入水中。

　　　　蛟蜻蛉

蛟蜻蛉，稍似蜻蛉，头细，翅尤薄，全体黑色，触角短小，复眼甚大，翅上时有白粉，常在夜间飞行。幼虫名沙挼子，色黑，形如虱，长四分许，大腮之内侧有细齿，常于沙内造漏斗形之孔，俟他虫陷落，以锐齿钳之，吸其体液，兼能食蚁。

　　　　蜉蝣

蜉蝣，长六七分，头似蜻蛉而小，有四翅，后翅甚小，体细而狭，尾毛有三，细长如丝。夏秋之交，多近水而飞，往往数小时即死，故有朝生暮死之说。惟其幼虫栖息水中，捕食微细虫类，经二三年乃羽化为成虫。

　　　　萤

萤为益虫，长三分许。雄者体黄头黑，有复眼，翅鞘柔软，点线密布。雌者无翅，形如蛆。尾端皆有发光器，呼吸时，空气传入，生养化作用，发光颇美丽。夏间就水草产卵，亦发微光。十余日为成虫。成虫与幼虫皆食种种害虫，于农事有益。
塞萤尾部亦发光，其极大之光可烛三尺许。

　　　　萤火城

干隆癸巳夏六月，嘉定南翔镇西郊，一夕，忽萤火团聚，至数十万，周围三四里望如火城，其光烛天，观者如市，五日后始灭。

　　　　蚁

蚁，本作蚁，体分头胸腹三部。赤蚁长不及一分，色黄赤。大黑蚁长四五分，山蚁长四分，皆黑色，有光泽。聚羣而居，分女王蚁、雄蚁、职蚁三种。女王蚁、雄蚁主生殖。职蚁为不完全之雌体，一主营巢取食，谓之工蚁；一主战鬬，谓之兵蚁。其组识尤胜于蜂。女王多数同居，亦不似蜂王之嫉妬专制。雌雄至交尾期生翅，职蚁无翅，多在地下营巢。
农人终岁勤动，必有收获之粮，以资事蓄，物亦如之，故名曰储藏物。每夏日，蚁必广为蓄聚，移置窝中，故名为储藏。有二种，一在外觅食，既觅得，别有一种选而藏之。其藏之之法，如植物种子发生，蚁能嘘气，使不能达其生意，且又能使植物生出细芽。因芽性发甜，蚁喜甜芽，可哜其甜汁也。尤奇者，植物如自生芽，蚁以法嘘之，亦不能阻，乃俟其初长时，啮其芽枝，则芽不复作。或有任其芽之稍长，啮折，曝之日中，复收藏以备食者。

　　　　蚁结窠

蚁垤恒在地，居高者不多觏。闽中自秋徂冬，羣蚁必就高处结窠，檐牙屋角，所在皆有，泥颗累成，几如海燕之巢，而其大恒过之，惟不若燕巢之修整。迫视之，细孔万千，为羣蚁出入门户。偶破，其中玲珑屈曲，正不异万户千门、层楼叠阁也。间有于松柏梢头结窠者，尤可异，式如鸡心下垂，大且逾瓮，其中结构与檐牙屋角者无少异，惟外形较整洁，遥望之正如绝大之柏子。闽人云，地多白蚁，秋冬则觅常蚁为食，故羣蚁即迁巢高处以避之。

　　　　薛叔耘见蚁鬬

薛叔耘所居阶前，有两蚁穴，东西相望。天将雨，蚁辄背穴而鬬。西蚁数赢什五，东蚁败，乘势蹙之，将傅垒矣，东蚁纷奔告急，遂出穴如潮涌，济师可三倍，逆诸础下。相齮者，相禽者，胜相嗾者，败相救者，相持僵毙不动者，沓然眩目，西蚁伏尸满阶，且战且却。又有蚁自穴中出，向东蚁若偶语者，盖求和也。东蚁稍稍引退，西蚁亦分道收尸。明日视之，则西蚁徙穴益西，无敢东首者矣。

　　　　汪耕余闻蚁鸣

汪耕余权常熟令时，行馆甚卑湿，就寝而虫入于耳，足声窸窣如蟹爬沙，又时闻其鸣，如曰唵唵，厥声甚长。百计不能去，使刀镊之工籋而出之，则一蚁也。蚁乃使人得闻其鸣，亦奇。

　　　　白蚁

白蚁为害虫，蠹蚀梁栋椽柱及一切服用之物，旧说以为蚁类，故谓之白蚁，实则与蜉蝣同类异种．其种别，又有雌蚁，雄蚁，职蚁，兵蚁之分，形态各不相同．大抵雌雄有翅，职兵无翅．四者相聚，以营共同之生活．职蚁营巢，蠹蚀梁柱而空其中，洞口以兵蚁守之，雌雄生殖其中．一日产卵可至八万余，故滋生极繁，大为房屋之害．多产于温热二帯，寒帯无之．古亦谓之巴虫，以巴蜀多产之也．《元微之集》云：「巴蚁众而善攻栎栋，往往木容完具，而心节朽坏．」即此．
青海北境白蚁成羣，伤蚀皮毛，为害至剧，土人每以酥油调盐汁洒地以杀之。

　　　　白蚁食藩库银

粤东白蚁，为害至甚。康熙辛巳，藩库交盘，每箱贮银以千计，独一箱少十二两，或洞其腹，或陷其边，盖白蚁据之为银窝也。

　　　　一足蚁

岭南有一足蚁，生于树根，自头至尾，别无二足。而此一足又长尺余，附于树根之上，如胶漆之坚，故仅能盘旋树下，不能远行也。

　　　　蜘蛛

蜘蛛为节足动物，体分头胸部、腹部，状如囊，口有颚二对，上颚二节，末节为钩，其末端有毒腺之孔，胸部有脚四对。其肛门端有瘤状之物三对，是为纺织腺，内贮形如蛋白之液汁，上有细孔六七百个，脉体收缩，则液自细孔流出，触空气，凝为极细之丝，以后爪组合之，织网为巢，以捕昆虫而食之。性残忍，同类亦相食。

　　　　蜘蛛窝

芦江之下金吾庙有蜘蛛窝，相传干隆时，是处有大蜘蛛，殆三寸许，织网径一二丈，大者据其中，小者周缘往来，有数百。其旁一樟树，围可丈余，参天葱茏，亦三四百年物也。其根下一穴，大于斗，望之窅然，即蜘蛛窝也。

　　　　蛛丝网龙

嘉庆时，海州有蜘蛛怪，不知何代物也，能虚气为黑风。居民每望见风起，如黑烟蓬蓬，则皆严闭户牖，行者面墙壁而伏，风过乃已，习为常，亦无他害。一日，龙击之，雷雨既作，蛛吐丝网，龙窘，不能出，格鬬凡数十，须臾而滨海皆水矣。始有龙者二，焚网出龙。蜘蛛遁，莫识所往。诘旦，于数十里外有物纵横散落，圆腻而色灰，围如人臂，金石无所伤，而两头皆有焦火痕。
舒铁云闻之，乃为诗曰：「人不见风，鬼不见地。鱼不见水，龙不见一切器。独见蜘蛛精，近海歕黑气。气逼海水水逼风，海风墨墨海云浓。漆镫不照水精宫，鳌背暗压蓬莱峯。乌鲗浮沫，海扇腾空。爰居避走龙出现，以角听之三日聋。呼龙畊烟龙爱宝，分明龙大蜘蛛小。岂知龙见蜘蛛气，不见蜘蛛丝。一丝两丝徐吐之，千丝万丝疾若驰。雨点小，霹雳雌。屠龙豢龙龙不知，蜘蛛太巧龙太痴。大似虎陷关，小亦羝触籓。上不得登天唱刀镮，下不得入海解倒悬，无可奈何束缚来人间。一撞海山摇，一掉海水翻。逐臭之夫狂走汗如生铁汁，既非网西施，蚕上山。蚩尤五色迷天下，天孙一梭掷往还，何以买丝绣作浪花朵朵金弯环。丝长不能已，丝密不知几。丝乱不可理，千气万力头腹尾，可怜不出蜘蛛一网里。帝旁投壶玉女娇，一箭跃出莲花骁。低头拾取见龙战，见首不见尾，其血元黄鏖。回身启齿奏天帝，何不下界除此妖。金星乃言此是绵绵延延淫气擢发不可数，法当用火烧。红云居中赤熛，怒檄绛虬凡两条。一然犀，一焚巢，丹烟朱雾海水焦。丝寸寸磔，虫嘻嘻逃。但见龙潜蜘隐天摇摇，火水未济终此爻。明日蜘蛛不吐气，拾得残丝如断臂。」


　　　　蝎

蝎，俗作蝎，蜘蛛属，长三寸许，青黑色，颚上有触须一对，如蟹螯，头胸部颇短，腹部环节十三，后端大环节狭小如尾。末有毒钩，遇敌，则向上弯曲，注射毒汁。生息于尘芥中，捕蜘蛛小虫等为食，并螫人。

　　　　蝎长一尺

某邑城西门外人有为土工者，掘出一蝎，长近尺，大惊，急以锹拄之，唤其曹。声未及竟，顿然而绝。众过之，则满身青黑，死矣，蝎犹未去也，众始围杀之。盖始拄锹时，蝎皇急刺锹，而毒即从锹而上也。

　　　　蝎畏椒

蓟州有石桥，相传下有毒物，行旅相戒，莫敢休憩。一日，有贩生椒者，驱二蹇驮椒笼来，苦热，小憩于桥梁，卸其笼，置之栏，驴亦散龁于草际。披襟偃息，倦极熟眠，梦中似有风声，又窸窣作响，疑有人攘其椒，而猝不能醒。久始起，视之，椒故依然，有巨物悬于栏侧，状如琵琶，灰青色，蝎也。大骇欲奔，以其不动，谛观之，毙矣。盖蝎固畏椒也。

　　　　蝎自杀

自尽惟人有之，若出诸昆虫，则未之闻也。惟蝎性至躁急，试捕其一，纳玻璃器中，照以火镜，蝎被光线直射，畏缩忿怒，无以趋避，因倒锋自刺，少选，毙矣。

　　　　蝇虎

蝇虎为蜘蛛属，大三四分，白色或灰色，善跳跃，徘徊墙壁间，伺蝇而捕之，故名。一名蝇狐，又名蝇蝗，亦名蝇豹。

　　　　壁钱

壁钱，为蜘蛛类，体扁平，黑褐色，作巢于壁，大如钱，故名。其巢光白如茧，俗称壁蟢，可入药。

　　　　壁虱

壁虱，为蜘蛛类，与疥癣虫同科，俗称臭虫，体柔软，大如豆粒，青褐色，脚八，皆有爪。栖息林丛，或寄生犬鸟之皮肤中，吸其血液。间亦寄生人体，蚀入皮肤甚深，引取之，愈益进入，不易除。

　　　　络新妇

络新妇，为蜘蛛类，大而美观，腹圆如球，有黄白黑色环纹，张大网于高树，为车轮状，捕昆虫为食。

　　　　螲蟷

螲蟷，为蜘蛛类，《尔雅》称土蜘蛛，体椭圆褐色，好穴土为管状巢。巢有盖，盖有铰链状之物，合之无缝，表面则被以青苔，与地一色。伺虫过，掩而捕之，方入即闭。

　　　　八叉虫

八叉虫，似土蜘蛛，大者如鸡卵，小者如胡桃。身圆，褐色而明，间以黄绿，口紫而四歧，能啮铁。足有八，虽短，怒则悉耸立。大风起，辄御风而行。天山南北路之人家土壁沟渠中，无不有之。飞集人身，少选自去。触之，即遭其噬，溃烂足致死。

　　　　喜蛛

喜蛛，即喜子，动物学谓之喜蛛。体细长，褐色，前肢长于全体三倍。所结之网亦为轮形。古谓之蟏蛸，或谓之长踦。

　　　　螟

螟，害稻之虫也，凡三种。一曰二化螟虫，长八九分，黄白色，背有黑纵线五，在稻茎或叶鞘间作白色茧。蛾开翅约寸许，翅之外缘有黑点七，产卵于稻叶表面，岁生二次。一曰三化螟虫，形态略同，岁生三次。一曰大螟虫，形体稍大。三者皆自叶腋蚀入稻茎，食其髓质，稻皆白枯而死，农家谓之白瘦。三化螟虫为害尤甚，《诗》「去其螟螣」是也。

　　　　蝗

蝗，害虫也，一名蝗螽，以其善飞，亦曰飞蝗。前翅黄褐色，有黑色粗纹，后翅半透明而阔，前胸有脊线，甚高，口器阔大刚锐。飞翔成羣，纷集田间，食稻立尽，为农家之大害。雌虫秋晚产卵于地，翌春孵化，是名曰蝻。驱除之法，普通多掘产卵之地，杀其卵子。迨至春日，多数之卵浮出水面，则收聚而烧毙之。若制大网捕取成虫，亦一法也。

　　　　蚱蜢

蚱蜢为稻麦之害虫，一名□螽，蝗属。体长寸许，有深灰色、黄绿色等数种。头为三角形，前翅成革质，稍能飞翔，后脚节壮大，便于跳跃。好食禾本科植物，尤嗜稻叶，常于陇畔缀集卵子成块。幼虫绿色，长七八分，为害尤甚。

　　　　蝇

蝇，室中之害虫也，亦称家蝇。体长三分许，灰黑色，头有复眼一对，甚大，褐色，几掩其全头。口器伸为管状，前端稍凹，适于舐食。脚之末端有肉质吸盘二，止时，盘内真空，空气压于外，故倒跂斜行而不坠。搬运污物，传布恶疾，甚为危险。产卵于污物之上，孵化为蛆。
青海有蝇，多毒，以其常集于腐臭之动物上也。凡饮食中有蝇点者，隔宿变绿色，误吞之，若触瘴毒。

　　　　李铁君畏蝇

李铁君处士锴酷畏蝇，触肤，辄撝之去，不令须臾留。入夏，即洁治一室，常下帘坐。无事，人无入者，乃惝焉怳焉，无间而蝇且入，不知其何自来也。其来也，舐笔吮墨，乱书策，溷耳目。铁君大恶之，如见恶人，亟起治之，而迹之无有，释之在右，谓其黠无偶也。

　　　　大麻蝇

大麻蝇，为蝇属，亦名肉蝇。体长四分许，灰色，复眼赤褐，背有黑色纵线三条，腹灰白，有黑褐斑纹，作方格形。秋时甚多，最秽恶。

　　　　苍蝇

苍蝇，为蝇属，体长四分许，色灰黑，背有硬毛，两旁尤多，腹蓝色，稍类球形。夏时最多，纷集于臭腐物体之上。

　　　　桑蝇

桑蝇，为蝇类，为蚕之害虫。体长四分许，灰黑色，额有硬毛四列，背有黑色纵线五条，区划不明。产卵于桑叶，与叶同入蚕腹，其幼虫遂寄生于蚕体，谓之蚕蛆。

　　　　牛蝇

牛蝇全体密生黑毛，并有黄白毛散于各处。其幼虫寄生于牛皮中，皮肤因以溃烂。

　　　　马蝇

马蝇与牛蝇同类，体较大，淡褐色，翅与腹部皆有淡黑色斑纹。产卵于马之胸部，马舐其胸，咽卵入胃，孵化为蛆，渐次生长，与马粪同出体外，变蛹成虫。

　　　　狗蝇

狗蝇，全体黄色，复眼小，口吻刚锐。寄生于犬体，吸其血液。

　　　　蛆

蛆，蝇类之幼虫也。长三分许，色乳白，略黄。蚀葱及莱菔之根，被害处或生肿瘤。自孵化以至成蝇，约需三四星期。
天牛类之幼虫，状亦与蛆相似，居土中，专食稻之幼根，使稻株萎缩，不能发育。

　　　　雪蛆

雪蛆，一名冰蛆，大如指，出四川峨眉山，可食。

　　　　蚊

蚊，囓人之小飞虫也。其幼虫为污水中之孑孓，老则变形为蚊，如蛹之成蛾。全体灰褐色，喙为细管，中含毒质，人被啮，肌肤必肿。然凡吸取人血者，皆为雌蚊，雄者则专吸草木之汁液。种类甚多。
青海多蚊蚋，嘬人至痛，雨后丛集，挥之不尽。

　　　　谢大令咏哑蚊

光绪初，余姚谢小渔大令烺枢尝从其师朱肯然宫詹逌然至湘衡文，以幕中多蚊，而一种悄悄噆人者，其毒螫尤中于不觉，俗谓之哑蚊，爰作诗以志之。诗云：「前生孑孓悄含胎，幻蜕无端起水隈。锋不及防真利吻，肤能暗剥肆阴灾。伴蝇反免营营刺，羞鸟难防熠熠来。裸坏却疑聋俗似，不经苛痛未相猜。本来喜暗畏光明，况趁炎宵有限更。同杂市时偏匿影，聚成雷处忽收声。熏经灼艾能潜躲，饱快如樱始一鸣。倘为露筋祠报赛，莫将哑乐向神迎。」【自注：哑乐，见《宋史?礼乐志》。】

　　　　苹果蚊

陶业始于虞舜，自后铸沙范土，日益讲求。不意昆虫之中，亦有类陶工之巧者。其最著者曰苹果蚊，以所成之窠如苹果，故名，亦虫中之最巧者也。其状又类樱桃，外浑圆，中有孔，全体大如瓜，恒营于墙壁，或树枝，或草茎，或石上，若无处成之，往往营于细枝之上。初颇窄小，以后渐宽，作膨胀之式，但以沙泥为之。然窠虽极薄，而外有细纹如织。虫在其中产卵甚多，旋生无数毛虫，母虫别以他种毛虫衔而饲之。又恐他种毛虫为害，乃以毒汁僵之，则幼虫日形生长，可出窠而飞矣。

　　　　白蛉

京师入夏多白蛉，较蚊小而善啮，若元微之《虫豸诗序》所称淫尘者，盖蝱蚋之类。人呼之曰白蛉，犹蚊曰白鸟也。一作白翎。

　　　　蚤

蚤头小体肥，赤褐色，前后股退化作鳞片状，雌大雄小，六足善跳，口器发达，便于刺螫。寄生人体，吸取血液，亦有毒汁注入，与蚊无异。

　　　　虱

虱，亦作虱，体为长椭圆形，口突出，适于吸收之用。脚六，各有一爪，弯曲向内。腹部肥大。寄生于人体及他哺乳动物而吸其血。

　　　　头虱

头虱，为虱之一种，体长一分五厘许，灰色，腹部作卵形，爪大于他虱。寄生于人及猿之头部，其卵紧黏于发，搔之不易脱。

　　　　床虱

床虱，俗称臭虫，又曰蜰虫。体圆而扁平，赤褐色，长二分许，周缘簇生粗毛。日栖暗处，夜出，吸人血。吸时注入毒汁，故被吸处痛痒赤肿。体有臭液。旧名壁虱，晚近博物家析床虱与壁虱为二，以壁虱属蜘蛛类。

　　　　床虱死人

雍、干间，常州双桂坊老郎庙有外方旅客宿焉，捕床虱数头，以纸裹之，置墙隙。越数载，复宿其地，偶检壁中纸裹，忆及前事，启而视之，置掌心，臭虫得热气复活。忽嘤然一声，旅客仆地。肆主报官相验。官欲穷其异，竭力搜索，始得其窟于肉砧中。砧高四尺，宽亦尺余。剖之，则中已空，有血球一，大逾鸡卵，色赤，四围攒聚几满，如磁石，如子母珠。盖中间之球，乃其精灵所凝结，不能自动，赖外层之小虫出吸人血，以输送而滋养之。后取出，投诸火焚之，臭闻数丈外。

　　　　床虱臭达数十步

长沙南乡雨花亭有刘某所设饭肆，相传有宿之者，必疲惫。有张七爷者，为近地富人，强而有力，闻之，沽酒醉饱，独往宿焉。夜半，酒渐醒，则见帐上忽起赭色斑点，全帐几遍。审视之，床虱也。急起掀帐抖之，均纷纷沿帐循壁，入楼栿而没。张急呼店主入，以所见告，偕店主登而索之，得一败鼓，甚重，异之，疑为其巢穴，舁之下，集薪焚之，臭达数十步外。

　　　　毛虱

毛虱，体肉色，扁圆，背淡桦色，头胸二部区画分明。寄生于人之阴毛、腋毛等处，不易辨别，其卵胶附于毛，尤难分离，当用水银软膏除之。

　　　　蚜

蚜，害虫也，古名竹虱，今亦称木虱。种类甚多，有绿色、赭色、黑色诸种。体形如虱，长半分许，口吻作管状，刺入竹木之新芽嫩叶，吸收其汁液，自肛门排出甘蜜，以养幼虫，蚁羣聚舐食之。分卵生、胎生二时期，繁殖之速，为虫类冠。可撒石灰于植物叶上，并检集卷缩之叶，杀而除灭之。

　　　　蠹鱼

蠹鱼，体小，被银白色细鳞，尾毛三，其长相等，能蚀衣服、书籍之属。

　　　　桂蠹

桂蠹，桂树所生之虫也。大如指，色紫而香，蜜渍之，可为珍味。汉赵佗以献文帝者即此，《楚辞》亦有之，则此物之见珍古矣。

　　　　污虫

害稼之虫，以奉天之污虫为甚，非蝗非蟊。其食田禾也，必俟根叶罄尽乃止。

　　　　尺蠖

尺蠖，体长可二三寸，首尾相就，屈伸而行。种类甚繁，以桑尺蠖为最着，全体灰色，夏日居桑树，食其嫩芽，岁生二次，桑之害虫也。人以其行时一屈一伸，故借为始屈后伸之喻。

　　　　蝤蛴

蝤蛴，为天牛及桑牛之幼虫，乳白色，无脚，有黄褐色短毛，被覆全体，背有颗粒状突起之物，能支其体以覆行。蚀桑树，能深入干中，桑遂枯死。此虫色白而丰洁，故古以比妇人之颈，《诗》「领如蝤蛴」是也。

　　　　红娘华

红娘华，体扁平，长寸许，黑褐色，头小，口突出，前翅硬化成革质，不达尾端，尾有毛二，长于体两倍。栖息水田池沼，捕食小鱼，故为害虫。

　　　　蛘

蛘，本作（虫芊），害虫也，一名谷象，粤人曰米牛，绍人曰米象，苏人谓之蛘子，生于谷仓中．其为幼虫时，无脚旧称虸蚄。老则成蛘，背有甲，赤褐色，亦有黑色者，头小，口吻长于头者二倍。春时产卵于谷之最软部分，孵化后，蠹入内部而蚀之。

　　　　蜾蠃

蜾蠃，本作果蠃，体黑色，雌者尾端有毒针，能刺人。常衔泥，就树枝墙壁作球形之房，产卵于中，藏蜘蛛、螟蛉等小虫，以供幼虫之食。有益于农产物。

　　　　蠼螋

蠼螋，本作蠼螋，一名搜夹子。长七八分，全体黑色，脚六，色黄，能疾行。尾端有角质之附属器，作铗子状，迫之，则泄毒液以自保护。在野食蚜虫、叶卷虫等，有益于农圃，入室则为幼蚕之害。吴俗多以蚰蜒为蠼螋，误。

　　　　蠛蠓

蠛蠓，一名蠓，小虫也，微细色白，头有絮毛。将雨，羣飞塞路。一说，即醯鸡。

　　　　叶卷虫

叶卷虫，害虫也，体长寸许，淡绿色，头部略带褐色，前后有脚十六。栖于稻叶及桑叶上，蚀其叶，吐白丝卷叶之两端而巢其中。成蛹后，化为暗色蛾，谓之叶卷蛾，产卵于叶背，每年发生二次。

　　　　蝼蛄

蝼蛄，稻麦之害虫也，体长寸余，褐色，有软毛甚短，前翅小，后翅较大，常叠于背，末端细长似尾，前肢颇强，利于掘地，能鸣而跳跃。昼常穴居土中，夜出飞翔，喜就灯火。

　　　　蔗虫

蔗虫生广东潮州之蔗田中，形似蚕蛹而小，味甘，性凉，出痘险者可赖以助浆。

　　　　鼠妇

鼠妇为节足动物，体青灰色，形扁而椭圆，长三四分，胸部分七节，有等长之脚，恒居瓮底、砖缝等湿地。旧称即伊威，非。

　　　　地鳖

地鳖，一名（庶虫），俗称土鳖．大者体长寸许，前狭后阔，头小，六足，背有横纹错起，多生湿地．

　　　　蜈蚣

蜈蚣为节足动物，以扁平之环节合成二十二节。第一节黄褐色，其余各节背面深蓝色，腹面黄色。每节有脚一对。生口边者，变形成顋脚，钩爪甚锐，端有小孔，内通毒腺，能注射毒液。潜伏于阴湿之地，捕食害虫。

　　　　水蜈蚣

康熙庚午三月，苏州荃墩湖有水蜈蚣数万，游行水中。撩置于岸，则软而无用矣。

　　　　蚰蜒

蚰蜒为节足动物，俗称蓑衣虫，与蜈蚣同类，体长八九分，暗黄绿色，有黑斑。脚细长，凡十五对，最后一对尤长，行走极速，其脚易脱。夜出壁间，捕食乌蠋等害虫，与蜈蚣同，有益于农业。

　　　　马陆

马陆，虫名，长寸许，体如圆筒，暗褐色，有赤色斑纹，多环节，每节有脚二对。栖于温地，食草根及腐败物质，发恶臭，触之则蜷曲，成螺旋状。以有油气，俗称为香油虫，亦名马蚿，塞外深山丛树中间有之。断之能行。

　　　　鲎

鲎为甲壳类动物，长一二尺，青里色，全体外包坚甲，头胸部略成半月形，腹部六角形，背有复眼单眼各二，口在腹面，周围有脚六对，最后之脚扁平如瓣，以护腹部五对之鳃，尾成剑状。近尾之肉，味美，闽人以为食品，谓之号。

　　　　鲎叩首

干隆辛丑，某县滨海之区溢。及退，见地有物如车轮，非龟非鳖，雌雄相叠，远近聚观，阅五六日不能出。乡人以车装送海滨，挤之入水，物乃西向作叩首状而没。后有识之者，谓即鲎也。

　　　　介壳虫

介壳虫，果树之害虫也，体为椭圆形。其幼虫约长半分许。介壳长分许，黑褐色，两旁有刺毛。雌大雄小，雄有二翅，常蚀柑橘、苹果等叶，微细难见。驱除法，冬用石灰、硫黄等煎水涂树干以杀其卵，夏则摘被害之叶焚之。

　　　　叩头虫

叩头虫，害虫之一也，为小甲虫，长者七八分，全身黑褐色，尾端稍细，头部环节甚强。以指压其体，则其头为有力之振动，故名。俗称跳搏虫。幼虫至细，色黄，俗名金针虫。食植物之根，食尽一株，更移他株。数年之久，始化为成虫，害麦类最甚。晋傅咸有《叩头虫赋》，唐卢延让诗有「窗间腷膊叩头虫」句，故俗亦呼为腷膊虫。舒铁云亦有诗咏之曰：「叩头虫，无腰而折，无手而空。跂跂脉脉何所求？剥剥啄啄频叩头。独不见断头将军强项令，与虫语冰虫弗听。」

　　　　金龟子

金龟子，俗称金虫，体长六七分，金绿色，背有甲，六足，种类甚多。有一种害稻者，其幼虫色白，是为蛴螬，栖稻根，啮食之。及化为成虫，仍食稻叶，旋产卵于叶鞘，农家苦之。

　　　　蜣螂

蜣螂，亦作蜣蜋，与金龟子相似，背有坚甲，全身黑如漆，好以人畜之粪推转成丸，即产卵其中，故俗有运屎虫、屎蜣螂之称。

　　　　独角仙

独角仙，甲虫也，长一寸四分许。雄者头有角状之突起物，颇长，末端分为二，其端又各分歧如前。体黑褐色，前翅少淡。常栖息于皁荚、栗、檞等树而蚀害之。

　　　　石背

石背，甲虫也，以其背坚如石，故名。亦作石贝。冬伏荔枝叶下。荔花时，石背亦产卵。实熟，辄溺其上，全枝脱蒂，雨时尤盛，故为荔枝之害虫。

　　　　吉丁虫

吉丁虫，甲虫也，长寸许，全体金绿色，有黑紫色纵线，甚美丽，触角短，六足，翅坚尾细。好吸收树木及花之液汁。幼虫色白，为松之害虫。出岭南宾、澄诸州。《本草》谓带之令人喜好相爱，故旧时亦肖其形以制首饰。

　　　　蛁蟟

蛁蟟，长一寸三分许，色黑，翅无色透明，夏秋间鸣于高树。

　　　　灶马

灶马，全体红色，后肢颇长，而有长刺，多集于灶间，俗亦呼为灶鸡。以其脊高脚长，故又有骆驼之称。

　　　　斑蝥

斑蝥，亦作班猫，长五六分至寸许，多生豆叶上，甲作紫绿色，带金属光泽。喜飞行人前，故又有乡导虫之称。性有毒，可入药。幼虫头甚大，与成虫异形，皆捕生虫为食，有益于农事。

　　　　水蜡虫

水蜡虫为介壳虫类，寄生于水蜡树，体小。雄者之后翅微小，雌者无翅。成长后，分泌白蜡甚多。凡介壳虫多为害虫，惟此为益虫。四川、湖南等省皆饲养之，以收取白蜡。

　　　　虾

虾，与鰕通，为节足动物之长尾者，体分头部、胸部、腹部，背甲为圆筒状，青黑色，薄而透明，前端有长棘突出，触角二对甚长，俗谓之须，腹部环节六，两侧有游泳器，谓之桡足。种类颇多，可食。

　　　　龙虾

龙虾为虾之绝大者，可食，长七八寸至尺许，体浓赤褐色，胸甲有小疣甚多，前端有二短棘。产于近海，以小甲壳类及贝类为食，其须颇长，韩愈诗「又常疑龙虾，果谁雄牙须」是也。

　　　　斑节虾

斑节虾，长六七寸，前三对脚之尖端具小螯，体色常有青红黄褐等斑，故名。

　　　　（虫宁）虾

（虫宁）虾，产咸水中，大者长五六寸，出水即死，俗亦谓之明虾。两两干之，谓之对虾，为珍馔。去其壳，俗谓之大金钩。鲜者味尤美。

　　　　虾蛄

虾蛄为虾类，体长四寸许，第二对脚较草虾为大，其端弯曲，内缘如锯齿，背节亦较多，全体淡黄微绿，入沸水中，成淡紫色。

　　　　蝲蛄

蝲蛄，亦作剌姑，虾之属，大可盈寸，第一对脚有螯如蟹，吉林、宁古塔等处产生最多。满洲人尝捣之成膏，以荐宗庙。其体有炭酸石灰质之突起物，供咀嚼之用，称蝲蛄石，可作药。

　　　　寄居虾

寄居虾，虾属，以其形略似蟹，故又名寄居蟹。体之前半有甲，后半为柔软肉体，常求空虚之介壳而入居之，腹部变为螺旋状，与介壳合，故俗又称蟹螺。第一对脚则为大螯，以捕取食物，并为闭塞壳口之用。种类甚多，有居木孔及海绵中者。

　　　　蟹

蟹，亦作蠏一称螃蟹，节足动物，淡水、咸水皆产之，可食。头胸部甲甚阔，腹甲扁平，屈折于胸部之下，有横纹，雄者小而尖，雌者大而圆。复眼在背甲前缘之深窝，有柄承之。大顋坚硬如齿，便于咀嚼。脚五对，第一对变形为螯，横行甚速。内脏皆在背甲下，俗所谓六角板者，即心脏，所谓脂与黄者，即精巢及卵巢也。
甘肃无蟹，土人终身不知有蟹也。间有一二知之者，则于兰州商肆中见其所陈设以为标本之蟹耳。

　　　　长足蟹

延吉产蟹，其壳径不过二寸，而足长至四五尺，每一足之肌肉足供一二人之食，其肉之美亦逾于常蟹。

　　　　金钱蟹

金钱蟹，小蟹也，以其形如钱，故名。产咸、淡水间，有黑膏，可腌食。

　　　　蝤蛑

蝤蛑，一名蟳，蟹类，产海滨泥沙中，可食。壳圆如常蟹，最后两足扁而圆长，无爪，与梭子蟹同，闽人称之为青蟹，较梭子蟹为贵，而俗亦称梭子蟹为蝤蛑。

　　　　虎蟳

虎蟳，蟹类，产闽中。其壳类人家门户所绘之虎头，色殷红斑驳，有镶为酒器者，肉粗味劣。通州如皋亦有之，俗称关公蟹。

　　　　招潮

招潮，蟹类，小如蟛螖，壳白，随潮而上，背坎外向，举螯，不失常期，故俗称招潮。

　　　　海蛆

海蛆为甲壳虫类，体长寸许，褐色，有光泽，第二对触角颇长，脚五对，颚脚二对，亦为步行之用，胸腹部区别不明。羣栖海岸，行走迅捷。

　　　　水蚤

水蚤，甲壳类之小动物也，长约二厘，以显微镜照之，始能见其大体。色灰白，略透明，以双壳蔽体，触角大而分歧，有脚五对。产沟水中，人多捕之以饲金鱼。

　　　　乌贼

乌贼，亦作乌鲗，为软件动物。体苍白色，有紫褐色斑点，分为头部、腹部。头部有足十，中二足独长，为捕捉鱼类、贝类等食物之用。眼二，构造与哺乳动物无异。腹部为卵圆形之囊，名外套膜。两旁有肉鳍，为游泳器，中有内壳色白，质坚厚而疏松，即海螵蛸也。又有白色小囊，中贮墨汁，有急，则喷之以自匿，故俗又称墨鱼。可鲜食及制鮝行远，为吾国海产之一大宗。

　　　　章鱼

章鱼为软件动物，与乌贼同类异种，体较大，色青紫，而有褐灰等色之斑点，亦分头部、腹部。其足八，长逾于腹数倍，足端各有吸盘两行及唇状之膜，互相连缀。腹短小而圆，无内壳。生于海中，捕食鱼介，其大者能摄羊豕入水。

　　　　瀚海有蚌螺遗甲

瀚海一望斥卤，无溪涧山谷，而沙中每有蚌螺遗甲，盖其初皆泽国也。圣祖御制《几暇格物编》，由委推原，谓古来西北本系水区，非即沙碛，实发前史所未言。

　　　　蚌

蚌为软件动物，壳两片，为长椭圆形，色紫黑，大者长八九寸，肉体扁厚，以鳃呼吸。运动时，有舌形之足出于壳外。质硬，能掘土。产于淡水。内面平滑，有真珠层，能产真珠。又可用人工作球形、卵形及人形之铅模，纳入其外套膜与介壳间，使历久装成珠质，而得异形之珠。壳之佳者，可碾薄，嵌于窗棂，俗称为明瓦。又研之为粉，曰蚌粉，可入药。

　　　　蚌生珠

宁古塔城之西北十余里，名额富里，又六十里为旧城，临河。河多蚌蛤，出东珠，每粒约重二三钱，其色或粉红，或天青，或白，非奉旨不许采。康熙时，有儿童浴于河，得一蚌，剖之，有大珠径寸。

　　　　江珧

江珧为蚌属，亦作江瑶，一名玉珧。壳长而薄，为直角三角形，壳顶在其尖端，面有鳞片，排列为放射状。壳内黑色，有闪光，以足根之细丝附着近海之泥沙中。肉不中食，而前后两柱，以美味著称，俗称之为江瑶柱。

　　　　蚶

蚶为蚌属，壳厚而硬，略成三角形，面有纵线突起，如瓦楞，故俗称瓦楞子。外淡褐色，内白色，肉色赤，可食，大者谓之魁蛤。又一种纵线不甚高，外黑褐色，时有茸毛附着者，俗称毛蚶。

　　　　淡菜

淡菜为蚌属，以曝干时不加食盐，故名。壳为三角形，外黑色，内真珠色，长二三寸，足根有丝状茸毛，附着于岩石。产近海，肉红紫色，味佳，博物家以为即《尔雅》之贻贝也。

　　　　螺

螺，与赢同．软件动物之硬壳有旋线，其体可以宛转藏伏者，统谓之螺，种类甚多，大者可为酒具与吹器．壳之内面，光色美丽，可用以镶嵌漆器．

　　　　螺中有珠

晋江黄儆庵给事熙缵尝为安庆府推官，顺治庚子，与王文简公士祯同为江南同考官，以己亥城守功内擢。其仆人一日得大螺，煮食之，汤忽沸，有声甚巨，螺自釜跃起，室中气若烟雾，不辨，人皆惊走。移时视之，螺死，有珠如龙眼大，在其侧。以经水火，晶光减矣。秤之，重三钱。

　　　　鹦鹉螺

鹦鹉螺为软件动物，有四鳃，口之周围多丝状触手，介壳为螺旋状，螺层尖处屈曲如鹦鹉嘴，故名。壳乳白色，有青绿斑，里面有光如真珠，大者可受二升，制为酒器，奇而可玩，《格古要论》谓之鹦鹉杯。

　　　　荣螺

荣螺为软件动物，亦作蝾螺，形如拳，故又名拳螺。壳甚厚，有厣，孔大而圆，外暗青色，内稍作真珠色，螺层上间有突出处如管。栖息岩礁之阴，肉味颇美。

　　　　法螺

法螺，我国古时军队用以示进退者，今释道斋醮多用之。本系软件动物，产于海中。壳为螺旋状，上部延长，形略似梭，故又称梭尾螺。色黄白，有炎紫斑纹。肉可食。大者于螺头穿孔吹之，发声甚响而远，俗谓之海哱啰。

　　　　海蛳

海蛳为软件动物，与螺蛳同类异种，壳较细长，有旋纹。产于淡水者，螺旋较细，可食。

　　　　牡蛎

牡蛎为软件动物，一名蚝。右壳小而薄，左壳大而凸，外面磈蠝不平，腹缘为波状屈折，色淡黄，内面白而滑润。足渐退化而失其用，常以左壳附着于岩石，连缀至一二丈，崭岩如山，俗称蚝山。产浅海泥沙中。肉味美，富有养料，易消化，谓之蛎黄，海滨之人多以为食品。宁波之象山港及台州湾所产最著名，有大小二种，并有绿蛎黄、鸡冠蛎黄、斧子蛎黄等名。大蛎黄取于象山之马鞍岛，运销上海。壳可烧灰，功用与石灰同，谓之蛎粉。

　　　　海扇

海扇为海中动物，与牡蛎同类异种，径六七寸，其壳左深凹，而右扁平。水中浮行时，扁壳竖立如帆，乘风而行。表面有阔沟，表黄而里白。肉与柱味均美。壳大者可以代锅，小者亦可为杓。

　　　　蛏

蛏，与文蛤同类异种，壳为长方形，两端常开，色淡黑，长二寸许，足及吸水管皆露于壳外。肉似蛎，色白而甘美，俗呼为美人蛏，产海边泥中。

　　　　蛤蜊

蛤蜊为软件动物，蛏属，壳几为正圆形，外面黄褐色，轮文稍高叠，内面白色。肉味甚美，水滨之人多以供膳，亦名圆蛤。

　　　　马蛤

马蛤即马刀，一名蜌，与蛏相似。壳长方形，大者长三四寸，外黄苍色，内淡黄，足端锐尖，栖海边泥中二三尺深处，肉亦可食。


　　　　西施舌

西施舌为软件动物，一名沙蛤，产海边沙中。状似蛤蜊而长，壳白，足突出长二寸许，如人舌。足端有丝状物，以之附着沙际。渔者见小穴出泡沫，即掘得之。肉鲜美，可食。


　　　　文蛤

文蛤为软件动物，在浅海沙中，大者二三寸。壳略如心脏形，微白，有褐色放射状之带纹，内面白色，水管甚长。足有强力，仅一二分时，能掘沙土，埋体其中。肉味美，研壳为粉，谓之蛤粉，可入药。

　　　　蜗牛

蜗牛，一名蛞蝓，软件动物之有肺者。外壳扁圆，无厣，体柔软，平时全缩入壳中，行则伸出。头有触角四，其二较长，尖端有眼。头侧有小孔，内为肺囊，以通呼吸。腹部之两端，伸展而成足。分泌一种黏液，以便移动己体，干则成薄膜，光泽如银。雌雄同体。常集于草丛树荫之湿处，蚀害绿叶。
《本草》诸家多以蛞蝓为蜒蚰，而谓有壳者为蜗牛，无壳者为蛞蝓。日本博物家用此说。程瑶田《释虫小记》谓蛞蝓即螔蝓，与蜗牛为一物。蜗牛腹垂边外，铺如剑锷而阔于背，故曰蛞蝓，蛞之为言阔也；蜒蚰身祇狭长一条，腹圆无垂边之棱，特着《蛞蝓蜗牛正讹记》。

　　　　蛞蝓鱼

蛞蝓鱼为头索动物，长一二寸，体半透明，两端皆尖，形态如鱼，头部区画不明，无脑头骨及心脏，背有脊索一，其长与全体等，常居海底泥沙中。

　　　　蜒蚰

蜒蚰为软件动物之有肺者，与蜗牛同类异种，居于温暖阴湿之地，体为圆筒形，长三寸许，无壳，头有触角四，惊则缩入，背有淡紫色之纵线，雌雄同体。其经行处，辄留粘液之迹如蜗牛，为植物之害。

　　　　海镜

海镜为软件动物，一名璅蛣，郭璞赋谓之「璅蛣腹蟹」。其肉可为酱，是为蛣酱。一名海月，粤人呼为膏叶，两片合以成形。壳圆，中甚莹滑，月照之，如云母光，可制为明瓦。内有少肉如蚌胎，腹有小蟹子，如黄豆，螯足具备。海镜饥，则蟹出拾食，蟹饱归腹，海镜亦饱。或迫以火，蟹子避火走出，海镜立毙。人若生剖海镜，则见蟹藏腹中，逡巡死矣。

　　　　蚕

蚕，吐丝之虫也，环节蠕动，胸腹及尾有足六对，食桑叶。我国古时育蚕，以青、兖为盛，今则推江、浙二省。蚕自幼虫成长，必蜕皮数次。每蜕皮，则必不食不动二三日，谓之眠。经三四眠，始上簇作茧。茧变为蛹，又由蛹化为蛾，则吐唾液，使茧受湿化软，破之以出，谓之蚕蛾。欲取丝者，常乘蛾未出茧时缫之。既出，则丝绪断绝，不复能缫也。

　　　　野蚕

野蚕为蚕之原种，一名天蚕，生于桑、樗等树上，即食其叶。形状酷似家蚕，惟身为黑褐色。蛾亦黑褐色，后翅内缘有白纹，为桑树等害虫。直隶、山东等省亦取其茧丝，织为茧绸，其丝输出外国者甚多。

　　　　柞蚕

柞蚕，野蚕也，色绿，食柞、栎等叶，成褐色茧。其蛾黄褐色，间有杂以白色者。

　　　　山蚕

山蚕，一名樗茧，海州、盖平、复州土人且放之樗树以养之，不仅食柞也。

　　　　樟蚕

樟蚕，野蚕也，产广东、江西等处。色绿，有长白毛。茧黄褐色，有孔，可制钓丝。蛾翅灰褐，杂以绿色。

　　　　地蚕

地蚕，害虫也，种类颇多，体长寸余，形如蚕，有灰黄、深黄等色。背上各节，大率有二黑纹，作八字形。蚀麦类、豌豆、玉蜀黍等之叶。触之，则作环状，落地即佯死。其蛾喜飞集灯火及有糖汁之处。

　　　　海蚕

海蚕，大如蚕，青黑色，顶有一窍。浙江之温、台人辄取而置之于塘，插竹如林，蚕食水草，久之则缘竹而上，自窍吐粉，凝于竹末，粉尽，入水而死，即海粉也。

　　　　蚯蚓

蚯蚓为蠕形动物，亦名曲蟺。体圆而细长，有环节甚多，紫黑色，近前端处有一红色肉带，平广无节，名曰环带。腹面列生小刺，后向，以防体之退后而助其前进。雌雄同体。常吞食泥土，穿地为穴，故能使地中空气流通，植物易于成长，为农家间接之益。

　　　　放光虫

放光虫，一名鼻涕虫，虫类之最软弱者也。秋雨初晴，放光虫每缘墙而上，若遇盐蛇，则盐蛇虽相去数寸，昂头张口，遂不能行。放光虫从其口蜿蜒以入，久之，盐蛇全身化为水，而放光虫卒无恙也。

　　　　蛭

蛭为蠕形动物，亦名水蛭，产于池沟之溜水中。体黄褐色，有黑线，形略似蚯蚓，有轮纹甚多，口腔有缘如锯齿，好吸附人畜肌肤而吮其血。江苏、浙江、山东数省产生最多，有长至尺许者。其大者谓之马蛭，俗称马蟥。又有名草蛭者，亦善吸取人畜之血液，甚有害。

　　　　马蜞

马蜞为水蛭之大者，俗亦称曰马蟥，栖水中，体长三四寸，背灰黄绿色，腹黄色，迫之则蜷缩其体。多以植物为食，农人在田中，亦吮其腿足之血。

　　　　笄蛭

笄蛭为蠕形动物，旧名度古，俗又称土蛊，略似水蛭，长三四寸，背黑，或淡灰色，中有暗褐色纵线数条，匍行时，头部有触角，常栖息于草间湿地。

　　　　绦虫

绦虫为蠕形动物，能寄生于人之肠内，吸收人之养料，而令人衰弱者。其全体为扁方片，寸寸成节，色白，故又谓之寸白虫。每节各具生殖机官，能自增殖。其在肠内，则互相连接，或长至二丈余。其节片随粪溺泄出，又移殖其幼虫于动物体中，如牛肉、猪肉、鱼类之肉，皆有为其幼虫所寄生者，人食之，则此幼虫又于肠内发育，而为完全之绦虫。察其首之形状，可分为三种。无钩绦虫生于牛肉内，有钩绦虫生于猪肉内，裂头绦虫生于鱼肉内。

　　　　海参

海参为棘皮动物，旧名沙噀，而称干者为海参，今通称海参。体长五六寸，圆而软滑，色黑，口缘有触手二十余。其足在背面者，成磈磊形，在腹面者，三行纵列，足有吸盘。肠管纡长，近肛门处有分歧之管，状如树枝，以营呼吸作用，谓之水肺，亦称呼吸树。雌雄异体。栖息近海，曝而干之，可为食品。以产奉天者为最，色黑多刺，名辽参，俗称红旗参。产广东者次之，色黄，名广参。产宁波者为下，色白，名瓜皮参，皆无刺。别有一种，色白无刺，谓之光参，出福建。然每年自印度、日本输入者亦不少。

　　　　海胆

海胆为棘皮动物，体为半球形，色紫黑，壳面密生硬棘，口在腹部，与背部之肛门位置相对。食道周围有一水管，分枝伸出体外，而成管足，以为运动。栖息于暖地海岸，性迟钝。卵巢黄色，可入盐佐酒，鄞有之。以其壳圆如盂，外结密刺，内有黄色之膏，鄞人谓之海绩筐。

　　　　海蜇

海蜇，即水母，又谓之（虫宅），腔肠动物也．产于近海，大者径尺余，种类甚多．最普通者，上面高凸，状如张徽，平滑而软，色淡蓝，其薄皮俗称海蜇皮．下有八腕，延长如柄，色淡红，俗称鸡冠海蜇．腕上触手丛生，触手之间有无数细口，内通胃腔．伞之边缘有耳及目，以司感觉．常浮游水面，众虾附之以为栖息，古称水母目虾，谓其以虾为目，实非．

　　　　栉水母

栉水母为腔肠动物，单独浮游，不成羣体，发生及构造多与普通水母异。有数种。其体或圆如瓜，或扁平如带，体壁极薄而透明，周围有纤毛四条，各分为二，相比如栉，故名。雌雄同体。常游于海面，夜放磷光。

　　　　水螅

水螅为腔肠动物，产于淡水，体为管状，色绿，一端有吸盘，黏附于田沼之小草。一端有口，周围有触手数条，以捕食物，伸长约及寸许，缩则成一小块，多为羣体。其生殖为出芽法，然亦有雌雄生殖器，为有性之生殖。

　　　　海花石

海花石为珊瑚虫类，《本草》谓之浮石。面有多数浅窝，纹如菊花，灰白色，坚硬如石。韖皮厂中每以之磨皮垢，小者常供案头清玩。

　　　　菟葵

菟葵为珊瑚虫类之一种，其状如菟葵之花，故亦名菟葵，或曰菟葵莃。其体为圆筒形，大如拇指，一端附着礁石，周围生多数触手，用以取食。平时触手敛缩，形如花蕾，全体柔软，实为珊瑚虫之无骨骼者也。

　　　　鞭毛虫

鞭毛虫为原生动物，淡水、咸水中皆产之。体微小，大率为卵圆形，一端生长毛，毛一本或数本，以为摄食及游泳之用。有裂口，能纳圆形食物于体中。运动时，伸缩伪足，类变形虫。其生殖，常由分体法以成羣体，如夜光虫是也。


　　　　钓钟虫

钓钟虫为纤毛虫类，状如倒钟，钟缘环生纤毛，下接细长之柄，附着于水草之根。索食，则伸其柄，否则缩短，如紧螺旋状。产淡水中。


