《清稗类钞》着述类  性理类  经术类 


　著述類
　　　　列聖欽定諸書目錄
列聖萬幾之暇，博覽經史，爰命儒臣選擇簡編，親為裁定，頒行儒官，以為士子模範。臚列其目於左。
經部，則《易經通注》四卷，《日講易經解義》十八卷，《御纂周易折中》二十二卷，《御纂周易述義》十卷，《日講書經解義》十三卷，《欽定書經傳說彙纂》二十四卷，《欽定詩經傳說彙纂》二十卷，《御纂詩義折中》二十卷，《欽定周官義疏》四十八卷，《欽定儀禮義疏》四十八卷，《欽定禮記義疏》八十二卷。《日講禮記解義》二十卷，《日講春秋解義》六十四卷，《欽定春秋傳說彙纂》三十八卷，《御纂春秋直解》十六卷，《御注孝經》一卷，《御纂孝經集注》一卷，《日講四書解義》二十六卷，《御纂律呂正義》五卷，《御纂律呂正義後編》一百二十卷，《御定康熙字典》四十二卷，《欽定西域同文志》二十四卷，《御定音韻闡微》十八卷，《欽定同文統韻》六卷，《欽定叶韻彙輯》五十八卷，《欽定音韻述微》一百有六卷。
史部，則《欽定明史》三百六十卷，《御批通鑑輯覽》一百二十卷，《御定通鑑綱目》三編四十卷，《開國方略》三十二卷，《御定三逆方略》，《親征平定朔漠方略》四十八卷，《平定金川方略》三十二卷，《平定準噶爾方略》前編五十四卷，正編八十五卷，續編三十三卷，《平定兩金川方略》一百五十二卷，《臨清犯略》十六卷，《石峯堡紀略》，《臺灣紀略》，《平定廓爾喀紀略》，《平苗紀略》，《平定三省教匪紀略》，《辛酉工賑紀略》，《太祖高皇帝聖訓》四卷，《太宗文皇帝聖訓》六卷，《世祖章皇帝聖訓》六卷，《聖祖仁皇帝聖訓》六十卷，《世宗憲皇帝聖訓》三十六卷，《高宗純皇帝聖訓》三百卷，《上諭內閣》一百五十九卷，《硃批論旨》三百六十卷，《欽定明臣奏議》二十卷，《欽定宗室王公功績表傳》十二卷，《欽定蒙古回部王公表傳》六十卷，《欽定八旗滿洲氏族通譜》八十卷，《欽定勝朝殉節諸臣錄》十二卷，《欽定月令輯要》二十四卷，《大清一統志》五百卷，《欽定熱河志》八十卷，《欽定日下舊聞考》一百三十卷，《欽定滿洲源流考》二十卷，《欽定皇輿西域圖志》五十二卷，《皇清職貢圖》九卷，《欽定盛京通志》一百卷，《詞林典故》八卷，《續詞林典故》，《欽定歷代職官表》，《欽定大清會典》一百卷，《新定大清會典》，《大清會典則例》一百八十卷，《新定大清會典則例》一百八十卷，《欽定續文獻通考》二百五十二卷，《欽定皇朝文獻通考》二百六十二卷，《欽定續通志》一百四十四卷，《欽定皇朝通志》一百卷，《欽定皇朝通典》二百卷，《幸魯盛典》四十卷，《萬壽盛典》一百二十卷，《欽定大清通禮》四十卷，《南巡盛典》一百二十卷，《皇朝禮器圖式》二十八卷，《國朝宮史》三十六卷，《續國朝宮史》□□卷，《欽定滿洲祭神祭天典禮》六卷，《八旗通志》初集二百五十卷，《八旗通志》二集□□卷，《大清律例》四十七卷，《欽定天祿琳瑯》十卷，《御製詳鑑闡要》二十卷。
子部，則《御撰資政要覽》三卷，《後序》一卷，《聖諭廣訓》一卷，《庭訓格言》一卷，《御製人臣儆心錄》一卷，《御製日知薈要》一卷，《御定孝經衍義》一百卷，《御定內則衍義》十六卷，《御纂性理精義》十二卷，《御纂朱子全書》六十六卷，《御定執法成憲》八卷，《欽定授時通考》七十八卷，《欽定醫宗金鑑》九十卷，《御定曆象考成》四十二卷，《御定曆象考成》後編十卷，《御定儀象考成》三十二卷，《御製數理精蘊》五十三卷，《御定星曆考源》六卷，《欽定協紀辨方》三十六卷，《欽定佩文齋書畫譜》一百卷，《祕殿珠林》二十四卷，《石渠寶笈》四十四卷，《續石渠寶笈》□□卷，《錢錄》十六卷，《欽定西清古鑑》四十卷，《欽定西清硯譜》二十四卷，《御定古今圖書集成》五千二百卷，《欽定淵鑑類函》四百五十卷，《御定駢字類編》二百四十卷，《御定分類字錦》六十四卷，《御定子史精華》一百六十卷，《御定佩文韻府》四百四十二卷，《御定韻府拾遺》一百十二卷，《御注道德經》二卷。
集部，則《聖祖仁皇帝初集》四十卷，二集五十卷，三集五十卷，四集三十六卷，《世宗憲皇帝文集》三十卷，《高宗純皇帝樂善堂全集》三十卷，《御製文初集》三十卷，二集四十卷，餘集二卷，《御製詩初集》四十四卷，二集九十四卷，三集一百卷，四集一百二十卷，五集一百四十卷，餘集□□卷，《仁宗睿皇帝味餘書室集》□卷，《御製文初集》□□卷，《御製詩初集》□□卷，二集□□卷，《御定全唐文》五千卷，《御定古今淵鑑》六十四卷，《御定全唐詩》九百卷，《御定賦彙》一百四十卷，外集□□卷，補遺二十二卷，《御選四朝詩》二百九十二卷，《御定佩文齋詠物詩選》四百八十二卷，《御定歷代題畫詩類》一百二十卷，《御定全金詩》七十四卷，《御選唐詩》三十二卷，《御選唐宋文醇》五十卷，《御選唐宋詩醇》四十七卷，《皇清文穎》一百二十四卷，《續皇清文穎》□□卷，《欽定四書文》四十一卷，《欽定歷代詩餘》一百二十卷，《御定詞譜》四十卷，《御定曲譜》十三卷。
　　　　牽綴姓氏於集中
查夏重、姜西溟、唐東江、湯西崖、宮恕堂、史蕉飲在輦下為文酒之會，嘗謂吾輩將來人各有集，傳不傳未可知，惟彼此牽綴姓氏於集中，百年以後，一人傳而皆傳矣。
　　　　劉繼莊勸萬季野著書
鄞縣萬季野與大興劉繼莊同在徐健庵邸中，萬終夕危坐觀書，或瞑目靜坐，而劉好遊，日必出，或兼旬不返，歸而以其所歷告之萬，萬亦以所讀書證之，語畢復出。故都人求見此二人者，得見萬為多，而劉以遊故罕所接。時萬與劉各以館脯所入，傭寫人鈔史館祕書，連甍接架。徐既去官，劉亦返吳，而萬為明史館所留。劉語之曰：「不如與我歸，共成所欲著之書。」萬諾之，然不果。劉返吳，不久而卒，其書星散。及萬卒於京，書亦無存矣。劉，名獻廷，籍順天而家蘇州。
　　　　圖書集成
《圖書集成》一書，相傳獨成於陳省齋之手。省齋，名夢雷。其實非省齋一人所成也。康熙壬寅十一月上諭，有「陳夢雷原係叛附耿精忠之人，皇考寬仁免戮，發往關東。朕東巡時，以其平日稍知學問，帶回京師，交誠親王處行走。累年以來，招搖無忌，不法甚多，京師斷不可留。著將陳夢雷父子發遣邊外，或有陳夢雷之門生，平日在外生事者，亦即指名陳奏。楊文有乃耿逆偽相，一時漏網，公然潛匿京師，著書立說。今雖已服冥刑，如有子弟在京者，亦即奏明驅遣，爾等毋得稍徇私隱蔽。陳夢雷處所存《古今圖書集成》一書，皆皇考指示訓誨欽定，費數十年聖心，故能貫穿古今，彙合經史天文地理，皆有圖記，下至山川草木，百工製造、海西秘法靡不備具，洵為典籍之大觀。此書工猶未竣，著九卿公舉一二學問淵通之人，令其編輯竣事。原稿內有訛錯未當者，即加潤色增刪」等語。據此，則《圖書集成》之成帙，非省齋所能專其功，而省齋之跅弛亦可見矣。
　　　　劉南村不好著書
劉林青，字南村，雍正時之攸縣明經也。好讀書，於六經尤有心得；隨日劄記，每積寸許，輒燬之，存者無幾。嘗言古人戒好著書，不特悔其少作也，每教學者，令無忘斯語。
　　　　四庫全書
乾隆朝，御史王應綵、安徽學政朱筠先後疏請下詔求遺書，並言翰林院貯有《永樂大典》，內多古書，請開局校閱，具言搜輯之道其備。時大學士劉文正公統勳獨以為非為政之要，且四處搜訪，徒滋騷擾，欲議寢之。而協揆于敏中獨善其議，固爭之，卒用應綵等說上之。癸巳，四庫全書館開，而私家著述一經疆臣輦送至京，廷臣檢閱，指出一二近似謗訕之語，於是生者陷大辟，死者戮尸，雖妻子亦從而坐死矣。館開十三年而書成，共存書三千四百六十種，計七萬五千八百五十有四卷，除頒賞內外臣工外，餘悉存於翰林院。及光緒庚子拳亂，院被焚，弘編鉅冊遂無片紙之留矣。凡所纂輯，得之《永樂大典》中者五百餘部，合各省遺籍殆有萬餘種，皆世所不傳者，次第刊布，別藏其副於翰林院，依全書目次四部，編排標籤，以清祕堂辦事翰林司其籍。翰林及大臣有欲觀者，許其請閱，亦可攜紙就鈔，惟不能私攜出院耳。
　　　　四庫全書提要
獻縣紀文達公昀總纂《四庫全書》，一切體例皆其手定，每進一書，倣劉向、曾鞏例作提要以冠之簡首，高宗輒覽而善之。評隲精審，識力在王仲寶、阮孝緒上。自言一生精力，全萃此書，洵古今大著作也。時陸耳山副憲與文達同主其事，耳山博聞彊記，資稟絕人，由中書入直軍機，曾奉勅編《通鑑輯覽》者也。
　　　　張阮林以著作為己任
張阮林，名聰咸，桐城人，文端公英之五世孫也。高祖為工部右侍郎廷瑑，祖為貴西兵備道曾敭，皆以甲科貴。父元位，亦以副貢官巴州州判。阮林幼穎悟，為祖父所鍾愛。家故世族，又自矜貴，未冠能文，有才氣，睥睨同輩。年十九，游於從祖菉園之門，見里人姚石甫觀察瑩，與語，大驚，悔其所作，盡焚之，曰：「世固有不朽之學，此不可羞耶？」由是博極羣書，遂以著作為己任。
　　　　王船山有遺書
衡陽王船山著書數百種，臨歿時，囑其子孫曰：「吾所著，非二百年後不能大行。」子孫守其遺訓，不以示人。當乾隆癸巳開四庫館時，湖南巡撫某至其家求書，僅得經學書數種。至道光末，鄧湘臯求船山遺書，船山之裔以為符二百年之說也，乃出稿付刊。船山，名夫之。
　　　　曹叔彥著述滿家
吳縣曹叔彥檢討元弼，盛歲成名，著述滿家。然雙目短視，咫尺不辨，吐屬宏深，語成文采，於故書雅訓，百不失一。
　　　　張菊生輯涉園叢刻
《涉園叢刻》者，海鹽張菊生副大臣元濟於宣統辛亥六月，以其先世著述已梓而板亡及家藏未刻者，活版印行，凡八種。曰《入告編》，其九世祖螺浮給諫惟赤之諫草也。其賦詠為《退思軒詩集》。曰《賦閒樓詩集》者，螺浮之子皜亭主政(月告)著，曰《賔谷詩選》者，螺浮之孫葭士郎中芳湄著．曰《捫腹齋詩鈔》，《捫腹齋詩餘》者，皆螺浮曾孫青在明經宗松著．曰《藕村詞存》者，螺浮曾孫詠川上舍宗橚著．附以《涉園題詠》，則螺浮曾孫選巌上舍鶴徵所輯也．張氏食德承家，澤躬爾雅，各能以文采自襮，不墜名家疑聞．施及菊生，蓋九世矣．其持梓者，曰《帯經堂詩話》，螺浮曾孫吟廬上舍宗枏著．曰《詞林紀事》，詠川上舍著．曰《初白庵詩評》螺浮曾孫芷齋明經載華輯．曰《竺喦詩存》，則賜采著．凡四種．
　　　　趙撝叔輯鶴齋叢書
會稽趙撝叔大令之謙善刻畫，文詞雅飭，有《悲庵居士》文存。又嘗輯刻《鶴齋叢書》。鶴齋者，具言之，則為仰視千七百幾十幾鶴齋。蓋以鶴喻縣令，我國都凡一千七百幾十幾縣，其時趙候缺，尚未真除，故云然也。
　　　　史臣文筆之詳慎
《明史》三百三十六卷，乾隆丙午七月二十五日書成，凡本紀二十四卷，志七十五卷，表一十三卷，列傳二百二十卷，目錄四卷。康熙己未，用博學宏詞諸臣為分纂，以葉方靄、張玉書等為總裁，繼又以湯斌、徐乾學、王鴻緒、陳廷敬、張英為之。諸纂修官皆博學能文，論古有識。玉書總志，廷敬總本紀，鴻緒總列傳。至甲午，鴻緒傳稿成，表上之，而本紀、志、表尚未就，鴻緒又加以纂輯。雍正癸卯，始再表上。世宗乃命張廷玉為總裁，即就鴻緒本，令詞臣再加訂正。及書成，蓋已六十年矣。古來修史，未有如是之從事慎而為日久者。所以編纂得當，詳簡合宜，行文爾雅，超出於遼、宋、元三史之上，而可以繼歐陽之《五代》也。
　　　　萬季野手定明史稿
有明以來，談道統者揚己陵人，卒釀門戶之禍。萬季野目擊其弊，著《儒林宗派》十六卷，凡漢後、唐前傳經之儒，一一具列，除排擠之私以消朋黨，持論獨為平允。季野少不馴，其父閉之空室中，竊視插架庋有明史料數十冊及經學諸書，盡讀之。既出，其伯兄出經義試之，俄頃成千言。伯兄大驚，以告其父。其父曰：「幾失吾子！」是日始為之新衣履，送入塾。康熙己未，開局修《明史》，徐元文延之往，則以布衣參史局，不署銜，不受俸為請，許之。遂手定《明史稿》五百卷。時季野老矣，兩目盡廢，而胸羅全史，信口衍說，貫串成章。時錢亮工尚未達，為徐門下士，才思捷敏，晝則徵逐朋酒，夕則晉接津要，夜半始歸靜室中。季野踞高足床上坐，亮工就炕几前執筆，隨問隨答，如瓶瀉水。亮工據紙疾書，筆不停輟，十行並下，略無罅漏。史稿之成，雖經數十人手，而季野、亮工實尸之。
　　　　李天生改王鴻緒明史稿
富平李因篤，字天生，性行忼爽，一秉秦中雄直之氣．生平與李二曲交最密．天生宗朱子，二曲講良知，各尊所聞，不為同異．康熙己未，以博學宏詞及第，授檢討，與修《明史》，精熟明代事蹟，史館無者．授職數月，乞歸飬母．後王鴻緒史稿成，欲令正之．時老病在牀，令二人捧稿朗誦，呼曰改，即加竄易，半載而畢．鴻緒，華亭人，文恭公頊齡之次弟也，官至戶部尚書，有《橫雲山人集》．
　　　　史疑之審訂
歷代稱史學者，亦惟評隲舊聞，抨彈往迹，甫繙史略，即可成文，昔人所以有玩物喪志之譏，又有讀史令人心粗之慨也。至於本朝諸儒，皆實事求是，有疑必審，有誤必訂，而非前人所可及。如錢大昕之《廿二史考異》，王鳴盛之《十七史商搉》，趙翼之《廿二史劄記》，張熷之《讀史舉正》，洪頤煊之《諸史考異》，皆通校全史者也。梁玉繩之《史記志疑》，錢大昭之《兩漢書辨疑》，沈欽韓之《兩漢書疏證》，梁章鉅之《三國志旁證》，趙紹祖之《新舊唐書互證》，施國祁之《金史詳校》，皆專考一史者也。披郤導窾，莫不精深確當，讀史者宜奉為指南矣。
　　　　王士祿擬改正史體
新城王士祿，文簡公士禎之兄弟行也。嘗病二十一史冗駁乘舛，《三國志》並列為非，謂宜廢陳氏而用謝承《季漢書》，倣《晉書》例，列魏、吳為世家，去宋、齊、梁、陳、魏、北齊、周七書，而用李延壽南北二史，其宋、遼、金用柯維騏《宋史新編》，合之十二史，既正史體，復省煩複。擬上書，不果。又謂坊本《子貢詩傳》、《申公詩說》並偽書，李維正序行《津逮祕書》收之，皆誤也。
　　　　趙甌北著廿二史劄記
趙翼撰《廿二史劄記》之初，自言不能研究經學，惟歷代史書事顯而義淺，便於流覽，於是取為日課。有所得，輒記於別紙，有稗乘脞說與正史歧誤者，不敢遽記為得間之奇。修史時此等記載，無不蒐入，史局棄而不取，必有難以徵信之處，今反據以駁正史，不免為有識者所譏。錢大昕聞而贊之，謂為論古特識。翼，字甌北，陽湖人。
　　　　朱昭芑於史多撰述
太倉朱昭芑茂才明鎬，以不得志於有司，發憤攻古學。每讀一書，輒手自勘讎，朱黃鉤貫，上自年經月緯，政因事革，下至方言物考，音義章句，無不通以訓故，參以稗家，攟摭補綴，穿窒疑，定紕繆，絲分縷析而後止。長身修偉，負意氣，好持論，恢奇多聞，上下千百年若指諸掌，聽者驚悚莫敢奪。於國事雖有論述，藏之篋，不示人。馬遷、班、范三史考覈未竟，魏、晉以降，貫穿詳洽，所著之《書史異同》、《新舊異同》二書先成，其餘日鈔月撮，曰《史典》，曰《史幾》，曰《史略》，曰《史風》，曰《史游》，曰《史嘉》，曰《史芸》，曰《史異》，曰《史最》，曰《史俳》，曰《史鑒》，曰《史粲》，曰《史糾》，凡十有三種。
　　　　史闕之增補
《史》、《漢》有表，而范書則無。班氏有《藝文志》，而范氏、陳氏、歐陽氏及遼、金、元三史皆缺。沈約《宋書》，紀、志、傳三體悉仿舊史，獨闕刑法、食貨二志，亦乖史裁。三國、東晉、十六國疆域最為錯雜，而無志以別之，皆讀史者之所抱憾者也。自有錢大昭之《後漢書補表》及《補續漢書藝文志》，侯康之《補三國藝文志》，顧懷三之《補五代史藝文志》，倪燦之《補遼金元藝文志》，郝懿行之《補宋書刑法》、《食貨》二志，洪亮吉之補三國、東晉、十六國各《疆域志》，闡幽決滯，抱墜拾遺，生於數千百年以下，追及數千百年以上之事，恍如掌上螺紋，洵非淺見寡聞者所能道矣。
　　　　杭堇浦輯歷代藝文志
杭堇浦世駿曾輯歷代《藝文志》，歷數十載，成此鉅觀。其子貧甚，不能給朝夕，因以半部質於揚州馬氏玉玲瓏館，半部質於杭州孫氏壽松堂。在孫氏者，轉入徐印香舍人家，咸、同間，粵寇擾浙，遂不知流落何所。
　　　　惠定宇有後漢書訓纂
惠定宇嘗病於揚州，醫言欲餌參。定宇貧窘，不可得。時歙人汪對琴比部棣亦僑居邗上，雅重定宇品學，慨然購上品紫團參持贈，值千金。定宇病起，舉所撰《後漢書訓纂》初稿及繕本盡以貽之。比部不欲攘美，什襲珍護，屢思梓行，而絀於力。以同里陳氏喜藏書，因付以繕本，而自留原稿。後桐鄉馮氏所刻《後漢書補註》，即此本也。
　　　　舊五代史
世所流行之《舊五代史》，非薛居正纂輯之原書，蓋乾隆壬寅七月間，四庫館臣從《永樂大典》搜集而成者。據高宗御題，已云非薛史之舊，且復雜采《冊府元龜》、《太平御覽》、《通鑑考異》、《五代會要》、《契丹國志》、《北夢瑣言》、《東都事略》、《五代春秋》、《九國志》、《十國春秋》及宋人說部諸書以附益之，其非薛史之舊可知矣。
　　　　劉鳳誥註五代史
劉侍郎鳳誥註《五代史》成，日嘔黑血如墨，未幾死。趙文恪公慎畛嘗見其手寫殘稿於會稽顧氏，凡六冊，十二卷，稿用墨筆，塗註用丹黃筆，書為端楷，點畫皆遵《字典》。
　　　　錢大昕著元史續編
錢大昕幼聰敏，過目成誦，凡天文、地理、經史、小學、算法，學無不精，所著《經史答問》數卷，暢發鄭、賈之奧。又習蒙古語，故考覈金、元諸史及外藩諸地名，非他儒所及。成親王言其在上齋時，質莊土嘗獲元代蒙古碑版，體製異今書，人皆不識，倩章嘉國師譯漢文。會大昕過而見之，曰：「章嘉故博學，然其譯為漢文，字句有誤者。吾有收藏元時庫庫所譯漢文，可取而證之。」歸寓取原文，章嘉所誤處畢見。乃著《元史續編》，採擇精當。而小學諸書翻切極詳，惟講論字學，株守許氏《說文》，排斥別解，取擇頗褊窄耳。大昕，字辛楣，嘉定人。
　　　　馬宛斯著繹史
鄒平馬驌宛斯著《繹史》百六十卷，自開闢訖秦亡，事蹟略備。先著有《左傳事緯》十二卷，顧亭林見而亟稱之。時人號為「馬三代」。
　　　　章實齋為史學大宗
才、學、識三長，得一不易，而兼三尤難。唐劉知幾《史通》揚榷古今，褒貶傳記，為千古不刊之書。後之繼武者，當推會稽章學誠之《文史通義》。命名仿《史通》，而《史德》、《史釋》諸篇，且為《史通》所未及。《方志》之學，仿《春秋》、《檮杌》而成書。《校讎》之篇，非揚雄、劉向、鄭樵不能勝任。條分縷析，矩疊規重，多為前賢所未發，世所由推之為史學大宗也。學誠，字實齋。
　　　　章實齋得史裁
章實齋嘗修《永清縣志》，蘇州葉廷琯謂其思精體大，深得史裁。如職官、選舉有表，年經事緯，先後不紊。又有《士族表》，以澄流品而勸睦姻。輿地、水道有圖，開方計里，形勢瞭如。又有《建置圖》，但詳制度而略景物。至於《列女傳》，尤極匠心為之，但有一節可書，片言為則，無不描摹謦欬，刻畫儀容，欲忍飲冰茹蘗之貞，特改列名注略之陋。若夫闕訪有傳，防猥濫也，即以待參稽。前志有傳，明淵源也，即以維廢墜。其體裁皆足為後之修志家取法。各序因志例而推論史例，更有發前人所未發者。劉子玄《史通》一編，獨擅千古，實齋可謂繼聲矣。王亮生言其所修《和州志》，體例較此又變而極精善，蓋志家固有因地制宜之道，非可以一格拘也。
　　　　張孟劬著史微
錢塘張孟劬太守爾田竺於學，嘗撰《史微》一書，蓋為考鏡六藝諸子學術流別而作也。古今言六藝諸子者夥矣，非便詞巧說，破碎大道，即憑虛任臆，詆為異端。蓋自漢武帝廢黜百家，而先王官守之遺衰；自鄭康成混合今古文，而孔子垂世立教之微言絕。暖暖姝姝，抱一先生之言以迄於今，雖以乾、嘉諸大儒考訂校讎之勤，苦志盡情，頭童齒豁，尚不識六藝諸子為何物，真莊生所謂「大惑終身不解」者也。孟劬與其友孫益葊孝廉德謙同譚道廣平，即苦阮氏、王氏所彙刊之經解瑣屑餖飣，無當宏恉，嗣得章實齋《通義》，服膺之，乃於周秦學術之流別，稍有所窺見。久之，讀太史公書，讀班孟堅書，無不迎刃而解，豁然貫通，一時之所創寤，殆若有天牖焉。爰悉取六藝諸子之存於世者理而董之，倣劉知幾《史通》例，分為內外篇，都十萬餘言。內篇為古人洗冤，為來學袪惑，本經立義，比次之學為多。外篇發明天人之故，政教之原，越世高談，論斷之學為多。名曰《史微》者，以六藝皆古史，而諸子又史之流裔也。
　　　　高宗御製十全記
高宗自號十全老人，有《御製十全記》。十功者，平準噶爾為二，定回部為一，掃金川為二，靖臺灣為一，降緬甸、安南各一，降廓爾喀為二。其內地之三藩叛亂，謂為么麽小醜，不屑數也。
　　　　魏默深著聖武記
邵陽魏默深源之著《聖武記》也，龔定庵手書楹帖贈之，曰：「讀萬卷書，行萬里路；綜一代典，成一家言。」
　　　　孫之駸輯二曲野錄
乾隆時禁燬之書，晚近稍稍出現。《二曲野錄》八卷，仁和孫之駸所輯也。詳載明洪武戊申至崇禎甲申之遺聞軼事，而於災祥妖異之作，尤娓娓言之，故辭甚複雜。其以甲子編年，又若寄陶淵明之旨趣焉。惜無序跋，不克詳其本末也。
　　　　陳湖輯荊駝逸史
今世所傳《嘉定屠城》、《揚州十日》等記，皆見之於《荊駝逸史》。此書自《三朝野紀》至《平臺紀略》，凡五十種，四十八冊，編輯者稱陳湖進士，蓋當日書禁例嚴，故深自隱匿其名姓。其序中詳述所由得之者，頗類怪誕。序云：「無夢園者，明宮詹陳文莊公之別墅也，其址在葑門東道橋之南。中有荷池數畝，饒有園亭之趣，竹石之佳，柳暗花明之勝，至足樂也。是時公嘗與周忠介、文文肅、姚文毅日相倡和於其間。園故為陳氏世居，家多藏書，所刻書籍碑板多繫以無夢園者，公故有《無夢園文集》行於世。聞諸故老傳云，書板多藏於茲園之四飛閣上。迨入清朝，卉木廢，湖石圮，頹垣零落，已成荒園矣，即書籍碑板亦散失不復存。壬癸之交，予寓居於園之水閣，敝廬數椽，足蔽風雨，晝耕夜誦，人事都絕。庭陰有枯松一株，雖枝幹蜿蜒，而蕭然無復生意，命人劚而去之。不數尺，下有石板，叩之鏗然有聲，啟視之，得銅櫃一具，不敢輕褻，疑其中有異物藏焉。再拜稽首而開之，無他，乃殘書一束耳。字跡潦草，復多漫漶。讀書之暇，挑鐙細閱，俱係故國遺聞，約有數十種。不忍散棄，爰錄而存之，用昭勸懲，以備正史所未逮，可與《天寶遺事》並垂不朽。裒帙既成，命之曰《荊駝逸史》，藏之巾箱，以俟世之鴻博君子採擇，庶不負予之一片苦心爾。」
　　　　王白田為紫陽功臣
寶應王白田，名懋竑，編輯《朱子年譜》，去取精審，於年月先後尤齗齗，少壯精力專注一書，世稱為紫陽功臣不誣也。白田性介澹，嘗謂友人曰：「老屋三間，破書萬卷，平生志願於斯足焉。」
　　　　舊鈔貳臣傳
乾隆末，高宗勅廷臣撰錄《貳臣傳》，其書甚祕，凡二十卷，首錄諭旨五道，卷一為甲乙表，卷二至卷二十為列傳。表分六等，以遇難殉節者入甲編上，著有勳績者入甲編中，著有勞績者入甲編下，無功績可紀者入乙編上，曾獲罪者入乙編中，首降流賊後投誠者入乙編下，各傳即視此以編次，蓋舊鈔國史館定本，異於湖南坊刻者也。坊刻並作十二卷，漏載諭旨暨甲乙表，各傳先後雜糅，無復甲乙次序。又如乙編上之馬光遠、左夢康、謝陞、金之俊、房可壯、王永吉、王鐸、梁雲構，乙編中之馮詮、謝啟光，乙編下之衞周祚，龔鼎孳、劉昌、高爾儼、張端、孫可望，共十六人，乾隆壬子奉特旨削諡，此本分繫各傳末，而坊刻亦均遺之。
　　　　王壬秋著湘軍志
湖南王壬秋檢討闓運著《湘軍志》，敘湘軍之緣起與瑣事，雖表揚功績，而劣迹曾不少諱，於曾文且有微詞，皆直筆也。湘軍將帥惡之，購其板，燬焉。乃羣屬王定安別撰《湘軍記》，則皆諛頌之矣。
　　　　劉薌林欲作淮軍志
貴池劉薌林觀察含芳嘗謂淮軍非始於李文忠，其官登萊青兵備道時，為人述淮軍之原委，欲作淮志，未果而卒。
　　　　世宗有硃批諭旨
世宗勤於吏治，硃批諭旨，自雍正辛亥發刊至乾隆戊午蕆事者，雖有三百卷之多，然雍正十三年中，無日不自握丹毫，疇咨庶政，故硃批諭旨甚多，所發刊者不過十之三四。其餘以事關軍國大計，當時未便發刊，均藏保和殿東西兩廡。
國朝史事，以康、雍、乾三朝為中堅。而雍正時之振刷，尤為一代特色，故世宗手批，實為史材中最要之物也。
　　　　朱東觀編明崇禎諸臣奏疏
朱東觀編《明崇禎時諸臣奏疏》一卷，高宗以為忠於所事，不足為罪，惟令改去「虜」「胡」「韃」等字。
　　　　國初諸曹章奏
光緒庚子，甘肅燉煌石室寫經初見於世之時，法人伯希和取古代寶物。是室湮沒於唐代，所藏皆唐以前物，學部令甘撫送京，遂由部設京師圖書館庋藏之，復購置書籍以益其不足，並奏請酌撥內府書籍，於是內府書稍稍傳布，然多殘缺重複之物。中有諸曹章奏鈔本五冊，皆係順治甲申九月章奏也，而僅有吏、戶、禮三曹。計禮曹章奏分上下兩冊，其上冊首頁署纂修官編修朱之錫、檢討李中白。戶曹章奏一冊，署纂修官編修陳爌、李昌垣。吏曹章奏上下兩冊，首不署名，知為吏曹者，亦就文義定之耳。
　　　　何子貞著史漢地理合證
道、咸間，道州何子貞紹基以書名著於世，然其生平學問，專肆力《史》、《漢》。罷官後，恆為各省大吏聘修通志，體例精嚴，撰述贍洽。詩宗昌黎、東坡，有蒼莽橫逸之氣。所著有《史漢地理合證》、《東洲草堂詩文集》、《玄女室雜記》、《舂陵倦憶錄》。
　　　　宮史
內廷奉詔編纂《宮史》一書，不授剞劂。其宮苑一門，備載宮中現行則例。首一門為聖訓，有聖祖御旨。
　　　　顧亭林有肇域志手藁
顧亭林《肇域志》手藁，德清許周生藏。咸豐庚申浙亂後，為揚州黃古蟠所得，於同治丁卯為黠賈巾去。黃先世多藏書，任子田侍御曾假十餘種至京師，有經周書昌、丁小雅勘定者，俱為黃之後人以賤價售之。
　　　　顧祖禹著方輿紀要
顧祖禹所著《讀史方輿紀要》，博聞宏辨，囊括古今，寧都魏叔子禧稱為數千百年絕無僅有之業。江夏劉湘煃者，嘗校顧書十餘年，愛其精博而微訾其縱橫，著《讀史方輿紀要訂》若干卷。禧弟子梁份嘗著《秦邊紀略》，有書無圖。湘煃得圖以校份書，宛合，乃知為份舊本。然與祖禹書頗齟齬，湘煃因合訂為《秦邊紀略異同攷》。份傳禧學，不仕，為西邊大帥上客，其書僅存。湘煃受業於梅文鼎，以諸生終。
　　　　李堯棟言地理
李中丞堯棟，乾、嘉間賢大吏也。任館職時，讎校精覈，為高宗所知。一日，代人撰《日下舊聞攷》表文，高宗亟稱善。嘗為《雲南山川地理圖》二卷、《夷人圖》二卷，圖後各系以說。又嘗剏修《四川通志》，詳實不蕪。又嘗購書以惠湖南嶽麓書院之弟子，又於江寧建長干橋，繕莫愁湖，而誌以詩文，築補梅亭於湖南節署，以誌嗣美梁文定之名蹟。
　　　　楊守敬治舊地理
同、光以來，精目錄版本之學者，有桐城蕭穆、江陰繆荃孫。精金石攷證之學者，有義州李葆恂。而宜都楊守敬則兼之，地理之學，尤為獨擅。蓋守敬治舊地理，早著《歷代地理沿革圖》、《隋書地理志攷證》行世。晚成《禹貢本義》、《水經注要刪》、《水經注圖》、《晦明軒稿》。以為自來治《禹貢》者，若胡渭、徐文靖、程瑤田、焦循、成蓉鏡、丁晏諸家，於黑水、三危、九江、三江之類，往往強為牽合，莫得要歸。實則兩黑水、兩三危、兩九江、四三江、三沮水、兩洛水、兩漳水等，皆異地同名，並不相涉，必溝而通之，致南北混淆，古今雜糅矣。至若碑帖及宋、元版古書，攷訂題跋，景摹上石付梓者，不可勝數。所成有《叢書舉要》、《日本訪書志》、《續補寰宇訪碑錄》、《寰宇貞石圖》、《留真譜錢錄》。守敬，字惺吾。
　　　　朱竹垞編日下舊聞
《日下舊聞》為朱竹垞所編，而于敏中綜其成。乾隆癸巳，高宗令福隆安、英廉、蔣賜棨、劉純煒等逐一確覈，凡方隅不符，記載失實，及承襲譌舛，遺漏未登者，悉行分類臚載，並載入《四庫全書》，以垂久遠。
　　　　吳為相修桂陽州志
吳為相，桂陽州人，少有穎才，性簡略。順治庚子舉於鄉，不樂仕進。會試不第，歸隱。州牧董之輔甚重之，屬修州志，諸纂次盡付之。時諸生集者百數，議論盡出為相下。已而諸生皆散去，為相一人屬稿，日數十紙，五月書成，人咸歎為莫及。
　　　　白下志
有以《白下志》就正於袁子才者，袁置案頭，塵壒積矣。作者索之數四，即完璧歸之。其人即梓以問世，而頗怪袁之惜墨如金也。袁曰：「此志命名，已不足寓目矣。」或問其故，袁曰：「白下者，江寧之別名也。《白下志》為江寧府志乎，抑江寧縣志、上元縣志乎？抑志白下山水乎，抑志白下人物乎？作文必先有題，既無題，安有文，是不必觀也。」其人聞之，匿其板不復問世。
　　　　徐星伯著新疆賦新疆識略
大興徐星伯繼朱竹君學士筠、文正公珪、翁覃谿閣學方綱而起，招徠後進，天性敦摯似竹君，胸次寬博較覃谿為勝，四方宿學之士客京師者，以是皆歸之。官湖南學政，為武陵趙文恪公慎畛劾罷，戍伊犂，且籍其家。其得罪之原因，蓋隨棚廚夫賣茶點與諸生斂錢，事涉徐之封翁，趙摭以入奏。然不經此，星伯之《新疆賦》及《新疆識略》不成。天山南北路冰涯雪窖，皆天畀之以著書材也。賜環後，仍官中書，門下往來者有烏程沈垚、平定張穆、泰興陳潮、甘泉楊亮、陽湖董祐誠，皆談地學之友也。
　　　　林利著太平天國外紀
《太平天國外紀》著者名林利，為英國海軍官員，仕於粵寇偽忠王李秀成部下，曾為之組織忠義軍，以對抗戈登之長勝軍。
　　　　李秀成著天國鑑略實錄
粵寇李秀成死後，其子徵祥尚幼，錢塘某富室收養之。當出險時，一切金玉寶物俱不取，惟懷秀成手著《天國鑑略實錄》一冊而出。
　　　　董韞卿著述等身
甘泉董醞卿司農恂，自幼至老，手不釋卷，汗牛充棟，著述等身，輿地一科，尤為精闡。所著有《江北運程記》、《楚漕江程記》，為生平心力所注，尤稗國計。
　　　　徐延旭輯越南紀略
徐延旭之撫廣西也，擢自湖北襄鄖荊道，不二年，遷擢之速，震耀一時。蓋徐嘗輯《越南紀略》一書，張文襄公於奏保人才時，並以進呈，朝廷獎之。然其書體例雜糅，於越南地勢、民風、政教、禁令，率皆摭拾大略，於今昔沿革損益利害，均未之攷。惟中、越邊界各隘，歷粵抵滇，計有千八百里，詳載無遺，尚足備覽，然《廣西通志》固有之矣。徐自言守太平時，款結貢使，出關抵一人家，因雨留數日，得鈔冊，紀載越事，攜歸，併采案牘，彙為是書，不意緣此致福也。
　　　　周燕生諳朝鮮掌故
海門周燕生家祿隨吳武壯公長慶駐師朝鮮。燕生居朝鮮久，熟諳朝鮮掌故，著《朝鮮世表》、《朝鮮載記》、《朝鮮樂府》三種，皆精覈。
　　　　曾文正輯五百家姓
《百家姓》一書，為宋初人著，故首趙姓，尊其時之皇系也。然有韻無文，識者病之。國初費九煙重編之，成文矣而不傳。湘鄉曾文正公乃又作《五百家姓》，凡單姓、雙姓共五百家，而字則二千餘，蓋每句首冠以姓，其下即引一先賢事實以註之。
　　　　徐錫輯熙朝新語
《熙朝新語》殘本，題曰古歙余金德水輯。及攷《周莊鎮志》，云前輩傳聞，謂是鎮人徐錫所作，藏名為余金者，以當日法網綦嚴，故不敢直書其名也。書凡十六卷。嘉慶戊寅，翁子敬付之梓而序之，以為得之武昌市肆中，且稱其多採前人著述，無一臆撰訛傳之語，又旁蒐軼事，發潛闡幽，凡登臨耳目所經，巷議街談所及，自國初至嘉慶二百年中，有關於政事、文章、人心、風俗者，靡不具載。
　　　　湯海秋著浮邱子
道光朝，士無不知湖南有湯海秋者。海秋二十成進士，三十補御史，意氣蹈厲，勇言事。未踰月，三上章，最後以言宗室尚書叱辱滿司官事，在已奉旨處分後，罷御史回原官戶部。時英人擾海疆，求通市，海秋憤不得言事，猶條上尚書轉奏，策夷務善後三十事。嗣西人求改關市約，有其摺中不可許者數條，人以是服其精。浮湛部曹不得志，退而著《浮邱子》一書，大抵言軍國利病、吏治要最、人事情偽、開設形勢、尋攝要眇，凡九十篇，四十餘萬言。每遇人，輒曰：「能過我一讀《浮邱子》乎？」卒年僅四十餘。海秋，名鵬，湖南益陽人。
　　　　葉調笙著吹網錄
葉調笙著《吹網錄》成，或謂之曰：「子既以儒家著書，而以釋家之語名之，毋乃見譏於識者歟？」調笙曰：「是誠然。然宋儒講學之書，已襲取唐時釋子語錄之名，下此則小說家有宋人《鐵圍山叢談》，近世如紀文達之《如是我聞》，彭甘亭之《懺摩錄》，亦皆以釋家語命名，拙著亦竊援其例耳。」調笙，名廷琯，咸豐時之蘇州人。
　　　　求闕齋日記
湘鄉曾氏藏有《求闕齋日記》真蹟，裝以冊頁，得數十巨冊，皆文正所手書。宣統紀元。攜至上海，將赴石印。中頗有譏刺朝政、抑陽人物處，或見之喜曰：「此信史也。」意欲摘錄，以卷帙浩繁而罷。及印本出，重覽一過，則譏刺朝政、抑揚人物之處皆刪除淨盡矣。
　　　　小說之盛行
好小說家言者，首推紀文達公昀詼諧善談，今所傳《灤陽消夏錄》、《續錄桐陰雜記》、《如是我聞》、《姑妄聽之》是也。袁枚嘗作《子不語》，然不及其雅飭。蒲松齡之《聊齋志異》，尤為卓絕，其敘事簡古，人比之司馬遷《史記》。餘如金人瑞之《西域風俗記》，湯傳楹之《閒餘筆話》，余懷之《板橋雜記》，吳翊鳳之《秋燈叢錄》，均能巧言切狀，如印之印泥，不加雕削而曲寫毫芥。至章回小記，自達海以滿字譒譯《三國演義》以教旗人，而忠毅公額勒登保直視同古兵法，破川楚教匪，為一朝名將，此亦可見小說之有裨實用矣。若呂撫之《二十四史通俗衍義》，蔡奡之《東周列國志》，胡為而之《東漢演義》，褚人穫之改正《隋唐演義》，雖較之《三國演義》文質殊體，雅俗異態，而貞百慮於一致，驅萬途於同歸，亦能使紛煩眾理，無倒置之乖，殽雜羣言，無棼絲之亂，譬如葑菲，節取焉可也。言情之作，則莫如曹寅之《紅樓夢》，譏世之書，則莫如吳敬梓之《儒林外史》。曹以婉轉纏綿勝，思理為妙，神與物遊，有將軍欲以巧勝人，盤馬彎弓故不發之致；吳以精刻廉悍勝，窮形盡相，惟妙惟肖，有箭在弦上不得不發之勢，所謂各造其極也。至善評小說者，則推金人瑞，筆端有刺，舌底瀾翻，亦爽快，亦敏妙，鍾惺、李卓吾之徒望塵莫及矣。文章游戲，繆艮所作，近代則之，厥風大暢，東方譎諫，淳于滑稽，其於世道人心蓋亦有功不少矣。
　　　　水滸傳西廂記
吳縣金聖歎，名人瑞，原為張采，字若采，文倜儻不羣。少補長洲博士弟子員，後以歲試文怪誕黜革。及科試，頂金人瑞名就試，即拔第一，補郡庠生。聖歎於施耐庵《水滸傳》、王實甫《西廂記》皆有批本。順治丁亥戊子之交，方從事杜詩，詳加評點，未卒業而被難，士林惜之。
　　　　聊齋志異
淄川蒲松齡，字留仙，號柳泉，康熙辛卯歲貢，以文章風節著一時。弱冠應童子試，受知於學使施愚山侍講閏章，文名籍甚。顧以不得志於有司，乃決然舍去，一肆力於古文辭，悲憤感慨，自成一家言。
留仙研精訓典，究心古學，老宿名流時加刮目，因亦私心自喜，不敢妄自菲薄．又因目撃國初亂離時事，官玩民偷，風漓俗靡，思欲假借狐鬼，纂成一書，以抒孤憤而諗識者，則詞章，經濟，志節皆與之俱傳矣．每當授徒鄉間，長晝多暇，獨舒蒲席於大樹下，左茗右煙，手握葵扇，偃蹇終日．遇行客漁樵，必遮邀煙茗，談虐間作，雖第鄙褻之語，市井荒傖之言，亦傾聽無倦容．人以其易親，故樂近之．初嘗效東坡強人妄言，其後不必用強，甚為搆空造作奇聞以來取悅者矣．晚歸篝燈，組織所聞，或合數人之話為一事，或合數事之曲折為一傳，但冀首尾完具，以悅觀聽．其文非一朝所猝辦，其事亦非一日所網羅，歷二十年，稿三數易，始得此高不盈寸之著作．其行文驅遣成語，運用典籍，全化襞襲痕迹，殊得唐人小說三昧．留仙之孫立德序《聊齋》云十六卷，與今之傳本合．或云尚有餘卷，當日其家以所傳多明亡逸事，懼觸文網，為刪之矣．
或曰，《聊齋志異》初成，就正於王文簡，文簡欲市其稿，留仙不與，因加評隲隙而還之，並書後一絕云：「姑妄言之姑聽之，豆棚瓜架雨如絲。料應厭作人間語，愛聽秋墳鬼唱時。」
《聊齋志異》之不為《四庫全書》說部所收者，蓋以《羅剎海市》一則，含有譏諷滿人、非剌時政之意，如云女子效男兒裝，乃言旗俗，遂與美不見容醜乃愈貴諸事，同遭擯斥也。
　　　　客舍偶聞
淮南彭孫貽《客舍偶聞》一帙，順德李芍農侍郎文田注之，所記康熙初年滿人互相擠軋之狀，歷歷如繪。其自敘曰：「客長安，見貴遊接席，必屏人趣膝良久，人不聞，須臾廣坐寒暄而已。徵以道上所聞，唯唯謝弗知。廷有大事，卿寺臺省集禁門，其中自有主者，羣公畫尺一而退，咸諾諾。議更寘大吏，冢宰不得聞，有所調發，司馬不知，羣公優遊無事，日置酒從容。諸小臣相聚博奕，連晨夕，或達旦，失朝會，始以病告，當事亦不問，以是聞見甚希。然時時遊於酒人豪士間，抵掌談世事，無所諱，突梯者又姑妄言之，足以新人聽。雖多耳食，徵其實，亦十得五六，更益以所見，隨筆記之。」
　　　　野叟曝言
《野叟曝言》為康熙時江陰繆某所撰。繆有才學，頗自負，而終身不得志，晚乃為此書以抒憤。書成，適聖祖南巡，繆乃繕寫一部，裝潢精美，外加以袱，將於迎鑾時進呈，冀博宸賞。其女亦通文墨，且明慧曉世事，知此書進呈，必釀禍。又度其父性堅執，不可勸止，乃與父之徒某議，乘夜用白紙裝釘一部，其精美與原書無殊，即置袱中而匿原書於他處。次日，繆將迎駕，姑啟袱出書，重加什襲，則見書猶是，而已無一字矣。繆大哭，以為是殆為造物所忌，故一夕之間書遽羽化也。女乃徐勸之曰：「既為造物所忌，似不進呈亦佳，免召殺身之禍。」繆無如何，始罷進呈之意，由是鬱鬱而死。死後，女乃將其書重加潤飾，凡穢褻之語，刪除略盡，始付刊，即世間流傳之本也。繆湛深理學，又長於兵、詩、醫、算，乃以素臣自居，而以理學歸之母氏，以兵、詩、醫、算分之四妾，舉所心得，宣洩無遺。書凡一百五十四回，其中講道學，闢邪說，敘俠義，紀武力，描春態，縱諧謔，述神怪，無一不臻絕頂。昔人評高則誠之《琵琶記》，謂用力太猛，是書亦然。書託言明弘治年事，按之正史，事實間有相合，而時代不能兩符也。
　　　　紀文達謂古今著述大備
紀文達為人作序、記、碑、表之屬，隨即棄擲，未嘗存稿。或以為言，紀曰：「吾自校理祕書，縱觀古今著述，知作者固已大備，後之人竭其心思才力，要不出古人之範圍，其自謂過之者，皆不自量之甚者也。」
　　　　閱微草堂筆記
紀文達學究天人，胸羅萬象，所謂無書不窺，無技不絕。加以天性曠達，不靳靳然賴雕蟲小技見稱後世，其精義微言，皆隱見於《閱微草堂筆記》五種。
　　　　灤陽續錄誤收金人詩為近人詩
葉調笙所著《吹網錄》云：紀文達公昀《灤陽續錄》，載其座師介野園宗伯乾隆丁丑年所作恩榮宴詩曰：「鸚鵡新班宴御園，摧頹老鶴也乘軒。龍津橋上黃金榜，四見門生作狀元。」文達自言「鸚鵡新班」不知出典，當時擬以詢野園，而因循忘之。郭頻伽《靈芬館詩話》則謂元遺山《探花詞》五首，中有句云《殿前鸚鵡喚新班」，野園殆即本於是歟？然去一「喚」字，於理未協。 【 此以喚字屬鸚鵡，故謂去之未協。】 余嘗閱《中州集》第八卷，則見此詩乃知為金吏部尚書張大節所作，題為《同新進士呂子成輩宴集狀元樓》。所異者，「御園」為「杏園」，「摧頹」為「不妨」，「四見」為「三見」，「作狀元」為「是狀元」耳。野園殆見此詩事頗類己，偶書之而略改數字，見者遂誤謂以為野園所作也。至「鸚鵡新班」，當是金源故事，尚須博考。頻伽亦以此詩為野園作，故謂遺山句是其所本。若就金人而言，據《中州集》小傳，張大節於明昌初已請老，計在遺山之前數十年，應是遺山詩本之張句，「喚」字之可去與否，亦難以臆定也．
　　　　著書自述身世
小說家多好以自身所經過之歷史為著述之資料，如《儒林外史》中之杜少卿，即著者吳敬梓徵君之自寓也。《兒女英雄傳》著者文鐵仙，曾簡駐藏大臣，以事不果往，故書中安龍媒將有烏里雅蘇臺之役而卒不成行，殆亦以泚筆之時感觸身世，因而自為描寫耳。
　　　　儒林外史
《儒林外史》五十卷，窮極文士情態，全椒吳敬梓所著也。吳，字敏軒，一字文木，乾隆時人，嘗以博學宏詞薦，不赴。襲祖業甚富，而素不習治生，性復豪，遇貧即施，與文士往還，飲酒歌呼，窮日夜不休，未數年，產盡。醉中輒誦樊川「人生直合揚州死」之句，後竟如所言。
是書將雍、乾時代之怪現狀，描寫盡致。蓋此時代之名士，最高者亦至於詩辭文字、箋注考訂而止。汪容甫於當時最負盛名，而《儒林外史》中之匡超人，或謂即指容甫。世傳其有出妻之事，與小說所載微異，然即此，亦足見人言嘖嘖之有自來矣。容甫初娶孫氏，工吟詠，嘗有句云：「人意好如秋後葉，回相見一回疏。」最為容甫所不懌。一日晨出，忽潛回房，時孫方梳頭，容甫出不意，自其後抱之。孫駭問曰：「是何人，敢爾相戲？」容甫遽怒曰：「豈尚有他人敢如此乎？」即以此為罪，出之，自是遂為時論所薄。後擬劉孝標《自序》，乃有「蹀躞東西，終成溝水」之語。文士出妻，固亦常事，如容甫者，則太不近人情矣。
　　　　紅樓夢
《紅樓夢》一書，所載皆納蘭太傅明珠家之瑣事。妙玉，姜宸英也。寶釵為某太史。太史嘗遣其妻侍太傅，冬日輒取朝珠置胸際，恐冰項也。或謂紅樓夢為全書標目，寄託遙深。容若詞云：「此夜紅樓，天上人間一樣愁。」賈探春為高士奇，與妙玉之為宸英同一命義。容若，名成德，後改性德，太傅子也。
或曰，是書所指，皆雍、乾以前事，寧國、榮國者，即赫赫有名之六王、七王第也。二王於開國有大功，賜第宏敞，本相聯屬。金陵十二釵，悉二王南下用兵時所得吳越佳麗，列之寵姬者也。作是書者，乃江南一士子，為二王上賓，才氣縱橫，不可一世。二王倚之如左右手，時出其愛姬使執經問難，從學文字，以才投才，如磁引石，久之遂不能自持也。事機不密，終為二王偵悉，遂斥士子，不予深究。士子落拓京師，窮無聊賴，乃成是書以志感。京師後城之西北，有大觀園舊址，樹石池水猶隱約可辨也。
或曰，是書實國初文人抱民族之痛，無可發洩，遂以極哀豔極繁華之筆為之，欲導滿人奢侈而覆其國祚者。其說誠非無稽，試讀第一回之詩曰「滿紙荒唐言，一把辛酸淚。都云作者癡，誰解其中意」，其言何等凄楚痛絕，則知其中有絕大原因，非游戲筆墨之自道身世者可比也。
或曰，《紅樓夢》可謂之政治小說，於其敘元妃歸省也，則曰「當初既把我送到那不得見人的去處」，於其敘元妃之疾也，則曰「反不如尋常貧賤人家，娘兒兄妹們常在一塊兒」，絕不及皇家一語，而隱然有一專制君主之威在其言外，使人讀之而自喻，此其關系於政治上者也。
京師有陳某者，設書肆於琉璃廠。光緒庚子，避難他徙，比歸，則家產蕩然，懊喪欲死。一日，訪友於鄉，友言：「亂離之中，不知何人遺書籍兩箱於吾室，君固業此，趣視之，或可貨耳。」陳檢視其書，乃精楷鈔本《紅樓夢》全部，每頁十三行，三十字，鈔之者各註姓名於中縫，則陸潤庠等數十人也，乃知為禁中物。急攜之歸，而不敢示人。閱半載，由同業某介紹，售於某國公使館祕書某，陳遂獲巨資，不復憂衣食矣。其書每頁之上，均有細字朱批，知出於孝欽后之手，蓋孝欽最喜閱《紅樓夢》也。
　　　　不寐錄
武進東南境太湖中，有山曰馬跡，古夫椒也，山水清幽，素為名儒碩彥之淵藪。乾隆時，有孝廉許亦魯字省輿者，例得截取知縣，而雅不願，翩然歸隱，歷主各書院講席，崇實黜華，力矯時弊，以造就真才。所著《領雲全集》，詩古文十六卷，已風行海內。又有《不寐錄》小說二十四卷，記載社會之現象，上自宮禁，下至閭閻，形形色色，無奇不有，而於明季軼事，搜錄尤詳，因犯禁忌，故藏之名山，迄未付梓。後某於許姓書簏中得稿本，幾為鼠蝕蟲傷，乃遂鋟版公之於世。
　　　　品花寶鑑
《品花寶鑑》出於道光中葉，著者挾貴人書，以稿本謁江浙大吏，所至獲金無算。其書中人，有見之者，華公子為崇華巖，父名玉某，兩任戶部銀庫郎中，積資百餘萬，有園林在京師平則門外。公子死，貧無以殮。或曰，華為成親王。徐子雲者為錫某，有六枝指，園在南下窪，名怡園。田春航為畢秋帆，侯石翁為袁子才，史南湘為蔣苕生，屈道翁為張船山，孫亮功為穆揚阿，即慈安后之父，嗣徽、嗣元即其二子四山、五山也。魏聘才為常州朱宣初，即江浙時文八名家中朱雪塍之父也。蕭靜宜為江慎修，梅學士為鐵保，奚十一為孫爾準之子，爾準時官粵督。潘其觀為京師內城內興隆靴肆主人蘇姓也。高品為陳森書，即著書之人也。伶人袁寶珠則仍其姓名，雲南甘太史為之自盡者也。蘇蕙蘭為李桂官，其餘諸伶亦皆原姓名。宏濟寺即興勝寺。金粟即桂竹蓀，曾權常州守，遭吏議。餘如王恂、顏仲清，亦皆隱指當時之名人也。
　　　　花月痕
《花月痕》書中姓名，皆實有人在，韓荷生乃左宗棠，李謖如乃郭松林，梅小岑乃李鴻章，包起乃鮑超，劉梧仙乃李元度。元度字次青，一生伊鬱，百感蒼茫，其境遇實大同而小異。
　　　　李伯元著小說
武進李寶嘉，字伯元，自號南亭亭長，創《游戲報》，為我國報界闢一別裁，踵起而效顰者無慮十數家，均望塵不及也。繼又別為一格，創《繁華報》。光緒辛丑，朝廷開特科，徵經濟之士，曾慕陶侍郎廣漢以李薦。會臺諫中有忌之者，遂列彈章。李笑曰：「是真能知我者矣。」自是肆力於小說，而以譎諫當路、啟人智慧為宗旨，撰為《庚子國變彈詞》、《官場現形記》、《中國現在記》及《文明小史》、《活地獄》等書。每一稿脫，輒紙貴洛陽，坊賈且以他人所撰小說假其名以出版，則其見重於社會可知矣。光緒丙十三月卒，時年僅四十也。
　　　　孽海花
近人所著小說，以東亞病夫《孽海花》為最著。全書以名妓賽金花為主。金花初名彩雲，不僅為近世名妓，其一生歷史，即求之於古籍中，以一勾闌女關係國家存亡，除陳圓圓外，殆不多見也。是書網羅同、光以來三十年之遺聞軼事，可為近世之歷史小說。其間描寫名士氣習，如禹鼎鑄奸，如溫犀照渚，尤為淋漓盡致。出版以後，重印至六七次，已達二萬部左右，在我國新小說中，可謂銷行最多者矣。其中人物，皆影射同、光時人姓名，如金雯青即洪文卿，龔和甫即翁同龢，潘八瀛即潘伯寅，黎石農即李芍農，李純克治民即李蒓客慈銘，莊小燕即張樵野，莊崙樵佑培即張佩綸幼樵，陸菶如仁祥即陸鳳石潤庠，錢塘卿端敏即汪柳門鳴鑾，何珏齋太真即吳清卿大澂，唐常肅即康長素，王子度恭即黃公度，過肇延即顧輯庭，呂辛芳即李經芳，匡次芳即汪芝房，謝山芝即謝綏之，許鏡澂即許景澄，雲仁甫即容純甫，貝效亭即費幼亭，李台霞即李丹崖，潘勝芝曾奇即潘曾琦，徐忠華即徐仲虎，莊壽香芝棟即張香濤之洞，馬美叔即馬眉叔，呂順齋即藜蒓齋，薛淑雲即薛叔耘，李任叔即李壬叔，米筱亭即費屺懷，姜劍雲即江建霞，王憶莪仙屺即王益吾先謙，祝寶廷溥即寶竹坡，黃叔蘭禮方即黃潄蘭體芳，黃仲濤即黃仲弢，袁尚秋即袁爽秋，繆寄坪即廖季平，連沅荇仙即聯元，成伯怡即盛伯羲，段扈橋即端午橋，聞韻高即文芸閣，荀子佩即沈子培，汪蓮孫即王廉生，馮景亭即馮桂芳也。其後半部為他人所續，則毫無精采矣。
　　　　靈魂學
康熙朝，掌欽天監事西人南懷仁上所著《靈魂學》一書，其言以靈魂為性，一切知識記憶不在於心，而在頭腦之內，聖祖閱之大怒，斥其語為不經，尤刺謬，立命焚之。
　　　　三字經補
《三字經》一書，所包甚廣，其中各科學無不完備，惟歷史所敘國初諸語為曲筆。或倣近行歷史教科書改訂補緝之例，為作《三字經補》，此段文字直接原文「至李闖，神器焚」之下，而原文清太祖四句則刪之。
　　　　日報月報旬報星期報之始
報章，通稱為新聞紙，或排日出版，所以報告社會及政治上之事項者。趙升《朝野類要》：「朝報每日門下後省編定，請給事判報，方行下都進奏院，報行天下。其有所謂內探、省探、衙探之類，皆衷私小報，率有漏洩之禁，故隱而號之曰新聞。」則宋時已有此稱也。
日報所載事項，由各地訪事員日記其所見聞而報之，常者報以書，要者報以電，得之外國者，則展轉而譯述之。於是中外要事無不歸類排比，詳細分列，可一目了然矣。報紙所載事項極多，一時不能得其要旨，故有主筆著為社論，以明大勢之所趨，或於一事一人著有時評，俾利害分明，閱者無待於稽考。不出一室而能周知世界者，實以此也。月報、旬報、星期報體例亦略同。
京師報房、宮門抄、諭摺彙存，謂之京報，軍機密件仍多缺略。林文忠公則徐撫粵時，會同江督飭江海關道譯英國藍皮書，送之總署及通商大臣、各督撫，藉以略通洋情，然人民多不得見，曰《西國近事彙編》，月出一冊。此我國報章之最古者，是為月報之始。
《申報》創行於同治時，是為日報之始。蓋英人美查、耶松二人相友善，來華貿易，美查創辦《申報》，延山陰何桂笙、上海黃夢畹主筆政，特所載猥瑣，每逢鄉試年，必載解元藝，與外報之能開通智識、昌明學術者，相去霄壤。時天南遯叟王紫荃布衣韜頗有時名，間撰時務論說，弁之報首，銷數遂以漸推廣，獲利亦不貲。耶松設一船廠，開創之始，連年折閱。美查遂以《申報》所獲，補助耶松船廠，得以維持永久，而申報館因之大受影響矣。光緒中葉改組，添招商股，由吳縣席裕福經理之。旋由江海關道蔡乃煌出資收買，後又展轉售與滬人。是報為吾國首創者，至於今，滬市賣報人於所賣各報，必大聲呼曰「賣申報」，是「申報」二字，在滬已成為新聞紙之普通名詞。繼《申報》而起者，在南洋叻埠曰《叻報》，在上海曰《字林滬報》。癸巳冬，電報滬局總辦上虞經蓮珊太守元善，糾股設一報館，曰《新聞報》，往往用二等官電傳遞緊要新聞，消息較靈捷。甲午之役，痛詆當局失計，直言不諱，一時洛陽紙貴，海內風行。滬商以其銷數之多，廣告雲集，至今商家廣告仍以《新聞報》為最也。
若夫預聞政事之報，當以《時務日報》為首。是報為光緒戊戌汪康年、梁啟超所經營者，旋改為《中外日報》，始終有官費補助，所謂半官報者是也。
《中外日報》紀載中外大事，評論時事得失，凡政治、學術、風俗、人心之應匡正、應輔翼者，無不據理直陳，頗為士大夫所重視。是年，居上海之法人有強奪四明公所之案，甬人起而抗拒，始則指導之，繼則節制之，一於報紙發表其意見。以是甬人雖全體一致與法人相抗，而始終無暴動之事，法人亦曲意讓步焉。庚子拳亂之役，中外騷然，康年著論力斥拳匪之釀患，政府之誤國，然仍推本於人民信拳之心理，排外之緣由，以見其咎不盡在吾國。西人轉相譯述，復證以聞見，於是公論始稍出。辛丑議和之時，俄人不允將在東三省之兵撤退，中外皆知其不利於吾國，然無肯起而爭者。康年乃糾集同志，開會演說，力陳俄人之無理，東三省之俄兵不可不撤，外人永久駐兵之不可開其端，激昂慷慨，聞者動容。既已騰電中外，苦口相爭，復於報紙中暢陳其義。西報轉載之，深歎吾國之尚有人也。戊申，《中外日報》以論江蘇政局之腐敗，大觸江督端忠敏公方之忌，而江海關道蔡乃煌復迎合端意，沒收之。
至於反對政府鼓吹革命者，前惟《蘇報》，後惟《民呼》、《民吁》二報矣。宣統辛亥秋，則各報一律排滿，而《民立報》聲價尤高，販賣居奇，較原價昂至十倍。
戊戌。《廣仁報》剏於桂林，七日一冊，名雖不著，然溯星期報之始，實首屈一指焉。
光緒丙申，康年設《時務報》於上海，是為旬報之始。其意以為甲午中日之戰大敗於日本，非變法不足以圖存，非將教育、政治一切大經大法改絃更張，不足以言變法，乃糾集貲本，設報館於上海。時啟超方居京師，因招之至，令主編輯事，而以籌款事自任，間亦時有所撰述也。某月，康年著《中國自強策三篇》，冠之報端，力言我國宜復民權，重公理，宜尚創作而賤安閒，尚改變而賤守常，以能開利源為能，以能創新學為優，民性必求其宣達，士氣必求其振奮，昔之不使民與國事者，今必與之共治，昔之使民安於愚弱者，今必使之極其明強，是為宗旨所在。其辦法則以立議院舉議員為首。彼時變法之說雖漸興，然不敢昌言民權，康年大聲疾呼不稍諱，朋輩動色相戒，或貽書箴之，不顧也。後復為《中國參用民權之利益論》，以解內外之惑。其言曰：「民無權，則不知國為民所共有，而與上相暌。民有權，則民知以國為事，而與上相親。蓋人所以相親者，事相謀，情相接，志相通也。若夫君隆然若天人，民薾然如草芥，民以為天下四海皆君之物，我輩但為君之奴僕而已，平日政事舉措，漠不相聞，一旦變故起，相率委而去之，但知咎君之不能保護己，而不知纖毫盡心力於君。惟與民共治之國，民之與君，聲氣相接，親愛之心，油然自生。故西國之民，見君則免冠為禮，每飲酒，必為君祝福，國有大事，則羣起而謀其故。蓋必與民共樂，民然後樂其樂，與民共憂，民然後憂其憂，必然之理也。」
　　　　清議報
光緒戊戌之變，康有為、梁啟超既出走，乃設《清議報》於日本之橫濱，詆毀孝欽后黨不遺餘力。是時唐才常亦設《亞東時報》於上海，以翼《清議》。庚子，唐死，梁之同志復剏辦《新民叢報》，以言論自效。當是時，京朝士夫及草野志士咸思變法圖強，喜得《新民叢報》之為指導也，故其銷數乃達十萬以上。蓋我國自有報紙以來，未有若斯之盛者也。
　　　　出洋留學生刊行雜誌
光緒戊戌以後，內地革命思潮既已流轉各地，而東瀛留學界更為狂熱，乃各集鄉人刊行雜誌。於是湖北有《湖北學生界》，浙江有《浙江潮》，湖南有《湖南》以及《游學譯編》、《民報》之類，殆皆以鼓吹革命為宗旨。政府知勢之難遏也，思以利祿羈縻之，乃廷試留日畢業學生曹汝霖、金邦平等十餘人，分別賞以翰林、進士出身，而留學界革命之熱潮乃愈熾矣。
　　　　芻言報
宣統庚戌十月，汪康年設立《芻言報》於京師，不以登載時事為職志，而以匡救政府、警醒社會、糾正輿論為主要。月出六紙，編輯、核對、發行皆一人任之。時患膈疾已久，或勸其不必為是以自苦，輒笑謝之曰：「吾即以是為療疾之藥耳。」辛亥，以病卒於京，時年五十一也。
清稗類鈔
　性理類
　　　　諸儒學派之總綱
國初講學諸家，容城孫奇逢、餘姚黃宗羲號稱南北大師。奇逢交定興鹿忠節公繼善為講友，宗羲奉山陰劉忠正公宗周為本師，皆受王守仁姚江之傳。盩厔李顒起自布衣，安貧樂道，以理學倡導關中，與奇逢、宗羲相鼎足，其學亦出於姚江。嘉定陸世儀、桐鄉張履祥皆蕺山弟子，獨無門戶之見。南豐謝文洊亦先姚江而後程、朱。睢州湯文正公斌源出夏峯，而能持新安、金谿之平。安溪李文貞公光地、平湖陸清獻公隴其、江陰楊文定公名時、無錫高愈顧樞、寶應王懋竑及閩中、廣東、山左、山右諸學派，則一以程、朱為宗。至八旗儒臣之以理學稱者，則簡儀親王德沛其最著也。
　　　　夏峯學派
孫奇逢，字啟泰，號鍾元。少倜儻，好奇節。明萬曆庚子舉人。順治乙酉，以國子祭酒徵，蓋祭酒薛所蘊謂其學行可比元之許衡、吳澄而薦之也。有司敦趣，固辭。移居新鄉之夏峯村，潛心濂洛之學，家庭雍睦。慕蘇門百泉之勝，為宋邵康節、元姚樞、許衡諸人講學之所，遂渡河家焉。水部郎馬光裕奉以夏峯田盧，乃率子弟躬耕，四方來學之願留者，亦授田使耕，所居成聚矣。
奇逢幼當梁溪、吉水講學都門之日，與鹿忠節公交脩默證，以聖賢相期許。忠節既殉難，獨任斯運者四十餘年。兩朝徵聘十一次，堅臥不起，居夏峯二十五年而卒，年九十有二。天下咸稱為孫徵君，又稱為夏峯先生，或曰蘇門先生。其學宗明之王陽明，而歸本於慎獨，人無賢愚，莫不導之為善，蓋孟子所謂天民也。嘗言喜怒哀樂中節，視聽言動合禮，子臣弟友合分，此終身行之不盡者。弟子甚眾，而新安魏一鼇、清苑高鎬、范陽耿極、登封耿介、雎州湯文正公斌為尤著。奇逢命一鼇輯《北學編》，文正輯《洛學編》，自著《理學宗傳表》，以周、程、張、邵、朱、陸、薛、王及羅念庵、顧涇陽為十一子，別為《諸儒考》附之，蓋獨出己見，非依榜舊聞者比也。弟子中有漆士昌者，江陵人，嘗補《理學宗傳》，列奇逢於顧憲成後，為古今第十二人。雖儒者不以其說為然，而蘇門教澤入人之深，門弟子信從之篤，亦可見矣。
　　　　梨洲學派
黃宗羲，字太沖，明御史忠端公尊素長子。山陰劉忠正公宗周倡道蕺山，奉忠端遺命，從之遊。是時越中承海門周氏之緒餘，援儒入釋，石梁陶奭齡為之魁，姚江之緒大壞，宗羲力摧其說，學者稱梨洲先生。明亡，養母不仕。嘗謂明代講學，襲語錄之糟粕，不以《六經》為根柢。又謂問學者必先窮經，經術所以經世，必兼讀史，史學明而後不為迂儒。又謂讀書不多，無以證理之變化，多而不求於心，則為俗學。生徒甚盛，鄞陳赤衷、董允蹈、慈谿鄭性、山陽楊開沅以及陳錫嘏、仇兆鼇、萬斯大、斯同昆季，皆出其門。所著《明儒學案》六十二卷，三百年儒林之藪也。又嘗論文，以為唐以前句短，唐以後句長，唐以前字華，唐以後字質，唐以前如高山深谷，唐以後如平原曠野，故自唐以後為一大變，然而文之美惡不與焉，其所變者辭，所不變者千古如一日也。生平為文，不名一家，晚年愛謝皋羽文，則以所處之地同耳。
　　　　二曲學派
李顒，字中孚。不求仕進，於山中築一土室居之，自署二曲土室病夫，以水曲曰盩，山曲曰厔，取所籍縣名之義也。學者稱二曲先生。嘗讀橫渠、藍田之書，慨然有修明關學意，勤於誨誘，從遊者日多。論學以自新改過為極則，又謂《大學》明德與良知無分，學者當先觀象山、慈湖、白沙之書，闡明心性，然後取二程、朱子以及康齋、敬軒、涇陽、整庵之書以身踐履之，則其趣頗近乎姚江。與富平李因篤、郿李柏稱「關中三李」。後鄠縣王心敬作《關學編》以傳之。
柏，字雪木，自號太白山人。初為諸生，及母卒，遂棄冠服，入太白山，率家人力耕，刻苦為學。家故貧，歷兵盜水旱，滋益困。自富平李子德被徵至京師，數稱柏賢，人始有知之者。或欲周之，而柏雖難為衣食，嘗一日兩粥，半月食無鹽，時時忍餓默坐，間臨水把釣，夷然不屑也。自誦曰：「貧賤在我，實有其門。出我門死，入我門存。」又曰：「牛被繡，鸞刀就。」又曰：「古之人有七日不火食者，有三旬九餐者，有食木子、橡栗者，有屑榆者，有一日長坐者，有餐氈齧雪十九年者，蓋有主於中，不動於外，抱節死義，不忘溝壑也。」
關學倡於明馮從吾，國初，華州白煥彩，同州黨湛，蒲城王化泰諸人相與切（石靡），或步訪二曲於盩屋，或迎二曲主其家，執弟子禮．煥彩有關中文獻之目，湛與化泰亦有名於時．武功有馮雲程，康錫呂，張承烈，同州有李士璸，張弭，朝邑有王建常，關獨可，咸寧有羅魁，韓城有程良受，蒲城有寧維垣，邠州有王吉相，淳化有宋振麟，皆篤志勵學，得知行合一之旨．至乾隆時，則有武功孫景烈，亦能接關中學者之傳．　
　　　　桴亭學派
陸世儀，字道威。明亡，鑿池十畝，築亭其中，不通賓客，自號桴亭。少從蕺山講學，與同里陳瑚、盛敬、江士韶相約為遷善改過之學。慮驚世駭俗，深自韜晦，於近代講學家最為篤實，人稱為「嘉定四先生」。世儀嘗曰：「天下無講學之人，此世道之衰，天下皆講學之人，亦世道之衰。嘉、隆間書院徧天下，呼朋引類，動輒千人，附影逐聲，廢時失事，甚有借以行其私者，此所謂處士橫議也。」其於薛敬宣、吳康齋、胡敬齋、陳白沙、王陽明諸儒，皆有評論，後儒以為允，大旨以不立門戶為主。全祖望謂孫夏峯、黃梨洲、李二曲皆以儒名，而桴亭少知者，及讀其書，而始歎其學之粹也。著有《思辨錄輯要》三十五卷。詩才甚清，惜全藁不傳。
　　　　楊園學派
張履祥，字考夫。居桐鄉之楊園，學者稱楊園先生。幼孤，母口受四子書，曰：「孔孟只兩家無父兒也。」後受業於蕺山，聞慎獨之說，晚乃肆力紫陽。當時東南文社各立門戶，履祥退然如不勝，惟與同里顏統、錢寅以文行相砥礪，繼與海鹽何汝霖、凌克貞切磋講習，益務躬行。嘗謂人多讀書則識進，且能自見瑕疵，故終身都無足處。又曰：「稼穡者，治生之大端也。務稼穡，則無求於人，而廉恥立。不妄取於人，而禮讓興。廉恥立，禮讓興，然後風俗淳懿，而古道可復。」因著《補農書》以勸其子弟。朱竹垞曰：「考夫講學，一以鹿洞為宗，仁宅義根，言規行矩，間作詩，不沿安樂窩頭巾語也。」著有《楊園備忘錄》三十四卷。
　　　　程山學派
謝文洊，字約齋，號秋水，明諸生。先讀龍溪王氏書，復讀陽明書，自信益篤。年四十，會講於新城之神童峯。有王聖瑞者，力攻陽明，文洊與爭辯累日，為所動，取羅欽順《困知記》讀之，始一意程、朱。闢程山學舍於城西，名其堂曰尊洛。著《大學中庸切己錄》，發明張子主敬之旨。其《程山十則》，亦以躬行實踐為主。時寧都魏祥等稱「易堂九子」，節行文章為當時所重。星子宋之盛等稱「髻山七子」，亦以節概名。而文洊獨反己闇修，務求自得。之盛過訪，文洊遂邀魏禧、彭任會於程山，講學旬餘。於是皆推文洊，謂其篤躬行，識道本。及門甘京、封濬危、龍光、曾日都、湯其仁、黃熙，時號「程山六君子」，故西江言理學者，必首推文洊。康熙辛酉卒，門人黃熙等傳其所著焉。
　　　　睢州學派
湯斌，字孔伯，號潛庵。少讀宋儒書，喜陸子，以清苦勵學。順治壬辰進士，授翰林院編修，出為陝西潼關道副使。時朝邑雷子霖以理學顯，治事之暇，時時造其廬以誌景慕。丁父憂，授徒自給，旋受業於孫夏峯。其生平論學，頗宗陽明，然能持朱、陸之平，以刻勵講求實用為主，無陽明杳冥放蕩之弊。康熙己未，召試博學宏詞，授侍講，與修《明史》，疏請順治甲申、乙酉以前抗拒本朝臨危致命諸臣，皆據事直書，聖祖嘉與，頒之史館為成命，由是明季諸義烈皆得表彰。後官至工部尚書。臨終，戒其子溥曰：「孟子言乍見孺子，皆有怵惕惻隱之心，爾等當養此真心，稟至性，求實理，否則習為鄉愿，無益也。」又曰：「吾數月來，心無一綫放逸，得力深於平時。」可想見其克己之功矣。乾隆丙辰，追諡文正。同時登封耿介、上蔡張沐並有志操，學者稱為「中州三大儒」。
　　　　安溪學派
理學有相業者，魏文毅公裔介外，推安溪李文貞公光地、高安朱文端公軾。文貞，字晉卿，一字厚庵，官至文淵閣大學士，篤信程、朱之說。其注解《正蒙》二卷，疏通證明，多所闡發，於先儒異同之處，尤能別白是非。《性理大全》一書，明胡廣等所採宋儒之說，凡一百二十家，其中擷錄原書，自為部帙者九種，捃摭羣言，分門編纂者十三類，太抵襞積成書，未能於道學源流真有鑒別，聖祖特詔儒臣刪為《性理精義》，皆文貞承旨纂修。門下士江陰楊文定公名時、漳浦蔡文勤公世遠，並以理學著名，文端最稱美之，蓋同調也。儀封張清恪公伯行講明正學，為天下第一清官。為江蘇巡撫時，與兩江總督噶禮訟，禍幾不測。聖祖忽罷禮，復清恪官，文貞實陰贊之，亦可見其沆瀣一氣矣。
　　　　平湖學派
陸隴其，字稼書。少即有志聖賢，不肯碌碌。既長，博觀先儒語錄，尤斥陽明致良知之說。且曰：「白沙、陽明之病，今世學者知之。至於涇陽前選，偏於主靜，雖本宗朱紫陽，終近禪學，亦弗足尚。」於是專以朱子為宗，異於朱子即謂為異端，判別區軫，不敢出入也。康熙庚戌，成進士，釋褐為嘉定知縣，將赴官，為銘以自警曰：「生者待汝養，死者待汝葬，天下後世待汝治，爾毋或輕爾身，以殉無窮之慾，而喪厥志。」旋因盜案落職。工部主事吳元起舉應己未博學宏詞科，其薦牘中有云：「理學深醇，久入程、朱之室；文章宏博，復登韓、柳之堂。」當時謂非虛譽。未及試，奔父喪歸。後官監察御史。壬申卒。著有《四書大全》、《三魚堂文集》、《問學錄》等書十餘種。乾隆初元，追諡清獻。
　　　　江陰學派
楊名時，字賓實，一字凝齋。官至禮部尚書，卒諡文定。少有志聖學，為文章原本經訓。康熙辛未，成進士，出李文貞公光地門。及入翰林，遂朝夕相從問學。方望溪侍郎苞與文貞辨析經義，常自日昃至夜中。文定端坐如植，言不及，終無言。及同直南書房，侍郎久與居，乃知其於文貞所講授者，篤信力行，而凡古聖賢相傳性命之旨要，皆能探其所以然，故能忠誠耿著，夷險一節，為世完人。其督雲貴時，以受人誣奏落職，部議擬斬監候，而文定篝火治《詩》、《禮》，坦然如平時。獄詞上，世宗特旨寬免。留滇七年，講學不少倦。乾隆初元，以禮部尚書入教皇子，兼國子監祭，酒薦寧化雷翠亭副憲鋐、安谿官獻瑤、南靖莊亨陽、無錫蔡德音等七人為助教，都下號為「四賢五君子」。未幾卒。所著有《楊氏全書》。侍郎在都時，嘗與蔡文勤公世遠太息人才之難，計數朋輩，如楊賓實、陳滄洲，後生中尚未見堅然可信其幾及者，況在古人。文勤曰：「吾門雷生， 【 即鋐七助教之一。】 乃後起之賓實也。」又歙縣程晉芳《正學論》曰：「國朝以來有三大儒，曰湯文正公斌，陸清獻公隴其，楊文定公名時。清獻之立朝治人，可以無憾，所微惜者，攻陸、王太過，猶有講學習氣。若潛庵、賓實，則昭昭與日月並行，玉粹金堅，吾無間然矣。」
江陰有徐世沐者，字爾瀚，號青牧。篤信朱子，切己反求，務有益於身心，虛懷抑志，不敢自是，至耄年如一日。少年猶及交太倉陸桴亭、無錫高彙旃、武進馬一庵，往來論學無虛日。關中李二曲南遊，世沐與深談久之。二曲曰：「子學篤而行未廣。」答曰：「先生行高而學未醇。」其不苟同多類此。晚年，隨子入都，閉戶讀書，日有記注。仇滄柱見而驚歎，颺言於眾，由是文貞、清獻亟與訂交。所著書曰《惜陰錄》，大旨以為聖賢之學即知即行，若知而不行，雖讀盡《十三經》、《二十一史》，徒敝精神，其光陰可惜也。卒年八十有三。疾革，召老友陳克艱與訣，遺命勿作佛事，息心端坐而逝。克艱與世沐同里同學。繼之者，文定也。
　　　　無錫學派
明萬曆時，無錫顧端文公憲成、高忠憲公攀龍講學東南，修宋楊時東林書院，恪遵程朱教法，力闢姚江無善無惡之說，有功於世，別為東林學派。一時名人先被權閹魏忠賢之難，後為馬士英、阮大鋮所排，困苦亦最甚。忠憲從子世泰，字彙旃，篤守家學，葺道南祠、麗澤堂於梁溪，與從子愈等講習其中。祁州刁包聞聲謁之，往返論學，尤莫逆，學者有「南梁北祁」之稱。歙人汪學聖所學近禪，兩至東林，乃大悟前失。其鄉人汪知默、陳二典、胡淵、朱宏、吳慎、施璜、汪燧輩，方講朱子之學於紫陽書院，因學聖以問業東林，志相得，乃作《紫陽通志錄》。陸清獻、張清恪皆與友善，若孝感熊文端公賜履，則世泰之徒所成就者矣。
愈，字紫超。十歲，讀忠憲遺書，即知向學，謹言行，植身艱苦。嘗言士求自立，當自不忘溝壑始。平居體安氣和，雖子弟未嘗訶責。終日危坐不欠伸，盛暑不裸跣，與人，食不越簋下箸。有忿爭者，至其前，輒愧悔。顧棟高從之遊，說經娓娓忘倦。所撰《朱子小學注》，乾隆時，侍郎尹會一督學江蘇，以小學取士，頒行其書。
顧樞，字所止，一字庸庵，端文公之孫也。明天啟中舉人。少從忠憲學，明亡，韜形遁跡，不入城市，不赴講會，惟心體力行而已。於明儒服膺薛、胡，而謂陳、王不免差失。又謂端文主無欲，忠憲主格物，並直接宋儒。同縣顧培、張夏、嚴瑴、宜興湯之錡亦皆能傳東林之學。
　　　　白田學派
王懋竑，字與中．少從叔父式丹學，即自刻勵．後與方望溪俄郎交，篤志經史，恥為標榜之習．康熙戊子舉鄉試，戊戌成進士，官安慶府教授，重建培元書院，以學行造士．語學者曰：「人一號名士，無足取矣．」嘗作詩，書諸座右，曰：「長隄潰蟻穴，君子慎其微．生平操持力，不敵一念非．波浪浮天闊，漭漭決四圍．內省増歎息，已往安可追．奔馬不可馭，磐石不可斡．是非反掌間，鉛刀貴一割．我心似寒灰，百念俱利　．頤更塞其端，絕之在由枿．」此可以見其蘊蓄矣．晚年，校定《朱子年譜》，於文集，語類考訂尤詳，大旨在辨為學次序，以攻陽明之說．著有《白田草堂集》二十四卷．
朱澤澐，字湘陶，號止泉。切磋講貫，宗朱子，以為孔子以來相傳的緒，窮即窮其所存之心，存即存其所窮之理，止是一事。喟然歎曰：「尊德性者，莫如朱子，道問學者，亦莫如朱子矣。」沒後，學者以其嘗講道錫山，祀之於東林道南祠。
　　　　閩中學派
閩中學派，李氏最盛。文貞公之弟光坡，字耜卿，與文貞相與講貫，著《性論》三篇，辨論理氣先後動靜，以訂近儒之誤。又著《三禮述注》六十九卷，以授兄子鍾倫。從弟光墺，字廣卿；光型，字儀卿，同撰《二李經說》。鍾倫子清植有《儀禮纂輯錄》。世謂李氏一門能傳禮學也。蔡文勤公聞道於文貞，而傳道於雷鋐。鋐之學，以仁為歸，以敬義為門戶，以人情物理為權衡，以《六經》為食餌，以文藝為紳佩，以獎引天下之士為藩牆，而邪正之界，流漸之潰，析之尤精，防之尤密。生平出處，按之於道，蓋無一不合者。他如連城李夢箕精進學業，崇尚朱子。子圖南能世其學，與文勤講明修身窮理之要，文勤深重之。而邑人張鵬翼、童能靈皆以學行稱。鋐曾言閩江學者，當以鵬翼為冠，孟超然輩行稍後，然讀書有識，不為俗學所牽，則後先一揆也。
　　　　廣東學派
廣東學派，守陳白沙之舊者，為新會胡方。方，字大靈，所居曰金竹岡，學者稱為金竹先生。立志清苦，潛心理學。總督吳興祚聞其名，招之不出。知州何西池註其《梅花》詩，謂皆寓言講學，如白沙子之以詩為教也。弟子偶冒不韙，願就鞭扑，不願聞其事於胡先生。里中語曰：「可被他人笞，勿使胡君知。他人笞尚可，胡君愧殺我。」其誠之感人如此。督學惠士奇親往受教，亦不見，乃索所著書與明季梁朝鍾文并刻之，名曰《嶺南文選》。集中《謁白沙祠》及《白沙子論》，具見淵源所自。後粵中篤學行者，有南海馮成修、勞潼。
　　　　山左學派
山左學派，自安邱劉原淥篤信朱子之學，集朱子書作《續近思錄》，後數十年，昌樂閻循觀、濰縣姜國霖、劉以貴、韓夢周、德州梁鴻翥、膠州法坤宏猶能守原淥之學。夢周任安徽來安縣知縣，與山陽任璦友。夢周與人書曰：「任君體用俱備，有明以來，無此鉅儒。」及夢周將北歸，瑗語之曰：「山左人多質直，君當接引後進，以續正學。」因作《反經說》以示之。
博野顏元，字易直，一字渾然。其學貫古今，兼體用。嘗言堯舜之道在六府三事，周公教士以三物，孔子以四教，非主靜專誦讀流為禪宗俗學者所可託。於是著《存學》、《存性》、《存治》、《存人》四編以立教，名其居曰習齋，學者因稱為習齋先生。肥鄉有漳南書院，邑人郝文燦延元往教，三聘始往，為立規制，有文事、武備、經史、藝能等科，從遊者數十人。會天大雨，漳水溢，牆垣堂舍悉沒，人迹殆絕，元歎曰：「天不欲行吾道也！」乃辭歸。又謂張文升曰：「如天不廢予，當以七字富天下：墾荒、均田、興水利。以六字強天下：人皆兵，官皆將。以九字安天下：舉人才，正大經，興禮樂。」
元論學宗陽明，而清剋潔愨，自為一家之說。嘗謂孟子性善，與孔子性相近習相遠意同而語異。時人追味以為知言，又矯後儒心學放恣之弊。徽州姚際恆作《庸言錄》，謂周、程、張、朱皆出於禪，其說本於元。又謂聖人無心學而有其學，乃自立為學次第，雜取《少儀》、《內則》諸篇，定幼學之準，而以古文《禹謨》、李氏《周官經》所云六府、三事、三物為節目，與陽明限年責功之說大畧相似，所闕者惟心學耳。
元有弟子數百人，而蠡縣李塨最有名，與大興王源、上元程廷祚日討論天地陰陽之變、伯王大略、兵法文章、古今典制、方域要害、近代人才邪正，所學必可見之於民事。廷祚推之曰：「為顏氏者，其勢難於孟子，其功亦優於孟子。」去今逾二百年，法語學規直與泰西闇合，奇哉！德清戴望撰《顏氏學記》以傳之，猶惜其偏於空言心性也。
李明性，字晦夫，學者私諡為孝愨先生，塨之父也。家素饒，明亡後，田被圈入旗，食指且蕃，絀於用，然與人言，絕口不道貧字，守志益定，持節益嚴，視天下不義之富貴若將浼焉。彌留之際，屏婦女勿近，顧謂塨行屬纊禮，其亦一息尚存不肯少懈者歟？
　　　　山右學派
山右學派，傳絳州辛全之學者，有洪洞范鄗鼎、絳州黨成、李生光、陶世徵諸人。鄗鼎，字位西，究心《濂洛遺書》，養母不仕，河汾人士多從之受經。康熙己未，舉博學宏詞，以母老辭。家居，立希賢書院，置田以贍學者。陸清獻嘗與以書曰：「夙聞山右辛復元之名，而未見其書。承乏恆陽，幸與山右接壤，則又聞先生出處不苟，守禮謹嚴，蓋今之辛復元也。且盡刊行辛書，大有功於世道。辱以見示，不敢私於篋衍，將攜以南歸，徧告鄉後進，俾知太行之西，龍門之東，復有大儒出其間，王仲淹、薛敬軒之遺風未墜，相與討論而傳習之，為惠不亦多乎！」成，字憲公，號冰壑。以明理去私為本，生平不求人知。鄗鼎嘗譽之於人，意不懌。生光，字闇章，明諸生，至孝，以程、朱微言訓弟。明亡，北向痛哭，焚其青衿，自號汾曲逸民。世徵，字視庵。平生願學孔子，嘗言一部《論語》，皆孔子精神所流露也。至無行不與之語，乃諸弟子極意摹擬贊揚之辭，較之尋常答問尤為親切，從此想像其精神命脈之所存。久之，覺夫子之真面目躍然欲出，恍若親承提命者然。
　　　　兩湖學派
曾國藩，字伯涵，號滌生，湘鄉人。道光戊戌進士，官至大學士，封一等毅勇侯，卒諡文正。性理之學，上接朱紫陽；經世之略，更過王陽明。在都既與倭文端公仁、吳侍郎廷棟為講學之友，在家亦引益陽胡文忠公林翼、同邑羅忠節公澤南為同志。文忠撫湖北，正值粵寇猖獗之時，治軍理民，均能省身克己，並禮興國處士萬斛泉以資表率。而忠節訓諸生以道德，相率投袂討寇，馳名天下。又善化唐鑑推崇平湖之學，博聞而約守，矜嚴而樂易，漢陽劉傳瑩內志外體，一準於法，均為文正所重。惟鑑著《學案小識》，擯夏峯不錄，復深致鄙夷，則亦有門戶之見存矣。
　　　　八旗學派
八旗儒臣中，以理學稱者，首推簡儀親王德沛。王為太祖弟濟爾哈齊四世孫，早歲，應襲父爵為鎮國公，讓與從子，入西山讀書。怡賢親王薦之於朝，世宗召見，問所欲，曰：「願側身孔廟，分特豚之饗。」世宗大器之，授兵部侍郎。王益折節嚮學，立志希聖，一言一動，必由仁義。乾隆初，兼祭酒。每入學，摩挲俎豆，不忍決舍。嘗集太學諸生講《大學》首章，圜橋聽者凡千餘人，靡不悅服。獨助教王之銳以為未盡，復陳己意。王欣然下階三揖，其虛衷多類此。後督閩浙，駐節杭州時，於敷文書院繪河洛、方圜、羲文諸圖揭於屏間，王手執松枝，佇立指點，講解移時，聽者忘倦，僉謂天潢節鉞中古今一人。嘗曰：「人心為風俗之本，未有人心澆漓而風俗樸厚者。今世不患乏才，患人心不古耳，非講學無以明之。果使風化日移，勝咿唔呫畢多矣。」在閩時，有《鼇峯書院講學錄》行世。所著又有《易圖解》、《實踐錄》二書。乾隆己巳，簡親王神保住削爵，詔以王襲封。
王後歷封疆，以廉能著。然與河督高斌議不合，高欲歲減革沙船，力持不得，語人曰：「古人制度安可輕易改革。吾老不及見，汝異日當思吾語。」乾隆癸酉，張家路頭秋水漫漲，果如王所料，時王薨二年矣。及河患日增，至竭國帑民財以治之，猶無補，於以服王之先見矣。講學家尊之曰德濟齋夫子。
王同時有徐元夢者，字善長，一字蝶園，滿洲正白旗人，姓舒穆祿氏。舒與徐，滿音略同，而字義亦近，故天下稱蝶園徐公。康熙癸丑進士，官至協辦大學士，充《明史》總裁。中年後精研理學，言貌溫溫，若惟恐傷人者，而中持黑白，卒無所依違。與人敬以和，貴賤老少如一。老而篤學，與方望溪侍郎共事蒙養齋，暇即就問經義，事望溪如師。卒諡文定。
道、咸間，繼起者為文端公倭仁，字艮峯，姓烏齊格里氏，隸蒙古正紅旗，為河南駐防。道光己丑進士，官至文華殿大學士。與曾文正公、吳侍郎廷棟相與講學，兼講經濟，皆實求朱子之志而力踐之。又剏喫糠會以厲侈靡之俗，為朝野所推重。其學以九容入手，見過自訟，言動無妄，行己接物，絕無偏私。《敬陳治本》一疏，亟亟以講明正學為先。嘗曰：「志始於思，辨於學，發端甚微，為效甚鉅。」真卓然儒者之言也。
同、光間，蒙古崇綺，字文山，某科狀元，三等承恩公，孝哲后之父也，亦以精研性理聞於時。杜門謝客，列几之書籍，皆學案、語錄類也。穆宗崩，孝哲請命於崇，崇命以死，即此可見矣。
漢軍徐蔭軒相國桐，亦以講理學名於時，然不可與簡儀親王、文定、文端、文山所可同日而語也，其徒黨乃至擬之為程、朱。嘗召門人講陰陽動靜之學，徐曰：「譬如小几，几面，陽也，几底，陰也，去几曰動，安几曰靜。」文芸閣學士聞之大笑曰：「此為大儒之講學乎？雖車夫亦能之也。」
　　　　王船山神契正蒙之說
王夫之，衡陽人，明舉人，世人以其居石船山，故稱之為船山先生，杜門著書，神契張載《正蒙》之說，演為《思問錄》內外二篇。康熙時，以吳三桂叛，兵至湘，乃又逃之深山。
　　　　湯默齋勸黃九烟講學
明亡，戶部主事黃九烟隱居不仕，從湯默齋游。默齋勸之講學，九烟曰：「吾負不忠不孝名，何學之講耶！」
　　　　王寒荷晚好性理
寧陵王當世，號寒荷，晚好性理，得洛，閩諸儒之書，伏而讀之．間於體佳時，邀良友坐講牀頭，率能融徹大義．雖孤行其意，少與人周旋，然一與晉接，則藹藹無亢厲色．閭里之間，骨肉之好，卒不能名之，然亦皆知之．
　　　　顧在瞻戒空談
顧在瞻，名諟，與湯禹江同為黃梨洲之弟子。少時著《陸學傳習錄》，頗謗陸、王。及自甬上歸，語門人云：「吾向日一知半解，心粗膽大，妄議先儒。今從黃先生遊，乃知半生全在夢中。」遍索所鈔《傳習錄》焚之。與禹江訂讀經史法，求實學，戒空談，後生翕然從之。楊，名開沅。
　　　　張巽仲自儒而禪
張五權，字中生，一字巽仲。棄舉子業，從汪有源崑一問學，尋且延致於其家，反復克復歸仁之指，凝思終夜。粥田得資，以饌賓客，不倦。久之，瞿然曰：「朝聞道，夕死可矣，仲尼豈欺我哉！」益搜先儒語錄，澂心默坐，日以為常。間與浮屠往來質問，欣然有得，乃斷葷酒，著《復初論》，集古婦人得道者二卷，授妻沈氏，異室而處。人訾為自儒而禪，不恤也。順治辛卯，疾革，卻醫藥，端坐，曰：「死生，旦暮耳。」服深衣幅巾，作詩而逝，有「悟後修持二十年，儒功梵行兩能堅」之句。學者私諡為懿靖先生。
　　　　聖祖崇理學
聖祖篤信程、朱，所著《幾暇餘編》，其窮理盡性處，雖宿儒耆學如李文貞公、湯文正公等，皆莫能測。嘗出《理學真偽論》題以試詞林，又刊定《性理大全》、《朱子全書》等書，特命朱子升祀十哲之列，自是而四配之下遂有十二哲矣。
　　　　丁覺民體驗身心
康熙戊申秋，長興丁覺民進士珝北游天雄，留燕薊間四載，閉戶卻掃，體驗身心，與聖賢之旨相證合。或披衣達旦，隱几終日，仰天而噓，浩然其有得也。嘗自謂戊戌以來，十餘年苦心一無所得，皆好異之心誤之，今日始知極平淡處是極神奇處，凡一涉奇怪，便非也。
　　　　王子方志於聖道
翼城王子方，名端。生八歲而習句讀，十二而求文藝，十六而志於聖道，獨行獨勉，二十四而粗得其大略。不幸臥病二載，兩目失明，不敢復言學道矣。康熙庚午，病瘥身強，雖目不見字，耳聞而口誦，日有稍進，乃復自奮，每讀書有得，輒命子錄之，名曰《學思錄》。
　　　　邵季魯習王氏學
康熙辛巳，黃岡令韋鍾藻建姚江書院於縣南，博訪有紹王陽明之學者。聞邵季魯習王氏學，乃以禮幣致之，使主院事。先一日，戒眾，厥明，諸生畢至，韋偕教諭、訓導往，博士弟子迎於門外，揖至階。邵出蒞階，韋升階，揖邵，並揖教諭、訓導，次及諸弟子，皆揖而入，釋菜於先賢如禮。出即講堂揖坐，邵南向，韋西向，教諭、訓導東向，弟子侍於階。童子歌詩闋，邵為講《易》之艮卦。韋顧諸生曰：「先生哉！先生哉！」禮成，縣之父老喜曰：「數十年今見此也。」
　　　　勞麟書勉人為聖賢
餘姚勞麟書，名史，好引接後學，委曲盡誠，傭工下隸，皆教之使向道，曰：「盡汝職分，務實做去，終身不懈，聖賢矣，勿自薄也。」聞者莫不爽然。里中販物者近麟書居，不忍貨偽物。芻兒牧童或折棄繪繳，毀機穽，有鬬爭者，就質於麟書，往往置酒求解。
　　　　李恒齋欲不枉一生
李文炤，字朗軒，號恆齋，善化之鄉人。母孕十六月而生，幼讀書，寓目成誦。十歲，適郡城，父攜之謁先師孔子廟，循行殿廡，告以配享從祀之典，文炤曰：「如此庶不枉一生。」
　　　　李簡庵反躬切體
連城李圖南，號簡庵，諸生也。性端敏，甫四齡，而《四子書》已成誦。能謹容節，就傅習舉業，兼攻詩古文。既而歎曰：「吾學自有身心性命之所急者，顧可以虛名自騖乎？」於是究心濂、洛、關、閩之書，以反躬切體為務。居蓮峯、點石諸山者久之。嘗曰：「學者惟名利之念為害最大，越此庶可與言學。」
　　　　湯介亭師聖賢
雎州湯準，字稚平，號介亭，文正公斌之四子也。少歧嶷，有遠志。年十三，書「聖賢自可師」五字於紙，文正喜而勗之以正學。遂體究儒先，默識貫穿，悉本於身心踐履，不務講學名。嘗曰：「為學不在多言。」
　　　　朱湘濤做聖賢功夫
朱湘濤，名澤澐，寶應人。晚歲得脾疾，每五更起，盥沐，觀書，至夜分乃息。謂其子曰：「聖賢功夫正於困苦時驗之，若稍稍放倒，便至墮落，可不懼哉！」疾甚，吟宋邵康節詩曰：「任經生死心無異，雖隔江湖路不迷。」命家人治後事，別親友，怡然而逝，時年六十七。
　　　　王灃川為關中儒者
王心敬，字灃川，鄠縣人。幼學於李容，為邑諸生。雍正庚戌，其子某為令，陛見，例陳摺，世宗見而嘉之，曰：「名儒子故不凡。」令上疏者以為式。乾隆丙辰，蒲城某進士赴廷試，大學士鄂文端公爾泰問灃川安否，進士素不知灃川也，不能應，文端笑曰：「若不識關中儒者，何太俗耶！」
　　　　姜雲一味論語
昌樂閻懷庭與濰縣姜雲一善，一日，問雲一喜讀何書，曰：「《論語》，終身味之不盡也。」雲一嘗自述其生平學力，謂年四十，始能不以貧富攖其心，五十，始能不以生死動其心。
　　　　王勿齋作克復格
王立楷，號勿齋，乾隆初之湘陰諸生也。性方正，勤於自治，甚刻苦。嘗作克復格，每月言動必謹記之。
　　　　汪紱初精研性理
汪紱初，名烜，安徽婺源人。家貧困，傭於江西景德鎮之瓷器製造所，為畫之盌之役。博極儒書，精研性理，以宋五子之學為歸。
　　　　勞莪野讀書有得
勞莪野嘗言讀孔子書，得一言曰務民之義，讀孟子書，得一言曰強為善而已矣，讀朱子書，得一言曰切己體察。勞，名潼，乾隆時南海舉人也。
　　　　戴東原為本朝儒者
德清戴子高明經望，嘗與仁和譚復堂大令獻評隲戴東原，謂為本朝儒者第一。譚不答，蓋目之為第二流也。東原，名震，休寧人，乾隆時翰林院庶吉士也。
　　　　陳仁五研究性理
攸縣陳仁五茂才惠，研究性理之學，有猶子敘齋，嘗攜之入家塾。一日，講《中庸&#8231;天命》章，自卯達日午，娓娓不倦，敘齋亦恍然悟。其教人也，以小學為先。每慨然曰：「士生斯世，不能俎豆馨香，樹士林坊表，徒執筆咿唔，習舉子業以弋取榮名，誇耀閭里，有道恥之也。」
　　　　鄧元昌悔為朱子罪人
雩都宋昌圖嘗以通家子禮謁贛縣鄧元昌，器之，館之於家，昕夕論學，為日程疏記，言動交相摘。一日，昌圖讀朱子《大學&#8231;或問》首章，元昌適過窗外，立聽之，不覺淚下而拜，感動不能起，謂昌圖曰：「子勉之，無蹈吾所悔，永為朱子罪人，偷息天壤間也。」
　　　　孫玉山潛心理學
孫占鼇，字玉山，零陵歲貢生。嘗役於府署，輒懷書而往，郡守奇之，令改業為儒。不數年，文譽大起。旋入庠，食餼，貢成均。晚年潛心理學，終日默坐，與性道相契，世味泊如也。所著有《周易疑參》、《四書質疑》。
　　　　夏錫疇篤志勵行
河內夏錫疇，字用九。篤志勵行，治經通大義，不為章句之學。嘗自言曰：「今之講學者，吾知之矣。摹倣其口吻，比附其文字，以較量於錙銖毫釐、依稀輕重之間，若是者，俗學也，吾弗為也。悟空習靜，妙歸本體，掃除見聞，屏絕思慮，以程、朱為支離，若是者，異學也，吾弗為也。耽嗜泉石，厭鄙世故，甘心枯槁而無聞者，畸民也，吾弗為也。趨時若騖，逐利如繩，巧宦通神，前有阱而不見，後有賊而不知者，戮民也，吾竊矜而悲之。其或志切功名，挾策干主，布衣上書，以此博名而顯天下，吾力弗及焉，而又不為也。」
　　　　朱紫桂讀先哲書
同、光間，湘鄉有朱紫桂者，以貿茶致巨富。少固未嘗讀書也，至是而悔之，嚮學彌篤。嘗課子延師，於帷後靜聽之，課罷，則就經中之字請解其義。客有讀書者，入門，輒挾卷以質疑，數十年如一日。其所常觀之書，為《四子書》及陸象山、王陽明集。有過不自諱。有見其與李筱秋書，謂「自聆雅教以來，及讀各先哲書，亦知利不可專，而於利字關頭總打不破，不解何故」云云。所寄友人尺牘，不假他手，雖有訛字，文筆固明暢。曾卜壽藏於五腦梅花山，自作一聯曰：「一點靈光還造化，百年骸骨葬梅花。」
　　　　王曙軒服膺朱子
湘潭王曙軒徵君生平服膺朱子之學，嘗主講河南明道、洛學兩書院，刻布約言，頒示諸生。光緒辛亥，湘藩胡某聘主長沙求實書院講席，時年已七十餘矣，白髮蕭然。其持論頗不與袁淑瑜合。淑瑜少出曙軒門下，曙軒猶以學生待之，辭氣之間，不少假借，淑瑜頗不堪，謂其挾長。
清稗類鈔
　經術類
　　　　羣經精義之發明
經學之分漢、宋，猶理學之分朱、陸也。其專宗漢學以抵程、朱之隙者，為毛奇齡、惠棟、戴震諸人。其義理宗程、朱，仍博稽漢、唐注疏者，為李光地、方苞、姚鼐諸人。自有明中葉，人皆敝精力於帖括，而根柢之學闕焉。國初，樸學之士始出，顧炎武、閻若璩開風氣之先，其後鉅儒踵接，元和惠氏、武進莊氏、高郵王氏、嘉定錢氏盛於吳中，婺源江氏、休寧戴氏繼起於宣、歙。由是漢學昌明，遠紹微言，兼通大義，千載沈霾，一朝復旦。極盛於乾隆，益精於嘉慶，遺經端緒，皆有條理。然江藩作《漢學師承記》，凡稍近宋學者皆擯之。阮元刻《皇清經解》千四百餘卷，而光地與苞之著述一字一收，蓋幾於分茅設蕝矣。一時風氣所趨，遂以搜殘舉碎為功，詆宋儒為空疏，肆力掊擊，抑又過矣。要知漢儒之訓詁，宋儒之義理，相須而行，闕一不可，其激而互有勝負者，皆末流之失也。
　　　　經學有北南二派
長沙有校經堂，創自湘撫吳榮光。光緒初，學使餘姚朱肯夫少詹逌然籌款擴之，人才號為極盛。湘潭葉奐彬主政德輝，其魁碩也，有論經之言，今節錄之。
其論經學北派也，則曰博野有顏元，蠡縣有李（王恭）．（王恭）所著曰《周易傳注》，《詩經傳注》，《李氏樂學錄》．元之學，一傳而為李（王恭），（王恭）又受學於毛奇齡，此南學合北學之始．再傳而為程廷祚，則又以南人而為北學．然如所著《晚書訂疑》，《禘袷辨誤》二書，絕不附和毛氏《古文尚書冤詞》及《郊社禘袷問》之說，是則冰寒青勝，派同而學不同．至所著《春秋識小錄》，已入乾嘉考據一派，其殆學成之日乎？元之學，初不行於南方，厥後二百餘年，德清戴望本其先世家學，著《顏氏學記》一書表揚之．望晚年又從陳奐受《毛詩》，從宋翔鳳受《公羊》，所注《論語》，即發明《公羊》之義，是又轉入南學今文派矣．
曲阜有孔廣森，所著曰《顨軒所著書》，孔廣林所著曰《孔叢伯遺書》。廣森受學於戴震，震為江永高弟，是當列於婺源派之再傳。然北方為漢學者，紀文達公昀無傳書，獨孔氏一家為之，至馬國翰而極盛，故特列為一派，以張漢幟。
其論經學南派也，則曰崑山派有顧炎武，所著曰《亭林遺書》、《音學五書》、《日知錄》。徐乾學為炎武甥，所著為《讀禮通考》。潘耒為炎武弟子，刻《亭林遺書》。炎武之學，出於朱子，而實事求是，遂開東南漢學之先，論一代儒宗，當以炎武與元和惠周惕為不祧之祖。江藩《漢學師承記》退炎武與黃宗羲居於卷末，是誠所謂蚍蜉撼大樹者矣。
元和派有惠周惕，所著曰《詩說》。士奇為周惕子，所著為《易說》、《禮說》、《春秋說》。棟為士奇子，所著為《易例》、《周易述》、《易漢學》、《易大義》、《易微言》、《周易本義辨證》、《古文尚書考》、《明堂大道錄》、《禘說》、《左傳補注》、《九經古義》。惠氏三世治經，至棟而益盛，吳中漢學，實惠氏一家開之。故周惕與炎武，不獨化被三吳，澤及桑梓，即天下後世，亦當推為兩巨師焉。棟之弟子，一為江藩，著《周易述》、《補爾雅小箋》。一為余蕭客，著《古經解鉤沈》，皆於漢學一派有功後學者也。
婺源派有江永，所著曰《周禮疑義舉要》、《儀禮釋例》、《儀禮釋宮增注》、《禮記訓義擇言》、《深衣考誤》、《禮書綱目》、《律呂新義》、《律呂闡微》、《春秋地理考實》、《鄉黨圖考》、《羣經補義》。戴震為永弟子，所著曰《戴氏遺書》。段玉裁為震弟子，所著曰《經韻樓全書》、《說文解字注》。龔自珍為玉裁外孫，所著曰《尚書泰誓答問》、《春秋決事比》。龔橙為自珍子，所著曰《詩本誼》。永之學出於朱子，震乃操入室之戈，再傳而為玉裁，猶是古文學一派。三傳而為自珍，又轉入今文學一派。此無他，師承之嚴重不如漢京，故學者但隨風氣為轉移，遂不惜背師而馳，自亂統系。
常州派，一曰陽湖派，有莊存與，所著曰《周官記》、《周官說》、《周官說補》、《春秋正辭》四種。述祖為存與從子，所著曰《尚書校逸》、《尚書說》、《毛詩考證》、《周頌口義》、《夏小正考釋》、《五經小學述》、《說文古籀疏證》。劉逢祿為述祖弟子，所著曰《尚書今古文集解》、《公羊何氏釋例》、《公羊何氏解詁箋》、《論語述何》、《發墨守評》、《箴膏肓評》、《廢疾申何》。龔自珍為逢祿弟子，所著曰《婺源三傳書》。魏源亦逢祿弟子，所著曰《書古微》、《詩古微》。孫星衍所著曰《周堂集解》、《尚書今古文馬鄭注》、《尚書今古文注疏》、《明堂考》、《魏三體石經考》、《孔子集語》。張惠言所著曰《茗柯全書》、《儀禮圖》。成孫為惠言子，所著曰《說文諧聲譜》。常州之學，本分二派，一為今文學派，莊氏一家開之，傳至龔、魏，橫流極矣。然其學通天人之故，接西京之傳，蓋得董、賈之精微，而非如龔、魏之流於狂易。江藩《漢學師承記》不列其名與書，殆有彼哉之意乎？一為古文學派，孫星衍卓然名師，為古學之勁旅，當時與洪亮吉齊名鄉里。亮吉所著《左傳詁》，遠不如孫之精深。蓋洪後以史學地理名家，精神別有專用也。惠言精研《易》、《禮》，實惠氏之旁支。崑山元和以外，其學派未有過於常州者也。
儀徵派有阮元，所著曰《皇清經解》、《詩書古訓》、《車制圖解》、《儀禮石經校勘記》、《曾子注釋》、《十三經注疏校勘記》、《經籍纂詁》。元主持漢學，全在《經解》一書。節鉞所至之處，於廣州則創學海堂，於浙江則建詁經書院，兩省承學之士，百年以來，猶沿其餘風。湘省漢學，興起最遲，然創湘水校經堂者，則其弟子巡撫吳榮光也。瞽宗之祀，其為先河乎？長沙王先謙續編《經解》一書，推衍宗風，網羅散佚，其嫡派終在湖湘。新學既興，南風不競矣。
高郵派有王念孫，所著曰《讀書雜志》、《廣雅疏證》。引之為念孫子，所著曰《經義述聞》、《經傳釋詞》。高郵自創一派，專以形聲訓詁校勘古書，於是千古沈晦不可解之文詞，循其例，無不渙然冰釋。俞樾踵其後，為《羣經平議》，為《諸子平議》，為《古書疑義舉例》，而後四部書之訛文脫簡，重門洞開，可謂周、孔之掃夫，劉、班之嫡子。曾文正《聖哲畫像記》推為集小學之大成，蓋猶等夷之見矣。
南雷派有黃宗羲，所著曰《易學象數論》、《深衣考》、《孟子師說》。南雷得蕺山之傳，其理學為陽明一派，然為全祖望所私淑，又為萬斯大兄弟受業之師，浙中經學之風，故當以宗羲為鼻祖。
四明派有萬斯大，所著曰《萬氏經學五書》。斯同為斯大弟，有《石經考》。四明之學，為浙中漢學之先聲，非毛奇齡逞其口辯一味叫囂之比也。少時兄弟師事南雷，得聞蕺山之緒論，平日持論，以為非通諸經，不能通一經；非悟傳注之失，則不能通經；非以經釋經，則亦無由悟傳注之失。至理名言，誠實事求是之義。當時並無漢學名幟，而治經之法，遂為一代宗風，不可謂非豪傑之士也。
桐城派有方苞，所著曰《望溪全集》。劉大櫆為苞弟子，不傳經。姚鼐為大櫆弟子，有《左傳補注》、《公羊補注》、《穀梁補注》、《國語補注》、《九經說》。桐城方氏說經諸書，源出北宋，再傳為鼐，以參合義理、考據、詞章為宗。桐城之學，至此一變，曾文正師之。東塾派有陳澧，所著曰《東塾讀書記》、《漢儒通義》。澧為阮元再傳弟子，然近世所謂漢、宋兼采一派者，至澧而始定其名，故別為派以殿於後。
　　　　經有六證
葉奐彬深於經學，嘗謂經有六證，可以經證經，以史證經，以子證經，以漢人文賦證經，以《說文解字》證經，以漢碑證經。今錄其證經之言如下。
一以經證經　如以《禮》證《易》，則有張惠言《虞氏易禮》。以《春秋》證《易》，則有毛奇齡《春秋占筮書》。以《春秋》證《禮》，則有宋張大亨《春秋五禮例宗》。以《公羊》證《禮》，則有淩曙《公羊禮疏》、《公羊禮說》，陳奐《公羊逸禮考徵》。以《穀梁》證《禮》，則有侯康《穀梁禮徵》。以《禮》證《詩》，則有包世榮《毛詩禮徵》。以《公羊》證《論語》，則有劉逢祿《論語述何》。昔人云，不通羣經，不能治一經，此解經第一要義也。
一以史證經　司馬遷受經於孔安國，故言漢學者，推為古文家，不盡然也。《史記》一書，《五帝本紀》、《夏本紀》、《殷本紀》、《周本紀》可以證《尚書》，春秋列國《世家》可以證《尚書》，亦可證《左傳》，《孔子世家》、《仲尼弟子列傳》可以證《論語》，《荀孟列傳》可以證《孟子》。自餘前漢諸人，其列傳中引用經文，多與今本殊異，繆佑孫有《兩漢書引經考》，最為詳洽，可以參觀。《史》、《漢》以外，則《三國志》、《南北史》，不獨經師遺說時有異同，即其授受源流，亦足以資考索。至《國語》、《國策》、《逸周書》，本屬經類，或與《春秋》相表裏，或與《尚書》相貫通，雖純駁不同，而參考必備，《四庫全書》均入於史部雜史，非知三書源流者也。
一以子證經　諸子皆六藝之支流，其學多出於七十子。周、秦、兩漢九流分馳，諸儒往往摭其書之遺言，以發明諸經之古學，今試舉其書論之。如京氏《易傳》 【 《隋書經籍志&#8231;五行家》京《易占》即此書也。】 為孟喜《易》義，焦贛《易林》 【 翟云升考定為崔篆撰。】 為京房《易》義，《韓詩外傳》為《韓詩》義，班固《列女傳》為《魯詩》義，《韓非子》、《淮南子》為《春秋左氏》義，《白虎通德論》為《春秋》禮義，《荀子》、蔡邕《獨斷》為《禮》義，此其彰明較著者。至《墨子》有《古尚書》，有《百國春秋》，《管子》有《周禮》遺法，《淮南子》有九師《易》義，是又在讀者之善為溝通，而無用其比較已。
一以漢人文賦證經　王逸《離騷注》、《蔡中郎集》有《魯詩》義，阮元輯《三家詩》，陳壽祺《三家遺說考》，已詳舉靡遺。其他《兩漢書》中諸人封事、文賦，或釋經有異義，或引經有異文，大抵諸儒各治一經，無不貫澈源流，搜採遺佚。其書見於前續兩《經解》中者，可以按目求之。即小有出入異同，亦無損其全書之例。乾、嘉兩朝，江、浙間諸經師，不得不推為經苑之功臣矣。
一以《說文解字》證經　許為古文學而兼采眾家之言，故其書同一引經，往往先後異字，解義亦不相同。陳瑑《說文引經考證》、吳玉搢《說文引經考》、柳榮宗《說文引經考異》，皆有專書，可取而細繹之也。
一以漢碑證經　漢儒治經，最重師說，凡流傳碑本，其引經與他本異者，家法皆各殊。皮錫瑞有《漢碑引經考》一書，疏證詳明，真偉作也。
　　　　顧亭林春夏溫經
顧亭林少時，每年以春夏溫經，延請士子之聲音宏暢者四人，設左右坐，置注疏於前，自居中央，其前亦置經，使一人讀而己聽之。遇其中字句不同或偶忘者，詳問而辨論之。凡讀二十紙，再易一人，四人周而復始，計一日溫書二百紙。
　　　　陸紫宸於六經有撰述
陸楣，字紫宸，無錫人。幼孤露，讀書於雞棲豚柵旁，志意慷慨，喜為古文辭。同邑有朱旂者，見楣所作，為之延譽於秦宮諭松齡，乃得縱觀秦氏藏書。自是北走燕趙，南踰閩嶠，其學益進。楣於《六經》皆有撰述。垂老，作《古今官制考》，未成而歿。其狀巨肩蝎鼻，不知者以為河朔傖父也。
　　　　陳念茲疏注五經
陳明琯，號念茲，諸生也。好與人尚論千古，每及忠臣義士，則意氣激昂，揚眉抵掌。至言及不平事，則目瞪口噤，氣填胸薄喉，半晌不出聲。耽嗜書史，朝夕科跣，坐臥一小齋，劌心鉥腎，研窮聖賢義蘊。嘗疏注《五經》，沿流討源，深造自得。
　　　　顧復初發明五經
顧復初，名棟高。以經學授國子監司業，年逾七十，不復出山。康熙丁丑春，聖祖南巡，迎鑾，獻所著《詩書兩義》，蒙恩加祭酒銜，又數年而終。復初為辛丑進士，性倨慢，不合時。官中書時，與堂上官齟齬，僅三載，即歸田。生平以窮經著書為事，自幼至老，未嘗一日不讀書，於《五經》皆有所發明。掌教淮陰，從遊者甚眾。夏日不見客，閉重門，解衣脫襪履，至寸絲不掛，匿帷後，手一卷不輟。辛未經學，惟復初無愧色耳。
　　　　李恒齋治經有聲
善化李恆齋究心正學，治經有聲，與同邑熊超、寧鄉張鳴珂、邵陽車無咎、王元復為友，各守一編，相與切劘。嘗釋《易》卦象，訂《禮》正《詩》《樂》，解《春秋》，論纂宋五子書。為嶽麓院長，著《學庸講義》，其他子史百家、輿地象緯莫不淹貫。湖南自王夫之以學術聞天下，文炤繼起，名與之埒。
　　　　徐文定精研經學
滿洲徐文定公元夢精研經學，老而彌篤，暇即就方望溪侍郎苞考問經義。諸王侍衞中有年逾三十始讀《大學》，而請業於方者，講至《秦誓》，方作而言曰：「所謂一個臣，吾觀徐公良然。」
　　　　高宗重經學
高宗特詔大臣保薦經術之士，課其學之醇疵，特拜顧棟高為祭酒，陳祖范、吳鼎、梁錫璵等皆授司業。又特刊《十三經註疏》，頒布學官，命方苞、任啟運等裒集三禮，自是漢學大著。
乾隆乙酉，諭曰：「儒林亦史傳所必及，果經明學粹，不論韋布，豈以品位拘。如近日顧棟高輩，終使淹沒無聞邪？」嗣是史館始立儒林傳。
　　　　梁鴻翥月必誦經
梁鴻翥，字志南，安邱人。窮老篤學，月必誦《九經》一過，鄉里目為癡人。益都李司馬文藻一見奇之，為之延譽，遂知名於世。每治一經，几案不列他書，有疑義，思之累日夜，必得而後已。
　　　　戴東原通十三經
戴東原生十歲始能言，就傅讀詩，過目成誦。塾師授以《大學章句&#8231;右經一章》，問其師曰：「此何以知為孔子之言而曾子述之？又何以知為曾子之意而門人記之？」師曰：「此朱子云爾。」又問朱子何時人，曰：「南宋。」曾子何時人，曰：「東周。」周去宋幾何時，曰：「幾二千年。」曰：「然則朱子何以知其然？」師不能答。後讀他經書，一字必求其義，塾師略舉傳注訓解之，意不釋，師乃取許氏《說文解字》，令自檢閱。學之三年，通其義，於是《十三經》盡通矣。
　　　　錢蘀石不服戴東原經述
錢蘀石侍郎載，襟情蕭曠，豪飲健談，每偕朱竹君、王石臞諸人過法梧門祭酒，冬夜消寒，卷波浮白，必至街鼓三四下。竹君盛推戴東原經術，蘀石獨有違言。論至學問得失處，觀發赤，聚訟紛拏，酒罷出門，猶囂囂不已，上車復下者數四。月苦霜悽，風沙蓬勃，餘客拱手以竢，無不掩口笑。
　　　　臧在東拜經
武進臧鏞堂在東，經師玉林孫也。受業於盧抱經，經史小學精審不苟，殆過其師。每歲除夕，陳所讀書，肅衣冠而拜之，故又字曰拜經，蓋慕其遠祖榮緒庚子陳經之故事也。其弟禮堂，學亦深邃，持父喪，白衣冠而處，不與人見。
　　　　焦李凌皆邃於經
江都焦里堂循，吳縣李尚之銳，歙縣凌次仲廷堪，皆邃於經義，尤精天文步算之學，交相契愛，為談天三友。焦里堂既免生母殷太孺人喪，小有足疾，遂託疾居江都黃珏橋村舍，閉戶著書。葺其老屋，曰半九書塾，復構一樓，曰雕菰樓，有湖光山色之勝，讀書著述，恆樓居，足不入城市者十餘年。
　　　　劉文清勗焦黑堂習經學
劉文清公墉按試揚州，焦里堂時年十七，應童子試，取入學．覆試日，文清問詩中用「馧（上厤下香）」字者誰也，里堂起應之．問何所本，以《文藪．桃花賦》對，且述其音義．文清喜曰：「學經乎？」對曰：「未也．」文清曰：「不學經，何以足用，爾盍以學賦者學經．」明日復謁，復呼里堂至前，曰：「識之，不學經，無以為生員也．」里堂歸，乃屏他學而學經，卒成經師．
　　　　汪紱初囈語說經
乾隆某歲，婺源大饑，無米，汪紱初市豆屑，炊之作食，而未嘗告人，曰：「士人輒語人貧，人縱憐我，我可受邪？」尋遘疫，作囈語，侍疾者聽之，皆說經也。紱初，名煊。
　　　　陳祖范著經咫
陳祖范，字亦韓，亦字見復，常熟人。雍正癸卯舉人，未及殿試。乾隆辛未，薦舉經學，特賜國子監司業銜。著有《經咫》一卷，皆其說經之文。名「經咫」者，用《國語》「晉文公咫聞」語也。祖范膺薦時，曾錄呈御覽，此其門人歸宣光等所刊，凡《易》七條，《書》十二條，《詩》七條，《春秋》十三條，《禮》六條，《論語》十三條，《中庸》二條，《孟子》十條，而以雜文之有關禮義者八篇，列於《禮》後。其論《書》不取梅賾，論《詩》不廢小序，論《春秋》不取義例，論《禮》不以古制違人情，皆通達之論。原序稱「文不離乎《六經》、《四書》，說不參乎支離怪僻」，視蕭山毛奇齡之專攻前人者，同一說經，而純駁顯然。試觀其書，如駁《公羊傳》弟為兄後之說，而取其母以子貴之文，駁婚禮不告廟之非，《論語》無所取材，主鄭康成桴材之說，謂寧武子不及仕衞文公，謂瓜祭非必祭，及政逮大夫四世之類，取奇齡說者不一而足，惟《古文尚書》顯然立異耳。祖范學問篤實，必非剽取人書者，或奇齡之書盛氣叫囂，肆行誹詆，為祖范所不欲觀，故不知先有是說，偶然闇合耶？然如奇齡經說以諸賢配享為多事，而謂學宮祀文昌、魁星為有理，則祖范終無是也。
　　　　龔元玠說經鑿空
南昌龔元玠以舉人舉乾隆丙辰博學宏詞，辛未又舉經學，皆不第。甲戌始成進士，以縣令終。著書甚多，經學有《十三經客難》一書，鑿空夢囈，至可噴飯。最可笑者，謂孔子晚年設教杏壇，乃為司成教學之官，非私設講席也。以「使漆雕開仕」一章斷之，謂非論才薦士之職，不能使人仕也。又徵諸「三年學不志於穀」章，謂夫子既有薦士之職，故諸弟子皆求其論薦，當時魯國學制，以三年為畢業之限，諸弟子有未滿三年而汲汲求仕者，欲孔子破例薦舉，故孔子發此歎。又云：「夫子刪述《六經》，必稟命周天子。蓋六藝皆掌於官，非夫子所得自擅。當時周天子必命夫子先修魯史，作《春秋》，以觀其史才。《春秋》既成，方欲令修周史，而不意其遽沒也。」
　　　　越中經學
越中經學，自黃梨洲權輿於前，毛西河起而和之，已有廓清宋學之功。若邵二雲、盧抱經者，則皆為漢學之大宗。范蘅州名輩次於盧、邵，雖著述未富，成就卓然。茹三樵、王汾原名不甚著，其書皆足不朽。而王方川、胡稚威皆博學有盛名，所業竟無傳者，可惜也。
　　　　張忍齋默理經解
張忍齋貫通經學，為兩浙儒宗。官京師時，別無所嗜，暇則手一冊，默理經解。凡經書一節一句中之有數說者，輒書數姓氏於側，循姓氏而遞憶其說焉。
　　　　徐退山有五經讀法
古今談經者，無慮數百家，其中立言不朽者固多，而剽竊老生常談以自文其淺陋者，亦指不勝屈，黃茅白葦，塵目螫口，嗜奇愛古之士，每望望然去之。徐退山曾著《經史辨體》一書，評點皆別出手眼。經部前各載讀法數十則，半取材於京山郝氏，豎義雖不無偏執，而岸然自異，羞語雷同，令覽者如撥雲霧而見青天，洵經義中所創見也。退山，名與喬，崑山人。
　　　　吳山夫經術
山陽吳山夫，名玉搢，著有《金石存別雅》、《說文引經考》、《山陽志遺》等書。國史四《儒林傳》、秦文恭公《五禮通考》多其校字，其輩行在東原、潛研之前。
　　　　汪容甫解經
汪容甫，名中，江都人，解經有神識。病古人之疑《周官》、《左傳》也，為《周官徵文》及《左氏春秋釋疑》，皆依據經證，箴砭俗學。又病後人疑經「中春會男女」之文，中讀會若司會，以謂霜降逆女冰冸殺止，至中春則過時，媒氏書男女年月日名於是時計之，故亦言聘則為妻，奔則為妾。經言奔者謂不及禮聘，非淫奔也。又病未嫁女為壻守貞之不合禮，以謂婦人不二斬，故為夫斬，則為父母期，未有夫婦之恩而重為之服以降其父母，於壻為無因，於父母為不存，失禮之中又失禮焉。
　　　　沈冠雲精研六經
吳江沈彤，字冠雲，乾隆宏博科之表表者。少醇篤，精研《六經》，尤善理學。與修三《禮》及《一統志》，書成，授官不就而歸。顧家計貧甚，家無竈，以行竈炊爨，有《行竈記》存集中。嘗絕糧，其母采羊眼豆以供晚食。寒齋絮衣，纂述不勌。所著《周官祿田考》諸書，皆有功經學也。
　　　　段懋堂有二十一經之說
昔人以六經而廣為九經，又廣為十三經，其意善矣。金壇段懋堂則言當廣為二十一經。取《禮》益以《大戴》，《春秋》益以《國語》、《史記》、《漢書》、《資治通鑑》。又謂《周禮》六藝之書，《爾雅》未足以當之，當取《說文解字》、《九章算經》、《周髀算經》三種以益之，庶學者誦習佩服，於訓詁、名物、制度之昭顯，民情物理之隱微，無不瞭如指掌，無道學之名，有讀書之實也。
　　　　惠定宇論近代經學
惠定宇嘗謂近代經學，北平孫退谷於《五經》皆有著述，而其書不足傳。崑山顧寧人博極羣書，獨不通《易》，蕭山毛大可《仲氏易》，南海屈介子《易外》，非漢非宋，皆思而不學者也。定宇，名棟。
　　　　余仲林著古經解鉤沈
惠定宇之弟子，最知名者為江聲叔澐、余蕭客仲林。仲林撰《古經解鉤沈》三十卷，書將成，適嬰疾，無暇校正，遂有疵闕，然不能不謂之精博也。病愈，損其目，生徒求教，但以口授，時人稱為盲先生。
　　　　朱竹君教人讀注疏
朱竹君學士筠督學八閩，嘗教人以讀《十三經注疏》，謂法言注疏惟《葩經》最博，先閱此經以為綱領，如其中徵引何經，即檢原經注疏對勘，讀竟此經，諸經之大概已得。後讀別經，仍用此法，愈勘愈熟，不費記憶，可期貫通之效矣。又言讀書人即事忙，能每日看得二三頁注疏，自大有益。
　　　　王九溪教人讀注疏
余存吾成進士，欲貫串經義，苦無畔岸。時王九溪主講嶽麓書院，存吾詣之。九溪性素吝，即學業，亦吝不告人。三四請之，乃告以《十三經注疏》必熟讀，乃可究其義理。臨別時，仍諄囑云：「此法不必為外人道也。」
　　　　江叔澐集經之大成
疑偽古文者，始於宋之吳才老。朱子以後，吳草廬、郝京山、梅鷟皆不能得其要領。至閻百詩、惠定宇兩徵君所著之書，乃能發其作偽之跡，勦竊之原。若刊正經文，疏明古注，則皆未之及也。江叔澐乃出而集大成。
　　　　江叔澐書四易稿
江叔澐病唐貞觀時之為諸經正義者，自《詩》、《禮》、《公羊》外，皆取晉人後出之經，而漢儒專家師說反不傳。惠定宇既作《周易述》，搜討古學，叔澐亦撰《尚書集註音疏》，以存今文二十九篇，以別梅氏所上二十八篇之偽造。取《書傳》所引《湯征》、《泰誓》諸篇逸文，案《書》序入錄，又採《說文》、經子所引書古文本字，更正秦人隸書，及開元中改易古字之謬，輯鄭康成註及漢儒逸說，附以己見，為之疏，凡四易稿，積十餘年而後成，書凡十二卷。時王光祿鳴盛撰《尚書後案》，延叔澐於家，商訂疑義。嘉慶丙辰，應孝廉方正徵。己未九月卒，年七十有九。
　　　　阮文達推重經學
蕭山毛西河、德清胡朏明所著書，初時鮮過問者。自阮文達督學浙江，為作序推重之，坊間遂多流傳。時蘇州書賈語人曰：「許氏《說文》販脫，皆向浙江去矣。」文達聞之，謂幕中友人曰：「此好消息也。」
　　　　看經有手記簿
看經要有手記簿，此法始於元之許魯齋，余存吾、張忍齋皆踵行之。每日分五起，從某處讀起，至某處止，即記明某句有幾說。他日重溫，即依所記默想之，偶或遺忘，則重繙原書記之，久之自熟習矣。
　　　　徐雲甫治經
包慎伯在揚州時，與徐雲甫為道義交，嘗手書所撰楹聯贈之云：「高才袁彥伯，碩學鄭司農。」時雲甫以治經負重望，故伯山傾倒如此。
　　　　乾嘉間考據之學極盛
乾、嘉間，考據之學極盛，士大夫無不讀書。若南昌彭文勤公、南昌吳白華總憲、稷堂侍郎、萍鄉劉金門宮保、平湖朱茮堂漕帥、歙程春海侍郎、山陽汪文端公、莫寶齋侍郎諸人，於應制之學皆能探討本原，故雖不能赫赫以經術名，而被服儒雅，維持樸學，此道實賴以不墮。
　　　　龔闇齋三世經學
仁和龔闇齋觀察麗正為金壇段懋堂壻，傳其小學，其子定庵儀部自珍益拓而精之。定庵又受常州莊氏之學於劉禮部逢祿，改習《公羊》，專騖羣經之微言大義。定庵之子孝拱所學亦如此。
　　　　嚴九能承父命治經
嚴元照，字九能，歸安人。父樹萼，喜聚書，書至數萬卷。課九能，不使應試，謂之曰：「讀書不精，非學也。士必通經，通經必通訓詁，而文字聲音則訓詁所由出，舍古訓而以意說經，破碎大道，必始此矣。」
　　　　陳煒卿授子女以經
嘉興錢新梧給諫儀吉官京師，無力延師教子，乃與其室人餘杭陳煒卿女史爾士親自督課。女史嘗於講貫之暇，推闡經旨，著《授經偶筆》以訓子女。
　　　　鍾保其書多說經
甘泉鍾保其優貢懷既卒，其子負二囊以謁焦里堂，保其所著草稿也，乞焦為之理董焉。啟囊，得十三種：曰《春秋考異》，論三傳也。曰《說書》，解《尚書》也。曰《區別錄》，考訂《毛詩》之草木蟲魚也。曰，《論語考古》，發《魯論》之疑滯也。曰《祭法解》，覈古祀典也。曰《周官識小》，經緯諸職而類釋之也。曰《讀選雜述》，補《文選》注之不及也。曰《興藝塾問答》，與子弟門人輩講說之所錄也。曰《漢儒考》，表兩漢經師也。曰《興藝塾筆記》，曰《考古錄》，雜論經籍之所叢也。曰《覺庵日記》，記日所行之事也。曰《筠心館集》，詩古文詞也。
　　　　莊大久抱遺經
莊獻可，後改名有可，字大久，武進諸生。幼而沈粹內朗，喜讀書，無歧好。父自昭邃於學，恪守庭訓，而所進輒過所期。迨長，益取諸經傳精研義理，參考禮制，句櫛字比，求其異同損益之故，使如軌轍之合，浩然無滯於心。然後核諸儒之書，正其是非，而自為之說。首撰《周官指掌》一書，其族祖養恬侍郎見之，大加嗟賞。自言諸經中《春秋》功力最摯，嘗語左仲甫中丞輔曰：「頻年究心《春秋》，讀二千餘遍，精義日出。近於字數得定歲差法。」為論甚奇，惜未究其說也。
大久淡於名利，世故無一切攖心，惟抱遺經，寢食與共。當其凝精冥求，耳目俱廢，塊然不復知有形骸，數十年如一日。兩游京師，為當道延校中祕書，考核精審，並簽原書沿流傳習之誤，見者服其精博，而猶自以為學問中麤迹也。
大久功力猛進，中年精氣遂耗，心灼灼如焚，每嚼黃連嚥之，餐則冷淘鹽腐而已。後更患便血，左苦口進規。越數日，笑謂左曰：「感子言切，獨坐自休，覺手足耳目全無頓置處，奈何？」嘉慶壬申，子詵男迎養於南召縣署，得家人子孫之樂，意稍稍適。然晨夕一編，卒未嘗廢。旬日卒，年七十有九。所著有《春秋注解》十六卷、《春秋字數義》百有四卷、《春秋天道義》九十四卷、《春秋人倫義》五十六卷、《春秋地理義》十五卷、《春秋物類義》六卷、《春秋字義》四卷、《春秋小學》一卷、《春秋異》一卷、《春秋地名考》二卷、《春秋人名考》二卷、《周易集說》七卷、《周易條析》六卷、《周易卦序數臆》四卷、《周易異文》一卷、《毛詩說》五卷、《毛詩說蘊》上下四卷、《毛詩字義》五卷、《毛詩異文字義》一卷、《毛詩序說》一卷、《毛詩異聞》二卷、《尚書今文集注》六卷、《尚書序說》二卷、《周官集說》十二卷、《周官指掌》四卷、《儀禮喪服經傳分釋圖表》二卷、《禮記集說》四十九卷、《考工記集說》一卷、《各經傳記小學》十四卷、《傳記不載說文餘字》三卷。
【 方耕之孫。】 宇逵字達甫，皆於羣經有所撰述。而以方耕、珍藝、卿珊、大久為尤著。蓋自康熙以迄同治，凡得十一人。
　　　　嘉道間漢學家流別
包慎伯作《甘泉薛傳均子韻墓碑》，敘述交游，多嘉、道間漢學之儒。碑云：「子韻少與儀徵劉文淇、孟瞻、涇包慎言孟開、旌德姚配中仲虞及予弟季懷 【 名世榮。】 五人者相結為本原之學。孟瞻、孟開、季懷治《詩》，攻毛、鄭氏，治《易》，攻虞氏，子韻治小學，攻許氏，皆旁通羣籍，而據所業為本，砥礪以有成。近世昌許氏者，推嘉定錢氏，金壇段氏，子韻究其得失而右錢氏。」又云：「予弱冠展側江淮間，物色樸學，得陽湖黃乙生小仲通鄭氏《禮》，行不違其言。武進劉逢祿申受通何氏《春秋》、虞氏《易》，雖情鍾勢曜，而讀書如有嗜好。江都凌曙曉樓治何氏《春秋》、鄭氏《禮》，困學而不厭。涇人胡世琦玉樵墨守鄭氏，有綴殘補缺之勤。嘉定潘鴻誥望之能錯綜許、鄭，以適大義。丹徒柳興宗賓叔治《詩》、《禮》、《史》、《漢》，能依雅訓以捍俗說。寶應劉寶楠楚楨，上世故崇漢學，能不墜其家法。儀徵汪穀小城覃精許、鄭，尤長於地理。黟俞正燮理初通鄭氏《禮》、杜氏《春秋》。烏程凌堃厚堂，綜漢義說《易》、《禮》、《春秋》數十萬言，與理初並長推步算術。吳越英雋，略備於斯，然必守許氏以推原賈、馬、鄭、服訓詁者，卒莫如子韻之善。」
　　　　常州二申通經
常州學派，導源於新安，嘉、道之間，其流浸廣，而所發揮之微言大義，固由江永、戴震啟之。蓋金輔之榜治《禮》之薪火，既傳於常州，適其時山東孔顨軒廣森之《公羊》學派，自其壻朱見庵文翰傳至江淮，日與常州人士相接，而宋、莊、劉之緒乃因茲而光大也。當時常人推為通經宜用之學者，競言二申，海內亦胥重之。二申者，劉申受、李申耆也。若由二申之學而再推演，則如後之魏默深、龔定庵，亦皆與常州學派有關。《劉申受禮部集》首有魏默深序，亦推本常州學派源於新安江戴、金、程之意。程，名易疇。
劉在禮曹十二年，遇有疑事，輒以經義決之。道光甲申，河南學政某奏請以睢州湯文正公從祀文廟，議者以文正嘗於康熙朝輔導理密親王獲譴，乾隆朝嘗奉駁難之。劉援筆書曰：「后夔典樂，猶有朱、均；呂望陳書，難匡管、蔡。」汪文端公廷珍方為尚書，善其言而用之，遂奉諭旨。又越南貢使為其國王之母妃乞賞人葠，得旨賞給。貢使以諭中有「外夷貢道」之語，欲請改為外藩，部以詔書不可更易，而難卻其請，囑劉草牒復之。牒中有曰：「《周禮》職方氏，王畿之外分九服，夷服去王國七千里，藩服去王國九千里，是夷近而藩遠。《說文》羌、苗、蠻、貊字皆從物旁，惟夷字從大從弓，東方大人之國。夷俗仁，仁者壽，故東方有不死之國，而孔子欲居之。且乾隆中嘗奉上諭申斥四庫館臣，不得改書籍中夷字作彝、裔字，孟子謂『舜東夷之人，文王西夷之人』。我朝六合一家，盡去漢唐以來拘忌嫌疑之陋，使者無得以此為疑。」
　　　　吳南屏治經融會漢宋
吳南屏，名敏樹，巴陵人，為湘楚古文大家。其治經也，融會漢、宋，兼通性理典章之學，不愧晚近之巨儒。乃觀其《枰湖文集》，中有詆《西銘》「乾稱父，坤稱母」之說，以為似天主教。是不知稱父稱母之本於《易》，惟天地萬物父母之本於《書》，亦智者之一失矣。
　　　　孫芝房詆漢學
孫芝房嘗作《畚塘芻論》，痛詆漢學，謂其致粵寇之亂，曾文正非之。其後左文襄作《吾學錄序》，持論亦與芝房相同。蓋文襄固亦由理學養成之人物，於漢學素少研求，故為此不持平之論也。平心論之，漢學諸人，如戴東原、王念孫，其人品亦無可議。然如毛西河之猖狂恣肆，王鳴盛之貪得無厭，則殊為人心風俗之憂耳。
　　　　譚復堂治羣經
同治癸亥，仁和譚復堂大令獻在閩中，雜治羣經，時誦諸老說經之文，自謂筆端胸次若有滯窒，不知為進為退也。
　　　　李蒓客論經學
光緒辛巳四月初二日，會稽李蒓客侍御慈銘閱《古微堂外集》而言曰：「自道光以來，經學之書充棟，諸儒考訂之密，無以復加．於是一二心思才智之士，苦其繁富，又自知必不能過之，乃剏為西漢之說．謂微言大義汨於東京以後，張皇幽眇，恣臆妄言，攻擊康成，土苴沖遠，力詆乾隆諸大儒，以為章句餖飣，名物繁碎，敝精神於無用，甚至謂海夷之　固，粵寇之亂，釀成於漢學．實則自便空疏，景附一二古書，寱語醉醟，欺誆愚俗．其所尊者，《逸周書》，《竹書紀年》，《春秋繁露》，《尚書大傳》，或斷爛叢殘，或悠謬無徵，以為此七十子之真傳，三代先秦之古誼．復搜求乾，嘉諸儒所輯之《古易注》，《今文尚書說》，《三家詩考》，攘而秘之，以為此微言大義所在也．又本武進莊存與之說，考尊公羊，扶翼解詁，卑《穀梁》為輿皁，比《左氏》於盜賊．蓋幾於非聖無法，病狂喪心．而所看之書不過十餘部，所治之經不過三四種，較之為宋學者，尚須守五子之語錄，辨朱，陸之異同，其用力尤簡，得名尤易，此人心學術之大憂，至今未已也．魏默深才粗而氣浮，心傲而神狠，於學無所得，乃遁而附於常州莊氏，其臆決竅談，固無待駁辨也．」
　　　　張文襄說經
南皮張文襄公之洞說經鏗鏗，頗多妙解。嘗謂《大易繫詞》「金曰從革」，「從革」當作「縱橫」。蓋書契歷千百餘年，蟫蠹叢殘，脫落偏房，穿漏筆畫，意中事也。後人未遑深考，遂致沿從革之訛。又謂「孤篷聽雨」，在詩中則為妙境，若身歷其地，便覺難堪。其妙想隨在表示，不獨說經也。
　　　　張文襄論通經之法
張文襄嘗言士子宜通經，而條舉其法，其言如下。
一，讀經宜讀全本也。《周禮》、《禮記》、《左傳》斷不可刪，即魯鈍者亦須買全本，就其上鉤乙選讀，日後尚可尋檢寓目，不然，終身不知此經有幾卷矣。
一，解經宜先識字 【 字書、韻書之學，經學家謂之小學。】 也。字有形，形不一。一古文，二籀文，三小篆，四八分，五隸書，六真書，相因遞變。字有聲，聲不一。有三代之音，有漢、魏之音，有六朝至唐之音。字有義，義不一。有本義，有引申義，有通借義。形聲不審，訓詁不明，豈知經典為何語耶。如何而後能審定音義？必須識小篆，通《說文》，熟《爾雅》。 【 五《雅》、《玉篇》、《廣韻》並宜參究。】 俗師知其一，不知其二，知其末，不知其源，騁其臆說，止如寱語。此事甚不易，非繙檢字書便能通曉者也。 【 《說文》字部難於尋檢。毛謨《說文檢字》、黎永椿《說文通檢》頗便初學，黎書較勝。《方言》、《釋名》、《小爾雅》、《廣雅》、《埤雅》為五《雅》。或以明方以智《通雅》易《埤雅》。】 《說文》初看無味，稍解一二，便覺趣妙無窮。國朝講《說文》之書甚多，段玉裁《說文解字注》最善。段注繁博，可先看徐鉉注《說文解字》。 【 俗稱《許氏說文》，其書較簡約。】 
一，讀經宜正音讀也。古時九州語言不同，而誦詩讀書，同歸正讀。故太史公曰：「言不雅馴，薦紳難言。班孟堅曰：「讀應《爾雅》，古語可知。」雅者，正也。近世一淆於方音，一誤於俗師。至於句讀離合，文義所繫，尤宜講明音讀。雅正可據者，有唐陸德明《經典釋文》一書，其中皆采集魏、晉、南北朝諸家音釋不同者並存之，各本經文不同者標出之，此可聽學者自視家法，擇善而從，總不出此書之外，即可為有本之學。
經傳中語，同此一字，而區分平仄，音讀多門，以致韻書數部並收，異同之辨，相去杪忽，此皆六朝時學究不達本原、不詳通變者所為， 【 本原者形聲，通變者轉注、假借。】 揆之六書之義，實多難通。故《顏氏家訓》已發其端，《經典釋文敘錄》直攻其失，近代通儒糾擿尤備。特初學諷誦，不示區分，將各騁方言，無從畫一。且義隨音別，解 【 記也。】 釋為易，律體詩賦一出，更難通融，此乃因時制宜之道。又同此一字，或小有形變而解詁遂殊，點畫無差而訓釋各別，訓因師異，事隨訓改，各尊所受，歧說滋多。然正賴此經本，異文、異讀、異義參差抵牾，得以鉤考古義。學者博通以後，於音義兩端窺見本原，自曉通借，先知其分而後知其合，不可躐等。 【 此二條雖是約說，頗有深談，小學家字書、韻書大指略具，通材詳焉。】 
一，宜講漢學也。漢學者何？漢人注經講經之說是也。經是漢人所傳，注是漢人創作，義有師承，語有根據，去古最近，多見古書，能識古字，通古語，故必須以漢學為本而推闡之，乃能有合。以後諸儒傳注，其義理精粹，足以補正漢人者不少。要之，宋人皆熟讀注疏之人，故能推闡發明。 【 朱子論貢舉治經，謂宜討論諸家之說，各立家法，而皆以注疏為主云云。即如南宋理學家如魏鶴山、詞章家如葉石林，皆爛熟注疏，其他可知。】 儻不知本源，即讀宋儒書，亦不解也。方今學官所頒《十三經注疏》，雖不皆為漢人所作，然注疏所言，即漢學也。 【 國朝江藩有《漢學師承記》當看。阮元《經籍纂詁》為訓詁最要之書。】 
漢學所要者二：一音讀訓詁，一考據事實。音訓明，方知此字為何語；考據確，方知此物為何物，此事為何事，此人為何人，然後知聖賢此言是何意義。不然，空談臆說，望文生義，即或有理，亦所謂郢書燕說耳，於經旨無與也。譬如晉人與楚人語，不通其方言，豈能知其意中事；不問其姓氏里居，豈能斷其人之行誼何如耶？ 【 漢人說豈無譌漏。漢學者，用漢人之法，得漢人之意之謂也。】 
《十三經注疏》及相臺岳氏本《五經》，皆古注， 【 《易》王弼、韓康伯注，《書》孔安國傳，《詩》鄭康成注，《春秋左傳》杜預集解，《禮記》鄭康成注。】 沿明制通行之《五經》，皆宋元注， 【 《易》朱子本義、程傳，《書》蔡沈傳，《詩》朱子集傳，《春秋》舊用胡傳，今廢，仍用《左傳》杜注；《禮記》陳灝集說。】 此為正經正注。《御纂七經》，乃薈萃歷代傳說以裁定者也。
一，宜讀國朝人經學書也。經語，惟漢人能解。漢儒語，惟國朝通儒能徧解。何也？諸大儒讀書多，記書真，校書細，好看古書，不敢輕改古本，不肯輕駁古說，善思善悟，善參校，善比例，善分別真偽，故經學為千古之冠。書多矣，以《皇清經解》為大宗，雖未全錄，已得大概。此書一千餘卷，當從何種看起？先看郝疏《爾雅》、段注《說文》、王氏《經義述聞》三種。 【 此書書精價廉，一舉而得數十百種書，計無便於此矣。乍看注疏，人所不耐，故必以國朝人經說先之。】 學海堂輯刻《皇清經解》，成書後，續出者尚多，先出而未見未收者亦不少，以此例之，即得通志堂刻《經解》，卷軸雖富，菁華無多。 【 其中上駟多有別刻本，李衡《周易義海撮要》、敖繼公《儀禮集說》、衞湜《禮記集說》無別刻本。】 當徐健庵初刻時，即為何義門所譏，所與學海堂刻《經解》相去遠甚。若治經從此下手，窮年莫殫，所得有限，不惟徒勞，且茫無師法，轉致迷罔矣。若於此道源流派別既已秩然，再取讀之，未為晚也。
一，宜專治一經也。十三經豈能盡通，專精其一，即已不易。歷代經師大儒，大約以一經名家者多，兼通羣經者，古今止有數人。今且先治其一，再及其他。但仍須參考諸經，博綜羣籍，方能通此一經。不然，此一經亦不能通也。
一，治經宜有次第也。先師旌德呂文節公賢基嘗教不佞曰：「欲用注疏工夫，先看《毛詩》，次及三《禮》，再及他經。」其說至精，請申其義。蓋《詩》、《禮》兩端，最切人事，義理較他經為顯，訓詁較他經為詳，其中言名物學者，能達與否，較然易見。且四經皆是鄭玄注，完全無闕。《詩》則毛傳，粹然為西漢經師遺文，更不易得。欲通古訓，尤在於茲。 【 古人訓詁，乍讀似覺不情，非於此冰釋理順，解經終是隔膜。】 《禮》之條目頗多，卷帙亦鉅，初學畏難。《詩》義賅比興，兼得開發性靈，鄭箋多及禮制。此經既通，其於禮學尋途探求，自不能已。《詩》、《禮》兼明，他經方可著手。《書》道政事，《春秋》道名分，典禮既行，然後政事、名分可得而言也。 【 《尚書》家伏生，《左傳》家賈生，《公羊》家董膠西、何劭公，皆精於禮學，案其書可知。】 《易》道深微，語簡文古，訓詁禮制，在他經為精，在《易》為粗。所謂至精，乃在陰陽變化消息，然非得其粗，無由遇其精。 【 此姚姬傳論學古文法，援之以為治《易》法，精者可遇不可鑿，鑿則妄矣。】 三《禮》之中，先《儀禮》、《禮記》，次《周禮》。《儀禮》句碎字實，難讀能解，難記易曉，注家最少，異說無多，好在《禮記》一書，即是外傳。 【 《禮記》難於《儀禮》，《儀禮》止十七件事，《禮記》之事多矣，特其文條達耳。】 《周禮》門類較多，事理更為博大，漢人說者亦少， 【 晚出之故。】 故較難。然鄭注及國朝人零星解說，亦已明白。《尚書》辭義既古，隸古傳寫，通借譌誤，自漢初即有今古文兩家，異文歧讀。 【 此謂真古文，非蔡傳所云今文無，古文有之古文也。】 至西晉梅氏古文晚出，唐初偽孔傳專行， 【 六朝江左即盛行，未定一尊耳。】 而漢代今古文兩家之經傳一時俱絕，故尤難通。《春秋》乃聖人治世大權，微文隱義，本非同家人言語。 【 《史記》明言之。】 三傳並立，旨趣各異。《公羊》家師說雖多，末流頗涉傅會，何注又復奧樸。《左傳》立學最晚，漢人師說寥寥，惟杜注行世，世人以其事博辭富，求傳而不求經。故《公羊》家理密而事疏，《左傳》家事詳而理略。 【 非謂左氏，謂治左氏者耳。】 《穀梁》師說久微， 【 見《隋書&#8231;經籍志》】 國朝人治之者亦少。學者於《春秋》若謂事事能得聖心，談何容易。至於《周易》，統貫天人，成於四聖，理須後聖，方能洞曉。京、孟、虞、鄭諸大師以及後代諸家，皆止各道所得，見仁見知，從無一人能為的解定論，勢使然也。且陰陽無形，即使謬稱妄說，無人能質其非，所以通者雖少而注者最多，演圖比象，任意紛紜，所謂畫狗馬難於畫鬼神之比也。總之，《詩》、《禮》可解，《尚書》之文、《春秋》之義不能盡解，《周易》則通儒畢生探索，終是解者少而不解者多。故治經次第，自近及遠，由顯通微，如此為便，較有實獲。尹吉甫之詩曰：「古訓是式，威儀是力。」古訓，《詩》學也；威儀，《禮》學也。此古人為學之方也。 【 春秋時幾無人不誦《詩》學《禮》，稱道《尚書》者已較少，至於《周易》，除卜筮外，談者無多，意亦可知三代時《易》不以教學僮，惟太史掌之。今賴有《繫辭》，或可窺見一斑耳。】 非謂此經精通，方讀彼經，謂淺顯者未明，則深奧者不必妄加穿鑿，橫生臆見。津梁既得，則各視性之所近，深造致精可也。治《詩》、《禮》，可不兼三經，治三經，必涉《詩》、《禮》。
一，治經貴通大義也。每一經中，皆有大義數十百條，宜研究詳明，會通貫串，方為有益。若僅隨文訓解，一無心得，仍不得為通也。
考據自是要義，但關繫義理者，必應博考詳辨，弗明弗措。若細碎事體，猝不能定，姑仍舊說，不必徒耗日力。
　　　　廖季平關通羣經
廖平，字季平，井研人，博聞人也，為湘潭王壬秋檢討闓運主講蜀中時之高弟子。初明《公羊》，漸關通羣經，至老不倦。凡素王之道，昭遰於心，嶷然而不滯，炳然而大成。嘗謂春秋以前，字若繩紐，孔子正名，乃制六書譒經，為孔氏古文，而舊之史文便從闕廢。又謂人服禮化，各有倫等，為設六位，以別禽獸，肇乎野人，終於聖域，因其成德而為之分。故瀛士之士，未離質野，當廣孔氏之教，有以正之。又謂《大學》修身為本，以喻襃聖臨世，天下既平，一日克己，四海歸仁，精感神明，乃能止定靜慮，行先知後，始終之道，蓋與舊說敻乎異焉。又謂諸子九流，皆出經術，有各明其一方，實非立乎二術。又謂六藝各有疆畛，與時偕行，不徒為我國取效朝夕。名物之號，異實同居，在善分別，乃無不貫。又謂《春秋》王制，所以治中國，《尚書》、《周禮》，所以治天下，六合之內，於茲備焉。又謂六合以外，《詩》、《易》主之，游神變化，不可方物。道釋之流，茲其由枿。又謂六緯所傳，天地成毀，來往變異，萬族之故，殊域遠鄙，播為教學。此雖獨鬯微言，撟乎恆誼，亦可謂博雅廣大，近世所無者矣。
　　　　易寅村服膺王氏
長沙易培基寅村究心問學，結廬於黃道門外白沙泉畔，閉戶讀書。於高郵王氏之學，蓋篤好之，少時肄業兩湖書院，著書糾正王氏《公羊箋》之誤。楊惺吾奇賞之，賦詩相贈，有「大著搥碎湘綺樓」之句。其服膺高郵王氏之學，乃過信湘鄉曾文正之說。本朝考據家精博者甚多，王氏率意改字，開咸、同以來單文孤證之病，其不以「俔天之妹」為《山海經》「刑天」之妹也者，幾希矣。
　　　　易經之精義
《易》自明儒求知德舍義理而談象數，先脫宋儒窠臼，元和惠氏三世傳經，成《易》漢學，又自為解釋曰《周易述》，大旨遵虞翻，補以鄭、荀，學者多以未能專一少之。武進張惠言以為漢人之《易》，孟、費諸家勢不能合，孟氏無傳；具於虞氏，虞氏逸文斷句，猶可考見大略，為《虞氏易》九卷，又表其大旨為《消息》二卷，又撰《虞氏易禮》、《易候》、《易事》、《易言》，孤絕經學，藉此大明。姚配中通消息於先天，焦循證王、韓非空說，皆《易》學之金桴也。
　　　　汪默庵深於易
休寧汪璲，字文儀，號默庵，深於《易》，置象數而專言理，嘗云：「今說《易》之家謂《易》以道陰陽，務以圓妙幽渺籠罩影響，如捕風，如捉影，無當實用。故愚以為學《易》，當就平實切近處用功。」
　　　　蕭洪治精於易
蕭洪治，字自本，常寧諸生。博學多才藝，尤精於《易》。康熙癸丑吳三桂之叛，遣偽將訪洪治，至夜，洪治指乾象示之曰：「天意有在，若等徒自辱耳。」晚築精廬，覃思撰著，以《易》之道雖萬有一千五百二十，而皆本於一五一十，乃作《五十學易圖》等書。
　　　　李恆齋精於易
李恆齋以窮經為學，尤精於《易》，嘗謂《易》本為卜筮而作，必先明象數而後其辭占可決。於是玩味《繫辭》諸傳之旨，參之楓林朱氏、瞿塘來氏之說，作《本義拾遺》。雖取象指數，若與朱子不相侔者，然其卦變卦互卦之則，本程子反覆往來上下之言，與《繫辭》所謂雜物撰德，非其中爻不備之云而闡明之，以補《本義》之所未備者，非臆說也。
　　　　胡文良治易
光山胡文良公煦，康熙朝侍郎也，為道學名臣。治《易》，究圖書之蘊，著《函書》數十萬言。聖祖屢召見之，問爻象疑義，命畫圖講說，歎曰：「真苦心讀書人也。」其所著《周易函微》，推闡精微，窮搜象數，與洛、閩頗有異同，經河南撫臣於采書之役，續呈御覽。胡本無諡，因是書收入《四庫》，始追賜焉。紀文達公有句云：「四代經神四胡氏， 【 原注：宋胡瑗有《周易口義》，元胡一桂有《易本義附錄纂疏》、《易學啟蒙翼傳》。明胡居仁有《易象鈔》。】 兩朝耆宿兩文良。」 【 原注：雍正中，高公其倬先諡文良。】 
　　　　程緜莊治易
程廷祚，字緜莊，以經學名。其治《易》，乃專主義理而力排象數。然治《易》當以象為先，如以理而已，則卦爻中曷為多方設象，且言狐言鬼，而狐何以言三狐，鬼何以言一車乎？蓋理處於隱，聖人設象以顯之；理處於虛，聖人設象以實之。虛者實之，即祭祀為尸之意也；隱者顯之，即鑄鼎象物之意也。故曰《易》者象也，象者像也，使眾人觀象玩辭，而理見焉，此牖民覺世之苦心也。緜莊又曰：「墨守宋學已非，墨守漢學尤非。此袁子才謂為君子深造之以道，欲其自得之也，其知言乎！」
　　　　秦震宇枯坐玩易
秦鳴雷，字震宇，無錫諸生。少以孝稱，私淑其外大父王繩曾，得儒先一脈。弱冠遘疾，枯坐玩《易》，以己意參爻象。經年，學大進，嘗言以心持心則不可，以心持志則可；以心詧心則不可，以心詧意則可；以心攝心則不可，以心攝情則可，吾儒存養宗旨如此。其治經，不偏主漢宋諸儒傳注也。
　　　　焦里堂專治易
焦里堂善讀書，博聞強記，識力精卓，於學無所不通。著書數百卷，尤邃於經。於經無所不治，而於《周易》、《孟子》，則專勒成書。且自曾祖、祖、父三世均為《周易》之學。嘗疑一號咷也，何以既見於《旅》，又見於《同人》；一拯馬壯也，何以既見於《復》，又見於《明夷》；密雲不雨之象，何以《小畜》與《小過》同辭；甲庚三日之占，何以《蠱》象與《巽》象相例。丁父憂後，乃徧求說《易》之書閱之，撰述成帙。嘉慶甲子後，復精研舊稿，悟洞淵九容之術，實通於《易》，乃以數之比例求《易》之比例，於是擬撰通釋一書。丁卯，疾危，以《易》未成為憾。病瘳，誓於先聖先師，盡屏他務，專治此經，乃遂成《易通釋》二十卷。
　　　　書經之精義
《尚書》今古文並傳，而攻古文者始自吳棫，朱子繼之，明梅鷟大發其覆。而閻若璩之疏證，惠棟之《古文尚書考》，宋鑒之考辨，眾證確鑿，無可諱言。至江聲之集注，孫星衍之注疏，彙羣儒之大成，示後學之良矩，固已至精至粹也。陳壽祺《大傳輯說》，較盧見曾為優，朱右尊《逸書校釋》，較盧文弨為精。莊述祖心精力果，以古義古音疏通精確，惜止刻行九篇，全書未能徧傳也。
　　　　胡朏明之禹貢錐指
聖祖南巡，德清胡朏明渭撰《平成頌》並所著《禹貢錐指》獻諸行在。有詔嘉獎，召至南書房直廬賜饌，御書「耆年篤學」四大字賜之，儒者皆以為榮。後閻若璩垂老入都，諄諄以求御書為言，蓋深羨朏明之遇也。
　　　　江賓谷精於書
江都江昱，字賓谷，廩膳生。下帷研經，尤經於《書》，著《尚書私學》若干卷，析疑發覆，為一時治經諸儒所折服。嘗在秣陵，與程緜莊辨論《尚書》古文，至日晡忘食，袁子才目之為經癡。
　　　　王述庵引書論水利
王昶，號述庵，嘉定人。嘗以從征北至興安，南逾蠻暮，有句云：「昔依北斗今南斗。」又從征金川句云：「我今更度大漠西，已踰江源一千里。」壯哉！又有詩自注云：「虞夏時，黃河循太行自北而東，至洚水，分九河以殺其勢，復為逆河，歸于海，其餘衍沃，皆資種食。魏、晉、六朝以至遼、金，皆精水利，未有運南方粟米供給北方者。自明開會通河運濟，而北方水利久廢，昔日九河，今變為三十六淀、七十二沽，千里內外，沮洳淤澱。海門又復狹隘，不能迅速歸墟，是以往昔膏腴，悉歸蕪沒。」其論黃河今昔利病，頗為簡括。年五十八，乞歸修墓，還京，以病乞休。高宗鑒其老，允之，諭以歲暮寒，俟春融歸。明年歸，名其堂曰春融堂。嘉慶己未，分賠滇銅，鬻田宅以入官。居於廟廡，朋舊贈遺，盡以刻書。卒年八十三。提倡風雅，士藉品藻以成名致通顯者甚眾。生平重倫紀，尚名節。在軍中時，和平簡易，自科爾沁親王以下皆重之。
　　　　曾太君命孫為禹貢山川圖
新化鄒景山明經文蘇，性至孝，事其母曾太君，盡色養。課子漢紀嚴，不及程，輒怒。怒時聞太君言，即解。一日，怒甚，太君使漢紀聚灰為《禹貢》山川圖，自臨上坐視，而命其婦吳氏侍焉，即景山之婦也。
　　　　詩經之精義
西漢遺經，惟《毛詩》最稱完整，孔穎達作疏，亦精博勝於他經。明吳江諸生朱鶴齡於明亡後，屏居著述，作《毛詩通義》二十卷。其邑人陳啟源為參正之，因撰《毛詩稽古編》三十卷。曰《毛詩》者，明所宗也。曰《稽古編》者，為唐以前專門之學也。於歐陽修《本義》、朱子《集傳》、吳祖謙《詩紀》，頗為釋其疑誤，學者以為勝於鶴齡。自後段玉裁、焦循、馬瑞辰、胡承珙諸人拾遺補闕，各盡能事。其兼治三家者，蘇則阮元，閩則陳喬樅。元有《三家詩補遺》三卷，喬樅有《三家詩遺說考》四十二卷。
　　　　趙損之撰毛詩辨論
趙文哲，字損之，上海人。少有盛名於吳會間，嘗撰《毛詩辨論》數十篇，博而能精，多東萊、華谷、貴與諸家所未發者，誠為經術湛深之士。
　　　　任太君以經教子孫
顧九苞，字文子，興化人。博聞強記，長於《毛詩》、三《禮》。母任太君，為子田之祖姑，通經達史，文子之學，母教之也。文子於乾隆辛丑成進士，未幾，卒。子鳳毛，字超宗，號小謝，亦受經於祖母，年十一，通《五經》。
　　　　勞莪野受毛詩於母
勞潼，字莪野，南海人，幼聰穎，母談太孺人常於榻上口授《毛詩》，輒能成誦。為諸生，以《毛詩》應試，兩薦不售。或勸其改經，莪野曰：「吾不敢忘母教也。」乾隆乙酉鄉試，以第二人冠其經。
　　　　于竹初深於毛詩
宜興于竹初上舍震，以婦家錢塘，遂僑居於杭。嘉慶戊辰十月某日，其友吳德旋過訪之，則竹初適於是日還自吳，見吳，狂喜曰：「惟子知我，我望子久矣。」乃出其所著《詩經酌注》示之，曰：「子歸而閱之，為我削其不合者，序而存之。」蓋竹初治經尤深於《毛詩》也。
　　　　程春海精於詩禮
程春海侍郎為阮文達公再傳弟子，文達入相，與侍郎結鄰，嘗以暇相講習。文達校《毛詩》「有椒其馨」，「椒」字訛「馥」字，其訛久在六朝，罕可相語者，持示侍郎。侍郎謂《詩》「苾芬孝祀」，《韓詩》作「馥芬孝祀」，「馥」字《毛》、《韓》兩見，形聲不謬，於六書為加一證。侍郎又謂近人治算，由九章通四元，可謂發明絕學，而儀器罕有傳者，乃與鄭君復光有修復古儀器之約。又嘗深究《開元占經》，謂道光丁亥木火同度，當有火災，果驗。吉地案發，因水之故，曹文正問古有之乎，侍郎對水齧王季墓，見棺之前和，見《呂覽》。所撰《國策地名考》，謂孟津在河北，非今孟津縣，亦非古河陽縣。蒲反非舜都，乃衞蒲邑，以嘗入秦，仍歸，故曰蒲反。文達甚韙之。
　　　　三禮之精義
三《禮》之學，張爾岐於《儀禮》首正鄭注句讀，廓清之功，比於武事。專考譌脫者，則有盧文弨、金曰追諸人。專習漢讀者，則有段玉裁、胡承珙諸人。分類專考者，則有任啟運、程瑤田諸人。若胡培翬者，博聞篤志，閱數十年，上推周公、孔子垂教之旨，發明鄭康成、賈疏之得失，旁逮鴻儒經生之議，成《正義》四十卷，唐宋以來，罕有其匹。《周禮》則戴震考工，熟精名物；段玉裁漢讀，博通訓詁；阮元校勘，廣列異同。似此諸家，咸宜甄錄。《禮記》則通校全書，不遺細微者，元與張敦仁是也。疏證明通，篤守師法者，李富孫、陳喬樅是也。若夫衣服宮室之度，冠昏喪祭之儀，軍賦官祿之制，天文地理之說，能考求古義，集禮家之大成者，則莫如秦蕙田之《五禮通考》。而綜貫羣經，博采眾論，實事求是，惟善是，不墨守一家之學者，江永之《禮書綱目》，黃以周之《禮書通故》，亦其選也。
　　　　湯文起致疑於月令
湯文起，名愈，常熟人，乾隆進士。座主秦文恭公蕙田著《五禮通考》，欲延之參纂，以親老辭歸，歸二年而卒。文起生具慧相，舌端有川字文，好學深思，於經傳古書皆有論說，而其論夏正為最善。以為《夏小正》文雖古雅，而雕琢過甚，不類三代以上之書。且《孟子》「夏后氏五十而貢」，無公田，而經曰「正月初服於公田」，其疑一；《月令》孟春，「昏參中」，而經亦曰「昏參中」，以歲差法推之，中星安得相同，其疑二；《月令》「二月桃始華，五月木堇榮」，而經「五月桃華，二月堇榮」，時物違異，其疑三；《虞書》「仲夏火中」，則六月而流，七月而伏矣，經「五月大火中」，與《虞書》合，而又曰「九月內火」，《大戴禮》以火為大火，則火豈至是始伏，其疑四；疑《月令》而信《小正》，吾未見彼失而此得也。文起卒時，年四十有六。
　　　　江慎修治禮
江慎修為諸生數十年，博通古今，專攻《十三經注疏》，而於三《禮》尤深。以朱子晚年治《禮》為《儀禮經傳通解》，書未就，黃氏、楊氏相繼纂續，亦非完書，乃廣摭博討，大綱細目，一從吉凶軍賓嘉五禮舊次，題曰《禮經綱目》，凡八十八卷。引據諸書，釐正發明，實足終朱子未竟之緒也。
　　　　陳凝齋遵古禮
乾隆壬申，新城陳凝齋大令道奉父命有事於北，歸途聞父訃，匍匐奔喪歸。治喪葬，悉遵古禮，不用浮屠、鼓樂，弔客至，不飲燕。於是鄉里之間皆知喪葬用浮屠者固非，即鼓樂燕客亦非所宜矣。既終葬事，本父遺意，立義田。以為范文正之義田，自高祖以下族之食者百口，故千畝之入，足以均其食。然力能自食者無所需此，不如斟酌其法，變而通之，由始祖以下，以待夫力不能自食者，庶幾君子周急不繼富之義。於是以二千畝為父祭田，自歲供祭祀而外，權其所入以贍族，立為規條。鰥寡孤獨廢疾者有養，力不能婚喪者有贈，有志向學力不能從師者有助，應試乏資斧者行李有資。於是鄉里之間又知贍族有義田之制矣。其諸子復先後增設學田、祭田、小宗義田至七千石。
當凝齋持喪時，祝人齋赴弔，既與之諮諏喪禮，因歎議禮家言人人殊，欲薈萃先儒簡要精義為一書，俾學者童而習之，稍有以窺古聖制禮之意，屬其事於人齋。以人齋曾自任注《禮》，且以其年近五十，未舉子，欲俾以著書家居，因資以膏火費，止其客遊也。而自任《春秋》，以為左、公、穀三傳傳經，或誣或誕，不但彼此多牴牾，其於經意亦違悖，即後來胡氏傳義理，正矣，而多以己意解經，非聖人本旨，至《國語》與《左傳》互見，亦頗可采，故欲於其中擇是去非以成一書。
　　　　華子宏習儀禮
華孳亨，字子宏，無錫人。與顧棟高並習《儀禮》，嘗畫宮室制度於棋枰，以棋子記賓主升降之節，器物陳設之序，若以身揖讓進退其間。
　　　　徐舫亭作朱子釋宮圖證
徐煥，字舫亭，嘉慶時進士，官禮部主事。少治《儀禮》，嘗作《朱子釋宮圖證》，闢堂前方丈地，導諸生，令進退揖讓於其間。王公子弟多執經門下，朱文正公珪題其楹曰：「先生畫堵同綿蕞，弟子傳經半繡衣。」
　　　　曾文正服習五禮通考
秦文恭博學多識，官禮部尚書時，即其幼年所窮禮制，參閱石室金匱諸書，所撰成之《五禮通考》。湘鄉曾文正謂是書舉天下古今幽明萬事，而一繩之以禮，可謂體大思精。蓋文正中年以後，即服習是書，至老不倦。其在江南大營平亂也，治官書，上封事，指陳屬官一切，有所施行，率多取諸《五禮通考》，而於後生小子，亦兢兢以是書為言。文恭之為是書也，精博宏雅，成一代大著述，洵屬前無古人，後無來者也。
　　　　春秋三傳之精義
《春秋》三傳，自唐孔穎達作《左氏疏》，徐彥作《公羊疏》，楊士勛作《穀梁疏》以後，注《左》者代不乏人，惟宋之張洽、元之趙汸最為明晳，大抵詳書法而略紀載。近行林堯叟本，又泰半勦襲，絕少會心。當代鉅儒綜覽諸家，旁采眾籍，以廣杜預之所未備者，如顧炎武之《左傳杜解補正》，洪亮吉之《左傳詁》，梁履繩之《左通補釋》，其精確遠過於前人。至《公羊》、《穀梁》二書，研究者寡，幾成絕學。自孔廣森、劉逢祿、陳立諸人出，而後《公羊》有《通義》、《釋例》、《義疏》之作，自柳興恩、鍾文蒸諸人出，而後《穀梁》有《大義述》、《補注》之作。二傳大義，昭如日星，皆諸人之功也。
　　　　華時亨著春秋法鑑錄
順治甲申，世祖定鼎燕京而明亡，華時亨大悲，乃惟以杜門著述為事。日坐所謂劍光閣者，聚生徒，講學其中。目雖失明，輒命一童子旁誦《春秋左氏傳》，意有所發，復命一童子旁書之。所著有《春秋法鑑錄》，蓋自託於左氏也。
　　　　顧棟高篤好左氏春秋
顧棟高少治《春秋》，篤好《左氏》學，晝夜研誦，輒未暫輟。偶有忿懥，家人以《左傳》一卷置於其几，怡然誦之，不問他事。自壯至老，懃懃訂述，常若不及。夏月閉戶，不見一客，卸衣解襪，據案玩索，膝搖動不止，每仰視屋梁而笑，人知其一通畢矣。
　　　　左傳非姓左者所作
武陵趙文恪公慎畛嘗聞人言，《左傳》非姓左者所作，以傳在經左，故名《左傳》，昔之論左邱明者，均無確據也。
　　　　劉張侯世傳左氏學
儀徵劉張侯師蒼之曾祖文淇，祖毓崧，父壽曾，俱見國史《儒林傳》。張侯世傳《左氏》學，故師漢計相，而字其姓焉。中光緒丁酉拔貢，旋中本科舉人。嘗試經古覆試，諸人皆攜書籍滿竹籠，若負畚者，至力不能勝，張侯惟提一小籃，載筆硯數事。試題為《穀梁》大義，劉振筆直書，或與之語，口答手寫，幾於五官並用。其青谿舊屋，門署一聯為「紅豆三傳，儒林趾美；青藜四照，寶樹聯芳。」或曰：「君家四傳矣。」張侯亟對曰：「不敢，不敢。」其實惠氏亦四傳也。從弟師培應秋試，張侯來江寧省其弟，在鎮江怡和躉船，失足墮水死。蓋其目短視，軀幹龐碩，褦襶無比，黑夜登舟，故及於難也。
　　　　廖季平章太炎之左氏學
廖季平初為王闓運入室弟子，其後學術頗與之異。廖初治《左氏春秋》，後變而治《穀梁》，成《穀梁春秋古義疏》十一卷，其說以《穀梁》與《王制》相出入。嘗自謂與張文襄公之洞論《左氏》，為成條例若干事，其後章太炎絳謁文襄，文襄出所為條例示之。錢恂謂文襄之識絳，實先見絳所為《左氏》，故謂有大才可治事，因屬其羅致之。時恂在文襄幕，求諸四方，得之於上海，與往湖北偕見文襄。時絳已稍稍有主張革命名，不敢晝見，匿之於恂室中，午夜屏人見之，談達曙，大服之。月致百金，留匿署中而無所事。會文襄赴覲，後任為譚繼洵，不敢留，送二百金，辭之去。絳大怒，頗詈文襄矣。絳，字太炎，後改名炳麟，餘杭人。
　　　　孝經之精義
《孝經》止存唐玄宗注、宋邢昺疏，鄭注不傳。嚴可均輯本一卷，過於零落。偽孔注、偽鄭注出於日本，殊不足觀。為之疏者，前則阮福，後則潘任而已。福著《孝經義疏補》九卷，任著《孝經鄭注疏》十卷。
　　　　讀書眼推勘深細
《抱桐讀書眼》一帙，款署鎮洋顧陳垿玉停著。抱桐，殆別字也。書凡百餘條，皆《四書》中別解，其精確處，實較集注之推勘為深細，而於古義有未安處，亦不為調停曲徇之說，擇而存之，足備參考。陳垿為康熙甲午舉人，後官行人。沈文愨公德潛嘗謂婁東詩人，皆宗仰吳梅村，玉停獨能自闢町畦，宜其讀書能自具隻眼也。
　　　　論孟之精義
《論語》存於今者，有魏何晏注及梁皇侃、宋邢昺兩疏，又有毛奇齡之《論語稽求篇》，錢坫之《論語後錄》，劉台拱之《論語駢枝》，焦循之《論語補疏》。惟劉寶楠之《論語正義》二十四卷，體大思精，閎通淹雅，非他人之小小補苴者所可及也。
《孟子》存趙岐注，宋孫奭為之《音義》。未詳何人儗他經為《正義》，於注義多所未解，而妄說之處，全鈔《音義》，略加數語，署曰孫奭疏，即朱子所云邵武一士人為之者也。自明以來，學官所貯者止此。爰及國朝，戴震出，得舊校本，付曲阜孔繼涵、安邱韓岱雲鋟板，於是經注之譌可正，闕可補。又撰《孟子字義疏證》，真有功於《孟子》者。循復著《正義》三十卷，遂得一洗偽疏之陋。
　　　　孟子有逸文
《孟子》逸文，散見於經史者，「舜生五十，不失其赤子之心」，見康成《坊記》註。「堯舜之道，非遠人也，而人不思之耳」，見桓寬《論》。「人皆知糞其田，而不知糞其心」，見《說苑》。「三見齊王而不言事」，見《荀子》。「堯舜不勝其美，桀紂不勝其惡」，見《史記》。又《後漢書&#8231;郅惲傳》，惲曰：「孟軻以『彊其君之所不能為忠，量其君之所不能為賊』」，今《孟子》無此語，亦逸文也。
　　　　小學之精義
魁儒之說經鏗鏗者，莫不由《說文》以辨形聲，由《爾雅》以通訓詁，故其撰著，皆卓然名家。《爾雅》則邵晉涵之《正義》，特出邢疏之右，郝懿行之《義疏》，訓詁精確，草木歸諸實驗。《小爾雅》則有胡承珙之《義證》，宋翔鳳之《訓纂》。《廣雅》則有王念孫之《疏證》，旁搜博考，足與經訓互相發明。精《說文》者，始於惠棟之《讀說文記》，其後則推段玉裁、王筠、朱駿聲三家。駿聲之《說文通訓定聲》，發明轉注假借，其書似因而實創。筠之《釋例》，多引鐘鼎古籀，以證《說文》字，而又為之句讀，故皆服其精審。玉裁《說文注》，實為叔重功臣，而不免武斷。以《玉篇》校《說文》者，始於鈕樹玉，玉裁采其說，不著其名，樹玉憾之，作《段注訂》八卷。徐承慶又為《段注匡謬》，亦以玉裁名太重耳。至姚文田、嚴可均同撰《說文校議》，分條考訂，人亦稱為精確也。
　　　　省文為說文之本字
今人作字之省文甚多，如以「禮」為「礼」，以「處」為「上虍下匆」，以「與」為「与」是也．凡章奏呈文，則不敢用，其實皆《說文》本字也．《說文》於《礼》字，云為古文；於「上虍下匆」字，云「止也，或從　匆」；於「与」字，云「賜予也，與與同」．今乃避本字而不用，轉以之為俗字，蓋不知本字之訓詁也．
　　　　夲字之訓詁
「夲」字讀若六，即作六十解，見高宗御製詩，金聽濤用之，可與卄卅卌等并行．
　　　　工部造字以譯俗語
工部於工役器物檔案，每造字以譯俗語，為字書所未見。如天地壇大祀壁上挂燈，名尜尜燈， 【 祀天用青色紙。】 其式兩頭尖，中大如橄欖形，亦會意象形之意也。聞此等字尚多，皆入公牘，且見之於奏疏。
　　　　俗字之訓詁
各地通行之俗字頗多，今略舉之．京師人所用者如下：「ㄘ」，音近砌，陋也．「您」，音近凝，義似爾汝，施之於較己為尊者也．衡州人所舛者如下：「外門內身」，音鑽，「外門內身」林，地名，產茶葉．蘇州人所用者如下：「覅」，勿要切，不要也。「朆」，弗曾切，勿曾也。廣東人所用者如下：「亞」，音阿，阿俱寫作亞。「奀」，音茫，弱也。「上不下高」，音矮，人不長也。「閄」，音或，隱身勿出也。「石穴」，音勘，巖洞也。「泵」，音聘，水中磯也。「氹」，音泔，蓄水為池也。「圳」，音浸，通水之道也。「乪」，音囊，水之曲折也。「不」，音墩，截木作墊也。「冇」，音磨，無也。「生筋」，銀去聲，牽扯不斷也。「&#62080;本」，去聲，拙也。廣西人所用者如下：「上大下坐」、「外門內坐」，俱音穩，穩也。「上不下長」，音矮，矮也。「上不下高」，音呆，矮也。「奀」，音動，弱也，與廣東異。「上不下行」，音臘，足不能舉也。「上不下生」，音終，人死也。「石穴」，音義俱與廣東同。「上不下父」，音近某，假父也。「仦」，音嫋，小兒也。「女大」，音大，女大為姊也。「上仍下土」，音近陳，舊產也。「上如下生」，音近產，假子也。「孑兌」，音近滿，謂最少也。「亞」，音阿，阿字俱寫作亞，與廣東同。
　　　　名詞
字之用以名一切事物者，謂之名詞，如天地人物等是。一作名字，亦作名物字。凡一事一物專有之名詞，曰固有名詞，通同類事物而用之者，曰普通名詞。
　　　　術語
學術上所用之名詞，謂之術語，蓋每句加以訓詁也。
　　　　黃晦木論奇字
餘姚黃宗炎，字晦木，世稱鷓鴣先生，明明經，為忠端公尊素之子，梨洲之弟也。好奇字，其論小學，謂揚雄但知識奇字，不知識常字，不知常字乃奇字所自出，三致意於六書會通，乃歎其奇而不詭於法也。
　　　　康熙字典
《康熙字典》為康熙丙申聖祖所御定，大學士陳廷敬等奉敕撰。全書仍梅膺祚《字彙》、張自烈《正字通》兩書舊目，以十二辰紀十二集，而每集分三子卷，凡一百一十九部，冠以《總目》、《檢字》、《辨似》、《等韻》各一卷，殿以《補遺》、《備考》各一卷，合四十二卷。所錄之字，凡四萬七千三十五字，又古文一千九百九十五字。引用之書，多至三百餘，並旁及金石、梵字。前此字書，未有若是之博者也。然當日曾自謂古今形體之辨，方言聲氣之殊，部分班列，開卷了然，無一義之不詳，無一音之不備，而紀文達公昀等至稱之為六書淵海，七音準繩。道光時，曾令王引之等重加校勘，為改正二千六百條，皆就引書字句奪誤者更定之，然猶未悉也。引之殆以奉行詔書，未敢盡其詞耳。然其最誤者，一為虛造故實；二為按語離奇；三為鈔襲《正字通》而轉謬；四為增改原書；五為書名舛誤；六為引書脫誤；七為以他字之訓闌入此字；八為同引一書前後違異，使閱者迷罔也；九為云同之字有實不同者，有實同而不云同者，有不註音義，但云同某，而所指為同者，編中乃無其字；十為字畫算數無一定也。此外有本一字而誤分為兩字者，又有義證引用之字，而正文不收，令閱者無由得其音義者。蓋其時小學本未大明，又以一二顯宦率數十宂官領其職務，而字典之為事，又本視其所為《淵鑑類函》等書獨難，宜其乖遠譌舛，莫可究詰也。
　　　　顧氏精通小學說文
馬文毅公雄鎮，字錫蕃，總督鳴佩子也，漢軍鑲紅旗人。嘗官廣西巡撫，以禦吳世琮兵，遇害。有姬顧氏，本吳中閨秀，精通小學《說文》。文毅撰《彙草辨疑》十二帙，姬皆手為旁訓。
　　　　徐咸清精小學
康熙己未開博學宏詞科，令京外官吏各舉郡縣有才學而堪與試者，道府爭以徐咸清薦，辭不獲，遂入都。
先是，閣中判詞頭，照前代典例，多用「查議」「查覆」諸字，而某相精字學，謂字書無「查」字，縱有之，不作「察」解，此必原判是「察」字，而北無入聲，呼「察」聲如「查」，故譌「查」耳。譌字不可用，因啟奏御前，凡判詞，「查」字俱改「察」字。然終不解「查」與「察」沿譌之始。
及應制科者先後至，每至，必合數十人謁某相，某相詢於眾曰：「『察』聲譌『查』，有始乎？」在坐無對者。徐逡巡曰：「《漢書&#8231;貨殖傳》有之。顧『查』為『在』聲之譌，非『察』聲譌也。」某相矍然曰：「何言之？」曰：「古『在』本『察』字。《爾雅》曰：『在，察也。』《堯典》『在璿璣玉衡以齊七政』是也。第三聲呼『在』為『查』，以『查』與『槎』同。《漢書&#8231;貨殖傳》『山不茬櫱』，即槎櫱也，而字乃從草而諧以『在』聲，故『在』聲為『槎』，『槎』轉為『查』，則是『查』者，『在』聲之轉也。猶『之在』『之叉』轉而為『裁』為『財』也。若曰『察』之轉，則是『叉』也，『差』也，『察』豈能轉『查』乎？」某相遽色變，乃復進曰：「『察』聲不轉『查』，然而『在』即『察』也，改『查』為『察』可乎？」徐曰：「不可。《老子》曰：『其政察察。』亦惟『察』名不可居，故以『在』字隱『察』名而轉聲為『查』，若改『察』，仍『察察』也。」某相曰：「然則『查』可乎？」徐曰：「可。」某相曰：「此則僕之所未聞也。夫字必有義，『查』字無『察』義而有『在』聲，使徒以聲同之故而不顧其義，則『道』可『盜』也。」徐曰：「『道』固不可『盜』，而『在』則可『查』，不觀『在』又為『裁』乎？『在』之為『裁』『察』，義同也，然而『纔』之又為『財』，則無義矣。『財』可『纔』，則『查』可『察』矣。」某相憪然謝而起。其後三相錄試卷糊名，然終不用。馮文毅公溥為薦於廷，聖祖曰：「有著述乎？」曰：「有。」曰：「為何？」曰：「《資治文字》。」曰：「《資治文字》何謂耶？」曰：「字書也。」旁一相曰：「字書，小學耳。」遂罷。既而文毅擬再薦之，不得，曰：「小屯吉，君向不為大而為小，此屯也，然而吉矣，吾幸得歸矣。」
　　　　阮文達解蕉字
阮文達精於小學，嘗解芭蕉「蕉」字，謂見《上林賦》，於古無聞。《說文》「蕉」字，則樵採之樵，《列子》「以蕉覆鹿」，即所樵之草，非芭蕉也。
　　　　江叔澐欲撰經史子字準繩
江叔澐愛古成癖，平生不肯為俗字，尺牘書疏，皆依《說文》。其寫《尚書》「瀍水」依《淮南》作「廛」，「汝乃是不蘉」依《爾雅》義作「孟」，人頗怪之，遂不改也。內行甚修，對家屬如賓客，交友不妄取。孫淵如以一縑贈之，累書千言，卻而後受。嘉慶紀元，舉孝廉方正，不仕，卒於家。常欲舉經史子繩以《說文》，去其俗字，命曰《經史子字準繩》，惜未成也。
　　　　禮親王治說文
禮親王號嘯亭外史，生而好學，雖造次顛沛，必手一編，尤深於許慎之學．十三齡得《說文解字》，篝燈夜讀，時值嚴寒，圍爐竟夕．火發，廷及牀帳，幾兆焚如．包衣輩瞭見紅光，咸擕水具集寢宮，王猶未釋卷也．
　　　　張東甫通許鄭之學
道光時，錢塘有張東甫刺史之杲者，夙承祖訓，與賢士大夫游，遂通許、鄭之學。嘗著《說文集解》百餘卷。以為《說文》自許氏後，若宋張有之《復古編》、元周伯琦之《六書正偽》、明焦竑之《俗書刊誤》，至乾、嘉間段氏、桂氏、王氏、錢氏、鈕氏、席氏輩出，而小學益顯，乃考形聲，辨俗體，通假借，異字同音、同音異字及諸家得失，各有所宗，均箋註於下，名曰《集解》，藉知古人以字解經、以經解字之義。因卷帙繁富，官事羈紲，未卒業。病危時，猶語人曰：「吾死不足惜，獨恨《集解》一書未及告成，不得就正於有道君子耳。」子上龢，字沚蓴，孫爾田，字孟劬，亦以文章政治有聲於時。
　　　　蕭道管治說文
光緒丁丑，戊寅間，侯官陳石遺學部衍方從事考訂之學，治《說文》，取坊肆重刻孫氏本，屬其婦蕭道管以每字剪為紙片，小注屬焉，分重文，闕訓，指事，象形，會意，形聲，并借各類，黏貼紙本，采別部居，使不相雜羼．蕭獨取所謂重文者一冊，反覆諦究，別購孫氏本，自一至亥，圚點一遍，不解，則翻閱段氏注本，而語陳曰：「君治篆文，吾治古籀，何如？第治古籀，有待篆文者百之一二；治篆文，有待古籀者十且二三也．」
蕭讀古書，時有神解，善蹈瑕隟，字書之形聲義，辨識毫釐，寀人所略，往往洞貫疐硋，會人乖踳。然情韻高遠，雅好奇服，不願為人人之所為。推究哲理，於人天死生，妙悟深澈，以身後名易其自適之趣，非其志也。日常把卷，意有所得，時弄筆札記之，旋棄擲不愛惜。遂成《說文管見》，凡二百一十有餘解，多蘦落糅孨，然一條之中，首尾畢具，無未完之義理，而敘列之不難也。蕭嘗語陳曰：「近人治許學，有所撰箸，惟段氏偁《說文解字注》，其它《說文義證》、《說文句讀》之類，命名率省『解字』二字，非正詞也。吾此本專釋重文，宜可單稱『說文』。又吾名管，即以管見名其書，在他人為謙詞，在吾直質言而已。」道管，字君珮，一字道安，亦侯官人。
　　　　算學之精義
經學家必通天算，良以《尚書》開卷，即言治曆，《內則》幼學，亦重習計，而其法亦益臻邃密。自聖祖御製《數理精蘊》，契合道源，範圍乾象，以故天下勤學之士，蒸蒸向化。若梅文鼎、梅瑴成、江永、戴震、程瑤田等，闡揚推衍，各有撰述。後則董佑誠、羅士琳，最近則南匯張文虎、金山顧尚之、海寧李善蘭，尤為傑出。阮文達作《疇人傳》四十六卷，羅士琳作《讀疇人傳》六卷。
　　　　王錫闡潛心測算
王錫闡，吳江人，博覽羣書，兼通中西天學。生於明末，當徐光啟等修新曆法時，聚訟盈庭，錫闡獨閉戶著書，潛心測算。天色澄霽，輒登屋，臥鴟吻間，仰觀景象，竟夕不寐，務求精符天象，不屑屑於門戶之別也。
　　　　天文算法
自明中葉泰西人至，而天文算法精於中土。華人以大統法為元代許魯齋所定，故終扼其說不行。聖祖乃命靈臺皆用西法，惟置閏用中法，以合《堯典》。
　　　　聖祖親驗算法
康熙壬申，聖祖御乾清門，召大學士、九卿等至御座前，取太極圖及五聲八音八風圖，指示羣臣。復推言算法，用方圓諸圖，逐一驗算，無不吻合。至樂律隔八相生，其說不同。是日，召樂人以笛和瑟，次第審音，至第八聲還本音。因言聲音高下，循環相生，復還本音，必須第八，此乃一定之理。又命取測日晷表，以筆畫示曰：「此正午日影所至處。」令置乾清門正中。諸臣候之，至午，日影與御筆書處恰合，不爽銖黍。
　　　　聖祖留心曆算
康熙壬午，李文貞公光地隨扈南巡，駐蹕德州。有旨，取梅文鼎書。文貞以《天學疑問》上呈。奉旨：「朕留心曆算多年，此事朕能決其是非。」將書留覽。後二日，召見，聖祖云：「昨所呈書，甚細心，且議論亦公平，此人用力深矣。朕帶回宮中細閱。」文貞因求親加御筆，批駁改定，聖祖允之。明年，駕復南巡，於行在發回原書，中間圈點塗抹及籤貼排語，皆御筆也。文貞復請此書疵謬所在。諭曰：「無疵謬，但算法未備。」未幾，西巡，問隱淪之士，文貞以關中李顒、河南張沐及文鼎三人對。上亦素知顒及文鼎。乙酉南巡，文貞以巡撫扈從，上問：「宣城處士梅文鼎今焉在？」文貞以尚在臣署對。上曰：「朕歸時，汝與偕來，朕將面見。」文貞尋與文鼎伏迎河干。越晨，俱召對御舟，從容垂問，凡三日。上謂文貞曰：「天象算法，朕最留心，此學今鮮知者，文鼎實僅見也。其人亦雅士，惜老矣。」賜御書扇幅，頒賚珍饌。臨辭，特賜「績學參微」四大字。
　　　　梅氏世通算學
梅文鼎，字勿庵，歲貢生。子以燕，舉人。兩世俱通算學。以燕子文穆公瑴成始大其宗。而勿庵父子兆域，聖祖特命江南織造曹頫為之監工。
　　　　聖祖指授陳厚耀算法
泰州陳諭德厚耀與梅文穆同直內廷，蒙聖祖指授算法。當文穆初入見，上嘗語之曰：「汝知陳厚耀否？他算法近日精進。向曾受教於汝祖，今汝祖若在，尚將就正於彼矣。」厚耀侍從多年，蒙賜書籍、文具、錦綺、瓜果之類，尚為近臣所恆有，其頒賜儀器，疇人家詫為未見。一日，又賜熱河光木，供之几案，光皎如月。諭曰：「以助汝鉤稽布算之勤也。」厚耀有《奉敕賦夜亮木》詩。
當厚耀與文穆同正定算學諸書時，聖祖又嘗召之於便殿，問測景使何法。厚耀不知。上寫西人定位法、開方法、虛擬法示之。又命至御座旁，隨意作兩點，上自用規尺畫圖，即得相去幾何之法。文穆直蒙養齋，上亦授以借根方法，諭之曰：「西洋人名此書為阿爾熱八達，譯言東來法也。」幾餘召對，時有指授。自後二人之學，彌益精邃。文穆由進士官至總憲，厚耀以教授超授編修，官至左諭。
　　　　李子金精算數
李子金增生之鉉精算數，心有權度，不用丈尺。嘗遊京師，與客聚飲，客指鄰家樓，問以高幾許，四方幾許。李熟視良久曰：「得之矣。」客令人加量，悉如所言。
　　　　李文成研算術
滑縣李文成，少孤，為木工傭保，人呼之為李四木匠。恥之，棄去，從塾師習書算，粗解意義。有疑難，輒辯駁，塾師厭之，遂請絕焉。於是專研算術，旁涉星家象緯，推測頗驗。見人，必誇其術，人有聞者，共非笑之，文成自若也。
　　　　華若汀悟算數捷法
金匱華若汀太守蘅芳精於算，嘗乘夜航，雜遝儔人中，閉目危坐而搆思。忽悟一算數捷法，為生平所未得。算謂此時也，不覺黑闇界倏現大光明，心地開朗，快如登仙。
　　　　蔣岳莊知曲綫新術
武進蔣維鍾，字岳莊，維喬之兄也。幼穎悟而嗜讀，以是得咯血症。父少穎命輟讀佐商政，然肆事偶暇，輒手一卷，與其弟竹莊茂才維喬賞奇析疑，自相師友也。光緒癸巳春，偶見疇人書，畧一披閱，即朗悟。不數月，盡通其義。甲午，中日失和，我師敗，岳莊以為當尚西法，變新政，雪國恥，一切科學，皆以數學為宗，乃益閉戶潛迹，午夜不輟。丙申，從學於金匱華若溪明經世芳，所學大進，而肺疾亦日劇，遂不起，時己亥正月也。所著有《曲綫新說》。
清稗类钞    徐珂 编  目錄 
