《清稗类钞》鉴赏类  下 


 
《清稗类钞》鉴赏类  下
 

　　　　孫古雲藏中泉
小泉、么泉、幼泉、中泉、壯泉，與大泉為新莽貨泉六品。嘉、道間，杭州周爾昌曾藏中泉一枚，未幾而歸方鐵珊。周戀之，顏其齋曰古泉小築，以誌不忘。後為吳門孫古雲所得，孫亦古泉巨室也。
　　　　劉燕庭藏南宋鐵錢
兩宋鐵錢，昔人未經著錄，南宋則尤少。蜀中市肆有之，盈千累百，而迄無人過問。劉燕庭官蜀時，始物色得之。背文奇怪百出，而嘉定各寶，多至十餘種。
　　　　戴文節藏三銖錢
戴文節嘗藏漢武建元朝所鑄三銖錢，為高小樓所贈以作畫扇潤資者。
　　　　戴文節藏四銖錢
周小蓮嘗以孝建四銖錢一品，售之於戴文節，且語之曰：「予入羶肆，見人持百錢市羶。中有此錢，肆人小之，索易，弗與，且相詬。予以百大錢代償直，而乞其小錢。兩人不解，面覷久之，謝解紛去。若輩癡我，我癡若輩，今君又數百倍錢以易我此錢，不更癡於我哉？」
五銖背文四出，漢靈帝時鑄，《獻帝春秋》稱為角錢，當時有京師將破之讖。亦文節所得，謂可為五銖馬式。漢以前之五銖，大抵與此形製相類。不相類者，必非漢。凡有四出之錢，皆出此錢之後。前人定五銖年代，說多無據，惟四出為有據。由有據者而推之，知無據者盡臆說矣。
　　　　戴文節藏五銖錢
戴文節藏有郭五銖錢，有外郭大小二品，蓋梁武帝時所鑄。其時圜法最雜，有女錢、稚錢、對文錢，製作絕無確論，惟有郭無異議，頗有精者。
鐵錢最難辨，射利者知銅不可贋，轉而笵鐵，非以徐氏象梅《圖篆》為藍本，不能辨之。若以真銀翻沙鐵，以精火，以烈笵，以深工，以良鋼磨之，鹽鏽之，衣帶和之，可以迷惑法眼也。
　　　　戴文節藏漢興錢
漢興，成李壽鑄，分書。吳逸庵曾得一枚而窪，以大椎平之。其後吳所藏悉至京師，輾轉售賣。時劉燕庭將之官汀州，借錢數十萬購之，輦以俱南，邀戴文節往觀，因見漢興暨壯布、寶慶、康定等十許品，其他常錢，蓋有千餘。文節戲語劉曰：「兄求古泉，一購輒數千，當贈我一二枚。」劉曰：「他不知己者見索，數千不吝也。若閣下，則一泉不與。」蓋恐文節攫其漢興耳。然文節之封翁，竟於是歲得一品於南中，以寄文節。
　　　　戴文節藏北錢
太和五銖，魏文帝鑄。永安五銖，孝莊帝從楊侃議鑄，高澄亦鑄之。常平五銖，齊文宣帝鑄。玉筯篆、布泉、五行大布，周武帝鑄。永通萬國，周宣帝鑄。古今書法，未變，不足觀；已變，不足觀；將變，最可觀。漢、唐人碑版，不過漢、唐人面目，實惟六朝為最可觀，蓋漢將變為唐也，是以異境百出。錢文亦然。北朝錢上承秦相，下啟少溫，正篆法之將變。戴文節嘗集北錢如上所述各種以摩挲之，意固自有在也。
　　　　戴文節藏大曆元寶
大曆、建中，唐錢之極少者。戴文節夙聞陳南叔癖嗜古泉，一日赴公宴，遇南叔，有座客曰：「市上競觀開元錢，云是新出土者。」南叔躍起曰：「有開元，必有大曆，必有建中，子少坐，我去矣。」頃之，挾數十枚來，出不精者以與友人，文節分得大曆元寶一品，而建中則不能得也。
　　　　戴文節藏開元通寶
戴文節藏開元通寶一品，徑二寸弱，文字若展歐書而成者，銅色純赤，非建中時趙贊採連州白銅所鑄徑寸二分之大錢也。
　　　　戴文節藏大齊通寶
藏錢以足補史傳之缺者為貴，故異錢可考者，上也，無可考者，次也，厭勝，下也。戴文節藏大齊通寶一品，杭州錢社中人定為黃巢所鑄，乃其封翁所得於里中者。蓋有酒人貽封翁以古泉百許，中有異錢二，一破大齊，一鐵寶慶。吳逸庵知之，亟往視，既而出漢印數事索易，文節因出寶慶與之，大齊不舍也。
　　　　戴文節藏騶虞峙錢
戴文節在蘭州日，趙霽園刺史宜暄贈以騶虞峙錢，上騶下虞，隸書，右峙左錢，篆書，形模之大小，輪郭之闊細，與常平五銖無殊。
　　　　戴文節藏永安一千錢
永安一千鐡錢，不見舊譜，惟劉燕庭有之．又有永安一百銅錢以示戴文節，曰：「若有考，當贈一枚．」文節憶陳氏《圖經》有引王舉《大定錄》顯德五年江南李氏鑄永通泉貨，永安五銖一條，陳氏謂永安五銖不見他書，恐傳寫之誤，頗疑此錢為李氏之物，蓋一千一百，非五銖也．是時尚大錢，天策，乾封，鐡開元皆粗重如此錢，或亦銠（反力）伍也．燕庭以為然，遂以貽文節．其後文節又購一枚，緣較闊，
　　　　戴文節藏天策府寶錢
天策府寶，楚馬殷鑄，道光丙申冬，戴文節得之。其封翁時方患癱，呻吟枕次，得是錢，手自玩弄，不覺加一飯也。
　　　　戴文節藏大觀通寶
大觀通寶，宋徽宗御書，書法亞於崇寧，戴文節藏之。嘗謂作書有三難，印篆難，牓書難，錢文難，非毫髮無遺憾，波瀾獨老成，不成書道。論章法，印以方，牓以橫，錢以圓。三者之中，錢尤難矣。因難見巧，其徽宗乎？
　　　　戴文節藏宋靖康錢
戴文節嘗得宋靖康錢三品，一隸書通寶小鐵錢，一篆書元寶者二錢。隸錢得之南，篆錢得之北。文節謂得篆錢時，客方攜此錢來，適有以白金九十六銖潤余畫筆者，遂易之。
　　　　戴文節藏新莽大泉五十笵
戴文節官京師時，曾得大泉五十泉笵殘銅一塊，蓋為工人碎以鑄他器而所餘者，文節名之曰焦尾，其字則陰文也。時張叔未在都，文節持以示之，叔未大詫曰：「余藏十餘笵，未有陰文者，此必笵母也。否則大泉五十，固自有陰文泉，若鎔銅入笵，則笵銷矣，假若不銷，古人又焉用陽文笵，笵土以笵銅哉！」
　　　　張叔未藏新莽大泉五十范
嘉慶癸亥四月，張叔未在郡城，得新莽大泉五十笵不少，今記其三。一，背文為日萬泉，笵重今等十兩，泉背面各三肉好，周正大，泉字皆作方折。張召所載大泉五十有泉字諸畫並方者，此也。日萬泉三字，篆法遒勁。叔未自謂所見笵背文宜泉吉利、富人大萬、日利大吉，皆語取吉祥，得此，又增鍾官一佳品矣。二，背為鳥形，乃金檜門總憲藏物，其後人某家於常州者，歸秀水殷雲樓廣文。戊寅四月，殷歸於叔未，值番銀十餅。大興翁宜泉秋部嘗以得貨泉笵背有鹿形者，馳書叔未以相誇示，謂為難得。叔未則謂此背作鳥形，極翔舞之致，在漢畫象中亦至精者。嘉善閔笏山以大錢二百得一於河南禹州，道光癸未初冬，亦歸於叔未，值銀四餅。笏山云：「偶郊行，乞火於農家，以此盛火石應客，因得之。」
　　　　張叔未藏新莽五銖泉笵
古時鑄泉之法，先琢成土型，次鎔作銅模， 【 即今時流傳之笵。】 然後湅土實，填銅模中，印取泉文牝牡之形。如是者二對，合之，便可冶鑄。如銅模，泉文具列面背者，顛倒互合，止須一模，故今時所見面背具列之笵，只一片已全。若泉文，純面純背，則模必兩片，方可對土印合。惟張叔未所得五銖泉笵，一純面，一純背，兩片皆存，可稱全璧。至如墨本中半兩泉笵，長圜者一，列泉七，圜者二，一列泉八，一列泉九，皆止有字一面，蓋遺失其無字者一面也。叔未因悟鑄半兩泉時，其笵止用純面純背，初鑄五銖時尚然，繼乃日就巧便，每笵面背並列，故五銖笵已有半面半背。而新莽各笵，絕無純面純背，此可歷驗而得。其家藏五銖全笵，定出漢初而非東漢。至隋，歷朝五銖之笵，益可知矣。
　　　　張叔未藏新莽錯刀栔刀
錯刀，「一刀」二字陰識，以黃金錯之，「平五千」三字，陽識．平，即直也．《漢書．食貨志》徑作「直五千」似班氏改之，於義雖無所戾，然竟非本事．「栔刀五百」字，并陽識．「栔刀」二字橫列，與錯刀位置不同．栔，《食貨志》作「契」．按《說文》，栔，刻也，從木從　．契，大約也．從大從　．二字不同義，錢獻之辨之甚晰．嘉慶壬戌，紹興蕭友楚嘗以錯刀贈張叔未，而叔未又於癸亥得栔刀於杭州童佛庵，皆精美無比．
　　　　張叔未藏宋臨安府銙牌
嘉慶癸亥，張叔未購得南宋五百文銅銙牌，價錢二千．「行　」字中有一點，為當時俗體，今牙行牌子猶有沿此者．《金石契》重刻本自此鉤取，確為南宋舊物．嘉，道間，仿鑄者紛出矣．此牌北地絕少，翁秋部藏古泉甲天下，迄未得也．
　　　　藏古泉之難久遠
李竹朋言藏古泉家能保守以垂久遠者頗鮮，翁宜泉所藏早已易主，劉青園後人振齋於海豐任所殉難，古物蕩然。顧湘舟之泉，吳門陷後，不知作何歸宿。吳堯仙之泉，毘陵陷後，聞已散佚。粵寇陷杭，戴文節之泉亦無下落。惟吳我鷗後人號小鷗者，尚好古，可喜也。吾鄉渭園所蓄，早歸他氏。劉燕庭舊藏，今亦散出。惟吳子苾後人仲飴庾生，雖於泉不尚專門，然能世其家學。王戟門、鍾麗泉兩家後人，皆能謹守弗失，則未易得者也。或晤吳荷屋、鮑子年族裔於滬，詢其舊藏，答曰：「吾輩謀今日之錢尚不暇，何能計及古泉耶！」
　　　　古錢劉
光緒初，京師琉璃廠有劉某父子，皆鬻古錢，其所考據泉之種類，有出於各家著錄之外者，人因呼之曰古錢劉。
　　　　鮑子年論好古泉幣者之弊
鮑子年嘗言潘文勤《攀古樓款識》謂好古者有三弊，余謂好泉幣者亦然。詆諆前哲，非笑同人，故創一解，戛戛生新，其弊也矯。按圖索驥，闕一不可，累百盈千，悉應屬我，其弊也癡。好異矜奇，侈為獨得，自欺欺人，強詞滋惑，其弊也誣。文勤為之失笑。
　　　　楊叔嶠藏直一莽泉
楊叔嶠京卿銳有直一莽泉，無「小泉」二字，非改刻。湘潭葉奐彬主政德輝嘗謂無文錢，皆以舊錢去其字，無真鑄也。
　　　　楊叔嶠藏招納信寶錢
招納信寶錢者，宋劉光世所鑄，以完顏昌屯兵承楚，其眾欲思歸，欲攜貳之，乃鑄金銀銅各錢，文曰「招納之寶，獲之不殺，令持錢歸。其徒有欲歸者，執錢為信，歸者不絕。楊叔嶠曾藏其一，背文上一「使」字，下一花押。
　　　　陳笠唐藏孝建四銖
孝建四銖一品，大如常錢。陳笠唐戶部昌曇所藏最多，而皆小品。有一面文「孝建」二字，背無文。一面文「孝建」二字，「孝」字居左，「建」字居右，背文曰四銖。一面背同文，曰「孝建」。一面文「孝建」二字，背文「四銖」二字。一面文「孝建」二字，背文倒書「四銖」二字。一面文「孝建」二字，背文「四銖」，上下四星。一面文「孝建」二字，背文一「四」字。
　　　　李荔村藏五行大布
李荔村戶部夢瑩得五行大布一品，背文上有雲形，下一雞，左右「團圓」二字，孔圓。蓋因宇文氏錢式精美，故摹倣刻畫，別鑄為玩品也。
　　　　葉奐彬藏鎏鐵五銖錢
五銖有鎏金者，有鉛土雜鑄者，而鎏鐵者甚少。葉奐彬嘗得一枚，穿內露銅質，而外皆以鐵鎏裹，鐵薄於竹衣，精品也。
　　　　葉奐彬藏莽泉
莽泉，大泉五十有小如小錢直一者，小錢直一有大如中泉三十者。此二品最稀見，葉奐彬皆有之。惟晚近之小泉直一，偽造者多出蜀中，其錢質厚而篆不精，望而知為贋品。凡莽泉，□字中豎兩斷，以此驗之，真贋立辨。
　　　　葉奐彬藏五銖錢
今所傳五銖錢，有一品，面背均有五銖字；又一品，面文曰「銖」五；又一品，「銖」作「朱」；又一品，有「一錢文直一」五字，葉奐彬皆有之。有較小五銖為大者，乃陳笠唐所贈，曰吳興，銅色微赤，字體在楷隸之間。
　　　　葉奐彬藏六朝厭勝錢
光緒丙申夏，葉奐彬於都門隆福寺得小錢三品，一面文曰「子丑寅卯」，一面文曰「辰巳午未」，一面文曰「申酉戌亥」，背皆有屬蟲，其龍形如犬猴，四足伏地，不作立狀，與漢碑畫象合，六朝厭勝品也。又有一品，曰五毒驅邪，背文鑄五毒形，銅色紫紺，篆法整齊，亦厭勝品。
　　　　葉奐彬藏男錢
錢徑一寸，重四銖半，代謂之男錢，葉奐彬有之。男錢者，對於女布而言，言佩之則生男也。五銖肉郭既除而其質弱，則曰女布。
　　　　葉奐彬藏乾封泉寶
乾封泉寶，楚馬殷錢也，其文沿用唐高宗錢，此如王審知之鑄開元通寶，王延羲之鑄永隆通寶耳。葉奐彬藏有二品，一銅，背無字，一鐵，背有「策」字。
　　　　葉奐彬藏景祐錢
宋景祐初鑄錢，以藥化錢，與藥雜鑄，輕重如銅錢，銅居三分，鐵居六分，然亦有不以藥化者，葉奐彬曾藏一品。
　　　　葉奐彬藏崇禎通寶錢
明崇禎通寶錢。有「皇敕嘉忠制府共封」八字，一錢、八錢兩品。又有「新釐」二字者，又有偃月及新文者，葉奐彬悉有之。
　　　　葉奐彬藏安南銀幣
安南有銀幣，文曰「精銀壹兩」，背文「嘉隆年造」，側文「值錢貳串捌伯」，當中國庫平壹兩三分，葉奐彬藏其二。
　　　　葉奐彬藏朝鮮琉球日本錢
朝鮮通寶，略如我國制錢。琉球通寶作橢圓形，徑寸半。光緒丙申，葉奐彬得之於津門。又在京師廠肆得日本天保通寶，與琉球錢制同，乃知琉球固有所依仿也。
　　　　趙伯英藏北宋崇寧錢
黑龍江之綏化 【 土名北團林子。】 西北，在通肯河東南，沿河一帶，據其地墾荒者言，往往拾得北宋崇寧古錢。綏化北境上集、廠界、三道崗、二道崗等處，亦常拾得崇寧大錢。光緒初開墾時，有一日拾得數十錢者，大者徑寸許， 【 即崇寧重寶。】 趙伯英嘗得三品。
　　　　趙伯英藏金太和錢
金天命己酉，太宗禁民漢服，令俱禿髮。而章宗太和錢式，則仿宋崇寧。又有背文雲形、雙犀角、方勝、珊瑚樹之類，仿宋大觀，殊不可解，然亦以章宗留意書畫故耳。趙伯英曾藏三品。
　　　　趙伯英藏金大定通寶
金大定通寶，背文有「崇寧通寶聖宋元寶」字。蓋金之錢制，多仿宋徽宗錢，惟以一錢而鑄兩國年號，可知金人自有平分宋室之意也。趙伯英藏其一。
　　　　趙伯平得歸化貨物布
有骨董客嘗掘物於歸化城，得王莽貨布等類。或得一劍，上有文四行，不可識。歸化自漢以後，始隸版圖，則此或三千年前之外國文字也。趙伯平嘗得之。
　　　　世祖得石鼓
世祖入關，得重三百餘斤之石鼓一架，為六朝故物，並有桐木所製之木桴。
　　　　張幼量愛石
鄒平張幼量，名萬斛，嘗行長白山中，見有巨黃石，甚佳，乃以牛三百頭，拽至其家之園亭，每語人曰：「此石絕似大癡畫中物。」又嘗愛一竹根石，大不盈寸，根節宛然，常日夕撫翫不去手。
　　　　馬嶰谷藏靈璧石
皖之靈璧山產石，色黑黝如墨，叩之，泠然有聲，可作樂器，或雕琢雙魚狀，懸以紫檀架，置案頭，足與端硯、唐碑同供清玩。海內士夫家每搜藏之，然佳料不多覯，大率不逾尺也。明季，土人得石二，高可作屏風，厚數寸，紋緻色潤，罕物也。僧悟本性愛石，卓錫於洪湖之老子山，一日，渡湖西，過靈璧，聞人言石之鉅，訪土人，乞購，乃以數金歸僧。僧買舟，運以返，度其脩短，招吳中著名石工，資以來，製之為磬。其繫繩處，天然有九竅，玲瓏宛轉，似連環。歷二年，工始竣。適海潮頻作，蘇之阜寧、鹽城間浮出香楠無算，僧得其數段以為之架，於是稱美觀焉。
未幾，僧死，徒不能繼師志，藏物漸漸佚，惟雙石作佛殿供品，有所顧忌，不敢棄也。高郵進士吳某選盱眙令，舟過老子山，遇風不得渡，入廟瞻禮，見石，詫為奇珍，摩挲不忍釋。抵任之次年，客有談及者，輒贊歎。客謂此區區者，固不難強致之，吳默然。未逾月，客挈悟本之徒至，言寺傾圮，乞使君資助。吳應之，給以金三百。徒感謝，願獻雙石為壽。吳陽拒，客再三強，始受。蓋此乃客計，直以三百金購之耳。吳因運石至高郵故里，旋解組歸，築小園置之。
吳故名士，交遊滿天下。時世祖方定鼎，招致遺賢，就徵入都者，率道出高郵，往訪吳以伸款洽，覩此雙石，歎為得未曾有，爭賦詩以志其盛，中以益都馮文毅公溥、合肥龔鼎孳尚書所作尤名貴，吳固喜為傳物也。杭人徐章向給事於明宮，擅雕刻技。南都不守，流落江淮，吳訪而致之，使以馮、龔諸作及己之贊記，摹諸石。徐乃以深鉤之筆，分刻石竅中，見者驚為絕藝，遠道文人且或貽書相問訊。吳樂甚，於是遍贈拓本。既下世，其孫荷生亦寶貴之。
乾隆初，淮鹺發達，鹺商各出其羨餘以從事園林，竭力羅致珍玩。祁門馬嶰谷刺史曰琯為羣商領袖，營屋天寧門街，土木丹青，備極美奐，世所謂小玲瓏山館者是也。其奴劉二曾役於荷生家，為言雙石之妙，因納交於荷生而得之。
　　　　宋牧仲藏怪石十六枚
齊安怪石名天下，自宋蘇東坡時始。宋牧仲判黃州時，遍求不可得。所謂聚寶山者，斷嶺頻岡，纍纍皆粗石也。康熙乙巳秋，其友人屢以石餉之，較文辨色，得十有六枚。牧仲乃置於晶盤，注以泉水，各即其形象名之，而繫以贊。
一圓透徑寸，色黃白，上有紅文，鋒稜如剪，名之曰宜春勝。
二如紫菱，有僧默坐蒲團，凝然在望，其達摩壁上影乎？因名為達摩影。
三如菱而小，上淡墨色，裹肉其內，下紫色瑩澈，白文縷縷，眉目宛然，與鴛鴦無異，旁有一卵，以翼覆之，是為紫鴛覆卵。
四類棗而匾，色白，內含碧草數莖，如寒潭秋藻，因以命名。
五為紅蜀錦，大如栗，文彩如織。
六如紅豆，內有圓光隱隱，非朱霞籠月而何？
七為鬼面石，大如指頂，色紅白。
八則玉貝葉也，以淡墨包深紫色，類鴛鴦石，上有白玉貝葉。
九匾小，色白，三星在列，是為三台象。
十圓而白，形同芡實，雙眸炯炯，所謂白眼看他世上人也，名雙白眼。
十一曰紅蝦蟇，造物之狡獪，固如是哉，何其宛相肖也！
十二青黃二色，形類棋子，有鸜鵒眼一。
十三與紅蝦蟇相伯仲，眼差小而口甚分明，背有紅點，曰紅蟾蠩，文之也。
十四匾小而長，彷彿美人之肌膚，有瘢，殷然可愛。或曰，此楊妃瘢也。
十五如大松子，青色白點，光比貓睛，因名之為賽貓睛。
十六則諸石之殿也，殿諸石，等諸石矣。棗形冰色，上下白點二，儼然冰天皓月，影在地上，是名冰天月。
　　　　明珠藏紅寶石
明珠有紅寶石，徑五寸，室中視之，微似黝黑，映於日光中，則丹耀煥發矣。門客有戚宦滇南者，出是為式，使覓之三四年，弗得，懸價三千金，而市賈所呈，至二三百金而止，皆短小邪曲，雜以瑕纇，求其瑩澈合度者，無有也。寶井屬騰越州，州為滇之極邊，井去州城五百餘里，荒遐嶔嶮，絕無人烟。採寶者結伴裹糧，攜兵械而往，或弗至，至而無獲，獲而歸途仍喪於猛獸、瘴疫、盜賊者多。採之之法，井在萬山中，攀援陟降而後入，深數十仞，以長絙繫身，操椎鑿赴之，得石一塊即出，同侶共挈數枚，不敢復留。歸而日磋磨焉，晶瑩則寶出，鉅細隨所鍾，如粟荳者，亦寶也。或質本鉅而椎傷之，難得二三寸者。其最佳者，常價之二三百金、百金者也。客終以弗能愜貴臣意為恨，求之未已也。
　　　　石異
康熙時，有人於歸州香溪得一石，大如斗，剖之，得雌鴛鴦石一枚。後復過此溪，又得一石，剖之，得雄鴦鴛石一枚，因琢為雙杯而寶用之。
　　　　高宗仿製石鼓
國子監石鼓新舊各十枚，新者為高宗命工仿製者，以滇中白石為之，文鐫鼓面。舊者不似鼓，形亦不一，鐫文於腰。其一似中斷後，為人製作。舊者餘九，亦剝蝕，無一完好。石色黝，似嘗髹漆者。且剝落一片，字尚存片上，若樹皮之剝落然。
　　　　汪松麓觀石鼓文
歙縣汪松麓副貢肇龍在京師時，一日，挈秀水鄭師雍游太學，觀石鼓文，曰：「是可注而讀也。」退則摹其文而注釋之，因著《石鼓文考》，定為周宣王時史籀所篆。松麓於尊彝、鐘鼎、諸古篆、雲鳥、蝌蚪之文，遇目輒辨，且可於暗中手捫而識之。
　　　　伍拉納藏空青
凡石中有水者，俗謂之空青。乾隆時，伍拉納曾藏水晶空青，中有魚形。俗傳空青為山膽，山谷有之。然考《本草》，空青生益州山中，弘農、豫章間有之，他山則愈少矣。有白青、綠青諸名目，能化銅鉛為赤金，治目之聖藥也。腹中漿涸，埋土中七日，汁液重生者真。或又謂空青多為蛟龍所攫，以致人世罕覯，則齊東野人之語也。袁子才曾於貴人家見一石卵，內外瑩澈如水晶，中有漿汁，隱隱流動，下蹲一白兔，躍躍欲飛，云是空青，此又別一種類矣。
　　　　徐某論所見英石
英石，出廣東英德縣，城臨大江，石山四繞。德清徐某嘗登南門睥睨以望之，大山如屏幛周遮，小山若峰刃矗立，皆英石也。石工入山，擇其形勢適用者，鑿之以歸，大者充園囿中假山之用，其小者或剖而分之，或黏而合之，作几上假山及案頭硯山之類，均以皺瘦透秀四者備具為良。徐於廣州歸德門某肆見一臥石，長可丈許，皺紋極細，皆具峯巒形，蓋設肆者將以漸鑿取之，為假山、硯山以售於人也。
徐在嶺南久，曾見最奇者三石，一為鹺商吳某家几上之石，高尺有五六，長三尺餘，千峯萬幛，長亙連綿，其下坡陀，若臨水際，宛然衡嶽排空而湘江九曲環廻於下也。右首邊際石壁鐫八分書「南嶽真形」四字，朱文印章一，曰「沈漪字文瀾」，大如豆，蒼老工緻。一為兩淮運使趙之璧之石峯，蓋其祖勇略將軍良棟所遺也，高三尺餘，上巨下削，根具三足，嵌入紫檀座，絕似奇峰插天，初無造作痕，峰半篆書曰「一柱擎天。河北韓世彥書」數字。一為梧州太守永常之硯山，長五寸，高二寸餘，峯巒挺拔，巖洞幽深，面無反正之別，五嶺、九嶷不足奇矣。此三石者，玲瓏宛轉，奇特巉巖，曲盡皺瘦透秀之妙，真上品也。徐，乾隆時人。
　　　　孫文靖藏文石
滇中產文石，乾隆庚寅，孫文靖公士毅督黔學時，曾得其尤者百規，乃建竹室，置水盆以飬之，曰百一山房．緣一規面幕皆像形，黑質白章，諸景咸備．最異者兩岸陡　，長松交蔭，急峽中孤舟如駛，上坐一人垂釣．石不盈二寸，人僅一粟，而鬚髮眉目神彩如生，絕似黃大癡富山春筆意．又有人在楚購一盤七枚，多碎錦紋．一枚作一遠樹鴉枝，薄靄蒙之，題曰月中桂．
　　　　孫訥夫得佛靈石
常熟孫訥夫太守於乾隆戊申，從征廓爾喀，獲一石於丹達山，名之曰佛靈石。旋奉母諱，哀勞致疾，歾於打箭鑪之帕朗古營次，地僻不得棺，斬大樹，刳其中以斂之。當易簀時，謂從者曰：「毋棄我石，留以示我子孫。」及歸櫬時，載石以俱，太守之子子瀟編修原湘作歌以紀其事。
　　　　曹森藏昌化石
張芑堂嘗過武林之北關門骨董攤，得舊昌化石一枚，四面皆有畫意，一面金碧山水，彷彿小李將軍；一面蘆葦，彷彿米虎兒；一面水雲，因題「水流雲在」四字於上；一面秋山，似宋人劈斧皴。後攜之吳江，曹孝廉森與芑堂善，見而愛之，遂以贈曹。
　　　　蕭文藏寶石素珠
滇中產寶石，紅者尤貴，藍次之。紅之明透者，以一丸置盎中，注水其內，則滿盎紅霞。次則碧璽之老坑者。其新坑者，一年而滯，二年而淡，三四年如水晶矣。翡翠蘊於黃石中，剖之，乃得，然大者不易得。乾隆中，東川守蕭文在滇三十年，集成素珠一掛，玲瓏剔透，玉潤珠圓，中惟七八顆為江水綠，百餘顆皆鸚鵡羽。帶之以行日中，青霞蔚起，不可逼視。
　　　　石有詩句
嘉、道間，有人寶一水石，上作山樹形，尾有杜詩一句云：「石出倒聽楓葉下。」其人絕愛之，行篋常以自隨。一日，過黔州某溪，偶於篷窗把玩，失手墮水，因停舟，雇人撈之。良久，得一石，大小無異於前，而花紋逈殊，末亦有詩句，則「櫓搖背指菊花開」也。再下搜取，復得前石。
　　　　蔣稻香藏黃蠟石
嘉興蔣稻香有黃蠟石，酷肖貓形，黃香鐵待詔題之為洞仙哥。
　　　　縐雲石在石門福嚴寺
康熙初，吳六奇將軍贈查伊璜孝廉之縐雲石，曾至海鹽顧氏，後仍歸海寧，為馬容海光祿所得，馬歿而石尚存。道光己酉，石門蔡小硯學博為馬氏之甥，從容海之裔乞之，移置石門玉谿鎮之福嚴禪寺，與里人徐亞陶太守寶謙商搉位置，乃於寺之西偏隙地，開池甃石，特立其中，戴文節公為之作圖勒碑。
　　　　石碑石獸
咸豐癸丑，粵寇洪秀全據金陵，掘土築城，得古石器甚夥。最奇者為石碑，高丈餘，闊三四尺，石黑如漆，上鐫一女子，支頤閉目，頸拖一練，下有古篆數字，人莫能識。扣之，聲鏗然，似空其中者。後聞為西人所得。又有石獸一，狀如豕，尾大耳小，長約三尺，高可二尺許，質甚堅緻，碎之，腹中臟腑皆備，不知何由置入，亦莫識其何所用也。
　　　　張午橋藏石甚富
張午橋藏石甚富，悉儲於唐石軒。自唐迄楊吳，得若干種。其唐田洗洎夫人冀氏合祔兩志，尤為精俊完整。吳讓之為作楹聯云：「家有貞元石，人彈叔夜琴。」即指此兩石也。午橋，名丙炎，儀徵人。
　　　　某甲藏馬精石
浙中某甲於市見一圓石，大如鵝卵，光白可玩，以錢數十文易歸，初不知重也，供壓書鎮紙之用而已。一日，有西賈來，見之，反覆詳審，問願鬻否。甲知有異，即曰：「非善價，不沽也。」賈問值，甲戲之曰：「銀幣百圓耳。」賈曰：「謹如教。」甲大駭，問石何寶，但請一言其異而後可。賈慮其中悔，甲誓不翻變，賈曰：「須二三齒德俱尊者至，署券交易，然後告汝。」甲如言署券已，賈付價收券，握石在手，囑甲取清水一盂出，置石水中，石入水，忽表裏瑩澈，了無翳障，中現一小馬，狀極神駿，若躍躍欲動。甲與鄰人俱大驚異，問石何名，曰：「此名馬精石，稀世奇珍也。」
　　　　佘某江某藏雨花臺石
江寧雨花臺所產小石，五色斑斕。光緒時，將備學堂學生佘某，一日，雨後登臺，得一石，徑寸餘，白質瑩潔如水晶，中有人影，作軍士荷槍狀，口鼻眉睫及冠上徽章皆可辨。佘故貧，付之質庫，得四十金，已出非望，竟不贖也。又某校教員有江某者，曾得一石，上有紅日一輪，下為兩雞相對，羽色畢具，冠距嶄然，質晶瑩，映日益顯，乃以八金購得之。
　　　　趙爾豐蓄寶石
趙爾豐嗜石成癖，收藏極富。督師川邊時，曾於察木多附近淺渚中獲一石，溫潤縝密，逈異恆品，色深綠，白紋密布其上，屈曲遒勁，有折股屈鐵之勢。攜歸，置案頭水盂中，紋益顯，諦視，則縱橫顛倒，悉成文字，且篆籀行草真楷以及滿文、番書無體不備。趙大喜欲狂，因與幕僚研究之，得真草篆籀各體一百八十九字，滿文五字，番體書 【 即梵文。】 八字，鳥篆二，獸篆一，共二百五字。復有人物十餘，眉目畢具，栩栩欲活。尤奇者，初視祇一字，畧一轉側，即變化不測，或易體為二三字，或五六字，甚有一字變至十餘字者，且點畫完整，可一望而知為某某字。至筆力之蒼古樸厚，姿勢之跌宕秀逸，猶其餘事。寶之，因著《靈石記》以誌其事，並倩名手繪圖，遍徵題詠。
　　　　況夔笙得阮文達家廟藏石
文選樓在揚州太傅街阮文達家廟之後進，中有藏石，漢畫像一，北齊，北周造像各一，并嵌置壁間，此阮仲嘉《瀛舟筆譚》所載者也．況夔笙據以求之而得，完整如新．漢武氏畫象殘石，高四寸一分，寛六寸五分，左形鹿，右分書一分，舊釋，惟「此萬金」三字可辨．細審「金」字上一字，左偏作「田　」，筆畫顯然，當是獸字僅存一角．武氏可室畫象，并陽文隆起，此獨陰文句勒，惟分書則酷肖漢蹟耳．北齊道朏造象，武虛谷曾藏之．北周曇樂造象，真書，徑五分彊，環列佛座三面，石高三寸二分，前後面各寛八寸五分，側面寛七寸五分，十九行，行二字至六字不等．
　　　　某世家子有十七寶石
河南禹州城濠外有小河，亦產石，較江寧雨花臺所產者尤奇。某世家子有石癖，僑寓此土，竭數載之力，得美石十七枚，因名其館曰十七寶石齋。嘗出十七石示客，皆神工鬼斧，畫本天然。中有白石一枚，上有墨梅一枝，虬幹離奇，花朵皆雙鉤金邊，點畫明晰。又有黑石，上現雪山，雲氣沈沈，宛是凍合玉樓之象。又有翠石一，上有紅牡丹一株，背現「富貴」二字，紅花綠葉，奕奕有神。此外則有漁翁垂釣者，有一樵叟獨立者，有萬壑千巖，小橋流水，鳥翔山巔，獸走石上，栩栩如生者。又有一石，色如羊脂，長約二寸，寬一寸有奇，平視之無所見，諦審之則見二人並立，作攜手遙指狀，隱露小字，讀之，則「紅了櫻桃，綠了芭蕉」二句也。
　　　　何茝汀觀少林寺石
河南少林寺後殿西壁供粗石，高逾二尺，廣逾七寸。石面似平，然或凹而或凸；石質似淨，然或黑而或黃。摩挲之，了無異處，及退觀五六尺許，則漸露人形，至丈餘，則儼一達摩像矣。禘視腮邊短髭，與世人所繪無纖毫異。相傳其地為面壁處，精神所注，可終古不磨也。汲縣何茝汀太守棪曾往觀，歸而為人言之。
　　　　塔影石
太極石，產湖北宜昌東湖縣北大王坪山，此石橫開，有白圈，作太極形；直開，則尖峯聳上，儼如七級浮屠，故又名塔影石。宜昌宜都之蒼茫溪亦產之。嘗有人琢之以為插屏，朱劍芝曾往觀之。
　　　　魏叔子題不去廬硯
順德羊額鄉仁里坊有古屋，砌石為牆，夾木為柱，相傳為明末義士故居，其額曰不去廬。蓋明季大兵入粵，何不偕兄弟與屈大均、陳巖野諸人謀反抗，先後響應，誓死不去，以是顏其齋。及敗，兄弟赴井死焉。其後人某淘井，得古硯一方，石翠斑斕，古氣盎然，背有文作漢隸，刻「天地之壽吾其並」七字，為魏叔子題。又得殘碑半角，敘先烈死義事甚詳。
　　　　陳其凝見龍蛇硯
雍正時，陳其凝館江寧駐防某副都統家，有人以一端硯質銀三十金。其硯長七寸許，闊約五寸，高二寸，而有隱隱白文二道，彷彿龍蛇其迹，有似薄紗蒙障者，各自邊相向而起，漸騰漸近，觸之即退回，少選復如是。每一時辰，騰廻約有二三次。畢歲玩視，始終無異。天將陰雨，若有雲霧紛蒸然。
　　　　姜西溟藏古端硯
姜西溟有古端硯一方，長五寸，闊四寸，式古樸，絕愛之。劉繼莊亦見而贊賞。後為顧華峰醉後使酒所碎，雖以膠漆附會之，非完璧矣。
　　　　林同人藏銅雀瓦硯
銅雀瓦之琢為硯者，類皆贋物，蓋其色澤款識皆不足以動人，吳中駔儈類能為之。甘泉宮址在陝西淳化縣山中，康熙辛丑，侯官林同人從其尊人宦遊長安，與祝光遠自三原往遊其地。見道旁耕夫鋤田，積瓦礫如邱阜，皆隱隱有文，多刓缺不可識。因憩於樹下，見有小物墳起，剔之，遂獲一瓦，甚完好，字畫獨全，亟懷以歸。瓦徑五寸強，厚一寸弱，圓一尺六寸弱，上有「長生未央」四字，背平，可研墨，以水漬之，有翡翠紋，如古彝器，即唐、宋以來所謂瓦頭硯者是也。以入土歲久，其質理自溫潤可愛耳。王文簡公士禎為題詩云：「漢宮一百四十五， 【 《三輔黃圖》：漢畿千里，內外宮館一百四十五所。】 橫絕南山包九嵕。未央、建章最廣麗，渭北更起甘泉宮。甘泉之山化金碧，千門萬戶交玲瓏。通天臺高屹宮表，下瞰雲雨青濛濛。武皇求仙跨滄海，射魚牽犬東門東。 【 秦始皇記立石東海上，以為秦東門。】 孫卿已誅五利死，飛廉桂館猶巃嵸。上陵磨劍勢一變，雲陽煙草悲秋風。甲帳珠簾盡黃土，何况片瓦埋荒叢。林生好古極幽賾，短衣匹馬空山中。太乙壇邊弔鉤弋，悲歌躑躅斜陽紅。此瓦出土事非偶，長生古篆疑神工。濯以清泉襲綈錦，攜歸嶺海光熊熊。令弟 【 同人之弟古人也。】 繪圖亟示我，使我懷古憂心忡。終南、渭水舊遊歷，漢家陵闕隨飛蓬。豈知一瓦供賞識，遠與石鼓岐陽同。兄視羽陽弟銅雀，纖兒慎勿加磨礱。」
　　　　何義門藏文徵明硯
何義門嘗築三間小屋，時適獲文徵明所用圓硯，殊不下墨，底有八分「賚爾敬游翰墨之用，華陽隱居」十二字，相傳陶貞白十賚文中第九，是硯為其故物也，因名之曰賚硯齋。
　　　　陸濟蒼藏宋孝宗硯
平湖松麈山房道士陸濟蒼，名微。嘗於鄰圃得古硯，額鐫遠岫奇峯，背鐫宋孝宗御押，有「希世奇珍」及「米芾」字，隱隱可辨。或曰，宋殉葬物也。濟蒼寶藏之，陳清柯太守為作長歌記其事。
　　　　黃莘田藏十硯
永福黃莘田大令任有硯癖，自號十硯先生。吳中林太守廷華嘗作歌贈之云：「十硯先生淡無欲，作官不戀五斗粟。歸來傲殺黃菊花，俗塵不敢閒相觸。叩門惟有陳 【 學圃太史。】 趙 【 明序。】 予，城北徐公 【 嫻雲。】交倍篤．室中更喜吟伴多，飢來頃頃餐珠玉．硯癖不顧千金讎，詩成自謂萬事足．今春見我絕糧詩，大笑謂我未免俗．相別先生二十日，近狀直登高士錄．聞有陽翟大賈人，推轂先生造門數．先生堅臥竟不起，謂此衡茅不足辱．賈人歸望長者車，寄聲無事苦踡跼．囊中自有千黃金，可為先生具（酉靈）醁．先生笑謂我不貧，明月清風皆我屬．田荒偏喜令威瘦，水清且給陶泓浴．三山作鄰不待買，倚閣年年眉黛綠．此身一落阿堵中，入山恐愧紅躑躅．春風春雨日杜門，把筆自譜游仙曲． 」
　　　　陳昆玉藏松硯
海寧陳昆玉茂才璘嘗得澂泥硯，琢為松形，鱗而怒勃，號曰松硯，出入必與偕。既頻年不得志，北游燕齊，一旦倦游而歸，杜門卻軌，尋理故業，置歐碑座右，而以松硯署其齋，日夕摩挲之，曰：「松乎，石乎，其吾歲寒之友乎？」昆玉，乾隆初人。
　　　　袁子才藏綠端蟬腹硯
文天祥綠端蟬腹硯，修廣各三寸餘，受墨處微凹，底圓而凸，象蟬腹，沿左邊至頂，刻謝皐羽銘云：「文山翠髯之明年，疊山流寓臨安，得遺硯焉．憶當日與文山象戲，譜玉（普足）金鼎一局，石君同在座．右銘曰：『洮河石，碧于血，千年不死萇宏骨．』」款識「皐羽」二字．袁子才貯以檀匣，而識原委於匣蓋：「乾隆丁未十二月，杭州臨平漁父網得此硯於臨平湖，王仲瞿舟過相值，知為文文山故物，以番錢廿元得之，轉以見贈．余仿竹垞詠玉帯生故事，為作匣，兼招詩各賦一章．甲寅六月望日，袁枚記於小倉山房，時年七十有九．」
　　　　趙甌北藏天錫永寶硯
趙甌北嘗入市，得一古硯，豬肝色，有鸜鵒眼二，厚寸許，長四寸有奇，廣半之，背刻「天錫永寶」四字，其右有「水雲」二字，乃小篆文，左側刻楷書一絕云：「斧柯片石伴幽閒，堪與遺民共號頑。試憶當年承賜事，墨痕如淚盡成斑。」考《改蟲齋筆疏》，知為汪水雲硯也。水雲，名元量，字大有，以善琴事宋謝太后。宋亡，隨三宮入燕，此硯蓋承直時所賜，故有「天錫永寶」之刻，其絕句，則亂後追感之作也。水雲《北征》詩有云：「北師有嚴程，挽我投燕京。挾此萬卷書，明發萬里行。」則此硯亦必攜入燕，以詩寫授瀛國公者。
　　　　周七峯藏謝疊山賣卜硯
周七峯得片石於敗寺中，石支案，厚積垢，歸而滌之，則硯也，厚一寸，廣五寸，修九寸許，黝質細理，樸淳尚拙，額泐「橋亭卜卦硯」篆書五，側有程雪樓草書銘，漫滅不可讀，背泐「宋謝侍郎硯」，蓋謝疊山物也。明永樂丙申，洪水去，橋亭易為疊山祠，掘地得之者。疊山去信州，度事不可為，變姓名賣卜建陽市，誓將與硯同隱。而宋亡，志不果，趣之北，死志既決，欲令精魄與硯並沈，乃瘞此硯於橋亭下。
　　　　朱笠亭丁龍泓皆有硯癖
朱笠亭有硯癖，聚數硯，日夕摩挲之。一日，張芑堂過談，言及丁龍泓，笠亭重其人品，顧芑堂曰：「此室將以友石居名之，必得丁君書，乃可與數石共古。」遂作書屬芑堂致龍泓。龍泓曰：「余亦有硯癖，所居曰硯林，吾當與樊桐訂石交矣。」芑堂亟鋪紙請書，曰：「硯林、友石，皆某他山之石也。」
　　　　朱笠亭藏黃團硯
張芑堂專精金石之學，朱笠亭為其尊人瓜圃主人作傳，因舉瓜硯贈之。笠亭重其意，且佳其石，名之曰黃團，系之銘曰：「傳瓜圃，得瓜硯，黃團繫門心所羨。」芑堂大喜，為欣然鼓刀，勒於硯陰，自是而黃團硯為笠亭所藏矣。
　　　　顏介子見英德硯山
姜紹書嘗見一石子作太極圖，是猶紋理旋螺，偶分黑白也。顏介子所見之英德硯山，則上有白脈，作「山高月小」四字，炳然分明。其脈直透石背，尚□稀似字之反面，但模糊散漫，不具點畫波磔耳。諦視之，非雕非嵌，亦非漬染，真天成也。
　　　　鐵冶亭藏南唐歙石硯
曹秋岳侍郎溶《製硯》詩：「南唐官務久凋零，海國重來倚玉屏。」而鐵冶亭尚書保則藏有宋歐陽修南唐歙石硯，歐陽自記云：「此硯用之二十年矣。當南唐有國時，於歙州造硯，務選工之善者，命以九品之服，月有俸廩之給，號硯務官，歲為官造硯有數。其硯方而平淺者，官硯也，其石尤精，製作亦不類今工之侈窳。此硯得自今王舍人原叔。原叔家不知為佳硯也，兒子輩棄置之。予初得之，亦不知為南唐物。有江南人年老者，見之，悽然曰：『此故國之物也。』因具道其所以然，遂始寶惜之。其謫夷陵也，折其一角。皇祐三年辛卯，龍圖閣直學士歐陽修記。」冶亭及弟閬峯侍郎均有詩紀之。
　　　　鐵冶亭藏山高月小硯
恆益亭中允裕舊藏一硯，曰「山高月小」。其同年友鐵冶亭見而愛之，向索而未與。乾隆壬寅，益亭以酒病，以窮死。易簀日，冶亭在側，益亭執其手而泣曰：「吾與君永別矣。家室妻子都不問，吾何以葬乎？」冶亭泣對曰：「棺衾及一切應用之物皆備矣，可無慮。」益亭色喜，慨然曰：「吾得友若此，復何憾！」喘稍定，語冶亭曰：「吾將以硯贈君以誌別。」因呼其子取硯至，摩挲移時，謂硯背有細爪痕，未磨去，君自拭之，毋損石也。遂溘然逝。自是而硯為冶亭所藏矣。益亭，滿洲人。
　　　　曾賓谷藏黃石齋斷碑硯
曾賓谷侍郎燠嘗於廣陵市肆得一硯，乃東坡題墨妙亭詩斷碑一片，廣三寸七分，長三寸四分，存十六字，凡四行，一行曰「吳越勝事」，一行曰「書來乞詩」，一行曰「尾書溪藤」，一行曰「視昔過眼」，以背面作硯。右偏之上，刻「斷碑」二隸字，下刻「道周」二字印篆，左刻朱竹垞銘，曰：「身可汙，心不辱。藏三年，化碧玉。」為八分書。
　　　　沈石友藏李因硯
沈石友嘗得一小方硯，約三寸許，裝以鈿匣。硯背有李因像，原題詞云：「手澤重看，暗迴溯昔年情緒。綺樓深處，日日神仙侶。作畫吟詩，筆墨生風雨。伊人去，更誰憐汝，似落花無主。昔外子戲以錐畫妾貌於硯背，絕神似，篋藏十五年。今日重覩，不覺淚下，書此曲記之。」李因側有「雪坡」印。李因，號是庵，海寧人，工寫生，適葛光祿無奇，著有《竹芙軒集》，以節著。雪坡為明代和尚，以琢硯名。龐櫱子步原韻云：「鬢影依稀，畫眉猶想閒情緒。淚痕凝處，誰是同心侶？匹鳥芙蕖，一幅迷煙雨。 【 王吏部題李因芙蓉鷺絲畫云：「寒入金塘花葉孤，非煙非雨態模糊。姚家女子丹青絕，寫作芙蓉匹鳥圖。姚月華小傳，嘗作芙蕖匹鳥也，見《婦人集》。」】 漂零去，好教珍汝，休怨花無主。」石友，名汝瑾；櫱子，名樹柏，皆常熟人。
　　　　沈石友藏玉溪生像硯
沈石友所藏古硯有百餘方之多，尤精美者，為玉溪生像硯。石為綠端，像面微側，幅巾半身，袍背鏤花作紅色。石友自題云：「我讀韓碑詩，頂禮玉溪像。千古翰墨緣，神交結遐想。」安吉吳昌碩大令俊卿題詩云：「包山妙筆摹玉溪，端石硯刻神仙姿。沈郎得之日臨池，雪窗更和無題詩。」
　　　　俞筱甫藏玉溪生像硯
玉溪生像硯，高七寸五分， 【 宋三司布帛尺。】 寬五寸二分，厚一寸三分。琢池方式，近趾處稍狹，背面琢圓式凹下，而像凸起。像半身右嚮，結帶巾，衣後有花紋方式，略如補服而稍下。其上方題云：「予得宋人寫《無題》詩卷子，首列玉谿像，脫失過半，落墨瀟灑，非龍眠一輩子不能到。因屬包山子摹此硯背，及刻成，而陸已謝世矣。仲石記。」右下角有「秬香心賞」白文印，左邊稍下有「憲成」朱文印，右側題云：「秬香兄以玉溪生像硯拓本求題，視其神采飛騰如女子，製作之精，可想見矣。愚有上官周《唐宋詩人像》一冊，至玉溪微病其多態，今始知上官氏之學有淵源，非妄為者。仲石不可考。嘉慶丁巳秋八月二日，北平翁方綱。」「蘇齋」白文印。硯趾左偏，石友題云：「我讀韓碑詩，頂禮玉溪像。千古翰墨緣，神交結遐想。」光緒初，此硯曾在俞筱甫家，疑即沈石友所藏者也。
　　　　張叔未藏王鐸銘銅雀瓦硯
真銅雀臺瓦，世不多有．嘉慶庚午初夏，張叔未得王文安銘銅雀瓦硯於松江肆中，質極瑩潤，蓋濾泥為之，上有王鐸小楷書銘跋二，撰書刻俱精，可寶也．其銘曰：「胡以瓦也而躋之棟，沈之淵？胡以吾也而授之几，升之筵，水化匯，而胡以浴雲飛煙？又何知此後之千百年，誰為主也為誰妍？物之遇合也且然．（冏皿）（舟淮）王鐸銘．」銘後有附記曰：「崇禎十一年，繡衣使者二東張肯仲既余，余再拜而受，識於北都之大明門．時虍警予晨於是門，三十日矣．十月二十一日午時．」
鐸之附記，為明崇禎戊寅九月大兵入塞，京師戒嚴事。「虍」字，當是臣國朝後所搥損者。
　　　　張叔未藏陸鶴田草疏硯
陸鶴田觀察光旭在臺省時，直言敢諫。其曾孫念曾居嘉興丁溪之南，曾為張叔未言有草疏遺硯，青氈非故，不知落誰氏手矣。庚午夏，叔未堊室悲居，形景相弔，隔溪老嫗，時攜破紙片石，覛贏餬口。一日，持此索直百錢。酌水親滌，亟登硯牀。硯有銘曰：「此心赤，堅於石。」
　　　　張叔未藏朱竹垞半月硯
朱竹垞半月硯，即以付其次孫稻孫者。石質溫潤，真水碞上上神品。有竹垞隸行銘識，精妙絕倫，文房瓌寶也。嘉慶乙丑春，張叔未偕葛春嶼過梅里，留李若谷觀妙齋，信宿道古，摩挲把玩，心劇嗜之。丙子八月一日，李金瀾貽書於叔未，云是硯欲售，須銀二十餅。旋詣其齋，如其價得之。又以銀餅十二，得小朱十圭鐘硯。
竹垞所居，為秀水之梅里。里中人知竹垞藏硯之為世所寶也，輒仿製之，並鐫銘其上，藉以為衣食之資。若谷雅善奏刀，此硯亦有仿本。
　　　　張叔未藏洮河石硯
宋時所琢洮河石硯，類皆鏤刻人物。張叔未嘗於平湖得一宋製者，亦然，與海鹽錢柞溪所藏僧梵寫經硯相同。蓋西方之人，琢手如是，與歙、粵之石工逈異也。
　　　　錢警石得青花硯
道光庚戌二月，錢警石訓導泰吉得潁上《蘭亭》、《黃庭》舊拓本。暮春之初，則獲青花硯，集帖中語銘之云：「欣於所遇得於己，快然自足不知老。閒暇無事修太平，玉石落落是吾寶。」有見之者，謂此青花硯者，一名洮河綠石硯，產於岷州之洮河，瑩然如碧玉也。
　　　　鹿篔谷藏蘭成硯
鹿篔谷藏舊硯，正面上下有二活眼，背面之上有五活眼，為日月合璧五星聯珠之象，有集《四書》跋一首云：「一拳石之多，日月星辰繫焉。磨而不磷，惟我與爾有是夫！」款題「田居」，左側有兩印章，一「黃葉村莊」，一「蘭成」，豈庾蘭成物耶？
　　　　陳海樓藏岳忠武硯
岳忠武公遺硯，色紫，體方而長，背鐫「持堅守白，不磷不淄」八字，無款。又鐫曰：「枋得家藏岳忠武墨蹟，與銘字相若，此蓋忠武故物也。枋得記。」又曰：「岳忠武端州石硯，向為君直同年所藏，咸淳九年十二月十有三日，寄贈天祥，銘之曰：『硯雖非鐵磨難穿，心雖非石如其堅，守之弗失道自全。』」八字行書，謝真書。文草書，皆遒古。復有小方印，曰「宋氏珍藏」。朱竹垞題識曰：「康熙壬子二月四日，朱彝尊觀於西陂主人齋中。」西陂者，宋牧仲中丞居也。另一行云：「雍正八年夏六月十有九月，良常王澍拜觀。」道光辛巳，東陽令陳海樓履和於都門市上得之。
　　　　石僧懷硯
石僧者，學無師，居無剎，食無鉢，貌清癯。道光時，往來天津城市間，不乞化，懷一硯，終日玩摩，若甚愛之者，飢則舐硯而飽，倦則枕硯而眠。眠就潔地古樹茂陰下，冬或臥雪中。髮經年不梳，蓬如葆，積垢生虱，人憫而髡之，遂相呼為石僧云。敝衣草履，行歌於途，罕所交言。闤闠駔僧遇之，相揶揄，即詆訶之，憨然笑不休。春嬉於郊，遇花嬌柳媚處，盤桓久之，或臨流弄水，自滌其硯，硯出五色紋，風清月白，走入敗寺中，置硯於地，以敗絮濡墨，就牆壁淋漓大書，潦草旁斜，殆不可省識，且書且吟，狂發叫舞。人迫而觀之，用絮塗抹，抱硯以去。人知其如此，俟其書畢，興盡而去，徐出辨視，則往往有奇句。
津門梅吟齋素好奇，物色奇士。人告之，未信。一日，遇諸途，拉之歸家，與論詩，初不言，出其集示僧，僧一覽，輒了然笑曰：「君亦深於此道者。」再叩之，默然謝去。久不見，或有謂遇諸羅浮山者，蓋不知所終矣。
　　　　宗嘯吾藏阿翠像硯
咸、同間，漢軍宗嘯吾司馬山藏弆古硯最多，有阿翠像硯，高六寸七分，寬四寸四分，厚一寸五分，池琢圓式，四周隆起而中凹下，上方蓄水處亦凹下，占高一寸六分，凹中左偏，有「半山一侶」白文印，背面刻阿翠像，倚几右嚮側坐，右手持卷軸，全身不露足，左方題「咸淳辛未阿翠」六字，分書，像及題款皆凸。右側題云：「綠玉宋洮河，池殘歷劫多。佳人留硯背，疑妾舊秋波。己丑三月得此硯，墨池魚損去之，背像眉目似妾，而右頰亦有一痣，妾前身耶？阿翠，疑蘇翠。果爾，當祝髮空門，願來生不再入此孼海。守貞記。」「馬」字朱文橢圓小印。左側石友題云：「片石歷四朝，兩美合一影。想見畫長眉，露滴玉蟾冷。洗汲綠珠井，貯擬黃金屋。若問我前身，為疑王百穀。刻畫入精微，脂香泛墨池。漢家麟閣上，圖像幾人知？」硯趾安吉吳昌碩跋云：「石友示蘇翠像硯，馬守貞題，可稱雙絕。翠，樂籍，工墨竹分隸。咸淳辛未，宋度宗七年，己丑，明萬曆十七年也。蓋蘇翠，實建寧人，咸淳時，流落樂籍，嘗寫墨竹，旁題八分書，如倚雲拂雲之類，頗不俗，亦作梅蘭。此硯像題款，政作分書，則阿翠即蘇翠無疑。」
　　　　宗嘯吾藏陳迦陵填詞硯
宗嘯吾能文善歌，無事輒飲，每酒酣，輒令姬人吹笛，自謳其所填詞。其需次杭州日，嘗得一硯於冷攤，長七寸，廣五寸，上列七星，色白而突出，磷磷如釘，貯墨，可三日不乾。背有六字，曰「陳迦陵填詞硯」。宗自是填詞輒用之。
　　　　俞筱甫藏蘇東坡硯
宋蘇東坡硯，作石鼓形，硯背有銘十三字，乃東坡自撰而自書之者，嘗藏曹儷笙家。光緒中葉，為錢塘徐印香舍人所得，貽吳縣俞筱甫別駕。俞卒，遂不知流落何所。
　　　　徐氏藏魚腦凍硯
肇慶產硯材，以古名端州，故謂之端硯。道光癸巳，西潦再溢，瀕江廬舍，蕩析離居。是冬，肇慶人民請於粵督涿州盧坤，擬開硯坑，以工代振。謀於守令，皆曰善。乃於十一月二十七日汲水，明年正月十日采石，三月十日眾至而畢。得石佳者，治三百餘硯，有青花、魚腦凍、蕉葉白、天青、冰紋、火捺、馬尾紋、胭脂暈、石眼諸品。經咸、同粵寇之亂，散失殆盡。徐印香舍人嘗於涿州冷攤，得魚腦凍一方，上有銘，識者謂為希世之寶。蓋盧氏家替，硯遂流落於市中也。孫女新華髫年臨池，輒用之。
　　　　李偉侯藏玉帶生硯
玉帶生硯，乃端州產，石質非上品，以硯有白線一痕，故名，為宋文天祥故物，謝疊山、黃石齋均曾寶藏。道光時，歸吳人某。同治時，粵寇李秀成陷蘇州，頗嗜書籍古玩，亦珍儲之。合肥李文忠公克蘇州，得此硯，傳三世。後藏偉侯襲侯國杰家。
　　　　馬夷初藏李雲谷殘硯
仁和馬夷初文學敘倫藏有明人李雲谷殘硯，作半月形，其上有陳白沙銘，為屈翁山所書。徐珂曾為題《祭天神》一詞，詞云：「倚小樓江上聽疏雨，幾摩挲，片石韓陵差可語。淵襟自接嶠南，莫道儒冠誤。問而今剩水殘山誰是主，且守缺，文章府，試回首斜日湖濱路。人間世，桑海淚，鵒眼無今古。更何堪關河搖落，邱壑因循，老我天涯，硯北悲秋苦。」
　　　　王蓴農藏銅雀瓦硯
無錫王蓴農孝廉蘊章藏銅雀瓦硯，長一尺有半，寬八寸，其背隱起「建安十五年造」六隸字，甚清勁。明都元敬大書「玉質金聲」四字於上，並有銘，銘云：「昔為瓦，藏歌童，貯舞馬。今為硯，承鉛槧，伴圖史。嗚呼！其為瓦也，不知其為硯也。然則千百年後，安知其不復為瓦也！蓋豪雄武人不得而有之，子墨客卿固得而有之也，吾是以喟然有感於物也。」蓴農屬徐珂以《高陽臺》詞賦之，詞云：「橫槊空豪，澄泥 【 銅雀臺瓦，陶人澄泥以絺綌，淘過如胡桃油埏埴之，故與他瓦異，見《文房四譜》。】 自昔，憑誰共話興亡？瓢樣 【 硯之中為瓢形。】 琴紋， 【 銅雀瓦硯真者，上有琴紋，見《偃曝談餘》。】 月明曾照鴛鴦。苔花 【 何春渚《銅雀瓦硯》詩：「鍚花封雨苔。」】 依約西陵碧， 【 曹操遺命，妾伎登銅雀臺，望西陵墓田，見《鄴都故事》。】 夢瑤臺閒過昏黃。檢遺銘，雒誦迴環，楚怨微茫。春深待借東風便，奈山河憔悴，門鎖斜陽。銅狄銷沈，還餘賸粉零香。盈盈墨淚含鴝眼，錯鑄成幾閱滄桑。費摩挲，小匣琉璃，相伴吟窗。」
　　　　羅艮山之戚某得袁子才印章
袁子才所用印章，今流落人間者，有「頤性養壽」一方，石質為田黃，高四寸，闊一寸六分，重二十四兩。其晶瑩透潤處，皆蘊橘囊文，兼有田黑數點，洵福田石之上品也。石側有黃小松司馬鐫跋百餘字，文字亦雋永可喜，文曰：「福州之田，蘊石如玉，大材尤可貴。聞黃莘田十硯齋、袁簡齋隨園所收殊美，莫能睹。乾隆乙巳春，謁河間中丞大人於祥符，出觀斯石，即隨園之物。石經詞人護藏，今忽登中丞幕府，與文章政事，並暉朗於河聲岳色間。石固有靈，而際遇之奇，亦千秋希有事也。」此印後為羅艮山之戚某所藏。
　　　　張芑堂藏古銅印
秀水蔣春雨，名元龍，得古銅印，文曰「海上乘槎客，山中學圃人」。張芑堂見之，曰：「此余家物也。」春雨問何故，芑堂曰：「海上乘槎客，寓張字；山中學圃人，寓瓜圃，非其證耶？」春雨笑頷之曰：「余當以此相贈。」芑堂述之於朱笠亭，笠亭乃題其小像曰：「海上乘槎客，山中學圃人。鍼鋒一粒粟，觀性得元真。」
　　　　宋芝山藏漢印
漢印之繆篆，屈曲縝密，取糾繆之義，與隸相通，雖不盡與《說文》合，而損益變化，具有精意，此其所以可寶也。安邑宋芝山學博極嗜之，所藏多至數十枚。
　　　　林陟廬藏壽山石印
出福州北門六十里芙蓉峯下，有山焉，連亙秀拔，有溪環其足，志云山產石如珉。又云，五花石，坑去壽山十里，宋時故有坑，官取以造器，居民苦之，輦致巨石以塞其坑，乃罷貢。至國朝，每春雨時，溪澗中數有流出者。或得之於田父手中，磨以作印，溫純深潤。謝在杭布政常稱之，品艾綠為第一。
石初剖時，須以琉球礪可磋之．既磋，磨以金閭官甎．磨竟，以水浸檞葉，縱橫揩拭，然後取麛鞹，平置之几案，運石於鞹，使徐發其光．陳越山，林道儀，彭木　，林陟廬率購藏之，陟廬所藏尤精．唐湛一嘗訪之，陟廬出所藏使觀，方開篋，趣令收卻．時高雲客亦在座，見而訝之，笑曰：「不敢久視，恐相思耳．」
　　　　汪訒庵嗜印成癖
汪訒庵喜藏古今文籍字畫，尤嗜印章，搜羅漢、魏、晉、唐、宋、元、明人印極多。凡金銀、玉石、瑪瑙、珊瑚、水晶、青金、蜜蠟、青田、昌化、壽山、銅磁、象牙、黃楊、檀香、竹根諸印，一見輒收，多至數萬枚。著有《訒庵集古印存》二十四卷，又刻《飛鴻堂印譜》三集。金匱錢梅溪曾遇之於太倉畢秋帆制府家，因時相過從。一日，訒庵訪梅溪，見案頭有銅印，鼻鈕刻「楊惲」二字，欲奪之，不許，遂長跪不起。梅溪為所迫，笑而贈之。然訒庵雖富藏弆，而少鑒別，精粗美惡，皆珍視之，亦可見其好之篤也。嘗自稱印癖先生。
　　　　丁竹舟松生藏壽山石印
福建侯官壽山五花坑，多嫩石，質溫栗，狀如珷玞，價與青田之燈光石相垺，五色備具，光采四射。紅如靺鞨者，曰田紅。綠如翡翠者，曰田綠。黃如蒸粟者，曰田黃。白如珂雪者，曰田白。琢而磨之，可供玩好，其材又可為私家印章之用。丁竹舟松生家藏印甚夥，多至數千枚，而以壽山石為尤夥，大率為丁敬身、奚鐵生、黃小松、蔣山堂、陳秋生，陳曼生、趙次閑、錢叔蓋諸人所刻，世所稱浙派八大家者是也。
宋時以採石病民，填塞坑路。康熙時，閩人陳日浴等入山重取，佳石漸盡，故賞鑒家以舊藏者為貴。田坑第一，水坑次之，山坑又次之。
　　　　潘仕成藏飛燕玉印
漢趙飛燕印，為明嚴嵩故物，以羊脂玉為之，純粹潔白，無纖瑕，盤鳳紐，文曰「倢侈妾趙，」鳥篆。龔定盦以宋拓《化度寺碑》易之於姚氏。或曰，得之以七百金，擬築寶燕閣藏之，而未果。後歸粵人潘仕成。程侍郎春澤有詩詠之，中有句曰：「尋其流傳自冰山，亦弆墨林紫桃軒，比來歸龔復歸潘。」
　　　　錫厚庵藏金貞祐銅印
道光丙午，錫厚庵都護縝在西安，得古銅印，方今尺寸六分，重十五兩，作小篆，文曰「省差差字之印」。背注「貞祐三年五月行宮禮部造」十一字，旁釋篆六小字，紐端有「上」字。印文古雅，背旁字皆徑直無趣，若刀削者。貞祐，金宣宗年號也。
　　　　韓程愈藏赤珂夔龍鎮紙
洪髯，青田人。好山水，慕天台、雁蕩之勝。數裹糧以往遊。途次，有一樹一石可觀者，輒圖繪之，流連不忍去，於是甌括名勝無不歷，而甌括之嗜山水詩畫者，亦無不與交。念青田凍石最宜印章，每見秦、漢以來古印，即購美石，師其意而為之，四十年無倦容。其所鐫章，不啻千百，皆為好事所攫奪，以故索圖章者不他求，而洪髯之名益著。
某年夏，韓程愈自中州訪其兄於永嘉縣署，無事，每詢青田凍章，而莫得其要。客曰：「有洪髯者，若與之遊，則難得者可立致也。」因謀於兄，敦請之。顧洪髯坐此累非一日，聞遠人有物色之者，意猶豫，不欲發。其子明鉉進曰：「大人以是重於海內士大夫，今玆之役，寧自靳耶？」髯感悅，乃戒行李，扣永嘉署門，曰：「我洪髯，自青田來。」門吏不敢難，延之入。茶次，出舊凍二枚，奉令公，隨贈程愈以赤珂夔龍鎮紙，光怪陸離，得未曾有。程愈以四小詩酬之。於是髯誦程愈詩，程愈握髯石，每相視而笑，遂成莫逆。
程愈問以凍石之品類凡幾，髯曰：「山在青田城東南二十里，山麓之地，曰圖書山，皆林氏山也。深入不十里，至嶺溪坑，石出處也。其最美者，曰官玒，曰高玒，曰老楓門，曰新楓門，皆鐙光凍也，其色青黃，其質光潤，鐙前視之，明如晶，而體凝重，使人不敢狎視。遼凍有冒其色者，然底裏自敗，終為魚目。此四者不易得，品亦在晶玉之上。次者硬玒、祠前玒，色獨青，而光澤少減。若握於手中，一經品題，當在狂狷之列，亦罕購之物也。次挑水坑，次小磨坑，次大磨坑，次松樹源頭，次岩頭，次龍舌，次蝦蟣，皆凍也，而色辨形辨矣。挑水色近硬玒，而乏光澤。小磨色白，大磨、岩頭色皆綠。松源多帶青黃，龍舌強半皆白。若蝦蟣，雜色具陳矣。此其概也。然皆從深山古洞中妄臆而得，無意而有獲，有心而無當，比比然矣。此外則豆青是已。世所謂佛料，杯料，罏瓶料，龍章、套章料，護封、謹封、古柬料，取足於此。亦有稍佳者，凡四等，一楓門青，二挑水坑，三小磨坑青，四紫檀。楓門、挑水色醇而質膩，尚矣。小磨色或可觀，然少麤。紫檀則花色斑駮，實如其名，亦有得之而不忍釋手者。」
　　　　潘文勤劉鐵雲藏泥封
印，信也，以木或金石為之，上刻文字以為信也。印時所用印料，普通為朱色。製時，擣艾葉為綿，和蓖麻油，加硃砂拌之，佳者色經久不變，相傳始於六朝時。而今稱之曰印泥者，實因晉以前之封緘，皆用黏質製陶之泥，其法與今之用火漆封函者相垺，故沿稱印泥也。
加印於泥以為封緘，曰泥封，為歷代賞鑒家所未知。道光始出土，河南、山西、陝西皆有之。蓋古人用後即棄，遂入土中。潘文勤公曾藏有官印、 【 古代官印皆小，除公家所有以昭信守者外，亦自另鐫以佩於身，如後世官吏之所用公事圖章也。】 私印，凡三百有四枚。其後出土者日多，丹徒劉鐵雲觀察鶚所藏，則幾及千，其中秦最少，漢獨多，晉次之。考訂此物，實有數益。可考見古代官制，以補史乘之缺，一也。可考證古文字之有裨六書，二也。刻畫精善，可考見古昔工藝，三也。然亦頗多贋品，且仿造亦甚易。蓋黏質之泥既不難覓，而漢、晉印章亦尚多，作偽者但覓一古印，印之於泥，即成矣。光緒時之古董客曰袁回子者，優為之，自是而市上之泥封遂真贋雜糅，不易辨識矣。
　　　　葉鞠裳論碑帖之別
碑帖之別，人不盡知，葉鞠裳學使嘗論之曰：「今人碑帖不分，凡刻石之文，統呼為碑，及墨而拓之紙，則又統呼為帖，雖士大夫，未能免俗，甚矣其陋也！夫碑之不可為帖也，石刻之不盡為碑也。周、秦、漢、魏以下，歐、趙而降，撰述源流，雕造形製，其為體也屢遷，其稱名也雜而不越。《禮》曰：「遽數之不能終其物，悉數之乃留，更僕未可終也。』」
葉於光緒壬寅，嘗視學甘肅，嗜碑版，以精於考訂，有聲於時。
　　　　葉鞠裳論碑之俗名
碑拓有輾轉傳訛而以俗名著於世者，葉鞠裳嘗論之曰：文人題品，土俗通稱，古蹟流傳，等洞蕭之有諡；嘉名肇錫，益敝帚之可珍。有如碑之裂而存半截者多矣，惟唐興福寺殘碑，世皆稱為《半截碑》。碑之環而刻四面者多矣，惟《顏魯公家廟碑》，世皆稱為《四面碑》。《皇象天發神讖碑》，在晉時即折為三段， 【 見《丹陽記》、《金陵續志》、《新志》】 、世呼為之《三段碑》。或呼經幢為八楞碑。此類尚多，摭而錄之，可資談助。
《竹葉碑》　漢殘碑陰也。牛空山《金石圖》云：「曲阜顏樂清懋倫得之，藏其家，碑兩面隱隱有竹葉紋，或謂之《竹葉碑》云。」《金石萃編》云：「此碑陽今皆為竹葉文所掩，無一字可辨，陳以綱定為《魯國長官德政碑》，其論最核。」
《三絕碑》　漢隸字源受禪表，魏黃初年立，在潁昌府臨潁縣魏文帝廟。劉禹錫《嘉話》：「王朗文，梁鵠書，鍾繇鐫字，謂之三絕。」
《潛研堂金石文跋尾》：「金《博州廟學記》， 【 大定二十一年。】 東昌人謂之《三絕碑》。三絕者，王去非文，王庭筠書，黨懷英篆額也。」
《魚子碑》　隋《栖巖道場舍利塔碑》，石質斑駮，細點墳起，打本如顆顆丹砂，又如大珠小珠落玉盤，雖精拓，不能泯其迹，世謂之《魚子碑》。
《鴛鴦碑》　顧亭林《金石文字記》：「泰山之東南麓王母池，有唐岱嶽觀，土人稱為老君堂。其前有碑二，高八尺許，上施石蓋，合而束之。其字每面作四五層，每層文一首，或二首，皆唐時建醮造象之記。」《金石萃編》云：「此碑今俗稱《鴛鴦碑》，二石合為一，兩面兩側，共刻三十二段。」
《碧落碑》　汪由敦《松泉文集&#8231;董逌廣川書跋》云：「段成式謂碑有碧落字，故名。李肇謂碑在碧落觀。然考之《國史補》，則肇正謂碑有碧落字耳。李漢又謂碑終於碧落字，董逌駁其非。今以篆文驗之，僅有『棲真碧落』一語，既非全文結束，亦非文中要語。考古人詩文字蹟，舉一行首標目者有之，無以末字者。歐陽公《集古錄》謂龍興宮有碧落尊象，篆文刻其背。宋潛溪亦云韓王元嘉子訓等為其妣房氏造碧落天尊於龍興宮。考其記，知為碧落觀。今以篆文驗之，但云立大道天尊建侍真象，無所謂碧落天尊，疑廣川所云碑在碧落觀，而龍興舊為碧落者，為得其實，此碧落之所由名也。」
《潛研堂金石跋尾》云：「右李訓等造《大道天尊象記》，世所稱《碧落碑》也。篆書奇古，有鄭承規釋文。」余按此碑當如《潛研》所題李訓等《大道天尊象記》為正，而《碧落碑》，其後起之名也。
《追魂碑》　《處州府志》：「松陽葉法善以道術遭遇玄宗。時李邕為處州刺史，以詞翰名世。法善求邕與其祖有道先生國重作碑文，成，請并書，弗許。一夕，夢法善請曰：『向辱雄文，光賁泉壤，敢再求書。』邕喜而為書，未竟，鐘鳴夢覺，至丁字下數點而止。法善刻畢，持墨本往謝，邕曰：『始以為夢，乃真邪？』」世傳此碑為《追魂碑》。《金石萃編&#8231;書譜》引《法帖神品目》云：「《追魂碑》，李邕書，在松陽永寧觀。」
《透影碑》　《中州金石記》：「重修古定晉禪院《千佛邑碑》，天成四年九月，釋道清撰，俗名《透影碑》。」
《風動碑》　《隱綠軒題識》：「鎮州察院前庭有風動古碑，乃李寶臣功德頌，永泰間立，王士則書。」
《雷合碑》　《寰宇訪碑錄》：「茅山《乾元觀碑》，陳黼撰，蔡仍行書，政和五年，俗呼為《雷合碑》。」
《無字碑》　《金石萃編》：「乾陵，唐高宗陵也，在乾州東，至太宗昭陵六十里，有于闐國所進《無字碑》，高三十餘尺，螭首龜趺，巋然，表裏無一字。今題名有十三段，崇寧、政和、宣和年者九，金正大元年一，興定五年二，丁亥清明日一。」
《泰陰碑》　《潛研堂金石文跋尾》：「《登泰山謝天書述二聖功德銘》，宋大中祥符元年上石，在泰安府城南門外，北向。明巡按吳從憲篆刻其陰曰《泰陰碑》，俗謂之《陰字碑》。」王蘭泉曰：「北向屬泰山之陰，故題泰陰碑三字，以訛傳訛，遂謂之陰字碑矣。」
《囤碑》　《雲麓漫鈔》：「吳禪《國山碑》，土人目為《囤碑》，以其石圓八出如米廩云。」吳騫《國山碑考》云：「碑形微圜而橢。」又云：「碑首上銳而微窪，石色紺碧。」
按右所錄碑名，循名核實，各以義起，未為虛附。若夫流俗滋訛，方言虛造，郢書燕說，非可理測。訪碑者若非親見其文字，僅憑耳食，未有不徑庭者。如關中大中二年經幢，于惟則所造，王鉉書，土人通呼為顏石柱，問以于惟則經幢，不知也，問以王鉉，愈不知也。余來隴坂，關外僚吏皆言敦煌學宮有《索靖碑》，及拓而釋之，一面為《索公碑》，一面為《楊公碑》，是唐中葉後刻。索公，特靖之後人耳。買王得羊，固自可喜，然問以楊、索二公碑，不知也。李翕《西狹頌》在成縣，此碑後為《五瑞圖》，內有「甘露黃龍」字，官斯土者，書帕餽遺，即題為《黃龍碑》。若問以《西狹頌》、《五瑞圖》，亦不知也。諸如此類，非沿其土俗所呼之名以求之，不可得，《公羊》所謂名從主人也。
　　　　葉鞠裳論各省石刻
各省石刻有多寡，限於地也。葉鞠裳嘗論之曰：「關中為漢、唐舊都，古碑淵藪，其次則直隸、河南、山東、山西。觀畢阮諸家所錄，望洋興歎。又其次則隴、蜀。吾吳《皇家碑》已亡，初平校官一刻巍然，為江以南靈光。孫吳、蕭梁，斐然繼作。浙有《三老諱日記》，楚有《九真太守碑》。滇疆僻在南荒，而二爨碑一晉、一宋，可傲中原所稀有，足為雞足增輝。此外閩、粵諸省，隋以前無片石。貴州至明始建行省，漢《盧豐碑》 【 】 之外，不獨無隋、唐名跡，即宋、元兩朝，亦無一字可著錄，此則限於地也。紅&#62345;晚出，鄒叔績雖釋為殷高宗伐鬼方之碑，荒遠無徵，難為典要。」
　　　　葉鞠裳論求碑拓宜因地
求碑而拓之，宜因地也。葉鞠裳嘗論之曰：「鄭漁仲求書之道有八。其三，因地也，因人也，因代也，皆可通於求碑。而碑之宜因地而求，比書尤切。經史雕本，孳乳不窮，不得於彼，或得於此。苟非麻沙下劣之本，即可插架。若碑，則原石祇此一刻，祇在一地，不到廬山，何從見其真面，此地之宜知一也。私家棗梨，異於官本，千里雖遙，舟車可致，宦游所到，或如廉石之載歸，坊肆所雕，或以兼金而轉鬻，昔在燕齊，安知今日不在吳越。若碑，則高或尋丈，重亦千鈞，非如大壑之舟，可負而趨，此地之宜知二也。古今雕本，或在國學，或在郡庠，或在公庫，或在家塾，通都大邑，搜訪易周，估舶書林，咄嗟可辦。若古碑，則往往出於窮鄉僻壤，梵剎幽宮，甚至高岸深谷，屐齒不到，非有土人導引，莫施氈蠟，此地之宜知三也。古人著錄，郡邑之外，每多略而不祥。《平津訪碑錄》，亦第有某省某縣，好古者往往迷於物色。余所見，惟林侗《昭陵石蹟考》，詳著第幾列第幾區村落方向。碑估李雲從每拓一碑，必於紙背書在某村某寺或某冢，距某縣城若干里，可謂有心人也已。若依此著錄，後人按籍而稽，何至迷其處所耶。」
　　　　葉鞠裳論護惜古碑
碑不護惜，即易殘毀。葉鞠裳嘗論之曰：「孫莘老守湖州，建墨妙亭，以藏古刻，如漢之《三費碑》，皆在焉，今其石泰半亡矣。烏程張秋水輯《墨妙亭碑考》，分別存佚，采摭甚詳。關中有宋趙抃《重置饒益寺石刻記》，文云：「自唐、宋以來，名臣賢士，往還稅駕，或題名於壁，或留詩於碑。遭兵火，焚毀殆盡。暇日，命僮僕搜抉於荊榛瓦礫之間，皆斷折訛缺，讀之令人悲惋。即其稍完者，萃而置於藏春軒壁。』蜀綿州有宋淳熙十二年《集古堂記》，其文云：『舉近郊石刻，列植秦、漢、隋、唐，其碑凡十，壁立森拱。然其所謂《蔣公琰碑》及《孫德碣》，已淪於灌莽矣。』此兩公者，皆師莘老之用心，護惜古人之意，可師可敬。西安府學碑林及洛陽之存古閣，其裒集古刻之法並同，或久埋於敲火礪角之餘，或新出夫隧道重泉之底，庋藏於此，以蔽風日，孑遺賴以不亡，法至良也。碑林創始，不知何年，後人不加修葺，蕪穢不治，幾難廁足。畢秋帆尚書撫陝，始繕完堂廡，周圍繚以欄楯，又為門以司啟閉。光緒壬寅四月，余被命度隴，道出西安，駐節往游，徘徊不忍去。嘉祥紫雲山武梁祠堂漢刻，亦賴孫伯淵之力，得庇一廛。好古之士，宜知所取法焉。」
　　　　葉鞠裳論殘碑位置
碑有殘缺不完而待補緝者，葉鞠裳嘗論之曰：「古碑中裂，或碎為三四片，以大鐵絙束之，或龕置壁中，尚不至漫無收拾。《化度》原石已亡，覃谿以翦雜殘宋，拓三四本，鉤心鬬角，繪為《范氏書樓殘石圖》，竟得宋時原第，可謂良工心苦。余曾得呂大防《長安志圖》殘石，石蒼舒書，僅存七片，首尾殘缺，潛心鉤索，迄未得其原次，乃知古人精詣為不可及。西安藩廨竈下出殘石十六片，大者如硯，小者如拳，紫鳳天吳，顛倒短褐，皆分書，有熙寧年號，雖知為宋刻，無從屬讀。余竭十餘日心目之力，尺接寸附，亦竟得原碑位置，始知為宋吳中復重建燕佳亭詩，前有『熙寧七年』字，後有『仲夏十五日男立禮』字，裝為一幅，首尾祇缺十餘字，此可為補緝殘碑之法。」
　　　　葉鞠裳論藏石
好古家於收藏碑拓以外，有藏石者。葉鞠裳嘗論之曰：「《東觀餘論》載張燾龍圖家有漢石經十版，其壻家有五六版。《解春雨集》言宋慶曆初，范雍使關右，歷南山佛寺，見《化度寺碑》已斷為三矣，以數十縑易之，置里第賜書閣下，此為藏石之濫觴。畢秋帆在關中，得四唐石，置之靈巖山館。孫淵如得北朝造象，置之家祠一榭園。近時藏石家，余所知者，隋太僕元公及夫人姬氏兩誌，在陽湖陸氏。咸豐庚申兵燹，兩石皆裂，失其半。閩縣陳氏、揚州張氏、南海李氏皆有藏石。陳、李亦得之秦中。張氏唐墓誌、董惟靖諸石，即廣陸出土。長安趙乾生、濰縣陳壽卿所藏最富。陳多造象，趙多墓石。曾從陸蔚庭前輩處見陳氏拓本，全分共百餘通，趙氏七十餘通，余陸續得之。去年又得兩全分，以隋刻《寶梁經》及唐《高延福墓誌》為最精。光緒庚子，六飛西幸，朝貴扈蹕至秦者，徵求拓本，迫於催科。趙君盡貨其石，聞半歸倫貝子，半歸端午橋。午橋藏石，本為海內之冠，豐碑如晉郛休、魏蔡儁，皆以牛車輦至都門，數十人舁之，道路動色。其京邸几案廊廡，皆石碑也。余先得其拓本，已百數十通。聞入秦，益肆搜訪，繼長增高，衙齋充牣，廉石歸裝，不患無壓舟之物矣。潘文勤師及貴筑黃子壽師、福山王廉生祭酒、德化李木齋京卿、同郡吳愙齋中丞皆有此癖，余皆得見之。木齋所藏多小品，且多殘缺。潘文勤師所藏，以《崔文修誌》為第一。貴筑師所藏，以隋吳嚴、李則兩誌為第一。愙齋所藏，以《文安縣主墓誌》為第一，賈文度次之。廉生精於鑒別，自蜀中攜歸梁造象，尤為希有之品，亦多殘裂，斷頭折足，排列牆隅。乙亥、丙戌間，病不斟，家人以其不祥，且褻佛，諷其棄之，笑不應，後病亦尋愈。然敝帚自享，不輕拓，余僅得其造象數通及晉兩墓表。一乾符經幢，尚完好，每見必索之，竟未得。此外如江陰繆藝風、番禺梁杭叔、南陵徐積餘，抱殘守缺，亦間得一二通。積餘藏隋張通妻陶貴墓石及唐《戚高誌》，甚祕之。然陶貴非原石。余惟得江陰唐經幢一通，藝風見之，以為桑梓文獻，屢以為請，慨然讓之，今橐中僅存青城山唐刻經殘石數片而已。」
　　　　葉鞠裳論碑厄
自古至今，碑之受厄者多矣，葉鞠裳嘗論之曰：「藏書有五厄，古碑之厄有七，而兵燹不與焉。韓退之詩云『雨淋日炙野火燎』，又云『牧童敲火牛礪角』，亦不與焉。高岸為谷，深谷為陵，地震崩摧，河流漂溺。 【 漢《華山碑》、唐《順陵碑》皆為地震崩裂。《熹平石經》，周大象中自洛竊載還鄴，船壞沒溺。】 祇園片石，誤椎《化度》之碑； 【 范諤《化度寺銘跋》：「高王父諱雍，使關右，歷南山佛寺，見斷石砌下，視之，迺此碑，稱歎以為至寶。寺僧誤以為石中有寶，破石求之不得，棄之寺後。」】 砥柱洪濤，久沒純陁之碣。 【 謂薛純陁《砥柱銘》。】 此一厄也。匠石磨礱，耕犂發掘，或斷為柱礎， 【 北海《李秀碑》為一教官斷為柱礎六，四礎為王損仲攜至汴，兩礎猶在都中。《漢石經》，隋開皇六年載入長安，置於祕書內省，營造司亦用為柱礎。】 或支作竈陘， 【 郃陽魏十三字殘碑，康強跋云，是夏陽人家支竈物。】 【 齊魯間經幢，農民皆斷為石&#63140;鹿碡。】 或為廢寺之甔甀。 【 元許有壬《興元閣記》，見《圭塘小稿》，今殘碑百餘字尚在和林寺，僧毀為香案。】 通衢如砥，填江左之貞珉； 【 相傳六朝刻石，明太祖時皆用以甃治街道，今金陵聚寶門內石道坦平如砥，云背面皆有字也。】 架水為梁，支漢經之殘字。 【 《廣川書跋》：「《熹平石經》，周大象後破為橋基。」】 荒墳蔓草，徧臥蟠螭，廢壘長楊，聊資列雉。 【 吾鄉王廢基防營牆基纍纍，皆舊碑也。】 此二厄也。唐、宋題名，摩&#62345;漫刻，後來居上，有如積薪。唐賢名迹，宋人從而磨刻之；宋賢名迹，明人迺更加甚焉。賀方回之題字，惆悵武邱； 【 虎邱賀方回題名，庚申前尚完好，今為苕上一傖父鑿損。】 史延福之刻經，模糊伊闕。 【 龍門如意元年，史延福刻《陁羅尼經》，明提學趙岩刻「伊闕」兩大字於上。】 邠原攬古，空譚大佛因緣； 【 邠州大佛寺，吳愙齋中丞為學使時，列炬訪之，觀壁間題名纍纍，有唐刻一通，為宋人羃刻其上。】 岱頂勒崇，莫問從臣姓氏。 【 唐玄宗《泰山銘》後，附刻從臣姓氏，皆為後游者刻損。】 莫不屋中架屋，牀上安牀。此三厄也。武人俗吏，目不識丁，勼工選材，艱於伐石，或去前賢之姓字而改竄己名， 【 余所藏宋、元幢，其字跡有絕類唐人者，蓋皆屬吏媚其府主作功德，俗僧為取舊幢，磨去年月姓名而改刻之。】 或磨背面之文章而更刊他作。 【 唐《華嶽精享昭應碑》，即刊於《天和碑》之陰。《授堂金石跋》曰：「《水經注》，樊城西南有曹仁《記水碑》，杜元凱重刻，其後書伐吳之事，古人簡便，不重煩如此。」又渭水內載漢文帝廟一碑，建安中立，漢鎮遠將軍段煨文，給事黃門侍郎張昶書。魏文帝又刻其碑陰二十餘字，又在杜征南之前。然碑陰本無字則可，若如《顏魯公廟碑》有碑陰記，或有故吏題名，亦從而磨刻之，則前賢名迹已失其半矣。】 甚或盡鏟舊文，別鐫新製，改為己作，澌滅無遺。 【 如《唐書&#8231;姜行本傳》：「高昌之役，磨去漢班超紀功碑，更刊頌陳國威靈。」即貞觀十四年姜行本碑是也。陸務觀《老學庵筆記》云：「北都有魏博節度使《田緒遺愛碑》，張宏靖書；《何進滔德政碑》，柳公權書，皆石刻之傑也。政和中，梁左丞子美為尹，皆毀之，以其石刻新頒《五禮新儀》。「趙德甫《跋何進滔碑》亦云：「政和中，大名尹建言磨去舊文，別刻新製，好古者為之歎惜。」孫淵如述何夢華之言云：「金承安三年，牛頭祖書唐相《魏文貞廟記》，亦磨去唐碑重刻，碑首猶存唐字。《唐深州刺史墓誌》，蓋明人刻作金牛禪師塔碑趺。元時學宮所刻至元、大德聖旨碑，大半磨治舊石而更刻之。」】 此四厄也。裴、李爭功，熙、豐鉤黨，李義山云：『長繩百尺拽碑倒，麤沙大石相磨治。』蘇子由云：『北客若來休問訊，西湖雖好莫題詩。』韓、蘇之文，毀於謠諑。又若閏朝僭號，諱於納土之餘； 【 吳越錢氏諸碑有建元者，宋初納土後，皆毀去，所毀經幢尤多。】 叛鎮紀年，削自收京以後。 【 憫忠寺《寶塔頌》，史思明紀年，皆磨去，重刊唐號。】 或碎裂全文，或削除違字，後賢考訂，聚訟轉滋，此五厄也。津要訪求，友朋持贈，軺車往返，以代苞苴。官符視若催科，匠役疲於奔命。一紙之費，可以傾家，千里之遙，不殊轉餫。里有名迹，重為閭閻之累，拔本塞原，除之務盡。今昭陵諸碑，無一瓦全，關隴、鞏洛之交，往往談虎色變。此六厄也。夫石刻者，所以留一方之掌故，非鎮庫之奇珍。海內藏家，敝帚自享。宦遊所至，不吝兼金。或裝廉吏之舟，亦入估人之橐。奪人所好，遷地弗良，轉輾貿遷，必至失所。此關中毛茂才所以有勿徙石刻之記，而言者諄諄，聽者充耳。《化度寺碑》，宋范氏書樓本已先作俑。畢秋帆自關中攜四唐石歸，置之靈巖山館，庚申之劫，與平泉花石同付劫灰。此七厄也。有此七厄，其幸存天壤者，皆碩果矣，可不寶諸！
「漢、唐以來石刻，有王字者，其碑幸存，亦多鑱毀，此金海陵之虐政也。顧亭林《金石文字記》云：「裴漼《少林寺碑》內王字俱鐫去。按《金史》海陵正隆二年二月，改定親王以下封爵等第，追取存亡告身，公私文書，但有王爵字者，皆立限毀抹，碑誌並發而毀之，此碑王宮、王言、夏王、有王等字，亦從而鐫去。完顏之不通文義而肆為無道，可勝歎哉！』此又碑之一小厄也。貞石之壽，遇傖父而不永，猶可言也。惟有明一代，如前所紀提學趙巖者，儼然學者師，蘇許公《朝覲壇頌》，梁昇卿八分書，在元宗《紀泰山銘》之側，朱竹垞云，明有俗吏，以忠孝廉節四大字鑱其上，頌文毀去者半。以弇州尚書之言證之，所謂俗吏，迺閩人林（火阜）也．又北海麓山寺碑陰刻官屬銜名，每列姓名下，各繫以贊，武虛谷云，為妄庸人題字交午橫貫，以致損蝕不可第次．其大書橫勒者，則前明提學郭登庸也．宋真宗《登泰山謝天書述功德銘》，明鄞人俗吏汪坦大書題名於上，每行毀三四十字不等．古刻遭此厄者非一，操刃者大抵皆科目中人，空腹高心，以衛道自命，遇二氏之碑，輒毀之．此又碑之一小厄也．《新唐書．武宗本紀》：『會昌五年八月壬午，大毀佛寺，復僧尼為民．』王圻《續通考》：『上惡僧尼耗螙，敕上都，東都各留二寺，天下節鎮各留一寺，凡天下所毀寺四千六百餘區．』其時官吏奉行，至於碑幢銘贊之類，無不鑿毀，或坎地而瘞之．其見於石刻者，如魯公《八關齋報德記》，後有宋州刺史催倬《書石幢事》云：『會昌中詔大除佛寺，凡鎔塑象刻，堂閣室宇，焚滅銷破，一無遺餘，分遣御史覆視之．此州開元寺有顏魯公《八關齋會鐫記》大幢，刺史邑宰以可折，遂鏨鑿缺口以仆之．』又大中八年牟璫方山《證明功德記》：『會昌五年毀去額寺五千餘所，蘭若三萬餘所，麗名僧尼廿六萬七百餘人，所奉驅除，略無孑遺．』又大雲寺殘幢後有題記云：『此幢五年□月奉勑毀寺，其幢隨□□□．至大中四年庚午，溧水尉劉皋等同再建立．』蓋驅除未幾，至大中初而尋復矣．然元魏以後造象，所毀當已不少，經幢尤多殃及．余所藏唐幢，往往有『大中重建』題字．五代，宋初，尚有發地得之而再立者，皆因會昌之劫也．此又碑之一小厄也．」
　　　　葉鞠裳論碑之已佚復出
碑有已佚而復出者，葉鞠裳嘗論之曰：「世有古碑已佚，忽然復出，碑估挾以居奇，無足奇也。北海《靈巖寺碑》，《平津訪碑錄》注云已佚，光緒初元，市上忽有新拓本，頗得善價。不知此碑仍在長清本寺，但久不拓耳。魏之《高翻碑》，唐之《焦兟碑》，趙明誠皆著錄，自元以後無見者。 【 據《金石錄》，《焦兟碑》貞元十八年從弟郁文朱獻貞行書。】 近數年，《高翻碑》與高盆生、高盛兩碑同出於磁州，《焦兟碑》出于中州。此蓋淪入土中，高岸為谷，耕犂發掘得之。《高長恭碑》，趙撝叔所收，僅有半截。今全碑俱出，碑兩面皆有字，額之陰又有安德王經墓興感詩。此蓋下半截舊陷於土，今始舁而出之，初未嘗泐損也。昭陵之張允、杜君綽諸碑，舊拓字少，新拓字多，其事正同。栖巖寺韋晨六絕文，并韓懷信詩，皆在首山《舍利塔碑》之陰，趙明誠亦著錄。從來拓《舍利碑》者，不拓陰，世遂以為佚矣，其實一字未損，并未沈埋土中，裹氈而往者，自熟視無覩耳。湖州墨妙亭有宋人書『玉筍』兩篆字，並題名數通，同刻一石，陸存齋輯《吳興金石記》，列之佚目。余從廠肆得拓本，紙墨尚不甚古，決非舊拓，此當是湖之舊守攜以壓廉石歸裝耳。以此推之，歐、趙、洪所錄諸碑，今雖淪沒，安知吾生不再見之？吾生即河清難俟，安知後人之不復見之？其可以為已佚而不復訪求耶？」
　　　　葉鞠裳論碑之一刻再刻
古碑之一刻再刻者甚多，葉鞠裳嘗論之曰：「古碑一刻再刻，如唐之《聖教序》有五本。 【 據《古石琅玕》所記，一為懷仁集右軍書，一為王行滿正書。褚登善書有三刻，一序記分刻二碑，龕置慈恩寺塔下，世所稱雁塔本也。一序記并為一碑，即刻於同州倅廳者。《蒼潤軒帖跋》有褚公行書，《聖教序》，刻於咸亨三年，儲藏家罕著於錄。宋端拱元年，沙門雲勝分書新譯《聖教序》尚不在內也。《竹雲題跋》云：「褚《聖教序》行書一，楷書二。行書為宋道君瘦金書之祖，今已亡。」又按《觀妙齋金石略》云：「余於同州雁塔二刻之外，又得一本，年月同雁塔本，而字法不同，碑已有斷蝕處，不知在何所，諸評論者皆不之及焉。」然則褚公《聖教序》實有四本。】 《夢真容碑》，一在易州龍興寺，一在終南樓觀。 【 《觀妙齋金石略》：「《夢真容碑》，又得白鸕觀一碑，先是黨光所書，漢乾祐三年楊致柔奉命重書，此本從未見著錄。」】 宋之《黨人碑》，五嶺以西即有兩刻。元之《張留孫碑》，京師一刻，貴溪一刻，此金石家所共知也。吾吳郡學，有淳祐元年張安國書《疏廣傳》及唐盧坦對杜黃裳語，藝風拓寄當塗石刻，亦有此兩本。後五年，陳塏刻蔡襄書《韓魏公祠堂記》，安陽一本，元豐七年，刻於《晝錦堂記》之陰，當塗亦有一本，年月皆同，惟缺撰書人名耳。天聖二年，涇州回山《王母宮頌》凡兩本，一為南嶽宣義大師夢英行書，一為上官佖篆書，其文無一字異也。元祐元年，惠因院《賢首教藏記》在西湖集慶寺，紹興府學亦有一本，撰書年月皆同，惟額一篆書，一真書。此外《表忠觀碑》，東坡有大小二本。《醉翁亭記》，東坡有真草二本，蘇唐卿有篆書一本。坡翁草書本，世不經見，篆本則更難得矣。韓昌黎《伯夷頌》，范文正公書之，金皇統九年，楊漢卿又書之，題曰《重書伯夷頌》。長安有安宜之《重書阿房宮賦》。 【 元祐八年。】 曰重書，亦必有原書一石。余曾見米南宮行書一本，安、米同時，宜之當別有所承，此與舊碑已燬而後人重書者 【 如蔡元度重書《曹娥碑》。】 略異也。又如陽冰《城隍廟記》，原刻在縉雲，程浩《夫子廟碑》原刻在三原，他郡邑廟及學宮亦間有借刻者，大都明人不學者為之耳。
「李藥師《上西嶽文》，不知其所自來，當是好事者為之耳。然摹本頗多，世所通行者，惟長安一本，明人摹刻。余所見有潞城一本，宋崇寧三年楊大中刊，滕縣有一本，宋紹興丙寅知軍州事施某重刊。明人叢帖中，亦往往摹刻之，此真以康瓠為寶也。」
　　　　葉鞠裳論碑之摹本
碑有就原蹟而摹刻者，葉鞠裳嘗論之曰：「《醴泉》、《皇甫》諸碑，摹本充斥，家刻、坊刻，無一足觀。然前人名蹟已損，後人得初拓精摹，不見中郎，猶見虎賁，未為無益。虞伯施《夫子廟堂碑》，唐時已泐，黃魯直所謂『孔廟虞碑貞觀刻，千兩黃金那易得』。宋時即有兩翻本，肥本在長安，瘦本在城武，互有得失。臨川李氏有唐拓殘本，以肥瘦兩本較之，天壤懸絕，始知原本不可及。 【 詳見翁學士《廟堂碑跋》。】 歐書《化度》、《醴泉》，皆有宋翻、宋拓本。覃谿見《化度》最多，范氏書樓本皆祇四百餘字，其多至八百餘字者，皆非原刻。《溫虞公碑》亦祇存四百餘字，宋拓八百餘字，多不過千字。覃谿嘗自至昭陵碑下精拓得一本，云可辨者有二千餘字。其實筆畫皆損，不過匡廓尚存，約略以文義聯屬之耳。今陝西有裴刻本，多至二千餘字，蓋即以新拓精本，仿其結搆用筆，非真有多字祖本，其面目雖是，其精神則非，譬之優孟衣冠耳。《醴泉》惟錫山秦氏本能亂真，今亦僅存殘石，人重之，與舊拓原刻等。余曾見南宋榷場本，雖宋翻，遠不逮秦刻。《皇甫碑》有『三監』二字者，尚可觀，若得線斷本，則更為至寶矣。然三監本拓之先後亦不同，拓最早者，僅降線斷本一等。碑估之作偽者，往往以摹本三監二字，裝入無逸本，鑒別稍疏，即為所罔。褚書惟《孟法師碑》有翻本， 【 《枯樹賦》、《哀冊文》皆帖類。】 所見以嶺南葉氏本為最勝。今宋拓孤本，亦在臨川。李氏翻本，大都皆從茲出。《聖教》未見重摹本，而懷仁《聖教》，化身最多，亦最不易辨。孟津王覺斯及西安苟氏兩摹本，皆能亂真。北海之秦望山《法華寺碑》、《娑羅寺碑》，皆石亡補刻。顏書《八關齋記》，亦宋時燬而重刻。《中興頌》，蜀中有三本，《干祿字書》有一本，皆宋時摹刻。宋《廣平碑》在沙河宋氏家祠，後裔恐其剝損，不輕椎拓。碑估以拓之難也，別刻一本，以應四方之求，然視原本遠遜。《磚塔銘》摹本最多，王蘭泉云：『長洲鄭廷暘嵎谷、吳縣錢湘思贊兩本最善。鄭娟秀，錢瘦勁。』原刻破裂，則此二本皆可寶也。宋蘇文忠書，因黨禁磨損，重刻者過半。此外如漢之《桐柏廟碑》、《郭有道碑》，魏之《弔比干文》，唐之《曲江》、《張氏》兩碑，皆經後人重刻。孫吳《天發神讖碑》，舊斷為三，在江寧府學尊經閣下。咸豐庚申之劫，燬於兵燹。吾吳帖估張某精於摹勒，以木柹糊紙為質，仿刻一本，鑒古家皆為所衒，然碑文可以亂真。其後元祐胡宗師、崇寧石豫兩跋行書，神氣全非，並多誤舛，不難一覽了然，人自不察耳。此碑篆體奇古，郭胤伯詆為牛鬼蛇神，雖非知言，然亦可見畫鬼神易，畫狗馬難也。六朝、唐誌之佳者，其石或亡佚，碑估得舊拓，往往摹刻，以充孤本，如《崔敬邕》、《張黑女》之類，皆有贋鼎，好古而鑒別不精者，其慎旃！」
　　　　葉鞠裳論碑之贋本
流傳碑拓，贋本頗多，葉鞠裳嘗論之曰：「舊碑摹本，已如犁靬之善眩，更有憑空結撰者。如世傳《涼州刺史郭雲誌》、《女子蘇玉華墓誌》、《黃葉和尚墓誌》，皆題為歐陽詢書，無其人，無其事，謬種流傳，稍有識者能辨之。李邕之《戒壇銘》，雖有所本，亦是重起爐竈，與原碑渺不相涉。因焦山有《瘞鶴銘》遂有《瘞馬銘》、《瘞琴銘》。《琴銘》小楷妍媚，世頗好之，余知為吾吳顧南雅作。《馬銘》字亦不惡，其石出於關中。安陽有漢殘碑五種，齊、魯之間斷碑一角，時時出土，文多者不過數十字，無人名、地名、年號可證，益復不可究詰。人言熹平殘碑即不可信，若《朱博頌》，確知為諸城尹祝年明經所造。《李昭養奮破張郃銘》，亦皆後人所偽託。造象，北朝多，南朝少，今蜀中新出梁造象數十通，似刻於甎，多天監、大同年號，皆贋造也。大抵贋造者，墓誌、造象居多，不能為豐碑。其文或有所本，其字雖有工拙，古今氣息，總可摩挲得之。趙撝叔以《寧贙碑》為依託，王可莊太守疑《蘇孝慈誌》為李仲約侍郎書，則皆賢者之過矣。」
　　　　葉鞠裳論碑之補刻
碑文有後人補刻者，葉鞠裳嘗論之曰：「柳公綽《諸葛祠堂記》、陳諫南《海神廟碑》，皆唐人名蹟，為覃谿列入碑選。余先後得舊拓本，再三審諦，雖非重刻，然風度端凝矣而間有齊氣，骨格遒美矣而不無弱筆，蓄疑久之。後得《武侯碑》陰明蜀府承奉滕嵩題字，有『補還其舊，庶毀璧復完，而覽者無闕』云云，武虛谷跋云：「碑在前明補刻，今所見者，已非舊觀。』始恍然悟兩碑之字，不盡為原刻，覃谿所見，當是明以前本，故服膺如此。《諸葛碑》銘詞『乃詔相國』，『詔』下重一『詔』字，『志願未果』，誤書『日日未果』，旁注『志願』二字，王蘭泉謂是前明補刻時滋譌。此外張嘉貞《北嶽恆山祠碑》，後有宋入內供奉官王潭題字云：『宣和庚子，賫御香來謝，因讀唐丞相張公所述碑，數字剝落，迺將完本以碑間所有字補足之。』此亦補刻之一證。但祇數字，且唐、宋刻手不甚相遠，故尚不覺其懸絕耳。魯公《八關齋記》，《中州金石記》以為重刻，世無異議。然考記後大中五年宋州刺史崔倬《書顏魯公石幢事》，有云『三面僅存，委埋於土』。又云『惜其堙沒，遂命攻治。雖真贋懸越，貂狗相續，且復瞻仰魯公遺文，昭示於後。』玩其詞意，是原刻尚存三面，倬所補刻者五面耳。《寶刻類編》先題顏真卿撰并書，後題大中五年崔倬補書，良得其實。蓋舊碑再立，重刻者多，補刻者少。余所見唐碑，經後人補刻者，惟此四石而已。」
　　　　葉鞠裳論木刻之碑
古碑多為石刻，而古人亦有以木刻之者，葉鞠裳嘗論之曰：「木刻之文有二，一為《王大王庵池記》，唐天祐中刻在閩縣，黛榦霜皮，歷千餘年，未遭斧斤之劫。一為都門民舍有古藤一株，夭矯拏空，上有元大德間題字，見戴菔塘《藤陰雜記》。其餘滇南有吳道子《大樹觀音象》，隴西慶陽郡廨有范純仁屋梁題字。」
　　　　葉鞠裳論瓷刻之碑
碑不僅有木刻也，尚有以瓷刻之者，又有名曰玉而實為石者，葉鞠裳嘗論之曰：「瓷刻之文有三，一為曹調造磁盆題字，僅有『七年』二字，紀年已泐。一為鄭德與寶林三十一娘捨東嶽廟蓮盆題字，元豐元年正月。兩器皆在福建省垣。一為元延祐二年瓷題字，在淄川縣高氏。造象有銅有石，其曰白玉造象者，但石之似玉者耳。惟善業埿造象，出於埏埴，唐時江以南墓誌，有刻於甎者，此類皆當作石刻觀。」
　　　　葉鞠裳論碑字大小
碑之字有大有小，葉鞠裳嘗論之曰：「昔人論書，大則徑丈一字，小則方寸千言．余所見擘窠書，以鼓山朱文公『壽 』字為最鉅，其次則淡山柳應辰押朱堯『窪尊 』兩大字，皆摩　也．若勒於碑者，吾鄉有釋子英所書『釋迦文佛 』四大字，在虎邱《普門品經》之陰，一石一字．郡學有蘇唐卿『竹鶴 』兩篆字，亦奇偉可喜．小字以臥龍寺經幢【 女弟子陳氏造。】 為冠，蠅頭清朗，布置停勻，如棘刺之猴，神乎技矣。此外小字《麻姑仙壇記》，疑為縮臨之本。吳越王銀簡，範金而非刻石。李寶臣、王審知諸碑，視小則有餘，視大則不足也。」
　　　　葉鞠裳論一碑之字體大小
有一碑而字體大小不同者，葉鞠裳嘗論之曰：「梁開平二年《崇福侯廟記》，吳越王錢鏐撰，字大徑寸，中列敕文六行，字大徑二寸許。晉天福八年，《吳越文穆王神道碑》，首行『大晉故天下兵馬都元帥守尚書』十三字，字大徑三寸餘，較於正文，幾大三倍。此式惟吳越兩碑有之，錢竹汀說。」 【 吳越經幢，凡天下兵馬都元帥、吳越王題銜，其字皆較經文特大。】 
　　　　葉鞠裳論碑之別體字
碑字之為別體者甚多，葉鞠裳嘗論之曰：「顧亭林《金石文字記》曰：『後魏孝文帝《弔比干文》，字多別搆，如蔑為（夕屯），蔽為（弊），菊為（桀），不可勝記．《顏氏家訓》言，晉，宋以來，多能書者，楷正可觀，不無俗字，非為大損．至梁大同之末，訛替滋生．北朝喪亂之餘，書迹鄙陋，加以專輒，造字猥拙，甚於江南，乃以百念為憂，言反為變，不用為罷，追來為歸，如此非一，徧滿經傳．今觀此碑，則知別體之興，自是當時風氣，而孝文之世，即已如此，不待喪亂之餘也．江式書表云，皇魏承百王之季，世易風移，文字改變，篆形錯謬，隸體失真，俗學鄙習，復加虛巧，談辨之士，又以意說炫惑於時，難以釐改．《後周書．趙文深傳》，太祖以隸書紕繆，命文深與黎景熙，沈遐等依《說文》及《字林》，刊定六體，成一萬餘言，行於世．蓋文字之不同，而人心之好異，莫甚於魏，齊，周，隋之世．別體之字，莫多於此碑．雜體之書，莫甚於李仲璇。又考《魏書》道武帝天興四年十二月，集博士儒生比眾經文字，義類相從，凡四萬餘字，號曰眾文經。太武帝始光二年三月初，造新字千餘，頒之遠近，以為楷式。天興之所集者，經傳之所有也。始光之所造者，時俗之所行，而眾文經之所不及收者也，《說文》所無，後人續添之字，大都出此。』
「碑文別體，北朝作俑，亭林之論詳矣。階州邢佺山太守宰長興時，曾輯《金石文字辨異》十二卷，刺取碑文異字，上溯漢、魏，下迄唐、宋，統以平水韻，乾、嘉以前出土石刻，采摭無遺，顧世尠傳本。聞趙撝叔亦欲取家藏碑版，撰為此編，其稿未出。吾友王紱卿同年亦剏舉條例，後見邢氏書而止。地不愛寶，古碑日出，邢氏所未見者，又不下數百通，竊擬正其脫誤，補其缺遺。精力銷亡，歲不我與，則亦徒託諸空言而已。」
「碑版別字，六朝為甚，豈惟是哉？自唐以下，一代之碑，皆有一代風行之別體。大抵書碑者不能不取勢，左之右之，惟變所適，積久遂成風尚。唐碑之別字，不盡同於宋，宋碑之別字，不盡同於遼、金、元。余在北方，見門帖『延禧』、『迎祥』等字，『延』皆寫作『&#62674;&#63141;&#62877;』，『迎』皆寫作『迊』。後觀唐、宋碑，率如此，迺知里巷相承之字，亦有自來，流俗所謂帖體是矣。」
　　　　葉鞠裳論碑之陽文
碑字之為陽文也，有所自始，葉鞠裳嘗論之曰：「長興雕造經典，始用黑字，以便模印。若唐以前石刻，惟碑額兼用陽文。北朝造象有二通，一為魏始平公造象，朱義章書，一為齊武平九年馬天祥造象，皆陽文也。趙撝叔藏咸通十二年廿八人造象甎，慈恩寺所出善業埿，亦均陽文，棋子方格，與始平公同。臨朐仰天山造象新出，陽文四通，皆金正隆二年刻，孫、趙所未收也。浙江六和塔蔣舒行《捨財修塔記》，亦正書陽文。金文有成都開元鐵幢鐘銘，則陽文多而陰文少矣。碑額又有中間陽文，四圍界以一線，深陷如溝，拓之，內黑而外白，蓋石質脆勁，陽文凸起，易以駮裂，所以護之也。」
　　　　葉鞠裳論碑之反文
碑字有反文者，葉鞠裳嘗論之曰：「反文，惟蕭梁吳平忠侯神道闕。近又新出一殘闕，僅存『故散』二字，銀鉤鐵畫，望之如以鐙攝影，墨彩騰奮。若以薄紙濃墨拓之，幾不能辨其正背，吾友會稽陶心篔同年摹之極肖。此外尚有宋熙寧八年君山鐵鍋及唐開元《心經》銅笵、蜀刻韓文書笵，亦皆用反文。金華非邱子『雙龍洞』三字，『龍』字反書，此在古人，必自為一體，而今失其傳矣。」
　　　　葉鞠裳論碑之回文
碑字有回文者，葉鞠裳嘗論之曰：「余又藏回文兩石，一為馬念四娘墓券，一為朱近墓券．其文一行順下，一行逆上，循環相間，非顛倒讀之，不能得其文義．尤奇者，馬券為南漢劉氏刻，朱券為劉豫刻，同出偽朝，一在關中，一在嶺表，不謀而合．歐陽公《集古錄》收『謝仙火』三字，摩　倒書，世間亦無別刻．倒文，反文，回文，碑中三體，可為好奇者助談柄．」
　　　　葉鞠裳論碑之譌脫塗乙旁注夾注挂線擠寫
碑文有因譌脫而塗乙，或旁注而又有夾注，有挂線，有擠寫者。葉鞠裳嘗論之曰：「碑誌譌字脫文，亦有塗乙。 【 《萃編》：「《橋亭記》文中人獲一錢，脫人字，旁注。又鄉老重書老字。古人書碑不拘。又按《高湛墓銘》末四句崑山墜玉，桂樹摧枝，悲哉永慕，痛哭離長。離長當作長離，與上枝字韻，刻石時未改正。虢國公《楊花臺銘》布衣脫粟，有丞相之風，落相字，旁注。《李光進碑》旬有八日，八日上衍者字，旁用點抹去之。此亦古人不拘處。」】 遇石泐文，每空格以避之。曾見一經幢，空至十餘字。錢竹汀《跋齊州神寶寺碑》云：『古人書丹於石，遇石缺陷處，則空而不書，此碑及景龍《道德經》皆然。』墓石或限於邊幅，銘詞之尾，往往擠寫，或改而為雙行，甚有奪去一二句者。此亦操觚之率爾，未可以古人而恕之也。又有行中闕字，即補於當行之下，如廖州《智城山碑》第九行，下補棄代二字，初未詳其義。尋繹碑文，始知此行懸瓢荷篠之士，離羣棄代，棄代二字適當石泐，緯繣不明，此二字為補闕也。第十一行氤氳吐元氣之精及堅之又堅，吐字下堅字皆微泐，亦於行下補刊吐堅二字。尚有四五行補一字，類此，其筆法與全碑一律，決非後添，此亦他碑所未見也。碑銘、誌銘分章，其一其二等字，或雙行，或旁寫，碑首并序字旁寫者多，亦有空格直下者。梵咒反切合音及分句字，皆直行夾注。 【 《萃編》：「《杜順和尚行記》書擲於急流中而復見，見字旁注胡甸反。又《孔紓墓誌銘》出將，旁注去聲。宋《王公儀碑》臣字俱小字旁注，創見於此。」】 唐開成石經無注，蜀石經即兼刻注，惜其石已亡。唐玄宗注《道德經》，易州、邢臺兩石幢注皆小字，約四字當正文一字。顏玄孫《干祿字書》、郭忠恕《說文偏旁字源》、唐郎官石柱、楚州刺史石柱題名之下，到官年月，其小字略同，此可為石刻注書之式。釋氏塔銘寺記，或附宗派圖，第一代字特大，以次人遞增，字遞密，亦遞小，此可為譜系挂線之式。若告身、勑牒，勑字固特大，第一行亦大字密排，形闊而扁，有如今之訃聞。三省題銜，至末一字，姓必平列其上，以字之多寡為大小疏密。令史及郡邑官屬題名，皆姓大而名小，此又古人公牘之體式也。」
　　　　葉鞠裳論碑之方格
碑有界方格如棋子者，葉鞠裳嘗論之曰：「唐以前，碑至精者，無不畫方罫，端正條直，有如棋枰．然亦有磨損者，有駮裂者，裂處雖裂，完處仍完．若磨損之極，不惟平漫，甚至無一絲痕跡．《醴泉》，《聖教》諸碑，其初何嘗無方格．今則字畫之外，但有空地，此無他，椎拓過多，匪朝伊夕，泰山之霤穿石，單極之絙斷榦，漸靡使之然也．行書大小疏密，各隨筆勢，固不宜於畫格，亦間有用通行直格者．但長而細，則易裂，且不無撓曲，亦其勢然也．碑陰及經幢造象題名，分列者，或以橫線隔之．經幢上下，多以橫線為界，或單線，或雙線，有疊至數重者，亦有用闌干紋者．稽古寺經幢供飬姓名，以字之大小多寡，各畫一方罫，如九宮然，極精謹．碑額亦多用方格，但陽文凸起者多，碑文之線如絲，額線如繩或如筋，惟摩　用界線者絕少．伊闕佛龕及益都，臨胊諸山造象，間於龕下方寸之地，礱石光瑩，使如鏡面而後界畫之，但亦小字多而大字少．蓋山石犖确，本不易於奏刀耳．」
　　　　葉鞠裳論非漢文之碑
碑有非漢文而用契丹、西夏、女真、蒙古、畏吾兒、唐古忒文者，葉鞠裳嘗論之曰：「歷代國書，有契丹、西夏、女真、蒙古，又有畏吾兒、唐古忒。番禺淩譽釗 【 《蠡勺編》】述《寄傲軒三筆》之言曰，遼太祖用漢人，增損隸書之半，凡三千餘言，為契丹字．夏蕃書，元昊自製，命野利仁榮演釋，分十二卷，形勢方整，類八分．女真有小字，大字二種，大字古紳製，小字未詳誰作．元蒙古新字僅千餘，世祖命西僧八思巴製，大要以諧聲為宗．按俞理初 《佉路瑟叱書論》，契丹亦有大小字，與凌說不同．又云，元昊本佉路而造畏吾字．蒙古初用畏吾字，謂之衛兀．據此，則西夏書與衛兀為一種，未知孰是．今以歷代國書碑證之，契丹書最少．潘文勤師曾得一雙鉤本，筆畫繁重，如以漢文兩三字合成一字．余亦響榻得一通，置篋中，無能讀者．西夏書，惟武威有《感通塔碑》天祐民安五年立，碑陰釋文則張政思書也．張掖有乾祐六年《黑河建橋祭神敕》．女真書有《皇弟都統經略郎君行記》天會十二年刻於乾陵無字碑，祥符有宴臺《國書碑》．元時聖旨碑，大都上層刻蒙古文，下層漢字．其書蟠屈如繆篆，因方為圭，鋒稜峭勁．至元三十一年《崇奉孔子詔》，大德十一年《加封孔子制》，頒行天下，通立碑於學宮．今雖彈丸小邑，尚有元時聖旨碑一二通．官吏題銜，有蒙古字，教授，學錄等官，皆漢人為之．余收得新樂縣一通，蒙古文，後題教諭周之綱譯，可見當時漢人多能通國書．唐古忒，當即今之託忒書，亦曰託特，與梵書同流異源．俞理初曰，梵為（黍利）佛書，佉羅瑟叱為婆羅門佛書，本不相同，久之，遂合為一．佉路派別為託特。乾隆四十六年，設託特學，其字由託忒譯蒙古，由蒙古譯清書，則當與蒙古文為近，今惟有《吐蕃會盟碑》一石。畏吾兒省文亦曰畏兀，亦曰衞兀，即回鶻之轉音也。其字無單行之碑，惟祥符大相國寺有至元三年聖旨碑，以蒙古、畏兀、漢字三體書之。居庸關佛經，蒙古、畏兀、女真、梵、漢五體，今尚在關溝，一字未損，顧亭林《昌平山水記》詳載之。」
　　　　葉鞠裳論校釋碑文
校釋碑文之難，金石家皆能言之，葉鞠裳嘗論之曰：「校書如几塵落葉，愈掃愈紛。釋碑之難，又視校書為倍蓰。墨本模糊，裂紋蝕字；豐碑巨幅，必卷舒而閱之，非如書冊可以按葉摩挲；老眼昏燈，愈難諦審。故前人所釋之本，往往同一石刻，彼此舛馳。漢中部督郵郭尚題名，即世所謂《竹葉碑》也，牛空山、翁覃谿、海寧陳上舍以綱三家釋文即不同，竹汀又刊正焉。試以新拓本校陶南村、都元敬及《萃編》所錄，異同即不可僂指。碑額篆文，或不合於六書之法，或漫漶不可釋，《沁州刺史馮公碑》，明以前金石家多誤釋為池州，至竹汀，始改正。又碑題結銜，大書特書，多詳具官階封邑。寺觀廨宇之碑，或冠以郡邑，或兼書修造姓氏，篆額與第一行題字或不符，著錄者各隨舉碑字以標目。如《邕禪師塔銘》，省文亦可稱《化度寺碑》，虞恭公《溫公碑》，省文亦可稱《溫彥博碑》，苟非親見墨本，轉輾稗販，最易歧出。故孫淵如《訪碑錄》，有一重再重者。重刻之本，既列於唐，又列於宋，甚至新拓本年月既泐而舊拓本尚存者，既據舊拓按年月編入，又據新拓本附之無年月類。余校出重碑即有百餘通。趙撝叔書亦未免，如搜輯墨本，盡取舊金石書校之，以碑文為經，而以各家釋文標目誤舛異同之處，分注於下，如校勘注疏之例，嚴氏《唐石經校文》當不能專美於前。」
　　　　謝梅石論拓碑法
有謝梅石者，名庸，吳中碑估也。嘗論拓碑之法，其言曰：「拓碑之法，昔用氈卷， 【 白細絨氈不夾灰土者。卷緊，以帶滿縛緊兩頭，切平，適用為便。】 後用毛刷， 【 犀尾者勝羊毛，皆櫛沐所用。】 有柄者施之字在平面者，無柄而圓者，入竹筒，施之深腹之字者。 【 此種每有鬃鬣，過剛，久用雖隔紙亦損字邊際、鋒芒之弊。或用劈者，用柔者，用退亳大筆者，愈久愈柔純愈佳，不可不慎也。二者重用，皆有所損。凡敲擊皆不可過重，很而搗者，直下者，尤甚也。毛刷有紙為刷刺之弊，圓鬃硬刷，究大可畏，以不用為妥。】 昔用銅弩鍵，襯薄細氈，敲擊極細淺之字，良佳，但不可過重，尤以中平無廉隅不傷器者為可試用也。昔用六吉棉連扇料紙，俗名十七刀者，今無之矣。薄者名淨皮，較之昔，不能薄，尤不能軟。紙料粗，有灰性，工不良之故也。張叔未有宋本書副頁紙拓本，至佳。以明羅文紙為之，亦佳。素方伯拓本紙，黃色亦雅，紙厚則粗，拓石尚可，拓吉金則不能精到也。昔用清水上紙，或摺紙，水溼勻透，吹開上之，拓可速而紙易起。水上者不甚起，而字中有水，每乾溼不勻。後用大米湯上紙，勝於清水。上紙之劣，莫劣於膠礬，礬則損石脆紙矣。今用張叔未濃煎白芨膠法上紙，以紙隔勻，去溼紙，再以乾紙墊刷擊之，此皆用紙之良法也。」
梅石又言李春湖、馬傅巖事，其言如下。
李宗瀚，字公博，一字春湖，江西臨川人，乾隆癸丑進士，官至工部左侍郎，癖嗜金石文字，所藏多名搨，築湖東樓貯之。桂林山水奇秀，巖壁間多唐、宋人手蹟，登椒窮邃，摩磋挲玩，手拓殆遍。又嘗得元康里氏所藏唐搨《廟堂碑》，及唐搨《化度寺碑》，皆親自鉤摹上石，均極神妙。
馬傅巖，道光初年之嘉興人。吳門椎拓金石之人，向不解全形，傅巖能之，釋六舟得其傳。曾在玉佛龕為阮文達公作《百歲圖》，先以六尺疋巨幅，外廓草書一大壽字，再取金石百種椎拓，或一角，或上或下，皆能不見全體。著紙須時乾時溼，易至五六次，始得蕆事。裝池既成，攜至邗江，文達極賞之，酬以百金。陽湖李錦鴻亦善是技，則得之六舟者。
　　　　葉鞠裳論碑重精拓
碑文宜精拓，葉鞠裳嘗論之曰：「有同一碑為同時拓本，而精粗迥別者，此拓手不同也。陝、豫間廟碑墓碣，皆在曠野之中，苔蘚斑駁，風高日熏，又以粗紙煙煤，拓聲當當，日可數十通，安有佳本。若先洗剔瑩潔，用上料硾宣紙，再以綿包熨貼使平，輕椎緩敲，苟有字畫可辨，雖極淺細處，亦必隨其凹凸而輕取之，自然鉤魂攝魄，全神都見。苟非此碑先經磨治挖損，傳之百餘年後，其聲價必高於舊拓，但非粗工所能知耳。余嘗得《無極》漢碑精拓本，以國初拓較之，竟無以遠過，以此知拓手之不可不慎擇。嘉慶間，畢秋帆在陝時，有碑估車姓最擅長， 【 牛空山《金石圖》有車永昭，當即此。】 至今車拓本，世猶重之。 【 《竹雲題跋&#8231;同州聖教》云：「余得萬曆間舊本，模糊不可耐。及在京師，汪退谷以新搨一本遺余，氈蠟既佳，字尤清楚，勝舊搨十倍。問之退谷，云曾至同州親為洗刷，亭以覆之。及知唐碑苟得好事者精意氈蠟，皆可十倍舊拓。惟恨陝人以惡烟粗紙，率略搨賣，以為衣食資，則全汩本來耳。」】 汪郋亭師作貳成均，精拓石鼓，亦為世重。恩施樊山方伯詩云：『東吳太史長國學，周宣十鼓生廉角。平中得凹缺者完，坐令阮薛輸汪拓。』即詠此事。
　　　　葉鞠裳論碑重舊拓
碑重舊拓，以其可不失真也，葉鞠裳嘗論之曰：「碑以舊拓為重，歐、虞、褚、顏一字增損，價踰千百。碑估相傳衣鉢，如《聖教》雁塔、同州兩本，皆以『治』字避高宗諱，開口者為舊拓。懷仁《聖教》舊拓，以『高陽縣開國男』一行未泐者為別。又以『佛道崇虛』『崇』字，山頭中間一直斷續，為摹本之證。《皇甫碑》以無逸本為稍舊，三監本為更舊。然同一三監本，相去先後，亦在百年上下。至線斷本，則非宋拓不可矣。《醴泉銘》以有『雲霞蔽虧』字為勝，《衞景武公碑》以有『黿鼉』字為勝。北海《李思訓碑》，張叔未云，有『并序』二字及『竇氏夫人』四字者為宋本。余得一本，末『楚厚追刻』四字，尚未泐，則更在前矣。此皆言唐碑耳。漢碑，如《韓勑》、《史晨》，亦皆有泐字，據為先後之別。其實紙色墨色，精神氣韻，所見既多，自可望而知之，尋行數墨，猶非神於鑒別者。今世拓本，元、明已難能可貴，若得宋拓，歎觀止矣。唐拓，則天壤間惟有臨川《李氏廟堂》一本，其中亦羼入宋刻，非完本也。余在京師，見李子嘉太守 【 太守寓米市胡同，嘗從丁叔衡前輩登其堂，觀所藏名蹟，聞曾為中州某郡守，忤上官，投劾歸，童顏鶴髮，健步如飛，今之畸人也。】 所藏褚書《房梁公碑》，踰一千字，的真唐搨，可與《廟堂》競爽，海內恐無第三本。余去年自隴上歸，得北海《李秀碑》，世所稱北雲麾也。此碑在前明，已斷為六柱礎。朱椒堂侍郎得一本，以為宋拓，重開一石，置之都門法源寺。以校余所得全拓，不差一字，泐紋亦處處脗合，始知重摹本刻手頗不惡，然祇能得其結構，其神韻終不能到。余謂此石舊在良鄉，當宋之日，燕雲十六州先入於遼，後歸於金，此拓如在北宋，則為遼拓，即在南宋，亦為金拓。藏書家有金刻《尚書正義》、《證類本草》，金石家未嘗聞有金拓，有之，自余此碑始。世有真賞，當不以為敝帚自珍耳。
收藏家重舊拓，惟在烜赫巨碑，而不知小唐墓誌尤可貴。蓋《醴泉》、《聖教》諸碑，原石具在，即非宋拓，歐、褚面目略可髣髴。至墓誌，宋、元出土者，十亡八九，即乾、嘉以前出土者，亦十僅存二三，幸而僅存者日見其少。唐以前，《崔敬邕》、《常醜奴》諸石存於世者，殆無幾。即唐以後，如元之《開趙》、《張伯顏》，藝風所藏一本之外，不聞更有第二本。范氏書樓《化度》原石，傳留至今，千金不易，即其龜鑑。幸得舊拓，可不寶諸。」
　　　　葉鞠裳論碑之近拓舊拓
碑以舊拓為貴，然亦有近拓轉勝於舊拓者，葉鞠裳嘗論之曰：「拓本雖以先後為別，然後拓之精本，竟有勝於舊拓者。嵩山太室石闕，王虛舟所見新拓本，校程孟陽舊拓本轉多字。余所得昭陵諸碑，皆道光間拓也，《陸先妃》、《清河公主》兩碑，視《萃編》所收，約多數十字。《張允》、《杜君綽》兩碑，則溢出二三百字。蓋西北高原，積土成阜，碑之下半截或淪陷入土，拓工第就顯露者拓之，輒云下截無字，而不知其文固無恙也。百年後復出矣，或藤葛糾纏，或苔蘚斑駮，又或塵堁叢積，拓工未經洗濯，草草摹搨，安有佳本。若為之刮垢磨光，則精神頓出矣。國學石鼓文，近時洗拓本，視國初拓轉多字，此其明驗也。碑之蝕損，如人之受病，其所因各不同。若斷裂者，如人手足殘廢，一肢雖缺，全體不害，殘圭斷璧，彌可寶貴。若野燒熏炙，風雨摧剝，字形雖具，光鋩挫損，望之迷三里霧，然匡廬佳處，或轉在微茫煙樹之中。宋拓《化度寺銘》，剝落極矣，而殊耐人尋味，不如今之翻刻，雖清朗而一覽無餘也。其餘有漸搨而損者，其初僅字口平漫，鋒穎刓敝，朝漸夕摩，馴至無字，甚至其形已蛻，而映日視之，遺魄猶若輕煙一縷，蕩漾可見，若今之《醴泉銘》及《房梁公碑》殘字是已。有猛擊而損者，字之四圍，空地皆不損，惟每字陷一坎窞，模糊不辨，望之如一行白鷺，又如成團白胡蝶。此則雖凝神審諦，無一筆可見，一字能釋，雖有碑，如無碑矣，非於石刻有深讎怨毒，何至於此，若今昭陵之《牛秀德》、《陽公》諸碑是已。」
　　　　葉鞠裳論碑拓之孤本
碑拓有孤本，葉鞠裳嘗論之曰：「原石已亡，海內又無第二本，是謂孤本，較之歐、虞宋拓，尤可矜貴。漢碑如《婁壽》、《夏承》兩刻，舊為何義門所藏，《婁壽》今歸叔平相國，《夏承》藏藝海樓顧氏，潘文勤師奉諱歸里，以千金得之。文勤藏漢石最富，小蓬萊閣五碑，亦歸插架，一為《成陽靈臺碑》，《元丕》二，《朱龜》三，《小黃門譙敏》四，《圉令趙君》五。又得梁永陽昭王蕭敷及其妻敬太妃墓誌，皆人間絕無之本。青浦王蘭泉侍郎藏四楊碑， 【 楊統、楊著、楊震、楊□。】 烏程嚴鐵橋曾見三費碑， 【 舊在黑妙亭。】皆僵存碩果，今不知尚在天壤否．四楊碑，余曾得上海徐紫珊雙鉤本，天津樊文卿所藏也．《酸棗令劉熊碑 》，與唐《茅山王先生碑 》，皆歸毘陵費屺懷同年．王碑自何公邁，馮已蒼，葉林宗轉歸於（魚孚）溪管氏，屺懷又得之．中江李氏漢石經殘字有兩本，皆有覃谿跋，先後歸沈韻初孝廉，今以重值售於楚北萬觀察航．魏《崔敬岜墓誌 》，聞在陽羡任筱沅中丞處．宋《 開趙埋銘》，元《張伯顏壙誌 》，亦自韻初歿後，轉歸於藝風．隋丁道護《 啟法寺碑》，唐魏栖梧《善才寺碑 》，皆在臨川李氏．薛舍人《信行禪師碑 》，沈傳師《 羅池廟碑》皆在道州何氏．此皆海內烜赫之名蹟，其藏弆源流，昭然在人耳目．此外若泰山泰碑，華山漢碑，隋之《常醜奴墓誌 》，唐之魯公大字《麻姑仙壇記 》，所見尚不止一本．《 麻姑仙壇記 》，亡友姚鳳生明經藏殘拓三四葉，精采煜然．吾邑彭氏，道州何氏所藏兩足本，拓手皆在其後．鳳生墓有宿草，兩子皆不能肯構，今不知所歸矣．張長史《郎官石柱記 》，明王元美所藏，董思翁以刻入鴻帖者，亦為六丁收去。其餘見於諸家序跋者尚不少，以非所見聞，不備錄。」
　　　　葉鞠裳論碑拓之殘本足本
碑拓有殘本、足本之別，葉鞠裳嘗論之曰：「殘縑零璧，徑寸皆珍。舊拓剪裱之本，漿性脫落，最易散佚。即整拓本，或烟熏，或霉溼，或蠧蝕，皆能損字，故舊拓有殘本，有足本。《磚塔銘》出土時，即斷裂，其後石愈損，字亦遞少。然與其得摹刻足本，不如得原石殘本。《化度》、《醴泉》諸舊拓，往往以數殘本合為一本，紙色墨色皆不同，此亦如書之有百衲本也。又有以贋本攙入原本者，不可不辨。
「古碑出土，或斷裂失去一角，其後復訪得之，又或陰側之字，以洗剔而始顯。故有先拓本字轉少，後拓本字轉多。甫出土時，碑估故或留陰側不拓，迨售之既罄，足本再出，則收藏家不能不又購之以牟利。《聞喜縣令蘇君德政碑》，下截中間行短，左右數行溢出數十字，為碑趺所掩。余得第二本，始見之。《高長恭碑》，其初僅半截，其後全碑出而文字仍不完。久之，碑陰出，其文與正面相接，始知此碑兩面刻年月，皆在碑陰最後。額之陰又出，始見安德王經墓興感詩。而購者已至再至三，每出一次，必居奇，此黎邱之常技也。」
　　　　葉鞠裳論宋元碑拓之難得
宋、元碑拓，較唐碑拓為易得，葉鞠裳嘗論之曰：「以張懷瓘書估估碑，宋、元聲價自不敵唐碑之重。然得唐碑易，得宋碑難，元碑抑又難矣．何則？歐，虞，顏，褚，烜赫已久，固家家奉為圭臬，即墓誌，造象，經幢，其書雖不甚著名，往往妍秀可喜，便於臨池，通都巨肆，尚易物色．至宋碑，惟蘇，黃，米，蔡四家，元碑惟趙松雪有拓而售者，此外非專工訪拓不能得，或籍良友之餽贈，或煩屬吏之供億．其豐碑高至尋丈，或在危　絕巘人跡不到之區，贏糧裹氈，架梯引絙，然後得之，所費不貲．及其散失之後，流入市肆，所售之價不足紙墨．估人惟利是圖，其孰肯作為無益乎？故宋，元碑可遇而不可求，然無豪奪，無居奇，則以我所取者人所棄耳．余訪求石刻二十餘年，所得唐以前碑，視孫，趙幾十有八九，新出土者不與焉．五季以下，不逮其半，【 遼、金碑，以在畿輔久，所得較多。】 其難易不較然哉？」
　　　　葉鞠裳論碑之拓損
碑石有拓損者，然其受病固不同，葉鞠裳嘗論之曰：「前人名蹟，固以摹搨過多致損，然受病亦有不同。歐、褚諸碑，瘦硬通神，愈拓愈細。今《醴泉碑》僅存一絲，若斷若續，再久之，則無字矣。此一病也。顏、柳諸碑，拓工先礱之使平，又從而刀挖之，愈挖愈肥，亦愈清朗，久之，浮面一層盡揭，而字遂漸移向下，遂至惡俗之態不可嚮邇。《圭峯禪師碑》，前三十年拓本，尚清勁有力，今則精神面目迥非本來。此又一病也。魯公《東方朔畫贊》，余曾見一南宋拓，虬筋槃結，波磔飛動，與今顏書絕異。以明拓本校之，字固未損也，而蒼秀之氣不逮矣。以新拓本校之，字仍未損也，而癡肥之狀難堪矣。同此一碑，並未重刊，先後工拙，霄壤懸絕。使三本並陳於几，謂即從一碑出，其誰信之！《家廟》、《玄祕》諸碑，皆可類推。友人自關中來者，為言碑林中搨石聲當當，晝夜不絕，碑安得不亡！貞石雖堅，其如此拓者何也！」
　　　　葉鞠裳論碑之雙鉤本木本廓填本
碑拓有雙鉤本、木本、廓填本之別，葉鞠裳嘗論之曰：「模勒古碑，古有響搨之法，今人輒喜用雙鉤。歸安吳氏《化度》、《溫虞公》皆有雙鉤本，《激素》飛清閣雙鉤舊帖，多至數十種。費屺懷嘗謂余云，重刻石本，滯於迹象，不如雙鉤本之傳神，泃為知言，然亦視其工拙何如耳。小玲瓏館馬氏重刻五經文字、九經字樣，氣動墨中，精光四射，視西安原本，幾幾青出於藍。劉燕庭《金石苑》，縮豐碑於尺幅，大小真行，各極其態，皆黑文也。試以初印精本《隸釋》 【 黑文。】 與新刊《隸篇》 【 雙鉤白文。】 校之，黑文何嘗不勝白文。惟作偽者，以雙鉤本墨填四圍空處，中留白文以充古拓，此則惡俗不可耐爾。」
　　　　葉鞠裳論碑之縮臨本攝影本
碑拓有縮臨本，而近且有攝影本矣。葉鞠裳嘗論之曰：「賈秋壑《玉枕蘭亭》，為縮臨之濫觴。牛空山《金石圖》，每一石，皆摹其形製，縮臨數十字，以留原碑面目。金匱錢梅溪有漢碑縮臨本，頗為世重，字小如豆，鬚眉畢現。然梅溪隸法，從唐碑出，豐贍有餘，遒古不足，與《石門》、《夏承》諸碑尤鑿枘，仍是我行我法耳。吾鄉顧耕石學士傳停雲書派，工於小楷。余曾見其縮臨虞《廟堂碑》，精謹絕倫，無一筆不神似。然古人所謂方寸千言，亦非無施不可。篆籀之繁重，隸草之飛動，地小即不足以回旋。若魏之趙文淵、唐之薛純陁、宋之蔡元度、黃魯直，奇峯突起，大波奫淪，累黍之地，安能全神湧現。惟近時歐洲電光攝影之法，可大可小，雖剝泐皴染筆墨所不到之處，亦無不傳神阿堵，此為古人續命第一妙方。垂燼之鐙，火傳不絕，真墨林中無量功德也。」
　　　　葉鞠裳論碑拓之紙墨
精於鑒賞碑拓者，辨其紙墨，即知其為何省拓本。葉鞠裳嘗論之曰：「吾吳老書估侯念椿，已作古矣，見書籍裝訂，即知其從何地來，拓本亦然。收之既久，見之既多，何省拓本，不難一望而知。陝中尋常拓本，皆用粗紙，色黃而厚，精者香墨連史紙， 【 郭宗昌《金石史》稱所見懷仁《聖教序》是武關構皮紙，堅柔相得，虛和受墨，簾紋如織，隃麋如漆，歲久入理，此拓之至精者。】 汴紙最惡，質性鬆脆易爛，又攙以石灰，經十餘年，即片片作胡蜨飛，即用紙託，亦不耐重揭。故龍門、嵩高諸拓本，舊拓流傳者頗少。北方燕、趙之間，工亦不良，精者用連史紙，粗者用毛頭紙， 【 即糊窗紙。】石質粗惡，遼，金碑紋理尤駮，往往滿紙如釵股，如屋漏痕．齊，魯之間，今多用陳簠齋法，拓手為海內之冠，然燕，秦碑估往拓，或擕紙墨隨，亦不盡如二者之精．吳，越，兩楚以逮五嶺以西，皆不用黃紙，惟墨之濃淡，拓之輕重，微不同，石質受墨，亦有深淺之別，惟望氣可以知之，不可以言傳也．閩，廣喜用白宣紙，堅厚瑩潔，黝然純黑而無光．墨包，當是用粗布，故時有木理紋．蜀石多摩　造象，或髹以丹漆，故拓本往往有斑點，或皴作淡黃色，字口時有祀齾缺痕．山左之千佛&#62345;及益都諸山造象亦如此。滇碑用白紙大理拓本，亦間用東洋皮紙，極堅韌，但拓手不精耳。兩爨碑精本，尤不易得。朝鮮碑皆用其本國繭紙，滑如鏡面，柔韌而有絲紋，惟惜墨如金，淡拓多，濃拓少，或僅於字之四圍著墨，無字處即如白地光明錦。石質既堅，紙又受椎，或墨所不到之處，其筆畫窠臼，深陷可辨。朱拓皆以土硃，佳者用銀硃，和雞子白調拓，最易生蠧，不可與墨拓共置一處，否則滋蔓難圖。間有藍色、綠色拓者，其弊與朱拓同。」
　　　　葉鞠裳論碑拓之裝池
碑拓裝池之法，亦甚重要，葉鞠裳嘗論之曰：「張彥遠言裝池書畫之法甚詳， 【 《法書要錄》、《圖畫見聞誌》。】 惜不言褙帖。今人藏帖，皆用翦裱，豐碑直行，分條合縫，聯綴無痕，世謂之簑衣裱。四圍鑲邊，多用白紙，或黑，或紫，或藍，亦間用虎皮箋，或用五色檳榔箋，或用古藏經箋。背後襯紙，最上用東洋皮紙，其次用粉連史，劣者用粗黃紙，然漿性漓，則易脫，且生蟲蟻，不能經久。或僅墊薄紙一層，每一葉接縫處，以紙黏合，循環舒卷，謂之巾摺裱。書條橫幅，或古碑之逐層橫列者，即可整裱，不分條，不割字，接縫處亦不用鑲邊，此較能耐久，且不損字。小造象及彝器拓本，宜用挖嵌裱，大者一葉一通，小者多至三四通，空地可寫釋文或隨意題識。字之極大者，用推篷式，或一葉一字，或一葉二字。擘窠書及石刻圖畫，不能翦裱者，可用方勝摺疊之法。諸山題名及唐墓誌，或以數十通合裝一冊，亦可隨其大小長短而摺疊之。又有用裝訂書籍之法，線穿成冊，工值既省，且便臨池。然中間褙字之處，必隆然凸起，亦需用挖嵌法，背後再墊紙一層，庶幾妥帖平不頗。古人得佳碑，喜整裝，既免脫落，且不失原碑尺寸，誠為善法。然非鋪案挂壁，無從展閱。余謂收藏碑版，須有兩本，以正本整裝，留原石制度，以副本翦裱，明窗靜几，取便摩挲。整裝之法亦有二。金題玉躞，所費不貲，或僅用皮紙一層託之，不加桿軸，摺疊平勻，外貼藏經紙籤，寫碑目及年月書撰人姓氏，以一二十通為一集，或加夾板，或青布函。凡收藏稍富者，此法最宜。拓手之精者，固不易，裝池更不易。凡碑文左行者，粗工不省，往往仍從右起，行字顛倒，不復成文。《醴泉》、《皇甫》諸碑，尚有舊本可為依據，稀見之碑，分條割字，偶失原字，前後即致舛午。剝泐之處，或僅存半字，或微露殘筆，輒割棄如敝屣。分書行草，波磔飛動，或致跳行，或越方格之外，亦多割損。故余每裝一碑，雖豐碑僅存數十字，其無字處，亦諄諄戒其留空、提行、空格，必依原式。凡字口陷內皺痕，不可過求熨貼，若舒之使太平，曳之使太直，古人筆意必盡失，如墨豬矣。此皆非俗工所能知者也。
「嵩高三闕及《天發神讖碑》殘本，廣尋而修尺，收藏家皆裝為手卷，既便展閱，又可跋尾。竊謂如蔡元度之《楞嚴經偈》，石湖之《田園雜興》，亦可倣此法。《蘭亭》得數十本，亦可合裝一長卷。經幢，或六面，或八面，可裝屏幅。然面面分拓，不如以巨紙圍而拓之，蓋分條易於散失。《陁羅尼經咒》同為一本，又或修短廣狹相等，真行同體，以數本共置一處，必致斷鶴續鳧，將冠配屨。即果為一本，先後次序亦易倒舛。余藏幢付裝，第一幅首必籤題幢目年月、書撰姓氏，以下標識一二三四字，如此，庶一目瞭然。或更製香木為篋，分上下兩層，每層四軸，以抽屜隔之，鐫字於門，以銅為鍵。余所藏六百通，裝價倍蓰於拓價，手無斧柯，龜山奈何！
「帖面，用香柟木，可以避蠹南方頗宜．若北方，風日高燥，即易龜坼，或竟裂為兩片．紫檀太重，銀杏宜選薄而潔者，磨治光瑩，亦可用．因陋就簡，或用紙面，然摩擦易損，亦易　占寒具之油．古錦雅而豔，為裝池第一．其次用緙絲面，又其次新錦仿古之佳者，亦頗不惡．近人用印花洋布，則不如青布之樸素渾堅矣．又有用木板，四圍起線，中微陷，實以錦，此亦徒取飾觀耳．題籤，以藏經紙為第一，白綾次之，泥金牋雖華斕，久之，金屑脫落，字畫亦損，轉致黯然無色．
「樊問青，名彬，析津收藏家也，鮑子年、趙撝叔皆與之投贈。身後碑版散落人間，余收得二十餘通，皆用廢紙自褙，廛肆冊籍、官府文牘，無不有之。其褙法極粗惡，或以數小紙裝成一巨幅，橫斜交午，厚薄不勻，如三家村課蒙塾本。碑紙有蝕損處，即以字紙補之，鴉蚓模糊，膠飴黏結，皺紋如縠，裂紋如筋，凡經其手裝者，無可重揭。字有斷泐，尤喜以筆描畫，為蛇添足，墨瀋旁流，淋漓滿紙，直是古碑一劫。聞樊君耄而好學，頗能鑒古，析及秋毫，其弊至於如此。
「張彥遠論裝背畫軸，煮糊必去筋，稀緩得所，攪之不停，自然調熟，入少細研薰陸香末，永去蟲而牢固。又云，勿以熟紙，背必皺起，宜用白滑漫薄大幅生紙，紙縫相當，則強急卷舒有損，要令參差其縫，氣力均平。又云，宜裝一大平案，漆板朱界，制其曲直。 【 今裝池家即如此。】 此法可推之褙帖，余曩見明初文淵閣書籍，外裝錦函，皆卍字挖嵌式，五百餘年毫無損脫，亦無蠧蝕，此其煮糊，必有奇祕之法，惜不得其傳耳。」
　　　　葉鞠裳論帖架
臨池者必用帖架，葉鞠裳嘗論之曰：「讀碑鋪几平視，不如懸之壁間，能得其氣脈神理。於是臨池家製為帖架，對面傳神，如鐙取影。然影摹不如對臨，又不如先閱其結搆用筆，掩卷而後書之，所謂背臨者是也。」
　　　　傅青主視高賢佛經
傅青主嘗走平定山中，為人視疾，失足墮崩崖，僕夫驚哭，曰：「死矣。」青主旁皇四顧，見有風峪甚深，中通天光，有一百二十六石柱林立，則高齊所書佛經也，摩挲視之，終日而出，欣然忘食。
　　　　朱竹垞考訂萬歲通天帖
朱竹垞書《萬歲通天帖》舊事曰：「《萬歲通天帖》一卷，用白麻紙雙鉤書，句法精妙，鋒神畢備，而用筆濃淡，不露纖痕，正如一筆獨寫。論者謂非薛稷、鍾紹京不能，洵異寶也。」 【 相傳武后從王方慶索其先世手蹟，得二十八人書，取而玩之，曰：「此卿家世守，朕奪之不仁。」乃令善書者廓填成卷，仍命方慶正書，標二十八人官世，設九賓館於武成殿，而以墨蹟卷還方慶。蓋祕府儲藏，故罕題識，第有宋高宗用小璽，其後岳珂、張雨、王鏊、文徵明跋者四人而已。】 
　　　　韓湯何寶藏宋拓法帖
韓文懿公及湯西崖、何義門不以賞鑒名，然亦未嘗不遊心於書畫碑拓，每得宋拓法帖一二行，即寶藏之，不問其前後也，但求知古人之用筆用意而已。
　　　　何義門婆娑楷帖
何義門謂傅青主口詆宋儒，等於蟾蜍擲糞，又稱其字有風沙氣。蓋義門究心制藝，而即於此中仰窺聖賢，真篤行君子，非若常人之專恃帖括以干祿也。義門復精鑒別，書亦秀蘊，生平婆娑越刻楷帖，多致贊言，而初不滿於元常季直一表，謂其結銜既舛，而「民」字缺筆，止是唐橅。然於韓敬堂家所藏宋搨本，則頗拳拳。蓋韓本尾無結銜，「民」字不缺，大異錫山華氏祕藏，神鋒內含，信為雄強茂實也。
　　　　程崑崙搜瘞鶴銘遺蹟
瘞鶴銘亭在鎮江焦山定慧寺西偏伽藍殿之旁，銘為累代遺石，摹搨最難。舊刻於山麓，江水侵蝕，歷年既久，遂崩裂江中。宋淳熙時出之，後又落於水。康熙朝，好事者募工自江中遷出，缺蝕不完，因建方亭，甃銘成碑形以貯之，四壁俱鐫歷代名人字畫，有蘇東坡像，峨冠博帶，神致宛然。
當未建亭之前，有武鄉程崑崙名康莊者，嘗游焦山，披草搜銘之遺蹟，惜其剝蝕，乃別購善拓，磨懸崖而刻之。因拉王文簡公再遊，相視叫絕，憑高弔古，各賦詩一章以紀事。
　　　　張力臣考訂瘞鶴銘
山陽張力臣，名弨。性好古，精書法，即嘗為顧寧人寫《廣韻》及音學五書者也。焦山《瘞鶴銘》石，裂而為四，又失其腹，由是不符，覽古者每以為憾。力臣乘江水退時，入山麓，藉落葉以坐，仰讀之。聚四石，繪為圖，聯以宋人補刻字，倫敘不紊。且證為唐顧況書，謂況故宅雖在海鹽之橫山，而學道句曲，遂移居於此，集中有《謝王郎中見贈琴鶴》詩，鶴殆出於性所好，故瘞之而作銘也。力臣家藏古鼎彝甚富，然不營生產，歿後且盡散失矣。
　　　　鄭方坤留意碑版
閩人鄭方坤嘗游邯鄲，凡所過村塾、禪室，輒停車訪之，遇筮叟、醫翁，必延訪，見有殘碑斷版以及投溷覆瓿廑有存者，必搜剔摩挲，不忍釋手。
　　　　陳鑑亭藏玉枕蘭亭
世人熟聞《玉枕蘭亭》之名，而不知其有三本。其一，見《太清樓帖序》，云唐文皇使率更令以楷法摹《蘭亭》，藏枕中，名《玉枕蘭亭》。其二，則宋政和時營繕洛陽宮闕，內臣見役夫所枕小石，有刻畫，視之，乃《蘭亭序》，僅存數十字。其三，則賈似道使廖瑩中以燈影縮小，刻之靈璧石者，向存福州舊家。明文徵明嘗謂賈氏刻有二石，字畫大小皆同，其一有「秋壑珍玩」印章，其一坐而執卷，左有賈似道小印，即在福州本也。石高五寸，寬九寸，厚四分，旁微缺，其中「會」字磨滅，「羣」字、「石」字、「帶」字、「流」字有損。康熙壬寅秋，蕭蟄庵在長安，得之閩人之手。蓋因似道死後，石落於閩。及出閩，仍歸於閩人。旋為陳鑑亭廉使觀以重價購之去，又不在閩矣。
　　　　高宗命刻宋拓淳化閣帖
法帖之久，無如《淳化閣帖》，其後鼎絳汝諸帖，互相仿摹，愈失舊規。嘉慶朝，無人過問祖帖，惟大內所藏，乃當日賜畢士安者，篇帙完善，墨瀋如新，成親王曾見之。高宗珍惜如寶，特建淳化閣以藏之，又命于文襄公敏中摹刻上石，頒賜諸王公卿，雖不及原帖之善，而亦自成一家。長沙徐壽蘅尚書樹銘督學浙江時，以三千金購宋拓《淳化閣帖》，上有李文貞公、吳穀人、翁覃谿、何子貞題跋。帖凡十套，每套皆有覃谿題跋。
　　　　高宗命刻三希堂法帖
《三希堂法帖》，乃高宗將內府祕藏法書真蹟，命當時儒臣詳慎審定，擇其尤者，摹勒以行。三希云者，以真蹟中王右軍《快雪》，王大令《中秋》、王元琳《伯遠》三帖尤為千古妙蹟，高宗珍之，因以名其所居之室。
書法始自魏、晉，而盛於唐、宋，此帖自鍾繇以迄唐之顏、柳、歐、褚，宋之蘇、黃、米、蔡，元之趙，明之董，凡諸大名家之真蹟，莫不具備。惟自乾嘉時搨印後，以宮禁之地，向不准人捶摹。光緒庚子兵燹，曾為八國聯軍損壞二石，其餘均尚完整。
　　　　高宗命刻蘭亭八柱帖
《蘭亭八柱帖》，為乾隆時內府石刻。八柱之義，以所藏虞世南、褚遂良、馮函素摹《蘭亭序》、柳公權書《蘭亭詩》、董其昌臨柳本，並戲鴻堂原刻柳本，及高宗御臨柳本，並于敏中補成舊刻柳本，釐為八卷，刻石，故題曰《蘭亭八柱帖》。
　　　　高宗批陳氏傳家帖
海寧玉煙堂及渤海藏真等帖十餘種，皆陳某所刻。明董文敏公其昌未遇時，館陳家久，故所得墨蹟最多，所書《法華經》小楷帖尤精絕。文敏貴後，嘗以鍾紹京《靈飛經》真蹟質金八百，已而贖還。既復以質，則不再贖矣。帖後附文敏質帖、贖帖書二通。乾隆乙酉，高宗駐蹕安瀾園，曾以進呈，奉御批，有「永為陳氏傳家之寶」等字。不知此帖何時落於嘉善謝氏，後歸常熟翁氏。文敏當日見質時，抽去十二行一頁，不審此頁亦歸翁氏否？咸豐庚辛之亂，碑石為粵寇取以築城。亂平後搜討，僅有存者。後合諸帖為一幀，更名煙海餘珍焉。
　　　　畢秋帆立碑林
西安聖廟碑林，乃乾隆時畢秋帆為陝撫時，搜集漢、唐諸碑碣，彙立於此，故曰碑林。中有《景教碑》，碑額上繪十字架一具，下大書「大秦景教流行中國碑」九字，分三行書。碑文乃大秦寺僧景淨所撰，呂秀巖楷書，唐德宗建中二年刻石。其文目曰「大秦景教流行中國碑頌」，較唐文多一頌字。碑文凡二十八行，每行六十二字，凡遇「我三一」皆空二格，「三一」則空一格，唐諸帝廟號皆空二格，「我建中皇帝」「我」字亦空二格，單言帝則空一格。觀其人己并尊，平等之恉，略可見已。全文並頌詞，綜計一千六百九十七字。
　　　　桂未谷跋明拓漢隸四種
明拓漢隸四種，一《張遷碑》，一《鄭季宣碑》，一《鄭固碑》，一《武榮碑》，有翁覃谿題誌及桂未谷等跋。
　　　　陳昆玉藏姚辨墓誌刻石
陳璘，字昆玉，海寧諸生。工書，嗜古篆刻，荒山叢冢，探索忘倦。嘗見歐陽率更所書《姚辨墓誌》刻石，愛不忍釋，解所衣美裘易之，不足，則益以玉斝雙。
　　　　李春湖藏宋拓唐李秀碑
宋拓《雲麾李秀碑》，為臨川李春湖藏。春湖跋云：「此碑裂於良鄉，自明至今，久無完本矣，此冊誠為世間希有之寶。予家有莫氏殘本，存五百七十餘字，思翁目為唐拓，不如此本遠矣。」
　　　　鄒曉屏藏化度碑
鄒曉屏參政炳泰，無錫人。登科後，不登權要門，徜徉詞館者三十年，以資深得躋卿貳，好古書畫，收藏甚富。得唐歐陽詢所書《化度寺碑》，宋搨本，至質衾裯易歸。曾告禮親王曰：「他人以如山金帛，易贋物滿架，不及余數金之真也。」
　　　　趙懷玉審定黃山谷書發願文墨蹟
黃山谷書《發願文》墨蹟，審定者為趙懷玉，並有汪竹坪、秦澹如、陳六笙、費屺懷諸題誌。
　　　　汪容甫得漢石闕
漢石闕二，在寶應，其一為汪容甫以錢五十千募人竊歸，石刻孔子見老子及力士、庖廚等物象。容甫自榜其門曰：「好古探周禮，耆奇竊漢碑。」亦曠達者之所為也。其一為寶應縣令某沈之水中，不知其處。
　　　　張芑堂捫碑
錢塘令孫某丁母憂，歸任城，其弟子張芑堂往弔，且送之行，以山左多秦、漢古蹟，攜捫碑具以偕，因製銘於槌，銘曰：「懸崖絕壁，與汝偕升。秦歟漢歟，試以登登。」朱春橋為作《捫碑圖》，沈文愨公題其上云：「芑堂張子有思親九章，字字血淚，《蓼莪》詩後一詩人也，余心重之。繼閱其《金石契》，紀載遺帙，為孝子而夢寐古人者矣。今將之山左，弔師門之喪，且攜搨具以往，凡泰岱、徂徠、云亭間物，必歸諸箱篋，勝於陸賈囊中物矣。余許為作傳，先題此以贈。」
　　　　紀文達藏呼延碑拓
乾隆朝，收復西藏烏魯木齊，築城時，掘得漢裴岑《破呼延碑》，字體完善，遠勝《曹全》、《夏侯》諸碑搨本。石踰千載，尚未剝落，真奇物也。紀文達曾藏一通，罕以示人。
　　　　陳雲亭得偽碑拓
乾、嘉間，陳雲亭觀察廣交游，席父遺財數百萬，入貲得道員，需次江蘇。生平好文學，騖虛名，每託同類購他人詩文稿，付梓印行，四出投贈，及坊肆發行，往往為作者詐欺巨金以去。久亦厭而棄之，別講金石學，聽鼓蘇垣，收藏古玩舊帖最富。骨董客羣集其門，視為攫金捷徑，而陳固昧然罔覺也。
時蘇多顯宦，胡牧亭太史適客虎邱，耳陳名，投刺往謁。陳知胡為金石家，每有得，必先乞其鑒定，始議價焉，以是愈暱。一日，胡以碑拓示陳，云：「新自土出，考鑒家難置喙，惟偶見於某筆記，據其所言，當時已失此物，不過搜遺尋舊，偶一及之。今約距千餘年，寶物沈霾，不意於雍、乾間奉旨開某山，得由石工取之土中，然實不知其可寶也。聞當揭出時，磨剔洗刷，莫見妙處。已擬掩土置之，適某博士見其文古雅，知非常物，因令摹紙以示。某故識者，當緘二百金購回，甫一摹出，夜值火，觥觥墨寶，遽遭天忌，誠可悼惜。今幸存某公家，某公又迫於權監購索，問計於余，余故謂字體斷碎，雖妙不寶，慫即售之，因得以便質先生，或者一拓眼界，未始非古今翰墨緣也。」陳取觀再四，亟欲得之，以奪購商之胡。胡佯不可，陳悻悻。時食客某孝廉復極言此碑之難得，並謂：「公嗜金石，若不得此，則昔日糜千萬金錢以收藏者，將從此減色矣。」陳由是求胡愈堅，而胡拒愈峻。有內翰趙某，時亦為陳之食客，謂：「胡不遽許，具有苦衷。余忝與某公善，權監亦有半面緣，明日余請於某公，並函致權監，淡其必得之心，使不至開罪於胡，然後由余與胡往言，則事無不諧矣。」陳善之。
閱數日，陳果以七百金購之。胡得金後，內翰、孝廉等皆有分潤，胡一一略勞之。內翰不充所欲，因致口角。蓋胡所持碑，實手造之贋鼎也。
　　　　武虛谷藏晉劉韜墓誌碑
乾、嘉以還，金石專門之學，偃師武虛谷大令億與錢塘黃小松司馬易齊名。虛谷博洽精考據，尤好金石。姚園莊農家掘井，得晉《劉韜墓誌》，急往買之，自負以歸。石重數十斤，行二十餘里。至家，憊頓幾絕。日夕撫玩，珍祕特甚，亟仿造一贋石，以應索觀及索打本者，真者則什襲而藏於匱。歿後，其猶子某疑其為重寶也，夜盜之出，竭畢生力，幾弗克負荷。及啟視，石也，則怒而委之河。
　　　　馮研祥藏晉快雪時晴帖
嘉興馮研祥收藏甚富，得右軍《快雪時晴帖》真蹟，因築快雪堂於西湖之孤山，而自禾中移居武林，遂為杭人。
　　　　張叔未藏舊拓靈飛經
《靈飛經》，為小楷帖之最膾炙人口者，坊本輾轉翻刻，肥瘦失真。張叔未所藏者，圓勁瘦硬，神采宛然，實為最舊拓本。趙松雪一生得力於此經為最多。
　　　　梁晉竹藏宋拓宋西樓帖
宋拓東坡《西樓帖》，為蘇書最著名者，在宋時已極寶貴。卷中家信及友朋書問，皆近刻所無，而精采奕奕，如新脫手，尤諸刻所不及。有高士奇、成親王、梁山舟諸跋，實為宋拓精本。梁晉竹曾藏之。
　　　　梁晉竹藏宋拓枯樹賦
褚河南書深得右軍體質，而《枯樹賦》又皆用《蘭亭》筆法，故極精貴。明以降，翻刻之本，多為米芾所臨，未免有拔劍張弩之勢。宋拓本筆法，於剛健中含婀娜，的為精本，有張叔未題誌。梁晉竹曾藏之。
　　　　林于野不收唐以後碑拓
乾、嘉間，閩中有林立軒太守者，好讀書，自元旦至歲除，手不釋卷，禮俗士概屏不見。家有故業，遭亂淪失，僅餘容膝小軒，旁構為樓，樹蕉竹花果藤蔓之屬，焚香拭几，環壁皆圖書，終日與其伯子于野名侗者、仲子鹿原名佶者，俛仰其間，泊如也。
初，立軒以明經為令於秦，為牧於魏與蜀，皆有惠政。于野從宦所至，搜輯古金石書，已成帙。及立軒解組歸，于野多交四方士，屬其轉相購求，所得之碑拓日益廣，著稱於道光時。於夏，得《岣嶁碑》，於商，得比干墓《銅盤銘》，於周，得壇山石刻、石鼓文、鼎銘、孔子題吳季子墓碑，於秦，得《嶧山碑》，又得刻本，為漢十九，魏、吳各一，晉六，梁一，北魏三，北齊一，周二，隋十六，而唐最多，唐以後無取也，以其時代近，且不勝收也。
　　　　何子貞藏魏張黑女誌拓
何子貞藏有《張黑女誌》，駿利如《雋修羅》，圓折如《朱君山》，疏朗如《張猛龍》，靜密如《敬顯儁》，網羅眾妙，洪冶一鑪，為魏碑中神品。子貞生平視為奇寶，有自題及包世臣累次題跋，推重不置。
　　　　何子貞藏越州石氏本晉唐小楷十種
越州石氏本晉、唐小楷十種，為何子貞藏，視為祕笈，有題籤及查士標、程邃等題誌。
　　　　何子貞藏唐李北海法華寺碑拓
李北海《法華寺碑》拓，為海內孤本，何子貞藏，收藏家但聞其名而未得一見，字畫如新刻，誠人間鴻寶也。
　　　　何子貞藏唐薛少保書信行禪師碑拓
薛少保書，海內久無傳本，所見者，僅《杳冥君碑》、《昇仙太子碑》年月書名數十字耳。宋拓《信行禪師碑》，實為海內孤本，有王覺斯相國手跋，目為寶書，洵非虛也。翁叔平相國許價八百金，何子貞太史以千金爭購得之，因刻「寶薛軒」印章，珍貴可想。
　　　　何子貞欲搨唐昭陵諸碑
何子貞嘗屬醴泉令搨唐昭陵諸碑，令私計曰：「何公書名滿天下，一經賞鑒，有司疲於供給，惟日不足矣。」乃督匠於一夕間盡鑿之。
　　　　吳讓之跋開皇本蘭亭
開皇本《蘭亭序》，古法橫溢，有董香光題籤，吳讓之題跋。
　　　　龔孝拱好碑版
咸、同間，龔孝拱既為英人威妥馬所厭，而仍賃廡於滬，然坐客恆滿，常典質以沽酒。酷好碑版文字，見人一善，贊之不絕口。楊惺吾方自京師至滬，載碑帖數大簏。孝拱訪之，請出其簏，檢佳拓本，酬以善價，且為供旅費焉。
　　　　趙撝叔選定魏齊造像二十品
魏、齊造像二十品，為沈均初請趙撝叔所選定，以字體筆法最精妙者二十種，合為一冊，每種有撝叔題籤及跋誌，又有均初題誌，為極有意味之品。
　　　　孫月泉得宋曹禋墓碣拓
婦志夫墓者，有宋洛陽周氏。熙寧末，洛中有人耕於鳳凰山下，獲石碣，方廣二尺餘，即此志也。文云：「君姓曹氏，名禋，字禮夫，世為洛陽人。三十歲，兩舉不第，卒於長安道中。朝廷卿大夫、鄉閭故老聞之，莫不哀其孝友睦婣，篤行能文，何其天之如是邪？惟兒聞之獨不然，乃慰其母曰：『家有南畝，足以養其親；室有遺文，足以教其子。凡累乎陰陽之間者，生死數不可逃，夫何悲喜之有哉！』丙子年三月十八日卒，以其年十月十五日，葬於鳳凰山之原。予姓周氏，君妻也，歸君室八載矣。生子一人，尚幼。以其恩義之不可忘，故作銘焉。銘曰：『其生也天，其死也天。苟達此理，哀哉何言！其生也浮，其死也休。終何為哉？慰母之憂。」孫月泉布衣承祖游汴時，嘗得其拓本。
　　　　陳寅生整理平安館燼餘硯拓
陳寅生，名麟炳。工篆刻，以手鐫銅墨盒著名於同、光間，凡入都門購文玩者，莫不以有寅生所刻為重，足與曼生壺並傳。寅生從潘文勤、李竹朋游，諸人所得古器，輒由寅生為之物色。一日，得葉東卿平安館燼餘古硯拓二巨帙，半成焦尾，為重裝之，徧徵題詠。硯凡百四十餘，宋、明名人之硯為多，漢磚、魏瓦，一一悉具，其摹刻鐘鼎、石鼓文暨漢碑者，尤指不勝屈，率有名宿題識，翁覃谿所題尤夥，洵硯銘之大觀矣。竹朋以為寅生收拾餘燼，拂拭而出之，俾還舊觀，後人得於三十年後加之題識，重締此一段墨緣，良可欣賞。
　　　　莫子偲藏紅&#62345;石刻拓本
莫子偲藏有紅&#62345;石刻拓本，謂出自貴州之永寧，文不可識，有□形○形及□□□者。或據末有□&#62736;謂為殷武宗伐鬼方時所刻。子偲則言夏禹導黑水時所刻，因疑為古苗人之文，然盤江實非黑水也。
　　　　袁回子辨碑字
江寧有回人袁某者，佚其名，光緒初，設肆於京師琉璃廠，人呼之曰袁回子。精於鑒別碑帖，某本多字，某本少字，歷歷言之，不稍爽。
　　　　翁叔平藏晉青玉十三行拓本
王右軍《十三行帖》，鐫有青玉、白玉二本。青玉本有殘闕字，白玉本則完善無所損也。
大內所藏青玉版十三行《中秋帖》，初藏於儀鑾殿，光緒庚子，八國聯軍入京，遂為日本人所得。計方廣九寸，厚一寸，玉色純潔而潤。
青玉《十三行》為翁叔平相國藏，有相國跋數千字，又有楊大瓢、翁蘿軒、蔣湘帆、梁茝林、楊龍石諸人題識，的為宋刻青玉無疑。字體團勁瘦硬，運腕靈活，蕭疏澹遠，有離合斂縱之法，行世《十三行》小楷，當無有出其右者。
　　　　李梅庵藏晉定武蘭亭瘦本
柯丹丘藏《定武蘭亭》瘦本為柯九思藏，孫退谷《銷夏記》云：「求真定武本三十年，無所遇。甲午，得此於邢子愿家。」可見明代已希有若此。嗣又輾轉歸徐紫珊，又歸吳荷屋。光緒時，為臨川李梅庵觀察瑞清藏，有退谷、紫珊、荷屋及梁茝林、吳平齋等跋。
　　　　東陽何氏藏晉定武蘭亭碑
《蘭亭帖》為書家至寶，唐太宗以帝王之尊，用種種詭計，始得真本。閱世愈久，聲價益增。今世所傳，以定武本為第一。定武之石，乃輾轉入於浙江東陽。有何氏者，祖遺此寶，刻損「天」、「帶」、「流」、「右」四字以為特徵。其石已碎為三，子孫分藏，不得私搨。
　　　　潘文勤屬人拓虎阜古石刻
光緒丁亥冬，潘文勤自都貽書於其從兄曰瘦羊者，屬拓虎阜古石刻。時林巒積雪，山徑都封，手民憚於登陟，未果拓。明年正月，瘦羊乃掉小舟，與手民同往，直造其巔，徧捫苔蘚，始意命工以宋、元為限。手民不能辨別，且以架木登巖，蹇裳涉水，既費勞力，不願區分，因於凡有字處，罔弗椎拓。瘦羊猶恐手民之誤事也，又自往搜剔。至二月中旬而畢，凡得一百餘種，而唐以前竟無一存，即宋刻亦不多見，乃按其時代年月，編次為《虎阜石刻僅存錄》一卷。
　　　　張某以計取碑
《刁遵碑》出土後，輾轉數家。光緒朝，為南皮富家張姓所得，文達公之萬之族也。文達之弟某素橫，欲得此碑。富人嘗被一族人縊死其門首，縣勘與富人無涉，已釋不問。某乃故使人提富人於縣，縣復詰此事，富人懼，求救，某笑曰：「不須他物，但得《刁碑》可矣。」亟輿致之，事遂解。
　　　　俞曲園藏初拓漢三老碑
餘姚有《三老碑》，光緒中葉始出土，俞曲園太史樾曾得其初拓本。碑文右橫分四列，第一列四行二十二字，第一列六行四十六字，第三列六行三十八字，第四列五行二十九字，左直書三行八十二字。俞曲園、周清泉、宋仁山皆有釋文。
　　　　宗嘯吾藏宋拓唐東方畫贊
宋拓顏平原《東方畫贊》之石，至宋時已毀。今世所謂原拓本者，皆宋人重刻。國朝覆刻數次，愈失真矣。宗嘯吾曾藏之。
　　　　吳彥復得古碑
光緒中葉，合肥吳彥復主政保初得一碑，為浙江蕭山澇湖村農在隴畔掘得者，中有韻語云：「有媯之後，疆圻是拓。益者三友，澤云其落。外觀有耀，其綬若若。大康失位，仲丁以託。中冓啟羞，汪洋肆惡。時逢犬馬，化為一鶴。」
　　　　呂鏡宇藏宋拓淳化閣帖
宋拓《淳化閣帖》，為人間閣帖之冠，張文敏公照舊藏。文敏於帖之四周，跋小楷字，至萬餘言之多。此跋曾鐫之小天瓶齋中，即世所傳巾箱帖也。又有張晴嵐尚書朱書加注，其寶貴可知。呂鏡宇尚書海寰復以重價得之於華亭。
　　　　狄楚青藏精拓魏龍門二十品
《龍門二十品》者，彙合魏碑二十種，皆精拓，為魏碑中鉅觀。一魏靈藏，二優填王，三雲陽伯，四高樹，五長樂王，六侯太妃，七始平公，八平虎，九一弗，十安定王，十一慈香，十二高太妃，十三解伯達，十四道匠，十五孫太妃，十六平乾虎，十七惠感，十八法生，十九慈香，二十解伯達。乃狄楚青所藏。楚青，名葆賢，溧陽人，自號平等閣主人。
　　　　狄楚青藏宋拓晉十三行
宋拓《十三行》，為李春湖舊藏，後歸狄楚青，有翁覃谿多次審定跋語。趙聲伯嘗言近今所見晉、唐小楷拓本，當推此為最可寶貴者也。
　　　　三六橋訪闕特勤碑
蒙古三六橋都護多，杭州駐防也。任庫倫辦事大臣時，有《朔漠訪碑圖》，徵人題詠。所訪之碑，實有數十種，非專訪《闕特勤碑》也，《闕特勤》其最著者耳。錢塘吳絅齋侍讀士鑑有詩，專詠《闕特勤碑》云：「北徼貞石似星鳳，諸老夢想和林碑。李 【 文誠師。】 袁 【 忠節公。】 王 【 文敏公。】 盛 【 伯羲祭酒。】 恣搜討，曾從末座參然疑。斡羅布拓苦未審， 【 俄人用洋布拓之，送至譯署。】 薑盦初至施氈椎。 【 志文貞公銳始用紙拓，流傳甚少。】 吾友可園晚持節，眩靁處月鋒車馳。萬安宮圮獨憑弔，窩朵故址無留遺。兩盟之間訪巨碣，摩挲卒讀忘胼胝。手打百本餉朋輩，築亭蔽翼勤護持。碑陰深泐突厥字，旁行左右蟠蚊螭。雙溪醉隱惜未見，得君表襮珍瓊瑰。 【 碑陰及左右側均突厥文，從未經人道及，君始椎拓之。】 我思李唐全盛日，北庭金滿開藩杝。鼠尼昆木來稽顙，都摩支闕觀朝儀。下馬捧兔學舞蹈，丹鳳樓下揚棱威。骨咄次子實人傑，光復舊物恢層基。兄為可汗身作佐，默啜虐政親芟夷。棄仇獨能用暾谷，殊方載赫無愧辭。呂向齎詔致賻賵，戰圖畫像森崇祠。御書特遣高手刻，六人姓氏知為誰？ 【 特以高手六人往刻此碑，見《新唐書》。】 察書市石越沙磧，千載屹立光北陲。特勤音轉即台吉，古今譯語無柴傂。耶律北人可徵信，史文作勒原誤歧。方今北盟正雲擾，雄圖妄覬成吉思。金奔巴瓶詎足信，覺迷益使從者迷。展圖嘳息拓遐想，安得再遇開元時。」
六橋則自跋此碑云：「是碑在圖謝圖汗、三音諾顏兩盟交界處，距額爾德尼昭二百里許。宣統庚戌駐節庫倫，乘邊之暇，搜獲古金石數十種，此碑尤為瓌寶，可讀者共四百五字。逾年重拓二百紙，有一二字又為風霜漫漶，於是建亭護之。所稱闕特勤者，非名官也，曰諱，從俗以成文也。古碑例書官不書名，此為故闕特勤之碑，可知官矣。何官？貳特勤也。骨咄祿之次子，苾伽可汗之弟，非貳特勤而何？疑即欽定《金史國語解》之德 【 特】 伯 【 伊】 勒也。解曰迭勃極烈，倅貳之官。迭勃極烈，即德 【 特】 伯 【 伊】 勒也。蒙古謂其次曰德。特《漢書》：『單于既得翕侯，以為自次王。』《陳湯傳》：『康居有副王，傳云毘伽可汗以特勤為左賢王。』此三者，又可為貳特勤之證。可汗為酋長，特勤亞於可汗，以序行論，以官爵論，闕均可訓次。且隋大業中，西突厥酋長射匱，有弟曰闕達設，今蒙古汗王第二子，猶稱德 【 特】 台吉。滿洲語謂貳讀若掘，與闕音尤近。突厥語與蒙古語，輕重緩促，微有不同。突厥曰可汗，今曰汗可汗。妻曰可敦，今曰哈屯。大臣曰業護，今曰賽特。長言之謂德 【 特】 伯 【 伊】 勒，短言之豈非闕特勒乎？特勒，為特勤本音，汗王子弟之通稱，近世所謂台吉者也，譯人人殊。碑作勤，蓋御製御書，取雅馴耳。然不僅此，唐人以勒作勤，亦數見焉。《唐書》武后改默啜為斬啜，又改骨咄祿為不卒祿。碑云，特勤可汗之弟也，可汗猶朕之子也。父子之義，既在敦崇，兄弟之親，得無連類，其改勒為勤宜矣。橖梨皆借字，撐犁孤塗，此言天子，屠耆此言賢，皆匈奴語。眩靁，《漢書&#8231;匈奴傳》：『又北益廣田至眩靁為塞。』服虔注：『地在烏孫北處月。』《五代史&#8231;唐本紀》：『沙陀者，大磧也，在金莎山之陽，蒲類海之東。處月居此磧，號沙陀突厥。』是眩靁，古塞名。處月，部落也。唐世突厥寖大，北燮西隣，以包全境而言。丁零故地在突厥北，今俄羅處義爾古德部，其疆域廣矣。此碑自元耶律鑄以來，世所罕覯，雖經俄人暨志薑盦將軍先後發明，中外談金石者又各有考證，然碑陰並左右側，附刊突厥文字，無一流傳，亟命廣拓，以公藝林，有阿史那氏墨緣者宜共珍之。」此跋考訂極為翔實，「特勤」必當作「特勒」。迭勃極烈，與德特台吉兩證至確。作「勤」者，唐人臆改之也。絅齋好學深思，必未見此跋，故反以作勒為誤歟？起數語，想見潘文勤、李文誠諸老，考證北徼石刻，椎輪下手時之審慎也。
　　　　張蔚西得宋挑筋教碑拓
《挑筋教碑》在河南，當宋真宗時，羅馬帝國征服猶太，其志士循天山南路獻貢品於汴京，以圖恢復，此碑即其時所立也。尚有寺殿之遺碣，鐫唐代年月，則可知猶太教徒，唐時已入我國矣。桃源張蔚西廣文相文遊汴時，曾得其拓本。
　　　　王文敏藏魏大代華岳廟碑拓
《大代華岳廟碑》，屢見著錄，而海內僅一本，為王文敏所藏。
　　　　王文敏藏宋拓隋智永千字文
智永師書《千字文》真蹟，世間已不可見，石刻者亦無善本。明文徵明所藏有文嘉等長跋，後歸王文敏。趙松雪所書《千字文》，即臨自此帖者也。
　　　　王孝禹藏初拓魏劉懿墓誌銘
王文敏得最初拓《劉懿墓誌銘》而題之云：「此本第一行『史』字尚未盡泐，最初拓者無疑。近本不止一石，然皆從『史』字已泐本，是作偽者，無足深辨。嘗謂南北朝諸誌石，當為古今楷書之祖，則此本之珍貴可知。」後為銅梁王孝禹觀察瓘所藏。
　　　　王孝禹藏初拓魏張猛龍碑
初拓《張猛龍碑》帖，為王孝禹所藏，自題云：「此碑雄秀俊偉，魏碑中當首屈一指，舊本極少。孫兵部汝梅及王文敏皆心儀此碑，求三十年，未一遇。此本不但『冬溫夏凊』等字清朗，且比他本多出五十餘字，洵最初精拓本也。」並有文敏題籤。
　　　　王孝禹藏魏爨龍顏碑拓
阮文達訪得《爨龍顏碑》最初精拓時，以寄劉燕廷方伯。方伯去世，歸王文敏，後為王孝禹所藏。
　　　　丁叔雅藏漢裴岑碑拓
《裴岑碑》，在甘肅敦煌縣關帝廟中，其文曰：「維漢永和二年八月，敦煌太守雲中裴岑將部兵三千人，誅呼衍王等，斬馘部眾，克敵全師，除西域之疢，蠲四郡之害，邊境艾安，振威到此，立德祠以表萬世。」隸書，凡六十字，每十字作一行，凡六行。光緒時，丁叔雅嘗得其拓本。
　　　　繼幼雲藏陳氏十鐘拓
繼幼雲藏金石頗富，鮑康嘗為幼雲跋陳氏十鐘拓冊，曰：「煙雨初過，盆菊已花，披讀數過，不覺紅日之西墜。塵海中獨余與幼雲最閒，傔從往來，必以墨拓相示，未始非清福之一端也。」
　　　　端忠愍精鑒碑版
光緒初，在京各衙門派員恭送玉牒至盛京，盛伯羲、王文敏、端忠愍皆在其列。一夕，宿某站，盛與文敏縱談碑版，忠愍詢之，文敏曰：「爾知挾優飲酒耳，何足語此。」忠愍拍案曰：「三年後再見。」歸，遂訪琉璃廠肆之精於碑版者，得李雲從，購宋、明拓本及碑碣，相與朝夕討論，不三年，果負精鑒之名矣。
　　　　端忠愍要離墓碣
吳中某氏藏有《要離墓碣》，「要離之」三字下，悉已漫滅，不成文矣。端忠愍撫蘇時，乃以二百金購得之，視如拱璧。遇金石家，輒示之，曰：「吾至蘇後，搜羅盡矣，惟此尚差強人意耳。」
　　　　端忠愍藏漢西嶽華山廟碑拓
華山廟碑石久佚，流傳天壤者僅三冊，一曰長垣本，一曰華陰本，一曰四明本，載在典籍，盛名煊赫。朱竹垞跋云，觀者驚心動魂，非虛語也。端忠愍歷年搜討，乃得全歸篋衍。
　　　　端忠愍藏漢碑拓
錢塘黃小松司馬易藏漢碑拓五種，一《幽州刺史朱龜碑》，一《成陽靈台碑》，一《涼州刺史魏君碑》，一《小黃門譙君碑》，一《廬江太守范君碑》。每種後皆有翁覃谿之五六跋，又各有孫淵如、阮文達、黃小松等多跋。後歸端忠愍。
　　　　端忠愍藏漢石經殘字
漢石經傳世僅三本，一為硯山齋孫氏本，一為小蓬萊閣黃氏本，一為阮文達文選樓本，皆瓌寶也。阮氏本後歸端忠愍。
　　　　端忠愍藏宋拓漢孔宙碑
宋拓《孔宙碑》為端忠愍藏，「高」字未褱　本也．碑陰舊拓，多軼「故民」二字，尤為他碑陰所無，為宋拓真本．碑文駘蕩生姿，碑陰嚴謹合度，誠漢碑之極軌也．
　　　　端忠愍藏初拓漢禮器碑
最初所拓之《禮器碑》，「古」字、「廟」字、「孔」字、「于」字皆未剝落，二「輿」字亦清晰。又碑陰一冊。王文敏審定為宋拓本，均端忠愍所藏。
　　　　端忠愍藏舊拓漢魯相乙瑛碑
端忠愍藏有舊拓《魯相乙瑛碑》，不僅「蜀郡」二字尚存，「即」字口波磔間，均鋒鎩如新，誠與近拓本之漫漶者有天淵之別。
　　　　端忠愍藏宋拓漢魯峻碑
宋拓《魯峻碑》及碑陰，甚古樸，自然天趣，流露行間，開草篆之門，為草隸之祖，即翁覃谿所謂兼行草之勢者。端忠愍藏之。
　　　　端忠愍藏明拓漢秦嶧山碑
秦《嶧山碑》，唐時已不見真蹟，長安祖本亦不數覯。端忠愍所藏明拓本，氣質渾重，猶有三代遺意，上蔡真蹟，此見一斑，有莊眉叔跋。
　　　　端忠愍藏宋拓漢泰山秦篆魯孝王石刻
秦篆二十九字，南宋精拓本，有彭紹升、吳讓之、何子貞跋。石刻為二百蘭亭齋舊物，二本後歸端忠愍。
　　　　端忠愍藏宋拓晉定武蘭亭
宋拓《定武蘭亭帖》，有王虛舟、伊墨卿、宋葆淳題誌，稱為海內寡雙之品，並附右軍《丙舍帖》一頁於後。端忠愍藏。
　　　　端忠愍藏精拓晉瘞鶴銘
端忠愍所藏《瘞鶴銘》兩種，第一種凡八十一字，裱為一卷，前有王夢樓寫詩八首，題首「華陽餘韻」四大字，復有張叔未題誌四段，後復有夢樓長題千餘字。第二種為一立軸，為紀也華陽真逸等字。此石早墮江中，舊拓本皆無之。有翁覃谿題三段，阮文達、孫星衍、馬履泰、梁章鉅等題誌。
　　　　端忠愍藏宋拓唐姜柔遠碑
唐昭陵諸碑，以宋拓唐《姜柔遠碑》與《崔敬禮碑》為難得，且此碑石久佚，跋誌極多，端忠愍藏。
　　　　端忠愍藏埃及碑像
端忠愍藏埃及碑數十石，多象形字，若禽魚亭臺雲物之屬，又有古王及后像。王像長軀巨目隆準，軒昂而沈鷙，后亦隆準，短小而權奇。 【 王像高華尺一尺二寸五分，后像高八寸三分，皆半身像，陽文。】 忠愍題云，蓋五千年外物。此實忠愍於光緒乙巳考察憲政至歐而得之也。
　　　　趙聲伯精鑒碑帖
趙聲伯，名世駿，自號山木庵主人。其鑒別碑帖，至為精當，海內賞鑒家頗推重之。蓋以聲伯所藏之唐《麓山寺碑》、《雲麾碑》、《李思訓碑》數拓，初為他人所不經意者，及經聲伯審定，賞鑒家乃知其所藏實為海內第一之品。
　　　　趙聲伯藏魏孝昌石窟碑拓
魏孝昌石窟碑，鑿字，撰書、刻、字人姓名悉具，為當時絕自矜重之作。以金石家多不措意，流傳絕少，字畫之存，皆如新鐫。趙聲伯藏。
　　　　趙聲伯藏初拓魏王基斷碑
魏王基斷碑為初出土時所拓，通體無少剝泐，刻畫如新，與新拓損字及百字口漫漶者，不可同日而語。趙聲伯藏。
　　　　趙聲伯藏舊拓魏嵩高靈廟碑
金石著錄不載《嵩高靈廟碑》文，《寰宇訪碑錄》有其目，舊拓罕見。王文敏出重價得之，以配《西嶽靈廟碑》，後歸趙聲伯藏。
　　　　趙聲伯藏宋拓唐雁塔聖教序
宋拓褚河南雁塔《聖教序》，兩「治」字皆缺筆，遠過明拓諸本，有郭蘭石題誌。趙聲伯藏。
　　　　趙聲伯藏明拓唐伊闕佛龕碑
明拓《伊闕佛龕》碑，趙聲伯藏，跋云：「此在辛丑三字本，決為明初拓本，流傳於世者僅二本，惟王孝禹尚有一本也。」
　　　　趙聲伯藏宋拓唐雲麾碑
宋拓《雲麾碑》，為雲間何氏清森閣故物，曾經汪心農收藏，有王夢樓兩跋，較端忠愍所藏本，字畫無描畫之蹟。端本「而論之」「論」字石已泐，字字漫漶，此本則風骨尖利，姿態佻俊，躍然波磔間，有王弇州、翁覃谿兩跋，吳摯甫題籤，定為宋拓無疑。趙聲伯以重價得之。
　　　　趙聲伯藏唐皇甫君碑
《皇甫君碑》，世所通行者為三監本，再上則為線斷本。實則未斷以前所拓，稱為真宋拓本。有斷八行者，有斷五行者。斷五行者海內惟一本，趙聲伯藏。
　　　　趙聲伯藏宋拓唐孔沖遠碑
《唐國子祭酒曲阜孔沖遠碑》，模糊之字，完好如新，字口未蒙，筆法具在，誠為宋拓精本。《廟堂》沒後，得永興筆法者，獨此耳。有謝安山等題誌。趟聲伯藏。
　　　　金明齋藏宋拓王右軍金剛經
《金剛》為般若諸經之王，右軍乃書家千載之聖，真世間之二妙，宇宙之雄觀也。金明齋藏。明齋，名鑑，杭人。
　　　　法容叔訪碑
山左金石之多，甲於寰宇。膠州法容叔徵君偉堂精賞鑒，尤好碑拓，曾校阮氏《山左金石志》，訂正其舛誤者，無慮數百事。復就《金石志》及孫、趙二家《寰宇訪碑錄》之關於山左者，最錄其碑目而考訂之。凡所訪知者如濟南府則北魏十一，隋二十二，唐四十，後梁一，後唐一，後周二，宋一百三十一，金三十九，元一百五十一；東昌府則唐三，金二，元二十二；泰安府則秦一，漢五，晉一，北魏二，北齊五，隋三，唐十二，後梁六，後唐二，後晉七，後周一，宋一百二十六，金二十，元六十一；武定府則金一，元十五；臨清州則北魏一，宋一；兗州府則漢二十六，魏一，北魏三，北齊八，北周六，隋六，唐三十二，後唐三，後漢一，後周一，宋四十三，金二十七，元一百二十七；沂州府則漢二，晉一，北齊十四，隋五，唐二，宋六，金二，元八；曹州府則漢二，北齊二，唐一，後周一，宋二十，金五，元四十一；濟寧州則漢三十三，魏二，北齊二，隋六，唐二十四，後周一，宋二十，金二十六，元四十；登州府則北魏一，隋二，後唐一，宋三，金四，元二十一；萊州府則晉一，北魏十一，北齊四，北周一，唐五，後晉一，宋十一，金九，元四十二；青州府則秦一，漢一，北魏六，北齊十二，隋二十六，唐三十七，後唐一，後晉二，後周一，宋六十一，金十七，元九十二；膠州則金一，元十三。
　　　　葉鞠裳藏碑拓八千餘通
葉鞠裳藏弆碑拓至富，嘗曰：「幼長窪衡，咫聞荒陋，見世之號能書者，其臨池棐几，惟有晉、唐法帖及《醴泉》、《皇甫》、《聖教》諸碑而已。嘗聞姚鳳生明經之言曰：『碑版至唐中葉以後，可等諸自檜。』其詔學僮，未嘗以石刻，但以自書大小字貽之，為書觚之法程。比稍長，與王蒿隱、管操養從事碑版之學，又習聞繆筱珊、魏稼孫之緒言，每得模糊之拓本，輒齦齦然辨其跟肘，雖學徒，亦腹誹而揶揄之。洎通籍，居京師，與王文敏、陸蔚庭、梁杭叔、沈子培游，上下其議論，益浩然有望洋之歎。訪求逾二十年，藏碑拓至八千餘通，朝夕摩挲，不自知其耄也。」
　　　　劉鐵雲藏漢東海廟殘碑拓
東海廟殘碑，為江南漢碑之冠，石已久佚，有梁章鉅、張叔未、何子貞、徐渭仁、楊龍石、魏默深、吳讓之二十餘題誌，推崇備至，為劉鐵雲所藏。鐵雲好古，藏弆甚富，僑居山陽，其庋藏處曰抱殘守缺齋。
　　　　劉鐵雲藏漢曹全碑拓
《曹全碑》於明萬曆時出土，不久即斷。未斷本，海內罕見。劉鐵雲藏有「悉」字未泐本。
　　　　劉鐵雲藏初拓魏刁惠公墓誌
初拓《刁惠公墓誌》，端楷古秀，去晉未遠，風格猶存，由晉開唐，為魏碑中希世之寶。劉鐵雲藏。
　　　　劉鐵雲藏宋拓晉唐小楷
宋拓晉、唐小楷十一種，均有翁覃谿、張叔未題誌，稱為世間最希有之鴻寶，遠過臨川李氏所印之越州石氏本。唐鷦安舊藏，後歸劉鐵雲。
　　　　劉鐵雲藏宋拓晉河南本十七帖
宋拓河南本《十七帖》，吳平齋舊藏，屢次題誌，歎賞不已。後歸劉鐵雲。
　　　　劉鐵雲藏隋元公姬夫人墓誌銘
《元公姬夫人墓誌銘》碑，嘉慶初出土，粵寇亂後，石即碎毀。舊拓傳世無多，劉鐵雲所藏者至精。
　　　　劉鐵雲藏宋拓唐聖教序
北宋拓《聖教序》，為海內第一本，後有董文敏、王文安兩跋。王文敏得此後，經潘文勤、盛伯羲、吳清卿、王孝禹精鑒，咸推為海內第一。後歸劉鐵雲，鐵雲乃題其後，云「凡得北宋拓，皆自詡為第一，如梁茝林、崇雨鈴是也。然為海內公認為第一本者，為商城周文清公所藏一本耳，梁、崇諸本不如遠甚」云云。且有董文敏、鐵冶亭、郭尚先、何子貞等題誌。
　　　　劉鐵雲藏宋拓唐皇甫君碑
宋拓《皇甫君碑》為王文敏所藏，不斷本也。碑於明中葉斷為二，損四十餘字。此本用蠟墨，乃宋人法。世人傳不斷本留世間者僅二冊，此其一也。後歸劉鐵雲。
　　　　劉鐵雲藏宋拓唐道因法師碑
真宋拓《道因法師碑》，乃歐陽通所書。通為率更子，世稱小歐陽，克紹箕裘，書法稍變，兼隸分體，點畫怯瘦，結構精嚴。有鄭板橋題誌，定為真宋拓本。王文敏舊藏，後歸劉鐵雲。
　　　　劉鐵雲藏宋拓唐麓山寺碑
北宋拓李北海《麓山寺碑》，為北海所書各碑之冠。《雲麾》易得，《嶽麓》難求，非虛語也。王文敏藏，後歸劉鐵雲。
　　　　劉鐵雲藏宋拓淳熙閣續法帖
宋拓《淳熙秘閣續法帖》，為宋孝宗南渡後，續得晉、唐遺蹟上石。孝宗精賞鑒，故品在閣帖上第一卷，為天下鍾書祖本。右軍《洛神賦》亦世所未有，石至理宗時，毀於火，雖不全，實亦珍若球圖，有吳讓之、張叔未題誌，後歸劉鐵雲。
　　　　羅叔蘊藏唐拓晉十七帖
唐貞觀時，盛行王右軍墨蹟，裴業進士以草書來上，首有「十七日」字，遂呼《十七帖》。今石刻傳世有二本，唐刻尾有「敕」字，有王弇州、閻百詩、朱竹垞、錢徽士、王煙客、曹溶、成親王數十跋，推為千金不易之本，姜西溟藏，後歸唐風樓，為《十七帖》中之冠。唐風樓者，上虞羅叔蘊學部振玉齋名也。
　　　　羅叔蘊藏宋拓唐大麻姑仙壇記
宋拓顏魯公《大麻姑仙壇記》，石久佚，傳本絕少，有張叔未題記。羅叔蘊藏之。
　　　　羅叔蘊藏宋拓豐樂亭記
宋蘇東坡書《豐樂亭記》，早毀仆。明代有復刻者，幾不成形。北宋初拓本，筆墨起轉之形，躍然紙上，無異墨蹟。既為羅叔蘊所得，乃築豐樂堂以寵之。
　　　　龔氏藏唐拓多寶塔碑
唐拓顏魯公《多寶塔碑》，為宣和內府舊藏，嗣入本朝內府。嘉慶初，御賜桂香東少宰，人間始得覩此法物，後歸合肥龔氏。字蹟鋒神森露，於婉麗中尤寓莊嚴，末有王夢樓、朱之蕃、楊明時、崇雨鈴、李文忠諸跋識。
　　　　費梓怡藏宋拓唐多寶塔碑
北宋拓《多寶塔碑》，為費梓怡所藏，有王夢樓長跋，梓怡之尊人屺懷太史念慈有四跋題之。
　　　　繆筱珊藏明奉聖夫人碑拓
直隸定興縣有明天啟丙寅《奉聖夫人客氏德政碑》，乃黃立極譔，張瑞圖書，揭銜皆稱義男，書勢絕精。打碑人李雲從曾拓一本，貽繆筱珊。
　　　　金奇中藏明教坊規條碑拓
金奇中嘗藏明秦淮舊院《教坊規條碑》拓本，其文云：「入教坊者準為官妓，另報丁口賦稅。及報明脫籍過三代者，準其捐考。官妓之夫，綠巾綠帶，著豬皮靴，出行路側，至路心被撻，勿論，老病不準乘輿馬，跨一木，令二人肩之。」
　　　　趙伯英觀虎邱石刻
蘇州虎邱有生公講臺，講臺左壁橫嵌四石，分刻「生公講臺」四字，其一已碎，相傳李陽冰篆，或云蔡襄書也。其右嵌顏魯公書「虎邱劍池」四字石刻，池隱石刻背，依岩砌短牆以闌之。趙伯英嘗入觀，其間二崖劃開，中涵石泉，如巉山腹以出，水清冽，深不可測。仰視，自崖足以迄於巔，高蔽日。其上紀名殆徧，歲月有署宋以上甲子者，蓋山之尤勝處也。
　　　　孫希庵見唐劉巧墓碑
陝西永壽縣二十里郜子河地方，於宣統辛亥春，掘得《劉巧墓碑》，尚完好。劉巧之名，不見史傳，碑云乃唐奉天靖難功臣也。孫希庵嘗見之。
　　　　龐芝閣藏漢吳天發神懺碑拓
篆書《吳天發神懺碑》與《國山》並重，石久不存。味道腴齋主人龐芝閣藏之，乃世傳佳本，有金冬心題籤及張叔未跋識。
　　　　龐芝閣藏初拓魏鄭文公碑
初拓《鄭文公碑》，有吳讓之、沈韻初題籤。龐芝閣藏之。
　　　　龐芝閣藏原拓隋董美人墓誌銘
《董美人墓誌銘》早毀於兵燹，原拓本希如星鳳。龐芝閣得之，謂為銘中絕品。
　　　　龐芝閣藏唐拓醴泉銘
唐拓《九成宮醴泉銘》，經翁覃谿、王夢樓、顧南雅、吳荷屋鑒定題誌，定為真宋拓本，或推為唐拓本，得見率更之神髓。龐芝閣藏。
　　　　龐芝閣藏宋拓唐爭坐位帖
顏魯公《與郭英人書》，世謂之《爭坐位帖》，為魯公草書傑作，有翁覃谿等跋。吳荷屋舊藏，後歸龐芝閣。
　　　　龐芝閣藏唐李元靜碑
張司直書，純本羲、獻，為山陰法嗣，足為後學津筏。其所書《李元靜碑》，與顏書《元靜碑》，同毀於明，為張叔未舊藏，後歸龐芝閣，真唐刻中無上神品也，有張叔未、黃錫蕃二長跋及題籤。
　　　　裴伯謙藏唐麻姑仙壇記
《麻姑仙壇記》三本，為何子貞生平所視為至寶者，小楷題至多次，有數千字之多，又有吳荷屋及其弟子毅、李世倬等題誌，為人間最佳之拓本。子貞當時日夕臨寫，其生平得力，皆由此帖，後歸壯陶閣主人裴伯謙。
　　　　王子展藏唐夫子廟堂碑
虞世南《夫子廟堂碑》，舊為宋牧仲、伊墨卿、葉蔗所藏，後歸寄青霞館主人王子展觀察存善，有包慎伯、孫淵如、姚姬傳、張南山等諸題誌，決為宋拓，字體刻畫如新。
　　　　劉葱石藏宋拓嘉祐二體石經
宋拓嘉祐二體石經，海內孤本也。咸豐丁巳，山陽丁儉卿得於淮安市肆，何子貞為賦七言長篇。後歸貴池劉葱石參議世珩，屬況夔笙堪《蘭陵王》詞以張之，詞云：「輭塵隔，青案摩挲翠墨。蘭臺製平揖漢京，三體黃初黯無色。氈椎世幾易，鄒嶧七篇未佚。 【 內有《孟子》三十七紙，未經前人著錄。】 鐫珉字三萬有餘，玉筯銀鉤競標格。 【 經文凡三萬餘，篆正二體。】 簪豪憶恢飶。 【 】 悵劫墮淤黃， 【 朱竹垞謂經石沈黃河於泥下。】 塵閟瓴碧， 【 《周禮》一種，開封修學已作瓴甋。】 殘縑珍弆錢吳畢。 【 竹汀、山夫、秋帆所得皆殘本。】 羨攬羽威鳳，見斑全豹，高齋頤志舊審釋， 【 儉卿所著《頤志齋叢書》有《北宋二體石經記》。】 付蝯&#62623;吟筆。石癖，快良覿。共硯北香南，中壘晨夕，鴻都虎觀餘荊棘。念俊賞無恙，古芬須惜。廛開百宋， 【 葱石藏宋板書甚夥。】 更異彩動四壁。」
　　　　新疆有古碑
新疆絢采溝有岳鍾琪所書「絢釆溝」三大字，乃當時磨去漢碑字而刻者，其碑陰猶存漢人所書某某侯五字。
唐姜行本《紀功碑》，在巴里坤 【 即鎮西廳。】 天山庫舍圖達坂上。 【 庫舍圖，譯言碑也。達坂，譯言嶺也。】 其碑甚高，搨者咸屏息從事。宣統時尚存。
　　　　青海有星宿海碑
星宿海東岸草坡下，有碑焉，題「古星宿海」四字，大徑尺。其陰剜苔剔蘚，字體摩挲可辨，橫衍七行，皆梵文也。土人云：「康熙朝立，曩覆以碑亭，後以樹枝為牆護之，四圍石子，纍如平岡，行旅過此，輒投一石，二百年來，積之成阜矣。」青海古今碑碣經蠻人拆毀，鮮有存者，此猶巍燃兀立於玄冰黃漠之鄉，蓋蠻人以其為藏文，知有保守之義務，故能保守之以至於今耳。
　　　　奉天行宮藏銅瓷
光緒時，曾由政府派員往奉天檢查寶物。藏於奉天舊宮者，僅陶瓷與銅，其品數如左。
康熙款白地藍西番蓮大碗、中碗、盆盤、瓶皿等類，計百三十四類，共三萬四千六百六十七件。雍正款釉哥吉和瓶及囊瓶、壺罐觚等類，計三百三十三類，共二萬四千九百八十三件。乾隆款黃地綠龍中碗及小碗、花碗、大盤、中盤、碗碟、書燈、筆筒、筆洗等類，計三百三十一類，共三萬九千五百零六件。嘉慶款茶圓、茶碗、茶撇及瓶壺等類，計百七十四類，共一千九百六十五件。無款者，花罐、花瓶等類，計六十五類，共一千六百六十三件。至明代瓷器，永樂、宣德、成化、弘治、正德、嘉靖、隆慶、萬曆及各代有款者，計四十五類，共三百二十件。
鼎，百四十四件，商，周，漢，唐舊物均有．尊，六十六件，其中商尊，周父尊，伯尊，漢戊己尊，唐夔紋尊及各昤代者均有．彝，四十一件，商，周，漢均有．罍，六件，為周代物．舟，三件，乃商，周，漢物．卣，二十件，瓶八件，壺百三十六件，爵二，單五，觚三十六，觶十，角一，　三，敦二十九，簠一，簋二，豆六，鋪三，（左上虍下缶右瓦）二十一，錠一，鐙三，鬲十四，鍑四，盉十二，冰鑑五，　世九，盤十五，洗二十四，盂四，鍾一，瓿二十四，缶二，盦一，鐎斗三．
　　　　余紫雲好古瓷
余紫雲，京師之名伶也。好古瓷，瓶壘碗琖，羅列一室。每自劇場歸，摩挲把弄，自樂其樂，不為流俗之徵逐也。
　　　　英人史德匿藏古瓷
英人史德匿者，服務於上海之海關者有年，頗通漢文，且明畫理，解禪悅，而又精鑒別，富藏弆，於金石書畫之外，蓄古瓷甚多，於唐則有越窰茶比，於宋則有定窰（上敝下瓦）盌，定窰劃花琖，於明則有仿宋定瓷瓶，仿明建窰觀音，建窰三彩觀音，建窰香爐，建窰獅子，建窰蓮花式盌，建窰芭蕉尊，於國朝則有康熙仿宋定窰鼐，康熙仿宋定匏尊，康熙仿宋定美人尊，康熙仿明建五彩瓶，康熙粉定大盌，雍正仿宋定窰瓶，乾隆仿宋土定窰瓶，乾隆仿明土定窰瓶，乾隆瓷鼻烟壺．宣統辛亥冬，嘗出其所藏以示人．安吉吳倉碩大令俊卿以其著有論說，深贊美之，謂吾國稽古之士，或未能及，將見中西治術，合而為一，美術之進化，此為起點．誠哉是言．
　　　　許守白論舊瓷
廣州許之衡，字守白。好舊瓷，精鑒別，其言曰：「吾華美術，以製瓷為第一。何者？書畫、織繡、竹木雕刻之屬，全由人造，精巧者可以極意匠之能事。獨至於瓷，雖亦由人工，而火候之淺深，釉胎之粗細，則兼藉天時與地力，而人巧乃可施焉。故凡百工藝，歐美之目吾華，皆若土苴，獨瓷則甘拜下風，尊為瓌寶。誠以瓷質之美，冠絕全球，雖百圖仿效，終莫能及，蓋得於天地者厚也。宜夫釵拿之名，代表國號，釋其義，則支那，瓷之省文也，其聲名洋溢，固已久矣。
瓷質之貴，在於瓷泥。瓷泥也者，以地質學語釋之，乃一種富於黏性之沖積土也，大抵由山水激積而成砂，砂復濾細，則成為泥。是種土砂，非隨處所恒有，復分各色，有紫有黃，有褐有白，而以白為最貴，紫也黃也褐也，均無法使之白。而白之一種，千百年來，獨尊景德鎮之所製焉。
吾華製瓷，可分為三大時期，曰宋，曰明，曰本朝。最有名之窰有五，所謂柴、汝、官、哥、定是也。更有均窰，亦甚可貴。其餘各窰，則統名之曰小窰。而元之一代，歷年較短，與宋末不甚相遠，亦可附於宋焉。明之最盛，在永樂、宣德、成化、嘉靖、萬曆數朝。本朝又可分為五期，康熙、雍正、乾隆、道光、光緒，均為一代製作之傑出者。此時代之大較也。
宋瓷之汝窰、均窰、哥窰諸器，凝重古雅，而質之腴潤，釉之晶瑩，歷千載而常新，粉定則精麗妍巧，與乾隆同臻極軌。至於元，則反古拙，有類於土缶硎羹。明永樂影青一種，迥非康、乾之所能及。明宣祭紅，天下稱為瓌寶，而天啟、崇禎，則卑無聞焉。」
　　　　許守白論柴窰
許守白曰：「柴窰在河南鄭州，即周世宗所創也。相傳當日請頒器式時，世宗批其狀曰：『雨過天青雲破處，者般顏色作將來。』」
　　　　許守白論宋瓷
許守白曰：「宋瓷花之昳麗者，莫如粉定。粉定雕花者，窮妍極麗，幾若鬼斧神工。而哥窰亦有加彩者。若元瓷，亦見有暗花者。且曾見一半瓷半瓦之盤，雕凹花加五彩者，其彩與花，異常古拙，是否宋以前物，未敢決定。可知瓷之有花，其由來為已古矣。至於明代，則各種花繪窮態極妍。明代嘉靖官窰花彩有五十餘種之多，其彩畫之奇詭，繪事之偉麗，幾於不可方物也。」
　　　　收藏家得偽宋瓷
乾隆時，直隸之磁州有人造瓷，其釉之晶瑩腴潤，極似宋物，收藏家得之，不能辨也。
　　　　許守白論汝窰
許守白曰：「汝窰在河南汝州，北宋時所創設也。土細潤如銅，體有厚薄，汁水瑩潤，厚若堆脂。有銅骨無紋者，有銅骨魚子紋者，尤佳者為棕眼而隱若蟹爪紋。豆青、蝦青之色為多，亦有天青、茶末等色。無釉之處，色類羊肝。底有芝麻花細小掙釘，乃真物也，其色純靜深穆。」
　　　　許守白論官窰
許守白曰：「官窰者，宋大觀、政和間在汴京所造，體薄色青，有帶粉紅色者，濃淡不一，有色帶白而釉薄如紙者。大觀中，尚月白、粉青、大綠三種，有蟹爪紋，紫口鐵足，蓋其胎本紫色也。然宋官窰有數種。南渡後，邵成章於修內司燒造，曰內窰，亦名官窰。其後郊壇下別立新窰，亦曰官窰。是宋時已有舊京、修內司、郊壇下三種。唐秉鈞謂舊京著時未久，當以修內司所造為上，新窰為下，當時已分差等矣。南宋餘姚祕邑瓷，後人亦目之為官窰，大抵皆仿汴京遺製，遞衍遞嬗也。」
　　　　許守白論均窰
許守白曰：「均窰者，宋初禹州所造。禹州昔號鈞臺，鈞訛作均，相沿已久。胎細性堅，體略重，釉具五色，渾厚濃潤，有兔絲紋，以紅若胭脂、硃砂者為最，青若葱翠、紫若墨者次之。初製者色純，無少變雜，後製有青紫相錯如垂涎者，皆燒不足之故，而世人往往尊視此種，猶之佳硯本不宜有鴝鵒眼，而人反以鴝鵒眼為貴也。釉分二種，一曰細平釉，一曰橘皮釉，亦後起者，故兼有紫斑者為多，平釉有紫斑者絕少也。」
　　　　許守白論哥窰
許守白曰：「哥窰者，以宋處州龍泉人章氏兄弟善治瓷得名。兄名生一，當時別其名曰哥窰，胎堅，性細，體重，多斷紋，隱裂如魚子，亦有大小碎塊紋，即開片也。釉以米色、豆綠二種為多，有紫口鐵足。無釉之處，色紅如瓦屑。其釉極厚潤純粹，歷千年瑩澤如新。」
　　　　許守白論定窰
許守白曰：「定窰有二，北宋時定州所造者曰北定，南宋時景德鎮所製者曰南定，以其釉似粉，故通稱曰粉定。
「北定之胎質極薄，體極輕，有光素、凸花、劃花、印花、暗花諸種，大抵有花者多，無花者少。花多作牡丹、萱草、飛鳳、盤螭等形，源出秦鏡，其妍細處，幾疑非人間所有，乃古瓷之最精麗者也。開片者，其開片皆柳紋白骨，而加以釉，有如淚痕者亦佳品，口底率漏胎，故其口往往有以銅鑲之者。
「南定之胎質極細，色極白，其釉亦曰玻璃釉，惟澄清之處，略閃豆綠色耳。釉中有鼓花者，有不鼓花者，其形式與北定相同，而胎釉微有異。
「粉定之真者，釉光而且潤，與舊象牙同。釉中多有柳紋開片，與偽造之開片異。偽者之釉，或太混，或太乾，或太透亮，或太闇淡，斷不能如舊者之潤亮也。
「粉定種類不一，胎有厚薄，色以閃紅者為貴，閃黃者次之。閃黃，即牙色也。有開片，有不開片。明成化時所仿製者亦佳。」
　　　　許守白論平陽窰
許守白曰：「平陽窰在山西平陽，宋時所建，胎釉皆白，中閃黃，微具土色，而製皆仿北定，故又稱曰土定。平陽真者，胎之色純似黃土，質在半瓷半瓦間，釉光而且潤，細而發黃，多有蛇紋開片。偽者色稍閃紅，而質略粗，其釉亦粗而且暗，乾且發白也。」
　　　　許守白論耀窰
許守白曰：「耀窰在陝西耀州，宋時所建。初燒青器，仿汝窰而略遜，後燒白器，較佳。初製者，釉透亮如玻璃，色微黃，畧似蝦青。後製者釉略混，色甚白，有似牛乳之白者，有似粉油之白者，有似熟菱米之白者。」
　　　　許守白論磁窰
許守白曰：「磁窰在直隸磁州，宋時所建。磁石引針之磁石，即產是州。取石鍊陶，磁器之名，乃專指此，後人輒誤以磁與瓷混用矣。器有白釉，有黑釉，有白釉黑花不等，大率仿定窰者為多，但無淚痕，亦有劃花、凸花者。白釉者儼同牛乳色，黑釉中多有鐵繡花、黑花，與貼殘之膏藥無異。」
　　　　許守白論建窰
許守白曰：「建窰在福建，初設於建安，後遷建陽，始自宋代。古製者質粗不潤，釉乾燥，又名烏泥窰。後製者出德化，色甚白，頗瑩亮，亦名福窰。有紫建、烏泥建、白建三種。白者似定窰，惟無開片，佳者質厚，而表裏能映見指影，以白中閃紅色者為貴。有凸花及雕字者，然花不甚細。」
　　　　許守白論廣窰
許守白曰：「廣窰，南宋所建，在廣東陽江廳，胎質粗而色褐， 【 即灰色。】 所製器多作天藍色，惟不甚勻，釉厚之處，或作靛藍，釉薄之處，或作灰藍，無釉處之色，或如黃醬，或如麻醬，大致仿均窰。其與均窰異者，無紅斑與蟹爪紋耳。」
　　　　許守白論宋元盤盌
許守白曰：「宋、元盤盌，出土頗多，然皆汝、哥、龍泉暨平陽、澤潞各項雜窰，無甚特色，人亦輕視之，其聲價不及康、乾之大也。」
　　　　許守白論元窰
許守白曰：「元代製瓷，亦有多窰，然其名不著，統稱曰元瓷而已。晚近流行之元瓷，皆出於元時之山西、河南，雖南方亦有所製，亦率以宋末目之。元瓷之名，殆專屬之仿均帶紫之品矣。此製品多作天藍色，兼帶紫斑，以成魚、蝶、蝠等形者為貴。不帶紫者，常品也。河南製者，為元初之物，胎釉色澤，與宋均彷彿。潞安所製，則發見於元代中葉，其胎乃半瓷半瓦，釉比初年略透亮。蒲州製者，亦中葉物，釉亦略透亮，惟紅斑之中帶有葡萄紫色耳。」
　　　　賞鑑家得偽元瓷
京師有偽元瓷，其釉及棕眼、砂底、鐵足，一一逼真，雖有識者，亦莫辨其為贋鼎也。蓋九江關某監督之僕習其技，既歸，以北方土燒之，不能工，而殊類元瓷，乃仿造之，遂大獲利。賞鑒家所得，半是物也。
　　　　許守白論歐窰
許守白曰：「歐窰，一名宜均，明時宜興人歐子明所製，形式大半仿均，故曰宜均也。製品雖出宜興，然與陽羨名陶一系微有區別，與紫砂、掛釉各器亦微不同，大抵製造時仍參入瓷質，而不純用紫砂。瓶盂等物皆有，以洗類為多。」
　　　　許守白論郎窰
許守白曰：「郎窰有先製後製之分，凡裏外皆有開片，而底足有燈草旋紋，色深紅，如初凝之牛血者，此先製也。若後製，則微有不同。先製者口底微黃，所謂米湯底者是也。後製者口底或作豆青色，或作蘋果青，所謂蘋果底者是也。先製者釉色深紅，後製者釉色鮮紅，惟釉尚透亮，不似窰變之肉耳。又有所謂綠郎窰者，色深綠，葱蒨可愛，滿身細碎紋片，實則明仿弟窰之品也。雍、乾時代亦有仿之者。」
　　　　許守白論宣窰
許守白曰：「宣窰之美，為有明一代冠，不第宣紅、宣黃彪炳奕葉已也。青花五彩各器，發明亦極多，咸為後代所祖，如『輕羅小扇撲流螢』等詩句入瓷，實開其先。若海獸、人物把杯，亦極奇肆可喜。至於漏空花紋填五彩，及五彩實填花紋，皆絢豔悅目。又有藍地填畫五彩者，則夾彩之製盛興矣。戧金之製，亦始於宣德朝。」
　　　　李乘驥評本朝名瓷
李乘驥，名任，居福州，藏名瓷甚多，鑒別精當。其評隲之言，足備研究，今錄如下。
康熙瓷釉備而畫工，質佳而色耀，價值之昂，殆無與匹。
單彩類，最為世人所寶重者，有三種。一，果綠。綠色於康熙為最盛，故果綠之製特佳，底有兩藍圈，內載「大清康熙年製」六字，或為碎瓷。二，硃砂。康熙硃砂，底無記號，而其特徵在於瓶口之緣，帶淡紫色，頸下始全為硃砂色，瓶之內面及底，皆施白油，座帶灰色而無油。三，霽紅。霽紅亦稱美人霽，瓶與水壺為多，皆小件，底輒無油，有之者必載「大清康熙年製」六字，其特徵在於淡紅中顯鮮紅色，與有茶褐之點，背光則現綠影。價值極昂，八寸之瓶，值英金三千鎊。
多彩類分為二種。一，三彩。康熙三彩，以黃綠赭三色為主，間用藍黑，有黃地繪赭綠者，有綠地繪黑赭者。綠地三彩極難得，底亦有兩圈六字。二，五彩。康熙五彩，以綠紅黃赭藍為主，其瓶有黑地繪綠黃白赭者，黑油中常帶綠色，底兩圈。有黃地繪綠藍赭白者，底兩圈中有一方小形，其為紅地者，底亦兩圈。並有六字。又有白地、赭地等。瓶口為方形者極少。其碗畫五彩農事人物者，底無記號，惟題金字詩句，印以製造人圖章。 【 聖祖晚年特製之，以示國家尚農之意。】 其盤底有兩圈加十字者，兩圈加六字者，兩圈中畫花者，有無記號者。然五彩瓶盤之底，或以樹葉為記號，又常有花紋。
黑地而繪彩者謂之黑地彩，恆於黑油之上蓋以綠油，故油中常帶綠色。康熙黑地彩以黃綠紫三色為主，黑地為油面黑，至瓶口漸變赭色，多不繪花，偶有繪菊花者，瓶之中或刷淡綠油，其盤有繪紅綠花者，底兩圈。
綠地而彩者謂之綠地彩，所繪多人物古事，讀之者可以周知我國古代政治社會之狀態。其最悅目者，綠地外，並益以油底之藍色。 【 底無記號或粗底偶有兩藍圈，或樹葉形。】 更有綠地而有藍釉者， 【 底多兩藍圈。】 繪各色花草人物，價值甚貴。
藍地而繪彩者，謂之藍地彩。藍有粉藍、深藍之別，藍地有油底、油面之別。粉藍瓶有斑點，色不停勻，其藍常設於油底，深藍則絕無斑點。康熙油底藍五彩之製，在其中世，方格、樹幹用赭色，樹葉用藍色綠色，花則紅藍赭黃諸色均用。是時紅色尚平淡，無彩釉，惟甚光耀。瓶上並用黑綠兩圈或三圈。有底粗者，有座粗而底有油者。至其末，油底藍五彩之盤，有用金油緣者，底兩圈。
白地而繪彩者，謂之粉彩，其所設之色釉與他彩同，底多有兩圈。
康熙多彩類，率繪人物，亦有繪佛象、八仙、鳥獸、 【 鳳凰、麒麟等。】 海產、 【 魚、蝦、蟹、海蛤等。】 花木 【 以菊、梅、荷、牡丹為常，每繪蜂蝶以點綴之。】 者。花之設色，多紅藍，或間以黃赭。有花黃而心藍者，有花黃而心綠者。
康熙時已有鐵沙，且常以黑綠範所繪者。浪紋 【 俗呼水波浪。】 亦始於此時。
康熙之盤，常於其背繪花三朵或四朵，花多設紅黃綠三色，其緣或為金漆，或為黃色。式不一，有凹槽者。
康熙宮中所用者，以黃灰白三色為主，然多以給價過廉，而釉質之佳，反不若民間所製，故御窰未必盡可取。
雍、乾時代之單彩，遠遜康熙。 【 其時如硃砂頸無紫色、霽紅，不帶綠影。】 窰變獨擅長，或紅藍灰雜色，或紅綠雜色，或紫黃雜色，均極斑斕光澤。蓋投燒之時，特將土胚通空氣，使受化學作用也。雍正瓷質極佳，設色亦精緻。康熙彩至此分為兩流，一曰雍正彩，一曰薔薇彩，又名玫瑰彩。
雍正瓶盤，鮮有方形空格，又多假款，註明成化或萬曆年號，盤後多繪花。瓷之繪有柳樹者，自是始。
雍正有五色鬬彩。所謂鬬彩者，無論碗盤瓶杯，輒與其蓋同其色彩花樣，猶之滿園春色，桃李爭妍也。其底鮮有記號。
雍、乾瓷色，有青花兼霽紅者，而珊瑚紅又兼別色彩釉。
雍正有八駿馬盤，乾隆有千花瓶、五蝠瓶，均極精緻。
乾隆之彩釉甚厚，白釉頗盛行，盤中輒有之，間雜以粉紅。
乾隆瓷底多藍印，或長方，或正方，載「大清乾隆年製」六字，或「乾隆年製」四字。乾隆末，有葛明祥者，獨出心裁，製造瓷器，不識者輒誤為窰變。實則窰變有眼，而此無之，窰變常為長紋而下垂，此則全為點染。所染之色，或藍或綠，或黑而帶黃。底粗，載「葛明祥製」四字，亦廣窰之一種也。
嘉、道兩朝，雖有御窰之設，技術遠不及前。然為此時代所特具者有三。一，綠色代赭色繪方格，二，紅色極發達，紅色中之油面紅，或紅地白花， 【 多道光年製，載年號紅印。】 或白地紅花， 【 嘉、道均有之。】 又有全為胭脂紅者。 【 底無記號。】 三，白色浮瓷，始於此代。其製法，先以白泥油繪於釉上，或人物，或花草，入火之後，其泥油坌出而現白色花樣，瓷地多藍綠赭灰等色。
嘉、道以降，瓷漸退步，日惟從事於古瓷、洋瓷之倣造矣。
瓷器之類至夥，除單彩、多彩外，尚有青花瓷、蛋殼瓷、煨瓷、碎瓷、雕瓷、洋式瓷數種。
青花瓷土胚先設藍色，敷油燒之，歷二十四小時即可成。此種以瓷質潔白、藍色分明者為上。藍帶綠晶，其年必久，有時或變為灰、為黑、為紫。蓋其所含者，鎳與鐵多則色灰，鎂多則色紫。明時物，今罕見，成化尤少，正德時始於湖南得一藍質，名為謨罕默德藍，青花瓷自此始大進步。凡嘉靖時物，面常不平，或有開片，底有兩圈，中書「嘉靖年製」四字，其質厚以重。康熙集其大成，製品特多，有純為白地者，有兼油底紅者，有略施油面綠者，有用鐵沙圈者，有為金漆緣或棕色緣者。底多兩圈，或更加六字，或無記號，或繪樹葉。康熙時，大內用繪花者三萬一千件，盤之白地藍龍者萬六千件，盃之繪兩龍舞於雲中者萬八千四百件，碟之白地藍龍藍花爪抱福壽者萬一千二百五十件。光緒末，有康熙青花瓶，藍地繪白梅花，在英京售價五千九百鎊，畫極精緻，色極潤澤，上品也。間有康熙時物，而偽註明成化、萬曆年號者，亦光耀悅目。雍、乾已較康熙為遜。雍正尚有數事佳者，藍色甚閃動，或更施他色釉。至乾隆時之可取者，惟青花瓷、蛋殼瓷與青花煨瓷而已。
蛋殼瓷創於明之永樂、成化、隆慶，萬曆官窰亦有製之者，歷康、雍、乾三朝而不衰，瓷質純潔，而薄如蛋殼，多盤碗等品，乾隆時製者獨否。嘗見一康熙物，底註「大清康熙年製」，面繪玫瑰、蝴蝶，用藍紫黃各色浮釉，其葉用綠浮釉，於強光線中照之，左右均有一五爪龍刻於胚上。雍正之蛋殼瓷，盤背多紫色，其面有五彩。乾隆時盤，背為硃砂色，並有金漆緣，或更有紅線黑線，而無年號，多繪官人物。此件在歐西之市價，約值五十鎊至七十五鎊，其最佳者可百鎊。
碎瓷亦設白油，或他之彩色， 【 如果綠、寶藍等色，惟無紅色。】 其裏常粗，南宋時已有製之者。其法使氣度驟降，油面收縮，甚於胚，而極易碎裂，入火之後，即成碎瓷。其碎裂之大小，匠人能任意為之。灰白碎瓷多古式裝獅頭，或他物如八寶等。又多有浮出棕色之花紋，青花亦常見。
雕瓷亦稱貢瓷，先刻花而後敷油，宋已有之，及乾隆末復盛。
洋式瓷作於乾隆之末，自外人定製者半，自我國倣製者亦半，形式與常製異，所繪多西洋人物屋宇。蓋我國瓷器之佳，是時始為世界所贊賞，且以國人知瓷器之銷路不局於國內也，乃略倣洋式以售之異邦。國人亦愛之，故洋式瓷日盛，且較西洋所製者為佳。
咸豐之世，內訌外侮相乘而至，無餘力以研究瓷器，所製者惟一種白色之盤，緣作蓮瓣形，底註紅色年號，出江西。
同治仿造玫瑰彩，已不及嘉、道。盤盌之屬，底多繪紅桃。光緒時起而效之，釉色乃益不及。惟同光瓷亦有為前代所無者，白色浮花瓷是也。其製法，敷白泥油於胚之彩釉上，入窰燒後，無論人物花卉，莫不昭然若揭。至胚之彩釉，以設藍綠赭灰等色為常。底無記號。
我國瓷器，最初以青花及翠綠輸入倫敦，色質之佳，極為西人所贊賞。歐洲瓷器相形見絀，華瓷銷路因而日廣，價值益昂。西人言青花瓷為美人、荷蘭人所喜，收藏甚多。英法諸國則好多彩瓷，故有青花加彩求售，而佳瓷反因入火而壞者。美人好霽紅，法人尚硃砂，苟能投其所好，必利市三倍也。
　　　　許守白論康熙官窰
許守白曰：「康熙官窰客貨，無粉彩，惟御製料款之盌有之。其粉紅為地雜以彩繪者，則尤罕。而市人不察，輒以胭脂水堆料款呼之，實不知粉紅與脂水之迥然不同也。或謂此等堆料盌，乃雍正物而書康熙款者，亦非。」
　　　　許守白論康熙硬彩
許守白曰：「康熙硬彩藍綠二色，堆起甚厚，歷年既久，時亦有坼裂之患。紅為深色之抹紅，且較他色釉質有平凸之差，故亦易於褪落。」
　　　　許守白論古月軒瓷
許守白曰：「乾隆瓷以古月軒聲價為最鉅。古月軒所繪，乃於極工緻中極饒清韻，物尤難得，杏林春燕之聲價，名噪寰區，疏柳野鳧，亦殊絕也。當時由景德鎮製胎入京，命如意舘供奉畫師繪畫，於宮中開爐烘花。或謂曾見有『臣董邦達恭繪』六字者。然尋其畫之派別，殆出之蔣廷錫、袁江、焦秉貞之流也。」
　　　　大內有天地交泰瓶
天地交泰瓶，凡兩對，一對高尺五六寸，一對高尺二三寸，乾隆款，五彩花瓶，分上下兩截，上瓶腹部插入下瓶口部，兩相銜接，成一瓶形，此交泰命名之所由來也。中部相接處能旋轉自如，下瓶透花玲瓏，可見上瓶之腹，製法奇特，理想所不及也。
　　　　大內有五彩轉耳瓶
五彩轉耳瓶一件，高尺三四寸，乾隆款。瓶之四面有圓格，四格有四季山水畫，可與宋、元諸家比肩。格以外，五彩花紋甚鮮麗。短項大腹，項部一圓管套入管左右，有兩耳，管能轉動，不能提出，故名轉耳瓶。
　　　　乾清宮有古瓶
乾清宮有所藏古瓶，高五尺，腹圓口方，徧鏤龍鱗，其色黝然而古，扣之聲鏗鏗。每雨，此瓶雲氣滃然，隔數百步觀之，微茫中若有物蠕蠕而動。
　　　　玄天宮藏苗製花瓶
貴州思南沿河司之西岸鐘山玄天宮，有花瓶二，高三尺，周一尺，內瓦而外銅，其色黯。其一有破壞處，盛則漏，其一雖有缺處，尚能盛水。
　　　　文子晉藏古瓻
宗室文昭，字子晉。原封鎮國公，辭爵讀書。家藏一古瓻，至寶貴之，而性喜吟詠，遇有所得，輒投其中以為常。
　　　　張叔未藏白瓷彌勒佛
張叔未藏白瓷彌勒佛，乃嘉慶癸亥二月廿六日以銀一餅購於武林市中者，高二寸六分，質甚薄，中虛，五竅皆通．釉落盡，見骨，如白石．骨相　刻，食履精妙，作開口笑，對之令人忘憂長樂，趺座，底款曰「江鳴皋造」．是日同觀者，為朱青湖，姜怡亭，屠琴塢．叔未有詩詠之曰：「龍華高會敞精藍，貌出名瓷技孰誥．清供不妨斟米汁，薰修合便共香龕．儘開口笑稱長樂，肯袒肩來作小參．料得江郎纔有夢，諸天頃刻現優曇．」
　　　　張叔未藏明建文瓷筆架
明建文壬午瓷筆架，秀水錢籜石侍郎載舊物也。嘉慶癸亥秋，其孫順甫出以眎張叔未。丁卯夏，叔未購之。據款字中有釉，蓋鐫字於坯而後陶者，斷非後人所偽造者也。
　　　　翁叔平得偽瓷瓶
翁叔平嗜古成癖，生平搜羅金石、鼎彝之屬甚富。柄政時，有賈人齎古瓶一具求售，翁視之，古色斑斕，而其質甚輕，疑是秦、漢以上物。問其值，索三千金，還以半數，不允，欲持去。翁把玩不釋手，卒以二千金購得。大喜過望，亟為貯水養花，置酒邀賓，相與賞玩。酒數巡，一客起近瓶側，諦視之，訝其滲漏，以手舉之，應手斷爛。客大駭，細辨瓶質，乃熏染硬紙而成者。眾大笑，翁亦爽然自失，急棄之。
　　　　張文襄得偽瓷甕
光緒中，張文襄以鄂督入覲，留京師，偶遊琉璃廠，瞥見一古董店裝潢雅緻，駐足流覽。庭陳一巨甕，為陶製者，形奇詭，色斑斕，映以玻璃大鏡屏，光怪陸離，絢爛奪目。諦視之，四周皆篆籀文如蝌蚪，不可猝辨。愛玩不忍釋，詢其價，則謂為某巨宦故物，特借以陳設，非賣品也，悵悵歸。
逾數日，文襄偕幕僚之嗜古者往觀之，亦決為古代物，又欲得之，令肆主往商。未幾，偕某巨室管事至，索值三千金，文襄難之。詢其家世，不以告。往返數四，始以二千金獲之。舁回，命工搨印數百張，分贈僚友。置之庭，注水滿中，蓄金魚數尾。僕從或以刀試之，似受刃。一夕，大雷雨，旦起視之，則篆籀文斑駁痕化為烏有矣。蓋向之蒼然而古者，紙也，黝然而澤者，蠟也，骨董鬼偽飾以欺人者也。
　　　　周氏藏宋均洗
洛陽周氏藏宋均洗二事，其一有「瀛臺用品」四字，光緒庚子大內所失物也。
　　　　西人得宋均花盆及洗
均窰價甚昂，即一洗一鉢，價必巨萬。某年某賽瓷會中陳列二件，一為小花盆，巴爾氏以重價得之；一為小洗，某西人曾擬以八千金購之。某年由熱河運古瓷至京師，多用大車，途中毀壞者雖不少，而偷漏者尤夥，內務府某官及旗人某某勾結某古玩店為之祕密售賣。宋均佳品，已全為西人所得矣。
　　　　周竹卿藏柴窰小水盂
柴窰傳世絕少，得其碎片，輒與金碧同價。錢塘徐印香舍人續娶仁和陸太君玉珍時，奩物不多，獨有柴窰小水盂一枚，色鮮碧，質瑩薄，為人間所罕有。舍人臨池，輒用此盂注水。後贈南海周竹卿大令炳麟，大令歡喜讚歎，作長歌以謝。
　　　　王問卿藏鸚鵡啄金盃
明窰器之精者，無逾宣德、成化二代，宣乃遠不及成。宣則鷄文粟起，佳處易見，成則淡淡穆穆，饒有風致，如食橄欖，妙有回味。王問卿家藏鸚鵡啄金盃，一名四妃十六子，又名太平雙喜，淡白中見殷碧離離之色，寶光欲浮，使人愛玩不能釋手。
　　　　許守白論永樂壓手盃
許守白曰：「永樂壓手盃，底之中心畫雙獅滾球，球內有篆字，為最奇之品。鴛鴦心者次之，花心者又次之。此為底內繪花之始。」
　　　　懷獻侯藏眾獸朝龍盤
素三彩之盤，以明嘉靖海馬為最佳，中繪一團龍，旁列眾獸七八，所謂眾獸朝龍者是也。丹徒懷獻侯舍人桂琛嘗得之。
　　　　顏某藏瓷盤
康、雍、乾三朝官窰，製瓷極精，內務府庫百餘年來猶有存者。光緒初，以舊物無用，鬻之民間。粵人顏某購得乾隆時大內盛水果瓷盤二，盤內畫鵪鶉一雙，外作胭脂水色，嬌豔絕倫，盤底有料款 【 燒料款也。】 「乾隆年製」四字，盤口徑約八寸，邊沿寬一寸有奇。
　　　　吳彥復藏香瓷盤
香瓷種類不一，凡泥漿胎骨者，發香較多，瓷胎亦偶一有之。要必略磨底足，露出胎骨，而後香氣歕溢。且香瓷最不易得。有土胎香者，有泥漿胎香者，有瓷胎香者，此自然之香也；有藏香胎者，有沈香胎者，有各種香胎者，此人工之香也，實皆希世之珍。有梳頭油香者，則古宮匲具也。吳彥復曾藏一盤，徑五寸。吳卒，遂不知所在。
　　　　名人搜求古甎
乾、嘉鉅卿魁士，相率為形聲訓詁之學，幾乎人肄篆籀，家耽《蒼》《雅》矣。諏經榷史而外，或考尊彝，或訪碑碣，又漸而搜及古甎，謂可以印證樸學也。於是苗先路得君子館甎於河間，李申耆得廉頗墓甎於壽州，儀徵阮文達、桐城吳廷康所得尤夥。而陽湖呂堯仙撫部古甎文拓本著錄者，至二百五十三甎。嘉興馮柳東著《浙江甎錄》，編為四卷。同、光以來，則太倉陸莘農、歸安陸存齋、滿洲端忠愍所得尤不可勝數矣。
　　　　畢秋帆賞古甎
畢秋帆撫陝時，值生辰，某令特具古甎十數方為壽，并將甎名搨出，裝成冊頁，古雅可愛。畢見之大喜，出勞其僕曰：「我生日，惟爾主所贈，特風雅，甚荷厚意，然未免勞苦矣。」僕遽應曰：「然，即小人於此事亦出力不少。」畢詢其故，僕遽將其主人如何覓舊本摹仿，如何在某處定造，如何上色，如何使之剝落，如何使之生苔蘚之術，一一言之，不稍諱。畢面頳，不作一語，拂袖而入，旁人皆匿笑。
　　　　阮文達藏漢晉八甎
阮文達積得漢、晉八甎，因題其室曰八甎吟館，賓友聯吟，乃編為《刻燭集》三卷。
　　　　張叔未得漢晉八甎於海鹽
乾隆乙卯四月，張叔未以己亥秋海鹽有海現之異， 【 相傳每數十年輒有數日海潮，遠退數十里，大風颺去浮沙，見井竈街墓基址，名曰海現。】 城內外古甓纍纍，大半海現時所出，率為麻布文，數十百中，一二有文字，因買舟往覓之。至則見漁舍短檣中，有蜀師甎數枚，以百錢購之。其比鄰婦孺見破甎可易錢，咸搜索以出，乃僱漁人擔之以歸舟。凡得漢、晉甎八，因名讀書處曰八甎精舍。八甎之中，有漢永寧元年甎、太康年郭家葬甎。
　　　　趙寬夫好聚古甎
仁和趙寬夫明經坦好聚古甎，於斷垣敗甃間，極意搜討。前後所得，凡六十有一，為孫吳紀元者二，為兩晉紀元者二十一．始吳主亮太平元年，迄晉孝武帝太元四年．為吉利語者四，曰吉利叶宜，曰萬歲不敗，曰（上睪下廾）吉日造，曰六月黃吉．為題識姓氏者六，曰褚謁者，曰陳叔惟，曰賀信，曰章氏所作，曰章先作記，曰噲璧．為古錢文者二十一．多六朝厭勝之品，為方勝者二，為人形者四，為雙魚者一．其字有篆有隸，悉方整古勁，畫亦奇愕有致．寛夫珍之，因自號曰保甓居士．
　　　　孫月泉載甎而游
錢塘孫月泉，名承祖。質魯好學，嗜古甎，而易為人欺。同治時遊臺灣，為郡縣記室，月脩所入微，輒以購甎。每居停量移，則行篋輒十餘具，皆甎也，真贋雜具。暇則出而陳之几，一一摩挲，至夜不倦。
　　　　況夔笙得甎於揚州
光緒戊戌九月，況夔笙以客授揚州故，自瓊花觀街移居舊城小牛彔巷。其地距舊城遺址不遠，虹橋西南有頹垣一角，屹立荒煙蔓草間，輒督郭姓老僕登城尋甎，辰往午還，肩荷蹩躠，殊苦。得甎一，旌以錢百。僕嗜飲，得錢供杖頭，又甚樂。城築於宋而甎則唐，蓋當時取用他處舊甎耳。所得城甎七，其文曰鎮江前軍，書勢精勁圓腴，神似郁孝寬書《武侯祠碑》，又文曰鎮江後軍，又文曰鎮江右軍。又文曰揚州，宋甎也，「揚」字從「手」從「易」，質地色澤，不逮從「木」之甎遠甚。又文曰高郵縣，又文曰全椒縣，又文曰步軍司交燒造修天長塔。
一日，葺廚下短垣，得斷甎，文曰楊州，書勢勁逸。琢為硯，蒼堅緻潤，非他甎所及。「楊」字從「木」。王懷祖《讀書雜誌》歷引《史》、《漢》、碑版以證楊州字，隋以前從「木」，唐人誤從「手」。此甎尚不誤，斷非唐以前物也。
又一日於虹橋茶肆牆間見有甎，文曰大使府燒造。僕輩與之婉商，酬以錢二百，以新甎易之。較他甎稍薄狹，蓋賈似道嘗以同知樞密院事為兩淮制置大使時築城所造也。又於市牆見有甎，文曰殿，亦以前法得之。以上各甎，並陽文隆起，書勢秀拔。惟天長塔甎字小而淺，疏率不工，疑出陶者之手。
　　　　劉鐵雲藏鐙柄
欲探篆籀之原，必於陶器求之，而海內收藏家向鮮有所著錄。光緒中葉則有陶器中之鐙柄出見，大率為商、周時物，多三代古文，與鐘鼎文相類。於是而可知真楷成於唐，唐以後無真楷，分隸成於漢，漢以後無分隸，篆籀成於周，周以後無篆籀矣。
鐙為陶質，以膏燃火，使放光明者也。其製與薦熟食器之豆相似，上有如碟者，以盛膏，中有柄，下有足。《禮記》執鐙注云：「豆下跗也。」可知鐙亦有有足者，非盡如《廣韻》所謂之有足曰錠，無足曰鐙也。劉鐵雲搜集鐙柄至夥，最精者，尚五百餘具。所鐫之字，極類鐘鼎文，非繆篆，故可確定其為商、周時物。鐫字之處，或圓，或橢圓，或正方，或長方，或匾方，或尖方，且陰文為多，其為陽文者，則不及百分之一也。
　　　　李漁村藏季孫行父所城口古瓦
康熙時，東武有李漁村名澄中者，藏有季孫行父所城口古瓦二葉，其質甚堅。瓦口有籀文，一曰千秋，一曰萬歲，字畫圓潤可愛，叩之作金石聲。
　　　　成哲親王藏銅雀臺瓦
成哲親王嘗得銅雀臺瓦，有明人之字鏨其上，云得自漳水之濱，其質堅緻如石。
　　　　張叔未藏晉瓦荷盂
乾隆己亥秋海鹽海現時，嘉興張德容曾往觀之，買數瓷器，然率破碎不足重．乙卯三月十三日，其弟叔未遊海鹽，購得晉瓦荷盂與太康二年甎於海濱漁父，蓋亦海中物也．盂瓦沙骨，釉如雲母，外純素，內栔荷葉七瓣，高二寸二分，口徑五寸，口厚二分，底厚四分．黃省甫語叔未云：「昔隨宦於新鄭官署，山陰童二樹擕太康瓦券來，留嘗累月，其色質絕與此類．」安邑宋芝山題是盂云：「此的是漢晉瓷．世上所謂古窰，隗囂宮　盌外，更無與此匹者，至足寶也．嘉慶戊辰閏五月．」叔未曾賦詩紀之．
　　　　張叔未見古盆
道光時，濬吳淞江，工人獲古盆，似瓦非瓦，盛水則熱，繼且沸。旋以爭奪致碎，盆為夾底，中畫離卦，蓋仿諸葛武侯刁斗之製也。張叔未嘗見之。
　　　　趙撝叔考證新瓦
趙撝叔大令之謙工書，喜考證。在南昌時，某太守以新瓦刻古文，搨以示趙。撝叔大贊賞，即日援引古金石書，成考證一篇，洋洋數千言，意殊得，持以示某。某大笑曰：「公亦受吾欺耶？此余贋物也。」出瓦示之，撝叔亦大笑。
　　　　劉燕庭藏唐善業泥造像
唐善業泥造像，前人未經著錄。道光己亥，劉燕庭游西安慈恩寺，始於雁塔下物色得之，或全或闕，大小凡八具。全者一面一佛，坐蓮臺，二尊者侍下，或蹲二獸，蔭以娑羅樹，一面則「大唐善業埿壓得真如妙色身」三行十二字，陽化遒勁，若敬客書。
　　　　王丹思藏宣窰蟋蟀盆
明宣宗酷嗜蟋蟀，曾密詔蘇州太守物色之。時有蘇州衞中某武弁，捕得蟋蟀一，猛勇善鬬，傳驛上貢，帝大悅，比照捕得首虜功，給武弁以世職，故吳中童謠曰：「蟋蟀叫，宣德皇帝要。」當時官中貯養蟋蟀之具，精細絕倫，故後人得宣窰蟋蟀盆者，視若奇珍，其價值不遜於宣和盆也。王丹思殿撰敬銘曾於市中購得宣窰戧金蟋蟀盆一具，作長歌以紀之，中有「星移物換秋復秋，長聞唧唧蟲吟愁。金花暗淡盆流落，流落民間同瓦甌。延陵遺老昔曾見，銅盤雙淚金仙流。長吟欲招古帝魂，鵑聲濺血悲相酬」。戧金盆流傳絕少，惟吳梅村祭酒曾藏一事，其集中有長歌紀之，低徊詠歎，以寓其開元、天寶之思焉。丹思所謂「遺老昔曾見」者，蓋指此也。
　　　　陳其年藏供春壺
供春壺，茗具中上乘禪也，發明於明代吳氏婢名供春者。其後製此者有四人，曰董翰，曰趙良，曰袁錫，曰時鵬。鵬子名大彬，所製乃益擅場。繼起者曰彭君實，曰龔春，曰陳用卿，皆不及大彬遠甚。而大彬弟子曰李仲芳，製小圓壺，則精絕，技在大彬之右。陳其年檢討所藏甚多。
　　　　陸貫夫所見時大彬壺
長洲陸貫夫，名紹曾，嘗見時大彬所製茶壺，有分四旁底蓋為一壺者，合之注茶，滲屑無漏，名六合一家壺，離之乃為六也。
　　　　張叔未藏時大彬漢方壺
時大彬漢方壺，隱泉王氏藏之百數十年矣，乃國初幼扶進士舊藏之物，其款用刀，書法逼真王羲之《換鵝經》。王心耕為張叔未作緣，叔未乃得之，賦詩誌喜。張又起為之作圖，吳兔牀以隸字題圖冊，曰千載一時，並賦五古張之。兔牀藏大彬壺三，皆不刻銘，不若叔未所得，壺底有歐陽修詩「黃金碾畔綠塵飛，碧玉甌中素濤起」二句也。
　　　　張邦梁藏綰結壺
壺柄綰一結，伸之，可長丈許。明中葉，止庵初建時，西域僧攜之至庵，或覓長柄種仿綰之，皆不遂。嘉慶時，壺入王氏對山閣，後歸張叔未之子邦梁。壬辰冬，江蘇何一琴嘗貌其全身。叔未繫以詩，並屬受之辛縮圖為冊，別摹一幅。雙壺結聯者，叔未曾於京都廠肆見之，每以未購為惜。
　　　　汪森銘時大彬茶壺
茶壺以砂製者為上，蓋既不奪香，又無熟湯氣，供春最貴，第形不雅耳，亦無差小者，時大彬所製實佳，固不必專以受水半升為重也，但取其形式古潔，即可注茶。惟當試其蓋，可隨手合上，舉之能吸起全壺者，則尤佳矣。徐印香舍人嘗得一壺，乃細土澹墨色，彷彿銀沙閃點，上有汪森銘云：「茶山之英，含土之精。飲其德者，心恬神寧。」識者審為大彬手製，非假託也。
　　　　屈翁山藏玉杯盤玉鎮紙
番禺屈大均，字翁山，嘗藏玉杯一、玉小盤一、玉鎮紙一，皆漢代物。玉杯為歙縣汪右湘所贈，蓋翁山曾應右湘之徵，作《嘉蓮》詩二章。嘉蓮實產右湘之水香園，右湘見詩歎賞，以為在所徵同人詩百餘篇之右，謂昔黎美周以黃牡丹詩稱狀元，鄭超賚以金罍二器，今屈子亦可稱為嘉蓮榜眼，因以一玉杯，自所居黃山之下阮溪，寄贈翁山。翁山復賦玉杯詩二章以謝之，所謂「花園狀頭那有兩，香園詞客故多才」者是也。翁山窘時，嘗以杯盤、鎮紙並珊瑚筆架、象箸三十雙，倩趙某質之長生庫，委曲求情，僅得銀兩許，因作《質古玩行》以寄慨焉。
　　　　高宗題蘇東坡玉帶
江蘇鎮江江天禪寺 【 即金山寺。】 之楞伽丈室，故楞伽臺也，藏有蘇東坡玉帶。相傳東坡赴杭，過此，與佛印賭參禪語輸卻者。帶裝以盤，上下表裏，高宗各題以詩。帶繫玉十餘，中四方，為高宗命玉工補之者，上亦刊以詩。
　　　　承光殿南有玉甕
承光殿南，乾隆乙丑建石亭，置元代玉甕。甕有白章隨其形，刻為魚獸出沒波濤狀，大可盛酒三十餘石，徑四尺五寸，高二尺，圍圓一丈五尺，至元乙丑告成，敕置廣寒殿。後屢易代，廢置某道院中，為醬瓿。工部侍郎三和善鑒古物，於道院見之，賤價贖歸，進上，仍置故處。高宗御製《玉甕歌》，且命廷臣序和，以紀其事。
　　　　尹文端得尹吉甫玉圭
尹吉甫，四川瀘州人，有廟祀之。廟藏玉圭，為當時遺物，長一尺三寸五分，色蒼白而溫潤，蓋溫玉也。滿洲尹文端公繼善任川督，自稱為吉甫後裔，親往致祭，索圭觀之，攜之去。
　　　　蔣文恪有水晶玉鵝玉美人
常熟蔣文恪公溥有水晶一方，中有桃一枝，春榮夏實，與真桃同。又有玉鵝一，色黃，置暗室中，光從鵝背出，滿室輝耀如白晝。又有一玉美人，通體白如截昉，惟口及私處，赤如丹砂。
　　　　某鹽商得偽玉笄
光緒末，揚州有鹽商某者，有嗜古癖。或以道士所戴玉笄求售，曰：「是王右軍物，世守至今，將售諸人，然非四千金不可。」某愛玩不釋手，曰：「價太昂，數百金可矣。」其人置物案間去。翌日，有客訪之，討論古器，某出此示之，客大笑曰：「是某之物耶？是為偽以給汝耳。某年某月日，予在宜興，親見其定造，君何受彼愚之甚。」某為所激，怒甚，不復顧慮，遽拍諸几，應手立碎。
又數日，此人又持某貴公子函至，函中云：「近聞有王右軍時物，是真希世之寶，予已允價五千，聞物在君家，請交其人帶下。」某見函，懼且怒曰：「此乃偽物，吾已碎之矣。」其人則故為謹愨狀，對曰：「家貧，惟遺此寶物，本不應售，以貧故，出此為餬口計，幸畀我。」某曰：「已碎之，奈何？」則又曰：「前已言此物實值四千金，安有碎理，殆貴人知我待用甚急，戲我耳。幸檢出畀我。」某為所持，乃實告之曰：「前客言，某時見君在宜興定造此，復有何說？」此人曰：「在宜興造，誠有之。」則探懷中一物示某云：「曩以貧家懷寶，索觀者眾，慮有損失，故造此以供眾覽。若原物，則日前始取出也。」某至此，瞠目相視，不能作一語。其人復曰：「縱謂非寶，然家有敝帚，享之千金，亦小人之常情也。況物未成交，公何遽毀之？今某公子已允五千金以相購，吾恃此活命。公毀是，即毀五千金矣。奈何，奈何！」某為所挾，不得已，畀以三千金，始無言而去。
　　　　張叔未藏白玉璏
白玉璏色質溫潤，有紅斑，繫帶之兩旁，一在上，一在下，俱已摩泐，洵周時器也。嘉慶癸酉十月，張叔未購之於宋芝山。
　　　　張叔未藏穀文玉琫
《說文》所載，琫，佩刀上飾也。《小雅》：「鞞琫有珌。」傳：「鞞，容刀鞞也。琫，上飾。珌，下飾。」《大雅》：「鞞琫容刀。」傳：「下曰鞞，上曰琫。」許蓋用毛說。琫之言奉也。刀本曰環，人所捧握也，其飾曰琫。《毛傳》曰：「天子玉琫而珧珌，諸侯璗琫而璆珌，大夫鐐琫而鏐珌，士珕琫而珕珌。」許說：「天子以玉，諸侯以金。」張叔未所藏白玉穀文琫，緣帶微璊，一面穀文，一面臥蠶文，惟出土未久，尚少溫潤。舊為趙晉齋藏物，道光乙酉秋，歸叔未，價銀十餅。
先是，晉齋得此時，出土未久，光采尚蒙翳。既歸叔未，摩弄數年，而穀文頑殭者，猶十之四五。後為金范湖之子魯卿喬梓及張受之所摩，歷數年，始溫潤，惟穀一顆之殭，未盡去也。
　　　　陳原心藏古玉八十一事
近世競尚舊玉，真贋既極難辨，而摩洗瑩澤，為術至多。有陳原心者，振奇人也，於擊劍談兵而外，尤好玉，似其父。嘗落魄楚北，往往不舉火。蓄一啞妾，日閉置之。輒手一玉，彳亍於市，且行且撫摩之。道光壬午，自楚歸，其母手一篋付之曰：「此汝父一生心力，易產所置，將留以待進呈者，皆三代物也。」原心受而檢之，得古玉八十一事，光怪陸離，五色具備。其後秀水杜小舫方伯文瀾遇之於武昌陳東屏座上，談次，見其探背出一拱璧，大如盎，曰：「此周代姜太公璜也。曾游晴川閣，墮三層樓，不死，以背有此璜，能輕身，故自是常負之，不須臾離。」小舫竊笑其癡。及粵寇陷武昌，則原心方客大冶未返，啞妾與玉乃悉付浩劫矣。其所撰《玉紀》，本其家學而詳論之，皆信而有徵者，玆特移錄如下。原心，名性，江陰人。
名目　玉有古今新舊之別。新玉，人皆知之。古玉，則以入土不入土為斷。入土重出之玉，世謂之舊玉。更有古時含殮之器，謂之琀玉。 【 口實曰琀。古人多以水銀殮，因水銀性活易流，遇玉則凝，故用玉以塞之。】 不知者，遇舊玉，皆稱為琀玉者非。更有音訛而呼為漢玉者，尤非。
玉色　玉有九色，元如澄水曰瑿， 【 音兮。】 【 音筆。】 綠如翠羽曰瓐， 【 音盧。】 黃如蒸栗曰玵，赤如丹砂曰瓊，紫如凝血曰璊， 【 音門。】 黑如墨光曰瑎， 【 音諧。】 白如割肪曰瑳， 【 玉以潔白為上，白如割肪者又分九等。】 赤白斑花曰瑌， 【 音耎。】 此新玉、古玉自然之本色也。至於舊玉，則當分別外沁之色。所謂沁者，凡玉入土年久，則地中水銀沁入玉裏，相鄰之松香、石灰以及各物有色者，皆隨之浸淫於中，如下染缸，遇紅即沾紅色，遇綠即沾綠色。故入土重出之玉，無有不沾顏色者。若無水銀沁入，雖鄰入顏色，亦不能入玉中。有受黃土沁者，其色黃， 【 色如蒸栗。】 名曰玵黃。 【 若受松香沁者，色更深，復原時酷似蜜蠟，謂之老玵黃。】 有受靛青沁者，其色藍， 【 色如青天。】 名曰玵青。 【 此青衣之色，傳染沁入，有深淺不同，有深似藍寶石者，謂之老玵青。】 有受石灰沁者，其色紅， 【 色如碧桃。】 名曰孩兒面。 【 其復原時，酷似碧霞璽寶石。】 有受水銀沁者，其色黑， 【 色如烏金。】 名曰純漆黑， 【 此非地中之水銀，乃古時殮尸之大堆水銀沁入，方有此顏色。】 有受血沁者，其色赤， 【 有濃淡之別，如南棗、北棗。】 名曰棗皮紅。 【 此乃尸沁，非潔物也。】 有受銅沁者，其色綠， 【 色如翠石。】 名曰鸚哥綠。 【 銅器入土年久則青綠生，玉適與之相鄰，為其傳染沁入，復原時似翠石而更嬌潤。】 此外雜色甚夥，有硃砂紅、鷄血紅、粽毛紫、茄皮紫、松花綠、白果綠、秋葵黃、老酒黃、魚肚白、糙米白、蝦子青、鼻涕青以及雨過天青、澄潭水蒼諸名色。受沁之源，難以深考，總名之曰十三彩。又有各種巧沁花色。如蝦蟆皮、灑珠點、碎瓷文、牛毛文、唐斕斑等名，皆出人意料之外。更有一種香玉，嗅之，作奇南香氣。 【 奇南，香木名，出海南，見《七修類稿》，俗稱伽南者訛。】 蓋玉在土中，與香物為鄰，年久受其沁，沾其香，非玉之自能吐香也。 【 欲試，須烹佳茗，置玉其中，香氣自吐。】 此種絕少，真稀世之寶也。
辨偽　舊玉與石，最難分別。世有美石，酷似脫胎舊玉者，不下數十種，亦具五色，皆堅硬，不可刀削，是在認其體質。如真舊玉，其體質必溫潤沈重，精光內含。如石類，皆乾鬆輕脆，賊光外浮，非真巨眼，鮮不以燕石為玉。更有宋宣和、政和間玉賈贋造，將新玉琢成器皿，以虹光草汁罨之，其色深透，紅似雞血， 【 虹光草出西寧大山中，似茜草，其汁能染玉。用草汁入碯砂少許，罨於玉之文理間，用新鮮竹枝燃火逼之，則深入玉之膚理，紅光自面透背。】 時人謂之得古法。賞鑑家偶不知辨，或因之獲重價焉。此等頗少，識家呼為老提油者是也。比來玉工，每以極壞夾石之玉染造，欲紅則入紅木屑中煨之，其石性處即紅，欲黑則入烏木屑中煨之，其石性處即黑，謂之新提油。初僅蘇州為之，近則徧處皆是矣。又有一種死玉，不可不辨。凡玉性畏黃金，若玉入土中，適與金近，久則受其剋制，黑滯乾枯，便成棄物，縱加盤功，頑質不化，若認為水銀沁，則誤矣。
質地　凡玉在土中，五百年體鬆受沁，千年質似石膏，二千年形如朽骨，三千年爛為石灰，六千年不出世，則爛為泥矣。如果三代以上舊玉，體已朽爛，其質鬆軟，指爪亦能搯落。 【 名曰老三代。】 若秦、漢時舊玉，質地雖已爛軟，玉性未盡，非刀不能削落。若晉、魏、六朝舊玉，質地未鬆，其性尚堅。偶有軟硬相間者，係南土中出世之物也。至唐、宋時舊玉，質地全在，堅硬如故，惟水銀間有沁入玉中耳。
製作　三代以上製作款式，各代不同。夏尚忠，雕刻極細如髮，嘗有玉器上鑲嵌金絲寶石者。 【 鑲嵌係夏制，今人呼商嵌者訛。猶之宋刻乃周時宋國人所刻，所謂宋人刻者是也，今世謂為宋朝人所刻，謬矣。】 商尚質，雕刻樸素少文。周尚文，雕刻細密而縟。夏用鳥跡篆，商用魚蟲篆，周用大篆，要皆陰文多在器內。秦兼大小篆，漢則小篆漸用陽文，多在外。三國、六朝以後，並用隸楷矣。
認水銀　凡舊玉，必有水銀沁入，贋舊則無。蓋玉喜水銀，玉入土中，久不透風，則朽爛體鬆，地中隨處皆有水銀，故水銀泌入玉之膚理。 【 此非殮尸之水銀也。】 看水，更須分別老嫩。若三代以上舊玉，水銀在內，已結成塊，乾老色滯，參差錯落。若秦、漢時舊玉，水銀雖結成塊，其色鮮亮。若魏、晉、六朝時舊玉，水銀明滉活潑，有成片者。若唐、宋時舊玉，水銀吸入未老，得人之熱，滾動易出也。
地土　舊玉須分別何處土中所出，如陝西、甘肅、山西、四川諸省，謂之西土，地土乾燥，玉在其中，雖爛似石灰，而棱角文理全無損蝕，最為上品。其直隸、山東、河南、湖廣以及江蘇之徐州、安徽之潁州、六安諸處，謂之中土，地土雖乾不燥，玉在土中，年久稍有瘢痕者次之。其餘各省，皆謂之南土，玉在土中年久，文理大半模糊，且缺損者多。惟沿東海一帶出鹽之處，謂之鹹土，玉在其中，不百年已腐爛不堪矣。
盤功　凡三代以上舊玉，初出土時，質地鬆軟，不可驟盤，祇可在手中撫摩，或藏於貼身，常得人氣養之，年餘，玉氣稍蘇，謂之臘肉骨。又養一二年，玉稍復明，謂之臘肉皮。 【 云骨云皮，以其狀相似也。】 養之年久，地漲自然透出，層厚一層，漸漸復硬。再掛再養，色漿亦自然徐徐鋪滿，還原十足，酷似寶石。此之謂文工，非十餘年不能成也。若欲速成，須用武功，亦必得人氣養之復硬，然後用舊白布輕輕擦之，稍甦，再換新白布，愈擦愈熱。 【 數人晝夜替換輪擦，不可間斷。】 水銀自從土門內漸次擠出擦落，其中灰土亦隨之而去， 【 水銀透出處謂之土門，甚至裂成大縫，復原時水銀自然去盡，融化無迹，不知者多誤認為損璺。】 於是玉氣漸漸透明，顏色徐徐融化，地漲亦層層透足，色漿亦處處鋪滿。三年不間斷，可以成功，既甦且明，酷似水晶，仍須人氣養之，方能還原如寶石，此謂武功也。及其成功，皆是脫胎舊玉。脫胎云者，玉器埋土中三四千年，朽爛如石灰，出世，常得人氣養之復原，石性全去，但存精華，猶之仙者脫盡凡胎之意。其玉晶瑩明潔，毫無渣滓瑕疵，似寶石而更含光純粹，乃陰陽二氣之精也，故稱寶玉。此非親歷其境者不知，亦非初學賞鑑家所肯信也。至其終始顏色，時聚時散，變化多端，竟似晴雲舒卷，幻化無心，令人莫測，亦莫知其所以然也。不獨舊玉可養，即寶石、珊瑚，入土厄爛，得人氣養之，亦能脫胎復原。惟蚌珠入土，不過百年，已成灰土矣。如入土雖已受沁，而未經厄爛之舊玉，年代較近，其體尚堅，儘可用灰提法 【 用栗炭灰、木賊草泡水，入銀硝少許，合裝大瓦罐內，將玉懸空掛於其中，用栗炭火煮之，水淺隨添，以提出玉中水銀、灰土為度。】 煮之，提出玉中水銀、灰土，再看身分，或用豬鬃刷，或用棕老虎，或用麩皮袋，或用米粉袋等法盤之，成功較易。然看火候最難得法，太過不及，均於玉有傷，不若人氣溫和，養之穩妥，不諳者未可輕試也。
養損璺　初出土之舊玉，質地未堅，尚有誤碰損璺， 【 音問，破損痕也。楊子《方言》：「秦晉器破而未離謂之璺。」】 祇要不落，即掛在貼身，常時養之，日久自能合攏。
忌油污　舊玉地漲未足、色漿未滿、土門未合之前，尚有水銀、灰土在內者，切忌沾染油膩，並婦女汙手盤玩。倘沾油汙，則土門閉塞，水銀停住，灰土久不能出矣，縱加盤功，終無益也。
　　　　金螺青幼而愛玉
金螺青太守吳瀾幼而愛玉，一日，讀《魯論》朱子註云：「君子無故玉不去身。」及自塾歸，即從其母乞玉以為佩。其母檢一二事以授之，曰：「守身如玉，勿傾跌焉。」其後讀戴《禮》，至「君子比德於玉」句而憬然有悟，益好之，自是而搜羅之舊玉充斥於篋笥矣。
　　　　杜小舫藏古玉釧
杜小舫富收藏，多舊玉，嘗出古玉釧以示金螺青曰：「此真脫胎舊玉，淨如水晶，明若瑪瑙，每風雨將至，先現白霧如絮，歷歷不爽也。」
　　　　端忠愍藏漢玉圈
端忠愍嘗以千金獲一漢玉圈，羊脂底，面有硃砂斑。圈初藏某氏，某歿，其子素遊蕩，以二百金質於人。其人設計吞之，訟諸官，得直。後窮乏，乃使販古者持詣端，端予以千金。
　　　　金明齋藏漢玉扇墜
金明齋藏漢玉扇墜，鐫鴛鴦，紋甚精細，聞為唐武則天殉葬物。
　　　　朱劍芝藏漢玉螭
朱劍芝有玉螭一，甚珍之，斯須不去身，蓋漢玉所製者也。
　　　　太和殿有白玉缸
太和殿前有白玉缸二，中植菡萏，翡翠為葉，披霞為花，金屑為泥，明禁中故物也。光緒庚子以前尚存。
　　　　圓明園藏水晶
圓明園天地一家春陳設水晶一方，中有物若珊瑚，旁一蟻甚大，朔至望則由末至顛，望至晦則由顛至末，每月之大盡、小盡無不皆然。
　　　　何潤生藏碧玉水注
何潤生觀察恩煌曾藏軟玉水注，色明透，若碧玉沈香玉，產於大麗江之摸梭山。初出穴時，柔如石膏，見風始堅。
　　　　宗嘯吾所見晶墜石子
同治庚午，宗嘯吾司馬在都時，曾於某邸見有所藏水晶扇墜一枚，狀如雞卵，中有若蜜蜂者，蠕蠕欲動。又於一親串處見有石子一，青赤色，入水則現一天然祕戲圖。謂天地生物，真有不可以理解者，二物皆目覩，否亦未敢遽信也。
　　　　孫景高藏虹橋板
福建大藏峰山有洞，其凹處有板大小千百餘條，橫斜架立，千萬年不朽不落，色如陳楠。相傳宋朱文公云是堯時居民所棲，避洪水處，後水退而木存。然觀其木，不類曾受斧斤者。洞中羅列羣木，山下灘水湍急，舟不能泊，袁子才實親見之。後至杭州，又見孫景高家藏虹橋板一片，木微香，肌紋細潤，上鐫梁山舟侍講詩。
　　　　吳尺鳧藏妝域
吳尺鳧藏妝域，曾與杭堇浦、沈欒城、厲樊榭、趙功千、趙意林聯句以詠之。妝域者，形圓圜如璧，徑四寸，以象牙為之。面平，上鏤樹石人物，丹碧燦然，背微隆起，作坐龍蟠屈狀，旁刻「妝域」二小字，楷法精謹。當背中央凸處，置鐵鍼，僅及寸，界以局。手旋之，使鍼卓立，輪轉如飛，復以袖拂，則久久不能停，踰局者有罰。相傳為明時宮人角勝之戲所用也。
　　　　黃小松藏妝域
黃小松司馬易曾藏妝域一具，琢象齒為之，其體圓徑二寸五分，面平，底稍隆起，正中有臍，六稜突起，臍中桌一錐，長三分寸之一，如鐙心而不銳，可使几上旋轉者，即此錐也。六稜之四周，鐫有小楷字，自右而左，順讀曰「甲寅年七月二十四日造，李得仁」。蓋萬曆二十四年也。六稜之外，雲氣繚繞於仙山、樓閣、琪花、瑤草之間。下有二鹿，牝牡相倚，文顯而不深。其正面則樓館、山樹、人物，皆鏤空飛動。窪處大小二艇，酒罇、舟子相待，老羽衣翩然攜琴，童子繼至。
　　　　攝影木屏
光緒時，某官藏古器甚多，有插屏一架，以木為之。屏上現一農夫扶犁叱犢狀，鬚眉畢現，栩栩如生，耕牛亦活潑可愛。諦視之，非繪非刻，蓋木中自然之影也。質之主人，則曰：「此為臺灣所產之奇木，其皮質與常木無異，惟解剖而中分之，則紋理顯然，宛如大理石，山水人物之狀，無一不具。」人初莫明其故，按之物理學，蓋此樹有攝力，能攝前後左右之景物，而留其影於樹中，如西法攝影術然，遂名為攝影樹。土人甚珍視之，一片值數百金。
　　　　黃椒升藏周公瑕紫檀椅
周公瑕布紫檀椅，其椅背之板有四句云：「無事此靜坐，一日如兩日．若活七十年，便是百四十．戊辰冬日周天球書．」天球，公瑕名也．公瑕生明正德甲戌，卒於萬曆乙未，年八十有二．此戊辰為隆慶三年，時年五十布五．嘉慶戊辰閏五月，張叔未詠此器云：「止園當日此靜坐，屈指於今五戊辰．剩有句題坡老好，恰宜案共墨林珍．香爐茗椀長吟（黍　），清簟疏簾自在身．一活未徒百四十，大椿還有八千春．」蓋椅為海鹽黃椒升都事錫蕃所藏，因乞叔未書之，復刻於上，并鈐古鑑齋印．
　　　　張叔未項藏墨林棐几
去秀水之新篁里，可五六里，為羅漢塘，蕭氏世居之，頗富藏書，並蓄項墨林棐几。几高禾中之衣工尺二尺二寸三分，縱一尺九寸，橫二尺八寸六分，文木為心，梨木為邊，右二印，曰項，曰墨林山人，左一印，曰項元汴，字子京，蓋天籟閣嚴匠望雲手製物也。張叔未以葛見巖之介紹，購得之，因作銘，索其兄文魚書之，銘曰：「棐几精良，墨林家藏。兩緣遺印，為圜為方。何年流轉，蕭氏邏塘。火烙扶寸，牙缺右旁。斷虀切葱，瘢痕數行。乾隆乙卯，載來新篁。葛澂作緣，歸余書堂。拂之拭之，作作生芒。屑丹和桼，補治中央。如珊網鐵，異采成章。回思天籟，刼灰浩茫。何木之壽，巋然靈光。定有神物，呵禁不祥。宜據斯案，克綽永康。爰銘其足，廷濟氏張。書以付栔，其兄燕昌。」
　　　　劉葱石藏大小忽雷
大忽雷、小忽雷，本馬上樂，又名二絃琵琶。忽雷，即鱷魚，其齒骨可作樂器，有異響。經曰，河有怪魚，厥名曰鱷，其身已朽，其齒三作。忽雷之名，實本此。而其作也，蓋唐韓晉公奉使入蜀，至駱谷山椒，巨樹聳茂可愛，烏鳥之聲皆異，下馬，以探弓射其顛，枝柯墜於下，響震山谷，有金石之韻。使還，戒縣令，募樵夫伐之，取其幹，載以歸，召良匠斲之，亦不知其名，堅緻如紫石，復有金石線交其間，遂製二樂器，名大者曰大忽雷，長今營造尺二尺八寸五分，似琵琶，止二絃，鑿龍其首，螳螂其腹，牙柱齮齕，左右相向，背施朱漆，上加采繪，有金縷紅紋，蹙成雙鳳；小者曰小忽雷，長營造尺一尺四寸七分，準漢建初尺一尺九寸四分，面廣七分，亦二絃，龍首鳳臆，蒙腹以皮柱，雙絃吞入龍口，一珠中分，頷下有篆書，嵌銀「小忽雷」三字，牙軫二面，廣四寸，背正書「臣滉手製恭獻，建中辛酉春正書」等字。
大小二忽雷先後入禁中。文宗朝，有內人鄭中丞 【 中丞為宮中女官。】 善彈之。太和乙卯，李訓、鄭注謀誅宦官，宮掖騷亂，始落民間。康熙辛未，曲阜孔東塘農部得小忽雷於燕市，賦詩紀之，即鐫之於兩牙軸下，首詠云：「古塞春風遠，空營夜月高。將軍多少恨，須是問檀槽。」次詠云：「中丞唐女部，手底舊雙絃。內府歌筵罷，淒涼九百年。」東塘歿，為王斗南觀察所得，以轉贈孔泗源太守，而又曾為成哲親王所藏，後歸漢軍繼蓮龕方伯昌。嘉慶庚辰夏，蓮龕自桂林寄贈劉燕庭方伯。未幾，而燕庭嫁女於卓氏，遂為卓所有。海颿相國築小忽雷齋以藏之。久之，亦不能守。光緒丁酉，李文石觀察葆恂曾見之於都門廠肆，索值千金。尋為貴池劉葱石參議世珩所得，時葱石方官京師也。
葱石既得小忽雷，以為迭經劫火而未遺失，則大忽雷或亦尚在人間，乃百計物色之。宣統庚戌十一月，葱石訪大興張瑞山琴師，與之縱談古樂。瑞山言三十年前，得一古樂器於市，曰大忽雷。葱石索觀，瑞山為取而彈之，其聲清越而哀。越翌日，葱石攜小忽雷訪瑞山，以二器並陳，見其斷紋隱隱，諦審之，覺與舊藏唐雷威、雷霄製琴，斷紋髹漆絕似，益信其為唐物。瑞山知葱石之喜而欲之也，割愛歸之，於是大小忽雷皆為葱石所有。葱石大喜，遂倩閩縣林琴南孝廉紓為作《枕雷圖》，而名其閣曰雙忽雷閣。
葱石更屬況夔笙題《鳳凰臺上憶吹簫詞》以張之，詞云：「別殿春雷，長門夜雨，玉蔥銀甲當年。悵劫塵甘露，舊譜荒煙。豔說延津一劍，新樂府唱徹瓊筵。 【 孔東塘得小忽雷，曾作院本以張之。】 誰得似，紫雲雙貯，中壘清緣。吟邊，摩挲倦枕，對如此江山，淺醉閒眠。漫霓裳法曲，回首開天。貽我故山詩事，叢桂影曾拂么絃。 【 小忽雷曾在伊小尹處，後歸繼蓮龕，自桂林寄貽劉燕庭。】 知音少，珍琴更攜， 【 葱石又藏唐雷威、雷霄製琴，斷紋髹漆，竝與兩忽雷同。】 何處成連。」
　　　　聽松庵藏竹鑪
無錫惠山聽松庵有竹鑪，明物也，制古而雅。洪武時，聽松庵主僧性海真上人之道行，為時輩推重，日汲泉試茗以自怡。有湖州竹工進曰：「師嗜茗，請以竹為茗具，可乎？」乃遂製鑪，性海示以法。鑪之制，圓上而方下，高不盈尺，織竹為郭，築土為質。土甚堅密，爪之，鏗然作金石聲，而其中歉然以虛，類謙有德者。鎔鐵為柵，橫截上下，以節宣氣候。其外則有為瓶之似彌明石鼎者一，為茗椀者四，則皆以陶為之。
永樂初，性海至虎邱，留以贈潘克誠，自是在潘氏者六十餘年。成化時，楊孟賢見而愛之，撫玩不已。潘之孫某慨然曰：「如豈珍於昌黎之畫，而吾獨不能歸好事者哉？」乃以畀孟賢。孟賢之兄孟敬取而歸焉。丙申，秦廷韶知之，謂物各有主，鑪固惠山物也，他人何有焉，乃為物色之以歸於庵。乾隆庚子，高宗南巡，王述庵侍郎昶扈蹕至惠山，游庵，見鑪而愛之。顧晴沙觀察時方家居，特仿其式，製一以贈述庵。
或曰，竹鑪在國初已亡失，康熙甲子，顧梁汾舍人貞觀於京師成容若侍衛德齋中所見而攜以歸者，且為贋鼎矣。
《竹鑪圖》，在明有三。一，九龍山人為性海製。二，履齊寫。三，成化丁酉冬吳珵寫。在國朝，則張宗蒼有奉敕所畫者。乾隆乙亥，圖卷為無錫令邱漣取入其廨，不戒於火，悉被燬。大吏入奏，高宗親灑天筆，為作第一圖，復命皇六子補第二圖，貝勒弘旿補第三圖，董文恭公誥補第四圖，御製詩章冠於卷首，以還舊觀。
　　　　李薌甫藏髹漆椀
臨川李薌甫觀察秉銓嘗於京師琉璃廠肆購一髹漆椀，面徑七寸有奇，口底坦平，四周作連環方勝紋，雕鏤工細，作深赤色，椀底鐫「沆瀣同甌」四字，正書陽文，濃金填抹，古色繽紛，乃明永樂朝果園供御漆物也。李極寶貴之，不輕示人。及官粵西，桂撫為成果亭中丞格，思以漢玉盤易之而不可得，乃集同官為詩歌以紀之。
　　　　張叔未藏明沈叔雅宋硯匣蓋
明沈叔雅宋硯，匣蓋朱漆，歲久，古雅可愛。張叔未泊舟由拳里，見於陳氏米肆。肆友陳星九知叔未之愛之也，遂乞其書扇，舉此以為贈。叔雅，明之嘉興人，《珊瑚網》稱其篆隸八分，董文敏《戲鴻堂帖》，摹勒出其手。是此硯必臻神品，惜櫝在而珠已亡也。
　　　　朱竹垞藏玻璃硯
玻璃在國初尚為珍寶，故袁子才所建隨園，以紫玻璃鑲牕，一時詠之者幾及百人。朱竹垞有玻璃硯一方，大僅如小兒手掌，四緣刻銘識殆遍，俱鑲以金，底邊隱隱似水紋，蓋錢牧齋之物也。
　　　　報恩寺有琉璃獅子
明永樂時，江寧南城外建報恩寺阿育王舍利塔，高二十四丈六尺一寸九分。塔頂以風磨銅為之，口徑二尺六寸。其塔以琉璃為瓦，而嵌獅子於上。咸、同間粵寇之亂，塔燬於火，僅存琉璃獅子一座，為包氏所得，高一尺六寸半，頭距尾長一尺八寸，座寬一尺六寸，全身藍色，爪眼齒皆白色，球及座皆綠色，繩黃色，卷毛亦黃色，耳際微損，餘皆完好如故。
　　　　江玉屏見側理紙
江玉屏，博物君子也。嘗適市，見有紙厚半寸許，連疊，揭之，成毬，旁無端縫。人皆不能識，玉屏以為古側理紙也。或謂其得之於鮑淥飲家。玉屏，名立，乾隆時人。
　　　　張芑堂藏金粟牋
乾隆中葉，海宇晏安，高宗留意文翰，凡以佳紙進呈者，皆蒙睿藻嘉賞，由是金粟牋之名以著，詞館且嘗以為試題。金粟山有金粟寺，在海鹽縣西南三十里，自孫吳康僧開方，歷唐、宋以來，稱大叢林，創設經藏。紙皆堅韌可貴，硬黃複繭，內外皆蠟摩光瑩，以紅絲闌界之。其書為端楷而肥，卷卷如出一手，墨光黝澤如髹漆，可鑒。紙背每幅有小紅印，文曰「金粟山藏經紙」。有數千軸，後人剝取為裝贉之用，零落不存，世所稱為金粟山藏經紙者是也。或云唐時物。然其紙間有元豐年號，則為宋藏無疑。
張芑堂嘗於童時見古書面，多以金粟牋為之，間有作書畫標籤者，而吳上裝潢家大半以偽者代之。明代名流書畫，悉用藏經箋全幅。至國初，則查二瞻輩以零星條子裝冊，供善書者揮寫，可知紙在彼時已不易得，宜今之絕跡於市肆，而仿造者且不佳也。
　　　　俞筱甫藏金粟牋
金粟牋有最長者可印五十八字，其印稱「許咸熙妻陳五娘等捨藏經紙七千幅」云云。是物近已不可得，況澄心堂所製紙乎？俞筱甫曾藏五枚。
　　　　梁山舟藏黃色藏經紙
梁山舟藏黃色藏經紙，朱印二種，一押書，一「慶政□錫」四字。
　　　　張芑堂藏法喜寺藏經紙
海鹽法喜寺藏經，流傳絕少，惟曾有背紙幾番，為張芑堂所藏，光潔如玉，與金粟牋無異。鈐印有三，一曰法喜大藏，作一行，一曰法喜轉輪藏經，作兩行。陸貫夫曰：「法喜轉輪藏經亦有圜印者。」
　　　　宋牧仲藏墨
宋牧仲性嗜墨，珍之如拱璧。官黃州通判時，嘗得墨三十六丸，蓋為積歲訪購及張長人所贈者也。長人，廣濟人，名仁熙，牧仲之部民也，嘗言曰：「昔蘇子瞻在黃，於雪堂試墨三十六丸，掄其佳者，合為一品，名曰雪堂義墨。歙人吳叔大遂倣其意，作義墨三十六丸，雖不免時製，而肖形取象，物料精工。余昔珍藏之，今墨皆散去，而雪堂墨匣猶存。暇日搜牧仲所藏及余家所藏舊墨贈之者，亦得三十六丸，因以其匣並遺牧仲貯之，亦雪堂遺意也。」又按王朗守會稽，子肅隨之東齋，忽夜有女子從地出，稱玉女，曉別，贈墨一丸。肅方欲註《周易》，因此才思開悟。牧仲判黃五年，構東齋於雪堂之左，著書吟諷其中，今將母樓詩往往稱東齋者是也，亦與古人偶合耳。
三十六丸，乃康熙庚戌所得，今記之如下。
方正牛舌墨，有「極品清煙」四字。論墨家多推方氏，幾與小華道人等。牧仲一日謂長人曰：「吾藏墨有方正者。」長人急呼曰：「得非牛舌墨乎？」發視，果然，蓋諸家推方氏以牛舌為最耳。
邵青邱瓜墨，有「青門遺」三字，此絕無僅有者矣，倍價購於舒氏。舒氏以長人為知墨人也，復售之。
程君房、寥天一，為明萬曆庚戌，長人家世藏，經兵火所僅存者。所謂有墨氣無香氣，與于魯反者也。君房墨最有玄元靈氣，而有時寥天一反踞其上，蓋所值工料偶勝耳。
程孟陽古松煤墨，陰有銘，陽有孟陽像。沈珪者，嘉禾人，往來黃山，取古松煤，雜硃漆滓燒之云。韋仲將法孟陽，本此。唐、宋以來，多松煙墨，少油煙墨，故蘇子瞻得油煙墨而寶之。今油煙勝而松煙遂少，即有之，質輕善頹，昏糨耳，此獨佳絕。孟陽者，松圓詩老程嘉燧也，錢牧齋《列朝詩集》中推為嘉定高士，其墨固足傳也。
又松圓閣墨一截，上大書「程孟陽」字。
程君房陳玄墨，製極大，存其碎餘，堅光射人，如小兒目睛可愛。
君房玄元靈氣阿膠墨，明萬曆庚戌，薄甚，重不滿錢。其製一而厚者，長人屢見之，包以綾，文畫牡丹其上，匣亦異今時也。
余端蒙墨精，不知何年製，有墨精緣起，載明皇所見甚悉，極香，亦非近時物。
汪仲嘉公孫合造李法墨，有「百年如石，一點如漆」二語。李法二字，近墨家多用之。
汪仲嘉山竈輕煙復古墨，萬曆丙午。
方于魯青麟髓小墨，有「世寶」字，近程鳳池遂以世寶名第一墨。
于魯、寥天一墨一截，青麟髓，為于魯第一墨。長人見其數十種，製各不一。有方者，正畫一麟，多用熊膽，舐之甚苦。舌形者，橫作龍形者，龍纏身，而銜珠於其口者，有云于魯超世之墨者。長人有于魯九玄三極墨，與君房墨並藏兵火中，先人手澤也。贈牧仲矣，再索視之，云為好事者奪去，惜哉！于魯初執事君房家，已自為墨，遂狎主齊盟，不相下，至訟於官。嘗以贋者應郡守古某之重購，古怒，請驗於汪左司馬，逮而笞之。邢子愿號知墨，每云：「于魯規模色澤勝耳。左司馬羞愧，《太玄》、董狐，或別有祕，合為司馬出一瓣香，未可知也。」要之，幼博、君房俠于墨，意專在名。于魯多為利，利則真贋雜出無疑矣。君房墨有次第，而煙皆佳，至最下，為妙品，亦足當上乘，此兩氏之別乎？
潘方凱開天容墨，明萬曆庚戌，如韋軒寶藏。長人舊有數種，方圓不同，皆漱金，亦檢以贈牧仲。牧仲所自藏，金退矣，殆藏之未得其道也。
汪季常一莖草墨，明萬曆庚戌。
葉環源玉髓墨，形小圓，陰書「環源」，陽書「玉髓」四字耳。又一種形方，上畫奎像，亦精絕。董香光生平好用環源墨，環源遂大知名。
吳幹古秋葉墨。
吳玄象紫雪墨，亦數種，有「玄枵之精」、「原始之液」、「九轉百煉神明紫雪銘」。茲所列，乃櫟社居士家藏者。紫雪形模皆質古，當明天啟時，百昌以富，巨萬賈禍，宜不惜物力為墨。其真者不在程方下，近所擬，乃俗甚。
吳去塵墨一截，不知何人製．去塵在啟，禎時，始為博古新樣，品目六十餘種，炫耀光景，較之君房，土羹而象箸，大抵效法邵格之所為者．然形式既殊，物料絕勝，其　頭捉刀，遂復寥寥不可多遘．久索，乃得此以奉牧仲．去塵所藏頗侈，今乃若海上三山，世變使然耶？
黃賓、王龍文雙脊墨，明萬曆辛亥，有銘，自書放言居士，東林所稱黃正賓者是也。
紫雲閣藏墨，上書壬寅春製，不知姓名，亦精甚。
吳君章太紫重玄墨，守玄居監製，世傳其天峯神物佳，長人見之，謂亦松煙之頹焉者。
方澹玄非煙墨，明萬曆癸丑，舊見其《墨說》。
吳喬年知止堂柔翰齋墨，明萬曆戊午，圭形。
詹雲鵬金盤露墨，作落花流水製，漱金。舒小康以壽長人者，後贈牧仲。
德藻堂水蒼玉，上書季園墨。
吳藎卿寫經墨，小不盈寸，上書《心經》一卷。此等殊不異，葉柏叟輩亦倣此，所刻《心經》，更楷。
羣玉冊府大圓墨，不知何人製。
朱一涵雙渟花光墨，鳳文，漱金，銘曰：「日中黑帝澄玄渟，月中墨帝渟屬金，是曰雙渟。雙渟之精，澹漠無形，宰萬物而天下文明。」此一涵第一墨，長人舊多藏之。
汪美中一莖草墨，明天啟甲子。
吳叔大天琛倣古箸小墨。
軟劑天琛倣承晏墨。
新安上色墨，亦天琛，此玄栗齋第一墨。其所倣雪堂義墨，皆以天琛行。
涂伯經龍賓墨。
吳鴻漸漱金青麟髓墨。
吳鴻漸玄虬脂桑林里第一墨。
自朱一涵至此八墨，皆時製，所謂檜以下無譏者也。然時墨亦有絕佳者，如鳳池世寶、葉玄卿太乙玄靈柏叟，最上乘，不可勝數，亦當旁搜以資著書之用。
越十四年而為康熙甲子，牧仲於人日，檢笥中所續得者，又三十四丸，今亦記之如下。
止雲館寫經墨，一面「方氏珍藏」，兩旁「彥成專製」，萬曆丁未明一元造，上漱金字嵌珠，重四錢分。
寥天一，下畫一主人方印，一面「汪伯玉銘建元墨」，旁「辛丑」字，重二錢一分。
草玄亭墨，旁「庚戌吳汝修製」楷書，一面雙螭嵌珠，上倒「香」字小圓印，漱金，重二錢三分。
龍香劑，說虎齋藏，上「庚戌」字，灑金嵌珠，重三錢二分。
龍香劑，一面「十笏齋」篆書，兩旁「明萬曆甲辰年歙吳康虞造」行楷，重四錢五分。
墨皇，一面「汪儒仲藏於快雪樓上己未」字，楷書，重一錢七分。
方于魯瑞元極品，漆成斷文，重七錢五分。
玄蟬露，一面「精一齋藏」，上「辛亥」，楷書，漱金，重二錢四分。
來喜閣製墨，下「覺我」方印，「萬曆己未」楷書，墨首兩面盤螭，如古碑，重一錢三分。
九玄三極，一面「建元」二字，楷書，式甚奇古，重一錢八分。
羲蒼篆墨，「紱麟齋藏」，篆書，「歙方于魯倣易水法造」，楷書，一面「龍文子封氏督製」小字，漱金嵌珠，重四錢二分。
玄元靈氣，下「程幼博」方印，一面程大約銘上「庚戌」字，旁「君房氏」三半字，薄甚，重二錢一分。
觀妙齋墨，一面「吳肇一製」，旁「萬曆壬子」，楷書，漱金嵌珠，重二錢四分。
玄玉，一面「吳雲卿珍藏」，八分書，重三錢六分。
青藜光，一面「蘊真閣藏，歙方林宗製」，上為「朱太史先生珍賞」，上下雲頭，方印「林宗」二字，重四錢六分。
空賞齋墨，楷書，漱金，上嵌珠，重二錢三分。
祝彥輔九玄三極，楷書，邊微高，重二錢一分。
函一墨，下「尚友齋」印，一面「曹和初製」，重一錢七分。
玄精，一面「閒道人」三字，八分書，下「東岡」印，落花流水式，塗金，重二錢。
寥天一，一面「吳玄象監製」，楷書，上下作雲頭，重二錢二分。
雙渟花光，一面朱一涵銘，八分書，漱金漆邊，重九錢二分。
爽閣墨，一面「壬戌大年氏藏」，灑金，圓而扁，闊一寸，長倍之，重三錢六分。
虛白齋墨，一面「壬戌年製」，行書，灑金線邊，上圓，重四錢二分。
吳大年倣李法，一面「水華居珍藏」，上「壬戌」二字，漱金線邊，重二錢八分。
野弦堂藏墨，一面「崇禎元年」，楷書，圓印有「家」字，方印「浚明」字，重二錢一分。
延陵吳元養墨，篆書，旁「崇禎年造」，楷書，鎮紙式，重一錢四分。
右墨二十六笏，牧仲得之遼左張秀升，秀升曾為新安太守。
大圓墨，「一池春綠」四行書字，一面盤螭戲水，上旁「小華逸史」，又「水雲居製」，楷書。重一兩五錢五分，以粵紗易之於米編修紫來。
極品墨半笏，下隸書不全，一面「海陽」草書字，當是邵格之製，重五錢二分。
當朝一品墨半笏，花邊，一面仙人吹簫立鼇首，重五錢二分。
以上二墨，牧仲因其從子子靜而轉得之。
文嵩友墨，隸書，下「葉向榮珍藏」，「向榮」小印，一面牡丹雙鳳，旁「萬曆丙辰年造」，上大千氏楷書，宣城袁士旦贈牧仲，重三錢八分。
赤水珠，兩面雙螭盤繞，旁「柔翰齋」三篆字，上有小銅環，為新安程山尊扇頭物，解之以贈牧仲，重二錢。
玄芝墨，壽星文，一面楷書銘，舊為漢陽熊次侯太史贈牧仲，為其兄存實所奪，故僅存一段，復從其從子子靜得之，重四錢二分。
玄璧，下「程氏君房」印，一面盤螭，上妙品，字漆色如新，麻城劉子貞贈牧仲，重九錢。
吳去塵墨，一面太極圖，一面百子文，上盤螭紐，旁「去塵監製」小字，亦山尊所贈牧仲者，重一錢二分。
　　　　麻孟璿好古墨
宣城麻三衡，字孟璿。好古墨，藏弆甚富。嘗謂往見故家所蓄，多古香可掬，研之，栗栗起藍烟，自是北地松煤也。
　　　　吳念湖藏石綠餅
石綠餅，明供御物也，徑二寸，厚四分，面文曰「龍香御墨」，背曰「大明隆慶年製」，皆正書，輪旁朱篆「重三兩八錢」五字。乾隆壬子，吳念湖司馬得之曲阜桂未谷大令馥處。錢塘吳秋漁太守昇時客泲南，為賦詩云：「鸚鵡山南白雲子，銅精熏作翡翠羽。芙蓉擣汁麝屑膠，大臼深凹三萬杵。承平天子慕開元，龍香新劑翻松丸，祖母綠裁圓鏡樣，亞姑青印小茶團，龍賓十二埋塵下，冷翠猶磨銅雀瓦。柿葉書成伴廣文，楊枝買後隨司馬。相逢為出豹皮囊，古璧一規寒放光。賈胡欲攫眼空碧，上品只許收元霜。雙螭蟠面金塗字，外內朱文鋟款識。年號分明銖兩真，內家製造精無二。梅花祕閣珊瑚匙，想見薇香滴露時。不是宮方修綠黛，肯教梳篋襯紅赦。三百年來離畫筆，一朝月魄飛蒼色。從今說餅亦充饑，何須邽字珍唐墨。」
　　　　張叔未藏高麗墨
高麗國墨有「翰林風月」四字，填金，松鶴填青黃朱色。嘉慶己巳，張叔未購之於京都舊肆。
　　　　王灼齋富藏墨
富山王太僕，字灼齋。有墨癖，所藏隃糜，自唐以來，可數百計，珍若拱璧，不輕示人。咸豐戊午春，粵寇擾浙，倉皇奔避，未及攜行。師退亟歸，則名煤千笏，已融於釜，刷印文告矣。王驟覩之，撫膺號痛，如喪考妣。
　　　　劉鐵雲藏龜甲牛骨
光緒己亥，河南安陽縣四五里之小屯，有鄉人見地墳起，掘之，得龜甲，與泥相黏，結成團。浸水中，或數日，或月餘，始漸離析。然後置之盆盎，以水盪滌之，可兩三月，文字始得畢現。同時所出，並有牛脛骨，頗堅緻。龜甲一種，色黃者稍堅，色白者略觸即碎，不易拓也。
龜甲既出土，為山左賈人所得，寶藏之，冀獲善價。庚子，有范某者，挾百餘片走京師，自炫以求售。王文敏見之，狂喜，以厚值留之。後有濰縣趙執齋得數百片，亦售歸文敏。未幾，拳亂起，文敏殉難。壬寅，其哲嗣翰甫觀察季烈售所藏，償夙逋。龜甲最後出，計千餘片，為定海方藥雨所得。范別有三百餘片，則以歸劉鐵雲。趙又為奔走齊、魯、趙、魏之邦，凡一年，前後收得三千餘片。丙午、丁未間，又屢有所獲。總計所藏，約有一萬五千餘片，惟其後時有散佚，迄宣統辛亥，則所存者僅八千餘片矣。
毛錐之前為漆書，漆書之前為刀筆。小篆□字，漆書筆也，以手持□象注，漆形。蓋漢人猶得見古漆書，若刀筆，無見之者矣。是以許叔重於古籀文，必資山川所出之彝鼎。不意二千餘年後之人，轉得目睹殷人刀筆文字也。
以六書之恉推求鐘鼎，多不合，再以鐘鼎體勢推求龜甲之文，又多不合，蓋去上古愈遠，文字愈難推求耳。
龜甲可識者，干支而已，如甲申□□， 【 此議別言四十三葉第四片也，下倣此。】 乙酉□□，丙寅□□，丁卯□□，戊午□□，己亥□□，庚戌□□，辛丑□□，壬辰□□，癸未□□。惟巳字不見，其百十三葉第四片，髣髴辛巳，是否未敢定也。
龜甲雖皆殘破，而卜之繇辭，文本甚簡，往往可得其概。如丁酉卜大問角，丁亥彤日□□，庚戌卜哉問雨，帝不我□□□之類。若百二十七葉左行曰「庚申卜厭問歸好之子」，右行曰「辛丑卜厭問兄之母庚」，凡兩段，皆完好。兄，疑即況字。
凡稱問者，有四種，曰哉問，曰厭問，曰復問，曰中問。中字作「□」。哉、厭兩間最多，疑哉為初問，厭為再問，故《詩》曰：「我龜既厭，不我告猷。」言我已再問而龜不我告也。其稱甲子，有與後人不同者，如乙子卜□□，今己子月不雨□□，癸子卜厭問，虺父卜□□之類。其稱乙子、己子、癸子者，皆後世所無也。
鐘鼎之有象形者，世皆定為商器。此於車馬龍虎犬豕豚等，皆象形也。其他象形之字甚多。鐘鼎有立戈形，此「戊」「戌」二字皆本文。然則立戈者，有戍邊之意，「戊」「戌」二字，皆由戍字來也。
□□兩字象形，□角字亦象形。石鼓文「君子云獵」，獵字下或云從角，與此正同。凡問角，皆為雨暘事。《春秋傳》「龍見而雩」。雩，雨祭也。龍東方蒼龍七宿，角實為之首也。
象形之字既多，可知其為史籀以前文字。何以別其非周初，觀其曰問之於祖乙□□，問之於祖辛□□，乙亥卜祖丁十五牢□□，辛丑卜厭問兄於母庚□□，祖乙、祖辛、母庚以天干為名，實為殷物之確據也。
　字見杞伯每父敦，□字疑其象虺形，以與鼎彝虺文相近也．虺父當是掌卜者之名，故稱虺父卜者甚多．其卜占二字，往往加□以為識別，未詳其誼．
龜甲、牛骨兩種，牛骨居十之一二。蓋古人之卜，不盡用龜，有雞骨，有羊髀骨，有牛脛骨。此龜甲之中，雜有牛骨，刻文正同，則殷時固已有之。其第四哲嗣季英學部大紳嘗言，古人所用之龜，皆全形，所以成碎片者，乃鄉人耰鋤所損耳。
鐵雲以示羅叔蘊，叔蘊乃從而論之曰：「金石之學，至本朝而極盛。咸、同以降，山川所出瓌寶日益眾，如古陶器、古金鈑、古泥封之類，為從來考古家所未見。至光緒己亥，而龜甲牛骨迺出焉。此物為唐、宋以來載籍之所未道，不僅其文字有裨六書，且可考證經史也。」
古卜筮之制，故書散失，其儀式多不可考見。《漢書&#8231;藝文志》載蓍龜十五家，都已散佚，惟《周官》及《太史公書》，尚得其&#62345;略。今依據兩書，參以目驗，有所是正於經史者，凡四事。
一曰灼龜與鑽龜。古人灼龜用荊，謂之燋， 【 《史記&#8231;龜策傳》：「灼以荊儀。」《禮&#8231;士喪禮》：「楚焞置於燋。」注：「楚，荊也。」《周官&#8231;華氏》注：「燋，謂灼龜之木也。」】 又謂之焞，又謂之焌， 【 《士喪禮》：「楚焞置于燋。」《華氏》：「遂龡其焌集契。」焞，灼龜火，或作焌。】 取明火以灼龜。 【 《華氏》：「凡卜，以明火爇燋。」注杜子春曰：「明火，陽燧取火于日。」】 其灼也，必焦黑， 【 《卜師》：「揚火以作龜，致其墨。」注：「致其墨者，熟灼之。」】 此灼龜之可考者。鑽龜，一曰作龜， 【 《大卜》作龜注：「作龜，謂鑿龜。」】 鑿龜用契， 【 《華氏》：「掌其燋契。」注：「契謂契龜之鑿也。」】 此鑿龜之可考者。蓋古人之卜，先鑽後灼。鑽與灼自是兩事，本自分明，故《龜策傳》曰：「卜先以造灼鑽，鑽中已，又灼龜首各三，又復灼所鑽中。」此鑽先灼後之明證。今驗之新出之龜甲，其鑽迹作○狀，大如海松子仁，以利刃鑿之之痕可辨認，或一或二，灼痕或即在鑽旁。或去鑽痕稍遠，灼痕員形，略小於鑽迹，此又鑽與灼為二事之實驗。乃經注家多誤併鑽與灼為一，如《華氏》「掌其燋契。」注：「《士喪禮》，楚焞置於燋，焞即契，所用以灼龜。」《士喪禮》注：「楚，荊也。荊焞所以鑽龜灼龜。」《正義》：「古法，鑽龜用荊，謂之荊焞。」殊不知灼龜用焞，鑽龜用契，混契與楚焞為一者，誤也。且不僅箋註家如此。《周官&#8231;卜師》：「揚火以作龜。」其語亦未明了。此箋注家致誤之所由來，非實見鑽與灼之迹，殆不能發見其譌誤，此是正之一端也。
二曰鑽灼之處。古人灼龜，其部分不甚明了。《周官&#8231;大卜》：「眡高作龜。」注：「眡高以龜骨，高者可灼處，示宗伯也。」龜之骨近足者，其部高云云。茲驗之今日所出故龜，其鑽灼處皆在腹內之澀面，而不在腹下光滑之處， 【 骨亦然。】 殆以光滑之處難灼也。其部分則或偏或正，式不一，此又可據目驗補經史之缺者二也。
三曰卜日之龜策。傳載卜禁日云，子亥戊不可以卜。今證之故龜文字，則以此數日卜者甚多。或此禁忌，乃有周以後之說，而今日出土之龜，尚在夏、殷時故邪？此又可以之補正史記者三也。
四曰骨卜之原始。古經史不言骨卜，惟楊方《五經鉤淵》。 【 《初學記行》】 言東夷之卜用牛骨。茲驗之今日所得故骨，皆為牛脛骨，其文字既與龜同，且與龜同出一處，其為同時物無疑。可知三代時，我國久用骨卜，特書闕有間耳。此又可補經史之脫佚者四也。
至其文字之締造，與篆書大異，其為史籀以前之古文無疑，為龜甲、牛骨乃夏、商而非周之確證。且證之經史，亦有定其為夏、商而非周者。《周官&#8231;占人》：「凡卜筮，既事，則繫幣以比其命。歲終，則計其占之中否。」注杜子春云：「繫幣者，以帛書其占，繫之龜。玄謂既卜筮，史必書其命龜之事，及兆于策，繫其禮神之幣而合藏焉。」按無論如杜說為書占於帛，繫之於龜，抑如鄭說為書辭於策，繫之於帛，均足證周人非逕刻辭於龜可知。今逕刻文於龜，其非周制而為夏、殷之制，顯然而見。且更有足證者，《史記&#8231;龜策傳》：「夏、殷欲卜者乃取蓍龜，已則棄去之，以為龜藏則不靈，蓍久則不神。至周室之卜官，常寶藏龜蓍。」由是觀之，周人之卜，一龜不僅用一次。今逕刻辭於龜，其為一用即不再用可知。此均足為夏、殷之龜而非周龜之確證，鐵案如山，不可移易焉矣。
　　　　羅叔蘊藏龜甲牛骨
羅叔蘊知劉鐵雲藏有龜甲、獸骨，其上皆有刻辭，因慫恿鐵雲拓墨，為選千紙付影印，並就《周禮》、《史記》所載，為之考證，復經瑞安孫仲容主政詒讓、日本林泰輔學士相與考訂，援據賅博。未幾，而叔蘊又以退食餘晷，盡發所藏拓本，更從估人之來自中州者，博觀龜甲、牛骨數千枚，選其尤殊者七百枚藏之。並詢知發見之地為安陽縣西五里之小屯，其地固武乙之墟也，又於刻辭中得殷帝王名諡十餘，乃恍然悟此卜辭者，實為殷室王朝之遺物。其文字雖簡略，然可正史家之違失，考小學之源流，求古代之卜法，蓋實殷、商之貞卜文字也。
不寧惟是，且尚有數事足資博聞者。一，於此可知書契之形狀。倉頡之初作書，蓋因鳥獸蹄迒之迹，知最初書契，必凹而下陷。契者，刻也。 【 《荀子》之「鍥」，即契之後起字。】 小而簡冊，大而鐘鼎，莫不皆然。故龜卜文字，為古人書契之至今存者，其可珍貴，殆逾漢、唐人之墨蹟。文字之小者，不及黍米，而古雅寬博，於此可見古人技術之工眇，更逾於楮墨。抑三代之時，尚為銅器時代，甲骨至堅，作書之契，非極鋒利不可。是可知古人鍊金之法，實已極精也。二，於此可知古人文字之行款讀法。卜辭文字，或右讀，或左讀，更有顛倒參錯讀之者。叔蘊所藏龜甲，文曰「癸子卜貞王」五字，分二行左讀。其左又有「癸匕」二字，倒書之。又有「辛卯貞□」四字，為二行。「辛卯」二字順書，「貞□」二字逆書。又書十一月作□□，十二月作□，十三月作□□。又「貞之于父卯犬羊三」，其行次作「貞之犬。」 【 首行。】 「于三父」， 【 次行。】 「卯羊」。 【 原文三行，行三字，左讀。】 如此者甚多。三，於此知古器多塗朱墨。叔蘊所藏龜甲、牛骨，文塗朱者甚多， 【 但亦有文字數段，獨朱塗其一二段者，此殊不可解。】 其塗墨者至罕，叔蘊所藏，一二枚而已。叔蘊又有所藏古陶尊， 【 亦洹水之陽出土，殆亦殷器。】 塗朱亦未滅。端忠愍所藏古玉刀亦然。且漢之瓦當，亦有塗朱者，其意雖不可曉，要知此風自殷商已然矣。
貞，問也。《周禮&#8231;春官&#8231;大卜》：「凡國大貞，卜。」鄭司農曰：「貞，問也。國有大疑，問於蓍龜。」
叔蘊所藏龜甲、牛骨，凡三萬餘片，有鑽有鑿。鑽形圓，鑿形橢圓。 【 胡煦曰：「卜先用契刀開龜，為方形。」今契形或圓或橢圓，胡說誤也。】 又有鑽而復鑿者。蓋灼處欲其薄，乃易坼也。大率龜甲皆鑿，未見有鑽者。牛骨則鑽者十之一，鑿者十之九。
清稗类钞    徐珂 编  目錄 
