《清稗类钞》文学类 


　文學類
　　　　文學最盛之原因
愛新覺羅氏自太祖肇基東土，至世祖入主中夏，傳十帝，歷二百六十八年，一朝文學之盛，所以能軼明超元，上駕宋唐，追蹤兩漢者，蓋有六大原因焉。一，由於開國之初，創制滿洲文字，譯述漢人典籍，而滿人之文化開。二，由於信任漢人，用范文程之議，特選士於盛京，而漢人之文教行。三，由於入關以後，一時文學大家，不特改仕新朝者多明之遺老，即世祖、聖祖兩朝正科所取士，及康熙丙午年博學宏詞科諸人，其人以理學、經學、史學、詩詞、駢散文名家者，亦率為明代所遺，而孫奇逢、顧炎武諸儒隱匿山林，又復勤於撰著，模範後學。四，由於列祖列宗之稽古右文，而聖祖尤聰明天亶，著述宏富，足以丕振儒風。五，由於詔天下設立書院，作育人才。六，由於祕府廣儲書籍，並建七閱分貯，嘉惠士林。有此六原因，是以前古所有之文學，至是而遂極其盛也。
七閣者：文淵在大內，文源在圓明園，文津在熱河，文溯在奉天，文匯在揚州大觀堂，文宗在鎮江金山寺，文瀾在杭州西湖之行宮。
　　　　高宗天語典雅
高宗稽古右文，天語典雅。乾隆庚戌四月東巡，遣官祭周尹吉甫墓，並垂問吉甫子孫。途次適南薰徐來，上語侍臣曰：「此即《詩》所謂『穆如清風』也。」
　　　　宗潢多嗜文學
宗潢頗多嗜文學者，自紅蘭主人岳端首倡風雅，而問亭將軍博爾都，紫幢居士文昭，曉亭侍郎塞爾赫，臞仙將軍永忠，樗仙將軍書誠，嵩山將軍永（上奎下心），遂相繼而起．紫幢從王文簡公士禎遊，辭爵讀書，為士林所重．查編修慎行序其集，稱之曰「宗室高人」．雍正時卒．
　　　　八旗文士之開山
賽圖字麟閣，崇德辛巳科目解元。幼貧，嘗爇馬通以讀書，尤好為詩，滿洲文學之開，實自賽始。其同榜舉人鄂貌圖，後官參政，有《北海集》；漢軍卞三元，後官雲貴總督，有《公餘詩草》，皆八旗文字之最先者。至阿什坦， 【 題名碑作「何錫談」。】 為完顏氏苗裔，順治壬辰進士，翻譯《大學》、《中庸》、《孝經》、《通鑑總論》諸書，聖祖嘗召問經義，稱為我朝大儒。又侍郎布泰階平襃不由科目出身，克敦實學。侍講德格勒，有學行，與徐文定公元夢同為李文貞公光地所荐。納蘭成文絅齋為文貞高足，與修《周易折中》。遼陽寧完我，天聰初官參將，後閒廢，順治初，起為學士，擢內宏文院大學士，為《明史》副總裁，康熙乙巳卒，諡文毅。三元有《祭少司馬范公》文、《重修盤江鐵橋碑記》，一則規仿昌黎，一則力摹子厚，皆能得其氣息。什坦有《重經史以養人才疏》，沖夷恬淡，簡要不煩，文品尤高。完我有《請立言官疏》，立範運衡，洞明體要。所有均采錄於《八旗文經》也。
　　　　蒙古儒士通文藝
敖漢部落，為元太祖第四弟某王裔，其台吉額駙彭楚克林沁，尚簡親王郡主，通文藝，熟習遼、金、元事。嘗與裘文達公曰修談三史，裘為瞠目。高宗呼之曰「敖漢先生」。彭既習漢俗，不樂居本土，典宿衛數十年，卒於京邸。
　　　　嚴又陵之文學
海通以來，輸入泰西學說。同、光間，游學歐美之人，日有增益，於是吾國士林，始知今世界所稱文學有廣狹二義，不僅如舊稱文學為孔門四科之一，專就文章博學而言也。廣義賅哲學、倫理學、政治學等言之，亦謂之文的科學，侯官嚴又陵觀察復足以當之，即如京師大學所設文科，學科分哲學、文學、歷史學、地理學亦可見之。狹義則與哲學、科學相對峙，專以散文、韻文言之。
　　　　楊古醞文學
婁縣楊古醞大令葆光幼承母教，工詩古文辭。同治癸酉，客保定，居蓮池書院，與修《畿輔通志》。光緒時，以縣丞次浙江，旋擢知縣。上官倒屣，僚友折節，皆以其文學也。所著有《蘇盦文詩詞集》，類皆湛然以清，夷然以和，曹子建所謂「儼乎若泰山，勃乎若浮雲」者，其庶幾焉。
　　　　石綺湘工文學
粵寇石達開有女，名綺湘，年十九，聰慧工文學，姿態軼塵俗。嘗至綺紅院觀樂，諸女皆失色。院為楊秀清輩蓄妓之所也。洪秀全嘗求為太子妃，達開以福瑱非令主，不允。或曰，達開初有一子二女，二夭死，存者祇次女筠照耳。金陵下後，年才十七，飄然若仙。達開引兵獨出，筠照日侍秀全，甚愛憐之。及官兵壓城，筠照變服遁走，至錫山為丐婦，人無知其為石氏女者，後竟以寒餓死。好事者葬之於斗門，筠照殆即綺湘也。
　　　　文字
漢文之源，始於契書， 【 如八卦畫。】 指事而已。稍後乃有象形。 【 或同時並起。】不足，繼之以會意，諧聲．猶不足，終之以轉注，借，而六書備矣．指事，象形最單純，謂之文．會意以下四類，乃孳乳相生，謂之字。在於竹帛，謂之書。六書有古文、大小篆之別，然刪除重複，約僅九千餘字。至秦，始變隸書。至漢，又有章草。蓋文化愈進，事物日繁，篆籀書寫，太費日力，不適於用，漸趨簡易，自然之勢也。
唐初，佛經入中土，我國文字遂受小挫。猶幸佛經名詞，終未通用，故漢文得以保留至今。自是歷代通俗杜撰，輾轉附益，字書乃多至四萬餘字。然尋常日用，率不過三四千字而已。
光、宣之交，譯學大昌。好學之士，於漢文之外，分習英、法、德、俄、日諸國之今文，更進而兼習希伯來、希臘、辣丁之古文，以推闡中外古今之物理，而觀其會通。其譯自日本文者，連篇累牘，雖有我國之可替者，亦舍而不用矣。
　　　　中外文字之比較
文字孳乳，以西洋為最速，我國為最遲。或即據文字之增加，以考一國文化之進步，似未可據為典要也。我國文字，自蒼頡造字至漢許氏《說文》，其數為九千五百五十三字。此後則歷代皆有增加，至《康熙字典》，僅得四萬二千一百七十四字。以年代計之，則平均所增，歲僅二三字而已。持是以考泰西各國文字，其孳乳之遲速，有不可同日而語者。茲即以英國考之，在十七世紀之末，通用字典僅五千餘字，今則已達四十五萬有奇。其文字孳乳之速，真有令人不可思議者。然謂其為多字之國則可，謂其文字之增加，即為一國文化進步之特徵，似尚有說焉。試即中外文字增加遲速之故而詳考之，知文字多寡，未可與一國之文化為比例也。
夫我國文字，今不過四萬有奇，識者以為少，固矣。然此四萬餘字中，人所習用者，亦惟三四千字。以此三四千字作為文章，意無不達，言無不足，而無周轉缺乏之患，此其故何哉？蓋以我國文字與泰西異，其妙用在能累而成文，及六書之變化，故字少而周於用，與夫泰西之一字一義、一物一名者有間矣。 【 泰西雖亦有一字數義者，然多見於動字，其他名詞為數甚少。】 姑舉一二例以比較之，如一二三四等之數目字，我國由一以至萬，所用之字，去其同者，僅十三字足以代之。若英文則需二十九字，法文則需二十三字，其他各國或倍之，或數倍之，要未如我國字之簡而顯者也。 【 蓋數目字以我國為最簡，尤以我國為最明瞭。法雖少於英，較英尤拉雜累贅。如曰九十，彼不直曰九十，而曰四二十十。蓋四個二十合為八十，再加十則為九十也。此等文義，在他國人聞之，非精於數學者不能遽辨。】 此其一也。又泰西文字，凡一物，則多錫以專名。夫天下萬物本無窮盡，若一一錫以專名，雖數千萬字，亦有時而窮，殊不若我國之累而成文，用字少而名物多也。茲任舉一字以為喻，如皮毛之「皮」字，在我國則可用作書皮、樹皮、地皮、象皮、羊皮等。即以一「皮」字為名詞，而以「書」、「樹」等字為形容詞，字少而義賅。在西洋則皮字為一名詞，書、樹、地、象、羊各為一名詞，而書皮、樹皮、地皮、象皮等又各為一名詞。即以上數詞計之，在我國僅用六字，即皮、書、樹、地、羊、象六字而已。在泰西則需十一字矣。 【 即皮、書、樹、地、象、羊、書皮、樹皮、地皮、象皮、羊皮。英、法、德皆然。】 此又其一也。
匪特此也，英國之形容詞、動詞，或以形容程度之不同，或以動作時候之不同，每字皆有三變體。 【 動字有時則有四變體、五變體者。】 既因時候之不同，復因發言之人及雙單數而各異。如是非之「是」字，在我國，固無論時候之遷移，發言人為誰何，及是否為雙數、單數，概用一「是」字而已。英國一「是」字，則有八體。如be, is, am, was, were, been, are, art。譯義同為一「是」字，乃因時候異，數目異，言者異，於是字之形體，亦因之而異矣。我國雖亦間有此例，如《爾雅》「初哉首基」十六字，皆訓為「始」。然其用則甚寬廣，不以時間數目限制之也。且加以假借、引伸，復不能以一「始」義縛束之也。其他歐西各國，與英國略同，字雖一義，而其因時候、數目、陰陽及發言人種種關係，字形即有若干之變體，德、法較英為尤甚。此雖為泰西各國文字之妙用，然其字數之多，亦其一大原因也。
且我國文人好用古字，故每為文，常搜羅古書中之僻字而用之，以為矜奇。而其所用之字，自皆有本原，人於是皆以為博，曾未敢有以杜撰之字為文者也。泰西則不然，凡一代文豪，一國文章事業即任其操縱，文法、字體，凡出於文豪之改變者，舉國莫不遵之，其他皆非所問，此與我國適成反比例。文字增加遲速之故，與此亦有密切之關係者也。輓近泰西科學昌明，即科學名詞一項，已達二十餘萬字。而此二十餘萬字，譯為我國字，以最通習之數十字，即足以賅之，此人之所習知也。雖曰於譯義容有未盡，然較諸泰西僅錫專名多無意義可尋者，猶有間焉。綜此數例，知泰西文字所以多於我國者，在不知累而成文也。不知累而成文，字數雖多，徒增其煩擾而已。且我國文字之妙用，尤不止此。其精粹盡在六書，六書之體備，文字之用亦備，雖歷百世而不增，亦自無缺乏之患，可斷言也。
　　　　滿文
滿洲舊無文字，其始普通用蒙古字為書信，最不便者，即本國之語言，亦必翻譯為蒙古語。太祖雖解蒙古文，通漢文，而部民蒙昧不解。明萬曆己亥二月，太祖因命額爾德尼榜式， 【 榜式，一作傍什，又作幫實。蕭大亨云，能書者之稱也。有侮慢之者，罰馬一。天聰辛未七月始停止，但稱筆帖式。惟達海、庫爾纏等，仍得稱榜式。國初，內三院滿洲大學士謂之榜式，漢軍大學士亦稱榜式。】 及噶蓋札爾克齊製國語，創立滿文。額爾德尼以為難，太祖因諭之曰：「集蒙古字為之，其事不難。例如『阿』下合一『麻』字，非『阿麻』乎？ 【 滿洲語，阿麻，父之義。】 『額』字下合一『墨』字，非『額墨』乎？ 【 滿洲語，額墨，母之義。】 以蒙古字合滿洲之語音，聯絡成句，即可因文見義矣，吾籌此已悉，汝等試書之，有何不可？」於是遂制國書。
太宗朝，達海榜式 【 達海所譯有《刑部會典》、《素書》、《三略》、《萬寶全書》，未竟者，《通鑑》、《六韜》、《孟子》、《三國志》、《大乘經》等。】 立字母十二，名曰十二兀柱頭，一曰十二字頭。所載與漢文反切相類。 【 如「墨」為「不黑」，「空」為「溼通」之類。】 或一語為一字，或數語為一字，意盡，則以兩點節之。其書左行，與漢反。 【 文移書疏之制，滿文則自後而前，漢文則自前而後，凡宮殿榜書，率用滿、滿、蒙三體字。】 波撇略似漢隸，蓋蒙古字本從隸書變出，而滿書又從蒙古變出，旁加以點，是以仍近漢隸也。 【 太祖朝之滿文，稱曰無圈點檔案。太宗廟之滿文，稱曰有圈點檔案。】 自是音義益詳，亦如籀變小篆，隸變八分，踵事而增，日趨精密矣。
達海，姓覺爾察，九歲通滿、漢文義，弱冠草太祖詔令，奉命翻譯《大明會典》及《素書》與《三略》，太祖稱善。天聰壬申病卒，諡文成。後祭酒阿理瑚請從祀兩廡，韓文懿公菼曰：「海造國書，一藝耳，未合從祀之例。」事遂止。
康熙癸丑四月，諭學士傅達禮：「滿、漢文義照字翻譯，可通用者甚多，後生子弟漸致差謬。爾可將滿語照漢文字彙，發明某字應如何用，某字當某處用，集成一書，使有益於後學。」
　　　　聖祖命纂清文鑑
聖祖慮滿文之口傳筆授，或有異同也，乃命別類分門，一一排纂，勒為《清文鑑》一書，以昭法守。
　　　　高宗增定清文鑑
高宗以《清文鑑》一書雖已詳審，而惟未及音譯。乃復指授館臣，詳加增定，為部三十有五，子目二百九十有二。每條皆左為清書，右為漢語。清書之左，譯以漢音，用三合切韻。 【 滿洲、蒙古、漢字為三合。】 漢書之右，譯以清書，惟取對音。以清書之聲，多漢字所無，故三合以取之。漢字之聲，則清書所具，故惟用直音也。如開章六字，則用直音，如阿、額、伊、鄂、烏、諤，餘用二字合音，如 【 納訥、阿額、伊鄂、呢儺、努懦、烏諤。】 【 納阿】 衣、 【 訥額】 衣、 【 呢伊】 衣、 【 努烏】 衣、 【 懦諤】 衣，而輕重緩急，由是分矣。
　　　　蒙文
元初施用文字，用漢楷及畏吾字。畏吾，元時西北部名，或作畏吾兒，亦作畏兀兒，亦有作衞兀者，今定為輝和爾， 【 見《元史&#8231;博囉哈雅》及《釋老傳》。博囉哈雅，原作布魯海牙。】 即唐之回紇也。簡稱之，直回字耳。故元於國子監學外，有回回國學。世祖即位，命國師吐蕃帕克思巴 【 原作八思巴。】 製蒙古新字，字僅千餘，其母凡四十有一，曰察漢脫魯格，其相關紐而成字者，則有韻關之法，其以二合、三合、四合而成字者，則有語韻之法，而大要則以諧聲為宗也。至元己巳，詔頒行於天下。其詔曰：「朕惟字以書言，言以紀事，此古今之通制。我國家肇基朔方，俗尚簡古，未遑制作，凡施用文字，因用漢楷及輝和爾字，以達本朝之言。考諸遼、金及遐方諸國，例各有字。今文治寖興，而字書有闕，於制為未備，故特命國師帕克思巴創為蒙古新字，譯寫一切文字，期於順言達事而已。今後凡有璽書頒降者，並用蒙古新字，仍各以其國字副之。」嗣又於州縣各設蒙古字學教授以教習之。
四十一字母中，計元音七，諧音十七，雙音七。其字略如結繩形，書寫之式，與滿文同，皆自上而下，自左而右也。駐防各省之蒙族，百人中鮮有二三諳此者，惟通行於內外蒙古耳。
　　　　青海蒙文不常見
蒙文字母四十一中，亦有別，一為蒙古字，一為託忒字。蒙古字通行於漠南北及青海。託忒字則盛行於西域，而亦輸被於青海。故青海蒙文性質，亦非純粹。或言準噶爾字書名「託忒」，唐古忒本作託忒，是蒙古文字與唐古忒本同派異流也。青海盛行唐古忒文，若蒙文，則不常見。蒙人之識本文者蓋寡，惟公牘猶沿用蒙文。二十九旗之內，如和碩特北左翼旗、西右翼中旗等，自旗主以至百姓，竟有目不識丁者。遇有公務，公文由本管盟長處文牘官兼辦，或由青海辦事大臣之繙譯官代辦，文義乖謬，仍藉言語通之。咨部之件，用漢文函達理藩部，飭檔房代辦，一紙文牘，聊以存案。蓋唐古忒文，無論蒙古、番族，人人能通其音，以文字與言語連結為用。通行番語，不能離番文，學習梵經，更不能不偏重番文，其勢然也。蒙民幼時，本文字母尚未熟讀，便授以梵經讀法，久而日用數目等字，亦利用番文而不可改，蒙文荒廢，遂不可問矣。
　　　　禁止蒙古行用漢文
內外札薩克、汗王、貝勒、貝子、公、台吉、塔布囊以及蒙古官員閒散人等，遇有稟牘呈詞等件，不得擅用漢文，違者照違制例科罪。其代書之人，交地方官遞解回籍，嚴加管束。若事涉詞訟，代寫漢字者，無論有無串通唆教情事，均按訟棍律治罪。同、光以來，此例漸弛。光緒丙午丁未間，科爾沁親王自赴日本游學，歸而設立學校，且兼課蒙人以漢文矣。
　　　　回文
回文與土耳其文同，橫衍右行，有字頭二十八，分古字母及今字母兩種，西域行之。徙居內地之回族，間亦有解此者。
　　　　藏文
藏文，一曰唐古忒文，出於希伯來，與畏兀兒文同。繕寫之法，由左行右。以煙為墨，以竹木削錐為筆。其字母音韻與漢文同，因漢文字母亦釋神珙所傳也。惟漢文音韻，如《字彙》所載為三十二字，中有兩句係五言，藏文全係四言，故字母僅三十字。而漢文三十二字，大半有音無字，假借亦多。藏文皆有音有字，亦無假借。其母音二，父音二十有八。藏人以佛教為文學，而佛經多用藏文，學喇嘛者必先習之。
　　　　西康文
西康番人概習藏文，其傳世之書，佛經之外，醫卜星相及記事、歌唱等書皆有之。惟與漢文不同，語言亦異，語文不通，故政治隔閡，所以難於用夏變夷也。光緒丙午，邊務大臣趙爾豐以裏塘、巴塘之改流也，文告宣布，語言諮詢，必用舌人，舌人不良，行政大有窒礙。遂於丁未春，奏揆經費，委吳嘉謨充學務總辦，選聘川中文士張卜翀出關設立學校，擇番中幼年子女，教以漢語漢文，說禮樂而敦《詩》《書》。初於巴塘、裏塘、河口、鹽井、定鄉、稻城、貢覺嶺興辦。宣統庚戌，推廣於江卡、乍了、察木多、德格、白玉。辛亥，三岩、貢覺、甘孜、絨壩、登科均設學校焉。甫屆三年，巴塘之男女學生已能作數百言之漢文矣。
　　　　苗文
苗族種類繁多，亦有文字。間有斫取樹枝，部其修短鉅細，標準一事，以識遺忘者，亦猶漢族上古之結繩紀事也。
貴州永寧州有紅巖，千仞壁立，上有字數十，人名之曰紅巖之碑。或謂為殷高宗克鬼方時，勒石以紀功者，於是強為之音義而成一銘。然其文似蝌蚪文而非，博古家以為古無是等文字，蓋苗字也。
倮儸在諸苗族中文明程度最高，未被漢族征服時，已有組織政府之能力。其文字自上而下，自左而右。一字一音，有千數百異形之字。書以左手，發音頗類日本語。先名詞，次動詞。不知印刷，書籍皆牛皮謄寫，後亦用紙。所載者則婚嫁、喪祭之禮儀，及占吉凶之法。能讀此書者稱為鬼師，人叩以禍福，但披書三四即為決之。婚喪祭祀，多用鬼師以主其事。用鬼師處漸少，讀書者亦漸減。鬼師常謂人曰：「昔年讀書者多被國王寵用，今無所用，誰復為此！」蓋彼謂讀書遭造物忌，必致絕嗣，殆以讀書為冒險事業也。
　　　　瑤人圓印篆文
瑤人在貴定，勤耕種，暇則採藥，沿村行醫。有書名曰《榜簿》，珍為祕笈，書皆圓印篆文。
　　　　韙書
雲南曲靖府山中有爨人，垢夷之後也，另習一種文字，以字母連合之，謂之韙書。
　　　　罷夷字
&#62672;&#63140;罷夷字，大約襲爨字而為之。漢時有納垢酋之後阿呵者，為馬龍州人，棄職隱山谷，撰爨字，字如蝌蚪，二年始成。字母一千八百四十有奇，夷人號為書祖。
　　　　麽些文
雲南麽些種人有字，專象形，人則圖人，物則圖物，以為書契。
　　　　錢收齋讀書法
錢牧齋極淹貫經史之能，其讀書法，每種各有副本，凡遇字句新奇者，即從副本抉取，粘於正本上格，以便尋覽，供采擷。蓋以正本或宋元精刻，不欲輕用丹黃也。
　　　　聖祖好學不倦
聖祖英姿天縱，於書無所不窺，衡石自程，即秦始皇亦無其勤敏，雖老而好學不倦。 【 當時所灑宸翰，未必皆屬己出，其捉刀者為高江邨士奇，故高於當時最承恩眷。高復物色二人，養於宮中，終其身弗令出外，其後竟殺之以滅口。】 
　　　　閻百詩多讀書
徐健菴尚書嘗直起居注，聖祖問曰：「古人有言，使功不如使過，此語出何處？」徐不能對，歸以問閻百詩，以百詩多讀書也。百詩謂宋陳良時論有「使功不如使過」題，通篇俱就秦穆公用孟明發揮，應是昔人論此事者，第不知出何書耳。
　　　　讀書強記法
張稷若嘗云：強記之法，每讀一書，遇意所好，即劄錄之。錄訖，乃朗誦十餘遍，黏之壁間。每日必三十餘段，少亦六七段。揜卷，輒就壁間觀所黏錄，日三五次以為常，務期精熟，一字不遺。黏壁既滿，乃取第一日所黏者投笥中，俟再讀有所錄，補黏其處，隨收隨補，歲無曠日。一年之內，約得千段，數年之後，腹笥自富。
　　　　邢懋循讀書用連號法
邢懋循嘗言：其師教之讀書，用連號法。初日誦一紙，次日又誦一紙，并初日所誦誦之。三日，又并初日所誦誦之。如是漸增，至十一日，乃除去初日所誦，每日皆連誦十號，誦至一週，遂成十週，遂成十週。資稟即中下，已無不爛熟矣。又擬目若干道，書之簽，貯之筒。每日食後，黏十簽，講說思維，令有條貫。逮作文時，遂可不勞餘力矣。
　　　　徐華隱讀書法
錢文端公陳羣少嘗請益於徐華隱曰：「何以博耶？」華隱曰：「讀古人文，就其篇中最勝處記之，久乃會通。」後述於朱竹垞，朱曰：「華隱言是也，世安有過目一字不遺者耶？」文端嘗舉以為讀書法。
　　　　盧抱經讀書
盧抱經學士文弨勤讀書，未嘗一日廢輟．官中書十年，及在上書房，與歸田後主講四方書院，凡二十餘年，雖耄，孳孳無怠．昧爽而起，繙閱點勘，朱墨并作．几間（外鬥內賓）（外鬥內燹），無置茗盌處．日且冥，甫散步庭中，俄而篝燈如故，至夜半而後即安，祁寒酷暑不稍間．生平食祿賣文，不治生產，僅以蓄書．聞有善本，必借鈔之，一策之間，分別迻寫諸本之乖異，字細而必工．家藏數萬卷，無不手勘．
　　　　閔象南手不釋卷
閔世璋，字象南，歙人。晚歲好觀書，每夜漏下三二十籌，猶手不釋卷。嘗謂人曰：「吾生平不博弈，不美食炫服，不游倡優，無他嗜好也。」居室卑狹，無園亭之娛，坐臥一小室，人每勸其撤材新之。象南曰：「視吾不蔽風雨時何如？且久與之習，如故人，不忍棄也。」
　　　　孔某讀圖書集成七遍
康、雍、乾間，翰苑諸人，恃文傲物。袁子才雖雍容風雅，亦卒不能免此。一日，有客不告姓名，力請見，袁令閽人三拒之。已而大疑，因語閽者曰：「客如明日至，可詰其故，并請其書之於紙。」閽者諾。明日，果又至。閽者詰之，不答，曰：「非汝輩所知也。」奉以筆，請書示。客從容袖出一冊，授僕曰：「盡於是矣，希達汝主，予三日後來取。」袁急視之，不覺悚然。蓋冊上分詢百二十事，盡僻典，十之八九皆生平所未寓目者。徘徊堦下，苦思良久，僅得二十條。乃奔告座師尹文端，君亦不能增一字。因折柬盡招詞林諸子，會於督署，萃眾人所得，尚僅五十條。分檢《圖書集成》，得百條。餘二十條，無覓處矣。屆期，客至，索卷閱之，笑曰：「袞袞諸公技亦止此耳！」索筆按條補之，須臾而就。字法蒼勁秀古，不類時家。袁大駭，以呈文端。文端歎賞。因向閽人究客之情狀，閽具對，並曰：「聆其言，乃操山左語者。」遂遍訪山左同僚，始悉為孔林遺脈，《圖書集成》寓目七遍矣。一時翰苑鋒稜，為之大斂。
　　　　袁子才看書強記
袁子才自謂幼時記性不佳，故看書必加摘錄，分門別類，以補健忘。閱時既久，積成卷帙，自備作詩文時之獺祭，或談論時作中郎枕祕以期人。然晚年於幼時事，輒能津津道之，蓋凡有聞見，無不筆之於冊，披書握管，寒暑無間也。
　　　　胡文忠在軍讀書
胡文忠公林翼在軍時，治經史有常課，仿顧亭林讀書法，使人雒誦，己聽之。日講《通鑑》二十葉，《四子書》十葉，事繁則半之，而於《論語》尤十反不厭。又嘗敦請耆儒與之上下其議論，旁徵列史，兼及時務。迨病至廢食，猶於風雪中講肄不少休。
　　　　曾文正勸人讀七部書
曾文正嘗教後學云：《六經》以外，有不可不熟讀者，凡七部書，曰《史記》、《漢書》、《莊子》、《說文》、《文選》、《通鑑》、韓文也。蓋《史記》、《漢書》，史學之權輿也；《莊子》，諸子之英華也；《說文》，小學之津梁也；《文選》，辭章之淵藪也。《史》、《漢》時代所限，恐史事尚未全，故以《通鑑》廣之。《文選》駢偶較多，恐真氣或漸漓，故以韓文振之。
　　　　吳子登讀西書
吳子登勤於學，時與泰西初通，而喜研究西人算理。見西士，輒詢問，猶自恨未通貫。又年長不及學拼音，因取西書，每字詢得其解，乃取西字而識以華音，積久竟能讀西書。西人謂不識別國之字而能讀其書者，地球之上，惟吳一人而已。吳，南豐人。
　　　　汪柳門精熟史漢
汪柳門侍郎鳴鑾自謂於書無所不窺，而《史》、《漢》尤精熟。某學使思有以難之。一日，叩之曰：「《龔定盦集》有『九月猶開窈窕花』之句，窈窕花何物？」汪不能答。學使轉告之曰：「桂也。班書具在，君殆偶爾遺忘耶？」汪大窘。
　　　　于晦若博極羣書
賀縣于晦若侍郎式枚，為陳蘭甫京卿澧入室弟子。其提督廣東學政時，督部為岑春煊，頗相得。光緒丁未，改學政為提學使，岑即密奏式枚任之。侍郎博極羣書，弱冠即為宿儒所畏。是年廣東師範學校校試，樂清高心博廩生時主講是校，出西北輿地題，頗本《新民叢報》之說。侍郎閱之，即曰：「梁卓如言雖如此，然考某書某書尚有異論。」所舉原原本本，略無遺滯。岑既內陞郵尚，即奏侍郎內用。岑旋出，侍郎亦不容於內，乃拜考察憲政之命。及慈禧太后崩，諡為孝欽，侍郎疏言「欽」非后諡，歷舉往事為證，詞旨斐雅可喜也。
　　　　回人讀阿里卜
《阿里卜》，回書名，回人之讀書者，必始於此。
　　　　徐宗頊集赤壁賦為詩文詞
華亭徐基，字宗頊，以貢生官訓導。所著有詩文詞，皆集前、後《赤壁賦》，洋洋灑灑數千言，伸之縮之，不出四百餘字之外。卷首有陳文簡公元龍序，集《聖教序》中字，亦如己出。
　　　　朱竹垞毛西河之詩文
經師之善詩文者，每以國初朱竹垞、毛西河為言。其實西河非竹垞可比。竹垞文有骨力，卓爾大雅，西河惟善於馳騁耳。竹垞詩淵雅堅厚，取材典則，西河已傷猥雜，氣亦未醇。昔韓昌黎以《孟子》為大醇，《荀子》乃大醇而小疵。邱菽園主政煒萲於竹垞、西河，亦如是云。
　　　　葉文敏詩文兼長
葉方譪，字子吉，號訒菴，崑山人，官至尚書，諡文敏。嘗評詩云：「無論大篇短章，每首當具有二十分力量，所謂獅子搏象兔，皆用全力也。」王文簡公少時有句云：「螢火出深碧，池荷聞暗香。」文敏極喜之，取入《獨賞集》。文敏夙著清操，家無餘財，以斯文為己任。詩宗蘇、陸，文宗眉山，生平服膺文簡詩及汪鈍翁文，蓋實兼有二家之長也。
　　　　吳改堂工詩文
吳改堂，名燮，吳江人。幼稟奇質，負氣，性耿直，好讀書，能騎射。年十四，從其父半松大令遊京師，所與交多藏書家，改堂從借歸，目識手鈔，窮日不休。嘗製雙袋，佩於左右腰間，讀書有所得，輒移寫之以投於袋。所為詩文，往往為前輩所驚賞。
　　　　孫淵如工詩文
孫淵如，名星衍，能誦全部《文選》，而所撰駢文，絕不摭拾《文選》字句。詩有奇氣。三十以後，一意研經。袁子才謂淵如逃入考據，蓋不欲以文人自囿也。
　　　　黃詩王文
張維屏嘗曰：「漢有建安七子，唐有王、楊、盧、駱四家，余欲選黃仲則詩、王仲瞿文合刻之，題曰乾隆二仲。」
　　　　六詩三筆
建寧朱仕玠、仕琇兄弟，皆官教諭。仕琇工古文，師事朱笥河學士筠；仕玠工詩，為沈文愨公德潛所稱賞，閩人譽之為「六詩三筆」。
　　　　李氏兄弟之詩文
乾、嘉間，江左之操制舉業，授子弟以衣鉢，取青紫如拾芥者，莫如太倉李氏。李氏兄弟凡五人，曰錫瓚、錫晉、錫鬯、錫珪、錫康，皆登顯第，掇高魁。刊有《映雪齋試牘》，其文皆揣摩風尚，清華流利，漸開道光以後靡靡之風。錫瓚，字秬香，所選《能與集》，與晚年自號蘅塘退士所選之《唐詩三百首》，尤為膾炙人口。其於《三百首》，則自署曰「蘅塘退士」，蓋晚年所輯也。二書皆制舉家之圭臬。《能與集》為小試利器，《唐詩三百首》則試帖雖廢，學者猶吟諷之。然見地故不高，以視沈文愨《古詩源》、阮亭《古今詩選》、曾文正《十八家詩鈔》，覺卑之無高論矣。然《三百首》一書，至今不廢，得毋取徑不高，便於俗學耶？
　　　　張黃黎呂之詩文
嶺南詩文學，推張錦芳、黃丹書、黎簡、呂堅四家。呂最後歿。黃、黎兼工書畫，呂遜之。呂為古文，張、黃、黎亦不能及。堅，字介卿，號石颿，番禺人。為諸生時，李南澗見其詩，奇之，由是得名。性兀岸自異，少所許可。豪於飲，高談雄辯，四座皆驚。家貧甚，然胸次落落，無所介，雖簞瓢屢空，笑傲自若也。大興朱文正公珪蒞粵，粵之名士咸被延接，而石颿與二樵尤見稱許。顧蹭蹬名場，老而不遇，抑塞磊落之氣，時發之於詩文，幽豔陸離，奇情鬱勃，不肯作一常語。所著《遲刪集》六卷，文亦附焉。世稱二樵生平所至，求詩書畫者日填於門。硯田所入，足以自給。既歿，人得其手蹟，珍逾球璧。以石颿視二樵，境遇之豐嗇，又或異之，豈造物之忌名特甚耶？二樵，簡字也。
　　　　張亨甫詩文甚富
建甯張亨甫孝廉際亮詩文甚富，其自刻者，為《松寥山人初集》、《南來詩錄》、《婁光堂》數種。雲垂濤湧，不可方物。以選拔入都，報罷後，讀書西山，斂才蓄氣，務為函深峻潔之語，體頗近王、孟。一日，攜歌者飲酒樓，或謂曰：「君尚能作豪宕語否？」亨甫大笑，即席為《王郎曲》一章。翼日，又為《眉仙》《秋芙》等行。
　　　　朱伯韓工詩文
臨桂朱伯韓觀察琦，嘗從倭文端、唐確慎、李文清諸公游，與聞道學之統。其經術考據，則與曾文正、何子貞、張石洲相切劘。其工詩古文，則與梅伯言、邵位西、張端甫、吳子序、余小頗、陳藝叔、劉椒雲、馮魯川及其鄉人龍翰臣、王少鶴同時各成一家。蓋道光朝魁偉振奇人也。
　　　　左文襄不廢詩文
左文襄久在軍中，不廢詩文。章奏文劄緘牘，或友朋酬答，皆取辦於一己。所用書記，供鈔錄而已。晚歲，輯其所作詩文，都為一卷，而署檢曰《盾鼻餘瀋》。
　　　　高伯平善詩文
高伯平廩貢均儒，先世為閩人，其祖積為貴州按察使，卒，葬嘉興，遂家焉。六歲而孤，母車孺人教之成立。治經，精聲音訓詁之學，而謹守宋儒家法，不為苟異。文章師桐城方苞，服膺山陽潘四農。訂其文集、詩話若干卷，又手寫姚鼐尺牘刻之。漕督吳文惠公棠欲刻其詩文集，伯平曰：「此不足以辱梨棗也。」
　　　　散體文家之分派
國初，散體文以宋犖所選侯方域、魏禧、汪琬三家為最著。方域，字朝宗，號雪苑。禧，字冰叔，號裕齋。琬，字苕文，號鈍庵。琬原本經術，瓣香廬陵，於明，則推重歸太僕。禧與兄祥、弟禮時稱「三魏」，文有理致，而禧筆勢尤雄放，其論事敘事之作，多得史遷遺意。方域初好六朝文，既而步趨史遷，矯變不測．如健鶻摩空，如鯨魚赴壑，雖享年不永，根柢遜於琬、禧，而識解特超，其高才自不可及。同時布衣以文名者，有邵青門長蘅，枕葄經史，力追歸唐，可與雪苑、冰叔抗衡。至遺民之以文名者，則推顧炎武、黃宗羲、陳宏緒、彭士望、王猷定諸人。士大夫以文名者，則推李光地、潘耒、孫枝蔚、朱彝尊、嚴虞惇、姜宸英諸人。中惟虞惇文陶鑄羣言，體近廬陵、南豐，彝尊、宸英文善學北宋，餘多不入格。自方苞、劉大櫆繼起，而古文之道乃大明。桐城、陽湖兩派，亦由此起矣。
苞嘗與宸英論行身祈嚮，曰：「學行繼程、朱之後，文章介韓、歐之間。」故其論文嚴於義法。今約舉其大恉如下：一，非闡道翼教，有關人倫風化，不苟作。二，凡所涉筆，皆有六籍之精華。三，不可入語錄中語、魏晉六朝藻麗俳語、漢賦中板重字法、詩歌中雋語、《南北史》佻巧語。
　　　　桐城文派
方苞，字靈皋，世稱望溪先生，以古文專家之學提倡後進。其論文之言曰：「自南宋以來，古文義法不解久矣。吳越間遺老尤放恣，無一雅潔者。」又曰：「言有序，言有物。有序，要矣，有物，尤要，非讀書而明於事理不能也。」一傳為劉大櫆，再傳為姚鼐。
大櫆，字海峰。鼐，字姬傳，世稱惜抱先生。惜抱稟其師傳，覃心冥進，益以所自得，推究閫奧，開闢戶牖，天下翕然推為正宗，世幾有青藍冰水之喻。求學之士，如篷從風，如川赴壑。百餘年來，轉相傳述，徧於東南。由其道而名於文苑者，以數十計，可謂盛矣。論者謂望溪之文質，恆以理勝。海峯以才勝，學或不及。惜抱則理與文兼至。三人皆籍桐城，故世稱為桐城派。歷城周書昌為之語曰：「天下之文章，其在桐城乎！」然惜抱之學，師法家法，殆兼有之。惜抱之世父薑塢編修範，博聞強識，誦法先懦，與大櫆友善。諸子中尤愛惜抱，每談文，必令侍側。惜抱幼時，即喜親大櫆。客退，輒肖其衣冠談笑為戲。故範授以經學，而復使受古文法於大櫆。瑞金羅有高，新城魯仕驥，均受業於建寧朱仕琇，後乃更事惜抱。惜抱主江寧書院，前後二十年。門下著籍者，以上元梅曾亮、管理、婁縣姚椿、寶山毛嶽生及同邑劉開為著。範之曾孫瑩、同邑方東樹、戴鈞衡皆能傳桐城之學，最近則有蕭穆、吳汝綸。
開年十四，以書謁惜抱，大奇之，因受業於門，得其學。世咸稱其古文，謂望溪、海峯之傳，藉以不隕也。初，開游浙，過某邑，有人候於門，卒然問曰：「君得非桐城劉先生耶？」要至其家，具盛饌。酒半，告以有母，孀且老，守志數十年，欲乞能文者為壽。前夕，夢其父語之曰：「三日，有桐城劉先生過吾門，非其文不能傳爾母，當固請之。」既復與游山，至一古墓所，有碑曰「宋處士劉開墓」，因目之為處士後身。而開亦戄然自失，知己終不能貴顯也。
新城魯氏，傳之其甥陳用光。用光亦受業於惜抱。鄉人化之，多好文章。用光羣從，有曰學受，曰溥者。而南豐又有吳嘉賓，皆承魯氏風，私淑於望溪、惜抱，由是江西有桐城之學。
廣西永福呂璜與吳德旋處，璜之鄉人有臨桂朱琦、龍啟瑞、馬平、王拯，皆步趨吳氏、呂，而益求廣其術於梅曾亮，由是廣西有桐城之學。
桐城之文，末流仿效，不免以空疏相尚。湘鄉曾文正、巴陵吳敏樹同起而振之。敏樹不屑奉一先生之言以自隘，卒其所得，與姚氏無一不合。文正自言粗解文章，由姚先生啟之。然尋其聲貌，略不相襲。道不可不一，而學不必盡同。斯言諒哉！
文正古文，熟於陽剛陰柔之旨，極其伸縮變化，鏗訇隱轔，自成清越。劉彥和《文心雕龍&#8231;風骨》一篇，固文正所心摹手追者。文正門下有武陵楊彝珍、東湖王定安、武昌張裕釗、桐城吳汝綸、遵義黎庶昌。彝珍、定安肉多於骨，長於用複，而短於使單。裕釗善敘事，而規模不免狹小。汝綸習於間架，其銘詞陶鑄《詩》、《騷》，頗堪繼武。庶昌讀書較多，不囿於法，而範圍較廣。此五人者，雖未能各自樹立，然皆文正入室弟子也。龔、魏之學興，偏霸之才，易飾耳目，求其優游揖讓，不詭於正者，海內不過十數人。推原其故，知於古文中求古文，而於古人為文所從事之書，未嘗肄業及之。况古人與不可傳者俱死，其存者糟粕而已。文正一派，久之或當漸絕矣。
庶昌之言曰：「本朝文體之正，自方始，洎姚而辭始雅潔，傳至文正，乃變化以臻於大。」非阿好之言也。 【 奉賢訓導周慰曾嘗問南匯張文虎曰：「先生與文正相處久，其論文何以盛推惜抱？」文虎曰：「文正晚年於惜抱文亦不十分滿意矣。」】 彝珍及善化孫鼎臣、湘陰郭嵩燾、漵浦舒燾、湘潭歐陽勳，亦以姚氏為文家正軌也。
　　　　陽湖文派
桐城、陽湖，名為兩派，其實一源。武進錢伯坰受業於劉大櫆，歸而以其師說，誦於友人張惠言、惲敬。二子者，遂棄其聲韻駢儷之學而學古文，號曰「陽湖派」。惠言精研經傳，其學從流而溯源。敬泛濫百家，其學由博以返約。致力不同，而文之澄然而清，秩然有序，質之古人，如一轍也。繼之者有無錫秦瀛、陽湖陸繼輅、宜興吳德旋，德旋又受業於姚鼐。惠言弟子有同邑董士錫，後起者有陽湖吳鋌、謝詠芝。
　　　　別裁之文派
國初，天門胡承諾著《繹志》一書。「繹志」者，繹己所著也。根柢於諸經，博稽於諸史，旁羅百家，而又折衷於周、程、張、朱之學，自儗其書為徐幹《中論》、顏之推《家訓》。然其精粹奧衍，非二書所及。山陰胡天游銳志學韓，語意奇倔，拔出同時諸人之上。道光時，仁和龔自珍、邵陽魏源縱橫學《國策》，廉悍學《韓非》，頗足補桐城之所未逮。自珍勝於源，而偽體頗多。大抵不由唐、宋，專摹秦、漢者，弊每坐此。故詞勝不如意勝，意勝不如理勝也。至漢學家文，則以戴震、汪中、莊述祖為最善。
　　　　駢體文家之正宗
古人之文，本不分駢散。東漢以後，駢文之體格始成，博大昌明，至唐而極。自宋至明，日趨卑靡。國初諸家漸次復古，史學如顧炎武，經學如毛奇齡，皆能為駢儷文。吳江吳兆騫以復社主盟，更善斯體。吳偉業稱兆騫與華亭彭古晉、宜興陳維崧為「江左三鳳凰」。然維崧文導源庾信，才力富健，更在兆騫、古晉之上。又江都吳綺、錢塘章藻功，亦與維崧齊名。而綺才稍弱，藻功欲以新巧勝二家，又遁為別調，故亦遜維崧一籌。惟錢塘吳農祥、益都馮溥，以為與維崧相並。其後繼起者，山陰胡天游為最。天游以博綜之才，出以淵茂，橫絕海內，袁枚師事之。而所造不同，獨其才氣足以聳動一時，故上自公卿，下至市井負販皆重之。所惜俗調偽體，汰除未盡，不免為後人訾議耳。
昭文邵齊燾規橅魏晉，風骨高騫，於綺藻豐縟之中，存簡質清剛之制，一時風氣為之大變。如王太岳之簡潔蒼老，劉星煒之清轉華妙，吳錫麒之委婉澂潔，洪亮吉之寓奇氣於淳樸，莩新意於古音，孫星衍之風骨遒上，思至理合，孔廣森之力追初唐，藻采昳麗，曾燠之味雋聲永，別具會心，是皆遵循軌範，敷暢厥旨，堪為一代駢文之正宗。故全椒吳鼒嘗合袁、邵、劉、孔、吳、曾、孫、洪為駢文八大家。鼒之駢文，蓋亦以沈博絕麗稱者。
八家之外，儀徵有阮元，陽湖有劉嗣綰、董基誠、董佑誠，臨川有樂鈞，鎮洋有彭兆蓀，金匱有楊芳燦、楊揆，仁和有查初揆，桐城有劉開，上元有梅曾亮，大興有方履籛，其文皆閎中肆外，典麗肅穆，足以并駕齊騖．武進李兆洛志在通駢散之界，一心復古，所選最精．其自製文，亦多上法東京，力爭崔，蔡，文境尤高．而泗州之傅桐，長沙之周壽昌，秀水之趙銘湘潭之王闓運，會稽之李慈銘，則皆其後起者也．長沙王先謙因又合孟塗，伯言，二董，彥聞，味琴，荇農，桐孫，壬秋，　伯為十大家，以繼前八家．十家之文，大率皆氣清體
　　　　　　　　　　　　　　　（缺文）
　　　　黃梨洲論文
黃梨洲撰《明文海》，所閱明人集，幾至二千餘家。如集中首篇桑悅《北都》、《南都》二賦，朱竹垞著《日下舊聞》時，搜討未見，論者稱為一代文章淵藪。其論文有曰：「唐以前句短，唐以後句長；唐以前字華，唐以後字質；唐以前如高山深谷，唐以後如平原曠野。故自唐以後為一大變，然而文之美惡不與焉。其所變者，詞而已矣。其所不可變者，雖千古如一日也。」此足以掃近人規橅字句之陋矣。
　　　　傅青主不喜宋後文
傅青主不喜宋後之文，嘗曰：「此所謂江南之文也。」於歐陽永叔亦力詆之。嘗書《集古錄》後曰：「此老真不讀書。」
　　　　侯朝宗一夕補文
侯朝宗豪邁不羈，以明經累舉於鄉，輒報罷。明亡不仕，益放意於聲伎。已而悔之，發憤為詩古文，倡韓、歐學於舉世不為之日。嘗遊吳下，將刻集，集中文未脫稿者，一夕補綴立就，人益奇之。
　　　　吳慶百草露布
錢塘吳慶百徵君農祥，嘗應李文襄公之芳聘。時文襄以蕩寇功督兩浙，建牙於衢，以扼閩衝。羽葆棨幢，吏從帶弓韃，夾階立，上謁者或不敢仰視。吳至，長揖之。明日，宴於射堂，軍中以鳴鏑射戟枝侑酒。酒半，文襄離席起，酌金叵羅壽吳，請草露布。吳且飲且口占，授書吏，一坐盡傾。久之辭去，為畫便宜數事，文襄再拜曰：「感君良箴，吾曩者知君不盡，乃以為文士也。」
　　　　王崑繩評訂文章練要
大興王崑繩，世稱或庵先生。晚年與李剛主師事顏習齋學禮，終日正衣冠，對僕隸，必肅恭。慕漢諸葛武侯、明王文成，而目程、朱為迂闊。常自負有經世學，雅事箸作。其《評訂文章練要》一書，時為潁州寧世簪、桐城戴名世所同閱，歙縣程城參正之。蓋以評文之法，評經書及史子集，雖不脫明人積習，然語中肯綮，津逮後學，厥功甚偉。
書分六宗百家。六宗曰《左傳》，曰《孟子》，曰《莊子》，曰《楚辭》曰《戰國策》，曰《史記》。百家之類三：公、穀、管、韓諸家一也，《漢書》以下諸史二也，漢、魏諸名家集三也，六朝而下不與焉。簡練精要，以為規矩準繩，詳而說之，以盡乎文之變。嘗曰：「《六經》者，文之祖。六宗別子為祖，而各立門戶以為宗。百家不能出六宗範圍，六宗不能出《六經》範圍。究之，惟以道為歸而已。」城序其書曰：「每聽先生論文，如淮陰侯登壇，蕭、曹為之屏息。如吳札觀周樂，見微而知清濁。如宣尼贊《易》，盡三極之道，高明廣大而不外乎中庸。」其所評訂文章，遠勝鹿門、月峯諸家矣。
　　　　吳山尊選八家四六文鈔
全椒吳山尊鼒選《國朝八家四六文鈔》，八家云者：錢塘袁簡齋枚、昭文邵荀慈齊燾、武進劉圃三星煒、曲阜孔顨軒廣森、錢塘吳穀人錫麒、南城曾賓谷燠、陽湖孫淵如星衍、陽湖洪稚存亮吉也。山尊為吳穀人弟子，恪守師說，不敢越雷池一步。其選駢文，藉闡宗風，故去取較隘，人比之為桐城派古文是也。國朝駢文，以山陰胡稚威天游為第一，而江都汪容甫中亦表表者，皆在吳穀人之前，而山尊選本，寧缺不錄，又何疏耶？
　　　　穆慶能為駢體文
吳門蔣氏，有小奚奴名穆慶，能為駢體文。一日，許穆堂侍御過其宅，聞鸚鵡吟云：「春日晴和，新鶯百囀。秋風蕭瑟，病蝶孤飛。」絕妙好辭也，穆堂大異之。及詢主人，始知為慶所撰以教鸚鵡者，為之歎賞不置。
　　　　姚梅伯擅駢儷文
姚梅伯，名燮，與魏默深、龔定菴、莊劍人同時。才氣學術，足以凌轢魏、龔，蔣非其敵也。著書數十萬言，《駢儷文榷》為最高。死後名不甚彰，當世崇拜魏、龔，而無人知有姚，名位限之耳。
　　　　學師誤改御製文
有黠士不禮於學師者，屢戒飾之，佯作驚懼悅服狀。具呈文，請批閱，學師信其誠，為月旦焉，多所竄易，不意所呈皆御製文。士以擅改御撰首告，幾罹不測，乃重賂而寢其事。
　　　　李次青好四六文
粵寇亂時，李次青方伯元度接統徽州防軍，以代張文毅公芾。甫三日，軍潰，徽郡失守。曾文正恚甚，奏請擬正軍法，奉旨從寬戍邊。其實文正深愛其才，非果欲殺之也。李謝罪稟有云：「君子原愛人以德，覆之而又培之；宰相有造物之權，知我何殊生我。」文正援筆批其後云：「好四六，好文章，好才情。」
　　　　德宗幽思賦
有周易者，嘗隨王文勤公文韶於京邸．文勤常言，德宗文詞斐然可觀，好用成句，操觚弄翰，頗似翰苑中人，蓋得於翁叔平相國之教為多．光緒庚子秋，兩宮西狩，某國駐兵瀛台，有小冊流落市中，周獲之，中有《幽思賦》一首．後半草稿，幾不可辨．皇甫鵬九為尋繹之，不可思擬處，輒從蓋闕．自序有云：「閔予小子，遭家不迼，天夭是椓，國步艱難．念荓蜂之辛螫，思負贏之恩勤．讒口囂囂，憂心惙惙．母氏聖善，我無令人．鴞毀室兮堪憐，烏瞻屋以誰止？懲前毖後，蹐厚跼高．爰為此賦，聊以寫憂．」其辭曰：「獻歲兮發春，羲序兮寅賓．感韶華之易逝兮，倏千門萬戶兮迎新．天既付予有家兮，乃遺大投艱於朕身．憫四海之畎逆兮，悲世難之方屯．追孔聖之立德兮，永念予兮沖人．呼昊天以罔極兮，傷我生之不辰．伊余情之信芳兮，椒酒進兮將飲．念椒專佞以慢諂兮，夫安知其不為鴆．既干進以務入兮，宜浸潤以為譖．余以蘭為可恃兮，乃佩之以施紟．羌無言而寡實兮，如寒蟬之口噤．覽椒蘭其若茲兮，矧蕭艾之可任．哀眾芳之蕪穢兮，懲群小之（甚頁）（禁頁）．人之度量相越兮，固各分乎淺深．且夫天地為鑪兮，造化為工．陰陽為炭兮，萬物為銅．鴻鈞鼓盪而布化兮，歷四時而成功．惟陽和之煦物兮，喜春光之融融。聖人體天而為治兮，乃陶鑄夫羣蒙。萬物除舊而布新兮，窮則因時而變通。伊列聖之在天兮，陟降在吾左右。薦時物之芬芳兮，奠椒漿兮桂酒。神恍惚其詔語兮，巫咸占之而旡咎。躋堯舜而抗行兮，勿步趨夫桀紂。奉先功以照下兮， 【 此句原本不可辨，細玩之，用《楚辭》成語也。】 賴疏附兮先後。苟屈心而抑志兮，奚忍尤而攘詬。伏清白以死直兮，固前王之所厚。荃不察余之中情兮，乃信讒而齊怒。固時俗之工巧兮，余終不改乎此度。時溷俗而嫉賢兮，好賢而蔽惡。孤子吟而抆淚兮，介子忠而立枯。鳳皇在笯兮，雞鶩翔舞。深宮既邃遠而莫叩兮，渺九閽之孰籲。豈余身之憚殃兮，念民彝之攸斁。吾不能變心而從俗兮，又焉能忍而與之終古。亂曰：心不同兮媒勞，恩不甚兮輕絕。交不忠兮怨長，期不信兮改節。眾口兮鑠金，積毀兮銷骨。命不可說兮，熟知其極？□□□□□□□□□天地為囚兮，詩書梏桎。心菀結而不解兮，思蹇蹇而不釋。」全篇幽怨哀豔，變《雅》《離騷》之遺，惟其中有借用《楚辭》原句者。然有此才而遭孝欽后之壓抑，君子悲之矣！
　　　　張文襄惡六朝文字
張文襄公最惡六朝文字，謂南北朝乃兵戈分裂道喪文敝之世，效之何為？凡文章無根柢，而號稱六朝駢體，以纖仄拗澀字句強凑成篇者，必黜之。書法不諳筆勢結字，而隸楷雜糅假託包派者，亦然。謂此輩詭異險怪，欺世亂俗，習為愁慘之象，舉世無寧宇矣。果不數年，而大亂迭起，文襄之言遂驗。
　　　　譚樊壽張文襄文
張文襄開府兩湖，值六十壽辰，時仁和譚復堂大令獻，主武昌經心書院講席，譔壽文逾二千言，竟體不用「之」字，以避文襄名上一字也。文襄亟稱賞之。又文襄七十壽辰，壽文以恩施樊雲門方伯增祥所譔駢文為最長，亦二千餘言，由電報局分日拍發，中有四句云：「不嘉其謀事之智，而責其成事之遲；不諒其生財之難，而責其用財之易。」意謂文襄外任四十餘年，凡所興作，輒遭部臣齮齕故也。文襄以其抉出一生心事，激賞之，擊案大呼曰：「雲門誠可人哉！」雲門又以文襄禁止學界沿用日本名詞，亦敘入，有句云：「如有佳語，不含鷄舌而亦香；盡去新詞，不食馬肝為知味。」即指此也。
　　　　陳石遺自定文
侯官陳石遺學部衍嘗曰：「生平無韻之文，無慮二三千首。教授京師、武昌各學校，說經之文數百首，論史之文數百首，論文之文百十首。佐幕臺北、武昌，草奏書札數百首。賣文上海十年，壽言數百首，雜報論說各數百首。而少時里居，課經義、治事、詞章於書院者，不數焉。尚有數百首，屬於記載、告語各類。不於吾身尚存，擇其稍雅馴者，都為一集，則前所云二三千首中，流落人間，必復不少。異日有攈拓旁逑，謬附知言而代梓之者，則多非吾心所願存。死者雖未有知，而隱隱不甘之情，鬱於天壤，亦何惜不預為之所也。」
　　　　制義至本朝而極盛
制義始於宋而昌於明，自洪、永以逮天、崇，三百年中，體凡數變，至本朝而極盛。開國之初，屏除大、崇險詭之習，而出以深雄博大。如熊伯龍、劉克猷，其最著於時者也。康熙後，益軌於正。韓文懿公菼為之宗，桐城二方以古文為時文，允稱極則。外若金壇王氏、宜興儲氏，並堪驂靳焉。雍、乾間之墨藝，則尚排偶，而魄力雄厚，頗難猝辨。擇其醇者，即獨出冠時。若夫嘉慶，則當路諸臣，研覃典籍，士子競援僻簡以希弋獲矣。
　　　　制藝之興廢
順治開科，沿明舊制，首場《四書》藝三篇，經藝四篇。次場論一篇，表一道，判五條，試《五經》者並作詔誥。後場策五道。時龔鼎孳方為給事中，請用詩，去策，改用奏疏。不許。定勘試卷例，首嚴弊倖，次簡瑕疵，前場以明理會心不愧先儒者為合式，後場以出入經史條對詳明者為合式，於是得雋之卷，謂之中式。康熙癸卯，停止八股文，減試一場。首場以策，二場以論、表、判。尋以禮部侍郎黃璣疏言不用經書為文，則人將置聖賢之學於不講，恐非朝廷設科取士之深意，請復舊制。許之。乾隆癸酉，高宗命方苞選錄《四書》文以為程式。丙子，移經文於第二場，會試作表一道，鄉試並論去之。尋易表以五言八韻唐律，又於首場增作性理論。 【 論題初專用《孝經》，後兼以性理、《太極圖說》、《正蒙》命題，而統名之曰「性理論」。】 屢頒諭旨，釐正文體，以清真雅正為宗。至壬寅而移八韻唐律於第一場，移性理於後場。癸丑，裁性理，而於次場以《五經》並試。其制行之百數十年，固未易也。降至光緒戊戌，德宗詔廢八股文、八韻詩。旋復之。辛丑，改定首場論五篇，二場策五篇，三場經義三篇。乙巳，下詔停科舉，而八股文遂廢。
應試之文，功令所關，精益求精，作者林立，二百數十年來，不勝枚舉。其文體最正者，順治時，熊伯龍、劉克猷雄渾雅健，開風氣之先。康熙時，韓菼精潔古雅，上結主知，天下奉為舉業正軌。桐城方舟，字百川，苞之兄也，亦以文名。菼見其所著，歎曰：「此於三百年作者外，自成一家者也。」後人以其昆季之文，與淳安方楘如文合刊，謂之《三方合稿》。錢塘陳兆崙年十二，為制藝即工，楘如等見之，大加賞異，後果為文章宗匠。桐鄉俞長城論古有識，《四書》文獨闢町畦，所著《可儀堂稿》，句法短峭，削盡膚辭。嘗選古今制藝百二十家，始宋王荊公，訖國初諸老，每家各有小序，尤為大觀。至若尤侗、王廣心之作，薰香摘豔，文有賦心，當時稱為「尤王體」者，則稍雜矣。大抵制藝正宗，不外清奇濃淡。淡極則變濃，濃極則變淡，過清則思奇，過奇則思清。消長乘除，亦如漢、宋兩學之互相起伏，要以駮而不醇為戒。蓋醇則天下治，駮則天下亂，世運文運，息息相通。觀於國初與晚近之制藝，益信而有徵。自停科舉，興學校，改良教育，搜輯教材，於是有教科書及教授書之發現。吾國之文字，又煥然一新，是亦今人所謂進化也。
　　　　郭寧玉父子工制義
郭寧玉，廣濟諸生也，為陳敬中之徒，其制藝有聲於時。嘗東游吳門，吳人得其文，輒傳示家塾，為童子橅本。歸而授徒江上，嘗大會里中兒作文，評甲乙，輒豫決其貴賤壽夭，一時號為「冰鑑」。既久次諸生，稍稍厭苦之，於是謝冠服，以嚮所聞諸師者課厥子。子存會，亦為諸生，又有聲，乃大喜。為里人作慶弔文字，求者無虛日。至，輒濡毫脫稿，無倦容。存會鮮兄弟，而體羸弱善病，課之肅，不中程，輒譙讓，雖親故微諷之，不少貸也。
　　　　吳卜臣發憤作制藝
吳之枚，字卜臣，無錫人，世居邑之閭江。少喪父，家貧，年十八，未知書，樵採以養母。會以逋賦為縣吏所辱，或云為諸生則可免，乃發憤讀書。孫祁雍教之作制藝，之枚晝夜苦讀，食止粥一盂，虀數莖。秦道然聞而餽之食，之枚笑而卻之。
　　　　王仲瞿制藝險怪
秀水王仲瞿孝廉曇博學能文，屢入禮闈，皆以制藝涉險怪被黜。嘉慶壬戌會試，次題為「道之以德」一節，文有云「恥者為七情中所不可見之人情，格者為六官中所不能奏之考績」二語，是可知其怪僻矣。
　　　　詩學名家之類聚
國初，詩家有聲者，如錢謙益、吳偉業、龔鼎孳為江左三大家，皆承明季之舊。而曹溶詩名亦與鼎孳相驂靳，大抵皆步武何、李也。新城王士禎枕葄唐音，獨嗜神韻，含蓄不盡，意有餘於詩，海內推為正宗，與秀水朱彝尊、宣城施閏章、海寧查慎行、萊陽宋琬所彙刻者，曰《六家詩》。彝尊學富才高，初宗王、孟，其後風骨愈壯，明麗博雅，遂與士禎齊名，時人稱為「朱貪多」、「王愛好」。又有「南施北宋」之目，蓋閏章以溫柔敦厚勝，琬以雄健磊落勝也。至商邱宋犖與顏光敏、田虔、王又旦、曹禾、曹貞吉、謝重輝、葉封、汪懋麟，稱「詩中十子」。犖撫吳時，又選江左十五子詩，以提倡風雅。自以為與士禎齊名，而時人未之許也。光敏詩蒼鬱雄高，出入於工部、昌黎之間，於十子中為雅音。虔才力既高，取才復富，其詩別開一徑。自益都趙執信著《談龍錄》，首闢士禎，而山左之詩一變。當是時，詩家著名者，又有申涵光、孫枝蔚之學杜，陳維崧之學韓、蘇，邵長蘅之學杜、蘇，杜詔之學溫、李，查慎行之學蘇、陸，諸錦之學蘇、黃，厲鴞之學陶、謝、王、孟、韋、柳，歧途紛出。慎行之魄力風韻，自足為士禎繼人，固不必惟朱、王之是學也。
厲鴞專摹宋派，而兩浙之詩一變。錢塘袁枚、鉛山蔣士銓、陽湖趙翼號「三大家」。而大江南北之詩，亦無一不變矣。
乾、嘉之際，海內詩人相望，其標宗旨，樹壇坫，爭雄於一時者，有沈德潛、袁枚、翁方綱三家。枚詩主性靈，新奇軼蕩，不守前人矩矱，得名最盛，而其品最下。與之齊名者，為蔣士銓、趙翼。二家詩真率，枚雖卑視之，論者以為氣體尚在其上也。方綱病士禎一派之流為空調，特拈肌理二字，欲以實救虛。然言言徵實，亦非詩家正軌，故其時大宗，不能不推德潛。
當康熙時，吳縣有葉橫山名燮者，病詩家之喜摹范、陸，作《原詩》內外篇，以杜為歸，以情境理為宗旨。德潛少從受詩法，故其詩古體宗漢魏，近體宗盛唐，尤所服膺者為杜。選《古詩源》及三朝《詩別裁集》以標示宗旨，吳下詩人翕然從之。受業者，其初以盛錦、周準、陳櫆、顧詒祿為最著。其後則有王鳴盛、王昶、錢大昕、曹仁虎、黃文運、趙文哲、吳泰來之「吳中七子」。七子詩名藉甚，詩傳至日本，日本國相高棅為七律以贈之，人各一章，寄估舶以達，人艷稱之。文哲、泰來後復與法式善同宗士禎，而德潛門下又有褚廷璋、張熙純、畢沅等之繼起。再傳弟子則有武進黃景仁，私淑弟子則有仁和朱彭。乾、嘉以來之詩家，師傳之廣，未有如德潛者。德潛，字確士，長洲人，「歸愚」其自號也。
踵其後而以詩鳴者，大興有舒位，秀水有王曇，昭文有孫原湘，世稱三君。四川有張問陶，常州則黃景仁外，有洪亮吉、楊芳燦、楊揆，江西有曾燠樂鈞，浙中有王又曾、吳錫麒、許宗彥、郭麐，嶺南則有馮敏昌、胡亦常、張錦芳三子，而錦芳又與黃丹書、黎簡、呂堅為嶺南四家，大率皆唐人之是學，未嘗及德潛門。而實受其影響者，其中以位、原湘、簡三家尤為特出。位與原湘皆自昌黎、山谷入杜，而簡則學杜而得其神髓者也。
　　　　道光以後之詩派
自道光以至光、宣，詩學又略分兩派。其一派清蒼幽峭，自《古詩十九首》、蘇、李、陶、謝、王、孟、韋、柳以逮賈島、姚合，及宋之陳師道、陳與義、陳傅良、趙師秀、徐照、徐璣、翁卷、嚴羽，元之范梈、揭徯斯，明之鍾惺、譚元春之倫，洗鍊而鎔鑄之。體會淵微，出以精思健筆。蘄水陳太初《簡學齋詩存》四卷，《白石山館手稿》一卷，字皆人人能識之字，句皆人人能造之句，及積字成句，積句成韻，積韻成章，遂無前人已言之意，已寫之景，又皆後人欲言之意；欲寫之景。當時嗣響，頗乏其人。魏默深源之《清夜齋稿》，稍足羽翼。而才氣所溢，時出入於他派。此一派以鄭孝胥為魁壘，其源合也。而五言佐以東野，七言佐以宛陵、荊公、遺山，斯其異矣。後來之秀，效孝胥者，皆效其似太初者也。
其一派生澀奧衍，自《急就章》、鼓吹詞、鐃歌十八曲以下，逮韓愈、孟郊、樊宗師、盧仝、李賀、梅堯臣、黃庭堅、謝翱、楊維楨、倪元璐、黃道周之倫，皆所取法。語必驚人，字忌習見。鄭珍之《巢經巢詩鈔》，為其弁冕，莫子偲足羽翼之。後則沈曾植、陳三立實其流派。而三立奇字，曾植益以僻典，又少異焉，其全詩亦不盡然也。至鶚及自珍兩派，鶚幽秀，本在太初之前，自珍瑰奇，不落珍之後。然一則喜用冷僻故實，而出筆不廣，惟寫經齋、漸西村舍近焉。一則麗而不質，諧而不澀，才多意廣者時樂為之，人境廬、樊山、琴志諸人，由此其選也。
　　　　名家詩評
陽湖洪稚存編修亮吉嘗仿鍾嶸《詩品》，評騭同時名家之詩，頗為允當。今摘錄於下：錢宗伯載詩，如樂廣清言，自然入理；紀尚書昀詩，如泛舟苕霅，風日清華；王方伯太岳詩，如白頭宮監，時說開元；陳方伯奉茲詩，如壓雪老梅，愈形倔強；張上舍鳳翔詩，如倀鬼哭虎，酸風助哀；馮文肅公英廉詩，如申、韓著書，刻深自喜；蔣編修士銓詩，如劍俠入道，猶餘殺機；朱學士筠詩，如激電怒雷，雲霧四合；翁閣學方綱詩，如博士解經，苦無心得；袁大令枚詩，如通天神狐，醉即露尾；錢文敏公維城詩，如名流入座，意態自殊；畢宮保沅詩，如飛瀑萬仞，不擇地流；蔣侍御和寧詩，如宛洛少年，風流自賞；吳舍人泰來詩，如便服輕裘，僅堪適體；錢少詹大昕詩，如漢儒傳經，酷守師法；王光祿鳴盛詩，如霽日初出，晴雲滿空；趙光祿文哲詩，如宮人入道，未洗鉛華；王司寇昶詩，如盛服趨明，自矜風度；嚴侍讀長明詩，如觸目琳瑯，率非己有；王侍讀文治詩，如太常法曲，究係正聲；施太僕朝幹詩，如甘讒鼎銘，發人深省；任侍御大椿詩，如灞橋銅狄，冷眼看春；鮑郎中之鍾詩，如崑崙琵琶，未除舊習；張舍人壎詩，如廣筵招客，間雜屠沽；程吏部晉芳詩，如白傅作詩，老嫗都解；曹學士仁虎詩，如珍饌滿前，不能隔宿；張大令鶴詩，如繩樞甕牖，時發奇花；湯大令大奎詩，如故侯門第，樽俎尚存；張宮保百齡詩，如逸客遊春，衫裳倜儻；蔣檢討蘅詩，如長孺戇直，至老益堅；汪明經中詩，如病馬振鬣，時鳴不平；錢通副灃詩，如淺話桑麻，亦關治術；李主事鼎元詩，如海山出雲，時有可采；姚郎中鼐詩，如山房秋曉，清氣流行；吳祭酒錫麒詩，如青綠溪山，漸趨蒼古；黃二尹景仁詩，如咽露秋蟲，舞風病鶴；顧進士敏恆詩，如半空鶴唳，清響四流；瞿主簿華詩，如危樓斷簫，醒人殘夢；高孝廉文照詩，如碎裁古錦，花樣尚存；方山人薰詩，如獨行空谷，時逗幽香；趙兵備翼詩，如東方正諫，時雜詼諧；阮侍郎元詩，如金莖殘露，色晃朝陽；淩教授廷堪詩，如畫壁蝸涎，篆碑蘇蝕；李兵備廷敬詩，如三齊服官，組織輕巧；林上舍鎬詩，如狂飆入座；花葉四飛；曾都轉燠詩，如鷹隼脫韝，精彩溢目；王典籍芑孫詩，如中朝大官，老於世事；秦方伯瀛詩，如久旱名山，尚流空翠；錢大令維喬詩，如逸客餐霞，惜難輕舉；屠州守紳詩，如裁盆紅藥，蓄沼文魚；劉侍讀錫五詩，如匡鼎說《詩》，能傾一坐；管侍御世銘詩，如朝正岳瀆，鹵簿森嚴；方上舍正樹詩，如另闢池臺，廣饒佳麗；法祭酒式善詩，如巧匠琢玉，瑜能掩瑕；梁侍講同書詩，如山半鐘魚，響參天籟；潘侍御庭筠詩，如枯禪學佛，情刼未忘；史文學善長詩，如春雲出岫，舒卷自如；黎明經簡詩，如怒猊飲澗，激電搜林；馮戶部敏昌詩，如老鶴行庭，舉止生硬；趙郡丞懷玉詩，如鮑家驄馬，骨瘦步工；汪助教端光詩，如新月入簾，明花照鏡；楊大令倫詩，如臨摹畫幅，稍覺失真；楊戶部芳燦詩，如金碧池臺，炫人心目；楊布政撥詩，如滄溟泛舟，忽得奇寶；孫兵部星衍少日詩，如飛天仙人，足不履地；呂司訓星垣詩，如宿霧埋山，斷虹飲渚；張檢討問陶詩，如麒驥就道，顧視不凡；何工部道生詩，如王謝家兒，自饒繩檢；劉刺史大觀詩，如極邊春色，仍帶荒寒；吳禮部蔚光詩，如百草作花，豔奪桃李；徐大令書受詩，如范睢晏客，草具雜陳；趙大令希璜詩，如麋鹿駕車，終難就範；施上舍晉詩，如湖海元龍，未除豪氣；伊太守秉綬詩，如貞元朝士，時務關心；方太守體詩，如松風竹韻，爽客心脾，張司馬鉉詩，如鑿險縋幽，時逢異境；張上舍崟詩，如倪迂短幅，神韻悠然；劉孝廉嗣綰詩，如荷露烹茶，甘香四徹；金秀才學蓮詩，如殘蟾照海，病燕依樓；吳孝廉嵩梁詩，如仙子拈花，自饒風格；徐刺史嵩詩，如神女散髮，時時弄珠；吳司訓照詩，如風入竹中，自饒清韻；姚文學椿詩，如洛陽少年，頗通治術；孫吉士原湘詩，如玉樹浮花，金莖滴露；唐刺史仲冕詩，如出峽樓船，帆檣乍整；張大令吉安詩，如青子入筵，味別百果；陳博士石麟詩，如晴雲舒紅，媚此幽谷；項州倅墉詩，如春草乍綠，尚存冬心；邵進士葆祺詩，如香車寶馬，照耀通衢；郭文學麐詩，如大堤遊女，顧影自憐；張上舍問簪詩，如秋棠作花，凄豔欲絕；胡孝廉世琦詩，如陟險驊騮，攫空鷹隼；羅山人聘詩，如仙人奴隸，曾入蓬萊；僧慧超詩，如松花作飯，不飽獼猴；僧巨超詩，如荇葉製羹，藉清牢醴；僧小顛詩，如張顛作草，時覺神來；僧果仲詩，如郭象注《莊》，偶露才語；僧寒石詩，如老衲升壇，不礙真率；閨秀歸懋昭詩，如白藕作花，不香而韻；崔恭人錢孟鈿詩，如沙彌升座，露警異常；孫恭人王采薇詩，如斷綠零紅，凄豔欲絕；吳安人謝淑英詩，如出林勁草，先受驚風；張宜人鮑茞香詩，如栽花隙地，增種桑麻。余所知近時詩人如此，內惟黎明經未及識面。或曰：「君詩何如？」曰：「僕詩如激湍峻嶺，殊少回旋。」
稚存箋經補史，撰著裒然，若《卷葹閣文》、《更生齋集》以及乾隆府廳州縣志等書，均刊行。獨詩話未出，後華亭張祥河方為鐫布。張跋此書云：「激湍峻嶺八字，蓋先生之謙詞。先生詩惟妙於回旋，乃益見激峻之不可及也。」此可謂稚存之知己矣。
　　　　鄭成功為能詩儒將
鄭成功勛業著海南，世鮮知其能詩。如《七月登峴山》云：「黃葉古祠裏，秋風寒殿開。沈沈松蔭老，瞑瞑鳥飛回。碑碣空埋地，階砌盡雜苔。此間人到少，塵世轉堪哀。」又佚題詩云：「破屋荒畦趁水灣，行人漸少鳥聲閒。偶迷沙路曾來處，始踏苔巖常望山。樵戶秋深知露冷，僧扉晝靜任雲關。霜林猶愛新紅好，更入風泉亂壑間。」深微淡遠，殊不似武人吐屬。
　　　　吳葉仙賦詩送夫
管於嘉從洪承疇軍，其妻吳葉仙送之，賦詩一絕云：「萬里從軍急，孤身一劍愁。家園落日裏，莫上最高樓。」管卒，吳設帳授女徒，終於尼。
　　　　吳梅村講聲韻之學
太倉吳梅村祭酒偉業登第時，尚不知詩，而求贈者多，因轉乞其師西銘。西銘一日漫題云：「半夜挑燈夢伏羲。」異而問之，西銘曰：「爾不知詩，何用索？」因退而講聲韻之學，名遂大振。
　　　　邵青門論詩
武進邵青門布衣長蘅曰：「詩之佳惡，視吾自得何如爾。吾之學既成，無論其為漢魏六朝，為李、杜，為三唐，為宋、元、明人之詩，皆可使之就吾之罏冶，而不能為吾病。吾之學未成，無論其學漢、魏、六朝，學李、杜、三唐及宋、元、明，皆足以為吾病也。」
　　　　唐懋載詩似李長吉
唐懋載，字袖石，邵陽人，著有《綠聲亭集》。順治朝貢生，幼警敏，博學工詩，奇情幽豔，似李長吉。同縣車以遵、寧鄉陶汝鼐皆以詩雄長湖湘，而推服懋載無異詞。
　　　　吳黃絹性喜吟詠
國初有威略將軍吳英者，莆田人也，性喜吟詠。有愛女名絲，字黃絹，將軍親課之。《閨秀正始集》及《閩川閨秀詩話》，均載其詩。
　　　　廣寒遷客投詩
順治乙酉，明遺老楊維斗廷樞，隱居蘇州之光福，詠梅花十二韻，和者甚眾。有女子自稱廣寒遷客，乘肩輿過門，亦投和章。急出詢之，已遠逝矣。其詩云：「栽遍山中不記年，卻於松竹有深緣。寒香和月來窗外，疏影因風到水邊。細雨微濛珠有淚，斜陽黯淡玉生煙。初無綠葉侵書幌，亦有紅英入硯田。曾向羅浮尋舊約，會從姑射見餘妍。千秋高潔凌瑤島，一片空明漾碧川。玉貌瘦來骨更冷，冰魂斷處夢初圓。心期澹靜孤嫠節，標格清癯處士禪。醉後漫將茶共嗅，吟餘可與雪同咽。廣寒桂樹差堪侶，閬苑瓊枝未是仙。樓上乍驚吹笛韻，囊中猶剩買花錢。呼僮折向幽房去，紙帳三更照獨眠。」
　　　　丁少姜與夫晨夕唱和
丁仙窈，字少姜，為閻百詩徵君若璩之母，與其夫牛叟茂才修齡皆能詩，晨夕唱和。少姜嘗自題讀書處曰「兌閣」。以兌為少女，己於女兄弟中行最少也。牛叟撰《兌閣遺徽》，有曰：「妻屢勸予參訪耆宿，向上一著，而以鈍根未果，近慙龐媼，遠負萊妻。」
　　　　黃皆令賣詩自活
嘉興名媛黃皆令詩名噪甚，恆以輕航載筆墨游吳、越間。嘗僦居西湖段橋一小閣，賣詩自活。稍給，便不肯作，有時亦作畫。
　　　　朱愚庵箋注杜李詩
朱鶴齡，吳江人，明諸生。穎敏嗜學，嘗箋注杜甫、李商隱詩，盛行於世。故所作韻語，頗出入二家。入國朝，屏居著述，晨夕一編。行不識途徑，坐不知寒暑，人或謂之愚，遂自號愚庵。嘗自謂疾惡如仇，嗜古若渴，不妄受人一錢，不虛誑人一語。
　　　　聖祖御製詩
聖祖詩氣魄博大，出語精深。嘗南巡至浙，賜督臣王隲御書御製詩一首，詩云：「錦纜無勞列畫艭，輕橈自愛倚船窗。勤民不憚周行遠，早又觀風向浙江。」又親征額魯特，御製前後出塞詩數篇，體為五律，饒有唐音。《彈琴峽》云：「琮琤流水意，彷彿似鳴琴。曲度泉歸壑，聲兼峽泛吟。空山傳逸響，終古奏清音。不御金徽久，泠泠會素心。」《瀚海》云：「四月天山路，今朝瀚海行。積沙流絕塞，落日度連營。戰伐因聲罪，馳驅為息兵。敢云黃屋重，辛苦事親征。」《賜將士食》云：「萬騎擁鵰弓，長鳴向北風。龍荒彌曠遠，虎旅正驍雄。戰鼓黃雲外，旌門紫氣中。朕躬方蓐食，與爾六軍同。」《勦平噶爾丹大捷》云：「殘寇疲宵遁，橫衝節制兵。我師乘銳氣，誰許丐餘生。貔虎三軍合，鯨鯤一戰平。愧稱謀畫定，討罪荷天成。」是固可與唐貞觀、開元御製諸篇輝曜千古也。
　　　　詩家有三王
自昌黎以名次三王為榮幸，而三王二字，遂為雅典．國朝亦有之，王文簡公士楨與其兄西樵司勳士祿，東亭進士士祐連唱和，人各有集，世稱「濟南三王」，此詩家之三王也．
　　　　安王選宗室王公詩
安節郡王瑪爾渾少好學，毛西河、尤西堂諸人皆游讌邸中，著有《敦和堂集》。又選諸宗室王公詩，為《宸襟集》行世。
　　　　王玉映詩用典恰合
山陰王思任女端淑，字玉映，長於史學。翁嘗撫而語之曰：「身有八男，不及一女。」著《吟紅集》。蕭山毛西河選浙江閨秀詩，獨遺之。王寄詩云：「王嬙未必無顏色，其奈毛君筆下何！」用典恰合。
　　　　潘力田有杜詩博議
潘檉章，字力田，以莊廷鑨史案被禍。著述甚富，悉於被繫時遺亡。有留於友家者，因其罹法甚酷，輒廢匿之。如《杜詩博議》一書，引據考證，糾訛闢舛，可謂少陵功臣。朱長孺箋詩，多所採取，然竟諱之而不著其姓氏矣。
　　　　崔黃葉王黃葉
崔不雕，王文簡充房考時識拔之士也。居太倉直塘，性孤潔寡合，吳梅村祭酒目為「直塘一崔」。具詩清異出塵，有句云：「丹楓江冷人初去，黃葉聲多酒不辭。」人目為「崔黃葉」。又歷城王進士苹能詩，嘗有句云：「亂泉聲裏才通屣，黃葉林間自著書。」又云：「黃葉下時牛背晚，青山缺處酒人行。」文簡亦目之為「王黃葉」。
　　　　方爾止詩學白樂天
桐城布衣方爾止，名文，號嵞山，居金陵。晚歲為詩，學白樂天。以己壬子生，命畫師作《四壬子圖》，中為陶淵明，次杜子美，次白樂天，皆高坐，而己傴僂於前，呈其詩卷焉。性坦率，每見人誦詩者，輒為竄改，以是忤人意。及退，未嘗不稱其長而掩其短也。
　　　　吳野人長於五言詩
吳嘉紀，字野人，泰州布衣。家安豐鹽場之東淘，地濱海，無交遊，自名所居曰「陋軒」。貧甚，雖豐歲，亦乏食。獨喜吟詩，晨夕嘯詠自適。汪楫、孫枝蔚與友善，時稱道之。遂為王文簡公所知，尤賞其五言，謂其清冷古淡，雪夜酌酒為之序，馳使三百里致之。野人因買舟至揚州，謁謝定交，時文簡方為揚州司理也，由是四方知名士爭與之倡和矣。
　　　　華子山吟小詩
無錫華坡，字子山，少與顧貞觀、杜詔等結詩社，亦善畫。晚年隱居坊前之鄒莊，流水孤村，柴門一曲，興至，則吟小詩，或解衣盤礴。終歲閒甚，除夜，獨孑孑有事，或問之，曰：「古人祭詩，吾兼祭畫。」則取一歲所作詩稿畫本，享以乾脯，酬以苦酒，聚而焚之。
　　　　白浣月旅店題詩
任邱旅店嘗有女子題壁云：「妾白浣月，號蓮舫，家住半塘。幼失雙親，寄養他姓，姿容略異，慧業不同。非敢擅秀閨中，願效清風林下。豈意我生不辰，所適非偶，日彈琴之相對，百恨纏綿；時捲幔以言征，一時哽咽。余爰題之驛亭，人共憐之黃土可耳。」其詩曰：「吳宮春深怨別離，風塵慘憺雙蛾眉。鵑啼月落寸腸斷，香消芍藥空垂垂。流黃未工機上織，生小殷勤弄文筆。新詩和淚寫郵亭，珍重寒宵誰面壁。」康熙丙辰三月，宋牧仲尚書犖北上過此，挑燈細讀，因櫽括原詩，為詞云：「面壁淚痕溼，想見含毫燈下立。風鬟雨鬢吳宮隔，芍藥香消堪惜。明妃遠嫁歸何日，一曲琵琶悽惻。」河朔間人皆傳唱之。
　　　　徐珠淵有寄北詩
施愚山有妾曰徐珠淵，江都人也。先是，其母欲以之嫁貴人，則泣曰：「願得侍文人，為東坡之朝雲足矣，不願富貴也。」愚山聞而納之，其《寄北》詩云：「雨滴梧桐秋不堪，憶君誰共接清談。老天如識妾心苦，北地風霜盡入南。」
　　　　方鳧宗以酒令為詩題句
方鳧宗嘗與陳元孝、梁藥亭夜飲嚴藕漁舟中，時泊端州閱江樓下，以箸巡酒，以酒署官，元孝主酒令，以「夕夕多良會」屬偶。蓋夕夕相成多字也。鳧宗對以「人人从夜游」，座客稱善。遂用二語作起句為詩，得五十韻。
　　　　沈山子以梅花春草句得名
沈進，字山子，秀水人，諸生。平居不憂貧，性狷狹，一介不取。有《詠燕》詩，詩云：「細雨春江泛白沙，東風雙燕啄飛花。金窗繡戶知何限，不是王家是謝家。」嘗遊京師，為譚左羽侍御之客。錢塘陸麗京過朱竹垞書屋，遇山子，問何人，竹垞告之。麗京大聲曰：「得非『梅花高館發，春草斷垣生』之沈山子耶？」乃命酌，盡歡而散。晚適桐鄉，館汪氏。方飲酒，杯入手，一笑而逝。
　　　　毛季蓮據柳&#61711;自吟
吳慶百農祥應薦入京，止竹林寺。毛季蓮嘗偕其叔西河訪之，季蓮輒據柳&#61711;，自吟所為宴集及登臨諸作，大聲撼四壁。慶百顧西河曰：「君家阿咸，正復不減，將不使卿單行。」
　　　　毛稚黃評西泠十子詩
康熙時，陸圻景宣、毛先舒稚黃、吳百朋錦雯、陳廷會際叔、張網孫祖望、孫治宇台、沈謙去矜、丁澎飛濤、虞黃昊景明、柴紹炳虎臣稱「西泠十子」。所作詩文，淹通藻密，符采爛然，世謂之「西泠派」。稚黃嘗作詩評云：「陸景宣如濯龍甲第，宛洛康馗，流水游龍，軒蓋聯映。柴虎臣如連雲夏屋，無論楹棟，即欂櫨支撐，都無細幹。吳錦雯如淺草平原，朔兒試馬，展巧作劇，便有馳突塞垣之氣。陳際叔如孟公入座，宕邁絕倫。孫宇台如春江一消，波路壯闊。張祖望如酈生謁軍門，外取唐突見奇，而中具簡練。沈去矜如秦川織女，巧弄機杼，心手既調，花鳥欲活。丁飛濤如黼帳初寒，銀箏未闕，月光通曙，與燈競輝。虞景明如叢篁解苞，新蓮含粉。」虎臣見之，謂稚黃曰：「君詩如伶倫調管，氣至音成，比竹之能，欲近天籟。」
　　　　趙恆夫好作叠韻詩
休寧趙恆夫吉士中順治辛卯舉人，官至給事中，好作叠韻詩。康熙戊辰罷官，居宣武門西寄園。金壇于漢翔貽詩四首，後叠其韻，得詩千首，命曰《叠韻千律》。又續得五百首，命曰《千叠餘波》。
　　　　塞曉亭作儒生詠
塞曉亭侍郎詩鈔有四卷：一《春雲集》，二《三餘集》，三《懷音集》，四《秋塞集》。曉亭於康熙戊寅授奉國將軍，累官倉場總督，晨夕佔畢，作儒生詠。乾隆甲子，駕幸翰林院，簡詞臣三十八人侍晏賦詩，非甲科，雖公孤不得與，特命塞以宗臣侍。明年宴瀛臺，如前命。其詩氣格清曠，風度諧婉。沈文愨言於北地得晤三詩人，首數曉亭，次為英夢堂與薩魯望。
　　　　查氏兄弟能詩
海寧查慎行夏重、嗣瑮查浦昆季皆負雋才，康熙庚辰、癸未，後先成進士，入詞苑，同館十年。夏重年六十四，告歸。又二年，查浦從順天學使因病辭職，年適與同。夏重七十外刻詩，查浦繼之，兄弟互相為序。
　　　　袁古香賦新婚詩
康熙中葉，金陵詩人有三布衣：一馬秋田，一袁古香，一芮瀛客。古香最老，夙館京師康親王府芮年少，後至，意頗輕之，常短袁於王前。一日，王命宦者出一紙付客，乃賀新婚詩，韻限「階」「乖」「骸」「埋」四字。外銀二封，輕重各一，能者，取重封留邸，不能者，持輕封作路費歸。芮辭不能。袁獨詠云：「裴航得踐游仙約，簇擁紅燈上綠階。此夕雙星成好會，百年偕老莫相乖。芝蘭氣吐香為骨，冰雪心清玉作骸。更喜來宵明月滿，團圓不為白雲埋。」王大稱賞。芮慚沮，即日辭歸。
　　　　納爾樸工詩
一等男訥爾樸，字拙庵，工詩，滿洲人。康熙時，以事戍黑龍江，適鄂勒特犯哈密，時朝廷徵索倫兵進勦，訥請行，不果。賦詩云：「沙磧雙丸駛，丹心一劍橫。空存擊越志，誰為請長纓。」詩名《畫沙集》。拙庵居窮髮之地十三年，吟誦弗輟。時策蹇衛曳短車，荷鋤出郭，移野卉數種蒔階下。
　　　　汪白岸倡詩社
汪後來，字白岸，號鹿岡，廣東人，康熙朝武舉人，官千總，著有《鹿岡集》。性高介，晚年倡詩社於汾江，遠近名士多宗仰之。有木居士詩云：「覡巫多巧借，魑魅輒依伴。拜跪苦擠挨，炰羞競鮮粲。」
　　　　李芥軒夫婦唱和
江陰李芥軒，名崧，隱居不仕，與其婦薛素儀更唱迭和，有明趙凡夫、陸卿子之風。一日，夫婦對酌，偶以瓜子仁排作數行，芥軒云：「細剝瓜仁排雁陣。」素儀應聲云：「輕移盃底印連環。」
　　　　李丐詩似高衲
李丐，江西人，往來江漢三十餘年。遇紙筆，即書，字如符籙，皆不知其為詩，遂安毛鶴舫推官際可始物色得之。其詩似深山高衲，不與佯狂玩世者比。詩云：「瀑泉今古說廬台，頃向雲居絕頂來。潭逼五龍時怒吼，勢摧三峽更暄豗。橫奔月窟千堆雪，倒瀉銀河萬道雷。鎖斷鷗峯懸白練，遙看珠網挂層臺。瀲灩湖光數頃浮，誰知曲湧萬峯頭。豁開古殿當前月，散作空山不盡流。金壁影搖冰鏡裏，魚龍深在廣寒秋。一輪直接曹溪路，白浪家風遍大洲。何年鞭月架長虹，碧落無門卻許通。曾是御風人去後，故留鳥道礙虛空。山色溪光明祖意，鳥啼花笑語機緣。有時獨坐臺盤上，午夜無雲月一天。」
　　　　蔣氏婦憤焚詩稿
康熙時，有某閨秀適蔣氏子者。一日，曉妝甫畢，積雪初晴，壻方拈筆登家計簿，女曰：「適得一詩，代為錄之，題為『雪霽』二字。」蔣書之，誤「霽」為「祭」。女止之曰：「詩且緩錄，尚待推敲。」俟其出，盡以生平所作焚棄之。
　　　　汪文桂輯海內詩風
桐鄉汪文桂，字周士，與黃梨洲、毛西河雅善。性耽山水，喜吟詠，所為詩為一時采風家所載。又嘗與吳江徐子松之崧及弟晉賢有《海內詩風》之輯，其於風雅之途，尤若饑渴。
　　　　查蕙纕驛壁題詩
海寧查嗣庭以文字身罹國法，其女蕙纕亦徙邊塞。女故工詩，題驛壁云：「薄命飛花水上游，翠蛾雙鎖對沙鷗。塞垣草沒三韓路，野戍風凄六月秋。渤海頻潮思母淚，連山不斷背鄉愁。傷心漫譜琵琶怨，羅袖香消土滿頭。」汪西京沈琇次其韻云：「弱息憐教絕域游，魂飛何祗似驚鷗。覆巢卵在漂流際，薄命人丁瑣尾秋。綺閣低迷空昔夢，邊笳凄切咽新愁。伶仃歷盡崎嶇苦，儘爾青春也白頭。」
　　　　趙雪庭嫻吟詠
趙秋谷有幼女名慈，字雪庭，賦性幽淑，復嫻吟詠，適濟南朱子垣方伯子崇善．式微後，貧無以居，故其詩多哀怨之音．《夜深》云：「夜深庭院寂無聲，花底微聞蟋蟀鳴．倒臥玉牀清夢覺，風吹行影上簾旌．」《雜興》云：「極目銀河漾素暉，滿庭秋影露霏微．西廊月轉無人到，自折荷花帯露歸．」「露滿香階夜欲分，半牀秋月一簾雲．不知何處砧聲起，斷續隨風枕上聞．」
　　　　康熙庚辰前天潢之詩
紫幢王孫所錄天潢之詩為《宸萼集》，分上中下三卷，共二十八家，計詩三百七十六首，各著小傳自序一篇，撰於康熙庚辰。第一卷中，世宗與焉，蓋在潛邸之作也。
　　　　翁儒安多游覽詩
常熟女士翁儒安，字靜和，幼即以詩著聲，長而意不自得，為《漚子》十六篇以見志。生平閒居好潔，几案無塵。時或明月在天，人定街寂，跨駿騎，令女侍囊筆硯以從。詩成，即據鞍寫之。春秋佳日，或以扁舟自放於綠波紅蓼間，吳越山川悉在篇什中矣。
　　　　張南華喝韻吟詩
張南華詹事，天才敏捷，詩具宿慧，興到成篇，脫口而出，妥帖停勻．嘗試保和殿，未亭午，眾方執筆搆思，聞有投卷者，眾曰：「必南華也．」嘗偕涇南司寇奏事乾清宮門下，涇南携一漢製玉羊．南華曰：「詠此可乎？」即口吟四十字．語未畢，殿角宕然聲震，眾驚顧，乃四奄舉一大冰，繩斷，冰墮地，碎且迸．南華曰：「詠此可乎？」復吟四十宇，眾驚歎叫絕．一日，午門送駕，館閣諸人各喝一韻，應聲立就，頃刻成數十首．喝韻詩，古人未所有也．南郊視壇，講官侍班於齋宮鋪棕處候駕，南華指棕字為韻，衝口吟數十韻，至「鳳邸凝雲物，霓幬屬苑虹．山河扶棟宇，日月倚簾櫳．天闕常依北，招搖漸指東」，尤警絕．羽林，期門之士環繞聳聽，詫為異人．會駕將至，始悚惕輟吟．南華少時作迴文賦八首，自然清麗，亦前人所無也．
　　　　貴公子詩值五千金
江南有貴公子，年少登科。乃翁故膴仕家居者，於其公車北上，以五千金遣之。公子賦性不羈，楚館秦樓，一路揮霍，比至京師，已囊空若洗矣。兼以抱病不得入場，嗒焉若喪，稱貸而歸。翁初怒其不肖，欲訶責之。及還家，首搜行篋，見詩藁，中有二句云：「比來一病輕於燕，扶上雕鞍馬不知。」翁且憐且喜曰：「得此二句詩，則五千金亦不為虛擲也。」旋於次科中式，入詞館。
　　　　高宗御製詩十萬餘首
高宗御製詩五集，至十萬集首．每一詩出，令儒臣註釋，不得原委者，許歸家涉獵，然多有翻擷萬卷莫能解者．嘗於《塞中雨獵》詩內用「製」字，眾皆莫曉．上笑曰：「卿等一代鉅儒，尚未盡讀《左傳》耶？」蓋用陳成子杖製以行也．又出《汙　賦》試詞臣，眾皆誤為窳．上徐檢出，乃擬傅咸《汙　賦》也．彭文勤嘗進呈百韻排律，上讀之，曰某某出韻．後考之，信然．
　　　　高宗仁宗有全韻詩
高宗嘗賦全韻詩，其序云：「上下平聲，書我朝發祥東土及列聖創業垂統繼志述事之宏規。去上入三聲，則舉唐虞以迄勝朝，歷代帝王之得失烱鑑。據事直書，不以私意為美刺。而終於敬天命，守神器，三致意焉。」後仁宗亦製全韻詩，則專詠高宗功德也。
　　　　高宗命刪定國朝別裁集
沈文愨公以所選《國朝詩別裁集》進呈御覽。高宗謂其去取紕繆，凡指斥朝廷之語，命內廷詞臣更為刪訂行世。然其中猶有未及改者，如閨秀畢著紀事詩，乃崇德癸未饒餘親王伐明，自薊州入邊，其父戰死，故詩有薊邱語，非死流寇難也。
　　　　周靜植詩為人借刻
周靜植，名玉立，丹徒人，著作甚富，困於場屋，有詩名，其《詠梅》一律極佳。乾隆時，有人選詩，列方元醴《梅花》一首，即周作也。周詩隨作隨散，其壻鄉為江寧，故流布江寧者尤多。一時名下士或借刻之，蓋不止《梅花》一詩矣。
　　　　胡稚威刻燭成詩
山陰胡天游，字稚威，以才學受知於任香谷尚書啟運，薦試乾隆丙辰博學宏詞。既入都，邀館其家，情禮優篤，猶唐時令狐楚之於李義山也。會仲秋，葡萄新熟，紫珠翠葉，翳綴庭前。任顧胡曰：「彼實垂垂矣，若能以『儕』『淮』險韻刻劃其狀，當令某伶進酒。」胡乃刻燭二寸，成詩四十韻。其儕韻曰：「葡萄生北地，甘果未容儕。」淮韻曰：「豈知根入塞，不比橘踰淮。」
　　　　陳逸仙自謂拙於詩
陳三者，事于待園太史於都中，年五十餘矣。眾但呼之曰「陳三」，不問其名字。乾隆丙辰春正月，史震林與待園之兄曰南沙者入都，見閽人恭謹類文士，問其字，踧踖曰：「陳三。」不敢言字也，實字逸仙。當雍正乙卯秋，待園主陝試，次年，門生入都，謁待園。陳不索金，即為通，有無多寡皆不計，眾笑之。旬餘，夜讀史所撰之《西青散記》，聞其歎曰：「傷哉！不為女子身也。賀雙卿命嗇而才豐，德幽而名顯，歌之哭之者，以其女子特甚耳。吾為女子，即不如雙卿賢，何至如蠛蠓蚍蜉之不為人所見聞哉！」史問之曰：「若何能？」陳踧踖曰：「拙於詩。」乃出其《城南懷古》詩曰：「黃雲漠漠風蕭蕭，城南白烏雜鳴梟。少時不見舊時人，焉識衞霍意氣驕。衞霍意氣吞河漢，哀絲脆管傾簫韶。行樂只愁雲日升，築室每防風雨漂。傳之千秋與百世，三槐五桂爭茂喬。泰山不礪河不帶，舊時意氣倏忽凋。野火吹入蘅蕪宮，荒霾滿目芻與堯。與馬僅容古所尚，篌蓽環堵何囂囂？司閽老人無可言，和之者誰歌且謠。」又《野老》詩云：「灼灼芙蕖花，可玩不可久。猗猗原上竹，歲寒常不朽。竹下有流泉，竹中聞春臼。老翁脫帽迎，親為煮泥藕。大兒能力作，今出種豆南山右。小兒學析薪，強欲代父時傷手。植桑可治蠶，植葵可充口。耄期復何言，杖藜每沽酒。昔時歌舞地，惟見牧馬牛。惡草雜芳葩，蜂蝶奚所投？高低鴂舌鳴，鸚鵡言足羞。吁嗟道旁李，雖苦人亦求。我思空谷蘭，惻惻誰與儔？惻惻誰與儔，山僧野客適其幽。」又有擬陶之《聽琴》、《聞歌》、《八駿圖》、《織婦歎》、《明妃怨》、《玉階怨》諸作，皆古。其《詠魚》句云：「淺深咸自得，涇渭又何爭。」則自况也。
　　　　儒官韻事之詩
王文簡方三十九歲時，以戶部福建司郎官出典四川鄉試。及乾隆戊午，錢裴山楷亦三十九歲，以戶部福建司郎官奉是使。文簡《蜀道集》用坡公密州詩三十九歲事，裴山亦追和其韻，可謂儒官韻事。
　　　　陳楞山詩有逸才
錢塘陳楞山布撰僑居儀徵，詩有逸才，天然高澹。讀書不多，室無儲籍，卒然語及，能條其出處，亦未嘗有見其挾一冊咿唔之時也。
　　　　諸竹莊博學能詩
諸竹莊，名世器，博學能詩。嘗受業於太倉沈起元、長洲沈文愨，故於詩尤有根柢。高宗南巡，獻賦行在，召試擬進呈，以小誤罷。及畢秋帆撫陝西，以書招之往，與幕中諸名士晨夕唱和，詩益精進。嘗從畢巡邊，出入於長城內外，以詩紀之。其中佳句，如「撐谷石皆獰如齒，潑崖風更利於刀」，「幾回入塞復出，剛欲下坡還上坡」，「雲影遮山猶崒嵂，沙聲學水亦潺湲」，「屋背擊撞風有塊，山頭蕩漾月無芒」，「男非木魅顴皆聳，女是山魈鼻盡低」，均能描出絕徼風景。又嘗應盧雅雨運使之聘，與諸名流修褉紅橋，賦詩紀事。盧歿，寄金以卹其孤。
　　　　詩有十個一字
高宗南巡，過江時，見有一漁船蕩槳而來，命紀文達詠詩，限十個一字。文達立成七絕，詩云：「一篙一櫓一漁舟，一個梢頭一釣鉤。一拍一呼還一笑，一人獨占一江秋。」
　　　　吳岱芝詩學杜陵
石門吳岱芝明經宗元嘗遊杭州，時天台齊次風宗伯召南方主敷文書院，乃執經從之。院在萬松嶺，其巔有一樓，榻其上，日讀經書雜文，日加午，則屏去，取杜詩全集朗誦之，聲徹遠近，每首必百過，加以丹鉛，至夜分始止，次日復然。
先是，吳熟於《明詩綜》，所作詩，酷肖高青邱、李崆峒諸家，嘗錄以就正於齊。評點訖，謂曰：「詩佳矣，可進步乎？李、杜、韓、蘇四大家外，勿寓目可也。」自是遂專學少陵。性奇偉不羈，不好與凡人伍。嘗與朱笠亭、沈雲樹、蔡漫叟相唱和，餘弗顧也。
　　　　鄂文端聯句限死字
鄂文端公爾泰以舉人充侍衞，四十初度時有句云：「四十猶如此，百年待若何？」及年至七十，以大學士充翰林掌院學士。招諸老輩宴飲，乞聯句，限「死」字。有某呈一聯云：「丹心已向軍前死，白髮猶從戰後生。」
　　　　試帖詩之遺聞
五言八韻唐律一首，初惟行於進士朝考、翰林散館等試。洎乾隆朝，御史張霽奏請鄉會科場及歲科兩試，一律通行。 【 歲試六韻，科試八韻。】 丁丑，遂頒為定例。初設之始，蓋因科場表判，每多雷同勦竊陋習，是以改試排律，使士子各出心裁。自後研究日精，專心造極。紀文達公撰《我法集》，神明規矩，開示學者法門。吳穀人祭酒以沈博絕麗之才，與王鐵夫諸人結社相唱和，於是九家詩出焉。峨眉張熙宇又有七家詩之選，七家者：王廷紹之澹香齋也，那清安之修竹齋也，劉嗣綰之尚絅堂也，路德之檉花館也，楊庚之桐雲閣也，李惺之西漚也，陳沆之簡學齋也。各具典型，一歸莊雅，根柢於唐人之五言，慘澹經營，以臻其妙。名為試帖，實具唐音，故學者宗尚焉。其餘諸刻，則等諸自檜以下矣。
　　　　洪稚存詩有驚人句
陽湖洪稚存太史亮吉詩才奇險，好作驚人之句。有人仿其體調之云：「黃狗隨風飛上天，白狗一去三千年。」聞者絕倒。
　　　　洪稚存黃仲則效漢魏樂府
乾隆丙戌，洪雅存就童子試，至江陰，遇武進黃仲則主簿景仁於逆旅。洪攜母孺人所授《漢魏樂府》鋟本以自隨，暇輒朱墨其上，間有擬作。黃見而嗜之，約共效其體，日數篇。
　　　　黃仲則頃刻數百言
乾隆辛卯，大興朱竹君學士筠督學安徽，延洪稚存、黃仲則於幕，使襄校。學士賓客甚盛，越歲上巳，為會於采石磯之太白樓，賦詩者十數人。黃年最少，著白袷，立日影中，頃刻數百言。徧視坐客，咸輟筆。時全皖士子以詞賦就試當塗，聞學使高會，畢集樓下。至是，咸從奚童乞白袷少年詩競寫，一日紙貴焉。
黃於日中閱試卷，夜為詩，漏盡不止。每得一篇，輒就榻呼洪起，誇視之，以是洪亦一夕數起，或達曉不寐，而黃不倦也。居半歲，與同事者議不合，徑出署。質衣買輕舟，訪秀水鄭虎文於徽州。越日追之，不及矣。
　　　　厲樊榭詩為浙派領袖
錢塘厲樊榭大令鶚著有《樊榭山房詩》，為浙派領袖。然其參會唐宋，於王文簡、朱竹垞外，自樹一幟。雖以沈文愨之主張漢魏盛唐，亦盛稱之。實則五言古、七言律、七言絕句佳者甚多，七言古才力薄弱，局勢平常，五言律殊少神味，非其所長耳。
　　　　金冬心詩為南屏詩社派
錢塘金冬心布衣農頗以詩名，然工者亦不多。《午亭山村》云：「溪上青山接太行，午亭便是午橋莊。能消裴令生前恨，繡尾魚今尺二長。」此種詩偶作亦有趣。裴令臨終，恨繡尾魚未長，見《雲仙雜記》。浙派詩喜用新僻小典，妝點極工緻，其貽譏餖飣即在此，厲樊榭亦然，冬心尤以此自喜。此杭州南屏詩社一派也，嘉興、寧波又不盡然。冬心名句，如「消受白蓮花世界，風來四面臥當中」，「水明於月宜同夢，樹老如人又十年」，「孤竹瘦於尊者相，野雲白似道人衣」，「佛煙聚處疑成塔，林雨吹來半雜花」，卻從林和靖「春水淨於僧眼碧，晚山濃似佛頭青」等句來也。若「故人笑比庭中樹，一日秋風一日疏」，《晉陽遇同鄉李叟》云：「明朝殘樹殘山外，一弔離宮賀六渾」，《春苔》云：「多雨偏三月，無人又一年」，則較渾成矣。
　　　　王夢樓詩為書名所掩
丹徒王文治，字夢樓，與袁子才同時負盛名，以工書名海內。其詩超拔不羣，特為書名所掩耳。故世之談王者，皆傾倒其書畢肖趙吳興，而未究其詩實高出於趙也。
　　　　袁趙蔣詩之齊名
袁子才大令、趙雲松觀察、蔣苕生太史三人之詩齊名於一時，桐鄉程春廬同文心儀之。蔣以未見而沒，因繪《拜袁揖趙哭莊圖》，以誌景仰。昭文孫子瀟太史原湘則專推袁、蔣，其詩云：「平生服膺止有兩，江左袁公江右蔣。廬山瀑布鍾山雲，一日胸中百來往。」錢唐張仲雅大令雲璈又瓣香袁、趙，顏所居曰「簡松草堂」。後即以名其詩集。蓋性情之地，各有沆瀣也。
　　　　袁子才愛和尚詩
金陵水月庵僧鏡澄能詩，然每成，輒焚其藁。欈李吳澹川錄其數首呈袁子才，激賞之。澹川謂鏡澄宜往謁，鏡澄曰：「和尚自作詩，不求先生知也，先生自愛和尚詩，非愛和尚也。」卒不往。其《留澹川度歲》詩云：「留君且住豈無因，比較僧貧君更貧。香積尚餘三斛米，算來喫得到新春。新栽梅樹傍簷斜，待到春來便著花。老衲不妨陪一醉，為君沽酒典袈裟。」
　　　　沈瓊如有閨中唱和詩
定窰觀音者，吳門女子也。膚色潔白，因以得名。知書工楷法，有賈胡挾重價篡之，女矢志不從，後嫁吳縣蔣盤漪孝廉。蔣書法冠一時，與袁子才為文字交。袁至蘇州，訪蔣。蔣引女出，盈盈下拜。時已兒女成列，而丰姿嬌好，猶可想見當年，袁艷羡不置。蔣止袁而觴之，女亦同席。蔣出閨中唱和詩冊索題，方知女沈姓瑤名，瓊如為字，母家在蘇州之白蓮橋也。
　　　　沈子慕湯蕉雲夫婦能詩
沈子慕，名無咎，長興人。失愛於後母，譖之父，將加罪焉，避而至宜興之漁莊。所居一畝之宮，流水周於屋外，隙地皆種梅。又善藝菊，多佳種。子慕自痛處天倫之變，無用世意，其幽噫悲憤嶔崎歷落之志，悉發之於詩。年五十不娶。金壇有貧女湯蕉雲，亦能詩，奉母依宜興呂氏。兩人故相慕，呂因為之作伐，而蕉雲遂適子慕，時蕉雲年四十矣。其後十年，蕉雲卒，子慕為築埋詩亭於墓側。又其後十四年，子慕卒，返葬長興。長興令鮑鉁重其詩，為立碣曰「故詩人沈無咎之墓」。子慕所著詩曰《夢華集》，與其婦蕉雲合刻曰《笙磬同音》。
　　　　黃&#62698;&#63141;吾堂詩用花字
新安黃之雋&#62698;&#63141;吾堂，著《香屑集》，八寶樓臺，炫耀人目。其《生日對菊述懷》，創為一韻體，凡生平官位及所更歷事，俱藉一「花」字傳出，共得六十四韻。
　　　　黃丹書詩有香色味
順德黃丹書，字虛舟。天姿秀穎，讀書過目不忘。李雨村學使調元見其詩，其曰：「抗風軒之不墜，其在丹書輩乎！」貢優行。廷試歸，築聽雨樓，隱居養親。乾隆乙卯，舉於鄉，下第，朝貴延致，辭不就。語人曰：「貧與富交，則損名；賤與貴交，則損節。」大興朱文正公珪方撫粵，尤器重之。丹書工書善畫，與其詩並稱三絕。詩出入唐宋諸家，於蘇尤近，著有《鴻雪齋詩文鈔》。有《題馮魚山畫蘭》二首，其次章云：「筆妙曾窺籜石翁，畫書詩悟一源同。與君相對忘言處，綠意滿庭生澹風。」凌譽釗《嶺海詩鈔》選此詩，歎為香色味俱絕也。
　　　　朱竹君游覽留題
朱竹君視閩學時，振拔單寒，如恐不及。每試一郡畢，輒游覽山水，留題而去。且其性愛蕉，每至一處，必手植數本。
　　　　翁覃谿論王文簡之選詩
翁覃谿學士瓣香坡公，每歲十二月二十五日，輒集四方名士於蘇齋，為作生朝。後得王文簡像，亦如祭坡公例。惟每祭文簡，必徧詢坐客，謂漁洋品古今五言詩，以盛唐為宗，盛唐五言，又以《三昧集》王、孟諸家為宗，而先生選五言詩，於唐止取五家，有韋、柳而無王、孟諸家，何也？請下一轉語，有答，方許其拜跪。
　　　　翁覃谿不服王文簡秋柳詩
王文簡公以《秋柳》詩得名，時文簡年二十四歲，游歷下，集諸名士於明湖，賦詩四章，成秋柳詩社，四方和者數百人，可謂文采風流照耀一時矣。其詩固以神韻勝，運用典故，讀者恆不解其用意所在。金榮嘗為作箋，謂無一字無來歷。其注《秋柳》詩「浦裏青荷中婦鏡，江干黃竹女兒箱」二句云：「何良俊《世說補》：江從簡少時有文情，作《采荷諷》以刺何敬容曰：『欲持荷作柱，荷弱不勝梁；欲持荷作鏡，荷暗本無光。』」又引陳後主《三婦豔》詩云：「中婦臨妝臺，小婦蕩蓮舟。」又引古樂府《黃竹子歌》云：「江干黃竹子，堪作女兒箱。一船使兩槳，得孃還故鄉。」翁覃谿學士固崇拜文簡，然於此詩則不謂然，曰：「詩固匪夷所思，注者又不知從那裏想到這些典故去附會他，然總與秋柳有何關係？詩以數典神韻欺人者，其弊竟若此！文簡以盛名之下，顛倒一世豪傑，吾終不為之屈服也。」又評「不見琅琊大道王」句云：「去題萬里，虧他扭捏出來。是句有自注云：『借用樂府語。桓宣武曾為琅琊令。』金氏注云：『《世說》：桓溫自江陵北征，經金城，見少為琅琊令時所種柳，皆已十圍，慨然歎曰：「木猶如此，人何以堪？」攀枝扶條，泫然流涕。』又引古樂府《琅琊王歌》云：『琅琊復琅瑯，琅琊大道王。』蓋此句雖有柳字在內，然琅琊王三字，實屬湊合而得。似此用典，可謂堆垜甚矣，有何神韻可言乎？」
　　　　關中觀詩多俚語
關中觀，嘉定錢竹汀宮詹大昕之僕也。隨侍數十年，亦能拈韻。顧平日不識一丁，故所作多俚語，然皆自出機杼。如《詠鐘樓》云：「遙望鐘樓一座方，當中顛倒掛銅缸。東邊撞起西邊響，隱另喤琅隱另喤。」末句蓋狀其聲也。又斷句，如「兩隻糞船停石埠，一竿尿布出樓窗。」又《過江》云：「所以當年關夫子，開船先唱大江東。」至暮年，裒然成集，宮詹為編次之。
　　　　慶似村抱膝孤吟
慶似村，名蘭尹，為文端公尹繼善之子。家世簪纓，三代宰輔。以其才學，稍有志於功名，當取顯秩如拾芥。而乃棄之如敝屣，棲身僻巷，搆老屋數楹，環種以竹。性喜詩，每風清月白，抱膝孤吟，覺詩韻書香，與竹聲相應答。總角時，隨文端江督任所，以詩見許於袁子才，數十年詩筒往來無虛日。詩以風韻勝，近白香山、陸放翁。
　　　　阿娘做詩
長洲蔣容齋、辛齋兄弟績學工文，尤擅吟詠。容齋家有雇嫗，每值容齋作詩，輒從屏隙竊聽。嫗固不識字，遇詩中辭義易解者，輒記不忘。久之，亦自通音韻。如《中秋無月》云：「最怕中秋風雨來，人家佇月尚徘徊。七齡小姐癡憨甚，拜祝天門兩扇開。」又有句云：「讀書盼望為官早，畢竟為官遜讀書。」以不識字之人，初學作詩，固佳。後值辛齋病困無聊，知嫗能詩，召而試之，指榻前佛手柑命吟。嫗應聲曰：「十指拳拳不肯開，掌中定捧寸珠來。何緣得近詩人榻，香氣還應問臘梅。」時婢女臘梅侍側，故戲之。辛齋驚歎不置，厚賞之，並語容齋曰：「此何如康成婢？」自是家中婢僕，皆呼嫗為「做詩阿娘」。
　　　　隨園詩話眉批
如皋冒鈍宦藏有《隨園詩話》一部，眉批甚夥，嘉慶時覺羅某所批也，不著名字，據其自述身世，知為閩督伍拉納之子。蓋伍得罪後，某以贓吏子孫，發遣塞外，窮愁無俚中，僅攜《詩話》自遣，所載軼聞遺事，多關繫乾隆時之朝章國故也。
　　　　汪允莊選明三十家詩
閨秀汪允莊，少學詩於梁楚生女史。嘗讀沈歸愚《明詩選》，心勿善也。既歸陳小雲，取明人詩集盡讀之，留高青邱、吳梅村二家，既而又去吳留高。人問其故，則曰：「吳詩穠而無骨，不如高詩之淡而有品。」因檢《明史&#8231;高啟傳》閱之，見明祖之殺害無辜也，大惡之。又以歸愚諸選，於青邱有微詞，遂欲盡飜五百年詩壇冤案，於是有《明三十家詩》之選。各有小傳，遍列前人評語，而以己意論斷之，斟酌盡善。如顧亭林、陸桴亭諸作，亦入選中，可謂得古人守節不阿之心，不僅在詞章間也。所著《自然好學齋詩》，諸老盛加推許。若石琢堂、潘裕皋輩，且不以女子目之也。
　　　　朝鮮人稱吳蘭雪為詩佛
西江吳蘭雪中翰嵩梁工詩，朝鮮使臣得其所著詩，稱為「詩佛」，築一龕以供之，並種梅花萬樹於其左右。
　　　　金雲門工詩
山陰金雲門女士，秀水王仲瞿繼室也。工詩，著有《秋紅丈室詩稿》。丈室在杭州武林門外西馬塍，即宋姜白石所居舊址。仲瞿才氣縱橫，而急功近名，困阨以終。雲門居丈室參禪，其詩有「梅子酸心樹，桃花短命枝。可憐馬塍月，孤負我來時。」蓋嫠居時作也。又《禮觀音大士》詩云：「同感楊枝洗孽塵，心香一瓣共朝真。神仙墮落為名士，菩薩慈悲念女身。前度姻緣成小刼，下方夫婦是凡人。望娘灘遠潮音近，唯有聞思是至親。」「白檀香裏再和南，重獻天花脫一簪。來世玉郎如處女，現身璅骨化童男。生天福命無須好，作佛功名且不貪。只乞愛蓮三尺水，妙蓮花下總同參。」
　　　　謝南岡苦吟
瑞金謝南岡茂才枝崙善吟詩，所居為老屋數間，土垣皆頹，時閉門，過者聞苦吟聲而已。陽湖惲子居令瑞金，見南岡詩，絕愛之。詢其居，近在城南，欲訪之，而南岡已於前一日死矣。子居曰：「南岡境遇之窮不待言。顧以余之好事，為卑官於南岡所籍，已二年，南岡不能自通以死，必死後而始知之，何以責居廟堂擁節麾者不知天下士耶！」
　　　　和珅在獄吟詩
和珅著《嘉樂堂集》，其子額駙豐昇殷德為刊行之。嘉慶己未正月十一日，被詔逮問，就繫於獄，作詩六韻云：「夜色明如水，嗟余困不伸。百年原是夢，卅載枉勞神。室闇難挨算，牆高不見春。星辰環冷月，纍紲泣弧臣。對景傷前事，懷才誤此身。餘生料無幾，孤負九重仁。」賜盡後，又於衣帶間得一絕云：「五十年前幻夢真，今朝撒手撇紅塵。他時睢口安瀾日，記取香煙是後身。」事後，刑部奏聞，御批云：「小有才，未聞君子之大道也。」又當其貴盛時，嘗作七古一首，凡數十句，而實無一句押韻，用典紕繆處亦甚多。攜之直廬，以示富陽董文恭公誥，屬為改定。文恭不敢改也，乃以委王芑孫。又汲縣林溥，乾隆己酉會試，捷南宮，復試詩中出句，有「從心應莫踰」，為閱卷大臣所貼，批云：「踰字入七虞，從無仄用。」和適用此卷，遂將批條揭去，仍以進呈。莫解其故，咸以為必有囑託，而林茫如也。蓋高宗御製詩有「從心不踰矩」之句，已作仄聲用矣，始知和記此詩以為證耳。
　　　　阮文達有芍藥唱和詩
揚州黃右原比部家芍藥最盛，嘗招阮文達公元、梁茝林中丞章鉅賞之。文達以腳疾不便於行，端坐亭中，遙望之。茝林與右原則徧履花畦，真如入眾香國矣。園丁導茝林觀新綻之金帶圍，蓋千萬朵中之一朵而已，茝林自詫眼福，語右原曰：「吾師與余皆已退居林下，此花之祥，實惟園主人專之矣。」故茝林賦詩，結語云：「難得主人初日學，定教金帶擅奇祥。」文達和之云：「謝公應為蒼生起，花主人應亦兆祥。」蓋實為周旋賓主計也。時在座之朱蘭坡和之云：「試看黃黃金帶色，君家姓氏本符祥。」錢梅溪和云：「料得主人應似客，故教金帶早呈祥。」則亦歸美於園主人也。文達期望茝林復起，茝林乃疊韻云：「生怕山前泉水濁，隨緣止止即延祥。」蓋答文達詩意也。
　　　　漁人能詩
嘉慶時，杭州西湖錢王祠側，有漁者阮姓，佚其名，能詩。與仁和宋小茗廣文鄰，故相識。嘗記其兩詩云：「放浪西湖二十年，飢來喫飯倦來眠。今朝檢點傳家物，只有簑衣最值錢。」「垂老難將結習除，入城尋友借殘書。到家妻道晨餐缺，淡月輕烟夜打魚。」
　　　　施惺渠集千字文為詩
嘉慶壬戌，庶常有施鸞坡者，號惺渠，曾集《千字文》，去避諱字，成九言詩九百一十一句進呈，因賜舉人。
　　　　吳曾貫詩用八庚全韻
阮文達督浙學時，按試嘉興，賞石門吳曾丱之才，為易名曾貫。吳善五言長律。時杭州西湖修表忠觀，新俶成，命之賦詩。吳用八庚全韻為五排，不遺一字，於工穩中時露神韻。文達因稱之曰「吳八庚」。
　　　　沈崧町詩為人所竊
沈崧町，名景良，字敬履，杭州北郭高士也，與陳二西燦、奚鐵生岡交最密。所居土垣，圍荒畦數稜，藝花蒔菊。瓦屋二椽，蕭然四壁。嘗於雨中著書，以繖縛椅後，坐其下，蓋避屋漏也。工詩，老年詩本為人竊去。歿後，其人攘為己作，刊之。有知之者譁於眾，其人遂並板燬之，故其詩不傳。
　　　　方芷齋與媳唱和
仁和方芷齋夫人芳佩，勤僖公汪芍坡中丞新之繼室也。工詩文，有知人鑒。乃翁相攸時，攜文二首，一為吳頡雲修撰鴻，一則中丞也，展轉不能決，以示夫人。時吳為諸生，汪猶布衣也。夫人閱吳作，曰：「是當早發，然英華太露，誠恐不壽。」閱汪作，曰：「此大器也，然須晚成。」翁遂舍吳而議汪。後吳果大魁，位不顯，且未享遐齡。汪則敭歷中外，階至一品。夫人生一子二女，富貴壽考。夫人言論侃侃，旁若無人。晚年，尤喜作擘窠大字，其筆力出入襄陽，一洗脂粉氣。嘉慶丁卯，梁山舟學士重宴鹿鳴，賦詩四章，和者不下百餘人。夫人時年八十，和詩三章，評者以為諸人皆不能及。夫人享年八十二歲，有《在璞堂稿》行世。媳王氏，名德宜，松江人，亦工詩，侍夫人日，屢有唱和。夫人既歿，家政一委之姬妾，日則彈琴詠詩，焚香禮佛而已。著《語鳳巢詩稿》，其《金陵》詩二句云：「啼鳥猶呼奈何帝，居人尚說莫愁湖。」跌宕之致，可以見矣。
　　　　朝鮮人重翁覃谿詩
道光朝，鶴汀相國賽尚阿嘗出使朝鮮，攜彼國申緯《紫霞詩翰》一冊，以歸示朝士。筆墨嫻雅，稱覃谿曰「翁文達公」，蓋朝人私諡也。
　　　　穆彰阿詩追少陵
鶴舫相國穆彰阿工詩，所著《澄懷書屋詩鈔》，力追少陵。首《感遇》詩十九首，摛發性真，一裁偽體；次《入直行》、《長白山行》、《掌院行》、《入閣行》洋洋大篇，絕去凡響；《登鎮海樓》、《謁東嶽廟》、《透光鏡歌》、《魯公銅印歌》，堅卓老到。其警句如「棲禽遙語合，雜草暗香生」，「淚飛沙外雨，心老鬢邊霜」，矩矱唐人，詞壇斂手。
　　　　浦情田詩婀娜
浦情田守戎常誦其寅友某《岳王墓》句云：「宰相若逢韓侂冑，將軍已作郭汾陽。」立論新奇，得未曾有。情田，金陵人，梁晉壬於吳門陳氏響山堂見之，出詩文稿相示，多有可觀。其五言絕句一首云：「最愛初三月，彎環恰似鉤。郎心鉤不轉，鉤起妾心愁。」情詞婀娜，絕非武弁口吻。
　　　　高鳳卿知文翰
高鳳卿，名殷，道光時吳妓也，寓揚之小秦淮，知文翰，豪爽有丈夫氣。其楹帖云：「媿他巾幗男司馬，餉我盤飱女孟嘗。」嘗於病中自畫蘭竹帳額，題絕句云：「裊裊湘筠馥馥蘭，畫眉筆是返魂丹。旁人漫擬圖花譜，自寫飄蓬與自看。」遂卒，年未三十也。
　　　　張亨甫詩可及空同
張亨甫，名際亮，建寧孝廉。少孤，繼母撫之。父嘗賈鄮州，伯兄繼其業。亨甫幼穎異，為里中老儒李古山所知，其家乃使之讀。未冠為諸生，肄業福州鼇峯書院。同舍生多俗學，亨甫視之蔑如也。道光癸未，姚石甫按察瑩至福州，亨甫袖詩往謁，姚曰：「何、李之流也，子才可及空同，若去其麤豪，則大復矣。」
　　　　曾賓谷賦詩游讌
南城曾賓谷侍郎燠任兩淮鹽運使時，闢題襟館於邗上，與錢塘吳穀人祭酒錫麒、全椒吳山尊學士鼒等賦詩游讌。蓋自王文簡公司理揚州，德州盧雅雨方伯見曾轉運兩淮而後，以提倡風雅為己任者，曾也，一時槃敦稱盛。
　　　　龔定庵有集外詩
龔定庵集外詩，傳者殊鮮。中有《題魏槃仲扇》一絕。蓋魏方八歲時，讀書至《詩經》「何彼穠矣」章，定庵過之，遂為書扇曰：「女兒公子各風華，爭羡皇都選壻家。三代以來春數點，二《南》卷裏有桃花。」
　　　　何擷雲能詩
龔定庵之夫人曰何擷雲，能詩。其《留別清黁女史》詩云：「氣味花同馥，聰華玉比溫。神仙居上界，謫降亦高門。 【 原註：女史為菘圃相國季女。】 竹柏前緣在，松蘿雅誼敦。足徵家法古，相業百年存。笑我無家者，看山便結緣。偶同棲廡客，不費買鄰錢。鄉夢同思越，離樽又入燕。將何誇別墅，只合署迎仙。」
　　　　林文忠詩有勁氣
林文忠詩勁氣直達，音節高朗。其戍新疆時，有《出嘉峪關》四律云：「雄關百尺界天西，萬里征人駐馬蹄，飛閣遙連秦樹直，繚垣斜壓隴雲低。天山巉削摩肩立，瀚海蒼茫入望迷。誰道殽函千古險，回看祇是一丸泥。」「東西尉候往來通，博望星槎笑鑿空。塞下傳笳歌《敕勒》，樓頭倚劍接空同。長城飲馬寒宵月，古戍盤雕大漠風。除是盧龍山海險，東南誰比此關雄？」「敦煌舊戍委荒烟，今日陽關古酒泉。不比鴻溝分漢地，全收雁磧入堯天。威宣貳負陳尸後，疆拓匈奴斷臂前。西域若非神武定，如何此地罷防邊？」「一騎纔過即閉關，中原回首淚痕澘。棄繻人去誰能識，投筆成功老亦還。奪得焉支顏色冷，唱殘《楊柳》髩毛斑。我來別有征途感，不為衰齡盼賜環。」
　　　　張南山有懷仙詩
番禺張南山，名維屏，道光時以文學負盛名。年十三時，聘方氏女，越五載，將卜吉請期，而女以哭母病歿。其兄以女小影及手臨《洛神賦》紙，屬南山藏之。女所居小閣前，有紫藤一株，女歿，藤亦枯死。南山既作《紫藤吟》弔之，更作《懷仙》四律詩以志永悼。事既哀豔，詩尤淒涴。詩云：「修成慧業易生天，藥店飛龍竟化烟。溫嶠鏡臺留隔世，阿嬌金屋貯何年？落梅風颺雕欄外，修寒生翠袖邊。不信癡蟆吞魄去，幾番翹首望團圓。」「天女乘風訪素娥，怕來禪榻榜維摩。韋郎再世風情減，崔護重來淚點多。縱有胡麻難作飯，空留團扇不成歌。年年寒食梨花節，一琖椒漿奠女蘿。」「雙魚碧海盼迢遙，獨鶴瑤臺耐寂寥。酒淚雨零紅豆濕，步虛風起白榆搖。聘錢天上償非易，鑄鐵人間恨未銷。藏得彩鸞書一紙，此生無計學文簫。」「星辰昨夜已前塵，欲向修羅問夙因。浪說蘭香嫁張碩，不知仙子憶劉晨。望來殘月如初月，坐對新人念故人。日把沉檀薰小像，可能紙上降真真。」
　　　　王瑤湘能詩
番禺隱士蒲衣子王隼，結潨廬於西山之麓者二十年。有女瑤湘，能詩，擇婚，得故人子李孝先，遂妻之。隼嗜音樂，常自度曲，孝先倚而和之，瑤湘吹洞簫以赴節。夜闌，則聲發潨廬中，聽者有月笙雲璈之想。未幾，孝先死，瑤湘矢節，自稱「逍遙居士」。隼為刻《逍遙樓詩》。梁藥亭太史有寄瑤湘書，書云：「聞瑤湘讀書，余甚喜。余與汝祖、若翁交，凡兩世矣，視汝如己子，故甚望汝之成也。余有女龍端，少汝一歲，頗聰慧，余授以詩，上口即能背誦。而余性懶，不能常授，以此，龍端之學不及汝。聞汝識漆園《南華》，《南華》之文章善幻，而其言道也，必溯乎未始有道，其言物也，必主乎齊，而列以不齊之狀，總歸於化，善讀《南華》者當知之。又讀《禮經》，《禮經》，漢白虎諸儒之所著也。二載、大小夏侯各師其傳，然不越天下國家朝會、讌饗、嘉勞、贈答儀文縟節，更言閨門，則禮之節蓋謹矣。更讀《離騷》，楚臣屈原不得於君，發為奇文。香草美人，芳蘭君子，三湘九嶷之間，左倚桂旗，右攬揭車，汝誦之，倘亦有恍焉如見者乎？余何時得來汝父西山，見汝於潨廬，使汝將所讀之書，各誦一遍，俾我泠然稱善也。」藥亭書精深雅麗，其寄示當在瑤湘未字孝先時也。
　　　　惲珠錦鷄詩
完顏夫人惲氏，名珠，陽湖人，麟見亭河帥母也。夫人父尉直隸之肥鄉，見亭之大父官肥鄉知縣。夫人以僚屬女，謁太夫人索綽羅氏，試以錦雞詩，夫人援筆立成。詩云：「閒對清波照綵衣，徧身金錦世應稀。一朝脫卻樊籠去，好向朝陽學鳳飛。」太夫人大賞之，聘為子婦。時夫人年甫十四也。夫人課見亭嚴，好談經濟，日以循良導其子。夫人刻李二曲集，為道光戊子刊本。序文侃侃論世，有法度，集凡二十六卷。夫人又善畫，能傳甌香館家法。
　　　　江浙細民能詩
細民能詩者，時有所聞．秀水錢梅，號玉崖，賣肉韮溪橋下，以好詩貧其家．乃肩二竹筐，置彘首，羊胃，雞跖鴨（月肅）於中，售諸市以自給，筐下詩幅鱗次，遇小異流俗者，輒出以贈之．《登淩秋閣》云：「江涵斜日千砧急，人倚西風一劍夢．」《金陵懷古》云：「天際梑梧留二寢，雲間宮殿失千官．」嘉興郁心哉，字秋堂，寓乍浦，以沽菽乳為生業，自竹「粗糲腐儒」。《和王墨莊移居》詩云：「占斷清陰數畝賒，水村茅屋作煙霞。先生不種門前柳，漁父空尋渡口花。春暖聞鶯初轉藥，月中放鶴自煎茶。世人那得知名姓，此是天台隱士家。」海鹽張炎，字淡玉，嘗賣餅平湖之清溪。日肩爐釜，行吟村落間，得句，就村夫子索筆硯書之，餅為兒童攘竊一空，不顧也。《詠白菊》云：「老圃月三徑，曉霜秋一籬。」南匯張宏，字野樓，少工詩，以嗜酒致貧，不能自給，辱身為門隸，循牆覓句，終日不休。《春日吳門道中》云：「渡江三日〕雨，寒食一村花。」《登鬧港橋》云：「風闊片帆來極浦，天空一雁度斜陽。」甘泉湯振宗，字繡谷，負才不遇，嘗給事於鹽公堂，往來豫章、荊楚間，苦吟不輟。答《唐淡村》云：「風雨空庭花落後，江湖秋水雁來初。」《即事》云：「華髮無情催客老，青山不語看人忙。」平湖陳文藻，字愚泉，以薙髮為業，年未及冠，即工五七言。後為童子師，專意吟詠，所詣益進。《游僧院》云：「看花香引路，坐石蘚侵衣。」《郊行》云：「漁艇迎凉依柳泊，村鷄報午隔花啼。」《秋日同人村店小飲》云：「負山茅屋松成徑，臨水漁莊竹擁門。」
　　　　湘中五子之酬唱
湘潭王闓運，字壬秋。少孤，受教於其叔。不喜制舉文，嘗肄業長沙之城南書院。院長陳本欽專事帖括，有龍友夔者，熟精《四書》匯參之學，陳聘之，使助校課藝。或聚談講論，龍來，則莫敢先發言。龍之長子皡臣及武岡鄧彌之、保之皆在，李篁仙亦從其外兄丁果臣居院齋。篁仙早入學，補廩膳生，皡臣亦舉道光丙午鄉試，下第還，侍父居內齋，皆謹飭。壬秋獨跅弛好大言，篁仙放誕自喜，壬秋與相得，日夕過從。皆喜為詩篇，彌之尤工五言，每有作，皆五言，不取宋唐歌行近體，故號為學古。其時，人不知古詩派別，見五言，則號為漢魏。故篁仙以當時酬唱多，自標為「湘中五子」，後以告曾文正，羅忠節公澤南睡中聞之，驚問曰：「有《近思錄》耶？」時道學未衰，故惡五子名。
　　　　楊夫人斷釵吟
道、咸二朝名人集中，為《斷釵吟圖》題識者，不下五六十家。圖蓋武進湯貞愍公貽汾為其母楊夫人作也。夫人十四歲隨父官昆明，父賜之玉釵，于歸後，偕其夫侍翁官臺灣。林爽文之亂，翁殉節，夫亦殄焉。後貞愍奉板輿之官揚州，釵斷於瓊花館，夫人作二絕紀之，有「三十九年千萬路，鬢絲絲斷玉還溫」之句。
　　　　毘陵趙氏三女能詩
道、咸間，毘陵趙氏有三女，皆能詩。長粹媛，次慧媛，次英媛。英媛詩古體宗漢魏，近體法少陵，古體古「欲望天無涯，欲行地無角，心傷不能言，腸中車轆轆」等句，頗類建安七子。近體如「繁花經亂萎，蔓草引愁長」，「掃徑薄寒春寒無後，捲簾斜月夢醒時」等句，亦名雋可喜。
　　　　文宗慨時有詩
咸豐某年元旦，文宗御製詩有「一杯冷酒千年淚，數點殘燈萬姓膏」之句。蓋是時粵寇之禍方熾，故有慨乎其言之也。」
　　　　勝保過華陰有詩
勝保，咸、同間人也。初成進士，隨左文襄平捻，勳猷卓著，遂以順天教授驟升國子監司業。後為欽差大臣，以擅殺某提督，發往軍臺効力。有《過華陰》詩云：「山陰知有逐臣來，雨霽雲收列上台。行過終南三十里，蓮花仙掌一時開。」
　　　　葉潤臣善平韻五言
葉名澧，字潤臣，名琛弟也．由內閣侍讀改道員，需次浙江，咸豐己未卒於浙．潤臣家世華膴，官京師日，縞紵之交，率為名流．居虎坊橋西．善為平韻五言古詩，受詩於山陽潘大令德輿，潘弟子宥函繼嬫俱工五言．當道光之季，蘇詩方競，讀潼臣詩，覺灑然塵（土盍）之外也．山陽徐賓華，度文嘉於咸豐戊午應京兆試，吳稼軒招飲，坐客有潤臣．潤臣一目上視，時久不得其兄名琛訊，相對欷歔，不復能作平生豪語矣．
　　　　徐賓華註顧亭林詩
徐賓華篤嗜顧亭林詩，為之箋注，甫刻成，適選崑山教諭。每月宣講聖諭過千墩，必謁亭林墓。其注於時事考據最備，然有時將亭林自注混入本注中，而待補者亦頗不鮮。
　　　　僧覺阿詩似秀才
吳僧覺阿俗張姓，嘗與馮桂芬同學，為邑附生。絕意婚娶，為僧於蘇州之通濟菴。博雅工詩，遺詩有《通隱》、《梵隱》兩刻。咸豐庚申刧後，其徒悅巖與馮芳緝復合刻兩集。覺阿詩友朱伯韓觀察琦，謂覺阿出家前作，似和尚詩；出家後作，似秀才詩。馮以覺阿為秀才時，視人世功名富貴，於其胸中，曾不芥蒂，寄之吟詠，固宜似和尚也。洎為僧，袖手局外，蒿目時艱，一腔抑塞幽憤之氣，無所發舒，不覺見之於詩，又宜似秀才矣。
　　　　容閎有園居詩
香山容閎，自美游學回，適洪秀全據桂林，因進謁，獻外交、購船二策，不能用。容退隱，有《園居》十首云：「巷僻園居樂，蕭疏城市中。砌添新蘚綠，檻拂落花紅。筍好剛經雨，蘭幽恰引風。老親歡菽水，笑語課兒童。」「山好層城隔，登樓望翠微。衙蜂銜蕊入，巢燕得泥歸。水閣嫌蛙鼓，晴窗愛蝶衣。落英堆滿徑，不解傍人飛。」「親舊憐荒僻，誰知與性宜。看花移榻近，愛月下簾遲。稚子貪摹字，山妻喜聽詩。養閒吟最好，眠嬾病能醫。」「攜枕尋雲臥，披衣對石言。疊山高過屋，引水曲當軒。階犬迎人吠，鄰鷄傍客喧。飛花禽亂起，撲朔誤開門。」「殘書愁檢束，引睡亂堆床。題竹衣黏粉，鋤梅屐惹香。買山尋路僻，移石得烟涼。且喜新蒭熟。詩懷入酒狂。」「閉門山雨夜，落葉思難禁。病久能知藥，吟多喜對燈。拂枰過棋客，尋碣得詩僧。好是盈尊酒，毋云醉未能。」「客至書隨讀，攜壺共引綸。樹邊行數息，潭影伴常親。句好題難得，香焚澤正新。春衣猶可典，不算是長貧。」「芍闌春婉娩，皎月映重簾。試墨繙眉譜，研朱涴指尖。品茶湯細瀹，鬬草韻頻拈。瑣事能銷晝，閨房笑語添。」「出門還不惡，隨分得逍遙。晴路花黏屐，春波柳拂橋。梅丁青換輭，菜甲綠輕挑。恐謂風光損，聊憑濁酒澆。」「習靜門常掩，山窗拓曉晴。嚼花林下飲，愛草澗邊行。悟筆觀雲勢，調琴學雨聲。何曾拋好夜，吟坐到天明。」讀其詩，不似其為人也。
　　　　苗沛霖能詩
苗沛霖，鳳臺武家集人，年三十，補博士弟子員。有《登峽石山》七律詩云：「長淮鼓浪壯千秋，峽石雙峯聳上游。江左元凶仍負固，中原偉績賴誰收？迴瞻故里熱腸斷，遙憶先皇血淚流。稚子不知情與勢，啞啞向我笑無休。」蓋投誠時所撰者。又《書懷》一首云：「故園東望草離離，戰壘連珠罨畫旂。乘勢漫吞狼虎肉，借刀爭割馬牛皮。知兵亂世原非福，餓死寒窗不算奇。為鼈為魚渾不解，終歸大海作蛟螭。」此則復叛時之作也。
　　　　葛道人偶得句
錢塘有葛道人者，以業屨為生，得金，即沽酒自飲，往來湖山間，人無知之者。一日，為寺僧修屨，口中微有聲，狀若哦詩者。僧怪問之，笑曰：「今日偶得句耳。」扣之，乃云：「百囀已休鶯哺子，三眠初罷柳飛花。」
　　　　朱暝庵榜詩於門
同治時，朱暝庵僑居長沙，歲暮，貧甚，榜詩於門曰：「申椒零落菊英殘，從古瀟湘作客難。連日市門三尺雪，更無人記問袁安。」時曾忠襄方家居，聞之歎曰：「文人至此，我輩之責也。」急造訪，贈錢十萬。至除夕，復榜門曰：「羔酒笙歌餞歲時，蓬門苔瘦得春遲。蒼生莫問安危局，我且無聊爾可知？」有告巡撫者，巡撫怒，將迫逐之。或解之曰：「名士狂態固爾，不足責。」巡撫笑曰：「名士能辟杸乎？」暝庵聞之，又為詩曰：「名士原無辟穀方，貴人休替達人忙。冰山我有天公在，勝似人家沈部堂。
　　　　蕭中素善詩
蕭詩，字中素，上海人，隱於木工，博學善詩。其警句云：「遼海吞邊月，長城鎖亂山。」「山寺落梅傷別易，天涯芳草寄愁難。」其後從之學詩者甚眾，而蕭執藝事如故。
　　　　林細細吟詩自遣
福州黃巷林細細，業裁衣，暇輒以吟詩自遣。《詠史》云：「燭影斧聲千載案，珍珠薏苡一時冤。」《白桃花》云：「不爭柳絮風前韻，祇欠梅花雪裏神。」
　　　　林興吟詩自遣
福州西門有林興者，業薙髮，亦以吟詩自遣。《偶感》云：「幾輩下場如傀儡，何人作夢到邯鄲？」《夜思》云：「酒盡寒生花影外，詩成愁入雨聲中。」
　　　　蔡秀倩有無題詩
同、光間，上海引翔港有農女蔡秀倩者，自號「錦塘女史」，時投詩壇坫，男子為之歛容。女史有《績餘小草》二卷，毗陵趙均捐資為刻之吳門。有《無題》十首，尤膾炙人口。茲錄其四云：「閒拈舊韻譜愁工，一度思量一寸衷。月縱能圓猶有暈，花無常好不禁風。珠簾日暖黏紅雨，瑤砌春明步綠叢。芳草天涯何處是，欄杆倚徧玉玲瓏。」「春陰脈脈繡簾斜，節序頻移感歲華。機上啼痕徵素錦，酒邊愁韻譜紅牙。擬箋月府通心訴，何意瑤臺厄落花。悵惘幽情柳色裏，綠雲一角淡煙遮。」「東風吹雨過重樓，花自銷魂鳥自愁。對鏡獨虞雙鬢改，棲林難為一枝留。玉環指約如堅節，錦纜心腸不繫舟。綽約畫圖周昉筆，淚痕難倩彩毫收。」「鶯歌柳眼泥人嬌，觸撥閒愁病易招。天上遊雲歸夢杳，人間歲月利名消。從知蓮蕊心多苦，謬說蘭因福可邀。暢好畫樓三五夜，一簾明月護深宵。」
　　　　德宗擬作試帖
光緒戊子順天鄉試，詩題「深柳讀書堂得書」字。德宗有擬作。又有二首：一題為《鳥稱萬歲》，癸巳年作。中云：「上界珠喉囀，中朝寶籙昌。和鳴偕鸑鷟，福祿頌鴛鴦。慶衍長庚祝，靈符降乙祥。八千年紀鳳，十二管吹凰。喜氣騰鵷序，歡歌進兕觴。」一題為《去看何寺花》，丙申年作。中云：「清品宜供案，奇英尚滿塍。幻觀參眾相，微笑悟三乘。數處流仙梵，誰邊禮佛燈。素心拋一友，青眼對諸僧。」
　　　　某司員以詩自媒
光緒初葉，潘文勤公祖蔭長刑部，有司員某聞其好尚文雅，思所以媚之，乃成急就詩數十首，恭楷錄正，於堂上署諾時，揖而進之。文勤即時繙閱，及見首題，為「跟二太爺阿媽狂廟」八字， 【 都人謂「從」曰「跟」，謂「伯父」曰「太爺」。阿媽者，滿人稱父之詞。都中隆福等寺，月有常期，陳百物以待售，往遊者輒謂之「逛廟」】 。不禁狂笑。冠纓幾絕。某面若死灰，逡巡退。
　　　　寶竹坡詩豪宕
京西翠微山靈光寺，故閎壯，旁近有翠微公主塔，廢池在其下，荷葉數百柄，少花，高柳數株，池上為宗室寶竹坡侍郎廷讀書處。蓋罷官以後，歲必數宿焉。有泉涓涓出石竇，注於池。生平嗜酒耽詩，好山水遊，使車所至，必搜奇訪勝，流連旬月不能去。登泰岱，入武夷，泛太湖，上金焦，足跡徧兩峯三竺間也。
寶既罷官，時與窮交及壽伯福、富仲福兩公子徧遊京東西諸山，歲得詩數百首。居常貧乏不能自存，賴友朋資助，得錢則買花沽酒，呼故人賦詩酣醉。嘗著敝縕袍，面破殆盡，棉見焉。門人陳衍偶遊昆明湖，遇之於湖上酒家，則酩酊而行跁跒矣。其詩天才豪宕，以曲達為主。五言近體，時近右丞、嘉州，餘則香山、擊壤、放翁、誠齋，近人則初白、隨園、北江、船山，長短數千首。遊山者居七八。田盤一集，尤為劖刻。妙峯、香山、翠微、桑乾、戒壇、潭柘諸處，寶之龍門八節灘也。冷家莊、三家店、靈光寺諸處，寶之行窩也。別有《西山紀遊行》、《田盤歌》及《七樂》三長篇，皆一二千字，可當遊記古賦讀。
同治癸酉，寶典試浙江，題詩於聚奎堂之壁。詩曰：「絕世高才未易尋，燈前幾度費沈吟。漫誇此日衡文眼，休忘當年下第心。玉氣迷離山靄重，珠光隱約海波深。英奇埋沒知多少，蕊榜書成愧不禁。」錢塘徐印香舍人恩綬，其門下士也。
　　　　康步厓詩清苦
康步厓，名詠，汀州人。未弱冠，登科，以中書留寓京師。嘗從寶竹坡侍郎學詩，詩意清苦。偶作句云：「愁殺濃雲如潑墨，隨風幻作故鄉山。」《淨業湖樓飲酒有懷王芷亭先生》云：「宿雨霽城隈，登臨眼界開。山雲渡溪澗，湖水潤樓臺。昔日諸詩老，何人共酒杯？可憐隄上柳，依舊送青來。」《秋夜獨坐》句云：「秋聲初到樹，月影欲移花。」《通州道中》云：「鄉心越閩海，秋色上燕臺。」《中秋對月有懷菊客》云：「聞道今宵月，天涯共此明。可憐歡笑日，不解別離情。路已歧南北，身何問死生。秋階風露冷，贏得兩凄清。」此詩甚凄清。菊客，壽伯福號，竹坡長公子，步厓所日與倡和者也。
　　　　金亞匏晚無所遇而託於詩
上元金亞匏增生和，為仍珠觀察還之封翁，振奇人也．跌宕自喜，近於狂，晚無所遇而托於時．其所為，纏綿婉篤，跌　尚氣．咸豐癸丑，甲寅間作，則有一種沈痛慘澹陰黑之象，誠詩史也．審其格律，無一不軌於古，而意境，氣象，魄考，求之并世作者，未有其偶；比諸遠古，不名一家，而亦非一家之境界所能域之也．
亞匏所著《秋蟪吟館詩鈔》，分七卷：曰《然灰集》。其自識曰：「余存詩斷自道光戊戌，凡十五年，至咸豐壬子，得詩二千首有奇。癸丑陷賊後，倉皇伺間，僅以身免，敝衣徒跣，不將一字，流離奔走，神志頓衰，舊時肄業所及，每一傾想，都如隔世，而況此自率胸臆之詞乎！顧以平生結習，酒邊枕上，或復記憶一二，輒錄出之。然皆寥寥短章，觀聽易盡，其在閎裁鉅製，雖偶有還珠，大抵敗鱗殘羽，情事己遠，歌泣俱非，欲續鳧脛，祇添蛇足而已，故不敢為也。久之，亦得如干首。昔韓安國之言曰：『死灰不能復然乎？』余今之寵余詩，則既然之矣。知不足當大雅，抑聊自奉也。」曰《椒雨集》，上下。其自識曰：「癸丑二月，賊陷金陵，劍淅矛炊，詭名竊息，中夏壬子，度不可留，揜面辭家，僅以身免。賊中辛苦，頓首軍門，人微言輕，窮而走死。桑根舊戚，恩重踰山，自秋徂春，寄景七月，而先慈之訃至矣。計此一年之中，淚難頮愧，聲不副愁，幾昧之無，遑言競病。惟以彭尸抱憤，輒復伊吾；亦如麴生之交，尚未謝絕。昔楊誠齋於酒，獨愛楸花雨。椒，辛物也，余宜飲之，又余成此詩，半在椒陵聽雨時，今寫自癸丑二月至甲寅二月詩，凡百五十餘首焉。」曰《殘冷集》。其自識曰：「余以甲寅八月，出館泰州，乙卯移清河，丙辰移松江，數為人師，自愧無狀。惟以詞賦為名，於詩，不得不間有所作。雖短章塞責，而了了萍蹤，未忍竟棄，遂積為卷葉。此三年中，乞食則同也，而殘杯冷炙，今年為甚。夫殘冷，宜未有如余詩者矣。乃寫自甲寅八月至丙辰十月去松江時詩，凡百有餘首焉。」曰《壹弦集》。其自識曰：「余以丙辰十月，應大興史懷甫觀察保悠之聘，佐釐捐局於常州。明年丁巳，移江北。其七月，又移東壩，遂至己未九月。事在簿書錢穀之間，日與駔儈吏胥為伍。風雅道隔，身為俗人，蟲鳥之吟，或難自已，則亦獨弦之哀歌也。今寫自丙辰十月至己未冬赴杭州時所作詩，凡二百有餘首焉。」曰《南樓集》。其自識曰：「咸豐十年之閏三月，金陵大營再潰。不數月，而吳會賊蹤幾徧。東南之禍，於是乎極。余於其時，盡室由江陰渡江，一寓於靖江，再寓於如皋．又渡吳淞江，取道滬上，然後航海至粵東，止焉．初佐陸子岷大令鍾江於端，廣二郡，子岷逝世，遂佐鳳五林觀察安於潮州．前後七八年間，凡若簿書期會之煩，刑獄榷算之瑣，榷埋烽燧之警，侏（　离）責讓之擾，俱於幕府焉責之．感在知己，所不敢辭，則日已昃而未食，雞數鳴而後寢者，蓋往往有焉．文章之事，束之高閣而已．然猶以其聞見所及，製為《粵風》，《粵雅》二百餘篇，又先後懷人詩七十章．草稿皆在牘背，未遑掇拾，丁卯東歸之前數日，家人輩以為皆慶牘也，而拉雜摧燒之．於藏拙之義甚當，而歌泣已渺不可追，
　　　　　　　　　　　　　　　　　　（缺文）
亞匏才氣壯盛，抱負卓犖，足以濟一世之變。而運蹇不偶，擯斥終其身。雖嘗為諸侯賓客，而世竟無真知之者。生平好聲色，狎妓縱酒，一飲輒數斗，同坐有不能飲者，恆百端說之，必盡醉乃已。江南平，攜家歸，出橐中金縱博。在粵時，館穀豐腆，而揮霍殆盡。及年垂六十時，意氣遒上，猶如三四十人。抵掌談天下事，聲觥觥如鉅霆。得失利病，珠貫燭照，不豪髮差忒。鐫呵侯卿，有不稱意者，涕唾之若腥腐。聞者舌撟不得下，亞匏夷如也。
　　　　張文襄退食尋詩
光緒時，京都名流極盛，以張文襄公為之魁。文襄開府江漢，朝野人士，即已雲集相從。迨入樞府，都人士尤以一瞻丰采為榮。故退食之餘，無日不有讌會。其讌會時，又無往而不分韻題詩，即最促時間，亦必鉤心鬬角，作詩鐘一二。上好下甚，故當日十剎海之會賢堂、宣武門外之畿輔先哲祠與松筠庵，皆為名流暢敘幽情之所。而寒山社之詩會，亦即起於是時。其人物，則以南書房、翰林院、御史台三署為其中心，餘皆依附末光，欲標榜以成名者也。
　　　　康長素詩氣象萬千
南海康長素主政有為之詩，大刀闊斧，氣象萬千。摘其斷句，如《還里》云：「家在故鄉仍是客，身留一髮不如僧。」《遊維揚名園繁華無覩，愴然感懷》云：「孤臣雪嶺梅花墓，賢守平生芍藥堂。」《登鎮江北固樓》云：「天入長江生遠浪，風吹落木下清秋。芍藥豔紅春欲老，杜鵑啼碧澗之幽。」《乙酉除夕病臥蘇村》云：「避債並無癡可賣，祭詩幸有蘭成編。」《雜感》云：「經過人事如流水，無限江山付夕陽。」
　　　　朱蓉笙燬詩稿
朱蓉笙，名承芳，錢塘人，硯臣提舉大勛女。提舉工書，有聲同、光間。年十八，嬪於同邑徐珂。光緒丁亥以瘵卒，結褵僅三祺也。病革時，自燬其詩稿。僅有五律四首，載《國朝杭郡詩》三輯，今摘其佳句於此。《送春》云：「自驚顏色改，忍見落花飛。」《曉泊和外子》云：「風健添帆力，人喧雜艣聲。」《登樓》云：「葉枯霜後紫，花隕雨中黃。」《鬯甫大弟大金閶詩以懷之》云：「雲烟棲暝色，風雨戰秋聲。」珂嘗檢閱遺稿，成《浣溪沙》詞，詞云：「斷墨零縑不忍看，十年未褪粉痕斑。深宵掩卷淚頻彈。彤管有誰兼福慰，碧霄何處不高寒，可能天上勝人間。」蓉笙無出，有子新六，女新華，皆珂繼配何墨君所誕也。
　　　　陸小姑藉吟詠自遣
陸小姑，廣西賓州人。貌絕麗而天足，幼慧，工詩。適村農覃六六，憎其弱，不任耕織，以母疾遣歸，而別娶健婦。小姑不與較，藉吟詠自遣。
　　　　博爾濟吉特夫人嫻吟詠
宗室伯羲祭酒盛昱大雅閎達，母博爾濟吉特夫人通經術，嫻吟詠，有《芸香館遺詩》二卷梓行。光緒中葉，某學士承要人風旨，摭芸香館集中送兄詩，謂為忘本，請旨削板，將以傾昱，朝廷不允所請。
　　　　林暾谷發憤為詩
侯官林暾谷京卿旭雖為沈愛蒼中丞瑜慶之壻，初固窶人子也，然不能惡衣菲食，時徵歌選伎，車馬甚都，愛蒼不能給。則熱中取上第，揣摩時藝，伏案為殿體書。光緒甲午、乙未、戊戌，三上公車，皆薦而不售，則發憤為詩。取徑於孟郊、賈島、陳師道、楊萬里，苦澀幽僻，喜從鄉人鄭孝胥、葉大莊、陳書、陳衍討論。自擇百十首刊之，孝胥以為如啖橄欖，大莊以為似袁昶，衍以為春夏行冬令，非所宜。戊戌，衍寓京師蓮華寺，康有為、梁啟超寓上斜街，方上萬言書，開保國會。旭日至衍所，談藝談國事。衍語以子向習詞章，經濟非所長，時局會有變，盍少竢。既下第，強使出都，乃同遊杭州。
　　　　喬茂軒詩清麗
喬茂軒左丞樹柟嘗為張文襄公所器重，徵之不遂，乃代以楊叔翹京卿銳。光緒戊戌政變，楊罹禍而喬獲免焉。其詩極清麗，有《漢中輿夫》數絕、《天津歌郎》數絕，錄之以見一斑。《漢中輿夫》詩云：「曾摩賊壘斬天狼，血裹征袍劍有霜。老去雄心消不得，向人猶自說沙場。」「來往陳關太散閑，一肩積雪萬重山。莫嫌溷迹風塵苦，自古英雄不肯閒。」「和尚原頭雪亂飛，峨眉山下客忘歸。可憐瘦骨迎風立，猶著當年短後衣。」「客裏逢君意氣真，書生一劍老風塵。於今海宇方多事，那便容君作隱淪」。《天津歌郎》詩云：「碧天如水泊行舟，一曲清歌水上樓。記得櫻桃斜畔月，銀茵錦燭按梁舟。」「回首蓬山事渺茫，無衫歌扇夢魂香。如何一樣春明柳，化作飄萍總斷腸。」「青門一去即天涯，冷落門前油壁車。為語西風莫摧折，可憐曾作帝王花」。「銅壺淚盡酒微醺，歌罷臨風化彩雲。明日挂帆滄海去，不知何處又逢君。」
　　　　張樵野詩能成家
南海張樵野侍郎蔭桓起家簿尉，粗識字，中歲始力學，駢散文詩，頗能卓然成家，畫亦超逸絕塵，真奇材也。有遺詩一卷，皆遣戍西行時，關內外途中所作，茲擇其尤者錄之。《九月晦渭南道中得廉卿祭酒書述敝居及塏兒蹤跡奉答》一詩云：「無限艱危一紙書，二千里外話京居。覆巢幾見能完卵，解網何曾竟漏魚。百石齋隨黃葉散，兩家春與綠楊虛。灞橋不為尋詩去，每憶高情淚引裾。」又《留別鄧錦亭軍門》云：「交臂京華感慨深，祇憑秋雁寄邊音。艱難三箭痕猶在，倉卒離筵酒共斟。瘴海同鄉識韋叡，天山舊蹟訪裴岑。長途旌斾勞相送，萬古難忘此夜心。」又《周式如太守以錢叔美入關圖為贈賦詩奉酬》云：「松壺畫筆時所珍，派別宋元逾三文。入關圖為蔣侯繪，玉門歸鞚嘶邊塵。款署南陽歲癸，未閱世行將八十春。桃花如笑簇鞭影，晴川野館山嶙峋。矮松紅柳互映帶，大旗獵獵懸城闉。風沙萬里羌無垠，至此似覺天迴溫。伯生貲郎原通人，丹青賴爾能傳神。一藝升沈會前定，坎壈豈獨曹將軍。海王聲價日驟長，廣搜始自潘文勤。伊余藏弆本非儉，巢覆散作涼秋雲。天涯作伴祇王惲，米船未許充勞薪。使君投贈吉語真，髣髴仙梵室中聞。蹇驢一夕壓球璧，怪底寶氣騰氤氳。廿年京邸相過頻，屢困南箕傷溷茵。便宜坊夜炙鴨臛，迢迢情昧猶在脣。從茲中外契闊，一麾西邁慳片鱗。無端遇合歲云暮，嚴譴何敢行逡巡。此身九死不忍述，合檢寒具供陶甄。天教生入作左券，願乞山水作廛民。」
　　　　張文達詩近杜陵
長沙張文達公百熙先後主試蜀，贛，督學粵中，非舊學新知具有門徑者不售，土風為之丕變．文達雖置身通顧，而愛國憂時，於杜陵為近．光緒戊戌，己亥間，蒿目時事，鬱鬱不自勝．嘗為《感懷》詩八首，悲壯淋漓，直逼子美．記其二首云：「戎氛近逼姬周日，黨禍紛乘趙宋年．憂極真思蹈東海，時危忍見哭伊川．乾坤擾擾事未已，風雨瀟瀟秋可憐．萬里敢忘心報國，諸君應有力回天．」「五十二翁霜雪姿，經霜歷雪到清時．教忠深負先臣訓，補過難酬聖主知．數畝敝廬人外想，聯　風雨夢中思．故山無恙堪招隱，會籋青雲餌紫芝．」
　　　　范伯子有自諦篇
范伯子有《自諦》一篇，語語飛動，如天馬行空，長鯨跋浪。錄之，詩云：「吾嘗一日思安禪，又嘗一念遊於仙。仙者意高廣，六合廓落然。來其歸宿處，但冀形神全。禪意向枯寂，厥功彌靜專。靜中有真覺，願力至大千。我於二道皆未學，祇以病體圖安便。久病真如檻囚陷，頗設遐想無窮邊。霞外珠宮那可得，雲中鶴駕無由傳。十洲三島盡虛妄，徒見下有深深泉。神魂散落百骸弛，欲保性命何有焉。收拾殘餘自將息，呼吸驟若遊絲牽。徐引生氣布滿腹，羣腑得職無大愆。此時諧和與物共，有日世界純陽天。誰何機來萬念起，俄頃乃有億變遷。我與眾生實同道，以次現出諸因緣。不如動植物，得性能自堅。人為萬靈最，何術能緜緜？所以如來得自度，而自一世生悲憐。虎狼猶可道，蟲豸未忍捐。陳諸割斷法，以制人繞纏。我以哀鳴當定慧，可知於佛霄壤懸。愚僧撞鐘諒可法，長抱此念無回旋。口亦不辭瘁，手亦不辭胼。血氣終能愛，肺肝無俾鐫。正得一私淨，斯為萬覺先。」伯子，名當世，江蘇通州人。
　　　　沈子培有詩學詩功
陳石遺學部衍，與沈子培方伯曾植相見甚晚。光緒戊戌，子培以部郎丁內艱，張文襄公招之至武昌，使掌教兩湖書院史學，與石遺同居紡紗局西院。初投刺，子培張目視石遺曰：「吾走琉璃廠肆，以朱提一流購君《元詩紀事》。」陳曰：「吾於癸未、丙戌間，聞王可莊、鄭蘇堪誦君詩，相與歎賞，以為同光體之魁傑也。」同光體者，蘇堪與石遺戲稱同光以來詩人不墨守盛盛者。自是多夜談，索子培舊作，則棄斥不存片楮矣。
子培博極羣書，熟遼、金、元史，治輿地，與順德李芍農侍郎文田、桐廬袁忠節公昶論學相契，詞章若不屑措意者。石遺語子培曰：「吾亦耽考據，實皆無與己事，作詩卻是自己性情語言，且時時發明哲理，及此暇日，盍姑事此？他學問皆詩料也．」自是而子培意不能無動，因語石遺曰：「吾詩學深，詩功淺，風喜張文昌，王谿生，山谷內外集，而不輕詆七子．」詩學深者，謂閱詩多；詩功淺者，謂作詩少也．石遺曰：「君愛艱深，薄平易，則山谷不如梅宛陵，王廣陵．」子培聞是言，乃亟讀宛陵，廣陵詩．己亥，子培居水陸街姚氏園，秋病虐，逾弓不出戶，乃時託吟詠．與石遺寓廬相密邇，有作，必相誇示，常夜半扣門，以函箋抵石遺．至冬，已積稿隆然．庚子亂作，南北分飛，此事亦遂廢矣．子培詩雅尚險奧，（上敖下牙）牙鉤棘中，時復清言見骨，訴真宰，盪精靈．昔昌黎稱東野劌目鉥心，以其皆古體也．自作近體，則無不文從字順，所謂言各有當者是也．
　　　　李珊寶能作五言絕句
常州之金匱有鄉曰蕩口，古名鵝湖，與蘇州之元和接壤。其地多美婦人，傭於上海之女閭者，皆若輩也。俗謂之曰娘姨，間有處女，則稱大姐。光緒辛丑冬，余理齋嘗偕張叔文過周琴娟校書妝閣，見琴娟之大姐李珊寶，以其美且慧而屈於傭也，訝之，語叔文曰：「珊寶且若是，宜君之濩落無所遇也。」
女傭之美者多矣，而珊寶尤美，穠纖得衷，修短合度，肩若削成，腰如約素，延頸秀頂，皓質呈露，雲髻峨峨，修眉聯娟，丹唇外朗，皓齒內鮮，明眸善睞，靨輔承權，瓌姿豔逸，儀靜體間，柔情綽態，媚於語言，芳澤無加，鉛華弗御，嫣然一笑，誠足以惑陽城，迷下蔡，而何有於滬？
珊寶至滬一年矣，有夙慧，嘗從琴娟之客吳彥復主政保初習詩，能作五言絕句矣。其《梅花》詩曰：「不覺東風到，梅花昨夜開。月中疏影見，疑有美人來。」詩固不佳，而出於娟娟此豸之手，不已難能而可貴耶？且珊寶在鄉時，惟常日力作，頭戴笠，跣雙足，蹀躞阡陌間。薄暮負鉏歸，過村塾，輒就塾師閒話。師為其族祖也，教以識字，《神童詩》、《千家詩》，漸已上口成誦矣。故彥復教之作詩，不及一載，而能斐然成章也。叔文曰：「古云才難，觀於此，夫豈其然？」自是而理齋、叔文遂時與唱和矣。
　　　　秋瑾賦詩乞書
光緒壬寅，秋瑾初至京師，寓南橫街圓通觀斜對一小宅，終日蟄居，非其所親，見之輒斂避。後徙南半截胡同，與吳芝瑛女士結鄰，始閱新書、新聞紙。旋改男裝，寄其子於謝滌泉部郎處，隻身赴日本留學。當居南橫街時，嘗以煮硾箋索陳梅生太史書直條，媵以一絕云：「殷雷久耳右軍名，問字無由到講庭。願乞一行輝素壁，閨中曾讀換鵝經。」
　　　　周玉山即席賦詩
周玉山制軍馥某歲赴魯撫任，膠州總督命酒，為之洗塵。周即席賦詩一首云：「朔風吹雪海天寒，老眼蒼茫不忍看。故國空存周典禮，斯民猶見漢衣冠。是誰握算盤盤錯，到此枯棋著著難。挽日回天空奮力，可憐筋骨已衰殘。」
　　　　張今頗為能詩儒將
錢塘張錫鑾，儒將也，字今頗，能詩。鄭蘇堪嘗為序其詩集，略云：「孝胥稱疾解兵，樓居五年。其出關也，挾嶔崎歷落之氣，悲歌慷愾，而至瀋陽。張薑齋嘗語余曰：『子聞遼東有快馬張其人乎！張公今頗是也。』及明日見之，長身赭面，眉目聳異，三十年間，馳騁關外，捕賊卻敵，崛起牧令，以歷監司。其排難解紛，抑強扶弱，滿蒙羌漢，望若神人，家人婢媼，舉其名以止兒啼，此又一張遼矣。余喜就之語，益習，輒告余遼瀋近年失敗之狀，以及邊塞異聞，軍中軼事，已而撫髀喟曰：『吾年且七十矣，前年喪愛妾，今鬱鬱無以自聊。惟衝風躍馬，以寄平生志業不遂之孤憤耳。』此公之意態，殆與榆關之連峯，壺島之怒潮，同為余東行懷抱之新得也。」
今頗詩多悲壯語，又時有悽豔語。光緒甲午中秋前日，左冠廷軍門寶貴戰沒平壤，詩以弔之云：「屹屹孤城獨守難，祖邦西望客軍單。大同江上中秋月，長照英雄白骨寒。」《軍克寬甸口號》云：「邊城久陷倭人手，一戰能收匪所思。四野歡呼元佐懼，新軍初試大功時。」《清明野望》云：「亂後逢佳節，難為塞上春。幽花開白骨，紅照陌頭人。一片斜陽裏，千聲野哭新。聽來腸欲斷，況是客中身。」以上甲午後之作。幽花一聯，悽豔極矣。《中秋無月》云：「牢落天涯望止戈，和戎消息近如何？嫦娥未忍開明鏡，千里沙場戰骨多。」庚子作也。《王郎歌》有云：「結交廿年吾畏友，一城日夜謀攻守。詎知檄下守中立，局外虎狼教袖手。」又云：「吁嗟奇局亙古無，客軍血竭吾脂枯。」又云：「俄兵不退日兵進，主人中立村為墟，吁嗟奇局亙古無。」癸卯冬日俄戰時作也。黃仲弢嘗云：「中國可謂局中外立矣，乃自以為局外中立乎？」《九日偕同人登鳳凰山》云：「世路險如此，山空任虎行。孤松蟠地起，亂石倚天生。杯酒重陽日，烽煙兩國兵。我來登絕巘，海宇盼澄清。」《日本倉辻君櫻雲督工兵於鳳城南河，建長橋利行人》有云：「徑盡橋來山更轉，造成世路曲如弓。」《次日本軍政大原武慶韻》云：「天風吹送雪聲乾，擊劍談兵夜未殘。浩劫乾坤塵莽莽，他山松柏氣丸丸。」《寄森井國雄野鶴》云：「野鶴橫飛向戰場，鳳山鴨水幾翱翔。筆鋒殺敵無餘事，獨倚寒燈拂劍霜。」以上皆日俄戰時作。《中秋月下》云：「故教明月滿，來照客身單。」《過大高嶺》云：「磊石支行竈，燈煙散晚霞。」《鄂城春感》云：「黃鶴不歸杯獨舉，白虹如此劍空磨。」《舟夜懷子久三弟》云：「推篷看月月如水，征雁數聲天未明。」《題友人畫帳》云：「年來一副看花眼，獨向天南望洗兵。」《再經豐樂河》云：「昔年匹馬孤征地，又向江天鼓棹來。落日掛帆風力飽，羣山列戟戰場開。軍餘野壘生春草，亂後殘村出劫灰。」《舟泊安陸》 【 昔霆軍大破捻於此。】 云：「戰地重經百感生，扁舟獨繫楚王臺。十年回憶親戎陣，萬里長驅踏虜營。禾黍已高驃騎壘，波濤猶恣海門鯨。湖山清靜吟懷壯，極目乾坤無限情。」《晚泊襄陽》云：「襄陽舊是論兵地，回首閒關破陣年。春草綠封新鬼墓，野雲紅燒夕陽天。」《穀城書懷》云：「生事勞行役，春光穀伯城。幽花明客眼，細雨滑鳩聲。」《山行》云：「障面疑無路，穿雲始見村。防秋茅結屋，捍虎石為門。」《晚行》云：「落日疑防虎，饑鷹欲趁人。」
　　　　陳石遺敘鄭蘇堪詩
光緒壬寅二月，鄭蘇堪《海藏樓詩》刊成，學者以其剝膚存液，多宗之。陳石遺為敘之曰：「蘇堪寫定其詩，示余顧子子朋所為敘。乃曰：『子方草創詩話，必有微言深恉，可以敘吾詩者，盍為吾一長言之？略如姜白石所自為詩敘若詩說。』余曰：『諾，且為君默記往昔彼此之言，雜書之，以為笑樂。』余與君治詩者，皆二十餘年。相與商略為詩者，亦二十年。初時持論，若南山秋氣之相與高。所謂否，不稍假借，用輒引為詬病，回思足自哂。然亦可見年少負氣，不如今之老大頑鈍，譽不喜而毀不怒也。君詩始治大謝，浸淫柳州。乙酉歸自金陵，訪余於西門街，則亟稱孟東野。詣君案有手鈔東野詩四冊，題五言古數章於上，有精語，足資詩學。出示癸未、甲申詩數十首，屬為評品。題以詩題一五言古還之，君乃以余詩為精進。時多過從夜談，坐池旁樹下老屋，盡兩三燭而去。兩家老屋皆有池有樹，君贈詩所云『孤往希真侶，相逢亦冷蹤；何緣疏淡意，頻為說詩濃』者。未久，君將往天津，作五言一首為別，自謂似顏延之北使洛。喜余送行兩五律，屢誦於陳弢庵。又喜誦余建溪數詩，余次年入都，都下所知，有能誦之者。客天津，書來言，北地曠爽，詩蘊皆盡。大抵作詩亦隨地氣，山川秀蘊，則觸處成吟；原野袤延，則搜剔難就云云。寄示《浮海》詩，有『風煙知異縣，道里計中原』云云，《出都》詩，有『出門俯滄海，登高見帝都』云云。今此數詩，集中皆不存。文人喜割棄少作，未必其前盡不如後也。己丑、庚寅入都，君寓可莊所及官學，案上手鈔詩，本有晚唐韓偓、吳融、唐彥謙諸家，北宋梅聖俞、王荊公諸家。君詩已一變再變，為姚合體，為北宋，服膺荊公。而余感君言，作詩盤鬱往復於中者稍久，其出之也，必有自耐咀味者。乙酉後，渡海游臺北，泝江游湖南，亦遂變其前詩。一日，遇君與季直於騾馬市，相將入浴堂，君解衣探夾袋，出殘稿數紙，則遊攝山詩，皆七言，余以為神似樊榭，君乃為此．君曰：『吾向未嘗為七言，去年為之．』自後相見，常論七言．君始於七古，常獨舉韋蘇州，溫庭筠，然亦一時興到語，所作如《大阪登高》，《感舊》，《示李芝楣》，《登北極閣》，《登周處讀書台》，《侯府懷陳幼蓮》，《石鍾山》，《昭忠祠》，《郗超》，《漢陽琴台》，《子培見訪湖舍》等篇，皆半山，遺山，道園之遺，何嘗為蘇州，庭筠哉？君每言，作詩無深抱遠趣，所謂不可適獨坐者，固已．若處處不忘是作家，而不敢極其才思，誠作家矣．然終於此而已，安有深造自得之境？其題晚翠集云云．余故以為至言，非君莫能道者．君又言，律詩要能作高調，不常作可也．老杜『風急天高』一首，全首高調．此外吾舉楊徽之『天寒酒薄難成醉，地迥樓高易斷魂』一聯，惜難易作對．余曰：『君往事夢空一聯，當復過之．亂峯出沒一聯，與放翁之江山重複爭經眼，風雨縱橫亂入樓甚相似．』韓冬郎云：『人間易得芳時恨，地迥難招自古魂．』非高調而落想甚高，亦惜難易作對．高調要不入俗調，要是自家語．元裕之多是高調．高季迪，前後七子喜高調，遂多俗調．東坡律句極少，高調屬對，每以動宕出之．此祕發於沈佺期，王右丞，極變化於老杜．《吳都賦》云：『嵌崎乎數州之間，灌注乎天地之半．』七律中對，要有此二語體勢．沈佺期『九月寒砧催木葉』二聯，王右丞『到門不敢題凡鳥』二聯，足以當之．東坡云：『老僧已死成新塔，壞壁無由見舊題』，『獨眠牀上夢魂穩，回首人間憂患長』，『簾前柳絮驚春晚，頭上花枝奈老何』？『酒闌病客惟思睡，蜜熟黃蜂亦懶飛』．此例極多，何等神妙流動！『身行萬里半天下，僧臥一庵初白頭』，山谷謂當是『初白頭』．曰：『豈有用白對天．』東坡曰：『黃九要改作日頭，不奈何他！』往時葉損軒作律句，對語喜工整，余常以此例語之，損軒頗從余言。後又復其舊步。沈子子培，稍護青邱七子者，余曰：「留客山中生桂樹，懷人江上落梅花，在七子中最為清秀，然亦著眼此桂樹梅花，而不能舍耳，若雪滿山中月明林下，函關月落華岳雲開，皆所謂干卿何事者，抑人人適秦，皆有一聯，華岳三峯，潼關四扇，將若何？放翁云：「老夫合是征西將，胸次先收一華山」，則真能負之而走矣。』戊戌，君來鄂，所居隔一江。歲暮，約相督為律詩。余因言，作詩起調不落凡近易，結調不落凡近難。君則言作詩用利筆易，用禿筆難。謂余寄弢庵送子培詩中，有能用禿筆者，殆即書家折釵腳屋漏痕之說耳。大抵詩要興象才思，兩相湊泊，有惘惘不甘之情，不自覺其動魄驚心，迴腸蕩氣也，有自然高妙之恉，乃使人三日思百回讀也。李衞公之『獨上高樓望帝京』，王荊公之『南浦隨花去』，東坡之『但有尊中若下元』，遺山之『落日青山一片愁』各絕句，皆李嶠真才子語，能使人悵惘損志者。白樂天之『一道殘陽鋪水中』絕句，坡公之『雨洗東坡月色新，決去湖波尚有情』，『江東估客木棉裘，竹外桃花三兩枝』各絕句，荊公之『鷗鳥一雙隨坐嘯，荷花十丈對冥搜』，『丈夫出處非無意，猿鶴由來自不知』，『試問道人何所夢？但言渾忘不言無』，『無人語與劉玄德，問舍求田意最高』，『久聞陽羡溪山好，頗與淵明性分宜』，『但願一門皆貴仕，時將車馬過茅茨』，黃山谷之『翰墨場中老伏波，菩提坊裏病維摩』，『近人積水無鷗鷺，時有歸牛浮鼻過』，陸放翁之『江頭漁翁結茅廬，青山當門畫不如』，『恨渠生來不讀書，江山如此一句無』，『我亦衰遲慚筆力，共對江山三歎息』，皆可云高妙者。姜白石『人生難得秋前雨』一首，文與可此君庵之『我常愛君此默坐，勝見無限尋常人』，亦庶幾。姜白石甚似孟浩然，文與可頗類韋蘇州。與浩然同時，有李、杜、摩詰，皆推服浩然。與白石同時，有尤、蕭、范、陸、楊，皆傾倒白石。白石如《哭石湖寄誠齋》等篇，集中亦不多遇也。又余嘗語君詩為友朋而為者居多，然往往有數朋友焉。為彼為之而常工，為此為之而不盡工者，豈其意之屬不屬？如靈運所云『對惠連輒有佳句歟』？然又有刻意求工而不工，不刻意求工而轉工，又所謂佇興而得者歟？二者事理乃相反，則或者其工力之至與不至。不至者，不刻意則轉工，天之事也；至焉者，意所不屬，亦天之事。意所屬，又學之功歟？子境工為詩，而不常為。嘗言吾遇蘇堪，則詩思自生，為之亦多工。弢庵詩為謝枚如、張幼樵而為者常工於他作。蘇堪工者固多，而為子朋而作者則尤工，且無不工，是數者，於前數說必有合者也。君論詩宗旨，可聽者實多。以余妄見，向多已合復離，近來亦罕有所異同，然彼此亦垂垂老矣。乃尋檢所存往來詩札及平日所言，記為誰語與不記為誰語者，皆書之以復於君。」
　　　　陳石遺刻詩之自述
光緒乙巳十一月，陳石遺在武昌寓廬，刻其《石遺室詩集》，既成，乃自敘之曰：「余作詩三十年，所剩止此，所詣亦止此，乃分為三卷刻之。第一卷，凡八年，多閒居及游覽之作；第二卷，凡十有三年，多行旅之作，有歌勞之思焉；第三卷，凡八年，有悲傷之作，詩與人亦俱老矣。此後或三四年或五六年、七八年，以至長辭人世，當更得一卷之詩，為第四卷。其詩境未知何如，然得自放於山顛水涯，則幼時之流連景光，覽玩物華，意中有欲言而未能言者，將如獲故物，如履舊游焉，不亦既全其天矣乎？」
　　　　林亮奇自謂詩非閩派
閩縣林亮奇，名景行，一字寒碧。能詩，或謂為閩派後起之秀。然其自述也，則曰：「余於閩派實無所知，年十三四時，頗喜讀魏晉南北史，塾師因授以《文選》。時方竊摹定庵之詩，師欲矯其失耳。既出，治法律，在日本。光緒丁未，逭暑箱根，從友人逆旅中借讀韋、柳詩鈔，乃稍稍摹仿之，而亦不多作也。」其《旅行即目》云：「掛眼秋曦葉葉黃，橫窗散柚作微香。離人已覺邊寒重，居女何知物感長。小閣攤書容且坐，麤粢張飯待初裝。勞生未入駝行地，到此應稱雁斷鄉。」《題徐仲可丈純飛館填詞圖》云：「早從京國擅新聲，晚向吳疆發古情。半壁江山餘濩落，一家詞賦共崢嶸。追陪獨愧姜生後，傳誦應令霎水清。更傍梅花添韻事，不教畫扇羡風行。」
　　　　俞小霞飼蠶吟詩
俞小霞，皖南農家女也。性聰穎，聞村塾童子讀《千家詩》，入耳若有所悟，復聞，便能誦。一日，晨起採桑，得「萬籟無聲蠶正眠」句，因自喜，反覆吟誦不置。復購通行之《唐詩三百首》，乞鄰兒教之讀，於是遂能詩。父母固務農，不知愛，亦不禁其所為。年十七，為之議婚，小霞不可。隣有方叟者，亦業農有田數百畝，以富聞於鄉。耳霞名，為其子普明求婚。普明學商不成，好與無賴游。霞父母羡其富，許之。始告霞，霞默默無一語，習詩如故。明年，歸方氏，見普明，謂之曰：「聞君不習正業，日與無賴游，非我夫也。今待汝五年，讀書有業，當為君婦。不然，請相見於泉下。」出袖中穫稻之刀示之，普明驚而逃，賓客相顧失色，結舌不敢語。方叟曰：「今如汝言矣。」乃延師課子讀，送霞還母家待之。普明非愚蠢者，以嬉荒其業，自受霞激，發憤力學。數年，學大進。霞聞之，私喜。普明忽謂父曰：「兒豈患無婦哉？兒縱鰥，斷不以輕我者為婦。」父母勸之，不可，強之，亦不可，遂與他姓聯姻。霞亦漠然置之，而習詩如故，日飼吟詩以自遣。後三年，忽嘔血而死。
　　　　丐能詩
某丐，餘杭人，無姓氏，年約三十餘。嘗攜紙筆，出賣詩，人給錢數枚，命題作詩，援筆立就。在市十數日，人爭傳述。有好事者從之行，記其所作。一日，在鳳凰橋，破衣敗履，而神氣清奕。先有一人向之買詩，以「鳳凰橋」為題，限「題」字韻。丐執筆，不假思索，立成一絕云：「也不飛來也不啼，讓他野鶩與山雞。自從五色成文後，要待才人彩筆題。」適有童攜豆腐一筐，過其側。其人又給錢，以「豆腐」為題，限「斑」字。丐書云：「可知佳種在南山，煮即燃萁任世間。磨已去磷緇不涅，麻姑長爪莫成斑。」又以老少年一枝索詠，書曰：「霜前雪後見丰姿，老圃秋容慘淡時。似爾有情能不死，阿儂怎免鬢添絲。」突有二人破圍入，其一人欲給錢買詩，一人曰：「若輩無恥，假以詩文自炫，賺人錢財。既有薄才，何不自謀，乃向街頭乞食耶？爾我為友人約，在某妓家博，待久矣。」扯之去。丐者慨然曰：「紈袴不餓死，儒冠多誤身。君將來似我，且無詩可賣也。」言已，捲紙筆逕去。
江西有李丐，逸其名，往來江漢間二十餘年，隨身一瓢外無長物。每購牛肉、彘膏，并所捕鼠，生啖之，餘納諸敗襖中，雖盛暑，色味不變。遇紙筆即書，語無倫次，或雜一二字如符籙。人以意揣之，始知為詩，飄飄有仙氣。問之，輒不答。郡丞某強邀之入署，贈輕葛文舄。及出，被葛著舄，插花滿頭，行吟市上，終日如是。有《觀瀑》詩二首，最佳。詩曰：「瀑泉今古說廬臺，頓向雲居絕頂來。潭逼五龍時怒吼，勢摧三峽更喧豗。橫奔月窟千堆雪，倒瀉銀河萬道雷。鎖斷鷗峯懸白練，遙看蛛網掛層臺。」「灩瀲湖光數頃浮，誰知曲湧萬峯頭。豁開古殿當前月，散作空山不盡流。金碧影搖冰鏡裏，魚龍深在廣寒秋。一輪直接曹溪路，白浪家風遍大洲。」或云，丐向為諸生，有名，屢試失意，蓋有託而為丐者。
通州有詩丐墓，墓前豎短碣，鐫其絕命詩一章云：「野性從來似白鷗，又攜竹杖過通州。飯囊傍曉盛殘月，歌板臨風唱晚秋。兩足踢翻塵世界，一肩挑盡古今愁。而今不食嗟來食，黃犬何須吠不休。」
　　　　圭塘酬唱
項城袁慰庭樞相世凱久歷宦途，罕事呫嗶，不甚以文藝見長，然亦偶為小詩。光緒戊申十月，攝政王載灃既監國，命其開缺回籍養奇，蓋足疾也。以項城舊邸不適於居，乃於彰德北門外築別墅，前有洹水繞之，小橋通焉，是名圭塘別墅。中有小園，蒔花種竹，疊石濬池，點綴林亭，顏曰養壽園。圭塘者，橫渡洹水之橋名也。
袁初購屋於衞輝府城外，宣統己酉春夏間，既以足疾回籍，乃游覽蘇門百泉之勝。地為邵堯夫、孫夏峯等講學處，高宗亦曾駐蹕，其清暉閣巍然獨存，袁與徐菊人相國世昌各捐資修之。五月，移居圭塘別墅。其三兄清泉觀察世廉方自徐州道乞假歸，遂迎之同居。風日暄和，輒扶杖同游，聽鶯觀魚，吟詠自適。又常乘小舟，清泉披簑垂綸，自持篙，立船尾，賓僚皆從游，賦詩為樂。次子克文曾梓《圭塘酬倡集》一卷。所與酬唱者，貴陽陳夔龍、永城丁象震、汲縣王錫彤、商邱謝愃、廬江吳保初、合肥朱家磐、漢陽田文烈、宜賓董士佐，番禺淩福彭、元和徐沅、吳江費樹蔚、甘泉閔爾昌、桐鄉嚴震、山陰沈祖憲，又女弟子二人，一靜海權靜泉，一江都史濟道。
袁詩如《春日飲養壽園》云：「背郭園成別有天，盤飧樽酒共羣賢。移山繞岸遮苔徑，汲水盈池放釣船。滿院蒔花媚風日，十年樹木拂雲煙。勸君莫負春光好，帶醉樓頭抱月眠。」《次權史兩女士月下遊養壽園》云：「曾來此地作勞人，滿目林泉氣象新。牆外太行棋若陣，門前洹水喜為隣。風煙萬里蒼茫繞，波浪千層激盪頻。寄語長安諸舊侶，素衣早浣帝京塵。」《憶庚子舊事》云：「八方烽火古來無，稚子操刀建遠謨。慚對齊疆披枳棘，還臨燕水補桑榆。奔鯨風起驚魂夢，歸馬雲屯感畫圖。海不揚波天地肅，共瞻日月耀康衢。」《雨後遊園》云：「昨夜聽春雨，披蓑踏翠苔。人來花已謝，借問為誰開？」《登樓》云：「樓小能容膝，高檐老樹齊。開軒平北斗，翻覺太行低。」《晚陰看月》云：「掉艇撈明月，逃蟾沉水底。搔頭欲問天，月隱煙雲裏。」
　　　　姚鵷雛評近來詩派
華亭姚鵷雛嘗曰，近來詩派，大別為三宗。王湘綺崛起湘潭，與鄧彌之相唱和，力追魏晉，上窺風騷，無唐以下語，是一大宗。而彌之《白香亭詩》，高秀實出湘綺之上。湘綺自謂至鮑、謝已無階可登，而彌之和陶，深嚌神味，集中如《湖湘大水送弟嶧《鴻雁篇》、《休洗紅》諸作，沖澹微遠，非王竹匠幾，余論詩絕句所謂「解識太羹玄酒味，陶琴自古已無絃」者也。章太炎詩不多作，每出一篇，韻古格高，欲軼湘綺。其弟子黃侃，五言頗窺庾、鮑，皆屬此宗。張文襄公嘗謂洞庭南北有兩詩人，壬秋五言，樊山近體，皆名世之作。樊山早歲為袁子才、趙甌北，自識文襄，乃悉棄去，從李蓴客遊，頗究心於中晚唐。吐語新穎，則其獨擅。龍陽易實甫固能為元、白、溫、李者，於是中晚唐詩，流傳頗盛。大抵二人少作雋妙，過於近詩。樊山名句，如「秋千幾架酴釄雪，款段一鞭楊柳風」，「井桃澹白清明雨，水柳輕黃上巳天」，「窗臨鴨綠三篙水，門掩來禽一樹花」，似此類者實多。實甫則如「星光忽墮岸千尺，水氣平添波一層」等句，皆少年之作，後不可覩矣。此宗效者頗多，而佳者尠，易入而難精造也。若同光體詩人，海藏、石遺、聽水之倫，與義寧公子、散原精舍詩，出入南北宋，標舉山谷、荊公、后山、宛陵、簡齋以為宗尚，枯澀深微，包舉萬象，而學之有得者殊鮮。前有林晚翠，後有李拔可，差為此宗張目耳。
　　　　王晉卿詩有唐音
自咸、同以來，言詩者喜分唐、宋。每謂某也學唐詩，某也學宋詩。陳石遺則謂唐詩至杜、韓而下，現諸變相，蘇、王、黃、陳、楊、陸諸家，沿其波而參互錯綜變本加厲耳。然必欲分之，亦自有辨。俞確士、王晉卿二人皆歷少陵、嘉州所歷之地，為少陵、嘉州所為之詩。嘗敘晉卿詩續集云：「人之言曰，咸、同以降，古體詩不轉韻，近體詩不尚聲，貌之雄渾者，其敝也。蓄積貧薄，翻覆只此數意數言，或作色張之。非其人而為是言，非其時而為是言，與貌為漢、魏、六朝、盛唐者，何以異也？余交晉卿淺，別去二十餘年，惟聞晉卿官方岳，出玉門，踰天山，管領古西域三十六國。向治攷據，工古文詞，著述行世有幾，道遠莫得詳，海內學人不易得，時時往來心中。今年相見京師，出近詩五卷，使序之，曰：『吾生平撰述，未嘗乞人一序也。』受而讀之，則如讀岑參之《涼州》、《北庭》、《隴頭》、《磧西》、《交河》、《臨洮》、《輪臺》、《燕支》、《熱海》、《火山》，杜陵之《赤谷》、《寒硤》、《鐵堂峽》、《木皮嶺》、《泥功山》、《石櫃閣》、《桔柏渡》諸詩也。能詩者不必至其地，至者不能詩，能之，亦才力不稱其景物之壯遠。余於詩文，無所偏好，以為惟其能與稱耳。淺嘗薄植，勉為清雋一二語，自附於宋人之為江湖末派之詩耳。而步武岑、杜之詩以為詩，固治攷據工古文詞者所饒為哉！」今錄數首，與海內治詩者共辨之。《入子午谷》云：「薄曉發石泉，冬日含春暉。行行入層巖，草木青不腓。夜來北風勁，吹起雲千堆。天女剪寒花，撒手片片飛。漫天三日雪，不辨山徑蹊。攀藤陟崔巍，下臨千丈溪。麻鞵蹋冰石，性命懸微絲。一谷通秦喉，萬險無一夷。當關塞丸泥，諸葛不敢窺。老亮慎用兵，善正不善奇。天心久去漢，空作鷸蚌持。惜哉魏延策，一失不可追。」《雞頭關》云：「寒風出陰崖，吹我度雞頭。重關倚層雲，下顧猿狖愁。眾水匯一泉，滾滾東南流。漢中大如丸，萬舍隨沈浮。南瞻漢王城，片瓦不可抔。當時逐鹿人，零落同山邱。英雄一骸骨，千載空悠悠。」《龍門閣》云：「兩日山中行，複沓如平垣。崎嶇百里餘，巋然見龍門。修棧蹋蒼虺，首尾雲中蟠。北峯祖羣峭，羅立高曾孫。陰柯舞魑魅，矗壁愁猱猿。頑龍穴山腹，穿破盤古根。一水入無底，哆口汩汩吞。西出吐涎腥，駛入長江奔。女媧補天能，失手塞漏坤。吾欲探其幽，趦趄喪魂。」《望朱圉山過羲皇故里》云：「伏羗之西朱圉山，先儒傳注相流傳。朱圉反在鳥鼠下，導山次序毋乃顛。昔與陶君討山脈， 【 陶拙存】 陳子為說洮西偏。 【 陳子康】 中有一山類伏虎，兩峯夾之雄且殷。朱圉祝敔本同義，卓尼字變音流遷。土司取名實可證，有若豬野訛居延。古來地輿失圖學，《禹貢》誤說尤連篇。行行廿里近城郭，羲皇故里豐碑鐫。曾聞羲都在天水，遺址又復留秦安。世儒嗜古好附會，名人名地爭依攀。驅車訪古日已暮，下馬四顧心茫然。」晉卿，名樹柟。
　　　　江西多詩人
江西多詩人，陳伯嚴，楊昀谷，胡潄唐外，有夏劍丞，胡詩廬，陳師曾，汪辟疆，劉伯遠．辟疆年少好學，有贈詩廬句云：「同光二三子，差與古澹會．骨重神乃寒，意匠與俗背．」又云：「吾子吐佳句，志欲古人配．理弦三五彈，泠泠非俗愛．又如振霜鍾，清響度林外．」又云：「吾鄉散原翁，吐語多恣態．排奡出恢詭，瑰麗遂無對．」狀伯嚴及詩廬詩頗肖．《送裝　歸永新》句云：「石潭瀉落琴亭水，疑帯蘆溝嗚咽聲．潑墨遠天人獨往，凝寒小閣醉初成．」伯遠宦閩有年，《送友人之海上者》云：「子雲校書忘朝夕，泄柳閉門甘獨坐．咫尺之間稀往還，不如任君長別去．春江正好理舟楫，江關應不喧鼙鼓．鶯飛草長近何如？倘憶故人一傳語．」
　　　　陳伯嚴詩避俗避熟
義寧陳伯嚴主政三立詩避俗避熟，力求生澀，而佳語仍在文從字順處。世人只知以生澀為學山谷，不知山谷乃槎枒，並不生澀也。伯嚴生澀處與薛士龍季宣絕似，無人知者，陳石遺嘗持《浪語詩》示人，以證此說，無不謂然。
　　　　俞麟洲工詩
俞麟洲為陳伯嚴之婦，工詩，嘗與伯嚴賡和．《曉起》云：「捲簾看燕子，池水膩如羅．草色花朝雨，簫聲子夜歌．曉寒因霧重，春恨為誰多？拋繡依亭石，微吟帯薜蘿．」《庚戌寒食病中作》云：「病中忘卻是春時，開過辛夷了不知．強起如煙疑化柳，未眠有夢欲成絲．年年藥椀違寒食，夜夜殘燈隔酒　．雪外園林花滿眼，縱能臨賞已空枝．」
　　　　夏劍丞詩神似宛陵
新建夏劍丞提學敬觀溺苦於詩，其造語大有不驚人不休之意。嘗謂唐、宋詩人，獨有一梅聖俞耳。其詩如《雲栖寺竹徑》云：「理安長柟直插地，雲栖大竹高參天。二寺敻然到聖處，柟不蠹朽竹愈堅。昔稱理安境無對，未見雲栖真枉然。漸尋竹徑避白日，步步到寺循花甎。又如葺葉作廊覆，左右柱立皆修椽。露骨專車巖壑底，表影累尺僧房巔。空亭駐足一遐想，夜至風露宜娟娟。人言此寺惟有竹，他景不勝名虛傳。正惟有竹便佳絕，雜樹亦眾何稱焉。願筍不斸盡成竹，連坡長到澄江邊。」「昔稱」二句，「又如」二句，「人言」六句，用筆造語，皆得髓於宛陵，而神似之。
　　　　趙堯生詩肖蜀中山水
宣統庚戌、辛亥間，京朝官方結社為樂，多遊覽題詠之作。趙堯生侍御則揮斥而成，無攢眉苦吟之態。議之者則以為沙石並下，有未遑淘汰而涵澄者。陳石遺則曰：「堯生，蜀人也。蜀中山水巉刻，而所生詩人，若伯玉，太白、東坡所為詩，不甚似其山水。其似者，轉在寓公遊客，為少陵、玉溪、山谷、劍南諸人。豈前數人者，生長於蜀，多宦游四方，故蜀中之詩少，後數人者，宦遊其地而詩多歟？然文與可、唐子西、韓子蒼，皆蜀中詩人之著者，亦皆宦遊四方，其詩則與後數人相近。今堯生古體，極似與可、子蒼，而有時恣肆過之。近體極似子西、與可，亦有似子蒼者，而甚肖蜀中山水。余雖未至蜀，固可由少陵、玉溪、山谷、劍南之狀蜀中山水者知之也。」
　　　　陳仁先為悽惋雄摯之詩
陳仁先弱冠登甲乙科，為部郎，以言官待補，特科入高等，能為經濟家、性理家言，公卿大臣多器之。苟稍有甘利達樂高職之意者，則與同時年少之子並驅先登矣。乃皆棄不顧，獨肆力為悽惋雄摯之詩。始為漢魏六朝，筆力瘦遠。陳石遺慮其矜嚴而可言者寡也，意有未足。別去三四年，相見京邸，出所作一二百篇，無以識其為仁先之詩。韓之豪，李之婉，王之遒，黃之奇，詩中自道所祈嚮者，皆向所矜慎而不敢遽即者也。石遺又曰：「詩者，荒寒之路，羌無當乎利祿。仁先精進之猛，乃不在彼而在此，可不謂嗜好之異於眾歟！」
　　　　李拔可詩工嗟歎
閩縣李拔可太守宣龔詩最工嗟歎，古人所謂悽惋得江山助者，不必盡在遷客羈愁也。《題吳丈劍隱鑑園圖》云：「事業欲安說，溪邊柳成圍。當時叩門人，百過亦已衰。此園在城東，地偏故自奇。世俗便貴耳，濁醪爭載窺。那識賞寂寞，但聞簧與絲。我曏喜獨遊，扁舟弄漣漪。拊檻一片雲，鍾山遠平籬。花竹不迎拒，魚鳥無瑕疵。豈惟客忘主，青溪吾所私。中間共出處，就官淮之湄。土瘠民力瘁，百無一設施。鄂渚得再覿，征車方北馳。歸途望楚氛，微服鷁退飛。陵谷事已改，變遷到茅茨。相逢忽攬卷，不收十年悲。鄭記似柳州，平淡乃過之。夙忝文字飲，可能欠一詩。巷南數椽屋，有枝亦無依。儻免熠耀畏，慆慆還當歸。芳草結忠信，吾言茲在茲。」此詩寫二十年來在青溪、鍾阜間交遊蹤跡，離合悲歡，直舉蘇堪《吳氏草堂》、《晚登吳園小臺》、《正月二日試筆》、《上巳吳園修褉》、《濠堂題吳鑑泉新成水榭》、《舟過金陵》諸詩懷抱，略萃於一詩。拔可少遊白下，後自築屋青溪旁，小有林亭，經亂頗遭蹂躪，又目擊武昌兵亂，故語意時含悽惋。陳石遺嘗謂金陵詩，自王子敬《桃葉》、陳後主《玉樹後庭花》外，惟李太白《鳳凰臺》一首、劉夢得《懷古》一首及五絕句，稱為高唱。至荊公退處，而名作以多，類撫景感時，藉抒悒悒之抱。蘇堪、拔可先後寓居金陵，又皆服膺荊公詩，發音之同，有自來矣。
　　　　桂伯華詩澹泊
桂伯華居士，名念祖，生平不昏不宦，安貧劬學。善詩，少壯所作，喜沈麗，中年以後，一歸澹泊。因文見道，有寒山、拾得之風。錄其《題程擷華易廬集並導以學佛》云：「朅來北海復南海，歷覽今人到古人。雲雨總供翻覆手，桑麻幾見太平民。羣迷那更知三世，大苦都因誤六塵。試與空齋一趺坐，定中面目本來真。」《酬胡蘇存四疊前韻》云：「雲沈海色天愁客，雷走車聲日聒人。蕉夢醒來聞郢曲，桃源思去訪秦民。如今世界誰先覺？自古王侯一聚麈。遮莫千山萬山處，蒲團坐破始全真。」《汪君友箕憫亂心切，次韻述感，余復推論亂本，而有是言，六疊前韻》云：「韓非、老子迺同傳，盜跖、顏回儼一人。八九百言留妄語，二千餘歲苦吾民。疇令道、釋風墜地，更有韓、朱 【 韓愈、朱熹。】 步後塵。從此乾坤莽荊棘，與誰披豁見天真？」
　　　　程子大詩囊括宋賢佳境
寧鄉程子大觀察頌萬為雨滄教授霖壽之叔子。教授富著述，有《萬涵堂文》、《湖田曉角詞》。子大淵源家學，皆能之，而尤長於詩。於湘鄉曾重伯太史廣鈞、龍陽易實甫觀察順鼎而外，為異軍之特起，以是名噪光、宣間。嘗自言：「文章之道，程功積久而始近於古，非可妄意速成也。若乃端居多暇，稱心而言，吾身所值之境與事，未嘗不藉文字以傳。至於幽憂疾疢之餘，亦惟冥心於文字之中，足以與世相忘而不失乎古。凡吾所為，如是而已。」其詩境凡數變。陳伯嚴則謂其光緒辛丑以後之作，能囊括宋賢佳境。南海梁星海亦謂其可傳。子大則又自謂古之人有未盡、今之人有未喻者，胥於是焉發之，未暇計其傳與否也。
　　　　姜潁生集唐
懷寧姜潁生，工丹青，聲價極高，非重金，不能得其尺幅。生平喜集唐句，多至千餘聯。如「年來可有新詩句，醉後常稱老畫師」，「吳質不眠倚桂樹，劉郎重到滯桃花」，「夢裏分明見關塞，人間空自造樓臺」，均各擅其妙。
　　　　萬樂漁苦吟六十年
丹徒萬樂漁布衣沛淇隱於賈，苦吟六十年，著《困學詩鈔》。時輩多揶揄之，為韓滄江所見，乃獎其古雅。其五言如《遣興》云：「讀書荒歲月。」《同馨山坐馬車至靜安寺即景》云：「軟塵十里已魂銷，油碧香車露翠翹。花徑日斜人影聚，柳陰風暖馬蹄驕。村姑傅粉遮黧面，蠻婦拖裙束細腰。結伴紛來茶社集，有誰習靜訪僧寮？」《古墓》云：「石人對峙尚昂然，淺土犂平種作田。紫誥空爭官爵大，黃金難買子孫賢。野狐穿穴悲長夜，古木交柯憶昔年。麥飯一盂知久餒，有無隱恨抱重泉？」七言如《瓜州渡江》云：「小艇拖潮輕似鳥，遠山無樹禿於僧。」《過曹公祠題壁》云：「草封京觀供饑馬，月照荒祠宿野狐。」
　　　　胡淑娟為夫改詩
胡女士恕其，字淑娟，麗懷內朗，淑儀外潤，於鍼縷佩服櫛珥，必修潔。未嫁前二月，其夫余十眉病幾殆。夜聞家人絮談，潛聽，得其實，大戚。自維設有不測，誓必死，為損眠食者數日。十眉喜詞章，中饋餘暇，輒從之讀，燈影書聲，恆至丙夜。有所作，復促十眉為增損之。十眉嘗題楊秋心《探花杏苑圖》，有句云：「玉樓好夢今何似，沉醉東風又一回。」淑娟笑曰：「次句當作『沉醉東風第幾回』，似較宛轉矣。」
　　　　八指頭陀工詩
法師俗姓黃，本名讀山，出家後，曰敬安，字寄禪，自號八指頭陀，為山谷後裔，居湘潭，世業農。父宣杏，母胡氏。少為農家牧牛，又嘗為人奴。一日，見籬間白桃花為風雨摧敗，不覺失聲大哭，遂投湘陰法華寺出家，禮東林長老為師。時同治戊辰歲也。
師誕時，母禱於白衣大士。咸豐辛亥十二月初三日，夢蘭而生。少未識字，壯歲在家，好仙佛事，忽有神悟。偶登岳陽樓，俛視湖光，一碧萬頃，忽得「洞庭波送一僧來」之句。及出家，詣南嶽祝聖寺，從賢楷律師受具，首參恆志和尚於歧山，專司苦行諸職，暇則隨眾坐禪。越五年，頗有省，是時詩學大進。顧口吃，期期不能言。而為詩則宗法六朝，中歲以後，步趨王、孟，高者直逼盛唐。與湖湘老輩鄧彌之、王壬秋相唱和。數十年來，湖海名流，節牙豪帥，無不與相過從。晚年學道，益精進，率其徒提倡苦行。所為說法語錄稿本，藏天童山。
師在天童時，因日僧伊藤從道誘合浙江寺院歸日保護，報章登載，竊師首名。師憤外勢欺淩，乃自立僧教育會，往來寧、滬間，以傳衍佛學為己任。
　　　　秀水董氏五世能詩
濮院董氏，籍秀水，以詩畫鳴於世，累代矣。最初有養中布衣名涵者，覃精《易》理，暇輒吟詠自適，喜放翁詩，嘗云：「劍南詩有靖節之性情，兼少陵之風骨。」誠篤論也。晚年參悟禪理，輒自繢《面壁圖》以見志。子樂閑繼之。樂閑名棨，號石農，亦布衣。天資高敻，少無師承，而工詩。孫為枯匏明經燿，晚歲通內典。詩品沖淡，似韋蘇州。有《養素居詩》，句如「浮雲拂澄宇，白日下危檐」，「雲淨淡溪色，松高落翠陰」。又詠《閩蘭不開花》云：「孤芳不媚世，空谷甘寂寞。移種庭階前，幽懷欣有托。真意不在花，勿厭得氣薄。不見木槿花，朝開暮還落。浮榮亦何為？吾將藏吾樸。」曾孫小匏，名念棻；玄孫東蘇，名壽慈，亦皆能詩，著稱於同、光間。東蘇且諳英文，通新學。
　　　　張宗揚詩有音節
陳石遺有僕張宗揚，侯官紳帶鄉人。鄉在萬山中，由陶江西上，十餘里至洪江，又水路西上數十里，至小箬，又陸路四十里，乃至其鄉。泉石林木，奧如睪如，鄉名紳帶者，以溪流形勢言之也。宗揚侍石遺久，喜弄文墨，無流俗嗜好，行草書神似鄭蘇堪，見者莫辨。從石遺奔走南北，若匡廬、彭蠡、泰岱、上谷、居庸、昌平、桑乾，京西之香山、翠微，長江之金焦、北固、鍾山、石鍾、西山、赤壁，漢上之大別、郎官，西湖之南北高峯，無役不從。釘鉸之作，遂亦裒然徑寸。雖識字無多，艱於進境。某歲除夕，曾和石遺《村居》韻三首。詩云：「詩人無不愛江村，我願江頭得小園。蓺菜蒔花成老圃，種松栽竹繞柴門。此時岩下梅應發， 【 主人所居名楞巖。】 遙想闇香都斷魂。待到曉來潮水漲，鮮魚味嫩佐芳尊。」「夜眠如在萬梅村， 【 室中瓶梅甚夥。】 曉起尋詩城北園。 【 主人女公子園林在城北。】 寄語主人休遠念，出游自鎖幾重門。鼕鼕臘鼓歲云暮，耿耿蘭釭搖夢魂。爆竹聲喧街柝靜，昨宵獨酌酒盈尊。」「雪峯水碓響村村，草棘為籬護菜園。記得童時返樵擔，山中日落早關門。田園不覺十年別，世事茫茫若夢魂。欲與主人同笠屐，到吾草舍醉匏尊。三首起句俱好。又《九日次韻和石遺天寧寺登高之作》云：「蕭瑟秋忽晚，景物俱變衰。客中何寂寥，畸人思東歸。重陽好天氣，晴暉風力微。迢遞望故鄉，鄉情總牽羈。居守不出，游閉門獨詠詩。喬木脫將盡，矮菊尚未開。昨夜微霜落，凄凄壓蒿萊。西山當此時，紅葉正美哉。故園弟與妹，尺書絕不來。天寒賴有酒，日月醉霞杯。愁我多疾病，顦顇髩髮摧。昔人半銷磨，舊事徒傷懷。往年登高處，矗矗隣霄臺。太息屢為客，渡海還幾回。」音節瀏亮，波瀾老成。叔世之以帖括起家，號稱士大夫者，尚鮮有能詩者，乃於臧獲中得之，奇矣。
　　　　演詩牌
前人演詩牌，有「雨窗話鬼燈先暗，酒肆論仇劍忽鳴」等句。施望雲嘗在萬藻卿家演之，集得「彈琴別苑初聞雨，丸藥空階已見星」一聯，萬藻卿集得「水平橋到脊，風颺柳如髯」，「飢鷺窺魚立，浮蛙見客潛」等句，殊佳。又「風枝搖倦鴉」五字，尤風韻獨絕。
　　　　鬬句
施望雲少時赴宴，嘗於席次廣晉人鬬險之意，為鬬句。於酒籌下書「奇」「險」「幽」「麗」「蒼」「荒」「壯」「闊」「疏」「淡」各一字，如拈得奇字者，即作奇語，座客各以奇句鬬，不鬬者聽。姚雲坡作奇句云：「洞蠻鞚象作宛馬，河伯結螭為海梁。」施曰：「赤縣夢游煙九點，青天醉睨月雙圓。」姚作險句云：「二分垂趾懸崖側，一髮牽舟惡浪中。」施曰：「崖風落石人酣臥，山雪迷途虎夜追。」施作幽句曰：「松杉老屋眠秋士，瓜果空樓祭曉仙。」又曰：「古圖宮女描黃額，孤塔觀音坐白衣。」袁跛仙曰：「短衫舞鏡天懸月，破帽霑花夜雨霜。」姚作麗句曰：「隔簾花底啼鸚鵡，懸鏡屏間照鳳凰。」施曰：「鮫人夜織垂蠶錦，龍女春妝坐蜃樓。」又曰：「帝子妙傳蝴蝶影，神仙雙跨鳳凰飛。」施作荒句曰：「黃沙滾地馳胡馬，白草連天戲洞蠻。」又曰：「狐鼠夜鳴羅剎國，牛羊秋下繖圓山。」又作壯句曰：「揚帆滄海封王去，走馬天山殺賊回。」又作闊句曰：「瘡痍遍地干戈後，貧賤論交宇宙間。」又作疏句曰：「斜陽溪上逢僧話，細雨山南采菊來。」明日，施又成戲句若干聯，有曰：「醜女簪花春有恨，庸醫賣藥鬼相隨。」「青史聲名輸戲齣，六經傳誦仗時文。」「無故遠游貧士志，多方作態顯官身。」「怪事易傳村老口，神工難畫館師形。」「俗客相逢惟點首，故人乍見忽留鬚。」一座皆笑，至噴酒滿案。
　　　　太清春工詩詞
太清西林春，姓顧氏，蘇州人，才色雙絕，為貝勒奕繪之側福晉。有《天游閣集》，所作詞名《東海漁歌》，茲錄其三闋焉。《慈溪記遊調寄浪淘沙》云：「花木自成溪，春與人宜。清流荇藻蕩參差。小鳥避人棲不定，撲亂楊枝。歸騎踏香泥，山影沈西，鴛鴦沖破碧烟飛。三十六雙花樣好，同浴清溪。」《山行調寄南柯子》云：「絺綌生涼意，肩輿緩緩遊，連林梨棗綴枝頭。幾處背陰，籬落挂牽牛。遠岫雲初斂，斜陽雨乍收，牧蹤樵徑細尋求。昨夜驟添溪水繞邨流。」《春夜調寄早春怨》云：「楊柳風斜，黃昏人靜，睡穩棲鴉。短燭燒殘，長更坐盡，小篆添些。紅樓不閉窗紗，被一縷春痕暗遮。澹澹輕煙，溶溶院落，月在梨花。」太清嘗與貝勒雪中並轡游西山，作內家妝束，披紅斗篷，於馬上撥鐵琵琶，手潔白如玉，見者咸謂為王嬙重生也。
或曰，龔定庵嘗通殷勤於太清，事為貝勒所知，大怒，立逼太清大歸，而索龔於客邸，將殺之，龔孑身跳以免。然其事未可盡信。如皋冒廣生有《記太清遺事》六首，錄之以資攷證。詩云：「如此佳人信莫愁，出身嫁得富平侯。九年占盡專房寵， 【 妙華夫人以道光庚寅七月逝。】 四十丈君倘白頭。」 【 太清與貝勒同生於嘉慶己亥，《明善堂詩》編至戊戌，則太清之寡恰四十齊頭矣。】 「一夜瑤臺起朔風，彫殘金鎖淚珠紅。秦生晚遇潘生死， 【 秦、潘皆醫也。】 腸斷天家鄭小同。」 【 太清於道光甲午正月五日生子，因與己同日，故名載同。是年十二月以痘殤。】 「寫經親禮玉皇前， 【 太清曾集《玉皇心印經》為五言詩四首。】 偷翦黃絁便學仙。 【 太清有道裝小象，道士雲谷所畫。】 不畫雙成伴王母，石榴可惜早生天。」 【 石榴，太清侍婢名，早卒。】 「信是長安俊物多，紅禪詞句不搜羅。淮南別有登仙犬，一唱雙鬟奈若何？」 【 雙鬟，太清所蓄犬也。雙鬟病，太清拈一字與之。拈得福字，眾皆曰吉，太清曰：「不祥也。是示一口田耳。」道人有《金縷曲》云：「示一口田埋薄命」，即用本事。】 「貂裘門下列衣冠， 【 綵服庭前兒女，貂裘門下衣冠，太清春燈詞也。】 詞到歡娛好最難。忽忽不知春料峭，水精簾外有天寒。」「太平湖畔太平街， 【 邸西為太平湖邸，東為太平街，見貝勒《上夕侍宴》詩註。】 南谷春深葬夜來。 【 南谷大房山東，貝勒與太清葬處。】 人是傾城姓傾國，丁香花發一低徊。」
　　　　程蕙英工詩詞
陽湖程蕙英茝儔，著有《北窗吟稿》。家貧，為女塾師。曾作《鳳雙飛》彈詞，才氣橫溢，紙貴一時。所為詩，純乎閱世之言，非尋常閨秀所能。其《自題鳳雙飛後寄楊香畹》云：「半生心跡向誰論？願借霜毫說與君。未必笑啼皆中節，敢言怒罵亦成文。驚天事業三秋夢，動地悲歡一片雲。開卷但供知己玩，任教俗輩耳無聞。」
　　　　鄭太夫人工詩詞
錢塘鄭太夫人，名蘭孫，字娛清，為仁和徐若洲司馬鴻謨之婦，花農侍郎琪之母。工詩詞。閨中賡唱之暇，嘗以課子。自道光丙申至咸豐壬子，刪存詩詞八百餘首，分為兩集：一曰《都梁香閣》，一曰《蓮因室》。中以隨宦江北時所作者為多。方粵寇之初陷揚州也，從其姑孫太夫人倉卒出城，服物皆不復顧，惟奉先世畫像及高宗賜文穆公本詩墨蹟，並司馬為太夫人所書詩詞手冊以行。其後，恭親王奕訢題詩於侍郎所刊太夫人之詩詞集，有二句云：「漫將趙管圖書擬，忠孝遺徽此幀中。」即指此也。太夫人吟詠餘晷，喜諷梵經。其在如皋時，居東岳禪院旁，嘗以十四晝夜禮《妙法蓮華經》七部。故其所作，時有禪悟，與司馬所著之《簷蔔花館詩》並稱於時。
　　　　毘陵莊氏閨秀工詩詞
毘陵多閨秀，世家大族，彤管貽芬，若莊氏，若惲氏，若左氏，若張氏，若楊氏，固皆以工詩詞著稱於世者也．今以莊氏言之，則有　生之婦沈恭人及次女靜芬，季女菁孫；儀生之婦卓媛字縈素；柱之婦錢太夫人；定嘉之婦荊安人及長女德芬；（日英）之季女玉芝；培因之長女環玦；高駟之婦李孺人；蓉讓之長女玉珍及次女；逢原之女芬秀；關和之女盤珠；文和之長女如珠；雋甲之婦汪孺人；鈞之次女素馨；炘之次女婉嫻；述之婦夏孺人；映垣之季女若韞；翊昆之婦楊孺人．自康熙以迄同治，凡得二十二人，皆以詩詞名於時，而盤珠尤著。
　　　　石門徐氏一門能詩詞
石門徐迓陶太守寶謙工詩文辭，一門風雅，論語溪門望者，當首推之。太守嘗與其婦蔡氏唱和於月到樓，女孫畹貞、蕙貞、自華、蘊華咸侍側，分韻賦詩，里巷傳為盛事。自華、蘊華尤著稱於時。自華字寄塵，有《懺慧詞》。蘊華字小淑，侯官林亮奇文學景行之室也，有詩詞，刊入《南社集》。
　　　　詞學名家之類聚
明崇禎之季，詩餘盛行，人沿竟陵一派。入國朝，合肥龔鼎孳、真定梁清標皆負盛名，而太倉吳偉業尤為之冠。其詞學屯田、淮海，高者直逼東坡，王士禎以為明黃門陳子龍之勁敵。自餘若錢塘吳農祥、嘉興王翃、周篔，亦有名於時。其後繼起者，有前七家、後七家、前十家、後十家之目。前七家者，華亭宋徵輿、錢芳標、無錫顧貞觀、新城王士禎、錢塘沈豐垣、海鹽彭孫遹、滿洲性德也。徵輿，字轅文，其詞不減馮、韋。芳標，字葆馚，原出義山，神味絕似淮海。貞觀，字華峯，號梁汾，考聲選調，吐華振響，浸浸乎薄蘇、辛而駕周、秦。士禎，字貽上，號阮亭，別號漁洋山人，尤工小令，逼近南唐二主。豐垣，字遹聲，其詞柔麗，源出於秦淮海、賀方回。孫遹，字羡門，多唐調，士禎撰《倚聲集》，推為近今詞人第一。嘗稱其吹氣若蘭，每當十郎，輒自愧傖父。性德，原名成德，字容若，其品格在晏叔原、賀方回間。更益以華亭李雯、錢塘沈謙、宜興陳維崧三家，遂為十家。雯，字舒章，語多哀豔，逼近溫、韋。謙，字去矜，步武蘇、辛，而以五代、北宋為歸。維崧，字其年，鬱青霞之奇氣，譜烏絲之新製，實大聲宏，激昂善變者也。
同時與其年齊名者，為秀水朱彝尊。彝尊，字錫鬯，號竹垞，當時《朱陳村詞》流徧宇內，傳入禁中。彝尊又別出新意，集唐人詩，成數十闋，名《蕃錦集》，殊有妙思。士禎見之，以為殆鬼工也。然彝尊詞一宗姜、張，其弟子李良年、李符輔佐之，而其傳彌廣。康、乾之際，言詞者幾莫不以朱、陳為範圍。惟朱才多，不免於碎；陳氣盛，不免於率，故其末派有俳巧奮末之病。錢塘厲鶚、吳縣過春山，近朱者也。興化鄭燮、鉛山蔣士銓，近陳者也。太倉王時翔、王策諸人，獨軼出朱、陳兩家之外，以晏、歐為宗。時翔，字抱翼，其詞淒惋動人。策，字漢舒，意味深長，亦自名家。至宜興史承謙、荊溪任曾貽自出杼軸，獨抒性靈，於宋人吸其神髓，不沾沾襲其面貌，一語之工，令人尋味無窮，而又不失體裁之正，則亦詞家之作手也。
乾、嘉之際，作詞者約分浙西、常州二派。浙西派始於厲鶚，常州派始於武進張惠言。鶚詞宗彝尊，而數用新事，世多未見，故重其富。後生效之，每以捃摭為工，後遂浸淫而及於大江南北。然鈔撮堆砌，音節頓挫之妙未免蕩然。惠言乃起而振之，與其弟琦選唐宋詞四十四家百六十首為《詞選》一書。闡意內言外之旨，推文微事著之原，比傅景物，張皇幽渺，約千編為一簡，蹙萬里於徑寸，誠為樂府之揭櫫，詞林之津逮。故所撰作，亦觸類修鬯，悉臻正軌。其友人惲敬、錢寄重、丁履恆、陸繼輅、左輔、李兆洛、黃景仁、鄭善長輩，亦皆不愧一時作家。其學於惠言而有得者，則歙縣金應珹、金式玉也。其以惠言之甥而傳其學者，則武進董士錫也。荊溪周濟友於士錫，嘗謂詞非寄託不入，專寄託不出。其所立論，實足推明張氏之說而廣大之。所著《味雋齋詞》及《止齋詞》，堪與惠言之《茗柯詞》把臂入林。蓋自濟而後，常州詞派之基礎益以鞏固。潘德輿雖著論非之，莫能相掩也。
後七家者，張惠言、周濟、龔自珍、項鴻祚、許宗衡、蔣春霖、蔣敦復也。惠言，字皋文；濟，字保緒，號止葊；自珍，字定菴；鴻祚，字蓮生；宗衡，字海秋；春霖，字鹿潭；敦復，字劍人。七家中，蓮生、海秋、鹿潭之作，大都幽豔哀斷。而鹿潭尤婉約深至，流別甚正，家數頗大，人推為倚聲家老杜。合以張琦、姚燮、王拯三家，是為後十家，世多稱之。
其效常州派者，光緒朝有丹徒莊棫、仁和譚獻、金壇馮煦諸家。棫，字中白；獻，字仲修；煦，字夢華。
光、宣間之倚聲大家，則推臨桂王鵬運、況周頤、歸安朱祖謀、漢軍鄭文焯。鵬運，字幼霞；周頤，字夔笙；祖謀，字古微；文焯，字叔問。
　　　　朱陳村詞
宜興陳其年檢討維崧少清臞，冠而於思，鬚浸淫及顴準，儕輩號為陳髯。性好雅游，以文章鉅麗為海內推重。相與蹴角壇坫者，吳江吳漢槎、雲間彭古晉也。吳梅村有江左三鳳皇之目。其年未達時，嘗自中州入都，與朱竹垞合刻所著，曰《朱陳村詞》，流傳入禁中，曾蒙聖祖賜問裦賞。
　　　　王井&#62908;好填詞
王井&#62908;客揚州數年，文采富豔，傾動時流。好填詞，所著名《月底修簫譜》，倚聲家頗傳誦之。未幾，搆疾遽卒，年猶未及三十也。彌留時，與其婦曹夫人相訣，約三年即見。至期，曹夫人果亦香消玉殞矣。
　　　　詞家創格
麟見亭河帥曾以游歷所至分繪為圖，名曰《鴻雪因緣》，自為之記，並囑吳門戈寶士明經各附一詞於後。長洲陶鳧薌宗伯則舉生平境遇，自繫以詞，寓編年紀事於協律中，皆為詞家創格，《紅豆樹館詞》五六兩卷是也。其詞嘉慶癸酉林清遣其黨陳爽、陳文魁潛結太監閻進喜等突入大內滋事《百字令》云：「刀光如雪，鎮驚魂一霎，頭顱依舊。祕館校書剛日午，猝遇跳梁小醜。義膽同拚，兇鋒正銳，血濺門爭守。狼奔豕突，半空霹靂驚走。更遣飛騎訛傳，款關諜報，匪黨還交搆。往事思量成噩夢，差幸餘生虎口。淨掃欃槍，肅清輦轂，功大誰稱首？神槍無敵，當今神武天授。」
　　　　吳蘋香詞似潄玉
吳蘋香女史初好讀詞曲，後乃自作，亦復駸駸入古。錢唐梁應來題其《速變男兒圖》有句云：「南朝幕府黃崇嘏，北宋詞宗李易安。」非虛譽也。所著有《花簾詞》一卷，逼真潄玉遺音。其《祝英台近&#8231;詠影》云：「曲欄低，深院鎖，人晚倦梳裹。恨海茫茫，已覺此身墮。那堪多事青燈，黃昏纔到，又添上影兒一個，最無那。縱然著意憐卿，卿不解憐我，怎又書窗依依伴行坐？算來驅去應難，避時尚易，索掩卻繡幃推臥。」《河傳》云：「春睡，剛起。自兜鞋，立近東風。費猜，繡簾欲鉤人不來。徘徊。海棠開未開？料得曉寒如此重，烟雨凍，一定留春夢。甚繁華，故遲些，輸他，碧桃容易花。」《如夢令&#8231;燕子》云：「燕子未隨春去，飛入繡簾深處。軟語話多時，莫是要和儂住？延佇延佇，含笑回他不去。」女史父夫皆業賈，無一讀書者，而獨工倚聲，真夙世書仙也。
　　　　徐紫仙填詞自遣
仁和徐紫仙女士雲芝為若洲司馬鴻謨娛清太夫人蘭孫之女，花農侍郎琪之姊，好倚聲，即以咸豐戊午辛酉兩次刲股療母疾著稱於時者也。咸豐初，隨宦揚州。適有粵寇之擾，紫仙乃與侍郎同侍太夫人避居如皋。雖晨炊暮爨，紫仙亦兼任之。然稍暇，必填小詞以自遣。多雋句，可與侍郎之《玉可詞》、《落葉詞》並傳。癸亥，適袁子才之從曾孫蔚文上舍，倡隨甚得。及太夫人卒，以思慕成疾，遂至不起，時同治癸亥也。所著為《秀瓊詞》。恭忠親王奕訢題詞以譽之，有「裁雲縫月，驪珠一一陽春調」等句。
　　　　譚復堂為詞學大家
同、光間，有詞學大家，前乎王幼霞給諫、況夔笙太守、朱古微侍郎、鄭叔問中翰，為海內所宗仰者，譚復堂大令是也。大令既舉於鄉，一為校官，旋筮仕於皖，以經術師吏治。簿書餘暇，輒招要朋舊，為文酒之宴集。吮毫伸紙，搭拍應副，若不越乎流連光景之情文者。讀其詞者，則云幼眇而沈鬱，義隱而指遠，腷臆而若有不可於名言。蓋斯人胸中，別有事在。而官止於令，犖然不能行其志為可太息也。
大令所著《復堂詞》，在《半厂叢書》中。又選順、康至同、光人詞，為《篋中詞》，更取周濟《詞辨》，為徐珂評泊之。其跋曰：「及門徐仲可中翰錄《詞辨》，索予評泊以示榘範。予固心知周氏之意，而持論小異。大抵周氏所謂變，亦予所謂正也，而折衷柔厚則同」云云。觀此，可以知復堂詞宗旨之所在矣。
　　　　王幼霞詞渾化
朱古微少時隨宦汴梁，王幼霞以省其兄之為河南糧道者至，遂相遇。古微乃納交於幼霞，相得也。已而從幼霞學為詞，愈益親。光緒庚子之變，八國聯軍入京城，居人或驚散，古微與劉伯崇殿撰福姚就幼霞以居。三人者，痛世運之陵夷，患氣之非一日致，則發憤叫呼，相對太息。既不得他往，乃約為詞課，拈題刻燭，于喁唱酬，日為之無間。一闋成，賞奇攻瑕，不隱不阿，談諧間作，心神灑然，若忘其在顛沛兀臲中，而自以為友朋文字之至樂也。
幼霞天性和易而多憂戚，若別有不堪者。既任京秩久，而入諫垣，抗疏言事，直聲震內外，然卒以不得志去位。光緒甲辰，客死蘇州。其遇厄窮，其才未意厥施，故鬱伊無聊之概，一於詞陶寫之。其詞導源碧山，復歷稼軒、夢窗，以還清真之渾化，與周濟之說固契若鍼芥也。
　　　　況夔笙述其填詞之自歷
況夔笙為倚聲大家，著有《第一生修楳華館詞》，與王幼霞，朱古微相友善．其官秩亞於幼霞，古微，而聲望實與相埒．嘗自述其填詞之所歷曰：「余自同治壬申，癸酉間，即學填詞，所作多性靈語，有今日萬不能道者，而尖豔之譏在所不免．光緒己丑，薄遊京師，與半唐共晨夕．半唐詞夙尚體格，於余詞多所規誡，又以所刻宋元人詞，屬為斠讎．余自是得闒詞學門徑，所謂重拙大，所謂自然從追琢中出，積心領會之，而體格為之一變．半唐亟獎藉之，而其它無責焉．夫聲律與體格并重也，余詞廑能平仄無誤，或某調某句有一定之四聲．昔人名作皆然，則亦謹守弗失而已，未能一聲一字，剖析無遺，如方千里之和清真也．如是者二十餘年．繼與漚尹以詞相切（石靡），漚尹守律綦嚴，余亦恍然嚮者之失，齗齗不敢自放．乃悉根據宋，元舊譜，四聲相依，一字不易．其得力於漚尹，與得力於半唐同．人不可無良師友，不信然歟？大雅不作，同調甚稀．如吾半唐，如我漚尹，寧可多得！半唐長已矣．於吾漚尹，雖小別，亦依黯，吾漚尹有同情焉，豈過情哉，豈過情哉！」半唐，即幼霞也．漚尹，即古微也．
　　　　程子大與況夔笙以詞相切劘
光緒庚寅，辛卯間，況夔笙居京師，常集王幼霞之四印齋，唱酬無虛日．夔笙於詞不輕作，恆以一字之工，一聲之合，痛自刻繩，而因以繩幼霞．幼霞性雖懶，顧樂甚，不為疲也．己亥，夔笙客武昌，則與程子大以詞相切劘．幼霞聞之而言曰：「子大詞清麗緜至，取徑白石，夢窗，清真而直入溫，韋，得夔笙尚嫥詣以附益之，宜其相得益彰矣．」
　　　　朱古微述其填詞之自歷
朱古微為倚聲大家，著稱於光、宣間，其所著為《彊村詞》。嘗視學廣東，未滿任，即解組歸。嘗曰：「予素不解倚聲，歲丙申，重至京師，王幼霞給事時舉詞社，強邀同作。王喜獎借後進，於予則繩檢不少貸。微叩之，則曰：『君於兩宋塗徑，固未深涉，亦幸不睹明以後詞耳。』貽予四印齋所刻詞十許家，復約校夢窗四稿，時時語以源流正變之故，旁皇求索，為之且三寒暑。則又曰：『可以視今人詞矣。』示以梁汾、珂雪、樊榭、稚圭、憶雲、鹿潭諸作。會庚子之變，依王以居者彌歲，相對咄咄，倚茲事度日，意似稍稍有所領受。而王則翩然投劾去。辛丑秋，遇王於滬上，出示所為詞九集，將都為《半唐定稿》，且堅以互相訂正為約。予強作解事，於王之閎指高韻，無能舉似萬一。王則敦促錄副去，許任刪削。復書至，未浹月，而王已歸道山矣。自維劣下，靡所成就，即此趦趄小言，度不能復有進益，而人琴俱逝，賞音闃然，感歎疇昔，惟有腹痛。既刊王之《半塘定稿》，復用其恉，薙存拙詞若干首，以付剞氏。」
　　　　鄭叔問尤長倚聲
鄭叔問為蘭坡中丞之子，以承平少年，羈滯吳下數十年，負時望。宏博精敏，著書滿家，出其緒餘，尤長倚聲，才力雄獨，進復古音，追撢兩宋，精辨七始。同時詞流，如易實甫、王夢湘，未之或先也。德清俞曲園太史樾嘗曰：「入叔問之室，輒見其左琴右書，一鶴翔舞其間，超然有人外之致，宜其詞之工也。」
　　　　張沚蓴填詞有心得
錢塘張沚蓴，名上龢，家世通門，領聞劭學，冠絕流輩。久官畿輔，吏事精敏，不廢歗歌，於填詞一道，尤有心得。光緒丁酉、戊戌間，吳昌綬客津沽，奉手承教，酬和極歡，傳牋之使，頓轡以待。時津門已多南曲中人，煙墨脂黛，取給醉夢，太守不怒而笑，頗賙其乏。《滿庭芳》詞所謂「花間流鶯」，皆事實也。公子孟劬太守爾田與吳常過從，問羣書流別，以古學相切劘，陪羣游紀之間，引為至樂。比謝事還，卜居蘇州，與鄭叔問、朱古微婆娑尊俎間，商搉舊藝，倚聲益富。識者皆謂沚蓴寢饋宋賢，造語下字，分刌節奏，悉合槼度。可傳者逾數百篇，乃矜慎芟訂，僅錄《吳漚煙語》一卷。
　　　　言琴吾謂詞須審音
古人填詞，好用熟調，如草窗諸老熟於一調，必屢填之，以和其手腕，此長調也。小山於小令，亦填一調至十數，蓋亦避生就熟，易於著筆耳。常熟言琴吾大令家駒治詞學至五十年之久，所著《鷗影詞》六卷，幾於無調不備。且每有所作，輒從事絃管以求諧律。嘗謂詞之為道，承詩之盛，開曲之先，不深音韻，不窮律呂者，率爾操觚，恆至傷斲。始宋、元以逮今，海內勝流無不嗜此者，以能審音也。琴吾有子仲遠總戎敦源，亦以文學政治名於時。
　　　　楹聯至本朝而盛
楹聯之興，肇於五代之桃符，孟蜀「餘慶長春」十字，其最古也。至推而用之楹柱，蓋自宋人始，而見於載籍者寥寥。然如蘇文忠公軾、真文忠公德秀、朱文公熹之撰語，尚有存者。元、明以後，作者漸夥。至於本朝，則凡殿廷、廟宇之間，各有御聯懸掛。翠華臨蒞，輒荷宸題，天章稠疊，海內承學之士，翕然向風，楹聯之製，遂日臻美富矣。
　　　　連環格聯
吾國文學中有屬對一事，亦絕藝也。聞有一對，以翁笠漁大令曾任崑山、山陽、陽湖三縣，因出對曰：「崑山縣，山陽縣，陽湖縣，湖南從九，做過四五年知縣。」 【 此對以崑山、山陽、陽湖為連環格，而「湖南從九」又上頂一「湖」字，下以「九」字扣四五年之暗數，且又為實事也。】 後有對之者，甚巧妙，曰：「鐵寶臣，寶瑞臣，瑞鼎臣，鼎足而三，都是一二品大臣。」
　　　　流水聯
對聯僅對字面，而命意絕不相同者，世所謂流水聯者是也．如「木已半枯休縱斧」對「果然一點不相干」．「干」對「斧」，以虛字作實字解矣，工絕．又有一聯：「楊三已死無京丑．」對「李二先生是漢奸」．以「先生」對「已死」，至工．又「春眠未覺花心動」，對「夏禮能言（木巳）足徵」，「欲解牢愁須縱酒」，對「興觀群怨不離詩」，亦工．又光緒時，天津富翁某嘗自擬上聯，囑人對之，句曰：「三徑漸荒鴻印雪．」旋有人對之曰：「兩江總督鹿傳霖．」
　　　　吳山尊撰聯之速
嘉慶甲子，吳山尊學士主試粵西，所得皆知名士。既撤棘，門生入謁，立撰聯句贈之，各肖其人。解元為臨桂唐維釗，其祖某以乾隆甲子舉於鄉，兄維錫，亦解元也。聯云：「祖德慶餘先後甲，元燈分照弟兄明。」撫軍百齡宴兩主司於七星巖，酒次，索題廨中楹帖，即書云：「地有七星拱北斗，人如二客侍東坡。」
　　　　西湖彭剛直公祠長聯
長聯最難作，蓋不難於長，而難於一氣貫注也．俞曲園太史嘗撰彭祠一聯，長至三百餘字，并自記曰：「楹聯乃古桃符之遺，不過五言，七言，今人有至數十言者，實非體也．世傳雲南大觀樓聯最長，合上下聯，亦不過一百八十字．今年湖上彭剛直公祠落成，其湖南同鄉撰一長聯，寄余點定，凡二百七十字．余因亦自撰一聯，共三百十四字．」聯云：「偉哉，斯真河嶽英靈乎！以諸生請纓投筆，佐曾文正創建師船，青旛一片，直下長江，向賊巢奪轉小姑山去．東防歙婺，西障湓潯，日日爭命於鋒鏑叢中，百戰功高，仍是秀才本色．外授疆臣辭，內授廷臣又辭，強林泉猿鶴，作霄漢夔龍．尚書劍履，迴翔上接星辰，少保旌旗，飛舞遠臨海澨．虎門開絕壁，巖崖突兀，力扼重洋．千載後過大角礮臺，尋求突蹟，見者猶肅然動容，謂規模宏壯，布置謹嚴，中國誠知有人在．　　　　悲夫，今已旂常俎豆矣！憶疇昔傾蓋班荊，借阮太傅留遺講舍，明鏡三潭，勸營別墅，從珂里移將退省庵來．南訪雲棲，北游花塢，歲歲追陪到煙霞深處，兩翁契合，遂聯兒輩因緣．吾家童孫幼，君家女童亦幼，對穠華桃李，感暮景桑榆．粵嶠初還，舉足已憐蹩躄，吳閶七至，發言益覺（口函）（口胡）．鴛水遇歸橈，俄頃流連，便成永訣．數月前於右台仙館，傳報噩音，聞之為潜焉出涕，念酒坐尚溫，琴歌頓杳，老夫何忍拜公祠．」蓋上聯述剛直一生事蹟，下聯述己與剛直交誼，皆包括無遺也．
　　　　集四書篇名聯
有集《四書》篇名為聯而極自然者。聯云：「衞靈公遣公冶長祭泰伯於鄉黨中，先進里仁舞八佾；梁惠王命公孫丑請文公在離婁上，盡心告子讀萬章。」可謂鉤心鬬角，具有鬼斧神工之妙矣。
　　　　集句聯
金匱楊子延能集長句為長聯，有云：「蓋有功德材行志義之美者，豈獨花木土石水泉之適歟？」 【 上句曾鞏《寄歐陽舍人書》，下句柳宗元《永州韋使君新堂記》。】 又云：「放歌自得，心曠神怡，儘教風雪江湖，夢裏不知身是客；逸興遄飛，酒酣耳熱，難得烟花魚鳥，老來專以醉為鄉。」 【 上聯第一句張炎《寄興》詞，第二句范仲淹《岳陽樓記》，第三句張玉田《歸杭疏》，第四句李後主《浪淘沙》詞。下聯第一句王勃《滕王閣序》，第二句魏帝《與吳質書》，第三句李商隱《謝河東公和詩啟》，第四句蘇軾《次韻趙金鑠》詩也。】 
　　　　集佛語經文聯
青浦金有筠與俞曲園神交十年，未一謀面，而函札往來，輒自署「林陰仰雪翁」，或「無礙翁」。曲園贈以聯云：「心無罣礙；身其康強。」以佛語與經文作偶，頗渾成。
　　　　集詞句聯
有集詞句為聯而極自然者，如集玉田、梅溪云：「石磴拂松陰，幾曲闌干，古木迷鴉峯六六；烟光搖綠瓦，一屏新繡，芙蓉孔雀夜溫溫。」集稼軒、草牕云：「雲洞插天開，欲往何從，一百八盤狹路；湘屏展翠疊，臨流更好，幾千萬縷垂楊。」集晉卿、永叔云：「海棠開後，燕子來時，黃昏庭院；紅粉牆頭，秋千影裏，臨水人家。」集稼軒云：「素壁寫歸來，畫舫行觴，細雨斜風時候；瑤琴才聽澈，鈞天廣樂，高山流水知音。」集清真云：「錦幄初溫，葡萄架上春籐秀；闌干四繞，蒼蘚松階秋意濃。」集草窗云：「蓮葉共分題，貯月杯寬，笑拍闌干呼范蠡；篔屏掩雙扇，避風臺淺，旋移芳檻引流鶯。」集梅溪云：「竹杖敲苔，倚窗小梅覓句；簾波浸筍，閉門明月關心。」集夢窗云：「數曲闌干，人事迴廊縹緲；一匳越鏡，仙山小隊登臨。」竹垞云：「遊子何之，只是北燕南楚，落拓江湖，忍負了芳辰，萬事不如歸也；阿儂憊矣，最憐酒釅花濃，逍遙文史，問誰是豪傑，幾回搔首茫然。」
　　　　集哀啟句聯
張文襄之薨也，有集其公子哀啟中詞句為輓聯者，曰：「無一日不辦事，無一事不用心，疆寄三十年，僅乃如此；行治術十之六，行學術十之四，存詩五百首，嗚呼哀哉。」
　　　　集節氣名聯
有集節氣之名為聯而極自然者，聯云：「夜氣大寒，霜降茅簷如小雪；日光端午，清明水底現重陽。」
　　　　集五行名聯
有集五行之名為聯而頗自然者，凡十字，皆有金木水火土之偏旁。上聯曰：「烟鎖池塘柳」，下聯曰：「燈深村寺鐘。」
　　　　集五行五方名聯
都門名流嘗結絢秋盦詩社，時宗室盛伯羲祭酒昱，方中同治庚午解元，年少氣盛，尤跳盪，嘗摘唐人詩「鑪烟添柳重」五字索對，同人屬句者皆謂不稱。丹徒趙曾望對曰：「盅凍洒萳虛。」伯羲歎為絕對。眾不服，伯羲曰：「吾出句按五行水火木金土，此對句乃按五方東南西北中也。」眾猶有不知北字所在者，相與一笑而罷。
　　　　集四季四方名聯
有集四季、四方之名為聯而極自然者，聯云：「冬夜燈前，夏侯氏讀《春秋傳》；東門樓上，南京人唱北《西廂》。」
　　　　集四方名聯
高宗南巡，駕次順天之通州，曾出一聯以令侍臣屬對。聯曰：「南通州，北通州，南北通州通南北。」凡十三字，以南北通州四字貫之。紀文達公昀對之曰：「東當鋪，西當鋪，東西當鋪當東西。」
　　　　集戲名聯
有以戲名集聯而極自然者，如「潘烈士投海」對「孫夫人祭江」，「花園贈珠」對「草船借箭」，「背娃入府」對「打姪上墳」，「武松打店」對「曹操逼宮」，「哪吒鬧海」對「徐策跑城」，「烏龍院」對「白虎堂」，「三岔口」對「十字坡」，「春秋配」對「宇宙瘋」，「紫霞宮」對「白雲塔」，「四郎探母」對「九美奪夫」，「賣身投靠」對「打子放逃」，「問樵鬧府」對「打漁殺家」，「掛印封金」對「贈劍點將」，「花蝴蝶」對「玉麒麟」，「鴛鴦劍」對「雌雄鞭」，「日月圖」對「乾坤帶」，「七星燈」對「五雷陣」，「賣馬」對「偷雞」。
　　　　集俗語聯
有以俗語集為聯而極自然者，如「水底撈月」對「雪上加霜」，「挺腰凸肚」對「擺尾搖頭」，「花言巧語」對「油腔滑調」，「苦中得樂」對「忙裏偷閒」，「靠天吃飯」對「坐地分贓」，「賊頭狗腦」對「人面獸心」，「移花接木」對「牽絲扳藤」，「逢場作戲」對「揀廟燒香」，「黃花閨女」對「白木監生」，「酒肉朋友」對「柴米夫妻」。又一聯云「山童採栗用筐承，劈栗撲簏」，對「野老賣菱將担倒，傾菱空籠」。
　　　　姓名聯
有以人之姓名號及成語屬對，而工巧絕倫者，如「張之洞」對「陶然亭」，「烏拉布」對「蠶吐絲」，「葉志超」對「花心動」， 【 詞牌名。】 「準良」對「拳匪」，「黃興」對「白墮」， 【 造酒人。】 「張人駿」對「通天犀」，「金向辰」 【 郵傳部之官。】 對「銀托子」，「湯蟄仙」對「油炸鬼」，「朱介人」對「赤髮鬼」， 【 見《水滸傳》。】 「湯化龍」對「油汆蟹」， 【 汆，土懇切，吞上聲。】 「李柳溪」對「荷蘭水」，「朱桂辛」對「白瓜子」，「朱桂卿」對「赤松子」，「劉心源」對「弓背路」， 【 劉，兵器名。《書&#8231;顧命》「一人冕執劉」。俗稱路之直捷者曰弓弦路，迂折者曰弓背路。】 「蔡鍔」對「蛇矛」，「陸鳳石」對「九龍山」，又對「山雞絲」，「額勒和布」對「腰圍戰裙」，「阿穆爾靈圭」對「又求其寶玉」， 【 《左傳》句。】 「劉幼丹」對「康長素」， 【 以姓字對姓字，別為一格。】 「汪精衞」對「周自齊」， 【 自為鼻之本字。】 「萬青藜」對「雙紅豆」。 【 詞牌名。】 此種對，尤難於半虛半實之字，銖兩悉稱，「興」對「墮」，猶「匪」對「良」也。
　　　　拆字聯
有拆字為聯而極自然者，如「黑土墨」對「白水泉」，「田心思遠客」對「門口問行人」，「張長弓」對「騎奇馬」，「單戈合戰」對「十口為田」，「種重禾」對「犂利牛」，「凍雨洒窗，東二點，西三點」，對「典木置屋，曲八根，直四根。」
　　　　汪容甫斥袁子才聯
汪容甫聞袁子才隨園書齋嘗揭一聯以自誇也，思有以折之。先馳書，訂期相見。袁之聯為「此地有崇山峻嶺，茂林修竹；是能讀三墳五典，八索九邱」二句。及期往，袁不見。汪知其出避也，語其僮曰：「爾主人果在者，吾將假其所讀之墳典索邱一觀也。」袁歸，僮以告，遂撤其聯。
　　　　紀文達所見馬神廟聯
紀文達在京師，嘗偕友過馬神廟。廟門左掩一扇，上有聯云：「左手牽來千里馬。」友謂文達曰：「且勿觀下聯，試各思之。」文達曰：「下聯當為『前身終是九方臯』。」及審視，乃「右手牽來千里駒」也。
　　　　龔定庵喜朱野雲聯
畫師朱野雲遊京師，高冠大屐，絕不作江湖態．與龔定菴交稱莫逆，嘗書聯贈之云：「灌夫罵座非關酒，江敦移　那算狂．」定菴大喜，懸之聽事．徐垣生太史語人曰：「入門但觀此聯，便知是定菴家也．」
　　　　壽袁世凱聯
光緒戊申八月，為直督袁世凱五十壽辰，各部堂司官及直隸之候補者，奔走祝賀。壽文、壽聯至多，惟署順天府治中阮忠樞一聯云：「五嶽視三公，惟嵩峻極；百年稱上壽，如日方中。」最工雅，他作皆不及。又有自海外緘寄一聯者云：「戊戌八月，戊申八月；我佛萬年，我公萬年。」不知何人所作也。
　　　　下聯不易對
有以蜀漢諸葛亮事衍為上聯，而頗難屬對者，蓋句中含有一二三四五六七八九十等字，而皆武侯一人之事實也。句云：「守二川，排八陣，七擒六出，五丈原點四十九盞明燈，祇為一身受三顧。」
　　　　少尹祭幛懸中堂
曾忠襄公國荃督兩江，光緒庚寅，薨於位。開喪時，同城文武大員及各僚屬，並京外各官，均有奠儀，祭幛、輓聯以數百計。先數日，有少尹某誇於同僚曰：「余欲送祭幛一軸，使懸中堂，雖王公大人不能易位也。」是日，弔客盈門，視其中堂所懸祭幛，下款果為少尹某。中以白布書「兩宮垂淚」四字，蓋指孝欽后及德宗也。少尹以末秩浮沈宦海，因此知名。
　　　　詩鐘之名稱及原起
詩鐘之為物，似詩似聯，於文字中別為一體。初不名詩鐘也，曰嵌字偶句； 【 專指嵌字格而言，見《閩雜記》。】 曰分曹偶句； 【 專指分詠格而言，桐城張辛田用糦有分曹偶句之輯，見《閩雜記》。】 曰改詩，則改律句、絕句之詩而為兩句，陳石遺且謂之曰兩詩也；改字，意同截句之截字；曰折枝，則以為詩之一聯，故云，與改詩用意略同；又曰百衲琴； 【 吳縣秦雲、秦敏樹二人有《百衲琴》之刻。】 又曰羊角對； 【 見俞廷瑛《百衲琴跋》。】 皆不知所取義。至詩鐘二字，則取擊鉢催詩之意，故又曰戰詩。 【 樊增祥有《樊園五日戰詩記》。】 要之，此名以詩鐘名為最通行。始於道、咸間，殆仿制藝之截搭題而作，蓋截搭合二題以製一文，詩鐘亦合二題以製一聯也。至近代而人盛。作俑者為閩人，久之而燕北、江南亦漸有仿效之者矣。
徐鐵孫觀察榮嘗言，少時與諸友作嵌字聯句。鐵孫，為廣州駐防漢軍人，是則粵中亦有之也。
昔賢作此，社規甚嚴。拈題時，綴錢於縷，繫香寸許，承以銅盤，香焚縷斷，錢落盤鳴，其聲鏗然，以為搆思之限，故名詩鐘，即刻燭擊鉢之遺意也。
　　　　詩鐘之製題
詩鐘本為觴政文酒之會，即席鬮題，或以雅對俗，或以人對物，拈絕不相蒙之目，撰十四字聯合之，以語工而成速者為上，優者醇醪，劣者苦茗。今則徵人納卷，鉤思累日，猶不愜意。此自賢於博簺，然亦不免如韓退之所云「彫琢愁肝腎」也。
詩鐘題有詠一事一物者，有詠兩物者，然總以詠一事一物且詠不倫不類之事物為此體之正宗，若憑虛搆題，傑作尤罕。
憤時嫉俗之士，每於詩鐘出題時，寓其嬉笑怒罵，如天子與獸，官與狗，司法與傀儡，科舉與溺器，選舉與彩票，一薰一蕕，使與並列，可見矣。
　　　　詩鐘之體格
詩鐘分兩體，曰嵌字，曰分詠。任舉兩字，分嵌兩句中，嵌字也。兩句分詠兩物或兩事，分詠也。嵌字之格不一，嘗以通行與否，分為正格、別格。
正格七：曰鳳頂，一名鶴頂，又名虎頭，嵌第一字。曰燕頷，一名鳧頸，嵌第二字。曰鳶肩，一名鴛。肩，嵌第三字。曰蜂腰，嵌第四字，曰鶴膝，嵌第五字。曰鳧脛，嵌第六字。曰雁足，嵌第七字。
別格九：曰魁斗，一字嵌上句之首，一字嵌下句之末。曰蟬聯，一字嵌上句之末，一字嵌下句之首。曰鼎峙，三字嵌兩句中，不相並。曰鴻爪，三字，一嵌上句第四字，二嵌下句首尾。曰雙鉤，以四字分嵌兩句首尾。曰五雜俎，五字任意嵌於兩句中。曰四五捲簾，一嵌上句第五字，一嵌下句第四字。曰三四轆轤，一嵌上句第三字，一嵌下句第四字。曰碎錦，一名碎流，四字以上，任意分嵌於兩句中。
或無鳳頂、燕頷諸名，但謂之唱。嵌第一字曰一唱，嵌第二字曰二唱，以下仿此。
分詠者，兩句分詠兩事，或分詠兩物，或一事、一物，要以詠不倫不類之兩事物見長。
　　　　詩鐘之嵌字格舉例
詩鐘之嵌字格甚多，舉例如下．睡星鳳頂格云：「睡漢金鼇春及第，星河銀雀夜填橋．」兵雀燕頷格云：「酒兵宵按詩壇築，銅雀春荒霸氣沈．」鴨花鳶肩格云：「飬得鴨言驚客彈，拈將花笑悟憚機．」姑國蜂腰格云：「新放鼠姑蜂蝶碿鬧，小營蝸國觸蠻爭．」苔膽鶴膝格云：「槍染綠沈苔半卦，箏彈銀甲膽初寒．」楚宮鳧脛格云：「巫峽朝雲歸楚夢，連昌夜月入宮詞．」甲啼雁足格云：「龍騰滄海頻舒甲，猿聽巫山不住啼．」佛紅魁斗格云：「佛子座邊蓮葉碧，美人簾底棗花紅．」子雞蟬聯格云：「驊騮冀北無餘子，雞犬淮南并得仙．」壽字香鼎峙格云：「濤真無量人稱佛，書到相思字亦香．」大司馬鴻爪格云：「大宛職貢來天馬，少昊官司有祝龍．」太常仙蝶雙鉤格云：「太液聯翩池上蝶，常儀縹緲月中仙．」山冷微有雪五雜俎格云：「快雪看山晴有約，微波蕩月冷無聲．」袍到四五捲簾格云：「偶擕游屐到琴峽，待脫征袍隱鑑湖．」端菜三四轆轤格云：「紹下端門恭己日，禮成釋菜祭丁時．」雪練西瓜碎錦格云：「瓜皮雪泛西溪艇，練影江涵北固樓．」天地人碎錦格云：「雞踪踏地斜書　，鯉尾朝天倒寫人．」張三李四碎錦格云：「四壁圖書三尺劍，半肩行李一張琴．」十二月十二碎錦格云：「十里樓台十里月，二陵風雨二陵秋．」雞魚肉鑼鼓板碎錦格云：「雞市鼓喧分社肉，板橋鑼響賣溪魚．」
　　　　詩鐘之限字
龍陽易實甫觀察順鼎曰：「限字體，大率限兩字不對者，分嵌於兩句中第幾字，其用三字、四字以至七八字者，則苛政也，變體也。」閩人又有五碎、七碎之名。小兒未學作詩，先學作對。作對之後，又學作碎對者，對他人五字、七字之句。碎者，自作一對五字、七字之句，其題則先命兩字，使分嵌於兩句中，亦限嵌於第幾字，但五七碎所限之字，皆相對者。分詠體有《申報》、赤壁一題，實甫有一聯云：「字多英法蛟龍氣，江是孫曹鷸蚌場。」
　　　　詩鐘之分詠格舉例
詩鐘之分詠格，舉例如下。《赤壁賦》、泰山云：「前後兩篇名士筆，東南千仞丈人峯。」壽星、簾鉤云：「南極經天珠照耀，西山捲雨玉彎環。」《紅樓夢》、白髮云：「應號怡紅公子傳，已非慘綠少年時。」醉蟹、情絲云：「濁世不容公子醒，春愁多為女兒牽。」
　　　　詩鐘有籠紗嵌珠二格
咸陽李孟符兵部岳瑞曰：「詩鐘之作，近世極盛，有籠紗、嵌珠二格。籠紗者，取絕不相干之兩事，以上下句分詠之者也。嵌珠者，任取兩字，平仄各一，分嵌於第幾字者也。籠紗易穩而難工，嵌珠難穩而易工。晚近多尚嵌珠，鄙意頗不喜之。」都中相傳有分詠楊貴妃、煤者云：「秋宵牛女長生殿，故國君王萬歲山。」超脫悲渾，當為極格。又有朱古微詠山谷、蠹魚云：「詩派縱橫不羈馬，書叢生死可憐蟲。」李西漚詠寶劍、崔雙文云：「萬里河山歸赤帝，一生名節誤紅娘。」或詠魁星及承塵，魁星手中不持筆而持元寶者云：「文章自古須錢買，臺閣於今半紙糊。」詠《史記》、白糖云：「傳世文章無礙腐，媚人口舌只須甜。」詠醉蟹、情絲云：「濁世不容公子醒，春愁多為女兒牽。」皆超雋。
此體閩人最工，魁星、承塵兩聯，皆閩人所為也。鄭蘇堪嘗言，某歲福州某社出「女花」兩字，用嵌珠格，因字面太寬，限集唐詩。其前列三人皆極工，一云：「青女素娥俱耐冷，名花傾國兩相歡。」一云：「商女不知亡國恨，落花猶似墜樓人。」一云：「神女生涯原是夢，落花時節又逢君。」此非所謂文章天成，妙手偶得者耶！有人欲嵌「雪珠」二字，倩蘇堪為捉刀者，蘇堪應聲曰：「雪膚花貌參差是，珠箔銀屏迤邐開。」二語皆在《長恨歌》，尤極自然。
　　　　詩鐘之唱卷
閩人作詩鐘，以唱為重。其作詩鐘、閱詩鐘之法，每發題後，人例作四聯，投卷於筒，彙交謄錄，謄錄以小箋紙分謄，每箋例四聯。如每會十人，每人四聯，則小箋十紙，即可謄畢。每謄畢一紙，即送末座先閱，閱畢，遞傳上座者，以次輪閱，擬取者各另紙錄出。所取不過十聯以內，自定甲乙。如每會十人，則十人各定所取甲乙也。各閱定後，以次宣唱之，優等者有賞。唱卷之法，從最後先唱，至元卷而畢。
詩鐘以唱為樂，但頗費時耳。閩人例作四聯，欲多作者，則必作八聯而後可，不許少，亦不許多。易實甫每次皆作八聯，然不如僅作四聯之少而易精耳。閩派以陳伯潛閣學寶琛為最工，如束年云：「束脩自笑羊何瘦，年齒誰憐馬又加。」羣雪云：「絕羣新築空山屋，犯雪親拏獨夜舟。」乞迷云：「殘酒乞鄰聊一醉，亂山迷路欲何歸？垂暮迷方終不逕，忍飢乞食定誰門。」木安云：「十年竿木逢場戲，一夢槐安作宦歸。」炊季云：「貧有一炊寧斷飲，老思羣季罷登高。」補顏云：「生際聖朝無補甚，老營陋室自顏之。」皆沖遠深微，詩鐘之最上乘也。
閩派有葉芾棠者，亦作手也。其所作，有蟲館限第二字云：「已蟲琴柱知音杳，久館權門脫穎難。」蟲館皆實字，頗難對，此聯竟將蟲館揉成虛字，妙矣。葉肖韓則云：「壁蟲待蟄秋絲盡，颷館無悰晚吹哀。」吐屬亦佳。又有佚其姓名者兩卷云：「倮蟲慚愧儂為長，旅館喧嘈客自孤。」「號蟲身世如寒士，解館賓朋似落花。」存之，亦足以略見閩派矣。
　　　　集唐詩以為詩鐘
詩鐘能以唐人詩句之爛熟人口者，運用得法，而屬對又相稱，自為有目共賞之作。然不可失之於淺，淺亦斷不能出色。福州某社女花二字所集唐詩之外，亦頗有之。如順德羅掞東主政惇曧伏星限第三字云：「香鑪伏枕京華望，雪涕星關早晚收。」又儀徵張丹斧好詩鐘，嘗以《傳簡》、《驚夢》題徵集作者，海寧程摶九所成僅十字，曰：「忽逢青鳥使，打起黃鶯兒。」蓋皆集句之渾成者也。
　　　　詩鐘有狀元謄錄
詩鐘甲乙最優者為狀元，最劣者為謄錄。梁節庵按察鼎芬嘗言：「陳伯嚴主政三立、繆筱珊編修荃蓀作詩鐘，皆由謄錄升至狀元。」言其初皆不工，後乃甚工也。
　　　　施鴻保在閩所見詩鐘
錢塘施鴻保在閩時，所見之詩鐘，佳者甚多，今記其數聯。如七才子八鄉兵云：「七步詩才曹子建，八門兵法武鄉侯。」依次分嵌，今無其格。七月半燒紙衣云：「半夜燒燈花落紙，七絃彈月露沾衣。」其但拈二字，次第限嵌者，即鳳頂、燕頷等格也，尤巧。如子魚限第二字云：「燕子不歸春寂寂，鯉魚無信路迢迢。」斷江限第三字云：「可憐斷雁無消息，不及江潮有去來。」田月限第四字云：「薄宦無田何日返，故人如月幾時圓？」皋馬限第五字云：「金玦心傷皋氏宅，玉環魂斷馬嵬坡。」雪如限第六字云：「湖上殘山松雪老，江南春雨六如歸。」此數聯俱自然連合，而上下語意仍復相貫，非心露手妙者不辦。
　　　　張施詩鐘之唱和
桐城張辛田明府用糦為詩鐘，以不類事為題，合二題詠七言一聯。端午日孔子云：「赤帝驕人重五日，素王去我二千年。」魁星頂篷云：「曾將綵筆干牛斗，未許空梁落燕泥。」梳頭朝帽云：「雲開曉鏡攏蟬鬢，風閃峨冠動雀翎。」賣新聞靴襯云：「事經訪後傳多誤，步太高時穩最難。」剔腳人題名錄云：「足下工天三寸鐵，眼前聲價一文錢。」官坐堂養私孩云：「鼓吹堪憐聲是肉，歡娛誰料禍成胎。」枕頭劊子手云：「黃昏我便思依汝，白晝君偏敢殺人。」不應鄉試牛肉云：「秋戰任人雄拔幟，春耕憶爾病扶犁。」告示放屁云：「鄉老抬頭看日月，通人掩鼻笑文章。」吹簫和尚煮狗肉云：「定知跨鳳終成偶，不比燒豬要避人。」褡衣囚車云：「方外可知無正服，此中幾見有完人？」戒方新經布云：「子弟不材程白木，女兒有喜驗紅巾。」官廚子菊花云：「饔人公膳更雙鶩，隱士閒情對一鷗。」報馬糞桶云：「鈴聲急雨三更驛，擔影斜陽十畝田。」先生解館木芙蓉云：「化雨已成前日事，拒霜又見此時花。」鏡中美人撲滿云：「彼姝對影總如玉，此虜失聲空守錢。」海狗腎木偶云：「縱使生兒亦豚犬，是誰作俑到公卿？」燕子番狗云：「三春又見君尋主，諸夏難容爾吠人。」辛田索施鴻保效之，鴻保即以燒年紙打紙牌為題云：「明歲祈神重福我，今宵約伴共由吾。」又點燭嬾貓云：「書成誤處憑燕說，睡正酣時任鼠偷。」門神愁酌云：「笑爾常為門外漢，教兒且覆掌中杯。」扳不倒錢云：「此老平生最倔強，乃兄何處不流通？」溺桶蓋冬菜云：「掩鼻無須避惡臭，咬根最好解餘酲。」鴻保旋自拈數題詠之，賊寶劍云：「何妨梁上有君子，要使世間無亂人。」與友行吟賭場云：「脫巾微步偕詩客，擲帽狂呼聚博徒。」呼狗家信云：「八尺休憑宣孟嗾，萬金曾記少陵吟。」請酒單紗帳云：「覓醉惟應招大戶，禦風最好製輕容。」蛇溺桶云：「不聞壯士行時畏，好供將軍飯後遺。」烟燈正月二十九日云：「長宵好友伴橫臥，明日古人偕送窮。」雪中人傳奇沽酒云：「不信英雄常乞食，且憑賢聖暫袪愁．」打灘柳云：「白晝長年閒狎浪，青春少婦倦登樓．」老婆兒許願得孕云：「此種癡情惟佛諒，最先喜訊祗郎知．」聽鶯弄猢猻云：「春來好共客携酒，樹倒便隨人乞錢．」鴻保續又就原題和之，梳頭朝衣云：「蛾描鴛鏡匳初啟，虎拜螭坳佩共垂．」燕子番狗云：「代飛候暖催賓雁，入貢時清比旅獒．」告示放屁云：「官銜有例起頭大，文字無憑下氣市．」戒方新經布云：「頑心須警木三尺，喜信初傳月一番．」枕頭劊子手云：「游仙我戀真佳境，入市人呼好快刀．」褡衣囚車云：「梵相最宜圖託鉢，土音亦好聽操琴．」官廚子菊花云：「勞薪有客知真味，晚節
　　　　　　　　　　　　　　　　　　（缺文）
　　　　易實甫開詩鐘社於蜀
光緒乙酉，易實甫隨侍其尊人叔子方伯於川藩任所，趨庭之暇，與弟由甫、妹香畹及妹壻黃玉宗開詩鐘社。時張子苾、曾季碩夫婦居署中，而蜀中羣彥有顧印伯、范玉賓、劉健鄉、江叔海諸人，簪裾畢集，同作詩鐘，往往酒闌燭燼，夜分不休。刻成四冊，玉賓題簽曰《仿建除體詩》。蓋《鮑明遠集》有《建除》詩一首，以建除滿平定執破危成收開閉十二字，分嵌於一詩之中，六朝人多有之。有嵌數目者，有嵌五音八音者，亦文人游戲之一，與詩鐘相似者也。實甫命名之取材以此。
　　　　詩鐘風行於京都
光緒庚子初春，易實甫在京師，詩鐘之作，風行一時。琉璃廠南紙鋪之門，皆貼有詩鐘題，徵收試卷，標明彩物。波及內城，亦有發題並送卷者，不知何人所為也。實甫所聞警句，如韓信墨盒云：「國士自真王自假，兼金其外絮其中。」楊柳七夕云：「三起三眠三月暮，一年一度一魂銷。」古書老妓云：「文字鬱律蛟蛇走，門前冷落車馬稀。」零星掇拾秦灰後，去日銷磨楚夢中。」逾數月，遂有拳匪之亂，此事亦遂廢矣。
　　　　常州有鯨華社詩鐘
常州有鯨華社詩鐘，先後與社者四十有四人，創於江陰金溎生運副武祥、武進劉葆良兵備樹屏，起光緒辛丑四月，訖癸卯十月，凡四十集。其期會之疏數，賓朋之眾寡，無定形，亦無常主。或一月再三集，或間三四月一集。前集之人，與後集不必相謀。蓋同社之中，宦游四方者什六七，其它或迫於生事，僕僕奔走，或過客，儳焉至止，一集輒去，乍歸復出，倏來倏往，其優游閭巷無官私之牽率者，無數人焉。癸卯以後不復舉，亦以散者不可猝聚，故莫之止而止也。史朗存每集必赴，罷，輒裒一日所得句，挾以歸，纂次而藏之，都四千餘聯。
　　　　張文襄好詩鐘
張文襄好作詩鐘，督鄂時，輒於政暇召集僚友作詩鐘，往往限以難字。嘗以奇態二字命題，某用杜詩分點一聯云：「弟兄陳氏奇皆好，姊妹楊家態並濃。」
一日，傳某某入署為詩鐘。一被傳者，婦病方殆，不敢辭，勉具衣冠而往。文襄不衫不履，劇談久之，始出題，乃皆搆思。某哀急萬分，知其婦於此數分時，必已不起。瞥見其僕在窗外探望，若有言而不敢入者，心益痛，不覺涕泗交流。文襄見之，大笑曰：「做不出，亦常事，何哭為？」某起立，言實婦病垂危，痛極而流此急淚耳。文襄云：「何不早言！」即揮之出。
文襄入樞垣，結習未除，嘗限蛟斷二字分嵌一聯。梁節庵作云：「射虎斬蛟三害去，房謀杜斷兩心同。」文襄大悅。
　　　　蔡伯浩好詩鐘
蔡伯浩觀察乃煌好詩鐘，其官江蘇蘇松太道時，尤喜為之。與幕賓競字鬬格，擊鉢相催，一聯既成，電傳金陵。樊雲門嘗為之評判甲乙，誠可謂極文人之好事矣。
伯浩當時有《絜園詩鐘》之刻，佳構頗多。如睡宮鳳頂云：「睡足海棠春色豔，宮深槐樹午陰長。」門六鳶肩云：「火樹六街城不夜，碧蕪門館地無埃。」綠繩鳶肩云：「相看綠鬢菱花鏡，自寫繩頭貝葉經。」人粉蜂腰云：「三策天人新著作，六朝金粉舊河山。」翠油蜂腰云：「一水如油浮艇去，四山將翠入城來。」皆警句也。
　　　　李孟符開詩鐘會於粵
李孟符曰：「嵌珠難穩而易工。」良然。顧其佳者，亦正可諷。光緒丁未旅粵，暇輒從朋輩為詩鐘之會。一日，拈得臣滿二字，皆用嵌珠中之虎頭格。 【 虎頭格即鳳頂格。】 虞和甫觀察云：「臣門車馬登龍日，滿屋圖書伏蠹年。」況晴皋大令云：「臣門冷落容羅雀，滿地淒涼怕聽鵑。」陳伯瀾刺史云：「臣心常與葵同向，滿鬢羞將菊亂簪。」自然名雋。又用燕頷格嵌屋心二字，伯瀾云：「老屋欲傾松作柱，禪心未定絮沾泥。」用鳶肩格嵌人南二字，晴皋云：「杜陵人日淒涼甚，庾信南來感慨多。」陳少衡大令云：「天上人間今夜月，南征北下隔年霜。」又陳壎伯大令用虎頭格嵌臭珠二字云：「臭逐不妨來海上，珠還何日返天南？」皆佳句也。拙作臭珠云：「臭如蘭蕙交如水，珠辟塵埃玉辟寒。」又千土二字，用蜂腰格云：「隔院秋千雜絲竹，東華塵土夢觚棱。」嗜痂者以為後一聯感喟蒼涼，別有懷抱。
　　　　高乃超詩鐘好嵌字
高乃超，名超，閩人。其先世為揚關榷吏，遂家於揚。嘗於揚之教場，設可可居小酒肆。營業日起，乃增益資本而擴之。閩人好作嵌字詩鐘，高尤嗜之，日夕集文士從事吟詠。其司簿籍之某，亦能詩能棊。有客過其門，輙聞吚唔之聲。店小二報帳，而居停與司帳者方閉目推敲，其營業遂因詩鐘以敗。
　　　　謎之名稱及原起
謎必用燈，不知何人作俑。古名「商燈」，又曰「春燈」，或呼為「文虎」，一曰「燈虎」，而又疑其為「燈糊」。虎字必有所本，殆取以矢射之之義也。商則取商搉之義。惟「春燈」之名甚雅，蓋春市一燈，文人小集，必在上元良夜金吾不禁時也。
古無謎字，但謂之隱語。麥麴、河魚、庚癸等詞，見於《左傳》。其次則《國語》之「秦客為廋詞於晉之朝」，而《新序》之狐白羊皮，《曹娥碑》之「絕妙好辭」，孔北海之「魯國孔融文舉」，皆是也。北海作離合體詩，其詩曰：「漁父屈節，水潛匿方。與時進止，出寺弛張。呂公饑釣，闔口謂旁。九域有聖，無土不王。好是正直，安固子藏。海外有截，隼逝鷹揚，六翩不奮，羽儀未彰。龍蛇之蟄，其它可忘，玫旋隱曜，美玉韜光。無名無譽，放言深藏。按轡安行，誰謂路長！」此詩離合「魯國孔融文舉」六字。如第一句漁字，第二句水字，漁去水為魚。第三句時字，第四句寺字，時去寺為日。離魚與日而合之，則為魯字。餘倣此。
《文心雕龍》曰：「謎者，回互其詞，使昏迷也。」《七修類稿》曰：「隱語轉而為謎。至蘇、黃而始盛，有編集四冊，曰《文戲》。」
　　　　謎之體格
謎有體有格。以體言之，有會意、象形、諧聲、增損、離合、假借、分詠之別。大抵用格必須在旁註明，體則不能先為表示。至古人所謂重門垂柳，不知是何體裁，今失傳矣。
謎之格甚多，自「黃絹幼婦，外孫齎臼」八字合為「絕妙好辭」始，其後踵事增華，而格日多。曰白描，曰集錦，曰繫鈴，曰解鈴，曰捲簾，曰落帽，曰脫靴，曰折腰，曰錦屏，又謂之鴛鴦。
　　　　謎之神品能品逸品
謎為文人之餘事，張文襄好猜之，嘗以「夜來風雨聲，花落知多少」射《易經》「中心疑者其辭枝」，神傳阿堵，餘味盎然，是為神品。葉奐彬之「末座少年，異日必是有名卿相」射《詩經》「綠衣黃裳」，文章天成，妙手偶得，是為能品。某之「伯姬歸于宋」 【 見《春秋》。】 射《唐詩》「老大嫁作商人婦」，別開生面，妙造自然，是為逸品。
　　　　謎以摹神見長
謎之以摹神見長者，不在以面底字義相配合，如潘文勤之「臣東鄰有女子窺臣三年矣」射「總是玉關情」，不著一字，儘得風流，純然一片靈機，非笨伯所能夢見。張味鱸以「臣至今未許也」，射《西廂》「不要東牆」，則自謂差堪髣髴。又以「聞甬道中屐齒聲甚厲」射「庾公之斯至」；「彼可取而代也」，射「為政不難」；「汝視阿嬌好否」射「姑將以為親」；「孔子亦矙其亡也，而往拜之」，射「立於虎門之外」，皆意在言外。惟所射為書句，不及詩詞流宕有致耳。但此種謎面，必用成語為佳。若後人以「《紅樓夢》中女」亦射「總是玉關情」者，雖同一用心，未免相形見絀耳。味鱸，名啟南，閩人。
　　　　謎有書家意江湖意之別
光緒戊申，番禺沈太侔禮部宗畸在京師刊行《國學萃編》，其徵謎語有云：「書家意者方能照登，江湖意者恕不登錄。」此語直得謎中三昧。謎之最忌者二：一曰俗，如鄉人所猜之謎是也；一曰呆，如蘇滬各地茶肆中丐者所書之謎是也，是皆太侔所謂江湖者是也。一染此習，便失文人身分。故謎雖屬游戲，必非胸無點墨者所能從事。
以「政」射書名「正字通」，以「五經無陣字」射「陳代」，「菊」射「鞠通」，此謎之通於字學者也。唐薇卿中丞景崧以「虛帳不必實給」射「花開堪折直須折」，此與書注之彼此通同而無折閱者相合。以「李憲之有韋」射「言及之而不言」，以「寺」射「己欲立而立人」，此謎之通於訓詁者也。以「期期艾艾」射「蓋三百年於此矣」， 【 古文】 以「萬取千焉，千取百焉」射「其實皆什一也」，此謎之通於數學者也。以「水火金木土」射「其下維穀」，以「詩賦」射「自葛始」，以「檮杌」射「南國之紀」，以「當與夢時同」射「有覺其楹」，以「召公奭、太公望」射「旦畢中」，以「二十號」射「冠而字之」，以「非徒無益，而又害之」射「謂語助者」，以「崔雙文」射「在南山之下」，此謎之通於經者也。必如是，始可謂之得書家意。
王嘯桐孝廉風雅能文，謎雖非其所長，偶一為之，亦皆膾炙人口。如「白牡丹」射「素富貴」，「伯牙終身不復鼓琴」射「為期之喪」，「松子」射「父為大夫」，「右徵角，左宮羽」射「商也不及」，「德行、言語、政事、文學」射「夫子之設科也」，「戊辰」射「天數五，地數五」，「塞翁吟」射「思馬斯作」，「族譜」射「在宗載考」，「太顛、閎夭、散宜生、南宮适」射「亂為四輔」，「非實中心好吳也」射「越在外服」，「泥馬」射「康王跨之」，「管仲不死」射「生夷吾」，「甲長」射「龜為前列」等謎，皆嘖嘖人口。或以運典見長，或以底面現成取勝，自非江湖諸家所能望其項背也。
謎之有書家、江湖之別者，雅俗耳。然亦有意俗而詞不俗者，並有詞亦俗而不厭其俗，一似無傷雅道者。如「使女擇焉」射「決汝漢」，「打胎」射「既欲其生，又欲其死」，「人盡夫也」射「漢之廣矣」，「太監」射「為其嫌於旡陽也」，「娘子誇才郎」射「能官人」，「賴債」射「借曰未知」，「視之男也」射「相其陰陽」，「宮」射「滅下陽」，「怎當他臨去秋波那一轉」射「離騷」，「退婚證據」射「前漢書」，「閨門」射「黃花地」，「太史公下蠶室」射「畢竟是文章誤我，我誤妻房」，「宮辟疑赦，其罰六百鍰」射「有錢有勢」，「其勢不佳」射「如之何不弔」， 【 梨花】 皆足令人捧腹，然仍不脫書家意，洵為文人之游戲也。
　　　　謎須面底相扣
尋常之謎，其面與底之相扣，恆不外正反二義。其以正義扣者，如「眾善奉行」射「好事者為之也」，「和尚還俗」射「釋新民」，「命舜浚井」射「使虞敦匠事」，「施恩不求報」射「賜也何敢望回」，「拙荊」射「柴也愚」，「偷香」射「竊聞之」，「竹書」射「簡而文」，「昌黎」射「文王之民」，「雁足傳書」射「飛鳥之遺音」，「監生」射「觀其所養也」，「詩思在驢子背上」射「有懷於衞」，「是謂過矣」射「可以為錯」，「閨怨」射「婦歎於室」，「夜半鐘聲」射「牢曰子云」，「諸峯羅列是兒孫」射「太岳之胤也」，「都御史上白簡」射「從臺上彈人」，「鴉背夕陽明」射「日在翼」，「告別」射「歸去來辭」，「吐氣如虹」射「長息」，「爭座位」射「鬬班」，「心喪三年」射「師服」，「楊柳樓臺」射「絮閣」， 【 劇名。】 「一鞭殘照裏」射「馬兒向西」之類皆是。雖確切不移，終有天地即乾坤之嫌，猶之行文不重正面而重反面，故謎之以正義扣者，不若反扣之為曲折而多趣。如「日入而息」射「不昏作勞」，「非實中心好吳也」射「越在外服」，「閫教」射「夫有所受之也」，「樵子」射「其父析薪」，「予天民之先覺者也」射「我不以後人迷」，「直呼其名」射「或不知叫號」，「不貳過」射「惟一經」，「圓轉如意」射「不可方思」，「師也辟」射「夫子未出於正也」，「惟正之供」射「弗納於邪」，「輕減了小腰圍」射「帶則有餘」，「逝不相好」射「人在情在」，「南元」射「北方之學者未能或之先也」，「俯允」射「不肯把頭抬」，「願聞己過」射「許人尤之」，「受用」射「不辭費」，「正面著想」射「反是不思」，「娘子軍」射「出夫家之征」，「蓋有之矣」射「乃底滅亡」，「曲有誤」射「直不疑」，是皆以反面字扣正面也。
　　　　六經謎
《六經》謎雖較《四子書》為易作，然所易者，不過材料較多耳，於謎之真際無與也。《詩經》謎之佳者，如「指囷相贈」射「予所蓄租」，「牧童遙指杏花村」射「彼有旨酒」，是皆指點得神者。「一二梅花烘夕照」射「三五在東」，「雞」射「二三其德」，是以數字扣合者。他如「聞雞起舞」射「先祖是聽」，「髀肉復生」射「無使君勞」，「懊儂歌」射「亂我心曲」，「此非吾君也，何其聲之似我君也」，射「明明魯侯」，「天地一孤舟」射「載玄載黃」。《易》謎如「凱風何以不怨」射「蓋取諸小過」，「西廂記」射「兼三才而兩之」，「眾賓望之以為神仙」射「觀泰同人既濟」，亦靈變可喜。《書經》謎如「畫」射「聿求元聖」，「欲有謀焉則就之」射「王來自商」，「覺」射「三江既入」，「二十四朝事略」射「三八政」，皆顯切渾成，無一毫餖飣習氣者也。
　　　　謎詩
遂安毛鶴舫際可嘗賦謎詩十二首，每首隱四人名，均在一部書中。清奪晉人，覆發漢主，取當老參禪，留作韻事譜。長洲褚人穫為之解釋於下。《聖瑞圖》云：「美玉無瑕輯瑞同， 【 白圭。】 岐豐佳氣慶雲中。 【 周霄。】 從天產下鱗蟲長， 【 龍子。】 兩道祥光一色紅。 【 丹朱。】 」《太平樂》云：「虎旅歸來已罷兵， 【 畢戰。】 關梁無禁任遙征。 【 許行。】 九重天子稱仁聖， 【 王良。】 異獸趨朝負輦行。 【 象。】 」《王會圖》云：「節屆陽和萬彙蘇， 【 景春。】 降藩歸化效前驅。 【 王順。】 北門鎖鑰推良佐， 【 司城貞子。】 絕域從今按版圖。 【 貉稽。】 」《嘲一家低碁》云：「滿院碁聲暑氣收， 【 弈秋。】 乃翁局敗少機謀。 【 公輸子。】 君家季父還猶豫， 【 子叔疑。】 為語兒童且退休。 【 子莫。】 」《金蘭會》云：「綠柳陰中點絳紅， 【 楊朱。】 良材勝任棟方隆。 【 杞梁。】 少年意氣真堪託， 【 季任。】 一諾何妨縞紵通。 【 然友。】 」《高隱》云：「垂楊枝上漏春光， 【 泄柳。】 歸去來辭獨擅長。 【 晉文。】 聖主南山容霧隱， 【 王豹。】 素絲白馬為誰忙。 【 綿駒。】 」《家慶》云：「舊識傳家有雋才， 【 陳良。】 長男濟困散家財。 【 孟施舍。】 更傳遲暮添丁好， 【 晏子。】 疑是籛鏗改姓來。 【 彭更。】 」《宮詞》云：「春日問花花解語， 【 桃應。】 良緣欲就轉橫波。 【 成覵。】 東隣相對憐嬌小， 【 西子。】 爭比椒房絕豔何？ 【 宮之奇。】 」《山行》云：「岧嶢西岳接西京， 【 華周。】 天際冥鴻物外情。 【 飛廉。】 莫道路遙頻顧僕， 【 百里奚。】 衰年負荷歎勞生。 【 戴不勝。】 」《嘲村學究》云：「身長九尺皓鬚眉， 【 高叟。】 俯首常如持滿時。 【 戴盈之。】 村塾全然無約束， 【 師曠。】 任兒攜幼浴清池。 【 子濯孺子。】 」《宮怨》云：「夜永雞鳴漏未收， 【 景丑。】 官家沉醉百無憂。 【 王驩。】 娥眉一色誰相讓， 【 顏般。】 南院光輝相對幽。 【 北宮黝。】 」《老農》云：「中男驅犢出前村， 【 牧仲。】 須避南山百獸尊。 【 陽虎。】 更與諸兒相共語， 【 告子。】 年來齒落復生根。 【 易牙。】 」
　　　　諺語謎
以諺語為謎，非扣以成語不可，況五方異宜，語亦不同，作謎者尤須在楚言楚，在齊言齊。如「幸而獲之，坐以待旦」射「不曉得」，以「鼓鐘送尸」射「不留神」，以「閱後付丙」射「一目了然」，皆諺語之普通者。外此，如以「強得易貧」射「四十弗富」，蘇諺也；以「吉利吉利」射「雙料曹操」，京諺也，則各限一方，不相通用。非特底也，面亦有之。如以「乖覺」射「是知津矣」，蓋用京諺之以乖為婦人口也。以「東風」射「西瓜」，京音瓜近刮，言起東風時，向西吹也。以「城外麵餅極多」射唐詩「野火燒不盡」，蓋以京都麵餅小厚而無芝麻者稱曰火燒，故云。諺謎之不可通也如是。
　　　　孝欽后喜謎
孝欽后喜製春燈謎，其得意者，射中之，每條賞銀五十兩。
　　　　唐薇卿謎有絕詣
唐薇卿嘗著有《謎拾》一書，佳者頗多，炙膾人口。如以「夫陽子本以布衣處於蓬蒿之下」射「城非不高也」，以「本以」字反振「非不」字，何等自然，似韓文公當日下筆時，特為此句而設。又以「送之至湖口」射「視我邁邁」，底面皆極渾成，又恰合口吻，可稱謎中絕詣。
　　　　張味鱸在辰所見之謎
光緒甲午，張味鱸客長沙，值孝欽后萬壽，滿城金碧，士女殷闐。而好事文人，亦於此時分曹射覆，點綴昇平。入夜，輒往觀之。至一處，偶一瞻眺，見他人所射中者，鄙俗不堪，令人欲嘔，望望然去之。如「妓女入大成殿謁聖」射「陽貨欲見孔子」， 【 落帽。】 已極可笑。又有一梨花格，面為「孔子為魯司寇，鑿壁俞光」射《四子》二句，其雜湊不通，蔑以加矣。及揭出，乃「聽訟吾猶人也」。以「吾猶」諧為「無油」，真可謂想入非非矣。繼至一家，則表裏均甚大方，確為文人之筆，其披露者數條。如「萬國衣冠拜冕旒」射一「命」字， 【 捲簾。】 分之為「叩一人」，語合頌揚，故為佳耳。「不是因緣也並頭」射一「韻」字，以諧聲兼會意，頗具匠心。「乃審厥象，俾以形旁求于天下」射一「像」字，以底面為增損，亦甚佳妙。他如「綠林豪傑舊知名」射「昔者竊聞之」，「外孫丰度鼠姑馨」射「好色富貴」，「自寫家書寄弟兄」射「啟予足啟予手」。味鱸則曰：「此雖非成語，而措詞不俗，亦謎中能手也。」
　　　　張味鱸設謎社於辰
張味鱸弱冠以前，專喜猜謎而未嘗自製．光緒辛丑客辰州，襄　局事，時值上元將届，辰郡燈火甚盛，戲蚌舞獅，魚龍曼衍，遊人肩摩轂撃，絡繹於衢，偶然興動，於是懸一燈於廛市，備紙筆為酬庸．辰人最喜食粿，即俗呼為元宵者，及檳榔諸食物，亦因其所嗜以為贈品焉．彼中文人素不諳此，訝為剏見．初時僅就其淺近者射之，經味鱸指示要領，開陳窽竅，并述古謎為比例，遂得舉一反三之效．既而靈思日闢，嗜者益多，昕夕過從，竟成莫逆．味鱸與辰人士訂交，實以謎為之作合焉．
　　　　張味鱸論謎
張味鱸曰：「作謎必求人猜，佳者尤望其發表，如賈者之奇貨得售，庶幾不負，非若軍人之臨敵，惴惴然惟恐彈丸之注射也。嘗見他人之出謎者，或專事艱深，以僻典異書，自矜博，洽苦人所難。或多方挑剔，猜者字句間偶有小誤，即斥為非是。雖勝於原作，亦堅不認可，其居心惟恐人之猜中耳。既畏人猜，何如勿出，作此醜態，甚無謂也。余則反其所為，遇有佳製，竊恐人之不中，有時微示其意，指點迷途，俾不誤厥眼光，終能達其目的，或亦吾儒忠恕之一道乎！」
　　　　張味鱸以新式燈猜謎
普通所張之燈，大都長一二尺許，分兩層，中然小燭，所出亦僅數十百條而止。張味鱸則變通其法而擴充之，製一巨架，長四五尺，上下作三級，籠以兩巨煤氣燈，光明如晝。謎則《四子》、《五經》、雜俎，各從其類，凡數百條。已猜中者，則將原紙標明謎底，黏示其旁，俾觀者知其用意之淺深，以為模範。故人皆樂於從事，歎為春燈之大觀也。
　　　　張修五有謎癖
有不善猜謎而有此癖者，張修五也．修五為味鱸之族叔，幼相親，長相得，復同舉茂才，同辦辰州　務；連床話雨，樽酒論文，數十年如一日也．修五勤於學，博聞強記，有書廚之目．見味鱸製謎，必一一諮詢，與語，亦領悟，出題時，必從旁坐聽．遇有佳製為人射中，則眉飛色舞，若自己出．夜漏三四下，無倦容，觀者不散，不去也．然始終末嘗自猜一謎，以天性篤厚，不諳機變也．
　　　　鄧舜欽不能猜謎
有精於詞章而性不相近者，江右鄧舜欽孝廉是也。鄧工書畫，尤嫻於詩詞，於謎獨懵然罔覺，且視之索然無味。張味鱸識之，嘗以古謎之極佳者為之稱說，其如何命意，如何扣題，及著眼下手之法，罕譬曲喻，當時似亦了了，及易一題，而仍茫然。雖以極淺之謎，如「夏以水德王」射「黨」字者，令其試猜，亦決不能中。不知天賦聰明，何以優於彼而絀於此也。
　　　　陳白水謎不耐思
有性極靈敏而不耐思索者，如湘潭陳白水者，風雅士也，八法六法，皆獨步一時，金石刻畫，亦駸駸入秦、漢人之室。嘗假館於張味鱸家數年，晨夕與共，每讀報章，見有謎語，輒邀與同觀，品評優劣。所言悉中肯綮，其感覺之敏速，有時為味鱸所不及。一日，見報載以「力」字射「二之中四之下」也。味鱸尚未悟，白水見之，即知其從「五」字中心抉出。惟性不喜沈潛，一擊不中，則躁急不可復耐，便爾棄去，雖強嬲之，弗顧也。
　　　　沈中路善燈虎戲
沈中路為文定公裔，其於燈虎之戲，有出人意表者。如「聞說康成讀書處，而今賸有刧餘灰」射「不其然乎」，「一自漢家驂乘禍，編詩怕誦《黍離》篇」射「霍亂傷風」，皆不失詞人吐屬，尤絕倒者，如「笑拈髭鬚問夫壻」射「汝何生在上」，一時聞者咸為捧腹。
　　　　繙書房
崇德己卯，太宗患滿人不識漢字，命巴克什文成公達海繙譯滿語《孟子》、《通鑑》、《六韜》及《三國志演義》各一部，頒賜耆舊，以為臨政規範。定鼎後，設繙書房於太和門西廊下，揀擇旗員中諳習滿文者充之，無定員。凡《資治通鑑》、《性理精義》、《古文淵鑑》諸書，皆譯之以行。
國初，滿洲武將不識漢文者，類多得力於《三國志》。嘉慶時，額勒登保初以侍衞從超勇公海蘭察帳下，每戰輒陷陣。超勇曰：「爾將材，可造，須略識古兵法。」以滿文《三國演義》授之，卒經略三省。教匪平，論功第一，蓋超勇亦追溯舊聞也。
　　　　李濤能以滿文譯漢文
當奉詔飭漢翰林習學滿文之時，李司寇濤方在館，亦與焉，日夕肄之，矻矻不稍休。能以滿文譯漢文，並通滿語，滿翰林亦贊之。其後為浙中監司，時撫軍、藩司皆滿人，將於鹺務有所變更，司寇不聽。一日，撫作滿語謂藩曰：「事可徑行，計須爾爾，不關傖父事。」司寇俯而笑。撫遽悟，掩面語曰：「渠是清字翰林出身。」
　　　　清字經館
乾隆壬辰，高宗以大藏佛經有天竺番字、漢文、蒙古諸繙譯，然禪悟深邃，漢經中之咒偈，代以翻切，未得祕旨，清文句意明暢，轉可得其三昧。故設清字經館於西華門內，命章嘉國師婃其事，以達天達筏諸僧助之。考取滿謄錄、纂修若干員，繙譯經卷。先後凡十餘年，《大藏》告蕆，四體經字始備。初存經板於館中，後改為實錄館，乃移其板於五鳳樓。
　　　　滿文金瓶梅
京師琉璃廠書肆有滿文之《金瓶梅》，人名旁注漢字，蓋為內務府刻本，戶部郎中和泰所譯者也。此書而外，尚有《西廂記》。蓋國初雖有繙書房之設，此或當時在事諸人以游戲出之，未必奉勅也。
　　　　雙譯
佛經有名雙譯者，乃印度所著，唐古忒所譯，而此土重譯之本。有名單譯者，則譯唐古忒所著之本。惟《楞嚴經》為此土所著，未入西域。
　　　　裕思元以唐古忒字譯校佛經
宗室裕瑞，字思元，豫通親王裔，封輔國公。嘗畫鸚鵡地圖，即西洋地球圖也。通西番語。嘗謂佛經皆自唐時流入西藏，近日佛藏皆是一本，無可校讐，乃取唐古忒字譯校，以復佛經唐本之舊，凡十餘麗，悉存於家。盛伯羲於光緒時猶及見之。
　　　　徐雪村主譯西書
無錫徐雪村封翁壽，為仲虎觀察建寅之尊人，精理化學，於造船、造槍礮彈藥等事，多所發明，並自製鏹水棉花藥汞爆藥。我國軍械既賴以利用，不受西人之居奇抑勒。顧猶不自滿，進求其船堅礮利工藝精良之原，始知悉本於專門之學，乃創議繙譯泰西有用之書，以探索根柢。曾文正公深韙其言，於是聘訂西士偉力亞利、傅蘭雅、林樂知、金楷理等，復集同志華蘅芳、李鳳苞、王德均、趙元益諸人以研究之。閱數年，書成數百種，於是泰西聲光化電、營陣軍械各種實學，遂以大明，此為歐西文明輸入我國之嚆矢也。
　　　　總署章京譯俄相書
光緒癸巳，駐華俄使以其國相所上德宗之書及討論稅則者，交由總理衙門堂官轉呈。以原文質直，令章京譯而書之，乃始呈進。或詢原書，則曰：「雜置書庫中矣。」索觀所譯，乃皆諛頌之辭，絕類章奏，咋舌而詢之曰：「俄之文法，似不爾爾。」則曰：「原書言質，豈可使皇上見之耶？」
　　　　葉清漪論譯西書
仁和葉瀚，字清漪，以我國所譯西書凌雜不合，嘗於光緒丁酉春論其弊。其言曰：「自中外通商以來，譯事始起，京師有同文館，江南有製造局，廣州有醫士所譯各書，登州有文會館所譯學堂便用各書，上海益智書會又譯印各種圖說，總稅務司赫德譯有《西學啟蒙》十六種，傅蘭雅譯有《格致彙編》、《格致須知》各種。館譯之書，政學為多，製局所譯，初以算學、地學、化學、醫學為優，兵學、法學皆非專家，不得綱領。書會稅司各學館之書，皆師弟專習，口說明暢，條理秩然，講學之書，斷推善本。然綜論其弊，皆未合也。一曰不合師授次第。統觀所譯各書，大多類編專門，無次第，無層級，無全具文義卷帙，無譯印次第章程，一也。一曰不合政學綱要。其總綱則有天然理數測驗要法，師授先造通才，後講專家。我國譯書，不明授學次第，餘則或祇零種，為報章摘錄之作，為教門傅翼之書，讀者不能觀厥會通，且罔識其門逕。政學則以史志為據，法律為綱，條約、章程、案據為具，而尤以格學理法為本。我國尤不達其大本所在，隨用逐名，實有名而無用，二也。一曰文義難精。泰西無論政學，有新造之字，有沿古之字，非專門不能通習。又西文切音，可由意拚造，孳乳日多。漢字尚形，不能改造，僅能借用切音，則字多詰屈，閱者生厭。譯義則見功各異，心志難齊，此字法之難也。泰西文法，如古詞例，不是詞法，語有定法，法各不同，皆是創造，不如我國古文、駢文之虛橅砌用，故照常行文法，必至扞格不通，倘仿子史文法，於西文例固相合，又恐初學難解，此文法之難也，三也。一曰書既不純，讀法難定。我國所譯，有成法可遵者，有新理瑣事可取者，有專門深純著作前尚有數層功夫，越級而進，萬難心解者，取材一書，則嫌不備，合觀各書，又病難通，起例發凡，蓋甚難焉，四也。坐此四弊，則用少而功費，讀之甚難。欲讀之而標明大要，以便未讀之人，又難之難也。」
清稗类钞    徐珂 编  目錄 
