《清稗类钞》矿物类物品类舟车类
清稗类钞

　矿物类

　　　　矿物

我国地质，多构成于石炭纪层，故矿物无所不备，而煤、铁尤多。煤田之面积，约越数万方里，跨于直隶、奉天、山东、山西、河南、四川、云南、贵州、湖南、江西诸省，惟以采掘未盛，且工商二业亦未进步，所蕴藏于地者不可胜数。铜则盛产于云南及安徽、福建、山西、四川、两广，云南尤推上品。黄金则盛产于西藏及四川、吉林、【长白山。】黑龙江、【伊勒呼里山阴。】蒙古。【阿尔泰山。】锡则盛产于广西之贵县、奉天之义州及湖南、福建、广东、云南等省。铅则盛产于山西之大同，锰则盛产于湖北之兴国，铁则盛产于湖南、湖北及广东，银则盛产于广东、广西、贵州、河南及奉天之铁岭，丹砂、水银、硫黄、琥珀、水晶，南岭以南盛产之。若乃于阗之玉，嫩江之珂，医巫闾之珣玗琪，【俗名锦州石。】云南大理府之点苍石，江西之陶土，四川、云南之井盐，天山之岩盐，阿拉善旗及解州之池盐，皆特产也。四川、陕西、甘肃、新疆、奉天有石油矿，而不知制炼法，则以化学之未发达耳。


　　　　洮南矿产

洮南城北一百五十里黑顶山有烟煤，西北一百四十里之那金河及百八十里敖牛山亦有熿矿，并有烧缸土，惜皆以土法开采。而东北一百里洮安县境黑顶山有石灰，东北七十里七十户屯有白土子。至索伦山，则矿产更富。


　　　　江西矿产

江西位于安徽之西，面积约六万八千方里，东西南三方多山，北方则为扬子江之平地与鄱阳湖，凡河流悉汇归之，故水利极便。全省矿产，实驾安徽、浙江、福建而上之。盖湖南界有铁石炭，福建、浙江界有金、银、铜、铅，其它如萍乡附近及九江附近之铁山、铜山皆其著称者也。
金矿，奉新、鄱阳、高安、临川、【临川之矿在县城西四十里，宋时曾事开掘。】上饶、萍乡、【萍乡银矿，咸丰时曾用土法开采，矿脉极旺，矿苗掘至六十丈，卒以排水困难，遽尔中止。至同治壬戌，再事开采，亦以无法排水而失败。】大安岑、金沙沟、【砂金。】叶线坑、七宝山、大安里、棚家坊、雩都、宁都、瑞金皆有之。银矿，鄱阳、德兴、上高、临川、金溪场、金溪、玉山、弋阳、南城、【宋时曾开采。】会昌、雩都、瑞金皆有之。铜矿，彭泽、洪州、德兴、临川、上饶、宜春、新喻、上犹、赣山皆有之。


　　　　云南土司属地矿产

云南边地五金矿产，所在皆是。如镇边之募乃银厂，腾冲之明光银厂，昔皆以畅旺着。且尚有镇边、西盟之金，上改心之铁，顺宁、耿马之银、铁，永昌、湾甸附近之铁，腾冲、南甸之煤，界头之铅。


　　　　新疆矿产

我国矿产，皆导源于葱岭，新疆面积四百四十余万方里，实居葱岭之麓，菁英蟠结，为天下奥区。如叶城之密尔岱山，和阗呢蟒依山之玉河，洛浦之大小胡麻地，于阗之阗子玉山，皆产玉区也。昌吉之罗克伦河，迪化之金岭，镇西之乌兔水，宁远之沁水，塔城之喀图山，阿尔秦山，于阗之苏拉瓦克宰列克，焉耆之额布图恪克圆古尔班，产金区也。迪化之齐克达巴罕，【亦名达坂城。】产银区也。拜城之却尔噶山，库车之苏巴什，迪化之柴俄山，惠远之哈尔罕图，塔城之塔瓦克池，产铜区也。孚远之水西沟，拜城之明布拉克，惠远之索尔果岭，伊犂之特穆尔图淖尔，产铁区也。焉耆之察罕通古，乌什之库鲁克，镇西之羊圈湾，产锡产铅区也。苏海图山之青石峡，库尔喀喇乌苏之独山子，库车铜山之麓，疏附之库斯浑山，产石油区也。西湖将军沟、旗杆沟，产石蜡区也。【石蜡产于崖石罅中，质凝结如脂，制洋蜡洁白光亮，胜牛羊油十倍。】鄯善之柯柯雅，绥来之塔西沟，迪化之通古斯巴什，镇西之大小港，阜康之大小黄山，【黄山煤硐层万年不竭。】哈密猩猩峡，产煤区也。【新疆煤矿不可枚举。】鄯善之乔尔塔什，产水晶区也。新疆宝藏之富若此，而公私凋敞，古窳贫瘠，至为全国最者。盖已开之矿，如于阗岁产金五六千两，而官吏侵渔朘夺，转为民病。未开之矿，以铁道未通，转运不易，决然弃之，可惜也。


　　　　青海矿产

青海矿产之富，最多者为煤，次为铁，环海之地，几于无处不有。又次为金，为银，为铜。金产于海南贡尔勒盖及哈尔吉岭、佛山沟、玛沁雪山等处，银产于海南噶顺山、隆冲河等处，红铜产于海北木勒哈拉。其它矿苗发露之处，则更不胜举，若南境之崇山峻岭探采未遍者尤多，兹姑就其大者言之耳。柴达木矿产稍亚之，然南之乌兰代克山一带，北之玛尼岭一带，煤、铁、铅数种，其铅质之良，实为世所艳称。余如玛尼图及鄂果图尔之麸金，则又岁有增加也。【《西宁矿产调查册》，柴达木金矿在光绪辛丑以前，每年产额仅三十两零，其后岁产七十五两有奇，丙午、丁未一百二十余两，宣统己酉三百二十余两。】


　　　　内蒙矿产

蒙古二字，译以汉文，则为银。而内蒙之地，悉为兴安岭山脉所蜿蜒，其矿产，凡一百四十七区，计金矿七，银矿十二，铜矿六，锡矿十三，铅矿五，煤矿六十九，铁矿二十三，阳石矿九，宝石矿三。
或曰，科尔沁有金矿十一，银矿二，煤矿九。杜尔伯特有金矿四，煤矿五。札赉特有金矿四，煤矿三。郭尔罗斯有金矿八，银矿一，煤矿三。敖汉有金矿三，银矿一，煤矿一。奈曼有金矿二，煤矿六。巴林有金矿四，煤矿七。札鲁特有金矿七，银矿一，煤矿三。阿尔科尔沁有金矿三，银矿二，煤矿九。翁牛特有金矿十，银矿三，煤矿十一。克什克腾有金矿四，银矿一，煤矿八。喀尔喀有金矿七，银矿三，煤矿八。喀喇沁有金矿三，银矿一，煤矿一。土默特有金矿二，煤矿二。伊克昭有金矿三，煤矿三。乌珠穆沁有金矿四，银矿一，煤矿十二。浩齐特有金矿六，银矿二，煤矿三。苏尼特有金矿六，银矿一，煤矿十一。阿巴哈纳尔有金矿三，银矿一，煤矿三。阿巴噶有金矿一，银矿二，煤矿九。四子部落有金矿四，银矿一，煤矿二。茂明安有金矿七，银矿六，煤矿九。喇特有金矿一，煤矿三。


　　　　金

古言黄金为诸金之长，故独得金名，实为化学原质之一。其杂于石英矿脉间者，曰山金，状如块，或如粒。含金之岩石，崩而为砂，随水流去，曰砂金。质柔色黄，寻常酸类，俱不能溶解之，入王水，始溶解。其延长性最富，以制货币器物，必和铜少许。吾国颇多。


　　　　延吉为黄金世界

延吉多五金各矿，故外人有黄金世界之目。计金矿三十二处，银矿三处，铜矿七处，铅矿十三处，煤矿二十三处，水晶矿二处，石棉矿一处，石油矿二处。


　　　　黑龙江产金

黑龙江为有名产金之地，其沿岸如漠河、观都、库玛尔河、余庆沟、奇干河等十余处金矿，均为人所审知者也。


　　　　云南金厂

云南金厂，大盛于干、嘉间，岁课之额甚裕。实以兵燹辍办，非洞老山空，如丽江之大里也。其老山、新山金厂，及他郎之坤勇金厂，凤仪之双马槽金厂，中甸之麻康等处金厂，文山之藦姑底泥等处金厂，永平之玉皇阁金厂，镇边之石牛金厂，腾冲之马牙金厂，永北金沙江沿岸金厂，鹤庆之马耳山等处金厂，维西之奔子栏等处金厂，蒙自之老么多金厂，皆久为人所称道者也。


　　　　台湾金砂

台湾产金砂，然金砂出，则地必易主。余姚邵筱村中丞曰濂抚台时，金砂徧地，土之淘金者赴抚署领照，每人纳制钱二百文，岁可赢十余万。


　　　　银

银为金属化学原质之一，色白，光泽甚美，古谓之白金。富于展延性，能传热及电。性软，故制货币、时表及装饰品时，常和铜少许，使略坚。多存于矿石中，与铜、铅、硫、砒、锑等化合。间有天生单体，为藓状、块状者，谓之自然银，吾国产之。市上所用之生银，以两计者，即自然银之成块者也。


　　　　铜

铜为金属化学原质之一，古谓之赤金，其原质为红棕色，俗谓之红铜，亦称紫铜。与他金合，则为青、白诸色，生锈则绿色。性能伸展延长，可压之为板，抽之为丝，最能传热及电，故常用以制锅及电线等物。干隆以前，盛产于云南，俗所称云白铜者是也。


　　　　石碌铜

琼州昌化之黎地产石碌铜，黎人检挖之，贩作颜料，且可煎炼作铜，制器亦甚坚良。嘉庆戊午，疆吏奏将此铜充粤局鼓铸，遂不复采运矣。


　　　　锌

锌，读若辛，为金属化学原质之一，亦称亚铅，色青白，在寻常温度，不易与空中养气起变化，有展延性，可制合金。或镀于铁板，不生锈，俗称白铁。吾国昔时产之，尝输出欧洲，近则专用外国输入之品。


　　　　锑

锑，读如弟，为金属化学原质之一，亦作铵，又称安的摩尼，色白如银，有光，质脆，易碎。镕后凝固，体积必略涨，故在铸型中，无隙不入，可与铅锡相和，铸造活字并制他种合金及颜料药品。湖南之长沙、岳州、宝庆等郡，所产最富。


　　　　铁

铁为金属化学原质之一，产量最多，用途最广，色灰白，有光，且磁力强，易于传电。置湿空气中，遇二养化炭，辄易生锈，遂成红褐色之养化铁。其性状因制炼之法而异，有生铁、熟铁、钢铁三种。
山之产铁者曰铁山，最著者在湖北大冶县北六十里，唐、宋时即于此置炉炼金铁。光绪朝，开采极盛，有小铁路通石灰窑，距黄石港十四里，专运矿铁，汉阳铁厂之铁，多取给于此。


　　　　红铁矿

红铁矿者，铁之矿石，色红或黑，为炼铁之佳矿。结晶稍大有光辉者，为辉铁矿，鳞状小片相集如云母者，为云母铁矿，土状之块，为化赭石。三种之条痕，皆为红褐色，故有红铁矿之称。湖北之大冶铁山，产此甚富。


　　　　笔铅

笔铅，矿物类，为天然纯粹之炭质，故名。性耐燃，制火炉等尤需之。亦名黑铅，常用之铅笔，即此所制。江苏丹徒之南乡产之。


　　　　水银

水银，汞【鸿上声，俗读如贡。】也，化学上为金属原质之一。天然产者如滴水，散嵌于矿石中，然甚罕，大抵用朱砂制成，色白如锡，在常温为液体，冷至寒暑表零下三十九度则凝结为整正八面形，热至三百五十七度则沸而化气。质有毒。古时道家用以制炼丹药，所谓铅汞之术是也。近代医者亦用为杀虫消毒之剂。格致家因其涨缩力甚强，故又以制寒暑表、气压表等。工业上提炼金银之属，皆用之。吾国产地，以广东、湖南、四川、山东、浙江等处为多。
水银能蚀五金，金遇之则白，铅遇之则化，凡战阵铅丸陷入骨肉者，但以金银自创口灌满，铅即化水随水银而出，可免割取之苦。


　　　　朱砂

朱砂，一作朱砂，亦称硫化汞，为水银、硫黄之天然化合物，旧称丹砂。以出湖南之辰州者为最良，故又名辰砂。大者成块，小者为六角形之结晶。状如箭镞者，俗谓之箭头砂，颇珍贵，色鲜红，或微含铅灰色。若以水银与硫黄花相和，纳入轻养化钾之水溶液中，亦可制成。


　　　　宝石

凡矿物中之颜色美，光泽强，硬度高，天产少，价贵，可为装饰品者，概称曰宝石。其主要者为金刚石、钢玉石、红玉、绿玉、贵蛋白石之类。


　　　　石英

石英为天然之硅酸化合物，亦杂有铁质及他矿物少许，有块状与结晶二种。结晶者为六棱体，光泽不同，有色而透明，为普通矿物之最坚者，置于吹管之火力内，不能溶解，除弗酸外，不能使起变化。矿物中分布最广，为花岗石之主要成分。其含有锰质而显紫色者，曰紫石英，可作宝石，为装饰品之用，水晶、玛瑙、碧玉，燧石等，皆其属也，广东、云南等处有之。


　　　　紫石英

紫石英，即紫水晶，出东莞县爆山，大如指头，小者如石榴子，色纯紫，光明鲜艳，广人多以饰佩带器物。


　　　　水晶

水晶，石英属，吾国所产颇多，结晶常作斜方六面体，光泽如玻璃。成分中杂有植物质成茶褐色者，俗称茶晶，黑色者称墨晶，杂锰而成紫色者称紫水晶，杂他石成草纹者称发晶，含有水泡者称水泡水晶。以紫水晶及发晶为最难得。


　　　　蛋白石

蛋白石多产于岩石之罅隙间，非结晶体，多为圆卵形，成分为含水硅酸，似水晶，坚硬逊之，不透明，有乳白、黄、青、红等色，断口成介壳状。其透明或半透明，光色美丽如虹状者，曰贵蛋白石，无色透明如玻璃，成粟粒状者，曰玉滴石，可制为装饰品。


　　　　花岗石

花岗石多为石英、长石、云母三种结晶所成，山岳、海滨分布至多。石英、长石色白，云母色黑或白，间含石留、石角、闪石等，杂以红绿，色彩鲜美，质坚而耐久，为石材之贵重者，我国有之。


　　　　玛瑙

玛瑙，石英类矿物也，与玉髓同质，时有赤、白、灰各色相间，成平行层，多为圆形，中心常空洞，水晶簇生其中，品类甚多，吾国有之。生南方者，色正红而无瑕。生西北者，色青黑，谓之鬼面青，间以红色如蛛丝者为妙。上有枝叶俨如柏枝者，曰柏枝玛瑙。黑白相间者，曰金子玛瑙。质理纯黑，中间白绿者，曰合子玛瑙。正视之，莹白光彩，侧视之，若凝血者，曰夹胎玛瑙，最珍贵。


　　　　琥珀

琥珀，邃古松柏科植物之树脂，埋入地中，历久遂成此物，产印度洋各岛，我国亦有之。色黄或褐，透明，中含昆虫木皮之类。摩擦之，能发电，入火则燃，有一种香气。红者曰血珀，黄而明莹者曰蜡珀。
干隆朝，虞山蒋文恪公溥曾得琥珀一枚，方广寸许，中外莹澈。五六月间，渐生莲叶一茎，至八九月，又复消缩，应时消长，累试不爽。


　　　　硇砂

硇砂，成分为绿化铔，常为树皮形之块，或粗末，白色，间有红黄色，味辛咸，入水易溶，热则径变为气体，多产于火山旁及烧过之石灰坑中，亦可由阿摩尼亚气与盐酸气直接化合而成。硇，或作磠。
吾国所产磠砂，出库车，其山无名，唐时呼为大鹊山。山极热，夜望之，有光如列灯。取砂者，春夏不敢近，然虽极冷时，必去衣，以一皮裹其身，仅露两目，入洞凿之，一二小时即出，而皮已焦，不能逾三小时也。砂着石上为红色之星星，取出者皆石块，每石约重十数斤，仅得砂一二厘。携之者，以瓦坛盛石，密封其口。坛不可满盖，火气至重，满则热甚而砂融矣。然受风受潮湿亦融。贾人携此，每行十数日，遇天气晴明无风时，揭其封以出火气。嘉庆朝，徐星伯过库车，曾携数石密封之，抵伊犂，则皆化黄粉而不见砂。且即其地觅之，亦不易得。惟白色成块者不化，乃其下等也，然可及远，内地所谓磠砂者此耳。


　　　　硫黄

硫黄，非金属化学原质之一，或止称硫。天然产生者为半透明之结晶，多在火山附近，故意大利所产最富，吾国则甚少。纯者由天产硫黄中提取，为黄色之固体。制时，初成结晶粉末，称硫黄花，后溶为液体，聚之型中，铸成圆形，是为杆状硫黄，性烈易燃。
雍正初，云南边地之硫黄山产硫黄，经略鄂文端公尔泰巡边，奏准开采三十余万斤，建库贮之，乙卯冬复封闭。


　　　　硝

硝，结晶透明，如玻璃，燃之，发鲜丽之紫色。天然成块者甚少，热带之地，多散布地面，或为动物之粪溺所成。吾国亦有之。


　　　　砒

砒，亦名信石，出信州。其产处常与银、铅、钴、锑等矿混合，即化学原质之砷，盖非金属原质之一也。形态不一，为灰色之结晶，或黑色玻璃状之块，有光泽，成雄黄、矾石、鸡冠石之类。可为染料，性猛毒，杀人。


　　　　天然碱

旅行蒙古，其途不一，而入东蒙采险者，要以自四平街首途为便。去四平街驿不百二十里，抵三江口，潦滨村落也，六然碱之呈露地上者，至此始见之。东蒙雨期概在夏季，水涨，碱溶不见痕迹，雨期既过，天气干燥，寒气侵袭，地渐冻结，则积碱益多。自三江口经郑家屯，北行洮南街道，更东折出长春，其间东蒙千里之地，几无处无碱，或绵延数亩，或点点如晨星。其露出之浓厚者，要推玻璃碱甸子与太布苏碱泡为最，余则薄层为多。沿途平原旷野，无冈陵之起伏，间有沙丘，高不过二丈，杂草徧野，长可二尺，惟碱层露出之地则杂草不生，故谓亘东蒙全境均有天然碱之露出者，误也。
亚非利加洲天然碱产地在南纬三度英属东非洲麦伽提地方，其地碱成矿床，流水所经，碱即溶解，顺流而下，汇于低洼之地，干燥期内，低地积碱独多。然东蒙异是，低地产碱未见其多，高地未见其少。茫茫平野，舍杂草疏密以外，几无他法辨别其石月咸层之厚薄。天然碱之存在地面最多，试采集土壤，验其成分，则离地面渐远者，所含碱量渐减，故碱之大部分必至冬而呈露也。土人云，以箒扫碱，不数日而又现矣。


　　　　玉

玉，石之美者也，多产于昆仑山，与砂砾同存于河底，其质温润缜密，光泽如脂肪，半透明，有软玉、硬玉之别。软玉为辉石类，在火中易熔解，以纯洁乳白色者为贵。硬玉为角闪石类，较难熔解，色多鲜绿，翡翠即属此类。二者硬度皆低于水晶，尤低于宝石。


　　　　红玉

红玉，钢玉石之一种，产天山，色深红，透明如玻璃，硬度甚高，次于金刚石，常在花岗岩中。其成分纯为矾土，结晶为六角柱形。其纯粹无瑕者，价二倍于金刚石，为宝石中之最贵者，且不为酸类所蚀。佳者可为装饰品。


　　　　绿玉

绿玉，即绿宝石，杂于花岗岩片岩之中，成分为养化铅及养化鋍，斜方长柱状或片状之结晶，光泽如玻璃，绿色鲜美，可制装饰品。


　　　　矿石

凡石中含有金属，可于其中采取金属之单体或化合物者，谓之矿石。


　　　　礞石

礞石有白色、青色二种，青色者入药，谓之青礞石。


　　　　矾石

矾石，亦称明矾石，六角系之结晶体也，有白、黄、赤等色，产于火山岩，其状或成脉或成不规则之块，以此烧制明矾。山东之益都、山西之寿阳、河南之彰德、湖南之浏阳皆产之。


　　　　汉白玉石

京西山中产汉白玉石，质坚色莹。


　　　　海山石

直隶获鹿县产海山石，皆成松形。


　　　　长白山产石

长白山产石甚多，兹详列于下：
三奇峯下多五色石，鲜妍光润，黑者尤佳。
黑石河产黑石。
黑精石，光润坚洁，大者如车轮。
紫霞峯产宝石，遥望之，光如明星。
星星石，在避风石南，石圆大，夜有异光，人呼为星星石。
夜光石，白色，有银丝，体轻，能浮水面。入夜，掷地有火光，色淡绿，明如晓星。


　　　　滑石

滑石用途甚广，如医业品、化妆用品、制丝、制纸等，均以滑石为主要品。全世界所产滑石，岁可二十余万吨，其中美有十四万吨，法有四万吨，意有一万五千吨，奥有一万三千吨，加奈陀有一万三千吨。吾国亦有之，奉天产者，以海城为第一，大石桥及分水岭次之。


　　　　石膏

石膏，即含水硫酸钙，结晶成菱形或燕尾状双晶，硬度甚低。为纤维状者，曰纤维石膏。细粒相集色白如雪者，曰雪花石膏。又有黄、墨、红、青等色，可供肥料之用。入窑徐热之，则失其结晶，而成白色粉末，俗称烧石膏，可用以塑像，或为造窑器模型及装饰品之材料，需用甚广。浙江、云南、湖北及山西之汾州府皆产之。本无水分者曰硬石膏，与岩盐同产。
鄂之应城，为古蒲骚地，其为邑也，东西广九十里，南北袤一百三里，与省会相距陆路二百六十里，水路三百四十里，所产之石膏，名著中外。明季因崖崩而见。咸丰初，邑西潘家集有居民熬售获利，于是效用益广。品分四种，甲等为白提块，乙等为黄提块，丙等为黄白薄块，丁等为色杂细薄块。销路以江、浙一带及赣、皖等处，用作肥料者等尤盛。约计之，岁在三十万抬以上，几占全额之半。湘、闽漆货虽亦藉石膏为补助，然亦仅七八万抬而已。由上海出洋可销十万抬，以贩往日本制造牙粉之数为最。此外散布于襄河中路、长江上游者，其数亦在十万抬上下。


　　　　锦石

锦石，为美石之有文理者，出高要峡，青质白章，多作云霞、山水、人物、虫鱼诸象，以为屏风、几案，不让大理石，惟其质微脆。锦州之小凌河亦有之，一名锦川石，质坚致如玉，色白而有琥珀斑，可琢烟壶、烟嘴、扇坠等物，《尔雅》所谓「医巫闾之珣玗琪」，疑即此。


　　　　昂威吓

混同江出石砮，相传为松脂入水千年者所化，有纹理，质如木，色绀碧，坚过于铁。土人用以砺刃，名之昂威吓，即古肃慎氏贡之楉矢、石砮，石砮即此。干隆朝，鄂文端公《恭和高宗御制瀛台木变石歌》有「濡水不沉火不然」句，亦指此也，今不可得见矣。


　　　　江石

黑龙江之嫩江江岸一带产石，曰江石，坚结细腻，华丽朗润，红、绿二色为多。红与玛瑙相埒，绿则苍翠沉碧。中含苔藻、松柏之形，活泼明澈，望之如生。间有中含黑质者，如片云，如点墨，如蝌蚪，绝无晦暗混沌之处。琢磨之，为文具，饶有佳趣。


　　　　太湖石

园林所叠假山，其石以多孔及有纯纹者为贵，采自太湖，谓之太湖石，乃太湖中石骨也，浪激波涤，年久则孔穴自生。惟以其在水中，运致颇艰。


　　　　狠石

镇江北固山甘露寺有狠石，僧人因其式镌成一羊形，在石帆楼下。临潼骊山亦有之。


　　　　昆石

昆石，出昆山，其佳者，一拳之多，价累兼金，有葡萄纹、麻雀斑、鸡爪纹之别。


　　　　坠石

婺源某山尝有一石坠于地，状似猪，色纯黄，莹澈可观。一犬见之，狂吠不已，顷之，众犬羣集，相向咆哮，麾之不去。村人厌其喧聒，投石水中，四邻之犬仍复呼羣引队而至，俯水跳嘷，昼夜不止。众莫解其故，或疑为怪物，有主于一村休咎者，以是村中人颇惊惧，观者如市。石在溪中，水澈彻底，晶莹可鉴。后有他村富人见而爱之，以重价求，许之，遂自溪中移石而去，犬吠乃止。


　　　　花乳石

花乳石为图书石之一种，天台宝华山所产，色如瑇瑁，莹润坚洁，可作图书。元末，王冕始以花乳石刻印，是为石印之始，至本朝而采者甚多。


　　　　昌化鸡血石

昌化县距城百余里十二都山中产图书石，红点若朱砂，世所谓鸡血石者是也，亦有青紫如玳瑁者，颇可爱玩。然近数十年来求石质明活而斑鲜若鸡血者，一方印章，价值数十金，亦尠不可得也。


　　　　武康石

武康石，色黑而润，纹如波浪，人家园池叠假山，以此为奇，大至寻丈者绝少。武康山溪间多产此石，江南山中亦产之。有极大者，或云出海岛中，水激而成纹，海舶常取以压风。至四川，则自栈道过凤县岭，所在皆有，人家以之为墙。有甚佳者，折皱成纹，而方整可坐。其品格颇多，惟叠雪者为甲。横文叠起如折，有黑白层叠相间者，有白纹作腰带围者，曰玉带。流水，其文皆竖。麻衣，如人衣麻之状。锦绣，红黄色间成文。虎皮，人文图嵌作黄黑色。麻皮，如画家麻皮皴。海石，苍黑色，面作矾头纹。鬼面，石纹突出而狞狠。有透漏如太湖石者，谓之湖石。此武康石之大略也。


　　　　动静石

南雁宕有动静石二座，大如七架梁之屋，一动一静，上下相压。游者卧石上，以足撑之，虽七八龄之童，能使离开尺许，轰然有声。倘用手推，虽强有力者十余人，不能动其毫末。


　　　　青田石

镌图章所用之青田石，以洞石为最。石在溪中，戽干溪水，乃得之，质燥硬。洞石又在水石之中，如石之有玉，不可多得。若灯光石者，尤少。


　　　　金星石

金星石作靛青色，而有淡黄斑点，可琢为砚。乐清县之金星溪、歙县之龙虎溪皆产之。《云林石谱》则云产于阗。


　　　　无根石

厦门南普陀寺后有一巨石，其下贴地处空一寸许，以绳或长竹枝就地掠过，中无所碍，然竭人力不能移动也。


　　　　石灰岩

石灰岩，亦名石灰石，简称灰石，成分为炭酸钙，大抵由介族及珊瑚虫等之遗壳沉积海中而成，间有由化学之关系，在河中温泉中沉淀而生者，常见者色白而不透明，无结晶之形体，亦有结晶而透明者。其杂黏土等物者，色灰黑。种类甚多。普通石灰岩质不甚坚，以火煅之，则成生石灰。大理石、石版石、白垩等皆属此类。吾国石灰岩所至有之，湖北之大冶县北境沿铁道诸山脉皆为石灰质，设窑制之，汉阳所需之石灰悉取给于此。


　　　　大理石

大理石，以产于云南之大理县得名，一名点苍石，为石灰岩之变性，有白色、杂色二种。白大理石为火成石灰岩，由粒状之结昌质集合而成，可为造像、碑坊之用。亦名寒水石。杂色大理石，为水成石灰岩，质极致密，含铁及黏土等不纯物，有黑、黄、青等彩色，具山川云物之状，可为屏风，或嵌于窗壁、桌椅之中。云南所产，即杂色大理石也。其以人工制造之者，曰人造大理石。


　　　　石版石

石版石，细粒石灰石之一种也，断口成介壳状，灰色微黄，质极致密，以油类描字画于其面，而注盐酸于上，则未涂油处为盐酸所蚀，遂可印刷。最佳者产于德之巴威略，美产者次之，而吾国河南南阳县花石山所产之石，亦可为石版之用。


　　　　石蟹

石蟹，出崖州，未出水，俨然若生，及出，乃僵。双螯八跪之完者，土人辄索价五六金，谓能已目翳。研之，作沉檀香。


　　　　石燕

湘江之滨有石，状类燕而有文，圆大者为雄，长小者为雌。光绪时，余姚谢小渔大令烺枢从其邑人朱肯夫少詹逌然视学湖南，出按外郡，尝得之。


　　　　花鹊石

湘潭之靳江河有市曰碑头，沿河岸左，乱石林立，近水处青质白纹，多成梅花喜鹊。梅有枝干花蕚，花皆五瓣，瓣皆有须，须上有穗。鹊有头尾身足，或飞或立，或敛翅，或舒翅，皆丝丝如画。时论谓石之象形，如大理石，人物、山水、花草皆如画家写意，然未若潭石之天然工笔，宛如徐熙粉本也。


　　　　桃花石

广东韶州所产之石，色粉红，如桃花，故曰桃花石，可琢以为器。


　　　　镜石

祁阳之浯溪有镜石，高尺五寸，阔二尺五寸，色黝黑如漆，光可鉴，隔江竹木、阡陌皆映见之。


　　　　辰州石

湖南辰州溪水中，往往有石如鹅卵，中外莹澈，成黑地白章，或白地赤纹，作男女交媾状。


　　　　地层化石

地球之运转无定，地质之变迁亦无穷。地质学者言化石为地质中要素之一。我国之地层，与世界各国之地层无异，地层间亦有特别之产物，试考其化石之遗迹，可知地质时代之大略也。兹将山东各处之地质，表示于左：
坊子煤矿，为侏罗纪，有植物化石数种。
淄川煤矿，棋盘地并大荒地，为石炭纪，有植物化石数种。
章邱县文祖镇煤矿，为石炭纪，有植物化石数种。
潍县马集之南方及平落院之东方，为寒武利亚纪，有三叶虫与节足动物数种。
博山县南挥井煤矿，及其它煤属之上下石灰岩中，为石炭纪，有腕足类、珊瑚类、钫锤虫等。
博山县城门外，有腕足类。
博山西南颜神镇雪音阁之下，为石炭纪，有钫锤虫、腕足类。
大昆仑驿之东方白山及太釜山之南麓，为石炭纪，有腕足类、珊瑚类。
章邱县之南朱家务，为第四纪，有鹿、马之齿。
章邱县之胡山，为志留利亚纪，有头足类、腹足类、贝类。
济南之南炒米店及附近一带，为寒武利亚纪，有三叶虫、腕足类。
崮山附近，为寒武利亚纪，有三叶虫。
张夏附近之龙头山，为寒武利亚纪，有三叶虫、腕足类。
泰安府之西及南之丘，为寒武利亚纪，有三叶虫、腕足类。
新泰县附近，为寒武利亚纪，有三叶虫、腕足类。
沂水县之北七十里，为寒武利亚纪，有三叶虫。
莱芜山中为寒武利亚纪，有三叶虫。
沂州炭田为石炭纪，有植物化石。


　　　　飞浮石

飞浮石在黄河中，即史所载之飞服山也，出没不时，峯峦下垂，上平如几，山可三四里许。近河好事者，或棹舟敲取其石，为玩品，窍皆空，能吸水倒升。顺治丁酉，出浮河面，不久而没。


　　　　鹅卵石

鹅卵石者，岩石受风雨寒暑之作用，裂为细块，坠于溪谷，后经水流冲刷，渐失其棱角而成圆形。以其圆滑如卵，故谓之鹅卵石。


　　　　鱼石

汧阳县有鱼石，状如馒头，破之即成两石，各有一鱼形，鳞鬣宛然，以手摩之，作鱼腥。溪中所产之石皆然。


　　　　萤石

萤石，杂于片麻岩、石灰岩等之矿脉中，为立方体之结晶，亦有成块者，无色透明，有玻璃光，如热时，置诸暗室，则放青色光如萤，是谓萤光，故名。可为金属矿物之溶解剂，其美丽者可制为装饰品。


　　　　蛇纹石

蛇纹石，一名温石，由橄榄石、角闪石等分解变质而成，常为大块，色黄绿，有赤黑斑纹如蛇皮，故名。琢之，有珠光，可为饰品。含蛇纹石之岩石，谓之蛇纹岩。


　　　　云子石

蜀中有碎砾细长而圆者，曰云子石。


　　　　噶巴石

噶巴石，产肃州红水坝，似玉，而逊其坚，有绿、白两种。取山丹回回砂磨之，有光。或云，《禹贡》「璆琳琅玕」，即此。


　　　　石绒

石绒，角闪石之一种，状如丝，有弹力，脆弱易碎，色白，或为灰色、绿色，光泽如绢，质软如绵，故与温石绒同有石绵之称。


　　　　石绵

石绵产于太宁县与秦、晋毘连地方，其地徧山皆白色顽石，质极松爽，草木不生，土人以为弃物。石在土中，软如泥，极似石膏，色白而亮，擘之成条，揉之成丝，入火不化。究其实，以脆弱难织，如研成粉质，制造火炉等物，必较不灰木为胜。


　　　　石笋

石笋，为岩石之成长条者，多用以为园林之点缀口，以其直立如笋，故名。其在产地，率横卧土中，大者七八尺，小者二三尺，亦有高至二三丈者。又钟乳石之下滴而凝上矗如笋状者，亦称石笋。


　　　　石钟乳

泉水含炭酸石灰，由岩隙下滴，其石灰质日久凝积，累累下垂，状如钟之乳，故名石钟乳，或专称钟乳，一曰石髓，出广东乳源县乳岩者最着。


　　　　黄砂

黄砂，亦称黄土，为微细之石英末，黄褐色，多生于高原及溪谷之表面。吾国北方有此砂，甚厚，尘埃起时，至蔽日光，辄数日不散。


　　　　河底古木灰

干隆丙午，江南大旱，各乡河港皆赤裂百余日，居民多赴城濠中，掘黑泥，和面作饼。相传此城为沉法兴聚粮处，年久化为泥也。乡人以各河底皆有黑泥，亦掘之，至五六尺许，辄得泥如石炭者，然不可食，以作薪，火乃终日不熄。其质非土非石，有大至数围须用斧劈者，有碎叠成块缝层层可揭者，细验之，则大者本巨木，层叠者则木叶所积，年久烂成块也。江南惟沿村有树，其河港之在畴者罕所植，间有之，亦必取作器，小则伐为薪，其孰肯砍而弃诸河乎！或谓是必洪荒以来，两岸本多树，随山刊木时，始伐而投之，历千万年成此耳。是岁数百里内河港皆掘得之。


　　　　石炭

石炭，俗谓之曰煤，乃太古时代之植物，经地球之变动，埋入土中，绵历岁月，次第变化而成。有广狭二义，广义包括黑煤、无烟煤、褐炭、泥炭而言，狭义专属黑煤。
黑煤亦称黑炭，又曰烟煤，吾国产地甚多，近顷之著称者，为直隶之开平、滦州，江西之萍乡，其色黑，有光泽，坚如石，此石炭之所以得名也。燃之，发黑烟，有异臭，可制为煤气及工厂汽机之燃料，需用甚繁。
西人又谓我国产煤之区，无省无之，惟以此较彼，则有多寡之殊。北方如直隶、山东、河南、山西，产煤皆极盛，而尤以山西为多，内蒙、东三省略次之，西北一带又次之。然甘肃、新疆之煤源，亦所在皆是。扬子江流域与东南沿海之地，其状与西北同，盖限于地而觅煤维艰也。惟湖南、江西，则不可以概论，湖南尤为南方之山西。要而论之，西方与西南各省产煤之地，亦如恒河沙数，惟煤力极薄，煤源亦不巨耳。
沥清煤与无烟煤，皆产于我国，而以无烟煤为尤贵，山西、湖南皆无烟煤源最富之区域。国人多用无烟煤，以燃烧之际，不用烟囱故也。而沥清煤亦极为世所称重。盖煤地所出，皆以沥清为极多。吾人今试以山西、湖南之无烟，直隶、山东、江西之沥清，以与五洲最良之煤相较，伯仲之间，亦岂易轩轾耶！


　　　　河套石炭

河套达拉特蒙旗之煤矿，地为羊厂壕，产石炭最旺。山沟中被水冲洗，有出地面二三尺者，质坚，色纯黑。土人采取大块，有四尺余者，烧之成灰，为白色，无气味，见火即燃。蒙人每聚之成堆，燃以代灯。距东胜州不远，即唐东受降城境，煤窖均横洞。


　　　　石油

石油为流质矿物，由地中掘油井而汲得之。学者谓为太古时之海栖动物质所成，或谓炭化物埋入地中，由水汽之作用，积久化成者。深入地中五百尺至数千尺以下，多存于砂粒之罅间。初由井中汲出者曰原油，亦名石脑油，色黄或褐，带绿闪光，不明，有恶臭。入蒸馏器蒸之，加热二十度至百五十度而得者，曰挥发油，性挥发，易燃烧，不宜灯用，仅用以防腐及洗涤器械、布帛之垢腻耳。加热百五十度至三百度而得者，日灯用石油，须加入硫酸苏打洗清之，减其烟煤及臭气，俗称煤油或洋油者是也。加热三百度至三百六十度而得者，曰重石油，可制白蜡，并润滑机器。其重石油，又可分取机械油、【即机器上所涂用以减摩擦之力者。】华摄林、石蜡之类。吾国之山西潞安府、陕西延安府、四川叙州府等处皆产之，惟开采未盛，岁由俄、美输入者，为数甚巨。
鄜、延出石油，见宋沉括《梦溪笔谈》，石油之名始见此。《昨梦录》则谓之曰猛火油。


　　　　充俄里产盐铁

蒙古阿巴海部之充俄里，有泡子河，产天然盐，生水中，如层冰，厚四五寸许，凿取成砖，不煎而可食，其味较之内地食盐稍淡。亦有产于高山者，弥望如雪，人迹不能到，则用强弓仰射以取之。又产精铁，色如白银，上用之鸟鎗，皆采此铁以制之。


　　　　火井盐井

蜀中火井、盐井，所在悉有，俱用土法穿凿，有穿至数百丈始得者。盐井水有微咸、极咸之分。火井所出之火，乃阴火也，色纯白无焰，以竹筒引之，衔接数里，分装铁管，供灯爨，岁收其值。铁管可随时启闭，用时启管，燃以火，则赫然熏灼，不用则闭之，熄矣。煎盐、制糖，皆赖此火。


　　　　盐

盐，我国久有之利源也，产处分海、池、井三类。海盐乘潮而取，沿海随处皆有。池盐多在内陆，如解县盐池、罗布泊、青海、吉兰太池等处，凝结俱厚。井盐在地层中，如南岭西端、西康山汇及天山斜面皆有。惟天山地层常因雨水冲出，余皆须凿井而取。平原则岷、沱间最多，面积约一万数千方里，凿井易而所获丰也。海滩产盐之地，则直隶之永平、遵化、天津，山东之武定、青州、莱州，江苏之海州、淮安、扬州、通州、海门，浙江之嘉兴、绍兴、宁波、台州、温州，福建之福宁、福州、兴化、泉州、漳州，广东之潮州、惠州、广州、高州、琼州为最盛。


　　　　盐块

盐之种类不一，南方所用海盐、井盐，皆须煎烹熬炼，山西解州盐池，如畊者之疏为畦陇，引水灌其中，俟夏秋南风一起，即结成盐印，故昔人以为海盐、井盐资于人，解盐资于天也。独阿霸垓部落及张家口外牧圉之地，有盐一种，出水泽中，不待煎熬而自成，亦不待南风而始结，土人就近取之，其块大小不等，色青黑，味甚佳，不减内地所产。


　　　　山东产盐区域调查记

山东盐场凡七处，沟滩二百九十七副，井滩一千三百三十一副，大小池一千二百二十六副，斗子五百十一副，产盐总额，岁计四万万斤。
官台场在寿光县侯镇，盐质之优劣，视天时之阴晴，如风雨稀少，卤厚水咸，产盐必色白粒大，否则粒碎质轻。
王冈场在乐安县治，沟产味淡粒大，井产味厚粒小。
水利场在海丰县石家庙，颗粒细碎，色则黄白黑不一。
涛雒场在日照县涛雒镇，颗粒细碎，色白者为新盐，色黑者为陈盐。
石河场在即墨县金口镇，色白粒坚。
西县场在掖县西繇庄，沟产质轻白色，粒小味淡，井产质重色青，粒大味厚。又有一种粒小味淡色白者，曰茉盐。
富国场在昌邑县治，粒颗大小不等。

清稗类钞

　物品类

　　　　物品

物品者，人造物之总名，为人所用，大小精粗皆是也。


　　　　家生

家生为日用器具之总称，江、浙间有此语。《梦粱录》云：「家生动事，有桌凳、凉床、交椅、兀子之类。」


　　　　都人用具作元宝形

都人日用器具，多喜作元宝形，如冬日之煤球筐，夏日之果木篮，以及粪篓、提筐，悉翘然如元宝。妇女之髻，亦翘其两端，作元宝状。琉璃厂火神庙之香炉亦然。


　　　　大内之太平缸铜路灯

和珅于嘉庆己未查抄议罪后，分其第，半为和孝公主府，半为庆亲王府。嘉庆庚辰，庆亲王薨，管府事者阿克当阿代郡王慜绵呈出毘卢门□四座、太平缸五十有四、铜路灯三十六对。缸较大内稍小，灯则较大内所有者尤精，因分设于景运、隆宗两门外。又凡所设铁缸，及白石座细铜丝罩之路灯，亦皆珅物。


　　　　武英殿露房所藏药品

武英殿有露房，即殿之东末间，旧为藏庋西洋药物花露之所，又有狗宝、鳖宝、蜘蛛宝、狮子宝、蛇牙、蛇睛等物。而蜘蛛宝黑如药丸，巨若小胡桃，其蛛当不细矣。又有曰德力雅噶者，颇似药膏，监造列单，交造办处呈进，上分赐诸臣，余交造办处。旧传西洋堂归武英殿管理，故所存多西洋之药。比交造办处，而露房遂空，旧档册悉焚，于是露房之称始改矣。


　　　　光绪庚子大内损失宝物

光绪庚子拳匪作乱，八国联军入京，大内损失宝物凡数千件，中如碧玉弹二十粒，四库藏书四万七千五百零六本，金自鸣钟二具，李廷珪墨一匣，穆宗日录七十四本，德宗手书诗集一本，琬（王延）大屏四扇，玉马一匹，粤寇玺印样一本，国朝列圣图像四轴，墨晶珠一串，粤寇林凤翔、洪宣娇齿牙一匣，小影一帧。又有玉玺为日兵所得，后即交回。又四大金缸为美兵所得，后由胡燏棻侍郎派何青云前往领回。尤可惜者，我国史籍三万五千本，由汽船二艘运往意大利国纳托尔埠，装钉甚华丽，明《永乐大典》亦在其中，惟携出时满地狼藉，至不完全，后藏英之万国藏书楼。
太庙玉册六十余分，分各百余块，块高五六寸，宽七八寸，厚半寸许，南书房翰林撰文后，恭楷书玉上，镌成，傅以漆金。联军至京，美兵护守太庙，英兵欲取玉册，美兵举枪向之，乃止。美兵退，英兵恣所取。及交还太庙，检其数，失二百余块。天坛之苍璧，地坛之黄琮，日坛之赤璋，月坛之白琥，皆历朝法物，并失之矣。


　　　　奉天内务府所藏典训宗器

奉天内务府尊藏典训宗器，二百余年，宝守维谨，屡有增加。兹依光绪乙亥以前内府案卷录之。敬典阁上层，供奉九代圣容九箱，行乐图四箱，每岁春秋二分，由陪京大臣恭晾，太庙供奉册宝五十八分。敬典阁中层，尊藏玉牒黄档、红档二百四十包，宝十颗。敬典阁下层尊藏玉牒黄档、细档六十包。崇谟阁尊藏实录一千四百零三包，圣训三百一十六包，老档十四包，实录图一匣，又恭存列祖列宗所遗御用鞍辔、弓箭、腰刀、鎗剑、櫜键，高宗御用朝冠、朝珠、朝带、袍褂、鞍辔、弓箭、剑鎗、腰刀、櫜键、甲冑，仁宗御用朝冠、朝珠、朝带、袍褂、鞍辔、鎗剑、腰刀、准捷鎗、撒袋、弓箭，宣宗御笔字挂屏、鞍辔、威禽鎗、木杆鎗、银式件、桦木鞘、小竹子、火镰、火纸筒，文宗御用鞍一副、藤鞭一把、撒袋一副、弓四张、箭三十六枝，以及各宫殿陈设一切金玉铜瓷对象、金锞、金条、银锞、书籍、字画、册页，并文溯阁收存各书籍。每值大员更替，按照印册，查点一次，专疏奏闻。


　　　　黄苕隐用器皆匏

黄中理，字苕隐，南汇人。年八十而居贫，老于诸生，日用之物以匏充之者九，因自号九匏道人。


　　　　辰州苗器

苗民器用颇多，如犂耙、锄镰、长柄刀斧、箩筐、背笼、背枷、桔槔、筒车、机梭、纺车、蚕筐、鼎锅、釜筜、碗箸、杓盂、项圈、手钏、网巾、衣服、升斗、戥秤、剪刀、针锥、尺、梳栉、碓磨、火鎗、杆子、环刀、弓弩、兜鍪、皮甲、锣鼓、号头、芦笙、画角、腰鼓、铙钹之属，皆自为之，能通其用。


　　　　汽机

汽机，用热力发生水蒸气，以成动力之机械也。水化汽以后，其汽之体积大于水之体积一千六百倍，若密闭于器，不使漏泄，则汽被压迫，弹力甚大，能将容器破坏，汽机之发动，即利用此力也。
机以铜铁为之，有锅炉，锅中盛水，炉中燃煤，发生蒸气，以管引入汽柜及汽筒中。汽筒为一圆筒，中有鞲鞴，能于筒中进退移动，有柄与飞轮相连，出筒外，汽柜附于汽筒之旁，前后有二孔，与汽筒通，中一孔放汽出外，或引汽入凝水柜。汽柜中有活罨，如覆盂状，以掩其孔。活罨有柄出汽柜外，亦能进退，罨前进，则露出后孔，掩前孔与中孔，使前孔在罨中，与中孔相通，罨后退，则露出前孔，掩后孔与中孔，使后孔在罨中与中孔相通。
锅中之汽，先入汽柜，由后孔入汽筒，推鞲鞴前进。鞲鞴前之空气，由前孔入活罨中，自中孔放出，此时鞲鞴柄之柄前进，推动飞轮，机内附属之件，均随之转动，活罨之柄，遂推活罨后退，掩去后孔及中孔，露出前孔，汽由前孔入汽筒，推鞲鞴退后，鞲鞴后之汽，由后孔入活罨中，自中孔放出。如是前后进退，使鞲鞴之柄，转动飞轮，循环不绝。一切工业及汽船、汽车之类，皆以汽机飞动，利用甚宏。此机之创，在十八世纪之前，其制尚未尽善，经英人瓦特改良，始适于用。天津、上海颇有能仿制之者。上海之厂曰求新。


　　　　观象台仪器

康熙己酉六月，圣祖诏令改造观象台仪器，盖因戊申钦天监监副吴明烜言：「推历以黄道为验，黄道以浑仪为准。今观象台浑仪损坏，亟宜修整。又地震方向，各有所占，请造滚球铜盘一座，并设台上。仪器备，则占验始为有据。」疏入，下礼部议。寻以取到元郭守敬仪器于江南，不果行。至是，掌钦天监事西洋人南怀仁为监副，疏请改造，从之。


　　　　灵台仪象

康熙癸丑正月，南怀仁以新制天体仪、黄道经纬仪、赤道经纬仪、地平经仪、地平纬仪、纪限仪告成，将制法、用法，绘图立说，名《新制灵台仪象志》，疏呈御览。《灵台仪象志》言天体象之用凡六十，黄道经纬仪之用凡十，赤道经纬仪之用与黄道经纬仪同者凡五，异者凡九，地平经仪、纬仪之用凡十八，纪限仪之用凡六。要之，天体仪乃浑天之全象，为诸仪之用所统宗，七政恒星之经纬宫次度分，与先后相连之序，相距之远近，俱于斯见焉。黄道经纬仪、赤道经纬仪、地平经仪、纬仪，所以推七政恒星之行及所躔之度分也。纪限仪则旋转尽变，以对乎天，或正交，或斜交，定诸星东西南北相离之度焉。此六仪者，用各有异，而又可互用相参，故能测验精密而分秒无差也。


　　　　简平仪地平半圆日晷仪

康熙辛酉二月，制简平仪，制地平半圆日晷仪，俱以铜为之。


　　　　三辰简平地平合璧仪

康熙癸酉四月，制三辰简平地平合璧仪，以白金为之。


　　　　地平经纬仪

康熙癸巳二月，圣祖命监臣纪利安制地平经纬仪，以铜为之。地平经纬仪者，合地平象限二仪而为一，凡测诸曜，则旋象限仪，以游表低昂合之，令与诸曜参直，其横半径所指，即地平经度，游表所指，即地平纬度，测一器而经纬胥得也。


　　　　星晷仪矩度象限仪方矩象限仪

康熙甲午二月，制星晷仪、矩度象限仪、方矩象限仪，皆以铜为之。


　　　　测晷器

国初，莆中姚朝士有测晷仪器，不论北极高下，皆可得真晷刻。


　　　　三辰公晷仪六合验时仪

干隆甲子二月，制三辰公晷仪，以铜为之，制六合验时仪，以铜为两球。


　　　　圭表

干隆甲子二月，重制圭表。盖迎日推荚，肇自上古，而土圭测景，详于成周。宋元嘉时，何承天立表候晷，后代仍之。明于观象台下设晷影，堂南北平置铜圭，于石台南端植铜表，上设横梁，用影符以取中景。本朝因其制，惟铜表旧高八尺，此加二尺焉。


　　　　壶漏

干隆丙寅四月，重制壶漏。盖浮漏之制，有求壶、废壶。复壶以播水，建壶以受水，玉权以酾水，铜史以令刻。今之日天壶即求壶遗制，制天壶即复壶遗制，平水壶、分水壶即废壶遗制，万水壶即建壶遗制。至于龙口玉滴，铜人抱箭，亦即玉权铜史遗制。自宋以来，大略相同，惟旧法每日十二时分一百刻，今厘为九十六刻，此则有异者也。
其制，计播水壶三，形方，上曰日天壶，次夜天壶，又次平水壶。下有分水壶一，形方，受水壶一，形圆。播水三壶以次漏于受水壶。受水壶上为铜人，抱漏箭，下安箭舟，水长舟浮，则箭上出，水盈箭尽，则泄之于池。


　　　　刻漏壶

厉之锷，字宝青，干隆时之钱塘人。尝自出巧思，制刻漏壶，镕锡为之，运转自然，晷刻相应，不爽毫发。


　　　　万寿天常仪

干隆庚午八月，制万寿天常仪。


　　　　玑衡抚辰仪

干隆甲戌正月，玑衡抚辰仪成。玑衡抚辰仪，本浑天仪之规则，而厘以今之度数。其在外者，即古之六合仪，而不用地平圈。盖既测定南北正线，而后置子午圈，则子午圈即为南北之正线，平面之四方皆正。又北极出地度，以京师为准，自北极而上五十度五分，即上应天顶，自南极而下五十度五分，即下对地心。而应天顶之衡，则两极正，立面之四方亦正，而地平已在其中，故不用地平圈也。其次内者，即古之三辰仪，而不用黄道圈。盖有天常赤道圈，有赤极经圈，则测得日月星之赤道经纬道，即黄道经纬可推。且黄道与赤道之相距，古远今近，日久有差，而仪器可无改，故不用黄道圈也。其最内者，即古之四游仪，大略相同。


　　　　地球仪

干隆庚辰二月，制地球仪。地球仪之制，所以象地体，与天体仪相配，亦仍西法，惟布列地名时，于新疆及新向化之蒙古回部，靡不备具。


　　　　浑天仪

周幔亭之学，鈲刮苛碎，穷凿幽隐，专为人之所难。造浑天球，大仅拳许。尝绘《长江黄运图》，仅尺幅，而星经地纬，罗缕毕具。幔亭，名榘，干隆时之江宁人。


　　　　自鸣钟

国初，福建漳州有孙细娘者，造小自鸣钟，高仅一寸，而报时不差分毫。
干隆时，内府有自鸣钟，下一格有铜人，长四五寸许，屈一足跪，前承以沙盘。钟鸣时，铜人手执管，划沙盘中，作天下太平四字，钟响寂，则书竟矣。平湖沈文恪公初在闽，曾见一钟，上一格两扉常阖，交初正时，铜人两手启扉，转身于架，取槌击钟如数，毕，置槌于架，两手阖扉。


　　　　交泰殿大钟

交泰殿大钟，宫中咸以为准。殿三间，东间设刻漏，一座几满，日运水斛许，贮其中。干隆以后，久废不用。西间则大钟所在，高大如之，蹑梯而上，启钥上弦，一月后始再启之，数十年无少差，声远，直达干清门外，犹明万历时旧制也。于文襄公敏中执政时，每闻钟声，必呼同直者曰：「表可上弦矣。」

　　　　寒暑表千里镜

女士黄履，字颖卿，钱塘人，巽妹，梁绍壬室。通天文算学，作寒暑表、千里镜，与常见者迥别。千里镜于方匣上布镜四，就日中照之，能摄数里外之影，平刊其上，历历如绘。


　　　　传声机

江慎修永置一竹筒，中用玻璃为盖，有钥开之，开则向筒说数千言，言毕即闭，传千里内。人开筒侧耳，其音宛在，如面谈也。过千里，则音渐澌散不全。慎修，干隆壬午年卒，则其法发明之时期，尚在留声机、电话之前也。


　　　　顺风耳

顺风耳，以铜为管，节节相续，约长丈余，如千里镜之式，虚其中，口大而末小。向空中传语，自上而下，或自下而上，相去五六里，声息相闻，海船用之。其制较德律风为简，但不能通于甚远之处耳。


　　　　哑铃

哑铃，体操器械也，以木为之，两端如球，中为柄，以便手握，因其形似铃而无声，故曰哑铃。亦有以铁为之者。哑铃体操，于两手及肩关节筋肉之发达为有效。我国能自制之。


　　　　风铎

风铎，寺庙塔檐所悬之铃，因风成声音也。闻声，即知有风矣。


　　　　拜匣

拜匣，置柬帖之小箧也。黄宗羲《思旧录》云：「沉寿国，字治先。余至宛上，治先发吾拜匣，以五十金置其中。」固早已有之矣。


　　　　豹尾旛

豹尾旛，悬豹尾长八尺，上衔金叶，冒以绿革，缀金铃四，加金镮系旛，杆攒竹髹朱，长一丈，上为曲项，加涂金龙，首衔镮。


　　　　豹尾枪

豹尾枪，长一丈一尺七寸，刃长一尺五寸，冒以木，黄油绘行龙，銎镂垂云文，下缀朱牦，垂镮悬豹尾长三尺三寸，柄长九尺五寸，由侍卫执之，谓之豹尾班侍卫，随从帝后，与古者豹尾车相类。唐时惟节度使有之。


　　　　梓宫

帝后之棺称梓宫。


　　　　金棺

贵妃之棺称金棺。


　　　　琴棺

苏州某精于琴，生前预制一棺，为琴状，自为铭以刻之。


　　　　楠木棺

楚、粤间有楠木，生深山穷谷，不知其岁也。或为大风所拔，横卧沙土中，千年不朽。其色紫，其臭香，咀之软，削之卷。土人得之而截以为棺，水不能啮，蚁不能穴，每具值千金，然亦可遇而不可求也。木商渔利，或以紫楠代之，价不过三四百金，质松而嫩，转不及婺源杉板之坚固。甚有掘地为池，煮柳杉以色水，而其色纹气味，与沙楠无异者，价值百余金，然入土不十年，即与炭无异矣。


　　　　塞门德棺

塞门德，一作水门汀，水泥也，以仿西法所制，故一曰洋灰。天津启新洋灰公司善制之，因特制一棺，于宣统庚戌夏开南洋劝业会时，送往陈列，意谓其质坚硬，经水愈固，可万年不朽也，然竟无购之者。


　　　　窆石

禹穴有窆石，残字隐隐，椎拓不易，四周皆后人题名，磨治镌改，有如积薪，古物一奇阨，要亦地近厝卑故耳。审厥形模，断以下隧引棺之说为可信。今尚完好。


　　　　柩轝

柩轝，舁柩之舆也。轝制，下为方床，上编竹格为盖，四出檐，垂流苏，缯荒缯帏均青蓝色，公侯伯织五采，二品以上施散金，五品以上画云气，六七品素缯无饰。杠，五品以上髤朱，六七品饰红垩。荒，所以饰棺盖。帷，所以饰棺旁，俗称棺罩者是也。


　　　　七星板

七星板，丧用之具，以杉木板，度棺内可容之尺寸，凿七孔，大如钱，斜凿枧槽一道，使七孔相联贯，名七星板。大敛时，奠于棺中。盖始于隋、唐时也。


　　　　香亭

香亭者，结彩作小亭，盛香炉，人舁之行，赛会、出殡时用之，自宋已然。《宋史?礼志》有香舆，盖即香亭也。


　　　　墓碑

古人立碑，为悬棺下窆之用，本以木为之，《礼记》所谓「丰碑桓楹」是也。汉以后为文词表墓，始以石代之，取其不朽。东汉立碑之风尤盛，文体中亦遂自为一格，《文心雕龙》所谓「其序则传，其文则铭」是也。碑之尺寸及趺盖之制，皆依官品为等杀，《通礼》并载之。


　　　　祝版

祝版，祭时所以书祝文者也。天坛用纯青纸朱书，地坛用黄纸黄缘墨书，日坛用朱纸朱书，其太庙、社稷、中祀、羣祀等，用白纸黄缘墨书，或白纸墨书。


　　　　纸马

纸马，即俗所称之甲马也。古时祭祀用牲币，秦俗用马，淫祀浸繁，始用禺马。【即木马。】唐明皇渎于鬼神，王玙以纸为币。用纸马以祀鬼神，即禺马遗意。后世刻板以五色纸印神佛像出售，焚之神前者，名曰纸马。或谓昔时画神于纸，皆画马其上，以为乘骑之用，故称纸马。


　　　　香案

庙中神前长几，以置香炉、烛檠者，曰委案。


　　　　犂

犂，耕具也，一作犁，以发土绝草根者。其刃曰耜，以铁为之，嵌曲木柄，谓之耒，用牛挽或人力推之。


　　　　长镵

长镵，农具也，踏田器。柄长三尺余，后偃而曲，上有横木如拐，以两手按之，用足踏镵后跟，其锋入土，乃捩柄以起拨。


　　　　铁搭

铁搭，农具也，其以耕垦。状如钉耙而齿较阔，四齿或六齿，柄长四尺，举此劚地，可代牛犂。


　　　　戽斗

戽斗为挹水之器，用制用笆斗，两边各系双缏，两人对立掣之，引水上岸以溉田。


　　　　连枷

连枷为打稻之器，其制用木条或厚毛竹，束成平板，阔约四寸，长约三尺，以长木为柄，柄端造为擐轴，举而转之，扑禾于地，使谷脱落而收取之。


　　　　磟碡

磟碡，农具也，一作（石鹿）碡，亦作碌碡．以石为圆筒形，中贯以轴，外施木匡，曳行而转压之，以平场圃，亦以辗禾麦．南方以木为之，长椭圆形而有觚棱．其圆筒形者，则谓之辊轴．


　　　　海青辗

海青辗，农具也，以石为辊轴，轧轹谷粒者。筑平圆形之台，辊轴压于台面，绕中心之柱以旋转，或用人力，或用牲畜之力。因其盘旋疾速，故曰海青，谓如鸷鸟之海东青也。


　　　　水碓

水碓，藉水力舂米之器也。以转轮二具，同在一轴，轮藉水力旋转，轮上有齿，拨动碓尾，一起一落，即能舂米，我国近水之地多用之。干隆时，大兴舒铁云孝廉位尝以诗咏之，诗云：「不见杵臼，但闻波涛。双轮调水，孤亭诛茆。为其逸者忘其劳，中有万斛珍珠槽。我从溪边扬短舲，涓涓轧轧清可听。杵声细作水声远。惟见两岸青山青。吁嗟乎，种一顷田食无粟，拥百城书住无屋。赁庑而舂计则迂，带经而锄良所欲。诚不如桔槔之俯仰，屏风之屈曲，径须结庐傍溪宿。丰年玉，荒年谷，以车代畊水代足，梦回已是黄粱熟。」


　　　　踏碓

踏碓，舂米碓之用足踏者。


　　　　鸣榔

鸣榔，亦作桹榔，为船后横木之近舵者。渔人择水深鱼潜处，引舟环聚，各以二椎击榔，声如击鼓，鱼闻之，皆伏不动。江西饶州等处，皆用此法以取鱼。


　　　　泥鳗

泥鳗为海滨泥行之器，以板为之，人坐其中，一脚在外，推之以脚。一推，行可数丈，而不陷于泥。浙江之杭州、温州、定海等处，每用之以捕鱼。《史记》「泥行乘橇」注：「橇形如船而短小，两头微起，人曲一脚，泥上擿进，用拾泥上之物。」疑即橇之俗名也。


　　　　度量衡

度量衡发明于黄市，沿及后世，法轨淆乱，历代虽以关系民之法守，尝注意改正，仍未画一。世祖、圣祖、高宗亦屡饬修定，而各省自为风气，名是实非，咸未遵守。至于晚近，棼乱愈甚。兹就商业上及习惯上所沿用者略言之。
尺　旧制，以累黍定分寸之率，横累一黍为一分，十黍为一寸，曰横黍尺。【古尺。】直累一黍为一分，十黍为一寸，曰纵黍尺，【今尺。】工部营造尺，即纵黍尺也，合英尺一尺零一分七厘三毫二丝二忽，颁之各省，俾人民遵用。而人民辗转增减，各地歧异，种类纷如。美人维廉姆居我国久，尝着一书，所载我国之尺，凡八十四种，极长者合英尺十六寸又百分之八十五，【百分之八十五者谓以一寸平均分为百分，而于百分中得其八十五也，下仿此。】极短者合英尺十一寸又百分之十四。紊乱已甚，诚各国所无者也。【中外通商用海关尺，合英尺一尺二寸又十分之一。】
升斗斛　旧制，以寸法定容积之率，升方积三十一寸六百分，斗方积三百一十六寸，斛方积一千五百八十寸，两斛为石，容积三千一百六十寸。此在商业上，多用之于农产物，然习用之容积，概不能如上所定。据日本人之所调查，则谓北部之一升，三倍于南部。【实则南部与南部，升斗斛之大小，亦随地而异。】故我国之以秤代量者，往往而有之。
秤与平　货物率用秤，金银则用平。旧制，以寸法定轻重之率，然部置权衡，既皆视为具文，而各省商业地所使用者，亦皆任意高低。秤二种。一种秤端有钩，分大秤、小秤。此种秤，用之买入者为多，分两放大。一种秤端有盘，或铜盘，或藤盘，此种秤，用之卖出者为多，分两减小。【各国通商用洋例秤。】平一，曰天平，以库平为较准，然部库平与各省库平已难脗合，余则有九九平、九八平、九七平、九六平等。【中外通商用海关平。】
度量衡之不画一若此，一切贸易受损害者至钜。光绪丁未三月初三日，德宗洞察其弊，诏农工商部会同度未部考定之。农工商部尝拟定画一制度，详细绘图列表，及推行章程奏陈，然迄未实行也。
度量衡之所在殊异，百里不同。有徧游里下河者，至海晏，见市售蚕豆，每升钱六十文，至曲塘，则二百有奇，颇异之。问其实，则此之升斗，较之彼三倍有余。有某者，以知府驻甘肃兰州转运。初任事时，第一次运毕，有报告者，每驴运六升，大叱其人，谓何相欺之甚。其人详告，始知六升已一石有余矣。


　　　　西康度量衡

西康度量衡，各土司、呼图克图、野番自为制造，彼此不同，丈尺一端，工商俱无之。买卖氆氇之类，则以两手左右伸而度之。呢绒布疋，以方为计，亦不用度。
番人无升有斗，斗称为克，十百千万，皆以克为数。又有批，或二十批为一克，或三十批或四十批为一克各处不同。而称批克之名亦异，番称曰架码，大小不等。番称一斤，为汉二三斤。又有称一斤为汉十两者。【如乍了是。】若戥则曰索拉，所衡重轻，亦与汉异。若衡金银，则以三钱二分一元之卢比相衡。卢比有铸成半圆者，重一钱六分，又有八分一起，番人皆以为称码焉。宣统己酉，边务大臣赵尔丰始由川省购工部尺，由打箭炉造升斗，每斗盛米三十斤，并制库平称，运出关外，发给各处，令番人照制使用，其长短多寡轻重，至是而西康之度量衡乃统一。


　　　　天平

天平，衡器也，其制以轻而坚之金属杆，两端悬小盘，杆之中点支于柱上，杆与柱相倚着处为坚锐之棱，使杆易于倾侧摆动，灵活无碍。用时以一盘盛物。一盘置砝码。其砝码之重量，巨细不一。若所置砝码与物之重量相等，则天平之杆适平，可查盘内砝码之重量，以知物之重量。若其杆倾倒不平，可加减砝码至适平而止。凡衡金银宝物及药品皆用之。


　　　　砝码

砝码，本作法马，天平衡物所用。衡物时以一盘置物，一盘置砝码以准之。使天平之横杆，平而不侧，即可由砝码之重量，而知所权物之重量。常以铜铅等制成小块，每块重量，自一钱、二钱、五钱、一两至数两均备，以便随时加减。精密之天平，其砝码分至极细，厘毫小数均备。此等小数之砝码，概以白金片为之。砝码上均刻有数字，以记其重量。


　　　　磅秤

英国衡器，以磅计数，故曰磅秤。我国税閞及商埠之店肆，亦多用以权重物。其制，有载物台座，一端有杆，与座下之挺子相连，杆悬秤锤，藉知物之重量。


　　　　戥秤

戥秤，一作戥子，亦名等子，所以权金珠、药物分厘小数之衡器也。


　　　　漕平

漕平，衡名，江南、浙江诸省所通用之平也，用以征收漕银，故名。每两约合库平九钱八分。


　　　　湘平

湖平，湖南湘潭县所用之平也，每两约合库平八钱一分一厘七毫。湘潭商务殷盛，汽船常往还汉口，咸丰以来，将卒多湘人，营中衡银之平，皆为湘平，故推行于湖南全省及长江流域之大商埠。


　　　　以锅勺代秤斗手指代尺度

蒙古向无权度，以锅勺代秤斗，以手指代尺度。其论分两整件之物，则视物体之大小，彼此认可，即可交易。其论长短者，则展两手以引量之。若体质较小之物，则以手指量之。


　　　　工部尺

光绪某年修会典馆时，校内务府尺，长于工部尺二分。


　　　　海关尺

海关尺，海关所用之尺也，较营造尺稍大，合公尺千分之三百五十八。咸丰甲寅，与各国订通商条约，以此尺为标准。每一尺，合英国十四吋又十分之一，若合法国米突，与公尺同。


　　　　樟尺樟环

道光丙午七月十四日，温州猝发暴风，府署大堂阶下，大樟树东枝，被风吹断，郡尊徐铁孙观察荣命工师仿汉虑俿铜尺斲尺三百，分赠同好。又于树空腹中得大木环一。


　　　　惊闺

惊闺，贩卖针线脂粉之人所执之器也。形如鼗而附以小钲，持柄摇之，则钲鼓齐鸣，以代唤卖。曰惊闺，欲其声之达于闺阁也，后因谓执此业之人亦曰惊闺，即俗言货郎。《滇事纪略》谓吴三桂之妾陈圆圆，为江南陈惊闺之女是也。


　　　　太祖遗甲

景祖、显祖之败于尼堪外兰也，时太祖年十五，仅有遗甲十三副，太祖用之以复尼堪外兰之仇。其遗甲藏于内府，光绪时犹存，遇大阅，必以陈于御座旁。中有一具，尤长大，重三十余斤，长如今人一身有半，令伟丈夫立于椅以比之，犹下与地齐，盖亦太祖征尼堪外兰时所自用也。


　　　　遏必隆刀

遏必隆，权臣也，以战功着，后以鳌拜伏诛，坐死。圣祖以其为顾命大臣，削职，后仍以公爵入卫，盖其女即孝昭后也。干隆时，其遗刀犹存内府。金川之役，遏之孙曰讷亲者失机，高宗即诏以是刀斩于军前。赛尚阿之奉命征粤匪也，文宗亦曾以此刀赐之，其重等于古时之赐斧钺及尚方宝剑。相传刀有雌雄各一，风雨之夕，辄现紫色，盖杀人至多也。赛奉命南下，卒以挫败受诛，其后遂不以此刀为重矣。


　　　　小神锋

御前有刀，曰小神锋，长二尺余，与神枪皆置御座旁。每驾出，则以侍卫一人负之而行。


　　　　宝刀

康熙初，陈子仙之高祖某，以副将从征吴三桂，有功。殁后遗宝刀一，长三尺许，斑剥作青黄色。


　　　　姜刽子手之刀

京师有姜姓者，为刑部刽子手，有刀五口，刀头有五式，一龙、一虎、一鼠、一蛇、一龟。相传刀颇神异，如次日值行刑，先一夕必自出鞘而啸。且用之数百年，锋铓完好。闻明代曾封以五将军之号。刽子手，执行死刑者也。姜于明代已充此役，世守弗替。


　　　　番刀

青海出番刀，虽质坚如石，仍可折而屈之，盖以百炼钢为之者。长二尺，阔仅两指许，背厚分有余，自首至尾纯直，首不仰，锋利无比，光可鉴人，或嵌金丝纹，或镌蒙番文。其刀鞘为桃木质，而裹以银铸佛像及花草鸟兽形，满镶珊瑚、玛瑙、宝石。然刀鞘之价，不及刀价之半。非上客，不出以示。


　　　　台湾人各一刀

台湾人各一刀，顷刻不离，斫伐割剥，事事用之，不仅以之争鬬也。


　　　　毓贤之刀剑

光绪朝，毓贤守曹州，数月，杀人至六千。及巡抚山西，其山也，常以一刀一剑自随，锋皆甚锐，柄饰玉，治事之暇，辄出而摩挲之。自谓生平杀人，必收其兵器，所积既多，权之，重二十七斤，乃命人锻炼铸此刀剑，以为记念。


　　　　手枪

手枪为护身或军用之小军器，种类甚多，制法不一，旧多用Revolver，我国旧称为莲蓬枪。


　　　　臼炮

臼炮，粗短之大炮，可纳开花弹，向高开放，在四十五度角以上，取拋物线射击敌人。吾国旧名虎蹲炮，俗亦谓之田鸡炮，日本谓之曲射炮。


　　　　粤寇铜炮

咸、同间，粤寇洪秀全据江宁，凡通行文字音涉忌讳者，多为更易，如干支之癸丑易为国好，乙卯易为乙荣，癸亥易为国开。又军械亦多易名，如抬枪为长龙，炮弹为元码，药为红粉。光绪时，无锡渔人某在河中获铜炮一，其炮镌有「铸于癸开十三年」七字，即同治二年癸亥也。惟此癸字又不改国字。所刻「荣殿」，即荣王谭姓也。所刻「受汾」，殆粉字之蚀也。


　　　　炮弹

炮弹，炮膛内所用之子弹也。有数种。一，子母弹，弹膛阔大，内容多数铅丸炸药，膛有前后中各部之别，能在空中炸裂，地势高低，距离远近，皆所不论，用以击敌军之人马或物品。二，开花弹，内分单双层，又有钢铁等质之别，着地，炸为碎块，为力甚大，用以击敌人建筑物。三，实心钢甲弹，中心坚实，外包钢皮，击铁甲船用之。四，葡萄弹丸，铅丸，在炮膛中已炸裂，出口分飞，力不能及远，距敌极近时用之，后多以子母弹代用。上海德州制造厂皆能仿制之。


　　　　炸弹

炸弹，中装炸药之炮弹也。有二种。一可照算准时刻，使子弹飞行空中若干远，炸为极多之碎块以击敌。一可飞至所击之处，然后炸裂，以伤所击之物。其以炸药装置罐中，遥掷敌人而轰击之者，亦称炸弹，吾国人能自制之。


　　　　云梯

太宗攻取明城，多以云梯制胜。干隆戊辰金川之役，敌多筑坚碉于绝壁悬崖，官军屡攻弗克。高宗阅实录，仿其式以制云梯，命八旗子弟演习，隶健锐营。再征金川时，卒收云梯之功。嘉庆丙辰，湖北奸民窃发，毕秋帆制府沅屡攻当阳不克，仁宗乃命绿营皆习其技，以昭太宗威德焉。


　　　　骹箭

国初，礼烈王所用之箭，其镞与笴，皆以木为之，镞长一尺六寸，径三寸，围九寸，周围有觚棱者六，窅处穿孔，数亦如之，笴长三尺六寸。括之受弦处，宽可容指，非挽百石弓者不能发。


　　　　藤牌

蛮僚之属，所用旁牌，多以粗藤为之，中心突向外，内凹处，以藤为上下二环，俾手肱有所执持，轻而坚韧。其后仿其制，故统称旁牌曰藤牌。


　　　　铁标及屏风

康熙时，有木雅零者，本姓朱，河南人，明宗室之裔也，能制奇器，多异技。有铁标十二枚，藏两袖中，举手即发。又有屏风置座后，中藏万弩，机在座下，在军时辄施之坐后，猝有奸宄，一举足，则万弩齐发。


　　　　奏折

臣下上书于天子曰奏，其文件谓之奏折，以其用折本缮写，故名。


　　　　手本

手本，官场有之，属吏谒上官时所用者也，始于明。《通俗编》云「明万历间下官见上官，其名帖以青壳粘前后叶，中用绵纸六扣，称手本。门生见座师，则用红绫壳为手本」是也。


　　　　手折

手折，属吏禀陈公事于上官时所用，折纸为之，大率亲手呈递，故名。又商家贸易往来计数之小折，亦称手折。


　　　　领纸

领纸，凡向公家领取钱物者，出具领纸，以示信而备稽查也。官吏所具领纸，盖印其上者，谓之印领。常人则不盖印，谓之墨领，亦称领状。


　　　　虎头牌

虎头牌，始于金、元，衙门局所示威之具也。悬于门，左右各一，上书「禁止闲人」等字，与汪元量诗「文武官僚多二品，还乡尽带虎头牌」之所赋，异矣。然如上官于属吏之委缺委差，以及批示一切之事，亦皆以此牌书之。


　　　　水牌

水牌，以长形薄板为之，涂布油粉，有事则书其上，以其易去误字而省纸，用毕，可以水拭去而复用也。商店多用之。


　　　　火牌

火牌为符信之一，凡兵役驰驿者，给与火牌，以为沿途具领口粮之用，由兵部每年发给督抚提镇，有定数。


　　　　火票

凡马递公文，皆用兵部凭照，令沿途各驿接递，谓之火票，言其急速如火也。其由外达京，及各省彼此互达者，则各黏连排单，令按程登注时刻，以便稽核。


　　　　玉玺

自汉以来，历代天子沿用「受命于天，既寿永昌」之玉玺，即传国玺也。
或曰，历代传国玉玺，相传为元顺帝携之以遁至沙漠，后遂遗失。越二百余年，牧羊者见羊三日不食，以蹄跪地，乃掘获此玺，后归察哈尔林丹汗。天聪甲戌，睿亲王多尔兖获之于额哲母所，其文为汉篆「制诰之宝」四字。


　　　　传国玉玺之伪托

康熙丙午正月，江督郎廷佐奏称溧阳民人顾起龙等，浚河获玉玺，篆文「人心惟厄，道心惟微，惟精惟一，允执厥中」十六字，遣官赍送至京。圣祖大悦，命贮内府，颁重赏有差，并宣付史馆。时有知其事者，谓印为明弘光时新造，南都既陷，一中官怀之而逸，值追者急，乃瘗之于此也。


　　　　官印

国初官印，大率仍明之旧，官职大小，以分寸别之，右偏为九叠篆文，左偏为满文。至干隆己巳，傅文忠公恒奏称满文已有御制篆文，印中请用满篆，遂得旨改铸，乃不用九叠篆而用小篆，惟一品官仍用九叠。武职印与文职同，提督大员用柳叶篆以别之。


　　　　干隆一千八百九十七年铜印

云南孟连土司，极边烟瘴地也。国初，其地归版图，以邻缅甸故，几为瓯脱地。光绪时，以勘边事起，□省派员踏验，得其铜印一方，文为「孟连土司之印」，边镌一行小字，文曰「干隆一千八百九十七年制造」，其左侧又一行小字，文曰「干字四百二十九号」。此殆以天子万年之义，坚远夷归化之心欤？


　　　　印章

秦印多玉，多朱文，汉印多铜，多白文。其实非白文也，汉钤印，用紫泥印入泥中，篆文凹入者凸出，则亦朱文矣。间有金印，王侯以上用之。元王元章用花蘂石刻印，而石印乃盛行。其先有用石者，不甚着。此外尚有银印、铁印、瓷印、水晶、玛瑙、象牙、犀角、澄泥、烧料、黄杨、竹根等印。又有碧霞髓印，至坚不受刀，虽晶玉非其比。歙县汪启淑，字讱葊，号绣峯，世业鹾，拥高赀，尝剖巨珠为小印，侈丽极矣。


　　　　洪稚存楝印

洪稚存太史亮吉未通籍时，家贫，因取苦而不忘之义，刻楝木为印记，名曰楝印。


　　　　面面通

光绪末，南汇胡干生新发明一种木质观书器，曰面面通，颇以便中年以上人卧观之用，上下左右旋转欹侧，无不如意，其机关拨捩处皆用木。


　　　　羊毫

羊毫，羊毛所制笔也，世称湖笔，皆出于湖州之善连镇。有杂以紫毫者，曰二紫八羊，曰三紫七羊，曰五紫五羊，曰八紫二羊，曰九紫一羊。


　　　　紫毫

紫毫，笔之以兔毫制者，其锋尖利，作小楷尤宜。


　　　　小紫颖

浙江供御之笔，有名小紫颖者，为高宗所常用，中疏易散，第用其锋，书少时，辄易之，乃可。


　　　　经天纬地

有名经天纬地者，亦高宗常御之笔。一管中藏四笔，尚可用，微嫌其锋短少滞，其余虽饰观而未适于用也。


　　　　朱浣岳用笔

道光时，浙人朱浣岳，名沆，工书画，辄用羊毫，遇至纯者，即藏不复用。积数年，令工人就每笔选其至精者，成一笔，于是书画均以之，而巨细辄如意，历数十年不复易，亦未尝用他笔，身后且以为殉也。


　　　　笔饮

文房佳供，以锡或瓷为之．用以飬笔者，世皆称为笔插，实笔饮也，倡自钱塘梁山舟学士同书．学士工书，负重名，以毛颖染墨后，一经燥枯，便不适用，爰出新意，　　豕锡，方二寸余，高如之，面设四穿，大小各二，以受卓笔，中容水数合，使得上润毛颖，不致渐濡而止，名曰笔饮，学士自造铭以宠之。海盐张芑堂为镌其侧，并作长歌以落成之，歌曰：「管城徙就金城居，凿斯池也清不淤。咄哉非灌晋阳水，何以沉沉直同三板余？昃有灵气润枯槁，腾达上接元云腴。渴乌望见飞就饮，果腹不比滴蟾蜍。菡萏倒垂类藻井，无怪花生任猎渔。为想鹿豪松管初，仅得弢藏杂冠裾。【笔有簪有佩。】一床似得偃息舒，终无异与筒斗胪。颠毛未秃渴相如，金茎露迥不得呿。何如凌波若步虚，沆瀣饮绝烦燥除。先生书兴豪不咀，擘笺濡墨取此欤？帣褏抽毫信手涂，惊看池飞北溟鱼。中书君劳何慰渠，金印如斗非相于。寻思别有锡典诸，汤沐封邑从此书。」


　　　　徽墨

徽墨，安徽徽州府所产。古人制墨，率用松烟，汉取诸扶风，晋取诸庐山，唐则易州、上党。自李超徙歙，张谷徙黟，皆世其业，于是始有徽墨，以至于今。


　　　　墨盒

墨盒自昔推京都琉璃厂松竹斋所制为极品。同、光间，有名寅生者，不详其姓，以善镌墨盒名于世，书画皆极精妙。寅生殁，坊镌墨盒多冒其名。


　　　　墨水

宣统时，有仿西法制墨水以供书写者，人颇便之。更有以葱汁代之者，所写之字淡不易见，烘之使热，即显然可观。


　　　　连史纸

连史纸，色白，质细，实连四之讹。盖纸有连二、连三、连金之别，且造纸名凡二十八，曰结连三纸、绵连三纸、白连七纸、结连四纸、绵连四纸。


　　　　薛涛笺

蜀笺着于薛涛，至宋，蜀纸流行天下，江、浙间皆仿制之。今虽不如唐、宋之盛，然尚多佳制。


　　　　角花笺

于笺下方之左端，图以诸花，谓之角花笺，又曰押角笺，嘉庆时怡亲王所制也，形形色色，花样极新。最美观者一种，图古鼎八，横欹倒置，色异形殊，小如豆而大不盈指，且占地不及寸。光绪时，京师琉璃厂纸肆犹有存者，然不易购也。


　　　　名片

名片，向以新入翰林院之庶吉士为最大，纸长恒径尺，书擘窠大字，无空隙。昔唐程知节拜笺长七尺许，明严嵩名刺大可五寸，庶吉士以大片谒客，殆犹有古风欤？


　　　　柬

柬，与简同，今人称信札及名刺皆曰柬。


　　　　书筒

书筒，盛笺之函也，即信封。


　　　　邮票

邮票，黏票于信面，以为已纳邮费之证，由政府印刷局印制。其值由银币半分、一分、二分、三分，以至数角或一圆、五圆、十圆，大小不一，以颜色为别。各国各异其图识，我国用蟠龙。


　　　　手卷

手卷，画轴横幅之长者也，止可卷舒，不能悬挂，故名。


　　　　玉带砚

玉带砚产浙江常山县，有紫有黑。紫石中有白纹一条，名曰紫袍玉带，颇贵重难得。


　　　　柘砚

柘砚出山东泗水县柘沟，其地产赤埴瓶盎，亦可为砚，光润如石。


　　　　金圣叹破砚

吉林宁安县有地名金家沽者，土著多姓金，圣叹之裔也。圣叹大辟，妻孥发配关外，安置宁古塔。今宁安金氏皆圣叹之子孙，其人多以鱼猎为生。宣统己酉，某甲掘地为穽，深八尺，得破砚一，背镌楷书「圣叹」二字，又有篆文「猿」字，虽略有破损，犹可辨认。


　　　　临淄凤凰山石砚

高子益，名绪增，有砚癖，遇佳石，即琢以为砚。尝得临淄凤凰山石砚，色黑坚润，冬日不冻，旁有白点如矾，不受墨。


　　　　苍龙尾砚

干隆戊子夏，秀水盛柚堂明府百二令般阳，明年春，访淄石砚材所自出，乃采取十余车，令工琢之，先成砚三百余，无一可者，颇悔之。后得一小方之四面天然边者，细润发墨，亚于端州之上品，中横青黄色，纹若龙尾，因名之曰苍龙尾砚，以示淄人，咸以为自来官工所琢砚无及此者。乃谘访取材之法，乃官工之弊，复成砚数百，其可者亦惟二十余方耳。


　　　　钱冬士还砚

钱冬士观察尝用一大端砚，甚佳，忽被窃，齐玉溪大令因以所藏龙尾大砚赠之。冬士赋诗还之，诗曰：「钱子大砚忽被窃，齐子闻之转愁绝。谓是书家宝砚亡，何异美人明镜失。急翻秘箧出旧珍，龙尾钜制圆如月。谓此砚盆藏有二，吾侪今各用其一。石交宜以石证之，侑以诗篇尤奇崛。余乃三拜迓登堂，顿笕图书光发越。东坡昔求龙尾砚，易以铜剑诗更迭。今我不求砚自来，坡仙有灵当妒嫉。明月光去得夜珠，阳春咏罢赓雪白。从此工人得利器，磨墨磨人恐难歇。孰知余更有遐思，暮齿何须恋珍物。身将隐矣焉用文，行将翰墨屏一切。石交定欲以石证，何殊胶柱乃鼓瑟。况君累代擅著作，小玉虽小已杰出。【玉溪之子小玉，年甫九龄，咏诗时有隽句。】砚虽有云未为多，两美何堪令离别。感君雅谊心弗谖，酬诗返砚非虚饰。君能不吝我不贪，堪为千秋添故实。从此延平双剑合，不数相如还赵璧。」冬士，名步文，道光时之钱塘人。


　　　　漆沙砚

漆沙砚以扬州卢葵生家所制为最精，其祖映之尝得一砚，有「宋宣和内府制」六字，质类澄泥而绝轻，入水不沉。后知为漆沙所成，授工仿造，葵生世其传。一时业此者甚众，且文房诸物亦均以漆沙为之。


　　　　锥刀砚

梁秋潭尝于所亲家见一砚，石质细润，良材也。其家不之贵，用以覆瓿，且磨刀锥，多伤痕。秋潭乞之归，名锥刀砚，镌铭其旁云：「磨刀则磨，磨锥则磨，磨墨则磨，磨人则磨。」


　　　　书镇

《南史》齐高帝尝以铁为书镇，今亦谓之镇纸，有以玉或石或木为之者。


　　　　诗牌

诗牌创自盛唐张祜，所谓集字者，以牌中平仄之字，联合而成诗也。初以纸为之，后易竹木，盛行于康熙时博学鸿词中人。
其式用牙牌，广六分，厚一分，一面刻字，一面空白，声之平仄，以朱墨别之，中有桩牌一扇，曰诗伯。凡易牌，均为四分，每百扇，以一人为诗伯，掣桩牌，内取一扇，以字之笔画数到某人，次第取用，以纸笔令诗伯掌之，余由各人自取韵，自制题。诗成，诗伯评优劣，定甲乙，颁赠彩焉。吴陵储氏藏纸诗牌一副，曾为阮文达所赞美。
牌凡二百六十二叶，增减皆可，选诗韵常用之字，险窄者皆不收，牌上面平声，下面仄声，中二小字，注明某韵，便于押韵也。旁注小字，即下面之大字，缘牌可插于手中，下面之字，常为其所遮，故注明于旁。古名集诗牌，亦名鬬诗牌，三四人或五六人均可。惟必先立诗伯，为在局诸人评甲乙。在局人公出彩物几具，或公立若干筹，为首唱之彩。初起手时，人取三十叶，将三十叶之字，集成五言，或七言，以能成一绝者为佳。其第一人成者，在局人各贺以上贺。【贺筹分上中下三等。】诗之优劣，俟各人全成，再定甲乙。然如在三十叶之中，不能集成一首，祇须有佳句，或一二句亦可，诗伯评之，果能压倒元白，即推为首唱，即将第一等彩赠之。如不能，即将首彩赠与第一人成者。其不能成，或成在三人以后者，即依金谷酒数罚之。又一法，与晚近鬬牌畧同，轮流取牌，桩家多取一叶，以便次第换取。人取若干叶，由在局者公论。得彩与贺，均依前式。又一法，得彩不立诗伯，以首成者为优，则仅有彩筹彩物，而无贺筹。要之，所集之句，均不能有捏凑生硬之弊也。


　　　　电线

电线，通电之线也，用紫铜丝涂锌，以防锈，或架空中，或埋土内，或沈水底，电报、电车、电灯等皆用之。惟土中、水中之电线，须包以绝缘防湿之物。
我国电线，发源于京畿，分三大支，又从镇江分二支，兹依次叙之。
我京师至天津，天津西至肃州为一支，中经保定、获鹿、太原、平遥、侯马、潼关、西安、泾州、固原、兰州、甘凉等州是也。津东至珲春、爱珲、海兰泡为一支，中经紫竹林、北塘、大沽、芦台、山海关、锦州、营口、旅顺、奉天、凤凰、吉林、宁古塔、珲春、伯都讷、齐齐哈尔至爱珲是也。津南至山东阿城为一支，中经白塘、德州二处是也。又自山东分三支。阿城南至济宁，自济宁西至曹州、开封府为一支。自济宁东至威海、刘公岛，中经鑇南、周村、潍县、胶州、沙河、烟台、高村为一支。自济南至台儿庄、清江浦、扬州、镇江为一支。又从镇江分两支，西则至下关、江宁、芜湖、大通、安庆、九江、汉口、荆州、沙市、襄阳、宜昌、夔州、万县、重庆、泸州、成都、毕节、贵阳、宣威、云南，大理、腾越是也。东则至无锡、江阴、苏州、上海、南浔、嘉兴、杭州、绍兴、余姚、宁波、镇海、兰溪、浦城、建宁、延平、福州、马尾、乌石山是也。此外又有二支，一自福建而西，则泉州、厦门、漳州、潮州、汕头、海丰、惠州、石龙、香港、广州、黄埔、虎门、肇庆、梧州、昭平、桂林、浔州、横州、南宁、龙州、凭祥、百色、剥隘、广南、开化、蒙自、蛮耗、河口至云南府，一自安庆至广州，中经九江，而南至南昌、吉安、赣州、南雄、韶州、英德、连州、连山、西南佛山以接广州，又自广西省之横州南至崖州，中经廉州、钦州、防城、东兴、岸步、北海、高州、雷州、琼州、海口、海头、屯昌、岭门、陵水以达于崖州而止。合计全国电线，都凡九万余里，又分官线、商线两种，其区域与种类，详述于下。
官线　由国家拨款架设之线也，其长共四万九千四百三十里。江苏有飞线、水线、地线、无线四种，由上海至常州，长三千三百零二里。安徽有飞线、水线二种，由安庆至寿州，长一千五百九十二里。直隶有旱线、无线两种，由天津至大名，长二千九百四十七里。东三省有水线、裸线二种，由奉天至龙江，长一万零二百八十八里。山东有旱线、水线二种，由济南至王庄，长一千四百九十七里。广东有无线、旱线二种，由广州至肇庆，长五千六百四十六里。川边有裸线一种，由雅州至巴塘，长二千七百里。福建有裸线一种，由福州至厦门，长一百四十四里。甘肃有裸线一种，由平凉至宁夏，长三千零八十五里。贵州有大线一种，由贵阳至黔西，长四百五十里。新疆有裸线、树胶线二种，由迪西至伊犁，长九千九百五十六里。云南有裸线一种，由大理至普洱，长六千二百四十二里。广西有大线、小线二种，由南宁至全州，长六千四百十五里。
商线　由商人集资架设之线也，其长共四万一千四百十七里半。山东有飞线、水线二种，由济南至泰安，长三千七百零九里。山西有飞线一种，由太原至平定，长一千六百六十九里。河南有飞线一种，由开封至南阳，长三千四百零八里。陕西有飞线一种，由西安至潼关，长一千一百零四里。福建有飞线、水线二种，由福州至延平，长二千六百七十里。浙江有水线一种，由杭州至台州，长二千七百九十三里。江西有飞线、地线、水线三种，由南昌至湖口，长二千六百六十九里半。湖北有飞线、地线、水线三种，由汉口至荆门，长五千四百六十二里半。湖南有飞线、水线二种，由长沙至岳州，长二千一百六十九里。四川有飞线一种，由成都至巫山，长二千八百七十四里。广东有飞线一种，由广州至潮州，长一千四百九十九里半。江苏有铅线一种，由江宁至福山，长四百三十四里。直隶有飞线、水线二种，由天津至通州，长三千零零四里。顺天有无线、旱线二种，由京师至高碑店，长六百九十七里半。蒙古有旱线一种，由蒙边至库伦，长二千一百七十四里半。


　　　　水龙

水龙为救火之器，乃用两抽水筒联合而成。其抽水筒之进水管、喷水管，联合为一，喷水管之下有空室，曰气室。两筒之水喷出时，先入气室，使室内之空气受压迫而缩小，故当抽水管之喷水力弱时，气室之空气自能胀大，压气室内之水喷出，使之联续不绝。盖三国吴时童谣曰：「不畏岸上虎，但曰水中龙。」其后晋王浚以舟师灭吴，水龙之名本此。
顺治初，上海唐某得水龙之制于日本，久而他处传其制，其行于天津者法尤善，城内外置水龙四十八，各隶以二百人，人皆土著，按期练习武艺，无事时，仍执常业，有事则一呼毕至。
用法，以水贮容数石之木桶，桶竖锡筒，觕径五寸许，下歧为二，上合为一，筒有水门，以铜皮为之，其机一翕一张，则水自外入。筒之发水处曰鹤颈，形如偏提嘴而上耸，其水高可数丈余。每数人持斗汲水入桶，数人激桶水入筒，一人曳鹤颈，自能使之或东或西或高或下，其杀火势也，百倍于他器。


　　　　木龙

木龙用以治河，见于《宋史》，曾巩为陈尧佐作传，详志其事。李昞任泰州通判，偶读曾文，匠心独运，竟与古合，遂上其议于相国高文定公斌。适清口御坝二险，高用其法，得庆安澜。盖木龙能挑水护此岸之堤，而挑水即可刷彼岸之沙，较之下扫开河，事半功倍也。昞，字双士，干隆时之汉阳人。


　　　　革囊

革囊，出蒙古，以皮为之，代筐筥，巨细之物无不纳，行汲时或以贮水，涉川时则挟之肘间，乱流以济，亦曰皮馄饨。


　　　　扬扇

扬扇，俗名风箱，制如小厨，无底，右上有口，高出如小斗，以入所砻之谷，左下吐舌如箕，以出所转之米。斗、箕间皆有斜板，为上下承卸处，中有轮，置上下斜板间，偏近右轮，无边廓，环列小板以为辐。挽之，则风生板间，糠皮自右出，米自左出。盖糠质轻，故得风而随轮右飞，米质重，故仍自两板间转卸而左出也。


　　　　唧筒

唧筒，为一圆筒，筒内有鞲鞴，柄出筒外，可上下移动。筒有二活罨，一向外开放，使水外出而不内入，一向内开放，使水内入而不外出。自内之活罨，外接进水管，向外之活罨，外接喷水管。抽水时，以进水管入池井中，而上下其鞲鞴，鞲鞴上行时，水由进水管向活罨入筒，下行时，水由活罨向喷水管喷出。唧筒形式不一，大致相同。进水管长者曰吸上唧筒，管短而由喷水管喷至高处者曰压上唧筒，皆为激水至高处之用。


　　　　汲水机

汲水机，由井中起水之机也，以绳或铁练与桶，连为一串，绕于轮周。车轮转动，桶向井中往复取水，至顶倾出。京师之市水者，恒于大道旁设之。


　　　　榨床

榨床，用以挤压，使物质液汁流出之器，制油制酒多用之。


　　　　风炉

风炉，陶器也，亦有以铜铁为之者，燃炭火于中，上置小镬以炊物。然不为大烹，于煎茶煎药为最宜。


　　　　门铃

门铃者，人家以绳系铃于门内，而以绳端达于门外，人从门外拉之，则铃震动，而往启门。始于宋。宋人陈雍家置大铃，署其旁曰：「无钱雇仆，客至请挽之。」今拉铃，其遗风也。京师居民犹有用之者，其门旁复书「某姓拉铃」四字。


　　　　呼铃

呼铃，呼人时所鸣之铃也，俗亦谓之叫人钟。精者以干电装置，别名电铃。有用以装于门楣以呼人者，则较门铃为便利矣。


　　　　布幔

布幔，用以遮日，淳安方朴山大令楘如有诗咏之云：「缝尺布衣蛛网外，挼长绳缚鹊檐前。那移巧避三竿日，偪仄刚宜一握天。少女风生尘不动，令君香定篆常圆。儒酸更有回甘味，幞被他时伴独眠。」


　　　　地毯

地毯，用以覆地，大抵以驼毛为之。《元史?世祖昭睿顺圣皇后传》云「宣徽院羊懦皮置不用，后取之，合缝为地毯」是也。


　　　　帐额

帐额，俗谓之帐檐，或画或绣，所以饰帐也。唐卢照邻诗云「生憎帐额绣孤鸾」者是也。


　　　　诗帐

宣城施愚山侍讲闰章尝制苎帐，题诗其上，远寄友人，一时文士多属和，名之曰诗帐。


　　　　诗枕

徐文定公元梦尝创制诗枕，当世名流亦多题咏。


　　　　刘文清之被

刘文清公墉之卧被，长丈许，寝时扫之为筒，叠其小半，以身挨入，有如蚕茧。家人俟其既睡，将上半覆其头，俨然包裹，虽酷暑亦如是也。


　　　　舒铁云有破被

朱野云好画古旧服物，嘉庆壬戌夏四月，见舒铁云破被横陈，早便留意，及读唐稚川为铁云所作《破被》诗，欣然点聿，传神阿堵，不啻冷暖自知。铁云乃并书歌图后，装池以赠稚川，且谓他日归梦东山，当复一府传看黄琉璃也。
稚川诗云：「昔年聚首枫溪曲，篝镫相对奇书读。紞如五鼓始上眠，破被蒙头如猬缩。后来同买青亭舟，酷暑蒸入浆汗流。手推破被眠不得，河堤塌席惊沙鸥。水蚊无声偷饮血，周身受困惟存舌。富贵难忘细席言，不许小儿脚踏裂。弹指别离逾十霜，相逢日下喜欲狂。鸡鸣风雨如梦寐，龌龊破被仍堆床。我因见之长太息，人生不如破被得。留君破被识君心，岂但功夫珍物力。为想鸳机砑锦时，中央四角寸心知。君今长物无过此，若遇平原再买丝。」
野云既为之画，又题二绝句云：「冷被多年铁打围，杜陵旧雨送将归。替他彩笔传春梦，一夜鸳鸯破壁飞。」「十年禅榻睡魔消，留得姜肱被一条。还似霓裳初出破，青天补石月修箫。」
铁云所作则云：「读书万卷读不破，走入破被堆中卧。鸡既鸣矣凡几声，虱其间者凡几个。或曰屣可弃，我不忘其敝。或曰兖可补，我非五杂俎。不相离别转相亲，我用我法横自陈。芙蓉城里蒙头入，鹦鹉洲边伸脚出。一年又一年，春秋冬夏无不然。万里复万里，东西南北而已矣。蜀锦重重无片段，吴绵团团逸其半。参来罗江五百尊，幻出观音十一面。弹断铜琵琶，披出铁袈裟。石破天惊逼秋雨，中有残梦恒河沙。君不闻湖州唐六歌有口，又不见扬州朱八画有手。唐犹及见未破时，朱独相怜已破后。今兹幞被春明门，车如鸡栖马如狗。黄竹箱中什袭藏，青苔榻上周旋久。被兮被兮可奈何，世间破被有许多。安得尽遣朱八作画唐六歌，我乃化为蝴蜨夜夜飞天魔。」


　　　　台番以鹿皮覆体

台湾番人每以鹿皮藉地为卧具，遇雨，即以覆体。


　　　　陀罗经被

王大臣薨于京师，特赐陀罗经被，被以白绫为之，刊金字番经于上，藏文佛经也，字作金色，即古人赐东园秘器之类。然京城习俗，品官士庶亦或用之，则皆购之肆中，且有以纸为之者。


　　　　儿版

蒙人生儿，卧之于方版，以韦束两臂，倚毡庐壁间，嗁则摇之，移居则悬于驼装之后，曰儿版。


　　　　玻璃大镜

湖广总督杨霈家居京师，少通脱。及为广州守时，以千金购玻璃大着衣镜，径丈五尺，将以馈定郡王载铨。然为物过巨，虑招物议，未敢显然致送，乃由海道运京师，嘱其兄子某往诣某甲。某甲者，京师无赖子，居西城陋巷，与乞儿伍者也。访数日，始得之，告以故。甲令以镜舁送城外某寺，付某僧手，语之曰：「若勿问我所为，时至，自相告也。」如其言。数日无耗，以为镜已被骗矣，欲往询甲，又念其戒，不敢往。一日晨起，甲忽至曰：「镜在定王府旁某肆，可自往致送，吾已以始末面告王，径往无患也。」兄子大惊，问其故，则乘某巨室出殡城外，丧车返时，庋镜其中，以入城矣。


　　　　围屏

围屏，可以环绕障闭之屏风也。宋吴文英词：「翠幛围屏，留连迅景，花外邮亭。」


　　　　荔根屏

粤土疏而沃，名花珍果所在繁膴，而老树之产于幽邃谷者，历年既久，蟠根屈曲，变幻象形．好事者搜剔遐险，置为几案清玩．然工巧天成，则当推高明谢氏之荔根屏．屏色恋紫，高五尺许，横斜二尺，鐡干离奇，新枝挺出，宛如画梅满幅．其疏花散布枝间，含苞拆蕊，细大不一．复有寒雀三四，或翥或栖，各具生态。最上一枝则倒垂。尤极夭矫。


　　　　三折屏

端州有时某者，能制雕漆屏风，工作精巧，贵重一时。然亦惟两边彩饰，多镂刻名人画而已。吴留村独创作三折屏风，每开一折，则两折隐于其中，一折垂帘观剧，一折山水人物，其左开一折，凡笔墨、楮研、书画、棋炉以及提壶、酒琖、陆博、摴蒱之属，无不毕具，如应用某物，即开某格子探取而出，外俱以格扇掩之。其制式悉仿《博古图》，一望了然。


　　　　琥珀书案

嘉庆己未，和珅籍没时，有书案一具，乃琥珀琢成而嵌水晶者，方广二尺。一承一替，亦水晶为之，高可三寸，贮水蓄朱鱼，红鳞碧藻，照沫游泳，恍若丽空。


　　　　抽屉

俗称器物上附着之箧曰抽屉，本作抽替。《癸辛杂志》：「李仁甫为长编，作木厨十二枚，每厨作抽替匣十二枚，每替以甲子志之。」


　　　　?夭韭??子

?夭韭??子，几案四足有不平者，以小木垫之，谓之?夭韭??子。《中州集》有《?夭韭??子》五律云：「几案由吾正，盘盂免尔倾。」干隆庚寅，高宗南巡时，刘文清公墉为安徽学政，召试诸生，献迎銮诗赋。文清先期习试，诗题有「?夭韭??子」，即本《中州集》命题也。


　　　　额林

额林出蒙古，庋横板于眉栋间。以贮奁筐诸器，兼作几案之用。


　　　　太师椅

俗称大圈椅为太师椅，始于宋。秦桧就第赐燕，优伶有参军，前褒桧功德，一伶以交椅从。参军方拱揖就椅，忽坠其幞头，露巾镮，伶指问何镮，曰：「二圣镮。」伶曰：「尔但坐太师交椅，此镮掉在脑后可耶？」


　　　　木炭

木炭，以树木密闭器中燃烧而成。质佳者，断面有光，击之作金声，烧时无烟，可供燃料，并滤水使之清洁，化学上又以为还原剂，为用极广。


　　　　银骨炭

银骨炭出近京之西山窑，其炭白霜，无烟，难燃，不易熄，内务府掌之以供御用。选其尤佳者贮盆令满，复以灰糁其隙处，上用铜丝罩爇之，足支一昼夜。入此室处，温暖如春。


　　　　炭团

干隆时，有以炭团贻钱塘陈芝山茂才云飞者，芝山赋诗为谢，诗曰：「密雪霏霏积满城，忽贻炭墼见深情。寒威顿向芦帘减，暖气如从黍谷生。箸拨深灰朝熌烁，篝藏活火夜通明。睡余榻畔温衣箧，读罢窗前沸酒铛。自有融和回大块，合教欢喜锡嘉名，岁残好入骚人咏，手筑应怜太守清。【《汉书》：「周行为渤海太守，免归，尝筑墼以自给。」】多谢分光向东壁，不劳曝背坐南荣。六花飘处重呵笔，珍重题诗当报琼。」


　　　　煤烟火炉

杭州之临安多山，每至夏，蚊至多，日暮，辄声喧成雷，依山以居者尤苦之，于是用煤烟火炉。盖爇草于中以驱蚊，且备常日炊煮、过客吸烟之用，入冬，则且倚之以取暖焉。



　　　　手炉

手炉为火炉之小者，其形或圆，或椭圆，或六角，盖必镂花，否则火熄，可笼之于袖，以铜制之，燃炭以取暖。又有不用火而置沸水其中者，妇女多用之。干隆时，仁和周心孩茂才襄有《咏铜手炉》诗曰：「不数红泥小火炉，青铜范出小形模。提来缓缓随心便，趋到炎炎炙手无。笼袖粟肤春意透，挥毫姜指晓寒苏。深闺从此催刀尺，冷月临窗雁阵呼。」


　　　　脚炉

脚炉，以铜制之，其形或方，或圆，或椭圆，或六角，盖亦镂花，燃炭于中，藉以取暖，用之者大都为妇女也。


　　　　熨斗

熨斗以铜铁制之，中置炽炭，以木为柄，所以按衣料使平之器，成衣匠多用之，俗谓之运斗。


　　　　汤婆子

汤婆子，铜、锡之扁瓶，盛沸水，置衾中以暖脚。宋已有之，苏东坡致杨君素札云：「送暖脚铜缶一枚，每夜热汤注满，塞其口，仍以布单衾裹之，可以达旦不冷。」即指此也。


　　　　电话器电灯

上海互市虽久，然租界一切布置，初亦草草。至光绪壬午、癸未间，始有电话。电灯亦始于中叶，创办者为西德里。创议之初，华人闻者以为奇事，一时谣诼纷传，谓为将遭雷击，人心汹汹，不可抑制。当道患其滋事，函请西官禁止。后以试办无害，其禁乃开。当电话甫行时，谣言亦如之。西人经营租界事业，必随华人之心理而进步，于此可见一斑也。


　　　　大门灯

张文襄久膺疆寄，办理各事，扬厉铺张，不欲局于隘小。督两广时，建广雅书院，规制崇宏，用银十余万。工竣，临视，甫及门，以门灯太小，不称，亟命撤换之。然其实灯已非常伟大，特以房屋过敞，相形见绌耳。办事者立命灯笼店另糊一至大之灯，则高二丈有奇。


　　　　善富

杭俗炷灯竹器曰善富。或曰，初以避灯盏盏字音，易名燃釜，继又取其音近字为吉号也。



　　　　云母灯

云母，生土石间，作片，成层，可（木片），明滑光白，其片有绝大而莹洁者，人呼为云母灯．朱竹垞尝作词咏之，调寄《十二时》，词云：「是何人碧山深处，潜入仙厨私窃，把石粉云英堆积，翦翦层层迭迭．面面装成，棱棱作就，细染红笺贴．正夜静改席西园，紫凤吐珠，曾否铜盘吹灭？闲更思梨花院落，定自十分清绝．宿鸟窥来，飞蛾拂去，不道成冰雪．谩认他是灯，分明一片冷月．也只消拋残小扇，玉面当前终怯．怎得携归，江南乐事，闹向元宵节．看翠眉几许，屏风影中低说．」


　　　　料丝灯

料丝灯甚轻巧，钱塘吴佩五孝廉福世尝有诗咏之云：「巧制明灯鬬岁华，晶莹引耀望中赊。丝丝织就鲛人泪，朵朵凝成醉墨花。【安期生以醉墨洒石上，皆成桃花。】云影翠摇春浦浪，烛光红映暮天霞。由来本质原明净，不受尘埃半点遮。彩凤金鳌竞见称，良工运巧别呈能。短长补缀千条玉，表里通明一片冰。易脃大都缘性烈，无瑕端属处心澄。当年几费甄陶力，此日欣看瑞彩腾。」


　　　　西瓜灯

西瓜灯，镂西瓜，使中空，燃烛其中，莹澈可爱。吴我鸥观察尝有诗咏之，诗云：「曾传灯咏梅村橘，又见瓶镂萧翰瓜。秋采东陵何冷落，春生西域剧繁华。沈余玉井寒侵骨，荐到银盘脆沁牙。细把柔犀倾翠甒，频将纤指搯丹砂。一壶泻尽三升液，卍字雕成七夕花。匏系团栾兰穗炷，瓠容宛转桂油加。热中顿已冰心改，饰外翻同火齐夸。五色轮光擎碧月，一笼晶影罩红霞。云波流浸仙人烛，星彩遥分织女楂。宝唾久消妃子袖，劫灰莫问故侯家。绿衣欲赋忧加灼，苍璧初焚净少瑕。老圃翻新千盌络，巧筵鬬胜一竿叉。琉璃盏爇辉差暗，蹴踘球悬影共斜。争及木天归去晚，金莲撤炬拜恩嘉。」


　　　　走马灯

走马灯，元宵有之，以纸翦成马形，黏于纸轮之下四周，轮下有干，能活动自转，烛焰煽轮，干即自动，而纸马随之，故曰走马灯。范成大诗云：「转影骑纵横。」自注云：「马骑灯。」则宋时已有之矣。咸丰时，西人某来华，见走马灯而异之，购一具以归，遂因以发明空气涨缩转动机械之理。


　　　　西藏灯具

西藏灯具，以木为之，状如弓鞋，俗传为唐公主履也。


　　　　书灯

道光时，仁和叶兰伯大令华春尝以书灯索其表兄王香雪题诗，香雪题之云：「曾催子弟英雄早，几照英雄白发新。抱得丹心无愧影，夜窗好伴读书身。」


　　　　火把

火把，析竹编为圆缏形，长或数尺，爇以夜行者也，杭州有之。夜行无灯，即就肆向购，燃之以归。


　　　　火柴

火柴，俗名自来火。泰西所制，我国有仿造者，最着为燮昌。然昔时已有相似者，谓之火寸。《清异录》云：「夜中有急，苦于作灯之缓，批杉条，染硫黄，置之待用，一与火遇，得焰穗然，呼引光奴。今有货者，易名火寸。」此与火柴相似，惟仅能引火而不能生火耳。日本名火柴曰磷寸，本此。


　　　　爆竹

古时以火着行，毕剥有声，谓之爆竹，相传为驱鬼之用。后世以纸裹火药，爆火发声，亦称爆竹，汉口所制者为最良。


　　　　线香

线香，用香末制成，细长如线，故名。或盘成物象字形，用铁丝悬爇者，名龙拄香。


　　　　盘香

以香料与榆皮面入糊，笮成长条，而盘屈之，谓之盘香，一作蟠香。海宁有宋岳字稼原者，有《咏蟠香和米古心》诗云：「学水作回纹，窗虚袅翠云。能传心昼夜，不惜意氤氲。雅并兰言吐，清疑墨韵分。每怜荀令去，尚剩博山熏。」


　　　　藏香

藏香出西藏，甚珍贵．雍正时，杭州周亦庵孝廉自日下归，以乌思藏香一枝赠丁敬身布衣敬，其色绀紫，出以示人，观者皆叹为得未曾有．月腊之八八，灵隐敬难　佛前，四方戒众，圆成菩萨，戒寺中饭千僧，流连法喜，暮始抵家，拥炉雨作，琤洒不止．敬身念是日以是香而作佛事，非宿缘其能之乎．乃涤研染毫，为作短歌．辍笔，街柝殷然，已报夜甲矣．歌曰：「藏香蠖手从三杰，巧窃孙郎猬髯色．裹束西风万里来，故人把赠怜初识．土台居者乌思重，万本楞迦供呗讽．悬知窈窕释迦前，难擎唎马迦毘众．粥香藏香精和熏，忉利市方资策勋．揽将天苑质多露，散作华宫清净云．忆昔胡香惊吊谲，一月长安香不绝．谦粒涂阇卅里闻，博张志埽于阗鐡．黄头外道声唵吽，组铃扇鼓铿膻风．馩（香易）齅（　里）酣羊酪，旃檀侧信伊兰丛．」


　　　　凉棚

仁和姚莲石茂才光宪尝作《凉棚赋》云：「匪席可卷，从绳则正。」又云：「鸟言架架格格，日出苍苍凉凉。」凉棚，乃夏日之施于庭以遮日者也。


　　　　风扇

风扇，为夏日辟暑之具，以布幅为之，悬于室中，用绳挽之进退，扇动空气以取凉者，吾国能自制之。或于机件上附木板或金属之翼，藉电力旋转者，谓之电气风扇。


　　　　竹夹膝

竹夹膝者，编竹为笼，暑日置床席间，以憩手足，或夹于膝，则凉，俗谓之曰竹夫人。钱塘吴瓯亭上舍城《咏竹夹膝》诗云：「六月火云飞兀兀，赤脚踏冰不可韈。桃笙藤枕懒昼眠，忽被一凉清到骨。谁截此君空复空，交纹叠翠何玲珑。招凉珠与延清室，相伴依依岂尔同。西风一夜吃瑟瑟，长门冷落知谁惜。频年自笑在家僧，莫虑欢情容易失。」


　　　　罗浮藤杖

道光时，海宁查辛香茂才冬荣以家贫亲老，橐笔远游，尝至广东，得罗浮藤杖，因咏以诗，诗云：「博罗城外四百三十二峯插空碧，老人星精堕地化为石。麻姑玉女弱腕扶不起，葛陂之龙夭矫乃作藤百尺。石楼铁桥高嵯峨，老人腾空去无迹。却遗此杖落空山，瑶童僚妇采药丹。梯还拾来市上百钱买，道逢黄发开心颜。吾闻蛮藤百种番禺产，钩带寒崖与石栈。一枝挑得罗浮云，落地铿然谁所铲。当时见尔酥醪观外饫霜露，惟有鲍姑帬边蝴蝶眼。即看此杖挂壁蟠蛟虬，楖栗太软桄榔柔。朝斗坛前山月幽，师雄有梦生清愁。何时杖尔看南雪，我与梅花两白头。」


　　　　游龙杖

游龙，蓼也，一名水葓．霜降后，择其老者，制为杖，质坚而体轻，甚适于用．汤文端公金钊尝作歌以纪之，歌曰：「休闲老人栖蓬庐，荒圃日涉成清娱．散步瓜畴与芋区，秋花错杂烂漫敷．鸡冠凤仙紫白朱，豆荚羊眼葵叶凫，映帯游龙十数株，丹珠璎珞垂流苏．中有一株高丈余，花叶蕃茂与众殊．老人对此三踌躇，上循其顶下至趺．叮咛园丁慎勿锄，当老其材为杖扶．天寒霜雪百卉枯，兹材玉立苍珣玗．深根拔出污泥涂，夭矫头角张草须，暴以杲日芟繁芜，直节外挺中心虚．神物变化来仙都，轻逾　竹堪风趋，坚比鹤胫铿庭除．老人腰脚忘疲劬，撰杖低头起长吁．世间良材何处无，不遇知己粪土如．媷以镈赵同朽荼，谁言功与灵寿俱．芦帘梅帐竹几铺，陪以朱履行于于．寄语水国多选储，上之伊耆飬老须．杖国杖朝尔与吾，延年绘入香山图．」


　　　　椶拂

咸丰时，刘乙藜主政钟祥有《椶拂》诗云：「指挥妙在即离中，床角高悬密谛通。披拂座间联旧雨，依稀水面战凉风。资谈麈共千丝细，附热蝇教一队空。却羡天门招隐客，故书凈扫俗尘红。」椶拂者，以椶为之，用以去尘者也。


　　　　抹布

抹布，用以拭秽者也，原曰幡布，以吴中舟行讳翻，故改曰抹。


　　　　漏斗

漏斗，以金属或玻璃为之，上侈下弇，有孔相通，插于瓶口，以为注入种种液体之用。


　　　　马桶

马桶，宋时已有之，《梦粱录》云：「杭城户口繁伙，民家多无坑厕，只用马桶，每日自有出粪人蹇去，谓之倾脚头。」南方人家多有之，非若北方男女遗矢于厕也。


　　　　烧香篮

杭州天竺香市，郡县之进香者，归时竞买湖上竹篮，谓之烧香篮。


　　　　扑满

扑满，即缿筩，范以瓦，为受钱器，见《汉书》．道光时，北地尚有仿为者，形如小瓶，高尺许，上有窍，仅容一钱，可入不可出，既满则扑之．昔邹长倩赠公孙宏扑满一枚，盖隐寓聚而不散之诫也．仁和胡次瑶典簿琨曾见之咏以诗曰：「畴把悭囊破，庸夫例守钱．是中原浑沌，其闭胜关键．漫比　无当，群夸壑可填．挈缾同吏智，入瓮请君先．饮饱盈升橐，全凭径寸咽．状华谗鼎肖，名记缿筩传．廓落腰围大，逢迎口角圆．鸱夷盛处处，（鹿瓦）甓运连连．插脚皆津要，撑肠岂简编．封椿聊作库，投匦未须笺．通透周陶穴，微芒蜀漏天．重轮榆荚聚，灵窍藕丝牵．傀儡场登矣，葫芦样画焉．金多终掷地，玉碎早成烟．厚敛《三都赋》，纷流九府泉．环摧齐殿上，斗撞楚军前．权总归于母，胎虽可脱仙．贯盈缠解散，巢毁卵完全．砖已拋门外，刍从轹道边．蚨飞光历乱，蜨化态翩（　羽）．主父遭烹日，齐奴赴市年．散来真满屋，得后竟忘荃．堕甑邀谁顾，遗籯枉自怜．寄言牟利者，休恃腹便便．」


　　　　二铜钵

直隶在理教民某，蓄二铜钵，上小下大，而以一钵叠置他钵，则二钵可互相容纳，合为一钵，口与口齐，倾之取之，俱不能出。其叠置时，二钵俱柔如皮制，绝无声响，取出时亦然。而他人叠置之，则坚不能纳矣。释氏言，一切惟心造，其此类夫？


　　　　赛芠

赛芠，出蒙古。食必以匕，羹则以勺。蒙俗用木匕长四寸许，曲柄丰末，犹古制也。


　　　　乳筩

乳筩，出蒙古，以皮为之，平底丰下，稍锐其上，将乳盛之，于取携为便。


　　　　酒帘

帘，酒家旗也，以布为之，悬示甚高，唐、宋时习用之，由来已久，南省罕见。光、宣间，北省犹有之，迎风招展，一望而知为沽酒处。又有高悬纸标，形正圆而长，四周翦彩纸，黏之如缀旒者。


　　　　奶子盌

口径颇巨，而身段甚矮者，曰奶子盌，大内以盛牛乳者也。


　　　　官窑碗

宫中所用，皆官窑碗，一白无瑕，其上铸银为盖，洋錾法蓝花样。有庆贺，则易为玉碗，菜蔬，果点皆以此盛之。


　　　　套杯

套杯，酒盏之大小相入者也。


　　　　吸杯

吸杯，作莲蓬、莲叶交互相连状，别有莲茎，茎之中有孔，可吸饮。


　　　　宫僚雅集杯

康熙朝士有官僚雅集杯，盖其时十人各制酒器十事，互相招邀．杯以白金为之，分别大小，如沓杯式，白质黑章，外界乌丝花草，内镌诸人姓字里居，旁镌「宫僚雅集」四字，以量之大小为次．首汤斌，字潜庵，河南睢州人．次沉荃，字绎堂，江苏华亭人．次郭棻，字快圃，直隶清苑人．次王泽宏，字昊庐，湖北黄冈人．次耿介，字逸庵，河南登封人．次田喜（上雨下冓），字子湄，山西代州人．次张英，字敦复，安徽桐城人。次李录予，字山公，顺天大兴人。次朱阜，字即山，浙江山阴人。次王士祯，字阮亭，山东新城人。皆当时同官坊局讲读者也。

　　　　椰杯

椰实类瓢，黑色，锯开之，以锡或银镶作酒杯，曰椰杯。


　　　　美人肩

美人肩之项与胫，均苗条，口与足相等，腹稍巨，弯折处有姿致，故曰美人肩。


　　　　观音尊

观音尊，有大观音尊、小观音尊二种，以祭红及郎窑为最贵。大者高二尺余，小者高数寸。口侈，项较短，肩宽博，至胫则以次渐杀，胫及于底，及稍加丰。自肩至胫，约占全体五分之三，项与胫相若。


　　　　太白尊

太白尊，亦名渔父尊，形似渔父之鱼罾，故名。底平腹巨，口小而微哆，项极短而缩。此等尊无巨大者，通体不过数寸耳，以豇豆红色或带苹果绿、苹果青色者为多。腹有三团缡，暗花，乃浅凹雕也。


　　　　九螭斝

康熙窑有九螭斝，方式而高身，诸螭沓绕其旁，即兼作耳之用。


　　　　百鹿尊

百鹿尊有两种，大者高二三尺，小者高二三寸。大者其式亦类似牛头，惟以两鹿头为耳，彩绘百鹿，故名，小者或同前式，或有作捧锤式无耳者。然既以百鹿抽象得名，则不问其作何式，亦概呼为百鹿也。


　　　　牛头尊

牛头尊口稍巨，直下至肩无项，腹较肩尤钜，至底稍杀，旁有双耳者居多，以其形似牛头，故名。大者高二尺余，宽一尺余，小者高亦及尺，钜制也。历朝均有之，以康熙青花者为上。


　　　　瘿尊

《瘿尊歌》，仁和景縠江太守江锦为庄编修通敏作也，歌云：「君不见宿瘤采桑春提笼，道逢君王游郭东。朝随女伴陌头去，冠帔夕入琅琊宫。又不见当阳病瘿忍嘲诟，江陵城边瓠系狗。功成破竹吴社墟，刻石书名岘山首，天公似怪丑胜妍，雷雨驱斥蛟龙缠。谪为瘣木怒碨磊，更自雕饰登芳筵。青莲仙人昔留瞩，甫里鹿门重见录。冲陈犹贪酒有兵，怀贞未要肤无粟。流传既久一尚遗，底圆微锐形半欹。主人宝此出娱客，满酌那复论雄雌。我虽不饮心自知，浇我叠块真相宜。长歌醉语起硉兀，合坐闻之耸诗骨。渌波倒卷光烛空，错认窗间瘿摇月。」


　　　　抱母鸡

干隆末叶，江宁通行之荡酒壶，质为锡，外方而内圆，圆者贮酒，方者贮沸汤，安圆者于方者之中，逡巡即热，名曰抱母鸡。圆者，或以银，其热更速，亦有以瓷为之者。


　　　　长沙茶器

长沙茶器精妙，每副用白金三百星或五百星，凡茶之具悉备，外钊以大缕银合贮之。


　　　　宜兴壶

宜兴所出陶器至精，以供茗饮者为多。相传金沙寺僧某，习与陶缸瓮者处，搏其细土，加以澄练，捏胚为壶，附陶穴烧成，世遂传用。光、宣间盛行于江、浙，且有能仿陈曼生之遗式者。


　　　　茶托

茶托子始于蜀崔宁之女，以茶杯无衬，病其熨指，取楪承之。既啜而杯倾，乃以蜡环楪夹其杯，遂定，即命匠以漆环代蜡，进于蜀相。蜀相奇之，名为茶托子。今相承称茶托，或曰茶船，以金属制之，亦有以瓷为之者，温州所出者甚佳。


　　　　旱烟管

旱烟管，亦曰旱烟筒，北人谓之旱烟袋，截竹为之，饭后茶余，闽人每取旱烟置近根处着火，而自其末吸之，竹气清香，又先含水在口，故烟性虽烈而不受其毒。然火之所铄，竹老者，半岁一易，稍嫩，则月一再易，为用甚费。江、浙则镂木为置烟之器，而截竹以为之管，朴实无华，田野间多用之。士大夫则用金银铜铁之类，嵌其两端。又或以乌木、象牙为管，不久便裂，远不及竹。滇人以象牙为管，别制铜管纳其中，但取不裂，然与工匠佣夫纯用铜铁所制者无异，得火，全管皆热，火气直达于喉，最易损人。又或以锡盂盛水，别为管插盂中，旁出一管如鹤颈，使烟气从水中经过，犹闽人先含凉水之意，然嗜烟者不贵也。竹坚者可数年不断，年久色黑，如退光漆，好事者以数金易一管。长者至与人等，不便携带，长一尺四五寸者佳。京朝官辄于靴中置一管，其长五六寸而已。


　　　　水烟袋

水烟袋，吸水烟之管也。樊云门方伯增祥尝作《水烟袋歌》，并有序云：「太保陆凤石前辈，同治癸酉拔，春秋联捷，遂魁天下。夙与湖南李拔贞同年相善，李试京兆，不售，光绪乙亥春，将还湘，陆饯之于丰楼。酒次，意甚郁悒，陆曰：『若我主湘闱者，子必获售。』李请关节，陆方吸烟，即曰：『水烟袋嵌于试帖句，可矣。』未几，充湖南副考官，先以书抵李曰：『颇忆水烟袋否？』李发函狂喜，置书屉中，雀跃而出。妻睨其旁，疑为外舍情书，苦不识字，持归母家。母览而戒之，曰：『慎勿泄也。』母有三女，所天皆诸生，乃使长次女各告其壻。是科诗题为「惟善为宝」得「书」字。陆得三卷，皆如所授，乃皆取之，独一卷后至，置副车。及拆封，李副榜第一，正榜两卷则其僚壻也。一人名次较高，闱墨刊其诗云：『烟水苍茫里，人才夹袋储。』久之，事颇泄，言官欲劾之，以陆为人和易而止。李竟不获售，以道员需次某省而卒。然则科名之有定数，岂虚语哉！陆此事诚干例议，然爱才念旧，非纳贿作奸者比，无足深讳。寒夜偶忆其事，歌以传之，意在使君子知命耳。」歌曰：「湘闱万口传佳话，关节三言水烟袋。元和殿撰秉文衡，光绪初元岁乙亥。先是鸡年贡树香，同年陆李皆轩昂。两朵芙蓉分冷暖，一临春镜一秋江。送客南归杯酒饯，悒悒酒边发长叹。赠答平生缟纻欢，飞沉顷刻云泥判。士衡慰藉勿为尔，我主湘闱定收子。昔有明通榜上人，不信有如金筒水。酒阑一笑去燕都，转盼潇湘迓使车。长沙射得衔书雁，问记丰楼密语无？李生狂喜忘嫌忌，少妇旁窥蹙蛾翠。不识玉堂天上书，转疑外舍鸳鸯字。持归告母心大怡，刘家姊妹皆淑姬。欲教三女乘龙起，爱壻何分头腹尾。一粒金丹鼎未开，谁知此鼎三分矣。主文网得珊枝红，私喜贫交入彀中。一人隐语寓滇铜，三人连犿伤雷同。明知师漏多鱼地，那能一取复一叶。本怀唐拔景庄心，更师宋录齐贤意。两生捷足入前茅，一置副车因后至。君不见东坡欲得李方叔，潜送程文李他出。章惇二子怀之去，端明坐迷五色目。榜发乃隽援与持，天子所废人无术。以今拟古何差殊，两僚诡遇二章如。李生若比老方叔，弱女非男聊胜无。陆公爱士如苏大，相度乃是富韩亚。纵使南箕徧簸扬，卒无亶定相弹射。湘水悠悠四十年，沂公坟葬梅花下。吁嗟乎，停寝科场十余载，状元宰相总邱墟。徒留烟水苍茫感，谁复人才夹袋储。」


　　　　烟具

烟具，专指吸鸦片烟膏所用之器而言之。曰枪，上有斗，吸时装膏于斗之小孔。枪，即筒也。曰盘，吸时置杂件者也。杂件甚伙，有蘸膏之签，有燃火之灯，有盛膏之盒。盘之质，或白铜，或彩瓷，或以雕漆，或以红木。盘之式或长方，或椭圆，或梅花。有夹煤之镊，有盛水之壶，有阁签之架，有挖灰之钩。曰箱，不吸时储杂件者也。此外又有所谓通条者，至膏塞枪时，用以通之者也。


　　　　鼻烟壶

鼻烟壶，以盛鼻烟者也，有辛家皮、勒家皮、袁家皮之分。其质地自套料瓷外，有以玉、玛瑙、水晶、黄杨木为之者。上有盖，镶以珍珠宝石。连于盖者为锹，则以牙为之，以取烟。


　　　　鼻烟碟

鼻烟盛于壶，吸时倾出，盛于碟，乃以指蘸之入鼻。碟以晶、玉、牙、瓷为之。


　　　　布刀

布刀者，峒人织具也。峒人不用高机，无箸无枝，以布刀代之。刀用山木，形如刀，锐其两端，背厚而椭，如弓之弧。刃如弦而薄，刳其背之腹，以纳纬，而惌其锐而吐之，以当梭。纬既吐，则两手扳其两端，以当箸也。峒人书歌于刀，间以五彩花卉，漆之以赠人。


　　　　筳

筳，繀丝筦也，亦谓之筟，用针条中贯细筒，所以着丝于纬车者。纺具所用以繀纱线者亦如之。亦作椗，或作锭，今吴俗尚称筳子。


　　　　宁绸

宁绸为丝织物，产于杭州，有花、素两种，光致柔厚，逊于花缎，而较坚韧耐久。出于镇江府城者，称江宁绸，品质较次。


　　　　摹本

摹本，丝织物也，一名花累，俗称花缎。


　　　　羽缎

羽缎，亦称羽毛缎，或曰哔叽，质厚，如缎，故名。


　　　　香云纱

香云纱为丝织物，经纬全用生丝者，为生香云纱，全用熟丝者，为熟香云纱，亦有经生纬熟者，皆为夏时衣料。原产广东，近时苏州、盛泽等处亦仿造之。


　　　　纱筛纱

纱筛纱，出上虞县西黎岙。王煦《竹枝词》云：「黎岙撑丝细织纱，鼄丝蝉翼莫须夸。不传女子传新妇，阖县从无第二家。」


　　　　海鹅绒

光绪中叶，朝野上下多以海鹅绒为衣，孝钦后尝勅江宁、苏州、杭州三织造采办呈进。据覆奏，绒出漳州，向有官匠承织进御，自粤寇乱起，八闽为汪广洋所蹂躏，匠役逃散无存，现已咨行福建招集旧匠，克日开机云云。


　　　　氆氇

氆氇，西番织绒也。


　　　　土布

土布产江苏，首推上海之三林塘镇，江阴、崇明等处次之。其本色货，向有稀布、套布、沙布、白生等名目。至花色货，则因染色而异，名目繁多。行销外省，各有牌号，不容相混。稀布多销牛庄，套布多销东三省，其沙布、白生之销场，无稀布、套布之广，每年销额有数千万金。自洋布盛行，销路受挤。后以爱国等布出，复遭打击，出口销数不及千万矣。


　　　　扣布

俗称土制棉布曰扣布，盖以金仁山《论麻冕》云：「三十升布则为筘一千二百目。」筘，布筘也，所以扣布经者。扣布之得名，当以此。筘，亦作蔻。


　　　　丁娘布

国初，海上有丁娘者，织布甚新，因名丁娘布。朱竹垞集有《谢汪舍人丁娘子布》诗。又杨光辅《浙南乐府》：「娘子鸣机丁氏布，美人刺绣顾家工。」注：「丁娘布光洁细软，朱竹垞所谓『晒却浑如飞瀑悬，看来忽讶神云活』者也。造法秘不示人，及女嫁他族，流传始广。」


　　　　葛布

浏阳出葛布，其尤精者曰银葛，以有白光而亮类银，故名。祁阳之葛布极细泽者，多幼女所织，号女儿葛，又名葛缎。


　　　　茧布

广东惠州所产茧布，为罗浮山大胡蜨茧所成。俗传蜨为葛仙翁遗衣所化，故有咏之者曰：「仙遗衣化罗浮蜨，蜨化山蚕复作衣。」


　　　　僮锦僮布

僮妇染丝织锦，五采斓斑，与刻丝无异，可为裀褥。又有僮布，亦以青白缕相间成文，极坚纫耐久，用为手巾，每一幅，可三四年不敝。


　　　　瑶布瑶带瑶巾

永明、江华瑶女织方纹花布，颇古质。又有瑶带，亦织成花纹。其瑶巾尤洁细，如西洋布。


　　　　高丽布

高丽布，韩国所制者也，纬文棱起而疏，质坚而厚。干隆时，嘉定安亭镇有殷氏女，得其输入而仿为之，大行于时，嘉定因以增一出品。


　　　　竹布

洋布中之以亚麻纤维织成者，吾国译为竹布，欧美各国皆产之。于洋布中最为坚致光滑，故销售吾国尤多。


　　　　草帽缏

草帽缏，麦杆所制之缏也，产于直隶、山东、河南等省，输欧美各国，以制草帽及其它日用品。


　　　　桅灯

桅灯，行舟所用，悬于桅。钱塘梁午楼大令梦善有《咏桅灯》诗云：「一点移从绝顶安，长河灯焰落清湍。天边月露争相映，水底星辰摘未难。人世风波看子细，夜船儿女认团圞。竿头直上应非易，援手须凭百丈宽。」


　　　　蒋戟门买妾用测美丝

干隆朝，蒋戟门观察家多姬侍，袁子才至其家，辄许作刘桢之平视。蒋精于选艳，环肥燕瘦，无美不臻，每夸示子才，自谓独具判花法眼。戟门每买妾，先以线量其身，线长四尺八寸，必先有线之长，乃始端详其眉目，谓之测美丝。当时人皆笑其太拘，独子才韪之，引古事以为证，谓《诗》称「硕人颀颀」，《骚》称「长肩连蜷」，汉冯伉为子娶长妻，晋武称卫瓘女有五美，长而白其一也。惟但宜娉婷夭袅，不宜挺立森然，如束马竿耳。


　　　　大内三异物

高文恪公士奇直大内，见三异物，一小金合，一鬼工球，一酒杯二十有四，皆精巧绝伦。圣祖曾取觏，以为琐屑无用，遂屏置之。



　　　　奇器

运使图毕赫任惠潮道时，有西商以器二种求售，每种索值五万金。一为莲花，易一时，变一色，其变色也，戛然一声，数十瓣皆变，畧不参差。一为二童子，童子前有小案，案上纸一方，铜圈一，人蘸笔插其手，一能作楷书，一能画山水花卉。


　　　　如意

如意，器物之名，出于印度梵语阿那律之义。柄端作手指形，以示手所不至，搔之可以如意也。又有柄端作心字形者，长三尺许，讲僧持之，记文于上，以备遗忘。菩萨像亦持之。我国古时有搔杖以搔背痒，又记文于笏以备启事，此则兼二者之用者也。惟近世如意，长不过一二尺，其端多作芝形、云形，则仅因其名词吉祥，作为供玩矣。
凡奉册立之后妃，谒两宫，必递如意为贽，上及太后亦以如意赐之。每遇庆典，椒房贵戚竞相购买，而京师东西珠宝市之价，遂较寻常倍蓰矣。其质，或全玉，或三镶，或嵌珠宝，或水晶，或琥珀，或雄精，或黄杨木，下此则以骨角竹木为之。


　　　　玉马

干隆辛丑，大学士阿桂平回部，奉高宗命，采和阗美玉琢一玉马，藏于大内。玉色白而润，长逾三尺，高约二尺。和珅使人盗之，为其爱妾浴时坐憩之用。嘉庆己未，和赐死，籍没时，仍入官，置圆明园。咸丰庚申，英法军入都，园毁，而此马为英人所得，遂置于伦敦博物院。


　　　　象牙瓜仁

嘉定南翔有寓僧虚舟者，俗家金华，蓄有状似瓜仁之物，象牙所琢，一面画十八学士，琴有弦，棋局有路，有子，笔筒中有笔，案上有卷，人俱并肩而立，一面有七言一绝，旁有年月日，下云「七十二翁祝培之戏写」。


　　　　伽楠香坠

粤商某刻牙牌式伽楠香坠一枚，大不及半寸，其半缕山岩一角，茂林之下露一小亭，中有人，坐竹榻，倚枕倾耳，如有所闻，其半则海水汩没，云气渰郁，具苍莽之致，令人色飞眉舞，盖取唐许浑「云横海气琴书润，风带潮声枕簟凉」之意也。


　　　　烟火

烟火者，以火硝杂他药物燃烧，而现变幻灿烂之状者也。其火力喷射，能为花草、兰竹等形。或以纸制成种种人物，穿插其中，极灵巧。或以药发火焰，幻成各种颜色。各省多有之，尤以广东之潮州、江苏之扬州所制者为最著名，其值亦不赀。
干隆时，秦淮画舫竞放烟火，为河上大观，士女空巷而出，如水鸭、水鼠、满天星、遍地锦、金琖、银台、赛月明、风车、滴滴金者，不一其名，不一其巧。游者试凭红板桥阑，望东水关及月牙池前，灯影烛天，爆声溅水，升平景象，诚非图画所能尽之也。
咸丰朝，每岁上元夕，京师西厂舞灯放烟火最盛。清晨，先于圆明园宫门，列烟火数十架，药线徐引燃之，成界画栏杆五色。每架将完，中复现出宝塔、楼阁之类，并有笼鸽、喜鹊数十，在盒中乘火飞出者。
光绪时，则由内务府营造司设厂放新奇烟火。元宵节数日，率小工数十，用红杠黄绊拴抬，由菜市口进宣武门，络绎于途，有像形五彩凤凰、孔雀、锦鸡、白鹤，并用松柏扎大小狮子、虎豹、麒麟之类。燃放时，空中停顿，变换成花，此即孝钦后请各国公使夫人同观之烟火也。


　　　　七巧板

七巧板，玩具也，一名智能板。以薄木一方，截成七块，可合成种种模形，以启发儿童思想。


　　　　九连环

九连环，玩具也，以铜制之。欲使九环同贯于柱上，则先上第一环，再上第二环，而下其第一环，更上第三环，而下其第一二环，再上第四环，如是更迭上下，凡八十一次，而九环毕上矣。解之之法，先下其第一环，次下其第三环，更上第一环，而并下其第一二环，又下其第三环，如是更迭上下，凡八十一次，而九环毕下矣。


　　　　秋千

台湾番女有渺绵氏之戏，即秋千也。以渺为飞，以绵氏为天，意以为飞天耳。每风和景明，招邀同伴，椎髻盘花，靓妆丽服，以银钱、珊珠贯肩背，条脱缠腕，累累相比，而欢呼以为戏。


　　　　风筝

风筝，纸鸢也。五代时，李邺于宫中作纸鸢，引线乘风为戏。后于鸢首以竹为笛，使风入竹，声如筝鸣，故名风筝。今俗并其无弦者亦名风筝。儿童放风筝，举首望空而开口，谓可泄内热也。
舒铁云有《纸鸢篇》，即咏风筝也，诗云：「杏花深巷春泥消，粥香饧白闻吹箫。东风袅袅二十四，已有年少相招邀。云皋烟隰春衫影，朝取长绳系韶景。此时韶景安可知，低昂高下随羣儿。儿呼拍手欢无极，仰面看天齐着力。鹍鹏化去未可期，莺燕飞来似相识。浮云浩浩风棱棱，太虚一点高一层。初疑翩翻下黄鹄，又若搏击呼苍鹰。雕陵乌鹊不得意，银潢日夕思回腾。微缯孅缴岂知数，看尔白日能飞升。飞升毕竟难与说，隐隐红灯夜深灭。银竹生愁细雨多，青苹复恐微飚绝。孤鸿何处怨飘零，病鹤谁家舞蹩躠。别有风弦汉殿筝，宫商一线遥呜咽。」
有剪纸如美人为风筝者，吴我鸥尝咏之，诗云：「髣髴轻盈汉丽娟，回风歌罢舞翩翩。争看蔽月容如画，但解凌云骨已仙。花信几番凭妾寄，情丝一缕被郎牵。晚来欲把红妆照，添个银灯在上边。纵入朱门不受鞿，嬉时恰称蕙风微。翩然乘凤偕秦女，瞥尔惊鸿妒洛妃。细响乍鸣双玉佩，轻躯须着五铢衣。最怜春色长门老，瘦损宫腰尺六围。何心花底学迷藏，爱映红霞鬬晓妆。环佩声俄飘柳陌，秋千影共出苔墙。山屏远列身如倚，波镜频窥胆不张。却为杏梢闲绊住，归来衫袖惹余香。小别芳姿又一年，桃花娇面尚依然。赤绳系就氤氲使，红粉修成折叠仙，望远祇愁衣化蝶，步虚岂假木为鸢。休嗟薄命多飘泊，金屋名姝一例传。漫歌桃叶泛春流，红线差堪结伴游。日暮寒怜生翠袖，雨深闲恨锁朱楼。凭将素面朝天去，绝少芳踪印月留。嫁与东风应色喜，云乡来往剧清幽。」


　　　　空钟

空钟，一曰空中，小儿之玩具也。刳木中空，荡以沥青，卓地如仰钟，而以绳绕其柄。别一竹尺有孔，度其绳而抵格空钟，绳勒右却，竹勒左却，一勒，空钟轰而疾转，声清越以长。制径寸，至八九寸。其放之，一人至三人。京师旗人类能之。有快手罗者，即售此技于金陵，致小康。而麻瑞子较罗为尤精，则售技于京师。东西两庙之集期，新年之厂甸，麻必在焉。有时以半段空钟用绳扯之，飞至极高，跃至极低，盘旋如意，虽两轮去一，失重心力而不坠。观者辄拍掌称善，争掷钱与之。
抖空中者，近于舞，京师新年，王孙贵姬皆喜为之，宫人亦多好焉。舞式为鹞子翻身、飞燕入云、响鸽铃。


　　　　陀螺

陀螺，幼童玩具，木制，如小空钟，中实而无柄，绕以鞭之绳，卓于地，急掣其鞭，一掣，陀螺则转，无声也。视其缓而鞭之，转之疾，正如卓立地上，顶光旋旋，影不动。


　　　　倒掖气

刘比部体仁晨入朝，遇鬻羣儿嬉戏之具，俗所谓倒掖气者，指挥从人，买数枚，次第于马上吹之，了无怍色。徐自笑曰：「此事可入弹章。」倒掖气，即响葫芦，小儿口衔，嘘吸成声，今亦谓之不登，嘘吸作响，声如不登也。


　　　　（革健）子

仁和高半农典史虞文有《咏（革健）子》诗云：「小插金鸡尾，鞵帮踢最便。春风先送喜，【俗送壻家催生礼盒，缀以（革健）子，云见子也。】稚子况能颠。眼疾从人巧，迹高谓我儇。轻狂直如许，系得几多钱。」（革健）子之制，以鸡毛系于钱，用足踢之。


　　　　粉犬

粉犬，捏粉作犬形，杭州之清明节物也，小儿多以为玩具．胡琅圃尝有诗咏之，诗云：「宛然摇尾乞人怜，粔籹青红滴粉妍．踪逐饧箫吹过市，香分槐火试烹鲜．守花解傍司花史，吠雪刚逢断雪天．枸（木巳）无苗春寂寂，齐厨连日禁炊烟．货郎担上闹花摊，小掣金铃入画难．过想屠门人嚼蜡，舐余药鼎米成丹．梨焦貉子童谣唱，【《北史》：「狐非狐，貉非貉，焦棃狗子啮断索。」】车轹、刍灵祖道看。春祖已过乡饮酒，枌榆人散暮烟寒。」


　　　　猫捉老鼠

苏之虎邱多耍货店，有以纸匣一，塑泥猫于盖，塑泥鼠于中者，匣开则猫退鼠出，匣合则猫前鼠匿，若捕若避，各有机心，儿童争购之，名猫捉老鼠。


　　　　胡桃秘戏图

干隆末叶，有售玩物于白门市中者，盖擘两半胡桃，去其肉而空其中，纽以细熟铜丝，俾可开阖，中用五色粉糍，捏成秘戏图，悬之床帐，巾舄皆具，不满方寸之地，而陈设秩如，神情宛若也。

清稗类钞

　舟车类

　　　　行水行陆之具

舟以行水，江河湖海皆用之，车以行陆，山岭【英属香港之山，有铁路汽车可上下。】平原当用之。行水之具，与舟同其作用者，有篺，有筏；行陆之具，与车同其作用者，有舆，有轿，有骑，皆所以便交通也。


　　　　万牲园有舟有车

京师西直门外有万牲园，农专试验场也，实三贝子花园旧址。园中交通机关颇备，水行有舟，陆行有车。游人出赁价，即可乘之。车有后推者，则较前挽者为安适。


　　　　舟车并济

有以船济人者，而羊角车或肩舆至，亦载之以渡，盖以车舆置之舟而人即坐于其中也。江、浙二省所在有之，以浙之钱塘江渡船为最大。


　　　　棕船棕舆

康熙庚午、辛未间，有彝陵严总戎者，归吴门，声伎服食，师心造奇，以棕覆船，施于山塘游舫之上，制似茅亭，方而长，乃于前后积土栽花，随时易之，则又如小亭闲榭。华亭靖逆侯喜而效之，遂盛传于江左。丙戌、丁亥，赣州总戎杨某复仿其意，以饰乘轩。每岁榷使至，或巡鹾假道，多以赠之。由是岭峤游闲，颇以棕舆为美矣。


　　　　汽船

汽船，俗称火船，一称火轮船，以蒸气为原动力，用推进螺旋机，以行于水面。
汽船、汽车所装之发声器，曰汽笛，为开行、停止及暗夜浓雾大雪时发声警人之用。其构造为一小管或喇叭形之物，连接汽锅上部，以机关放蒸汽使鸣。


　　　　汉宜汽船

汉口至宜昌，水程约华里一千五百余里，江面较下游窄，而湍急过之，且多浅滩，航行视下游为难，往来有汽船。
最初航行者，为我国招商局之江通，次则彝陵，次则固陵。初辟时，仅半月或一月航行一次。盖当时民智未开，往来商货，仍由内港轮舶上下，必俟客货俱满，始能启行。其后则怡和、太古，以渐航驶。迨光绪甲午中日战争之后，宜昌、沙市辟为通商口岸，日本商船亦渐露头角矣。


　　　　座船

官署所蓄之船，为本官所乘者，曰座船，不载客，不运货，例标本官结衔于黄布以为旗，悬于桅，以表异之。其舟子食于官。


　　　　差船

差船，官署有之，以备本官之差遣所用者也，亦不载客，不运货，船旗标明差船。


　　　　汉阳有双飞燕渡船

汉阳渡船最小，俗名双飞燕。一人荡两桨，左右相交，力均势等，捷而稳。且取值甚廉，一人不过制钱二文，值银不及一厘。即独买一舟，亦仅数文。故谚云：「行徧天下路，惟有武昌好过渡。


　　　　江浙妇女之使船

南人使船，北人使马，古语有之。北方妇女之善骑，为南人所艳称，而南方妇女之能弄船，则每多忽之。湘、鄂不必论，以舟女皆裹足，仅能为助手也。至于江苏及浙江之嘉兴，其舟中妇女，以皆天足，故于撑篙、荡桨、曳纤、把舵之事，无不优为之，蒙霜露，狎风涛，不畏也，不怨也。


　　　　江苏妇女摇渡船

江苏之上海、扬州，有以妇女摇渡船者，皆天足也。间有二八女郎在其中，虽为风日所侵，肤色黧黑，而搔头弄姿，无不修洁自好。上海之至浦东，扬州之至平山堂者，辄乘之。


　　　　满江红

满江红，船名，江淮之船也。船之门为斜面，其大小有一号至五号之别，五号最大。行时不论风之顺逆，必使帆，以橹佐之。相传明太祖初得和阳，欲图江南，与徐达乘小舟，于元旦渡江，舟子发口号曰：「圣天子六龙护驾，大将单八面威风。」太祖闻此吉语，大喜，与达蹑足相庆。登极后，访得之，遂官其犹子，并封其舟而朱之，故称满江红。自是以后，遂以舸而扩为巨舶。汽船、汽车未兴之时，每驶行江、浙间，自清江浦以达杭州，载运往来南北之客。其后则生涯萧索，与无锡快等船，皆鲜有过而问之者矣。


　　　　南湾子

南湾子，江北之船也，其舟子率为高邮之邵伯人。驶行之航路，至镇江而止。船舱之门直，极大者有七舱，极小者为二舱。不使帆，所用者篙橹而已。


　　　　无锡快

无锡快者，无锡人所泛之船也，往来于苏之苏州、松江、常州、镇江、太仓，浙之杭州、嘉兴、湖州。买棹者问船之大小，则于单夹衖、双夹衖之外，辄以若干档为答。档者，舟师之代名词也。其言檔也，曰几个档，即几个人也。船舱之门为斜面，略如满江红。乘客餐时，必佐以所烹之青菜，味至佳，盖舟主之眷属所制者也。


　　　　小汽船拖带船舶

满江红、无锡快诸舟之往来江、浙间也，固以汽船、汽车之大通而失其利市矣。其幸而仅存者，则富贵之家以眷属众多，来往浙西之杭，嘉、湖，与苏五属之苏、松、常、镇、太者，特赁一舟而乘之，取其安适。而又以其驶行之迟缓，则别以小汽船曳之使行，俗所谓拖带者是也。行时，以铁缆系于汽船之尾，鼓轮直进，行驶自如。拖船之舟子，安坐无事，惟于转折之时，偶一司舵而已。


　　　　网船

无锡有网船，视渔船为大，而小于无锡快。凡城乡来往之十里八里者，皆乘之。


　　　　舢舨船

舢舨船，作红色，船首绘两鱼目，上海有之，其篷有租界或警察局、捐务处发给执照所载之号码，一船仅载两三人，泛于中流，随浪颠播，望之甚危，然失事者甚鲜。


　　　　划船

以竿进舟谓之划，而俗以用桨者为划，伸足推之，进行甚速。绍兴人精此技，皆男子也，谓之划船，常往来于江、浙间。


　　　　艒艒船

江淮流民以船为家，凡吴越间之有水可通者，无不泛棹而去，妻拏鸡犬，悉萃于中，船尾有以一人立而左右施桨者，俗谓之艒艒船．艒，音帽，小船也．盖本于扬州方言，小舸谓之艖，艖谓之艒（舟宿）也．
艒艒船中之人，其于乡里有家者，辄冬出春归，归而率其天足之妇女，从事田亩。农事毕，则扃门而又出矣，岁以为常。亦有自春徂冬，常年飘泊者。其船所至之地，男子之业为皮匠，为拉车，女子之业为缝纫，俗谓之曰缝穷婆。若力作，若小负贩，若拾荒，则男女老幼同任之。诚以其耐劳苦，忍饥寒，皆出于天性，而大多数之妇女皆天足，故虽极人世间至污浊至艰苦之事，皆无所惮，无所避也。


　　　　海门之舟

浙江之海门，属台州，舟甚陋，约长三丈余，广六七尺，上支竹箬以为篷，中无障，至夜，风甚大。舱中仅容二人，可坐不可立。


　　　　航船

浙江临水州县各乡，皆有航船，男女老幼，杂处其中。以薄暮开驶者为多，解缆时，鸣锣为号，以告大众。邮政未通、信局未设之处，且为人寄递函件，罔或误。


　　　　班船

江苏之称航船也，曰班船，喻其往来有定，更番为代也。


　　　　广州之船

广州省河，船名不一，紫洞艇之外，有河头船，专为载客远行者，如赴任、赴差官员，则船价极廉，以可夹带货物也。若能包庇过关，不惟不取船价，并可赂遗舆台，大差更不言而喻矣。又有低舱艇、孖舲艇、沙艇等，则专为渡送行人之用，而沙艇尤轻便也。


　　　　渡黄河之平底船

贵德城据中海之交，凭黄河之险，环居番族，夙号岩疆。凡黄河以南之蒙番出入，悉以贵德为总汇。市肆无丹噶尔之繁盛，然百货骈集，估客蚁屯，亦互市要区也。东十里至黄河岸，可乘舟渡黄河。河面宽二百余步。舟平底，以巨木为之，一舟可坐五六十人，约两小时之久而登岸，边方舟子之操舟诚拙也。如隆冬，两岸方结冰，或秋冬水浅河涸，舟不能泊岸，又须背负以济。贫民拥塞河干，争负过客。操是业者，单衣蔽体，败絮裹足，日得数十钱，聊以餬口。


　　　　松花江之（舟威）（舟虎）

吉林有以巨木刳作小舠，使之两端锐削，底丹弦平者，大者可容五六人，小者二三人，称曰（舟威）（舟虎），或有作威弧、威呼、威忽者，皆转音也。剡木为奖，一人持之，左右运掉，其疾如飞。松花江冰冻时，即用以代马槽。入山猎捕者，水则乘以渡，陆则负以行，殊便利也。


　　　　宁古塔桦皮船

宁古塔有桦皮船，以桦皮为之，止容一人，用两头桨。如出海捕鱼，则负至海边，置水中，得风，便自驶矣。


　　　　甘肃板船

甘肃所行驶之板船，颇似浙江之大划船，橹舵略具，帆樯不施，无楼无篷，仅有舱以储百货。三月水生，循河套往来宁夏及山西包头镇，讫于七月，以运输燕、晋各货。俄、英、德、美诸商在甘省设公司市羊毛，亦用板船运载，辄循河套经山西，遵陆而达于天津以出口。


　　　　甘肃牛羊皮船

甘肃黄河中有牛皮船，其制船法，杀牛断头及蹄，刳腹，去其肉，以麻线缝之，一如原式，曝干待用。用时，取二牛皮或四牛皮，上束以长木数梃，更于木上横铺以板，则一船成矣。【制船愈大，则牛皮以数递增。】浮于河，运输货物，桨舵不具，但凭一篙顺流下，随意所适。盖名虽曰船，实则木篺也。登陆，则鬻其木板，以车载牛皮而归。皮甚坚韧，亦可乘以渡河。又有羊皮船，其制法与牛皮船同，惟差小耳，极少，须用四羊皮缚于木下，乃能任重，亦有六羊或八羊者。黄河河流过兰州，出靖远县石峡入中卫县境，乃不复见牛皮船而始见板船。干隆朝，金川之役，阿文成公桂攻克美诺寨时，以皮船渡水，克小金川。僧克桑遁，泽旺降，遂进讨大金川。


　　　　羌海皮胡卢

有作羌海之游者，自一颗树东行四十余里渡黄河，河面宽百步，渡无舟。土人以羊脬装足空气，一人系于背，泅水以渡，名之曰皮胡卢。密缝牛皮作囊，留两孔，鼓空气吹之，膨膨然如五石匏，重载不沉，名之曰大胡卢。若仅一二囊，犹不可渡。盖以中流旋转，人力无所施，必随流而下也。或六或九，多或十余，联而为一，四周缚以巨木，后悬一木如舵，中立一木如桅，可张帆，可施桨也。


　　　　朱竹垞说西湖游船

杭州之西湖，风漪三十里，环以翠岚，策勋于游事者，惟船为多。秀水朱竹垞检讨彝尊尝作《说舟》一篇，其命名，有以形者，有以色者，有形色皆具者，有以姓者。


　　　　方舟

查伊璜蓄方舟，分数节，舁之入杭州之西湖，以中节坐客，客多，更益数节，镶之如一舟，加前二节为首尾，布帆油帷，数童桨之，徧历诸胜。又两小舟，长四五尺，一载书及笔札，一置茶铛酒果，并挂船傍左右，前却如意。客去，则复散此舟，使人舁归而藏之。


　　　　藕花社

龚芝麓宗伯鼎孳尝偕其姬人顾横波游杭州，寓西湖，夏夜系艇楼下，小饮达曙。月明如洗，天水一碧，楼台灯火，周视悄然，惟四山苍翠，时时滴入杯底，因作《丑奴儿令》词云：「一湖风漾当楼月，凉满人间。我与青山，冷澹相看不等闲。藕花社榜疏狂约，绿酒朱颜。放进婵娟，今夜纱窗可忍关。」藕花社，舟名也。


　　　　自度航

陆筱饮解元尝于杭州之西湖造小舟，曰自度航，笔　茶灶，以水为家，不复合有软红尘土．「得鱼沽酒，卖画买山」，则舟中楹帖也．筱饮画《自度航图》，且题以诗，其注云：「番禺中堂为余书自度航额，后以贫，售之他人，作卖自度航诗．」


　　　　烟波宅

张芑堂征君尝于杭州西湖制舫，曰烟波宅，陈无轩为之图，鲍渌饮为赋绝句云：「臣本烟波一钓徒，全家只合住菰蒲。旁人漫拟知章贺，不道西湖胜鉴湖。」「底须更觅买山钱，且把渔竿上钓船。生计莫嫌湖面薄，尽教乞与鲍家田。」「云山面面总吾庐，一苇飘然信所如。却笑里湖林处士，懒因猿鹤别移居。」「诗思无时落眼前，破除聊复付高眠。坡仙好语从相借，挂起西窗浪接天。」


　　　　杭杭杭

厉樊榭征君鹗尝撰《湖船录》，既成，杭堇浦检讨世骏戏谓之曰：「余生杭州，姓杭氏，他日拟制湖舟，取一苇杭之之意，题曰杭杭杭。前人有轩轩轩、堂堂堂、亭亭亭诸题榜，不自余作古矣。」


　　　　琖饭船

杭州西湖所有之船，惟云林寺琖饭船有帆，每日色初晏，渡湖而归，船中僧齐声梵吹，游人以此为返棹之节。张仲雅尝有诗咏之曰：「一片湖光起暮烟，夕阳西下水如天。蒲帆影里千声佛，知是云林琖饭船。」


　　　　再到行亭

阮文达公元抚浙时，既浚西湖，作一墩，在湖心亭旁。落成，又造一舟，命陈曼生题榜，曰再到行亭。


　　　　西湖游船之题额

道光时，杭州西湖多游船，船名皆甚雅。琴书诗画船，为屠琴坞题额。绿杨阴里小行窝，为孙子潇题额，相传为王仲瞿孝廉所有。若蓬莱舫，则为赵次闲题额。若泊宅，则为汪铁樵千戎题额。又有半湖春、四壁花、宜春舫、十丈莲、烟水浮家、小天随等，亦皆堪游憩也。


　　　　用作楫凯桡

蒋果敏公益澧开藩两浙时，恢复会垣，尝造两舟以娱军士，大者曰用作楫，小者曰凯桡。


　　　　小浮梅俞

杭州西湖有小浮梅俞，德清俞荫甫太史樾之舟也，门下士仁和徐花农侍郎琪为制之。其自跋曰：「花农为吾造小舟，或拟袭用余吴下池中小浮梅之名，又拟名以俞舫，余因合而名之曰小浮梅俞。盖俞之本义，《说文》云，舟也，犹曰小浮梅舟云尔。嗟乎！人生斯世，养空而浮，当知吾一俞也，勿曰俞必属我也。」


　　　　云舫

云舫者，沉云舫所造也。江小云即以其字题之，并补书沈文忠公一联云：「三十里光景无边，开口问西湖，可能都变作尊中绿酒？七百年风流未歇，从头数南渡，几曾见销尽锅里黄金。」


　　　　薛舫

全椒薛慰农观察时雨罢守杭州，主讲崇文书院，尝召集其门下士课文于湖舫，又为湖舫诗社，与诸老辈酣嬉于西湖，极一时风雅之盛。去杭日，门下士辟凤林寺隙地，构屋一楹，颜曰薛庐，别造一舟，仍名薛舫。


　　　　花艇

光绪时，岭南以花艇著称于世。花艇者，妓所居之船也。后以火刼禁止，遂皆上陆，莺莺燕燕，不复泛宅浮家矣。船有楼，其下有厅事，可设席，谓之开厅。开厅必以夕，海风泠然，列炬如昼，珍错纷沓，丝竹嗷嘈。上者在谷阜，次者在迎珠街。然虽号称为舟，而铁缆系之，屹然不动，几忘其在水中央也。


　　　　姻缘艇

姻缘艇，广州珠江有之。盖穗垣高等妓女，虽于花艇列房而居，然房至隘，酒阑夜深，无以留髠，则相将就宿于别艇。艇容积不宽，而陈设甚雅，俗谓之姻缘艇，一曰鸳鸯艇，盖专为卜夜而设也。羊城谭寿伯曾于《珠江竹枝词》中咏之云，「江干烟柳碧如丝，隔水人来唱《竹枝》。记得定情三五夜，姻缘艇上月明时。」


　　　　紫洞艇

游船以广州为最华缛，杭、苏、江宁、无锡不及也。船式不一，其总名曰紫洞艇。咸丰时，长沙周寿昌有《咏紫洞艇》七绝，诗云：「拉杂春风奏管弦，排当夜月供珍鲜。流苏百结珠灯照，知是谁家紫洞船。」「沙锅沙快横楼矗，快蟹船连画舫排。【以上五种皆船名，惟横楼最大。】郎意不如双桨密，早朝催去晚潮回。」「四面珠帘卷玉钩，连樯沙尾泊中流。分明一曲清溪水，只少秦淮十里楼。」「二八亚姑拍浪浮，十三妹仔【音崽。】学梳头。琵琶弹出酸心调，到处盲姑唱粤讴。」「海南果熟不知霜，五角羊桃触鼻香。丹荔黄蕉都过了，热橙热蔗满街尝。」【冬时香橙、甘蔗俱用蒸食，呼为热橙、热蔗。】「珠娘装束学吴娃，窄袖青衫短玉钗。真有肤圆光致致，凌波不用凤头鞋。」【珠娘有极美者，冬时亦白足见客。】「珠水源分卅六江，东西云涌髻丫双。素馨莫问遗宫种，第一看花是海幢。」「一声香唤卖花船，渔婢生涯海国天。水阁路连花埭远，四围都是蜑家田。」


　　　　灯船

灯船，江宁、苏州、无锡、嘉兴皆有之，用以游览饮宴者。及夕，则船内外皆张灯，列炬如昼。夏时为盛，容与中流，藉以避暑。舟子率其妻孥，为荡桨把舵之役，虽二八女郎，亦优为之，盖皆天足也。船中或有蓄妓以侑客者，春秋佳日，肆筵设席，且饮且行，丝竹清音，山水真趣，皆得之矣。江宁秦淮河之灯船，有题曰涛园，曰宛中茶舫，曰得胜茶园，曰悦来画舫，日需赁资数十金也。苏州人之呼灯船也，曰热水船，盖以夏夜为多故耳。


　　　　酒人船

咸丰时，熊某自金陵龙溪雇一舟，邀上元金亚匏同至王墅。既登舟，则舟人蒋姓，其舟固每岁泊城中运渎河者。金与陈月舟、何澹成为之小作妆点，常游于青溪数里，一时士女皆呼为酒人船。当粤寇犯江宁时，幸脱出，在湖熟，日以供行客来往，舟中之物则皆灰烬矣。


　　　　龙舟

端午竞渡之舟，饰为龙形，曰龙舟，南中有水之处皆有之，泛乎中流，乘潮上下。五陵少年辄坐于其中而作乐，钲鼓喧阗，日暮始已。


　　　　红船

红船，长江有之，用以救生，故亦曰救生船。遇有客舟之阨于风潮者则拯之，迁其人物于红船中。


　　　　打珠船

混同，诺尼诸江汊产珠，布塔哈乌喇岁有打珠船．有珠之河，水冷而急，以大船夹独木之（舟威）（舟虎），植篙透底，数人持之，泅者负袋缘篙而下，得蚌满袋，贮（舟威）（舟虎）中，官督剖之，未成珠者仍弃于水．私采之禁，等于劚参．


　　　　挖河船

浚河机器之状如舟，大亦如之者曰挖河船，以铁为之，底有机器，上有机架，形如人臂，能挖起河底之泥，重载万斤，置之于岸，旋转最灵。光绪初，天津机器局造成试用，曰直隶挖河船，用以浚大清河。


　　　　捞泥船

南中农隙，乡人辄掉小船于河，捞其泥，以舟载之归，储以壅田，曰捞泥船。苏州、松江、嘉兴等郡，虽妇女亦优为之。捞时，须植立于船中，妇女皆天足，故虽历时甚久，而不以为劳也。


　　　　渔船

江苏、浙西皆有渔船，一舸中流，妻孥并载。每至日将下舂时，渔人辄命其妇姑弱女，各担其竟目所获之鱼虾蜃蛤，入市贩之。野花插鬓，掩映斜阳，大踏步而来，低声唤买。朱剑芝以为此即丝不如竹、竹不如肉之自然入听者也。


　　　　枪船

咸、同间，苏州有费玉成者，名秀元，慷慨任侠，乡里少年屠贩饮博之徒多从之游。当事始裁抑之，继知其材可用也，保举至都司，郡绅韩履卿都转崇亦极称之。时方奉札募枪船，巡防葑门。闻寇已入胥门，知时势不可为，急率死士至仁孝里，挟履卿出。履卿至周庄，愤郁成疾，旋往上海，辗转至海门，客死焉。玉成仍益募枪船，为保卫乡里，徐图恢复计。枪船者，南乡小艇，橹一桨一，火枪二三枝，行水面若飞，居民用以猎禽，有事，则资以御盗者也。其始制甚小，每船仅容三四人，后渐扩充，增设抬枪、洋炮，于是制益精而用益广，内河水师恃为羽冀矣。费氏所属殆有数百艘。


　　　　炮舰

炮舰为海防舰之一种，功用略同。惟炮舰体轻，吃水浅，能航行于浅海江河。


　　　　鱼雷艇

鱼雷艇者，驶行轻疾之小艇，以薄钢板制之，中装鱼雷发射管，专于暗夜雨雪中或战鬬时炮烟之下，驶近敌舰，发射鱼雷以轰沉之。大者从舰队之后，远出海洋，或离队独行，小者备港湾中之用。


　　　　鱼雷母艇

鱼雷艇体小，不能载重，又不能远射大洋，于是有鱼雷母艇以为装载兵器、煤粮，接济鱼雷艇，有时载运鱼雷越海，以为攻敌之用。


　　　　鱼雷炮艇

鱼雷炮艇，所以攻击鱼雷艇者，其功用与鱼雷驱逐舰同。


　　　　鱼雷驱逐舰

鱼雷驱逐舰速力最强，装置速射炮、机关炮等，能追鱼雷艇而破坏之。舰中亦备鱼雷，为轰击敌舰之用。以其驶行迅速，故又可用以侦探敌情。


　　　　周青士附赤马船入泖

嘉兴周青士，名篔。尝至嘉善，独行于岸，见有赤马船缚布为帆，问焉往，船人以入泖对。乃思就九峯访故人，亦良得，乃请附载。比及泖，则已暝，船人促登陆。伥伥无所之，忽望见有僧庐，即闯入。小沙弥见之骇，强令出，乃步琉璃镫下，覩壁间所揭诗笺，中有己作，因指示沙弥曰：「吾诗人耳，非贼也。」沙弥以语主僧，为煮白饭，止其宿。诘朝，自泖达九峯，抵华亭，遂访高士吴骐、王光承之居，兼旬乃返。


　　　　周栎园咏漕篷船

漕篷船前狭后广，闽之延平、建宁有之。周栎园侍郎《闽茶曲》有句云：「鸭母船开朱殷红。」即谓是也。


　　　　周栎园潘次耕咏白板艖

闽之延平、建宁二郡，船行屹囓间，全藉篙力。板薄，不过数分，不假丹漆。周栎园诗云「黯淡滩头白板艖」是也。又潘次耕《溪行杂咏》云：「门小不容舒眺望，篷低裁足展衾帱。」


　　　　吴中林查嗣瑮咏清流船

钱唐吴中林太守廷华尝守福建之兴化，有咏清流船诗，诗云：「五篙何处赋招招，一片云帆近大桥生。怕横山溪水急，开船趁得午时潮。」【横山梅溪水东下，船必乘潮而西，乃得济。】「篷如半月压船舷，只许侏儒自在眠。桅脚开窗方尺五，居然小有洞中天。」「荒村破晓一鸡鸣，朝日山头渐次明。不似惜花春起早，拥衾徐听戞锅声。」【天明，爨者戞锅，舟人乃起。】「不为和羹佐傅岩，何曾忘味有苏髯。上游玉粒成斤换，水口关头争食盐。」【上游盐价甚昂，舟人多私载觅利，水口设官巡查，许贮食盐五十斤。】「如戟如刀千万锋，羊肠鸟道水溶溶。铁稍公自夸能事，不怕崚嶒石有锋。」「花猪肥肉玉如肪，还买河鱼一尺强。菡萏滩高明日过，晚来先献九龙王。」【舟人专祀九龙山，盖九泷滩神也。】「铁脚层冰未觉寒，百钱水袴费艰难。赤身不怕阳侯怪，笑踏波涛过浅滩。」【水袴长不满尺，入水着之。】「村醪无过压茅柴，秫米朝蒸瓮晚开。一饭便浮三大白，餔糟不待漉巾来。」「樵苏水畔一舟横，留得青山客不争。柯斧满林谁是主，白云深处听丁丁。」「上水艰难千里多，柴枝米粒易消磨。今朝到岸都欢喜，小武当山一笑过。」【山在浦邑之南。】海宁查侍读嗣瑮尝偕梅定九、朱字绿、张青雨过建滩作诗，其一云：「初登清流船，船小妨内【入声。】首。一龛不盈丈，兀兀坐卯酉。及经火烧滩，滩浅尚难受。此地昔崄峡，山根蟠地厚。传闻用火攻，石烂泄水口。一线凿凶门，乖龙渴逾吼。榕城百水驿，硉矹十八九。直宜舍舟楫，复事牛马走。一笑谢长年，毁车吾已久。」其二云：「似罄众滩石，力聚堆一门。宁知跬步闲，滩转石愈繁。大者各磊落，五岳分位尊。小者尤纵横，八阵连云屯。此方昔割据，局促开乾坤。霸气郁未消，石势犹并吞。抚兹一长叹，恃暴安足存。」其三云：「积阴埋幽壑，湾环万古黑。形气所轧成，变幻谢绳墨，位置踰人工，并非造化力。欲以五字诗，竭意作镌刻。有如草闲虎，屡射镞不没。安得炼石手，叱汝变五色。」其四云：「石势逞雄杰，欲遣水郁盘。水从排空来，铁锁不可拦。有时千百丈，掣电飞云端。有时五三折，陡起咫尺间。两怒各未平，白昼蛟龙搏。舟子力难恃，应变须神完。倒缆挽逆篙，如作壁上观。决机在针锋，脱险过弹丸。」其五云：「水亦自相鬬，直立高于屋。我舟掷水底，低受浪不足。如逢吞舟鱼，突过满鱼腹。惊雷杂风雨，眩转失耳目。一跃出重围，天晴山水绿。」其六云：「山形乍开豁，滩怒似少息。荡桨聊吚哑，夷犹弛腕力。我亦揽幽赏，微吟意稍适。有石声砉然，忽破船底入。水面石可防，水中石难测。君子慎履坦，索涂须擿埴。」其七云：「造舟尔何人，斲木如纸薄。常恐遭鱼龙，未足当一攫。岂知逢击触，善受赖柔弱。百折付一招，绕指霹雳作。弯环象运鼻，屈曲蛇赴壑。招招真吾友，性命卬汝托。」其八云：「下水例买米，上水例买盐。买米利无几，买盐赢倍添。利多非汝福，官府禁最严。贪心溺不戢，终恐罹髠钳。往来各有欲，轻取已不廉。择利莫若轻，米贱汝勿嫌。」


　　　　鲍倚云乘清流船

闽船之篙师，多清流县人．船身甚长，即清流船也．客篷分五之二，其外容四人打桨之地，头尾驾两划以分水势，长各丈余，络以巨石，重百钧．篙师坐船头，高视滩孔，作虎踞势，如与滩鬬，间不容发，有「纸船鐡艄公」之谚．船制不一，视其木，率软薄而碎，以鐡皮鐡钉密钤之，如不可恃．干隆癸亥秋，歙县鲍倚云自永春下泉州，每下一滩，其危如堕，船底作磔裂声，罅缝千条水虢虢上涌如泉咽，篙师不惧也．

　　　　鲍西冈欲制坐吟辀

鲍铨，宇西冈，京师之汉军人，尝为长兴令。其在长兴时构一舫，取唐张志和语，题以扁，曰往来苕霅间。暇日数与钱唐诗人金寿门褰裳临泛，啜茗清谈，命工写为《双溪诗话图》，邑人啧啧倚为佳话。北归以来，杜门屏迹，每于春秋胜日，思欲徧游西山，徒有许掾之情，苦抱深明之疾，是以因循而不可得。比闻邻人造车，询其值，仅十金，度一驴之资不过五六金而已，于是欣然动念，拟置一乘，为消遥山野之具。顾橐中羞涩，未能猝办，预制一诗一铭以识之，并字之曰坐吟辀，示不与寻常车等也，异日傥或遂其欲，不与吴兴故事并传耶？诗曰：「行宜陆，居当屋。像飞蓬，利长毂。轮已膏，驴已粟。寻吾诗，向岩谷。」


　　　　马嶰谷之舟如仙槎

马嶰谷尝以己意命匠人造一舟，异常制，每乘之以游大江南北，清洁幽雅，见之者谓其如仙槎也。


　　　　和珅有独木舟

干隆时，和珅当国，威震中外。福建布政某承办材木，得一香樟，大十余围，高矗霄汉，乃伐而献于珅，自漳至京，运费至银三千余两。珅命匠刳削雕刻为一舟。舟成，长四丈余，广一丈六尺，不加髹漆，香气馥郁，名曰独木舟。上为楼船形，舱舷宽敞，可容百人，中有镜台、书室，红轩碧厨，上筑台榭，后植花木，吴省兰尝为之作记焉。
舟成，珅未尝一临坐。及事败，没入禁中。仁宗见而叹曰：「是奴所享受，朕亦不得望其项背也。国之精华，尽于是矣。」乃浮于后海，不一坐，目为妖物，比之宋陆放翕之南园焉。


　　　　两驳集赀造船

张樵野侍郎阴桓至美，某领事上书言，旅外商民，愿集赀造船，无事则商家运货，有事则备国家之用。张据以咨总署，总署谓恐轻易启衅，力驳之。已而张入总署，薛叔耘京卿福成出使英、法，复申前说，张亦驳之，盖己所不能成之事，亦不欲人成之也。


　　　　篺

篺，编木为之，用以渡水。设肆售木者之转运，每将木联缀成篺，使其顺流而下。司篺之人，即编茅为篷以居其上，旅客有附之者。且邮政未兴之时，信局未设之处，亦为人寄递书物也。


　　　　筏

筏为竹所联缀，藉以渡水之用。设肆售竹者以之转运，略如木篺。其司筏者，亦为人寄递书物，旅客且可附之以行，惟不能克期而至，与篺同。


　　　　汽车

汽车，俗称火车，又称火轮车。其制以汽机为原动力，曳引客车、货车行驶于铁路之上。其装设汽机之车，谓之机关车，俗称车头。


　　　　小汽车

英人杜兰德于同治乙丑七月，以长可里许之小铁路一条，敷于京师永宁门外之平地，以小汽车驶其上，迅疾如飞，京人诧为妖物。旋经步军统领饬令拆卸，羣疑始息。自是而后，遂有淞沪铁路矣。


　　　　利用汽车

天津初创汽车，先试行于租界土路，又以载货车一辆系其后，令中外五十人坐车中，分三等，驻津英领事与我国官员居上等，从人坐其下，车外四周则杂宾也。试行一周，便捷而精美，华人咸鼓掌称善，或锡其名曰利用焉。


　　　　慢车快车

铁路开车之速率，有慢车及快车、特别快车三种。吾国通行之快车，每一小时约二十六哩，尤快者约三十哩。欧美各国，则自四十五哩至五十五哩，尤快者七十五哩至八十哩。特别快车者，谓沿途之小站不停，较他种车为尤速也。


　　　　花车

花车为汽车之一，以头等车或头等卧车为之，其中陈设，无异常时，惟于门于窗，扎花为彩，缘于门及窗以为饰。花则五色具备，缀于松柏枝。政界于迎送长官时用之，藉表优待之意也。


　　　　手摇车

手摇车，铁路执事人所乘，于汽车开后以要事来往于各站者也。车有轮，行于轨，仅容六七人，以手摇之，并树红旗以进驶，使汽车之司机者得瞭见之，不至相撞也。客有要事而不及附乘汽车者，亦可出资雇之。


　　　　皇帝五辂

国朝初制，玉辂、大辂、大马辇、小马辇、香步辇，并称五辇。大朝日，设于太和门东。干隆癸亥，改大辂为金辂，大马辇为象辂，小马辇为革辂，香步辇为木辂，玉辂仍旧，并为五辂。戊辰，钦定五辂之制。
玉辂，木质髹朱，圆盖方轸，饰以青，衔玉圆版四．冠金圆顶，镂金垂云承之．檐帖镂金云版三层．青缎垂幨亦三层，绣金云龙及羽文相间．系绣金青缎帯四，属于轸．四柱绘以金龙．门垂朱帘，四面各三．环座以朱阑，饰间金彩．阑内周布花毯，中设金云龙宝座．两轮各有十八（车冏），镂花饰金．贯以轴辕二，两端饰金龙首尾．后建太常十有二斿，青缎为之，縿绣日月五星，斿绣二十八宿，里俱绣金龙，下垂五彩流苏．扞攒竹髹朱，左加阛戟．右饰龙首，并缀朱旄五，垂青緌．外用纳陛五级，左右阑皆髹朱，饰金彩．驾象一，靷以朱绒紃．陈设时，行马二承辕，亦髹朱直竿，两端钻以铜．金辂，圆盖方轸，饰以黄，衔金圆版四．黄缎垂幨三层，系黄缎帯四，属于轸．后建大旗十有二斿，各绣蛟龙．木辂，圆盖方轸，饰以黑，衔花梨圆版四．黑缎垂幨三层，系黑缎帯四，属于轸．后建大麾十有二斿，各绣神武．服马二，骖马四，设游环和铃．象辂，圆盖方轸，饰以红，衔象牙圆版四．红缎垂幨三层，系红缎帯四，属于轸．后建大赤十有二斿，各绣金凤．服马二，骖马六，设游环和铃．革辂，圆盖方轸，饰以泥银，衔圆黄革四．白缎垂幨三层，系白缎帯四，属于轸．后建大白十有二斿，各绣金虎．服马一，骖马三，设游环和铃．余俱如玉辂，大驾卤簿，法驾卤簿用之．过大朝会，则设于午门外．


　　　　皇帝辇舆

国朝初制，皇帝祀天地，并乘凉步辇，升殿之日，陈于太和门东。干隆壬戌，定大祀，亲诣行礼，均乘礼舆。出宫，至太和门，乘辇。又奉旨，凡遇祀毕还宫，均备礼舆，永为定例。戊辰，始造玉辇，改凉步辇为金辇。大祀南郊乘玉辇，北郊、太庙、社稷坛乘金辇，其余朝日、夕月、耕耤以下等祀，均乘礼舆。遇朝会，则并设于太和门外。驾出入，御步舆。行幸，御轻步舆。是年，乃钦定辇舆之制。玉辇，木质髹朱，圆盖方座，饰以青衔玉版四。冠金圆顶，镂金垂云承之。曲梁四垂，端为金云叶。青缎重幨，周为襞积，绣金龙，系黄绒紃四，属于座隅。柱绘云龙。冬垂青毡门帏，夏易以朱帘，黑缎缘，四面各三。座缀版二层，上绘彩云，下绘金云，环以朱阑，饰间金彩。阑内周布花毯，中设金云龙宝座，左列铜鼎，右植服剑。内列四辕，两端衔金龙首尾，外用纳陛五级，左右阑皆髹朱，亦饰金彩，舁以三十六人。大驾用之。金辇，圆盖方轸，饰以泥金衔金圆版四。冠金圆顶，黄缎垂幨，冬垂黄毡门帏，夏以朱帘，黑缎缘，四面各三。座环以朱阑。内外四辕，舁以二十八人。法驾用之。礼舆，柟质，上为穹盖二层，上八角，饰金行龙，下四角，饰亦如之。冠金圆顶，镂金云承之，衔以杂宝。明黄缎垂幨，绣金云龙。四柱饰蟠龙，门端及左右阑饰云龙，皆镂金。内为金龙宝座，帏用明黄云缎纱毡，各惟其时。左右启棂，夏用蓝纱，冬用玻璃。直辕二，大横杆二，小横杆四，肩杆八，皆髹朱，绘以金云龙。横钻以铜，纵加金云龙首尾。舁十六人。法驾用之。步舆，木质，涂金，不施幰。中为盘龙座，冬施紫貂坐具，夏以明黄装缎。四足为螭首虎爪，承以圆珠，周绘云龙踏几，笼以黄缎。直辕二，大横杆二，中为双龙首相对，小横杆四，舁以十六人。銮驾用之。轻步舆，木质，髹朱，不施幰。象牙为之座，踏几髹以金。直辕二，加铜龙首尾。大横杆二，小横杆四，肩杆八，皆钻以铜，余俱如步舆。骑驾用之。


　　　　皇太后辇舆

干隆己巳，钦定皇太后仪驾．龙凤舆，木质，髹以明黄．穹盖二重，上为八角，各饰金凤．下正方，四隅饰亦如之．冠金圆顶，镂云文，衔以杂宝．明黄缎垂幨，上下皆销金龙凤，四柱皆绘金龙凤．棂四启，青紃网之，前为双扉，启扉则举棂悬之，内髹浅红．中置朱座，坐具明黄缎，彩绣龙凤．前加抚式，亦髹明黄，绘金龙凤．直辕二，大横杆二，中为鐡（金叜）金双凤相向．小横杆四，肩杆八，皆髹明黄，横钻以铜，纵加铜（金叜）金龙凤首尾，舁以十六人．龙凤车，木质，髹以明黄．穹盖二重，上绘八宝，各饰金凤．下绘云文，四隅饰亦如之．冠金圆顶，镂云文，衔以杂宝．明黄缎垂幨，盖明黄络，四隅系明黄绒绒紃，属于轸．四柱左右及后，皆绘金龙凤．中各启棂，青紃网之．门上镂金龙凤相向．明黄缎帏，黄里．坐具明黄缎，彩绣龙凤．两轮各十有八幅，辕二，钻以鐡（金叜）金，驾马一．仪舆，木质，髹以明黄，上为穹盖．冠金圆顶，涂金，檐四隅系黄绒紃，属于直辕．明黄缎垂幨，明黄缎帏，黄里，中置朱座．坐具明黄缎，绣龙凤．直辕二，横杆四，中为鐡（金叜）金双凤相向．肩杆四，俱髹明黄，两端钻以铜（金叜）金，舁以八人．仪车，木质，髹以明黄，穹盖上圆下方．冠银圆顶，涂金，檐四隅系黄绒紃，属于轸，明黄缎垂幨．四柱不加绘饰，里髹浅红，明黄缎帏，黄里．坐具明黄缎，彩绣龙凤．轮各十有八幅，辕二，钻以鐡（金叜）金，驾马一．辛未，皇太后六旬万寿，高宗尊飬祝框厘，鸿仪备举，预涓吉日，自畅春园躬奉慈驾入宫．皇太后衔金辇，明黄缎帏，绣寿字篆文，奉辇以二十八人．辛巳，辛卯，皇太后七旬，八旬圣寿，并御万寿辇，自畅春园回宫。


　　　　皇后车舆

干隆己巳，钦定皇后仪驾．凤舆，木质，髹以明黄．穹盖二重，上为八角，各饰金凤．下方四隅，饰亦如之．冠金圆顶，镂云文，衔以杂宝．明黄缎垂幨，上下皆销金龙凤．四柱皆绘金凤．棂四启，青紃网之，前为双扉，启扉则举棂悬之，内髹浅红．中置朱座，倚髹明黄，绘金凤．坐具明黄缎，绣彩凤．前加抚式，亦髹明黄，绘金凤．直辕二，大横杆二，中为鐡（金叜）金，双凤相向．小横杆四，肩杆八，皆髹明黄，横钻以铜，纵加铜（金叜）金凤首尾，舁以十六人，亲蚕御之．凤车，木质，髹以明黄．穹盖二重，上绘八宝，八角各饰金凤，下绘云文，四隅饰亦如之．冠金圆顶，镂云文，衔以杂宝．明黄缎垂幨，盖明黄络，四隅系明黄绒紃，属于轸．四柱左右及后，皆绘金凤．中各启棂，青紃网之．门上镂金凤相向．明黄缎帏，黄里．坐具明黄缎，绣彩凤．轮各十有八幅，辕二，两端钻以鐡（金叜）金，驾马一．仪舆，木质，髹以明黄．上为穹盖，冠银圆顶，涂金檐．四隅系黄绒紃，属于直辕．明黄缎垂幨，明黄缎门帏，红里．中置朱座，椅髹明黄，绘金凤．坐具明黄缎，绣彩凤．直辕二，横杆二，中为鐡（金叜）金双凤相向．肩杆四，两端钻以铜（金叜）金．舁以八人．仪车，木质．髹以明黄，穹盖上圆下方．冠银圆顶，涂金，檐四隅系明黄绒紃，属于轸．明黄缎垂幨．四柱不加绘饰，里髹浅红，明黄缎帏，黄里．坐具明黄缎，绣彩凤．轮各十有八幅，辕二，钻以鐡（金叜）金，驾马一．


　　　　贵妃妃嫔车舆

贵妃，妃嫔车舆之制，乃干隆己巳高宗所钦定．贵妃翟舆，木质，髹以金黄，盖幨坐具皆金黄缎，绘饰彩绣，皆金翟．横杆，中为鐡（金叜）银翟相向，翟首（金叜）金．凡杆皆纵加金翟首尾．肩杆四，舁以八人．余俱知皇贵妃翟舆之制．仪舆，木质，髹金黄．幨帏坐具皆金黄缎，绘饰彩绣，皆长翟．横杆中为鐡（金叜）银双翟相向，翟首（金叜）金．余俱知皇贵妃仪舆之制．仪车，木质，髹金黄．幨帏坐具皆金黄缎，绣彩翟，余俱知皇贵妃仪车之制．
妃，翟舆，木质，髹以金黄。冠铜圆顶，涂金。盖幨坐具皆金黄缎，绘饰彩绣，皆金翟。直杆加铜髹金翟首尾。肩杆镂翟首尾，髹以金。舁以八人，余俱如贵妃翟舆之制。仪舆，木质，髹以金黄。冠铜圆顶，涂金。肩杆二，舁以四人，余俱如贵妃仪舆之制。仪车，木质，髹以金黄。冠铜圆顶，涂金，余俱如贵妃仪车之制。
嫔，翟舆，仪舆、仪车均同妃。


　　　　皇贵妃车舆

干隆己巳，钦定皇贵妃车舆之制．翟舆，木质，髹明黄，缎绘饰彩绣，皆金翟。横杆中为鐡（金叜）银双翟相向，翟首（金叜）金．凡杆皆纵加铜（金叜）金翟首尾．肩杆四，舁以八人．余俱知皇后凤舆之制．翟车，木质，髹明黄。盖饰金翟，左右及后绘金翟，门上镂金翟相向。坐具绣彩翟。辕钻以铁金?叜银。余俱如皇后凤车之制。仪舆，木质，髹以明黄，椅绘金翟。坐具绣彩翟。横杆中为铁金?叜银双翟相向，翟首金?叜金。余俱如皇后仪舆之制。仪车，坐具绣彩翟，余俱如皇后仪车之制。


　　　　站口儿车

京师长街通衢，骡车林列，以待过客之赁坐者，曰站口儿车，盖在胡同之口也。一曰海车，言其跑海也。海，喻其广漠无边，不能有定所也。


　　　　跑快车

都人游南顶者，有跑快车之风，大抵在前门外天桥一带，其地空旷，车行至此，必长驱鬬捷，然往往有败辕脱辐之虞。


　　　　敞车

敞车者，无掩蔽，露行于城市郊野者也。其赁资，计当十钱五枚，可行五里，一车可容十余人。


　　　　黑车

京师有某某数处，为黑车停驻待客之所。黑车者，夜行无灯，密遮车窗，使乘客不知所经之途径，故谓之黑。某处有茶肆，欲乘此车者，往饮茶，并预习其一定之隐语，与茶博士言之。茶博士即以隐语为之招一车至，不议车价，来客亦不必与车夫交一言，径上车，车夫即为之送至一宅，推客下车。车夫又以隐语告宅中之人，匆匆竟去。即有婢女持灯，引客入一所，如巨家之绣闼者，凡所身历，无殊刘阮之入天台也。凌晨，车夫呼门，复匆匆送之原处，亦不索车值也。
楚北郎中章某，美丰仪，宦京师，尝为友招饮于酒楼．宵分剧醉，家中车不至，踯躅独行，过一委巷，有车辚辚然来．章以为家所遣也，招之，跨而上车行，纵横曲折，莫辨东西．久之，至朱门之侧，石级十重，危墙数丈．章甫下，御者遽以物幕其首，曳以行．章大骇，然不能支持，觉前后左右凡有数人，或推或挽，踰门阂甚多．俄至一所，众为解其幕，视左右，则美婢二三人，明眸巧睐，吹气如兰．视其处，则画堂明烛，珠帘半掩，地上五文鸳锦，着履皆柔．堂中兽炉一，香气徐熏，弥满一室．章仓皇无措，亟询婢，婢笑曰：「既甘心来此，何问为！」俄而屏后一丽人姗姗来，既至前，见章曰：「噫，此非某郎也？」顾长婢曰：「汝亦不审耶？」婢曰：「此皆某误事，今乃如此！」章木立不敢动，见长婢向丽人耳语久之．丽人面微赧，入屏风后，数婢推章入他室．章此时渐已了解，顾心尚微怯，即听婢所为．婢为易衣膏沐，历一时许，始葳事．时丽人已低鬟微笑，立堂前．婢持酒肴来，令章就丽人同坐．章不能多食，婢执壶力劝，章勉饮数杯，丽人亦微有酒意．婢撤肴馔送归寝，衾褥华洁．章中夜醒，酒渴思茶，视丽人睡已熟，床前一几，上有水果数枚，伸臂探取之．时灯已欲烬，手误触一物，坚且方，疑为印章，即纳枕畔，更攫果。食方半，闻叩门声，丽人惊醒，促章同起披衣，即潜纳印章于囊中，欲以为征。比出门，婢仍幂之如前。登车至家，天未明也。出印视之，象牙小方形，上刻某某启事，章大骇汗。盖某某者，满某部侍郎，章即其部之郎中也。越数年，某某没，始敢以告人。


　　　　姚仪覆徐干学车

姚制府启圣尝佐康亲王平闽，欲灭郑成功以绝民望。然与纳兰太傅明珠不睦，明嗾徐元文劾之。徐故为顾亭林甥，阴庇明裔，亦嗛其所为，遂周内其罪，露章弹劾。幸圣祖察知，不究其事。公子仪心衔之，侦知其兄干学自某省学政归，苞苴无算，伺于芦沟桥，俟其车数十乘至，仪固具兼人力，乃拽出车尾，尽掀于巨浪中，大言曰：「若辈所取赀财，皆不义，敢拉余鸣之官乎？」徐惧，强忍而已。日久，圣祖闻之，大笑曰：「姚仪此举，殊快人意。然有此勇力，不可使闲置。」遂改授武职，立功海上，洊至云南鹤丽镇总兵官，以善终。


　　　　拉车当差

平定寿阳里民无车，拉客车当差。华州则里民敛钱交官，官拉客车以当差。道光朝，富阳孙子丹刺史衔尝作诗咏之，诗曰：「拉车复拉车，舆夫气不舒。掀公于道货弃地，将军驱向县中去。有役狞然手执牌，谓是兰州饷使来。朝廷驿递岁支几百万，一鞘两夫驰以马。将军代夫事可行，如何劫夺行李赴邮程。山西寿阳平定州，陕西华州华阴县。两地相隔路五千，不图夺车暴政不相远。我昔曾权平定事，代庖两月事暂止。我今转饷皋兰来，夺车载鞘心徘徊。一言愿告有司良，厂夫工食费谁偿？治盗不能乃为盗，驿卒度支充宦囊。吁嗟乎！役卒度支充宦囊。」


　　　　某宗室御耍车

咸丰时，有某宗室者任诞自喜，或谓即肃顺，或谓乃其弟，或谓即端华。一日，值步军统领出巡，某御耍车，而以班中旦装蹻脚置车外，下车帘，伪饰妇女。及步军统领车行近，高呼其名曰：「我送你。」即将蹻脚直送入车中，步军统领亦无如之何。


　　　　刘梅轩御骡车

浮梁汪勉斋者，于光绪甲午应礼部试。一日，赁骡车至某处，车夫且策骠，且回顾，至中途，忽问勉斋曰：「老爷非姓汪乎？」曰：「然。」「非江西浮梁县人乎？」曰：「然，汝何以知之？」车夫又曰：「老爷非乙酉拔贡，以丙戌入都应朝考者乎？」勉斋答曰：「然，然。异哉，汝何以知之若此其悉？」车夫又曰：「然则小人曾尽地主之谊，设筵宴老爷一次也。」勉斋益愕然曰：「汝为谁？姓名职业可得闻乎？」车夫曰：「小人姓刘，字梅轩，琉璃厂清华斋瓷器店主人翁也。贵人善忘，不识我矣。虽然，我如此面目，即遇旧时同事，恐识者亦罕。」
勉斋至是始忆及丙戌廷试后，曾饮于清华斋，其主人实为刘梅轩也。然其店固无恙，疑车夫妄语，乃佯谢曰：「余实不能忆矣，请面我。」车夫反顾，勉斋审之信，惊曰：「果刘梅翁也。然则于何时改业，且奚为而改业？瓷器店尚在，今属谁？」刘乃叹曰：「是何必问，荡子之末路耳。」勉斋曰：「固也，盍详言之。」刘曰：「小人初设肆，生涯颇不恶，乃以饱暖思淫欲，日作冶游，置营业而不顾。曾几何时，渐就衰落，乃以店售于陈姓，因旧牌号已驰誉遐迩，故未更也。」勉斋曰：「君之车出自租赁，抑自有？」曰：「此我所自备。」勉斋曰：「置此资本，亦非微末，君既穷困，安得办？」刘曰：「我前者流连忘反时，固早知有今日，而先为之备，虽挥霍逾万，箧中犹储百金，不肯用。至是，则发金购骡及车，而之市载客焉。当余发轫之始，苦不识道路，往往误客事。后乃购街道图一幅，日夕展览，于驱车时亦携之，若指南针然。又尝驱空车往来各胡同以印证之，不数日，而九门内外，纵横曲直，信所之，无稍误，且知趋快捷方式矣。」勉斋曰：「一岁所获几何？」则曰：「约二百金，差足自给，不致饿死填沟壑而已。」勉斋闻之怅然。


　　　　包赶程之车

同治以前，行陆路来往京师者，有急事，则千里长途，驾骡车，戴星而行，数日可达，谓之包赶程。


　　　　（车磊）（车磊）车

黑龙江向无各项车辆，有达呼尔随意用柳条编造者。曰（车磊）（车磊）车，轮不甚圆，不求准直，轴径如椽，而载重致远，不资毂輠，且以山路崎岖，时防损折，动以斧凿随之。曳车者为牛。一人尝御三五辆，载粮谷柴草类。然富人乘车，亦用毡毳为盖，以蔽风雪。间亦有用桦皮，或如棺木者，别号桦皮车，东西布特哈多有之。


　　　　车围

嘉峪关外之西为伊犁、哈密，和阗，再西曰南八城。欲至其再西，必经瀚海，行旅必联合大车四辆，路宿则以之作围。翌晨起视，则四车中央之隙地，沙厚数尺，四围如壁，而中则积沙也。苟不如是，则入夜风烈，车必倾倒，人多埋于沙中，窒息而死。瀚海无路，车行需指南针。世传行必中道，否则掉入沙中者，误也。


　　　　台车

新疆有台车，【谚语谓驿站曰台。】创始于左文襄西征时，修筑马路，以运辎重，每台各备车数辆。其车如马车式，曳以二马，另备马若干匹，以待更易。新疆底定，遂为常法。行旅至，乘车以赴彼台，至彼台，又易车马以达他台，马不过劳，客不淹滞，其法自较驿传为善也。


　　　　柴车

柴车，出蒙古，取材于山，不加雕刻，略具轮辕，以牛驾之。行则鸦轧有声，如小舟之欸乃然。


　　　　驾竿车

驾竿车，蒙古察哈尔之布尔哈苏有之。车前横木长丈余，以绳贯于辕，辕外二马，木端置于鞍。二人跨马疾驰，一小时可行六十里。长轴安于车尾，绝无倾覆颠簸之苦。


　　　　上海之车

上海之有车，始于同治初，初惟江北人所推之羊角车而已。继乃有腕车，行旅便之。然士绅商贾之小有财者，每一出入，仍必肩舆。已而马车渐兴，肩舆渐废，五陵少年，硕腹巨贾，每出必锦鞯玉勒，驰骋康庄以为快。又有驾车往来于法租界之十六铺及三茅阁桥者，载人货以行，其制较陋，称野鸡马车。光绪戊申以还，公共租界及法租界皆行驶电车。旋又有黄包车出焉，其车之形式类腕车，惟稍低，且为橡皮轮。其后又有摩托车，则藉汽力以驶行，而以一人为之司机，捷于飞鸟，有公司专赁之，每租一小时，须银币四五圆。脚踏车，则必习其行驶之术，始可乘之。塌车以板为之，惟以载货。
电车为大众所附乘。摩托车有常年自蓄者，有临时租赁者。马车、腕车亦如之。羊角车，则除载物外，惟为细民所僦乘，非乡居，鲜自蓄者．电车以取值廉，乘之者不仅屠沽佣保，虽达官贵人，富商大贾，亦群趋之，漏网之外溢不计也．然若辈亦时乘摩托车与马车，以自示其豪．
金奇中侨沪十余年矣，时电车犹未通也，每出，惟乘人力车，尝语海盐朱赤萌明经元善曰：「腕车，贫民所恃以为生者也。既无工厂之建设，不能容纳若曹，自必有使其足以餬口者而后可，否则流为盗贼，吾辈不足论，而达官贵人、富商大贾亦将首受其祸，不得自保。其好乘电车也，为一己一时之撙节计则得矣，然亦何不为贫民计，不自为久远计乎？且又何解于乘摩托车、马车之糜费也？」赤萌乃曰：「以吾所见，世之达官贵人、富商大贾亦多矣。求其能稍知经济学者，千百中殆无一二焉。其用财也，无不略于大而详于小，有时掷之如泥沙，有时较之甚锱铢，俗所谓大拚小算者是也。若辈之乘摩托车、马车而又乘电车者，亦即大拚小算耳。其究也，虽以贪吝之所得，积至千万，亦惟倾覆于其子孙之手而已，且更有及身见之者，不亦可为长太息耶！」
上海公共租界街市之繁盛，以南京路之江西路转角处为最，自晨七时至晚七时，各车往来，不绝于道，约计其次数，则电车四百五十次，摩托车九百次，马车一千次，腕车一万八千次，羊角车一千次，有过之无不及也。


　　　　上海车夫之横狡

上海之车夫，以电车、摩托车、马车之御者为最桀惊不驯，横行于道。为其所撞者，辄被蹂躏，间与抗论，则即恃其为巡捕所庇之人，而殴詈随之矣。其可怜者，惟羊角车夫而已。然亦有可憎者。盖常于外埠各小汽船抵沪之时，手持工部局所给之照会，招揽生意，而客每苦行李之多，必须多车始装，惟因监视者少，及至逆旅，往往有缺少一二车者。其故在雇车时，车夫必将其照会尽交之于监视者之手，而监视者遂以为照会在手，可不畏其逃逸，即逃，亦已知其号数，可至捕房查缉也。以是监视疏忽而失事者，比比皆是。不知羊角车非腕车可比，腕车之照会，须详开车主姓名、住址及殷实商铺担保，方可领照，而羊角车则不然，故虽照会在手，不啻得一废物也。


　　　　电车

电车，以电力驶行之车也。特设发电所，用蒸气力转动发电机以生电流，由架空电线及车顶铁杆传达车底之电动机。电动机之轴，由齿轮与电车轴相衔接，故电动机旋转，电车亦动。车之前后端有半圆筒状之物，司机人转其把手，调节电力，可使车随宜以缓急进退。因供给电力之不同，分为三种。
一为单线架空式，用电柱架电线一条，地上铺铁轨，电流入车，车分为二，一燃电灯，一通发动机，复相合为一，循铁轨以还至发电所。二为复线架空式，上架二线，不设铁轨，电流由甲线而来，作用既终，由乙线还至发电所。亦有将电线埋于地下者，欧美大都会多用之。三为蓄电池式，不用发电所，藉车中所备蓄电池之电流以行车，与通常之摩托车同，光、宣间，天津、上海均有之。
上海电车，乃西人所经营，华人虽亦投资，而实权皆为彼所握。车位分两等，曰头等，曰三等。初开时，华人虑或触电，类多望而却步，头等座中则更绝无仅有。于是西人假优待妇女之名，以为招徕，于周行某处至某处之路，所号称圆路者，许妇女出三等车资而坐头等。殆亦揣摩华人心理，意谓车有妇女，则寻芳猎艳之男子自必相率偕来。自是不及一年，其营业果日益发达，而幽期密约之事，亦出之于车中矣。
徐新华尝曰：「沪上通行电车，始于光绪戊申，此为缩短里程宝贵光阴而设，繁盛之都会，诚不可少。且上海租界日辟，户口日增，欧人创之，宜哉！然吾国人之能知宝贵光阴者，百不一觏，乘客之众，亦惟利其赁价低廉耳。同学某嗜读，手不释卷，然出行，辄乘腕车，若不知电车之可节日力者。余尝请其故，某笑曰：『余不得已而侨居租界，日用所需，舶来品多矣，奚有于电车！然吾伏案终日，乘此腕车，徜徉片时，于光阴亦不为耗。况租界电车，率为外人资本，非衣食住各物之尚有国产也。且吾之乘坐腕车，亦尚有深意存于其间。吾固不知社会主义者，然当此时代，工艺不兴，游民日多，无所托足，尽人而乘电车，则车夫失业，皆将流为盗贼。吾乘腕车，亦均贫富之一端耳。乘电车者，亦未必皆有职业，皆好求学，于惜阴二字，又何言焉。』」新华，珂之女也。
国人之喜乘电车也，固以无爱国心而然。惟一观于贫人之趋之若骛，则又可知国人之怠惰性成，不可救药矣。盖以粗足自给之人，节衣缩食，视一钱如性命，而乃甘心舍此二三枚之铜币，无所顾惜，或且以工作往还，晨夕乘坐，谓非好逸恶劳，夫谁信之！
有陶星卿者，富人也，喜乘电车，常语金奇丁曰：「吾之乘电车也，非节费也，实以腕车之以人代马，心有不忍，不欲同人道于牛马耳。且宝贵光阴，取其捷也。」奇丁曰：「然则君何不乘马车乎？且电车随在停顿，不得自主，较之马车，行缓多矣，岂未之见耶？」星卿闻之，不能答。


　　　　摩托车

摩托车，俗称汽车，又称机器车，日本谓之自働车，京师、天津、上海多有之，用挥发油涨力或蒸汽力、电力等以动之。用挥发油者最多，其速度每一小时能行一百余里。


　　　　周湘云蓄第一号摩托车

鄞有周湘云名鸿荪者，席父荫，纳粟为候选道，居上海公共租界牛庄路，辟园于长浜路中，曰学圃，占地二十八亩。其出入也，恒以摩托车。夕阳在地，邻人闻汽笛声呜呜，则必曰周观察归矣。
上海租界所有之摩托车，不论其为自乘，为出赁，其置备时，必纳税于工部局，请领填有记号之执照。是车之初运华也，为光绪丙午，湘云首购之，遂为第一号。而西人好胜，耻第一号之为华人所得也，宣统时，使人言于湘云，愿馈银币五千圆，取消第一号，湘云不允。
湘云之所以得第一号者，以其时麾托车初行，西人且尚未购也。而西人富虚荣心，不欲落华人之后，凡有记号者，必自得之，以裒然居首为幸。如电话，【俗称德律风。】如马车，其第一号，皆西人也，此所以不借重资而欲赎之于湘云也。


　　　　上海马车兜圈子

俗所谓之马车，与北方之骡车偶驾以马者大异，西人所创，而吾国仿为之者也。有曰船式者，制如舟。有曰轿式者，制如舆。有曰皮篷者，上有篷，可张可弛。其轮或四或二，四轮则二大二小，二轮者轮甚大而车甚高，译音曰亨斯姆。驾车之马，普通为一，两马者少。御者必二人，皆华服，或且诡异，且有戴无顶带之礼冠者，凉帽、暖帽惟其时。
兜圈子者，沪人乘坐马车，周行繁盛处所之谓也。初至沪者及青年之男女皆好之，招摇过市，藉以自炫，曰出风头。其有女子同车者，非尽眷属，妓院之名姬及其佣亦或与焉。兜圈子者，例于福州路登车，自山东路之麦家圈，进广东路之宝善街，出北海路，沿跑马场，过中泥城桥，至静安寺路之味莼园。归途由南京路经山东路之望平街，转福州路，沿跑马场，进北海路，由广东路之宝善街，至河南路之棋盘街，进福州路，转东至黄浦滩路，进南京路，由湖北路之大兴街，至福州路下车。如是而绕行一周，所谓圈子者是也。


　　　　腕车

腕车者，两轮，两车柄，一坐箱，有幕可舒张，以御风雨，一人以手腕挽之，使车前行，故名。创于日本，而输入我国，商埠盛行，沪尤多。一曰人力车，言其专用人力，不烦牛马驴骡也。而流俗不察，呼之曰东洋车，则大谬。盖吾国亦在太平洋，不能以东洋二字代表日本，此亦足见国人之无国家观念也。
有自制腕车者，其形式类于轿式之马车，居其中者，可蔽雨，可避风，自安适矣。而车之重量，亦必倍于寻常，挽之而疾驰者，犹一人也，此诚同人道于牛马矣。金奇丁在沪，每乘腕车，辄悯之，必优给酬资，且不促其疾行，而又告之曰：「方食不可疾行，防肠痛也。」


　　　　腕车夫争载王子樵

王子樵客沪，一日，自梵王渡雇腕车至静安寺，愿出铜币七枚，以作车资。两车前迎争客，至互詈，乃问其乙曰：「车资减三铜元，去否？」摇首不答。乃乘甲车去，而仍与以足资。


　　　　周月生为腕车夫所绐

旅客初至沪，恒为车夫所绐。有自绍兴至沪之周月生者，居公共租界福州路某旅馆，其地距青莲阁茶肆，数十武而近，以不谙路径，乃觅腕车以代步。车夫欺其为乡愚也，索赁资银币二角，月生诺。车夫乃曳之至河南路，向东经广东路，仍折回福州路而始至阁前，令下车，犹谓途长值廉也。月生登楼啜茗，遇其友林子安。少选，子安送之回逆旅，月生始恍然悟，而恨车夫之狡矣。


　　　　俞理安不蓄腕车

俞理安侨沪久，居城中，以服务于天津路之敦大钱肆，日夕往来，蓄人力车以代步。未几而其子肄业于新闸之某校，亦思蓄一车，请于理安。理安不允。曰：「尔可宿于校。我若增一车，则必有人知而来借者矣。却之，则为人所怨；许之，则不胜其烦。而豢佣之费，修车之资，皆于我乎取，我果何所为而为耶？怀献侯曰，有车者借人乘之，今亡矣夫！」


　　　　羊角车

羊角车，独轮小车也，南北皆有之，一人挽之于前，一人推之于后，亦有无挽而仅有推者，行时，其声轧轧然。两旁为乘客之座，齐鲁间有铺以垫者，乘之颇安适。唐时所谓羊头车子者是也。上海缫丝妇女之往来皆乘之。


　　　　塌车

塌车面积甚大，以一寸强之厚木为板，专以载物，任重可数千斤，前挽后推，人数之多寡，视重量以定之。轮在两旁适中之地，以卸载时可使一端之物，倾向于下，随斜面而落也。谓之塌车者，塌，低下也，堕也。或曰，塌宜作榻，故又有板车之名，则以其板长广，可睡人而有类于榻也。


　　　　洒水车

洒水车，洒水于道时所用者也。车有方木柜，可储水数十担，柜后横铁管一，遍凿细孔，其管上通水柜，内设枢杻。用时以索掣开，水即从管孔喷出，势如骤雨，驱马疾行，约可洒半里许。


　　　　脚踏车

脚踏车，即自转车也。两轮前后直立，前轮有柄夹持，可左右以正方向，后轮之侧附以钢炼，与曲拐相联。乘者以脚踏曲拐，使炼牵转后轮，前轮亦随之而转，以向前进行。虑妨行人，则振铃以告。男子所用与妇女所用者，异其式。又有用汽力者，年少子弟辄喜乘之，以其转折灵捷而自由也。我国妇女乘之者绝少。


　　　　龙尾车

华亭诸生徐朝俊，承家学，娴浑天理数。嘉庆己巳，制龙尾车，为灌田之用。一车以一童运之，进水退水，无立踏、坐踏之劳。


　　　　摇车

宁古塔人之生子也，方弥月，即置之摇车。车以柳丝作圈，每端有两孔，以长皮条穿之，内外彩画，且有响铃。其中垫薄板，悬于梁，离地三四尺。带缚婴孩，使不得动，哭则乳之，乳之而犹哭，则摇之，口念「巴不力」三字，如吴江之念嗄喏喏也。


　　　　囚车

刑人于市曹也，以车载之往。车无盖，曰囚车。有壮士挟刀夹之，惧其逸也。车之无盖音，意若曰汝之首且将落矣。


　　　　冰车

冰车，俗名拖　，一名凌　，又名托　，俗呼冰排子．其形方二１蚱１，妆１口，可容三四人，高仅半尺余．上铺草帘，底嵌鐡条，取其滑而利行也．人坐其上，一人支篙撑之，捷于飞骑，京师，天津皆有之．撑者，例备皮袄一袭，无客则自衣以御寒，有客则奉客铺垫．随地雇坐，价甚廉．
天津城南地势洼下，夏潦秋霖，汪洋弥望，冬则冰胶如镜，居民以凌?往来。康熙时，宛平查鲁存邀同人作冰泛之游，鲁存得长歌一篇，中有句云：「晶莹倒射天影白，七十二沽无水声。」


　　　　扒犂

黑龙江布扒犂，如凌　，不施鐡条，屈木如辕，驾二马以行雪上，疾于飞鸟．


　　　　送丧车送丧轿

丧家之出殡也，其亲属送之，所乘之车，必围以白布，曰送丧车。用轿者亦然。



　　　　山东沿海之车骑

山东沿海滨多淤沙，不通舟楫，故遵陆者必骑，骑以驴或马，或乘骡车，或乘骡轿，或乘小车。大抵即墨以南，道路平坦，骡车通行。即墨以北，嶝路崎岖，海滩泞滓，跋涉稍艰，非骑驴乘轿不可。河无桥梁，浅者徒涉，深者乘筏以渡。各村皆有小逆旅，宿一宵，费钱十余文，惟多尘垢且黑暗耳，越宿而仍车或骑矣。


　　　　京官乘舆乘车之沿革

王文简公士祯有赠南海程驾部可则诗，有「行到前门门未启，轿中安坐吃槟榔」句。时京师正阳门五更启钥，专许轿入，盖京官向乘肩舆也。杜紫纶太史诏始乘驴车，后渐有之，然帏幔朴素，且少开旁门者。是易轿为车，固在干隆、嘉庆间矣。
道光初，京官复坐轿，即坐车，亦无不后档。后档者，盖辟门于车旁，移轮轴于车后，取其颠簸稍轻，乘坐安适也。至同治甲子，则京堂三品以下无乘轿者，以轿须岁费千金，一品大员始有多金可雇轿役也。光、宣间，贵人皆乘马车矣。然王公勋戚，尚有乘后档旁门车者。
或曰，雍正时，京城已有驴车。干隆时，刘文正公统勋之车则驾白马，人见有白马车，不问而知其为刘中堂来也。自川运捐例开，骡车始出，故其时又名骡车为川运车。然刘海峯云，雍正时已有骡车矣。
骡车之有旁门，则纪文达始创之。定制，三品以上方得乘用。然光绪庚子后，乘车者为欲安适，咸争乘后档车。盖旧式车坐处，正值轮轴之上，颠播殊苦，车底苟非编藤为之，行十余里，即困顿不堪言状。惟圉人坐处，距轴最远，所传摇动力少杀，为一车最安处。故风日清和，士夫命驾出游，或纨袴子弟为竞车之戏，皆好坐其处。特奔走权贵者，不能以峨冠博带露于外耳。庚子后，西式马车盛行，风气又为之一变矣。


　　　　显轿

轿有二解：一，小车也；一，竹舆也。今于凡为舆者，皆呼之曰轿，不必悉以竹为之矣。
显轿者，可露坐，其上下前后左右皆无障，显而易见也，一曰明舆。官吏乘之者，为各省乡试入闱时之主考、监临、监试、提调，郡邑迎春时之知府、同知、通判、知县、教官、县丞、典史。其时乘之者必朝衣朝冠，端拱而坐。迎神赛会时，则为神所乘。


　　　　八轿

京官无坐八轿者。外官为督抚、学政，可于大典时乘坐，将军、提督亦偶有乘之者。俗谓之八轿者，以舆夫有八人，前后左右各二，曰开杠，盖四人舁之为直杠，八人舁之为横杠，舆前无所阻碍，古所谓起居八座者是也。轿之四周，帏以绿呢。命妇之得其夫、其子之封典者亦乘之。


　　　　四轿

以舆夫四人所舁之轿，俗呼之曰四轿，前后各二。京官之得用舆者，及外官自藩、臬以下，及命妇之得有夫若子之封典者，皆得乘。四周饰以蓝呢。


　　　　眠轿

长途跋涉之肩舆，较普通者深而广。以常日危坐之易于疲乏也，可偃卧其中，且置应用各物耳，俗呼曰眠轿。


　　　　福文襄役轿夫三十六名

福文襄王康安出行，辄坐轿，须用轿夫三十六名，轮替值役，轿行若飞。其出师督阵，亦坐轿。轿夫每人须良马四匹，凡更役时，辄骑马以从。


　　　　轿中装烟斟茶

某督四川，其轿甚大，须夫役十六人，始能举之。轿中有小童二人侍立，为之装烟斟茶，并有冷热点心数十百种，随时可食之。


　　　　舆夫为太守之父

齐云舆夫有某者，操北音，其同伴亦不省所自来，讯之，旗人也，住齐云者二十余年。适旗人有任徽州守者，奉太夫人进香于齐云，抵山腰，遇舆夫某，讯之，得实情，知为父，遂迎归以终养焉。
某年二十许，膂力方刚，负气自豪，与人鬬殴，濒死，惧罪潜逃，窜身大江南北之各寺，后之齐云，终焉。方逃时，妻有娠，不知也。逾八月，生男，即徽州守也。为所殴者遇良医，不死，得末减，亦不知也。后二十余年，子以包衣进士知县洊擢徽州守，时以不得父耗为痛。太夫人长斋绣佛，一日，进香于齐云，为夫祈冥福也。憩山麓，易山舆，而太夫人舆适为某所舁。于时春仲，气候已暖，众舆夫以登陟劳顿，汗流被体，皆赤膊。某以肩太夫人舆，未敢袒裼。太夫人在舆，察其貌，讶之，聆其同伴话言，若解若不解，徒以在道中，未便致诘。归而语守曰：「尔父出亡久矣，存亡未卜，即有之，声音笑貌亦不能记忆，然左胁下有黑毛一撮，实为暗记。昨见齐云舆夫，不知以何故而动心，儿可徐辨之。」于是守亟命役唤某至，太夫人垂帘坐于内，太守堂上立俟之。既至，命毋跪。亟命役去其衣。某立堂下，大惧，觳觫甚。及去衣，而胁下毛见，太夫人亟步出帘外，先审其旗籍祖父，次考其妻族父母，次问其因何至此，何罪而逃。某屏息，不敢声，太守下堂慰之曰：「毋畏，有语可徐陈之。」某色稍定，乃以次应对。语未半，太夫人泫然出涕曰：「是矣。」太守趋跪其前，某亦跪。太夫人指守而言曰：「彼，是尔子也。」某战栗，不知所答。太夫人携之上堂，曰：「犹识吾否耶？」是时之某，已若木偶，或推之，或挽之，茫然莫适所从。太夫人挽之入内，使沐浴，易冠履而出，大守扶之登堂。须臾，丝竹竞奏，水陆并陈，飘飘乎若羽化而登仙矣。


　　　　王广荫舆被阻

通州工部尚书王广荫官京师时，尝乘肩舆入朝，行至正阳门，见前有某世爵之旧呢后档车，疲骡驾之，从者亦寥寥，按辔徐行，阻王舆，不得进。前驱者以鞭挥之曰：「某马疾，且欲入朝，君等权时落后，何如？」从者大怒曰：「尔倚官势，敢打世家仆耶？」言未已，忽车中一戴珊瑚顶八团补服者搴帘，露半面，徐睨，手挥从者退，曰：「工部王大人，红人也，尔等不可犯，避路让之。」便揽辔路左不行。王知某世爵贫而狡，急降舆谢罪，某亦拉手相问讯，无怒容，乃分道去。过午归，有青衣持帖送一仆至云：「适在路获罪，送府领责。惟此奴体羸，为尊纪所捶伤，咯血数矣，祈药之，可无恙也。」王知其诈，顾无知何，赠白金二十笏，命从者致辞曰：「敬呈药资，小价已痛惩矣。」事乃已。


　　　　王壮武临阵乘舆

湘乡王壮武公錱为湘军儒将，帅师剿粤寇。其临阵也，不策骑而乘舆，辄端坐舆中，指挥将士。


　　　　拉旺多尔济乘四马轿

额驸拉旺多尔济多膂力，每扈跸，乘四马轿，驶行如飞。其法，用四马扛之，四仆别乘四马御之，齐手一鞭，马已驶数里矣。


　　　　马舆

干隆壬辰春，金匮秦大樽太守朝釪游晋，暮春，自晋入都，乘马舆以行。至正定，时桃李盛开，夹道绿杨如画，数十里不绝，大樽于舆中口占一诗云：「轻雷小雨涨山泉，净洗桃花彻骨妍。一枕软舆蝴蝶梦，春魂飞铙绿杨烟。」


　　　　骡轿

骡轿，形如箱，长四尺弱，阔一尺强，高三尺弱，以二长杠架于前后二骡之背。杠上置轿，颇宽大，可坐卧其中，并略载行李。其行较轿车为静稳，而次于人所舁之轿，北数省旅行多用之。


　　　　响舆

长沙之轿，制亦普通，惟舁行时，辄有声格格然，行愈疾，响愈甚，盖于机捩中膏以油也，俗谓之曰响轿。纨袴少年之招摇过市者，辄喜乘之。


　　　　泰山之舆

游泰山者必乘肩舆，其舆与南方绝异，仅有南方轿之上半，而去其下半，故两足下垂，以一木板托之。坐椅之两旁，贯以两木杠，木杠之两端，系以一皮条，而舆夫之肩此皮条，两肩不时更替。其行也，非若南方轿夫之一前一后，后者之面，对前者之背也。乃两人同时面向所行方向以行，故坐者为侧坐，而行者为横行。盖泰山高四五十里，独身步行数十武，即已不支，况曳百斤之重以升数十里之高乎。于是而两肩更替，使舆夫不至过劳也；于是而横行，使舆自下而上不至倾斜也。


　　　　衡山之舆

衡山舆夫矫健冠天下，走及奔马，上峻阪，走独木危桥，舆在肩侧，其足逡巡，二分在外，而舆平如衡，曾无少欹仄也。


　　　　藤轿

藤轿，以藤为之，有左右前后皆无所障者。宣统辛亥，始有人创之。且以其重量较竹制者为轻，舆人易于举步，遂能疾行，其赁价亦较廉。


　　　　粤中之舆夫

广州肩舆大而华，捷而稳，或谓如置杯水于乘客之手中，行百里，不欹倾也。而舆夫亦甚倨，值至昂，如乘舆至西关，【西关为广州最繁盛地，富商大贾多在焉。】往返须银币二圆数角，或至三圆。舆夫饮馔亦精，白饭粲然，非肉不饱。且每日得值可一圆有奇，多者辄二圆，约足一二日之用，即徜徉归家，非明日，不再服役，虽以重资雇之，不应也。
凡官吏之长雇舆夫者，本人之妻子乘之则可，如媳、女及妾乘之，则必须别给舆资之半，虽与之严重交涉，决不认可。其言曰：「此同行规则，虽欲不遵，而无如何也。」
长雇舆夫者，每人每月仅工银十余圆，较之短雇，则为值廉矣。舆夫举步极速，有飞轿之称。间有欲图廉价者，则别有湘籍之舆夫，可以雇用，每月工资人约七八圆，而出行之际，稳步徐进，不能速也。
病舆有四名夫，三名夫之别。三名夫，加一横木于舆门之前，以绳系之。四名夫，再加一横木于舆窗之后，距离至近，不开四，【开四即现任官所乘之四人肩舆。】亦不换肩。其中以第三人为最难，必老于此道者，方可为之。以其地位接近舆后，面向舆窗，不能俯首视地，以他人之迟速为迟速也。


　　　　八卦轿

粤西乡村妇女，率多天足，肩挑负贩，与男无异。柳州、来宾一带，时有舁肩舆为生者。世以阴阳爻象譬之，如坐客为男，二女肩舆则似坎卦，坐客为女，前女后男肩舆则似震卦，以此类推，则八卦全矣。


　　　　三丁拐轿

滇中有三丁拐轿，轿以竹片编成，以前二人后一人舁之。滇人名三丁拐，盖滇省万山丛积，道路崎岖，行旅至艰，俗有「路无三里平，家无三分银」之谚。


　　　　南昌舆夫

南昌官绅所乘之舆，舁之者皆奉新人。


　　　　庐山舆夫

有游庐山者，谓在牯牛岭有肩舆可乘，山南则无之。盖山南属南康府，族法至严，不许子弟充舁舆之贱役，偶或犯之，则削籍出族，不若牯岭之属九江，为舆夫产生之地也。


　　　　花轿

花轿，娶妇家用之，新妇自母家乘以赴夫家者也。晚近以来，虽有以摩托车、马车代之者，而顽固人家之闺媛，犹守其旧习，以不坐花轿自侪于妾为耻。轿以四人舁之，四周皆绘人物花鸟，罩帏于上。轿有小灯，虽白昼，亦燃烛。新妇坐其中，而垂帘焉，所谓闭置者是也。轿之前后，各有导从，且有奏乐之童子引之。


　　　　爬山虎

光绪时，皇后、妃嫔侍孝钦后膳毕，孝钦乘爬山虎还宫。爬山虎，竹兜之类也。垫分黄红蓝三色，皆绣繁花，以两太监荷之行。


　　　　驮运

驮，马负貌，凡以背负物者，不论人畜，皆谓之驮。青海草地行程，驮运最艰苦。牛马所载者轻，而脚价与驼价则一。每驮每日之价，有至银二两者。骆驼饲养最易，行路最便，草地一驼之费，岁仅需银四两耳。




