《清稗类钞》讥讽类 


清稗類鈔
　譏諷類
　　　　小半斤
黃周星字九煙，明末遺老，著有《芻狗齋集》。其《小半斤謠》頗足發噱。序曰：「有某公善治生，市肉不得踰四兩，名為小半斤，人遂以『小半斤』呼之。道人聞而歎曰：『此盛德事也，不可不傳。』因為長謠紀之。」謠曰：「市肉市肉，震驚神人。乃公終身不飲酒，窮年不茹葷，今朝胡為忽市肉。咄咄怪事，疇可比倫。」 【 一解。】 「市肉市肉，笑聚童僕。左手提衡，右手啟櫝。有銅如金，有錢如琛。把授童僕，不覺掩淚酸心。」 【 二解。】 「童僕受錢，愕眙相視。長跪請命，市肉寧幾。童曰一斤，公怒欲捶；僕曰半斤，怒猶未已。童僕惶恐，莫測公旨。」 【 三解。】 「匍匐再請，聽公所云，徐伸四指，曰小半斤。小半斤者，半斤之半。半而又半，祿已踰算。」 【 四解。】 「僕乃前行，公尾其後，側身躡足，潛伏閭右。僕詣肉市，錢付屠手。屠方鼓刀，公突而前，曰『此我之肉，爾無我朘』。屠曰公肉，敢不腆焉？一增再增，肉重於權，小半斤名，不啻六兩。公挾僕歸，大喜過望。」 【 五解。】 「肉已至家，僕欲持去。公曰無遽，談何容易，此肉我當細區分，安得倉皇暴殄等兒戲。為我呼爨婢來前，此肉謹付爾，爾其善烹煎，一為乾豆薦祖考，二為賓筵餉師生，三為君庖饜我口，飫彭亨。貓鼠不得竊，犬豕不得爭，餘汁滿注缶，轢釜須令戛戛鳴。珍重小半斤，此肉良匪輕。」 【 六解。】 「市肉市肉，震驚神人。咄咄怪事，誰可比倫？我聞東海麒麟，麻姑擘脯世莫陳。公之啖肉毋乃啖麒麟，吁嗟乎小半斤。」 【 七解。】 「我聞古有豢龍人，飂菽潛醢饗夏君。公之啖肉，毋乃膾龍肝批龍鱗。吁嗟乎，小半斤。」 【 八解。】 「我聞天府之內有熊蹯豹胎猩唇，惟辟玉食罷八珍。公之啖肉，毋乃啖彼熊蹯豹胎猩猩唇。吁嗟乎，小半斤。」 【 九解。】 
　　　　九門八點一口鐘
都人向有九門八點一口鐘之諺。蓋都中之城門啟閉，皆以點為號，惟崇文門以鐘。相傳崇文門地址係一海眼，有巨黿覆其上，此門即就黿背建立。黿示夢於司門者曰：「吾負此重任，何時始去？」門者語以「汝聞點鳴則可去」，故此門獨以鐘為號。此齊東野人之語也，然實有為而發。聞因某相攬權納賄，寓崇文門內，民深惡之，造為此謠，以門喻朝政，以點喻典刑，意謂此等權貪，非自罹法網，不能去位也。至其鳴鐘啟閉，或以國初攝政王堂由此門出入故耳。
　　　　敝衣猶愛惜若此
洪文襄公承疇被擒時，太宗命范文肅公往說，文襄謾罵不已。文肅善言撫之，因與談論今古事，適梁間積塵落文襄襟袖間，文襄屢拂拭。文肅遽辭歸，奏太宗曰：「承疇不死矣。其敝衣猶愛惜若此，況其身耶！」
　　　　洪公果死耶
洪承疇降時，方喧傳揚州史可法實未死，當時就義者偽也。洪與史交最密，初欲救之，不及，恆引為憾。當時擾亂之際，亂事紛起，吳中孫兆奎其一也。孤軍被陷，執送南都。時洪當國，知孫至，與談舊侶，并盛獎新君。便問及史，曰：「公在兵間，審知故閣部史公果死耶？抑未死耶？」孫曰：「經略從北來，審知松山殉難故督師洪公果死耶？抑未死耶？」洪大慚，惟面色不紅，時人謂洪之臉皮乃革製者。孫卒遇害。
　　　　識公時目故有疾
益陽郭天門都賢嘗薦舉洪承疇，洪降本朝後，出而經略西南，謁郭於山中，郭故作目眯狀。洪驚問之曰：「君何時得目疾耶？」郭曰：「始吾識公時，目故有疾耳。」洪默然。
　　　　吾君吾仇
有為洪承疇作頌者曰：「滅吾君者吾仇也，滅吾仇者吾君也。」
　　　　前後兩行狀
明崇禎壬午，松山被陷時，京師傳聞洪承疇已死，思宗輟朝，賜祭十六壇，其子弟在京師者成服受弔，撰行狀送諸公卿矣。方祭第九壇，而生降之信至，遂罷祭，而行狀已傳人間。順治甲申從入關，為內院大學士。次年，出而經略江南諸省，逋寇以次削平。復再出，經略楚、粵、滇、黔諸省，東南底定，皆其功也。歸朝一年乃卒。其家再成服受弔，撰行狀，不復敘前朝事，但自佐命入關起。有好事者嘗得其前後兩行狀，訂為一本焉。
　　　　入洛紛紜興太濃
常熟錢謙益字牧齋，明萬曆庚戌科探花，以詩文鳴海內。居恆自命，登黃閣，修青史，為必得之事業，乃終明世官不踰禮尚。入國朝，為禮部侍郎，命修《明史》，而夙願漸償。乃未幾，牽連黃毓祺詩詞一案被逮放歸，於是縱情詩酒，與柳如是遣懷風月。著《初學集》、《有學集》，潦倒以終。
牧齋嘗游虎丘，見壁間題詩云：「入洛紛紜興太濃，蓴鱸此日又相逢。黑頭已自羞王衍，青史何曾用蔡邕？昔去幸寬沉白馬，今歸應海賣盧龍。最憐攀折章臺柳，撩亂秋風問阿儂。」即譏其出處者，不懌者久之。
　　　　君恩臣節
錢牧齋降後，嘗揭一聯於門，聯為「君恩深似海，臣節重如山」二句。後有人於聯下各添一字云：「君恩深似海矣！臣節重如山乎？」
　　　　當與前朝人序齒
黃葉道人潘班嘗呼錢牧齋為兄，錢怒且笑曰：「老夫今七十餘矣！」時潘已被酒，昂首曰：「兄前朝年歲當與前朝人序齒，不應闌入本朝。若本朝年歲，則僕以順治二年生，兄以順治元年五月入大清，僅差十餘月耳。唐詩曰：『與君行年較一歲』稱兄自是古禮，君何過責耶？」
　　　　打你這傾國傾城帽
錢牧齋嘗具滿洲冠服出門，途遇一叟，以杖擊其首曰：「我是個多愁多病身，打你這個傾國傾城帽。」帽與貌同音，蓋竄易《西廂》詞句也。
　　　　點妝巾帽俱新樣
柳如是本姓楊，名愛，嘉興人。初為錢牧齋之侍姬，後改繼室，稱夫人。柳舊藏古鏡，蓋唐時物。鏡背鐫銘，辭曰：「日照菱花出，臨池滿月生。君看巾帽整，妾整點妝成。」徧徵名流題詠。查他山《金陵雜詠》一絕曰：「宗伯奩清世莫知，菱花初照月臨池。點妝巾帽俱新樣，不用喧傳鏡背詩。」言外之恉，婉而彌諷。
　　　　逸居無教老而不死
錢牧齋罷官歸，乃自題其所居曰「逸老堂」。有滑稽者為之題一聯云：「逸居無教則近，老而不死是為。」
　　　　小遺泰山峯側
吳人有為《正錢錄》者，攻摘錢牧齋不遺餘力。吳江計甫草東戲語客曰：「僕自山東來，曾遊泰山，登日觀峯。神志方悚慄，忽欲小遺，甚急，下山且四十里，不可忍，乃潛匿而溺於峯之側。恐得重罪，然竟無恙，何也？泰山至大且高，人溺焉者眾，泰山不知也。」客躍起大罵。吳梅邨聞之，頗是計言。
　　　　何科舉人幾甲進士
錢牧齋長子名孫愛，性懦而迂。其居在常熟東城，與海防同知署鄰比。防署火，延及內衙，同知倉猝出，暫借錢廳小憩。孫愛出迎，始亦無失禮，乃坐定，便問老父臺何科舉人，第幾甲進士。同知滿人，非由科甲，囁嚅未有以應。一吏從旁微語，係某旗下某堡人。孫愛不語，未待茶，便拂衣進內，遂不出，同知大窘而去。
　　　　一半清朝一半明
太倉吳梅村祭酒偉業以明臣降本朝，當被召時，三吳士大夫皆集虎丘會餞之。酒半，忽有少年投一函，啟之，乃絕句一首，詩云：「千人石上坐千人，一半清朝一半明。寄語婁東吳學士，兩朝天子一朝人。」舉座默然。
　　　　姓朱的有甚虧負你
順治初有張某，以善疊假山，人共禮之，不以石工相遇。一日，吳梅村赴某家宴會，張亦在座。優人進院本，請點戲，吳命演《爛柯山》，蓋以劇中有張石匠，欲以相戲也。伶人唱張石匠，諱張為李，吳點首笑曰：「甚有竅。」後演至張別古寄書，有曰：「姓朱的有甚虧負你？」張搖首曰：「此太無竅矣！」吳不覺面赤。
　　　　可惜故夫曾未識
計甫草以和錢塘陸麗京圻《無題》詩六首呈吳梅村，於其出處，備極譏刺。詩云：「廣庭長恨月明多，小立闌干蹙黛蛾。膽怯幾回看瘦影，夜深偷自試新歌。依稀斗帳人雙宿，恍惚靈風雁獨過。可惜故夫曾未識，孀居空有淚如波。」「半額長眉學畫成，臨妝私許意盈盈。高樓柳暗誰相待，別浦鶯歸空復情。團扇舊經郎眼見，鏡臺還照妾心明。最嫌寂寞銀燈上，挑得雙花落又生。」「邊風吹落到炎洲，歲歲音書滯遠游。妾夢長隨庾嶺外，歡聞翻隔楚江頭。真成薄命原無怨，便祝他生是莫愁。俛仰阿婆衰鬢畔，可憐自小教箜篌。」「憶年十二正調妝，短髮毿毿覆額長。多摘桃花嬌靧面，滿裁蛺蝶點羅裳。同心早結青陵樹，再笑差依白玉床。自擣守宮雙約腕，不煩夫婿重堤防。」「嫁衣疊疊不勝秋，深鎖空箱怕見愁。但得迴身邀半席，敢辭碎首墮層樓。梁間棲燕慚孤女，門外藏烏學並頭。一任東鄰新少婦，櫻花永巷鬬藏鉤。」「不勝幽怨卻生疑，又見楊花滿地吹。小妹生男良宴會，阿姨新賓又于歸。一時輕薄橫相誘，幾度踟躕不自持。日暖游絲爭入戶，轆轤腸內有誰知。」
　　　　糟糠之妾
計甫草故貧士，嘗置一妾，晨夕設食，惟粗糲而已。其夫人張氏謔之曰：「古聞糟糠之妻，不聞糟糠之妾，如何？」
　　　　山川滿目不勝情
華亭金天石，明諸生，以詩文名一時。順治間，以隱逸徵，不起，時論高之。時松郡人文最盛，奉錢牧齋為盟主，錢亦屢至松。一日，舟次白龍潭，諸名士方趨迓錢，天石忽投以一詩云：「畫舫滄江載酒行，山川滿目不勝情。朝元一閉千官散，無復尚書舊履聲。」錢得詩默然，即日解維去。
　　　　演躍鯉
金天石嘗客江寧，適合肥龔芝麓尚書鼎孳大會詩人於桃葉渡，天石與其列。伶請演劇，天石命演《躍鯉》，舉座失色。蓋龔自登第後，娶名妓顧橫波為妾，衣服禮秩如嫡，故天石以棄妻譏焉。龔大不懌，而天石殊不顧。黃昏大雨，將散，車馬咽闐，天石坐門限上，脫襪徒跣，了無怍色，徐徐去。
　　　　妾亦能作葛嫩
龔芝麓嬖顧橫波甚，然時為所制。一日，有僕以事至橫波室，語笑間，龔排闥入，疑其有私，謂僕無禮，罰令長跪。及龔出，橫波閉戶大哭，以長齋禮佛不欲接見相要。龔再三勸慰，終不啟扉，大窘。適錢牧齋以事至金陵，乞其作調人。橫波曰：「渠能作孫孝威，則妾亦能作葛嫩耳！」錢嗒然。
　　　　兵部尚書接駕
世祖入關，明兵部尚書某亦在迎降之列。後官浙中，赴讌西湖，伶人演闖賊破都事，一人執手板跪伏道傍，自唱「臣兵部尚書某迎接聖駕」，某悵然。
　　　　能騎否
堂邑張蓬玄，名鳳翔，明之尚書也。入國朝，為大司寇，年七十餘矣。一日侍宴，下階而仆，世祖命內侍掖之以行。出長安門，尚有詔追問能騎否，徐諷令以禮致仕。遂進所撰《禮經》、《樂經》而去。
　　　　清明時節兩紛紛
某生，明末人也。其叔某，以明臣而仕國朝，某見其叔之變節，時有訕笑。一日，家宴，某忽倡言行酒令，首句須物件一，次古人名一，後句用《千家詩》改一字。首坐者唱曰：「我有一張床，送與張子房，張子房不要。甚麼不要，春色惱人眠不得。」次者曰：「我有一把扇，送與曹子建，曹子建不要。甚麼不要，剪剪輕風陣陣涼。」次即輪至某，某曰：「我有一綹纓，送與我叔親」，至此，眾人羣起詰問，謂不應以今人插入。某生曰：「我叔為明人，而服清官，非古人而何？」眾無言。乃又續曰：「我叔親不要。甚麼不要，清明時節兩紛紛。」叔聞之大慚。
　　　　一隊夷齊下首陽
明末諸生入本朝，有抗節不就試者，後文宗按臨出示，「山林隱逸有志進取，一體收錄」，諸生乃相率而至。或為詩以嘲之曰：「一隊夷齊下自陽，幾年觀望好凄凉。早知薇蕨終難飽，悔殺無端諫武王。」及進院，以卓櫈限於額，仍驅之出。人即以前韻為詩曰：「失節夷齊下首陽，院門推出更淒涼。從今決意還山去，薇蕨堪嗟已喫光。」
　　　　奇怪癡怪
崑山歸處士莊, 與顧亭林齊名, 時有「歸奇顧怪」之目. 後華亭陸（日為）字日為, 工畫, 與同里嚴載齊名, 亦稱「陸癡嚴怪」. 蓋士大夫浮沉里閈, 其制行稍岸異者, 未有不為流俗人所譏諷者也.
　　　　天明應讀汀芒
顧亭林西游，主李天生家。一日，亭林臥未起，天生謂之曰：「汀芒矣！」亭林愕然。天生曰：「子好講古音，尚不知『天』應讀『汀』，『明』應讀『芒』耶！」亭林為之大笑。蓋譏其嗜古之不可泥古也。
　　　　薰蕕不同器而藏
崑山徐乾學被議放歸，欲聘潘次耕於家，而顧亭林馳書尼之，其詞甚激，至云：「彼之官彌貴，客彌多，便佞者留，剛正者去。今且欲延一二學問之士，以蓋其羣醜，不知薰蕕不同器而藏也。吾以六十四之舅氏，主於其家，見彼蠅營蟻附之流，駭人耳目，至於徵聲發色而拒之，僅得自完。」
　　　　茸城行
馬進寶為江南提督，駐松江，愛結名流。有諸生窘迫，獻馬春聯曰：「漁陽老將多回席，魯國諸生半在門。」馬武人，不知其用唐人語也，大喜，贈千金。在江南暴斂橫征，窮奢極侈，吳梅村賦《茸城行》以刺之。
　　　　鐵面糟團
順治庚寅、辛卯間，秦世楨巡按江南，有鐵面之稱。繼之者李成紹，安靜無為，惟日飲亡何而已，人目之曰糟團。有改崔護《人面桃花》句粘於牆，云：「去年今日此門中，鐵面糟團兩不同。鐵面不知何處去，糟團日日醉春風。」
　　　　原來貨殖是家風
順治丁酉江南鄉試，得人最盛，如張玉書、馬世俊、陵燦、趙炳，皆一時名下士。題為「子貢曰貧而無諂」全章，乃下第者橫加誹語，為作《黃鶯兒》詞一首以譏之云：「命意在題中，輕貧士，重富翁。詩云子曰全無用，切磋欠工，往來要通，其斯之謂方能中。告諸公，方人子貢，原來貨殖是家風。」
　　　　胡桃滋味
金人瑞以哭廟案被誅，當棄市之日，作家書託獄卒寄妻子，獄卒疑有謗語，呈之官。官啟緘視之，則見其上書曰：「字付大兒看，鹽菜與黃豆同喫，大有胡桃滋味。此法一傳，我無遺憾也。」官大笑，曰：「金先生死且侮人。」
　　　　候缺相公
益都孫相國廷銓，字道相，嘗以大學士居憂。既三年，入都，報部起服，朝士笑之，目為候缺相公。
　　　　闕里侯
李笠翁，名漁，工揣摩，走聲勢，取重於時，能以術籠取人貲。嘗作《奈何天傳奇》，先出上半本，其所云闕里侯者，衍聖公也，扮演醜惡，備極不堪。衍聖公患之，賂以重金。復出下半本，則所謂闕里侯者，已獲神佑，完好如常人矣。
　　　　帝王卿相為傀儡
尤西堂舍人侗嘗以達賴喇嘛驕縱、皇族喜唱戲、某旦結閹豎納賄鬻官也而嫉之，乃作聯云：「世界小梨園，率帝王師相為傀儡，二十四史演成一部傳奇；佛門大養濟，收鰥寡孤獨為丘尼，億萬千人遍受十方供給。」
　　　　手腳眼頭口牙
明末，京師有騾行牙人某甲，工辭令，善鑽營。鼎革後，附睿王多爾袞勢致富，為二子營謀得官，稱封翁矣。適新屋落成，徧觴朝士，萊陽宋荔裳按察琬亦與焉。酒罷，某甲招諸客遊後園，園未畢工，壁有一孔，客訝之。或告曰：「此手腳眼也。匠人以磚累垣，垣內外皆有匠。稍高，即彼此授受甚艱，故於壁間留一孔，以便遞物，京師人謂之手腳眼。」荔裳聞之，忽曰：「吾得確對矣！」眾詢之，曰：「頭口牙也。」蓋北人謂騾馬為頭口，故以是誚之，眾皆粲然。
　　　　金剛本是一團泥
吳三桂王滇時，建功德廟成，指泥塑四大金剛為題徵詩。按察使某素忤三桂，吟曰：「金剛本是一團泥，張牙舞爪把人欺。人說你是硬漢子，你敢同我洗澡去！」三桂惡其刺己也，殺之。
　　　　才難自古信其然
康熙己酉，簡某督學江南。初試江北諸郡，案出，輿論譁然，士子即以試題作詩云：「才難自古信其然，知我何須更問天。斷斷不能容一技，優優還要禮三千。貧而樂者甘從井，富可求乎願執鞭。夫子宮牆高數仞，故人樂有父兄賢。」簡聞之，逐閱文者某某，自是，所取皆孤寒士矣。
　　　　天為門客
太倉王太常子孫多而賢，康熙庚戌，顓庵、麓臺甫弱冠，皆捷春闈。泥金報至，適吳梅村祭酒在座，戲曰：「君家門下清客，當為蒼蒼者天耳。」太常大愕。吳曰：「承主人意旨，而善於迎合者，惟門客耳。今日之天，得毋類是。」
　　　　五老
閩人呼酒曰老，新、舊、慶、白、行，五種酒名也。閩人謂酒醅以火再焙者為慶。康熙甲寅，靖南王耿精忠反，濫授偽官，人亦謂之五老，即借酒名以諷之。前朝舊官重出仕者曰舊老，舉貢生監新入仕籍者曰新老，現任官從逆者曰慶老，輸財入官者曰白老，微官徒行者曰行老。
　　　　笑殺兩家劉備
康熙乙卯，長汀黎士弘官甘山。甘山各鄉春秋賽會，均奉劉先主為案神。兩鄉之賽者，偶爭道後先，互鬨於縣，控詞稱彼家劉備欺我家劉備。黎大笑，各撲其首事而遣之，並書《洛陽春》一詞云：「笑殺兩家劉備，空爭閒氣一身。且自不相容，還要桃園結義。多是小人生意，有何干係。輕輕十板各歸家，還算縣官省事。」
　　　　輸粟采薇
康熙丁巳、戊午年，入貲得官者甚眾，繼開博學宏詞科，隱逸之士爭趨輦轂。姜西溟太史有句曰：「北闕已成輸粟尉，西山猶貢采薇人。」一時以為實錄。
　　　　終南山下草連天
康熙己未，詔開博學宏詞科，常熟吳蒼符龍錫有《偶成》二首嘲之云：「終南山下草連天，神敖猶慙古史箋。到底不曾書鵠板，江南惟有顧書年。 【 即寧人也。】 」「薦雄徵牘挂衡門，欽召金牌插短轅。京兆酒錢分賜後，大家攜醵眾春園。」
　　　　進士與鬼二而一
康熙己未博學宏詞科，取中者五十人，高等者授官過優，遂為甲科所醜詆，目為野翰林；而宏博之詆甲科，亦不遺餘力。尤展成檢討侗《題鍾馗像》曰：「進士也，鬼也；鬼也，進士也，一而二，二而一者也。」
　　　　博學宏儒本是名
慈谿鄭寒村太守梁，見康熙宏博開科之雜流競進也，嘲以詩，其一云：「博學宏儒本是名，寄聲詞客莫營營。比周休得尤臺省，門第還須怨父兄。」其二云：「補牘何因也動心，紛紛求薦竟如林。總然博得虛名色，袖裏應持廿四金。」
　　　　勝國君臣也皺眉
宏博科之初開，以議修《明史》始，主司為寶坻杜文端、高陽李文勤、益都馮文毅、崑山葉文敏四公。有以詩諷之者曰：「自古文章推李杜，而今李杜實堪嗤。葉公懵懂遭龍嚇，馮婦癡獃被虎欺。宿構零軿璇玉賦，失拈落韻省耕詩。 【 試題為「璇璣玉衡賦」、「省耕詩」。】 若教修史真羞死，勝國君臣也皺眉。」
　　　　商容改姓
康熙己未，聖祖詔修《明史》，鄞人之與其役者，人知有萬氏季野與其兄子九沙太史經、五河太守言及姜西溟耳，而教諭左臣黃實亦從事祕書，並參明史館務。教諭古文有盛名，其為人疏散，任本色，最重名節。同縣周鄮山徵君容，明遺民也，志行孤貞，皎然塵表，顧以名高未絕酬應，教諭累諷之。一日忽諧之曰：「商容易代，受武王表閭之寵。赴謝鎬京，道逢伯夷，勸其改姓，信有之乎？」徵君笑不答。
　　　　夷齊陸續到皇畿
鄭寒村與潘次耕遇於柯都諫家，鄭以「夷齊陸續到皇畿，日向朱門乞蕨薇」一絕嘲潘。潘和韻答曰：「蒲東回首思依依，欲向關西心事違。輸卻櫻桃紅一點，春風重著繡襦歸。」潘詩所使之事，切合鄭姓，每句皆然。
　　　　妾等願守西山之節
長洲汪琬，字鈍翁，以應康熙己未博學宏詞科入翰林，居京師，遣人南歸迎其兩妾。兩妾皆不行，曰：「此老宦興方濃，妾等卻願守西山之節。」同年諸名士為別納一姬，王漁洋戲作《花燭詞》，有云：「嬴女吹簫引鳳雛，莫將縑素怨狂夫。似聞一語分明寄，我見猶憐況老奴。」蓋調之也。
　　　　貽誤後學
毛西河嘗與閻百詩論地理，語多穿鑿，百詩太息曰：「汪堯峯私造典禮，李天生杜撰故實，毛大可割裂經文，貽誤後學不淺。」
　　　　澄清海甸保障東南
康熙朝，商邱宋牧仲犖撫吳十九年，嘗修滄浪亭，刻《滄浪亭小志》，又修唐伯虎墳。然似有不慊輿情處，其撫署東西兩轅門牓曰：「澄清海甸，保障東南。」時有加三字成聯句云：「澄清甸滄浪水，保障東南伯虎墳。」宋嘗自題滄浪亭聯曰：「共知心似水，安見我非魚。」或改水為火，改魚為牛，暗合其名，亦堪一噱。
　　　　綠林昨夜繞官街
于清端公成龍撫直隸，築長牆於大道以禦響馬，後以勞民，罷之。趙恆夫有詩諷之曰：「百里長牆攔賊馬，綠林昨夜繞官街。」
　　　　何不出家
吳薗次太守綺嘗遊廣州，有僧大汕者，日奔走於諸貴之門。一日，語吳以應酬雜遝，不堪其苦，吳笑應之曰：「既以為苦，何不出家？」
　　　　賜水晶烟管
聖祖不飲酒，尤惡吸煙。溧陽史文靖、海寧陳文簡兩公皆酷嗜淡巴菰，不能釋手。及南巡，駐蹕德州，聞二人之嗜也，特賜水晶煙管以諷之。偶呼吸，火燄上升，爆及脣際，乃懼而不敢用。遂傳旨禁天下吸煙。
　　　　寧不食兩廡特豚
朱竹垞太史晚年自訂詩集，不刪《風懷》一首，曰：「寧不食兩廡特豚也。」袁子才曰：「竹垞果刪此詩，豈真得廁兩廡？」即竹垞亦非真有此意，蓋以典禮太濫，甚有名行無攷，附會性理數言，遽與程、朱並列者，竹垞恥之，託詞自免，蓋意在譏時耳。
　　　　相公紙尾之學
李文貞公光地幼工舉子業，好為坊社選文，嘗自誇其明文前選之精，曰一鄉，士子有能熟於此者，可永免兵水之災。全謝山痛詆之，謂：「相公紙尾之學，所以成中和位育之功者，盡在於此。」
　　　　何不開齋
朱相國平涵嘗館一貴人家，其人奉齋。一日怒庖，凡易十餘品，俱不稱意。朱笑謂之曰：「何不開齋？」
　　　　嘲妁文
平湖錢起隆有所著制藝一卷，名《採芳集》，皆摘《四書》中豔麗字句，游戲成文，嘻笑怒罵，無所不有。如妁字題文云：「宿瘤也以為仙姬，姣僮也以為嬌客，在媒或以眾見共聞尚存廉，恥而妁乃備極其形容，優隸也以為俊秀，貧窶也以為豪華，在媒早以微言溫語任意相欺，而妁乃更從而點綴。」又云：「本以婦人輕信之耳，妁復鼓彼如簧，遂使母氏專權，父雖欲禁之而不得。本以深閨獨處之嬌，妁竟誘諸覿面，遂使高堂未許，女先遙慕之而如迷。妁之巧者，意僅切於肥囊，妁之拙者，幻亦生於閱歷，儻以彼列諸冠蓋，即蘇、張遊說之儔。妁之老者，口舌既堪惑女，妁之少者，容貌並可悅男。故以彼略試逢迎，遂諧秦晉婚姻之好。」
　　　　兩三杯水作波濤
丹徒相國張文貞公玉書既告歸，一日，偶步村中，見一家方祝壽，高懸某太史所書壽聯，近前睨而視之。某見其衣冠古樸，問曰：「汝何人？」答曰：「詩翁。」某訝然曰：「汝能詩乎？」乃以水吊子命題，令立詠。文貞援筆立成，云：「腰圓腹扁土沙包，纔上紅爐氣便豪。小物不堪成大器，兩三杯水作波濤。」某大慚，乃俯首謝罪焉。
　　　　不羣終恐太分明
蔡琬，字季玉，高文良其倬之夫人，綏遠將軍毓榮之女，尚書珽之妹也。濡染家學，能詩詞，兼通政術。文良敭歷中外，宦轍所隨，輒為代撰疏檄。文良撫蘇，屢為總督某所傾，而文良卓然孤立，終不附和。偶詠白燕，得句云「有色何曾經假借」，對屬未就，搆思久之。夫人詢其故，具以告，乃代對曰：「不羣終恐太分明。」蓋風之也。夫人詩集不傳，世僅傳其《九華寺》一章，曰：「蘿壁松門一徑深，題名猶記舊鋪金。苔生塵鼎無香火，經蝕僧廚有蠹蟳。赤手屠鯨千載事，白頭歸佛一生心。征南部曲今誰是，剩有枯禪守故林。」蓋敏榮罣吏議後，棄家入空門，九華寺即其卓錫處，故詩云然。
　　　　鳥盡弓藏兔擒狗殺
世宗之即帝位也，年羹堯實與有大功。故羹堯得罪時，自訟疏中首云「臣功最高，臣罪最重。憶自先皇帝升遐之日，臣首蒙皇上特擢，比時宮闈未靖，西醜跳梁，內多跋扈疐尾之虞，外有不服不臣之懼。臣於斯時，不惜身命，與參密勿，俾天下享太平之福，誠如明旨」云云。中言：「鳥盡弓藏，兔擒狗殺。」末謂：「雖欲臣死不得不死，獨奈何被以惡名，而死以九族，恐有乖天地之和。」
　　　　以冠加之於首為妙
張文和公廷玉事高宗久，與鄂文端公爾泰同官十餘年，往往竟日不交一語，鄂有過，必微語諷之。鄂嘗於暑日脫帽乘涼，宅宇湫隘，環視曰：「此帽置於何所？」張徐笑曰：「還以加之於首為妙。」鄂不怡者數日。
　　　　烟勿多吸
武進劉文定公綸，少貧，至絕食。嘗以竹烟筒乞烟草於鄰，鄰誚曰：「烟消食，勿多吸也。」
　　　　文不足一寓山
桐城方望溪侍郎苞以古文自命，有不可一世之概，臨川李穆堂侍郎紱輕之。望溪嘗攜所作曾祖墓銘示穆堂，纔閱一行，即還之。望溪恚甚，曰：「某文竟不足一寓目乎？」曰：「然。」望溪益恚，請其說。穆堂曰：「今縣以桐名者有五：桐鄉、桐廬、桐柏、桐梓，不獨桐城也。省桐城而曰桐，後世誰知為桐城者？此之不講，何以言文？」望溪默然者久之，然卒不肯改。金壇王若霖嘗言望溪以古文為時文，以時文為古文，論者以為深中望溪之病。錢竹汀亦不滿之。
　　　　先生不愧稱本朝第三人
錢塘龔明水嘗謁方望溪，望溪議論風發，龔拱聽久之，避席贊歎曰：「先生不愧稱本朝第三人矣！」望溪矍然，問第一第二何人。龔徐曰：「貴老師安溪先生，令兄百川先生，非與？」望溪默然無以應。
　　　　將軍提防提防
粵中莊尚書有恭，幼有神童之譽。家鄰鎮粵將軍署，時為放風箏之戲，適落於將軍署之內宅，莊直入索取，諸役其幼而忽之，未及阻其前進。將軍方與客對弈，見其神格非凡，遽詰之曰：「童子何來？」莊以實對。將軍曰：「汝曾讀書否？曾屬對否？」莊曰：「對，小事耳，何難之有？」將軍曰：「能對幾字？」莊曰：「一字能之，一百字亦能之。」將軍以其言之大而誇也，因指廳事所張畫幅而命之對曰：「舊畫一堂，龍不吟，虎不嘯，花不聞香鳥不叫，見此小子可笑可笑。」莊曰：「即此間一局棋，便可對矣。」應聲云：「殘棋半局，車無輪，馬無鞍，砲無烟火卒無糧，喝聲將軍提防提防。」
　　　　上佛骨表者亦信佛
周文恭公煌以乾隆庚辰典閩試，陛辭，召問颶風及天后顯應事。高宗笑曰：「爾輩是上佛骨表者，亦信佛耶？」
　　　　九流三教
舉人大挑，始於乾隆丙戌科。吏部新議選法：一等用知縣者，又借補府經歷，直隸州州同、州判，散州州同、州判，縣丞，鹽大使，藩庫大使，凡九班；二等以學正、教諭用，借補訓導，凡三班，時謂之九流三教。
　　　　胸中烏黑口明白
滿人多工於應對，某有戲贈四品宗室某聯云：「胸中烏黑口明白，腰際鵝黃頂暗藍。」 【 黃色以赭黃為最貴，杏黃次之，鵝黃九次之。黃帶子皆鵝黃，宗室腰帶皆鵝黃色。】 
　　　　戲無益
錢塘徐文穆公本予告歸杭州，遉里中社事正盛，晝夜相競，有戲場數處，各以臺上燈聯求書。卻之不可，乃大書曰：「防賊防奸防火燭，費錢費力費工夫。」復書一扁曰：「戲無益。」眾喻其意，遂止。
　　　　以矇瞎稱官
黔中苗人，私稱官府曰矇，粵西稱官曰瞎，稱官府之僕從皆曰老爺，各衙門曰朝廷。矇瞎之稱，殆《春秋》一字之譏歟？
　　　　麪糊軍機
軍機處章京一職，必以下筆千言倚馬可待者承充。凡面奉諭旨發下之摺，俱由大臣折角以為暗記，如何則議奏，如何則照請，章京一一分別擬稿，經王大臣過目，合格者，用筆加一圈於紙背，交原人謄正，然後黏諸摺面。其自揣庸陋者，惟持麪糊罐以俟，一一黏之。事畢，乃相率退出，時人遂有麪糊軍機之號。
　　　　刑部四無
諺曰刑部四無，謂門無扁、堂無點、官無錢、吏無臉也。
　　　　卓爾停問字車
蔣心餘、袁子才、秦大士嘗集尹文端公署中聯句，蔣先成云：「卓爾人停問字車。」尹曰：「此教官請客詩也。君詩才氣橫絕，而時有疵累，尚坐不精思耳！」
　　　　合先後天而畫袁子才
袁子才請羅兩峯畫像，因不甚似，以像寄還，並寓以書曰：「家人目中之我，一我也；兩峯畫中之我，一我也。或我貌本當如是，而當時天生之者之誤耶？又或者今生之我雖不如是，而前世之我、後世之我焉知其不如是？故兩峯且舍近圖遠，合先後天而畫之耶？家人既以為非我矣，藏於家中，勢必誤認為竈下執炊叟，門前賣漿之翁，且拉雜摧燒之矣。兩峯居士既以為似我矣，若藏之兩峯處，當必推愛友之心，自愛其畫，將與《鬼趣圖》冬心、龍泓兩先生像共薰奉珍護於無窮。故不敢自存，託兩峯代存。」
　　　　附庸風雅小名家
蔣心餘《臨川夢&#8231;隱奸》一折，寫陳眉公上場，有一七律，調笑眉公，謔而近於虐矣。詩云：「妝點山林大架子，附庸風雅小名家。終南捷徑無心走，處士虛聲盡力誇。獺祭詩書充著作，繩營鐘鼎潤煙霞。翩然一隻雲間鶴，飛去飛來宰相衙」論者謂心餘譏仲醇太過，不知心餘乃借仲醇以誚袁子才耳。所云「年未四十，焚棄儒冠，自稱高隱」，試思仲醇何曾不應科舉？實即趙雲翼控詞之先聲也。
　　　　後堂恐有未眠人
尹文端久督兩江，袁子才以門生故，時得出入節署，與文端唱酬無虛夕。而文端多姬侍，袁嘗戲以詩曰：「才高湧出筆花春，韻自天然句自新。吟至夜深公自愛，後堂恐有未眠人。」
　　　　能知味也否
袁子才《詠筯》詩云：「笑君攫取忙，送入他入口。一世酸鹹中，能知味也否？」
　　　　福驢
乾隆朝，長白福大宗伯慶工詩。由熱河回都城時，謁成邸，成叩其新製，宗伯以《途中即事》對，內有「蟹螯驢背舞，蟬翼馬頭吟」之句。成戲曰：「古有崔鴛鴦、鄭鷓鴣，君其福驢乎？」
　　　　忘己
李元亮，昭信伯永苞五世孫，乾隆時任兵部尚書。性剛毅，聰慧過人，背誦兵馬名籍，一字無遺，遇事多當上意。嘗以籍隸漢軍為恥，輒於儔人廣眾中，訐漢軍之短，頗中其失。一日，復縱談不已，和恭王笑曰：「公言良確，然忘己矣！」李嗒然而退。
　　　　刺時文
吳江徐靈胎有權奇倜儻之名，年將八十，猶談論風生。門臨太湖七十二峯，招之可到。有佳句云：「一生那有真閒日，百歲仍多未了緣。」自題墓門云：「滿山靈草仙人藥，一徑松風處士坟。」靈胎有戒賭、戒酒、勸世道情，語雖俚，恰有意義。刺時文云：「讀書人，最不齊，爛時文，爛如泥。國家本為求才計，誰知道變做了欺人技。三句承題，兩句破題，擺尾搖頭，便道是聖門高弟。可知道三通、四史，是何等文章？漢祖、唐宗，是那一朝皇帝？案頭放高頭講章，店裏買新科利器，讀得來肩背高低，口角噓唏。甘蔗渣兒，嚼了又嚼，有何滋味？孤負光陰，白白昏迷一世。就教他騙得高官，也算是百姓朝廷的晦氣。」
　　　　故交為孔孟
某司空督學中州，好出搭題，防勦襲之弊，致經文多割裂，法時帆學士惡之。後復督學楚中，往辭法，法多所獎譽，某心喜。臨行時，送至中庭，曰：「楚中有一故交，代為諈諉，可乎？」某詢其姓氏，法曰：「孔、孟二夫子，著述已千載，請公勿將其文再行割裂也。」
　　　　既富何加
乾隆某科會試，有某舉人固稱富於時者，夾帶被搜，枷號於貢院前。其同年友嘲之曰：「既富矣，又何加焉？」
　　　　不識字者樂
紀文達公昀官翰林時，一日草制，以苦思不就，負手巡廊行，聞鼾聲，迹之，則一老軍臥廊下。擊以箑而醒，因詢之曰：「黑甜鄉之游，樂乎？」答曰：「樂。」乃以箑示之，令其認字，答曰：「不識。」紀乃曰：「人生識字憂患始，汝不識字，樂莫甚焉。」
　　　　個個草包
某總兵予告歸里，大起第宅，請於某名士，乞書堂匾，乃為書「竹苞堂」三字。蓋總兵不知書，家中皆紈袴子弟，目不識丁，故以個個草包誚之也。
　　　　活佛成死鬼
乾隆庚子，西藏活佛來朝，供張極盛，居雍和宮，遠近僧徒參謁者日以千計，活佛高坐跏足，無少動也。未幾，以出痘死。有好事者贈以輓聯云：「渺渺三魂，活佛竟成死鬼；迢迢萬里，東來不見西歸。」又有贈之者云：「紅豆相思，活佛變成死鬼；曇花一現，北京即是西天。」
　　　　補子胡同
和珅當國，一時朝士趨之若驚。和每日入署，士大夫之善奔走者皆立伺道左，惟恐後期。時稱為補子胡同，以士大夫皆衣補服也。或以詩嘲之云：「繡衣成巷接公衙，曲曲彎彎路不差。莫笑此間街道窄，有門能達相公家。」
　　　　貪墨之風至此
和珅嗜書畫。一日，在直廬，手持水墨畫軸，適為韓城王文端公杰所見，審視久之而言曰：「今日貪墨之風，何竟一至於此！」
　　　　錢可通神
占文王課者，多用錢以定奇耦，因名金錢課，是筮法之變，非京房《易傳》之錢卜也。或有以問金匱錢梅溪者，答曰：「錢可通神，自然靈驗耳。」
　　　　不能搬運到黃泉
元人弔脫脫丞相云：「百千萬貫猶嫌少，堆積黃金北斗邊。可惜太師無腳費，不能搬運到黃泉。」乾隆末，和珅益驕富，或以此詩書其門，大索不得，未幾遂敗。
　　　　雙黃鵠不稅錢
蘇州滸墅關之榷吏，例由內務府司員充之。乾嘉時，其缺最腴，有日進斗金之謠。蓋稽察嚴，收稅苛，過客無一能免也。或為詩譏之云：「落日停橈一水前，行人爭道使君賢。雲間縱有雙黃鵠，飛出吳關不稅錢。」
　　　　打兔子
畢秋帆制軍為陝西巡撫時，幕賓大半有斷袖之癖。一日，畢忽語云：「快傳中軍參將，要鳥鎗兵、弓箭手五百名，進署伺候。」或問何為，曰：「將署中所有兔子，俱打出去。」時嘉定曹習菴學士仁虎以丁內艱游秦，為關中書院山長。曹與畢有連，恆居節署。畢偶於清晨詣其室，學士正酣臥，尚未啟門也。見門上貼一聯云：「仁虎新居地，祥麟舊戰場。」畢笑曰：「此必錢獻之所為也。」後畢移鎮河南，幕客之好如故，畢又作此語。或正色謂之曰：「不可打也。」問何故，曰：「此處本是梁孝王兔園。」畢復大笑。
　　　　詩人固如是乎
汪容甫為諸生時，肄業揚州安定書院。山長沈編修祖志好為詩，往往詫示座客。一日宴會，酒酣，出詩示客，客譽之不絕口。次至容甫，容甫擲不觀，大言曰：「公為人師，不以經世之學詔後進，而徒沾沾言詩。詩即工，何益於生民？況不必工耶？」沈夙負時名，聞言，慍曰：「僕雖不賢，猶若師也。師可狎乎？」容甫復摘《三百篇》疑義叩之，沈面赤，不能答。容甫撫掌曰：「詩人固如是乎？」拂衣大笑出。一座驚怍，不知所為。
　　　　得吾罵亦大難
汪容甫饒口辨，好罵當代盛名之人，聆之者輒掩耳疾走。或規之，應曰：「子謂吾喜謾罵人乎？人得吾罵，亦大難。或言吾罵某某不通者，妄耳。彼方苞、袁枚輩，吾豈屑罵之哉！」
　　　　肯作詩便是名家
海豐張穆菴映璣，嘗為兩浙鹽運使。性滑稽，與人談話，輒以諧謔出之。嘉慶丙辰三月，與阮文達公元、秦小峴侍郎瀛、謝方伯啟昆同遊西湖，即席賦詩，張惟默坐他席，笑曰：「公等皆起家科第，自能吟詠。余雖納貲入官，乃亦有句，可求教否？」因朗誦曰：「春來老腿酸於醋，雨後新苔滑似油。」合座稱善。謝語之曰：「君肯作詩，便是名家矣。」
　　　　論詩擇地擇人擇時
大興翁覃溪閣學方綱，負儒林重望，文士咸樂就之。一日，與劉芙初、吳蘭雪、李蘭卿同居詩境軒中互坐談時，忽閽人持柬入報，有客求見，已闖入外廳矣，因聞有客在內談詩，即拂衣逕去，同人皆嘿然。覃溪笑曰：「我數日前，甫聞客談一事，今正可為諸君述之。杭州湧金門外社廟下多泊漁舟，比有漁人，夜深，聞祠中人語嘈雜，似有人控訴聲。神呵曰：『何物野鬼，敢辱文士？當笞。』又聞剖訴曰：『月明人靜，幽魂暫游水次，聊解窮愁。此二癡措大，刺刺論詩，眾皆不解，厭聞引退則有之，未敢觸犯也。』神默然良久，曰：『論詩雅事，亦當擇地擇人，先生休矣。』俄見祠中燐火，絡繹而出，遙聞吃吃笑聲不已。方今青天白日，似不宜有此，諸君若當清夜，則毋寧慎之，免死鬼厭聞也。」蘭雪曰：「誠如是言。則不但擇人擇地，並須擇時。世路愈窄，人多於鬼，可若何？」覃溪曰：「我所言，戲之耳。若吾子所言，則狂奴故態也。夫癡不過招厭，狂則必招忌。人誠多於鬼，吾子既不能超出世路，則無寧慎之，免使鬼笑人也。」
　　　　畢不管福死要陳到包
畢沅任兩湖總督時，福寧為巡撫，陳淮為布政，三人朋比為奸。畢性迂緩，不以聽政為事；福陰刻，廣納苞苴；陳則摘人瑕疵，務使下屬傾囊解橐而後免。時人謠曰：「畢不管，福死要，陳到包。」又言畢如蝙蝠，身不動搖，惟吸所過蟲蟻；福如狼虎，雖人不免；陳如鼠橐，鑽穴蝕物，人不知之，故激成教匪之變。畢死後沒，陳為初頤園劾罷，惟福幸免。
　　　　嘉慶喫飽
和珅於乾隆朝枋政二十年，嘉慶己未，高宗崩，仁宗賜之死，籍沒家產，所得凡值八百兆有奇，悉以輸入內府。時人為之語曰：「和珅跌倒，嘉慶喫飽。」
　　　　旦白室
嘉慶初，南匯有富人某，大治第宅，欲乞名流題齋匾以增重。時吳稷堂省蘭方解組歸，乃介人贈金幣，乞書。吳知其幼嘗為人奴也，意輕之，為書「旦白室」三字焉。或叩以何據，且疑為平旦之氣之別解也。則曰：「君亦知梨園腳本乎？旦之上場，作何聲口？」客大悟。蓋旦每自稱奴家也。
　　　　一團和氣
南匯吳白華，名省欽，稷堂之同懷兄弟也，皆躋顯要。當和珅未第時，嘗受業於稷堂。及珅貴，白華藉其力，典試者九，感珅德，遂以師禮事珅。典試之門生皆恥之，蓋須沿俗例稱珅為太老師也。嘉慶己未，珅敗，白華削職歸，門生有獻畫幅者，所繪為一團和氣也。
　　　　鑽狗洞
嘉慶甲子，車駕幸翰林院，欲令與宴者即席為詩。朱文正公奏諸翰林皆蒙賜酒觀戲，恐心分，不能立就，仁宗允之。朱出，語諸翰林曰：「若是日即席為詩，諸君能不鑽狗洞乎？」
　　　　斯文掃地不孝通天
儀徵阮文達公元為編修時，遭喪家居。會公宴，與吳榖人祭酒錫麒同座，互論詩詞。祭酒帽忽墮，阮出對云：「吳祭酒脫帽談詩，斯文掃地。」吳應聲曰：「阮太史居喪觀樂，不孝通天。」
　　　　能解春秋有幾人
阮文達為江西巡撫，時胡秉耀奉明裔朱毛裏起事，聞報，亟徵各營會攻，胡被擒。又調兵至崇義，擒鍾體剛，同黨二十餘人皆論死。臨刑，胡謂劊子曰：「吾以為一刀舉起，則人頭落地，今乃煩君等數十刀耶？」行刑後數日，有函投阮室，啟視之，胡在獄中所著詩也。詩曰：「能解《春秋》有幾人，漫將劉備作黃巾。讀書怕見東林傳，為有儒生入貳臣。」「南渡詞臣說彥章，筆鋒能抑亦能揚。為憐未解金人禍，草制徒工殺李綱。」「幾多豪傑輔元胡，富貴人生不可無。論古且看明代史，因何文廟貶姚樞。」「讀書萬卷桑維翰，五代雄才有幾人。惟向胡兒輕屈節，何如邯邑鐵將軍。」阮閱之，曰：「此人固亦解文字也。」
　　　　天下三王本一家
有王某者，居於鄉，家小康，飽食暖衣，自以為富而未貴也。偶至鎮，過巡檢之署，值其出，弓兵前導，僕從後隨，輒嘖嘖稱羡曰：「是亦大丈夫得志於時者之所為也。」久之，遂納貲為從九品，意謂掌銅印，綰墨綬，在指顧間矣。自是而遨遊戚友間，益以門閥自誇，見有堂懸石谷所畫之屏者，則曰：「此家二房叔曾祖也。」有手持夢樓所書之扇者，則曰：「此余未出服之族兄也。」凡王姓之仕宦者，必引為同宗，聞者皆匿笑之。
未幾而分發江西。一日，班謁方伯，時方伯為袁柏田，忽謂大眾曰：「僕有俚言，欲贈王君，試為諸君誦之。」蓋嘲之也。語畢而笑吟曰：「天下三王本一家，任君東扯與西拏。太常山左稱同族，方伯江南號夢華。 【 時江南布政使亦王姓。】 舍弟粵東貽羽緞，家兄黔口寄團茶。行香若過靈官廟，五百年前叔太爺。」
　　　　請上坐泡好茶
揚州之平山堂，有僧主之，阮文達嘗於予告後往游焉。時僧方據紙作楹帖，文達布袍葛履，旁立觀之，僧以為村叟也，漫呼曰：「坐，具茶。」書罷，叩其姓，文達以告，僧以為文達之族人也，遽加禮，云：「請坐。」並呼泡茶。坐定，叩何字，文達以實告。僧惶遽失措，拂炕，請上坐，亟令泡好茶。旋以所備紙墨乞文達作書，文達濡毫據案，沉吟曰：「無好聯語。」俄書云：「坐請坐請上坐，茶泡茶泡好茶。」
　　　　見龔則聰交龔則闊
阮文達居揚州，有以鄙事相浼者，輒佯作耳聾以避之，獨龔定庵至，必劇談，恆罄日夕，且時周給之。或為之語曰：「阮公耳聾，見龔則聰；阮公儉嗇，交龔則闊。」阮、龔聞之，皆大笑。
　　　　長林豐草禽獸所居
嘉慶某年，翰詹大考，賦題為「正大光明殿」。試後，有部郎數人小集，偶論及此題之難，而忘其韻腳，方仰首凝思。龔定庵適在座，曰：「吾當憶之。」俄頃則曰：「『長林豐草禽獸所居』八字耳。」
　　　　舍弟家兄
武昌某諸生居鄉，好吟詠，有妻有妾，如齊人也，而帷薄不修，鄉人皆恥之。一日，偶詠百韻詩，中有一聯云：「舍弟江南沒，家兄塞北亡。」詩成，以呈某名士。某名士愀然曰：「君之家運，何至此乎？」某曰：「實無其事，惟圖對偶工整耳！」乃語之曰：「君何不云：『愛妾眠僧舍，嬌妻宿道房。』既可取悅於妻妾，而又可保全兄弟二人之生命也。」
　　　　莫教泉路怨非刑
嘉慶中，那啟泰任黑龍江將軍。屬僚畫稿，例在五更後，那至日高始出視事，抵暮方散，故僚吏日僅得一食。尤喜用酷刑，造大枷，一枷累四五人，笞人每如限，加至四五倍以上，俟其皮肉綻裂，復漬之以鹽。絞囚既決，折其膂使斷，曰：「恐其甦而亡去也。」識者謂此與腰斬何異。時管庫主事西清有口號云：「盛世不聞腰斬律，莫教泉路怨非刑。」那聞之，始稍改。
　　　　周全天下事廣積世間財
「周全天下事，廣積世間財」。此嘉慶間山東民謠。緣內務府大臣廣興、左都御史周廷棟奉命往山東審案，廣興黷貨營私，周廷棟為之隱飾，眾怨繁興，謗書騰播，此十字遂達天聽。讞鞫得實，奉旨，廣興伏法，廷棟屏斥不復用。
　　　　易字多一圈
高桐村，名景光，善詼諧。一日，以田產事詣某富室，主人託故不出，高坐書塾以候之。時塾師方教「於緝熙敬止」句，「於」字作本音，高奓戶入，師褦襶無禮，問何事，高曰：「以族人交易 【 去聲。】 事來。」師曰：「何謂交易？ 【 去聲。】 」曰：「田土往來也。」師曰：「當是交易。 【 入聲。】 」高曰：「然。先生於『於』字上少一圈，我故於『易』字多一圈以補之。」師自知己教別字，諄囑勿宣，並為調處其事。
　　　　墨卷
制義中有所謂墨派者，腐爛惡劣，有即以墨卷為題，而作二比文以嘲之者。其文曰：「天地乃宇宙之乾坤，吾心實中懷之在抱，久矣夫，千百年來，已非一日矣。溯往事以追維，曷勿考記載而誦詩書之典籍。元后即帝王之天子，蒼生乃百姓之黎元，庶矣哉，億兆民中，已非一人矣。思入時而用世，曷勿瞻黼座而登廊廟之朝廷。」疊床架屋，的有此病，然僅以句調論，固圓熟無比也。
　　　　小試文怪謬
小試文怪謬百出，有引用昧昧我思之，誤作妹妹者，閱者評曰：「哥哥，你錯了。」又有事父母題文，其承題曰：「夫父母，何物也？」閱者評曰：「父，陽物也；母，陰物也。陰陽配合，而乃生此怪物也。」又有雞字題文者，中比曰：「其為黑雞耶，其為白雞耶，其為不黑不白之雞耶？」閱者評其下曰：「蘆花雞。」對比曰：「其為公雞耶，其為母雞耶，其為不公不母之雞耶？」閱者評其下曰：「閹雞。」
　　　　嘲童生聯
童試最繁，縣考府考，除正場外，各覆四試，終之以院試，願考經古算學者，則又各考一場，院試不售，已負數十日之光陰矣。或有仿徐茂宗輓妓蕣林聯之句調以嘲童生，聯云：「試問數十天磨折，卻苦誰來？如蠟自煎，如蠶自縛。沒奈何學使按臨，曾語人云，我固非枵腹者，不作第二人想也。嗚呼！可以雄矣。憶昔至公堂畔，明遠樓邊，飯夾蒲包，袋攜茶蛋。每遇題牌之下，常勞刻板之謄。昌黎無此文，羲之無此字，太白無此詩。縱教運蹇時乖，拚教滾跌，猶妄想完場酒席，得列前茅。況自家點點圈圈，刪刪改改。」對云：「豈圖兩三次簸翻，竟拋儂去，望魚常杳，望肉常空。料不定禮房寫字，爰為官計。彼必有衡文者，詎將後幾牌刷耶？噫噫，殆其截截！迄今照壁緣慳，轅門路斷，羞貽婢僕，賀鮮親朋。愁聞更鼓之聲，怕聽報鑼之響。廩生弗能保，書辦弗能求，鎗手弗能殺。或者祖功宗德，尚有留貽，且錄將長案姓名，進觀後效。合有個袍袍套套，頂頂靴靴。」
　　　　夫子嚇一跳
黃陂武生某，鄉試不第，歸而習文，未幾入泮。其謁聖日，方行禮，其廩生大唱曰：「武生入文廟，夫子嚇一跳。子路打一躬，咱的門生到。」
　　　　茅房未便貼春宮
有賦詩嘲嘉、道間御史者，曰：「昨宵相遇闕門東，數語寒暄又上驄。為說明朝有封事，茅房未便貼春宮。」蓋是時臺諫相率緘口，即有言者，亦摭拾細故，苟以塞責，與宋時所傳「是何穆若之容，忽覩卷然之狀」者同一笑噱也。
　　　　孔子之後有孔明
桐城張文和公之孫若霈，以部郎出為山東濟南府，善譚論。時藩司為阿某，胸無點墨，好以門閥自矜。一日，於署中演劇，遍招同官歡宴，時演《孔明借箭》，阿笑謂座客曰：「孔子之後，乃有孔明，可見善人自有善報。」眾知其誤，莫敢置對。張獨進曰：「豈獨善人有善報，試觀秦始皇之後，乃有秦檜，豈非惡人亦有惡報乎？」藩司點頭稱是者再。
　　　　龜有雌雄總姓烏
道光朝，浙撫有烏姓者，頗注重書院，嘗親自蒞試。院中例供諸生食飯，諸生爭食，至於攘奪，烏笑曰：「好一羣老鼠。」未幾，見一紙在公案，取視之，乃一聯，文曰：「鼠無大小皆稱老，龜有雌雄總姓烏。」
　　　　畢生事業蓋世功名
烏中丞在浙江，治海塘極勤。而杭人不滿意，為聯以戲之曰：「畢生事業三書院，蓋世功名一海塘。三書院者，崇文、敷文、紫陽也。
　　　　眾人叫一聲丈人
常熟廩貢生吳某，常以三壻驕人，或為聯以諷之曰：「乾隆生，嘉慶廩，道光俊秀，此老是三朝元老鄒七貴，包八富，賀九書香，眾人叫一聲丈人。」吳聞之，慍曰：「止三壻耳，何得云眾！」或曰：「三人成眾，汝知之乎？」
　　　　垂老還登少女&#61711;
仁和胡書農學士敬，為浙江省城崇文書院山長。時監院為杭州人孝廉王某，其年已大衍，嘗豔西湖岳氏女，託人通辭，竟與昵，遂挾以歸。其家本有二女，並饒姿色，隨監院去者，其姊也。胡乃為《湖堤曲》，其起句曰：「日暮湖堤萬株柳，仰山樓畔一杯酒。」結句曰：「聞說他家有二喬，小喬更比大喬嬌。勸君好與殷勤護，莫再湖邊放畫橈。」中有句云：「垂老還登少女&#61711;。」蓋王平時頗以端正自命，自言已十數年來，足不登少女之&#61711;，故及之。大吏聞此詩，遽撤監院差。
　　　　胡蜂歷亂飛
道光時，杭城諸生有俞少卿名城者，頗有文才，允工試帖。肄業崇文書院，屢試率不得前列，頗憤憤。時山長為胡書農，胡偶以「蜂重抱香歸」命題，俞作首二句曰：「爾亦知香臭，胡蜂歷亂飛。」胡見之，甚不悅，謂俞之師黃薌泉珣曰：「此人，汝徒耶？奈何如此！」黃搖首曰：「彼尚以君為足教，故有此；若我輩，更在彼不屑教誨之列矣。」胡默然。
　　　　雞芭狗石
道州何子貞太史紹基嘗幕遊浙江，有乞其書者多應之，而恆不作畫。一日，藩司設酒招飲，並盛氣相陵，酒酣耳熱，出丹青鉛筆，舒紙乞其八法。子貞知不可卻，因援筆作芭蕉、石、雞、狗四幅。藩司大悅，以為有殊榮也，幕僚之同席者，亦力言其畫之超妙。他日，藩司壽其母，以四幅飾花廳壁，方自鳴得意，有某名士進曰：「懸挂之次序誤矣！須雞第一幅，芭蕉第二幅，狗第三幅，石第四幅。」藩司問其故，笑不言，固問之，曰：「意蓋謂雞芭狗石也。」
　　　　南省無如卑職者
湖南鄧訓導顯鶴博學能詩，選元湘耆舊詩集，搜羅文獻頗賅。道光時，卿大夫猶知宏獎風流，鄧交游頗廣，有不逞者，嘲之曰：「藩司昨日拜區區，頃接中丞片紙書。南省無如卑職者，東齋敢說憲綱乎？一聯春海傳家寶，兩字如山鎮宅符。惟有新來陶太守，揭開手本罵糊塗。」
　　　　草雞毛
宗室果益亭侍郎善射，每發矢，無不中羊眼者， 【 鵠的正中一點謂之羊眼，京師語。】 人因呼之為果羊眼。一日，宴集，座客有呼果羊眼者，某巨公在座，笑曰：「吾得一對。」眾問之，答曰：「草雞毛耳。」都人呼人之好大言而無實濟者曰草雞毛，某故以是戲果也。
　　　　衣之尺寸
道光時，京城內外之成衣匠皆寧波人也。有人持匹帛命其裁剪，匠遂詢主人之性情年紀狀貌，及科第之年份，而獨不言尺寸。其人怪之，匠曰：「少年科第者之性傲，胸必挺，宜前長而後短；老年科第者之心傭，背必傴，宜前短而後長。肥者腰寬，瘦者身仄，性之急者宜衣短，性之緩者宜衣長。至於尺寸，成法也，何必問耶？」
　　　　逆不靖威不揚
道光壬寅，英兵入沿海各省，朝廷以奕山為靖逆將軍，奕經為揚威將軍，分往廣東、浙江禦之，師久無功。時浙江巡撫劉韻珂部署防守，頗竭謀勞，又令士民獻破獻之策，咸虛心聽受，即不用，亦厚贈焉，時譽歸之。或撰聯云：「逆不靖，威不揚，兩將軍難兄難弟；波未寧，海未定，一中丞憂國憂民。」
　　　　糞桶當年真妙計
道光壬寅，粵海戒嚴，果勇侯楊芳為參贊，懾英艦之礮利，下令收糞桶及諸穢為厭勝計，和議成，不果用。有人作詩嘲之曰：「楊枝無力受南風，參贊如何用此公？糞桶當年施妙計，穢聲長播粵城中。」然楊自有兵略，此亦一時迷信耳。
　　　　惡心霸道
楊慶榮字亞伯，家居無行，為暴於一鄉，道路側目。或作一聯以嘲之曰：「包藏惡心，為鬼為蜮；圈成霸道，非人非羊。」蓋以亞字加心則為惡，伯字圈去聲，讀如霸，而楊之音又與羊同也。
　　　　六弔三場
平湖王曉蓮方伯大經未達時，極偃蹇，會試五次，始獲雋，中道光某科進士。後官京師，資用告匱。嘗與數同游西海，約需用若干，當公攤之。已而游竣，計每人須京錢六弔。六弔者，六千也，合制錢六百文耳。王誤以為六千文也，遽云：「如此鉅款，實未能應。」或為對曰：「西海一東慳六弔，南宮五北哭三場。」其扁額曰：「苦來異穡。」平湖方言謂甚苦為苦來異色，故用其語而書色為穡以戲之。
　　　　聚餓鬼於一堂
道光朝，京師士大夫公讌林文忠公則徐於某所，文忠久不至，眾饑甚，索食頗急。時座客祝蘅畦慶蕃善諧笑，眾因請試說一笑語。祝曰：「亦知沈萬三有聚寶盆乎？」曰：「知之。」曰：「知沈萬三之鄰人乎？」曰：「不知。」曰：「沈萬三之鄰，窶人子也。卒歲，無以為活，相與謀曰：『吾鄰非沈萬三乎！試以比鄰之誼，借其聚寶盆，片刻，即足吾欲矣。』僉曰：『然。』謀之沈，沈固不肯，強而後可，期以一用即還，不得逾晷。聚寶盆以類為招，以金銀投盆中，俄頃，滿盆皆金銀矣。推之珊瑚、翡翠，大秦之珠，夜光之璧，皆然，某既攜盆歸，環顧四壁，無可投者，其妻卞急，乃以所抱兒投之。俄頃之間，滿盆皆所抱兒也，呱呱而泣，咸求乳。某頓足歎曰：『本意在求財，乃聚此餓鬼於一堂耶！』」
　　　　未嘗此味
桐城姚石甫觀察瑩，於道光時官臺灣道，以事為英人所訴，謫官。至四川，總督寶興見之，卒然問曰：「聞台灣產金，信乎？」意蓋有所求也。姚對曰：「某通籍二十年，未嘗此味。」寶大慚。
　　　　三科殿試策如出一手
道光時，泰西文學士某游京師，偶於琉璃廠肆購新科狀元策，譯而讀之，謂中國狀元誠曠世鴻才也。次科購之，則大同小異焉，又次科購之，亦大同小異焉，於是詫絕，謂三科殿試策何以出一手也。
　　　　兩字探花
謝夢漁侍御以道光庚戌科一甲三名第。蓋是年殿試，猶在宣宗賓天百日之內，士子於策中擡寫處，多未留意，謝遇皇上陛下之上，輒加「當今」二字，閱卷大臣以為得體。初擬以狀頭位之，以書法太劣，置第三，都人呼為兩字探花。
　　　　嘲出題割裂
鮑桂星督學中州，出題割裂，有刻薄子逐題作詩嘲之，盛傳於時。《詠十尺湯》云：「古來慘刻算殷商，炮烙非刑事可傷。不見周文身一丈，也教落去試油湯。」《詠七十里子》云：「沒頭沒腳信難題，七十提封一望迷。阿伯不知何處去，賸將一子獨孤棲。」《詠榖與魚》云：「秋成到處榖盈堆，又見漁人撒網回。不是池中無別物，恐防現出本身來。」《詠下襲水》云：「真成一片白茫茫，無土水於何處藏。侮聖人言何道理，要他跌落海中央。」《詠寶珠》云：「揀取明珠玉任沈，依然一半是貪心。旁人不曉題何處，都向紅樓夢裏尋。」
　　　　你也配
成親王以書鳴乾、嘉、道間，學士謝階樹丐其書《黃庭經》小楷，某都統見之，愛玩不釋手，借觀一日夜還之。越日，以數十金購宋紙，親詣跪求，王頷之，翌日即送至。某都統深喜其神速，展視，仍白紙也。惟紙角有字，細如繩頭，猝不易辨，諦視之，則「你也配」三字而已。
　　　　郎蘇門口號
安吉郎蘇門侍御葆辰好詼諧，初得編修時，有口號云：「未知何日升中允，且喜今年作老編。」久之，迎其眷入都，而家貧不蓄車，其出也，輒步行，有口號云：「有屋三間開宅子，無車兩腳走京官。紅白分金終歲累，春秋俸米舉家歡。」及擢御史，巡城，有口號云：「雖無紅傘巡場闊，也有青衣喝道長。毛竹板高新簇簇，鐵絲燈大亮煌煌。」蓋自諷也。
　　　　苟不教
道光壬寅，英人再陷乍浦，以用兵乏餉，開附生捐教例，以濟急需。或有一聯曰：「廩生捐教，增生捐教，附生捐教，苟不教，於今多似蟻；紅鬼要錢，黑鬼要錢，白鬼要錢，非其鬼，到處狠如牛。」
　　　　著著著是是是
道光季年，京師有人製聯云：「著、著、著。 【 北音陟牙切。】 祖宗洪福臣之樂；是、是、是，皇上天恩臣無事。」蓋謂當時之二相國也。扁曰：「如何是好。」蓋二相饒有伴食之風，造膝時絕尠獻替，唯阿容悅而已。
　　　　江淮河漢日月星辰
南海某太史初至京師，習官音，一日，宴會中答座客語，有曰「係係」，蓋言是是也。時某京卿在座，戲書一聯贈之曰：「江淮河漢，日月星辰。」某不知其皆歇後語也，大喜，持歸寓廬，揭之於楹。
　　　　以所書白楷示之
曾文正官翰林時，亦日書小楷以備考差。適其弟忠襄讀書京邸，一日，有友薦僕至，文正不欲留用，而僕固求不已，文正曰：「此僕殊糾纏，吾竟無術遣之。」忠襄曰：「但以所書白楷示之，彼必恝然舍去也。」文正怒之以目。
　　　　險也幾乎又一坍
道、咸間，皖人有俞某某著，嘗官川臬，輒於署中開賭，為何子貞學使紹基劾去。黃宗漢至粵，逗留於桂林，俞往謁，猶帶翎頂，黃詰之，俞詭對曰：「是兒子誥封。」後粵人知其事，乃為詩嘲之曰：「御賜花翎孔雀斑，不知無恥又拖翻。冤家遇著黃宗漢，險也幾乎又一坍。」
　　　　京報古文
道、咸間，士大夫猶知好名，有科目者，恥不能古文，往往用八比法雜案牘詞語為之，時人稱為京報古文。
　　　　磕睡軍機
咸豐時，工部侍郎杜翰在軍機，一日入對，蓋軍機大臣每以一人領班，跪頭墊，備顧問，餘惟俯伏於後也，杜班居第四。時值吏部缺人，文宗曰：「杜翰轉左。」是時杜應謝恩，而已熟睡，同列推之，良久始覺。時人謂之磕睡軍機。
　　　　部院難為為掌院
咸豐朝，無錫鄒壯節公鳴鶴初授廣西桂林知府，洊擢巡撫，以粵寇之亂罷歸。掌教東林書院，偶因細故，與諸生齟齬。某日，忽見廳事題一聯云：「部院難為為掌院，桂林不守守東林。」鄒曰：「是不可一日居矣。」遂出而從戎，後殉難，賜諡壯節，並開復原官，人謂為諸生一激之力也。
　　　　今之所謂良臣
文宗御書「清正良臣」四字賜陳某某，時某大臣適為上面責，玉音有「卑鄙無恥」語。京中傳一聯云：「卑鄙無恥，人不可以無恥；清正良臣，今之所謂良臣。」
　　　　武岡可是五缸州
咸豐時，雲夢許秋巖尚書兆椿以侍郎督學粵東，改授漕督。道出長沙，邑令某主供應，為營辦儀仗，於官銜牌誤書漕作糟，作詩戲之云：「平生不作醉鄉侯，況復星馳速置郵。豈有尚書兼麯部，漫勞明府作糟邱。讀書字要分魚豕，過客風原是馬牛。聞說頭銜已遷轉，武岡可是五缸州。」蓋兵部尚書為漕督兼銜也。
　　　　劉位坦三位令坦
貴筑黃子壽方伯彭年之夫人為大興劉寬夫侍御位坦女。劉有三壻，皆以年字命名，而劉嘗自誇其壻之美，時人為之語云：「劉位坦三位令坦，喬松年、吳福年、黃彭年，劉家女待年而字。」或對云：「潘世恩累世承恩，癸丑科、乙丑科、辛丑科，潘氏子逢丑成名。」潘為乾隆癸丑狀元，咸豐癸丑重宴瓊林，其孫祖蔭同欽賜舉人，是歲，祖蔭復以探花及第，蓋三逢癸丑也。而其弟世璜以嘉慶乙丑登第，其子曾瑩為咸豐辛丑進士，故對語云爾。
　　　　避秦何處好
咸豐癸丑，粵寇洪秀全據江寧，嘗於鍾山試士，詩題為「四海之內有東王」得王字，五言八韻。某生卷有「膽為紅巾破，愁隨黑髮長。傷心憐姊妹，含淚別爺娘。殺賊全憑向，殃民總是楊。避秦何處好，搔首對斜陽」等句。秀全大怒，命僇之。又有獻以聯者，文曰：「一統江山四十二里半，滿朝文武三百六行頭。」
　　　　明中秋月暗
洪秀全據江寧時，有郭鎬者，皖之貢生也，被執，遂降之。時洪以八月三十日為中秋節，郭撰一聯，為榜於門，云：「明中秋月暗，暗中秋月明，好教我不明不暗。」翌日有人投以下聯云：「長頭髮日短，短頭髮日長，試問你誰短誰長。」
　　　　長毛去後短毛來
粵寇之亂，富民窖金於室，及歸，而金已無存。或戲作詩云：「兵戈離亂亦天災，私喜回家有暗財。駭問何人開地窖，長毛去後短毛來。」
　　　　不殺長毛殺扁毛
捻匪之亂，某鎮軍防守淮西，大搜民間雞鴨，以供饌餚。或戲作詩云：「風捲塵沙戰氣高，窮民香火拜弓刀。將軍別有如山令，不殺長毛殺扁毛。」
　　　　擊退風雲雷電
咸豐間，蘇州大旱，官吏祈雨於玄妙觀，半月無效。一日，官吏將返署，忽見壇前懸一聯云：「妖道淫僧，一靈牌擊退風雲雷電；貪官污吏，九叩首祈來日月星辰。」
　　　　人不如鳥
咸豐丙辰，粵寇三陷揚州，是時居民鑒於前二次郡城之失陷，不得食，餓死者眾，聞寇至，相率出城，不敢少留。某翁服務鹺局，家小康，先一日，送其眷避於鄉，己又返里，摒擋細軟，遍揭霤下瓦溝，藏白鏹無數。翁平素好畜籠鳥，若百靈，若晝眉，若竹葉青等，咸馴而善鳴，愛之如拱璧。至是，將往避難，回顧諸禽，益戀戀不能捨，籌畫至再，乃棄其劣者，擇佳禽而寘諸衷衣之間。然倉皇出門，行動多不便，以禽在衣中鳴，不得寧也，遇小寇，呵詰所從來，翁託他辭以對。或察其舉動倉皇，疑為妖，妖者，寇所加官吏之徽號也。詰益急，翁堅不肯吐，恐告寇以實，凡此佳禽將為所刦也。大怒，搏翁，持其脛而裂之。尸分為二，禽乃飛去，寇顧而大笑。顧某聞而譏之曰：「是真人不如鳥也，人之不可以有嗜好也，有如是乎！」
　　　　青瞎子
長白青墨卿麐督學江蘇，某製聯嘲之云：「白旗丁偏心真可怕，青瞎無目不成睛。」然此非實錄，青之鑒衡文字殊允也。
　　　　不作學政真可惜
漢陽葉名琛以大學士出為兩廣總督，善書畫，工詩。咸豐丁巳，英兵入粵，擄葉以去，粵中人士製樂府三章以刺之。其一云：「葉中堂，告官吏，十五日，必無事，點兵調勇無庸議。十三敵礮來攻城，十四城破無礮聲，十五無事靈不靈。讖詩耶，乩筆耶，占卦耶，擇日耶。」其二云：「敵礮打城破，中堂書院坐。忽然雙淚垂，廣東人誤我。廣東人誤誠有之，中堂此語無可疑。請問廣東之人千百萬，貽誤中堂是阿誰？」其三云：「敵船敵礮環珠江，鄉紳翰林謁中堂。中堂口不道時事，但講算學聲琅琅。四元玉鑑精妙極，今時文士幾人識。中堂本有學問人，不作學政真可惜。」葉有《鎮海樓題壁》之作，傳誦一時，然忍心誤國，詩雖佳，不足道也。詩云：「鎮海樓頭月色寒，將星翻作客星單。空言一范軍中有，其奈諸公壁上觀。向戍何心求免死，蘇卿無恙勸加餐。近聞日繪丹青像，恨態愁容下筆難。零丁南去歎無家，鶴訊猶傳節度衙。海外難尋高士粟，斗邊真泛使臣槎。心驚躍虎波瀾闊，望斷慈烏日影斜。惟有春風依舊返，女牆紅徧木綿花。」身在囚虜，而以使節自命，廉恥之淪喪甚矣。或謂其侍者指海水言曰：「此水甚清。」葉皇然他顧而已。
　　　　相臣度量疆臣抱負
葉名琛既為英人挾之至香港，猶日作書畫以應英人之請，從者勸勿署姓名，乃題「海上蘇武」四字於末。咸豐戊午二月，展轉至印度之孟加拉，居鎮海樓上，猶日誦《呂祖經》，不廢吟詠。己未三月，病卒。英人歸其匶及所作詩。讀其詩者輒憾其玩敵誤國也，為之語曰：「不戰不和，不守不死，不降不走；相臣度量，疆臣抱負，古之所無，今之所有。」
　　　　以紅樓夢水滸喻官民
胡文忠公嘗曰：「本朝官僚全以《紅樓夢》一書為祕本，故一入仕途，即鑽營擠軋，無所不至。而草野又全以《水滸傳》為師資，故滿口英雄好漢，而所謂奇謀秘策者，無不粗鹵可笑。」
　　　　左俯
左文襄嘗為曾文正所保薦，曾給以一札，有「右仰」字樣。左微哂曰：「彼寫右仰，豈將令我左俯乎？」嫌隙由是而生，其後竟如水火。
　　　　貂不足豕而啼
咸豐朝，湖北候補府續立人充省城保甲總局會辦，為政嚴厲。一日出門，見肩輿中忽揭有一聯，其辭曰：「尊姓原來貂不足，大名倒轉豕而啼。」上句用貂不足狗尾續，下句用豕人立而啼也。續大怒，告之鄂督胡文忠。文忠亦以此風萬不可長，札飭首府縣嚴拿重懲。越日，續又謁文忠，文忠一見，即拱手道歉，謂：「此聯乃某所戲撰者。彼有此美才，而令沉淪於下，是吾過也。已令其入幕為上客矣。」蓋文忠愛其語雋，以物色得之也，續乃不敢贅一辭。
　　　　道旁苦李
平江李元度，字次青，事曾文正。咸豐庚申，粵寇擾浙，李領偏師與戰於衢州，大敗，亡六七千人，文正劾之，並自請議處。軍中有作聯額以誚之者，聯曰：「士不忘喪其元，公胡為改其度。」額曰「道旁苦李。」
　　　　譏京師各署之事簡
京師各部院有公事至簡者，堂司各官，惟日一到署，小坐而已。或投一聯嘲之云：「大人套車，中堂請轎； 【 京師與人工資甚昂，若大拜，則以體制所在，不得不坐轎矣。】 茶房開飯，蘇拉 【 滿語在官人役也。】 倒茶。 【 斟茶於杯，京諺謂之倒茶，蓋自壺傾出之也。】 」
　　　　轎夫比京官
京諺，以轎夫喻四種京官，前一為軍機，揚眉吐氣，前二為御史，不敢放屁；後一為翰林，昏天黑地；後二為部曹，全無主意。范叔度鏊由庶常改刑部，入軍機，擢御史，人戲稱為四夫先生。
　　　　尊寵亦古色古香
王壬秋，名闓運，即湘綺老人。咸豐中，客粵撫幕，納粵女為妾，名大崽，寵愛逾恆。一日，設筵宴客，席間極論文章之弊，拊几興歎，謂書須讀秦漢上，六朝以往，等諸自鄶。旋呼大崽出謁座客，既黑且醜。一客乃拱手賀之曰：「高論良當，誠春風時雨之化也。即尊寵古色古香，不屑屑作六朝標格矣。」王不知其誚己也，愕眙問故。客曰：「世寧有如此之六朝金粉耶！」一座大噱。然大崽善為清歌，每當花陰月午，歌一聲月子彎彎，不啻白石道人雪夜泛舟垂虹橋下，小紅低唱我吹簫也。
　　　　橐駝老鴉
同治以前，京師士大夫嘗目翰林為橐駝，譏其臃腫緩步也；科道為老鴉，譏其發聲不祥也。
　　　　富貴威武貧賤
或以富貴威武貧賤擬六部，吏曰貴，戶曰富，禮曰貧，兵曰武，刑曰威，工曰賤。
　　　　作官如唱戲
外省文武屬官見上司必遞手版，然宜於叩頭而起之時，出之袖中，屈一膝以呈。某生者，揚州賈人子也，以監生捐納縣丞，分發江西。初到省，例應先見上司，生不知呈遞手版之儀式，即詢其友某。某曰：「君亦曾看戲乎？作官如唱戲也。呈手版時，將手版放開，如天官賜福狀，便得矣。」生謹識其言。見上司時，即如某所教，上司怪問其故。生曰：「此友人所教也。」上司曰：「爾為所欺矣！今有署缺，即以與爾，因爾尚能讀古人書，忠厚老實，肯聽人話也。」生大喜而去。
　　　　爾狗官
何某需次直隸，權保定府事，公暇，輒召伶人至署演劇。一日，演《司馬搜官》齣，正在形容之際，不覺氣憤，命人將扮演之伶拿下，責以欺君之罪，呵令跪。伶本滑稽，思有以報，遂大搖大擺大聲而疾呼曰：「爾狗官，好混帳，大都督豈能跪四品黃堂！」
　　　　贈知縣知府聯
有戲贈知縣聯云：「下官拚萬個頭，向上司磕去；爾等把一生血，待本縣絞來。」贈知府云：「見州縣則吐氣，見道臬則低眉，見督撫大人茶話須臾，只解得說幾個是是是；有差役為爪牙，有書吏為羽翼，有地方紳董袖金贈賄，不覺的笑一聲呵呵呵。」
　　　　嫌少嫌小嫌老
某縣令年老．初蒞任，即大書縣治之前曰：「三不要。」下注一不要錢，二不要官，三不要命。次日視之，則每行下已各添二字，不要錢下曰嫌少，不要官下曰嫌小，不要命下曰嫌老。
　　　　愛民猶子執法如山
某縣署大堂有榜「愛民猶子執法如山」八字者，而某頗貪黷，遂有續其下者曰：「愛民猶子，牛羊父母，倉廩父母，供為子職而已矣；執法如山，寶藏興焉，貨財殖焉，是豈山之性也哉。」
　　　　首縣十字令
昔人言附郭縣令之不可為，有「前生不善，今生為縣。前生作惡，知縣附郭。惡貫滿盈，附郭省城」之謠，此語已膾炙人口。後有人作首縣十字令者，一曰紅，二曰圓融，三曰路路通，四曰認識古董，五曰不怕大虧空，六曰圍棋馬吊中中，七曰梨園子弟殷勸奉，八曰衣服齊整言語從容，九曰主恩憲德滿口常稱頌，十曰座上客常滿樽中酒不空。
　　　　典史十字令
各縣典史一缺為流外官，為未入流，然往往有擅作威福者。或為之作十字令云：「一命之榮稱得，二片竹板拖得，三十俸銀領得，四鄉地保傳得，五下嘴巴打得，六角文書發得，七品堂官靠得，八字衙門開得，九品補服借得，十分高興不得。」
　　　　一牛獨坐看文章
浙江學使某頗苛刻，按試杭州，例在暑日，蓋浙學出巡各郡，輒回省歇夏也。學使欲杜槍替，乃令以紙條黏考生之首，使其著案，不得交頭接耳。及題紙下，詩題為「萬馬無聲聽號令」，一生忽拍案大聲呼曰：「此題出處大奇，諸君亦知其下句乎？」諸生大驚曰：「不知。」又大聲曰：「下句為『一牛獨坐看文章』」諸生狂笑，一時紙條盡斷，杜亦不能究矣。
　　　　滕文公晉封王爵
某科會試第三題「民事不可緩也」，會元卷內有「臣請為王言之」一語。數日後，會元赴某戲園觀劇，忽見戲目大書「某日准演滕文公晉封王爵」，心異之，良久，始悟其卷中有是語也。急叩園主，詢為某伶所書，次日贈以百金，屬寢其事。
　　　　紅黑章京
軍機處之司員曰章京，而俗諺於人之負時名者目之曰紅，反是則為黑，有好事者嘗作紅章京口號曰：「流水是車龍是馬，主人如虎僕如狐。昂然直到軍機處，笑問中堂到也無。」黑章京口號曰：「篾簍作車驢作馬，主人如鼠僕如猪。悄然溜到軍機處，低問中堂到也無。」
　　　　不可陽得
咸、同間，丁文誠公葆楨督蜀時，延湘潭王壬秋主講尊經書院。資陽某生解經，釋「陽」字義曰「陽」與「多」通。壬秋批云：「陽與多通，則資陽可作資多。資多有此人才，不可陽得矣。」
　　　　配服之至
咸、同間，鹽城孫某以鄉團功保縣丞，發安徽，挾吳清惠公書投喬勤愨公，喬留之軍中供奔走。孫自謂工詩，聞代州馮志沂有文名，挾一卷就正。及揭視，馮不覺大笑，蓋其詩有「札飭軍功加六品，借印申詳記宿州」等句，如此甚夥。馮曰：「彼強我題，何以落筆？」既而曰：「有之矣！」遂書曰：「讀大著武體投地，配服之至。」眾皆大笑，蓋故作別字以諷之也。
　　　　奮到黃巖亦怪哉
會稽趙之謙, 字撝叔, 一字益甫, 多才多藝, 於金石書畫詞章篆刻, 靡不精妙. 傲岸自喜, 雅善詼諧, 玩世不恭, 輒籍書畫以寄諷. 某年, 客黃巖縣署, 閱書院試卷, 文中用「奮」字者, 輒寫作「奞臼」, 屢戒不悛, 乃書七律於卷端諷之. 詩云: 「奮到黃巖亦怪哉, 將田換個臼拿回. 豈從佃父收租後, 或是工人舂米來。送舅須防男變臉，養兒防是鬼成胎。畜生下體雖無恙，日久終須要鑿開。」
　　　　錢猢猻
趙撝叔赴省試，同寓數人，中有錢儈之子焉。儈性喜詼諧，數以視其子至寓，不知趙之利口也，時出言嘲之，趙唯唯而已。越人呼錢儈為錢猢猻，則以猢猻好弄，終日不休息，錢儈持籌握算，盤剝重利，亦終日不休息也。一日，儈又嘲趙，趙不能忍，乃隨口胡謅而徐語之曰：「當孔子乘桴浮海之翌日，玉皇方大宴諸神，忽有急足上報曰：『孔子遇難，甚於陳、蔡之厄。』玉皇大驚，曰：『是亟當拯之。』詢遇難何地，急足以海中對。時龍王亦與宴，謂臣往救之，起奏而出。至，則孔子方為劉海蟾所窘，龍王叱之曰『爾錢猢猻也，何不自量若此。人以金錢付汝，既擁有黃白，得溉餘澤，足矣，何得妄有希冀，欲廁身士林耶？天下無恥之徒，誠莫汝若，不速退，將罰汝世世為龜矣』。劉海蟾聞言，大慚而竄，孔子乃免。」
　　　　藏書買山
趙撝叔以知縣需次江右，有同僚某不識字，以采辦皇木致富。一日，丐其書聯，乃寫「藏書萬卷教子，買山十里都種松」二句以畀之。上句譏其不識字，下句譏其采辦皇木致富也。
　　　　立此存照
趙撝叔大令需次江右，有候補道以《禮服寫真圖》乞題。則題曰：「孔雀其翎，紅頂其帽，恐後無憑，立此存照。」
　　　　相公遇著兵
咸、同間，道州何子貞太史紹基書法冠絕一時，晚年名益高，顧傲睨不羣，又性好諧謔。時值粵寇難作，湖湘人士率子弟轉戰，故軍功多出於楚南，一時有「紅頂花翎大船載過洞庭湖」之語，非過言也。湘人之有識者，皆引以為恥，何尤鄙夷之，凡自戎馬中來者，皆直呼以湘勇，即於曾文正、胡文正、彭剛直、左文襄亦無不勇之者。一日，與彭同讌於侍郎郭崑燾家，酒酣，以某事互爭，彭齗齗不少讓，何憤然曰：「而勇也，何知乎！」彭怒，推案起，拔刀以擬之，曰：「里語云：『相公遇著兵，有禮講不清。』吾，勇也，今日必殺相公。」何駭然，急出席走避。彭逐之，幾及，崑燾力解之，始止不追，徐徐收刃而笑曰：「聊以試先生膽耳！豈有宮太保而殺山長老師者！」 【 時彭以巡閱長江大臣晉宮銜，意得甚，自鐫一小章曰「青宮太保」。何掌教南城書院。】 然何已汗被於顙，吼作牛鳴，面無人色，自是亦不敢呼以湘勇矣。盔兜中人為之稱快不置。
　　　　此水頗好
咸豐庚申閏三月，金陵大營潰，張國樑與粵寇戰而死，和春自殺，總督何桂清棄常州而走， 【 時總督駐常州。】 民留之不得。至蘇，巡撫徐有壬閉城不納，至常熟，常熟之民餽金數千，促之行，遂奔上海。朝旨遞職逮問，而遷延兩年，竟不就道，給事中郭祥瑞、御史卞寶第交章劾之。同治壬戌，遂逮入京，下刑部獄，以失守封疆論死。相傳何就逮時，有老僕一人從，何以朝中黨援眾，尚洋洋自若，而老僕則已決其不能免，屢勸以乘間自盡，何不從。一日，行抵某處，距京祗一二日程，道旁有水一泓，甚清冽，僕指而謂之曰：「此水頗好，得毋欲濯足乎？」意蓋諷令死於此也。何不悟，卒伏法。
　　　　香櫞
無錫華海初，名文匯，與會稽趙撝叔相識。一日，以紈扇乞畫於撝叔，撝叔為其繪香櫞二，題曰：「香了又香，圓了又圓，隨緣樂助，畫個香櫞。」蓋以鄉愿譏之也。
　　　　一步登天
咸、同之際，捐例大開，稍有餘貲者，莫不捐納一官，誇耀鄉里，時人有官吏如螘之詩，蓋紀實也。潘中丞某以商賈起家，納粟得巡檢，署廣東某缺，獲貲鉅萬，乃改道員，指貴州，尋護臬篆，不數年而竟黔撫矣。鄉試，例須巡撫監臨，潘方赴闈，見門側一聯云：「巡檢作巡撫，一步登天；監生當監臨，斯文掃地。」
　　　　冠禽衣獸
粵寇擾贛，曾文正公與戰不利，困於鄱陽湖，計無所出，大營前酒家門柱忽有一紙，上揭「出賣奇計」四字，左右報文正，探之，則某生所為，文正喜，亟命延入。某好為大言，語皆誕，文正姑容之，自是，恒出入於大營。一日，文武官吏以文正壽誕，皆具衣冠入賀，某與焉。既至，伏地大呼曰：「謹賀大帥冠禽衣獸。」賓僚大駭。某徐言曰：「大帥戴雙眼花翎，非冠禽乎？穿貂褂，非衣獸乎？」文正怒，命責軍棍二百下，縶之於營門。幕僚某好滑稽，因援筆書「冠禽衣獸」四字於其面，並疏之云：「冠禽者，老鴉藪也。衣獸者，犢鼻褌也。」
　　　　三代為趙大錢二孫三
同治初，瓜洲總兵某以末卒遞保至總兵。一日，某參戎欲與聯盟，結為異姓兄弟，先以帖至，總兵立囑帳房，依式購辦，令幕友為之寫。幕友請示三代之名，總兵大怒，謂如此無用，連三代不能寫，也作書記，可即襥被歸。因遍語同僚，介紹一能者。適某處有一人閒住，急薦之，入署，即寫盟帖。某知書記被逐事，乃以趙大、錢二、孫三作為總兵之曾祖、祖父，一揮而就。總兵稱賞，遇某同僚，道謝不置。
　　　　夏徵舒為君家何人
太原夏某賈於陝，致富矣，思得一官以誇耀儕輩，乃於同治初，納粟為陝西候補令。既稟到，將衙參，慮有隕越也，聘一友為顧問。某日到省，至撫署官廳，眾見其舉止動作而竊笑之。時長安令為四川唐李杜，善滑稽。唐突揖之，詢其姓，則對曰：「夏。」唐又肅容問之曰：「夏徵舒為君家何人？」夏心目中以為是必貴顯著，乃曰：「是先祖也。」事畢歸，具以告其友。友曰：「休矣！夏徵舒乃龜子子，君何引為貴冑？」夏大怒。翌日，又衙參，復遇唐，即揪其領而詈之，曰：「汝何詈我為龜子子？」拉之見巡撫。至二堂，文巡捕具以狀入稟時巡撫為曾望顏，命傳二人入。曾問唐，唐曰：「可問夏令。」乃問夏，夏以昨所問答縷述之，而夏徵舒之徵字，言時不明晰。曾大笑，斥之出，即懸一牌示，謂識字太少，難膺民社，著仍回籍讀書。
　　　　土匪名士
曾文正公督兩江時，人才薈萃。有何太史者，記問極博，下筆千言，而無理法，曾嘗稱之為土匪名士。
　　　　舟行遇風之叫罵
曾文正之移軍安慶也，沈文肅方為贛撫，約以贛之釐金供其月餉，贛有事，則出師援之。既而粵寇業集於贛，文正軍益東，文肅懼援兵不即至也，疏請截留釐金，將自募兵，得俞旨。文正慍甚，謂文肅賣己，文肅貽書引咎自責，不答。其後文正督兩江，陳右銘中丞見文正，從容言曰：「舟行遇風，柁者篙者槳者，頓足叫罵，雖父子兄弟，若不相容。須臾風定舟泊，置酒慰勞，歡若平生。甚矣，小人喜怒之無常也。」文正曰：「不然，向之頓足叫罵者，懼舟之覆，非有私焉。舟泊復好，又何疑耶？」陳曰：「然則曩者公與沈公之事，亦懼兩江之覆焉耳。今兩江定矣，而兩公之意不釋，豈所見出舟人下哉？」文正大笑，即日手書致文肅，謝過焉。
　　　　官場與詞場互爭
薛慰農太守時雨掌教金陵書院，偶作《白門新柳記》，述秦淮之近事，續舊院之叢談，蓋亦《畫舫錄》、《板橋記》之例也。風流韻事，本無關政要。時議禁樂籍，當事為李雨亭，以此書為禍魁，爰劈其板，且於書院扃試之時，各致譏彈，一則曰勸農詞，一則曰喜雨亭記，於是反脣不相下。白門士人撰有楹聯以記之，其聯曰：「喜雨亭記，勸農夫詞，官場與詞場，互肆譏評果誰是？絳帳生徒，白門楊柳，風流本儒雅，偶然遊戲亦何妨？」
　　　　螬食尚留井上果
李申甫布政湖南時，有梅姓官頗見信用，或戲為聯云：「螬食尚留井上果，鴞聲啼殺墓門花。」台諫摭入彈章，遂免官。
　　　　螬食實者過半
萊陽李明經萼嘗於某日訪某塾師，師傲不為禮。李憤甚，見其瞽一目，睛突出如李，遂為作一破承云：「請問其目，螬食實者過半矣。夫存乎人者，莫良於眸子，惡得有其一以慢其二哉？」
　　　　命題託諷
黃潄蘭侍郎體芳督學江蘇，命題匪夷所思，錄遺時，貢、監照例同場。貢題為「有成德者」，監題為「有達財者」。嘗有三縣童生合考，黃命題曰「有李，國人皆曰可殺」，指李文忠也；曰「以左，是社稷之臣也」，指左文襄也；曰「老彭，吾無間然矣，」指彭剛直也。是可謂託諷於微矣。
　　　　鼈縣
府試慣例，頭二三場分縣攷試，洎終覆，方合各縣童生於一棚而攷之。光緒中葉，有某郡守於終覆時，以黿鼉蛟龍魚鼈命題，六縣各作一字。首縣童生某問隣號生曰：「鼈字出在何縣？」某應之曰：「在別縣。」因某縣文風甚劣，又係下縣，當作鼈字。自後，人遂呼某縣為鼈縣矣。
　　　　長其長才不才
粵寇之亂，合肥某公以諸生隨營效力，累得優保，仕至江蘇巡撫。時學政丁艱，照例兼攝學篆。一日，招紫陽、正誼兩書院山長宴飲，以爭坐位，各不相下。有人戲就此二事成一聯云：「山長罵山長，正誼山長，紫陽山長，人各長其長；秀才考秀才，廬州秀才，蘇州秀才，未知才不才。」
　　　　能不用心
南皮張文達公之萬年已耆耄，而神氣無殊少年，恭王問之曰：「君何修而得此？」張曰：「吾無他術，獨能不用心耳。」恭王曰：「君真大能，爵位至高而能不用心，誠難得也。」
　　　　腹中滿貯稀粥
張文達最愛演戲，有僧虛舟者，日在邸中，為戲提調，甚寵暱。劉趕三謔之曰：「有一僧死，見閻羅王，王斥其戒律不嚴。僧極陳守戒清苦，可請驗。王命剖視其腹，則滿貯清菜豆腐也。繼一尼至，王斥如前。尼亦力辨，且引僧為例。王又命剖視，則滿貯稀粥而已。」蓋北音稀粥，音近虛舟也。後被言官彈劾，逐虛舟出都。
　　　　戲提調
京師梨園最盛，公宴慶祝，別有演劇之所，名曰戲莊，將有事，擇能肆應者一人司其事，曰戲提調。或作《戲提調歌》云：「眾賓皆散我不散，來手 【 班中管事之目。】 未到我已到。巍然獨踞下場門，赫赫新銜戲提調。定席要便宜，點戲誇精妙，怒目看官人， 【 是日必向司坊中借二三執鞭者在門前彈壓，名曰官人，又曰小馬。】 輭語磨車轎。 【 老師及各堂官車轎夫飯錢最難開銷，且易得罪，故須磨以輭語。】 徧索前年舊戲單，爛熟胸中新堂號。 【 京師旦腳曰相公，所居之寓曰某堂。知其堂知其人，始能點其戲。】 大蠟新試三枝頭， 【 曰受熱，曰坐蠟者，皆京師俗呼為難者之別名。此語有雙關之意。】 靴頁偶裝幾千弔。 【 京官多窮，故曰偶裝，亦見其所費不菲矣。】 小香到，提調笑，喜祿病，提調跳。鎖得長庚跟兔，暫向櫃前存，待到半夜三更，自己轉灣仍放掉。吁嗟乎，三更曲罷尤可憐，昏花二目飢腸穿。左有牙笏右掌櫃，小馬紛來滿堂前。堂前燈火全不見，陰森疑到閻羅殿。此時提調錦囊空，只餘三字明天算。」
　　　　等老也而多寡分焉矣
京伶謔詞，有令人解頤者。同治乙丑會試題為「上老老而民興孝」，第三人某文中有「天子有老，庶人亦有老。天子之老，聚於一堂；庶人之老，散於四境。等老也，而多寡分焉矣」諸語。闈墨出，都人為之譁然。會新進士宴總裁、同考官於文昌館，優人飾耆老數人相見，各問訊年齒，有云九十者，有云八十者，有云七十、六十者。一人曰：「吾輩皆老矣！」又一人曰：「雖皆老，然甲之齒多於乙，乙又多於丙，丙又多於丁、戊，不能一律以老概之」又一人則恍然點首曰：「等老也，而多寡分焉矣。」聽者鬨堂。四總裁及本房同考官皆恧然，未終席而去。
　　　　丞相登壇亦快哉
曾文正之督直隸也，因法教士豐大業一案，以天津守令遣戍，頗不滿於眾望，湘籍京官聯名致書詆諆，並將湖南全省會館中所有文正科第官階扁額悉數除之，文正鬱鬱無如何。及調任兩江，與知交書，有「內疚神明，外慙清議」語。同治壬申，值六旬壽誕，方演劇稱觴，忽遞到一封口文書，亟拆閱之，僅詩一首云：「笙歌鼎沸壽筵開，丞相登壇亦快哉。誰念黑龍江畔路，漫天風雪逐人來。」文正亦不究所從來，亟納之袖以入，自是目疾增劇，俄薨於位。
　　　　老兄手段何如
李某某提督江南，威權頗重。其幼時嘗執圬人業，以憚於作苦，舍鏝而嬉，為其師所逐。及粵寇擾湖南北，乃投營効力，其後削平大難，遂至專閫。一日，讌彭剛直，剛直見其廳事間粉飾精工，極口譽匠人之巧。李方謙遜，剛直曰：「不知老兄手段，較此何如？」李默然。
　　　　橫卻心腸
蘇州顧子山觀察文彬，居官有能聲。仕至浙江寧紹台道，旋以老疾告歸。歸後，於所居築園亭，結構精雅，極幽閒之致，顏之曰怡園。有輕薄子誚之曰：「彼築此園之金錢，乃橫卻心腸做寧紹台道得來者，故以竪心立于台字之旁，所以誌也。」
　　　　北人不知南事
麟某嘗以翰林充國史館纂修，時年甫踰冠。一日，校羅澤南、劉蓉等列傳，忽拍案而言曰：「羅以一教官而保實缺道，並以布政使記名，死且請諡；劉亦僅候選知縣耳，乃賞三品銜署布政使。外省保舉之濫，竟至是耶！」惲彥彬時與同座，起而密詔之曰：「彼等皆百戰功臣，其時若無湘、淮軍，吾輩亦安有今日耶？」麟曰：「百戰何事？天下太平，當與誰戰？湘、淮軍者，以何將軍帥之耶？」惲曰：「蓋與太平戰耳，君豈未知東南各省大亂十餘年，失去數百城耶？」麟大愕曰：「北方安靖若是，老前輩所謂與太平戰者，此言尤難索解。」惲曰：「粵寇洪秀全起事，自稱太平天國，君不知耶？」麟曰：「晚生今僅二十餘歲，賊之事，何能知之！」惲曰：「君北人，宜不知南方之事也。」
　　　　風魔了張解元
張文襄公之洞以鄉榜第一人捷南宮，好事者製為燈謎，射六才子一句，曰：「風魔了張解元。」
　　　　魔王
磨勘之例，乾隆己卯始嚴。寺磨勘官宮太僕煥文、閻侍御循琦、朱侍御丕烈、朱侍御嵇盡心細核，指摘較多，世以為魔王，蓋借魔作磨也。同治癸酉，梁京卿僧寶充小磨勘，爬剔極嚴，主司房考多獲譴，人亦呼梁曰魔王。至不安其位，乞病去。
　　　　文人吸鴉片構腹稿
馬平王定甫通政拯負時名，惟以吸食鴉片為一生之玷，此外尚有吳墨井、黎二樵及近今姓名顯著膾炙人口之諸人，亦皆博學而有此嗜好。或云學者終日伏案，疲勞已甚，假此小憩，可臥而搆腹稿也，較之嫖賭徵逐，固勝一籌。且孝欽后以吸福壽膏著稱於時，上有好者，下必甚焉。諸人皆挂名仕籍，宜其爾爾。又鴉片產於英屬印度，為文明之英人販運來華，此亦文明空氣，宜為文明人所飽吸也。
　　　　公門為煙窟
鴉片盛行, 官署上下幾於無人不吸, 公門之中, 幾成煙窟. 有人仿唐詩一首曰:「一進二三堂，蓆鋪四五張．煙燈六七盞，八九十枝槍．」
　　　　百年有盡先拚命
錢塘徐印香舍人恩綬性方正，於博弈煙酒，痛惡深嫉。尤恨鴉片，嘗有詩諷吸煙者，詩云：「瓊簫錦瑟並橫陳，玉琢金裝製作新。到口便醫心上病，行雲頻見掌中身。百年有盡先拚命，寸鐵無鋒慣殺人。怪底一燈青似豆，夜深風雨化陰燐。」
　　　　可憐迎鳳德何衰
鄞縣陳魚門觀察政鑰居甬城迎鳳橋，慷慨好交游，座客常滿，以是多逋負。其放人有悲之者，及卒，輓以聯云：「魚鼈無靈，滿志成龍才未逮；門楣已倒，可憐迎鳳德何衰。」
　　　　不甘跪拜
湘潭王壬秋闓運初舉於鄉，赴試春官，車行，見京闕矣，忽洒涕迴車。後亦嘗入禮闈，偶語人曰：「我若會殿，必許狀頭。但光緒帝年太幼，引見時之跪拜，心有不甘耳。」
　　　　鮑癩狗
奉節鮑武襄公超，身有癬痂，敗膚屑粒恒墮地，而略不顧。嘗侍宴於曾文正，文正酒酣，嘗述郭橐駝事，陰以調之。鮑直曰：「今有鮑癩狗，庶可與古人作對耳！」文正為之粲然。蓋其時軍中羣以癩狗呼鮑也。
　　　　子宮 
仕宦家宅之大門，必有一匾，顯貴者，如宮保第、大學士第、尚書第、總督第、中亟第等，恒以直匾書之。次者，如方伯第、觀察第、大丈第等，恒以橫匾書之。鮑武襄以行伍起家，官至湖北提督，錫封一等子。嘗於里中建築邸第，及落成，將揭一扁，門客咸謂爵列五等，即為古之諸侯，諸侯所居曰宮，不必稱第，宜稱宮。而宮之上有數字，頗難著筆，方擬議間，一客忽曰：「可直書『子宮』二字，其他官秩，可括之矣。」遂命匠製匾。匾成，將懸之，有黠者見而大笑，語客曰：「『子宮』二字之釋義，果如何者？」於是眾大悟，乃止。
　　　　飛牒捉鴛鴦
自經粵寇之亂，江寧省城荒廢，秦淮一水，無復簫畫船之盛，曾文正公國藩亟命興之，以規復昇平景象。後其弟忠襄公國荃繼為兩江總督，下禁娼令，薛慰農方在江寧，貽以詩云：「六朝金粉久荒涼，纔有生機上綠楊。修到秦淮風月長，豈宜飛牒捉鴛鴦。忠襄見之，一笑而罷。
　　　　從今不畫四靈圖
秦淮某校書負時名，其父就養於曲中，狎客常見之。一日病死，有善畫者撰聯以輓之云：「大可傷心，此老竟無千載壽；何以報德，從今不畫四靈圖。」
　　　　其氣難聞
同、光間，吳縣富人周自新語言無味，面目可僧，而癖嗜烟，各種之烟咸備焉。日過午，輒口銜旱烟管入書場，聽評話，一僮從之。至則踞高椅，而呼其童則高聲曰：「來。」僮持水烟筒捧以進，吸四五次，則伸手腰祭，出鼻烟嗅之。好事者為之聯曰：「水烟旱烟鼻烟鴉片烟，無烟不口吸；土氣臭氣脾氣牛臊氣，其氣難聞。」人因呼之曰四氣先生。
　　　　此葛亮之所以為諸也
光緒初，左文襄督陝甘，時布政使為林壽圖。一日，文襄招飲，左右報某處捷音至，林頌其神算，文襄拍案大聲曰：「此諸葛之所以為亮也。」已而臧否人物，文襄謂時下諸賢，類皆自稱諸葛，林亦拍案曰：「此葛亮之所以為諸也。」文襄以其諷己而惡之。
　　　　此人流品亦僅爾爾
光緒初元，以曾惠敏公紀澤言，選派部曹傅雲龍、繆祐孫等出洋游歷，祐孫官主事，游歷俄國。甫抵境，謁某總督，已出見矣，忽返身入，遣侍者語繙譯曰：「此人戴白頂，官太小，我見之何為？曩吾在華，嘗謁將軍金順，見其侍立左右執水烟筒之侍者，皆戴白頂，可見此人流品，亦僅爾爾，不足語也。」譯員為之辯曰：「此人之白頂，乃由考試所得，與金將軍侍者之白頂迥不同。」乃復出見。語次，猶屢以屈在下位為祐孫惜。
　　　　百餘年前之竹汀工竊術
山陰趙某嘗於書肆購得錢竹汀《庸言錄》寫本，不知其已刻也，深秘之，改己名以自炫。會稽李蒓客侍御慈銘見之，詰曰：「子作何與錢竹汀所著大相似？豈百餘年前之竹汀，亦工竊術耶？」某慚沮不知所答。
　　　　觀音一日呼千遍
光緒時有何梅谷者，其婦垂老好佛，自晨至夕，必口誦觀音菩薩千遍。梅谷以儒學聞於時，止之，則弗從；弗止，則恐貽士林笑。一日，呼夫人至再且三，隨應隨呼，弗輟，夫人怒曰：「何聒噪若是耶？」梅谷徐徐答曰：「呼僅二三，汝即我怒，然則觀音一日為汝呼千遍，安得不汝怒耶？」夫人頓時大悟，遂止，不再誦觀世音菩薩矣。
　　　　賴君一薦遂作散人
瑞安孫琴西官江寧布政使時，沈文肅公葆楨方督兩江。孫於沈，以詞館論，則孫為後輩；以世誼論，則孫為世叔。孫與沈往還，恆論世誼，以屬吏修衙參之故事，不數見也。沈積不能容，乃於年終甄別之考語中揭之，照例內轉太僕。奉旨之次日，孫詣沈，直以京卿儀注拜會，俟開中門，肩輿徑入。沈見其不以舊屬禮自待也，恚甚，及見，即舉倪若水送班景倩故事頌孫云：「世叔此行，何異登天！」孫瞪目，作爾汝語云：「賴君一薦，遂作散人，受惠多矣。煩君附片，請假數月，可乎？」沈慍見於色，然無可奈何也。孫歸里，即乞浙撫奏請開缺，優游林下，年逾八十而卒。
　　　　黔陽人贈詩陳令
陳某者，嘗為黔陽縣知，妻有才而悍。陳嘗陷賊，逸出，妻被賊留三年，卒攜子以出。陳性懦，公事時被干與，去任時，縣人摭其實事為詩三十首送之，瀕行時，納諸轎中。陳又嘗出示禁花鼓戲，而妻篤嗜之。一日傳演，全班方為錢儈豐某雇演，久之始至，著名龔姓小旦又為所留。大怒，遽嗾陳，出火籤捕豐至署，半道龔至，乃釋之。贈詩有云：「鼕鼕花鼓鬧穿衙，那顧街鄰笑語譁。絕代風流龔小旦，四更猶唱海棠花。」又云：「一擊醋壜成粉碎，火籤標出鎖豐郎。」陳將受代，時近歲暮，其妻獨身陸行赴省，為之營幹。時繼任者已奉牌示，故格不得行，詩有云：「□□乾娘多拜徧，宰官依舊返長沙。」陳妻多拜諸顯宦妻為乾娘，故云然。
楊玉科居長沙時，其妾五六人，陳妻均與結為義姊妹。時陳殊貧，無以度日，陳妻乃縱其子與楊妾通，而掩執之，大捶撻其子，且欲理說其事。楊妾懼宣露，乃以三千賄和。
　　　　將家
張文襄督蜀學時，有某生饒才藝，疏狂自喜，極承賞識，拔為某書院高材生。及張督別，某入幕府。一日，張見某使扇繢一非人非猴之物，盤辟雙桂間，題李昌谷句云：「吳質不眠倚桂樹，露腳斜飛濕寒兔。」無下款，印曰將家，詢知為某作，大怒，某亦負氣去，時人咸不解其故。旋聞使之妻名銀桂，即張之寵婢，而以吳質譬文襄，以兔譬某使也。
　　　　漿子糊滿濟南府
張勤果公曜以行伍起家，喜弄文翰。撫山東時，學使約賞雪，座有藩、臬。席間，張笑謂學使曰：「今日雪大佳，不可不聯句。」學使答曰：「甚善。但聯句須有次第，公官最尊，應先作，藩司次之，臬司又次之，予，主人也，宜最後。」張亦不辭，徐吟曰：「紛紛大雪空中舞。」藩司接曰：「遍地銀花如種土。」臬司亦軍功出身，思索半晌，始言曰：「灰麵堆滿不喫山」 【 山東有不其山，為鄭康成傳經處。臬誤其為喫，以為雪雖如灰麵仍不可喫也。】 學使因作一句以嘲之：「漿子糊滿濟南府。 【 以撫、藩、臬皆如漿糊也。】 」
　　　　今日天氣果好
英使威妥馬居我國久，熟諳華事，歸國後著一日記，詳載聞見。其言總理衙門云：「總理衙門，與歐洲各國之外部迥然不同。凡各國使臣至總理衙門，必具酒果，王大臣以次陪客同坐，一若以飲食為交涉之要務也者。」又：「中國雖事權不歸一，然大臣仍不敢各抒己見，每使臣發言，則各人以目相視，大臣視王，新入署之大臣又視舊在署之大臣。若王一發言，則各人轟然響應，亦莫非是言；若王不言，諸大臣必不敢先言也。一日，至署，諸人相顧，無敢先發一語，余不能復耐，乃先發言曰：『今日天氣甚好。』而諸人尚不敢言，惟沈某者，似覺不可復默，乃首答曰：『今日天氣果好。』於是王大臣莫不曰：『今日天氣果好。』不啻如犬之吠影吠聲矣。」
　　　　作官亦識字麼
京伶小百歲者，丑角也。一日，演《法門寺》，去小監，科白時，謂扮趙廉之生曰：「作官亦識字麼？吾道你只識洋文，不識國文呢。」又嘗於《五花洞》中，自唱「做官不論大小，懂得洋文就好。」其言若有意，若無意。又都中婦女往往喜啣捲烟，一若表其時髦者，而不知泰西惟妓女吸之也。即十三四女郎，亦復如是。伶即假《法門寺》中之科白，謂宋玉姣曰：「千歲賜你錠銀，不可將去買捲烟，中含尼古丁質，吸之有毒也。」
　　　　好香
某年祭太廟，總管忽於將事，丹墀中草叢叢然，未芟薙。執事諸員恐遭嚴譴，而畏總管勢，囁嚅不敢言。一筆帖式忽拔草而嗅之曰：「好香。」總管目之笑而曰：「此草未嘗香。」筆帖式曰：「某方以為此皆香草，故總管欲留之，以呈御覽耳！不然，何任其緣階被砌也？」總管悟，乃立命鋤之。
　　　　扶搖直上
某撫之簡某關道也，實以八萬金預為之地，復以一萬金賄某督為之保舉。既而果慶真除，某太史賀之曰：「老兄可謂扶搖直上。」撫唯唯而已，不知中藏九萬二字也。
　　　　犬足亦跑折
某太史倜儻，喜嘲罵。一日，湖廣會館公宴，方就座，談次，及商情隆替，某忽率然曰：「在今日謀貿遷，實以業接骨膏為至佳耳。」眾錯愕，不知所云，問故，乃曰：「今日世尚逢迎，人工奔走，雖犬足，亦跑折矣。其可不療以膏，而續其骨耶？」
　　　　明眼人一口道破
山東某進士任知縣，惟知讀書，不理民事，政出多門，被人控於部，遂逮問，下刑部獄。某人獄坦然，所臥為一巨榻，每日橫陳其上，披覽典墳，大以為便。三年，遇赦得免，獄吏來道賀，某徘徊不忍去，曰：「此間僻靜，讀書最佳，可惜不能終老於是。但我到此數載，有不可解者一事。」吏問故，某曰：「我嘗思之爛熟，仍須請教。此榻極大，斷非此門可入，是先置榻於此，而後造屋否？」吏笑曰：「然。公輸子之巧，被君明眼人一口道破矣！」某曰：「豈敢，我特管中窺豹，略見一斑耳。」
　　　　畢竟官場都是戲
浙江候補道某蔣與候補知府楊某同充某局差，蔣為總辦，楊為會辦。有某事，蔣執不可，楊銜之。一日為蔣誕辰，凡候補同通州縣咸往叩祝，楊亦與焉。蔣因宴各官，酒十餘席。楊故善飲，蔣則杯酒不能入口者，楊故酌酒為蔣壽，蔣以不能飲辭。楊不顧，必欲蔣盡十爵乃止，蔣堅不飲，楊怒曰：「在官廳，乃分上司屬員，此非官廳也。」遽前扭蔣胸衣。蔣亦怒，起與毆，致几上紅燭鏗然墮地。各官咸起與勸慰，楊始悻悻去。當時有見其事者，因撰一聯以嘲之。聯曰：「進宮獻策，渡江偷書，演來一部梨園，畢竟官場都是戲；上客揮拳，下僚屈膝，推倒兩行紅燭，那堪海屋更添籌。」上聯隱兩居姓，下聯紀實事也。
　　　　憲臺升卑職
知州於通判為屬員，公牘須用申文；而通判六品，知州五品，以品級論，通判又可升知州。故為知州者，恆藐視通判，而稱謂之間，又不得不稍稍自抑。嘗有知州與通判爭事，曰：「俟憲臺升至卑職時，便知此事之難也。」
　　　　州縣署有六聲
司法、行政混合時代，俗吏之衙署輒有三聲，笞杖、算盤、天平是也。至於政平人和，訟庭花落，厥為雅吏，而亦有三聲。三聲者何？則為唱曲，為吟詩，為下棋。
　　　　民之父母
某令以貪虐著，為民所切齒者久矣。某年，將解職，要邑紳贈匴，紳不得已，以「民之父母」四字貽之。有滑稽者題一聯於其旁曰：「蠹國殃民，別人說此之謂；橫征暴斂，自我看烏在其。」
　　　　水晶板櫈
外官自監司以下各級官員，莫不有候補者，一時仕途擁擠，大有過江名士於鯽之概。閒員逐隊衙參，往往聽鼓終身，無一差委，其官廳坐位，幾為之穿，故滑稽家輒謂為水晶板櫈焉。
　　　　孝廉方正
孝廉方正，必俟新君登極，由各州縣博訪特舉，曠典也。光緒初年，有左某以孝廉方正得官，出宰吳邑。乃其流品與出身適成反比例，有人作聯調之云：「曾是謂孝惡能廉，可欺以方奚其正。」又有嘲人之夤緣孝廉方正者，曰：「何謂孝，逼得母親上了弔。何謂廉，每月常放二分錢。何謂方，渾身都是楊梅瘡。何謂正，丫頭老媽沒乾淨。」
　　　　村塾賦
上虞陳燧有《村塾賦》，窮形盡相，非深於世故者不能言．其警句有云：「三尺五尺之童，一楹兩楹之屋．到小人國中，自儂居長；在蜜蜂窩裹，由我稱王．」又：「爾其為勞也，如持脫錐而鑿頑石，如策跛驢而涉高崗．」又：「爾其為悶也，如蚊蚋之并集於座，如嬰孩之群號於　．」又：「漢令欲伸，防謝夫人之卻立屏後；齊壇欲盟，憂郄從事之躲在帳前．」
　　　　嘲私塾詩
有嘲私塾七律一章曰：「一陣烏鴉噪晚風，諸生齊放好喉嚨。趙錢孫李周吳，鄭天地玄黃宇宙洪。《三字經》完翻《鑑畧》，《千家詩》畢念《神童》。其中有個聰明者，一日三行讀《大》《中》。」
　　　　村學究文
有仿制藝體集《四書》成語嘲村學究者，其撰人為尤十郎也。文云：「誨人不倦，可以為師矣。夫人幼而學之，必有我師焉。與鄉人處，學而不厭，吾見其人矣。達巷黨人曰，夫子之設科也，十室之邑，皆有所矜式，來者不拒，亦教誨之而已矣。久矣哉，教者必以正。生斯世也，為斯也也，一鄉皆稱愿人焉，夫子之謂也。有人於此，正其衣冠，動容貌，規矩準繩，子為誰？師也。彼一時，舍館未定，則皇皇如也；此一時也，舍館定，以約失之者鮮矣。至於日至之時，率其子弟，為貧者自行束修以　上，未嘗無誨焉。可以處而處，不其然乎？踐其位，居之不疑，學詩乎？學禮乎？語之而不惰者，坐而言，自以為是。誦其詩，讀其書，諄諄然命之乎？徐行後長者，往送之門， 【 送上學。】 禮儀三百，薄乎云爾。拜下，與之坐，上焉者，然後為學，願竊有請也。力不能勝，從先生者， 【 就外傳。】 是或一道，附之語人曰：予小子得其所哉？童子六七人，聞其聲，辨之弗明，鴂舌。其徒數十人，觀其色，不違如愚，涕出。有酒食，先生饌，殺雞為黍而食之，未嘗不飽，蓋不敢不飽也。待先生，不踰矩。 【 送節規。】 有童子以黍肉餉，亦可受也，斯受之而已矣。學之不講，請問之，夫子不答，他日未嘗問。論篤是與？奚可哉？以釜甑爨， 【 膳館。】 受一廛，外人皆稱夫子，饔飱而治，自得焉。樹墻下以桑。 【 是村學。】 學不厭，教不倦，先生之號，誰敢侮之？處畎畝之中，循循然善誘人，先生之志，人皆信之。初命曰：不內顧，不疾言，不親指。小子聽之，必敬必戒。再命曰：視思明，聽思聰，疑思問。必使學者，不愆不忘。繼而有師命，今日之事，予將有遠行，至於今，千歲之日至，若合符節，可以假館。 【 如冬至節放假之類。】 吾黨之子小，盡信書，非禮勿動，無違夫子。當是時也，門人小子，舉欣欣然有喜色而相告曰：先生將何之？吾見其居於位也。作之君，作之師，足之蹈之，手之舞之，無所不至矣。為間，夫子言之，自外至，則見而知之。蹶者趨者，不已急乎？入門，勃然變乎色，以杖搏執之曰：今若此，何必讀書？鄙哉石硜硜乎，相向而哭，血之流不得免焉。噫！今之學者，易地則皆然。」
　　　　尊公亦受約束
光緒間，兵部郎中某居京師兵部窪中街，時封翁就養在邸。其廳事懸一聯，上句云：「治家嚴如軍令。」或問之曰：「何尊公亦受約束耶？」某悟，乃撤去。
　　　　翻令我作丈夫難
北人何某嘗仕於朝，初官翰林院庶吉士，散館改部曹。夫人某氏，閫威甚厲，以何失翰林，怒甚，何長跪以謝？乃得釋。既入工部，贄百金往拜滿尚書為師，某嫌其菲，怒斥之。端午橋為撰一聯曰：「百兩送朱提，狗尾乞憐，莫怪人嫌分潤少；三年成白頂，蛾眉搆釁，翻令我作丈夫難。」
　　　　八寶豆腐羹
光緒時，王可莊修撰仁堪出守鎮江。初蒞任，訓導某晉謁，王言及某侍郎有撫蘇之訊，某曰：「某侍郎與卑職，某科同年也。」繼復談及蘇籍之京師當道，如潘文勤公祖蔭、翁相國同龢諸人，某則云是與有戚誼也，是與有世誼也。既又言蘇省現任之督撫將軍，其中固非盡由科第起家，而某亦謂悉有年誼。王乃大愕，知其依草木，嚮壁虛造也，因語之曰：「俗稱教官為豆腐官。君之親朋，既皆大人先生，可為奧援者若是之多，而猶寂守苜蓿，則此豆腐必異尋常，當為八寶豆腐羹也。君誠足以自豪矣。」
　　　　左文襄諷藩司
左文襄素有兀傲名。督兩江時，年齒既尊，一時顯達，出其部下者至夥，故兀傲益甚。嘗令材官某投書於江寧藩司，囑其面投。及見藩司，即與升炕並坐，侃侃而談，藩司不悅。翌日上院，舉以告左，左呼材官至前，責之曰：「昨日命爾送信，爾公然與藩臺大人分庭抗禮，荒謬絕倫。須知藩臺大人之炕，非我之炕可比，我之炕，由爾睡，由爾坐，藩臺大人之炕，豈有爾之坐位乎？」藩司聞之，大不安。退而問巡捕，始知某蓋題奏提督，賞穿黃馬褂，曾署某處總兵者也。又一日，藩司謁左，見其親兵戈什哈坐於儀門，未起立示敬也，告之左。左令巡捕傳諭，於藩臺大人回署時，站隊恭送，贖先倨之罪。須臾，送藩司出，鵠立大堂兩旁者皆紅頂花翎。
　　　　福州無福
光緒甲申馬江之役，當局者張佩綸、張樹聲、何如璋、何璟，皆一時人望所歸，乃不戰而潰，誠出意外。一時八閩兒童，連臂踏歌，有「福州真無福，法人原無法。兩何沒奈何，兩張沒主張」之謠。當未敗時，何璟終日禮神，樹聲終日奔走詢人，時人謔曰：「制臺不要頭，撫臺不要腳。」
　　　　八表經營三人會辦
光緒甲申，中、法事起，張文襄由晉撫擢粵督，吳縣吳中丞大澂、豐順張副都佩綸、侯官陳閣學寶琛均奉旨會辦南洋軍務，副都以敗於馬江，革職遣戍，陳亦責降，惟吳無恙。時有撰聯嘲之者云：「八表經營，也不過山右禁煙，廣東開賭；三人會辦，且先看侯官降職，豐順充軍。」甲午之役，吳自請督師而潰，亦遂罷官，「先看」二字遂成語讖。至上聯云云，則以文襄初授晉撫時，到任謝摺，有「身繫一隅，敢忘八表經營」語，且撫晉時嚴禁種植鶯粟，督粵時奏開闈姓之禁也。
　　　　三品功名丟馬尾
光緒甲申，張佩綸督師馬江，與法人戰，敗績，鬱鬱不樂。後人李文忠幕，適喪偶，文忠妻以老女，遂晏居白下以終。或作聯嘲之云：「三品功名丟馬尾，一生豔福仗蛾眉。」
　　　　欲作繡衣難引線
粵東某女士負才名，于歸之夕，例有鬧新房之舉，來賓出聯索女屬對，其聯曰：「花徑碧烟迷野蝶。」眾中有簡某者，小有才，而性傲，言多輕薄，女厭忌之，因聞人呼之為簡先生，故知其姓，遂應聲答曰：「竹門白日繫山牛。」簡不悟女之嘲己也，猶鼓掌贊賞不已。眾亦鼓掌戲簡曰：「君為山牛，自宜至今不得青一衿也。」女聞言，轉出聯以試簡，聯曰：「密眼花針，欲作繡衣難引線。」蓋取繡與秀同音。 【 粵人呼秀才為秀衣。】 簡猝無以對，眾大譁。女以簡有不豫色，遂開摺扇以蔽面，簡始觸悟曰：「疏骨摺扇，雖遮粉面不全封。」蓋粵人呼處女已破瓜者曰不全封也。眾大笑，女赧然退。
　　　　惜不書孤拔頓首
張靖達公樹聲既卒，李芍農侍郎嘗服其布置砲臺之得法，取司馬懿過諸葛孔明營壘歎為奇材意，用於輓聯，末句曰：「每經營壘歎奇材。」時正甲申也，于晦若侍郎式枚聞而笑曰：「惜下款不書『孤拔頓首』耳！」
　　　　碧理小兒
譚碧理提督江南，某年晉宮保銜。譚喜作擘窠字，而每喜書「多福多壽多男子，曰富曰貴曰康寧，」及「窮不到頭，富不到底」等字，一楹聯，一橫幅，時時持贈於人。嘗鐫一圖章，文為「青宮少保」，有所書，必鈐於上。謔者曰：「『青宮少保』，可對『碧理小兒』四字。」譚聞之，乃輟而勿用。
　　　　榮於華袞
李文忠公性好謾罵，所昵或將登用者，則罵尤甚，故左右輒以被罵之輕重多少，卜憲眷之衰隆云。督粵時，有思得中軍者，顧與藩司觸忤，或言君欲中軍而與藩司不洽，似不可。此人遽曰：「是無慮，前日中堂已罵我滾矣！」蓋武人心無回曲，竟直言之也。或改成語以譏之云：「一字之滾，榮於華袞。」
　　　　渾蛋
天津某令性糊蛋，素有渾蛋之目。一日，有某婦以事起訴，陳說再三，令不省，婦怒曰：「宜外間有渾蛋之號也。今聽斷如此顢頇，果是渾蛋，人言固不誣耳。」令叱曰：「胡說，渾蛋之如我者，能有幾耶？」
　　　　張得開管不緊
直隸樂亭縣有宋、劉二姓，富而驕者也。科舉時代，二姓或賄買官吏，或僱用槍手，盜取科名。某年縣試，知縣張某啖劉之賄，劉姓子弟盡列前茅，府考時，太守管某又受宋之託，而宋姓　亦皆列前茅。眾大不平，因贈聯以嘲之曰：「頭場劉，二場宋，宋進去，劉出來，彼此同樂；知府管，知縣張，張得開，管不緊，上下皆鬆。」
　　　　一日看花千金買笑
潘文勤公祖蔭嘗詣徐相國桐所，徐方以道學自命，時適有門生在座，徐殷殷然以立身敦品相勉，嚴戒獨游，刺刺不休。文勤從旁止之曰：「可勿過慮。近來舉子類屬寒畯，京官亦多窮窘，斷無餘貲以供揮霍，那能復如往時吾與老同年一日看花、千金買笑之豪舉無前也。」語罷，猶故為咨嗟太息者久之，徐赧然。
　　　　造二十
桂某粗鄙無文，由都統改官某部侍郎後，例須畫稿，一日書「開」字，將一橫忘去，變成「開」字。端方聞而笑曰：「彼欲使吾輩至其門中造二十。」二十者，極卑賤之土窰游費也。
　　　　石不能言最可人
山東候補道李某某善事上，能揣摩色笑。李秉衡撫出左，每見屬僚，輒如泥塑，素惡人之喋喋。而某知其隱，噤齘無一語，頗蒙獎許。時人贈以詩曰：「石不能言最可人。」
　　　　酸丁
各省文武官敵體者之相見也，賓至署，儀衞止儀門外，賓由中門入，至外堂檐下下輿馬，主人迎於檐前。賓告辭，主人送至初迎處，視乘輿馬乃退。若督撫之於京朝官，或宜以賓禮相待之客，則不論其官職之崇卑及有無官職，必送至輿，輿固預待於二堂也。南皮張文襄公之洞作鎮時，歸善江孝廉逢辰分校某書院。一日，徒步謁文襄，號房未見江輿，而內促不已，文襄與江均植立二堂，號房乃設法強他人輿人，令舁之歸，江於此茫然也。居數月，江又謁，又聞內呼請轎之聲。請轎者，命舁輿人也。號房探之曰：「江老爺乎！酸丁也。是固不費一錢而欲令大帥為之代出輿資者。」有成例，復以他人輿舁歸，江仍茫然也。
　　　　謝天謝地
張文襄由晉撫擢督兩廣，命下，粵中輿情大懽，幾有我后來蘇之望。乃下車後首開賭禁，辦事者務鋪張，以建築廣雅書院言之，且糜帑至數十萬，督粵未一年怨言繁興，殆為左右所累也。其尤不慊於張者，歌之曰：「聞公之名，驚天動地。望公之來，歡天喜地。見公之事，烏天黑地。願公之去，謝天謝地。」
　　　　虛有其表
武昌漢陽門東有黃鶴樓，張文襄督鄂久，尋入相，鄂中官民懷之，即其地建一樓，顏曰「奧略」。樓前有時計鐘，絕大，然實無機括，針指不能動。有乘舟行江中，望而謔之者曰：「文襄以喜舉新政著稱於時，然所行新政，類虛皆有其表，亦有異於此鐘否乎？」
　　　　盛唱燭影搖紅詞
張文襄以好士稱，嘗謂其友曰：「贄而來見者，吾皆倒屣，不識外間議論如何。」友曰：「自公大用，外間盛唱《燭影搖紅》之詞。」文襄驚問故，其友朗誦其卒章曰：「幾回見了，見了還休，爭如不見。」遂相與大笑。
　　　　佐其浮沈
錢念劬太守客日本東京，忽得張文襄密電促令歸國，錢束裝就道。既至省，服便衣往，謂司閽者曰：「煩傳語，欲見，請以今日，我明日仍往日本。」司閽者如其言，果見。談次，張言及梁廉訪鼎芬曰：「舉平日所知所能，盡以佐其浮沉之具， 【 此二句乃《才調集》見義不為無勇也題文。】 此節庵之謂也。」錢遽曰：「若卑府，則殘魂雖餒，不得依祖宗丘墓之鄉；肝腦所塗，不得污中國帝王之土。」 【 此四句亦《才調集》驅飛廉於海隅而戮之題文。】 張默然，遂端茶送客。
　　　　君是好人
有名士王某嘗任江西某郡守，好作詩。有見其所刻集者，中有句曰：「三聲大礮響，兩扇總門開。」餘可想矣。嘗就質於李芋仙，李曰：「君是好人。」王曰：「我問者詩也，非人也。」李曰：「君能不作詩，更好。」王抱慙而去。又嘗獻稿於某太史，太史點頭曰：「有派頭。」王喜，更問是何派頭，太史曰：「是貴戚鳳陽派。」 【 鳳陽丐者多持小鉦一具，口中唱歌，沿街乞錢。】 
　　　　鷹猿獐鶴
光緒中葉，孝欽后萬壽，常熟人方以賽燈祝嘏。而常熟教諭殷某某、訓導張某某皆以貪賄為諸生所憎，乃製燈牌二，一繪鷹猿，譏殷某某也；一繪獐鶴，譏張某某也。而導以缺齒之老獅，意若曰：「此乃無恥之老師耳。」
　　　　富有根貧無底
常熟有以胥吏起家富豪某，為鄉里所不齒，邑人亦於賽燈時作像生牡丹花之諷之。花插於無當之紙瓶，瓶實以泥，蓋隱寓富有根貧無底之義也。
　　　　送窮文
窮鬼爾來，我乃語子，子不他適，纏我欲死。今之世界，勢位是承，以爾暱我，每受人憎。古今論交，富豪是艷，以爾親我，每致人厭。爾之所恃，顏質自雄，由今衡之，非錢不工。爾之所長，廉潔自持，由今觀之，曾不重斯。青春耽誤，白首速來，爾尚戀吾，吾其何哉！我欲盡言，為爾詳告，何如速去，自他有耀。俄而有物，似人而非，破爛之冠，百結之衣。顧予歎曰：子誠夢夢，責己何輕，視人何重。子謂貴者，自謂不如，吾視貴者，尸居之餘。子視富人，瞠乎其後，吾視富人，但有銅臭。子雖不富，富有詩書，雞林虎觀，瀟灑自如。子雖不貴，貴於仕宦，百城坐擁，何假南面。笑人富貴，奚啻浮漚，以子立言，不朽千秋。二者相較，孰劣孰優？子不自立，反以我仇。予乍聞言，自疑自信，忽悟君子，窮真非病。
　　　　洋錢非我國物
錢某某以理學名，或加以守舊鬼之徽號，必嘵嘵爭辨。其一切應用品物，概無冠以洋字者，如洋布、洋油、洋緞之類，錢視之，穢物也。有留學生某投刺請謁，以其名片乃洋式，惡之，辭不見。翌日，某贈以洋裝《五經彙解》一冊，大怒，擲池中。某曰：「此聖賢經義也，先生何忍污蔑乃爾？」錢曰：「洋書中，決無聖賢經義也。」某頷之。未幾，值其誕辰，某乃持墨西哥銀幣一元往為壽，錢喜甚，亟納之袖。某大呼曰：「適間菲儀，為洋人之銀幣，即俗所謂洋錢者是也，非我國物。」錢有恧色，囁嚅道謝而已。
　　　　先生頭腦大冬烘
光緒中葉，學校漸興，而未經改良之私塾，尚所在皆有。有為詩以嘲之者，詩云：「擺來桌椅縱橫亂，七八兒童上學堂。一塊紅毡鋪地上，拜完老孔拜天王。 【 俗呼童生為童天王，私塾師以童生為多。】 先生頭腦是冬，架子居然像不同。坐在一張高椅裏，戒方一響逞威風。嚇得兒童魂也消，宛如老鼠見貍貓。擡頭怕看先生面，天地君親著力號。溫完《大學》讀《中庸》，功課偏無半刻鬆。還有一椿背書弗出跪燈籠。只許自家隨意樂，學生嬉笑便含嗔。身邊常帶潮煙管，掮起來時亂打人。」
　　　　置天下人於何地
光緒時，長沙孔某某舉於鄉。是科第三藝題為「而盡力乎溝洫」。文分三大段，段末結語為「其將置我於何地，其將置眾人於何地，其將置天下人於何地」等句，人多笑之。翌年計偕，瀕行之前一日，其友某為之祖餞。主人延孔首座，而遜避第二席。一客推之起曰：「足下坐此，其將置我於何地耶？」乃依次遞讓，至第三第四，諸客同聲曰：「其將置眾人於何地耶？」急趨未座，眾復譁然曰：「其將置天下人於何地耶？」相與鼓掌大噱。孔乃還坐己位，卒跼蹐不安，坐未終席而去。
　　　　陶者何人鑄者何人
長沙城中有某鉅公者，掌教嶽麓書院，歲惟巡撫送學時隨之入院而已。有院生孔復生者，憲教第三子也。一日，揭帖於講堂，有「古人師弟之間，情誼最親密，故師生有同游者，有同寢者。今院長不住院，則諸生陶者何人，鑄者何人，我等學業必致荒廢」等語。末言將聯合全體請求院長住院，若院長不允，則當稟請中丞椷請院長住院云云。帖後署名「有心人」。
　　　　有鼻之人奚罪焉
江左有曾為侍御者某，好吟詠，偶至京師南河泡，題詩於壁。明日，臨桂王幼霞侍御鵬運亦往遊，見之大笑，乃故作俳體詩，次原韻以譏之，中有二句云：「拖泥帶水荷花塘，中間坐個老爺王。」詩為某所聞，大怒，摭王瑣事劾之，摺有二句云：「王鵬運性情既甚乖異，面目亦復不全。」蓋王少年治游，曾患梅毒，鼻因以毀也。某且語人曰：「老爺王無鼻。」
逾年，舉行京察，有部曹某與王同姓名，已列一等，有外簡道府之望矣。主計典者曾微聞某摺有面目不全語，意謂此人體既殘，恐不足勝方面之任，乃於其姓作一符號以識之。及引見，遂未記名，彼蓋誤認部曹為侍御也。或作文虎以謔之云：「王鵬運京察一等不記名」，射《四書》一句，則「有鼻之人奚罪焉」七字也。
　　　　德來德來
光緒中，某省巡撫德某以事為某御史所劾去職，繼之者為德某，亦為眾所怨。贛人因書揭帖，伺人弗察，粘於繼任所乘肩輿中，云：「德去德來皆是德，財多財少總貪財。」德見之大怒，責輿夫弗慎，笞之見血，不能舉步。後又有人作一聯粘於輿中，云：「德去德來，無人見得。轎前轎後，有足皆蹻。」贛人讀蹻若蹺，與轎字叶音也。
　　　　誠心誠意看戲
德某酷嗜聲劇，優伶之負盛名者，雖遠道如京師，如天津，如上海，必羅致之，節轅除忌辰外，無日不笙歌沸天也。新建令汪以誠有能吏名，專為撫轅主辦劇政，即俗所謂戲提調也，邑署事無大小，悉付他員代之。是時贛人為製一聯曰：「以酒為緣，以色為緣，十二時買笑追歡，永夕永朝酣大夢；誠心看戲，誠意聽戲，四九旦登場奪錦，雙麟雙鳳共銷魂」。額曰「汪洋慾海。」四九旦、雙麟、雙鳳，皆伶名也。
　　　　毋寧為完全之伶人
伶界中有平等思想者，德珺如一人而已。珺如為相國穆彰阿孫，以廕生內用，嘗官某部主事，而其父與程長庚交甚摯。珺如既長，好與伶人游，唱青衫，歌反二簧，喉舌間，似奏笙簧細樂。及父卒，益放浪形骸，以客串為樂，遺產殆盡，各園主以其聲調久足以左右座客也，遂勸之搭班，於為伶人矣。有叔曰薩廉，字檢齋，官至侍郎，止之曰：「優伶，賤業也。吾家何堪為此」？珺如曰：「吾日用至奢，叔能我助乎？倘能助我，將改業，如其未也，請許我自。優亦營業之一，亦何嘗辱及先人哉？叔必令余棄優而仕，試問今日之官之心理之才識，超出伶人之上者能有幾人？與其為齷齪之官吏，毋寧為完全之伶人，貴賤非所計也。」薩無以難之，及曰：「即為伶人，亦不宜唱包頭。」珺如曰：「改唱小生，何如？」明日，即唱《黃鶴樓》，儒將風流，宛然公瑾，喜怒哀樂，描摩盡致。次日，演《奪小沛》，羽翎一發，直貫戟心，尤為他人所不及。由是珺如之名，噪於京師，惟不供奉內廷，懼以門第獲譴也。
　　　　嘲科場聯
有作聯以嘲科場者。光緒朝某科，浙江正主考為殷如璋，副主考為周錫恩，聯云：「殷禮不足徵，業已如瞶如聾，那有文章操玉尺；周人有言曰，難得恩科恩榜，全憑交易度金針。」某科，廣東正主考為劉福姚，副主考為薩廉，監臨為巡撫許振褘、總督譚鍾麟，聯云：「公劉好貨，菩薩低眉；少許勝人，空譚無補。」某科，浙江正主考為李文田，字仲約，副主考為陳鼎，字伯商，聯云：「舊有文名，李仲約無非約略；新開鼎記， 【 杭城錢莊名。】 陳伯商大可商量。」某科，浙江正主考為烏拉喜崇阿，副主考為惲毓鼎，聯云：「鳥不如人，只少胸中一點墨；軍無鬬志，都因偏了半邊心。」某科，某省正主考許某，文理不通，每中一卷，副主考必齗齗與爭，忿甚，因撰聯紀之曰：「天之將喪斯文也，吾其能與許爭乎？」某科，某省兩主考不重文字，填榜日，遇有缺額，於几上落卷中，隨意抽取，聯云：「爾多士論運不論文，碰；咱老子用手不用眼，抽。」光緒辛卯，浙闈主試為李端遇、費念慈，時有聯云：「木子公木不可言，偏於兩浙有緣，無端遇合；弗貝兄弗為已甚，但有千金相贈，舉念慈祥。」
要之，科場人多額少，自必有榜發見遺之士子，好事者肆口雌黃，亦聊以洩憤耳，不識文字及有心作弊者，固亦千百中不得一二也。
某科會試總裁為常熟翁同龢，第三場策題，史學輿地率多舛亂，好事者就其謬誤撰聯云：「司徒托體姜嫄，可憐簡狄淒涼，當日虛徵玄鳥瑞；拓拔建都統萬，為問平城寥廓，何年改作赫連王。」額曰「人地生疏」。某科會元某劉覆試時，居煞尾，總裁為滿洲某相國及孫毓汶、祁世長兩尚書。孫，山東人；祁，山西人。或戲贈以一聯云：「萬金能賣會元，是傳聞也，顧何以忽而榜首，忽而榜尾；八旗不識文字，亦常事耳，而況又力加以老東，加以老西。」是亦言過其實也。
　　　　都人讀亳為毫
光緒辛卯，皖省藩司某署皖撫，亳州牧某往見。延入，坐定，問曰：「亳州去省城若干里？」某答曰：「卑職任亳州，非毫州。」某訝曰：「亳州之亳，都人皆讀作毫，君乃讀作卜，豈不相差太遠乎？」未幾而御史劾以目不識丁，去職。時合肥蒯光典在金陵，對人呼冤不置，謂：「嘗往謁，聞其對僕人云：『速請朋大人。』然則蒯字雖不識，尚明明識得朋字也，且又識毫字，劾以目不識丁，不亦冤乎！」
　　　　半聾不聾
都門有炳半聾者，旗人，覺羅也，工篆刻，不輕為人作。半聾不聾，意謂時人之言，太半不堪入耳，故以半聾自號。
　　　　歸來猶帶粉花香
光緒時，有王某者官部曹，充軍機章京，居正陽門外。某夜入直，忘掛珠，方驅車入城而門已閉，忽覺之，因乞借於東城汪某。汪以王軀短，檢其婦所帶者假之。王致謝時戲吟曰：「百八牟尼珠一串，歸來猶帶粉花香。」汪即變色而入。王出，則汪已候門外，持刀相撲，王亟促御者疾馳，汪以刀斫車輪而返。明晨，仍持刀覓王，王遂乞休沐。久之，始悟所吟為乾隆時譏某相乾女詩，即汪之曾祖母也。
　　　　中日戰事諷聯
光緒甲午中日一役，有人以其事為對聯曰：「王文韶王文錦天津辦防務，李鴻章李鴻藻地獄打官司。」又曰：「棄豐台翁孫雙割地，使日本父子兩全權。」又曰：「衞達三銜冤呼菜市，劉坤一拚命出榆關。」「旅順口已歸日本，頤和園又搭天棚。 【 指將演劇也。】 」
　　　　訪鶴吹牛
翁叔平相國同龢喜豢鶴？光緒甲午，其園中所豢之鶴有飛去不返者，乃自書賞格並「訪鶴」二字榜於京師正陽門甕城中。慕其書者見之，輒揭之去，三易而三揭。時吳清卿中丞大澂方以湘撫督師，禦日人而無功，或撰聯語以紀之云：「翁同龢三次訪鶴，吳大澂一味吹牛。」實亦言之過甚也。
　　　　深於黃老
光緒甲午之役，口天大澂督師赴敵，及啟程，沿途以鐫工自隨，以手自摹仿夏商彛卣文字，銘其槍幹，斑駮幾徧。一夕，師次北道某寺，寺僧來謁，見其輕裘緩帶，取所銘槍，次第摩挱，狀極暇豫。僧退而輕之，語其徒曰：「朝廷真欲以儒將致敵果耶？」未幾率師歸，仍宿寺中，僧復謁之。出語人曰：「貴人作止，洵不可以倉卒測哉。」或叩其胡以前後易評，僧曰：「兵凶戰危，臨事無懼，故輕之。既敗矣；暇豫猶昔，襟懷澹定，非深於黃老者，其孰能之？」
　　　　百人有五十袴
光緒甲午，陳湜領兵出山海關，時後路糧臺委員為某同知，年家子也，貪甚，采購棉衣報銷一萬件，其實十之四五而已。陳軍書旁午，無暇兼顧。一日，宋慶來，譚次，宋故作詼諧語曰：「聞貴營一百人，僅得袴五十襲，其半晨即起，其半尚睡以候袴，有諸？」陳大駭，按得其事，密令人授意使去。明日，移疾歸。
　　　　王壬秋游仙詩
王禾秋所著《湘綺樓集》有游仙詩四首，皆刺光緒朝負有時望之京外諸要人而作者也。其一詩則云：「湘瑟清秋更懶彈，祇言騎虎勝驂鸞。 【 謂余虎恩。】 東華舊史猶簪筆， 【 謂王子畬。】 南嶽真妃肯降壇。 【 謂魏光齋。】 叔夜只憑金換骨，陳平何用玉為冠。 【 各有所指，皆當時從軍者。】 淮王自許能嬌貴，卻被人呼作從官。 【 指李鴻章請任精臺事。】 」
　　　　巧妻常伴拙夫眠文
有人以「巧妻常伴拙夫眠」為題作制藝者，極合光緒初年墨裁，頗足解頤．文云：「有足為妻解者，雖伴眠亦無憾焉．夫妻而曰巧，拙夫非其倫矣．而胡為眠常伴也？詎非天哉！且自天地靈秀之氣，不鍾於男子，則夫其所獨鍾者，宜其愛惜甚至矣．乃不惟不愛惜之，而顧顛倒摧殘之，使之日汨沒於寢興寤寐之間，而幾不克以自保．而身歷其境者，大都習聞見而順受若固然，而并不敢問天意之何居也．今夫一定者前因，凰鳳卜和鳴之雅，而兩岐者資禀，薰蕕占臭味之殊．彼巧妻與拙夫，何容相提并論哉？雪膚花貌，娬媚能増，繡口錦心，聰靈獨絕，而亦非有精而無粗也．克勤克儉，更不辭縫紉井臼之勞．於是戚族之間，有交譽其賢能者，而姑嫜妯娌無論矣．斯巧妻之巧，蔑以加矣．飽食暖衣，寸長莫展，蚤寢晏起，一藝難名，而亦非大智之若愚也．不識不知，幾莫喻絪縕化醇之巧妙．於是日用之端，有難期其洞悉者，而事業功名何望矣．斯拙夫之拙，弗可及矣．且夫妻與夫，敵體之稱也，巧與拙，懸殊之勢也，何巧者常不與巧遇，拙者常不與拙遇也？此其中蓋有天焉．氣數之限人，豐於此者嗇於彼，使妻巧而夫亦巧，則乾坤之清氣，畢萃於一門，豈不甚美，而天弗許也．彼蒼之賦物，益其寡者裒其多，使夫拙而妻亦拙，則宇宙之棄材，轉成為嘉耦，亦復何傷，而天不為也．不然，眠何事也，而漫使伴之哉！是不必為巧妻惜，是不必為拙夫幸．且夫房幃之昵愛，彌徵誼篤唱隨耳．妻也名姝，可耐雞棲豚柵，夫也笨伯，竟諧燕侶鶯儔．儼然冰炭之投，而相近相親，亦復盟山而誓海者，無他，數之常不可逃也．誤我聰明，悔奪天孫之錦，為郎顦顇，敢憎月老之繩．藍昏象　　，乃至載幽憂而不足，旁觀者或猶有名花墮溷之傷也．縱目染而耳濡，伴之有年，拙者或為巧者化，而奏功非旦夕，不知摩盪幾經矣．東　之腹，竟坦當年，西子之眉，不顰何日，為夫者尚其自知愧勵也夫。且夫&#61711;第之燕私，益見情深伉儷耳。妻也鍼神馳譽，錦何讓夫回文，夫也椎魯貽譏，碑竟同於沒字。勉為鑿柄之入，而可親可狎，亦復浹髓而淪肌者，無他，事之常，若無異也。實偪處此，忍忘戒旦於雞鳴，彼皆不知，未必懷慚於鳩守。錦衾角枕，相與歌同夢而難甘，有心人不能無彩鳳隨鴉之慨也。縱神離而貌合，伴之雖久，巧者寧為拙者容，而聚首在晨昏，夫固瑕瑜不掩矣。但得雙飛，那輸蝴蝶，也拚獨宿，卻羡鴛鴦，為妻者尚其自安時命也夫。嗟乎！清才濃福，二者難兼，名士美人，千古同歎，此其中蓋有天焉。彼姝者子，雖不安常處順，得乎？」
　　　　釐正文體上諭書後
光緒朝，有詔釐正文體，孝欽后之意也。或仿制藝體，書其後，寓諧於莊，聲調諧暢。文云：「聖朝崇正學，國本不搖矣。夫文體，固與國體攸關者也，釐而正之，不綦要歟！且夫八股之學，創自有宋，盛於有明，至本朝而斐然可觀，燦然大備，固文章之極軌，郅治之鴻規也。乃自喜事之徒，鄙為無用，趨時之士，棄焉如遺。聖人有憂之，光復典章，釐正文體，煌煌珠諭，炳日星焉。君子曰：是之謂女中堯舜。夫人皆知廢八股腹八股之說之是非矣，曾亦知八股之文體，固何在乎？八股為孔教之真傳，待後守先，直延堯舜禹湯之一脈，點竄典謨之字，出入風雅之辭。語貴不離宗，願志士名流，唐宋以來書勿讀。八股為聖朝之定制，震今鑠古，直合文章經濟為一家，局則擬行世之文，調則效登科之稿，言之如有物。恐矜奇好異，朝廷從此法難寬，可勿正哉！論坐言起行之理，儒士精神虛耗，八股誠足以誤人，似也，而不然也。彼則謂大而能通天之奧，小亦足包格致之精，苟能養到功深，儒將名臣，由此其選，所謂學有本原者視此也。彼習非所用之言，老成者早鄙為惑世之妄談矣。挽既倒瀾，不幾賴彤廷之釐剔乎？論拘文牽義之為，學子固執鮮通，八股或足以病國，似也，而不然也。彼則謂出雖無濟世之良才，處可為安貧之愿士，苟能讀書守分，人心風俗，即有所裨，所謂學無浮慕者視此也。觀民可使由之語，有國者早奉為馭才之妙術矣，作中流砥柱，不仰藉深宮之訂正乎？士習之衰不可回也。聲光化電，甘師巧藝之為；西地愛皮，競效橫行之字。棼棼泯泯，謬誇有用材焉，恨不能令讀八股耳。今得聖母當陽矣，講求正學，綸綍頻宣，語好新奇，功令有所必黜。吾知培閭左之佳子弟，蔚朝右之賢公卿，在此一舉也。列祖列宗，在天之靈，實式憑之已，聖治之隆之萬不替也。金陳章羅，頒為程式；譚林楊宋，在所誅鋤。穆穆皇皇，羣上無疆頌焉，何草非重視八股哉！今又懿旨下降矣，誥誡試官，稟承有自。鑒衡偶舛，磨勘之咎難辭，吾知保四千年中國之文明，壯四千萬士林之元氣，恃此一策也。周公、孔子，斯文未喪，保佑命之已，猗歟盛矣哉！文明以正，有道萬年，他邦人士，行將拭目俟之矣。」
　　　　器物銘
有為器物銘以諷世者，字紙篦云：「大口箕張，咬文嚼字。人棄我取，便便腹笥。食而不化，羞愧無地。一傾吐之，及早變計。」鷄毛帚云：「世不可問，斷尾以全。拾羽作帚，束縛自堅。驅除不潔，塵埃蕩然。可惜大才，乃小用焉。」眼鏡云：「肉眼多昏，重瞳已遙。高瞻遠矚，窮力為勞。獲茲利器，使人昭昭。平增眼福，架鼻而遨。」牙刷云：「惟口啟羞，亦復含垢。積垢毀齒，大開狗竇。有物拭之，晨興之候。短小精悍，誓殲羣醜。」筆架云：「三寸筠管，重於鐵鋤。力不能勝，以譏田夫。君堪肩任，雙管力扶。形成山字，名實相符。」紙扇云：「世界太熱，清涼絕少。賴君一揮，炎氛頓掃。奉揚仁風，居然有道。展之則大，斂之則小。」火爐云：「雪消春暖，圍坐羣來。一爐之外，餘地恢恢。風動聲起，轟轟如雷。丹心共鑒，勿遽成灰。」
　　　　用夷變夏
光緒庚辰，湘鄉曾惠敏公紀澤奉使命至俄，求返伊犂。明年，伊犂條約成。及使命滿期而還，回京，以在俄久，起居習慣，均有歐風，而全家婦孺，悉冠呢帽，躡革履，窄袖緊腰，與歐人無稍差別。京朝士夫見之大譁，而理學家尤深惡痛嫉，謂：「父以道學名世， 【 曾文正嘗與大學士倭文端諸人講學。】 子乃用夷變夏，是真不肖之尤。」物議沸騰，幾欲鳴鼓而攻。時李文正公鴻藻當國，嫉談洋務者如仇，故惠敏還京數年，卒不能大用，以侍郎終。
　　　　半世英雄誇獨異
張樵野侍郎蔭桓未遇時，每為世所詬病，既顯貴，則頗有所表見，羣謂為嶺南之第一人也。光緒朝署戶部侍郎，嘗自鐫一印，曰「紅棉老人」，凡與人書楹聯，悉用之。某作詩以諷，而張安然也。其詩云：「從來槐棘譽三公，誰識紅棉位少農。半世英雄誇獨異，一條光棍起凡空。繁華畢竟歸搖落，衣被何曾及困窮。莫謂欲彈彈不得，二槌 【 槌與徐音近。】 方議撼長弓。」時都下盛傳二徐 【 致祥、郙。】 有劾張之說，但未發表耳。
　　　　自上當
清河富室王氏設質庫於邑城，累世矣。代遠，子姓繁，有仍擁巨貲者，有仰此自給者，營業之事，則擇一人主之。光緒時，主之者為壽萱觀察錫祺。壽萱好學，好刻書，嘗刊《小方壺齋輿地叢鈔》，於營業不甚措意。而族眾忌之，意其主持有年，必增益多金，思有以傾之也。乃各出其長物，典於質庫，而必取重值。庫夥以典物者之亦主人也，不得不如數以應之，凡若此者，幾於無日蔑有，而因應窮矣。架本 【 典肆之資本曰架本。】 不足，壽萱則以假貸資挹注，久之，遂破產。時人為之語曰：「清河王，自上當。」蓋質庫一曰典當，俗謂質物曰當，為人所欺曰上當。王氏之當，非壽萱一人所設，族眾亦主人，而各以己物往質，故為自上當也。
　　　　三姓合一家
蕭某妻死無子，乃娶再醮婦。婦挈前夫之子以至，即俗所謂拖油瓶也。旋為其子納婦，久而不孕，於是又買他人子以為孫。或以一聯謔之云：「三姓合一家，祖孫父子；七銅配八鐵，露水夫妻。」
　　　　大瘋歌
粵南為瘴癘之鄉，有大麻瘋，一名癩，到處流行。犯之，眉毫盡脫，鼻洞穿焉。有遭其厄者，或仿漢高祖《大風歌》以嘲之曰：「大瘋起兮自飛揚，安得猛士兮守鼻梁。」
　　　　姚姬
光緒乙未、丙申間，張文襄權江督，幕僚多才俊。值暮春佳日，相約踏青，訪袁子才隨園故址，謁其墓，七姬墓亦在焉。隨園大門外有石碣，所鐫者為王夢樓之撰序，姚姬傳之題名，咸摩挱憑弔久之。歸途，集上元顧石公孝廉家園，縱談游事。石公亦秣陵耆宿也。某觀察夙有通才之目，席間謂石公曰：「袁公七姬，其一姓姚，頃見石碑上有姚姬傳 【 讀作去聲。】 字樣。此傳，公曾讀過否？」石公瞠目不能答。某歸而告人，其人諷之曰：「君於聲音訓詁之聲，思過半矣。」
　　　　習氣大全
張文襄初督江南時，朝令暮更，政局為之一變，其時難免有竊竊議之者。一日，賓僚讌集，談論及之，有掌教某公莞然曰：「諸君無費詞。以我視之，張公直一部習氣大全耳。」眾請其說，曰：「世所謂書生習氣，名士習氣，紈袴習氣，官場習氣，滑頭習氣，與夫近世之新界習氣，張公胥兼而有之，得不謂之習氣大全乎？」
　　　　紅頂之區別
光緒朝，京外官吏之三品以下者，泰半得有紅頂，名器之濫，至此極矣。或為解釋之：曰箋紅，私函陳請者之所得也：曰銀紅，行賄納捐者之所得也；曰血紅，誣盜殺民者之所得也；曰洋紅，辦理交涉者之所得也；曰喜紅，辦理大婚典禮者之所得也；曰老紅，循資按格之所得也。其有名為肉紅者，則其所得，或自充上司之孌童，或令妻拜貴人為義父，或使妾與顯者薦枕席，皆屬之。
　　　　湖南義棧
周某某任安徽巡撫時，戚友之眷，皆可入居署中，時人目為湖南義棧。朔望行香日，婦女出觀，大堂上下，異常嘈雜，而某不之怪也。
　　　　達材
光緒中，長沙設達材館，頗不理於眾口。或集成句以諷之云：「何哉爾所謂達者，以為未嘗有材焉。
」 
　　　　江河標榜
光緒朝，江建霞京卿標督湘學時，有謂其關防不謹者，乃以「江標」二字撰聯譏之云：「為文不在工，但須進得水多，從此江河將日下；賣學祇要票，盡是排班木偶，任他標榜自風流。」然非實錄也。
　　　　黃粱一夢
梁鼎芬嘗知漢陽府，辦理警察，人怨其嚴，曾相率罷市數日。其所募巡士，無論冬夏，頭戴暖帽，紅綠絨項，身服紅號掛，綠袖口，白團心，下著黃色土布袴，一人之身，五色俱備。又仿海小菜場式，築屋數楹，晨收小菜捐，午後收洋雜貨攤捐，夜收醫卜星相捐，實以供經費也。或製聯贈之曰：「一目不明，開口便成兩片；廿頭割斷，此身應受八刀。」額曰「黃粱一夢」。
　　　　求榮反辱面無光
侍讀學士榮光以爭設津浦鐵路車站事，未洽輿論，至褫職。或為上聯嘲之曰：「榮光爭設站，求榮反辱面無光。」一時對者紛如，或曰：「勝保妄談兵，未勝先驕身莫保。」或曰：「載振為藏嬌，千載一時名大振。」或曰：「達賴乞外援，欲達終窮近近賴。」
　　　　可憐光彩生門戶
滿洲志伯愚將軍銳起家科第，為德宗珍嬪、瑾嬪之兄，然未嘗一日居要津也。或撰一聯張之於其大門云：「可憐光彩生門戶，未有涓埃答聖朝。」
　　　　高唱揮毫
志伯愚嗜劇，能自唱，尤好觀《打金枝》，耳熟能詳，是劇中之「金烏東升玉兔墜」句，不覺時出諸，然未能工也。平時與人書札，輒喜作狂草，亦不工。或嘲之以偶句云：「忽然高唱，金烏玉兔之聲；偶爾揮毫，牛鬼蛇神之字。」
　　　　一龍一鳳一豬
有某編修者，喜諧謔，工聯語。某年，某乎屠婦壽辰，作聯壽之。屠婦，家小康，夫亡矣，子已入泮，且有孫。其聯曰：「祝聖壽於夏六月，祝慈壽於冬十月，祝爾母壽於秋八月，三壽同登，一龍一鳳一豬，哈哈豈非笑話；有賢子在庠序中，有賢孫在襁褓中，有賢夫君在地獄中，羣賢畢至，可喜可歌可泣，太太何以為情。」
　　　　龍蟠虎踞
提督楊金龍官兩江督中協鎮時，嘗暱歌妓李玉仙。張文襄自鄂督移權江督，挈親信某弁以至。至，則率衞隊及自強軍，且保其秩至副將。其人恃文襄之寵，勢張甚，視江南提鎮蔑如也。既而豔玉仙名，時往顧曲焉。金龍，固江南武僚中之有聲望者，亦負氣不相下，每入夜，各召集羣黨以往，縱酒酣歌，迨夜闌客散，龍虎分踞一室，相持不去，如是者數閱月。玉仙固黠者，且長於外交，竭力調停，然亦殊有左右為難之苦。一日，顧石公從友飲其家，玉仙諗其為名士也，酒闌，乃出白綾帳簷一幅，丐題額。石公揮毫書「龍蟠虎踞」四字以贈，蓋諸葛亮論金陵形勢云：「鍾阜龍蟠，石城虎踞，真帝王之宅也。」
　　　　來賓堂
常熟鹽梟，綽號雁鵝黨，其渠魁某積非義財，營巨宅，丐某名士題額，並索聯語。某書「來賓堂」三字予之，並集句為聯云：「一曲沙彈綠綺，半窗晴日寫黃。」隱「雁鵝」二字。梟固不解，喜甚，懸之堂中，或告以意，乃毀聯額。
　　　　木頭
光緒朝，安徽之某縣知縣先後繼任者，為查某某、李某某二人。邑人有聯以嘲之曰：「前七月初八，後七月初八，笑他接印同期，未見得文光射斗；去一個木頭，來一個木頭，只要愛財若命，都恐怕擔子難挑。」蓋查、李兩字皆從木，其履任之期均為七月初八日也。
　　　　左右國人諸大夫曰賢
光緒朝，柯逢時督辦膏捐。有某某者以百計夤緣，都鄂省膏捐差，遂恣為聚歛，復於膏捐外假籌餉名義，增門面稅及煙酒糖各稅。朱死，或輓以一聯曰：「門面有稅，膏捐有稅，煙酒糖有稅，畫策無遺，求也可使之富；左右曰賢，國人曰賢，諸大夫曰賢，蓋棺論定，今之所謂良臣。」
　　　　執柯伐柯
柯逢時撫粵西，人病其嚴，乃製聯誣之云：「逢君之惡，罪不容於死；時目曷喪，予及女偕亡。」額曰「執柯伐柯」。
　　　　執牛耳者牛飲
某社宴集，社長豪於飲，醉而罵坐，末座少年諷之曰：「執牛耳者固可牛飲乎！」
　　　　光緒戊戌諧聯
光緒戊戌政變，某為聯紀之曰：「金鑾寶殿唐天子， 【 指唐景崧。】 錫蠟胡同張大人。」又曰：「四品京堂，查無下落； 【 指王照。】 三人會辦，別出心裁。 【 指吳懋鼎等所辦農桑叵。】 」又曰：「昭信股票有千萬，經濟特科無一人。 【 是年保而未試。】 」
　　　　尤物移人
光緒戊戌，陳寶箴撫湘時，力主變法，王壬秋常面諷之。然陳喜與談，嘗謂其子三立曰：「尤物移人，勿被誘惑。」蓋三立亦樂於親王也。
　　　　充漢奸
光緒己亥，剛毅下江南籌餉時，候補道陶榘林觀察前往稟謁。陶美鬚髯，素有大鬍子之稱。剛一見，遽謂之曰：「以君之貌，若充漢奸，真無愧也。」陶無詞以應。
　　　　實為德便
德掙山中丞撫粵省，辦差者於署中建溷樓一所，四周圍以玻璃窗，光明洞澈，略無纖翳。外加管鑰惟中丞得如廁，不許他人闌入。幕中數友皆選事人，　日，或題一額懸其上曰「實為德便」。
　　　　此處禁止小便
有譏人之不識者曰：某甲性愚蠢，目不識丁，其妻諳文學。一日，外舅家有喜事，妻命其往賀，且告之曰：「吾家皆恨爾愚昧不識字，今教爾數字，爾誌之，可不為所輕視矣。」遂告之曰：「予家大門上有喜字，兩旁之聯，左為『國恩家慶』，右為『人壽年豐』。汝其誌之。至門，必指之以語人曰『此喜字及國恩家慶人壽年豐九字，書法甚佳。』對門有米店，其門板上貼有『求現不賒』四字，可指以語人曰：『此求現不賒四字，亦秀潤可喜。』後院井畔亦貼有一紙曰：『此處禁止小便。』婆必須於欲溲時，佯奔井畔，作欲溲狀。乃至，則急停止，而言曰『此處禁止小便，予幾誤矣』於是他人必不敢謂汝為不識字之人。」甲大喜，命妻數教之。及至，則見外舅外姑及妻之姊妹均立門次。甲亟指門而言曰：「佳哉！此喜字也。佳哉！此國恩家慶人壽年豐八字也。書法何若是之佳。」外舅等皆以為奇，私念人皆謂渠不識字，今何能隨口道出也。又指對門米肆曰：「彼求現不賒四字，亦不亞於此。」旋肅之入，款以盛饌。未幾，甲忽欲小便，乃急奔後院，果見井次有字一行，遂大聲曰：「此處禁止小便，予誤矣！」遂奔往他處溲之。外舅更喜，以為有壻如此，可無誤於女矣。宴後，散坐，外姑欲指一字以試之，遂指其姨氏裙間所繡萬字而問之，甲瞠目不能答。久之，舉室大鬨，甲愧甚，無地自容。俄而急智忽生，遂答曰：「此喜字。」眾曰否。甲又曰：「然則此為國恩家慶人壽年豐矣。」眾又譁曰：「否否。」於是大聲呼曰：「是求現不賒也。」眾又搖首。曰：「然則是此處禁止小便矣！」外舅大怒，摽之於大門之外。
　　　　旅順送向何處去
光緒甲午之役，我敗於日，龔照璵以旅順不守，乃即偕衞達三行。衞被誅，龔久羈於獄，得不死，庚子拳匪亂，遂自出獄，和議成，脫身南歸。是年六月六日，為其六十壽期，乃預定宴客三日。邑人張某素與龔有隙，一日，忽肅衣冠而入，長揖曰：「六哥，今日樂矣！容弟一言可乎？」龔曰：「願承教。」張曰：「弟近閱新書，始知國民乃國家之主體，弟亦國民也，土地之存亡，應負一分之責任。請問六哥，前年以弟之旅順，送向何處去？今日能見還乎？」龔大窘，狂呼逐客。次日之晨，其門首忽有聯云：「稱六太爺，上六旬壽，欣占六月六日良辰，六數適相逢，曾聽得張六先生，大踏步闖進門來，口叫六哥還旅順；坐三年監，陪三次斬，賺得三代三品封典，三生願已足，最可憐達三故友，小錢頭不如咱洒，冤沉三字赴黃泉。」龔慎甚，大索數日，不得其人。 【 「小錢頭不如咱灑」者，合肥土語。】 
　　　　嘲鴉片及拳亂聯
雲南大觀樓長聯，為孫髯如所撰。上聯云：「五百里滇池，奔來腕底，披襟岸幘，喜茫茫波浪無邊，看東驤神駿，西翥雲儀，北走蜿蜒，南翔縞素，高人韻士，何妨選勝登臨。趁蟹嶼螺洲，梳裹就風鬟霧鬚，更蘋天葦地，點綴些翠羽丹霞。莫辜負四圍香稻，萬頃晴沙，九夏芙蓉，三春楊柳。」下聯云：「數千年往事，注到心頭，把酒凌虛，歎滾滾英雄誰在。想漢習樓船，唐標鐵柱，宋揮玉斧，元跨革囊，偉烈豐功。費盡移山辛苦。儘珠簾畫楝，捲不起暮雨朝雲，更斷碣殘碑，都付與荒烟落照。祇贏得幾杵疏鐘，半江漁火，兩行秋雁，一枕清霜。」或倣其體以嘲吸鴉片煙者，上聯云：「五百兩煙泥，賒來手裏，價廉貨淨，喜洋洋興趣無窮。看粵誇黑土，楚重紅瓤，黔尚清山，滇崇白水，枯成辨色，不妨請客閒評。趁火旺爐然，煮就了魚泡蟹眼，正更長夜永，安排些雪藕冰桃。莫辜負四稜響斗，萬字香盤，九節老鎗，三鑲玉嘴。」下聯云：「數千金家產，忘卻心頭，癮發神疲，歎滾滾錢財何用。想名類巴菰，膏珍福壽，種傳鶯粟，花號芙蓉，橫枕開燈，足盡平生樂事。儘朝吹暮吸，那怕他日烈風寒，縱妻怨兒啼，都裝做天聾地啞。只剩下幾寸囚毛，半抽肩膀，兩行清涕，一副枯骸。」光緒庚子五月，義和拳匪設立神壇於京城之清涼庵，或亦倣其體作一聯云：「五百石糧儲，助來壇裏，登名造冊，亂紛紛香火無邊。看師尊孫臏，祖託洪均，神上太公，單傳大士，伸拳閉目，總言靈爽憑依。趁古剎平臺，安排些蘆棚藁薦，便書符念咒，遮蔽那鉛彈鋼鋒。莫辜負腰纏黃布，首裹紅巾，背繞赤繩，手持白刃。」下聯云：「萬千人性命，付與團頭，濃夢酣眠，明晃晃刀槍何用。想焚燬教堂，圍攻使館，摧殘民舍蹂躪官衙，張膽喪心，那得天良發現。矧殺人越貨，直自同猘犬貪狼，縱作怪興妖，今已化沙蟲腐鼠。只贏得台偃龍旗，門隳魚鑰，宮屯虎旅，道走翠華。」
　　　　秉節衡才
光緒庚子之亂，巡視長江大臣李秉衡力言義民可用，一意主戰，致釀不可收拾之禍。然其巡撫山東時，頗以清介自負，惟吏治則畧無起色。時有擬聯嘲之者云：「秉赴青齊，河海鹽漕，無一不稀糟稀爛；衡才懸黑鏡，智愚賢否，全都是糊裏糊塗。」
　　　　某太史嘲剛毅詩
剛毅年老而善忘，廣座之中，恆說訛字，如稱虞舜為舜王，讀臯陶之陶作如字，瘐死為瘦死，聊生為耶生之類，不一而足。光緒庚子之拳亂，剛實搆之，某太史戲撰七律以嘲之云：「帝降為王虞舜驚，臯陶掩耳怕聞名。薦賢曾舉黃天霸，遠佞思除翁叔平。一字誰能爭瘦死，萬民可惜不耶生。功名鼎盛黃巾起，師弟師兄保大清。」
　　　　相國先從馬後死
光緒庚子，兩宮西狩，剛毅亦為扈蹕大臣之一，卒於聞喜縣。或仿《長恨歌》體記其事，有云：「回頭一顧殺氣生，江南司道無人色。」又云：「六軍欲發可奈何，相國先從馬後死。」
　　　　僅有半通
蘇人迷信五通，光緒時，明詔興學，有創廢祠廟為黌舍者，吳縣某鄉僅有五通祠，將毀矣，耆民尼之。某紳素開，知耆民之識字無多也，乃語之曰：「吳之五通，自湯文正頒諭廢祀以後，已泰半除之矣今亦僅有半通耳，果何惜耶？」此蓋襲蒲留仙語而譏其半通也。
　　　　張李互詆
張文襄公意氣傲岸，不可一世，李文忠、劉忠誠皆與之意見參差。光緒庚子，張、劉既訂東南之約，李在京，惟日往來於聯軍總統瓦德西之門而已。張遺書誚讓之，李告人曰：「香濤作宮數十年，猶是書生之見也。」蓋謂其不諳大局也。張聞而勃然曰：「少荃議和兩三次，遂以前輩自居乎？」時人目為天然對偶。
　　　　兩江呆人障三省釣魚行
金陵久為粵寇洪秀全所據，自湘鄉曾忠襄公國荃克復以後，戰兵雖遣裁，而留防湘軍常萬數。　故同、光之間，江督一缺，必於湘軍宿將中選之，蓋非此不足安其心，且恐有他變。楊金龍，亦湘人，提督江南十餘年，雖跋扈，而朝廷不敢動， 【 哥老會多湘人，楊即為其魁，遇事擅專，督臣不能制。】 亦此故也。光緒甲午、庚子間，劉忠誠公坤一督兩江，前後殆十載，金陵遂儼為湘人湯沐邑矣。然忠誠壯歲從軍，起為監司督撫，所至大有聲。晚年督兩江，則暮氣乘之，且烟霞癖甚深，故軍政吏政，一切守故常，不復圖振作。而幕客親私無所事，惟日於秦淮溪邊釣魚巷中歌舞為樂，謀差營缺者亦皆奔走於其間，忠誠聲譽遂日衰。督署前東西轅門橫額上所書，為「兩江保障三省鈞衡」凡八字，有善嘲者，以拆字法易之曰：「兩江呆人障，三省釣魚行。」
　　　　慫恿鬼子拔俊賢
光緒庚子拳禍之興，八國聯軍坌至，統帥瓦德西徵詩。有一丐者在平度，唱《蓮花落》云：「可憐可憐，西洋鬼子殺來也。沈郎年強多奇才，慫恿鬼子拔俊賢。一篇律賦，一篇墨裁，首陽隱士齊出山。道讀書萬卷，鬱鬱山林何為哉？快收拾筆墨紙硯，到交民巷去試試看。」
　　　　藉外人之勢以鞭我
京師御者高七，性兀傲，好鬬，鬬必以勝為快，稍撓挫，則終日尋讎不休，必勝乃已。光緒辛丑，拳亂既平，為某國公使御者，擁蓋策贏，意氣頗自得。一日，出前門，路窄，不能方軌，適前有一老者，策薄笨車，逡巡不進，高七怒目叱之曰：「誰何之車，乃阻人道，不速行，將鞭汝。」老者唯唯，微哂曰：「此我自有之車，非他人車也。汝今日藉外人之勢以鞭我，我又何辭，安敢不順受？」高七無應，悒悒不樂，越數日即入西山某寺為僧。嘗端居一暗室，閉目趺坐，有人問之，始終無一語。
　　　　臭溝
京師街市溝渠，以管理溝渠河道大臣總轄之，而街道御史實董其事。每年一開，例在二三月間，四月而畢，正舉人會試期之前後也。時人為之語曰：「臭溝開，舉子來。闈墨出，臭溝塞。」
　　　　榮王瞿之號號
榮文公忠公祿別號曰略園，王文勤公文韶號曰退園瞿子玖相國鴻　幾別號曰止庵，時皆在位．或謂榮略而不略，王退而不退，瞿止而不止，合以張文襄公之洞之校閱經濟特科卷，被人翻案，可謂香濤不香．榮卒，某主政輓以聯云：「此一文忠，彼一文忠，彼弭亂之終，上釀亂之始，并宮府中外以調和，誰為罪魁，誰為功首，必有定論矣；成也相國，敗也相國，敗不居其過，成則居其名，更戊戌庚子諸禍變，而竟生榮，而竟死哀，謂非厚幸歟？」又某太史輓聯云：「天外尚有康梁，聞此老全歸，縱使筆底千言，幾時論定；地下若逢剛啟，話當年同事，只為腰纏萬貫，一步來遲。」
　　　　不倒翁
某相國枋政時，一日，有客報謁，自稱門生。既見，即獻漆盒一事，啟視，乃不倒翁大小百枚也。客去，僕偶檢視，見各粘有名字，最大者即相國之名，餘則各部院及奔走其門下之人。蓋中並有二十四字云：「頭銳能鑽，腹空能受。冠帶尊嚴，面和心垢。狀似易倒，實立不仆。」亦言過其實也。
　　　　琉璃蛋
某京卿遇事發言，多模棱，絕無偏倚，時人呼之曰琉璃蛋，形其圓滑也。
　　　　那像胡同
那某官京師時，曾於京師內城之某胡同擴其居宅，附近之民居商店悉購之，改建西式園林。有過之者曰：「美哉此屋，金谷園、半閒堂不是過矣。不審此胡同亦將改名否？」旁有答者曰：「宣武門外丞相胡同，以明嚴嵩所居得名，後人惡嵩，改為繩匠。魏染胡同，以明魏忠賢所居得名，後人惡忠賢，改為魏閹。旋有某名士以閹字污目，改魏為染。今之金魚胡同，可名那相胡同，聞者傳訛，若改為那像胡同，可也。」
　　　　萬壽疆百姓遭殃
光緒壬寅，張文襄督鄂，時方舉行孝欽萬壽，各衙署懸燈結彩，費鉅萬，柬請各國領筵宴，並奏西樂，唱新樂國歌。酒闌，某忽語梁某某曰：「滿街都唱愛國歌，未聞有人唱愛民歌者。」梁曰：「君胡不試編之。」辜鴻銘略一佇思曰：「余已得佳句四，君願聞之否？」曰：「願聞。」曰：「天子萬年，百姓花錢。萬壽無疆，百姓遭殃。」坐客譁然。
　　　　錢必進
檀某嘗為福建學政，按臨福州，從者不謹，榜發，輿論大譁。落第士子乃於謁聖之日，以肩輿舁紙糊秀才一，藍衫雀頂，題其名曰錢必進，鼓樂喧闐，游行城內外，投刺拜客，作種種滑稽舉動。後檀為御史所劾，遂落職。
　　　　搆腹稿作八股文
某年，考試東西洋留學生，題為「天行健君子以自強不息」。既畢試，遊三頁子花園，汪某某與焉。時動物園有一象，行步蹣跚，或笑謂汪曰：「此象規行矩步，身軀搖晃，殆正搆腹稿作八股文。」蓋譏汪之曾應科舉耳。汪笑應曰：「誠哉是言，象作文之題，且為『天行健君子以自強不息』二句也。」蓋「天行健」句上有「象曰」二字也。
　　　　皆服外國之服
光緒中葉後，出洋留學者日多，以我國衣冠之為外人所揶揄也，皆改西裝，及歸，亦沿用之。於是凡在都會及通商口岸之少年，以為是固學生之標識，足以誇耀鄉里也，乃相率仿效。頑固黨見而大憤，惡其服或外國之服，加以誚讓，黠者還叩之曰：「吾改西裝，固外國之服矣。公試臨鏡自照，亦古之深衣否？蓋亦滿洲衣冠耳。滿洲在明亦外國，是公與吾，固皆服外國之服也，又奚擇焉！」
　　　　冠蓋京華白眼多
張文襄在京時，自書門聯云：「朝廷有道青春好，門館無私白日閒。」一日，退值歸，見聯旁綴有小字，細審其語，則「優游武漢青春賤，冠蓋京華白眼多」也。亟命毀之。
　　　　犂牛
德駐膠澳總督某通華文，頗有文采。嘗謁魯撫，撫某問以公子幾人。膠督曰：「某有數字。」因一一語以所業。撫大贊曰：「真犂牛之子哉！」膠督色變，即問曰：「大帥公子有幾？」某一一告之。膠督曰：「然則鄂人於犂牛相去殊遠，公真為犂牛矣！」某尚以為贊美也，相與大笑。
　　　　小女子亦知稼穡
崇恩字雨鈴，光緒朝嘗官山東巡撫。某年陛見回任，道出濟河，旅店壁上有齊河縣崔令詩云：「為因相驗下西鄉，二八佳人割稻粱。□□□□□□□，打道回衙坐大堂。」他人見之必為捧腹，而崇特於接見時，極力揄揚，且云：「崔大哥，汝詩必傳，但必得我崇雨鈴代作詩序方可。」遂脫口曰：「齊國有崔大夫，勤政愛民，化行俗美，雖小女子亦知稼穡之艱難，故詩人作詩以美之。」
　　　　鐘撞和尚
有女學生某嫁男學生某，二人常以中國主人翁主人婆自命。一日，共論時事，慨然曰：「今日此事，祇有做一日和尚撞一日鐘耳。」妻曰：「吾之意，亦與君同，做一日鐘撞一日和尚耳。」蓋皆諷時之語也。
　　　　羣盜如毛
端方撫鄂日，順、直、秦、晉捐例大開，以候補道到省者一日數起，皆接見而厭其煩，謂人曰：「此真羣盜如毛也。」
　　　　端人不若是也
端方督兩江時，有刻薄者曾撰一聯誣之。其上聯云：「賣差賣缺賣釐金，端人不若也。」 【 以一事例之，有某者以知府得綜理財政局差，許感之甚，會端移節北洋，許特餽白金二萬以報之，美其名曰贐敬。然許卒以中飽敗。】 下聯云：「買書買畫買古董，方伎何其多乎。」外間盛傳端在江南，曾侵吞賑款銀至二百餘萬兩之多，經言官揭參，固查無實據也。
　　　　五鴿道
咸、同軍興而後，以至光、宣之間，各省需次官員，流品極雜，而江南為尤甚。有趙某者，父以總兵官領軍，戰沒於圍攻金陵之役，詔照提督陣亡例從優賜卹。某遂以父蔭得道員，服闋後，仍發江蘇，歷任總督，以其忠裔，常畀以要差。某亦粗識之苶，惟於筆畫稍為重密之字，即不甚了了，然性黠甚。一日，赴同官之召，在酒樓西餐，侍者以菜單進。某茫然，因就座客五人點菜單中，各圈記一品，示侍者。侍者詣以尚需別味否，某大聲曰：「如是足矣！何必問？」侍者心異之，然不敢再詰，唯唯去。須臾肴進，則皆紙包鴿子也。座客相顧大駭，既而始各恍然，自是，人皆呼之曰五鴿道。
　　　　曷不流覽圖史
端方督兩江，時江寧將軍為清某。一日，清謁端，見之於籤押房，房懸名人書畫，有錢大昕對聯，清詢錢為何朝人，且誤讀昕為斤。端以近代人物告之。清曰：「公好骨董，此聯有何可賞？」又指惲南田畫之署款「壽平」二字以言曰：「此甚，仕壽平隸何旗？」端曰：「壽平為陽湖人，揮莘耘中丞之族祖也。」清曰：「今官何省？」端曰：「公欲識其人，亦何不可，惟不能久於任矣。今日畫省餘閒，曷灴流覽圖史乎？」
　　　　死惜九年遲
當唐薇卿中丞景崧權撫臺灣時，七次電爭割地，臺人擁唐暫主民權。時有所聘志局纂修閩中鄭孝廉，貽書中丞，略謂謀人軍國，敗必殉之，書未達而中丞已出險。光緒乙巳，唐卒，鄭寄聯以輓之云：「死惜九年遲，回頭總統虛名，中史頓開民主局；論難千載定，放眼臺灣義舉，後人誰繼我公賢？」
　　　　一木焉能支大廈
城南書院山長陳本欽捐廉修理魁星樓，工未半而金已罄，不能竣事。院生乃將「本欽」二字拆之，作一聯云：「一木焉能支大廈，欠金何必起高樓。」
　　　　所貴者胃
京師有貴冑學堂之設，凡王公及一二品大員之子姪均得肄業，而以八旗子弟為多。習於驕貴，不問課程，及講堂授課，雖亦就座，然或互相談謔，或大聲唱戲，教員之講授自講授，學生之談唱自談唱也。一日，歷史教員某授課，學生談唱自若，教員無奈，低聲曰：「諸君亦聞之乎？」學生若不聞，再三言之，始有某貝勒之子問曰：「君何言？」教員又言之，貝勒之子作厭惡聲曰：「既講矣，已畢乃事，何必問吾輩之聞不聞乎？」教員默然。
順天劉某為堂中庶務員，一日，有友訪之，談次乃曰：「貴堂學生叫囂淩雜，絕無秩序，有類市井小人。而供給學生之肴饌，既精且盛，為值至昂，每餐需銀數兩，其胃納甚健，食器輒罄。是貴堂學生之所貴者，脾胃而已。」
　　　　腹諸穢物
無錫施叔隅，名建烈，性嗜酒。嘗會飲某所，一貴官施施從外來，丹其頂矣。筵次，適有巨蠅餂酒，僵不能起，貴官固利於口者，借蠅諷施，曰：「若貪酒，貪酒則宜死。」施撮蠅至案上，謂曰：「若腹肥腦滿，戴紅頂，儼如二品大員，然腹中所儲，祇有穢物。」即破蠅腹以眎貴官曰：「何如？」貴官大慙，拂衣逕去。
　　　　嗜好與俗殊酸鹹
某鹺賈暱一妓，將娶之為妾，有成議矣。或贈以詩曰：「淡紅衫子淡羅裙，淡掃蛾眉淡點脣。祇為一身都是淡，將來嫁與賣鹽人。金錢買得東施去，底事干卿夢不安。亦淡亦鹹風味外，惹人都為一身酸。」此妓面麻鼻偏，眇一目而又傴僂，詩故以東施擬之。鹺賈嬖之甚，客詰之，則曰：「我固嗜好與俗殊酸鹹也。」
　　　　肴猶未到口先呀
飲食之人，人皆賤之，謂之饕餮。有易七麻子者，食量素宏，或嘲以詩云：「好喫無如易七麻，肴猶未到口先呀。嘗將一箸箝三片，慣聳雙肩壓兩家。嚼進嘴邊流白沫，撓穿碗底藍花。酒闌人散無多事，閒倚欄干剔板牙。」
　　　　豬喫料理
光緒末，日本東京某鐡道學校有我國學生七人卒業，皆列優等，意得甚，約至精飬軒，互相酌酒以為賀．及門，下女鞠（月丞）以迎，入座，進食，請擇肴，七人不識西文，皆茫然．一黠者劉某曰：「前列者必不劣．」眾以為然．於是反如教，擇數肴，次第傳進，則皆龍蝦，青蟹，鷃鶉，山雞之屬，酒則上等香檳，勃蘭地之類，煙則錫包雪加，恣意狂吞，讙笑並作。餐畢，則人需日幣十餘元，合之近百元，各以所攜餅金畀之，尚不敷，乃分遣數人出外措資，餘留餐館以待。久之，始返而償，連稱慚愧而出。詰朝《朝日新聞》揭載其事，題曰《支那豬&#63352;料理&#63387;食》，譯之為《中國豬喫料理》也。
　　　　得意風雲快馬蹄
縣署捕役，以緝捕盜賊為專責，遇有要事，則騎而出，俗謂之曰馬快。某馬快者，充役入，富矣，新搆廳事，落成日，乞某名士書聯。名士怏怏，乃強為書之，援筆落紙，大書「及時雷雨龍」五色，佯作色曰：「此下應『舒龍甲』三字，今誤將龍字顛倒，奈何？」馬快云：「先生書法高妙，雖顛倒無妨。」乃續書舒甲二字。其下聯為「得意風雲快馬蹄」句，因亦倒寫「馬」字於「快」字之上焉。
　　　　祇為一人歌有慶
孝欽后七旬壽誕，有人為撰一聯，其上聯云：「今日幸頤園，明日幸南海，何時再幸古長安？億兆民膏血全枯，祇為一人歌有慶。」下聯云：「五十割交趾，六十割臺灣，而今又割富朝鮮。四萬里封圻日蹙。欣逢聖壽祝無疆。」
　　　　賭鬼顏歡
江蘇諮議局開幕前，討論會場禮節，有謂須衣外褂者，有謂須衣方馬褂加一大帽者，爭辨頗久。及開局，副議長提出議案，有禁止雀牌一條，嗣因各議員反對而止。有人集此二事，作聯嘲之曰：「雀牌議案不須提，賭鬼顏歡，有教育界法律家數十人竭力維持，從此空勞禁止；馬褂問題何日決，旁觀齒冷，費諮議局籌辦處一二日悉心探討，臨時仍復參差。」
　　　　一半功名一半財
某省有顯者某以中年起家佐貳，洊至兼圻，擁資數百萬。滑稽者就其生平之事詠之，成一聯云：「三分村路三分土，一半功名一半財。」
　　　　能者下流
山東有候補知縣二人，一熊姓，一卞姓。熊屢得優差，卞忌之。一日，遇於友人所，乃拆熊字為句以誚之，云：「能者多勞，跪斷四條狗腿。」熊曰：「我可對。」卞詢之，熊曰：「下流無恥，伸出一點龜頭。」拆卞字也。
　　　　禽獸相爭
某郡太守張某性愛鶴，署中常蓄數十隻。有一純白者，頸懸一牌云：「此鶴本府所愛，有犯之者受重懲。」一日，童驅鶴過市，突有猛犬至，嚙死之。詢知犬為蔡姓豆腐店所蓄者，歸報太守，出票拘之。蔡求計於陳某，陳為之作狀，中有云：「鶴雖有牌，犬不識字。禽獸相爭，於人何與？」太守無以駁之，叱之去。
　　　　魚龍變化
江北某校教員龔象衡以督課嚴，為生徒所恨。有黠者，於夜中就其姓名以拆字法題一橫額於其房門，曰：「魚龍變化。」又題一聯曰：「龜為首，豕為身，不可與共；龍其頭，魚其腹，難以偕行。」
　　　　性情習慣皆在放任一方面
錢塘室女徐新華著有《彤芬室筆記》，中有一則云：「烟禁厲行，又禁纏足，而天足漸多，戒烟者百不一覯。無他，國人性情習慣，皆在放任一方面。臥而吸烟，放任也，不纏足，亦放任也。故一有效而一無效。」
　　　　諷世俗語詩
有集俗語為七絕以諷世者，其詩云：「奸淫造孽杜唐王，一代做官七代娼。善惡分明終有報，從無強盜好收場。小人得志亂顛狂，不管旁觀說短長。千丈麻繩終有結，一身做事一身當。今日人心最不平，弗圖來世有人生。黃狼攢在雞棚裏，吸盡黃河洗不清。幾隻貓兒不喜腥，誰能拔去眼中釘。強人自有強人守，晦氣層層不找零。寅年要喫卯年糧，光打精來精打光。東手接來西手去，一雙空手見閻王。創業容易守業難，日求三飽夜求安。得閒且過今朝事，坐喫山空海要乾。事無難易在誠心，那怕山高又水深。如把工夫加十倍，何憂鐵尺不成針。火燒尾巴尚從容，燈盡油乾命運終。開好天牕說亮話，外頭好看裏頭空。滿地黃金又白銀，橫財弗賦命窮人。當光喫淨誰來問，少了銅錢六親。終日奔波假作忙，前人種樹後人涼。喫了黃連無處話，好如雪上又加霜。」
　　　　速做官去
林琴南孝廉紓嘗於齋壁揭一文，謂：「凡為人子，當盡孝。」人見之者皆弗解。林曰：「我有兩子，今我猶健，固無待其養我。書以曉之，為晚年計也。」一子為某省知府，偶以省親至，居不一日，輒揮之使去。曰：「若好做官，速做官去，弗留我所也。」
　　　　上臺終有下臺時
某劇場之戲臺後有一聯云：「凡事莫當前，看戲何如聽戲好；為人須顧後，上臺終有下臺時。」
　　　　地棍
社會之於無賴惡少律所謂地棍者，輒加以特別之名詞，雖各省不同，而皆含有譏諷之意。曰地痞，曰痞子，曰青皮，曰撥皮，曰賴皮，曰混混兒，曰混子，曰闖棍，曰打溜，曰搭流，曰打流，曰爛崽，曰泥腿，曰野仙，曰田羅漢腳，曰聊蕩，曰濫聊，曰流氓，皆是也。
　　　　門上家人
江蘇甘泉縣邵伯鎮有王石平者，某督紀綱也。以買得某姓族譜畫像，遂冒姓某氏，某督遂亦不以僕視之，由是起家，而購良田，置美宅。一日，以聯榜於門曰：「門有通德，家承賜。」里中人有與之不睦者，潛於門字下添一上字，家字下添一人字焉。
　　　　此字見三字經
宣統辛亥，朱家寶撫皖。有某小道者，南人也，充洋務局坐辦。會巡警道卞柳門以愛子病劇，乞假不出，小道往省之。坐甫定，即言有名醫可療郎疾，曷速延之。卞曰：「幸甚！乞告姓名。」小道囁嚅良久曰：「醫為陳某某，上一字音近影，其狀彷彿如類字，《學》、《庸》、《論》、《孟》中不經見也。」卞以指畫之數四，憬然曰：「此字豈見之《三字經》乎？」小道曰：「殆是矣。」卞復問下一字作何狀，小道曰：「此易解，蓋生化湯庂生也。」卞之幕僚有諗小道者，曰：「其夫人昨夜產一女，醫者陳穎生曾囑其服生化湯也。」
　　　　君在臣何敢死
宣統辛亥八月十九日，武昌革命起事，親貴紛紛出都，天津、上海、青島、大連灣等外人之租借地，蹤跡殆滿，屋租為之驟昂。好事者為書一聯於某之門曰：「君在，臣何敢死；寇至，我則先逃。」
　　　　朱姓名副其實
世俗罵人之無用者，輒譬以豬，曰豬玀， 【 玀同阿，見佛經音義。】 以其無能為也。蓋唐玄宗嘗與安祿山夜安，祿山醉臥，化為一龍而豬首，左右遽告帝。帝曰：「此豬龍，無能為。」終不殺。 【 事見《太真外傳》。】 豬玀，殆豬龍之訛耳。至西人之以吾人首有髮辮，呼為豚尾奴，而有以「豬玀」二字徽號相加者，則實皮相之見。且西女好插鳥羽於冠，衣翻毛 【 俗謂反穿者是。】 之皮服，吾輩若反唇相稽，謂為衣冠禽獸，彼亦何以自解耶。又世之於朱姓者，偶爾諧謔，或目之為豬，則惟以「朱」音同「豬」，無他意也。然非所論於周石友之於朱雲峯。朱，江右人。席父蔭，饒於貲，粗識字，飽食終日，無所事事，惟吸鴉片烟。沉溺既久，蕩其產，乃以招搖撞騙為生。家僅一妻，生育甚繁，得男女十三。男已婚，女已嫁，所產男女都凡六十餘人。周嘗以事為朱所愚，恨之，一日，遇於友人許，談次，忽有口角，謂之曰：「子粥粥無能，而善生育。子為朱姓，可謂名副其實矣。」蓋以豬之善於生育，一胎恆十有餘子，譬其為豬也。
　　　　朝廷不用人而用鬼
世俗罵人之詞，輒曰鬼，如荒唐鬼、冒失鬼、糊塗鬼、刻薄鬼、衰鬼、淫鬼、賭鬼、酒鬼等，不可勝數。而於嗜及鴉片煙者，則目之曰煙鬼。咸、同以降，煙鬼日多，然未有舉家全吸，一門之內，幾不見有一人而皆為鬼如王某者。王曾任京秩，性貪。某年外簡，攜眷出都，道經某邑，邑令為具供張，婪索百端，一一如命，猶未饜。瀕行，勒獻鴉甚急，王固讅知邑為出產罌粟之地也。令應之，始行。及啟程，令見坐車行李車後別有一車，所庋置者皆煙具。詢其僕，曰：「中有煙鎗三十六枝，蓋自王而外，若所謂太太、姨太太、少爺、少奶奶、孫少爺、孫少奶奶者，無不吸煙。益以幕友家丁，適得《永滸》天罡之數。」令歸，與幕賓閒話，太息而言曰：「今時局如此，朝廷乃不用人而用鬼，宜世界之黑闇，至於此極也，又何言！」
　　　　煙消日出不見人
有曾為顯宦者，宦成而歸，治園於西郭外，水木清華，亭館幽邃，為一邑之冠。既成，大宴賓客以落之。酒半散步，蓋將趿鴉片煙也。客有從行者，至假山後之一斗室，主人就榻坐，笑而言客曰：「僕於此，將集成句為楹聯，上句寫『山重水複疑無路』，尚未有下句也。客見榻有煙具，乃曰：「以『煙消日出不見人』對之，何如？」
　　　　官吏現身說法
官吏經商，例有明禁，立法之意，略同泰西，蓋防其假公以濟私，非謂其身分高於商也。而官吏誤會其意，無不夜郎自大，賤視商賈，雖一命之夫，對於闤闠中人，亦復趾高氣揚，若有不屑與伍之意。同、光以來，人心好利益甚，有在官而兼營商業者，有罷官而改營商業者，殆欲於直接取民以外，復以間接之法，與民爭利也。然肉食者鄙，目光短淺，於開掘鑛產、建築工廠之利，茫然無知。所營之業，約計之，為古董鋪也，為酒樓也，為茶肆也，為旅館也，為車行也，皆不足以為社會生利者也。有高民者聞之喟然，語其友王子密曰：「官吏所營之業，不啻現身說法，自為寫照。其設古董鋪者，則皆陳舊之物，徒供陳列，若自言其無濟實用也。其設酒樓者，則一生饕餮，惟知食粟，若自言其飽食終日，無所用心也。其設茶肆者，則呼朋引類，竟日坐談，類於朝鮮人之煙茶消遣，若自言其將為亡國之民也。其設旅館也，則來往無常，淹留不久，若自言其一官如寄，可以五日京兆視之也。其設車行者，則曳車奔走，惟恃足力，若自言其有終南捷徑，易於鑽營也。」子密曰：「君所言經商之官吏，尚為主人，俗所稱東家者是也。今天下多故，若輩必有失其官之一日，當是時，求生不得，求死不能，雖曾躋道員、知府之列，充總辦、提調之差者，且恐欲求為商之夥而不得矣，猶敢趾高氣揚耶？直將低首降心，患得患失，以諂事上官之術諂事巨商耳！」
　　　　高等游民
咸、同以降，捐例大開，納粟得官，遂相傳為世業，其稍有貲財或力能假貸者，祖孫父子兄弟，莫不以捐官為捷徑，藉得溫飽，或且致富。光、宣兩朝，若輩尤夥，即以江蘇候補道言之，多至三百餘員。終日優游，無事事事，妄自尊大，有如夜郎，於是人皆謂之曰高等游民。
歐美日本之畢業大學者，錫以學位，曰博士，曰碩士，曰學士，其上冠以所習科學之一字，如農學博士、工學博士、商學博士是也，餘可推類。我國相傳之四民，沿襲自古，曰士、農、工、商，別於農、工、商之外而曰士。士之名稱，謬誤已極，而所謂士者，乃竟一切不知，絕無所事，於是人亦謂之曰高等游民。
　　　　三多
華封人之祝陶唐氏也，一曰多福，二曰多壽，三曰多男子。此為三多之嚆矢，由是遂有三多之名詞。京師有三多，曰多官，曰多相公， 【 都人呼優伶為相公，其年少貌美者輒為龍陽君，以後庭賣淫。】 曰多糞。 【 大道糞穢充斥，人與駱駝驢騾牛馬犬所遺也。】 江寧有三多，曰多道臺， 【 宣統時候補道多至三百餘員。】 曰多驢子， 【 江寧人每騎驢以代步，大街小巷所在皆有。】 曰多鹹鴨。 【 鹹鴨為江寧名產。】 蘇州有三多，曰多狀元，曰多妾，曰多名妓。 【 蘇州婦女之美著稱於通國，舒鐵雲詩有「蘇州女兒嫩如水」句。西人亦贊美之，謂全世界之婦女西班牙與蘇州並稱。是以妾與名妓皆產於蘇，各省娼妓且多託名蘇產也。】 上海有三多，曰多逃人，曰多煙鬼，曰多盜。 【 上海租界寬廣，為我國法權所不及，於是各罪犯皆恃此為逋逃藪。而禁煙功令亦被阻格，吸煙者亦皆匿跡於此。此是二因，僑民遂多富室，為盜士所覷覦，遂有白晝持械行劫於通衢者。且會審公廨無判決死刑之權，故益蹤橫無忌。】 官之下繼以相公及糞，道臺之下繼以驢子及鹹鴨，狀元之下繼以妾及名妓，逃人之下繼以煙鬼及盜，蓋皆寓有譏諷之意也。
　　　　此地皮也
交河令周自怡以貪著，在官三年，為巡撫所劾，褫職。去任之日，有耆民數人載泥贈之。周見而大怒，呵之，則曰：「此地皮也，慮公有所不足，故擔以來。」
　　　　宦裔
宦裔，仕宦者之後裔也。有陳孟庭者，好以閥閱自誇。父固天閹，與翁叔平相國同龢有同病，乃使其母偽為有孕而生孟庭，實胥某之子，孟庭不自知也。一日赴公宴，遇林少琴，又自述其家世。少琴固盛唱平等之說者，聞而厭之，曰：「君果宦裔，吾輩知之久矣，又何言乎？」閹人為宦官，而其父夙以天閹著稱，故以「宦裔」二字諷之，實別解也。
　　　　民壯何曾壯
州縣額設民壯，始於明正統間，本為兵役。雍正甲辰，部議定額五十名，後准田文鏡議，以地之衝僻，定額之多寡，每人歲給六金。光、宣間，州縣各駐營勇，而民壯始僅為本官出入跟隨、平日奔走之用。或諷以詩云：「民壯何曾壯，官肥臃腫多。一年銀六兩，養不活家婆。」
　　　　巡丁為卡之代表
各省釐局，委員之下，有司事，有巡丁，皆委員所派也。委員所在為總局，總局之外有分卡，分卡各事，司事、巡丁仕之。司事略如幕僚。巡丁見委員，立而不坐，對於司事，則視若儕輩，與同臥起，論其分際，固不上不下也。俗呼巡丁為籤 【 亦作扦。】 子手，蓋商旅運貨過卡，巡丁查驗，輒刺鐵籤以探之。作威作福，悉恃此籤，人皆恨之，因呼巡丁為卡之代表，蓋委員、司事，均須仰其鼻息也。
　　　　同冠顓叟
宣統時，蘇州創辦法政學校，以期造就專門人才，所延教員，泰半雄辨高談，睥睨一切。教員某善認別字，講義亦多誤解。某日登講席，誤言孔子為魯同冠，而同時某商校教員，則讀顓臾顓叟，一時傳為笑談。或贈以聯云：「孔子為同冠，可憐法政學堂，偏要講二千年前故事；季氏伐顓叟，此等商科教習，還不如三家村裏先生。」
　　　　茶壺脫底
某校理化教習上課堂，發明茶壺之作用，以粉筆繪茶壺於黑板，旁註茶壺二字，乃誤書壺為壺。學生某起言曰：「先生誤矣！壺字多一畫。」教習囁嚅曰：「筆誤，筆誤。」隨將壺字未一畫用粉刷拭之，成一壺字。合堂哄然，曰：「茶壺脫底，茶壺脫底。」
　　　　鳥界獸界
自學校盛興，設有外國文一科，青年學子，略諳愛皮西地，輒自炫於人以自矜異，而一切科學，既不精研，固有舊學，更不措意，若是者固所在皆有也。滇人王紹周某校學生，一日，貽書趙雲軒，有「接誦來函，備悉鳥界」等語。鳥界，西文言一切也。意蓋言鳥自空中下視，一切景物。無不入其目中。越翼日，雲軒往訪，贊之曰：「君人校未久，而已知有鳥界，可謂博。洽若再讀若干年，必可優入獸界矣！」
　　　　放屁狗
王少香嘗習為詩，平仄且不諧，以所居僻左，遂以詩鳴，自謂為詩人矣。某年入都，恆作詩贈人，李九溪見之，批「放狗屁」三字於上。或云：「君何作此惡罵？」李曰：「此為第一等之評語，尚有二等三等者，乃為惡罵。」或究其詳，則曰：「放狗屁者，人而放狗屁，其中尚有人言，偶放狗屁也。第二等為狗放屁，狗非終日放屁，屁尚不多。第三等為放屁狗，狗以放屁名，則全是狗屁矣。」
　　　　流學生
世俗於游學生輒呼為留學生，筆之於紙亦然。蓋留學二字，為日本之名詞，輸入最早，流傳已久，口耳間固習之矣。游學二字，乃學部所奏定，普通社會中人，尚鮮有知之者。趙趙卿有戚某游學歐洲，一日，貽以書，封面應有「中國留學生」字樣，而「留」字誤書作「流」。某得書，閱訖，置於案。沈序侯者，與某夙有隙，適過訪，見之，乃曰：「趙君書留作流，殆有深意。蓋謂君等學識閎通，人格高尚，固力爭上流之人，不至同流合污，墮入下流社會，與流氓之流，固截然不同也。」
　　　　游學費亦漏&#62611;
自中外互市以來，商戰日競，洋貨日盛，日用各物，幾已盡為舶來品矣。我國輸出之金錢，不可勝計。有周叔奇者憂之，謂為莫大之漏&#62611;，則以工藝不振，財有往而不可復也。周於吸鴉片煙者尤深惡痛嫉，以是項漏&#62611;之更有害於社會家庭也。然於派遣游學生一事，亦深惡痛嫉，而以漏&#62611;例之，亦實有激而云然耳。
余仲玉聞之，驟不解，詰其故。則曰：「吾自有說。日本、歐美游學生之學費，歲需若干，平均計之，在日本者，歲約需銀五百圓。 【 宣統己酉學部奏定：入官立高等專門學校者四百五十圓，入官立大學者五百圓，祇習選科者四百五十圓。】 五年畢業，人需二千五百元。在歐美者，歲需銀二千圓。 【 光緒丙午學部奏定：英一百九十二鎊，法四竹十八百佛郎，德三千八百四十馬克，俄一千六百二十盧布，比四千八百佛郎，美九百六十圓美金。金價時有漲落，平均折合銀幣每人每年二千圓。】 五年畢業，人需一萬元。益以整裝歸裝諸費，不論官費自費，所費不貲，固皆我國之金錢也。學成而歸，非置閒散，即用非所學，絕無可以發展能力之餘地，此實政府社會同尸其咎。蓋工藝不興，學生無可籍手，亦徒擲黃金於虛牝耳。此絕大之漏&#62611;，與鴉片煙將毋同。」余曰：「君亦知政府之遣官費生也，固徒為敷衍人民之用乎？家庭之遣自費生也，固徒為裝飾門面之具乎？」周又曰：「君以游學費為漏&#62611;，誠哉是言，吾今思之，猶不止此。藝若輩游學於外，宮室之美，飲食之豐，已久而習之矣。及歸，於宮室飲食以及一切日用之物，亦非西式不可。於是而國中多一游學生，即多一洋貨之銷路，漏&#62611;不塞，永無窮期，固不僅游學費之為漏&#62611;也。」
　　　　洋進士洋舉人
科舉時代之進士、舉人，略如歐美日本之學位。宣統己酉，學部奏酌擬考試畢業游學生章程，中有分等給獎一條，列最優等者獎給進士，列優等、中等者獎給舉人。各冠以某學科字樣，習文科者稱文科進士，文科舉人，他科仿此。頑固之人以若輩皆自東西洋游學而歸也，輒以異路功名視之，謂之曰洋進士、洋舉人。斯言也，蓋有彼哉彼哉之意焉。然其中亦間有不知本國情事而輒夜郎自大者，宜為人所蔑視也。
游學生既經學部考驗合格，分別等第，於保和殿舉行廷試，即科舉時代之殿試也。廷試須作經義一篇，題由欽命。主試、襄校、監臨、監試、提調、收掌、彌封、庶務、監場各官，一切職掌，與向之鄉、會試情形大相類似。蓋朝廷之於學校，固仍以科舉視之耳。
　　　　實並無利於己
國之有游學生，原冀其學成歸國，出其所長，效用於世，以福我社會也。乃自考試合格，分別授職，觀政京署， 【 其職為翰林院編修、檢討、庶吉士，內閣中書，各部主事，七品小京官。又有以知縣分省試用者。】 然仍與科舉時代之浮沈郎署用違其長者，不甚相遠。其中非無學識閎通研精實業之士，而得以發展能力者，僅為外國之語言文字，是亦何必遠航重洋，歲耗鉅款，以為此空言無補之事哉。且其筮仕都門，月入二三百元，不為不多，稽其出入，大率不能相抵，更須舉債以自給。蓋自光緒庚子而後，京官俸薪雖增，消費亦巨，益以百物之昂貴，日甚一日，而體面之顧全，聲氣之應求，又在在皆須多金。相習成風，不能自異，縱能力求撙節，而已日嗟困難。其家中既未能多所沾溉，即其一己，亦惟勞心理財，誃臺高築，而自怨自艾之不暇。且若輩亦極思盡力社會，而實業不興，無可措手，所效用者，仍惟外國之語言文字而已。某主政亦畢業美洲大學，得博士學位者，有自知之明。嘗與其友李子剛太息言之，而又曰：「吾輩學成歸國，今惟自謀衣食，戀此一官。而按其實際，非惟無利於國，且無利於家，實並無利於己，徒為外人增一種營業耳。」此固自諷之言，非實錄也。
　　　　公自醫公卒
宣統辛亥十一月，禾中某醫卒，或作祭文以嘲之曰：「公少讀書不成，學擊佛又不成。學醫自謂成，行醫三年，無問之者。公忿，公疾，公自醫，公卒。嗚呼！公死矣！公竟死矣！公死而天下之人少死矣！」爰為之誄曰：「公之用方，如虎如狼。公之習術，非岐非黃。服公之藥，無病有病。著公之手，不亡而亡。嗚呼哀哉！尚饗。」
　　　　人不如豬
世俗於人之無用者，輒譬以豬，蓋以其性蠢而不潔，惟供人之宰割也。然其肉為肉食之常品，雖消化較牛羊等肉為遲，而味美脂多，人恆嗜之。且毛可供織，脂肪可入藥，並可為製造石鹼與臘之原料，固非若庸庸者之飲水食粟徒為社會之蠹也。故以比較言之，則人不如豬遠矣！人而有知，寧不愧死乎！
　　　　人而狼
狼頭銳喙尖，性猛惡，饑則襲人，常食哺乳類、鳥類動物。世俗於人之貪婪成性求得無厭者，輒曰狼貪，喻其恣取也。魏荔生者，以貧故，閒居三年，奔走南北，又數載，無所獲。久之，乃謀之於其友周楚卿，乞圖一噉飯地，時已斷炊數月矣。其戚黨頗有顯者，固未嘗為之道地也，楚卿獨憫之，越翼日，為薦之於某公司，充寫官，月俸銀幣二十圓。然荔生拙於書，春蚓秋蛇，差足擬之，公司徇楚卿之請，二十圓已優給矣。乃猶日聒於楚卿，欲丐其一言，俾增俸，嘗語楚卿曰：「公司中之吾輩，實以予所得為最微。某也字較劣，某也常曠公，其月入皆較予為鉅。公司用人不當，主者老眼昏花，寧能有所辨別，亦惟濫用私人耳！予有技能，奚患無樂郊之適，今亦安土重遷耳。君姑為予言之，月增十圓，不為巨也。不得請者，吾將逝矣。」於是楚卿又為言之於主者，月益荔生以十圓，如其願。越數月，荔生又叩楚卿之門而請曰：「以君之言而得事，又以君之言而增俸，甚善！甚善！然公司與敝廬，相距太遼遠，職員無宿舍，僕僕道途，腰腳不足以濟勝，而徒行既非可久，賃車之費，又無所出。君誠愛我，又深知我者，盍乘間再為一言，俾得車資乎？」於是楚卿大恚，惡其再三之凟也，拒之。荔生唏噓去。
荔生長身而頭銳，似狼，且善鑽營，人爭笑之，呼之曰尖頭奴。 【 北魏古弼頭尖，太武帝常呼之為尖頭奴。】 其口雖非如狼之喙尖，而語言尖利，亦為人所憎惡，僉以尖嘴姑娘稱之。一日，有訪楚卿者，談次，臧否人物，縱論至於荔生。客亦識其人，乃曰：「斯人也，有狼形，而又貪婪成性，求得無厭，其殆人而狼乎？」
　　　　人而鳥
鍾子泰，鄂人；邱佩笙，粵人，與浙人駱菊舫善。駱工吟詠，豪於飲，鍾、邱亦如之。同居京師，詩酒流連，過從無虛日。及駱出京，僑滬上，未幾，鍾以道員次湘，邱以知府次吳，恉以能諂事上官故，據要津，得厚祿。駱時貽以書及寄懷詩，鍾、邱皆不一答。越數載，皆罣吏議，去官，而謀生於滬，皆詣駱，乞謀枝棲，駱允為之介紹。乃日造駱廬，一如在都時。不數月，鍾、邱各得其所，遂與駱絕跡。駱太息而語人曰：「饑則依人，飽則颺去者，鳥也。彼其之子，亦可謂人而鳥矣！」
　　　　製糞機器
有華素臣者，九尺四寸以長，粥粥無能，食粟而已。腹大如五石瓠，一飯可盡數升米，蹣跚如家，不良於行。嘗與友會食，友指其腹而言曰：「君子素臣，而腹笥便便，當以多貯窒素之故，此誠可謂為製糞機器矣。」窒素，即淡氣也。糞含淡氣頗多，可為壅田之天然肥料。
　　　　勸為人父
馮竹齋為窶人子，不自立，而與龔淵卿善，馮時有假貸，不責償也，積二十載，所負千金矣。某年秋，馮病痢，幾殆，龔時往問疾，且為出醫藥資，旬日而愈。深感之，亟詣龔，叩首致謝，並道積逋未償之歉，謂願來世投生為子以報。適有一客在座，與馮亦相識，聞之，笑而語馮曰：「君言讆矣！何貪得無厭，倚賴龔君，至於此極耶？」馮大愕，請其說。客曰：「君今生已負龔君多金，來生若為其子，則自撫養以至成年，或將較千金而倍之，不更滋累龔君耶？吾向未見有父能食子之報者，父之於子，直為作馬牛而已。以君之今生而揣君之來生，亦必闒冗無能，而仍須仰給於父，此可斷言，君果何忍再使龔作馬牛耶？質言之，君果有意報德者，不若及今自誓，請命閻羅，而為其父，則凡衣食學婚之資，皆君為籌之，所償者，豈惟千金之本息已耶！」
　　　　若輩可語
金奇中跅弛不羈，讀書擊劍，不屑屑章句。性好客，客常滿座。亦嘗舉於鄉，參戎幕，久之，納貲為京官。見曹部諸人之奄奄無生氣，或且卑鄙齷齪也，不樂為伍，卦冠去，鬻文於滬以自給。自此恆杜門，經月或一出，然非花月冶游，則訪僧尼耳，蓋其生平固又耽禪悅也。或詰之曰：「君辟世，宜寂處，滬至喧，何居此？君辟人，既謝客而畏見人矣，娼妓僧尼，獨非人乎？」金曰：「滬多女閭，若輩猶可與語，固勝於今之士大夫萬萬也，矧又有石談禪者在乎？」
　　　　無廢物有廢人
竹頭木屑，皆為有用之材，自古已然，於今為烈。蓋自物質之學盛，而研格致者，精於化分，易朽腐為神奇，廢物利用，幾已纖悉靡遺，此所以有世無廢物之說也。人則不然，教育不振，游民日多，盈天下皆廢人也。徒見其嗷嗷待哺，消耗動物、植物、 【 充普通食品。】 鑛物 【 充藥品者多。】 而已。物皆為人所用，固知天下之無廢物耳。金奇中有感於此而言曰：「天下固無廢物，有廢人，然以有用之動物、植物、鑛物而盡為無用之人所消費，則物且因人而廢矣。」諸丹明曰：「不然，天下無廢物，有廢人。蓋物雖為人所食，而化為糞溺，糞溺有窒素，可作肥料，猶可增益地方，是物固尚不至於永廢也。吾固曰天下無廢物，有廢人也。」
　　　　亦公民也
一夫多妻，為數千年來之舊俗，其見於《禮記昏義篇》者，則若周之天子有后一、夫人三、嬪九、世婦二十七、御妻八十一，可謂夥矣。而諸侯、大夫、士庶，亦莫不有妾。晚近富貴之家，恆有姬侍，多者至數十人，粵中尤甚。聞某地則反是，一妻多夫，兄弟數人相與共之，及生子，不專屬於一父。金奇中曰：「此可謂公民矣！」公民，人民之有公權得選舉議員者也。金則以有公共性質而稱之曰公民，別解也。
　　　　亦選民也
公民二字，為日本所創之名詞。光、宣間，籌備立憲，定選舉法，初亦稱有選舉權之人為公民，旋改曰選民，欲自立異而已，無所別也。金奇中嘗謂吾國人滿為患，孳生日繁，欲有以淘汰之，亟宜抉擇最良之種，使之生育，永其遺傳。凡經甄選而留者，可稱選民。如是數年，則盈天下皆選民矣。
　　　　獎勵閹人
自權璫李蓮英、小德張貴盛用事，而士大夫皆崇奉之，歆羡之，或且曰：「生子願為閹。」金奇中乃曰：「朝廷果能下詔獎勵閹人，自可減殺無算之生殖力矣。」
　　　　獎勵釋道
釋道為游民之一，不耕而食，不織而衣，於社會之有益無害，固人人能言之，然不婚不嫁，實能減殺人類之生殖力也。金奇中嘗曰：「今以廣土眾民之故，教養乏術，且亦無可移殖也。為今之計，莫若獎勵人民；廣給度牒，除家之有一子一女者外，餘皆使其為僧尼道士，則數傳而後，人民漸少，欲施教養，自易措手。雖若輩或有私生子，然皆畏人知，有即棄之，生而不育，亦何慮耶！」
　　　　論娼妓
娼妓不勞而獲，無手足之勤，享王侯之奉，為人所歆羡者也。或惡之，目為社會之蠹，金奇中曰：「非蠹也！今天下日憂貧矣，日憂人滿矣！其已長成者，固不能無故誅之也。娼妓不易受孕，與其殺之於成人之後，不如先殺之於未成人之時。」此戲言耳。果能普及教育，提倡人格，人人溫飽，則娼妓自然淘汰矣。
　　　　貓有利於社會
貓面圓齡銳，舌有細刺甚多，蹠附肉塊，藏銳爪於內，隨時伸縮，行則以肉塊著地，故足音甚微。眼之調節機甚發達，瞳孔大小，隨光線強弱而變，晝間日光強烈，其細如絲，旦暮正圓，夜能視物，最善捕鼠。
貓為哺乳動物之一，亦胎生也。春秋冬凡三胎，胎輒四五子，雖少於豬，而人之孳生蕃矣。然人世間惟見有人，不見有貓，且貓每產子，人輒輾轉乞取，爭寶貴之，無憎其多者，而轉以人滿為患。蓋貓易生而易死，第其壽較長於蜉蝣耳。且國無教育，僅能食粟者十之八九，地不加增，農業不發達，徒消耗而已。政府社會，皆不知殖民，此所以有人滿之憂也。至於貓，則有捕鼠之能力，為人除害，方珍惜之不暇，奚患其多！故兩相比較，非貓有利於社會人有害於社會耶？
　　　　諸蔭卿亦馬牛
西俗，富人死，恆斥其私財以與人，非若我國之專遺子孫也。其用途為贈兄弟姊妹也，贈戚友也，贈奴僕也，為公共事業之助也，為慈善事業之助也。其子孫亦得分潤焉，然無全數之得繼承者。臨終遺囑，輒一一筆飲於紙，使律師為證人，子孫亦不得有後言。金奇中聞而是之，嘗以語于晦若侍郎枚。
于曰：「吾仕宦數十年，薄有所蓄，今且無子，他日辭世時，亦當略師西法加惠於人。」金曰：「君誠達人哉！吾嘗見世之富人矣，百出其計以求財，不惜喪道德，敗名譽，惟思積之以遺子孫耳。一旦不諱，子孫揮金如土，不數載而輒傾其家蕩其產者，比比皆是。及是時，子孫方怨其祖父，謂所積未豐，不足供吾之用也。有諸蔭卿者，其父桂堂以為貪吏故，積金五十餘萬。桂堂晚歲欲歸田，將具牒上官乞退矣，蔭卿從幕賓許見牒稿，亟毀之，大怒，面桂堂斥之曰：『汝今尚矍鑠如馬牛，何忽萌退志？馬之御事，牛之耕田，乃天職也，當再為我服務耳。華山之陽，桃林之野，其在十年後矣。識之，勿復言。』桂堂囁囁不敢答，乞退之牒，遂止不上。宣統庚戌十月二十日，桂堂卒於官，至辛亥十一月，未期年也。而桂堂遺產，所餘不及萬矣，蓋皆蔭卿揮霍以盡之也。」金曰：「蔭卿為馬牛所生，亦馬牛耳。」
　　　　無底洞
貪婪成性者，實繁有徒，其終身伏處鄉里者，目光所及，僅咫尺耳，且惟知保守，不知進取。於一切財物，既入於己，即吝不與人。世稱欲壑難填者曰無底洞，案無底洞即無底壑。《列子&#8231;湯問》：「渤海之東，不知幾億萬里，有大壑焉，其惟無底之谷，其下無底，名曰歸墟。」俗語所謂無底洞者，蓋本於此。
　　　　汪穰卿諷世
錢塘汪穰卿舍人康年幼遭喪亂，中更家難，中歲以後，怵於時勢之危迫，欲有所設施而不得。姑以報章發抒言論，又迭為官所奪，故常鬱鬱不自得，至傷其生。嘗改古語為聯，以寓諷世之意。聯曰：「臣當此景，惟能說病；口不能言，對之以噫。」宣統辛亥冬，卒於京師。
　　　　金仲撝妄言真假賢腮
金仲撝好讀書，富審美觀念，負時譽。中年悟徹一切，嘗曰：「人生百年，終必一瞑，但求衣食自給足矣。蠅營狗，苟徒自苦耳。」杜門卻埽，惟事撰述，窮年矻矻，不稍輟也。一月常二十九日不詣人，偶或他出，則治游耳，然亦未嘗卜夜也。懷獻侯舍人桂琛詢之，則曰：「萬事皆假也，世人紛紛擾擾，愚莫甚矣。」
　　　　王又文謂傭保可語
有王又文者，越人也。性穎悟，生平多嗜好，有文譽。弱冠以後，嘗一試為吏，非所好也，又厄於同僚，不一載，棄官去。去而之上海，徙妻孥居之。
滬為四方游客所萃，又文故廣交，至者爭訪之，乃相與角逐於游嬉之場，日夕不稍厭，時或為詩以自娛。或尼之，則曰：「飲食男女，人之大欲存焉，舉世風靡，吾亦何不可耶？」因賦自述詩一章焉。宣統己酉十一月，忽大病，幾殆，及愈，而折節讀書，杜門謝客，間或啜茗於老虎竈， 【 貧人啜茶之所，兼賣熱水，蘇、滬有之。】 與傭保雜坐談話以自遣。嘗語其婦曰：「天壤間所可與語者，若輩而已。以其率真也，不差勝於韓陵一片石耶？」
　　　　金奇中願與古人晤對
金奇中以貧故，傭書於上海之某公司。勤於職，服務惟謹，晨往先於人，暮返後於人，日以為常。主者勞之，則曰：「吾自求吾心之所安而已，他何問焉？」滬故豪華，多嬉游之地，女閭劇地，酒樓茶肆，所在皆是，輒有其同事之足跡焉，不則彼此相過從，以談諧博弈為樂。而奇中不然，日之弓矣，則惟挾一小籐篋，戴一金絲眼鏡，不衫不履彳亍而行，進一長弄焉。鄰人識之十，曰：「金先生歸矣。」
奇中既歸，則徜徉片時，間與其妻妾閒話，吸淡巴菰，飲苦荈，多至一小時，輒又伏案觀書，一如其在公司時矣。杜門卻埽，至，輒託故拒之，久之，遂無一與往還者。或詰之曰：「君不避世，何避人為？」乃囁嚅而答曰：「舉世昏昏，無可與語，吾方恨不得與木石居與鹿豕游耳。人不避我，我亦將避人矣。且客之來也，所言無一是者，與今人語而徒為違心之論，實不如晤對古人之可以啟發靈明，娛悅心志也。」
　　　　潘安笙甘得惡名
潘安笙嘗謂三代以下之人，惟恐不好名。李子明語之曰：「善名不易致也。」潘曰：「能得惡名，亦勝於無名耳，不流芳百世，亦須遺臭萬年。夫三十年為一世，百世，亦僅三千年，為善而名僅三千年，毋寧努力惡，而轉多七千年之名也。且為善之事，恆於金錢有關係，非以金與人，即不能取人之金。若欲為惡，則僅以貪而即得大名，無論在朝在野，但效盜賊之行為可也，且利既得而名亦隨之矣。」
　　　　專用洋貨者非國人
金奇中憤時嫉俗，多偏宕之論，殆亦有激而然也。蓋自晚近以來，習見工藝不振，惰窳成風，小民生計日益艱絀，洋貨進口日增月盛，人之起居衣食，無論富貴貧賤，幾無一人不用洋貨。即以三者言之，日用之燐寸，來自日本者為多；衵服之布，來自美利堅者為多；調料之糖，亦來自日本者為多，雖窮鄉僻壤，求之於市，必有所供。至於家居都會商埠者，則起居衣服飲食及一切日用品奢侈品，更無一而非洋貨，其心目中，固以為非舶來之品，無一適用也。若而人者，雖猶黑其髮，黃其睛，而其心實已外向，即謂之曰「非國人」亦不誣也。奇中則曰：「彼之父母，殆早已神交於外人，而故有此遺傳性歟？」
　　　　借洋瓷馬桶以變法
俗稱溲便之器曰馬子，初名虎子，以唐人諱虎而改為馬，見《雲麓漫鈔》。而《通雅》則曰：「獸子者，褻器也，或以銅為馬形，便於騎以溲也。」馬子之稱，殆沿於此。俗又稱曰馬桶，則始於宋《夢粱錄》，云杭城戶口繁夥，民家多無坑廁，只用馬桶是也。南人無溷軒， 【 廁屋也。】 男女皆用馬桶。桶木質，髹之，越宿始傾腳頭， 【 即溲便也。】 置屋隅，雖有蓋，不免時有惡臭，以其穢深入木之腠理也。金奇中患之，知泰西人所製之桶，鐵質而加瓷釉，必較木製者為潔，無紋理，穢不深入也，俗呼之曰洋瓷馬桶，因購而用之。然傾腳頭者必越日始至，未能如西人之即遣即傾也，室中之惡臭乃加甚，至不可嚮邇。一日大悟，語其友龍南徐伯英鹺君宗達曰：「吾之用洋磁馬桶，吾之變法也。然此外皆不變，遂至多所扞格而不適於用。甚矣！變法之不可枝枝節節而為之也，變甲而不變乙，亦徒見其有害而無利，其害或且加甚矣！」伯深以為然。而奇中自是亦不敢輕言變法矣。
　　　　先生不如鼠
鼠之所喜食者甚多，米與油燭則為所尤嗜，無可竊，亦於故紙堆中討生活而嚙書籍焉。宣統時，杭州小營巷顧少嵐家嘗延一塾師，有「先生似鼠」之謔。此先生者，素貪小，其家與顧氏密邇，間數日一歸，歸必攜可數器，中所實者，為米為油為燭。油燭為供師之例物，撙節用之，以所餘者攜歸，猶可言也。米則甚奇，豈此先生者於常膳時，亦如牛羊鹿之反芻，能將食物入胃，復反至口中，可出而哇之乎？且所食者為飯，非生米也，此真不可思議矣。以此，遂有人嘲之曰：「先生似鼠。」
王立齋聞之而大笑，曰：「以吾觀之，先生猶不如鼠也。吾之藏書，恆為鼠所嚙，鼠固尚有文字緣也。而此先生者，雖為顧所信任，然識字無多，教弟子以《三字經》、《千字文》恐猶不能卒讀。其在塾也，日惟靜坐昏睡而已，亦安能於故紙堆中討生活耶？先生直不如鼠耳。」
　　　　教員晝寢
光、宣之交，令小學校生徒讀《四書》、《五經》，遂列《論語》為學科之一。某縣某校有教員某，固以私塾師而改為之者，性好睡如宋之陳搏，每上講堂，不及一刻，即昏昏欲睡，不能植立宣講矣。校長患之，一日，遇教員，詢之曰：「比講何書？」答曰：「《論語》。」校長伺其上講堂時，令講「宰予晝寢」章。教員喻其意，乃曰：「宰者，宰羊宰豕之宰，殺也。予者，我也。晝者，日之方中也。寢者，睡也。」校長駁之曰：「大誤！大誤！宰予乃人名，分之，則割裂文義，而與事實不符矣。」教員曰：「割裂文義為吾輩之常技，晝寢為吾輩之習慣。君欲殺我，則殺之，欲我不晝寢，不可得也，何諷我為！」
　　　　功同一將
吳人陳某某以曾醫孝欽后疾，遂為富貴家所重，爭延致之，屢至滬。一日，忽有贈以一匾者，則「功同一將」四字，蓋用古詩「一將功成萬骨枯」之意也。
　　　　頑鷂鷹
京師游手好閒之輩，好以養鳥為消遣。養鷂子為尤無用，故俗名無所事事者曰頑鷂鷹。
　　　　周明齋斷章取義
為宮室之美，為妻妾之奉，為所識窮乏者得我，此實自利利他之人，為世所稱曰訥俠者是也。而在戰國時，乃為孟子所鄙夷，謂為物欲所蔽，失其本心。降至晚近，宮室之美，妻妾之奉，固人人所馨香禱祝而欲得之，且百出其計，降志辱身以力求之者。一旦致身青雲，既富且貴，廣廈細旃，所居者華膴，粉白黛綠，環侍於左右，而貧賤之故人，即反眼若不相識，更何分金之可言？蓋窮乏者得我一語，早忘之矣。周明齋者，其一也。
明齋初亦窶人子，以科目起家，官至方面，積資百萬有奇，建別業，占地三十餘畝，蓄姬侍至二十七人之多。養尊處優，顧盼自得，而少年杵臼之交，車笠之盟，則皆棄之如遺，曾不能沾溉其萬一，怨聲載道不恤也。懷獻侯曰：「明齋可謂讀書得間，而能斷章取義矣。」金奇中聞之，歎為知言。
　　　　呼吸相通
晚近以來，禁煙頗嚴，市中煙館如俗所謂燈喫者，悉已歇業。然有設於人家作為自喫者，周北湖向業此。至是，更異想天開，以授徒為名，假一席地於宗祠，設煙具焉，旁近癮君子紛至沓來，日不暇給。一日晨起，見有一聯揭於門，聯云：「與祖宗呼吸相通，方是香煙一脈；歎子孫詩書未讀，也曾燈不三更」
　　　　某京兆叉麻雀
某京兆以好叉麻雀著。叉麻雀者，博之一種也。有詆其荒於嬉者，或曰：「事有甚於畫眉者，奚獨此之責？」旁一人曰：「吾今仍知古今人之相去誠遠矣。漢之京兆，尚知以畫眉自誤，今之京兆，則惟知叉麻雀而已。」
　　　　古貲郎多識幾字
有二士人者，相過從，每泛論古今，一曰：「今之從政者，文章道德遠不逮古人，惟治生差為勝之。如西漢之張釋之、司馬相如，皆以貲起郎起家也。以二人之才，釋之有久官減仲產之歎，相如謝病歸，家徒壁立，苟非異日有以自見，必致坎壈終身矣。今人一入仕途，即可取償十倍，何古今貲郎若是之不同也。」一曰：「古之貲郎，亦即因多識幾字耳。」
　　　　官之頂戴似蛋
京外文武各官，自一品以至未入流，皆有頂戴，其形則同、光間扁而圓，如荸薺，光、宣間尖而圓，如橄欖，蓋皆與時變遷也。其最初制定之式，實橢圓，略如蛋。有即以蛋例頂戴者，曰：一二品之頂，以珊瑚為之，紅色，如紅蛋，俗所謂喜蛋者是也；三品之頂，以藍寶石或藍色明玻璃為之，明藍色，如變蛋 【 即皮蛋。】 中之響蛋， 【 北方謂之松花，即彩蛋也。】 皮透明而微綠也；四品之頂，以青金石氶藍色涅玻璃為之，暗藍色，如普通之變蛋，皮深綠也；五品之頂，以水晶及白色明玻璃為之，白色，如蒸熟之鴒蛋，色透明也；六品之頂，以硨磲及白色涅玻璃為之，亦白色，如蒸熟之鵝鷄鴨蛋，色不透明也；七品至未入流之頂，雖曰金，實鍍於銅耳，皆黃色，無以譬之，譬之以王巴而蛋已。蓋南人王黃同音，以黃假作王也。林重夫曰：「七品以下得此稱，冤矣！宜捐納同知銜者之多也。」
　　　　官有奴顏奴性
《禮記》有「仕於公曰臣，仕於家曰僕」二語。僕，家臣也，與世之所謂奴者本異其解。後世無家臣，而以供使令効奔走之人為僕，義亦自通。蓋《太玄經》有「小盛臣臣」一語，註：臣臣，自卑貌，《孟子》有「使己僕僕爾」一語，註：僕僕，煩猥貌。是則觀於「臣僕」二字之意義，其污下可知。至仕於公之臣即官也，自廉恥道喪，習於卑鄙，遂無不脅肩諂笑而奴其顏，委曲將順而奴其性，至是而臣之與僕，固一而二，二而一矣，金奇中有慨於此而言曰：「凡有官癖有官氣者，即謂其為有天生之奴顏奴性也，亦無不可。」
奴字之義，古時本為罪人之女，從坐而沒入官者，謂之奴婢，後則僕隸下人價買而依主人之姓者曰奴。至「奴才」二字之釋辭，即奴僕也，亦罵人鄙賤之詞。劉淵謂：「成都王穎不用吾言，逆自奔潰，真奴才也。」則晉時已有此語。至國朝入主中原，猶循滿洲軍旅之俗尚，凡在旗文武官吏及漢人之為提鎮者，其於皇帝之章疏奏對，皆自稱曰奴才，譯音曰阿 【 讀如曷字之平聲。】 哈，漢人則皆稱臣。至晚近而旗人亦改稱臣矣，蓋亦自知其名不雅馴而諱之也。
治國之以共和政體者，曰民國，言人人皆民而平等也。反是者曰帝國，專制政體則尤甚，以一人君臨於上，而率土之濱，莫非王臣，則如我國之號稱四萬萬人者，自一人為君外，餘三萬萬九千九百九十九萬九千九百九十九人皆為臣。臣即僕也，僕即奴也。然歷代皇市郊天所上表文，其署銜之下，猶自稱子臣，是即謂四萬萬人為奴，而創一特別名詞，曰奴國，亦無不可。況捐例大開，販夫走卒，皆有冠帶，不幾已無一非官乎？
　　　　官不如丐
俗諺有云：「三年討飯，不願做官。」此足以表示吾人之野蠻自由思想也。蓋世之所謂官者，以仰事俯畜而藉官為業，惟日孜孜，不得稍息，凡以為利也，且閉置署中，深居簡出，出必辟人於道，起居動作，皆有人監視之，其束縛亦已甚矣，儗之於丐，實有霄壤之別。蓋丐無職業，無家累，日圖一飽已。山巔水涯，形骸放浪，得絕對之自由，為輿論清議之所不及，故曰官不如丐也。
　　　　狗官不僅宋搆貫
吾國自黃帝宰治以來，至宣統辛亥，易姓二十五， 【 如除曹魏則為二十四姓，南梁、南齊併為一則為二十三姓。】 歷年四千六百有八，固猶未脫離宗法社會也。所持為家族主義，故自天子以至於庶人，莫不重視嗣續，此所以有不孝有三無後為之大說。又以後為男系，通國之人，乃皆重男不重女也。於是有男子子之誕生，輒以猫狗等字為咳名，祝其長成之速如猫如狗也。然與古人之所豚兒犬子者，意義大異。豚兒犬子，言其蠢而不慧，謙辭也，譬以猫狗，則祝辭矣。蓋懼宗祧斷絕，祖宗及己將為若敖之鬼，故冠以發語之阿字而呼之，不曰阿猫即曰阿狗。而上流社會以上之人家，則惟以仕宦為重，必於咳名之下，置一官字，曰某官。惟願孩兒愚且魯，無災無害到公卿，人同此心，心同此理，固不僅宋之蘇軾然也。且以簪纓傳世堂構承家之希望，尤懼其芝在室而先枯，蘭生庭而旱刈也。於是申以多福多壽之祝，欲其耆而艾，萬有千歲，亦循普通之俗尚，而呼以猫官笱官矣，蓋即大富貴亦壽考之頌辭也。
同、光之交，有宋狗官者，山左人，宦裔也。其父母愛之甚，逾冠而授室矣，猶以狗官呼之，蓋祝其壽考且貴也。然性頑劣，為低能兒之尤，至舞勺，讀《五經》尚未卒業，父使習帖括，冀以科舉起家，致身皇路，而拙於作文。將應試，為命名曰搆貫，以音近狗官，仍寓頌禱之意也。三應童子試，終不售，年二十三矣，不得已，為入貲，得江蘇縣令。宣統時，曾一權劇邑，未半載，為部民所控，江督詗其惡，奏參之，奉旨革職。解任日，鄉人入城送之，有至其輿前而大聲罵之者，曰：「狗官去矣，狗官亦有今日乎？吾輩來送狗官矣。」蓋以其名為搆貫，以諧語斥之，初不知其原名狗官也。秀水董詢五鹺尹曰：「彼固狗官矣，然非搆貫之名而得狗官之實者，不亦滔滔皆是乎？」
　　　　賊官盜官
竊鉤者誅，「竊國者侯，大盜不操戈矛，此何言乎？殆即言晚近之官也，扶搖直上，致身青雲，不數載，捆載而歸，盈千累萬者，比比然也。然悖而入者，必悖而出，一傳而後，未有不終窶且貧者，子孫迫於饑寒而為盜賊者且有之。李柏甫久於仕宦，有鑒於此，嘗曰：「民碞可畏，吾不欲吾民之被我以賊官盜官之稱也。」
　　　　官妓之比較
官與妓之流品不同，官貴而妓賤，然其揆一也。唐英仲嘗以滬妓例京官，頗可發噱。妓有既從良而又下堂，仍隸樂籍者，舉目皆非，無所取決，猶京朝之編修、檢討，得簡外任，刑名、錢榖，皆非所習，惟旅進旅退而已，一也。名妓居所，歲必數遷，各鴇羅致甚力，有緣此而鬨爭者，猶能員為疆臣所電調，彼此相奪，二也。妓有逋欠至鉅，每遇年節為龜鴇所逼，迫入帳房，強令了債者，猶官之新舊交替，交代未清，不能回省，三也，。妓有已嫁復出而仍為妓者，官有被劾褫職而開復者，四也。妓有名震一時，忽籍辭休憩，閉門獨居而不嫁人者，猶河工人員遇有大汛，既獲搶險保舉，旋即請假回省，別圖差事，五也。妓有以諂事狎客且及其同游之人者，猶官之以諂事上司且及其家屬戚友，六也。妓有本不知名而一旦見賞於客，為之延譽，頓負時望，猶官之驟獲於上，得列剡章，七也。妓有適人而夫不堪其擾，聽其下堂者，猶御史之求放外任，日劾朝貴，為朝貴所嫉，逐之外出，八也。
　　　　婦女服飾
自同、光以迄宣統，婦女服飾，以上海為最人時，流風所被，幾及全國。富貴之家，莫不尤而效之，其人輒顧影自憐，私心竊喜，貧賤者亦步趨恐後，以力不足，自怨自艾而已。抑知滬之時妝，皆創於妓女，殆欲取媚狎客耳。喜者，自喜不得為奴而得似妓也；怨者，自怨不得為妓而并不得似妓也。
金奇中嘗謂女子有天生之妓性，姚赭生茂才宗舜聞而大愕，詰之曰：「婦女之以貞節烈著聞者，不可勝數，君何作此讕言乎？持論若此，必為女界所呪詛，而將不得善終矣。」奇中曰：「吾第就酷愛時妝者言之耳，非概全體也。即以居滬之婦女言之，潔身自好，淡妝尚樸者，亦頗不乏，君何尤焉。」
　　　　貪為禍水
晚近以來，男子之為官吏者，果處可得多金之地，非有心疾，無不冀獲橫財，或曰實女子之所害也。蓋男子之曾稍讀書者，不無天良激發之時，見利而思義，而其妻妾必旦旦而聒之，昔昔 【 夜夜也。】 而聒之，謂不及時攫金，一日掛冠歸隱，將何以給朝夕豢子孫乎？而其妻妾之卜吇用，乃突過於夫，且起居衣食之所需，一若非舶來品不可者，揮霍之豪，日甚一日。而其夫乃日以益貪，於是竭澤而漁，良心喪盡，雖至身敗名裂而不悔。凡此，皆女子害之女。女為禍水，固不僅漢淖方成之言趙合德矣。余曰，貪為禍水，不獨女子為然也。
　　　　維虺維蛇
董詢五讀《葩經》至「維虺維蛇，女子之祥」而慨然曰：「女性恆毗於陰而多險，俗有最毒婦人心之說，宜其誕生之時，即有此兆也。」其說之是非，固可不論。至於虺蛇之別，蓋虺為毒蛇，大者長八九尺，扁頭大眼，色如土，見人則昂然逐之，性極毒。至渾言之曰蛇，雖有有毒無毒之二大別，而其有毒者，則別具毒牙二，齒曲如鉤，而舌分兩歧。
　　　　女似狐
衞鶴亭娶一妾名之曰狐，於潛趙伯英廣文逢年，鶴亭之友也，聞而奇之。一日往訪，詰其命名之意義，鶴亭曰：「以狐喻婦女，最為適當。蓋狐性多疑，渡冰河，且聽且渡，婦女固皆善疑也。且其性善媚，亦如狐之為魅，媚悅以惑人。然可名狐者，寧獨一吾妾耶！」
　　　　女魃女禍與男色
金奇中與姚宗舜同客滬，一日，宗舜詣奇中，以創設女校事就商之。奇中曰：「滬地利交通，設校便，然獨不可以設女校。」宗舜請其說，奇中不答，微笑而已。宗舜出，奇中送之門，適有男女鬨於途，眾圍其旁，聲嘈雜，不可聞，遙矚之，覺此男女者裝束皆類學生，揣其年，一及冠，一及笄也。宗舜曳奇中趨而諦聽之，則聞男罵女曰：「女，女魃也，女禍也。」奇中乃大笑。少，頃則聞女之罵男也，其言曰：「爾亦男色耳，何自大為！」奇中又大笑，幾為之絕纓。
宗舜以奇中大笑而質之，奇中曰：「女魃見《北史》，魏之先始均仕於堯，逐女魃於弱水北，人賴其勳，舜命為田祖，是蓋以魃喻之也。女禍則見於《唐書》，自高宗至於中宗，再罹女禍，是必深受其害而故有禍水之譬也。若男色二字，則以言男子之以美貌見寵者，《漢書&#8231;董賢傳》贊云：『柔曼之傾意，非獨女德，蓋亦有男色焉。』此非言其為彌子瑕、鄭櫻桃之儔耶。」奇中言至此，太息不已。宗舜乃大悟而言曰：「吾知之矣，宜君言上海之不可設女校也。」
　　　　女知勢利
龍游有章炳文者，家小唐，席遺蔭，有負郭之田數十畝，衣租食稅，差免於凍餒。嘗習帖括，得青一衿，以舅氏唐恭甫之力，為夤緣於某保案，得為江蘇候補同知。於是以官自居，出入里閈不步行，必以輿。已而其母以其齒逾冠，欲為之議婚，則曰：「兒今已官矣，王侯將相之女，雖不可得，必於仕宦之家求之。兒為母計，母亦受五品之封，稱太宜人，為命婦矣，亦未可妄自菲薄，與田舍嫗作姻婭也。」母頷之。於是有以執柯之說進者，皆以時尚未至答之，蓋皆非宦裔也。
會鄰村有姜叔銘者，以需次鄂省之通判，移疾歸，有女曰蘭珍，年二十五矣，嘗三字人而夫輒前卒，故未嫁也。其三夫皆學賈。蘭珍以從宦武昌，習見叔銘之所與往來者，有晶頂挂之少年，輒羡之，三字而三賈，恆鬱鬱。叔銘亦以其齒長須嫁也，欲壻炳文，一日，示意於蘭珍。蘭珍曰：「信斯人也，既官矣，則必有厚福，兒之終身有託矣。」叔銘遂字之。陽湖楊赤玉主政瑜統聞之而言曰：「蘭珍謂官有厚福，蓋言其勢之利也。」蘭珍乎，其世之真知勢利者乎？
　　　　鄒月舫娶婦
中流社會以上之婦女，飽食煖衣，無所事事，烹飪縫紉之事皆不習，常日酣嬉，或且日以歡劇飲博為事，間有一二稍知自好者，亦惟吟弄風月，一弄柔翰而已。有鄒月舫者，浙人，好飲啖，新學界之高才生也。恆以我國婦女之不學無術未能自立為憾，嘗曰：「吾寧終身為鰥夫，不願以冥頑無知者作儷也。」宣統己酉春三月，月舫游於滬，其友潘少侯以某女校之優等生美而才，為之作伐。月舫有允意，繼而聞其所習為文科，其校且無家政學，則曰：「是徒尚美術而不切實用，今何時也，豈猶以為鼓吹承平之陳設品耶？」乃卻之。
已而文定沈氏女之名秀珍者，則其父為庖人。父名通保，閩人，滬之名庖也。秀珍乃亦習烹飪，且美而豔。蓋月舫飲於酒樓，從傭保周中發知之，遂丐中發為之媒。通保以月舫為學生也，允之，逾月而娶。林滬生詢之曰：「君何降志辱身而娶庖人女乎？」月舫曰：「爾何知？飲食男女，人之大欲存焉，吾婦既能主中饋矣，而又非石女， 【 女子之不通人道者為石女，亦作石婦，《太玄經》「廓無了室石婦」，注：求室而得石婦，無復嗣續之道。】 則吾日夕之樂當何如。彼雖不知書，又何責焉。」
　　　　以女萎祝女壽
自歐美之學說輸入，言平等，言自由，而女權之說大昌。然以未嘗學問不知法律之故，遂至放辟邪侈，無所不為，而為通人所詬病。上海有女棍施玉娥者，居法租界，年已三十，宣統己酉秋九月，為其設帨之辰，大啟筵宴。玉娥，固上海之女擦白黨也。 【 以非法之舉動、恐嚇之手段引誘男子騙取財物者，為擦白黨。】 裙屐少年之無賴者爭暱之，屆期咸往稱祝，有餽花以將賀者，效西俗也。嚴梅生者，嘗肄業某校，亦與之相識，欲贈一特異之花，苦無之，乃質於其師金奇中。奇中曰：「吾亦不知有特異之花也，無已，其草木之花乎？」
梅生曰：「何草也？」奇中曰：「是可以女萎貽之。女萎為多年生之蔓草，野生，葉為複葉，其小葉有缺刻，至夏日，開花於莖端，小而色白，知之者鮮，非特異乎？」時吳縣趙兆圻文學達觀適在旁，俟梅生出，而詢奇中曰：「植物中地衣類之女蘿，蔓草中之女青，常綠小灌木中之女貞，不可擇一以為贈品乎，何必女萎？」奇中曰：「君不知耶！今之昌言女權者，大抵不知莪務之為何而惟權利之是爭也，頑冥野蠻，至於斯極。吾實深惡而痛嫉之，方將冀其如草之至秋日萎也，猶豈望其緜延長壽而流傳謬種乎？故不祝之而惟詛之耳。」
　　　　大人非小人
大人為有德者之稱。《易》「大人者，與天地合其德」，《孟子》「有大人者，正己而物正者也」。以此準之，大人，即君子也，亦為有位者之稱。《孟子》「說大人，則藐之」。至於小人，則謂細民也。《孟子》「有大人之事，有小人之事」。亦謂不肖之人，《論語》「君子固窮，小人窮斯濫矣」。
有位者之得稱大人者夥矣，而為流俗之所最崇拜最歆羡者，則為候補道，以其官秩較尊，而又可以捐納得之，為人人所可希望者也。候補道既到省，各項差事，不論立法、司法、行政，皆得派充。今日立法，明日司法，又明日則行政，且有以同時而兼數事，若無所不能者，故俗有「道有萬能」之說。高晴川曰：「是即君子也，大人而非小人也，名實固相副也。」
　　　　革面之革命
晚近以來，自日本輸入革命之說，有主種族革命者，有主政治革命者。然革命二字，我國古籍早已見之。《易》之言曰：「天地革而四時成，湯武革命，順乎天而應乎人。」第與今日革命之解異。蓋古謂天子受命於天，故王者易姓曰革命，言天命既改也，而與種族、政治皆無關繫。金奇中見革命之未從根本解決也，乃曰：「革命宜先革心，此之革命，雖非小人之行事而為君子之豹變也。然舍本求末，則亦革面而已矣。」 【 《易》有「君子豹變，小人革面」二句。】 又嘗語其友之從事革命者曰：「諸君行事，亦嘗通盤壽畫而計出萬全乎？所可慮者，畫虎不成反類犬耳。戒之戒之，慎毋為革命先進之法美人所竊笑也。」
　　　　女為女男為男
女子所貴，須合自己之身分。蓋天地有陰陽，四時有寒暖，世界之事，要皆有相對之二者而運行之，遠心力之所在，必有求心力隨之，正電之所發，必有負電應之，波斯宗教謂天地以善惡二神而成者，即以此也。至社會之進步，常賴正負兩勢力運行之者，歷史所示，又彰彰在人耳目者矣。
人類有男女之分，則男子須剛毅勇廉，不愧為男，女子須幽嫺貞靜，不愧為女。不然，女子一旦模倣男性，自恃其剛，則必為男子所棄，社會所不容矣。其結果也，縱令終朝奔走，盛唱女權，而終之目的不達，轉使勢力益縮，局促一生而已。是以觀於舊式女子，其恃己甚巧，乃有非今人所能及者。持幽嫺貞靜之德，內處家庭，外應社會，不必煩怒苦惱，而社會歡迎之，男子愛好之，凡今之新式女子所日夕希望而不能得者，彼乃不費一語，自然得之，而社會內部，鬱然積為勢力焉，此其巧也。即論今日，舊式女子之女傑，多於新式女子者，亦以此也。試觀凡能忍耐艱難，勤持家政，以堅苦卓絕之行，使良人無後顧之憂，子女得教育之效者，無一非舊式女子。由此觀之，則真正不愧為女子之人，反宜於舊式中求之，而新式者不足以語此也。
　　　　男子似女子
世界物理，有至奇者，如人類，四肢發達，則肋骨退化，試以人肋較獸肋，其不逮也遠矣。男女之間，亦有同此理者。晚近女子，大言大奔，事男子之事，言男子之言，然男子則學婦人，漸成柔弱，馴至成為不敢言不敢行之懦夫。近日男子之所以無志無行，令人見之可恥者，實女子過於大方使之也。若女子為女子，男子為男子，則社會健全矣。
　　　　財色
財色為人之所嗜，非具有出世想者，孰能舍之？何晴峯尤好色，苟有所見，輒目逆而送之，曾不旁瞬。其友徐伯英嘗罵其為意淫。晴峯曰：「此吾審美觀念之所表示也。且教育必以美感完成之，烏得而誚我？」一日，入英得暇訪晴峰，則已出矣，輾轉覓之，始得之於妓寮，則方左擁右抱，意甚得也。見伯英詢何事，伯英曰：「欲邀君為摴蒲戲耳。」晴峯大喜，亟從之出，及暮而散，則博進 【 博勝所進之款也。】 且累千，自是乃日嬲伯英，與共博，不作治遊矣。伯英語之曰：「人之恆言曰財色，吾觀於君，而乃知財之所以先於色也。」
　　　　貪吝
吳中有九花娘者，妓也，以淫得此稱，實為李蓮仙。齒長矣，望之如十七八好女郎，固雞皮三少之夏姬也；而猶夕狎數男，不厭不倦，則又如武則天。其與慶雨軒尤暱。雨軒善容成術，能昔昔御女，久亦畏之而退避三舍矣。金奇中訝而詢之，則曰：「吾為蓮仙所嬲，每就宿，恆徹夜弗休，再接再厲，銳不可當，一宵之中，吾棄甲曳兵者數，而蓮仙曾無涓滴之報，蓋貪且吝者也。」奇中曰：「貪吝為人之恆性，宜蓮仙之若此也。」
　　　　造弊廠
南北有造幣廠，一設於江寧，一設於天津，俗所稱銀元局者是也。總辦其事者，歲獲數十萬金，員司工匠，亦皆有所沾溉，最少者，亦可得數百金，凡此，皆窟穴於弊，以弊為利者也。錢塘徐振飛文學新六曰：「是可名為造弊廠矣。」其表弟吳縣趙兆圻文學達觀曰：「我國地大物博，造弊者豈獨此機關已耶？」
　　　　要錢要命
保險，防意外之危險而預保之也。以保險為營業者，謂之保險公司。欲保險者，與公司立約，交納相當之保費，由公司書立保險書，遇險時，則由公司賠償其損害。生命保險，其一也，俗謂之曰人壽保險，歐美人之業此於吾國者甚多。保之者有年限，歲納若干，為數甚鉅，遇有不測，亦可有巨大之收入。投保者以達官貴人為最多，蓋歲入不貲，非宦囊豐厚，力有不及，或且以觸犯刑章，至有生命之危險，則公司必為設法保全之。山陰王子次茂才洪林曰：「傭保之力作，祁寒暑雨不稍避，蓋要錢不要命也。今觀官吏之熱心於生命之保險，乃始知其要錢而又要命矣。」
　　　　多手多腿
世有「文官多隻手，武官多隻腿」之說，蓋言文官要錢，武官怕死也。文官要錢之方法，或以鬻賣差缺而得之，或以枉法受賄而得之。蓋司法、行政混合之時代，其為術正多，如取如攜，故必多一手而始有濟也。武官視之，瞠乎後矣，俸糈既不及文官之厚，而又不握財權，故求利之心為較輕，而怕死之心則較重。雖文官亦有致死之道，而武官則遇有戰事輒易致命，臨陣而脫逃者，往往而有，欲疾趨以求活，自必多一腿而後可。此文官之所以多手，武官之所以多腿也。
晚近以來，則文官有多手而又多腿者，武官有多腿而又多手者，宦海之中，固時有所聞也。文官於鬻賣差缺、枉法受賄而外，於應解國庫之款，所售官物之資，靡不侵吞入己，時機一至，夤夜捲逃而至天津、青島、上海、香港寄頓於外國銀行矣。其所得，往往有多至數百萬者，此所以既多手而又多腿也。武官不論漢、滿，但須統防營，練新軍，則於兵勇之餉，或截曠，或剋扣，所得已屬不貲，而軍械、服裝、糧食之采辦，移營、出征、獎卹之開支，冒濫尤甚，實為大宗。一旦風鶴有警，即挾其所獲，星夜逃逸，與文官同，多至數百萬者，亦所在有之，此所以既多腿而又多手也。至是而胼手胝足者流，則惟相率避道，委身於溝壑而已矣。
　　　　漏&#62611;
彭子敏嘗客香港，其生平無他嗜，惟嗜治游，嗜讀書，於赫胥黎之《天演論》朝夕瀏覽，不厭不倦也。金奇中嘗訪之，入其室，見一切用物，幾無一非舶來品，乃以保存國粹為請，語之曰：「是漏&#62611;也。今國力日匱，財一往而不復，果盡人如君者，民生之憔悴益甚矣，烏乎可！」子敏曰：「君亦知物競天擇優勝劣敗之學說乎？奇中不服，與之辯難，子敏厭其煩，強之偕出。過西人妓館，奇中欲一游，子敏不可，逡巡入妓寮，則粵中之老舉也，語奇中曰：「此豈亦漏&#62611;乎？」
　　　　書寓
以藝術、方技自炫而求鬻者，其稅駕之地，輒揭櫫於門，曰某寓，上海為最多。或曰醫寓，或曰相命寓，或曰書畫寓，而又有所謂書寓者，則說書女子所居也。其人大率來自熟，姓名之上，必冠以「琴川」二字，蓋柳敬亭、蘇崑生之屬，非妓也，俗謂之曰賣口不賣身。久之，而優等之妓輒託名曰書寓，即街市流妓亦間有襲此者矣。
宣統己酉，葛松泉以鬻書至滬，自署其門曰某某書寓。有呂孟蘋者，好冶游，每夕輒巡行里巷，經葛居，意必流妓所棲也，入焉，葛呵之，斥其瞽。呂曰：「爾固大書特書曰書寓，則己自儕於妓矣。且妓之於狎客也，不問誰何，皆稱之曰大人，曰老爺，曰少爺。若曹得錢賣字，雖屠沽傭保，亦悉稱以先生、仁兄，若曹鬻技為生，與妓亦何所別耶？」
　　　　名帖
某省督署夫役，與武廟隔壁某乙結為姻婭。文定之日，甲大書於帖曰「欽命頭品頂戴兵部尚書都察院左都御史總督某處地方節制提督軍門門下掃地夫愚弟某頓首拜」。乙張皇失措，就某紳商之。紳曰：「隔壁為關帝廟，我自有法。」於是將回帖寫飲，文為「敕封關聖帝君漢壽亭侯隔壁愚弟某頓首拜」。
　　　　中之人官銜
吳俗，田房交易作中者曰螞蟻。有老翁業此多年，家小康，買竈下婢生一子，令星士算之。星士善謔，口多微詞，戲之曰：「令郎英造必大貴，君當作封翁。」翁曰：「我輩執業卑微，何得挂名仕籍？」星士曰：「是何言也？古者蝎號將軍，螢稱正字，蝶封香國粉侯，蜂擢花臺刺史，諸蟲皆貴，安見蟻命之獨賤乎？」翁不知其戲，述星士語誇示同儕，日以封翁自負矣。兒長，性憨，年十八，讀《大學》三頁，人問令郎讀《左傳》否，翁曰：「左傳已讀，今讀右傳矣。」蓋日聽其誦右傳首章、右傳二章故也。及年二十，頑鈍如初，翁恐前言不驗，復卜之星士。星士笑曰：「君頭銜已貴，何必倚佳博封誥哉？」翁問曰何銜，答曰：「中人科中人升賣田司主事外擢合同知府例封文契郎晉封草議大夫。」
　　　　能自治斯能自活
今之世，物競天擇優勝劣敗之世也，蓋欲求自存，必先有以自立；欲求自立，必先有以自治。宣統時，城鎮鄉地方各設自治公所，為城鎮鄉議事會會議及城鎮董事會、鄉董事會辦事之地。其議事會選舉議員，於本地方居之選民中舉之，每年一次，屆期投票，翌日投票匭而檢之，以得票較多數者為當選。有黃蓮舫者，當選為某鎮自治公所議員。一日，貽書唐平卿，其封面應有某鄉自治公所字樣，乃誤書治為活。平卿得書大笑，越翼日見而詰之。蓮舫曰：「一時筆誤耳。然自活者，生存之謂也。今之具有自治能力者有幾人耶？他不具論，姑以一事言之。某團體有職員二三十人，類皆講求新學可為國人之矜式者也。其事務室旁設盥洗所，應用之巾盆咸具焉。有水管，開水則水至，盥既而水穢宜洩之，巾宜懸於桿，凡以便後至者之續盥也。余嘗以訪友而往，則頻見盆有穢水，巾在水中。即此推之，吾國人之無自治能力，不亦昭然若揭乎？物競天擇，優勝劣敗，循此不變，何以生存於世界？地方自治，今方萌芽，果有成績與否，尚難逆知，能自治，斯能自活。吾之筆誤，亦正以祝地方自治成績之良好耳。」
　　　　學而優則仕
武進談伯虎名寅，嘗為上海某校學生，繼而棄去，從王鐘聲習文明新戲。其父小蓮從九珵熙嘗斥之，懷獻侯曰：「戲亦有學也，且為專門之科學。」小蓮曰：「何以知其然乎？」獻侯曰：「吾嘗聞之長洲王夢生矣，其言曰，學之為言效也，凡事前創後賡，積數十世數千百人心思耳目所推闡裁成者，皆謂之學，何獨疑於戲？且聞西哲之言曰：『凡合數種科學以成為一學科者，皆謂之專門之學。』若戲，則喜怒哀樂，心理學也；擡步技擊，體育學也；化裝扮演，審美學也；腔調節奏，音樂學也；時代人物，歷史學也。以言君臣政事，則通乎國家學；以言父子夫婦，則通乎家政學；以言朋友交際，則通乎社會學。凡斯種種，非合數種科學以成為一學科乎？是故童年就習，謂之科班，劇本流傳，謂之科白，科之一字，實有當之無媿者。得一佳唱，貴與科名等，亦且精與科學抗矣。此摹彼仿，月盛日增，有自少至老數十年，積精研求而卒不能出類拔萃者，謂非專門之學，吾不信也，君何嫌於郎君而責之乎？」
小蓮聞之不答，若有不豫色然，蓋以為獻侯諷之也。獻侯又曰：「子毋然，君之欲令郎君讀書者，非必有志於國民教育也，亦視之若科舉，欲冀其由中學而高等而大學而通儒院，得有出身官職，以筮仕於朝耳。孔子不嘗云『仕而優則學，學而優則仕』？習戲既入，學而優則仕矣，且即以戲場作官場可也。人生行樂耳，袍笏登場，一呼百諾，亦極大丈夫之豪舉矣。戲場與官場，又何異耶？」
　　　　妓勝於官
李竹溪，浙人，自號憂時子，僑滬久矣。有見夫時艱之日亟，吏治之日下也，謂末日即在目前，當以醇酒婦人自遣，以是恆作治游。一日，在周若蘭妝閣，與若蘭談時事，若蘭詢之曰：「君將何為？屠沽纖兒，且相率入仕途矣，君亦及時自效乎？」
竹溪曰：「吾有自知之明，吾無才略，無學識，不可以從政，且以席先人餘蔭，幸有負郭之田五十畝，足以給饘粥，更無意於仕宦矣。然亦嘗為他人計之，苟欲謀生，毋寧為奴為伶之為愈也。即為盜為賊，害之所及，亦不甚鉅，至於官之為禍，則可以亡國，可以滅種，自好者所斷不為。吾雖不學無術，而天良未泯，雖凍餒至極，亦不願以官謀生。今且於卿而羡之，卿託業雖微，而人之於卿，可得精神之快樂，卿之於人，可助美感之教育，吾故曰妓勝於官也，卿不猶憶吾言乎？」
　　　　大學士驗看人才
宣統庚戌，保舉人才入京，經大學士驗看，加以考語，改授部曹，水南水北之向以山人名者，皆供驅使矣。李審言嘗有詩記之云：「南郡諸生說上京， 【 《後漢書&#8231;申屠蟠傳》。】 東山果有濟時。 【 謝太傅。】 賓賢枉被羣公熱， 【 吳，野人。】 是鏡能高處士名。 【 是鏡，江陰人。】 萬柳新荷誰主客， 【 馮文毅公溥事。】 一絲九鼎費將迎。 【 黃魯直詠嚴子陵。】 坐中惜乏漁洋老，請誦當筵蛺蝶行。 【 顧亭林事。】 」
　　　　傅曉淵自謂像人
諸暨有傅振海字曉淵者，以五品銜候補直隸州州同，需次江蘇，曾權太倉州州同，及瓜而代，還次於蘇。一日，謁上官，憩於官廳，僚友咸相視而笑，曰：「傅曉翁太不像官。」傅曰：「諸君以振海為不像官乎？振海自入官，即以官為不足貴，官而循良，乃為可貴耳。所以時時省察，惟恐浮沈宦海，官派官氣，日久濡染而不自覺。今諸公寵以『太不像官』四字，則平日讀書談道，漸有把握，而不遽為習俗所遷移。可知既不像官，或者尚像人也。」
　　　　今人性惡
性，生之質也，性善性惡，久無定論。周荀況之學說，謂人性本惡，必克治之，乃入於善，與孟子性善之說正相反。金奇中有見於晚近以來人心不古，太息痛恨而言曰：「古之人性善，今之人性惡，蓋自世道陵夷，詐偽相尚，即有一二自好之士，亦為社會所轉移，同流合污，而所生男女，其性得自遺傳，遂無一不惡矣。且自歐美學說輸入而後，誤會平等自由之說，習於猖狂恣肆，藩籬衝決，昔日偏而不全之道德亦遂蕩然無存，深可慨也。」
　　　　天良
某太守，浙人，嘗奉檄至滬，數作狹邪游，眷二女，妓院之女傭也，一曰阿毛，一曰阿土。旋入京，則與像姑名翠林、紅湘者昕夕過從，文采風流，傳播遐邇。嘗為駢儷書致其滬上友人云：「食毛踐土，具有天良；倚翠偎紅，敢云至樂。」或謂某太守能作感恩語，亦饒有官氣也。
　　　　啞者之發聲
啞，瘖也，然亦能發聲，惟不成語耳，略如小兒之啞啞然然。金奇中嘗遇一啞者於懷獻侯許，見其以手指天畫地，口中啞啞作聲，詢獻侯曰：「此君何亦能言乎？」獻侯曰：「渠固素不能言也。」奇中曰：「吾雖不知其所言為何，然乍聆之，似與普通人所學不合法律不合道德之言相類，令人無從索解也。以視鳥語猿語，固較勝一籌矣。」
　　　　文明野蠻之雜糅
金奇中之好天足也，在天足會未創以前，趙伯英嘗詢其故，則曰：「今之婦女，既非如古代及歐女之束腰，其於頭也，亦惟飾其髮，塗其面，而亦不效非洲婦女之壓頭使扁，是固欲留其天然之美也，何獨於足而欲以人力矯之？頭大足小，徒覺其不稱而已。此與吾國之開化雖早，進化獨遲，文明野蠻雜糅其間而絕不相稱也，庸有異乎？吾所以深惡而痛嫉之也。」
　　　　附羶逐臭
滬為五方雜處之地，自光緒末葉以迄宣統，社會之怪現狀，不可殫述。曩以為文明之中心點者，漸易而為野蠻之中心點矣，姑舉數端言之。姦淫也，拐騙也，捲逃也，盜劫也，私鹽私烟也，暗殺明殺也，竊犯賭犯也，賴婚重婚也，無日而無之，古之朝歌、勝母，或猶未若是甚。而遷居於滬者，蜂屯蟻聚，紛至沓來，一若自滬以外，曾無一片乾淨土足安其身者。或曰：「蟻附羶，蠅逐臭，滬上腥臊之氣，瀰漫四周，易於感召，宜其同流合污，如水之就下而歸壑也。」趙伯英曰：「滬為萬惡之社會，可儗之於京師。」言雖刻酷，亦實有所見而云然耳。
　　　　權利之別解
權利為法律名詞，即一人之行為，得據法律，使他人認為正當之力也。例如於自有之地造屋，他人若置物其上，得除去之，他人不能抵抗也，其確解若是。且「權利」二字，亦世界各國人人所公認而不諱之物也。所別乎可不可者，公私而已。以公心言權利，雖強國家，福人民，可也；以私心言權利，雖覆國家，禍人民，可也。國人對於「權利」二字輒有別解，而多從己著想。未得權也，不惜喪名屈節以求權；既得權也，又不惜喪名屈節以求利；既得利也，更荒淫奢侈，無所不為，而其後權亦有所不顧。何以故？以既得利，即無權，而我仍可安居行樂也。此乃國人富貴貧賤最劣之根性，苟不除之，他日之不為奴隸牛馬也，幾希矣。
　　　　犧牲一己
人之恆言曰：「吾今以憂之故，願犧牲一己矣。」晚近以來，幾合富貴貧賤之人而皆能言之矣。蓋即本其己飢己溺之懷，舍身以救世也。犧牲者，謂捐棄一切，如云犧牲生命，犧牲財產，犧牲名譽，即捐棄其生命、財產、名譽也。其語實本於《呂氏春秋》。《呂氏春秋》曰：「殷商夏而王天下，五年不雨，湯乃以身禱於桑林，剪其髮，割其爪，自以為犧牲。」
陶希明者，亦以犧牲為恆言，嘗游學海外，以入貲為知縣，夤緣於要津，得司榷。橫征暴斂，以貪聞，不半載積金十餘萬。商賈怨之，一日，糾土棍數百人持械攻局，屋毀，司事、巡丁皆被撻，死二人，餘亦垂斃，陶受棍傷跳樓遁，投金奇中家得免。金曰：「吾今乃知君之所謂犧牲者名譽而已，生命財產，固皆不與焉。」陶曰：「吾作官之不恤人言者，初亦僅欲犧牲名譽而已。豈知生命亦將不保，財產亦有所失乎，予何言哉！」
金言之曰：「成仁赴義，人所至難，生命姑不論，財產實為身外之物，黃金百萬，能悉納之於乎？亦惟為子孫殖財計耳！蓋實拘於『不孝有三，無後為大』之義而重視子孫也。是以平日之一舉一動，無一不為子孫計，而絕不為社會計，且并不為一己計。惟專心致志於財產，遂至一己之名譽全然喪失，一己之生命或且不保，愚孰甚焉？君今亦悟否？能犧牲子孫，斯能犧牲一己以舍身救世耳。」
　　　　熱誠熱中
冰其淋亦譯冰忌廉，其淋之義，酪也，以牛乳、雞蛋加香料，如香蕉、檸檬等物，攪和入冰，筒運機旋轉，使漸凝結如冰。食之甘沁可口，西人於常餐時輒進之，冬日亦然，非若我國人之必於炎暑時始一嘗也。金奇中曰：「西人具熱誠，故內熱，須飲冰；我國人之食此者，富貴中人為多，豈以熱中過甚，自知懺悔耶？」
　　　　無遠慮有近憂
國人之目多近視，文儒尤多，譽之者謂伏案功深之證。亦實以案為平面，朝夕俯觀，頭低背傴而有以養成之，非若西人所用之案為斜面，可端坐讀書，目與案之距離為均等也。金奇中亦近視，一日赴宴，座客戴靉靆者十八人，皆當世之號稱第一流而與奇中有同病者也。奇中與十八人皆雅故，酒闌，奇中笑而言曰：「國人方以無遠慮有近憂為世所詬病。而吾輩且皆近視，僅具咫尺之目光，將若何？」
　　　　憧憧之影
金奇中僑滬久矣，以滬無山，每屆重陽，輒登味蒓園之眺華閣，以西望龍華之塔。奇中目短視，宣統庚戌九月九日與友登之，為登高之會，偶躓於石，靉靆墮地而碎，友曰：「君尚有所見乎？」奇中曰：「我雖短視，固未嘗瞽也。往來者之眾，亦見之。」友曰：「所見者何？」奇中曰：「憧憧之影也。」友曰：「往來者也，君何疑為鬼？」奇中曰：「頃飲於九華樓，吾醉矣。」
　　　　父母之年之喜懼
邵保民嘗讀《論語》而至「父母之年不可不知也一則以喜一則以懼」章，而以己意釋之曰：「噫，吾知之矣。喜者，喜父母之馬齒加長，去死不遠，旨甘菽水之資即可免除。懼者，懼父母之精力就衰，不能為子生利，且一旦物化，須出巨資以營喪葬也。」此雖別解，然足見世人大多數之心理矣。
　　　　吳理安願為犬馬
人子之能養父母也，什百中無一二焉，有之，則惟鄉曲之細民，欲於富貴家求之，殆千不得一矣。「今之孝者，是謂能養」，孔子所言，蓋在春秋時也。至於晚近，則習聞泰西父子別居之說，而何有於養，更遑言敬？
吳士忍者，以貿遷致富，聲色狗馬之奉，窮極侈汰。有父名理安，則居，距五十里而遙，然僅歲時一問視，歲致銀幣十二圓而已。父垂老矣，窮年凍餒，幾不能自存。一日，徒步五十里往叩其子之門，曰：「吾今欲自儕於犬馬之列，而得汝養，可乎？」士忍不答，但留其晚食，俾一飽，與以鐙，使籠燭而歸。
　　　　符稚仁極端之發財思想
今之能養父也，固幾已百不一覯矣，然養母者則猶有所聞，蓋其壽較男子為長耳。且婦女本難謀生，垂老之年，尤不得不坐食，子之養母，亦大率出於迫不得已也。符稚仁者，父歾矣，有後母吳氏，方少艾，為其父垂老所娶者也。
稚仁以父無遺產，有怨言，一日，忽語其母曰：「兒不肖，家貧，無以奉甘旨，母又方盛年，盍及是時而自為計乎？」母不答。稚仁曰：「兒有二策。」母曰：「姑言之。」稚仁曰：「母而欲圖長治久安也，其別嫁乎？不然，則有趙某、沈某、楊某、唐某、蔣某者，皆好冶游，以母之年，母之姿，何患不見容於若輩耶？且母亦優游自適矣。」母大怒而號。稚仁之意，殆欲於再醮之聘金，夜度之資費，可有所沾溉也。金奇中曰：「惟仁欲以後母易金，喪心病狂，誠狗彘之不若矣。」此亦發財思想極端之所表示者也。
　　　　兄弟鬩於牆
吾國人民號稱四萬萬，實合漢、滿、蒙、回、藏及苗、瑤等族言之也。乃自種種革命之說興，而昌言排滿矣。然其警告大眾之辭，或發言，或作文，又輒曰四萬萬同胞，是則滿人亦在其列也。丹陽何陟封鹺尹錫詩聞而詫之曰：「既親之為同胞矣，而又排之，若必欲剪除異己者。甚矣，其自相牴牾也！吾是以大惑不解也。」金奇中曰：「是固兄弟之鬩於牆也，若有外侮，必能通力合作而禦之矣。」
　　　　妻專制妾共和
青州陳少琴僑居於蘇，有妻曰孫蘭儀，杭人，世家女也。有妾曰王巧珍，蘇人，鄉農女也。蘇農之女習田事，以天足故，雜男子力作，勞苦惟均，然此實有男女平權、男女平等之精義寓於其中，巧珍亦若是也。少琴娶蘭儀之明年，偶至滸墅關，見巧珍力耕而美也，欲納之，使女傭將意，巧珍之父阿瑞諾之，遂娶焉。嫡庶相處無違言，巧珍賢，蘭儀亦不妬也。
蘭儀幼從宦，居其父之官廨十九年。父曰佩卿，任子得官，官氣重，蘭儀習之久，故其馭其下也，常寡恩而多威。巧珍固出自平民家者，則反是。金奇中曰：「此可以譬政體矣，蘭儀專制，巧珍共和也。」
　　　　積金為子孫
金奇中嘗言人之欲積金者為子孫耳，於己無錙銖之裨益也。湯頤瑣詢之曰：「君何所見而云然？」奇中曰：「晉之富室多藏鏹，非儲於窖也。鎔之於地，高如邱山，有自明以至於今者，子孫世守之，無或動，大盜至亦惟相對愁歎而已，不能取其毫末也，人因號之曰沒奈何。苟非子孫者，則此沒奈何之金，何以子又傳子，孫又傳孫乎？累代相傳，其子孫緜延不絕，則此藏金者，亦即緜延不絕，烏得有所減乎？蓋亦子孫各為其子孫之故也。」
　　　　被催眠術
催眠術者，能令人集注意識於一點，使成睡眠或喪心病狂之態也。初視為妖術，至十九世紀法國醫士某用之以治病人，世始知重，近漸盛行，且及於我國矣。
光緒庚子以拳匪肇亂，至使聯軍來華，劫盟城下，大辱奇恥，莫此為甚。國人至是宜若有所覺悟，發憤為雄矣。而朝野上下之人，乃猶昏睡不醒，或且冥行走，流連忘反，臥於積薪之上，處於漏舟之中，幾無一人能瞿然驚醒，幡然改圖者。徐新六憂之，曰：「是豈皆被施催眠術者所利用乎？」懷獻侯曰：「不然，既無意識，曾何集注之有？冥頑一物，直木石耳，且鹿豕之不若也。」
　　　　人似河馬野蝙蝠
獸類之體大者，跋涉維艱，大都不能遷徙，而體大則力強，無有顧忌，得有食物充足之地，足以養其軀，則安之不去矣。譬之河馬，得有水及食物處，便即安居，不欲舍棄。非洲中部多長江大河，且地曠人稀，無獵戶，河馬成羣而居，恆在蘆葦叢生之水中，逍遙遊玩，牝者且攜其子負之於背，遊戲水中，自以為閒適矣。野蝙蝠善飛，翼甚大，腹下有數囊，能蓄空氣，其身輕而飛極速，然性不喜遷，居於幽黑之洞，久而不移其處，蓋懷土也。金奇中曰：「觀於此，而可以知國人之不能變法，有似河馬、野蝙蝠也。」
　　　　願醉死不願夢生
王梧岡者，窶人子，幼而無賴，習木工，以建築致富，積資十餘萬，時已中年矣。乃折節讀書，不兩載而通知大義，漸納交於士大夫，久而與之習。嘗博覽報章，欲大有為，而所謂士大夫者輒尼之，乃喟然曰：「若是乎，斯人之不可與同羣也！」於是無意世，而恣為淫樂，與賓客為長夜飲，飲醇酒，多近婦女。徐新六勸之，則曰：「吾將終老於是鄉矣。醉生夢死，滔滔者皆是，此吾願以醉死，不願夢生也。」新六曰：「夢生何謂也？」梧岡曰：「不見世之行尸走肉者乎！」漏舟積薪，沈迷不悟，非夢生而何？」
　　　　四書有十先生
有為童子師者，一日講《論語》，至「自行束脩以上」句，曰：「小子聽之，孔門弟子皆賢人，束脩必自送，不必催。」且時有需索，主人惡之，嘗令介紹人傳語，諷其自辭。師不可，謂關約原訂一年，未可中輟。及歲暮，而猶冀來年之續聘也，及探之於徒而問之曰：「《四書》之中所謂先生者凡幾見？」徒不能對，語其父。父知師意所在，因教之云云。明日，師又問，徒對以十見。令悉數之，乃曰：「『先生以仁義說秦楚之王』，『先生之志則大矣』，『先生以利說秦楚之王』，『先生之號則不可』，『從先生者七十人』，『見其與先生並行也』，『有酒食先生饌』，『待先生如此其忠且敬也』，『先生何出此言也』，『先生將何之』。」師聞之，嗒然若失。
　　　　書堆跑馬
兩國文字互相翻譯，既不可失之武斷，亦不可失之穿鑿。以華文譯洋文，尤不易也，必須精研兩國文字，並有專門術語，而又深知大意，融會貫通，所用名詞，一一脗合，方始極翻譯之能事也。有某舌人者，以國文譯英文，將「馳騁文場」四字譯為「有騎馬於書堆而奔跑四周」者，英人某曰：「華人其真善於跑馬哉。」
　　　　烟槍銘
烟槍為烟具之一，吸鴉片烟者以裝烟於斗者也。某嘗為作銘，銘云：「酒之餘，飯之後，桂之馨，蘭之臭，榻上一點燈如豆。短笛無腔信口吹，可憐人比黃花瘦。」
　　　　嘲世歪詩
陶鑄禹善諧語，曾作十七字詩三首，題曰「嘲世歪詩」。一云：「獅子大開口，胡言不怕羞。一等大滑頭，吹牛。」二云：「到處亂唱喏，逢迎太肉麻。輕輕兩手叉，拍馬。」三云：「遇事善營謀，削尖和尚頭。運動稱老手，鑽狗。」
　　　　新名詞入詩
自日本移譯之新名詞流入中土，年少自喜輒之以相誇，開口便是，下筆即來，實文章之革命軍也。某曾賦詩四首以嘲之，一云：「處處皆團體，人人有腦筋。保全真目的，思想好精神。勢力圈誠大，中心點最深。出門呼以太，何處定方針。」二云：「短衣隨彼得，扁帽學盧梭。想設歡迎，先開預備科。舞臺新政府，學界老虔婆。亂拍維新掌，齊聽進步歌。」三云：「歐風兼美雨，過渡到東方。腦蒂漸開化，眼廉初改良。個人寧腐敗，全體要橫強。料理支那事，酣眠大劇場。四云：「陽曆初三日，同胞上酒樓。一張民主臉，幾顆野蠻頭。細崽皆膨脹，姑娘盡自由。未須言直接，間接也風流。」
　　　　贈新人物詩
有人作贈新人物詩者，竭意描摹，寓規於諷。其詠學界者，則有「教習」、「學生」、「出洋學生」三題。教習云：「自道東瀛留學歸，圖謀聊借一枝棲。如今不說之乎者，換了新腔薩西司。」學生云：「不是從前酸秀才，學堂畢業氣雄哉。文憑一紙非容易，辛苦三年騙得來。」出洋學生云：「一歲千金價不低，祇因費重總難彌。單言衣服須雙套，一套華裝一套西。」
　　　　題李鐵拐像詩
某家藏古畫，所繪為八仙中之李鐵拐像，乞文士某為之題詩。某援筆題之，詩云：「葫蘆裏是什麼藥，背來背去勞肩膊。個中如果有仙丹，何不先醫自己腳。」
　　　　詠尼嫁人詩
湖州有尼曰靜修者，與僧私通久矣，忽還俗，嫁張某。或為詩以諷之，詩云：「短髮蓬鬆綠未勻，袈裟脫卻著紅裙。從今嫁與張郎去，贏得俗敲月下門。」
　　　　兄弟聯句詠雪
中州有兄弟二人，紈袴子也，僅識之無，而自命為通品。一日賞雪，欲聯句，苦思不雪中來，兄曰：「予得起句伏！」遂吟曰：「黃狗身上白。」弟大歎服，謂其心思之巧。繼而弟亦續吟曰：「白狗身上種。」兄見之大驚曰：「爾我得此二句，竟成詠雪絕唱，不宜再作，非但恐貽狗尾之譏，且恐遭造物之忌也。」言畢相與大笑不置。
　　　　齋聯門聯
有自書一聯揭於齋壁者曰：「倩人抓背，上些上些再上些，知痛癢還須自己；對客猜拳，是了是了定是了，真消息原在他人。」語雖滑稽，實亦道破世情矣。其大門聯則八字，曰：「自由不死，國魂來歸。」相傳為鄂人戢元丞所撰，以白紙書之，不知者方以其家為有喪也。
　　　　松莊聯
金陵富翁蔡某，暴發戶也，嘗於居宅之旁闢園囿，徧植長松，曰松莊。落成日，以巨金丐某名士譔聯，名士思有以戲之，為集四子書二句云：「臧文仲居蔡，夏后氏以松。」
　　　　戲臺聯
某邑涳戲臺有聯，寓規於諷。聯云：「事事如斯，裝一般打臉掛鬚，偏稱腳色；年年依舊，唱幾句南腔北調，就算改良。」又酆謀曾撰傀儡戲 【 俗名木人戲。】 聯云：「著幾件衣裳，也在舞臺充腳色；無半點血氣，全憑光棍頂人頭。」
　　　　廁所聯
有作廁所聯者，聯云：「到此方無中飽患，何人不為急公來。」
　　　　變之時義大矣哉
自光緒戊戌以至宣統，朝野上下，亦屢言變法矣，有心人起視之，則曰國猶是而已，民猶是而已。
客有善說變者曰，今之世事，誠萬變矣，變之時義大矣哉。「齊一變至於魯，魯一變至於道」。我國領士一變而為外國之屬地，如香港、臺灣是也；又一變而為外國之租借地，如澳門、廣州灣、九龍、膠州灣、威海衞、旅順、大連灣是也；又一變而為外國之租界，如上海、天津、漢口等是也。
孫悟空之變也，善搖其身，於是後世之學者，不惟搖其身，而且屈其膝，鞠其躬，奴其顏，凡小人之所能為者，無不優為之。變哉變哉，社會之轉移，能使有用者變為無用，廢物怪物所在皆是。人種一變而為猶太，國運一變而為埃及、印度。變之又變，殆無所不用其變矣，可慨也。
　　　　害甚於洪水猛獸
大地各國，雖政教不同，治法各異，於保存固有之國粹，不忘天賦之本能，固初無二致也。而吾國乃有誤解共和真理，議論馳於極端者，謂前史所載聖經賢傳大本大原等名詞，皆以愚惑黔首，遂倡為無秩序之平竹寺，無法律之自由，邪說橫行，人禽莫辨，踰法蔑紀，倫理蕩然，其害有甚於洪水猛獸也。夫國可由衰而盛，轉弱為強，苟民德喪亡，縱地有二萬萬方里，人有四百兆之眾，亦必士崩瓦解，不能立國於天地之間矣。
　　　　均貧富主義之別解
社會主義，有指改革現代社會制度而言者，其意欲使社會各現狀歸於平等。廣言之，則政治上之虛無主義、無政府主義等，皆得目為社會主義；狹言之，則專從經濟一方面立言。蓋歐洲近世，實業驟然發達，以致國中僅有大資本家與勞働者兩級，勞者利薄，逸者利厚，不平之念以起，於是昌言勞働之與報酬必須平等。所採方法，或謂宜以土地、資本歸諸公有，或謂宜公平分配於各人。其最為極端之說，則有共產主義。謂不許私其私產，而當由公眾同任勞務，即以其生產品供公家之用，有餘則為公眾之儲蓄。自馬克斯以後，學說一變。此派不取共產主義，惟主張以產業機關歸諸國有，禁私人占有土地，而以土地所得分配各人，是為近世社會主義。又俾斯麥一派之說，則謂救濟下級社會固為急務，然不宜顛覆現代社會制度，但當變易國家政策，以改良產業、交通之機關，劑社會貧富不均之弊，如規定傭金率及限制勞働時刻之類，是為國家社會主義。
貧富階級之懸殊，以我國與歐美較，固尚不若歐美之甚，而深知社會精義者，明知近世社會主義、國家社會主義之不適用於我國也，順人情以推之，當於盜賊、奴婢、優伶、娼妓，不禁止之而獎勵之，至是而富者之所有，移轉於貧者。劑貧富以使之平，舍是莫由，則亦均貧富主義之別解也。
　　　　富家翁與貴公子
世稱多金者曰富家翁，蓋原本於《史記》。 【 沛公入秦宮，欲留居之，樊噲諫曰：「沛公欲有天下耶，將欲為富家翁耶？」】 而於有官職者之子恆以貴公子稱之，則源於古諸侯之子曰公子之說也。一日，王、李二人遇於公宴之所，王富而耄，李貴而少。李以門地自矜，傲睨一切，談謔間作，於王多所奚落，王不能堪，乃亦反唇相稽。談某為解之，目王、李而言曰：「兩公為富家翁，為貴公子，翁也子也，喋喋胡為者？翁之於子，固當理遣情恕耳。」
　　　　尸口
光緒末，民黨中人以政府腐敗至極，不足有為，爰創《民呼報》於滬，鼓吹革命。未久被封禁，因去乎字二畫而為《民吁》，乃未久而又被封禁。民黨堅持初志，冀達目的，於是有《民立報》之出版。金奇中曰：「報章之大聲疾呼，長吁短歎，非一日矣，而政府諸人酣睡不醒如故也。今欲令人民求所以自立之道，宜曰尸口。」
洪少山聞其言而大愕，曰：「吾未聞陳死人之能言也。」奇中曰：「吾人之以行尸走肉為外人所詬病也，久矣，今以『尸口』二字為揭櫫者，意欲起先覺於九原，詔告國人，以覺後覺。蓋蚩蚩者氓，篤於迷信，聞生人之言，習焉不察，若託為幽冥之談，類似神話者，或尚能振其瞶而發其聾。且於民吁之後而改尸口，亦以表示尸居者之尚有餘氣也。尸字加點，為戶，戶口，即人民耳。」
　　　　金奇中日觀悲劇
劇有喜劇、悲劇之二大別，喜劇難工，而悲劇易工，猶之撰擬文字，摹寫萬惡之社會，取材多而象形易也。金奇中僑滬久，其婦柯默尹粗知文字，好觀劇，奇中則反是。一夕，默尹至劇場，觀演社會現形記，伶人現身說法，窮極世態，歸言奇中曰：「今夜劇大佳，君無周郎之癖，若偕往，則亦可以擴見聞增閱歷。惜哉！」奇中曰：「吾日與世人處，目之所見，無往而非悲劇也。雖無哀絲急管之悽楚，而傷心慘目，至於已極，亦何必多此一觀耶？」
蓋上海之地，雖為歇浦濱之蕞爾一隅，而魑魅魍魎，羣集於是，上中下三等社會皆有之。繁盛之首區，罪惡之大藪也，萬怪千奇，不可究詰。皆若有師傅之衣缽，固有之窟穴，極其潛勢力之所及，全國為之轉移。黑幕重重，觀者為之目眩，實無往而非悲劇也。
　　　　優言官場不如戲場
諺云「官場如戲場」，證以某優之言，良信。其言曰：「吾黨中如淨末外老生，除休業外，無日不冠帶登場，儀從煊赫，顧盻自喜，可十餘年，而無風塵奔走之苦，患得患失之慮，憂讒畏譏之情，恐官場尚不如也。」
　　　　戴琴齋自知為社會之蠹
戴琴齋商於蘇，挈其妻居冶芳浜，有年矣。其子曰蘭，行賈廣州，既娶婦，則賃屋於濠畔街，以琴齋之年耄而有足疾也，屢上書迎養為請。琴齋不許，答之曰：「兒意甚盛，第自他人觀之，將以予為闒冗之尤耳。且予之所自歉者，虛生於世，分利而不生利，為社會之蠹，兒亦社會之一分子也，何可分兒之利耶？是以滋不願也。」
　　　　精蟲噬人
金奇中曰：「俗有以所薙之胎髮、所落之殘齒而留以殉葬者，蓋於身體髮慮不敢毀傷之說，推闡之至於極也。獨於搆精之時，則任意棄擲，不稍顧戀，其視精液也曾髮齒之不若。」奇中之言蓋指恣為淫亂之人而言也。又曰：「若輩固浪用其精矣，及精蟲之化而為子女也，則珍惜愛護，惟恐不周，畏之如帝天，尊之如父母，曾不敢稍拂其意，他日受累，亦無怨言。此即謂為精蟲之噬人，無不可也。」
　　　　豢洋鼠
自黑死病傳染至華，而國人名之曰鼠疫，於是知鼠之當捕滅也，蓋之益甚，不僅以其嚙物也。患鼠疫者，發強熱，身體生核，故又名核子瘟，死者十人而九也。然見有洋鼠，輒愛其毛白體小，靈敏如人意，則又豢之，以為玩物。毛稚鴻曰：「此實以崇拜外人之故而及於其物也。」
　　　　畏洋狗
西人喜豢狗，恆挈之以出游，以口有鐵籠，不齧人，而華人以其狀之獰猛較甚於我國之犬也，尤畏之，遇之者輒讓道。毛稚鴻曰：「懾於外人之積威而及於物也，且若是。」
　　　　一龍一蛇
晚近以來，趨炎附勢之風日甚一日，拜老師結兄弟之外，有所謂義親者，則以己之子女謂他人父，謂他人母，而自身得與為親家也。為其義父義母者，必為之命名，使儕己之子女，並錫以覿金衣飾。至是，而其子女則曰某為我之義父，某為我之義母。鄒志道與龔器初不相識也，龔有聲於時，鄒慕之，強龔之鄰為之介紹，而令其子認龔為義父，意若一登龍門，聲價十倍也。吳錄聞而言之曰：「龔君今六十歲，其生肖為蛇，非龍門，乃蛇門也。況此二人者，固一龍一蛇乎！」蓋言其一則飛騰，一則蟄伏也。
　　　　量大福大
人之恆言曰量大福大，此亦遇有拂逆，旁觀慰藉之辭耳。金奇中反其意而曰：「福大者量小。」湯伯遲請其說，奇中曰：「富貴者多吝，福大量小之證也。」伯遲曰：「然，且婦人之有姙也，腹便便然，大矣，而慳吝成性，非亦量小之明證耶！」
　　　　一笑千金
某與人語必笑，或叩之曰：「笑由喜而發，子何於不能喜不必喜之際而亦笑耶？」某曰：「笑豈必由喜而發？吾亦視為酬酢之具。第未能以一笑博千金耳。」
　　　　國人亦知製造
中外互市久矣，我國輸出之物品，率為原料，蓋國人固未講求製造也。外人購之，加以製造，輒輪入吾國，所易之金錢，遂不可以數計。朱少侯憂之，一日忽語人曰：「吾國人固亦知製造矣，不然，何於女子天然之足而加以人力耶？」
　　　　名口
我國民數之統計，載之者曰戶籍，春秋時已有之，所謂版也，歷代不廢，特未精確耳。計男子之數曰名，若干人曰若干名，計婦女之數曰口，若干人曰若干口。楊子健曰：「男子有姓又有名，故曰名；婦女不皆有名，未嫁者從父姓稱某氏，已嫁者冠夫姓於父姓之上，稱某某氏，故曰口。且若謂婦女無所事事，仰給於男子，惟開口待哺而已。」
　　　　雄勝於雌
有倡男女平等之說者，持之甚力，謂巾幗丈夫，所在皆有，才學識三者，何遽不相若。魯岱生曰：「其然，豈其然乎？何以鳥之色麗者為雄，蟲之善鳴者亦為雄乎？試觀鴛鴦、蟋蟀而知之矣。
「鴛鴦，體小於鴨，嘴扁平而短，趾有蹼，棲息於池沼。雄曰鴛，羽毛美麗，頭有紫黑色羽冠，翼之上部黃褐色，雌曰鴦，全體蒼褐色，胸腹灰白。蟋蟀，亦名促織，長六七分，全體黑色。雄者前翅左下右上相重疊，連接處有剛強之聲器，末端有尾毛二，較雌者為長，雌者翅短。此非雄勝於雌之證乎？」
　　　　蘇州男女平等
金奇中嘗聞蘇州男女平等而皆易貴之言而之，繼而思之，乃曰：「男子以服官而貴，女子以因夫或子之封典而貴，事之常也。蘇州多狀元，潘世恩、陸潤庠且皆大拜，是誠貴矣，然猶為他處之所有也。至於女子之貴者，則蘇為獨多。一以世人置妾，必覓之於蘇，蓬頭跣足之田家女，以容貌之得天獨厚而妍麗也，一旦嫁為人妾，遂得饜珍錯，被羅綺，役使奴婢，而躋於上流之列矣。一以蘇女為妓者夥，與達官貴人易於接近，久之，輒有得為簉室者，或且如尹文端公繼善之小妻張夫人，補行婚禮而為嫡，此則為他處之所不經見者矣。宜其皆易致貴而得處於平等之位也。」
　　　　妾婦教育
哲學家言，賢也，良也，佳也，善也，凡此名詞，皆比較的，故甲與乙比，甲優乙劣，而甲與丙比，則甲劣丙優；同是甲也，與乙比則優，與丙比則劣。何以故？優劣為比較的名詞，本無一定之標準也。向之所謂善者，今或不復以為善；今之所謂善者，後或不復以為善，此進步之說也。
自光緒戊戌以來，發動力太驟，反動力因之以起，復古風潮汪洋澎湃，一瀉千里，其餘波之及於女界，乃受患尤深。宣統時，賢母妻之聲，愈唱愈高，激急者至詆之為妾婦教育。「賢母良妻」四字本無可議，教育家倡此主義者，其理想中之賢母良妻，亦決非以舊社會富於服從而略知書算之女子當之，固不與妾婦教育同其界說也，徒以槃與獨可同指為日，鼠與玉可同謂之璞耳。新學家所言之母良妻，與舊社會所言之賢母良妻，其觀念截然不同，而莫能相喻。乃頑舊之徒，布滿朝野，新學家而不用舊名詞則已，一言及此，且聯想而及於歷史所有之舊人物，甚且以理想中之妾婦當之，於是合於其理想者，謂之賢良，不合於其理想者，即不謂之賢良。而中人以下之女子，以希望賢良之名，遂不得不求合於妾婦之道，其為進步之阻力，恐非倡此主義者所及預料。有言責之君子，可勿謹於其始耶。
　　　　多塵之點
某視學員至某校，觀地理教員上課，見其地球儀之積塵盈寸也，惡之，乃指地球儀曰：「此處之塵，足有寸許之厚。」教員答曰：「否，當厚於一寸。」視學員以銳利之聲問曰：「汝何言耶？」教員答曰：「非言薩哈拉沙漠耶？」
　　　　曹明毅治地理學
有父曾游庠而子畢業於學校者，自目不識丁者視之，以為皆讀書人也。父曰明毅，子曰道宏，曹姓，佚其籍，殆邊省人也。明毅既入泮，即束書不觀，席先人餘蔭，飽食煖衣，無所用心，性又健忘。鄰嫗有得其遠游之子所寄白話家信者，持以指毅，乞講述，輒瞠目不知所對，乃屬道宏為講述之。或有誚其不悅學者，林重夫曰：「明毅固治地理學者。」錢亮臣曰：「吾識明毅十年矣，未見其有伏案片刻之日，而乃以專門學者稱，吾甚惑焉。」重夫曰：「明毅之為人，健於談天，是知天文地理也。常日游城市，周歷各地，是知地文地理也。好與不善人居，酒食徵逐，是知人文地理也。謂非地理學之專門家，不可也。」
　　　　今之學者為人
己，身也，對人而言也。一身之外，即以最親愛之妻孥而言，亦人也。高潤山讀《論語》至「古之學者為己，今之學者為人」二句，太息而言曰：「今日官吏之起家，或以科舉，或以學校，固皆號稱學者，而其初則布衣徒步來自由間之士也。一旦致身通顯，貴且富矣，惟日孜孜，無不為其妻孥計安樂，謀封殖，而於一己之道德名譽，不遑顧及。是非專於為人之證乎！」
　　　　官吏視民如傷
人之戴眼鏡也，非短視即老花，繼而視為妝飾之品，藉以壯觀瞻，曰平光，其取材普通者為白色之水晶。又有茶晶、墨晶，短視、老花、平光皆有之。遇必除之，以示謙，以示敬也，反是則為傲。
在任官吏之呵殿而出也，以未能盡辟行人，慮有識之者之難與為禮也，端坐輿中，例戴墨晶眼鏡，一若非此不足以示威嚴者。金奇中曰：「此足以見其夜郎自大目無餘子矣。」懷獻侯曰：「非也，殆以痌瘝在抱，視民如傷耳。」
　　　　臨摹法帖
唐松泉工小楷，嘗為人鈔書，而自辰至酉，僅千餘字。李芝生誚其手腕過鈍，金奇中曰：「松泉殆臨摹法帖耳。」芝生曰：「吾知松泉不諳文法，依樣畫葫蘆，何能速耶！」
　　　　財重於色
湯子平有妻曰李淑，有妾曰周慧娥，皆青年。淑不當夕，主家政，握財權而已。子平宿於慧娥所，夜以為常，淑不問也，惟於慧娥衣飾之需，醫藥之費，輒吝之。金奇中曰：「財之重於色也，有如是夫！」
　　　　以身發財
有為龍陽君者，娶婦而美，不一載，亦賣淫矣。或以無業譏之，則曰：「吾二人非坐食也，皆以身發財也。」
　　　　外交
滬有女子曰王小娥者，頗知書，且習洋涇浜話。洋涇浜話者，不規則之英語也。及笄而不字，遂營醜業以自給。小娥本粵產，以鹹水妹之可接西人能得多金也，乃居鴨綠路。一日，有舊識之施桂山過之，謂之曰：「卿已上外交之舞臺矣。」
　　　　如此下臺
再醮婦某氏屢嫁而屢喪其夫，最後適某甲，年耄矣。婚禮既成，即入房，甲興高采烈，然年老力衰，亟思安寢。婦大憤曰：「如此下臺，固不如不上臺之為愈也。」
　　　　官金二字之別解
宋王安石作《字說》，穿鑿附會，貽笑千古。今之弄筆，意在一粲，幸勿繩以小學正例可也。
官字 , , 者, 交覆深屋, 即堆之正字. 官之大者多深居簡出, 以保威重, 防炸彈, 故 . 布眾意, 言入官與謀官者之多, 常如 積也. 金字 人, 王八. 王, 忘音同, 八, 謂孝, 弟, 忠, 信, 禮, 義, 廉, 恥也. 人能忘卻八者, 則常為金所歸.
　　　　官迷
凡人之中無所主而為外物所眩者，及中有所蔽而固結不可解者，皆謂之迷。迷之云者，有得之則生、弗得則死之義，有飢不擇食、眠不擇寢之義，世之嘖嘖稱於時者，曰宮迷，曰色迷，曰財迷。
有擬一療治官迷之藥方者，其脈案則大書云：「終日奔走，兩腿酸痛。朝多尋思，神經昏迷。夜臥不寧，時時夢囈。以致唇焦舌爛，面瘦肌黃，加以拍馬拍牛，肺葉已傷。危險萬分，勉盡棉力，立方候教。皮手套一副， 【 拍馬用。】 肥缺一個，差役愈多愈妙，尖帽一頂， 【 鑽營用。】 鏟刀一柄，刑具十副以上，以上四味先煎。喇叭一個， 【 吹牛用。】 汽車一輛，假面一個， 【 討好時用。】 外以鈔票十萬張燒灰，和金銀汁吞服。」
　　　　官病
專制與共和之大別，在其國人之虛榮心、權勢心何如而已。人人存此虛榮、權勢心，於是乎好做官，又媚官，又畏官，以為官者虛榮、權勢之所寄焉者也。歐美之國，視其官若公司中股東所僱之一經理，且目之為公僕，有何虛榮、權勢之可言？故其國人不願以非分求官，而亦不媚官，不畏官。
世間最易傳染之病曰鼠疫，曰黑死病，然未有如官病之甚者也。其病狀為熱中，若顛若狂，如痴如醉，旁觀者危之，而身受者反以為樂。及其病深，心日黑，手日辣，治之以笑罵，無大效，惟面發淡紅色，轉瞬即滅。據深於醫道者研究之，謂患此者亟宜投諸水火，否則將流毒全國，甚至有滅種之虞也。
　　　　煤氣瀰漫於官界
煤氣者，設廠置機，以大鐵爐爇煤所得之氣也。無色，有特臭，含毒性。自地下所埋鐵管中分送他處，以供燈火或煤氣引擎之燃料，其副產物為煤黑油。
觸煤氣而致死者，中其毒也。而吾國又別有一種無臭之煤氣，合陳腐、新奇之竹呇種氣味變化而成，瀰漫於官界，觸之者雖不即死，而或心為之灰，或氣為之餒，甚且名為之喪，轟轟烈烈之人物觸之，亦未有不敗而與陳死人略有所異者。然熱中人猶不悟，且奮身以投入此煤氣中也。
　　　　建設破壞
人之恆言曰：「欲有建設，須自破壞始。」蓋革故鼎新之謂也。晚近以來，交通日便，於是滬市有旅館，而內地亦踵行之。旅館雖亦逆旅，其異乎昔日之所謂客棧者，則以備有衾枕，孑身之客，無慮不便。曠夫怨女，乃因以為利，待字之閨秀亦羣趨之。且其屋率仿西式，閈閎高峻，陳設華麗。金奇中亦顧而樂之，惟歎曰：「此誠所謂建設也，然其破壞亦至於極矣。」
　　　　無道德者由於智識之不高
君子之所以異於小人者幾希，誠與偽之辨而已。君子無在不誠，小人無在不偽。晚近以來，有海外之新智識輸入，而適濟其奸，相率為偽，間有一二自好者流，欲自勉為君子，而為羣小所搆，無可倖免。懷獻侯有慨於此而言曰：「近令人心不古，世道陵夷，道德之與知識，幾成反比例，智識長則道德消，智識愈高道德愈卑。環顧全國，苟非渾噩之鄉人，無不以詐偽相尚，且猶藉口於權術也。」金奇中曰：「不然，道德為天所賦，孟子所謂性善是也。智識果高，自有真知灼見，不至為習俗所移，而可保守道德於弗替。然此必上智之覃精哲學者方能語此，若普通之予智自用者，欺世盜名，彼此作偽，惟以偽相戰而已。心勞日拙，卒至失敗，實為天下之大愚。其所以無道德者，實亦智識不高之所致也。」
　　　　成人自儕於兒童
光緒中葉，開通之士頗有知西人辦事之綜覈名實，欲從而師之者。天津某財團之治事，效法西人，有定時，職員晨集暮散，遲到早退者曰曠，竟日之治事為七小時，是為法定時刻，在此時內，不得治己事，而便旋 【 俗名小便。】 遺矢 【 俗名大便。】 則不禁，以迫於排泄，不能強制也。乃竟有以此偷閒，而偽為如廁，甘受穢氣之薰蒸者，此與私塾之徒，但圖偶避其師習為游嬉者，無以稍異。則是以成人而自甘儕於兒童也。
　　　　萬臭蟲
臭蟲為人所最惡, 以身扁能藏於隙, 故為人所不覺, 且能久餓不死, 有惡臭. 卵白長而圓, 孕卵一次, 可六枚至五十枚, 微隙之中皆可產卵, 約七八日始成幼蟲, 初時為淡黃色, 漸變深紅, 約八日脫殼一次, 脫五次, 凡歷四十日即成臭蟲. 雖不飲不食, 形亦不變, 善於藏匿以保其生, 每一脫殼食一次. 其群居之處約為牀之四周左右, 或舊屋多孔之處. 喙微似蜜蜂, 有四小針, 利如錐, 一著人之皮膚, 則針中發出長喙, 以鑽刺而吸血, 使人腫痛. 防之方法: 宜用鐡 , 或以堅木製榻, 俾無容身之地. 此外宜用煤油或松油及沸透之肥皂水洒入木器之縫, 或焚硫黃等物使氣上蒸亦可. 蓋臭蟲非特吸人膏血, 并有種種疾病, 為臭蟲所傳染者, 如複熱症等是, 故欲免其患, 宜思所以預防之.
萬松濤者，素無行，不齒於鄉里，人以萬臭蟲稱之，遇之於道輒遠避，若見不潔之西子，必掩鼻而過也。萬多子，其原配周氏產九人，繼妻李氏產七人。有妾二：王氏產五人，朱氏產十人。羣居終日，多行不義，其出也，咸相謂曰：「萬臭蟲之蕃殖，何亦類臭蟲乃爾耶。」
　　　　人禽之界限
某婦性慧，有口辯。一日，罵其子曰：「你這狗婆養的，其蠢無對，真是牛馬之不若也。」夫聞之笑曰：「『狗婆』二字，豈非自罵乎？彼既為牛馬，汝豈非牛婆馬婆乎！」婦曰：「方今之世，對於人禽之界限，久已融洽，君謂今之人格，果大異於狗與牛馬乎？則今之攢狗洞、吹牛皮、拍馬屁者，不知凡幾。彼自命為丈夫者，日日與狗牛馬相狎而不以為嫌，予一婦人，即作狗婆，亦何不可！」
　　　　金奇中慶弔弔慶
社會交際有慶弔，生子女也，婚嫁也，壽誕也，則宜慶；死喪也，則宜弔，人情皆然。金奇中於此乃獨異，有宜慶者則弔之。謂生齒日繁，已有人滿之患，而又長生不死，豈非家庭社會之大不幸乎！是宜弔。有宜弔者則慶之。謂人之所恃以為養者，方患不給，今彼死而其家庭少一累，社會即少一蠹，可不至有生計革之禍，豈不大可喜乎！是宜慶。湯頤瑣聞之而語奇中之戚趙伯英曰：「奇中生於叔季，憤世嫉俗，以凡所聞見，皆具悲觀，故不覺有此偏激之言也。」
　　　　上海之聲
上海民居鱗次櫛比，一衖之中，衡宇相望，而衖中之聲最可厭者為各種賣物叫喚之聲。每日自日高舂至日下舂時，紛至沓來，幾於震耳，而腕車之轆轆聲，馬車之得得聲，猶不計也。或聞此聲而愀然有感焉，意謂人烟之稠密，生計之艱窘，游手之日多，消耗物品之日以增益，一一於此聲中傳出，以視龔定菴之惡聞餳簫聲， 【 定庵每於日斜時聞賣餳聲則病，亦不知其所以然也。】 殆有異焉。
　　　　自謂出言必信
某甲新雇一僕，詔之曰：「行事務誠實，勿虛詐，我之言汝必聽從。」僕諾。一日，戒其僕，謂如出遇索債者某乙，毋謂主人在家。僕出而果而遇之，竟以實告。甲知之大恚，罵其不能從命。僕曰：「我固事無虛詐，所告於乙者，即主人之言也，我何嘗不聽主人之言哉。
　　　　不識字人勿入內
地方議會開幕時，各市選舉議員，多有不識字人依樣描寫他人之姓名而入會投票者。某市管理人欲杜斯弊，而亦未審查選民也，但標書於市公所之門曰：「不識字人請勿入內。」
　　　　水性愛錢
無錫惠山之麓，有惠泉，吾國第二泉也。泉有二池，方圓各一，游人圍池觀水，取錢投之，驗錢之入水能否旋轉而下，以是水底積錢，時有所見。某學究語人曰：「水性固愛錢也。錢，錢，泉也。錢可通神，錢不竭，則泉亦源源而來，池水自無淺時矣。」
　　　　深明其意
某老教員上講堂，睡魔忽至，頻點其首。及聞下課鈴聲，乃驚醒，拭其朦朧之眼，莊顏對學生曰：「我所授之課，汝曹已深明其意耶？」
　　　　不是東西
有董仲池者，善病，與醫為緣，而篤信新醫術，醫非日本人即德意志人也。光緒辛丑春，患瘍，德醫治之而愈。其年冬病傷寒，或以華醫薦，則曰：「君休矣，此不是東西，吾不信也。」
　　　　吾與子其為牛乎
衡陽曾季子善書，有晉人風，既罷官，無以為生。臨川李梅盦乃勸其鬻書以自給，語之曰：「子今不能以術取卿相，沒人財帛以自富，又不能操白刃以刦人，為盜賊，稱豪傑，直庸人耳。今老且貧，欲執冊奉簡，口吟雅步，稱儒生，高言孔孟之道，此餓死相也。餓死，常也，人方救國，子不能自保其妻孥，不亦羞乎？且富者，人之性情所不學而俱欲者也，語云『求食者，牛不如鼠，鼠不如虎』，何也？牛服田力耕，以勞易食；鼠則竊處倉廩，無人犬之憂，長養其子孫；虎居深山，據大谷，上捕飛鳥，下瞰野獸，何求不得焉？子力不如虎，巧不如鼠，吾與子其為牛乎！鬻書雖末業，無飢寒之患，無刦奪之憂，無捐金之事，操三寸之觚，有十倍之息，所謂不齎貸之子錢以勞易食者也。太史公曰：『富無常業，貨無常主。』賣漿小業，張氏千萬：灑削薄伎，郅氏鼎食。它日吾與子起家巨萬，可與英美托辣司主者埒富矣矣。」
　　　　犬禦外侮
有僑居上海租界之北蘇州路曰周竹蓀者，其地與閘北之烏鎮路相接，距數十武而近。竹蓀役於洋行，蓄洋犬二，皆牝也，一名亭姆，一名喬麗，每出入，必挈以自隨。烏鎮路居民李天澤則蓄一牡犬，亦有名，曰駿。一日，駿方食，為亨姆所見，趨之，奪其食，駿怒，嚙亨姆之項，亨姆奔，天澤喜曰：「駿能禦外侮矣。」
　　　　得天獨厚遺世獨立
犂牛之子騂且角，不僅春秋時之仲弓為然也，今亦有之。其人為陳秉昌，少年老成，學行卓著。余克齋見而異之，語懷獻侯曰：「奇哉若人也，謂為得父母之遺傳歟？其父母不辨菽麥也；謂為受社會之薰染歟？則社會固其昏濁也。吾誠百求其故而不得矣。」獻侯固亦識秉昌者，知之讅，乃曰：「斯人也，其殆得天獨厚，遺世獨立者歟！」
　　　　冶游觀劇
上海之驕奢淫佚甲於通國，多娼寮，多舞臺，男子嗜冶游，女子嗜觀劇，凡中流社會以上之人，幾已悉有此嗜。冶游為審美之作用，愛妓之色也；觀劇亦審美之作用，愛伶之色也。冶游者每於搆精時多留戀，觀劇者每於曲終後始起去，則皆以既耗金錢，必使盡興而後已，諺所謂撈本兒者是也。
以夫婦而有冶游、觀劇之嗜者，亦有之。夫為誰？陶月舫也，大興人。婦為誰？嚴儷也，元和人。宣統辛亥秋，其家居公共租界愛文義路之道達里，懷獻侯曾與之結鄰，嘗語湯頤瑣曰：「自午後四時至十二時，過陶氏之門者，惟聞僕婢笑語聲，嘲罵聲，雜以彈絲吹竹聲，呼盧喝雉聲，而有時更聞氤氳之氣，不可嚮邇，蓋其子女三人皆吸鴉片烟也。吾之所以遷居者，避囂也，擇鄰也，以其常日皆如是也。」
　　　　平等
男女之不平等也，貴賤之不平等也，貧富之不平等也，金奇中者，夙持大同主義，方苦無以劑其平也。一日，忽憬然有悟而言曰：「王道不外乎人情，從民之欲，順其趨勢，則不平而自平矣。」懷獻侯曰：「其道何由？」奇中曰：「今之人無不好觀劇，好冶游，果使人人為伶，人人為妓者，男女貴賤貧富，豈不悉臻於平等耶？」
　　　　位尊多
丹徒劉季英嘗以龜甲贈金奇中，蓋殷商卜時所用之遺物也。奇中甚珍之，以甲為石灰質之易碎也，乃鑲以白金之盤，置於紫檀之架，登之文石之几。或見之，歎曰：「此三千餘年死龜之軀殼也，何亦位尊多金如是耶？」
　　　　本官本員
世稱官吏為官員。員，官數也，如設官若干人，謂之若干員。官之對於人也，有自稱本官者。而官員黷貨者多，則以員字加口為圓，即為銀圓之圓故也。洎宣統時，而有議員出焉。議員者，諮議局之代議士也。其發言時，則於自稱本席之外，或又自稱本員。而黷貨者之多，乃亦如官，林滬生曰：「員之時義大矣哉！」
　　　　同流合污
吳子蒼好啖餅餌，然必擇市招之有官禮名點字樣者而購之。其出行也，汽船必官艙，旅館必官房，而就浴於肆，亦必惟官盆之是求。一日，至某鎮之某浴室，則僅有澡池，見眾人裸逐於中，乃歎曰：「吾不能自失體統，以同流合污也。」乃遽拂袖而出。
　　　　鄉人聞官話而生畏
官話為正音，流俗不察，以為必官吏而始有此話。北人之普通語言，頗似官話，非若吳越語言之為古時南蠻駃舌之音也。吳越人乍與北人遇，聞其言，輒以官話目之，敬禮之心，不覺油然而生，此亦奴性表示之一端也。
然此所謂吳人者，就江蘇之蘇州、松江、常州、太倉而言，鎮江北如揚州，如通州，如淮安，如徐州，及江南之江寧，雖亦為吳，而其語言大異，類似官話。吳越巨室，每傭北人為司閽，取其發言之似官，可以威嚇鄉愚，使之聞而生畏也。北人不可得，則傭揚州等處之人為之。
光緒初葉，吳人周甘卿入都，自清江浦遵陸而上，聞道旁男女之發言類官話，歸而語人曰：「北人多智，雖三尺之童，皆操官話，不待學而能也。」
　　　　大騙小騙
滬上拐匪之熾，日甚一日，設局誘騙，無奇不有。高晴川傷之，林滬生曰：「今之世界，實大騙局耳。甚且有假法律而行其欺騙之手術者，與拐匪較，乃大騙小騙之分耳。」
　　　　和尚大樣
廣東海珠寺塑金剛，與彌勒同坐，聯云：「莫怪和尚們這般大樣，請看護法者豈是小人。」
　　　　病夫國
外人稱我國為病夫國，聞者斥之，然有實例焉，未可倖免也。衞生之道不講，欲求完全健康之人，百無一二，以是戚串朋好，書札往還，必以健康頌禱。而繁盛都會之商肆，醫藥獨多，豈非病夫國之明證耶？
　　　　戴明軒自言所食
有戴明軒者，初至金陵，困於酒食，李善齋詢其赴宴之地點，明軒曰：「昨所食為內國之昔日外國餐，今所食為外國之他日內國餐也。」善齋瞠目不解。明軒曉之曰：「昨飲於教門館，回人之肴也。回紇在唐始入版圖，非昔日之外國乎？今飲於大餐館，西式之肴也。瓜分之說，終必實行，非他日之內國乎？」
　　　　父子之間不責善
有縱其子為不善者，曰周舜民，於其子之行事不一過問，佯為不見不聞而已。林滬生語之曰：「君有子而不能教，則中也養不中，將何以自解乎？」舜民曰：「吾年雖耄而尚未健忘也。幼時嘗讀《孟子》矣，孟子不云乎：『父子之間不責善，責善則離，離則不祥莫大焉。』」
　　　　學拜年
有懼內而下跪者, 或改《千家詩》一首嘲之曰:「雲淡風輕近夜天, 傍花隨柳跪 前. 時人不識予心怕, 將謂偷閒學拜年. 」
　　　　贖當頭
有質錢赴博局者，提貫而言曰：「萬事不如錢在手。」旁有一人應聲曰：「一年幾見贖當頭？」
　　　　校字二音適相反
有何桂勝者，旅困於滬，久之，始得一事。一日，還蔣少明於道，少明曰：「君比作何事？」桂勝曰：「近方為明正學校校對書稿。」其言時，於學校之校讀如矯，於校對之校讀如效，校字二音適相反也。少明鄙之，語之曰：「君讀音宜審，若人人盡如君者，將呼君為烏龜生矣。」
　　　　牛鳴馬不應
滬多蘇女，自僑居之大小閨秀小家碧玉外，為妓者有長三，有么二，有野雞，有花煙間，為傭者有娘姨，有大姐。蓋壤地相望，一葦可杭，團體固結，彼此援引，在滬人數之多，可與廣州、寧波之商人相提而並論。知吳語者，試一行通衢，入僻巷，側耳聽之，固所在皆有鶯燕之聲也。
湯頤瑣以蘇人而久旅於滬，固重鄉土之觀念，持博愛之主義者也。嘗語金少川曰：「吾蘇女之美，為歐人所贊，至比之於歐洲之意大利， 【 歐人嘗曰歐洲婦女以意大利為最美，亞洲則蘇女也。】 其美可知。吾則謂吾蘇婦女，實可以美字概之。雖蓬頭孿耳，齞脣歷齒，旁行踽僂，又疥且痔，千百中亦有一二，然詳審之，則固無不饒有姿致，不待粉澤，我見亦憐，他處之女，則萬不能及。吾故以為吾蘇之女無一不可愛也。」
少川曰：「君蘇人，而於蘇女贊不容口，亦阿私所好也。」頤瑣曰：「女無姿致，則為木偶人，尚何美之足云？古人之言美女者，不嘗云儀態萬方乎？不又云柔情綽態乎？凡可稱為人者，固無不知之，不知蘇人之美者，是無目者也。君以審美自衿，而并此不知，非牛鳴而馬不應歟？」 【 夫牛鳴而馬不應者，異類故也。見《列女傳》，此則借用。】 
　　　　尖先生
外人之謂吾國也，初則曰老大帝國，繼而曰幼稚國老大也，幼稚也，絕對相反，兩不相容者也。果老大歟？果幼稚歟？雖旁觀者清，恐外人亦不能下正確之判斷也。而林滬生則曰：「皆是也，亦老大，亦幼稚。國既有老大幼稚之徽號，則為其民者，皆可稱尖先生矣。」尖先生者，滬人以稱亦老大亦幼稚之妓，言其不大不小也。
　　　　扶得東來西又倒
醉人不可扶，扶之，則愈若醉而倒矣。金奇中久具厭世想，有舉世皆醉我獨醒之概，雖居滬，常杜門謝客。一日，偶以事出，遇戚子珍、唐善卿，見其彳亍於道，蓋皆自酒樓大醉而出也，至九江路，二人大吐。子珍仆於地，奇中亟扶之起，則善卿倒矣，乃扶善卿，而子珍又仆。奇中歎曰：「扶得東來西又倒，奈何？不可為矣。」於是呼馬車送之歸。
　　　　嫂夫人
稱人之妻曰夫人，尊之之辭耳，不必問其是否為得有一品二品封典之夫人也。或加以嫂字，曰嫂夫人，則以對於其夫，既視之如兄，對於其妻，自視之如嫂矣。駱少秋與曹松舟善，旬日必過從，松舟妻王氏甚賢，少秋至，輒具酒饌，使松舟與少秋對酌。少秋感之，恆語松舟曰：「夫人賢哉，君得內助矣。」越歲而王卒，又越歲而松舟續娶魏氏。魏亦賢，少秋至，亦治具飲之。一日，設河豚，少秋食而甘之。時松舟有友穆小溪亦在座，飲畢，少秋連聲贊之曰：「夫人賢哉，夫人賢哉！」小溪曰：「君誤矣！何不稱以嫂夫人乎？吾以為吾輩之所稱者，惟嫂夫人為最當耳。不加嫂字，烏乎可！」松舟聞言，變色而起。蓋松舟之繼配，即其新寡之次嫂，俗所謂叔接嫂者是也。
　　　　小而臭
喜大而惡小，喜香而惡臭，人情之常也。而獨於婦女之足，則不然，惟欲其小，不厭其臭。高晴川曰：「若而人者，是真別有肺腑，異乎酸鹹者矣。」
　　　　貪歡受累
生齒之繁也, 生計之絀也, 蓋以承平日久, 漏 日多而然也. 於是比年以來, 無告之窮民日益加甚, 甚且有一家之父子兄弟一無所事, 而欲為盜賊, 則無膽無力, 勇欲為棍騙, 則無口無術, 惟知乞憐於人. 而猶孳生不已者, 意謂子女成立, 必有人為之謀食也. 被其累者每苦之, 金奇中即其一也.
奇中性耿介，不干人，而又慈祥愷惻，於無告之窮民，輒視之如己飢己溺。王明卿者有二子，累奇中有年矣。蓋其父子三人，以愚故，雖得枝棲，人終必擯之。奇中歲為之營幹，作微生乞鄰之舉而干人，竭盡心力，久亦厭苦之，乃歎息而言曰：「人貪歡， 【 一晌貪歡，見《李後主詞》。】 我受累矣。」貪歡者，蓋言若輩之飽食恣淫也。
　　　　所樂不同
楊、榮、壽、孫、金、李、王七人皆僑津，服務於官署，晨集暮散，既散而各有所以為樂者。楊石友喜觀劇，樂在目也；榮伯高喜聽書，樂在耳也；壽蘭生喜飲酒，樂在口也；孫梧堂臺鬬牌，樂在手也；金仲撝喜看書，樂在心也；李季玉喜狎妓，樂在屌也；王少川喜散步，樂在足也。戴叔康聞之而歎曰：「若輩所樂不同，金之所樂，高人一等矣。」
　　　　做戲看戲
金奇中客滬，服務於坊肆，任撰述，窮日夕之力，伏案搦管，矻矻不稍休。嘗著社會小說，雖溫太真之燃犀，吳道子之寫生，不是過也。其婦柯默尹頗知書，讀而善之，語之曰：「子何不撰為劇本之贈梨園，使予可得一常年優待免費之券，常日觀劇，不費子一錢乎？」蓋其婦固酷好觀劇也。金答曰：「予撰社會小說，描摹世情，窮形盡相，嬉笑怒罵，無不備具，與做戲何異？我既做戲，則卿亦看我之戲可矣。且卿亦已現身於我之戲中，我為正角，卿為配角，雖不看他人之戲，庸何傷？」
　　　　共和
自革命之說起，青年學子無不欲摧專制而建共和，其意固甚盛也。有年少佻達之黃立夫者，聞之而尤喜，語其友朱銘齋曰：「城西廢沈秀娥者，君不嘗遇之於邑廟乎？固吾二人所中心悅而誠服之者也。共和實行，吾輩可為共同和姦 【 刑律有強姦、和姦之別。】 之行動矣。共和乎，共和乎！吾固馨香而禱祝之者也。」立夫、銘齋皆僑居海上，同學於某校，每於課暇，相將至公共租界之廣西、貴州、雲南各路，物色人材，亟欲求得一當以為快者也。
　　　　不如半開化之為愈
機械變詐之心，每隨文明之程度而俱進。蓋知識日闢，藝術日高，自足以輔助其波譎雲詭之千端萬倪之伎倆而不為他人所覺，道德之墮落，羣若視為當然者矣。懷獻侯曰：「是不如半開化之為愈也。」
　　　　金奇丁勝於四不像
金奇中有族弟曰奇丁，自號似而先生，蓋自言其似是而非也。其似是而非也若何？則似公子，似貴介，似達官，似名士，似新黨也。似公子者若何？其尊人冷官也，而奇丁獨無寒酸氣，不知者且以為公卿大夫之子弟也。似貴介者若何？其從兄為京朝官，以其幼時之聰穎，獨鍾愛之，優待之，奇丁乃亦能露頭角而有自異矣。似達官者若何？奇丁嘗以納貲得官，而起居作，絕無絲毫齷齪委瑣之狀。似名士者若何？奇丁雅好文藝，頗能與當世之騷人墨客相周旋。似新黨者若何？奇丁雖不通外國文，而嗜譯本書，與人談話，頗多新名詞。奇中語之曰：「子生於非驢非馬之中國，有此五似，勝於四不像多矣。」四不像者，獸名，塵之俗稱，黑龍江之鄂倫春有之，人役之如牛馬，有事，哨之則來，舐以鹽則去。
　　　　楊景秋夜郎自大
自大之稱謂濫，自洋人之勢力盛，而鄉愚無知見有異言異服者，不問其為廝養也，為乞丐 【 外人亦有在華行乞。】 也，皆以洋大人稱之。京津小兒習聞之矣。嬉於市，輒為之謠曰：「洋大人，無限威權在自身，咱們偏做中國民。」蓋以光緒庚子八國聯軍之至，懼被誅戮而為此媚外之語也。有粵人楊景秋者，醉心仕途，初至津，一日過宮北估衣街，聞有呼洋大人者，以為呼己也，遂應之，自是而後，一舉一動無不摹擬官僚矣。越翼日，馬竹軒遇之於途，語之曰：「子勿自以為大人也。說大人則藐之者，吾也。且子之五官四肢，亦猶是人耳，夜郎自大，果何為？」
　　　　公僕之自嘲
有為省城附郭之首令者曰洪子澄，以達官費人沓來紛至，苦於送迎之煩，輒咨嗟太息，欲告退。謂：「終日奔馳，望塵而拜，雖非奴顏婢膝，究亦同流合污，吾不為也。」林滬生聞之，語之曰：「歐美人謂官吏為公僕，君之僕僕道途也，宜哉！」
　　　　四賊窮無所之
余季考隱居蘇州邱之山塘，且讀且耕，殊自得也。中年始娶婦，婦為農家王氏女，曰秀雲。既于歸，則從秀考從事於田作。客有過斟酌橋者，每於夕陽將下時，見其扶鋤耦耕，徒跣泥淖間，雙笠影斜，時或並肩而，言誠一幅天然圖畫也。其所居雖為繩樞甕牖，而甚修潔，農具之外，雜以文具圖史。鄉里小兒目光隘，疑其有所蓄也，爭瞷之。某歲暮春，有二賊穴後牆進，季考方夜讀，驚而逸。翌日秀考出擔糞，秀雲亦芸草於田，乃有一賊入其室，衣及釵失矣。越旬餘，秀雲方歸寧，夜深，季考寢矣，一賊自梁上而下，攫衾去。及秀雲歸，學考具告之，秀雲曰：「吾家固無長物也，何四賊之惠然肯來，不我遐棄乎？」秀考曰：「噫，此四賊也，固窮無所之，亦其父母之能生之而不能教之之所致耳，又何言！」
　　　　金奇中自歉
金奇中居滬久，常鬱鬱不樂，林滬生問之曰：「君何所不慊乎？」奇中曰：「他姑勿論，即言三端可矣。人之有求於我者三：借錢也，薦事也，作伐也。我為謀之而恆不能忠，方自歉，何所樂乎？」滬生曰：「何也？」奇中曰：「借錢與人，萬貫不為多，百文不為少。然雖僅百文，我固已盡力矣。蓋我亦窶人子，人亦諒我也。為人介紹而作曹邱生，以我之力微，彼之技劣，而不能月得巨資。然彼固尚有所獲，慰情聊勝，我之力亦已盡矣。至於執柯，則必得兩造之同意而後可。今則女多於男，天壤王郎，且不可得，以執柯相委者多矣，百不一成，無可致力，此吾之所以自歉也。」
　　　　柯默尹謂金奇中說夢
金奇中以其婦柯默尹之好觀劇也，嘗誡之曰：「人生如戲耳，何必耗時失業，疲精費神，以觀此戲中之戲耶？」默尹曰：「人各有癖耳，觀劇，吾之癖也。子豈一無所癖乎？」奇中曰：「吾與明顧文端之癖同耳。」默尹請其說。奇中曰：「文端，名憲成，無錫人，嘗自言平生有二癖：一為好善癖，一為憂世癖。此兩種癖所為，為天地立心，為生命立命，文端之言如此，卿尚何言？」默尹曰：「子之玩世不恭，亦已甚矣，乃猶正襟危坐而說夢耶？休矣，毋污吾耳也。」
　　　　柯默尹謂金奇中好行其德
有抱樂器而奏之，且歌且行，蝶躞於坊陌，以售技自給者，凡繁盛之都會皆有之。金奇中好山水游，暇則手一卷，不入劇場，然當閉戶夜讀時，聞聲，輒召之人，使歌，且觀書，且聽曲，不以為囂也。奇中之婦柯默尹以其歌之劣也，厭之，語奇中曰：「滬上劇大佳，子不往觀而樂此，好惡拂人之性矣。」奇中曰：「吾非嗜此也。徒念若輩為無告之窮民，日得薄值，將以資俯仰耳。且自我出此些須之貴，固無損，我伏案展卷，亦未奪我之日力也。」默尹曰：「信若斯乎，子亦好行其德矣。」
　　　　上場容易下場難
自提倡文明新劇之說盛，於是上海社會之中年人士，亦皆熱心救世，而號召於眾曰：「此固輔助社會教育之一端也。彼年少失學者，誠能日觀新劇，濡染既久，自必有所觀感而羣思為善矣。安得有熱心者，投身劇場，而現身說法乎？」曾子英習聞之，乃從提倡新劇之人而習焉。擇日登臺，觀者座滿，於時笙歌一奏，袍笏而出。孰知門簾方啟，而臺步已亂，鼓板不靈，喝倒采之聲大作。高晴川曰：「上場容易下場難，有如是夫！」
　　　　捐員
捐官之外有所謂捐員者，捐議員也。官吏一稱官員，入貲為官曰捐官。蔣禹洲者，浙之鄉人也，饒於貲，以捐官之可以稱雄於鄉里也，欲納粟者久矣。一日遇周子平於廣座，即以捐官事託之，而談次忽誤言捐官為捐員也，子平哂之。座客有朱和雄者，乃曰：「處今之世，與其捐官，毋寧捐員之為愈。」子平詫而問之，曰：「何謂也？」和雄曰：「今之議員，皆以金錢運動而得，費數百金，即可為之。他日所獲，必倍之，或數倍之，無需次之苦，有取償之道。且議員為出類拔萃之國民，雖有銅臭，於高尚之人格，固無損也。」禹州韙其言，乃不捐官而捐員。
　　　　良心
自革命之說起，而口頭書面輒有「熱心」二字，其誤解者一意盲從，雖於非理之事亦必自表其熱心。蓋其人實乏判斷力，事之是非，固不辨也，故凡所作為，無不踰越範圍。林滬生曰：「是蓋無良心上之主張也。良，音同涼，心既熱，自不涼矣。」
　　　　機械之心
金可中嘗自上海乘滬寧汽車以至江寧，朝發而夕至也，又嘗自漢口乘長江汽船以至上海，三日而已達也，神之，語懷獻侯曰：「機械之作用乃如此耶？外人何智，吾人何愚？」獻侯曰：「國人亦何嘗無機械之心耶？用之不當耳！」
　　　　九頭鳥
九頭鳥，《太平廣記》引《嶺表錄異》曰：「鵂鶹乃鬼車之屬。或云九首，曾為犬囓其一，常滴血，血滴之家則有凶咎。」今人以九頭鳥為不祥之物，本此。又張君房《脞說》，時人語曰：「天上有九頭鳥，人間有三耳秀耳。」按《續搜神記》，兗州張審通為泰山府君所君，額上安一耳，既醒，額癢，果生一耳，尤聰俊，時號三耳秀才。蓋時人以九頭鳥能預知一切，故以之比聰俊者。後更轉以譏狡猾之人，而曰：「天上有九頭鳥，地下有湖北十老。」蓋言楚人多詐故也，其實亦不盡然。
　　　　狗有警察學識
陳蝶仙嘗曰：「吾國之犬，富有警察學識，每見異言異服者，必吠而逐之。」外人初入內地，殆無不為狗所困，故必以杖自衞。說者謂手杖之用，實等於打狗棒耳。
　　　　人樂我憂
許閣濤善育兒，有男子子七，女子子九。婦卒而續娶馬氏，其歲為宣統庚戌，閣濤齒未四十也。逾年得孿生子二，粲粲成行，總計為十八矣。閣濤以力不足贍而常以為憂。一日薄暮，訪其妻弟趾祥，趾祥雖有妻，而僅一子，且與之別居。時將晚膳，趾祥留之飯，則共餐者九人，皆門下食客也。閣濤乃笑而言曰：「吾家食指之繁，自作孽，不可逭也。君何事而亦受人口腹之累耶？」趾祥曰：「人之樂，我之憂也。」蓋趾祥亦貧，固筆耕而食，亦常患不給者也。
　　　　生利分利
金奇中嘗自以虛生於世，飽食終日，分利不生利而自歉也，恆鬱鬱不樂。林重夫曰：「吾輩不農不工，皆無益於社會，分利之謗，自不免矣。然仰事俯蓄，萃於一身，猶能以勞心之所獲，沾丐一家，就在家而言，固實為生利之人也，又何歉焉？以視闒冗之鬚眉丈夫，徒知食粟，而轉賴其婦女以為養者，不已較勝一籌耶？」
　　　　兩個呆人&gt;
師問學生曰：「一加一是幾何？」生曰：「三。」師艴然曰：「汝真呆人，譬如汝與我，是幾人？」答曰：「是兩個呆人。」
　　　　未完之稿
有女學生嫁為人婦者，不能主中饋，其夫為購烹飪雜誌。婦受而讀之曰：「嘻，得之矣，烹飪之法乃若是其易，於我乎何有？」明日夫令作饌，則半熟不能食。夫曰：「噫，此何饌也？」婦曰：「此饌乎，製法悉遵雜誌，惟為未完之稿耳。」
　　　　囚徒待決
漢口有某團體，每歲暮，放假三日，然於治事之末日午後，輒有袖手靜坐，寂無所事，惟待時至即行者。李子和曰：「是殆如監獄待決之囚徒，知死期將至，故無所事事也。」
清稗类钞    徐珂 编  目錄 

