《清稗类钞》门阀类  姓名类 【字号附】 


清稗類鈔
　門閥類
　　　　族長
合族之法，因其地而異。山西尉遲氏，自唐至今，未嘗分家。其法：於族中選有才行者為族長，有事則至宗祠理之。有公案，有鈐記，凡族中事，皆聽其一言為進止，無敢違。繼任者即由前族長自舉，他人不得干預。既舉，定三日受事。又蘇州范氏為文正公後裔，巨族也。向推一人為族長，設公案，聽斷一族之事。有鈐記，死或他故，則更以鈐記授後任。交替時必著公服，一若官之受代者然。
　　　　連江黃氏六世同居
黃成富者，連江農家子也，六世同居，男女六十餘，雍睦無間言，子弟各執其業。每出作田間，眾婦俱往，留一婦視家，臥兒於筐，飢則乳之，不問為誰兒也。懸衣於桁，出則脫之，入則衣之，垢則澣之，不問為誰衣也。遇客至，供具飲食，家長主之，家中不聞有爭言。
　　　　九經孟家
山東章邱有九經孟家者，其家法：祖遺產業不得分析。每添男丁，由族長月致所應得之錢。婦喪夫者，必先問其志願，若欲嫁，則備奩具一份，由族中為擇大家嫁之；若經三年不嫁，則贈以鴉片烟具一份，吸否亦聽之，月致金如故。男子令識字，讀《四書》，取粗通文字，不令作帖括，惟許武試，然亦得武舉而止。倘必欲仕宦者，亦聽其自由，惟不得分金。族人有小過由族斷之，犯大惡，即令出族而聽官處置。
　　　　崑山鉅族
崑山鉅族，明時推戴、葉、王、顧、李五姓，迨入本朝，則徐氏兄弟貴，而前此五姓少衰矣。邑人因為之語曰：「帶葉黃瓜李，不如一個大荸薺。」以「帶」音同「戴」，「黃」音近「王」，「瓜」音轉「顧」，「薺」音近「徐」故也。
　　　　萬氏門風之雄
萬履安，名泰，充宗、季野父也。舉明崇禎丙子鄉試，入國朝，服道士服，隱居不出，文行為通國模楷。有子八人，師事餘姚黃梨洲，各執一藝，務令精熟。梨洲嘗歎曰：「浙東門風之雄，莫過萬氏。」八子名斯年、斯程、斯禎、斯昌、斯選、斯大、斯構、斯同，世稱萬氏八龍。斯同名最高，崑山徐氏之《讀禮通考》，華亭王氏之《橫雲史稿》，皆其所著，而為徐、王所攘也。其解經論史之書，未經刊布者尚多。斯選，字公擇。沈潛理窟，師法梨洲，兼紹蕺山、陽明之緒。年六十卒，梨洲哭之慟，曰：「甬上從遊，能振蕺山之絕學，公擇一人而已。」斯大，字充宗。志操介持，邃於《春秋》之禮學，明張忠烈公煌言及父執陸符死，充宗皆持服葬之。李杲堂鄴嗣嘗言：「說經無雙，名擅八龍，昔有慈明，今見充宗，斯構，字允誠。明劉宗周殉難，其遺書皆允誠為之藏寄，全謝山稱為蕺山之功臣。斯年，字祖繩。少從錢忠節公學，俄逢喪亂，劍戰弧矢，遍於城市，讀書不輟。既而避地屢遷，家具盡棄，悉載書卷以行。晚歲主教桃源書院，隨學者資性分經授之，由是來就者日眾。祖繩於二黨皆恩有意，忠節死海外，收其文集，為之立嗣。斯程立學攻醫，當黃宗炎行刑日，父泰與高斗魁等畫策，潛載死囚代之，負宗炎冥行十里者，斯程也。斯禎，字正符。孝友性成，精研《周易》，旁治《毛詩》、《春秋》，書宗北海，詩有風人之致。斯昌負才早歿。
　　　　西林覺羅仕宦之盛
滿洲西林覺羅氏，自步軍統領鄂拜曾官祭酒後，鄂拜姪鄂爾奇、姪孫鄂容安、玄孫潤祥，皆相繼長戍均。潤祥字補臣，有《四世司成》詩卷。西林氏自從龍入關，重侯累相，武達文通，在豐沛故家中，遣澤最遠。第一輩：福倫，一等男爵；鐵寶，副都統兼一等男爵；鄂爾泰，大學士一等襄勤伯。第二輩：天保，襲一等男；烏金，內閣學士禮部侍郎；鄂實，副都統，征葉爾羌陣亡，諡果壯；鄂容安，進士，官至兩江總督，征伊犂陣亡，諡剛烈。第三輩：鄂岳，散秩大臣一等伯；鄂津，伊犂領隊大臣。其餘中外一二品官不可勝紀，如後之盛京將軍都興阿，察哈爾都統三等男爵勇毅公西凌阿，江寧將軍穆騰阿，皆其族也。
　　　　范氏四世顯貴
漢軍范文肅公文程，首建人關之議，贊襄洪業，爵為宗臣，列祖呼為老祕書。文肅子為忠貞公承謨、尚書承勳、侍郎承烈，孫為總督時崇、侍郎時紀、尚書時綬、都統時捷，曾孫為尚書宜恆，皆著名績。
　　　　陳氏一門九列
陳文簡公娶長洲宋文恪公女。康熙間，文簡由吏部侍郎巡撫廣西，賓客入賀，宋夫人獨愀然不悅者累日，曰：「一門羣從，咸列清華，我夫子乃出為粗官，令我慚顏於娣姒矣。」蓋其時陳氏一門，宗伯清恪公、司空文和公、丙齋司寇、匏廬少宗伯，皆官九列，而夫人之姊妹夫太倉王相國、海寧顧侍郎、合肥李宮詹、長洲繆宮贊，亦同時以巍科清秩，比踵朝端，故夫人云然也。
　　　　安溪李氏功業
國初，功業之隆莫若安溪李氏，而族中尤以李文貞公光地為最。文貞初生，族人即以偉器期之，然忌者亦時時有毀聲。族中某，與劇盜李金梁通，密糾黨與，據祠宇為巢穴，且時與文貞父兆慶為難。金梁以距城遠，四路通達，便於遁徙，欣然從之。盜入李祠後，知為族某所為，因集族眾善為辭謝。時文貞方九齡，隨其父立稠人中，金梁適見之，趨摩其頂而愛之，笑謂兆慶曰：「我遷此，本無去意，今觀此孩好骨相，倘讓我，我便率眾去，永不相犯。」兆慶訝其言不類，正詫異間，而族眾乃懇兆慶許之，曰：「舍一兒以保一族，即此子他日貴達，仍當復歸生我，奈何不通權以濟變乎？」兆慶無計，姑以問文貞，文貞謂惟父所命。盜躍起曰：「公子言如此，事諧矣。」於是熱紅燭，設厚宴，讌文貞父子及其族人。族人即強兆慶領文貞行父子禮，時金梁與其婦已高坐廳事，下鋪紅氍毹矣。兆慶無奈行之。金梁受禮後，復出其所生子與文貞相見。盜子少文貞僅一歲，亦白皙文雅，不類綠林所產。酒闌，金梁命從者以肩輿送兆慶歸，留文貞偕返故地，與其子伴讀，並令文貞此後同以父稱，弗從，盜曰：「翁在已從，何忽改也？」曰：「父在從父，不在奚從？」金梁怒，閉之暗室，日給一餐，使人覘之，文貞殊無苦。如是餓凍殘虐者十數日，而恬靜如恆，若弗覺也。其婦謂盜曰：「我相此子骨幹厚，福命不淺，一切困苦，人固不忍，天亦不容，盍招其翁來，領之歸，即以我子寄養。諺云『沒有強盜活八十。』假有不幸，我子以同族關繫，或可藉延一線，春秋超薦，若敖之鬼，其不餒爾也。」金梁然其說。越日，以柬延兆慶來，領還文貞，末以撫領己子諄諄懇請，翁慨諾之。不數日，金梁即統眾盜去。頻年秋末，胥有金餽兆慶，報撫子之德，兆慶皆峻卻，一介弗受。未幾，金梁以案發伏誅，時文貞已得科名，曳朱紫矣。盜子以附文貞故，得免於禍，遂亦以安溪世其家。迄今安溪李族，其譜系中有另支附後者，即盜裔也。
　　　　杭州宦族
杭州閥閱，徐氏之外則有汪氏。汪氏在乾、嘉間極清華之盛，而學術亦一郡翹楚也。次為許氏。許氏世居橫河橋，其先有為粵督幕僚者，以平一大獄，活千餘人，自知當大其門，厥後果科第赫奕，一榜眼，一傳臚，其門嘗懸七子登科額。至為幕僚者，即學字輩之先德，嘗以「學乃身之寶，儒為席上珍」十字為子孫命名次第。尚書乃普、巡撫乃釗，其第二輩也。尚書庚身，其第三輩也。之、寶二字輩寡顯者，然科第未嘗絕。其有留居番禺者，後亦顯貴，尚書應騤、布政應鑅是也。次為吳氏。兩世宦蜀，而子修提學慶坻，炯齋侍講士鑑，父子入詞林。次為高氏。高氏世居雙陳巷，科名亦盛。家素封，好施，治家有法，自乾隆至宣統，家業未嘗稍替也。
　　　　杭州徐氏
杭州徐氏, 自康熙間文敬, 文穆父子以科甲起家, 冠蓋相望, 名德清門, 著稱於浙. 文敬公名潮, 官至吏部尚書. 文穆公名本, 官至東閣大學士. 文穆有弟(木巳), 則任西安巡撫; 有子以煊, 則任內閣學士。他如翼燕、景憙、紹堂、紹基、昺、暲，亦皆奮迹科第，餘不悉數。且有以異途進者，如承恩之以監生官安徽巡撫，尤為當時所僅見。及經咸、同兵燹以後，戶口既希，科第亦稍替，僅有印香舍人名恩綬、花農侍郎名琪兩叔姪及舍人之子仲可名珂者，登第未久，而且廢科舉矣。至其前於文敬、文穆而為士林所宗仰者，則曰元薦，以處州府教授分校福建辛酉鄉試，信為同考官中之向所罕有者也。
　　　　父子祖孫宰相
本朝父子調羹之盛者，指不勝屈，如阿文端公蘭泰子為傅文恭公明安，阿文勤公克敦子為阿文成公桂，張文端公英子為文和公廷玉，劉文正公統勳子為文清公墉，皆父子宰相。馬文穆公齊姪為傅文忠公恆，文忠子為福文襄王康安；高文良公斌子為高文端公晉，文端子為參政公書麟；溫文端公達孫為溫相國福，福子相國伯勒保；尹文恪公泰子為文端公繼善，孫為相國慶桂：皆三代持衡，為昇平良佐也。
　　　　兄弟子姪宰相
東武陳氏，為一邑鉅族。康熙朝，實齋相國清恪公以科第起家，其弟文洵，子文勤，相繼入閣。故時諺有「一門三閣老，五部六尚書」之稱。
文勤為清恪側室所生。文勤通籍，生母尚未貤封即謝世，以側室不得由正門出喪，雖文勤力爭，未能通融允行。最後文勤乃言曰：「將來我死，應由何門出喪？」家人咸云必出正門無疑。文勤乃躍登母柩，堅臥不起，卒由正門而出。文勤生母棄養時，清恪夫婦久已安葬。是以文勤為其生母別卜牛眠，第有母不可無父，因又為清恪公鑄一金像，具衣冠，合葬於城東鄉之三水橋，俗稱為金爺坟。
　　　　世為河督
父子為河督者：乾隆朝錢塘吳嗣爵、嘉慶朝子大學士璥。乾隆朝錢塘姚立德、道光朝子祖同復署總河。三世為河督者：雍正朝無錫相國稽文敏公曾筠、乾隆朝文敏子相國文恭公璜、嘉慶朝文敏公姪孫二泉承志。乾隆朝漢軍李宏、子奉翰，嘉慶朝奉翰子亨特復任。叔姪為河督者：雍正朝長白相國高文定公斌，乾隆朝文定姪相國文端公晉。
　　　　父子同官
王文靖公熙以順治丁酉擢弘文院學士。時文靖父文貞公崇簡適任國史館學士。世祖曰：「父子同官，古今所少，以爾誠恪，特加此恩。」
　　　　曾李一門節鉞
同、光間，漢人之一門節鉞者，以湘鄉曾氏、合肥李氏為最。曾氏則文正公國藩、忠襄公國荃，李氏則筱筌制軍瀚章、文忠公鴻章而外，又有猶子經羲。
　　　　端方家世
端方為托活絡氏，家世貴盛。其伯父正色立朝，有聲同、光間，即內務府大臣桂清也。桂於同治中任內務府大臣，能以法制裁抑近倖，羣小側目，爭齮齕之，乃謝病去。其同列文錫、貴寶，始導穆宗微行，竟遇疾上仙。光緒初，某御史上疏，言：「上方初政，內府為本原之地，當遠小人，親君子。小人謂誰？則文錫、貴寶是。君子謂誰？則前任大臣桂清是。」其疏一出，傳誦徧都下，孝貞、孝欽兩后乃褫文、貴二人職，而溫旨起用桂。卒稱病不出，人益高之。端藉其餘廕，弱冠後，起家乙科，納資為郎，分工部。六曹風氣，惟工部最腐敗，以所司無關軍國要計，滿洲世祿子弟趨之若歸壑，車馬衣服酒食徵逐之外，無他好也。端在部，獨以博聞彊記、踔厲風發冠其曹列，不數載，遂躐登清檔房總辦。工部優差，皆遍歷之，當時輦下為之語曰：「六部三司官，大榮小那端老四。」大榮為浙江布政使榮銓，小那為大學士那桐也。光緒戊戌之夏，端以京察一等，簡權霸昌道。於時德宗發憤變法，百廢俱興，端適以其時上疏，言考工事，上得疏，大稱賞，乃設農工商總局於京師，俾端領其事，開去道缺，加三品卿銜。同列二人，則吳京卿懋鼎、徐京卿建寅也。開局未幾，即有八月之變，總局旋撤銷，端危疑甚，旋以他事獲解。自後，孝欽后意始大愜，命以臬司候簡。未幾，授陝西按察使以出。
　　　　彭氏甲科傳家
蘇州彭氏有南畇者，以孝友稱。其孫大司馬某復中魁，祖孫狀元，世所希見。司馬之子紹觀、紹升、紹咸，孫希鄭、希洛、希曾，曾孫蘊輝，皆成進士。科目之盛，為當代冠。
　　　　同祖兄弟三十一人應試
桐城姚元之嘗於嘉鹿朝奉命督督浙中，按部湖州，歲試烏程。鈕氏廩增附與試者三十一人，皆同祖兄弟也。姚問送考教官何如此之盛，答曰：「除已登科出仕者外，本年大魁及拔貢入都朝考，皆同祖者。」因問究有若干人，答曰八十餘。其祖生子八人，子之子或十餘，或八九或七八不等。
　　　　兄弟翰林
灌陽唐氏薇卿名景崧，文簡公名景崇，禹卿名景崶，當同治朝，同懷昆季，先後入翰林。其封翁懋功猶應禮部試屢下第，輒憤懣無已。每值考試試差，封翁設几於門而坐焉，尼公子輩毋許赴試，恐其分校會闈，親父須迴避也。未幾，遇覃恩，膺誥命，封翁則盛怒， 【 凡膺封誥者，毋得鄉、會試。】 索大杖杖三太史，亟走避，並浼鄉人數輩為之再三緩頰，廑乃得免。
　　　　裴氏兩世以貲郎致貴
曲沃裴(彳率)度由附貢捐納主事, 雍正間, 官至江西巡撫. 子宗錫, 由監生捐納同知, 乾隆間, 歷撫安徽, 雲南, 貴州. 兩世均以貲進也. 
　　　　阮文達門聯
阮文達公元退歸後，初署門聯曰：「三朝閣老，一代偉人。」下句蓋敬錄天語，非自誇也。然文達終恐涉於炫耀，遂改對語為「九省疆臣」。
　　　　珠子王家
京師隆福寺，每月九日百貨雲集，謂之廟會。有王翁攜十歲幼孫往遊，孫見一紫檀界尺，愛之，強翁買歸玩弄。偶擊几上，劃然一小抽屜脫出，中藏東珠十枚。翁狂喜，驟獲珠價，加以營殖，遂成巨室，都人呼為珠子王家。
　　　　金頭朱家
無錫朱氏，先世業農，偶掘地，得一人頭，乃金所鑄成，不知何代物也。 【 古時武臣效命疆場，或喪其元，往往以重寶為首，配合軀體禮葬，鑄金琢玉皆有之，朱氏所得其殆是耶？】 朱氏因居積致富，族姓綦蕃，號為金頭朱家。
　　　　吳氏各房輪值典當
江西豐城白馬號吳家，其所開典當之帳簿，以千字文編號，每月用一字。凡用千字文一周，則必大設酒食，請族人及諸司事會飲，已二百數十年矣。蓋吳氏祖制：凡當，皆不得分析，每房以次輸值一月，周而復始。值月者以時促，不能虧空作弊，故久存也。
　　　　史可法孫
《明史》可法殉節時尚無子，遺命以副將史德為之後。及雍正初，聊城鄧東長宗伯督學江左，時有童年四十餘，視其卷，署祖名可法，詢之，即其孫也。蓋督師赴揚，寄孥白下，有孕妾，滄桑後生一子，延史氏之脈，因家焉。鄧遍詢諸老生，對無異詞，閱其文，疵纇百出。鄧曰：「是不可以文論。」錄之邑庠，而刻石署壁，以記其事，是史閣部固有孫矣。
　　　　宋王之後
宋荔裳卒後，止一幼女，祝髮中山為尼，名道啟。王漁洋裔孫某，當嘉、道間在新城縣署為皂隸。南昌諸生尚鎔賦詩哀之曰：「當年赤幟樹騷壇，賓樹盈庭尚可觀。名盛久如明七子，孫微今似魯三桓。誰將斐豹丹書爇，曾使華泉後裔安。寒食不須頻上墓，鶴歸華表恨漫漫。」
　　　　江焦之後
江慎修名永，婺源大儒也。其居處名江灣，地極秀異，而其裔設豆腐店。焦里堂名循，甘泉大儒也，其後人亦以賣餅為生。或云此亦公羊賣餅家。
　　　　熊賜履無子
熊文端公錫履，漢陽人。相聖祖先後幾三十年，忠清剛介，崇尚理學，號為賢相。薨時，家無儋石，賴族人本立治喪，始葬。暮年，始生子，名志契，文端甚鍾愛之，然才智庸劣，幼失怙恃，無訓迪，目不識丁。聖祖眷念舊輔，召見志契，欲賜科目，問曰：「汝何所慕？」志契童騃，遽曰：「我欲策蹇驢遊都市中。」上嗟嘆曰：「賜履無子矣。」因命歸。乾隆甲子，授翰林院孔目，命上駟院賜驢一頭，以遂其志。志契官四十餘年，以孔目終其身，丙午始卒，年七十餘。
　　　　福康安後嗣不振
福康安薨，封郡王，其子德麟，襲封貝勒，吸鴉片，日在京師南城娼家住宿。白晝貪睡，屢誤差使，仁宗命內侍在乾清門外痛打八十對頭板逐出內廷，終於淫蕩而死。孫慶敏，襲封貝子，亦游蕩，吸鴉片，奉旨革去職任。
　　　　海蘭察有子
乾清門侍衞安祿超勇公，海蘭察長子也。嘉慶己未川楚教匪之役，追賊陣亡，上深為憫惻，諭稱「安祿埔至軍營，即能奮不顧身，海蘭察於九泉下亦當自喜有子」。並命將安祿新生一子賜名恩特赫默扎拉芬，即襲公爵。而其弟安成，襲騎都尉世職，卹忠之典，與大員殉難相同。蓋仁宗追念安祿之殊功懋伐也。
　　　　和坤門楣衰替
和坤賜死後，門楣衰替。子豐紳殷德，號天爵，善小詩，俊逸可喜，尚和孝公主，初賜貝子品級，因父獲罪，降散秩大臣。中年慕道，與方士輩講養生術，卒致喘疾，號數旬死，年未不惑也。坤弟和琳，有子名豐紳伊綿，號存谷，初襲宣勇公，嗣降襲其祖廕輕車都尉。善堪輿，貴家爭延致之，間有驗者。後以癆瘵終，惟餘一幼子，年甫四齡。
清稗類鈔
　姓名類 【 字號附】 
　　　　樓上層以詩句成姓名及字
乾隆季年，東陽有樓更一者，名諸生也，其名曰上層。蓋以唐詩「更上一層樓」句錯綜為之，而姓名及字，皆在其中矣。
　　　　姓異名異
進士題名碑錄，滿人中，有娃爾答和尚、豈他他八拜， 【 俱順治乙未。】 白小子， 【 康熙癸丑。】 五哥， 【 康熙甲戌。】 常哥， 【 康熙丁丑。】 騷達子， 【 康熙丙戌。】 蠻子。 【 雍正甲辰。】 漢人中，有王世噩， 【 順治丁亥，江南鹽城人。】 惠靇嗣， 【 康熙辛未，陝西富平人。】 李世侽 【 乾隆丙戌，陝西三原人。】 諸名。榜花 【 希姓中式見於榜者，謂之榜花。】 各姓，則有青伯昌， 【 順治丙戌，河南洛陽人。】 侶鸞舉， 【 順治己亥，直隸清豐人。】 賽玉絃， 【 康熙丁未，山東靖海衞人。】 茆薦馨， 【 康熙己未探花，浙江長興人。】 【 康熙乙丑，江南合肥人。】 戰殿邦， 【 康熙乙丑，山東膠州人。】 雒倫， 【 康熙甲戌，河南武陟人。】 須州， 【 康熙乙丑，江南武進人。】 叱騮， 【 雍正癸卯，陝西蒲城人。】 秘象震， 【 雍正甲辰，直隸故城人。】 緱山鵬， 【 乾隆甲戌，陝西酈洲人。】 拱翊勛， 【 乾隆丁丑，廣西桂林人。】 侍朝， 【 乾隆庚辰，江南泰州人。】 粘克昇， 【 乾隆戊戌，福建晉江人。】 要問政 【 乾隆甲辰，山西太谷人。】 諸人。其以地取名者，滿人有喀爾喀。 【 康熙辛未。】 其名類閨秀者，廣東有佘豔雪。 【 康熙己未。】 
康熙間，安邑縣有一人，姓名皆奇，姓為山， 【 音妾。】 名為哥。 【 音厥。】 
同治間，錢塘孫子授侍郎詒經督學八閩，一日點名畢，入內，笑謂幕友曰：「今日見一姓名，真大奇。」幕友叩所以，曰：「其人姓出。」良久不語。一友問曰：「豈名『精』耶？」曰：「果然。」咸大撫掌。
　　　　姓名屬天文
咸豐朝，即補副將雷風雲，諡威毅。光緒中葉，鄂人有張翼軫者，工行草書，嘗游京師，有鬻字潤格在琉璃廠肆，其姓名三字，皆星名，與雷風雲屬對絕工。
　　　　姓名屬干支
錢塘丁氏家素封，富藏書，竹舟主事名，松生大令名丙，為同懷兄弟，其從弟頤生明經名午。姓為天干，而名皆為地支也。
　　　　以姓為名
以姓為名者，絕無僅有。而光緒中葉，山陰有幕客孫遜者，初名孫，以文童應府試，同學見具姓名之重文也, 笑而嘲之, 曰: 「君對於吾輩, 本已為孫矣, 今又名孫, 是吾孫之孫也, 君其為吾輩之玄孫乎? 」孫慍, 乃改名曰遜. 既入泮, 幕遊福州, 人又曰: 「吾孫南走閩矣, 走者遜也, 故宜加辵. 」又光, 宣間, 有吳江葉楚傖者, 亦以姓為名, 曰葉葉, 善屬文. 
　　　　滿族以名之一字為氏
氏族之制，簡於夏、殷，而繁於周。夏、殷以姓統某族，有姓而無氏。周人以氏別其族，既有姓，復有氏，因時創制，妙具權衡，千祀相緣，遂成風尚。前宗之者有元魏，近宗之者有滿族大臣。
順、康、雍、乾之朝，滿大臣有以姓之一字為氏者，有以名之一字為氏者，父子祖孫，相沿成習，猶有周人以地命氏、以名命氏之遺意焉。若石，若顧，若舒，若鄂，若尹諸族皆是也。茲約舉之。雍正朝，大學士徐元夢，本姓舒穆祿氏， 【 舒與徐滿音略同，遂相沿誤。】 孫舒赫德，曾孫舒常，此一族乃以姓之一字為氏者也。順治朝，鎮海將軍石廷柱，本姓瓜爾佳氏。子石琳，孫石文炳、石文晟。康熙朝，禮部尚書顧八代，本姓伊爾根覺羅氏，子顧儼，孫顧琮。雍正朝，大學士鄂爾泰，本姓西林覺羅氏，以父名鄂拜，遂以鄂為氏。子鄂容安，孫鄂津。乾隆朝，大學士尹繼善，本姓章佳氏，以父名尹泰，遂以尹為氏，其諸子尚有相沿不易者。此四族皆以名之一字為氏者也。
其餘習俗相稱，亦輒以名之第一字冠於字號之首，哈剌庫不稱李，墨勒根鰕不稱祖，從滿俗也。間有名為滿文而譯漢姓以冠之者。
　　　　姓名作對
朱竹垞曾以古人姓名作對，葉調生廣其例，為之補遺，其佳者如公孫丑，母弟辰；鄭小同，楊大異；韓擒虎，李攀龍；陳萬年，張千載；直不疑，何無忌；張惡子，鄭善夫；殷開山，俞通海；張九思，胡三省；王十朋，陸萬友；李桐客，郭藥師；郭蝦蟇，王鸚鵡；劉黑闥，寇白門；郭芍藥，鄭櫻桃；張紅紅，薛素素，皆可與「祭仲足，鮑叔牙」等共稱佳話。文人遊戲，往往喜爭奇鬬勝。昔東方虬自言後世必以己姓名與西門豹作對，有舉「西門豹」屬一九齡童對者，童舉「南宮牛」以應之。
　　　　同時同姓名
同姓名之在同時而皆著稱於世不愧為名臣者，則有康熙朝之兩于成龍。一諡清端，山西永寧人，字北溟，官至兩江總督。一諡襄勤，漢軍人，由廕生知通州及江寧府，後官至河道總督。
道光壬午順天鄉試，旗生中有兩錫麟。一官卷，一民卷，彌封所誤以官卷包入民卷而中式，及填榜，始知為官卷。而是科官卷，額中三名，且溢額，乃以中式第九十一名之旗官卷去之。去一官卷，則民卷缺額一名，匆遽間，以落卷補之。
　　　　丁乃一姓名五筆
姓名筆晝最少者，同治朝，有內閣中書丁乃一，三字僅五筆，不易有二也。
　　　　九名九姓苗
九名九姓苗，在獨山州。性狡獪，每偽造姓名，變換不已，常以種山為務。
　　　　僻姓
僻姓至多，有一字者，俗曰單姓；有二字者，俗曰雙姓；又有三字者，且尚有四字、五字、六字、七字者。列舉如下：
單姓即一字姓，凡一千二百一十六。雲、昌、鳳、花、酆、廉、安、樂、于、時、和，穆、湛、明、伏、支、咎、賁、滑、於、麴、家、封、羿、邴、松、弓、牧、隗、仰，秋、鈄、 【 】 幸、司、韶、薄、宿、懷、邰、從、鄂、索、咸、藉、藺、蒙、胥、能、蒼、雙、莘、扶、宰、酈、郤、璩、通、扈、燕、郟、農、別、充、連、習、宦、 【 音怡。】 魚、容、古、慎、庾、終、暨、居、衡、步、都、滿、弘、國、廣、祿、闕、東、利、蔚、越、夔、隆、師、鞏、厙、 【 音舍。】 勾、融、冷、訾、闞、那、簡、饒、空、母、乜、養、鞠、須、豐、相、後、紅、竺、逯、 【 音錄。】 蓋、益、桓、公、言、揭、綦、繁、皇、鄺、達、來、皋、官、多、苟、祭、帥、門、枚、召、折、晉、鮮、過、隨、京、雒、展、海、覃、歸、密、渾、朴、原、諶、敬、彌、疏、商、阿、郇，介、墨、辜、陽、到、漆、塗、弋、膠、練、線、鎖、萇、麥、檀、遲、笪、 【 音亶。】 种、南、佘 【 音蛇。】 真、秘、亘、德、大、中、漢、回、藏、法、典、希、有、仁、義、載、道、堯、舜、慶、疆、稷、善、說、政、長、萌、服、邦、質、霸、業、芳、香、襄、軍、楚、學、寒、惡、狂、暢、當、佴 【 音貳。】 肯、堂、崇、琴、倩、亮，征、操、北、蕃、汝、詶、吾、抱、賞、興、椒、儀、嘉、美、算、斬、遆、炅、 【 音桂。】 者、銀、盤、我、俸、閉、院、寶、雞、督、鞅、州、縣、鼎、革、錦、延、抗、風、雅，才、寬、奇、忠、臣、孝、女、木、蘭、釋、仙、凡、野、佚、市、悅、求、酒、是、朋、友、詩、作、蹇、修、行、素、順、世、守、愚、治、禾、弦、誦、靈、臺、好、問、聖、主、思、信、雕、開、望、推、哈、眭、 【 音觿。】 定、六、新、莽、橫、渠、翼、圖、伯、夷、隱、謀、離、顯、夫、放、蕩、意、而、浮、占、超、偉、愛、曲、端、述、更、始、符、生、鐵、鉉、沐、英、媯、續、緱、城、鐘、年、君、迦、薩、塞、忒、貂、綠、承、恩、佟、客、牟、后、子、姒、重、書、悉、帝、甲、托、拔、交、同、光、百、姓、復、楔、 【 音屑。】 首、鬷、 【 音葼。】 戎、衷、鴻、雄、蟲、庸、共、樅、麋、脂、茨、猗、眉、縻、裨，絺、頤、尸、菑、感、茹、鉏、閭、如、組、漁、區、涂、徒、壺、臾、珠、邽、 【 音圭。】 洼、 【 音娃。】 哀、掊、頹、奎、輪、彬、云、轅、爰、垣、敦、論、根、恆、番、軒、乾、邗、冠、莞、完、歡、環、蕳、還、馯、牽、全、泉、宣、然、堅、玄、緜、芊、編、蜎、纏、鱄、淵、顓、鉗、顛、賢、千、偏、便、涓、銚、要、昭、招、聊、鄡。朝、搖、匏、麃、桃、咼、河、娥、夸、衙、蛇、倉、卬、將、芒、防、彊、涼、狼、良、荊、庚、名、營、嬴、榮、閎、瓶、稱、憑、僧、昇、歐、優、不、騶、彪、句、稠、郵、黔、禽、欽、鐔、潭、郯、汜、奉、垌、 【 音桶。】 勇、冰、士、木&#63140;巳、理、軌、俟、綺、弭、已、倚、以、蟻、里、被、委、薳、 【 音薦。】 癸、起、履、纍、紫、底&#63140;&#62685;、 【 音底。】 蒍、所、巨、圉、序、旅、武、祖、浦、輔、鹵、午、吐、禹、虎、穪、亥、盡、準、圈、苑、日&#63139;爰、偃、罕、筦、散、亶、棧、雋、展、扁、矯、蟜、驍、兆、棗、老、造、可、假、冶、樓、掌、攘、訪、井、頴、靖、咎、郈、丑、壽、九、臼、山&#63140;炎、陝、匽、 【 音偃。】 喊、痛、夢、冀、摯、刺、類、佽、駟、戲、異、自、喜、貴、既、諭、御、度、瓠、務、布、訢、庫、護、吞、隸、系、惠、慧、第、勵、賴、太、泰、噲、簣、蕢、炔、拜、代、賽、賚、釁、振、員、運、頓、艮、遜、灌、斡、駻、爨、盻、豹、暴、漕、賀、柘、怕、諒、贛、碭、況、正、寧、寇、謬、鬬、豆、繡、念、監、谷、郁、麴、叔、濮、鹿、玉、肅、犢、虙、 【 音服。】 縮、撒、鬻、蓼、目、竹、睦、福、束、沃、粟、淥、燭、卓、偓、濯、郅、栗、乙、悉、郄、恤、佛、骨、髮、謁、遏、頡、列、桀、齧、泄、渫、郝、出、山、 【 音妾。】 莫、藥、鐸、博、約、落、柏、帛、赤、劇、格、額、錫、力、職、直、勒、息、隰、襲、沓、塔、納、拉、涉，接、捷、宮、桐、鬼、彤、恭、松、拱、逢、岐、耆、宜、椅、騎、錙、卑、馳，池、資、為、平、 【 同丕。】 皮、脂、危、之、台、睢、怡、旗、饑、頎、非、飛、肥、衣、威、初、朐、 【 音劬。】 奴&#63139;于、杄、觚、三、烏、昂、呼、梧、孤、荼、豫、餘、輿、俱、禺、殳、巫、狐、鄔、且、輸、棲、西、泥、烓、 【 音巂&#63140;瓦。】 嵬、萊、鄰、鱗、春、倫、綸、豳、神、因、筋、屯、鈞、頻、緡、下、薰、芬、昆、尊、盆、懃、元、存、園、丹、干、但、槃、難、觀、菅、間，騫、先、磚、卷、&#62729;、船、肩、籛、訛、女&#63140;然、 【 音然。】 拳、允、 【 音沿。】 梟、橋、譙、條、蛸、療、巢、勞、刀、牢、蒿、王&#63140;咼、&#62681;&#63139;侈、 【 音多。】 瑕、媧、牙、奢、把、棠、囊、杭、強、坊、笀、羌、琅、傷、阬、翔、井、嬰、苦、卿、盈、聲、鳴、清、星、登、徵、宏、乘、仍、陵、青、攸、令、疁、舟、投、飂、幽、穋、謳、疇、猶、尋、鄩、穼、 【 音森。】 侵、臨，鍼、郴、箴、陰、參、啖、聃、堪、曇、瞻、纖、苫、汎、函、劖、菶、寵、拱、紙、壘、邸、氏、止、水、只、吁、尾、虺、與、沮、莒、處、萬、羽、普、仵、舉、敘、緒、鄅、 【 音禹。】 甫、府，柱、竪、仲、戶、取、濁、濟、禮、底、&#62923;&#63139;目、買、楷、改、采、近、菀、宛、短、洗、皎、表、紹、卯，杲、&#62672;&#63140;甾、保、射、仉、 【 音掌。】 敞、鞅、罔、攘、曩、朗、汻、 【 音酐，許朗切。】 永、郢、猛、秉、整、涬、 【 音纂。】 庱、 【 音篡。】 崩&#63140;&#62685;、 【 音裴。】 斗、酉、茆、、口、灸、 【 音救。】 耦、&#62712;&#63139;隹、 【 音韭。】 守、 【 音纂。】 棸、 【 音籌。】 、羑、厚、審、枕、品、舀、丼、 【 音贍。】 檢、閃、減、眾、用、頌、統、絳、巷、智、懿、俟、器、賜、瑞、翠、次、未、日&#63140;乞、 【 音氣。】 庶、據、署、譽、鑢、慮、絮、具、祚、蠹、孺、逗、 【 音住。】 鑄、樹、麗、厲、計、毳、銳、帶&#63139;足、 【 音帝。】 棣、繼、慕、稅、會、北&#63139;空、蒯、快、能、 【 音耐。】 奈、逮、邃、待、&#63150;(彳日)&#63151;、鄆、儁、獻、寸、健、酇、炭、奐、諫、汗、硯、見、戰、薦 【 音林。】 淖、旺、舀&#63139;夂、 【 音報。】 耗、磨、妙、你、夜、亞&#63139;日、 【 音亞。】 崋、 【 音華。】 笮、象、亢、盎、諒、匠、曠，透，竟、救、廄、舊、宥、候、鄮、蕳、 【 音陋。】 禁、淡、渴、鄐、 【 音畜。】 鵠、蝮、夾、禿、樛、辱、麥&#63140;戈、嶽、角、朔、映、室、戌、鬱、弗&#63140;&#62685;、 【 音秘。】 茀、月、孛&#63140;&#62676;、 【 音孛。】 兀、忽、嗢、末、脫、跋、殺、察、舌、聿、訋、 【 音弔。】 恪、略、錯、鄚、 【 音莫。】 婼、 【 音綽。】 夕、握、鬲、虢、籍、澤、昔、掖、適、糗、糴、激、的、析、即、黑、食、則、式、棘、特、口&#63141;必、 【 音逼。】 殖、策、嗇、溼、及、戢、集、襲、立、給、闔、&#60995;、 【 音&#63150;&#62677;夭韭&#63151;。】 緤、俠、鄴、侶、叱、粘、侍、源、畿、兒、瞎、郃、 【 音合。】 樹、茙、 【 音戎。】 眷、裒、褒、克、&#61163;、 【 音覓。】 辰、丙、謨、晁、煞、 【 一作薩。】 少&#63139;兒、 【 一作小&#63139;兒。】 遇、額、臥、 【 一作諤。】 柔、宇、權、咩、 【 音乜，一作密。】 芭、癿。 【 音伽。】 
雙姓即二字姓，凡五百零五。万俟、司馬、上官、歐陽、夏侯，諸葛、聞人、東方、赫連、皇甫、尉遲、公羊、澹臺、公冶、宗政、濮陽、淳于、單于、太叔、申屠、公孫、仲孫、軒轅、令狐、鍾離、宇文、長孫、慕容、司徒、司空、王孫，叔孫、公明、穀梁、端木、子桑、壤駟、赤松、羊舌、子濯、主父、高堂、段干、公良、司寇、呼延、五鹿、相里、九方、新垣、用里、屠岸、獨孤、少正、安邱、高陽、亓官、毋邱、微生、叔梁、達魯、達奚、宰父、巫馬、左邱、樂正、顓孫、胡母、漆雕、第五、北宮、百里、司城、子服、完顏、士孫、沈猶、提彌、右師、子家、僕固、師延、仲長、樗里、雍門、南郭、咸邱、行人、屋廬、盆成、東門、西門、北門、拓跋、夾谷、梁邱、鮮于、賀蘭、屈突、息夫、哥舒、安期、古冶、南宮、中行、閭邱、子車、言福、東關、東郭、東鄉、東宮、東陽、東野、東閣、公輸、公西、公儀、公山、公士、公伯、公祖、公仲、公族、公賓、公緒、公河、公王、公叔、公孟、公明、公晢、公子、公乘、公戶、公齊、公都、公折、公旅、公旗、公之、公巫、公文、公建、逢門、弓里、龍邱、容城、甾邱、司鴻、師宜、綦母、綦連、伊婁、耏門、吾仕、虞邱、毋將、壺邱、胡非、豆盧、蒲盧、姑布、西鄉、西方、奚容、申徒、申公、真郭、孫陽、邯鄲、安邱、安國、延陵、廩邱、曹邱、陶邱、瑕邱、商邱、將鉅、將閭、陽成、棠谿、章仇、羊角、京相、成公、青史、青烏、浮邱、浮屠、勾龍、由吾、林閭、南公、子州、于伯、水邱、爾朱、左人、古野、宰氏、尹文、老成、老商、老萊、仲長、待其、庫狄、務成、步叔、傅餘、第二、閉珊、契苾、太史、信都、浩星、賀若、賀婁、賀拔、洞沐、匠麗、上方、北人、北唐、斛律、斛斯、谷那、禿髮、赤將、室中、乙弗、屈侯、乞伏、閟門、列禦、洛下、索羅、霍里、石作、石戶、伯成、柏侯，黑齒、墨胎、執失、翁承、翰公、季融、仲熊、巴公、潛龍、關龍、列宗、閭葵、侍其、柷其、鳩夷、目夷、圍龜、史龜、折龜、俟分、荔非、右歸、修魚、沮渠、辜用、信都、密如、復蒲、王夫、禍餘、沓盧、堂谿、餘推，陳哀、良臣、元鈞、三伉、伯昏、徒單、子于、子庚、越椒、鬪強、魯陽、尋梁、強梁、豐將、赤張、苑羊、秣陵、菟裘、東樓、邑由、鍼巫、沈瀸、 【 音尖。】 飛廉、大李、事父、子稚、中野、鵊冶、北野、運掩、巴郯、樓季、白寘、中駟、不第、艾歲、羌憲、東灌、答祿、恭叔、屋引、訾辱、少室、密茅、密革、密須、紇奚、石抹、末那、折屈、鐵伐、長勺、北郭、昨和、吉白、襄隰、薩孤、柘王、可達、拔也、乙干、賀逐、賀悅、折婁、車非、可頻、仇尼、徒何、谷會、拔略、俟利、莫者、莫侯、悅力、敕力、倍利、多蘭、賀術、胡掖、木易、者舌、植黎、茹茹、吐賀、悉居、可沓、醜門、庫汗、武都、普屯、折掘、斫骨、達步、叱列、郁朱、鮑殂、鶻也、鶻奚、渠金、軍車、叱雷、駱雷、吐粟、都車、生耳、薄野、九盧、荷訾、李蘭、默容、三種、吐火、吐和、屋南、鶻野、烏延、奧敦、納蘭、加古、阿迭、抹撚、木年、雪泥、別速、察台、凱烈、薛亦、札魯、合丹、亦剌、桓答、乜先、曲出、帖尼、忽委、外剌、奴丹、明理、納哈、 【 一作合。】 捏古、八達、斗奴、完者、昭刺、八里、的斤、巧歹、積寧、耶卜、族款、迦乃、昔里、耶律、禿伯、夯 【 音杭。】 力、於彌、把里、雜辣、 【 一作察喇。】 都羅、訛留、 【 一作額魯。】 訛羅、 【 亦一作額魯。】 【 一作紐鄂。】 咩布、 【 一作蔑布。】 折逋、莊浪、浪訛、 【 一作朗鄂特。】 嵬恧、 【 一作威紐。】 恧恧、 【 一作紐紐。】 臥落、 【 一作錫鄂。】 嵬宰、 【 一作威載。】 骨勒、 【 一作古沁。】 訛口&#63140;移、 【 一作額伊。】 嵬名、 【 一作威明。】 謀寧、 【 一作穆納。】 麻骨、 【 一作莽古。】 麻奴、 【 一作瑪努勒。】 頁允、紐尚、 【 一作諾爾桑。】 廼令、 【 一作納琳。】 拽稅、 【 一作雅蘇。】 拽浪、孰嵬、 【 一作舒威。】 吳口&#63140;移、 【 一作烏伊。】 野蒲、 【 一作也蒲。】 龐靜、 【 一作巴沁。】 咩銘、 【 一作蔑莽。】 野遇、 【 一作葉里。】 囉口&#63140;移、 【 一作羅伊。】 。折口&#63140;移、 【 一作哲伊。】 連都、 【 一作連都敦信。】 梅訛、 【 一作美赫。】 廼來、 【 一作鼐爾。】 罔佐、習勒、 【 一作錫勒。】 威赫、賞羅、美勒、 【 一作妹勒。】 星多、如定、葉朗、鑄督、衞慕、野利、屈懷、密密、默藏、 【 一作沒藏。】 摩益、西壁、覓諾、撒逋、約囉、客藏、沒細、淚丁、韓玉、弩涉、哩鼎、心牟、青唐、咩迷、多多、茄羅、兀贓、成王、者&#63140;多如、米母、沒移。 【 一作沒(口移)。】 
三字姓，凡七十三。巨辰經、季老男、壹斗眷、一那樓、紇豆陵、若口引、阿史那、阿史德、大利稽、末那樓、越質詰、邱目陵、於古論、兀林歹、阿兒剌、晃 【 一作兀。】 忽攤、禿別歹、曲律呂、哈答吉、塔塔歹、散兒歹、乞要歹、列朮歹、兀羅帶、朮里歹、外兀台、外抹台、布兀剌、担古思、許大歹、撒朮歹、哈答歹、許兀憤、遜 【 一作孫。】 都思、達達兒、脫脫忒、脫脫倫、答失蠻、罕祿魯，魯納只、束呂乣、徹兀台、別倫哥、土別燕、阿剌剌、答答丈、按赤歹、乞咬契、帖赤吉、耐溫台、篤思剌、古麻里、忽都台、索羅真、哈迷里、拜葉倫、魯哈納、札只剌、朵兒只、木八剌、吾和理、迪烈乣、苦里魯、剌乞歹、赤乞歹、恰魯歹、火里剌、撒里哥、禿八歹、密赤思、苦魯丁、甘木魯、天藉辣。 【 一作台楚嚕。】 
四字姓凡三十九. 井疆六斤, 目死獨膊, 耨盌溫都, 列里飬賽, 郭兒剌角 , 【 音歹。】 也里吉斤、札剌只剌、八魯忽刺、脫里別歹、顏不花歹、顏不草歹、散朮兀台、別帖里歹、那顏乞台、哈忒乞歹、末里乞歹、木溫塔歹、扎馬兒歹、兀羅羅台、外抹歹乃、朵顏別歹、察里吉歹、闊里吉思、禿伯怯烈、脫脫里台、 【 一作答答里帶。】 麥里吉思、 【 一作蔑兒吉角&#63140;&#62632;。】 燕 【 一作衍。】 只吉台、兀速兒吉、斡剌納兒、列班塔達、達罕 【 一作海。】 的斤、阿兀思吉、納思馬土、希台特勒、唐兀烏密、禿魯八歹、拙兒察歹、乞失迷兒、唐兀烏密。
五字姓凡十一。忽神忙兀歹、也可抹 【 一作林。】 合刺。阿大 【 一作塔。】 里 【 一作力。】 吉歹、忽神塔乙兒、阿火里力歹、察渾滅兒乞、按攤脫脫里、察罕札刺兒、兀 【 一作烏。】 里養哈角&#63140;&#62632;、苫滅古麻里、哈刺吉答歹。
六字姓凡三。瓦只剌孫答里、列帖乞乃蠻歹、主兒赤臺烏祐。
七字姓一。卜領 【 一作顏。】 勒多禮伯臺。
　　　　合姓
合姓，非雙姓也，以二姓併合而成，大率為甥嗣舅、壻嗣翁而又不忍使本宗斬祀者也，不知者，輒疑篇雙姓耳。其著稱於世者，有浙江桐鄉之陸費瑔。瑔為嘉、道間人，字玉泉，官至湖南巡撫。
　　　　尹姓為伊無人
順治間，吳中有尹姓者，得罪於友，友作尹字謠以嘲之，云：「伊無人，羊口是其羣。斬頭笋，滅口君，縮尾便成丑，直腳半開門。一根長轎槓，打個死尸靈。」
　　　　聖祖詔賜朱姓復舊
康熙戊申，詔故明宗室子孫眾多，有竄伏山林者，悉歸田里，姓氏皆復舊。蓋明既鼎革，天潢貴胄轉徙流亡，無不改姓自晦，有改姓林者，並改名時益，改字確齋，隱居寧都，康熙間卒。又咸豐間，有會稽宗滌樓者，名稷辰，嘗為御史，亦明之宗裔也。
　　　　陳文簡高文恪聯姓譜
海寧之陳，本出渤海高氏，相國文簡公官京朝時，嘗與高文恪公士奇聯譜，會都御史華野郭琇劾文恪怙寵納賄，並指目文簡交結狀，得旨一併休致。文簡奏辯：「謂臣宗本出自高，譜牒炳然，若果臣交結士奇，何以士奇反稱臣為叔？」事乃得白。
　　　　任邱邊
直隸河間之任邱縣邊氏，世家也，累代科第不絕，故順天鄉試向有「無邊不開榜」之謠。
　　　　秦大士以姓得利得害
秦大士秦淮絕句，有「淮水而今尚姓秦」句，一時膾炙人口，則以其姓得利也。某年，偕袁子才游西湖，過岳王墳，覩秦檜像，人泥其題句，秦大不懌，子才為代吟曰：「人於宋後羞稱檜，我到墳前愧姓秦。」大士以姓幾受奇窘，微子才，殆矣，是又以姓得害也。
　　　　葉芸潭以姓得督學
朱文正公之為掌院學士也，仁宗嘗問以衙門中有學門最優者否，文正誤以為內閣衙門，乃以葉雲素舍人繼雯對，又適忘其名，輒以字對。葉時為內閣中書，充軍機章京，而葉芸潭紹本時為編修。一日，忽奉督學福建之命，入謝。上問其官中書幾年，充章京幾年，典試幾次，同考幾次。時翰林中葉姓僅一人，上意朱所奏者，即而人矣。芸潭至閩，已過歲試，例得留任，在閩凡五年。雲素由部郎改御史，後以言事降官。
　　　　舊林新林
左文襄入嘉應州，盡捕附和粵寇之嫌疑者殺之。東王支族有居嘉應州之丙村者，頗繁衍，幾數萬人，乃盡易楊姓，以木字易楊旁，悉為林姓。故稱土著之林姓者為舊林，由楊改姓者為新林。
　　　　者貴得姓之原
光緒朝，李文忠督直隸時，有部將，姓者名貴，滇人也，生於合肥。蓋其高曾以事發配至合肥，遂家焉。貴幼失怙恃，不自知其姓。稍長，應募為兵，主募者詢其姓，瞠目不能對，主募者笑曰：「無甚奇，之乎者也，皆可為姓，爾可姓者名貴。」遂以者貴二字注冊籍。從軍久，積功，洊至記名提督巴圖魯，借補直隸通州協副將。
　　　　宗室覺羅
本朝發祥長白，自太祖入關定鼎後，顯祖以下之本支子孫皆為宗室，顯祖之伯叔兄弟各支子孫皆為覺羅，皇子皇女及近支所生子女，每歲終，由宗人府記之於表，名曰《星源集慶》。次年正月，交入大內，每遇丁年，纂修玉牒一次。宗室與人私生子，則不入屬籍，賜姓曰覺羅襌，猶言非正支也。
　　　　那拉即納蘭
世人皆稱孝欽后為那拉氏，謂其祖出自葉赫，實則那拉即納蘭也。崑山徐健庵納蘭性德 【 字容若，初名成德，以避東宮嫌名，改曰性德。】 墓誌銘中有云「自明初內附中國諱星懇達爾漢，君之始祖也。六傳至諱養汲弩，君之高祖也。有子三人，第三子諱金台什，若曾祖考也。女弟為太祖高皇帝后，生太宗文皇帝。太祖高皇帝舉大事，而葉赫為明外捍，數遣使往諭不聽，因加兵克葉赫，金台什死焉。卒以舊恩，存其世祀。其次子即今太傅公 【 即明珠。】 之考倪迓韓者，君祖考也」云云。
　　　　滿蒙漢八旗之姓
滿、蒙兩族之姓氏，不著於世，輒以其名之第一字相呼為姓，流俗不察，遂以為其祖父子孫不同姓矣。漢軍本為漢人，有漢姓，其欲依附豐沛，以旗籍自炫者，亦效滿、蒙。
　　　　滿洲八大貴族之姓
滿洲氏族，以八大家為最貴：一曰瓜爾佳氏，直義公費英東之後；一曰鈕祜祿氏，宏毅公額亦都之後；一曰舒穆祿氏，武勳王揚古利之後；一曰納喇氏，葉赫貝勒錦台什之後；一曰棟鄂氏，溫順公何和哩之後；一曰馬佳氏，文襄公圖海之後；一曰伊爾根覺羅氏，敏壯公安費古之後；一曰輝發氏，文清公阿蘭泰之後。凡尚主、選婚，以及賞賜功臣奴僕。皆以八族為最。
　　　　瓜爾佳氏以蘇完為貴
榮祿係出瓜爾佳氏，而瓜爾佳氏以蘇完為貴。榮官戶部尚書日，遇一都統，展問氏族，則亦瓜爾佳氏，榮曰：「然則吾等乃同族也。」都統轉問有「蘇完」二字否，榮曰：「無。」都統搖首曰：「殆非也。」
　　　　蒙古族姓
蒙古族姓分二種骨：曰白，曰黑。白尊而黑卑，白主而黑奴也。白骨者二姓：曰博爾濟吉特，帝裔也；曰烏浪漢濟爾默，后及駙馬裔也。
　　　　蒙古色目西域人改漢姓
改從漢姓之民族，不自元末始，由遼、金而上溯之，姓氏譜中，班班可考。今就元代蒙人後裔之顯於國朝者言之，則沔陽陸氏其一也。有立夫制軍者，名建瀛，咸豐癸丑江寧失守時之兩江總督也。其始祖某，本元之蒙古人，元鼎革時，改漢姓曰陸，始著籍沔陽。蓋元季之亂，蒙古、色目 【 投蒙古者曰色目。】 西域諸子姓轉徙流亡，其存者皆從漢姓，至國朝而相仍弗替，言其著者，則福建之薩為薩都剌後，江西之揭為揭傒斯後，江蘇之廉為廉希憲後。又世所著稱之明人冒辟疆，為如臯著戴，固亦與陸氏相埒也。若合肥余氏，亦劭族，實元末殉節安慶清水塘余忠宣公名闕之後裔。忠宣之先，為唐古特氏，居河西武威郡，父沙剌藏，移居合肥，遂著籍焉。
　　　　回人之姓
回旗之遷居內地者，亦標姓於名上，與漢旗同，且亦有漢族之普通各姓，不盡奇僻。
　　　　湖南苗姓
湖南諸苗之姓，以吳、龍、石、麻、廖五姓為本種；其楊、施、彭、張、洪諸姓，乃漢民入贅，久與之習，遂儕於苗。
　　　　夭苗姬姓
夭苗，在貴州陳蒙爛土夭壩，一名夭家，男女皆私奔，多姬姓，相傳為周後。
　　　　仡佬之姓
佗佬居湖南，其姓之最多者為張。相傳宋時有江西章姓，兄弟二人為屯長，居此。其後子孫繁衍，分為大章、小章，後改章為張，又分散於各處。次為符、覃、揚、謝、劉諸姓。
　　　　瑤姓
瑤族之姓，盤、趙最大，呂、楊、黃次之。
　　　　西康番姓
西康番人雖不知姓名，而考其稱謂，姓雖無而氏則有，如德格土司則稱德格家，孔撒土司則稱孔撒袁。頭人百姓，亦以地居稱，遷居他處，仍以原地居相稱，此與漢人之稱氏同義。至於命名，或以官，或以神，或以山川，或以草木禽獸，取其吉祥者而名之，亦與漢人之命名相同。惟地居之名相同者眾，命名之義雷同亦多，往往高曾之祖，曾玄不知，亦不能辯族，故婚姻瀆焉。迨後改流，邊務大臣趙爾豐每於設官處所議百字為姓，令民間將現在所知同宗之人共認一字，永遠為姓，番人之姓氏，自此始正。
　　　　畲客之姓
畲客之姓，以藍、盆、雷、鐘為同姓，同姓可以結婚，且可為異姓後嗣。彼等之言曰：「我祖盤瓠，娶高辛氏第三公主，產三男一女，長盆姓，次藍姓，三雷姓，壻鐘姓也。」處州畲客最多，金華亦有之。
　　　　人名簿
林文忠有記人名簿四冊, 分題千, 古, 江, 山四字, 凡姓之第一筆為丿者, 入千簿; 第一筆為一者, 入古簿; 、者入江簿; ∣者入山簿. 名下兼註字號籍貫, 亦略載其言行. 
　　　　皇室命名行派
乾隆間，皇六子永瑢繪《歲朝圖》進呈孝聖后，高宗題詩，有「永綿奕載奉慈娛」之句，其後命取「永綿奕載」四字為近支宗室命名行派，然未有明諭也。甲辰，親見皇長子定安親王生曹孫載錫，是為皇玄孫，五世一堂，因於雍和官後室及大內景福宮、避暑山莊，皆書揭「五代五福」堂額，誠古今帝王中所僅見者。道光丁亥，欽定續擬「溥毓恆啟」四字，其時溥字輩已命名奉字，皆令改之。咸豐丁巳，又欽定續擬「燾闓增祺」四字，均見諭旨。
　　　　孔氏命名之字派
曲阜孔氏為孔子之後，命名皆有字派，其遷徙他郡縣者，但係孔子嫡傳，亦必同一字派。蓋自元代之五十四代衍聖公名思晦者起，於是凡五十四代孫，均以思字為派。思字下為克字派，克字以下，則為希、言、公、彥、承、弘、聞、貞、尚、衍十派，再次則為興、毓、傳、繼、廣、昭、憲、慶、繁、祥十派，又次則為令、德、維、垂、佑、欽、紹、念、顯、揚十派。
　　　　蔣赫德自請於太宗而改名
蔣文肅赫德，初名元恆，灤州人。為諸生，即善望氣術。明天啟丁卯，蔣赴科場，夜聞明遠樓鼓聲，驚曰：「此頹敗之音，國安能久？」不終闈而去。游九邊，謂王氣聚放遼瀋，其間必生聖人。逾年，太宗入關，文肅杖策軍門，上閱其文，喜之，自請改名，遂攜出塞，不數載，大拜。
　　　　命名不合須更改
順治壬辰，諭：「臣民等如有以景字、泰字命名而下一字係齡、林等字者，兩字相連，兩昔相協，如策丹玉福之原名者，自當更改。」其用景字、泰字命名者原不在敬避之列。丙申，諭：「聖謨二字，豈臣下所可命名？嗣後遇有此等命名，不合者，即當留意更正。」
　　　　王揆以嫌名不獲首選
太倉王揆，煙客次子也，中順治乙未進士。館選日，某相欲薦之居首，及聞臚唱，「揆」字與「魁」音相近，世祖曰：「是負心王魁耶？」蓋小說家有王魁負桂英女事也。某相遂默然而止。
　　　　世祖為陳廷敬改名
陳文貞公廷敬，字子端，號悅巖，山西澤州人。順治戊戌進士，還庶吉士。文貞初名敬，以是科有同姓名者，世租特加廷字別之，遂改今名。
　　　　五字名
順治初，天津有吳自初上舍者，性好奇，蓄兩僕，皆通曉文字，一曰明白而易曉，一曰一覽而無餘。
　　　　師生同名
康熙戊戌榜眼張廷璐，桐城文端公英第三子也。長兄廷瓚，康熙戊午北舉，己未進士。初，海寧有張英者，康熙癸丑進士，出文端門，師生同一姓名，當時以為奇。及戊午，海寧張英分校北闈，廷瓚又出其門，亦可謂會逢其適矣。
　　　　誤呼沈龕之名
吳江有廩生沈龕，順治中，江南督學御史某歲試點名，不解龕字，乃破龕而呼云合龍。
　　　　王綡不識自名
康熙間，蒲城王孝齋名綡，謁選縣令，唱名者讀綡為梁，王不應。唱至再三，王趨進曰：「知縣名讀如京，而呼作梁，未敢應耳。」吏部哄然曰：「汝進士出身，即爾名尚不識耶？綡為擊冠之聲，古謂之幘梁，故字書止有梁音。汝乃以偏傍讀之，謬矣。」
　　　　楊文定子名應詢
楊文定公艱於得子，康熙丙申，聖祖垂問及之，深為焦慮，奏云：「臣弟廩貢生楊名世，今年可望舉手，卸以為臣後。」名世果以是年生子，乃撫以為嗣，名應詢，蓋紀恩也。
　　　　臣工不避世宗嫌名
廟諱御名，前代懸為厲禁，列聖諭旨，亦衹令敬避下一字。世宗見臣工有避嫌名者，輒怒曰：「朕安得有許多名字？非朕名而避，是不敬也。」
　　　　高宗惡滿人取漢名
高宗不喜滿人漸染漢俗，滿洲舊旗，有命名如漢人，以鈕鈷祿氏為郎者，深鄙之，恐忘本也。
　　　　胡長齡以名得大魁
胡印渚，名長齡，乾隆朝，大魁天下。殿試時，胡卷本在進呈十本之末，時高宗春秋高，覩胡名，笑曰：「胡人乃長齡耶？」遂置第一。時和坤當國，胡會試時出和門下。胡本名士，重氣節，諗和不法狀，不趨謁，和銜之。胡為翰林十年，未得一差，典鬻殆盡，其友憫之。適和壽辰，友以烏鰂墨仿胡體，書一聯為和壽，又丐某侍郎致意曰：「胡貧且病，衣服不完，不能趨賀。」和笑曰：「胡蠻子貧乃至此耶？」閱數日，遂拜山東學政之命。友又以烏鰂墨書一刺，瞰和之亡而往謝焉，胡始終不知也。後和坤事敗，籍其家，朝臣中惟胡無片紙隻字，蓋烏鰂所書字，經歲即脫，聯字澌滅久矣，由是胡為仁宗所重，累遷至禮部尚書。
　　　　陳文恭改名避弘字
陳文恭公宏謀，初名弘謀，乾隆丁亥三月，授東閣大學士、始奏請將原名改用宏字，恭避御名。前此敭歷數十年，章奏書名，均與御名上一字同。
　　　　科爾沁王名十二字
高宗時，滿洲、蒙古大臣恆由上命之名，豐紳濟倫，本衹濟倫二字，豐紳為上所加， 【 豐紳，滿語，有福澤也。】 御前行走科爾沁王鄂勒哲依忒木爾額爾克巴拜，亦上命之名。鄂勒哲依，蒙古語有福也。 【 哲依二宇急讀。】 忒木爾，有壽也。額爾克，鐵也。巴拜，寶也。王為大長公主所鍾愛，上幼時，期其有福有壽結實如鐵而又珍奇若寶也，故以是名之，一名至十二字，實為歷來所未有。
　　　　法時帆改名
法式善，字開文，號時帆，原名運昌，蒙古正黃旗人。乾隆中，官庶子，奉旨改名，以示勉力上進之意。
　　　　朱白泉改名
朱白泉觀察朱爾賡額，為海愚運使長子，原名友桂，納貲為郎，入軍機，充滿章京。高宗雅不欲旗員命名與漢人同，乃改此四字，以漢譯之，即好古也。
　　　　王廣心原名誰
王廣心侍御，原名誰，年十三入泮。宗師怪其名，王應聲曰：「取蕭何之義耳。」宗師大賞之。
　　　　沈冘與阮元
某縣文童沈冘應試，學使以冘宇頗僻，詰其胡以取此，對曰：「古有伊尹，後有阮元，沈冘亦猶是耳。」學使笑曰：「若亦知冘字何義乎？」曰：「不知。」曰：「淫淫之行耳。」《說文》：「冘，淫淫行貌。」故引以為戲也。
　　　　仁宗賜額威勇子名
額威勇公初有一子為侍衞，旱卒，額方治軍，得書不言亦無戚容，夜歸帳，乃哀。明日，治事如故。回京後，復生一子，仁宗賜之名。甫數月額薨，上親臨莫，取其子置諸膝，即命襲封，逾歲亦卒。
　　　　仁宗賜百文敏子名
百文敏公壯年官京師。有子不育，屢荷仁宗垂廑。嘉慶辛未九年，萬壽之辰，樞臣面奏其得子，上喜甚，下詔曰：「百齡年逾六旬，望子甚切，連年任事，有裨封疆，故得上蒙天祐，老年生子。朕甚為欣悅，可賜名札拉芬。」 【 滿語長壽也。】 百奏謝，手詔優答，有「天賜麟兒」語。
　　　　嚴可均名其子曰六孤
烏程嚴可均字鐵橋，有一子，初墮地，自卜子六齡當孤，因命名曰六孤。
　　　　同兒命名之原因
道光中，有貝勒奕繪者，篤嗜風雅，著有《明善堂集》，自號太素道人。其側室顧春，字子春，號太清，世皆稱之為太清春。太清常舉其族望曰西林，自署曰太清西林春。太清第三子名載同，在太素諸子中為行九。載同以道光甲午正月初五日生，時太素方三十六歲，與太素之生在其父榮恪郡王三十六歲時同，且載同之生，與太清同日。太素有《生同兒》詩云：「先考三十六，生余頗憾遲。我年三十六，同兒生亦奇。生日同伊母，生年同我期。祝兒同父母，名同字同之。」是年十二月二十二日，以痘殤，太素、太清皆以詩哭之。
　　　　宣宗賜福錕名
國家二百年來，宰臣媚內監者，以福錕為最。福本二十四門溥字行，其祖名奕溥，故特改名福，宣宗所錫也。
　　　　朱貞木改名應試
番禺朱貞木，未游庠時曾捐監生，後改名應童試，獲售，羣起訐之。督學姚文僖公愛其才，置不問。
　　　　孫慶咸改名應試
孫山麓，會稽人，初名某，田於春官，北上屢不售。值咸豐紀元，舉行恩科，乃易名慶咸，以應其瑞。然當闈前訪友，猶用舊刺，其僕且不知有改名事也。試畢侯榜，不作第二人想。揭曉名，令僕往觀，己則秉燭以待之。已而報者紛至，同寓多獲雋者，而孫之捷音杳然也。無何，僕歸，默無一語，如已絕望矣，猶強詢之曰：「何如？」僕仍默無一語。孫曰：「然則會元何人？」曰：「亦孫姓，但其名為慶咸耳。」孫聞之，忽躍起，因罵其僕曰：「王八旦，即我也。」蓋喜極語促，不覺脫口而出耳。
　　　　曾文正李文忠之原名
曾文正公國藩，初名子城。李文忠公鴻章，初名章銅。
　　　　勒少仲初名人璧
江西勒少仲中丞應拔萃科時，名人璧，及選貢，學使曰：「爾當改名。勒人之璧，非盜賊而何？璧又與逼同音，既勒人，而又為人所逼，於義不可。」乃更名方錡。
　　　　游子岱初名於藝
湖南游子岱方伯智開，初名於藝，鄉試中式，主司喬勤恪公囑其改名。游問故，喬曰：「閱《日知錄》當知之。」後閱至黃幡綽敬新磨故事，始大悟，乃更名智開。
　　　　譚某某初名二監
茶陵譚某某，初名譚二監，謔者遂謂其兄必名譚太監矣。
　　　　許景澄初名癸身
許竹篔侍郎景澄，浙江秀水人，初名癸身。時仁和許庚身方為軍機大臣，或疑為侍郎之兄，以令兄稱之。侍郎恚，乃易癸身為景澄。
　　　　孝欽后惡王國均之名
江蘇王頌平大令國均，同治戊辰進士，殿試已列入前十本卷，進呈乙覽矣。及臚唱，孝欽后以王國均三字之音，與「亡國君」同，不懌，乃抑置三甲。以知縣發安徽，被議改教職，司鐸山陽二十年，始以卓異選雲南某縣令，未之任而卒。
　　　　裕德貴秀鐵良錫良之諱名
裕德多忌諱，最惡人觸犯其先人之名。光緒某科人闈，嘗以其父名崇綸之故，令各房官不准薦直犯祟綸二字之卷，即拿破崙崙字，英倫倫敦之倫字，以與綸字同音，亦不得巧為回護。又一日，閱稿有「輪姦」字樣，囑司官改之。司官言此係律例應用之字，若大人欲改，請大人吩咐。裕不懌，卒亦無如何。
左都御史貴秀，以京師韓家潭有優伶小班曰「貴秀堂」，因飭差往諭，勒令改堂名，曰犯諱也。
京諺謂嘲笑人為改人，新名詞有改良二字，眾皆習為口頭襌。光緒中，鐵良長陸軍部，有某司員陳說軍機須改良，鐵怒曰：「你剛纔說改什麼？」某懼而謝罪。錫良亦最惡此二字，有人提及，必斥之曰：「改什麼良？簡直改我罷了。」蓋二人皆名良也。
　　　　試差取吉名
光緒間，其科雲貴試差，所簡四人，考差均非前五名，孝欽后特圈出李哲明、劉彭年、張星吉、于齊慶，合成「明年吉慶」四字。軍機大臣面奏于簡副考官，有所未便，改派吳慶坻。初因駱成驤之名有二「馬」旁，吳鴻甲又有「鳥」字，均未能合格也。
　　　　三撫名片易一字
光緒間，江西巡撫德馨既解職，繼之者為德壽。德壽去，則繼之者為松壽。皮鹿門嘗語人曰：「此三人名片，但須易一字耳。」
　　　　名亨而不亨
光緒間，有田世亨字子貞者。其先世以武功為睢陽衞指揮，遂籍焉。幼喪父，復不慈於其母，凡冠婚諸事為人道所當有者，輒齟齬不得當，年益壯而窮益甚。布政使某，其父之同年生也，乃以書屬世亨於州牧某，曰：「此吾年家子也，幸善視之。」州牧召世亨湯沐之，置酒食，備主人禮。飲未半，僕人報某左官，草草罷去。已而有一人按察中州，亦其父同年也。世亨上謁，慰問周至，問有子讀書否，對以有子且讀書，則曰：「學使者吾密友也，呈當為游揚，隸若子於庠。」已而學使者遷去，遂不果。世亨每出，雖晴而中道必雨，歸則又晴。每訪人於附近村聚，其人必於前一二時許他出。或持錢入市，有所求，則所求之物適亡矣。如是者數十年，累試不爽，人皆笑曰：「君名世亨，何竟無一事之亨也？」世亨因自號鈍菴。
　　　　弟以兩兄之名為名
長樂高氏昆仲三人，長名鳳岐，字嘯桐。光緒末，嘗權梧州守，被薦，試御史，名列第一而不用。次名而謙，字子益，官至雲南布政使。又次字夢旦，諸生也。則取長兄名之第一字，仲兄名之第二字，合而名之曰鳳謙。
　　　　漢人取滿名
漢軍取滿名者甚多，若漢人，則固絕無而僅有也。臨桂況夔笙太守周頤，嘗官內閣中書。在京日，得一子，甚慧，愛之篤，懼其夭也，為命名曰額爾克。額爾克，滿語也。以漢文譯之為鐵，欲其如鐵之堅固耐久也，然其後竟夭。
　　　　名重文
光、宣間，有主持君主立憲者曰劉少少，名為重文，下流杜會恆有之，士人以重文為名，自少少始。
　　　　蒙人不得用漢字命名
內外札薩克汗王、貝勒、貝子、公、台吉、塔布囊等生子命名，均應取滿洲、蒙古字義，不得輒用漢字文義，違者以違制論。
　　　　麼些種人之名
雲南麼些種人無姓氏，以祖名末一字、父名末一字加一字為名，遞承而下，以判親疏。
　　　　名字
名字於人，要有關係，命意取類，不可不審，自古及今，從無名士通人取俗陋不堪之名字者，此可見也。古人名字，意多相屬，如仲由字子路，卜商字子夏，馯臂字子弓，孟軻字子輿之類，不可勝數，漢、魏猶然，自晉以後，乃不盡爾。
名字所取，根於心意，沿於習尚，因時變遷。總而觀之，可分六種：唐虞以上為一種，三代為一種，秦、漢、三國為一種，六朝為一種，唐至宋為一種，金、元至國朝為一種。其間雖有小出入，然大較如是。且國朝人之於名字，固尤為致意耳。
　　　　金聖歎改名字
金聖歎原名采，字若采，吳縣人。好飲酒。嘗於所居貫華堂中設高座，召徒講經，經史子集，縱橫顛倒，一以貫之。與王斲山最善。一日，斲山以三千金畀之，曰：「君可以此權子母，後日母仍歸我，以子金助君膏火資。」越月，罄矣，乃語斲山曰：「此物留君家，君適為守財虜，吾已為君盡之矣。」斲山一笑置之。及入國朝，絕意仕進，更名人瑞，字曰聖歎。或問以改字之義，則曰：「《論語》有兩喟然歎曰，在顏淵為歎聖，在曾點為聖歎，予其為點之流亞歟！」
　　　　兄弟之名字號如一
宗室寶廷，字竹坡，光緒中官禮部侍郎。嘗典試福建，以道經浙江，納九姓漁船女為妾，罣吏議褫職。有二子，一名壽富，號伯福，別號一二；一名富壽，號仲福，別號二一。
　　　　名字合一
衣冠中人有名必有字，名與字皆著稱於時。若名字合一，而名即為字，字即為名者，順、康間，有李君燦者，即字君燦；道光中，有陽湖錢季重者，即字季重；光緒中有黃孝覺者，即字孝覺是也。
　　　　同時同姓字
康熙朝，有二人皆邵姓，一名長蘅，一名陵，皆字青門，皆以文學著稱於時。
　　　　二堂
江都焦里堂循，與甘泉江鄭堂藩，皆以淹博經史為藝苑所推，世有揚州二堂之目。
　　　　平艮仄艮
道光中，蘇郡有二人，皆字艮甫，以詞鳴於江南。一曹楙堅，吳縣人，官至湖北按察使，有《曇雲閣詞鈔》。一趙函，震澤人，有《飛鴻閣琴意》。一時有平艮、仄艮之稱，蓋以其姓之平聲仄聲別之也。
　　　　以天文數目之字合為字
光緒中，粵西有秦書祥、于夔者，結友十人，講學論道。其取字甚奇，第一字皆屬天文，第二字皆屬數目。秦字雲五，取義於五色雲也。于字風八，取義於八方風也。有字雷一者，蓋取一聲雷之義也。有字星七者，蓋取七星之義也。其他多昉此，不悉憶矣。奏為光緒丙午舉人，于嘗行醫於廣州，著一書曰《醫醫醫》。
　　　　小字
順、康間，徽人相稱好用小字，雖卑幼於長老亦然，曾不以為忤也。
　　　　汪鈍翁程可則小字
汪鈍翁小字液仙，程可則小字佛壯。王阮亭有詩云：「佛壯談詩登祕閣，液仙趨府算錢刀。」 【 鈍翁先除戶部。】 一佛一仙，天然對偶。
　　　　號重文
沛縣閻爾梅，字調鼎，明之遺民也。入本朝，隱居不出，著有《白耷山人》、《汧罝草堂》等集。其號甚奇，曰古古，蓋重文也。與余楍 【 古文本字。】 之字曰生生者同一新穎，特閻為號而余為字耳。
　　　　高宗自號十全老人
高宗耄期倦勤，自號十全老人。
　　　　文宗自號且樂道人
文宗之季年，東南淪胥於粵寇，京津見偪於英艦，內憂外患，宵旰靡寧。駕幸熱河，乃以且樂道人自號，蓋有得過且過之意也。
　　　　石瑤辰自號民傭
翼城石瑤辰司馬家紹嘗曰：「父母保抱其子，蓋日為傭而不自知也。」因自號民傭。
　　　　襲孝拱自號半倫
龔半倫，仁和人，為定菴子。初名公襄，字孝拱，繼更名曰刷刺，曰橙，曰太息，曰小定，曰昌匏，晚年自號半倫。半倫者，謂無君臣、父子、夫婦、昆弟、朋友，而尚愛一妾也。
　　　　左文襄自號老亮
左文襄公雅喜自負，與友人書翰，恆於其末自署老亮，蓋以諸葛自況也。嘗謂胡文忠公曰：「千秋萭世名，寂寞身後事，人生數十寒暑，烏能謀及來玆？但得生前自諡忠介先生，私願已滿，公其許我乎？」
　　　　吳大澂自號愙齋
吳大澂，字清卿，自號愙齋。嘗為潘文勤公祖蔭作篆，署號於紙尾，文勤奇之，不識也。此與某尚書謂章太炎所著《訄書》，曰那個什麼什麼字相同。
　　　　母以道人兒號其子
貞髦君，太原傅青主山母也。姓陳氏，父諱勔，忻州諸生。母周二十二歲，勵柏舟操，十七歲歸檀孟，為傅氏婦。舅御家嚴，諸婦中，陳獨以勤慎著。生子三，長庚，諸生，先卒；次即山，明崇楨甲申後以道人稱；三止，太學生。甲申後，山棄家而旅，隨所寓，奉母往，母絕不以舊業介意，沙蓬苦苣，怡然安之。順治甲午，山以飛語下獄，禍且不測，從山游者，僉議申救。貞髦君要眾語之云：「道人兒自然當有今日事，即死，亦分，不必救也。但吾兒止有一子眉，若果相念，眉得不死，以存傅氏之祀，足矣。」逾年，飛語白，山出獄，見母，母不甚悲，亦不甚喜，頷之而已。
　　　　人以避青先生號顧亭林
明杜既屋，顧亭林誓不損節，每屆端午，輒於門楣懸紅色蔓菁一，內實以蒜青少許，並掛白布一片於後，書「避青」二字，意示不直國朝惡而避之之義，人因稱之曰避青先生。嘗步行至江寧明孝陵，哭弔數次，往返數千里，不辭跋涉之苦也。
　　　　人以醉公號塞勒
塞勒，睿忠親王曾孫。性爽抗，嗜酒，雖朝會，氣猶醺然，人呼為醉公。然遇大事多直鯁。康熙戊戌，理王以罪黜，東宮虛位，聖祖命諸臣集議，時廉王覬覦大器，揆敘、王鴻緒左右之。塞憤怒，起於坐，大聲曰：「惟立雍親王，蒼生始蒙其福。」眾憬然。後世宗即位，召見，責之曰：「當日汝言，幾危朕躬，然忠鯁可嘉也。」塞免冠謝曰：「臣一時愚直，自不能遏抑耳。」
　　　　人以聖卵號朱耑侯
光緒朝，山陰有朱耑侯者，世家子也。中乙酉副貢，設帳授徒，究心濂洛關閩之學。里人迂之，以其效法孔子，具體而微，若已有孔子全體之一部分者。一部分為何？睪丸是也。睪丸即卵，遂以孔子之卵 【 山陰、會稽本有此諺，於人之講道學者輒以此四字稱之。】 嘲之，呼曰聖卵。耑侯夙善八法，肖朱子，自是為人作書，輒署款曰「聖卵朱某」。
清稗类钞    徐珂 编  目錄 
      