《清稗类钞》娼妓类
清稗类钞

　娼妓类

　　　　公娼私娼

古有官妓，今无之，然有公娼、私娼之分。纳捐于官中，略如营业税，得公然悬牌，可以出而侑酒、设宴于家者为公，反是则私。至业此之鸨，所蓄钱树子，悉为其假女，姓名皆伪托，阅时稍久，遂不可问，公私皆然，固不仅年龄之不能确计也。


　　　　妓有花榜

伶之花榜行于京师，而妓之花榜则屡见不一见，亦以状元、榜眼、探花甲乙之。一经品题，声价十倍，其不得列于榜者，辄引以为憾。然其间之黜陟，亦系乎个人之爱憎，且亦有行贿而得者，其不足征信，亦与伶之花榜无以异也。
顺治丙申秋，松江沉某至苏，欲定花榜，与下堡金又文招致苏松名姝五十余人，选虎丘梅花楼为花场，品定高下，以朱云为状元，钱端为榜眼，余华为探花，某某等为二十八宿，彩旗锦幰，自胥门迎至虎丘，画舫兰桡，倾城游宴。
顺治末，苏州有金某者，为相国之俊之宗人，恃势横甚，而家亦豪富，为暴甚多，前有杀人事，未白，复集全吴名妓，品定上下，为胪传体，即花榜也。约于某日，亲赐出身，自一甲至三甲，诸名妓将次第受赏。虎阜，其唱名处也，倾城聚观。时李森先奉旨巡按至吴，廉得之，急收捕，并讯杀人事，杖数十，不即死，再鞫，毙之。
干、嘉时，顾姬霞娱工曲能诗，居扬州姜家墩。钱湘舲游邗上，于谢末堂司寇筵次品题诸妓，以扬小宝为状元，霞娱为榜眼，杨高三为探花。
光绪丁丑，上海有书仙花榜，凡名姝二十有八人，而以一花比一姝，各区品目，并列评语。一丽品，王逸卿，芍药，独擅风华，自成响逸。二雅品，李佩兰，海棠，天半朱霞，云中白鹤。三韵品，胡素娟，杏花，风前新柳，花底娇莺。四玲品，李琴仙，珠兰，云天气概，冰雪聪明。五逸品，李宝卿，玉簪，秀韵天成，逸情云上。六清品，袁月仙，蔷薇，奇花初胎，生气远出。七真品，胡宝卿，木香，流水今日，明月前身。八时品，朱秀卿，杜鹃，铁中铮铮，庸中佼佼。九练品，朱素兰，蓝菊，蹑迹寰中，举头天外。十侠品，朱幼卿，蜀葵，珠光射斗，剑气冲霄。十一英品，朱管卿，茉莉，后来之秀，实获我心。十二穉品，朱荣卿，牵牛，骈枝并蒂，合璧联珠。十三秾品，赵文翠，紫薇，瑶台碧日，琼海珊枝。十四倩品，黄宝卿，木芙蓉，弱不禁风，嫩还怯日。十五名品，朱湘卿，玉兰，嚼花吹叶，抱月弹风。十六俊品，吴丽娟，栀子，明漪绝底，清露未晞。十七能品，朱凤娟，玫瑰，周旋中规，折旋中矩。十八柔品，周爱宝，山茶，绿水鸳鸯，青春鹦鹉。十九幽品，朱佩卿，月季，宝鼎香浓，绣帘风细。二十丰品，朱玉卿，绣球，缑山之鹤，华顶之莲。二十一循品，沉永卿，凤仙，盈盈秋水，淡淡春山。二十二冶品，朱素芳，碧桃，碧桃满树，白云初晴。二十三姣品，陈月娥，荼蘼，超心炼冶，着手成春。二十四媚品，杨云卿，萱花，花开含笑，草种忘忧。二十五腻品，刘文卿，夹竹桃，桃李春风，梧桐夜雨。二十六腴品，汪素娥，石榴，痒堪搔背，痛拟捧心。二十七稳品，金素娟，蜡梅，好鸟枝头，落花水面。二十八豪品，陈芝香，鸡冠，耳际风生，鼻中火出。
光绪戊子夏季，上海又有花榜，凡十六人。其第一曰文波楼主姚蓉初，入座留香，当筵顾影，艳如桃李，烂比云霞，以色胜。第二曰忏素盦主张素云，艳态迷离，神光离合，丰肌雪腻，媚眼星攒，以态胜。第三曰小广寒宫仙子陆月舫，体比梅肥，气同兰馥，端庄流丽，幽逸风流，以静胜。第四曰媚春楼主朱素兰，半面兜情，双眉起秀，明眸送媚，憨态消狂，以态胜。第五曰兰苕馆主吕翠兰，粉面呈妍，清矑流盼，珠光四映，玉色遥参，以色胜。第六曰语红楼主王月红，丽如月朗，妍比花鲜，貌似珠圆，肌同玉润，以色胜。第七曰韵珠楼主张善贞，逸响凌云，妍姿瘦月，歌筵荡气，梦枕销魂，以度胜。第八曰绛跗仙馆主林黛玉，蓄意缠绵，含情绵邈，嫣然一笑，神在个中，以韵胜。第九曰湘春馆主胡月娥，粉装玉琢，雪媚花妍，鼻准堆琼，眉峰横翠，以色胜。第十曰兰语楼李秀贞，以贞存心，其秀在骨，态浓意远，语媚音娇，以情胜。第十一曰琼蕤阁主张月娥，薄嗔含娇，蓄情寄笑，桃花酿色，兰蕋流芬，以情胜。第十二曰绮霞阁主唐红玉，容比月圆，视同姻媚，唐环汉合，大玉明珠，以丰胜。第十三曰环碧楼主杨翠芬，秀外慧中，丰硕秀整，号肉屏风，称大体双，以艳胜。第十四曰涵碧楼主林湘君，腰细杨柳，脸媚芙蓉，秋水凝愁，远山蹙黛，以态胜。第十五曰飞云阁主姚雪鸿，宜笑宜颦，若近若远，意藏于静，神注于娇，以媚胜。第十六曰凝秋榭主朱素芳，素面呈娇，纤躯逞媚，婀娜流利，竟体芳兰，以娟胜。


　　　　妓之奉客

妓之所以奉客者，夜度而外，曰侑酒，清歌一曲，足以怡情，此外则或饮或博，无非作为无益而已。


　　　　跳槽

跳槽头，原指妓女而言，谓其琵琶别抱也，譬以马之就饮食，移就别槽耳。后则以言狎客，谓其去此适彼。不得其解，或本元人传奇，以魏明帝为跳槽语也。


　　　　乌师

乌师者，妓院之乐师也，南方皆有之。妓出而应征，乌师辄携胡弦以从，于席次佐曲。


　　　　京师之妓

京师皇华坊有东院，有本司胡衕。本司者，教坊司也。又有句栏胡衕、演乐胡衕，【后改眼药胡衕，在四牌楼南。】其相近复有马姑娘、宋姑娘胡衕、粉子胡衕，出城则有南院，皆旧日之北里也。顺治初，沿明制，设教坊司。
京师指妓馆所在地曰胡衕。胡衕者，火弄之音转耳。凡小巷皆曰胡衕，而独以胡衕为北里代名词，遂以游妓馆为逛胡衕。又指妓馆曰小班。小班之名，起于光绪中叶，内城口袋底、砖塔胡衕等志，均有蓄歌妓者，曰小班，以别于外城剧园名某班某班者云尔。自经庚子之乱，内城歌妓星散，而外城各妓馆遂沿袭其名，非十年前之旧也。
丁酉、戊戌间，南城娼寮颇卑劣，视韩家潭之伶馆不如远甚。其规制，大抵一果席，二金又当十钱四缗，其次则不设宴，不歌曲，但可留宿，费当十钱二十缗耳。费既少，妓之程度亦甚卑下，仆御走卒得一金，即可强邀一宿，羣妓亦欣然就之。蜀南萧龙友谓黔卒里使窟穴其中，非虚言也。
京师妓馆分三级，一等即小班，二等谓之茶室，三等谓之下处。此乃营业等级之区别，别有南帮、北帮之称，则地理上之关系也。
妓寮向分南北帮，界限颇严，南不侵北，北不扰南。大抵南帮活泼，而不免浮滑，北帮诚实，而不免固执。南帮仪态万方，酬应周至，若北帮则床第外无技能，偎抱外无酬酢。顾亭林论社会情况，以「闲居终日，言不及义，好行小慧」评南人，以「饱食终日，无所用心」评北人，觏南北两帮之妓女亦犹是也。
北帮妓女，例有上车、下车之典礼，客必贺之。
北帮之飬幼女者，教以弹唱，稍长，令至行（　亢）院为妓，得赁金，京师曰领金，亦犹苏沪之称本家者也．岁时，妓恒归省之。
大了，北帮妓院有之，率为四五十龄之老妇，管理全院之事，意谓妓与客一切之交涉，皆可由彼了之。妓欲留客，亦必向其请命，得其同意而后可。
南帮妓院例，男佣之外，又有女婢以供驱使。而北帮妓院反是，房中役使之人，皆青年子弟，称之曰茶壶。
北帮妓院之妓及佣，对于顾客，恒为同等之待遇，即有轩轾，亦不形诸面目，且不以衣饰之优，劣定游客之等级，南帮则不然。
合南帮、北帮计之，在光绪丁酉、戊戌间，仅三十七家耳，一家不逾十人，少仅三五人。生客以排果席为相见礼，一次给现金，此后则皆之记之于簿，以故逃债者甚多，掌班者亏累不支，倒闭相属。庚子乱后，改弦更张，此辈乃得藉以自存，而章制亦略有变更。入门，座客盈室，奴导入小屋中憩息，谓之坐柜房。前客去，乃引入所亲室，谓之到本房。约坐一小时，揽衣起，出掷银币一圆于案，铿然有声，谓之开盘子。客留止宿，夜度资费银币八圆，亦有十二圆者。
光绪末叶，掳人勒赎之风甚炽，妓之著名者，每出门，辄被掳，故相戒不敢出局。业此者，北人谓之浑浑。庚子乱，浑浑多戕死。警署立，又实行保卫，各妓衣服丽都，彻夜来往，老妓见之，咸谓别有天地，非复人间也。
京、沪冶游，有一异点。沪之长三，非有确实之介绍人，不能入门，盖纯系以信用为主，属人主义也。京师则不然，无论生张熟魏，识与不识，皆可问津，且大了高叫见客，妓即相率而出，任客选择也。
冶游者夜手一纸制白小灯，入其门，谓之闯门子。灯为娼家所赠，甲所赠，携入乙门而舍之，出乙门，则乙又赠之，以入丙门矣。以是之故，妓寮门内，皆悬纸制白小灯累累。入门，羣仆旁立，大呼见客者，上门桁以朱色纸署其班名，红色布二三尺许，垂于门端，门灯大书「鸿禧」二赤字者是也。
京师酒馆，不能召妓侑酒，若在妓院肆筵设席则可。
有所谓割靴者，以甲眷某妓，而其友某乙于暗中复狎昵之也。二人共狎一妓，则称为靴兄靴弟，而伶界亦有此言。
或作《燕京杂咏》，其一云：「金粉飘零燕子矶，空梁泥落旧乌衣。如何海外鹣鹣鸟，还傍华林玉树飞。」盖指东西洋娼妓杂居内城者而言也。自光绪辛丑和议以后，京师禁令大开，东单牌楼二条胡同第一楼者，初为日本娼寮所在，马樱花下，人影憧憧。继而改为西娼，门前遂渐冷落。
道光以前，京师最重像姑，绝少妓寮，金鱼池等处，特舆隶溷集之地耳。咸丰时，妓风大炽，胭脂、石头等胡衕，家悬纱灯，门揭红帖，每过午，香车络绎，游客如云，呼酒送客之声，彻夜震耳。士大夫相习成风，恬不知怪，身败名裂，且有因之褫官者。
京师之伶不敢谒妓，卒然遇之，必屈一膝以致敬，称之曰姑姑，妓则贻以手巾、荷包等事。光绪庚子以后，伶渐纵恣，与妓会见，则不然，其后且有相狎者矣。然妓女若与优伶共宿，则人皆贱之，若与阉人共宿，则闻者不复顾。


　　　　天津之妓

天津密迩京师，水陆交会，俗颇奢靡，故声色最焉，缠头丰侈，游人纷沓。国初率多土著，洎康熙时，秦、晋之妓亦闻风而麕至矣。然佳者盖寡，其稍稍出色者，即不能留也。至光绪时，妓馆之上等者，皆在侯家后，有南帮、北帮之别，更分为小曲班、坐排班各等。盖自汽船通后，南帮妓至，遂日盛一日矣。南帮多苏、扬人，北帮多直隶人。
北帮女闾自称曰店，其龟鸨曰掌柜，假母曰领家，领家所居之处曰良房，指引桃源之人曰跑洋河，一曰跑河儿，稍佳之处曰大地方，次者曰小地方。客至，男仆相迎，让客归坐，即卷帘大呼见客，则诸妓相率而至矣。客选中某妓，则开烟盘，打茶围，曰坐过，收夜度资之半也。客有故称不中意而行者，谓之打糠灯。至暮，游人甚伙，东出西进，彼往此来，尤以营伍中人为多，人称为大袴脚，间有专以打糠灯为事者。等而下之，则在西城外之西关及紫竹林。租界外亦有土娼，所居多矮屋泥垣。
狗男女者，天津下等妓院之名称，次于小曲班、坐排班者也。光绪时有之，下流社会之人趋之若鹜。若曰此等男女，不择地，不择偶，而随在可合，如狗之奔走道途，急急求欢也。
粤妓多在紫竹林，衣饰簪珥，迥异北地胭脂，俗称曰广东娼。然皆北产而为粤鸨所豢，因习其语言，从其风尚也。
距天津城之西三十里，有地名杨柳青者，濒运河，人家皆曲折随水，多树，绕屋扶疏，中多女闾，始于顺、康，至光绪之初叶犹未衰。


　　　　开封之妓

开封之妓，上者曰马班子，居第四巷，或寄居逆旅以伺客，盖艺妓也。其住会馆胡衕者，则专以夜度为事。


　　　　郑州之妓

郑州亦有马班子，善讴胯胯调，若招使侑酒，须钱三千文。其至也，有男佣鸣锣为导，且行且击，盖预报其至也。逡巡间，妓随之而进，屈一膝，徧向座客行礼，乃就坐，问座客姓名，行酒毕，手持上有剧目长可尺许之扇，乞主人点曲，主人还以让之客。点一曲，更赏钱二千文。其下等者，日奔走于铁路之沿轨，伺过客，随之入逆旅，嬲客点曲，或且留宿焉。客不属意，辄出房盘旋于院中以避之。


　　　　奉天之妓

奉天之妓院，俗呼为窑子，分三等，上等曰京班，中等、下等皆曰堂。大率为京、津、山左之产，而绝无土著。弹唱时，用二胡，皆大鼓调、梆子调也。间有一二能西皮、二黄者，则居为奇货，声价十倍。光绪乙巳以前，衣色尚红绿，首饰尚长大，涂抹脂粉，自谓美观。与人对语，口中时有恶臭，则好食葱蒜之故也。
光绪末叶，奉天衙署局所多南人，而江、浙人尤多，于是妓界始有扬州人，继则苏州、杭州名妓亦渐有至者。风尚所趋，以致北妓亦尽效南人妆饰，衣服姿态，为之一变，有南班子、北班子之分。至丁未，官厅以各妓散居，不易检查，特于西关外改筑马路，直通铁道，以余资创平康里五衖，建屋百余间，使妓院聚于一处。有私行卖笑者，查出惩之。
妓院之规例，其始惟上盘子、留宿二事而已，罕有叫局者。自平康里既成，南妓络绎赴奉，一二衖中，南妓实居多数，并有南北合院者，北妓亦尽效南妆，始有花酒、和局等种种繁费。惟叫局尚须银币五圆，以须侍坐与客同散，不若上海之一唱即去也。
客游于妓院，入门，则妓出迎，谓之见客。客选定一妓，谓之招呼。其最上者，所费之银币，上盘子二十角，夜度及博各一百二十角，置酒二百八十角，便餐一百八十角，侑酒五十角。
客初至而欲留宿，须先上盘子，盖以呈身为方针耳。留宿须先给资而后入房。而妓女与客有染者，以打骂为亲爱，否则客必郁郁不欢，以为大辱。客至一次，须上一盘子。而规则甚严，客狎一妓，凡客之戚友曾同往一次者，即以大爷、二爷呼之，以客礼相待，不能再上盘子，非本客断绝，别狎他人，不能接待，否则钱虽多，不可也。
土坑，最下等之妓也，旗、汉皆有之。夜度资有银币三圆、二圆之别，其狎客以中流社会之人为多。
土窑子皆土著，入夜，客挟制钱五六百文以往，即可于翌晨出门，所往者为贩夫走卒。


　　　　兰州之妓

兰州之妓，皆为私卖，且十九非土著，大率各省之官幕两途，流落陇中，不得已而卖淫者。狎客相语，甲曰「今日吾见某太太」，乙曰「今日吾见某师奶奶」也。


　　　　山东大道之妓

同治朝，南北汽船未通之时，凡骡车所经处所，必有逆旅。遵陆者辄于日暮投宿，卸装入户，恒有所谓小媳妇儿者随之以进，手抱琵琶，嬲客点戏，强聒不休，夜阑镫炧，即可留髠，否则亦必唱一二曲，得有酬资而后去。其劣者，则薄予几钱，亦退矣。惟面目类皆丑恶，浓抹脂粉，高髻紧袴，仅见其刚健而不见其婀娜也。


　　　　苏州扬州清江之妓

古之佳人，大抵出于燕、赵，实指妓女而言。晚近以来，则以扬子江流域之江苏为多，苏州、扬州、清江皆有之，引类呼朋，分往各省，南之闽、粤，北之辽、渖，无不为其殖民之地。亦以舟车大通，无羁旅行役之苦，有宾至如归之乐也。
江苏多美妇人，不独苏州也，而苏为尤美。但以娼妓言之，金阊名姬，所在皆有，其在上海者无论矣，近而浙、皖，远而湘、鄂，且北及于燕、赵以出榆关，所至为人欢迎，固著称于通国也。他若扬州、若清江之隶名乐籍者亦多，惟行踪不甚远，亦犹汽车、汽船未通以前之情状耳。
院女之称姑娘，自苏沪外，各省皆然。


　　　　苏州之妓

苏州为东南一大都会，俗尚豪华，宾游络绎。宴客者多买棹虎邱，画舫笙歌，四时不绝，垂杨曲巷，绮阁深藏，银烛留髠，金觞劝客，见之者辄疑为天上人也。
苏之蓄妓者若置产，曰该讨人。妓欲嫁人，非出钱与之以自赎不可也。
官人，分任官职者也。「知人则哲，能官人」。又称人之有官者，韩愈《王适墓志》：「一女怜之，必嫁官人，不以与凡子。」《宋史》：「岳云年十二，即从张宪战，多得其力，军中呼为赢官人。」其后常人亦冒此称。《武林旧事》所载，有金四官人以棋着，陈三官人以演史着。《梦粱录》所载，有徐官人幞头铺，崔官人扇面铺皆是。久之而亦称妓为官人，盖言其受辖于官而非私娼可比，类于古时官妓之为在官人役也。后又曰倌人，然非《诗》之「命彼倌人」之为主驾车马之官，徒以官而误为倌耳。
女佣之已嫁者曰娘姨，未嫁者曰大姐，随妓应召而往曰跟局。妓以齿稚貌陋，不能度夜，而以娘姨、大姐之名义代小先生营业者，曰打底娘姨、大姐。且有曾为妓而忽降为跟局者，又有向为跟局而忽升为妓者。
干隆时，苏之船娘缠头有余，即购楼台于近水处，几案整洁，笔墨精良，春秋佳日，妆罢登舟，极烟波容与之趣。薄暮维船，登楼重燕，添酒回镫，宛如闺阁。遇风雨，不出门，至酷暑严寒，虽千呼万唤不出也。
光绪初，苏州之湖田，平康最盛，有数百家。及辟商埠于青阳地，妓馆遂多。未几而又移之于阊门外矣。


　　　　上海之妓

上海以有沪渎在邑之东北，故俗称曰沪。一隅之地，靡丽纷华，甲于通国。花为世界，月作楼台，自夜向晨，征歌鬬舞，由城外以达城内，固所在皆如是也。
沪自嘉、道间名流踵至，提倡风雅，领袖章台者，如王月仙、褚云孙，固一时之秀也。其时朱某、陈某以财雄，丁某、王某以侠着，闽、粤大贾固皆拥有巨赀，不惜千金为此中生色也。
道、咸之交，妓院皆在城中，虹桥左侧，鳞次以居，妍媸毕具，门户各分，以产于苏、常者为佳，土著次之，维扬、江北又其次也。修容饰貌，争妍取怜，所着衣服，竞尚新裁。
唐家衖有二，唐瑜之故宅也。在鱼行桥南为东衖，在阘水桥西为西衖，悉丽人所居。途虽逦迤，游踪竞集，粉壁明窗，备极闲雅。每至更阑人静，琴韵箫声，犹彻墙外。闽、粤大腹贾拥厚赀者，遨游其间，意有所属，辄张夜燕，鬬酒藏钩，乐无逾此。缠头一掷，动费不赀。
梅家衖以梅宣使得名，地颇幽僻。每有丽姝，避喧趋寂，僦屋其中，靓妆雅服，位置自高，羞与市倡为伍。惜有锄兰恶客，斫桂荒伧，摧折百端，以致一月数迁，不遑安处。
鸳鸯厅侧，地亦幽深，十余家相连属。每有阛阓豪家，月出数十金，供其挥霍，自此闭置闲房，他客不能见矣。然间多黠者，俟其它出，则窃召所欢，啖以重金，甘为野鹜，耻作家鸡，烟花本质，往往然矣。故鲜有能谢客杜门，日不下楼者。
虹桥西南为白栅，曲折以行为西仓桥，白栅南为张家衖，其地附近，多藏名姬。间有双趺不缠，而姿首明秀，稍着名誉者，大概来自吴门，无所依着，遂不得不作此生活。
咸丰癸丑以后，妓院渐移城外。马路旣建，阛阓日盛，层楼复阁，金碧巍焕，又得名花以点缀其间，于是趋之者如鹜。庚辛之交，江、浙沦陷，士女自四方至者，云臻雾沛，遂为北里钜观。
同治初元，东南兵乱，僦居者众，贸易繁盛，利市三倍，青楼中拥厚赀者，指不胜屈。丙丁以后，乱旣底定，富商殷户皆各回乡，阛阓遽为减色，掷缠头者非复如前之慷慨矣。
妓院之房闼，多以西洋印花纸糊墙壁。所置扇屏灯幔，悉画墨梅，颇有雅致。陈设各物亦极精丽，挂壁则有镶金大镜，近窗则有软藤睡椅，别以独脚小圆几列水果其上以供客，呼为百灵台。盖所蓄百灵鸟笼中必有小圆台，此则取其象形之义也。
同、光间，沪城之妓，皆在老北门内沉香阁东，最著者为朱家庄。过小石桥为季家衖、昼锦坊，西为薛衖，深街曲巷，别有洞天。循径而行，菜畦数弓，柴扉双板，自饶幽致。每日薄暮，红裙翠袖，历乱帘前，目不给赏。流盼送媚，则荥阳坠鞭；选美征謌，则羣花夺宠，可不谓其尽态极妍与！
是时也，公共租界之南京路一带，亦为冶叶倡条栖止之所，然大半鸠盘荼，不足当雅人一盼。每当金乌西坠，玉兔东升，涂脂抹粉，遍倚市门，遇乡氓之抱布贸丝者，輙目挑手招，必欲罗致幕下而后已也。
至如城外之临河一带，自北至东，亦多娼家，编竹为篱，抟泥成壁，湫隘殊甚，稍自爱者每不屑处。然亦有佳丽杂处其中，非由操术不工，即由名誉未噪，托迹下流，为时白眼，虽名士失所，何以加兹。
沪上地隘人稠，租界屋宇，鳞次栉比。光绪初，大小妓院遂皆集于是，凡三幢两厢之屋，辄有数妓分居，长三、野鸡皆然。而幺二所居，间有厅事，故自其门外观之，幺二规模转较长三为宏大。野鸡之善于铺张者，亦与长三相类。惟无论长三、幺二、野鸡，其门口必有一牌，标题姓名或别号于上，牌以木制之，髹以漆，精者为铜为玻璃，且有书姓名于灯者，寻花问柳之人益易辨认矣。
道光以前，上海黄浦多泊贾舶，土人每以舟载妓应客，舟子辄高声呼曰：「客欲唤妓乎？」客应，即移棹至矣，衾裯笙笛，无不具备，拂晓辄去。亦或与西人结交。西人即汽船之舟子也。其舟全身白垩，俗谓之白肚皮船，皆泊浦心。舟中所携红毛酒，贮以玻瓈瓶，色红味甘，辣如丁香，功胜媚药。杨征男尝有《淞南乐府》云：「淞南好，海舶塞江皋。罗袖争春登白肚，玻瓶卜夜醉红毛，身世总酕醄。」
黄浦之近虹口处，有西洋妓艘，岁一二至。华人之能效其语言者，可易服装而往，缠头费亦仅二十余金。
妓院初有规则，至光、宣间而荡然无存。客莅院，妓侍坐，婢媪遥立，伺应对，后则嬉戏成风，谐谑杂作矣。客初就坐，妓自进瓜子，婢媪进茗，茗碗必有盖有托，后则以无盖无托之瓷瓯进矣。客设宴，妓自进酒进馔，合院诸姬皆入室致声，虽翩然即去，亦必一一酬应，久之，此风惟行于幺二矣。
鸨妇罗致人才，出金钱，聘姊妹花，以实院中，谓之带挡。如别有所适，则完璧归赵。名妓带挡，有多至数百金者。而不逞之徒，垂涎猎食，择肥而噬，自谓花护金铃，实则子倾钱树也。
鸨妇之别称为本家，亲生女之在院者，无论为妓与否，皆称小本家。惟私通奴仆，则以良家子女之犯奸视之，而加以责詈。所蓄养女，俗谓之曰讨人者，亦以阿姆称本家，视之如母。
各妓出局侑酒，片刻即去，例歌一曲，有时或不发声。且客以茶话饮博而至其家，其位置自高者，且难一面。妓于客私有所索，其费谓之小货，方法不一，或托言还债，或使客代偿衣饰费，或径言告贷。
妓院之征收客资，例于端午、中秋、年终。客每有届时而避匿不见者，或不名一钱，或不能清偿，谓之漂帐，盖如物之入水而漂去也。
论沪妓之差等，辄曰书寓、长三、幺二，是固然矣。然在同治初，则书寓自书寓，长三自长三。盖书寓创设之初，禁例綦严，但能侑酒主觞政，为都知录事，绝不以色身示人。至光绪中叶，书寓、长三始并为一谈，实则皆长三也，无专以说书为业者。即谓长三为冒充书寓，亦无不可。
长三者，最上等之妓也，以应召侍座，例取银币三圆，故名。普通称之曰先生，年长者曰大先生，处女曰小先生，非处女而冒称小先生者，人称之曰尖先生。
客之于长三也，非由书楼点曲而相识，亦必有人为之介绍。至其家作茶话，曰打茶围。客入门，即有男佣高呼客来，其女佣必出而相迓。茶围不给钱，茗饮以外，有水果、瓜子、鸦片烟、水烟之相饷。新岁元宵以前，第一次往，妓出果盘敬客，谓之开果盘，可给银币二十圆，或十六圆，或十二圆，至少亦十圆。
叫局，召妓侍座之谓，例须银币三圆，旋以欲广招徕，改为二圆，后又贬值至一圆。不问生熟客，皆可召之。如有素识之娘姨、大姐在其处，可于笺上书明某某跟局字样。同座之客，若为旧相识，遇之亦可转局。局钱，熟客年节结，过路之客则临行时结算，幺二亦如之。光绪季年，公共租界工部局以征收曲户轿捐，妓应征召，不乘轿而坐男佣之肩以行。虑或堕也，则一手据其颅，虽年逾花信者亦然。佣若意甚得者，腰脚挺劲而趋风，而江宁、扬州、镇江亦然。所谓吃酒者，置酒于其家也，每席银币一圆，下脚【犒赏男女佣者。】五圆。新岁元宵以前及冬至夜酒，下脚加倍。酒钱、局钱随后结算，下脚饮毕即付。在打唱【如佳节及寿日等，妓家多有打唱。】之日，每席点曲二出，另赏二圆。如遇清明、立夏、端午、七夕、中秋、重九、冬至、烧路头、【即迎接五路财神之谓。每节二次，曰开帐路头、收帐路头。】宣卷【延道士诵经。】等及生日，客例以和酒为报。每酒一席，谓之一台，两席曰双台，四席曰双双台。若召友博于妓家叉麻雀者，谓之碰和，每八圈十二圆，客各出三圆，碰毕即付。碰和之日，妓家例有四盘四碗之和菜敬客，由客点菜亦可。冬夏二季，对先生则给以帽钱及手巾钱，至少十圆。年节将届，及熟客出门时，娘姨、大姐送盘，男佣进手巾，均须以二圆赏之。轿饭钱，即犒客之车夫者，通例马车四角，东洋车二角，此费即在下脚中取给。客多，则须津贴若干，至少一圆。
长三不言夜合之资，有客留宿，不书于簿，但隐有标识而已，惟须给下脚费，至少银币十圆。向客索银物，谓之曰斫斧头。其号为小先生者，虽不可究诘，而梳栊之费至巨。如有恩客，则为鸨妇所不喜，而与客私约嫁娶，尤所猜忌，必盈其欲壑，好事始谐。恩客者，情好尤笃之客也。
光绪初，沪上青楼皆萃于公共租界之兆富、兆贵、兆荣、兆华、东昼锦、西昼锦、日新、久安、同庆、尚仁、百花、桂馨各里，皆上等勾栏也，俗称板三局。未几而废。
同、光间，有所谓二三者，在廿四间楼，客所费银币，装干湿二圆，出局三圆，盖以幺二排场收长三身价。光绪中叶，已无之矣。
次等之妓为幺二，或称之曰堂名，亦曰堂子，粉白黛绿，列屋而居，其佳者谓之堂顶，下者谓之堂底。最盛者，一堂中可三四十人。同、光间，城中不盈十家，院宇深沈，楼阁高迥，层槛回廊，宛如世族，青骢白板，阗咽其间。其后则集于小东门外。久之大火，荡为灰烬，始迁公共租界之东西棋盘街。
谓之幺二者，以出局必银币二圆，故名，从未贬价，不若长三之减至一圆也。虽无人介绍，亦可径打茶围。初次入门，喊移茶，【男佣高喊移茶一声。】既喊，则粉白黛绿者称娖而出，环立客前。客指定当意者一人，即入其室，出瓜子、水果以相饷，谓之装干湿，给一圆。明日往，可不需资。又明日往，则转局，盖仍装干湿，仍给一圆也。若于移茶后，越三四日而始再往，则即转局。此后应否给资，皆视其有无水果为断。惟朔望有必装干湿之例。开果盘，普通十二圆，吃酒须十二圆，碰和与长三同。
光、宣间，幺二生涯锐减，以出局之资昂于长三，且朔望必装干湿，故皆望望然去之。于是有六跌倒之说，谓虿付银币六圆，即可留宿，不必植立而使其身倒下也。或以询丹阳何陟封鹾尹锡诗六圆计算之法，陟封曰：「移茶一圆，转局一圆，夜厢【幺二以下之妓留客住宿，曰夜厢。长三无此名词，虽留客亦惟以借干铺为名也。】二圆，下脚二圆，合计之则为六。」盖已删去叫局、吃酒、碰和之费矣。
幺二妓院每于重九前后，设菊花山，嬲客置酒以为乐。
同、光间，有曰草台者，房栊深邃，被服丽都。客至，则调片岕，供瓜果。茗杯甫进，而粉黛杂陈于前。客意有属，即可定情，躤柳眠花，顿成鸳梦。虽春风一度，各自东西，亦未尝不可慰牢愁，娱羁旅也。其夜合之资及他事，率递减于堂名一等，故冶游而惜费者，往往舍彼就此。
私局之为地也，至闲静，亦同、光间有之。未必家有厨娘，每燕会，辄沽酒市脯于外。而帷帐衾裯，务必精洁，花朝月夕，佳客过从，煮茗衔杯，略有风趣。光绪初，城中多至三百余家。
城中逆旅，率藏丽姬，若惬客意，即荐枕席，宾至如归，遂有室家之乐，谓之花寓，同、光间有之。至光绪中叶之旅馆，虽有流妓寄居营业，客可前往，然非居停主人所蓄之钱树子也。
沪上商业中人，于凡营业之未入行者，曰野鸡，轻之之辞也。久之而妓女亦有得是称者，以有卑于长三、幺二也。自光绪中叶以后，若辈之多，以汉口路、南京路、福州路之西为最，羣雌粥粥，蹀躞路隅，夜漏三下，犹执途人而语之曰：「盍就宿侬家乎？」又有自炫于茶肆者。此与明代之扬州歪妓，法国巴黎之市娼，无或异也。
客之游野鸡妓院者，或偕之往，或自叩门。初至，必装干湿，酬以银币一圆。明日又明日往，可不出资，以俗有一局三茶围之说也。装干湿，即打茶围也。惟第四次必转局，亦给一圆，此后则惟遇朔望始有之。若于初次装干湿后，越五六日而始再往，亦必转局，以隔日稍久未必相识故也。至若为所强拉而入门，不惬客意，小坐即行，茗至不饮，可给以银币二角，谓之坐房间钱。
客之宿于野鸡妓院也，夜厢费为银币一圆半至五六圆。若在深夜十二时后，过客稀少，雨雪交加，而遇哀鸣求偶者，则一圆二角绰有余裕，以俗本有「准准足足，一圆二角」之说也。客或短衣褴褛，即不及一圆，亦有之。然于宿费之外，则有下脚费约数角，点心费约数角，少者各一角。越日客起，如需点心，可自出资以购，惟亦须有以饷之。
夜厢之外，在昼曰日厢，在薄暮曰黄昏厢，俗皆谓之曰关房门。其资费大率为一圆，而仍须下脚。草草了事，匆匆出门，明日相逢，即视如路人矣。
野鸡妓院无吃酒之例，仅可小酌便餐，但约计需钱若干，如数与之，使其婢媪出购，俾得稍有沾润而已，不必另给资也。且以不吃酒，遂无出局之例。至于碰和之费，则上等者为银币十二圆，次之则八圆、四圆、二圆、一圆、八角。八圆以上有和菜相饷，四圆、二圆有点心，下此则惟茶与水烟。
野鸡妓院之虐待讨人也，或有虚夕，则鞭挞随其后，甚至如问官之高坐堂皇，鸨妇高踞于上，讨人战栗于下。叱之来则来，命之跪则跪，当用刑时，哀号呼痛之声，惨不忍闻，且必严戒之曰：「汝若诉诸客，必立置汝于死。」故虽身受剧刑，无敢或言。其出入也，必有一二人尾诸后，盖恐其惧而逃也。且又迫使未成年之雏女强令接客，故常有一度春风，至数月不能举一步者。至于病骨支离，而犹令植立于风雨中，半夜鸡鸣，不容稍憩，以致病剧而遂不起者，则更比比皆是矣。
名媛赁居僻地，自称住家，俗谓之曰住家野鸡，同、光间已有之。往来狎客，不过数人，无门庭喧沓之扰，唱曲搊筝，捧觞调岕之事，皆不屑为，其恃娇尚奢，颇有邀人傅粉不自着衣光景。至光绪甲申以后，若有人介绍，即可得门而入。其规则与普通野鸡略同，所异者不上茶楼，客至不装干湿耳。每往辄给银币一圆，与之审则不拘，夜度资亦较昂。
同、光间，沪城僻巷各烟馆，以售鸦片为名，率以女子调食。客入，以百钱赠，若留宿，亦须饼金。至光绪中叶，则惟南市沿浦江之鸿升码头一带有之，恒嬲客多吸，顷刻可七八盒。而公共租界之福州路、北海路、宁波路，亦有类此之烟馆，俗曰过夜烟间。开一灯，银币三角钱二十文。无家之流氓，辄开灯以待天曙。女子不为客调烟，惟周旋其间，如文君之当垆然，亦留客。自明令禁烟，皆歇业矣。
花烟间为沪妓之下等者，以江北人为最多，同，光间已有之，多在荡沟桥左右，及北门外之新街．门外悉缀一灯，自桥畔望之，密于繁星．每当夕阳西坠，红裙翠袖，历乱帘前．然大抵药　变相，见者悉呵以木贼花妖．求于颦眉龋齿中，略可人意者，百不一觏．至光，宣间，则公共租界，法租界无不有之，而山东路，城河浜，十六铺，兰芳里，尤为麕集之地．日暮夜深，过其地者，辄闻唤客之声也．开灯吸烟一次，佐以茗及瓜子一小碟，酬以银币一角钱二十文．禁烟以后，茗及瓜子而已，且当时亦非真烟，牛皮膏耳．夜度资银币一圆三角，其中之三角，析计之，实开灯二角，下脚一角也．若为日厢，黄昏厢，则各出五角数十文。
沪妓之最下者曰钉棚，出银币三角，于光天化日之下，即可求欢，俗曰打钉。生涯之盛者，日可十余次。若夜间留宿，所酬较多，然亦不及一圆。
广州妓女之居沪地者，皆不缠足，曰老举，簪珥衣饰，迥尔不同。光绪中叶，南京路后之五昌里，有三四家，皆曰某某楼，楼各十余人。袁翔甫《沪北竹枝词》云：「轻绡帕首玉生香，共识侬家是五羊。联袂拖鞋何处去，肤圆两足白于霜。」即指此。客至老举家茶话，曰打水围，即打茶围也，不给钱。惟生客不能径往，必先招之侑酒，始为相识，乃可入门。叫局之费，年长者银币二圆，稚者半之。如交谊已挚，一日数次，可以一局计资。若在其家，必先叫一本堂之局，始能再叫他局。所谓开厅者，设宴于厅事也，价有十六圆、二十圆、二十四圆、三十圆四种，听客自择。所谓消夜者，夜中备小吃也。肴于粤人所设之酒楼唤之，客仅可三四人。惟每客必叫本堂局，至少每客一人。
同、光间，洋泾桥畔多粤东女子，靓妆炫服，窄袖革履，足长七八寸，或跣而不袜，肤圆光致，辄曳绣花高屧，挽椎髻，着罗裈，以锦帕裹首。其中妍媸不一，稍佳者肤白如雪，眼明于波，意即粤东蜑妇，至沪牟利，为洋人所娱乐者也。间有兼接本国人者。西人呼之为咸飞司妹，华人效之，简称之曰咸水妹，亦以其初栖宿海中，以船为家也。又有称之咸酸梅者，则谓其别有风味，能领略于酸咸之外也。久之，沪上黠妪辄购贫家女，使效其妆束以媚远客，猝莫能辨也。光、宣间，皆聚集于司考子路、有恒路，列屋而居，门皆树栅，且有穴门为牖者。


　　　　江宁之妓

江宁之秦淮，为古佳丽地，自六朝以来，青溪、笛步间，类多韵事。及明，轻烟澹粉，灯火楼台，号称极盛。迨顺治甲申、乙酉之交，一片欢场，化为瓦砾。雍、干时，承平既久，风月撩人，裙屐笙歌，固依然繁艳也。
明之河房，为文人燕游之所，妓家至多，旧院在钞库街南，与贡院隔河相望。干隆末，则自利涉桥至武定桥，两岸河房皆有妓居之。俗称本地者曰本帮，来自姑苏者曰苏帮，来自维扬者曰扬帮。芬芳罗绮，嘹喨笙歌，实足使裙屐少年迷魂荡志也。
自利涉桥以东为钓鱼巷，迤逦至水关，临河一带，地稍静僻，名姬心厌尘市，辄择此居之。然自夏初水长以迄秋中，游艇往来，亦复络绎不绝。
由文德桥而西，为武定桥，迤西至新桥，亦有河楼，地处西偏，游踪稀至，故卜居者少。至白塔巷、王府塘诸处，室宇湫隘，不得与水榭相颉颃，然亦间有丽人。
贡院与学宫毘连，院墙外为街，街南皆河房。每值宾兴之岁，多士云集，豪华者辄挟重赀择姝丽，就而侨寓焉。寒素之士，时亦挈伴闲游，寻莲访藕，好风引梦，仙路迷人，求其独清独醒者，殆十无二三也。
秦淮河船，上用篷厂，悬以角灯，下设回栏，中施几榻，盘盂尊罍，色色精美。船左右不设窗寮，以便眺望。每当放船落日，双桨平分，扑鼻风荷，沁心雪藕，聆清歌之一曲，望彼美兮盈盈，真乃缥缈欲仙，尘襟胥涤矣。
青溪一曲，销夏最宜。而游目骋怀，春秋亦多佳日。至于冬令，朔风如刀，招招者绝迹矣。然促坐围炉，浅斟低唱，作消寒会，亦正不减罗浮梦中也。
秦淮河房之居妓女也，干隆中叶，仅有数家，开宴延宾，亦不恒有。未几而户户皆花，家家是玉，冶游遂无虚日。酒宴之盛，首数蔻香阁、听春楼、赏心庭院、倚云阁，虽有他所，莫之与京。盖主人固雅饬可亲，伺应之丫角亦极驯谨，燕晚莺初之候，风来月到之时，乐且忘年，欢宜卜夜矣。且河房皆有厨娘，水陆珍奇，充盈庖室，猝有客来，咄嗟立办，燕饮之便，莫过于斯。
凡有特客，或行旅之至白门者，必招游画舫以将敬。先数日，即擘小红笺，贮以小红封套，笺书「某日买舟候叙，某人拜订」，命仆送至客所。客若不到，即以小红笺上书「辞谢」，下书「某人拜手」字样，仍贮于封套，并原请之笺还之，是曰不扰。否则主人预计客之多寡，或藤绷，或走舱，赁泊水次，临时速客共登。大率午后方集，早则妓女梳掠未竟，无可省览。别以小舟载仆从于后，以备装烟、问话。盘餐由家庖治成，以朱红油盒担至马头，伺船过送上。或由名馆代办，以取其便。又或佣雇外间庖人，载以七板儿两只，谓之火食船，一切盘盂刀砧、醋瓢酱瓿、乌银琼屑以及珍禽野兽、果蓏椒豉葱薤之属，烧割烹调，唯命是听。献酬既毕，人倦酒阑，回顾箯笋灯笼，早已在岸，主客欢揖而散，亦已斗转参横矣。干隆丙申、丁酉之夏为尤盛，由南门桥迄东水关，灯火游船，衔尾蟠旋，不覩寸澜，河亭上下，照耀如昼。诸名姬家广筵长席，日午至丙夜，座客常满，樽酒不空。大抵一日之间，千金糜费，真风流之薮泽，烟月之作坊也。庚子、辛丑之交，即已绝迹，名姝朱素贞、刘大子辈，皆如石氏翾风，退为房老矣。然五月初五、十三两日，游船之盛，犹不减曩时也。
各妓虽娴法曲，非知音密席，不肯轻啭歌喉。若《寄生草》、《剪靛花》淫靡之音，乃倚门献笑者歌之，名姬不屑也。
妓女以吹弹、摴蒲为事，罕有肄习女红者，所在皆然，秦淮尤甚。至干隆末叶，则曲圣之外，多有针神，刺锦挑罗，争新竞巧。
客与妓缔交，江宁谓之结线头，扬州及江北各处皆然。
秦淮诸姬谓狎客之旋来旋去者曰化生，偶一往游而畏人闻见者曰私娃子，又曰蒲包货，即私娃子之意。盖私产之子，多贮以蒲包而弃之也。
秦淮妓家所用男仆曰捞猫，曰镶帮，女仆曰端水，曰八老。然皆局外人所呼，其主人则深以为讳。
干隆末叶，江宁大家闺秀，亦乘秦淮画舫，以作清游。惟四围障以湘帘，龙媪雅姬，当马门侧坐，衣香鬓影，絮语微闻，亦或招名妓一二以佐宴侑觞。惟惜舱中狭隘，无从安顿香枣，终必假熟识之水榭为更衣地耳。
嘉庆初，游客之设宴于妓船也，未开燕时，先唱昆曲一二出，合以丝竹鼓板，五音和协，豪迈者令人吐气扬眉，凄婉者亦足销魂荡魄。其始也好整以暇，其继也中曲徘徊，其终也江上峯青，江心月白，固已尽其妓矣。知音者或于酒阑时倾慕再三，必请反而后和。客有善歌者，或亦善继其声，不失其为雅会。其后则略唱昆曲，继以《马头调》、《倒扳桨》诸小曲，且以此为格外殷勤，听者亦每乐而忘反。虽繁弦急管，靡靡动人，而风斯下矣。
安化陶文毅公澍督两江，严禁僚属冶游。时胡文忠公林翼亦在幕中，僚属之冶游者，皆借文忠为名。而文毅则独责诸幕僚，不责文忠也，曰：「润之【文忠字。】他日为国勤劳，将无暇晷以行乐，今之所为，盖预偿其后之劳也。」已而文忠果勤劳国事至死矣。
钓鱼巷者，明武宗钓鱼之所也，题为古钓鱼巷。桃叶渡在其西，邀笛步在其东，巷尽于此，中有堂门，所谓陆八子、韩裕发、李三白三家者是也，陆为尤着。自遭粤寇之乱，流落江湖。及同治甲子，曾忠襄公既平粤寇，朝命以其兄文正公督两江。欲兴商业，效管仲之设女闾也，因令于青溪设妓院，限以六家，并为定制，许增妓，不许增院。六家者，陆、李、刘及韩小师、三和堂是也。别有大行宫钓鱼巷，不在六家之列，为六家所薄视。时陆适自江北来，理故业，与李、韩招四方游女，居以水榭，泛以楼船，灯火箫鼓，震炫一时，遂复承平之盛。或曰，江宁自克复后数月，画船箫鼓，渐次萌芽。时六安涂制军宗瀛方守江宁，亟檄县厉禁。次日，谒文正，文正笑曰：「闻淮河灯船，尚落落如曙星。吾昔计偕过此，画舫千百，笙歌彻宵，洵承平乐事也。」又次日，约幕府诸人买棹游览，并命江宁、上元二邑令设席款涂。一时士女欢声，商贾麕集，河房榛莽之区，白舫红帘日益繁盛，寓公土著闻风来归，遂大有丰昌气象矣。
沈文肃公葆桢帅两江时，下令严禁娼妓，曲中诸姬咸风流云散。适扬州太守来见，文肃告以禁娼之政策，且询以扬州曾禁娼否，守对曰：「大帅禁娼，而卑府治下之娼愈多。妓女多扬州产，卑府不能不许其回原籍也。」文肃为之恍然，遂弛其禁。
宣统时，妓馆之在淮清桥、钓鱼巷者，多者一家可有四五十房，房各二三人。客所耗之银币，初至，呈茶盒一圆，便饭四圆至七圆，置酒二十五圆至三十二圆，弹唱一圆，若点曲则倍之，夜度无定资。


　　　　扬州之妓

扬州为鹾务所在，至同治初，虽富商巨贾迥异从前，而征歌选色，习为故常，猎粉渔脂，寖成风气。闾阎老妪，畜养女娃，束足布指，涂妆绾髻，节其食饮，以视其肥瘠，教之歌舞弦索之类，以昂其声价。贫家女往投之，谓之养瘦马，盖本于白乐天之诗，诗云：「莫养瘦马驹，莫教小妓女。」又曰：「马肥快行走，伎长能歌舞。三年五岁间，已闻换一主。」是也。
是时，新城东南隅之石牌楼，女闾极盛，号为八大家。虽聚散不一，而粉白黛绿，列屋闲居，尽态极妍，流连杯斝，信乎温柔自有乡也。其中以高二家为最，陈四、高麻子、蒋和尚次之，小高二、刘三娘、蒋桂珠又次之。更有熊某，侨寓南河下，道迂且僻，至者颇罕。其它税屋而居卖花为活者，新旧城中亦复不少。八家又曰清堂名，下此者谓之浑巢子。凡在浑巢中者，不能自拔，即偶尔鸡犬升天，终不为同侪所爱重也。
魏晋乐府有《巾舞》、《拂舞》，遗制久佚。同治初，扬州有之，皆妓女也。二八女郎，曼声按步，宛转蹋歌，和以筝琶，每当绿酒微醺，红灯高挂，寻音按节，心调气和，翠巾徐拂，衣香袭人，有足神移目夺者。然非知音密席，推奖再三，未肯轻试纤腰，偶施雅步也。其曲有《独上小楼》、《独对孤灯》诸则，并皆情致缠绵，虽非白雪阳春，而大率为小儿女语，加以金莲贴地，瑶佩飞云，楚楚腰肢，氍毹回转，倍觉情文相生。玉蝠、大宝珍、王喜凤最擅胜场，余亦有专工者，殆亦《巾舞》之滥觞欤？


　　　　杭州之妓

浙有头亭船、茭白船，船户凡九姓。船有妓，习丝弦大小曲，可侑觞荐寝。世人辄称之为江山船者误，当曰九姓渔船。船妓之称同年嫂者，盖以其半皆严郡人，意谓同严耳。年、严浙音无别。舒铁云尝为诗以咏之云、「只知苏小是乡亲，谁识严陵亦故人。宋嫂羹汤调自好，吴娘歌曲听难真。纱窗掩雨眠双桨，罗韈裁云印一尘。惆怅芳年有华月，几钱能买此青春？」
自杭州之江干，溯流而上，若义桥，若富阳，若严州，若兰溪，若金华，若龙游，若衢州，至常山而止，为程六百里之遥，所至皆有画舫，多则数十艘，少或数艘。船之增减，视地方之盛衰。停泊处如鱼贯，如雁序，粉白黛绿，列舟而居。每当水面风来，天心月朗，杯盘狼藉，丝竹骈罗，洵足结山水之胜缘，消旅居之客感也。光绪癸未、甲申间，个中翘楚，首推观凤，丰容盛鬋，颀立亭亭。工度曲，尤精琵琶，每一发声，四座倾听。性娴雅，无章台恶习，喜与一二素心人煮茗清谈，娓娓不倦。其出应客召也，无论登陆或上船，皆以佣奴背之，作钟建之负。
兰溪之九姓渔船泊城外，游人之设席者，所赉银币普通为四圆，增肴加二圆，便餐八圆，正餐十二圆，多至百圆，有主宾各出其半者。侑酒曰陪花，一圆。此就宣统末言之，若在光绪中叶，价不若是昂也。



　　　　芜湖之妓

宣统末，芜湖妓馆均在大马路、迎春坊、锦绣坊、浔阳里、美仁里等处。客之游资，以银币计，侑酒二圆。客若不时赌博于其家，则侑酒不须赀。初次度夜，曰结线头，十二圆至三十圆。以后曰正帐，少则四圆，多则八圆。惟遇樱桃、糉子、西瓜、月饼上市之时，必以饷客，客辄酬以一二圆。


　　　　南昌之妓

宣统末，南昌妓馆有本帮、扬帮之别。本帮之夜度资须钱六千六百文，扬帮则初次曰结线头，十六千文，以后曰做正帐，每次八千。至于打茶园，则本帮无费，然亦有给瓜子钱一二千者，扬帮则上果盒、送水果、带姑娘，【妓敬客以水烟三筒之谓也。带姑娘者，召妓侑酒之谓也，不带亦可。】各二千。饮博二事，至少各二千，多至四十千者亦有之。


　　　　重庆之妓

重庆之妓，光、宣时已有之，分江湖、闲门二种，所居为金沙冈、小校场、天灯街、小井街、总土地、沙井湾、二府街、黄土坡、香水坡、石门坎、马家巷等处。能弹唱者为丝弦，否则为闲门。狎客所费之银币，置酒十六圆，酒罢留宿，夜度资及杂犒十八圆，侑酒则至少二圆。


　　　　汉口之妓

汉口妓院规模宏大，有苏帮、川帮、湖南帮、江西帮、本帮之别。以龟鸨、乌师、侍役、轿夫合计之，多者至百数十人，向以川帮为巨擘。光绪初，有江右人焉，所居曰福喜堂，堂有姊妹花七人，皆能歌。
宣统末，妓院分四等，一等有苏帮、湖南帮、四川帮、本帮之别，居歆生路、三分里、四成里、长怡里、通济里。二等仅有扬帮、湖南帮、本帮之别，皆居南城公所。三等为本帮，居武圣宫、天字巷。客所费之赀，一等，饮博各银币二十圆，侑酒一圆。二等，饮博各钱二十千文，侑酒一千文。三等，饮博各钱十六千文。四等，有湖南帮、本帮之别，皆居沙家巷，开小盘点曲，共钱一千文。
狎妓者召妓侑酒，不至，则谓之打扁担。打扁担者，本于粤西之言。瑶俗男女倚歌自择配，女及笄，则纵诸野，少年从者且数十，次第歌意所答，而一人留，男遗女以扁担一条，女受之即约为夫妇。意者狎客召妓，犹以扁担授妓，妓不受，转将扁担打之，故引为大辱欤？


　　　　沙市之妓

沙市妓馆，在后街，曰丝弦班，侑酒酬钱三缗，置酒酬钱十六缗。


　　　　长沙之妓

长沙女闾繁盛，最上者曰堂班，分两等。其所谓二等者，皆雏妓也。宣统末，散居于仁美园、古大苑、百花村、高家巷、铜铺巷、福源巷、火官殿、后臬围、后三王街、司禁湾等处，皆悬灯及市招于门。有苏帮、本帮之分，苏帮以扬州人为多，本帮则醴陵产为多。饮于其家，酒席费钱二十缗，出局侑酒，酬以二缗。若假其室以为雀戏，给四缗，得饷四肴之餐。往打茶围，不出赀。惟新正客至，必以果盘相饷，且上烛放爆以迎之，谓之做财神，客必赉以钱十二缗或八缗，别以四缗或二缗犒其左右。妓之生日，必强客置酒二席，曰摆脸面。度夜无定资，谓之挂衣。雏妓梳栊曰铺堂，所费约百缗。
次于堂班者曰窑班，亦可饮博于其家，夜度资有钱六缗、四缗、二缗之别。所居为轩辕殿、石乐私巷、皇城堤、明月街、官园、石门阆、紫荆街一带。


　　　　广州之妓

广州艳迹，以珠江为最，风月繁华，尤聚于谷阜，为上等，有上中下三挡之分　紫洞艇排如雁齿，密若鱼鳞，栉比蝉联，几成衢市，可以信足往来。别有数船，储货出鬻，如有所缺乏，取之如携。至夜，月明风清，波平若镜，琉璃灯火，皎洁如昼，所有珠娘，成羣结队，俗所谓老举者是也。其齿稚者曰琵琶仔。仔，小孩也，盖言其人与琵琶等长也。晚妆初罢，仪态万方。客至开筵，陈设华焕，先之以弦管嗷嘈，笙箫喧沸，各逞珠喉，互赓迭唱，脆堪裂帛，响可遏云。歌声既阕，然后入席，珍错杂陈，烹调尽善，鸭臛鱼羹，别有风味。席撤再唱，绮兴愈浓，往往至星堕月斜，重复入席。斯时侑酒拇战，钏动钗飞，击鼓催花，传觞醉月，倍极其乐。游客至此，固无不色授神眩，魂销心荡也。次之在引珠街，又其次在白鹅潭。
广州之妓，初以水居者为上，陆地所有，不足贵也。自经光绪甲辰谷阜大火之后，则陆居者多。其香巢谓之寨，皆在西关塘、鱼栏、陈塘南、新田地、河南尾等处，有大寨、二四寨两等。客之欲设盛筵者，须至旁近酒楼，而招之使往，即开厅也。若在其家，则曰开房。客欲令大寨之妓伴宿，非百数十金不得染指。
老举之夜郎自大，尤轶等伦，游客之招以侑酒者，既至，则端坐客后，不言亦不笑，且不询客姓。临行时，客如不给侑酒之资，例须索取，客须饷之以瓜子。岭南通用双毫，银币之二角者是也。客给赀时，如给双毫七枚，则老举必给还单毫一枚。有告以无庸给还者，毅然勿听，其意若谓此十三毫者，乃分内应取之赀，至此一毫则例外，决不能无因滥受。并于给资时掷之于案，验其真赝，有声音不正或声低而哑者，必使易，始施施然去，盖纯视为营业之性质也。


　　　　潮嘉之妓

潮州嘉应曲部中，半皆蜑户女郎，大率为麦、濮、苏、吴、何、顾曾七姓，以舟为家，互相配偶，人皆贱之。其男子专事篷篙，仅于清溪、潮阳五百里内往来，载运货物。生女，则视其貌之妍媸，或自留抚畜，或卖之邻舟，父母兄弟仍时相过问。稍长，辄句眉敷粉，擫管调丝，盖习俗相沿，有不能不为娼之势。而妓女寄所欢书，率置灯草于中，盖潮人呼同心结为菩萨花也。
宣统末，潮州有南词歌妓，皆至自江西及汀州，悬牌于门，曰某某堂。客至，所应酬以银币者，开天官一圆，唱曲、侑酒各二圆。汕头亦然。


　　　　梧州之妓

梧州之妓，皆居沿河之筏，有三等，中筏为上。客之置酒者，皆至大艇，不留宿。下筏为中，上筏为下。其人大都来自粤东，盖有汽船可达，甚便利也。


　　　　南乡之妓

横州之南乡，为邕、梧往来必经之道。自光绪中叶电船驶行，日渐繁盛。宣统末，流妓麕集，而皆居于筏。筏有两层，上为逆旅，下为娼寮。客子冶游，此为最便。


　　　　福州之妓

福州之妓，宣统末皆在南台，有四等，一二等为上，非有人为导，不得入门。与妓稍审，即须请酒。请酒者，置酒以宴友也。友至，则各出银币五圆或三圆，曰压桌钱。客或便酌于其家，仅四肴，则酬以银币五圆，肴多酌加。酒罢留宿，别议资。
别有所谓唱书堂者，客就而听之，则出银币二三圆以压桌，余与一二等之妓同。
三四等之妓则劣矣，客所费至多为银币五圆。


　　　　厦门之妓

厦门之妓有三大别，俗名童子班者，北词歌妓也，居寮仔后。俗名阁旦者，南词歌妓也，居二王宫边、相公宫边、蚊烟井。俗名倒铺者，土娼也，居九条巷、打铁路、头箭道。客所费之银币，打茶围二圆至五圆，俗称开小牌。侑酒，五圆至十圆。置酒，六圆至十二圆。北词、南词同。惟北词有在班开天官五圆至十二圆之例。土娼则惟打茶围一圆，卜昼二圆至三圆，度夜四圆至六圆。此就宣统末言之也。


　　　　金怡安遇卞云装

顺治初，秦淮妓卞云装侨居半塘，仁和金怡安大令渐皋曾遇之。后至杭州，怡安至其绣阁，见案头有吴梅村诗册，寻览情词，不无今昔之感。因取其意，并云装近事，檃括成诗。怡安为明之举人，入本朝而仕为县令者也。诗曰：「芸帙缃函系所思，玉人郑重远相携。闷来只仗琵琶写，说处仍防鹦鹉知破镜刀环寻旧约，琼枝璧月费新词。莫嫌大雅凋零尽，犹有春风属扫眉。结绮、临春恨未终，轻烟淡粉扫成空。还家江令头仍黑，避席崔娘脸自红。辽海鹤归无主墓，吴江枫冷未栖鸿。都将月地云阶梦，泣向荒田野草中。不向长安鬬狭邪，朅来水国傍蒹葭。曾探织女机边石，再见玄都观里花。秋思潘郎惊鬓发，夜情白傅感京华。三千年后蓬莱路，知在琼楼第几家？」


　　　　张宏轩挟倩扶赴会

诸干一、董苍水尝于重阳后作神山之会，盖松江彭仙人栖神处也。时吴梅村在坐，迭遣人觅女郎倩扶，必不得。夜分，张宏轩刺史自上海来会，投刺后，吴命以己车迎入。使者谓需两车，咸讶之。及至，则挟一衣冠少年，光艳暗射，若薄云笼月，人皆望而却步，且不敢询姓氏。及移烛烛之，则倩扶也，合座哗然。


　　　　王于一晚岁狎妓

王于一晚岁客杭州之西湖，尝狎一妓，颇粗陋。或嘲之，王笑曰：「近代美人尚肥。」


　　　　白狗为朱竹垞所眷

朱竹垞浪游天下，于歌筵舞席，时一涉足。尝为词以赠妓，其调寄《步蟾宫?赠白狗》者云：「疏帘日影纔铺地，却早被金铃唤起。朝云一片出巫山，盼不到黄牛峡里。仙源乍入重门闭，任闲杀桃花春水。刘郎去了阮郎归，算只有相如伴你。」白狗为代州之妓，竹垞晨往曲中访之，不值，因戏投以词也。


　　　　红娘子为汤西厓所眷

陆云士之宰江阴也，汤西厓少宰右曾方为孝廉，客其幕。羣客交妬，云士曰：「公等无多言也，天下有几西厓乎？」时西厓甫冠，美如玉，而词文秀媚，所至倾坐。邑有妓号红娘子者，已在杜秋之年矣。西厓悦其妍媚，比于啖蔗之甘，客装所蓄，尽其所有而去。逾年，西厓登第入翰苑，遣人致书云士，云士大喜，以为西厓心念旧交，不以雪泥有间也。发其缄札，寒喧外，无一语致感谢者，惟惓惓问红娘子无恙否，且言红有假子，颇能文，已令采芹入泮否，云士大怒。


　　　　蘂枝为赵秋谷为眷

蘂枝者，天津西郭妓也。当康熙戊寅、己卯间，名噪甚，寻常不可得一见。赵秋谷以辛巳之秋，始游于此，友人百计为致之，寒夕浓阴，红灯深屋，翩然而来，明艳夺目。蒲州吴章方在座，一转盼间，顿失常度。乃相与为诗品题，杂以嘲谑，属和者至盈帙。时蘂枝适有所避，于秋谷有知己之感，情殊厚。会秋谷东归，未几再至，则已为有力者所主，不可复见矣。居久之，有为秋谷传言者，乃相期于他所，叙旧伤离，数语而别，犹持秋谷前时所书便面，容色憔悴，非复曩态。先是，有问秋谷者曰：「蘂姬何如？」秋谷曰：「新荷出水，飞鸟依人。」闻者莫不惝怳自失。及是，秋谷若又自失矣，为二绝句以示客曰：「乌鹊秋前报好音，人间不信月终沉。如何两度临沧海，不见轻泥蘸客襟」「照水闲花偏有艳，先霜病叶已难支。三年好在游春梦，悔作重寻杜牧之。」


　　　　玉素为赵秋谷所眷

康熙时，天津之妓有玉素者，行四，人第称其行第，晋人也。小身常貌，色颇鲜好，至于手足柔纤，肤肌莹腻，时盖罕其辈矣。性尤慧利，工于应对。赵秋谷始于甲申初夏烛下见之，赠以《南柯子》词，又有句云：「何物比将娇与巧？燕子、莺儿。」盖纪实也。然自待过高，意所不惬，虽竭赀力，百计媚之，不能得其欢。其当意者，即无所隐也。用是为雅流所赏，而市儿或嫉之如仇。惜其性荡，举动佻急，不能自持，语亦敏给，而皆近俚也。


　　　　真珠乘赵秋谷于醉

康熙时，天津杨柳青之妓，以真珠、金钱为尤。北地诸姬以金、玉、珠名者十七八，其俗尚也。真珠貌及中人，齿亦不卑，然恬雅无嚣陵习。赵秋谷遇之，意初不甚属，而真珠乘秋谷于醉，遂与同梦。秋谷乃为《柳梢青》词以赠之云：「无计枝梧，病身陡顿，春梦模糊。乱惹闲愁，惊开倦眼，斗帐红珠。醉浓不省欢娱，晓镜里临窥画图。闻道门前，烟波澹沲，杨柳萧疏。」


　　　　金钱为赵秋谷所眷

有金钱者，杨柳青之妓中翘楚也，与赵秋谷荏苒最久。风韵天然，修眉皓齿，楚楚动人。若其酬答敏慧，虽文士亦靡以加之。间能作吴语。尝至秋谷寓斋，秋谷曾仿元微之杂忆体，赋「不忘」十绝句以誉之。


　　　　李笠翁目王再来为韵友

乔复生、王再来者，李笠翁所蓄家妓也。殁后，笠翁为之传曰：「再来声容，虽逊复生一筹，然不宜女而宜男，易妆换服，即令人改观，与美少年无异。予爱其风致，即不登场，亦使角巾相对，执尘尾而伴清谈。不知者目为歌姬，实予之韵友也。」


　　　　乔秀婉媚可人

长洲戴药砰，名延年。有友昵一妓，曰乔秀，雪肤藕腕，婉媚可人，雅爱螺盘双髻，作佛鬘妆，故又字曰鬘奴。药砰尝从其友访之，梳楼寝阁，凈不容唾。客至不供茗，以玫瑰、蔷薇、兰桂诸花露手自调之，注于碧瓯，稍温以进，甘香沁腑，令人作玉液想。一日，晓妆甫毕，缓试新裙，绿罗八幅，纬色作腰。药砰奇其制，问之，曰：「君不读唐句乎？一渠春水赤栏桥，此仿其意也。」药砰赠以诗，有「桃花本是仙家种，谪作人间薄命来」之句。后为一豪贵所嬲，愤郁而死。


　　　　秋桂多子改子着于时

干隆末叶，秦淮妓家侍婢如秋桂、多子，均著称于时，狎客不敢以奴星视之。又有曰改子者，又兰家花面丫头也，其丰韵直轶秋桂、多子而上。或曰，甘蔗旁生，荔枝侧出，扫眉人固不可无此渲染也。


　　　　郭心儿为武状元

郭三，名心儿，丹阳人，父早亡。及笄之岁，母惑媒氏言，误字维扬郭某。成婚未几，竟以诱胁堕入风尘。年十九，颀而婉，丰而逸，素肌纤趾，温乎如莹，移家江宁之桃叶渡，妖冶倾一时。秦淮诸姬，以苏帮为文，扬帮为武，心儿虽产于云阳，而来自邗江，遂为维扬诸姬之冠，人戏以武状元目之。其所交好，皆达官贵人及文士之负盛名者，赶热郎未易得觏颜色也。


　　　　二汤为一双璧人

干隆末叶，秦淮名姝首推二汤。二汤者为土著，以九、十行称，孪生姊妹也。态度则杨柳晚风，容华若芙蕖晓日，并翠眉而玉颊，反卢瞳而頳唇，乍见者如一对璧人，无分伯仲。注目凝睇，觉九之靥辅微圆，左手背有黑痣一小点，可识别也。早堕风尘，从良未遂，阖户数十指，惟赖二人，虽车马盈门，而缠头资到手辄尽。居新桥之牛市，临流数椽，湫隘已甚，游者悯之。


　　　　王秀瑛姿首清妍

王秀瑛，小名爱儿，父母皆苏州人，生于江宁，遂家焉。以母命，适伶人张七。姿首清妍，举止闲雅，不乐与姊妹行为伍。所居钞库街之西，闺合幽深，翛然绝俗。有伧父某以白金四十啖其母，谋一夕欢，不可得。惟二三知己，相对永夕，杯茗清谈，鲜及于乱。周稼轩、孙楚侬皆与善，尝告人云：「秀瑛非五鼓不眠，非日中不起，早饭向午，晚膳三更，习以为常，不能改也。自奉甚薄，宴客必丰。盛服盈笥，弗以被体。能鼓琴，善南北曲，然非兴会所至，虽素心人不克强之发声。」


　　　　月上翦发赠客

干隆末叶，江宁有妓曰月上者，每与人厚，辄翦发以表情。或为之作诗，有句曰：「分明小试腾霄计，亲把琼刀割紫云。」然其所厚者不一人，而发亦不一翦，可笑也。


　　　　陈银儿亭亭玉立

陈银儿，苏州人，干隆末叶之秦淮妓也，居水关东。弱岁学歌，声如雏凤。尝一夕而工数曲，老伎师叹弗如。豪客赠遗无虚日，然性慷爽，阿堵物不以关怀。及长，益厌铅华，素服淡妆，亭亭玉立，璧人也。


　　　　赵小如神闲貌婉

赵姿，字小如，干隆末叶之秦淮妓也。尝云：「与其倚门而富，无宁补屋而贫。与其为伧父妻，无宁为才人妾。」故在院虽久，太璞犹完。有号梅隐者，初与之晤，即称其神闲貌婉，当不作率尔人也。


　　　　董三天然韶令

董三，苏州人，干隆末叶在秦淮为妓，肌肤不甚白，而天然韶令，虽粗服乱头，自有一顾倾城之致，或戏以墨牡丹名之。惜遇人不淑，孽海飘零，所得缠头之资，悉以偿博债，故眉黛间常若有恨色也。


　　　　许寿子如闺秀

许寿子，干隆末叶之秦淮妓也，为土著。年逾二纪，举止风韵，俨如闺秀。张某夙与善，以笔耕为业而未有室家，岁入悉以遗之，如是者有年。既而某以旅邸久居，饔飱不继，寿子闻而招致之，终岁日用皆取给焉，衣履亦代制之。继复为宛转营谋，得肤某邑侯之聘，馆谷丰美。濒行时，置酒祖饯，恋恋不忍别。酒半，寿子忽抗声曰：「青楼中有情好，所绸缪者钱耳。君留恋烟花，罔思自立，浪游数载，如梦如泡。今年已三旬，岂容再误。自兹以往，君当绝迹狭邪，亟图嘉耦。妾不能终事君，亦不愿继见君，此间君勿复来，亦毋复以妾为念也。」言已欷歔。某大感动，即振策去。旋就馆三年，积赀颇厚，且娶妾生子，不负寿子别时之所嘱也。


　　　　朱大为袁子才所眷

朱大，苏州人，干隆末叶之秦淮妓也。身体弱小，狎客戏以朱骨称之。细骨轻躯，践尘无迹，神光陆离，风度高雅。袁子才遂初既赋，寄兴扫眉，雅与之善，苍髯红粉，常相对于银灯绿酒之间。大有女，年十岁，教以歌曲，不肯发声，自言愿归里门，织布为业。或闻之，叹曰：「此大知识之女也，宜成其志。」


　　　　马如兰为袁子才所眷

马如兰少未有名，袁子才过吴门，乃为之命名，子才诗所谓「如兰二字付卿卿」者是也。濒行，与之约，返吴，当作两月留。至梁溪，盛称之于嵇公子集虚，谓向来评泊羣花，必如其分，独于马，莫得形容语。嵇曰：「岂即不着一字，尽得风流者与？」子才击节，乃相与大噱。


　　　　金三姐为袁子才所眷

杨笠湖厌闻名妓二字，袁子才尝引为同情，而贻书笠湖曰：「人世之有娼妓，犹人世之有僧道。仆不喜二氏家言，独不厌僧道。」子才六十初度，适在吴门，效明人康对山自寿之举，集名妓百人，使唱百年歌。惟谓庸脂俗粉，当意无多，加之平康习气太深，则亦如俗僧劣道之不足为伍耳。有金三姐者，含睇宜笑，矫矫庸中，遂为所赏。明年至苏，三姐故无恙，相与探梅邓尉，载艳同游。后三姐为官事所累，乃恳苏州守为之缓颊。


　　　　蕊仙为袁子才所眷

袁子才在苏，偕友泛舟横塘，停泊时，有船妓蕊仙者，舟与之邻。蕊仙貌绝丽，而以身分自矜，隔窗对语，不进舱侍饮。客许重赠缠头，蕊仙拒不受。子才知蕊仙之知文墨也，戏题一诗赠之。少顷，月出矣，蕊仙持扇求书。子才曰：「老人吟诗作字，能得美人磨墨为佳。」蕊仙乃一笑进舱，客戏谓子才曰：「人谓酒为色媒，君以诗为色媒，可谓巧于诱引矣。然夜已深，诱引人家子女，是为作奸犯科，何乃一无忌惮也！」子才大笑，蕊仙亦为之嫣然。


　　　　袁子才评广潮船妓

袁子才久闻广州珠娘之丽而羡之，及其弟香亭出守端州，遂以耄耋之年至广州。戚友招饮花船，则谓所见绝无佳者，故有「青唇吹火拖鞋出，难近都如鬼手馨」之句。旋闻潮州绿蓬船人物殊胜，犹未信也。及见毘陵太守李宁圃《程江竹枝词》，辄又为之神往。其《竹枝词》曰：「程江几曲接韩江，水腻风微荡小艭。为恐晨曦惊晓梦，四围黄篾悄无窗。」「江上潇潇暮雨时，家家蓬底理哀丝。怪他楚调兼潮调，半唱消魂妙绝词。」


　　　　琳娘风韵天然

干隆时，潮州有妓曰琳娘者，不好妆饰，粗服乱头，天然风韵。有洁癖，常手一尘，拂拭几榻尘，终日不去手。达官贾人挟重赀求见，概不纳。独与程介夫善，故介夫赠诗有「作客头将白，逢卿眼倍青」之句。介夫得疾旋里，逾年无讯，其乡人王百川过琳娘，见泪痕满面，伏枕不起。询其故，曰：「昨夜梦介夫死矣。」百川多方慰喻，终不释。已而凶问果至，琳娘为之哭泣者累日。


　　　　桂姐不苟言笑

干隆时，潮州有妓曰桂姐者，粗具姿首，而故自矜庄，不苟言笑。伧夫妄称其有闺阁态，互相推奉，桂姐益自信不疑，甚且客至其舟，白眼相对，无一言酬答。有恶少恨之，饰为贵公子，乘其舟至清溪道上，俟夜深人静，令乞儿数辈褫其衣而迭就之，创甚。自此稍敛戢，昔日伎俩不敢复试矣。


　　　　濮小姑为吴颉云所眷

濮小姑，潮州人，态度丰艳，柔情绰约，虽不娴文翰，而吐属温和。遇少年服饰炫丽举止浮荡者，厌薄之，名士骚客，联句飞觞，则樱唇微绽，粉靥生涡，辄侍坐终日。否则邀之亦不至，即至，酒数行，先姊妹歌《满江红》一曲，便向座客敛袵辞去。虽有力者啖以金帛，胁以威势，不顾也。是以当时才流，凡有雅集，必登小姑舟。
杭州吴颉云殿撰鸿校试潮嘉，适乘其舟，严谕从人，禁妓不得入谒。小姑窃窥而心慕之，然以学使尊严，不敢自荐，辘轳于中，莫可排解者累日矣。一日薄暮，舟次齐昌江口，密雨如注，小姑曰：「此天赞我也。」因与其母定计设筵，醉仆从于他舟，潜令篙师约当吴寝所穴篷数处，顷之，衾枕淋漓，吴急起狂呼，莫有应者。小姑佯自梦中惊觉，挑灯出视，谓吴曰：「湫隘何可憩息，后有小榻，尚洁，敢请移寝，何如？」吴睨之，嫣然一笑，媚致横流，不觉心动，遂与燕婉。及试罢，返省，题便面以赠小姑曰：「轻衫薄鬓雅相宜，檀板低敲唱竹枝。好似曲江春宴后，月明初见郑都知。」「折柳河干共黯然，分襟恰值暮秋天。碧山一自送人去，十日篷窗便百年。」小姑捧诗而拜，欲脱籍随行，吴不可，殷勤慰谕而止，于是潮人咸呼小姑为殿撰夫人矣。小姑益自矜贵，即名士骚人，亦难轻觌其面。假母逼之，小姑曰：「儿曾侍寝玉堂，何可复理故业！」遂出私囊千金，于湘子桥边筑精舍，焚香礼佛。后闻吴逝，设位哭奠，数日不食而卒。


　　　　曾春姑为金听涛所眷

曾春姑，澄海人，自幼父母俱丧，依婶母蓉娘。丰姿秾粹，如碧桃初放，满座生春。顾性孤峻，每日晨起梳洗毕，辄闭户焚香，或临牕刺绣，不喜见人。尝有贩米客备百金以求欢，春姑鄙其人，毁妆称疾。客去，蓉娘让之，春姑曰：「抚育之恩，儿岂忘怀，容得当以报，毋相迫也。」蓉娘无如之何。然春姑之名，自此噪甚，欲缔交者踵至，然皆不当意。
吴江金听涛尚书为诸生时，尝客潮州，闻其名，访之。值午睡，因朗吟梁简文《美人春睡图》「低鬟压落花」之句。惊回幽梦，倦眼斜注，觉金之神彩不似庸流，整巾徐起，叙谈良久，情意顿洽，遂成燕婉。未几，金乡试旋里，祖饯江边，揽衣挥涕。金取小端砚勒其事于背，赠之，曰：「我苟富贵，携此而来，当不相负。」春姑珍之如赵璧也。后十余年，金以内阁学士校试潮嘉。向例，当道往来，蜑船应役。时春姑犹在舟，未脱籍，随蓉娘至清溪，闻学使姓名、里居甚确，伏篷底窥之，态度宛然，密谓蓉娘曰：「是诚前度刘郎也。」夜分，设筵舟中，延其幕客沈静常邀金过饮。春姑作别时装束，俟酒酣，用盘承砚献之。金就烛取视，惊曰：「尔岂昔年韩江曾春姑耶？」春姑呜咽不成一语。金携砚返舟，作诗二首，赠白金五百两，慰遣之。春姑遂留金于蓉娘，曰：「儿不能复事贱役，聊借金公之惠，以报阿母恩。」因择士人委身而去。诗曰：「含颦忆昔侍尊前，丽服明妆似水仙。今日相逢卿老矣，不堪回首问当年。」「不拘琵琶过别船，芳心与石一般坚。相思有证分明在，泪渍模糊满砚田。」


　　　　郭十娘为金柳南所眷

郭十娘居齐昌西门外，早着艳名，一时名流争妍取媚，寻盟责诺无虚日，十娘蔑如也。独与金柳南倾盖输心，私心窃计，谓意中目中，微斯人，莫可委身者。柳南，名作机，卓荦不羣，意气豪迈，工吟咏，屡应童子试不售，即弃去，游于滇、楚，临流揽胜，慷慨悲歌。久之赋归，益无聊，因挟申、韩业游岭南，理文案，详慎明敏，虽久居要津者不能及，人多忌之，以是恒赋闲。然虽贫，犹典衣聚书，至数千卷，啸歌不废，而所为诗益工，宜其纵情风月，欲销郁勃之气于温柔乡也。
先是，柳南游幕齐昌，公余，登河滨之嫏嬛楼，屡招十娘不至，因以蝉翼纱二端、并蒂兰一枝，遣僮申款曲。十娘纳兰返纱，谓僮曰：「归语汝主，好珍重，此花拜惠多矣。」越日，柳南张筵邀之，少选，姗姗来，雅服靓妆，容华妍秀。席次奏《湘妃怨》一曲，宛然幽篁浥泪，音韵凄楚。定情未几，而十娘遽婴疾，柳南为之焚香默祷。由是十娘情意逾密，欲脱籍相从。而柳南旅橐羞涩，因裂如意一钩，各报半要盟，以待异日。某邑令夙闻柳南名，专伻厚币以聘，势不可却，克日戒途。十娘设燕以饯，相对汍澜。酒半，柳南佯醉，离席驰马去，自此关河间隔，欢会难期矣。柳南以世无黄衫客也，恒郁郁，因赋《如意》诗寄十娘曰：「如意不如意，其如如意何？望穿信杳别，别久泪痕多。孤月照裙屐，重云锁黛螺。回头似一梦，壮志尽销磨。」
后十年，柳南重过嫏嬛，十娘已卧病，玉容憔悴，握手失声。柳南赋诗二十首，歌以当哭。今节录其半云：「十载重来事已非，梨花零落燕分飞。徐娘未老风姿减，泪湿当年旧舞衣。」「幽兰一剪证前因，蝉翅纱轻稳称身。对镜嫣然浑一笑，分明我是意中人。「挹翠偎红正暮春，名花齐折鬬芳辰。一枝冷艳谁堪似？妙手玲珑写洛神。」「桦烛高烧照绮筵，清歌两部醉羣仙。漏声欲断人初散，偷近熏笼倚玉肩。」「小阁蒙蒙细雨中，残灯隐约背牕红。伤春倦卧无人问，独爇心香祷碧空。」「沉疴乍起倍清癯，闭户兼旬似隐居。兴至偶然乘彩鹢，闲凭水榭数游鱼。」「不曾竖指学红绡，铁练何须锁绮寮。怪底连宵玩明月，出门动即遣垂髫。」「半钩如意缔三生，密誓双双对短檠。小语有时红两颊，欲呼夫壻又低声。」「悲莫悲兮生别离，临歧挥泪共牵衣。明朝南济桥头水，不见鸳鸯相并飞。」「卖赋惭非司马才，空教红粉委荒莱。不知海国苍茫外，何处黄金可筑台？」未几，十娘奄逝，柳南携尊哭奠，且以其生前爱桃花，为购数十株，环种墓门。十娘，干隆时妓也。


　　　　郭纽儿眉目韶秀

郭十娘有妹曰纽儿，肤发光腻，眉目韶秀，惜两腋下有气，触鼻甚秽，俗名为狐骚臭，遇燕集酒酣，辄熏蒸满座，往往有掩鼻而去者。周海庐与之昵，赠以诗。


　　　　石姑小娜为陈云所眷

石姑，又名十姑，白如玉肪，眉目楚楚，饶有风致。曾嫁伧父，四年而寡，无所倚，遂返程江，理故业。曲中姊妹咸非笑之，独小娜与之款洽，相对忘怀。小娜洁白，可匹石姑，而冶容柔态则过之。干隆时，毘陵陈云旅梅州，每月夜，即招两人煮工夫茶，细啜清谈，至晓不及乱，人怪之，答曰：「譬彼名花，缀于树枝，迎风浥露，神致飞越。若折而嗅之，生气寂然，有何意趣！」后解维返省，石姑、小娜望南涕零，甚于所欢。


　　　　周公子为妓所绐

元和周季堂初以未入流分发楚北，随毕秋帆制府征教匪，荐升至臬司，才识精练，声势赫奕。其长公子举孝廉，入都会试，渡江至汉口，买车登陆，有憾之者，导之冶游，令妓穷极媚惑，持扇索书，且乞署款曰「付姬人某」。公子风流豪纵，求辄许之，且缱绻数夕而去。
翌年春，公子报罢留京。九月朔，季堂诣制府称贺毕，甫出辕，未登舆，见道旁一妪，年可五十许，捧牒而跪，后随少妇，青帕蒙头，手抱呱呱者而立。以为鸣冤者，数其牒，命随至署。升舆注视，所诉乃公子前所狎妓已生子来谒翁也。大怒，发汉阳府刑鞫。妓出扇，手迹宛然。守亦有憾于季堂，直白秋帆。秋帆夙遇季堂厚，嘱善处之。乃畀以三千金，留其子。然子实非妓生，乃憾之者所买，贿妓为之也。后季堂被劾，白简中亦列此款，颇费斡旋，乃免褫公子衣衿。


　　　　妓饵老翁

吴兴某村翁颇足谷，以值千金之丝命其子往金陵鬻之。子恋一妓，久不归，翁探知之，趋金陵妓家访焉。妓家曰：「汝子诚在，适外游，可稍俟之。」翁待至晚，子不归，其家以恶草具饷之，宿之外望。次日，子仍不归。至三日，将晚，一妪出曰：「翁待久矣，坐守良苦，曷入一观花乎？」翁欣然随之入，至中堂举目，则湘帘翠幌，清池小山，花木掩映于朱栏曲楹间。一少姬浓妆前拜，引入幽室，进以金樽，款以珍馔，翁不觉陶然径醉，即与之狎。巫山梦觉，而红日下帘。甫起，即进饮食，而其子适至，父子相见，默无一语。饭毕，子请归，翁良久曰：「子曷先还，吾取逋货毕，即归也。」翁乃独留妓家一月，赀斧毕耗，遂孑身而返。


　　　　商宝意怀金陵旧游

会稽商宝意太守以编修乞外，授镇江府同知。解官，居秦淮水榭，眷一妓，甚丽。临去，出白玉坠为赠，时把翫之，不释手。其后累宦边郡，投老沅江，追念昔游，形诸篇咏。尝曰：「吾乡陆放翁在蜀十年，曾有所盼，归日每怀旧游，屡见吟咏。仆于金陵亦然，月地花天，复此追忆，不自知身滞百蛮也。」


　　　　王香柳清丽

王香柳，行三，嘉庆初之苏妓也，居濠上。吴门食单之美，灯船著称，而王家为尤精，鳖裙凫跖，熊掌豹胎，燀以秋橙，酤以春梅，拟于郇公厨、李太尉焉。香柳貌清丽，沉默寡言，与之缠头金则受，或杂以衣饰钗钏，则受金反璧。或诘之，曰：「儿非倾心阿堵，顾阿母以钱树子望我，其奚辞！至一身漂泊，未识所归，虽金缕千丝，明珠百琲，非我有也。适一旦脱然去，其与有此者，宁复知公等乎！公等亦胡为者？」客为之爽然若失。后适邑人某。


　　　　陆小玉丰韵天然

嘉庆初，苏妓陆小玉居山塘，蛾眉淡扫，丰韵天然，而翠袖霞裳，丁东环佩，浓淡亦复相称。所居近河干，屋小如舟。尝有人寄其家，闻客至，匿于帏。客盛称家世，夸豪富，小玉厌之，饷以闭门羹。客不解，转诘焉。其人嗤于帏，遂逸去。


　　　　李倚玉白皙而颀

李倚玉，行三，白皙而颀，而秋波一剪，盈盈欲语，尤可疗饥。居虎邱得月楼，楼枕河干，在花市西头，即俗呼冶坊浜者，为游船停聚处。每当曜灵西匿，蟾魄未升，歌吹遏云，画桡动地，红妆与乌帽相掩映，居高临下，固莫不历历目前也。


　　　　周新官黑而津

嘉庆初，苏妓有周新官者，居山塘，面黑而津，娭光眇视，丰致嫣然，时人以墨牡丹称之。


　　　　赵某官温婉而捷给

嘉庆初，苏妓赵某官居阊门之上塘，温婉而捷给，长筵广席，各劝一觞，莫不欣然受之。悦濠上某欲嫁之。某初饶于财，喜狭邪游，丈夫也，而妩媚若巾帼，诸校书争爱之，由是家中落，不名一钱。闻赵言，以匮乏告。赵招之至家，衣食供奉如伉俪然，虽时出见官，而卧榻侧久不容他人鼾睡矣。


　　　　李新官吐辞伉爽

李新官，字畹兰，泰州人。嘉庆初，居苏州之算盘巷。眉不画而翠横一字，发不髢而绿透三层，吐辞伉爽，畧无浮文，而掺掺长爪，雅自爱护。有谓其所欢亦长爪者，或偶晤于方韫之处，戏验之，良不诬。


　　　　程月娥玉净花明

程月娥，籍新安，嘉庆初至苏，居杨庵衖。玉净花明，雏莺幺凤。年十五，以父死不克偿逋负，遂入青楼，故酬对羞涩，而女工独娴，兼善刷印碑版坊刻，称之曰校书，名实相副矣。


　　　　舒铁云认藕雪为乡亲

嘉庆某岁小春八日，舒铁云在苏州，饮于范少府之新柳诗屋，以女郎藕雪为觥录事。酒阑索句，铁云知其越三日而瓜期初度也，乃即席占赠，书于琵琶之背。诗云：「凤皇弦上细如尘，酒地诗天一种因。芳树临风新乐府，梅花生日小阳春。携来鹿脯能供客，载得鸱夷莫赠人。漫讶停桡便评泊，查桥支巷是乡亲。」


　　　　杨福龄舂容大雅

嘉庆时，江宁有名妓杨福龄者，先居文德桥右，后移针巷。舂容大雅，动止宜人，工琵琶、洋琴，偶一奏技，听者神移。其母若妹皆盲于目，家中食指以百余计，胥仰给于福龄。而所得缠头，或一疋绫，一斛珠，莫不珍重受之，不以丰菲为轩轾也。


　　　　杨多子为人所珍慰

杨多子，嘉庆时之秦淮妓也。芳龄荳蔲，羞靥芙蓉，六寸肤圆，春光致致，不谙丝竹之技，而拔来报往，蹀躞甚劳，见者皆珍慰之。


　　　　苏绿珠谙素女术

苏绿珠为小卿妹，江宁之天方教人也。容曜秋菊，采丽春葩，间或按象版，炙鹅笙，紫腔绿韵，才一绕梁，玉尘乃簌簌下落。嘉庆时，居八府塘西。先是，小卿擅名河上，绿珠嗣起，一时几有二乔之目。且谙素女术，凡与昵者，辄不忍舍之。


　　　　王倚红动止无俗态

王小荇，字倚红，嘉庆时之江宁名妓，瑶雰阁艳雪女也。适伶人郭兰。年十七，美丽不逊其母，而冷隽处或又过之，莲瓣纤纤，花鬘袅袅。一日，有客过之，值其晨妆未竟，悄拥圆冰，手挽青丝三五绺，犹委地尺余，双腕莹腻如雪。客至，乃提鞋偎母，瀹茗呼奴，秀可疗饥，娇真消渴。盖艳雪早与韵秋、春痕、秋影诸人角胜花场，小荇湔染既深，动止自无俗态也。


　　　　大奀洁而妍

大奀，嘉庆时广州船妓之翘楚也。质洁而妍，人每以明珠仙露比之，又称为花魁，声价殊重。以置身卑辱为恨，恒语人曰：「侬辈增一分声价，便多一分贱态，人以为可喜，侬以为可悲也。」性高尚，遇风流名士，则肆其诙谐，而不及亵。有贵介致五百金，求半月欢，母利之，不可，强之，遂绝粒。


　　　　麦大安善谈谑

嘉庆时，广州校书麦大安喜风雅士，善谈谑，终日娓娓无倦容，不尚豪华。未几，缪莲仙访之，一见如平生欢。因慕王笠航名，以团扇属莲仙索笠航书。大安工酬应，送仰无虚日，恒致病。一夕，莲仙往视，伏枕妆楼，强起坐与语，辄泪下，盖忧从中来也。因谱《师师令》词赠之云：「翠眉双锁，又泪珠交堕，此时心事有谁知？低首向妆台斜坐。甚闲愁，难贴妥，到这般慵惰。可怜弱体娇无那，又似风吹花朵。了无情绪病恹恹，怎得个相思医可。燕子楼头人独卧，坐闷怀如我。」


　　　　广州有扬帮妓

阮文达公元总制两广时，初抵省河，泊舟扬帮之船侧。扬帮者，其地为流娼所居，娼多扬州人，故名。文达始至，不知也。顷之，四面弦索声起，时已入夕，一望青帘白舫中，灯火灿烂，异之，顾左右曰：「此何地也？」随员知县某率尔而对曰：「扬帮也。」问何由得此名，曰：「此地居户皆扬州人，扬州人皆婊子，以此得名。」盖忘文达之为扬州人也。文达捻须微笑曰：「然则扬州人至此者皆婊子乎？」某至是始悟，免冠顿首而出，明日，幞被行矣。


　　　　蒋伯生日为平康游

嘉庆时，山左有知县蒋因培者，字伯生，江苏举人，善诗律，少负文名。仕齐鲁，日为平康游。夏日，尝插花拥髻，放舟大明湖，遇上官，亦不引避，惟伛躯唱诺而已。后为钱中丞臻劾罢，遣戍。吴中士大夫尚惜其才，为之延誉，未期年，复其职。


　　　　宝钗为方潘所眷

广州妓宝钗姿态秀雅，薄负时名。苏州方某宦粤，偶诣船，见而悦之，约为夫妇，宝钗笑而诺。然宝钗故与富家子潘某昵，潘每至，则宝钗终日不梳头。此中人语云：潘生平不入章台。某日轻舸过谷埠，遥见宝钗跣足立船首，如云之发，下垂未梳，乱头时节，妍媚无伦。立停舟，遣人招之，且戒曰：「来时勿梳头也。」自是至潘所，辄不妆饰，遂成习惯。潘温温如处女，方则深于世故。宝钗刚日留方，柔日留潘，情好若一，而实偏于潘，以潘之柔婉如意也。
宝钗体弱，善病。方稍暇，即走讯之，遇宝钗服药，必先尝。宝钗身承爱怜，至是，以为潘不如方矣。疾稍瘳，方携之上白云某寺避嚣，日暮风和，宝钗凭栏，仰视归鸟绕树，方曰：「绕树三匝，无枝可依，飞鸟亦殊可怜。」宝钗曰：「此所谓拣尽寒枝不肯栖也。」方闻宝钗语，以为风雅而又寄意深远，还家，市磁青绢扇，以乳金写秦淮名妓马湘兰小传，字端而小，赠宝钗。一日，娼船有火，毁及宝钗所居。方闻警，往视宝钗，问赠扇毁否，宝钗曰：「火至时，金珠手镯几不及携，何暇挈扇也！」方微笑，谓其友曰：「今乃知勾栏中人财重于情矣。」


　　　　容怜饵陆某

山阴陆某习申、韩家言，久幕潮州。潮州船妓颇盛，客是土者，大率罄所得不足偿游赀。惟陆素以老成称，每燕集，未尝唤妓。以是数十年，得积金近万，将俶装回里，徧别故旧，因自矜曰：「吾幸心有主宰，今日垂老，得归故乡。」时有妓名容怜者，名噪一时，闻其语，乃遣人招陆之仆李升至，曰：「汝能使汝主人来我舟，即酬汝百金。」一日，陆方薙发，李忽至前，半跪即起立，若有所求。陆叱问故，李曰：「小人随主人数十年，今主人归故里，小人将挤沟壑矣，欲小求于主人，可乎？」陆曰：「第言之。」李曰：「今有妓某者，素慕主人名，闻主人将归，乃丐小的请主人诣其舟，且曰，若得主人宠临，则当赐小人百金。」陆讶其敢为是言，乃曰：「姑从汝。」因令仆与约某日往。
届时，陆易新衣，乘肩舆往，降舆登船。时潮水方涨，舟易移动，甫登跳板，板滑，陆忽失足入水，舟人纷纷以篙绳施救，不能遽得。正惶急间，忽一女子华妆艳服，跃入水中，翼陆出，女衣妆悉毁。陆见之，既惊且感。女令舟子持衣来，舟子以故衣至，女叱令易新衣，乃更以他服来。时方冬日，凡所需衣袴鞋袜及银鼠袍马褂，无不具，且称身，复令速温酒暖腹。陆见其尚服湿衣，良不忍，亦令其易衣。女曰：「君千金之体，不可轻也。吾侪贱人，何足置虑！」正言间，忽李入，半跪谢，言已得百金，皆主人之赐也，遂去。女为谁？即容怜也。
已而陆易衣履竟，容怜乃徐自易之。陆见其态媚肌白，不能无动，又感其相待之厚，似不可即去，乃令置酒，则妙语温言，令人魂销。饮毕，陆半醉，将去，容怜因言今日落水，不免受寒，且又醉，不可以风。陆为所持，又顾李不在，无人为雇轿，因遂留宿。容怜缱绻备至。自是，陆亦恋恋不言归矣。居数十日，李不至，亦无一友来探候，惟日与之酣博，间或召女之姊妹行来同饮。舟中用赀，皆令舟子至其寓取用。一日，容怜忽问陆曰：「君果积赀若干？」曰：「万金。」曰：「君自忖来此若干日，用若干？」陆瞠然。容怜命司帐者至，问陆所应偿者，则对曰：「合酒赀、舟赀、宿赀、博赀、置衣饰赀，约计万余金，已付七千，尚短三四千。」陆闻之，舌挢不能下。容怜正色谓之曰：「论理，宜悉付此款，然念汝勤苦一生，仅积有此，若令尽给，将不能生还乡里，实不忍。今所欠之款，悉当豁免，并当别赠五百金，使汝知吾辈侠肠，非尽嗜利忘义者。汝当速收合余烬，挈妻孥旋里，勿再有所留恋。惟有一言奉告，凡心无主宰者，必不可轻视一切也。」陆至此，始知为所算，乃嗒焉若丧，匆匆携所赠金而去。


　　　　素芳为清淮贾人所眷

清淮贾人某尝眷一妓，名素芳，居大河之南，常衣缟素，艺兰数盆，终日静坐若处女。访之者，往往以病谢，惟某来，焚香操琴一曲，或请某唱昆曲一节，自擫篴以和之，盖某非俗贾也。有暴客嫉之，造势不两全之蜚语。素芳即毁其迹，委身于某。暴客闻之尤嫉，思中伤之。
会改七芗至清江，某与之有旧，丐七芗为素芳写貌．裱褙时，（巾登）之店壁，暴客见之，曰：「计得矣．」暴客充淮杨道轿役，道之眷出，暴客常见之．素芳之貌髣髴似道之新妾，妾亦娼也．乃诡言于裱褙店主曰：「有欲见此小像者，借观即返．」乃携像至署，倩女仆进言贾人窥新姨貌，图形于市，殊不雅观．道怒责新姨，新姨愤将死，赖幕宾为言是图乃七芗所画，七芗在此，曷召问之．道称善．七芗入见，言写貌人之居，去署不远，盍招之．及至，使与新姨并立，不独形貌相似，长短肥瘦，手足行动无一不肖．及问生年月日时，亦相同．道奇之，乃使贾充河兵，不三年，为守备，暴客亦无之何．由是素芳与新姨称姊妹行．


　　　　姚修竹慕李杰

黔人李杰能诗善画，以知州需次于滇。某年，奉檄运铜入都，溯江东下，纡道游姑苏，遇苏妓姚修竹，议出千金，为之脱籍。以王事匆促，亟欲北上，先留双玉佩为聘，约俟一年后改官吴中纳之。自是，修竹遂独居小楼，闭关谢客矣。
修竹善度曲，容丽而性静，平日于富家儿贵公子鲜有许可者，独于杰，则一见如故。至是益自晦。母或强之见客，循例寒暄数语而已。已而杰爽约，修竹抑郁成疾，弥留时，执母手欷歔而言曰：「儿之思慕李郎，亦以其妹为天下奇女子，【李父曾官提督，其妹身长玉立，驰马试剑，年十四时，从父杀苗立功。】则李郎必为奇男子，遂不觉若是之倾倒也。儿病若此，不可久留矣，愿得双玉佩为殉，殡于寺中，以冀李郎之来，凭棺一恸，使知天下有奇人亦有痴儿也。」


　　　　赵梅卿车马盈门

墨池雪岭，声价增重，文士笔端，自有一种作用。王惕甫诗云：「白璧千双珠作阙，金钗十二玉为裙。人间多少繁华梦，比到梅花总不如。」道光时，苏州阊门有妓赵梅卿者，夙未著名，吴江赵蓉裳一见而大赏之，戏书此诗于梅卿之扇，未几而车马盈门矣。


　　　　凤云为应敏斋所眷

应敏斋方伯宝时尝眷一妓曰凤云，丁娘十索，至典裘货马而为之，时应尚为秋风游客也。未几，握关道篆，而凤云已不知何往矣。有赠凤云一联云：「桐凤绿幺花十八，梨云红亚月初三。」


　　　　三姑娘为载廉所眷

载廉，汉军厢红旗人，本姓田。年十七，补弟子员，十九，举于乡。性豪爽，不拘小节。京师胭脂胡衕为烟花薮，载徧览无佳者，恒郁郁。中元日，散步城南城隍庙，宝车络绎不绝。至门，见一女郎扶蓬首婢，蹒跚下车，忸怩作媚态。载从之行，至大殿，见女郎向佛盈盈拜。拜已，作娇喘，倚栏小憩。载私念必贵家宠妾，傍左右不去。已而女徐徐出庙，婢呼车。载立车侧，俟登既，搴衣随之。女隔帘呼婢耳语，笑吃吃不绝，时露面外窥。载愈迷，奔不已。时秋雨新霁，道旁泥没胫，惫甚，挥汗如雨。女似怜之，嘱御者缓辔焉。未几，入一委巷，审之，胭脂胡衕也。载大疑。踟蹰间，见女下车叩白板门，顾载笑，婢亦笑，旋入。载欲随之，转念未携资，恐弗谐，遂过某妓家，述所遇，妓笑曰：「是三姑娘也，去冬适某观察，携之任，以嫡妬遣回。今其姊将居为奇货，郎所过白板门，其姊家也。」载私喜，明日，具厚礼，径造其室，以出门告，惘惘返，终夜反侧。鸡初鸣，趣御者狂驰至，则双扉未辟。俄一老媪启扉，载具道诚意，媪摇手曰：「三姑昨日受风寒也。」载归而不怿者累日。适友有选任邱令者，强载为佐治，而胭脂胡衕之望遂绝。
次年春，友引觐，载与俱。一日，月初上，信步出樱桃斜街，遇同学友某某，拉至平康，设筵招歌者侑酒，强载书笺，载姑书三姑娘名以应。俄而一淡服人款款入，傍载坐。载问识我否，三姑曰：「久矣。」问何处相识，曰：「城隍庙也。」问何时，曰：「中元也。」载深感之。自是载日一至三姑家。三姑家故有姊妹三，皆殊色。一日，同学辈踪迹至，适载来，遂相约为联芳会，言于三姑，俾各占一枝。华筵既张，乃推戴三姑为盟主。


　　　　王壬秋以十五龄女郎侑酒

鄱阳楙园，旧为冶游之地，琵琶劝酒者，且百余女。咸丰壬子夏，王壬秋检讨闿运尝从酒徒辈游宴其处，笙歌既合，各有所以侑坐者。时王未婚，羞于履舄，适有十五龄女郎抱病未妆，姑指以塞众意。俄而女至，垂鬟恹然，辞不理曲。时长日酒多，意倦久坐，独倚几熏香以待酒散而已。明年在乐平，则有使来，称前女郎遣致问，及过客往往传说此事，云有匜盥之请。后一月，复书于王，封发寄焉。王因谓使曰：「发翦易长，若能断指示信，当以桃叶迎汝。」使笑而去，然自此亦不复至矣。


　　　　乔氏蓄钱偿娼家

松江邹某娶妻乔氏，生一子，名阿九，甫周岁而邹死，乔守志抚孤，家尚小康，颇足自存。而是时粤寇已据苏、杭，松江亦被陷，乔虑不免，思一死以自全，而顾此呱呱者，又非母不活，意未能决。其夜，忽梦夫谓之曰：「吾家三世单传，今止此一块肉，吾已请于先亡诸尊长矣，汝宁失节，毋弃孤儿。」乔寤而思之，以为夫虽言之有故，持之成理，然妇人以节为重，终不可失，意仍未决。其夜，又梦夫偕二老人至，则翁媪也，曰：「吾乃汝之舅姑，汝意大佳，然为汝一身计，则以守节为重，为吾一家计，则以存孤为重。愿汝为吾一家计，勿徒为一身计。」妇寤，乃设祭拜其舅姑与夫曰：「吾闻命矣。」后母子皆为寇所得，从寇至苏州。乔有绝色，为寇所嬖，而乔抱阿九，无一日离，语寇曰：「若爱妾者，愿兼爱此儿。儿死，妾亦死矣。」寇恋其色，竟不夺阿九。久之，以乔为贞人，以阿九为公子。贞人者，寇妇中之有名号者也。
方是时，寇踞苏、杭久，城外村聚焚掠殆尽，鸡豚之类，亦皆断种，寇日用所需，悉以重价买之于江北。于是江北诸贫民，率以小舟载杂货渡江，私售于寇。有张秃子者，夫妇二人，操是业最久，寇尤信之，予以小旗，有寇之境，无不可至。乔闻之，乃使人传贞人命，召张妻入内与语，使买江北诸物。往来既审，乃密以情告，谋与俱亡。乘寇酋赴湖州，佯言己生日，醉诸侍者以酒，而夜抱阿九登张舟以遁。舟有寇旗，无谁何者，安稳达江北。而张夫妇意乔居寇中久，必有所赍，侦之无有，颇失望，乃载之扬州，鬻乔于娼家，乔不知也。娼家率多人篡之去，乔仍抱阿九不释，语娼家曰：「汝家买我者，以我为钱树子耳。此儿死，我亦死，汝家人财两失矣。若任我抚养此儿，则我故失行之妇，岂当复论名节。」娼家然之。乔居娼家数年，阿九亦长成。乔自以缠头资为束修，俾阿九从塾师读。俄而寇平，乔自蓄钱偿娼家，赎身，挈阿九归松江，从其兄弟以居。阿九长，为娶妇，乃复设祭拜其舅姑与夫曰：「曩奉命存孤，幸不辱命。然妇人，究以节为重，我一妇人始为寇之贞人，继为娼，尚何面目复生人世乎？」遂缢而死。


　　　　安月娥着艳名

安月娥，江宁人，巧龄、巧珠之假母也，为秦淮妓。粤寇未至时，齿尚穉，颇着艳名。有自号煮石顽仙者，赏之，赠以《一萼红》云：「称芳名，是广寒旧队，小谪下瑶京。蛾样犹纤，蟾辉未满，神采先放光明。曾学过霓裳法曲，串新声呖呖妒啼莺。靥笑添涡，眉修露慧，睇转流情。悞到团圆时候，劝灵娥珍重，莫堕愁城。荳蔲含香，芙蓉作蕊，烦恼何苦相萦。须记着前身小影，伴青天碧海耐凄清。留待梯云客至，唤取卿卿。」咸丰癸丑，江宁陷，月娥避至他处。乱平，始归，六代莺花，都非畴昔，遍访当年姊妹，率皆玉碎珠沉，自顾马齿亦加长矣。旧居牛市水阁，尚存废址，牵萝补屋，粗作安排。所欢某二尹久定终身，而业已床头金尽，不得已，补缀筝琵，重为荡妇。幸而歌喉未改，节拍分明，迥非时下雏鬟所能企及。因此招之侑酒者，不以色选而以艺登，且重其为京帮，生涯颇不落寞。每当酒阑夜永，与二三熟客，谈白下往日风光，真如天宝宫人说开元遗事也。


　　　　陆兰英垂髫名重

陆兰英，江宁人，为陆二养女。陆二者，秦淮名妓，豪华奢靡，倾动一时。所居画阁红楼，珠帘绣幕，为北里之冠。江宁某方伯公余退食，常过其家，爱其屋宇轩敞，谈风月于此，会衣冠亦于此。时值上恬下嬉，见者习惯自然，了不为怪。兰英方在垂髫，得假母提唱，名颇重，江督陆建瀛之公子最昵爱之。咸丰癸丑，江宁陷，避居姑苏，门前车马，不异当年。姑苏再陷，遂转徙无定所。其后重至秦淮，眉棱翠偃，鬓影蓬飞，秋娘老矣。赁居石坝街烟局后，湫隘嚣尘，不洁已甚，每有博徒隶役过往，名流因以绝迹，匪特憎其齿之暮也。


　　　　袁雅琴色艺超伦

袁雅琴，嘉兴人，本姓王，宦裔也。父曾官奉贤县丞。咸丰庚辛粤寇之乱，年甫六龄，散失无归，为乳媪所鬻，遂隶乐籍。而色艺超伦，丰姿绰约，素妆淡服，情韵天然。客有过而访之者，一见即泊然静坐，不轻言笑。或戏谓之曰：「卿胡为有名士风？」雅琴曰：「余本非此中人，断不久恋于此，亦何必效章台习气耶？」客默然。


　　　　韵珊美艳绝伦

大文宝，字韵珊，江宁良家女。以粤寇之乱，随母避杭州，转徙至沪，遂落平康籍。年四十，美艳绝伦。沪为商埠，巨贾麕集。时江、浙犹未克复，两省豪贵多寄居。于是名大噪，门前车马如织，而韵珊独敬礼文士，视市侩蔑如也。时沪之乐户在洋泾浜，有数千家，多苏人，习尚柔靡。韵珊独以俊爽胜，名在苏帮上，与黄爱卿、小桂珠相伯仲。
同治庚午，韵珊归金陵，杜门谢客，惟名流文酒之会，招之必至，不取缠头赀。所居曲房绮闼，香炉茗椀，位置楚楚。一日，进香清凉山，为一素不识者所侦知，驰数十骑随之，绕佛殿三匝，不能礼拜，急登舆归。秦淮兵燹之后，河房虽未复旧，而灯舫较盛于前。韵珊每值夏夕，独坐凉篷，悬灯数盏，及名人书画，以枣花帘障之，供建兰、茉莉盆，旁侍一女童，时徜徉于青溪、长板间，见者疑为神仙，可望而不可即也。惟性孤傲，颇以标格自矜，非其意所属者，虽以厚币招之，不往。


　　　　大金凤举止温雅

大金凤，扬州人，齿稍长，丰致嫣然，举止温雅，工于应对，知音识曲，能豪饮，居江宁淮清桥察院之东偏。同治初，以久经咸丰兵燹，旧院遗址，无可寻觅，即利涉桥、文德桥一带，所谓「丁字帘前落日放船好」之诸名胜，亦皆鞠为茂草。女闾丛集钓鱼巷，湫隘已甚，名流望而却步。大金凤家独室宇精洁，无纤尘，笛床琴几，位置不俗。起坐一小楼，钟山岚翠，扑入帘桁间，如在画图中也。


　　　　岳兰史媚慧

兰史，岳姓，小字凤，苏州望亭农家女。父为布客，挈凤寓吴郡，其大父仍乡居。咸丰庚申，兵燹中父殁，凤随母至沪，时年十龄许耳。客至，恒避匿不出，有喜其聪慧者，聒而与语，辄登榻蒙被卧。沪有清河叟赏之，欲购为媵，未谐，赠以金，使迁居城北。母见其姿首明艳，谓可作钱树子，使习歌舞应客。未逾年，声名大噪。凤眉目如画，体裁适中，寡言笑，而媚慧，善伺人意。又举止倜傥，不喜作儿女态，工心计，多亿中。倾慕者掷缠头钜万，以得一颦笑为幸，而凤犹少所许可也。
某提督自津抵沪，啖以重金，拒之。谋刼之，辄以计免。其心属者为某贵介。同治壬申，以五千金为聘，许之。其大父犹未知其为章台柳也，坚欲其归以字乡人，遂辗转不就。而凤亦旋悔，放浪江湖者半年许。癸酉春，重游沪渎，年逾笄，名益盛，高轩过客以不见为耻，选色征声，非凤也，弗乐也。是年秋，忽置酒召所知，掩泣而言曰：「余以一身历花月刼者十载，诲盗诲淫，此间不宜居矣，将归老茅屋，请从此辞。」各赠一小影为别。明日，尽室他徙矣。


　　　　李芸负盛名

同治壬申，大校书李芸者，年齿稍长，凤韵超侪偶。僦屋江宁莫愁湖畔，编竹为篱，泊然雅素，抚琴洗研，晏如也。初未知名，吴门秦钟吾过江访艳，赠之以诗，书于冷金笺，芸粘于围屏，以碧纱笼之，于是名倾白下。惟性极高傲，苟不当意，虽贵客大贾，不纳也。时江左章台，竞尚华靡，芸虽负盛名，独莳花种竹，非文酒之燕不预。有妹曰绿媛，姿容慧丽，较芸尤艳。而善为酒纠，并善诙谐，辞意之间，翩翩有致，兼工箫笛，发声清越，足以怡情，士林称之为双绝，不诬也。


　　　　张少卿色艺冠一时

同治时，张文达公之万自闽浙总督任告终养，奉母夫人居苏州之湖院。文达少年科第，又雅善词翰，兼擅丹青。时吴下名妓有张少卿者，色艺冠一时，尝为花榜状头。文达时召至府第，令奏技，兼以佐莱衣之乐，尝笑谓之曰：「吾与汝皆状元，洵为一时佳话。」偶集《四书》作对赠之曰：「少之时不亦乐乎，卿以下何足算也。」时以为名对。
少卿擅名既盛，所得缠头金无算。有某者，云系江南候补道，瞰其多金，因至苏，盛饰甘辞诱之，遂娶归。无何，偶假小过谪之，闭诸一室而括取其资。少卿单衣出走，复至苏。诸少年闻之，争为醵赀，得数千金，即为营置香巢，宾客之盛，与昔无异。然少卿意终郁郁，未几死。


　　　　陆爱宝楚楚可怜

陆爱宝，苏州阊门外之湖田人，云鬟雾鬓，楚楚可怜。至沪，隶籍金玉堂，为酒纠。同治癸酉冬，堂不戒于火，歌扇舞衫，付之一炬，乃僦居于法租界。一椽风月，半世莺花，思欲择人而事，绝少知音。且在堂时，负带挡赀百数十金，既为祝融所毁，院中姊妹风流云散，衣饰皆以带挡折除。鸨母以其独居无偶，遂偕吕宋人以计篡之去，闭置空屋中。吕宋人者，鸨倚之如左右手，藉以索债取偿者也。爱宝有前时所审客某，具豪侠气，能急人之急，闻耗，遽报总巡捕。总巡捕曰：「是不可为训。」亟破关出之。


　　　　妓为情死

合肥李某赴江宁乡试，刻苦读书，不与诸恶少酒食征逐。刘壮肃公铭传时在宁，尝清晨至各寓觇之，归而叹曰：「莘莘士子，多无大志，红日在窗，尚高卧未起，其余则在钓鱼巷宿妓未归耳。独某某已执笔属文，凝神尽思，误以角黍濡墨中，犹以为入糖盘也。」一日，为友人强拉入曲院，有名妓见而爱之，愿从为小星。某迫于家庭，势不可，然又不能绝之而去，特假宴客，令妓取琵琶度曲。曲半，某起如厕，出门策骏马，飞奔而去，遗书绝之。妓日夕郁郁，竟呕血死。


　　　　香云为徐宗海所眷

香云为光绪初汉皋有名妓，武昌人。媚眼流波，长眉入鬓，慧中秀外，冠绝一时。富商贵介，招妓侑觞者，辄乐就之。以是征歌佐酒，殆无虚日。香云亦身价自高，龌龊浮浪子，视之蔑如也。所与往来者，多名下士，酒阑灯炧，惟事谈诗问字，语不及私。湘阴徐宗海茂才尤与之善，以终身为订，尝曰：「若得负郭田数十亩，环植桑柘，结庐其中，竹篱茅屋，淡泊自甘，妾为蓄蚕织缣，以纳太平之租，暇则茗碗炉香，读书作画，花开月上，陪君小饮，此乐虽神仙不易也。」宗海然之，日夕筹赀，谋为之脱籍。假得同学友三百金，与鸨商，鸨必却取盈，香云乃出私蓄畀之，已有成说。一夕，宗海寓庐不戒于火，一切荡然。香云知之，恚而病。宗海之父得耗，寄书促速归，乃走辞香云，时已病不能起，相见执手，呜咽不作一语。别后十日而死，比宗海至，已葬于北郊矣。宗海特赠沉香木，觅巧匠镌小像，置于小盦，撰长联以挽之。上联云：「试问十九年磨折，却苦谁来？如蜡自煎，如蚕自缚，没奈何罗网频加。曾语予云，君固怜薄命者，忍不一援手耶？呜呼！亦足悲矣。忆昔芙蓉露下，杨柳风前，舌妙吴歈，腰轻楚舞。每值酡颜之醉，常劳玉腕之扶，广寒无此游，会真无此遇，天台无此缘。纵教善病工愁，怜渠憔悴，尚恁地谈心永夜，数尽鸡筹，怎能忘袅袅娉娉齐齐整整。」下联云：「不图三两月欢娱，竟拋侬去，问鱼常杳，问雁常空，料不定琵琶别抱。然为卿计，尔岂昧夙根者，而肯再辱身也。若是，殆其死乎！至今荳蔲香消，蘼芜路断，门犹崔认，楼已秦封。难招红粉之魂，枉堕青衫之泪，少君弗能祷，精卫弗能填，女娲弗能补。但愿降神入梦，与我周旋，更大家稽首慈云，乞还鸳牒，或有个夫夫妇妇，世世生生。」


　　　　徐瑞卿创小双挡

徐瑞卿，沪妓也。蓄雏姬二，年仅十二三，教之歌，既成，名之曰自鸣钟、八音琴，使侍客。每应召，则二雏偕，各歌一曲，谓之小双挡。其后则仅以一雏侑觞矣。


　　　　王翠云丰姿绰约

王翠云，扬州人。其父以贾吴门迁吴，继以忧死，母鬻之章台，遂至沪。时为光绪初，艳名大噪，为此中巨擘。丰姿绰约，性格温和，征歌选舞者多乐就之。一夕，客设席于房，拈阄藏钩，已近酒阑。有客继至，则素与翠云相昵者，亦设席于听事，飞花赌酒，其兴方酣，翠云爰舍房中之客而往就焉。顷之，房中之客屡唤，而云不来，欲行，而云又不送，意颇近于负气者。既撤筵，客散，侍婢规之，意谓待客之道，宜两得其中。云怒呵之，谓渠非出赀与吾落籍者，吾何惜焉。婢喃喃不止，云大怒曰：「我今即不作此生涯，奈我何！」婢见不可劝，悄然自睡。云思之，益忿，潜服紫霞膏而寝。次晨，婢入房视之，于纱幮外见其似裸卧者，婢曰：「早凉如是，可卸却单衫耶？」抚之，则玉体冰矣。


　　　　德仙欺金某

光绪初，鄞人金某至沪，眷妓德仙。德仙籍维扬，意殊落落，异吴中人之缠绵旖旎，盖习与性成也。两月余，买笑钱约银币三百圆，而德仙落寞殊甚，盖以金面麻而黑，貌实不扬故也。尝曰：「人生贵及时行乐，虽金多如季子，亦难甘此面目，与同衾枕。金银我请所固有，嗅之不馨，握之辄冰，何肯以此易彼哉！」
一夕漏三下，金以归途遥远，将寄宿，两有成言。逾时客至，德仙毁前约。金以为见金夫不有躬也，谓德仙曰：「卿能图今夕之欢，以遣良宵风月，中秋节届，当薄具二十金，聊助花粉费。」不允，谓将期诸异日。阅三日，瞰亡而往，则德仙方留客宿。客固美少年，翩翩浊世佳公子也。金相形见绌，因悟德仙奚落之由，急袖金往曰：「今已矣，繁华梦醒矣，除夜度资外，备犒使银币四圆。」旧例，房中仆妇与堂外纪纲，各分其半，德仙悉以给臧获，另嬲金畀以银币四圆。金未应，德仙曰：「尚需与汝索节费耳。」金曰：「汝鸳梦同人，而蝇头逐我，此款已同落花流水，一笔勾销矣。」德仙无言，遽披其颊。沪俗素恶此，谓非吉征，金邀多人与议，德仙匿不与面，鸨请肆筵谢过，乃寝。


　　　　双鸳为吴樵珊所眷

光绪初，沪有名妓双鸳者，肤色黑，而光艳绝人，人谓之墨芙蓉，盖媚猪之俦也。其家在沪之东村，初甚贫，以针黹度日，后为陆媪所见，谓其母曰：「尔家有钱树子，何忧为！」母惑之，因卜居于城，偶遇大贾，骤获不赀。吴樵珊尝狎之，时双鸳已厌风尘，意将择人而事，嘱樵珊至其母家。越数月，樵珊往访，天台路歧，竟迷前踪，乃徘徊久之，惆怅而返。


　　　　林爱官为雍某所眷

林爱官，江宁人，本良家女，幼失怙恃，为其戚所鬻，入青楼。光绪初，为妓于沪，年二十余，风格温重，寡言语，不喜妆饰。与长安雍某遇，一见如故，遂私订终身。雍故翩翩书记也，以力薄，不能为之脱籍。荏苒数年，雍不能离林，林亦不能离雍。雍之友陈某者，素挥霍，悦林之貌，求通燕好，不可，强以鸨母命，林不能却。比入帷，林扃户出刃，向陈长跪而请曰：「妾本薄命，生死不足重轻，所以苟延有待者，以虽隶烟花，尚复贞一、君家拥花围柳，何处不逢佳丽，若必挟制以言欢，则欲污吾身，请污吾刃。」言讫，以刃置妆台，陈哑然曰：「予固知尔之钟情于雍，然彼力薄不济，奈何？」曰：「不济，则以死继之。不然，怀此刃何为者？」陈乃慨然曰：「尔识雍，予岂不识雍哉？」于是启户遽出，乘夜挟雍至林所，出所带金条脱两枚付鸨母，谓之曰：「林不尔向矣，舍女而取金，尔之见机也。如不从，曷观此刃！」鸨母无奈，遂以归雍。


　　　　小玉红如太原公子

小玉红，六合人，转徙扬州。光绪初，年十三，至江宁，慧眼修蛾，天然韶秀，雏发未燥，盘辫插花，丰姿殊韵绝也。两颧微高，而其隽逸之气，如太原公子裼裘而来，自不可掩。又如高秋健鹘，乍得新霜，分外神俊。至其柔腻熨贴，则飞鸟依人，明月入怀，别有一种风致。


　　　　素娟秀色可餐

素娟，海陵人，光绪初之秦淮妓也。声价至高，而性情闲逸。所居临桃叶渡，每日晓妆初罢，手扶纶竿，倚槛垂钓。人见之，如烟笼白芍药，柔荏清艳，殆鲜其伦，有谓其秀色可餐，真得山川灵气者。秦淮灯舫盛时，游女如云，贵家眷属爱素娟婉丽，时招同游，院中人尤羡慕之。


　　　　王宝珠颀立亭亭

王宝珠，钱唐人，幼为父母鬻于江宁王姓家。年十六，丰肌秀骨，两靥微涡，颀立亭亭，有玉树临风之致。曲师导学琵琶，并度曲，意不屑也。所居小楼一角，房栊幽静，贵游文酒之宴，坐无宝珠，不乐也。


　　　　蘅香举止潇洒

蘅香，扬州人，光绪初之秦淮妓也。举止潇洒，落落有大家风。爱作淡妆，无抹脂障袖之习。工度昆曲，意气豪宕，高响遏云。时江宁宴会，以药倦斋为最盛，幕客寓公之逭暑消寒者，均集于此。每集，蘅香必与。惟既与诸名流游，遂高自位置，俯视一切，硕腹贾无从望见颜色。因此所如不合，郁郁不得志，遇有高会，辄以酒浇块垒，一举数十觥。醉后耳热，按拍悲歌，听者至为之掩泪。


　　　　凤仙谈秦淮旧事

光绪初，秦淮有校书曰凤仙者，色艺可人。以忤当道，避难出奔，辗转至杭州，江秋珊、杨桂峯、张初白、汪兰生、朱砚臣诸名流皆眷之，每宴集，辄招以侑酒。癸未十二月十九日为东坡生日，砚臣招同人集于其居之乐山草堂，作消寒第五集，凤仙与焉。秋珊、桂峯与谈秦淮旧事，娓娓不倦，大有天宝宫人之感。秋珊因作三绝句以赠之，诗云：「已过当筵酒十分，忽闻兰麝吐清芬。好花先献东坡佛，不是朝云即暮云。」「风前弱柳鬬腰肢，正值盈盈十五时。妾是桐花郎是凤，江东罗隐漫题诗。」「何处乌衣认画梁，一双幺鸟喜收香。坐中尚有江南客，曾识当年哈意娘。」【哈意珠为咸丰时秦淮妓院八仙之一，秋珊、桂峯皆曾见之。秋珊，旌德人，桂峯，上元人，故曰江南客也。】


　　　　李如兰为三人所眷

秦淮有名妓李如兰者，扬州产也，美而艳，慧而辩，与吴志甫善。吴以富著称，未半载，缠头之费所耗不赀，日必过之，每设宴，则必偕其友孙纯伯往。孙貌美年少，不一月，李与之昵矣。孙之中表兄周玉如者，富家儿也，与吴亦相识，慕李名，一日，丐孙挈之往，李亦倾心焉。自是而李之妆阁，恒有吴、孙、周三人之踪迹。然李之室多，客至，每异其室，不谋面也。
久而为吴所知，欲诇之。一日，往候于门，则孙至，吴乃出而觅周，遇焉。三人者乃相将入室，坐定，吴语之曰：「吾辈皆相知，独乐不如众乐也。今将置酒，且痛饮，赏心乐事，诚无逾于此也。」孙、周唯唯而已。日晡，乃命酌，三人入席，各据一方，上吴，左孙，右周，而李坐于下。酒数巡，吴语李曰：「吾三人皆为卿之莫逆交，彼此爱情，孰为最？」李目吴而大笑曰：「君。」李言时，潜于案下以左足蹴孙，右足蹴周。至是而吴意谓君之一字，脱口而出，不假思索，诚中形外，自必属意于我矣，孙、周各受其足之蹴，则亦自以为为其所钟情者也。


　　　　双凤愿许某收尸

双凤，如皋娼也，于许某有委身之誓。许贫，假母时婪索之，不能如其欲，过从遂疏。假母既怒，不悦他客，时笞苦之，凤竟以被虐死。将绝，泣曰：「收我者许也。」范肯堂、张季直、朱曼君乃哀之而为之诗。


　　　　傅二宝属意杨某

苏妓傅二宝，光绪时名噪甚。太仓杨孝廉，翩翩美少年也，与有啮臂盟。而归安富人某亦艳其貌，将纳为簉室，已与其假母议约矣。而二宝意属杨，询之，则曰：「彼少年登科，必易显达，可为终身之托也。」乃截发贻之，以矢不二。某至是而自恨未举于乡也，思有以敌之，乃出钜资助赈，得奖举人，并得京卿衔。于是讼杨于公庭，对簿时，杨袖二宝发出以为证，而二宝竟言其诬，某乃载二宝以归。


　　　　婢三嫁而终于娼

马玉山中丞丕瑶以多姬妾为言官所劾，奉旨派粤督某查办。时马已薨，某乘行吊之便，以姬妾几人询诸马子。马子知关系参案，诡词对曰：「先君晚年多病，须人伺应，故侍婢略多，其备姬妾之列者，不过二三人。」某即据以覆奏。马子旋亦择其新纳年少者悉放之。中有粤籍一人，貌最妖冶，为属员某所献。此女初本某富翁家婢，纳为妾，不数月，富翁死，再嫁著名花旦鲜花发，【鲜花发者，名发，广西宣化县人，故绰号宣化发，后以其貌艳如花，音近而讹，乃呼为鲜花发。】仅半载，鲜花发又死，适马有纳妾意，乃购之，饰为室女以进，马惑焉。不一年，马薨，女被放，依母而居，仍欲择人而事。蹉跎数年，乃堕入乐籍。或云，竟抑郁死矣。


　　　　李佩兰苛于选客

李佩兰为沪妓，名噪一时，而苛于选客，独与上海令莫祥芝之长子善，订终身，慑于家法，将有待也。会有势豪欲夺之，佩兰惧，促其请于父，不许，旋以染疫歾。祥芝闻人言，疑其为相思死也，迁怒佩兰，曰：「不肖子之死，妖姬实致之。」召佩兰至，诘之曰：「汝欲嫁吾子，诚耶？」曰：「诚。」曰：「吾子今死矣，若果诚，当即居此，为服三年之丧。」佩兰诺，即日持服，居苫块，俨然未亡人也。祥芝使人试调之，严厉不可近。既三年，逐之出，乃重理旧业。


　　　　吴莼香色艺兼胜

沪妓吴莼香色艺兼胜，以尝为春江花榜之状元，而名益噪。粤之富商某欲以娶状元夸于人，将纳之。莼香雅不愿，要之曰：「如必娶我，当以冠帔彩舆相迓。」某诺之。嫁之日，所识之客咸集妆阁，置酒为贺，曰：「送状元下嫁也。」不久即下堂，重理故业，然亦自是而能操粤语，粤人遂趋之若骛。晚年蓄二雏，曰静兰，曰小香。静兰旋适人。未几，小香叛莼香，自蓄一雏，曰小桂芬，貌殊寝，而以技着。


　　　　李三三美而艳

李三三，本姓金，杭州世家女，美而艳。父宦苏。父亡，恒从其母乘灯船，挟妓出游，或设席于家，召妓侑酒。三三濡染既久，于妓之行止弹唱，皆习能之。未几，母率之至沪，寓大亨客栈。栈与妓寮邻，遂与妓时相过从。亡何，资斧乏绝，母女相对愁叹。妓有察其隐者，讽令倚门。三三为母所迫，从之。未几，名大噪，有作三三词六十章以提倡之者，车马盈门，如在山阴道上矣。杭之族人知其事，驰书戒其母，令速归。母乃为三三变姓名，曰张蕴玉，徙居以掩饰之，而覆书于族人，强致辨白。未几而又为族人侦知，专使至沪，迫之返。而母已乐此不疲，置不顾，曰：「彼奈我何！」族人不得已，控于会审公廨。时谳员为陈宝蕖，金之戚也，亦怒，提母女到案，判族人领三三去。母又谓无面目回故乡，不如就沪择壻，旋以六千金鬻之于石子山明府为妾。
时石方权永嘉令，三三从之往。而其母虽获巨资，滥博无度，未几，尽负去，乃奔永嘉，谋于三三，唆使复出。三三不可，则以死要之。三三曰：「去无词，奈何？」母曰：「是有策，汝而颠也，彼岂尚留汝耶？」三三曰：「奈何吾不颠？」母曰：「是可伪为也。」三三自是乃佯颠。石初耐之，一日，石方会客，三三裸体奔客座，石曰：「是不可留矣。」乃遣之。母遂偕之至沪，假寓周某家，几三月，谋复出。事为石之友金某所闻，飞书告之，石大怒。会其母病死，而周索三月宿膳之费数千金，石几无以为计。其友刘松山，维忠之子也，闻之，曰：「是不难，吾当力任之。」乃言于维忠，刦周以威，仅犒以数十金，俾石挈以去。三三至是遂终为石所有。


　　　　左红玉享盛名

左红玉为粤产，老举也。自改隶苏籍，即适金氏。以不安于室，下堂去，理旧业。旋适浙人许某，生子矣。既而又下堂。旋又至沪，复悬牌应客，恒至北益泰书场奏技，遇刘永福。刘方自越南归，闻其能操粤语也，大悦，点百曲，自是遂享盛名。未几而为人所窘，祝发为尼。其重堕乐籍时，许氏所生之子年十六七矣，恒至其室，红玉辄留之饭，抚摩怜惜，俨然母子也。


　　　　陆月舫为王紫诠所眷

光绪丙戌，沪妓有陆月舫者，居福州路尚仁里，以色艺着，车马盈门。吴县王紫诠布衣韬亦昵之，曾约同眷月舫者八人置酒其家，令月舫侍座，谓之同靴团拜。同靴者，京师相识之友同昵一伶者之称谓，此沿之也。


　　　　万人迷工内媚

万人迷者，光绪中叶京师之名妓也，佚其名。初为某副都统婢，与仆私通，事觉，并逐之。万语仆曰：「尔我当自审所处，坐食，僵死矣。闻南城妓院有百顺班者，其掌班甚良善，将往依之。」语毕，即驱车自投，鬻身于百顺，得价四百金，出百金与仆，曰：「以此为诀。」以三百金饰妆阁，购衾枕，陈设华丽。数日，名大噪，虽貌不惊人而工内媚术，且英采焕发，神于肆应，是以见者眼热，昵者心醉也。内务府郎中海某，以昵万，倾其家。会岁终，索逋者麕集，海匿于万所，万语之曰：「吾前言以身事君，君见容否？如诺我，今日即返君宅，债事当为君了之。」海大喜，万即代海出千金，交鸨。返宅，出金，料量债事毕，以其余购田宅，数年，富倍于昔矣。其后丁修甫曾作《万人迷》诗云：「打是欢喜骂是爱，万人心迷无定在。情人眼里出西施，尤物动人少年戒。拳民恃法如着魔，迷而不悟可奈何！万人同归极乐国，非女戎亦倾山河，先机谁早惊南柯？」诗盖作于庚子拳乱后也。


　　　　小苹果为陈曾佑所眷

京妓疲于见客，一小时或至数十次，往来蹀躞无已时。若遇贩竖走卒，一言不当，即搥案大骂，捣毁器具。小苹果极负盛名，客之问名者踵相接。时陈曾佑眷之笃，尝十余日不出，一挥数千金。一日，苹果语陈曰：「吾爱我甚，不敢忘。但君日踞我妆阁，令新旧客来者皆负气狂骂，为君受屈者屡矣。君幸怜我。」陈会意，自是不敢逐日至，即至，亦不复久坐，曰：「恐累吾苹卿也。」


　　　　金小宝有吴娘本色

光绪中叶，上海名妓有所谓四大金刚者，曰林黛玉，曰陆兰芬，曰金小宝，曰张书玉，盖继如来三宝之吴新宝、黄银宝、何双宝而起者也。金，名粟，为吴娘，曾居阊门下塘，手足柔纤，肌肤莹腻，风韵体态，雅近上流。若其酬答敏慧，虽文士，靡有加也。旋徙沪，负一时盛名，而绝无叫嚣隳突之习，固犹是吴娘本色也。后适马氏。未几，挈厚资下堂去。有两客争饵之，互致谤语，小宝左右之，不知所可。已而回苏，言将入校肄业。又未几，重至沪，罗致旧客，设博场，役一俊仆，名之曰同胞。


　　　　林黛玉为曲中祭酒

上海妓女林黛玉，松江产也。光绪中叶之坊曲中，推为祭酒。所与往还者，多硕腹贾一流人物。然其人风流放诞，雄才大略，颇有历史上名妓风概。某岁，郑叔问、沈砚传、张子苾、易实甫诸人一时同集于沪，皆当时盛流，才名倾动一世者也。忽一日，尽为林所罗致，扃诸楼，所以供张之者甚盛，酒肴衾枕，皆极上品。林有暇，辄与诸人纵谈，嬉笑怒骂，无所不至，第不及乱耳。室中琴书笔砚，位置楚楚，皆极精物。林出，则诸人者姑假以自娱，而独不许出门一步，恐其遁也，则尽收其履而鐍诸箧。某尝窃得侍婢拖履一双，急曳之而逃。甫下楼，为林所知，追而牵以返。竟一月欢，始纵之出。叔问尝为朱古微言之，谓诗酒之乐，盖无过于此时也。然究不知林之此举，果何所为而发。或谓林于当代人物，无不以土芥视之，喜则与昵，怒则挥之使去，生平所昵达官、巨贾与夫面首之伦，不可胜数，独未尝一领略名士风味，故为此狡狯，亦西人好辟新殖民地之意耳。
林屡适人而屡下堂，所嫁者不可以数计。其自称适人曰浴。盖举止豪迈，易负巨债，至无可弥缝之时，即以适人为避地之计，使代偿其负。已而不安于室，出理旧业。及逋负又多而不得偿，乃复作前计。此所以谓之浴，盖自谓得水而污垢悉去也。


　　　　陆兰芬之荣哀

陆兰芬为苏州赵氏女，本曰胡月娥，旋徙沪。秀色可餐，天然妩媚，西人曾摄其影，寄归本国，称之为支那美妇人。性静穆，喜雅淡，风雅士多就之。所居为福州路西俗称胡家宅之西式房屋。尝以初度称觞，佣巡警守门，往祝者咸衣礼服，乘马车，翎顶辉煌，周旋揖让。其子甫五六龄，亦戴晶顶，披蟒袍，而迎送于庭中。其殁也，所欢王某为之发丧，于讣文丧牌，均署曰先室陆宜人。生荣死哀，一妓也而兼之矣。


　　　　陆昭容自炫

与胡宝玉同时著称之沪妓，有陆昭容，后适王某，高车驷马，常日出游，路人皆目逆而送之。然其初之行事，类似野鸡妓女，盖尝至福州路之华众会品茗自炫，藉以延揽游客也。


　　　　顿金兰言家世

江宁教坊之乐户，有明初没入教坊者，顿、脱诸姓是也，至本朝犹未脱籍。王文简公诗所谓「旧院风流数顿杨，梨园往事泪沾裳。樽前白发谈天宝，零落人间脱十娘」者是也。光绪丁酉，皇甫鹏九在金陵，尝作冶游，有妓曰顿金兰者，为言其家世颇悉。


　　　　袁忠节以红颜为知己

桐庐袁忠节公昶尝观察芜湖，光绪甲午，张文襄督两江，一日，特召忠节至节署，留十数日。僚友迭邀为秦淮之游，妓之献酬款曲，习以为常，忠节不知也。偶值明眸一顾，便大喜，以为倾城悦名士，谓之红颜知己。遂出千金为之脱籍，载归芜湖，日扃之小室中。虑薛夫人见逼，以亲兵守其户，行部，则以匙交门生歙县汪某掌之。薛夫人向汪索钥，汪持不可，薛夫人径往扭锁，汪当门大呼曰：「某在此，非老师，不许入！」


　　　　林宛宛为陈大器所眷

王无为曰，闽西门有湖曰西湖，湖中画舫多如鲫，舫妓十九皆曲蹄奴种，多秀美，而林宛宛尤娟好，年十五六，丰容盛鬋，见者艳之。光绪戊戌，城中魁辅里有陈珩字大器者，其父，巨绅也。年二十许，稍能文，丰采翩翩，相见欢甚，爱好逾伉俪，议嫁娶，然格于俗，曲蹄不能与平民通婚姻。而宛母方倚之为钱树子，尤非多金不售。大器家久索，莫能办，议久莫决，谋偕遁，行有日矣，大器忽告宛曰：「老父暮景，子亡，益伤，将奈何？」宛泣曰：「微君言，吾几忘之。吾虽操贱业，母子爱亦犹人，背母与所欢亡，谓我何心。」语已，泣数行下。大器慰之，若无闻。少焉，哭益纵，问故，不答。大器誓不娶，宛曰：「信乎？」大器曰：「欢情方洽，生死皆甘。」宛曰：「爱弛宠衰，悠悠行路，盟不足寒也。」大器曰：「如之何而可？」宛曰：「此未易言。诚能不贰，勿御女也。」大器曰：「然则虑二三耳。请迹吾行，朝秦暮楚，则休也，否则姑待吾发迹。」宛破涕为笑，乃绸缪缱绻，欢倍曩时，由是往来益审。
越三月，值夏日，大器诣宛。宛方侑觞，久不出，使促，乃出，然凭栏不语。大器笑曰：「何相怒，得勿遇佳客？」徐复曰：「湖中芙蕖何似颜色？」宛他顾曰：「命薄而已，色则未也。」大器曰：「怨乎？」宛曰：「命不犹人，将谁怨！」大器曰：「然则曷少安。」宛曰：「小住亦适，固将安也。」大器颇愕，强笑曰：「吾知罪矣。昨言晨来，今且午。」宛微哂曰：「午，庸何伤，何不信？」大器曰：「责不既过乎？」宛曰：「虽病不病，吾旡间矣。」大器谢且慰，宛嫣然曰：「吾已释矣，然将有问，奴亦犹人乎？」大器曰：「等耳。」宛曰：「或恐未然。曲蹄良弗贵，齐民耻与齿，况绅耶？」大器曰：「何出此言？」宛凄然曰：「顷君友论贵贱，奴种弗侪，吾出此言，不亦宜乎？」大器曰：「吾宁为此腐心之言？」宛笑：「休矣，行且自濯。」大器曰：「若之何而濯？」宛曰：「决斯可矣。」大器曰：「何谓决？」宛曰：「必也。」大器不敢复诘，怏怏归。
宛夜见梦于大器曰：「负君盟矣。虽然，生且娼，不如归，辱相爱，走相别。」大器曰：「将奚适？」宛笑曰：「靡有宁居，何烦相问。」大器悲不自胜，握手固请，宛泣曰：「君归我，则告，否将终密。」大器诺之。曰：「实告君，行将焉往，适君家耳。」语已，自入厅事。呼之，不答。惊寤，知为梦，异之。亟往访，宛溺水死矣。抚尸大恸，尸忽张目视且笑。意其苏也，守竟日，无异，乃殓。及归家，闻室有哭声，聆为宛，入室，声遂寂。乃请于父，归其柩，葬祖茔侧，且置主焉。


　　　　黄云仙双眸尤媚

黄云仙，天津人，七岁，典于汤伯述观察家为婢，约十年赎回。至十四岁，其父母持原价往赎，汤以未满年，不许。其父哀乞曰：「十年之约，固不敢负，奈吾女幼字舆夫某甲，今甲已诹吉矣。」汤素知津俗，有女已字人，先令为娼数年而后遗嫁，母家可藉沾润，非徒为奁资计，其夫亦有知之而不过问者，因戒之曰：「若女果嫁，吾不计年，姑从若请。设诡词诳我，而因以卖娼，为我侦知，必严惩。」其父诺，云仙遂得归。
未几，入娼寮，即有客为之梳栊。云仙色绝丽，双眸尤媚，人皆称之曰七姑娘。时丁紫垣大令以其兄欲纳妾，物色风尘，见云仙，诧曰：「余阅人多矣，未见有此丽质，北地胭脂，果胜南朝金粉乎？」乃属友某为之作合。初所望不奢，后其母询知欲娶之者为南人，遽十倍其值，居为奇货，议遂不谐。
一夕，某晤汤于酒楼，告以云仙之貌，汤立招之。云仙知汤在坐，诡云回家，辞不至。越日往访，迁矣。旋为某侦知，询以前夕何不至，云仙曰：「君识汤乎？余不欲见之，此后幸勿以余之踪迹告。」诘之，终不言。某以其言告汤，汤曰：「是殆余前所典之婢欤？」详述其貌，果合。光绪庚子，拳匪乱后，联军驻天津，恐妓之患梅毒也，设局验之，云仙累绝而苏，深以为耻，不数日，从一贾人去。


　　　　杨氏卖娼异国

杨氏女，顺天人，侨居广州，色美而足纤，幼聪慧，善文翰。尝从其兄习武艺，所用铜练二，右手重九斤，左手重八斤，尝持之以舞。解音乐，能捶洋琴，口诵曹一士「仁亲以为宝」文，颇合节奏。及笄，矢志不嫁，父母以钟爱故，许之。析产所得，视诸兄并，从以四婢，异屋而别居。
某富人女好作男装，一日，与女遇于某园，谈次甚洽，自是实时相过从。尝偕女泛舟珠江，招花旦某侑酒，旋与通。无赖子某艳其色，挑之，不从，拳之，应手而倒，诸恶少遂不敢近。乃狂游无度，斥产供用。久之，金尽。时父母皆物故，诸兄薄其行，无拯之者。贫不能自存，乃鬻身为妓，居南关增沙广惠客栈。
会有某甲者，富而啬，一日，与遇，为之脱籍，以六千金购屋于十六浦，居之。其性豪侈，用常不给，时蓄去志。居一年，见甲之悭吝益甚，设计与博，甲屡负，积逋至万金。而女每次罢博，即令甲以所负之数登载簿籍，将持之以为他日索还之地，甲不知也。惑其承事之谨，益嬖之。日嬲甲游香港，先令人往赁某旅馆。既至，见厅事太广，令栈伙购湖绉数匹以围之。栈伙以绿色者进，弗悦，别购绯红者，而以绿绉分赠各伙。
不数月，女遂有外遇。甲大忿，控之英官，女侃侃对簿，求断离，并呈甲所书赌欠簿册。旋有人劝甲偿金而纵之去，乃如数与之。
女旋往安南，入牌馆，为知客。有土豪负馆友债，不偿，女与馆友昵，忿之，为殴土豪，几毙。然女以是故，知犯众怒，乃返港赁屋，与美少年某私，因得恣所用。比至困乏，乃约同赴南洋，时光绪丙戌也。而某少年者，实鬻之于红霞，【地名，属穆拉油，距新加坡二日程，为妓者有入无出。】使为妓。女见狎客之非其偶也，日夕求死。鸨母颇怜之，谓予弗强汝接客，第勿在予家死，当鬻汝于庇能，【英之属地。】以俾予得汝身价，女允之。既至庇，媒家遂得善价。庇有官署，乃保护妇女者，居民称为新审。女往吁，求从良，竟得请。自是旅居庇，卖淫者二年。
戊子，女归港，寓石街某号二楼。二婢亚微、亚静，感其向日还以身契之义，遂相约不嫁，连袂事之，仍为夜度娘。旋嫁某商为小妻，即居二号楼。而大妇知之，奔往谴责。女颇以礼事主妇，而大妇欲削其鼻，女乃殴之，大妇伤。某商至是亦恚，令大妇回家养疴，弃女。女亦自愿离异，因下堂，仍操旧业。旋识文士某，某固贫，日久而不给于用，遂绝迹。
女自是独处无俚，吸鸦片自遣，益贫，婢亦辞去，赖度曲以自给，一曲资三角。未几，港官下令逐流娼，乃回广州。以淫荡不礼于兄，因至雅荷塘盲婆家，为弦索手。以盗盲婆物，发觉，被逐。至是衣食俱绝，乃持歌板至谷阜花舫，伺客筵将散，在船头度曲，其声凄楚。旋得病。辛丑八月初五日死于厕，葬之义冢。无何，某至广州，闻女死，哀之，访丛葬地，得之，为植碑，题曰恨冢。


　　　　秋玉蟾卖娼异国

我国人之商于日本神户者，所居为南京町，其地无女闾。光绪壬寅，忽有闽妓秋玉蟾者至，僦屋而居，以卖淫为业。时年甫十九，美而艳，发可鉴人，效倭妆，梳高髻，并以善歌闻，且凡琵琶、月琴、木琴、胡琴、风琴以及笙箫笛板、钲鼓铙钹，靡不精。以是为日本人所赏，应召奏技，所获缠头资，三倍于日本艺妓，夜度资须日金二百圆，月入殊钜。然悉以贻其所欢日人某，不自享也。
玉蟾本左氏女，父母殁时，年仅十二，喜习音乐，为戚某所略卖。自入京师，隶乐籍，技益精。十六，转徙至沪，名大噪，宾客纷沓，而日本人亦有眷之者。久之，与日本一不名一钱之浪人某昵。会有富家小欲纳玉蟾为簉室者，乃索富家子巨金以与某，而却其请。富家子大怒，与之绝，播其事于人，由是狎客咸裹足，负债累累。计无所出，遂从某至神户，为所迫，理旧业。某坐享其所入，偶拂意，辄鞭棰随之。数年，拥巨资矣。旋病肺，不能应客，某遂席卷其所有而去。华侨亦怒其贻祖国耻也，弗之恤。未几，以病死。


　　　　洪奶奶与妇女昵

沪妓有洪奶奶者，佚其名，居公共租界之恩庆里，为海上八怪之一。客有张某者与之昵，面首也。初订交，即流连经旬，不使归。张之父，短衣而秃帽者也，闻之，往叩其门，拘之去。然洪之怪不在此，所狎之男子绝少，而妇女喜与之昵，俗所谓磨镜党者是也，洪为之魁。两女相爱，较男女之狎媟为甚，因妬而争之事时有之，且或以性命相搏，乃由洪为之判断，党员唯唯从命，不敢违。
有妓曰金赛玉者，适人矣，与洪有同病，遂挟巨资出，易姓曰陈，居九江里。与洪衡宇相望，为洪所惑，尽丧其资斧，几不能自存。洪之服御奢靡，挥霍甚豪，固皆取给于所欢之妇女，而得于陈者尤多也。
与洪昵者，初仅为北里中人，久之而巨室之妾女亦纷纷入其党，自是而即视男子为厌物矣。有花筱红者，初亦妓也，美而艳，名大噪，嫁万某为妾，颇相安。未几，即有人为之介绍，与洪为莫逆交，时诞子未弥月也，遂以此得病而死。


　　　　林秀珠笑容可掬

沪妓之后于四大金刚而崛起者，有一人曰阿弥陀佛，以其面团团而笑容可掬也，故名，实为北产之林秀珠。初在天津，依南班之鸨妇阿桂，因被挈至苏。稍长，仍至津。光绪庚子，以拳乱徙沪，善歌，工应对，达官贵人多昵之。


　　　　小林宝珠之荣哀

小林宝珠，沪妓也。貌不甚扬，以歌胜，客趋之若骛。侍酒之局，日以百计，每至即歌，歌已即去，时有拈「曲终人不见」之句以赠之者。用是博缠头无算，臂钏累累然，肘为之不曲，衣一日十数易。光绪壬寅夏，染时疫，暴亡。临危，犹高歌《目莲救母》一折。既歾，鸨为之市槥，而客有以楠木所制者赠之。未几，又一客以一具至。及发引，则有「诰封宜人」「晋封恭人」等衔牌导之以行。


　　　　张纯卿私通圉人

张纯卿，沪妓也，独以淫着，时人呼之曰九花娘。妓之私通圉人，实自纯卿始。卒以骄奢淫佚之故，逋巨债，无所偿，奔天津，不知所终。


　　　　李苹香楚楚可观

沪妓李苹香者，当涂人，实为黄钺之裔。尝从其父宦松江，继而居嘉善。貌楚楚可观，能作小诗。适刘氏。有潘某与之私，被挈至沪，初为野鸡，旋擢幺二，晋长三，名曰金莲。后又嫁人复出，则并姓而易之，为谢文漪矣。其以苹香著名时，达官名士争趋之，颇为某封翁所赏，封翁之子孙亦有往来，尤与其孙昵。事为封翁之眷所闻，召之往，罚令长跽谢过，大狼狈。既出，语人曰：「吾为妓，顾我者皆客也。彼自陷于聚麀而责我，我岂能于客之来者，先索观三代履历而后延之耶？」


　　　　杨妃榻肥白如瓠

沪有鸨曰杨妃榻者，为粤寇洪仁玕宠姬杨淑真之女，咳名曰亚珍。仁玕死，从淑真遁，辗转至沪。淑真初本为妓，至是，遂重理旧业，亚珍亦随之应客，以肥白如瓠，人遂以杨妃榻称之。未几，亚珍挟之以游津，稍稍积金资，蓄养女雪香、三宝，复姓为洪。寻又还沪，以虐养女案被人告讦，乃遁而之杭。


　　　　傅彩云久着艳名

有傅彩云者，久着艳名，一曰曹梦兰，苏州名妓也。年十三，依姊居沪。吴县洪文卿侍郎钧初得大魁，衔恤归，一见悦之，以重金置为簉室，待年于外。祥琴始调，金屋斯启，携至都下，宠以专房。文卿持节使英，万里鲸天，鸳鸯并载。既至英，六珈象服，俨然敌体。英女主维多利亚年垂八十，雄长欧洲，尊无与并，彩出入椒风，独与抗礼。维多利亚尝偕其并坐照像，时论奇之。文卿代归，从古京邸，与小奴阿福奸，生一女，文卿逐福留彩，寖与疏隔。俄而文园消渴，竟夭天年。彩故与他仆私，至是遂为夫妇。居无何，私蓄略尽，所欢亦殂，仍返沪，为卖笑计，改名曰赛金花。苏人公檄逐之，转至津门。虽年逾三十，而艳名不减畴昔。未几南下，复张艳帜于沪。
光绪庚子重入都，筑香巢于陕西巷，昵八国联军统帅德人瓦德西。瓦欲肆残杀，宛转陈说，保全至多。性俊爽，客至，掀帘出，神光四射。其装束日必数易，有见之者，谓此一赛金花，彼亦一赛金花也。出必以马，见者称之为赛二爷。京师经庚子之乱，娼业大衰，乃集羣鸨，为之手疏章程，斟酌社会情状行之。其所居与谢珊珊望衡对宇，一时亲贵，趋之如骛。尝蓄雏妓六，中有名蝶芬者，花娇月媚，尤杰出，内务府某特爱之，暇辄往访，缠头之资不靳也。彩知其意，迫使度夜。蝶以齿穉哀免，不允，数凌虐之，鞭笞无完肤。不堪其毒，遂仰药死。乃裸而裹以芦席，瘗后院隙地，贿左右，无敢言者。某至，闻其死，伤悼不已。询之同辈，大疑，乃续识一雏妓，使之烧阿芙蓉，以言餂之，得端倪，即驱车返。次日，使仆报五城公所。时掌中城者为丁之栻，率番役往掘尸身，验之，鳞伤徧体，怒甚，乃将彩带案，送刑部，于是琅珰枷锁，俯首而入犴狴矣。后有大力者出，为之极力运动，刑部定谳，谓蝶之死实自尽，彩递回原籍而已。
先是，文卿未第时，为人司书记，居烟台，与妓爱珠有囓臂盟。比再至，已魁天下，遽与珠绝。珠冤痛累月，竟不知所终。过市门者，指状元之第曰：「得非霍小玉冥报李十郎乎？」
光绪己亥，樊云门方伯作《彩云曲》云：「姑苏男子多美人，姑苏女子如琼英．水上桃花知性格，湖中秋藕比聪明．自从西子湖船往，女贞尽化垂杨树．可怜宰相尚吴绵，何论红红兼素素．山塘女伴访春申，名字偷来五色云．楼上玉人吹玉管，渡头桃叶倚桃根．约略鸦鬟十三四，未遣金刀破瓜字．歌舞常先菊部头，钗梳早入妆楼记．北门学士素衣人，蹔踏毯场访玉真．直为丽华轻故剑，况兼苏小是乡亲．海棠聘后寒梅喜，待年居外明诗礼．两见泷冈墓草青，鸳鸯弦上春风起．画鹢东乘海上潮，凤凰城里并吹箫．安排银鹿娱迟暮，打叠金貂护早朝．深宫欲得皇华使，才地容斋最清异．梦入天骄帐殿游，阏氏含笑听和议．博望仙槎万里通，霓旌难得彩莺同．词赋环球如绣虎，钗钿横海照惊鸿．女君维亚乔松寿，夫人城阙花如绣．河上蛟龙尽外孙，房中鹦鹉称天后．使节西来娄奉春，锦车冯嫽亦倾城．冕旒七毳瞻繁露，盘敦双龙赠宝星．双成雅得西王意，出入椒庭整琼佩．妃主青禽时往来，初三下九同游戏．妆束潜随夷俗更，语言总爱吴桂媚．侍食偏能餍海鲜，书报亦解翻英字．凤纸宣来镜殿寒，玻璃取影御床宽．谁知坤媪山河貌，祇与杨枝一例看．三年海外双飞俊，还朝未几相如病．香息常教韩寿闻，花头每与秦宫并．春光漏泄柳条轻，郎主空嗔梁王揣．祇许大夫驱便了，不教琴客别宜城．从此罗帷怨进索，云蓝小袖知谁托．红闺何日放金鸡，玉貌一春锁铜雀．云雨巫山枉见猜，楚襄无意近阳台．拥衾总怨金龟壻，连臂犹歌赤凤来．玉棺画下新宫启，转盼王郎长已矣．春风肯坠绿珠楼，香径还思苎萝水．一点双星照玉台，樵青婉娈渔僮美．繐帷尚挂郁金堂，飞去玳梁双燕子．那知薄命不犹人，御叔子南后先死。蓬巷难栽北里花，明珠忍换长安米。身是轻云再出山，琼枝又落平康里。绮罗丛里脱青衣，翡翠巢边梦朱邸。章台依旧柳毵毵，琴操禅心未许参。杏子衫痕学宫样，枇杷门牓换冰衔。吁嗟乎，情天从古多缘业，旧事烟台那可说。微时菅蒯得恩怜，贵后萱芳成弃掷。怨曲争传紫玉钗，春游未遇黄衫客。君既负人人负君，散灰扃户知何益。歌曲休歌金缕衣，买花休买马塍枝。彩云易散琉璃脆，此是香山悟道诗。」


　　　　玉芙为苏某所眷

光绪壬寅、癸卯间，京师名妓最著名者为三芙蓉，银芙、玉芙、金芙是也。苏某眷玉芙，既出都，耿耿不忘。越三载重至，玉芙殒矣。或语苏曰：「某肆有玉芙亵衣，君出银币二十圆购之，葬陶然亭香冢侧，勒碑记其事，亦佳话也。」苏然之，奔走数日，无所得。有语苏者曰：「某君言妄也，岂有亵衣而列肆出卖乎？」苏乃止。


　　　　金菊仙为吴彦复所眷

彭香云，武进人，稍长，游沪，着声北里，当时所传金菊仙者是也。所居为层楼，出则驱骏马，拥幰车，揽辔绝街衢，访贤豪不得。久之，得庐江吴公子。
公子名保初，字彦复，武壮公长庆仲子也。光绪乙巳夏五月，大燕诸名士于沪上之酒楼，闻菊仙名，招之。座客争索曲，菊仙哀歌激楚，乃咯血。翼日，病大作，门巷萧条，而彦复至，悯之，奔走求医。病愈，菊仙键户谢客，独约彦复为清谭，语及家国状，菊仙辄流涕，如是者半月。
海上名姬夙重身价，有私适客者，院中人或嗾父母讼诸官。菊仙忧之，阴牒长官，杜其变，左右及彦复皆不知也。一日，屏人白其志，彦复叹曰：「吾妻悍，不克归，旅居惧弗给，子其能处此耶？」菊仙嫣然不复道。当是时，菊仙年已二十四，海上两巨公争出万金求菊仙，菊仙笑曰：「吾所欲者，大丈夫耳，乌用此巨金！」一日，偕彦复出，饮酣，从谷请曰：「君客况，妾所知，今方六月，客逋妾金已数千，至八月，且万，请以此益君。」彦复笑曰：「吾所欲者知己耳，他奚爱焉！」菊仙毅然曰：「君若此，复何待！」竟同车归，客逋置弗顾，时六月六日也。彦复自为《天贶因缘记》纪其事。
菊仙既嫁，复彭氏，更名嫣。彦复以书法篆刻授之，自是嫣名遂播公卿间。而彦复贫益甚，海内人士被武壮泽，无过问者，嫣之囊装罄矣。久之，彦复走天津，怏怏不乐，自署曰癯公，嫣则旦夕歌笑慰解之。居三年，貌益泽，尝曰：「吾得嫣，始知天壤间有生人之乐。」已而彦复病，嫣割臂肉疗之。陈伯严尝赠彦复以诗云：「酸儒不值一文钱，来访癯公涨海边。执袂擎杯无杂语，喜心和泪说彭嫣。彭嫣不独怜才耳，谁识彭嫣万刼心。吾友堂堂终付汝，弥天四海为沉吟。」


　　　　陈某设妓寮

京师桐花庄等班房屋，为户部书吏陈某旧产。某既尽售其旧业，渐贫窘，乃自设妓寮，沾溉夜度资余润以餬口，蕴香小班是也。


　　　　胡宝玉久着艳名

胡宝玉为沪妓之久着艳名者，本姓潘，小镜子外嬖之女。小镜子以咸丰癸丑从刘丽川戕官据沪城被诛者也。宝玉美而艳，善修饰。其为妓时，初曰林黛玉，尝嫁甬人杨四，未几下堂，乃易姓名，旋游岭南。及归，则置红木几案于室，遂为北里之倡。
是时，达官富商、王孙公子皆趋之若骛。客之豪者，为蔡菉卿、梅道钦、杨子京、宋子蕴、李桂泉、孙葵石、李颂芬诸人，而宝玉犹以为未足，乃时挟咸水妹驱车出游，从习英语，更效咸水妹之额发下覆。语成，遂别辟一西式器具之室，以研究外交，碧眼黄髯儿时或盈座矣。
又久之而与伶人游，如杨月楼，如黄月山，皆莫逆交也，而尤与侯俊山昵。亡何，俊山还都，宝玉思之不置，乃北走京师以就之。既而俊三不堪其嬲，遽疏之，始踉跄南下，仍返沪，理旧业。或曰，宝玉素与武旦黑儿善，黑儿往析津，即附汽船往访之。既抵津门，众客皆纷纷挈具而去，宝玉独从容栉发，细匀铅黄，妆竟，循梯而登，倚舵遥望，若有所俟。逮至日昃，意中人始策蹇而来，乃匆匆雇肩舆以俱去。旋即回沪。
宝玉既返沪，狎客之多，不减于昔。日夕伺客，则环视座中，择其最能挥霍者，独与之厚。一旦取盈，即舍之，别择一客，亦如是，而随手辄尽。盖挹彼注兹，皆为年少貌都者所分得者也。潮州人郭绥之尤为所嬖，被锢于室者年余。无锡张某，亦其一也。又有某学徒者，尝至其家，置酒宴客。宝玉疑其为窭人子，密询座客，其年俸固不及钱十缗。宝玉曰：「彼何作此豪华？」客曰：「慕卿而至耳。」席终，学徒置下脚费四金于几，宝玉遽纳还之，曰：「子宜留以自用，此间非善地，不宜至也。」
光绪丙午春，宝玉以所蓄雏妓纷纷遣嫁，而自适一陈姓者以去，距生于咸丰癸丑，已五十四岁矣。嫁之日，乘彩舆，鼓吹前导，路人咸啧啧羡之，曰：「胡宝玉后福不浅哉！」乃甫踰月而又下堂，羣见其高车驷马招摇过市矣。


　　　　长沙八大妓

光，宣之交，长沙堂班有八妓，皆负盛名，好事者均有一字之褒，今仅记其七．杨佩兰曰技，沈白兰曰戏，周宝钗曰色，文素娥曰倩，甘凤珠曰（上穴下幻），冷秋云曰冷，花月红曰簸．簸者，状其内媚术之态度也。


　　　　赛渌江悦某孝廉

赛渌江者，醴陵女，不知谁氏，少随母沦落为娼，以色倾一县，故名。某孝廉新举于乡，文名藉甚。女故有才艺，通书史，见之，相慕悦，要以白首。久之，某有桂林之行，将别，谓女曰：「吾有妇在室，又行急，不能汝携，姑俟之，必谋取汝。」女诺，遂行。时女母已死，不复有所迫，乃为闭门计，赁居一复室，深自匿，游客罕覩其面。以是家益落，恃鬻籨饰衣服以自给。念某远涉，不常有书至，每自伤而泣。或常数月病，至于忧愁愤郁，但日饮亡何为醉忘而已。邻妪素与往来，莫闻其语也。
会某亦落拓，人或短女于某，劝某且绝虑，自是某书益不至。女自分见弃，不复欲事人，益耽饮，一釂率尽汾酒二斤，病益剧。适某有旧仆将之某所，告于女，许为通其意。女以为难，然不无万一，冀其迎己，乃以绿染姜，盐渍而曝干之，为大裹，使仆杂其家物以进。某得之，果疑，问仆，仆曰：「此晒绿姜也。」某悟为女所为，急驰书至，未至而女死。死之日，移寄戚家，贫无余物，某少年为醵十金敛葬之。遗一女，大类某，旋亦夭死。


　　　　杨兰官负盛名

宣统末，无锡有妓曰杨兰官者，当时巨擘也，与王、蒋、谢三姓同为北里世族，称四大家。家有画舫，巨而精雅，几净窗明，可设绮筵二三席。舟皆泊于其家河房之下。往游者必豫订，届时，自河房登舟，由芙蓉湖过黄婆墩，至惠山浜而开宴。筵资杂费，约须银币五十圆。其肴馔，视苏之灯船所有，实远胜之，最著者鱼翅。若在夏夜，必泊舟小尖以纳凉，洗盏更酌而后归。【光绪中叶则泊于酱园浜。】兰官负盛名，生涯尤盛，评锡山风月者，每首屈一指焉。
王西神尝语金奇中曰：「兰官姿色虽在季孟之下，而性柔媚，善酬应，喜与人昵语，酒阑灯灺，娓娓不倦，闻者辄为之心醉。」又言无锡女闾，元、明时在绮塍街，【即五里香塍，俗称五里街，在西门外之惠山、锡山之麓。】两旁飞楼杰阁，日夕笙歌，翠袖红妆，时掩映于湖光山绿间，浦长源诗所谓「出郭楼台三四里，游人不得见山容」，及锡谚所谓「惠山街，五里长，踏花归，鞋底香」者是也。至国朝而物换星移，皆徙附郭之地。自光绪中叶以后，则皆于北门城下，列屋而居，盖以其间有茧市、米市，商贾云集，便于招徕也。


　　　　蔓菁光艳照人

瞒精，蒙古妓也，生长和硕特，肌肥理腻，光艳照人。善琵琶，能作夷曲舞。通汉语，唱伊凉曲，闻者壮之。光绪某岁，陈南村出塞时，尝见之，以瞒精二字音同蔓菁，且瞒精为西域之蔬，味甘美，似内地萝卜，因为易其名曰蔓菁。南村，名鼐，四川蓬溪人。


　　　　窗上使老

西藏女子，皆涂面如戏中小丑。某大僚驻藏时，尝微服出游，见一傅粉抹脂者，询之，名妓也，身价甚高，招之不能即至，问其名，则「窗上使老」四字也。大僚召之，即呼为仓场侍郎，后颇有沿此名者。



