《清稗类钞》植物类
清稗类钞

　植物类

　　　　植物之类别

植物为有机物之一，与动物同称为生物，其体由细胞构成，摄取无机物以为营养。高等者有根、茎、叶之别，下等者略如下等动物，不能显分。种类甚繁，在全世界上总数，殆有四十万种以上。我国土地广大，北近寒带，南近热带，所产植物之已有定名者，专就《本草纲目》、《羣芳谱》、《植物名实图考》等书考之，则仅数千种耳。
其分类有人为分类、自然分类二法。最普通者为自然分类法，其概要如下，大别之有二，曰显花植物，曰隐花植物。显花植物有被子植物、裸子植物之别。被子植物中更分为二，即双子叶植物、单子叶植物是也。隐花植物有羊齿植物、藓苔植物、菌藻植物、原生植物之别。人为分类法者，仅就植物雌雄蕊之数目及位置为分类之标准，而不研究其全体，在今日已不适用矣。


　　　　植物之应用

凡植物之为人所需用者，皆为有用之植物，人常栽培之，谓之栽培植物。由其功用而分为数类，如食料植物、饲畜植物、工用植物、药品植物、观赏植物是也。今分别而约举之，如稻、麦、豆、菜、果、茶叶，即为食料植物，而其残余即为饲畜植物；草、麻、蓝、漆树，即为工用植物；当归、黄连、生地、罂粟，即为药品植物；梅、兰、桃、杏、荷、菊，即为观赏植物是也。


　　　　植物出产地之概略

国境兼包海陆，形势复杂，气温土性各有不同，是以植物之种类繁多，其著者如次。
稻为江、粤两域主产品，淮域及辽河下游亦有之。麦则全国皆有，河域最多。惟近海皆大麦、小麦，内陆多青稞麦。豆则江、河两域皆宜，汉域最多，辽域之产尤富。至若河域小豆，江域蚕豆，亦称大宗。梁、粟以东三省及黄河流域为多，玉蜀黍以本部西南为多，甘薯以闽、粤二域为多，芝麻以洞庭湖南北为多，芸薹以粤域为多，甘蔗以闽、粤二域为多，芦粟以江淮两域为多，崇明尤佳。
果品在河域多梨、枣、桃、杏、山楂、石榴、苹果、葡萄，江域多桃、李、枇杷、杨梅、葧荠、菱、藕，粤域多橄榄、橘、柚、香蕉、荔枝、桂圆、椰子、波罗蜜及各种香料。
茶为南条山脉特产，苗岭而外，无地不有，东部尤盛。北条之皖山，亦宜种植。如浙域之龙井，闽域之乌龙，岷域之毛尖，粤域之花香球，洞庭域之安化、桃源，【以地为名之茶叶。】太湖域之碧螺春，以及皖山之珠兰、香片等，皆名噪于世。
烟草以黄河上游、长江中流及辽、粤各域为多。
药材产于邱陵山岳者甚多，而长白、太行之参，最称珍品。江苏青浦近发见一种土参，人亦珍之。
森林之著称者六区，兴安、长白诸山绵亘千里，皆数千年古物，嫩域多松、枞，松花域多松、椵、楸，绥芬域多松、柞、杨，图们域多松，鸭绿域多红松、杉松，辽域多栗阳松。统计之，则松、榆、楸、杨、椵、柞、桦七种，均有用之材，而松为主产，桦为特产。松岭、阴山之交，参天巨木，弥望皆是，松、杉最多。秦岭、巴山一带，绵亘于渭南、汉北者，称南山老林，绵亘于汉南、江北者，称巴山老林。后因匪徒易匿，斩木制菌，老林遂童。然孑遗树木，在河域尚属不少。南条除苗岭局部外，均多森林，如西端及苗岭、乌蒙、武陵多杉、樟、桐、漆，猺山结露多樟、桂、花梨、紫檀，五岭袁山、杉岭、黄山多松、杉、榉、柟，大姆、仙霞多竹，闽、粤斜面多榕，杉则东西数千里随处见之。西康山谷多松、杉、樟、桐老林，西蒙山谷多松、桦、榆、柞老林。
棉以长江两岸为多，辽、汶等域亦有之。麻以江、闽、粤三域为多，蓝以粤域为多。竹多在南条一带，有长大之孟宗竹，坚硬之猫儿竹，紫黑之乌竹，花纹之斑竹。自五岭干脉以东，大抵修茂，赣人用以造纸，产额颇钜。桑为饲蚕要品，凡宜稻之处，无不宜桑，故江、粤两域最茂，太湖域尤佳，塔里木河上游亦称桑区，近年河、辽各域又多仿种。柞，松岭、千山、太山、伏牛、大别诸脉多产之，可饲野蚕。漆，丘陵地皆产之，而以太行高原、汉水上游及黄山一带为着。樟、桐均以南条为多，闽域之樟尤着。天山亦多胡桐。综计以上适用树木，多在南条山脉一带，其利源之钜，几与长江相埒，故此一岭一川，实我国富力之基本也。


　　　　宁古塔植物

宁古塔有粟，有稗子，有铃铛麦，有大麦，有小麦，有荞麦，瓜、茄、菜、豆随所种而获，霜迟则皆登于俎矣。丝瓜、扁豆较难熟，熟亦不能得子。有曰撇兰者，结实甚巨，重量可斤余，甘腴胜长安种。有莲子，有松子，有榛子。有酸梨大如栗，贮之木罂，令其烂，斯啜焉。有瓯李子，色赤而涩。有麇子，其末如猴头。有藦姑，有黄菌，有山查子。


　　　　孔林植物

曲阜物产，其特异者，有蓍草，产于孔林。既凋复青。茎有八棱，象八卦；叶有五出，象五行。以一丛五十茎者为贵，然不可得，以采者众也。有芝，或黄或红或紫，绚若文锦。盖林中多古木，芝多蒸蕴而出。山药坚细长嫩，形如地黄，以入药，胜河南怀庆所产者。楷树文理坚细，或削为杖，或制为棋枰，或刳其节为饮器。其叶初生时，采制如焙茶法，清香可以烹瀹。文草细而蔓生，冬夏不凋，深秋结实，具五色五味。


　　　　河南植物

河南最著名之产物，为牡丹花与野百合二种。牡丹有紫、黄、红、白、绿数色，绿、白者尤香。此外，桃、杏、李、樱、梅、梨、枣、柿，多而且贱，每斤仅售钱十数文。


　　　　新疆植物

新疆阿克苏、三个泉、玛纳斯、西湖等处产米，天山以北之麦、豆诸粮，皆足供本省之食，吐鲁番、莎车、温宿、疏勒、和阗之棉，除供本省需要外，其岁输俄境者，得值银百余万两。


　　　　河套植物

河套果树皆不结实，而榆，杨，柳最繁殖，红柳尤丛生遍野．套人每折其枝干，以为羊圈，苫屋亦用之，细枝则编为筐篓，用途之广，无异南方之用竹也．又有所谓（　只）箕者，亦丛生草类也，茎干挺出，性坚韧，可制为草帽及蚊扇，扫帚诸物．二者皆取之不尽．
谷类则豆、麦、高梁皆宜，近水可种稻，高处则种小麦、黄米、胡麻、马铃薯等，每亩可获六七斗以上。斗量最大，大于口内十加九也。小麦、胡床为寒地特产，口外皆莳之。小麦三月下种，历四月，即成熟，粒瘦细。胡麻为油类，山、陕北部燃灯皆用之，价廉与豆油同，能抵制石油，使之不得内输。


　　　　青海植物

青海森林不多，而松、柏、桦、榆、杨、椿、橡与苏木皆全，大者可合围，槎枿枝条，亦樵苏之所赖。柏子为食料，橡实、苏木为染料。然巨材虽美，万牛不能运，无巨流可放，不能供内地资取也。百草多者如大黄，深谷中遍有之。红花，以紫色为最上，浸一枝于杯水，有红丝一缕下注，瞬息水作淡红色，此为野种。或移植圃中翌年即变为红色矣。花纤碎，不可辨，小鸟常啄食之，求之颇难。枸杞盛产于巴延河两岸，地淤水肥，灌溉不假人力，土人撷之以供客。有鸡头参，有琵琶参，皆以形得名。初出土时，味甜，色似姜。有草焉，花色紫，瓣长贴地，道过者必摘之，曰可治目睛昏翳之症，而不能举其名。其余草参甚多，山坡间掘之即得，挖参者谓往往得何首乌也。
青海有瓜，曰冰萨尔，色味均如黄瓜，而圆如西瓜，生熟皆可食，盖即黄瓜变种也。有必克腾者，根如仙人掌，叶如莴苣，有移种于内地者。柏子晒干，用胜茴香。藦菇、黄菌，山坡、平陆触处皆是，味极佳，以其多，贱之如草，反不如蔬菜之可贵，川商携入内地，则皆获重价。果有李有枣，枣有酒气，土人摘李、枣贮之木桶，令其烂而制酒，分甜酸二种。葡萄种不如新疆所产，盖其枝叶乱如荆棘也。


　　　　西藏植物

西藏植物，药品为多，而红花、青果、蔻仁、枣等，则尤著名。他如干布产麝香，巴塘产牛膝、儿茶，巴塘、江卡产紫草、芦菔，巴塘、德荣产花椒，巴塘、河口产桑皮，里塘产羌活，乍了产雪蓰花、雪猴子，德格、乍了产人参果、茜草，巴塘、乍了产木瓜，里塘、甘孜产大黄，登科产雄黄，里塘、德格产冬虫夏草，巴塘、盐井产杏仁、桃仁，德格、稻城产贝母，桑昂、杂瑜产黄连，里塘、火竹卡产老鹳草。


　　　　延吉农产物

延吉农产物，以高梁、谷子、黄豆、玉蜀黍为大宗，小豆、青豆、黑豆、绿豆次之，黍、稷、麻、棉、芝麻、瓜子、麻子、烟叶等又次之。


　　　　京师米

自创设漕运以来，国家岁糜千万之款，设官置局，辗转兑运，输入京仓，以为天庾正供，京曹禄俸，皆仰给于此。而按之事实，有大相径庭者。京师大家，向以紫色米为上，不食白粇，惟南人在京者，始购食白米。是以百官领俸，米券入手，辄以贱价售之米肆，而别籴肆米以给用，固由习尚相殊，亦以京仓花户巧于弄法。领官米者，水土搀和，必使之不中食。而米肆所售，实高出官米数倍，故凡得券者，大率不愿自领，米肆遂得与花户辈操其奇赢。惟光绪甲辰、乙巳间，桂春为仓场侍郎，京官俸米皆可食，一时颂之。
京师人之喜食紫色米也，损米至钜。盖紫色米者，皆各仓陈腐变色之米，上层蒸成紫色，下层已成灰末。以南中上白之米，转运艰难，必俟灰其半而后食之，宜京师粮储之常虞不足也。庚寅以前，在京南人皆食粮米，【俗呼津米。】此米乃李文忠公所部淮军，在天津西北隅新农镇开辟屯田之所出。庚寅，顺天大水，文忠奏请平籴，专运芜湖、常熟、无锡米以继之，自是而遂成常供，京人呼为包米。庚子之变，仓米皆为日本人搜罗一空，京津一带不忧乏食者，究其原，未始非文忠之赐也。


　　　　米价之涨落

康熙丁亥，江苏苏、松、常、镇四府大旱，米价初仅每升七文，是时竟涨至二十四文。戊子大水，己丑复大水，米价虽较前稍落，而每升亦不过十六七文。雍正、干隆间，米价每升十余文。乙亥，虫荒，四府相同，涨至三十五六文，饿死者无算。其后连岁丰稔，价渐复旧，每升亦仅十四五文，为常价也。至乙巳，大旱，则每升至五十六七文。自此以后，不论荒熟，总以二十七八文至三十四五文之间为常价。然光绪末年，则贵至八九十文矣。又不独此四府也，且更有较昂者。
同治季年，回、粤、捻余氛出没于云、贵、甘、陕边界，官兵云集，以地僻，转运非易，米价腾贵，银价顿低。每银一两，仅买米一升，麻、豆、粟、麦、秣梁虽以次递减，然按之平时，尚多数十倍也。


早御稻

早御稻，米色微红，较长，味甘香，六月已熟。丰泽园有水田数区，布玉田谷种，至九月，始刈获登场。圣祖轸念民依，几余省稼。一日，循行阡陌，时方六月下旬，谷穗方萌，忽见一科高出众稻之上，实已坚好，因收藏其种，命待来岁验其成熟早否。至期，果先熟。自此生生不已，岁取千百。以其生自苑田，故赐名御稻，并颁给其种于江、浙督抚，令民间种之。


　　　　石窝稻

石窝稻，色白，粒粗，味极香美，产直隶房山县。


　　　　杨花早

武昌有稻曰杨花早，盖杨花飞时所熟者也。


　　　　嘉禾

干隆癸未七月杪，松江暴风三日夜不息，禾尽偃，稻花尽落，各县田有颗粒不收者，有亩收斗许者，其及半者，则为大有矣。巡抚洪之杰讳灾不告，乃取句容县境青苗一束，绘《嘉禾图》以上献。诏书嘉奖，宣示中外以为瑞。


　　　　碧绿身

江阴有糯稻曰碧绿身，产桃花镇，芒红，粒长，色白。


　　　　香稻

无锡之天产，以米为大宗。米之种类甚伙，以香粳为佳，产于惠山，粒小而圆长，质韧而坚实。


　　　　稻茎观音

福州驻防某前锋从征漳州时，夜经田陇，见稻中发光荧然，初以为萤也。然光摇而长，心知其异，潜入稻中察之，则一稻茎上缀粟如豆。取归谛视，粟上现一观音，衣裙及璎络皆具，金容满月，诚异宝也。


　　　　稻二年三获

台北之田作，二年而三获。其获时，第一年为五月、九月，第二年为二月，皆稻也。


　　　　乌拉白粟米

乌拉白粟米，茎、干、叶、穗较他种为大，早熟。初生于乌拉树孔中，土人以其种进献，流布遂广。


　　　　沙蓬米

沙蓬米，枝叶丛生，米似胡麻而小，沙地皆生之，鄂尔多斯旗所产尤多。


　　　　黑米

武昌汉阳门内旧有明陈友谅广积仓基，后为民居。康熙甲子，有于地中掘得黑米者，黑如漆，坚如石，炒之即松，研为末，谓可治膈症，价值兼金。
某岁，太湖县饥仅，于山中得黑米，不知何时窖藏地中者，绵延数山，不可胜计，全活穷民无算。大吏入告，并以米进呈，圣祖御制诗纪其事，函少许藏之。米中边皆黑而不朽腐，犹有味。婺原戴秀才冕家尝于圃中治地，亦得黑米数石。
光绪己亥夏，苏、松、太各属农人，尝于土中掘得黑米，其形质与米无异，迷信家以为有兵灾之兆。然庚子拳乱，八国联军入京，而南方固无恙也。或谓是为矿物，然不见于平时，独见于是年，是又理之所不可解者。谓有奸人埋之以惑人听，然又何从得此多量之黑米而遍埋之耶？


　　　　香秔

香秔，秔稻之别种，一称香稻，亦称香珠米，产江、浙，芳香异常米。


　　　　秔稗

秔稗，味甘滑如秔，黑龙江产，土人以为秔所化也。


　　　　高丽谷

高丽谷，大红色，如鸡冠，高丈许，实如栟榈子，产奉天等处，其种则自高丽来也。


　　　　西番谷

西番谷，苗高如蜀黍，穗如蒲，奉天等处产之。


　　　　黑龙江麦

黑龙江麦，种最佳，色洁白，性宜人，相传其种自俄罗斯来。


　　　　穬麦

穬麦，产黑龙江，即俗所呼之铃铛麦也。


　　　　番薯

番薯，即蓣也，有红白二种，性宜沙土，蔓生蔽野，人以为粮。去其皮，色甚红，味甘。本出琉球国，闽中后亦有之。康熙时，圣祖命于中州等地，给种教艺，俾佐粒食，自此广布蕃滋，直隶、江苏、山东等省亦皆种之。光绪时，有欧洲薯输入，则色白而味淡，然非马铃薯也。


　　　　玉蜀黍

玉蜀黍，一年生草也，茎直，高五六尺，叶状如箭镞而大，有平行脉。花单性，雄花生于顶端，雌花生于叶腋。其实有黄、白、红各色，密列成行，以巨苞裹之，其端有紫毛如丝。俗有苞谷、玉米、珍珠米、饭粟等名。


　　　　藦菇

蒙古盛产藦菇，有黑白之别，通称营盘藦，黑而小者劣，白而大者佳。采时多在夏季雨水盛行之后。产地草色鲜艳，结成圈形，有全圈、半圈之分。全圈白藦，半圈黑藦。其结圈形之地线，即蒙人支包之旧址也。蒙人所居之包，至夏而移，【冬择低地以避寒风，夏在冈阴，以袪暑热。】冬时燃火取暖，包内之地，未受霜雪之侵，至夏复经雨水，冬春蕴蓄，至此而勃发，遂结藦菇，全圈、半圈，因结包之地势而异。营盘之名，亦以此得。或称口磨，则以其产于口外也。
热河所产藦菇至佳，俗呼为银盘菇，则以营盘二字讹为银盘也。
又有曰夸兰藦菇者，产于齐齐哈尔城东之草地，七月入市。夸兰者，毡庐椸木之周遭也。木气入土，生藦，故名。


　　　　香山松菇

京西香山产松菇，轮菌如伞。洁白肥脆，味鲜美。


　　　　银盘菌

济南郡外三十里，有龙洞山。洞在山腹，深半里许，必秉炬，方可入，中作旋螺形。山多野菌，色如雪，圆如盏，曰银盘。寺僧收之，以供游客清馔，芳洁鲜脆，较胜于辽海之藦菇、虞山之松伞蕈也。


　　　　鸡土?从菌

滇产鸡土?从菌，出师宗者尤胜。


　　　　南华菌

粤中有菌，土人谓之草菰，或日兰花菰，其味最鲜美，然实名为南华菌。相传其初出自南华寺，寺僧积禾秆于屋阴，夏月，以米渖朝夕频沃之，出菌。曰兰花者，实南华之讹也。
有讹为兰花姑者，则以某令宰是邑时，适巡抚按部过县，询其地有土娼否，某误以土娼为土产，遽答曰：「有。」询何名，曰：「兰花姑。」巡抚正色曰：「曷勿逐之？」某始悟，客为之胡卢，巡抚亦笑，盖三字实似妓名也。


　　　　玉蕈

玉蕈为菌类植物，秋间丛生于林薄，形似松蕈而小，伞灰色，柄白色，鲜者煮食，或曝干腌藏。


　　　　香蕈

香蕈，菌类，春夏秋皆有之，寄生于楢、栎、槲等树之皮，亦可以人工种之。鲜者、干者皆可食，皆香美。


　　　　木耳

木耳，菌类，生于朽木，大者二三寸，形如人耳，其里面色暗褐而平滑，表面淡褐色，可食。又有白、黄等色者，白者最贵，曰银耳，黄者次之，曰桂花木耳。


　　　　石耳

石耳，为古洞口所产，味胜桂花耳。



　　　　白花菜

白花菜，园圃多栽之，茎高二尺许，有微毛，叶为掌状复叶，有齿，甚细。夏月开白花，颇可爱。略有膻臭，可食。


　　　　苦益菜

苦益菜，产近畿盘山涧中，似野菊，有浮毛，三月中采食。


　　　　豆苗菜

豆苗菜，产盘山，丛生，似豆苗。近山人家采食之，极鲜美。


　　　　苜蓿

苜蓿为蔬类植物，叶为三小叶所合成，似碗豆而小，茎卧地，南方土人呼曰金花菜，以其花色黄也。产于秦、陇者，花色紫，叶为羽状复叶，茎高尺余。


　　　　苜蓿玉蜀黍之根独长

草木之根，有长有短，有本性短而不能长者，有本性长而不能短者，惟苜蓿及玉蜀黍、鱼麦两种之根，其长莫比，然农人多不知之。玉蜀黍根长可四五尺，苜蓿根长可三尺许。盖以此二物之根，须得地中之水而生，然地形高，凡水平时滴注土中，此根在地面浅处；如不能得水，则必蔓至有水处取之方止。或土面硗瘠，无肥料，所有肥料藏深土中，则玉蜀黍及苜蓿辄自伸送其根，至肥料处吸之，然后滋生。有此二故，故其根独长，他物则不需此也。


　　　　歪脖菜

歪脖菜，叶圆而大，其梗至顶梢弯，故名。


　　　　杏叶菜

杏叶菜，叶似杏，可食。


　　　　海带

海带，似海藻而粗，俗呼曰海白菜。


　　　　河白菜

河白菜，生近水田，可采食。


　　　　山儿菜

山儿菜，似菠薐而高大，叶圆，鲜可茹。


　　　　步连菜

步连菜，生野中，类苦菜，叶微大，如筋。


　　　　地螺

地螺，菜名，形如小螺，盐渍可食。


　　　　诸葛菜

诸葛菜为镇江特产，叶似虎耳，茎、叶有细毛，丛生如盘，味苦，野生者亦可食。


　　　　蕹菜

蕹菜之种，来自泰西，沪有之，曰空心菜，茎肥叶嫩，每岁发芽于夏，及秋而老。


　　　　甘蓝

甘蓝为蔬类植物，产于西北数省，闽、粤亦种之，后且及于沪。叶阔厚，作深绿色，似芥，花繁，茎甚大。北人以盐渍茎而食之，曰擘蓝，即球茎甘蓝也，简称之则曰甘蓝。


　　　　椰菜

椰菜，俗称卷心菜，为甘蓝之变种，欧洲种也，近移植于沪。其叶层层包卷，成球形，色淡绿，曰球叶甘蓝，俗又称包心菜。又有一种亦欧洲种，而沪有之，开花甚多，花茎、花蕾皆可作蔬，曰球花甘蓝，别称花椰菜，俗名花菜。


　　　　塌稞菜

白菜为蔬中上品，唐人所谓阔叶吴菘是也，经霜雪而愈佳。陆佃《埤雅》云：「菘性凌冬不雕，四时常见，有松之操，故曰菘。」沪中冬月有一种塌地而生者，根粗矮叶，形如盆，多皱纹，色深碧，名盘科菜，又名塌稞菜，一经浓霜，则味甘如饴，实即江宁之瓢儿菜，湖湘之黑油菜也。


　　　　罗汉菜

罗汉菜，始惟嘉定有之。同治时，移植于沪，丛生圃中，冬末春初，所在皆是。细叶巨根，至百余瓣，气味辛芳。


　　　　荸菜

粤东乌龙港产荸菜，形如梨，色白，掷碎为五六块，食之，甚香甜，且无滓，或名之曰白脆。


　　　　蜈蚣菜

蜈蚣菜，产粤东之乌龙港，以形得名。


　　　　鳖爪

鳖爪，亦蔬属，青脆，微辛。


　　　　竹叶苔

竹叶苔，海苔也，产雁宕山南流入海处。土人于冬月取之，濯以淡水，状如竹叶，故名。


　　　　芋

芋为蔬类植物，植于水田，地下茎多肉，叶略似荷叶而长，一端有大缺刻，叶柄肥大，花为肉穗花序，有巨苞包之。叶柄色绿者为青芋，色红紫者为紫芋。


　　　　竹芋

竹芋，粤东有之，色白，如芦笋，又似竹笋，有层层之箨裹之，可食。


　　　　土芋

土芋即黄独，蔬类植物，蔓生，叶如豆，根圆如小芋，皮黄肉白，可蒸食。


　　　　茄

茄为蔬类植物，一名落苏，花与实皆紫色。实形北方多扁圆，南方多卵圆或长圆。


　　　　天茄

天茄，广西思恩府有之，似普通所食之茄而差小，实大如栗，色微紫，中间淡青，生于路旁陂岸间。土人蒙汗药中，用为要品，凡谋命图财行奸之事，此居其半，与钩吻、断肠草同为天南恶物。


　　　　西红柿

西红柿，蔬类植物也，茎高数尺，稍蔓延，叶为羽状复叶，深裂，生毛甚密，花淡黄，实扁圆，径二三寸，熟则色红，可食。


　　　　萝卜

萝卜，亦作莱菔，一作芦菔，蔬类植物，茎高尺余，叶作羽状分裂，花四瓣，色淡紫或白，为总状花序。实成长角，不裂开，根长，色白多肉，可食，子入药。别有红萝卜，根圆，皮红肉白，亦可充食。
黄陂所产萝卜，为全国第一，至冬，其心愈坚。江宁产者亦甚佳。


　　　　杨花萝卜

杨花萝卜以杨花开时出，故名。妍红夺目，一名女儿红，若半寸许之火齐，香澹味清，邗上园蔬隽品也。亦有色白者。


　　　　芜菁

芜菁为蔬类植物，俗名大头芥。根多肉，扁圆。叶大，略成羹匙状，边有细齿。春日开黄花，为总状花序，绝类油菜花。实成长角，根供食。


　　　　莴苣

莴苣为蔬类植物，亦称莴笋，叶由根生者尖阔，由茎生者为心脏形，皆无柄抱茎。春暮开黄花，列为头状花序。茎高尺许，去皮生食，味如胡瓜，并可腌藏。


　　　　菰

菰为蔬类植物，生于陂泽，高五六尺，叶如蒲苇。春秋两季，中心生白薹，状如藕而软，曰菰菜，俗谓之茭白。秋间开花成长穗，结实如米，谓之菰米，亦曰雕胡米，色白而滑腻，俭岁以为饭。古本作苽，为六谷之一。


　　　　菜瓜

菜瓜，俗称生瓜，为蔬类植物，茎、叶、卷须，皆似甜瓜，实色绿，坚硬，有毛，可食。


　　　　胡瓜

胡瓜为蔬类植物，俗称黄瓜，有卷须，叶作掌状，浅裂，粗糙有毛。夏开黄色合瓣花，雌雄同株。实长数寸，色黄绿，有刺甚多，供食。汉张骞使西域得种，故名。


　　　　丝瓜

丝瓜为蔬类植物，园圃栽植之，茎细长，有卷须，叶掌状分裂，裂片尖锐。夏日开黄花，雌雄同株。实长者至一二尺，嫩时可食。熟后，果肉内有强韧之纤维如网，谓之丝瓜络。


　　　　冬瓜

冬瓜为蔬类植物，春暮生苗引蔓，叶如掌状分裂，茎、叶皆有毛刺。夏开黄花，结实大者径尺余，长二三尺，皮坚厚。嫩时色绿有毛，老则苍色，上浮白霜。


　　　　金瓜

金瓜为蔬类植物，秋结实，形扁圆，色赭，亦名北瓜。


　　　　苋

苋为蔬类植物，长尺余，叶卵圆形，有青赤二色，嫩时供食。秋时开细花成穗，色黄绿。别有一种柔茎细叶者，谓之野苋，亦可食。


　　　　马齿苋

马齿苋为一年生草，原野自生，茎微赤，平卧地上，叶形如倒卵，质厚而软，花小，五瓣，色黄。茎、叶嫩时，可煮曝为蔬，俗称桨板草。


　　　　茼蒿

茼蒿为蔬类植物，俗名蓬蒿，茎高二三尺，叶羽状，深裂，互生，花黄或白，中部为管状。春冬茎、叶嫩时可食。


　　　　芸薹

芸薹为蔬类植物，一名薹芥，亦称油菜。叶大，色浓绿，无柄，叶脚包茎。春暮开黄花，为总状花序。果为长角，熟则绽裂子出。嫩叶可食，子可榨油，谓之茶油，亦可食，并燃灯。


　　　　芥

芥为蔬类植物，叶似油菜而有缺刻，叶面常皴缩粗糙。秋末下种，冬时可食，并宜作虀。春深开小黄花，结实成荚，子如粟粒，研之成末，味极辛烈，食馔中用以周和，亦入药。


　　　　雪里蕻

雪里蕻为蔬类植物，叶有锐锯齿及缺刻，类芥菜，而叶稍纤，花黄。雪中诸菜冻损，此菜独青，故名。味稍辛辣，多腌以为虀。北人谓之春不老。按《唐韵》，菜心长曰蕻。


　　　　芹

芹为蔬类植物，植于水边湿地，茎有棱，中空，叶为羽状复叶，互生，夏日开小白花，嫩叶可食。旧名楚葵，俗称水芹，而名堇菜为旱芹以别之。


　　　　马蕲

马蕲，一名野茴香，与芹同类异种，生于卑湿地。春日生苗，叶似水芹而微小，丛生如蒿，白毛蒙茸，嫩时可茹。其根色白而香，坚硬不可食。


　　　　堇

堇为蔬类植物，一名旱芹，俗称堇菜，茎高尺许，叶阔。夏日开花，淡紫色。茎、叶味苦，瀹之，则甘而滑。


　　　　葓

葓，水草名，闽人以为蔬，谓之葓菜，其茎中空，亦称空心菜。初生，贴地蔓延，连根掘置水面，如荇藻，尤易滋长。康熙时，厦门居民多种之，其利甚溥。


　　　　落葵

落葵，一名终葵，蔬类植物，茎、叶皆柔软，叶厚作卵形，端尖。夏秋间开细花，初白后红。实圆小，熟则紫黑色。古以其叶为蔬，榨取实之红汁，以为面脂，故又称胭脂菜。


　　　　菾

菾为蔬类植物，一名莙达菜，园圃多栽种之。叶阔大，厚而有光，色青白。成长后，茎高三尺许，初夏开多数小花，成穗，色黄绿。其叶四时皆可为蔬。


　　　　黄芽菜

黄芽菜，蔬类植物也，为菘之变种，经人工之培养而成。叶与柄皆扁阔，层层包裹，全体成圆柱形，顶端成球形，叶淡黄色，秋末可食，柔软甘美。以产于山东胶州之来仓者为最佳，通称胶菜。又有外叶青而内黄者，产于浙西之嘉兴。次则天津，有圆长二种，产大沽、塘沽，次则烟台，极大，外有青叶，性硬，其味不及以上两处。产崇明者尤劣，味酸，沪人皆呼名为岛子菜。


　　　　荠

荠为蔬类植物，到处产生，叶在下部者羽状分裂，在上部者有缺刻，嫩时可食。老后茎高尺余，花四瓣，色白，实扁平三角形，中有细子。


　　　　萱

萱，本作藼，亦作谖、萲，俗作蘐，多年生草，一名忘忧，又称宜男。叶似菖蒲而柔狭，花稍类百合，单瓣或重瓣，有红黄等色。茎及单瓣之花曝干为蔬，俗称金针菜。


　　　　蔊

蔊为蔬类植物，通称蔊菜，冬月丛生于田圃，茎高二三寸，叶椭圆而长，有缺刻，春日开小黄花。实为细角，长一二分，中有细子。农人连根叶拔而食之，味极辛辣，亦称辣米菜。


　　　　蕺

蕺为蔬类植物，通称蕺菜，野生，茎细长，高七八寸，叶为卵形。初夏开淡黄色小花，有苞四片，色白如花瓣，茎、叶皆有臭气，亦称鱼腥草。可食，亦入药。


　　　　马兰

马兰为蔬类植物，田野自生。春日生苗，叶为长卵形，端尖，甚粗糙，有大脉三条，锯齿甚深，人取以为蔬。入夏高二三尺，开紫花，与鸡儿肠同，惟冠毛甚多。


　　　　莼

莼为蔬类植物，江、浙湖泽中产生甚多，叶椭圆形，有长柄，茎及叶背皆有黏液被之，可为羹。夏日开红紫花。亦作莼，一名水葵。


　　　　菠薐菜

菠薐菜，一曰菠菜，本作波棱，蔬类植物，原为西域颇陵国产，唐时，其种始入我国。叶互生，略如三角形而尖，基部又旁出两尖。茎高尺余，花小而黄绿，单性，雌雄异株。根色赤，味甜。嫩时以为常蔬。


　　　　韭

韭，菜名，叶细长而扁，丛生，秋日茎顶开小白花成丛。根茎肥白而嫩，味尤美。


　　　　薤

薤，为状似韭而中空，夏开细花，色紫，鳞茎如小蒜，谓之薤白，可食。


　　　　禹韭

禹韭，苗如鹿葱，有节如箨，茎末发花，如牵牛而小，青碧荧荧，可爱。


　　　　姜

姜为蔬类植物，亦称生姜，苗高二尺许，叶状如箭镞，对生，花被大小不整，色淡黄。地下茎色黄，味辛，秋初茁新芽，尤嫩美可食，烹饪时多用为调料，或蜜渍食之。曝干者称干姜，入药用。


　　　　葱

葱为蔬类植物，叶中空成管，高二尺许，有平行脉，四时可采食。叶之下部色白，俗称葱白。夏开白花，丛集如球。


　　　　松吉纳

松吉纳，葱名，出准噶尔，根大而穗青，高及二尺。


　　　　洋葱

洋葱，一名玉葱，为多年生草，植于畦，茎高一二尺，地下之鳞茎扁圆。叶中空，似葱而甚细。秋日叶间出花轴，顶开多数白色小花，杂以珠芽。其鳞茎供食。


　　　　蒜

蒜为蔬类植物，有大蒜、小蒜二种。大蒜名葫，根茎俱大而瓣多，小蒜根茎俱小而瓣少，叶皆细长而扁，花白微紫，有地下之鳞茎。茎、叶皆可食，臭气甚烈。


　　　　石蒜

石蒜，叶如蒜苗，夏尽苗枯，抽茎如箭，茎稍开花四五朵，深红六出，长瓣长须。根亦如蒜，可煠熟制食。


　　　　山蒜

山蒜为多年生草，山野自生，叶细长，有微棱，臭气似葱。夏月茎顶生小肉芽如球，并开伞形小花，色淡紫。叶与地下之鳞茎皆供食。


　　　　达尔吉尔

达尔吉尔，小蒜也，准噶尔所产，根甚小，苗可三四寸。


　　　　萨喇纳

萨喇纳，野蒜名，出准噶尔，高尺余，色青，独茎，顶结小花。其根有黄白二种，味淡，可作羹。


　　　　丕牙斯

新疆之蔬，有所谓丕牙斯者，如内地之薤。


　　　　蒝荽

蒝荽，本作胡荽，蔬类植物，叶裂有锯齿。粤人及北人每于嫩时摘以调食，甚香美。初夏开细花，五瓣，色白。实亦辛香，可为香料。俗作芫荽。


　　　　石胡荽

石胡荽，为多年生草，产道旁，细茎蔓延于地，节节生根，叶圆小，有光泽。春夏之交，开白色细花，有淡红晕，列为小伞形花序，气辛。


　　　　莳萝

莳萝，俗称小茴香，为一年生草，高二三尺，叶细如丝。夏开小黄花，瓣内曲。实椭圆，微扁，子大如黍粒，黑褐色，气味芳辛，用以调味，亦可入药。本产于波斯国，莳萝，盖番语也。广东颇多，江苏人腌物时辄用之，取其香也。


　　　　番椒

番椒，俗名辣椒，一年生草，处处种之，高二三尺，叶为卵形，端尖，有长柄，互生。夏月开白花，花梗甚长，实色红而味辣，可供食用。


　　　　蜀椒

蜀椒为落叶灌木，一名巴椒，亦名川椒，产于蜀中。干高四五尺，有刺，叶为复叶，光滑而厚。实肉厚皮皱，子光黑，过于花椒，可为香料。


　　　　胡椒

胡椒为蔓生灌木，原产南洋各岛及南美等处，故名。长丈余，叶为心脏形，互生。夏开小白花，成长穗。实圆，生青熟红，干则皮皱色黑，谓之黑胡椒。除去者黑皮者，曰白胡椒。味辣而香，研粉可食，并入药。


　　　　老鎗谷

老鎗谷为一年生草，园圃栽植之，茎高二三尺，叶椭圆。夏日梢上分枝，出长花轴，红色或白色小花丛集下垂，其穗甚长。实成粒，俭岁，人亦食之，故名。


　　　　枲耳

枲耳，一名苍耳，一年生草，野生，叶为卵形，端尖，有缺刻及锯齿，互生。夏日开绿花，单性，雌雄同株，雄花在花轴之上部，列为小头状花序，雌花隐于囊状总苞之内，总苞满生小刺，钩着人衣。嫩苗及实，遇俭岁，人亦食之。


　　　　藜

藜为一年生草，茎高五六尺，叶心色赤，卵形有锯齿，嫩时可食。花小而黄绿。茎老可为杖。古人读书燃藜，以其光最明，可传火彻夜。又名莱，《诗》「北山有莱」，即此。俗称红心灰藋。


　　　　薇

薇为一年生草，茎高二三尺，尖端卷曲如旋涡。叶有二种，一为绿色，差类蕨叶；一为褐色，形细长，其上着生多数胞子囊，嫩时可食。


　　　　葫芦

葫芦，本作蒲芦，一作胡卢，为一年生蔓草，园圃皆栽之。茎细长，以卷须络于他物，叶圆心脏形，有柔毛。初夏开白花，夕开朝萎。至秋，实熟，如重叠大小二圆球，干者髹之为玩具。别有一种身长而首尾如一，供蔬食者，亦称葫芦。《本草》谓之壶卢，俗称萹蒲。


　　　　蒌蒿

蒌蒿为多年生草，生水边及泽中，茎高四五尺许，叶羽状深裂，似艾而阔，背密生灰白色毛。秋日开花，褐色，为头状花序。嫩茎香脃可啖。《尔雅》「蔏蒌」即此。宋苏轼诗：「蒌蒿满地芦芽短，正是河豚欲上时。」


　　　　莪蒿

莪蒿，一名萝蒿，亦称（　廪）蒿，多年生草，生于水田，茎，叶似萋蒿，开黄绿花，为小头状花序，排列如穗．嫩茎可蒸食．


　　　　邪蒿

邪蒿，草名，野生，茎高二尺许，叶为复叶，分歧甚多。夏开小白花，为复伞形花序。其根、叶，古以为蔬。


　　　　蘩缕

蘩缕为一年或越年生草，山野自生，引蔓于地，茎细长，节间有毛下向，中空，断之，有一缕如丝．作蔬，甘脃．叶为卵形对生，花小而白，五瓣，每瓣三裂甚深．《尔雅》：「蔜，　嫂　缕．」即此．


　　　　荇菜

荇菜为多年生草，叶似莼，一端有缺刻，大寸余，面青背紫，平贴水面。夏日开合瓣花，色淡黄，五裂，边缘多毛。茎、叶嫩时可食，故称荇菜，《诗》「参差荇菜」是也。


　　　　草石蚕

草石蚕，亦名甘露子，多年生草，茎方，叶稍似心脏形，背有毛密生。夏初，叶腋开淡紫色唇形花。地下茎之尖端色白，形如连珠，略似蚕形，故名。根可煮食，如马铃萝。本我国产，今欧洲盛种之。


　　　　地榆

地榆为多年生草，茎高三四尺，数十叶自根丛生，为羽状复叶。秋间起花茎，茎顶开花，色紫或红白，列为穗状花序。其嫩叶可食。


　　　　败酱

败酱为多年生草，山野自生，茎高三尺许，下部为羽状复叶，上部单叶。秋初开黄色小花，成复伞形花序。乡人常采嫩茎食之，味微苦而有陈酱气，故名，俗亦称苦菜。


　　　　仁草

仁草，即烟，即烟草也，所在有之。熊人林《地纬》云：「粤中有仁草，名金丝醺，可辟瘴气。多吸之，能令人醉，亦曰酒烟。」


　　　　荡荡青

荡荡青，北方所谓之铁脚草也。采取阴干，投沸汤中，顷之，茎、叶舒卷如生。


　　　　察齐巴克

察齐巴克产新疆，叶似鸡冠，花如辫，倒垂三四尺，色红紫，春种秋开。名为察齐巴克者，以其形似回妇首饰之察齐巴克也。


　　　　龙芽草

龙芽草为多年生草，山野自生，高二三尺，叶为羽状复叶。夏日出花轴，花黄，五瓣，实多刺。俗称仙鹤草。


　　　　羊刺草

羊刺草，茎有刺，味甘美如蜜，准噶尔部多有之。


　　　　鹿藿

鹿藿为多年生蔓草，茎、叶皆褐色，叶阔。夏开黄花，为蝶形花冠。结实成小荚，熟则赤黑，子大如花椒，扁圆而黑，可煮食，俗称野绿豆。


　　　　胡蔓草

岭南有胡蔓草，叶如麻，花黄而小。一叶入口，百窍溃血，人无复生，凶民将取以毒人，则招摇若喜舞然。或有私怨者茹之，呷水一口，则肠立断。或与人哄，置于食，以毙其亲，诬以人命者有之。制为麻药，置酒中，饮后昏不知人，然醒后不死。


　　　　款冬

款冬，一名菟蒵，为多年生草，高二尺余，叶圆大，基部缺刻甚深，柄长二寸许，花茎别有小叶，长卵形。春初，茎端开黄花，为头状花序。百草中此最先春，虽冰雪之下亦生芽，故有此称。其嫩叶可为蔬。


　　　　石防风

石防风，草名，海滨自生，田中亦栽种之。叶为复叶，似芹。夏初开小白花，花序如复伞形。嫩叶可食。


　　　　錾菜

錾菜，草名，多生山野阴地，茎方，高一二尺，叶为长卵形，羽状分裂。夏秋间，叶腋簇生唇形花，色白，层叠成穗，形与益母草最肖。其嫩苗亦可食。


　　　　山慈姑

山慈姑为多年生草，山野自生，高尺许，叶细长如韭，茎自地下茎之中央生出，顶端开一花，色白而略紫。地下茎状如慈姑，可食。


　　　　荸荠

荸荠为多年生草，水田栽植之，茎高二三尺，管状，色绿，花穗聚于茎端，颇似笔头。地下之块茎形圆，可供食，苏人谓之地栗，两广人谓之马蹄，古名凫茈，又称乌芋。


　　　　百合

百合为多年生草，多栽于园圃中，高二三尺，叶短而阔，似竹叶，互生。夏日开花，色白，无斑点，其红黄色有斑点者，谓之卷丹，俗通谓之百合。其地下之鳞茎，皆可食，惟以白花者为良。
嵩山百合之质甚脆，不能隔宿，故不行远，非亲至山中，无缘求得也。


　　　　薏苡

薏苡为一年生草，叶狭长，有平行脉，花生于叶腋，实椭圆。其仁白色，可杂米中作粥饭及磨面，并入药。


　　　　向日葵

向日葵为一年生草，茎高六七尺，叶作卵形，互生，有锯齿，叶面粗糙。夏秋之交，茎头开一花，为头状花序，大者径七八寸，花瓣鲜黄，其花常向太阳旋转，故名。江、浙各地，多栽种于湿热地方，高可十余尺，冷处略短。如印度之西北，种者颇多，土人谓其能收低湿处欲发之疫气，令人免疟疾发热之症。其用途有五：一，花可染皂青，子可榨油，其油略与橄榄油同，每地一亩，收子约五十斗，每斗可榨油一升。二，子之仁捣为汁，涂擦肌肤，嫩滑而润。三，西人有以之煮为粥，与孩童食之者。四，亚美利加之土人将其研磨细粉而为馒头。五，叶可饲马牛羊等畜，梗可为薪。浸其灰于水中，涤净渣滓，再将水熬干，即为上等之鹻，可制作肥皂。


　　　　芦

芦为多年生草，生于陂泽，茎高丈许，中空，叶细长而尖，有平行脉。秋开细花，甚繁密，成大圆锥花序。其茎可以制帘葺屋，或用为薪。萌芽可食，略如竹笋，俗称之曰芦笋，可入药。


　　　　蒟蒻

蒟蒻，亦名菎蒻，为多年生草，产蜀中，高二尺余，叶为掌状复叶，花单性，有肉质穗状花序，花苞颇巨。根圆如球，可为食品，然与蒟酱之蒟不同。《文选?蜀都赋》：「蒟蒻茱萸。」注：「蒟，蒟酱也。蒻，草也。」则蒟蒻本为二物。杨慎《丹铅总录》谓蒟酱即蒟蒻，误。


　　　　益智

益智，草名，产闽、广，叶尖长。春日开花，色似莲。至夏实熟，子如小枣，两端皆尖，可食，或和米作糉。


　　　　茈碧花

大理府浪穹县北十五里有茈碧湖，【一名宁湖。】出罢谷山下，即洱河之源，水如碧玉色。湖有花，名茈碧，如荷花而差小，其色有白者，有澹红而锦缘者。叶似荷钱，长五六丈，昼则上浮水面。见日，花始开，夜即卷曲入水，清香异常。采茎、叶食之，味过于莼。


　　　　金盏

金盏，一名杏叶草，叶抱茎生，花开茎顶，黄赤如金，深小如盏。叶似初生之蒿苣，可作葅食。


　　　　决明

决明，叶浅绿，花黄，嫩苗与花及角子，皆可瀹茹，或点茶以食之。


　　　　人参

人参，多年生草也，叶为尝状复叶，六七月开花，花小色白，八月结子，似天竹子。生于深山草丛中，其根为补益药品，长者八九寸，或三桠五叶，略似人形，尤贵重。初长成，色白；蒸熟，则微红；红而明亮者，老矣。产于奉天、吉林、高丽等处，故医方或曰辽参，或曰吉林参，或曰高丽参。以野生者为贵，故又谓之畴山参。至古方所称人参，则皆今之党参也。旧产于上党郡，即山西长子县地。长子属潞安府，故又称潞党参。人参透明，党参不透明，故又谓人参曰明党。
国人皆以人参为滋补之无上上品，然经西医化验，实无滋补之质料。吴汉槎孝廉兆骞初戍宁古塔时，曾以半斤之参煎汁饵之而泻，亦可见其无用也。


　　　　珠参

干隆初，孙端人学使督学滇中，尝以滇产珠参寄赠金赤泉，赤泉作歌以谢之，歌云：「神经五参配五色，上党从来称第一。土精变化夜呼人，形似小儿肥且茁。新罗百济高句丽，五叶三桠无等匹。未闻六诏点苍闲，亦产灵苗吐芬苾。含滋孕液非在根，琐碎枝头缀仙实。花开香散洱海风，子落晴烘缅甸日。匀图脱手颗颗同，大小明珠迸鲛室。定是瑶光堕地生，岂同凡草空蒙密。品尝昔漏神农口，炮制枉炫雷公术。蚕头羊角纷本草，此种不收嗤脱失。使君购得念故人，万里寄将情意溢。开缄错落泻冰盘，珍重胜分金百镒。阿侬善病迩更癯，数粒咀含蠲宿疾。题讨相报付烟邮，紫气回看耀蓬荜。」【《礼斗威仪》云：「下有人参，上有紫气。」】赤泉，名焜，钱塘人。


　　　　沙参

沙参为多年生草，茎高二三尺，叶长卵形，端尖，有锯齿，轮生。秋时，叶腋开小紫花，花冠为钟状，五瓣。根似人参，产南省者根短小，曰南沙参，产北方沙地者根粗大，长尺许，曰北沙参，皆可作药。


　　　　紫参

紫参为一年生草，生于阴地，叶形大小不一，有长柄。春暮，根间出花茎，花六瓣，粉红成穗。根有节，色紫黑，地上延长尺余，曝干入药。


　　　　玄参

玄参为多年生草，野生，茎方，高五六尺，叶长卵形，端尖，有锯齿，对生。夏秋之间，茎端开小唇形花，淡黄绿色，为圆锥花序。根入药。


　　　　仙茅

仙茅，草名，原产于西域，梵语为河轮勒陁，茎高四五寸，叶似茅，夏开深黄色小花。根有节，入药为补益之品，亦称婆罗门参。


　　　　白茅

白茅为多年生草，高一二尺，苗如针，俗称茅针，叶细长而尖。春日先叶开花，簇生茎顶，有白毛密生，长二寸许，可为引火之火绒。其根味甜，入药。


　　　　白蔹

白蔹为多年生蔓草，状如小灌木，叶为掌状复叶，春夏之交，开黄绿色小花，实圆多浆。根皮黑，内白，可入药。


　　　　白头翁

白头翁为多年生草，野生，茎高尺许，叶为羽状复叶。花之外面有白毛蔽之，内面紫色。花后，雌蕊尖端有毛下垂，如老人白发，故名。有毒，可入药。


　　　　白前

白前为多年生草，山野自生，茎高尺余，叶为倒卵形，端锐尖。夏秋之交，自叶腋抽花茎，花小，色白或淡红。根入药。


　　　　白薇

白薇为多年生草，野生，茎高一二尺，叶为椭圆形，背有白毛。夏月开小花，五瓣，深紫，花序为穗状。结荚，长二寸许，可入药。


　　　　白鲜

白鲜，草名，一名白羊鲜，野生，茎高二尺许，下部木质，叶为羽状复叶。夏开白花或淡红色花，香气强烈。根与皮皆入药。


　　　　白芷

白芷为一年生草，野生，茎高五寸许，叶卵圆，对生，花色白而微黄。根入药，一名白茝。古以其叶为香料。


　　　　白芨

白芨为多年生草，多植于园圃，高一二尺，叶长，阔寸许，有平行脉。夏月开花，色红紫或白。根入药，并可为糊。


　　　　白附子

白附子，草名，生卑湿之地，茎无旁枝，细叶丛生，开花成穗，根长寸许，与附子相似，故名。入药。


　　　　黄茋

黄茋，亦称黄耆，为多年生草，山地自生，茎卧地成蔓状，叶为羽状复叶，有毛。夏日开淡黄花，花冠为蝶形，结荚似赤豆。根肥大，入药。产绵上者良，故亦曰绵茋。


　　　　黄连

黄连为多年生草，野生，叶为复叶，微类芹，茎长尺许。早春开小白花，结实，子色黄。根可入药，甚苦。产于四川之雅州者良，故又曰雅连，亦曰川连。一种出波斯国者，根亦入药，谓之胡黄连。

　　　　黄芩

黄芩为多年生草，茎高二尺余，叶为箭镞形，略似柳，无柄。夏日开花成穗，有紫白等色。根长四五寸，色深黄，曝干入药。其宿根外黄内黑者曰片芩，新根内黄者曰条芩。


　　　　黄精

黄精为多年生草，茎高一二尺，叶似百合。夏初叶腋开花，下垂如小伶，色淡绿。花后，结黑实如豆。根为管状，色白而青。根、茎均可入药。


　　　　甘草

甘草为多年生草，产川、狭等省，叶为羽状复叶。初夏开淡红花，花冠如蝶形，簇聚成穗。其地下茎及根皆入药，亦输出外国。以味甚甜，故名。


　　　　甘遂

甘遂为多年生草，山野自生，茎高尺许，叶为长椭圆形。春暮开花，褐色。实黏滑，根皮赤。肉白，可入药，有毒。


　　　　甘松香

甘松香，草名，产黔、蜀，茎高五六寸，叶细如茅，根密，味甘。其根，曝干之，可合诸香而烧，且入药。


　　　　香薷

香薷，草名，野生，茎方，叶为长卵形，有锯齿。秋开白花，略带红紫色，丛集成穗状，香气强烈。茎、叶入药。


　　　　香附子

香附子为多年生草，产田野及海岸砂地，叶细长而硬，如莎，故《本草》合为一种。茎高尺余，夏开浓褐色花。地下块根有细黑毛，肉白，香附子即其根也，入药。


　　　　狗脊

狗脊为多年生草，生于山地，叶丛生，为羽状复叶，质厚，色淡绿，叶面有齿，为无性芽，背生子囊羣。地下根茎色黑如狗脊骨，有黄毛如狗形者，俗称金毛狗脊，皆入药。



　　　　麦门冬

麦门冬为常绿多年生草，亦作麦虋冬，多产于阴湿处。地下有根如连珠状，叶长二尺许，花长尺许，夏日开稀疏之穗状花，色淡紫，实黑。根可入药。


　　　　天门冬

天门冬，一作天虋冬，为多年生蔓草，所在有之。其茎缠络他物，叶作鳞片状，由叶腋生绿色小枝，弯曲如针，俗误为叶。夏开细白花，亦有黄紫者，块根入药。


　　　　荆芥

荆芥为一年生草，野生，园圃亦种之。茎柔软，高尺许，叶为箭镞形，淡黄绿色。秋开小唇形花，色绿，为总状花序，略如紫苏，故又名假苏。实中有细子，黄赤色。茎、叶皆入药。


　　　　柴胡

柴胡为多年生草，有南北二种。北柴胡茎高二尺许，叶狭长，互生。南柴胡茎高四五尺，叶状如箭镞，无柄，叶脚颇阔，围抱其茎。皆于夏日开小黄花，五瓣。根可作药，而以北柴胡为胜。


　　　　大黄

大黄为多年生草，产于西北数省，茎高四五尺，叶大，掌状浅裂，有长柄。夏秋之交，开淡黄色小花，为多数穗状花序。根入药，以四川所产紫地锦文者为最良。其性曳泻峻快，有将军之称，俗称生大黄为生军。每岁输出欧洲各国颇多。
汤海秋，名鹏，益阳人，王少鹤、邵位西、梅伯言、魏默深皆与交，曾文正公尤契之。其　卒也，年仅四十有四，文正为文以祭，有曰：「一呷之药，椓我天民。」实言其吞大黄殒命之事也。盖海秋笃信大黄，一日，寓斋小集，座客或言某某以服大黄而歾，海秋则言大黄为生平无疾常服之药，何足致死，并命苍头速购数两至，将面客吞服以实其言。座客争阻之，则已吞六七钱矣。座客又夺之于其手，犹攫得一块入口，且嚼且詈。俄而客散日暮，遂病泻，夜阑竟死。


　　　　地黄

地黄为多年生草，随处自生，高六七寸，叶为长椭圆形，互生，花黄白略紫，花冠为唇形，实类小麦。根长三四寸，细如手指，皮赤黄色，曝干则黑，俗称生地，可作药。蒸熟者，俗称熟地。


　　　　地肤

地肤为一年生草，园圃栽植之。茎高三尺许，叶狭细，互生，花小而绿，夏日生于叶腋。嫩苗可作蔬。子甚繁，入药，称地肤子。茎枝老后可为帚。《尔雅》：「葥，王蔧。」即此。


　　　　天名精

天名精，野生，叶长椭圆形，有锯齿及密毛，面皱，臭气甚烈。夏秋之间，出茎二尺余，叶腋开头状花，绿色。根色白，别名杜牛膝，与叶皆入药。


　　　　大戟

大戟为多年生草，山野自生，茎高三尺余，叶如箭镞，互生，有细锯齿。夏季开花，小而褐色，雌雄同株，有总苞，四片围绕如萼。根入药，有毒。


　　　　夏枯草

夏枯草为多年生草，野生，茎方，高尺余，叶作长卵形，端尖，茎、叶皆有毛。夏初茎端开唇形花，列为穗状花序，色淡紫或白。茎、叶入药。此草夏至后即枯，故名。


　　　　马鞭草

马鞭草为多年生草，原野自生，茎方，高二三尺，叶羽状分裂，对生。夏秋之间，开细紫花，列为穗状花序。茎、叶均入药。


　　　　马兜铃

马兜铃为多年生蔓草，山野自生，叶为长心脏形，似薯蓣叶而厚大，端钝。夏日开黄紫花，花冠作管状而不整。根与实均入药。


　　　　羊蹄

羊蹄为越年生草，产于湿地，春初丛生大叶，长尺许，形如牛舌，故亦称牛舌菜。春末抽花茎，开淡绿色小花，成丛下垂。结子如荞麦，谓之金荞麦。根长近尺，红黄色。夏至即枯，秋深复生，经冬不死。根捣汁，可治疥癣、肿毒。


　　　　鹿蹄草

鹿蹄草为多年生之常绿草，叶椭圆而厚，有长柄，略似鹿蹄。春夏之交，叶丛中抽花茎，上开数花，色白，皆下向。旧以为止血及金疮药。


　　　　鹿衔草

鹿衔草，产云南之顺宁，以牝牡二鹿之交也，牡辄惫不能起，牝衔是草以喂之，牡顿起，因以得名。可入药。


　　　　鸡血藤

鸡血藤，产云南之顺宁，草质也。剖之，流汁似血，为高血圣药。


　　　　威灵仙

威灵仙为多年生草，山地自生，茎高三四尺，叶作阔箭镞形，轮生。夏开合瓣花，紫碧色，为长总状花序。其根每年旁引，一根丛须数百条，干则深黑，俗称铁脚威灵仙。


　　　　萎蕤

萎蕤，亦作葳蕤，一名玉竹，为多年生草，山野自生，茎高尺余，有棱，叶为长卵形，有平行脉。花下部连合作管状，生于叶腋，色白微绿，形细如小铃。根茎多肉，可制淀粉，又可入药，性最难燥。


　　　　商陆

商陆为多年生草，山野自生，茎高三四尺，叶互生，如卵形而大。夏月开花，小而色白，为穗状花序。实为肉果，赤黑色。嫩叶可食，根可作药，性有毒。


　　　　朮

朮为多年生草，野生，茎高二三尺，叶有毛，对生，花有紫、碧、红数色。根细类指，大者如拳，色微褐，肉白，曝干，可作药，今通称白朮，古方所用即此。有皮苍黑色者，别称苍朮。


　　　　贝母

贝母为多年生草，茎高尺许，叶狭长，茎顶三叶尤小，末卷曲．三四月开花，花盖六片，淡黄微绿，内面有绿线，并杂紫点甚细．地下茎如小贝群聚，色白，入药．一名蝱，《诗》「言采其蝱」，帕此．《尔雅》作「　冏」．


　　　　黄蜀葵

黄蜀葵为越年生草，俗名秋葵，茎高三四尺，叶掌状分裂。夏开淡黄花，五瓣，大如金椀，人亦呼之为侧金盏花。瓣之下部色紫，阴干为末，傅恶创，可浸油涂汤火伤。根肥大，多黏液，且可用为纸之糊料。
杨兰坡尝有诗咏蜀葵，诗云：「流莺声送麦风寒，一丈红遮五尺栏。锦色蒲萄向人殢，啼痕杜宇忆归难。持羹真作无家别，弃扇难追有限欢。向日谁怜寸心苦，狂风无奈更衔残。」


　　　　龙葵

龙葵为一年生草，高二三尺，叶为卵形，夏日节间抽细茎，开小白花，为伞形花序。花后，结球形之浆果，色黑，大如碗豆，性有毒。茎、叶煎汁，可治顽癣。


　　　　五香草

绍兴有异草，名五香，色绿，有清香，叶作四瓣，长寸许，生于郡城府山之阴。端阳始长，故得五香之名。瀹其汁，可避瘟疫。偶觉头晕，饮之，亦立愈。


　　　　??舌蒌

??舌蒌，亦作瓜蒌，蔓生，叶狭长而光滑。实椭圆，大倍于王瓜。其仁及皮为药用，根可制淀粉，曰天花粉。仁绿色多脂，可取油燃火。


　　　　三七

三七为多年生草，本名山漆，又名金不换，茎高三尺许，叶为羽状分裂。秋开黄褐色花，成头状花序。根、叶捣汁，敷伤处，可止血，并可消虫螫之肿。


　　　　三棱

三棱为多年生草，春时丛生于荒废陂池及湿地，叶似蒲而狭。夏秋抽茎，高四五尺，茎端开花六七枝，雄花在上，雌花在下，皆细碎成穗，黄紫色，结子甚细。其叶、茎、花、实俱有三棱，茎中有白穰，剖之，织物柔韧，如藤。荆襄、江淮、济南、河陕皆有之，生于荆楚者曰荆三棱，可入药。


　　　　鸦胆子

鸦胆子，治休息痢，用三十粒去壳取其仁，外包龙眼肉捻丸，每晨米汤送下，一二服或三四服即愈。此药味大苦而寒，力能至大肠曲折之处，搜逐湿热。《本草》不载，见于《幼幼集》，称为至圣丹，即苦参子也，药肆多有之。咸丰时，桐乡名医张云寰常用此药治痢，颇效，此合乎西医用萆麻油治痢之法，取其能洗净肠中秽污积滞，能洗净，则病自去。如用萆麻油，则无毒质，较鸦胆子更佳矣，惟鸦胆子兼治肠风便血。凡热痢色赤久不愈者，亦可治，惟虚寒下痢忌之。


　　　　远志

远志为常绿草，陕西之绥德、河南之开封多产之。茎高七八寸，甚细，叶椭圆。夏开蝶形花，色紫，根可入药，有袪痰之效。《尔雅》：「葽绕，棘蒬。」即此。


　　　　桔梗

桔梗为多年生草，高尺余，叶椭圆，有细锯齿。秋初开花，五瓣，颇大，色紫或白。根如牛蒡。茎可入药。


　　　　杜衡

杜衡为多年生草，常生山中阴地，叶为心脏形，叶脚凹陷颇深，有长柄。冬月根际开紫花，有管状花被。根茎可入药。


　　　　山柰

山柰，亦作三柰，产粤中，叶狭长，叶间出花茎，开淡红花。根供药用。


　　　　山姜

山姜为多年生草，茎高尺余，叶尖长，似蘘荷，稍小，背有软毛。夏日出花茎，长三寸许，花白，带红黄色，为穗状花序。实似豆蔻。根为药用。


　　　　姜黄

姜黄为多年生草，野生甚多。叶为长椭圆形，背有软毛。夏初发芽，并抽花茎，高六七寸，有二小叶包之。茎上徧生鳞状苞，每苞开二花，瓣为漏斗形，色黄。根入药，并为黄色染料，用以染纸，遇炭酸钠之碱性物则变红色，故以为试纸。


　　　　芎藭

芎藭为越年生草，野生，多产于蜀中，亦称川芎。茎高一二尺，叶似芹，分裂尤细。秋开细白花，五瓣，为复伞形花序，全体芬馥。根可入药。


　　　　艾

艾为多年生草，茎白色，高四五尺，叶互生，长卵形，为羽状分裂，背生白毛，甚密。夏秋之交开小花，淡褐色，结实累累。嫩叶可食，干后揉之，则成艾绒，医者灼以治病，谓之灸，亦用作印泥。


　　　　独活

独活为越年生草，产羌中，故又名羌活。茎、叶皆有毛。夏月茎高六七尺，叶为羽状复叶。秋开小花甚多，五瓣淡绿，为复伞形花序。实紫。根入药。



　　　　牵牛

牵牛为一年生蔓草，叶有三尖，互生。夏日开花，浅碧略红，花冠作漏斗状。侵晨花开，受日光而萎。实为球形，有蒂裹之。子圆而黑，俗称黑丑，有毒，入药。
钱塘包秋吟有《咏牵牛花》诗云：「柔枝袅袅瘦娉婷，靛朵新抽玉露零。点缀最宜先七夕，托根何幸傍双星。绕篱扶竹亭亭立，当户窥人故故青。却爱蔚蓝天色好，数花明处照流萤。」


　　　　牛膝

牛膝为多年生草，随处自生，茎高二尺许，叶椭圆而尖。花绿色甚小，为穗状花序。实有小刺，常黏着人衣。其根入药。


　　　　牛栏草

牛栏草，产闽中，干细长，夏开鲜红花，数十朵丛生一枝。泉州人以其花期正当竞渡时，故又名为龙船花。叶甚大，谓能治发背，有神效。


　　　　菝葜

拔葜为多年生蔓草，山野自生，高二三尺至六七尺，多刺，叶卵形，互生，托叶变形为二卷须，络于他物。初夏开黄绿花，集为伞形。实大如豆，红色，根供药用。


　　　　虎掌

虎掌为多年生草，山野自生，高二三尺，叶作掌状分裂，叶柄甚长。花类天南星，惟花托之上部伸长，状如长绦。性有毒，其根入药。


　　　　虎杖

虎杖为多年生草，山野自生，高一二尺至四五尺，叶阔端尖，有淡黑斑，其基部方如刀切。夏日叶腋抽花轴，开淡红色小花，成穗。实三角形。根入药。《尔雅》谓之蒤。


　　　　蛇床

蛇床为多年生草，湿地甚多，茎初卧地，后昂起，高尺余，叶作羽状分裂，互生。夏月开小花，色白，五瓣，为复伞形花序，花瓣尖端微曲。子黄褐色如黍米，入药。


　　　　蒴藋

蒴藋为多年生草，类接骨木，茎高四五尺，夏开小白花，实如小粒。茎、叶皆可入药。


　　　　??闾茹

??闾茹为一年生草，野生，茎高二三尺，叶为长卵形，茎、叶中皆有白汁，性有毒，春开淡黄色小花。根可入药。


　　　　蒺藜

蒺藜为二年生草，生于海滨砂地，茎平卧，叶为偶数羽状复叶。夏日开小花，五瓣，色黄。实大约三分许，有刺。一种白蒺藜，出陕西之沙苑者，荚长寸许，子大如脂麻，谓之沙苑蒺藜。皆可入药。


　　　　补骨脂

补骨脂，殆破故纸，高三四尺，叶似胡麻。夏秋之交，开淡紫花。实圆扁，色黑，味少腥而有香气，可入药。


　　　　萹蓄

萹蓄为一年生草，多生于道旁，茎高尺许，叶狭长而闲，略似竹叶，故亦称扁竹。夏月叶腋开淡红花，甚细。嫩叶可入药。


　　　　萆薢

萆薢为多年生草，茎引蔓上升，叶大，如心脏形，边缘有缺刻，柄长。夏开淡黄色单性花，成穗状。根长而硬，入药。


　　　　覆盆子

覆盆子为多年生草，随处自生，长茎卧地，叶为掌状复叶，小叶大而平滑，质硬。春日抽花轴，花五瓣，色白。实为细粒，色紫赤。花托肥大。味甘，人或食之。《尔雅》：「茥，蒛葐。」即此。


　　　　益母草

益母草为越年生草，一名茺蔚，野生，叶高四五尺，叶略似艾，三裂或五裂。夏初开淡紫花。产妇服之有益，故名。


　　　　豆蔻

豆蔻，有草豆蔻、白豆蔻、肉豆蔻三种。草豆蔻，草本，产于岭南，叶尖长，春日开花成穗。实稍小于龙眼，端锐，皮光滑，仁辛香气和。又有皮黄薄而棱峭，或黑厚而棱密者，别称草果。白豆蔻，形如芭蕉，叶光滑，冬夏不凋。实浅黄色而圆大，壳白而厚，仁如缩砂仁，皆入药。肉豆蔻，木本，产于新嘉坡、苏门答腊等处，近岁盛有输入。叶为长椭圆形，夏开单性白花。实为肉果，内有红色假种，皮甚坚，其仁香气强烈，亦入药，并作香料。草豆蔻花成穗时，嫩叶卷之而生，初如芙蓉，穗头深红色，叶渐展，花渐出，而色微淡，亦有黄、白色者。


　　　　山豆根

山豆根为常绿草，状如灌木，茎柔弱，高一二尺，叶为复叶，每枝小叶凡三。夏开白色蝶形花，成总状花序。实紫黑，根供药用，为解毒剂。又一种，叶光润如木犀，狭长而柔韧。


　　　　葛

葛为多年生草，茎细长，蔓生，叶为复叶，阔大。秋日开花，紫赤色，花冠蝶形。结实成荚，根外紫内白，入药。捣碎取汁，制成白粉，谓之葛粉，为小粉中最佳之品。


　　　　车前

车前为多年生草，产于北数省及东三省，叶自地下茎丛生，成卵形而阔，常有五肋，柄甚长。夏日叶丛中央出花茎，开淡紫色细花，花序为穗状。实紫色，子入药。一名芣苢。陆玑《诗》疏：「车前一名当道，喜在牛迹中生，故名车前当道也。」


　　　　石斛

石斛为多年生草，产于山中岩石或古树，茎高五六寸，有节，稍类木贼而中实，每节生叶一片，叶狭而厚，有平行脉。夏月开花，色淡红或白。拔其根，以砂石栽之，或盛以篮，挂屋下，数浇以水，经年不死。茎可入药。旧称蜀产者为胜，亦称金钗石斛，以其状如金钗股也。


　　　　木斛

木斛，茎松软，色深黄有光泽，亦称金石斛。


　　　　乌蔹莓

乌蔹莓为多年生蔓草，茎有卷须，缠于他物，叶为掌状复叶，分歧为五小叶。夏季开小花，黄色，四瓣，列为聚伞花序。根茎可入药。《尔雅》：「拔，茏葛。」即此。


　　　　紫苏

紫苏为一年生草，园圃栽植之，茎方，高二尺余，叶卵形，端尖，有锯齿，对生，背红紫色。夏日出长花茎，开小唇形花，色白或淡红，为总状花序。实如芥子。茎、叶、实皆为药品。


　　　　紫菀

紫菀为多年生草，高六七尺，叶长椭圆形，有锯齿，叶面粗糙。秋日开花，为头状花序，周围为舌状花冠，淡紫色，中部管状花冠，黄色。根紫而柔软，以为药用。其白者名女菀。


　　　　漏卢

漏卢为年生草，以出山东旧单州者为良。茎似蓟无刺，叶厚，大者长尺余，背白色。夏秋之交，叶间出花茎，开蓝紫色小花，攒簇成球。根可入药。


　　　　细辛

细辛为多年生草，所在有之，叶阔而尖，甚狭，有长叶柄，直生于根茎，花三瓣，色紫黑。根入药。


　　　　茵蔯

茵陈，亦作茵蔯，蒿之一种，为多年生草，产于河边砂地，叶似胡萝卜，有白毛密生，枝梢之叶，细裂如丝。春日抽茎二尺许，开小头状花，绿色，排列如穗。茎、叶可入药。以其经冬不死，更因旧苗而生，故亦名因陈。


　　　　茜

茜，亦作蒨，蔓生，茎方，中空，叶长卵形，叶柄与蔓皆有刺。夏月开小白花，实黑色。根赭黄，可染绛，并供药用。


　　　　续断

续断，野生，茎高三四尺，中空有棱，叶羽状深裂，如蓟，春夏之交开紫色花。根入药。


　　　　野芝麻

野芝麻为多年生草，野生，茎方，高尺余，叶为卵形，端尖，深齿细纹，略似麻叶。春日叶腋开花，为唇形，花冠白质紫晕。茎、叶味淡微辛，作芝麻气，故有此称。古谓之续断。入药。


　　　　莨菪

莨菪为多年生草，一名天仙子，有毒。早春抽茎，色紫黑，长则茎、叶变为淡绿。叶长椭圆形，端尖，互生。夏初，叶腋开钟状花，黄褐色微紫，为合瓣花冠。此草可制定痉定痛之药。


　　　　牡蒿

牡蒿为多年生草，野生，高二三尺，叶本狭末广，形如尖劈，上部有缺刻，互生。秋开小花成穗，淡褐色，似艾而小。《尔雅》：「蔚，牡菣。」即此。梗、叶入药。


　　　　葶苈

葶苈为二年生草，原野自生，高七八寸，茎、叶皆有细毛，叶长卵形，无柄，互生。春日开花，微黄，结角，子扁小如黍粒，熟则裂开，供药用，有甜苦二种。《尔雅》谓之蕇。


　　　　泽漆

泽漆为一年生草，生于道旁，茎高七八寸，叶为倒卵形。春暮，茎顶生五叶，分五枝，开淡褐色小花，有毒。茎、叶均入药。


　　　　泽泻

泽泻为多年生草，俗称野慈姑，叶似慈姑而小。初夏茎端结蕊，淡碧色，形似如意。此时苗嫩可食，闽人谓为如意菜。花白色。地下球茎可供药用。


　　　　泽兰

泽兰为多年生草，产于湿地，每茎一叶，箭镞形，基脚抱茎。夏日叶间抽花茎，茎端各着一花，红紫色，可入药。


　　　　零陵香

零陵香亦称蕙草，俗名佩兰，为多年生草，南方各省多种之。茎方，叶椭圆，端尖，对生。秋初开红花，香气如蘼芜，结黑实。古言佩此可已疫疠。一名熏草。以产于湖南之零陵县者为最着。可入药。


　　　　藿香

藿香，野生，庭院亦种之。茎方，有节，中空，叶为卵形，端尖，有缺刻，自茎端至下部，对生甚密。夏秋之间开花，花冠为唇形。茎、叶之香颇烈，可入药。


　　　　赤箭

赤箭，初生时一茎直上，高三四尺，状如箭簳，色青赤，叶尖小。初夏开淡紫花，成穗，实大如豆。根曝干，可入药，谓之天麻。


　　　　曼陀罗

曼陀罗为一年生草，茎直上，高四五尺，叶作卵形，常有缺刻。夏日开大紫花，有漏斗形之合瓣花冠，边缘五裂。实为裂果，面生多刺，性有毒。以其叶杂烟草中同吸，止咳嗽，过量则致死。


　　　　蓬莪蒁

蓬莪蒁，野生，茎高二三尺，叶长，色绿，微灰白，夏初开黄花。根如姜，下有圆形物联缀，如鸡卵，曝干，可供药用。


　　　　鸢尾

鸢尾为多年生草，庭园多植之，高一二尺，叶状如剑，各有鞘包之，花轴生于叶间。初夏开花颇大，淡紫绿色，花被六片，密生紫色小点，外层三片较大，其一突起如鸡冠。根、茎入药，即射干也。


　　　　菖蒲

菖蒲为多年生草，生于水边，叶有平行脉，花小，色淡黄，为肉穗花序。有大小二种。大者长三四尺，气味香烈，叶上有脊如剑状，俗于端午日翦其叶作剑以悬于门。《本草》谓之白菖，亦曰泥菖蒲。小者高尺余，叶纤细，无中肋，曰细叶菖蒲，亦曰石菖蒲，以瓦盆栽之，置案头以供玩赏。最纤细者，叶长仅三四寸。根可入药，一寸九节者良。
菖蒲多寿，信然。淮南安丰场市北有古庙，名北极殿，地清旷，有牡丹、芍药数十本。庙仅一僧。有周翁者，年八十余，习静于此，暇以花草自娱。某曾见其窗外陈有石菖蒲三十余盆，细密可爱，盆尤精致，非康熙即干隆时制也。偶问之，知皆数百年物，殆菖蒲与盆并久，非故以古瓷植菖蒲也。本为周之世传，特移置庙中耳。周并为详言植菖蒲法，得水则肥，得土则瘦，固矣。然每年四月以竹翦翦一次，再茁，则叶愈细，历数百年而细仅逾发矣。后已久不复翦，是根叶均成古物。草类得此，可谓寿矣。后周翁死，僧为珍护之。光绪壬辰冬，忽大寒，江且结冰，良为数百年所稀有，安丰一隅，人家所莳花木，冻毙者十居八九，此二十余盆之菖蒲，亦随浩劫以去矣。


　　　　水仙

水仙为多年生草，高尺许，叶细长，有并行脉，丛生。花茎生于茎丛之间，花为伞形，色白，别有黄色杯状之副冠。地下茎为块状，有毒，然可治痈肿。
仁和金振之鹾尹翀尝赋水仙花诗云：「春雪压檐水生骨，东园桃李花未发。水仙有意陵莫寒，素影朦胧漾残月。我因花事增叹嗟，烟浪微茫梦飞越。金支翠旗光有无，贝阙珠宫影明灭。冰夷击鼓急响停，湘妃奏曲繁声歇。彼姝者子六铢衣，微步生尘见罗袜。花魂咫尺洵有灵，一点冰心慰寥阔。忆昔嘉种罗华堂，分笺共逞生花笔。名并三闾六瓣奇，哲兄得句真清绝。【「名与三闾并，香推六瓣奇」，振之之兄咏水仙句。】同君解佩返瑶京，石上菖蒲空九节。欲吟楚些歌《大招》，新诗谁补湘累缺。【振之之兄讨曾言及此，故云。】杜蘅芳芷眼迷离，物是人非那忍说。仙浆未饮热中肠，聊取寒泉荐清洁。梅兄矾弟倘相携，应到蓬莱水云窟。」振之，干隆时人。
沉玉遮有《咏水仙花》诗，诗云：「纸窗耿虚影，媚此小雪天。明明冷飞白，扑蔌上琴弦。何时降北渚，犹带萧湘烟。伶俜独幽绝，小筑含春妍。艺以琐碎石，浴以清泠泉。衬以石子瘦，佐以铜盆圆。伴我梅花帐，茶梦寒可怜。珊珊怳见之，翩若凌波然。解佩无默语，欲往愁刺船。起视冰壶晓，水月生便娟。」玉遮，名维树，嘉庆朝之海宁人。


　　　　薄荷

薄荷为多年生草，湿地自生，高二尺许，叶为卵形，端尖，有锯齿。秋月开淡紫花，花冠作唇形，丛生于叶腋。茎、叶有特别香气，入药，可制薄荷油、薄荷脑。


　　　　水苏

水苏为山野自生之草，高二三尺，茎方，叶形如箭镞，面皱，茎、叶皆密生粗毛。夏月茎端开唇形花，色淡红微紫，气甚辛烈，有毒，可作药，亦称龙脑薄荷。


　　　　半夏

半夏为多年生草，平野自生，高七八寸，叶为复叶，以三小叶合成，叶柄生肉芽。花单性，为肉穗花序，雌花在下，雄花在上，花序以大苞包之，花轴之上部伸长如线，突出苞外。地下之块茎皮黄肉白，可入药。


　　　　倒根草

倒根草，花如红蓼，丛生，不蔓不枝，而根独倒长，专治痢疾，长白山产之。


　　　　小人草

小人草，产于蒙古察哈尔之锡蜡哈达，能作花，一茎四朵，白瓣红蕊，子微香，根臭，蒙人呼为那何，能疗疮。


　　　　土茯苓

有蔓草之根，皮如茯苓，内赤味涩者，谓之土茯苓。


　　　　罂粟

罂粟为越年生草，叶为长椭圆形，有锯齿，平滑无叶柄。花大而美艳，色红紫，雌蕊状如瓶。实为干果，状亦如瓶，可榨油，入药用，并作油画。嫩叶可作蔬。实未熟时，中有浆，为制鸦片之原料，自禁烟之令下，即禁种之，谓之曰烟苗。
道光甲午广东乡试第三场之策题，第四问民食一道，中一条云：「沃土之地，往往植烟草以为利息，甚至取其种之大害于人者而广播之，民不知其敝精力，耗财用，大半溺于所嗜，视其为用与菽粟等，而且胜之，将何以严其禁而革其俗？」此盖言内地自种之罂粟花也。


　　　　蒙藏紫稍花

蒙古、西藏有一种紫稍花，土人呼为锁阳，其形状性质，略如肉苁蓉，接近妇女，则开花高大，作雨伞状。


　　　　番红花

番红花为多年生草，高四五寸，地下有球茎，叶细长丛生，有并行脉，初冬开淡紫花，花盖六片，甚香。采花柱曝干，香尤烈，制丁几之类，用以着色，亦为健胃、通经之药。


　　　　草棉

棉，古谓之吉贝，本产于印度，唐时其种始传入中国。茎高二三尺，叶掌状分裂，花五瓣，色黄。结实如桃，熟则绽裂而棉出，弹之则为絮，纺之则为纱，织之则成布。子可榨油，亦称草棉。
浙中产棉之区至广，然所产者纤维极短，不能供织细纱之用。老农墨守旧法，栽植不甚合宜，每亩产量不能充分，或减十分之四五，或减十分之六七。棉种以美棉为上，印度次之，江苏之通州又次之。试就通州青杆鸡脚棉一种，与浙之余姚棉比较，通棉子小而坚，子棉百斤，平均得花衣四十二三斤，姚棉则百斤仅得三十五六斤，相差约百分之六也。
南汇以产棉称，倘遇丰收，比稻尤胜。王子勖学博有《采棉花竹枝词》云：「生平不识绮罗新，青布兜头最率真。却喜今年棉事好，好箕半吐白如银。野岸扶娇弱不禁，衣单拂拂晚风侵。朦胧失却银环子，一路仍教小妹寻。儿女喁喁笑语声，芦帘晒后拣偏精。黄花虽是多僵核，留取明朝好换饧。经年手口拮据交，相庆秋成酒酌匏。贩客未来频检点，嘱郎早去购蒲包。」


　　　　红花

红花为越年生草，园浦栽植之，茎高四五尺，叶状如箭镞，边有锯齿。夏日开花，红黄色，花冠为管状，列为头状花序，其花以制胭脂及红色颜料，亦名红蓝花。


　　　　鼠尾草

鼠尾草为多年生草，《尔雅》谓之葝，高二三尺，茎方，叶为掌状复叶，对生，花淡紫色，成唇形，花序为总状。旧说，花及茎、叶俱可染皂。


　　　　薯莨

薯莨，蔓草也，产闽、广诸山，叶尖长，节节有小刺。根圆如芋，大小不一，有须丛生，皮紫黑色，肉红黄色，煮汁以染纱绢之属，为暑月之衣，谓之薯莨绸，亦曰拷绸。粤人并以之染罛罾，因其使苎麻爽劲而利水，又耐咸潮，不易腐也。


　　　　蓝

蓝为一年生草，叶如蓼，故亦名蓼蓝。茎高二尺余，秋冬之交抽长梗，开小红花成穗。其叶可制染料，即靛青也。
靛青向推佛山、澳门，次为乐平及潮阳之水靛，再次为富阳山靛，黄渡水靛。后以德之靛油运华，以上产地均改种杂粮、蔬菜矣。


　　　　山蓝

山蓝为常绿多年生草，自生于阴地，茎高一二尺，叶椭圆形，有长柄。初夏开花，成穗状，色黄绿，雌雄异株。取茎、叶绞汁，可为染料，惟蓝质颇少，不能成靛。


　　　　菘蓝

菘蓝为二年生草，随处有之，高二三尺，下部之叶状如倒卵，有叶柄，上部之叶如箭镞，无柄。夏月开花，四瓣色黄，列为总状花序。实扁平。茎、叶可制蓝，为染料。


　　　　大麻

大麻，俗称火麻，为一年生草，植于园圃，茎高七八尺，叶作掌状深裂。其花雌雄异株，收获及功用各异。雄曰枲，亦曰牡麻。雌曰苴麻，亦曰子麻。夏至前后开花，雄花色淡绿，多花粉，雌花色绿，甚小。牡麻于花落后，即拔而沤取其皮，纤维柔韧，可织夏布，俗称水麻。苴麻至秋及刈，亦可织麻布，惟粗硬不洁白，丧服用之，俗称秋麻。其实谓之蕡，古以供笾豆之实。子可食，古为九谷之一，《礼》「食麻与犬」是也。


　　　　白麻

白麻为一年生草，一名苘麻，田圃栽植之，茎高四五尺，叶阔，端锐尖。夏开小黄花。实熟，则干燥而裂。子扁黑，入药。其茎轻松洁白，北人取其皮作绳，亦织为布，惟质不坚。


　　　　苎麻

苎麻为多年生草，简称麻，欧西人谓之支那草，为吾国特产。茎高三四尺，叶卵形而尖，边有锯齿，背生白毛，花单性，淡黄绿色。其皮之纤维，坚韧柔滑，夏秋剥取之，沤浸水中，俟绿质腐脱，劈之成丝，制线及布，各省多有之，产于江西者最著名。根可入药。


　　　　荨麻

荨麻为多年生草，山野自生，高三尺许，叶卵形而尖，锯齿甚粗，柄长，花小而单性，色白．茎，叶皆有刺，触人觉痛．皮之纤维可制线，古称之　燅草．


　　　　蓖麻

蓖麻为一年生草，所在有之，茎高六七尺，中空如竹，叶甚大，掌状深裂，有长柄。秋开单性花，为圆锥花序，雌花在上，色淡红，雄花在下，色淡黄。实熟则裂开，子有黑斑，可以榨油，谓之蓖麻油，颇厚，为轻泻药，又可制印泥。


　　　　菅

菅为多年生草，一名菅茅，叶细长而尖，有平行脉，如白茅，秋开青白花，壳有长芒。实尖而黑，长分许，常黏人衣。根短硬如细竹，可为刷帚。


　　　　蒯

蒯，菅类，茎高四尺许，丛生，叶长尺余，有平行脉。秋日开小花，茶褐色。多生水边，其茎可编织。


　　　　灯心草

灯心草，一名蔺，为多年生草，植于水田，茎圆而细长，高三四尺，色绿。夏日，茎之上部开黄褐色细花，茎中有白瓤，可为灯心，茎可织席及蓑衣，俗称灯草。


　　　　龙须

龙须为多年生草，一名石龙刍，植于水田，茎细长而圆，高二三尺，下部有小叶如鳞片。夏日开小花，色绿，稍硬。茎绝似灯心草，而稍短细，无白瓤，用以织席，俗称龙须席。


　　　　莞

莞为多年生草，植于水田，又名水葱，茎高五六尺，纤细而圆，上部小叶如鳞片。夏开黄绿色小花，花序为小穗状，集生茎端。其茎可织席。


　　　　茳芏

茳芏为多年生草，植于水田，春发茎、叶，茎高四五尺，三棱形，为织席之原料。夏秋之间，茎端开小花，绿褐色。
富川产席，可随手握叠，草之细软而坚韧者，即茳芏也。土人又以之作为牙签、眼镜诸袋，皆工致无比。


　　　　薹

薹为多年生草，植于水田，茎高三四尺，叶狭长，至三尺许。夏日开单性花，雌雄皆为穗状花序。秋月刈叶，干之以制笠。《诗》作台，「台笠缁撮」是也。


　　　　莎

莎为一年生草，产道旁及园圃中，甚多，茎三角形，高尺许，叶细长而硬，多由根出。夏日茎顶别生三叶，开黄褐色小花，成穗。叶可为笠及蓑衣。旧称其根即香附子，今博物学家析为二种。


　　　　芒

芒为多年生草，《尔雅》谓之莣，又曰杜荣，野生，高五六尺，叶细长而尖，有平行脉，质坚，伤人如锋刃。秋时开花，有红白二种。其箨可为草履等物。


　　　　护腊草

护腊，草履也，絮毛子草，细软而暖，可御寒，三棱，微有刺，生淀子中。拔时，颇触手，以木椎数十下，则软于棉。一名乌拉草。土人云：「辽东三件宝，貂鼠、人参、护腊草。」


　　　　萝摩

萝摩，一名芄兰，为多年生蔓草，野生，茎缠络于他物，叶为长心脏形，端尖，叶柄甚长，对生。夏日叶腋抽花轴，开小白花，瓣之内面淡紫色，有白毛。实长二三寸，子附长毛，如白绒，可代棉作褥，俗呼为婆婆针线包。茎可束物。


　　　　白苏

白苏茎、叶皆淡青，而花白，别名荏，专用为香料。子榨油，以涂纸伞、雨衣，谓之荏油。


　　　　克颇斯

克颇斯，草实如茧，中有丝，如细纑，回人取以织为布。


　　　　马蔺

马蔺，植于庭除，高二三尺，叶如线而捩。夏间抽茎，花冠裂开，作线状，色淡紫。其根可制刷。亦名蠡实。


　　　　荔

荔，草名，似蒲而小，根可作刷。


　　　　荓

荓，丛生，叶圆而小，茎紫赤色，疏直瘦劲，以之为帚，极耐久。


　　　　菩提子

菩提子，一名川谷，为一年生草，所在有之。春生苗，茎高三四尺，叶如黍，开红白花作穗。夏秋间结实，圆而色白，有坚壳，如珐琅质，俗用为念佛之数珠，故名菩提子。木本者别为一种，我国惟天台山有之，谓之天台菩提。


　　　　紫茉莉

紫茉莉为多年生草，蔓衍易生，茎高二尺许，叶卵形，端尖，对生，叶柄甚长。花状如漏斗，蓓蕾略似茉莉，有红紫白黄等色，颇美艳，晚开午收，俗名夜繁花。实圆皮皱，中有白粉，可为化妆品。

　　　　伏牛花

伏牛花为常绿草，状如小灌木，高者二尺许，分枝甚多，叶小，叶间多刺，夏初开小白花。实圆小，熟则色红，至翌年结实时始落。人多以之为藩篱。


　　　　蓍

蓍，高二三尺，叶细长分裂，花白或淡红，略似菊花，茎多者一株五十余。古取其茎以为占筮之用，今儿童辄取之以为鬬草之戏，呼曰官私草。私音同蓍。


　　　　芸香

芸香为多年生草，茎高一二尺，而其下部则成木质，故古称芸草，亦曰芸香树，实一物也。叶为羽状复叶，夏开黄绿色花，花、叶香气皆强烈，可闻数十步，自夏至秋不歇。置叶于书间、席下，辟蠹、蚤。以其树皮或树脂杂诸香焚之，可熏衣袪湿。


　　　　蟋蟀草

蟋蟀草为一年生草，园圃自生，甚叶略似狗尾草，惟穗分为数枝。鬬蟋蟀者，常取此草之茎分裂作丝状，近其大顋诱之，故名。


　　　　兰

兰为常绿多年生草，俗称草兰，多生浙东，故又名瓯兰。叶细长而尖，长尺许，有平行脉，由根丛生。春日开花，淡黄绿色，瓣上有细紫点。无紫点者，谓之素心兰。皆一茎一花，幽香清远。种类甚多。


　　　　建兰

建兰至秋始开，一茎十数花，素瓣卷舒，清芬徐引。以产于福建，故名建兰。或以其叶背有剑脊，又名剑兰。以叶短者佳。


　　　　七出兰

何春巢寓如皋，所居静者轩秋兰盛开，中有七出者，绘图征诗。施慕白咏之云：「天与芳心似有私，宛如六一好丰姿。香分楚泽初纫后，花放银河朝渡时。写韵应须推柳永，截诗谁复抗陈思。七弦为谱《猗兰操》，说与灵均恐未知。」


　　　　朱兰

朱兰，色黄，多者十一萼，花头倒向一隅，干、叶长而瘦。


　　　　雪兰

兰花有一种色微绿若带白者，谓之雪兰，不可多得。



　　　　董小宛蓄兰

董小宛常蓄春兰九节及建兰，自春徂秋，皆有三湘七泽之韵，沐浴其手，尤增芳香。尝以碧笺手录《艺兰十二月歌》，黏之壁。某岁，以小宛病，枯萎过半。


　　　　漳兰一萼十瓣

宛平查莲坡所居天津水西庄之澹宜书屋，杂莳漳兰，有一萼而十瓣者，莲坡大喜，惊为创见，乃招同人赋诗以张之。吴东壁云：「重楼交结同心佩，一箭连抽十相花。」汪西颢云：「膏缀重台情暗结，香萦拥背画难成。」赵谷林云：「幽处探香怜二妙，秋来纫佩字双成。」


　　　　松顶生兰

汤西　侍郎右曾尝于湖南永州之奇兰铺，见古松数万株，是宋刺史柳开所植，亘数百里．有兰寄生于松之杈桠间，可径丈，葳蕤四垂．时方作花，香闻远近．

　　　　一线红丫兰

秀水朱文盎，名昆田，《咏并蒂兰》诗有云：「丹灶红休怜一线，珠江碧漫诧双丫。」盖闽之灶山，产一线红，有花，对节；粤之丫兰，一茎有两花，皆贵种也。灶山兰有十五萼，色碧玉，花枝开，体肤松美，兰中之魁品也。


　　　　树兰

海宁钟署香茂才继芸有《咏树兰》诗云：「讲堂有花树，数见名不知。香色如幽兰，形亦酷肖之。丛生缀木末，秀茁侪琼枝。吾舅雅好古，【自注：谓笠湖舅氏。】瓣香南丰师。检书惑始解，因各歌以诗。称名纵区别，臭味无差池。况邻善人室，岂数无根芝。俗呼凈瓶花，媕陋未可嗤。虽然仅皮相，意足深长思。言苟非同心，守口良亦宜。」


　　　　章子辛嗜兰成癖

钱塘章子辛司马廷彦嗜兰成癖，司训姚江时，与其邑之衿士按谱辨种，评花选蕊，晚春早夏，瓷盆檀几，罗列斋室，岁有雅会。咸丰庚辛间，粤寇起，航海避兵，犹携兰入北，中遭海盗，尽丧资。改官粤东，缘事罢职，遂又走奉天，疾殁旅次，可谓秋风激烈，败乃丛兰矣。


　　　　杭州粲花室之兰

光绪时，杭州有粲花室主人邵芝岩者，嗜兰，室中、庭中，列盆盎百余，多异种，素心、连理，遂为常品。然其所得，皆在西湖诸山中，非闽产也。


　　　　兰花会

上海康脑脱路有徐园，某岁开兰花会。园有堂，额曰印鸿，后有庭，庭之北又有屋三楹，自堂而至于斯，咸罗列名兰，幽香扑鼻，沁人肺腑。花之式不同，花之位置高下亦不等，有瓣似荷花者，有长而尖者，有素心者，有白色镶边者，有心中如人面口目俱备者，有叶作蝴蝶式者，皆一茎一花，惟一茎并蒂二花者为特色。
浙之瓯兰，有曰报春先者，叶细而长，四时常青。秋发蕊，冬末春初而花。有紫茎、玉茎、青茎之别，一茎一花。其紫花黄心、白花紫心者，酷似建兰，而香尤盛，盆种之，清芬可至一月而不萎。又有蕙兰，亦名九节兰，叶似瓯兰而长，一茎有八九花，形似瓯兰而瘦，其香亦不若焉，花时在瓯兰之后。总之，兰之名称繁多，或以地名，或以人名，或以形色名，每于五六月放花。一茎九花者，香馥异常，叶似瓯兰，而阔大劲直。
其紫花者：一，金棱边，花丰腴而娇媚，每干十二萼，色同吴兰，叶自尖上生一黄线，直下如金丝。二，陈梦良，每干十二萼，花头极大，为紫花之冠。三，吴兰，深紫色，有多至十五萼者，叶亦高劲，若善养者，则歧生可有二十萼。四，潘花，十五萼，紫色而整，疏密得宜，叶差小而花中近心处，色如吴兰。五，何兰，十四萼，紫色中红，花头不甚绿。六、仙霞花，以产自仙霞岭，故名。七，大张青，茎青花大。八，赵师傅，十五萼，初萌甚红，大放似晚霞。九，蒲统领，花之中品也。十，都梁，紫茎绿花。
其白花者：一，济老，一干十二萼，姿致不凡，叶似大施而更高。二，碧玉干，花色白，微黄，有十五萼，合并干而生，叶细而肥厚，花为深绿。三，惠知客，十五萼，花英淡紫，尾凝黄，叶虽绿茂而柔弱。四，马大同，色碧，有十二萼，花头微狭，间有向上者，中多红晕而叶高耸，故又名五晕绿。五，绿衣郎，又名宝山，色如碧玉，十五萼，每生并蒂，花干亦碧而瘦薄。六，鱼鱿，十二萼，花片澄澈，宛如鱼鱿，深沉似水，无影可指。七，玉整，花叶修长而瘦，色甚莹白，白花之最能生者也。八，名弟，花仅有五六萼，叶最柔软，如新叶茁出，则旧叶随枯。九，大施，花叶如剑而最长。十，四季兰，叶长劲苍翠，干青微紫，花白质紫纹，自夏至秋，相继而发，冬亦有之，惟不若夏之盛耳。


　　　　翠蟾蕙

兰之一茎数花者，为蕙，俗名蕙兰，亦春开。苏州木渎镇周氏塔影轩蓺之，多佳种，择尤佳者各十六品，命工缋其状，缮成巨袠，题其端曰「香国同心」，遍征题咏。中有翠蟾一种，为宜兴周止庵之女弟子月仪所植，严铁桥有诗咏之云：「名花端合依名士，天遣周郎对翠蟾。觅句灯前成一笑，月仪风貌在吴缣。」


　　　　衡山有野兰

衡山山峡中遍地皆野兰，叶不及福建所产，花绿色，如碧玉，而香远过之。


　　　　风兰

风兰，寄生于深山树干上，叶似兰而短，有厚剑脊，夏开小白花，有一二瓣曲而下垂，微香，无土亦可生。


　　　　草本之白兰花

滇中有一种白兰，花色如粉，叶似春兰，亦春开，香甚微。
光绪朝，有自海舶输入之白兰花，与此大异，沿其名耳，木本也，香甚烈，花如萼而不放，上海最多。


　　　　报岁兰

报岁兰为兰之异种，叶阔而厚，花如蕙，色深紫，亦谓之墨兰。其开常在腊月，故名报岁兰，闽、粤多有之。


　　　　书带草

书带草为常绿多年生草，叶如韭，长尺余，柔软丛生，鲜翠可爱，中央生短花茎，开淡紫色总状小花，实圆而碧。植之庭砌，蓬蓬四垂，堪供清玩。旧时出山东淄川县郑康成读书处，故名康成书带草。


　　　　规矩草

热河土肥草长，高不见人，然俱离披蒙密可憎，独行宫所生，修仅数寸，一望如翠罽平铺，略无半茎参差错出者，可异也。俗呼规矩草。成书《避暑山庄纪事》诗有「望见仙园规矩草，始知雨露胜人间」句，指此也。或疑即书带草。


　　　　铁扫帚

铁扫帚为多年生草，山野自生，茎高二三尺，叶羽状复生，形似倒卵而狭小。夏月开小花，形如蝴蝶，色白而有紫纹。一本凡生二三十茎，劲挺可为帚，故名。《尔雅》：「荓，马帚。」即此。


　　　　虎耳草

虎耳草为常绿多年生草，产于湿地，高五六寸，叶圆，有刚毛，背赤，匐枝为丝状，卧地延长，随处生苗。夏日抽茎开花，色白，五瓣，三小二大。


　　　　蜘蛛抱蛋

蜘蛛抱蛋为常绿多年生草，江西建昌、赣州二府产生甚多，叶根自生，长二尺余，形椭圆，两端皆尖，有平行脉，粗纹韧质，叶柄甚长，花深紫，生于茎顶。根、茎青黑如卵，周围密须稠结，以其形如蜘蛛抱蛋，故名。


　　　　蝴蝶花

蝴蝶花为常绿多年生草，自生于阴地，茎高二尺许，叶为剑状，叶脉平行，似鸢尾而狭薄。春日开花，花轴分枝，花被色白而有紫晕，中心色黄，颇美丽，有锯齿如毛，俗称紫蝴蝶。


　　　　蝶花

长白山之沙门产蝶花，深碧色，其形如蝶。


　　　　紫花地丁

紫花地丁为多年生草，所在有之，高三四寸，叶长椭圆形，有长柄，丛生。春初，叶丛出花茎，每茎开一花，五瓣，色紫，其瓣大小不等，中一瓣有长距。


　　　　紫堇

紫堇为多年生草，生于阴湿地，茎高二尺许，叶羽状分裂，略似水芹。春暮开总状花，色红紫。


　　　　毛莨

毛莨为多年生草，生于低湿之地，茎、叶皆有细毛，茎高二三尺，叶为单叶，掌状分裂。春暮开花，色黄，五瓣，甚光艳。实为多数小干果。有毒植物也。


　　　　地锦

地锦为多年生蔓草，田野阶砌间皆有之，叶为掌状分裂，经霜则成红色。春夏之交，开淡黄花，甚细。结实成球，色黑，味辛。又一种大戟科植物，茎有白汁，叶小而对生，花小，黄褐色，生于叶腋，亦名地锦。


　　　　铺地锦

临桂况夔笙太守周颐官内阁中书时，一日，燕集宣武门外半截胡同江苏会馆，院落修广，见徧地纤草如罽，名铺地锦。时届暮春，着花五色，每色又分浓澹数种，或一花具二色三色，或并二色三色为一色，如茶绿、雪湖之类，殆不下数十色，风偃瀫纹，蹙绣弥望。


　　　　蛇苺

蛇苺为多年生草，田野自生，茎卧地，叶以三小叶合成，互生，有长叶柄。夏初每叶腋间各生一花，色黄，五瓣。实细，色鲜红。花托肥大，状略似覆盆。有毒。


　　　　牻牛儿苗

牻牛儿苗为多年生草，原野自生，山西园圃中尤多。茎细长卧地，叶掌状分裂，柄甚长。夏日开花，五瓣，色白或红紫，略似梅花。花后，结长蒴如鸟喙，熟则五裂。


　　　　聚藻

聚藻为多年生草，一名水蕴，沉生水中，叶轮生，分裂如丝，裂片细长而尖。夏日开小花，色淡红。金鱼好产卵于此藻，故蓄养金鱼之器中多置之。


　　　　紫萼

紫萼为多年生草，野生，高二尺许，叶卵形而大，叶柄甚长，自地下茎丛生。夏月开花，花被六裂，色紫。亦有白花者，谓之白萼花。


　　　　蘼芜

蘼芜为多年生草，野生，茎高尺许，叶为羽状复叶。夏月开小花，五瓣，色白，为复伞形花序，有清香。


　　　　费菜

费菜为多年生草，山地自生，庭院亦栽植之。茎高尺许，叶为倒卵形，略似匙，有锯齿，厚而微黄。夏日开黄色小花，列为伞形花序。


　　　　珍珠菜

珍珠菜为多年生草，产于水边湿地，高三尺许，叶椭圆互生。夏日开白花，为总状花序，至端，花梗渐短，略如尾状。


　　　　溪荪

溪荪为多年生草，山野自生，茎高二尺许，叶为剑状，花梗生于叶丛之中央。初夏开花，色青紫或白，花被下部之内面有网状斑纹。


　　　　毛毡苔

毛毡苔为多年生草，食虫植物也，生于湿地。其叶由根丛生，有多数红色腺毛，小虫触叶，黏而不脱，腺毛中泄液汁以消化之。夏日叶丛中出花茎，长七八寸，开总状小花，花瓣白色，或淡红色。


　　　　貉藻

貉藻为食虫草，生于水田小河之止水中，叶轮生，叶端较阔，状似有铰链形之物附着其上，故能开闭自由，小虫登叶上，则骤闭合而捕食之。夏日叶腋开花，五瓣，淡绿。


　　　　茅膏菜

茅膏菜为食虫草，生于湿地。茎高四五寸，叶略如半月形，有长柄，边缘及面生多数腺毛，其端分泄黏液，小虫触之，则黏而不脱，徐徐消化吸收之。花小，色白，或带红色。


　　　　芍药

芍药为多年生草，高一二尺，叶为复叶，小叶往往为极深之三裂。初夏开花，大而美艳，色有红、白、紫数种。根亦有赤、白二色，供药用。


　　　　京师芍药

京师芍药奇丽，其香较牡丹为蕴籍，花容细腻，则又过之，玉瓣千层，红丝一缕，殊艳绝也。而北人每呼之曰抓破脸。秦大樽官京师时，闻之，辄为绝倒。



　　　　丰台芍药

顺天丰台为养花之地，竹篱茅舍，三三两两，辘轳之声不断。其地本以芍药着，春时车马往来，游人如蚁。园丁贪利，繁苞未放，即剪入担头唤卖，故所见略无红紫，惟余绿叶青枝而已。
同治辛未春，王壬秋检讨闿运在京师，与张文襄公之洞访丰台芍药。花农列畦植花，俟开，则尽剪之，予以十金，使留半日于枝以赏之。然无亭馆置酒之处，不足留赏也。


　　　　昙华

昙华为多年生草，植于庭院。茎高四五尺，叶长作卵形，甚尖。夏月开花，色红黄，甚美丽，经月不谢，俗称为美人蕉。


　　　　优昙钵罗花

优昙钵罗花，西域种也，简称之亦曰昙花。世称昙花一现，若以为幻梦之空花耳。不知佛书所言，即座涌莲花之比，事固神奇，树亦实有也。旧传滇南有三树，一在大理府和山之麓，称和山花。大理有四景，上关花，上关风，苍山雪，洱海月。上关，即和山，花，即优昙钵罗也。树高可六七丈，似桂，花白色，十二瓣，闺岁则十三。佛日盛开，异香芬馥。中有一穗如稗，其树不知所始。国初，曾为俗僧所毁坏，风雪月终古不改而花亡矣。一在云南城【即省城也。】土主庙，府志载庙中优昙，一名娑罗树，高二十丈，枝叶丛茂。每岁四月，花开如莲，有十二瓣，开岁则多一瓣。昔蒙氏乐诚魁时，有神僧菩提巴波自天竺至，以所携念珠分其一，手植之。自经兵燹，亦毁坏无迹，惟安宁曹溪寺一树存焉。一在安宁州曹溪寺，安宁州城之北，有汤泉，杨升庵所题天下第一温泉者是也。温泉西岸有寺曰曹溪，寺中昙花一株，扶疏百尺，绿叶似娑罗，有九丝，白花，如莲，分九瓣，香如水沉，有蜜气。其心紫色如球，惟不结实。相传为西域僧念佛珠所种。康熙壬子四月，花盛开，滇臬许鹤沙属州牧试采柔条插之，活一枝。是年冬，鹤沙还云间，遂携以归。其明年，茁芽怒生，干长三尺，喜甚，自为记，载《东还纪程》中。大理本天竺东境，阿育王故封云南，安宁与之接壤，仙树灵根，宜有遗植。吴青坛《岭南杂记》载昙花似百合花而色紫，合二三十朵攒为一朵，香烈异常。吴宝崖《旷园杂志》载武林沉氏园有昙花一株，得自泉州仙游县西山龙华寺僧，根如芋，叶如蒲，高七八尺，花从叶吐，一蓓三十余花，外殷紫，内微红，似辛夷，香极清。二书所言同是一种，则闽、广之所谓昙花者是也。
滇之优昙钵罗花，如上所述，固一在大理，一在云南，一在安宁也。而干隆丙辰，长洲朱象贤游滇，所见之三株，则皆在云南，象贤且曰：「抚署之一为最大，高可二丈许，本大可围二尺，苍苔斑驳，枝干夭矫。其外则督署、府署各一，皆不及也。其叶其花，略如玉兰，所异者，大小与香色耳。三四月之交，作花，茂者七八月亦花。花朵大于玉兰，色白而不洁，花英微绿。每朵九瓣，初开三瓣，其余含而不放，次日又吐三瓣，中心尚含，第三日九瓣全舒，则已萎败，不堪着目。香远则清，若采折在手，近鼻嗅之，则浊不可耐，以浓郁太甚也。」其后，象贤游安宁州之碧玉泉，渡螳螂川，而至曹溪寺。寺有护花楼，究其所以，乃知楼以护优昙而构，然楼虽存而花已不可问矣。
王文简公士祯《陇蜀余闻》载顺治乙未十一月望夕，郑州兴国寺殿前，忽涌花一枝，似佛手，表里皆竖纹，洁白如雪。次日，又涌一花，色纹如前，略如荷花。二十五日又涌一花，色纹如前，略似牡丹而大。时人不知，以为天花。文简以滇花印之，如荷而白，则正所谓昙花涌现，而似佛手、似牡丹二花，色纹既同，其即为优昙钵罗花之变相，亦可见也。


　　　　佛种花

青海有岛，岛有花，色红如罂粟，叶光厚，如蔷薇。四月花初放，仅六瓣，自此一月增一瓣，至十月，增至十二瓣，不再增，冬月即落，遇闰亦不璔，惟闰惟迟落一月耳，异香芬馥。土人称为佛种，种以此镇海岛，寺院中大率有之。


　　　　翦春罗

翦春罗为多年生草，一名翦红罗，茎、叶皆有毛，茎高二尺许，叶卵圆，端极尖。入夏开花，六瓣，多红色，较石竹稍大，周围缺刻如翦，故名。


　　　　滴滴金

滴滴金为多年生草，一称夏菊，又名旋覆花，《本草》谓之金钱花，茎青而香，叶青而长，尖而无桠，高仅二三尺，花色金黄。苗初生，自陈根出，既则徧地生苗，由花梢头露滴入土，即生新根，故名。


　　　　石竹

石竹为多年生草，多栽植于庭园，茎高尺许，叶细长而尖，对生。花有重瓣、单瓣，色白，亦有深红、淡红者，状颇类瞿麦花，惟花瓣上部分裂甚浅，花下之苞亦较长而尖，故易辨别。俗呼为洛阳花。


　　　　蘘荷

蘘荷为多年生草，山野自生，高二三尺，叶尖长，绝类姜叶。夏月开花，花被大小不整，色淡黄，由地下茎而生。其根可为葅。


　　　　荷

荷为多年生草，一名芙蕖，产于浅水，叶大而圆，柄细长。夏月开花，或红或白。实曰莲，地下茎曰藕，皆可食。
钱塘符幼鲁郎中曾尝于草桥观荷，作诗以赏之，诗云：「野水汇溪流，种荷乘水长。绿云布渺弥，遥遥接菰蒋。沤凫宛游戏，拍拍栖沙上。红藕花满奁，香露极遥荡。顾我乐清游，兴至每独往。采莲食莲菂，清味祇心赏。水际骋遐瞩，云烟互莽苍。远树画秋意，风蝉递余响。怀抱一为开，宇宙在俯仰。寄言芦中人，从我曳双桨。」


　　　　金边荷花

庐山有金边荷花，初在山北晋慧远大师之寺中，其后则移植山南矣。


　　　　红莲作并头花

康熙丁丑六月，朱竹垞之舍南池上，红莲作并头花，因赋《绮罗香》词以纪其异，词云：「蕙草连葩，兰英并蒂，惯在贫家盆瓮．谁料今番，双头水芝看涌．交　劝金叵罗深，画轴展玉丫叉重．笑庄窝半亩平池，翻赢三十六陂种．溪亭容我小住，那费桃根桃叶，隔江迎送．临稳风前，一任冷香吹梦．愁遮了叶底难扶，描不到花心齐动．除非唤薛夜来过，绣成针七孔．」又云：「杨柳阴中，菰蒲雨外，一柄犀珠通体．并着花房，宛似仙娥双髻．算只有蜀苣同心，祇认得峄桐连理．又争如水佩风裳，嫣然交影镜香里．约开渚苹汀蓼，恣与纤鳞队队，闹红游戏．第一轻舟，莫放采香人檥．浑不管翠蝶衣翻，生怕是绿云风起．问沙面头白鸳鸯，旧来曾见几．」沈覃九乃为诗以题其后，诗云：「红玉双擎汉卺杯，温风别费翦刀裁。定知茅屋词人在，故向亭阴作意开。朋笺双调绮罗香，比似薲洲??遂谱强。有约重过听按曲，闹红一舸话斜阳。」


　　　　淤泥中莲

光绪时，无锡徐仲虎观察建寅在山东主机器局，命工人于博山县颜神镇地方掘井，已十丈余，初时为浮土，又掘则黄泥，又掘则黄沙，下则为淤泥。工人于淤泥中得莲子百余粒，形质尚坚。徐闻而往视之，仅余十许粒，携归，取二三枚种盆中。时已盛暑，无几时，忽抽小叶，与平常莲叶无异。时李山农观察为总办，闻之，复取种数枚，亦然。


　　　　子莲

子莲为莲之小者，用莲子所种，叶、茎细小，花如弹丸，离披数瓣，淡不成红。其种法，用头窠鸡卵三枚，穴其顶，每一纳三莲实，封固，杂鸡卵中，令鸡孵之。雏出之日，取莲实涤净，养泥水中，根生寸许细藕，便能作花。


　　　　金莲花

金莲花，草本，蔓生，直隶、山西等省有之，一名金芙蓉，又称旱地莲。茎卧地，出多枝，叶圆，有浅缺刻，似荷叶而小。夏季叶腋开花五瓣，瓣蕚皆深黄，瓣心有红点，色甚艳。至秋，花干而不落。康熙时，圣祖赐以此名，高宗亦有诗咏之。


　　　　玉蝉

玉蝉为多年生草，植于水边湿地，高可二三尺，叶为剑状而有中肋，色深绿。初夏开花，有紫、绿、白等色，甚美丽，花被六片，外层大而下垂，内层小而上向，头圆。


　　　　蓬虆

蓬虆为多年生草，蔓藤繁衍，茎有倒刺，逐节生叶，叶大如掌，类小葵叶，面青背白，厚而有毛。夏秋之交，开小白花，就蒂结实，三四十颗成簇，生则青黄，熟则紫黯，微有黑毛，状如熟椹而扁。冬月苗叶不凋，俗名割田蔗。


　　　　翦秋罗

翦秋罗为多年生草，一名汉宫秋，茎、叶多细毛，茎高二三尺，叶卵圆，端尖。夏秋开花，色深红，瓣分裂。


　　　　鹿葱

鹿葱为多年生草，地下茎大而圆，叶阔。至秋发花茎，开伞形花，花盖六裂，淡红紫色。


　　　　山丹

山丹为多年生草，大者高二尺许，一茎直上，叶长而尖，如柳，花有红、黄两种，鳞茎甚小。又有叶似芍药，花似鹿葱，一茎百蕊，一蕊四球，斓若红锦簇球，而花心有金粉者。


　　　　胡枝子

胡枝子为多年生草，一名萩，茎高五六尺，丛生多枝，冬不尽枯，故经年以后，粗大如灌木。叶为复叶，端有细毛。秋日开红紫花，为蝶形花冠，实成荚。


　　　　秋海棠

秋海棠为多年生草，庭院栽植之，茎色微红，高二尺许，叶为心脏形，端尖，中肋之两侧成不等形。秋开单性花，色粉红，雌雄同株。茎味酸。


　　　　王丹麓家秋海棠

武林王丹麓家之墙东草堂，初植秋海棠一二本，数年而蔓衍阶砌。康熙乙丑，忽发奇葩千朵，经月不落，其旁复三四如蝴蝶。家人异之，为护其根，布其子。及明年，子出，无异，而原本所发亦如常花。乃离原本尺许，见花心复起一花，如重台，细视丛中，乃有千瓣如洛阳花者，六瓣如桃者，五瓣如梅如兰者。越日再视，或若山茶之初放，或若牡丹之半谢，至蓓蕾似垂丝，含蒂似石榴，碎翦如秋纱。其花或大或小，其心或连或散，其色红白深浅，种种奇幻，莫可名状。


　　　　严子容咏秋海棠

仁和严子容司马适有《咏秋海棠》诗云：「碧纱窗畔睡昏昏，镇日无人自掩门。小院初酣胡蜨梦，空山欲冷杜鹃魂。半帘竹影迎风色，一斛香脂滴露痕。唤作放翁颠亦得，思量排日倒金尊。」


　　　　钟馨山徐贯一爱白秋海棠

干隆时，钟馨山尝有《白秋海棠》诗，诗云：「半天凉月影朦胧，清绝墙阴玉一丛。但觉芳心冰雪凈，不将红泪滴西风。」道光时，钱塘徐贯一广文以诚家多秋花，有白秋海棠，亦爱之，尝和沉桐溪诗云：「梁广丹青纔点粉，秋风颜色倩谁匀。凝来雪艳欺瑶草，洗尽铅华怨美人。肠断小窗清顾影，谱通西府淡留神。酒痕夜冷都消却，睡起还应胜太真。」


　　　　巴济马茨茨格

蒙古人于花，皆名之曰茨茨格，有曰巴济马茨茨格者，则野花也。如秋海棠，紫茎绿叶，叶稍圆，有微刺，花三角，中含花子，作粉红色，根如山药，长者数尺，研粉可食，察哈尔之赛尔乌苏产之。


　　　　睡莲

睡莲为多年生草，生水中，叶为卵形而阔，叶脚有深缺刻。秋初开花，重瓣，色白，其花至末刻以后即闭，故有此称。


　　　　观音草

观音草，惟南方有之，生于竹林之阴，其根茎有细长叶甚多，花红紫，不下垂，实熟后色赤，鲜艳可爱。或以诗咏之，末二句云：「凭将一滴杨枝水，润到西天紫竹林。」


　　　　狼尾草

狼尾草为多年生草，生于道旁，高二尺许，茎、叶皆粗糙刚硬。秋出穗五六寸，作圆柱形，如粟，花紫，密生长芒，荒年亦可采食。古时用以覆屋。《尔雅?释草》「孟狼尾」即此。


　　　　狗尾草

狗尾草，一名莠，为一年生草，原野自生，高一二尺，叶细长，叶柄如鞘以包茎。夏日茎顶丛生细实，有绿色长芒，集合为穗，形似狗尾，故名。


　　　　白蒿

白蒿，一名艾蒿，为多年生草，叶作羽状分裂，略似青蒿而粗，叶背密生白毛，自初生至秋，白于众蒿，故名。花为小头状花序，排列如穗。《尔雅》谓之皤蒿。形与蒌蒿相同，惟白蒿陆生，蒌蒿水生。


　　　　角蒿

角蒿为多年生草，茎，叶如青蒿，开淡红紫花，结角长二寸许，实细而黑，《尔雅》谓之（　廪）蒿．　


　　　　柳穿鱼

柳穿鱼为多年生草，产海岸沙地，茎不盈尺，恒欹斜，叶椭圆，两端皆尖，无叶柄，茎、叶皆附白粉。夏开唇形花，淡黄色。


　　　　结缕草

结缕草为多年生小草，茎细长，匍匐地面，随处生细根，如线相结，故有此称。叶细长而尖，长二寸余。花小，为穗状花序。


　　　　蛇葡萄

蛇葡萄为多年生蔓草，野生，叶作掌状分裂。夏开淡黄花，实至秋而熟，红、紫、白、绿相杂，颇美丽。


　　　　葎

葎为蔓生草，茎及叶柄有细刺下向，叶掌状分裂，多细齿。秋开小花，雄花成簇，雌花成短穗，色绿，下垂。实似松球。


　　　　菊

菊为越年生草，古作鞠，春由宿根生，夏至后分植，深秋开花。茎略带木质，叶有缺刻，花冠周围为舌状，中部为管状，列为头状花序。


　　　　董小宛耽晚菊

董小宛性耽晚菊，客尝以佳菊曰翦桃红者，贻其夫主冒辟疆，花繁而厚，叶碧如染，浓条婀娜，枝枝具云罨风斜之态。小宛扶病三月，犹半梳洗，见之，甚爱，遂留榻右。每晚高烧翠蜡，以白团回六曲围三面，设小座于花间，位置菊影，极其参横妙丽，始以身入。人在菊中，菊与人俱在影中，回视屏上，顾辟疆曰：「菊之意态尽矣，其如人瘦何！」


　　　　景亭北喜菊

景星杓，字亭北，仁和人，性喜菊，花时连畦被畷，斓如霞锦，因自称菊公。寻厌其喧，弃之，而东城人获其遗种以去。数年以后，人犹识为景氏菊也。


　　　　杨致轩爱菊

海宁杨致轩太守守知有菊花诗曰：「耐久相看拟入林，澹交也有岁寒心。问渠何苦凌霜出，舍我谁能冒雨寻。东道几时贻绿酒，贫家非分得黄金。只应寂寞西窗下，闲伴诗翁仔细吟。」盖致轩爱菊，日巡行篱落，寝食几为之废也。


　　　　洋菊

康熙壬申夏，长洲黄菊盛开，人相传为洋菊，云自海外贾舶所载以至。花具五色，圆者如球，扁者如盘如轮，花瓣皆有筒，或短筒，或长筒，或筒末出瓣如匙，或仅有筒而无瓣。干隆丙子闰九月，无锡邹小山侍郎一桂奉旨召入内殿，使各为之图，定以佳名，锡以御题。其花名凡三十六种。
有曰银佛座者，白花黄心，半筒，瓣末俱超，宛如佛座，叶大尖长，与金佛座皆为上品．有曰金佛座者，鹅黄色，绿心，筒二分，尖瓣上超，花极玲珑，叶尖而密，围大．有曰宫花锦者，金黄色，外深内淡，半筒，瓣末上超，花圆满，微心，不甚显，大径三寸，旧名含烟铺锦．有曰锦贝红者，朱红色，反瓣，黄色，开足多反抱，红黄相间，形如球，瓣短，交叉叠乱，花不大，梗叶尖细，旧名金背红．有曰雪罗襦者，白花，淡黄心，筒二分阔，瓣平直圆整，反瓣有红丝，叶圆而小，旧名青山挂雪．有曰珊瑚枝者，大红帯紫色，黄心，四面有须，筒不见，瓣尖阔，叶帯紫色．有曰紫霞绡者，粉紫色，甚娇，花大如盘，檀心凸起，筒长五分，瓣尖阔，形扁，叶尖小，旧名国色天香．有曰七宝盘者，牙色，长筒，料舒瓣二分，如耳挖，黄心，花扁如盘，径三寸，叶少锯．有曰桂丛紫者，紫色，长筒，末略舒，瓣大而少，心径半寸，金黄五出筒，叶嫩绿，花大而扁，旧同紫桂莲．有曰千金笑者，银红色，瓣阔，环抱玲珑，心间五出筒，微黄，不多，露叶尖长而窄．有曰蜜荷花者，淡黄色，心小，二分筒，瓣寸许，阔二分，皆超起，叶尖长，少锯．有曰紫丝莲者，深紫色，花大如盘，黄心，如棋子，二分筒，瓣末俱超起，形扁，径三寸，梗粗，叶长瘦，如鸡脚．有曰檀心晕者，血牙色，近心牙黄，长筒，瓣末如匙，圆三寸，梗细叶圆。有曰雪莲台者，白花，带碧色，瓣末超起，如莲心，黄而小，半筒，叶肥嫩，梗细。有曰雨鹃红者，朱墨色，心圆小而黄，长筒，末如匙，花大如轮，叶尖长，带赤色，梗粗。有曰绒锦心者，淡紫色，心大，径寸，黄金色，五出筒，瓣长，筒如线，不出匙，参差疏落，类桂丛，紫花扁如盘，叶瘦，旧名紫龙须。有曰佛手黄者，嫩黄色，心五出，筒深黄散乱，瓣阔弯环，叶肥泽，梗细。有曰涌金轮者，嫩黄色，大如盘，檀心凸起，深黄，瓣长二寸，筒末出匙，超上，围六寸，肥叶圆劲，旧名黄金针。有曰粉翎儿者，粉色，长瓣，大径三寸，心青黄色，瓣有出心上者，托瓣微红，叶长瘦，如蒿。有曰锦标红心者，朱色，微筒，长瓣，开足下披，心一簇，金黄，叶肥，旧名满心大红。有曰月华秋者，粉红色，心中青外黄，筒二寸，白瓣，里白外红而尖锐，如月华五采，梗细。有曰红玉环者，白花微红，不见筒，瓣长阔，弯环，相纽如连环，圆球，径三寸，旧名玉连环。有曰昭容紫者，深紫色，筒瓣到头如匙，心黄而小，形扁。有曰银丝针者，白花青黄，心极小，瓣如针，花圆，叶细，梗弱，旧名银针，又名银丝莲，乃花形之特异者。有曰秋月白者，白花阔瓣，筒二分，形圆，叶团而短，旧名鹅毛飞。有曰海红莲者，纷红大心，黄色瓣，半筒，末超起，如莲台，叶肥根粗，花扁，径三寸。有曰万点红者，淡粉红，长筒，末作小匙，匙内深红，瓣疏而参错，叶尖，梗细，旧名落红万点。有曰青心玉者，白花而圆，微筒，青黄心，瓣阔，托瓣微红，梗细，叶团小，旧名青心压玉。有曰锦麟祥者，金红半筒，瓣狭而长弯绕，花圆，径二寸，叶如蒿，旧名橘皮红。有曰金赤芾者，大红，心五出，筒带黄色，瓣阔而尖，花扁，径三寸，叶少锯，梗直。有曰鹭鸶管者，粉红阔瓣，大心，淡黄白色，五出筒，如白羽，花扁，径三寸，叶尖长，梗细。有曰朝阳素者，淡紫色，半筒，粉心，五出，心上有瓣，花大而扁，径三寸，叶尖长。有曰金缕衣者，嫩黄，长筒，瓣末出匙，檀心圆小，青茎，大径四寸，叶尖，多居齿，旧名黄鹤楼。有曰紫金鱼者，玫瑰色，长筒，末出匙，心带黄色，花扁，径三寸，叶肥而长，梗细。有曰坠红丝者，银红色，着心处白色，长筒，瓣出半寸，青心如棋子，花大四寸余，旧名老君眉。有曰金凤丝者，黄色，瓣阔，半筒，叶小，花开最早，其白者名银凤羽。


　　　　吴诚斋爱菊

仁和吴诚斋明经钜，雍正时人，性爱菊。某岁冬十月，窗前有菊数本，颜色未脱，香清以远。一日侵晓，风雪大作，花如傅粉，益复可爱，漫成绝句，今录其四于此。诗云：「孤芳原是傲霜枝，雪后看来倍有姿。篱落夜深帘不卷，一肩寒影和陶诗。」「纔过重阳花事稀，谁将柳絮撒空飞？黄花也怯西风冷，料理新装鹤氅衣。」「一幅柴桑处士图，着些风雪便橅糊。金英玉屑相辉处，还似从前瘦骨无？」「草亭东畔竹屏西，淡白深黄倚槛齐。最是雪晴春未到，独留香韵傲梅妻。」


　　　　八月菊

菊有自伊犂来者，开时最早。干隆时，平湖沈文恪公初至懋勤殿，见之，因为赋诗，时八月初旬也。


　　　　陈云喈嗜菊

嘉庆己未，海宁陈云喈招钱荫庭看菊花，因作诗云：「我愔前年客沧南，南园种菊人争传。乘兴有时挈伴往，马蹏蹀躞凌秋烟。金印银印称冠绝，蜃楼幻夺天工权。【沧州有黄金印、白银印、海市蜃楼诸种。】此外种类难更仆，五色烂漫东西阡。同人分韵互酬唱，得句往往相争先。【客沧州，菊花时屡与兆韶九司马、汪芗圃剌史、祝西涧孝廉相唱和。】屈指旧时又一载，别来常与梦魂牵。朅来盐官作小住，菊开刚值重阳天。七塘主人多高致，爱菊成癖如陶潜。分苗别种施灌溉，是何用心勤且专。花神似解主人意，向秋特地争鲜妍。瓦盆罗列二百本，高下位置皆天然。主人爱花兼爱客，殷勤招我重开筵。依花错坐颇自适，鹤翎蟹爪飘樽前。礼数全删觞政宽，快事亲故相周旋。为语主人好爱护，多方搜剔毋弃捐。年年相约作高会，此乐宁非人中仙！」


　　　　计寿乔爱菊

菊花种类甚繁，嘉庆时，秀水有计寿乔名楠者，酷好之，尝作《菊说》。其所蓄佳种，来自嘉兴、平湖、海盐、松江、上海、嘉定、湖州、扬州、江宁、湖北各处，惟产于苏州者最下。今将其佳者论之。
有所谓松子种者，凡九：曰金粟，曰雪鹤，曰水绿，曰紫蝉，曰金红，曰琥珀，曰银红，曰老肝红，曰新肝红。
有所谓宝相种者，凡八：曰西火放，曰东火放，曰青放，曰土黄，曰金莲，曰蜜莲，曰银莲，曰蜜乔银。
有所谓细种者，凡五十：曰大玉夹，曰大红剪绒，曰蜡瓣，曰金翦绒，曰绿剪绒，曰小玉夹，曰鹅毛幢，曰红豆幢，曰银翦绒，曰大红芒刺，曰蜜芒刺，曰银芒刺，曰金红芒刺，曰醉仙桃，曰松花鹤翎，曰银红鹤翎，曰金葡萄，曰银红葡萄，曰天仙紫，曰天仙黄，曰天仙锦，曰桃超，曰血牙超，曰龙须幢，曰桂花幢，曰玛瑙夹，曰玉指夹，曰松花夹，曰紫夹，曰珠海夹，曰小金幢，曰蜜幢，曰大红幢，曰银幢，曰金碧玉，曰银红碧玉，曰金丁香，曰银红丁香，曰古色丁香，曰白丁香，曰鸳鸯合，曰桃花球，曰大癞花，曰吉香球，曰鹤塔，曰玉蝴蝶，曰大红松壳，曰金松壳，曰银红松壳，曰白松壳。
有所谓中种者，凡二十五：曰锦松超，曰鹅毛球，曰魏红幢，曰乌云幢，曰魏紫幢，曰文君面，曰葛衣，曰锦荔子，曰绿万玉，曰火炼金，曰雪狮子，曰素辉，曰水天碧，曰胜裙，曰金雀，曰发管幢，曰麦柴幢，曰金珀，曰银珀，曰锦心绣口，曰古色篆，曰鹤顶大红，曰雄黄篆，曰金交丝，曰银交丝。
有所谓大花老种者，凡三十八：曰金带围，曰银带围，曰青莲带围，曰蜜带围，曰水红带围，曰玉夔龙，曰金夔龙，曰大红夔龙，曰蜜夔龙，曰银红夔龙，曰紫夔龙，曰金佛座，曰鹅黄佛座，曰银红佛座，曰雪佛座，曰沉香佛座，曰五彩雪球，曰西湖莲，曰紫福莲，曰小桃红，曰大红荷花，曰金荷花，曰银红荷花，曰血牙荷花，曰金红荷花，曰玉荷，曰蜜荷，曰古铜芙蓉，曰黄牡丹，曰蜜牡丹，曰紫牡丹，曰紫祥云，曰紫芝献瑞，曰睡孩，曰金背大红，曰落霞幢，曰金钩，曰金蒲团。
有所谓大花新种者，凡五十：曰珠砂莲，色红如朱砂，大似牡丹．曰琥珀莲，色红如琥珀，长瓣，高圆．曰梅红莲，深桃红色．曰紫金莲，色深紫黄．曰库墨莲，深紫，有墨晕．曰玉麒麟，粉红色，圆满瓣细．曰铜雀台，古铜色．曰迎风蝶，花扁长，若粉蝶状．曰紫苑清华，深紫色．曰函关紫气，青莲色．曰宝山楼阁，一名宝山楼台，大红色．曰玉指含香，玉色，阔瓣整齐．曰杨妃新浴，淡红色，极娇嫩．曰醉西施，粉红色．曰月下姣娥，粉红色，瓣尖，色深红．曰陡壑流霞，淡红，杂白瓣，黄瓣．曰冷香博士，净白而品雅．曰墨池烟霞，黑紫，或名墨葵．曰层峦积雪，花高突而瓣细密．曰银红娇艳，黄根红尖，色佳甚．曰春江鸭绿，绿放白花．曰粉黛生春，红放白花．曰点胭脂，玉色，每瓣上有红点洒满．曰海霞烘日，黄色，每瓣有红点．曰驼峰铺锦，驼绒色，每瓣有红绿．曰庆云湛露，银红色，有白点．曰石家锦幛，五色洒金．曰赤瑛盘，大红色，花圆而扁．曰万珠盘，大抵瓣色淡红中有小白瓣攒密．曰藕丝裳，瓣有紫丝．曰日照金轮，深黄色．曰珊瑚树，红珊瑚色．曰鹅群戏水，淡黄色．曰黄月天香，瓣如柱花，稠密结大球．曰松云，松花黄．曰古雪春，瓣如梅花，小绿色．曰藏经球，色如古藏经纸．曰出水芙蕖，如荷花初放，阔瓣．曰湘妃滴泪，如湘妃竹色，有黑点．曰芦花秋月，淡灰色．曰晚霞落照，淡金红色．曰紫云，玫瑰色．曰佛指拈华，黄色，红心，初放如佛手拑状．曰紫罗袍，沐紫色．曰银台堆锦，白瓣，红心．曰露浥青莲，绿边，中白．曰月（日英）红纱，深红色．曰墨光琉璃，黑紫色．曰济阳红，大红色．曰泥金百合，金色，边中淡黄．


　　　　陈韫川嗜菊

陈（木巳），字韫川，仁和人，家杭州东城蒲场巷．其先世喜菊，至韫川而嗜尤深，凡贮土，留种，分秧，登盆，理缉，护飬之法，督僮为之，罔不精究，闻有贵种，必百计以求．重阳节近，位置斗室中，花取少而大，叶取密而鲜，批红判白，察贰廉空，至老不倦，因以菊叟自号．


　　　　吴百台好菊

道光甲辰九月，会稽李莼客侍御慈铭方家居，其宗人挈之至州山吴氏园看菊花。主人吴百台者，少极贫，贩饼为生，嗣为关吏佣，以勤谨为吏所爱，得代其职，积金殆百万。老而归营别墅，园亭极华美，喜宾客，延礼文士，莳花酿酒，尤好菊，畜园丁数人司之，购求佳种，不远千里。花时，则设重锦幔，许人纵观，有能诗者，即出佳楮求品题，侑以美酒。时年几八十矣，长斋奉佛，间亦为五七字句。园中厅事四面环合，其庭皆广十余亩，列花四庭中，重金叠紫，高出檐外，凡数十万花，多罕觏之品。盆盎清洁，蔽以绛幔，围以锦栏，地衣皆以红锦，华丽绝尘，浓熏喷鼻，如唐、宋时洛阳人家赏牡丹也。


　　　　徘徊菊

徘徊菊，淡白，瓣黄。初开时，先吐瓣三四片，只开就一边，开至旬日，方及周徧，花头乃见团圆。字书徘徊为不进，此花之开，亦若是矣。


　　　　万寿菊

万寿菊为一年生草，茎高三四尺，叶为羽状复叶。夏开黄花，略带红色，列为头状花序，甚大，花期颇长，且极繁茂。


　　　　黑士菊

黑士菊产剑川江右岸，枝紫蕊黑，开时花瓣如墨，惟较之蟹爪黄、杨妃面、紫金锭各种为小。


　　　　夏菊

夏菊，叶互生，缘边有锯齿，粉、黄、白、蓝皆有之。花瓣分为舌状，内为筒状。


　　　　甘菊

甘菊为菊之一种，产杭州者良，花有黄、白二种，单瓣。味甘入药，叶可作羹。


　　　　紫云英

紫云英为越年生草，野生，叶似皂荚之初生，茎卧地，甚长，叶为复叶。春暮开花，为螺形花冠，色红紫，间有白者，略如莲花，列为伞状，结实成荚。


　　　　荷包牡丹

荷包牡丹为一年生草，庭院多栽植之，茎高二尺许，叶羽状细裂。春月开淡红花，成总状下垂。又名鱼儿牡丹。


　　　　鼠曲草

鼠曲草为一年生草，原野甚多，高尺许，叶长，本狭末阔，互生，有白色软毛。春夏之间，茎梢簇生小黄花，列为头状花序，北人称为茸母。宋徽宗诗：「茸母初生认禁烟。」即此。


　　　　马蓼

马蓼，一名大蓼，为一年生草，茎高三四尺，略带红色，叶长大，托叶变形为鞘状，边缘无毛。初夏开花成穗，色红。植物学家谓之大马蓼。一种高一二尺，叶为长椭圆形，端尖，鞘叶之缘有细毛甚长，花淡红，古称毛蓼，今亦谓之马蓼。
顺治初，钱塘有陈晋明号德公者，尝为《蓼花》诗云：「苦蓼花争发，凄疏十里过。叶垂临水徧，蕊密向船多。湿翠沾新雨，轻红落晚波。最怜生意薄，霜露复如何？」道光时，海宁周啸湄茂才士瀛亦有《蓼花》诗云：「疏红簇簇晓妆时，荻苇相依弱不支。却衬斜阳写图画，祇愁微雨湿胭脂。冷禁风露秋容老，醉卧江湖客梦迟。莫道离披工作态，似伊辛苦有谁知？」


　　　　含羞草

含羞草为一年生草，本南美洲产，移植于我国，园圃栽之。茎高七八寸，叶为复叶，总叶柄之顶端常生四枝，下垂，每枝有小叶甚多，略如合欢，触之，则小叶闭合，故名。夏季开淡红色蝶形花，丛集为球状。实成荚，有刺。


　　　　黄麻

黄麻为一年生草，多产于北地，茎高二三尺，叶为长卵形，端尖，互生。夏秋之交叶腋开小黄花，五瓣。


　　　　雨久花

雨久花为一年生草，产废田水泽中，茎短，叶阔厚有光。夏秋之交，发花茎，花深绿或白，成圆锥花序。花后，茎渐屈，沿叶柄以结实。


　　　　荭

荭为一年生草，与蓼同类，茎高五六尺，叶长卵形，端尖，有长柄，茎、叶密生淡红色之毛。秋日开红花成穗。通称荭草。


　　　　鸡冠

鸡冠为一年生草，随处自生，茎高二三尺，色赤，叶为长椭圆形，端尖锐，互生。秋开花而小，有红黄白数种，花序状如鸡之冠，故名。子黑细光滑。


　　　　凤仙花

凤仙花为一年生草，苗长一二寸，可移植于花坛或盆中，施肥培养。至夏，高可尺余。叶形椭圆而尖细，叶缘锯状。夏秋之交开花，自叶腋抽出，有单瓣、重瓣之别，重瓣花美，人都悦之。花色赤白紫不等，一花而呈数色者尤贵，芳香似木樨。《南方草木状》谓自大秦国移植南海，是晋时已有此花。《北户录》谓梁大同二年始来中国，误。因其花可染指甲，故又名曰指甲花。


　　　　野蜀葵

野蜀葵为一年生草，野生，有香气，茎圆，叶为复叶。花小而白，微带淡红，花序如伞形。


　　　　千日红

千日红为一年生草，高尺许，茎似海棠，叶长，为椭圆形。秋初开花，色红紫，为头状花序，颇美丽，经久不凋，故有此名。亦有白花者。


　　　　茑萝

茑萝为一年生蔓草，茎细长，卷络于他物，叶羽状分裂，裂片如丝。夏日开红花，花冠为长管状，边缘五裂。庭院栽之为观赏品。


　　　　吉祥草

吉祥草为湿地自生之多年生草，茎延贴地面，叶丛生其上，长尺余，狭而尖，有平行脉，叶丛之下复生根须。花淡紫色。人家庭院多种之。


　　　　水藓

水藓为池中湿地自生之草，茎长二三寸至五六寸，四围密生细叶，色淡绿。秋时，茎端转成红色，颇美丽。其腐败堆积者，经久即成泥炭。


　　　　酢浆草

酢浆草为原野自生之杂草，茎多卧地，叶为掌状复叶，小叶成三角形，有长柄。夏日抽花茎，开五瓣淡黄花。实成蒴，熟则绽裂，飞散种子。


　　　　知风草

知风草为原野自生之杂草，高二尺余，叶细长而尖，有并行脉，叶柄作鞘状，包茎，花小密集，成圆锥花序。此花受微风，即善摇动，故名。广东所出者，丛生若藤蔓，土人视其节以占一岁风候，每一节则一风，无节则无风。


　　　　寿草

干隆时，礼部署有寿草，春开红花，缀如火齐，秋结实如珠。《羣芳谱》、《野菜谱》皆未之载，不知其名，或曰即田塍公道老。此草种两家田塍之上，用识界限，犁不及，则一茎不旁生，犁稍侵之，则蔓衍不止，反过于所侵之数，故得此名。草在穿堂之北治事处，阶前甬道之西。相传生自国初，岁久，渐成藤本，后分为二歧，虬枝杈枒，挺然老木矣。曹地山名之曰长春草，特作木栏以护之，陈约园为之图。


　　　　半边莲

半边莲，多生沟中，就地延长，每节有根如线，深入地中，极易繁殖，故芟除最难。春开淡紫色小花，花至秋始止。


　　　　十样锦

十样锦，秋草也，无花。其茎、叶烦似鸡冠，霜后则叶通红者，名雁来红，一半红者名老少年。惟十样锦于夏月即青红相错，不待霜也。


　　　　莸

莸，野生，茎方，高三四尺，臭甚烈。叶为卵形，端尖，有踞齿。秋日开花，紫碧色，为聚伞花序。

　　　　荁

荁，叶阔大，端锐，夏开紫花，瓣有线纹，茎、叶柔滑。


　　　　荻

荻，与芦同类，生水边，高五六尺，叶稍阔于芦，茎亦较韧，小而中实。萑、菼、鵻、薍、藡、乌蓲、马尾蒹，皆荻之别名。


　　　　萩

萩，蒿类，茎高丈余，叶白似艾而多歧，或谓之牛尾蒿。


　　　　水蜡烛

水蜡烛，草本，生野塘间，秋杪结实，宛与蜡烛相似。


　　　　青蘦

青蘦叶似地黄，紫花如柰，开于秋日，饶一种冷淡之致，如苾蒭着紫衣，了无艳色。


　　　　万年花

万年花为草本，高宗赐以此名。小朵如盏，一茎百朵，色粉红而有红丝，虽久干枯，颜色不变。


　　　　晚香玉

晚香玉，草本之花也，京师有之。种自西洋至，西名土馝盈斯。康熙时植于上苑，圣祖爱之，锡以此名，后且及于江、浙矣。六七月开，茎高三四尺，根如水仙，茎狭长，互生，阔如韭叶，软而下垂，至梢渐短，在顶别成鳞形。叶腋发花，六瓣，色白如萼，暮开朝敛，香颇烈，入夜尤馥郁，故有此称。亦谓之月下香。
仁和杨槲巢茂才鸿鉴有咏晚香玉诗，其一云：「卷帘雨过夕阳红，帘底名花放几丛。云翠浅扶银错落，雪香新吐玉玲珑。阿环醉影瑶台上，姑射含娇月殿中。彷佛蓝田携美种，晚凉灌向小楼东。」其二云：「玉质琼枝乍吐芳，肯随夜合落回廊。淡摇凉月浑无影，丽染清风别有香。芳蒂嫩含千朵绿，蕊心微抹一丝黄。倚栏小摘幽芬袭，簪入云鬟正晚妆。」


　　　　臭李子杆

臭李子杆，长白山所产，夏日满树皆花。


　　　　金钱花

金钱花，草本，秋开花，色黄，似钱，而无棱廓。午开子落，故名子午花，又名夜落金钱。


　　　　红叶花

红叶花，长白山所产，木本，高可五六寸，叶如黄杨，花似山茶。其枝头红叶，层层如花朵，故名红叶花。


　　　　耐冬花

山东劳山多耐冬花，色殷红，似山茶而小。冬月始盛，开雪中，照耀山谷，弥望皆是。王文简公曰海红花也。


　　　　四堕花

四堕花，长白山之白花溪所产，他处无之。木本，叶碧，茎红，高不盈尺，每至六日始开，白花四堕，若灯笼形。积雪之中，独出一枝，宛如梨花带雨，令人可羡。俗名雪里花。


　　　　芄兰

芄兰，草本，莞蒲也。蔓生篱落间，茎中有汁如乳，叶长卵形而尖。夏开紫花，子缀如铃，霜后自裂，中如絮。


　　　　紫罗襕

紫罗襕，草本，色翠，花紫，如鹿葱，一名高良姜。咸丰时，仁和亮镜仁茂才瞻岳曾于李应辰园中见之，每窠叶数片，疏落可爱，抽花一箭，其状极似兰。


　　　　蓝雀花

蓝雀花，草本，如雀，大身，有翼，有尾，有黄心，如两目。曾经御制题咏。


　　　　灵犀草

杭州西湖苏小墓，有草曰灵犀，色绛，细如发，经风不摇，直立承露，秋生春死者也。


　　　　羊草

羊草，西北边谓之羊胡草，长尺许，茎末圆劲如松针，黝色油润。马食之，肥泽，胜豆粟，黑龙江人于七八月间刈而积之，经冬不变。


　　　　地蜈蚣草

地蜈蚣草，生村落田塍间，叶密对生，蔓延如蜈蚣形。延于树上者，又称飞天蜈蚣。


　　　　猫儿眼草

猫儿眼草，叶纹如猫儿眼，故名。


　　　　蝎子草

塞外有毒草，中人肌肤，毒甚蜂虿，自唐山营踰汗铁木岭而外，徧地有之，俗名蝎子草。芦高四五尺，叶如麻，嫩时可供马秣，经霜则辛蛰不可触。蒙古人谓之曰哈拉垓。


　　　　怕老婆草

广西思恩府有怕老婆草，疑即含羞草也。其草每枝发十余叶，中抽一心，长二寸许，花淡黄，若蒲公英，叶类凤尾，细叶对生于茎，生于阴湿之处，墙角路隅皆有之。人每俯身离草尺许，大声叱之，则其叶对对相合，良久始开，女人叱之则否。或谓此直怕老公耳，非怕老婆也。又偶呵之以气，其叶亦合。以铁箸夹炭火，自上微熨之，亦然。盖一遇阳气，即能合并也。广东惠州山中亦有之，土人号为喝呼草。


　　　　桃金娘

桃金娘，粤中草花也，花似梅而微锐，色似桃而倍赤，中茎纯紫，丝为深黄，八九月实熟，青绀若牛乳，味甘可养血。粤讴有曰：「携手南山阳，采花香满筐。妾爱留求子，郎爱桃金娘。」留求子，即使君子也。


　　　　苦芦草

莆田人口语，以飓风为风痴，言其四面骤风，有类颠狂也。莆有一种野草，俗呼为苦芦草，茎长叶尖，若今岁叶上结生一节，则来岁作一风痴。郑笑墨试之，辄验。一小草耳，乃能与风信暗合，大奇。


　　　　红姑娘

草有曰红姑娘者，丛生塞外山谷间，花后结子成苞，四瓣如铃，中含丹实，状如火齐。亦呼豆瓤儿。


　　　　洋金花

洋金花，俗名大喇叭花，草本，高三尺余，叶卵形，不整齐，花冠为漏斗状，浅紫色，果实有刺状突起。


　　　　火草

火草，产武定府麦岔之蛮地。


　　　　断肠草

断肠草，产于滇、黔，所在有之。有谓其实虫而形特似草者，谰言也。马骡误食之，即毙。
康熙庚申春，有徽人方姓者，商于都门，与其徒八人，合赀累千金，往江南，次河间之南腰跕，宿焉。八人与骡夫先食，方以持斋独后。忽一人且食且语曰：「断胶草。」如是者三。怪而问之曰：「君知食中有断肠草乎，曷勿食？」方问答间，骡夫已如中恶状，仆地。方急令众人停筯，而自走通衢呼众，召医视之，曰：「中毒也。」急解之，皆苏，而骡夫食独多，遂不救。
田山姜少寇雯抚黔时，署中庭砌有草结实，甚红，可玩，询之役人，曰：「断肠草也。」一日，有钗头小鸟，色如鹦鹉，飞啄其上，捕之，甚易驯致，名断肠鸟，惟食断肠草子，不食余物。


　　　　锅铲草

锅铲草，产于滇之竹笆铺，以象形得名。


　　　　一把伞草

一把伞草产于滇之分水岭，以象形得名。草虽枯，置之热水中，辄作青色而挺立。


　　　　珍珠伞

福建长汀祭旗山有异草，名珍珠伞，周栎园侍郎亮工谓其为莘夫人祭旗时遗伞所化也。


　　　　汤西崖咏花木

仁和汤西崖少宰右曾之南荣，有轩三楹，缚竹为篱，植杂卉其中，以为游息偃仰之地，因赋诗以赏之。其一云：「读书惜已老，看花悔不早。平生此二恨，耿耿挂襟抱。七年京城居，庭未见寸草。天机纷六凿，世网触九恼。岂知物外闲，熙春自绢好。形骸嵇叔夜，土木太枯槁。吾师郭林宗，逆旅亦洒扫。」其二云：「枳棘编作篱，薜荔栽为墙。年年贮秋雨，草树半已荒。京国苦风埃，此乐安可望。盆盎得生意，露下明月光。破蛰走百虫，昨来微雨凉。呼童缚竹埤，花乐一两行。」其三云：「文无催我归，海棠破昨梦。牵牛始引蔓，锦带已羃空。纤纤白棣花，万点雪吹冻。胜春如佳人，朱颜酒微中。光随暮色敛，香与晓风送。懒知世缘疏，静悟物态众。鼠肝与虫臂，扰扰争羣动。」其四云：「南园飞胡蝶，翩翩若有情。花房酿游蜂，戢戢如有声。暄妍感时节，辛苦各自营。我来卷帘坐，读书轩南荣。一饷亦云乐，千载如可并。异时王安丰，眸子秋水清。嗟哉营营子，爝火安得明！」


　　　　廷希贤主持花木

杭州驻防满洲廷揆，字希贤，居花园巷，爱花卉，尤多菊，黄华紫艳，栽徧东篱。客至看花，题诗满壁，以为笑乐。同时有蔡木龛、沉鉴沧、赵仁寿、陈瑟堂辈，相与品题。自辅国公迂斋将军镇杭，招入军署，主持西园花木，妙手生春，不虚所好矣。


　　　　陈石遗忆花木

陈石遗尝居沪上，已而挈眷去。光绪戊戌，乃有《忆高昌庙旧居花木》诗，诗云：「林际春申有草堂，杜陵人去瀼西荒。曾经翦取吴淞水，洗药浇花入小塘。水竹三分屋二分，颇如野鹤所云云。最宜月到风来候，一架银花满院闻。花木成蹊渐渐多，去年日夕眄庭柯。梧桐拱把蕉分绿，拉杂樵苏奈汝何。老梅旧腊开如许，丛菊秋来付阿谁？最有村童偷眼惯，小桃欹侧出疏篱。」


　　　　陈石遗恶杂草木

光绪庚子，有拳匪之祸，有识者咸感愤。陈石遗偶坐庭中，见杂草木而恶之，谓皆不祥之物，因作六言诗五首，诗云：「袁粲郊野步屧，何妥门巷屏居。萧萧悲风时起，今我不愁何如？【白杨。】少游醉卧其下，文长画里青青。二人抑郁以死，劳生大梦可醒。【紫藤。】宋陵松柏无地，此树乃种山阴。胡为汉南有此，不待雍门沾襟。【冬青。】看汝垂垂花发，无恙不减田家。我独兄弟分散，豺虎吮血磨牙。【紫荆。】淮南小山丛生，谁知草木无情。牵动长江万里，风声鹤唳皆兵。【桂。】


　　　　唐花

京师气候寒，花事较南中为迟，然有所谓唐花者，非时之品，十二月即有之，诚足以夺造化而通仙灵。盖皆贮于暖室，烘以火，使之早放，腊尾年头，烂熳如锦，牡丹、芍药、探春、梅、桃诸花，悉已上市矣。唐，一作堂。至光绪时，则上海亦有之。
朱古微侍郎祖谋、刘新甫员外恩黻皆有《水龙吟?咏唐花》词。朱云：「梦华不醒愁春，探芳别有千红地。是空是色，瑶姬酒重，维摩病起。羯皷声中，红旛影外，东风凝睇。笑繁华占否？闲蜂浪蝶，空撩乱，冰霜里。闻道唐宫翦彩，好帘栊尽情妆缀。输他烂漫，香云一窖，先春花事。火速年芳，冬烘心性，优昙身世。问高楼怨笛，黄昏叫裂，着梅花未？」刘云：「花宫不耐深寒，羣仙偷嫁红尘里。春愁未醒，凭空数到，番风廿四。噀雨痕轻，酿云香润，内家标致。笑贵人金屋，藏娇买艳，浑不解，温存意。过了试灯天气，玉帘空主恩捐弃。当初底事，千熏万沐，催教梳洗。我亦曾经，凤城西畔，略窥芳思。叹龟年老去，凄凉羯鼓，说开元事。」
旌德江秋珊大令顺诒则以五排咏之，诗云：「竟有回天力，相逢一笑拈。兽炉生活火，鸳幄闭重帘。鬬巧疑裁锦，漫空任撒盐。三三春未到，七七术能兼。品借蟠根李，香收写韵籨。隋宫悬夜彩，吴客话冰缣。初盛诗原好，温柔境亦甜。禁寒仍爇烛，索笑莫巡檐。宠预东皇借，催烦羯皷严。冬烘同龌龊，秋士感迟淹。鸿本羞因热，蝇难学附炎。不经甘露沃，那畏朔风尖。岂藉吹嘘早，居然色相瞻。化工凭巧夺，花信向人占。躁进英先露，阳回暖暗添。南枝偏耐冷，一任冻云黏。」


　　　　花瓶之水

梅、兰之花，插于瓶，隔宿倾水，仍清洌，且有微香。他花则不然，虽牡丹入瓶，经宿，水即臭。


　　　　花相间成字

康熙丁亥，圣祖南巡，驾幸松江，农民以菜花与紫荷花草相间种成「万寿无疆」四字，登高望之，灿然分明，上顾而大乐。


　　　　阮文达有三花

阮文达在山左，莲有一带四花者。在浙江学署，兰有并蒂及一蔕四花者。嘉庆己未为司农，借居衍圣公赐第，偶于小院种蕉数本，不阅月，发一花，绿苞倒垂，甘露盈萼，招同人相与赋诗。其封翁湘圃老人时方就养在京，属刘梦谷为作《三花图》，自为文记之。


　　　　黄山多奇卉

歙之黄山有三十六峯，高出四千仞，其中异卉，尤人世所罕觏。僧雪庄尝绘为图，曹文敏公皆有题咏。其花名颇奇，如见子花、玉手花、龙首花、如意花、小巧花、干雪花、潇洒花、金坛花、山樱花、油樱花、查卜花、蜜蜡花、天海花、珠伞花、冷趣花、琐琐花、佛灯花、醉仙花、佛顶花、宝轮花、黄晶花、叶叶花、金莲花、宝盖花、美玉花、仙蓼花、巾子花、鹅羣花、倚苔花、头油花、冷信花、茶叶花、珠冠花、叶上花、囊环花、玉铃花、梦子花、淡竹花、玉仙花、紫扁花、灵仙花、覆杯花、仙钗花、仙都花、汉节花、因陀罗花、香萱、六月雪、万年果、红锦球、香杜鹃、山绣球、山凤仙、山木香、山玉兰、白翦绒、马兰菊、美人菊、紫霞杯、紫玉簪、仙种桃、秋牡丹、珊瑚鞭、玛瑙鞭、蔚蓝梅、金丝蜡梅等是也。


　　　　乌兰本巴之野花

外蒙乌兰本巴沿溪曲路，层折不穷，积雪银白，草皆青绿，有红黄各色野花贴地如锦，蒙人亦不知其名。黄者高四寸，叶如艾，丛生根下，一梗有一花，四瓣，鹅黄，花落则结实，如透骨草子，每丛十余朵，遍于水次。红者高不盈寸，贴地丛生，一根一花，根细如发，花如丁香，叶亦丛生根下，如马齿苋，香味清洁，其最多者，丛结如绣球花。


　　　　野鸡膆内草实作花

有羽灰色鳞纹重可斤许之野鸡，出内蒙古，其膆内常有未化草实，曝之使干，至春季，和以泥，植之盆中，月余，即茁长七八寸，开各色花，种类不一，绚烂可爱，皆内地所未见者。惟秋后结实，较前渐细，明春即不能复花。


　　　　直隶森林

直隶北部之森林，种类极繁，有菩提树、栎、榛、白杨、松、柏、椎、桦之属，徧地皆是。而枫叶之美丽，尤令人睹之而心旷神怡。夹道皆凤尾草，杂以野花，河滨柳丝下垂，石上青藤蟠结，林中各种禽鸟，无不具备，盖沙漠中之腴地也。其最重者为河流，曰滦河，曰白河，直隶北部之田，赖以灌溉。其不至患水灾者，盖以树木茂盛，能吸收水分，使缓流入大河耳。
东陵与五陵山之丛林，广约九百丁方机路密达，【每一机路密达合英国一里之八分之五。】凡橡树、松树、杉树、椎树、菩提树、凤尾松、落叶松、玄胡藁之大者，遍山谷间。大树之下则有枫杂生，而榛树、葡萄树、凤尾草亦甚蕃茂。其嶙峭之石，又往往为麻蔓草所萦绕。河流之所经，赤杨绿柳，参差左右，浓阴两岸，幽胜天然。其出没鸣啸于其间者，皆名禽怪兽，而不可得之于他处者也。此地之生养，一以河流为凭依，而白河、滦河之水道，皆取求于是。丛林既盛，虽有淫雨，多被吸收，故流于溪涧者，其势潺漫，此洞壑间之小溪细流所以徐徐不疾而又渊渊不竭也。


　　　　东三省森林

东三省多森林，而吉林为尤多。惟其方言，于平地多树者曰林，于山间多树者曰兀集，万木参天，槎枒突兀，排比联络，间不及尺，绵绵亘亘，纵横数十百里，不知纪极，伐山信道，始漏一线天光。秋冬霜雪凝结，不着马蹄，春夏高泞泥淖，低汇波滔。旅行兀集中数日，不得尽其极，蚊蝱攒啮，鸣鸟咿哑，鼯鼪狸鼠之属，旋绕不畏人，微风震撼，则飕飕扬扬，骇人心目，故昼焚青草聚烟以驱蝱，夜据木石燎火以防兽。近年逐渐砍伐，春暖冰融，排木蔽江而下，爇火代薪者，均栋梁材也。至东清铁道，【俄人所筑，西比利亚之支线也。】则机关车之发动，亦不假煤力，而化以尺长木块。且土人于寒食节，多放火烧山，延及林木，火辄数十日。兀集，亦作阿集，亦作窝集，一作乌稽，一作窝稽，实今之所谓大森林也。
延吉所产之最美者曰黄花松，而鱼鳞松次之，此外则尚有油松、赤松、杉松、果松。他若白松、簌松、杨、柳、楷、柞、楸、榆、桦、椵、枫等树材，堪筑宫室制器皿者，亦不一而足。


　　　　京城多古树

京城多古树，每一坊巷，必有古而且大之树，约每距离不十丈，必有一株，外人常赞赏之，以其适合都市卫生之法也。且观其种植痕迹，似经古人有心为之者。如太学桧，吏部藤花，卧佛寺娑罗树，慈仁寺松，万寿寺及昌运宫白松，封氏园松，工部营缮司槐及城南龙爪槐，皆极参差蜿蜒之致。宣统时，工部之槐树心已空，而枝叶犹茂，余则根株尽拔矣。
干隆朝，灵石何道生官工部，有咏槐诗。
程周量尝抚慈仁寺松而叹曰：「长安诸贤，率皆未登庾岭，故使诸松浪得盛名。」
干隆辛酉，冢宰甘庄恪公汝来与果毅公讷亲方高坐吏部大堂选官，甫唱名抽签，而甘薨于椅，手犹执笔未落也。讷奏闻，高宗赏银一千两，命所属经纪其丧。其夕，藤花盛开，香三日，较暮春更盛。
至乔木之中空者，实以内灌而致。内灌有三，自上垂注而下者曰天灌，自下熏蒸而上者曰地灌，中有受湿之空穴，为湿所注为气所蒸者曰人灌。


　　　　皇木厂之木

京师大通桥之南，有皇木厂，属工部，岁遣官致祭。高宗有《皇木谣》，刻石。木旧有屋，后圮，石阑尚存，木半朽，且折为二，然犹高可隐人，作旃檀色，纹如叠云卷浪，扣之有声。


　　　　树中有军器

同治壬申，武冈州某乡有老树一，大可合围，枯矣，将断之，不意树心已空，而中有生成木质鎗、锤、刀、矛数十事。经里正报官，验之而收诸库。


　　　　树中有字

新宁县张村人某折取树上小干，欲以为锄柄，取归，未及用，旋见树干一偏已枯朽，虑不适用，乃折之为薪，见木中有字，其文曰「乡村云字」。「乡村」两字横书，「云字」两字直书。某以为怪也，鸣于众，均不解其故。询其木取自何所，某谓此乃祠侧狗毛虫树干也。众视之，将就枯，因将所存之干折视，复有「日月常临」四字，则直写。


　　　　闽粤树叶

闽、粤树叶，黄落者绝少，如松柏，新叶生而旧叶始脱，亦不甚萎黄，梅花开时，且大半带叶也。


　　　　松

松为常绿乔木，干耸直多节，皮或粗厚，裂为龟甲状，亦有光滑者，叶细如针，俗呼松毛。花单性，雌雄同株，雌花丛生于枝顶，下有多数黄色粉之雄花丛结成球果。经一二年，始熟。木材为用至繁。有赤松、黑松、白松、海松、五须松之别。


　　　　金时之松

金章宗手植松，在寿安山西岭上。


　　　　江宁有六朝松

江宁两江师范学校西北隅之教习房后，有小园，著称于世之六朝松在焉，巍然挺秀，岁寒后凋，苍翠之色，与盘拏之致，至严冬而益着。然察其枝叶，实为柏而非松。江易园曰：「此树柏干而桧叶，名殆为栝，《书?禹贡》之栝柏是也。」而远近之人则皆呼之为神树。


　　　　宋代遗松及梅竹

长白颛图，字象原，尝以御史巡盐两浙。署有小圃，荒秽不治。一日，散步，得断碑，洗而植之，有「宋代遗松」四字，系以长歌，作者姓名已漫漶不可辨。询之老吏，云：「此地向有三友居，不特古干参天，状若虬龙，且有梅有竹，互相掩映。今屋已废而木亦槁，有年矣。」颛慨然兴复，筑室三楹，额仍旧名，征诗以落之。


　　　　报国寺双松

京师报国寺有双松，古树也。康熙时，余杭严颢亭侍郎沆曾咏之，诗云：「燕山突兀几千载，四百余年景物改。惟有慈仁双老松，霜皮剥落至今在。其一婆娑势攫地，撑拏诘曲春云叆。一株稍欲干层霄，却顾徘徊意相待。纷翻密叶生风涛，屹立虬根玩真宰。惯看城市变烽烟，几见桑田作沧海。何年绀殿启琳宫，石栏磴道盘虚空。飞花蒙蒙日月静，溜雨黯黯神灵通。大都月市番估集，胡床翠幕陈西东。哥柴古窑周汉鼎，陆离法物羞雷同。似与双松较年岁，必有真赏窥鸿蒙。日斜人散苍烟重，倒景上殿云珑葱。轩车冠盖谬相叹，肩摩毂击劳过从。吁嗟此松澹荡有真意，只愁化作双虬龙。直上燕山绝壑一往不得见，怅望千峯与万峯。」


　　　　金墩五松

仁和龚蘅圃侍御翔麟有《金墩五松歌》，歌云：「金峯之下三家村，村前有阜名金墩。千年一篑鲜崩蚀，五松于此蟠灵根。相传植自李唐代，阅几劫火岿然存。中间神物烦撝呵，待我摩挲留爪痕。一松兀傲四松拱，俨如列辟朝至尊。又若老翁植杖立，骈罗夹侍皆儿孙。萧森肃穆起人敬，之而鳞鬣乌足论。悠悠者多不解事，太息弃置荒郊原。不见大庾岭下开道松，连阴十里摩朝暾。近访土人已莫识，但云旷野榛芜繁。又不见栖霞寺前引路松，六朝留影摇风旛。脱斧斤厄遭霹雳，一旦迹扫空王门。就我所见识其大，慈仁双树非比伦。此松幸得生此地，天荒地老全精魂。吁嗟生物之理固尔耳，树犹如此人何言。耳目不得爱僧绝，乃得长私雨露恩。」


　　　　永平试院三松

雍正时，海宁杨畸甫中翰正讲尝于永平试院见三松，因次壁间韵以咏之，诗曰：「地亦不必计西东，时亦不必论春冬。三松挺干自太古，倔强肯受嬴秦封。长河一带遥掩映，乱山万叠围巃嵸。一株独踞前庭中，苍髯秀发非蒙茸，两株离立后轩后，枝交叶接争茏葱。文如虎变各炳炳，顶如车盖皆童童。其实磊砢堕岩谷，其根蚴蟉穿垣墉。翠障终古閟白日，怒涛彻夜号天风。先是一株被磨折，金刀斮断青虬龙。碎鳞败甲委粪壤，蜿蜒无处寻遗踪。皇天后土公覆载，遭逢顺逆偏难同。二松丧匹意萧瑟，琥珀作泪流猩红。同声同气不同死，固将愁苦而终穷。我来松下双眼豁，更看素壁诗铮鏦。南山流水有余韵，听者何必人非钟。苦难横空盘硬语，枝词芜句空磨砻。近重阳兮秋三序，哉生明矣月一弓。安得图以射洪绢，长携怀袖开心胸。桮阑歌罢三叹息，夕阳古寺来清钟。」


　　　　月盘松

裕陵隆恩殿前有月盘松六株，高仅丈余，平顶如盖，虬枝四散，有丹漆架承之，架六七层，每层可容一席，是可想见松身之古矣。


　　　　黄山松

皖南之黄山多松，黄仲则尝作歌以纪之，歌云：「黟山三十有六峯，峯峯石骨峯峯松。有时松石不可辨，一理交化千年中。丹砂琥珀共胎孕，亭亭上结朱霞封。人言松相逊石相，即以松论何能穷。沐日浴月晕苍翠，苔色散点周秦铜。蕤绥上偃雨君盖，纠结下固蚪灵宫。鳞张鬣缩爪入肉，万劫避过雷火攻。昔观图画讶未见，到眼更觉描无功。悬崖嵌峒不知数，莘莘纵纵皆鬼工。及至触手膏溢节，极瘦驳处春华同。清泉洗根泻泱漭，瑶草分润生蒙茸。翻嫌石相奇太过，相助为理论始公。青牛伏龟不可得，几辈对此颜如童。明当遍觅茯苓去，短锄碎劚千芙蓉。」


　　　　万年松

香山县之凤凰山，有万年松数株，西人架梯取之，其松忽上忽下，随梯转移。西人怒，用鸟枪击之，连发数十枪，卒不能得。松至干隆时，犹青葱如故。


　　　　盆松

彭泽县之小孤山产万年松，高不满尺，历年不见其长，惟冬夏长青，可置盆中。海宁马小眉观察洵有《盆松歌》，用昌黎《山石》韵，诗云：「造化不遗一物微，森然鳞甲浑欲飞。何年束缚寄盆盎，片石瘦瘠苔花肥。不劚其根龟背坼，不髠其顶牛毛稀。平生嗜好不谐俗，苍髯相对忘朝饥。室中图史五千卷，伴我白昼关双扉。天风卷幔声谡谡，夕阴遮户烟霏霏。我闻黄山之松甲天下，枝柯磊落大十围。尔独局束困尺土，界以四面皆垣衣。茅斋自足适啸傲，差免世俗花奴鞿。与尔永结岁寒约，精气莫化青羊归。」


　　　　云南多松

云南多老松林，亘百里，林中多生茯苓。腾越南门外金氏家有松，数百年物也，虬枝古干，覆满庭中。


　　　　棒松

棒松，产于长白山，其质坚劲异常，可作器。


　　　　小赤松

小赤松，一名矮松，产于长白山，叶青枝紫，枝头结子，色赤而香，始终不见下垂，高者八九寸。


　　　　黄花松

松花江两岸多黄花松，松花落于江干，所在皆有。其顺而下者，浮于水面，片片如松，故名江曰松花江。


　　　　黄蒿松

黄蒿松，叶如蒿，生宁古塔石甸之上，他处所无。


　　　　巴颜沟之松

木兰附近之巴颜沟有山，多童，惟兴安岭稍有树。巴颜沟之北多巨松，伐之，从羊肠河流出。热河宫殿之材，皆取给于此。


　　　　伊奇松

伊奇松生吉林北伊奇甸子，质瘦劲，少枝叶，以所生地而名也。


　　　　俄罗斯松

俄罗斯松，一名老枪菜，抽薹如蒿苣，高二尺许，叶层层，其末层叶叶相抱如球，略似安菘。


　　　　落叶松

落叶松之枝干，与赤松无异，针亦青葱如盖，惟霜雪以后，则叶尽脱。其质甚坚，根株历久不朽，沉埋水土中，则更为石，可供磨砺之需，塞外高寒之地多有之。又热河之松，至冬而叶亦落，盖气候冱寒所致也，人呼之曰落叶松。


　　　　白松

白松，亦称白皮松，干高者十余丈，产直隶、陕西、湖北等省，江、浙亦有之。树干光滑，皮色白，叶针形，三针丛生，较黑松、赤松为短，子椭圆而稍扁，大小略同海松子，淡褐色，可食。


　　　　杜松

杜松为常绿乔木，高二三丈，叶细长而尖，略似针。夏日开小花，雌雄异株。实圆而肉质，大如豆，熟则色黑。


　　　　罗汉松

罗汉松为常绿乔木，山地自生，高数丈，叶狭长互生，花单性。实大如豌豆，熟则色红，下部膨大，如罗汉之服袈裟，故名。其材可供建筑及为器具。
福建武定城西五里有狮山，峯截如削，壁立千仞。其颠平敞，里许有泉喷出，潴为小池，池旁罗汉松一株，大数十围，霜柯铁干，世所罕见。


　　　　海松

海松产于关东及直隶等处，高数丈，其叶五针丛生，花单性，雌雄同株，有球果长六七寸，子大如巴豆而有三棱。松类中惟此及白松、五须松有子可食。


　　　　南山松皮


由伊吾【即哈密。】至镇西，【即巴里坤。】路渐上渐高，八十里至南山口，遍山积雪，终古不化．车马视辙迹而行，否则陷入雪窖，竟至灭顶．两边多松林，夭者乔者，皆梁栋材也．南山之北口，数十盘折而下，又二十里，至松树塘，则止宿处也．土人出售松皮，有厚至二尺许者，色若脂，脂文作云霞回薄之状．好事者用作联额，人都不识，洵称异观．龙雨携过而叹曰：「此松已阅数千万年，而终不免斧戕，致宼爨下烧去．」为之慨然作歌，歌曰：「人生懒出门，谁向穷边走？伊吾望南山，群峯雪近斗．鸿荒初辟此山开，此雪即随天地有．车辙马蹄遵道行，沟渠涧坎模糊平．偶然陷雪莫能救，古称雪窖非虚名．　颠青松穿云隈，上有太古羲皇苔．东林西麓丈人立，沧桑阅历知几回？秦皇五大夫，汉武三将军，视此罗列如儿孙．撑拄雪窟冻蛟舞，偃蹇银海灵鳖蹲．此行赏松雪，清超乃奇绝．转欲且徘徊，凄风寒似鐡．下山陡峻百折盘，半麓一关封泥丸．回看落日照雪岭，祇见积雪不见山．廿里同松塘，山家聚处成一乡．出售山中物，雪莲花共阿魏香．就中一物目罕觏，霞雕云刻胭脂绣．问之乃是古松皮，或寻或尺任人购．我不知山树拥肿大几亩，但惊血色松皮二尺厚．吁嗟乎！空山无人方自寿，饱经霜雪龙鳞皱．拉杂摧烧伐作薪，如何一旦遭倾覆．却看松皮如绛云，截作门牓新且文，腻如紫玉风雨润，悬之炒壁虬螭奔．昔称才大难为用，万古冰霜一春梦．问天何术避摧残，冥心归卧华阳洞．」
雨樵尝出以示舒铁云，铁云乃赋长歌以和之，歌云：「赠君以《禹贡》峄阳孤生之桐，不若玉策天陵偃盖之楼松。报我以广寒殿前八万四千户修月之青枝，不若成都诸葛丞相祠堂溜雨四十围老柏之苍皮。我不能穷走邓林逐日三万里，又不能饱餐伏灵御风五百岁，此树婆娑不可见。山不信鱼之大，海不信木之怪，橐駞矗矗以为马肿背。雨樵先生仰天大笑冠绝缨，曰尔不见年老能成精。今虽难见南山松皮之情状，尚有一曲南山松皮之歌行。我读松皮诗，一读再击节。诗大奇于松之皮，松又古于山之雪。雒常树生肃慎国，昔者盖已有此说。不然叔孙殪长狄，身横九亩其色赤，得寸则寸尺则尺。翳惟古龙鳞，羌有古虎文。豹死留皮无其人，牛则有皮儗不伦。瓜皮李皮，茫茫坠绪，不入世系称曾孙。松花万斛散作瀛洲尘，松钗一股聘天女。此其家不贫，死无枝叶生无根。海水倒卷飞昆仑，红桐十番今尚存。神农不敢制为衣，仓颉不知造作纸，吉祥菩萨开炉炼石不敢取作薪。又何况一天王，三君子，五大夫及百虫将军。我虽不见可无憾，尝读先生歌云云。先生之歌感慨悲，此非皮相所能为。叹息斧斤，斫为松柴，亲近文字，题为松牌。松寿不知其几也，奈何与麟皮作鼓龙皮作扇同此灾。先生曷不去吟御沟杨柳都堂槐，或者曲江杏孤山梅，而独短衣匹马过轮台。田园将芜胡不归？濡染大笔题此抑塞磊落之奇材。其奇也若此，客有歌于南山之北，北山之南者，余焉能属而和之哉？客曰否，余曰诺。皮不存，诗乃作。」



　　　　扁柏

扁柏为常绿乔木，高者十余丈，乃柏类之最普通者。叶小如鳞，与茎密接，全不舒放。花单性，雌雄同株。实如球。质理致密，可制家具。其实即柏子仁，可作药。旧亦称侧柏。


　　　　钱武肃王手植柏

金华之试院有柏两株，传云为钱武肃王手植，今尚郁森。其一为风力斜倾，稍现婆娑之状。宋人钱端礼有文记其事，当非虚构。


　　　　精忠柏

浙江臬署，即岳武穆王之孙珂故宅。宋孝宗既悉岳冤，就其故宅建庙，名曰忠佑。中有流芳亭，精忠柏必当时所植。柏枯已久，剩干丈余，初不知其化石也。光绪季年，崔永安为臬司，宴同僚署中，见其文理似木，而质与石同，曰：「是殆化石矣。」以铁器击之，火星射出，确已作石。众皆争取，遂成数段。后余六段，各长尺余，已迁之西湖岳墓矣。


　　　　清奇古怪之柏

苏州邓尉山有司徒庙，在青芝山北，额其门曰柏因社，曰香林第一殿，供邓司徒像。相传神为邓禹，然无碑志可考。或又以为冯异者，谓庙有大柏树，即大树将军也。不知云台诸将何以成神于此？夫山之以邓尉着，犹之孤山之以林处士着，以其为高人之所栖也。顾独以祀邓司徒闻，岂以尉卑官末秩，不如石徒久位尊多金耶？殿东客座楹间，悬铜井山人潘遵祁、归安吴云联各一。铜井山人联曰：「此中祇许鸾凤宿，其上应有蛟螭蟠。」吴云联曰：「清奇古怪画难状，风火雷霆劫不磨。」皆就大柏言也。所谓清奇古怪者，四柏名也。下阶，向堂东，有大柏七株，围以铁栏，而中有四株尤奇拔。一植立如笏，意气端重，厥字曰清。一干尤巨，围十抱，而苍皮左纽，旋螺透顶者，谓之古。其东北隅有一株，稍小，而茎理亦拗旋作螺形也。古之西不数武，有一株，偃茎横卧，而矫举其梢，绿叶毵毵，枝柯侧拏，宛如青狮踞地昂首，髯鬣离披，攫爪欲搏者然。又一株，相去十数武，在此株南者，亦已根仆横地，而矫尾厉角若游龙，生意郁如，则所谓奇与怪也。相传此两株原系一株，为雷所劈，刳而为二。
司徒庙之门外，又有紫藤，夭矫凌空，离地十余丈，附一大树。吴江凌莘庐游此，尝譬之悬度国之铁索桥焉。土人则称之为神舟，殆以其形似欤？


　　　　泰山之三义柏

泰山天门坊之上有曰孔子登临处者，其地有石坊，相距半里许，有蟠地参天之三大树，旁有丹书石碑，刻「三义柏」三字，相传为千年以前物也。


　　　　金冬心咏古柏

干隆庚午八月，金冬心游京师。十月，驱车出国门，至曲阜，展谒孔庙。庙中古柏，皆旧时熟识者，裴回久之，乃作长歌一篇，歌云：「八月飞雪游帝京，栖栖苦面谁相倾？献书孏上公与卿，中朝渐已忘姓名．十月坚冰返堠程，得行便行无阻行．小车一辆喧四更，北风耻作鹖旦鸣．人不送迎山送迎，绵之亘之殊多情．冷光寒翠眉际生，先师儒里瞻尊荣．入庙肃拜安心旌，难香何必列牢牲．告曰艺事通微诚，于戏五经昌且明．吾欲手写承熹平，字画端谨矫俗狞．隶学勿绝用乃亨，刻石嵌壁开暗盲．此间古柏含元精，寿可千岁历戊庚．左围右列如墉城，弗为火夺惟汝贞．旧时熟识毋乖盟，日坐其下繁籁揣，怳然奏乐闻竽笙．」


　　　　汪晓园咏古柏

干隆时，钱塘汪晓园侍郎永锡尝督学江西，按试饶州，见其书院有古柏，乃作诗曰：「古柏出檐际，托根自何年？枝叶半枯槁，无复苍皮坚。一干从西起，嵯岈欲刺天。生枝附其下，尚能摇春烟。三干垂向东，屈折真可怜。倒悬生意绝，空自相纠缠。虫蛇据其穴，鸟雀巢其巅。藤萝缚更急，仅得一线延。物久生变态，此理有固然。谁为驱众侮，庶使朽惫全。」


　　　　黄仲则咏古柏

《古柏行》，黄仲则作也，诗曰：「寓斋数椽留十日，如此棱棱一株柏。横看侧看无不奇，合睫相逢梦犹得。阴干澹渗灰星星，上枝翠点针矗矗。晴穹浩荡压其顶，犹自拏空欲腾掷。腹中空洞容万千，岁久元蚼聚成国。夜深冷院萧无人，飞起空中鬬雌霓。归来爪牙青血痕，四顾犹摄狐狸魂。晓来亦如梦初觉，俛见大地盘其根。岂因冰霜始淬厉，不待雷雨方精神。余膏尚借百草活，坚节讵耻柔条邻。【自注：旁有桑数株。】倾颓甓甃翳荆蔓，独立相看发长叹。凄凉寂寞谁肯过，日落空墙与君伴。深山大泽斤斧追，重垣绮榭位置卑。黄肠裂出钜鹿野，御史府中鸟夜栖。雕零一一目所见，底用头角犹低垂。苍官倘见明月夜，密迩客窗来赋诗。」


　　　　柏着花

道光时，仁和丁心和尝见柏着花而作诗曰：「世间那有着花柏，怪底娇红乱深碧。藤萝附甲始何年？缨络垂身已无隙。直似客喧将主夺，几疑柯改还叶易。飘飘天女散千花，一一红妆登百尺。贞操绝艳两缠绵，老干柔条难擘画。美人无计出手攀，过客有情空目逆。却遇高贤为品题，便作甘棠增爱惜。韦偃笔下未能图，孔明庙前无此迹。莫嫌脂粉污颜色，不碍广平心铁石。」


　　　　榈

榈为常绿乔木，出南海、安南等处，色红紫，似紫檀。性坚，作床几，颇珍贵。


　　　　花榈

花榈，榈木之一种也，又名花狸，亦作花梨，海南文木之贵重者。色紫红，微香。老者文拳曲，嫩者文直。其节花圆晕如钱，大小相错。坚理密致者价尤重，可作器皿、扇骨。


　　　　蒲葵

蒲葵为常绿乔木，叶作掌状分裂，酷类椶榈，惟蒲葵裂片颇尖，其基部连接不分，椶榈则否，以此为别。其材为用至广，叶可制扇，名葵扇，俗称芭蕉扇，行销极广。


　　　　樟

樟，通作章，为常绿乔木，产黔、蜀、闽、广等处。高五六丈，大者十围。叶卵形，有叶脉三条，质硬有光。夏初开花，小而淡黄。实大如碗豆，黄色。其材耸直，肌理甚细，有香，煎之为梓脑。
无锡惠山寄畅园有樟树一株，其大数抱，枝叶皆香，千年物也。康熙时，圣祖南巡，每幸园，尝抚玩不置。第六次回銮后，犹忆及之，问无恙否。查慎行诗「合抱凌云势不孤，名材得并豫章无？平安上报天颜喜，此树江南只一株」是也。及圣祖崩，樟亦枯矣。


　　　　榧

榧为常绿乔木，干高数丈，略似杉，俗称野杉。叶针形，扁平。花单性，雌雄异株。实大如枣核，两端皆尖。仁可食，制油可燃灯。一名柀子。


　　　　紫檀

紫檀为常绿亚乔木，产于热带地，高五六丈，叶为复叶，花蝶形，实有翼。其材色赤，质甚坚重，故入水而沉，作种种器具，颇珍贵。


　　　　红木

红木产云南，叶长椭圆形，端尖，开白花，五瓣，微赭。其木质坚色红，可为器。


　　　　乌木

乌木为常绿亚乔木，叶长椭圆而平滑，花单性，淡黄，雌雄同株。其木坚实，老者色纯黑，琼州诸岛产之，土人以之析为箸及烟管等物，行用甚广。志称出海南。一名角乌，色纯黑，甚脃。其它类乌木者甚多，皆可作几杖。


　　　　蚊母树

蚊母树为常绿亚乔木，高二丈余，叶为长椭圆形，互生。常有小虫羣聚，使叶膨大如囊，虫去则成空壳，故有此称。春暮开细花，仅有绿萼及红色雌雄蕊，而无花冠。其木可为屋材。


　　　　七叶树

七叶树为落叶乔木，高四五丈，叶为大小七叶合成，故名。春暮开淡红花，为圆锥花序。结实成蒴，其子可食。质坚致，可为器。


　　　　椿

椿为落叶乔木，高三四丈，叶为复叶，嫩时色红，香甘可食，俗名香椿。夏开小白花，结蒴果。其材坚实，可制器具。


　　　　榉

榉为落叶乔木，高数丈，叶作长卵形，端尖，有锯齿，花小，淡黄。材质坚固，木理秀美，可作箱箧、几案之用。俗作椐。


　　　　山毛榉

山毛榉为落叶乔木，山野自生，高七八丈，树皮淡灰色而平滑，叶阔而尖，背有毛。春日开小花，色淡绿。实以壳斗包之，壳斗下之柄较长于榉。其材可为几案之属。


　　　　椅

椅为落叶乔木，高二丈余，初夏开黄花，累累下垂。叶圆端尖，雌雄异株。实略似天烛，色红或赭，其材可为细巧之器。


　　　　桦

桦为落叶乔木，产辽东及西北诸地，嫩江、混同江间尤多。高三四丈，皮白，易剥脱，叶作卵形而尖。花雌雄同株，为穗状花序。皮厚而轻软，有紫黑斑文，古以裹弓干、鞍镫、刀靶等物。曾于吉林乌拉设桦皮屯，采皮入贡。


　　　　楸

楸为落叶乔木，干直，上耸，至高处分枝，叶似桐，三尖或五尖。夏开黄绿色细花，结实成荚，长尺余，下垂，熟则裂开。其材可为棋局。


　　　　水杨

水杨为落叶亚乔木，多生水边，叶略似箭镞形，叶柄根部有小托叶。夏开黄绿色穗状花，雌雄异株。其材可制器具，充薪炭。


　　　　桐

桐为落叶乔木，皮色粗白，高可三丈，叶圆大，掌状分裂，有长柄。春暮开唇形花，色或紫或白，成大圆锥花序，萼黄褐色。实为两房之蒴果，长寸余，如枣。其材为琴及箱箧，不生虫蠹。概称白桐，细别之，则花白而叶光滑者为白桐，花紫而叶上密生黏毛者为紫桐。凡白桐通曰桐，梧桐、油桐则否，科属亦各不同。


　　　　梧桐

梧桐为落叶乔木，干端直，色青，高三丈许，叶阔大，有深缺刻，背有毛。夏日开黄色小花，雌雄同株。果为蓇葖，熟则裂开为叶状，种子生于边缘，可食。其材可制器具，树皮可取油。


　　　　新疆胡桐泪

胡桐产新疆，于阗河两岸尤多，形曲，性寒。其树沫下流者，谓之胡桐泪，内地手民制为胶汁，以黏金银饰物，极坚固。


　　　　桑

桑为落叶乔木，每岁刈取，故枝干低亚。叶为卵形，肥大，以饲蚕。浙江湖州府所植者最良，谓之湖桑。雌雄花皆为穗状，淡黄绿色。其材可制农具什器，皮可制纸。野生者干高大而叶小。


　　　　木棉

木棉为落叶乔木，大合抱，高数丈。花红如山茶，蕋黄色，瓣极厚，结实大似酒杯，絮茸茸如细毳，可作茵褥。
闽、粤热地所产木棉，高者七八丈，干端直。春开朱华，状如山茶，结实颇长，中有棉，随风飞散，色黄褐，状如柳絮，可作裀褥，不能纺织。
粤之木棉，以二月作花，色殷红。三四月结子，子坼，飞白如絮，盖花与絮本为二也。王文简公诗「竟日红棉作絮飞」，则误以花为絮矣。


　　　　化香树

化香树为落叶乔木，生于阴湿之山地，干高七八丈，叶为奇数羽状复叶，小叶无柄，尖长。夏秋之交，开多数雄花而成穗。穗之根部出雌花丛，色淡黄。经冬，实熟，有细鳞如松球，煎汁，可染黑色，谓之化树果。


　　　　藤黄

藤黄，海藤树所产之胶汶也。海藤为落叶乔木，产东印度及暹罗等热带地，闽、粤亦有之，高五六丈，叶椭圆对生，花单性，结为浆果。以刀斫树皮，浸水中，渗出黄色质料，即为藤黄，可入药，并为绘画颜料，性有毒。


　　　　皂荚

皂荚，亦名皂角，为落叶乔木，随处产生，高三四丈，多刺，叶为羽状复叶。夏开黄色小蝶形花，结实成荚，长扁如刀，用以洗濯衣服。其材木可供器具及薪炭之用。


　　　　肥皂荚

皂荚有一种开白花者，结荚较短而粗肥，谓之肥皂荚。取其荚捣烂之，用以濯垢，远胜于寻常之皂荚也。


　　　　筱悬木

筱悬木为落叶乔木，原产于欧洲，移植于上海，马路两旁之成行者是也，俗称洋梧桐。高三四丈，叶阔大，作三裂片，锯齿甚粗，基脚有卵形托叶一。春开淡黄绿花，实圆而粗糙。此木最易繁茂，故多植之以为荫。


　　　　钓樟

钓樟为落叶亚乔木，山地自生，杭州有之。高丈余，皮表有黑斑，叶作长椭圆形，背有赤毛，互生。春月开花，花小而色黄，形如伞。实黑大如碗豆。一名乌樟，或作为金钩樟者误。其叶一名蓼浆叶，类榆，有香似樟脑，可避蚁。以叶浸之水中五日，黏质之浆即出矣。


　　　　谷

谷为落叶亚乔木，亦作构，略似楮，惟叶深裂而较粗糙。花雌雄异株，雄花列为穗状，如桑，雌花作球形。实熟色红。皮灰白，可制纸。


　　　　木栾子

木栾子为落叶亚乔木，无患子之一种。叶为羽状复叶。夏月开黄色之小花，花序如圆锥。实似酸浆，稍小而平，至秋始熟。子坚黑，可穿孔作念珠。


　　　　栎

栎为落叶亚乔木，产于北方，山东尤多。高二三丈，叶狭长，有锯齿，类栗。花黄褐色，单性，雌雄同株。实圆而端尖，有壳斗如椀，谓之橡实，一名芧，俗讹称橡子。仁如老莲肉，俭岁食之，丰年取以饲豕。树皮及壳斗，可染皁色，故亦谓之皁斗。其材斜理，宜为薪炭。叶可饲野蚕。古名栩，亦名杼。


　　　　橡

干隆癸未，直隶按察使裴宗锡上疏言：「古北口外山场产波萝树，土人俱伐作薪，不谙养蚕。此树本名橡，入土即生。三四年后，叶可饲蚕。臣前在济东，饬属徧栽，颇有成效」云云。因有上谕交直隶总督举行。


　　　　香木结伽南香

伽南香，亦曰奇南香，产于广东琼州诸山。香木为大蚁所穴，蚁食石蜜，遗渍木中，岁久而成。香成而木未死者，谓之生结。木死而成者，谓之糖结。又色如鸭头绿者，谓之绿结。搯之，痕生，释之，痕合，名油结，为伽南最上之品。其木性多而香味少者，谓之虎斑金丝结，寻常所制数珠者皆此类。


　　　　阴沉木

阴沈木为施南府属山中产物，必掘地始得之，盖日久而陷入地也。质香而轻，体柔腻，以指甲搯之，即有搯纹，少顷复合，如奇楠。


　　　　肉桂

肉桂为常绿乔木，古称牡桂，亦名菌桂，吾国药品所用，以来自安南者为多，然广西浔州府之桂平县亦产之，产于猺山者尤良。树高二三丈，叶为长椭圆形，质厚，有大脉三条，夏时开淡黄色小花，皮多脂，气味辛烈。
庋藏之法，须裹以皮纸，悬之睡帐，不离人，不近木。久而发霉，以干布拭之，味乃不变。若近木，则油走而枯矣。富贵家盛以锡盒，徒饰观耳。


　　　　丁香

丁香为常绿乔木，一名鸡舌香，产于两粤，叶长椭圆形，春开紫花，或白花，四瓣。子黑色，以为香料，并供药用。
京师国学东厢旧有丁香一株，明嘉靖壬寅已有之。康熙戊戌，昆明谢司业补栽数本。道光壬寅，尚书花沙纳官祭酒时，复补植紫、白二株。


　　　　龙脑

龙脑为常绿乔木，一名龙脑香，产于闽、广，高十余丈，叶为卵形，花为合瓣花冠，其香芬郁。以干中树胶制成一种结晶体，莹白如冰，俗称冰片，又曰梅片。《香谱》云：「绝妙者目曰梅花龙脑。」是也。以之入药，香气和缓，与樟脑之强烈者迥异。


　　　　黄檗

黄檗，亦作黄蘗，为落叶乔木，干高三四丈，叶为奇数羽状复叶。夏月开细黄花，雌雄异株。实色黑，大如黄豆。干之内皮色黄，与实并入药，亦作染料。俗称黄柏，省写之讹也。


　　　　荔枝

荔枝为常绿乔木，产于闽、粤，四川亦有之，干高三四丈，叶为羽状复叶，有透明之小点。果实外皮有龟甲纹，肉色白，味甘多汁。种类名目甚多。其核细如豌豆，壳赤如丹砂，上有绿线一条者，谓之挂绿，尤珍贵。
闽中荔枝，惟四郡有之，而兴化尤奇。树高数丈，大至合抱，形团圝如帷盖，四时荣茂不凋。其干多不圆满，作鸡骨形，虽未抱霜雪，辄作滥铁怪石色。花似木犀，淡黄色，微香。实上圆下锐，大可径寸，壳若罗纹，初青渐红，夏熟时，香气清远，色泽鲜紫，膜如桃花，核如丁香。剖之，凝如水晶，食之，消如绛雪，色香与味，俱为果中第一。其结实也，或间岁一实，或全树中惟一方实，莆人谓之歇枝，灌培者识其性，亦岁易其方。性畏寒，山谷间皆不能实。其名称有宋家香、陈家紫、方家红、江家绿、皱玉郎官、红游、丁香、兰寿香、西紫、黄香、瑞堂红、松红、麝囊红、百步香、黄玉、玉尚红等。宋家香树极高大，在莆城宋姓祠前，实如陈家紫而小，甘美无异。此树植自唐代，属王氏。黄巢兵过，欲斧之为薪，王氏媪抱树号泣，贼怜之不伐。后结实，其核周围凹入，若有斧痕，他树独无，老干披苔，高入云际，真神物也。又有一种名火山，夏初先熟，味微酸。邑人林俊有诗云：「侧生幽谷半摧残，烟雨平林五月寒。叹息不逢高着眼，只缘风味带微酸。」
粤中荔枝，自挂绿外，当以水晶为第一。吴应逵《荔枝谱》云：「水晶丸，俗名糯米餈，出番禺鹿步之北村，香液与挂绿绝似，而实大核小，食之令人畅然意满，吴石华拟之鲥鱼无骨。」阮文达公云：「此岭南第一品也。」自此，人遂以一品荔呼之。


　　　　草荔枝

草荔枝，丛生，朱颗，味甘，似普盘而无子，惟塞外兴安及乌拉有之。圣祖命移植于避暑山庄，锡以今名。较之闽贡，蔑渴生津，未易伯仲，有御制诗咏之。


　　　　龙眼

龙眼为常绿乔木，产于闽、广，干高数丈，叶为羽状复叶，夏初开细白花，至秋实熟，圆如弹丸，壳有细纹，肉白如荔枝，味甘，干鲜皆可食。俗称桂圆，以福建旧兴化府所产者为良。


　　　　枸橼

枸橼，俗称香橼，为常绿乔木，枝间有刺，叶似橘而大，实形圆，径三四寸，色黄，皮厚，芳香味酸。《本草纲目》谓即佛手柑。日本田中芳男《有用植物圆说》分为两种。


　　　　槟榔

槟榔为常绿乔木，产于热带地，高三丈余，叶为羽状复叶，小叶之上端作齿啮状。五年始结实，实成房，出于叶中，每房簇生数百，形长而尖。剥其皮，状如肉荳蔻，有紫椶色纹，味濇微甘，可食。台湾有之，称槟榔树。无旁枝，亭亭直上，徧体龙鳞。


　　　　桄榔

桄榔为常绿乔木，一作桄桹，产于暖地，大者四五围，高五六丈，叶为羽状复叶，花小，色绿，雌雄同株，为肉穗花序，子如青珠。干内有粉，赤黄色，可食。


　　　　橄榄

橄榄，一名谏果，亦称青果，为常绿乔木，产于闽、广，叶为奇数羽状复叶，花攒簇成总状，实尖长，色青，可生食，蜜渍、盐腌均佳。广东所产，别有一种，颇大，其核可代木炭之用。


　　　　枇杷

枇杷为常绿亚乔木，高二丈余，叶长椭圆形，锯齿甚细，互生，背有褐色毛甚密。冬开小花，色白五瓣。夏初实熟，形圆色黄，皮有细毛，皮肉淡黄色。
枇杷以苏州洞庭山所产者为上，白者为尤佳，曰白沙，红者曰红沙。朱竹垞尝有《明月棹孤舟》词以咏之云：「几阵疏疏梅子雨，也催得嫩黄如许。笑逐金丸，看携素手，犹带晓来纤露。寒叶青青香树树，记东溪旧曾游处。日影堂阴，雪晴花下，长见那人窥户。」
南汇西门外九十二圆谈慎卿好花木，尝自赴洞庭山购枇杷数百本，辟地六亩以植之，杀虫施肥无少怠。越五六载，枝叶畅茂，结实年盛一年，若春夏之交，无大风雨，实必绽，味必美，人称之为谈家枇杷。又召楼镇东十二图沉竹君、沉勋琴昆仲亦种枇杷，兼梅、李等十二亩，称万生园，在天打桥南。果熟时，人争购之，与谈园埒。


　　　　臭橙

臭橙为常绿亚乔木，高丈余，叶为卵形，互生，有透明小点，叶柄有翼，与橘叶同。花白色，五瓣，香气清烈，俗称代代花。实圆而黄，冬熟，如留枝间不摘，翌年能变青色，故有回青橙之名。


　　　　枸骨

枸骨为常绿亚乔木，高丈余，叶为卵形，对生，有大锯齿如针状，质厚有光。秋日叶腋开细白花，香气清烈。实为浆果，形椭圆而长，熟则色红紫。古亦称枸，《诗》「南山有枸」是也。


　　　　栗

栗为落叶乔木，干高四五丈，叶如箭镞，初夏开花。实有壳斗甚大，刺如猬毛，霜降后熟，外有硬壳，紫黑色，一苞之中，或单或双或三四。仁淡黄色，可食，其材坚致，可制器。


　　　　榛

榛为落叶乔木，高二三丈，叶甚阔，略圆，端尖，有细齿，春日开花如长穗。其实作苞，一苞一实，味略似胡桃，通称榛子。产宁古塔者，仅三尺许，花夜开，大于车轮。


　　　　栜

栜，本作枾，俗作柿，为落叶乔木，叶为卵形，端尖。夏至时开花，色微黄，单性，雄花较小。实圆，径二寸许，八九月熟。未熟时味涩，熟则味甘色红，可作栜并。由涩栜取汁，可作栜漆。
福州距城二十里之南郊，有地曰齐坑，齐氏聚族而居之所也。旁有潭，夹种桃花，相传为唐陈处士隐地，旧名道者岩。岩前有栜一株，根如斗，结实如佛手柑，指屈伸层叠，有长五六寸者，皮瓤色味则皆栜也。祥符周栎园侍郎亮工曾得其一，笑谓友人曰：「大力如佛菩萨，至此地亦化为绕指柔矣。」


　　　　猴枣

猴枣为栜之别种，叶平滑，叶柄长五分许，表暗绿，里灰白，实小，簇生，可食。


　　　　胡桃

胡桃为落叶乔木，河南、陕西等省最多，高二三丈，叶为奇数羽状复叶。夏初开花，雌雄花皆成长穗下垂，淡黄绿色。秋结实，如青桃，熟后沤烂皮肉，取核而食其种子。《博物志》谓张骞使西域还而得，故名。亦称核桃。


　　　　枎栘

枎栘为落叶乔木，干高一二丈，叶为椭圆形，面有白毛。春暮开白花，五瓣，狭长。实赤色，大如小豆。旧说谓即唐棣，或云与白杨同类异种，博物学家属之蔷薇科。


　　　　枳梖

枳梖为落叶乔木，干高三四丈，可为器具，叶卵形，互生。夏开小白花，实有肉质之柄，色黄肥大，略如鸡爪，俗称鸡爪子，味甘如蜜。又名木蜜。


　　　　杏

杏为落叶亚乔木，高丈余，花、叶均与梅相似，实黄熟，甘而不酸。


　　　　叭哒杏

杏仁味皆苦，而叭哒杏独甘。《本草》作巴旦杏，或谓之八达杏。然八达杏本产于西域，今甜杏，北方随处皆有，商贩以来自口外者良，视之甚重，犹藦菇之重口藦也。俗又加口作叭哒杏，日本谓之扁桃。其仁亦有甜苦二种，甜者供食，苦者入药，并制为油及苦扁桃水以治病。吾国入药者，多用寻常杏仁，故遂以此为甜杏之专称耳。


　　　　银杏

银杏为落叶乔木，一台公孙树，高者达十丈，叶如扇，有缺刻。春日开小花，色白而带淡绿，单性。秋末结实颇繁，霜后肉烂，取核为果，色白，故或谓之白果，其仁可食。材质坚重，制器不裂。
雍正时，杭州报国寺有银杏树，钱塘姚彦晖副贡炳尝咏之，诗曰：「古寺参天树，连蜷野殿阴。兴亡犹在眼，荣悴自无心。【志载树无心。】碧叶风霜劲，铜柯岁月深。儿童随野拾，零落满平林。」
南汇一团镇西有银杏树，高六七丈，围数抱，悬瘿累节。最高者有双枝，垂作斧劈势，风起时，涛声如长松。根中生古藤，大亦合围，龙蟠虬结而上。结实似无花果，累累贯珠。树中又产出数小枝，枝叶青翠，贯四时不改，大有儿孙环绕气象。相传主树为明太祖所植。


　　　　苹果

苹果为落叶亚乔木，干高丈余，叶椭圆，锯齿甚细，春日开淡红花。实圆略扁，径二寸许，生青，熟则半红半白，或全红，夏秋之交成熟，味甘松。
北方产果之区，首推芝罘。芝罘苹果，国中称最，实美国种也。美教士倪费取美果之佳者，植之于芝罘，仍不失为良品，非若橘之踰淮而即为枳也。皮红肉硬，可久藏，然味虽佳而香则逊。人以其原种之来自美国旧金山也，故称之曰金山苹果。


　　　　频婆

频婆，一作苹婆，亦称频婆果，即柰之异名，或谓即苹果之异名，广东所产。荚如皂角，长二三寸，子生荚间两旁，老则荚迸开，外红色，内黄色，子皮黑，肉黄，熟则味甘。亦称凤眼果。


　　　　林檎

林檎为落叶亚乔木，高丈余，叶椭圆，有锯齿。春暮开花，五瓣，色白，有红晕。夏末果熟，形圆，味甘酸，可食，俗称花红，北方谓之沙果，较大而甘美。日本亦有此称，则指苹果而言也。


　　　　李

李为落叶亚乔木，高丈余，叶卵圆而长。春开花，色白，五瓣。实圆，全熟则赤，味略酸。


　　　　檇李

嘉兴古称檇李者，以县境新篁区西圣地方有静响寺，寺有李十余株，实熟时，清香扑鼻，味甚甜，除皮核外，滋润无渣。光绪朝，结果忽稀，有某绅受京友之嘱，而顿失所望，僧不敷分配，绅即置僧于狱。僧既释，伐其树，仅存禅房后园二小株而已。


　　　　桃

桃为落叶亚乔木，高丈余，叶椭圆而长，春开花，实夏熟，味甘酸。


　　　　水蜜桃

桃为吴乡佳果，其名不一，尤以上海水蜜桃为国中冠，相传为顾氏露香园遗种，花色较淡，实亦不甚大，皮薄浆甘，入口即化，略无酸味。最佳者，每遇雷雨一次，辄有红晕。其树以秋分时铲枝接种，非老本也。越五年，结实始美，惜易蠹蚀，七八年即萎。在城西一带者为真种，移植他处则味减。同治时，南门外数十里之人家，皆种桃为业，顾其味则远不及。西门真种至难得，且每遇熟时，官出票封园，胥吏从中渔利，高其价以售之民，一桃辄百钱，贫士老饕，颇难属餍。光、宣间，惟西门以外有之，其市中所售者，皆来自昆山。


　　　　寄书桃

芜湖寄书桃，高仅三四尺许，花色淡，与山桃无异。每熟时，其核自开而仁落，以物实之，则经宿而合，人往往作小诗或书纳之，以饷友，此寄书桃之名所由昉也。种自西蜀来。


　　　　羊桃

羊桃，亦作阳桃，广东有之。其树高五六丈，花红色，一蔕数子，七八月间熟，色如蜡，有五棱，亦名五棱。以白蜜渍之，致之北方，可已疟。苏轼诗「恣倾白蜜收五棱」，谓此也。或谓即五敛子。


　　　　枣

枣为落叶亚乔木，长二丈许，叶作卵形，互生，花小而黄，实椭圆。产于直隶、山东者，谓之北枣，有红、黑二色，红者味甘美。产于浙江金华者，谓之南枣，形长色紫，味甘微酸，为枣中佳品。


　　　　酸枣

酸枣为落叶亚乔木，枣之变种也。干高丈余，有刺针，叶为长卵形，有三大脉，花小而黄绿，实圆小，熟则红紫，味酸可食。仁入药，俗称酸枣仁。《尔雅》谓之樲。《孟子》「养其樲棘」即此。


　　　　芮枣

芮枣出安徽旌德芮姓家祠，仅一树，略如黑枣而差小，味厚。



　　　　乐毅枣

乐毅枣产山左，大倍常枣，相传为乐毅伐齐时所遗之种也，丰肌细核，多膏而肥美。


　　　　无花果

无花果为落叶亚乔木，吴、楚、闽、粤皆有之。叶大而粗糙，三裂或五裂，花单性，淡红，实为肉果，外部之倒卵囊状者为花托，花多隐于其中。吾人食用之部分，即花托。实熟则紫色软烂，味甘如柿，无核，中有消化蛋白质之成分，可助消化作用。


　　　　漳州古树

干隆初，漳州有一古树，卧孔道，形甚奇，旁以石屋承之，下可容车骑，望之如城闉，如门阙，根株不辨，了了如枨闑，以藤络之，密叶青青，不知何代树也。


　　　　岱庙之汉柏唐槐

岱庙在泰安城西北，祀东岳泰山之神，秦、汉以来已有之，地方十亩，门合五六重。大山门之东角为炳灵殿，相传泰山有五子，至圣炳灵为其第三子也。殿前旷地，有汉柏六株，时在季冬，望之已若枯死，至春，则尚苍翠如他树。又有柏数百森列庭中，任举其一，至少数百年，或且千年以上物也。其西角为延禧殿，殿前唐槐一株，一根分三干，一干中劈，石容一人，有明人甘一骥大书「唐槐」二字，碑语有之，故家乔木，其此之谓欤？


　　　　榕

榕为常绿乔木，高四五丈，产于闽、广热地，干既生枝，枝复生根，下垂至地，又复为干，故其荫极广。叶椭圆平滑，花淡红，实圆而小，类无花果。


　　　　交让木

交让木为常绿乔木，干高丈余，叶甚长而质厚，面绿，背白，柄赤。初夏开花，小而白，为总状花序。实椭圆，大三分许，熟则黑。新叶出后，旧叶凋落，故取相让之义而有此名。


　　　　木犀

木犀，一名岩桂，为常绿亚乔木，庭院多栽植之。叶为椭圆形，对生，秋日叶腋丛生小花，花冠下部连合，色有黄有白，俗称桂花。白者名银桂，黄者名金桂，香气浓厚。


　　　　榆

榆为落叶乔木，高八九丈，皮褐色，有扁平之裂痕，可剥脱，叶椭圆而大，有锯齿，花淡紫色。花后结实，周围果皮伸长如鸟翅，旧称榆荚，以其形扁圆，垂垂成串，又谓之榆钱。木材坚实，可制器具。


　　　　永陵之榆

肇祖永陵享殿侧有榆树一，高数十丈，荫庇神殿，大数围，向东南斜侧，枝干诘屈，状若虬龙，树腰有瘿数百颗。土人云：「每帝后上宾时，其瘿自陨一枚。」


　　　　花榆

热河榆木多黄色，其有花者名花榆，色较深，与豆瓣楠相似。


　　　　紫榆

紫榆有赤、白二种，白者别名枌，赤者与紫檀相似，出广东，性坚，新者色红，旧者色紫。今紫檀不易得，木器皆用紫榆。新者以水湿浸之，色能染物。


　　　　榔榆

榔榆为落叶乔木，高二三丈，叶椭圆有锯齿，皮有滑汁，秋季开小花，色淡绿，实扁圆有翅。其材可为车轴，皮坚韧，剥之长数尺，古以为緪索。


　　　　辛夷

辛夷为落叶乔木，其花初出时，尖锐如笔，故又谓之木笔。树高数丈，叶似柿叶而狭长，春初开花，有紫白二色，大如莲花，香味馥郁。白者俗称为玉兰。今植物学家谓辛夷、玉兰，皆为白色，惟玉兰九瓣而长，辛夷六瓣而短阔，以此为别。旧亦名为迎春花。
谢小渔大令从朱肯夫按试常德时，木笔花方盛开，肯夫以之命题试士，限用王文简公《秋柳》韵赋七律四首，大令因亦作之，诗云：「香国题碑此摄魂，应教卓立到词门。移根暗记书墙日，布蕊疏传屋漏痕。翡翠戏停林外架，燕支画出坞边村。凌云正有相如赋，点缀甘泉景待论。」「木末芙蓉也拒霜，亭亭直干放银塘。和云入梦都生彩，滴露研经合置箱。簪样格新初学卫，阵图排就不输王。毫端吐出春霞色，散绮真成碎锦坊。」「洗尽铅华练作衣，书裙态度是耶非？山中萼发摛毫早，谷口春残摘艳稀。画日凌空朱有晕，铺云作纸白如飞。数枝乞自韩员外，毛颖传来心未违。」「花高标格剧堪怜，墨妙谁评过眼烟。栏点平泉依醒石，经翻贝叶护兜绵。雕章艳溢羣芳谱，弄蕊柔宜弱冠年。书客莫嫌才易尽，曾干气象五云边。」


　　　　杨

杨为落叶乔木，与柳相类，惟柳枝下垂，杨枝上挺，以此相别。叶狭长，端尖，背有短毛，灰白色。春开穗状花，雌雄异株，雄黄雌绿。实成白絮飞散，俱与柳同。其一种，叶稍阔厚，下有托叶，果实中着白毛者，谓之水杨，即蒲柳也。《说文》、《尔雅》均以杨为蒲柳，故古人所称之杨，皆指水杨而言。惟陆玑《诗》疏，则谓蒲柳有二种，皮正青者曰小杨，皮红者曰大杨，皆可为箭笴。《古今注》谓蒲柳叶似青杨，叶长。柳叶亦长。虽不能与今说确合，但杨与柳别，杨又自有数种，可无疑矣。旧多与柳合，称为杨柳，《诗》「杨柳依依」是也。以字义言，枝硬而扬起曰杨，枝弱而垂流曰柳。故《夏小正》正月柳稊，三月萎杨，显分二种。但古人二字多通用，如垂柳亦曰垂杨。凡诗词中所云杨柳，多包括各种言之，故通俗皆讹称为一物也。


　　　　白杨

白杨为落叶乔木，产北地，往往植之坟茔，俗呼大叶杨。高数丈，叶圆而阔大，有钝锯齿，面青背白，叶柄长，故易动摇，虽遇微风，亦萧萧有声。夏开穗状单性花，色深紫，雌雄异株。其材多用为火柴之梗及小匣等物。


　　　　赤杨

赤杨为落叶乔木，生于山中，叶椭圆而长，花似栗，褐色，实似松。材为薪炭，果实、树皮皆可为染料。


　　　　柳

柳为落叶乔木，高三四丈，枝细长下垂，去其皮，可编什器，如筐筥之属。叶狭长，花深紫，成穗状，实熟，则絮飞散如雪。旧与杨合称。


　　　　潼关西之柳

自潼关而西，柳阴夹道，皆左文襄公宗棠西征时所手植也。柳皆成材，纹赤质坚，可作器具，与皖、豫蒲柳不同。


　　　　周保之见红柳

钱塘周保之大令右见红柳而异之，因作诗，和胡息斋太守纪谟元韵，诗云：「白草黄沙怅远游，柔条那系紫骅骝。晴丝自结珊瑚网，新月犹悬琥珀钩。曾伴将军飞赤羽，可怜少妇倚朱楼。谁移南国伤心树，种出金城一段愁。战垒苍茫一望赊，穷边无此不繁华。凄迷何处吹芦管？彷佛深秋见蓼花。绛女漫施飞凤舰，小蛮新试守宫砂。胭脂山下行人少，独敛双眉鬬落霞。」


　　　　樱

樱为落叶乔木，叶深绿，卵形，有锯齿。春末开花，五瓣，淡红，最艳丽。多产于日本，以为名花。实为核果，紫红色。亦有重瓣者。吾国之樱桃，亦其一种。


　　　　槐

槐为落叶乔木，高二三丈，叶为羽状复叶，初夏开花，如蝶形，色黄白，实为长荚，状如连珠，中有黑子，入药。木坚重，可作屋材器具。


　　　　莱州府署槐

康熙朝，海宁陈任斋太守廷益由部郎出守莱州，多惠政。署有老槐，僵枯已久，土人相传曰：「太守明，枯槐荣。」至是，果枝叶扶疏。


　　　　陈文简咏古槐

海宁陈文简公元龙尝结庐马兰峪之东偏，当门有古槐一株，亭亭独立。行役三载重来，而衡门已圮，老树依然，因忆杜工部「独树老夫家」之句，恰相符合，因用为首句以作诗云：「独树老夫家，衡门静不哗。庭空喧鸟雀，墙隙补并葭。落日枝头挂，疏星叶底遮。徘徊新月上，图画满平沙。」


　　　　梅

梅为落叶乔木，早春开花，色有红、白二种。白者初开时微带绿色，亦谓之绿萼梅。叶后花而生，卵形而尖，边有锯齿。果实味酸，立夏后熟，生者青色，谓之青梅，熟者黄色，谓之黄梅。


　　　　董小宛爱梅

冒辟疆之水绘园，凡有隙地，皆植梅，冬春之交，蚤夜出入，皆烂漫香雪中。辟疆之姬人董小宛每于含蕊时，先相枝之横斜，与几上军持相受，或隔岁，便芟翦得宜，至花放，恰采入供之。即四时草花竹叶，无不经营绝慧，领略殊清，使冷韵幽香，恒霏微于曲房斗室，至秾艳肥红，则非其所赏也。
小宛所居之楼下，有梅一株，每腊有万花，可供三月插戴。某岁移居香俪园，静摄数百枝，不生一蕊，惟听五鬣涛声，增其凄响而已。


　　　　腾越千余年之梅

腾越城中有梅，千余年物也，尚着花，在鲁家。


　　　　香片梅

香片梅之种出会稽，御题王冕画梅诗，以名花新品，蒙入奎章藻咏，实可补羣芳之所未备也。


　　　　瑞金古塍多梅

瑞金县东有古塍，植梅，延数里．干隆时，仁和邱云泾学正永尝过之，惜其排比类菅麻，为赋长句云：「去年探梅早，一笠孤山巅．今年梅又开，踏花深陇边．梅花不殊花径别，却忆孤山旧冰雪．孤山秀翠交氤氲，鐡干枝枝欹紫旻．屾亭老鹤啄花瘦，飞来只是梅花云．桥头沽酒留犂绿，花香酒香春满腹．朗吟一棹破飞烟，犹帯香寒绕诗屋．如今陇上半农家，落实取材还种花．荒塍密植类菅蒯，挨排何处窥疏斜．纵有梅花标格损，鬬雀喳喳蜂衮衮．绕梅百匝转怆神，何因移傍孤山春．」


　　　　钱叔美观唐时古梅

滇之黑龙潭有唐时古梅，仁和钱叔美主政杜与余莲泾探梅归，为陈颐道写作障子，录旧作于上，诗云：「疏香拂拂吹面来，黑龙潭上梅花开。紫云吹影落波底，碧琉璃浸红玫瑰。寻山惯骑款段马，叩门不许奚童催。道人揖客山院静，风炉茶沸喧殷雷。老干盘空见须发，苍鳞卧地栖莓苔。蛰龙一睡不复醒，铁笛吹破雪千堆。谁人心携入灵境，传闻天宝当年栽。千年劫火烧不死，支离孕结丹砂胎。人生安得如汝寿，古佛含笑天公猜。老夫十日面青壁，放笔自喜无纤埃。山空杳冥天籁绝，枝底祇有山禽陪。夕阳倒射殿角赤，花光人影相徘徊。鹤声送客入城去，衣上染得朱霞回。」



　　　　返魂梅

道光初，阮文达督粤，重修书院，有梅，百余年物也，碍于建屋，命工移之后院，将枯死矣。一夕，大风雨不止，清晨视之，则依然畅茂，文达因题之为返魂梅。
仪征城东十余里有古梅一株，大可蔽牛，五干并出，相传为赵宋时物。康熙时，树忽死，垂四十年，复活，枝干益繁，花时，光罩一院，香溢数里，文达因亦题之曰返魂梅。


　　　　蔡二梅为梅立嗣

道光时，清远堂蟠梅为德清胜景。梅为蔡正庵中丞手栽，阅百数十年而萎，蔡二梅上舍寿昌续栽之，曰：「为梅立嗣也。」同人皆有诗以张之。


　　　　超山古梅

仁和超山有古梅，咸丰时，归安张仲甫中翰应昌于某岁正月十六日与陆子乘往观而作诗曰：「超山山下万重雪，雪径幽寻到山窟。四山盘纡抱一寺，寺前老梅尤奇绝。沟塍棱棱花童童，土气千年厚蟠结．其中古树数十株，兀傲空山忘岁月．旋天踞地恣查牙，根如车轮干如鐡．老苔裂作虬鳞飞，迸露肤肌赤于血．穿林越涧观不足，各各意态雄且杰．随花携酒坐花间，人意花情共蓬勃．一株古松拳龙钟，一株怪石立突兀．一株老龙蟠空霄，一株巨灵劈双阙．其余纵横尽奇妙，万玉飞腾暗香发．此树阅历几沧桑，直从炎绍溯吴越．山河南渡久销沈，冷月黄昏芳不歇．千岁松鹤千岁仙，自古得天在岩穴．我来花下醉歌狂，遐举欲与尘埃别．归舟一梦醒罗浮，已觉此身有仙骨．」至光绪中叶，闽人高啸桐，林琴南，陈吉士在杭州亦往观之，拏小舟，循浅濑，至超山之北，则沿岸已见柊里许，遵陆至香海楼观宋梅．梅身半枯，侧立水次，古干诘屈，苔蟠其身，齿齿作鳞甲，年久，苔色幻为铜青．旁列十余树，皆明产也．至唐玉潜祠下，花乃大盛，纵横交纠，玉雪一色．步高武下，沿梅得径，达馥林麓，近偃陂陁，丛芬积缟，弥满山谷，几四里，始出梅窝，阴梅列队，下闻溪声．至山南，花益多于山北，野水古木，渺皛滞翳，小径岐出，为八九道，抵梅而尽．


　　　　积善庵梅花

苏州阊门外白莲泾有积善庵，咸丰时，庵之西院有古梅一株，在深翠堂前，【堂额为明季高士徐树丕隶书。】相传为北宋所植。一本三歧，虬枝蟠曲，高出檐际，花时繁英满空，妙香袭人，此与虎阜后山玉兰之寿正相匹也。


　　　　梅林

杭州旗营之梅青书院，旧有梅林，经咸丰庚辛粤寇之乱，荡然无存。蒙古盛恺庭观察元主讲席时，令院生之入泮者，每获隽，植梅二株，未几而蔚然成林矣。


　　　　金缕梅

金缕梅为落叶亚乔木，高丈余，叶椭圆，互生，质厚，微皱。早春开花，其色金瓣如缕，远望如蜡梅。产安徽之黄山。


　　　　海棠

海棠为落叶亚乔木，高丈余，叶作长卵形，端尖，有锯齿。春日开花，五瓣，淡红，萼红色，略黑。有数种。早春即开，花小，深红，紧着枝上者，谓之贴梗海棠。花梗细长者，谓之垂丝海棠。皆重瓣，不结实。惟西府海棠单瓣结实，实名海红。


　　　　极乐寺海棠花

京师西直门外极乐寺海棠，奇品也，相传寺僧以苹果树接种，开时雪肤丹颊，异色幽香，观者莫不欣赏。苹果花本白色，一经胖合，便极双妍。


　　　　枯棠生花

康熙辛卯，泾县县丞山东胡隆延郑汉林为塾师，课其二子。时方二月，署中枯棠忽生花五枝，大如牡丹，红艳可爱。郑邀同人赋诗纪瑞，意谓主人必有升擢，主人亦雅自负重，久之无应。干隆乙未，胡之第二子文伯由县丞仕至安徽巡抚，观风至泾县，策马入旧署，寻觅枯树，已无存者，郑氏子孙亦零落不振，谓树犹如此，人何以堪，为徘徊竟日而去。


　　　　雪中开海棠

查莲坡有别业在曲周，某岁十月，庭中海棠忽于雪中盛开。津门闺秀许雪棠赋诗以纪之云：「移从香国种无双，几见凌寒夜不降。日映轻红娇带泪，风扶弱质笑迎窗。朱门旧许宜春睡，冷院新看伴玉釭。却恨社公无好句，空教十月渡寒江。」汪西颢《津门杂事》诗云：「不栉书生不画眉，传来艳绝海棠诗。若教玉杵称才子，压倒楼头旧婉儿。」盖指雪棠之过时不嫁也。


　　　　法源寺海棠

干隆时，京师法源寺海棠最盛，秦大樽每于退食后往观之。一日，值休沐，晨餐甫竟，命车即往，而惧主僧见之，诧其数来也，乃不谒主僧，径赴外圃，坐海棠花下以观之。曾有诗曰：「岁唤狂朋三十度，春风欲放海棠颠。」


　　　　玉兰

玉兰为落叶亚乔木，高数丈，不易成长。叶与花瓣皆倒卵形，一干一花，皆着于木末。春初开花九瓣，大而厚，色白。隆冬结蕾，而裹以厚苞，其苞密生细毛，花落后，始从蒂中生嫩叶。南方多植之庭园。大一种，花瓣内白外紫者，俗称紫玉兰，植物学家谓即木兰。


　　　　夏日开玉兰

国初，有施清者，其家之庭前有玉兰二本，当春槁，力培之，入夏，与菡萏争妍，清乃赋诗以志异。


　　　　白兰花

白兰花，木本也，高及丈，枝叶森茂，干苍劲，望之辄疑为桑，有大可数抱者，上海有之。


　　　　紫薇

紫薇为落叶亚乔木，高丈余，树皮极滑泽，叶椭圆形，对生，花红紫或白，花瓣多皱襞，夏日始开，秋季方罢，故又名百日红。


　　　　柞

柞为常绿灌木，叶小，有细齿，光滑而坚韧，干及叶腋皆有针刺，其木古以作梳。产于奉天者，约可分为三种。叶大而长绿，形钝圆，缺深，肉厚，叶里有毛，端广底狭者为柞，又名槲，性坚韧，干色灰白，粗糙有毛，所在有之。叶绿尖钝，缺细而浅，形状狭长，光滑无毛，端尖底平，树身亦坚韧，干色黑褐而光者，为尖柞，各地最少。叶形中圆绿，亦钝圆，缺深如柞，叶里无毛，端广底狭，干性及色略如柞，光而无毛，是为春冈柳，又名小叶柞，亦名油尖柞，叶肥枝茂，各地颇多。


　　　　莽草

莽草为常绿灌木，生于闽、广、江苏等处，而以广西龙州、百色两处为最多。干高丈许，叶长椭圆形，叶上有透明小点。春日开花，瓣细长，色白微黄。结实成蓇葖，有棱，集为车轮状，气香性毒，古以之杀鼠除蠹，今作香料，并制为油，运销欧美各国，谓之八角油？


　　　　山矾

山矾为常绿灌木，野生，大者高丈许，叶椭圆有花，锯齿甚疏。春开白花，有清香。子大如椒，色黄，可为黄色染料。花与海桐花略相似，俗讹称海桐为山矾。
山矾亦名玚花，又名芸香，宋王荆公欲为诗而陋其名，黄山谷为名曰山矾。野人取其叶以染黄，不藉矾而成色，故以名尔。


　　　　水蜡树

水蜡树为常绿灌木，山野自生，高五六尺，叶为椭圆形，对生。暮春开小白花，为小圆锥花序，花梗多毛，实紫黑。四川重庆、嘉定等处常就此树养蜡虫，采取枝间白色如粉之物，以制白蜡。


　　　　
　　　（木巳）柳

（木巳）柳为落叶灌木，山东，河北等处产生尤多，有大叶，细叶之别．大叶为长椭圆形，细叶为线状箭簇形．古以为杯桊．


　　　　木贼

木贼为常绿灌木，多年生之隐花植物也，自生于山野间，高二尺许，茎中空，每寸许结节，节间生退化之叶。夏秋之交，茎顶生椭圆形短穗，绿褐色，如笔头。茎粗糙，可用以磨木材、骨角等物。


　　　　黄杨

黄杨为常绿小灌木，茎高二尺许，叶为卵形，质厚而柔软，春初开淡黄色小花。其材甚坚致，可制木梳及印版之属。惟性难长，俗说岁长一寸，遇闰则退，宋苏轼诗「园中草木春无数，惟有黄杨厄闰年」是也。


　　　　芫

芫为落叶灌木，通称芫花，茎高三四尺，春月先开管状小紫花，节节密生，后乃发叶。性有毒，渔者煮之以投水中，鱼死而浮出，故又名鱼毒。


　　　　花椒

花椒为落叶灌木，山野自生，高丈许，有刺，香甚烈。叶为羽状复叶，对生。春开小花，黄绿色，雌雄异株。实圆小。


　　　　醉鱼草

醉鱼草为落叶灌木，山野自生，茎高二三尺，畧似草本，节间有微棱，叶为长卵形，颇大，端尖。夏开管状花，红紫色，列为穗状花序。性有毒，渔人采花、叶以毒鱼，尽死。其花色状气味并如芫花，可毒鱼亦同，惟花开不同时为异耳。


　　　　茑

茑为落叶小灌木，寄生于桑、枫、榉、柳等树上，俗概称桑寄生。叶长卵形，厚而有光，背淡紫有毛茸。夏开淡黄色小花，秋初结实如小豆，黄绿色。吸取被寄生各树之养分，多致树枯死。《尔雅》：「寓木，宛童。」《诗》：「茑与女萝，施于松柏。」均指此。


　　　　十大功劳

十大功劳为常绿灌木，植于园浦，江西之上饶等处产生最多。高四五尺，叶为奇数羽状复叶，革质无柄，叶缘有锯齿如针。春日干顶叶丛之间，生数花轴，开黄花，结小实，长三分许，熟则紫黑，可入药。


　　　　巴豆

巴豆为常绿灌木，多产于巴蜀。高丈许，叶为卵形，端尖，叶脚有蜜腺二。花小，花丛之上部为雄花，下部为雌花，色淡黄。实成房，其壳脆薄，熟则分裂，子出，为强烈之泻药。其子可榨油，谓之巴豆油，效用亦同。


　　　　栀

栀，本作栀，为常绿灌木，亦名山栀。高丈余，叶椭圆而厚，夏开白花，实椭圆，色黄，有纵棱五六，可入药，并为黄色染料。


　　　　橘红

橘为常绿灌木。橘红者，实之皮也。化州橘红，产广东之化州。州多青礞石，故橘红化痰尤验。相传为仙人罗辨种于石龙腹上，凡九株，各相去数武，以近龙井略偏一株为最。【或谓以赖氏园老树所产者为最佳。】井在州署大堂之苏泽堂左廊下。龙口相近者次之，城内又次之，城以外则臭味迥殊矣。阮文达公尝撰《化州橘记》。广西孝廉江树则着《橘红辨》，谓橘小皮薄，柚大皮厚，橘熟由青转黄，柚熟透始转黄。闲常坐卧树下，详验其枝叶香味，明明柚也，而混呼之曰橘，且佣其皮曰红，实好奇之过也。


　　　　大字香

大字香，木本，长白山产之，状如矮松，高不足二尺，枝黄实红，气味清馥异常，焚之，可以除湿气，杀毒虫，避瘟疫，清脑筋。


　　　　牛肝木

松山左右产牛肝木，形同树痈，气清香，与他香不同，焚之，可杀毒虫。


　　　　总管木

总管木，琼州黎峒所产，红紫色，中有黑斑，可避恶兽诸毒，故名。黎人若中兽毒，研末敷之，即消，蛇若与之接触，骨即断，闻其香，即颤伏不能动。土人以之作手钏，天足妇女采药入山，下田刈稻，均戴之，一丈之内，蛇避而不近。


　　　　南天烛

南天烛，亦称南烛，又称南天竺，为常绿灌木，叶为羽状复叶，互生，花轴生于干之上部。夏开小花，五瓣色白。实圆，丛生秋冬之际。变种甚多，花亦有红色者，实或黄或白。


　　　　北天竺

北天竺，丛生塞山绝壁，结实累累，色正赤，类南天竺。高宗赐以名，曰北天竺，并有御制诗咏之。


　　　　桧柏

桧柏为常绿灌木，俗称子孙柏，干直立，长丈余。叶有二种，一略成小箭簇形，一为小鳞片形，分生枝上。花单性，甚小。实作球形，略带肉质。


　　　　虞山诗人悼桧

常熟致道观前有古桧七，相传其三为梁时所植。至道光时，则北一株亭亭矗立，高出云表，南一株拳秃下覆，复折而上，西南一株中刳为两，似断而连。余四株为明隆庆时补植。以其象斗垣之罗列也，故曰七星桧。咸丰丁巳秋，为海风摧折北一株之顶，常熟诗人作歌吊之，欷歔笑傲，各极其致。仁和高子农州同因亦为诗，曰《虞山悼桧歌》。


　　　　木莲

木莲为常绿灌木，一名薜荔，蔓生，茎长数尺，叶椭圆，质厚，花细，全隐于花托中，类无花果。实上锐下平，大如杯，内空，色红，俗称木馒头。子曝干捣碎，可作凉粉，即医书所谓冰浆也。


　　　　仙人掌

仙人掌为常绿灌木，产于暖地，干扁阔，有刺，色绿。夏日开花，红黄多瓣。实多毛刺，熟可食。嫩干之液，可去衣垢。


　　　　胡颓子

胡颓子为常绿灌木，高丈许，枝繁而稍柔软，叶椭圆，厚而深绿，背密生白色及褐色之鳞片，边成波状。秋冬之际开花，有白色之合片萼。实为长椭圆形，色赤，味酸濇。


　　　　柚

柚为常绿灌木，产于闽、广，干高丈余，枝有刺，叶为长卵形，叶柄有翼状小片，花白，五瓣。实径四五寸，形圆，顶高，色正黄，皮极厚，不易剥脱。种类甚多，味甘者贵。产于广西容县之沙田者，曰沙田柚，尤著名，不酸而甜。江、浙称柚之味酸者曰泡，闽中则凡袖皆称泡，亦作拋。
秀水盛柚堂之尊人令龙川时，官舍东西斋各有柚一树，东树瓤微红，西树瓤白而微碧，味更胜，为邑中冠。柚堂携核以归，种之堂北，十七年不花。干隆丁丑春，柚堂入长安，其岁始花，垂实六，且大，味亦不减于粤。十月归，见余果二，一投张瓜田征君。张绘图题诗，并为说以赠。又以其一并征君说呈于钱香树尚书，钱亦题诗，又别为书。并书诗与说，汇成卷，属百二题诗于左。柚堂，字秦川，为桑弢甫高弟，官淄川知县。


　　　　文旦

文旦，为柚之别种，瓤白，味甘，古称香栾。或云皮里淡红者曰香栾，皮里白而瓤淡红者曰朱栾。出长泰县，惟溪东种者为上，其地所种无多，移植他处即不佳。


　　　　柑

柑为常绿灌木，干高丈余，叶为长卵形，花白。初冬结实，形正圆，色黄赤，皮紧纹细，不易剥，瓤多液，甘香沁齿。闽中谓之柑，广东则称为甜橙，而以蜜橘为柑，故俗有高身橙、扁身柑之说。


　　　　芦柑红柑

漳南产柑橘，其种不一，而颗皆硕大。芦柑为最，红柑次之。芦柑色稍黄，红柑则正赤，皆佳种也。


　　　　佛手柑

佛手柑为常绿灌木，产于闽、广，与香橼同种，高丈余，亦称佛指香橼。叶椭圆，锯齿甚细，叶腋有刺，春开白花，五瓣。夏末实熟，皮黄如柚，形长，上端分歧十余，如手指，清香袭人，蜜渍可食。


　　　　橙

橙为常绿灌木，干高丈余，叶长卵形，大于橘叶，花白。实经霜早熟，形圆，色正黄，皮粗糙，易剥，瓤味酸，其皮香气甚烈。其出于广东之新会县者，俗亦称之曰新会橙。别有所谓香橙者，为常绿亚乔木，叶稍大于橘，初夏开白花，越岁实熟，径二寸许，皮厚香烈，可作清供。


　　　　橘

橘为常绿灌木，干高一二丈，茎有刺，叶作长卵形，端尖，叶柄有翼状小片。花白，五瓣。初冬结实，扁圆，色红或黄，皮薄而光滑，易剥，味微甘酸。产于福建者色红，俗称之曰福橘。其较大而色兼黄赤者，皮粗厚，瓤多液而甘，别称为蜜橘，广东亦谓之柑。


　　　　金橘

金橘，一名金柑，为常绿灌木，干高六七丈，产赣、浙、川、广间。叶椭圆，有透明之小点。夏开白花，秋冬实熟，色黄如金，形圆，味甘酸而芳香，生食、蜜渍皆佳。一种成倒卵形者，别称牛奶柑，一曰金枣。


　　　　木瓜

木瓜为落叶灌木，干高六七尺，叶为长椭圆形。至春，先叶后花，花分红白二色，颇美艳。实之形椭圆，色黄，小于榠樝，蒂间别有重蒂如乳状。味颇濇而酸，蜜渍可食。


　　　　海棠木瓜

海棠木瓜，出江宁明孝陵卫，花如贴梗海棠，实较寻常木瓜大者约十分之二，香澹永，微酢味，以（山黑）鼻烟，陈干者良．


　　　　石榴

石榴，一名安石榴，为落叶灌木，多植之庭院中，高八九尺，叶为长椭圆形，平滑。夏初开花，萼赤，花瓣深红。实为球状，赤色有黑斑，熟则自裂，可食。
新疆叶城之石榴，至大，以人之三拳拟之，差相类，每枚有子盈一升，色艳若丹砂，流汁若醴。


　　　　郁李

郁李，即唐棣，亦作栯李、奥李，为落叶灌木，高五六尺，叶为箭镞形，有锯齿，嫩时附有白毛。花五瓣，色白。夏月结实，为核果，色紫赤，味酸。花极似梅，吴中谓之爵梅。其材可为器具，仁入药。


　　　　常棣

常棣，叶狭长，实如樱桃而圆，有微毛，颇酸，初夏熟。北人呼为棠梨子，唐、宋人或误作唐棣。


　　　　山樝

山樝为落叶灌木，园圃多莳之，高五六尺，枝多刺，叶形似尖劈，有锯齿，春暮开小白花。实有赤、黄二色，大者如小林檎，秋熟，可食。


　　　　樝子

樝子为落叶小灌木，山野自生，茎高一二尺，枝有刺，叶倒卵形，有托叶。早春先叶后花，黄赤色。实圆，小于木瓜，色微黄，甚酸。


　　　　枸（木巳）

枸（木巳）为落叶小灌木，一作枸继，高三尺余，叶为长椭圆形，互生。夏日叶腋开小花，花冠淡紫。实卵形而尖，色红，可入药，曰枸（木巳）子。出河西及甘州者佳，红润甘美，味如葡萄，可食。其根之皮为地骨皮，亦入药，且可浸酒。


　　　　越橘

越橘为常绿小灌木，生于高山，茎高五六寸，叶椭圆形，或倒卵形。初夏开花，为总状花序，花冠成钟形，小而淡红。实为浆果，鲜红，形圆，径二三分，味甘酸，可生食，或以盐、糖等渍之。


　　　　猕猴桃

猕猴桃为蔓生灌木，山野自生，高二三丈，叶为卵形而阔，端尖锐，质硬有光泽。初夏开绿白色小花，五瓣。实圆，味甘酸，可食。


　　　　葡萄

葡萄，一作蒲萄，为蔓生灌木，有卷须，北方多有之。叶掌状分裂，颇平滑。夏初叶腋抽花穗，簇生小花，色黄绿，为长圆锥花序。至秋，实熟，皮紫，绿色，甘美可食，又可制酒。
葡萄种类不一，自康熙时哈密等地咸隶版章，因悉得其种，植诸苑籞。其实之色，或白或紫，有长如马乳者。又有一种，大中间有小者，名公领孙。又有一种小者，名琐琐葡萄，味极甘美。又有一种曰奇石蜜良者，回语滋葡萄也，本布哈尔种，西域平后，遂移植于禁中。


　　　　梨

梨，本作棃，叶为卵形，端尖。夏初开花，五瓣，色白。实为浆果，大而圆，至秋成熟，皮有细点，以产于直隶之河间、山东之莱阳者为最良。本为乔木，以年年采摘，屈曲其枝，或芟刈之，故多成灌木形。


　　　　黄梨

黄梨，闽人谓之地波罗，出泉、漳等府。形如芋，大或及斗，皮成鳞片，内有梗如钉，着肉甚坚，味颇鲜爽，胜羊桃、香蕉之类。周栎园在闽时，每上市，辄购食。广西之邕宁等处亦有之。


　　　　楚梨被封禁

楚雄为滇南迤西首郡，产梨绝佳，梨熟，郡县辄将境内梨树封禁，以官价取百数十万颗，送会城，馈上官。


　　　　刺梨

刺梨，野生，夏花秋实，干与果多芒刺，味甘酸，食之消闷，煎汁为膏，色同楂梨。黔省四封皆产，移之他境则不生。每冬月，苗女子采以入市货人，得江、浙、楚、豫客买之，苗女喜曰利市，得佳客交易也。本省人为之买，则倍其价。江南人或物色之，则举筐以赠，曰：「爱莫离。」爱莫离者，汉言与尔有宿缘也。或有调戏之者，则大怒曰：「落勿浑。」落勿浑者，汉言无廉耻也。所谓物色之者，非有他意也，乃婉容愉色以问其出处，故喜悦也。


　　　　红梨

红梨产兰州，晚秋始熟，皮微赤，【俗名苏木梨。】味甘脆，可储至仲夏不蠹，有大如盂者。


　　　　软儿梨

软儿梨，亦产兰州，色黑质软，中含水浆甚富，冬月吸食，甘冽震齿，可解煤毒。


　　　　库车梨

库车梨，大盈握，色鲜黄，皮薄如纸，味甘如蜜，入口即化。


　　　　桑株庄梨

桑株庄梨，味至美，无核，与库车所产者相类。


　　　　佛见喜

东陵后山产梨，曰佛见喜，甘脆异常。


　　　　逃军粮

逃军粮者，广西之果名也，酸甜可食，赵炯诗曰：「枝生干挺叶花厚，四月之中花欲然。思嫁海棠浑不睡，梦随荳蔻好相怜。落霞片片明如绣，结实垂垂黑正涎。何有逃军堪采食，时平无那佐炊烟。」


　　　　霸王鞭

岭南有树曰霸王鞭，枝干棱棱，望之如鞭。其根入烧酒，酷烈异常，间能毒人。


　　　　波罗树

波罗树，原植于广州南海庙中，相传萧梁时，西域达奚司空所种。他处所有，皆自此分出。叶如频婆而光润。生五六年，至径尺，削去其杪，以银针钉腰，即结实。实不以花，自根而干而枝条，皆有实累累。若不实，则刀斫树皮，有白乳涌出，凝而不流，则实，故亦名刀生果。


　　　　朱果

朱果，产于长白山，每茎不蔓不枝，高三寸许，无花而果，先青后朱，形同桑椹，味清香而甘酸，远胜桑椹。一名仙果。天池左右颇多，他处无之。


　　　　火里冰

直隶有佳果，曰火里冰，小于苹果，大于花红。


　　　　英崿秋

奉天产小果，曰英崿秋，香甘可食。


　　　　茶树

茶树为常绿灌木，高五六尺，秋日开白花，实三角形。其叶可烹为饮料，古谓之苦茶，又名槚，又名荈，唐时始以充饮。


　　　　碧萝春

碧萝春，茶名，产于苏州之洞庭山碧萝峯石壁。初未见异，康熙某年，土人按候而采，筐不胜载，因置怀间，茶得热气，异香忽发，采者争呼为吓杀人香。吓杀人，吴之方言也，遂以为名。自后采茶，悉置怀间。而朱元正家所制独精，价值尤昂。己卯，圣祖驾幸太湖，改名曰碧萝春。


　　　　云雾茶

钟山之巅产茶，恒在云雾中，其境为人迹所罕至。山有白云寺，春日采茶，僧必于云雾朦胧时摘之，则叶于盏内自分三层，氤氲起云雾之状。若日出雾散时采之，则否，故所获甚少。丹徒西域外五州山亦产之，但土人不善焙制，故名不着耳。


　　　　六安茶

六安茶，产霍山，第一蕊尖，无汁，第二贡尖，即皇尖，皆一旗一枪，【即一梗一叶。】第三客尖，【即一梗两叶。】第四细连枝，【即一梗三叶。】第五白茶。有毛者虽粗，亦为白茶，无毛者即至细，亦为明茶。明茶有耳环、封头等名，皆老叶矣。旧例，于四月八日进贡之后，乃敢发卖。其产茶之地，达八百方里，而仙人冲、黄溪涧、乌梅尖、佛寺、蒙潼湾数处为尤佳。


　　　　龙井茶

龙井茶叶，产于浙江杭州西湖风篁岭下之龙井。状其叶之细，曰旗枪，有雨前、明前、本山诸名，然所产不多。井之附近所产者亦佳。


　　　　岕茶

岕茶，茶名，产于浙江长兴县境，在两山之间，而为罗氏所居，故名岕茶，亦名罗岕，为长兴茶之最佳者。


　　　　（门身）林茶

康熙时，衡山水月林主僧静音尝馈大兴刘继庄以（门身）林茶叶一包，【（门身），则安切，钻平声，衡人俗字也。】蔊菜一瓶。此茶出石罅中，乃鸟衔茶子堕罅中而生者，极灴易得，衡岳之上品也，能助消化。


　　　　蒙顶茶

蒙顶，茶名。蒙山在四川名山县西十五里，有五峯，最高者曰上清峯，其巅一石大如数间屋，有茶七株，生石上，无缝罅，相传为甘露大师所手植。产生甚少，明时，贡京师，岁仅一钱有奇。环石别有数十株，曰陪茶，则供藩府诸司，今尚有之。


　　　　普洱茶

普洱茶产于云南普洱府之普洱山，性温味厚，坝夷所种。蒸制后，以竹箬成团裹之。亦有方者，如砖。


　　　　乌龙茶

台北产茶，有名乌龙者，略如红茶，粤人多嗜之，尤为输出外洋土货之大宗。


　　　　山茶

山茶花，南方各省皆有之，云南尤着，以在会城之归化寺者为第一。其本合抱，花大如盂，为元、明以前物，游宦羁客，多贱别于此，每歌咏之。叶如桂，稍厚而硬，经冬不凋。以其类茶，又可作饮，故得茶名。花自十月开至二月，种类甚多，有单瓣、重瓣、红白斑数色，皆美艳。其树，通常盆栽者，高仅二三尺，云南则有高至二三丈者。


　　　　宝珠山茶

山茶之千叶深红花大心繁者，花簇如珠，名宝珠山茶。吴梅村有咏拙致园宝珠山茶诗，园在苏州。


　　　　察尔察

察尔察，形似山茶，其叶可以代茶荈，为准噶尔部所产。


　　　　杜鹃

杜鹃为常绿灌木，高三四尺，叶椭圆深绿，茎、叶皆有毛。夏日开红紫花，间有白色者，花冠为漏斗状，边缘五裂甚深，每于杜鹃啼时盛开，故名。


　　　　夹竹桃

夹竹桃为常绿灌木，高丈余，叶作箭镞形，质厚，轮生。夏月开红花，类杜鹃，间有白花。根叶似竹而不劲，性有毒。


　　　　茉莉

茉莉为常绿灌木，其种来自波斯，《南方草木状》谓之耶悉茗，则译音也。本与素馨同类，其名亦同，后入我国，始专称尖瓣细瘦者为耶悉茗。南汉以后，又称素馨，而圆瓣者则谓之茉莉。初夏之夜，开小白花，秋尽乃止，香味甚烈，闽、广种之最多。凡香片茶叶，皆此花所窨成者也。佛书谓之鬘华，北土曰柰。《晋书》「都人簪柰花，为织女带孝」，即此，今妇女多戴之。


　　　　素馨

素馨为常绿灌木，花似茉莉，而四瓣尖瘦，其种来自西域。《南方草木状》亦谓之耶悉茗，则以西文与茉莉同一字，不分二种也。昔刘王有侍女名素馨，冢生此花，因以得名。盖南汉后始有素馨之名。广州城西之花也，种此者最多。花有黄、白二色，白者香气尤胜，黄者名黄馨，俗亦称金雀花。


　　　　牡丹

牡丹为落叶灌木，吾国之特产也，茎高二尺许，亦有高至四尺者。叶为复叶，分裂甚深。夏初开花，径三四寸，有重瓣、单瓣之别，在花中为最艳美。古无牡丹，统称芍药，自唐以来，始分为二。以其花似芍药而干为木，又谓之木芍药，且有牡丹花王、芍药花相之说。


　　　　牡丹为国花

一国特着之花，可以代表其国性者，如英之玫瑰，法之百合，日本之樱皆是。我国向以牡丹为国花。京师极乐寺明代牡丹最盛，寺东有国花堂额，为成哲亲王所书。


　　　　牡丹之种类

牡丹种别甚多，有亳州、曹州、法华、洞庭山、平望诸种。
亳州种凡二十四：曰太平楼阁，嫩黄，初开，蕊绿色，玉版，耐久，喜肥，易开。曰泥金报捷，花瓣淡黄，花边深黄，初放，蕊金黄色，千叶重叠，难开。曰伍黄，葵黄色，千叶，硬瓣，平头无心，喜阳，不宜肥，难开。曰祁绿，色如菜叶，俗名菜叶绿，起楼，瓣紧密，难开足。曰火楞，深红色，硬瓣，千叶，平头，喜肥，宜阳，难开。曰补天石，白胎翠茎，平头，房小，色如雨过天青，难开，宜阴，不喜肥，贵品也。曰墨奎，黑紫色，灯下视之，如黑绒，千叶，大瓣，平头，喜肥，宜阳，易开。曰花红翠盘，平头，聚心，桃红色，宜阴，易开。曰独占春光，平头，大瓣，淡粉红色，开足，色渐白，易开而早。曰雪塔，花瓣结绣，净白无红根，宜阳，易开。曰青心白，平头，千叶，绿心，易开。曰两交，小瓣千叶，平头，色如雨中海棠，娇艳异常，难开。曰支家大红，大红色，阔瓣，皱叶，平头，软瓣，不耐久，喜肥，宜阳，易开。曰蕊珠，玉版千叶细瓣，瓣边红镶一线，色如羊脂，难开。曰绿耳大红，色深红，平头，于心中抽两绿瓣，品贵，难开。曰瑶池春，白中帯微红，平头，千叶，大花，易开．曰魏紫，起楼，大托瓣，深紫，宜阳，喜肥，易开．曰胡白，平头，玉色，易开．曰绿心胡红，平头绿心，银红色，易开．曰胜紫，深紫平头，千叶，花大易开．曰穆家红，桃红色，起楼，大托瓣，宜阳，易开．曰雪夜（日英）辉，妃色，开足则白，聚心，硬瓣，难开．曰富红，玉版，银红色，千叶，平头，易开．曰魏红，深红，大花，起楼，喜阳，易开．
曹州种凡十九：曰黄绒铺锦，细瓣，如卷绒，有四五瓣，差阔，连缀承之，上有金须，布满黄色，即古之镂金黄也．曰庆云黄，色似金葵，中有红瓣，数条挺出，品贵，难开．曰春江漂锦，深梅红色，重楼千叶，花之最触目者，一名珊瑚（日英）日，曰烟笼紫玉盘，古称油红，花色墨紫，如松烟浓染，最为异色．曰状元红，重叶深红，有紫檀心，贵心，难开．曰紫袍金帯，起楼重叠，腰围黄心，簇满，色如玫瑰紫，花中之最贵者．曰朱砂红，深红，一名迎日红，一名蜀江锦，一名醉猩猩．曰墨葵，朱胎碧茎，大瓣，平头，似亳州墨奎，而色略深．曰榴红，千叶楼子，色近石榴，花难开．曰金星雪浪，绿茎黄萼，初放，浅黄花瓣，圆满，黄心攒簇，如培植失宜，难开，单瓣．曰池塘晓月，胎蕊细长而黄，花色似黄而白，平头，千叶，细瓣，难开．曰花红绣球，花头圆满如翦彩叠霞，中红边白，有天机圆锦之比．曰胭脂井，色如胭脂浓染，蕊长，花放如筒，中空，花之奇者也，难开．曰一品朱衣，大红色，阔瓣，平头，色艳，宜阳，喜肥，易开，一名夺翠．曰淡藕丝，绿苞，紫茎，如吴中所染藕色，花瓣中皆有红丝，一名桃红线．曰一捻红，浅红，瓣尖，一点深红，如指捻痕，世俗相传谓唐杨贵妃以匀面余脂印花上，明年花开，片片有指印迹．曰绛纱笼玉，质本白，而内含浅绀，外则隐有紫晕，一名秋水洛神，品最贵．曰瑞兰，胎茎，花叶皆清浅似兰，最为逸品。曰玉版白，硬瓣，耐开，花叶稀少，中有红心，如莲房，易开。
法华种凡四十七：曰范阳大红，深红圆瓣，起楼，玉版，望之有光照耀，瓣边红线环绕，色更深，实为最重之品。曰宝珠，聚心如珠攒簇，花小，本枝不能长大，含蕊时大红，开足为雄黄色。曰火轮，深红带紫晕，花开耐久，瓣厚而坚。曰柳墨，即曹州油红种，而接于芍药根，其色瓣变为深墨，紫而有白，根亦贵重。曰绿蝴蝶，千叶大瓣，含苞，绿如鹦羽，放足，水绿色，每瓣尖仍深绿，形如蜨。曰大红舞青猊，即瑞露蝉结绣，中出五青瓣，难开，含蕊时，须以竹刀划破，性宜阳。曰银红舞青猊，中出五青瓣，一名银红飘锦。曰白舞青猊，即万山雪，花心堆起，瓣细簇如雪团，中抽青瓣。曰紫舞青猊，即青莲飘锦，中抽青瓣。曰西岐白，瓣阔而硬，花大盈尺，高耸无心，花硬紫色，一名素鸾。曰陇东素月，花大，带黄晕，难开。曰高家大红，深红，瓣硬，似范阳，而瓣稍乱，易开。曰萍实生香，花圆，不甚大，色桃红，难开。曰宝石楼台，花大而圆，起楼，中深红，边白。曰紫蝉，深紫千叶，花房紧密，难开。曰羞花伍，玉色，红镶边，千叶，硬瓣，整齐难开。曰清河白，花硬，叶疏，净白无瑕。曰新红娇艳，绣球式，较宝石楼台略淡。曰大红球，平头，大瓣，色深红，难开。曰四面红，红色带紫晕，小瓣。曰紫罗斓，色淡蓝，娇嫩异常。曰祥云捧日，深银红，大花，阔瓣，中有圆心，如莲房。曰姿貌绝伦，淡粉红色，瓣硬，耐久。曰粉球，粉红色，根深紫。曰泼墨，色深墨紫，平头，阔瓣，如墨汁泼之。曰金晶，淡松花色，千叶，得气，起楼，淡黄色。曰太真，淡妃色，开足则白。曰睡儿红，淡红，大瓣，平头，娇艳。曰粉磬，淡青莲色，起楼，易开。曰紫幢，青莲色，起楼，易开。曰富白，花大，起楼，微带红晕。曰香雪，瓣软，纯白，不耐风日，平头，有黄须，易开。曰新紫，深紫，千叶，硬瓣，难开。曰燕雀同春，青蓝色，易种，而花极难开。曰海市，花大，色紫，花极富丽。曰千张灰，藕色，起楼，易开。曰平分春色，桃红色，结绣，开最早。曰砖色蓝，色紫蓝，平头，易开。曰霞光，桃红色，平头，有心，易开，有时极富，变大红色。曰孟白，阔叶，平头，瓣软，不耐风日，易开。曰朱红，似曹州一品，朱衣而略淡，瓣软，易开。曰雉头球，中出两长瓣，如雉羽，色有黄绿淡红点，如洒金。曰紫球，起楼，大花，深紫。曰左紫，平头，大花，色如玫瑰，易开。曰韫玉，淡妃色，花瓣厚，望之如玉有光。曰玉兔天香，淡粉红色，易开。曰银红蝴蝶，千叶，大瓣，开足如蜨状。
洞庭山种凡八：曰宁国白，玉版，大花，净白。曰王家大红，深红色，如大红月季。曰翠红妆，娇艳，而平头攒瓣，扁大。曰朝天紫，即天香紫，平头，千叶，有心，易开。曰七宝冠，大红起楼，瓣簇不易开，又谓之绿须火楞。曰卿云红，深红色，大瓣，中有墨须绿心，又谓之小桃红。曰狮头紫，深紫有楼，但花在叶中，不能挺出。曰月下白，淡粉红，有楼，易开。
平望种凡五：曰掌花案，深红，千叶，花有光，不易开。曰春闺争艳，粉红色，千叶，聚心，极娟媚。曰斗珠，银红色，下有大托，瓣中皆细瓣，如联珠。曰莲红，花如红莲，瓣挺而香清。曰玉盘红，花大而肩无心，类玉楼春，瓣圆整不乱。


　　　　冬月开牡丹

康熙丙午十一月，德清吉祥庵牡丹开十一蕊，士女游赏者甚众。


　　　　九月开牡丹

康熙戊戌九月，苏州西禅寺有牡丹一本，叶皆雕落，开花一朵，淡红鲜嫩，杂于菊花丛中。施一山作二绝句以咏之云：「别擅轻红色，重开黄菊时。宝花应说法，无叶亦无枝。」「漫道梨花瑞，兹花瑞若何？我来看霜叶，竟作踏青歌。」


　　　　十月开牡丹

钱塘梁秋潭茂才文泓以复园牡丹十月作花，因赋诗云：「谷雨收时翠叶新，已拚隔岁再相亲。傥来富贵原难料，未及开春及小春。」


　　　　法源寺牡丹

干隆朝，京师法源寺有牡丹，颇繁艳。主僧戒律甚严，游人不得携酒。金匮秦大樽太守朝焊官京师时，闻之，笑曰：「远公置酒，佛印烧猪，真正名士，佛亦当少恕。我辈薄劣，固不得发此妄想也。」


　　　　黑牡丹

福建惠安县有青山大王庙，阶下多黑牡丹。花开时，有数百朵，皆向大王神像而开，移神像，花亦转面向之。
甘州市上所售牡丹价极廉，钱数十文可买一束，而黑、绿两种尤多。


　　　　牡丹比将军

青城山丈人观前有牡丹二株，一高十丈，号大将军，一高五丈，号小将军。牡丹向比美人，此忽擅阃外之尊，尤为众香国中生色。


　　　　漎溪园牡丹

上海法华镇之牡丹，相传自宋即有之，初盛于吴下，而法华李氏漎溪园尤多异种，为云间冠。所植尤蕃茂，有紫金球、碧玉带二种，最名贵，色香俱胜，其它杂色，亦有数十种。花时，游赏者远近毕至，园主人必张筵宴客。同治时，园废，艺花者亦减矣。是处居人之业是者，类皆植之于田，花开，贮之盆盎，担入城市售卖，值亦廉。色以淡红、深紫二种为多，黄、白者仅见，实皆芍药所接，明岁放花，仍芍药也。


　　　　绿牡丹

嘉庆朝，海宁马二槎上舍瀛尝咏盆中绿牡丹，诗云：「数到欧家香满庭，黄瓷斗护小娉婷。东风杨柳春无色，微雨莓苔梦欲醒。仙女低垂鸦鬓碧，花王也学佛头清。沉香日午环妖艳，不羡三郎对画屏。」
西安城外八仙庵，唐兴庆宫故址也。光绪庚子，两宫西狩，孝钦后亲往礼佛。庵中牡丹方盛，绿者尤佳，宫监时以折枝插行宫胆瓶中。


　　　　金边牡丹

金边牡丹，庐山及江宁某家皆有之。在江宁者，四月盛开，咸丰时已有之，宣统辛亥尚无恙，人以其为异种也。惧或摧毁，乃筑墙于花之四周以保护之。


　　　　陕甘牡丹

甘肃牡丹最盛，所在皆有，树高四五尺，立夏开花，大如盘，色有红、黄、白、黑之殊。碧色者惟陕西长安有之。


　　　　大如牡丹之花

英人尝至南洲荒岛，见有奇花，其叶周十亩，花大如车轮。归，以其女主维多利亚之名名之。而江西之庐山亦有此花，人莫知其名，程子大谓即维多利亚花之宝相，以《菩萨蛮》词咏之曰：「灵根不伴孤山雪，茜魂偷葬庐山月。绝代本孤清，人间浪得名。不曾邀十姊，共逐风姨死。剩欲访西家，维多利亚花。」


　　　　紫荆

紫荆为落叶灌木，丛生，春开紫花，甚细碎，数朵一簇，或生木身之上，或附根上枝下，无花梗。花罢，叶始出。结荚，子甚扁。庭院多植之。


　　　　绣球

绣球为落叶灌木，叶为卵圆形，微皱，色深绿。春日开花，五瓣，为头状花序，团栾成球，色多白，间有淡红色。


　　　　马缨

马缨，花名，树高者丈许，一名马缨丹，又名山大丹。花大如盘，结蕊时凡数十百朵，每朵攒集成球，与白绣球花相类。首夏时开，初黄色，蕊须如丹砂，将落复黄，黄红相间，光艳眩目，开最盛最久，八月又开。亦名大红绣球，又名珊瑚球。


　　　　蔷薇

蔷薇为落叶灌木，枝茂多刺，高四五尺，叶为羽状复叶，小叶作椭圆形。花五瓣而大，有红、白、黄等色，颇美艳。


　　　　野蔷薇

野蔷薇，似蔷薇而花小，有淡红、纯白二种，皆单瓣，芬芳过之。药肆用以制蔷薇露者，即此物也。


　　　　玫瑰花

玫瑰花为落叶灌木，高二三尺，有刺，叶为羽状复叶，作椭圆形，绝类蔷薇，惟茎较短。花紫，萼绿，亦有白芯，花托为台状，外生密刺，香气清烈，可制香水，蒸露，浸酒，和糖。


　　　　香水花

香水花为落叶灌木，原产欧洲，光绪时，移植于上海。高三尺许，有刺，叶为羽状复叶。花大而重瓣，色红，或紫或白，颇类蔷薇，故亦称为西洋蔷薇。萼及花梗皆有香，蒸花瓣取油，可制香水，故名。


　　　　笑靥花

笑靥花为落叶灌木，干丛生，高五六尺，叶作卵形，微有锯齿。春暮开小白花，重瓣丛聚如小球，缀为长穗状，望之若堆雪。


　　　　羊踯躅

羊踯躅为落叶灌木，俗称黄杜鹃，干高四五尺，枝、叶多毛，叶为倒卵形。春日先新叶开花，为漏斗状花冠，色黄，花较杜鹃为大，列为短总状花序。


　　　　山踯躅

山踯躅，一名映山红，俗称红踯躅，为杜鹃之一种，干较低，为小灌木，叶倒长卵形，枝叶皆有毛。夏初开红花，较杜鹃略早，瓣亦五裂。


　　　　琼花

琼芯为珍异植物，落叶灌木也，开于春夏之交。昔惟扬州后土祠有一株，世传为唐人所植，叶柔平莹泽，花大瓣厚，色淡黄，清馥异常。后土祠在宋为蕃厘观，曾筑无双亭于花旁。仁宗时，尝从观中移植禁苑，逾年而枯，载还扬州，复活。元至元中枯死，道士金雨瑞以聚八仙补植其地，凡元人称琼花者，皆八仙也。江西赣州府城之吉南赣宁道署有此花，世以其罕有，甚珍贵之。宣统庚戌，南洋劝业会开会于江宁，园艺圃中有琼花一株，灿烂如锦，香极清微，大如尺许之盘，闻即以接木法移自江西赣州道署之本树者，怀献侯尝见之。


　　　　八仙花

八仙花为落叶小灌木，高四五尺许，叶对生，椭圆平滑。花大而美艳，多数丛集如圆球，故又称聚八仙。其萼能变量种颜色。俗谓之洋绣球。


　　　　玉蕊

玉蕊之条蔓如荼蘼，冬凋夏茂，柘叶紫茎，久之而根株合抱成树。花苞初甚微，经月渐大，暮春方八出，须如冰彩上缀金粟，花心复有碧筒，状类胆瓶，其中别抽一英，出众须上，散为十余，犹刻玉然，花名玉蕊者以此。与琼花、玚花同为白色，而其实各异。唐人甚重此花，唱咏者颇多，周益公集有《玉蕊辨证》一卷。


　　　　粉团花

粉团花为落叶灌木，叶略成圆形，有锯齿，多皱纹，生细毛。夏初开白花，雌雄花丛集成集球，直径达二寸许。


　　　　铁线莲

铁线莲，状如灌木而蔓生，以叶柄缠物上升，合九小叶，成一复叶。夏月开紫花或白花，千瓣细狭，开时由外向内，以渐而舒，未到花心辄谢。


　　　　芙蓉

芙蓉为落叶灌木，干高四五尺，叶掌状浅裂，柄长互生。秋半开花，大而美艳，有红白黄等色。又莲花亦称芙蓉，故芙蓉又称木莲，亦名木芙蓉。


　　　　三日醉芙蓉

岭南产芙蓉，有一日白花，次日稍红，又次日深红者，曰三日醉芙蓉。


　　　　蜡梅

蜡梅为落叶灌木，叶为长卵形，对生。冬时开花，外黄，内略带紫色。原名黄梅，本非梅种，以其与梅同时，香又相类，花瓣似捻蜡所成，故名。


　　　　珠兰

珠兰为常绿小灌木，一名金粟兰，亦称珍珠兰，植于园圃，茎高二三尺，有节，叶椭圆而厚，稍类茶。花黄绿，圆而甚小，无花被，为穗状花序，香气浓郁。


　　　　水木樨

水木樨为灌木，枝软叶细，自根丛生。夏开细黄花，颇类木樨，中多细须，香亦微似。


　　　　迎春

迎春为小灌木，茎上部纤细，延长如蔓，叶为复叶。早春开黄花，六瓣，先叶而发，为春花中最早者，故名。


　　　　木香

木香为蔓生植物，茎长，常攀附他木，叶为羽状复叶，小叶之数凡五，有细锯齿。春暮开花，小而色白，香甜可爱，花大而黄者，香未微逊。


　　　　红豆

红豆，亦名相思子，产于岭南，木质蔓生，干高丈余，叶为羽状复叶。秋开小花，花冠为蝶形，色白或淡红。实成荚，子大如豌豆，微扁，色鲜红，胜珊瑚，亦有半红半黑者。相传有人殁于边，其妻思之，哭于树下而卒，故名，唐以来诗人多咏之。其木理似槐，大者斜锯之，有细花云，亦曰鸡翅木，以其纹似也。
扬州方雨村如川家园有红豆树，沿称娑罗树，实红豆也。红豆难种，二十余年乃花，又三年乃实。花心中一丝如缕。或以药中赤小豆为红豆，非也。焦理堂谓红豆亦讹为娑罗树。新安汪氏娑罗园中生此树，大可合抱，结实红色，珊瑚、火齐，无以过之，亦即红豆耳。


　　　　紫藤

紫藤为蔓生木本植物，茎缠络于他物，叶为奇数羽状复叶。春暮开蝶形花，紫色，为总状花序，长三尺下垂。实成长荚，蔓甚坚强，可束物，皮之纤维可制丝织布。


　　　　拙政园之珠藤花

苏州拙政园饶花木，海宁陈素庵相国之遴手植之宝珠山茶为最着。又有珠藤花一株，花开时，累累如垂璎珞，端忠愍公方抚吴时，勒碑识之。又因花日蕃盛，旧建之花棚攀附几遍，而珠藤犹擢颖抽条不已，因植木为新棚，绵亘十余丈，直抵河干。顾此花殊有傲骨，来岁吐葩时，或攀墙而上，或绕屋而过，无一着花于新棚者。忠愍闻之，窘甚，因复撤其棚。


　　　　紫葳

紫葳，一名凌霄花，蔓生木本，茎出气根甚多，攀缘他物，高达数丈，叶为羽状复叶，有锯齿。夏秋之间开花，赭黄色，瓣之下部连合成管状，花有毒。


　　　　甘肃贝多树

西宁府城西北四十里，有塔尔寺，【土人呼为塔儿寺。】寺有贝多树数株，大皆十围。一叶上有自然佛像，作端坐状。喇嘛甚宝之，建高屋，庇其四周，屋皆覆以金瓦，上留孔罅，微漏天日，其树身以黄缎重重裹之。蒙人入寺礼佛后，必焚香膜拜树下。若欲乞一叶，必献数金于喇嘛，谓为请佛一尊。


　　　　菩提树

广州光孝寺有菩提树，相传汉之虞仲翔曾读书其下。近虽仅余枯干，然吾国城市之树，固无有逾于此者矣。嘉庆丁巳六月，广州飓风大作，树拔起，粤抚陈大文命树工栽之，培以豆谷腴泥，树复生。年余复槁。寺僧往南华寺，分其种，仍栽故处，亦翘然葱倩矣。《五代?僭伪传》云：「干德五年夏，光孝寺菩提树为大风所拔。」南汉林衢《光孝寺》诗云：「旧煎诃子泉犹冽，新种菩提叶又繁。」据此，则树已屡易，固非达摩之手植矣。


　　　　哈密瓜

哈密瓜种类甚多，有圆而扁状如阿浑之帽，皮瓤均绿，脆如梨，甘如醴者，上品也，次者为白瓤，皆宜旋摘旋食。其可致远之品，则为瓤红色黄者，久藏土中，可至翌年二月，故又谓之曰冬瓜。
瓜体甚钜，长尺许，两端皆锐，可晒为脯，芳鲜历久不变。自哈密臣服以来，每岁常充供献，朝士始尝此味，前未有也。
瓜自蒂至脐，白筋密布，如织如縠，如绣如络，虽利刃非可猝入。肉黄明如缎，无渣滓。


　　　　王瓜

王瓜为多年生蔓草，一名土瓜，以卷须攀附他物，叶如掌状，浅裂，面背皆粗糙。花单性，雌雄异株，夏开白花，下为管状，上作五瓣，边缘分裂如丝。实椭圆而长，皮亦粗涩，根味如薯蓣。


　　　　西瓜

干、嘉以前，桂林诸属无西瓜，惟荔浦有之，每一瓜，需钱五六十文。欲得之者，必于未熟前，先以钱质之老圃，乃如期可得。且其候极迟，至中秋，各官署方以瓜相饷遗也。


　　　　土鲁番西瓜

土鲁番在哈密之西，其地产西瓜最佳。每熟时，人往摘瓜，必相戒勿语，若一闻人声，则尽拆裂，无完者，相传如此，不足信也。


　　　　马铃瓜

西瓜之小者，俗称马铃瓜，上海有之。


　　　　番瓜

番瓜，果类植物，有卷须，引蔓甚繁，一蔓辄延长数丈，节节有根，近地即入土。茎中空，叶为心脏形。夏日开黄花，单性，雌雄同株。实扁圆，或长，有纵沟数条。煮熟，可食，子亦为食品。其种本出南番，故名番瓜。


　　　　甜瓜

甜瓜之茎细长，以卷须络于他物，叶掌状浅裂。夏开黄花，雌雄同株。实椭圆，有纵路，长三四寸，有青、黄、白等色。味甜美，有香气，俗称香瓜。


　　　　揽瓜

揽瓜，形类倭瓜而小，内生筋丝，酱腌、蜜饯皆宜。食时，以筯揽取出之，似缕切者。


　　　　芭蕉

芭蕉，一名绿天，叶长可及丈，广可及尺，望之如树。朱竹垞尝为《疏影词》以咏之，词云：「是谁种汝？把绿天一片，檐牙遮住。欲折翻连，乍卷还抽，有得愁心如许。秋来惯与羁人伴，惹多少冷风凄雨。那更堪一点疏灯，绕砌暗虫交诉。待把蛛丝拭却，试今朝留与个人题句。小院谁来，依旧黄昏，明月暂飞还去。罗衾梦断三更后，又一叶一声低语。拚今番尽翦秋阴，移种樱桃花树。」


　　　　红蕉

红蕉，一名美人蕉，形似芭蕉而小，闽、广多有之。花如莲蕊，叶叶递开，红赤夺目，久而不谢，名百日红。


　　　　甘蕉

甘蕉为多年生植物，产于广东、台湾，全角类芭蕉而茎较高，可二丈许，顶上丛生大叶十余。初夏，自叶之中央抽出花丛，开多数淡黄花。实长四五寸，形似皂荚，排偶而生，一枝满百，可重十斤。性极寒，初青后黄，肉质柔软，有香气而甘，含营养料甚富。别有一种，结实长六七寸，亦颇甘美，其茎可分擘如丝，以灰湅之，可纺为絺绤，谓之蕉葛。


　　　　朱蕉

朱蕉，叶芭蕉而干椶竹，亦名朱竹，叶绀色，生于干上。干有节，自根至杪，一寸三四节，或六七节，甚密。然多一干独出，无旁枝者，通体铁色，微朱。以其难长，故又名铁树。广州提学署有之。


　　　　凤尾蕉

凤尾蕉，一名凤尾松，亦曰铁蕉，俗亦称为铁树。高丈余，茎有鳞片被之，叶生茎顶，长大坚劲，羽状分裂，类凤尾，故名。雌雄异株，雌花丛生，雄花如松球，长二尺。


　　　　竹

竹为多年生植物，种类不一，高者四五丈，圆而直，亦有方者。中空有节，质坚韧，可供建筑制器之用。叶状如箭镞，有并行脉。春月生笋，外裹以箨，可食。


　　　　慈竹

慈竹，竹之丛生子母相依者，长干中耸，羣筱外护，向阳则茂，亦谓之子母竹。出四川。四月生笋，笋端下垂，如柳丝。


　　　　箬竹

箬竹，亦竹类，高三四尺，茎中空，细长有节，叶阔而长，边缘稍白，裹糉制笠，需用至繁，笋亦可食。


　　　　观音竹

雁山五珍有观音竹，形小叶长，翠润夺目，植岩石上，经冬不凋。


　　　　沙摩竹

沙摩竹根蟠节大，翠绿可爱，一年生三番笋，节上复生小笋。种者断竹留节，横埋于地，活即生笋。三年后，高二三丈，盖大而易生之竹也。


　　　　佛杖竹

福建永定武平山中产竹，每节皆有佛像，面目口鼻惟妙惟肖。土人用以为杖，谓之定光佛杖。龙崖亦产之。或云，犹不仅此两处也。


　　　　筷子竹

广东罗浮山有筷子竹，竹小而劲，截之可为箸。


　　　　台湾之竹

台湾之竹，其根及筱以至叶，节节皆生倒刺，往往牵发毁肌，察之，皆根之萌也，故植地即生。


　　　　竹之开花结实

宋说部言竹六十年一开花。道光初，南海县有竹开花，结实如米，其花中含细穗，若丝缕穿成者，淡青色，长二三寸，既花即死。咸丰丁巳五月，江西玉山县署中，竹尽花，千竿矗矗，叶尽焦黄，阖邑次第皆然，竹亦因而死。而己酉之江宁，辛酉之绍兴，同治庚午之武昌，竹亦皆花。江宁、绍兴之竹，不知其年。未几，被粤寇。武昌则无他异，竹亦未六十年也。
竹实，亦名竹米，颇烦小麦。竹开花最不易，有时开花结实，全林即枯死，以地下茎展拓无所，而其地又乏养料也，故竹实亦罕见。


　　　　笋

笋，竹根所生之芽也，外有箨包裹，渐长，则箨解而生枝叶为竹。嫩时可食，笋亦作笋。
笋之种类甚多，皆生于春末夏初。燕笋，燕来时所生，形长细而味稍逊。其在孵鸡雏时生者名孵鸡笋，色淡黄，形短而肥。他笋虽佳，细嚼之，微苦，惟此笋味甘而清，质嫩无滓，为上海异品。然有一种形色近而味殊恶劣者，名黄金锏，然亦能乱真。


　　　　冬笋

冬笋盛产于闽、浙，其味之鲜洁者，推浙之龙游，次则杭州、宁波、泗安，而产汉口者味最劣。


　　　　文竹

文竹，非竹也，干有节如竹枝，叶形肖松针，高仅尺许，而小枝凡十余层，枝似线，叶细于发，翠色欲滴，非草非木。赵伯英尝蓄两盆，状尤绝异，一作冬岭乔松形，一作晴川远树形。


　　　　瓶花结实

光绪辛卯春，丹徒张侣霜家宅后辟一园，约可四五亩，徧植花草。园建一亭，曰怡然。亭下小池，水清可镜。度梁而西，穿石穴南出，曰绿竹轩，侣霜读书处也。一日，侣霜拾梅花之落地者，置池中，除染泥者寸余，插之于瓶，时灌以水，灿烂可观。至七日，则花渐萎落。又踰三四日，侣霜晨起，觉花落处有细小之青翠物，近视之，则实也。


　　　　明开夜合草

明开夜合草，产塞外山中，结实累累，色映红，状如秋海棠，中含红珠，晨放暮敛，故名。


　　　　翠云草

翠云草为多年生之隐花植物，生于山地，高五六寸，茎细长，多枝，叶密布如鳞片，青翠可爱。各枝皆在一平面上，与卷柏不同。道光时，俞少卿茂才恭仁尝有《翠云草》诗云：「片云吹堕碧玲珑，散入阶沿草色中。千本脆经凉雨滴，一痕寒逐晓山空。偶因淡远疑成水，但有飘零总是风。恰被游丝闲绊住，年年晴翠扑帘栊。」


　　　　贯众

贯众为隐花植物，生于林野之阴处，高二尺许，叶为羽状复叶，互生于中轴，叶背有圆形不规则之子囊羣，簇生其上。地下茎弯曲，有毛茸覆之，入药。


　　　　绿珊瑚

绿珊瑚为隐花植物，产于福建、台湾等处，有枝无叶，嫩翠丛簇。桠杈如珊瑚，甚脆，折之，有毒汁，沾体即腐烂。以其多种田旁，故又名为护田草。


　　　　地钱

地钱，苔类，产阴湿地，无根、茎、叶之别，仅绿色之扁平体黏着于地。雌雄异株，雌株作破伞形，雄株盘状体，皆有柄。扁平体上，处处有凹陷形，中生绿色小芽，为繁殖之用。形略如钱，故古有苔钱之称。


　　　　蕨

蕨为羊齿类植物，地下茎甚长，春时出嫩叶，其端卷曲如拳，后成复叶，长三四尺。叶之背面，子囊丛聚，赤褐色。叶嫩时可食，茎中多淀粉，可作粔籹。


　　　　芝

芝，菌类，寄生于已枯之树木，其体如菌状，盖之上面有云纹，黑褐色，下面淡褐色，有细孔，柄紫赤。其质坚硬光滑，有青、赤、黄、白、黑、紫六色。古以为瑞草，一名灵芝，又名紫芝。长白山之芝盘峯顶多产之。
干隆时，海宁李焦余茂才科尝作《古朴产芝歌》，歌云：「厥草厥木本殊质，灵芝古朴迥非匹。天生地长之功不到斯，何以攒青簇翠之树忽产芝？或者仙真瑶鹤来此集，偶洒琼液凝寒结。又或书带余秀所郁勃，一枝甲坼焕五色。合欢之瑞那足论，椿树之祥洵有神。争如古而朴者秀而灵，三花九畹萃一庭。」


　　　　紫芝

东陵后山多紫芝，可植以瓷盆，供之几案。


　　　　茯苓

茯苓为菌类之一种，生松林中，成块，大如拳，皮黑而皱，肉白微赤。其包根而质松者，别名茯神。皆入药。


　　　　猪苓

猪苓为菌类植物，生于枫树，其块黑如猪矢，故名。表皮深褐色，内部黄褐色。入药。


　　　　雷丸

雷丸，竹根所生之菌也，大小如栗，略似猪苓而圆，皮黑内白，坚实，可入药。


　　　　冬虫夏草

冬虫夏草为菌类，寄生于土中蝼蛄等之死体，冬时发生菌丝，至夏则菌长成，虫体腐烂，为其养料。菌长四五寸，无伞，下粗上细，黑褐色，可入药。


　　　　肉苁蓉

肉苁蓉为寄生植物，生于高山，茎为肉质，长尺余，作短柱状，叶细如鳞。茎叶皆黄褐色，花亦同色，夏日丛生于茎之上部，为唇形花冠。茎入药，为补剂。


　　　　萍

萍为水面浮生之小植物，一名水萍，亦称浮萍，叶状体扁平而小，面背俱青，有一须根下垂。又有叶状体较大，而面青背紫，下垂多数须根者，为紫萍，一名薸，俗称为紫背浮萍。




