清稗类钞  徐珂 编  考试类 


清稗類鈔
　考試類
　　　　以科名奔走天下士
國家以科名奔走天下士，童子誦習經書，而通其句讀文義，能敷之為文。每歲，所在郡縣，羣聚而試之，其文之明而切、才之秀而可底於成者，則次第其名，以升於州縣若府，州縣若府又試而先後之，上督學使者。使者至，則以校而去取之，按其額以補學官弟子。
其舊為學官弟子者，亦試於使者。試有歲有科，歲分文與武，而科試惟文士而已。使者歲、科試，凡三歲而徧，其子、午、卯、酉之年則有鄉試，取於新舊學官弟子，中是科者，號為舉人。又進於禮部，則有會試，取於鄉試之舉人，中是科者曰進士。丁、辰、戌、丑、未之年，其鄉、會試皆天子簡京朝官之翰、詹、科、道、部曹嫻文者及九卿大員主其試，大抵踵明之故。而士之懷才抱器，毅然思有所表見於當世者，靡不由是以進矣。
　　　　萬壽開科原始
康熙壬辰，各省士子以聖壽六十請開恩科，事下禮部，部臣以舊例所無難之。太倉尚書王掞曰：「以萬年之聖主，當六旬之大慶，此豈有成例可援乎？若以糜費為嫌，則民間家長生日，子孫僮僕尚不惜出所有以宴飲娛賓，矧富有四海，而區區計及於此乎？」遂如所請以上，得旨舉行。
　　　　考試用五言八韻詩
大小考試皆用五言八韻詩，即試帖也。洪北江嘗謂此於諸體中又若別成一格，有作家而不能為八韻詩者，有八韻詩工而實非作家者，如郎中項家達、主事貴徵，雖不以詩名家，而八韻則極工。項於某年考差，題為「王道如龍首」得「龍」字，五六云：「詎必全身現，能令眾體從。」貴於某年朝考，題為「草色遙看近卻無」得「無」字，五六云：「綠歸行馬外，青人濯龍無。」可云工矣。祭酒吳錫麒於諸作外，復工此體，然道光庚戌考差，題為「林表明霽色」得「寒」字，吳頸聯下句云：「照破萬家寒。」時閱卷者為大學士伯和珅，忽大驚曰：「此卷有破家二字，斷不可取。」吳卷由是斥落。
　　　　科場加恩大員子弟
科場定例，現任京官三品以上及翰、詹、科、道，外官藩臬以上，武官提鎮以上之子孫，同胞兄弟、同胞兄弟之子出應鄉試，別編官卷，號曰官生。凡二十人取中一名，較尋常覓舉者，登進差易。又道光以前，凡禮部會試及順天鄉試之主考、房考，其家人族黨有應試迴避者，每別派試官閱卷，或封卷進呈，擇尤錄取，獲售者遂益多。
雍正戊申，各省鄉試後，上諭大學士、尚書、侍郎、都御史、副都御史各大員，有子弟在京闈及本省鄉試未經中式年二十以上者，著各舉文理通順可以取中者一人，開送內閣請旨。尋開列大學士蔣廷錫子溥，吏部尚書嵇曾筠子璜，都御史唐執玉子少游，吏部侍郎史貽直子奕簪，戶部侍郎王廷揚子鏐，禮部侍郎錢以塏子鋈，禮部侍郎鄂爾奇子鄂倫，兵部侍郎楊汝穀子綏，刑部侍郎繆沅子橒，工部侍郎張大有子鴻運，侍郎署理倉場事務涂天相子士炳，副都御史謝玉寵子升等，具奏。得旨：「俱賜舉人。」戶部侍郎劉聲芳子俊邦，因病未應鄉試，亦賜舉人，一體會試。
　　　　考試功令之嚴
考試之功令至嚴，凡倡優隸卒之子弟及有刑傷過犯者，皆不得預，歧考冒考者亦禁。
　　　　搜檢
考試功令，不許夾帶片紙隻字，大小一切考試皆然。康熙庚子順天鄉試，特命十二貝子監外場，露索 【 搜檢也，見《大金國志》。】 綦嚴。朱竹垞之孫稻孫預試，披襟而前，鼓其腹曰：「此中大有夾帶，盍搜諸？」體貌瑰偉，意氣礌落，眾皆目屬，貝子亦為之粲然。
道、咸前，大小科場搜檢至嚴，有至解衣脫履者。同治以後，禁網漸寬，搜檢者不甚深究，於是詐偽百出。入場者，輒以石印小本書濟之，或寫蠅頭書，私藏於果餅及衣帶中，並以所攜考籃酒鼇與研之屬，皆為夾底而藏之，甚至有帽頂兩層鞾底雙屜者。更或賄囑皂隸，冀免搜檢。至光緒壬午科，應京兆者至萬六千人，士子咸熙攘而來，但聞番役高唱搜過而已。及壬辰會試後，搜檢之例雖未廢，乃並此聲而無之矣。
　　　　考試送關節
考官之於士子，先期約定符號，於試時標明卷中，謂之關節，亦曰關目。大小試皆有之，京師尤甚，每屆科場，送關節者紛紛皆是。或書數虛字，或也歟或也哉或也矣，於詩下加一墨圈者銀一百兩，加一黃卷者金一百兩。
某科題為「子謂子夏曰」全章，某生與考官暗通關節，令於破題中連用四個一字，某破曰：「儒一而為不一，聖人一勉之一誡之焉。」榜發，果掇高魁。又某科詩題為「所寶惟賢」，某卷以水烟袋三字散見於點題中，以為關節，句曰：「烟水瀟湘地，人才夾袋儲。」可謂湊泊無痕。又某科一卷，於試帖詩第一句用一謹字，題為「江涵秋影雁初飛」，捉刀者固吳中名下士，句曰：「謹步司勳句。」後雖薦而未售，然與約者已服其心思之巧矣。
　　　　考試送詩片
凡進士之朝殿試及京官之考試差時，預揣某官可派閱卷，則先呈字體，以便別認。既出場，即寫前四句飛遞朝房中所曾託情之人，謂之送詩片。其後科舉雖廢，而東西洋留學生之殿試，亦有倣效之者。
　　　　考官惡觸家諱
光緒時，尚書裕德屢充主試或閱卷，見字句中有犯其家諱者，即起立，肅衣冠行致敬禮，畢，將卷閣置，不復閱矣。故遇裕主試時，有知其家諱者，恆戒所親勿誤觸之。
　　　　文武互試
康熙癸巳十一月甲寅，諭大學士等：「文武考試雖曰兩途，俱係選拔人才，拘於成例，不得通融應試，則不能各展所長。嗣後文童生生員舉人內有情願改就武場考試者，武童生生員舉人內有情願改就文場考試者，應各聽之，惟一次不中者即著停止。」甲午，准文武生員互鄉試一次，文武舉人互會試一次。
乾隆丙辰，准監生入武場。辛酉，福建武生某以懷挾文字，預藏試院，竟以五經中元。事發，科罪，因停互試及文監生入武場例。
　　　　老年科目
老年得科目者，康熙朝，陳檢討維崧舉宏博，年踰五十。丁丑，姜西溟宸英七十三中探花；癸未，王樓村式丹五十九得會狀。又宮恕堂鴻歷五十八，查他山慎行五十四；己丑，何端惠世璂五十八；壬辰，胡文良煦五十八；乙未，裘璉七十二；辛丑，陸坡星奎勳五十九：俱入翰林。乾隆丙辰，劉起振八十授檢討；己未，沈歸愚尚書六十八入翰林。張總憲泰開六十二；癸丑，吳種芝貽詠五十八中會元。嘉慶丙辰，元和王嚴八十六中式，未及殿試卒；己巳，山東王服經八十四入翰林。
　　　　宗室科舉始於康熙
康熙丁丑，宗人府、禮部奉諭旨：「嗣後八旗宗室子弟，有能力學屬文，奮志科目者，應令與滿洲諸生一體應試，編號取中。」
　　　　八旗科舉始於天聰
天聰己巳，試儒士，取二百人。甲戌，合試滿、蒙、漢，取舉人十六名。崇德戊寅，賜舉人羅碩等十名牛彔章京品級，一二三等生員十八名護軍校品級，此為八旗科第之始。而順治辛卯始見明文，蓋吏部奏，滿洲、蒙古、漢軍各旗子弟有通文義者，提學御史考試取入順天府學，鄉試作文一篇，會試作文二篇，優者准其中式，照甲第除授官職，報可。至壬辰，滿洲子弟廷試，與民籍分榜，頭場四書文二道，二場論一道而已。麻文僖公勒吉為廷試首選。至丁酉，停止。康熙癸卯，復准滿洲、蒙古、漢軍生員鄉試。丙辰，又停止。丁卯，又復之。
禮部議定，滿洲、蒙古識漢字者，繙漢文一篇，不識漢字者，則作滿文一篇。漢軍文章篇數，如漢人例。會試中額，滿洲二十五名，蒙古十名，漢軍二十五名。各衙門博士筆帖式俱准會試，考取文字篇數與鄉試同。
禮部奏，八旗鄉試，滿洲、蒙古繙繹滿文一篇，或作滿文一篇，漢軍舉人試藝。本年鄉試，明年會試，第一場《四書》文二篇，經藝一篇，如未通經者作《四書》文三篇，二場論一篇，三場策一道，自後試藝，以次加增。順治甲午鄉試，乙未會試，第一場《四書》文三篇，經藝二篇，二場論一篇，判五條，三場策三道。順治丁酉鄉試，戊戌會試，第一場《四書》文三篇，經藝四篇，第二場論一篇，表一篇，判五條，第三場策五道。
壬辰，內院議覆吏部給事中高辛允疏奏，慎選庶常，拔年青貌秀聲音明爽者，二十名習學滿書，二十名習學漢書，屆期奏請考試。其滿洲進士取四名，蒙古進士取二名，漢軍進士取四名。俱選年貌聲音合式者同漢進士一體讀書。
八旗童生無縣試，僅有府試、院試，得雋後，隸入府學管理。亦有廩生、增生，鄉試則以三十人中式一名，且旗卷與官生卷同，凡與試者無不呈薦主試，迨鄉薦後，則併入各省旗籍舉人，一體會試矣。
　　　　旗漢考試同場
康熙丁未，命滿洲、蒙古、漢軍准赴考試。先是，八旗生員、舉人、進士停止考試，至是，復命滿洲、蒙古、漢軍與漢人同場一例考試，其生童於鄉試前一年八月內考試，從御史徐誥武請也。
　　　　土司子弟得與考試
兵部議覆兩廣總督于成龍疏言土司子弟中有讀書能文者，注入民籍，一體考試。從之。
　　　　苗人得與考試
康熙甲申，禮部議覆湖廣學政潘宗洛疏言湖廣各府州縣熟苗有通文藝者，准與漢人一體應試，應如所請。從之。
　　　　畬客得與考試
處州畬客，有能文者得應科舉。嘉慶癸亥，儀徵阮文達公元撫浙時，會同學使奏明，一體准與考試。其散居溫州者，道光丙戌，亦援例稟學使求考，惟在金華者無聞。
　　　　麽些得與考試
雲南麽些種人，自設流官以來，俱極恭順畏法，讀書識文字者多有之。光緒時，准其考試，因而有補弟子員者四人，中武舉者一人。
　　　　隨場去取
光緒戊戌六月，德宗從鄂督張之洞、湘撫陳寶箴奏請，定鄉、會試隨場去取之法，並推行於生童歲科考，又停止朝考。
　　　　聖祖諭出各種題目
康熙癸巳，聖祖諭大學士等曰：「《五經》、《四書》，俱係聖賢之言，考試出題，專意取冠冕者則題目漸少，士子易於揣摩，甚有將不出題之書，刪而不讀，尚得言學問乎？經書內有不可出之題，試官自然不出，其餘出題之處，須以各種題目試之，則懷才實學之士，自無遺棄矣。」
　　　　張文和阻廢制義
雍正時，有議變取士法廢制義者，上問桐城張文和公廷玉，對曰：「若廢制義，恐無人讀《四子書》講求義理者矣。」遂罷其議。
　　　　舒赫德請廢制義
乾隆辛亥，兵部侍郎舒赫德請廢制義，事下禮部。時鄂文端公爾泰為尚書，議駁曰：「謹按取士之法，三代以上出於學，漢以後出於郡縣吏，魏晉以來出於九品中正，隋唐至今出於科舉。科舉之法，每代不同，而自明至今，則皆出於詩文。三代尚矣，漢法近古而終不能復古，自漢以後，累代變法，而及其既也，莫不有弊。九品中正之弊，毀譽出於一人之口，至於賢愚不辨，閥閱相高，劉毅所云『下品無高門，上品無寒士者』是也。科舉之弊，詩賦則紙上浮華，而全無實用，明經則專事記誦，而文義不通，唐趙匡舉所謂『習非所用，用非所習，當官少稱職吏』者是也。時文之弊，則今舒赫德所陳奏是也。聖人不能使立法之無弊，在乎因時而補救之。蘇軾有言：『觀人之道，在於知人。知人之道，在於責實。』蓋能責實，則雖由今之道，而振作鼓舞，人才自可奮興。若專務循名，則雖高言復古，而法立弊生，於造士終無所益。今舒赫德所謂時文經義以及表判策論皆為空言勦襲而無所用者，此正不責實之過耳。大凡宣之於口，筆之於書者，皆空言也，何獨今之時文為然？且夫時文取士，自明至今，殆四百年，人知其弊而守之不變者，非不欲變，誠以變之而未有良法美意以善其後。且就此而責其實，則亦未嘗不適於實用，而未可一概訾毀也。蓋時文所論，皆孔孟之緒餘，精微之奧旨，未有不深明書理而得稱為佳文者。今徒見世之腐爛抄襲以為無用，不知明之大家如王鏊、唐順之、瞿景淳、薛應旂等，以及國初諸名人，皆寢食經書，冥搜幽討，殫智畢精。殆於聖賢之義理，心領神會，融洽貫通，然後參之經、史、子、集以發其光華，範之規矩準繩以密其法律，而後可稱為文，雖曰小技，而文武幹濟英偉特達之才，未嘗不出於其中。至於奸邪之人，迂懦之士，本於性成，雖不工文，亦不能免，未可以為時藝咎。若今之勦襲腐爛，乃是積久生弊，不思力挽末流之失，而轉咎作法之涼，不已過乎？即經義表判策論，苟求其實，亦豈易副？經文雖與《四書》並重，而積習相沿，慢忽既久，士子不肯專心肄習，誠有如舒赫德所云『數月為之而有餘』者。今若著為令曰『非工不錄』，則服習講求，為益匪淺，表判策論，皆加覈實，則必淹洽乎詞章而後可以為表，通曉乎律令而後可以為判，必有論古之識、斷古之才而後可以為論，必通達古今明習時務而後可以為策。凡此諸科，內可以見其本源之學，可以驗其經濟之才，何一不切於士人之實用？何一不見之於施為乎？必變今之法，行古之制，則將治宮室，養遊士，百里之內，置官立師，獄訟聽於是，軍旅謀於是，又將簡不率教者屏之遠方，終身不齒，毋乃徒為紛擾而不可行。又況人心不古，上以實求，下以名應。興孝，則必有割股廬墓以邀名者矣；興廉，則必有惡衣菲食敝車羸馬以飾節者矣。相率為偽，其弊尤繁。甚至借此虛名以干取，及乎蒞官之後，盡反所為，至庸人之不若，此近日所舉孝廉方正中所可指數，又何益乎？若事無大更改，而仍不過求之語言文字之間，則論策今所見行，表者賦頌之流，是詩賦亦末嘗盡廢。至於口問經義，背誦疏文，如古所謂帖括者，則又僅可以資誦習，而於文義多致面牆，其餘若三傳科、史科、名法、書學、算學、崇文、宏文等，或駁雜蕪紛，或偏長曲技，尤不足以崇聖學而勵真才矣。則莫若懲循名之失，求責實之效，由今之道，振作補救之為得。我皇上洞見取士源流，所降諭旨，纖悉畢照，司文衡職課士者，果能實心仰體，力除積習，杜絕僥倖，將見數年之後，士皆束身《詩》、《禮》之中，潛心體用之學，文風日甚，真才日出矣。然此亦特就文學而言耳，至於人之賢愚能否，有非文字所能決定者。故立法取士，不過如是。而治亂盛衰初不由此，無俟更張定制為也。」
　　　　考試改策論
光緒戊戌五月，德宗命自下科為始，鄉、會試及生童歲科各試向用《四書》文者，改試策論。
　　　　考試復用四書文
光緒戊戌八月，德宗奉孝欽后懿旨，命各項考試，仍用《四書》文、試帖、經文、策問。
　　　　考試用策論
光緒辛丑七月，德宗命自明年為始，鄉、會試等均試策論，不准用八股文程式。
　　　　廢科舉
自日俄戰役告終，日本遣外相小村壽太郎至我國議約，朝命袁世凱與議。乃密陳孝欽后，謂宜乘日俄之憊，亟變法以圖強。孝欽韙之。時端忠愍公方為湖南巡撫，入覲，倡廢除科舉制，孝欽遂下詔廢科舉，設學堂，時光緒乙巳七月也。蓋鄉、會試及各省歲科生童考試，至是均一體停罷矣。
時仁和王文勤公文韶在政府，遇事模棱，不置可否，獨於廢科舉一事，則力阻之。而張文襄公之洞方自鄂督入朝，留京師，亦力謀廢科舉。榮文忠公祿當國，張言於榮，榮自以非出身科目，不敢力主廢。王謂：「老夫一日在朝，必以死爭之。」及王出樞垣，端又以江督入覲，乃約張聯銜上疏，遂得請。後乃加入考優拔與舉貢考職兩段，科舉仍未絕也。然張以力倡廢科舉，而光緒甲辰會試，其姪壻林世燾以候補道中進士，欲請歸原班，張乃一日五電，責其必取館選焉。留學生殿試授官，亦張在樞府時力主行之。
　　　　和尚之孫應舉
文和尚，名果，字園公，衡山裔也。聖祖南巡見之，命入京師，居玉泉精舍，寵眷殊厚。和尚一日攜其孫入見，上問何事來此，和尚奏曰：「來此應舉。」上曰：「應舉即不應來見。」蓋防微杜漸，慮其希望非分之恩寵也。
　　　　潘襄易名應試
上海潘明經襄於十三歲入庠，十七歲食廩餼，年方壯，序貢赴都，兩任教職，一署縣篆。六十後罷官歸，久之，家貧落魄。年逾古稀，忽易名應童子試，復三入棘闈，壽八十三矣。手抄口誦，銳氣不衰，或叩其故，曰：「吾聞登科第者，須仗慧根。今生總無成，冀來生或當早達耳。」
　　　　謝金圃各項考試之得士
嘉善謝金圃侍郎墉好甄擢名士，三元錢棨，鄉、會試皆出其門，殿試亦與讀卷。高郵李進士惇，嘉定錢進士塘，山陽汪文端公廷珍，陽湖孫觀察星衍，甘泉焦明經循，皆由其識拔以成名。經術文行，表表稱江淮間。阮文達公始應童子試，亦極口獎勵，召入第讀書，卒為鉅儒賢相。
　　　　楊沂秀考試必第五
析沂秀者，貴州定遠人，嘉慶甲戌進士。幼時應童子試，縣府院考俱列第五，後鄉、會榜亦俱中第五，挑選陝西鄠縣知縣，掣籤亦第五名，人稱為「楊第五」。
　　　　穆彰阿之對於薦卷
穆彰阿屢主文衡，其心亦甚細。每置薦卷於几，焚香一爐，望空遙拜。衣袋中常置煙壺二，一琥珀，一白玉，款式大小相等，取一卷出，即向衣袋中摸煙壺，得琥珀則中，白玉則否。額滿，則將餘卷一律屏之。
　　　　童試
直省士子之試於郡縣及提學，為童子試，俗謂為小考，或小試。應試者曰童生， 【 明《選舉志》已有此稱。】 雖壯丁老叟，但與試，皆得以童稱之，未冠者曰幼童。
　　　　童試有一條葱
粵東科場積弊至多，槍替，其一也。有某觀察者，當其為諸生時，尤優為之，故雖已入泮多年，而縣試、府試、院試皆往，往必售，蓋包辦也。粵人謂之一條葱，猶一條鞭也。彼之冒名頂替，歲以為常，幾於一歲易一姓名焉。
　　　　道考院考
各郡童生之試於學政也，就學政按臨之地而應之。曰道考，以學政之職，初為提學道也。曰院考，以學政非實官，大省由各部侍郎簡放，其簡稱為督學部院，中小省由翰詹等官簡放，其簡稱為提督學院，而試士之地又曰試院也。俗亦稱之曰學臺考。學臺者，學憲也。世俗於方面大員以上皆稱之曰某憲。各省學政之本職，雖有六七品者，以其出於欽命，儀同欽差，故以憲字臺字稱之也。
　　　　廩生保童生
國朝沿明制，凡各直省府廳州縣學生員，由學使在歲科試列一等者，設額給餼，以次序補，謂之廩生。歷科優貢、拔貢均出其中，各省鄉試，每科中式廩生人數，亦必視增廣附學生為多。各州縣文童武童應試時，必由廩生領保，謂之認保。又設派保，以互相稽查而慎防弊竇。如該童有身家不清，匿三年喪冒考，以及跨考者，惟廩保是問；有頂名槍替，懷挾傳遞各弊者，惟廩保是問；甚至有曳白割卷，犯場規，違功令者，亦惟廩保是問。其責任如是之重。故凡廩保之與童生，必與同里閭，誼屬戚友，深知其為佳子弟，勿貽先生長者羞，而後為之具結單焉，簽花押焉，臨場則唱保焉，出圖則看號焉。而其緊要關鍵，則在學院招覆之後，填造覆試冊結之時，介新進諸童以謁學師，而定其贄儀之多寡。大率稱其家貲之厚薄，務使獻者受者，皆得自慊於心，而諸童生獻廩保贄儀，則視學師所得，以次遞減。
　　　　童翰林
湖南桂陽縣處萬山之中，層巒疊嶂，四圍匝匼，其地無市鎮，有墟落兩三處，欲購花豬肉，不可得。土風獷悍，多業耕鑿，讀書者絕少，偶有一二生監，其尊無對，物稀為貴，此定理也。某令嘗撰一聯紀其實曰：「魚龍雞鳳鴨孔雀，貢閣廩尚童翰林。」以童生而儗之以太史，可見應試者之絕無僅有矣。
　　　　老童入場賣警句
青浦鄒閒齋垂老矣，未青一衿，然每屆小試，無論縣試、府試、提學試，必入場，輒自標於桌曰：「出賣警句，每句錢七文，不二價。」凡觀場者多倩之。其入場也，攜大籃，內盛醃菜數莖，冷飯半盂，蟋蟀盆一枚。日暮，盆中錢滿，繳卷逕出。某年，初覆題為「不曰白乎」，合下節，束比，襲劉公行人子羽文曰：「士馬芻糧，昔所遇之情形，俱是言中之涅淄。山川草木，昔所歷之境界，盡成今日之匏瓜。」再覆題為「雖執鞭之士」，中有句曰：「但論鞭之執不執，無論士之雖不雖。」皆自謂為警句也。
　　　　宗室小考試滿語弓馬
乾隆時，上召見宗室，公寧盛額不能以滿語應對。高宗以滿語為國家根本，而宗室貴冑至有不解者，風俗攸關，因增宗室十歲以上者小考之例。於十月中，欽派皇子、王公、軍機大臣等，考試滿語弓馬。先命皇子較射，為諸宗室遵式，諸宗室視其父之爵以次考試。優者帶領引見，輒賜花翎緞匹以獎之。
　　　　鄧廷楨屢躓童試
江寧鄧嶰筠制府廷楨少貧，屢躓於童試。讀書瓦官寺，攻苦彌甚，曾於室中署聯以自警云：「滿盤打算，絕無半點生機，餓死不如讀死；仔細思量，仍有一條出路，文通即是運通。」未幾，補博士弟子員，旋舉於鄉，聯捷成進士。
　　　　縣府考有覆試
縣府考均有覆試，有初覆、二覆、三覆、四覆之多。例如試者七百人，正場出案 【 案即榜也。凡小考者皆稱之曰案，而不稱之曰榜，示謙也。】 取五百人，則五百人入初覆之場，初覆出案，則取三百五十人，以次遞減，至四覆，寥寥若晨星矣。
　　　　縣試文破題
國初時，嘉興縣縣試全案已定，惟甲乙二人文筆並佳，不能定案首。屢試之，皆然，以致全案未能出。最後乃以《四書》之○，命各作一破題，甲所作破題曰：「聖賢立言之先，得天象也。」乙曰：「聖賢立言之先，無方體也」乃定甲為案首。後二人咸貴，甲官至大學士，以功名終。乙官至巡撫，緣事伏誅。
　　　　潘文恭應縣試
吳縣潘文恭公世恩，試童子時，終日端坐不離席。吳縣令李昶亭逢春異之，拔置前列，因出對云：「范文正以天下自任。」潘對：「韓昌黎為百世之師。」又云：「青雲直上。」潘對：「朱紱方來。」李決其必貴。後為狀元宰相，或贈以聯云：「大富貴亦壽考，蓄道德能文章。」
　　　　李申耆應縣試
陽湖李申耆，名兆洛，少即絕特嚮學。初應縣試，縣令陳某以其年最稚，而投卷最先，疑而詰之，李應答如流。令曰：「汝即歸，不招覆汝矣。通場必無及汝者，招覆非第一不可。汝髫年，初試即蓋一邑，非吾之所以期汝也。」遂在廳事書聯為贈曰：「他日定成名進士，乃翁真有好兒郎。」
　　　　譚玉生應縣試
番禺陳蘭浦徵君澧，南海譚玉生舍人瑩，皆阮文達公學海堂弟子也。徵君所著叢書，樸茂精碻，學湛於經，舍人《樂志堂集文詩略》亦多胎息六朝之作。相傳文達節制兩粵，以生辰避客，屏騶從，至山寺，見舍人題壁詩文，大奇之，詢寺僧，知為南海文童，方應縣考者。翼日，南海令來謁，文達諭之曰：「君治下有博學童子，我不能告汝姓名，恐近於奪令長之權，代人關說，君自捫索之可耳。」令歸，加意物色，首拔舍人，自此文望日起矣。
　　　　縣試題為莫春在
曹益三以山東歷城縣令閽人起家，入貲為知縣，分發江蘇，權吳令。某歲縣試，索題於幕賓，為書莫、春、者三字與之。曹點名畢，提筆寫題紙，乃誤書者字為在，眾大譁，幾至罷考。
　　　　王述庵重遊泮水
青浦王述庵侍郎昶於乾隆辛酉入泮，至嘉慶庚申，適當花甲一周，時年七十有七。錢黼堂學使樾送其重遊泮水，簫鼓鸞旂，徧遊城市。王乘八人肩輿，花翎蟒服，率領新生詣聖廟，槃辟雅拜，邑令盧某謹隨於後而扶掖之。
　　　　縣試題指焉為馬
開封武生某少有膂力，好拳勇。咸豐時，粵寇變起，隸左文襄部下，積功至參將。嗣以求改文職，授江蘇華亭縣令。蒞任甫三月，值縣試，屆期，點名扃門畢，高坐堂皇，禮書以出題請。先是，某以不讀《四書》，早倩幕友擬題，置之靴筒。至此，徧覓無著，殊懊喪，而應試諸童復索題急。禮書私詢之曰：「公尚憶題紙為何字樣乎？」曰：「餘多忘，僅記有匹馬在其中。」禮書乃遍翻《四書》，問是否「百姓聞王車馬之音」，曰：「非此馬。」問「至於犬馬」是否，曰：「亦非此馬，我卻記此馬字不在中不在下乃在頂上。」禮書憬然曰：「得之矣。」乃大書「馬不進也」四字。某令端詳審視，仍不識，曰：「我記得跟在馬後者，尚不止此數。」禮書於是計窮，姑妄詢之云；「頃見公搜題紙，右靴筒尚未檢點，題或在內。」令頓悟，摸之，果得一紙，乃相與展視，則為「焉知來者之不如今也」一句，始知其誤焉為馬也。
　　　　孔憲教為縣試老童
長沙孔太史憲教年四十餘時，尚應縣試，人呼之曰老童。
　　　　易三短子不得應縣試
長沙易某，曾充善化門丁。 【 長沙、善化兩首縣同城。】 有子曰易三短子，佚其名，能文而狂。光緒時，擬出應縣試，邑人將攻之，開會議於長邑學宮，短子亦至。眾有揚言者曰：「長沙一邑，應考者將及三千，苟今歲能得一通秀才，亦未始非一邑之光也。」眾以其為易道地，且譏諷也。愈忿，爭欲毆之，短子跳而免。眾推孔憲教為首，聯名傳檄通邑，約定童生不出互保結，廩生不填冊保送，短子因冒其族人名入場。案出，短子竟冠軍，眾偵知，復控之學院。時督學使者為陸總憲寶忠，賞其文，令仍入場覆試。是日文題為「有不虞之譽有求全之毀」合下一節，慨短子之被毀，責諸生之失言也。短子乃為得意語曰「倘不遇宗臣賞識，幾遭不白之冤」云云。時眾怒已不可遏，羣覆卷而起，衝擊柵欄，意欲罷考。陸不得已，懸牌除短子名，眾乃歸座畢試。短子隨遁往武昌，為郡守某司書札，即陸所介紹也。
　　　　胥吏子應縣試
鉛山某富翁起家胥吏，其子將就試，格於向例，雖縣署中人均受請託，無他言，而諸生童持不可。百計圖之不可得，乃徧與諸出入公門者計之，咸無策。一日，有老訟師踵門請曰：「與我二千金，吾為子成之。」翁大喜，乃與為約。訟師則榜門曰：「某人胥吏子，乃赴縣試，吾輩必効死與理論，吾願為之首。有藏得某胥差票者，悉以來，驗畢仍給還，並當酬錢三千文。」於是遠近義其事，悉以所藏差票呈驗。數日，票來略少，增酬五千，已而增至十千。又數日，無有文驗者，遂走告吏曰：「汝子出試，無他慮矣。」比頭場案發，諸生童咸譁然，至縣署，羣謂某胥吏子宜斥去，且以舊有差票為驗。縣官顧其子曰：「是有驗，無如何？」其子徐自陳家實清白，被人污衊，請詳驗之，如實然者，甘受罰。於是令取諸票詳驗之，則吏名咸係挖補後所填者，乃拍案謂諸人誣陷。諸人持票復自驗之，果然，無可置辭，乃皆退。其子遂得終試事，而以二千金酬訟師。
　　　　縣試題解
考試改用策論，而應試者於所出之題，大率茫無所知，蓋若輩本未讀書也。某縣正場首題為「李廣程不試治軍繁簡論」，有父子同應試者，子問父以題解。父曰：「李廣程者，其人姓李名廣程。不識治軍繁簡者，不知治軍繁簡之道也。」
　　　　姚石甫府試第一
桐城姚石甫觀察瑩少貧，不能應試，其家惜抱老人給貲，使入場。時童生中惟劉孟塗有名，已縣試冠其曹矣。郡試日，太守命詩題，為「大觀亭懷古」，姚作五言律百韻，太守大驚，曰：「吾知桐城有一劉開，不知又有一劉開也。」遂以為榜首，入郡庠。
　　　　彭剛直應府試
仁和高人鑑螺舟，道光間，以翰林出知衡州府。時彭剛直公玉麟方應童子試，高見而才之，招至署，教以讀書作文法。衡陽應童試者千餘人，入泮頗不易。彭是歲縣試正場及初二覆皆前三名，咸擬正案第一，彭亦自謂然。及終覆日，黎明，諸童集縣署前，忽府吏持柬請縣令，令匆匆去，未久即反，點名給卷如常，至正案發，乃第三。越數日，召而語之曰：「以文論，汝宜第一矣。亦知不得之故乎？」謝不知。曰：「府尊意也。終覆之日來召我，即為此。府尊曰：『彭某他日名位未可量，一衿之得失遲早，皆可不計，今歲在吾署讀書，若縣試第一人，必謂明府推屋烏之愛，是其終身之玷矣。』是歲，竟未入庠。後數年，始隸諸生之籍，然彭以此感高甚。
　　　　府試趣題
某太守試所屬邑，集《四子書》，為十一真韻五律詩以命題，「君子篤於親，家之本在身。仁民而愛物，修己以安人。子服堯之服，君仁莫不仁。得其心有道，膏澤下於民」。
　　　　府試文限三百六十字
漢軍楊霽，字子晴。光緒丁丑探花，楷法頗峻整，工試帖而不工文，雖制藝亦非所長。嘗守高州。某歲，舉行郡試，文以三百六十字為程式，三字斷句，謂之三字經，多一字不錄，少一字亦不取也。文童楊斯藩者，揣摩三百六十字文，至為純熟；復有莫如松者，下筆千言，輒忤楊旨。楊大怒，硃書三字句於院壁曰：「童試文，貴簡潔。三字經，有定式。楊斯藩，可法也。莫如松，則誤矣。」通場譁然。
楊又好割裂四子句命題，每至文義不通，且半出於《論語&#8231;鄉黨》之篇，如「雷風」 【 迅雷風烈必變。】 「手衣」， 【 左右手衣前後。】 「食不多」， 【 不撤薑食不多食。】 「中不內」 【 車中不內顧。】 之類。某童冠軍「手衣」破題云：「手有二，衣一也。」又「中不內」起講云：「嘗思中與內一也，又安有中而非內者哉？」獨此非三字經，蓋破格也。
　　　　黃祖顓應浙江院試
黃祖顓，字頊傳，太倉人。少時讀書，一目數行，有聖童之目，其文汪洋浩瀚，不名一家。張某視學江南，拔頊傳第一，手其卷，謂諸生曰：「此子今歲不發解，吾不相士矣。」既而頊傳試鎖院，不遇，而適有奏銷之事。
先是，頊傳居太倉，諸生有籍隸長洲之富而狡者，借其名以避役，頊傳不知也。及歲試，竟以新例見斥。頊傳訟於有司，有司漫不省，則走之浙，應童子試。學使金某賞其文，亦寘第一，有忌者，毆之於途，匿絮中以免。
　　　　康熙朝旗童應院試之多
蔡修撰視學順天，八旗子弟應院試者五百人，入泮者六十餘，旗人過其半。修撰語給諫查培繼曰：「初謂旗下無文章，不意成章者二百餘卷，取之不盡，尚有三十卷，皆遺珠也。第二名蔡某，乃漕督士英孫，侍郎毓榮子，真神童也。年十二，通《五經》，日可成十餘篇，莫謂旗下無才也。毓榮課子甚嚴，經史日有程，偶誤，則檟楚立施。旗人課子如此，吾輩有子不教，可恥也。」
　　　　院試文之快短明
督學使者按臨各郡，考試生童，每次須分十餘場，往往因公事繁冗，期限迫促，不能從容評閱，悉心搜校。康熙、雍正以前，功令未嚴，格式未備，院試尚無試帖，僅《四子書》題文一篇而已。江蘇為人文淵藪，有學使以快、短、明三字衡文者，大抵交卷愈快愈妙，篇幅愈短愈妙，而意義則取其明白軒爽。題紙一下，不必搆思，振筆疾書，奔走交卷，取額一滿，則不待終場而出案。往往考者方據案咿唔，研墨潤筆。忽鼓吹聒耳，龍門洞開，則紅案出矣，乃皆踉蹌不終卷而出。
一日，文題為「山梁雌雉」，有一卷文僅十六字，曰：「《春秋》絕筆，西狩獲麟。《鄉黨》終篇，山梁雌雉。」遂拔取冠軍。又一日，題為「孟之反不伐」，有一卷文曰：「不矜功，良將也。夫伐，情也。反不然，良將哉！春秋時不伐者二，一介子推，一孟之反，之推不貪天功以為己功，之反不假人力以為己力，吁！良將哉。」亦拔之冠軍。蓋以其僅五十五字，而全篇規模已具，文乃劈分兩比格也。又有塾童五六人同赴試，一送考之傭工，年近四十，蓋習舉業未成，改讀而耕者也。好論文，貪飲食，偶見塾師評改諸童文，或試不前列，則亦從而指摘之。諸童使具酒食，每先自飲啖，諸童皆惡之，相與謀曰：「傭工喜自衒其能，當有以困之。」乃用傭工姓名，密為購備一卷，俾攜考具，若令送考者。既唱名，一童在傭工後代應之，而推傭工使前，傭工不得已，接卷而入，且笑曰：「若輩欲困我乎？當顯我才學矣。」是日題為「夫微之顯」，傭工猶憶少時在塾讀此題舊文，起講下既承上文接筆曰：「夫然而微矣，夫然而顯矣，夫然而微之顯矣。」提比後用複筆亦如之，後比後之結筆亦如之，因鈔襲之，而其他皆不知所云也。首先交卷，學使見三複筆，即提筆圈之，亦不暇細閱其他處，拔取冠軍。諸童見已出案，倉皇交白卷而出，傭工已在門外為接考具，且謝曰：「承諸君厚意，使我遊庠。」諸童皆喪氣垂頭而返。
　　　　吳改堂冒籍應院試
吳半松丁母憂，返吳江，其子改堂試於江陰，見斥歸，半松泫然流涕曰：「吾老矣，能及見汝成諸生耶？」改堂慨然曰：「三日後見之矣。」遂復至江陰，冒常熟籍，成諸生。歸久之，移入吳江學，尋補廩膳生。
　　　　黔院試自為府籍
雍正己酉三月，錢塘徐文穆公本督學貴州，條奏學政事宜，禮部議覆各條，中有云：「各省府學，皆取所屬州縣童生撥入，惟黔省自為府籍。府學額多，即不如州縣童生之卷，亦得充額。州縣額少，即有優於府籍童生之卷，亦為額限，未免去取不均。嗣後府籍童生儻不足數。請於所屬州縣童生內酌量撥入。」
　　　　俞長城背貼院試文
雍正朝，俞長城督學河南，關防頗嚴，操守亦慎。試日，輒禁其僕從出入以杜傳遞。乃其妾與僕勾通，作奸犯科，將傳遞之文，貼其背後補服之上，僕揭之以授試士，俞不覺也。
　　　　汪廷璵應院試
鎮洋汪少司空廷璵以第三人及第，初名璿。補博士弟子員。學使桐城張少宗伯廷璐 【 張以第二人及第。】 奇其文，曰：「他日名位不在吾下。」為易其名，且加廷字，欲引為昆弟行也。
　　　　彭文勤命院試題
南昌彭文勤公元瑞博學能文，嘗以周興嗣千字文顛倒錯亂，別成一本，一字不易，進呈祝嘏，高宗稱其敏慧。其督學江蘇時，所出之題俱有巧思，如考兩學，則出率西水滸，踰東家牆，有眾逐虎，其父攘羊之類。考三學，則出王之不王，朝將視朝，行堯之行之類，不可枚舉。時適值萬壽，考八學，則出「臣彭恭祝天子萬年」，嵌在八題之第一字，如「臣事君以忠」，「彭更問曰」，「恭則不侮」，「祝鮀治宗廟」，「天子一位」，「子服堯之服」，「萬乘之國」，「年已七十矣」之類。例為提調官之知府王某，雅號王二麻子，適考四學，遂出「王二麻子」四題：「王何必曰利」，「二吾猶不足」，「麻縷絲絮」，「子男同一位」。考六學，則出「李陵答蘇武書」，嵌於六題之末一字，如「井上有李」，「必因丘陵」，「夫子不答」，「后來其蘇」，「又盡善也謂武」，「子所雅言詩書」之類。一日，考四學，出「洋洋乎， 【 注鬼神之為德章。】 又洋洋乎， 【 注大哉聖人之道章。】 又洋洋也。 【 注師摯之始章。】 」即欲退堂早膳，學官稟曰：「尚少一題。」文勤沉吟曰：「少則洋洋焉。」堂下諸生，莫不掩口而笑。文勤以童生之多懷挾也，先日牌示云：「明日不考文。」次日，諸童皆挾詩賦，文勤若不知。良久，題不下，學官請命，曰：「昨已命之，首題『明日』，次題『不考文』也。」場中無錄舊者。
文勤視學浙省，其試題亦多觸景生情，機趣橫溢。試處州日，初場，知府不到，委同知點名，至次場，入謁，文勤曰：「太尊今日纔來。」對曰：「方從省下來，前不獲已，故命同知來。」彭曰：「來與不來，聽太尊自便，尚有童場，太尊能自來，益昭慎重。」知府曰：「敢不遵命。」是日，七學出題，自一字至七字止，「來」，「醫來」，「遠者來」，「送往迎來」，「厚往而薄來」，「不遠千里而來」，「而未嘗有顯者來」。其經題，則《易》為「七日來復」，《書》為「鳳凰來儀」，《詩》為「貽我來牟」，《春秋》為「郯子來朝」，《禮》為「禮聞來學」。各題皆有來字，則以是日問答之語多來字也。及試童生，聞郡中適有重案，遂以五刑命題，曰「以杖其徒」，曰「若流」，曰「則絞」，曰「而斬」。考次場，知府奉傳上省，仍委同知點名。文勤笑謂送考之教官曰：「太尊今日不來，真不獲已也。」是日所出題為「又其次也」，「委而去之」，「同其好惡」，「知其所止」，「來者不拒」，蓋每句之首一字，合成「又委同知來」五字也。次年科試某郡，點名畢，所留監場教官有二人，稟稱今日鄉宦某治喪，與有舊，不能不往。文勤笑而許之。俄頃，題出，曰「伯牛有疾」，曰「康子饋藥」，曰「子路請禱」，曰「充虞路問」，曰「右師往弔」。迨試金華，則九學同場，將命題，教官中偶稟他事，語雜仲四先生。問仲何人，曰：「武義歲貢，設帳郡齋者。」遂連書九題，曰「武王是也」，曰「義然後取」，曰「歲不我與」，曰「進不隱賢」，「士志於道」，曰「仲尼之徒」，曰「四體不勤」，曰「先行其言」，曰「生之者眾」，合讀之，為「武義歲進士仲四先生」九字也。童生初場，分四仲，「微仲」，「虞仲」，「管仲」，「牧仲」。次場，諸教官耳語云：「今日恐不能再切仲四矣。」彭聞之，即書四題，曰「太王」，曰「尊賢」，曰「西子」，曰「席也」，補足「設帳郡齋」之語。覆試總題「仲壬四年」。仲聞之，乃謂人曰：「宗師前後試題，不啻為我作小傳也。」
　　　　宋芷灣代人應院試
宋湘，字芷灣。未達時，以貧代人應試，被執。將荷枷示眾，宋求免，學使曰：汝「既能文，可現身說法，擬一破題，當釋汝。」宋應曰：「加乎其身，自取之也。」學使曰：「文尚有乎？」宋又曰：「嘉樂君子，惡其文之著也。」學使頷之，遂得釋。
　　　　桂陽瑤人應院試
桂陽州設有瑤學，有盤白鳳者，以博學能文，求試諸生。學使大異之，使入邑庠，給廩餼。
　　　　阮文達閱院試夾帶
阮文達公為學政時，搜出生童夾帶，必自加細閱，如係親手所抄，略有條理者，即予入學，如倩人抄錄，概為陳文者，照例罪斥。見曾文正《諭子書》。文正並云：「作時文宜先講辭藻，欲求辭藻富麗，不可不分類抄撮體面話頭。」又云：「文人不可無手抄夾帶小本，昌黎之記事提要纂言鉤玄，亦皆分類手抄小冊也。」
　　　　鮑雙五以典故勉院試生
鮑雙五侍郎桂星以言失職，性伉爽。未第時，為淶水方氏主計，出入百萬，計無遺筴，方氏賴之以富。其視學河南時，督課士子最勤，五更即朝服坐堂，校閱文字，以河南士風弇陋，故命題多以典故，誘士子勉於學也。其敘中州試牘有云：「士子弇陋不已，必至有懷挾代倩之弊，而國法隨之矣！」語雖激烈，亦見其中有苦心也。
　　　　李申耆應院試
李申耆應院試，督學仁和胡文恪公既首擢之，復梓其原場及覆試卷。刻成，九學諸生各給一本，曰：「歸家熟讀之，毋薄李生新進，老夫衡文半天下，未見有如李生者也。」
　　　　院試之試帖詩
某縣院試詩題為「多竹夏生寒」，某卷句云：「客來加煖帽，人至戴皮冠。」學使亟稱賞之，謂吐屬華貴，非尋常寒酸所能道。又「潤物細無聲」題，句云：「開門知地溼，閉戶閙天晴。」某名士亦亟賞之，謂無聲二字，熨帖入妙。
　　　　七十歲童生應院試
湖北某童年七十初，次次觀場，自言功夫純熟。方應試，學使因取《四子書》各首句併作一題，「大學之道，天命之謂性，學而時習之，孟子見梁惠王」，老童應聲曰：「道本乎天，家修而廷獻也。」學使歎服。
　　　　吳大澂命院試題
光緒丙子、丁丑間，吳清卿中丞大澂督學甘肅，按試至蘭州。時左文襄公甫率師肅清關內，方布置恢復新疆之策。左固夙以漢諸葛亮自命者，平時與友人書札常署名為今亮，吳下車觀風，即以「諸葛大名垂宇宙」命題。左聞之大喜。次日，班見司道，故問新學使昨日觀風，其命題云何？司道具以對。左撚髭微笑，不語者久之，徐曰：「豈敢豈敢！」
　　　　王西莊隨父應歲科考
嘉定王西莊光祿封翁某，老諸生也。光祿未貴時，每屆歲科試，必與光祿偕赴，惟試輒不利，屢列榜尾，而光祿則翹然首出。某年應試，適父子同場，封翁語之曰：「今將吾與汝文字換謄，一試宗師眼力，何如？」光祿允之。既而榜發，光祿仍前列。迨光祿貴，封翁猶頂戴封銜，扶杖應試。時督學者為光祿同年，因離座揖曰：「老年伯正當婆娑風月，何自苦為？」封翁正色曰：「君過矣！大丈夫奮志科名，當自得之，若藉兒輩福，遽自暴棄，我甚恥也。」
　　　　歲科考忌翠珠字
溥良之任江蘇學政也，實以奧援而得之。忌諱尤深，歲科考詩中有用翠珠等字樣者，雖佳文不錄也。幕賓憐多士之無辜被累也，試帖題，或采語錄，或用經書，則不避而自避矣。
　　　　歲考卷批語
生員歲考卷俱須解部，有一定批語，其一等者批曰清通，二等者批曰平通，三等者批曰亦通。
　　　　滿人歲考得賚絹
范文程當國時，滿洲子弟應歲考者分三等，上者賚絹二疋。
　　　　歲考文作彈詞體
有士子嗜彈詞成癖，與友朋語，信口動成開篇韻文。一日，學使按臨，歲試題為「子曰赤之適齊也」，合下一節，某久荒廢，日昃不能成一字，乃草草作一篇韻語以了事。文云：「聖人當下意生嗔，說兩旁弟子聽分明。記得那公西辭別鄰邦去，裘馬翩翩出國門。自古道雪中送炭真君子，錦上添花是小人。漫題子華使齊事，且說那為官得祿人。九百非多俸米給，不言量數闕疑文。他說道，耿耿此心天可表，師門效力理該應，堅推竟不受半毫分。」案發，置劣等。
　　　　夏醴谷拔某生歲考
乾隆時，夏醴谷督學楚中，歲試題「象日以殺舜為事」，有一生文云：「象不徒殺之以水而并殺之以火也，不徒殺之以火而又殺之以酒也。」幕客大笑，欲置劣等，夏不可。更閱其對，對云：「舜不得於母而遂不得於父也，舜雖不得於弟而幸有得於妹也。」夏以為通篇奇警，拔置一等。
　　　　歲考文杜撰古典
乾、嘉之際，漢學大行，能以《緯書》及《汲冢書》、《穆天子傳》等書入文，輒獲上選。黠者因偽撰典故，以愚試官，試官欲避空疏之誚，不敢問也。江左某生素滑稽，值彭文勤按臨歲試，某生亦赴試，場期前一日，偶與同院生出游，道旁有兩槐濃蔭蔽日，中一井，井畔有石，喜其清潤，因坐石傾談。其生忽有悟，曰：「此本地風光，即吾明日場中文料也。」同院生猶哂之。次日入試，榜發，果冠軍。索試卷觀之，小講起語即曰：「且自兩槐夾井以來」云云。以下皆杜撰語，而評語則極賞其典奧焉。
　　　　蔣劍人歲考忘題
寶山蔣劍人敦復，道、咸間名士也，與張文虎齊名。弱冠時，薄制舉文而不為，其父故老明經，督之彌嚴，欲其取科名以自顯。而蔣入場，喜弄狡獪，所為文，恆引用僻典，詭不入格，以是屢不售，放蕩不羈，時人咸目為狂生。某年歲試，其父於場前嚴厲訓誡，謂今科不獲雋，將置之死地。蔣入場，得題而忘其上下文，不知所出。時隔案者為某邑老童生，應試十餘科未售，知蔣能文，徐察之，見其久不下筆，因與作寒暄，並謂之曰：「日旰矣，君何未作一字？殆有腹藁耶？」蔣以實告。某曰：「君如欲予背誦上下文者，則請代作起講提比以為酬。」蔣諾之。於是援筆揮灑，頃刻成二藝，以其一與某。案發，而二人皆獲雋。蔣詣某謝曰：「微君之力，則嚴父之責將不免。」自是投契，二人遂成忘年交。
　　　　張樹聲欠歲考
張樹聲以諸生佐戎幕，積功至封圻。光緒朝，撫某省時，忽得本籍教官來文，謂「歷欠歲考，並未有出學文憑，請來籍應試，以符功令」云云。張知其意，贈以數百金，事乃寢。
　　　　黃漱蘭考欠歲考生
黃漱蘭通政體芳督學江蘇時，有桃源諸生欠歲考者，欠至三次，教官已援例申請斥革矣。乃遞稟，歷敘其出省游幕實非有意規避等情，乞准補考，從寬免其斥革。黃允之。補考時，乃以「吾以汝為死矣」命題。
　　　　不葬親不許科考
邵二泉為江右提學，生員不葬親者不許科考。又生員年少能文者，限其每季讀書若干。
　　　　陳文傑應經古試
阮文達試杭州時，適新製團扇成，紈素畫筆，頗極雅麗，遂以「仿宋畫院製團扇」命題，詩佳者許以扇贈。錢塘陳雲伯大令文傑方為諸生，賦詩最佳，即以扇與之，人稱為陳團扇。
　　　　名廩保試經古
南陽廩生吳某文戰每冠其郡，人以名廩保目之。某年歲考，經古題為「班馬 【 班固、司馬遷。】 優劣論」，吳文有「嘗讀詩曰：『有車鄰鄰，有馬白顛。』此班馬也。」 【 吳蓋以班馬作花馬解。】 且告人曰：「余此作，最能刻劃班字。」
　　　　以外國字入經古試卷
黃漱蘭督學江蘇時，有某生者，廩生也，試算學，用數目處，以亞拉伯字書之。黃閱之大怒，即懸牌曰：「某生以外國字入試卷，用夷變夏，心術殊不可問。著即停止其廩餼。」某遂以發狂死。
黃按試某府，得一卷，自始至終，皆書「之」字。時值端陽佳節，與幕客飲酒，因出此卷行令，曰：「有見而笑者，罰一巨觴。」眾諾之。及揭卷，則無不大笑，無不大醉。
　　　　李殿林評經古考卷語
光緒時，李殿林督學江蘇，按臨蘇屬，舉行歲試。某生以《四書》義見賞，其評語曰：「機圓調熟。」此與華金壽任山東學政時，評經解，曰：「不蔓不支，有書有筆。」可稱雙絕。某卷內用盧梭二字，李瞠目不知所謂，其幕友有知盧梭出處者，具告之。李軒髯笑曰：「何謂盧梭？此真是嚕囌。嚕囌，猶疙瘩也。」發落日，鄒侍郎福保往謁，李延之入，譚及學堂一事，李曰：「方今異端日亟，公宜力與維持。」鄒對曰：某擬定一章程，其西學，以蒙學課本當之；其算學，以市間通行之大九九小九九當之，庶幾兩無所背。」李揖之曰：「我公妙論，可謂洞見其微，坐而言者，儻起而行，真能為士林造福也。」
　　　　王篤以默經試士
韓城王方伯篤，文端公孫也。道光朝，出視蜀學，以倫理課其行，以經史文韻考其藝，而尤重默經。舉子之熟習《十三經》者，皆得以自見，由是爭致力於實學，蓋原本於文端督浙學時之節目也。任滿，宣宗召對，以「無忝爾祖」勖之。
　　　　考古學之浙東三傑
乾隆季年，朱文正督學浙江，以古學見賞拔者，為臨海洪地齋坤煊，蕭山王畹馨紹蘭，東陽樓更一上層。三人齊名，稱為浙東三傑。
　　　　鄭祖琛以古學覆試
吳興鄭祖琛，字夢白，四五齡識字達數千。入塾，書過目成誦，年十四，應童子試。先入古學場，學使某，南宮名宿也，試以「蟹籪賦」。是題適為窗下舊作，時與亡兄某同課，得兩篇，均就業師某名士改正，遂錄其一。古學例不出童榜，學使以童年得此，疑非己出，懸牌提覆試。入場，復以「蟹籪賦」試之，鄭又錄其一。振筆疾書，須臾納卷出，某歎賞不已，遂拔置第一名入泮。次年逢大比，巡撫以事奏請學仗代監臨。舊說，監臨例得送紅封一卷。某以鄭卷進，榜發果前列。明春，連捷成進士，以三甲即用知縣，簽分江西，尋署星子縣，時年十七也。歷任繁劇，所至有聲，由州而府而道，旋擢某省按察。任滿匆遽入京，召見，奏對稱旨。不數日，授廣西布政使。蒞任後，除循例辦公外，每趺坐書室中，喃喃唪經，似皈依三寶者然。而政事廢弛，盜賊竊發，幸屬吏幹練，不至蔓延。迨洪秀全犯案逮獄，經年未結，而鄭已升廣西巡撫，兼署雲貴總督。年老事繁，日益頹唐，戒殺放生，視為因果。洪案株連甚多，鄭毅然釋之，遂搆成十三省之兵禍，鄭亦不得以功名終。
　　　　誤解古學題義
張文襄公之洞督學四川時，按臨某郡，偶試古學詩，題為「柴」，「米」，「油」，「鹽」，「醬」，「醋」，「茶」七題。有一士所作詩，頗典切，惟所用典，皆切產婦。大怪之，細審其故，蓋緣題下有細注云：「須切家人生產事也。」張見之，軒渠不已。
　　　　錄遺試題
李芍農侍郎文田嘗任江西學政，錄遺日，出一題曰：「千取百焉，不為不多矣。」又貢監遺場題，則為「吾欲二十而取一何如」？
　　　　陸清獻試儒學諸生
陸清獻公隴其令嘉定時，公暇輒詣庠，集諸生以朱子小學及程氏《讀書分年日程》授之。又擬策問一道，令諸生退而自考，務使為有體有用之學。試卷不分甲乙，略加評點而已。時教諭為桐城戴芳，自揣不及清獻，謂公實以親民之宰兼師儒之職，亦可見清獻之勤於敬教勸學矣。
　　　　黃漱蘭命優拔監題
黃漱蘭為江蘇學政時，命題之巧，往往出人意表。光緒乙酉科貢監錄科，新優拔貢與監生同場。貢題為「完廩」，監題為「捐堦」，皆出《孟子&#8231;萬章上》。繹其命題之意，蓋一則貼切新得優拔貢者，已出廩生之缺，一則貼切監生，以一百零八兩庫平銀捐一監照也。
　　　　優貢
優貢者，優行貢生之省文也。學使按臨所至，凡歲考名列一等之諸生，不論廩、增、附，得由各學教官擇其文行俱優者，出具考語保送，試於郡城之試院，復由學使甄錄其尤，於三年大比之後，試之於省，謂之提優。大省中六人，中省小省遞減。及入京朝考，取中者，一等用知縣，二等用教職，自願以知縣改教職者，聽。
　　　　詔舉優生
世祖時，詔天下選諸生文行兼優者與鄉試副榜貢生，咸入國子監肄業。康熙壬寅，給事中晏楚瀾奏停鄉試副榜，而優生亦久不復舉。及徐元文為國子祭酒，始疏請學政間歲一舉優生，鄉試仍取副榜，俾辟雍多經明行修之士，時康熙庚戌也，自是著為令。
　　　　世宗諭學政以舉優
雍正丙午，世宗諭謂：「各省學政奉命課士，黜劣舉優，係其專責。嗣後學政三年任滿，將生員中實在人品端方有猷有為有守之人，大省舉四五人，小省二人，送部引見，朕親加考試，酌量擢用。」
　　　　拔貢
科舉之有拔貢，始於明崇禎乙亥。初場試《四書》文二，經義文一，次場試論、表、策各一。國朝因之，每十二年一考，蓋酉年也。凡諸生皆可自行報名應試，至學使按臨各郡，試以經解、詞章、制藝、試帖。酉年赴省，則巡撫會同學使，扃門考之。其取中者，府學各二人，縣學各一人。及入京朝考，一等用七品小京官或知縣，二等用知縣或教職，自願以教職雜職用者，聽，曰詢問班。欲以知縣請改教職者，亦聽之。
　　　　聖祖詔選拔
康熙丁丑，聖祖命直省選拔文行兼優之士，府學二名，州縣學一名，滿洲、蒙古二名，漢軍一名，為拔貢生。
　　　　世宗諭令六年選拔一次
雍正丁未，禮部奉諭旨：「直省拔貢，舊例，十二年題請舉行一次。後因各省學政不能秉公選取，國子監未便照例請行，於雍正元年時，特行一次。朕思各州縣每年歲貢，較其食廩淺深，挨次出貢，內多年力衰邁之人，欲得人材，必須選拔。著各省學臣於科考時，照例，府學拔取二名，縣學拔取一名，寧缺無濫。務取學問優　通品行端方才猷可用之人，令其來京，朕將親加考驗，令入國子監肄業。如有學問荒陋人品不端才具庸劣者，將學政嚴加議處。嗣後六年選拔一次，國子監屆期題請候旨。」
　　　　世宗諭楊可鏡准作選拔
雍正庚戌，各省選拔生員至京，世宗派大臣秉公考試，分別等次進呈。有內湖北應山縣生員楊可鏡一卷，文理荒疏，經部議，照例革去選拔。奉諭旨：「楊可鏡乃明臣楊漣之玄孫，昔順治四年，楊漣之子楊之易為江南松江府同知，遭提督吳勝兆之叛，捐軀殉難，凜然忠節，此即楊可鏡之曾祖也。朕思楊漣父子兩世忠義，其後嗣子孫，若稍能自立，品行無虧，雖文藝不工，亦當格外造就。楊可鏡准作選拔，赴國子監肄業，仍著禮部帶領引見。」
　　　　謝金圃識拔汪容甫
謝金圃督學江南，值乾隆丁酉方選拔。所拔如汪容甫中，顧文子九苞，陳理堂燮，程中之贊和，郭職民均，江秋史德量，劉又徐玉麟，宋首端綿初，皆一時通經能文之士。時謗容甫者甚多，金圃違眾論，特拔之。容甫惡聞礮，每來謁，則戒司礮者俟其行遠而後發聲。又嘗薦容甫於鹺使者，容甫偶不合，艴然去，金圃為之謝罪。嘗語人曰：「予之上容甫，爵也。如以學，予於容甫北面矣。」自是，明經文譽乃大起。
　　　　全謝山選拔
鄞縣全謝山太史祖望嘗以選拔入京，應朝考，載書數櫃，行至蘆溝橋，關吏發其裝，皆經、史、子、集也。吏恚曰：「我老矣，從未見此書獃。」停車摒擋。逾日至京，依其在都行醫之叔名蓉者以居。屋狹小，堆書積棟，四方知名士慕其能古文而造訪者，設一長櫈延之。
　　　　江西某縣拔貢
江西某縣，自明創科舉以來，向未開科。咸、同間，有以拔貢中舉人大挑二等任某縣教諭者告歸，作拔貢舉人二等教諭牌四對，朝置門外，夕運廳事，日以為常。
　　　　恩貢歲貢
咸豐辛亥，御史王茂蔭奏稱遴選恩貢歲貢，請令學政於當貢之年，就各廩生中歷考優等最多者，選以充貢。禮部駁之。
　　　　世祖定鄉會試試題
順治乙酉，定鄉、會試三場試題之制。時合肥龔芝麓尚書鼎孳方為給事中，上疏論之，禮部議覆，略云；「明代舊制，考取舉人，第一場時文七篇，二場論一篇，表一篇，判五條，三場策五道。今應如科臣請減時文二篇，用時文五篇，於論表外，增用詩，去策改用奏疏。」世祖不允，命仍照舊例。初場，《四書》三題，《五經》各四題，士子各占一經。《四書》主朱子集註，《易》主程傳，《詩》主朱子本義，《書》主蔡傳，《春秋》主胡安國傳，《禮記》主陳澔集說。二場論一道，判五道，詔誥表內科一道　。三場經史時務策五道，鄉、會試同。
鄉、會試日期，乃順治乙酉所定。以秋八月舉行鄉試，初九日第一場，十二日第二場，十五日第三場。先一日，放進點名。次一日，交卷放出。春二月會試，各事與鄉試同，三場試題，俱如舊例。其《四書》第一題用《論語》，第二題用《中庸》，第三題用《孟子》。如第一題用《大學》，則第二題用《論語》，第三題用《孟子》。第一場試題，先將經書分段書籤，公同拈掣，如《論語》分為十段，主考掣得某段，即令房考於本段內各擬一題，仍書籤拈掣，餘題俱准此例。
　　　　欽命會試及順天鄉試題
國初，凡鄉、會試三場，俱由主考出題。自順治戊戌後，會試及順天鄉試頭場《四書》三題，由皇上欽命密封，送內簾官刊印頒發。
　　　　鄉會試不重策
鄉、會試雖有三場，實重首場，首場又重首篇，餘亦具文而已。然其弊亦自有由，第三場之策，每道不過三數百言，甚或即就題紙起稿。例如題為問「班氏《漢書》果何所本？《藝文志》與劉氏《七略》有何異同？《古今人表》何以不列今人可得而言之否？」則對者即曰：「班氏《漢書》實有所本，《藝文》與劉氏《七略》實有異同，《古今人表》不列今人，皆可得而言也。」諸如此類，不勝枚舉。
宋《四朝聞見錄》謂高文炳好以藏頭策試士，士不能應，但以也字對者字。此風尤盛行於順天鄉闈。三場之策，但以也字易歟字，餘虛字大抵仿此，謂之勾策題，亦曰「對空策」。故第三場極易畢事也。
光緒癸酉以後，始漸尚實策，蓋自石印書大行，諸士子率以對實策相矜。凡場中可用之書，無不攜入，甚或一人不能勝，則糾合數人為之。各認一道，互相易換，惟策首數句及篇中諸虛字，略為改易而已。試官閱至第三場，已昏昏欲睡，況又遇此千手雷同之作，欲其過目，烏可得哉？
　　　　鄉會試五門發策題
道光癸卯, 兩廣總督祁恭恪公王 貢請於鄉, 會試策問五道, 定為五門發題, 曰博通史鑑, 曰精熟韜鈐, 曰製器通算, 曰洞知陰陽占候, 曰熟諳輿圖情形. 禮部駁之.
　　　　順天鄉會試薦卷加批
順天鄉試及會試同考薦卷，向不許夾有批語。道光壬午九月，有旨，令以後考官薦卷加批，從御史王松年請也。
　　　　鄉會試有副榜
鄉、會試之副榜，明代曰激賞。順治乙酉，定取中副榜之制。鄉、會試卷，有文理優長於額數者取作副榜，與正榜同發。凡中副榜者，免其廷試，即由禮部咨送吏部授職。
戊子，世祖諭知廩生中副榜者，貢至吏部謁選，其最者以推官用，次知縣，次州佐。增、廣、附生中副榜者，入成均讀書，滿一年，送吏部歷事考用，與廩生同，後不為例。計順治甲午、丁酉、庚子三科，皆舉行，至康熙癸卯、丙午、己酉，遂不許立副榜名色。至壬子，大司成某復請舉行，如甲午例，上允行。其後僅鄉試有副榜，會試無之，惟於所中進士外，挑取謄錄而已。
　　　　青年鄉會試科目
青年得科目者，順治丁亥，王文靖熙年二十；乙未，伊文端桑阿年十六；戊戌，陳文貞廷敬年二十。康熙癸丑，徐文定元夢年十八，納蘭侍衞成德年十九；己未，李丹壑孚青年十六；辛未，黃崑圃叔琳年二十；庚辰，史文靖貽直年十九；壬辰，舒大成年十八；辛丑，勵宗萬年十七。雍正庚戌，嵇文恭璜年二十。乾隆丁巳，德定圃保年十九；乙丑，夢侍郎麟年十八；戊辰，朱文正珪年十八；壬申，熊恩紱年二十；甲戌，戈太僕源年十九；丁丑，彭紹升年十八；辛巳，秦司寇承恩年二十；丙戌，祥布政鼐年二十；甲辰，蔣制府攸銛年十九，文侍郎寧年十八；丁未，何太守元烺年十九，其弟寧夏府知府道生年十八，同中式。嘉慶己未，張侍郎麟年十八。道光以後亦有之。
　　　　宗室鄉會試科目
康熙初，置宗室科目，不久停止。乾隆乙丑，復設，中達麟圖；戊辰，中良誠；辛未，中玉鼎柱。後達以侍班失儀罷，遂停文科目。嘉慶己未，仁宗親政，從肅親王請，復設鄉、會試。壬戌，中果齊斯歡、慧端、德朋阿三人。果為鄭恭王胞姪，慧為簡良王曾孫，德為良祭酒子，皆入詞林，一時稱盛。後累科皆中二三人。果洊至戶部侍郎，德至左庶子，惟慧以散館降職，任宗人府理事官。
　　　　鄉會試改策論表判
康熙癸卯八月，禮部遵旨議覆鄉、會考試停止八股文，改用策、論、表、判。頭場策五篇，二場論二篇，表一篇，判五道，以甲辰科為始，從之。自是以至丁未會試皆然，尋復之。
　　　　乾隆後滿洲鄉會試科目
乾隆以來，滿洲科目最盛者，首屬索綽絡文恭公觀保，與其弟文莊公德保，同登進士，子孫亦科名不絕。其次則屬他塔拉剌史善達，與其叔觀察嵩齡，同登辛巳進士，其姪中丞文幹，復中甲辰進士。文短小精悍，胸多智略，登第時，年甫十八，以資至少宗伯，未為膴仕也。善時藝，下筆如飛，皆宗陳金正軌，不趨時尚。任金吾時，盜賊斂迹。督學浙江，試文萬卷，親自披擷，不假人手，蔣香杜舍人在其幕中，偶有所諈諉，大怒，立逐出之。朝持議皆剛正，成哲王笑曰：「若遠皋者，可為忠矣。」後出撫河南，以嚴刻故，屬吏摭拾其事，劾罷。嘉慶朝，授西藏辦事大臣，未逾年受瘴癘卒。
　　　　鄉會試之龍虎榜
道光某科，粵之舉人，第四十八名盧慶龍，第七十名為黃虎拜，人稱龍虎榜。而康熙癸巳秋八月，萬壽恩科會試，時亦稱龍虎榜，以第一名孫見龍，第二名黃文虎也。
　　　　世宗復浙人鄉會試
雍正丙午，世宗以浙人查嗣庭、汪景祺詩文悖逆，風氣惡薄，於是詔罷浙江春秋貢士。戊申，設觀風整俗使以訓之，時奉命持節至者，為大宗丞奉天王國棟。未幾，王與總督彭城李衞學使、交河王蘭生先後上言浙人感天子教育之恩，洗心滌慮，痛自湔除，而復科一事，尚未得間以請。會武威孫詔守寧波，嘗言諸生以立品奉公為尚，有倚託青衿，不急國課作四民倡者，其罪尤甚。因下令於試士時，先使有司覈報，苟有此輩，即令停試。已而學使行部至甬，聞孫所行，善之，檄行通省，是歲浙人之課為天下最。世宗已嘉浙人自新之速，聞是事大喜，即降旨准復開科。
　　　　世宗加恩鄉會試士子
雍正庚戌科會試，特命廣額四百名。又會試之前奉諭，凡雍正己酉大臣子弟鄉試失舉者，采中十二名。又雍正壬子科各省鄉試，奉旨，每額十名，加中一名，有零者亦加一名。
　　　　鄉會試中式不分經
乾隆丁未，停鄉、會試分經中式之例。每科以一經命題，將《五經》輪流分試，俟輪試畢後，即以《五經》出題，並定添注塗改不得過百字等例。
　　　　錢籜石鄉會試題同
秀水錢籜石侍郎載於雍正壬子浙江鄉試中副車，乾隆壬辰會試在八月，舉進士。而是科會試之題與壬子浙闈之題同，且同在八月，更奇。會試之舉於秋，實僅見也。
　　　　朱鴻灝鄉會試題同名次同
咸豐己未，福建鄉試題為「大學之道」四字，明年庚申會試題適與之同。閩人朱鴻灝未、申聯捷，均中第六名，蓋題同而名次亦同也。
　　　　鄉會試卷重公羊
制藝中之講《公羊》者，自光緒戊子江南鄉試始。主考為李芍農侍郎文田、王可莊太守仁堪，皆崇尚經學者，故所取士，如費念慈、李傳元、江標，皆表表者也。次年己丑會試，總裁為潘文勤公祖蔭，正場首藝，凡發揮《公羊》「王魯」之義者，無不獲售，江南連捷者至十餘人。癸巳，費充浙江副考，所取之士，如錢保壽、鄒壽祺，皆治《公羊》學者。榜後，謠諑大興，議者至疑為關節。實則其時數科內博取科名者，有兩大祕訣，純正者摹仿管韞山文稿，新奇者治《公羊》家言，尤以何氏《公羊釋例》一書為最善本，蓋體例詳明，而文采亦不枯寂也。
　　　　鄉會試之號軍
會試及順天鄉試之頭場，於未點名前，先點號軍，輒見垢穢之流，千百蜂擁而入。即有數十差役，持鞭棒雜打之，有不畏打者輒衝而入，如畏打稍逡巡，俄而額滿，被驅矣。人多不解其故。蓋充號軍者，須由所司先給腰牌。買此牌，已須銀一二兩，而貨牌者，又必溢額多售，故必嚴杖之，使不能逕入，一俟點訖，即便喝止。其幸得入場者，所得賞錢，不足抵牌費，勢不得不取償於竊盜，故北闈號軍之竊盜，遠過於各省。
南闈號軍竊物甚少，間有之，亦惟食物小器而已。北闈則衣服貴重物，無不偷竊。且互相容隱，互相傳遞，甚有前號竊物遞交後號者，故查獲甚難。又凡士子出場時，寄頓之物，往往為所乾沒，若煙槍違禁之物，則直取之，且敢用辭以相恫嚇。然士子待號軍之惡，亦十倍於南闈，甚至有痛毆之而折其臂者。
　　　　游學生之進士舉人
自光緒乙巳七月詔停科舉以後，進士舉人之名稱悉已消滅。而是年六月，考試東西洋畢業游學生，賞金邦平等進士舉人出身有差， 【 自是每歲試游學生以為常。】 則猶沿科舉之舊也。
至宣統己酉，乃始有明文之規定，蓋考試東西洋畢業游學生章程出，中有分等給獎一條。列最優等者獎給進士，列優等中等者獎給舉人，各冠以某學科字樣，習文科者稱文科進士、文科舉人，他科仿此。
　　　　補給游學生進士舉人
宣統己酉十二月，賞給游學專門詹天佑、嚴復等進士舉人有差。以詹、嚴為游學生之先進，故補給之。詹，粵人。嚴，閩人。
　　　　蒲留仙論鄉試情形
淄川蒲松齡, 字留仙, 曾撰有論鄉試情形之文, 文云:「秀才入闈, 有七似焉. 初入時, 白足提籃似丐. 唱名時, 官呵隸罵似囚. 其歸號舍也, 孔孔伸頭, 房房露腳, 似秋末之冷蜂. 其出闈場也, 神情惝恍, 天地異色, 似出籠之病鳥. 迨望報也, 草大皆驚, 夢想亦幻, 時作一得志想, 則頃刻而樓閣俱成; 作一失意想, 則瞬息而骸骨已朽. 此際行坐難安, 則似破縶之猱. 忽然而飛騎傳入, 報條無我, 此時神情猝變, 嗒然若死, 則似食 甘毒之蠅, 弄之亦不覺也. 初失志, 心灰意敗, 大罵司衝無目. 筆墨無靈, 勢必舉案頭物而盡炬之, 炬之不已, 而碎踏之, 踏之不已, 而投之濁流. 從此披髮入山, 面向石壁, 再有以且夫嘗謂之文進我者, 定當操戈逐之. 無何, 日漸遠, 氣漸平, 技又漸癢, 遂似破卵鳩, 只得銜木營巢, 從新另抱矣. 」
　　　　各省鄉試之中額
本朝之有鄉試，始於順治乙酉，所定中額，順天一百六十八名，內貝字號一百十五名，北皿字號四十八名，旦字號三名，夾字號二名；江南一百六十三名，內南皿字號三十八名；浙江一百零七名；江西一百十三名；湖廣一百零六名；福建一百零五名；河南九十四名；山東九十名；廣東八十六名；四川八十四名；山西七十九名；陝西七十九名；廣西六十名；雲南五十四名；貴州四十名。又以南國子監既裁，應將監生中額歸併國子監。嗣經各省以及各字號屢經增減不一，至乾隆甲子，通行裁減各省中額，議準酌定滿字號二十七名，合字號十二名，共加《五經》遺額二名。夾字號四名，旦字號四名，貝字號一百零二名，南皿三十六名，北皿三十六名，共加《五經》遺額四名。中皿無定額，每二十卷取中一名，山東六十九名，山西六十名，河南七十一名，江南一百十四名，浙江九十四名，江西九十四名，福建八十五名，湖北四十七名，湖南四十五名，外一名。南北輪中，陝西六十一名，四川六十名，廣東七十一名，廣西四十五名，雲南五十四名，貴州四十名。
　　　　額定諸生鄉試之名數
凡應鄉試之諸生，須先經提學考試，精通三場，始可入闈。順治乙酉正月，定直省額中舉人一名，取應試諸生三十名。康熙庚午，覆准江南、浙江每舉人一名，送應試諸生六十名。辛未，加至百名。乾隆甲子，議定直隸、江南、浙江、江西、湖廣、福建為大省，八十名；山東、河南、山西、廣東、陝西、四川為中省，六十名；廣西、雲南、貴州為小省，五十名。丁卯，議定直隸改照山東例，取六十名。又敕加恩，每副榜一名，應試諸生，大省加取四十名，中省加取三十名，小省加取二十名。
　　　　楊某為歪頭舉人
順治丁酉江南鄉試，吳中有楊姓者獲雋，因其頭歪，人呼之為歪頭舉人，並為七字吟以贈之，曰：「側，吹笛，聽隔壁，思量弗出，頸裏摸跳虱，圈棚船立弗查，我是梁山阮小七。」此詩第五六句，皆吳諺，非吳人不能解也。
　　　　山左鄉試之策
順、康間，山左諸生某入秋闈，策問天文，不能悉，偶憶地理一篇，遂以塞白，自謂必無望矣。榜發中式，及領卷，閱之，批云：「題問天文而兼言地理，可稱博雅之士。」
　　　　旗人繙譯鄉試
康熙乙巳，復行滿洲、蒙古、漢軍繙譯鄉試。
高宗夙善滿語，於繙譯講習最深。然嘗謂國初惟以滿語為本，繙譯為後所增設，實非急務，故屢停繙譯科目，自戊寅至戊戌二十年，未嘗舉行。後阿文成公桂以旗籍諸生出身無所，奏請開繙譯鄉試以勉旗人上進，然非上意也。
翰林學士有習國書者，國書即滿文也。蓋以備繙譯編纂之任，故須專心熟習，辨析精微，積學功深，與年俱進，始為不負所選。康熙朝館選之例，庶吉士年四十五以下者，悉令分讀國書。及世宗御極，則每科僅擇年少資敏者十餘人，蓋取其年富力強，可收記誦繙譯之效也。而庶常甫經散館，遂謂無從考驗，束置高閣，以致教習三年，轉為虛設。至道光戊戌，穆彰阿當國時停止，同治朝，復有繙譯舉人矣。
　　　　藩下諸生多得鄉舉
康熙丙午，閩人粘本盛以禮科給事中典試雲南。時功令，凡旗人不第者，勒令披甲。吳三桂藩下多貴遊子弟，可五百人，吳選二百人送入闈，待粘有加禮，屬其破額廣收。於是藩下諸生之中式者，多至二百五十餘。
時有某者年八十，請與試，吳以其老，不許，乃固請曰：「生自束髮奮志，雖老，不少衰。科名遲速有定，王亦何惜一席地，令志士齎志不遇乎？」吳不得已，并送之。及試畢，受卷官視其卷，文無疵，字亦工，異之。揭曉日，拆卷至三十四名，某已中矣。
　　　　隨宦子弟得與所在地鄉試
康熙壬子科，廣西鄉試，中式第十二名賈錫爵，滿洲人，廣西無駐防，賈隨宦於桂耳。蓋是時隨宦子弟，固准與於所在地之鄉試也。
　　　　聖祖特送潘蘊洪鄉試
潘蘊洪，字函三，湖州諸生。其入庠時，名第一，至京師，應御試，入修書館，復第一。以未入太學，例不得試京兆，聖祖特命內閣下其名於禮部，送棘闈，羣士皆驚訝。潘自負才望，謂科名可唾手得，及數試不售，而同館士強半舉甲乙科，大慚而減食飲。方望溪侍郎苞語之曰：「士果自負，當與百代人絜短長，今直省鄉貢，間三歲必千餘人，乃以不得與於千人者而發憤以死邪？」
　　　　朱文端鄉試領解
高安朱文端公軾以康熙癸酉領江西解，長洲宋太史大業拔之落卷中，評語嘉賞極至，末云；「曠世逸才，伯祥大士之後一人而已。」拔冠多士，以為振靡起衰之式。宋為大學士文恪公子，揭曉相見，歎曰：「河目海口，昔惟先公，今見吾子矣。」
　　　　黃章百歲應鄉試
康熙己卯順天鄉試，廣東貢生黃章應舉，時年已百歲。入闈時，大書「百歲觀場」四字於燈，令其曾孫為之前導。
　　　　馬世琪鄉試繳白卷
馬世琪夙以工制舉文名於江南。未遇時，某年應鄉試，試題為「淵淵其淵」。馬求勝之心太切，不肯輕易落筆，至次日，尚無一字。時已放牌，舉子紛紛出闈矣，馬口占一詩，題於卷曰：「淵淵其淵實難題，悶煞江南馬世琪。一本白卷交還你，狀元歸去馬如飛。」揚長而出。至後科，竟聯捷，大魁天下。
　　　　馮青門不應鄉試
康熙壬午，張洗馬豫章典試河南，命下，都下諸名宿語洗馬曰：「汝能闇中摸索，得馮青門乎，則為明目，否則瞽。」洗馬曰：「青門，吾故人也。老眼無花，吾敢自負。」及榜發，不見青門名，乃造廬以訪之。青門曰：「吾自江南省墓歸，聞君為考官，已早避矣。」兩人相視而笑。青門，名震生。
　　　　張仕敬以文秀才舉武鄉試
張仕敬，字儼庵，一字覺夫，祿勸之他頗人也。其先本安氏，安氏故出火濟。漢季，助丞相諸葛亮南征有功，封於羅甸，世長烏蠻，滇黔土官安氏皆其後也。仕敬祖肫，由尋甸守分牧霑益。在宋時，其後分駐祿勸之補知絞擺他頗，始氏張。之明開滇，張以地歸順，世為他頗望族，其祖興國以軍功得官守備，駐省城，興國卒於官。父明鑑復歸他頗，他頗之民純而毅，就約束，張氏之教也。仕敬少好讀書，有文采，補諸生，俗所謂文秀才是也。康熙庚子，舉雲南武鄉試。時魏翥國、南天章先後參戎府於武定，知仕敬所居他頗扼東川尋甸之衝，有事每倚重仕敬也。
　　　　吳日&#63139;永改名失鄉舉
吳日&#63139;永，字旦清，華亭諸生也。嘗夢神語曰：「改名三省，可獲雋。」康熙乙卯鄉試揭曉，至公堂填榜，唱吳三省名，監臨愕然，乃屏去，時吳三桂方稱兵犯順也。後三省得宜興訓導，升溧陽教諭，以終。子之棫能作擘窠，游閩，冒籍，入延平府學。
　　　　鄉試分編字號
乾隆丙辰，禮部議准順天鄉試皿字號，分南皿北皿中皿取中。順天鄉試除北皿南皿字號，照舊額各取三十九名外，其雲南、貴州、四川、廣西另編中皿字號。十五名取中一名，零數過半，准加中一名，人數不及十五，仍附入南皿，毋庸另編中皿字號。
順天鄉試分編字號名目，以辨省分：曰貝，直隸生員也；曰北皿，奉天、直隸、山東、山西、河南、陝西貢監生也；曰南皿，江南、江西、浙江、福建、湖廣、廣東貢監生也；曰中皿，雲南、貴州、四川、廣西貢監生也。曰夾，奉天也；曰旦，宣化也；曰鹵，天津商籍赴試者也。而山東鄉試有耳字號，則孔、顏、曾、孟四氏也。陝西鄉試有丁字號，則寧夏府也。聿左字號，合關內之敘州關外之安肅、鎮西、迪化而統計之也、聿右字號，甘州西寧也。每試，聿左右各輪一科，科中一卷肅也。福建鄉試有至字號，謂臺灣也。於試卷送入內簾時，畫疆分界，因地取材，以平解額，庶不致豐茲嗇彼，贏絀懸殊，有得失偏枯之患，此咸豐以前之辦法也。及陝、甘分省鄉試，臺灣割畀日本，聿、至兩字號於是撤銷。
　　　　蘇瑞一以治春秋捷鄉試
乾隆戊午，聞棠典試江西，以夙知蘇瑞一治《春秋》，欲得之，徧檢《春秋》房，無佳文，搜遺，得一卷，已塗抹狼藉矣。愕然曰：「非老名宿，焉能辦此？」拔冠房首，榜發，果蘇也。放榜之夕，諸報喜者皆不往，曰：「蘇先生中，人誰不知，焉用報？」黎明，其門人市題名錄，始知之。蘇曰：「余文艱滯，自分不售，今既得售，然何為置第五？」沈吟久之，乃徐徐冠服出門去。其姻家吳寅谷往賀，不值，候至巳刻，歸，則極稱解元王定九文，嘖嘖不去口，因為寅谷朗誦一徧，指謂某處好，某處勝余遠甚。谷固好學，聞其稱善處，輒求覆誦，遂援筆默寫一篇，且加評點以示。蓋其出門時，詢知王住處，即乞其草藁，讀一過，即能背誦也。
　　　　袁子才捐監應鄉試
錢塘袁子才太史枚宏博報罷，留京師，在嵇文恭公璜邸中訓蒙，歲脩錢二十四千。同徵友之已貴者醵資為之捐監，乃得應乾隆戊午順天鄉試，得雋。己未，聯捷成進士，入詞林，以未嫻滿文，散館外用。
　　　　朱文正十七得鄉舉
大興朱文正公珪年十七，中鄉舉，榜發後，謁座師阿文勤公。文勤曰：「子年少，而魄力大似先師安溪李文貞公。」又謁劉文正公，亦大歎賞。翼日，招至第，命與公子文清公同題壁間《狻猊噬虎圖》，用東坡《石鼓詩》韻。詩成，文正讀至「東龍西龍鬬赤日，白髯老蛟碎玉斗」句，大叫曰：「真長吉語！」有頃，復正色曰：「子詩文已成家，留心經濟，必成偉人。」
　　　　順天鄉試卷多曳白
乾隆甲子順天鄉試前期，高宗以懷挾擬題之風日甚，思懲之，命親王大臣嚴立搜檢之法，得一人者賜軍役一金。士子褫及褻衣，貢院內外，枷杻相屬，比日晡，受卷入場者寥寥也。時士子多退歸寓舍，將就寢矣。忽傳一體放進，欽命題下，曳白者乃至二千餘人，下詔切責，並裁減各省中額有差。
　　　　順天鄉試擬題
康熙時，凡應京兆試者，擬《四書》題，十得五六，經文後場，祕藏硯燭中攜入。雍正時，稍變陋習，而題拘忌諱，擬者亦十得四五。乾隆甲子，順天鄉試嚴禁懷挾，特命舒赫德、哈達哈二人監視，辮根穀道，無不搜及，二三場散去者千餘人。
　　　　鄉試落第舉子謁主司
故事，每科各直省鄉試，揭曉後，中式者謁見典試，絕無不第者與焉。惟錢塘陳句山太僕兆崙文章德業為世儒宗，乾隆丙辰，薦宏博，授編修，某科典湖北試，闈中落卷亦一一別其純疵，明白批示，發卷後，下第士子率求見，咸指以要領，各得其意而去。有劉龍光者，聞其講論，感激欣喜至泣下，次科聯捷，成進士，歷官御史，終其身，執弟子禮不衰。
　　　　鄉試呈薦官卷
各省鄉試官生之卷，十九呈薦，其事始於富陽董文恭公誥以官生應試時。乾隆庚辰秋，劉文定公與介野園少宰典京兆試，有同考官某素識文恭名，得一卷呈介。介不取，某曰：「觀其詞采富麗，必董公子也。」介大怒曰：「科場法至嚴肅，果爾，即奏聞。」賴文定力為寬解，乃悉取官卷，付介去取，自此沿為成例。順天鄉試官生卷遂盡呈主考，而外省亦然矣。
　　　　劉鳳誥改鄉試卷
劉侍郎鳳誥督學浙江，胥吏徐某，故業鹺，子聰慧，既入泮，謀舉鄉試，會巡撫他出，奏以劉入闈監臨。胥子徧賄諸官吏，既入闈，先以文藁呈劉，劉為點竄之，無何，果擬中元。而胥所為頗洩，多口沸騰，未揭曉，諸考生先榜姓名於撫署，劉懼，急削之。
　　　　順天鄉試之解元
順天鄉試，例於九月朔呈進中式前十卷。乾隆辛卯，高宗以解元文甚不佳，移第三，以南元為第一。發卷出，奏事太監曹某奏稱順天鄉榜向以順天人置第一，乃易還之。
　　　　四書詩題同在鄉試首場
乾隆癸卯順天鄉試考官三人，同考官十八人，皆用翰林出身，誠詞林盛事。以《四書》題、詩題同在首場，亦是科始。
　　　　孫淵如得丙午鄉舉
乾隆丙午，陽湖孫淵如觀察星衍應江南鄉試，主司朱文正公將出京，與彭文勤公約，謂吾此行，必得汪中孫星衍。榜發，果得孫於經策中。中，字容甫，江都人。
　　　　王健寒九十九歲應鄉試
乾隆時，番禺縣學生王健寒年九十九，尚應鄉試，握筆為文，翁方綱曾記以詩。
　　　　鄉試老少同榜
乾隆時, 粵東諸生謝啟祚年九十八, 猶入秋闈, 以年例, 當早邀恩賜, 大吏每列其名, 輒力卻之曰:「科名, 定分也. 老手未頹, 安見此生不為耆儒一吐氣乎? 」丙午鄉試, 果中式, 謝戲作《老女出嫁》詩云:「行年九十八, 出嫁不勝羞. 照鏡花生靨, 持梳雪滿頭. 自知真處子, 人號老風流. 寄語青春女, 休誇早好逑. 」謝嘗以「半百子孫圖」五字合成一壽字贈人. 及百有二歲, 朱文正公珪以聞, 詔加編修, 賜「壽禹昌文」匾. 丁未應會試, 特恩授司業銜. 己酉, 恭祝高宗八旬萬壽, 晉秋鴻臚卿, 瀕行, 賜詩額以寵之. 又十數年卒, 蓋壽近百二十歲矣. 有見其硃卷履歷者, 先後三娶二媵, 舉十三男, 十二女, 孫二十九人, 曾孫三十八人, 玄孫二人.
是科，番禺劉樸石孝廉彬華則以年僅十五而中式，老少同榜，年齡相距為八十三年。撫軍某《鹿鳴宴紀盛》詩，有「老人南極天邊見，童子春風座上來」句。
　　　　沈惟熙未冠賜舉人
沈文慤公德潛於儒臣中最稱晚達。嘗訓其孫惟熙曰：「汝未冠，蒙皇上欽賜舉人，亦知而翁鄉試時，固十七次落第秀才乎？」蓋文慤年六十有六，始膺鄉舉也。
　　　　馮潛齋重赴鹿鳴
馮潛齋，名成修，廣東人。幼牧牛，年三十四，始游庠。逾年，登賢書，聯捷，點庶常，改部曹，典蜀試。又典閩試，得藍彩元作解首。
先是，藍為王安國尚書典試所賞，必欲中元，因與正主司不合，爭之不得，尚書曰：「姑置之，此人不中元，吾不信也。」閱二十年，果發解，王大喜而藍老矣。
馮督學貴州，旋罷歸。好論文，有馮八股之目。年九十餘始卒。乾隆壬寅八袠，與夫人同庚，康健無恙，屆結褵周甲之期，戚友門生咸集稱慶，重行花燭交拜之禮。自署其門云：「子未必肖，孫未必賢，屢忝科名，只為老年娛晚景；夫豈能剛，妻豈能順，重燒花燭，幸邀天眷錫遐齡。」至壬子，重赴鹿鳴。
　　　　浙江鄉試誤出經題
乾隆甲寅，浙江鄉試《易經》題，誤出「離為目為火」。
　　　　杜奎熾書鄉試策後
杜奎熾，昌黎狂生也，以狂死。嘉慶戊辰，應鄉試，書策後千餘言，言：「直隸官吏不能奉宣德意，旗民買漢人田免租，漢人買旗民田沒其田，且治罪，非普天下王臣王土之意。」又：「民遇飢饉，毋得攜族過山海關，非古人移民移粟之道。」又言：「後之人君，不以一權與人，大小事必從中覆。臣下皆無所作為，委成敗於天子，不能給則委之律例。故權之名出於天子，而其實則出於吏，與其權出於吏，無寧分其權於臣。」
書聞，大臣訊之曰：「汝年少，不知為此言，必受人指使。言之，當免罪。」奎熾大言曰：「奎熾所言，皆忠孝事，天生之，孔孟教之，何者為指使？奎熾生十八年，今乃知孔孟為千古忠孝訟師。」訊者皆噤且怒，或叱曰：「汝沽名耳！何知忠孝？」奎熾曰：「然。奎熾誠沽名，然奎熾今死矣。公等為宰輔，受大恩，萬一樹牙頰，論列是非，朝廷念大體，當不死，輕者罰一歲俸，至款段出都門，極矣。公等愛一歲俸，不沽名，奎熾以性命沽名，奎熾誠沽名也。」遂罷訊。
　　　　房官誤會鄉試卷文
世俗以夫婦好合之事為敦倫，以使令奴僕為飭紀。嘉慶己卯，浙江鄉試，某房官閱文，見有「飭紀敦倫」句，大駭曰：「敦倫豈可飭紀？怪誕極矣！」亟以筆直抹之。
　　　　魏默深得順天鄉舉
道光辛巳，桐城光聰諧與膠州張曾靄鐵橋為順天鄉試同考官，首題「上長長而民興弟」。張得一卷，卓犖奇肆，薦之戴可亭相國敦元，極為推賞。旋因內用「尺布之謠」四字，嫌係漢事，抑置副榜。逮填榜，知為湖南名士魏源，大為扼腕，然魏即於下科中式順天榜第二名矣。魏，字默深，邵陽人。
　　　　俞理初鄉試紅卷
黟縣俞理初正燮博學久困，道光辛巳江南鄉試，監臨蘇撫某徧諭十六同考官，謂某字號試卷必留意，蓋紅號試卷，外簾有名冊可稽，故監臨知之也。是科正主考為湯文端公金釗，副主考為熊遇泰，同考某呈薦於熊，並述監臨之言。熊大怒曰：「他人得賄，而我居其名，吾寧為是？中丞其如予何？」遂擯棄不閱。同考不敢再瀆，默然而退，以為卷既薦，吾無責焉矣。填榜日，監臨主考各官畢集至公堂，中丞問兩主司，某字號卷曾中式否？湯曰：「吾未之見也。」熊莞爾而笑曰；「此徽州卷，其殆鹽商之子耶？」監臨曰：「鄙人誠愚陋，抑何至是？此乃黟縣俞正燮，皖省積學之士，罕有倫比者也。」熊爽然，亟於中卷中酌撤一卷，以俞卷易之，未嘗閱其文字也。俞遂中式。
　　　　吳廷珪得江西鄉舉
道光辛巳，江西鄉闈解元為吳廷珪，浮梁人。當嘉慶辛酉鄉試時，主司極賞其文，拔置第一。將發榜，忽失其卷，徧搜不獲，乃易一人。撤闈後，主司檢行李，於帳頂得一卷，乃初中第一之卷也，懊恨久之。自是試輒不利，然越二十年而仍獲解首焉。
　　　　林文忠創設鄉試信礮
江南人文甲於各省，每鄉試，合江寧、江蘇、安徽三布政司所屬士子，恆萬六七千人，入鎖院時，唱名授卷，竭一晝夜之力未能竣事，有擁擠顛仆者。某科侯官林文忠公則徐以兩江總督入闈為監臨，創設信礮，立燈牌，陰以兵法部勒之，日晡而點名畢矣。
　　　　春鳳池不得鄉試魁選
駐防各省之八旗人士，例得與於所在地之省闈，與漢人一體鄉試，名次亦列入其間，仕不得在前十八名。前十八名者，除第一名為解元外，餘謂之經魁，蓋士子得專一經也。江南鄉試同考官分十八房，十八房所中之卷各有一最優者，即以十八房之次序，第其先後，故曰經魁。蒙古春元，字鳳池，長於文學，中道光癸卯江南鄉試第十九名舉人，座師祁文端公巂藻、賈文端公楨極擊賞其卷，以格於例，未及置魁選為恨。咸豐癸丑，大挑二等，得七品小京官，改光祿寺署丞，春於是時已絕意進取，優游於鎮江之金焦、北固間矣。子善彰，國子監博士。善廣，內閣中書，歷權浙江之西安、浦江縣知縣，皆以科第起家。善康，未仕，隱於商。善述、善餘均太學生。善揚，附生，畢業於江蘇師範學校。
　　　　五人以關節得鄉舉
道光甲辰恩科江南鄉試，青浦中式者五：曰陳瑑，曰葛桐銜，曰王映江，曰諸成琮，曰王浩。當赴試時，五人實同舟。至金陵，泊舟下關，有一蒼頭誤送一函至，五人啟視之，則關節也。乃送某巨公之子者，謂今科闈藝須用《尚書》。遂亟封其書，還其人，而祕之。及入闈，五人得題，委按《尚書》意義，力為詮發。榜發，果皆售，蓋皆於無意中得之也。
然五人中，多漢學名家。瑑，字小蓮，精研六書，具有神悟，晚習九章術，自號六九學人。學使曾批其文，謂為大江南北第一。桐銜，字稚侯，年最少。映江，字永伯，湛深經學，尤深於《書》，著有《顧命康王之誥》考辨大旨。成琮，字彥卿，亦以文鳴，熟精注疏。浩，字荊門，通六書，精考證。惟桐銜之文，為人所捉刀也。
　　　　江南鄉試之麗六卷
崑山徐朗齋大令鑅慶，健庵尚書裔孫也，有雋才，跅弛不羈。道光己酉，鄉試二場畢後，飲於奏淮妓艇，大醉不醒，三場誤點名，未入闈而其卷已掄元矣。闈中徧求三場卷不得，主司歎惋累日。刊程墨時，錄其文於解首之前，不刊名而刊紅號，曰「麗六」。徐賦詩云：「虛名麗六流傳徧，下第江南第一人。」
　　　　翁叔平喜罵鄉試監生
咸豐戊午，翁叔平協揆同龢與潘文勤同典陝西試，二人故姻好也。並坐一堂閱卷，翁得劣卷，橫抹，大聲罵曰：「此必監生卷。」潘言於翁曰：「來朝，將與君分堂閱卷。」翁請故，曰：「子誠大秀才拔貢生，我乃監生，不堪遭君罵也。」翁大笑，允改口，然越數日而罵如初矣。
　　　　陸溶為歪頭舉人
蘇州陸溶工制藝，鄉試屢不第，益發憤讀書。某歲，遇大比，將行前一日，焚香告天曰：「某半生辛苦，不能博一第，如命中應有此福，雖遲數年無害；脫令無也，願略減壽算以易之，俾白屋儒生，亦有吐氣揚眉之一日。」禱訖，伏地大哭。是年，果中式。未久即病死。陸頸有創痕，頭常於欹一面。相傳陸於粵寇擾蘇時，奔避不及，一寇以利刃砍頸，深入數寸，不絕者三分之一，暈仆於地，越一晝夜始蘇，砍處已為頸血凝合，遂得不死。然其頭已偏而不正，人謂之歪頭舉人。
　　　　江南冬行鄉試
同治甲子夏，江寧既克，粵寇平。及冬，江督曾文正公國藩奏請補行江南鄉試，藉以鳩集流亡也。不以八月而以冬，故不曰秋闈而曰冬闈。解元為江璧，第三人為吳大澂，文正與主司劉琨相慶，謂江璧二字，適為江南肅清之義，蓋至是而長江流域完璧歸趙也。吳大澂三字，蓋至是而三吳澄清也。吳，字清卿，後官湖南巡撫。
　　　　滄粟為人得鄉舉
光緒初，山右郝某富甲一邑，解風雅，好客。有二子，長者年弱冠，延某孝廉為師。孝廉學淹博，負時譽，廉靜寡欲，有古君子風，以故賓主甚相得。一日，有客訪郝，郝臥未起，客翩然入塾，孝廉與之談，滔滔清辯，如讀破萬卷書者，孝廉雅重之，恨相見晚。未幾，郝出見，客先道嚮慕之忱，而後述來意，蓋于役罄資斧，來假白金三千者。主人慨諾，問客曰：「尊紀安在？取攜便否？」客曰：「隻身萬里，無僕役，行將如太原，書券向錢肆付可矣。」郝如其言與之，拱手而去。孝廉謂郝曰：「公誠慷慨，然不相識者與以三千金，異日來者求無厭，殊可慮耳！」主人曰：「客目光如電，吐屬又類書生，殆俠義之徒。與之，所失不過三千金，不與，則禍且不測。」孝廉默然，心中未嘗不訝客之來突如，郝之與傷惠也。
閱數月，有以書遺郝者，啟視，則客謝札，尾云：「令郎俊秀非凡品，擬為納粟入監，俟秋闈一決勝負，速將履歷寄某處。僕已於某月日入京，令郎來，倘屈駕，當掃榻以待。」郝色然喜，以為客固不負余者，遽以履歷寄客。孝廉審知其徒，以為即遇盲主司，亦無倖，然不能重拂郝意，姑令多讀多作而已。六月初，擇吉日，令其子就道，孝廉與之偕。抵京訪客，客居殊精雅，相與道契闊，客出監照授孝廉，復附耳語曰：「事已諧，高足領卷入場可矣，勿問他事也。」及錄科，初入試場，枯坐不能成一字。日卓午，有人持卷來易，視之，則琳琅滿紙，遂繳卷出，名列前茅。三場亦如之。發榜前一日，客走相賀曰：「已中第幾名矣。」榜發，果然。亟訪客，客已他往，謁師會同年畢，遂返里。郝喜不自勝，大張筵宴，親友賀者踵相接，咸謂令郎少年英發，行見來年折杏花耳。郝及孝廉則固知客之所為，而郝尤感之，顧以不知客之蹤跡為憾也。一日，有需用，入密室取銀，則有白金三千兩置於几，附一函，略云：「天涯過客，承君饋遺。仗義輕財，可風薄俗。令郎高掇巍科，易於拾芥。文章幾曾憎命，人定自可勝天。本擬造府申賀，人事牽率，不克南來。白金三千，敬謹奉趙，不償子金，受惠多矣。孝廉某君樸誠可敬，恕不另柬。某月某日，滄粟拜手。」主人讀畢，驚異者久之，持函示孝廉，孝廉慚謝曰：「今而後知先生識力之勝人也。」
　　　　外人捐監應鄉試
總稅務司英人赫德有二子，慕我國科名，光緒初，納監，入籍順天，且延名師教制藝。某科，應順天鄉試，為北皿號生羣起而攻之，乃不入場。
　　　　王莘鋤言閱鄉試卷之難
無錫王莘鋤吏部縡，蓴農孝廉蘊章之世父也。舉北闈南元，聯捷，入翰林，後改官吏部，出典福建鄉試，得士稱盛。嘗語人曰：「曾得一卷，全體稱意，而中有小疵，終覺不愜，竟擯之。又有一卷，文平平，而有數警句，愛不忍釋，則姑置榜尾。暗中摸索，自信鑑空衡平之不易也。」
　　　　林旭十九得鄉舉
林旭，字暾谷，生而穎異，其文則繩趨矩步，無一奔放。李芍農侍郎文田充福建正考官，得林鄉試卷，擊節歎賞，定為元選，其評語有「非二十年面壁功深者，不能臻斯境界」云云。時林年十九，時論榮之。林，侯官人，為沈文肅公葆楨孫壻。光緒戊戌政變，被難，即六君子之一也。
　　　　廣東鄉試關節
順天府尹顧某嘗被簡為廣東主考，粵中盛闈姓，有巨商以重金買四姓，二文二梅，欲主考頭場題中宣示。是科二題為「衣錦尚絅，惡其文之著也」。三題為「令聞廣譽施於身，所以不願人之膏粱文繡也」。二文字亦無意巧合。詩題為「雪樹兩折南枝花」，是二梅字也。
　　　　浙江鄉試關節
光緒癸巳，殷如璋、周錫恩銜命南下，主試浙江，至蘇州，船泊閶門外。時蘇州府為王可莊太守仁堪，循例謁見。談次，忽有人以密函至，立待覆書。功令，典試者在途，不得與戚友通音問，防弊也。殷得密函，請王啟視，王閱之色變，即呼拏下書者。書中所言，皆賄買關節語，並一萬兩銀票一張，署名者周福清，周即浙江翰林院庶吉士散館授知縣，革職捐內閣中書者也。殷見事已洩，亦拍案大怒，請將下書者嚴究，以明心跡，於是周遂被禍。
光緒某科，南中某名士典試浙江，撤闈後，以關節酬資未到，流連　西湖者數日。浙人大譁，羣起逐之，乃倉皇遁去。然其人固夙以廉隅自勵者，傳聞若是，要亦其左右舞弊所致耳。
　　　　戕教地方停鄉試
光緒庚子約款，凡戕教地方，均停止鄉試三年。直隸為拳亂區域，故順天甲辰鄉試，借開封闈以舉行之。
　　　　新進士釋奠
每科臚唱後，新進士咸赴國子監釋奠。禮竣，大司成置酒堂東偏，各獻酬三爵。以堂中為御駕臨幸地，故避就東偏也。
　　　　順治丙戌會試中四百名
順治丙戌正月，禮部奏：「今年二月會試天下舉人，其中式名額及內簾房考官，均宜增廣其數，以收人才。」得旨：「開科之始，人文宜廣，中式額數准廣至四百名，房考官二十員，後不為例。」
　　　　丙戌會試得人
順治丙戌開科取士，為會試第一科，雖循明制，以《四書》命題，而第一名進士李奭棠三藝渾穆，蔚然開國氣象。魏文毅公裔介、魏敏果公象樞、李文勤公霨、馮文毅公溥、朱尚書之錫，皆出是科。
　　　　順治己丑會試中四百名
順治己丑會試，中式四百人，閣臣七人典試，前代未有。時兩廣初定，二甲授參議，三甲授知府，進士釋褐，即官四品，亦奇遇也。
　　　　會試滿漢分榜
順治壬辰、乙未春闈兩科，分滿、漢二榜，各有三鼎甲及二甲三甲，其後則合為一榜。
　　　　世祖念南榜舉人之會試
順治丁酉，世祖既誅方猶李振鄴、張我樸，南榜舉人不得試，已而覆試，江南舉人第一葉芳靄，第二某。世祖悔而惜之，每謂江南舉人被累之困。己亥八月，會試榜發，世祖顧問禮部江南覆試舉人中式幾人，禮部堂官以已中十七人對。又問葉芳靄中式否，則奏曰：「已中式。」又問某，則奏曰：「某名在副榜。」問其人安在，則奏曰：「回原籍矣。」及廷試，遂拔芳靄一甲第三人。辛丑，世祖晏駕。明年，某始成進士。
　　　　會試中額分省
康熙癸卯會試，粵東無一中式者。東筦舉人林貽熊等聯名籲請，允之，乃定分省中額之例。
　　　　謝聘以會試落名不得與
康熙癸卯，謝聘舉於鄉。甲辰，公車北上，禮部吏誤落其名，遂不得與試。事聞，聖祖赫然震怒，疑為怨家裁抑，從邸舍急索之，而聘已先期出都。乃遣吏部員外郎喇畢馳驛召聘，使赴闕質對，議削諸司事官籍，立授聘官。聘詣部，立白司事官無他，實吏胥一時之誤，司事官概免罪。聘，號莘園，瑞金人。
　　　　三進士皆貳臣
進士出身之最奇者三人, 皆在國初, 以貳臣就試者也. 一杞縣任暄猷, 明末練鄉勇, 禦流寇有功, 後仕福王, 為後軍都督. 王師下江寧, 投誠, 隸旗下. 中順治壬辰進士, 以磨勘被黜, 後再中乙未進士. 一邵陽吳芳, 明崇禎己卯舉人. 永曆時, 官至左都御史, 歸命後, 願以科第進, 中康熙甲辰進士. 一五河錢世熹, 明末官縣令, 鼎甲後, 削髮為浮屠, 久之復還俗為諸生. 康熙庚戌成進士, 年七十餘矣.
　　　　准新進士自陳任吏與否
康熙庚戌，常熟陶晚聞太常正靖再試保和殿，名在第十二。聖祖命大學士蔣文肅公傳訊諸進士，自度材能堪任吏與否。倪紫珍先對曰：「有志臨民。」陶繼言曰：「願就教職。」文肅愕然，再詢之，對如初，後太常仍以翰林用。
　　　　韓文懿為會元
康熙癸丑會試，值釐正文體之時，長洲韓文懿公菼舉南宮第一，遂以經義開風氣之先，駸駸乎有起衰之功焉。
　　　　陳文簡奉旨會試
陳文簡公生而岐嶷，三四歲時，每於睡夢中，一聞梵唄聲必驚起，合掌趺坐。母知其有自來也，撫之曰：「兒既生我家，當從事聖賢之學，佛氏之教不足循也。」文簡聳聽已，即臥，自此聞經唄聲，不復起矣。比長，博極羣書，以貢入成均，旋中京兆試，文名藉甚，上達宸聰。
康熙己未會試，適其婦翁長洲宋文恪公充總裁官，文簡迴避不與試。是日聖祖臨朝，閱禮部奏迴避事，指文簡名以詢，廷臣羣以宋係陳婦翁對。上曰：「翁壻何迴避之有？可趨令入試。」時日已亭午，闈中將放飯矣，忽傳鼓啟門，奉旨特送舉人陳元龍一名進場，然文簡仍以嫌被屏。乙丑，會試中式，總裁以十卷進呈，文簡卷列第十，上拔置第二。殿試，上復親擢為一甲第二名，賜進士及第。
　　　　丁腹松中進士而辭館
丁腹松，字木公，通州人，博學能文。性迂古，重氣節，年三十舉孝廉，屢試春官不第。時明珠當國，聞其名，延之課子。丁督課嚴，明益重之，每朝罷必往謁，數年如一日。值會試期近，明曰：「試期近矣，先生大才，掇高第如拾芥，可預賀也。」丁歎曰：「吾自揣學問不讓他人，顧屢躓場屋，命耳！吾衰矣，不願作馮婦也。」明曰：「科名遲早有定數，先生非久居人下者，吾願先生之就試也。」又曰：「奴子安三，於送場事頗悉，令侍先生往，當能減先生之勞。」丁詫曰：「彼能之乎？」明亟稱其能，頷之。
安三者，明之豪奴，侍郎以下皆敬禮焉，呼之為三爺。明敬丁，特命供使令，丁亦微聞安不法事，日必令其疊被掃地滌溺器以挫之，且直呼曰「安三」。安以主人故，謹受命。是日，明去後，安入服役，丁思明言，遂少假顏色，笑呼曰：「安三爺，聞汝主言，汝於送場事頗悉，吾試時，當借重也。」安驟聞此語，如膺九錫，蓋丁素嚴厲，今忽霽顏，且呼之為安三爺也，乃屏息肅立，對曰；「敢不唯命。」
屆期，安策馬前導，將入闈，眾官見安來，有揖者，有屈半膝者。丁誤以為施於己也，訝甚，據鞍拱手不已。抵闈門，即見一官手丁卷，呈安閱，眾官前導，安與丁偕入號舍，為丁張號簾，敷考具者皆官也。安臨去時，復諄囑眾官善視丁，眾唯唯，如是者三場。
發榜前數日，安忽入賀曰：「師爺中式矣。」丁笑曰：「固所願也，然談何容易？吾命果泰者，通籍久犬，待今日耶？」安力言其確，丁怒曰：「關防嚴密，奴輩何由知之？汝敢造言以戲我，當告汝主扑汝也。」安疾趨而出，有頃，手一卷來，謂丁曰：「睹此，知小人之言確也。」丁視之，則一硃卷，卷面大書中式第幾名，展視之，蓋己作也。大驚，索卷將裂之，安見丁變色，急袖卷出，丁追之不及返，乃怒詈不已。其時丁猶謂安取他卷謄己所作文以誑己也。次晨，囑明嚴治之，明唯唯而已。
閱數日，榜發，丁果中式，名數與前卷符。丁始晤明為之通關節，安所為，明所使也。大慟曰：「吾一生名節掃地矣。」急辭館。明固留不可，具盛饌餞之，辭不赴。瀕行，明囑其子成德贐以萬金之券，曰：「聊以將意，家父恐道遠，攜帶不便，已匯袁浦矣。」丁固辭，成固請，丁乃索火吸烟，即以此券付之火，明父子嗟歎而已。又命沿途官吏具供張，丁悉屏弗受。既歸，隱居城南之軍山。及明敗，凡與明往來者均株連，丁獨否。
　　　　汪舍亭承父命赴會試
康熙戊戌，杭人汪舍亭再舉禮部，值母袁太孺人卒，痛己之遠遊而母死不能喪也，自誓不復應試。辛丑，計偕，其父察其無行意，一夕，召而語之曰：「而以乃翁為年邁乎？」因據案起立，張左右手，復坐，命進餐，食盡一升。舍亭知老人尚無恙，重違其志也，乃始行。
　　　　蔣恭棐兩宴瓊林
長洲蔣太史恭棐中康熙乙未進士，未授職，後緣事被黜。越六年辛丑，捷南宮，入詞苑，兩宴瓊林，世稱奇遇。
　　　　世宗諭令副榜會試
雍正丙午，世宗諭曰：「士子讀書制行之道，首在明經。其以《五經》取中副榜者，必有志經學之士，著將今年各省《五經》取中副榜之人，俱准作舉人一體會試。此係特典，後不為例。」
　　　　世宗諭應試貢士語
雍正丁未試南宮，以春寒，賜貢士棉衣薑茶。試畢，羣詣謝恩，吳大宗伯襄宣言於眾曰：「上有旨，汝輩他日作官，當如張鵬翮、朱軾，方不負朝廷。」張、朱皆諡文端。貢士，即進士也。
　　　　杜要徒步赴會試
新化杜要，字明若，屢困場屋，佹得佹失，年六十四，始與同縣楊琨、楊振鐸同舉於鄉。已而琨與振鐸相繼登明通榜，要年輩先於二楊，恥居其後。乾隆丙辰，年已七十矣，徒步赴京，應會試。高宗登極，恩命，搜年老舉人硃墨卷進呈，遂特賜要以國子監學正。
　　　　會試時皮衣不去面
國初考試嚴懷挾之禁，會試士子計無所出，乃將文字抄成小本，縫衣裘中，遂有皮衣去面毡衣去裏之例。然會試在三月，時猶嚴寒，士子著裘者入場時，悉去其面，一色皆白。乾隆乙丑，高宗降諭：「春月會試，風簷之下，非衣裘不足以禦寒。若將製就皮衣悉令去其裼襲，應試多人，既不免改造之費，亦非所以飾觀贍也。著將皮衣去面之例停止。」
　　　　閻循觀會試下第
乾隆丁丑會試，餘姚盧抱經學士文弨與分校，得山東一卷，其辭簡淡醇雅，以為非學有元本者不能。既呈薦，主司嫌其寂寥，弗善也。甲乙既定，諸分校者皆退，學士獨抱卷上堂，與主司言，謂不宜失此士。力爭再三，竟不能得，學士為之出涕。既撤棘，言頗傳於外，爭索此卷閱之，稱歎。詢邑里姓名，則昌樂閻考功循觀也，以故閻雖不遇，而名聞京師。至丙戌會試，學士又與分校之列，揭榜日，唱名至第九，侍郎劉蔭榆聞閻名，詫於眾曰：「此即往年盧某所為抱卷而泣者也，今可為之一鼓掌矣。」滿堂聞之，皆大噱。
　　　　會試易表判為詩
乾隆丁丑會試，奉旨，易表判為詩，置經文於二場，永著為例。戊寅，復於頭場增性理論一篇，其後無性理論，僅三文一詩而已。
　　　　會試有貢士謝恩摺
會試放榜，禮部必代貢士為謝恩摺。乾隆丁丑，乃貢士所自撰，領銜者為龔起，其呈詞，有「稽千佛之名經，載雲從之詩」等句。高宗降諭申斥，謂「千佛名經，乃唐人下第者欣羨之詞，語甚鄙俚。在制科鉅典，自當誦習聖賢，非先王之法言不敢道，豈得漫為摭拾？至雲從之詩，則與周宣憫雨詩相溷，龔起等草茅之士，未諳體制，尚無足責，而禮部堂官據詞入奏，何以不加檢點」云云。
　　　　眭朝棟請復會試迴避卷
乾隆辛巳會試，特派御史眭朝棟為同考官，命於入闈日，開列應避之親族名單以進。劉文正、王文襄之親族，頗多應迴避者，而眭獨無。高宗怒，下眭於部。部承旨，引結交近侍例，置極刑。蓋眭當未派同考時，曾疏請復迴避卷，高宗疑密語已泄，眭為劉、王地也，故誅之。
　　　　汪竺香會試不妄對
蘇州汪竺香，名元亮，博聞強記，為吳中名宿。中乾隆壬午經魁，朱文正公深器重之。每有不得意事，則風病時發。某科試，頭二場卷已入彀矣，至三場，策問皆元元本本，通場無及。然僅對四問，有一問僅書「臣愚不敢妄對」六字，房官閱之大笑，遂落孫山。
　　　　會試名次已定復改
順治丙戌會試，柏鄉魏文毅公裔介卷已擬第一，填榜時改為十二名，李奭棠本定十二名，改第一。乾隆癸未會榜第三名本定張書勳，以其論錯誤斥去，乃於落卷中搜得秦大成卷以補之。後秦占大魁，而張亦中丙戌狀元。
　　　　新進士簪花禮
新進士釋褐於國子監，祭酒司業皆坐彝倫堂，行拜謁禮。簪花故事，三鼎甲皆簪金花，有備用一枝，為總理監事者所攜歸。乾隆辛丑，長洲錢棨適占三頭，於時總理監事者為蔡文勤公世遠，新司業則翁覃谿學士方綱也。文勤戲謂今科狀元為翁公上年所得士，此花應歸翁公，學士因攜歸，櫝藏之，鐫銘其上，並撰《三元考》、《三元喜讌》詩四律。京師士大夫及四方詩人和者數百家，梓為《三元詩集》。
　　　　高宗以五經試士
乾隆戊申，高宗以相臺《五經》鏤板，特築《五經》萃室藏之。舊例，科場試士，士各習一經，至是始用五經。
　　　　凌廷堪成進士
歙凌次仲教授廷堪，少長習賈，常為人所紿，母王氏乃使從事於學。博通經史，尤精三禮，及推步之學，顧生平不好八股文，未嘗作也。入都，謁翁覃溪，翁奇其才，強之習舉業，遂以乾隆己酉、庚戌兩榜成進士。
　　　　停會試明通榜
乾隆庚戌以前，會試有明通榜，例得內閣中書，蓋於遺卷中取之也。長洲王惕甫苞孫素有才名，上計時，和珅欲致之門下，王拒之，不通一刺。和銜之甚深，會試，王中明通榜　，和特奏停止，將榜撤回。會試明通榜，遂自庚戌永遠停止矣。
　　　　會試搜落卷
乾隆乙卯會試榜後，高宗簡大臣搜閱遺卷，得三人，特旨授內閣中書。是科總裁為諸城竇光鼐，滿洲瑚圖禮，武進劉躍雲，第一名王以鋙、二名王以銜，歸安人，同懷兄弟也。高宗疑其有私，將總裁降調有差，而命嚴行覆試，並恐有屈抑。別簡大臣取遺卷悉心覆勘，大臣以蕭山傅金、天津徐炘、山西李端三卷進呈，俱命授內閣中書。後徐官至某省藩司；李成嘉慶己未進士，入翰林；傅早卒，終中書軍機處行走、方略館纂修、文淵閣校理。
　　　　俞理初會試下第
嘉慶朝，士之以博洽聞於時者，北為張石洲穆，南為俞理初。理初舉於鄉，數困公車。某科，阮文達典會試，王菽原禮部為同考官，得一卷，驚喜曰：「此非理初不辦！」亟薦之。是日，文達適小極，未閱卷。副總裁汪文端公廷珍素講宋學，深疾漢學迂誕，得王所薦卷，陽為激賞，俟王退，亟鐍諸笥，亦不言其故。將發榜，文達料理試卷，詫曰：「何不見理初卷耶？」命各房考搜遺卷，王進曰：「某日得一卷，必係理初手筆，已薦之汪公矣。」文達轉詰文端，堅稱不知，文達無如何，浩歎而已。榜後，理初往謁王，王持之痛哭，折節與論友朋，不敢以師禮自居，且贈詩四首，有云：「如是我聞真識曲，最難人說舊知名。」又云：「冥鴻已分翔寥廓，暮雨蕭蕭識此心。」其傾倒也至矣！理初所著書，初名《米鹽錄》，王為鳩貲選刻其半，易名曰《癸巳類稿》。
　　　　龔定庵會試之起講
嘉慶乙丑春闈，同考官王植閱浙江一卷，至第三藝起講，以為怪，大噱不止。鄰房溫平叔侍郎聞聲往視之，為言此必龔定庵卷無疑，乃慫恿呈薦，遂獲售。況夔笙太守嘗言見是科第十房同門錄，有定庵闈作，三題為「夏曰校，至小民親於下」，其小講云；「昔者三代之制，八歲入小學，十五入大學。小學學六書九數而已，大學之道，在明明德，在親民。」雖簡淡疏樸，然亦不甚怪異，其首次兩藝，氣格尤醇簡，不骫時藝矩度。詩題為「春色先從草際歸」，第四韻云：「出山名遠志，入夢戀慈暉。」尤渾雅可誦也。此在定庵，蓋已俛就繩尺矣。
　　　　龍汝言一體會試
狀元遭際之奇，莫過於龍汝言。龍未第時，館某都統家，適仁宗萬壽，都統屬撰祝詞備小貢。故事，每萬壽及令節，凡一二品大臣及內廷翰林皆有小貢，為詩、詞、序、頌之類，繕小冊以進。龍乃集聖祖、高宗御詩百韻以進，仁宗大喜，特召都統獎之。都統以龍代作對，仁宗曰：「南方士子往往不屑讀先皇詩，此人熟讀如此，具見其愛君之誠。」立賞舉人，一體會試。次年春闈下第，總裁覆命，召見時，仁宗謂闈墨不佳。及出，密詢近侍以今科闈墨不愜上意之故，近侍曰：「龍汝言落第耳！」於是朝臣咸識之。次科，即嘉慶甲戌，主司仰體上意，因中之。及殿試，即以一甲一名擬進，仁宗私拆彌封視之，乃無言。臚唱日，仁宗喜曰：「朕所賞果不謬也。」甫釋褐，即派南書房行走、實錄館纂修等差。
龍幼孤貧，賴妻父卵翼之，故懼內，妻又悍。一日反目，避友家，適館吏送高宗實錄請校，龍妻受而置之。越日，吏往取，妻與之，龍不知也。一日，忽降旨革職，蓋高宗純皇帝之純字，館吏誤書作絕，龍雖未寓目，而恭校黃籤，則龍名也。仁宗大驚，降旨曰：「龍汝言精神不周，辦事疏忽，著革職永不敘用。」及仁宗崩，龍入哭臨，哀痛逾常。宣宗嘉其有良心，特賞給內閣中書，道光戊戌科，猶充會試同考官也。
　　　　會試房考覓穆公子卷
長沙陳岱雲太守源兗，以氣節自高，與曾文正公國藩為密友，卒殉咸豐癸丑廬州之難。其官編修時，分校禮闈，首輔穆彰阿有子與試，分試十八人，皆其門下士也。十七人者，爭覓公子卷，冀得一當，獨憚太守方正。而卷適在太守房，以藝劣未呈薦。同事物色之，且以情告，太守亟加批抹焉，穆無如何也。
　　　　會試關節
科場關防嚴密，道光時，某權相以此樹黨，其奮門生年家子及有以文字著名者，場前預送條子為文中之關節，久之相習成風矣。有某部郎者，頗束身自愛，某科出禮闈，呈文稿於鄉薦座主。某甚重其文，怪其不預送條子。某曰：「門生初試，不知條子為何物，又愧由詭道貽師門羞耳！」座主咈然不悅，曰：「君不受栽培，嗣後不必過我也。」是科雖中，不與館選，說者謂為不受栽培所致。
　　　　龔定庵魏默深會試下第
道光丙戌會試，劉申受禮部為同考官，得龔定庵卷狂喜，亟薦之。魏默深卷在某侍御房，猶豫不遽薦，劉讀其文異之，乃促令亟薦，然龔、魏竟皆下第。劉痛惜之，贈以詩云：「三江人文甲天下，如山明媚畫嶙峋。盎盎春溪比西子，浣花渥錦裁銀雲。神禹開山鑄九鼎，罔兩頫伏歸洪鈞。鋒車西走十一郡，奇祥異瑞羅繽紛。茲登新堂六十俊， 【 自注：浙卷七百餘人，余獨分得六十卷。】 就中五丁神力尤輪囷。紅霞噴薄作星火，元氣蓊蔚暉朝暾。骨驚心折且揮淚，練時良吉齋肅陳。經旬不寐探消息，那知鎩羽投邊塵。文字遼海沙蟲耳，司中司命何歡嗔。更有無雙國士長沙子，孕育漢魏真精神。尤精選理躒鮑謝，暗中劍氣騰龍鱗。侍御披沙豁雙眼，手持示我咨嗟頻。 【 自注：湖南九四卷，五策冠場文更高妙，予決其為魏君源。】 翩然雙鳳冥空碧，會見應運翔丹宸。萍蹤絮影亦偶爾，且看明日走馬填城闉。」定庵是歲三十有五。己丑，始捷南宮，劉即卒於是年。默深至乙巳始登第，則劉不及見矣。默深，邵陽人，非長沙也。
　　　　曾文正為同進士
曾文正公國藩成進士時，殿試列三甲。故事，三甲多不入翰林。文正大恚，即日買車欲歸。時勞文毅公崇光已官編修，有名公卿間，因往慰留之，且許為盡力。歸，即約善書者數人，館之家，又假親友僕馬各十，鞍轡以待。文正出場，急寫其詩分送貴要。既而果列高等，入翰林，然終以不登二甲為恨。至督師兩江時，偶與賓客語及「如夫人」三字無對，李次青方伯元度應聲曰：「同進士。」曾色變，李亦慚悔，久之乃解。
　　　　會闈別試迴避
道光丁未會試，山東孔慶瑚為同考官，孔氏宗族應迴避者數十人。蓋聖裔散處各省者，皆依衍聖公輩行，不紊昭穆。故每遇孔氏子孫有主考同考之役，以同宗例須迴避，不論籍貫。禮部尚書祝慶蕃因請復別試迴避之例。宣宗問停止之故，慶蕃對曰：「乾隆某科有宰相子弟迴避者，高宗恐臣僚與有私昵，乃停此例。」宣宗曰：「今年非亦有宰相子弟在迴避中耶？」慶蕃叩頭莫能對，遂罷官。
　　　　王壬秋不赴會試
湘潭王壬秋，名闓運，少負時名，往來公卿間，多欲羅致之。而性超軼，不樂仕進。咸豐時，嘗客遊燕趙，將赴春闈，至清苑矣，意忽忽不樂，遂改轅歸，作《思歸引》。其後得官翰林院檢討，特賞也。
　　　　潘文恭重賜及第
重宴瓊林，已不多見，而重賜及第，國朝惟潘文恭公世恩一人。潘以乾隆癸丑大魁天下，至咸豐癸丑，甲子一周。時已早躋台輔，而是科子星齋侍郎曾瑩，適奉命典春官試。孫文勤公祖蔭以前一年及第，闈後，乃與小門生稱新同年。
　　　　倪恩齡場前中進士
咸豐庚申會試，應試者不及歷屆之半，以粵寇肆擾，各省亂事未已，無力成行也。邊省竟全無之，惟雲南有一人，為倪覃園太守恩齡，乃早年留京者。羣知其必中，故於場前，已有戚友向之稱賀矣。
　　　　張文襄憾不狀頭
張文襄少時，文章丰采，聲譽藉甚，惟性落拓，耽麴蘗，醉後好為狂言險語，聞者卻走，有時醉甚，則和衣而臥，笠屐之屬往往發見於枕隅。某年，其族兄文達公之萬以第一人及第，張大恚，慨然曰：「時不我待矣！」自此遂戒酒不飲，一改其舊日行逕，不數年，亦以第三人及第。然猶以不獲作第一人，終遜文達一籌，至暮年恆引為憾事也。
　　　　徐郙會試未搜檢
徐頌閣協揆郙，以同治壬戌通籍。是科會試檢查極嚴，凡攜片紙隻字者俱屏斥，搜檢者及徐而倦，得不搜。
　　　　孝欽后擬作會試試帖
孝欽后工試帖詩，每歲春闈，及殿廷考試，輒有擬作。同治乙丑科會試，詩題「蘆筍生時柳絮飛」得「生」字，擬作云：「南浦篙三尺，東風笛一聲。鷗波連夜雨，萍跡故鄉情。」又同治癸酉科考差，詩題「江南江北青山多」得「山」字，擬作云：「雨後螺深淺，風前雁往還。舍連春水泛，峯雜夏雲間。」
　　　　會試卷用幾希字
同治甲戌會試，某同考官薦一卷頗佳，三題「君仁莫不仁君義莫不義」，文有「人存所以以驗幾希也」句。總裁批云：「幾希字生。」遂置之。聞者大笑。
　　　　王半唐會試詩出韻
臨桂王半唐給事，名鵬運。光緒庚辰應禮部試，詩題「靜對琴書百慮清」得「清」字，乃末聯用離塵二字叶韻。卷經同考廖穀似中丞壽豐呈薦，而堂批謂此卷擬中已三日矣。覆閱詩末出韻，擯之可惜。半唐雅擅倚聲，夙揅宮律，四聲陰陽，剖析精審，乃至作試帖詩而真庚混淆，詎非咄咄怪事耶？半唐嘗曰：「進士者，器之貴重而華美者也。是有命焉，不可倖而致也。」半唐，一字幼霞。
　　　　己丑會試錯認顏標
光緒己丑會試，正總裁為李文正公鴻藻，欲取中天津辛元炳，誤以許葉芬荒率之文為辛，置第一。辛文實充暢，竟抑置謄錄，蓋實錯認顏標作魯公也。
　　　　張季直會試見擯
光緒己丑，潘文勤公祖蔭亦典春試，亟欲得張謇卷。揭曉，竟無名，潘目同考官熙麟曰：「此必汝不識文，橫加勒帛耳！」熙檢薦卷簿則張卷已薦，為潘所自擯，以語潘，潘大沮喪。謇，字季直，通州人，後以一甲第一人及第，官翰林院修撰。
　　　　眉壽八進士
光緒己丑會試之前，潘文勤公為鄉人之入闈者，設送場宴。座客惟吳大澂非舉子，中有江寧許鶴巢玉瑑者，文名籍甚，官中書，門徒甚眾，以腹疾未到。席次，潘語客曰：「我新得一鼎，考其款識，乃魯眉壽鼎也，今刊有圖說。」語畢，徧贈座客。吳攜歸，置之案，王勝之太史同愈見而愛之，乞之去。及試期，潘充總裁，二場《詩經》題為「眉壽保魯」，得圖者咸撇去常解，以鼎詁題。榜發，中式八人，同宴者七，元和江建霞京卿標亦在其中。其一即王，得亞元，是日本未與宴也。許獨以疾不赴宴，遂向隅，後屢試不第，以中書終。
　　　　壬辰會試誤認顏標
光緒壬辰會試前，張謇、劉可毅等同謁翁相國同龢。既見，寒暄已，翁曰：「今日時勢，宜統籌全局。」再三言之，張不省，劉默志焉。是春，翁主禮闈，首題為「君子矜而不爭」兩章，劉即以統籌全局字嵌入破題。翁得卷，狂喜，定為元，批詞有「為國家得人慶」之語。及拆封，非張，劉之名係新易者，翁亦大沮。後詢知劉原名毓麟，亦江南名士，始少慰，曰：「差強人意。」是科第二場，《詩經》藝為「昔我往矣，楊柳依依。今我來思，雨雪霏霏」四句。劉卷有句云：「策馬三韓，雪花如掌。」張昔年曾從合肥吳武壯公長慶戍高麗，翁以為作是語者，季直無疑，不待搜尋，定為首選。及揭曉，又為劉，是亦錯認顏標作魯公也。
　　　　沈友卿甲午會試為房首
汪柳門侍郎鳴鑾所作帖括，曰《能自彊齋制義》，聲調圓熟。光緒初，順天鄉會闈墨，皆以聲調為主，應舉者輒取是編而揣摩之，無不入彀。然汪夙以博雅自負，見友人案頭有藏此編者，輒毀裂之。甲午春，充會試總裁，搜羅才俊，題為「達巷黨人曰」二句。有以大哉二字分作兩大比，用《尚書》哉生魄之義，以哉為首者。有以麟鳳鴻狗分作四大比者，鴻取觀鴻之義，狗取纍纍然如喪家狗之義。有陝西舉人某，以黨人為秦人，破題有「莫謂秦無人者」句。
武進沈友卿太史同芳闈作沈博絕麗, 同考官某讀之不甚解, 將棄之. 適常熟翁 山弓 夫太守斌孫在側, 大驚賞, 因告李牧齌閣學盛鐸曰:「某房有江蘇卷, 必為君辛卯在江南所得之士. 某以其文辭古奧, 將棄之, 速為轉圚, 無失也. 」李因請於某, 代為擬批, 薦於汪. 汪撃節稱賞. 拔為房首,列第十二名.
　　　　以進士獎給日本人
日本文學博士服部宇之吉嘗為京師大學堂師範館教習，光緒戊申十二月回國，學部曾為之奏請賞給文科進士，奉旨依議。
　　　　舉人瀛臺覆試
順治丁酉，世祖命南北中式舉人在瀛臺覆試，題即為《瀛臺賦》。是時每舉人一名，命護軍二員，持刀夾兩旁，與試者咸慄慄危懼。常熟陳溯潢亦在列，其父貢生式嘗作《燕都賦》，溯潢夙誦之，未忘也。至是點綴成篇，遂蒙欽定第一。
　　　　謝煥章覆試革舉人
雲南舉人謝煥章年逾六十，甫捷鄉闈，入都會試。其覆試之文，理境深奧，閱卷者李某幾不能句讀，以為文理欠通，竟坐褫革。謝固滇中名宿，有及門八人，同上公車，咸憤不與試。羣起揭控，事聞於朝，特派大臣覆閱，謝得開復，作為本應罰停會試一科。而開復已後試期，應無庸再議，然謝之文名，由是盛傳日下。
　　　　高宗臨幸覆試場
乾隆甲寅鄉試之覆試日，欽命題為「山節藻梲」二句，「於季桓子」六句，詩題「窗明几淨」得「行」字。日未午，監試官忽命眾跪，則高宗出也。詢有完卷者否？時無一完卷者，惟一人以完卷未謄真對。命取其稿呈覽，御筆為改詩一韻，其人竟以此獲首列。
會試、鄉試、覆試題，例命解元謄寫，其原題仍恭繳，鄉試解元或不到，則旗魁代之，皆跪而書。正午，例賜松餅四枚奶茶一甌以餉之。
　　　　俞蔭甫覆試冠多士
嘉、道以後，殿廷考試，尤重字體。道光庚戌，德清俞蔭甫太史樾成進士，素不工小楷，覆試竟冠多士，蓋由於曾文正公之賞識也。時文正方以少宗伯充閱卷官，得俞文，極賞之，且因其詩首句云「花落春仍在」，謂與小宋「將飛更作迴風舞，已落猶存半面妝」無異，他日所至，未可量也。遂以第一進呈。後俞典學河南，以人言罷職。同治乙丑寓書文正，述及前事，且曰：「由今思之，蓬山乍到，風引仍迴，洵符落花之讖矣。然窮途著述，已及百卷，儻有一字流傳，或亦可云春在乎？」因自顏所居曰「春在堂」。
　　　　莫寶齋監試列前茅
莫寶齋，名晉，仁和人，少入成均，法時帆祭酒式善最賞識之。每試必前茅。性和藹，酷好宋儒書，嘗注五子《近思錄》，又默誦朱子《或問》不遺一字。成乾隆乙卯探花，數任江蘇學政，所取皆寒畯士。
　　　　朝考殿試重楷法
朝廷重視翰林，而取之之道以楷法，文之工拙弗計也。
新進士殿試用大卷，朝考用白摺，閱卷者偏重楷法，乃置文字而不問，一字之破體，一點之汙損，皆足以失翰林，此之流毒，實道光時大學士曹振鏞種之。振鏞在樞府，宣宗以閱疏太煩為苦，振鏞教以挑剔小過誤字加之嚴譴，則臣庶震懾，封事自稀，可不勞而治。宣宗納之。其後廷試亦專剔誤字，不復衡文。桎梏天下之人才，納諸無用之地，振鏞之罪也。
　　　　朝殿卷文須齊腳
乾、嘉以來，朝殿卷無齊腳之說，道光後，文不齊腳者概擯不錄，於是齊腳成為慣例。咸豐庚申，張文襄公之洞廷對時，發揮時事，歷引先朝聖訓，皆三擡寫，得一甲第三。其後有效之者，或誤引聖訓，或擡寫錯誤，致失館選，故不敢輕效也。
　　　　德宗閱朝考卷而歎
德宗嘗閱朝考卷，見其語多頌揚，意皆從同，乃掩卷而歎曰：「以此甄錄人才，奚怪所學之非所用也。」
　　　　朝考避翠浪字
孝欽后之咳名為翠妞兒三字，故館閣中人應試，凡詩賦中翠字，均避不用，然惟久於京華者始知之，外省士子不及悉也。某年新進士朝考，題為「麥天晨氣潤」，一進士詩中用「翠浪」二字，閱卷者大駭，謂翠字已不可用，況更加以浪字。倘進呈，必大觸聖怒。蓋京中俗諺，以浪為婦女風騷之代名詞也。同列以是卷詩文均佳，擬為周旋之，然終恐或遭不測，無人肯負責任，卷遂被斥。
　　　　禁殿試前進士頌聯
乾隆戊午，高宗諭曰：「向來新科進士於殿試之前，有呈送頌聯之陋習，近來此風又覺漸熾。夫士子進身之始，即從事於請託奔競，則將來服官，尚安望其有所樹立，以備國家之用。而大臣等亦宜精白乃心，絕請託之私，為國家培正才。該部出示曉諭，嚴加禁止，倘有違旨仍蹈故轍者，經朕訪聞，或科道官參奏，必將與受之人一體從重治罪。」尋以士子進身之始，即習為獻諛之詞，尤非導之以正。古人對策中無此體裁，殿試之期，上親製策問，試題不拘舊式，以免諸生預先揣摩。諸生策內，不許用四六頌聯。
　　　　進士殿試之臚唱
進士及第，有臚唱，臚凡五唱，第一甲第一名某，第二名某，第三名某，二甲第一名某等，三甲第一名某等，其聲凝勁以長。是日，榜眼探花送狀元歸第，探花送榜眼歸第，探花自歸第，無人送。然名曰歸第，實歸其本省之會館，雖有私第，必先至會館而後歸也。其會館中人，先已召集名伶演劇，張盛筵，待賀客，歷科鼎甲之在京者畢至。
　　　　徐立齋殿試第一
徐立齋相國元文臚傳日，世祖召見乾清門，還啟皇太后曰：「今歲得一佳狀元。」賜冠帶服物，視舊典有加。嘗從幸南苑，賜乘御馬，命學士折納庫為執鞚，館師也，元文遜謝，乃改使侍衞。又嘗晚對便′殿，夜分，賜饌畢，世祖問從者得無饑乎？亦命賜以食。
　　　　劉子壯殿試第一
順治己丑，世祖臨軒策士，諭令廷對不用四六舊套，劉子壯對策稱旨，親定一甲一名，與榜眼熊伯龍齊名。子壯，黃岡人，字克猷，名滿天下，楚北文章家推為巨擘。伯龍，漢陽人，字次侯，尤工古文，著有《穀貽堂文集》。
　　　　秦鉽殿試卷書法
順治乙未，會試榜發，世祖命取諸進士之原卷進御，覽之稱善者數四。及殿試卷進呈，閱至第三人卷，顧謂讀卷官傅以漸曰：「卿知此卷為誰？」傅謝不知。世祖曰：「此會元秦鉽作也，朕於其書法知之。」及折卷，果然。世祖大悅，召見於南海子，賜袍服，比第一人。
　　　　殿試之地址
國朝策試進士，賜及第出身，本沿明代舊制，諭令射策於天安門外。至順治戊戌，世祖從禮部之請，乃改於太和殿丹墀。或為六言詩以紀之，中有句曰：「從此太和翔洽，舉頭益見天安。」
　　　　葉九來殿試被擯
葉九來，名奕苞，為掌院學士訒庵從弟。殿試本擬二甲第四名，聖祖已呼召，宣付至四十人矣，忽顧杜立德、馮溥、葉方靄、項景襄、李天馥曰：「此外豈無龍虎漏珊瑚之網者乎？」於是馮以徐源、林咸清、王嗣槐對，杜以白夢鼐、施清、高向台對，而葉操吳音以奕苞對，曰：「渠，臣從弟也，臣若不舉，彼必啣恨刺骨。」天顏不懌，悉罷去，而以邵吳遠、嚴繩孫補之。
　　　　姜西溟殿試第三
慈谿姜西溟，名宸英，以布衣薦入史館。聖祖嘗語近臣曰：「姜宸英古文為當今作者。」每榜發，輒遣問姜宸英舉否。然年七十，始以第三人及第。
　　　　父子殿試對策
河南鄢陵王鳴球，為順治庚子解元。康熙甲辰成進士，至丁未，補應殿試，適其子曰溫以是科捷南宮，於是父子同日對策大廷。
　　　　殿試進呈十卷
殿試卷先擬十本進呈，恭候欽定名次，自康熙乙丑會試始。
　　　　殿試策清漢合璧
國初，新庶常年少者多派習清書，蓋期其兼綜九能儲承明制誥之選也。至殿試對策，則從無以清書入卷者。康熙戊辰科進士仁和凌紹雯少習清書，廷對日，用清、漢合璧體書寫，讀卷諸臣，靡可位置，乃以之殿二甲。
　　　　大臣子弟殿試皆三甲
康熙庚辰，殿試榜將發，上諭內閣曰：「大臣子弟皆置三甲。」
　　　　何義門為不殿試之翰林
閻潛邱，名若璩，初交何義門。何年二十四歲，日與議論時文。潛邱將明二百年名家制義，其中錯解題誤用事者悉標出之，裝為一帙，凡百條，謂此乃代聖賢立說，豈有使別字用譌事者。義門擊節歎賞，歸而鈔撰制義，為《行遠集》，悉如潛邱之旨，義門曰：「如此，方見制義之難。」
自是，義門益工制義，然搆思頗不迅捷，每應舉，俱曳白。而數遊京師，其科第皆出欽賜，後以安溪李文貞薦，得校書祕閣。又好指摘人詩文疵累，貴人多側目，忽搆蜚語。時聖祖在圓明園，詔下獄，復詔親王勘問，鋃鐺周身，官吏擁挾，而親王尚未出，乃鎖義門於別室。義門出袖中《易經》朗誦之，已而鼾聲如雷。官吏怪詰之曰：「爾此時尚能熟睡耶？」義門笑曰：「我自讀書外，不知有他也。」親王出問曰：「爾既為讀書人，當謹守禮法，豈可妄肆雌黃？若是則處士橫議也。」義門曰：「王大人差矣，孟子當衰周無道之世，故言處士橫議。方今聖王在上，豈有此事？」親王復命，聖祖復命檢其寓中筆墨可有狂悖語，竟無有。所存邸鈔，凡有上諭者，下注曰：「臣何焯恭閱。」又有辭友人饋金札稿。聖祖嘉其忠愛廉潔，欽賜翰林院庶吉士，使校書如故。
　　　　王敬銘殿試第一
嘉定王丹思殿撰敬銘以康熙丁亥迎鑾進詩畫，稱旨，入直暢春園，充武英殿纂修。書成，議敘不就。癸巳春秋鄉闈， 【 是科春闈鄉試秋闈會試。】 聯捷成進士，殿試一甲第一名。臚唱畢，聖祖謂近臣曰：「王敬銘久直內廷，是朕親教出來者，授修撰，賜宅一區。」己亥，侍直熱河，上問而父年幾何？以父母年皆七十對，御書《齊年堂》額賜之。
　　　　尹似村為殿試秀才
尹似村為尹文端公第六子，祖父宰相，兄弟皆尚書侍郎，而似村自號殿試秀才，不就職，賦詩種竹以林泉終。殿試秀才者，以乾隆丁卯科試，諸生閙場，高宗惡之，親自監試，似村獨蒙欽取故也。
　　　　殿試閱卷之圈
御史眭朝棟既以乾隆辛巳會試充同考官之前，請復迴避卷被誅，軍機大臣、司員咸為人所指摘。而乾隆庚辰，狀元畢秋帆、榜眼諸桐嶼，亦皆官軍機中書。故都下蜚語，有「歷科鼎甲皆為軍機所佔」之說。會試榜發，趙雲崧又以軍機中書得雋。適劉文正公統勳、劉文定公綸充閱卷大臣，趙慮以避嫌見擯也，乃更易書法，仿歐陽率更體繕之。文正、文定初不知，已列之高等，及將定進呈十卷，文定恐趙卷入一甲，又或啟形迹之疑，且得禍，乃遍檢諸卷，意必將趙卷置十名外，彼此俱無累矣。及檢一卷，獨九圈，當以第一進呈。九圈者，卷面另黏紙條，閱卷大臣各以圈點別優劣於其上。是歲閱卷者九人，九人皆圈者，惟此一卷。文定疑為趙卷，以示文正，文正笑曰：「趙雲崧字迹，雖燒灰，亦可認，此必非也。」蓋趙初入京時，曾客文正第，愛其公子文清公墉書法，每仿之。及直軍機，趙以起草多不楷書，偶楷書，即仿文清體，而不知趙更擅率更體也。文定則謂遍檢二百七卷，無趙書，則必變體矣。文正又覆閱，謂趙文素跅弛不羈，亦不能謹嚴如此，而文定終以為疑。將軍兆惠時方奏凱歸，高宗為隆其遇，特派入閱卷。兆自陳不習漢文，上諭以諸臣各有圈點為記，但圈多者即佳。至是，兆檢得趙卷獨九圈，餘或八或五，遂以第一進呈。
　　　　王文端殿試第一
韓城王文端公杰未遇時，在陝甘總督尹文端公、巡撫陳文恭公幕府，立品正直，尹、陳皆甚重之。乾隆辛巳，捷南宮，殿試卷列第三。是科因御史奏改先拆彌封，傳集引見，高宗是日閱十卷，幾二十刻，特拔文端卷置第一。《御製辛巳御殿傳臚紀事》詩有云：「西人魁榜西平後，可識天心偃武時。」蓋是時西域底平，開疆蕆績，而文端適掄元，故特及之。
　　　　任子田殿試為二甲首
泰州任子田，名大椿，記誦博洽，尤長於三禮註疏，六書訓詁。乾隆己丑成二甲一名進士，浮沈郎署，晚年始授御史，未上而卒。自開國以來，二甲一名進士不入詞館者僅三人，子田實居其一。
　　　　劉鳳誥殿試給燭
少保劉鳳誥為乾隆己酉探花，殿試日，天已昏，文尚未成，監試大臣欲逐之出，常宗伯青曰：「此生書法極秀勁，可給燭，使終篇。」榜發，擢高第，遂於常終身執弟子禮。性豪宕，少假館蔣司馬元益宅，蔣喜其俊雅，欲納為壻。久之，使酒詈僕夫，蔣曰：「非大器也。」善遣之，洊至吏部侍郎。與修高宗實錄，告成，加太子少保。嘗督學浙江，以嚴酷馭士子，為言官所劾，謫戍黑龍江。適將軍有賀表，命代撰，表至，仁宗謂近臣曰：「此劉鳳誥筆也。其文愈佳於昔，可謂窮始工也。」未久，放歸田里。
　　　　殿試進呈十二卷
乾隆庚辰，秦文恭公蕙田等以殿試進呈前十本外，尚有佳卷，特旨許以十二本進。是科十四名以前並入翰林。 【 同治以來二甲二十名前均入翰林，幾同成例。】 至乙卯恩科，大學士和珅讀卷，以無佳卷，止取八本呈御覽。
　　　　殿試有兩傳臚
嘉慶某科，一甲一名為潘世恩，二名為陳雲。二甲一名為張春山，三甲一名為馬秋水。時人為之語曰：「必正妙常雙及第，春山秋水兩傳臚。」蓋世謂二甲一名為金殿傳臚，三甲一名為玉殿傳臚也。
　　　　洪瑩默寫殿試策
嘉慶己巳殿試後兩月，給事中花杰誣劾戴文端公營私舞弊各款，並連狀元洪瑩，謂與戴衢亨交結情密，故援引為一甲一名。仁宗特派滿洲軍機章京傳洪由福園門帶至上書房，命二阿哥監看。令其默寫試策，核與原卷相符，上稱為真才實學，並以洪橫被詆誣，賞紗二件，以示獎異。花所劾文端他事，經諸大臣會訊，均子虛，交部議罪。
　　　　殿試之臣對臣聞
凡殿試策，起必曰臣對臣聞，止必曰臣謹對。某科，有富家子應鄉會試，倩人捉刀，遂魁兩榜。殿試日，策題既下，侍衞露刃立階下，毛髮森豎，不敢復萌故態。搜尋腹笥，一無所有，日晡猶未成一字，不得已，乃援筆書其上曰：「臣對臣聞，知之為知之，不知為不知，是知也。臣不知，臣不敢妄對，臣謹對。」
　　　　蘇人殿試多鼎甲
嘉慶以前，鼎甲之盛，莫盛於蘇州府，而狀元較榜眼、探花為尤多。以狀元言之，順治戊戌為常熟孫承恩，己亥為崑山徐元文；康熙丁未為吳縣繆彤，癸丑為長洲韓菼，丙辰為長洲彭定求，己未為常熟歸允肅，乙丑為長洲陸肯堂，甲辰為常熟汪繹，壬辰為長洲王世琛，乙未為崑山徐陶璋，戊戌為常熟汪應銓；雍正丁未為長洲彭啟豐；乾隆丙戌為吳縣張書勳，己丑為元和陳初哲，辛丑為長洲錢棨，庚戌為吳縣石韞玉，癸丑為吳縣潘世恩；嘉慶壬戌為元和吳廷琛，戊辰為吳縣吳信中；道光壬辰為吳縣吳鍾駿。以榜眼言之，康熙丁丑為常熟嚴虞惇，乙未為吳縣繆曰藻；嘉慶乙丑為長洲徐頲，辛未為吳縣王毓吳。以探花言之，順治乙未為長洲秦鉽，己亥為崑山葉方藹；康熙庚戌為崑山徐乾學，癸丑為崑山徐秉義，丙辰為常熟翁叔元，壬戌為長洲彭寧求，壬辰為吳江徐葆光；乾隆乙卯為吳縣潘世璜；嘉慶辛未為吳縣吳廷珍。
　　　　陳繼昌力疾應殿試
桂林陳蓮史方伯繼昌殿試時，力疾對策，僅得完卷。閱卷大臣初擬第二，歙曹文正公振鏞謂本朝百餘年來，三元祇一人，無以彰文明之化，改置首列，遂以三元及第。其座師刊「桂林一枝石」章贈之。
　　　　殿試不宜專重字體
咸豐辛亥，御史王茂蔭奏稱「殿試朝考務重文義。嗣後請讀卷閱卷大臣，不論字體工拙，專取學識過人之卷進呈欽定，批明刊發，使天下曉然於朝廷所重在文不在字」云云。禮部駁之。
　　　　崇文山殿試第一
崇綺得殿撰，當殿試未唱名時，上親揭試卷，見其名，以舊例，旗人不列鼎甲，然又難復改，因將鼎甲三名復入筒中，三入，皆崇也，因不改。崇，字文山，三等承恩公，蒙古人。
　　　　翁曾源殿試第一
同治癸亥，狀元翁曾源為常熟相國文端公心存長孫，皖撫文勤公同書子，以監生賜舉人貢士。應廷試，臚唱遂第一。蓋其時文勤方以勦寇失機論大辟，繫請室，文端再起入閣，以子罪不測，居恆輒戚戚，故孝貞、孝欽兩后特沛殊恩，以慰其心也。曾源擢第後，即稱心疾歸里，不復出，二十餘年而卒。
或曰：曾源儀貌秀美，入翰林，未久，即有旨召見。入對，則孝欽后獨坐便殿，謝恩畢，跽案側，溫旨問其學業及文端近狀甚悉。忽曰：「李義山詩，有『身無彩鳳雙飛翼，心有靈犀一點通』句，予嫌其未愜，欲改為『靈犀一點有心通』，似勝原句。而上句苦難妥協，汝為予改之。」曾源戰栗不知所對。久之，孝欽大笑，令內監引之出。歸告文端，皇然失色，曾源亦大懼，即日佯狂移疾歸。
　　　　張文襄殿試對策
南皮張文襄公之洞既捷春秋闈，應同治癸亥殿試。其對策，敷陳時事，不依常格。初，吳縣吳清卿中丞大澂方以貢生應詔上書，言殿試對策或有讜論，閱卷者慮觸忌諱，每匿不以聞，請申壅蔽之罰。至是，閱卷大臣見文襄卷，甚疑怪，然奇其才，不敢棄置。乃公擬第十進呈，孝欽后特拔置第三。
　　　　殿試卷作顏字
光緒癸未之殿試也，讀卷者有張佩綸、周家相。先是，周見閻文介公敬銘，詢其子學何書？閻曰：「臨顏帖，懸腕作小楷也。」及讀卷日，有一卷字體詰曲，每溢格外，周詫曰：「此必閻迺竹也。」迺竹為文介之子，張遂力與李文正公鴻藻言之，得置第四。及拆卷，則為朱古微侍郎祖謀，而閻固未嘗作顏字也。
　　　　舉人中書之殿試
歷屆會試，由舉人內閣中書中　式者，殿試日，既領題，得攜卷回直廬填寫，書籍文具，先存直廬，不必臨時攜舉，一便也。几案視席地為適，二便也。饌茗有廚役伺候，三便也。刮補託能手代勞，四便也。傍晚得隨意列燭，五便也。惟地屬中祕，外人未便闌入，刮補等事，必同僚交契者為之。即試策中條對排比，亦可相助為理，俾得專力精寫，不至限於晷刻。有此種種便宜，故每科鼎甲，由中書中式者，往往得與其選。
光緒中葉，某修撰書法能工而不能速。殿試日，已薄暮矣，猶有一行半未畢，目力不復辨。正惶急間，適監場某貝勒至，悅其字體婉美，竟旁立，然吸烟所燃之紙煤照之。屢盡，屢易其紙煤，且屢安慰之，謂：「姑徐徐，勿亟也。」迨竣事而紙煤亦罄矣。殿撰感恩知己，臚唱後，以座師禮謁之。
　　　　殿試卷有重字
光緒庚寅科吳肅堂修撰魯之殿試卷，其中重寫一「而」字，惟適當翻頁之處，一在前頁末，一在後頁首，閱卷者匆匆翻過，未及覺察，遂得大魁。迨下科琉璃廠懿文齋書肆將原卷張於壁間以示人，全幅瞭然，其誤乃見。
蓋向例，逢會試年，琉璃廠紙筆文具店必設法將上數科三鼎甲殿試卷橫張於壁以示人，俾考試者知所效法。觀者愈多，則生意愈盛，亦招徠之妙法。懿文齋、松竹齋，其尤著者也。
　　　　文道希殿試有筆誤
萍鄉文道希學士廷式夙負盛名。光緒壬辰廷對，誤書閭閻為閭面，經讀卷大臣籤出，而常熟翁叔平相國同龢則言閭面二字，確有來歷。或猶與之爭曰：「殆筆誤耳！」翁曰：「曩吾嘗以閭面對簷牙，詎誤耶？」文竟以第二人及第。
　　　　殿試各卷名次
閱卷大臣，以奉旨派充時名次先後為序，位在甲者所取第一卷為第一，位在乙者，所取第一卷為第二。如大臣八人，則位庚辛者，所取第一為七為八也，甲所取第二，宜為第九，不可紊也。間有破例者，如翁同龢、徐樹銘同充閱卷，翁甲而徐乙，徐為翁之師，翁以元卷讓徐。潘祖蔭以門地才學凌駕同列，亦間有占前者。
光緒己丑，閱卷大臣為李鴻藻、翁同龢。翁得費念慈卷，欲以狀元畀之。商諸李，李已得張孝謙卷，堅持不可易，翁爭不已。乃兩置之，改為張建勳、李盛鐸是也。進呈後多照原擬，亦間有更動者，如乙未之蕭榮爵擬狀元，駱成驤擬傳臚。進呈後，德宗見駱卷起語：「臣聞殷憂所以啟聖，多難所以興邦。」時方新敗於日本，德宗大感動，乃以駱魁天下，改蕭為第四。
　　　　俞陛雲殿試第三
俞蔭甫太史之孫陛雲，光緒戊戌科以第三人入選。聞報，大喜，撰一聯榜其室，句云：「歎老夫畢世居稽，藏書數萬卷，讀書數千卷，著書數百卷；喜小孫連番儌倖，院試第一人，省試第二人，廷試第三人。」陛雲，字階青。
　　　　翰林散館考試
翰林院庶吉士散館考試，留館者不斤斤於名次之高下。名單進呈，候皇上硃筆圈出，有高列而不留館者，有以樞臣之力以二等獲留者。三鼎甲先授職，不俟三年散館，即得為學政主考。故得科名者，以鼎甲為最榮。
　　　　何焯以下等留館
長洲何義門學士焯博極羣書，長於考訂，其手校書籍，後人不惜重金購之。康熙朝，以李文貞公光地薦，特賜舉人進士，授編修。及散館，竟　列下等，應改官，奉旨著留館，再教習三年。
　　　　梁啟心恩免散館
乾隆己未，仁和梁蔎林庶常啟心侍養家居，特旨免其散館，授職編修。蔎林為文正公詩正之兄。
　　　　錢文敏散館曳白
錢文敏公維城，乾隆乙丑狀元，選為清書翰林。性敏，以清書易學，不甚措意，至散館曳白。高宗大怒曰：「錢維城以國語為不足學耶？乃敢抗違定制。」將置於法。傅文忠公代請曰：「錢某漢文優長，尚可寬貸。」上召至階下，立命題考之。乃倚礎石揮毫，未踰刻，已就。上異其才，命供奉南書房，洊擢至戶部侍郎，寵眷甚篤。
　　　　閻文介散館列乙等
道光丁未庶常散館，賦題為「擬庾子山春賦」，既限官韻，又令能記原賦者步原韻。閻文介公敬銘志在必得一等，因用原韻，而後半竟不能全記，韻腳遂大亂，考入乙等，以部屬用。閻侘傺特甚，後雖入相，猶以此為憾也。
　　　　聖祖試年羹堯
年羹堯少官都下，好冶游，而博聞強記，文譽甚彰。一日試翰林，題為「西南墾荒防邊事」，年備言地理險要，聖祖大悅。未幾，遂以閣學擢巡撫。然少年得志，意氣頗盛，或規之，乃折節談宋明理學書，傾心陽明，尤慕陸宣公之為人，為人書字，多錄陸之奏議。
　　　　考選南書房翰林
咸豐庚申五月，考選南書房翰林，詩題為「擬鮑明遠數詩」。詩載《文選》中，所謂「一身出關西，二年從車駕」者也。而與試諸人竟無人能記全詩者，雖順德李芍農侍郎文田，亦不能憶之。
　　　　紀文達應翰林館課
乾隆某年，翰林館課題「痀瘻丈人承蜩賦」，以「用志不紛乃凝於神」為韻。時獻縣紀文達公昀方入詞垣，課作押乃字，官韻云：「沈幾觀變，聳肩第覺其成山。定息凝神，拄杖休嘲其似乃。」 【 唐無名氏嘲傴僂人詩：「拄杖欲似乃，插笏還肖及。」】 
　　　　翰林大考始於雍正
雍正癸丑四月上諭：「嗣後庶吉士等雖經授職，或數年以後，或十年，朕再加考驗，若依然精熟，必從優錄用，以示鼓勵。其或遺忘錯誤，亦必加以處分。」是為翰林大考之始。
　　　　大考之升降
故事，大考翰詹，惟一等及二等前數名得遷擢，稍後或被文綺之賜，中贊以上列三等末，率改官降黜，編檢奪俸，至四等，則無不降斥矣。乾隆戊辰大考，諸城竇總憲光鼐時官編修，名列四等，高宗夙知竇，特遷為右中允。
　　　　汪廷璵以大考授講學
乾隆壬申，御試翰詹諸臣於正大光明殿，以「納涼賦」為題，作者多規橅《上林》、《子虛》，鋪陳宮殿苑囿。汪侍郎廷璵時為編修，獨以宵旰憂勤民事立言，特擢一等一名，超授侍講學士。嗣充日講起居注官，又充會試同考官，又充武會試副總裁官。
　　　　大考之黜陟
故事，詞臣以大考休官，如外吏之干六法，無仍還原秩者。德州宋蒙泉廉訪弼以編修充《續文獻通考》纂修官，同事十數人，皆後進，徵文獻者咸以宋為歸。乾隆癸未御試正大光明殿，引見，有旨令以原官休致。當時諸總裁合詞奏宋弼學問篤實，著述精勤，請留之書局，由是供職如故。後以贊善分巡鞏秦階道，擢甘肅按察使。
　　　　法式善大考兩降
時帆祭酒法式善雄文邃學，列清班者二十載，而未一與文衡。兩應大考，俱佐遷，則以書法甚古拙故也。蓋乾隆朝已重字不重文矣。
　　　　阮文達大考第一
阮文達公以乾隆辛亥大考第一，由編修擢詹事府少詹事。是年大考，題為「擬張衡天象賦」、「擬劉向封陳湯甘延壽疏」，并陳今日同不同，賦得眼鏡詩。閱卷大臣極賞擬賦博雅，而不識賦中峜字音義， 【 峜音計，《管子&#8231;輕重戊篇》：「虙戲造六峜，行以迎陰陽。」】 竟置三等。旋檢字典，始置一等二名。奉諭：「第二名阮元比第一名好，疏更好，是能作古文者。」親改為一等一名。文達嘗自謂所以得改第一者，實因疏中所陳今日三不同，最合聖意也。
　　　　周興岱大考四等
侍郎周興岱官翰林院編修時，大考列四等。
　　　　周興岱規避大考
周興岱以典試江西獲咎，部議奪職，特旨用為翰林院侍讀學士。次年為嘉慶癸亥大考，屆期，興岱以頻歲有疾，懇請休致。上諭斥其不早陳奏，有心取巧，勒令休致。尋復賞編修，因其父煌曾充上書房總師傅，而興岱亦儤直南齋有年也。
　　　　陳傳經大考三等
海寧陳傳經文章名海內，官翰林院編修時，仁宗嘗問董文公誥曰：「東南世家子弟，在朝列有文學者，朕欲拔一人用之。」文恭即以陳名對，且備舉其行誼。會大考翰詹，仁宗閱其卷，諭文恭曰：「陳傳經寫作俱佳，已置一等第一矣。」文恭告陳，私為慶幸。比榜出，名在三等，大惑不解。越數日，仁宗又諭文恭曰：「曩本置陳傳經第一，不知何時將其卷夾入三等中。」惋惜久之。
　　　　奎照奎耀同應大考
嘉慶戊寅大考之次日，仁宗召英相國和諭曰：「汝子奎照、奎耀試作，耀當在二等，照次之。今日閱卷，未嘗宣露一字，俟拆封後，看若何？」既而耀居二等，照列三等，仍為滿洲第二名。越日，聖駕詣東嶽廟，小黃門傳諭云：「文章自有定評，日昨所斷竟不爽。」
　　　　大考第一之賦
道光朝，大考翰詹，以「遠佞賦」為題，押厥字韻。有一卷曰：「譬彼欲求至寶，譁囂何取於沽諸。將植嘉禾，豐草必先於茀厥。」詞婉而諷，能近取譬，獲首選。
　　　　曾文正大考二等
都人嘗有翰林大考之口號，其句曰：「金頂朝珠掛紫貂，羣仙終日任逍遙。忽傳大考魂皆落，告退神仙也不饒。」亦可見其難矣。某屆，總其事者許乃溥，一老翰林乞關照，謂祇求無過，不求有功。許告以完卷後，微灑墨水數點，庶易辨認，欣然去。曾文正公時為檢討，完卷後，因加筆帽，墨水激出，少有沾濡，許得之，以為老翰林也，列二等末。事竣，齎呈御覽，宣宗詳加披閱。至二等，以手翻騰，得曾卷，未過目，侍臣以他事請，上匆匆發出，則曾卷已居二等首，遂得遽升侍講。
　　　　文宗命大考題
咸豐癸丑，粵寇據金陵，東南行省悉陷，文宗憂甚。己未冬，郊宿於齋宮，夜分，慟哭不止，侍臣咸為之悽然泣下。是年，大考翰詹，至以「宣室前席」發題，蓋亦憂心焦思，傷於禍亂也。
　　　　萬文敏大考第一
咸豐己未，大考之詩題為「半窗殘月夢鶯嗁」，萬文敏公青藜時官編修，有句云：「九重開曙色，萬戶動春聲。」拔置第一。蓋題近衰颯，而句有興會也。
　　　　文道希大考第一
光緒某年，大考翰詹，賦題為「水火金木土穀」。文道希學士廷式卷，閱卷大臣進呈時原列第三，德宗拔置第一。及召見，親諭之曰：「汝卷乃朕所特取，汝知之否？」文頓首謝。旋超擢翰林院侍讀學士。
　　　　庶常大課不識詩題
阮文達嘗教習庶吉士，大課詩題為「天下太平」，皆不知出處。納卷後，方悟是《禮記》孔子答子張問政：「君子力此二者，以南面而立，夫是以天下太平也。」
　　　　汪某試翰林得罪
汪某，休寧人，乾隆丁丑散館，授編修。癸未五月，試翰林，搜出夾帶，加等治罪，劄發順天府，定驛充徒。先是試博學宏詞，查出代作詩者，猶從寬典也。
　　　　考差
鄉、會試之考官，須先考差。考後，必開名單，進呈御覽，候上加硃筆，被圈者始得差，然非行賕，亦不可恃。因太監持單入時，單中雖列本人之名，若別無賄賂，則名上輒有告假扣資等字樣，必不得圈。蓋太監以小紙書此等字樣置手指中，臨進時貼之，無人覺察也。
考差向用《四書》文二篇，試帖詩一首。嘉慶己卯，裁《四書》文一篇，改用經文一篇。考差者在子、午、卯、酉四年之四月。三品以下之翰詹，皆得與試，記名者得放差。差者，學差為各省學政，試差為各省正副主考，同考差為順天鄉試、會試之同考官也。
　　　　進士不得考差
光緒末，設進士館，使鼎甲以下皆肄業其中。進士皆大怫，諸翰林以不得即散館考試差為大戚，大怨張文達公百熙，時張方為管學大臣也。
　　　　壽耆考差詩
壽耆曾考試差，其試帖題曰「華月照方池」。文芸閣與之同座，見其一句曰：「卿士職何司？」文百思不得。壽曰：「我用《洪範》卿士惟月典，君荒經已久，宜不知出處。」文唯唯而已。壽，字子年，宗室也。後官至侍郎。
　　　　劉可毅考差被斥
武進劉葆真，名可毅。光緒朝，官翰林院編修。某年考差，其起講起句為「且自不得已而後有君臣」。閱卷大臣張文達公之萬見之大怒，謂其滅絕人倫，即欲上疏劾之，經某大臣為之解釋，始免。然卒不獲放差，後死於庚子拳亂。
　　　　秦留仙應制詠鶴
秦留仙年十九，官庶常。世祖召試詠鶴詩，有「高鳴常向月，善舞不迎人」之句。指示閣臣曰：「此人必有品。」因置第一。
　　　　王文簡應制賦詩
王文簡公士禎詩名重一時，其初浮沉郎署，適張文端公英值南書房，為之延譽。聖祖素聞其名，因召入內，出題面試。文簡詩思本蹇澀，且以乍覩天顏，戰慄不能成一字。文端代作詩草，撮為墨丸，置案側，始得完卷。上笑閱之，曰：「人言王某詩為丰神妙悟，何以整潔殊似卿筆？」文端謝曰：「王某詩人之筆，定當勝臣多許。」上因命改官詞林，由是得躋高位。乃感文端終其身，嘗告人曰：「是日微張某，余幾作曳白人矣。」
　　　　翰林番上應制
康熙甲戌夏五月，召翰林諸臣番上應制，凡十九次，計詩題十八，論題一，賦題一。五月初九日，少詹事李錄予朱阜，侍講學士顧祖榮、李愷入直，擬「夏日內庭應制」七律。初十日，侍讀學士徐家炎，侍講學士張廷瓚、史夔、曹鑑倫入直，擬賦得「西園翰墨林應制」五律。十一日，左庶子陳倫，右庶子孫岳頒，侍讀張榕瑞、王思軾入直，擬賦得「膏雨潤公田應制」五律。十二日，侍讀陸肯堂，侍講佘志貞、彭定求，左諭德沈涵入直，擬賦得「紫禁朱櫻出上闌應制」七律，韻限五微。十三日，洗馬邱象隨，左中允王思沛，左贊善沈朝初、陸葇入直，擬「詠金蓮花應制」五律，韻限八齊。十四日，右中允楊大鶴、彭寧求，右贊善魏希徵，司業彭會淇入直，擬賦得「崇文聊駐輦應制」五古，限輦字。十五日，檢討胡作海，編修仇兆鼇、徐元正、汪灝入直，擬賦得「衣露淨琴張應制」五律，韻限五微。十六日，編修陳遷鶴，修撰沈廷文、陳元龍，檢討王之樞入直。擬「恭讀御製覽貞觀政要詩應制」五律，韻限二蕭。十七日，編修袁佑、王化鶴，檢討潘應賓、方韓入直，擬「恭讀御製時巡近郊憫農事有作應制」五律，韻限八齊。十八日，編修張豫章、鄭崑瑛，檢討劉涵，編修張希良入直，擬「恭讀御製懋勤殿讀尚書至無逸篇有作應制」五律，韻限五微。十九日，編修沈辰垣、李孚青、宋敏求、宋大業、沈三曾，檢討劉坤、魯瑗、宋如辰入直，擬「恭讀御製觀渾天儀器詩應制」五律，韻限九佳。二十六日，編修吳世燾、湯右曾、郝士鈞、淩紹雯、劉灝、張復，檢討宋朝楠、彭世搏、葉渟入直，擬「聖駕夏日閱視河堤應制」五律，韻限六魚。二十七日，修撰戴有祺，編修吳昺，檢討萬光宗、孫勷入直，擬「恭讀御製宮門聽政示各部諸臣詩應制」七律，韻限十灰。二十八日，編修許賀來，檢討梅之珩、張明先、李朝鼎入直，擬「恭讀御製詠史詩應制」七律，韻限十灰。二十九日，檢討鄧咸齊、鄭際泰、竇克勤、徐日暄入直，擬「渾天儀應制」七律，韻限十蒸。閏五月初一日，編修楊中訥、姚宏緒、潘從律、張瑗、王奕清入直，擬賦得「虛心高節雪霜中應制」七律，韻限十二文。初二日，編修胡潤、戴瑗，檢討冉覲祖、楊名時、王傳入直，擬「讀朱子文集應制」五律，韻限十四寒。初三日，檢討王者臣、張曾慶、劉琰、李象元、文志鯨入直，擬賦得「駐輦華林側應制」五律，韻限十三覃。初四日，召集西苑，考試學士王掞、李柟、顧藻及翰林諸臣，擬「理學真偽論」、「豐澤園賦」。
　　　　李中簡應制詩得體
李學士中簡值上書房最久，諸皇子皆服其品學。乾隆乙酉秋，高宗偶以「鳩喚雨」命題，試內庭諸翰林。學士詩先成，中一聯云：「愆陽猶可挽，拙性本無他。」即小喻大，時皆稱其得體。
　　　　特科
特科二字，鄉、會優拔之外，皆可稱之。博學宏儒也，詔舉經學也，巡幸召試也，經明行修也，孝廉方正也，經濟特科也，皆是也。然亦有以專屬之博學宏儒者。
　　　　各項特科之得人
特科得人最盛，康熙戊午舉博學宏儒，得彭少宰、孫遹等五十人。乾隆丙辰再試宏博，得劉文定公綸等十九人。乾隆己巳詔舉經學，得吳司業鼎等四人。又康熙朝六巡江浙，召試諸生，得吳文恪士玉等七十三人。乾隆六巡江浙，得王司寇昶等八十五人；三巡山東，得初尚書彭齡等十七人；四巡天津，得姚文僖、文田等十六人；巡幸五臺，得龍殿撰汝言等九人。他若藍太守鼎元，雍正初以特薦召試；嚴方伯如熤，嘉慶初以孝廉方正召試：並稱旨，授知縣，皆為名臣。而乾隆壬申，桐城黃太守良棟以國子監生肄業期滿奏留，亦奉特旨親試，立授赤城令，尤為奇遇，後亦以循吏稱。
　　　　預各項特科之難
康熙己未以宏博科入詞苑者，江南二十六人，浙江十三人，順天直隸六人，江西二人，山東、河南、陝西各一人。乾隆丙辰再舉是科，浙江七人，江南六人，山東、江西各一人。丁巳補試，江南、浙江、福建、雲南各一人。辛未保舉經學授官者，江南三人，山西一人。前後三舉特科，湖南、湖北、廣東、廣西、四川、貴州、甘肅及蒙古，皆無一人受殊恩者。
　　　　大科詞科
博學宏儒科為特科之一，亦有稱之為大科或詞科者。
　　　　聖祖詔開博學宏儒科
康熙己未正月，詔開博學宏儒科，諭曰：「自古一代之興，必有博學宏儒，振起文運，闡發經史，潤色詞章，以備顧問著作之選。朕萬幾時暇，游心文翰，思得博洽之士，用資典學。我朝定鼎以來，崇儒重道，培養人材，四海之廣，豈無奇才碩彥，學問淵通，文藻瑰麗，可以追蹤前哲者？凡有學行兼優文詞卓越之人，無論已未出仕，著在京三品以上及科道官員，在外督撫布按，各舉所知，朕將親試錄用。其餘內外各官，果有真知灼見，在內開送吏部，在外開報於該督撫，代為題薦，務令虛公延訪，期得真才，以副朕求賢右文之意。」
　　　　聖祖優禮宏博舉子
聖祖厭薄八股，曾諭內三院九卿於康熙甲辰丁未兩科，改換策論，著以經濟時務取士。而廷臣狃於故習，皆言古學不可猝辦，仍暫用八股以俟徐復，因特開宏博科，振厲其事。三月初一日平明，齊集太和門，以魚貫入，詣太和殿前，鴻臚唱行九叩頭禮畢。是日，上御殿祭堂子回，命諸薦舉人員赴東體仁閣下，太宰掌院學士捧題出，用黃紙十張，寫題二道，置黃幃桌上，跪領題訖，用矮桌列墀下，使坐地作文，題為「璇璣玉衡賦」，「以天下為一家詩」。及巳刻，太宰掌院學士復宣旨云：「汝等俱係薦舉人員，有才學，原不必考試。但是考試愈顯才學，所以皇上十分敬重，特賜宴，為會試、殿試、館試、狀元、庶吉士所無，汝等須知皇上德意。」宣訖，命起，赴體仁閣，設高桌五十張，每張設四高椅，光祿寺設饌十二色，皆大碗高攢，相傳給直四百金。先賜茶二通，時果四色，後用饅首捲子紅綾餅粉湯各二套，白米飯各一大盂，又賜茶訖，復就試。時陪宴者太宰掌院學士各滿、漢二員，皆南北向坐，謂之主席，以賓席皆東西向也，餘官提調皆不與焉。其夕，晚出者十餘人，皆給燭竣事，然後彌封，諸試卷作四封，當夜呈進。
此次無論已仕未仕，一體保薦。其應舉者，除京城現任官員外，官人布衣，各給月俸銀三兩，米三斗，旋取列一等彭孫遹等二十名，二等李來泰等三十名，悉令分修《明史》。中有以布衣超授清秩者，而應舉至京者，凡一百八十六人，江浙為最多。以疆吏敦促上道，至有垂老患病不能輿馬，舁以籃筥，馳赴國門者。施愚山久於仕宦，應徵而至，坐臥惟一羊裘。既抵京，且稱貸以營寒具。其他貧士，或就食畿輔，或寄宿僧廬，北地苦寒，狼狽萬狀。
是科取中者五十人，俱授翰林院官。侍講一：邵遠平，侍讀四：湯斌、李來泰、施閏章、吳元龍，編修十八：彭孫遹、張烈、汪霦、喬萊、王頊齡、陸棻、錢中諧、袁佑、汪琬、沈珩、米漢雯、黃與堅、李鎧、沈筠、周慶曾、方象瑛、錢金甫、曹禾，檢討二十七：倪燦、李因篤、秦松齡、周清源、陳維崧、徐嘉炎、馮勖、汪楫、朱彝尊、邱象隨、潘耒、徐釚、尤侗、范必英、崔如岳、張鴻烈、李澄中、龐塏、毛奇齡、吳任臣、陳鴻績、曹宜溥、毛升芳、黎騫、高詠、龍燮、嚴繩孫。或謂是時臣民尚有不忘明代者，聖祖特開制科，冀以嘉惠士林，消弭反側，徵以「以天下為一家」之詩題，其或然歟。
　　　　康熙朝試宏博之寬
康熙特科讀卷諸臣，依前代制科分等第，進士科分甲乙例，判作四等。拆卷日，聖祖問有不完卷者，何以列在中卷，蓋嚴繩孫僅作一詩也。眾對曰：「以其文詞可取也。」上又問上二卷內有「驗於天者不必驗於人」語，無礙否，蓋彭孫遹卷也。眾對曰：「雖語滯，意圓無礙。」又問賦首有「或問於予曰中有唯唯否否」語，豈以或指朕予自指耶？蓋汪琬卷也。眾對曰：「賦體本有子虛亡是之稱，大抵皆寓言，似不必有所指也。」又問詩中有云「杏花紅似火，菖葉小於釵」，菖葉安得似釵？蓋朱彝尊卷也。眾對曰：「此句不甚佳。」上曰：「斯人固老名士，姑略之。」上曰：「詩賦韻亦學問中要事，賦韻且不論，即詩韻，在取中卷者亦多出入。有以冬韻出宮韻者， 【 潘耒卷。】 有以東韻出逢濃字者， 【 李來泰卷。】 有以支韻之旗誤作微韻之旂者， 【 施閏章卷。】 此何說也？眾曰：「此緣功令久廢，詩賦非家弦戶誦，所以有此，然亦大醇之一疵也，今但取其大焉者耳。」上是之。
聖祖於召試宏博之次日，方幸霸州，攜諸卷親覽。翼日，下三相國公閱。聖祖忽問；「媧皇補天事信乎？」蓋毛西河檢討卷中有此語也。益都馮文毅公溥奏《淮南子》有之，上曰：「徒記事邪？則《楚辭》、《列子》早及之，何止《淮南》？第未知傳信何如耳。」文毅曰：「賦主鋪張，古籍宜可用。」於是西河列上卷，此可見當時試例之寬。
　　　　彭羨門為康熙制科第一
彭孫遹為康熙己未宏博第一人，才富學贍，王阮亭、朱竹垞皆自歎不如。其《延露詞》三卷，清綺纏綿，多神妙語。然當時有黠者，摘其書中穢詞，謂：「如此淫狎，何以獨冠多士，況宏博乃逸世大典，不將遺笑後世乎？」有司乃以其詞進呈乙覽，聖祖大怒，欲劈其書板，降其名次，後以某轉圜，乃寢。彭，字羨門，海鹽人。
　　　　康熙制科有佳山堂六子
康熙己未開制科，四方之士，率為二三耆臣禮羅而延致之。其客馮文毅公邸第者，世稱為九等上上之選，呼曰佳山堂六子。其實亦不盡然。六子為錢塘吳農祥、王嗣槐，海寧徐林鴻，仁和吳任臣，蕭山毛奇齡，宜興陳維崧也。時文毅奉派讀卷，卷不彌封，人謂六子者且並錄及。命下，奇齡、維崧入史館，而四子皆見遺，惟嗣槐因年老賞內閣中書，人乃歎文毅之無私也。
　　　　杜傅得制科美授
康熙宏博科之年老試不入格者，吏部為裁量注官。惟容城杜越、太原傅山，聖祖命賞內閣中書，時人歎為美授。
　　　　魏文毅羨康熙制科
康熙宏博，與薦者一百八十六人。時柏鄉魏文毅公裔介罷相家居，恆謂人曰：「吾不羨東閣輔臣，而羨公車徵士。」柏鄉縣令聞之，稱於直督，以疏薦為請。直督曰：「焉有元老而赴制科者乎？」
　　　　姜西溟不獲舉制科
康熙制科，崑山葉訒庵侍郎方靄與長洲韓文懿公菼相約連名上疏，以姜西溟太史宸英薦，葉適以宣召入禁中，浹月既出，則無及矣。王文簡公歎曰：「其命也夫。」或曰：以厄於高江村詹事士奇，不獲舉。
　　　　乾隆制科給銀兩
雍正癸丑四月，世宗詔舉博學宏儒。尋崩，至乾隆丙辰，高宗舉行之。二月，奉上諭；「內外臣工所舉博學宏詞，聞已有一百餘人，祇因到京未齊，不便即行考試。其赴京先至者，未免旅食艱難，著從三月為始，每人月給銀四兩，資其膏火。在戶部按名給發，考試後停止，若有現任在京食俸者，即不必支給。並行文外省，令未到之人，俱於九月以前到京。若該省無續舉之人，亦即報部知之，免致久待。」
　　　　高宗優禮宏博舉子
乾隆丙辰九月，試制科，高宗命分為二場考試，蓋慎重將事之意也。二十六日為首場，試以經史二策。二十八日為次場，試以賦、排律、論三種。賦題為「五六天地之中合」，七言排律十二韻，題為「山雞舞鏡」得「山」字，論題為「黃鐘為萬事根本」。皆試於保和殿，並准給燭，取列之人，十月引見，授職有差，並賜《日知薈說》各一帙。丁巳七月十一日，續到補試者二十六人，亦分二場。首場亦經史二策，次場亦賦、排律、論三種，賦題為「指佞草」，七言排律為「良玉比君子」得「來」字，論題為「復見天心」，旋取列四人。
是科也，明詔既下，起訖凡四年，合內外所舉，除重薦者六人外，尚有二百六十七人，亦以江浙為最多。而滿洲有五，漢軍有二，為康熙朝所無。
是科兩次所取共十九人，亦俱授翰林院官。編修五：劉綸、潘安禮、諸錦、于振、杭世駿；檢討五：陳兆崙、劉藻、夏之蓉、周長發、程恂；庶吉士五：楊度汪、沈廷芳、汪士鍠、陳士璠、齊召南。次年補試者，檢討二：萬松齡、張漢；庶吉士二：朱荃、洪世澤。
　　　　祖孫同應制科
乾隆制科之徵，有祖父以康熙己未宏博起家而其孫應薦辟者三人。朱竹垞之孫曰稻華，王文恭之孫曰祖庚，施愚山之孫曰念曾。
　　　　乾隆制科試五題
乾隆制科試題之例，吏部議覆御史吳元安奏言：「薦舉博學宏詞，原期得湛深經術敦崇實學之儒，始足副淹雅之稱，膺著作之選。蓋詩賦雖取兼長，而經史尤為根柢，若徒駢綴儷偶，推敲聲律，縱有文藻可觀，終覺名實未稱。應如該御史所請考試博學宏詞，定為兩場：首場試以經解一篇，史論一篇；二場照例試以詩、賦、論三題。皆許自辰至酉，夜則准其繼燭以盡其長。」疏上，如議行。
　　　　陳兆崙三次通籍
乾隆制科，有以進士舉宏博者，兩次通籍，已為奇遇。錢塘陳太僕兆崙釋褐，用福建知縣，嗣保奏宏博，入都候試，適內閣中書闕員，試士東閣。新例，凡徵士中科甲出身者，亦得與試，太僕蒙欽取一等一名，授內閣撰文中書，旋入軍機處行走。明年，復入宏博之選，改官翰林，是三次通籍也。
　　　　劉海峯制科不第
桐城劉海峯副貢大櫆，嘗應乾隆丙辰博學宏詞科。鄂文端公爾泰擬以為首選，張文和公廷玉惡其才，曰：「此吾鄉之浮蕩者。」因易武進劉文定公綸，海峯遂落拓終身，居京邸。其弟館於明珠家，海峯素惡權貴，乃避居朱都統淪瀚宅，破壁頹垣，泊如也。
　　　　劉文定為乾隆制科首選
劉文定以受知於尹文端公繼善，首薦博學宏詞。張文和喜其文穎銳，讀其詩至「可能相對語關關」句，曰：「真奇才也。」擢第一，位至宰相。乾隆以前漢閣臣不以進士進者，惟文定一人。
　　　　胡天游試制科不第
乾隆制科，禮部尚書任蘭枝以胡天游薦，首相鄂文端公爾泰欲見之，不可，強聘焉。胡痘瘢著其頰，目眴轉雙鬬，長不勝外府之裘。入，雅跽相對，問兩戒形勢、九乾躔度、八十一家文墨，口汩汩如傾海，鄂大驚，揚於朝曰：「必用胡某，以榮館閣。」未幾，試殿上。諸人捧黃紙，加墨，而胡鼻鼽嚏不止，血涔涔下，污其卷幾滿。
　　　　厲樊榭試制科不第
乾隆制科，浙閩總督程元章嘗薦錢塘厲樊榭孝廉鶚應博學宏詞科。試日，誤寫論在詩前，遂報罷，而年亦老矣。
　　　　汪後來以武人被薦制科
乾隆丙辰制科，有以武人被薦者，為番禺汪鹿岡千戎後來。託病不出，時年逾六十矣。初，清遠龍門有草寇，鹿岡嘗於黑夜領步卒抵寇穴，焚燒九十九岡諸砦，悉平之，旋以母老歸養。其詩學韓、孟，畫兼子久仲珪之長，嘗有句云：「夜半詩成攜藁入，營門驚道羽書來。」
　　　　高宗詔舉經明行脩
乾隆辛未，高宗詔舉經明行脩之士。
　　　　聖祖南巡召對賦詩
康熙己卯春，聖祖南巡，由浙回蘇。長洲舉人吳廷楨駕小舟，迎謁水次，召對賦詩，稱上意，大喜，於是詢知其為丙子順天舉人以冒籍黜者也。詔復之，復詢「才如爾者更有誰」？廷楨舉其友張大受顧嗣立以對。明日回艫，上皆召見，撤尚方猊糖以賜，命兩近臣送之歸。
　　　　高宗東巡召試
秦小峴侍郎瀛博學工古文，而書法素非所長。始以舉人家居，聞高宗東巡泰山，特赴召試之典。過清江浦，偶於市中見鈔白破書一本，皆記零星典故，以五錢得之。歸而略一披閱，有一條曰：「東方三大者，謂泰山也，東海也，孔林也。」及試，題為「東方三大賦」，首段渾冒三項，以下分點三段。大臣擬取十餘卷，上閱之，無當意者，因問大臣曰：「通場試卷竟無一知題義者乎？」大臣對曰：「有一卷分點三大，以書法太劣，擯之。」上曰：「顧其學如何耳，何以書法為哉？」命亟以進，覽之稱善，御筆加圈點，拔置第一，遂授中書舍人，入值軍機處。不數年，授杭嘉湖分巡道，數遷而為總督倉場侍郎。
　　　　世宗詔舉孝廉方正
雍正癸卯，詔舉孝廉方正。先是，康熙壬寅，詔各直省每府州縣衞各舉孝廉方正，暫賜六品頂戴以備召用。至是，奉旨：「國家敦勵風俗，首重賢良。前所頒恩詔，內有舉孝廉方正一條，距今數月，未有疏聞。豈通都大邑之中，海澨山陬之遠，遂無潛修砥操，克稱俊乂，可應詔旨者歟？誠恐有司怠於採訪，雖有端方之品，無由上達，殊負朕殷殷延攬之至意。著各直省督撫速遵前詔，確訪舉奏。」
　　　　德宗詔開經濟特科
光緒戊戌，德宗詔開經濟特科。先是，貴州學政嚴修請設專科，德宗特命總理衙門會同禮部妥議具奏。尋奏：「臣等查該編修原奏所陳各節，公同商議，擬略宗宋臣司馬光十科、朱子七科之例，以六事合為一科。一曰內政，凡考求方輿險要、郡國利病、民情風俗諸學者隸之。二曰外交，凡考求各國政治條約、公法律例章程諸學者隸之。三曰理財，凡考求稅則、礦產、農工商務諸學者隸之。四曰經武，凡考求行軍布陣、駕駛測量諸學者隸之。五曰格物，凡考求中西算術、聲、光、化、電諸學者隸之。六曰考工，凡考求名物象數、製造工程諸學者隸之。其保送，應請如該編修所奏。飭下京官三品以上外官督撫學政，各舉所知，毋限疆域，無論人數，悉填姓名籍貫已仕未仕，並其人何所專長，咨送總理衙門，定期考試。由臣衙門會同禮部奏請試期，欽命題目，簡派閱卷大臣，在保和殿試以策論，差次優劣，分別去留。錄取者再請殿廷覆試一場，另請簡派閱卷大臣詳定等第，以昭鄭重。試後，由臣衙門會同禮部帶領引見，應如何量材擢用，或悉照宏博成案，略與變通鼓舞，出自聖裁，非臣等所敢擅擬，應臨時由軍機大臣請旨辦理。此為特科，或十年一舉，或二十年一舉，統俟特旨，不為常例。」此特科議辦之大略也。歲舉，則每屆鄉試年分，由各省學政調取新增算學、藝學各書院學堂高等生監，錄送鄉試。初場試專門題，次場試時務題，三場仍試《四書》文。中式者名曰「經濟科舉人」，與文闈舉人同場覆試，會試中試經濟科貢士者，亦一體覆試，殿試朝考。
　　　　德宗御書經濟特科題
考試經濟特科之日，暑熱特甚，時德宗方從孝欽后駐蹕頤和園。正場之題，辰刻始至，拆封，則朱書灼然，蓋德宗御筆也。
　　　　經濟特科覆試題
經濟特科覆試題，為「《周禮》農工商各有專官論」，又「桓寬言外國之物內流而利不外洩，則國用饒民用給，今欲異物內流而利不外洩，其道何由策」。有正場考列高等之某太史，竟不知桓寬為何朝人，在殿廷，歷詢之於同試者。
　　　　張文襄閱經濟特科卷
考試經濟特科，閱卷大臣凡八人，以張文襄居首。命下，慶王奕劻揖文襄而言曰：「香翁，諸事費心。」文襄所錄取者一百二十餘人，諸大臣大恚，蓋不能位置私人也。及覆試，即由原派大臣校閱試卷，於是僅取一二等二十餘人，餘皆不錄。正場前五名固不入選，而凡文襄所保者，亦已去之務盡，惟與端忠愍公方會保之陳某，得列二等之第十八名，殿軍也。
某本列一等，以卷中用盧梭語，降列三等，批語有奈何二字。某自題詩，有「博得南皮喚奈何？不該試卷用盧梭」句。或曰即如臯冒鶴亭郎中廣生也。
　　　　王文勤惡經濟特科
經濟特科人員，孝欽后原擬依康、乾宏博制科成例，賞以翰林中書，軍機大臣亦皆諾。惟王文勤公文韶起而抗議曰：「若輩皆講求新學，屢以廢科舉為言，何必再以科甲與之？但求皇太后賞以飯碗，可也。」於是遂多以知縣用，且由附生出身者，僅得州判。不列之於主簿、從九、典史之類，已萬幸矣。
　　　　周樹模劾經濟特科
光緒戊戌，鄂人周樹模方官御史，謂經濟特科被薦者之中多冒濫也，特疏上劾梁士詒、楊度、宋育仁等十餘人，詞連康有為、梁啟超，且及於富有票哥老會。孝欽后疑之，及覆試卷進呈，遂命盡拆彌封，將被劾諸人之卷，一律沙汰，再發閱卷大臣校閱。周，字少樸，後官黑龍江巡撫。
　　　　宋恕未應經濟特科
朱古微侍郎祖謀嘗疏薦平陽宋燕生明經恕，以居憂，未應徵。朱嘗語人曰：「吾知燕生久，績學在野，抱道俟時，不為危言畸行，可謂平實矣。」
　　　　停經濟特科
光緒戊戌八月，孝欽后命停經濟特科。
　　　　復經濟特科
光緒辛丑三月，復開經濟特科。
　　　　考職之大獄
故事，新君登極，例須考職一次，惟僅用佐貳。應首選者，註冊四十五日，即開選，光緒乙亥考職，癸未始舉行。是年，有出八百金託會稽舉人馬星聯代考者，榜發第一，得州同即選。馬大喜，設筵於聚寶堂之聽事，定雛伶花榜焉。當興高采烈時，語同輩曰：「諸公僅能包取耳，若我則包第一，即不爽，我視諸公遠矣。」御史丁振鐸方在聚寶堂偏院請客，聞馬語，詢於人，乃知其事。次日上疏劾之，奉旨斥革拿問。馬遁歸，而出結之京官，考取之本人，皆革職遣戍，蓋照科場舞弊例治罪也。
　　　　考試月官
康熙戊戌十月甲寅，諭吏部考試月官，令作八股時文，大抵抄錄舊文，苟且塞責。嗣後止令寫履歷，以三百字為限。
　　　　選人到官循例考試
李筱泉制軍瀚章巡撫湖南時，有一捐納人員選得某郡通判者，來謁。李循例出題考試，通判至花廳，即掩卷高臥。李召首府使往問之，則對曰：「吾儕若能考試，早以科第得官矣。今因不解文字，故以捐例得之，何考之有？」李大怒，謂此等劣員，亟應參革。遂於發月摺時，附片參之。及批摺回，不見此片，旋於書案屜內得之，蓋拜摺時漏未封入也。李欲復上，時馬端愍公新貽巡撫浙江，與通判有舊，適馳書為之說項，李遂飭令到任，食祿八年。及王文勤公巡撫湖南，復調令考試，以不完卷劾罷之。
　　　　沈文肅甄別屬官
沈文肅公葆楨任兩江總督時，每值甄別屬官，輒於廳事中列案數十，令屬官南向坐，己則面北，列案以監督之，如塾師之課徒然。文有先成者，即就近取閱，遇佳搆，則即加以批，並與溫語討論。不佳者，亦即予指摘，極劣者，則嘲笑而棄擲之。不少假借，無普通官吏之積習也。
　　　　大臣面試教官
康熙甲午四月，聖祖以教官有教養士子之責，嗣後凡掣選者，應令至京師，令大臣面試。
　　　　黃潄蘭出考教題
黃潄蘭督學江蘇時，試某郡，例考教官，以定黜陟。其題為「我不忍以夫子之道反害夫子。雖然，今日之事，君事也，我不敢廢」。
　　　　考吏員
京師內閣供事及各衙門書吏均有定額。由召募考補，或於貼寫中遴選掣補，嚴禁假冒缺主，毋朋充，毋濫役。其承充者，由部取原籍有司印結，按遠近立限，以結到日著役，無結者黜。
外省吏攢， 【 司道府州縣為典吏首領，雜職等衙門為攢典。】 經制闕，擇勤慎無違礙者承充。具結，送該管衙門，准著役。每歲終，仍取結送覈。
內閣事繁供事，各衙門事繁書吏，五年役滿無過犯者，免其考職，以從九品未入流兼掣選用。 【 供事起軍營效力者，亦免考職，給正八品銜先用。】 事簡供事、書吏役滿報部，每季關防考試， 【 事繁供事、書吏送修書各館者，亦考職，以館班別選。】 試以告示申文各一道，試卷封貯。 【 一次不到下次准補，兩次不到除名。】 其直省吏攢，五年期滿，申督撫，每年七月內，關防考試，其試卷封固，並原著役日期履歷冊送部。歲終，合內外吏員試卷，校定等第具奏，分別錄用，事繁書吏掣定職銜及各書吏考試後，不得在京稽留，即令五城官嚴催一月內回籍。令原籍官以到籍日期申報，其考授執照，發各省巡撫轉給。
順治戊子二月，吏部奏稱：「佐貳雜職等官，例由吏員充選。今考定者俱經選用，而懸缺尚多，應令內外各衙門將辦事吏員，自順治元二兩年實歷至今者，俱確查送部，照例考補。」得旨允行，仍諭：「嗣後吏員實歷五年，即與考取，著為令。」
　　　　考醫士
太醫院考醫士，亦用八股試帖，以楷法工拙為去取，時人為之語曰：「太醫院開方，但須字跡端好，雖藥不對證，無妨也。」某年考試，題為「知者樂水，仁者樂山」，其取第一者之文，有云：「知者何取於水？而竟樂夫水。仁者何取於山？而竟樂夫山。」僅此卷為最佳。仁和朱茗生侍郎智嘗奉命試太醫院官學生，自以不解岐黃，乃令精於醫學者，代擬一題。袖至院，題紙既下，則皆袖手默坐若未得題者。詫之，遣人詢問，則同聲對曰：「歷屆題目，皆出御製《醫宗金鑑》，今非是，故不敢作。」大窘，乃求得《醫宗金鑑》匆促摘一二語命題。不意諸生猶袖手如故，又問之，則曰：「歷屆出題，必於首卷檢取，今尚未合例也。」亟如其言以改題，始得終事。
　　　　武備學校試論
光緒癸巳，江北設武備學校，四方英俊，聯袂偕來。試題為「管仲論」。有某卷，以寥寥數語，竟得冠軍，其文云：「孔子曰：『微管仲，吾其被髮左袵矣。』又曰：『管仲之器小哉！』一褒一貶，大聖人尚無定評，余小子何敢論？」蓋寓辯論於滑稽中也。
　　　　武生武舉武進士
文秀才稱生員，武秀才則祇稱武生。文科中式者稱舉人，武科則祇稱武舉。文稱鹿鳴宴，武稱鷹揚宴，人皆知之。文進士稱恩榮宴，而武進士稱會武宴，則罕有知者。
　　　　劉天保以文生入武庠
劉天保，道光時之睢州人也。幼無賴，習奔命法，能閉氣行四十里始一喘，雨隨其後不能及。年二十，販鹽山東，與羣梟鬬，解其魁一臂肩之行。梟夥期復仇，天保應期獨身往，羣梟怪之，拔刀出，天保笑曰：「餓矣，速具酒肉飽乃公。」解衣盤礴，連盡數巨碗。一人以刃舉大臠，咤曰：「吞。」天保張口自刀尖吞肉大嚼。羣梟愕眙，相率推排拜庭中，請長其羣，曰：「今日乃服公。」天保笑而起。久之，折節讀書，應童子試，督學使者疑其文非己作，擯之。天保怒，投牒試弓馬，遂入武庠。
　　　　李國輔跑馬三等
青浦武生李國輔於道光某年應歲試，呈請跑馬。蓋武試每以跑馬者列一二等，否則三等。學使憫其老，曰：「跑也三等，不跑也三等。」李固求，乃允之。乃內場試訖，則以文不佳，勉置三等之首。
　　　　武鄉會試年分
順治甲申，定各直省武鄉試於子、午、卯、酉年，武會試於辰、戌、丑、未年。凡京衞武學官生，遇子、午、卯、酉鄉試年，准一體赴試。
丙戌，定武進士出身授官例：一甲一名授參將，二名授游擊，三名授都司；二甲授守備；三甲授署守備。著為令。其後則改為侍衞。
　　　　乙酉武闈之試卷
武闈但以弓馬技藝為主, 內場文策不論工拙也. 順治乙酉順天武鄉試, 有將一旦寫作 , 丕字寫作不一. 又如指本朝事, 遇國家字, 應抬高一格. 而武將闈諸生於泛論古今處, 如國家四郊多壘社稷危亡之類, 亦皆抬一格. 武生自稱曰生, 應於行內寫稍偏, 於是將生人, 生物, 生機等生字, 概寫於側。主試者以其外場已挑入雙好字號，加以武闈無磨勘之例，仍與中式。
　　　　王玉殿&#63139;玉為武三元
天津鎮總兵王玉殿&#63139;玉中順治辛卯武鄉試第一，壬辰會試第一，廷試亦第一，是武科中之三元也。且於明崇禎時已舉武闈第一，入國朝，乃棄之重試，仍連中三元。
　　　　馬全前後武鼎甲
馬全，陽曲人，初名瑔。由陝督標兵中康熙壬申恩科武探花，入衞禁庭，授福建游擊，與同官相角，被劾歸。旋赴都，易名全，入巡捕營，再中己卯武舉。庚辰聯捷，殿試擬榜眼，聖祖詢知之，特改狀元。一人擬三元，前後中二鼎甲，而又非本籍。亙古以來未之有也。庚寅始復原籍，洊擢至提督，後提兵勦金川，歿於王事。
　　　　武會試不停
雍正丁未，兵部議覆，浙江武舉人會試，應照文舉人例停止。世宗以士習澆漓，不干武途，況浙省文有餘而武不足，毫無不便之處，因命武科照舊會試。
　　　　顧麟為武三元
乾隆壬申四月，順天武闈鄉試，取中解元顧麟，十月武闈會試，遂聯捷為會狀。
　　　　武進士誤班降甲
嘉慶己卯秋，武殿試傳臚，仁宗御太和殿，臚唱時，一甲一名武進士徐開業，一甲三名梅萬清，均未到班。奉諭：「事關典禮，非尋常疏忽可比，本應全行斥革，念其草茅新進，徐開業革去一甲一名，並頭等侍衞；梅萬清革去一甲三名，並二等侍衞。俱仍留武進士，再罰停明年殿試一科，俟下屆會試，再與新中式武進士一體殿試。即以一甲二名秦鍾英拔補一甲一名，授為頭等侍衞，其一甲二名三名，無庸再補。」
　　　　武科改試槍礮
光緒戊戌正月，德宗命嗣後武科改試槍礮。
　　　　停止武試
光緒辛丑七月，德宗命停止武生童考試及武科鄉、會試。
　　　　考試之籍貫
考試士子之籍貫，有民籍、商籍、竈籍、旗籍，均沿明之舊也。惟旗籍與明異，蓋明為邊鎮之軍人，本朝則為滿、蒙、漢八旗之軍人也。明制設科取士，士子起家應童子試，即有籍。籍有儒、官、民、軍、醫、匠之屬，分別流品，以試於其郡，即不得就他郡試。且邊鎮則設旗籍、校籍，都會則設富戶籍、鹽籍或曰商籍，山海則設竈籍。
吾國國籍法，至光緒末葉，始經政府制定頒行，其前則惟考試者始有籍貫也。有父子兄弟異其縣籍者，甚夥，蓋省城郡城輒有兩首縣， 【 蘇州附郭有三首縣：曰長洲，曰元和，曰吳。】 父兄本已著籍甲縣，其後，乙縣之應試者較少，為之子若弟者，改就乙縣，於是父子兄弟之縣籍遂不同矣。而同、光間有胡氏者，曰燏棻，曰家楨，以同產兄弟而省籍各異，實為僅見。燏棻字芸楣，官至工部侍郎，其籍為安徽泗州。家楨字芸臺，官至江蘇鹽法道，其籍為浙江蕭山。胡本蕭山土著，其父曾設帽肆，經粵寇之亂，肆閉父歿，芸楣乃游皖，輾轉而得事李文忠公鴻章。時皖人勢盛，遂寄籍泗州而應試焉。芸楣既顯達，芸臺遂得以保舉捐納起家，由鹽大使而至鹽法道，以不應試故，用本貫，遂仍為浙人。
　　　　粵寇欲開科以得人心
道光庚戌，粵寇洪秀全叛，至咸豐癸丑而據金陵。其未定偽都時，已蓄有開科取士收拾人心之意，觀楊秀清之文告, 即可知之. 今錄如下:「特授開國軍師大元帥楊, 為再行曉諭事. 本帥敬承皇命, 興兵伐暴, 所到之處, 望風瓦解, 破城之日, 將貪官污吏翦除, 并不擾害一民, 前已出示曉諭, 料必知悉. 風聞鄉市有不法頑民, 藉大兵末到, 肆行焚掠, 現為本帥拿獲, 斬百數十人. 今著校尉李憲帯兵數百, 徧行鄉市, 一經拿獲, 就地正法. 其有良民, 各將順字貼門, 不必畏懼. 爾等捐貲助餉, 納臨捐職, 試問此等功名, 何榮何辱? 即將向來匾額除去, 不得自誤. 我定金陵之後, 定議考試, 衡文取士, 再定甲乙. 其有各處廟宇, 供飬僧道, 何如飬鄉里窮民之為愈也. 現今拿獲僧道, 斬首, 查首倡及重修之人, 一一拿究. 」
　　　　粵寇考試分三場
洪秀全據金陵十三年，開科亦數次。某年第一場題為「天父七日造成山海頌」，「天王東王操心勞力安養世人功德巍巍論」，監場提調差役無不索賄。越一月，為第二場，題為「立整綱常醒世莫教天光鬼迷解，天父為姦生理人論」。又越一月，為第三場，場內外懸燈彩，中堂供香花，耶穌十字架亦在焉，題為「四海之內皆東土，真道豈與世道相同論」。卷紙為紅綠黃三色，四周描金作龍鳳紋，中作方格，每字大幾方寸，每行三十六格，僅十葉。
　　　　粵寇考試之題
某年洪秀全又命開科考試，以韋昌輝為正主考，副考官則某偽王為之，蓋目不識丁者也。入場，試以《舊約》書義一道，策一道，試帖一首，別有一論一解，若未夕而事已畢，加判一條。是科試帖題為「欸乃一聲山水綠」，昌輝擬作云：「艣聲聽未了，山水送孤帆。對面青如畫，回頭綠滿巖。半空餘嫋嫋，一帶認巉巉。舵尾澄流迥，峯腰旭照銜。青疑留古岸，翠欲上征衫。流響驚鳧雁，濃陰鬱檜杉。」放榜後，以此詩帖於榜尾，應試者見之，無不額手稱歎。蓋應試者皆窮士皂隸之流，而昌輝固富家子，且亦國子監生也。
　　　　粵寇題紙
常熟龐某嘗應粵寇鄉試，所頒題紙為黃色，寬大類詩箋，每紙一題，凡策、議、詩、判等四題。紙端加天官丞相小印一顆，下署年月日。中列題目，字大徑寸，類北魏。後印讚詩一首，大抵稱頌天主天王功德為不可及。紙後騎縫處，復加天官丞相小印，蓋為第二場持此相核之地也。
　　　　粵寇考試之制義
周雨軒嘗見粵寇開科之試卷，亦制義體，惟忘其題及作者姓名耳。文云：「皇矣上帝，神真無二也。
夫猶是神也，得其真者，非獨一皇上帝而何？且自三代而下，神靈每操禍福之權，然偽妄者恆多，真正者恆少。自聖人出，去其偽而存其真，猶恐人不識至真者之果何屬也，故特指一真實無妄之神，以明其寡二而少雙焉，吾不禁穆然於皇上帝矣。今夫當建業之初，惟念予懷于順則，值開祚之始，當凜帝謂于無聲，此石言怪誕，聖人所以斥其非。有赫明昭，王者所以隆其號，何也？諸神皆非真神也，真神獨一皇上帝也。人心之不古也，妖魔多惑其良貴，而不知真神之照臨孔昭，當聖主興，必有以杜其弊矣。夫名山大川，非無形貌以示眾，而究不若皇上帝之獨有加嚴者，知羣黎之顦顇，憫顦顇者此也；慮億兆之倒懸，解倒懸者此也。惟皇上帝，其真孰有與於斯哉！世運之方興也，隱怪不迷於寸衷，而咸知真神之鑒觀弗爽。有王者起，先有以格其心矣。夫風雲雷雨，豈無位號以彰尊，而要獨由皇上帝之令出維行者，見庶民困於旱潦，救旱潦者此也；念下民厄於水火，拯水火者此也。上帝是皇，其真孰能過乎是哉？皇天震怒，今我天兄，而舍命代人，將以□□□□□之餘業，以鼎新夫宇宙。自非上帝居歆，真神默佑於其間，何以攘泯棼之敝俗？而煥其文章，此其神之無有匹休也。獨一皇上帝，誠克當此而無忝矣。上天眷顧，不惜太子而降之凡間，於以起天朝數百代之景命，以大展其功德。自非上帝時享真神保佑於其際，何以體帡幪之隱會，而廣其勖庸，此真神之未有並美也。獨一皇上帝，洵能任此而無慚矣。」
　　　　粵寇得麻城人為解首
粵寇某年開科，麻城縣某奪解，賜宴之日，洪秀全試以一聯，某對曰：「三皇不為皇，五帝不為帝，我主方是真皇帝。」洪大喜，幾欲以女妻之，為楊秀清所阻，不果。
　　　　卜應期為粵寇開科之探花
卜應期，江西吉安府人，秀全召令廷試。秀全妹宣嬌方帷幕竊窺，見之，悅焉，授意秀全，賜以探花。謝恩時，令轉謝天妹。應期如言往覲，入而長跽，宣嬌挽之起，語之曰：「吾願時時見汝。」尋選為內廷供事。遂與通，宣嬌之夫李紹深佯不知也。
傅善祥者，洪秀全之內廷女官，楊秀清之妾也。亦悅應期，陽以事召應期入其府，又強嬲焉。宣嬌知之，噤不敢聲，應期遂擁兩美，更迭為歡。同治甲子，曾忠襄公國荃率師將入金陵，應期乘間逸去，為蕭孚泗部將所獲，獻擊斷九洑洲糧道之策。從其言，遂克九洑洲，而糧道絕。洎金陵下，孚泗乃薦於忠襄，授副將。
　　　　張申伯以平定江南文諂粵寇
張申伯為咸豐時之廩生，文譽頗著。咸、同間，蘇常州縣相繼失陷於粵寇，張避世鄉居。時洪秀全開科取士，張為儕輩所推舉，改名褚維星，至金陵，入場。題為「平定江南文」，仿制藝體，張作頗雄壯，拔置解元，李秀成待之甚厚。
張文之起講曰：「東晉司馬之興也，南宋康王之渡也，長江數千里，莫不恃為恢復漢族之基，豈以江南之人，獨具忠義哉？蓋其後由江南而擴張平寇之功勳，必其先由江南而手定皇都之鞏固。石頭無恙耶？鐵甕猶存耶？試一觀江上之風雲，覺東洛冠裳，西京鐘鼓，不啻天與之而人歸之已。」其起股曰：「銅駝荊棘，吾民之苦深矣。自唐虞三代，迄今四千餘年，中原文物之邦，竟一息奄奄，如病夫之不起。堯、舜、禹、湯、文武，神靈之痛哭何如？問何時殺盡妖魔，上答天恩之高厚。泥馬風波，吾君之厄至矣。自唐、桂二藩，遷徙一萬餘里，故國衣冠之族，竟荒郊纍纍，為異族所稱雄。燕、趙、韓、魏、齊、晉，禾黍之淒涼奚似？問何日掃除腥臭，重開一統之河山。」
張於粵寇平後，思復應秋試。蘇人欲攻之，因作七律二章，以明前者應試之非己志。既而鄉試，亦擢高第。
　　　　粵寇以考試殺諸生
咸豐時，粵寇所開某科，詩題為「四海之內皆東土」。有諸生鄭之僑者，作詩痛詆之，起句云：「四海皆清土，安容鼠輩狂。人皆思北闕，世忽有東王。」秀清大怒，支解之。又諸生夏宗銑者，被脅就試，終卷有罵詈語，亦被磔。
　　　　傅鸞祥應粵寇試
傅鸞祥，金陵傅槐女也。洪秀全入金陵，行考試女子之典，正主試為洪宣嬌，副主試為張婉如、王自珍。王，皖人。張，鄂人。題為「惟女子與小人為難養也」全章，應試者二百餘人。傅作獨力闢難養之說，引古來賢女內助之功，為秀全所激賞，遂充狀元，飾以花冠錦服，鼓吹遊街。三日後，招入府，使掌簿書，批答婉媚，頗合意。漸乃恃寵而驕，箋牌或弗當，輒肆批罵，語侵秀全，秀全怒而憐其才，不殺，僅枷號女館。未幾病，秀全猶遣使慰問也。
清稗类钞    徐珂 编  目錄 


 