《清稗类钞》义侠类 


清稗類鈔
　義俠類
　　　　萬履安為同年調藥餌
鄞縣萬泰，字履安，明孝廉。明亡後，嘗一客嶺外。舟還，有毛汧者與之同年，道病疫且死，舟人俱欲棄之，萬不可，躬為調藥餌，時起臥，汧得生。而萬泰遂病不起，卒年六十。
　　　　汪文卿贍胡士驊妻子
婺源汪光翰，字文卿，明崇禎末客川南道景陵胡恆幕，入本朝不仕。當恆駐邛州時，張獻忠陷成都，分兵徇邛，恆命光翰出調兵。未至，城陷，恆與子士驊戰死，闔門遇害，惟士驊妻朱氏挈其幼子峨生匿民間得脫。賊武大定聞朱有殊色，劫致之，朱乃剺面毀容以自免。光翰間關夷倮中，得朱氏母子所在，事之甚謹。值歲大饑，斗米十金，光翰百計保護，或以經書教授為塾師，或操奇贏坐市肆中，得錢以供朱氏母子饘粥，二十餘年不倦。朱教子嚴，峨生亦讀書，知自奮。蜀平，峽路通，光翰乃躬送其歸景陵。
　　　　唐自仁護主
唐自仁者，唐氏之僕也。頎偉精悍，有膽識。役於唐者三世，能護主於難，養主於生，僕也而有行，義士矣。順治初，寇氛未靖，居民相率逃竄，仁之主家七口匿山谷，獨留仁於家，日貯飯蔬盌匕之屬於筐，齎以餉之。一日遇賊山椒，賊遽刃之，仁仆佯死，賊遠乃起。
初，仁之衣製高領，密縫布七層，防不虞。及是，刃痕五層而止，利在迎刃而速仆，入故未竟，不者，殆已。越數日，賊坌涌至，掠家中物，仁睨賊某獨攫百金。賊共雄視仁，招為黨，陽諾之。隨至賊所止地，先覷得某賊匿金處，乘間納諸懷，某懼眾攻其私，忍弗敢張。明日，紿賊，賭騎射，眾方整轡具韔，仁躍馬著鞭而逸，竟得脫。急跡主眷屬，得伯仲二稚，問主何在，曰：「餓已三日，父覓食未回，母先被擄。」仁攜稚安置，乃出，遇主山峽中，導與稚一處。又出訪主母，聞以殉節投水死，族有葬之者。號痛而反，乃棲主於幽僻之地，資前金，力作以濟之。
　　　　戚三為盛三贖婦
大兵下江陰，殺其民之以城抗者，而俘其婦。戚三鈹項，仆城下，得不死。獨念婦王氏被俘，默禱於神，夜夢神授以字，曰：「為汝贖婦者，戚三也。」寤而歎曰：「我即戚三耳，尚誰贖婦哉？」明，遇人於蕩間，則尋婦者盛三也。戚憶夢中所見戚字，中模糊，有似於盛，遂同行。至江寧，揭訪帖於亭。或有告戚以婦所者，索酬金，戚曰：「吾實不持金，向所揭，誑耳。」曰：「然則贖亦無金耶？」曰：「無之。」曰：「然則雖告以所在而安庸也，速去之。」戚挽之泣。其人視其揭，沈思有頃，曰：「若苟善書，客有僱書手書《楞嚴》百部於報恩塔者，可得值也。」戚受雇而半貸於人，得十金，贖之綠旗郝將軍部下。將軍婦受金，陽不解，鞭逐之，且不肯還金。時盛同往，泣曰：「此金非他，江陰戚三傭書以贖婦者也。城陷家破，所不憚瀕死以丐此金者，為婦在耳。婦未還而金又失，豈謂城陷時不能死耶？吾，盛三也，今偕戚三來，終不令戚三獨死此矣。」號而譁。聞於將軍，義之，許還婦。及還，則盛三婦也。
先是，盛婦被俘，來密書，曰：「江陰盛三婦在郝將軍旗。」而盛字中蝕，有似於戚，故是時告者竟誤盛為戚，而指以所也。盛曰：「奈何以戚三金而為盛三贖婦耶？願夫婦鬻於旗，還戚值，而佐戚覓婦。」郝曰：「勿庸。」紅旗張將軍方需役，薦之張，得值二十金，盡予戚，而盛留旗下供役。晚除馬通，聞旁室婦與人語，操里音，盛乃操里音歌曰：「二十一，是七三，託我尋汝來江南。」少頃，婦亦操里音微吟曰：「一十一，是王氏，願為七三告七四。」盛聞之，大喜，曰：「是矣。」急呼戚躡至，婦已去。次日，盛偕戚語郝，郝為探之，得實，遂同詣張，請贖之。張執不可，且曰：「是婦有色，值昂，金固不足。且已留此婦，何贖焉？」二人者固爭，郝亦力為之言。久之，盛乃揮己婦出，訣曰：「吾與戚三同來，矢不獨還。今戚三以傭書金贖汝，書尚未盡償，而吾與汝空鬻身，無以報戚，何用獨贖為？汝仍還郝，吾與戚同去，赴江水死耳。」以婦交郝，返張值，既拜郝及張，相將牽臂出，且號且行，而戚婦與盛婦俱號。時張之部曲有願出金代贖者，有迸涕者，至是，張心動，謂郝曰：「止，吾安惜以一婦全兩家也。雖然，婦值不止是，而減值以贖，則無以示來者。且此值，盛值也。盛為戚鬻身，吾何能獨遣妻而反留盛？」因並遣盛、戚，而以二十金分之，為歸里資，於是各懽呼謝去。過傭書所，二人夫婦皆善書，請各書以償，主者感之，不聽，乃合書一部，以貯之報恩塔。
　　　　劉顯之返韓生白柩
劉必顯，字顯之，魯人。文筆矯異，慷慨好義。韓生白延之於家，教其子仲美。久之，生白為許州同知，明崇禎壬午，城陷，死之。仲美縗絰往迎柩，時寇賊充斥，豫州路鮮行人，戚友惴惴無從者。顯之適來視仲美，知將南行，因問曰：「千里畏途，道茀不可行也，仗劍從子者幾何人？」仲美曰：「未敢以煩親知也。」顯之毅然請從，不返舍，即襆被行矣。
行次東明，晤舊邑令辛某，以別墅止之，顯之不可。次長垣，潰兵滿野，城中戒嚴，閉城中者十日。出而次開州，輾轉至滑縣，越衞輝，抵新鄉，仲美病，不能前，計無復之。顯之將隻身渡河而南，仲美難之，顯之決請前。會有鄢陵人單騎北來者，顯之跨一馬從之南下，仲美乃作書貽河南故知及當路，令往取進止，以七日為期。
後二十餘日音問杳然，仲美憂甚，日扶病號於河干。忽見鶉衣黧面徒步來者，依稀似顯之，仲美疾趨而前，泣問曰：「先生，人耶，鬼耶？」顯之曰：「幸甚，無恙。汝父柩在後，舊僕王代興扶之，旦夕至矣。」仲美乃拜，伏地哭，執手問狀。顯之曰：「別汝後，即至新鄭，賊騎蔽野，見予大驚，鳴鉦發礮。予夜宿林薄間，日叩邨人，語以故，隔垣度食，得以無甚餒。越滎陽、長葛，久之，達許州。城破後，居民四散，屢問無知者。遇一人，自言為田忠，尊先公舊役也，道殉難事甚詳，並指藏衣冠地以相示，且曰：『一二殘民，感先公遺惠，已伐北壇柏為椑焉。』乃導予往。舊僕惟代興在，侍香火，受邑人弔唁。邑人致牟麥，給朝夕，困甚矣，因治裝將還。時府之委員挽留，且將申上臺請賻，有舊例。予卻之，即售馬，得百五十金，僦二輿夫，倍之為行計，而代興有前討賊時俘婦為室，不欲北。予與田忠曲喻之以大義，且曰：『北歸便。』乃各就道。夜宿黃河，突有南陳叛兵至，盡劫行裝，殺輿夫二人，予裸身越牆伏河畔，僅免。體無寸縷，邨媼投一帕，蔽下體，乃號於市曰：『我山東庠生來迎許州死難同知韓公靈柩者也。以親知之誼，故冒險前來，今被劫，不能前矣。其子某俟於河干，若輩有能扶櫬過河者，當重酬。』時河南被兵久，里人各分砦自衞，有張、王兩人，皆砦主也，感予言而前，曰：『公好義，天下豈無義士乎？』乃遣四人擁護而前，三日，北渡河矣。予急返先公柩，前函實未投也。」仲美搶地哭，不能起。少旋，柩果至，乃泝衞河以歸。
　　　　白羽皇蠲金
廣昌白羽皇文學朝宁，順治初之隱君子也。家固貧，而好施予，歲以教授所得金供甘旨，資衣食，有所餘輒以周人之急。一日，行於道，聞婦人哭甚哀，訊之，則云夫為賊誣，獄急，將鬻女。惻然，出袖中金與之，問姓名，不答竟去。及羽皇卒，忽有一人攜妻女至柩前哭，伏地叩頭，至流血，曰：「我邱安宇也，受公厚恩，不能報，奈何死乎？」家人詢之，安宇備述其故，家人始知羽皇有蠲金事。
　　　　田馨野納鄉人
兗州田馨野，名生蘭，以明末盜賊蠭起，自兗南徙，展轉於淮陰、秦郵、廣陵之間，繼遷江寧。而鼎革，王師南下，羣不逞之徒乘亂搆釁，日尋戈矛以修私怨，豪帥馬某所隸士卒素不馴，爭欲得而甘心焉。田有鄉人某，亦隸馬戲下。一夕，攜眷屬數十口詣田乞避害，田納之。或持械大呼於門曰：「速出之，可免禍，否則汝家毀矣。」田曰：「彼雖非張儉，我獨不能為孔融耶？」不聽。諸亡賴亦稍稍散去。比事定，絕口不復言。
　　　　王某妻代人徙邊
王某，佚其名，如皋隸也。任俠好義。本朝定鼎，同邑布衣許德溥不肯薙髮，刺臂誓死，有司以抗令棄之市，妻當徙。王知之，高德溥之義，欲脫其妻而無術，乃終夜欷歔不成寐。其妻怪之，問曰：「君何為彷徨如此耶？」王不答。妻又曰：「君何為彷徨如此耶？」曰：「非爾婦人所知也。」妻曰：「子毋以我為婦人也而忽之。子第語我，我能為子籌之。」王語之故。妻曰：「子高德溥之義而欲脫其妻，此豪傑之舉也。誠得一人代之可矣。」王曰：「然，顧安得其人？」妻曰：「吾願代以行。」王曰：「然乎，戲耶？」妻曰：「誠然，何戲之有！」王乃伏地頓首謝。旋以告德溥妻，使匿母家，而王夫婦即就道，每經郡縣驛舍就驗時，儼然官役解罪婦也。歷數千里，抵徙所，風霜艱苦，甘之不厭。於是皋人感之，為斂金贖之歸，由是夫婦得終老於家。
　　　　胡義勤待主人
順治乙酉，杜濬侍父母居金陵，僮奴十餘輩，多挈妻子叛去，走部落營伍，竄入兵籍。不數日，飛騎至，立馬主人門，舉鞭指畫，放言無忌，以示得意，甚者且拔刀斫庭柱，叫呼索酒食，不得，則恣意大罵。老僕胡義勤見之，獨切齒痛恨。別一奴亦已隸尺籍，私來說義勤去，義勤謝之曰：「人各有命，爾本當得意，一旦遭時，自奮發。吾命薄，與主人同，願共守饑寒而已。」此奴亦頗慚其言，自是不復來罵主人矣。
義勤，濬兄方朔之乳媼之子也。方朔自金陵攜眷歸黃岡時，義勤適以他事阻江外。方朔之歿，義勤逾年而知之，則大慟，即日惶遽，自千里外奔故鄉，哭方朔。跳擲號吼，嘔血數升，遂得喘病，因寄食於方朔之壻曹氏家而養疴焉。居一年，病稍間，曹稍役使之，義勤慨然歎曰：「吾聞忠良之臣不事二姓。僕，猶臣也。今曹氏雖為先主翁之壻，然其姓則曹，亦二姓矣，吾奈何遂事之？五十老奴而仰面於又一姓，良足羞也。且吾未嘗受先主翁命，事之，尤無名。」於是復來金陵依濬，則老病可憐，耳聾益甚。濬既素義其為人，且重念方朔，待之甚優，命視管鑰而已。濬，字于皇，黃岡人。
　　　　張三愛不去其主
張三愛，歙人。年四十不娶，受役於人。其主貧，或告曰：「去之可乎？」張曰：「否，三愛之主在，不並受他人恩也。」主老而逋賦，縣令索租急，當予杖，三愛屢代主受笞，至百數不少懟。三愛為人修長，且健筋力。多種蔬售之市，悉以其貲歸，購衣肉以奉主，且曰：「主老，不忍使其一日缺衣肉也。」
　　　　胡端友救幼主
胡端友，寧鄉人，劉光初之僕也。順治丙戌，光初妻胡氏遇賊於花橋，自知不免，以幼子付端友。端友負而逃，遇賊力奔始得脫，至家釋負，倒地暈絕，逾時始蘇。
　　　　蔣爾直負主骨歸
蔣爾直，湘陰人，蔣之棻僕也。之棻客死於粵，囊餘三百金，爾直倡言攜資負主骨歸。同伴三人私議殺爾直而分其金，爾直知之，挈資先遁，俟三人散去復返，負骨數千里，冒鋒鏑歸。及沒，之棻子為之服齊衰三日。
　　　　張瑛納趙氏穉子
順治己丑姜瓖之亂，汾陽東官村有趙某者被劫，男婦均被殺，僅餘一穉子奔至張瑛所，納之。匪往索，瑛曰：「是不可。必欲得者，吾兩村且鬬，視強弱。」及亂平，瑛助穉子白諸官，治罪者十餘人。瑛，字玉采，汾陽人。
　　　　楊碩父收瞿式耜張同敞尸
順治庚寅十一月，定南壯武王孔有德之軍抵靈川，入嚴關，起兵之明遺民張同敞乃乘夜獨泅灕江入桂林，見明桂王之廣西巡撫瞿式耜，相對泣，誓以死。王既下會城，執瞿、張令降，不從，幽之月餘而後殺諸市。瞿被執，時家屬匿楊蓺所。蓺，字碩父，瞿之幕客也。事發，并執蓺，蓺不屈，王義而釋之。瞿死，蓺服衰絰，懸楮錢滿衣，行窣窣有聲，號哭營市間，見纓弁袴鞾短後衣者輒叩頭，請言於王收殮主人。王聞之，曰：「瞿某有客義若此乎？」并同敞尸許之，遂得葬。
　　　　性因上書言收瞿張尸事
當瞿式耜、張同敞未收殮時，有僧性因者，即永明王時之給事中金堡也，謫戍不赴，披剃於桂林之茅坪庵，亦上書定南壯武王，言收殮瞿、張事。其略曰：「古之成大業者必表揚忠節，殺其身而愛敬之，若唐高祖之於堯君素，周世宗之於劉仁贍，元世祖之祭文天祥，明太祖之祠福壽是也。衰國之忠臣與開國之功臣，皆受命於天以分任乾坤之事，天下無功臣，則世道不平，天下無忠臣，則人心不正。事雖殊軌，道實同源。王既殺兩人，則忠臣之忠見，功臣之功亦見矣，抑又王見德之時也。夫殺兩人於生，王所以為功於本朝也，禮兩人於死，王所以為德於天下萬世也。請具衣冠為兩人殮，并擇付親知歸葬故里，則王播仁義之譽無窮矣。」侍者詣府將投書，遇蓺，知已得請，遂不上。
　　　　文周匿故主妻孥
順治辛卯，大兵破舟山，董幼安志寧妻孥在急捕中。其僕文周者匿之，挺身赴官，鍛鍊幾死而卒不一言，迺獲免。洎後，悼其主之祀絕也，獨以縞衣蔬食終其身。
　　　　張某養夏士友母
江夏夏士友孝母，以孝子名於時。某歲以疾卒，母痛其亡而自悲七十之年將擠於溝壑也，日夕哭之哀。有張某者，晉人也，僦居江夏，與之鄰。聞而詢於人，人告之故。曰：「嘻，世固有孝子其人哉？世固有孝子其人而母不得終養者哉？我養若母，且我得與孝子為兄弟行也。幸甚！」亟趨詣其家，匍匐母前，願為義子。月供薪米，奉以終身。
　　　　吳自充焚券
吳幼符，名自充，歙人。性慷慨。嘗假人以金，年三十三而病卒，取其券焚之。謂其妻子曰：「吾之餘財足給饘粥，無求多入，當其來貸時，吾已心贈之矣。」
　　　　徐曰彥殮估客
徐長猷，字曰彥，廣濟人。十歲時，侍父於臨洮官舍。比長，好客遊。某歲返棹時，有江西估客附舟，病且死，舟子利其貨，夜取尸沈之水。僮僕聞之以告，曰彥乃召舟子怒詰之，舟子色恐。語之曰：「汝出其尸，當以厚直與汝，餘物悉籍記以待其子。」言已，買棺殮之。舟抵估客之鄉縣，訪其子，命迎柩以歸。
　　　　施孟達焚田產簿冊
施于德，字孟達，嘉定人。家素封，及孟達服賈益富厚。而性仁恕，佃戶有負租者，夷然不較，曰：「彼貧耳，非本意也。」寧忍負己，不忍直於有司。嘗出手書一帙，焚之，皆記載田產積逋之簿冊也，計九千有奇。越數年又出一帙焚之，倍於前。
　　　　劉國友濟段某
西華段某攜眷歸，避亂阻於道，聞劉國友義，往歸之。即授以居，糧糗布帛之需悉為贍給，道可通，百計謀所以濟之。段卒得還里，其家亦免於難。
　　　　徐華國救人
吳江徐華國屏居東郊，其地多荒冢，有鬼，數迷人，或至死，向暮，人不敢過其處。一日，華國夜歸，聞桑中空舍有若魘呼聲，疾趨視之，則見一人轉側於地，土塞其鼻，將死矣。乃負以返，救之，得活。
　　　　許季覺活饑民
順治時，海寧頻歲饑饉，流離載道，邑人許季覺慨然憂之，致書當路，議甚剴切，當路韙其言。邑故多巨族，籍記其姓名，下注某出粟若干，榜於通衢，以片紙責取，巨族素信之，無有難者，凡得粟數萬石。又籍記饑民村里年貌並戶口多寡，按日至城隍廟，按籍以次而給，人人得所欲以去。饑民於季覺過時，必扶老攜幼，羅列道旁，手執長香，跪而言曰：「許公活我。」
　　　　朱湛侯諸雅六救黃晦木
明末畫江之役，黃晦木步迎明監國於紹之蒿壩，兄弟毀家，率子弟僮僕荷戈，婦女皆執爨以餉，世所謂世忠營者是也。其兄梨洲西下海寧，晦木乃留龕山治輜重。事敗，狂走入四明山，為馮侍郎京第參軍事，奔走諸寨間。順治庚寅，山寨軍殲，被縛，侍郎之嫂，晦木妻母也，匿其家。事發，當論死，梨洲還至鄞，謀以計活之。馮尚書子道濟，故人也，慨然任其責。臨行，日晡矣，道濟潛載死囚隨之。亡何，火忽滅，暗中有突出負晦木去者，不知何許人也。火至，以囚代之，冥行十里許始息，則萬戶部履安之白雲莊也，負之者，戶部子斯程也。時遺民畢集，解縛置酒，忽管絃聲出隔岸，晦木掉小舟往，因自取琴彈之，曰：「廣陵散，幸無恙。」侍郎故部尋復合，晦木仍左右之，慈和寨主沈爾緒又以孥寄。丙申，再遭名捕，梨洲聞之歎曰：「死矣。」故人朱湛侯、諸雅六力救之，免。遂提藥籠遊海寧、石門間，或以古篆為人鐫石印，或用李思訓、趙伯駒畫法鬻之以自給，浙西傳為黃高士畫，爭購之。
　　　　馮易齋存孤
順治己亥，海上之變，縉紳之家罹禍最酷者以金壇為甚。時王明新名亦在逆籍，身戮家徙。妾某氏方孕，行至山東紅花浦旅舍產一兒，老僕楊某曰：「覆巢之下，已無完卵，一線之繫，在茲客嬰。此去馮相國家不遠，主人為其門下士，受知極深，馳告求匿，必能納也。」妾是其言。楊乃襁兒於懷，夜叩馮門。時馮方家居，慨然曰：「此我事也。」疾揮楊去。命侍姬乳之，命名曰協一，示與己出無二也。協一年弱冠，徐立齋相國高馮之義，女其內姪以字協一。後協一以馮蔭，仕至廣州太守。馮，名溥，字易齋，文華殿大學士，諡文毅，山東益都人。
　　　　劉繼莊傾貲濟人
劉繼莊處士獻廷，別號廣陽子，大興人。年十九親歿，挈家而南，隱於吳之洞庭山，家貲尚數千金。後從游者數百人，四方奇士慕義締交者踵相接，其窮乏者或罹患難者輒傾貲濟之，由是貲日匱。有鄰女許字，其夫貧而流於外，母將別字之，女誓不從。獻廷聞之惻然，時僅餘藥肆一廛，立鬻金，尋其夫贈之，使婚，而家遂益貧。
　　　　吳缾庵急人之難
順治時，吳門楓江之市有君子焉，人皆稱曰缾庵，或曰守口如缾，取謹言之義；或曰缾窄口而廣腹，善容物者也。缾庵幼失怙，廢書，及長，自力於學，好文士，於賢人隱君子尤尊敬之。友朋之窮老無所歸者，曰：「於我乎養生送死。」於是士君子皆賢缾庵。人有難急，好行其德。嘗僦小舟，問舟子曰：「值需幾何錢？」舟子曰若干。缾庵曰：「米貴甚，如是，安得自活？」乃增其值，故負販人亦曰缾庵盛德長者。缾庵，吳其姓，傳鼎其名，雨岑其字，休寧人，僑於吳。
　　　　趙士望解賈時泰獄
賈時泰，直隸蠡縣人。少習拳勇，性愚直，見有為不義者，面責不少貸，里人嚴憚之。生平獨喜擊賊，所居為縣南鄉，南鄉之村四十有二，遇有警，必率其村之勇者以俱赴，賊逸去，遠近搜索，務盡其踪跡始已。
幽燕俗喜鬬很，而蠡、博、高、肅、獻諸邑與山東之泰山、齊河壤地相接，其間椎埋剽劫之徒尤多。會世亂，所在蜂起，蠡之鄉北東西焚掠無虛日，獨南鄉以時泰故，得無事。總督張某聞其名，使邑令召之，屬以擊賊事。時泰固心喜，又重以大府命，毅然不辭。不與以官，止易其名，曰鄉長。時泰受任，乃椎牛具酒食，聚東北西鄉之豪傑而誓之曰：「自某至某，凡村幾，屬之某，其村之可屬以事者，某任之，有事，則某與某畢其力，非是，有罰。鄉之中有不良者，教之，不率，有罰，相隱庇罰同。凡某與某不善，聞於時泰，時泰不善，聞於官，不如約，有罰。」眾皆聽命惟謹。數年，蠡之鄉大治，於是時泰以能擊賊名於蠡。
蠡之旁邑有賊不能擊，亦皆請時泰，卒以告成。然當事者每擊賊必遣弁及胥役與之俱，時泰負其能，不相讓，又性執，與諸人意見多不合，故雖有功，不賞。而羣盜之歸正者，往往得為官，反在官左右時時媒蘗之，於是諸賊聞之，皆相賀。更令其徒偵其數年行事，密以聞，某年月日，竟捕時泰置於獄。時泰已老，自念生平無罪，徒以多擊賊得咎，不服，每對簿，輒慷慨，以首觸地流血，聽者以拘牽文法，無所暴白。會赦，時有趙士望者，亦蠡人，甘以身受荼毒，得備言時泰生平擊賊狀，當事者始心動，事乃解。
　　　　范洪震待杜秀才
管江杜秀才之死節也，陸處士宇燝取其遺孤育之。其孤多病，宇燝一日與買藥，過范洪震，則問曰：「是何人也，而為之藥？」宇燝以告。洪震瞿然起曰：「杜郎耶，其尊公為吾同學，兼以同歲，又同志也。吾於其尊公之死，哭之者幾日，時時從湖東來者，問其孤，莫有復者。今乃以買藥遇，天也，豈可使丈獨為君子乎？」宇燝因言其三喪未舉，洪震曰：「不特死者當於我葬，杜郎未娶，我當娶之，有匱乏以告我。」卒為杜氏窆其三喪，而并置墓田以贍之，且助之娶。
　　　　席文輿好慈善
席文輿舍人啟圖，吳縣之洞庭東山人。性恬靜寡欲，未嘗孜孜於錢刀，為俛拾仰取計。惟好行其德於鄉里，為慈善事業，宗族親故之待其舉火者若而家，待其資以畢婚喪者若而家。山中細民苦貧，則祁寒施褚衣，炎暑施苧帳，病則予之藥，死而無以殮者畀以棺，無以葬者，又廣其先德所置義冢至三十餘畝。歲值大歉，則出粟周之，多或千餘石，少亦不下數百石。而又贖歸其子女之被鬻者，收育其嬰孺之棄遺於道者，歲所費率逾數千金。
　　　　劉義救高新田
劉義，益陽人，高新田之僕也。土寇楊四保聚掠，執新田加刃，義奔救請代死，賊並釋之。
　　　　海霞還所盜物
伊闕韓公子，父顯宦也，積貲且百萬，卒以貪婪為御史所劾，罷歸，氣結死，死時，公子方弱冠也。公子年少慷慨，力行周濟任卹之事，義聲聞河洛間。一日，客有踵門求見者，衣敝褐袍，曳敝履，而神氣灑如，若不自介意者。異之，詢來意，以聞聲相思告。詢族望，曰鉅鹿人，王姓，無名字。與之談，客博甚，口如懸河，古今中外事若無不知者。公子大驚異，推食解衣，留為上客。居月餘，謂公子曰：「吾初聞公名，以為必有所為也。今覩平日行為，乃鄉里善人耳。吾將去矣，擬假十萬金壯行色，公子能不吝否？」公子躊躇未應。客笑曰：「行矣，吾戲言耳。」遂去，公子不能挽。客出一摺扇，曰：「蒙厚款，無以為報，留此奉贈。他日君往河北時，如遇急難，持此可免也。」
客去後，公子視扇，則以湘妃竹為之，面書陸桴亭《新蒲綠詞》，尾署海霞自題，扇半舊矣。不數日，偶檢篋，篋多空，大駭，所失者皆金玉貴品也，約計之，值十萬有奇。公子夫人念客言，頗疑之，然無以發也，報官緝捕，寂無影響。於時公子既多揮霍，家事不問，主計者與其僕從悉夤緣吞蝕，不十年，家計殆盡，腴田甲第皆質於人，賓客僮僕皆散，公子夫婦與子女數人獨守老屋，一童子應門而已。
公子有族叔知保定府事, 諸公子才, 招入署, 左治公事. 公子乃寄其妻子於婦家, 而獨身往北, 丁寧家人而別. 公子夫人撿點行篋, 得客所留扇, 憶曩言, 即付公子持之. 公子在保定經年, 叔待之良厚. 而已叔歿於官, 一子方幼, 外惟夫人與少妾, 公子乃襄理其家事, 扶櫬而歸. 過衛輝, 宿逆旅, 夕, 盜大至, 公子本無長物, 而叔之宦囊則盡沒矣. 幸不傷人. 眾人驚定, 相顧歎息, 莫能為計. 明午, 盜忽盡送其物以還, 且謝誤犯. 公子驚異, 不知所以然, 不敢不受. 又明日, 更扶柩而南, 過太行山下, 忽一騎騁而前, 挽公子臂曰:「識故人否? 」公子審視, 曩客也, 因叙契闊. 客邀至山寨一叙, 公子以扶柩辭. 客出觱篥吹之, 四山出人馬數百, 眾人震恐失次, 客一揮, 人皆
 (缺文)
　　　　顧夢游收宋珏遺文
莆陽宋珏客死而無子，江寧顧夢游走數千里往哭之，收其遺文，乞錢牧齋尚書謙益表其墓。
　　　　應潛齋經紀沈朗思喪
仁和沈朗思，名昀，受業劉忠介公門，學以誠敬為宗，適用為主。嘗絕粒數日，取階前馬蘭草食之。卒時無以為斂，應潛齋為經紀其喪，涕泣不食。或問之，曰：「吾不敢輕受賻禭，以玷先生。」潛齋弟子姚敬恆趨問曰：「如某，可斂先生乎？」曰：「子篤行，殆可也。」
　　　　張南士濟友之急
餘姚魏淓嘗以臘月赴杭，方渡西陵，旗兵之戍者剽其裝，乃衷衣過蔡子伯。蔡飯之，裹之以越布單衣。時張南士居蕭山，淓并過南士，南士脫所衣絮袍衣之，且轉貸鄰人金為理裝。或問子伯，曰：「吾亦思有以助之，然念羣從，其不能卒歲多矣。且家人雪中皆無兼衣，而以厚所薄，不忍也。」以問南士，曰：「友以急投我而我薄視之，則安賴有友者？若夫吾所厚，則生平事也。生平不厚厚，臨急而較量及之，徒薄而已。」南士，名彬，山陰人。
　　　　冷秋江還人手澤
文與也常以先世手澤湮滅為恨，丹徒冷秋江處士士嵋聞之慨然，出所藏溫州待詔《三橋湖州》三世墨蹟贈之，皆世所重購而不得者也。
　　　　周簹谷濟人還金
禾中周篔，字簹谷。隱於市，性慷慨，人有匱乏，輒傾肆中錢米給之。采石估貶米八百斛，得值千金，貯周笥。估獨往硤石，中道死，周具以殮之，且作手書召其子至，出金還之。
　　　　郭允觀受老生之託
海州有老生，與山陽郭允觀同姓，以避亂，攜妾僑山陽。有子八齡，而病困，妾苦嗁，慮無以送死存孤。老生曰：「聞此間有郭海若者，義士也。」亟往請，曰：「身後欲以累公。」允觀曰：「所託不敢辭。然當歸謀所以安公妾者，乃惟命耳。」遂去。旦日，復往，告之曰：「君可瞑矣。吾闢舍旁一室，以閉置公妾，雖盛暑，不得出，吾令人穴其窗，度可饋食，且有一老嫗與起居。公八歲孤兒，吾教之，不令絕公家之讀書種子也。區區衾斂，更不足計，何如？」老生遂卒。允觀為殯葬如禮，迎其寡妾孤兒於家，館餼之，久而不厭。
孤兒年十八，補海州諸生，於是其妾已閉置十年矣。乃破戶出之，俾與俱去，語孤兒曰：「吾幸不負若翁垂死之託。吾家貧，本不足以贍若母子，顧義不得辭耳。今若長，宜自養母而歸守先人廬墓，吾又為若營館穀，不憂無以為生也。」孤兒與其母感泣，乃謝去。允觀，字海若，諸生。授徒自給，弟子多至數百人。
　　　　王武不自愛其力
長洲王武，字勤中，諸生。善繪花卉翎毛，遠師趙昌、邊鸞，近法陳淳、陸治。而生平慷慨赴義，家中落，與人交，不設城府，所遇，無貴賤長少，率委曲相款洽。居平善病，晚歲病屢發，不復多作畫。然友有貧乏者輒強之使作以鬻於人，王欣然執筆，曰：「願以佐吾子晨夕需。」族父年老，有女孫不能嫁，復力疾為作數幅，俾鬻以治匲。客有以病諫者，則曰：「吾財不足而力有餘，敢自愛耶？」
　　　　湯光啟為友忘身
長洲湯光啟，字式九，王武之弟子也。光啟寫生盡得其傳，而好義亦復相似。遇友朋急難，輒慷慨赴之，幾欲忘其身。晚歲家產蕩然，藉筆耕餬口，三旬九食不悔也。
　　　　吳慶百為友具含賻
鄞縣周容、太倉王昊客死京師，吳麓祥質衣為具含賻，視白旐即路乃返。吳，字慶百，錢塘人。
　　　　陸際明哭祭姚奇胤
姚進士奇胤幼嘗與仁和陸際明教授同研席，相契，申之以婚姻，願以女為其仲子婦。未幾，姚殉嶺南之難，盡室殲焉，陸具要絰哭諸寢門之外。歲時伏臘，必招魂以祭之。
　　　　陸際明經紀王于一喪
南昌王于一嘗客杭州，某年，疽發於項，喘喘然將死。拏一小艇訪宋荔裳於塘栖，與之訣曰：「余不幸遘虐疾，而吾子且有家禍，命也，奈何？然吾死，則委骨於陸氏，子如不諱，亦有如斯人可託七尺之孤者乎？」因相對哽咽，不能一語而別。甫食頃，緹騎驟至，宋倉皇就逮，不復知于一消息矣。及宋事解，再過錢塘，則于一前死已四年，諸孤偕蒼頭載其棺歸江西。問誰為經紀其喪者，則陸際明教授也。
　　　　朱璧欲保張蒼水母子
康熙初，鄞張煌言解軍後，將以懸嶴為首陽，議者謂其不死必復逞，購之急，有司乃繫累其妻子族屬以待。及被故校所執，遂賦絕命詞，挺立受刑死。時杭有朱孝廉璧者，投狀有司，請以百口保其母子，不得。
煌言，字元著，世稱蒼水先生。明末南京之敗，與同郡錢肅樂等倡義奉魯王監國，以僉都御史監張名振軍，屢抗王師。舟山破，魯王入閩依鄭成功。蒼水勸成功取南京，自崇明入江，所向克捷。蒼水先移師上游，直取九江，成功自鎮江敗退，事遂不成。
　　　　史丙藏張蒼水詩文
張蒼水被執登舟，中夜，防卒史丙坐篷下唱《蘇武牧羊》曲，張披衣起，扣舷和之，且酌以酒勞之曰：「爾亦有心人也。吾志已定，爾無慮。」張之詩文集如《奇零草》、《水槎集》、《北征錄》、《采薇吟》，皆丙所藏。或有從而購之者，丙曰：「公之真蹟，吾日夕焚香拜之，安得付子！」
　　　　郭寧玉任改折事
康熙乙巳，廣濟旱蝗，郭寧玉愀然曰：「邑人憊矣。」乃襆被西征，獨任改折事。先是，改折費歲以千金計，是歲才三百金，而檄已下。至武昌，念鄰邑所在報災，廣濟獨否，遂與司吏約，乞例蠲，而徐令補詳。蠲下，邑人歡呼慶更生，而郭乃出其橐中數十金以償司吏。口不言，嘗自號粥粥，蓋謙讓其天性也。
　　　　徐太君命子還妾
郭寧玉之母徐太君有賢稱。康熙辛亥，寧玉會往潯陽，置側室，女入門，色酸楚。徐心動，詢之，有前夫在。急呼寧玉立堂下，泣涕而言曰：「兒誤矣，兒誤矣。」立遣之去。寧玉長跪曰：「諾。」時早甚，寧玉訪尋其夫，還券，出廩粟，買舟載之以歸。當是時，潯陽人籍籍賢郭母不容口。厥後，寧玉更置一側室，而生齒蕃息，至七子而猶未艾，孫且繩繩焉。
　　　　鄭成仙修橋
鄭成仙，歙之楊衝人。以織箕為業，質堅而價不二，近村數十里爭購之。箕敝，皆臥舂以待。少壯時，嘗值風雨過坤沙前磵，小橋木腐，蹶而危者再。忽仰天自矢，曰：「吾有生之日，當積箕為石以繕此橋。」聞者皆笑之。自是，得錢稍易銀，即貯之於小瓦缾，閟土銼下，其婦與子皆不識也。銼少溢，或為鄰人所貸，或閟處偶洩，伺者竊去。凡三散而三蓄，志愈堅，家人藜藿不給，弗恤也。久之，藝售而貧窶如故，人竊疑之。
康熙丁未，鄭年七十餘。一日，忽呼諸鄰叟至室，曰：「吾足趼而背傴，夙願不酬，橋與身俱逝矣。吾初願尚不止此。」傾缾而出，燦若繁星，合計之，得金二鎰，即日鳩工採石。其婦與子皆敝衣椎髻，環立瞪目，作悔恨聲。曩之笑者忽斂容驚愕曰：「叟果至是耶？」遂相與諏吉經始，稚者負鍤，壯者肩石，揮汗趨役，窮日不休。未匝月工畢舉，奠危以寧，其道如砥，乃大具牲醴，率鄰叟以侑神焉。
　　　　吳三桂待故人
平西王吳三桂，明之武舉也，出江南某巨公之門。某歿，其子奉母以居，貧無以供菽水。一日，於故書堆得武鄉試錄一冊，見吳名，始悟出父門下。時吳鎮雲南，方貴盛，欲往謁之，以告母，母初不可，既而貧困日甚，乃許之，鬻田質簪珥，治裝以行。比至滇，旁皇歧路，不克自達，賣字市中，聊給朝夕。忽遇藩下護衞，詢其本貫，知為江南士人，邀致家塾。既半載，賓主頗洽，因從容言：「欲一見王，可乎？」詢其求見之故，乃為敘述師友淵源，護衞諾之。一日，吳大會僚佐，酒闌，盛言少年時起家科目，誇示座客。護衞適侍側，即跪啟曰：「王當日出江南某巨公門乎？」吳驚曰：「然，汝安得知此？」護衞曰：「某有子貧困，萬里上謁至此，無由自通，今寄食某所，故知之耳。」吳大喜，立召之，使預賓筵為重客，留府第數月。某以母老告歸，吳又大集賓僚，為之祖道，贈以二萬金，別扃繘一篋使為母壽，皆珠寶也。某歸江南，遂為富人。
　　　　李玉峯以子贈孫書臺
長洲李玉峯封翁文科有二子，曰勱，曰勷，皆幼慧，讀書於玄妙觀。會德州孫書臺罷長洲令居吳，見勷，器之，曰：「是兒不凡。」謂玉峯曰：「君多男，吾子年踰壯，無所出，曷以是兒為吾嗣孫。君生之，我成之，不亦可乎？」書臺，廉吏也，有善政於吳，玉峯不忍終拒，許之。惟念子幼稚，乃攜其家至安德，時康熙丁未也。
　　　　王仁綱以請均稅受刑
王仁綱，衡陽人，諸生。勇於為義。縣田稅自明萬曆中，每石糧增稅三升六合，號曰加秋，康熙初，虛報墾荒，科糧千四百餘石，計見田增入之，號曰倍額糧，民困甚。仁綱訟之院司，請荒熟并丈，計畝均其稅，巡撫同安深韙之，切責道府行其議。官吏憾仁綱，欲坐以生員言事律，置之死。按察使拘仁綱，仁綱不屈，方加刑，急呼天稱枉。忽大聲若雷，震几案盡碎，懼而止，遂得請通丈。趙恭毅公申喬造魚鱗冊，自仁綱發之也。
　　　　王文簡夫人有俠性
王文簡公士楨之妻張夫人，賢耦也，有俠性。閩人許珌以會試入京師，道出邗江，金盡告急，王無以應，有憂色，夫人遂脫跳脫於腕。徐夜者，字東癡，隱居東皋鄭潢河上，貧且老，雖凍餓，不以干人。會大風雪，夫人出絮帛謂王曰：「君得毋念徐先生寒乎？曷以遺之。」
　　　　朱之錫遣婢
朱之錫，字梅麓，曾因事遣婢，其帖云：「前送回張氏女子，原無大過，只是娃子氣，好言教導，不甚知省。誠恐聲色相加，流入婢子一類，所以量給衣飾，還其父母。初時原是待年，五六日後便有遣歸之意，故自後并無半語諧謔，猶然處子也，足下可將此女完璧歸趙。一段緣由，向其父母中媒昌言明白，以便此女將來易於擇壻也。」
　　　　王介人遣還有夫婦
嘉興王介人，名翊，與郡司李嚴正矩善。王無子，嚴贈之妾。妾故有夫，為亂兵驅散，後訪至王所，王哀之，立還之其夫。
　　　　曹本榮為譚鳳禎治喪
曹本榮嘗官國子監司業，黃岡人。有同年譚鳳禎歾於京師，為之治喪，其妾生子，令室中婢乳之。後成立，魏敏果公象樞為賦《古人交行》。
　　　　馮雲生赴人之急
德州馮雲生孝廉沛素重意氣，赴人之急如其私。其姊夫嘗為里人仇陷，慷慨白有司，得解，仇遂并螫雲生。事已，乃杜門謝交，日為子弟授《周易》、《孝經》以自娛。
　　　　傅青主哭張際
平定張際，明遺民也，以不謹得疾死。傅青主撫其尸哭之，曰：「今世之醇酒婦人以求必死者有幾人哉？嗚呼張生，是與沙場之痛等也。」又自歎曰：「彎強躍駿之骨，而以占畢朽之，是則埋吾血千年而碧不可滅者矣。」
　　　　鄭志上斥財
歙人鄭明允，字志上。嘗與其戚某同賈吳下，某大失利，號哭不欲生。志上曰：「爾困矣，予空手歸，尚能粗給衣食。」發橐中金悉贈之。志上有族子，以事縊於客舍，同舍者懼累，悉避去。適夜至，駭曰：「舍空鼠暴，可若何？」秉燭坐尸傍，達曙，白於官，出私財殮焉。淮北友人某以豪俠蕩其貲，困甚，至淮北，志上惻然，傾囊助之。
　　　　年羹堯幼時焚屋券
大將軍年羹堯家貲鉅萬，父遐齡長於心計，持籌握算，纖屑靡遺，羹堯頗不善之。十二歲，自塾逃學歸，散步郊原，見一老嫗倚樹根坐而哭，目盡腫。詢所苦，嫗乃曰：「所居離年家僅十數武，老而寡。有子四人，皆浮薄，不治家人生產業，日與里中無賴博。博屢負，鬻所居屋償之，已署券矣。屋主促讓屋，無寧晷。讓屋不難，如無家何？」羹堯惻然。問屋主為誰，即羹堯之父也。羹堯大喜曰：「子無慮，屋主即我父，容歸謀之，必有以處子。」因挾嫗歸，白於父，請返其券，父有難色。羹堯索券於母，取火焚之，令嫗跪謝父，即揮之去，父亦無如之何也。
　　　　李恆岳資助郭琇
康熙朝，左都御史郭琇以薦起，自度俸糈不足自給，不欲出。有李恆岳者，郭之妻兄弟也，問之曰：「子在京師，日費幾何？」曰：「得一金足矣。」恆岳曰：「子果出而有濟於世，吾能任之。」郭遂行。終郭在官，無內顧憂者，恆岳力也。
　　　　葉秋老哺主子
葉秋老，萍鄉孫大猷僕也。大猷故貧士，復多疾，居室破陋，不蔽風雨，日兩餐，胥出其力無怨辭。某歲疫，大猷夫婦相繼死，為力營其喪，遺孤兒數月，需乳，葉妻適產，令同哺之。未幾，妻又死，乃向鄰婦丐乳，先飽孫子而後及己子，己子以飢死，弗惜也。鄰婦厭其頻，靳勿與，葉窘，飼以糕糜，孫子苦噎不能下，夜啼達旦。葉益無措，姑以己乳塞兒口，啼頓止，聽之，嚅嚌有聲，探之，乳出矣，大驚，繼念為天佑，轉喜。遂自乳之，兒遂賴以長成。
　　　　周櫟園葬趙十五陳叔度
周櫟園在閩，有趙十五、陳叔度者，皆工詩，沒不能葬。周出俸金葬之西郊，題曰：「詩人趙十五陳叔度墓。」
　　　　趙恭毅為古誼之士
趙恭毅公申喬登第後，以古道自居，人厭之，託疾歸。會買妾，其家故宦族女，以負債賣之。趙知之，慨然曰：「吾奈何乘人之急以污其節？馮商之舉，不可繼乎！」立送女歸。聖祖知之，曰：「此古誼之士也。」
　　　　鄒飛虎脫湯公子於囚
通州湯公子豪俠自喜，結交當世知名士。康熙時，莊氏私史禍發，怨家因以訐公子。當道窮治，家破，婢僕星散，所親莫敢問。夫人聞家族給配披甲之耗，夜抱幼女投井，九歲子亦憔悴死。公子入獄，自分必死，心夷然。
同繫有一囚, 短髮鬅髻, 高顴突顙, 面黑而黝, 虬筋結體, 獄吏伺之謹. 公子初至, 囚頗侵之, 公子不怯亦不怒, 囚大嘆服. 久之, 竟彼此無間. 乃知囚固燕山大盜也, 號飛虎, 刧案半天下, 平時吏莫能捕. 後乃偵知其母在江南, 執以下獄, 將殺之, 飛虎乃詣官自陳, 以釋其母. 公子亦夙聞其名也. 獄中飛虎之徒黨猶時相往來, 獄吏畏其勢, 貪其賄, 弗禁也. 一日, 又有人訪飛虎, 人去, 飛虎以家事告. 公子痛哭曰: 「盡矣, 奈何? 」時公子已自誣服, 案且定, 刑有日. 飛虎忽謂公子曰: 「吾向者不能為君援手, 以吾弟未至故. 今旦晚且至, 當可相救. 」公子涕泣曰: 「覆巢之下無完卵, 孑然一身, 生亦何聊? 不願救也. 」飛虎曰: 「不然, 今一家血胤, 繫於君身, 君若死, 是絕嗣也. 必及吾弟之來也而謀之. 」
越一日，有少年至，短小精悍，見飛虎，語刺刺不休，多廋辭，公子莫解。飛虎曰：「是吾弟也。」公子在囚中，夜恆危坐不成眠，是夜，忽聞有香一縷，若因風飄至者，氤氳馥郁，令人意釋。公子覺倦，顧禁卒及諸囚亦欠伸不已，須臾，悉入黑甜矣。公子既醒，忽見日光一片直照己身，此日光者，自入獄以來，數月所未得見也。大訝，視己身，乃在小室中之木榻，無復桎梏囹圄矣。旋聞櫓聲咿啞，始悟身在舟中。略一轉側，則一人趨入，少年也，顧公子曰：「君醉醒耶，昨日勸少飲一杯，我言如何者？遽爛醉如此。今日逾午，舟過狼山矣。」且語且示以目，公子亦佯與應答。舟人進湯沐，公子披衣起，聽同舟人談話，則一舟人皆估客也。少年亦自稱為金姓，適販夏布於江右，而稱公子為夥友。行數日，抵蘇，有小舟來迎，少年將公子登小舟，直趣太湖。舟行多僻港小汊，與官河不相接。時一泊村鎮，聞人言紛紛，通州出巨案，欽犯被刼矣，公子心悚慄不自安。
久之，公子望見十里外青山疊疊如屏障，俄而愈近，則於山坳見阡陌蜿蜒，茅屋相比。少年亟引公子登岸，行數十武，有瓦屋數椽，公子入，則飛虎已迎於堂，指少年曰：「此吾弟，名海鵬。」問得脫之因，則少年當夜先掣州守印置其夫人鏡匲上，下壓一紙曰：「刼獄者，鄒飛虎也。今告汝，慎汝頭。」乃入獄脫公子。州官晨起，見印及字，大驚，復聞公子被刼，益惶惑不知所為。疑獄中所繫非其人，吏胥得飛虎金，亦為左右之，遂釋之出。公子舟行凡五日，飛虎被釋才三日，竟先至。
自是公子遂居山中，然每念家室流離，輒欷歔涕下。飛虎兄弟日從公子閒談，皆江湖豪俠事，公子亦藉以自遣。有時聞後堂琴聲悠揚飄渺，一往三復，公子聽之，知為婦人，初不之問。相習既久，偶為飛虎言之。飛虎顧左右，左右趨入，須臾，珠簾高捲，有少婦練衣素裙，微步姍姍而來，一雛婢可十三四，抱琴立其後。飛虎曰：「此吾甥女銀荷也，生十九年矣。曾嫁杭州某生，不幸見棄，其父母俱亡，憔悴萬狀，吾故迎之以歸。」因顧女曰：「此尊客，不必避，客悅琴聲，盍為一奏。」公子斂容起謝。婦纖指微拂，悲愴伊戾之聲頓從絃起，曲未及終公子淚下。琴闋，飛虎顧公子曰：「亦有意乎？」公子倉猝不能答。飛虎笑曰：「我知之，君諾矣。」是夜遂成禮。
明旦，飛虎謂公子曰：「君文人，綠林中可暫居不可久。吾數年奔波各地，為此女謀快壻，不圖於縲絏遇君。今獲所天，君亦有室，兩人事完矣，舟在山下，便可成行。」公子茫茫然不知所之，婦陰目公子，令應之。乃登小船出海門，易大艑，竟飄洋去。飛虎故有商館在南洋爪哇島，舟抵岸，則商夥引領以待。出飛虎函，言此館為甥女匲贈，自是公子遂居於島。
　　　　胡穆孟代沈廷棟死
康熙甲寅，靖南王耿精忠反，徵武科之舉人、進士以為車騎、驍騎諸常侍。閩人胡穆孟者，武進士，且將門子也，亦被徵，獨堅辭偽命，逃之連江沈廷棟家。廷棟房師某為縣令，某以事至省，廷棟具書幣修候。已緘未發也，穆孟竊視其書，備言靖藩舉動乖亂，人心不屬，難成大事。駭曰：「此何等語，可形之筆札耶？往必獲咎。」因取書潤色之，使隱約其詞，自為更書，入故緘，而廷棟未之知也。以付使者，至城下，為門者所詰，索得書，涉誹謗，發書刑曹，逮廷棟窮治，伏辜，論死。
穆孟聞之，直奔還，謀諸婦王氏曰：「沈七罪固當，然母老妻艾，且未有後，若敖之痛可念，奈何？」王曰：「沈母春秋高，見愛子受戮，必無生理，其妻寡無依，亦必偕亡，是沈君一人死而三人俱死也。君素善沈君，詎可坐視？」穆孟曰：「然。今惟吾可出代沈君死，但未知卿意如何耳。」王曰：「殺身取義，烈丈夫事也。君為奇男子，妾甘為愚婦乎？君忠臣之冑，膝下有呱呱者，天道不遠，必不使胡氏無後，孰與沈君有滅族之慘耶？君勉之，毋以妾為念也。顧計將安出？」穆孟因語之故，即赴刑曹，具狀自伏。刑曹疑之，召廷棟與質，廷棟實不知易書之由，爭死甚力。穆孟曰：「書實吾所為，此易辨耳。今第使兩人各具書，書跡同者坐，復何辭？」刑曹然之。使書，果穆孟手筆，乃釋廷棟而辟穆孟。論決之日，王氏設奠西市，哭盡哀，取其首縫之，具衣以斂。且市兩棺，屬其子於廷棟與穆孟之弟，令撫視之，而自縊於尸側。
　　　　石天際為國為民
三藩反，軍書旁午，誅求無藝，守土者皆不得其人，乘隙搜民財不已。湘潭石天際大憤，策單騎詣闕上書，訟諸守土者，當天子意。諭曰：「此秀才之為國為民者也，許乘傳歸籍，聽勘，所歷地方，毋得凌虐。勘後，諸不法者處分有差。」
　　　　胡夢豸自承殺賊
胡夢豸，字去邪，先世上虞人，遷江都。康熙甲寅，夢豸年二十二歲，隨父歸越省墓。父過市，遇山賊劫民財，瞋其不義，賊怒，將刃之。夢豸從後奔至擊賊，仆之，市民羣起毆殺賊。賊眾大至，欲屠其里，夢豸曰：「不可以我故危一鄉也。」入賊寨，獨承之，遂被殺。
　　　　諸兆元從馬文毅地下
諸老道者，馬文毅公雄鎮之僕也，名兆元，句容人。老而蔬食，喜佞佛，故稱老道。文毅撫桂林，遭吳世琮之變，被拘四年，抗節不屈而死。方賊遣騎收文毅時，並縛諸僕，及老道，賊以其老，縱之去。老道大呼曰：「吾得從主人地下，甚幸，豈效鼠輩叛主，苟圖富貴，以貽千古罵名耶？」奮然隨文毅行。文毅箕踞大罵，老道亦訽罵不絕口，文毅遇害，賊亦竟殺老道。
　　　　黃珠為人報父仇
九江鐵工黃珠設肆於市，為人訥而鈍。李某，其鄰也，授徒為活。每晨起，李授經，黃則執錘，誦讀聲與鍛冶聲相應和也。李家與黃隔一壁，壁以板為之，入夜，生徒皆去，黃燈下操作，燈光自壁隙中入李室，縷縷如線。李年三十餘矣，無父母，無妻子，終歲不出門，亦無交遊。一夕夜半，李忽撫案哭，聲淒而烈，隙窺之，爐中香一縷，猶裊裊上升也。明日以哭故問李，李漫應曰：「魘耳。」黃遂不復言。
李結鄰三年，凡數哭，黃窺之已審，乃謂李曰：「君必有故，盍告我？」李度不能隱，即曰：「吾父忌日耳。」黃曰：「信耶？」曰：「信。」黃曰：「不翅此，君父之沒，病耶，抑有故耶？」李不語，而目中淚乃如泉下，幾放聲矣。黃笑曰：「子毋然，僕雖無能，或可為君效也。」李耳語以故。蓋李家本小康，父在日為鄉董，以嚴正為匪人所恨。縣令周某得流盜，盜承李家為贓窩，令因以求賄，不得，乃刑訊，殪之。李城居，求報復，數年不得間。而縣令秩滿矣，蹤之，則又任要差，累訟皆不得直。黃聞言，若不經意者，曰：「君為此耶？力不能報，當為後圖耳，何戚戚為？」遂去，自是不更與李交言。又數月，黃忽稱折閱，收店自去，不知所之。李聞令當以某日陸行入省謁上官，道經某嶺，乃挾刃往，潛要之，伏空山中數日，令竟不出。一日薄暮，忽有人手一布包過前，徘徊若有所覓，視之，黃也，遽出。黃喜曰：「君在此耶，吾固疑君當在此，今果然矣。」出布包，赫然令首也。問何以得此，黃曰：「自別君後，去為輿夫。昨令度嶺，吾輿之以行，故遲之。及絕險處，天已昏矣，遽釋手，渠乃顛於崖下，四肢皆折。其家人俯視萬仞，不識道，莫能誰何。吾乃從絕壁挂藤蘿而下，因刎之以來。」李大喜，即山僻處撮土為香，陳頭於前，遙祭其父。復抽刃亂斫，糜而雜土棘瘞之。與黃俱去，南至閩，黃仍以冶鐵為業，李則賣字為活。閱數年，事寢，乃相與返里。
尋海疆有兵事，黃入伍，積功至游擊，李如故，乃招致幕中，任以書記。一日，有謁黃者，當日共為輿夫者也。知黃得勢，特挾前事要索，且云令之弟今為貴官，若不允，當以告。李聞之曰：「我奈何以己事累人耶？」趨出，力為周旋，並留與共宿。夜半，手刃之，提頭自首，言以仇故。黃方為之營救，李已自刎死。
　　　　張南士送戍友
康熙癸卯，海上大獄起，歸安魏耕走蕭山，復走梅市，大將軍刊章遮捕之。獲耕，兼逮蕭山梅市之藏耕者，以鋃鐺鏁李達、楊遷及祁忠敏公次子班孫，家人莫敢問。張南士挺身走三家，為經紀其事。縣官遣伍伯戍守，而南士時時渡江往來獄中，獄吏怪之，執以告提刑。提刑大驚，初以為異姓非家人，窺探資給，擬坐，既而察其無故，慰遣之。及耕伏法，南士陰匄之錢塘孫治收其尸，而班孫、達、遷並徙塞外。點解時，多一人，則南士也。解官斥之曰：「汝欲偕往耶？」曰：「當魏耕逃時，亦思至某家，而徒以舟楫未便故，某幸免。今某不忍三人者獨行，欲送之過河，而執事以為欲偕往，吾豈畏往者耶？」解官義之，勸之返，乃嚎咷牽衣而別。
　　　　張南士攜毛大可歸
蕭山毛大可為怨家所陷，以殺人律負死罪在逮，出走十五年，中道遇赦，潛歸。將抵家，而怨家跡之，張南士自飾為舟子，待之白魚潭而藏於家。越一年，遠近多有知之者，乃徙之南山之大衣寺，出入瞭眎。每以大可茹蔬久，私市肉炙之，擣魚蝦雜菜而合之為菹，日捧筯以進，如家人。顧終以暴露徙去。康熙乙卯，南士過禾中，聞大可在汝寧金使君署，念甚，遂獨身襆被，涉江溯淮，由潁亳而西，直趨汝寧。遇於城南之蔣亭，相抱痛哭，言國家屢有赦，籍簿已滅，怨家亦散亡畧盡，黃門姜君為君雪其事，可還矣。遂大游淮蔡十日，攜大可以歸。
　　　　唐叔達贈人言
嘉定侯廣成峒曾舉進士歸，其父欲令謁唐叔達，而適晤叔達於友人所，與言之。叔達曰：「勿遽來，不佞叨居父執，相見時，宜有言為贈，當預思所以訓戒之者。」又太倉太原王氏，亦叔達之世交也。當煙客奉常官京師日，叔達過其家，諸公子迎之入，至廳事，南向坐，諸公子設紅氍毹拜之不為動。拜畢，摩諸公子首曰：「汝父遠宦京師，好自讀書勉之。」諸公子侍立唯諾，叔達乃徐徐曳杖而起。
　　　　某奴經紀索額圖喪
索額圖性貪，屬吏多以賄進。然有謀略。三藩叛時，料理軍書，調度將帥，皆中肯要。吳三桂密遣人刺之，索方秉燭治軍書，瞥見一修髯偉貌者立其旁，問曰：「汝得非吳王刺客乎？」客長跪頫首。索曰：「然則取吾頭？」客曰：「若果害公，早取公首去，不待公命也。吾至良久，見公批示軍機，咸如親見，料理軍書，竟夕不寐，誠良相也。某雖愚，豈敢刺良相？」因反接請死。索笑，揮之去。次日，投邸為奴，執役甚恭，驅使無不如意。後索下獄，某潛入獄饋飲食。及伏法，經紀其喪事畢，痛哭而去，不知所終。
　　　　李因篤解顧亭林獄
顧亭林於明亡後，嘗數至江寧，五謁孝陵，乃東行，墾田於章邱之長白山下以自給。順治戊戌，徧遊北畿，出山海關，歸至昌平，謁長陵以下，次年再謁。又念江南山水有未盡者，復歸，六謁孝陵，東遊至會稽。次年復北，謁思陵，由太原、大同入關中至榆林。是歲莊氏史禍作，幸得脫。康熙甲辰，四謁思陵，而墾田於雁門之北、五臺之東。
初，亭林之居東也，以地溼，不欲久留，每言馬伏波田疇，皆從塞上立業，欲居代北。嘗曰：「使我澤中有牛羊千，江南不足懷也。」然又苦其地寒，乃經營創始，使門人輩司之，而身出游。丁未，之淮上，次年，自山東入京師。即墨黃培，有奴告其主所作詩者，多株連，復以江南陳濟生所輯《忠義錄》指為亭林作，首之，書中有名者三百餘人。亭林聞之，馳赴山東，自請勘。訟繫數月，富平李因篤親至歷下解之，獄白。復如京師，五謁思陵。自是往還河北諸邊塞者凡十年，丁巳，六謁思陵，乃卜居陝之華陰。
始亭林徧觀四方，心耿未下，謂秦人慕經學，重處士，持清議，實他省所無。而華陰綰轂關河之口，雖足不出戶而能見天下之人，聞天下之事，有警入山守險，僅十里之遙，若志在四方，則一出關門，亦有建瓴之便，乃定居焉。
　　　　徐大文經紀友喪
海寧徐大文，名林鴻，篤友誼。永嘉縣令漢陽王世顯去官，留杭州，處士南昌王猷定游杭，寓西湖昭慶寺，先後客死，大文皆為之視含斂，送其柩至江浦乃還。康熙己未，以應宏博試入都，而太倉徵士王昊、慈谿處士周容卒於京，亦為經紀後事，收其文集，以俟奔喪者來乃付之。
　　　　李苑芝出火中男婦
李苑芝，鶴山人。豪俠有勇略。時天下多故，苑芝破千金產募壯士衞鄉里。康熙庚申，賊圍徑口塞，將縱火，陳桐遷急召苑芝。苑芝至，大呼曰：「八老在，敢爾？」八老，苑芝號也。賊相顧引退。樓中火起，苑芝自火中出男婦十許人，復上馬追賊，斬十餘級。賊轉鬬不勝，伏礮草中，礮發，苑芝死，自是賊無有敢犯徑口者。
　　　　申自然為友死
申自然，松江人也。嘗為明博士弟子，豐於財。明亡，棄制舉業，散家財結客，欲有所為。未發，謀洩，有司捕得之，同坐者六七百人，皆論斬。自然已押赴西市矣，忽有從眾中易之者，雖自然亦不自知其故也，於是得逸去。既亡，抵家，而其家人有七十二人，以自然為必死，皆先期縊死。自然之妻孕，既懸於梁而胎殞，犬守之，鄰人之犬欲噉其胎者，守犬輒鬬殺之。凡殺犬者四，而此犬之力竭，亦死於旁。
自然既坐法亡匿，家人又盡死，乃孑身走天下。然善畫，以畫餬其口，亦足自給。轉徙至沛縣。會宜興陳昭大之叔任沛縣教諭，昭大從焉。一日，見自然之畫於準提庵壁間，昭大善之，叩之庵僧，而識自然。時昭大病氣逆，已坐定而疾作，自然進藥於昭大，服之愈。昭大德之，歸謀於叔，將授自然館。自然曰：「吾與友十二人，俱不可以俱止，吾將以畫售其直，給十二人裝，然後從陳子遊。」約定即去。去踰月，復詣昭大曰：「彼十二人者，吾悉遣之矣。」昭大客之，幾踰年，未嘗一言其事。然性嗜酒，飲必極醉，醉則歌呼之聲不絕，至學為犬吠而後已。昭大怪之，間一詢之，不答。至踰年，而後泫然告昭大曰：「往者吾婦死於縊而胎隕，鄰人之犬爭噉之者，吾之犬輒殺之，凡殺四犬而吾之犬亦死。吾每念之痛心，故醉而為犬吠也。吾家貴賤七十二人，無一生者。吾嘗赴西市矣，忽有易我於眾中而吾不知脫我於死者之為誰也。吾於明時為博士弟子，豐於財，不忍故主之亡，破產結客，今家破身亡，終不悔。吾名自然，則自然之，不必叩吾之名若諱也。吾為松人，則松人之，不必悉吾之里邑也。」
會昭大以其叔之吏事之淮安，自然有故友居山東，招自然去，不及與昭大別，遺書昭大曰：「吾年已六十餘，吾家已無人，吾亦無能為矣。吾賣畫得二百金，當之宜興，就君居以終老。」昭大誌之。後一年，昭大之叔罷官歸，昭大亦去沛還於宜。後二年，自然自杭城又貽昭大書曰：「吾之友陷大獄，得三千金可免死。吾賣畫於杭城，幾得半矣。將之金陵，脫吾友於獄，則還就予以遂終老約。」昭大又誌之。久之，聞自然所謀脫獄者竟論死，已行刑，自然亦於是日扼腕死。
　　　　劉公望解橐焚券
楚客鄭某擁重貲，遇劫盜，一空所積，飢寒不能自活。南昌劉公望處士斯呂解橐出三十金為行李費，送之還家。公望又嘗以重價購一僕，越旬餘，見其淚痕被面，詳詰所苦，乃知其為人所掠賣者。立焚券，訪其住址所在，使人送還其父母。
　　　　劉古塘周人之急
遂寧張文端公鵬翮督學江南，招劉古塘入使院。及歸，解裝得數百金，族姻故舊環至，視其所急而分給之，隨手盡。俄而屢空，日旰不得食，宴如也。
　　　　郭節斥財
康熙時，萬安郭節以善釀致富。平生不欺人，人或遣僮婢行沽，必問能飲否，量酌之，曰：「毋盜瓶中酒，受主人笞也。」或以傾跌破瓶缶，輒家取瓶更注酒使持以歸，由是遠近稱長者。里有事，醵飲者必會其肆。里中有數聚飲平事不得決者，相對咨嗟，多墨色。節問曰：「諸君何為數聚飲平事不得決相咨嗟也？」聚飲者曰：「吾儕保甲貸乙金，甲逾期不肯償，將訟，訟則破家，事連吾儕，數姓人不得休矣。」節曰：「數幾何？」曰：「子母四百金。」節曰：「何憂為？」立出四百金為償之，不責券。乙得金欣然，以為甲終不負己也。四年，甲乃僅償節以四百金，無子金也。
萬安有術者，談五行，立決人死期，疏先後宜死者凡六人，節與焉。將及期，置酒，召所買田舍主畢至，曰：「吾往買若田宅，若心中願之乎？價得毋不足乎？欲贖者視券價，不足者追償以金。」又召諸貸者曰：「汝貸金若干，子母若干矣，能償者捐其息。」貧者立券還之，曰：「毋使我子孫患苦汝也。」及期，大會戚友，沐浴更衣待死，顏色陽陽如平時。戚友相候視，至夜分迺散去。其後此五人者果各如期死，節更活七年。
　　　　張建白斥財
張大綸，字建白，河東人。其待宗族也，黽勉有無，有求必應，偶不繼，必百計謀之以饜其請，有不諒者，且一日數至焉。里中嫁娶不時者，輒相謂曰：「姑詣張公，當不令汝終鰥也。」殯葬不給者，輒曰：「以告張公，可無憂暴露也。」歲一不稔，則鳩形鵠面者皆曰：「張公哺我。」時當沍寒，則鶉衣歷落者皆曰：「張公燠我。」
　　　　汪雨蒼救溺人
歙人汪霖, 字雨蒼. 家故饒, 業鹺, 父歿業敗. 而喜讀書, 負大略. 嘗至杭州, 渡錢塘江, 潮怒湧, 舟沒. 同舟者夥, 乃竄身入巨浪, 左右騰躍提擲, 盡出溺者, 使登岸. 
　　　　汪雨蒼斥財
汪雨蒼以鹺業敗而家遂中落，又不遇，生產日薄乃。盡傾其資倡族人，取先世之累棺未瘞者，盡葬之如禮，於是洗手赤立。至不給旦夕。一日，婦脫頭上簪易斗粟，市人倍與之。汪曰：「誤也。」歸其贏。冬夜行市中，見裸臥於途而呻吟者，即視之，且斃，急歸，持所用衾覆之，家故無餘衾也。久之，出為鹺商主計數載，忽散橐中金，為償諸傭之負主值者，一夕立盡，遂襆被返。
　　　　楊寓乾斥財
康熙辛酉、壬戌間，滇亂甫靖，疫盛行，昆明楊寓乾憫之，合藥濟人，施楄柎無算，家以此落，弗顧也。後家止餘古玩數種，有老友病而斷炊，假以易薪米，即與之。
　　　　楊春華為友自首
楊春華，字友聲，山陰安城人，人稱之曰安城先生，後改名越。少喜讀書，性慷爽，數濟人危難。明崇禎末，海內多故，慨然有濟世之志，與朱伯虎、吳佩遠、魏雪竇游，諸人奴視齷齪士，士亦莫敢近。及伯虎死，佩遠入滇，雪竇為怨家所搆，謂其與張蒼水交通，罪不宥。詞連長興錢允武，允武妻貸千金屬春華營救。書為邏者所獲，嚴拷允武，索春華甚急，允武死不承。春華遣人謂之曰：「吾名在牘，詎能免。我出，則君冤自白，毋自苦也。」遂詣獄。獄具，魏、錢坐死，春華流寧古塔。舊例，出塞者例簽妻行。或請代於春華妻范氏，范毅然不可，乃相將就道，居塞外數十年，卒於戍所。
　　　　吳鴻錫留侍噶尼布
吳鴻錫，字允康，福建晉江人。生七歲而海寇亂，父萬佑挾以避，乃居浙江。適兵部車駕司郎中滿洲噶尼布奉命來造戰艦，延萬佑於幕。數月，萬佑卒，尼布亦還都，挈鴻錫以返，命其奴僕名忠樸者父之。鴻錫請呼以叔，曰：「父一而已。」尼布大奇之，曰：「七齡兒能辨此耶？」尼布清宦，家漸困，鴻錫亦稍長，助任芻牧，精勤勇猛，芻恆有餘，因以易錢，市書冊弓矢私習之。又市果酒，就能者質焉。數歲，遂通漢文，精騎射。一日，尼布閱射，方怒拙射者，鴻錫從旁指導。尼布謂：「汝能耶？汝手弓。」鴻錫徐進，縱送合法，三發皆中，益奇之。康熙癸亥，鴻錫之從兄雲鱗以平臺灣功授溫州營參將，引見至京，因就尼布乞鴻錫。尼布喜，遽諾之。鴻錫澘然流涕曰：「我未可歸也。我七歲育於公，今我壯而公老矣，三子始扶攜，安所恃？必俟公子成立，我乃可歸耳。」尼布聞言，持之大慟，遂不果行。
　　　　張翬救法寶
張翬，字羽軍，一字采舒，吳縣人。工詩善琴，豪於飲，廣交游，重然諾，利害無所避。年十八，從其父於京師，聞旗人有法寶者，才而好士，以詩謁之。一見傾倒，賓於家，禮意優渥，往來酬唱者半載。翬父促之歸，寶以五百金為贈，翬固辭，曰：「大丈夫一日定交，則終身生死以之。彼須金而結者，悠悠世人耳，非所望於公也。」乃揮手而別。寶倚國戚，且數以吟詠傲其儕輩，行事不甚循理，聖祖聞之不悅。寶懼禍，挈妻子奴婢十數人出走，買舟直抵湖廣。訪其舊友總兵某，而某已歿，惘惘無可依。因念吳中有故人張翬，俠者也，家在虎阜，猶憶曩年分岐之語，投之，必見納，遂泛長江，自毘陵達姑蘇。
一日，山塘曉市初罷，翬侍其父酌，忽有叩門者，翬出見，乃寶也。翬延之坐，入告其父曰：「法公為我知己，被罪出亡，於國法無赦，留者，罪與之均。今窮而歸我，畏法，則執之而首於官，死法公矣。昔孔融藏匿張儉，義聲炳於千秋。敢告嚴君，將背友而保家乎？舍生而取義乎？」翬父張目奮髯曰：「北海之母何人，我豈不及一巾幗哉？其留之。」因致諸窟室居焉。
先是，寶出奔時，聖祖震怒，命大索天下。寶寄翬日久，恐事泄累翬，乃與故所善者鄒某謀，移無錫之惠山。康熙乙丑，聖祖南巡，寶之僕告寶謀逆，且歷指所匿處，乃捕寶，並逮翬。翬為父力辨，得脫罪，翬論斬，減等，流秦。凡官於秦者，高其義，皆願與交，不以流人目之。為之營居長安市，蕭然環堵，花木幽疏。客至，入小樓，輒具尊酒，酒闌，鼓琴一曲，或賦詩四韻，若忘其身在異鄉矣。
　　　　方來捐金贖奴婢
康熙時，閩亂既平，以事牽逮者皆沒入為奴婢。方來捐金為首倡，俾悉贖還，保聚者數百家。
　　　　王寧收呂留良尸
呂留良之難，雖父母妻子無所免。剉屍後，朋友至交不敢收其屍，獨有王寧者，留良舊僕也，慨然曰：「受恩不報，非人也。」乃盡質其衣服，賣其妻子，欲厚斂之。時人相戒曰：「毋然。若然，爾不得其死矣。」寧不顧，乃抱尸痛哭，尋得留良死時衣服為之衣著，欲將尸入棺矣。地甲要寧入官署，寧憤然曰：「死且不顧，惟必妥而後從命。」強拽之入，問官拷掠備至，卒無變言。繫之獄，以創潰死。留良尸仍露於外，無人肯收之者。呂，字晚村，石門人。被文字之禍而身後戮尸者也。
　　　　江世鼇代安某償金
江世鼇在泰伯, 泰伯安某逋同行客 餅值, 請鬻其子以償. 江勸客勿受, 而窺客有沮色, 遽啟篋井金代償. 其父子哭拜路旁, 相擕去.
　　　　江世鼇焚券
江世鼇在梁溪與蔡子尚善。蔡故有所匄貸，算未酬者二金，蔡以繇單一紙抵補。江遽起，焚其折閱之券謝曰：「繇單，無錫蓄田者所重，且君所欠有幾，而置喙及此乎？」遂掉臂去。
　　　　李振陽焚券
商邱李振陽，名生春。重義輕財，為鄉里所推重。或售宅與振陽，質劑既立，予之直矣，乃不責以移居。逮數歲，聞其家有鬩牆之變，察知其以移居故，乃置酒，召其兄弟曰：「野人幸有數椽庇風雨，忍使同氣異宮而居乎？」因折其券棄之，曰：「汝兄弟其終有此，毫末之直，聊供伯仲用耳，不必償也。」
　　　　李振陽棄貨值
李振陽嘗賈於嘉善，有負其貨值至數百緡者，計無以償，謀鬻其子及其婦以辦。遽止之曰：「奈何以抵債傷父子恩？不可。」其人泫然而謝曰：「公德我良厚，無以報，即令彼兩人者來給事於家，願終其身。」則曰：「欲完人骨肉而自有之，是陽為義而陰為利也，豈忍出此？」揮之去，不顧。
　　　　顧貞觀救吳兆騫
無錫顧貞觀與吳江吳兆騫，以文章齊名當世，相友善。吳中順天鄉試南元，會是科為言者所糾，特旨通榜殿廷覆試，吳因病曳白除名，遣戍塞外。時顧亦客京師，臨歧，執手泣曰：「漢槎往矣。子年方三十，幸而至五十不死，則此二十年中，吾必捐踵頂救吾漢槎也。」
顧以工填詞與明珠子侍衞成德訂交，遂客明家。一日，念吳不已，譜《金縷曲》二闋以代札。其一云：「季子平安否。便歸來、平生萬事，那堪回首。行路悠悠誰慰藉，母老家貧子幼。記不起、從前杯酒。魑魅搏人應見慣，總輸他覆雨翻雲手。冰與雪，周旋久。淚痕莫滴牛衣透。數天涯、依然骨肉，幾家能够。比似紅顏多薄命，更不如今還有。只絕塞、苦寒難受。廿載包胥成一諾，盼烏頭馬角終相救。置此札，兄懷袖？」其二云：「我亦飄零久。十年來、深恩負盡，死生師友。夙昔齊名非忝竊，只看杜陵窮叟。曾不減、夜郎僝僽。薄命長辭知己別，問人生到此淒涼否。千萬恨，為兄剖。兄生辛未吾丁丑。共些時、冰霜摧折，早衰蒲柳。詞賦而今須少作，留取心魂相守。但願得、河清人壽。歸日急翻行戍稿，把空名料理傳身後。言不盡，觀頓首？」成德，字容若，後改名性德。
緘書既發，置其草於几，成見之，歎曰：「此河梁生別詩也，弟當成先生之志。」言於父，力求為吳道地。明曰：「汝明日邀顧至內齋，吾親與言之。」越日，顧入見，明笑語顧曰：「吳素負才名，又與先生莫逆，老夫願一效棉薄。但先生素不飲酒，今日能為君友飲乎？」且笑且舉杯以進。顧立盡其器。明復笑曰：「先生南人，不肯效吾旗俗請安。今日更能為君友請安者，老夫必有以報命。」顧徑前請安，不稍逡巡。明改容謝曰：「老夫聊相戲耳，不圖先生血性熱腸一至於此，請放懷以待。」未幾，吳果以明力，得賜環歸，歸固不知其情，顧亦不言也。二人後以小隙失睦，絕往來，而吳詆顧尤甚。明知之，亟具酒召吳。吳至，即前日見顧之內齋也，榜其左楹曰：「顧某為吳某飲酒處。」榜其右楹曰：「顧某為吳某屈膝處。」吳見之大愕，及詢得實，請顧相見，長跪言曰：「生死肉骨之恩，而以口舌之爭辜之，兆騫非人類矣。」乃大哭。明命進酒以飲二人，二人之交誼自此益密。
　　　　姜桐音為友贖子女
會稽姜桐音，名廷梧。歷世仕宦，家貧無贏笥，然性慷慨，喜急人之急。山陰徐伯調家被賊，賊質其子女而要之贖。徐不能，姜卸婦頭上飾物以贖之。伯調，名緘。
　　　　顧與治待友
丹徒姜子翥，名鶴儕。嘗被難繫獄，江寧顧與治明經夢游力為營救，不能出，除夕，遣甥梁爾礪往省之於獄，與同守歲。莆田宋比玉亦與顧善，宋沒十餘年，顧走閩哭之，伐石表墓。南州蘇武子工古文，好奇結客，游秦淮死，無恤之者，顧經紀其喪。石阡費筆山考功罷官，貧不能歸，顧分宅居之。及卒，為葬之於顧氏塋側。
　　　　崔清夫好義樂施
長垣崔渭源，號清夫，好義樂施。嘗倣范文正義田以周族黨，然又不欲以義田為名，曰：「吾惟隨分自盡而已。」有從兄以地求售，索價百金，即其價買之。既而復以地歸其家，曰：「我非買也，相助耳。」
　　　　桂天士祭師友墓
慈谿桂天士，名貴。有受業師九人、執友一人，於其卒後，每遇寒食，輒督子孫負壺榼，徧祭諸師友墓，為之封土。
　　　　桂天士壽畢十臣
明季，蘄水畢十臣令慈谿，以童子試首拔桂天士，天士德之甚。康熙某年，十臣年九十矣，天士自家治餅餌果蓏之屬，負擔往，為十臣壽。行至江西，遇寇亂，邏者怪其貌，執詣軍門。方伯姚啟盛問知其故，義之，即釋其縛，資之行。至，則然燭列果餌案上，坐十臣南面，自拜於堂下。十臣命舉家皆出拜之，留月餘始歸。
　　　　陳鸞栖脫裘贈叟
陳梧，字鸞栖，攸縣人。冬日出行，遇老叟瑟縮風雪中，即脫所被裘衣之。
　　　　賀希白全人夫婦
獲嘉賀希白孝廉行素家固貧，邑令憐之，時欲為之地。一日，有夫婦相賊，鳴之官，罹重典，賫數十金詣賀，丐其言於令，冀免罪。令聞之曰：「是足療賀子貧矣。」即日出之。賀俟事解，還其金，曰：「是豈有人心者所宜受耶？」
　　　　萬玉為主割股
萬玉，桃源人，萬國安僕也。國安六十無子，玉勸其納妾，生一子。嫡庶不和，玉多方調護。國安遘篤疾，玉割股療之，得享大年。
　　　　陳皋亭贈金
陳句山太僕兆崙年十九游庠，猶身衣布衣，其祖越石山人出白金二錠授之太僕父皋亭曰：「孫今遊庠矣，可製繒衣一襲以寵之。」語甫畢，有中表親適至，狀甚困憊，自言其家晨炊不舉者三日矣。山人心憫，欲有以恤之，篋中更無餘金。皋亭請曰：「孫無繒衣，自足以禦寒，孰與無食而為餓莩也？」山人大喜，即以白金贈之。
　　　　陸清獻有人論救
康熙辛未六月十四日，陸清獻公隴其在闕右門會議捐納保舉一事，大忤旨，至二十二日始得寬免之旨。陸嘗自言方顛沛時，最承相愛者，滿人則鍾申保，漢人則同衙門各道長外，如譚祖豫之計畫旅費，張長史之殷勤執贄，崔平山之躊躇前路，皆有古風。而沈樂存之慷慨願救，尤同僚之傑出者也。
　　　　謝恕園為友三破家
謝翠, 號恕園, 會稽人. 家豐厚, 急人之難, 無稍顧惜. 嘗言吾為友三破家, 今其人皆將相矣. 問其姓名, 皆不筨.
　　　　王山救范堯章柩
歸安王山生六歲，其父鬻之於婺人范堯章為奴，堯章待山有恩。已而堯章老，益貧，為之經營生計，日夕盡瘁。病革，謂山曰：「若苦矣，我還若賣身契，我死，聽若所之。」山泣對曰：「奴六歲事主，於今四十年，恩猶父子。奴之去留，不在券也。如背主恩，即不還券亦去。」堯章卒還其券而歿，山竟留不去，傭庖取直以供主母。康熙癸酉仲春，鄰火，將及堯章居，山趣主母幼主亟去。主母曰：「如柩何？」山曰：「山能出，出之，不能，則與柩同燼矣。」遂閉門拒火，撫柩呼天。火燎檐，山以水澆之，俄而風迴火熄。是夜焚者三百家。范氏居獨存。
　　　　聖祖惓念林師
康熙甲戌，特旨令禮部取霸州廩生林佳蔭充內官學漢教習。諭廷臣曰：「是朕教書林師之孫，其家甚貧也。」時聖祖御極已三十餘年，佳蔭方為諸生耳。
　　　　聖祖令人為王文恭持服
漢代士大夫往往以師喪免官持服，後世鮮行之者。杭世駿議謂宜從之以厚風俗，卒為時論所格。然康熙時大學士華亭王文恭公頊齡薨，上諭官員有係伊門生者，令其素服持喪，惜未嘗著為令耳。
　　　　戴南枝潘次耕葬徐昭法
戴南枝遊吳門時，年七十餘矣。蒼顏古貌，幅巾方袍，談論娓娓。喜吟詠，能作徑寸八分書，吳人傳客之。徐昭法性行高峻，平居闔戶，不見一人，特與南枝相得，稱老友。昭法暮年喪其子文止，欲自營葬地，以告南枝。南枝曰：「堪輿家言人人殊，且君無力延致。吾粗明此術，當為君求之。」昭法因言其先文靖公葬陽山，吾不欲離其側，勿求諸他所。南枝乃芒鞋箬笠，循陽山左右求之，久乃得一地，地屬諸大姓，購之不得。
康熙甲戌，昭法沒，自後僅一嫠婦，一孤孫，饘粥不繼，謀葬之於祖塋而族人不可。南枝曰：「吾已為任此事，不得地，一日不了。」於是買小舟，徧歷諸村，舟所不能至者，徒步跋涉，風餐水宿，無間寒暑。然南枝素不為人相地，人亦無以是煩之者，獨為昭法營度，費皆自任之。經年，乃得地於鄧尉之西真如塢，以告潘次耕曰：「地甚佳，又在梅花深處，與高士相宜。地價須三十餘金，無所出。」次耕乃先以十金成券，餘將徐圖之。會次耕有黃廬之游，南枝募於人，無應者，乃矢願賣字以買地。
南枝故善八分書，然非其人多不應，得者必厚酬。至是，榜於門，書一幅止受銀一錢，人樂購之。貲稍稍集，又相旁地之當買者并買之，凡四十餘金，而地畢入。及次耕遠游歸，驚喜過望。蓋吳下營葬，惟卜地最難，地師既鮮良者，薄有名，即高自標置，喪家具舟輿，備飲饌，以偕往，或三四年不能得一善地。既得之，次耕任葬費，間有助者，又費七十餘金，而昭法得葬矣。南枝復為之培土栽樹，伐石立表，又費三十餘金。
南枝酷貧，寓無隔宿炊，冬月常衣綌。其求地也，目之所營，神之所馳，無往不在是。黧面繭足，徬徨山谷中，不知疲瘁。其賣字也，銖積寸累，悉歸之地，不妄費一錢，一蒼頭不能忍飢輒辭去。寄食僧舍中，語及昭法必流涕，人多笑其迂，譏其愚，終不悔也。
　　　　吳鴻錫待噶尼布諸孤
噶尼布卒而諸孤幼，夫人以哀毀得狂疾，長子和順甫七歲，次和鼐六歲，次和麟五歲。吳鴻錫獨力治喪事盡禮。然尼布新喪，族中諸豪與隸人之悍者，視眈欲逐，將蠶食其家。鴻錫信行素孚，又材武，諭以義，懾以威，咸莫敢如何。家故不及中人資，鴻錫精心計，權子母，歲入恆倍，日以饒。延良師課之，飲食必親饋，業稍進則頓首謝。三子感之，益盡力。又親教三子以滿書，稍長，並為娶名族女。
鴻錫尤謹於禮，終日具冠帶不怠，司梱以婦人。歲時慶祝，必盛衣冠，率諸僮僕入執事，事畢，親率以出，中外肅然。和順年十六，有忌之者令為護軍，將困苦之。每番直，鴻錫輒佩刀以從，夜直，則露坐終夕，人莫敢加害。顧念非通仕籍無以免厥役，而尼布故交無能相援者，大學士阿蘭泰雖嘗同仕兵部，又以事相失。鴻錫獨謂阿公長者可以義動也，日率三子候門外。蘭泰廉得其情，果惻然，問：「諸子習滿書乎？」曰：「皆習。」「孰最優？」曰：「順優。」蘭泰諾，以中書用之。既而首輔索額圖欲以用其族子，鴻錫即為書，言和順孤苦狀，伺索出，跪而上之。索大怒，擲書去，不顧。鴻錫跪其門五晝夜，水漿不入口，困垂斃。索大驚，撫之曰：「世乃有義烈如子者乎？吾用順矣。」順就內閣試，果補錄。乙亥，聖祖親征厄魯特，鴻錫勉順曰：「國家有事，正臣子效命之秋，赤子發跡地也。」亟為治裝，請從征，遂從大將軍伯費揚古由西路進。鴻錫結束從行，方數日，家中宵小攘奪蠭起，使人追鴻錫還。乃泣謂順曰：「吾不得偕行矣。雖然，死生，命也，戰陣無勇，非孝即非忠，子必勉之。」怒馬抵家，宵小亡匿，訖無事。而順亦自力於矢石間，得功牌二，凱旋議敘，擢禮部主事。有約順會飲者，以博具佐觴政，鴻錫知其為匪人也，拔刀衝坐，執其人，數之曰：「飲博非居官所宜，順孤子，何得以此誘之？必殺汝。」刀觸席，聲鏗然，其人大呼乞命，叩頭不已，使捽而去之，引順歸。或問：「人可殺乎？」鴻錫正色曰：「殺人者不過死耳，吾已許噶公，撫諸孤，而坐視其溺於燕朋，誠生不如死。吾死而諸孤知勉，則死賢於生矣。」然順深感之，自是不復與燕會。
　　　　藍九廷為海烈婦鳴冤
康熙丙子冬，錢塘馮山公景行清和坊，避雪於其宗人之藥室。有壯士，睅目豐頤，長不滿八尺，而腰大九圍，敝衣穿空，望見山公，欲前致辭。山公揖之以入，宗人舉手歋歈曰：「公無然，此齊人也。」壯士慚而退。時雪霽，山公乃循街而走，追及壯士問之，則對曰：「余姓藍，名九廷，山東人。少為糧船篙師，南北居貨，貿易致千金，散與窮親故立盡。子在臺灣，就養之。今夏乘海船北歸，至四明，遭風覆溺，攀木緣崖，乃得生，歸而無資，以是行乞於杭市，得三金，可抵家矣。」山公憐而止之宿，醵錢告同志，事立辦。
九廷乃大感, 明日將行, 至夕, 山公飲之酒, 酒酣, 九廷拊膺歎息曰: 「余亦嘗讀書了了明大誼, 少昤卻賄為烈婦申冤, 人稱義士. 今不幸遭患亂, 飢餓瀕死, 竊自念天道苟可知, 決不死異鄉, 今果遇公, 獲濟也. 」山公因問烈婦為誰, 對曰:「徐州海烈婦者是也. 康熙丁未, 烈婦堅拒旗軍林九功夜穴艙強姦, 自縊死節. 方是時, 余卻九功賄鳴官. 官來, 出尸米中, 色如生, 衵衣窮袴, 皆牢綴如裹革. 」言未既, 山公離席鞠 月氶巴 , 酌以三大觴, 亦自觴曰: 「馮景何幸見義士, 吾故知君非常人, 果然. 且君非遭海風覆舟, 予奚由見君, 君亦奚由至吾前述三十年事? 予將奮筆表君, 使百世下知有篙師藍九廷者為義士, 則天道可知也. 」九廷喜甚, 罷酒就寢. 雞初鳴起, 篝火磨墨, 索山公書. 書已, 天亦明, 九廷再拜去.
　　　　陳卜年救葛承勳
鄞縣葛管村徵君之在明史館也，性鯁直，人不可干以私。時明之輔相家子弟多以賄入京，求史館諸總裁為先人作佳傳。而管村適主崇禎長編，力格之，坐是出知五河縣。史館同人恨之未已，又令大吏以事致其罪，論死。獄急，管村之子承勳前往救父，時陝中開贖例，管村之故人賫金五千兩以與承勳，管村得贖免死。而承勳年少，陝中吏胥欺之，雖報額五千，蝕其半，未之上也。管村歸，而陝撫咨浙撫，追贖金之未足者。
承勳至是大窘，計無所出。承勳之友陳卜年奮然曰：「達道有五，而君臣父子居其二。今管村有君臣之戹, 承勳有父子之戹, 徒以無朋友, 使大倫滅其一, 吾當偕行之. 」然卜年亦貧甚, 芒鞋布襪, 即日束裝, 挾承勳去. 又以被盜, 盡喪其裝, 沿途乞食於所知者, 得至陝. 尋入京, 再告急於箇村之故人, 人皆義卜年所為, 復得金三千, 卒事而歸. 方卜年在途, 承勳有過, 輒流涕而扑之曰: 「汝父當戹, 汝敢若是? 」然所以護其寒暑飢渴者, 不翅慈母之於嬰兒也. 卜年, 名坊, 鄞縣人.
　　　　李延昰臨死贈物於友
康熙丁丑十一月，朱竹垞至平湖，訪李延昰，而已疾革。視之，猶披衣起坐，出所著《南吳舊話錄》、《放鷴亭集》以付朱，且命弟子以藏書二千五百卷畀焉。餘若平居之玩好，一瓢一笠，一琴一硯，悉分贈友朋。越二日終，遺命弟子用浮屠法，盛尸於龕，焚其骨，瘞之塔。
　　　　張瑛聽人贖田
張瑛，字玉采，汾陽人。家素饒，每歲杪，輒出粟周鄉鄰。康熙丁丑，饑，既出財粟以助振矣。而振所不及，有持田契求售以踵門者，皆自貶其值，第如其願售之，價視平時，蓋不及十之二，於是得田且千畝。明年大熟，瑛乃榜示各村曰：「願贖者聽。」匝旬，悉贖之以去。
　　　　方望溪哭徐詒孫
青陽徐詒孫，名念祖。內行潔修，文章冠郡邑，方望溪之友也。詒孫去京師，望溪送之岐路間。既與儕輩登車復返，下車，執望溪手而號慟曰：「惟子知我，何當歸，吾與子得更相見，足矣。」其後詒孫一至金陵，望溪在外，竟不可得再見。會望溪有子新殤，意殊不自得，及聞詒孫死，出門西鄉，號而哭之，不復覺子死之痛矣。
　　　　盜還沈節母詩文
華亭沈臨秋進士泓之母，守節久矣，臨秋為徵海內詩文得數百篇，置於篋。遇盜失之，沈號哭道中，七日不去。時佘山寺老僧晨起，見供桌有一卷書，封識甚密，署曰：「煩上人親致沈孝子。」沈遂得之。
　　　　黃仙裳慷慨贈金
商邱田雪龕為泰州牧，居官廉，州人黃仙裳與之周旋，絕不干以私。已而田落職，在州不得歸，黃適返自汝寧，囊僅有二十金，乃先詣田寓，分半以贈。語人曰：「是日吾若先至家，則家中需金甚亟，不得分以贈田矣。」蓋黃客汝寧時，太守金某為黃舊友，贈貽極厚。時有別駕鄭某所知客，多不能成行，一日，黃徧召客，置酒高會，酒酣，以太守贈金盡散諸客而去，故歸時止存二十金。其貧如故，人多笑之，黃不以為意也。
　　　　吳璟發言止搜粟
康熙壬午、癸未間，齊、魯大饑，穀價翔貴，白骨相望於道。素封之家，非昂其值以射倍蓗之利，輒扃鐍以自封殖，坐視道殣，弗恤也。霑化吳璟憫之，倣常平法賤售穀以活餓人，又計己家口，僅留以供饘粥，斥其羡，煮糜以濟眾，全活無算。
大吏以凶荒事具疏上聞，聖祖特遣旗員齎太倉銀米分道振濟，至霑者為曹某等五人。一日，召邑人士會議，眾囁嚅莫敢前。曹攘臂起曰：「今日之事，有盡者帑金，無窮者饑民，以有盡供無窮，是谿壑也，其何能濟！計惟括富民粟，佐公家之不足，以拯此一方民耳。」言次，鬚髮怒張，將脅眾以必從，座客相顧失色。吳抗顏折之曰：「誠如天使言，禍踵至矣。天子使公等拊恤殘民耳，而比戶檢括，是古所云搜粟都尉也，豈稱上旨哉？且千里大祲，富室所餘幾何？破一中人之產，而閭左皇皇，盡室逃竄，是召亂也，是益之凶也。饑不可救，漸不可長，得毋僨公家事乎？何如酌金粟多寡，按戶分振，以厭眾望，而公亦坐收人心，計無便於此者。」使者默然，氣為之奪，遂止不括富民粟。璟，字西峯。
　　　　吳璟救饑民
霑化大饑時，有貧民將鬻其妻，夫婦對泣，悲甚。吳璟聞之，急賙以銀米，其人泣拜而去。歲稍稔，凡逋負者悉來相償，合券而投之曰：「歲雖小稔，吾收若負，是再斂也。」悉折其券而焚之。
　　　　吳璟屢助邑令
陽羡令蔣天麟以母喪離任，為同僚羈絆，不能歸。吳璟出粟數百斛助其交代，蔣始得歸。潘儼思，亦令也，坐官逋淹滯。吳首倡義佽助五十金，潘得補官帑而去。孫鼎鋐任某邑令，以罪譴，戍霑化，艱於衣食。吳資給之十餘年，得免於凍餓。
　　　　吳鴻錫助和順振饑
康熙癸未，山東大饑，朝廷遣官往振，和順與焉。吳鴻錫曰：「此仁人君子盡心時也。」從以往，分振武城。廩未發，鴻錫即以私錢市米，因逐戶稽冊，先量給之。念居民有僻遠不能至縣者，度四鄉中地，得南魯集為散振所。又懼民饑久，不勝食，日為蒸餅萬，計人給餅二。然饑腸驟飽有斃者，或言先飲蘿蔔湯則無患，亟為湯，遂日活無算。
　　　　韓樂吾分糧與友
康熙戊子，廣陵大饑，有寒士韓樂吾者，典鬻殆盡，餘米二升而已。聞有友絕糧三日，欲分半與之，妻曰：「如明日何？」韓曰：「我明日無糧，則明日死。彼絕糧已三日，便恐今日死矣。」竟分半與之。至明日，竈穴壞，探之，得窖金焉。遂以買米，廣濟饑民。
　　　　潘玉符幾至毀家
吳縣潘榮錦以布業起家，寓青浦之朱家角，往來襄、漢間。有伉爽聲，喜周恤親族里黨。及老，家中落。其子玉符好讀書，而屢厄院試，即棄去，納粟太學，為上舍生，理父業，家仍稍稍起，漸饒益。朱家角為五方雜處之地，通販鬻，土著輕稼穡，鮮蓋藏。康熙戊子、己丑相繼旱，民艱食，玉符以儲積之米散給鄰里，婦女工紡織者給以古貝，資其生，以是幾毀家。
　　　　徐粵翰助人婚葬
錢塘徐粵翰大令相為文敬公本仲弟，慷慨負義氣，重然諾。有故人子未葬其親，又貧不能娶，乃為稱貸以助其葬，復佐之婚。已而償其貸，其人弗知也。
　　　　程正家待張清恪
康熙辛卯，儀封張清恪公伯行以糾發科場關節事，與總督噶禮訟，奉旨解任，即訊。時噶怙勢作威，日遣諜詗其左右，籍記姓名，將羅織，致重罪。人皆惴恐避匿，獨揚州程正家晨夕過從，隻身往來維揚、姑蘇間。歲餘，事始解。
　　　　華希閔待張清恪
華希閔，字豫元，無錫諸生也。喜任俠。與張清恪公善，然硜硜自守，未嘗以私干之。康熙癸巳，清恪為總督赫壽誣陷被逮，奉詔令刑部尚書張鵬翮偕赫壽訊之鎮江。拘之城隍廟，門生故吏無敢嚮邇者，希閔聞之，慷慨言曰：「此吾報知己之日也。吾聞受人知者分人憂，受人惠者急人難。今張公蒙不白之冤，陷不測之罪，吾豈可置身事外，坐見其死哉？」
於是希閔自無錫疾馳，一晝夜踰二百里至鎮江，唁焉。既抵廟門，不得入，乃偽為皂隸者入之，與清恪勞苦如平生。談久，辭去，越五日，而鵬翮之生祠毀矣。
初，鵬翮視學江左有聲，吳中人為祠於江陰，歌舞之。康熙辛卯，清恪之與噶禮交訟也，鵬翮按事至蘇，蘇自士夫以下遮馬首者以萬數，願無奪我撫軍。而鵬翮私袒噶禮，蘇人恨之刺骨。及是，鵬翮又與壽劾清恪挾詐欺君罪，且至死，蘇人聞之，咸涕泣不知所為。會希閔自鎮江來，具言撫軍就逮良苦，則益洶洶然，顧無所發怒。希閔遂倡言曰：「昔父老之祠張鵬翮也，豈非以其有令譽耶？今若此，辱父老甚矣，祠之何為？願與父老共毀之。」於是率眾數千人奔鵬翮生祠下，爭撤屋瓦，頃刻而盡，呼聲動天，塵起數里。明日，壽聞狀，大驚，陰使人廉問主名者，疏以去。當是時，希閔幾不測，會聖祖知壽與鵬翮搆陷狀，免清恪罪，而蘇人聚眾毀祠事亦不究，希閔遂得免。
希閔雖慷慨，好急人難，然為人和易有容，不修苛節。見人無貴賤，皆自下，或凌踐之，無忤色，人愈多之。善詩文，工書，後官教諭。
　　　　吳薗次待趙龔
吳薗次太守綺慷慨義烈，敦尚友誼。長沙趙洞門總憲當柄用時，車馬輻輳，及罷歸，出國門送者三數人，薗次與焉。其召還也，賓客復集，薗次獨落落然，蹤跡闊疏。合肥龔芝麓尚書提倡風雅，門生故吏徧九州，歿於客邸，兩孫惸惸孤露，無過存者。薗次則哀而振之，撫其幼者如子，而字以愛女，至於成立。
　　　　蔣非磷赴人之急
蔣堅，字非磷，鉛山人，心餘太史士銓父也。性慷慨，樂赴人之急。嘗出為叔父收債，得金一鎰歸。過其友黃某，黃方負人金，索者至，出惡語，為解之。索者忿曰：「我索金於黃，何豫汝？汝誠庇之，何不以金與我？」蔣笑曰：「若以吾吝此金邪？」即盡出金予之，索者慚謝去。蔣向所主朱某者，將謁吏部選，欲邀與俱，未發，聞以金予黃而未有以償也，乃曰：「黃，吾友也。君誠與我偕，吾當任其金。」蔣既失金，慮無以報叔父，乃許諾，從朱行。舟出大江，朱倉猝墮水，蔣故善泅，袒裼躍入洪濤中，浮里許，握朱髮提其首出江面，翼而行，遇浮艣，憑焉，遂得脫。
康熙癸巳，蔣客澤州守佟國瓏幕，時臨汾令暴而貪，民不堪命，羣聚大譟，執毆之。城中民洶洶，各徙於郊以觀變，巡撫檄佟往，令以兵從。蔣曰：「是速之變也。」乃與佟疾馳，以七人從，自日中至晡，行二百里。及郊，見四山人皆蟻聚，揭竿樹鉏，且作亂。白之佟，取巡撫令箭先往視之，而號於眾曰：「巡撫憐汝輩為吏所苦，令太守來治之。辠不在民，勿恐。」乃還，屬佟入縣治，坐聽事，呼令出，及其胥五人並縛之。鞭胥流血，觀者如堵。佟謂之曰：「爾等不顧父母妻子邪，何不復爾居？」眾唯唯，皆散去。明日，佟挾諸囚復巡撫，臨汾遂寧，及佟乞休，蔣始歸。
蔣旋遭母喪，服闋，乃娶婦，時年四十六矣。居家，篤於兄弟，在外時，聞將析產，乃讓田於弟。嘗累千金，施貧者輒盡。出遊，見貧婦十餘人率幼稚繞岸泣，衣不蔽身，問之，曰：「適遭焚剽，故致此。」乃出笥中布二十匹散之。已而聞佟以屬官虧帑被逮，責償數千金，獄急。遂走天津，省其家，至欒城，為佟索逋千金。復至澤州，澤州人故德佟，願代之輸，守弗聽。及蔣至，守有疑獄欲委其決之，因責以必脫佟。守遂下令，有願代佟輸者聽。三日得五千金，佟遂出獄，復質其衣裘贐之以歸。
　　　　喻全易急人之困
康熙時，淮之北有豪強某，肆毒里閭，無不至，喻全易知之，恚甚，潛約人入其家，手刃之。事聞，官逮捕，繫獄纍纍，喻挺身自首曰：「謀殺某而親殺之者，小衲也。諸人何與焉？」眾得釋，喻從減論。其時喻已為僧矣。興化洊饑，喻率眾比邱急走遐方，雜募金錢粟米，設糜以振之，存活甚眾。
邑有無賴子以投旗為名，勾結黨羽，魚肉善良，令莫敢問。喻引士民籲總督，請嚴保甲立杖擊法。有匪至鄉，十家眾共掊而縛之，以獻於官，風遂息。又嘗於市肆中見眾數十擁一官人欲戮辱之，修舊怨也。喻以斧擬數十人，數十人皆辟易，遂護官人還家。諸所德喻者，往往奉金帛為壽，喻曰：「吾緇流也，以不貪為寶。且吾之為此，直以遂其格格不可忍之性，固非利若財也。」概無所取。及還俗，嘗訪一友於官，友適遭吏議，禍且劇，親故僕從皆散。會議獄，喻偽為友之傔僕應質堂下，頭搶地，伸兩足入三木，悲切哀號，力雪其冤。事既白，即脫身去，公卿益以此重之。
　　　　潘蘊洪待人
潘蘊洪，字函三，湖州諸生。康熙癸巳，嘗與方望溪侍郎苞同供事於蒙養齋。而晚歲甚貧，數典衣，持錢歸，道逢廢疾之窶人，即使持去。又嘗遊江西，鄰舟覆，為挈其夫婦子女行千里而致其家。
　　　　劉古塘送方望溪
劉捷，字古塘，故名家子。其祖若宰，明崇禎辛未及第第一人。同產兄輝祖，康熙庚午鄉試舉第一。及辛卯，捷復舉第一，而禮部獨不喜捷文，磨勘，停一科。癸巳秋，特行會試，將赴公車，會方望溪以戴名世文集牽連，編旗伍，檄有司解送妻子北上。捷固與之友善，曰：「吾不可不偕行也。」至京師，則試期過矣。其後病且衰，竟未得一與禮部之試。
　　　　徐夢麒為友贖兒
徐夢麒，字忠移，潮陽諸生，嘗教授於達濠。有陳某者，邑之華里東人，亦訓蒙於其地，兩人交相善也。已而陳病且死，與徐訣曰：「死不足惜，但無後，負不孝罪耳。某蜑婦有一男，頗佳，願為某嗣，有成議，今已矣。」言訖，嗚咽而卒。家不能具殯斂，徐為之拮据經營，窆焉。
徐既窆陳，乃訪所謂蜑婦男者，則陳之外遇所產也。笑且罵曰：「豎子作此不經事，今死矣，責足負，無後為大，猶愈於他人子也。」蜑婦索身價六金，乃徧貸親朋，得之，取其子，躬抱送至陳家。里人聞輿中有呱呱而泣者，以為女賓來矣，比至門，停輿，皆駭愕，不知為誰眷，羣趨視。輿夫揭簾，見抱兒者出，則昂然之長髯丈夫也，里人皆大笑。徐從容呼其父母，告以故，舉兒畀之，里人相謂曰：「此義人也。」徐仍時省視之，周其困乏，後兒亦成立。
　　　　聖祖諭扶助熊賜履家
康熙壬寅正月，上諭：「大學士如李霨、王熙、杜立德、張玉書、李光地、王頊齡等之子孫，皆為職官，惟熊賜履居官清正，學問優贍，朕每念舊勞，不忘於懷。其長子有瘋疾，次子尚幼。熊賜履為試官，所取門生不下千人，身後竟無顧恤其家者，令諸臣扶助以望成就。」於是門生王鴻緒等助銀三千餘兩，命交江寧織造曹頫生息，給予用度。
　　　　袁良謨焚券
康熙辛丑、壬寅間，某邑歲大荒，饑民徧閭里，袁良謨與伯兄傾囊周濟，多全活。或有相質以業者，既酬其值矣。易時，年豐，則念向且竭所有以與人，不可乘阸利其有，乃集質業者焚其券，券千餘金。
　　　　趙永懷歸關玉山櫬
長洲趙念昔，名永懷。幼時流寓江都，晚歸長沙，為環莊，奉母以居，自號環莊居士。篤友義，故友關玉山客死，永懷為迎櫬歸，合其家八口瘞之，仍分宅養其妻子。
　　　　康子厚為張成償債
張成負客債千餘金不能償，以憂，得危疾。康惇往問之，曰：「子何憂債？吾力能代子償之。」成叩頭謝曰：「甚善。」然成卒病死。乃召客語之曰：「成之債，吾已任之矣。請焚成券而立吾券。」客驚喜曰：「諾。」時惇家已落，卒如約，終其身償大半，及諸子既長乃盡償之。惇，字子厚，興縣人。
　　　　張自超鬻田助賑
張自超，字彝歎，高淳諸生，世居蒼溪。少孤，課耕以奉母，應試而外，未嘗入縣治。歲連祲，死者相藉。一日，造縣令，具陳方略，令夙重之，為設飲，盡召邑富人。富人曰：「張君，吾邑之望。所蠲助，則吾儕視之。」自超遂注籍二百金，諸富人相視大駭，次第注籍。然逆料其不能猝具也，越數日，自超首納金，諸富人大屈，盡出金，為部署，活邑人幾半。自超故有田二百畝，畝六七金，鬻其半，索直三之一，眾爭購之，故得金速也。
　　　　劉文正贈孫孝愉言
諸城劉文正公統勳與興縣孫文定公嘉淦同在朝列， 【 咸豐以上，孫文定有三人：一康熙朝大學士益都孫廷銓，一道光朝戶部尚書濟寧孫瑞珍，一即興縣相國，其最著者。】 最相得。文定子孝愉官秋曹，為文正屬吏，文正待之尤嚴，曹事悉以委之，至廢寢食。文定偶以為言，文正曰：「此姑息之愛也。」文定語塞。
　　　　張惻庵掩骼養童
康、雍間，山左大饑，白骨枕藉，鬻子女者值僅數百錢。某州築萬人坑，以埋胔掩骼。有路遠不能致者，多委棄而去，積尸塞途，為烏鳶犬彘食。歙張惻庵自京師歸，過其地，惻然憫之，立解橐中金，金盡，復假貸於同行者。雇人荷鋤畚，送枯骸數百於某州以瘞焉。更出錢買童子之嗁號將斃者數百人，攜之歸里門，給其衣食。次年秋熟，悉縱之歸，還其父母，皆涕泣叩頭而去。山左人皆設主於家，朔望祀之，每垂涕告其子女曰：「張公，爾之再生父母也。」
　　　　世宗命撥養廉給業師
雍正初，有某學使者，希上旨，以風節自矜。其業師以兒女昏婣之故，不遠千里求助，以俸薄辭，堅索之，遽以入告。世宗震怒，幾罹不測。或營救之，乃僅傳旨申飭，命藩司由學政養廉項下撥五百金以給其師。
　　　　義狗為人雪仇
雍正乙巳，有過客於京師西華門外之曠野，遇屠者牽一黃狗就屠，客見其觳觫而哀之，欲購之以放生，屠允，遂解囊付值。屠見其行囊多金，既受值，又謀殺而盡攫之。越日，鄉保諸人見尸，報縣令，令往驗，則見一狗守尸旁。驗畢，狗至，搖尾盤旋，如有所訴。令異之，曰：「爾知此冤否乎？」狗又搖尾點頭。令曰：「果知此冤，可即引差役往捕殺人之人。」狗去，役隨之。至一村，見草廬中有一人睡寤，狗撲而嚙之，即就捕。其人見狗，驚愕，直吐實情。令申報上司，達於朝，而明正典刑，自此並禁屠狗。
　　　　盧志仁待主人
御史謝濟世官翰林時，傭三僕，一黠，一樸，一戇。一日，同僚小集，酒酣，謝曰：「吾輩興闌矣，安得歌者侑一觴乎？」黠者應聲曰：「有。」既，又慮戇者有言，乃白主人，以他故遣之出，令樸者司閽，而自往召。召未至，戇者已歸，見二人抱琵琶至門，詫曰：「胡為乎來？」黠者曰：「奉主命。」戇者厲聲曰：「自吾在門下十餘年，未嘗見此輩出入，必醉命也。」揮拳逐去。客鬨而散，謝愧謝之。一夕然燭，酌酒校書，天寒，瓶已罄，顏未酡。黠者眴樸者再酤，遭戇者於道，奪瓶還，諫曰：「今日二瓶，明日三瓶，有益無損也。多酤傷費，多飲傷生，有損無益也。」謝強頷之。
既而謝改御史，一日早朝，書童掌燈，傾油汙朝衣，黠者頓足曰：「不吉。」主人怒，命樸者行杖，戇者止之，諫曰：「僕嘗聞主言：『古人有羹汙衣燭然鬚不動聲色者。』主能言，不能行乎？」謝遷怒曰：「爾欲沽直耶？市恩耶？」應曰：「恩出自主，僕何有焉？僕效愚忠而主曰沽直，主今居言路，異日跪御榻，與天子爭是非，坐朝班，與大臣爭獻替，棄印綬其若蹝，甘遷謫以如歸，主果沽直而為之乎？人亦謂主沽直而為之乎？」謝語塞謝之，而心頗銜之。由是，黠者日夜伺其短，誘樸者共媒蘗，勸謝逐之。
雍正丙午，謝以事下獄，未幾，奉命戍邊。出獄治裝，黠者逃矣，樸者亦力求去，戇者攘臂而前曰：「此吾主報國之時，即吾儕報主之時也。僕願往。」市馬造車，製穹廬，備梁糗以從。於是謝喟然歎曰：「吾向以為黠者有用，樸者可用也。乃今而知黠者有用而不可用，而戇者可用也。樸者可用而實無用，而戇者有用也。」養以為子，名曰戇子。戇子，實姓盧，名志仁。
　　　　徐萬寶尚義可風
雍正丁未，福建督撫合辭奏曰：「仙遊太學生徐萬寶敦脩累善，歲饑，振米八千餘石，歿於積勞，尚義可風，請建坊立祠。」世宗下其議於禮部，特給帑金建坊，入祠致祭，並賜「善勞可嘉」扁額，蔭一子入監讀書。
　　　　禿梁行乞尚俠
禿梁，乞人也，張姓，不知何許人。自幼獨身行乞，其頂無髮，自呼為禿梁，人亦以禿梁呼之。魁梧有膂力，聲粗猛，一呼，徹巷無不知為禿梁至也。有錢則買食，餘以分人，偶傭工，工資不計多寡，遇人呼修橋梁道路，不索直。某年大饑，梁乞至夷濰，忽大慟，詰之曰：「我思家遽歸。」及春，人相食，棄嬰兒滿道。梁以二筐貯十數人擔之，乞食食之，有死者，旋補之，五閱月無怠容。生平不飲不博不盜，不與人鬬，人託之餽遺，雖重貲，一無所苟，即大風雨不愆期。有欲授以室者，笑而不答。雍正己酉，病死於高密，年七十矣。
　　　　王花農醵金拯某令
伶人王四喜，號花農，深州人。年十四，家貧，墮伶籍，隸京師四喜部，以色藝稱。性豪邁，有幽燕俠士風，人以是重之。長洲某散館出宰甘肅某邑，以不善理財虧官帑巨萬，省吏聞之，怒，立奏褫其職，并下獄嚴追。膽怯者懼牽累，悉乘夜遁。輦下貴人有與某交厚者，將醵金為之營謀，然數巨，不易集。花農初不識某令，聞之，倡助百金，同人感其義，始各出囊貲代償所虧，某始得出獄，而花農之名，則因是大噪。顧性孤介，不甚諧於俗，久之落落無所遇。後十餘年，有人見於并州，年鬢長矣。而曲伎益精，並工琴，能畫蘭，長洲宋于庭填《八聲甘州》一闋贈之。
　　　　馬查程拯饑寒
雍、乾之交，北屆燕趙，南盡吳越，其間讀書嗜古，歲散萬金拯士之饑寒，學與名日以進，家日以落，而兀兀不休者，於廣陵，則為祁門馬嶰谷、半查昆仲，於天津，則為查蓮坡、榕巢昆仲，於淮，則程水南及其從子蓴江，皆學人才士所望而歸也。
水南以乾隆乙丑歿，及乙亥，嶰谷、半查皆老病，鍵戶謝客；查氏或死或遠仕。士子之由北而南者，順風曳帆，靡所止泊，益淒厲寥落矣。
　　　　湖南士民訟謝濟世冤
乾隆初，全州謝御史濟世起戍籍，授湖南督糧道，方以剛直為巡撫許容所忌。衡陽令李澎、善化令樊德貽皆許之私人，徵糧多浮收，謝知之，乃飾為鄉人，赴縣納糧，遂得實，具牒糾李、樊。於面陳狀時，語過激，許大怒，輒具疏劾謝，令解任聽勘。廷諭總督孫嘉淦赴湘會鞫，孫惑於許及布政使張璨、按察使王玠之言，褫謝職，於是湖南士民數萬人揭帖為訟冤。高宗遣御史胡定、侍郎阿里袞往勘，得朋謀傾陷狀，獄具，督、撫、布、按、守、令皆坐免，謝則改官鹽道焉。
　　　　吳某假人金
乾隆初，兩淮運司署有鼓樓，頗雄敞。某歲除夕，有鹺賈程某以避債居此，夜半，忽聞有橐橐聲登梯者，睇之，則同業吳某。驚訊曰：「君何為來此？」吳亦訊曰：「君何為先在此？」程曰：「吾今歲逋負四萬，無以應付，故隱此。君本厚利廣，何亦來？」吳曰：吾今歲未了，須十萬金，今拼擋，僅及其半，與甲則漏乙，給丁而缺丙，剖分無術，故匿此以待來年。」程曰：「與君作伴守歲，良佳。」吳曰：「不然，吾有五萬金在家，自用則不足，濟君則有餘，何不假吾金去，儘可歸家料理。」即作票付程。程感謝馳去，俄頃復來，併載酒肴酌吳曰：「吾囑夥料理，今乃真可伴君守歲矣。」兩人皆徽籍，程更良賈，工心計，是歲，以海運遭風，至大折閱。幸有吳接濟，得不廢業。明歲，遂援吳為同事，亦盡復故業。
　　　　鄂文端救楊文定
鄂文端公爾泰總督雲貴時，雲撫江陰楊文定公名時方獲譴，新撫朱綱多方羅織，至欲用刑訊。兵民汹汹，為文定訟冤，謀羣起擊綱，文端好言撫慰之，復厲聲責綱曰：「過湯陰岳忠武廟，見鐵人乎？」獄得解。高宗即位，首召文定，文定旋奏文端處置苗疆非善策，文端不以為忤。文定沒，文端經紀其喪，哭之哀。
　　　　張文和贈阿文成言
張文和公廷玉與阿文勤公克敦最相得，文勤子文成公桂初在朝列，文和視之如子弟。一日，見文成疾趨，諭之曰：「汝遠到之器，當持以凝重。君子不重則不威。」文成終身誦之。
　　　　莫冕侯送吳王歸
乾隆辛酉，瓊州莫冕侯恩貢紘赴省試時，有同府之吳烈、王曾二生皆才而貧，莫慨然與之俱。吳、王道病，既終試，而病皆劇，莫為之乞醫藥，任看護，復挈以歸。病且死，水無與之舟，陸無與之輿者。吳、王皆張目視，見莫在旁，歎曰：「吾友良苦。」語輒咽，而氣僅屬。莫仰天祝曰：「哀哉二君，並有老母，幸獲及家而瞑。幽鬼明神，其憐之。」自往而返，其里三千四百，竟致吳、王於其母，得不死於道路焉。
　　　　盧雅雨餽胡西垞金
山陰胡西垞素行詭激，落魄揚州。時盧雅雨為運使，屢謁，不得見，至除夕乃投詩云：「莽莽乾坤歲又闌，蕭蕭白髮老江干。布金地煖迴春易，列戟門高再拜難。庾信生涯最蕭瑟，孟郊詩骨劇清寒。自嫌七字香無力，封上梅花閣下看。」盧見詩，即呼騶往拜，餽金數笏。
　　　　夏湘人送盧雅雨出塞
六安夏湘人，名之璜。盧雅雨初為六安牧時，識之於諸生中，科州試拔置第一。然夏非試期不入。盧在六安三年，得民心，後擢運使，坐羡餘不足被劾，寓揚州董相祠聽部議。乾隆己未冬十月為盧誕辰，夏遠來慰祝，以十二月至。適有謫戍軍臺之命，毅然請從行，密為治裝，屬孔體仁為繪《軍臺負笈圖》。
初，盧聞之，未以為果負笈也，辭謝之。及五月，果就道，妻子哭於室，戚友餞於郊，惘惘有憐色，而夏飲三爵，策馬飛行，去不顧，蓋所以報知己也。在塞三年，壬戌始歸，往返萬餘里。身所經歷聞見，皆有札記，名曰《橐中集》，浙江督學使者雷翠庭副憲鋐為序行之。
　　　　趙宗夫完佃夫婦
分宜趙士沆，字宗夫。有質行，家小康。佃人羅光廷苦赤貧，將嫁其妻，宗夫聞之，曰：「吾之佃，乃有此苦況耶？」予以銀米，周恤之，其婦得不嫁。
　　　　吳紉蘭倡辦義田
歙縣豐溪之吳氏，族繁人眾，其窮者或至無告，重以水旱饑饉，紉蘭封翁邦佩憂之。一日，謂其從父損齋及弟軼容曰：「吾儕何遽不若古人？昔范文正公置義田，田至今猶在。盍師其意，行於族黨間。」損齋、軼容以為然，而族人漢延、蜚英復交口贊成之。遂共輸白金萬兩有奇，買田宣州沚水間，歲所收入，悉以振族人之困乏者。紉蘭實董其事，然不以自居，而推功於族人，輒曰：「微此四公者，吾言之而誰聽之邪？」
　　　　周氏義莊
蘇州周氏義莊，自乾隆時設立，莊田凡二千畝，均報明藩司，給有執帖在案。設莊正，由裔孫輪充，世守家法，無異言。
　　　　陶篠奏建義莊
乾隆庚午，吳縣候選員外郎陶篠置常稔田千畝，營守舍三十餘楹為義莊。是冬十二月，蘇撫雅爾哈善疏聞，明年四月，奉旨依部議，照原銜即用，以示獎勸。
　　　　羅謙齋好施與
衡山羅謙齋名登進，好施與。有故人子，貧無完衣，贈之袍，又私解所衷衣衣之。一日，有偷兒竊入，緣庭樹自蔽，家人環譟，謙齋止之。徐呼使下，予千錢，慰以溫語，遣之去。
　　　　唐子和施豆粥
黔邑唐子和，名義謙。棄儒習賈，遇戚里之困乏者輒周之。積勞三十年，視其橐可數百金，稍稍置田宅。乾隆癸酉，邑大旱，斗米錢四百，子和慨然曰：「予固飢寒中人也。今幸而獲生，不可立視人之死。」因損貲施豆粥，計所費，蓋喪其產三之一矣。
　　　　黃雲師樂善好施
乾隆乙亥，上海大饑，吏勸富人煮粥以賑。黃雲師曰：「無益也。民饑而來，雖得粥，且不飽，又有候伺填溢之患，不如捐錢給之。」乃自為倡，即所居五十二圖驗其最貧者，別大小口，大者日給錢二十，小者半之。家給一票，令民持票取錢，按圖之次，五日一周，民不勞而得食，所活者甚眾。雲師，字騶書。家素封，固以樂善好施稱於里閭者也。
　　　　裘文達贈度歲資
新建裘文達公曰修嘗於京師石虎胡同賜宅構一軒，曰「好春」，退直輒就而憩之，賓客至者徑入其內。一日，值歲小除，諸人咸詣軒餞歲，裘命挈一囊至，傾出之，皆重五十兩之銀錠也。數座客人數，令各懷其一，曰：「諸君年事大窘，聊以分潤耳。」數不足，復命入取之，徧給乃止。然以食指之多，賓客之眾，時值窘乏而斷炊。一日過午，尚未具食，坐客有慍者，裘覘知之，出而語之曰：「諸君他日皆飫天廚頒尚食之人，豈矜矜於裘某之一餐乎？且予亦尚未食，不獨客也。」客意乃解。
　　　　裘文達贈朱文正金
大興相國朱文公珪介節清風, 纖塵不染, 雖居台鼎, 固無殊寒素也. 與裘文達公為文字至交. 某年, 歲云暮矣, 偶詣文達, 談次, 撚髭歎曰:「貧甚, 可若何? 去冬蒙上方賜貂袿, 比亦付質庫矣. 」文達笑曰: 「君貧甚, 由自取, 可若何? 欲一擴眼界乎? 」因出所領戶部飯食銀千兩, 陳之几上, 黃封黃 亢然. 文正略注視, 輒起自座間,手攫二鈣鏹登車遂行. 文達不語, 葢贈之矣. 其陳銀几上也, 固欲周之也, 文正會其恉, 故取之弗疑. 莊生所謂相視而笑, 莫逆於心, 晚近無此交情也.
　　　　程風衣助馬璞臣
乾隆時，桐城馬璞臣訪程風衣，時將入都，以便道至揚州也。風衣留之。居數日，璞臣資匱，而風衣亦方在窘鄉，乃從質庫中諾其請，助之成行。
　　　　江鄭堂好客斥金
甘泉江鄭堂藩淹貫經史，博通羣書，旁及九流二氏之學，無不綜覽，詩古文豪邁雄俊，才氣無雙，嘗作《河賦》以匹郭景純、木玄虛《江》、《海》二作。受業於惠氏子弟余仲林，盡得其傳，諸經多有發明。其為人則權奇倜儻，能走馬奪槊，狂歌豪飲，好客，得金輒斥之，至貧其家。
　　　　溫芝山力疾辦賑
乾隆丙子，湖州饑，餓殍載道。溫芝山憫之，與同志張元燦等請於通判陳榮，議振，陳首捐俸。徧勸得銀五千兩，乃語陳曰：「經費不難，分給難；分給不難，弱不遺漏，強不冒濫難。」陳曰：「余籌之熟矣。特此事，非君才不能辦，非君心不肯辦耳。君其行矣。」時疫癘盛作，戚族多沮留，溫曰：「此吾志也。一方之人瀕於死，義不可止，得多活人，余焉惜？」乃日徒步數十里，抵一鄉，按戶目驗其丁口，得極貧一萬二百七十七人，手注冊，給符一，大口錢四十，小口半之，七日一給。勞苦兩閱月而病作，猶力疾前往，事竣，竟不起。疾革，語嗣子曰：「我家世尚節義，以自便利為大辱。非衹辱其身，且辱其祖若父也。我死，汝宜益勉於善。」
　　　　高天喜救兆文毅
高總兵天喜，其先準噶爾部人。雍正時，為官兵高姓者所擄，撫為子，故冒其姓。雙觀凸出，鬚髯蝟刺，日飲酒以石計。兆文毅公惠被困於濟爾哈朗，數月無耗，當事者遣使偵之。時風雪凜然，人皆憚行，高慨然應命。十日還，往返數千里，卒通兆信。高宗大喜，立擢遊擊，未逾年任總兵。未幾而兆復被困於黑水，率本部兵援之，以力戰死。
　　　　祝貽孫經紀汪謝谷喪
海寧祝貽孫之與人交也，生死不渝。大理守汪謝谷與之契，赴官時，聘以俱行，無一不左右之。無何，汪病卒，為經紀其喪，扶櫬旋里。既至，為文辭其靈，若猶不勝傷感者。
　　　　祝貽孫教養幼子
周鐵梅取友必端，交游亦廣，而身後蕭然，罕有恤其子嗣者。祝貽孫教養其季子庸玉，攜以同居，後遂成立。
　　　　趙鎮寰待蕪湖令
蕪湖令某卒於官，虧賦額，無遺橐，孤寡晝夜泣。趙鎮寰曾客其幕，至是，還其向所致之脩幣，且自質貸數百金以濟之。眾感其義，爭致賻贈，遂歸其柩與孥。鎮寰，名如山，乾隆時之上虞人。
　　　　姬南唐斥財
永濟姬南唐負郭田無十畝，儲偫不及擔石，然人有困乏必拯之。每秋陰積雨，輒詣鄰舍下戶問所須，告以餓，則罄甕盎之米散之，己無以炊，弗顧也。聞人以采雁不足不能成婚禮，輒持數十金與之，不責償。有償夙負者，稱父遺命謂姬氏之恩不可忘，以檢舊券弗得，遂不受。
　　　　汪禹績斥財
汪禹績，名汝淮，鉛山孝廉也。嘗有人負其金久而不償，不責也。而其人多宿逋，旋為諸債家所迫，嘔血一斗，其鄰人憫之，至禹績所來匄藥。禹績故精醫，歲合丸散施人，治病輒奇效。至是，與以藥，且持金數餅納鄰人懷，曰：「煩以此付彼償逋，勿藥可愈也。」
　　　　劉世傑斥財
劉世傑，字君玉。甫髫失怙，事母惟謹。性愨摯，多隱德，人弗之知也。乾隆某年，值歲歉，傾囊濟之，不少吝。大祲，復借發常平倉粟，賴以全活者數百十戶。嘗救覆舟者九人，中有浮尸，買棺瘞之，榜示其尸之衣履年貌於道。踰年，乃知為鄧某也。適有無賴子唆其家誣控同舟者，質之公庭，發棺推驗，得死者佩纕中二十餘金，事乃已。有司以聞，詔賜八品頂帶，於是里黨翕然稱其賢。
　　　　何靖陶待佃人
宜興何訥庵既歿, 而身後負戚尚 債三千餘金, 其子靖陶悉焚其券. 家有田二頃, 佃之黠者納租時每短其升斗，而於良者取盈焉。靖陶親課其租而還其盈者，曰：「腴瘠等而租異，吾不以汝良而課汝也。」黠者始知媿。某寡婦佃其田數畝，十餘年無償，置不責，轉周恤之。遇歉歲，施槥、設糜，尤力為之。靖陶，名亮直。
　　　　何靖陶還券
乾隆某年，有遠方夫婦挈子至宜興，浮舟乞食，未幾，夫死，何靖陶為具衣櫬以斂之。婦欲歸，鬻子與舟為費，納券於靖陶。將行，母子相持哭。乃取券焚之，還其舟，曰：「我向受汝券者，恐汝子不鬻於我，即屬他人，則歸亦未可必。且不見別離之苦，即歸，亦難保後此之不輕棄其子也。」
　　　　曾紀燦還券
曾紀燦, 字紋焜, 桂陽州人. 治貨殖. 有石某者, 逋紀燦金, 鬻婦以償, 乃還其券, 石為感泣. 一日, 負囊將歸, 自郴行, 及梁山, 已薄暮, 忽後有人, 自言王琪, 願代之負. 從行過山岰, 見有虎噬人, 紀燦大懼, 王曰:「虎所傷者, 不義人也. 君毋恐. 」抵旅舍, 其人忽不見, 紀燦異之, 歸以語兄. 兄曰: 「吾憶石某妻, 王氏也, 其父名琪, 無乃結草之報歟? 」紀燦乃撿諸貸券, 酌其貧者, 悉歸之. 
　　　　毛叔成棄債
毛叔成，名應鎬，錢塘人。性慷慨，人有負其金錢而貧不能償者，輒焚其券，先後凡數千金。嘗過一債家，會日暮，主人留叔成飲，因出而沽酒，久之不返，婦披帷出，與叔成語。叔成不答，疾去，遂棄債，不更往。
　　　　李應卜輕財好施
郟城李應卜輕財好施，有典其田而遠遊者，牽其孤詣應卜，涕淚以託，為之授室，且復其田。有喪其妻者，為之娶，再亡，復娶，更給田六十畝資其生。有以困故欲遠徙者，與粟百石以留之，其他貧不能自存者，或與之金使貿遷，或授之田使耕，或代償其債，或歸贖其產。又有受其資賈於外者，及歸，貨財都盡，愧無以見應卜，應卜無憾容。
山西賈人閻文煥嘗傭於應卜之肆，負其債而死。其幼妻攜穉子涕淚而訴曰：「吾夫貧，有負主翁。寡婦孤兒，家鄉千里，奈何？」應卜太息曰：「往事勿復言。」市棺殮之，歲給以粟布。
　　　　李應卜攜金詣縣庭
李應卜設肆貨粟。一日，有攜金市粟者，閱其金，有官封，心竊疑之，與粟，遣之去，即攜金入縣庭。縣令坐堂皇，方夾訊庫吏盜金，而應卜持封金至，乃釋吏。令雅重之，造其廬，欲舉為鄉飲賓，固辭不就。
　　　　秦封翁拯危全節
秦磵泉修撰大士之封翁，嘗為刑房吏，年五十而無嗣。邑有某甲坐法論死，妻少艾有姿，伉儷甚篤，欲失節而救其夫。謀之秦曰：「妾夫不幸罹死罪，有能援手者，妾當夫之。」秦未之對。婦以秦拒，哭不能仰，秦見而哀之，曰：「汝姑去，當竭力圖之。濟則已，不濟，亦有以報。」婦去，秦力為之謀，其夫竟得活。又年餘，釋歸，夫偕婦往謝秦，並欲留婦踐約。秦正色曰：「吾之救汝，豈利婦乎？」力拒之，遣與俱歸。邑人聞其事，皆相語曰：「刑房刑房，救一成雙。何以報之，生狀元郎。」明年，生大士，少時氣宇已自不凡。迨大士及第，封翁猶及見之，年八十餘矣。
　　　　王敏徒步送穉子
汾陽武生王敏嘗徒步赴省試，居逆旅，遇一穉子，察知為被誘者，走百里送歸其家。則此兒為寡婦所撫，忽失之，正惶急不欲生，望見兒，母子如獲更生，願酬謝。敏曰：「吾憐穉子無依耳，何謝為？」遂行。
　　　　江橙里買園不自有
程在山，名鍾，吳縣人，世居楓橋。其父為富商，門庭豪侈，而在山生性淵靜，好讀書，不問家人生事。為諸生，一試於有司，不得志，即棄舉業，以詩歌自娛。中年父歿，料檢記籍，知頻歲折閱多逋負，悉售其居積之貨以償，猶不足，則并棄其室廬。
在山舊有園，在西磧山下，地極幽僻，於是移家居之。園有紫藤，枝幹奇古，蔭數畝，本為山家荒圃中物，在山之父見而愛之，并買其地以為園，然僅有屋數椽，餘皆菜畦。既得之，則以次經營，遂有九峯草廬、清暉閣、寒香泉、釣雪槎、綠藻亭、騰嘯臺諸勝，名之曰逸園。終日吟嘯，罕入城市。妻顧信芳，號生香居士。亦能詩，高情雅致，不減在山。春秋佳日，或偕遊銅坑、鄧尉間，布衣椎結如村氓，而行吟不輟，見者以為神仙中人。如是者二十餘年而妻死，在山亦老矣。妾生一子，方襁褓，自度不能終有此園，乃以售於揚州江橙里。橙里亦豪士，夙重在山名，以買園之資歸之，而使其仍居園為主人。橙里歲時一至，與在山觴詠數日而已。
　　　　葉氏子迫李某還鞘銀
永寧州有陳某者，家巨富。嘗飲於州署，席間，有偉丈夫突然至，少年也，衣服鮮美。陳異其人，訊州牧，牧曰：「此李某，至州已三載，惟以交納官吏為事，實未詳其世族。」陳有少女，欲婿李，乞州牧為媒。李允之，惟約曰：「月有數夕出會客，莫相阻。」陳允之。既贅，夕出，終夜不返，所往來者，皆峨冠奇服，狀貌僛醜之輩，陳悔之。
吳中有葉氏子，少無賴，好劍術。有老嫗，能以劍為雙丸納口中，又能使人以白刃擊其肩背無血跡，曰：「此麻姑避劍法也。」葉受其術，出游於外。時乾隆丁亥，王師征緬甸，轉餉至沅州，一夕，忽失銀數百鞘。守吏大驚，責胥吏捕緝，終日笞撻，有老胥曰：「銀有數百鞘，非一人所能持。其夥若多，聲應諠沓，何以守者無所聞？必有異。」因號泣路旁。葉適至沅，異而問之，老胥告以故。葉憐其老，曰：「吾為代覓之。」因物色於滇、黔，終不得。一日，之永寧，遇李於途，詫曰：「此小李將軍也，奚至此？」路人曰：「此陳氏贅壻也。」葉遂至陳宅，告楚中失帑事。陳亦訝曰：「數日前，壻頗暴富，未審所自，豈即盜官項耶？」葉曰：「夜令汝女細詢之。」陳告其女。晚，李至入戶，見妻悽然，詰之，女戰慄，長跪以謝。李疑有他故，拔壁上劍將斬之，葉自窗躍入，曰：「不可害良家女。洩其機者，某也。」李嗒然，棄劍曰：「吾兄奚至此？吾事敗矣，不可久居。」葉忿然責之曰：「吾儕以義為重，豈可盜官家物，遺禍於人？」李曰：「諾。兄速回楚，官帑保無失，吾亦棄此而他徙矣。」葉辭陳歸，李亦以其日棄家去，不知所之。是夜，沅庫得所失鞘，則封印如故也。
葉既歸吳，物色者愈眾，葉曰：「布衣而享妖異之名，其禍足以殺身。」因辭父母，之點蒼山學道，卒未歸。
　　　　鄭大純殯友
閩縣鄭大純孝廉際熙介節而敦誼，家甚貧。鄰有吳某者，亦介士，死不能殮。鄭重其節，獨往，手殯之。將去，顧見吳母，母老憊，衣破，即解衣與母。母知鄭無餘衣，弗忍受也，乃置衣室中，亟趨出。
　　　　鄭大純救某舉人
鄭大純既舉於鄉，將試京師，北上，道蘇州。或告之曰：「適有閩中某舉人至此，發狂疾，忽罵大吏，吏繫之，禍不測矣。」鄭矍然曰：「吾友也。」即謝同行者，徒步往，就其繫所，為供醫藥飯羹，其便溺時，輒代掖之。適有所識貴人至蘇，求為之解，某始得釋。即護之南行，至乍浦，乃遇其家人，與別去。於是以失會試期，不得與。
　　　　貝慕庭壽辰焚券
吳縣貝慕庭，名紹溥。方年六十，遇壽辰，諸子方奉觴稱祝，慕庭出一篋，其中悉債券也。謂諸子曰：「焚之，所以為若翁壽也。」
　　　　貝慕庭臨死贈金
貝慕庭化本姓為何, 以曾祖啟祚出嗣其母舅貝開仲, 遂氏貝. 以乾隆己丑正月十七日卒, 時年六十五矣. 初得痰疾, 疾甚時, 徧召貝氏, 何氏子姓諸姻親之黨至前, 款語良久, 出金, 次第分贈之, 下至婢僕無遺者. 既, 乃屬家事於諸子, 命治斂具, 語之曰:「吾胸中無罣礙, 可暝目矣. 」乃整衣端坐而逝.
　　　　馬秋玉待鄭板橋
興化鄭板橋大令燮未通籍時，居東門外寶塔灣，以課徒自給。值歲儉，生徒盡散，因舉債以償急需。約至端午，質劑子本，屆時而畀，然慮不得償，先期避焦山，依其鄉僧，飾辭逭暑，實避債也。五月下旬，未得家中耗，不敢遽歸。馬秋玉曰琯時住松寥閣，清晨雨霽，攜一僕登山椒，微吟相屬。板橋從其後聽之，似重疊，僅得一語云：「山光撲面經宵雨。」板橋遽前揖曰：「君得句頗佳，已竊聽之。」馬謂：「詩思澀甚，先生能舉其偶乎？」板橋曰：「不才已得『江水回頭欲晚潮』七字，不審足下謂何？」馬喜甚，謂較己語為自然，叩其所居，明日訪之，邀往對弈，即為設一榻，請移居，樂數晨夕。久之，板橋欲歸不得，有憂色。馬詢曰：「以君雅人，方謀行樂，何鬱鬱為？」板橋曰：「僕以避債而來，非能效公等作達也。今將歸矣，慮家中無耗，不敢遽行，故憂耳。」馬唯唯。又歷十數日，與馬別，為之祖餞，舉觴為壽，板橋自落落也。
板橋抵里，步近門巷，趦趄不前。見圬人方墁牆掃除，大駭，以為宅已賃他姓矣。及入門，則其孺人含笑相勞苦，又呼僕具酒食，曰：「老爺當餓矣，可亟備食。」板橋益踧踖不安，私叩孺人曰：「端午節何如？」曰：「前數日君寄家二百金，已畢償，端節左右隳突吾門者，皆改容謝罪去。今以其餘修屋，防梅雨耳。」板橋自歎曰：「吾怪馬君固應不至是，今果知賢者也。」是年赴揚州，與馬訂交，後遂為馬上客，既罷官，亦常主於馬。
　　　　鄭板橋念乳母
鄭板橋少孤寒，賴乳母費氏撫養得活。歲饑，費晨負入市，以一錢易餅置其手，始治他事。板橋既入官，有詩云：「食祿千萬鍾，不如餅在手。平生所負恩，豈獨一乳母。」
　　　　鄭板橋傾囊贈人
鄭板橋嘗官山東濰縣，乾隆時罷歸家居。嘗作一大布囊，凡錢帛食物皆置其中，隨取隨用，或遇故人子弟及同里貧善之家，則傾與之。著有《板橋詩詞鈔》及《家書道情》行世。濰縣人多效其書法，世咸以才人目之。其集中家書數篇，語語真摯，肝肺槎牙，躍然紙上，又非僅騷人墨客比也。
　　　　浦天玉以利濟為事
浦天玉性好施與，以說書於揚州，得厚貲，益以利濟為事。嘗於冬日說范叔綈袍故事，曲盡凍丐之狀於富室諸女郎前，且曰：「我少年時亦猶是也。我將罄所蓄，製棉襖以施凍人，種來生溫燠。」諸女郎感其言，盡發囊篋，侍女竈妾，亦有脫簪珥以為助者。是冬祈寒，雪深三尺，而城內外乞兒無不挾纊者，天玉之力也。天玉，名琳，乾隆時之江都人也。
　　　　齊周華救呂晚村
天台齊周華為召南猶子，以刊印呂留良書籍受極刑。其《救呂晚村疏稿》有云：「呂留良生於有明之季，至我朝，著書立說，廣播四方。其胸中膠於前代，敢妄為記撰，託桀犬以吠堯。夫堯不可吠而不吠堯，恐無以成為桀之犬。故偏見甘效頑民，而世論共推義士。又以其書能闡發聖賢精蘊，尊為理學者有之，實未知其有日記之說。伏讀上諭，日以改過望天下之人，故寬曾靜於法外。臣思呂留良、呂葆中逝世已久，即有歸仁說，作於冥冥中，臣已不得而見，第其子孫以祖父餘孽，一旦罹於獄中，其悔過遷善趨於自新之路，必有較曾靜為尤激切者。夫曾靜現在叛逆之徒，尚邀赦宥之典，豈呂留良以死後之空言，早為聖祖所赦宥者，獨不可貸其一門之罪乎？」
　　　　朱抱經待全謝山
甘泉朱抱經，名重慶，寒士也。善詩古文，與全謝山太史祖望交最深。謝山寓揚州，病危急，乃移居抱經家，蓡苓之資，皆抱經任之。
　　　　董小鈍整理全謝山集
全謝山易簀時，以詩文稿付其弟子董秉純小鈍藏弆，手定凡六十卷，其餘殘篇剩簡幾滿一竹笥，小鈍泣拜而受，黏連補綴，又彙為七十卷。其中與正集重複及別見於他作者幾十之四，擬重刪定。以多謝山手書，不忍塗乙，因手自謄寫，課徒之隙，鈔得三百餘紙，船脣驢背，挾以俱行，竟未竣事。小鈍旋判那池州，地僻政簡，日課字四千，四閱月，始卒業，即後所傳《鮚埼亭外編》也。
　　　　阮文達刊胡稚威文
阮文達公嘗督浙江學，按部紹興，道經胡稚威之居，怦然心動，詢其老嫠，則稚威妻也，因搜其遺文刊之。
　　　　陳履和刊崔東壁遺書
陳履和，石屏舉人。乾隆時，入都會試，遇崔東壁，見其所著《考信錄》，即執弟子禮。崔歿，無子，為刊行其遺書。
　　　　袁子才瘞龍武台
江寧梓人龍武台長瘦多力，隨園亭榭，率成其手。龍病故，袁子才為之棺斂，瘞於園之西偏隙地。又為詩以告之，有「汝為余作室，余為汝作棺。瘞汝於園側，始覺於我安。本汝所營造，使汝仍往還」等句。
　　　　僕勸秦文恭攻經史
秦文恭公蕙田未第時，曾就金陵通志局繕書。文恭晝夜圍棋，有僕某，不服使令，文恭面責之。某對曰：「主家累世仕宦，薪水未至乏絕，太夫人以志館可養靜讀書，是以命主到此。主乃終日圍棋，奴敢問主圍棋中可有狀元宰相乎？主若專攻經史，奴服勤，不敢少怠；如長此圍棋，奴非惟不服使令，且回家報老主母矣。」詰旦，文恭召僕謂之曰：「夜來思汝言，大有理，當屏去棋局，不復戲矣。」未幾，省試中式，春闈告捷，旋以第三人及第，授編修。
　　　　俞蓉江歸友櫬
金匱俞蓉江，名大鴻。幼警悟，嗜學，工詩畫，得唐、宋人意。及長，循例入太學肄業，歲需膏火，自顧弗遑也。有吉水人某與俞善，遊學至都，遘疾不起，俞罄己資經紀其喪，且撫育其十歲兒，為之延師課讀，數年學大就。適俞以考職發河工，將出都，以某尚未歸葬，其子不能獨留都下，亟託其鄉人，給資，令扶櫬同返。其子旋游庠食餼，感俞高義，尸祝之。
　　　　成果亭贐洪北江
洪北江遣戍伊犁，將行，無所得資。成果亭尚書格時官戶部主事，貧甚，又雅未識洪，聞其無資用，以屋券質銀三百兩盡餽之，乃就道。洪在戍所，僅百日，特旨賜環。
　　　　洪北江經紀黃仲則喪
洪北江與黃仲則友善, 仲則西遊, 病亟, 飛書達洪, 促急行, 以屬後事. 洪在畢秋帆制府幕次, 聞耗, 借馬疾馳, 日走四驛. 至, 則仲則已逝, 移殯蕭寺. 洪哭臨甚哀, 為經紀後事備至. 扶櫬東下, 途中有與秋帆箋云: 「自渡風陵, 易車而騎, 朝發蒲坂, 夕宿鹽池, 陰雲蔽虧, 時雨淩厲. 自河以東, 與關內稍異, 土逼若衖, 塗危入棧, 原林黯慘, 疑披谷口之霧; 衢歌哀怨, 恍聆山陽之笛. 日在西隅, 始展黃君仲則殯於運城西市, 見其遺棺七尺, 枕書滿篋撫其吟案, 則阿彌女之遺箋尚存, 披其繐帷, 則城東之小吏既去. 蓋相如病肺, 經月而難痊; 昌谷嘔心, 臨終而始悔者也. 猶復丹鉛狼藉, 几案紛披, 手不能書, 晝之以指, 此則杜鵑欲化, 猶振哀音; 鷙鳥將亡, 冀留勁羽, 遺棄一世之務, 留連身後之名者焉. 伏念明公生則為營薄宦, 死則為恤衰親, 復發德音, 欲梓遺集, 一士之身, 玉成終始, 聞之者動容, 受之者淪髓, 冀其遊岱之魂, 感恩而西顧; 返洛之旐, 銜酸而東指. 又況龔生竟夭, 尚有故人; 元伯雖亡, 不無死友, 他日傳公風義, 勉其遺孤, 風茲來異, 亦盛事也. 今謹上其詩及樂府共四大冊. 此君平生與亮吉雅故, 惟持論不同，嘗戲謂亮吉曰：『予不幸早死，集經君訂定，必乖予之指趣矣。』省其遺言，為之墮淚。今不敢輒加朱墨，皆封送閤下，暨與述庵廉使、冬友侍讀共刪定之。 【 述庵，王昶字，後官侍郎。冬友，嚴長明字。】 即其所就，已有足傳，方乎古人，無愧作者。惟稿草皆其手寫，別無副本，梓後尚望付其遺孤，以為手澤耳。亮吉十九日已抵潼關，馬上率啟，不宣。」讀之想見洪之風義也。
　　　　畢秋帆以萬金惠貧士
畢秋帆性巽懦，無遠略。任兩湖總督，教匪初起，受和珅指，不實告，遂致蔓延日久，九載始靖，人爭咎之。姚姬傳且曰：「戮畢沅之尸，庶足以謝天下。」其受謗如此。然性好風雅，廣集遺書，敬禮文士，孫淵如、洪稚存、趙味辛諸名士多出其幕。歲以萬金遍惠貧士，人言為宋牧仲尚書後一人也。
　　　　孫淵如為蔣伯生追逋
蔣伯生隨宦山左，久為寓公，所築蘿莊，花木交蔭，有古槐七十二樹，名其堂曰七十二槐堂，一時名士東游者，題襟書壁，各有倡酬。伯生家不中貲，又為人假貸千金，窮日甚。其人有力而不欲償，適孫淵如權廉使下其事於邑，伯生有句云：「為我追逋真火急，向人延譽見風流。」
　　　　程魚門周濟親友
程魚門晉芳，新安大族也。治鹽於淮。時兩淮殷富，程尤豪侈，多畜聲伎狗馬，魚門獨愔愔好學，服行儒業，罄其資以購書，庋閣之富，至五六萬卷，論一時藏書者，莫不首屈一指。好交游，招致多聞博學之士，與討論世故，商量舊學。無何，鹺業折閱，家道中落，庶務皆由門客悍僕處理。又好周濟親友，求者應，不求者或強施之，付會計於他人，一任侵盜，不勘詰，以故雖有佽助，如沃雪填海，負券山積，勢不能支。會避債赴陝，將謀之畢秋帆，以為歸老計也。冒暑行暍，至署未半月，遂病卒。
　　　　顏玉光行醫施藥
顏玉光，桂陽州學生。放於詩酒，磊落自喜，面斥人過，人卒無怨者。善療目疾，自施藥，家貧，不常得錢，得之，即合藥。遇求醫者，其疾深，即留置空室中，飲食之，治療之，愈，乃使去。鄰婦病求藥，需重金，顧室中無可為計，惘惘不樂。其友怪之，以情告，友遽出貲助之，病果愈。
　　　　顧琮經紀完顏偉喪
顧琮嘗為河東總督，方蒞任，前督完顏偉病於署，家屬已先行，顧為之守護湯藥，旬日無倦容。完顏謝之，曰：「吾輩共事君父，與昆仲無異，安有兄病而弟不經理者乎？況公家屬已去，琮敢不黽勉從事乎？」完顏感激垂涕。後卒於署，顧董其喪事，含殮從厚。
　　　　錢太和歸人雙櫬
錢九韶，字太和。寡言笑，而於義之當為者無不為之。有胞姊為禹氏婦，家道中落，次甥傭書於商南，欲奉其父母以去，太和苦勸不能止。不數歲，姊與姊夫相繼死，十年不歸櫬，太和念之，輒淚下，節縮歲入數十金，返其雙櫬而葬之。
　　　　錢太和教養友女
鄭州諸生孟雲蒼，錢太和之故人也。家赤貧，為之介紹，館於大梁。雲蒼攜家往，值疫癘大作，其長子冢婦皆死，雲蒼亦亡。有弱女年十三，無所歸，毅然收養之。時再繼室張氏有癲疾，納陳留王氏以為簉，即以此女為王氏女，名之曰孟姑，使不忘其本。撫育教誨，得成淑媛，後為擇壻嫁之。
　　　　馮三友送某觀察櫬
皋蘭馮三友，名益。四歲失怙，賣餅餌以養生母，母寄居尼庵。及九齡，某觀察留撫之。越四年，觀察死，其妻孥將扶櫬歸燕，三友感其德，將送喪，請於母曰：「微觀察，兒不得侍母，且兒之報觀察者，止此矣。請期一歲返。」遂往，力襄葬事，若成人。葬畢，觀察子強留之，三友曰：「吾與母約一歲歸，敢以交情貽倚廬憂乎？」即歸，時年甫十三也。
　　　　馮三友以義烈稱
馮三友自燕歸，以義烈稱，邑宰延主常平倉會計。倉故多弊，蠹胥從糧長索賄，三友聞之怒。胥曰：「將饋公耳。」三友益怒，曰：「爾為盜，吾亦盜耶？」乃止。長安尉某聞三友賢，招之往，則曰：「子職在恤囚，吾請助子。」至獄，命卒滌刑具，檢囚食，詢疾苦，日以黎明赴獄。獄卒曰：「公何自苦？」曰：「吾與若起居無禁，囚手足貫鋃鐺，便旋候監放。何忍貪一己之安，貽眾囚以苦耶？」囚聞之，皆感泣。
　　　　孫隱谷為吳某營美檟
孫隱谷，名宗濂。有疏戚吳某，粥粥無他能，依孫以老。為營美檟，或曰：「豫凶事何亟亟也？」曰：「使及見之，恐其遽瞑目而疑我之薄矣。」然孫死而吳尚健飯也。
　　　　紀文達勗奴師犬之義
紀文達公昀戍烏魯木齊，畜數犬。乾隆辛卯，賜環東歸，一黑犬曰四兒，戀戀隨行，揮之不去，遂偕至京師。途中守行篋甚嚴，非文達至前，雖僮僕不能取一物。稍近，輒人立怒齧。一日，過闢展七達坂。車四輛，半在嶺北，半在嶺南，日已曛黑，不能全度。犬乃獨臥嶺巔，左右望而護視之，見人影，輒馳視。文達為賦詩二首曰：「歸路無煩汝寄書，風餐露宿且隨予。夜深奴子酣眠後，為守東行數輛車。」「空山日日忍飢行，冰雪騎驅百廿程。我已無官何所戀，可憐汝亦太癡生。」紀實也。至京歲餘，一夕，中毒死，或曰奴輩病其司夜嚴，故以計殺之，而託詞於盜也。文達收葬其骨，欲為起冢，題曰「義犬四兒墓」，而琢石，象出塞四奴之形，跪其墓前，各鐫姓名於胸臆，曰趙長明，曰于祿，曰劉成功，曰齊來旺。或曰以此四奴置犬旁，恐犬不屑，文達乃止，僅題額諸奴所居室曰「師犬堂」。
　　　　曹慕堂仗義
乾隆朝，曹慕堂宗丞學閔與紀文達公同在翰林院清閟堂辦事。會有八九人以爭名事為院長所嫉，院長將劾之，文達亦被嫌，日在危疑中。曹，仗義人也。乃邀同人詣院長前婉請曰：「以公所聞，此數人者，褫不蔽辜矣。然此語從何來，倘白簡一上，事下刑曹，無證佐，不能成獄，願先示告者姓名，并列章中。」院長沉吟久之，竟中止。後數人皆通顯，皆不知此事之由曹解之也。
曹之同年陳裕齋侍御，四十餘無子，而不能置妾。曹乃鳩貲買一女送其家，後舉一子。侍御夫婦相繼沒，有壻謀據其餘資，百計媒蘗，孤兒孀婦，且旦夕不自存。曹又率諸同年聲壻之罪而斥逐之，乃得安。
　　　　葛志齊求免邑人徭役
葛志齊，辰谿人。精醫術，尤長外科。湖廣總督開泰患足癰，屢治不效，志齊療之，立愈。乾隆癸巳，緬甸叛，領兵大臣阿文成公桂道患背疽，危甚，召志齊治之。問效遲速，志齊以半月對。至十二日愈，阿謝以金，不受，曰：「但求免本籍徭役。」阿以其勞著於軍，行縣援免，勒碑縣庭。
　　　　仙鶴翎以救尹吉圖受傷
提督仙鶴翎，山東人。乾隆甲午秋，王倫叛，時方為千總，隨副都統尹吉圖入汪家小樓搜緝。尹驟抱倫背，賊黨刀劍叢至，尹仆地，仙奮身前救尹出，背受刃傷如畫，三日乃甦。舒文襄公赫德奏聞，立擢守備。後洊至湖南提督。
　　　　高海樵歸友櫬
閩縣高海樵，名騰。與曾夔堂孝廉韶為同年至契，曾以豪飲致疾，高寄詩規之。乾隆丁酉，高之友葉秀旅死福州，為之經紀其喪，且送櫬歸。適秋試榜發，中道聞捷，或勸其返棹，曰：「得一科而棄友櫬，於心忍乎？」
　　　　嚴敏中質錢應人
杭人嚴果，字敏中。以授徒為生，歲入之脩脯常不給。有告急而以書畫經籍之類求售者，不較其值，輒質錢以向之購，或見而愛之，亦即持去，是以家無遺物。其自作書畫，亦皆隨手贈人，不自珍祕也。
　　　　陸健橋收廣興尸
《燕蘭小譜》作於乾隆乙酉以後，及庚戌舉行萬壽大典時，浙江鹽商承辦皇會，有三慶班入京，自此繼至者，則有四喜、啟秀、霓翠、和春、春臺等班。各班小旦將百人，大半見諸士夫歌詠。若春臺班小旦陸健橋 【 蘇州人。】 為廣十二爺收尸一事，尤為難得。廣，名興，其兄弟行為十二。官侍郎，與陸最昵。遭事棄市，親族中無敢收其屍者，陸為棺斂之。
　　　　王鷺亭送病友
王聯，字鷺亭，泰州人。善詩古文，精制藝，餼於庠。乾隆庚子，偕沈某赴金陵應秋試，沈病喉欲歸，時去試期僅五六日。沈貧蹇，勢又將死，王獨慷慨送之。至龍潭，宿客邸，沈病亟，呼有鬼，命王伴之臥，口臭腐，穢觸鼻，王自若。中夜起，沈坐肩輿中不自持，王步行以背衞之於兩扃之間。未幾，沈斃於路，輿人欲散，王以義感之，始舁之至丹徒之某寺殯焉。
　　　　解士雄睦婣任恤
解士雄，字勷武，海州人。少孤，以力田起家，入貲為國子生。為人樸魯儉約，常布衣疏食。而性好施予，有睦婣任恤風，族黨之力難殯葬者，嫁娶愆期者，皆待之以給。歲暮農事畢，則周行村野間，視破屋中之有鶉衣塵甑者，輒予以布粟，故一鄉皆稱之為解善人。
乾隆乙巳，海州大旱，民饑，州牧林光照設廠煮粥以振，解率先捐錢八百緡助之。既而念所居白墖埠鎮之被災為尤劇，復即其家別設粥廠，分男女二棚，與其妻分督之，輒中夜起，率婢僕淅米執爨。清晨，餓者環集，夫婦先啜一盂以嘗之，然後操杓散給，無不飽飫以去，日常數百人。自冬至夏，閱六月，所全活者逾千。是歲，農無耔種，棄田不耕，乃出所藏粟麥，計畝而貸之種，不立券，穫而償者不取息，不償者聽。會郡縣將上捐賑籍，林嘉解之行誼，欲達其名於大府，解遜謝曰：「鄉甿自以其私洽比鄰里，何敢炫鬻求榮邪？」
　　　　盜救祁門邑令
乾隆戊申夏，徽、寧大水，祁門受水尤甚，城牆、官署、學校、監獄悉被衝。監中有仗義殺人之盜，罪當斬，邑令貴州吳開元力為營救之，得減。遇水衝監，盜躍出，入內署，水亦至，吳抱印偕眷登樓。須臾，水沒樓梯，樓旁有合抱大楊，盜躍登之，得跨入樓，而水已沒樓窗，盜一手擎之，破樓簷，援楊枝，送置樹巔，得不死。家屬不及救，樓旋圮，悉為魚鼈。水退，盜扶吳下，偕至省，吳以短衫單褌見撫軍，撫軍哀之，予以衣服飲食並銀若干兩，令回縣料理，且曰：「奏聞後必有陞擢。」吳泣曰：「一門數十口，自天南相隨至此，今盡藏魚腹中。卑職身已無家，何須富貴？願納印信入黃山落髮耳。惟某盜為今之義士，願獎拔之。」撫軍從其言，悉以狀奏聞，朝廷優恤焉。
　　　　壯士盜印免糧
魏，五者，乾隆時，在邗上，以技擊聞。尤善騎射，解馬語，與薛三、張飲源齊名，當時所稱為魏馬、張刀、薛硬弓者也。
魏初不解馬語，少無賴，投清河縣為馬快，以能詰盜稱名捕。江蘇布政莊某挈眷游金焦，值江漲，拘農人曳舟，遲則鞭之。時方蒔稻，農甚以為苦。有壯士自來任役，麾眾去，獨牽舟行，把纜而走，其疾如風。將渡彼岸，一躍登舟，左把舵，右牽篷索，頃刻竟渡。莊大悅，將厚賚之，壯士笑曰：「某不需此。」出尺紙曰：「煩為印此空白。」莊大驚曰：「此何能妄為？且印不在此。」壯士曰：「公必印此，且印已攜來，今置某號箱中，何見誑之深也？」莊怒，叱曰：「而不知我為天子命吏耶，意欲何為？」壯士亦怒，嗤之以鼻，曰：「某，細民也，乃不知若慣以天子嚇人。」莊目左右捽之，壯士拂以袖，皆縱橫僵仆，逕取其箱，擘以手，立裂之，出印，顧莊曰：「恕汝初來，未有差誤。不然，當摘以去，便當如何？」莊所率護勇數十人皆相望，莫敢前。壯士印訖，踏波如平地，徒步去。莊大駭，命轉棹以歸，舟子告舵壞矣。蓋頃間已折也，乃急命修理。明日始行，還蘇，陰令人以年貌訪之，咸不知所由來。
月餘，川沙廳以公文至，言奉檄免東偏渚地錢糧，今已如命。川沙者，其東邊前病海嘯，民流離者甚多，令請免徵，莊惡虧國課，竟不許。既而公文忽下，疑之，故以報，不意果偽。莊甚怒，然印已鈐，無如何也，乃求能捕之者。或以魏薦，莊性嚴厲，任事者不稱職輒獲罪，眾皆為魏危。魏年少氣盛，率然往。莊召之，語以故，且曰：「當於盜窟求之。」魏率爾應曰：「此種行逕，必非盜也，於盜窟必不得，當於村野間求之耳。」莊左右爭目魏，令無辨，辨者，大人且怒。魏佯不覺，又曰：「為此者必川沙人，彼目擊鄰里之災難，故以是為救濟之計。大人誠能因其偽而獎之，嘉許其膽識，庶彼將聞風而來，得之始較易耳。」莊曰：「言似有理，且為我訪之。」魏乃芒蹻行縢草冠飾為鄉人者，四出偵察。得卜者一書，乃南行渡錢塘，入括蒼，遇黃冠之道者，以書投之，肅立聽命。道者發書，謂魏曰：「汝所物色者，年貌形容固若是耶？」曰：「是也。」曰：「此吾弟子，汝欲得之，盍從我來。」乃攜手從石壁上行，俯視萬仞，風聲颯颯然從足下起，魏甚懼。天向晚，霧靄蒸山谷，不見手足，賴道者提攜得不墮。久之，至一境，山四環若城，中豁然平坦，可百數十里，雞犬民居甚眾。道者引之至一室令居之，曰：「吾徒已出矣，汝安心，勿他往，須三日後始來。汝在此待之。」道者遂去。魏心疑，夜不成寐，起，秉燭視室中，四壁排列者皆書籍也。抽數冊覽之，皆不解。翻閱久之，得一冊，皆言馬之形體情性及其聲音芻秣者，魏本好騎，觀之有會心。已而天明，道者排戶入，魏方把卷，道者見之，微哂曰：「公門中人，乃如書獃子秉燭達旦耶？」魏言諸皆不識，獨此略有領解耳。道者就而取視之，曰：「此書汝尚可看。」因試舉書中旨趣以問，魏答其二三，因為魏講解。如是者又一日，道者忽偕一人入戶，視其形貌如莊所言，即以書授魏，并令其人從魏往。魏不識途徑，其人挾持之，翹足聳身，自絕壁下，遂至大道。魏諗其有絕技，途中輒禮下之，其人則談笑如無事者。至省，莊見之，果然，命縶而訊之，一一皆承。時同時有大案數起，試以詰之，其人亦立承，於是刑有日矣。魏念道者疇昔之誼，具酒食餉之，語且泣。其人笑曰：「吾將解脫矣，不我賀而泣，何為者？」魏疑他案非是，其人笑曰：「奴輩不能獲真盜，徒枉平民，我獨承之，不乾淨了當耶？且我即抵罪，盜烏能脫我手者？」魏歎息去。其人竟斬首，魏遂以都司保用，然歎咤不已。
逾年，有客來訪，則曩時人也，云師命來索書者，魏疑其鬼也。其人大笑曰：「皮相者，前謂我川沙人，今復謂我真死耶？疇昔之夜，我執得巨盜，攝以自代而脫去。行刑者不知，不謂子亦不知也。」出書與之，詢師所在，不答，掉頭去。魏自是以馬術冠江南，久益與馬狎熟，至以馬鳴定狼山總戎之死焉。
　　　　陳雲巖拯某都統
海寧陳雲巖方伯孝昇嘗官甘肅平番令，性揮霍，置驛延賓，有鄭當時風，而好拯人之急。會有某都統被譴戍伊犂，假道平番，雲巖厚待之，復贐其行，某感甚。後某復起用至陝甘總督，時雲巖已虧帑落職，為彌其缺項，待之如上賓，迭上疏保之，不十年，官至雲南布政使。錢塘陳香谷中丞桂生時方為某邑令，欠課五千金，計無所出，欲自盡。雲巖聞之，令入見，呵之曰：「五千金，細事耳，若乃欲以性命易之乎？」袖出一紙給之，則五千金藩庫實收也。香谷感激涕零，以其曾祖勾山太僕與文勤公同朝，通譜誼，遂以叔事之。
雲巖性介，不阿附和珅，和銜之。會福文襄王出師征苗，以函取庫金二十萬，雲巖與之。而文襄薨，未及補牘，大吏劾雲巖浮銷，著賠。和遂追令赴部對簿，不得辯。在獄兩年，嘗受恩者餽贈盈萬，陳以所虧太鉅，不能償，則悉以所贈者周同繫之人。未幾，沒於獄。時和已敗，其家屬乃得援赦免追。
　　　　劉其中排難濟急
劉其中，名敬祖，桂陽州人。當鄉試年，州人士自武昌歸者， 【 時湖北、湖南秋試合闈。】 多困乏。其中商於衡州，日詢歸舟，遇州中舉子，輒資其用，還則受之，終不問其所貸之多少，以此得俠名。為人排難濟急，人來謝，不自居功也。其弟範，以納貲選西安府經歷，布政使郭某見範，問之曰：「桂陽劉其中為族人耶？」範驚，起立而對曰：「兄敬祖之字，何自識公？」郭揖範上，設賓主禮，曰：「吾昔者困於漢口，其中不問名姓，假二百金得歸。心不敢一日忘，為報賢兄，藩司俸祿厚，可償前負矣。」
　　　　海鹿門解圈
海保，字鹿門，裔出自襄陽孟氏。先世忠毅公喬芳以從龍勳隸旗籍。海侍其父宦吳，弱冠從李兆洛游，兼精騎射、擊刺、拳勇、超躍諸藝。性任俠，負氣好義，見不平事，不惜以身殉之。蘇州玄妙觀，郡人游觀之藪也。士女日集，恆萬人，諸惡少見游女必環而尾之，困之重圍，恣意戲侮，分刼巾履簪珥，曰打圈。海少時，嘗與人捄一雛女得免打圈之辱。
先是，女偕一童游觀，猝遇眾無賴，窺其意不善，亟攜童踉蹌反走。眾麕綴要遮，女東亦東，女西亦西，肆口穢謔，女不能脫。海適見之，大憤，攘臂躍入人叢，橫身要截，厲聲叱曰：「止止，鼠子不得無禮。」眾無賴怒，一人遽前以掌摑海面，海佝身，疾出腋下，反掌搏其背，復以趾踆之顛，一人踵而前，又顛之。連踣四五人，餘不敢繼起，始紛紛鳥獸散，圍遂解。
　　　　汪太太捐資助書院
汪太太者，為汪石公妻，石公乃兩淮八大鹽商之一也。揚州有安定、梅花兩書院，絀於經費，太太獨捐資數萬以為之倡。
　　　　唐秉政出幼孩於水
唐德權，字秉政，桑植人。魁奇有勇力。嘗赴鄂，泊舟江濱，有幼孩墮水，其母挽救之不及亦投水。德權見之，急躍入，游涌波間，久之，挈其母子以出。其家厚遺之，不受。
　　　　三少年護夏朝衡
衡陽夏朝衡幼有至性，以貧，行賈漢中。歸，遇客舟之被寇掠者，男女方跿跔號哭，心憐之，出百金資其行。同舟三少年異所為，問姓名，致禮焉。夜半，羣盜遮舟索朝衡，曰：「劫客舟者，我曹也。汝舟有巨商能予人百金，餘金宜盡納於我。」朝衡懼，三少年起，各揮以杖，盜懾服，乞命去。朝衡喜，謝三人，且請姓名，則笑不答。至鄖陽，三少年辭去，朝衡謝以金，復笑不取，曰：「我輩亦盜也。敬公義，故改而護公。」不顧而去。其夜復來，謂朝衡曰：「吾輩刧人多矣，見公所為，自恥其盜，故不敢告姓名，今願從公歸。而前所獲資盡不義，不宜仍以自污，公能假我一室乎？」朝衡喜諾。三少年從至衡陽，以力作自食，數年，各娶婦生子。後始知此三少年者，一姓王，二皆姓劉。
　　　　王九峯送鐵冶亭
王九峯，名之政，丹徒人。性磊落，慷慨有丈夫氣。與滿洲鐵冶亭制軍保交最密，鐵督兩江時，王每赴江寧，相依必數月，所贈多不受。及鐵獲罪，有烏里雅蘇臺之行，一日夜，襆被至清江，依依不能捨，淚隨語下。復親送其眷十餘程，過山東界始回。
　　　　王仲瞿欲刺和珅
- 2711 - 
王仲瞿，名曇，以掌心雷之說廢棄終身。然仲瞿實工劍術，鍊青鋒二納之鼻中，顧不輕示人。時和珅當國，權傾中外，有炙手可熱之勢。仲瞿負盛名，珅嘗籠絡之，仲瞿亦與往來焉。
某歲，珅生日，張筵為壽，王公百官咸在，珅揚揚然有驕色。仲瞿忽離席而言曰：中堂耳目之娛備矣，然某以為猶有憾。公孫大娘之技，此鮮傳者，如有之，亦千古佳話也。」珅曰：「誰可者？」仲瞿曰：「非曰能之，然願獻末技為中堂壽，不識府中亦有干將、莫邪否？」珅顧左右取劍，劍至，仲瞿手折為二，曰：「廢鐵耳。」連易數劍，皆如之。珅驚顧左右，令往臥室中，見有錦袱重裹寶匣而鐍者，取以來。及開篋視之，則倭刀也，光燦如新發硎。仲瞿睨視良久，曰：「較美矣。」言未竟，已曲之成環形。珅失色，仲瞿曰：「中堂惜之耶？」捧而直之如初，轉以授侍者。珅顧謂無好劍，將如何，仲瞿曰：「若然，則某固有隨身者在。」俯首大嚏，有白光二道從鼻孔出，盤旋飛舞，寒光射人，並仲瞿之形亦不可見，劍閃鑠不可逼視。忽有一白光飛向席上，砰然一聲，光遽收，色遽斂，仲瞿亦渺不知所在。眾方驚詫，但見珅呆立案側，案劃然中分，剖而為二矣。
及珅神色稍定，顧謂朝士曰：「孺子將不利於我，我有以處置之。」乃密奏高宗，謂妖人王曇行刺未成。高宗密諭步軍統領嚴緝，勿使逸。比戶大索，將十日矣，一日，高宗視朝，忽見御座旁有詩一首，詩曰：「黑衣隊本衞旋宮，竈奧而今竟不同。翻手為雲都化瘴，秦頭壓日正方中。金輸瓜子韓王府，車走雷聲巫女峯。請得上方三尺劍，幾人妙手笑空空。」下有款識曰「妖人王曇」。高宗大驚，珅侍側，面如死灰，遽伏地請付刑部治罪。蓋仲瞿手筆，珅能辨之也。高宗令珅起，顧值殿宮監侍衞，問有人私入宮禁否，僉曰：「無之。」謂珅曰：「宮庭邃密，渠乃能來，我亦無奈何矣。」珅出，乃諭步軍統領不嚴究。然仲瞿一擊不中，遽變姓名，南下江、浙，《虎邱山穸室誌》中所謂張祿變名，辛文改姓者，即此時事也。及嘉慶己未高宗崩，仁宗親政，嘗諭樞臣，謂：「王曇若來京會試，朕欲親見其人。」說者謂府中舞劍，殿壁題詩，仁宗實備聞之也。
　　　　張予焯樂善好施
乾隆時，崑山有漆工祁天章者，年四十，無妻。張予焯與以金，勸之娶，祁諾，受金而去。明日，過祁，察其容，甚戚，詰之，不肯告。詢其鄰，曰：「噫，是以金歸而道遺。」張又貽以金，如前，語之曰：「爾有遺乎？」曰：「否。」如是者三，張笑曰：「汝欺我耶？」出金袖中，曰：「此非汝遺何？」祁大喜，以為誠然。道見賣菜傭失百錢，忿欲死，張呼傭至家，令家人秤菜而陰置百錢菜甲中。錢墮地，張佯驚曰：「爾錢乃在是。」張家故素封，以樂善好施遂中落，而施不衰。一夕歲除，慨然語其妻曰：「吾往歲除夕，每懷金二十兩饋貧交，未嘗有餘。今饋損於前而金不盡。」言未既，有相訪者，出餘金予之。歲饑，平價糶於其鄰，不計值也。張，字潛文。
　　　　姚姬傳作袁子才墓誌
姚姬傳主講鍾山時，袁子才以詩號召後進，姚與異趨而往來無間。子才嘗以門人某屬姚，願執贄居門下，姚堅辭之。及子才死，人多勸姚勿為作墓誌，謂其人率皆生則依託取名，歿而窮極詬厲。姚曰：「設余於康熙時為朱錫鬯、毛大可作誌，君許之乎？」曰：「是固宜也。」姚曰：「子才，正朱、毛一例耳。其文采風流有可取，亦何害於作誌耶？」
　　　　饒流泉平治道途
饒尚芳，字流泉，龍山監生。初，家貧，負販為業。由縣至湖北之來鳳，路僅十餘里，然艱險不利行。尚芳往返，則慨然曰：「吾終當易此為康莊也。」已而果然。
　　　　王冰確修路
王冰確，字賓恪。無兄弟，無妻子。居無廬，冬無衾，夏無帳，歲假隴上小茅舍，召村童訓讀以資生，夜則投僧寺而棲，或倚亭檐宿焉。奇窮矣，而孳孳行善事，輒瘁心力於橋梁道路間。自其所居之山後撞鐘石至白果市，春雨冬雪，滑不可行，其後鑲礪石，成坦道，則冰確募修力也。衡之人感其意之誠，操之廉也，他募或不應，冰確募，無不應者。其歲獲訓蒙資，自給饔飱外，偶有餘，必以供修路費。或憫之，或且嗤之，然山前之有路當修者，每延冰確為募主，或並請其監工焉。
　　　　馮鐵匠夫婦之俠
馮鐵匠，故世家子，其先四川忠州人也。高祖棨，事世祖，以武功致通顯。曾祖建庸，承父廕，入監讀書，例得敘縣丞，自以將種當執干戈衞社稷，具呈請改武秩。世祖壯之，特旨用守備，發甘肅，隸寧夏鎮標，以驍勇聞。同列忌之，譖於鎮將，被嫌疑，幾中危法，會病免。臨歿，戒子孫，寧行乞，勿為材官。祖若父承先志，絕意功名，以貧，不能歸故鄉，遂家寧夏。
馮生有膂力，軀幹雄偉，又聰穎有夙慧，束髮受書，琅琅上口，剛經柔史，以次淹通。父早喪，奉母僑居。年十七，以寧夏籍入泮，二十，食廩餼。旋娶延安沙氏婦。未逾月母亡，遂棄書不讀，喪葬畢，挈婦走延安，為鐵匠以自給。工作有定時，所得資敷一日用即已，不求有餘。所鍊鋼純粹無疵，延安市上稱絕技。暇則手雙鐵丸，磨盪不稍息。婦美而賢，黽勉作苦，終日無疾言遽色。有時馮出游三五日不返，或至十餘日，家無餘儲，婦質荊布，亦不怨。人愛其鍊冶之精，而患其能事之不受迫促也，恆瞰亡，以薪米餽婦。婦受而簿記之，歸以告，則稱其值而償以器。延安去寧夏遠甚，人固不知為膠庠之彥，遑論先閥，然工良器利，外和藹而內狷介，馮鐵匠之名遂大著。
延安為邊塞要隘，與榆林毗連。乾隆時，山谷之間萑苻不靜，有司苦之。營汛尤甚，往往一巨案報勘，輒有揭帖，警告文武，戒勿妄捕，甚且取其衵服，封其祕函，署名馳書，置於左右。或竟錄其夤緣祕密之商搉語，房闥背人之狎昵語，載明時日，一一告之，以示一舉一動之皆能洞察，大好頭顱，直我輩囊中物也者。是蓋世宗招致亡命，嗣皇屏斥，散而之四方者，所在皆是，故官吏以文告為緝捕，虛應故事，漏網吞舟，非一日矣。
會神木縣民某以嫠婦奉邁姑，撫二孤，居縣城之南三里許，突被淫掠，婦不屈死，財物罄盡，報勘經年，久無耗。適縣令以履勘旱災過其地，里正忽報一無名尸，脰斷而未殊，血液模糊，僵伏道左，似遭仇殺狀。令檢視之，短小精悍，髯長及腹，而懷中得寸紙，大書曰「此淫掠某氏之盜魁也。此盜不誅，是無天理，官不能捕，我為殪之」云云。下不署名，繪二馬，小寸許，一伏櫪，一昂首長鳴，皆極神駿。令大驚異，亟瘞盜尸，招屬認領，詳視所書，蜿蜒屈伸，得草聖真傳，愛不忍釋，以事涉怪誕，遂不附卷，然屍亦卒無有認領者。
延安城外有長隄，隄多植柳，曰柳湖。春秋佳日，一碧如油，都人士聯袂游觀，興復不淺。某歲三月值郡試，太守扃門坐堂皇，按名給卷畢，退食稍憩。及放牌，復出升座，於案上得一紙，字倣歐陽率更，秀骨天成，尾端繪二馬，紙上無他語，七言絕句一章也。絕句曰：「醉揭長竿認酒旗，柳湖風雨急如絲。我來多管人閒事，春水粼粼縐一池。」守詢諸童，以為戲也。諸童曰：「無之。」更問左右以物何來，左右亦莫對。乃付首邑令，使察之。令機警，率幹役易服沽飲湖隄上三日，果有羣匪轟飲，乘醉大言，意圖不軌。出不意，飛黑索繫之，得其三而逸其四，一鞫遂伏。蓋欲乘考試未畢，謀劫獄掠倉庫也。匪謀遂敗，守令慮訐告者為匪黨之內訌，寢不問。
既而葭州、府谷、懷遠、甘泉、延川諸州縣疊獲巨盜，皆先有繪二馬者，通詞官署，指導窟穴，因而成擒，盜風為之一戢。葭州牧某，故首邑令也。得告密之件，訝紙尾二馬與延安獻詩者如出一手，稍稍與僚友言之，凡曾受此種揭帖之長吏，爭移書詢牧，而神木令竟以前所得盜尸懷中之寸楮呈大府，大府亦風聞延安、榆林之間，屢有繪二馬人告訐獲盜事，悉命呈出，一一驗之，若晉鄙合信陵君之軍符也。駭甚，乃通檄各郡縣，嚴密偵緝。
初，馮之去寧夏也，同學諸生問所之，詭詞以對。蔡旭與馮莫逆，特餞之，微叩所向，並以秋闈期近，有勸駕意。馮慨然曰：「當今之世，凡事皆可為，惟官不可為。武夫出入生死，為國效力，不足當讒間者一啟口之禍。文官玩愒因循，戀爵祿厚妻子而已，雖有賢者，一木焉能支大廈？某，傷心人也，行將挈山妻，走窮荒，雖行乞，所不辭，安能守此一衿乎？吾妻以不逾月之新婦，能割股和藥以盡孝於吾母，故不忍棄之，否則亦敝屣耳。」蔡請其所游之方，則曰無定。及隱於冶，蔡乃時時得馮消息焉。
越十五年, 蔡之外舅魏某以孝廉大挑一等, 籤分陝西, 得寶雞令, 移權延安. 蔡送婦歸寧, 驟遇馮於市, 短衣黧面, 坐冶爐下, 爐火熠耀, 映馮面, 作純青色, 驚不敢認. 及見其妻, 布衣推髻, 雖在塵中, 不改靜穆之舊, 乃遽前執馮手, 問何所取義而託業於冶. 馮曰: 「我固不辭行乞, 冶不猶勝於行乞乎? 」蔡大嗟嘆, 時相過從. 一日, 蔡忽來別, 謂外舅以捕盜不力, 將去官, 己亦將挈婦返寧夏. 馮笑曰:「盜固不可治也, 將誰尤! 」後又數年, 馮與妻中宵喪其元, 一子生十年矣, 藉草臥下, 幸免於難. 宰官勘驗, 門戶前後無盜跡, 奇之. 檢其巾箱, 惟破書中有一橫幅, 繪事精絕, 平沙捲草, 二驥俯仰其間, 神采生動, 情景悲壯, 下題「沙掩風嘶」四字, 并繫以詩, 警句云:「兼善不可得, 獨善胡為者. 借手一鋤兇, 隱身鑪冶下。」其以二驥影「馮」字，平沙著妻姓氏，是又一幅閨中行樂圖也。宰愛不忍釋，攜歸，知盜之賊馮，為復仇計，嚴緝之，無所獲。乃捐資為馮營葬，樹豐碑於墓前，曰「俠士馮鐵匠夫婦歸骨處」。遺子頗馴謹，宰使與己子偕，就傅後，竟繼其書香。馮名搏，字翰飛，市隱後，人皆呼為馮鐵匠，罕有知其名字者。
　　　　曹王在報王恕
曹王在，上海人，為縣著姓。工制義。乾隆甲寅春，與沈大成同游廣州，客學使王東麓所，大成則館閩撫銅梁王中丞恕署中。越一年，王聞曹名，迎以為諸子師，大合樂，置酒，賓客咸會，具公服拜之，延之上坐，指謂眾人曰：「此江表曹先生，海內名士，即僕亦當師之。」曹遜謝不敢當，而王終席未倦。既罷，曹私謂大成曰：「我館人多矣，未有王公之禮我若此也。吾何以報之？」自是生辰及歲朝節日，王必具公服拜之，有疾，晨夕往問，暇即至館，與論文史。蓋由粵去閩，迄王之薨，如一日也。
王既歸葬蜀，家屬僑濡須，曹將渡江，其妻弟朱補園少詹招之試京兆。曹曰：「王氏諸子學未成，義不可他去。且因奧援以就功名，非吾志也。」後王家仍返銅梁，而曹以疾留。逾年，其家以鄉無碩師也，書來，言道遠家貧，不敢彊之行。曹欣然治裝，攜其長子間關入蜀。有阻之者，曰：「此吾報王公之日也，即死無憾。」去數年，歸，過大成曰：「王氏諸子學皆成，其季汝嘉、汝璧尤刻苦，能趾美。吾死，可見王公於地下矣。」汝璧後入仕，以安徽巡撫入官工部侍郎。
　　　　李仲彭還束脩
連城李簡庵茂才有子名成文，字仲彭，亦諸生。境極困，以授徒自給。歲終，以徒學未成為愧，於束脩，有半受者，有全卻者，徒以感奮。嘗應舉，有人饋贐之，固辭不受，或遺其家，既而知之，即酬以古琴。
　　　　李七為主受刑
乾隆乙卯，宜綿督陝甘，好盤詰私販，凡回疆屯戍官吏私往來販玉者，盡被獲，立正典刑。有故巡撫某，貪吏也，以罪戍邊，使其僕李七往來販玉。事發，李挺身自認，謂主人初不知也。大吏脅以三木，李供如初，論大辟。
　　　　向永來負老主母
向永來，乾州人，向峯僕也。乾隆乙卯，苗變，峯遠出，峯母楊氏老不能行，永來負之逃。至張排砦，與楊俱遇害。
　　　　余觀德焚券
乾隆末，高郵知州孫某嘗負歙人余觀德白金五千兩，及余以索逋往，而孫病殆，瀕危，執余手以稚妻幼子為託。余乃為買宅於揚州小東門，任其家用，俟其子能就學，屬之名師，且時周給之，而焚前券。
　　　　徐明經分人以財
錢塘徐虛齋明經以誠生平闢佛老，而好施與，閉戶教授，單寒之家，輒不計其脩，且歲時周卹之。乾隆季年，表弟范圻方髫齔，從父宦游，遭家不造，自數千里外扶父櫬歸，依明經，則曰：「中表亦同血胤，猶我弟也。」飲食教誨，無微不至，及其成人，為之授室，並給資使游秦、晉，為諸侯上客。明經之曾孫為印香舍人恩綬，有祖風，亦貧而好施，即珂之父也。
　　　　何春渚供厲樊榭月上栗主
厲樊榭徵君鶚之歾也，杭堇浦太史世駿哭以詩，有云：「泉路定應尋月上，斷風零雨說相思。」月上，徵君愛姬也，早卒，徵君有《悼亡姬》七律十二首，極悽麗。徵君無子，歿四十餘年，徵君及月上栗主俱委榛莽中，何春渚布衣琪見之取歸，送黃山谷祠，洒埽一室以供之。青浦王蘭泉侍郎昶且屬同人歲於忌日為薦酒脯以祭之。
　　　　成善還人媳
成善，滿洲人，冀州知州。時甘肅道員蔣全迪以冒賑伏法，子孫皆遣戍，妻孥流離覓食，至州界，妻病旅店中，因賣媳為婢。成買其媳歸，詢知家世，慨然曰：「等為外吏，豈可幸其患難，辱及家室，安知吾子孫他日不至此耶？」立遣還，並厚贈以貲，送其妻媳回籍。
　　　　紀某為丁氏子雪弒父冤
山陽丁佩弦富而吝，鄉人怨之，呼為鐵丁。丁聞之，亦自喜也，遂以為號。丁有子，冠矣，有女，笄矣，不為婚，不為嫁也。或問之，曰：「婚嫁多費，置之，俟其力能自致耳。」子能讀書，孝其父，見其父之焦勞也，每為其父勸。父不聽，言輒撻之，積久，恩義益疏。而其子曾不之顧，涕泣甫過，則又笑語於前矣，雖百撻不去也。女聰穎絕倫，有艷名。鐵丁既不問婚嫁，少年得間，輒與女通殷勤，女不拒。其子既不得於父，又以妹之舉動為不然，亦時時規之。妹亦厭其兄之迂，又憐其誠也，面拒之，而陰於父前為之游說，故父子之間相夷猶未甚也。
邑有狂生紀某，嗜酒能文，好議論當世事。酒酣興至，輒面折人，邑人皆畏而遠之，女獨好與談。一日，里中演劇，紀半醉而往，遇女，紀遽前揖曰：「而翁老鐵無恙？」女大怒，猝拳之，折其齒，紀負痛不怒，惟大笑引卻。女反不自安，拾其齒，明日將送還。而紀書來，曰：「慕卿久，家貧不能具六禮。齒者骨肉之餘, 既玉手親折, 即留為聘儀, 當勝於珠玉也. 」女得函, 沈吟久之置不覆, 然自是斂跡不出門, 不見人, 惟時以言餂其父. 繼見其父之意不可移也, 遂奔於紀. 紀無父母兄弟, 家徒壁立. 且女惟以女紅文字為活, 間謁丁, 丁以省嫁資為喜, 轉有嘉禮. 久之, 紀有所親商於山左, 招之, 挈家去. 女辭父, 涕泗交頤, 丁了無慘色, 於是頑鈍無恥之名益著. 年餘, 又逐其子, 蓋其子偶竊錢數百文濟一貧瞽之老者也. 丁獨與群僕居, 無何, 中夜為人所殺, 莫知主名. 諸僕得丁子於室, 因偕丁族人執之送於官. 官訊之, 涕墮如緶, 曰:「父死, 我不獨生, 死可也. 謂我弒逆則冤甚. 」裔以父為何人所殺, 則稱不知. 按察某疑之, 延其獄, 不遽斷, 而其事已傳播遠近. 會學使按臨濟南, 按察往迎, 學使力言其冤, 按察以未獲正兇終不釋也. 丁子在獄久, 歷諸艱苦, 自謂必死, 再閱月, 獄卒忽寬待之, 移至一室, 枕褥衾榻悉備, 丁子怪之. 已而獄卒言學使署中有人來謁, 視之, 則紀也. 紀在山左得學使識拔, 已為入幕之賓矣. 丁子前惎紀, 未嘗正視, 至是慘怚之中, 頗有慚色. 紀詢得顛末, 蓋丁子雖被逐, 然不忘其父, 夜分俟父熟寢, 輒往省視. 是日見父死於牀, 大驚而呼, 遂為眾執. 丁之族人則謀分其產, 計莫如先斃其子, 因厚誣焉. 紀聞之, 乃告學使再請按察嚴詢諸僕, 盡得其情, 果諸僕恨丁之刻, 合謀弒之, 而嫁罪於其子也. 案既成, 丁子始謝紀奉夫婦. 紀將為之議婚於大家, 丁子不欲, 繼乃自言前為父所逐時, 宿破廟中, 見瞽女以星命度日, 而絕孝其
 (缺文)
　　　　樵叟救某宦出獄
峨眉之麓，林木蓊然，居民類業樵。某歲春，來一叟，鬚髮斑然，僂其背，扶一杖，時造酒肆飲，輒罄數十觥，餘晷則負鋤事樵。夜宿古剎中，默然未嘗發一言，如是者年餘。
一日，叟方輟飲步山中，突有老僕擁一女郎至，見叟，則下拜，叟拂袖逕去。時已薄瞑，遂失所在，居人奇之，叩女郎以顛末。女郎操南音曰：「叟，游俠士也。我父宦於浙，叟乃來歸，自稱曰勇士。父奇其貌，禮之殊眾賓，叟安之，未嘗謝。明年，父遭權貴忌下獄，就道之日，忽失叟跡。明年父歸，未嘗不興言感叟也。」初，女之父下獄後，叟欲拯之者屢矣，猶以為未得間。會某相子好劍術，無師，欲募天下勇者精其術，雖萬金勿吝。叟挺然往，旬日之間，技大進，某相乃進叟而謂之曰：「子傅我兒，技乃大進，我實嘉子。子有何欲，我必從之。」叟乃乘間以女父事進，並告之曰：「能拯若人，感如身受。」父遂以是歸。知叟所為，感甚，誓欲跡之，顧病癃勿果，乃教女覓叟，跋涉長途，有日矣。今始遇之，何圖絕裾若此，施恩不望報，仁哉叟也。居民相與嗟咤，始知叟乃非常人也。
　　　　十九貓殉主人
汪均之上舍，文端公廷珍次公子也。其夫人飼貓二十餘頭，各有名號，呼之輒至。恆手調香餌飼之，貓不食，己亦不食也。夫人卒，貓號慟不食，方殮，躍入棺，伏尸旁不動。出之，則傍棺哀鳴，淚如雨下，不數日，或投池中，或入竈突，十九貓悉併命矣。
　　　　吳婢救王僕
杭州汪大豐之族母有婢吳，頗婉順，母憐之，後病且死，囑二子善遣之。子體母意，厚賜之，遣老僕王某送歸其家。婢父母均前卒，兩兄皆無賴，所齎既誘盡，更以二百金鬻之遠所，音耗遂絕。久之，王以急事往閩，渡海遇蔡牽被掠，驅至一艇中。忽有呼之者，曰：「若非汪孺人家王伯乎？」王諦視，急呼曰：「吳姐乃在此，救我救我。」吳叱左右解其縛，謂：「兩兄皆匪人，蕩我貲，復計陷我。此間大出海捐千金購我，頗厚我。然所為不道，我微諷之，渠亦自危。然以羣夥牽制，不能決行，當與之俱燼矣。」俄頃牽來，羣盜傳呼曰：「大出海至。」蓋大出海者，舶主之尊稱也。牽短衣跨褶，婦則戎服裹頭，誠壓寨夫人也，惟皆徒跣耳。吳指王謂牽曰：「此我舊主之僕，昔蒙其惠，老且貧，勿責其贖也。幸送之歸。」牽諾之，贈以金，并一旗，曰：「執此，海道無阻。」王與吳大泣而別，歸以告其兄。時二兄鬻妹金已罄，計為盜亦得，入海投之。吳聞其至，即怒曰：「人之無良，我乃以為兄耶，必殺之。」牽為宛轉解釋，始抱頭竄歸。後牽敗，以巨礮自沈其舟，則吳果與之俱燼矣。
　　　　羅壯勇殺豪救婦
錦江某孀婦老而貧，有子遠出經商，三年不歸。媳方少艾，土豪某強委禽焉，不可，則將刧取之。姑婦夜泣，羅壯勇公思舉方為盜，過其屋，聞泣聲，伏聽而悲之，即躍下，授以橐中所獲，使他匿。是夜，豪方飲於室，有物若魈魅，忽入室，攫其首去。時川盜推壯勇為最便捷，其家疑為壯勇也。報官，並懸千金之賞以捕之，久之不得。嘉慶戊午，川、楚軍興，壯勇積功至提督。他日謁縣令，自言之，且曰：「法不可廢，請歸案待罪，可也。」令再三遜謝，乃銷案。壯勇以千金給豪家，曰：「若懸賞千金，是為我定價也。請以此自贖，何如？」
　　　　羅壯勇妻鬻身救夫
羅壯勇改行後，始娶妻，忽患奇疾，百方不治。一道人過門曰：「有方可救，但得錢三十千，乃可製藥。」羅自念貧窶，安得三十千錢，語其妻曰：「吾病且死，汝亦餓死耳。苟鬻汝，得錢買藥，則兩活矣。」妻不可，強之再三，泣而從之。病果瘳。羅既官游擊，乃遣人訪其妻，以重金贖還，為夫婦如初，報其鬻身救夫之義也。此事不足訓，然以視少共艱苦，既貴而厭棄其糟糠者，其厚薄之區，殆不可以道里計矣。
　　　　齊二寡婦救老尼
嘉慶時，有齊二寡婦王氏者，美而勇，且善幻術，工技擊，從夫鬻技四方，能著弓鞋立馬上，馳騁若飛。白蓮教匪作亂，橫突兵間，剽悍無敵。時夫死，齊方祝髮尼菴。菴多常住，官覬其利，誣老尼通賊，繫之獄，籍其產。齊素以拳勇教授鄉里，游俠多出門下，乃共謀劫獄，出老尼。既劫，則眾不可散，遂與諸游俠據山為亂，投入白蓮教，為教首，漸更男子服，改初志矣。
　　　　朱文正病中作墓銘
上海曹侍御疏劾和珅，身後始蒙優獎。當嘉慶己未，侍御子玉水舍人江將扶櫬歸葬，求銘於朱文正公珪。文正病背癰方劇，舍人請俟愈後為之寄江南，曰可及也。文正曰：「不可，吾病，吾文且益真摯，愈於不病者。」乃流涕屬草。稿竣，請劉文清公墉書之。文清為避易數字，文正意不愜，復改定，而文清更書之，即後所刊石流傳者也。
　　　　黃竹岡送裴宗錫柩
黃壆，字竹岡，吳縣人。晚遊天台，翛然有遺世之想。更名雲鸐，稱吳中雲鸐老人。嘉慶時，嘗客皖撫裴宗錫幕，事無大小，悉諮之。裴調雲南，從之。裴卒於官，節相李侍堯兼攝撫篆，仍延之。未幾，裴喪歸，子幼，無期功親為護喪者，竹岡即辭節相以送之歸，蓋水陸萬餘里也。
　　　　俞文救秀才
俞文，蘇州人，世為紫陽書院門斗。嗜酒。嘉慶己未，有某生負富者金，庭辱於縣，會學使以試事按郡，諸生數十人訟某冤，且訐縣令受富者關白，不直，則大譟。學使懼，檄某丞雜治。而附郭他縣令素與院生有隙，思竄名傾之，密召文，屬其言不法事。翌日，當庭鞫，呼文，使指名，不應，則厲聲曰某某犯某事。文瞠目呼無之，且謂某某皆好秀才，會鞫者氣沮。文身被三木，一晝夜股骨折，脛露，卒無他言。後以獄解，得釋，徜徉於酒者又二十年，始卒。
　　　　王誠救毛大瀛
毛大瀛，寶山人，原名詩正，字又萇。乾隆時諸生。工詞章，充四庫全書館謄錄，議敘州同。嘉慶丙辰，從勒保平達州教匪，計擒賊首，敘功，賞戴花翎，擢簡州知州。庚申三月，匪渡嘉陵，犯成都，大瀛被檄募勇遏之。匪竄州境，大瀛率三百人迎擊於土溝橋，斬獲無算。匪大至，兵潰，匪飛戟刺大瀛，大瀛仆。其僕王誠急冠大瀛冠，效紀信故事，為誤匪計。匪寸磔之，截其首去。而大瀛身亦被十餘創，腸出腹外，手持矟，罵不絕口而死，時年六十六矣。
　　　　龔龔奠顧澹湖
顧公燮，字丹午，號澹湖，又號擔瓠，吳郡老諸生也。少從學於陸桂森、張九葉，既入泮，試輒高等。中年放曠，不事舉子業。長子早卒，次子好游蕩，逐之，走至安慶，有悅之者招為壻，不復還，竟無後。澹湖有義僕曰龔龔者，歿後，每清明，寒食，輒攜盂飯巵酒以上塚，焚紙錢奠之。
　　　　何玉鑑慷慨好義
何玉鑑，字明選，桂陽監生。慷慨好義。嘗從婦翁范宗裕於東鄉縣令任所，有饒向榮者，貧士也，玉鑑憐其才，請於宗裕，延為童子師，復傾囊贍之。向榮勵學三載，入翰林。又縣民某女許嫁一士人，後以其貧而悔，訟於官，其壻恚欲死。玉鑑助以百金，使成禮。士人賦詩贈玉鑑以為謝，有云：「鏡眉別畫傷千古，故劍重還恃二天。」
　　　　林清周給曹綸
曹綸，漢軍正黃旗人。父廷奎，貴州安順府同知。乾隆庚戌，綸隨任高郵，時林清為糧道隨役至高郵查漕，與綸識。廷奎有廉聲，卒之日，益拮据。綸歸都，妻子鶉衣百結，綸出外供職，則衣敝袍，自與妻子析薪執爨，日或不給二鬴，則市餺飥以充飢。嘉慶丁卯春，綸臥疾不出，忽聞叩門聲，啟視，則清也。握手道舊事，清愀然曰：「公子一寒至此，清雖力薄，然通財濟乏，義也，何敢辭！」即與以白金數鎰，尋遣人持衣數襲贈之。夏四月，病起，造清之門，清約綸為兄弟，綸有乏，清必給之。
　　　　白蘭花募賑捐
嘉慶中葉，有漕督某者，素剛鯁，惡淮商周海門之豪侈而劾之，三疏不動。一日，某忽自至其家，置酒飲宴，歡若兄弟，一時羣詫之，久乃度其奧援之有自也。嘗於春日飲客花下，與客縱論古今豪傑及劍俠，海門拊膺曰：「吾聞劍俠之術亦非所難，而環顧當世，乃寥寥如曙後星，何也？諸君亦曾有此遇否？」座有少年起而對曰：「有之，且嘗一見之，其人蓋在縲絏中也。」
海門亟問何人，客曰：「其人不知姓名，或謂為鬱林州人。其入人家，無冬無夏，臨去，留白蘭花一翦，不知其所自來，世所稱白蘭花者也。」眾請畢其說，客曰：「白蘭花無居止，無踪跡，往往無意遇之，求之又不可得。庚午，東江大水，民漂蕩者以萬計。請於官，官不賑，某董事倡募義捐，應者寥寥。董事夜寐，置捐冊於案，明旦失所在，而缾中插白蘭花一，大驚。越三日，有人持捐冊來，且促董事往任散賑之事。董事素識其人，問所從來，曰：『途中有人以此給我，囑來相邀，且云待於河干。』董事視其簿，則平日所號為老慳者，皆樂輸千百，最後則不肯認賑之某官，亦捐白金八千，且鈐有縣印也。於時趨而前，至河干，萬鍾之粟，千鎰之金，已立具。事後追問，莫知其由，以意度之，其為強迫可知。自是白蘭花之名大噪，巨室豪右，中夜嘗無故自驚，以為白蘭花至也，跡之，無朕兆。某將軍以海寇發，率師船巡海。一夕，舟泊虎門，即座艦宴客，妓女數十人左右擁抱。將軍宴罷，留妓侍寢。將軍起，則白蘭花儼然在案，大駭，久之，無異，疑而遍檢舟中，無形影。已而用印，則印字已磨漶不可見，而別有篆文『粉侯』二字，幕賓識之以告，將軍大怒，潛召工更摹刻焉。」
　　　　魏長生有俠氣
魏三，名長生，四川金堂人，行三，秦腔之花旦也。入都時，年將三十矣。時都中盛行弋腔，士大夫厭其囂雜，長生因之改秦腔，名動京師，王公貴人無不願識之。其為人有俠氣，納蘭太傅孫曰成安者，初與之狎，後遇事遣戍歸，貧無以立，長生時周恤之。
　　　　王應祥代人償逋
永嘉王應祥，字國楨。初讀書，以家資中落遂自主會計，以善治生漸饒裕。性慷爽，商人梁子藏以負逋無措，將就死，乃假以多金，並為轉貣於他人，至期不償，更自鬻田宅以償之。
　　　　郭家彪慷慨好施
郭家彪，字春坊，湘陰人。生而溫約夷愉，與人無競，而慷慨好施。家故饒裕，諸父豪宕，或日費數十萬錢無所惜，家彪亦夷然，不為有亡之顧慮也。親故假貸，輒如其意以去，或貸於他人要一言為質，及期爽約，而責償於家彪，亦不拒。歲中為人理宿逋，率至三四，久之，往往不讎，則毀其約契。會歲大祲，家以中圮，然志在淡泊，不以豐約易度，布衣糲食，蕭然自得，益以濟人為務。且廣儲方藥，病者踵門求乞，手劑與之。自尋常草木、馬勃、牛溲以至丹砂、鍾乳、千歲之苓、尚方之蓡諸奇珍物，無所不蓄，亦無所不施。其尤貧者，輔以羞餌，使人日再問焉；疾革，躬三問焉；沒後，里人言之，輒涕泗交頤也。
　　　　程升清釐汪滋畹債
有程升者，汪閣學滋畹之舊僕也。閣學官翰林時，升年逾六旬，閣學有友人為之買妾，令升送之入都，堅不從，且以大義責之，乃遣妾別嫁。閣學卒，逋負累累，負之者亦復不少，升終年跋涉，而為之清釐，不以為勞也。
　　　　駱六救陶鳧薌
駱六，寶坻人。幼為陶鳧薌僕。嘉慶癸酉，六方從陶以翰林在文穎館校書，時仁宗秋獮木蘭，教匪林清勾結內監張泰、王福祿、劉得財等作亂，京師震動。數匪入館，駱藏陶複室中，扃其戶，自索器謀拒之，苦無械，乃折桌足持與鬬。匪削以刀斷四指，暈而仆。匪入室，虛無人，遂出。時皂隸數人伏草中，匪去，乃出閉館門，陶與諸人共守之。事平，駱殊未死，移歸邸，漸蘇，陶厚待之。其後陶每陛見，宣宗輒問義僕駱六尚在否。陶養之，終其身。
六誠樸無他長，不知機械變詐，故臨難忠奮，有古人風。年七十卒於家。子滿倉，有田二頃，陶所賜也。
　　　　郝某雪邱夢餘冤
山陽邱夢餘孝廉烿少孤苦，無恆業，儉衣削食，積脩脯若干緡，權子母，久之，子本相侔，生息漸裕。有猾吏利其貲，踵門求貸，既貸，竟不償，乃訴之郡。吏以貲賂守，不之理，促之，守怒，辱夢餘於堂。夢餘乃上控大府，吏恃其狡，冤不雪。同舍生有郝某者，憤甚，招諸生集明倫堂，問吏罪，眾畏縮不敢前，事遂寢。
　　　　陳稚峯待妻弟
陳稚峯之遊滇也，以妻弟許某有采銅之役，固請與偕。一年而許卒於滇，失銅價至三千金，孤懸八千里外，勢且不返。稚峯經紀其喪，竭力營救，滇之當官者咸高其誼，卒償所失銅價，載許與其族人之柩及妾若遺腹子，間關以歸其家。
　　　　新城陳氏義田
自北宋范文正公以來設置義莊，至本朝，崇尚風義，凡以義田義產敬宗收族上聞者，歲不下百十家，其父子兄弟賡續推衍，立法之善及其後遺澤之長者，則莫如江右新城陳氏。陳據高貲已百年，自贈光祿大夫道始置義田二千石，其諸子金衢嚴道守誠、陳州府知府守詒、內閣中書守中、江蘇按察使守訓、內閣中書守譽，先後增益學田、祭田、小宗義田至七千石，嘉慶時詳具文簿，牒於縣府行省，以達於部，得旨旌獎。時光祿之孫倉場侍郎觀、禮部侍郎用光，曾孫工部侍郎希曾，均在朝列，具摺入謝。仁宗召見而垂詢焉。而希曾兄浙江道御史希祖、用光姪翰林蘭祥，及其他封胡羯末官曹郎監司、取甲乙科者，期功房從中多至數十人，可謂盛矣。
　　　　沈芳周貧乏
嘉慶時，長洲有女士沈芳者，字夢湘，為諸生顧春山繼室。好讀書，耽吟詠，兼工繪事。所售筆墨之資輒以周貧乏，曰：「吾無饑寒憂，留此何用？」
　　　　盜報龐某恩
龐某以釀酒為業，一日，晨起，有偷兒臥甕側，枕所竊衣物甚酣。呼之起，跪而乞命。問其姓氏，訝曰：「故人子也，烏得流為穿窬？果能改過，當贈二金以資謀生。」因啟後門令去。越數年，龐至閩從戎，官千總，時海盜充斥，出洋巡哨，遇盜迫捕，眾寡不敵，盜鑿舟，舟覆，十餘人皆被擒。擒至一島，島有城，峻甚，檻車盤旋而上。至一處，宏敞如官廨，簇擁而前。俄聞呼過堂處決，點名至龐，酋詰里居姓氏，備述之，有霽色，喝左右留龐再詢，餘皆檻候。俄降座，驚釋其縛，請入後堂，令易新衣。左右按龐於座，降階下拜，大驚，酋曰：「君不憶甕旁酣睡者耶？別後仍復潦倒，饑寒驅人，役於閩舶。一日，舟覆，蒙島王收錄，不沒微勞，得膺此職。君如肯落草，當虛左以待焉。」
落草者，為盜之隱語也。龐笑謝不敏，酋乃留之暫居。一日，設筵宴之，命侍兒執巾櫛。居數月，酋語龐曰：「君有旋閩之思乎？他日遇於中流，自當退避三舍，不敢犯君之鋒，即所以為報也。」翌日，祖餞海濱，餽貽優渥，龐惟受其器械旗幟，為歸而首功計。被擒者亦皆釋回。不數日抵閩，以失利被擒、設計圖脫、奪獲軍裝呈驗等情稟知上官，上官嘉其智勇，加升銜。其後每巡哨，所向輒有功，他將則否，於是積功擢總兵。後因病假歸，盜猖獗如初，及起用，仍肅清無事。
　　　　閻老六為主人禦張老材
郯城張老材，盜之豪者也。郯有富人娶於東郭，張偵之。盜約行刼之先，必留符識於門或牆之隱處，以為驗，既告其徒，亦以示他盜使知有先之者，則不復爭也。是日張先往，既識之矣，明日復往，以其賓從之多未敢倉猝從事也，則雜稠人中而觀之。
時有丐傍偕立，張視之，其舉止盜也，其面目盜也，其神情狀態無一非盜也。張度其為外來者也，則以盜語語之，且示以所識。丐忽躍然起，呼曰：「盜來矣，不速捕，將失之。」遽牽張臂。張大駭，亦反肱擊之。張絕勇健，丐亦多力，兩人相持牽掣，擊觸階下，階上人皆驚起。張度終不得脫，則詰丐曰：「若亦丐而盜者也。」主人聞之，趨而前曰：「如兩君言，兩君皆不免於盜也。今日吉期，辱兩君光降，兩君之來，不盜於我，而相偕以道，是兩君之厚我也。請即此賓筵，相與一酌，何如？」
丐至是大笑，曰：「甚善。」遽自趨上座，引滿而釂，張亦忸怩就座。酒數巡，張欲起，丐挽之曰：「張某，若賊心未死，欲顧而之他耶？若欲去，若知我何人？」張不能答。丐俯首，自解其足置案，則刻木者也. 曳下衣示人曰脛以下血色猶殷, 如新截以刃者. 座客皆大驚, 張亦動色. 丐引滿曰: 「失此足, 二十年矣. 」顧張曰:「僕當日亦如君所為者也. 君亦知泰安有閻老六乎? 僕是也. 僕當時與徒黨縱橫東道有年矣. 一日, 有老人偕女郎自北來, 資裝不甚多, 惟挾兩甕, 鑄銅為之, 其光可鑑. 車之上下, 皆自提擕之, 不令他人近也. 僕當時甚怪之, 尾之行, 自阿城而南, 宿於安山驛. 老人入逆旅, 有美少年自南來, 華服跨紫騮, 亦入, 相見歡甚. 是日, 老人命具花燭, 為少年與女郎就逆旅中合巹, 老人所贈, 兩甕而已. 女郎明璫翠羽, 金鈿玉釵, 曳百褶裙, 衣飾皆非倉猝所具者, 窺之, 悉取自甕中. 甕固不大, 不識何以取擕如是. 是夜, 女郎卸妝, 乃置甕中, 老人則俟合巹禮成, 匆匆冒夜徑去. 於是僕等即往刧之, 推其門, 無聲, 入其室, 不見動靜, 揭其帳, 兩人方跏趺對坐, 聲息都渺, 刃砍之, 如著棉絮, 不驚亦不怒, 惟曰: 『汝輩欲金帛耶, 在牀下甕中, 能取即自取也. 』僕極力提掇, 甕重幾萬斤, 不可動. 僕知有異, 回顧欲出, 而同伴三人者, 皆鹵莽, 遽揮刃連劈牀上人. 於是少年怒, 躍起, 奮袖一揮, 四人皆仆地. 少年顧僕曰: 『汝盜首耶? 』當時度不能脫, 即應之曰: 『是. 』少年釋三人去, 舉甕置前, 令持去, 僕終不能稍移. 少年笑曰: 『無用至此, 尚稱健兒耶? 趣去, 毋溷. 』僅得脫. 明旦, 少年夫婦東行, 仍遙尾之, 欲觀其究竟. 行二十里, 少年忽回顧曰: 『若不欲生耶? 』嗔目一叱, 電光自其目出, 隔十數丈, 已及吾身, 其涼如水, 不覺昏絕. 及醒, 則在室中, 諸同伴方環視, 蓋兩足皆失, 病創臥一晝夜矣. 自是改行不敢復為. 不圖今日復為君所窺, 君真好眼力哉, 惜武技尚未至也. 」乃以手劃桌面作勢, 深入半寸許, 張大驚服.
張王是欲請丐長其群, 丐不許, 張之徒來者多人, 見此狀, 皆不敢動. 自是富人德丐, 日周給之. 丐得錢, 輒散去, 不留一文. 張以為形跡已露, 乃不復為盜於近地, 而時時遠出. 一旦, 刧漕艘於河壖, 被格創死, 州判某以富人與張有一席之雅, 因誣以窩贓, 欲詐取財帛也. 不與, 因陷之獄中. 丐聞, 為之詣堂上, 侃侃而辨, 官并逮丐與富人同繫.丐謂富人曰:「事急, 吾不得不為馮婦矣. 」遂自褫其械, 夜踰牆去. 將旦, 復還, 是夜官庫被刼, 而州判得銀於牀頭, 大駭, 不敢隱, 以呈太守, 果庫銀也. 雖然失數不符尚多, 竟以嫌疑撤任. 後任至, 富人遂得昭雪出獄, 更求丐, 不知所之矣.
　　　　伊墨卿贈宋芷灣金
嘉、道間，伊墨卿太守秉綬以翰林出守惠州，時嘉應宋芷灣太史湘以會試無旅貲，當時公車資費人必數百金，宋與伊為文字交，告貸於伊。伊曰：「能以東西南北四字贈我一七言聯語，當以三百金為贈。」宋不假思索，秉筆立成，聯曰：「南海有人瞻北斗，東坡此地即西湖。 【 惠州有小西湖。】 」伊大喜，決其是科必售，贈以五百金。宋果於是科膺選。
　　　　伊墨卿經紀張孟詞喪
寧化張孟詞，名騰蛟，少負異才。家近蛟湖，朱文正嘗以老蛟精呼之。性喜博覽，嘗撰《山海精良》一書，未就而卒。孟詞與伊墨卿交篤，歿於京邸，墨卿為經紀其喪。哭以詩，有「執手彌留際，心宣更目成。亮為雛鳳計，竟失老蛟精」。
　　　　某伶恤某公妻子
某伶者，色藝俱工絕，遊於陝，陝尚秦聲，無解南音者，困甚，無所得衣食。時某部為秦聲冠，投焉，部中人共揶揄之，亦不甚令登場。會撫署讌客，數折後，藩司某問有能崑曲者否，部中無以應。伶獨趨進自承，曹長愕然，欲止之，則堂上已呼召矣。登臺奏技，甫一發聲，某色喜，滿座傾聽，歌一闋，遽止之，曰：「笛板工尺相左，他樂器亦無一合者，是烏足盡所長。」趣呼藩署家樂和之，使演《掃花》一齣。伶既畜技久，思一逞，又多歷輱軻，憤鬱無所洩，至是，乃盡吐之，瀏亮頓挫，曲盡其妙。某號稱知音，不覺神奪而身離席也。座客見其傾倒如是，咸稱羡附和之。曲終，纏頭以千計，而伶之名大噪。
已而伶持某書入都，都下貴人爭愛賞之，宴會非伶不歡，由是名益著。閱數歲，某以藩司擢陝撫，冒賑事發，被逮，下刑部獄，家產籍沒，眷屬羈滯京邸，衣食不給，終日相對慘怛。忽一蒼頭問訊而至，言主人命致意，已為夫人覓得一安宅，趣呼輿馬送至，則屋宇精美，米薪器用，下至箕帚之屬，一一完好，顧不知主人為誰。時某已論大辟，繫獄久，生平故舊無一過問者。一日，晨起，突有人直至繫所，哭拜不能起，視之，則伶也。已去其業，居京師作富人，夫人宅即所置也。於是即獄中置酒，復為歌《掃花》一齣。甫及半，某大哭，即止不歌，而相對淚下如綆縻。自是朝夕至，視寒暖，調飲食，如孝子之事親。棄市日，具棺槨厚斂之，送其櫬與妻子歸里，又恤其度日費，度足用乃止。
　　　　董晉卿侍師疾
武進董士錫，字晉卿。副貢生，歷主通州紫琅書院、揚州廣陵書院、泰州書院講席。道光辛巳，其房師霑化蘇某觀察淮揚，招之入幕。蘇猝染時疫，病甚，侍疾惟謹。或告以鄉試期迫，盍舍去，則作色曰：「吾受師知遇之恩，未能一日報，今師疾病，遽舍之而行，是重負師也。」卒不應試。侍疾閱數月，蘇亦愈。
　　　　吳名揚保全射村人
去歸安可四十里有地曰射村，一小市鎮也，歸安縣丞駐之。村曲折多支港，為太湖巨浸之尾閭，人家面水居，非舟楫不能渡，以是稱水鄉焉。村西僅農民數十家，寥落如晨星，過板橋而東，則人煙較稠密，有小街一，市廛在於是，為一村之中心點。
道光時，村有陸翁者，農也，蓄薄田數十畝，自耕，足衣食，有餘則好行小惠。每歲暮，鄰里之奇貧者輒濟其急，不責報，村人多德之。翁中年得一子曰名揚，長而氣盛，勇於任事，尤喜名，或以諛言奉之則喜，雖拔山舉鼎而無辭，利害成敗不計也。村東社公廟年久將圮，而舊時之理其事者以無款置不問，名揚請於眾，願集貲新之。眾韙其議，以名揚有幹才，遂被推，使督修，未數月而祠落成，規模至宏敞。及稽其用款，則較疇昔為節省，人始悟前之經紀者必蝕款以自肥，而名揚則無是也。村有小爭訟，類就質於名揚，名揚所言多平直，又善於排解，能折爭者之心。久之，村有大事，父老所不能辦者，咸集於其門，鄰之人亦慕名揚才，競往商進止。而名揚乃儼以里豪自居，先人田疇，固不復躬親其事矣。
未幾，歸安縣令以漕艘將開，缺萬石不能集，而射村一帶多疲戶，欠漕未完，任追，罔一應，令窘甚。有黠役某與名揚友，知其能，乃請於令，遣人招名揚往商。名揚遂買舟謁令，令以催漕囑之。名揚曰：「官能依吾語，視往年所收減十一，俾村民紓喘息，吾當說吾村先期輸全漕。」令不得已，允其請。名揚返，屬徒黨鳴鑼於四鄉，先陳其利害，謂官許貶收，待民已至厚，宜急輸，毋稍遲。村民是之，赴城完漕，爭先恐後，不幾日而數大旺，令得以資報解。事已，令給以諭，使充射村董。後遇地方事，惟名揚言是從，而村人之完納錢糧慮為吏困者，亦倚名揚為護符，而名揚之把持漕務亦自此始。
時漕未改折，民完納率以米，官吏兌解征收，種種需費，費無從出，不得不取給於浮糧，鄉民忍之而已。中有黠者，乃得以揭其短，於是弊日甚，刁風且愈熾。江浙為財賦區，歸安漕數之鉅尤甲於浙西各州縣，而弊亦如之。姚文僖公文田嘗具疏以聞，卒格於勢，未能革其一二。鄉民顧不能堪，遂起而自籌抵制，官吏以其不易收納也，目之曰頑莊。射村為頑莊之一，而名揚實其魁焉。每收漕時，名揚率鄉人赴縣完納，小舟數百，載米隨之。及抵縣城，先與吏役相款洽，使聞諸官，官乃遣役至船與之議。名揚至黠，其黨徒又甚囂張，必執年穀不豐之詞乞官從優恤。官不之許，則議屢不得諧，而糧船泊河干，路幾為之塞，久之，名揚始稍稍與官以浮收，每石准加糧數斗，而所議淋尖踢斛袋費票錢諸名目則一例廢除，是名為加糧，實多所取巧。胥吏恐忤其意，不敢較長短，官以考成攸繫，且值渾漕時代，懼為人發其陰私也，乃俯首以就範焉。
歸安故優缺，非炙手可熱者，不能攫得之。直隸姚大謙與浙撫帥承瀛有戚誼，某年，署邑篆，下車後，以搜括為能事，尤注意於漕糧，蠹胥猾吏復因緣以為奸，抵任適春初，按征上年尾漕，輒額外取盈，貪聲載道。有控之者，以帥故，無敢投鼠忌器，一摘其隱也。及冬而開漕，相率集議，遏糧不納，大謙恐甚，欲簽提花戶，則辦不勝辦，且人眾易激變，而己轉不安於位。展轉籌思，無可為計。有獻議者，謂宜先使其來納，俟有數成，再用嚴厲手段，即可擇肥而噬，此上策也。且民已聞官名，非出示以堅其信，必互相觀望，不樂於輸納。大謙喜，翌午，出奉憲諭八折收漕之示大張於鄉村中。名揚覩之，急令其黨速揭一紙，藏於家。未及數小時，前所張貼者悉不見，人或稱怪，名揚笑曰：「必官中有後命，又揭回也。然既藏一紙，已珍如拱璧矣。」次日往縣城，先屬徒黨照八折完糧，謂是遵憲諭，吏役不敢聲。既復訪漕書，出揭示而語之曰：「八折收漕，乃聖朝盛德事，大府之意，亦甚可感，吾擬即日走京師，將擊登聞鼓以謝天恩。但何日奉憲諭，乞子告我，俾勿忘。」漕書聞之色立變，旋招之登酒家樓，婉詞以勸，謂之曰：「此非得已者，子但八折完，已便宜矣，何必問他人事，與吾輩戲？」名揚艴然曰：「吾一鄉之魁，應為鄉人致謝忱耳。」漕書知名揚此來，非空言所能濟，且味其語句，亦有取瑟而歌之意，急白大謙。大謙初以事頗完密，不圖尚貽一紙於人手，聞告，甚悔。顧事已至此，乃願出千金為揭示之交換品。名揚先不允，後經書吏再三商之，始袖金去。臨行，猶大言曰：「是區區者不足值乃公一笑也。雖然，其亦稍寒貪官之膽乎？」
大謙之賄千金也，乃迫而使然，欲修怨，時露於詞色，一二知者頗為名揚危。未幾，大謙移烏程，越半載，通判王壽榕來權歸安。壽榕迂懦不解事，履新伊始，輒求教於大謙，大謙乃詭言曰：「歸安無難治，難在漕耳。」壽榕詰其故，大謙曰：「不辦頑莊，漕不可收；不去陸名揚，則頑莊不可辦也。」壽榕韙之，初不慮有他意。一日，乘間請於太守方某，謂非嚴懲頑莊與拏辦名揚不可。方以新令勇毅敢作事，心壯之。壽榕復以射村在縣邊境，與烏程、德清相毗連，擬請府檄兩縣，往會捕之，免漏網。方亦謂然，許即日下密札。壽榕更商諸大謙，函促德清令訂期至射村，以為一鼓就擒之計。顧名揚黨羽眾，府縣吏役多與之通，得訊較早，急遣人入城，凂某鉅紳為緩頰。紳以名揚果非善，然能衞鄉里，為進言於方，乞免究，俾自新。壽榕亦第求其無預公家事，均允不之究，事已寢矣。乃德清令周某奉府檄並得大謙、壽榕函，以事關捕犯，星夜命駕往，及抵射村，始得郡紳乞情之信，知程、安兩令不果來，乃折船以歸。又恐貽輕率之誚，於是過射村以北，將迂道從武康返。及行經武康，忽有鄉民擊官舫幾壞，人眾，勢洶湧，無可理喻，周僅以身免。有告周者，言武康上年亦有鬧漕事，今見大舟十餘銜尾來，知為官，乃大駭，疑武康邑侯將捕其村人，惶懼不暇擇，遂出此抵抗之下策也。周乃走訴於方，乞檄武康按其事。適至府署，先與大謙遇，語以狀，大謙佯為勸慰者，並與之計曰：「名揚事雖已，而太尊意未釋，君適挑釁於武康，治之無名，徒貽識者笑。不如歸咎於名揚，歸安王令且德君。」周應之，遂聯袂謁方，以名揚唆眾毆官告。方怒，謂名揚為亂民，不可稍姑息，於是名揚之獄乃搆成，而有府縣會捕之密議。當議捕名揚之日，正冬令辦防之時。初，射村冬防，縣令皆諭名揚董其事，歲以為常。而名揚機警有譎智，又能得眾心，措置咸宜，村賴以靖。至是，壽榕惡名揚，方議芟刈之，更不欲假以事權，乃令他紳舉辦。類無能力，再四辭，而村人感名揚，遂仍私屬之。名揚乃集村人而議曰：「往歲防範之策，甚不足恃，吾村環以水，天塹也，非注意於河道，恐有懈。」村人諾。於是名揚乘小舟，沿村度勘，凡近村之溪港通舟楫處，皆釘排樁，中留一舟之地，便河道往來。至晚則鍵以木柵，如關卡然，俾客舟不得深入。布置既密，復與村人約，聞鉦聲，雖深夜必集。非盜警，亦不鳴鉦也。及三縣會捕之事起，名揚雖凂郡紳為轉圜，幸得免，然益整飭河防，日命羽黨泛舟中流，嚴司柵欄之啟閉。村人咸嘖嘖道，謂名揚能衞鄉里，顧名揚實藉謀自保耳。一日，城中專足至，言守令將以辦要案，往射村。名揚以近村無要案發生，頗疑府縣之來或不利於己，乃遣人沿途密探信，歸者果謂官舫甚夥，縣役以目示意，名揚悟，乃密籌所備，命心腹速鍵河中柵，使路塞不得進。己則佯作工人狀，擇村之僻處，踞高墩以遠矚。遙見官船順流進，將近村，河柵忽下鍵，官船觸樁而止。名揚手銅鉦亂擊之，而四鄉之鑼聲亦起，村人大駭，疑來者為盜舟，聞聲集兩岸。適時已薄暮，不復見官船之旂幟，乃以瓦礫向舟擲，路隔，未盡中，而波浪濺沸，官船遂有進退維谷之勢。周鑒於前轍，先命退，程、安兩令見勢不敵，亦紛紛擬遁。方船在前，猝不能轉棹，且以覩事急，出立船脣，將以利害語鄉人，稍一不慎，忽失足墜於水，賴有拯之者得不死。
方返府城，急請於省憲，發營兵五百，將圍射村捕之。名揚知已肇大禍，集黨徒計之，有恇怯者，謂走他縣，或可免禍。名揚笑曰：「終有此著，特尚未至時耳。況吾本無罪，而官吏有以激成之，不稍使知吾能，將謂吾負虛名也。」近村十里以內臨河樹木，徧插小旗，上書「官逼民變」四字。名揚以兵至必無幸，乃潛匿他處，出沒亦無常，雖心腹，亦鮮知之。名揚黨又揚言兵來必屠戮，村人駭懼，皆扃戶，以小舟載妻子逃。名揚見而喜甚，謂此可證非吾之罪，曲在官耳。未數日，官兵果大至，火名揚之居，四出大索，不能獲，而謠讟蠭起，將激變。官兵不得已，整隊歸。實則名揚匿獅子吼寺，未離射村一步也。
時撫浙之帥承瀛為政尚嚴厲，既得湖守報，即下嚴檄，將盡捕首從以正其罪。方伯伊某執不可，謂府縣治此事已操切，設更責之，則立興大獄，不如明白示諭，鄉民誤會概不究，但懸重賞，或可得名揚。帥然其說，乃先褫壽榕職，更委幹員數人下村撫慰，於是村人聞風返，稍稍復舊業。名揚至此，知故里不能留，乃集父老而泣語之曰：「名揚罪滋重，禍延桑梓，今官中所欲得者，名揚耳。父老憐名揚誠，請縛以致諸縣，所有賞資，可為里中謀善舉，他日論者，或不忘名揚，名揚於願足矣。」語罷，嗚咽不能聲。父老謂名揚詐，相率慰以好言，名揚始再拜曰：「父老必不見許，則名揚其他適。先人壠墓，煩父老為守之。」其徒張成甲遽攘臂呼曰：「行則行耳，喋喋又胡為者？倘有人道秘密，莫謂白刃無情也。」名揚乃不復言，稍事摒擋，買舟奔武康，繞道至杭州，輾轉而匿居於蘇之木瀆鎮。
名揚既遠颺，而官中購之急，增賞至三千金卒不濟。顧事經撫部上聞，倘不得者，案終莫結，官吏憂之。念名揚遁必不遠，而村里中必有潛與通者，倘得紳士之助，必可致。適吳介坪孝廉方城居，官吏乃懇其設法，介坪慨然諾。明日，介坪訪名揚之黨，匿村中者尚數人，而成甲亦在其列。乃遣人賺至城，責其罪而語之曰：「汝善自為計，吾當乞官貰之。」黨徒曰：「如何而可？」介坪作色曰：「捕者日至，城村都不靖，農事盡誤，豈自命豪俠者如此乎？汝輩欲死則已，倘願生者，盍迹名揚所往，勸之曰：『丈夫作事，成敗一身任之，何為偷生遠行，令一村不得安堵？』」黨徒應之，公推成甲往，以成甲為名揚所信也。成甲無可辭，乃偕捕者至木瀆，得與名揚見。名揚不俟成甲言，已知之，則慷慨語曰：「吾本不欲遁，勸者亦汝耳。今若此，吾豈以一身累一村哉？」遂從之返，並請捕者上刑具。比抵府城，於庭訊時，猶殷殷以勿擾射村為請也。未幾，名揚解省，決於市，介坪應得賞三千金，移給成甲。成甲不自安，辭勿受，強之至再，為設育嬰堂於村東。而村人念名揚，每值春秋令節，猶私以麥飯紙錢，掃其先墓，蓋皆不忘名揚之囑也。省吏以射村地僻，民俗強悍，即名揚居為署，移縣丞於其中，以資彈壓。是為歸安縣丞移駐之始。
　　　　揚州四為何景炎任訟費
道光初，青浦有妓曰揚州四者，姓田氏，與何景炎暱，繾綣倍至。何為訟案所累，四憂懼，不知所出，願罄積金為謀脫罪，終不可得，乃為任訟費。且蓬首入獄，涕泣相對。及何遣配，四遠送至蘇州之滸關，痛哭言別，指天日自誓，謂當永守荊布。何乃令兒輩以母事之。
　　　　陳碩士恤舅師之後
陳碩士宗伯用光，為魯山木大令九皋之甥，而姚姬傳郎中其本師也，故陳亦以古文名，堅守桐城、新城之家法。山木官夏縣三年，不名一錢，沒後，諸子奔走衣食，無恆產以自存，姬傳後人亦鬻田他姓，無力以贖。陳於道光戊子奉命督閩學，乃出其養廉，買田五十餘石為舅氏祭產，復出八百金為師門置田，俾姚氏子祭掃之餘，得粗給饘粥焉。
　　　　鄧石如周三族之貧
畢秋帆制軍開府兩湖，稱好士，尤重鄧石如。石如留歲餘，以其間登衡山，訪岣嶁碑，泛洞庭，望九疑。其歸也，畢觴鹺商，使為石如壽，橐中裝且千金，歸而買田築室，延師課子姪，為室家計。頃之，渡河，登東山，遂至京師，欲以篆籀古法劘切時俗，公卿多非笑，惟劉文清公墉深器之。乃遊盤、山西山，謁昌平陵而返。
自後石如時時客遊，然僅大江南北而已。修幹美髯，沈毅寡言笑，遊四方，所止，必物色其賢達士及搜求古人金石之跡以自考。與人論道藝，所持齗齗，絲毫不假借，布衣棕笠。賓客公卿間，岸然無所詘也。出遊而歸，囊中貲先以周三族之貧者，又以貲貸匠氏，使製棺櫬，凡不能葬者，隨取給焉。
　　　　李淩漢平楚蜀險灘
李本忠，字淩漢，漢陽大商也。一日，赴歸州，請於州牧曰：「州多險灘，本忠之祖死於是，父亦嘗瀕於死，心竊痛之。願出貲募能伐石者。」州牧可其請，州灘以平。又走蜀，之夔州，一如請於歸州者，皆得請。既去諸灘石，又以楚舟泝江而上，必用挽夫數十人負絙走崱屴間，恆失足顛墜死，乃鑿崖通道，以利其行。始嘉慶乙丑，訖道光庚子，凡平險四十有八，所費金二十萬，蓋曠世義舉也。楚、蜀有司聞於大吏，以上於朝，本忠及其子孫並膺四品章服之賜，或紀其事顛末，曰《平灘紀略》。
　　　　張亨甫急姚石甫難
道光庚子，桐城姚石甫觀察瑩官臺灣道，禮聘建寧張亨甫孝廉際亮為幕賓。亨甫喜，將渡海，及廈門，畏險，使人寫其貌題詩寄姚而返。聞鹿澤長為寧紹台道，往依之。至，則寧波失守，狼狽走江西。將至山東，不果，遂過桐城，訪方植之光律原馬元伯而至湖北，方伯葉敬昌厚禮之。復之吳中。既而姚以事為英人謀愬江南，奏劾，有閩人附和其言，被逮。亨甫聞之，憤甚，見某巨公，面責之。意石甫赴逮必過吳，棲遲以待。七月，石甫過淮，乃從至京師。時台諫憤石甫之被禍，交章論救，山陽魯通甫一同又作《臺灣道姚瑩功罪狀》，代鳴不平。及抵都，一時名公卿爭枉車騎出迓，至長新店者凡三十餘人，曾文正其一也。而石甫終入刑部獄。
初，亨甫有妾蔣氏從在淮，及赴石甫難，留蔣於淮，屬其友。亨甫方痁疾，扶病從，石甫止之，不可，自投方劑，未已。石甫事白出獄，亨甫大喜，從石甫居炸子橋楊椒山故宅，延人治其病。而所患深矣，竟歿，何子貞太史紹基輓以聯云：「是骨肉同年，詩訂閩江，酒傾燕市；真血性男子，生依石甫，死傍椒山。」亨甫疾革時，託遺詩於石甫，值臨桂朱伯韓觀察琦來視疾，因坐榻前，代執筆而自定去留，所謂《思伯子堂詩集》者是也。
　　　　姚石甫撫劉孟塗孤
姚石甫與劉孟塗皆桐城人，相善也。孟塗客死亳州，石甫撫其孤如己出。孟塗，名大櫆。
　　　　莫蘭馨待黃得勝
道光己亥，廣州有丐焉，年三十有奇，跛一足，終日行衢市中，時而掩面哭，時而仰天笑。人有憐之者，與以錢，不卻亦不謝，視其狀類顛，蓋傷心人別有懷抱也。時有莫蘭馨者，粵之俠紳也，樂善好施。見丐，心勿忍，招之至家，款以食，與以衣。丐不可，曰：「無故受大惠，非所願。」言已欲行，蘭馨止之，曰：「余知足下非常人，故招君來，何拘此？」丐乃受之，曰：「足下遇余厚，感甚，然余終以無故受惠為恥。無已，其就君家為傭乎？」蘭馨不可，丐固請，乃諾之。
及夕，蘭馨與之同飲，丐曰：「余，黃得勝也，山東萊州人。幼好武藝，十七而從軍。時當道方以焚鴉片故與英人開釁，余適當前敵，以為此戰永驅之於域外矣，豈知一敗再敗，至割香港。」言至此，嗚咽不已。久之續言曰：「余之足，亦是役所折，遂成廢人，乃流落於此。自恨不能為國復仇，而恆願國人復之也。然周覽四方，徒見國人之醉生夢死而已，不復知有國恥矣。嗚呼！大事已矣。」言畢大哭。丐居蘭馨家，操作甚力，日出而起，日入而息，不厭不倦也。蘭馨待之益厚，操作亦益力，半年而自辭，不知其所之。
　　　　和尚殺殺人者
穆彰阿當國時，鴉片戰爭方熾，一時清議均主戰，穆獨持和議，論者羣訾其受外人巨金運動，敢於賣國。一夕，獨坐閣中，有聲豁然，則一僧抉履而入，貌奇醜，瞋目獰視，穆噤不敢呻。僧出短刃將殺之，乃誦觀音佛號不已。僧大笑曰：「汝賣國賊，乃念佛，佛豈能救汝賣國賊耶？」穆跪而乞命，曰：「和尚慈悲，定能救我。」崩角無算。僧又大笑，曰：「吾以汝有奸人之雄，今孱懦貪生乃爾，殺汝，且污吾刃。惟汝何以受外人巨金而主和？」穆囁嚅而對曰：「此意出自朝廷。」僧曰：「焉用汝相？」穆又叩首不已，久且伏不敢仰。其妾適遣二婢來，正睹一物瞥然凌空去，見穆伏地誦佛，神色大異，扶之起。穆急問曰：「汝見和尚乎？」婢以未見對。意少定，復曰：「和尚者，佛也，彼來接引我耳。」
翌日，穆念惡僧行刺，必有主者，乃購刺客，將殺林文忠，殆以其力主戰而疑之也。時林在戍所，一夕，僕以事起，驀睹一醜僧，臥窗外，大駭而呼。林出視，僧亦徐起，曰：「僧自臥此，無害於公，酣睡可耳。」林請其入室臥，僧不可，林乃戒其僕無相擾。次夕，僧仍在焉。越二十餘日，林執卷高吟，忽窗外有聲甚厲，已而寂然。急呼僕出視，則僧方掘地埋一人尸，血潰模糊遍堦砌。僕驚呼曰：「和尚殺人。」僧笑曰：「和尚不殺人，和尚殺殺人者。」林奇之，強邀入室，將款以酒，僧曰：「吾持酒戒。」林問何以不持殺戒，曰：「能殺人，方能活人。」及林賜環，僧忽宵遁。
　　　　葛衣人為江進士殺和尚
江寧進士江某赴京師，至某邑，客中小飲，時密雪嚴寒，忽見戶外有葛衣人過，頎然而長，跣足行雪中，了無寒色。江異之，前叩其姓氏，不答。又問客寒乎，亦不答。又問客飲酒乎，乃點首。遂引入旅舍，飲至無算不醉，復進食，食至無算亦不飽，而終席都無一語，狀類喑啞，江愈奇之。次日將行，請客俱，搖首勿許，遂別。
行三日，至一處，葛衣人忽至，謂江曰：「君見夫寬衣大笠短棒荷燈籠遙立道旁者乎？」江曰：「見之，僧也。彼何為？」曰：「今夜三鼓飛刃取君首者，即渠也。」江膽喪，伏地求救。客曰：「吾在，固無畏。渠果來，膏吾斧矣。」乃戒江安寢勿驚。至夜半，客提僧頭擲地上，曰：「莽髠無禮，吾已殺之。亦君攜金太多，為渠所覬耳。」江初諱之，客曰：「君囊中白金若干，黃金若干，封識何狀，庋置何所，何欺我也？」江大驚失色，曰：「唯唯。」客曰：「挾此何為？」江曰：「欲往投某當道門下，以此為贄耳。」客艴然怒，曰：「咄，汝固蠅營若此哉？吾目眯，誤識爾，悔不教和尚殺君也。」言罷，提僧頭越屋而去，時星光黯淡，頃刻無蹤。江慚懼，遂不入京而返。
　　　　藕絲救福某
藕絲，宿州人，方伯福某嬖僮也，生而嬌媚如好女。淮北風氣剽勁，俗尚武，藕絲弱甚，不能作苦，復善病，其父母兄弟皆厭之。然質敏，從蒙師一二年輒能作短札。又善畫，無稿本，惟觀天地風雲人物山水之態而縱筆描之，無不如志，以是亦頗有稱之者。然不示人，人或見而奪取，則手揉而口嚼之。
淮多水患，藕絲年十六值災，家人皆流徙，至揚州，資用乏絕，乞食於道。時福方綜淮鹺，以重金求豔妾，藕絲之父母以藕絲似女，即市軟骨藥，謀改其雙趺，易女裝，因媒媼以進。福大悅，問價，索千金，立召其父母至，許給五百金。其父母恐事敗，即應之，取金去。福命二婢夾侍，奉薰沐，治釵珥衣裙，轉瞬間，明璫翠羽，儀態萬方，一絕代麗姝也。福掀髯而笑，門下客皆爭進諛詞，助豪興。酒闌，福攜藕絲手將入幃，藕絲忽長跪而泣。福大訝之，藕絲頓首曰：「死罪，身實男也。父母飢欲死，不得已，飾為女以鬻。今不敢欺，死生惟命。」語時，淚澘澘下。福手援以起，曰：「汝既捨身為父母，吾亦何心不成全汝？但不為雄飛而為雌伏，汝甘之否？」藕絲曰：「惟主人命。」福喜，明日以告於眾，使易釵而弁，然仍曳羅穀，被錦繡，早夜侍主人薰香洗硯，不令與羣僕齒也。藕絲亦恭謹，見人輒引避，姬妾間見之亦低頭垂手，側立而止。由是益得福歡，每他出，亦攜以行。福淫而愛潔，見侍者涕痍輒杖責，防諸姬尤嚴，偶失言語皆責罰，藕絲時時為之緩頰，得寬解，由是不妬而反德之。
福黨權相穆彰阿，已而穆敗，福為御史劾贓私數十事，審實，褫職，下刑部獄，危甚。家人姬妾皆星散，故舊動色相戒，莫為援手。其子省之於獄，以家事告，福問藕絲，曰：「亦不知何往矣。」頓足曰：「此人亦負我耶？」公子曰：「聞已投某中堂矣。」福顏色遽變，公子不敢再言，福亦不更問。俄而詔下，從寬戍邊，半途即賜環。福惘惘，不知所以然。公子探之，謂出某中堂之運動，始悟。時福已耋矣，在獄被荼毒，抱憂憤，脫禍未幾而病。病劇時，藕絲來一視疾，握手涕泣，留之，不可。未幾福卒，藕絲竟居某中堂門下以老。
　　　　奕繪懲廠甸無賴
太素道人奕繪，字幻園，貝勒也。少任俠，負文武才，著有《子章子》及駢文、詩詞。都門惡習，上元節，婦女遊廠甸，若車非大鞍，御者無紅帽，無賴輩每起與窘之。其窘之之法，輒扛車令仰翻，以迫車中人之出，於是拏裾捉肘，攫釵珥雜佩，罄所有以去。幻園知之，則坐小鞍車而垂簾，以習用二鐵械各縛弓鞵於一端，置鞵簾外，雙翹纖削若菱，戒御者衣帽坐作，悉如雇車式，嚮無賴麕集處于于來。則羣起扛車令翻，幻園出，張怒髯叱咤辟易，以縛弓鞵之鐵械狙擊眾無賴，乃皆長跪乞貸死，崩角有聲。幻園於是大樂，策款段以歸。
　　　　某王為亢掌櫃解圍
京師大賈多晉人，正陽門外糧食店有亢掌櫃者，雄於財而性懦，其遠戚平某素無賴，恆嬲之，亢為所窘者屢矣。一日，載米入城，亢自督之，牛車數乘，絡繹於道。遙見平施施來，亢欲遁，平笑，以手挽之曰：「卜者言，予今日南行利，不謂適遇兄。前途挑青帘者，酒家也，盍飲乎？」亢辭以有事。平固邀之，亢不允，平大怒，曰：「邀汝飲，敘親誼耳，不飲，是無親也。無親者，何顧惜為？昨家中適斷炊，君有米數車，當借石許，為卒歲計也。」亢窘，請緩期。平曰：「君家妻子饑，亦食能緩期否?」
亢至是辭窘，揚鞭揮牛行，弗顧。平急解衣臥車轍中，叱曰：「老慳能斃我，驅車壓我；不能，予十石米。」亢無計，婉求之，不聽；請減其數，不許。時已薄暮，亢恐誤行程，淚如雨，聚而觀者如堵牆。俄有騾車轆轆來，至此，亦停轡，一峨冠丈夫下，問故，亢具告之。丈夫遽厲色叱平曰：「是汝言耶？」平怒曰：「是也，何預汝？」臥不動。丈夫不答，遽奪車夫鞭鞭牛，轟然一聲，大車壓平腹而過，平腹裂死。眾大驚，坊保咸集，丈夫曰：「渠自求死，生之胡為？」趣亢行，曰：「汝勿恐，我自殺之，不爾罪也。」坊保將縶丈夫，忽南城御史至，叱保退，跪請罪。丈夫曰：「此皇城御道，而奸民橫行若此，需巡城御史胡為者？」御史唯唯，面如土。丈夫又曰：「有效尤者此為例，壓死勿論。」言畢登車去。御史責坊保不早報，撻之。見者皆咋舌，有胥役曰：「此某王也。」
　　　　刀俠還餉
道光時，粵有解餉委員，過揚州，忽大雨，見山上一人來，沾濡徧體，欲附船行，云對渡即至矣。船戶不可，委員以其言切，許之。轉至對岸，給舟貲，登岸去。比至揚州，則舟餉三萬餘金均失矣。大驚，責船戶，欲送之官，船戶力辨非是。忽茶店中一少年笑曰：「此事豈船戶所辦？」急問何人，少年曰：「汝輩中途有所遇否？」船戶急曰：「吾固言附船者不可信，而官固欲聽之，必此人也。」委員至此亦悔之，因言狀。少年曰：「殆即此。」委員問：「能為我求否？」少年曰：「不能。」問其所居，少年良久始告曰：「從彼上岸處，即登一山，凡南行幾里，東行幾里，有小屋，門懸一燈，可夜往。至五更，即有一人出，向西行，汝可伏東，候其返，速跪求之。彼或哀汝，能返汝，彼若問何人，慎勿言也。」委員如其言，至五更，果有一人持鷄出，西行，若有所禱，且殺鷄瀝其血。委員遽跪其前，此人笑曰：「汝來，得毋為所失銀耶？」曰：「然。吾身家性命，在此矣，願哀我。」曰：「已還汝矣，盍歸視之。然何人告汝？」委員怖，因言其狀。歸，船戶笑迎曰：「銀得矣，滿船皆此物也。」視之，果然。至揚，則少年迎於岸，委員具以所遇告之。少年曰：「亦言我否？」委員曰：「不敢隱，已告之矣。」少年曰：「固知汝不敢隱。彼何言？」曰：「有與君一信。」少年曰：「速固執之，勿開視。」急持其信，誦咒良久，開之，則白鐵刀，蓋刀俠也。
　　　　黑衣人為隸殺盜
道光時，某官遣隸以事西上，挈巨資，道出殽、澠間。暮宿逆旅，坐甫定，逆旅主人見行李，忽驚起，顧客曰：「頃有人相尾否？」隸聞言，殊訝，主人指示行李上有紅印一，青印一，曰：「此固有之標識耶。」隸曰：「奇哉。吾晨起行時，未見有是也。」主人曰：「此盜符也。青者取物，紅者殺人。凡諸盜，各有所部，即各有符號。符號所著者，即表明其為某部所發見，而他部不能爭。君試思之，頃間必有尾君後者，亦有人與君談否？」
隸思之良久，曰：「晨有二軍官，同餐於野店，與吾坐同案而略談，云自開封奉公往洛陽。餐畢先行，其馬甚良，頃刻已遠。日過午，中途有黑衣人跨黑驢，自歧路來同行。渠屢返顧，吾輩見其如此，則亦目之, 渠似微覺, 鞭驢逕去. 」主人曰: 「此皆可疑, 君第慎之可也. 」語畢而出. 隸懼, 欲捨此而去, 則須前行百里外始有頃舍. 方踟躕間, 聞外呼湯沐聲甚急, 覘之, 則黑衣人坐堂上矣, 益震駭. 已而主人具晚餐, 黑衣人與隸擁案對坐, 隸勉食數蒸餅, 不敢舉首, 黑衣人殊坦然, 豪飲大啖. 時逆旅客滿, 惟東厢祇二客, 黑衣人飽餐畢, 告主人, 移裝具, 宿東廂. 主人以有客告, 黑衣人曰:「吾偵之久矣, 東廂甚寬, 三人無礙也. 」主人移行囊往, 客拒之, 主人以告, 黑衣人指隸曰: 「無已, 其與此君共宿乎! 」隸若喪魂魄, 幾不能出言. 黑衣人遂移行囊入, 隸蒙被臥, 二更向盡, 無聲息. 忽案燈驟明, 黑衣人操刀起, 隸涕泣, 求免死. 黑衣人笑曰: 「吾不殺汝, 殺汝者行至矣. 速以繩授我, 將有用. 」隸伏枕稱謝, 抽繩授之. 已而燈又暗, 聞有巨物撞門聲, 纔三四聲, 而門樞脫矣. 隸被罩其首, 不敢動. 復聞人僵仆聲, 聞黑衣人叱曰:「奴才，此種身手，乃向江湖獵食，寧不愧殺耶？」隸掀被視之，則兩盜已縛跪牀前，猶著軍官服也．黑衣人手鞭痛抶之，盜無語．
已而天明，黑衣人解盜縛曰：「念汝雛兒，暫饒一命。去去。」黑衣人顧隸曰：「今免矣，行李上有徽識，速剜去之。吾將適南陽，不暇與君同道也。」問姓名，不答，策驢逕去。
隸事畢，歸途，更問舊主人，亦迄未復見。越數年，隸偶見刑部錄囚，有殺人犯某當處決，則向之黑衣人也。亟詢其顛末，告主人，為營脫之。乃往見黑衣人，告以故，黑衣人曰：「汝事某當道者耶？」曰：「然。」叱曰：「去去，吾不受鼠輩惠也。」復詣刑部，自訴實殺人，不宜枉縱。刑部堂官以當道所囑，疑有他故，相視色動。黑衣人拍案罵曰：「賊官，國家法度，豈汝逢迎上官之具耶？汝欲枉法，老子決不任爾。」堂官大驚，亟使人牽之，則匕首已自陷其胸矣。
　　　　高螺舟載參將柩返國
仁和高螺舟太守人鑑以翰林起家，道光時，奉命冊封琉球國王。禮成，散步使館外，見一屋有棺焉，前和題識曰「天朝參將某公之柩」。詢之，則乾隆朝護送冊封之使至琉而以病死者也。問何不歸，曰：「海船忌載柩。」高曰：「俗忌耳，何足慮？吾當歸之。」謀於副使，副使不可，高曰：「吾兩人，猶彼也，萬一不幸，亦無歸乎？請以吾舟載之，雖沈溺無悔。」而一舟之人亦皆執不可，高怒曰：「此吾舟也，吾為政。」卒載之行。未一日，風浪大作，舟中人咸崩角於高之前，請棄柩，勢洶洶，不可止。高歎曰：「彼在外國，固幸無恙，吾載之歸，反棄之海，吾何以對死者乎？汝曹可為設祭，吾當祝告死者以不得已之意焉。」
眾乃舁柩至船頭，又數人為陳設祭品，又數人告具於高。高衣冠而出，登木而坐，謂眾曰：「速投之海。」眾爭前挽高，高叱曰：「吾以一柩故，累爾眾人，不投之海，無以對生者。然吾不與同投於海，又何以對死者？吾意決矣。」眾環顧，罔措手足。正相持間，風浪亦息，高笑曰：「舟平如席，汝曹何紛紛乃爾？姑徐之，風作，再議可也。」於是仍舁柩下。而自此風恬波靜，安抵粵東。參將故粵人，訪其家而歸之。
　　　　楊光潔好施與
楊光潔，字玉川，黔陽例貢生。樸厚沈毅，好施與，常慨然有范文正先憂後樂之志。父思錦欲建義學未果，光潔與弟光洪力建經、蒙兩塾，約費萬緡，置田租數百石。嘗捐修學宮七百緡。歲儲穀四百石，每夏末開倉發給，不取償，年終藉以度歲者，日填於門，不稍吝。其諸子隆冬薄棉敝服，或以為言，光潔愀然曰：「自奉不儉，彼門外餓夫，將安取資？」少時師友，數十年猶月送薪米，無德色。某童拙而貧，光潔日以粟課其文藝之多寡，試則備其資斧，數年名竟成。
　　　　謝廷恩斥財
謝廷恩，字拜賡。少貧甚，讀書裁盡《論語》，遽去而之農，又之商，南入閩，西入蜀，逐物貴賤，轉徙常贏。嘗與鄧某共為賈，主計者誤以六百金入其帳，密歸之，戒主計者更易簿記。會有天幸，所居積恆有獲，累致鉅萬，及羡，輒散之。為縣建義倉，構廩四十二間，貯穀萬六百石，捐金凡千三百斤。建育嬰堂，捐金二千兩。家置宗祠，捐穀若干斛。郡縣立羣禮廟，捐錢若干緡。學官於新進生例取束脩之資，新進生或貧乏無所出，則又為捐四百萬錢。
　　　　曾文正追餞江忠烈
江忠烈公忠源初以公車入京，館曾文正公國藩邸，既下第，日事狎游，貲罄矣。文正勸之歸，許為辦裝。明日，江不別而行，文正亟命駕追之。及於長辛店，則江方午饘，慰之曰：「以君之才，他日不患無所遇。但有親在堂，此歸殊難為懷。」出百金贐之。文正返，客爭問所往，曰：「追餞江岷樵耳。」客大愕，文正曰：「岷樵必以忠節名天下，諸君非其倫，異日當自知之。」岷樵，忠烈字也。
　　　　江忠烈徒步送友柩
江忠烈公少負才氣，好飲博，與人交，衷貌如一。有友死京師，忠烈質衣物歸其喪，徒步送之。
　　　　謝選門贍養親族
嘉應謝選門，名雲龍。宰廬陵時，宗族親友之窮乏者皆歸之，其族人至於易姓與僕隸伍。或疑為不情，抑知為鄉黨之無以為生者，委曲圖免溝壑，正其深於情耳。署中人眾，而約束極嚴，子弟之擅出宅門者，手笞之，闔署肅然。廬陵故優缺，在任數年，空無所有，以受養者過多故也。
　　　　郝金官助賑
道光時，懷寧伶人郝金官名噪京師。晚歲還里，至山東，直大饑，人相食，官吏方勸振，郝慨然以歷年所積之五萬金報大府，願振饑民。大府義之，將奏獎以官，郝固辭，曰：「我為伶，誰不知之，即得官，亦不為人所齒。果能許我之子孫與齊民一體應試足矣，他非所望也。」允之。乃返斾，終老於京。同治壬戌，其孫同箎捷京兆。乙丑，成進士，為庶常，散館，改吏部主事。
　　　　玉琵琶好施與
道、咸間，有居於武進、無錫間者，以玉琵琶稱，佚其姓名矣。其人性好施與，比鄰數十家咸待舉火，奔走若部伍，遠道之走求資助者無不與。雖甚自重，接人輒藹如，不喜交通官府競勢利，不蓄姬妾，不積財逐什一，故鮮忮求之害。鄉里多之，蓋不獨以技長也。
　　　　夫婦皆劍俠
懷慶郭某經商歸，雇小車一，俗所謂二把手也。屬俟黎明行，而未五更，車夫即促之起。既就道，荒僻特甚，數十里無人烟，天又昏黑不可辨，且疑且懼。車夫似已覺之，笑而慰之曰：「客何必爾耶？客囊中所有，吾早知之，設將行不利於客，雖青天白日，豈無僻靜處，何必昏夜？特吾輩近不為此，幸勿以夜行為疑。」聆其言，始知其舊為盜也，益懼，然無如之何，姑聽之。
行數日，沽酒勞之，從容叩其改行之故。則笑曰：「吾兩人向者自恃勇力，以匹馬縱橫燕、趙，非一日矣。某年糾伴七人將行劫某處，至則已暮。見山前茅屋數椽，四無居鄰，屋旁一女，年可二十餘，偕其夫轉轆轤汲井以灌地，姿色甚媚。同伴中一人揚鞭言曰：『今夜宿此何如？』眾會其意，雜然應曰：『諾。』前有大林，遂共赴之，解鞍憩息，以待日落。凡吾輩見色而起淫心者，謂之採花，犯此未有不敗。人定後，五人者往，而吾兩人留林中以待。已而念以一纖弱女子，驟遭強暴，不知作何狀，乃潛登其屋後山靜聽之，則五人者早排闥入。而室內無聲，方疑訝間，忽聞女子語云：『汝竟高臥不起，亦太懶矣。』男答之曰：『汝一人，有何不了事，尚煩吾起耶？』少間，男又問共得幾人，女以五人對。男曰：『明明七人，何乃五也？是必尚匿其二於林中。吾當起，與汝往，共了之。』遂聯袂去。吾兩人大駭，俟其去遠，潛至室中偵之，則血流滿地，五人者俱身首異處矣。乃知此夫婦近古劍俠者流，吾兩人之得保首領者，幸也。於是棄行李馬匹越山遁，自此輟往業，以力自給。」
　　　　陳大強人以財濟貧
陳大，山左滋陽人。多力善鬬，嫉惡如讎。少時為人負米入市，遇眾人圍而譁，陳問之，知為人家姑虐養媳而死者。陳大憤，釋肩上米袋壓其姑斃之，因亡命走河南淇、輝間，為人傭。
淇、輝固多盜，許某者，輝之富家也，謠傳盜將劫之，許懼，議防禦。或有知陳大者，謂許曰：「曷往求大。」許訪之，適遇大荷鋤自田間回，許揖之，問禦盜計。大笑曰：「傭工朝夕耕作，以求一飽，安知此！雖然，禦盜亦易事，散汝家財，盜自不來矣，何禦為也？君見盜劫我窮漢乎？」許喪氣歸，雇武夫十餘人邏守之。一夕，月明如晝，萬籟皆息，忽屋瓦上有嘯聲如鴞，一偉男子躍下，眾呼盜至。盜曰：「陳大不來，安畏汝鼠輩耶？」伸手握一人喉而提之，如提鷄鴨然，其人悶死，餘皆竄，盜盡劫許家所有而去。
許聞盜言，知盜實畏大，明日復求大為追盜。大曰：「易事耳，然追得之財物，當悉以濟貧乏。」許從之。夜半，盜果送所劫財物還，曰：「從陳大命也。」交畢一嘯而去。許畏大，不敢不如其言，悉散其財以濟貧民，賴以活者無數。再往訪大，已不知所往。當日武夫中有識大者，曰：「大亦盜也。」
　　　　金祥為主致萬金
金祥，潮陽人。生八歲，父以貧故，鬻之於邑人陳子焜家為僮。子焜性惠而慈，御下有恩，祥自幼純謹，故子焜尤優待之。已而子焜經商折閱，家日落，祥壯未有室，為主掌會計，朝夕盡瘁，絲毫不入己，子焜益倚重之。某歲，子焜病腹脹，祥憂甚，衣不解帶，目不交睫，眼脂糊兩眶，而炊藥不少衰。未幾病革，謂祥曰：「若苦矣，我病累月，我妻若子，不逮若之事我勤。我無以報，還若賣身券，我死，聽若所之。」祥泣曰：「奴八歲事主，於今垂三十年，恩猶父子。奴之去留，不在券也。」子焜歎息良久曰：「雖然，子良苦，吾終還若券。」遂命家人出券與祥而歿。
祥哀號過於其子，竟留不去，謂子焜妻曰：「一家數口，坐食非計。」乃畫策營生，惟苦無資本，謀以舍後餘地畝許售之，得百金，悉以畀祥。祥則入城販紗，甫三月而兩倍其息，歸而喜曰：「主母無憂，富可立致矣。」又四五年而致產萬金，為子焜子娶婦，并納粟為太學生，又覓地為子焜營葬。至是，有勸之娶者，祥曰：「予正以無室家之累，故得專其心力以報主恩。況今年逾四十，精力就衰，尚望娶妻生子哉？」聞者賢之。越數載，祥病且死，告子焜之子曰：「老奴馬牛之報盡矣。」出枕中一紙，則家計鉅細，與往來銀數悉載之，曰：「以此薄產，世守可也。」言訖而逝。或疑祥必稍有私蓄，竊發其篋，則無寸絲粒粟之儲也。
　　　　丐助來懋齋應試
蕭山西鄉來懋齋家奇貧，性慷慨有過人之節。得鄉舉，欲試禮部，而苦無資斧，於是奔走告貸親故之門，迄無應者。既而曰：「以云資貸，恐如我之貧終無還期，孰如成一會而籌集之，庶取次償楚，他人金錢無虛牝之擲，而一己之行旅庶以鳩集，且得從容措歸焉。」於是復奔走於親故之門者數日，始有七人認可，然皆強應之而心實否之。
屆期，來黎明起，掃庭除，潔杯盤，具旨酒佳肴以候。乃親故皆不至，適有羣丐過其門見之，意必有所謂喜事者，遂麕集戶外欲得其杯盤餘瀋。斯時也，來方饑憤，乃出謂羣丐曰：「予之肆筵設席也，實以會試期迫，赴都乏資，欲藉親故集會，輸資應急耳。奈親故負我，酒肴遂為虛設，孰若供君等之一飽。汝曹其偕來，汝曹其就座，吾將為東道主而暢飲焉。」羣丐酣醊醲餉，既已，謂來曰：「吾儕蒙酒食之賜，固屬非分，然一飯之恩，胡能讓前人專美。今試問由此達京師需金幾何？」來曰：「但使途無饑渴，而安抵都門足矣。」羣丐應聲起曰：「是戔戔者，何難之有！吾儕願盡力焉。」遂侍送至京，或攜行囊，或負書笥，或扛肩輿，擁以就道，沿途以行乞所得供來食。逆旅主人往往嘉其義而奇其事，輒縷詢顛末，且厚有贈饋。既抵都，羣丐仍分道行乞，以所得資為來之試費。
來既試捷南宮，出為某邑宰，歸途過浙，甫抵里閈，親故之問寒溫表慶賀者肩摩踵接，充塞門閭，來亦不甚介意。越數日，將之官，羣丐請從之任所，來恐有所不慊，又恐背前誼，方躊躇間，中有黠者似已窺其意，曰：「先生之作官自作官，某等之行乞自行乞，但使有效犬馬處，則吾等願藉之以畢餘生。若其他世俗之累，決不敢為先生浼，且自浼也，請勿作再三之慮。」及來抵任，各行乞四方，惟昏暮時間一潛入署而已。來亦隨時資給之，然往往不受。時邑多盜，羣丐閒為偵探，是以屢破重案，然頒發賞格時，懸牌累月，迄無向領者。
　　　　丐侍郝小峯疾
郝小峯，名植松。性抗直，喜詼諧，保定大族也。道光時，以選拔令江蘇，所至有長厚名，人呼為郝瘋子，一時士大夫喜與之遊。以憂免官，從事糈臺，鬱鬱不得志。咸豐時，起復需次，同事多貴顯，小峯則垂垂老矣。居金陵，敝衣謁當道，當道謂其衣不中體，則答曰：「年老家貧，不似大人為整衣褶時。」蓋昔有其事，分隔雲泥，人所不敢言者也。
後年餘，郝益困。一日，以事至妙香庵，有丐曝於廊，小峯大呼曰：「多年不見，何一寒至此？」丐錯愕，不知所為。遽攜手入佛堂，縱談十餘年事，或歌或哭，某也賢，則伏地叩頭，丐亦叩頭；某不肖，痛罵之，丐亦罵。日西下，子弟請歸，命輿，與丐同行，觀者如堵牆。及歸，夫人迎而謂之曰：「豈真瘋耶？何顛倒乃爾。」丐者曰：「夫人勿怪，某與公不相識，而流離顛沛，所遇略同。如謂非類，則今日貴顯者，非昔時訂金蘭聯苔岑者乎？異日相逢，正恐以非類薄君家矣。承公雅愛，誓不相負，請勿疑慮。」自此同起居，共飲食，凡小峯一茶一飯，無不傾心料理，偶缺乏，踽踽出門去，歸必有所遺。小峯旋病喘，日夜服侍，溲溺必親至，病歿，丐痛哭嘔血。其子弟問姓名，不答，送櫬至江岸，對船大哭，聲振松木。揚帆出燕子磯，猶聞山顛叫號，淚下如雨也。
　　　　妾救嫡
河南洛陽縣民某有一妾，故尼也，既歸某，不習井臼之事，鮮衣甘食，終日嬉遊。其嫡弗善也，時時責讓之，遂不相能，詬誶之聲日聞於外，同處一室若寇讎矣。咸豐初，粵寇犯河南，攻之不克，大掠於鄉，某倉皇出走，不能顧其家，其家人猶能強步，寇且至，皆避去。獨嫡以纖趾不能行，自分必死於刃矣，妾奮然曰：「吾負爾去。」遂負之行，三日三夜，蹠穿膝暴，屢仆屢起而不釋於肩。嫡撫之泣曰：「吾不知妹之愛我一至於此。」寇退俱返，遂相親愛若姊妹焉。有鄰媼問妾曰：「爾與嫡不相能，何出死力相救若此？」妾曰：「平日彼此凌誶，私忿耳，患難之中死生所繫，安有為人妾坐視其嫡之死而不救者乎？」聞者益賢之。
　　　　湘軍將帥患難相從
湘軍之興，諸將帥患難相從，皆迫於師友之誼。如彭剛直之芒鞵徒步以赴江西之急，曾文正常以為有烈士之風。若江忠烈之攻廬州，事前已奉朝旨，令勿拘城亡與亡之例，而忠烈堅持守土之責，省城既陷，即仗義自投於水。新化鄒叔績，名漢勳，為湘中漢學大儒。與忠烈同學至好，特往軍中訪之，尚居賓客之位，初未有職守也。及見忠烈殉難，鄒亦激於義憤，慷慨投水中。文正輓之曰：「聞叔績不生，風雲變色；與岷樵同死，日月增光。」蓋紀實也。
文正弟愍烈公國華與李忠武公續賓為姻婭，三河之役，愍烈已卸兵事，留軍中觀戰。及忠武戰歿，愍烈亦從死。蓋由文正以忠孝文武為天下倡，氣機鼓動，輕死重義，有發於不能自已者也。
　　　　曾文正加惠經學大師
咸豐時，曾文正駐師祁門，狂寇環攻，儲胥奇困，為其一生行軍最苦之境。乃手寫遺屬，帳懸佩刀，神志湛然若無事。一日，忽憶及皖中多經學大師，遭亂顛沛，存亡殆不可知，遂遣人四出存問。存者貽書約相見於戎幕，亡者恤其細弱，索其遺文。如桐城方宗誠存之、戴鈞衡存莊，歙俞正燮理初，黟程鴻詔伯敷諸家，皆藉以得脫於險。
　　　　王壯武存問張老人
咸豐乙卯春，王壯武公錱由楚邊逐寇於粵境，假道寧遠。張老人者，年一百十八歲，縣中不知有老人，饑寒鮮賙恤者。王入其縣，即遣人存問，為置田宅，資其子娶婦，且召飲之。比還，復途過，省老人，老人已抱孫矣。乃邀之登九嶷山，合賓客部曲張宴山上。是日為王之封翁生日，客以次奉觴遙為壽，且慶其功。酒酣，悵然曰：「予常有三恨，恨任事太早，學業太淺，用心太苦，而多忤人。身遭時變，以士卒用力，人號為勁軍。吾常恐世亂未已，將無以畢三恨，奉養二親，將奈何？」老人執爵起，慰以大義，合席舉酒極歡。及班師回楚，即乞假省親，於是離家已四載矣。
　　　　馬為塔忠武死而哀鳴
咸豐乙卯，塔忠武公齊布有戰馬，本總兵烏蘭泰之馬也。烏陣亡，馬為粵寇有，塔官湖南都司時，與寇戰，其卒得此馬不能騎，乃獻之塔，塔命圉人畜之。馬見圉人，踶蹶欲噬，強被以鞍轡，則人立而號，聲若虎豹，一營皆驚。塔聞之往視，馬悚立不敢動，其色黝潤如髹，高七尺，長丈有咫，兩耳如削筒，四蹏各有肉爪出五分許，徧體旋毛，作鱗之而。塔曰：「此龍種也。」試乘之，疾如驚電，一塵不起，亭午出營，行五十里回，日尚未晡，蓋兩時許，往還百里矣。塔大喜，自是戰必乘之。
塔既驍勇敢戰，馬又翹駿倍常，酣戰時，每提刀單騎突出，馬振鬣嘶鳴，馳驟如風雨，將士恐失主將，輒奔命從之。寇愕眙失措，不能當，往往以此取勝。由是寇望見即駭曰：「黑馬將軍來矣。」或不戰而潰。一日，塔輕騎，遇伏寇百餘人追急，乃避道旁逆旅中，以馬匿芋窖，覆以草，祝曰：「若鳴，則我與爾俱死矣。」乃易服為爨者狀，坐竈前。部署甫定，追者至，問塔曰：「見黑馬將軍乎？」曰：「未也。」追者徧迹屋前後，至芋窖數數，馬竟無聲，獲免。塔之薨也，馬哀鳴數日乃食，然受鞍，則踶蹶如故，無敢乘者，遂令從塔櫬歸於京師。
　　　　犬救主於火
南海陳林酷嗜酒，嘗從軍粵西，豢一犬，甚馴，出入必與偕。一日痛飲入山，至半途酒發倒地，臥林草間。值火焚林草，將及，犬乃投身淤泥，起而以身濺火，火息，則犬已憊不能起。及陳醒，犬已垂斃，但見野草半灰，犬臥其側，焦毛之中，泥跡尚存。頓悟其以救己而斃命，遂含淚破土掩之，再拜，誌其處而去。歸乃戒其子孫曰：「吾非犬，無以返鄉井，汝等識之。」此咸豐朝事也。
　　　　張星五出資犒師
天津富人有張星五者，曾在旗員海某處為家奴，遂有海張五之名。又嘗納粟入監，後雖緣事斥革，然操白圭計然之術，卒以業鹺起家，擁資巨萬。咸豐辛酉，英人犯天津，張出所有犒其師，以保全津人生命財產為請，英將許之，於是一切皆聽張所言。繼而和約成，文宗以其有保護鄉里功，寵賜極優，且給帑以償其犒軍之費。津民亦感其惠，集資如所費以酬之。英人既得賠款，亦撥款以償其進奉之資，復舉圓明園所掠之珍玩為贈。張既驟得此大宗鉅資，一躍而至數百萬，壽八十餘而卒。再傳至孫媳時，猝遭回祿，珍寶房屋盡付一炬，并焚死兩人，聞所燬約值銀一百萬兩以外也。
　　　　戇頭陀殺衞隊
天台雁蕩以山水著於世，士之慕名勝好風雅者趨焉。嘗有知名士數人，以九日登天台為黃花之會，吟詩傳盞，相顧甚得。忽層巒間一僧荷薪行歌而來，敝衣布履，髮鬖鬖齊眉，見客方飲啖，即釋擔，不辭而據上坐，手撮肉數片仰吞之，傾壺就口，一吸而酒盡。眾顧之怪訝，然見其貌獰，亦微懾，不敢侮。僧見紙筆及詩稿，笑曰：「諸君大風雅，為此好事耶。」援筆濡墨，亦題一詩於石壁，長笑而去。眾視其字，作米顛草，詩有「海風萬里吹衣袂，一髮天南自在青」之句。各顧所作，歎弗如也，悔不及問其名焉。
是夕，名士宿國清寺，則僧在廚下執爨，見眾人，仍操作往來如故。眾就與談，僧自稱為戇頭陀。問以何地人，及何時出家，皆搖首言不知也。與之言詩，僧仍不答。明晨，眾相約觀日出，天未明，即鼓勇登前山。遙見有人立峯頂霧靄中，東向而望，至前，乃頭陀也。兩手結蓮花印，向日誦佛號。少頃，日自海上來，紅霞一片，左右捧之，照四山草木巖石，皆作虹彩，還覘下方，猶黑暗沉沉也。眾嘖嘖稱歎，或有為風輪星氣之談者。方酣暢，忽狂風自左來，草木盡偃，頭陀遽迴顧曰：「猛獸至矣，諸君毋動。」風始過，一虎跳躑而前，眾戰慄，幾不能起。頭陀袒臂搏之，虎絕頷而仆，僧荷死虎去。久之，眾神定，始相扶下山，入寺少息，不見頭陀，乃歸。出寺不數里，頭陀忽提一食盒來，啟之，酒食滿焉。謂眾曰：「前叨擾，今以此報，可乎？」眾方饑渴，就道旁列坐，肴美而腴，色白如腐，眾詫為未見。僧曰：「此虎髓也，食之益有力。」乃飽餐去。
逾年，有重遊天台者，問戇頭陀，則久去矣。問何所，則不知也。蕭山來夢珊者，亦當日眾中之一人，後十餘年，自豫藩幕假歸，道淮北。淮北，盜藪也，來甚懼。藩署衞兵甲乙者，皆以勇聞，故盜也，使送來歸。二人有異志，覘知方伯贈來之千金在篋中，謀攘之，每次舍，輒以盜警嚇來。數日，入歸德界，兩人故促車入歧途，日暮，入一大林中。甲乙各抽刃叱御者止，遂曳來自車出，與御者對縛大樹上，獰笑曰：「來先生，十日來受驚否？先生患寇盜，今日送先生至地府，彼處安穩，無驚恐，可常住也。」
御者哀求，來瞑目無語。須臾，眼前覺刀光一閃，以為刃下矣，忍不動。忽聞甲乙叩頭稱死罪，視之，曩之頭陀也。手戒刀，怒氣彪彪然，甲乙則列跪於旁。頭陀神采亦猶昔，謂來曰：「今日幸相遇，稍遲，無及矣。」命甲起，為二人解其縛。乙覘頭陀稍暇，猝自地躍起，一竄數丈，欲逃去。僧晒曰：「鼠子尚爾耶？」一揮手，鐵丸橫飛出，乙已仆百步外矣。甲解繩訖，頭陀即以繩縛之於樹，戟指數之曰：「我使汝二人送書少室，而汝不返命，罪一也。又搆陷某兄弟，引官軍跡我於陸渾山中，幸我早避，不然，遭汝毒手，罪二也。作衞隊以後，誣良罔善，前後傾陷七十餘人，罪三也。」甲俯首無言。頭陀又曰：「我當初收汝部下，若何看待？眾兄弟於汝，又何等親睦？汝果以何而變心？」甲無言。頭陀笑曰：「今不汝容矣。」白刃一揮，人頭與樹齊斷。顧御者促馳，又十數里，河橫於前，頭陀出篳篥吹之，即有舟自隔岸葦中出，渡三人而過。有茅舍百餘間臨水居，四面皆湖蕩也。頭陀與來宿焉，抵足談竟夜，皆豫省吏治事，於民間疾苦、州郡貪廉甚悉，乃知頭陀為有心人也。
　　　　盜僧還黃某銀
天台黃某工技擊，善彈，為浙撫帳下材官。一日，撫命解餉銀赴京，中途被雨，止旅店，見店主與一行腳僧爭論，近審之，知僧乏旅資，主人下逐客令也。黃解囊代償，且招之共飯，僧大嚼不謝。未幾雨霽，已薄暮，黃更欲前進，僧尼之曰：「勿夜行，此中多盜。」黃曰：「某有彈丸在，毛賊不足患也。」僧微笑云：「顧客前途保重。」黃遂策馬進發。行數十里，已昏黑，星光下見一人起草間，執短鞭尾之，呼叱不應。黃知其盜也，急取弓彈之，方意必中，丸為鞭所擊而落。再彈，中其鞭，鞭折，復手銅丸十餘，連發彈中之，仍不退。丸盡，黃懼，驟馬前行，未數里，見空中電光相逐，漸逼其身。黃大驚，下馬伏地，迨電光漸滅，將跨馬復行，視銀，不翼而飛矣。
方駭怪間，途中忽來一僧，語黃曰：「君單騎夜行，何不畏暴客也？」遙指有林木處曰：「蘭若去此不遠，君若枉顧，亦可稍息征塵，來朝走馬未晚也。」黃以餉銀已失，或可因之緝盜蹤，許之，即牽馬與僧同行。行里許，至一莊，數十人列炬出迎。僧延黃坐廳事，入報主僧。少頃，主僧出，錦袍玉帶，皂衣人羅列左右，笑揖黃曰：「客識老僧乎？」黃視之，乃前店中僧也。主僧執黃手曰：「老僧，盜也。昨蒙盛意，知君豪士，第君以彈丸自矜，故聊以相試耳。」因手出數丸與黃，曰：「此君所加遺也。君藝若此，非老僧亦莫敵，劍術未知，是君之短。君銀悉在，幸不疑，今且燕樂，明日送君行也。」乃命布筵，酒酣，各道生平，主賓意愜。讌罷，主僧笑曰：「余有小技，今日興不淺，當為君一奏。」遂入。良久，短衣窄袖，擁長短數劍出，起舞庭中，寒光逼人，黃大驚。食頃，擲劍植地，如列戟狀，主僧已直立席前，笑顧黃曰：「君解此乎？」黃拱手曰：「上人絕技，弟子萬不及也。」主僧大笑。是夕，主僧與黃坐語達旦，所論多擊劍及彈弓事。天將曉，主僧以銀還黃，送之路口，贈以雙劍而別。
　　　　盜尼戒多殺人
徽州汪某以勇稱，有大賈延之為鏢客，衞之入陝，道逢顯宦挾重資，約同行止。抵旅舍，甫解裝，有童子來投宿，繫騎於門外，趨至汪前，曰：「若囊中物，皆攫取而來，予當攫取而去。明旦君若緩發，恐見駭也。」汪訝而不敢言。夜過半，呼起行，諉為倦，請後，約去遠，乃就道。十里入山徑，見車馱狼藉，童子坐巖上，指谿以示汪，皆死人也。汪大駭，童子曰：「此去山路惡，可速行。」汪叱眾急趨，以貪程，失住處，徬徨谷中。見山堰有草庵，求棲宿，一比邱尼年四十餘，引至堂東小室曰：「棲此，夜間多虎狼，勿亂窺，騾馬置苑後，無妨也。」一更許，聞扣門，徐聞尼曰：「取不義物也，馘其魁，何得多殺人，忘我戒。」即聞以杖擊物聲。汪眾悚懼，未及曉，束裝，謝尼而行。
　　　　曹子銘以義感盜
粵人曹子銘曾策騎過深林，見盜賊羣居，意以為彼等貧甚故至此，非好為惡業也，遂以財物悉授之。行未數武，覺衣中尚有餘金，復至前，大呼曰：「余衣中尚藏有金，頃忘之，今盡與汝等，故再來也。」乃投其藏金。將去，盜賊大駭詫，且感泣曰：「余等為盜既久，不圖遇有德若斯人者。今悔矣，願以前所賜金還公，自是當從事稼穡，不復為此矣。」言已，向子銘拱手而去。其後，是邑竟無盜。
　　　　顧月波除鄰舟盜
山西顧月波，女士也。其父母以無子，令自幼作男子裝。酷愛武藝，能舞刀擊劍，又善彈，能中飛鳥數十，健男不能近。性豪爽，舉止端謹，無有知其為女子者。曾作估，遠行長江，遇盜劫鄰舟，舟有母女二人及僕嫗，皆惶恐無人色。月波躍登鄰舟，拔劍斬盜三人，餘均遁。母女感再生恩，談家世，蓋母女二人者，為某令之眷，令先赴任，遣僕護眷至署者也。並以長途多險，乞護送至署，月波慨然諾之。既至署，令感之甚，願以所救女素仙者字之，以報大德。顧再四堅辭，并以歸稟母為言。令曰：「是無害。」遂作書邀顧母一言，專使送往。顧母獲書後，笑謂使者曰：「貴上不棄寒微，何幸如之！奈吾兒不能轉女為男何？」使者復命，令大驚異，乃使其女結為姊妹焉。
　　　　壯士為人卻盜
太原朱某，故家子也。累試不第，年二十餘矣，貧甚，至不能舉炊。王某者，以狀元開府浙省，父執也，朱頗不欲干要人，雖困，未嘗一通訊。會太原有某令於浙，王詢知朱近況，具書招之，朱不欲往，母促之行。既至浙，王日詢其帖括之學，殷殷以取科名為訓，朱唯唯而已。嘗作詩以寄憤，中有句云「孔老無文名，道德邁千古。子房無文章，勳業佐高祖。吁嗟豎孺輩，眼光以寸數。博得狀元郎，南面作開府。酸氣猶未除，滿腹秀才腐。」為王所見，知其諷己，以其狂置之。朱不自安，見王，告歸，王亦不留，贈三百金。朱不受，王曰：「我與爾父有兄弟情，此戔戔者，乃我之奉嫂者，請為爾母作甘旨也。」朱始受之。
朱束裝就道，頗鬱鬱，日以飲酒自遣。行至淮北，有二人尾之，貌猙獰。薄暮，寓一店，二人亦投宿焉。朱解裝，獨酌於中堂，縱飲高歌，目空一切。少焉，一壯士入，亦旅人之求宿者。至，則坐客已滿，壯士解裝沽酒，而無坐地，朱以手招之，曰：「同飲，可乎？」壯士即就坐，談論頗相得。夜半飲罷，朱入東廂。少焉，有聲甚厲，朱於窗隙窺之，見宿西廂者二人執刀撲東廂，壯士以手揮之，二人皆仆倒。朱屏息不敢作聲。有頃，壯士入朱房，朱曰：「黃白物在某處，爾速攜之，毋相害也。」壯士曰：「誰欲爾黃白物耶？欲爾黃白者，已被我仆倒矣。我見爾襟懷磊落，故來護爾，孰知爾亦俗物也？」朱躍起謝罪，壯士已不知所往矣。朱大悔，嘗語人曰：「徒以一念畏死，於風塵中失此豪傑也。」
　　　　某客為公子除盜
貴公子某，載多金入長安，有盜十餘，偵而隨之，公子亦疑其為盜，悉戒備。會暴雨，遂不能按程，棲野店中，公子大懼。
先是，店有一人，居西屋中倚門望雨，公子見其昂藏修偉，異之，問曰：「途中未遭淋耶？」客曰：「幸而免。」遂邀與共飲。公子有憂色，客問故，以盜伺告。客毅然曰：「今夜但請高枕，吾將候之而甘心焉。」公子起謝，就安置，並令從人皆寢。
客亦閉戶獨坐，舐窗外視，月照庭院，忽聞東壁垣間如鳥隼飛落，則有一人踰垣入院。客於窗罅以氣吹之，其人首落地。踰時又一人至，又吹之，凡十餘吹，而尸已枕藉庭堦。又一人入，四顧，客但以氣微噓其頂，似切瓜一片，其人抱頭跳出，自是寂然。
及曙，公子起，客啟戶，見尸大驚。客乃告以殲之之故，且言有一後至者，但削頂而逸，或未至死。繼出一金盒，以指匙取藥彈於尸，皆化為水。公子乃知其為俠，厚贈之，不受，問姓名，亦不答，送之出，客跨衞拱手遂去。
後十年，公子在京師，與一喇嘛友善。嘗對弈，盛暑，僧汗流，不脫帽，公子固請，僧堅不肯除。一日，又對弈，公子戲以扇柄揮之。僧帽落，見平頂如劈瓠，不生髮，有一疤類大蓮蓬，公子笑問故。僧踟躕曰：「十餘年前，未嘗不頭角崢嶸也。緣為盜，夤夜入人家，不知被何冷氣吹去頂皮，瀕死，許久創合，至今猶不敢脫帽露頂於王公前也。」公子曰：「是某年月日雨後旅店事乎？」僧驚慄，公子曰：「我即載金人也，茲汝已逃禪，且為我友，不汝究矣。」
　　　　劉孝銘除假鬼
勇士劉孝銘，名純，保定人。生有膂力，兩手能舉重六百斤，人咸以勇士目之。喜遊俠，習拳勇，北方之鬻拳藝者過其地，必適館授餐，助以資斧，以是揮霍頗鉅。會父母相繼沒，劉變產以資遠游。一日，行山中，日暮而未遇村落，幸月色皎潔得辨路。孑身行里許，見一古剎，破壁頹垣，門戶荒蕪，似久無人蹤者。劉入，乃以巨石掩門，殿中塵埃堆積，劉就殿和衣寐。未幾，聞撥門聲，知有異，忽劃然一聲，牆角崩陷，於月光中見有巨鬼立牆外。時微雲蔽月，面目不可辨，惟目光閃閃，直視劉面。鬼望劉猛撲，劉急以棒擊之，呀然仆地，趨視之，赤髮青面，猙獰可怖，口吐鮮血不止。劉知為非鬼，因復擊之，使斃。
天漸明，劉遂行，未五里，有村焉，腹飢，入食店。店主人訝之，謂劉曰：「山中多怪，夜來亦有所遇否？」劉一一告之。主人大喜，以告村人，為置酒款之。蓋村中有盜某，常假作鬼狀，匿山中，遇孤行旅客則威嚇之，以謀取財物，人有因此而殞其生者也。
　　　　汪十四送美人歸
汪十四者，新安人也。性慷慨，善騎射。時遊西蜀，蜀山川險阻，盜至多，凡經商往來者，輒被刦掠。聞汪名，咸願聘為鏢師，汪許之，遂與數百人俱，擁騎而行，聞山上發矢聲，汪即彎弓相向，與箭鋒相觸，空中折墮，以故盜甚畏之，秋毫不敢犯，商賈盡得數倍利，盜心忮之而無如何也。
無幾時，汪歸，而曩時往來川中者盡被剽掠，乃踉蹌走新安，羅拜於門曰：「願乞壯士重過西川，勿使嘯聚之徒大得志也，其許之乎？」汪曰：「諾。」挾弓矢連騎而去。盜於是又大驚，謀有以勝汪者，乃選數驍騎如商裝，雜商隊以行。近盜巢，箭聲颯颯來，汪發矢，後有一人持利刃向弦際一揮，弦斷矢落，汪遂就擒，置於山寨之空室，縶其手足，不得動。忽有美人向汪笑曰：「君豪傑，何就縛至此？」汪曰：「毋多言，能救我，則救之。」美人即以刀斷其縛而出之。汪不遑謝，見旁有刀劍弓矢，悉挾以行，左挈美人，右持器械，行數百步，見一騎甚駿，遂並坐其上。盜聞之，疾驅而前，汪厲聲曰：「來來，吾射汝。」應弦而倒。連發十數矢，斃多人，盜縱之去。
汪從馬上問美人姓名，美人泣曰：「吾，宦家女也。父為給事中，在京，今年攜眷至京，被劫，母及諸婢為所殺，僅留予一人。所以不死者，必欲一見嚴君，可以無恨。又私念世間或有大豪傑能拔人虎穴者，故躊躇至今。今遇明公，得一拜嚴君，予乃知死所矣。」汪曰：「某之重生，皆卿所賜，當擔簦扶策，衞卿以行。」於是陸行從車，水行從舟，奔走數千里，同起居飲食者非一日，略無相狎之意，竟以女還之其父；而逕歸新安。
　　　　華宋待張秀才妻子
壽州張秀才年五十而死，有二子，方數歲。秀才病亟時，屬其友華某、宋某曰：「吾妻壯子幼，身後遺百金耳，惟二君有以處之。」秀才歿，宋與華計曰：「人生重友朋者，貴能託後。張君歿，吾當攜其妻子歸，其百金，君可為之權子母也。」二子長，宋教之讀書，視若己子。十數年，二子相繼入州庠，次子某旋舉於鄉。年及冠，宋為之授室，華出七百金為買田宅，命二子奉母以居。二子泣謝，華曰：「是固而父金也。」
　　　　陳佝僂疏財尚義
陳佝僂，興寧人，盜魁也。疏財尚義，人皆呼為陳佝僂大伯。黨羽眾，號令能及閩、贛，粵中巨盜及偷兒幾盡出其門下。他處暴客入境，必先關白，而所有盜竊等事，陳必先知。然所劫者多豪富不仁，貧家或被竊投訴於陳，即於原處得所失物，不少銖黍，以故人咸敬憚之。
族叔某不善其所為，一日，叔耕牛被竊，遍求不獲，不得已，往語陳，陳頷之。俄而室外爆竹聲大作，出視，見爆竹懸樹枝絕高處，下繫牛一，即所失者。叔大駭，益憚而遠之。
陳喜周恤貧困及遠方流民，各省綠林中人往來者必作東道。一日薄暮，有數客造門求宿，身魁偉，自言為陝人，陳款留飲宴。夜二鼓，客入房就寢，終席未言來意。陳疑之，潛加鍵焉。天甫明，而數十里外某鄉當鋪是夜三鼓被劫之報至，劫贓甚巨，鋪主固與陳有素，馳函誚讓。陳知非己部下所為，大駭，急啟鑰，視數客尚酣睡未醒。因促起用朝膳，席間舉杯向客曰：「夜來禮多慢，幸毋以小故罪同道中人。鄙人適有一事欲奉告，然以事所或有，理所必無，故未敢耳。」數客微笑，似已喻意。食竟，辭出門，謂陳曰：「感君厚意，樓上貯有微物，聊以奉報。」陳返視樓上，則纍纍堆積者，即劫贓也。細察樓頂，僅一角稍移故位，餘屋瓦均無損。頃刻之間，劫巨贓於數十里外，一塵不驚，數客之為，蓋神乎其技矣。遂急召失主，悉數給還。
　　　　石達開重義輕財
粵寇石達開初為諸生，以財雄一方。慕游俠，好結納，顧不擇人，門下食客繁，多兩粵無賴子，惟日與健兒數十輩馳馬騎射擊劍舞槊以為樂。
距所居十餘里有一山，當孔道，劇盜某竊踞之，殺越人於貨，過客無幸免者。有閩商挾重貲出此，聞之，憂懼不知所出，夙耳達開名，因往謁，備陳所苦，乞庇護。達開許之，留閩商於家，將為擇健者衞送度嶺。盜魁大怒，率其黨百餘人登達開門，謀篡取之。達開聞盜至，即開門延入，語之曰：「壯士之所欲，貨財耳。第念閩客挾貲離鄉井，走萬里外，以謀什一利，亦良苦。今壯士欲攘為己有，彼喪其貲，胡以東歸？惟有蹈溝壑死耳。僕不忍，故敢為緩頰。」因問閩客所攜金幾何，曰：「五千。」則自啟其篋，出五千金，陳諸几，謂曰：「聊備不腆，敬以為獻，代客請命。倘矜而宥之，僕不啻身受其賜矣。」盜與其黨相顧愕眙，太息曰：「人言石先生重義輕財，豈不信哉？吾儕所為，殆非人。今重違公命，客第就道，無他慮，然所惠實不敢受，請辭。」達開大悅，治酒，為閩客祖餞，兼觴羣盜。酒既酣，傾吐胸臆，恨相見晚。酒罷，客辭去，盜亦辭，達開仍以前金予之，盜卻再三，受其半。
盜既歸，感甚，思有以報之，偵達開生日，因持金玉錦繡之屬往為壽。達開讌客三日，盜亦在座。有不慊於達開者，密報邑令，謂達開藏盜於家，恐不免為地方害。令亦涎達開富，謀所以魚肉之者，立率眾往。座客尚未散，即并達開與盜擒之，置諸獄。達開與楊秀清故莫逆，秀清聞變，即以眾往劫出之，旋從洪秀全起事而為寇矣。
　　　　程姓婢撫幼主
山左程姓者，寓吳中，有一婢，嫁農家葉氏子，咸豐庚申之亂，程全家避於葉，財物悉寄焉。不數年，程家屬相繼死，僅遺一幼子，在襁褓中，婢撫以為子，使與諸子齒。俄而其夫亦死，婢守義不嫁，撫程子及其子俱成立，為程子聘鄰村一女為妻。成婚之日，請姑出，將以新婦見，而婢遽出自房，登氍毹而先拜焉。程子大驚，婢對眾自陳曰：「我非新郎之母，乃程氏婢也。主人不幸遭亂，流離死亡殆盡，我以郎君年幼，無人管束，故十餘年越主婢之分，冒母子之名，今敢不道其實歟？」於是具述顛末，并出資財盡以歸之。程子欲分其半以與婢，不受，乃使其妻以姑事之，而己仍呼為母焉。
　　　　秋菊撫幼主
崇義醫士王德化，年五十無子，妻為置妾，生子周晬，夫婦相繼死，妾典釵珥營喪葬，抱兒號泣，恨不欲生。婢秋菊慨然請曰：「主人惟此一脈，娘子徒死，不足塞責。宜勤於撫育，惡衣粗食，奴當任之，毋過苦也。」妾含淚謝。自此，秋菊日出為鄰家操作，夜歸，織屨燈下，得值以贍口食。間獲贏錢，則投諸甕，積五六年，甕錢盈口矣。
無何，妾殂，秋菊出錢治具．既念己出傭，兒無依，乃使就學於私塾．師憐之，罔較所酬．秋菊旦送兒往，暮迎兒歸，形影呼吸，相依為命．復倩良工繪主人妻妾像懸中庭，旦夕命兒瞻拜，一室中儼如主人在焉．遇兒廢讀，秋菊輒對像悲啼，兒為之感動，一意力學．十七歲入庠，秋菊喜，探牀頭錢又數甕，為兒整廬舍，潔衣冠，將擇婦．里人薄其孤寒，鮮與論婚者，塾師獨器兒，以女妻之．秋菊具禮迎歸，兒婦拜像畢，請拜秋菊，走避，謝曰：「我，婢也，何可當小主人拜？」兒請自今事以母儀，秋菊曰：「此尤不可．秋菊昔事主人，未薦枕席，名分所在，敢與兩主母匹哉？」兒固請，堅拒不受，塾師勸再三，始允以平等見，於是兒稱曰姊，婦尊之曰大姑，外人呼曰姑娘．大姑以儲錢授弟婦，謝家政，然不敢自怠，恆紡織以佐薪水用．自是，家寖裕，兒無內顧憂，得卒樂．
邑有富人喪耦，聞秋菊賢，遣媒聘。秋菊笑曰：「使我欲得丈夫，嫁久矣，待今日耶？吾主人大器，終有賴，彼骯髒翁，奚足動吾念哉？」媒慚而退。後兒舉孝廉，適秋菊六十初度，郡邑楔旌其閭。壽臻九十，以處子終，孝廉用姊弟禮服期年喪，殯於王氏先塋，享祀之。
　　　　粉面獅救書生
巴東巫峽形勢險峻，道途崎嶇，凡由武漢入蜀而就捷徑者，必經是峽，其隘處迂迴曲折，僅容身耳。峽中間有小肆，盜縱橫，或設黑店以陷過客，大盜粉面獅獨以大俠稱。粉面獅者，蜀人也。富膂力，能舉千金，而平居則柔婉嬌好，宛如弱女子，故得是名。獅雖為盜，而劫富濟貧，扶善鋤惡，生平未妄殺一人。
一日，獅出遊，途遇一車，車簾四起，中坐一書生某及其僕，視其車夫，盜也。因趨而前，願附車行，車夫嚴拒之。哀於某，某許之，車夫曰：「人心不同，有如其面，安能必其無惡意耶？」某曰：「余知之。」
獅聞言，乃一躍入車，與某為禮，遂問行蹤。某告以父宰江南，今遣余回籍就婚也。由是抵掌縱談，漸至同食同寢。車行五日，獅密語某曰：「車夫皆巴東劫賊，今當不利於公，再過三站，地闢而狹，將施其謀矣。」某大怖，獅曰：「有余在，二三孺子，直螳臂當車耳，不足介懷也。」某雖壯其言，然以其瘦弱如少女，未遽信。行三站，已薄暮，獅語某曰：「今晚當下毒手矣。設有變，請安眠，勿作聲也。」某唯唯。
夜半，獅聞車夫私語，因假寐俟之。少選，一車夫提刀入，後從二人，至某宿處，方欲舉刃，獅躍起，取寢枕擲之，先入者撲地而倒，後至者亦為餘勢所蹶。獅乃揚聲曰：「鼠輩聞粉面獅之名乎？敢以非禮向乃公。」三人已憊不能起，泣而言曰：「素聞長者威名，今覿面不識泰山，余輩盲矣。幸長者之貸其一死也。」獅怒斥曰：「去去去，姑留爾曹命，可星夜奔赴前站，為公子買酒壓驚也。」時某已起坐，向獅謝曰：「義士真神人哉！再生之德，何以為報？」獅笑曰：「大丈夫見義而為，寧望報乎？」至前站，獅出金，為某置酒壓驚。酒次，獅召車夫語曰：「為我送公子歸里，取得平安信來報我。若有怠慢者，公子不給汝書，爾曹生死，懸余掌中也。」車夫諾諾而退。獅又顧某曰：「前途當可無虞。余事冗，不遠送，後會有期也。」言既，一躍而出。
　　　　英果敏救吳武壯
英果敏公翰初作令於皖，吳武壯公長慶方以末弁為果敏所器，倚之如左右手。時劉壯肅公銘傳、張勇烈公樹聲方各結團自保，武壯偶與之有違言。互鬬而敗，被獲，乃縛武壯於柱。果敏遣人往說之，壯肅、勇烈皆不可，曰：「必縣令自至，而乃可釋也。」果敏如其言，始得釋，武壯以是終身執弟子禮。果敏身後，歲時餽問不絕。
　　　　楊大頭使酒任俠
楊大頭，亳州某村之屠者，以頭大得名。尚氣力，使酒任俠，橫於亳。亳之惡少年嘗伺其獨行，羣掩而踣之，具水火炮烙，慘毒甚，終閉口無一言，眾由是服之，奉為魁。時粵寇擾大江南北，而西北復有回捻，大頭因擁其黨眾結砦某山，富人避兵來者，聲言保護，多脅取賂金，眾稱之曰將軍，自此不復屠矣。有勸之擴張勢力者，皆不聽。楚師討苗沛霖，大頭輒要取其餉。已而苗氏滅，楊懼，詣官軍謝罪，遂被殺。
大頭名成，其父固文童，年五十，求入泮不可得，及生子，期其成名，故名之曰成。然性奇魯，讀數年不能識一字，得間，則竊從屠沽兒遊。父責之，終不改，乃憤死，大頭遂為屠，其始亦一無賴耳。會所居村謠傳捻寇且至，村人懼，各棄家而走山。山去村才五六里，林壑深窈，有石洞，可容數百人，當是時，成亦在眾中。事起倉猝，不及裹餱糧，居一日，饑渴甚，登山巔，望村中炊煙縷縷，羣以為捻果至，益不敢下。夜半大雨，眾掬飲之，得稍解渴。成語其徒曰：「賊三日不退，吾儕縱能求食四方，妻子皆饑餒死矣。晝間炊煙不多，捻必未至，恐為土寇，即至者亦一分隊爾，吾儕壯丁可數百，亦足以制之。今大雨，彼必無備，可一戰也。」乃持刀而先，眾中有膽者從之，得三十餘人，人持竿或斧或刃。至村前，寂無聲息，成獨入村探望。頃之出，麾眾以往，則捻二十餘人方酣臥巨室中。眾入，始驚起格鬬，成手殺五人，餘慴伏莫敢動，遂盡執之。訊知寇將三日後來，此其偵者也。成得狀。即刲之如羊豕，而盡遷糧糗器具入山，空其村。三日後，捻果至，成豫置酒食於村中以毒之，又藏火藥竈中，捻多死，而村亦燬，遂引去。由是得名，歸者益眾。成遂造槍械，冶五兵，分其眾，半耕耨而半守望，更迭相代，竟無恙。
渦陽某氏子方迎娶，及吉期而寇至，一家皆逃依成，新郎亦被擄去。婦有色，成強取之，婦大哭，訴稱有夫。成問夫何在，曰：「捻擄之矣。」成笑曰：「易事耳。」即夕遣歸。不三日，其夫忽自至，自言捻遣來為偵，因幸得脫，而不知成所為也。
兵亂之際，有婦姑母子避難來奔者，其子溺婦言，負之行，而棄母於道，追呼之不應，乃息於道旁。寇至，見為老婦，捨之，其鄰人見而哀焉，扶以免。他日，子復逐其母，且遷怒鄰人，鄰人告成。成召其子，溫酒於壺，篝火於爐，以待之。既至，不復訊，親割其肉，炙以行酒，帳下百人同時舉刀，頃刻肉盡，呼號猶未絕也。執其媳，榜之百，配圉人，而廩給其母，以是眾稱公明。然馭下嚴酷，雖故人，一言不合，輒戮之。又終歲以蓄積耕種為事，稍有壯心者不能耐，皆去之。方苗之敗，其帳下聞之，亦多欲執成獻功者，成微知之，故自首以求免，而不知適絓於禍，蓋非始計所及也。
　　　　小鏡子欲除貪吏
小鏡子，上海富室徐友山之火夫也，性任俠。友山工詩，善書畫，尤嫻經史，暇日，恆為小鏡子述歷代興亡事，輒感奮。一日，小鏡子忽語徐曰：「今天下困苦若此，有崛起草澤間者，吾當為之前驅，掃除貪吏也。」徐戒之曰：「吾家夙以富聞，汝讕言如此，破吾家者，必汝也。汝不能忍，其速去。」
小鏡子至是遂不敢聲，然主僕之情，則未嘗稍疏。粵寇搆難，蘇常無應者，乃與無賴謀，倉猝起事。城中無一卒，遂殺縣令，而蘇松太道乘間遁。小鏡子自命為天下大招討，令徐為軍師，無賴不用命，刼居民財貨殆盡，所存者，惟洋涇橋近旁洋樓數幢，時人有「天下大招討，不過洋涇橋」之諺。據城凡十三月，官兵至，不敢前。繼見城內無動靜，乃破門入，實則匪早絕跡，小鏡子亦不知所往矣。徐尚存，官兵乃械徐，送之江寧，不待刑，自刎死。
　　　　徐樹人贐嚴問樵
咸豐時，丹徒嚴問樵太史保鏞弱冠為名解元，春官報罷，暮秋始出都。行至山東，旅橐告罄，時通州徐樹人中丞宗幹方為泰安守，初未識面，因書一聯使人投之云：「千里而來，徐孺子可能下榻；一寒至此，嚴先生尚未披裘。」徐亟迎入署，盤桓數日，瀕行，贈五百金。逾年，嚴成進士，入詞館。
　　　　郭壯武以博資濟人急
郭壯武公松林性豪邁，喜博。未顯時，除夕嘗與人博，獲鏹纍纍。既而同博有痛哭者，詢之，則負人鉅金，以百金作孤注，一蹶而不振也。郭得實，惻然憫之，即以所獲與其人。踉蹌返家，索逋者正列坐以待，郭狂笑，即偃臥敗絮中，索逋者無如何，迺詬詈去。
　　　　王古愚除患釋難
咸豐時，吳有劇盜，勇悍絕倫，自以為萬夫莫敵，蘇撫欲捕之，亦束手。時宜興有王古愚者，精拳勇，家貧，授徒自給。貌陋甚。曾聯合文藝有拳勇者共十人，讀書講藝，人稱北郭十子。而無錫某即蘇撫門下士，會盜詣撫，欲貸萬金，撫方躊躇，某遂以古愚薦。撫見其貌不揚，使教其子，古愚怏怏不自得。嘗自習其技於月下，撫乃與談除盜事，古愚曰：「某之來，為盜也。今置而不問，是知某之無能也。願得一見盜。」撫曰：「此非易事，事敗，我休矣。」古愚曰：「無害也。我一見其人，即知其技之高下。技而高也，我縱之，技而下也，我決之，與公無與焉。」
撫不得已，折簡招盜，盜果至。古愚覘之，曰：「此可擒也。惟我一人敵盜，盜必死，苟盜之從者多，吾彼此相擊，恐盜且逸焉。假我二十人伏幕中，我以擲杯為識，俾二十人羈其從者，我一人敵盜，盜必擒矣。」撫從之。古愚乃易青衣，偽為童僕侍酒狀。俟撫出，即擲杯於地，二十人皆出，盜之從者不得逞。盜知事急，即拊几一躍，欲破屋而遁，古愚亦躍從之，持其足，力分其尸為二，擲於地，並除從者，於是吳中盜害以除。撫嘉其功，思有以酬之，古愚笑曰：「天下之所貴為士者，除患釋難，平危亂而無所取者也。惟願君此後不以貌取人，世之有能者，皆在布衣風塵中耳。」遂辭歸。
　　　　李撫民假明某以資
李撫民者，豫章人，以賣筆來往粵西。粵西鹺賈某，以其勤慎，薦之為商夥。閱數載，積資數千金，因謀歸娶。既行，舟泊灕江，聞鄰船有長歎聲，竟夕不寐。訪其傔從，告曰：「主人隸旗籍，以主事出為直隸州，分發來此。客冬權西隆令，不幸以災祲，虧帑半萬，將登白簡耳。」李心動，曰：「我代籌之，何如？」主人即延入，告曰：「僕明姓，以交代上省，君能代謀，幸甚。」李曰：「幸有餘資，方謀歸計，今君適有急用，數亦尚可摒擋，得缺歸楚，無妨也。」即傾橐畀之。明欲立券，李曰：「勿爾，我非權子母者。」乃結為異姓兄弟，且曰：「兄乍到粵，苦無相識，弟能從我遊乎？」李曰：「諾。」乃偕往桂林，為之措置。居數月，新撫軍來，則明之戚也，即檄署潯州府。時鹽務廢弛，革商追引，明知李深悉鹽務，即以委之。不數年，貲已鉅萬，久之，富甲一省矣。即娶於粵，營別業焉。遇豫章人流落者，必周之，曰：「吾不敢忘一傘一襆時也。」當道沈滯者有所諉諈，亦必應，曰：「吾無以報明，此所以誌也。」其子秉銓後為浙江金衢嚴道。
　　　　杜憲英為人除盜
咸、同間，汴有女子杜憲英者，為周某妻，嘗與周分領土兵禦粵寇。周為寇所擄，三年不歸，憲英母又歿，乃以錢數萬買得一婢，闊面長身，膂力甚壯，教以武事，從己出游阜城連鎮間，密訪周消息，不得，又由皖北間道至江南。一日，泊舟江港，有富室子弟結商人賫貲販運，而冒為士人赴試杭州者，繫纜於憲英舟之左。岸有僧，寬衣大笠，趺坐擊木魚，別以短杖擔衣鉢，置之身旁，目眈眈視女。憲英轉視羣商，久之，太息去。遠聞觱栗數聲，已而岸上有二三士人，散步徘徊，羣商方欲結納士人，為偷漏關稅計，揖而邀之舟中，煮茗閒話，各通姓名里貫已。士人縱論天下事，雜以文字科名語，農商語，兵語，青樓諧謔語，羣商於賣買經紀外，瞪目不能發一辭。士人曰：「吾輩一見如故，意氣極相得，公等果將赴試耶？」中一商曰：「實不相欺，薄有貲貨，前途關卡多，仰藉大力庇蔭，得免稅金，抵浙必厚報也。」士人曰：「飲啄前定，萍水因緣，此小事，何論報乎？」拱而別，注目憲英舟。
羣商喜甚，各以言語相調笑，亦目之。時婢在後艙假寐，憲英怒目語曰：「身死財喪之不知，猶竊視閨眷耶？」羣商聞之大驚，密語久之，疑憲英為盜船，長跽求免。憲英哂曰：「吾船無盜，適與君等共語船中，及向之趺坐岸上者，乃真盜也。君等家擁鉅資，日處醉夢中，不見天日，豈知世路險巘哉？」眾諾諾。又曰：「處世需才，即兵戈擾攘中，挾貲遠行，亦非大有才者不可。苟自度無其具，寧坐閨中弄稚子，毋以買命錢空餌虎狼也。今身死財喪之不知，猶竊視閨眷耶？」羣商曰：「且為奈何？」女呼婢出，曰：「此吾前鋒燕支將軍也。諸君畏怯者，請避岸上，否則安臥以待，慎勿露聲影，吾二人盡力當之，視諸君時命何如耳。」及夜，又聞觱栗聲甚近，女曰：「是矣。」羣商不敢出，亦不敢臥，急閉艙門，滅火屏息。
時殘月初出，繁星麗空，略辨人影，兩岸蘆葦瑟瑟作聲。憲英念迎鬬則彼眾我寡，不易制勝，不如待其來，出不意以刺之。與婢約曰：「昏夜不辨彼此，以髻上明珠映月光為記。」未幾，賊果先登商舟，前二人不可識，其第三人，僧也。昂首四顧，遽奪商船門。憲英手利劍，徑前刺之，應手而仆。其二人大叫曰：「上。」則競趨憲英舟。憲英揮劍，旋繞如練，婢手雙鐵椎自其後突出，光耀上下如轉球。賊方避劍，不虞婢椎之出也，左右撲刺，落水死。鏖鬬方急，商船後艙呼賊至，婢躍登蓬頂，左臂適中賊槍，忍痛棄椎易刀連斫之，賊亦負痛狂奔，東西分竄去。
於是發火四照，船頭蓬頂，皆血漬。羣商聞聲，亟出謝，人人面如土。憲英叱之去，使婢裹創臥，而獨坐待旦以備之。明日，將解纜，逆風大作，及午，有樓船十數自上游乘風而來，亦泊港外，探之，始知某營總兵官王某帥師巡緝盜賊者也。軍士先詰商船，羣商曰：「赴試。」曰：「赴試何以載貨，毋乃盜乎？」商曰：「我非盜，乃遇盜幸免者耳。」次詰憲英船，未及答，商曰：「是即殺盜救吾屬者。」軍士見兩女子無一男丁，羣商又不類士子狀，疑其蹤跡，瑣瑣盤詰。憲英怒曰：「何多言，我乃手殺左山虎之中州杜憲英也。問我何為？」語未畢，忽有一人自樓船躍登憲英舟，問曰：「英娘不識我乎？」女目之，方面偉軀，貌似相識，而鬑鬑有鬚矣。其人曰：「我即河南周某，今帥兵緝盜過此，不意遇卿。」女猶不敢遽應，周乃曰：「卿不憶嵩山射虎時耶？」女曰：「弓衣金彈何在？」周曰：「置之洛水犀腹中。」蓋當時閨中隱語。問答既合，憲英不覺泣下，曰：「妾為君子力已至矣。幸神明垂佑，相見於此，顧何以不周而王也？」周乃告以被虜後，說賊投降，主將王某愛之，使從己姓，授守備，從征江皖，歷保今職，賞花翎，賜勇號，且以提督記名矣。周問憲英何時渡江，婢為何人，憲英言未半，諸商請見軍門，叩首船頭，謂受夫人活命恩，願獻五百金為壽。憲英堅不受，謝之去，屬以後小心，謂不能復遇我矣。羣商皆感泣。周既了巡緝事，即日引疾解官，攜憲英偕隱嵩山，讀書種菜以為樂。婢歸，適某千總，勇過其夫。
　　　　俠盜為人拒盜
李春輝，高陽名族也，家臨通衢。咸、同間，鄉多劇盜，各村皆設演武場，延拳棒師教練，為自衞計。其族固大，因專設一場，以備練習之所，李亦從而學之。一夜，有盜踰牆入，可十數人，教師及守院者均為所傷，盜撞扉幾壞，家人惶駭，不知所為。危急間，忽一老工人持杖入，厲聲曰：「有老夫在，鼠輩乃敢爾！」盜以其老弱奔之，叟舞杖風動，當之輒靡，瞬息已擊倒十餘人，餘賊悉遁。主人始出，慰之曰：「今日幾破吾家，賴丈援救，得脫危險，敢忘大德！請自今始，凡余所有，當與丈共之。」且詢叟曰：「素未聞丈能武，未有加禮，英雄不自言，何也？」叟曰：「余，綠林之雄也，因事避此。本擬即行，在此數載，相待極厚，知盜欲來，不忍離，遂效微勞，藉為萬一之酬耳，何敢復望厚賜。且余與賊素有隙，今復殺其同夥，與余仇益深矣，烏能久居此乎？請從此逝，無為主人累也。」
主人聞其言，大駭。既而謂叟曰：「丈可居此，況蒙保衞，始得室家無恙，尚未酬報，何遽離此？且戮盜十餘人，彼若再來復仇，奈何？」叟曰：「無恐，余去，盜亦不來矣。倘余在此，盜來正無已時也。」留之不可，贈以金帛，不受而去。明日，執諸盜送官，均置於法，餘盜竟不復來。
　　　　秦商遇盜遇所劫
秦商某，遇盜於少華，盡驅其駝馬資裝以去，某單騎竄山中。久之，日暮，峯迴路轉，迷不得出，聞隔澗犬聲乃大呼。俄叢樹中有人應曰：「左轉。」乃左轉，得石梁，渡之，忽見麥畦縱橫，似已闢治者。
循陌行，得一村，或問所從來，以遇盜告。有蒼髯者招至一室，飛甍畫棟，大家也，命就西廂宿，餉以酒食。夜不成寐，更闌，聞門外人馬聲，亟伏門隙窺之，見騎馬者可百人，魚貫而入，擁資物可數十車，皆下馬，一一登堂，堂燒巨燭如椽。蒼髯者振衣高坐，騎者進謁訖，一一慰問，語隱約斷續不可辨。久之，騎者羣出，蒼髯者點首送之，止一人令住，其人頓倉皇失措。蒼髯者叱曰：「吾令若出，以驅除貪官污吏，而奪小民生計，何為耶？」其人蒲伏不敢聲。立命杖之，杖訖，命去。尋更牽一人至，神氣索然，詰責尤厲，囚但叩頭稱犯官死罪。亦命鞭之數十，鞭訖，復遣去，而堂中燭光一時並黯。
次晨，蒼髯者手一物授商曰：「持此無失，東去又左折，行叢竹中十數里，即至官道，向南一逆旅中四十許人胖而微鬚，可以此授之，當得償所失也。」商夜窺所為，知叟非常人，即受之。如言至一逆旅，有果得其人，授以物，解視之，印信也。其人自陳為華州知州，因事入省，昨為盜劫，輿馬盡喪，僕從亦死，盜取印去而以物置逆旅中，送我至此，令守之以待君來。商視之，所失貨也，並駝馬亦在後廄，纖毫無失。
　　　　林琴南餽米於師
閩縣林琴南孝廉紓六七歲時，從師讀，師貧甚，炊不得米，林知之，亟歸，以襪實米，滿之，負以致師。師怒，謂其竊，卻弗受。林歸以告母，母笑曰：「若心固善，然此豈束脩之禮。」即呼傭，齎米一石致之塾，師乃受。
　　　　蔣少穎祀師
武進蔣少穎，名樹德，同、光間人。生十二歲而孤。當九歲入塾讀書時，徇齊敦敏，如成人。一日，師出，羣童紛呶，則正色叱之曰：「師不在，當與師在如一。」師適歸，聞其語，大奇之，嘗曰：「是子可教，家貧不能具禮，無傷也。」師年老無子，則私自竊念，他日必奉養吾師。其後師卒，輒於歲時祀祖時，設位祀之，猶初志也。
　　　　周泰康捨金救人
粵寇擾寧波時，鄞周泰康亡命鄉間，夜伏叢尸中，朦朧間，忽聞呵道聲，竊睨之，有古衣冠人，隨數吏，按尸點名．以次至周，皆詫曰：「此江邊徐七　子手中貨也，胡在此？」言已不見．
周驚醒，念名在劫中矣，欲他適，然不過江，則他處盜窟多，難逃，不如就死為得，因趨至江濱。先有男女數口，望洋號哭，詢之，云：「我等全家欲僱舟回鄉，而旅資告罄，舟子又居奇，將葬身虎口，是以悲耳。」時周囊中尚有三十餘金，自念死在頃刻，與其充賊囊，不如救人命，遂舉金以贈之。其人急呼舟近岸，促周同往。周再三辭，不得已，告以姓名居址，揚帆自去。周靜俟河干，日晡，大隊麕集，中有一賊酋身偉而面&#62556;，執戟先驅，周以為即此是矣。因大呼曰：「徐七&#62556;子，我待汝久矣，何遲也？」賊若弗聞也者。又連呼之，賊回頭微笑，探囊，擲一包與之，縱馬竟去。賊過後，檢視之，內包金釧及銀幣數十枚，遂買棹過江。尋至前一家，家故巨族，留與同居，贅之以女。後以販運成巨富。
　　　　余善人大類墨子
同治戊辰，江蘇衣撫丁日昌檄其所屬曰：「無錫縣人余治，煦仁孑義，迹近不軌，其捕以來．」治，字翼庭，號蓮材．其為人大類墨子，日以天下之溺與饑厪於懷，奔走之而惟恐或後．又嘗擒劇盜王錦標等於泰州。江畔沙民往往蔑視官長，而懾服於余之一言，丁之欲捕余也，蓋由此。
余自得檄，立赴轅門，將所持刺付閽者以待命。丁壯其膽，延入，以客禮見之。語移時，丁起謝曰：「予為讒所中，開罪實多，子真可謂善人者矣。」蓋余善人之稱，則固久著於大江南北也。余以任卹功，由諸生得保訓導，卒時年六十有六。
　　　　倪惠姑護主殺盜
同治己巳、庚午間，魯大饑，寇盜橫行，膠州以東無一安樂土。膠東有鏢客倪孝者，工技擊，以其事母孝，故以孝名。女曰惠姑，年十七，美而豔，從父習拳勇，得秘傳。倪以盜多，道梗難行，家居授徒數十輩，膠之富人爭以重金為聘，以備非常。倪乃令其徒各領一隊，周巡警視，盜弗得逞，因憾倪。膠牧李某偶獲積盜，誣倪為渠魁，捕致之，刑訊殊慘。倪極口呼枉，曰：「小人固捕盜者，非盜也。有膠之紳富某某可保證也。」牧乃命具保結釋倪。倪感牧德，願獻女為牧侍妾，牧曰：「叟休矣，除暴安良，牧之職也。今釋叟，為公，非為私也。於法，無以部民女作妾者，叟休矣。」倪感泣而歸，由此感牧愈深，遇年節，輒登堂叩謝之。
越歲，牧因公被劾。牧吳產，將攜眷南旋，以歷官久，囊橐頗豐。倪知之，詣牧曰：「饑饉之後，盜賊充斥，小人老矣，不能隨護南行。女貌雖陋，然有謀勇，果使侍君左右，水陸險阻，無慮也。」牧鑒其意誠，納之。時惠姑年十八，從之俱南，行李以百計，僕從如雲，盜少不敢舉。盜法，凡偵得輜重可圖者，或以寡不敵眾，則通遠程夥合以謀。故舉事遲而夥益眾，志在必得也。
時牧已去膠數日，計程行三百里有奇，抵西魯界，覓宿所，有旅舍後室橫通三院，牆高丈餘，僅一門容出入，牧欲居之。惠姑謂牧及夫人曰：「妾觀此屋，若為謀閉行客者，逆旅主人必非善輩。夜深或有變，請主人靜覘之，勿高作聲，妾自有制之之法，不使匪類得志也。」牧大駭。惠姑乃預為布置，居牧於室之東偏，使二婢伏西室內，曰：「呼而後出，出取玻璃燈安窗下，使徹院如白晝。」己乃著箭袖青綢短襖，銳頭皮鞋，鞋尖置鋼，鋒利無對，腰利刃。嚴裝訖，滅燭躍身登門額，屏息以待。
夜既深，寂無聲。店主人小燕青，盜魁也。窺牧輜重，乃預集羣盜之傑者，各操利器，躍登後壁，伺便而入，餘盜潛伏四周。先一人躍下，久而不出，曰：「何遲遲也？」又二三躍下，久又不出，乃相顧愕然。小燕青曰：「若輩了不長進，是何大事，乃尚須勞乃公耶？」遂躍入院中，欲脫關，刃已中顱，而不知其何自來也，跌十數武外。忽自空下一人，坐胸際，舉佩刀欲砍，而肩被制，臂軟不能為力。凝神間，乍聞嬌音喚婢舉燈，至，一幼婦耳。惠姑曰：「我初至，觀其形勢，知是對手，果巨凶也。汝為旅店主人，不知害人多少，待殺卻，惜污我刃。」乃割其耳，截其足，以藥揉之，血立止，時則天已曙矣。惠姑釋之去，曰：「留汝殘生，為爾曹戒。」乃偕牧夫婦僕從，整頓行李，首途南下。
　　　　牛救盛氏兒
同治庚午，咸寧有虎患，盛氏兒方牧牛於郊，突與虎遇，兒自牛背墮地，牛以身庇之，奮其角與虎鬬，不勝，有他牛來助之，虎乃去，兒得不死，所牧牛以傷重而斃。於是盛氏長老咸集，皆曰：「此義牛也。」買棺斂之，穴地葬之，日為作佛事，而使此兒斬衰治其喪，若喪所親者然，謂之牛孝子。
　　　　貓殉富人
晉有富人某，蓄貓甚慧，其睛金，其爪碧，其頂朱，其尾黑，其毛如雪，愛之甚，寢食與俱。貓亦親之，病則臥於側，出則候於門，若父子然。里有貴人子見而愛之，購以千金，不與，以駿馬易，不與，以愛妾易，又不與，乃陷之盜，破其家，仍不與。攜貓遁，至廣陵，依一巨商。商亦愛其貓，百計求之，不得，謀鴆以酒，貓輒傾之，再斟再傾。富人覺，攜貓宵遁，遇故人，附舟北行。渡黃河，失足墮水，船人救之弗得，貓見主人墮，叫號不已，亦踴入水。是夕，其故人夢之曰：「我與貓皆不死，在天妃宮。」故人跡之，如所言，因殮其尸，並貓瘞焉。
　　　　僧為人返信銀
同治癸酉冬，江寧有為人寄信銀者，行經龍膊子嶺下被劫，僅以身免。行十餘里，晚投旅店，閉門泣。俄鄰舍來一游方僧，口操北音，貌壯偉，聞其泣，扣門問故。具告之，且曰：「此銀乃數十家養命之物，今予既無以復命，期必死，而諸家待哺者何辜？是以悲耳。」僧奮起曰：「有是哉！鼠子敢爾，誓為君索回。」止之不顧，曰：「予速回，則原璧歸趙，否則身殉，不累君。」言已，掉臂去。
食頃，有聲如暴風起，出視之，見一人從空而下，審之，僧也，顏色不變，置銀於几，果故物。大喜，因詢其詳。僧曰：「我往見若，若曰：『和尚何為？』我曰：『適有急足信銀為爾取去，可速還我。不然，且污我手。』盜大笑。再言之，羣以刀杖進。我足踏一人，兩手摶兩人，互擊之，眾羅拜歸銀，乃釋之而返耳。」店客聞之，羣來視僧，問其里居姓名，笑而不答。天明，某至鄰房謝，僧杳矣。
　　　　魁若時待師友之義
丹徒謝庭蘭，字湘谷。避亂至江陰，受古人義法於承受亶培元，讀書植節，幼與魁若時將軍玉同受業於老諸生李某，蓋魁父時官京口也。後數十年，魁官江寧將軍，謝亦館江寧。值馬端敏公新貽被刺，魁署江督，江寧教授趙某，謝同年也，衙參日，洩於魁曰：「公尚有舊同學在此。」魁曰：「吾久憶之，意其死久矣，君能為我致之否？」趙曰：「諾。」即訪謝，謝曰：「吾不欲謁貴人。」趙固請，則以無衣冠對。趙假以衣，又嫌其華美。乃以葛袍進，謝曰：「得之矣。」侵晨，徒步往，具一刺，署曰「丹徒附監生謝庭蘭」。文巡捕睨而微笑，有老而傴者戒之曰：「此老先生，不可侮，須上報。」入少頃，內傳呼文武巡捕站班，啟中門，魁迎入。謝進揖，魁操丹徒音曰：「渴想渴想。」問近狀，具告之。魁曰：「君太自苦，余在行間，粗立戰功，姓名稍著人口，君宜聞之。若屈己相就，吾將待以故舊之禮，縱不敢以章服浼君，然必能溉君，不至如今之猶困童子師也。君太自愛，太自愛。」謝曰：「吾樂居此，歲得束脩六十千，尚有餘，可刻所著書。」魁曰：「此間有江南書局，有採訪忠義局，請擇一，當為謀之。」謝曰：「書局有鄉人韓叔起在焉，不便與爭。至採訪忠義局，則分鬼之血食，又不忍為。吾老無子，願甘寂寞，感公雅意，謹藏於心，可也。」
一日，魁語謝曰：「吾訪李先生後，先後冒認者數輩，吾終欲得一真者。」謝曰：「李先生子死於亂，有寡婦及一孤子居通州。」魁曰：「吾有四百金，請君致李，買田數十畝，俾其供朝夕。」謝曰：「當招李來親取。余貧士，驟見巨金，安知余不乾沒耶？」因大笑。魁留飲署中，至二更許告別，魁顧從者請謝老爺轎。謝赧然，魁曰：「然則騎馬來乎？請坐騎。」謝曰：「喜徒步，特走來。」魁曰：「速備轎。」謝曰：「不可。」因命從者持燈送出。次日答拜，再屬趙道意，請入書局，又命中軍某堅請，皆辭之。魁始歎曰：「吾乃終不可屈故人耶，吾望之愈遠矣。」
　　　　紫鵑為人理訟事
粵人某游於滬，悅一妓，名紫鵑，脫籍，攜之歸，將偕老矣。俄某以訟事破家，鵑自鬻於平康，以其貲料理之，訟始解。鵑再入青樓，鬱鬱不自得。某時往慰喻之，欲重為脫籍，而苦無資，乃復至滬，將醵於舊友，久而無成。鵑在粵日夕企望，忽有言某已在滬物故者，遂服阿芙蓉膏死。同伴覺之，救治，復蘇。其事傳聞至滬，人咸義之，助某使歸，鵑亦卒歸於某。
　　　　趙升救幼主
粵寇擾皖，安慶城下之日，死亡滿道。去城三十餘里，有山曰龍眠，老人某結廬其中。歲暮老人樵採歸，聞絕壑下有啼聲，大疑，俯身大呼，久之，乃呻吟相答。老人急擲薪臥地，解縛薪棕繩垂之下，使束腰際，牽挽而上，壑中人乃喘息攀緣而履平地，臥地大悲。視其狀，為蒼頭，年近六十，懷中一兒，約半歲。急邀至其廬，詰行蹤，蒼頭曰：「我，趙升也。服役於趙侍御家。侍御在京，主母及劉姨、許姨居安慶。」又指懷中小兒泣而言曰：「此子為許姨所出，主母愛之若拱璧。寇攻城，一家殉焉，我故救之以存其祀也。」
　　　　步氏兄弟保全舟客
廬州李某由寧波附海艘赴滬，共戴者五十餘人，中有少年客，美秀而文，與李聯牀，談頗洽，李叩其姓名，則漫應之．中途，客附李耳低語曰：「君知舟子何許人也？」李曰：「不知．」客曰：「君不慣涉江湖，不知道途之險．我詳察舟子，非良善，其篙師亦面有殺氣，若曹居心叵測，惟我能辨之．計一路，惟某洲最險，倘經其處，不泊舟，當無患，君須識之．」李驚問曰：「舟果泊者，將奈何？」客笑曰：「君毋多言，幸有我在，彼何能為？」李疑信參半，姑默識以覘之．
舟至某洲，未暮也，舟子果命繫纜，諸客僉謂尚可趁程，何遽泊，舟子不答。眾譁，少年以目止之。洲孤懸海中，四望無際，更無別舟。少選，飯熟，舟人但自飽啖，並不食客，眾飢而索食，亦不聽。久之，不能耐，舟子忽率其黨各執刀械進前，厲聲謂眾曰：「此地險要，向為羣盜出沒之區，汝等所挾貲可速獻我，當為善藏之。不從我，有不虞，悔無及也。」客皆挾巨貲，聞言，互驚愕，迺哀告曰：「我等同舟，患難自當與共。薄貲固在，縱有不虞，亦全恃主人防衞，如可免患，不惜重酬，又何必勞君代藏也。」舟子怒目叱曰：「爾輩死在目前，猶嘵嘵饒舌，欲作守財虜耶？」言畢，回顧其黨曰：「不速了，復何待！」其黨爭持刀械而入，諸客相視觳觫。
李依少年傍，亦竊自危，第見少年從容起立，喝舟子曰：「汝休孟浪，亦知步家兄弟乎？」舟子卒然斂容，答曰：「唯唯。小人不敢。」少年叱曰：「汝率黨入內，將何為？」迺以肱一揮，即墮其最獷悍者五人於海。舟子等大恐，急棄刀械，環跪乞命。少年口中不知作何語，舟子等益恐，崩角叩舷，自稱無知冒犯，罪應萬死，願出貲別為買舟，載眾至滬，以求贖罪。少年叱曰：「汝既知罪，姑貸汝，仍乘汝舟。再萌惡念，決不輕恕。」舟子等稽顙唯唯而退，乃命具酒食款客。至滬，同人僉德少年，謀有以報，悉笑而卻之。李私詢其寓所，少年笑曰：「我居無定所，君盍告我所寓，暇當相訪耳。」李具告之。後三日，少年來作別，問將何往，亦不答也。
　　　　劉壯肅殺陳總兵
總兵陳振邦剿捻陣亡，無子，其妻方娠，扶櫬南歸。至清江，忽有陳姓者，亦總兵也，自詭為振邦子，欲奪其喪歛賻資。婦大哭，伏櫬上，某強推之下，顛而小產，婦憤甚，自縊。家人控告府縣官及憲司，皆相視嘿嘿。時劉壯肅公銘傳方奉檄赴山東，過此，聞之，大怒，命卒縛某至，數其罪，斬以狥。
　　　　虬髯客為人解盜厄
同治時，川人某宦京師，有政聲，耄年解職歸。時值粵寇亂後，遍地伏莽，殺人越貨，數見不鮮，北道為尤甚，行旅咸懷戒心。某輿馬行裝甚豐，所經皆山僻，以有僕從數人，自念當無他慮。一日，行山嶺中，忽鈴聲琅然，一客自後飛騎至，狀至修偉，虬髯如戟，睨視某車者久之始去。某驚駭，顧謂僕曰：「彼豈綠林豪客耶？不然，何目灼灼視吾車也？」僕故作暇豫態，曰：「彼手無寸鐵，必為行路商賈耳。」
某意終不釋，日未落，即投逆旅。坐甫定，遙聞歌聲清越，出隣室，潛窺之，則途中所遇客也，袒胸危坐，飲酒高歌。某愈疑，晚餐畢，即扃戶寢，輾轉不成寐。黎明起就道，先眾而發，蓋冀客之追蹤莫及也。及日暮，投旅邸，而客已先在，笑曰：「公至何暮耶？僕俟駕久矣。」某益駭，唯唯而已。翌日，朝暾已上，將首途，客請同行，某念事已至此，姑安之。
於是車馬並發，客按轡徐行。正揮鞭縱談間，忽淒風四起，林木瑟瑟有聲，某悸甚，毛髮森豎。廻首四顧，一箭飛至，客接以手，曰：「此響箭也。少安，吾為公除之。」言未已，劇盜四五乘怒馬至，客探囊，出一丸擲之，發箭者應聲落馬下，連擲數丸，無不中。近前視之，盜屍縱構，均貫腦死矣。括其囊，得數百兩，寶石珍珠無數，皆所掠商民物也。客曰：「僕老於江湖，窺盜跡無不辨。今窺盜垂涎公裝，尾公後者數日矣。僕以公寬和雍容，無時俗官習，故從公以相衞耳。今果得剪除醜類，大快事也。」并以盜贓歸之，曰：「此物取之不祥，宜存之地方有司，招失物者具領。」某感謝不已，歎曰：「君真奇男子也。吾失物色於風塵矣。」贈以金不受，問其姓名亦不答，行數里揚鞭逕去。
　　　　周綠以頭顱報友
同治時，京師有巨盜周綠者，積案甚多，屢捕未獲。其室懸巨鏡，鏡前設榻一，周嘗坐臥焉。一日，捕至，方假寐，捕就趨縛，周躍身入鏡中去，而鏡自若。蓋鏡有機，首觸之，可轉出鏡後也。捕尾之，周自度不得脫，乃與俱行。至刑部署，悉承種種案，不少隱，遂下獄，死有日矣。周召妻子來，囑付一切畢，乃曰：「吾尚有一事未了。」既而曰：「已矣，汝等歸休。」周則遍向獄囚詢罪狀，大言曰：「若者固應死，若二人實不應死。」獄吏聞言，乃大觳觫，而防之愈嚴。當是時，刑部官吏方相慶慰，以為幸獲周，今必死，除一患矣。無何，獄吏汗且喘，奔告曰：「周綠逃矣，又挾二囚俱逃矣。」部中人皆相顧失色，不知所措，既無可如何，姑懸重賞緝購。忽一日，一人與周俱來，自稱頃所獲得者。部中人皆狂喜，不暇詰獲狀，即給金使去，而周以死。
方周之逃也，非真逃也。周有友某，嘗有德於周，周無以報。在獄時，使某妻先與之約，某日會於某茶肆。至期，周越獄往，則其人先在。周詰之，曰：「朝廷方懸賞購我，汝與我去，可得賞。」蓋其語妻子尚有事未了者即此，又其所挾之二囚，即周所謂罪不應死者也。
　　　　鞾子李欲為寶文靖市義
寶文靖公鋆以四川總督回京，一夕，在曲室與寵姬對酌，酒微醺，將就寢矣，忽見繡簾若被風吹起，突一豪客持白刃挑簾入，屈一膝，對寶言曰：「中堂安否？」寶驚問：「爾何人，夤夜至此何為？」曰：「小人自成都一路護送中堂到此，今夕無人，故特來見。如不信，中堂且迴憶成都起程至某處時，宿某姓家，夜不成寐，戲索雛姬臂，並枕而臥，嫌其釧擱腦後不安，亟命脫之，置枕畔，明晨失之，怱怱曉發，不暇尋覓，有是事乎？此物當時即小人代收，蓋預藏之，以為隨行之券也。」遂從袖中出金釧一，擲案上，觸酒盞，鏗然有聲。寶視之，果然，憶所言，亦驗。卒然問曰：「然則爾欲何求？」曰：「可薄給旅費回蜀。」問須幾何，曰：「十萬八萬不見多，三千五千不嫌少。小人乞賞，豈有奢望？惟中堂命。」寶曰：「畀爾五千金，何如？」曰：「謹謝。」寶復沈吟曰：「宅中現無此數，奈何？」曰：「是不難，就此夾室中某箱外有作何封識者，中儲黃金甚夥，何妨取三百以犒小人。」寶不得已，開鑰，如數予之。客受訖，就腰間解黃袱出而裹之，負劍於背，復拱手致謝。欲行，瞥睹案頭有白玉鼻烟壺一具，瑩然奪目，指曰：「此壺甚佳，但不審煙味若何？」寶瞋之曰：「爾亦識此雅趣乎？」曰：「然。小人不肖，頗有此癖。」便取壺傾煙嗅之，點首曰：「誠佳，但微覺未盡芳洌耳。小人欲奉借三日，待歸璧時，當請易以曩年所藏之品，還為中堂壽，聊答厚賜，如何？」寶曰：「欲取，便取去，何託言借為？」客笑曰：「金則拜賜，壺必見還，不敢欺也。」遂袖之，掀簾去。寶忽遙呼曰：「來，我尚有一言忘問爾。」客返身曰：「中堂欲問小人姓名乎？小人姓李，未嘗有名，平時儕輩因小人喜著短靴，輒以靴子李見呼。中堂如明日報步軍統領、五城御史一體嚴拿時，勿忘。」乃聳身過簷際，如鳥飛去，庭前枯樹葉，颯颯如雨下，久始定。
天明，寶急遣人報緝，並詳言昨夜所見之裝束年貌聲音，命捕役記之。復曰：「三日內必執來，當厚賞。否則將遷怒於爾等也。」官吏急派兵役四出窮搜，至晚，絕無所見。明日，忽有一役於正陽門外某酒肆見有一人年若四十餘，面瘦而顙廣，目如愁胡下視，短衣窄袖，足躡皂靴，當爐獨酌，頃刻盡數器，復連呼取酒，詳察之，果李也。欲擒之，慮不敵，馳歸，告其夥，請共捕之。坊官有一黠者，聞而搖手曰：「此非常人，實不可以力取。我當先自往，動之以情，冀或有濟，眾尾我來，遙覘動靜，可也。」眾曰：「善。」此坊官某遂單騎直奔至某肆，下馬入門，便長揖曰：「李二哥久不見，從何處來？」李見之，笑拊其背曰：「甚好。我在此待君等久矣。」亟讓坐於己上，提壺酌之，戲曰：「君豈真問我從何來耶？祇欲浼我同往耳。」坊官俯首，曰：「不敢。中堂之命，大哥想早聞之，如能見憐，感且無盡，否則惟有隨二哥馬足之塵，相率偕逝耳。」李慰之曰：「我如欲累君等，早離此矣，何必久待？」因引滿，請各盡一杯，把臂徒步出門去。
李既偕坊官入城，直赴刑部，將上堂，顧左右曰：「此法堂也，例宜加刑具。」左右乃以械械其手足。少頃，承審司員升座嚴訊，厲聲問曰：「爾即靴子李乎？」曰：「然。」曰：「前夜劫寶中堂五千金者，爾也？」曰：「五千金數誠不誤，乃中堂所賞，非劫也。」官曰：「玉壺想亦是賞與爾者矣？」李曰：「此小人求借一觀，今夜當送還，非賞亦非劫。」官怒曰：「爾誠狡辯，待我請命中堂，再嚴辦爾。」命先繫於獄，眾乃曳之下。至階，李請少憩，就靴中取斑竹煙管吸煙，且吸且顧曰：「此處監獄頹敗不堪，想歷年修造之費，均被堂司各員蠹盡，各營私宅去矣。我今捐助二百金，煩公等略葺牆垣，恐目前即有逸犯也。」言已，頓足一呼，鐵索寸折，上下桎梏如蛻脫，躍登屋瓦，三四轉即不見，眾相顧咋唶，莫敢誰何，懊恨而已。寶聞之，知其是夕必來，悚懼不能臥，室中環燃巨燭，令僕從持兵器，繞室三匝，待之。夜半寂然，喜其不果來。雞初鳴，忽見李從空際翩然下，僕輩瞪目直視，身如縛，噤不能聲。李直趨寶前，探囊，取玉壺置於几，從容謂曰：「小人前約今夕必自來，以此物見還，日間何必擾擾？中堂請試嘗此煙。小人日來將有遠行，更有一言，敢為臨別之贈。中堂亦知當日開府蜀中時，吏治不修，紀綱隳壞，臣門如市，賄賂公行，轄境士民銜之刺骨。天災人禍，必有一焉，可立而待也。小人前奉假五千金，原欲為中堂市義，稍濟窮乏，冀贖前愆。豈知見利忘死，區區之數，猶難割愛，人之憒憒，孰過於此？想中堂上既不畏國法，下復不恤人言，猶幸天假手於靴子李其人，得以旦夕制其死命，使其有所畏憚而不敢肆行無忌。中堂如日後稍知悛悔，勉為善人，或猶得保首領以沒。不然，靴子李隨時可來致候也。中堂幸自愛，靴子李行矣。」言已，一揖而逝。
　　　　隱俠脫滿翠亭於罪
壽州有俠，不知其名，相稱曰隱俠。俠行天下，多手賊達官與有權力之人，若無勢而非所名者，不屑也。未幾，漕督某為所侵，乃下符州牧，致此俠，曰：「不獲，即以縱盜糾若官。」牧大恐，或曰：「是需滿翠亭者。」翠亭者何？則能風影索賊者也。遂召翠亭。翠亭辭曰：「凡盜，即無蹤，皆著翠亭手。此江淮異人也，安致力？」牧怒，叱之曰：「此漕帥下符所索盜，不獲，則彼糾我官，我死汝杖。」翠亭曰：「願死杖。」牧乃立致翠亭妻子於獄，迫翠亭行，曰：「急努力，苟違期者，妻子杖死矣。」
於是翠亭哭而行，行楚、豫間三年，跡之，終不得，歸至金陵，宿旅舍，抵暮，微被酒，因涕泣，慷慨自語。忽聞樓板有聲，自樓下一人，呼曰：「翠亭良苦！」其人目炯炯，腰一劍。翠亭大駭曰：「若為誰？」其人笑自指曰：「若索此三年，今來面，猶不識乎？翠亭虛得名矣。」翠亭惶恐謝，忽不見，翠亭歎曰：「俠則聊視我面，此欲一出其技耳，安望其更來耶？」頃之，俠更來，攜酒飲翠亭，既醉，即臥翠亭榻。翠亭愕，欲縛之，手軟終不敢，因亦睡。比曉視，則戶閉而榻空矣，翠亭又大驚。一日，俠復至，語翠亭曰：「若歸，可至壽州三十里界亭待我。」及翠亭至，俠先之矣。語翠亭曰：「而先歸，白而州主，我劍俠，非盜也，豈州縣所能捕？而我之來，凡以為翠亭也。當受械數日，俟出壽州界，則行，倘不利於而公也，則吾劍血濡縷，取其首去矣。」翠亭曰：「不敢。」後出界，果械存而人不見。
　　　　畢道遠待潘芸閣
潘芸閣河帥錫恩為江督李文恭公星沅疏劾罷官，咸、同間，粵寇之亂，芸閣家產蕩然，孑身至鹽城西鄉之丁馬港，訪其門生畢道遠，借貲入都。畢適至鄰鄉收租，芸閣踵門呼畢門者出，曰：「畢道遠在家否？」門者以儀觀甚偉，不敢輕之，延之入廳事，請村人凌舉賢陪談，急促畢歸。畢於屏風後竊窺之，大驚，即肅衣冠拜謁。芸閣掖之，曰：「世亂，毋行此禮。」留宴數日，謂畢曰：「吾從君貸百金赴都，就諸兒曹以畢餘年。」畢出金奉之，並親送至王家營，視其上車而去。後潘卒於京師。
　　　　程長庚脫某道罪
名伶程長庚，字玉山，人呼之為大老板，其掌京師三慶班也。有道員某以非罪被劾，當褫職，旨將下矣，某憤不欲生。戚友來慰問者，僉為之謀，某躊躇久之，忽拍案而起曰：「道在是矣。」則羣起亟問之，友曰：「茲事回天大不易，非樞府斡旋不為功。方今黜陟大柄操之恭王，長庚為王所賞識，得其片言，冤可立白，曷姑求之？」某亦瞿然曰：「誠然。幸嘗與長庚通款曲。」則亟偕友往，婉言告長庚。長庚曰：「僕溷跡輭紅，方以曲藝進身自愧，自好益復齗齗，嚮於王公大人，雖促膝抵掌，未嘗干以私，尤不敢與聞官事。矧人微言輕，言之亦未必有濟，敢敬謝不敏。」
某固請不已，友亦為之陳懇，長庚曰：「幸被劾誠非罪，差可措詞，當勉效棉薄，視機會何如耳。」則亟謁王。值王憩寢，良久，僅乃得達。王則訶謁者， 【 啟事官之職如古謁者。】 謂將命胡遲遲也，並為長庚道歉忱。長庚白來意，王始有難色，謂旨已交擬，恐不易保全。既而曰：「爾果不輕干人，事雖難，吾當盡力圖之。」長庚稱謝肅退。王曰：「少休，勿亟，吾正欲與爾閒談也。」詰朝，諭旨下，竟無某道褫職事，則參摺留中矣。
某德長庚甚，賫厚幣，自詣謝，長庚拒弗見，餽物悉返璧。命侍者出，傳語曰：「請某官還以此整頓地方公事，毋以民脂民膏作人情也。」且從此不與某道相見，有人問此事者，長庚且力辨其無。
　　　　程長庚為某園挽危局
都中某戲園門前冷落，座客寥寥若晨星，園主坐櫃旁，乍見程長庚過，即疾趨而出，殷勤問好，並訴艱難困苦之狀，乞其助。長庚怦然心動，乃謂園主曰：「爾毋恐，有我在。」園主聞言，揖謝者再。長庚曰：「速四出馳報，我將為爾挽危局，即當登臺唱《戰長沙》也。」園主欣喜過望，遣人四出招徠，凡在他園之聽客，一聞「大老板戰長沙」六字，罔不舍其原在之戲園，而倉皇奔至某園。於是某園得利市三倍焉。
　　　　程長庚賑伶界
同治甲戌冬，穆宗賓天，都門各戲園照例停演二十七月。時戲園有三慶、四喜、義順、和源、順和等數家，合各項角色計之，不下二千餘人，有將流為乞丐者。程長庚憂之，乃以平日所積，易米施粥，以賑伶界之無食者。咸感之，為立長生木主，曰「優人大成至聖先師」。
　　　　程長庚徐小香恤同儕
光緒辛巳，孝貞后崩，歌臺闃寂，優人大困。程長庚與徐小香固同在三慶班，至是，則哀之諸富貴子弟，醵金以拯之，貧苦之零碎角色，皆間數日得小米五六升，遂賴以存活。
　　　　葛四待楊三
都中蘇班名伶有楊三、葛四二人者，皆蘇人，皆唱崑丑，二人交至密。鬻技京師，楊嘗語葛云：「君技勝我，所在皆可求食。君在京，則人皆賤我矣，君能去乎？」葛曰：「諾。」遂去。之河南，之山東，所至為人所重。楊自是遂獨以技名京師。葛暮年病盲，仍留山東不去，曰：「我不負楊也。」既盲，仍時演劇，每演，必《尼姑下山》一劇，神采飛動，臺步整齊，背負一人，其行如駛，見者不知其盲。蓋精熟既久，權衡在心也。論者多其重交游，不輕然諾，故挽之演劇，爭厚餽之。楊在京，亦時與通問訊，兩家往來如姻婭。葛子文玉，小名虎子，亦能唱崑曲。扮武生，身段絕佳，惜喉閉不能發音，然已矯矯於世，人謂葛四醇厚，宜有子也。
　　　　楊繼周夫人睦婣任恤
建水楊繼周提軍萬才之夫人曾氏，亦建水人，年十八適楊。楊以武功起家，貴至專閫，而周荊釵布裙如平時，散其餘以為睦婣任恤事。楊敬之，語人曰：「吾得一意治軍忘家者，吾妻力也。」
　　　　善子健焚券
蒙古善子健，名康。性伉直，重然諾，京口駐防也。幼習商，人有緩急，署券而乞其假金者，無不允，至期不償，亦聽之。光緒初，里人某假金數年而本息無歸者，一日，遇之於城南，偶詢之，某囁嚅無以對。乃偕行，行近古塘，某垂涕而道曰：「某實負君，殊無顏以見君矣。」奮身欲躍入，善亟攬其衣，慰之曰：「余今亦信君之貧，當燬券，不汝責也。」及歸，遂焚之。
　　　　鮑增祥為許程雪冤
光緒初，歙縣某令，書生也，愚而墨。寵二胥，曰王耀，曰三多，恣橫一邑，豪奪巧取無虛日。歙人許頌康薄有貲，其戚程某為武生，富過許，有質庫一，在縣北富堨市。許以事積忤二胥，適邑有盜案發，二胥乃虛搆左證，誣許、程為逋逃主，執以入獄。許、程不勝搒掠，兩股肉盡糜，遂誣服。獄成，上江督皖撫，不日出決矣。
鮑增祥者，字紹廷，歙諸生，舉秋試為副貢。能詞，工畫梅。家無儋石儲，得錢，輒散去，儒而俠者也。聞其事，大憤，乃攘臂為文，獨署己名上徽守，白許、程冤。守召增祥詰之曰：「獄已成，汝橫來干涉，案出入甚大，誣平民，猶反坐，況官長乎？汝能任此責，吾為轉詳大府；否則不如已也。」增祥毅然曰：「諾。刀鋸鼎鑊，某一人當之，不以累眾也。」書遂上，二胥猶不知，日盼金陵回文至，決許、程於市。歙故無劊手，走休寧假以來。是時侯官沈文肅公葆楨督兩江，政尚嚴明，得書，廉得其實，乃大怒，立馳釘封付徽守，釋許、程，梟二胥示眾。守奉檄坐堂皇，召二胥至，陽陽如平時，示以檄，始色變無語。縛以赴市，守親監刑，即以休寧劊手奏刀焉。某令聞變，飲藥死。
　　　　鮑增祥斥方伯松
方伯松者，歙人。少無賴，以博蕩其產，婪索閭里，邑人苦之。天主教士來歙，方首先皈依，稱信徒，益號召羣不逞以濟其虐。方不識字，諸生某某等為之任記室。赴訴者日恆數十人，半田產錢債事，方頤指記室，錄其詞畢，即授券於其黨，往各村索債，使母子毋有稍欠，券皆數十年陳舊物也，日暮，歸，悉出所收以獻，無稍缺。方妾誕日，邑紳皆上壽，壽禮至盈屋，西教士固不知也。遇獄訟，方第署片紙付縣令，令悚息奉行，如得大府檄，胥役輔之，四境騷然，至不敢偶語方名。
鮑增祥久客於外，初歸，聞之，大憤，曰：「世安得有此！」謀走省，控諸院司。方聞而笑曰：「此豈復梟王耀、三多時耶！」鮑怒愈甚，星夜去。方揚言將以眾毀鮑廬，鮑子鶚，是時舉於鄉，夷然弗為動，方亦卒不敢往也。鮑卒白皖撫，郵書上海法主教某，斥方出教籍，徒黨悉鳥獸散，方始斂迹。
　　　　俞默庵救孔才
婺源俞默庵，名應鈞。性倜儻，尚游俠，與將軍金順友善。光緒初，以光祿寺署正從金征新疆，總營務處事。翼長孔才，新疆土豪也，深服俞，以兄事之。迨金鎮伊犁，劉襄勤公錦棠前鋒回軍崔三 【 陝西降回。】 馬隊十八人出市馬，路劫民車，俞巡汛過其地，民呼救，檄孔往，殺十八人而無供。左文襄公宗棠大怒，欲以事誅孔，簿責金以孔所以殺十八人狀。孔見俞，泣曰：「大兄有子四，弟不幸無子息，左侯欲甘心於弟久矣，可奈何？」俞攘臂奮然曰：「唶，何至此？我乃檄爾，我自當之，左宗棠獨斬我。」挺身往。文襄大怒，命解蘭州，擬斬監候。當是時，聞俞名者，知與不知莫不色然曰：「天下奇男子。」入獄，大吏不忍拘，而官僚士庶日造於門。遇故人，輒豪談命酒，自忘為囚繫中人。會德宗親政，大赦，而俞終於獄。
　　　　舒雅佩救販馬客
皖人舒雅佩，不娶，以拳勇著稱，能步行牆垣。他技師與人角，多隕其要害，舒惟仆人而已，未嘗戕一人也。嘗遊正陽關，遇販馬者，挽其袖止之，曰：「子面色有異，不治將死。」販者怒，將毆之，或告以舒名，乃止。詢以故，舒曰：「子臂此時覺酸乎？」曰：「微覺之。」曰：「是矣。一小時以前，有按汝背者乎？」曰：「有之。」曰：「何人？」曰：「遇一少年於郊，不相識也。欲以所乘跛馬易吾駿騎，拒之，因相詈也。渠一拍而去。」曰：「是矣。此點穴也，一周時將死。」乃以藥飲之，販者覺腹痛，須臾，吐黑血塊數枚，如棋子。舒曰：「此無事矣。」販者止而謝之，不顧去。
舒去里許，遇少年，少年引手，欲致毒於舒。舒走且避，無已，乃與之搏。手數交，少年忽噤其口，若癡。舒徐返，招販者與藥，曰：「以此蘇之，且釋汝仇。」販者如言，少年釋，慚不可仰，追舒，渺矣。光緒辛巳，舒死，年九十七。
　　　　瓊州盜除暴
某甲，瓊州人，佚其名，海上之雄也。瓊州地鄰香港、澳門，火器易致，故盜之悍者遠過內地。甲在海上尤恣睢，官軍不敢捕。聞海豐某為富人也，率眾往，將劫之，使其徒散居酒肆中，而先往偵焉。夜伏屋上，俯而窺之，則某方與客議奪某農產，所以羅織之者甚悉。甲備聞之，歸告其眾。明夜亟往，執甲數其罪，痛抶之，令盡出文籍簿券悉投之火乃已，榜其罪於門。其徒或有欲掠之者，甲曰：「吾來此，以除暴也，掠之，將失此義。」舍之去。某姓不失一物而破其產，謂盜有意誣之也。然事已播矣。
葡萄牙商人某擁厚資，戒備甚至，甲初夤緣其僕為之御。一日，遊於郊，行稍遠，甲遽捽商背，如提小兒，以土窒塞其口，揚帆去，其家大驚。明日，得書於案，要銀幣二十五萬，令送致某地。如言送往，未及至，已攘之途中，所謂某地者，蓋以誑葡人，非真也。明日，其家樓上巨箱中忽有鼾聲，發之，葡商出焉。問往還之境，云數日未見光，恍恍惚惚，不知何以至此也。
甲嘗刦某地，其家知而備之，既入而伏起，身被三鎗，猶能躍垣以走，越數十百廛如飛，眾莫能逐。已而創發，墮茅簷下。室中母女二人，聞而出視，遂拯以起。女知為盜，欲市恩，乃朝夕護之。既少愈，躍然起，遂去，越日，投千金其室。女猶未嫁，其壻貧儒也，疑其不貞，將離婚，女聞之，涕泣欲死。甲一夜面其壻，親責之，聲色俱厲，壻不為動。月餘，有為媒於他姓者，合卺之明晨，乃知仍曩女也。審其貞，乃無間言，甲亦不再見。
　　　　義婦為人乳子
戴蓮谿太史鸞翔之長子為廣東令，未久，即卒，其妻方孕，而宦橐蕭然，不能久居。時蓮谿猶作宦中州，乃扶柩北歸，將往依之。行至湖南，休於逆旅，妻產一男，然苦無乳，兒日夜啼，妻亦抱兒而哭。逆旅之隣有婦人來視之，曰：「患無乳耶，何不僱嬭婆？」妻曰：「異鄉棲泊，何從僱募？且資糧匱乏，尚懼不足以達所屆，能議及此耶？」又泣曰：「未亡人止此一塊肉，兒死，我亦死矣。」婦聞之，大不忍，久乃言曰：「吾家幸溫飽，固非為人作嬭婆者。然聞若言，吾心惄下。吾生一子，甫數月耳，可以吾湩食若子。雖然，必歸而告吾夫。」
言已，遽歸，以語其夫。其夫怒曰：「吾家幸溫飽，豈為人作嬭婆哉？」婦曰：「固也。然此兒死，其母亦必死。二命所關，豈容坐視？我則既言矣，君無阻我。」乃屬其子於他人使乳之，而自從戴妻以行。
戴妻問月需錢如干，至中州，當言於吾舅，必如約。婦怒曰：「吾豈為人作嬭婆哉？哀汝耳。雖自汴還楚，舟車之費，吾亦自具，不需汝錢也。行矣，無多言。」遂發湖南，道湖北，而至於汴。蓮谿夫婦皆感泣，曰：「微此婦，吾得有此孫耶？」厚酬之竟不受，蓮谿乃使其妻盛服拜謝之，又具盛饌與之讌飲數日。臨行，語之曰：「歸楚之費知已備具，夫人高潔，超邁尋常，然太不為吾夫婦地矣。薄具車徒，幸勿卻焉。」乃資送之以歸。
　　　　謝子受助陳國瑞女
陳國瑞居揚州，以詹啟綸毆傷人命，彊梁干涉，抵啟綸罪，遂謫戍黑龍江，尋死戍所。有一女年十四五，自關外走京師，因閻文介公敬銘哭訴於醇賢親王，王奏請資送其柩回南，一時爭言其女為緹縈復見。
女許字雷太常以諴之孫，國瑞有數千金，在妾某氏所，合官吏賻贈，殆將萬金。嫁女時，妾為之主，資從甚薄，雷漸不能自給，女數告貸於庶母，後遂厭之。妾居揚州尼庵，以數千金資其母弟開錢肆，女益憤，自率健兒奔入庶母所，以索還雷氏原聘朝珠為詞，搜其金飾數事去。庶母馳赴甘泉縣署，報白日搶刦，縣令林之蘅飭役逮捕。女訴之於淮揚道，道為臨桂謝子受，習聞女賢，欲緩其獄，甘泉令乃徑以搶案具詳。謝傳見女，問其詳。女青裙屏飾，舉止端詳，陳說庶母寡恩及家世衰微狀，涕淚迸集。謝惻然，移書陳舫仙廉訪，飭令細查情節稟覆，毋鹵莽。又屬令諭其庶母資雷千金了案。後謝行部揚州，金遷延未繳，女復訴，謝為假坐揚州府大堂，飭甘泉令立提陳妾之弟至，責令即具金交女。此光緒壬辰事也。
　　　　何元為人除盜
光緒初，某邑有丐何元者，家負郭。忽東城牆崩，一家壓斃五口，元得生。時方弱冠，零丁孤苦，無期功強近親，遂流為丐。性素鯁，寧乞，不貸戚友。隣人憫其饑，予以殘羹，不受，惟米薪受焉。有富紳欲留為僕，元曰：「大丈夫寧為鷄口，毋為牛後。某即窮餓以終，豈肯屈身奴隸耶？」紳感其言，時賙之。元無隔宿糧，乞有餘，即以惠同儕，或自不食，而轉以餉諸丐之老者病者，故當時號之為義丐焉。
某紳富資財，久為羣小所覷。一日，元雜眾盜中，聞有行刦某紳之議，薄暮，元潛入紳家後園，持棒蜷伏樹下。更定後，眾盜蜂擁至，踰園牆過，方欲跳下，元舉棒踣其一，再登再踣，連斃三人，盜乃懼而散。紳知之，亟肅入，酬以金，不受，去。
　　　　白勝魁不盜其鄉
光緒初，吉林有劇盜白勝魁者，驍悍無倫，精擊刺，身輕善超距，越峻牆如履平地。行劫，不殺人，亦不合夥，無論遠近，皆獨赴之。凡入事主家，破門而入，搜刮金資，拒則無幸。然不擾其鄉，其所居之地，周三十里以內無盜劫，有則白為之捕，而追贓給主，羣盜憚白勇，相戒毋敢犯。隣里貧人不能舉火，輒周恤之，凡以急告者，無不應，亦無不滿意而去。以是一方之人愛而敬之，羣稱之為白大爺。
　　　　鐵漢還所盜物
宣城富家韓氏嘗被盜，喪金資巨萬，報官捕治，不得。已而主人死，一子名少坤，才八歲，寡母謝撫之。煢煢幼弱，不能理舊業，族人之強者咸魚肉之，主計者復狼狽為奸，不數年，零落殆盡。母子傫然，無所為計，所居宅亦售於人。一夕，母績子讀，時將夜分，中庭月明如水，謝望月而歎。忽中庭有人應聲曰：「夫人毋悲歎，郎君能讀書，他日必有成就，亦僅十年辛苦耳。」韓大驚，良久無聲息，開門出視，明月滿庭，寂無人蹤也。回顧，則案有皮篋一，不知何來。亟啟之，則纍纍者黃白充其中，間以珠玉。謝一再審視，則多半數年前所失者，知頃間語聲有自來也。急戒兒勿多言，仍苦守如故。
少坤長，應試入泮，旋舉孝廉，以大挑官浙江知縣。謝於是出所藏，贖舊宅，更新之。少坤性本聰穎，尤善應對，頗為上官所器重，作令數年，宦囊頗豐。一日，吏報獲一大盜，親鞫之，盜神氣自若，問姓名，自稱為鐵漢，不肯言真姓氏。命掠治之，盜運氣以禦，刑具加之，皆無如何。已而盜仰視堂上曰：「汝韓少坤耶？十年前四月十八夜之言，猶記之否？盍詢汝母。」少坤瞿然，命且收禁，歸告其母。母命檢篋，則篋上蓋有鈐記，正「鐵漢」二字也。謝欲釋之，少坤不可，曰：「此為某巨室案中要犯，若釋之，則官且不保。彼不過以掠我者還我，未足云恩。我今公事公辦，是亦足矣。」謝氏曰：「當日窮居之際，終日勤勤，不足一飽，彼若不還，母子久為溝中瘠矣。且非若輩肆劫於前，則區區者亦并入債家之門耳。彼取之有餘之時，而給之不足之日，此惠安可忘也？」少坤乃曰：「今釋此人亦可，但令彼以恩人自居，恐事若宣布，外人追論及之，昏暮去來，不無妄測，不如滅口之為善也。」謝未答。忽白光一道，射窗而入，窗櫺盡折。有短衣窄袖立於前者，鐵漢也。笑顧少坤曰：「很哉。乃以怨報德，且挾持若母耶？」少坤木立不知所云。一轉眼，白光滿室，如觸電者。須臾光過，鐵漢立屋脊上，捧三尺劍，拱手曰：「再會。」少坤神定覺痛，則兩眉皆連皮削去矣。是夜，獄中報失大盜，少坤遂病悸，神氣索漠，不能理公事，乃罷官歸。
　　　　周五散所盜財物
花蝴蝶周五者，關東鬍匪之渠魁也。先世本遼陽富室，有地百五十餘晌。父步臣，僅生五一人。九歲，為鬍匪所刦，限三日以萬三千金往贖。步臣痛子情切，亟措貲如數，贖之還，自此驚懼成疾，鬱鬱死。
五幼失怙恃，遂日弄槍棒為事，暇即倩人與之講《春秋》或《史記．遊俠列傳》，久亦能自涉獵。迨十八歲，又為鬍匪擄去，索多金，始縱之還。五控之官，官涎其富，索賄若干，始允代為緝匪。匪恨其訟己也，更糾集黨羽，夜入其家，縛之柱，搒掠幾死，傾篋倒笥而逸。五因鬻其家產之半，募健兒練團，誓與匪決戰。官仍涎其富，謂有謀逆心，囚之獄，又賄三數萬金，始釋之，自是家資蕩然矣。
五出獄，則結死黨百餘人與鬍匪為難，復殺官吏以洩憤。所劫財貨，自給日用外，皆散之無告貧民。不二年，人命重案累至四百餘起，官檄三省重兵會拿，五因走京師，被一相識無賴所賣，為緝捕局兵所擒。有見之者，謂其身長五尺餘，雙目奕奕有神，自云：「兩臂有千斤力，余仇已報，今雖死，亦無憾矣。」
　　　　盜還珠
有舊家子某，中年落魄，不得已，授徒自給。一日，以祭掃歸，居停贈之金，其地故離家不遠，步行可達。時夕陽在山，炊烟四起，方踽踽獨行，突有暴徒自林中出，刼其金，懊喪欲絕，植立如木偶。時已薄暮，忽有漁艇自遠至，一童持棹，一老者虬髯坐船頭整網，既近岸，喚某不應，乃近詢之，始悉顛末。老者延入艙，備詢家世，生告以父為某，幼時家被盜，資產盡，今又遭危，實命不猶，更何言哉！
言已，晞噓久之。老者聆其言，若有所思，既而曰：「君先人以何時棄世？」曰：「十三年矣。」曰：「老夫亦曾見之，別十餘年，家道至此。今日相逢，殆非偶然。」遂烹鮮款客，意至殷，且送之歸。臨別，授以一布囊，曰：「老夫家貧，今與故人子遇，不克盡禮。此數升者，聊供朝夕，愧不能多也。」某意其中為米，謝而受之。抵家啟視，乃珍珠也。大驚，急尋老人，已不知所往，某家以此復舊業焉。或曰老人即前劫其家之巨盜康某也。
　　　　犬救老丁
陝右張介夫別駕有僕曰老丁，黑而頎，巨瘢生其面，如連錢，自左頰被右額，奇醜不可名狀，介夫言丁蓋義僕也。
介夫居三原之東村，村去城三十餘里，中隔以山，林木陰翳，猛獸多藏之。光緒癸巳，虎暴至，嘗一日傷二人，行者非結隊不敢過。是年，介夫母病甚亟，醫來診，具方劑，促速煎，遲恐有變。而東村無藥，藥必購自城，介夫兄弟二人侍疾，老丁獨奮然請往。家有獵犬，毛純黑，壯偉如犢，且猛甚，獨馴於老丁，常從之出入。是日，老丁入城，犬為之伴。及還，日已曛矣，老丁獨與犬越嶺急歸。行未及半，虎自林突出，老丁急納藥於懷，而徒手蔭樹後。虎怒吼前撲，樹立折，老丁亦仆，樹壓老丁身，虎嚙老丁，爪牙僅及樹。犬忽騰而前，嚙虎陰，虎負痛，躍跳過山，並掣犬去。老丁急推樹起，面為樹皮所刺破，血流不止，就地握沙土傅之，懷藥以歸，介夫兄弟見狀，皆大駭。母得藥以愈，老丁尋亦無恙，惟面上沙滓與血肉相膠結，迄不能去。越日，得死虎於山中，犬首猶綴其胯下也。
　　　　羅大春哭楊輔清
粵寇之酋楊輔清，自徽州敗後，即出亡於美洲舊金山，為美洲三合會之鼻祖。光緒甲申，孑身返國，往依福建陸路提督羅大春。大春，亦以粵寇投誠者也，以與輔清舊交，厚款之。而大春左右皆舊部，故識輔清，向之求珍寶，輔清曰：「余昔固多此，今居海外數十年，國破家亡，孑然一身，來依羅提督，有則任爾等取之。」諸人不悅陰告閩督香山何筱宋制軍璟，璟即日移文大春，必欲得輔清。大春爭之不得，即與輔清同往。璟留之署中半年，令草生平事略，及太平戰史。書成，殺之。大春往救，不得，撫尸痛哭而返。
　　　　周嫗善撫所乳兒
乳媼周氏，瀘州人，役於陶東明家。陶子開永，生三月，即傭周哺之，撫之如己出。他乳媼受傭，必高其直，且恆以去挾主人，而又不盡心哺兒。周力反之，索直廉，多給之不受也。周夫死，值開永病，歸家視夫殮即返，往返纔一二日耳。未幾，東明沒，婦張氏以身殉，開永甫八歲，賴周之撫育以成人。感周德，奉養如慈母，周遜謝，退，必雜僕婢中同服役。開永泣請之，則曰：「吾窶人婦，夫子皆沒，命固窮，吾安之乎？」開永多病，周代其婦操家政，有條不紊，不知者以為母子也。
　　　　松嫣有俠女之稱
天津鄭某，業鹺，妻黃氏，無子而賢。買一義女曰松嫣，性慧，事鄭夫婦先意承志。會鄭運鹺至江淮，中途遇盜，沈諸江，族姪某從溺而未死，乃乞食歸報黃。復日夕奔走，謀得鄭骸骨，又奔走為之營殯葬，且鳩宗族之長與戚友之勢而才者訟之官。於是黃德之，使司內外出納，且撫以為嗣。
時嫣年十六，忽亡去，黃大恚恨，左右復媒孽之，謂其早具貳心矣。嫣亡走京師，投身曲院中，聲譽隆起，少年豪貴車騎盈門，顧嫣自矜重，弗少假借。王五者，京師大俠，世所稱為大刀王五者也。酒酣以往，見嫣，傾倒之，嫣遂委身焉。王日餽以金玉錦繡，悉屏弗受，強之，乃悽然曰：「君以妾為何如人乎？妾而重金玉錦繡也，彼豪貴少年，固足以挾持妾而左右之矣，又安敢以辱君？君必重妾以金玉錦繡，天下美人多矣，又安取於妾？君之寵妾，妾弗敢知，妾之敬君，以君為大俠耳。」王動容，益感嫣義，思所以報之。
時鄭之族姪某掌家政，事無巨細皆專之，黃弗能制，抑鬱死，某則居然主人矣，橫恣鄉里，族眾以目。一夕，盜入某寢室殺之，挈其頭去，家人控之府尹，大索竟日不得。夜半，劍光撼窗櫺，擲某頭於府尹臥榻側，尹大驚懼，獄遂緩。而嫣則素車白馬，至鄭家，登堂，拜黃之靈，且言：「某殺主父，當其歸報主母時，吾見其進有憂而退有喜，主母不知也。」於是復拜鄭之木主大哭，哭畢，登車去。鄭之家人相顧錯愕，而鄰里環觀者咸為感動泣下，曰：「是非古所謂俠女耶？」其後，京師豪貴少年訪嫣，莫知其所在。或曰在五所，或曰嫣歸未久而病隕，或曰光緒庚子之亂，五及難，嫣以身殉。
　　　　葛三易衣代徐寶山
丹徒徐寶山為鹽梟時，所部子弟幾二千人。有葛三者，大頭目也，勇鷙猛悍，百人不可近，而慷慨忠義，尤非人所能及。某年，徐率數百人以鹽船百艘至泰州，為官軍所逼，困於江村茅屋中，百計不能脫。第官兵畏徐暴，亦莫敢攖其鋒，乃揚言祇願得徐抵罪，附從者悉免。徐愈急，左右咸泣，莫能仰視。
葛至是排眾直前厲聲曰：「事危束手，作兒女子哭泣以了之耶？」徐收涕詢之，葛曰：「官兵欲得而甘心者，君一人耳。我貌類君，請易衣以偽亂真，余衝鋒出而君脫矣。」徐從其計。葛易衣畢，口啣利刃，手執快炮，狂呼一聲，如風而前，且曰：「我徐某也，當吾者死。」官兵錯愕莫能舉，開壁讓之，以故葛出重圍，身未著一彈，官兵果以其為徐也，解圍去。是役也，徐甚德葛，視之如兄弟矣。後徐反正，官遊擊，而葛販鹽如故。
先是，鎮江木商運木，胥由江行，以避稅改由內河，葛審其隱，年責商償二萬金，且誅求無已，將絕其行，商因訟之於江督劉忠誠公坤一。劉按狀實，檄徐捕葛。時葛住泰縣之口岸，徐率千人往，若臨大敵。陰令人召葛來，勸降。葛曰：「今日之事，有死而已，終不能奴顏婢膝向若輩求生活。」徐無計，乃遣葛遁皖之壽州。事為劉所聞，檄徐急，且曰：「苟不得葛者，汝即葛也。」徐念易衣事，抵死不從。劉乃詭謂徐曰：「葛既豪俠，余亦欲得其人以官之耳。汝其召之來。」徐奉命召之，葛至，無難色，越日，斬葛於東市。
　　　　奕誴以金周八旗貧戶
官吏有行賄恭王者，輒貯酒甕中，如宋趙普海物十瓶事。淳郡王奕誴知之，默識焉。一日，至恭王邸，坐而長歎，恭詢之，淳曰：「予嗜飲，無錢沽酒。貴為天子叔，而不能謀一醉，是以歎耳。」曰：「弟有佳釀，奉兄如何？」淳曰：「甚美。然必須兄自擇也。」即擇素所識者，命人舁歸。啟之，皆黃白物，遂以周八旗之貧戶，一日而盡，恭大怒而無如何。
　　　　鄭十六舍身救同胞
鄭十六者，粵西盜也。重信義，輕財任怨，雄武有力，祕密社會中人以故多歸之，推為黨魁，化號劉義，隱以劉永福舊名自稱。然以武犯禁，不容於內地，於是率其徒投身海外，至荷蘭屬地之文島，傭作於吧叻工場。
方其時，荷屬之吧叻頭 【 華人為荷人管理吧叻者。】 率求媚於甲必丹， 【 華人為荷官管理華人者。】 蠅營狗苟，殘害同胞，凡吧叻之工人，工作則晝夜勞苦，求值則曲折萬端。 【 工場向例，擔泥井則數人為一班，如一班之十人中有二三力弱體病者，則苦工竟日難畢，必繼以夜。如有以力不足告者，則鞭撻隨之，血流肉爛，不稍顧恤。其刑罰之毒慘無人道，真令人目不忍覩。有憤極出怨言者，則挈工頭報告吧叻頭，吧叻頭則送之甲必丹，判苦工修路數星期不等，工人之弱者往往自經死，強者則越山而逃。】 傭值月一發，未至期，或有需錢物者，則吧叻頭遣其戚眷以錢物貸之，重利取償，至月終會計，必令其一一清繳，發後數日，又聚賭以盡其工值，因是吾華之充工人者，百無一二生還矣。久之，弱者委溝壑，強者匿山林，然逃亡之區，得食大難，不得已，流而為竊盜。劉之義兄弟亦多亡匿山中者，偶為吧叻頭等所見，則羣以槍砲斃之。
劉悲同胞之受害如此，乃號召徒黨數十人，亡命走山中，時出劫吧叻頭，或執富者勒贖以濟其徒。各吧叻工人聞劉之名，從者漸眾，馴至數百人，忽聚忽散，勢如流寇。文島、九港乃大起恐慌，聚眾而保者有之，遷地而避者有之。劉乃劫檳港，又劫流石，荷官迺請重兵征之。劉固無火器，然兵多，則散而之四方，兵少則又聚而與之抗，商旅結隊行者，咸有戒心，村落保守者，則閉其柵，如是者數月。
文島總監乃設法加一千盾賞格以購之。時劉適患病，臥匿於流石大山下之茅屋中，值度歲，其徒視其病，且飲之酒，醺然醉臥，為偵探所偵知，報吏捕之。圍之數十人，然尚格鬬數小時，傷數人始就擒，以劉之孔武有力，身無完膚，乃猶縛其手足於車。軍警列隊押赴流石關都律，監數日，傷愈，公開庭訊。直供不諱，且厲聲歷述甲必丹、吧叻頭等之酷虐狀況，力斥之不已，旋解至文島鞫訊，復歷訴工人被虐情形。吧城荷官定死刑，文到日，荷官及甲必丹鍾懷勳監視其上釣棚。劉致敬於懷勳，侃侃而言曰：「君為甲必丹，素愛同胞，使九港中為甲必丹者，盡如君，劉固視如兄弟，又何至擾亂地方如此？今日之變，皆某甲酷虐工人之所致也。故某甲欲見我，我大罵其為吸同胞血之臭人，我固深惡痛絕而不之見。荷政府苟不改良吧叻辦法，今日死我一劉義，明日更不知又生幾許劉義矣。我固舍一身以救同胞者，願假君口，以告荷官，速改良吧叻辦法，俾我後來之同胞免遭酷虐，則我死亦瞑目矣。我非真名劉義，實鄭十六也。」盾，荷蘭幣名，每盾合英幣一先令七辨士零。
言時，鬚髮翕張，既而從容就刑。懷勳紀其臨刑所言，告之荷官，荷官據以上聞吧城總督。至是，始悉工人困苦，特派幹員作文島總監，辦理善後，稍稍改良吧叻辦法，不任吧叻頭違背人道。凡匿山中者，一律赦其無罪，仍聽自由分投吧叻傭工，前欠吧叻頭之款，亦令悉免，文島、九港地方，於是始復治安。
　　　　驄救譚九
光緒時，固原有回人販馬者曰譚九，嘗往來大河南北。曾於紅廟子得一驄，奇瘦見骨，毛疏如衰柳，眾大詫，譚獨以為駿，出重價購之。日飼三斗料，如不飽，乘之行不三十里輒止。牽之市中，無回顧者，眾益嗤之，譚亦不動。妻孥請賤售，不許，善畜之如初。每賣馬，空其羣，獨驄無主者。閱三四年，譚驅馬過汴梁，又盡售矣，腰數千金，僅與驄徐歸。
一日，譚道經化平，去家尚三百里，日未午也，倦甚，入村肆稍息。有數少年過譚前，審視之，作隱語以去。譚老於江湖，識其言，知非善類，亟起欲出，數少年已復入，把臂堅止之，語漸不倫。譚方窘急，驄繫柳陰下，遽嚙斷其索，側身前，蹄二人，皆仆，俯首就譚，譚疾跨其背。他少年方挾械至，驄疾馳如風，瞬息已遠，少年發彈中驄股，驄奔益急。譚昏惘。幾不識路，驄亦不受羈勒，但時見高山茂樹，時見平原曠野，浮塵四噴，如風如霧，度不為己禍，亦姑聽之。日昏月上，至一村，驄忽止，則抵家矣。大喜，急躍下，叩門入，卸裝既畢，出牽驄，不動，視之，僵矣。股被數丸，血尤殷也。
　　　　牛為吳氏父子復仇
宜興銅棺山農人吳孝先家有牯牛，力而有德，日耕田二十畝，雖饑甚，不食苗，吳寶之，令其子希年牧之。一日，牛方食草澗邊，忽一虎從牛後林中出，意欲攖希年，牛旋身轉向虎，徐行嚙草，希年懼，伏牛背不敢動。虎見牛來，且踞以俟，意相近即攖牛背兒也。虎將近，牛遽犇以前，猛力觸虎，虎方垂涎牛背兒，不及避，踣而仰偃隘澗中，不能輾轉，水壅浸虎首，須臾，虎斃。希年驅牛返，白父，集眾舁虎歸，烹之。
他日，孝先與鄰人王佛生爭水，王富而暴，素為鄉里所怨，皆不直之而袒孝先，王益怒，率其子毆孝先死。希年訟於官，王重賂邑令，反坐希年，希年斃杖下，無他昆季可白冤者。孝先妻周氏，日號哭於牛之前，且告牛曰：「曩幸藉汝，吾兒得免果虎腹。今且父子俱死於讎人矣，皇天后土，誰為我雪恨耶？」牛忽長鳴，犇至王家，王父子三人方延客歡飲，牛直登其堂，竟觝王，王斃，復觝二子，二子斃，客有持桿與牛鬬者，皆傷。
　　　　猿為卜三報仇
光緒時，黔人卜三以輕財任俠，家中落，夙豢珍禽奇獸多易米為炊，所不忍棄者，猿耳。已而益窮，挈猿走四方，演劇於市，博升斗自給，與猿相依為命者數寒暑。
尋游印度，復自印之仰光，居仰光踰月，獲數百金。其鄉人有行賈於法屬某埠者，寓書見招，既至，所得尤豐，鄉人涎之。一日，有鄉人約往演劇，私發其篋，白金粲然，心大動，挾刃而出，要諸歸路，殺之，投其尸於山澗，日暮徑僻，初無覺者。鄉人歸，將以數日後鳴諸警署，詭言卜失蹤。夜午，警吏突至，執鄉人以行，鄉人愕然，不審發伏之所繇也。
先是，鄉人候卜於道，卜不及見，猿已瞥覩其獰狀，猱升木末，覘其所為。事已，猿隱躡其後，見鄉人入市肆，亟躍入警署，倉皇牽警吏衣，警吏意必有異，尾之行，導至澗曲，卜尸在焉。警吏顧猿曰：「是矣，兇人安在？」猿復前導至市肆，遂遁。警吏大驚，懼猿去，無左證，然已叩門，姑聽之。門啟，並逮肆中數人歸署，不意猿已先在。見鄉人，若甚憤者，舞棒代刃，效殺人狀，歷歷如繪。鄉人氣餒，不敢置辯，因搜其贓據兇器於肆。翌日，執付法庭，盛傳猿為原告，觀者如堵。猿反復摹效，窮形盡相，鄉人皇悚自承，頃刻讞定，處以繯首刑。
　　　　蘭仙待勒省旃
新建勒深之，字省旃，方錡子也，為光緒朝貴公子之一．倜儻不群，落無檢局，衣服飲食宮室車馬聲色之奉幾駕王侯而上之．嘗客吳門，眷妓張少卿，製聯贈之云：「少之時戒之在色，卿不死孤不得安．」以是罄其父產，而猶不悛．某年，在京師，稱貸於人以事狎游，方出伶之門，即入妓之室，浪費無度，到手輒盡，囊有金不留至詰朝也，時姬妾亦星散矣．
久之，鄉人厭勒告貸之數，為之具行李，購船票，遣伻伴之南旋，將道滬以返贛。登舟之明夕，散步甲板，猝遇其舊妾蘭仙。初，蘭仙自出勒門，入天津女閭，一年餘矣。將徙滬，遂不期而與之遇。至是，詢知其落魄之狀，深憫之，語之曰：「君不聽妾言，至有今日。盍從我游，免凍餒乎？」未幾，舟至滬，勒乃紿其伴，使他適，從蘭仙至英租界。蘭仙舍館既定，則別賃一椽，俾居之，給以衣食之資，如是者將兩年。南昌之戚友知其已受旅京鄉人之資遣而猶不至贛也，大疑，詢在滬贛人，無所聞。久之，始詗知其狀，謂此與戴綠頭巾者何異，則羣引以為恥，乃亦為措辦旅費，迫令上汽船。及歸南昌，則大病，醫謂餐品忌穀類，宜食鷄，鷄不能購，則乞於戚友，日始得一飽。月餘，戚友之饋絕，遂窮餓以死。漢軍宗嘯吾司馬曰：「不意勒少仲乃有此兒。」少仲，方錡字也。
　　　　周某知財之宜散
周某，皖人，佚其名。父故為茶賈，商於吳，因家焉。周席父業，積產數萬金，顧喜揮霍，性任俠，尤樂結賓客，門下寄食者常數十人，人皆稱之為孟嘗君。每歲暮，必懷金以出，見貧困無以卒歲者則與之，得金者問其姓名，隱弗道。又常施棺掩骼，逢盛夏，則施治疫諸藥品，以是里人爭德之。然坐是而家日以落。嘗慨然謂其友曰：「財之為物，能聚尤貴能散，特視其用途何如耳。」
　　　　柏愛才開會濟貧
湘江義丐柏愛才少有氣節，生平嗜好惟詩書，終日不釋手。會某邑水災，各省皆設法賑濟，愛才憐之，以家貧無力，不得已，行乞於市，日出而往，日入而返，如是者數十日，得十餘金。一日，某地特開大會於濟貧園，以所售券資悉作賑費。男女與會者數千人，愛才亦往焉，賫所得金付之，並登台演講。眾感其言，乃將金飾銀幣紛紛擲於講台，頃刻得數萬金。
　　　　某令資助吳兆泰
吳兆泰諫停三海工程，時德宗怒叵測，戚友莫敢至，吳杜門謝客。一日，有分發安徽知縣來見，門者卻之。某固請，吳乃出見，甫通款曲，即問此次處分當若何。吳謝不敢知。又問君有債負否，曰：「作京朝官自不免，幸素節省，不過八百金而已。」某因曰：「某見近日言官盡喑默，惟君能直言。然揣上意，恐必去官。知君清苦，故為備資斧。」吳愕然不敢受。某曰：「此是公義，君不特不可辭，且不應辭也。」因探懷，出六百金票相贈。越日，又送四百金至，曰：「還債外，可更以此為歸計。」越日，命下，果如所料。
　　　　張弼士欲毀家與德人競
歐洲郵船經新嘉坡而至香港也，獨德國公司明定華人不許乘頭等艙之例。時張弼士權我國駐坡領事，以事將返國，遣人持名刺向德公司購頭等艙票，公司執事以張為華人，格於例，堅不售。張乃登廣告於西文各報，招聘船員，購造商艦，往來新嘉坡、香港間，專載華人華貨，價照德公司減半，蓋誓毀家以與德公司競也。德公司經理人見此廣告，異之，詢知原因，知張之財力既足及此，即以營業言，張亦不至大有損失，乃挽人詣張婉謝。張亦慮搖動其他商業，告以「若能除去華人不許乘頭等艙之例，則余此舉可已，否則寧毀家以爭吾國人之體面也」。德公司允之，由是此例遂廢。
　　　　袁某為人市義
盜袁某性贛直，其為盜與眾殊，孤寡不取，老弱不取，即其所取者，亦半數而止，必留有餘畀其人，使別圖生業，人乃以義盜名之。袁嘗於歲暮制梃伏叢莽中伺行人，俄有某商囊貲過焉，驟出要之，商棄橐走，啟視之，白鏹充其中。亟招商返，曰：「余得十金度歲，足矣。是纍纍者無所用此，今以還君。」商喜過望，囊資欲行，則又曰：「前途如余輩者尚多，余既得君資，當為君衞。」乃送之越境而止。又嘗值歲饑，鄉有大戶某甲囤穀不肯賤售，輒糾黨劫之，盡取其穀，遍招貧戶至，計口授食，頃刻而盡。乃向甲謝曰：「余且為君市義也。」甲慚悔無語，眾皆快之。
袁每歎曰：「今之世殆無一非盜也。上者盜國，其次盜名，至如吾儕之盜財者，則指不勝屈。然吾之盜，猶盜以予人，彼之盜，則盜以肥己而已，此其所以異也。」
　　　　陳大忠為主鳴冤
光緒時，永嘉李大華與其戚經商，獲利頗豐，乃廣置姬侍，常有捲資遁者，晚年餘三人。妻徐氏生子焜，長姬胡無出，次姬張生子燿，四姬林生子燧，最後得蘇妓郁珍娘，生子女各一，女曰蒨姑，三歲而夭，子曰炳。
大華既富，嘗往來南北，擴其營業，不稍懈，故罕家居。徐佞佛，常居尼庵，家政咸操之郁。焜素驕縱，頗不直郁，恆與炳相持。未幾，徐病死，大華知之，歸自京，以郁能治家，立之為正室。以徐曩與胡相得也，畀年金畜焜，並命嚴守之。及焜長，大華為娶於韓，亦令從胡居。韓賢，焜事頗多匡正，焜乃稍自斂。
有世僕曰陳寶忠者，義俠忠懇。其子小忠，以柔順得大華歡，令治事內室，郁亦嬖愛之。時諸姬之傾軋益甚，而林獨和平，不爭執短長，眾亦不為意。林之子燧，忽患毒瘢，面部纍纍皆徧，大華厭之。生十四歲，誠篤好學，惟不慧，延師教讀，三年未畢《四書》。林以焜、炳等相爭競，禁燧弗與往來，益不問家事，冀免衝突。值大華之父文暉冥誕，燧往拜，屋後有園，中有亭池，亭周植花木，燧久不往視，伺大華晝寢，潛至園，園門扃，拾竹片以代匙，竟啟，燧入。睹樹上青梅涎甚，取石上投，有聲轟然。忽聞亭內似有人語，躡步從窗隙窺之，旋見郁自前門出，見燧，厲聲叱問，燧素懼郁，匆匆挾青梅三四歸，以郁事告林。林沈思有頃，聞亭中有它人否，燧曰：「似有人語，細不可辨。窗際懸黑衣，似小忠也。」林大憂曰：「孽子禍機伏矣，勿聲揚。」益嚴禁燧，弗令出。
初，徐遇諸姬厚，諸姬嘗相過從。及徐死，胡與郁不洽，林素中立，終歲或弗相見，惟張以郁優待故，常至郁處，益諂事郁，郁喜，倚為腹心。郁惡燧之窺其祕也，張亦憾燧之恆侮燿也，遂協以謀林。大華飲於戚家，醉回，過僕人陳貴房，聞譁笑聲，疑焉，穴窗窺之，見貴持繡鞋，戲弄曰：「林姨所遺也。」它僕止之曰：「毋揚聲，主人且回。」大華憤甚，亟叩戶，戶扃，不得啟。郁方自內出，大華盡以所見聞告之，郁急止之，曰：「子姑睡，醒而察之可也。」乃立召貴，則已遁，所弄鞋，遑遽未將去，取視之，林物也。遂逐林，又以燧貌之陋也，并斥之。林涕泣自辨，卒不聽，率燧回母家，哭而過市，盛揚郁淫及廝僕之事。郁聞之，憾甚，益思致之死地矣。
焜雖驕縱，然負氣，惡見不平事，雖聞人言林之冤，恆欲一知究竟。一日，至林處，林具以前後事告焜。焜益怒，返，欲俟便刺殺郁，取酒痛飲，醉。韓睹狀有異，餂以言，具得其情，奔告胡。胡驚且恚，曰：「必而也，將四姨我矣。」哭而自撾。焜懼，涕泣自陳，誓不妄作，自是閉戶讀書，不預外事。然焜事，郁已具知之矣。
郁以焜及胡氏之與林也，將為一網打盡之計，謀之張。張曰：「若焜輩，易與耳。」因具為畫計。郁迺乘間為大華泣曰：「林姨之事，子所親見，證據具在，今焜以為誣，疑妾指使，常至林處道妾短。妾不難一死以自明，其如子何？且夫人之死，焜有言焉，子又弗圖，因而寵之，此焜之所以不平也。且聞焜有異志，盍察之。」時張在側，因證曰：「夫人言良信。不然，子逐林也，而焜證其誣。且焜雖不法，素質直無城府，今其事祕，此必有人為之借箸者，子必慎之。」
越數日，大華如鄉，郁召焜，飲以酒，因託故入，使小忠偽與婢談林事。焜從旁問之，小忠具道林病重，貧不能延醫，且死。焜聞而大憤良久，小忠更熱酒進，焜復飲，大醉，抵足痛詈郁，郁佯不聞。小忠因勸曰：「小主素善林姨，盍往省視，果憊，稍周濟之，亦見舊情，且陰德也。」焜即趨訪林，未入門，則燿已先在。焜曰：「若來何也？」燿曰：「母命饋藥於林姨也。」焜叩門，大華方自鄉回，過而見之，怒甚抵家，郁使燿語焜曰：「父方盛怒，往必無幸。頃欲殺我，母命我暫避兄處，且告兄毋往，俟父怒息往與俱謝可也。」焜益懼。大華所使召焜者亦至，佯促燿去，焜避入內，弗敢出。燿至，因告大華曰：「頃在兄處，渠方詈父髦，父往召，渠言曰：『林姨厚我也，而父斥之。今往省林病，父怒我，迺使使來召，此必有意督過之，敗吾事而又以為罪，有死而已。』其蔑敢見矣。」大華問使者，始不肯道，固問之，言同。大華浩然長歎，淚下如綆。郁亦泣曰：「以我故，而子受其侮，吾罪甚重。不如赦焜而斥我，則父子安矣。」大華復大怒，將自往捉焜。張適至，詰得故，則猶豫曰：「林姨落落，罕與人接，且貌寢，吾謂愛之者特貴耳，固不然耶，雖然，是殆宿緣，子必恕之。」大華憤而暈，久始甦，遂病。
一日，張使人謂焜曰：「父以汝故病，旦日不可不早自來謝。」焜益疑懼。未幾，又使人來，矯大華命召焜，速來自投，當為父子如初，不然，且置之死。焜至，大華弗見，焜欲返，張嬲與談瑣事。郁持藥入，曰：「焜之遺也。」大華嗅之，氣惡，召焜，囑自飲。焜不遽接，郁即擲杯於地，痛哭曰：「賊由焜也。」焜皇急，無所為計，大奔返，家人盡哭，韓泣曰：「子冒不韙，脫身歸家，謂可倖免邪？不如逃之。」胡以為是。焜曰：「逃將焉往？」韓曰：「不如往吾母家，匿弗出，旦暮所需，母能供汝。」焜匆匆去。而健僕三四輩至索焜，胡詭言未回。返復命，郁又證胡曰：「與知之。」將治胡，胡聞而自經，韓亦歸母家。
郁又遣使偵焜，知匿韓所，訟之官，提焜。臨訊，焜已知胡死，痛不欲生，侃侃陳前事自白。官弗聽，杖之，焜不勝痛楚，遂誣服。焜之外舅韓某，亦宦裔而式微者，戚某，居要津，勢頗盛，韓求設法救壻。某素善大華，知焜冤，馳書責大華。大華自聞胡死，頗疑事有異。陳寶忠者不義其子，禁之不可，徐死，迺老，召小忠，不得，怒，析之，誓弗相見。寶忠老，多病，持齋奉佛，益不聞外事。至是或告以李事，寶忠大驚曰：「主母僅此一塊肉，迺以妖狐之譖，遽興大獄。且吾事李氏三世，主人遇我厚，雖老，奈何坐視？」扶杖出。長子大忠，任俠有血性，商於外，時方歸家，聞之，亦怒，與共謁大華。寶忠為述林、胡及焜之冤，大華不信，寶忠年老氣促，憤填胸臆，嚙指出血，濺大華面。大華大驚，因竭意慰之，意頗感動。郁聞寶忠來，使小忠往瞰，大忠見之，捉之入，因闔門而扃之，厲聲語大華曰：「主人家事，弟盡知，吾以主人故，不敢愛弟，主人何弗悟？」寶忠起，提壁上劍，將殺小忠。大華急止之，寶忠曰：「吾老，不能多動作，大忠為我問之。」大忠接劍，謂小忠曰：「速言之，支吾者，立抉汝首。」小忠懾伏，盡吐實。大忠曰：「主人今已悟邪？」大華強起，取劍將出，大忠亟抱持之，問將何為。大華曰：「往殺淫婦。」寶忠納之座，曰：「姑緩，毋急急。主人老，非彼敵也。且家中廝僕悉為其黨，主人更安所使乎？」大華無言，長歎而已。僕以書進，啟之，韓之戚某所遺，責大華昏瞶，顛倒是非，且曰：「已囑令親韓公訟之省，事發，君何顏見人？」大華閱竟，囑大忠以肩輿至，往縣，匆匆去。寶忠命人縛小忠，隨大華之縣。家距縣署十餘里，時已暮，達署，夜闌，大忠為擊鼓鳴冤。官以大華為紳富也，立訊，即夜提郁、張，而釋焜。焜見大華，相抱痛哭。焜屢受杖責，體無完膚，一慟而絕，竟不救。大華亦暈絕，既醒，安輿送回，則無家矣。
先是，郁以焜事，賄差役斃之獄，論數未得當，不及問寶忠事。及見大華挾小忠去，則大懼，乃急捲細軟，縱火焚屋，挾炳遁。張及子燿以方共謀畫，宿郁處，燼焉。大華至，暫息焜處，以人迓林母子。林不忍卻，至則大華已死，大哭，與焜共葬。大華置田宅頗夥，契券悉毀於火，林素不問家事，不能清理，因盡售別院，遷於省，寓於所設之肆，燧主其事。逾年，悉倒閉，復回永嘉，依韓以居。寶忠已死，大忠不忘父志，頗周恤之。
　　　　李大茂為人報仇
蕭山李大茂業商，性豪俠，惡見不平事。嘗至友人劉某家，劉懦而怯，妻王氏悍而妬，劉畏之，無子不敢娶妾，私一婢，有姙，王知之，方持鞭撻婢，呼號甚急。李聞而異焉，問劉，劉支吾曰：「婢偶竊物，山荊施家法耳。」李心疑，曰：「婢雖微，亦人子也。毋乃太過？」劉不能置詞。已而婢哭聲漸低，而鞭撻叱詈之聲益厲。李怒甚，推椅起，逕入視之，則見婢上下衣盡去，徧體有血，奄奄待斃。李憤，直斥王，王亦惡聲相向，李直前批其頰，挈婢逕出，聲言且訟之官。王羞憤號哭，謂劉曰：「不報此辱，與俱死耳。」劉曰：「彼雖無禮，言固當。」詞未畢，王猛撲劉，嚙其臂，劉大痛，急言知罪。王意未解，披髮伏地，欲覓死，劉長跪，誓不與李共天日，王稍解。問將何以報，劉曰：「召之來而責之。」王唾曰：「僅此，便了事邪？男子而不能庇一婦，受人凌侮，猶弗知報，爾不羞死，吾且憤死矣。」劉曰：「然則奈何？」王曰：「必殺之。」劉戰栗曰：「殺之邪，余安能此？」王又唾之，曰：「昂然大丈夫，膽小如齬鼠，猶不知羞？」劉不能答。王怒，捉其耳，力撕之。劉大呼求宥，且曰：「吾必召之來，自處之可耳。」王始允。
劉出詣李，李方詳問婢，具得狀，怒不可遏。劉至，則力抶而逐之出，劉欲有言，李曰：「若非男子，若非人，吾不屑與為友。速去，毋溷乃公事。」劉不敢再言，惘惘歸。王問李來邪，劉不答。王迫之，則囁嚅曰：「彼赳赳，吾實憚之。且彼安肯來。」王大怒，連唾之，劉勿敢辨。時已夜，挈健僕數輩攻李，李已聞，亦集眾相抗。李固健，直前搏王，投之河，眾急救，幸無恙，狼狽而回。劉有姪庚生，亦虎而冠者，商於外，聞之，怒曰：「嬸雖狠，伯與彼友，且我家殺婢，何預彼事，輒敢恣肆，謂劉氏無人邪？」剋日返，集眾謀報復。未發，李知之，出不意先攻劉，劉不及防，大奔敗，李火其居。庚生雖猛，頗饒心計，知不敵，倉皇遁，向鄰人借煤油火種，隻身造李家，亦火之，盡殺李之妻子及所救婢。李返，則無家矣，知庚生所為，大怒，糾眾復攻劉，殺劉及王，而庚生已遁，不知所之。怒曰：「賤奴，避將安之？不殺汝，乃非我。」遂盡鬻產業，遨遊各地，冀遇庚生，卒不得，輾轉入漢，資斧不繼，流為丐。一日，李見貴官過，輿馬僕從甚夥，睇之，怪與庚生相似，因尾之，入一公館，榜於門曰劉公館。
先是，庚生避仇出，至江北，有達官某遇盜劫，庚生饒膂力，乃救之出險，官感其恩，認為義子，遂得要差，未久也。大茂默誌之，退，籌思無計，躑躅道周，見地有物，拾視之，乃一大珠，喜甚，旋自念曰：「此必何處貴婦人所遺，度今方悔恨欲死。吾得之無用，不如訪而還之。」翌日，盛傳富室王某失珠，覓得者賞若干。李挾珠往，返之，王大喜，重酬之，不受，曰：「吾丐耳，需此何用？」問所欲，曰：「得一席地安身，足矣。」問能書乎，曰：「粗知之。」授筆令書，雖未佳，然清秀不俗，因留任書記。王詢其出處，具告之。問仇何名，弗隱。王大驚曰：「劉庚生，若仇讎邪？」李曰：「然。主人殆識之？」王太息曰：「是吾仇也。吾有息女，字本邑鄂氏，庚生恃義父勢，強委禽焉。拒之，則以勢相壓，今尚未決也。」李曰：「吾今必致之死，顧弗得其機，主人苟假手鎗一，必為主人除害，決不相累。」王不敢允。李出，忽報庚生以人至，約期娶女，王憚其勢，卒許之。李喜曰：「計在此矣。」及期，庚生親迎，李挾利刃伺庚生入，即輿中曳以出，立抉其首。眾大驚，王痛哭曰：「子滅吾門矣。」李慨然曰：「主人弗慮，李大茂非闒冗漢，且吾固言弗累主人也。」即趨縣自投，侃侃述前後事。官為動容，諭之曰：「爾義俠可嘉，然殺人者死。爾既自首，吾亦弗能庇爾，姑往就監。」李毅然曰：「生平惡吏役齷齪，義不為所辱。」出利刃，自刺其腹，腸胃迸裂，亦死。王感其義，為殮而葬之。
　　　　犬為石鐵雪冤
崑山石鐵擅膂力，設飾肆於千墩鎮。一夕，有賊入其室，石覺，執而扑之，賊哀呼乞免，乃縱之去。明年，賊又至，竊其寶匣， 【 置貴重首飾者，銀肆中謂之寶匣。】 將出，石又覺，以寶匣所值甚鉅，奮起奪之。賊力拒不捨，互扭至門外，賊出利刃示之，不懼，捉其臂，益力。賊乃謂之曰：「我去年遭汝毒手，今亦當使汝略受痛苦矣。」言訖，即猛刺其手臂諸處，血淋漓下，石仍不釋。時夜已過午，鄰人皆深入睡鄉，呼救無應者。相持數小時，天將明，賊恐不得脫，一刀中其心房，乃死。時宰崑山者為蜀人龔世潼，聞報，蒞鎮檢驗，緝兇手，獲之，一鞫而服。龔夙以糊塗稱，遷延數年，未正法。繼任者俞某，亦持救生不救死之說，即賊，亦自以為不死矣。石家蓄一犬，甚猛，一日，俞以催科至鎮，儀從甚盛，甫下輿，犬突自人叢中躍出，嚙俞衣，不釋。俞異之，竊念此犬何自而來，得毋有憑之者，因默祝曰：「爾果有冤，且去。某當為汝伸理也。」犬果搖尾去。俞歸，立命檢舊案，得石鐵事，知兇手尚在囹圄中，沈冤未雪，即日申請上臺，提出斬之。
　　　　蘇有彪歸劉璈骨
光緒朝，河南豫正營之駐河南岸者為南路統領，其中營幫帶蘇有彪，台州人也。初從黃金滿為盜，台守湘潭劉璈治盜嚴，先後獲一百七十餘人，有彪與焉，皆就地正法。行刑日，盜左右分兩行跪，殺時，自右行始，至三十餘人，刀口漸捲，須斫十餘刀，頸乃殊。有彪雜左行中，忽大呼曰：「技若此，能殺人乎？速易人來。」劉遙語之曰：「釋汝縛，能代此職否？」有彪曰：「能。」乃去繩索，付以刀，有彪飛步至右，少選，誅訖矣。至左行，刑至己所跪之處，逡巡不前。劉又語之曰：「汝可為殿，速依次斬之。」頃刻左行亦竣，釋刀跪堂下，願受刀。劉曰：「今宥汝，能不再為盜否？」有彪曰：「果得溫飽，誓不復為。」乃挈之回署，充什長者三年。
劉旋以擢臺灣道去，有彪從之。光緒甲申中、法之戰，我師敗於馬江，劉亦以貽誤軍機被劾，發往軍台效力，時年已七十餘矣。族戚幕僕皆星散，侍姬亦囊財物而遁，有彪獨慷慨請從。至黑龍江，遽病卒，有彪斂之厝山下，自行乞以存活，年餘，負遺骨南行。
及抵道口鎮，宿逆旅，夜半，有盜至，毀門入，無所獲，盜以隱語自嘲，有彪亦答以隱語。盜聞而詫之，曰：「若豈同黨耶？」有彪曰：「然。」問何以至此，有彪述崖略。盜肅然起敬，出白金數十兩贈之而去。十一月中旬，至朱仙鎮，忽大病，泣告逆旅主人曰：「我死，而委主人遺骨於外，不能正邱首，殊可痛耳。」時許州城守王某往開封，道朱仙，至此就食，聞哭聲詢之，有彪具以告。王曰：「無慮，我與汝主人為同鄉，且姨表兄弟，劉子適見訪，貸資歸匶。今既與汝遇，當專馬往告，許州距此百餘里耳，三日後可相晤也。」越翼日，劉子馳馬至，攜骨以歸，即以有彪介紹於王某。及王充南路統領，遂以之為中營幫帶。
　　　　唐才常哭譚嗣同
瀏陽二傑以義俠並稱於時，譚嗣同、唐才常也。光緒戊戌之變，唐哭之慟，欲航海復仇不果。庚子漢口之役，蓋素志也。其與譚訂交，生死不渝，足愧當世，輓譚七十二字，一字一淚，實一字一恨也。聯云：「與我公別幾許時，忽驚電飛來，恨不攜二十年刎頸交，同赴泉臺，滿贏將去楚孤臣，簫聲嗚咽；近至尊剛十數日，被羣陰搆死，忍拋棄四百兆為奴種，長埋地獄，只剩得扶桑英傑，劍氣摩空。」
　　　　汪穰卿好施濟
汪穰卿舍人康年，杭之錢塘人。甬人周雪舫嘗謂杭人多慳吝，而獨贊穰卿，蓋穰卿家食貧而性好施濟，遇人有急難輒解囊相助，有以旅費困乏告者，果確知之，即解囊。某歲，有人倉皇過訪，謂適需旅貲，無可謀，時穰卿實亦無餘貲，乃質皮裘以與之。光緒戊戌政變時，有尤某某者倉猝離滬，登舟矣，缺銀幣三十圓，密屬人商諸穰卿。尤某與穰卿不甚洽，至是，乃自持銀送諸舟，鄭重而別。
其從兄伯棠侍郎大燮、胞弟頌閣訓導詒年之性情，亦皆與穰卿相類。伯棠仕宦於外，每歲暮，輒寄金至杭，贍其族人。頌閣僑滬久，有以急需向貸者，亦頗竭力以應之。雪舫每云汪氏昆仲在杭人中為絕無僅有，則以此數人之境遇，固非席豐履厚也。然雪舫所識之杭人固不多，其言絕無僅有者，亦就其所識之數十人而言之耳，非篤論也。
　　　　汪穰卿為農人雪冤
上海梵王渡農人某方耕於田，忽被一西人某以鋤擊其腦，幾殞命。初無為之伸雪者，汪穰卿聞之，急出四百金，延律師瓊長訟於其國之刑官，卒得直。某監禁三年。
　　　　汪穰卿不畏外人
上海公共租界漢口路某某珠寶商為某洋行夥所紿，耗貲巨萬，訟於其國之領事，不得直，其夥轉從而宣言曰：「洋行初不販售珠寶，彼自與吾夥訂約，雖假用洋行名義，實不負責。」汪穰卿聞之大憤，為綜記其始末，欲載之報，俾後來者勿蹈覆轍，不以其外人而顧忌也。然珠寶主人方懾於西官之威勢，力懇穰卿勿宣布其事，穰卿不得已，乃罷。
　　　　汪穰卿不恤賈怨
汪穰卿外和而內剛，有不稱意事，未嘗形諸詞色，或忤之，雖極人世所至難堪之事，初不出一言以相報。久之，始假他事微露其意，使人自愧而已。然利害所在，輒侃侃力爭，一意孤行，雖賈怨，不恤也。光緒戊戌冬，孝欽后欲廢德宗，立端王載漪子溥儁為大阿哥，輿論大譁。上虞經蓮珊太守元善方筦上海電報局，發電爭之，孝欽震怒，將殺之。或欲為之伸訴，集眾議其事，或言所延律師為南洋正法律官某，方與政界相暱，恐不能得力，宜易人。座有某客囁嚅而言曰：「是為某所薦，辭之恐開罪。」時穰卿在座，乃曰：「今但籌所以救蓮珊之策耳，餘勿復言，我主之可耳。」
　　　　陳禾青聲責凌辱婦人之罪
蘇人有孫、李二人者，光緒時以捐納均官部曹，攜眷在都，居江蘇會館。二人初無隙，一日，孫妾與李妻以小故口角，孫助其妾，遽掌李妻頰，李之女僕出護其主，亦為孫所毆，李不與孫較也。陳禾青女士聞之，大怒，曰：「孫為男子，何得凌辱婦人？且何得庇護己妾而凌辱友妻？」乃召集同鄉京官之女眷開會於某所，宣布孫罪，附以條件三：一，孫向李妻賠罪。一，孫向李之女僕道歉。一，孫親書認罪筆據。又聲言如或不從，當以女界全體名義控之於都察院，必得直而後已。孫無如何，唯唯如命。禾青，溧陽人，為汪穰卿之繼妻。習書史，知醫。
　　　　陳禾青為董氏復田
光緒初，江都董韞卿尚書恂官戶部尚書兼總理各國事務衙門大臣，嘗以所得宦資購邵伯田千畝，屬其壻齊某為經理之。齊，即邵伯人也，甚狡。當董在時，歲以所得田租易銀寄京，毫釐不敢少。及薰歿，齊知其子之易欺也，則歲寄十之四五。既而董子及孫相繼死，齊遂歲以歉收及佃戶抗租為辭，絕無所寄矣。董之妻及其兩孫媳懦弱無援，弗能爭也。某年，陳禾青從其夫汪穰卿入都，適賃董屋，朝夕過從，詢知其故，知齊非易與，且佃戶即其鄉人，知有齊而不知有董者已久，非可以口舌爭也。時董之門生有官京曹者，乃屬其具呈於江督張安圃制軍人駿，瀝陳齊之無良，董後裔之被欺，請飭縣懲治。又自率人至邵伯，竭數月之力，始將董田悉數奪歸，歲得租金一二千圓，自是董之生計始稍裕。
　　　　春蘭出幼主於火
吳郡程姓有婢曰春蘭者，性和藹，且勤儉，主人視若愛女。某夜，家失火，主人奔，春蘭寢於後樓，方伴其五歲幼主眠，驚而醒，火已及樓，梯焚矣。春蘭抱幼主欲自窗躍下，恐傷之，乃急取棉被裹之，繫以長繩，握其端，自窗下及地，而春蘭眉髮已為火所灼矣。春蘭既救幼主，乃奮身躍下，傷肱。是役也，幼主安然無所傷。
　　　　陳伯商尚義好俠
會試之年，各省士子紛集京都，輒於闈後舉行團拜，以宴其在都之正副座師，屆期，座師必至，且別備筵席送座師之邸，饗師母也。光緒某歲，浙江己丑科團拜，是科副主司為衡山陳伯商編修鼎。先期，語其門生汪穰卿曰：「聞同門有六人化去，以貧故，其家屬無以給朝夕，盍以團拜費移助之，吾將捐五十金以為之倡。」穰卿退而商之諸同年，則皆諾。獨某某抗議，謂：「老師好義，可自為之，何必強人以所難？諸君樂輸，吾亦不之阻，吾則不出一文也。」其後編修果出五十金，諸同年所醵逾千金，惟某不與。然某固以富聞於時者也。編修講求經世之學，家固貧，尚義好俠，以好罵坐，為世所嫉。
　　　　俠盜取貂褂賑饑
光緒丙申，張文襄公之洞督鄂，某日，漢口石碼頭之泰生典忽報仁義司巡檢來訪，坐既定，遽曰：「貴典質有貂褂否？」夥曰：「未也。」「然則巨珠五粒，必有人來質之。」曰：「亦未也。」曰：「果乎？」曰：「斯炯炯者，容能不繫於心，而作泛常小件視之乎？典業約法，物質百千以上者，必集同人酌之。斯二者，皆非質百千物，安得不知？」巡檢曰：「予不能信，以貴典近十月質簿假予一閱。」簿至，倩其隨來者閱之，曰：「無也。」巡檢色忸怩，乃曰：「恕予冒昧，予奉上官命督責，不得已也。」
先是，巡檢奉郡守札，謂：「老帥之真珠鈕貂鼠褂為盜竊去，門無罅隙，箱綰鎖置之於地。室為九姨太太臥室，物乃醇賢親王所贈者，故老帥怒，追甚力，予故有是冒昧也。」言竟去。
某夜，文襄得一柬，書曰：「山東義民某某告汝知，汝衣，某取去矣。山東大旱，饑民載野，故假汝衣賑之。汝得自醇，醇得自某，某括山東脂膏而得，今返賑諸山東之民，汝宜無憾。汝再擾湖北之民，予必取汝首。慎之。」柬旁置犀利匕首一，文襄懼，寢其事。
　　　　吳趼人焚券
有負吳趼人二百金者，久無以償而病，病將死。趼人往視之，其人曰：「吾負君金，今垂死，當誓之來生為犬馬以報矣。」趼人曰：「吾亦負人金，而未能悉償也。君毋憂，不責償矣。」歸而取券，面其人焚之，並贈以二十金使為醫藥費。趼人嘗自號我佛山人，南海荷屋中丞榮光之裔也。
　　　　大刀王五疏財尚義
光緒時，京師大俠有疏財尚義之大刀王五者，以保鏢為業，能手定法律，約束河北、山東羣盜，其所劫，必贓吏猾胥之不義財也。己卯、庚辰間，直隸劫案數十起，逐捕不一得，皆心疑王，以屬刑部，乃由五城御史發卒數百人圍其宣武門外之宅。王以二十餘人持械守門，數百人弗敢入，日暮，吏卒悉散歸。
明日，王忽詣刑部自首，時總司讞事兼提牢者為濮文暹，異而詢之，則曰：「曩以兵脅，故不從命。兵既罷，故自歸。」詰以數月刼案，則侃侃直言具為之者，或徒黨，或他路賊，無少遁飾。濮固廉知其材勇義烈，欲全之，乃曰：「諸劫案固於汝無與，然以匹夫而廣交遊，恣飲博，不得為善類。吾逮汝者，將以小懲而大戒也。」笞二十而逐之。癸未，濮被簡為南陽府知府，將之官，資匱，憂甚。一日，王忽求見，既入，則頓首曰：「小人蒙公再生恩，無可為報。今出守南陽，途中必多暴客，非小人為衞，必不免。且聞公資斧不繼，特以二百金為贐。」濮曰：「今已得金矣。」王曰：「何欺為，公今晨非貸百金於某西商而議不諧乎？無已，盍署券付我，俟到任相償，何如？」至執鞭弭以周旋左右，則計早決矣。濮力辭不得，署券與之，遂同行。至衞輝，黃河方盛漲，金垂盡，乃以語王。王笑曰：「區區何足難我！」言畢，乃匹馬要佩刀去，從者皆疑其往劫也。薄暮歸，解腰纏五百金擲几上。濮曰：「此盜泉也，吾雖渴，決不飲一滴，速將去。」王大笑曰：「疑我劫乎？區區五百金，何至無可貸？此固某商所假，不信，可召而詢之。」乃書片紙令從者持去。次日，商來，以券呈，信然，始受之。既送王至南陽，仍還京理故業。
御史安維峻以建言獲咎，戍軍台，王實護之往，並任車馱資。王夙與譚嗣同善，戊戌之變，政府捕譚，王勸譚出奔，願以身護行，譚不從。及譚死，王潛結壯士欲有所為，未成而庚子拳禍作，遂及於難。
　　　　白巧兒護主禦盜
光緒庚子之變，池陽李心台方致仕歸，時夫人公子俱死賊，傭農家婦白巧兒者供縫飪之役。李惟觀書自遣，或載酒遊鄉市間，尋野老話農事，遇疾苦貧弱者輒助之錢，或米麥。無賴者流遂疑李富厚，謀劫之，巧兒告李，李笑之，慢不為備。
一夕，李方秉燭讀，有數盜破門入，執李，問金所在。李戰慄不能語，盜持刀加頸嚇之。正爭持間，忽一人自梁上躍下，舉棍猛擊賊，賊不勝，抱頭而遁。李驚定，審視之，則巧兒也。問何以能此，巧兒曰：「此非旦夕之功。吾夫嘗耕崖下，吾往餽膳時，欲繞道去則膳冷，故嘗就捷徑從崖躍下。初亦甚不易，後則不覺苦矣。」李曰：「子今日何由知盜之將至？」巧兒曰：「余待之數日矣。」李謝曰：「微子，吾幾不保。今而後請毋自儕於僕也。」巧兒謝不敢，仍尊之如初。數年，死，遺產悉歸巧兒，李之命也。
　　　　鄧劍娥出芬蘭人於死
光緒庚子，張家口技師鄧魁之女劍娥，既擲俄將於地，俄將起，率其眾竄去。俄將之妻以劍娥言詞溫婉，遽傾心焉，乃使所傭華僕告劍娥，邀與偕往。劍娥念不去且示怯，即與同詣西餐館。大開夜燕，多貴賓，劍娥雅能矜持，眾皆嘖嘖稱異，宵分送歸。俄將以劍娥之母卒未葬也，使役夫六十人來為營葬。劍娥問役夫皆俄將拘以來者，則悉遣之去，往謂俄將妻曰：「此曹皆吾同種，何忍役之，勿再遣來也。」俄將妻大驚歎。劍娥自負土成墳。一村皆以劍娥故，得免俄兵之擾，無不感之，於是俄軍自統帥以次，其攜妻室以來者，皆願從劍娥受技擊焉。
又數月，劍娥能俄語，改俄裝，跨鞍馬，日從俄營馳騁往來。時俄以戰勝國自居，氣驕甚，於華人多所陵藉，劍娥目擊其狀，心憤甚，知力不能救，亦不多言。久之，益與俄女界狎，乃知俄人中有波蘭人、芬蘭人、猶太人等，皆亡國之餘，頗具恢復之志，乃稍稍籠絡之。俄看護婦中有某女士者，故波蘭人，年四十餘，與劍娥尤契。劍娥之教俄人以技擊也，往往授其粗而匿其精，獨於女士不憚指點，久之，始各以心事相白，於是交益厚。
女士有子年二十餘，在俄營為隊長。其人魁梧奇偉，舉止有威，嘗畢業於柏林大學，知臘丁、英、法文字，尤邃於數學，善拊士卒，望之，儼然不可犯，而語言則溫雅如文人。一日，遇劍娥於其母前，其母為之介紹，一見驚曰：「此亞洲人耶，何似吾寶蘭之甚也？」劍娥不知寶蘭何人，以問女士。女士曰：「此吾子未婚妻也。其父為政府冤殺，渠銜哀而死，吾子至今念之。」劍娥知失問，遽俯首不言。越日，女士來，請教其子，劍娥曰：「吾不授男弟子。」力卻之。然與女士往還既多，即不得不與其子時時晤面，其子時出射獵，有所得，即以餽劍娥。劍娥既與俄人酬應，漸諳西禮，竟受之。
曩時，俄將妻為劍娥最先熟識者，見劍娥之厚於他人也，心滋妬焉，又疑劍娥於技擊多祕者，不以悉授也，乃漸疏之。一日，見女士母子與劍娥飲於餐館，切切私語，不知為何，於是出以告人，謂劍娥與某隊長有婚約矣，然劍娥乃自此不常與女士往來。一夕，劍娥已寢，忽聞叩門聲甚急，出視之，大雪滿天，女士立風雪中，面慘淡，幾無人色。劍娥延女士入，坐未定，淚下如雨，曰：「吾死矣，夫何言者！」再問之，乃知其子固虛無黨人，恫其國亡，謀所報復，其投身軍隊非他，蓋為灌輸此主義於軍人也。不意為俄將覺察，並搜得其文籍報紙等，已開軍法會議，審訊定罪，將槍斃矣。幸部下因平日之感情，特密以相告，吾國亡夫死，僅此一兒，今勢處覆巢之下，夫何言！」劍娥曰：「吾當為夫人計之。」女士曰：「計將安出？」劍娥曰：「計誠有之，但恨無助者耳。如夫人言，郎君既得軍心，其部下能為之出死力，夫人盍一探之。天明，更晤於某地可也。」
於是劍娥急裝佩槍劍，家本無他人，劍娥出，即反闔其門，與女士匆匆分道去。是日，俄司令部以獲黨中首要人物，則闔營戒嚴，守衞之士交槍為列，自統帶以下皆詳細詰問，然後得出入。邏兵三十人，負槍實彈，守囚人密室，室四周皆垣，繞之以棘，上架以樓，人出入，皆自樓梯，如地窖然。時天大寒，俄兵以軍令嚴故，思酒不得，羣忍寒相怨詛。囚二日無動靜，第三日以天明行刑，方夜半，俄軍倦且寒甚，皆相擁背以取暖。忽有香氣自壁隙來，如麝如蘭，莫可名狀，俄兵皆魘，恍惚見白衣人過前，欲起問，而口舌手足皆不能動。久之乃蘇，視囚，囚不見矣。亟報司令部，統帥鞫三十人，無異辭，問衞兵，皆不見其出入。惟大尉高剋四夫者，言己所蓄芬蘭犬夜半忽狂吠於門，起視，則無他，方臥未酣，而吠聲又作，當時頗驚訝之，意囚之逃或此時也。於是俄軍中人頗有疑及劍娥者，遣人瞰之，已莫知所之矣。隊長之母亦於同時失其蹤。俄急通電西伯利亞沿道大索，不得，其事遂寢。
　　　　朱子谷為微波報仇
朱子谷，同安人。父壁，諸生也，能技勇，嘗營國外貿易，繼遷南洋英屬地。子谷能傳父技，弱冠，卒業某中學校。光緒時，留學歐西，入愛丁堡大學。課暇，為賽跑、角力、擊球諸戲，有不服者，試與角，皆一揮迸仆數步外，嘗於大運動場試演，仆著名力士十餘人。
有同學微波女士者，籍威爾士，美目纖腰，妙絕一世，自以歐洲名族，視黃種人蔑如也。子谷勇名既著，微波始稍稍加禮。一日，子谷方獨坐室中，微波翩然入，促膝談心，久之乃別。越數日又至，子谷以其無因至前，頗疑訝，乃從容叩之。微波曰：「無他，慕君勇耳。」詢其家世，則微波父亦一競技者，且嘗從日本人學柔術，歿數年矣。子谷意武士愛同道，因不疑。往還年餘，向之求婚，微波曰：「可，但有一事能為力，則此身即君有也。」子谷問何事，曰：「非君不可，時至當告君。」子谷笑曰：「然則決鬬耳？」微波曰：「然。」問何人，則不言。又月餘，微波語子谷曰：「其人至矣。」與子谷往觀之，則德國力士，自稱為孫唐弟子，方登臺獻技，兩手擒一巨熊示眾。微波曰：「當日吾父即斃其手，君或能勝之。」演訖，擲熊鐵柙中，熊猶活也。子谷審視久之，曰：「其人膂力殊勝余，然技藝疏陋，非勁敵也。」微波喜，於是約期與角技。
及期，兩人登場，德人右手嵌金剛石指環一，精光眩目，即先與子谷握手，子谷覺有異。交手不數合，騰　足，德人立仆，脅骨盡折，斃矣。子谷手亦覺酸楚，已而上及肩，微波急送之醫院，醫院驗為血管中毒。子谷因疑指環，取驗之，果有毒質。治久之，幸不死，終成偏中。微波時時來病榻，一日探以言，子谷知其意，哂曰：「我已偏中，胡累汝為？既有此心，便速決之，不必囁嚅也。」微波赧然去。後別嫁，贈子谷金資巨萬，子谷悉受而投之泰晤士河。
　　　　鳳仙為人脫籍
鳳仙者，某邑之俠妓也，居北里有年，積資頗厚。某有所善校書銀福，將從良，為鴇所厄，鳳仙遽出金貨與之，銀福得脫籍去。
　　　　張致安救姚生范
光緒壬寅冬，張致安權醴陵令，循故事閱獄。見獄囚姚生范，知其為庚子富有票案中人也，循閱其几，則置有《新民》、《大陸》、《清議》各報，以手翻閱，不言即去。自典史至獄卒皆咎生范不應讀此新書，以為必獲譴，雖生范亦自危之。未幾，舉學堂考試，所命有「民為貴社稷次之君為輕」《四書》義及「鐵血論」、「權限說」等試題。生范曰：「異哉，專制政體下，亦有此具世界眼光人物乎？」已而，其家丁管獄者某日必至，至必與傾談，初以為監視有他舉動否，其職應爾也。久之，某逾十數日始至，問其故，則言：「本官有門人陳天華，在日本結學生軍，謀與俄戰，本官諾助餉六百金，今赴省匯款歸耳。」由是知其為維新人物也，乃上書干之。一日，提牌至，逕延生范至內花廳，其幕友黎尚雯、張淦泉及其弟致芳、其壻盛豈凡皆在。致安曰：「今創自新習藝所，延君為所長，兼任演說，請擬章程，即日開辦。聞君算學甚精，諸弟及小兒并為教授之。」即日移居所中。越日，典史某固爭以為久必逸，致安怒曰：「彼逃，咎在我。」乃由縣鈐文書給典史，始無異詞。開辦及三月，成績炳然，致安曰：「姚某有用材，必善全之。」
趙次山制軍時為湘撫，亦維新派也。致安以為請釋必有效，乃彙其所著演說稿及習藝所成績牒之，至以官階及闔家生命為保。批未至，致安去任，會巡撫批至，准提入省城自新所查看。明年甲辰，論釋，致安為之謀曰：「今者新幕已揭，為君計，宜速赴日本學法政，數年歸國，或進或退，自綽然有餘裕。」生范一一如其教。行至上海，旅費告罄，范源廉佽助之，乃抵東京。致安，字濟卿，貴州遵義人。生范，字南滂，湖南慈利人。
　　　　潘元養主人眷屬
潘元者，山陽人，傭於清河法部郎中王錫祺家幾四十年。光緒己卯，隨錫祺東渡，游歷日本，習日語，自編《東語入門》二卷。
先是，王氏有質庫設於淮，親族每藉端尋釁，元苦心調停，困乏者，則請命周濟之。甲辰，王氏破產，有司故與錫祺有隙，因拘留之於典史署，幽居二年，元朝夕服役，一如平素。復迎其主之妾與子留養其家，饔飱無缺焉。
　　　　金鈴子代主受罪
江南施某有僮曰金鈴子，事施謹，性敏慧，甚愛之。有某翁者，家小康，年五十，僅一女，曰華仙。清明，翁挈女謁墓，乘小輿行山谷間，施亦挈金作踏青之游。邂逅乘輿，詫之為絕色，乃私問金曰：「此誰家麗姝也？」金漫應之曰：「當偵之。」已而穿林渡澗，施遂與輿失，徘徊間，亦不見金，乃獨步歸。日暮，金不還，大驚，四出偵之，杳無跡，方謂金不願為奴，乘間逃耳。
金之失也，乃尾輿而行。至墓，輿夫休於樹下，金偽為樵者，與之瑣瑣閒話，乘間問輿中人姓氏里居，得其詳，大喜。欲返告其主也，顧迷途，苦不得施。又探懷，則驚懼異常，蓋施授金一簡，使送之友人某，置諸懷，探之，失矣。方皇皇，而遠聞呼聲，則輿夫已追至，執至翁前曰：「汝何人，不畏死耶？其速言姓名，否則笞汝死。」金呼冤不置，翁怒曰：「此簡非汝為者耶？」金聞之，知必施之簡為翁拾得也，又知簡中語之輕薄也，故以啟翁疑，然實不知簡作何言。以其因失簡而禍主，何如即自承以代罪，則亦不負主人待己之厚也。思已，遂自引咎，詭言：「姓徐，士子也，以戀華仙故，而偽為樵子，伺華之出，修此簡，欲藉以通款曲，然罪在我，無與華事。」翁見金衣服修潔，不類樵，復聞其自承之語，遂深信不疑。
於是命輿夫縛金歸，拘之暗室，復以顛末詢華仙。華被詰，驚懼并集，翁遂以污辱閨閫之罪控於官，金自承如前。而同時有控私斃奴僕者，先金受鞫，金窺之，識為施也。忽悟曰：「得毋以我而興訟乎？若然，則負主人不淺。」及察官與施所問答，果為己也，不俟言畢，乃大呼曰：「金鈴子在此也。」施驚視，果金，問官相顧失色。金前，述其詳，且曰：「吾前不欲禍吾主人也，今等是禍矣。金不出，吾主必不得生，曷若直陳之。」問官察其實，於是施之疑案頓釋，而華之奇冤以白。
惟控施者則聞風而遁，蓋無賴假以圖施錢者耳。施授金之簡，為豔詩二章，初無他語，亦未署姓名。翁至此，亦知非為華也，疑亦破。官薄責施而釋之，而厚嘉金。案既結，施亦感金，不以奴隸待之，相視如兄弟。
　　　　太原丐救某翁
丐無名，行乞於太原，衣襤褸，面目黧黑，無冬夏，裼其肩，膩白，不類其貌。攜鐵棒，弄不去手，若甚輕者，人亦莫審其重輕。遇吠犬，獰笑而過，從不與校。遇富人，亦如之。長日寡言笑，惟日之薄暮輒登高睥睨，引吭而歌，聲類哭，興至舞棒，城下羣小兒相與笑之不顧也。某翁者，以武藝雄一鄉，與丐善，丐絕不言技，欲丐共事，不可，丐如故。鄉人多忌翁，丐知之，進為翁勸，不聽，舍之去。一日，翁夜行，突遇兩暴客，力不勝，幾殆矣。兩暴客忽皆倒，則有策鐵棒前立者，丐也。翁慚，欲逮兩暴客，丐止之，自是義丐名大噪。一日，丐奔翁許，謝曰：「叟幸自愛，丐去矣。」言已，踉蹌去。
　　　　丐為商夥折僧股
湖南某邑有游方僧募於市，視商店大小而定價焉。其所索，缺一不可，市人見其貌惡而言戇也，畏之，不敢與較。後至某醬坊，索錢二千，坊夥某心不能平，故以錢二百予之。僧接而擲之櫃中，夥責其無禮，僧乃謾罵，夥大怒曰：「今竟一文不給，當如何？」僧遂以一手掇階前長石置於櫃。夥本有膂力，茲又負氣，乃以兩手勉提置原處。僧不語，忿忿而去，一市粲然，僧自此絕不復至。
夥為鄉人，距家百餘里，歲暮必歸，路偏僻，往往數十里無人烟。祀竈後，夥返里，久行曠野，忽覩茅舍，意欲吸烟小憩。入門，則僧危坐其中，蓋僧為夥所窘，即欲致之死，訪知此路為彼所必經，故結茅為廬以待之。見夥至，曰：「汝亦來乎？」夥曰：「然。」心知必不免，謂僧曰：「姑容我吸烟乎？」僧曰：「可。」
時突有羣丐過，中一丐呼夥曰：「某掌櫃歸家耶？」夥視之，某丐也。每遇朔望，各店施丐錢皆鵝眼，夥獨給以大錢，丐皆頌之。此丐常乞於市，故識夥。羣丐方坐於地，夥以僧將與為難語丐，丐目僧曰：「此我邑中善人，吾等既相遇，必不能為汝所侮。」僧怒目大叱曰：「餓鬼尚敢與金剛較手段耶？」即起立，擦掌摩拳，而羣丐七八輩猛起，力撲僧倒地，欲死之。夥曰：「不可，彼雖不良，我不能以人命拖累。若滅其迹，王法何存？汝等但重懲之可也。」丐乃折其股，并斷其手指焉。僧竟不死，年餘，或在別縣見之，匍匐而行，亦在街頭乞食矣。
　　　　夏老五以銀贈人
光緒戊申季冬，浙江石門灣有盜劫小汽船，鎗斃多人。當肆劫時，一為首者曰：「我夏老五，鹽梟也。以緝私嚴，改而從事於博，又不如我意，乃不得已而為盜。且亦非欲殺人，以欲令船停之故，聊示威耳。若欲捕盜，捕我可也。」有船客中鎗死，其母在旁自請死，曰：「吾子死，吾無所得食，亦必死，不如併殺我。」夏乃以他所刼銀幣五十圓畀之。
　　　　葉鈞葬楊卓林
楊卓林，民黨也。居滬，籌運軍械，欲起事，以倉卒謀泄而敗，乃大呼曰：「吾得死所矣。」揚州某鎮者，故會黨叢集地，卓林密結其渠魁，欲謀響應，先刺殺江督端忠愍公方以舉事，部署既定，挾炸彈及二友以行。事為湘人劉復權、蕭子翼所聞，中途遣人告忠愍，遂被逮。忠愍以卓林大俠，又為黨中魁傑也，檄道員朱恩黻鞫其獄。恩黻反報，謂卓林罪涉疑似，不可殺，必欲強我誣殺者，寧免職，不為也，獄用是久不決。而警監何黻章欲要首功，力言卓林有罪，並及同逮者二人。忠愍乃故遣恩黻之滬，親鞫卓林，兼訊二人。卓林知禍已迫，二人且不免，乃一以自任，且罵且起，前掀案，案折，曰：「事與彼二人者無涉，我志不遂，死耳。天下豈有畏死之楊卓林耶？速殺我，毋及無辜。」遂以光緒丁未二月七日死東市，而二人卒得脫。卓林既死，人無敢視者，萍鄉葉鈞收葬之於金陵。
　　　　徐曉秋欲救秋瑾
上海徐曉秋，名彭齡，官錢清場鹽大使。光緒丁未六月初某夕三鼓，閽人報客至，謂客不自道姓名。時徐已睡，披衣出見，則紹興知府貴福也，神色倉皇。徐驚問曰：「公何來？」貴曰：「擾君睡，至歉。請為我備一舟，將他往。」徐曰：「某向不辦上司差使，亦不迎送，實不敢破成例。」辭未畢，貴曰：「否否，我自出資，煩代雇耳。」徐曰：「公從何處來？」曰：「來自省。」曰：「然則原舟何往？」曰：「西興雇舟時，言明僅至錢清也。」徐曰：「公自有坐船，何必雇？既雇矣，何又中途易舟？某實不解，非詳告，不敢奉命。」貴乃以欲盡殺大通學堂員生告之，且云已奉中丞令矣。徐驚曰：「徐伯蓀亦素識，其人溫雅若處子，安慶之事，必有激之使然者。 【 徐伯蓀名錫麟，山陰人。時在安慶起事，槍殺皖撫恩銘被戮。大通學堂即徐所辦，秋瑾為校長。】 秋瑾為女子，更何能為？且學生無辜，安可以『莫須有』三字殺數百人，此於學界前途極有影響。某在此創辦大小學校七，深知紹興辦學不難於籌款，難於招生。大通學生若見殺，則人將視學堂為賈禍之媒介，避之若蛇蠍，誰願入校求學？今願以全家保大通學生之不通謀。」貴不省。徐曰：「此間荒僻，深夜無由雇船，請在此度夜，辨明，即送公返郡可也。」貴不得已，乃留宿焉。
是時，徐即飛書至郡，託山陰令李鍾嶽為之設法，略云：「頃太尊來署，急迫慌張，現於詞色。再三探詢，知以皖事將興大獄，欲盡殺大通全校教員學生，此事關繫學界前途至大。余與彼中辦事人無一面之交，祇以余在此瀝心血，售私產，辦七校，若實行殺戮政策，則此七校必皆墮地。萬懇盡力主持，密告秋，令全校人遠避，勿入虎口。太尊阻留在此，余函到時，屈指必在黎明，太尊午時始能回署，君儘可從容布置也。」
李得書，更衣，自至校，以徐原函示之，促令速離，並將原函焚化以滅跡。蓋李為畿輔進士，以即用知縣分浙江，家貧性介，時患不給，徐每周濟之。曾榷釐金，與商民衝突，及令山陰，又與士紳齟齬，皆徐為之解釋，故李感之次骨，徐所言，無不奉令維謹也。秋得訊，即告全校職員學生遣令歸，毀學生名冊，自策馬出城，行至西郭門外，忽憶所遺皮篋中儲要件，乃令圉人歸取。圉人年幼，嬉於市，秋俟久不至，返校自取，且毀要件。忽見十餘學生仍在，乃以事約略告之，促令急行，而諸生不忍棄行篋，秋亦監視學生出後再行。正料理間，而兵役蠭至，李猶密諭差役捕男釋女。孰知秋已易男裝矣，乃遂遭捕。至山陰縣署，令自報姓名，李目秋曰：「爾乃校役張八斤也。」秋曰：「否，我實秋瑾。」李顧書吏曰：「速列冊，彼乃學生周敬耳。」秋曰：「否否，我非學生，乃校長秋瑾。」李頓足氣塞。蓋李受徐委託，意欲為秋地，而秋矢口直陳，及悔悟，已以真名入冊，無可解脫矣。
秋既入獄，徐聞之，飛櫂至郡，詣貴，力請承審是案，貴不許。李又請貴札委徐承審，貴以惡聲報之。徐知貴將殺戮邀功，不足與言，乃挈其子蔚伯同至杭州，見提學司某。某性懦，謂徐曰：「此案固冤，然中丞與貴守皆無一字來司，無可言之於中丞者。且貴為旗人，奧援至廣，不可攖其鋒，君宜慎之。」徐怫然曰：「教育為公專職，學生託公蔭庇，不知其冤，猶可言也；知而不言，人其謂公何？言而不用，心亦可安？公以無公牘不易措詞，某願以單銜具牘，稟求主持，公即袖某稟向中丞力陳，若以貴為旗人，畏其多奧援，公厚愛我，戒勿攖其鋒，然此案關係全省學務，影響及於全國，某即以此褫職定罪，亦甘之如飴也。」某無言，許俟牘到詳撫。
徐歸寓，命蔚伯繕稿，辭約萬言，黎明繕正印發。辰刻，徐往見，某曰：「事不及矣，頃從撫轅來，今日偕臬司同見中丞，謂秋案已電京，請就地正法。我即言徐某來省，力陳此案之冤，稟請本司轉詳兩院。撫軍拍案大怒，謂：『徐某膽敢為大逆不道謀反叛逆之人說項，脫不念其居官聲名好，辦學熱心，必登白簡。令其速歸，勿越俎代謀，有干令甲也。』」徐聞之，氣沮而出，即渡江，再至郡。會秋將受刑，方自獄提出上縛，兩目突出二三寸，有紅絲牽繫，搖動如轉球。與刑幕諸人討論，或謂驚恐所致，或謂預已服毒，究不知其何故也。秋既死，徐囑李保全他人，是以貴命李查抄秋氏母族家屬，李先令人教以口供，獄中諸生亦均一一教之，終李之任，未嘗刑責一人。貴以李孱弱，詳請撤任，易以惡名素著之某酷吏。徐宦越久，從游者數百人，潛令門下士主清議，故某亦不敢淫刑以逞。李以無罪去官，憤當道之暴，氣急成癇，懸樑自盡。
　　　　曹再韓津貼栗某
栗恭勤公毓美治河有聲，薨後，敕封誠孚大王，立廟祀之，例定歲給津貼一百四十金，由河南河工八廳支付。光緒戊申秋，恭勤之孫候補巡檢曰養泉者病故，署藩曹再韓方伯憫其貧，自捐三年津貼銀六十兩，復令八廳支給三年津貼銀四百二十兩，存莊生息，為其遺族贍養費。
　　　　王玉峯賣伎助公費
漢軍王玉峯以三絃鳴於時，光緒戊申，京師自治會、閱報社、戒煙公所等皆欲延之售技以助公費，玉峯樂其有益於人而不費也，則竭精敝神以應之，先後助義舉者不可勝計，或累日不息，手指盡腫。其師治平聞之，歎曰：「可以止矣！」玉峯事師謹，所言必聽，至是為之少休。玉峯雖以技稱，而喜書史，又留心時務，暇則令人誦書說報以為樂，聞及國事，輒太息。
玉峯為人謹小節，審禮義，凡寡婦之家及以不孝不廉聞者，皆不往，人以是咸重之。性好音律，箏琵簫管之屬，無不精妙，而三絃尤工，故世稱三絃者，必曰王玉峯。
　　　　錫嘏讓洋貨店
京都大柵欄福壽全洋貨店，光緒某歲，以多占股本之某死，逋欠多而倒閉，商會稟官，以存貨及店屋器具出售彩票，其票數及得彩之號數悉依湖北籤捐票。有滿洲錫嘏者，陸軍部司員，亦股東之一。商會如其股分之數以票與之，及籤捐票號碼出，頭彩為錫得。乃該店全基估值銀十萬元，是夕，有人願以十萬兩轉購之，錫不允。次日，言於商會曰：「吾與某，友也。人死店閉，家無以為養，吾不忍坐視，願舉頭彩所得悉與之。」此事一傳，錫之義聲震京師。時山西提學使亦名錫嘏，適於是時死，年已七十矣。或為之語曰：「錫嘏福壽全歸，福壽全歸錫嘏。」以命對，莫有能對者。
　　　　梨渦救人
梨渦，某之愛姬也，曰梨渦者，狀其態也。
有某撫者，習於聲色，某局長嘗出重金求豔姬以進。於蘇，於滬，於揚州，得美妓三，欲更求其一以合四美。最後，乃得雛鬟於無錫，餅師女也，年十五，天足，著布衣，繫犢鼻褌，與家人雜作，而修蛾曼綠，雲鬢天然，不以操作故，稍損其媚，膏沐既加，神采頓發。入門時，撫已老，而姬侍皆盛年，間有外遇，獨姬年幼，而謹慎自持，內外無間，以是得主人憐。
某以文學名於時，司文牘，嘗以事入白，值姬侍側，猝不及避，撫曰：「此某先生，非他人比，不必避也。」於是中坐，某與姬東西列坐。某懾於珠光玉澤，不敢仰視，撫笑曰：「君樸愿乃爾耶！」越日再見，則命姬再拜執贄，從習文字。姬慧甚，不及一年，已能閱小說，作短簡，久之，亦能為小詩矣。
既而某投身秘密社會，為其諜，撫不知也。一夕，某方寢，聞窗下彈指聲，問之，則姬也。某隔窗小語曰：「感卿厚意，然苟且之局，非可以終，一旦敗露，彼此俱失，願卿察之。」窗外應曰：「君誤矣！此來為君及一干人命，寧有他耶？」即從窗隙塞一紙卷進。取閱之，祕密黨人名冊也，己名乃在第十五，知有告密者，大駭。姬隔窗囑曰：「君速去，主人已閱此冊一過，明晨當有達官過境，主人往迓，日中必返，返將窮究，宜速行。」語既，卸臂上金釧置窗櫺間，曰：「速去，即以此為貲斧，勿遲。」某方欲再有言，而已遠去，某遂行。已而某客青島，以賣文自給，猶念美人之貽，時時出金釧把玩，不忍售。又三年，聞撫死，婢侍皆星散，頗時時念姬。一夕，有美少年來謁，不俟請，直入內室，夫人大驚，少年自脫帽，則雲鬟猶昔也。詢知自撫去世，落泊無依，於報見某文，因輾轉尋訪至此。夫人素妬，然見姬委婉，又念昔年拯救之誼，乃善待之。
　　　　朱芸姑出主於火
和州有葛曼卿者，好施與，三十年如一日。宣統庚戌，皖省患水，有朱某者，無為產也，家八口逃難至和，死者過半，僅祖一孫一，又瀕死。旁有十餘齡一弱女，哀號竟日，所得錢不足購一棺，而女且餓死。葛憐之，命僕買薄櫬，殮叟及童，葬之於義塚，舁女歸，灌以湯，三日而興。問其姓名，曰：「朱芸姑。」感葛不已，願賣身為婢以自贖。葛曰：「老夫豈望報耶？汝可為孫輩司針黹。」芸姑許之。辛亥春，某日薄暮，葛臥室不戒於火，無力自脫，須臾，火焰中忽有一人負葛出，則芸姑也。又月餘，葛病，芸姑侍奉湯藥，不解帶不交睫者兼旬。葛死，芸姑欲以身殉，後經他人以勉事少主為言，始寢。
　　　　鑽天燕子拯武官
東三省鬍匪鑽天燕子，頗有聲勢，出沒於營口、牛莊、海城、蓋平一帶，其人工詩善書，江南文人也，故亦曰江南燕子。武官某素不識燕子，辛亥春，以為人誣陷，將處死刑，燕子重其為人，獨力援救得免，復資助之，使往俄京留學焉。
　　　　李&#62556;子殺人而賻之
李&#62556;子者，川西大盜也。一日迫於追騎，三晝夜不得脫，眾罷甚，將棄所得以逃，李咄之曰：「棄則心散各自顧，復能相救耶？且四面合圍，逃將安之？是皆死矣！前有古剎，趨之，吾自有脫險計。」眾如命，趨剎中，闔扉而加石焉。追者至，圍之數匝，李命從者出餱糧，焚敗扉亂草以為食。捕有乘垣者，李出手槍擊之，墮二人，乃從容團坐而食。食已，疾呼裝礮，則各向腰際出鐵圈一，圈有螺旋，逐節聯合之，頃刻間成一巨礮。入藥數升，碎破斧為彈，數人肩之，一人執火立其後。料量已，自闢其門，門闢，礮發，仆捕數十人，即冒煙衝出，繼以排槍，捕驚潰，無敢再追者。李命遺銀二筩以賻死者，曰：「吾儕殺人，非得已也。」
　　　　劉翁救王麗姐
山西盂縣王某家小康，夫婦年皆五十餘，有女麗姐慧而美，嫁於柳樹屯。屯距城四十里，往返皆以車，馬為王所自畜。麗時歸寧，一日，將返家，王命老僕駕車送之。至中途，突有羣兔躍車前，馬驚奔而車顛，麗仆路側，老僕逐馬去，女幸無恙，坐地以俟之。是路也，不通大鎮市，鮮行人，夕陽西下，麗起立四顧，不見人跡，乃伏地大泣。既而一老翁至，見而問之，麗為之詳述始末。翁憫其將露宿也，告之曰：「余劉姓，家白草村，離此僅里許，且止吾家。今已晚，翼朝當送歸也。汝本弱質，留此殊險。」麗甚感之，遂偕翁至其家。
翁年已六十餘，賣菜度日，家惟其妻而已。翁攜麗歸，妻問之，翁備述其事，且以己意告之。嫗曰：「奈無餘屋何？汝固老耄，然百歲，亦男也，男女之嫌，可不避乎？俟吾熟籌之。」已而曰：「隔壁王娘家僅母女，曷寄之於其家，姑往商之。」嫗歸曰：「大娘雅不願，求之再，今首肯矣。」遂導麗去，且囑大娘善視焉。翌晨，往視之，無跡，詢之王，王曰：「汝夢魔耶？女郎何自至吾家，而汝家又何有女郎耶？」互有辨駁，風聞於外，翁亦至，觀者更不辨其真偽。大娘辯給，嫗非其敵，翁謂嫗曰：「汝且歸，予往告其父母。」言已，匆匆去。翁喘奔至城，時已亭午，麗之父母方望其僕之回也，忽聞警耗，遂訟之官。
官傳案詳詰，大娘哭訴曰：「劉叟與亡夫素有隙，今將借此陷害，幸詳察之。」翁忿甚，幾不成語。官因之直大娘而責翁，且收押焉。翁緣救人而得罪，忿而病，遂死。嫗聞翁死，撫尸痛哭，自刃於堂上。官駭，再傳大娘訊之，供如前，施以刑，乃始供曰：「吾有女，將嫁矣，貧不能辦奩。某夜，適劉嫗攜女郎至，且請借宿。女郎飾甚眩，衣亦麗都，所值甚鉅，遂與女謀而勒之死，置尸於村北關帝廟，倒之井中。」官遣役往搜之，果得井，命起尸出，則非女郎尸，為白髮老僧也，眾更駭。有識之者，則謂為關帝廟之住持。官於是詣廟，甫入門，聞呼冤聲，二僧年皆二十餘，形甚惶恐，役即捕之。俄而一女郎出，伏地稱冤，官詳詢之，始知此女郎即麗也。
先是，關帝廟老僧於是夜聞有人投井聲，呼二徒往救之，徒皆不允，老僧遂入井。先以繩繫女上，二徒見女美，且氣尚未絕，謀畜於廟，又恐師敗其事，徉為導之上，遂斷繩而斃其師於井中。官既得情，判二徒抵其師，王家母女以罪坐死。麗以身被姦，初不欲生，判既下，因亦自縊。而送麗之車夫以失麗故，亦縊於某村之樹間。
　　　　貝如笙代人報仇
貝如笙者，武弁子，沖齡失怙，習飲博，母禁之，輒踰垣作永夜遊，黎明，復踰垣入寢，如是以為常，母弗覺也。不數載，家漸落，而猶足自給。及母以天年終，酣飲肆博，益無忌，坐是貧如洗。然性豪爽，疾惡如仇，遇不平事，往往代人報仇，濟人之急，未嘗自為德，受人之施，亦視為無足重輕，絕不一言謝也。
一日，貝入市，值某甲捽一鄉人，幾殆，鄉人乞饒，甲罵益厲。貝遂撥眾而入，問其故，則鄉人負柴入市，荊棘刺甲衣，裂一小縫，鄉人釋擔謝過，甲堅責其賠新衣，故被毆而乞憐也。貝聞而笑曰：「此事易易，爾可釋樵，衣之值，我償之可也。」旁觀者亦為緩頰。甲本惡少，謂貝意在袒樵，遷怒及之，復擊樵無算以辱之。貝以排解為波及，怒甚，俯拾巨石，力貫甲首，甲未及防，額破腦出，斃於市。觀者多恐株連，鬨然去，貝從容自言曰：「殺人償命，罪有攸歸，貝如笙豈嫁禍他人者？」遂赴縣自首。樵者隨至，爭認殺人狀，令以一命不二抵，嚴刑鞫首從，屢訊無異詞。後訪知緣由，義貝，乃以樵論抵，監禁待決。至是，貝亦以從兇應充軍雲南。起解日，鄰里多有資助，以是行路得不苦。既達戍所，派令飼馬，得乘間逸歸。甲無親屬，其事遂寢。時樵者已迭遇恩赦，得釋出，自是二人遂結為刎頸交。
邑有惡紳，欺壓良懦，為害一方，貝每覿紳面，輒言其家庭穢史，故使聞之，甚則拾瓦礫擊其臀，掬污泥傅其衣，紳送之於官。令以案無實證，終難置之死，笞數十，枷數月而已。即置之囹圄，釋則罵如故，紳無如何也。嘗語紳曰：「爾之技止此，不能死我，我之罵固自若也，吾何畏哉！」一夕，紳宴客酒樓，主賓興正酣，貝潛入，蛇行至桌底，力持桌足掀翻之，杯盤匙箸，窣窸齊鳴，殘羹冷炙，污客衣殆徧，菜汁滴瀝自身下。貝乃起立，笑揖眾客曰：「此誤也，非故也，諸君勿苛責也。」眾一鬨而散。紳毀冠裂裳，詣縣自陳，令拘貝至，杖之，置於獄，仍不悛。姦盜之犯，率遭其詈，獄中為之語曰：「寧吃黃連湯三斗，莫教貝公一開口。」後逸去，為紳偵知，聞之令，令以逸犯上詳，而其時已在赦後，置不究。
　　　　朱太君樂善好施
諸暨朱太君為蔣觀雲大令智由之婦，伯器協統尊簋之母也。相夫教子，有賢聲於時。其治己以勤樸聞，而樂善好施，親黨之急，有求而予者，則令書券，而率燔之以為常，曰：「不取其券，則彼有易財之心，將輕用之。然吾以周之也，非以質之。」每歲冬，輒以棉衣惠窶人，必自料檢，或手紉紩之，曰：「人作，則以為施衣也，率易綻，且減料而絮惡，貧者不得實其用，徒施捨之名何！」
清稗类钞    徐珂 编  目錄 

