《清稗类钞》明智类  雅量类 


　明智類
　　　　傅青主知子將死
傅青主徵君山善草書，一日醉後，偶作草書，書畢偃臥，書置几上，子眉潛以己書易之。傅醒見之，歎曰：「我昨醉後偶書，今起視之，中氣已絕，殆將死矣。」眉亟白其事，山曰：「然則汝不食麥矣。」後果然。
　　　　邵薪傳知死賢於生
常熟邵薪傳刑部燈，順治壬辰進士，嘗言向子平未是達人，既知富不如貧，貴不如賤，便應知死賢於生。
　　　　計甫草知了一生
或問計甫草暇日何以自娛，計云：「賦詩彈碁，俱增惡業，但能日誦《楞嚴經》兩卷，便足了一生事。」
　　　　林視公卜真宅
鄞縣林視公岳隆，為侍御祖述子，少宰棟隆兄，家世貴盛，而超曠自喜。嘗預為生藏，每春秋佳日，必命僕荷榼相隨，自攜一卷詩，日造飲其所。人過問之，林笑答曰：「卜吾真宅，愛此寂居。游雲翩翩，古今無期。」
　　　　融和滿漢
順、康間，有以融和滿漢直陳於殿試策中者，溧陽馬章民世俊所對策有云：「臣尤有進者，唐貞觀時，天子問山東、關中之同異，而其大臣曰：『王者以天下為家，不宜示同異於天下。』裴度既平蔡，即用蔡人為牙兵，曰蔡人即吾人。今天下遐邇傾心，車書同軌，而猶分滿人漢人之名，恐亦非全盛之世所宜也。」宜興儲遯庵方慶所對策有云：「陛下既為天下主，即當收天下才供天下用，一有偏重於其間，臣恐漢人有所顧忌，滿人無以取信於天下矣。」
　　　　魏文毅請鄂督移荊州
康熙甲辰，吳三桂定雲南，使鎮之。魏文毅公裔介上疏，請命湖廣總督自武昌移駐荊州，從之。及三桂反，湖南州縣俱陷，卒不得以隻輪匹馬躪及荊湘，人以是服文毅之先見也。
　　　　查容知吳三桂欲叛
吳三桂之未叛也，幕有查容，敬禮倍至。查察其有異志，久欲去之。一日，與宴，偽為醉後失儀狀，不告而出。瀕行，題一詩於壁，有「將軍有酒能投轄，壯士聞雞已出關」句，三桂亟遣材官往追，查策騎直前，提材官擲之於地曰：「乃公終不為汝留也。」材官歸報，三桂大怒，遣人殺之，微服間道乃免。容，字漸江，一字韜荒，海寧人。
　　　　顏修來知生死
顏修來，名光敏，字遜甫，曲阜人，官吏部郎中。嗜讀書，善鼓琴，精騎射，躭山水，好友，勤於睦族，年四十卒。生平不信浮屠、星命之說，嘗言軀體猶炭，神氣猶火也。火傳於炭，然後能為功，炭當風則易燼，扇之則立燼，置密室覆以灰則後燼，然則謂人可長生者妄也，謂死有時，不可先不可後者亦妄也。
　　　　聖祖機警
聖祖登極，甫八齡，時鰲拜當國，勢甚張，以帝幼，肆行無忌。帝日選小奄之強有力者，令習布庫以為戲。布庫，滿語也，相鬬賭力。拜入奏事，不之避也。拜更以帝弱且好弄，心益坦然。一日入內，帝令布庫擒之，十數小奄立執拜，遂伏誅。
　　　　陳圓圓知吳三桂必敗
平西王吳三桂之妾陳圓圓，逆知三桂必敗，出家峨眉山， 【 在四川嘉定府峨眉縣。】 其妝閣在雲南五華山華國寺後，曾留影一幀而去。
　　　　劉玄初為吳三桂畫策
蜀人劉玄初客吳三桂幕，康熙癸丑，平南王尚可喜、靖南王耿精忠皆疏請解職東歸，三桂世子應熊使人致意於三桂。三桂命玄初擬草，玄初曰：「上久思調王，特難啟口，王疏朝上而夕調矣。」三桂怒，出玄初為鹽井提舉。貴州變，三桂駐兵松滋，三月不進，玄初上啟曰：「愚計此時當直擣黃龍而痛飲矣，乃阻兵不進，河上逍遙，坐失機宜，以待四方之兵集，愚不知其為何說也。意者王特送諸大臣入朝，為王請乎？諸大臣救死不暇，烏能為王請也！若曰待世子歸乎？愚以為朝廷寧失四海，決不令世子返國也。夫弱者與強者鬬，弱者利於乘捷，而強者利於角力；富者與貧者訟，貧者樂於速結，而富者樂於持久。今雲南一隅之地，不足當東南一郡，而吳越之財貨，山陝之武勇，皆雲翔蝟集於荊襄江漢之間，乃按兵不舉，思與久持，是何異弱者與強者角力，而貧者與富者競財也。噫！惟望天早生聖人以靖中華耳。」三桂不答。
　　　　天然和尚知蕭牆之禍
廣州海雲寺林巒秀蔚，為海山佛國之佳境。明末，僧今湛主之。鼎革後，天然和尚主講焉。平南王尚可喜鎮粵時，為之廣寺田，鑄佛像，土木之盛，近代罕有，遂為海邦上剎。天然即曾起辛，明末以名孝廉教授鄉里，知時事不可為，披剃出家，父母姊妹咸為僧尼，人多異之。及國變，縉紳父老多遁跡空門，天然為之汲引，世人始服其先見焉。可喜仰慕高蹤，禮聘至邸，一宿即告歸。或問之，曰：「平南具佛性，而無定力，游豫多忍，蕭牆之禍不旋踵矣，遑計其他耶！」後悉如其言。
　　　　南征小校以計驚賊
康熙乙卯，大兵討吳三桂，涿州有小校從軍行。校初入伍，無他技，惟善烹飪，遂留為軍士具食。一日，爇飯初熟，賊刦營入，眾奔潰。校以飯囊繫馬後，囊蒸馬背，馬咆哮，轉入賊隊，賊將驚懼，因轉敗為勝，大破賊眾。主將嘉之，拔為隊長，後累功至護軍參領。
　　　　費武襄防黷武窮兵之漸
費武襄公以國戚封伯爵，大兵征噶爾丹，出為撫遠大將軍。康熙丁丑，既奏凱，眾欲露布揚功績，費不謂然。其疏惟言「兵至某處迷道，某處敗績，某處絕糧，此行屢蹈危機，皆臣失算之故。今憑藉聖天子洪福，徼幸成功，實非意料所及」。幕客皆咎其失體，費曰：「天子深居九重，如見策勛太易，必至好大喜功，士卒勞瘁，不可不使上聞之，庶異日無窮兵黷武之患也。」人皆懾服。
　　　　毛稚黃自相審矣
有客薦相者陳生於毛稚黃，謂其術比許負。毛曰：「貧賤吾所自有，富貴本非所望。夭壽不貳，修身俟之。僕自相審矣，故無煩此公饒舌也。」
　　　　王丹麓謂天幸德我
王丹麓年踰四十，益困，其婦語之曰：「同學少年皆不賤，奈何夫子獨長貧？」王曰：「昊廬少詹有言，貧者上天所設以待學者之清俸。金陵吳介茲亦言，天以貧德人。今處儔類之中，天幸德我，特頒清俸，義難獨享，願以共卿。」婦曰：「君意良厚，但不知何日俸滿耳。」
　　　　喬文衣悟人世升沈
內邱喬文衣司城鉢官京師時，嘗於夜半過午門，踽踽獨行。萬籟俱寂，猛思日中百億生靈，今歸何處，乃悟人世升沈，如此而已。
　　　　羅瑕公看春夏光景
上元羅瑕公孚尹嘗云：「樓居受用天氣，看春夏過接處，光景絕微。」
　　　　陸麗京善思誤書
陸麗京誦讀明敏，善思誤書，嘗閱《韓非子》，至「一從而成危」句，曰：「是一徙而成邑也．」後令他人覆射，無一合者，惟其弟左右為（土戚）中之．
　　　　任待庵悟盜金者為裴愛
康熙時，安西估魏丙貿卉布於上海，夜就逆旅醉臥，風雨大作，失橐金三百兩。時上海令為蕭山任待庵辰旦，素善讞，而是獄乃不能定。因詣城隍廟禱之，請神以實告，乃留捕之隨往者，使待命於神寢宮。入夜，捕夢寢官有幼婦出，右手抱細女，左手挈衣與之，及接視，則裙襴也。歸以告令。令俯首再三，仰而言曰：「賜衣而得裙襴，非衣也。非衣者，裴也。豈有裴姓其人者耶？」捕叩頭曰：「似也。閭左有裴愛，無賴也，不事家人生產作業，而僦旅舍旁以居，得出入於舍，此當是也。」任曰：「然。然則其抱細女者抑可知矣。夫細女，愛女耳。吾聞納音之數，陽姓從左，今左非衣而右愛女，其為裴愛無可疑者。」遂收裴，拷之，得實。
　　　　趙洞門知吳薗次可恃
趙洞門為御史大夫，賓客盈庭，車馬輻輳，望塵者接踵於道。及罷歸，出國門，送者纔三數人。尋召還，前去者復來如初。歙縣吳薗次太守綺獨落落然不以欣戚改觀，趙每目送之，顧謂子友沂曰：「吾百年後，終當恃此人力耳。」未幾，友沂卒，趙亦以痛子歾於京邸，兩孫孤立，薗次哀而振之，撫其幼者如子，字以愛女，一時咸歎趙有知人之明。
　　　　聖祖知張伯行為清官
儀封張伯行尚書通籍，用內閣中書，總河張文端公異其才，題赴河工，以勞績補濟寧道，旋遷江寧按察使。康熙己卯，聖祖南巡，以伯行為江南第一清官，徧問大學士督撫以下，推獎無異詞，大悅，曰：「汝等何不保舉？朕保之，將來居官好，天下以朕為明君；若貪贓壞法，天下人笑朕不識人。」駕至松江，即擢福建巡撫。又伯行撫蘇時，以緝海盜及科場二事，與總督噶禮互訐，廷臣多袒噶者，上諭削噶禮職，而伯行留原任。時江左士民歡聲徧朝野，榜於門曰：「天子聖明，還我天下第一清官。」焚香結綵，拜龍亭，呼萬歲者，至數十萬人。復有數萬人赴京師暢春園，跪疏謝恩，願各減一齡，益聖壽萬萬歲，以申真實感激之忱。
　　　　聖祖知施世綸偏執
康熙辛巳，漕督施世綸方官淮徐道，適湖南按察使闕員，大學士伊桑阿等以九卿保舉世綸入奏。諭曰：「施世綸，朕深知之，其操守果廉，但遇事偏執，百姓與生員訟，彼必護庇百姓；生員與縉紳訟，彼必護庇生員。夫處事惟求得中，豈可偏私！如施世綸者，委以錢穀之事，則相宜耳。」
　　　　聖祖知熊文端遺疏之偽
孝感相國熊文端賜履引退後，初留京師，嗣疏辭食俸，歸老江寧。康熙己丑卒，遺疏至京，其同姓編修熊本竄入薦己語。上覽疏，諭廷臣曰：「熊賜履學問既優，人品亦端，此遺疏內薦舉其姪熊本，必係虛偽。」命總督噶禮確察。噶禮取其疏草以進，果無是語，下法司鞫勘，論熊本罪如律。或曰，噶禮迎合忮忌，所呈疏草未可據也。
　　　　聖祖知三藩之宜撤
康熙甲寅，尚可喜請撤藩，吳三桂、耿精忠亦陽請以覘廷議。滿洲米敏果公堅言宜撤。既而三桂、精忠相繼叛，人謂撤藩速變，聖祖諭廷臣曰：「朕少時即以三藩勢燄日熾，不可不撤，豈因其叛，遂委過於人耶！」
　　　　富春知王亶望不久
宗室輔國公富春任杭州將軍，撫軍王亶望，貪吏也，耽聲色，元旦拜聖牌，王困酒，日中始至，富正色責曰：「元旦為履端令節，拜牌乃臣子禮儀，安可遲延，是玩愒也。」王長跽請謝。富退謂人曰：「王公其不久乎！」逾年以貪縱敗，如其言。
　　　　愛星阿知明珠
愛星阿曾偕吳三桂入緬，擒獲明桂王由榔，以功任領侍衞內大臣。初，索額圖以椒房擅寵，時明珠為侍郎，因索而見知於聖祖，愛謂索曰：「明之材智在君上，今雖因君見用，殊畏愞，蓋忌君也，他日齮齕君者必明。」索不悟。後明引高士奇、徐乾學輩為黨，索為所擠落職，抑鬱以終，如愛所料。
　　　　世宗批示之明察
世宗明察特甚，屢於批示中見之。某獲罪受錮，在獄，上書自陳，有「辜負天恩，羞懼交并」之語，批云：「知汝懼死實甚，然羞則未也。」批某督密奏云：「朕未踐祚，即諗知汝，汝謂朕為盲耶？」批示某撫云：「善治本省，朕雖未悉汝面，然汝之政績朕皆諗悉，莫謂朕無耳也。」批刑部秋決一案云：「犯婦某氏謀死親夫，例應處刑。但該氏以丈夫逼其為娼，情急自衞，與因姦成命者有別，應免治罪。且該氏貞潔自保，至死所天而不顧，大義滅親，亟宜為建坊旌表」云云。
　　　　世宗察下情
雍正初，世宗因允禩輩蓄逆謀，故設緹騎，四出偵伺，即閭閻細故，亦皆上達。有引見人欲買新冠者，路逢人，問其處。次日入朝，免冠謝恩，上笑曰：「慎勿汙汝新帽也。」王制府士俊出都，張文和薦一健僕，供役甚謹。王將陛見，僕豫辭去。王問故，僕曰：「汝數年無大咎，吾亦入京面聖，為汝先容。」至此，乃始知僕為侍衞某也。
　　　　世宗知部臣疏於入署
刑部大門之匾額，相傳世宗遣人取之，部臣不知也。一日御門，詢及「爾部有額否」？對以有。上命人舁出，示之曰：「額在此久矣，而若輩未之知，則平日疏於入署可知也。」諸臣叩首引罪，自是額亦不復發出，故遂無額。
　　　　阿文勤與年羹堯蹤跡甚疏
阿文勤與年大將軍羹堯為同年，年入覲時，寵眷方隆，文勤知其必敗也，落落然與之蹤跡甚疏。一日，年在朝房中語文勤云：「我二人乃老同年，形迹何落寞若是？」次日即餽多儀於文勤，文勤僅納袍褂料各一端，自詣年邸致謝，此後遂不通往來。年賜死，牽連者眾，文勤竟不為所累。
　　　　蔣衡知年羹堯必敗
年羹堯鎮西安時，廣求才士，羅而致之於幕中。孝廉蔣衡應聘往，年甚愛其才。曰：「下科狀頭當屬君。」蓋年有權勢，試官皆不敢違也。蔣見其威福自用告同，舍生曰：「年公德不勝威，禍必至，吾儕不可久居於此。」友不聽，蔣佯稱疾發，辭歸。年贐以千金，蔣辭不受；易百金，乃受。歸未踰時，年以事誅，幕賓皆罹其難。年素侈，用不及五百者不登簿，蔣故辭千而受百。時雍正乙巳也。
　　　　孫劍才知年羹堯必敗
湘人孫劍才以善卜客年羹堯門下，居二年矣。年建邸，術士咸集，皆曰：「百年之業也。」孫曰：「俄頃可墟耳。」年大怒，將殺之，孫自陳願一言而死。乃召之至，孫曰：「大將軍大禍在前而不悟，願就死。」年詰之，孫曰：「大將軍威震中外，然功高則疑，主上苛察而羣下構陷，非福也。且張廣泗、岳鍾琪率軍征西，方成犄角之勢，所以制將軍也。果能遣人往刺張、岳，自統大軍入燕，燕破，各省不移檄而定矣，此子孫萬世之業也。」年曰：「成敗不可知，吾固握有兵權耳。」孫由是得釋，變姓名而遁。其後年眷入京，中途遇盜，失其子。及雍正乙巳，年賜死。年子既為盜所擄，教之讀書、學劍。盜為誰？孫劍才也。蓋逆知年之必不善終，欲存其嗣，故出此刦人之策耳。
　　　　世宗不信岳襄勤謀逆謠言
雍正乙巳，成都岳襄勤公以一等公總督川陝，勛高望重，持節故鄉。丁未秋，成都謠言有謂襄勤以川陝兵馬反者，疏聞，諭曰：「數年以來，在朕前讒譖岳鍾琪者甚多，不但謗書一篋，甚至有謂鍾琪係岳飛之後，意欲修宋、金之報復者。其荒唐悖謬，至於此極。岳鍾琪懋著功勳，川陝兵淳良忠厚，其尊君親上，眾所共知共聞。今奸民乃云從鍾琪謀反，是不特誣鍾琪，并誣川陝兵民以叛逆之罪矣。」特飭疆臣黃炳、黃廷桂嚴審造言之人，旋訊知為湖廣奸民寄居四川之盧宗漢播造浮言，乃論斬如律。
　　　　伶人機警
年羹堯率師出征，朝士設宴為祖餞，演劇以佐觴，所點某齣曲本中，有「瓦罐不離井上破，將軍難免陣前亡」二句。及扮演登場，曲已過半，方猛然悟之，然已無及矣。點者不敢聲。詎知某伶竟改為「瓦罐豈必井上破，將軍此去定封王」，座客擊節，賞賚有加。又《文昭關》之伍員例宜佩劍，某伶結束登場，誤懸腰刀一口，出場方覺，同輩咸為之寒心，座客亦有腹誹之者。某伶絕不介意，乃將「過了一天又一天」四句，改為「過了一朝又一朝，心中煩惱何日消？腰中佩了三尺刀，父兄怨仇不能報」。點者嘉許之，賚以百金，伶由是知名。
高宗精音律，《拾金》一齣，御製曲也。南巡時，崑伶某淨名重江浙間，以供奉承值。甫開場，命演《訓子》劇。時院本《粉蝶兒》一曲，首句俱作「那其間天下荒荒」，淨知不可邀宸聽也，乃改唱「那其間楚漢爭強」，實較原本為勝，高宗大嘉歎，厚賞之。
　　　　蔣適園知老僧殺人
鉛山蔣適園堅，為心餘之父，七歲，從叔游法雲寺，聽諷經。廡有縣署捕役數人以蹤跡殺人犯至，方坐談，蔣微聞其言曰：「某僧被殺，不得主名，奈何？」乃私告其叔曰：「殺人者即堂上老僧。」叔問何以知之，曰：「彼誦經而目屢顧，可疑也。」語為捕者聞，牽僧去，一訊即服。
　　　　高宗不取好名無實之舉
乾隆癸酉，近畿蝗，曹文恪公秀先方為御史，疏請御製祭文，頒發有蝗郡縣，謄黃祭告，并稽古典舉行蜡祭。手敕曰：「煌蝻害稼，惟當實力撲滅，此人事所當盡。至於諸神報賽，禮亦宜之。若欲假文詞以期感格，如韓愈之祭鱷魚，其鱷魚之遠徙與否，究亦無可稽求，未必非好事者附會其說。朕非有泰山北斗之文筆，似此好名無實之舉，深所弗取，所請著不准行。」
　　　　戴東原問周宋相去時代
戴東原，名震，幼入塾，塾師授以《大學》章句，一日，讀至「右經」一章，質於師曰：「曾子何以知為孔子之言而述之，門人又何以知為曾子之意而記之？」師曰：「朱子所言也。」戴曰：「朱子何時人？」師曰：「南宋。」戴曰：「曾子何時人？」師曰：「東周。」戴澄思有頃而又問曰：「周、宋相去若干年矣？」師曰：「約二千年。」戴曰：「時代相距若此之遠，朱子何以知其然而云爾？」師默然。
　　　　錢文端有知人鑒
秀水錢文端公陳羣有知人鑒，諸城劉文正公統勳初釋褐時，以所業就正，錢謂文正房師王樓山云：「吾賀子，及門得偉器，他日令僕才也。」時文正及錢唐梁文莊俱以筆法自詡，錢曰：「二君毋高自位置，會看賢郎跨竈耳。」後文正子文清公墉、文莊子山舟學士同書，果濡染家學，八法冠時，碑版大書，照耀四裔，而書名突出其父上矣。
　　　　舒文襄預知阿睦爾撒納之叛
乾隆乙亥，舒文襄公以分置準噶爾阿睦爾撒納家屬獲罪，降為馬卒，即荷殳執靮，與士卒同伍。及聞班忠烈公第密劾阿事，曰：「阿叛志已決，不可使得其家屬，傅虎以翼。余雖得罪，曾任大臣，出疆專命之罪，余甘任之。」乃部勒士卒，圍其營帳。阿果夜率眾至，欲擄其家屬牧廠。兵士爭先用命，阿知有備，踉蹌遁。高宗聞之大喜，復其職。
　　　　和珅預知試題
每屆順天鄉試，其《四書》文題，例由欽定。先期，內閣進呈《四書》一部，命題畢，仍發下。乾隆乙酉鄉試，奄人捧《四書》發還內閣，和珅就奄與語，探高宗命題時情狀。奄言：「上披閱時忽微笑，振筆直書。」珅不語，遂知為「或乞醯焉」一章。蓋「乞醯」二字中嵌「乙酉」字在內也。乃密通信於其門生，倩人預搆，獲雋者甚眾。
　　　　郭大昌識和珅之奸
嘉謨為河庫道，大學士忠襄伯和珅，其外孫也。珅少貧，每遣僕劉全徒步往返五千里。求佽助，嘉資以白金五十兩。郭大昌方為河庫道吏，與全飲而歡，語之曰：「子且貴，何為人僕從苦如此。」亦資之如嘉數。珅嗣以家累，遣全求嘉助白金三百兩，嘉怒詈遣之。珅遂私出都詣嘉。嘉怒甚，欲治以逃人之法。郭從容語嘉曰：「吏見和郎，貴當在公上，公毋薄其貧。且公以三百兩助外孫，事甚小，何苦怒如此！」嘉曰：「汝善和郎，何不自助之。」郭曰：「公不助和郎者，吏不敢先。」嘉乃出金授郭曰：「即日為我遣之。」郭招至酒樓，握手曰：「郎君不日當大貴，貴後願毋忘，今日為天下窮黎乞命。」既為具鞍馬，又自以白金三百助其裝。其後珅以戶部尚書為軍機大臣，扈蹕下江南，至紅花埠，遣全馳詣郭，約相見於眾興集。郭曰：「吾始謂若濟世才，今乃招權納賄，為贓吏逋逃藪，毒流生民，吾恨爾時不慫恿治以逃旗外遣之罪。若主僕旦夕且無死所，毋累我！」遂與絕。後卒如其言。大昌，山陽人，洞徹水性，窮極事變，乾、嘉之際數十年，凡奉特旨持節治河及經制官河督以下，無不遇事諮決，倚為安危，蓋振奇士也。
　　　　趙謙士知物可招尤
椰子產嶺南，取其蒂以為數珠，冬不冰手，夏不畏汗漬，於服用最宜。色純黑，若稍有筋膜，則雜以微黃，每一百八顆中，求其純黑光潤無瑕疵者，殆難一二。上海趙謙士侍郎嘗就骨董鋪取數十百串，擇其美者，集為一，以十數年之功，始純粹以精，不啻千狐之腋也，甚愛之。官戶部時，和珅正烜赫，方為其屬，每見必目其珠，或手摩挲之，歎美不置，有欲得之色，趙輒佯為不知者而退。或謂之曰：「彼視金玉如糠粃，而獨愛君數珠。此微物耳，若獻之，美遷可得也。」笑不答。歸遂扃之，不復御。他日，從容語其家人曰：「吾之集此數珠，未嘗不自笑其甚勞而無謂也。吾有玩物，友朋愛之，必以贈。蓋歸於所好，物得其所，初不必終據為己有也。若以貽權要，即微物亦不可。然吾聞物異於眾，足以招尤，吾終身不復用矣。」
　　　　陳四承王槐江教
和珅之僕有陳四者，舊曾給事於兵部侍郎奉寬。乾隆某年，王槐江隨珅使滇，四亦從，以王為奉之門下士也，優禮有加。及差竣回都，四語王曰：「如有求補州縣者，可為關說，彼此均可沾潤。」王飾詞卻之。後復再三陳述，王引至無人處，告以利害所在，四爽然而止，旋託疾退役，及珅敗，四脫然無累。
　　　　畢秋帆知張回子不反
乾隆辛丑，畢秋帆制府撫陝時，甘回不靖，阿文成奉命督師往勦。西安有張回子者，為內地回人之望，擁資百萬。畢素知其人，一日，方與兩司議籌防，有飛騎傳軍報至，啟視，即置鞾中。兩司退，召巡捕曰：「汝持我名柬，即邀張回子來。」張至，以軍報與閱，張皇遽伏地，請收付獄。畢曰：「我欲收汝，不汝邀矣。我固知汝必不反也，我將以全家六口保汝。」張叩頭出，後知文成營中獲一諜，親訊之，指張為謀主，諜固嘗傭於張，以盜牛逐也。文成已入告，馳書陝撫密收，畢亦即拜疏，以全家保其不反，事遂得寢。然其時方修城，回人之居內地者不下數萬，張素任俠，為族人所信嚮，諸回多伺其動靜以為從違。設非畢之推誠布公，後患殆不可料也。
　　　　完顏夫人知禍福關頭
傅文忠公恆原配完顏夫人，總督明山長女也。性爽伉，有機智，遇事多決斷。儷文忠二十餘年，時佐理案牘。安南國王阮光平既歸降，高宗欲阮來朝，始貰其罪，而阮畏懼不敢來。傅以為憂，夫人曰：「此相公禍福關頭也。阮不親至，何以報上命？」因呼阮使臣吳俊入內室。隔簾語之曰：「吾儕雖裙釵，敢以此頭保汝王不死，務須令其至粵，以彰聖德。」吳馳歸，力說阮，以夫人語告之，阮始入覲。上大悅，優賚以歸。文忠薨後數十年，夫人持家以嚴肅稱，為滿洲世族中所罕遘也。
　　　　周文恭知川陝楚豫兵少之危
周文恭公鍠任武政時，語人云：「今天下惟川、陝、楚、豫甲兵甚少，其地當中原腹心，道路險阻，一旦盜賊竊發，恐非有司所能辦。」欲見上陳奏經略，會以病去官不果。及川、楚教匪作亂，果以兵勢單弱不及備，蔓延九載，人始信其有先見也。
　　　　程正夫知百年真夢
程正夫，名先貞，夙具達觀，嘗製一棺，題曰「休息庵」，自作銘刻其上，酒酣便即偃臥於中。有詩曰：「版屋蕭然密四周，愚人息矣聖人休。百年恍惚真疑夢，萬事紛紜已到頭。廣柳何時催去駕，猗蘭此夕詠閒愁。相煩雅客來欣賞，莫待遙憐土一丘。」
　　　　張介賓知死期
張介賓穴　遂於醫，著述甚富，晚年尤深於《易》，事皆前知．至八十三歲之秋，一日忽語家人曰：「我將死，速備殮具．」既而連日陰雨，乃曰：「道路泥淖，未可走別同人，展遲十日亦無不可．」届期，宴戚友，歡飲畢，講《易》至隨卦三爻，時月色正明，乃曰：「可去矣．」起身拱手，向諸人作別，上榻趺坐，一笑而逝．
　　　　袁守中案置小棺
嘉慶時，蘇州城隍廟道士袁守中居月渚山房，其案頭常置紫檀小棺一，長三寸許，有蓋，可開闔。錢梅溪見而詢之曰：「製此何用耶？」袁曰：「人生必有死，死則便入此中。吾怪世之但知富貴功名而不知有死者，比比是也。吾每有不如意事，輒取視之，以當嚴師之訓誡、座右之箴銘耳。」
　　　　羅思舉驅猿
四川山中多猿，猿以族居，時時入人家盜食物。稻熟時，猿多以千計，自山下，人以器穫，則猿以爪摘，逐之則東馳西去，猿輕捷，人往往不能近，而稻則蹂躪無遺，或擊殪其一二，猿不懼也。農民無如之何，則聽之，三分秋收，猿取其一，人取其二，歲以為常。羅壯勇公思舉幼嘗為人放牛山中，一日，語主人，能以千錢見予者，當盡驅猿羣，使不敢盜一穗一粟，主人許之。俄而猿大至，思舉手繩伏壠下，伺一巨者過，猝躍起擒之，縶以獻主人。主人誚曰：「若以是計去猿耶？山中猿多不可計，今捕其一，所去幾何？」思舉曰：「即此已足，敢保三日後猿屏迹不來也。」乃縛猿於柱，假薙刀一，剃其體，茸茸者悉去之，濯濯之鞟露矣。於是周身塗以五采，陸離斑駁，有若鬼怪，乃以爆竹數千繫諸其尾。明日，猿羣又至，則取前所擒者燃爆竹而縱之，爆竹驟發，所擒之猿，則奔還其羣。其羣見之大駭，以為異物也，亟奔逃。所擒者為爆竹所轟，亦駭極，益狂奔不止，自相追逐踐踏，展轉互引，顛隕山谷，死傷纍纍，自是不敢復出。壯勇由是以智顯，後官至湖北提督。
　　　　仁宗知和珅
嘉慶丙辰元日，仁宗既受禪，和珅以擁戴自居，待之甚厚。遇有奏高宗者，皆珅代白。左右有非之者，上曰：「朕方倚相公理四海，何可輕也。」珅又薦其師吳省蘭為上錄詩草，覘動靜。上知其意，吟詠中不露圭角，珅心安之。及高宗崩，王念孫、廣興等先後劾之，立命儀、成二王傳旨逮珅，並命勇士阿蘭保監以行，尋賜死。
　　　　某太守名刺以珍珠為字
和珅當國，朝士咸奔走於其門。嘉慶己未，珅敗，凡所援引之人悉被累獲咎，即僅投一刺者，籍沒時，為吏所得，輒不免。某太守知其必敗，而又不敢不往，所用名刺綴珍珠為字，閽人貪得珠，即毀其刺，故珅敗而其太守獨無恙。
　　　　仁宗駁斥閉門求雨之奏
嘉慶丁卯，春夏恆暘，光祿卿錢楷請依《漢書》求雨閉陽縱陰之說，將正陽門石道停工。仁宗謂：「五行生剋，大率經生傅會，即如《漢書》求雨注內所稱閉南門、禁舉火之類，一鄉一邑或可偶一為之，京師都會之地，設令正陽、崇文、宣武三門暫閉數日，成何政體。從前竇光鼐惑於此說，竟有不開房門出入窗牖之事，豈非笑談。雨澤愆期，惟當勤修實政，敬迓天和，所奏應無庸議。」
　　　　錢黼堂知將死
嘉善錢黼堂少宰樾，乾隆壬辰進士，官至吏部左侍郎。少工書法。年七十餘，自營生壙，一切飾終之具皆自經理。一日早起，命家人將書籍、筆硯、字畫、什物及生平玩好之具，悉點檢而鎖扃之，若將有遠行者，遂坐後堂，儵然而逝。
　　　　託津戴均元督內臣檢御篋
嘉慶庚辰七月，滿相託津、漢相大庚戴均元扈蹕於灤陽圍，甫駐蹕，聖躬驟不豫，變出倉猝，從官多皇遽失措。託、戴督內臣檢御篋十數事，最後近侍於身間出小金盒，鎖固無鑰，託壞金鎖發盒，得寶書，遂相偕奉宣宗即大位，率文武百官隨瑞邸行禮，乃發喪。中外晏然，均服其急智。
　　　　龍夫人智略
嘉、道名將，首推二楊。果勇侯芳則有夫人龍氏，為華陽人。侯方任寧陝總兵，夫人歸焉，婚三日，終南教匪熾，侯率兵搜賊。明年，調署固原提督，夫人方懷妊未行。及秋，寧陝鎮兵以停餉兩月，嘖有叛言，鎮將不善駕馭，勢岌岌不可終日。或請夫人乘夜速行，夫人曰：「叛否不可知，若行而後叛，是通賊也。不然，何以先知？」卒不行。亂作，殺營官，肆焚掠，闔城擾攘，官民眷屬夤夜驚竄，反依夫人為逃死藪。方是時，未叛者拒於內，曰：「夫人勿死，我輩受恩重，誓禦賊以衞夫人。即不敵而死，主將聞之，亦見我輩心也。」已叛者拒於外，曰：「夫人勿驚，我輩受恩重，情急而叛，無與夫人事。誠慮外寇驚及夫人，主將聞之，無以明我輩心也。」先是，鎮署司餉員朱之貴，性吝刻，眾欲殺之。夫人藏之複壁中，佯令追捕，眾意乃釋。黎明，叛眾請見夫人，奴婢及避難婦女倉皇號涕，求勿放入。夫人怒曰：「生死有數，敢涕泣者懲之。且朽牆薄壁，脫有他意，誰能禦之？請見則見，何畏之有。」命左右啟門出，端坐堂上，叛首數十人血臂淋瀝，伏地痛哭，請送夫人出城。夫人曰：「誰則戕官，殺人者抵命，於汝眾人何尤！速擒首逆，絕妄念，主將或可以申奏朝廷，予以生路。」眾曰：「我輩結盟，誓同生死，不能遵夫人命。謹備輿馬以俟。」諸婦女又曰：「夫人行，我輩死矣。」夫人曰：「此輩皆我故舊，須隨我出，不得傷殘。」即出婢媼衣履，與官眷結束，以次啟行，而己乃乘輿殿後。甫出署，叛眾發號傳隊以送，夫人呵曰：「止！此何時，何等狂悖，而猶循此虛文耶！除現在署前者，餘皆不得露面。」眾唯唯，送至澗溝，哭拜而返。適遇之貴於途，舉刃擬之曰：「汝今日亦入我輩手耶？」之貴曰：「我藏複壁，夫人計也。夫人忘盥盆，命我送往，汝等欲殺我，即轉賷盥盆去。」眾審視良久，曰：「且為此盆饒汝。」
明日，夫人抵石泉縣，石泉民方遷徙，縣令不能止，聞夫人至，公服攀轅，留守城池。越六日，始就興安免身。時典郡興安者。夫人從兄燮堂也。
初，侯於固原聞變，遣屬將選兵進勦，而自帥親丁四人，冒雨急馳千二百里，三晝夜而至盩厔。得燮堂書，知夫人已居興安，即馳往石泉撫賊，解鄠縣圍。賊首蒲大芳，舊部也，素得眾心，侯又素得大芳心，乃單騎入賊壘諭以順逆利害，說令投誠，仍同入寧陝鎮城，約束歸伍。而大芳心懷反側，頗悔降，遂以願赴興安迎致夫人為請，實以試主將心也。侯立允所請，不增一奴。或謂夫人明哲，必託辭而不行。比大芳至，天大風雪，夫人冒雪抱子，泰然登程。越日，道過漢陰廳，大芳與同行王奉者相鬨，夫人入廳署，訊知曲宜，棍責大芳四十，械繫而行。將至鎮城，降眾代求免繫，更乞勿使主將知，夫人許之。及見侯，詢問公私事，則悲喜交集，獨不言途責大芳事。居十日，各帥遣都守馳候侯，見左右役使皆叛黨，目灼灼，皆相視無一言。少頃，請間，密白曰：「各帥得漢陰稟函，知夫人途責大芳，恐降眾離心，故遣某等探候。」侯曰：「吾不知也。」入詢夫人，曰：「有之。」曰：「何無一言？」夫人曰：「是不必知。知而不誅則廢法，知而加誅，則失信。我見不徹，不敢行，既行，保其貼服，無勞探也。」侯出語都守，皆歎服而去。他日，各帥戲謂侯曰：「君小心，夫人敢責賊，恐元帥亦不免也。」
方侯削職將戍伊犁時，謂立功贖罪，或可免行。夫人曰：「卒伍為逆而主帥無罪，國家無此法度。所望君恩高厚，不久戍耳。」後一月，果蒙賜還。侯籍隸貴州，褫職自犍為南歸，舟子慫恿糴鹽，謂至沿河司可獲重利，侯幾為之動。夫人曰：「居官不宜重利，況數奇，始罷官，一生財祿可知。」力諫而止。行抵黃瓜漕，前舟撞損，以載輕，急駛傍岸，人免而船沈。
　　　　阿文成遠慮
乾隆辛丑，大學士阿文成公桂既平回亂，廷臣有新開郡縣之議，文成言：「回部性頑，難治以漢法，宜擇酋建國，而駐大將軍於烏魯木齊，責其貢賦，不然，恐辦事領隊大臣或有嗜財好色者，不過六十年後，總當有變。」及道光乙酉，張格爾事起，適符其期。參贊大臣武隆阿因重進此說，上遂命直督那彥成馳往密議，始以丁亥除夕擒張於鐵蓋山。
　　　　胡興仁辦差急智
道光中，胡中丞興仁官陝西西安府，時長文襄公凱旋過境，天寒，需火爐，倉猝無以具，乃命取食案數百，鏇其中，置鐵鑊盛火，而截其足之半，自是三軍如挾纊。又督師牙兵三千索貂纓，諾之。從官請折價，需金六千，乃購貂裘數襲，命縫人縷裁之，叱嗟立辨，長大悅。
　　　　程恩澤預知粵亂
南海譚玉生瑩素善飲，雖疾病不去杯杓，或箴以湎酒非攝生所宜，瑩笑曰：「酒乃天之美祿，古人所以享食高年，豈殺人物？況壽算天定，吾犬馬齒當踰古稀。」或曰：「何以知之？」瑩曰：「道光壬辰，歙縣程侍郎恩澤至粵典試，榜後，同人餞於白雲山雲泉仙館，酒酣，慨然曰：『粵東今日可云極盛，衰象將見，此後二十餘年，亂從粵東起；再十餘年，亂徧天下，不堪設想矣。』曹拔貢釗與相問難，不覺鬱悒，程笑曰：『子無為杞人憂，吾與子不及見。』隨諦視座客曰：『皆不及見矣。及見者譚玉生耳。』」後五年，程卒。甲寅，紅中起，曾卒。丁巳以降，內外交訌，幾如陽九百六之期，而當日座客物故殆盡，惟瑩獨存，至七十二始歾。
　　　　李文恭深慮粵亂
李文恭公星沅嘗官兩江總督，尋以母老乞病歸。文宗御極召用，懇請終養。道光乙巳，粵寇漸肆，而林文忠公則徐道卒，朝廷以文恭能任事也，訖以欽差大臣關防畀之，而李又殂。方其抵粵西也，憂寇甚，寢食失常度，每謂人曰：「此賊非眼前諸公可了。」時周文忠公天爵、向忠武公榮、烏武壯公蘭泰皆與共事，意不謂然，李曰：「後當思吾言耳。」疾革，以關防送周，而遺表薦烏、向，謂可任其後。
　　　　吳文熊知會匪將為後患
道光戊申，吳文熊錫徵佐其從兄武陽司巡檢某擒會匪十餘人，中有洪秀全、楊秀清、石達開、韋昌輝四人。文熊見其狀，知不可制，必為後日患，言於巡檢，將請縣令置之重典，而令得賄三千金，分以與巡檢，遂釋之，文熊太息而已。
　　　　孫渠田預知粵寇之變
道光庚戌，粵寇未起，而廣西全省伏莽已四布。時瑞安孫渠田學士方督學廣西，知必有大變，亟草疏以陳。蓋廣西歲饑多盜，通湖南雷再浩、李沅發兩次之亂，均有竄至廣西者，乃蜂起應之。六月，洪秀全遂據桂平縣之金田村以為亂，咸豐壬子二月，秀全圍省城矣。
　　　　孫宜人賢而智
孫太君為錢塘徐杉泉大令之配，生平居處必循禮，素重師儒，兩子就傅時，每饗塾師，必有豕肉。一日，飱不繼，憂之，謀於子婦孫宜人曰：「吾與子可不食，奈師長何？」孫宜人曰：「易易耳。」乃以青蚨八，市餺飥，以外襲之忝進太君，而取其中之肉醢置蔬上，成一簋。太君喜曰：「子可謂賢而智矣。」
　　　　潘功甫知亢旱
吳縣潘功甫舍人曾沂為文恭冢子，文恭當國，深自韜匿，就所居鳳池園構一廬曰船庵，鍵關謝人事，終日焚香讀書，澆花洗竹，一家如在深山中。有童子應門，客至，受柬門隙，無貴賤一不報。中間省視京邸者再，往返數千里，亦不見一客。俗所用署名小紅箋，擯不具者二十餘年。中歲以後，長齋禮佛，究心內典。弟曾瑩舉京兆，從子祖蔭捷南宮，咸預知，次第不爽。威豐壬子春，趣工治義井，鑿新渫舊，凡四五十區，人莫測也。無何，秋八月不雨，至冬十有一月，城中擔水直百錢，遠近賴以得飲，始大異之。
　　　　文慶破除滿漢成見
咸豐乙卯七月，文慶以大學士入軍機，時海內多故，粵寇縱橫，滿臣如賽尚阿、訥爾經額皆以失利獲咎。文嘗言欲辦天下事，當重用漢人，平時建白，常密請破除滿漢成見，不拘資地以用人。曾國藩起鄉團擊賊，為壽陽祁雋藻所排扼，文獨謂其能殺賊，終當建大功。胡林翼以江南科場失察，與文同鐫秩。文知胡負奇才，嘗薦之，乃由貴州道員一歲而擢湖北巡撫。而袁甲三、駱秉章皆文所力薦，賴以削平大難者。及將薨，遺疏謂各省督撫如慶端、福濟、崇恩、英棨等，皆難勝任，不早罷斥，恐誤封疆事，其後皆如所料。
　　　　閻文介勸胡文忠勿劾官文
咸豐時，胡文忠公林翼撫鄂，時督師者為官文恭公文。官有門丁弄權納賄，府中用財無度，不足則提用軍饟，文忠恒以為憂。朝邑閻文介公敬銘時以戶部員外郎總理糧餉，參帷幄，往謁文忠，請間言事。文忠屏人，以督府事告之曰：「方今籌餉艱難，而彼用若泥沙。進賢退不肖，大臣之職也，而彼動輒乖謬。今若不舉實糾參，恐誤封疆事。」閻對曰：「公誤矣。夫湖北居天下衝，為良將勁兵所萃，朝廷豈肯不以親信大臣臨之。夫督撫相劾，無論未必能勝，即能勝，能保後來者必勝前人耶？公能復劾之耶？且使繼之者或勵清操，勤庶務，而不明遠略，未必不專必自用。彼秩至督撫，亦欲自行其是，豈必盡能讓人？若是則掣肘滋甚，詎若今用事者胸無成見，依人而行。況以使相而握兵符，又隸旗籍，為朝廷所倚重，每有大事，可借其言以得請。今彼於軍事餉事之大者，皆惟公言是聽，其失祗在私費豪奢耳。然誠於天下事有濟，即歲捐十萬金以供給之，未為失計。至其位置一二私人，可容則容之，不可容則劾去之，彼意氣素平，必無忤也。此等共事人，正求之不可得，公乃欲去之何耶？」文忠深服其言，由是益與官交歡無間言。
　　　　葛謙山知兵禍
廣西潯州葛謙山，性豪俠。道光末，粵寇洪秀全、楊秀清皆與交，方思乘機煽亂，將羅致謙山，乃深自匿。某年，仁和鍾某挈子駿聲從新簡潯州守，至潯，掌教某書院。諸生中有與謙山交契者，言於鍾曰：「葛秉山家深山中，缺西席，雅慕公子，欲延以為師。」於是駿聲遂往。其家有園，依山為牆，導澗為池，屋百餘椽，館之於園中。謙山待駿聲有加禮，徒二人，至馴謹。一日，謙山語駿聲曰：「僕有事外出，某日某刻將有數人來訪，慮閽人無以峻卻而闌入書室，善為我辭，則幸甚。」至期，客果至，答如前。客坐久，慨然曰：「主人匿不見，亦無瞢焉。雖然，余等非甘受紿者，請以一言為證，主人此時在某樓，坐某向，閱某書，試往驗之。余等從此逝矣。」遂去。駿聲亟攜僮登樓視之，謙山所坐之向，所閱之書，不爽毫髮，蓋諸客亦精術數也。謙山乃語駿聲曰：「若輩素與予交，今將舉大事，予故避之。君在此亦危矣，宜亟請尊甫來，予當有以相告。」越日，某至，謙山設席相待，曰：「余將遠徙，此地不久為灰燼，所存者惟園中湖石耳。君於庚申，可得殿撰，惟此時兵禍蔓延半天下，過此，其亡也忽諸。為今日計，喬梓宜速歸。自此至浙，亙數千里，途中盜賊遊勇，滿地荊棘，多攜資斧，無益有累，僕已繕書數函，投某某處，可得資為助。他日軺車四出，或至山中一觀園石之存否可乎？敢以此言為息壤。」飲酣而別。後駿聲果以庚申第一人及第。越數年，視學某省，事竣，迂道訪之，則荒煙蔓草矣。問之鄉人，皆云不知所往，而湖石則巋然獨存。
　　　　蕭智懷以遯自全
蕭智懷，湘鄉人也，生而豪蕩不羈．年數歲，讀書一目了然，然不肯竟讀，得閒輒逸去，集牧牛兒為超距拔河之戲，指揮進退，如大將撫士卒．稍長，有文名，肄業長沙嶽麓書院．當時士人率以八股為事，蕭不耐，遇題出，就己意揮灑，以氣行之，頃刻千言，見者吐舌．撫軍某初下車，觀風，題為《故仲尼不有天下》，蕭中幅云：「假使天命有歸，則三恪可封，（木巳），宋與成周并列；諸侯錫命，晉，楚與邾，莒同行．所難為者，魯君質季孟不免北面之慚耳．抑使人心有屬，則安內攘外，回，由信將相之才；繼體守文，鯉，伋亦成，康之比．所遺憾者，亳社與殷頑無及裸將之恥耳．」撫軍見文大驚，立拔置第一而黜之出齋．蕭亦不為意，其文則傳誦一時．
及粵寇起，蕭被褐謁洪秀全於軍次，挺身直入，門卒止之，不聽，疑為刺客，執而搜之。蕭怒，出市井語相詈，聲達於內，楊秀清聞而出視，蕭拱手曰：「公，東王耶？敢問今日舉兵，將以排滿歟，抑以佐滿歟？」秀清曰：「惡，是何言？吾固排滿，安得佐之。」蕭曰：「然則公欲舉大事矣，乃使走卒窘辱國士何也？」楊大笑曰：「君亦狂生也。」乃握手入，偕見秀全。蕭請毋戀戰，順流而下，急取襄鄂，出兵中原，以窺燕京，秀全納之。武昌既陷，將士覷東南繁富，皆請東下，蕭不能爭。及據金陵，蕭又畫策，請以荊襄之兵出南陽，趨河洛；皖贛之兵出淮穎，趨開封；秀全出揚州，沿運河水陸並進，扼臨清，赴幽冀，所在招納豪傑，易置守令，一切因俗從簡易，暫不更張，如此則河北將望風而下。秀全意亦謂然。而秀清陰有異志，以軍中耳目多，不便舉動，由是兵不得出。蕭歎曰：「事敗矣！」佯狂不問事，俄而乘間逸去。
曹文正圍金陵，時陳湜在軍，與蕭有舊，蕭訪之，故態猶昔，欲留之，蕭不可，曰：「已事洪矣。既雞口，復牛後耶？」遂去，不知所終。
　　　　高繼周論卵石之勢
某年，曹縣之變，賊刦獄，釋罪犯，皆逸，中有因命案擬抵之犯高繼周，將被糾入夥，高曰：「我已入死而出生，不從將焉往！然徒侶祇此數百人，將何以舉大事？兗沂曹道距此甚近，帥兵來剿，是卵石之勢也。若困守孤城，直坐以待斃耳。君等可先去，我當至各村糾集數百人，庶可成事。」賊以為然，棄城去。高奔告各署，僅一武弁，與之商，召集兵民，閉城，城遂完，高自投案，卒免於罪。
　　　　穆宗知肅順有異志
穆宗天資英敏，即位時方八歲，知肅順有異志，嘗戲以小刀割菜，呼曰：「殺肅順，剮肅順。」及見肅，亦周旋無異他人，故肅不之疑也。
　　　　左文襄力斥眾論
光緒初，帕夏之未平也，左文襄肅清關內，禡旗啟行。英使威妥瑪居間調停，倡議封帕夏為外藩，朝士和之，并為一談。文襄獨引邊荒艱鉅為己任，力斥眾論，而西域遂平。
　　　　左文襄見幾而作
左文襄公宗棠入都，僦居東安門內之石鼓閣，其時蓋以節度入樞密也。初亦銳意欲有所為，而成例具在，絲毫難於展布，且陳奏發行，急於星火，無暇推敲，又有明日上章，而今日甫定稿者，有所建白，為同僚所尼，多中輟。所以文襄入值未幾，即力疏求去，殆亦見幾而作歟？
　　　　曾惠敏夫人賽會急智
曹惠敏公紀澤使英時，夫人從之，嘗與彼都人士相酬酢。一日，諸貴婦公議，翌日各出所有列會，供人遊覽，以得酬多者勝。貴婦多富豪，夫人自知不敵，歸商於惠敏。惠敏殊躊躇，顧又不能毀約。屆時，夫人挈龍井茶葉以往，是日酷熱，遊者疲而渴，夫人乘時煎茶進，遊者大悅，競擲以資，會既，夫人得酬獨多。
　　　　焉敢重為社會之蠹
錢塘徐印香舍人恩綬浮沈下僚，安貧樂道，湘陰左文襄公宗棠、湘鄉蔣果敏公益澧及合肥李筱荃制軍瀚章先後欲疏薦之，輒謝勿受。任邱邊竹潭鹺尹葆樞嘗勸之，則曰：「吾無經世才，不欲以牧令自效，焉敢朘削膏脂，重為杜會之蠹乎？即此以言，已為分利之人，方滋愧焉。」吳縣俞小甫通守廷瑛聞而語人曰：「徐君其真明智乎！」
　　　　沈文肅慮西人見底蘊
同治甲戌、光緒乙亥間，日本與臺灣生番搆釁，侯官沈文肅公葆楨奉命巡臺，晤日本司令官西鄉從道，告以兩國海軍方萌芽，不宜遽開戰，為西人盡見底蘊，不如各歸，益自治軍，二十年以後可相見也。西鄉大感動，遂罷兵。及移督兩江，奏定各行省歲協南北洋二百萬兩，專儲海軍用，期以十年成南北粵三洋大軍。又恐緩不及事，先助北洋四百萬令成軍。於是購製鎮遠、定遠鐵甲兩艦，鎮東、鎮泰、鎮南、鎮北四礮艦。己卯，日本滅琉球，北洋增購致遠、靖遠、經遠、來遠四艦，雇琅威理督操。及頤和園工興，海軍費二千餘萬盡輸之，南洋前積費數百萬亦為左文襄公宗棠移治朱家山河工。甲午戰後，文肅孫翊清赴日閱兵，西鄉從道猶在，語栩清曰：「日本海軍之有今日，不敢忘令祖之贈言，惜其人不再見。且貴國任事者，不能完其遺志，尤可惜也。」
　　　　張文襄不奉偽詔
凡上飭下曰仰，惟官文書則然，未聞見於諭旨者，諭旨則用著字。光緒庚子拳匪之變，矯詔南中疆吏讐逐外人，五月某日，鄂督張文襄公之洞奉廷寄，有「仰該督撫等」云云，故一望而知其為矯詔也，不奉詔之計益決。
　　　　劉葆真知拳禍
武進劉葆真太史可毅為光緒壬辰會元，庚子，從事京師大學堂，見拳亂之亟，憂之，乃言於許竹篔侍郎景澄曰：「此非義民也，不戢，將有大禍。」尋挈其家屬徙通州，拳遇之於途，識之，遂及於難。
　　　　汪氏女知前途之憂
輪迴宿命之說，本自不誣，西藏、青海喇嘛近世尚有擅斯術者，但必避人避世，修持於青海中之二島耳。
光緒時有汪孟平者，官河南周家口同知，生數女。其季女幼而好道，善文字，不教而能。家固多藏書，女悉發篋，擇其關於道術者讀之。孟平欲為議婚，女知之，曰：「兒再來人也，幸夙因不昧，二十歲後即入山學道，今暫寄於此。必苦相迫者，當委蛻去耳。」孟平以其年幼，姑置之。
孟平倜儻自喜，好聲色，年五十，猶納雛妓為妾，夫人阻之不得，時牴牾。女勸母曰：「去之可耳。人世事如朝露，何戀此旦夕為！」於是夫人託辭歸寧，攜女去。時女年未二十，孟平遣幹僕數輩具車馬送之。行數舍，女在逆旅中，一日晨起，叱僕使歸，詞意決絕，眉稜威毅，狀若劍客，僕震懾不敢抗，惟顧夫人，夫人無一言。僕退，羣議曰：「女公子素和易，何忽駭人乃爾？然失夫人與女，責任在吾儕，將何以報？盍陽去而陰尾之。」是日，女侍母登車，命御者曰：「聽我命，左則左，右則右。」御者不敢違。車行山野，女左右揮，若甚悉者。自汴入陝，至華山下，女令母暫寓旅舍，先入山覓地。已而女至，曰：「得之矣。」驅車入山。行數里，車馬不前，女命御者負行李以從，而自扶母，緣層崖數疊，至一潭，水清若鏡，潭側一石洞，委裝於內，遣御者去，遂居之。僕偵得實，歸白孟平。孟平大驚，知不能挽，乃使人以芻米之屬周給之。
年餘，夫人病卒，女葬之山中，親負土為墳。庚子拳匪變起，周家口亦燬一教堂，孟平緣是罣吏議，罷官歸。甫抵家，女慰藉之函亦至，並隱約及辛亥事，且謂前途之憂方大也。
有乳嫗，女幼時嘗得其鞠養，以孟平命往視，宿山中三日。言女已辟穀，惟啖黃精，石洞無門，編枝為籬，夜有豹臥籬外，巨若牛，而見女則馴如犬。女嘗引嫗游山中，見石洞數十所，或有人，或無人，其在者皆女子，云有自明末來者，相見亦不甚為禮也。
　　　　陸太君不佞佛
光、宣間，錢塘徐印香舍人恩綬之繼室仁和陸太君玉珍居滬上，不持齋而有時茹素，不念佛而終日看經。女琳、子婦何墨君嘗進言曰：「老年血氣衰，宜肉食，觀書恐耗目力。」太君則曰：「食植物者多壽，觀書以養心耳。吾非佞佛也，毋多言！」
　　　　新嫁娘知偷兒
蘇州某姓嫁女，奩具豐，觀者如市，夫家亦豪富，有賊見而涎之矣。婚夕，客散，新郎倦而睡，新婦亦卸裝將寢，瞥見牀下有人，疑為鬧房者。蓋吳有鬧房之俗，新婚三日內，戚好張讌設飲，嘗至達旦，甚有隱匿幙間牀下，竊聽新人私語為噱。及見其人以刀剖地上榛栗，知為偷兒，遂搴帳語郎曰：「我欲溲而器滲，奈何？」郎曰：「夜深矣，明日設法補之。」婦曰：「試探姑睡否？如尚未也，將往謁姑。」郎如言，女即使郎移燭出，而下鍵於門，詣姑言其狀，謂賊匿此，必有接贓者在外，可潛諭廝養。於是舉家健丁持械而至，賊不及防，遂就擒，並其黨盡數捕得而送之官。
　　　　林生妻預設米肆
有林生者，家中資，而性嗜博，父母時訓之，始稍斂抑。及父母亡，遂無所顧忌，家事悉委其妻。妻固賢而有才識者，勸之不聽，乃密與其母家兄嫂謀曰：「妹夫沈湎於此，將來必至蕩產傾家，妹有金資少許，欲託兄嫂代為經營，以免他日饑寒。」兄固長者，然之，為設一米肆。林不知也，惟嗜賭如故，逋負叢集，鬻田產以償。久之，饔飱不濟，乃就商於妻兄，妻兄曰：「為今之計，謀生為急。僕設有米鋪，將延一司會計者，誠能改行，不妨即任此事，月可得金若干。」林乃自矢以後不賭，遂延之往。及數年後，妻兄見其無他，始明告之。
　　　　白棉線知聊齋為憤世勸世之作
白棉線，李氏女，泗水倡也。姿不甚都，善脩飾，以能周急濟困，由是名遂振，茶商、鹽販日造其門。所得纏頭資，買泗水田數十畝，賃隣境宅一區，將為終老計。亡何，病，田宅皆被人佔，或為之不平曰：「何不訟？」棉線從容言曰：「吾所得，皆不義財，聽之可也。」暇則聽人講說古事，聞忠孝節義則淚涔涔下，有身墮泥犁追悔莫及之慨。尤喜聽人說《聊齋誌異》，凡所合意，必請重宣以記之。客或詰之曰：「卿喜狐乎，喜鬼乎？」棉線笑曰：「煌煌宇宙，何狐何鬼，此蒲留仙憤世語也，勸世文也。蒲因君子道消，託言比興，何得以稗官野史而忽之耶？」客將更有問，棉線倦而倚几酣睡矣。
　　　　劉桂慶了然去來
京伶劉桂慶工王帽戲，一日，赴內城某宅演劇，侵曉歸，而語其家人曰：「吾心如落葉空山，了無歸宿，恐將逝矣。」家人以為誕。劉偃息在牀，日加午，遽卒。此殆了然於去來者歟？
　　　　智僕成人之美
御史某以清節著於時，一日宴客，見一妓有殊色，席散，遂命僕喚之，既而忽自悔曰：「某不得無禮。」急命人呼僕返。僕從屏後轉出，某曰：「汝未去耶？」僕曰：「吾事公久，未見有此舉動，度公之必悔也，是以未去。」某喜甚，重賞之。
　　　　錢邦彥聆音知兵禍
聲音之道，感人至微。錢俊甫拔貢邦彥以朝考入都，見京朝士夫卑鄙齷齪，拂袖而歸，在鄉授徒自給，布衣脫粟，宴如也。宣統庚戌，偶入城，聞警局掌號聲，忽歎曰：「將亡矣。」遇老友某，告之曰：「不出二年，必有兵革之禍，我從此不入城市，君亦宜善自為謀。」辛亥八月，武昌果起事矣。
　　　　楊仁山神明不亂
石埭楊仁山，名文會，以居士而薦佛家尊宿。父官杭州。自言十八九時馳逐聲色，二十後始潛心西方聖人之書，屏絕嗜好。少亦工詩，有「客味鵝兒酒，鄉心燕子魚」句。宣統辛亥秋，病沒，處分後事，神明不亂。仁山嘗言：「譚復生臨刑，呼剛毅欲有所言，即此一念，尚須墮入輪迴。」
　　　　村婦殺盜
富川縣僻處廣西邊疆，多崇山峻嶺，羣盜倚之為巢穴。村婦某生而驍健，有膽識。嘗孑身歸寧，一盜要於路，婦長跽乞憐，請以釵環代，盜不可，更曰：「願傾吾身所有而與之，何如？」盜曰：「可矣。」即釋刃，鋪包裹，整置一切。半晌，婦又曰：「吾解襯衣，請君背我。」盜信之，急轉身反向，仍料理衣具。村婦乘隙拾刃，奮力一擊，中其頸部，遂殞。婦返其物，急奔回。念遺尸路旁，或且累人，是不可以不一白之，乃自投縣署，訴顛末。邑令王甲榮嘉其能殺賊也，優禮之，贈額曰「勇比健男」。此宣統辛亥事也。
清稗類鈔
　雅量類
　　　　太宗釋張春
天聰辛未，大兵圍大淩河城，生擒明監軍道張春等。春見太宗，不跪，太宗引弓怖之，禮烈親王諫曰：「彼不懼死，射之何為？」乃舍之。春終不失節，以壽終。
　　　　世祖許恩養明太子
李自成既去燕西走，攝政王多爾袞亟命吳三桂與英親王阿濟格合軍追擊，而己則以明太子手敕，賺之入都。
時太子已自三桂軍中逸出，匿故內官楊玉外舍。越數明，見京師大局稍定，玉乃為太子易服，送之故嘉定伯周奎府中。奎，烈后父，太子外大父也。奎姪鐸引太子入見故長平公主，兄妹相對泣。奎具酒食以獻，舉家行君臣禮。薄暮，太子哭別而去。數日復至，公主贈以錦袍。後又至，奎留宿，教太子自詭姓劉，為書生，以免禍及，否則即向官府究論。太子不從，奎遂以聞。捕下三法司，刑部主事錢鳳覽勘問，傳訊內侍舊臣，花園內監常進節、指揮官李時蔭僉言此真太子，故司禮王德化亦謂為真。觀者數千，皆應聲呼真太子。
及廷勘，太子言宮中事甚悉，再召故錦衣官嘗侍衛東宮者十人證之，十人同聲對曰：「真也．」獨故貴妃袁氏及故晉王執以為非是，遂下太子，玉，進節，時蔭，德化及錦衣官十人於獄，鳳覽上疏力爭曰：「前太子，危地也，何所覬覦而假之？」於是鳳覽亦被逮下獄．時京師商民皆具疏請釋故太子．又有宛平楊時茂者上疏，請將時茂身肉剁為泥，骨（石坐）成粉，以贖故太子．順天府民人楊博等亦疏請留故太子以奉明祀．疏上，悉留中．而故太子已先一夜絞殺於獄中，鳳覽暨玉等十五人翌日同棄市，時順治甲申十二月辛巳日也．仍令內院傳諭中外，有以真明太子來告者，太子必加恩飬，來告之人亦於優賞．
　　　　世祖褒卹淩忠介
淩忠介公義渠為明末十九忠臣之一，順治間歸骨故邱，祖諭知府吳綺護之行，且命為卜葬。褒卹遺忠之典，自世祖開之，不以其効忠勝國而惡之也。
　　　　世祖命歌萬古愁曲
明歸震川之孫玄恭所著《萬古愁》一曲，沈鬱瑰瓌，悲壯淋漓，其中實含有民族主義。當時流傳極廣，至達大內。世祖方入關，欲禁之，後不果，乃命樂工歌之以侑食焉。
　　　　世祖不罪尤侗
尤悔庵舍人侗惑於女色，搆消渴疾，經年不瘉。聖祖時為皇太子，命內竪饋藥餌焉。尤作啟謝之曰：「臣風月膏肓，烟花痼疾，同馬卿之消渴，比廬子之幽憂。忽啟文魚，如逢扁鵲。贈之芍藥，投我木瓜。紫蘇與白芷同香，黃菊共紅花相映。猥云小草，錫以上方。月宮桂杵，竊是姮娥；台洞桃花，採從仙女。一杯池水，堪資丈室之譚；半匕神樓，頓醒驚天之夢。肺俯銘篆，羊叔子豈有酖人；耳目發皇，楚太子無勞謝客。謹啟。」聖祖得書，見「贈之芍藥」及「月宮」「台洞」等句，以為大不敬，言於世祖，將加罪焉。世祖笑曰：「文人之文，興到筆隨，豈能有所顧忌！尤侗乃勝國遺逸，殺之不祥。」聖祖默然。
　　　　徐竹逸與弟獨守敝廬
世祖初定鼎時，兵戈四起，人皆裹糧避山谷間。徐竹逸與弟竹虛獨守敝廬，晝則力田，夜不廢讀，儼如太平之世。其避兵他處者，率多受警歸，竹逸語弟曰：「吉凶悔吝生乎動，於今益信。」
　　　　顧亭林謂鼠勉我
顧亭林居家恆服布衣，附身者無寸縷之絲。當著《音學五書》時，《詩本音》卷二稿再為鼠囓，再為謄錄，畧無慍色。有勸其翻瓦倒壁一盡其類者，顧曰：「鼠囓我稿，實勉我也。不然，好好擱置，焉能五易其稿耶？」
　　　　丁菊園與牧竪同臥起
仁和丁葯園儀部澎初至靖安，卜築東岡，躬自飯牛，與收竪同臥起。暇則乘牛車行遊紫塞中，手《周易》一卷，吟誦自若。
　　　　丁葯園賜吏鵝炙
丁菊園居法曹，詩名滿京師，吏人嘗竊其牘以易鵝炙。竈下養思染指，不獲，訟於庭，葯園自出其所食鵝炙以賜之。
　　　　毛爾旋恕佃人
遂安毛爾旋之履絕意仕進，惟日課其子際可為文．家有薄田，督收秋租，佃人以稗溼者充數，置不問．或詰之，乃惻然曰：「若輩方田作苦，尚不能奉父母飽妻孥，吾姑譬之鼠雀耗耳．」比至歲禾　，頗不能自給，弗顧也．
　　　　聖祖優容大臣
聖祖厚待臣下，如明珠雖貪擅，念其籌畫削平三藩之功，終未置之極典。徐乾學昆仲與高士奇比昵，時有「九天供賦歸東海，萬國金珠獻淡人」之謠，上知之，惟奪其官而已。嘗諭近臣曰：「諸臣為秀才，皆徒步布素，一朝得位，使高軒駟馬，八騶擁護，皆何所來，可細究乎？」
　　　　聖祖寬容陳名夏
國初於明臣之歸款者，率仍還其本職，保全始終。大學士陳名夏輾轉矯詐，屢貸其死，乃猶語同僚寧完我曰：「若望天下太平，除非依我兩事。」寧問何事，名夏推帽摩其首曰：「留髮，復衣冠，天下即太平矣。」寧以其語上聞，聖祖頷之，然惟治名夏以抹刪諭旨、作奸犯科諸款，於前兩語置不問也。
　　　　計甫草觀江濤澎湃
吳江計甫草自海陵歸里，渡揚子江，會大風雨雪，舟不得發，同行者皆垂首歎惋。計坐舵樓下，手王阮亭詩讀之，至論鄭少谷絕句，哭失聲。既乃大喜，拭涕起，坐雪中，觀江濤澎湃，吟嘯自樂。
　　　　董蒼水渡湖賦詩
華亭董蒼水孝廉俞有鹿角山之游，渡洞庭湖，風大作，波翻浪湧，上流覆舟，蔽湖而下，僮僕震慴無人色。董坦然危坐，賦二詩，投之湖，竟無恙，且以數小時而行三百餘里。
　　　　諸駿男渡江賦詩
錢塘諸駿男，名九鼎，嘗與仁和姜真源侍御匯思聯舟渡揚子江，過金山時，風大作，舟直觸郭璞墓石。姜意諸必大惶怖，而諸方吟嘯自若，作《過金山》詩。
　　　　黃大宗扣舷吟嘯
山陽黃大宗，名之翰，游楚，嘗月夜破浪江行，為戍卒所追，扣舷吟嘯，神思自若。
　　　　王水雲掀髯渡江
餘杭王水雲大令舟瑤，舊與錢塘茅子鴻兆儒偕渡揚子江，時風濤洶湧，王掀髯稱快，曰：「吾胸中鬱勃之氣，對此稍舒。」茅亦為之放膽。
　　　　高念東繫驢而臥
蒙陰高念東，名珩，少年登第，筮仕館閣，屢膺簡命，出入中外三十餘年。家殷陽，每風日晴和，輒自跨一驢出，遇嘉石濃蔭，即繫驢而臥，見者不知其為貴人也。
　　　　王匡廬不留枝贅
新城王匡廬，名與敕，生平不恆為詩，每遇林皋清曠，襟抱悠然，輒復有作。諸子或請編錄，王曰：「吾寫懷送抱，如絃之有音，所懷既往，則絃停音寂，何庸留此枝贅為耶！」
　　　　徐野君與村人周旋
徐野君性坦易，不與人忤，每遇能文章者，與言文章；曉音律者，與言音筆；善琴弈、丹青諸藝者，與言琴奕丹青諸藝。暇輒獨行村落，山顛水涯，所遇村人如樵翁、漁叟、牧童，亦與周旋，終日無倦色。
　　　　沈康臣儒冠見大猾
國初兵亂，有大猾招集流亡，擾浙東西。猾與山陰沈康臣比部夙有郤，懸賞購沈急。沈夷然不顧，被儒衣冠往見，曰：「某來矣。殺一書生，何購為！」猾奇之，大笑，留之飲，旋釋令歸家。
　　　　周櫟園在獄賦詩
祥符周櫟園，名亮工，被讒，詣詔獄。嘗於雪夜靜坐，念獄事正急，鐵衣人周羅戶外，乃與黃山、吳冠五共為詩，漏下數十刻不止。又曾對臥薄板上，已解衣臥，忽聯句成，兩人擁敗絮，從口吻中溼不律，露臂爭書薄板，躍起，短燭撲滅，一笑而止。又一日，堂下健卒猙獰立，鋃鐺纍纍，呼謈聲如沸，手拲 【 音鞏，兩手同械也。】 據地，顧伍伯，乞紙筆作《送客游大梁》詩三十三絕句，投筆起，對簿。詩語皆驚人。
　　　　周赤之飲酒自若
周櫟圍在獄時，幾死，獄且成。其父赤之家金陵，客為之憂，赤之曰：「吾今固甚念之，然吾生平無一念足死吾子，吾子又類我，於理不死，行當雪耳。且義命有在，吾即日夜憂之，豈能遂脫吾子？」卒與客飲酒自若。已而事果得雪，竟如其言。
　　　　鄒程村舉酒自慰
鄒程村為晉陵甲族，豪於貲。會有蜚語中之者，一日，散萬金立盡，四顧壁立，舉酒自慰，曰：「田園無存，幸賓客尚在耳。」
　　　　朱子殷歌呼笑傲
嘉善朱子殷，名輅，家貧甚，雖瓶無宿舂，歌呼笑傲，不改其樂。宋既庭嘗語人曰：「子殷積學辯才，今日之樓君卿也。」
　　　　陳際叔掩舊棺
陳際叔廷會拮据葬父，而發穴得舊棺，亟掩之，曰：「冥漠君不安，即親靈不妥也。」仍厚禮葬師而遣之。
　　　　李鄭生見緋衣而不動
修湖李鄭生考廉夢蘭嘗游學白鹿洞，數年不歸，獨居攻苦。夜半孤燈，忽見緋衣滿室，不之動，吟誦自如。
　　　　徐羽儀不畏虎
徐羽儀嘗讀書杭州西湖之靈鷲山，夜涉北高峯望月，有虎怒嘯，山谷震動。或勸之避，徐笑曰：「虎雖猛獸，焉能齧人！人惟畏虎，虎故齧之。」意氣自若。
　　　　王輔臣遣妾散財
康熙甲寅五月，王輔臣反於陝西，然非輔臣本意。方部眾之謀為變也，輔臣以死自誓曰：「寧殺我，無負朝廷。」言之至再。迨變局成，而輔臣亦無如之何矣。
平涼之兵既殺經略莫洛，陝西督撫以反狀聞。聖祖亟召輔臣之子繼楨入內，曰：「汝父反矣。」繼楨曰：「不知也。」上以陝撫疏示之，繼楨戰慄不能言。上曰：「無恐。朕知故父忠貞，決不及此，此由經略不善調御，汝父為平涼兵所脅，不得不從耳。汝宜亟往宣朕命，汝父無罪，殺經略，罪在眾人。汝父宜竭力約束徒眾，破賊立功，朕赦眾罪，不食言也。」繼楨乃賷敕，星夜歸平涼。時輔臣尚在秦州，平涼居守諸將見繼楨歸，歡呼曰：「大總爺至矣。」擁之入城，奉為總兵，設官分守焉。繼楨亦不復顧。而輔臣之反勢成，且既殺莫洛，思疾取西安，慮張勇躡其後，躊躕審顧，退保平涼，而大兵已四集矣。
輔臣初在大同，城破日，有髮妻自縊而死。後貴，復置妻妾七。平涼被圍時。顧七人而歎曰：「死大同者，今無其人矣。」七人聞之，同時皆自縊死。輔臣出戰雖屢勝，而孤城坐困不支。經略圖海招之降，與之鑽刀設誓，保無他。輔臣出降，隨圖海轉戰有功。事平，上撤圖海還，並召輔臣。鞍馬已具，行有日矣，乃出其後妻。蓋自七人縊後，輔臣復娶一女。至是，忽與反目，決欲出之，召其父來，與訣而密語之曰：「領汝女亟離此遠嫁，我出汝女，所以保全之也。」
輔臣隨命司計者取庫銀分之，各一封，多以百計，少或數兩，悉標識之。所餘二萬金，置庫中，封以印條，更錄簿記銀數及諸雜物，曰：「吾為提督久，豈無餘貲，令人動疑，累後人也。」取舊帳冊悉火之。召諸將卒、僕役等至前曰：「汝等隨我久，東西南北奔走，犯霜露，冒矢石，亦良苦。今我與汝等辭，汝等宜遠去。」各以銀一封與之，曰：「可持此，願歸田者亟歸，願入行伍者速投他鎮去，但勿言向隨我也。」眾皆哭，揮之行，曰：「速去！我事不至累汝等，從此訣矣。」既乃命酒獨酌，高歌酣醉，視盛魚銀碗在案，重二十餘兩，沈吟曰：「此物當與誰？」適有童子捧茶至，顧曰：「汝在此幾年？曾娶妻否？」童曰：「未娶也。」遽命取石槌碗令扁，以授童，曰：「與汝，可歸娶一妻，勿更來。」
輔臣至是乃復酣飲高歌，亙二三日，問門下尚有幾人，則惟數十人在矣。召之來，共坐，呼酒歡飲，至夜半，泣謂之曰：「我起行伍，受朝廷厚恩，富貴已極。前迫於眾人，為不義事，又不成。今雖反正，然朝廷蓄怒已深，豈能恕我！大丈夫與其駢首僇於市曹，何如自死！然刀死、繩死、藥死，跡不可掩，則將遺累經略，還累督撫，遺累汝等。我已籌之熟矣，待我極醉，縶我手足，以紙蒙我面，冷水噀之立死，與病死無異，汝等當以暴死告。」眾哭止之。怒，欲自刎，不得已從之。天明，以厥死聞，時丙辰四月也。
　　　　聖祖於臺灣事不降諭旨
康熙庚申、辛酉間，臺灣蠢動，閩省警報到日，聖祖方率諸皇子習射於暢春園，諭令該部知道而已。旋報全臺失陷，仍如前諭。諸皇子請宣旨指授機宜，聖祖不答。射畢回宮，始召諸皇子諭之曰：「閩省距京數千里，臺灣復隔重洋，平日用督撫提鎮，原為地方有事而設，伊等自能就近籌辦。若降諭旨，豈能悉合海外情形。不遵則違旨，遵則誤事。」未幾，全臺收復矣。
　　　　聖祖保全施琅
福建提督靖海侯施琅陛見，聖祖曰：「爾前為內大臣十有三年，當時頗有以爾為閩人而經爾者，惟朕深知爾，待爾甚厚。其後三逆反叛，虐我赤子，旋經次第平定。惟有海寇游魂，潛踞臺灣，尚為閩害，欲除此寇，非爾不可。爰斷自朕衷，特加擢用，果能竭力盡心，不負任使。舉六十年難平之冠，殄滅無餘，誠爾之功也。邇來或有言爾恃功驕傲者，朕亦頗聞之。今爾來京，又有言當留爾弗遣者。朕思寇亂之際，尚用爾勿疑，況天下已平，疑爾勿遣耶？今命爾復任。自此宜益加敬慎，以保功名。從來功高者往往不克保全始終，皆由未能敬慎之故，爾其勉之。更須和輯兵民，使地方安靜，以副朕愛兵息民並保全功臣至意。」琅奏曰：「臣年力已衰，封疆重大，恐精神不堪。」聖祖曰：「為將尚智不尚力，朕用爾以智耳，豈在手足之力哉！」
　　　　聖祖宥杜詔
海寧查慎行與杜紫綸太史詔友善，聖祖嘗賜杜御書一幅，為程明道《春日偶成》詩，查戲題一截曰：「天子揮毫不值錢，紫綸新詔賜綾箋。千家詩句從頭寫，雲淡風輕近午天。」詩成未寄，錄之日記簿，杜不知也。後查罹罪，籍沒其家，日記簿進呈御覽。杜聞，大驚。聖祖謂此事與杜無關，不之罪。初，杜賷御書而返，建樓供奉，額曰「雲川」，集御書中語也。復自號雲川居士以誌恩寵。
　　　　湯文正移居旁舍
康熙時，睢陽湯文正公斌奉旨簡授江蘇巡撫，其赴任時，布衣牛車，從一老蒼頭。中途遇一年少官，衣冠華麗，騎從紛紜，或先之，或後之，時而觸其輿蓋。從人輒怒聲呵斥，湯不較，避之路隅。無何，抵逆旅，湯已入上屋，年少官後至，從者叱店主令相讓，店主以已有人對。從者曰：「不問誰何，必移讓。某縣太爺至，詎容他客佔此！」店主婉商於湯，湯即移入旁舍焉。
　　　　王永吉不使魏敏果避道
京朝官之途遇也，秩卑者或勒馬候過，或讓道旁行，顯貴則昂然前行而已。蔚州魏敏果公象樞在臺垣時，一日，與吏部尚書王永吉途遇，魏當引避，王堅請魏先行。翌日，使族人語魏曰：「吾每過其門，門可羅雀，其清操可想，吾甚敬之。若避道，則吾心何安，後勿復爾。」
　　　　李文定平氣
合肥李文定公天馥廉靜寬和，尤慎刑辟。每預廷議，務持平。同官或厲辭色，笑語之曰：「君何至是！凡事，平其氣而可也。吾初亦爾，後既熟，漸平也。」文定官至武英殿大學士，其在官以簡易為主，威福歸之於朝，毀譽不出諸口，宰物應機，悉以虛心處之，不以己與也。
　　　　聖祖宥三掞
理密親王既廢，聖祖命王大臣保立東宮。時允禩黨羽布中外，王鴻緒後至，手書八字以視眾，眾遂共保廉親王為儲君。聖祖震怒，問首謀之人，眾莫敢對。以太傅馬齊銜名居首，擬大辟，因謂眾曰：「朕必立一剛堅不可奪之人，為天下共主。」蓋謂世宗也。眾莫測上意。太倉相國王掞年七十餘矣，自念受恩深，當言天下第一事，又以祖文肅公錫爵於明以建儲事受惡名，遂於康熙丁酉五月密奏建儲事，疏留中。是年冬，又有上言建儲者，上不悅，並發掞疏命內閣議處。忌掞者引馬齊故事，欲陷掞以死。掞止宮門外，不敢入，聖祖顧左右，問王掞何在，首輔李光地奏掞待罪宮門。聖祖曰：「王掞言甚是，但不宜命御史同奏，蹈前明惡習。汝等票擬處分太重，可速召其來。」掞聞命，趨入，免冠謝。上坐乾清宮，手招令前，耳語良久，人不能知。
後五年，辛丑正月，掞復疏前事，語尤激切。三月十三日，又有御史柴謙等十三人亦上疏如掞言。聖祖震怒，召諸王大臣，降旨責掞植黨希恩，並令覆奏，舉朝失色。掞就宮門階石上裂生紙，以唾濡墨奏之，畧謂「臣伏見宋仁宗為一代賢君，而晚年立儲猶豫，其時名臣如范鎮、包拯等皆交章切諫。臣愚信古太篤，妄思效法古人，實未嘗妄嗾臺臣共為此奏」。奏上，待罪五日，詔謂王掞應謫戍軍臺，姑念年老免行，著其子王奕清隨諸御史代父往。明年元旦，諸大臣上壽，無掞名，聖祖發還劄子，命列掞名以進，隨賜宴太和殿。宴畢，再召見東暖閣，賜坐，命起原官，視事如初。
　　　　陳恪勤神色逌然
陳恪勤公鵬年守江寧，為總督阿山所齮，將入獄，神色逌然，自忖未了事曰：「杜茶村未葬，某僧求書未與，布衣王安節缺為面別。」從容料量，承鏁而行，其鎮定如此。
陳宦蹟所至，嘗表東海孝婦廟，建狄梁公祠，立陸績廉石，復劉蕡後人租徭。在蘇，舁鬱林石於郡學，游焦山，遣人泅水出《瘞鶴銘》，為亭覆之。
　　　　柴虎臣予偷兒以錢
仁和柴虎臣，名紹炳，家居，嘗有偷兒夜入其室，覺其為鄰人也，默不言。捃摭及衣被，徐曰：「獨不能留此為吾禦寒邪？」偷兒驚而止。遂勸其改行，檢枕畔百錢及案上銅器一二具予之，令持出，其人嗚咽去。
　　　　徐文敬令羣兒呼字
錢塘徐文敬公潮以戶部尚書致仕家居，時徒步里巷，兒童見之，羣相指曰：「徐潮來矣。」文敬問羣兒曰：「汝等何以識吾為徐潮也？」兒曰：「聞人以此呼公，故知之。」乃曰：「潮，我名也，未可呼。我字青來，自後汝等可呼我為青來耳。」
　　　　世宗待理密親王
世宗居藩邸時，人情物理即已通澈，郡國利弊如指諸掌。時理密親王已正儲位，世宗事之最敬。而王先受宵小言，待之甚薄。及被罪，聖祖縛置空廬，禁人入見。世宗親持湯羹以進，守者遏之，世宗曰：「吾惟知昆弟之情，不知利害也。」聖祖聞而善之。
　　　　世宗准明裔襲封
雍正癸卯，世宗於聖祖書笥中檢出未發諭旨一道，以明太祖崛起布衣，統一方夏，經文緯武，漢、唐、宋諸君之所未能及，其後嗣亦未有如前代荒淫暴虐亡國之跡，欲大廓成例，訪求支派一人，量授官職，以奉春秋陳薦，仍令世襲。甲辰，遂封朱之璉為一等侯，入漢軍正白旗。
　　　　鄂文端讀書達旦
鄂文端公爾泰嘗閱兵雒容，會日暮，大雨，從者失道，供給不繼。獨危坐草室中，讀書達旦，無慍色。
　　　　陳木齋以正艙讓人
江右陳木齋侍郎守創居官清介，雍正某年，以詿誤罷倉場侍郎，居京師數載，幾不能舉火。庚戌冬，蒙恩放歸，及登舟，則有一商人在焉。商所出賃錢略多於陳，陳遂以正艙讓之，而自與一僕居頭艙。時陳行李蕭然，商意頗輕之，亦不問為誰也。至淮上，總河嵇筠遣人以名刺致意，商猶茫然。未幾，淮安守以腰輿往迎，始大駭，知為陳，旋匿去。然陳自以所出錢少，宜讓以正艙，不介意也。
　　　　高宗命補載史可法書
高宗嘗閱《睿忠王傳》，以致明史忠正公可法書未載回札，因命將內閣庫中所存原稿檢以補載。法時帆謂睿王之書乃李舒章雯捉刀。雯，江蘇人，順治初曾宮內閣中書舍人。答書為侯朝宗方域之筆。二人皆當時文章巨手，故致書察時明理，答書義正辭嚴，不惟頡頏一時，洵足並傳千古也。
　　　　高宗優容鄂忠烈國柱
高宗雖厭滿人之沿襲漢俗，然遇宿儒耆學，亦優容之。鄂忠烈公容安不諳滿語，上原加任使，未嘗因一眚廢棄。國太僕柱校射禁庭，褒衣大冠，侍衞有望之而笑者，上曰：「汝莫姍笑，彼儒士能持弓校射，不忘舊俗，殊可嘉也。」
　　　　阿文成容岳鍾琪
阿文成公桂從征金川時，曾被大將軍岳襄勤公鍾琪參劾獲咎。其後文成總督雲貴，襄勤適任雲南提督，心常惴惴。文成偶詠詩示之云：「鳴鏑一聲山響答，長空飛鳥漫相疑。」襄勤始釋然。
　　　　阿文成道歉於李榮吉
阿文成奉命堵青龍岡工，副將李榮吉以為進占得占，大工所深忌，宜緩之，得實而後進，以防陡蟄。文成斥其撓眾，急趣之。既合龍，文武皆賀，惟榮吉不至。召之，則於壩上再拜使者曰：「為榮吉謝公相，壩實未固，榮吉不敢賀。」乃督土料追壓。閱兩日，竟不守。文成中夜聞壩蟄，馳至，榮吉已掛纜落水。文成令曰：「能生之者，官擢二等，兵吏賞千金。」未幾，舁榮吉至，文成垂涕親去其溼衣，以上賜黑狐端罩護之，良久始甦。乃道歉忱，尋即自劾，而薦榮吉。
　　　　阿文成馬逸不愁
阿文成有上賜馬，一日，脫疆去，圉人入告。方觀書，曰：「覓之。」既獲，復命，徐曰：「好。」讀書如故，不怒也。
　　　　梁文恪犯而不校
會稽梁文恪公國治，乾隆戊辰狀元，入直南書房，累任學使，後以粵東事免，尋被簡為湖南巡撫。嘗出巡，州縣具供張，家丁索賄不遂，故阻膳脯以激之使怒。枵腹終日，初無怨容，亦不知為奴所紿也。及入樞垣，和珅以其懦弱，有意揶揄之，至用佩刀為薙其髮，以為笑樂，亦不與校。
　　　　朱石君賴盃水解圍
大興朱文正公珪與兄竹君學士筠對弈，家人以茶至，誤觸文正衣，盡溼。文正起，顧學士笑曰：「幾為兄敗矣，賴此盃水解圍耳。」
　　　　王西莊恕酒人
嘉定王西莊閣學鳴盛，乾隆甲戌榜眼，官至內閣學士。尋丁內艱歸，遂不出，家居三十年。有無賴子與人賭勝，乘醉罵其門，閽人不能忍，力止之。次日，無賴子酒醒，其母挈之登堂請罪，笑謝之曰：「昨汝酒醉，我固不怪，惟以後若醉而罵他人，恐獲咎耳。」無賴子惶恐而歸，戒酒終身，卒無事。
　　　　彭定求鋸樓柱
乾隆時，彭定求家中建樓，已立柱矣，有友過訪，述堪輿家言，謂樓太高，固無礙於本宅，第未免有礙鄰家耳。彭曰：「此甚易，將柱鋸去尺許，即無礙。」友曰：「公自築樓，當自謀安適，何必為鄰計？」彭曰：「樓稍卑，儘可安居，何必妨及鄰家。」竟鋸去之。
　　　　劉綸被人呼名
乾隆時，常州某太守頗鋒厲，一日，呵殿出門，聞途人有直呼其名者，大怒，飭役鎖拏，絏之回署，繫於獄。時武進劉繩庵相國綸方讀《禮》家居，微聞其事，適太守往謁之，坐定，語之曰：「此地愚民不諳體制，我有時外出，人皆呼我為劉綸也，亦聽之耳。」太守爽然，回署立釋之。
　　　　劉賓門罷潘姓輸魚
漁家多畜鸕鶿以捕魚，湘潭潘某，明末時，官武弁，隸統兵官同邑劉髦嗣部下。一日，犯令當誅，劉惜其勇，曲宥之。後戰死，子孫以漁為業，然皆感劉恩，每年開網，凡三日內所得魚，悉以輸劉。乾隆朝，劉族益繁，潘仍照常供應不稍衰也。至劉之五世孫賓門太史時，始罷其饋以全祖德。
　　　　姚立德協守東昌之鎮靜
乾隆甲午，山東王倫之亂，姚立德方官河督，值東撫徐績勦匪不克，退駐東昌府城，姚與之協籌守禦。府東門外人烟輻輳，為南北往來水衢，匪傳檄某日攻城。先一夕，東廂火起，徐疑匪至，登城，促令放礮。姚曰：「事未得實，萬有一誤，則城外生靈塗炭，民心惶變，恐失城不待賊至矣。」相持不已。徐欲手自然火，姚從後掣其肘。未幾，報至，則民居失火，非匪也。徐揖謝姚，姚曰：「君志在急滅賊，不暇思耳。」人服其雅量。
　　　　雷翠庭恕茶遲至
寧化雷翠庭副憲鋐立朝謇諤，貞介絕塵，其雅量亦不可及。家居時，客至，三呼從人捧茶來，未應，雷怡然。或問之，曰：「若輩在吾家，廩給薄，自懈於趨承耳。」
　　　　某方伯有一字師
乾隆時，其方伯蒞浙，見文牘有「鼈子亹」三字，投牘於地曰：「此明明是亹字，何得誤讀為門耶？」一吏從容拾牘，援《大雅&#8231;鷖鳧》之說以進曰：「舊注亹音門，謂水流峽中，兩峯如門也。」方伯憮然曰：「微子，幾誤乃公事！子即吾一字師也。」
　　　　吳穀人任人負桌
錢塘吳穀人祭酒錫麒，乾隆乙未通籍，時其家適以中元延僧放燄口，事畢，僕攜雜物進內，有供寒林大士之半桌尚置門外，偷兒乘間竊負而去。僕出求桌，不得，詢諸人。吳方默坐廳事，應曰：「適見一人負去矣。」僕曰：「何不呼？」吳曰：「其人已負去，呼之，奈若人何？」
　　　　沈文愨購物不論價
長洲沈文愨公德潛官至禮部尚書，以詩受知高宗。少時家貧，不蓄僮僕，晨必攜一筐，自購物於市。售者索值若干，悉照給，不稍與爭。久之，市人知其寬厚，亦無有敢欺之者。
　　　　董文敏不念舊惡
上元董文敏公教曾以乾隆丁未通籍，當未第時，貧甚，舉拔貢，入都朝考，徒步襥被，自負而往。至邗上，遇一舟，時尚熱，力憊，求附載。榜人為請於艙中客，許之。董坐舵旁，朝夕朗誦不輟。榜人私語艙中為巨紳某公子兄弟甲乙赴京應試者，勿相擾。董讀如故。艙中客方以飲酒度曲為樂，果厭之。兩少年出，呵問：「爾何人？」具述名姓，並言將應試，遽嗤之曰：「爾寒乞如是，亦欲赴試求名耶？」狎客等從而和之。董不能堪，負氣奔岸，又走數百里，勉賃小車抵都，朝考列二等，授小京官。旋鄉會試聯捷，中探花，授職編修，數年京察，由監司洊擢四川布政使。某公子甲方以貳尹同官一省，憶及前事，不自安，謀引退。董聞之，召之入見，好言慰之。詢其弟乙，則已死，乃笑語之曰：「韓信不讎胯下之辱，余豈不逮古人，勿以往事介懷也。」此事嘗於為閩督時自述以戒人，且云：「當時以負重徒步遠行，至今左膊逢陰雨時輒酸痛也。」
　　　　董文恭宥竊珠奴
富陽董文恭公誥，未冠成進士，入直樞府幾四十年。和珅當軸，謙沖自居，不為用。仁宗親政，寵眷日隆，終身無過，時人賢之。嘗有上賜朝珠，價值數萬，一旦失之，絕不介意，但責有司捕治。後知為奴所盜，因訓之曰：「余待汝甚厚，何得為此不肖事？使余逐汝，終身無倚矣。」仍令服役。奴感終身，及董薨，以身殉。
　　　　黃南薰以屋地假人
嘉慶甲子，嘉善大水，米價驟騰，縣官令行平糶。時眾多避匿，黃南薰封翁凱鈞獨以身倡，大暑烈日，持蓋步行，按戶之上下，定米之多寡，罔有漏失，全活甚夥。嘗以屋旁隙地假人，其後久假不歸，且加辱焉，南薰笑置不問。又買鄰人之屋，而其屋已先出賃為商店，慮其他徙失利，券垂成，毀之。
　　　　李翁謂金鎔有耗
烏程新市鎮李翁饒於資，將嫁女，出赤余數斤，召匠製奩具。製畢，權之，幾少其十之二，舉室大譁，謂匠竊金，議欲褫其衣而搜之。匠初亦嘵嘵置辨，已而面赤不發一言。適翁自升至，笑曰：「金就鎔，豈無耗。」以好言慰匠，遣之。匠歸，其夕即死。蓋匠實竊金，每夕必攜少許歸。是日亦藏少許於身，聞將搜之，亟納於口，而不圖爭辨時誤吞之也。設非翁置而不校，則匠死於翁家，而其家且執以興訟矣。
　　　　徐華亭自引咎
徐華亭督學浙江，生員某文中有「顏苦孔之卓」句，華亭批其語曰「杜撰」，置之三等。洎發落日，生員乃面陳曰：「顏苦孔之卓，出自揚子《太玄經》，非生員杜撰也。」華亭即起立曰：「本部院以僥倖太早，未讀古書，予之過也。」即改為前列，俾附一等末。
　　　　蔡西齋承認為老頭兒
蔡西齋，名鴻業，道光庚寅，以奉諱罷官。家居之暇，輒荷衣篛笠，徒步田野，與二三老農課睛雨，話桑麻，人不知其為二品貴官也。某撫遣使送牘，使叩門，遇一老人方薙草，因呼之曰「老頭兒」，輒應之。問以蔡大人第宅所在，老人指點之。及請見，則大人即薙草之老人也。使叩頭請罪，笑掖之起，厚犒而去。
　　　　李復軒予偷兒以錢
有偷兒潛匿李復軒家中堂之長案下，復軒見之，不明言，與其婦歸佩珊在堂中吟詩，迭相賡和。夜半，復軒令偷兒出，邀之食粥。偷兒大駭，叩頭不已。復軒給以錢二百文，戒之曰：「此後當為好人。」偷兒感之，後遂改行。
　　　　某封翁呼樹上君子
某封翁富而好德，某歲除夕，出廳事蒞家讌，二婢執燭前導，過中庭，翁仰見樹杪有人，即止不進，告二婢曰：「汝等留燭於亭，吾願留此獨酌，速移樽至。」既，翁屏退家人，仰樹呼曰：「樹上君子，此間已無外人，盍下，且暢飲耶！」樹上人聞之，戰栗幾墜。翁曰：「毋恐，老夫豈忍執人者。」其人乃下，叩首稱死罪。翁視之，鄰人也，相將入亭，先酌之三杯，曰：「汝所需若干？」鄰人泣告曰：「小人有母，遇年荒，無以卒歲，素諗翁家富有，故行此不肖事。今既不罪，尚敢他望耶？」言已，聲酸嘶。翁曰：「不能周濟鄰居，以至為非，老夫之過也。今酒殽尚溫，汝其飽飡，當以三十金畀汝。卒歲之餘，小作貿易，可度日矣。勿再為此。他人不汝恕也，且陷老母於不義。一成為盜，沒齒不能掩蓋，其奈何！」食已，乃予銀，並布裹食物，送之牆下，曰：「歸遺爾母。汝仍出此，勿使我家人知之，余亦終勿告人也。」鄰人俟母卒，棄家為僧，苦志虔修，為西湖靈隱寺方丈。聞翁死，千里赴喪，哭不成聲，且自言其事。
　　　　王定九不怒批頰
王定九相國嘗家居，偶出遊，至弄唐，私焉。無賴子不如其為相國也，批其頰，相國一笑置之。
　　　　陳碩士靜退
陳碩士侍郎奐家素封，以諸父仕宦，中落。待郎自御史回翰林院原衙門，貧益甚。人勸其出游，陳曰：「吾近臣矣，又為人客，奈何！」一日，有貸於友人，至則弈棋賦詩，盡日暮，忘所事而返。後驟遷至閣學，宣宗諭之曰：「汝非有保舉人，朕知汝靜退有操守，故進汝官。」
　　　　湯文端償菜值
蕭山湯文端公金釗在京日，乘車過京師宣武門大街，有賣菜翁弛檐坐，前驅誤觸之，菜傾於地．翁不知為文端也，捽其僕下，詈且毆，欲索菜值．文端啟簾笑曰：「值幾何耶？我償爾．」翁言錢一貫，僕曰：「此數文耳，何詐也！」翁怒曰：「即一文，誰使觸我？」復欲鬭．乃笑止之，且曰：「取錢我家，如何？」翁不肯，曰：「子無良，將愚我至家送我也．償則此地償耳．」文端為之窘．適南城兵馬司指揮至，起居已，禀曰：「此小人，卑職帯回重懲可也．」翁始懼，叩首乞哀．文端謂指揮曰：「無庸，假貫錢足矣．」指揮請自給，翁不許，乃如數攜至。文端面予翁，翁觳觫謝，固予之，乃叩首去。文端停轡，故與指揮言許久，意翁行已杳，乃別指揮，叱馭去。
　　　　琦善曲成二令
琦善性豪爽，善判決，聲如洪鐘，奏對輒稱旨。三十歲，督某省，一日，有試用令二人報謁，一截取，一大挑，老名士也，皆寒素。初見時，猶服便章，外飾補褂而已。投刺，不候傳呼，直趨官廳，匡床對坐，論經史，侃侃有聲。內巡捕官惡其荒唐，欲屏去。琦在牖後竊聽其言論，嘉賞之，戒勿聲。琦出，二令不知琦之年少也，坐微起，曰：「我輩謁見大人，候之久矣，煩後生為我請之。」琦微笑曰：「二位老先生請坐，我即琦某也。」二令急下拜，起而詢曰：「大人好福命，如此英年，卑職方在塾中讀書，大人已京外天子矣。是何出身？敢問貴科。」琦笑而不答。琦，滿人，襲其先世侯爵官階，不由科名，故未壯而居高位，二令不知也。然琦雖世祿之子，而雅重斯文，以延攬英豪自命，二人負重名，故優容之。督甘時，甫抵任，連劾司道以下數十人，其鋒鍔可知。
越數日，傳二令入，各以女公子受讀。二人請曰：「卑職在家半生教書，今一行作吏，復膺此任，不猶然故我耶？」琦曰：「候缺無期，姑喫無錢飯耳。」二令稱善。逾時，請缺，琦曰：「易耳。」蓋琦知其無吏才，授以州縣，必一蹶不振，預為改教，得食讀書之報以娛老也。又恐往返道途，艱於貲斧，故辟為教讀。及部文轉出，以示二令曰：「兩先生缺在是矣。」二令愕然。乃各與一薦書，金五百，而歸掌教書院，在籍候選。
　　　　林文忠制怒
侯官林文忠公則徐性卞急，撫蘇日，嘗手書匾額於聽事之堂，曰「制一怒字」。久之，人亦服其有雅量矣。
　　　　林文忠怡然就道
道光辛丑，林文忠戍伊犁時，王定九相國以其詳悉水利，特請留辦河工。未幾，即合龍。一日，王宴客，文忠與焉，忽傳旨到，使者謂於合龍日開讀。明日啟讀，則曰：「林則徐於合龍後，著仍往伊犁。」王大駭。文忠自若，即日怡然就道。既至伊犁，將軍某固夙器文忠者，問之曰：「君欲遠乎，欲近乎？」文忠曰：「願遠。」乃遂批發極遠之所。
　　　　陸韻梅夫人仁恕
吳縣潘申甫侍郎曾瑩，為嘉慶朝大學士文恭公世恩仲子，學有根柢，尤長於史學。畫以青藤、白陽為宗，書則初學吳興，晚學襄陽，尤得其神髓。淑配陸夫人，名韻梅，字琇卿，亦知書，工書畫。同時女史汪小韞端鐫小印以贈，文曰「潘江陸海」。夫人性仁恕，每大雨初霽，聞門前有賣瓜果者，曰：「天涼如此，孰購之？徒赬其肩耳．」命盡買之．一日，婢不慎，偶布兩甌墮地，一碎一否，顧諸子曰：「汝曹識之，薄者破，厚者完也．」
　　　　萬文敏犯而不校
萬文敏公官尚書時，自起宅第，高其閈閎。其對門有旗人某，所居殊卑隘，惑於風水之說，嫉萬宅軒峻，勢若憑陵己也，日必詈於其門。公子輩欲與校，文敏則設几門內而坐鎮焉，論闔宅人等毋許出外與人爭。久之，詈益肆，語侵及所生，公子曰：「至是寧尚可忍乎？」文敏曰：「彼所詈者若而人，我非若而人，則彼非詈我也，不可忍之有！」公子輩聞之釋然。
　　　　官文恭不以細故介懷
官文恭公文之督兩湖也，胡文忠公林翼為巡撫，胡心輕之，事多徑行，不與商搉。官所用人，輒為胡所劾，登之白簡。幕僚皆不平，請之官，將劾胡所用者以報之，官力持不可。
胡軍於外，以軍械不繼，遣弁持令箭至督署坐索，幕客皆怒曰：「彼無禮至此，公即不怒，我輩在此亦覺無顏。」為草一疏，請其入奏。官曉之曰：「諸君若提一軍而禦寇，能如胡乎？」曰：「不能。」「我即出而勦寇，能如胡乎？」曰：「亦似不能。」曰：「我輩之才皆不及胡，而胡身歷行間，獨任其勞，我輩安享其逸，所愧多矣。且此間大僚惟我與胡，我無胡不能禦敵，胡無我不能籌餉，若以細故介懷，國事將誰任之？諸君休矣。」後胡聞之，深悔所為，躬詣請罪，官乃與之約為異姓兄弟焉。
　　　　胡文忠不欲置人危地
胡文忠嘗病，飲王遠仲藥而愈。已而治兵黃州，時軍事方急，前病復發，或勸復迎王，文忠曰：「安可因己求生，置人危地！」
　　　　張秀才不怒鄰人殺子
張秀才，壽州人也，性任俠，重義氣，好交當世奇士。壽俗尚武，比戶蓄兵器。鄰人有市鳥鎗歸者，夜試之宅旁，猝聞號聲，急往視之，有死者，則秀才子也。鄰人懼，曰：「殺他人子且不可，況殺張秀才子乎！」乃率家人環跽秀才門，泣訴其故，且曰：「惟君所欲為。」秀才曰：「子豈敢故殺吾子哉，是吾子命當絕也。且安知非我不德，天之降罰，殺吾子以報吾耶？」命具棺瘞之，無他語。秀才時已年五十矣，鄰人思有以報其德，求女以進，秀才不可，強而後受之，生二子。
　　　　曾文正大度
曾文正未達時，嘗肄業長沙嶽麓書院，與某生同居。某性褊躁，其書案距窗可數尺，文正因置案窗前以取光，某怒曰：「吾案頭之光全自窗中射入，今為汝遮，則減吾讀書之光矣。」文正曰：「然則令我置之何處？」某指牀側曰：「可置此。」文正亦如其言。中夜讀書，某又怒曰：「平日不讀書，此時乃聒噪如此！」為之低聲潛誦。後居軍中，從居坐鎮，綽有雅歌投壺氣概，日必圍棋一局以養心，前敵交綏，或逢小挫，亦無太息咨嗟之狀。
　　　　曾文正毫無芥蒂
新寧劉武慎公長佑以拔貢生入都朝考，時曾文正已貴，有閱卷大臣之望，索武慎楷書，欲預識其字體，固不與。其後為直隸總督，捻勢方熾，文正主分堵，武慎主合剿，草疏將上之，或曰：「如曾公意不同何？」武慎曰：「顧事理何如耳，他何足恤！」文正見其疏，甚以為然。武慎知之，乃語幕客曰：「滌翁於此乃毫無芥蒂，良由做過聖賢工夫來也。」
　　　　德宗諭慰馮子材
馮萃亭少保子材初從粵寇，及歸誠，隸淮北大營，立功至專閫。光緒乙亥，叛將李揚材作亂越南，犯粵、桂，大府奏派少保統諸軍出關督剿，大破賊，揚材授首，凱旋入關。朝廷嘉其功，賞賚稠疊，賜物中有《平定粵匪方略》一種，其書於少保未歸誠前與官軍拒戰事不稍諱。少保讀而病之，乃專疏入奏，略謂「臣少年迫於飢寒，誤入賊中，桀犬吠堯，良非本心。自投誠後，二十年間，東南兵事無役不從，所冀少贖前愆，附驥於忠義之林。今恭讀方略，於臣前事詳載靡遣，史官職在徵信，自應據事直書，但微臣伏讀之下，輒覺媿汗，無以為人。可否仰懇天恩，念臣積勞，泯其往事。命史官凡遇馮子材字樣，均於材字增一筆，改為林字，則感激之忱益無紀極」云云。時孝欽后垂簾聽政，念其新立大功，且武人不識掌故，僅降旨申斥，以溫諭慰解之。
　　　　李文忠與戈登交歡
李文忠平吳之役，多斬降人，洋將戈登諫之不納，由是欲得而甘心。或告文忠，且為畫策，文忠歎曰：「吾自不德，致啟怨尤。外人伉爽，宜有此英風俠骨，聽之可也。然吾亦不懼。」戈聞其言，隱然折服。後文忠開府畿疆，戈以事往謁，仍歡然道故，不稍介懷。
　　　　李文忠舉手謝過
李文忠居要津久，僚屬咸仰其鼻息，政躬勞勩過甚，自不免有倨傲侮慢之處，然有面折其過者，則亦深自引咎。某令進謁，行半跪禮，文忠仰天拈髭，若未之見者。既坐定，問何事來見，對曰：「聞中堂政躬弗豫，特來省疾。」曰：「無之，或外間傳訛耳。」曰：「否，以卑職所見，中堂或患目疾也。」笑曰：「是益謬妄。」曰：「卑職方向中堂請安，中堂未見，恐目疾深，中堂反不自覺耳。」文忠為之舉手謝過。
　　　　李文忠胸中一段春
李文忠嘗於簽押房揭一自手書之楹帖云：「受盡天下百官氣，養就胸中一段春。」
　　　　衞榮光體貼寒士
衞靜瀾中丞榮光起家寒素，以翰林至中丞。嘗巡撫浙江，逢書院課時，必檄派進士出身之屬員五六人，於一二日內盡閱試卷，三日揭曉。嘗語所屬曰：「我未達時，曾往鄉間課蒙，離城十餘里，每試必不憚跋涉，親候榜示。寒士苦況，大略相同，其候榜之心，必皆以先覩為快也。」
　　　　俞小甫謹謝不敏
吳縣俞小甫，名廷瑛，工詩詞，尤善駢文。於咸、同間從軍浙江，得一官，旋以通判需次，久充軍需局文案。性淡泊，落拓無威儀，同僚輒藐之。一日，候補同知胡因明過其齋，出壽文稿示之，曰：「此大作也，何不通至是？」則俞所為浙撫衞榮光之壽序也。俞視之，評抹滿紙，皆門外漢語，但唯唯而已。越日，胡復讒之於軍需局總辦，總辦以告俞，俞謹謝不敏，無他言。
　　　　陶善之恕輕薄少年
陶善之嘗撰聯以自壽，揭之堂楹，聯云：「排排坐，喫果果，童子六七人，從吾所好；欣欣然，鬬蟲蟲，彭祖八百歲，視我猶孩。」善之，上元人，為光緒初壽榜副貢。年八十餘，日以尋樂為事，每出游，白鬚朱履，輕薄少年或戲之，輒一笑而去，不以為忤也。
　　　　劉襄勤容袁垚齡之戇
湘鄉劉襄勤公錦棠嘗撫新疆，每食必與幕友偕，欲辦一事，往往自挾文牘，就友商搉。諸友擬稿，有應增損之處，亦必面言其所以然，情款密而語開爽。有袁垚齡者，以襄勤言某事將出奏，乃曰：「此公職所應為者，何必入告？」襄勤曰：「如此名可達天聰耳。」袁曰：「吾嚮以公為貪，觀此益信。」復顧他友曰：「凡貪者，不必愛錢也，即好名亦謂之貪。」他友有初來者，竊議袁之戇，然襄勤竟受之不怫也。
　　　　周百純自謂得橫覽形勝
光緒間，杭有張子虞者，名預，久客李文忠幕，後官翰林院編修，提學湖南。其父名道，隱士也，與里人周百純為道義交。百純有文譽，以貧老，赴湘訪預，冀其介紹於人，得館穀也。托辭拒之。越日，賷杭州土宜以往，預受之而仍不延見，且不答謁。百純乃作書與之，三月不報，百純困逆旅中，窘甚，乃質衣物以歸。或問之，則曰：「張雖拒我，然若不受我土宜，則纍纍者將攜之以返，不更累乎？且此行也，泝大江，涉洞庭，得橫覽形勝，謂非張君之賜而何？」
　　　　張文襄躁釋矜平
張文襄晚年躁釋矜平，有猶子捷南宮，一日，開賀，賓客紛集，席半，各贈以硃卷一冊，多有故作諛詞以贊歎者。座客黃紹第，文章經濟卓絕海內，且讀且訾，未終幅，裂而碎之，擲於地。文襄惶恐，逡巡入。次日語人曰：「黃君所評，誠不謬也。」
文襄在鄂時提倡興學，某年，某校行畢業禮，官吏、教員、學生畢集。時番禺梁星海廉訪鼎芬方充兩湖書院監督，特製長篇頌詞，道敭盛美，令畢業生劉某朗誦之，環面肅聽者數百人。誦甫畢，忽有狂生某應聲續曰：「嗚呼哀哉，尚饗！」聞者莫不駴笑，羣集視於發聲之一隅。頃之，亟斂笑收視，肅立如初。梁艴然變色者久之，文襄夷然自若，若充耳不聞者，亦未嘗旁瞬也。
　　　　王文勤楷書蹈字
光緒中，剛毅與王文勤公文韶同官樞密，一日，剛於擬諭旁自增「毋蹈積習」四字，以授文勤，而書「蹈」為「跌」。文勤見之，乃取硃筆密點「跌」字四圍，復以恭楷書一「蹈」字於旁，始終未變辭色。
　　　　譚復堂恕醉人
仁和譚復堂司馬獻，性和藹，粹然儒者之容。光緒中葉，補含山縣，不赴官，告歸。時俞小甫通守方待次杭州，與之結文字交，甚投契，常相過從。一日，偕游西湖，小飲於樓外樓。隔座有三少年，亦杭人，方劇談，蓋臧否鄉邦人物也。酒酣，僉有醉意，縱論至於譚，評隲其所選刊之《篋中詞》，多讕言。俞聞之不平，語譚曰：「此亦蚍蜉撼大樹也。」譚曰：「人孰能無過，苦不自知，若輩所言，或不盡誣。且僕年逾五十，亦幸尚能知非耳。矧彼為醉人，聽彼言之，庸何傷！」
　　　　何梓汀恕醉人
汲縣何梓汀太守棪嘗需次山左，書生本色，落落無威儀，恆步行於市，不以僕隨，人不知其為官僚也。一日，獨游大明湖，晚歸，將至寓矣，誤觸醉漢，醉漢詈曰：「咱老子出門，孰不讓道？爾何人斯，速去休！」時何之僕適自市購物歸，經其地，聞而責之曰：「此某大人也，乃受汝謾罵耶？」醉漢猶喋喋不已。僕大怒，欲毆之，何亟止之曰：「慎勿爾。王道坦坦，大公無私，彼自不審斯義耳，況又為醉後之失德耶。且人類平等，又何必以我之官嚇之？速行，吾腹餒，將歸而進餐也。」
　　　　張文達言吾未審
長沙張文達公百熙愛才如命，顧獨不喜面諛。某為張所重，思見好於張。會張之妾有疾，某設香案祈禱於寓中，張聞之曰：「吾愛其才，吾未審。」言至此遽止。自是雖貌重之，不若鄉者之殷摯矣。
　　　　張文達令門生自愛
贛人某甲，以窶人子受張文達識拔，得官部曹，飲食教誨，無所不至。甲數負張，而張卒涵容之。光緒甲辰，某乙至京師，初謁張，即誨之曰：「若年少，同門如某者，勿與親洽。」乙唯唯。意謂已屏諸門外矣，而張資贍其妻子如故也。厥後甲假張名以行詐偽，張知之，召至，贈以四百金，溫語之曰：「行矣自愛，長安居大不易也。」
　　　　陸太淑人恕婢覆羹
仁和陸太淑人玉珍，為錢塘徐印香舍人恩綬繼室，生子珂、女琳，性仁慈嚴正。家蓄二婢，曰來喜，曰來慶，衣食必周，偶有疾病，恆使就醫，燈下則教其識字，與講大意，有過失，訶斥之而已，不鞭撻也。一日，將午膳，來喜進羹，偶不慎，傾其碗，碗碎，羹污太淑人手及衣。羹至熱，手痛衣污，來喜懼遭譴而泣，太淑人夷然曰：「衣不足惜，固可浣也，手痛亦俄頃耳。碗之碎，更何足道。臺灣，我疆土也，今且割畀日本矣，遑論其他！況汝亦無心之過乎。」語已，猶極力撫慰之，不責也。珂之師俞小甫通守聞之，乃語珂曰：「太淑人之雅量，誠巾幗中所罕見者。且待婢若此，是直為貧民教養子女耳，使比戶皆然，亦社會教育普及之一端也，更何必申蓄婢之禁哉！」
　　　　葉逋梅遇盜不驚
昆明葉逋梅與南海周俊叔同旅濟南，皆諸侯賓客也。光緒甲辰，相將赴曹州，將至矣，俊叔車在前，逋梅躡其後，方手書披覽，猝有盜至。俊叔踡伏車中，戰栗無人色。逋梅從容下車，語盜曰：「吾輩皆窮書生，無珍物，苟不棄者，任取之，不汝怨也。且工業不興，若輩無以為生，亦奚咎！第勿攫吾書可耳。」乃植立道左，觀書如故。盜搜篋，取所攜旅費而去。
清稗类钞    徐珂 编  目錄 
      