《清稗类钞》迷信类 


　迷信類
　　　　男女之種種迷信
不辨事理之是非而妄信，曰迷信。國人鮮明科學，誕妄不經之言自易入耳。且藉口於晚近西人之研究靈魂學，哲學家亦頗加以思索，乃不敢直斥其謬，更有引為談助而資以消遣者。男子且然，何論婦女。特婦女之篤信左道者為尤多，以至遺毒子孫耳。
　　　　迷信足補生計
徐新華曰：「比戶之門，上巳插薺菜花，清明插楊柳枝，端午插菖蒲。此雖社會之迷信，無足稱道，然貧民之負販為生者，即此數日間，於其生計亦小有補助，不必故為屏棄以絕其生計也。蓋教養之道未至，一旦懸為厲禁，則強者流為盜賊，弱者轉於溝壑矣。」
　　　　某氏婦多迷信
某氏婦，小家女也。少寡，獨與二子居。素信神怪，既寡，捨鞠育子女外，惟以長齋奉佛為事。平日所詔其子者，不外迷信一途。如入夕，偶見燈之結蕊，則喜曰：「將得佳音也。」飲茶，見有葉挺立於杯中者，則曰：「客將至矣。」取而囓之，更入杯，觀其仆否，以卜來者之為男子為婦女。聞鵲噪，以為將得幸福，乃祝其多鳴。聞鴉鳴，以為將有禍殃，則唾之。兒不解，婦語以故，兒亦雀躍而前，以助其母之祝與唾也。夜中或聞犬吠，兒驚，呼以慰之，曰：「勿聲，彼所吠者，非鬼則空中之神也。」兒恐，遂亦不敢出聲。
　　　　新春吉語
每歲元旦，老幼咸頌吉利語，謂一年可定終歲休咎，且有書而黏諸壁者。為士者常書「元旦發筆，學有其益」等語，為商者常書「新年提筆，一本萬利」等語是也。
　　　　陝人背爺過年
陝人至除夕，必出門，至十字路高呼曰：「爺爺，我背你回去過年。」於是以兩手向後，作負物勢而歸，至中堂所供木主前徐徐放下。再往，背其奶奶，如前狀。往返數四，新鬼故鬼依次背回。爺爺，祖父也；奶奶，祖母也。
　　　　讚土地
萍鄉有讚土地之俗，蓋歲首之事也。如某家接新客， 【 女壻初至岳家，謂之接新客。】 某人逢壽誕，固無論矣。即無此二事，小康之家，或以讚土地為無謂之慶賀，必先日具帖報告當事者，謂來晚土地，恭賀。 【 於新客則稱恭賀新客，於壽誕則稱慶祝千秋。】 至次日之暮，鑼鼓爆竹，以一人翻穿皮馬褂，飾為有鬚，左手持杖，右手執扇，搖其頭，自讚曰：「土地神，土地神，土地原來天上人。」並有種種慶祝之語。讚畢，酒肉徵逐，興盡而散。
　　　　竊花得壻
臺灣元夕，女子偷折人家花枝，謂將來可得佳壻，曰竊花。錢塘范九池有詩詠之云：「女郎元夜踏蒼苔，攀折青枝笑落梅。底事含羞佯不采，月明犬吠有人來。」
　　　　摸秀軋秀之得壻宜男
科舉時代，江蘇之常州各屬院試，必於江陰。凡賃廡者，一衿既青，門前屋角，必有婦女於暗中牽襟弄裾，名曰摸秀，謂可得佳壻，兆宜男。又或於院試獎賞之日，小家新婦聯袂出遊，故與新秀才摩肩而過，則曰軋秀。
　　　　食瓜祈子
中秋夕，衡州有送瓜之俗。凡娶婦而數年不育者，則親友必有送瓜之舉。先數日，於菜園中竊冬瓜一個，須不使園主知，以彩色繪人之面目，衣服裹其上，舉年長者抱之，鳴金放爆，送至其家。年長者置冬瓜於牀，以被覆之，口中念曰：「種瓜得瓜，種豆得豆。」受瓜者設盛筵款之，若喜事然。婦得瓜，即剖食之。
三月初三日曰上巳，若是日適為清明，江寧婦女之亟望生子者，必以野菜合瓜而煮食之。甚且謂嫠婦、處女食之，亦可得弄璋、弄瓦之喜。上海則異是，所食為南瓜，且謂必須夫婦同食一瓜也。
　　　　撫鐵貓祈子
金陵城北鐵貓場有鐵貓，長四尺許，橫臥水中，古色斑斕，不知為何代物。相傳婦人撫弄之，可得子。中秋夕，士女如雲，咸集於此。
　　　　投石卜男
禹廟在會稽山下，塑像拙陋，惟以較倉頡之四目肉角，已大勝矣。左偏有窆石，為海內有數之古刻。一及春遊，無賴少年羣集亭上，以小石投之，穿其孔，謂可卜生男。孔，即當時下窆繫繩之孔也。
　　　　占花祈子
廣州祀金華夫人，祈子者以占得白花為喜。有謠云：「祈子金華，多得白花。三年兩朵，離離成果。」
　　　　采青宜男
廣州元夕，婦女偷摘人家蔬菜，謂可宜男，名曰采青。花縣曾曉山照有詩云：「籬頭雨歇溼游塵，弱柳緋桃解媚人。最愛蔬中冬芥好，年年生子及青春。」
　　　　竊萵苣生子
廣東婦女之艱嗣續者，往往於夜中竊人家萵苣食之，云能生子。蓋粵人呼萵苣為生菜也。
　　　　賀人生子之奇
汴人喜早婚，尤盼早得子。若生男，必以雞鴨蛋贈戚友，蛋殼畫龜或便壺，以示添丁。戚友受而往賀之，必以五色油塗新兒父之面，且拉之游街，以示四方，謂有子為榮也。
　　　　拂頭摩頂
藏人之謁達賴喇嘛、班禪額爾德尼也，不論官吏平民，皆詣法座前脫帽合掌，伸舌於外，頂禮三度，垂手聚足，鞠躬屏氣。達賴、班禪或以手拂其頭，或以手摩其頂，則以為至榮。
　　　　舐穢水
藏人家庭以夫為主體，妻敬禮之若君上。夫或有遠行，妻必於前一夕為夫洗足，即置其穢水於牀下。既行，妻每夜向穢水叩首至再，以指染水而舐之，夫歸始罷。若違此習慣者，鄰里皆目為不賢。
　　　　硃紅染牲毛
青海蒙女之歸寧也，若與壻偕，則必攜有硃紅之染料，徧染牲畜之毛。晝不及，則繼以夜，必染至無一遺，是歲牲畜乃安。婦翁以壻為能，即以雙羊染紅，送其夫婦歸。
　　　　鏡聽
鏡聽不必學而能，非方伎也。古人之為之者，每於除夕或新歲，先事洒掃，置香燈於竈門，注水滿鐺，置杓於水，虔禮拜祝。撥杓使旋，隨柄所指之方，抱鏡出門，密聽人言，第一句即是卜者之兆。今則惟於除夕出門，在道路中聽人之言以決休咎而已。
　　　　黃文僖鏡聽
大學士黃文僖公機，錢塘人。為秀才時，效鏡聽之舉。嘗於除夕游行里巷，方出門，即聞某家婦詢某姑曰：「家有二雞，一黃雞，一白雞，今日宰白雞乎？宰黃雞乎？」姑曰：「宰黃雞。」杭人俗諺謂殺為宰，本古義也。黃歸而大喜，頗自負。蓋雞與機同音，宰為宰相之宰耳。已而果應其言。
　　　　徐健庵昆季鏡聽
崑山徐健庵尚書乾學昆季三人，未第時，除夕相約鏡聽。乃翁偵知之，先走匿門外，俟三子之出，揖而前曰：「恭喜弟兄三鼎甲。」三子知翁之戲己也，不顧而走。會有二醉人連臂而來，甲拍乙之肩而言曰：「癡兒子，你老子的話是不錯的。」蓋以俳語相戲也。已而果應其言。
　　　　兄弟鏡聽
益都鄭氏兄弟皆文學士，大鄭早知名，父母過愛之。二鄭落拓，不甚為父母所喜，遂惡次婦。後次婦望二鄭捷，竊於除夕以鏡聽卜之。有二人初起，相推為戲，云：「汝也涼涼去。」是科鄭兄弟皆捷。
又有兄弟二人，將於翌年春應童試，先於除夕鏡聽。牆畔植一梯，升梯，可遙聽鄰家人語。其兄先登，囑弟勿遽上。弟不得已，於梯下徘徊。鄰家適作佛事，道場散後，羣兒喧嚷於佛座旁。一婦將獻佛之果，為羣兒分之。兒有不及待而躍至桌上攘取者，婦大呼曰：「先上來者不得，在下者有之。」兄聞之，懊喪而下，弟亦懵然罔覺也。其後弟獲售，兄被黜。
　　　　竈卦
廣東永安縣除夕守歲，婦人祝竈，置鹽米於竈上，以碗覆之，視鹽米之聚散，卜年歲之豐歉。男子則置水一碗於鍋旁，黏「東西南北」字，中浮小木。祝竈者視木端所向，聽其有何聲響以占休咎，名曰竈卦，亦古人鏡聽之類也。
　　　　擲珓
擲珓，一作擲筊，以兩蚌殼投空擲地，觀其俯仰以斷休咎。亦有以竹或木，略斵削使如蛤形為之者。盡人可能，非方伎家也。
　　　　求籤
神廟有削竹為籤者，編列號數，貯以筒。祈禱時，持筒簸之，則籤落，驗其號數，以紙印成之詩語決休咎，謂之籤詩，並有解釋，又或印有藥方。五代盧多遜幼時，就雲陽道觀讀書，見廢壇上有古籤一筒，競往抽取。是知以抽籤為卜，古已然矣。
　　　　王文簡求籤
京師前門甕城之關廟籤，夙稱奇驗。順治己亥，王文簡公士禎方在都謁選，往祈籤。初得籤云：「君今庚甲未亨通，且向江頭作釣翁。玉兔重生應發跡，萬人頭上逞英雄。」又云：「玉兔重生當得意，恰如枯木再逢春。」爾時殊不解。是年十月，得揚州推官，以明年庚子之任。在揚五年，以康熙甲辰十月內遷禮部郎。所謂庚甲者，蓋合始終而言之。揚郡瀕江，故曰江頭也。然終未悟後二句之所指。至庚申閏八月，擢國子監祭酒，乃悟玉兔重生之義。
　　　　韓文懿求籤
長洲韓文懿公菼未第時，嘗祈籤於蘇州之靈巖山寺，有「功名須到五門知」句，不解所謂。及鄉試，策題之「問」字，皆誤作「門」，自不覺也。是科中式。康熙癸丑，成進士，魁天下，歷官至禮部尚書，頗存綸閣之想。會直省解鄉試卷至，閱所對策，率多蕪濫。私念少時闈作，將毋類此，因命吏檢視，見五「門」字，不禁啞然，且悟籤語，無遠志矣。
　　　　徐逸少求籤
康熙己未，徐逸少編修方與計偕，瀕行，禱於大乘庵，得一籤，其後二語云：「今日杏園沈醉後，聲聲報道狀元歸。」徐大喜，意謂必當掄元也。及榜發，則是科一甲一名，乃常熟歸允肅也。然徐亦捷南宮，授庶吉士。
　　　　王雲錦求籤
金匱王殿撰雲錦，嘗於康熙庚午舉南闈。至丙戌，以年已五十，不欲與計偕，乃求籤於關帝廟以決之。籤有「五十功名志已灰，誰知富貴逼人來」二句，大喜，乃北上，遂捷南宮，大魁天下。
　　　　秦澗泉求籤
秦澗泉殿撰大士將散館時，求關帝籤，得「靜來好把此心捫」之句，意鬱鬱不樂，以為神嗤其有虧心事也。已而試「松柏有心」賦，限「心」字為韻，終篇忘點「心」字，閱卷者仍以高等上。高宗閱之，問「心」字韻何以不明押，秦俯首謝罪，而閱卷者亦俱拜謝。上笑曰：「狀元有無心之賦，主司無有眼之人。」
　　　　蔣景求籤
嘉慶甲子，江南鄉試，長洲蔣廣文景曾於關帝廟求得一籤，有句云：「自南自北自西東。」及入場，首題為「謹權量至四方之政行焉。」其文之後比，即用此句，對股以「無黨無偏無反側」七字儷之。主考以經語現成，密圈批中。
　　　　畢秋帆籤讖
畢秋帆制軍沅於乾隆庚辰會試前，詣正陽門關帝廟求籤，見首句「君今庚甲未亨通」，頗不悅，然竟以第一人及第。蓋「君今庚甲」四字，已示先機也。
　　　　酆小山毛養梧求籤
關聖帝君籤有「前三三與後三三」之句，酆小山教授雲倬為諸生時，嘗祈得之。乾隆癸卯鄉試，中三名。閱十年，為癸丑，會試，中九名。毛養梧主政繡虎亦於嘉慶己酉鄉試祈得之，是科中三十三名。道光壬午會試中式，亦三十三名。未幾，歿於京邸，年三十三歲。又一士子祈得是籤，則中六十六名。
　　　　張惕齋求籤
錢塘張惕齋太守興仁款慧媚學，道光辛丑成進士，入詞垣。改刑部，擢御史，出典廣東鄉試。京察一等，授建昌守。履任半載，以繳照遲延，部議鐫級。大吏奏留，以勞績復官，檄攝袁郡。將之任，病歿，年五十有九。惕齋於散館前，在正陽門關帝廟求籤，有云：「常把他人比自己，管須日後勝今朝。」以為可留館也。及改刑部主事，始悟「常把他人」，蓋庶常屬他人；刑為比部，屬諸己也。編檢七品，而主事則六品，「勝今朝」亦驗矣。
　　　　恩藝棠求籤
恩藝棠中丞銘出撫安徽，瀕行，求籤於正陽門之關帝廟，得一籤，有「舟中敵國笑中刀」句，方審視，忽憶葉名琛督粵時，亦得此，乃曰：「吾其死於疆場乎？」已而為道員徐錫麟轟以手槍，遂斃。錫麟為恩之屬吏，是舟中敵國也。錫麟夙為恩所契，事恩惟謹，是笑中刀也。
　　　　儒醮
湘中士子仿傚僧道之誦經，以孔、孟之書編而誦之，曰儒醮。
　　　　誦太陽經
三月十九日，固明思宗殉難日也，當時諱之，而謂之曰日誕，於是迷信者皆沿之。是日，有齋沐者，輒凌晨而起，誦《太陽經》。若是日天晴，則曰神喜而受人之祝也；或陰晦，則曰神胡不喜，乃卻人齋供也。
　　　　香客求福
凡詣廟燒香之男女，俗曰香客，各省皆有之。今姑言江、浙，則江寧之清涼山，有所謂磕頭香客者，行三步，磕一頭，必入廟而後已。句容之茅山，淮揚徐海之人且皆至；杭州之天竺，寧波之普陀，嘉興、湖州、蘇州、松江、常州之人且皆至，固無不以求福免禍為祈禱也。
　　　　假喫三官素
俗傳三官菩薩有大量，持齋者不忌葷腥，但須不食特殺之物，故有假喫三官素之諺。
　　　　拜愿
宣化府人於五月十三日，為父母妻子或己身疾病，具香紙牲醴於城隍廟拜禱。自其家門且行且拜，至廟乃止，謂之拜愿。
　　　　蒙人轉經
蒙人奉佛惟謹，木輪中貫鐵樞，可轉動，集梵經輪間，大者支木架，以手推之，小者持而搖之，旋轉如風，謂一轉有一功德也。
　　　　藏人以經典為護符
藏人之護符，以絲束經典一頁，或置之金屬小匣，藏諸懷。其旅行者，以馬及金剛繫犬兩種畫品替之。遇猛犬，謂攜金剛繫犬圖可免；遇暴風雨，謂飛散畫馬之紙可免。又有咒語。且有藏護符於家者，以佛像之衣服，或所持孔雀羽，包以魔紙，纏以毛線， 【 以狗毛、山羊毛或羊毛捻成。】 更以鼷鼠皮包其全部，謂可祈家族之興隆也。
　　　　藏人周行騰吉里湖
西藏有騰吉里湖，在拉薩西北。藏人以周行此湖為哥拉，謂易消滅罪障。雖犯殺人罪者，以哥拉二回得贖之；雖殺父母者，以三回得為無罪。一周此湖，當費八日，多或十二日。每歲各方信徒結羣巡拜者，絡繹不絕。
　　　　轉格欄
拉薩宮殿之廊壁，悉繪佛像，瞻仰者輒以頭摩之，故黑而生光。宮殿內外　道路皆石砌，信徒匍匐過之，以頭貼地為最敬，是以石膩如油。宮殿周七里，巡行一周，曰轉格欄，謂可祈福除災。婦女輒於午後，羣向轉格欄一周。每行三步，即伏地，口誦經語，叉手於頂，右手持牛骨，向頭上一畫。起行三步，復如前，數日方一週。積計之，有三十餘里。
　　　　熬茶
蒙人重佛教，嘗遣人赴西藏禮達賴喇嘛，謂之熬茶。
　　　　轉世錢
青海有所謂轉世錢者，不論家產多少，以其半為佈施，輸送本族之僧寺，餽貽過境之高僧，且遠投西藏之大寺。喇嘛不敢卻，代藏之，其人曰：「喇嘛有天賜之衣食，不屑用俗人財帛，來世仍還本人，絲毫不差。寄少者來世錢少，寄多者來世錢多，不寄者來世為貧民，佛爺鄙其人，不顧若也。」若病故，則又分家產為三，一供本族僧寺，一施各僧諷經追薦，而以其一留遺子孫。不如是，則同類鄙夷之。
　　　　賽會
具儀仗雜戲迎神，以輿舁之出巡，曰賽會，各省皆有之。其儀仗之大概，前導金鼓二，即大鑼也，而銜牌、繖、扇、旗、紅帽、黑帽、香亭及陳設各物之亭繼之，中雜以樂隊、騎隊。神輿將至，則先之以提鑪，而僧道及善男信女則隨於後，有繫鐵鍊於手足者，有服赭衣而背插斬條者，有裸上體而懸香鑪於臂者，皆先期許願，至是還願之人也。
　　　　天津娘娘會
天津有娘娘會，娘娘即天后也，旗幟鹵簿，寶玩珍奇，無不備具。復有所謂中旛者，前導小旛數十對，最後為大旛，高五六丈，用上等梁棟材為杆，飾以龍頭，懸旛於吻，錦繡瓔珞，垂垂及地。杆首以長繩數條，四圍擷之，恐其欹側。中一人持杆而行，重可數百斤，力向上擲之，或承以額，或接以口鼻耳目，或受以肘背肩腹。一擊糜爛，屢擲屢擊，體無完膚，絕不為怪，觀者交口羡贊。其同儕恐其勝亡也，競奪而擲，至有爭毆而釀命案者。
　　　　江寧爐會
江寧迎神者有爐會，始僅數人擎爐，爇檀降香而已，道光辛卯以後遂大盛。廟中僧道及首事舁神出巡，名曰大會，先示出會日期。別立香棚，備儀仗，或龍舟，或鳳輦，或煖轎，或顯輿，空舁之，以待神之易坐，且製新袍以待神之易著。招致紈袴少年數十人擎爐，名曰爐會。別立天保、九如等名號，其裝束服飾，每對皆取其同，冠袍帶鞾，無不華靡，日凡三易。而佩帶者為古玉翡翠，鏗鏘腰際。於其中擇精者先導，後則以次而行。每爐一對，間以荷旗者二，即擎爐人之僕，衣履亦必華贍。所擎之爐，以精銅鑄造。承爐之座若盤，皆檀梨鏤刻而成，繞盤圍以寸許寬之繡圍而綴鬚焉，備極人巧，而不甚重，取其便於捧持也。
凡入會擎爐者，衣飾之外，亦須費十金八金不等。先是，每年神會僅三四起，自有爐會，增至十起。及辛丑，江寧守李某惡其華侈，禁之，遂止。
　　　　吳人有解餉會
蘇州之迎神遊市者，不一而足。清明、中元、十月朔，則府縣城隍及各坊土地，皆至厲壇，率鬼享祭。若有瘟疫，則迎瘟神。
道光時，有所謂解餉會者，尤可笑。蓋土地各分坊市，每歲，廟祝推一車，擊小鑼，周行轄境，沿戶斂錢，謂之完天餉。斂畢，乃市紙鏹，舁神，親解至穹窿山。山有玉皇殿，道士住持之。神至，供偏殿，先送紙鏹，次則廟祝與道士議私費，歲有定額。鏹費俱如數，則無事，盈餘則加級，不足則降級，甚至有鎖閉神像，勒令補足者。餉解訖，乃朝帝。是日，神易九梁冠、大項圈，朝服朱履，執圭坐軒，去長扛，舁至殿下，設大紅拜墊於地。廟祝伏神旁，代唱聖壽無疆者三。殿上鐘鼓齊鳴，一道士立丹墀，贊，五拜三叩首。舁者隨所贊，升椅以應之。禮畢回城，然不遽歸廟，必賃屋暫宿。次日，復至元妙觀玉皇殿謝恩，禮亦如之，乃回廟。如過他神廟，則停輿，而以帖入廟，候起居，廟神亦以帖答之。
　　　　恩壽命蘇人賽會
光緒辛丑，滿洲恩壽撫吳，閱明年，大疫，恩謂民禱神不誠，天降之譴，乃於城隍廟集道士四十九人，建醮四十九日。醮畢，復舁城隍、土地各像為前驅，備楮帛無算，令羽士鼓鈸徒行，逐瘟鬼於胥江，自謂為民祈福也。
　　　　吳江有夫人會
吳江有夫人會，恒於八月二十六日之夜行之。會所過之處，商店人家輒以紙花送夫人，喜娘即為之插帶。明日，取花送還，謂可壓邪，則又得犒資矣。
　　　　香案迎神
道光時，豫章五月賽會，比戶設香案。神至，行禮畢，即放花爆，必向神身及舁神者而爇。神身先以水浸之，行數里，復浸而前，懼其燬也。舁神者皆赤體而迎，無所苦，視之亦無燒灼痕。
　　　　大暑船
同治時，臨海縣民以頻歲有癘，過大暑不瘳，乃為送船之會。船與常舶無異，用具如桌椅床榻衾枕，食物如雞豚魚蝦，甚且刀矛鎗礮之足以備盜者亦有之。別有盛米之袋，小僅可受一升，而數以萬計，皆村民所施也。大暑前數日，建道場，至大暑送之，俗呼為大暑船。夜有海盜遇之，以為賈人船也，向之放礮，大暑船亦放礮禦之，至天明始知，大驚而去。
　　　　盂蘭盆會
盂蘭盆，梵語也，本作烏蘭，謂以盆貯百味，供養諸佛，藉救眾生倒懸之苦也。昔目連之母入地獄，食物入口，即化為烈火，佛教作此以度其難。世俗於七月之中元，延僧結盂蘭盆會，誦經施食，義起於此，俗謂之放燄口。
　　　　花會之降童
閩人之設花會廠者，必奉本村社主、土地、山神及其他著名之種種仙佛，香烟紙錁，終日燃燒不絕。每當日入，則焚草鞋三十四雙，以給花會之鬼，且祝而告之曰：「汝等此去，當至各村運動，夢中示人以翌日之花會名，富者誑之，貧者實之。」祝畢，旋又焚錁。而村民亦往往夜中得夢，晨輒告人以求解者，於是一般趨利之徒，禱神問卜者有之，求夢者有之，以花會名單入深山萬塚之中，罔兩出沒之所，而求鬼魅之指點者亦有之。而最奇者，則又莫如降童。降童云者，「謂能令鬼神附降於童子之身，即謂之曰童身。其法，畫符字於水碗，令一童子飲之。不移時，童子神昏心迷，倏而距躍曲踊者無數，已而就案高坐，乃斷續而言曰：「汝等求吾何為者？」時則數人匍匐於地，囁嚅應之曰：「弟子願求小財，乞大神查掛筒之花會中為何名。如中，謹備三牲幣帛以酬。」曰：「若是乎？但看爾福。姑從汝請，不中，無我怨。」神呻吟移時，執筆寫一字於求者之手，令求者自解之，然實似字而非字。求者以己意附會之，各執一見，故亦或中或不中。酬對既畢，童倒地，則退壇矣。
　　　　花會之供偶像
閩人之赴花會者，必供一偶像於家，旦夕祈禱，以圖默佑。勝則享酒醴牲牢之奉，若敗，則潑以便溺，甚且痛詈而斵削之，或抉目，或劓鼻，或截腰，或斫手足，棄之於圊，蓋憤其無靈而虛享血食也。其他迷信者，乃復從圊中出之，洗滌而送諸土地祠，排列於神案之旁。
　　　　點花會
浙江義烏之押花會者，必覓一死尸之頭以蒸之，稱之曰點花會，謂可百發百中也。
　　　　坐庚申
道家每擇庚申日默坐誦經，謂之守庚申。道光時，有某者，非道士也，亦習為之。其初兩月一舉，越數年，則每夜箕踞靜坐，雙目時閉，萬慮俱寂。功行既深，有二寸人從頂中出，門外之事不問自知。一夕，壽數將盡，先知之，走出一小人，躲入三世佛耳中。見無常鬼來，彼即閉目，靜窺鬼去，而目仍開。如是者數次，謂可倖免無常句攝之禍而成地仙。
閩人多喜守庚申，處女尤信之。咸豐時，福州城南李某有二妹二女，妹曰瓊，曰瑤，女曰韻卿，曰桂英，皆未字。好讀佛老書，日必市楮帛香燭，深夜焚化。兼修庚申之術，刻意為之。不及一年，寢食銳減，形銷骨立。某歸，見四人狀，大駭，疑有病。詢之妻林氏，始知其詳，亟為議婚。遂以瓊婚於邑之陳氏子，以瑤婚於皖之某商。親迎有日矣，韻卿乃謂桂英曰：「兩姑皆將嫁矣，婚姻之議，恐將及我，宜早自為計，勿蹈其覆轍也。」韻卿旋謂桂英曰：「事亟矣，妹好自圖之。」桂英曰：「將如何？」韻卿曰：「舍死無他策足以保全清白之身也，妹甘之乎？」桂英曰：「固所願也。」翌日，二人皆投繯死。
　　　　食物投鐵貓口
番禺之沙灣茭塘，有老鼠山，其地向為盜藪。李制府瑚患之，鑄大鐵貓於山頂以鎮之。貓張口撐爪，高而鉅。劉月農巡尹蔭棠嘗往緝捕，親登以觀。而游人往往以食物巾扇等投入貓口，謂果其腹也。
　　　　浴貓狗
江浙六月六日浴貓狗，廣東之澄海則以五月五日浴之。
　　　　天開眼
天開眼，即黃道光也。天空所現奇異之光輝，以近黃道，故名，俗謂之天開眼。於日落之後，日出以前，可見之。其形尖錐或成圓錐，色清淡，近地處微紅，能遮掩小恒星之光。天文學家謂流星之質，散布地球軌道內外，因為日光所照，成為繞日之大光線。在南北溫帶之處，多現於春暮秋朝，若在熱帶，則四時皆可見，不足為異也。
康熙辛未四月陰晦之夕，藍田有瞿修齡者，從其主人勘地至一山，時方二更，豁然天曙，紅光浮嶺，朗照林谷。行三四里許，仍復昏黑。此即俗所稱之天開眼也。
　　　　祈晴
久不雨，出紙翦作人形者五六，佐以鼓一，鐘一，梯一，舉而黏之於廊，且祝之。偶或大雨滂沱，則翦人物如前，而益以作女子狀者一，且持一帚曰：「我將以祈晴也。」蓋謂天空之雲，皆為彼女之帚掃卻矣。
　　　　倪氏兒懼雷聲
倪氏兒以父母溺愛故，未入校。一日，至戚串家，與羣兒戲於庭。羣兒既已卒業於小學矣。午餐後，忽黑雲如墨，挾風而行。俄頃，幕遍天空，羣兒以氣爽大快，欲登城以當風，邀兒往。兒逡巡曰：「雷將至矣，奈何復出？」眾曰：「雷何傷，所畏者雨耳。」強之行，弗從，乃捨之。既而雷雨急至，羣兒遄歸，覓兒不得，詫甚。繼聞觳觫聲，乃見其蹲居廳事之一隅，以屏自障，方跪而祈禱，口呼「神勿擊我」也。挽之起，不可。雨止，乃興焉。
　　　　木郎祈雨咒
同治庚午夏，有人自滇南至京師，以手鈔《木郎咒》一帙，示漢軍宗嘯吾司馬山，蓋楚漢祈雨多持此咒也。
祈雨須分四時。春旱祈雨，設壇東門外，東向。其三時亦如之。壇設神位三，左書風雲雷雨尊神之位，中書木郎太乙三仙行雨神仙之位，右書紫清白祖仙師之位。祀品以元酒、清酒、粢盛、脯果。為祈雨疏文一通，焚之城隍神前。誠心誦咒，每日三次，或四五次，每次四十九遍。三日無雨，五日；五日無雨，至七日，則謂必大獲甘霖矣。謝雨時，祀品仍照前。
咒云：「乾晶瑤輝玉池東，盟威聖者命青童。擲火萬里坎震宮，雨騎迅發來太濛。木郎太乙三山雄，霹靂破石泉源通。坤震巽上皓靈翁，猛馬四張剡火衝。流精鬱光奔祝融，巨靈太華登雲中。墨旛皂纛揚虛空，掩曦蒸雨比雲濃。閼伯撼動崑崙峯，幽靈翻海玄冥同。馮夷鼓舞長呼風，蓬萊弱水興都功。龍鷹捷疾先禦兇，朱髮巨翅雙目彤。雷電吐毒驅五龍，四溟靉靆羅陰容。一聲四海改昏蒙，雨陣所至川流洪。金光流精斬旱虹，洞陽幽靈召豐隆。玉雷浩師變崆峒，虛皇泰華掃妖爞。羣梁玄黃號前鋒，祠泉恣蜃威天公。歘火律令翻穹窿，鞭擊妖魅驅蛇蟲。勾婁吉利炎赫縱，登僧澤頤悉聽從。織女四歌心公忠，轉我救旱助勛隆。赤雞紫鵝飛無窮，攝虐縛崇送北豐。救紫虛元君降攝，急急如火鈴大師律令。」
　　　　曾忠襄祈雨
光緒丁丑春，曾忠襄公國荃撫山西，時大旱，八月至二月不雨。前督某懼生變，稱疾引去。忠襄之官，徒步祈雨，逾月不應。麥枯，豆不可種，民餓死者百萬計，忠襄憂甚。三月乙丑，下令城中，官自知縣以上，紳自廩生以上，皆集玉皇閣祈雨．旦日眾至，則闔門積薪草火藥於庭，忠襄為文告天曰：「天地生人，使其立極，無人則天地亦虛．今山西之民將盡，而天不赦，誠吏不良，所由致譴．更三日不雨，事無可為，請皆自焚，以塞殃咎，庶回天怒，甦此殘黎．」祝已，與眾跪薪上，兩日夜不食飲不眠．戊辰旦初，日將出，油雲敷舒．眾方瞻候，見雲際神龍蜿蜒，鱗鬣隱現，灼若電光，龍尾黑雲如帯．方共驚愕，雲漸合，日漸晻雷雨　隱遠空．須臾，大雨滂沱，至己巳乃止．民大懽，焚香鼓吹，迎忠襄歸．
　　　　月忌
月忌為初五、十四、二十三，世俗相沿久矣，有「初五、十四、二十三，太上老君不煉丹」之諺。術家謂為廉貞獨火，故以為忌。其說不經，實為洛書九宮數耳。宮數起於一，初一一宮，初二二宮，初三三宮初四四宮，初五則入中宮。中宮為星位之極，專制時代以為至尊之地，臣民所當避忌，故曰月忌。初六六宮，初七七宮，初八八宮，初九九宮，而宮數盡。至初十，復至一宮。循環數之，十四日又入中宮，二十三日又入中宮，是以初五、十四、二十三為月忌，非有所謂不祥者在也。
　　　　移居上任之忌
官吏上任及人民移家，每忌正、五、九月。蓋亦以專制時代，視此數月當至尊之位，人臣宜避耳，非有所謂不祥也。
　　　　都人忌罵
都人忌罵，輿夫走卒之酬對，亦絕少江南惡口吻。而於辱及祖宗父母之謾辭，尤深惡而痛嫉之苟有犯者，立攘臂與鬬，甚且白刃相加，決諸生死。京東諸郡縣如之。
　　　　都人忌言龜兔
京師忌諱，莫如「龜」「兔」二字。然其土著，亦以此類為多。嘗有人定梨園花榜，一鬚生以李龜年相喻。翌日，鬚生覓定榜者而毆之。又有在鄉會場中，以試帖詩用「兔魄」二字，致遭擯棄者。
　　　　都門各衙署之禁忌
都門各衙署，舊有小禁忌。內閣大堂有泥硯一方，相傳為嚴嵩物，胥役人等搬弄無妨，惟官僚切忌入手。新到閣者，前輩輒申誡焉。翰林院衙門，大門外有壘培，高不踰尋，環柵以衞之，置隸以守之。相傳中有土彈，形如卵，能自為增減，適符闔署史公之數。或損壞其一，則謂必有一史公赴天上修文之召者。又有井名劉井，新到館之庶常，或俛而照影，則謂必無留館之望。刑部衙門有「順天無縫，直隸不直」之說。順天司中門終年扃閉，司務廳日必以紙黏之，如稍漏縫，則謂印稿必獲處分。直隸司嚮不設公座，設則必興大獄。又刑部大堂為白雲亭，亭前影壁有一方孔，每早晚司務必躬自掃除之，則謂其中或留纖芥，必不利於堂官。又刑部當月司員，監筦堂司各印，印各緘幐，相戒不得啟視，否則謂必有監犯病斃。
　　　　忌門
寧古塔人有疾病，輒以草一束懸於門，曰忌門。雖戚友省視，僅於門外問安，不入門也。
　　　　鄉試忌出大學題
浙江鄉試，例不出《大學》題，謂其不利也。廣東亦然。或有犯者，非貢院被火，則主司有禍，而尤忌聖經一章。
　　　　蘭人忌食鴿
蘭州多鴿，盈城皆是也，常飛入糧食肆啄米麥，肆主輒聽之。蓋蘭人不食鴿，謂食之必有災。
　　　　鼈為老爺
南昌人畏黿與鼈，呼之為老爺。南康府附近有老爺廟，所祀為黿老爺。相傳明太祖與陳友諒戰時，曾救御舟出險。贛人祀之甚虔，且相戒不食黿鼈，恐犯老爺之怒也。
　　　　新婦忌入人家
江寧之新嫁娘，非於一月以後不能入人家，如或誤犯，必責令齋百怪以祓除不祥。齋百怪者，須備香燭、紙馬、牲牢、酒醴以往，且必男著女衣，女著男衣，夫婦雙雙頂禮，齋畢偕歸。
　　　　鄂婦姙忌
湖北婦人姙子，避忌最甚。有所謂換胎者，言所見之物入其腹中，換去其本來之胎也。故婦人姙子，凡房中所有人物畫像，藏之棄之，或以鍼刺其目，云其目破即不為患矣。有一婦臥室懸一美女像，及生子，厥狀肖焉。美女屈右臂，伸三指作指物狀，此子亦屈右臂伸三指，終身如此。又一婦偶觀優，及生子，頭上有肉隆起，如戴高冠，兩耳旁各有肉一片下垂，如以巾羃之者然。因憶觀優時，有優人之冠如是，為其換胎矣。其地每有遊僧擔荷衣裝，乞食村落，擔上有彌勒像，此尤為所忌，孕婦見之，謂生子必肖彌勒像矣。故此僧所至，村人輒噪而逐之。孕婦或不及避，猝與相遇，必坐於地，自解其履，以左履換至右足，右履換至左足。此僧亦必將所荷之擔，從右肩換至左肩，從左肩換至右肩，如此相持。及人眾咸集，逐此僧去，乃得無事。
　　　　驅賊神
鄞縣居民遇竊盜之後，必有驅賊神之舉。驅賊神者，乃紮一草人，置於被竊之室中，焚香化楮而祭之。祭畢，一人持竹板，一人持草人。持竹板者厲聲問曰：「汝在此何為？」持草人者曰：「無所事事，以迷途誤至此耳，姑恕我初犯乎？」持竹板者曰：「姑饒汝，去否？」持草人者曰：「去，惟不知道路，奈何？」持竹板者曰：「既不知道路，待我送汝去。」遂迫持草人者前行，己則持竹板隨之，且行且問曰：「出去否？」持草人者答如前。凡穿門過戶，必一一問答。既出大門，持草人者即放步狂奔，持竹板者尾之急追。追至廁所，持草人者急以草人拋廁中，始返室大呼曰：「賊神去矣。」
　　　　目顫黏麥草
王氏婦偶於右目黏一麥草，或駭而問之，則曰：「右目肉顫，則將得殃。我頃右目顫，故為此以厭勝也。」
　　　　泰山石敢當
石敢當，立石於里巷之口以禁壓不祥者也。此三字，始見於漢史游《急就篇》。顏師古曰：「敢當，言所當無敵也。」顏謂《急就》之例，首陳諸姓，其名字或是新搆義理，非實相配屬，真有其人。是石敢當云者，亦虛搆二字，與石姓相配成文耳。後人乃鐫諸石，為禁壓之用。宋慶曆中，張緯宰莆田，再新縣治，得一石銘，其文曰：「石敢當，鎮百鬼，厭災殃。官吏福，百姓康。風教盛，禮樂張。唐大曆五年，縣令鄭押字記。」後有加「泰山」二字於上者，曰泰山石敢當。
　　　　姜太公在此
乾隆時，江浙間之烹豚魚也，皆和以醬。當三伏時，有自製之者，取其便也。製時，必書「姜太公在此」五字於門，為壓勝之具。或問袁子才曰：「何義？」袁笑曰：「此太公不善將兵而善將醬，蓋戲語耳。」然顏師古《急就章》云：「醬者，百味之將帥，醬領百味而行。」久之而門窗皆有此五字，且有加「百無禁忌」四字者，不專在製醬時矣。
　　　　一善
某家有門，適對鄰樹，術者謂為不祥，議伐之，而鄰不允。有人教以用紅柬書「一善」二字，冬至日於門上對樹貼之者，謂樹可自此而萎也。
　　　　懸鏡
人家之門有與鄰樹或其他之高建築物相對者，輒懸鏡以壓之。
　　　　排衙大吉
地方衙門通例，凡遇不吉之事，如驗尸、監斬等類，官回衙時，必先行排衙之舉。臬司之排衙也，在大堂降輿，即升坐暖閣，執事者站立兩旁。維時正門掩閉，僅啟左右角門，堂上起鼓三通，差役手持水火棍，分作兩班，向左右角門魚貫而出，旋即疾趨而入。鼓聲愈急，差役益竭力奔馳，至堂上轉旋，復馳下堂去。再出角門，疾趨而入。如是者三，乃一律向案前半跪。差役首領口中朗誦「欽命某某等處提刑按察使司按察使為某事排衙大吉」。誦時，每二字作一小斷續，纍纍然如貫珠。復白云：「稟大人，公事已畢。」於是起鼓傳點退堂，官即返身入內，而爆竹聲大起。州縣各官亦復類是。且此舉自升堂以至退堂，官端坐不動，不發一言也。排衙，一曰排堂。
　　　　礮之賞罰
八旗各軍之出征也，必攜帶大小各礮以隨，如龍子母、威遠、靖遠、紅衣等者，一一皆備。至駐軍之地，剋日攻城，或擊陣，必於前一夕出各礮於帳前，陳牲酹酒，軍主親詣三揖以釁之。明日獲勝，則披紅鼓吹迎之歸，隨拜摺奏請賞給神威將軍、神威無敵大將軍、天佑助威將軍、天佑助威大將軍、武成永固大將軍諸封號。敗則牽之以回營，每礮棍責一百或八十，多至八百一千。即諸礮受封後，再出戰敗，杖責亦如前。
　　　　杖鐘
乾隆某年，車駕南巡至松江，辦差官吏欲運方塔下大鐘以至杭州行宮。行至石橋，不能過，乃命杖此鐘二百，棄之寺後。
　　　　易字宜雨
光緒時，高州大旱，民咎地方官吏姓名之不能致雨。蓋守高州者楊子晴太守霽，以為晴霽皆不雨之義也。鎮道縣諸官姓名，又多晴霽不雨之意。諸官以名不易更，相率易其字為宜雨之意，以冀甘霖立沛。楊性最倔強，顧以眾怒難犯，乃易子晴為子和。
　　　　娼家魘術
娼家魘術，在在有之。北方妓家必供白眉神，又名祅神，朝夕禱之。至朔望，則用手帕蒙神首，刺神面，視子弟奸猾者，佯怒之，撒帕著子弟面，將墜於地，令拾之，則悅而無他意矣。
　　　　木匠厭勝
凡僱匠築室者，必厚遇之，禮貌必優厚，飲食必豐腆。否則將為所暗算，恐其有厭勝之術也。
　　　　吳錫孺衣冠拜火
宜興吳錫孺司李晉剡所居之巷失火，時已夜闌，將延燒其宅。吳起視從容，還內，取朝衣冠帶，整束而出，於光燄燭天中鞠躬四頓首焉。
　　　　塞某散晦氣
侍郎塞某性拘忌，每遇人談有死喪二字，必作噴嚏以啐散之。出行遇柩，即往戚友家解衣帽，撲散數次，以為將晦氣散於他人之家，與己無與矣。
　　　　大人高陞
某將軍過盛京，副都統某為設燕，酒半，將上燒烤。依故事，管廚人帶大帽，手擎托盤，盛燒豬至將軍前，行半跪禮，已而置盤高呼曰：「大人高陞。」即持刀砍豬頭使落。將軍惡之，大怒，推翻筵席而起，酒饌碗碟一時迸碎，賓主盡失色，將軍遂拂衣登轎去。
　　　　撤城發科
曾文正駐軍祁門，議撤城之半為碉，以資守禦，輿情不協，文正批其牘曰：「撤盡東南城，永遠發科名。西北留一截，科名永不絕。」眾乃翕然。劉霞仙與人書，嘗譏曾伯涵 【 文正原字。】 銳志功名，意氣自豪。文正為人作墓銘，亦喜道人家科第事。如科名賡續等語，常見之於文字中。為其子姪命名，亦以「甲科鼎盛」四字排列。而其弟忠襄公統領安慶全軍，猶稟請銷差回籍應試也。
　　　　繼祿求免天墜
光緒乙巳夏，有言六月十九日天將下墜者。語聞於內務府大臣繼祿，繼憂之。六月初，即分送傳單云，屆時速念《高王經》，庶免斯厄，否則人類必絕。十六日，繼告誡家人，令悉茹素，更延僧道至邸，晝夜誦經，謂為眾生解免災難，已而叩首無算。及過期無恙，猶自謂善禱所致也。
　　　　諏吉登臺
譚鑫培每歲新正演劇，必諏吉日登臺，且必先演《定軍山》一劇。以他劇皆由左出場， 【 謂之上場門。】 獨此劇由右出場，右為東方，主生氣者也。所飾戲中之黃忠，又著絳甲，色近紅，北方以紅為祥，故歲首必演此劇。
　　　　打天齋
萍鄉居民設偶有皮膚之病，如跌打，如損傷，如腫痛，如糜爛，以及種種之關於外科者，若至旬日不愈，即請親朋提一筐，背一袋，沿戶乞米粒，多者一升，少者一碟一甌不等，此外線香若干，視貧富以分多寡。如是者多日，積至米粒三四擔，以至十餘擔，即以其半或三分之二磨粉，製成湯圓，置之鍋中，稍煮至半生半熟時，藏於竹具，擇壯有力者數人，立於屋上，向四面拋擲，附近之男女羣來搶拾，謂之搶天齋。擲完，一鬨而散，謂病者從此可慶再生矣。當搶拾時，如精神疲倦者，不敢插身人叢中，則所得甚少，其數不滿二五以上，必又存而拋棄之，謂得之反足以招病，稱之曰打天齋。
　　　　打菩薩
萍鄉居民如有感冒以至嘔吐、頭痛、頭暈、四肢畏寒、遍體發熱，以及口中譫語、面目紅腫經數日不愈者，即於寺觀迎楊四將軍像至家，置廳事。又請一道士，花衣紗帽，口念齊東集，跪而叩首。如是者半日。日暮，以壯有力者二人，肩負將軍左右簸動，任意播弄，口中作牛鳴，呼呼不已。此外雜以銅鑼聲，並攜一小水缸，徒步出門，至水畔有枯樹之處，道士對缸作法。當火光燭天時，凡見有飛蛾蟲蟻等來，即捕拿一二，置缸中，謂為病者之魂魄。既畢，仍喧嚷返家，但相戒同往之人不得回顧，謂回顧則魂魄來而復去也。稱之曰打菩薩。
　　　　鷄蛋卜疾病
安徽太湖之人有疾病，則以鷄蛋三枚問卜，以定吉凶，吉則醫之，凶則聽之。
　　　　採藥招魂
採藥之風，盛行於懷寧之石碑。無論貧富之人，一經染病，不先延醫，但舁木偶至藥肆採藥。藥肆略詰病源，遂將藥名一一報告。木偶一動，即隱示需用此藥。歸而悉煎之，不問藥性。間有因此而戕身者，轉諉之於命數。如不效，則至夕又舁木偶於途，明火狂奔，鳴鑼高喊以招魂。
　　　　與將死之人換衣
京師習慣對於將死之人，每不待其氣絕，即為之換衣，左支右撐，使病者求生不得，求死不能．問其故，則曰：「不如是，則不能衣，將裸體以見閻羅老子矣．」
　　　　草人
黑龍江之達呼爾人，家中父子兄弟有若干，其西壁草人亦若干，微具眉目，囊其半身，死則去之，生則增之，謂祖宗也。巴爾呼人亦然。最忌動搖，觸之則主人病。病則祭以肉，舉家分肥。故饞者恆陰撼壁上草人，冀以得食。
　　　　喊夜
湘中有喊夜之俗，喊夜者每言某夜見何鬼，以何法制之；某夜見何怪，以何法制之。於是迷信者，咸願出資求其驅除鬼怪。某鄉此風尤盛，需索甚苛，而某甲思有以試之。某夜，於路旁竹叢中紮一草人，以長數丈之繩，一端繫草人上，一端立而自持之。候喊夜者過，將繩猛拉之，喊夜者聞竹叢振振作聲，又隱一物，似人非人，似鬼非鬼，乃大聲叱曰：「何物妖魔，還不速去，行將使翦刀法矣。」某拉如故。喊夜者曰：「爾豈真不畏耶？行將使飛刀法矣。」某拉之仍如故。喊夜者懼而急奔。某知其無術也，乃作鬼聲狂逐之。喊夜者大號，狂奔數里，某乃止。翌日，遇喊夜者，某故問其夜來何所見，喊夜者曰：「見一竹子鬼，已下翦刀法制之矣。」某甲笑曰：「此鬼卻未死，然汝已將跑死矣。」喊夜者知受其愚，乃哀求勿聲張。某甲狂笑，遍告鄉鄰，自是喊夜者不敢如前需索矣。
　　　　京諺
京諺：「雨木架，達官怕。」蓋謂雪積林木，結冰如架也。相傳順治甲申春，曾有此異，明社以屋。光緒庚子春亦然，遂兆拳匪之亂。宣統庚戌冬，雪深數尺，都中居人又見此異。辛亥春，即患鼠疫，而滿洲、蒙古、雲南又有強敵進兵，官民惶駭。《漢書&#8231;五行志》：「長老名木冰為木介。介者甲，甲，兵之象也。」諺之木架，實木介之誤也。
　　　　湘中童謠
湘有童謠，傳自明季，其辭曰：「張打鐵，李打鐵，打把翦刀送姊姊。姊姊留我歇，我不歇，我要回去學打鐵。打鐵一，蘇州羊毛好做筆。打鐵兩，兩個娃娃拍巴掌。打鐵三，三兩銀子換布衫。打鐵四，四口花針好挑刺。打鐵五，五個椶子過端午。打鐵六，六月不見早禾熟。打鐵七，七個果子甜蜜蜜。打鐵八，八個娃娃砌寶塔。打鐵九，後花園裏好飲酒。打鐵十，十個癩子戴斗笠。打鐵十一年，拾個破銅錢。娘要打酒喫，仔要還船錢。」仔，小兒也，或曰，張、李者，即獻忠、自成之讖。其打鐵一以下，均暗兆順治以後年號，然乎？
　　　　江寧童謠
道、咸間，江寧童謠有「蝴蝶飛過牆，江南作戰場」之語。又曰：「太平天子朝元日，南北分疆作戰場。」至咸、同間粵寇之亂，而語悉驗。
　　　　駱文忠平石達開之童謠
粵寇石達開之擾四川也，朝命兩湖總督駱文忠公秉章督師援勦。穆宗登極，調文忠督四川。時方攜湘兵隨征，而以記名道黃忠壯公醇熙、記名按察使蕭壯果公啟江分統之。忠壯、壯果先後陣亡。文忠率所部以同治壬戌四月擒達開於紫打，蜀亂始平。先是，蜀中謠云：「四川地土薄，硝磺用不著。若要太平時，除非馬生角。」「蕭」俗書作「肖」，蕭、黃同勦石逆，猶加二字於「石」旁也。治賊無效，故曰用不著。「角」「各」音近，馬生角，「馬」旁「各」字，指文忠之姓也。
　　　　京師多童謠
光緒乙酉、丙戌間，京師多童謠。時侍郎王文錦密陳於兩宮，謂將有西狩之兆。文錦固夙精天文家言也，且請移蹕西苑以禳之，遂詔修儀鸞殿而遷居焉。然庚子之變，文錦已前死，不及見矣。
　　　　石碑迴文詩
寶山石甕者，東莞八景之一也。在東莞常平鄉，距寶山三里，有地名胡口澗。宣統朝，築廣九鐵路，道此，鑿山，發見石碑。碑有文，每行十字。文云：「道本無涯際人愈好愈奇，人思維繫入扣算要知除，有邊日期口急須莫佛金，處半隄木金水合改子丹，據字垂大願人火人還九，憑會柳誓嘻笑八也西轉，證赴楊洪嘻笑九把方為，引華著刦齊同九刀八立，少中趙歸璧完乃提面妙，移來濟船免巽離眼著玄，不點半字上會同合丁機。」
掘地者以碑送邑署，有研究之者得其讀法，蓋螺旋文之六字詩也。每句末一字，與下句連成，讀末一字之半。茲譯其語如下：
大道本無涯際，示人愈好愈奇。可知金丹九轉，專為五妙玄機。幾個合同會上，一字半點不移。多少引證憑據，處處有人思維。絲絲入除扣算，莫要佛子還西。四方八面著根，艮離巽兌船濟。齊來中華赴會，二字半邊日期。其口急急莫改，文人也把刀提。是乃完璧歸趙，甫著楊柳垂堤。是木金水合火，八八九九同齊。齊刼洪誓大願，原人笑笑嘻嘻。
其語似謠似讖，可解而不可解。然有釋之者曰：「五妙，謂漢、滿、蒙、回、藏五族也。合同會，謂三合會、同盟會也。中華，謂改帝國為中華民國。革命志士初在海外，至是乃相率而歸也。文人提刀，謂宣統辛亥革命，從軍者多文人也。完璧歸趙，謂隆裕后率宣統帝以政權還之漢族也。」
　　　　古讖應今事
古讖云「天羅地網」，上有電線，下有鐵道也。「一條路上來，一條路上去」，電車也，鐵道也。「只聽見說話，勿看見人」，電話、留聲機器也。「日行千里，夜走八百」，捷駛快車也。「自說自話」，演說家也。「讓你著天飛」，飛艇也。「順風耳朵」，無線電也。「高帽子」，朝冠也。「千里眼」，望遠鏡也。「放吸相」，放大照相也。「人舉人」，選舉也。「像煞是個人」，蠟人也。
　　　　天安門之讖
京師天安門，即明之承天門。李闖入京時，拔箭射「天」字不中，投弓大訽。左右慰之曰：「有天命者任自為。」李大怒，欲殺之。蓋其時本朝在滿洲，國號後金，年號天命，闖誤以為指本朝也。後果成讖語，故易「承天」為「天安」焉。
　　　　王亶望聯讖
順、康間，蘇妓有卿憐者，以色藝著稱。及笄，為浙撫王亶望所得，嬖之甚。繡闥中懸一聯曰：「色即是空空即色，卿須憐我我憐卿。」王後以貪敗，或謂為色空空色之讖也。
　　　　吹簫不用竹之讖
大兵入關，張獻忠為肅武親王豪格所殪。相傳獻忠曾於塔中拆出一碑，文曰：「造者余化龍，拆者張獻忠。吹蕭不用竹，一箭貫當胸。」獻忠覩之，恆不悅。一日，乘馬巡行，王望見之，援弧一發，獻忠應聲而落，其徒亟奔救，死矣。人始悟所謂「吹簫不用竹者」，蓋肅武親王之「肅」也。
　　　　廿釐錢之讖
康熙時鑄錢，輪廓最闊，質純而肉好。時沿用順治圜法，其背右刊滿文，左刊漢文。文為地名，錢為某地所鑄，即刊某地名一字於背。如江蘇為蘇字，省名也；宣化為宣字，府名也。雍正以後，始全用滿文。其後，民間有集其錢以為廿釐錢者。蓋錢背有漢文地名，而其數最多者，厥惟康熙時，都凡二十種。復次其文，綴為五言四句，以音韻諧之，曰：「同福臨東江，宣原蘇薊昌，寧河南廣浙，臺桂陝雲漳。」有以第一句之「福臨」，謂指開國而言者，蓋此二字為世祖御名也。第二句首以「宣」字，隱指國運至宣統而終。第三句有「河南」二字，第四句終以「漳」字，為隆裕后率宣統帝退位以組織政府，全權授與袁世凱，為其興於河南漳水之兆也。
　　　　王用和字讖
王鼎，字用和，丹麓子。器度端重，聰慧性成。喜讀書，師與講習，便了了，行文亦時露新穎。八歲學吟詩，有「無情風雨過，花落不成春」之句。客有談及紅顏薄命者，則舉《大學》集注中「夭夭，少好貌」一語為證，以為「夭」字讀作上聲，即殀義也。十二歲即殤，識者謂為讖焉。
　　　　丁飛濤詩讖
少年詩必避蕭瑟語，丁飛濤儀部澎嘗詠蝶云：「愛爾飄揚意，依人冉冉飛。高低惜芳草，浩蕩弄春暉。有夢長為客，無家尚憶歸。故園風物變，楊柳未應稀。」五六二句，羣歎其有神采。柴紹炳見之，愀然曰：「飛濤少年登第，風雲路闊，忽作此酸楚語，當非佳祥。」已而果被謫出塞。久之歸里，故宅已售之他人，百物更變，惟垂柳數株，翳綠如昔，人謂為詩讖也。
　　　　田玉娥詩讖
童筠，山陰人。遊毛西河之門，工詩文。幼聘姑女田玉娥，未婚，而童以事北上。田送之，詩曰：「錢塘相送遠，過此是杭州。月杵舂鄉夢，霜砧搗客愁。渡頭千樹老，江上一帆秋。無限臨歧意，東西水自流。」後童竟不歸，田亦夭亡。
　　　　賀希白語讖
獲嘉賀希白孝廉行素，於康熙甲辰下第歸，乃搜家藏廿一史、十三經暨諸子百氏之書，羅列几案，寢饋其中，嘗累數日不出。乙巳夏，避暑城東亦在園，偶感風露，急入城，遂歿。月前，忽書於壁曰：「出生平所讀書，再一披閱，與之作別。」不謂遂成語讖也。生平嗜讀，卒用以老。嘗自言人當多識古賢豪行事，稍知趨向，庶不汩沒流俗。
　　　　尚之信字讖
康熙丙辰二月，尚之信約眾謀逆，送偽印於吳三桂，自稱暫管輔德將軍。丁巳五月，反正歸朝，自稱暫管平南親王。識者謂其前後兩銜，俱以「暫」字冠首，於義為斬頭，禍形已兆矣。
　　　　高宗詩讖
乾隆庚辰，高宗親製《歲朝圖》，御題詩有「榑木初輝少海紅」句。又識云：「庚辰元旦試筆，得長律二首，書之幀端，以迓新韶嘉慶。」是年十月，仁宗誕生，於是「少海初輝」句已成佳讖。迨乙卯正位青宮，丙辰內禪受璽，兩字紀元，適名嘉慶，可謂巧矣。
　　　　癡和尚語讖
癡和尚，不知所從來，或云沈姓，或云孫姓。冬夏一衲，與人言，無莊語，間且謾罵，然事後多奇驗。不飲酒，惟好食肉，無多寡皆盡。張大木耽禪悅，多方外交，樂與晉接。時聖祖春秋高，理密親王再廢，主鬯未卜，意和尚前知，作禪語探之曰：「佛將成道，誰能受衣盋者？」瞪目曰：「何問為！衣盋久已付汝。」未幾，世宗登極，計其時，御名已藏正大光明殿扁後矣。
王少宰母蔣太君尤重之，供養宅中。一日忽曰：「今夕我欲臥太夫人床上。」告之，太夫人曰：「和尚放顛，必有所為。」即遷別室，讓榻與之。夜半，棟折榱崩，舉室驚起。太夫人曰：「吾有壓厄，和尚感我恩，故以身代。」方搶攘間，和尚從瓦礫堆中闖然出曰：「誰作惡劇，妬我臥此，竟拆屋去矣。我夢未醒，無已，當另覓一覺耳。」
和尚旋居松江西林寺之萬佛閣，衲外無他物，惟挾一竹笥，緘之甚固，每出，必告常住曰：「慎視我篋，勿私啟。」後有一遊方僧來，聞其語，竊發之，僅一敝袱，包一小狗，目尚未瞬，似初出腹，急緘之。和尚歸，即怒罵曰：「戒若等勿啟，今違之，此地不可居矣。」即躍秀野橋湍流中。視之，死矣。三日不流，亦不仆，第四日不知所在。復啟笥審之，并小狗亦渺。羣謂狗乃畜生道中得悟者也。
　　　　黃仲則詩讖
武進黃仲則少尹景仁，風儀俊爽，秀冠江東，客死安邑。人傳其過平遙絕句云：「疑是晉卿靈未泯，九原風雨逐人來。」詞雖警絕，信為詩讖。
　　　　董耕雲畫讖
董耕雲，名椿，為青浦五峯太史之子。工畫山水，及入都，又受其宗人文恭公誥之指，授藝益進。纂修四庫館書成，議敘，得縣尉，分發陝西。旋署某縣事，卒於官。生平酷愛三秦風景，楮墨間時及之，不意竟終於陝，人謂為畫讖也。
　　　　洪稚存字讖
洪稚存太史亮吉遣戍時，一日，自巴里坤赴伊犂，行至一地，馬忽掣韁奔逸，從削崖陡下，雙輪齊覆，轅馬壓身幾死。歷一小時許，始遇救得甦。及抵前汛，問失事處地名，則蘇吉也。歎曰：「落鳳、柏人，類皆前定，乃竟不爽如此。」
　　　　趙雲崧口頭讖
趙雲崧觀察翼與洪稚存生同里，長同官京師，晚年同致仕。歸陽湖，居密邇，朝夕過從，固極相得也。趙嘗戲語洪曰：「君他日當為吾誌墓。」洪曰：「如此，則君當早逝，待吾下筆。」趙笑曰：「遲余死，正以延君壽，反相促耶？」後洪果先卒。趙深悔失言，常舉以告人，謂為口頭讖。
　　　　江秋史碑讖
揚州江秋史侍御為安慶守恂子，乾隆庚子進士，博雅能詩，嗜古碑帖，凡周、秦、兩漢、魏、晉、六朝、唐、宋、元、明之金石文字，搜羅殆遍。乾隆壬子，金匱錢梅溪在京師，與之過從。時秋史方奉父諱，一日，以高二三寸許之青田石一塊，琢為漢碑式，極古雅，上刻云：「君諱德量，字量殊，江都人，太守君之元子也。舉進士，官御史。世精古文，金石竹素，靡不甄綜。乃於乾隆五十七年霜月之靈，刊茲嘉石，以傳億載」云云。其明年癸丑，秋史將服闋，卒於京師，知之者咸以為碑讖也。
　　　　失隆慶之讖
嘉慶丙辰，秦蓉莊都轉購得族人舊宅，曰寶仁堂。土中掘得一小碣，上有六字，曰：「得隆慶，失隆慶。」此屋蓋建於明隆慶初，至乾隆乙卯冬，始有成議，至嘉慶丙辰交價，故曰「失隆慶」也。
　　　　畢秋帆語讖
畢秋帆為兩湖總督八年，忽以事降山東巡撫，心轉喜之。未幾，復任兩湖，乃愀然不樂，謂人曰：「吾將終老於斯乎？」已而苗匪起事，領兵堵禦，歿於當陽。
　　　　紅羊刼讖
粵西某邑令賈某，在粵寇洪秀全家，搜獲邪教書二本，入教人名冊十九本，命書一張。洪生於嘉慶辛未八月十六日未時，未屬羊，正應紅羊刼之讖。
　　　　包裕詩讖
臨桂陳繼昌，初字哲臣，嘉慶癸酉以第一人舉於鄉，名守壡。 【 古文「叡」字。】 迨庚辰春，以夢更名繼昌，字蓮史。是科捷會狀，蓋三試皆元也。邑故因山為城，東北曰伏波門，有山曰伏波，山下有洞，瀕江，曰還珠。明正德丁卯，雲南按察司副使包裕有石刻詩云：「巖中石合狀元徵，此語分明自昔聞。巢鳳山鍾王世則，飛鸞峯毓趙觀文。應知奎聚開昌運，會見臚傳現慶雲。天子聖神賢哲出，廟廊繼步策華勛。」後注云：「伏波巖 【 即還珠洞。】 有石如柱，向離石二尺許，讖云：巖石連，出狀元。」陳大魁之歲，石果將連，蓋滴乳積漸黏屬也。陳名與字之四字，見於包詩後四句者凡三，亦奇。其初應童子試，縣府院試亦皆第一，時謂之大小三元。
　　　　道光宇宙之讖
陳蓮史應嘉慶庚辰科會狀時，其廷試策首頌揚處，有「道光宇宙」字，逾年而宣宗登極，紀元曰道光。
　　　　蔡二梅賦讖
蔡二梅上舍壽昌甫成童，以《白桃花賦》得名。旋貢太學，即往粵東尋親。比歸，而喬梓相繼殂。有一子，亦殀。二梅嘗自謂出牆枝開最先，其受風霜也早，花亦易隕。此言竟成讖語。
　　　　耆英字讖
耆英性豪侈，家有園，曰成趣。其廳事悉以奇石嵌壁，引水自屋角出，散注四隅，四時作瀑布聲。承塵皆名人詩畫，縱橫點綴。園有巨石，高可三丈，上鐫「介於石不終日」六字，為耆所自書，曰：「此石得之西城某王府，鐫資且數千金。」未旬日，耆即以《江寧條約》被譴。
　　　　咸豐年號之讖
粵寇洪秀全起事於廣西桂平縣之金田村，時道光庚戌之六月也。其後蔓延十六省，陷六百餘城，為禍甚烈。至同治朝始平，蓋歷十五年之久矣。當文宗即位改元咸豐之時，有童謠云：「一人一口起干戈，二主爭山打破頭。」
　　　　粵寇僭號之讖
咸豐壬子，江南鄉試題為「道之以政」一章。有某生於是科中式，其文收束處作頌揚體云：「行見德禮之化，聲教四訖。東西南北，來享來王；俊秀造選，汝為汝翼，稽首而上太平天子之頌也。」是時粵寇之難初萌，而彼中之國號、王號等字樣，均已一一見於文中。
　　　　同治年號之讖
穆宗登極，改元同治，雖僅御宇十三年，卒成中興之盛。當改元時，有紀其事之詩，中有云：「一國干戈淨，三台氣象新。」蓋上句指「同」字，下句指「治」也。
　　　　女字之讖
同治朝，太監安得海之至德州也，呵斥官吏，索供張無厭。其在舟中，品竹傳歌，連宵達旦，且敢陳設龍衣，招搖震炫，兩岸觀者如堵。及自泰安逮捕至省，有候補令何某伴送之，在逆旅中，按牙譜曲，讌飲甚歡，並言回京後當令超遷不次。又言曾求帝御書，帝書「女」字與之。「女」乃「安」字無頭，意者非佳讖耶，而不知即應於目前也。果不久而為丁文誠公寶楨奏請就地正法矣。
　　　　王濤賦讖
寶應王濤，幼聰慧，為文恆不起草。同治甲子中秋夕，挈奴掉舟遊射湖，月鏡當空，湖光如雪，酌酒臨流，興致閒適，婆娑月中，口哦所賦詩。奴忽見其行水上，如履平地，漸遠，不知所之，蓋已隨屈大夫游矣。其兄泓哭之慟。一日，檢遺篋，得《歸濤賦》一篇，中有曰：「喜溢流之茫洋，悲康衢之陂陀。追伍公於胥江，招屈子於汨羅。署陽侯而擊鼓，導洛女以放歌。路漫漫兮浩淼，天不旦兮奈何！」蓋早為之讖矣。
　　　　館會閒雲之讖
京師有松江會館，在前門外大蔣家胡同，初名雲閒會館。道、咸以來之僦居其中者，自鄉會試士子外，類皆閒曹旅宦、寄居眷屬。或曰：「雲閒會館四字，逆讀之，則為館會閒雲，殆皆無心出岫之閒雲乎？」因改「雲閒」為「松江」。自是不十載，即稍稍有致身通顯著矣。
　　　　楊叔嶠聯語詩鐘之讖
楊叔嶠京卿銳為光緒戊戌被難六君子之一。初以其兄病歿京師，北上運匶，因與康廣仁等五人讅，後遂及於難。其所居大門有聯曰：「月中漸見山河影，天上新承雨露恩。」上句為宋蘇東坡《八月十三玩月》詩，「漸」字乃三點水加一「斬」字，而楊竟於八月十三日棄市。
叔嶠初官內閣侍讀，嘗與同僚結社，為詩鐘。一日，以鶴膝格詠「來」「霸」二字。叔嶠得句云：「抽刃我思來叔壯，拔山人笑霸王愚。」其後戊戌之難，上下兩句皆應，殆語讖也。
　　　　林暾谷詩讖
侯官林暾谷京卿旭為光緒戊戌被難六君子之一。初頗事冶游，歡場中時有身世之感，有《與陳石遺丈大興里飲罷過宿有歎》詩云：「往日矜夸一任謾，遠來共醉事殊難。高樓罷酒天初雨，短榻挑燈夜向闌。流落傾城同一歎，忖量終歲得多歡。此懷恐逐晨鐘盡，留遣回腸報答看。」是夜座中所述，矜奇俶詭，足悽斷也。又有《戊戌元日江亭即事》云：「倚闌雲起亂鴉呼，黯黯西山望未無。乍入闇虛催夕景，還連風色落平蕪。主憂避殿當元日，臣職操兵見嗇夫。如我閒官神所笑，何祥欲問自疑迂。」此以是年元旦日蝕，偕友詣江亭觀音大士問籤而作。相傳籤詩中有「巴蜀湘閩」等字，含有四章京被禍語意，當時固不覺。而詩中「主憂避殿」、「臣職操兵」各語，詩讖分明，已見圍攻頤和園、孝欽后訓政、德宗禁處瀛臺諸兆矣。又《直夜》云：「鳳城六月微涼夜，省宿無眠思欲殫。月轉觚棱成曙色，風搖燭影作清寒。依違難述平生好，寂寞差欣咎眚寬。身鎖千門心萬里，清輝為照倚闌干。」呈《太姨丈》云：「聞命書思既竭才，池亭起早獨徘徊。寒生曉夢知方雨，雷轉秋陰喜漸開。救偽未妨行督責，乘時自合仗雄才。先生平日吾師事，試問如何區畫來？」此二詩，為參與新政時所作，去被逮不及十日，暾谷為章京纔十日而難作也。詩意清悽，似《雲栖謁蓮池大師塔》之作，而踧踖不寧處過之，曰「無眠」，曰「思欲殫」，曰「依違」，曰「差欣咎眚寬」，曰「既竭力」，曰「猶徘徊」，曰「如何區畫」，其自知力小任重，自憂自危者至，而終不得脫也。「身鎖」二句思其婦，「寒生」二句尚望事機可轉。言為心聲，哀哉！
　　　　李連櫻之讖
京師某園有李樹一，與櫻樹相隔尋丈，忽枝幹交插，兩樹合抱。都人呼之曰李連櫻，咸謂若不斬此，國無太平之日。未幾，而遂有權閹李蓮英用事矣。
　　　　王上有白之讖
醇賢親王墓近萬壽山，山勢環抱，墓如坐椅中，泉水繞前，後有銀杏樹兩株，高矗如蓋。俗謂銀杏為白果，或造讖語曰：「王上有白，乃皇字也，當數世為天子。」時光緒戊戌，孝欽后正以圍頤和園事惡德宗，聆此言，思有以破壞之，遣人督木工鋸銀杏，其中多蛇，悉被傷毀。旋有一蛇出，長尺許，金色紅頭，又有一稍大，亦紅頭，均昂然不動。焚香祝之，始去。至庚子，拳亂作，其人固頭戴紅巾，而口誦符咒者也。
　　　　紅燈照之讖
自光緒甲午中日之役後，某邑北鄉濬河獲殘碑一，字漫漶不可辨，惟二十字可讀，文曰：「這苦不算苦，二四加一五。紅燈照滿街，那時纔算苦。」至庚子，拳匪作亂，其徒黨有女子曰紅燈照者出，乃始悟為讖也。
　　　　徐小雲語讖
光緒庚子春，海鹽徐小雲尚書與錢塘汪柳門侍郎鳴鑾同在朝。侍郎一日與尚書宴飲，談及時事，輟箸太息，謂將決意告退，當避暑於西湖。並述且過「子游子」「棄甲曳兵而」二句，蓋謂過夏即走也。洎八月，拳匪難作，尚書被誅，而讖應矣。
　　　　劉可毅名讖
武進劉葆楨檢討可毅，光緒戊子會元，於會試前自更此名，同人莫之知也。及榜發首捷，報錄至青廠武陽會館，館人曰：「吾武陽無此劉可殺也。」由是人輒以可殺戲呼之，劉每忽忽不樂，常攬鏡自照曰：「吾名詎真成讖耶？」庚子拳匪亂作，葆楨先已出京，俄復折回，亂後，蹤跡杳如，傳聞於通州遇害矣。
　　　　張文襄語讖
張文襄枋政時，一日以尚未叫起，在退值室閒坐。某親王曰：「我今日手甚冷。」文襄曰：「王爺手冷，即應烘。」 【 「烘」與「薨」同音。】 王猶不知其為戲語也。一章京適以白事入內，聞而微笑，王頓悟曰：「我命值班蘇拉取一火盆來，大家烘，可好？」文襄曰：「我不烘。」王笑曰：「中堂年高，自然讓中堂先烘。」文襄果於是年薨，成讖語矣。
　　　　陋室銘之讖
唐劉禹錫任和州刺史，作《陋室銘》。光緒季年，德馨 【 此與撫江西之德馨為二人。】 牧和州，其名與《陋室銘》中語恰合。
　　　　馬薦葵詩讖
馬照臨，字薦葵，性倜儻，嗜吟詠。某年冬，應郡試，居淝城甚久。一夕，詣包孝肅祠坐月，得句云：「浩氣空隨流水去，娟娟寒月照何人？」次日，攜稿呈其師。師見之，驚曰：「子其欲騎長鯨以追青蓮乎？何敗興乃爾！」立命筆，易「空隨」為「不隨」。薦葵猶作豪語以應之曰：「信如是，某之願也。」未幾，試畢歸，渡巢湖，中流遇風，舟覆，果落水死，此詩讖也。
　　　　金川門碑讖
江寧金川門歷久閉塞，粵寇未亂時，將軍某曾一開之，旋閉塞如故。光緒戊申，端忠愍開府兩江，倡築寧省鐵路，由此門以達督署。闢門後，在門外開溝築路，濬泥至七尺許，發現石碑，四旁剝蝕，長可六尺，闊四尺。諦視之，石有二，上下對合。匠人以鐵鑱劈開，下方石面刊有隸字云：「此路變成鐵，大清江山滅。」旁有「諸葛武侯書」五字。時南匯黃芷安在旁親睹之，同觀者皆愕然。或以省垣龐雜之地，易起謠言，遂舁入督署祕其事。
　　　　宣統年號之讖
宣統帝嗣位，年號既定，有引以為憂者，曰：「日宣三德，曆算三統，皆暗含『三』字。日月星為三光，『光』字下似『九』字，三三為九。且『統』字偏旁之『充』，遠視之幾與『色』字相類。今之天下，危機四伏，窺竊神器者所在皆有，統治全國之期，恐至三年而將不臘也。」
　　　　城門名讖
京師於元為上都，明與國朝因之。或於正東西三門之命名，作一解云：「曰正陽，曰崇文，曰宣武，皆昔時舊稱。而元之亡也，年號至正，則為正門之占驗焉。明社之亡，年在崇禎。今者國祚之移，號曰宣統。蓋崇禎時以文臣庸闇而亡，宣統時以發難於武人而亡也。」
　　　　端忠愍詩讖
長白鍾子英郎中靈嘗客端忠愍幕，嘗為人言忠愍督兩江時，一日晝寢，夢中得句云：「天津橋上杜鵑嗁，嗁罷樓頭日已西。千載不消亡國恨，夢魂長繞蜀山陂。」一時不解所謂，忠愍亦自恐其不祥。及宣統辛亥秋蜀中亂事起，忠愍奉命入蜀，為亂兵所戕，詩乃成讖。子英又述忠愍之斷句，如「碧梧葉落天如洗，黃菊花殘雁始歸」，「驚心塞北新寒早，回首江南舊夢非」，「野花爛漫春三月，芳草芊綿貉一邱」，「天意蒼茫憑氣數，詩心哀怨誌溫柔」，多係蕭瑟之音，不類開府兼圻者之口脗。言為心聲，宜不得其死也。
　　　　陸文烈文讖
陸韜厂為陸文烈公鍾琦之子，光緒某年，蹈海死，文烈自為文以祭之，中有云：「汝與汝弟光熙書，謂汝處前日之苦境則生，處今日之樂境則死。汝真以我今日之境為樂境乎，抑恐汝父他日之死於樂境而故為是說乎？」宣統辛亥，革命事起，文烈果殉義於山西巡撫任所。
　　　　並頭花之兆
宮中所蒔之花，凡開並頭者，宮人羣以為瑞，相戒不折，以為得幸之兆。
　　　　尚書大學士之兆
進士釋褐，有授翰林院庶吉士者，必入庶常館肄習。到館日，人各持《尚書》一部、《大學》一部以進，由教習庶吉士以硃筆標月日於簡端，俾各挾以歸，若蒙童入塾受書狀，為將來得以尚書晉大學士之吉兆也。
　　　　王文簡詩兆
順治己亥，王文簡客京師，聽劉體仁吏部操琴，贈以詩云：「與君更作他年約，黃鵠山中訪戴行。」及壬寅，竟相遇於宋戴顒故居之京口黃鵠山，始悟前詩之兆。
　　　　旗竿被焚之兆
康熙甲寅二月，兩廣總督轅門前之旗竿，白晝飛火，忽焚其右，焦灼過半。是年孫延齡叛，竊踞桂林，大軍攻之，屢為所挫。
　　　　梅著花之兆
康熙己未，施愚山侍講家寄雲樓下之老梅，忽著花四枝，兩枝指城南，一枝指南隣，一枝向宅中。是年，愚山以少參政改侍講，同薦者，高詠則為其南隣，孫編修卓、茅編修薦馨則皆居城中也。詠，字阮懷。
　　　　包穀李樹蟾蜍之兆
西藏及苗匪邪教未起事之前，川中所種包穀，根下宛如人首，眉目畢具，李樹忽生刀豆。一日早起，成都北門忽閉不得開，視之，有大蟾蜍百萬填塞，日高始散。
　　　　潮過唯亭之兆
蘇州城東三十里，有唯亭鎮，海潮過此，預卜大魁，諺云：「潮過唯亭出狀元。」彭尚書芝庭居唯亭，門臨葑溪。雍正丁未，有人於溪頭罾上得一石首魚，魚為海產，蓋乘潮而至也。是年，彭果大魁天下。
　　　　蟲荒之兆
乾隆乙亥，江以南蟲荒，四府不登。其冬，蘇州葑門、盤門外紅燈四集，有人馬之聲。次年春，瘟疫大作，死者枕藉。
　　　　槐樹鵲巢之兆
每會試年，內閣大堂西槐樹，鵲結一巢，則中書得鼎甲一人。乾隆乙未，結數巢，狀元吳錫齡，榜眼汪鏞，探花沈清藻，會元嚴福，果皆由中書通籍。
　　　　福文襄死兆
福文襄王康安將薨前一日，發兵之際，大霧迷漫。王怒，命以槍礮轟之，頃刻霧開天朗，無纖雲點綴，空中震雷忽起，擊營前大石如粉。王不懌，次日遂薨。駐兵之地，名背子坡，前為打狗河。「背子」與「貝子」同音，王本命又屬戌也。
　　　　齊息園死兆
天台齊息園宗伯召南主講杭州敷文書院時，每當山雨欲來，雲氣滃起，必識其處。及霽，使僮往鋤之，輒得一石，上有古篆「雲」字，積久至盈篋。最後得一石，上有「天台丈人」四字，狀若雕刻。自此遂不復見，而齊亦不久歸道山矣。其後山長馬秋藥履泰課士，嘗以雲起石為題，令詠其事。
　　　　蔣礪堂重至會經堂之兆
蔣礪堂相國以乾隆戊戌入泮，時方十齡。後入翰林，道光乙酉大拜。偶於舊簏檢得童試卷之浮簽，有「蔣攸銛，年十歲，廂藍旗金文淵佐領下，身小，面白無鬚，習《易經》，坐東文場餘字第二號」三十三字。此號在聚奎堂後會經堂席舍中也。次年丙戌，典試禮闈，復至會經堂。此紙之出，若為之先兆。相國因令順天學官將是年滿洲、蒙古、漢軍入泮諸生姓名注明旗籍，彙為一冊，裝池而什襲之，而乞曹盧英諸相題以詩。
　　　　雪中榴開之兆
寶應卞頌臣制軍寶第，幼年讀書於南門城樓，早出暮歸，率以為常。城樓有寺曰觀音樓。老僧湛圖憐其貧，時啗以虀粥。太夫人貰屋城隅，紡績以佐中饋，又為人澣衣。庭側有石榴一株，久不著花，是年冬，嚴寒，積雪旬日，忽絳英照人，則石榴花吐豔也。里人大駭，以為不祥，制軍亦竊竊憂之。太夫人顧而笑曰：「吾家衰落，至汝輩而已極，縱有不祥，更無有不祥如今日者。吾聞土旺則木滋榮，意者汝將光大門閭乎？」次年，制軍舉於鄉。及貴，太夫人特命於里第建一廳，顏曰榴瑞堂，以示不忘。
　　　　早立登基之兆
咸豐癸丑三月，粵寇破揚州，將北窺淮海，東竄裏下河一帶。淮安、山陽、鹽城之民倡以棗、栗、燈籠、雞子犒寇，蓋寓「早立登基」之意以諛之也。
　　　　烽烟太平之兆
江寧城中火星廟有鐵鑪一座，上有「烽烟太平」四字。粵寇洪秀全據江寧時，侈為祥瑞，令數百人舁之，徧行城中，然後取以入府。
　　　　伐椒之兆
寶應城東門有屋一區，故劉氏產也。王文勤公凱泰幼時讀書其家，偶食椒，見其青葱可愛，因以一枝插地上曰：「若吾他年讀書有成，則此枝當活。」閱三十餘年，高過屋檐。文勤以道光丙午登賢書，庚戌成進士，同治時由編修擢浙臬，俄移粵藩，遂遷閩撫，而此屋亦為其所有，其樹更盛。久之，或言椒不留子，苞一啟，子即墮落，恐不利於子孫，乃議伐之。其次媳為俞曲園之長女，力阻之，不可。未及二年，文勤自臺灣歸，卒於福州，妻劉夫人則先文勤二月而卒。
　　　　豬頭落地之兆
富陽宋紹唐，乾隆時富人也，僕從以百計。至光緒初，其宅附近屠肆之架，所懸豬頭忽落地，跳而行。市人逐之，亦不顧，直入徐門而止。於是徐姓衰落，今且饔飧不繼矣。
　　　　留辮之兆
吳興有廖北江者，曾游學日本。瀕行，翦髮辮以與妻，謂可作紀念。既二年，以肺疾死於醫院。院中人懼傳染，火葬之。其友揣其遺篋及臨終之函以歸。妻痛甚，取衣冠與遺髮，招魂葬之，人稱之為髮塚。廖喜讀鄞人周齊曾囊雲《髮塚銘》，其文為乾隆時鈔本，鄞志中亦載之，第起訖不完，廖嘗就皇父鵬九架上所藏舊本鈔之。死後，或檢其遺篋，則此文尚存，且有文書後，中有云：「斬除煩惱絲，笑我亦髠頂。」是語竟成讖也。
　　　　秦聲之兆
內廷向演崑曲，光緒時則尚秦聲，即梆子腔也，說者知有六飛西幸之事矣。
　　　　帝王樹之兆
京西有潭柘寺，中有銀杏一株，數百年物也，俗以帝王樹呼之。每易一朝，則生一幹。咸豐時所生者，為旁簷所礙，止而不長。同治時所生者，忽為大風吹折其梢。旋於折梢之一幹旁，復生一枝一幹，兩歧並出，適符光緒、宣統兩朝入繼大統之兆。
　　　　失街亭洪羊洞碰碑之兆
宣統辛亥八月十九日武昌兵變，翌日，都人始知之。而西安市場某戲園，適於二十、二十一、二十二三日，邀譚鑫培至園奏技，觀客雲集，後至者不得座，雜立人叢中，闐咽無容足地。其所演劇目為《失街亭》、《洪羊洞》、《碰碑》。或曰：「此非佳兆也。」
　　　　李肯堂生平逢九數
李繩武，字肯堂，廣東韶州人。本窶人子，以居積起家，至暮年而素封矣。生平所值，多是九數。蓋其父於四十九歲生繩武，至六十九歲而卒。繩武十九歲始出學賈。五十九歲歸老於家。生九子九女。六十九歲時，其繼室年三十九，又生一子。未幾，其第四子卒，仍為九子。子各娶一婦，無娶妾者，女之夫亦無娶妾者。九子九婦，九女九壻，有孫十九人，外孫男女二十九人。光緒乙亥正月初九日，其九十生日也。
　　　　吉夢惡夢
睡時依身體內外之刺激，感覺中惹起半意識之狀態，曰夢。古代東西各國，多視為不可思議之神權。近依哲學及生理學之條件推測，謂夢之成立，由感覺中樞之神經細胞因睡停止作用，蓄積勢力，故腦髓之一部分興奮甚強，影響於血管，使血液集於其處，而成幻象及錯覺也。
《周禮&#8231;占夢》「季冬聘王夢，獻吉夢於王，王拜而受之。」鄭注：「聘，問也。」俞曲園謂聘猶《月令》聘名士之聘，曰禮來之也。下文云：「乃舍萌於四方以贈惡夢。」注曰：「贈，送也。」惡夢可以贈之使去，則吉夢亦可聘之使來。
　　　　太宗翔鳳樓之夢
崇德丙子六月，太宗御翔鳳樓，偶假寐，夢人請曰：「和碩穎親王薩哈璘乞賜一牛。」如是者再。寤，以問希福等，皆奏曰：「此皇上悼念所致。」上曰：「不然，當別有故。」於是希福檢會典，凡親王薨，初祭，例賜一牛，穎親王初祭未用牛也。上乃命致祭如禮。薩，為太祖孫，禮烈親王代善第三子也。
　　　　俞望屺母夢魁光
餘杭俞望屺大令生時，其母夢有魁光繞屋，因名魁，後改名甡。宰長沙，有吏才。一日，指空中曰：「有魁光引我，吾逝矣。」未幾卒。
　　　　趙函乙夢兜鍪神人
趙函乙，合肥人，順治丁亥進士。督學江西，一日，行洪州道上，夢有冠兜鍪之神人，引至一敗廟，指黃幕中而語曰：「此君前身也。」次日，至追賢坪，見道側有古廟，已頹落，入視之，宛如夢中。土人云：「是宋時密都統廟。都統名佑，合肥人，與元將血戰死，廟食三百年矣。」趙嗟異，因重新其廟，自為之記。
　　　　陸麗京因夢尋太和山
陸麗京嘗游嶺南，時前進士知臨清州事金堡遯跡浮屠，南雄陸太守世楷為闢丹崖精舍，縆鐵鎖以上，麗京依之。一夕，夢至琳宮，丹梯碧瓦中，有神建龜蛇之旐。寤，對寺僧言狀。僧，楚產也，乃曰：「此太和山也。」麗京遂易道士衣，往訪，竟不知所終。
　　　　陸次山詩夢
仁和陸次山刺史璣嘗仕蜀，及歸之前夕，夢一麗人搴帷入，曰：「仰君名久矣，今將南旋，有詩，請續之。」誦云：「空山期故人，花落滿牀雨。」次山曰：「此不可續者也，敢謝不敏。」固請，應聲曰：「我將渡巴江，歸心一春苦。」其人曰：「可矣。」問其姓氏，俯首不答，微頷而去。次山寤，乃語人曰：「明朝盧刺史爾惇之女，色藝雙絕，後隨父殉張獻忠難，埋玉城西，豈其人耶？」
　　　　笪重光夢其父
順治朝，句容笪重光將應鄉試，夢其父告曰：「汝科名在朝天宮羽士某筆頭也，盍訂交焉。」及醒，不解所謂。逾日，夢如前。異之，乃詣宮投刺。一見，歡若平生，棋酒琴詩，往還無虛日。及九月寫榜，執筆者即朝天宮羽士也。唱名至笪重光，羽士應聲落筆。監臨蹙額，怪其姓之音與「韃」同，觸本朝忌，請易之，使者亦以為然。羽士曰：「其名已繕榜矣。」監臨叱曰：「汝知笪字作何寫？」曰：「竹旦耳。」眾曰：「命也！」逾年，成進士，後官侍御。
　　　　鄧肯堂夢神示字
鄧林梓，字肯堂，常熟人。順治丁酉，將赴省試，祈夢於韋蘇州廟。夢示以「中式力田」四字。肯堂竊意是科可中，但當從此知止，歸老田間，無望甲科矣。迨榜發，邑中中陳溯潢。溯潢父名式，「力田」者，合之為「男」字，言中者式男，鄧無分也。
　　　　喬夢蛟童試前之夢
喬進士夢蛟年十四五時，將應童試，忽夢一人如俗畫張仙像者，謂之曰：「汝欲登第，須與董含同榜。」驚寤，遂識於簡端。喬長董一紀，時董雖生，尚未命名也。後每試，必檢董名，不可得。及董入泮，喜曰：「果有是名，有是人矣。」順治辛卯，喬中式，戊戌成進士，董於甲午鄉薦，疑夢不足據。及辛丑，喬補殿試，董適於是科捷禮闈，遂與之同赴殿試焉。
　　　　管世俊夢中狀元
遂寧李如石，名實。令長洲時，有賢聲。明亡，隱於上清江，子靜從之，教授生徒，躬耕自給。村人管世俊方弱冠，往受業焉。一日，世俊對靜大笑，實問之，世俊曰：「我夜夢大哥中榜眼，我中狀元，故笑。」實勸勉之。未幾，世俊死，以為前夢不驗。順治辛卯，靜舉於鄉，又十年辛丑，成進士，廷試果第二。是科狀元乃溧陽馬世俊。既而世俊之父來賀，實言及前夢，則曰：「亡子原為馬姓，隨母來者。」實益異之。然不三四年，而溧陽馬世俊亦死。
　　　　周計百夢金聖歎
周計百司李某郡，讀才子書，慕金聖歎之為人，遣使賷舟車費往迎之。聖歎適為唐詩選，未赴也，然已心許之。至明年，計百夢一人，披髮跣足，聳身案上，蒙面而泣曰：「我聖歎也。」晨起，謂客曰：「聖歎休矣。」遣使再至吳門，始知夢中之夕，即聖歎絕命之晨，時為順治辛丑也。獄具，聖歎與十七人俱傅會逆案坐斬，家產籍沒入官。
　　　　蔣伊兩夢
順治進士蔣伊求嗣於蘇州之雲巖，夢有僧指執錫杖之二童為之子，因舉長子，名之曰陳錫。後為雲貴總督。晚年嘗曰：「吾命中尚應得一子。」久之，夢其中堂曝錦被，有龍蟠於中。適佃戶曹某送租，并攜其女至，甫十餘歲，裹舊錦衣而嬉笑。見之大驚，遂留納之，生文肅公。
　　　　毛癱子夢中足直
天長有養濟院，留養羣丐，毛癱子實主之。毛有妻有妾，某歲除夕，妻妾置酒飲之。毛夜半睡熟，夢一金甲者攫其衣領起曰：「上帝直汝矣。憐爾一廢人，能脫三人死。」乃又以一手曳其足，曰：「直。」毛大驚，循牆走。妻驚起，以火視，曰：「誰耶？」曰：「我。」曰：「何為走也？」乃告之夢。曰：「走猶夢乎？」曰：「醒也。」曰：「何時活三人者？」曰：「昨也。」
先是，毛於除日乞市例錢而歸，大雨雪，而負之行者凍且憊。路過一舖遞所，稍休，乃坐毛於几而拂雪。毛忽訝曰：「此中何有呵呵聲，鬼嘯耶？」命一匄入視之。出，曰：「穴窺一室，有三人。一老者，僵臥息絕；一微喘；呵呵者，一壯者也。」曰：「何為？」曰：「以小事而訟，縣役索錢，寘於此。」於是毛命匄曰：「疾與酒。」匄從穴進酒，毛令之曰：「壯者先飲。」又令曰：「壯者食，喘者倚。」而二人倚酒起矣。又令曰：「二起者挾息絕者而微飲之。」頃之，鼻有聲，亦起而坐。於是匄欲負毛以歸，曰：「未也。」又問三人者曰：「室能炊乎？」曰：「無薪。」毛又出所乞之米與錢，為買薪數束，納於穴而歸。歸而遂有夢之異。時毛方語夢於妻，未幾而天曙，羣匄到門，相顧大驚，遂擁毛入市。而毛則揚揚步出里巷門，過市廛，一市大驚，因語夢於市。
　　　　王丹麓試夢
王丹麓一日檢書，得同夢方。時念張廣平處京師，特千里致書，相期試夢。聞者笑之。
　　　　吳子雲夢誦文
康熙初，桐城秀才吳子雲方於春夜玩月，夢空中有人聲曰：「今年鄉試，吳子雲當中四十九名。」誦其文，琅琅然，題為「君子之於天下也」一章。吳雖不甚記憶，而覺其文甚佳，因預作此題文以備試。乃入場，果此題，因書宿搆。放榜，果中如其數。旋中進士，入翰林。
　　　　張文端夢竹竿
桐城張文端公英得子遲，祈夢於京師前門之關帝廟。夢關帝以竹竿與之，旁無枝葉，頗不喜。有解者賀曰：「公得二子矣．」問何故，曰：「孤竹君二子，此傳記也．破『竹』字為兩『个』字，此字法也．」已而果然．
　　　　陳香泉夢游園
康熙時，陳香泉太守奕禧時夢游園林，水竹山石，極幽雅之致，牆外有寺有塔，心甚樂之，如是者有年。比守南安，則衙齋正如夢境，遂卒於官。
　　　　陳香泉夢至一樓
陳香泉頗以書名，其幼時夢至一樓，滿貯隃糜，一神人謂之曰：「供爾一生揮灑。」自是書學大進。
　　　　佟國相夢關羽
佟國相撫甘肅，以事出巡，按站行。至伏羌縣，夢神呼云：「速走，速去！」佟不以為意。次晚，夢如初，且云：「欲報我恩，但記『荊波宛在』四字可耳。」佟驚起，亟走，三日而伏羌縣沉為湖，卒不解救者為何神。後至建昌，野渡，有關羽廟，上書「荊波宛在」四字。佟入拜謁，為修葺之。
　　　　汪山樵夢楊貴妃
康熙時，蘇州有汪山樵者，名俊，選授陝西興平縣。宿馬嵬驛，夢一女子容貌絕世，明璫翠羽，投牒而言曰：「妾有墓地為人所侵，幸明府哀而察之。」汪驚醒，詢土人，則曰：「此間惟有楊娘娘墓道，唐時改葬後，基址原有數十畝，宋、明以來為樵牧所侵，漸無餘地。」汪為清理之，果有舊碑記，存墓側土中，題「大唐貴祀楊氏墓」。乃為別置界石，並買樹百株植其上，春秋設二祭焉。
　　　　張芹沚屢夢其妾
萊蕪張四教，字芹沚，順治丙戌進士。以部郎居京師，買一婢，年十四，姿首甚麗。詢家世，曰：「東鄉艾氏女也。」適簡山西提學，因納為妾，攜之行。至一驛，晚步驛圃中，有雉起草間，感之而孕。到官十月，張以試事將按他郡，妾泣告曰：「弱質託體君子，今將娩矣。君事畢，當速歸，冀可相見。」張慰之而去。去數日，妾生一子而歿。預留書，與張為訣，詞極哀豔，多非人世語。又自畫小像一幀，留奩箱中。張歸，見之，惋歎而已。
自是，夜必見夢於張，休咎必以告。又時時來，自乳其子。張懸像別室，食必親薦。一日，羹汙其上，夜夢妾怒，詰曰：「奈何汙我？」旦視之，畫已失，張悵怏彌日。致畫師數輩，為言姿態曲折，彷彿追寫，卒不肖。偶謁中丞，見屏風畫美人絕肖，屢目之。中丞曰：「頗愛此乎？」張因自言其故，中丞即贈焉。攜歸，食奠如常，見夢亦如昔矣。常語張曰：「君不利宦途，稍遷，即宜為退休計。」及秩滿，遷榆林道參議，遂乞歸。
　　　　陳雲起夢其弟
杭州陳雲起，名之檉，與弟丹雨同學。而丹雨才更優，文名噪甚，雲起不及也。丹雨早死。康熙癸卯，雲起入棘闈，文思艱澀，比午，不能成一藝。忽昏睡，夢丹雨進席舍，促之曰：「速起，吾為兄搆此七藝。」雲起強執筆，不假思索，俄頃完卷。謄真時猶覺丹雨在側，忘其死也。是秋得售。甲辰會試，丹雨復至如前，遂得聯捷。雲起每為人言之，不諱也。
　　　　顏敏夢乘官舫
康熙丁巳，寧藩缺出，或勸裁缺布政司顏敏夤緣。顏曰：「吾十年前在西秦時，元旦假寐，夢乘官舫，舫有『月臨波作案，雲倚樹為屏』一聯。出觀兩岸，紳士稠雜，皆云迎方伯公者，行已至廣西界矣。時當補粵藩，他非所望也。」閱二載，以舊例引見，果開藩粵西，尋沒於任。
　　　　張光豸夢白帽子
康熙戊午，南宮張光豸赴鄉試，初以父病不欲往，強之乃行。至旅店，夢有人贈以白帽子，心惡之，決歸計。未行而父書至，病良已，猶以為慰己，乃勉終場，遂不及榜出而徑歸，父果大愈。已而捷報至，則領鄉解矣。明晨，賀客麕至，一客忽云：「邑中自明兵部尚書白圭領解後，久無繼者。君能繼之，故見之夢兆。」光豸始恍然。
　　　　湯文正夢登高山
湯文正公斌於官左春坊左庶子時，夜夢登高山，已陟其半，忽一人自後越之，先登．文正鼓勇繼之，遂至山巔．有一室，空無所有，惟壁懸《麻姑仙壇記》既覺，不知所謂．康熙癸亥臘月，閣學出缺，特用右坊王庶子鴻緒．甲子二月，閣學復出缺，文正遂繼擢．子官日，適某督撫疏內有蔡姓名經者，宛平王文靖公熙笑云：「蔡京，宋奸臣，胡同其音．」高陽李文勤公霨曰：「此《麻姑仙壇記》中所云蔡京耳．」文正聞之悚然．
　　　　陸淳夫夢易名
陸祖禹，字淳夫，年十八，為諸生，旋以餼滿邀歲薦。康熙庚午，主司已取中，欲魁其經，以姓名稍涉嫌疑，抑置副榜。先是，淳夫嘗夢人告之曰：「易而名，則得中式。」至是，夢果驗。
　　　　陸清獻夢楊忠愍
康熙時，平湖陸清獻公隴其罷嘉定令，里居。一日，坐書室，似夢非夢，見責衣二隸持刺相邀，視之，乃明楊忠愍公繼盛帖也，大驚而醒。頃之，假寐，神魂飄蕩，見二隸在前引路，至一處，宮殿巍奐。隸入稟，忠愍出，肅入，分賓主禮坐定。忠愍極贊清獻之居官清正。茶罷，忠愍忽云：「有嘉定治民張某，訟公枉法受銀十二兩，請公對簿。」清獻即起立，隸引至法堂。頃之，忠愍升殿，喝隸拘張某至。張堅稱老爺在任，曾受民銀十二兩，清獻辯為無。張云：「康熙某年，兒子援例求老爺出結，某引兒子拜門生，送二杯二緞，用銀十二兩。」清獻云：「杯緞有之，乃贄也，何得云贓？」忠愍乃謂清獻云：「朝廷尚收其俊秀捐銀，知縣自應出結。雖云贄禮，亦不為贓。公以銀兩送還，此案便結。」清獻允之。忠愍乃起，揖之曰：「公清廉正直，為人所擠，上帝憫之，此位不久屬公矣。」命二隸仍送之還。清獻醒，為人道其事。不踰年，果卒。
　　　　蔣退庵夢羅漢
康熙癸酉冬十一月，金壇蔣退庵上舍進夢登樓梯之半，力竭，而暗中有人挈之。既上，見月明如晝，左右皆佛像。母孫宜人素衣挾蒲團立，見之，詫曰：「兒何為來此？」佛前兩羅漢侍，拜其左。右以手招之曰：「彼粥飯僧耳，何足為汝師！」乃拜其右，禱曰：「某半生落拓。」禱未竟，忽旁一人答曰：「五載為郎。」退庵默思曰：「我未為郎也。」復自續一語云：「萬事在心。」羅漢乃命檢一蒲團，隨宜人去。既寤，意忽忽不懌，作佛前自懺詩五章。十二月二十五日赴友人宴，暮歸，與同寓友飲酒甚歡，賦詩數首。漏三下就寢，忽嘔穢，不能語，黎明，卒矣。
　　　　胡任輿夢人授詩
康熙辛酉，朱竹垞檢討主試江南，領解者為胡任輿。胡嘗夢一人授以詩，有「手弄雙丸小天下」之句，而久困公車。至甲戌會試，題為「孔子登東山而小魯，登泰山而小天下」章。試後，謁其房師趙恆夫於寄園，恆夫曰：「子必大魁也。」及廷對，果第一。
　　　　鄭集闈中得夢
蘭谿鄭孝廉集有舊疾，康熙戊子，入闈復發，倦甚，夢中聞人語云：「子中式，須待一千五百年。」醒而大恚。明早，得《孟子》題，乃「由堯舜至於湯」三節也。大喜，揮毫如意，是科遂與鄉薦。
　　　　徐文穆夢抉目
錢塘徐文穆公本少祈夢於西湖之于墳，見于忠肅命武士抉其一目，懸之柱石，遂驚寤。後入相，方悟「目」配「木」，乃「相」字也。
　　　　閔夏聲夢其父
閔夏聲大令望為孝廉瑋之子，屢躓小試。瑋歿後，已無意科舉矣。康熙癸巳春，忽夢瑋告曰：「爾今科當中。某題文字三篇，不可不熟讀也。」覺而異之。即檢書篋，果得瑋遺稿，遂日夕誦之。屆期，借范某監照錄科，是秋竟捷，選浙之富陽令。時又值鄉舉，調入簾。閔自思此事久廢，恐屈人才，乃請同里名士朱東村飾為僕從入，代閱卷。主考喜閔卷不妄薦。榜發，惟閔房得人最盛，元卷亦出其房。揭曉後，新貴謝師，閔備述所以，令與朱相見。
　　　　王企靖夢至一湖
雄縣王少司寇企靖嘗夢月夜至一湖，四岸皆若琉璃所築，中亙獨木橋，橋上立一少年，朗吟一律云：「若要西歸亦不難，何須抵死夢邯鄲。休誇肘後黃金印，試認囊中白雪丹。五嶺風煙迷去就，三吳羽檄報平安。波濤轉眼琉璃界，只許今宵月下看。」時康熙丁酉九月朔也。
　　　　李文貞夢神贈詩
李文貞公光地未貴時，祈夢於九龍灘廟神，贈詩一聯云：「富貴無心想，功名兩不成。」意頗惡之。後中康熙戊戌進士，而大拜，方知「戊戌」兩字，皆似「成」而非「成」，「想」字去「心」，恰成「相」字。
　　　　錢禹侯夢人贈兒
仁和錢禹侯，名世英，璵沙方伯琦之祖也。嘗載米十餘艘過巢湖，已泊矣，而大風起，湖中他客舟盡覆。禹侯募人拯一生者，予米十石，一死者，予五石。聞者皆踴躍，全活無算，而舟中米為之空。一日，鄰婦劉氏夢有大官張軒蓋，抱一兒，傳呼入室，唶曰：「誤矣，尚在左壁。」人喧馬騰，爭往錢氏屋。及旦，婦來告夢異，語未竟而嶼沙生。
　　　　范浣浦夢齊第五
雍正癸卯，世宗登極，連開鄉會恩科。先一歲，范浣浦咸夢見泥金捷報，有「齊第五」三字。及鄉試，題乃「子華使於齊」一節；會試，乃「道之以德，齊之以禮」一節，皆「齊」字在第五也。遂聯捷入翰林。
　　　　香虞臣夢賈似道侍女
香虞臣都護格曾任杭州鑲白旗協領，署在畚箕兜，相傳為賈似道別墅。一日，午睡，見一女子跪榻前，呼大人曰：「妾乃故宋賈平章侍女梅姬也，久淹於此，如見憐，乞焚楮帛，呼賤名，送出湧金門外，始得逍遙自在，感德莫名。今大人將遠行，故敢昧瀆。」揮之不去，遂覺。虞臣不信，夜復夢如故，遂依言送之。旋擢廣州副都統。
　　　　顧俠君選元詩有夢
長洲顧俠君，名嗣立。康熙壬辰進士，授翰林院庶吉士，築堂於宅之北，閭邱坊之南。壘石為山，望之平遠也；捎溝為池，即之蘊淪也．登者免攀陟之勞，居者無塵（土盍）之患．於是插架以儲書，叉竿以立畫，置酒以娛賓客，極朋友昆弟之樂．暇取元一代之詩甄綜之，得百家焉，業布之通都矣，俠君乃夢有客愉愉，有客瞿瞿，一一十十，容色則殊，或俛而拜，或立而盱．覺而曰：「是其為元人之徒歟？將林有遺材而淵有遺珠歟？」乃借鈔於藏書者，復得百家焉．未已也，博觀乎書畫，旁搜乎碑碣，真文梵夾，靡勿攷稽，又不下百家，而元人之詩乃大備矣．
　　　　康康山夢童子授如意
乾隆時，杭州北郭有康康山者，名燾，讀書勵行，以孝聞，絕意進取。畫人物山水，皆師法元人。年三十，禱於于忠肅公祠，夢童子授一如意，背篆「石舟」二字而寤，遂更字石舟焉。後館廣陵巨室，遇黃山老僧，熟視康山久，叩姓名，神色愕眙。康山詰之再，則曰：「曩有石舟禪師，視予年齒較長，工詩善畫，結茅黃山蓮蕊峯下，有石如舟形，師因以自號，化去幾四十年矣。先生狀貌酷似，字又同，得毋前生為吾石舟師乎？」又問康山生年月日，則石舟涅槃之日也。相與嗟異。所夢至是乃驗，因灑然有出世之想。黃山僧別去，康山攜瓢笠親訪其處。土人導之往，指所謂石舟者，語良是。佛龕久毀，無有知石舟師名字者。向所識之黃山僧，不可蹤跡矣。康山凡三至，無所遇，倦而歸，遂終老於北郭。
　　　　陳魯齋夢人贈句
乾隆時，錢塘陳魯齋太守士璠出守瑞州，將啟行，夢人贈句云：「路回碧落三千里，筆瀉銀河十二時。」醒而不解。抵瑞州，則郡廨後有碧落山，而京師距江右正三千里；是年太歲在亥，十二時，亥也，旋卒於官。
　　　　姚氏二女見夢於其兄
鄞縣民姚精者，為叛夷所殺，掠其二女。二女見夢於其兄，當以明日自沈江中，喪後日當至，可候之。果如所夢，得二女之尸於水。
　　　　童二樹夢道士
山陰童二樹布衣鈺，晚年以與修《甘泉縣志》，客死揚州。初，二樹少時嘗臥病，夢一道士相招，卻之，乃去。及病於甘泉志館，則夢其人又來，為著五銖衣，牽白鶴，使騎之。及寤，遂自知病不可愈矣，然猶強起畫梅，未就而卒。
　　　　全謝山夢陸茶塢
全謝山之交陸茶塢也，馬嶰谷為之介，一見即傾倒。茶塢嘗曰：「謝山無終老山林之理。」謝山遊嶺外，一病幾死，病中夢過茶塢之水木明瑟園，與之坐紫藤花下，啜蓴羹。茶塢復以酒嬲之飲，謝山曰：「此伏波曳足壺頭時，不復與君抗也。」醒而異之，以為僥倖生還，一踐此景，而茶塢乃竟先謝山而卒。
　　　　齊息園有三夢
齊息園平生不多作夢，每夢則必有異。
一，應鄉舉時，嘗游西湖，至于忠肅祠，倦而憩於廊下，見若有隸役者，執刺相迓，遂入中庭。忠肅出位揖之，使就賓位。有頃，忽謂之曰：「爾之事在我，我之事在爾。」息園因請曰：「公在明景泰時，專聽獨任，千載無兩，而易儲之事，默不一諫，何也？」忠肅曰：「耿耿此心，淹沒數百載，微子問，余固將有言。子他日第詳檢皇史宬，便知我心跡耳。」言訖而寤。及乾隆丙辰入翰林，修《明史》綱目，英、代兩宗之事，實任纂述，因請開皇史宬，盡取諸書疏閱之。乃著《易儲十論》，以暴忠肅之冤。
一，在上書房時，一日，面忽發赤，如中酒狀。其夜，夢游天台，與司馬承禎談玄甚久，寤而不知其所謂。越三日，暮，出禁門，馬逸不止，顛焉，腦裂而殞，賴蒙古太醫治之，始得甦。既思夢中遇承禎之地，乃墜馬坡也。
一，乾隆丁丑春，將赴杭，渡江之夕，夢至天竺，觀音大士遣侍者乞題額，口占二語應之。覺而猶記其辭，書之，藏諸篋。既至萬松嶺，將軍富德來謁，曰：「余有求於先生，其許我乎？」息園曰：「諾。」富曰：「某一子，疾甚劇，家人禱於天竺，始得生。今將往祭，諸物備矣，獨缺聯句，願得先生之筆以為重。」息園遂取所藏者示之，富大驚愕。自是每晤，必致敬禮，稱為老佛焉。
　　　　梁文定解夢
會稽梁文定公國治病篤時，夢至一處，宮殿巍峨，坐客皆不識。談久，忽思吸烟，苦無火，或指一殿曰：「此中有火。」中坐一神招文定曰：「且緩吸烟，我有一聯，君對之。」因書「三代之英汝繼泰」七字。文定驚而醒，召諸門生來視病，為解之，皆辭不能。良久曰：「我不起矣。『三』者，三中堂寶也；『英』者，英中堂廉也；『泰』者，伍中堂彌泰也。三人官與我同而俱死矣，我其繼之乎？速辦後事可也。」越三日而果薨。
　　　　錢文敏夢墨兩丸
武進錢文敏公維城，嘗於乾隆戊午應順天鄉試，至都，場前夢至正陽門外，見一人貌岸然，支布帳，陳墨若干於其下。先有一髯買墨，文敏亦就而買之。售墨者熟視文敏，予墨兩丸，繼予髯一丸，遂醒。後謁座主孫文定公嘉淦，則儼然售墨者也。次一同年來謁，則髯至焉，是為無錫李時乘。蓋墨兩丸者，兩榜，李則以一榜終於東平州牧也。
　　　　錢文敏夢天榜
錢文敏公初名辛來，以其尊人夢辛棄疾而生故也。改名後，乃字幼安，號稼軒，以識其夢。乾隆乙丑春闈前四月，夢行天榜，狀元為李某，己為探花，榜眼不著姓名。後榜發，文敏果為狀元，官至刑部左侍郎，贈尚書，而李某則在二甲，以知縣用。
　　　　錢文敏夢哀哀哀
錢文敏公以少司寇丁艱歸，夢見一大碑，上書「哀哀哀」三字，心甚惡之，語其弟竹初明府。竹初曰：「三口為品，兄將來當著一品衣耳。」未幾卒，詔贈尚書銜，賜葬立碑，其夢乃驗。
　　　　周立五夢易頭
宜興儲同人，名欣。崇拜周立五備至，謂其德足以敦天下之鄙，其學足以正天下之詖，其文章足以起天下之衰。立五，名啟嶲，亦宜興人。弱冠時顴未高，兩頤逼而禿，面有槁色，鄉人笑之曰：「此黃冠相耳。」立五若勿聞也。年三十二，猶困童子試，偕其父旅荊南，宿南城外倉橋側，夢中見一雉冠絳衣人，右手操刀，左手提一人頭，鬚髯如戟，至榻前易頭去，以手所提頭函其頸。大驚，持父足疾呼。及舉手摩之，頭如故，凜凜者累日。未幾，顴漸高，兩頤骨漸豐，鬚鬑鬑然日益長。越年餘，又夢一白鬚老者，冠緇冠，執長尾麈，隨一金甲人，語曰：「吾來易而腹。」語訖，金甲人抽所佩刀啟其腹，出其臟腑，滌而復納之。既納，以方竹笠覆於腹，復取釘椎釘四角，而夢中聞響聲丁丁，竊怪其無痛也。釘畢，白鬚老者揮麈拂而祝曰：「清虛似鏡，原本無塵。」忽釘與笠豁然有聲，遂寤。自是文學日進，歷試兩闈皆獲售，官至侍講學士。
　　　　夢于忠肅示字
有三人祈夢於于忠肅祠，兩人無夢，一人夢忠肅謂曰：「涼往觀外照牆，則知之．」其人醒，告二人．二人炉其有夢，偽溲焉者，即於夜間取筆，向牆上書「不中」二字．天尚未明，寫「不」字不堪連接．次晨，三人同往視之，乃「一个中」三字，果得夢者中矣．
　　　　周某夢于忠肅
宜興周某，少時至于忠肅祠祈夢，夜夢一皂隸來摸其臀，與之狎，憤怒，大叫而醒。以為忠肅不能御下，何足敬也，遍告親友。後成進士，選湖南龍陽縣令，十餘年，卒於任所。
　　　　陳某夢于忠肅
海寧秀才陳某嘗祈夢於于忠肅祠，夢忠肅開正門延之。陳逡巡，忠肅曰：「汝異日為我門生，例宜正門入。」坐未定，侍者啟湯溪縣城隍稟見，即見一神峨冠來，忠肅命陳與抗禮，曰：「渠屬吏，汝門生，汝宜上坐。」陳皇恐而坐。聞城隍神與忠肅語甚細，不可辨，但聞「死在廣西，中在湯溪，南山頑石，一活萬年」十六字。城隍神告退，忠肅命陳送之至門，城隍曰：「向與于公之言，君頗聞乎？」曰：「但聞十六字。」神曰：「志之，異日當有驗也。」入見忠肅，言亦如之。驚而醒，以夢語人，咸莫解其故。
陳家貧，其表弟李實選廣西某府通判，欲與偕，陳不可，曰：「夢中神言死在廣西，若同行，恐不祥。」通判解之曰：「神言始在廣西，乃始終之始，非死生之死也。若既死在廣西矣，又安得中在湯溪乎？」陳以為然，偕至廣西。通判署有西廂房，封鎖甚祕，人莫敢開。陳開之，中有園亭花石，遂移榻焉，月餘無恙。中秋，在園酣飲而醉，歌曰：「月明如水照樓臺。」聞空中有人拊掌笑曰：「月明如水浸樓臺。易『照』字，更不佳？」陳大駭。仰視之，有一老翁，白藤帽，葛衣，坐梧桐枝上。陳悸，急趨臥室。翁下地，以手持之，曰：「無怖，世有風雅之鬼如我者乎？」問翁何神，曰：「勿言，吾且與汝論詩。」陳見其鬚眉古樸，不異常人，意漸解。入室，互相唱和。翁所作字皆蝌蚪形，不能盡識。問之，曰：「吾少年時俗尚此種筆畫，今頗欲以楷法易之。緣手熟，一時未能驟改。」所云少年時，乃媧皇前也。自此每夜輒來，情甚狎。通判之僮常見陳持杯向空處對飲，急白通判。通判亦覺陳神氣恍惚，責曰：「汝染邪氣，恐死在廣西之言驗矣。」陳大悟，與通判謀，歸家避之。甫登舟，翁先在，旁人莫見也。經江西，翁謂之曰：「明日將入浙境，吾與汝緣盡矣，不得不傾吐一言。吾修道一萬年，未成正果，以少檀香三千斤刻一元女像耳，今向汝乞之，否則將借汝之心肺。」陳大驚，問翁修何道，曰：「斤車大道。」陳悟「斤車」二字，合成一「斬」字，愈駭，曰：「俟歸家商之。」同至海寧，告其親友，皆曰：「忠肅所謂南山頑石者，得毋此怪耶？」次日，翁至，陳曰：「翁家可住南山乎？」翁變色罵曰：「此非汝所能言，必有惡人教汝。」陳以其語語友，友曰：「然則曳之入忠肅祠可也。」如其言。將至，翁失色反走。陳兩手挾持之，強掖以入。翁長嘯一聲，沖天去，自此怪遂絕。後陳冒籍湯溪，竟成進士，會試之房師乃狀元于振也。
　　　　趙笠亭夢于忠肅
趙笠亭祈夢於于忠肅祠，夢見忠肅憑几坐，几燃燭二枝，上有綠字，書「冠冕通南極，文章列上臺」二句，以為大吉兆。後竟以疾亡。將殯，其門人相率臨奠，設筵告祭，筵前燭二枝，綠字所書即此二句。
　　　　張文和夢其父
乾隆丙辰正月元日，大學士張文和公廷玉夢其父文端公英獨坐室中，手持一卷。文和問爺看何書，曰：「新科狀元錄。」問狀元何名，舉左手示文和，文端曰：「汝來此，吾告汝。」文和至左，曰：「汝已知之矣，何必多言。」文和驚醒，卒不解。及殿試揭曉，則狀元為金德瑛，蓋移「玉」字至「英」字之左，驗矣。
　　　　梁兆榜甲名定於夢中
廣東梁觀察兆榜有族叔素奉佛，其妻方娠，夢觀音大士語之云：「汝生子可名兆榜，將來為三甲第八名進士。」驚醒，果生一男，夫婦甚喜，以兆榜名之，即為之捐監，以待入場。及年長，頑蠢異常，不能識字，留監照無用，乃以與族姪，使下場，即觀察也，果於乾隆庚午、辛未連捷。
觀察會試出侍郎雙某門。將殿試，雙欲為送表聯於讀卷官，觀察辭曰：「門生先有夢兆，已定為三甲第八名進士，殿試前列，似難以人謀也。」雙不信。及殿試榜發，則二甲六十八名，雙愈笑其誕，觀察亦疑夢之不足憑矣。是科進呈十卷，第一名為某相國之子，上改拔杭州吳鴻為狀元。嫌二甲八十名太多，命分二十卷置三甲，於是觀察仍為三甲第八名進士。雙歎曰：「《易》稱『聖人先天而天不違』，斯言信矣。」
　　　　王介眉夢陳壽
錢塘王介眉侍講延嘗夢至一室，有一叟，身短髮白，坐於榻。一人頎而黑，揖而語曰：「余陳壽也，黜劉帝魏，遂貽口實。」指榻上人曰：「賴彥威先生以《漢晉春秋》正之。汝為先生後身，勉而成之，毋廢乃業。」時介眉方撰編年紀事一書也。因有紀夢詩云：「慚無《漢晉春秋》筆，敢道前身是彥威。」即指此事。及書成，乃名之曰《補通鑑紀事本末》。
　　　　鮑倚雲夢為人作書賦詩
鮑倚雲生平屢有夢，乾隆甲戌之早春，病中夢為人書榜聯，中有「文章麗奠笙鐘日」之句。放筆作大字，紙盡，落「日」字。四月初五夜，夢至一顯者家，飛樓邃宇，丹碧隱現，賓客多海內知名士，華筵高會，燈月交輝。主人出吳綾數尺，命作詩。鮑成七言長歌二十餘韻，中有「面隔桃花人外嬌，畫衣舞破春風媚」二語，為座客所稱賞。頃之，有女郎含羞來謝，意態嫻婉，至可念也。
　　　　薩載夢判兩囚
乾隆丙子，蘇州府前石碑忽倒，觀者如堵。蓋兩童拋球，誤出碑上，一童爬取，碑倒，一壓死，一折左腿，老婦負之歸。時蘇守薩載公出，回署知其事，傳書役謂之曰：「昨夜本府夢上官委余用硃筆判兩囚罪，一囚判『斬』字，再判一囚，有老婦再四哀求，乃判減等。茲聞老婦負之歸，則與夢悉符矣。」此童滕姓，乃疳藥之裔。及壯，恣行不法，人呼之曰海鬼。以母控忤逆發遣，適合減等之意。薩後官至江督。
　　　　吳香亭夢金牌
吳香亭玉綸中乾隆辛巳進士。先於戊寅除夕，夢竈神引至一處，列坐十神，而九神起立，開鐵櫃，示以金牌，中有古篆二十餘字可辨。送吳登舟，岸上鳴金伐鼓，見波濤洶湧中，一蛇緣楫而上，一蛇從空而降。寤，以告其兄玉衡。玉衡謂其必中，意謂蛇者巳也，金屬羊，其歲適萬壽開科，乃取金牌中字改名玉綸。辛巳，遂報捷。
　　　　崔鳳集夢草橋
乾隆庚辰，寧河崔鳳集將赴鄉試，祈夢，夢見一詩，有「功名祇在草橋頭」句。醒而不解。及啟程，行至草橋，時方演《紅梨記》趙解元故事，是科果領解。
　　　　紀文達夢遞文書
紀文達公昀謫戍塞外，見兵役遞文書，而翌日對人言：「夢中遞文書，恐誤時刻，鞭馬狂奔，今日髀肉尚痛。」眾皆粲然。文達作詩云：「一笑揮鞭馬似飛，夢中馳去夢中歸。人生事事無痕過，蕉鹿何須問是非。」
　　　　周玉井夢入雲棲丈室
周蓮，號玉井，海寧人，乾隆乙酉舉人，官中書。嘗夢入雲棲丈室，見壞衣斷拂之老僧數百，皆在室中，惟一座尚虛，中有一人顧之曰：「後四十年，君當來此。」遂寤。歿後，有以其時考之者，良合。
　　　　德某夢子中解元
乾隆癸卯江西鄉試，首題為「學而優則仕」一節。周力堂制軍之文甚古奧，房考張某苦不能句讀，怒而批抹之，黜之矣。至夕，歸寢，張忽囈語不止，自披其頰曰：「如此佳文，而汝不知，尚忝然作房考乎？」因自罵自擊不止。僕以為中風，急請眾房考來檢視。得所抹周卷，讀之，俱不甚解，乃曰：「試薦之。」正主考為禮部侍郎任蘭枝，閱而驚曰：「此奇文，通場所無，可冠多士。」副主考德某閱文而倦，假寐於几。伺其醒，告之，德問何字號，任曰：「男字第三號。」德曰：「不必閱文，竟定為解元可也。」任問故，曰：「我寢方酣，忽見金甲神向我賀，曰：『汝第三兒子中解元矣。』今得男字三號之卷，非其驗耶？」言畢，閱文，亦大加歎賞，遂定為第一。
　　　　程在山夢古衣冠
吳縣程在山有逸園在西磧山下，居二十餘載矣。晚年嘗夢古衣冠者相訪，自言為崑山城隍，任滿將去，欲薦君自代。既醒，笑以語家人。已而自悔失言，謂妖夢不足憑，誡勿妄傳。久之，眾亦忘矣。迨疾革，處分後事畢，將瞑，忽張目曰：「吾此時魂魄已離身矣，所見仍為山中風景，固無章服加身，亦無鬼役相迓，可知吾未嘗為冥官，爾等勿為吾之前夢所惑也。」乃一笑而逝。
　　　　羅兩峯夢入花之寺
羅遯夫，名聘，號兩峯。好游，足跡半天下，所至輒與其賢豪長者相結合。又好釋氏書，通禪理。嘗夢入一寺，榜曰花之寺，髣髴前生即其主僧，後遂號花之寺僧，且鐫印識之。
　　　　龔定庵夢龍首人身
龔孝拱為定庵子，生而有異徵，相傳為嘉興三塔寺前之潭中毒龍降世。寺未建時，潭廣袤可百畝，歲溺人無算。有高僧過其處，設壇誦經三日，潭水無風而浪，夜見夢於僧，曰：「大師何故見苦？」僧言：「汝害人多，吾當為民除害。」再四哀求，則云：「汝能使潭水立涸，吾可建寺其上，導汝皈依佛法。」龍頷之而去。翌日，大風晝晦，塵沙蔽目，潭水果涸。僧乃募建此寺，門內塑韋馱像，狀猙獰可怖，即龍也。
定庵夫人何氏嘗入寺求子，初入寺，見韋馱向身直撲，驚踣於地，後遂有孕。定庵客揚州，亦夢一男子龍首人身，排闥而入。燭之，無所見。未幾，得家書，報生一子。其墮地時，啼聲甚厲。有皮蒙其面，揭之，始見眉目。生數日，有一僧叩門求見，家人不可，僧曰：「抱新公子出，吾有語語之。否則吾將盜之去，如聶隱娘故事。」老僕白主母，謂此僧欲一視公子，非惡意，盍抱以出示。及見，僧與之耳語，云：「生非其時，出非其地，可憐可憐。異日慎勿游三塔寺可也。」語畢，掉臂而去。
　　　　佛行方夢神促之起
佛行方，名智，杭州之滿洲駐防也，由協頌遷成都副都統。乾隆戊申，征廓爾喀，調駐藏大臣。嘉慶丙辰，調哈密吐魯番辦事大臣。以老告休，回杭，年八十餘矣。先是，鞔鼓橋下有一小神堂，行方奉差，清曉過之，倦而熟睡，夢神促醒之。及貴，因創建為香火院。
　　　　張古餘監試得夢
徐少鶴侍郎少負博洽名，作文喜用僻書難字。嘉慶甲子舉於鄉，題為「謹權量」四句，文中所用之字，讀者多結舌不能下。相傳是科內監試張古餘太守於第二場夢神告之曰：「此卷所用者，乃《爾雅》注疏，君記之。」既醒，自笑以為監試官向不閱卷，何有斯夢。次日方送薦卷入，忽聞二主考相語曰：「卷中出比所用，乃《山海經》；對比，則杜撰矣，當黜之。」古餘聞之，忽悟，乃前白曰：「恐是《爾雅》注疏。」因述夢中所聞。繙《爾雅》閱之，信，遂中式。
　　　　高封翁夢大將軍
嘉慶戊辰，高翰卿鹺尹寶森赴金陵鄉試，封翁期之切，入闈日，虔祀梓潼神。旋與二三老友飲福酒，微醺而臥，一人謂曰：「爾欲令郎中式耶？非大將軍不可。」醒而意索然。及報捷，始悟，蓋是科典試為帥仙舟中丞也。
　　　　葉維庚夢中玩月
秀水葉太史維庚，嘉慶甲戌進士，由翰林出宰江左。己卯秋試，調入簾。八月十五夜，夢有人邀至一處玩月，示以東坡催試官考校之作及《水調歌頭》詞，俾和之。和畢，復引至一官署，游覽殆徧。問其地，曰：「澄江。」亦不知其在何省也。遂醒。後丁內艱，由寶應令量移江陰，忽憶前夢，蓋江陰一名澄江也。故其《留別寶應紳士》詩中有「料得下車圓舊夢，澄江真個月分明」之句。次年，卒於澄江。
　　　　蔣以暄夢四十一
蘇州蔣以暄嘗於韋蘇州廟祈夢，夢至一巨第，門首牆上有真草隸篆四行，每行三字相同，乃四十一也。真書一行下，旁註「悲」字；草書一行下，旁註「去」字；隸書一行下，旁註「存」字；篆書一行下，旁註「喜」字。醒後不解何義。未幾，其父容齋歿，時為乾隆丙申，丙申乃四十一年也，真書一行乃驗。服甫闋，以暄亦歿，年四十一歲，至是而草書一行又驗。以暄生前耽吟詠，多散佚。歿，後友人檢其遺稿，僅存四十一首，至是而隸書一行又驗。嘉慶庚辰，以暄胞姪泰堦由起居注主事，加三級，恭遇覃恩，貤贈以暄朝議大夫，距以暄歿已四十一載，至是而篆書一行又驗矣。
　　　　劉孟塗入某之夢
桐城劉開，字孟塗，嘗遊浙，過某邑，有人候於途，卒然問曰：「君得非桐城劉先生耶？」要至家，具盛饌．酒半，告以有母孀且老，前夕夢其父語之曰：「三日，有桐城劉先生過吾門，非先生文不能傳爾母，當固請之．」既復與遊山，見一古墓，有碑，題曰：「宋處士劉開之墓」孟塗乃（上雔下双）然自失．
　　　　黎襄勤夢帝錫銅符
黎襄勤公治河十三年，安瀾無事。道光甲申春，薨於位。先於癸未冬，得夢甚異，有詩紀之。將卒時，坐而假寐，白氣彌空，家無餘財，眾目所覩，咸以為襄勤之清節，生天必矣。其詩之序云：「道光三年，歲在癸未嘉平月二十一日封篆之期，予方苦病，纏繞數月，夜臥多不成寐。是夕忽睡著，夢帝錫予銅符，篆文如古錢形，長約三寸許，寬約二寸。夢中讀之，不甚記憶，上有『天雷』二字，下有『不但千金』四字，餘字不甚了了。」
　　　　光朝魁夢榜上有名
桐城光律元布政聰諧有弟朝魁，本名聰訥，應嘉慶丙子順天鄉試獲售。道光乙酉春，忽貽律元書於京師，言夢見春榜第二十二名者為光朝魁，欲改名以應之。以其屢困春闈也，重違其意，遂代為請改。次年丙戌，以第六十六名進士殿試二甲，即用知縣。律元亦以為適然，且名次固未合也。後為鄂撫楊懋恬言之，楊曰：「夢境迷離，安知不視六為二？且草寫『六』字，下二筆連鋒，尤與『二』似，不然，何重兩字而不誤也？」
　　　　程春海夢中懷硯
郴州五蓋山至峻，巔有峯尤高，戴龍湫，湫下坎，產石若端溪。郴人取而礪，不知可為硯材也。刺史曾鈺識而寶之，以為勝端溪下巖。道光丁亥秋，程春海侍御在長沙，一夕，忽夢造曾室，室盡硯，邀賞之，遂懷一去。覺而寓書於曾以為笑，時絕不知有得硯事也。曾答書，則謂果得硯，故且詫我夢，我亦自詫。其臘小除，曾餉硯二，啟視之，皆夢中所見也。曾有詩至，乃賦長歌答之。
　　　　何子貞夢食饅頭
何子貞太史少嘗夢至一處，見案以盤盂盛饅頭甚多，即取一食之。又取其一，忽有人攘臂奪之，遂不得食。視其人，不識也。及嘉慶庚辰，陳蓮史以己卯解元中式第一名貢士魁天下，子貞晤之，即夢中所見也，悵然曰：「吾其不能與此人爭乎！」道光乙未，子貞以第一人領解，次年成進士，則會狀皆非元也。
　　　　何子貞夢弟僧服
道光己亥，何子貞典閩試，歸途，於行館中夢其仲弟子毅言別，留之不可，視其身，已僧服矣。覺而泣曰：「吾弟其不幸乎？」於是朝暮哭。及入都覆命，馳詣其父文安公私第。時子毅果前卒，家人以其遠歸，不即告，而子貞已哭失聲，遂不能祕。問何以知之，乃言所夢。
　　　　鄭修樓信夢
鄭修樓，名天爵。道光乙酉拔貢，朝考一等，用知縣，分發江蘇一載矣。同僚有小故忤上官者，皆被議。鄭懼得罪，乃改教職歸。旋中道光丁酉科第四名舉人，歷任平和學教諭。洊升延平府學教授，不赴。是時家居，粵寇將至，家人請偕往，曰：「吾不往也。」生平恬靜寡慾，以書名家，素信夢，屢有夢徵。任平和時，將府試，預有夢，告假歸里，同寅異之。未幾，漳州失守。升教授時，離家僅百里，亦不往。未幾，延平被圍。晚年兼學畫，畫甚工，益杜門謝客，惟外邑諸生始一見之。
　　　　王立齋夢羊
道光丁酉江南鄉試，唐黼卿再與分校，所居左經房，與王立齋比鄰。一日，立齋忽喘息來，謂黼卿曰：「君所閱有羊字號卷耶？可速檢呈。」詢其故，則曰：「此卷當得元。」問何以知之，曰：「頃疲倦，隱几假寐，恍惚過君門，庭戶一新，巍然若大廟。既入，聞櫃內有聲甚厲，驀然一羊跳出，龍變化之象也，意元卷必為君得之。」黼卿亟覓薦卷底簿，果有羊字號卷，已先日呈進，然猶疑信參半。及填榜拆封，解元為江陰鄭經，果即羊字號卷也。經，字守庭。
　　　　趙季淵夢惲某
趙季淵官獨石口，道光庚子，其子枚生捷京兆，得信喜甚。翌年為辛丑，夜夢其業師惲某，問曰：「小兒幸徼一第，尚能捷南宮否？」惲曰：「子何不詳讀《聊齋誌異》。」及醒，隨手取閱，適見一條云：「湯公名聘，辛丑進士。」是科，枚生果聯捷。
　　　　魏芸閣夢觀天榜
魏芸閣初名然乙，道光辛巳舉行恩科鄉試，魏於是年正月，夢觀天榜，其第一名則仁和魏士龍也。寤而求之仁和學籍，無其人，乃自改名士龍以應之。是科不中。至甲辰恩科鄉試，果以第一人中式，距得夢之歲二十四年矣。
　　　　曹文正夢桂文敏
桂文敏公芳以少司農、軍機大臣奉命出外鞫案，中途授漕督，因即赴任。行至荊州，患病。其大父嘗督兩湖，父嘗官湖北督糧道，皆沒於楚。都人聞其病，皆危之，以其先人於楚不利也。
文敏在都時，與曹文正公同掌翰林院事，而彼此過訪，未嘗登堂。病時，文正夢文敏來訪，坐廳事，告云：「吾物化矣。吾祖父俱不利於楚，何故也？」文正曰：「君尊人豈官楚乎？」文敏曰：「吾曾有家書煩君攜寄，乃忘之耶？」言已，復曰：「吾今約君往履安寺，彼地絕佳，可樂矣。」文正不欲往，文敏起坐，牽其衣。文正堅退，文敏曰：「可相待二十年。」文正驚寤。次日，文敏之凶問至。因追憶寄書事，乃典試湖北時，嘗為文敏寄家書，事不誣也。後文正沒，恰符二十年之數。
　　　　湯貞愍夢點名
湯貞愍公貽汾嘗權浙江三江營守備，方卸事，欲回省，夜夢一騎持文書以呈，請速往攝篆，問何地，曰：「至自知之。」旋有人控馬至，扶策而上。有藍旗二，跨刀之卒四，前導。約半日程，見數千人跪迎於道左，類皆斷頭折足者。旋抵一署，武士林立。升公座，一吏捧冊唱名，其人即跪道旁者。點畢退堂，而煖閣以後皆牆壁，無旋身處。顧見旁一老吏，似曾相識，因問此何所。吏方欲言，而前騎吏已白新任到矣。霍然而醒，細思老吏狀貌，乃督院兵房某也。
　　　　陳右銘夢為神所戲
義寧陳右銘中丞寶箴倜儻負才略，遭世多故，慨然有澄清之志。嘗應禮部試，祈夢神祠，夜夢隨李愬入蔡，雪月交映，旌斾飛揚，立馬指揮，意氣閒俊。醒而大喜。及下第歸，至上蔡，風雪大作，夜二鼓，始投逆旅，委頓殊甚。自是雪濘連旬，資糧皆盡，典衣鬻馬，僅得南還，乃知為神所戲，不復談兵矣。
　　　　左文襄功名符夢
左文襄未遇時，嘗得一夢，則領解也，春闈報罷也，參戎幕也，典兵權也，膺方面也，得封爵也，平邊亂也，復提兵萬里，掃蕩邊氛，返故鎮也。及蘧然而覺，乃知為夢。是歲秋試舉於鄉，其後入幕治兵，凡所經歷，皆與夢中所見，若合符節。
　　　　鄒鳴鶴夢洪水
鄒中丞鳴鶴未遇時，夢至一處，如衙署。有人自內出，乃同學某也，云在此掌祿籍。鄒請代查祿壽，某入內良久，出以片紙書「官居四品，洪水為災」八字付之。道光辛丑，任開封府知府，中牟決口，黃水灌城，危在頃刻。因舉前夢告人，自恐不免，然竟獲無恙。後任粵撫，被劾而歸。粵寇擾江左，在江寧辦理團練，城破殉難，照道員例贈卹。人始知四品乃道員，洪水，洪秀全也。
　　　　余見韋夢王十朋
上海余見韋，名文榮。晚年登第，夢王十朋以侍生帖來謁。時年已老，私念他日豈能得鼎甲乎。後列三甲，除知縣，又夢十朋以治生帖來拜，不解其故。旋選授樂清令，始悟前夢。至縣，修其墓，訪其子孫，又夢十朋來謝。未幾，獵人以虎皮送至，云是十朋墓所獲也。
　　　　樊萼樓夢其妾
湖北樊希棣，字萼樓。死而復蘇。有妾姚氏，素婉孌，善事其嫡。平日嘗言：「婦人嫁為人妻，則事舅姑如事父母，禮也。今我為人妾，不敢侵主婦之職，則惟有事主父主母如事父母耳。」以故萼樓夫婦極愛憐之。萼樓仕黔中，以寇盜磐互，寄其孥於蜀，姚亦從焉。俄而病死，萼樓在黔，未知也。一夕，見姚冉冉至戶外，欲入，又不敢入，即於戶外扱地而拜。視其衣，則袿裳鮮明，訝曰：「汝何得衣此？」遂無所見。越數日而家書至，姚死矣。其後黔亂粗定，家人自蜀還黔，萼樓語其妻曰：「姚死，汝以盛服斂之，非禮也。」妻曰：「不然。」萼樓笑曰：「汝毋我誑。」因歷言其簪珥袿裳。妻不能隱，乃曰：「吾痛之甚，故稍假之耳，君何從知此？」萼樓乃告以夢中所見焉。
　　　　章采南夢焦袁熹
同治時，粵東學使以章鋆為最著。章文名素盛，極廉潔，卒於任所。或曰，實署中人不便其所為，害之，卒亦莫能明也。相傳章試海南，甫至，夢有自稱焦袁熹者，謂之曰：「汝場中宜出『去三年不返』題。」醒頗惡之，後果驗。蓋焦氏「去三年不返」文，人頗熟誦，而焦亦為廣東學使，卒於海南，又此語恰可為學使卒任所之唁辭，章竟應之也。章，字采南，鄞縣人。
　　　　陳宰臣夢授書
安陸陳宰臣學博與山陰施望雲善，未識時，宰臣夢人授書一冊，題曰《望雲詩草》。醒而僅記「杈椶」二字，明日，萬藻卿寄望雲詩往，乃知果有望雲者，宰臣異之。
　　　　丁士彬夢觀榜
同治乙丑會試，蘄州李士彬中第三名進士。榜前有丁士彬者，夢觀榜於禮部門外，己名在第三，惟「丁」字獨小，且較他人略低半字，不解其故。榜發，竟落第。越十餘日，入城，經禮部門，榜猶在，趨近觀之，則第三名「李」字之上半為雨所淋，僅存其下半之似「丁」者矣，乃大駭。丁與李故不相識，次日，乃尋至李寓所，以夢告之，相與歎詫不置。
　　　　譚繼洵夢皂衣人
譚嗣同幼時嘗與羣兒戲，失足墮池。其父繼洵方晝寢，忽一皂衣人促之起曰：「星君有難，汝速起。」繼洵驚寤。嗣同載沉載浮，瀕於危矣。因援之起，字曰復生。甫總角，繼洵嘗挈之遊衡山，一羽士諦視之，謂繼洵曰：「是兒骨相不凡，惟他日敭歷仕途，宜外官，不宜京曹。過三品，則京外胥宜矣，否則必有大禍。」嗣同長，繼洵即為納粟，以知府官江蘇。光緒戊戌春，奉召入都。繼洵時撫鄂，馳書令掛冠。嗣同覆書備言事君致身、見危授命之義。書成，又以父命難違，疑不敢發。適康有為過其居，告之故，康曰：「斯人不出，如蒼生何！君達人，詎容以此介介？」嗣同聞之，意決，遂北上，卒及於難。
　　　　王壬秋夢其女
王壬秋多女，其次第五者曰幃，小名萸芳，既夭而忽見夢，問物性之靈蠢．壬秋戲告以螘子最靈，人最蠢．覺而賦小詩以記其異，詩曰：「幻影重相見，提擕問物靈．衣單垂手　，髮覆兩眉青．泉下年難長，秋來夢易醒．忘情仍有妄，非汝未遺形．」
　　　　姚夫人夢其舅
俞祖綏，字履卿，為曲園之猶子。光緒丙子舉於鄉，距其大父之登嘉慶丙子賢書，適花甲一周矣。出榜前一日，曲園之婦姚夫人於吳下春在堂夢其舅自外至，七品冠服，如生時。迎問之，曰：「吾將謝恩，向汝姑借朝珠耳。」時曲園之母猶在堂也。姚夫人寤，喜曰：「履卿中矣。」
　　　　趙撝叔說夢
趙撝叔湛深經術，語雜莊諧，嘗自言曰：「光緒庚辰春，猝病咳，自二月至四月不愈，藥之彌甚，終夜危坐。忽夢出門，行大道邊，遠望江湖，浩淼無極。遇村民問途，言此前進為鶴山，仙人之所都也。上行則山內，下行則山外，大道迂遠，有捷徑，可導以行。至某處，昏黑若眢井，余謝不能，願迂道。久之，不見人。得一人，問鶴山，不答。畫掌示以字，搖首去。後者至，改『翯』字問之。其人視余良久，為指一隅。依以行，突見壁立百仞，上鑿二大字，曰：『貔山』，始悟前失，然不知其義。又捫壁行里許，有老者合眼坐茅舍中，二豎曰：『君非此類也。山外地近，明當引君游，可宿檐下。』次日辨色，豎來，掖余走。過一山，前有大溪，清光澈上下．余欲緣溪行，豎不可，趨山腰，立磐石上，但聞空中大聲獵獵如烈風．仰視，則群鶴翔舞而出，羽翼蔽天日．因問鶴數，豎言：『山外鶴，不知其萬億兆也，此皆膺籙者，近已一千七百二十有九矣．』已而清唳間發，變異殊甚，齊飛過前溪．偶俯瞰，則水中影，鸛鵝雞鳧皆有之，且雜（虫遺），螳，蝱，蜣螂，螇，蠮螉之屬，其為鶴者百不一焉．余指問豎，豎曰：『毋多言，此為地鏡，不與君緣溪行，以是也．』余強豎往視．自視，人也；視豎，渺小成一環，因拍其肩曰：『脈望脈望．』豎曰：『知我視君又作何狀？彼自視，亦皆鶴也．察見淵魚不祥，不如忘之．』余欲歸，遂循途返．老者拱手俟，因謁而求術焉．告余曰：『不鄙非仁，無仁斯辱；不媚非智，無智斯卑．』余仍不知解也．周視舍側，有書亂疊，疑可得秘文．發之，不可開；開之，無字；疑愈甚．老者言：『三十年舊約忘之耶？天下事待君者，僅有此耳．君家元叔有言，且各守爾分，力所窮時，巨將不勝，輕則易舉．』余曰：『然，奈余病．』老者言東壁下有丹篆二十四，記之當瘳，人誦一過，能洞見鬼物．其文曰：『奇己鶬，大復豕．翳纖兒，作是子．鳥所躑，弓則弛．伎止斯，吾憐爾．』讀甫竟，聞大呼『知否』？遂驚寤．剔燈濡筆為之記，四月二十四日也．」
　　　　趙星杉夢于忠肅
光緒某科鄉試，丹徒趙星杉先期求夢於于忠肅祠，夢一神啟其帳，呵令起。遂出門，則神已杳，惟見一牆，有童子，方以兩手叉牆而立。及入闈，則頭場首題為「小子何莫學乎詩」至「其猶正牆面而立也歟」，乃始悟夢之示題也。
　　　　朱葆賢夢于忠肅
趙星杉之同學朱葆賢以教授為生，其年穀不登，鮮有延童子師者，遂落拓無所就。將屆秋賦，乞夢於于忠肅祠，則夢見一題紙，首題為「子曰賢哉回也，一簞飲，一瓢飲，在陋巷，人不堪其憂，回也不改其樂。賢哉回也！」榜發落第，且仍不得館，始悟忠肅呼其名而告以不必在外，可即歸耳，非示以題也。
　　　　王某夢于忠肅
無錫王某有父子同應秋試者，其子往于忠肅祠祈夢，夢行於曠野，遇一擔糞者，詢之曰：「今年我中否？」擔糞者匆遽欲行，厭其煩，詈之曰：「肏你娘的中。」及榜發，則其父捷矣。
　　　　朱蓉笙夢其父
朱承芳，字蓉笙，錢塘人，大勛女，徐珂室，有《紫薇花館詩草》。蓉笙家吳山麓，有七層樓，江湖在目。燹後惟重建樂山草堂，月夕風晨，徘徊其上，微吟密詠，佳句夥頤。年十九，嬪於珂，篝鐙佐讀，益肆力於詩，旋得咯血疾。一夕，夢其父硯臣提舉大勛語之曰：「兒盍來伴我乎？」次夕，又夢至一室，中列鼎彝甚富，階下花爛然。方玩憩間，父自外入，曰：「此間兒樂否？歸期不遠矣。」旋以光緒丁酉浴佛日歿，年僅二十有二。
　　　　姚壽侯夢自牆隙出
如皋姚彭年，字壽侯。性好潔，齋舍無纖塵。光緒辛卯，舉於鄉。壬辰春闈不第，留京待再試，為武進費念慈太史課子，主賓甚相得。一夕，忽自夢身衣禮服，從費宅旁舍之牆隙，步行而出，醒而告人。未幾，攖小疾，遽不起，人始悟其將死也。蓋俗例人死，非本宅之家屬，其出殯，不得以柩自正門行，必壞牆而出之也。
　　　　吳清卿夢大鵬鳥
光緒甲午，吳清卿中丞大澂慷慨從戎。或謂其於此實有三故：一，日者決其有封侯之相；二，元旦夢大鵬鳥從天而下，今敵人適有大鳥介圭之號；三，所練洋槍極準。汪柳門侍郎鳴鑾聞其事，笑而語人曰：「清卿此舉，知之者以為瘋，不知者以為忠也。」
　　　　陳仲容夢至明思宗陵
陳石遺有女兄名芷洲，字仲容，為沈瑋慶之繼室，其生平之夢皆奇驗。卒前數年，嘗夢至明思宗陵，見穹碑宛然，以為異日當自經死，孰知乃卒於光緒甲申十二月也。
　　　　顧某夢崔聘臣書挽聯
光緒時，開經濟特科，徵碩學通儒。靜海崔聘臣徵君朝慶以精疇人術，為宗室溥玉岑尚書所荐。崔之婦顧氏有叔某方官部曹，聞崔將入都，預除館舍，然久而未至。一日午倦，假寐寢室，隱約覺己之軀殼在牀上，未幾而又似在書舍，一人方據案坐，伸紙疾書「天上有長生之藥，人間無不散之筵」十四字。審其上款，知為輓己者。寫訖，擲筆起，其人蓋聘臣也。與之語，不答，至是，始悟己已死矣，遂大哭。家人奔視呼救始醒，乃自知為夢，而心之惡之，因誡閽者以崔至毋納。久之，崔至都，往謁，果為閽者所拒。再三往，不得入，遂絕跡。試畢即出都。
越兩載，崔以有事神機營，重至春明，蓋溥之弟所招也。一日，驅車過顧宅，顧方負手門外。崔見之，亟下車趨語。翌日，顧置酒邸中，招崔飲。酒半，顧以欠伸欲寐，遂入內。俄而哭聲自內作，崔大駭，詢其僕，則顧假寐未久而氣絕矣。後崔贈以挽聯，其文即前十四字也。
　　　　袁忠節夢于忠肅
光緒庚子拳禍作，桐廬袁忠節公昶及於難。袁平日自言少年時在杭州，祈夢於于忠肅祠，夢忠肅下堦與語。至曉，夢覺，則所言悉已忘之，但記忠肅言「爾之終身，殆與我同」云云。及庚子之役，果以直言授命，其友人作輓歌者，或引此事以弔之。
　　　　蔣觀雲夢清溪
諸暨蔣觀雲大令智由嘗夢至一處，花香草暖，春午曛人，而旁見清溪一碧，流水滔滔，因詠「流水無情草自春」句。醒乃續為一絕曰：「花香日午暖醺人，流水無情草自春。一別桃源真夢境，更從何處問初津？」
　　　　余允夢老人
宣統辛亥，粵人余允居漢陽，八月十七夜，夢一老人挈數皂衣者昂然入，笑問曰：「年幾何矣？」曰：「二十有七。」老者即於袋中探簿籍，微頷曰：「明日行矣。」旋以筆抹其袖。驚而寤，視袖，果有硃色，惡其不祥。晨起，將移居而未果，及夕，中流彈死。
　　　　張壘為鬼神所弄
雍正丙午江南鄉試，聘近省在籍進士司分校，皆少年英俊。有張壘者，科分既久，自居前輩，性迂滯，每夕必焚香祝天，曰：「壘年衰學荒，慮不稱閱文之任，恐試卷中有佳文及其祖宗有陰德者，求神於明暗中加以提撕。」眾房考笑其癡，相與戲弄之，折一細竿，伺其燈下閱卷有所棄擲時，即於窗紙外穿入，挑其冠。如是者三，張大驚，以為鬼神果相詔也，即具衣冠向空拜，又祝曰：「某卷文實不佳，而神明提我，當有陰德。果然，乞再如前指示。」眾房考愈笑之，俟其將棄此卷，復挑以竿，張遂不覆閱，直捧此卷上堂。而兩主司已就寢矣，乃扣門求見，告以深夜神明提醒之故。正主考沈端恪公近思閱其卷曰：「文甚佳，取中有餘，何必以神道設教耶！」眾房考噤口不敢言。及榜發，知此卷已取中矣，相與譁笑，告張曰：「我輩弄君。」張正色曰：「此非我為君等所弄，乃君等為鬼神所弄耳。」
　　　　走無常
走無常，謂以生人攝鬼卒事，而句攝生人使之歸冥者也。
　　　　西藏活鬼
關外有活鬼，非鬼之能與活人相接，乃鬼之附於孱弱婦女之體。然婦女雖為所附，不自知也。其動作亦如常人，惟精神異於前。凡有與之衝突者，皆病不離身。人知其為鬼所附，故以活鬼名之。然更有驗者，為鬼所附之婦女，每夜眠時，魂即出，其形貌亦如平時，人多遇之。或有能識認者，彼此亦交言，初不知為鬼也。久之乃知為活鬼，或試之，俟眠時以塵洒於鞋內，伺其旁以觀動靜。則其人酣眠自若，終夜未興，至晨，燭視足底，則塵滿灰印，人以是知所遇者實活鬼也。活鬼能致人貧病，土人云：「活鬼過多，喇嘛必收之，然於所附婦女之身體仍無傷也。」
晚近以來，西人盛倡有鬼之論，略言肉體以外，別有一依達Ether體，肉體死而依達體不死。依達體者，鬼之代名詞也。自此說出，而攝影家攝取鬼影之事遂時有所聞矣。
　　　　山前鬼王
京西三山有「山前鬼王，山後魔王」之諺。山前鬼王者，為寶珠洞之海袖禪師。明末流賊陷京師，山前死人甚多，僧皆逃，海袖獨留。每夜靜，人即聞梵音喃喃，為諸魂超度。世祖入關，嘉其功行，加封賜紫。及圓寂，檀越為塑金身，土人因呼為山前鬼王也。
　　　　林四娘與陳綠崖親狎
晉江陳寶鑰，字綠崖．康熙癸卯，任山東青州道僉事，夜輒聞傳桶中有敲撃聲，問之，則寂無應者．其僕不勝擾，持槍往伺，欲刺之．是夜但聞怒詈聲，已而推中門突入，則見有鬼青面獠牙，赤體挺立，頭及屋簷．僕震駭，失槍仆地．陳急出，訶之曰：「此朝廷公署，汝何方妖魑，敢擅至此？」鬼笑曰：「聞尊僕欲見刺，特來受槍耳．」陳怒，思檄兵格之．甫起念，鬼笑曰：「檄兵格我，計何疏也．」陳愈怒．遲明，調標兵二千守門．抵夜，鬼從牆角出，長可三尺許，頭大如輪，口張如箕，雙眸開合有光，媻跚於地，冷氣襲人．兵大呼發礮矢，礮火不燃，檢（革長）中矢，又無一存者．鬼乃持弓回射，矢如雨集，向眾兵頭面而掠，亦不之傷．兵懼，遂奔潰．
陳又延神巫作法驅遣，夜宿署中。時臘月嚴寒，陳甫就寢，鬼直詣巫臥所，攫其衾氈衣褌。巫窘急呼救，陳不得已，出為哀祈。鬼笑曰：「聞此神巫乃有法者也，技止此乎？」遂擲還所攫。次日，巫慚懼辭去。自後署中飛礮擲瓦，晨昏不寧，或見牆覆棟崩，急避之，仍無他故，陳患焉。
有劉望齡者赴都，取道青州，詢知其故，謂陳曰：「君自取患耳。天下之理，有陽則有陰，若不急驅，亦未擾擾至此。」語未竟，鬼出謝之。劉視其獰惡可畏，勸令改易頭面。鬼即辭入暗室，少選復出，則一國色麗人，雲翹靚妝，嬝嬝婷婷而至。其衣皆鮫綃霧縠，無縫綴之迹，香氣飄揚，莫可名狀。自稱為林四娘，攜一僕名實道，一婢名東姑，皆有影無形，惟四娘則與生人無異。陳日與歡飲賦詩，親狎備至，惟不及亂而已。凡署中文牒，多出其手，遇久年疑獄，則為訪其始末，陳一訊皆服，觀風試士，衡文甲乙悉當，名譽大振，皆得四娘之助也。
先是，陳需次燕邸，貸京商錢二千緡。商急去，不能應，議償其半，不允。四娘出，責之曰：「陳公豈負債者，顧一時力不及耳。若必取盈，陷其圖利敗檢，於汝安乎？我鬼也，不從吾言，力能禍汝。」商素不信鬼，笑曰：「汝麗人，乃以鬼怖我。果鬼也，當知我在京之廬舍、職業。」四娘曰：「廬舍、職業，何難詳道。汝近日於某處行一負心事，言之恐就死耳。」商大駭，辭去。陳密叩商之所為，終不洩。
四娘耽吟詠，所著詩多感慨淒楚之音，人不忍讀。閩有訪陳者必與狎飲，臨別輒贈詩，其中庾詞日後多驗。有一士人悅其姿容，偶起淫念，四娘怒曰：「此獠何得無禮！」喝令杖責。士人忽仆地，號痛哀求，兩臂杖痕周匝。眾為之請，乃呼東姑持藥飲之，了無痛苦，仍與懽飲如初。陳叩其為神始末，答曰：「我莆田人也，明崇禎時，父為江寧府庫官，逋帑下獄。我與表兄某悉力營救，同臥起半載，實無私情。父出獄而疑不釋，我因投繯以明無他，烈魂不散耳。與君有桑梓之誼而來，非偶然也。」計在署十有八月而別，別後陳每思慕不置。
　　　　韓文懿卻退縊鬼
韓文懿公貌陋，髯如蝟，年逾四十，領鄉薦，計偕北上，襆被徒行。偶日暮失路，宿人家簷下。少間，一叟籠燭至，問誰何，因具告邦族。叟瞿然曰：「慕廬先生耶？向讀大文，嚮慕已久，今不知惠臨，褻慢勿罪。」乃謙詞致謝。叟叩門肅入，為具酒食，就廳事西偏設榻。廳供祖先木主，殘燈尚明，請文懿安寢。甫就枕，時正月中旬，月明如晝，忽聞窸窣作聲，一女從門隙入，徑至木主前，伏地拜。已，出一物置香爐下，冉冉復由門隙入。文懿知有異，悄起　於爐下摸索得一物，就燈下諦視，類篾絲，上纏紅線一，腥臭刺鼻。乃攜壓枕下，倚枕假寐以覘之。無何，又聞窸窣聲，前女從門隙出，後隨一女，相將至木主前，伏地交拜。前女索爐下物不得，意惶急。後女立待良久，乃由門隙入內。前女至榻前，問曰：「頃爐下一物，見之否？」文懿披衣起坐曰：「良有之，汝需此何為者？」女曰：「實告公，妾乃縊鬼也。今夕得替投生，非此物無以為信，乞公憐而賜還為幸。」文懿冷笑曰：「若然，汝利人之死，以圖己之生，我實不願遂汝之生，而不救人之死。物固在此，吾決不汝還矣。」女再三哀之，則瞪目拈髯，冷笑不答。女變色曰：「公不畏鬼耶？如再不還，將現變相矣。」文懿笑曰：「縱現變相，亦本來面目，吾何畏！」女長袖一拂，蓬髮垢面，舌出唇外，長尺有咫，怒目相向。文懿笑曰：「技止此乎？試亦觀我變相。」時文懿宿醒未解，酒氣尚醺，急起赤足，索得隻履，夔躍而前，鬚髯怒張，盛氣向女面一噓。女悲嘯撲地，頃刻澌滅。文懿急叩內室門，叟出，備告所以。
先是，叟有子出外，婦不得於姑，日間適以小事勃谿。叟聞文懿言，知有變，急入告媼，相與破婦闥門，果見婦懸於梁，氣尚未絕。解繯，以水灌之，頓蘇。天明，文懿出爐下物火之，並將灰投之圊，以絕其患。
　　　　劉雲山死而為醫
劉雲山，常州醫也。康熙丙午，杭州有巨室子某病亟，忽有一醫到門，曰：「我毘陵人劉雲山也。」投一匕而霍然。贈之金，不受，曰：「他日尋我於毘陵之司徒廟巷。」逾月，某至常，詢於人，廟側有老叟，曰：「雲山死三十七年矣。顧其生時篤信鬼神，曾授夢於是廟之神，募地以廣祠宇，因自為像於神旁，尚可識其形容也。」某驚愕，入拜其像，宛然，乃哭祭而去。
　　　　小人厝棺
長山李宅多妖異，嘗見廈有春櫈，肉紅色，甚修潤。主人故以無此物，近撫之，隨手而曲，殆如肉耎，駭而卻走。旋回視，則四足移動，漸入壁中。又見壁倚白梃，潔澤修長，近扶之，膩然而倒，委蛇入壁，移時始沒。康熙戊午，王俊升設帳其家，日暮，燈火初張，王著履臥於榻，忽見小人長三寸許，自外入，略一盤旋，即復去．少頃，荷二小橈設堂中，宛如小兒輩用粱黠心所製者．又頃之，二小人舁一棺入，長四寸許，停置於橈．安厝未已，一女子率廝婢數人來，率細小如前狀，女著衰衣，　綆束腰際，布裹首，以袖掩口，嚶嚶而哭，聲類巨蠅．王睨睥良久，毛森立，如霜被於體．因大呼，遽走，顛牀下，搖戰莫能起．館中人聞聲畢集，堂中人物杳炙矣．
　　　　報羅
報羅之說，唐人謂進士放榜，須有一人謝世，名曰報羅使，言報大羅天也。又謂羅玠於貞元中及第，開宴曲江，泛舟，玠溺死。後有開試前卒者，謂之報羅。山陽阮葵生謂每科皆有之。而尤異者，涇縣葉沃若，康熙辛未會試中式。既揭曉，葵生趨往賀之，至其家，則哭聲大震，先一夕殞矣。計闈中填榜之際，正屬纊時也。
　　　　王文簡聞吚啞聲
康熙辛巳，王文簡公典試楚南歸，道經鄂垣，館於貢院，距楚北闈事竣，已再旬矣。是夜陰雲布合，冬雨淒其。夜半，聞後山咿啞聲，若鬼車之鳴。然唱和相隨，僅隔一牆。乃起，挑燈啟戶，咳唾而示之，遂寂。
　　　　鬼書淨業庵三字
揚州倉聖祠在姜家墩路西．蜀僧大喦自巴州得倉聖像，供奉入江南，居樂善庵，乾隆己酉，遷於是祠．是秋堦下生芝草，大如掌，赤色．有淨業庵在倉聖祠旁．康熙朝，有富室女通佛典，善刺繡，所繡佛像至多．一夕，閉戶將就寢，忽見一僧持錫杖，戴斗笠，方額長髯，來前禮拜．女驚問之，不答，叱之，不退走，則張袖遮之．欲呼，口噤不出，倒地昏死．移時復蘇，視之，見僧坐於牀，方脫笠解衣褲，坐己被中．良久，放帳幔．復起，披衣立案前，滅火．復啟帳，放帳，帳鉤叮噹有聲，牀笫咿啞，如不勝載．少頃，齁（鼻令）然鼻息出入，如巨雷，或咥唔，或夢笑．良久，轉身泠泠若溺，溺畢復睡，良久杳然．時天漸明，女股栗，大呼．家人往救之，牀幔安貼如故，惟帳幔有淡墨橫寫「淨業庵」三字．拭之，如灰而滅．迨四十年後，女之夫子皆亡，薙髮為尼，乃於姜家墩路南建庵自居，遂名曰淨業．女死，惟一女冠子守之．乾隆己酉，即庵屋改建史公祠焉．
　　　　談胖索債
康熙壬辰，蘇伶談胖嘗以三百金託倪子九為子捐官，子九沒之。乾隆庚申，子九以幼子生囊癰，不樂，集戚友作博戲以消遣。羣不逞訟之，費三百金完案。子九謂其子曰：「為汝生瘍，致有此事。」子笑曰：「我談胖也。」一言而瞑。
　　　　鬼畏鄂文端
鄂文端公未遇時，家甚貧，夫婦嘗臥病，不舉火三日矣。一日晨，忽有一人似公差者，叩門入，驚曰：「此鄂中堂也。」急趨出。少頃，鄰家聞哭聲矣，蓋無常也。
　　　　袁子才論殭尸
俗傳人死既久，因暴露或別故，屍變為厲，能出害人，謂之殭尸。袁子才且言殭尸久而能飛，不復藏於棺，遍身毛皆長尺餘，毿毿披垂，出入有光。又久，則成飛天夜叉，非雷擊不死，惟鳥槍可斃之。閩中山民每每遇此，則羣呼獵者分踞樹杪擊之。其物力大如熊，每夜出，則攫人損稼。
　　　　飛天夜叉
紀文達公戍烏魯木齊時，把總蔡良棟告以其地初定時，嘗巡瞭至南山深處，薄暮，似見隔澗有人影，疑為盜，伏叢莽中密偵之。則見一人戎裝坐磐石上，數卒侍立，貌皆猙獰，其語稍遠不以辨。惟見指揮一卒，自石洞中呼六女子出，並姣麗白皙，所衣皆繒綵，各反縛其手，觳觫俛首跪。以次引至坐者前，褫下裳，伏地鞭之，流血，號呼悽慘，聲徹林谷。鞭訖，徑去，六女戰慄跪送，望不見影，乃嗚咽歸洞。其地一矢可射，而澗深崖陡，無路可通，乃使弓力強者攢射對崖之樹，有兩矢著之，用以為識，明日，迂回數十里，尋至其處，則洞口塵封。秉炬而入，至曲折，約四丈許，絕無行跡，不知昨所遇者何神，其所鞭者又何物。或曰：「此飛天夜叉化為女子者也。」
　　　　姚泰庵死而出現
姚孝廉伯驥，號泰庵。性誠樸，好學不倦。晚登賢書，未幾疾卒。卒之夜，里人某赴飲歸，過牆下，見牆內光中一人赤身獨立，諦視，即泰庵也。光散，人亦不見。方驚異，旋聞內哭聲起，始知所見者殆其魂也。
　　　　葠洞之鬼
嘉慶時，吉林有人放山， 【 入山採葠，俗名放山。】 至天池，見峯下之石洞口多登臺、二角， 【 小葠為登臺，為二角。】 念洞中必有佳者。伏入數十步，黑暗不得進。意欲返，忽有光，因匍匐以入。未幾而豁然開朗，遙見數里外，有茅屋兩三間。就之，一老者出，衣冠皆古，不類近世。揖與語，不解，老者以手指西，似揮其去者。放山者識其意，西行十餘里，遇深澗，岸有採花、狼頭、公鷄， 【 皆葠花名。】 色鮮妍，葠苗滿地，多四五六披葉者，皆老山，不似山子。採置背夾，尚未滿，而龍爪、跨海、牛尾、菱角、金蟾、鬧蝦、雀頭、單跨、雙胎各種俱全，獨少似人者，意猶不足。扶石入溝，見溝底紅朵纍纍，莖高如樹，大可盈把。心驚喜，仍向前採之，忽一少女自溝中出，怒曰：「青天白日，竊我園中物。背夾將滿，猶得隴望蜀，是無饜也。」以手撮沙潑之，迷目不能視。知非凡人，跪而哀之。女曰：「我不殺汝，汝速行！倘遇吾母，生還不得也。」放山者起，目亦愈，視之，女不見。急奔數里，聞水聲潺潺，鳥語蟲鳴，身已在石澗中，攀松扶石而上，蓋梯子河之仙人橋也，計程已五十餘里矣。視背夾，葠尚在，喜而返。後偕數人往尋，不能入。
　　　　方芑田死而現靈
南匯新場鎮方芑田茂才鵬運有二子，以病廢舉業。次納粟為監，而酷嗜鴉片烟，芑田以是常鬱鬱，咸豐甲寅夏病卒。至十一月某日之夜半，次子亦病篤，仍吸鴉片，連吸，終不進斗，即大呼，作芑田聲呼曰：「吾令汝戒烟，終不聽，今猶吸乎？速去之！」語次，即自毀烟具。又呼長子訓之，又呼其壻沈某曰：「吾老，吾婦屢受汝惠，今又須資助次兒買妾。然汝亦應納簉室，吾女若有言，自有吾在，可無慮。世方大亂，勿居川沙，惟新場永為樂土，可挈眷以來。天下大勢，難以逆料，吾轉輪後，托生陝西鍾姓。再二十年，可成進士，為湖北博陵縣知縣。壻他日可來吾署為司閽，藉補不足。」又呼姪孫觀峯曰：「汝今秋寡鄉勇保衞一方，亦佳，惟當存心公正，即遇災患，自邀天佑。吾子雖於爾為叔，然長者有過，不妨力爭。族中汝年最長，諸事幸勿作壁上觀也。」
　　　　適園之鬼
江寧有明中山王徐達之邸，明社既墟，徐祀亦斬，邸析而為二，東為儲廨，西為薇垣。兩衙衡宇相望，又各闢小園，略因其舊，道署曰適園，藩署曰瞻園。粵寇之酋曾據之。酋，粵人，故海盜，蓄姬十數，夏夜恆裸逐園中，為迷藏戲。被持者就露草淫之，一夜遍數十人，日以為常。一夕，酋與某姬狎，聞他姬有媟褻聲，大怒，奮起逐之。其人與己面同身同，聲音亦同，迷離撲朔，兩相格鬬，姬亦助毆。已而天將曉，偽者厲聲曰：「汝逼人太甚，翌午相見於金柱、玉谿間可耳。」
金柱關、玉谿口，蕪湖之近港，距金陵百里而強。詰旦，酋被命，登城禦官軍。日逾午矣，竊幸無事。薄暮歸，亦無他變，然亦稍稍斂迹。越數日，又值登陴，瞀然自南來一物，大如車輪，張如雨繖。酋當之，被攝去，落玉谿口。時猶未晡，身遍鱗傷，而不死。遇一黑頭陀，為披薙，隨之走五嶽間。亂既定，黑頭陀亦化去。酋承其衣鉢，潛入石城。一日，遇故姬某於秦淮曲巷，蓋已隸娼籍矣。姬見而憐之，因為蓄髮，棲留妓院。一日，為老湘軍某所詗，執送營務處，訊明斬之。刑時，姬賄左右，往求遺囑。酋曰：「葬我園東隅太湖石筍側足矣。」姬因出重資，購太湖石所在地於糧署吏而葬之，詭言亂前本民家地，應許民家贖也，旋得官許。今其地為民家所有，在四福巷左近。
　　　　汪某死而復生
有漕官汪某者，病劇，似有人引之去，覺路甚窄，左右牆皆甚高，履處甚熱。至一處，入殿，有官南面坐，見汪來，因向內呼曰：「請三姑娘來。」俄見一青衣女抱貓出，項托長帶，見汪，諦視曰：「非也。」遽入。官怒引者曰：「此豈小事，乃誤事如此！」杖之，命更引歸，見道皆平坦，異來時。歸家復生，數日愈。適漕督生辰，汪往賀，坐中有問其病狀者，汪縷言之。忽同坐一人亦汪姓，且與同官，問三姑娘何狀，汪為述之。其人聞之，忽朝珠中斷，仆地死。
　　　　程長庚死後往戒壇寺
戒壇景物幽邃，為京師西山勝地，程長庚嘗數數游之。長庚佞佛，篤信佛說，亦頗知禪機，故戒壇寺方丈至器重之，談玄說理，往往歡洽無間。厥後長庚卒於京師，而疾終之次日，戒壇寺方丈即奔至其家，詔其家人，謂長庚無恙，昨夜已往戒壇，諸君無傷悼也。
　　　　駱文忠薨時有靈風
川督駱文忠之薨也，先數日，寢疾。華陽王廉訪秉必之居，距督府僅咫尺，某夕深坐，忽聞靈風颯然，聲振屋瓦，若龍陣之驟驚也。頃之，聞節轅鳴礮九，知驂鸞騰天矣。
　　　　郜錫霖魂送貢寶楨
丹陽有貢寶楨者，教授鄉里。光緒初，年六十餘矣。及門者夥，與郜錫霖尤契。郜早世，貢哭之慟，久而不忘，每飯必別具杯箸於案，虛左以待，而舉以相讓曰：「錫霖，汝飲此乎？汝食此乎？」時或與郜談蓺，郜且有語聲也。如是者年餘，郜別貢而寧家，則與其婦同臥起，有所語，家人悉聞之。一日出游，訪其同學之族人某，曰：「君生前假吾之《尚書》，尚未見還，亦憶之否？」郜歸，乃語其婦曰：「齋中第幾架第幾層，有《尚書》若干冊，可為取之。」其婦依言檢書，陳於几。明日，某聞叩門聲，若有人言曰：「頃以君之《尚書》送還，在門外矣。」某啟門視之，則《尚書》八冊固赫然在也。
郜魂之歸，逾二載矣。貢時年八十餘，已輟教，聞其死而猶生也，亟至其家訪之，則與貢笑語如在塾時，流連十餘日。貢歸，乘車行，車以一人推一人挽，設兩座。坐者貢一人，而兩方之重量均。行十餘里，重量頓殺，蓋郜送貢至中途而返矣。其在車時，語貢曰：「弟子今為師薦一館。」問何所，曰：「東嶽廟也。」貢至家，不兩月而卒。
　　　　長小巖魂歸
光緒乙亥二月，上海招商局輪船名福星者，覆於黑水洋，江蘇海運委員死者二十一人，滿洲長小巖大令懋與焉。其眷屬居蘇州，猶未知也。一日薄暮，其妻見小巖自外入，倏不見，驚告於人。忽仆地作小巖口音，泣述死狀，並邀其鄉人恆月坡司馬坦至，託以後事。未幾，凶問至，果如所言，月坡乃為經理其喪。
　　　　朱雲甫魂歸
朱雲甫，名其昂，浙江候補道，寶山人，僑居上海。其家世以沙船為業，諳悉海道。上海之有招商局，自朱創之也。購汽船，往來南北洋，而江浙之漕糧，即附其船以達，朱實專司之。光緒戊寅，在大沽分局，偶感時疾，旬日而亡，年未五十。亡之次日，由汽船寄信其家。船甫至，信猶未達也。其家一婢忽仆地，作朱語，告家人以死期，且云：「本尚可活十二年，為醫藥所誤，今附某船南歸，至矣。」舉家方共惶駭，而船中之信至。
　　　　陶阿尼見鬼
蘇人陶阿尼性好慱而慱屢負，橐罄矣，計無復之，踽之獨行，將告貸於所識者。忽有人自後拍其肩曰：「阿尼輸矣乎？」回視，則其已死之友朱大也。陶大恐，朱曰：「吾非禍君者，君能葬我骨，我當助君博。」陶諾之。朱乃出巨金一錠，曰：「持此入博場，壓白虎門，必勝。再以所得者盡壓白虎門，又勝。四度而止，勿過貪也。」陶從其教，果大得彩。比曉，腰纏纍纍矣。視其中，有紙錠一枚，乃朱所假之原注也。訪諸野，得其棺，買地而葬之。
　　　　鬼索朱曼君命
朱銘盤，字曼君，泰興人。記誦淵雅，文詞典贍。光緒癸巳舉孝廉，肄業江陰南菁書院。吳武壯公聞其名，聘為記室，與張季直殿撰同掌機要，武壯賓師之，不以屬吏待也。光緒甲午，武壯卒，所部有欠餉未放者，朱代領萬金舁至舟，待發矣。蓋朱又為駐旅順淮軍將領張某所聘，亦武壯舊部也。盜偵知之，亦附其所乘之舶以行。見其舁銀至家，遂往約他盜夜刦之。及朱舁至家，忽轉念不如舁往軍中為妥，盜不知也。至夜，盜十餘人破扉入，覓銀，無有，詢朱，朱曰：「此軍餉也，已至營矣。」一盜將刃之，前隨之盜曰：「不可。我輩與朱某無仇，何必血刃！」遂刧其衣物少許而去。次晨，朱報張緝之，獲七人，前隨之盜亦在其中，蓋亦武壯革退之兵也，直承不諱，並云：「我輩最忌空過，故刦其少許物，計不值百金，當不至死。且我尚有德於爾，爾亦當以德報。」張回顧朱曰：「如何？」朱曰：「君按軍法辦理可也，何必問。」張不得已，駢斬之。
未幾，朱妾生子，彌月之期，大開湯餅宴，賓眾雜沓。朱抱子出，示眾賓，時朱年已逾四十，始得子也。抱而入，甫至廳事後，忽聞朱狂呼曰：「勿傷吾兒！」旋聞兒亦狂啼一聲，戛然而止。眾趨入視，朱僵於地，兩目直視，歷敘殺盜事，又云：「我錯，我錯，乞恕我子。」須臾氣絕。更視其子，亦死矣。
　　　　徐蔭軒未死出魂
京師內城新開路一帶，光緒庚子八國聯軍入京時，為德軍轄境。居民有正藍旗漢軍某甲者，一夕斃於途，距其宅不數武。眷皆走，其友某乙見之，商於僧，斂以薄櫬，停寺中。僧夙與甲善，為唪經超度。忽有呻吟聲自櫬中出，僧大駭，糾眾啟視，則已甦矣。以手拊股，呼痛不已。自言：「前夕出外大便，遇洋兵勒令以手捧去。不允，即以槍上刺刀軋我股，痛極暈絕，今何在此？」僧告之故，且詢何以復甦，某言：「余被軋後，恍惚至一處，如衙署然。門外木柵東西排列，分十餘處，有外人，有我國人，皆焦頭爛額，狀至可怖。極東一處，又有我國人十餘，衣履稍整，余素識之蔭老 【 即徐蔭軒。】 亦在焉，頸繫紅繩。心甚異之，即上前請安，欲詰其由。彼不顧，余漸退。過外人柵旁，遭其叱咤，遂驚寤。」計其時，已七日矣。後聞徐先三日縊死於寶文靖公舊宅花園，一時卿貳橫死者不下十數人。
　　　　無頭人織竹籃
光緒庚子之役，京師東交民巷拳匪死者，巷為之塞。旋聞天津之楊柳集有一人，獨坐破屋中，終日不飲食，惟織竹籃。遠近相傳，乃一無頭者。有見之者，謂其人頸血猶殷，能微動，其首已不知何往。欲取篾片，仍能於側屋取之，亦無少誤，未幾而死。此殆佛經所謂神境通者耶？
　　　　內閣藏骷髏
內閣圖籍之移入圖書館也，中書曹元忠實司其事。時長汀江瀚典圖書館事，曹語人云：「閣有一黃綾裱糊之長木箱，外用黃色繩韜捆縛。啟視之，中為骷髏一具，莫辨男女，亦不知為何時物也。」
　　　　孝欽后現形
光緒戊申孝欽后之崩，與德宗賓天僅隔一夕。世多疑詞，有謂孝欽病革，不欲先德宗而升遐，令親信太監縊殺德宗者；有謂德宗既崩，親臣中恐后復臨朝稱制而毒殺之者；有謂孝欽晚年自恨失德，見德宗之崩，頗懷慘戚，因而自縊者。宮庭事祕，莫得而詳。要之變生不測，母子繼逝，實為非常之事，當時蜚語之來，固非無因也。
孝欽既崩，宮眷因畏生疑，時於宮中見鬼，隆裕后亦嘗謂親見之。某日，李蓮英晚臨，忽見孝欽之影，冉冉自靈幃中閃入，大驚。自是諸閹及宮眷，至夕輒不敢入孝欽崩御之室。
　　　　猴附楊氏婦
光緒季年，鹽山令錢塘史某之庖人楊大有童養媳，年十五矣，未婚。一日，覺有人同臥，始尚隱約，繼更近暱。詢其姓氏，答曰：「我侯氏女銀針也。汝三世前邵姓，為錢塘令。其時我亦士人女，以見惡於賣花媼，彼遂誣予不貞，壻家聞之，遽退婚。父不服，訴之官。官受媼賄，誣予非貞體，予遂自盡。此雍正時事。予死後，閻王憫予屈死，命轉世為男子，富且貴。予不願，但思報仇。閻王謂邵令已墮畜生道，爾恨可洩矣，不如轉世為佳也。乃投生中州貴人家。既長，迷失本性，無惡不作，及壯而夭。閻王怒，謂亦當墮畜生道。予大哭，但求復仇，遂轉世為牝猴。予父母皆修練成道去。予同胞有一弟一妹，皆能修練，先予得尸解以去。惟予以心懷復仇故，道念不及弟妹之堅，遲之數十年，亦得尸解。遍覓仇人，知爾今生為楊氏婦，故來覓爾。然吾母與妹皆常來防守，不令我索爾命，以為冤宜解不宜結也。」自是附婦體不去，闔署之人皆暱之。
　　　　王無為聞鬼誦詞
宣統己酉七月，王無為居瀋水城南，夜有叩扉聲甚急。闢之，霜月澄清，四無人迹，而隱約有朗吟聲，聆二語云：「平林漠漠烟如織，寒山一帶傷心碧。」心異之。及闔扉就寢，夢中微覺几案有裂紙聲。晨視之，几上書太白詞一闋，字迹潦草，僅可辨識，宵來所聆二語，宛然紙上也。
　　　　陳小鳳死後吟詩
宣統庚戌，長沙唐煜客杭州。夏夕，載酒西湖，聞鄰舟有女曼吟云：「挂棹趁荷風，花香入夜濃。」久之無嗣響，因為屬云：「芙蕖空有色，何似妾顏紅？」吟已，枕櫂欲臥。忽一麗者翩然入室，眉黛烟青，粉脂花暈，絕色也。自言陳小鳳，為院中人。問年，才十七。強與為歡，不可，且笑曰：「以君風雅士，故一至耳。」煜曰：「卿為院中人，若訪妝閣，亦將見拒耶？」笑不答。見几上有棋局，遂請為手談，相對甚樂，煜佯負以悅之。中宵，鳳欲別，煜詢隸籍甚悉，始縱還舟。翌日，如言往訪，果有其人，然死已六閱月矣。
　　　　鬼為電氣
鬼之一事，討論者多，率不得其端倪。惟宋儒二氣良能一語，最為鞭辟入裏。常廉綱研究神鬼學，曾語人一事，絕奇，可與二氣良能及近日西人鬼為電氣一語，互相發明。其言云：西鄰一宅，幽窅深黑，相傳多鬼，無人敢居。而時有人至其間自刎自經者，計已十數。常請於屋主，假之為柴倉。一日，媼至屋搬柴作晚餐，時當酉末，已昏黑不辨，惟東廂有光一縷，從園中斜照進者，瞥見有黑影團團。細審之，髣髴有衣冠者、布衣草履者二三人。媼夙聞是室為魑魅出沒之所，亦不怖，讅其為怨厲餘魂，因屏縮以待之。俄衣冠者身上有火光迸裂，如掣電，即轟然一聲，彷彿霹靂。其布衣草履者見之，亦作戰慄狀，而衣冠者已不見矣。媼不解，徑自負柴出，以告人，但詫為異事而已。常好奇，聞之，次日昏暮，持槍至柴倉，屏息以待。少選而黑影三五復至，惟不見衣冠者。繼而布衣草履者身上亦有火光迸裂，轟然霹靂，一如昨日，且有硫磺氣。自後或三四日，或五六日，隔牆見火光，聞轟聲，往往若先所見者。眾聞之，亦欲入屋一觀，然枯坐至天曉，毫無變端。自經是次擾攘後，乃並無一鬼在矣。常曰：「此殆所謂鬼為電氣者耶？蓋鬼為電氣所結，故尚能游行存在。而鬼身所含之電，殆亦有正負二種，遇二氣搏擊時，鬼身自能炸裂而化為烏有。是屋之鬼，其致死之因，非自刎即自經，幽怨凝聚，為陰濕之氣所蒸鬱，致陰陽電互相感觸，其不致爆烈者幾希！所謂無明斷盡，境象皆滅者是也。」
　　　　煤山有白髮鬼
京師有煤山，為明思宗自縊之所。自入國朝，每於帝后崩御之前一二月，必有一古裝之白髮老人，於更深人靜時，在山之上下左右，或遠或近，嗚嗚而哭。或遍行於宮殿，且行且泣，若斷若續，語音約略可辨。宮中人每於月白風清時目擊其狀。有好事者尾追之，或操杖持械逐之，則其行如飛，頃刻不見。約五分時，哭如故，或更厲焉。老人之衣為白色，則帝崩；為紅色，則后崩也。
　　　　江永春見鬼
宣統辛亥秋，岳陽江永春登岳陽樓，時暮靄四飛，烟凝棟宇，忽覩一綠燈自樓外斜入，轉瞬化為巨人。江倉遽下樓，覺後有躡者，至地而蹶。歸家病數日不起，病時囈語間作，若覩鬼物。
　　　　官與城隍神較品秩
國初，陝人魏某官某省巡道，迷信神鬼，無所不至。然其所以迷信者，斤斤與神較量品秩，分析權限，與尋常僅事諂媚者異。初抵省，具職名手版晉謁省城隍，行庭參禮畢，有所稟白，唯唯諾諾，如面謁上官，肅然而退。洎蒞任，書吏援故事請謁城隍，魏曰：「府城隍，吾屬僚也，烏可先施。」乃使司祝持城隍手版，詣轅稱賀。踰日，始往答拜。禮畢，置座於神左，口喃喃有勗於神，岸然出，曰：「幽明雖殊，名分不容紊也。」所屬某縣有土匪揭竿，檄縣城隍使平之。及城破，怒神失職，撤城隍任，檄令聽候詳請省城隍參辦，而以他縣城隍代之，限以收復之期。
　　　　城隍神救上海民
順治癸巳秋，海寇再犯上海，蘇州總兵王燝督戰辱師，民聚而詬。巡撫周國柱統兵按臨，燝恐民暴其走遁失機狀，反誣合縣通賊，自浦南迄靜安寺界，欲盡屠之。時海宇新造，兵革未靖，國柱頗惑其說。邑令閻紹慶、遂安令曹垂燦願以百口保之，弗許，將俟黎明下令縱殺。是夕，城隍神降於官廨，朱袍象簡，儼立階下，直視搖首者再，遂釋不屠。
　　　　城隍神誅李司鑑
李司鑑，永年舉人也。康熙乙巳九月二十八日，打死妻李氏，上憲行縣查審。司鑑在府前，忽於肉架下攜屠刀奔入城隍廟，登戲臺，對神而跪，自言：「神責我不當聽信奸人，在鄉黨顛倒是非，著我割耳。」遂將左耳割落，拋臺下。又言：「神責我不應騙人銀錢，著我剁指。」遂將左指剁去。又言：「神責我不當姦淫婦女，使我割腎。」遂自閹，昏迷僵仆。時總督朱勤愍公昌祚題參褫革究擬，已奉諭旨，而司鑑已伏冥誅矣。
　　　　葛子堅降壇驅蝗
康熙壬子，有神降於溧陽民家，曰：「吾金壇葛子堅也。今年旱蝗為虐，帝命我驅之，我能使不犯禾稼，一莖不傷。」民且信且疑，而蝗大至，瀰漫林莽，始大懼，裂楮大書曰「驅蝗葛公之神」，爭出雞酒祀之，蝗乃去。葛，名維屏，以順治壬辰進士為蘭陽令。康熙丙午秋闈，為受卷官，愛惜諸生試卷，不肯輕貼，為監臨所詬詈，因憤恨自經死。
　　　　呂祖望為東嶽神
呂少卿祖望，滄洲人，順治進士。康熙乙巳冬病亟，夢天帝召為東嶽之神，力辭不獲，因訂後期，遂引疾歸里。舟過張家灣，忽沐浴更衣，曰：「時至，吾去矣。」遂瞑。舟中人隱隱見其騶從甚盛也。
　　　　李某信喜神方
薛生白嘗往侍郎李某家診病，清晨往，至日午，侍郎始出，則以面向內，背向外，兩公子扶之而行。坐定診脈，口述病源，終不回顧。薛大駭，疑其面有惡疾，故不向客。問其家人，則曰：「主人面甚豐滿，無惡疾。所以然者，以某日喜神方在東，故不欲背之而出。且以是日辰巳有衝，故必正午始出耳。」
　　　　裘文達為水神
裘文達公曰修臨卒時，語家人曰：「我乃燕子磯水神，今將復位。死後，汝等送靈柩還江西，必過此磯，有關帝廟，可往求籤。如係上上第三籤，我仍為水神，否則或有譴謫，不能復位矣。」言畢而逝。家人聞之，疑信參半。蒼頭某信之獨堅，曰：「公為王太夫人所生，太夫人本籍江寧，渡江時，曾求子於燕子磯水神廟，夜夢袍笏者來，曰：『與汝兒，并與汝一好兒。』逾年，果生公。」文達妻熊夫人挈柩歸，至燕子磯，如其言，卜於關帝廟，果得上上第三籤。舉家遂大哭，燒紙錢蔽江，立木主於廟。袁子才往蘇州，阻風於此，乃揖主而題壁曰：「燕子磯邊泊，黃公壚下過。摩挲舊碑碣，惆悵此山河。短鬢皤皤雪，長江渺渺波。江神如識我，應送好風多。」
　　　　城隍神治高呂之罪
乾隆丁亥，鎮江修城隍廟，董其事者有嚴、高、呂三姓，設簿募資。一日晨雨，有婦肩輿來，袖出銀一封，交嚴曰：「此修廟銀五十兩，煩登簿。」嚴詢姓氏府居，謂須登記，婦曰：「些微小善，何必留名，但記明銀數可也。」語畢去。高、呂二人至，嚴述其故，並商登寫之法。呂笑曰：「登簿何為？此時無人知之，三人分得，似亦無害。」高曰：「善。」嚴以為非理，急止之。二人不聽，嚴不得已而去，高、呂遂平分之。
越八年為乙未，高死；丙申，呂繼亡，嚴固未以告人也。戊戌春，患疾，見二差持票謂嚴曰：「有一婦在城隍案下告君，我等奉差拘質。」問所告何事，差以不知對。嚴與同行，至廟門外，氣象森嚴，不復有平日算命起課者在矣。門內兩旁舊為居人，此時所見，悉差役班房。過仙橋，至二門，見一荷枷之囚，呼曰：「嚴兄來耶？」視之，高也，向嚴泣曰：「弟自乙未辭世，迄今四載受苦，率為陽世罪譴。近屆枷滿，可託生，不料又因侵蝕修廟銀一案發覺，拘此審訊。」嚴曰：「此事隔十數年，何忽發覺，豈彼婦告發耶？」高曰：「非也。彼婦今年二月壽終，凡鬼，無論善惡，俱解城隍府，彼婦乃善人，與行善者解來，過堂，城隍神問之曰：『爾一生聞善即趨，上年本府修署，爾獨惜費，何耶？』婦曰：『當年六月二十日，送銀五十兩至公所，乃一嚴姓生員所收。自覺些微小善，冊不留名，故為尊神所未知。』神隨命癉惡司詳查原委，不覺和盤託出。以兄有勸阻之言，故拘兄來對質。」嚴問呂兄今在何處，高歎曰：「渠生前罪重，已在無間獄中，不止為分銀一事也。」語未畢，忽二差至，曰：「老爺陞座矣。」嚴、高遂隨差立階下。有二童持彩幢，引一婦上殿，又牽一枷犯至，呂也。城隍神謂嚴曰：「善婦之銀，交汝手乎？」嚴具述之。乃謂判官曰：「事干修理衙署，非我擅專，宜申詳東嶽大帝定案，可速備文申送。」仍令二童送婦歸，二差押嚴及高、呂出廟。過西門，一路見有男著女服者，女著男服者，有頭罩鹽蒲包者，有身披羊狗皮者，聞人語曰：「乾隆三十六年儀徵火燒鹽船一案，凡燒死溺死者，今日孽滿，可轉生。」二差謂嚴曰：「難得大帝升殿，可速投文。」已而疾走呼曰：「文書已投，可各上前聽點。」嚴等急趨之，立未定，聞殿上判曰：「所解高某，竊分善婦之銀，罪尚小，應照該城隍所擬，枷責發落。呂某生前包攬詞訟，坑害良民，其罪甚大，除照擬枷責外，應命火神焚毀其尸。嚴某，君子也，陽祿未終，宜速送還陽。」嚴聽畢，驚醒，則身臥於牀，家人已易喪服，曰：「相公已死三日矣。以胸次未冷，故相守。」嚴一一言之，家人未信。後一年八月夜，呂家失火，柩果遭焚。
　　　　披&#62556;星見王西莊而逸
嘉定王西莊光祿未貴時，有至戚某家娶婦，邀請同觀花燭。時適微雨，意將卻之。因再三相請，遂著屐往。某戚所居本幽僻，路過曠野，見一婦女身穿&#62556;衣，如新寡者，躑躅中途。王訝之，急足迅走，卒不能及，乃叱之止，始駐足焉。王問以泥塗不憚跋涉，意欲何之，曰：「將之某家。」王又言：「某家有喜事，汝凶服在身，宜謹避之。」婦乃號咷而逸。及至戚某家，晤主人，告以所見，主人曰：「此披&#62556;星也。」遂邀術者至，責以擇吉不慎。術者曰：「吾固知之，惟是日雖星值披&#62556;，然有文曲星勝之，故無咎。」於是人皆謂光祿後必大貴。
　　　　蟂磯夫人赦顧杏園
蘇州顧杏園太守鴻逵以部郎出守潯州，自瓜州口浮江西上，泊舟蟂磯。磯有蟂磯夫人廟，蓋祀蜀漢孫夫人也。嘉慶丁巳，封崇節惠利靈澤夫人。磯在蕪湖北岸，無高岡，遙望之，一亂石堆耳。相傳泊此者多不利，故遊賈宦客必越而過之。太守之舟，以日暮遇風，不得已而泊焉。是夜，舟人夢入廟，見儀仗森嚴，執事者奔走雜遝。夫人翠羽明璫，端肅高坐。一古衣冠狀如判官者，前稟曰：「今夕泊舟之人，將貽誤大局，害數千百萬生靈之命，不如就此溺之，以救無辜之民。」夫人笑曰：「汝意固善，然此等大刦，雖上帝亦祇聽其自然，豈我輩所可挽回耶！」遽揮之出。舟人驚醒，太守竟無恙，抵任視事。不數月，粵寇起事於金田。其徒黨之被逮繫獄者，顧承桂撫鄭夢白中丞祖琛意旨，而諭桂平令縱之矣。
　　　　行疫使者
嘉慶乙丑，毛小癡客四川之中壩巡司署。三月初五日晨，喧傳市中彈有墨線痕。往觀之，自大堂暖閣至頭門百餘步之甬道，貫墨線一條。詢之居民，咸稱街巷皆然，成都、龍安、嘉定皆同日彈有墨線，不知何異也。至立夏後，疫病大作，四五月尤甚。成都各城門，日各出棺千餘具。先是，三月初，簡州刺史徐鼎奉檄赴嘉定催銅，夜夢五人從東來，自稱行疫使者，將赴成都。問以何時可回，答云：「過年看龍燈方回也。」徐旋省，適瘟疫流行，憶及夢中語，即告制軍，議以五月朔為元月，曉諭人民，大張燈火，延僧道誦經禮懺，紮龍燈，放花爆，民間亦助結燈綵。每夜火光燭天，金鼓之聲不絕，自錦江門直至鹽市口，男女紛沓，歌曲滿街，即每歲元宵，亦無此盛也。如是半月，而疫亦止。
　　　　白石土地
白石土地，在蜀棧中。祈者、報者輒刊一二尺許短碑，嵌山脅，鱗次櫛比，不知其幾千百也。
　　　　土地神應禱而改門向
方悔軒比部性純孝，其母夫人之塋前舊有土地祠，其祠向與塋地之山向相左。嘉慶己卯春，悔軒將北上應京兆試，瀕行，禱於祠，求神祐。是夜，忽大雷電以風。詰朝，村人譁言祠之門忽轉而向太夫人宅兆，視之果然。悔軒遂以是年領鄉薦。
　　　　土地神佑婦女
有孔某者，為吳竹莊中丞之友，咸豐時，粵寇由楚犯豫章，中丞凂孔送其眷赴蕪湖，猝遇敗寇，蠭屯兩岸，舟不能進。孔思舍舟避之，率眾行半里許，見一老人策杖而前曰：「四面皆賊，君偕婦女行，得毋有戒心乎？」孔曰：「欲覓避寇之所。」老人曰：「前村有土神祠，可避寇。」孔如其言。行不數武，果見祠兩楹，姑止焉。吳之眷居於內，孔率二親兵居神堂。但聞門外馬蹄聲，絡繹不絕，門隙火光，照耀如白晝，眾駭甚。四更後，始寂然。孔出食，分啖眾人畢。天嚮明，寇蹤已遠，遂出祠登舟。回顧所宿祠，卑陋不能容一人，始知為神所佑，相與膜拜而去。厥後吳以皖藩權巡撫篆，詣祠謝，大葺之。
　　　　湯伯雄為城隍神
武進湯伯雄大令敏中以大興籍登賢書，屢上春官，不第，以大挑知縣，試用河工，權知盱眙縣事，兼攝泗州篆。時粵寇東竄，江、皖土匪聞風而起，伯雄嚴防之，寇不得逞。六合朱臥雲比部奉命至皖治團練，駐軍王姑廟。會與土兵有隙，遂內訌，圍臥雲軍數匝。大府聞之，檄伯雄解其圍。單騎宵征，幾為所害。重圍中突有大呼者曰：「湯知縣，好官也，不可加刃。此來必有以撫吾輩，吾輩宜聽其指揮。」於是圍立解。
時江寧已陷於寇，羽書絡繹，征調不絕於途。伯雄具糗糧，備芻茭，事必躬親之，故卒無擾。日坐堂皇判獄，年將六十，自辰至午，無倦容。直月朔謁廟歸，甫升堂，吏持卷請判，忽連書「到新任」三字，書之不已。吏知有異，亟掖之退，遂不言不食，端坐至日晡而逝。當其升堂也，有小吏倦臥於堂下，見伯雄衣冠登輿，鹵簿呵殿而出，前列天長縣正堂牌，徑趨縣治前土阜之上。方訝其甫歸復何往，耳中聞人譁言官病，遽醒，蓋伯雄已為天長縣城隍矣。
　　　　火神斃粵寇
咸豐癸丑，粵寇陷江寧，分股擾六合。時大兵甫抵鍾山，壁壘未定，不及往援。溫壯勇公紹原率民團守禦，勢岌岌，寇環城占民居，為久攻計。城外有火神廟，甚宏敞，酋將踞之，率眾往舁神像。數十人舉之不動，刀斫不入，穴後壁，以巨木撞之，亦不仆，懼而止。是夕微雨，眾酣臥，陡然火起，凡所踞之屋，悉成灰燼，火光燭天。羣疑官兵所為，大駭狂奔，自相踐踏而死者無數。壯勇乘間出師襲之，大有斬獲，寇千餘人，逃去者十僅二三，率皆焦頭爛額。自是膽落，兩年餘不敢犯六合。迨戊午，大營兵潰，寇勢蔓延，壯勇知不可為，乃縱民使徙，己則以身殉之。城破之日，居民已空，無一罹鋒鏑者。兵退月餘，壁穴宛然。神像高七尺許，微有刀斫痕，泥采少剝，竟不入木。火焚之迹，延及二里餘，有連燬十餘家獨存一二家者，有十餘家完好獨燬一二家者，復有前存後燬、左存右燬者。
　　　　桂丹盟為神
桂丹盟廉訪超萬政蹟，左文襄公嘗請以宣付史館。廉訪晚年以避粵寇至閩，徐清惠公樹人檄署福建按察使，蓋讅其方廉彊直，破格舉之也。既任事，綱紀大張，百僚畏懾，惜年已篤老，遽以疾終。方大漸，親起握筆，馳書文襄嚴州營次，滔滔千百言，皆吏治、兵事之要。並云軍中疾疫繁興，當請於上帝，誓為神荼，啖食厲鬼。其遺書字體端勁，無一懈筆。訃至之日，果陰霾烈風，山鳴潮立，隱隱若有大冠絳衣乘雲氣而東走，僉曰廉訪桂公之靈也。
　　　　城隍神為左文襄所責
左文襄駐軍甘肅時，見其地多狼，食人畜，遂命出隊圍獵，而終日不獲一。軍官某獻言曰：「聞狼之為物，冥冥中有神管轄，故非人力所能驅除。」文襄大怒，命舁其地城隍神至，褫其冠冕袍笏，責四十軍棍，枷於營門外。
　　　　沈叔和死為城隍神
沈仲復中丞秉成有弟名燾，字叔和，初令順義。及牧霸州，丁所生母憂去官。服闋，以候缺久居京師。喜為詩，又善飲酒，酒朋詩友，坐上恆滿。臨終前數日，猶與客飲酒賦詩，甚樂也。次日，忽語客曰：「行與諸君永別矣。」客驚問故，曰：「吾昨夢順義縣城隍言將受代，代之者即我，我意不欲，神曰：『君久當為神，徒以有老母故，稍緩之耳。母壽終，豈得不赴！』我曰：『我尚無子。』神曰：『有子無子，細事耳，何足論！』其言如是，故知不免也。」客以妖夢解之。然自是日漸委頓，至卒之日，沐浴剃髮，易衣而臥，問曰：「已齊集未？」俄又曰：「既齊集矣，我即去。」言已，遂瞑目而逝。後數年，直隸大無，朝廷發金振之，順天府所屬一縣令乾沒入己，事發畏罪，仰藥死。時有某，亦縣令之候缺者也，以生人為冥官，至是，語人曰：「昨日會諸神鞫某縣令，順天府所屬六州二十一縣城隍神咸在，我識其一人，順義縣城隍沈叔和也。」某素不知沈臨終之語，而其言乃與之符。
　　　　蠻三旺
西藏神話，以蠻三旺為最古，謂中古時，妖怪橫行，民受其害，劉備、關羽、張飛出而治之，戰數十年，各不相下，遂鼎峙焉。蠻三旺之名，蓋以此也。妖之尤者名杜，三頭六臂，能變化，雖數百家之村落，皆能吞之。杜眠時，鼻孔出長蛇一條，為人所害，蛇即入杜鼻孔，杜遂驚覺。故杜之橫行，人莫能制。劉、關、張中，惟關之神行亦能變化。每與杜戰，則劉、張守營。劉、張不能堅守，往往為杜所襲，甚且擄關之妻子。後為關所奪回，怒妻無恥，欲殺之，將妻髮繫馬尾以拖死。馬不能進，鞭之，亦然，痛鞭之，馬遂作人語曰：「夫人罪不當死，雖殺我，亦不走也。」關不得已，遂將妻子同載而歸。後杜益驕橫，關變為牛屎，被杜家人拾作柴料，關始入杜家。關又變為爐中扛炭，遂近杜身，杜不知也。杜眠時，蛇出，關先殺蛇，後斬杜，妖患遂平。蠻民感其德，至今猶供奉之。
　　　　孫文定遇鬼狐
益都孫文定公廷銓世居顏神鎮，為童子時，常於五鼓入塾，道遇一長人如方相狀，目睢盱可畏，直前欲搏之。文定方悚懼，自覺身驟長，與之等，且搏且卻，至孝水西岸玉皇宮，其物忽不見。又嘗讀書齋中，有狐貽金豆數枚而去，其家遂築金豆山房。
　　　　達基之母為狐
參領達基之父某，嘗獵於山中，會日暮，歸途遇少婦，年可二十，姿容絕世，告以迷途求附載。某心念山僻安能有此婦，得非狐乎。嘗聞人血可制鬼狐，使不得遁形，將試其術，遂許同車。日漸瞑，潛破鼻出血，塗其額。婦皇急罵曰：「黑心郎不畏死耶？」然卒不得遁，遂與俱歸，逼為伉儷。逾年，生達基。婦遇家人有禮，舉家亦不諱，見者驚其豔而忘其為狐也。達基嘗謂人曰：「吾母一切服食，無異常人，惟頂心常戴一紗笠，寒暑不去，蓋其頂中空，窺見臟腑故也。」及卒後，眾驗之，果然。
　　　　周封翁救狐
桐鄉周蓮史太史士炳之封翁，慷慨好施。其戚黨居吳縣洞庭山，有樓一楹，久為狐所據，延術士驅之不去。一日，來獵戶數十人，云能捕狐，謂先熏以藥物，使之現形，然後火鎗矢彈齊發，可聚而殲旃。主人從之，將舉火矣，翁適至，力阻之，親詣樓下，大聲語狐曰：「汝占居主人屋，將罹滅族之禍，我為請於主人貸汝，限汝三日，速遷去，毋貽後悔。」次日，樓上果寂然。不數日，天大雷雨，封翁坐靜室中，召諸子列坐左右。俄而金蛇繞屋，霹靂轟擊不已，眾咸失色。有見翁座下蹲黑物，大如犬，亟請起視，翁叱之曰：「安得有此！毋忘言！」須臾，雨霽，翁始告其家人曰：「當雷聲初起，即見有物伏座下，知為避雷，我故堅坐，且令汝輩環坐以護之，俾其免於此劫耳。」
道光庚子，蓮史偕其兄鐵霞中翰士炯同赴秋闈，揭曉之前一日，翁期望甚殷，夜不成寐，恍惚間見一白髮老人入室，道賀曰：「兩郎君皆中矣。翁之厚德深仁，蔭庇甚遠，兒孫科第聯翩，茲乃發軔之始也。」天明，果報捷。鐵霞往謁房師，詰之曰：「君家有何陰德，抑子近日方結善緣？予初得子卷，不甚許可，置之卷箱中，忽又在案上，如是者三次，因薦於主司，子盍明以告我。」鐵霞平日受翁教，不敢言其事，唯唯而出。厥後蓮史乙巳成進士，入詞館，鐵霞考取內閣中書，其子亦膺鄉薦。
　　　　鄭夢白入覲遇狐
鄭夢白中丞曾以某省按察使任滿入覲，北上，止宿長新店。甫入室，有客求見，視名刺，故人也，欣然延入，久談而去。未幾，外報客又求見，意尚有未盡之辭，復出見之，則殊無所言，又坐良久而去。鄭倚隱囊，方謀小憩，而外報客又至，厭而辭之，則固請，不得已，又見之。語之曰：「君數來，將何以教我耶？」客曰：「君視我，誰也？」諦視之，則竟非前客，癯而髯，悚然異之，不知所云。客曰：「第一次所見者某，第二次即僕。僕欲有言，故幻形以求見。又自惟交淺言深，故欲言而仍止。退而思之，此事關繫甚大，不敢不言，故又來求見也。」問將何言，客曰：「僕乃天狐也。竊聞天曹之議，世間刼運將至，君此次入都，不久即膺節鉞，將來數百萬生靈之命，皆在君手，千萬留意。」言已不見。
是歲，鄭拜桂藩之命，俄擢廣西巡撫，而粵寇洪秀全之亂起。方其萌芽之始，猶可撲滅，鄭思客言，不敢輕舉，遂以因循釀禍，毒流海內。
　　　　老狐復仇
同治庚午三月初五日，浙江嵊縣知縣嚴思忠被戕。嚴，丹徒人，治嵊有聲。有櫛工龐某設肆縣城，而其子某習技於新昌。會清明，某由新昌回，至中途，忽發瘋。櫛工赴鄉省墓，俾徒與某居肆。夜將半，某忽放火自焚其屋。鄰人奔救，火滅，而某不見，人皆謂其懷慚自遁，未之覓也。時縣令無廨，僦民室以居。某竊菜刀置之懷，徑趨縣令公館，登館後土山，壞後門以入，館中人皆不覺，倏入令之正寢。寢室凡七間，皆有簾帷，無門戶。令與妾居東，其女與傭媼居西。某先遇一媼，斫之，負傷仆地。遂趨令臥牀，遽斫之。妾聞聲呼救，復趨斫之，皆在牀呻吟。某見牀後花裙一條，取而自束之。復趨西室，見令之女，斫之數十下，負重傷，未死。仍入東室，斫殺令。女聞聲，匍匐往救。某出遇之，復被斫以死。令與其女皆受七十餘刃，面目模糊不可辨。某取印佩之，開箱取寶銀一，出後門而去。天既明，有豆腐店翁方開門，忽見一人滿身血汙，腰束花裙，執刀來撲。翁以門板禦之，墜其印及刀於地。某挾銀而遁。居民拾印刀來叩令公館，則大門猶未啟也。既知令已死，遂報典史相驗，發捕役嚴緝兇手。某泅伏水中，執訊之，若茫然不自知前事者。令之妾逾一日亦死，乃置某於極典。
或曰，令少時，父為山東博山令，令讀書學宮之魁星閣。閣凡三層，令居中層。其上為人迹所罕到，而令每若見有人憑欄眺望，知為狐也。陰戒其僕蹤跡之，知其窟在數里外之古墓中，歸而告其母曰：「某處有狐窟，兒將召獵戶，殲彼醜類。」其母先一夕夢一老人來見曰：「吾族與郎君夙無嫌怨，兩不相侵。郎君居心陰很，吾族刦數已到，恐遭毒害，然吾必有以報之。」其母既感是夢，乃叱止之，曰：「彼雖異物，然無害於人，何必殲之。敢若此，非吾子也。」令重違母教，數月未發。後卒遣其僕陰購火藥，藏之墓中，乘夜以引線發之。清晨往觀，則死狐枕藉於穴。人有知其事者，以為瘋子之案，狐為之也。且令被戕之歲，元旦，館中階石忽裂為二，血痕殷然。自占一課，謂縣中當有逆倫重案。亟召其吏役教誡之，俾各慎厥職，而不知其身自當之也。
　　　　狐辦闈差
錢塘伊某，娶妻楊氏，光緒己卯鄉試之前，楊忽得疾，百治不瘳。一日，操江西語而言曰：「予自貴谿奉真人府文牒，來浙辦闈差，與汝有緣，故寄居於此，饑矣，速具食。」家人知其為狐也，置瓜果焉。即剖一大西瓜，食之而盡，又食他果，亦盡，仍索飯。飯至，盡數器。問之，則曰：「下咽即消，不覺其多也。」家人患之而無如何。亦時見其形，則一少年婦也，習見之不為怪。
時學使者方送錄遺才，伊患不取，問於楊。楊曰：「必取，但不高耳。」已而果然。伊又問：「場中題目可預知乎？」曰：「不能。」再三問，則曰：「君無憂焉，吾亦當入闈，必相助。」及入闈，無他異，文機頗不蹇澀。既出，責其不助，曰：「已助君矣。」問中式否，曰：「恐未必也。」有虞某、李某，伊之友也，以闈中文質之，曰：「虞君文中之豪，李君文中之禪也。」問中否，謝不知。及榜發，皆不售。伊以告楊，曰：「余早知之矣。」榜後蹤跡稍疏，至第三日辭去，自此遂絕，而楊之疾亦瘳。
　　　　狐攜人以行
江西某甲以夜每為狐所魘，頗苦之。一夕，臥後，潛藏短棒於衣底，俟狐沿足而上時，亟持棒擊之。狐逃，某乘勢躍起，急追，直出大門，狐已不知所往。返身欲歸寢，始知門都未開，不知己身何以得出也，乃大呼家人起開門，始得入。
　　　　狐攫銀幣
吳江同里有嚴翁者，富室也。或謂其先世有老狐，指示以藏鏹之所，遂以起家。家有狐仙木主，子孫世祀之。一日，為翁子生孫彌月之期，乃大張筵席，而木主之前，亦特設一席以饗之。故事，賓客飲者，必以禮物壽主人。一客飲而醉，大呼曰：「余輩之得食，各有禮物以表祝。彼仙人者，食而不禮，無乃吝乎？」言未畢，鏘然一聲，有物由屋頂墜，擊言者之頭，轉落於地。驚而視之，銀幣十枚也，於是客又皆議仙之知禮矣。乃不片刻而內室大呼失竊，詢之，知主婦櫃中之銀幣不翼而飛，眾客乃以狐所贈者視之，則原璧也。
　　　　狐祟趙星杉
丹徒趙星杉，名葆森，瑞侯明經玉森之兄也。光緒中葉，館揚州孝廉余某家。某所居為鹺賈舊宅，廣廈也，而羣言有狐。趙居之不信，亦無覩。一夕，漏三下而寢。明晨，則見插架之書籍，悉陳於地，案上獨有《周易》一部。大愕，謂深夜人寢，是誰惡作劇者，尋悟為狐之祟。自是而衣褌時有焦灼痕，蓋亦狐所為也。不數月，遂辭歸。
　　　　狐祟顧晴谷
陝西宜君縣署故有狐，設木主以祀之。新令尹至，必參謁如禮。顧晴谷大令曾煊之蒞任也則否。一夕，就寢矣，忽眼前有障礙物，視之，則頂棚下移而至案。大怒，呵之，固赫然在上也。其明夕，燈忽沿壁而走，又呵之，燈即屹立於案。
　　　　狐欲驅人
陽曲大盂鎮之三鎮村王熾庵家有一宅，恆見怪異，王一峯與之為鄰。光緒庚子，孝欽后西狩，八月十四日至太原。先二日，護衞隊毅軍、甘軍駐大盂鎮，其帥雖嚴約束，亦頗騷擾。是夕，一峯回盂，在熾庵家寄頓衣物。而義順合錢肆亦有衣物寄存，二夥送之至，留居焉。一日，一峯歸，二夥方坐話，忽聞一峯屋中櫃響，門隨之開，見一老翁直入屋，怒目而言曰：「余久居於此，何物惡奴，竟溷乃公！」二夥長跪哀之曰：「長者幸相容，我輩明日去矣。」時廚中煮粥將熟，而鍋碗均毀。次日日午，門未啟，主人訝之，抉門入，見二夥臥地，口吐白沫，昏不知人。救之醒，遂行。適一峯亦自家至，備聞其異。至夕，一峯睡屋中，欲覘其異而杳然。至十六日夜半，月色如晝，置劍牀上以備之。忽聞廳事有聲響，即啟門而出，見一大白狐在南偏房廊下徐行。一峯疾前，以劍擊之，未中，即縱上高樓，不知所在。
　　　　虎幻人
錢塘孔某，從軍入閩，大軍先行，孔偕胡某率兵士及僕從十餘人殿其後。閩故多山，行至一嶺，萬木蔽天，峻且險。山口有旅店，胡欲投宿。孔曰：「日未晡，過嶺不遲。」館人止之曰：「山多猛獸，居人相戒，恆以亭午結伴持械行。今時已晏，可休矣。」孔盛氣語之曰：「予從軍久，手刃賊不下數百人，何畏此區區者！爾不過利吾投宿耳。儻有異物，吾以劍殺之，勿煩爾慮。」遂行。
時值深秋，滿山黃葉亂飛，霜風怒吼，大霧迷漫，白日無色。策車行十里許，度嶺之半，瞥見山凹有茅屋數椽，日將夕，率眾止焉。入其門，有椎髻婦人二，貌頗妍麗，見客來，曰：「我家男子外出未歸，家固非旅店，然日已西下，諸客艱於度嶺，盍姑止此，幸勿嫌其湫隘也。」孔自居中楹，以外廂處兵從，炊食秣馬，眾皆罷矣。孔年少，喜詼諧，笑謂婦人曰：「爾夫遠出，可借榻以眠孤客否？」婦人頷之。孔私意必以色餌人者，孰知吾為魯男子哉。飯畢，復佯申前約，婦人正色曰：「君指日騰驤雲路，吾不敢與君較。若他人，則無死所矣。」相與一笑而罷。夜半，孔眠未熟，聞鼾聲如雷，張目視之，有光如椽燭，自房中射出。從隙窺之，斑然兩虎臥於榻，其光乃目睛也。孔大駭，潛呼胡醒，告之。胡恐甚，孔告以婦人語，曰：「吾輩可無恐，第恐兵從必有罹虎刦者。」乃危坐，候村雞鳴，趣眾啟行，失兵二馬二。回顧宿處，榛莽叢雜，無室廬，始信館人之言不謬。孔嘗詡詡然誇於同輩曰：「予從虎穴中來也。」
　　　　羊出游
同治時，上海城隍廟有放生綿羊數十，有數十年、十餘年或數年者。其年久者，往往出游城鄉各處，人皆知為邑廟中羊，不敢驅逐，任其所之。又能往附航船，至乍浦、海鹽游歷。數日，仍附原船回。其將附船也，先至泊所，俟解維，始跳入，眠於隙處，船主驅之亦不去。至其地，即上岸，且能附此船出，附彼船回，船主習以為常，任其附載。
　　　　沈文肅見豕怪
沈文肅公生平雅不喜說鬼。道光某科北上，應禮部試，道出河南某縣。是日公車至者甚夥，旅舍為滿，文肅後至，無可插足。然夜深，且旁靡所適，不得已，商之逆旅主人，謂得一下榻地，少息行李，天明便去，即迫仄，所不計也。主人始猶堅辭，繼則曰：「旅舍實無餘地，必欲覓宿處，某廂一屋，以中有鬼故，扃閉久矣，公果不畏者，請暫屈一宵。夜中倘有所逢，勿怪不先告。」文肅毅然解裝止焉。
文肅以主人言，不能無所備，乃炳燭假寐，以覘其異。初乃晏然，夜將半，見牀下有物自地中出，巨黑類豕。既出地，乃背負文肅所臥牀。牀被抵，岌岌作勢，若將崩。文肅巍然不動，以一手力按之。黑物受按，若不勝重，隨手縮入地，而地中有聲作豕鳴。文肅於是整衣起，危坐牀側，待觀其竟，而物亦不復出。
　　　　神獒噬人
京師宣武門外有神獒，每出，必於夜，千百犬隨之而行，人或遇之，輒為所噬，相傳久矣．儲惺甫農部於冬夜飲友人所，醉而歸，持鐙獨行，過菜市口．是日適決囚，遺血在地，有巨犬俯而舐之，正當大路．惺甫叱之．犬一舉首，則雙目如炬，有異常犬，俄騰空而去，蓋即俗所謂神獒者是也．惺甫大駭，歸即臥病，遂不起．
　　　　犬量牀
雅州府某縣有巨紳家，廚藏肉品，率失去，終莫得主名。一日，其西席某自外歸，忽覩所蓄巨犬，齒嚙高几，以前足承之，人行過庭，至堦側曝魚處，罝几其下，一躍升几，以足攫魚數頭，委之地。既移几庭隅，乃將魚去。主人旋以失魚撻婢，某具述所覩，為婢解說，犬聞之而遁。其夜，某寢樓中，忽門闢，而犬啣竹竿入，以度其牀之短長，度畢逕去。某大駭，堅扃寢門。次晨，向主人備述其狀。主人遣奴四覓，見犬於後山中，以足掘地，置竿其旁，蓋將為坎而瘞某於此也。奴大呼狂逐，犬始遁。
　　　　野貓為祟
徽州有被野貓所祟者，速或一年，緩則三載，尩羸牀簀，醫藥罔效，終於不起，無倖脫者。其至也，恣情縱慾，各如其願，投以所好，男女不論老幼，雖至彌留，心知之而口不欲言。夜臥後，常有毛蒙茸落於衾褥。殷富之家，恒集什伯人，坐室中，燃炬火，通宵不寐，亦偶有見其形者。
　　　　貓鬼為祟
陽春縣修衙署，方築牆。一日，匠未飯，有貓來，竊食其飯及羹。匠大憤，捕得之，活築牆腹以死。工竣，署中人皆不安，兒童僕從率多病亡。因就巫占之，云貓鬼為祟，在某方牆中。於是拆牆，果得死貓。遂用巫者言，奠以香錠，遠葬荒野，自是合署泰然。此道光丙申事也。
　　　　三腳貓為祟
道光丙午夏秋間，浙之杭、紹、寧、台一帶，傳有物祟，稱為三腳貓者。每日薄暮，有腥風一陣，輒覺有物入人家以魅人。於是家各懸鑼於室，伺風至，奮力鳴擊。物畏鑼聲，即遁。如是者數月始絕。
　　　　貓生狗雞窩出貓
嘉慶辛未，河南白蓮教匪林清煽亂，蔓延數省。是時中州人家有貓生狗、雞窩出貓之異。
　　　　貓作人言
新城王文簡公之後裔，咸豐時尚繁盛，舊第猶在。有一貓，能作人言。一日，貓眠於榻，或問其能言否，貓對云：「我能言，何關汝事！」遂不見。
江西某總戎署有兩貓對談，為總戎所偶見，欲擒之。一貓躍上屋去，獨擒其一，曰：「我活十二年，恐人驚怪不敢言。公能恕我，即大德也。」遂放之。
道光時，某公子官筆帖式，愛貓，常畜十餘隻。一日，其夫人呼婢，不應，忽窗外有代喚者，聲甚異。公子出視，寂無人，惟一貍奴踞窗上，回視公子，有笑容。駭告眾人，令同視之，因問：「適間喚人者汝耶？」貓曰：「然。」眾乃大譁，以為不祥，棄之。
永野亭黃門之戚串家有貓，忽作人言，大駭，縛而撻之，求其故。貓曰：「貓無有不能言者，但犯忌，故不敢耳。若牝貓，則未有能言者。」因再縛牡貓撻之，果亦作人言求免，其家人始信而縱之。
光、宣間，通州郭季庭家居，聞州人某畜一通靈老貓，能為人語，初不信，試往覘之。甫至門，即聞貓呼曰：「郭季庭，不信貓能作人語乎？」郭大駭，因就詢之。貓自云壽已千餘，遼、金時事，猶昨日也，郭問何所服食，長壽乃爾，貓云：「吾於人間物，所嗜惟酒耳。」郭因取佳釀與共酬酢，飲乃無算，以此遂成莫逆交。
　　　　白鼠作畫
道光戊申十一月，閩縣某廣文為其婦寫照，紙墨筆硯，紫紅紺綠，已具備矣。偶如廁，復歸房，則遙見一書生與一大白鼠對語。某不敢入，窺於門後。白鼠潤毫伸紙，走筆亂畫，書生點首，遂擱筆，鼠與書生倏不見。某怖甚，呼家人，入視，則一幅戰事圖也。圖中有大城一，四面眾山環抱，城下死尸無數，河水殷紅，一黃馬褂紅領花翎者方策騎，手提人頭三，血猶涔涔然。某夙知術數，見之，大哭不已，知亂事即在目前。因焚其圖，挈眷遁海島。越二年，果有粵寇於金田、花洲、六川、博白、白沙石諸地，同日發難。
　　　　鼠供蜈蚣食
成都周副將兆熊，嘗於咸豐時勦粵寇而自戕。其官副將時，署有蜈蚣食鼠一事，至奇。某歲，署之後園土有血跡者數日，聞家人言之，初不信。一夕，自往覘，則見眾鼠奔赴有火光處，匍匐不動，為隱身而頭大斗許之蜈蚣所齧，嚙其血至盡者，可十餘，餘二鼠乃舁鼠尸去。蜈蚣隱，二鼠復為之掩土。如是者，前後十餘日。周以告幕僚，偕之往觀者二夕，無所見。乃於一日日當午，命人發土覘之，掘三尺許，得石板，以十餘人起之，下深窅，長廣各五尺許，又下則有坑，旁通一穴。乃依穴掘之三丈餘，見蜈蚣，則身長五尺餘也，遂擊斃而焚之。
　　　　鼠建樓閣
鹽城有何姓者，其家主人自以子為本命肖鼠也，乃不畜貓，見鼠，輒禁人捕。久之，鼠大蕃息，日跳梁出入，不畏人。又久之，屋主死，屋改售他姓，惡鼠之橫，畜貓，鼠稍戢，顧其貓不數日輒死，如是者數。家置飯盂，以飼貓也，偶檢之，有阿芙蓉氣，乃知貓為所毒也。又數失釵珥等件，姑婦相疑，不能安居，乃遷去。
至是而屋遂更歷數姓，最後梁姓者，以賤價得其屋。不半載，會夏雨漲溢，水積庭中深尺許，有鼠數十百餘，首尾相銜，自南接北，如橋然。末後一大鼠長六七寸，徐步之而過，入東廊壁下。雨止，梁以沸湯沃之，啾啾有聲，良久不動。發之，中有樓閣二層，以竹箸為柱，榱桷之屬悉備，延袤八九尺，寬亦可三四尺許，玲瓏工巧。地上舖木片，藉以鳥毛細草，皆妥貼如人為者。中間最寬，有大鼠死其中。所獲鼠盈石。其家毀壁以示人，惟觀一次，需數十錢，一日觀者數百。有往觀者，云完整者才十之三四，其餘殆皆鼠為沸湯所澆，跳盪致毀矣。其鄰人云，梁所得首飾尚多，然秘而不言。
　　　　鼠建塚
開封負郭之居，有鄭姓者，其家有大鼠，長盈尺，時出嚙物，貓不敢捕。後以機獲之，擊斃，棄於園，是夜聞園中羣鼠啾啾有聲，質明視之，成一塚，廣輪二尺許，其側且植一小樹。
　　　　雄雞生卵
康熙甲戌十二月，松江吳南林中翰家雄雞生卵，大如鴿蛋，殼甚堅厚。以椎椎破之，亦具黃白，白如凝脂不散，黃帶赤色。
　　　　雞作人言
乾隆乙丑，崑山之黃渡有勞姓家，畜一雄雞，忽作人言云：「大家要活命。」其家以為妖而殺之。未幾，以訟獄破家。
　　　　鴉報喜
康熙某科鄉試，華亭董含出闈後，返里。一日，忽有羣鴉數千頭，飛繞其居宅，曉夜屯宿，聲喳喳，驅之不去。家人咸以為不祥，村夫輩且謂鴉噪主凶徵也。如是者五日，及捷報至，鴉始散，人言亦息，羣又言其為報喜也。
　　　　鴉為神兵
湖南之清浪灘有伏波廟，廟多鴉，行舟過，輒飛布空中，行十餘里始絕。舟人以飯顆或豆腐乾等物拋以飼之，鴉能俯仰啄食，或飛集桅檣蓬背，啞啞乞食。舟人謂之為神兵，不敢慢也。
　　　　蛇祟婦
長沙李浣士，十二三歲時，讀書村塾。塾師性方正，子婦忽遭魔魅，百計驅之，屢為所侮，殊沮喪。一日，有遊僧過，請治之。布壇設法，忽見有物如帶狀，旋舞室中，速如奔電，十數人持梃擊之，均不能近，其物亦若求出不得者。僧云：「此蛇妖也。」急持禁咒，其物遂隱，婦亦尋愈。僧云：「再來當不可治。」師因徙宅避之。數月，果來，據婦不去。師鬱恨以死，家亦不振，而其婦卒無恙。
　　　　蛇血滴銀幣
瑞安蔣叔南，幼時習聞鄉人不經之傳說，云蛇類中有雙尾四腳者，名曰順，捕之，用真金刀刺取其兩尾之血，分滴於兩銀幣，合置一處，經七日夜，用其一，入夜，自能飛回。東外谷石佛寺僧某因借某姓所畜之順，取血過多，致死，因以涉訟。光緒壬寅春，叔南之尊人謀築室於三折瀑下之龍遊洞，方舖土築基，基中有一石橫臥，重可五六百斤，集數工，移而之他。石下之土，其色異他處，中有小穴，工人剖而視之，則一雙尾四腳蛇在焉，其色金黃，極美麗。諸工大喜悅，以為順也，如獲至寶，捕而置諸茶桶，急攜以報叔南，且致賀云：「君家大福，天錫至寶，取血滴銀，一生喫著不盡矣。」叔南開桶，覩厥狀，亦大奇異。蛇之雙尾如燕翦，長可四寸許，其全體共長尺餘，澄黃光耀，目為之炫。時有一溫嶺人張姓者，業裝裱，並能符籙，素與叔南善，聞之，走告刺血之法，俟旭日東升時，焚香禱祝，且畫符五道，焚於蛇之四圍，蛇果伏不動。乃以金針刺其尾，取血分滴二銀幣上，合置一處。經七日，分置各室，未見回復，旋分置於兩屜中，亦不驗，乃知俗傳之妄。
　　　　鼈寶納人臂中
世傳西域賈人能識寶，以有鼈寶也。某鉅公在伊犂，曾見其人，知其法。其法，遇鼈寶，與之約，相隨十年或八年。其物大若豆，喜食物，亦與之約，每日食血若干釐，不及分也。黎明，即以小刀劃臂，納之臂中，自此即能識寶，過期，物自去矣。
　　　　蝦蟆作雹
某官嘗參喇嘛章嘉師，適雨雹，問雹何以成，師漫應曰：「蝦蟆所作耳。」某意其誕。師曰：「姑誌之，異日見之，當信耳。」後某以事西出嘉峪關，天昏，欲雨，止野廟中，見土人聚觀河上，問何故，曰：「視蝦蟆作雹。」某頓憶師語，近觀之，見蝦蟆千萬，銜岸土少許，復飲水河中，已，張口岸上，口中皆雹也，大者成大雹，小者成小雹，須臾吐之，風捲而去。
　　　　蠍王挾暴風以至
河南之禹州盛產蠍，以可為袪瘋之藥，漢口人輒往購之。人僅一度，逾此，則往往遇害。蠍產於山，有王長其羣，王大而最毒。同治末，粵寇亂粗定，鄂商至禹採蠍者益多，恆致巨富。有某者頗疑之，逾年復來，止於旅舍，滿載欲歸。是夜二鼓，忽暴風至，沙石為飛，蠍直撲旅館，壞垣而入，土人羣謂蠍王至矣。某大震，急以巨缸自覆，藏其中。蠍王繞缸三匝，迺出，風沙亦驟止。羣起視之，缸已瓦解，某已殪於其中，若被火者。
　　　　蜘蛛戲弄海舶
馬耳山瞰海州城，有蜘蛛宅焉，不知幾何年物也。亦往來雲臺、伊蘆、大伊諸山，人往往見之。或如寒月嵌霄，倏忽上下，大小不常，蓋其珠也。間遊於海，戲弄海舶。或離水昇空，已復在水，而舶中器具略不搖撼，人亦習之。嘉慶時，有吳某經其地，見西林黝黑一障，而光可鑑。漸近，覺沙石撲面，急伏地，乃聞驟風怒雹，浮身而過。及起視西林，黑光東矣。人曰：「此蜘蛛過也。」視吳面，則色如傅靛，洗之乃去，而水不加藍。又海州城內常有大風寒晦，而城外暄旭，草木不搖，或亦以為蜘蛛所為也。
　　　　蝶弔德文莊喪
太常寺署有蝶，色褐，有一翅微缺，人皆以老道稱之。偶飛來，或伸手祝之曰：「老道，吾輩欲一見顏色，請少住。」蝶即飛落手中。若人有戲之之意，祝之，不往也。德文莊公官大宗伯，兼管太常寺甚久，蝶常往來院中。文莊卒，蝶忽旋轉於殯宮前，意若來弔者，依依不置，久之乃去。
　　　　大老妖
光緒甲午三月，京師宣武門外南下窪陶然亭畔葦潭中，忽有怪聲如牛鳴，其聲嗚嗚然，人名之曰大老妖。福文慎公錕時為步軍統領，調兵窮搜，莫得端倪。內務府召僧道設壇諷經以禳之，越數月，始寂然。張豫荃有詩詠之云：「右安城門當晝晴，野畦淺水蘆葦平。忽有怪物如牛鳴，路人千萬皆聞聲。喧傳遠近草木腥，街衢入夜無人行。或圖其狀如鮫鯨，似虎搖尾龍轉睛。巨鱗脩鬣腹彭亨，罔兩罔象莫識名，日午健兒敲銅鉦，戈矛森立車衝輣。擊以巨礮雷霆訇，如臨大敵心怦怦。登刀蹈火道侶迎，敕召六甲與六丁。呼星喚鬼與怪爭，怪殊不懼反自矜。若鳴得意聲無停，健兒咋舌雙目瞠。拖泥帶水如履冰，道人執劍走野亭。護身符咒嗟無靈，我亦隨眾來郊坰。鳳城景物爭春榮，麥芒漸綠柳眼青。輕風轉蕙晚照明，鶯歌燕舞調鳳笙。萬人如海身伶仃，枳籬薤隴側耳聽。鳴蛙噪蚓集眾蠅，心知其誕笑語傾。嗟哉危坐高官形，柳陰歧路支涼棚。藉資彈壓列眾兵，更欲紛調神機營。舉國若狂誰使令，解人難索繫我情。石言蛇鬬傳所稱，妖不自作由人興。見怪不怪真典型，諸公袞袞來槐廳。紛披宮錦帶雀翎，口蜜腹劍利是征。誤人家國傾人城，此真怪物是咎徵。災祥在德天所憑，反德為亂妖災生。嘻嘻出出聞於庭，我欲射之弓陰弸。檮杌饕餮服上刑，天為一笑河為清。人妖既除邦乃寧，物妖有象禹鼎呈。何至妖異喧神京，無乃小怪作大驚。」
　　　　徐遠心驅怪
長山徐遠心，明諸生也。明亡，棄儒訪道，稍稍學勅勒之術，遠近多耳其名。某邑有鉅公，具幣款書致誠，招之以騎。徐問召某何意，僕辭以不知，謂第囑小人務屈降臨耳。徐乃行。至則設盛宴，禮遇甚恭，然終不道其所以致迎之旨。徐問曰：「實欲何為？」主人輒言無他也，但勸酒。未幾，日暮矣，邀徐飲於園。園中竹樹蒙翳，雜花叢叢，半沒草萊中。抵一閣，覆板上懸蛛錯綴，大小上下，不可以數。酒數行，天色曛黑，命燭復飲。徐辭不勝酒，主人即罷酒呼茶，諸僕倉皇撤具，盡納閣之左室几上。茶啜未半，主人託故竟去。僕便持燭引宿於左室，燭置案，遽返身去，頗草草。徐疑或攜襆被來伴，久之，殊杳，即自起，扃戶寢。窗外月光入室，夜鳥秋蟲，一時啾唧，怛然不成寢。頃之，板上橐橐似踏蹴聲，甚厲，俄下護梯，俄近寢門。徐駭，毛髮蝟立，急引被覆首，而門已豁然開。徐展被角微伺之，則有物獸首人身，毛周其體，長如馬鬐，深黑色，牙粲羣峯，目炯雙炬。及几，伏餂器中殘肴，舌一過，連數器，輒如掃。已而，趨近榻，嗅徐被。徐驟起，翻被羃怪頭，按之狂喊。怪出不意，驚脫，啟外戶，竄去。徐披衣起遁，則園門外扃，不可出，緣牆而走，擇短垣踰之，則馬廄也。廄人驚，徐告以故，就乞宿。將旦，主人使伺徐，失所在，大駭，已而得之廄中。徐出，大恨，怒曰：「我不慣作驅怪術，君遣我，又祕不一言，我橐中蓄如意鉤一，又不送達寢所，是死我也。」主人謝曰：「擬即相告，慮君難之，初亦不知橐有藏鉤，幸宥十死。」徐終怏怏，索騎歸，自是而怪遂絕。主人宴集園中，輒笑向客曰：「我不忘徐生功也。」
　　　　孔興訓見物於鄱陽湖
康熙時，南安守孔興訓，曲阜聖裔也。一日，渡鄱陽湖，見有物，長可數里，身有兩翼，自空飛入湖，黑質黃文，掉尾波上，行數里，猶彷彿於水中見之。時風日晴霽，舟亦無恙。
　　　　湯文正木主鎮祟
蔣澤山孝廉嘗至崇明縣勷校試卷，事畢，觀於文廟，見兩廡先儒中湯文正公之位闕焉，問之學官，學官曰：「此地舊有五通神為祟，民間被五通之祟者，輒向學署門斗言明，將文正之位私自請去，供奉於家，則自去，相沿如此。吾儕職司學校，每十餘日，必來審視，如文正之位久而不歸，則向門斗催取而已，不能禁止也。」澤山，名學溥，光緒時之海寧人。
　　　　律畢香
徽州有怪，能與人應答，善盜財物，婦女微有姿色，皆被淫。當其來，如夢魘然。或詢其名，曰：「我律畢香也。」郡守患之，遣使乞張真人符籙，然仍不能絕也。
　　　　山魈
池州于某善吹笛，家居山中，夜必擫笛數弄。一夕，方撫節間，忽見人影在窗，驚視，有物蹲屋脊，絕似人而氄毛被其體。知為怪，不敢逐，聽之，良久自去。明日不復吹，物仍至，坐屋脊下顧，意態甚惡，須臾跳而下，將搏人。于畏之，復取笛吹，欲止，則物即前撲，遂不敢止。天明物去。于大苦之，乃以重金招獵戶二人，荷鎗為衞。其友武孝廉某好勇，聞之，亦來一覘其異。是夜，于與一獵人居室中，孝廉偕一人匿門外。二鼓，物又至，于故吹笛誘之。室中獵人舉鎗一擊，物墮牆。孝廉猝起砍之，物負痛一躍，孝廉幾為之仆，血濺滿地，自是不復至。此物皖之山中常見之，土人不敢犯，呼為山魈，實狒狒、蜼、狙之屬也。
或曰，嶺南所在有之，狀為獨足反踵，手足三歧。其牝好傅脂粉。於大樹空中作巢，有木屏風，帳幔、食物甚備。南人山行者，多持鉛粉及錢以自隨。雄者謂之山公，必求金錢。遇雌者，謂之山姑，必求脂粉。與之者則相隨而更為之保護。有人夜行山中，宿大樹下，見山姑，以脂粉與之，山姑曰：「安臥無慮也。」中夜，有二虎欲至其所，山姑撫虎曰：「斑子，我客在，宜速去。」二虎遂去。
　　　　山魈擲石
由陝州至三門，中有仄徑，旅行之輿夫必齊聲吶喊，疾趨而過。蓋山上時有人拋石，零星如雨，不吶喊，必中其顱。回首視之，略無人影。石積河邊盈尺，累之，儼然城郭，殆山魈所為耶？
　　　　甕平
餘姚時有甕平為祟，其至人家也，輒與婦女合。及去，則毛落枕席間矣。
　　　　秧哥塔什
烏什萬山中有白石峯，皎然玉立，如淡妝美人，翹首有所盼。問之土人，曰：「此秧哥塔什也。」回語婦人曰秧哥，石曰塔什。相傳乾隆間，兆文毅公惠平西域時，有某部酋子被俘入關，其妻思之，日佇立山頭，以望其返，後遂化為石也。
清稗类钞    徐珂 编  目錄 
      