《清稗类钞》艺术类 


 

清稗類鈔
　藝術類
　　　　八大山人善書畫
驢漢，即八大山人。山人有仙才，善書畫，題跋多奇致，不甚可解，書法有晉、唐風格。畫之所長者，擅山水、花鳥、竹木，筆情縱恣，不泥成法，而時有逸氣，所謂拙規矩於方圓，鄙精妍於采繪者也。襟懷落落，慷慨嘯歌，世目以狂。既逢知己，十日五日，盡其技。山人，江西人，朱姓，名耷，明宗室也。
　　　　陳老蓮善書畫
陳洪綬，號老蓮，諸暨人。明崇禎時召入供奉，不拜。明亡，名益高，技亦益進。書法遒逸，善畫山水，尤工人物，得李公麟法，衣紋圓勁，設色奇古，論者謂筆意在仇、唐之上。與北平崔青蚓子忠齊名，稱南陳北崔。
　　　　傅青主善書畫
傅青主徵君山以書畫著，不輕為人作。嘗有友求畫，傅謂畫雖末藝，然必須筆補造化，我每作畫，先擇其時，非遇良辰不下筆。今重違君意，約以中秋夕為期，如天氣晴爽，風定月明，當準備紙筆。至日，果晴爽，友大喜，知其嗜酒，乃與痛飲，自哺至昳，始罷席。乃命侍者為研濃墨，駢兩几，鋪丈長玉版紙於上，又取鐵界尺鎮紙四角，謂俟月上東向，秉燭為之。少焉，月出，樂甚，命侍者取所研濃墨一巨缽，置旁几，屏退諸人，獨自命筆。友遠立竊窺，但見舞蹈踊躍，其狀若狂。友徑趨至背後，力抱其腰。傅狂叫，歎曰：「孺子敗吾清興，奈何！」遂擲筆搓紙而輟。友見其滿頭皆墨，汗下如雨，急取水為之浣濯，遣人送歸。
京師打鐘菴落成，僧慕傅名，丐書菴額。以僧無行，不許。僧諗某與傅善，啗以重金，令轉乞。甲不敢遽達，又慮無以報僧，既思得一法，乃沽佳醞招飲，又預作五絕詩一首，以打鐘菴三字嵌詩中，乘微醺，自握筆書此詩，屢書，屢自拉棄之。傅睨之而笑，甲曰：「家有屏，欲書此詩刻其上，顧不善塗鴉。」時傅醉矣，曰：「我為汝代筆如何？」甲喜曰：「幸甚。」遽索紙，縱筆為之。甲請曰：「既賜書，即求署款。」傅笑而許之。甲刓此三字授僧，榜於門。一日，傅偶過菴前，訝額署己款，筆意確是，注視之，沈思良久，忽憶前為甲書屏中有此三字，始悟為甲所賣，遂與絕交。
　　　　金少章善書畫
吳縣金俊明，字少章。幼以善書著聲吳中，小楷師《曹娥碑》，行草師《聖教序》，悉有法度，晚益自名一家。里中窶人子手不持一錢，亦日夕踵門乞書，欣然應之，以是三吳碑版旁及僧寺、酒肆，率多其筆。閒喜畫樹石，皆蕭疏有效，墨梅尤工，吳人寶之。
少章既善書，平居繕錄經籍秘本，以及交游文稿，凡數百種，無不裝演成帙，縢鐍惟謹。汪琬嘗訪之，見其老屋數間，塵埃滿案，與客清坐相對，久之自起，焚香瀹茗，稍出其書畫與所錄者，娛汪而已。
　　　　查伊璜善書畫
海寧查伊璜孝廉多藝，書本顏魯公，畫從黃一峯入手。嘗謂畫家不善畫空，千古缺處。畫是醒時作夢，夢或無理，卻有情，畫不可無理，正妙有情，非多讀書負上慧，能作奇夢者，莫望其涯涘也。
　　　　陳遐伯書畫用左腕
陳延，字遐伯，潛山人。技之善者，見即摹倣之，尤精篆刻。折右手，一切書畫皆用左腕。遷鳩玆，與蕭尺木稱畫苑二妙。
　　　　王玉日&#63140;英善書畫
王玉日&#63140;英，名端淑，山陰王季重次女也。適錢唐貢士丁肇聖，偕隱於徐文長之青藤書屋。善書畫，長於花草，疏落蒼秀，作詩文亦有高致。順治時，嘗欲援曹大家故事，延入禁中，教諸妃主，玉日&#63140;英力辭，乃止。卒年八十餘。著有《吟紅集》。
　　　　文與也賣書畫
文與也，名點，長洲人。素無恒產，暇嘗舍蓮經慧慶寺，賣書畫自給。有富人子具兼金求畫，期以三日走取，恚曰：「僕非畫工，何得以此促迫我！」擲金於地。其人再請，不顧。至常熟，畫家請觀笥中畫，則曰：「若以賣畫者目我邪？何觀為！」倒內箱示之，無尺幅也。
與也畫山水，用筆細秀，多點染，暈潤迷離，蓋以墨勝也。兼善人物，尤善松竹小品，極雅。松身好點苔，故時人戲之曰：「文點松文也，文點也點。」
　　　　查二瞻專事書畫
查士標，字二瞻，號梅壑散人，海陽人，明諸生。尋棄舉子業，專事書畫。家故饒裕，多鼎彝及宋、元人真蹟，遂精鑒別。畫初學倪高士，後參以梅華道人、董文敏筆法。用筆不多，惜墨如金，風神嬾散，氣韻荒寒，逸品也。見王石谷畫，愛之，延至家，乞其潑墨，作雲西、雲林、大癡、仲圭四家筆法，蓋有所資取也。晚年技益超，直窺元人之奧。嘗作師子林冊，宋牧仲得之以為快。
　　　　高鳳翰左手作書畫
膠州高鳳翰，自號南阜老人。品高潔，擅書、畫、詩三絕。晚年病右臂，以左手作書畫，奇氣坌涌，尤為世所寶貴。武陵趙文恪公慎畛嘗於周研山成邑處見一畫冊，題雍正戊申作，即其手筆也。
　　　　程水南善書畫
程水南，名嗣立，歙人，以業鹺於淮，籍安東。善書法，好作畫。或求其書，則以畫應；求畫，則以書應，求書畫詩，則與莊坐講《毛詩》、《莊子》數則。其率意不可拘若是。
　　　　鄭板橋書畫要現銀
興化鄭板橋大令燮，嘗鬻書畫以自給，其潤格云：「大幅六兩，中幅四兩，小幅二兩，書條對聯一兩，扇子、斗方五錢。凡送禮物食物，不如白銀為妙。蓋公之所送，未必即弟之所好也。若送現銀，則中心喜悅，書畫皆佳。禮物既屬糾纏，賒欠尤恐賴帳，年老神倦，不能陪諸君子作無益語言也。」又詩云：「畫竹多於賣竹錢，紙高六尺價三千。任渠話舊論交接，只當春風過耳邊。」
　　　　瑛夢禪善書畫
夢禪居士瑛寶，相門子也，又為巡撫伊江阿之弟。隱居不仕。其書法極似劉文清公墉，或見其致親家母竹軒夫人手札十九通，甚佳。又善繪事，似倪雲林。尤善指頭畫，識者以比高且園侍郎。
　　　　奚鐵生善書畫
奚鐵生布衣岡，善書畫。少年書法，出入歐、趙之間，晚歲專精繪事，書名遂為所掩。乾隆時，琉球　人嘗以餅金購之。
　　　　金壽門賣書畫
錢塘布衣金壽門，名農，號冬心。性逋峭，工詩，有《冬心先生集》。中歲為汗漫游，徧走齊、魯、燕、趙、秦、晉、楚、粵，卒無所遇而歸。晚客揚州，賣書畫以自給。其書出入楷隸，本之《天發神讖碑》。畫梅尤工，嘗以十六幅贈青浦王述菴侍郎昶，為仁和陳給事寶所見而賞之，攜去，累月不返。述菴索之，陳笑曰：「我以是為性命矣，而可還乎？」
　　　　何子貞善書畫
道州何子貞太史紹基工書，早年仿北魏，得《玄女碑》，寶之，故以名其室。通籍後，始學魯公，懸腕作藏鋒書，日課五百字，大如碗。橫及篆隸，晚更好摹率更。故其書沈雄而峭拔，行體尤於恣肆中見逸氣，往往一行之中，忽而似壯士鬬力，筋骨湧現，忽又如銜杯勒馬，意態超然，非精究四體，熟諳八法，無以領其妙也。尤所難者，先後為人書楹帖，以數千計，句無雷同。於臨池時觸興口占，靡不新雋工切，語妙天下。且其搆句，或寄宦迹，或言名勝，或按合時序，或對晤琴書，讀之可見其作書時身心之所在，及身世之所當。故不徒其書有中晚之別，即聯語亦有壯老之分，此不為藝林諸前輩所罕見者耶？自蜀歸，再返道州，雖農野婦孺，亦踵門求書，僻邑無良紙，悉書之，不拒也。某常困於酒，為書聯語，則云：「愛書不厭如平壑，戒酒新嚴似築堤。」勗其業，亦止其飲也。邑有老監生某，為同學友，晚而失明，來索書，則云：「老來尚讀華林略，闇裏能摹有道碑。」蓋以祖珽嘲其目，以中郎喻其勤也。
子貞至永州，訪楊翰，距城數里，忽飢疲，因憩食村店。食已，主人索值，時資裝已先入城，乏腰纏，無以應，請作書為償，主人勿許，竟典衣而後行。楊聞之，笑曰：「何先生法書，亦有時不博一飽耶？」楊字息柯，書法酷似子貞，不觀其署名，輒疑為子貞也。
子貞平生輕武夫，雖鉅金求之，不與。相傳郭子美軍門松林再奉千金為壽，并脅以刃，子貞不得已，乃書一聯與之云：「古今雙子美，前後兩汾陽。」則譽過其實矣。
晚年以省墓回里，里人有問以字學極於右軍，奚為棄晉法而重唐帖？子貞曰：「晉世已遙，右軍神品，真跡難覓，存者模糊，於斑剝殘石中求右軍神妙，是何可得。顏書雖天分遜右軍一籌，而真力彌滿，渾然天全，去今尚近，完好宜摹。且魯公為人剛勁不阿，觀其書如覩其人，吾愛其書格之高，實儀其立身之峻。右軍人品非不高，然不善學之，必遺其神而得其粗，是為妍皮裹癡骨，趙、董諸人皆是。觀一時人士書法，足見其風尚之柔靡，豈得謂六藝之末不關挽回風會耶？」其論書陳義之高，足以起衰砭俗有如此。
子貞亦善畫，法惲南田。嘗作畫一幅，無遠山，約略江樹，中湧大小二洲，一野老傴僂田間。但不常作，興至偶為之，題以贈人則可，非如書之求無不應也。
　　　　戴文節善書畫
錢塘戴文節公熙夙工書畫，道光辛丑，為鄉人沈文忠公兆霖畫雙桂，題南宋詞曰：「占斷花中聲譽，香和韻，兩奇絕。」蓋文忠方應舉，寫此作利市也。是歲榜發，文忠名在第二，同人以為畫讖，文節賀詩遂有「桂林聲譽原無比，悔寫蟾宮第二枝」之句。後十年，文忠已疊秉使節，文節為人畫月桂圖，述及前事，謂畫不足傳，藉人以傳。比同治初元，文忠奉命勦撫叛回，值秦中山水暴漲，沒於王事，而前三年庚申，文節已殉難杭州矣。
　　　　吳讓之善書畫
吳讓之多藝，刻印第一，次畫花卉，次畫山水，次篆書，次分書，次行楷。畫多贋本，佳者幾於亂真，且世亦鮮知其善畫者。偶見所繪墨筆荷花，澹雅得宋人意，乃真跡也。蓋惟書卷清氣，不可偽為，亳釐千里，識者亦不易。讓之，名熙載，儀徵人。
　　　　侯青甫善書畫
江寧侯雲松，字青甫，善書畫。求者麕集，戶限為穿，乃作《金縷曲》詞二闋以牓其門，其一曰：「對客頻撝手，願諸君收回絹素，那容分剖。書畫詞章三絕技，此語最難消受。況八十龍鍾衰朽，終日塗鴉塗不了，慣直從辰巳交申酉。問所得，幾曾有？尤多親友之親友，貼簽條某翁某老，不知誰某。積壓縱橫旋散失，尋覓幾番搔首。媿爽約又將誰咎？要不食言原有術，或先將潤筆從豐厚。問破鈔，可能否？」其二曰：「潤筆由來久，古之人一絲一縑，不嫌情厚。翰墨生涯論價值，不出板橋窠臼，於廉惠何傷之有！風雅錢仍風雅用，向荒園老屋添花柳。五簋約，讌良友，漫嗤自享千金帚。算老來祇餘拙筆，尚誇人口。便類碔砆同瓦礫，索報卻須瓊玖。書數目牓之門右，博得道塗聞者笑，謂是翁罔顧言之醜。掩兩耳，掉頭走。」
　　　　孝欽后善書畫
孝欽后喜作擘窠大字，亦臨摹法帖，作小楷。尤喜繪古松，筆頗蒼老，每畫一幅，輒為近侍乞取。李文忠公鴻章七旬賜壽，所賜畫松，亦親筆也，是為生平最得意者。
孝欽每作書畫賜羣臣，一落筆，輒曰壞了壞了，眾太監必交口稱頌，后喜，始成篇幅，否則手碎之矣。綺華館所織綢緞花樣，皆如意館擬稿進呈，后有時手改之，然後發交工匠。
孝欽作書畫，中嵌玉璽。德宗則印以小圖章。入值諸臣，凡蒙賜件，率以此為辨別。
孝欽喜作大字，用丈餘庫臘箋，書龍虎松鶴等字，歲多至數百幅。宮中及西苑頤和園，均喜以大圓寶鏡四字為扁額。
　　　　吳清卿善書畫
吳縣吳清卿中丞大澂，工篆籀。官翰林，嘗書《五經》、《說文》。平時作札與人，均用古篆。其師潘文勤得之最多，不半年，成四巨冊。一日，謁文勤，坐甫定，即言曰：「老弟以後寫信，還宜稍從潦草。我半年付裱，所費已不貲矣。」越數日，復柬之曰：「老弟古文大篆，精妙無比，俛首下拜，必傳必傳，兄不能也。」出而撫湘，有時判事亦書大篆，胥吏不能識，往往奉牘進質，乃手講指畫以告之。又能畫山水，偪真戴文節，其秀潤處，有過之無不及。又能打靶，頗有命中之長。其女公子亦皆擅此。
　　　　如冠九善書畫
如山，字冠九，滿洲鑲藍旗人。光緒時，官至直隸按察使。書宗北魏，蒼勁渾厚。善畫，更自矜重，未易得也。
　　　　秀水董氏五世善書畫
雍、乾間，秀水董愚堂布衣隱居梅涇，讀書尚志，雅好唫詠，書法宗懷仁《聖教序》，渾厚如其人，愚堂，名鴻。其弟養中布衣名涵，則擅詩、書、畫三絕。養中之子樂閑布衣名棨，工詩，善鐫刻。於書畫尤致力，楷法宗褚、魯公，行草宗文敏、允明，所繪山水、人物、花卉、翎毛、草蟲，無不精妙入古，力追宋、元、明諸大家。性高介而慷慨，有假達官貴人之名以重潤勒繪者，輒卻之，曰：「此烏可以勢力脅我耶！」平生鬻畫之資，多至巨萬，而自奉儉約，半以周給鄉黨。喜箴規世人，嘗寓意於寫生畫中。所著《畫學鉤深》，已行世。樂閑之子為枯匏明經。枯匏，名燿，尤有聲於時。早歲研經術，工書畫，書法由董、趙而上溯唐、宋諸家，清超拔俗。其畫尤長於山水，力追北苑，偶作平遠者，則蕭遠枯澹，神似雲林。枯匏有子，曰味青明經，名念棻，一號小匏。書畫承家學，且能詩，亦稱三絕。晚年鬻書畫以養母，母壽至百歲有五，以所積潤資建坊。其畫得錢曉庭之傳，工花卉、翎毛，嘗摹南田作，得其神韻，尤喜畫梅花，手寫萬本，隨意題詠，流傳江南，人呼之曰：「董梅花」。味青之子詢五，名宗善，亦能畫，精鑒別，藏弆名人書畫甚夥。
　　　　徐新華能書畫
杭州徐室女新華，字彤芬，印香舍人恩綬次孫女。早慧能文，淵源家學，父珂、母何墨君皆鍾愛之。工楷法，嘗為其從伯花農侍郎及父執況夔笙太守、丁和甫舍人作楹聯屏條，僉以筆意渾健酷類北海贊之。家藏左文襄為其曾大父辛齋理問孝酉所書楹聯，心摹手追，亦頗神似。且精繪事，所作山水，不失宋、元人矩獲。夔笙謂其冰雪聰明，流露楮墨之表，於石谷、麓臺勝處，庶幾具體。時宣統辛亥，年十有八也。
　　　　世祖作擘窠大字
宏覺禪師，名道忞，善書。世祖嘗問之曰：「老和尚習何帖？」宏覺曰：「道忞初習《黃庭》，不成，繼習《遺教經》及《夫子廟堂碑》，不能專心致志，以至無成，往往落筆而即點畫竄走。」上曰：「朕亦臨此二帖，如何而能及老和尚乎？」宏覺曰：「皇上天縱之聖，自然不學而能，第道忞未及覩龍蛇勢耳。」上曰：「老和尚可有大筆與紙乎？」宏覺曰：「皇上勑道忞所書手卷，尚有紙十餘，惟新製鬃毫，恐不堪用耳。」上乃命侍臣研墨，即席濡毫，作擘窠大敬字。復起立，連書數幅，以一持示宏覺曰：「此幅何如？」宏覺曰：「此幅最佳，乞賜道忞。」上遜謝。宏覺就上手掣得之，曰：「恭謝天恩。」上笑曰：「朕字何足尚，明思宗之字乃佳耳。」即命侍臣取以來，則思宗所書，約八九十幅也。
　　　　傅青主論書
傅青主工書，自大小篆隸以下無不精，嘗自論其書曰：「弱冠學晉、唐人楷法，皆不能肖。及得松雪香山墨蹟，愛其圓轉流麗，稍臨之，則遂亂真矣。已而乃媿之，曰：『是如學正人君子者，每覺其觚棱難近，降與匪人遊，不覺其日親者。松雪曷嘗不學右軍，而結果淺俗，至類駒王之無骨，心術壞而手隨之也。』於是復學顏太師。」因語人學書之法，寧拙毋巧，寧醜無媚，寧支離毋輕滑，寧真率母安排。君子以為青主非止言書也。
　　　　陳元孝行草分隸皆有法
陳恭尹，字元孝，號獨漉，順德人，邦彥子，有《獨漉堂集》，自稱羅浮布衣。詩清迥拔俗，得唐人三昧。行草分隸皆有法。始晤王文簡，揖甫罷，即出一端石相示，曰：「吾得此水坑石，甚寶惜，欲以寄公於京師。既聞奉使，當至粵，輒留以俟。」視其側，有銘八字，云：「獨漉所贈，漁洋寶之。」恭尹工漢隸，此其手書也。文簡甚珍之。
　　　　陳錫振倉卒書三十紙
陳胤虞，字錫振。善書，偪似率更令。嘗詣一僧舍，倉卒為人書三十紙，日就晡，侍者咸怠，欲去，一僧執卷躊躇，不敢進，察其意，曰：「公將無欲之乎？可添墨。」
　　　　吳漁山摹東坡真筆
吳歷，字漁山，所居有言子墨井，晚號墨井道人。其於書法好東坡，嘗游吳興，謁郡守，未入，信步至僧舍，見東坡《醉翁亭記》真蹟，喜甚，即僦其寮，貿紙筆，布席展卷，臨摹三四日，太守徧索不得，摹竟，徑去。
　　　　吳岩子右手作書
吳岩子為卞楚玉婦，能詩，家於青山。即轉徙江淮，無常居。有《西湖》、《梁溪》、《虎邱》、《廣陵》諸集。工書，晚更好道，疾作，則右手自運動，日夜作字不休，或濡筆書紙，悉成元理，疾止不復記憶，凡二年而愈。
　　　　釆薇子字甚工
績溪之嶺北有宿於路亭者，拾枯枝，摭野菜，入沙罐煮食之，鶉衣百結，間入書館作字題詩，詩不可解而字甚工，自署曰采薇子。
　　　　凌悅庵學書不用紙
凌克闇，字悅庵，杭人。學書不用紙，以退筆蘸水，臨帖於琴甎，日必千字。
　　　　吳三桂作擘窠大字
吳三桂不善書而喜臨池。苑中花木清幽，有列翠軒者，屋五間，窗外有隙地數丈，悉種短草，地盡則層巒疊嶂，高淩天際。春秋佳日，三桂輒攜筆墨於軒中，作擘窠大字，侍姬數十輩環侍於前，鬢影釵光，與蒼翠之色互相輝映，廁身其中，不復知世間有塵俗境也。
　　　　倪來周有七十二書訣
康熙時，有倪來周者，以書法教人。其訣七十有二，將側、勒、弩、趯、策、略、啄、磔分之，每筆別造形像若干而異其名，共得此數也。
　　　　周沖元左腕作字
長沙周承翰，字沖元，工八法。以右腕斷，輒用左腕寫之。
　　　　李潛夫工八法
李潛夫，名天植，平湖人，明崇禎癸丑貢士。明亡，杜門晦迹者二十七年。潛夫故工八法，人索書，輒應。寧都魏冰叔訪之，見其案頭僅有筆二枝，墨寸餘，皆苦惡不堪用。檢篋中得二枝筆，已磨墨一片，貽之。
　　　　宋師祁左手把筆
棗強宋師祁，康熙丁未進士，工諸體書。知獲嘉縣時，忽遘風疾，遂以左手把筆，其工不減於舊。
　　　　祝培之書桃源記於牙牌
祝培之，年七十，能書《桃源記》於徑寸牙牌，細髮為行，微塵遮字，更留其下以作圖。周爍園侍郎亮工見之，歎曰：「使劉子驥遇此，定應畏其局促，攢眉而去，豈復生問津想。」
　　　　姜西溟善行草小楷
姜西溟素以行草擅長於康熙朝，登第後，乃善作小楷，以三指撮管端，懸腕疾揮，分行結體，疏密合度。其紙尾圖記曰「丁丑後書」。
　　　　何義門善學錢牧齋書
翁覃谿嘗謂國朝人之善學錢牧齋書者，惟何義門編修焯。義門少受學於邵僧彌，僧彌出自牧齋，其書法精妙，則得之馮定遠父子，徐壇長詩所謂「鄒氏固無師，毛公有所授。君學謹派別，虞山切講究」也。
　　　　印氏女僕書神似董字
康熙時，長洲印氏有女僕，美而能詩，書法尤善。初習陳仁仲字，後得董玄宰真蹟，專心學之，得其神似。印氏式微之日，此女僕作董字贋本鬻之，頗得善價，因以為活。世傳香光墨蹟，猶有出此女僕之手者。
　　　　四書家薛白楊唐
康熙時，毘陵有四書家，薛瑨、白某、楊大鶴、唐某是也。時有「薛白楊唐」之目，可與「蘇黃米蔡」作的對，又可以諧音呼之曰「雪白洋糖」。
　　　　張若靄書心經於玉佩
桐城張閣學若靄，文和公廷玉之子也，以書畫供奉內廷。一日，太后出方寸之玉佩，命書《心經》一篇，竟日而就，因賜上方珍玩無算。
　　　　彭息庵晨暮作書
彭息庵，名志求，長洲人。大父貽令以善書名吳中。息庵幼時，以磨墨侍大父書，學之，點畫精勁。大父喜，乃授以法。長而嗜書，人有好書，輒借得之。飾小齋獨居，几上一爐香，一瓶水，晨暮作書。然恥不得及時有為，每秋風起，則大驚，撲筆起，徘徊焉，復作書。竟老於家，雍正丙午卒。
　　　　鄭板橋字自為一體
興化鄭板橋以書畫名海內，真蹟漸少，當時已有揚州某觀道士，學其體足以亂真，後又有同縣黎氏仿之，皆書也。蘭竹，理氏昌鳳能為之。板橋楹帖，粉牋為多。板橋初學晉帖，雍正辛亥，書杜少陵《丹青引》橫幅，體仿《黃庭》。後乃自為一體，蔣心餘指為晚摹《瘞鶴》兼山谷者。
　　　　伏鞍書字
督撫參劾屬吏，輒由摺奏幕友以小楷謄正，人名下空數字，以備督撫親填考語。督撫之年老者，或手顫，或眼花，所填之字，大小懸殊。然康、雍間之充記室者，輒能於馬上作疏，橫庋一板於鞍，伏而書之，馬雖絕塵而馳，而行列疏整，不稍舛誤，蓋絕技也。
　　　　王潄田馬上作小楷
無錫王日杏，號潄田。善書法，於魏、晉以降之墨跡石刻悉取而臨摹之，輒畢肖。又嫺習制藝，慨然有用世志。乾隆癸酉，舉於鄉。甲戌，考取內閣中書，充軍機章京。每扈從行圍，遇公事旁午，則坐馬上，盤一膝，膝置紙，信筆作小楷，疾如飛，而工秀獨絕，同輩嗟歎以為莫能及也。
　　　　董文恭脂&#62556;書天下太平字
富陽董文恭公誥晚歲，每元日朝賀歸第，坐廳事，於脂&#62556;一粒上莊書「天下太平」四字，豪芒彪炳。
　　　　翟草田工大書
涇縣翟草田，名詠參。識趣超邁，生平無他嗜，獨喜臨池，尤工大書。某年，客金陵，李仙李殿撰之孫往訪，乞書家祠聯額，字高五尺餘，聯字亦二尺，揮汗立就，氣如龍虎。李驚拜曰：「某足跡半天下，何意得如此神筆！」宛陵吳叔琦在座，作《大書歌》，「有先生絕技天下無」之句。趙然乙侍御《寄懷》詩則云：「下筆埽千軍，往往兔毫禿。」
　　　　孔谷園書似張文敏
曲阜孔谷園孝廉繼涑，為孔子六十九代孫，衍聖公傳鐸第五子也。幼聘婁縣張文敏公照女公子。文敏以書名海內，谷園能得其筆法，時以小司寇目之，求書者紙堆几案若束筍。中年進而學蘇、黃，且學米，晚更學歐、虞、顏。高宗尊師重道，釋奠闕里，谷園八逢盛典。少時嘗選充講書官。乾隆甲辰，禮成，上於中水行宮命倣文敏書以進，奉旨：「好像張照，留覽，發懋勤殿。」
谷園歿後，所存墨蹟子姪分藏之。其疏遠族人無所得，乃輾轉乞得一巨幅，碎裁之，均分其字。
　　　　張雪川善草書
湘陰張雪川副貢廷祿，善草書。久客京師，性豪，嗜飲，數以所書易酒，不足，則質以衣。晚年歸。客寧鄉縣署，適有疑獄，代白其冤。冤者酬以金，卻勿受。嘗於醉中作書，顧所親曰：「可將去藏之，二十年後必有知寶貴者。」年六十餘卒。
　　　　錢獻之篆名天下
錢竹汀詹事之家學，其兄子坫實為嫡傳。坫，字獻之。邃經學、小學、金石之學，篆書尤空絕前後，然在家未嘗學篆也。初入都，省詹事，詹事授以李陽冰《城隍廟碑》，晝夜習之，三月不能成字。忽患癇，醫者診之，脈無病，而手足厥冷，目瞠視，鼻微有息而已。如是者七日，忽中夜躍起，濡墨作篆，書乾卦象畢，不勝餓而寢。翼早，詹事來視病，尚未寤，見案上篆，大驚，呼問病狀，答曰：「兒故無病，夢至石室，見唐巾老者指授篆法，七日夜作成，輒批抹，最後書乾卦象，老者曰：『可矣。』兒遂覺。追憶筆勢，中夜作此幅。」詹事詳詢夢中所見，蓋即少溫也。時都中能作篆者，惟翁覃谿學士，聞是事，索所書，歎為神授，自是遂以篆名天下。
　　　　蔣山堂字不俗媚
蔣山堂，初名泰，字階平，後得古銅印文曰蔣仁，遂更今名，號山堂，別號吉羅居士、女牀山民、仁和布衣。居仁和艮山門外二里徐家橋，破屋數椽，僅蔽風雨，面目孤冷，罕與世接。書法絕不趨俗媚，彭紹升推為當代第一。阿林保官運使時，延之入署，偶為書蘇詩，有「白髮蒼顏五十三」句，遂以病辭歸。歿時，年適符其數。蓋山堂生平固寡言笑，耽禪悅也。
　　　　劉文清書自成一家
諸城劉文清書法，論者譬之以黃鐘、大呂之音，清廟、明堂之器，推為一代書家之冠。蓋以其融會歷代諸大家書法而自成一家，所謂金聲玉振，集羣聖之大成也。泗州楊文敬公士驤所藏文清真跡甚多。蓋其自入詞館以迄登臺閣，體格屢變，神妙莫測。其少年時為趙體，珠圓玉潤，如美女簪花。中年以後，筆力雄健，局勢堂皇。迨入臺閣，則炫爛歸於平淡，而臻爐火純青之境矣。世之談書法者，輒謂其肉多骨少，不知其書之佳妙，正在精華蘊蓄，勁氣內斂，殆如渾然太極，包羅萬有，人莫測其高深耳。
　　　　劉文清書有代筆
文清平生書楹聯常用紫毫筆，尤好用蠟箋、高麗箋。官尚書時，判諾，輒畫十字，有司員仿為之，文清輒辨出，曰：「吾畫不可偽也。」然文清有三姬，皆能代之，可亂真，外人不能辨。晚年多代筆，其但署名「石菴」二字，及用長腳石菴印者，皆代筆，瑛夢禪亦其一也。或曾見其與三姬人論書家信，指陳筆法甚悉。
　　　　莊然一終於書
莊然一，名寶書。善八法，初取徑於董香光諸名家，其後直窺晉人之室。游京師，就試北雍，依其從叔於大興縣署。每作一書，當時之善書鉅公如劉文清、錢唐梁山舟侍講同書，無不交口讚揚之，由是居都中數年，名日益盛。而數奇不偶，屢困場屋，喟然曰：「吾其終於書耶？」每當酒後耳熱，操筆縱橫，雖長條巨幅，俄頃之間淋漓殆遍，其抑鬱不平之氣悉寓於書，故崛強夭矯，無一平筆。人於醉中求之，累紙不吝，及醒，則雖一楹帖，亦靳不予人。
　　　　王夢樓書名播朝鮮
王夢楼太守文治，書名絕大，聞於海外，朝鮮人嘗以餅金易其字。當時有諺曰：「天下三梁，不及江南一王。」其隨手所作行書，實饒天趣，自用己法，殊覺無味。然世人必以其己法為真本，以行書為贋作也。
　　　　陳匏廬書似董香光
陳匏廬宗伯邦彥之書，得董香光神髓，故酷似之。自少至老，日有書課，臨摹至千萬本。人往往取其書，截去某人臨數字，即以偽充香光書，售得善價，收藏家多不能辨。聖祖最喜香光字，遇外吏進呈之本有疑似者，輒沈吟曰：「其陳邦彥書耶？」高宗嘗出內府香光真跡數十軸，於召見時詢之曰：「其中孰為汝所書者？」匏廬審視良久，叩首謝，亦竟不能自辨也。
　　　　陳隨貞書似董香光
陳太史隨貞，陽城人，文貞公廷敬猶子也。少年登科，入詞館。引疾歸，闢別墅於縣治東北二里許之青林溝。詩酒之外，游藝翰墨，以董香光為宗，每擲筆自觀，歎為神似，輒署董款。後十餘年，遊京師，得一董帖，愛之至，購以五百金，以為此真董字之最佳者，詳玩之，乃己所書也。
　　　　刁約山書摹顏柳
慈谿刁戴高，號約山。善書，法顏、柳，結體勁正，腕力獨健。索其代書者屨填戶，約山因亦藉潤筆資以佐藥餌。然性狷介，不代顯者署名。嘗曰：「吾書，五尺童子望而識之，奈何為捉刀乎？」遇親故有求，欣然應之，無吝色，雖大幅尺素，亦無不饜其所欲而去。
　　　　紀文達自謂塗鴉
紀文達公博洽淹通，今世之劉原父、鄭漁仲也。獨不善書。即以書求者，亦不應。其書齋所設之硯，有匣，鐫二詩於上去：「筆札怱怱總似忙，晦翁原自笑鍾、王。老夫今已頭如雪，恕我塗鴉亦未妨。」「雖云老眼尚無花，其奈疏慵日有加。寄語清河張彥遠，此翁原不入書家。」
　　　　成親王善書法
成親王永瑆，為高宗第十一子。善書法，幼時握筆，即波磔成文。嘗有康熙時某太監，言其師少時猶及見董香光握筆，惟以前三指握管，懸管書之，王故推廣其語，作撥鐙法，名重一時。高宗特命刊其帖序，行諸海內以榮之。仁宗嘗勅王集生平所書各帖上石，賜名詒晉齋，王因自號詒晉齋主人。又所書宮扇十三行小楷尤精，妙入能品。
　　　　假成親王書
宣城梅某，秋闈下第，以王文簡銘硯及成親王臨《爭坐位論》一冊，售二十金於某，乃為桂香東所見，攜以示王。王大驚，為跋於後，凡千餘言，有云：「此冊之妙，勝我十倍。使我再寫十年，未必能及。乃仍假我名，慚不可忍。」
　　　　王惕甫曹墨琴以書見稱
蘇州自明季以來，書家用筆，皆以輕秀俊逸見長。至王惕甫廣文芑孫，始以遒厚渾古矯之，遂為三百年所未有，雖退谷、義門，猶當讓出一頭，何況餘子。其婦曹墨琴夫人之書，則氣靜神閒，娟秀在骨，應推本朝閨閣第一。此卷前段，王書雜帖詩十二首，行楷相間，款題「癸丑四月浴佛節前一日，會試榜發下第，明日復入宮館，食訖而散，歸休家寓，客亦不至，輒書舊作數首，奉寄稼園先生正之。惕甫王芑孫」。後段曹夫人小楷，書《蜀江春日文君濯錦賦》一篇，款題「乾隆癸丑新正十日，書於京師寓館之寫韻軒。墨琴女史曹貞秀」。紙尾有惕甫跋云：「愚夫婦性皆好書，皆不自意以書見稱，遂有古人學書費紙之患。長安中求紙，都不中書，每一臨池，動成苦惱。近聞吾老友稼園先生自以新意製紙，漿硾得法，與筆墨相宜。宋諸公多講治此事，若歐陽公、黃山谷、二蔡、二米，無不能書，蓋必識書之利病而後識紙之精粗，則以稼圃而治紙，固宜與碌碌者異也。偶寄此卷，附言其後，俾知愚夫婦方拮据破硯劣豪之下，庶幾他日幹當人北來，且不惜數番之惠耳。癸丑五月二日，芑孫附識。」
　　　　顧湘舟有三姬人能書
錢警石嘗於武林之吳山，遇吳門顧湘舟文學沅，知其收藏舊籍及金石文字，甲於三吳，劇談久之。既而過訪寓齋，以其姬人綠卿、素君、紫娟合書團扇見贈，屬題《繡餘讀書圖》，率成三絕句，詩云：「東吳顧文學，卅載舊知名。閱肆得相遇，高談四座驚。」「贈我白團扇，丹青一一工。腐儒無艷福，也幸拂清風。」「南面百城擁，豪於列屋居。豈知讀畫後，分校數行書。」
　　　　蔣湘帆論學書
蔣湘帆，名衡，金壇人。善書，為大瓢山人楊賓弟子，後改名振生。嘗云：「學書者不能為人宗祖，亦當與古人為弟昆，何至為人子孫，甚至甘同奴僕。」
　　　　蔣湘帆寫十三經
雍正丁未,蔣湘帆書《法華經》成，以眎王吏部雨　澍．王曰：「儒者寫釋氏書，不足道，無已，書十三經乎？」蔣頷之．客有笑其為王所愚者，不顧也．於是涓吉張筵，祀先聖，飲客稱慶，先其所難．五年而《左傳》成；又五年，群經次第畢成．其書《左傳》，始於家，卒業於曲阜，書《禮記》，在山東．書《尚書》，在無錫，餘皆在揚州之瓊花觀．初，蔣以恩貢除英山縣訓導，以寫經故，力辭，不赴．會有乾隆丙辰宏博科之薦，制府將徵舉之，又固辭．至是始就，凡十二年，實戊午也．小玲瓏山館主人馬秋玉兮出白金三千，為之裝潢，成三百冊，五十函．己未八月，由河督高文良公斌進呈，奉旨，授國子監正銜，將議交武英殿刊刻，會有沮之者，乃止．庚戌，高宗以其年近七十也，念其尊經之功，刊其書於太學．乙卯春，告成．
歷代之校刊石經，固亦班班可攷也。漢靈帝詔蔡邕等校刊石經，始於熹平乙卯，竟於光和癸亥。魏正始朝所刻石經，與之並列。初毀於拓跋魏馮熙之取造寺塔，再毀於北齊神武之遷鄴沈於河，三毀於隋遷至長安以造宮室。至唐初，漢、魏石經皆略盡。晉太康中石經，裴秀所書也。唐石經，以《月令》為《禮記》首篇者，玄宗天寶時所刻也。始於太和，成於開成，文宗所刻也。後蜀孟昶石經始於昶廣政，未畢，而蜀亡。《春秋》三傳，至宋仁宗皇祐己丑始成，而統名為蜀石經。北宋石經，仁宗嘉祐辛丑章友直等書也。南宋石經，高宗書也。《明一統志》載燕城南石經碑二，金所刻也。各朝石經皆堙沒，開成後，蜀猶有存者，復不全，至是而燦然具備矣。
　　　　梁山舟書名播中外
梁山舟學士書法名播中外，論者謂劉文清樸而少姿，王夢樓豔而無骨，翁覃溪臨摹三唐，面目僅存，汪時齋謹守家風，典型猶在。惟梁兼數人之長，出入蘇、米，筆力縱橫，如天馬行空，汪文端、張文敏後一人而已。
梁性孤僻，作書喜用許虛白紙，夏岐山、潘岳南筆，刻石必陳雲杓、陳如岡、馮鳴和。及虛白紙盛行，馮、潘、夏、陳因以致富。
時日本國有王子好書，介舶商求梁評定。琉球生自太學歸國，踵門丐書一紙，曰：「持是以復國王耳。」
梁手寫《文選》十六小冊，有嘉慶丙子自跋云：「始壬申至丙子。」蓋五年畢事。全書無一字草率，有誤者，則硃書其旁。
　　　　梁山舟書無代筆
古之名書家，皆有代筆，蘇子瞻代筆為高述，趙松雪代筆為郭天錫，董香光代筆為吳楚侯。梁山舟書名甚著而無代筆，惟湯晝人庶常錫蕃、沈友三明經益頗肖其書，其為人作字，嘗署梁名，非代筆也。
　　　　戴延仲書學錢獻之
嘉定戴聽鴻，名延仲。能學錢獻之書法，以贋亂真，人莫能辨。吳縣江沅偶見篆書一幅，署錢坫名，曰：「筆力逼真，惟中有一字假借不合，十蘭不應有此誤也。」徐訪之，知為延仲贋作，乃招之往，曰：「以君筆力，不患不傳，何必假名前人？但作隸須通六書。」以段氏《說文》授之，學益進，時稱活錢坫。延仲，嘉、道間人，居安亭。
　　　　鄧石如習書之勤
鄧完伯，字石如，懷寧集賢關人。少產鄉僻，眇所聞見，顧獨好刻石，倣漢人印篆，甚工。弱冠孤露，即以刻石遊四方，輾轉至壽州。時亳人梁巘主講壽春書院，以工李邕書名天下。石如為院中諸生刻印，又以小篆書諸生之箑，梁見之，歎曰：「此子未諳古法耳。其筆勢渾鷙，余所不能。充其才力，可以輘轢數百年鉅公矣。」因為其治裝，致之江寧舉人梅鏐。鏐為文穆公季子。文穆雖貧宦，然梅氏自北宋時即為江左甲族，聞人十數，弆藏至富。文穆又受聖祖殊遇，得祕府異珍尤多，蓋秦、漢以來金石善本咸備焉。
石如既至，鏐為盡出所藏，復為具衣食楮墨之費，乃得縱觀，推索其意，明雅俗之分。迺好石鼓文、李斯《嶧山碑》、泰山刻石、《漢開母石闕》、《燉煌太守碑》、《蘇建國山》及《皇象天發神讖碑》、李陽冰《城隍廟碑》、《三墳記》，每種臨摹各百本。又苦篆體不備，手寫《說文解字》二十本，半年而畢。復旁搜三代鐘鼎及秦、漢瓦當、碑額，以縱其勢，博其趣。每日昧爽起，研墨盈盤，至夜分，盡墨，乃就寢，寒暑不輟。五年，篆書成，乃學漢分，臨《史晨前後碑》、《華山碑》、《白石》、《神君》、《張遷》、《潘校官》、《孔羨》、《受禪》、《大饗》各五十本。三年，分書成。
某歲，石如至歙，鬻篆於賈肆。張皋文編修方客授修撰金榜家，編修邃篆學，見石如書，歸語修撰曰：「今日得見上蔡真迹。」修撰驚問，語以故，遂冒雨偕詣訪石如於荒寺，修撰即備禮延之。金氏家廟甚壯麗，其楹皆貞石，而刻楹及懸額，修撰精心寫作，蓋百易而後定，謂莫能加於此也。及見石如書，即鳩匠斵其額。石楹既豎，不便磨冶，架屋而臥楹，請石如書之。刻成，乃重建。其傾服至此。石如既交編修、修撰，遂輾轉與曹文敏公、劉文清公、上海陸耳山副憲、鎮洋畢秋帆尚書周旋奉手，而絕藝傳矣。
石如篆法以二李為宗，而縱橫闔闢之妙，則得之史籀，稍參隸意，殺鋒以取勁折，故字體微方，與秦、漢瓦當、額文為尤近。其分書，則遒麗淳質，變化不可方物，結體極嚴整，而渾融無迹，蓋約《嶧山》、《國山》之法而為之。故嘗自謂：「吾篆未及陽冰，而分不減梁鵠。」其移篆分以作今隸，與《瘞鶴銘》、《梁侍中石闕》同法。草書雖縱逸不及晉人，而筆致蘊藉，無五季以來俗氣。論者謂其書筆筆尚力，到底一絲不懈，遲重拙三字足以盡之。石如以授包慎伯，慎伯以授合肥沈用熙。用熙，老明經也。家貧，鬻書供晨夕，人爭寶之。年時自署春聯，甫黏門，輒為人揭去。年六十三卒，時嘉慶乙丑也。
　　　　張叔未工篆隸
嘉興張叔未，名廷濟。精賞鑒，工篆隸。求書者踵接，然潤例甚苛，扇對每件須銀若干，如署款須稱大人者，必另加銀若干。有友某，富而吝，偶持聯乞書，未加署款之潤，張遂不署大人。道光辛巳，張至杭州，獨游西湖，至靈隱，憩於春淙亭，有樵叟荷薪而過，弛擔小坐，睨張而笑曰：「先生，吾嘗游禾，於煙雨樓識先生，不圖遇於此。敝廬不遠，盍一過我乎？」張諦之審，悟為李竹蓀，蓋昔嘗客授禾中，今隱於樵者。因偕往，留飲，為書聯贈之。又嘗寓西埏酒肆，其姬之母家也。後又移寓餅店中翟氏別業。有句云：「不妨司馬當罏客，來寓公羊賣餅家。」殊工切。張眉長寸餘，瑩然釆澤，因自號眉壽老人。
　　　　高爽泉習書之勤
錢塘高塏，號爽泉。工行草，尤精小楷，樹骨於率更、河南，取姿於吳興。嘗言小時學書，值嚴寒，手指凍硬，衣袖重沓，尤極猛進，每置杯水於腕上，欲使筆勢無欹側，異日便於駕輕就熟暑，夜畏蟁，以兩甕納足，是亦可見其勤也。性敏捷，善諧笑。當握管時，雖對客酬應，旁坐諠鬨，神意閒暇，纚纚落紙，累千百言，罔有譌脫，觀者皆歎其神妙。
　　　　徐柳臣書為徐派
道光時雖有外患，而猶粉飾太平，官場之賀稟、賀啟皆駢儷絕工。蓄善書少年一二十輩，時尚楷書，所謂歐底趙面者，皆華實挺秀，十數人如出一手。每有長函，則分手繕寫，刻許已就，合之，不知為眾人所書也。即起草，亦引紅格，預扣字數，方易分繕。其尤精者，雖奏摺亦可直寫，不用襯格，且立而寫之，不必坐也。
歐底趙面之字，風靡一時，翰苑中人爭相摹習。龍南徐柳臣廉訪思莊尤為此中能手，館選後。留都供職，與何子貞輩游，學益進。蓋廉訪之書法，不僅拘拘於歐底趙面，其初以善寫柳帖名，通籍後，又參以右軍、襄陽各體，而獨具匠心，運之以神，久之，遂自成一家，都人士目為徐派。湘鄉曾文正公傾倒不置，至欲其子惠敏公紀澤專習徐派。時連平顏氏、新建勒、梅、夏諸氏，或綰清要，或掌封圻，亦爭相倣傚，各以徐派書法教子弟，於是柳臣之書乃大著於時，人得一縑，爭寶貴之。
晚年，柳臣罷官歸，築室南昌之西山，日以讀書臨池為消遣。三子叔勤觀察德度克承家學，守潮州日，應潮人請，為某寺書東坡《赤壁賦》一篇勒諸石。其弟幼珊鹺尹萼工琴，善鐫刻，於書法尤致力，行草宗王、趙。萼子筠畦司馬德啟亦工書，楷法清麗妍媚，逼近松雪，有時幾可混真焉。
　　　　曹葛民能作篆隸
曹葛民，名籀，仁和人，能文之書賈也，所著有《籀書》及《春秋鑽燧》。如張仲甫中翰應昌、魏滋伯廣文謙升、龔定庵禮部自珍輩，皆與之往還。其詩箋書法甚劣，然能作篆隸。晚年狂跅，作《三元通考》，斥當道，幾被掎摭。有人為之緩頰，令燬其版，遂以瘋病告免。
　　　　潘孺初懸腕寫小楷
文昌潘孺初，名存。以咸豐辛亥舉人官戶部，湛冥不與世接，於學無所不窺，得其一藝，皆足名家。每日作書，隨手塗抹，棄之紙簍。嘗臨《九成宮》，直逼真迹。寫小楷，亦懸腕，以三指撮筆端。年五十餘，無子，其友買一妾贈之，生一子。及謝病歸里，主講書院。沒後，其弟子就書院隙地為祠祀之。年七十五六卒。
　　　　張忠武寫虎字
張忠武公國樑，初名嘉祥。年十五，賈廣西，為官所捕，亡命為盜。然與羣盜異，桂人為之語曰：「濟弱鋤強張嘉祥。」粵寇洪秀全起事金田，乃率其徒投之。張雖武夫，生平喜寫虎字，大徑丈，中一直墨半枯，屹然如鐵柱，善書者輒歎為不及。及降於向忠武公榮部下，向倚之如左右手。一日，問其在寇中善擘窠書大虎字，有之否？張則曰：「孩子弄筆，不足言字。」向出紙硯與書，張解衣槃礡，潑墨淋漓，頃刻成十餘幅。
　　　　作書用大拇指第四指
錢塘徐辛齋理問孝酉嫻書法，初學歐，繼以大拇指習小楷。久之，則以第四指懸腕，學晉人書，頗有聲於道、咸間。
　　　　張婉紃書似李北海
道、咸間，陽湖有工書之女士張婉紃名綸英者，皋文猶女，翰風女也。其書神似李北海。年七十餘，尚能為人作書。會稽趙之謙常師事之，猶王羲之之於衞夫人也。私淑之者，有光緒末葉之錢塘處女徐新華。新華，字彤芬，能文善畫，惜早卒。
　　　　和藹人論執筆
寫字必先講執筆，未有不善執筆而善書者。和藹人書名重一時，嘗論執筆之法，其《執筆管見》云：「大字運肘，小字運腕。脈門半仰，腕骨向案。大指上挺，食指下按。大食二指，雙鉤如環。何以靈活，筆在指尖。食指指尖，準頭對定。名指小指，三指相並。中指內鉤，名指外送。中指右鉤，名小左送。管見如斯，是謂筆正。」藹人，名昶。
　　　　丁雨生字學蘇黃
丁雨生中丞日昌撫吳日，禮賢好士。春秋二祭，於文廟中執事諸生，一一詢其號，記之於紙。翌日，各書一扇贈之，其字學蘇、黃，為時所重。自是諸生踴躍，向給以轎馬費而不來者，至此皆爭先恐後矣。
　　　　朱研臣書自成一家
錢塘朱大勛，字研臣，晚號厭塵道人。髫年喜臨池，能作擘窠大字。其真書出入顏、柳，上追鍾、王，直入晉人之室。又工篆隸，蒼勁古拙，自成一家。日本、朝鮮人士之來華者，輒以得其一嫌一帛為榮。子景彝，字劍芝，能世其學，故會稽陶七彪郎中在寬《題道人造象》詩有「羨公有子繼家聲」之句。
　　　　孝欽后喜王文敏行楷書
王文敏公懿榮受業於周夢白，為文皆翔實典雅，堅重密栗，專家或有不逮。工行楷書，嘗云：「作一字須含十二意。」光緒甲午，大考，由三等改一等，入直南書房。尚方貼絡所需，其章幅稍大者，孝欽后必降口敕曰：「令王懿榮書。」醇賢親王栗主，特旨命繕寫供奉。庚子之變，竟以身殉。流傳翰墨，聲價愈重。禮臣議謚，得謚文敏，雅稱其為人矣。
　　　　吳芝瑛工八法
桐城吳芝瑛，無錫廉惠卿郎中泉夫人也。父寶三，嘗為山左縣令。獨生夫人，鍾愛逾恆。工八法，為巾幗中所罕覩，因頗自矜重。其所書，曾為孝欽后所稱賞。
　　　　德宗書橅柳誠懸
仁和王文勤公文韶嘗見德宗硃批手蹟，謂帝筆法雄勁，規橅柳誠懸，與篆籀文相髣髴。惟不常落筆，故得之者珍異逾恆。
　　　　德宗熾炭揮毫
光緒庚子，德宗西狩時，於寢宮門外新立屏風，以朱箋親書「戩穀」二字，黏於上。時硯冰久沍，命熾炭炙之，湯志尹等實侍於側。
　　　　翁叔平書超逸
常熟翁叔平相國同龢，書法不拘一格，為嘉、乾以後一人，說者謂相國生平，雖瓣香翁覃谿、錢南園，然晚年造詣，實遠出覃谿、南園之上，論國朝書家，劉石庵外，當無其匹，非過論也。光緒戊戌以後，靜居禪悅，無意求工，而超逸更甚，署款曰瓶居士，曰松禪，曰天放閑人。
　　　　張文襄書摹蘇東坡
張文襄書法東坡，其總兩湖日，頗有以工書而被羅致者。於是漢陽江上，黃鶴磯邊，干祿冒進之流，稍能執筆，無不規仿蘇體，而蘇字集刻，亦於其時稱極盛矣。
　　　　黃慎之寫經
黃思永，字慎之，道光壬寅生於金陵。咸豐癸丑粵寇之役，全家死者三十八人，慎之與弟同縊庭樹。粵寇兵至，救之，復蘇，年僅十二，楷字已優美。遇某酋，亦黃姓，愛之，撫為己子。旋為鄉人王星軒挈之入山，為寺僧寫經，日惟稗飯一餐，粗硬如沙礫，而勤於所事，日夕不輟。他寺亦爭延之，得傳食不絕。山村士子，亦多就而問字，遂以鄉塾教授為業。有某生以布袍為贄，至是而始曳長裾矣。鄉居無書，輾轉假鈔，勤學不倦。年二十一，娶金氏女。女為名宿鰲孫女，幼即定婚，經亂散失，清苦艱貞，卒訪得之。
　　　　鄧壯節書勢凝勁
粵東鄧壯節公世昌，以致遠管駕官於光緒甲午中日之役，撞碎日軍一艦，而致遠亦沈，殉焉。或見其所書挂屏四幅，書勢凝勁似其人。又嘗以朱絲格作精楷四幀，字徑二寸弱。
　　　　楊詠春工大小二篆
楊沂孫，字詠春，號濠叟，光緒時之常熟人，由舉人官鳳陽府知府。工篆書，於大小二篆，融會貫通，自成一家。
　　　　楊見山工分書
楊峴，字見山，歸安人。光緒時，嘗權松江知府。工分書，如褒斜道《石門頌》，名重一時。金石小學，皆極能事。
　　　　莊巢阿臨歐最多
武進莊氏用經術文學著稱於時者，無慮數十輩，以書名者，然乙州倅寶書而後，巢阿大令鳳威是也。同時與之並稱者，則有心吉農部怡孫，顧派別逈殊。心吉天優於人，晚年橅《乙瑛》、《禮器》諸碑，變樸茂為姿媚，於漢法中自闢一徑，獨為時流所歡迎。巢阿導源虞、歐，篤信謹守，曾不隃越尺寸。相傳幼時孤露不羈，為舅氏史士良兵備閉置書室中，盡出法書，朝夕臨摹，而於率更書，習之尤勤，宵旦不輟，掌指為腫，蓋困而學之者也。然其擘窠大書及題牓諸作，則又不縛規繩，游行自如，醇而後肆，成功則一。生平臨歐最多，貌拙神完，蒼潤欲滴，字外出力中藏精，真得信本的髓者矣。
　　　　汪頌閣喜習宋體字
宋體字者，流俗通用刻書之字體也。蓋北宋時刊本，俱能書之士各隨字體書之。元人刊書，盛仿趙松雪字體。明隆萬時始有書工，專為寫膚廓字樣，謂之宋體，刻書者皆能寫之。錢塘汪頌閣廣文詒年少時頗有刻書之癖，嘗於臨摹法帖之暇，戲習宋體以自怡。
　　　　時慧寶書遒秀剛勁
時慧寶，字智儂，為同、光間名伶小福第四子。能世其業，且善書，遒秀剛勁，不減張廉卿，其得力者為《龍藏寺》諸碑。
　　　　李靜之臨帖讀帖
李正華，字靜之，武進人。初習歐陽率更書，即神似；繼而習李北海書，心摹手追，凡數千過。講中鋒，雖振筆疾書，無欹斜不到之處，故能墨華四溢，成雙鉤形，而力透紙背，幾於正反若一，蓋由規矩而神明矣。
靜之書名既著，里中少年有立書社者，延之為社長。於是毘陵字學，一時稱最。然靜之意不慊，曰：「此干祿書也。」乃去而進窺六朝，旁及篆隸，尤致力於北魏，如《張猛龍》、《敬使君》、《石門銘》、《鄭文公》，每種臨摹，多則千遍，少亦數十百過。倦則手一帖閱之，如讀書然。寢饋其中者四十餘年。晚歲猶日臨帖數頁，讀帖一二種，曰：「吾懼吾手之易而滑也。」尤善擘窠大字，沈雄古勁，見者為之神王。
靜之生平無他好，惟嗜飲，終日不醉。將臨池，必飲酒。無日不臨池，亦無日不飲酒也。微醺時作書，益淋漓酣暢，筆墨飛舞。其友莊苕甫見而歎曰：「觀君作書，每心驚氣窒，不知其筆之自何起，自何止也！」中年後病酒幾死，因自號醉餘生。其所用筆，均長鋒，惟常州顧祺卿筆肆之老主人自製者為中程。
　　　　隆裕后草書
隆裕后為承恩公桂祥女。桂祥父子未嘗學問。隆裕侍孝欽后久，喜學草書。宣統初元時，以草法書擘窠扁聯。延春閣，即其自署之齋名也。
　　　　況桂珊工小楷
臨桂況桂珊，字月芬，夔笙太守周頤之仲姊也。能詩，且工小楷，防歐陽率更，秀勁娟潔。曾手書《爾雅直音》全部，授夔笙讀。後嫁同邑刑部主事黃俊熙，年二十四卒。
　　　　李梅盦善書
臨川李梅盦方伯瑞清以善書名於光、宣間，嘗自言曰：「瑞清幼習訓詁，鑽研六書，考覽鼎彝，喜其瑰偉，遂習大篆，隨筆詰屈，未能婉通。長學兩漢碑碣，差解平直。年二十六，習今隸，博綜六朝。既乏師承，但憑意擬，筆性沉膇，心與手午。每臨一碑，步趨恐失，桎梏於規矩，縛紲於氈墨，指爪摧折，忘其疲勞。光緒甲辰，看雲黃山，觀瀾滄海，忽有所悟，未能覃思銳精以竟所學，每自歎也。而學士大夫四方人士，昧其醜拙，競相請乞。學慙逸少而有老嫗竹扇之求，名異子雲而有百濟維舟之丐，工愧官奴而有少年紗祴之奪，巧孫智永而有戶限裹鐵之勞，縑絹充几，帛素衍篋。余性復疏嬾，筋駑肉鍰，官書填委，終日視事，堆案稽滯，動延歲月。偶然作書，每失先後，率爾落筆，時有巧拙。而人往往以先後為厚薄，以巧拙量愛憎，因藝術之細事，啟邱山之疵釁，果何為耶？且書者舒也，安事迫促。而索書者急於索責，每春秋佳日，野老牧童，猶得眺望逍遙，移情賞心，而余獨拘縶一室之中，並足鰭植，狀如斷菑，衿裒皆皁，脣齒濡墨，腕脫研穿，不得棲豪，猶不得償。人生如白駒過隙耳，何自苦如此！與其興怨，不如息身，豈若博稽乎六藝，尋究乎百氏乎。余友歐陽君重，慷慨丈夫也，嘗云：『為人莫學書，學書誠無益，拙無損於己，善徒為人役。』余嘗歎服以為至言。自歐美互市，航軌東合，頃歲以來，商戰益烈，運籌用策，不出市廛，滅國爭城，無煩弓矢，是以大賈貴於王侯，卿相賤同廁役，尊富卑貧，五洲通例。若夫貧困不厭糟糠而高語仁義，誠足羞也。昔范蠡智士，治生於陶，子贛大賢，鬻財齊魯，心竊慕之。語云：『長褏善舞，多財善賈。』余拙於為宦，歲俸所入，僅足自活。鬬智爭時，誠非所能，賣書力作，儻亦末業，比之灑削馬醫，或毋慙焉，猶賢乎掘冢博戲云爾。宣統辛亥秋，瑞清既北鬻書京師，時皖、湘皆大饑，所得貲，盡散以拯饑者。其冬十一月，避亂滬上，改黃冠為道士矣，願棄人間事，從赤松子遊。家中人彊留之，莫得去。瑞清三世皆為官，今閒居，貧至不能給朝暮。家中老弱，幾五十人，莫肯學辟穀者，盡仰而食。故人或哀矜而存恤之，然亦何可長，又安可累友朋。欲為賈，苦無貲，欲為農，家無半畝地，力又不任也。不得已，仍鬻書作業。然不能追時好以取世資，又不欲賤賈以趨利。世有真愛瑞清書者，將不愛其金，請如其直以償。」
　　　　曾季子書有晉人風
衡陽曾季子，名熙，湘人所稱子緝先生者也。美鬚髯，晚自號農髯。嘗與李梅盦方伯同官京師，同學書。梅盦喜學鼎彝、《漢中》、《石門》諸刻，《劉平國》、《裴岑》、《張遷》、《禮器》、《鄭道昭》、《爨龍顏》之屬，自號北宗。季子則學石鼓文、《夏承》、《華山》、《史晨》、太傅、右軍、大令，尤好《鶴銘》、《般若》，自號南宗以相敵。梅盦於時賢書無所可否，獨好季子書，以為有晉人風。季子亦獨喜梅盦書。每作書，各出相示，議論以為笑樂。
　　　　藏人寫字先起草
藏人之普通書法，於日用記簿，純係唐古忒正文。寫字先起草，用尺餘木板，寬僅二三寸，裹以薄紙，右手執板，以骨針沾蘇油作書，而後用貝葉置於膝，改用毛筆竹簽，蘸墨汁橫書之，瞬息可百字。梵字常用木筆蘸墨書之，故少筆鋒。番人於兩種字體，均能解識，或如歐文之大小草同聲異形歟？墨壺為瓷質或玻璃質，番名納門司里。筆曰西魯克，紙曰申各拉。
　　　　世祖精繪事
世祖喜繪臣工之像，嘗幸關中，一日，有中書盛際斯趨而過，呼使前跪，熟視之，取筆畫其像，面如錢大，鬚眉畢肖，以示諸臣，咸歎天筆之工。際斯拜伏乞賜，笑而不許，焚之。
京師慈仁寺，藏有世祖御畫渡水牛，乃於赫蹏紙用指上螺紋印成之，意態生動。又風竹一幅，上有「廣運之寶」，王文簡公士楨、宋牧仲尚書犖均及見之。
康熙丁未上元夜，文簡於禮部尚書王崇簡邸中之青箱堂，見有世祖御筆山水小幅，寫林巒向背、水石明晦之狀，謂為真能得宋、元人三昧者。
　　　　弘仁山水師雲林
弘仁，字漸江，休寧人。俗姓江，名韜，字六奇，明諸生。世祖定鼎，明亡，遂為僧。工詩文，山水師倪雲林。新安畫家多清閟法，蓋漸江導之先路也。沒後，其友於其墓種梅數百本，因稱之為梅花古衲。
　　　　武風子以火繪竹
武風子者，武定州人，名恬，先世以軍功官於衞。凡游藝雜技，過目即知之。滇中產細竹，堅實可為箸，武以火繪其上，作禽魚、花鳥、山水、人物、城郭、樓閣，精奪鬼工。人奇之，每得其雙籌，爭以錢數百購之。於是武之戚友，因以為利，而武顧未嘗自售也，頗自矜重，一箸成，輒把翫不釋，或醉後痛哭，悉焚之，醒復悔，悔而復作。然不輕與人，好事者每瞷其謀醉時，置酒招之。造必盡歡，酒酣，以火與箸，雜陳於前而不言。武攘臂起，頃刻完數十箸，揮手不顧也。或於酒中以箸相屬，則怒拂衣出，終身不與之見。或遇貧士及釋道者流，告以困窮，輒忻然為之，雖累百不倦。於是滇之士夫或相餽遺，皆以武箸為重。王公大人遊於滇者，不得武箸，即不光。
武固落落儒生耳，未嘗以風子名。順治丁亥，流賊自蜀敗奔，假號於滇，滇士民慴於威，波靡以從，武獨匿深箐不出。賊於民間，見其箸而異之，遍召不得，因懸賞索之。或告曰：「曷出以圖富貴？」武大笑曰：「我豈作奇技淫巧以悅賊者耶？」偵者聞於賊，繫以來，至則白眼仰天，喑無一語。賊命作箸，列金帛於前，設醇醪於右以誘之，不應。陳刀鋸以恐之，亦不應。賊怒，揮斬之，縛至市曹，而神色自如，終無一語。時賊酋有侍側者，曰：「腐鼠何足膏斧鉞，曷縱之，徐徐當自逞其技也。」釋之。而武自此病矣。披髮佯狂，垢形穢面，日歌哭行市中，夜逐犬豕與處，人遂呼之為武風子。
官兵入滇，風子病少瘥，亦稍稍為人作箸以謀醉，人重之逾常時。安定守某者，受貴人屬，召為之，不應，守怒，撻之於庭，血流體潰，終不應。自此風子之蹤跡無定矣，或祠廟，或市肆，往必數日留，留必作數十箸以謀醉，然出入無時，於是其箸可得而不可得矣。
有見其箸作凌煙閣功臣圖者，箸粗僅及繩，而旌旗、鎧仗、侍從、衞列無不畢具，至褒公、鄂公，英姿毛髮，道子傳神，莫或過之。其畫細如絲，深紺色，入竹分餘如鏤。其作箸時，削炭如筆數十，置烈火中，酒滿壺於旁。及炭末紅若錐，左執箸，右執炭，簌簌有聲，如蠶食葉，快若風雨，且飲且作，壺乾即止，益之，復作。飲不用杯杓，以口就壺。不擇酒，期醉。醉則伏火而臥，或哭或歌，或說《論語》經書，多奇解。及醒而問之，則作囈語以對。或方作時，酒未盡，忽不知其所往。逾數十日，或數月，復來，復卒成之。其狀貌如中年，近六十餘，拜揖跪起悉如常，惟與之語，則風子矣。所繪故事，多稗官雜劇。有規以不雅馴者，笑而不答，亦終不易。或曰：「非病風者也，狂人也。」或曰：「其有道者歟？不然，何富貴不淫，威武不屈耶？」
　　　　陳老蓮善畫
陳老蓮善畫，及中年，輒縱酒狎妓以自放。客有求畫者，罄折至恭，弗與，及酒邊召妓，輒自索筆墨，雖小夫穉子，徵索無弗應。
　　　　吳梅村畫山水
太倉吳梅村祭酒偉業，曾為莆田余澹心懷作山水立幀，極蕭疏澹遠之致，並題《菩薩蠻》詞一闋，下署庚寅重九前五日。庚寅為順治七年，不著年號，殆與淵明僅書甲子之意相仿。此幀初為錢塘徐印香舍人恩綬所藏，光緒初，張子虞觀察預為舍人先德辛齋理問作家傳，以此酬之，遂入子虞手矣。
　　　　黃鼎畫離奇俶詭
國初，常熟多畫師，有黃鼎者，足跡半天下，在秦、蜀尤久，所作多離奇俶詭，為古人屐齒所不到，然亦坐是多病敗。同里王石谷翬稍後起，陶鑄董巨，含跨關李，名遂出鼎右。識者謂譬諸詩家，鼎其青蓮而翬則少陵也。
　　　　顧樵水能詩畫
吳江顧樵水孝廉樵詩篇秀絕，畫亦為能品。嘗作《秋林圖》贈吳梅村，吳歎曰：「對此尺幅，使人幽思頓生。」
　　　　張閒鶴畫蘭
張閒鶴性簡傲，嗜飲，少進輒醉，醉輒喜畫蘭，勃勃有生氣。陸子黃嘗得所畫蘭，懸之齋壁，忽發香滿室。陸異之，因額其處曰「蘭堂」。張，名道岸，湖州人，苕南四隱之一也。
　　　　蘇遺民畫帝釋諸天像
蘇澤民，初名霖，更名遯，字遺民，華亭人。王勝時澐曰：「遺民為人奇狷，善畫帝釋諸天像，得吳道子筆意。間寫山水，成即毀之，人莫測其意。」後以窮困死。
　　　　楊芝畫人物仙佛鬼判
楊芝，錢塘人。善畫人物、仙佛、鬼判，雄健縱恣，不假思索，援筆立成，特長於尋丈大體，愈大愈妙。西湖天竺寺壁觀世音像，其手筆也，惜不戒於火。芝嘗自言曰：「安得三十丈大壁，磨墨一缸，以田家除場大帚蘸之，乘快馬以掃數筆，庶幾手臂方舒而心胸以暢也。」第不善作小幅，故流傳絕少。
　　　　汪無瑞日畫數十幅
汪之瑞，字無瑞，休寧人．豪邁自喜，土苴軒冕，有示石一世之概．善山水，以懸肘中鋒，運渴筆焦墨，多皮，荷葉等皴．愛作背面山，酒酣興發，落筆如風雨驟至，終日可畫數十幅．興盡僵臥，或屢日不起．非其人，望望然去之，雖多金，不屑也．
　　　　王子杓數日畫一幅
王子杓，名國　，山陰人．旅京師，食貧．畫人物，甚工，然非數日不能竟一幅．人勸其苟且應酬，子杓曰：「寧貧耳，不欲以率筆敗吾名．」人有以多貲求其晝者，竟歲始成，成則又質之貸錢家，非後有以重貲索其晝者，前晝弗得也．
　　　　項孔彰畫空罈
秀水項聖謨，子京孫也，字孔彰，號易庵，又號胥山樵。善畫，初學文衡山，後擴於宋而取韻於元，其花草、松竹、木石尤精妙。客有以酒餉之者，越數日，索其罈，已為游兵所擊。孔彰遂畫一空罈償之，中作桃柳兩三枝，或斜倚，或倒垂，丰姿婉約，綽有餘妍，上題五言長古以紀之。
　　　　邱天民畫虎
邱天民，字獨醒，曲江諸生。工畫翎毛，枯木、野仙、人物，皆用臃腫怪筆。尤善畫虎。嘗結屋深山，觀生虎形狀，得其神，亟返舍，取筆，就粉壁圖之。犬一見，皆驚仆，為之遺矢。又嘗於燈下伏地作虎跳躍狀，取影圖之，如活虎。
　　　　高望公月下作畫
高儼，字望公，新會人。博學，工詩、畫、草書，時稱三絕。尚之信入粵，聞其名，屢辟不就。以禮帛求畫者踵相接，意稍不合，即麾去。暮年畫益精，能於月下作畫，視白晝所作為尤工。
　　　　顧野漁以憊紙作畫
錢塘顧知，號野漁。目近視，不好遊，與山水絕遠，而粗枝亂石，正自秀媚，懸之中堂，宜於十尺外觀之。嘗曰：「直待野漁五指不能作畫時，畫價自壓倫輩。」或問故，則曰：「予袖畫投人，人故輕之。」又見貌弱寡威儀，好作寒語，且牢騷性成，故其畫狂放不矩，多於憊紙作之。
　　　　聖祖與唐岱論畫法
聖祖多才多藝，嘗於幾暇作畫，賜廷臣，海內舊家尚有寶守之者。時滿洲參領唐岱，號靜巖，工山水，嘗召入內廷，論畫法，因御賜畫狀元。
　　　　畫有四王
王煙客太常時敏，為一代畫苑開山，四方工畫者，得其指授，無不知名。廉州太守鑑，字元照，亦善山水，摹古尤精。及太常孫麓臺少司農原祁以畫侍直內廷，法大癡淺絳，尤為獨絕，人稱「太倉三王」。太常又與常熟王翬石谷號為「四王」。石谷亦太常弟子，太常目為畫聖。
　　　　王石谷畫山水
王石谷，別號耕煙。童時無嗜好，常引荻畫壁作山水，即生動。王元照過虞山，於壁見小幅，喜甚，問誰作，知為王氏子，年甫冠也。歸語王煙客，具舟迎之，館於西田，盡出唐以後名畫，俾坐臥游泳其中，盡得古人祕奧，而以靈心運之，垂二十年，遂成大家。先是，館西田時，倣古神品，元照推服，曰：「此非吾弟子也，三百年來，罕覯此人矣。」而一時耆宿，若錢牧齋、吳梅村、周櫟園、王文簡、宋牧仲輩，爭作詩古文張之，推為大家，無異詞。
詔徵石谷，以布衣供奉內廷。嘗繪《南巡圖》，能手駢集，咸逡巡莫敢下筆。石谷至，口講指畫，凡山川形勢，六飛七萃、諸大小臣工與夫老幼男婦之顒顒望幸者，咫尺千里，如印泥聚米。眾遵守分繪，而己總其成。圖成，上覽之稱善，欲授官，以不能任職辭。出都日，公卿祖餞，多賦詩贈行。
石谷所繢《毘陵秋興圖》，乃與笪江上艤舟河畔，對景含毫，窮累日力而後成。霜楓紅葉，絢爛如霞，間以叢篠枯搓，互相掩映。惲南田見之，謂為藝苑增不朽勝事。
石谷篤孝友，慎交游，尤敦風義。元照、煙客先後化去，歲必省其墓。乞畫者必擇人而與，否則巧取豪奪不能得。晚歲煙雲供養外，吟風弄月終其身。康熙丁酉卒，年八十有六。
　　　　祝玉成牙畫
康熙初，杭州有祝玉成號培之者，年八十餘，畫事入微。嘗於牙牌施繪事，牌長一寸五分，闊一寸，一面畫虬髯下海，其中虬髯公李靖、紅拂、虬髯公夫人、奴十人、婢十人、箱籠二十，楚楚排列，鬚眉畢具。上寫曲一齣，筆畫分明。一面畫二十小兒，種種游戲悉備，中有一小兒放風箏，其線若有數十丈之勢，高空紙鳶亦可辨焉，然筆墨所占，特十之三四耳。
　　　　顧雪坡徐鐵山畫竹馬
顧雪坡、徐鐵山與王石谷同畫山水，後石谷從王煙客、王元照游，得見宋、元真蹟，畫法日進。雪坡、鐵山度不能勝，遂一去而畫竹，一去而畫馬。兩人所造，亦臻絕詣，前人自命不凡，恥居第二手，不獨惲壽平也。
　　　　毘陵惲氏多畫師
畫家之四王，三太倉，一常熟，非出自一族也。毘陵惲氏，則以一族而多畫。壽平名格，取法於本初。本初，字道生，更名向，號香山老人，明崇禎時之孝廉方正，善畫，入宋、元作者之室。其羣從子孫多工畫。馨生，字德彥，工山水、花卉。標，字樞亭，工花卉、禽魚。源濬，字哲長，號鐵蕭老人；源景，字希述，亦竝以畫稱．源濬妹，為無錫鄒小山尚書一桂妻，山水平遠，風韻天然．小山以繪事直內廷，人謂其得力於門為閣也．源濬女裹娥，字紉蘭，善花果．鍾嶐女冰，頗著稱於時．洎三門　為秀外，凡得五人，世因稱之為「五惲」．
　　　　惲壽平為南田三絕
惲格，字壽平，晚號南田老人。少時流離瑣尾，當十餘歲時，隨父遜庵崎嶇閩、浙間，而相失，為某軍帥所獲。帥愛其聰穎，欲子之，遜庵偵知南田在某所，屬杭州靈隱寺僧善言誘接，謂此子慧根極深，惜福薄壽促，宜令出家，即日祝髮留寺中。帥妻故佞佛，泣而去。及長，以父兄嘗仕明，不應舉，惟攻古文詞。其於畫，天性也。山水學王濛。既與常熟王翬交，曰：「君獨步矣，吾不為第二手也。」遂兼用徐熙、黃荃法，作花鳥，自為題識書之，世稱「南田三絕」。商邱宋尚書犖嘗語人曰：「南田畫，吾暗中摸索即能辨之。世多贋作，其至處必不可贋也。」嘗有人見其白描山水數幅，款書惲格，幅題小詩，輕圓妙潤，乃早年筆也。
壽平性落拓，遇知己，或匝月為之點染，非其人，視百金猶土芥，不市一花片也。所居甌香館，與倡酬者，皆一時名士。
　　　　高且園指畫
指頭畫，始於明，至漢軍高且園侍郎其佩而窮極其妙，花木、鳥獸、人物、山水，奇情異趣，信手而得。其述畫詩云：「吾畫以吾手，甲肉掌背俱。手落尚無物，物成手卻無。人甫具兩睫，便見雙瞳珠。情性本萬殊，所事因相符。貴之料弗慕，賤之寧受呼。易老在用智，不老緣其愚。於我畫可見，非我手可摹。」
且園初亦以筆畫，苦於酬應，乃改而為指畫，自名之曰指頭生活。曾於巨幀作海水圖，駭波立浪，雄壯若有衝激聲，上空半尺許，寫兩飛鶴，遠望之，宛如海角天涯也。
　　　　李西池畫山水
李西池，名華國，康熙初之武探花也。既及第，即引疾歸。工山水，名於時，殆所謂將軍不好武者耶？
　　　　黑壽畫山水
滿洲黑壽高尚不仕，樂與江、浙文士遊，有「滿洲高士」之稱。善畫山水，學董文敏。
　　　　毛西河畫竹梅
毛西河《看竹圖》，為疏竹數竿，隨風欲動，一科頭寬袍者，手執團扇對坐，神氣奕奕。西河自題詩云：「長向吳中擬卜隣，王家樓子竹溪濱。練裙葛帶尋常見，錯認平原是繡人。」施愚山題云：「篔簹谷口遠難尋，檻外森森自一林。名有笛材誰解取，為君清夜作龍吟。」倪燦題云：「十年歸夢寄西風，長水溪邊學釣翁。覓得篔簹千萬畝，攜將書卷過江東。」尤西堂題云：「林子原饒林下風，夏生妙畫興相同。朅來攜向長安道，吹破紅塵十丈空。」僧大汕所題為詞，調寄《一斛珠》云：「冰綃霞縠，圖來膩粉如堪掬。湘皐一片浮煙綠。抗首清流，髣髴瞻淇澳。」西河文章，世人皆知，畫則流傳絕少。工畫梅，嘗為姚士重作梅，枝萼不多，而書味撲人眉宇。
　　　　禹之鼎畫山水人物
禹之鼎，字尚吉，興化人。初為李氏青衣，公事畢，竊弄筆墨，主人教其專習繪事，遂入都，以畫進。康熙時，授鴻臚寺序班，非其志也。歸里，所製山水、人物，細碎處瘦而不纖，揮灑處濃而不濁，間有小品，亦精緻可愛。
　　　　諸君簡畫且忘手
杭之中城，稍東曰豐樂橋，橋稍東曰古橘園，宋之橘苑也。苑廢久，種橘已盡，康熙時，惟有古銀杏二株，盤輸扶疏，殆即宋苑物。園有主，為諸君簡。君簡少好畫，又學篆刻，模何震、陳琮，用刀時見古法，然不甚自貴愛，獨深愛畫。嘗自稱其父博學游藝，尤耆翰墨，與華亭董宗伯其昌、趙文學左為密交。自其為童子時，旁侍，觀其用筆，揮寫入妙。蒼秀淡沲，董稱最工，空濛蕭瑟，趙為之冠。董、趙分閒，互相放寫，終不能自掩其真也。君簡既好畫，日取董、趙畫及諸家所作玩之，久而融然，化裁臻微。毛元舒嘗問君簡曰：「君之畫，法誰氏？」君簡笑曰：「吾且忘吾手，安知誰法！」毛聞而惝然，不復知所問矣。
　　　　吳逸泉畫有天機
畫之以氣勝者豪健，或少渾融；以韻勝者秀逸，或欠沈著。若兼二者而有之，超軼古人矣，此惟吳楙能之。楙，字朝英，別字逸泉，居無錫閭江，工畫，世無知之者。同邑王邦采一見，即為之延譽，自是遂大聞於時。嘗與客泛舟笠澤湖，舉首四望，則晴雲晻靄，景象萬千，久之，幻作叢竹狀，枝葉紛披，扶疏偃蓋，異之。遂呼酒大醉，命童子磨墨汁數升，潑墨作《奪雲圖》，頃刻數紙，淋漓盡態，一座皆驚賞。而逸泉亦自謂天機所到，直奪化工。正如右軍《蘭亭》，令他日重為之，終無以及也。
　　　　覆千為王麓臺代筆
僧覆千，俗家平湖，善山水。遊京師，見知於聖祖，詔令師王麓臺，遂為其代筆。後居萬壽寺，御書「棲心樹」三字以賜之。
　　　　周崑來畫龍
周璕，字崑來，江寧人，善丹青。康熙時，以畫龍著名，洗染雲霧，幾至百徧。嘗遊武昌，以所畫張於黃鶴樓，標其價曰銀一百兩。臬司某登樓見之，賞玩不置，曰：「誠須一百兩。」崑來即卷而贈之。曰：「某非必欲得百金也，聊以覘世眼耳。公能識之，是某之知己也，當為知己贈。」由是遂知名。
　　　　嚴蓀友精畫鳳
無錫嚴蓀友官允繩孫之《秋水集》詩文，與朱竹垞、潘次耕輩齊名。書法亦入晉、唐之室。善繪山水、仙佛、花木、蟲魚，靡不曲肖。尤精畫鳳，翔舞竦峙，五色射目，觀者歎美，以為古畫家所無。
　　　　王秋山&#63150;工凡手&#63151;畫
五秋山工&#63150;工凡手&#63151;畫，凡人物、樓臺、山水、花木，皆能於紙上用指甲及細針&#63150;工凡手&#63151;出，設色濃淡，布境淺深，悉取法於古名畫也。&#63150;工凡手&#63151;，音拱。
　　　　焦秉貞仿西洋畫
國人之得見西洋畫，始於明末，蓋義大利人利瑪竇攜有耶教之天主諸像以至也。其像為一婦人抱一小兒，神氣圓滿，彩色鮮麗。利嘗曰：「華人僅能畫陽面，故無凹凸。吾國兼畫陰陽，故四面皆圓滿也。」良以正面明而側面暗，染暗處稍黑，斯正面明者，顯而凸矣。焦秉貞得其意而變通之。秉貞，濟寧人，官欽天監五官正，工畫人物，其位置之自近而遠，由大而小，不爽毫末，不知者輒疑為歐人所繢也。
　　　　吳漁山以西法畫山水
墨井道人吳漁山，與王石谷齊名，皆籍常熟，相友善。嘗借石谷所橅大癡畫不還，石谷遂與絕交。
漁山久奉耶教，嘗曰：「年垂五十，學道於三巴，眠食第二層樓上，觀海潮度日，憶五十年看雲塵世，較此物外觀潮，未覺今是昨非，亦不知海與世孰險孰危。索筆圖出，具道眼者必有以教我。」
漁山嘗再至歐羅巴，晚年作畫，雖好用西法，畫中時有雲氣，緜渺淩虛。然又嘗曰：「我之畫，不取形似，不落窠臼，謂之神逸。歐人全以陰陽向背形似窠臼上用功夫。即款識，我之題上，彼之識下，用筆亦不相同。」
　　　　解仲長善寫真畫
解易，字仲長，武進馬鞍墩人．工寫真．好事者延致其家，輒相對，竟日清談．亦喜飲，少飲輒醉，醉則蒙頭臥，或繞屋行吟．積數日，忽大呼，趣具縑素，頃刻立就，出而懸之以示人．或且掩其半面，其親知相識之過者，即能指其名也．仲長之言曰：「吾每見寫真者必盛冠服，張拱莊坐，畫者舌　也筆和墨，旁睨而髣髴焉．其索之愈工，去之愈遠．吾則不然，接之謦欬以觀其形，投之喜怒嬉戲以觀其神，得之矣．然不敢耗氣，吾倚如槁梧，植如橛株，非譽巧拙，不以搖其樞，神凝形釋，與彼為一，然後縱吾筆而從之，以天合天，故其神全，宜畫者之莫吾若也．」
　　　　華胥為龔蘅圃寫僧裝小影
金匱華胥嘗為仁和龔蘅圃御史翔麟寫僧裝小影，侍以雙女，一拈花。一奉梵書，取《心經》色空二語，曰雙是。戲題絕句云：「一雙天女玉差肩，卑鉢羅花貝葉篇。若使香門盡如此，丁年儂亦願逃禪。」
　　　　李復堂畫筆工絕
李復堂，名鱓，興化人。康熙辛卯舉人，供奉內廷，後為滕縣令。畫筆工絕，花鳥學林良，縱橫馳騁，不拘繩墨，而多得天趣。嘗作《五松圖》，題云：「予以直者比之大臣，禿者比之名將，一側一臥，似蛟似龍，蒲團之松，或仙或佛，爰作長歌紀之。」鄭板橋詩云：「兩革科名一貶官，蕭蕭華髮鏡中寒。回頭痛哭仁皇帝，長把靈和柳色看。」即指復堂也。
　　　　朱涵齋指畫
副都統朱涵齋倫翰，康熙壬辰武進士。年四歲時，以煤塗壁，肖人鬼鳥獸狀，見者驚詫。一日，攀煤車取煤，壓傷右手中指。治痊，則此甲獨厚而銳，有微凹，能容墨，遂以指代筆。
　　　　韓蝶齋手散畫資
韓李思，號蝶齋，芷江人。貌豐偉，性骯髒，睥睨一切。尤嗜酒，無時不醉，衣履多質之酒家。長於畫，潑墨作游龍，煙雲拏攫滿紙，具生動狀。偶寫山水、樹石，則皴染工緻，平遠濃秀，各得其致。所得畫資，率緣手散去。嘗為僧寫佛像，得錢三萬。逾月，僧促之，輒碎其紙，典衣以償僧錢。
　　　　劉斐章畫用西洋法
劉璸，字斐章，衡陽人。畫宗宋、元，山水、人物、翎毛、花卉，皆生氣盎然。嘗以西洋法為湖南巡撫王之樞作牙籤萬軸圖，其籤隆起，之樞時以手捫之。年七十，居山中，有塵外想。一日，與友人訣，無疾而逝。
　　　　阿爾稗畫虎獅
當大兵下江南時，都統譚泰曾射江寧太平門，洞其扉。後坐事誅。其孫阿爾稗，幼育溧陽史文靖公貽直家，精繪事，以畫虎著名，賞鑒家寶之，以比僧繇之龍。又嘗繪《西域貢獅圖》。
　　　　身本畫龍
身本，錢塘人，因不知身所自出，故以身為姓，而名本。博雅工詩，善繪事，畫龍尤奇，其染雲，非一　年不可。李衞為浙閩總督時，招之，不見，以大案入其名，械至閩。李問曰：「先生亦至此乎？來何晚！」遂開釋，款禮之。閱一載，為畫一龍焉。
身一生止畫五龍，家傳二；入閩時，司獄某待之善，贈一；有陝西富平董清江名志敬者，遊其門下，得一。清江好遊山水，高雅絕俗，工詩，亦善繪，每遊，必以身之龍自隨。一日，至長安，長安有名手某者，邀至家，看其得意之畫，累看無可否，最後出所畫龍，董視之，亦不言。某嗔曰：「此龍亦不當意耶？」董曰：「君之龍，葉公龍也。吾有身先生所畫龍，乃真龍，今在行篋。然吾迫欲行，公亦不能久視，烹茶一大甌，懸軸，待吾飲盡，即卷之而去矣。」遂令釘卷釘，開篋，展未半，同坐者驚，某大叫，贊不容口。董持茶盃謂之曰：「公之龍，其身匾，身之龍，其身圓，殆欲飛去矣。」飲茶畢，遂卷之而去。
　　　　年允恭畫枇杷
年允恭侍郎希堯，為羹堯兄，工繪事。嘗為青巖和尚畫枇杷一枝、鸜鵒四，枇杷以石綠為葉，白粉為果，赭染其半，一鸜鵒立於枝上，向下而鳴，三鸜鵒相鬬，攪成一團，生動潤潔。
　　　　黃癭瓢為閩之老畫師
黃慎，號癭瓢，閩之老畫師也。幼讀父書，長侍母，無以為生，遂學畫。母含淚語曰：「兒為是，良非得已。然吾聞此事，非薰習詩書，有士夫氣韻，則成畫工耳。」慎聞言，乃愈益自愛。方十八九歲時，寄居蕭寺，以晝為畫，夜無所得燭，從佛鐙光隙讀書，母聞之喜，時雖年少，與遊者多聞人。慎復工詩，善草書。出游豫章，歷吳、越、維揚，人爭客之，得其片縑尺楮者，皆奉為瓌寶。母垂老，不欲遠離，乃偕以來，時雍正丁未也。庚戌，始歸閩。
　　　　惲清於善寫生畫
惲冰，字清於，鍾嶐之女，南田族元孫女，世或誤為南田女者，非也。冰寫生，芊眠蘊藉，用粉精絕，迎日花朵，俱有光。作已，輒題小詩。乾隆初，尹文端公繼善曾以進呈孝聖后，高宗見而賞之，題詩嘉獎，聲譽大起。夫為毛鴻調，不應舉，築小樓，伉儷居之，以吟詩作畫老焉。臨川李穆堂侍郎紱贈詩二首云：「黃筌妙筆吟花鳥，不用徐熙落墨花。忽地展圖識佳製，寫生生氣更橫斜。」「畫家今日重南田，閨秀猶誇得祖傳。共道花王勝姚魏，沉香亭畔最嬋娟。」
　　　　馬江香授人以畫之指法
馬江香，名荃，常熟人，畫師扶曦之女也。習於庭訓，乃亦善畫。早寡，以苦節聞。晚歲名益高，四方以縑素兼金求畫者，幾無月無之。常蓄婢數人，悉令調鉛殺粉。而常熟多貴游士女，皆求授指法。時惲清於畫以沒骨名，而江香以勾染名，江南人謂之雙絕。
　　　　李蘭齋賣畫
李子隆，字蘭齋，乾隆初之芷江人。耽筆墨，喜畫拐仙，山水、翎毛猶其餘事。家故貧，口不言錢，囊空，即洒墨數幅，命小童攜至街頭賣之。嘗自誦唐伯虎詩云：「閒來寫幅丹青賣，不用人間作櫱錢。」
　　　　趙難涸寫竹石
趙泉，字難涸，乾隆初之當塗老明經也。家貧，年七十，三子相繼夭，一孫病瘓。生平博學工詩，寫竹石，疏宕有奇氣。市人弗喜，或乘其窮，擲錙銖而草芥拾之，輒拳筆刺天而歎曰：「嗟夫！奈何貴米顛、富倪迂而坑趙泉哉？」時或酒後激昂，裂紙畀火，罵錢奴為豕蝨，叱腐儒為溷鼠。喜之者輒苦其狂，而難涸亦不屑也。
　　　　吳身三善貌人
無錫吳省曾，字身三，善貌人。行篋中畫稿如梵夾，皆乾隆時之士大夫也，袁子才嘗見而擷之。不相識則已，有相識者，紙上可呼其人。嘗為子才作《隨園雅集圖》，圖中人最老者為沈文愨公德潛，年九十餘，最少者為陳熙，年十七，隨其老少，謦咳宛然。其用筆如勇將追敵，不獲不休，又如神巫招亡，專攝魂魄，踔絕之能，生與性俱。弟子數十，皆莫能及。為人樸而靜，短小，面多瘢，鄉音喃喃，不伐其技，人多昵之。
　　　　劉以賢畫僵尸
杭州劉以賢善寫真，其鄰有一子一父而居室者，父死，子外出買棺，囑鄰人代延以賢，為父傳形。以賢入其室，虛無人焉，意尸必在樓，乃躡梯以登。就牀坐，抽筆欲畫，尸忽蹶然起。以賢知為走尸，不動，尸亦不動，但閉目張口，翕翕然眉撐肉皺而已。以賢念身走則尸必追，不如竟畫。乃取筆申紙，依尸樣描摹，臂動指運，尸亦如之。以賢大呼，無應者。俄而子上樓，見尸起，驚仆。又一鄰人上樓，亦驚而墮樓。以賢大窘，強忍待之。俄而舁棺者來，以賢徐憶尸畏帚，乃呼曰：「汝等持帚來。」舁棺者心知有走尸之事，持帚上樓，拂之倒，乃取薑湯灌醒仆者，而納尸入棺。
　　　　羅兩峯畫鬼趣圖
揚州羅兩峯布衣聘為杭州金壽門弟子，能畫，尤工梅。生有異稟，目見鬼物，久之，成《鬼趣圖》，殊形異狀，宛然吳道子《地獄變相》，又如讀《五王》、《樓炭經》也。其寫大阿羅漢及摩訶薩各像，足與崔青蚓、陳章侯相上下。
重寧寺為高宗祝釐地，其壁有畫，為兩峯所繢，蓋兩淮鹺商出數百金延其所作者也。
　　　　邊壽民畫蘆雁
邊壽民，字頤公，淮安人，善潑墨寫蘆雁，有聲於江淮。嘗語其友人王孟亭曰：「我以畫為活，今年六十，老將至矣。為置一篋，外圓內方，虛其腹，封而竅之，及吾手能為時，得佳者，入竅而實之，以備吾老，名弆篋。」孟亭為文記之。
　　　　僧靜峯善畫
滬城鐸庵僧漏雲，號靜峯，漢軍人，大將軍年羹堯孫也。乾隆時，自浙西飛錫來此。在庵，與客談畫，不涉時事。善畫禽魚、花卉，有徐熙筆意，山水清微淡遠，自成一家。間作詩詞，亦無俗韻。居四十年，始他去。
　　　　奚鐵生畫為逸品
奚鐵生，名岡。善畫山水，出入元四家，多水墨，清越秀潤，為逸品。間作寫意花卉，亦秀絕。詩畫俱清曠。性高而僻。嘗自定潤格，榜於門，索畫者如其價，以金及絹素投之，為籍記次歲月先後以為之。求者益眾，積三五年不畫，亦不啟緘也。後自造紙，曰古雪齋紙，畫烟，潤墨如溼，易退，晚年非此不畫也。
周庶常凱嘗以畫求見，屬人先容，見於其齋，曰冬花盦。身短髮禿，微有髭，面酡黃如瓜。當窗置大几，羅列書畫，自製一高足椅以就几。至則拱手為禮復踞椅坐。與論畫理，評周之畫曰：「士夫氣太重。」周因曰：「先生所造紙易退，不為五百年後計乎？」笑曰：「宋元畫絕少，所存者名耳，余懼無以厭名也。」語畢，送出齋，即返。周心懟之，人曰：「以君庶常能畫，有加禮矣。平日客至，固不迎送也。」
　　　　奚鐵生閉門作畫
奚鐵生作畫，有時閉門，居一室，寢饋以之，雖家人不得見，但聞瑟瑟磨墨聲。畫不愜意，即於紙背臨古人書，易他紙重繢之。竟一月，乃出，謂家人曰：「足飽爾等兩月飯矣。」遂出遊。所交梁山舟學士及汪、孫、許諸收藏家，至則埽榻以待，取古人書畫為之審定題跋，或游湖山，賦詩自娛，興盡始返。
　　　　周松泉私仿奚鐵生畫
周乾，號松泉，錢塘布衣。私倣奚鐵生畫，奚見之，不能辨，曰：「何不自署款？」曰：「署丈名，多得錢。」奚遂教之，自是名益著。嘗於齋壁畫《松泉圖》，多名人題詠。
　　　　金冬心畫梅竹
錢塘金農畫梅竹，蒼勁絕俗，長幅矮卷，日可竟十數。晚又畫佛。有見其畫竹之自題曰：「淩霜雪，節獨完。我與君，共歲寒。」農，字冬心。
　　　　童二樹畫梅
山陰童二樹布衣鈺善畫梅，畫成，輒題一詩，詩亦佳，故有「萬樹梅花萬首詩」之句，可稱二絕。
　　　　童二樹畫貓
童二樹善畫墨貓而不輕繪，蓋二樹迷信甚重，必於端午午時始畫，謂此時所畫可辟鼠也。
　　　　王梅卿畫梅
長洲陳竹士繼室王梅卿。山陰人，工詩善繪，臥室懸一聯，曰：「幾生修得到，何可一日無。」竹士前室金纖纖有《瘦吟樓詩》，尚未付梓，梅卿乃并其自著《問花樓集》，同時印行。
梅卿曾畫錦葵石榴一箑，點染秀澹，而畫梅尤多。後擬繪士女百幅，尚未就，而病，尋即逝矣。
　　　　蕭尺木畫山水人物
蕪湖蕭雲從，字尺木，工畫山水、人物，具有北宋人遺軌。閉門著述，品格亦高峻。乾隆甲午，四庫全書館進尺木所畫《離騷圖》，高宗命館臣為補《天問》以下，蓋尺木所未圖也。又題其山水長卷詩云：「四庫呈覽《離騷圖》，始識雲從其人也。羣稱國初善畫人，二王 【 翬、原祁】 惲 【 壽平】 黃 【 鼎】 伯仲者。二王惲黃手多，石渠所藏屢吟把。蕭則石渠無一藏，侍臣因獻其所寫。」詩凡二十六句。
自尺木畫邀宸賞，江南大吏好事者遂訪其蕭家巷老屋，遺阯猶存。其所著《易存》、《杜律細》若干卷，亦收《四庫》存目中，惜後人僅一擔水夫，老病不足自活。
　　　　湯鵬揉鐵作畫
蕪湖鐵工湯鵬，能揉鐵作畫，朱竹君詩所謂「近來剛要柔能化，別樣枝頭壁上春」也。凡花竹、蟲鳥、山水屏幛，曲盡生致。其巨幅，必積歲月始成，世不多見，見者皆徑尺小景。好事者爭購之，範以木，懸諸壁，或合四面以成一鐙，亦名鐵鐙。每幅輒直數金，且不易得。湯既歿，他工間仿為之，終不能逮，蓋鑪錘之巧，前後所無也。
　　　　張董世以繪畫供奉內廷
乾隆丙寅，聖駕巡幸五臺山，迴鑾至鎮海寺，積雪在林，天然畫意，因命侍臣張閣學若靄寫之為圖。及庚午，又命若靄兄閣學若澄圖鎮海寺雪景，御筆題詩其上，有「傳語示其弟，堅頫蹤可師」之句。辛巳西巡，嘗命尚書董文恪公邦達即景圖繪雪山。越十餘年，文恪子文恭公誥隨扈，復奉旨寫雪山圖進呈，上補題文恪畫云：「辛巳西巡攜侍臣，雪山即景寫嶙峋。今來積玉仍千嶂，圖上之人作古人。」又題文恭進冊云：「枚氏臯隨蹕，雪山因命圖。霽情宛可挹，家法未全殊。」
　　　　鄭板橋畫石
八大山人弟子萬　，能畫一筆石，而石之凹凸淺深，曲折肥瘦，無不畢具．鄭板橋嘗學之，一晨得十二幅。蓋運筆之妙，在平時打點，閒中試弄，非率意為也。石中亦須作數筆皴，或在石頭，或在石腰，或在石足。
　　　　傅凱亭工指畫
傅雯，字凱亭，閭陽布衣。工指畫，取法於高且園侍郎。鄭板橋嘗為作詩云：「長作諸王座上賓，依然委巷一窮民。年年賣畫春風冷，凍手胭脂染不勻。」
京師廣安門內慈仁寺，乃古雙松寺遺阯，明代改建者也。其廂懸《勝果妙因圖》，乾隆丙午夏，凱亭奉勅以指繪之。圖中諸佛及羅漢像最小者，猶與人相等。屋凡三楹，圖之廣狹稱是。
　　　　蘇廷煜工指畫
吳郡蘇廷煜，乾隆時人。工指畫，每以巨擘為大筆，食指、中指為中筆，無名、小指為細筆，相其機宜，運以神氣，高古之致，超出恆蹊。
　　　　諸某指畫漁翁圖
吳人諸某，以指蘸水墨，作《漁翁圖》，鬚眉蒼古，真有江湖散人趣。而濃柳垂陰，微波生浪，釣竿漁具，草笠烟簑，色色精巧。使俗手為之，恐鼠鬚細筆，未必若此生動也。
　　　　羅雪谷指畫
羊城羅雪谷能作指畫，惟作畫時，須於指甲中藏棉花少許。
　　　　張水屋畫簡而又簡
山右張水屋能畫，牧通州時，榜楹聯於門曰：「楊柳江城臨畫稿，梅花官閣寄詩魂。」風趣可想。改七薌嘗云：「水屋畫簡而又簡，似查梅壑。」張船山送其之任簡州詩云：「驢背逢人笑不休，到無蟹處作監州。憑君畫盡奇山水，莫負天教劍外游。」
　　　　三朱畫詩龕圖
法時帆祭酒式善有《詩龕圖》，三朱所作也。三朱者，一青上，一素人，一野雲。青上繢太湖石，竹樹、亭榭乃素人、野雲所分寫也。
　　　　十六畫人
乾、嘉承平之際，風雅鼎盛，士大夫文酒之暇，嫻習畫事，時一為之。法時帆嘗作十六畫人歌，曰朱鶴年野雲，曰湯貽汾雨生，曰朱文新滌齋，曰楊湛思琴山，曰吳大冀雲海，曰屠倬琴塢，曰馬履泰秋藥，曰顧蒓南雅，曰盛惇大甫山，曰孟覲乙麗堂，曰姚元之伯昂，曰李秉銓薌甫、秉綬芸甫兄弟，曰陳鏞綠晴，曰張問陶船山，曰陳均受笙。
　　　　沈海籌工畫
沈鶴齡，字海籌，德清新市鎮人。以慕張騫乘查入斗牛事，故自號銀查子。幼不慧，日讀書三四行，引喉咿唔，頸面盡赤，及掩卷，卒不能誦一字。惟好以片紙置書下，作繪事，貽同塾兒。畫人，人肖，畫蟲鳥，蟲鳥肖。師見之，威以夏楚，弗止也。後移家杭州，悅寫貌者陳蒼霖，遂往受業。陳故擅名久，初以為尋常弟子耳，已而漸奇之。既卒業，不敢自炫鬻，曰：「奈何奪吾師衣食耶！」間為戚友所嬲，始一為之。尤善臨摹古人仙佛鬼、士女及龍虎、鸞鶴之屬，氣韻骨法，落筆成真。或自出機軸，亦深得古人妙意。以是出藍之譽日起，益愀然不自安，去游嘉禾、姑蘇間。所至輒爭致，然不受迫促，一圖或數年不成。有欲速就者，紿之去，閉深齋中，扃其外戶，焚香瀹茗，飲饌惟所欲，多陳列名畫佳硯，其摩挲贊歎者，即奉為潤筆資，然後伺間語之。初甚艴然，既知不可出，遂留二三日，為成之而去。惟好游，稅駕之地，必窮極佳勝。衣履喜奇古，不久即棄去，更為之，故所得輒緣手盡，至老不治生產。
有金陵富人某，挾萬金至新市貿絲，耳其名，因所主者延之往，儀節頗闊略，設飯，又不具賓主禮，大怒，推案而起曰：「來，來，爾貌不敵一駿驢，顧欲畫工我耶？」又讓所主者曰；「君誤我，令筆墨數十日臭。」遂袖所畫紙，趨出。明日，富人款門謝，禮益恭，卒不顧。居間者請以多金畢繪事，笑曰：「吾安用此儻來物！雖然，留之，祇穢吾屋，姑取而頭往，身不可得也。」富人雖媿怒，卒不敢出一語，逡巡持所畫紙去，以是益厭為人畫。
乾隆甲辰，其族弟赤然令直隸之南宮，海籌欣然攜琴硯而北，時別六七年矣。洗塵掃榻，相對極歡。每飯罷，出囊中硯材磨琢之，或鼓琴一曲，翛然自遠。間為赤然佐理瑣事，事亦竟辦。會有以海籌名聞上游及鄰郡縣者，咸致書赤然，俾勸駕。海籌曰：「一富兒尚辱我，況青油幕下面孔耶！」竟不往。赤然尋移宰豐潤，豐潤饒山水，海籌時跨款段出游，遇幽奧險峻處，輒捫而登，東望遼海，西顧田盤諸山，竟日忘返。又數往京師，詣小市，覓古畫硯，亦時有所得。庚戌，赤然自大城引疾還，買屋新市，兩家相距數十武，朝夕過從，不異疇曩，語及北游，尚悠然神往。有勸其重理舊業者，曰：「少壯尚不堪，況已髮蒼蒼而視茫茫乎！」丙辰秋，右體忽不仁，臥牀久，性益卞急，時欲引刀自刺，曰：「方恨不能乘查泛天河，乃使我至此極耶！」竟鬱鬱死，時嘉慶丁巳六月八日也。
　　　　湯貞愍工畫梅
武進湯貞愍公貽汾以畫梅名，而山水尤靜細，書卷之氣盎然。家藏《紅豆村莊填詞圖》便面，貞愍自題云：「潦倒詞場六十秋，自拋紅豆種離愁。村扉一出人爭識，翠板紅牙拜白頭。」
閔貞，南昌人。幼失父母，長以能畫名，尤善寫真。然為他人寫，即肖，追寫其父母，輒不似。執藝三十年，常以自恨。一日薄暮，就肆浴，有浴者傴僂謦欬，酷類其父，匆匆未暇訊姓名，忽不見，時時就浴肆迹之。閱年餘，遇諸道，一農丈人也。強與暱而飯，極歡，貌之，以示素識其父者，皆太息以為絕肖。貞憶為兒時摶泥，被母呵而走，反擲所摶泥，泥跳塗母面，貞驚跽，奉母面，亟拭之，母面目猶約略可記憶也。偶有一嫗來乞漿，貞詫曰：「是矣。」致之樓而寫之，與父像並懸室中，朝夕饋食以為常，因自為《奉饌圖》。
　　　　顏朗如以洋布作畫
古畫多用絹，宋以後始兼用紙，明人又繼以綾，皆取其易助神采。蘇州葉調生偶以洋布極細密者，索顏朗如作墨山水。朗如言其質較絹稍澀，視宣紙則和潤，頗能發筆墨之趣，而氣韻又覺醇雅。同人咸以為新奇可喜，作詩詠之。程序伯云：「山林宜布素，盡洗華縟姿。莫嫌韤材費，煙汙得所施。頗聞波弋國，香荃成幾絲。金壺助餘馥，墨瀋含清滋。從此剡溪藤，賤作拭案資。晚窗喜展對，絡緯啼涼颸。」印印川云：「宋細唐麤辨入微，幾勞織女弄梭機。誰將卉服齊東絹，詠畫林看列布衣。」俞駿岳亦曾為調生以洋布作山水立幅，謂與筆墨相宜，語同朗如。一時妙手如貝六泉點、沈竹賓焯率喜作布本畫，蓋皆自調生一幢開其先也。
　　　　姚伯昂畫貓
姚伯昂副憲元之曾豢一黑貓，形如虎，甚愛之，且親為繪之於軸。劉少塗曾於其京邸中見之，覺神氣如生，副憲固精於繪事也。
　　　　李築夫畫筆濃密
嘉、道間，李築夫巖以畫名。初為漆工，綵繪棟宇，人物花鳥，厥狀惟肖，故得值恆倍常工。既而悔曰：「瘁我心力，僅得一日之飽，徒供傖父玩賞，烏能傳名不朽耶？吾十指自有所托。」遂改習繪事，用筆濃密，名噪一時。
　　　　金雲門畫佛像
山陰女士金雲門，名禮嬴，秀水王仲瞿繼妻也。通文史，尤善畫。其畫人物，逼似劉松年、趙千里、仇實父諸家，故嘉、道之間，海內稱女士畫為大宗。所畫佛像尤多，傳世者有《西王母降集靈臺》、《班婕妤辭輦》、《唐昌觀女仙觀玉蕊花》、《吳彩鸞寫韻》、《江采蘋作樓東賦》、《周娥皇邀醉舞》諸圖，而《建安七子圖》尤著。
　　　　鮑阿滾繢像
道光時，吳下有鮑某者，善追寫人家祖父像，一一惟肖。將落筆時，輒就地作蜣螂轉丸勢，時人呼為鮑阿滾。
　　　　梁儕石畫得生趣
順德梁元翀，字儕石。善畫，有蒼氣，無媚骨，如其人。試童子，屢北。年四十後，始決棄舉業，欲專以畫名於世，乃漸出以秀潤，晚更得生趣，皴法喜擬董文敏，而淡水遙山，更超妙。間倣黃鶴山樵，萬毛攢湊中，溼翠欲滴，論者詫為神似，然不可多得。所作小景，尤得倪高士意。疏楊枯竹，秋氣蕭然。又與黎二樵同癖。二樵以韻勝，儕石以骨勝，則兩不相掩焉。遠近索畫者踵相接，得其尺幅，珍秘之。
儕石每遇得意畫，輒自為韻語題其上，書法尤深入黃文節堂奧，故時人號之曰三絕，不獨以得其畫為喜也。
儕石嘗謂人曰：「近世畫人稍壓俚耳，即自高聲價，潤筆之多寡，視紙幅大小為差，阿堵不至，雖至好，猶袖紙以還。錢至矣，紙收矣，或三四返，五六返，僅乃得之。其間之失而補，補而又失此紙者，不知凡幾。予聞昔之人卻錢幣，不肯畫，畫復自燬，有之矣，未聞一行以市道，曾不親疏別若今日者。夫謂之市，則不得問所從來，皁役，吾兄之；商賈，吾先生之。甚或取以糊其門，圍其榻，踐蹋棄之，誰之過哉？予家貧，既不能概屏錢幣，稱高尚，而來索者卒未嘗錙銖較，有所酬，無不立應。然計終歲所入，實足備薪水而有餘，向平婚嫁亦資此。故寒士之廬，惟予畫可張，他不能致也。」
　　　　華秋岳賣畫
道光時，華秋岳喦在京賣畫，顧知者鮮。一日，有人以名人字畫求售，視之，無佳品，將返之，瞥見包畫之紙亦為畫殘，似甚佳，異而視，即己之畫也。華悵歎萬狀，遂浩然出都。
　　　　費曉樓畫仕女
烏程費曉樓，名丹旭，工畫仕女。初甚貧，在杭州城隍山設攤售畫，偶為湯貞愍所見，審非凡品。時某家方鼎盛，主人某好賓客，四方名俊，輻輳其門。湯因言費必能成名家，盍有以裁成之。某即延費至其家，月奉金若干。某家富圖籍，因得縱觀古名畫，畫日益工，某家又為延譽，於是費畫名著東南諸省。又以閒暇習為詩詞，某氏後人為裒集之，曰《依舊草堂遺稿》。
　　　　郎蘇門畫蟹
安吉郎蘇門觀察葆辰畫蟹入神品，人皆寶貴之，稱為郎蟹。其自題詩亦多佳者，有七絕二首云：「秋來不減持螫興，願學東坡守戒難。聊借硯池無數墨，寫生且作放生看。」「橙黃橘綠稻花疏，盃酒雙螯小醉餘。若使季鷹知此味，秋來應不憶鱸魚。」
　　　　招子庸畫半蟹
南海招子庸工繪事，畫蟹最佳，儼有秋水稻芒郭索橫行之致。潤有定格，酬不及格者，為之繪半面蟹，自石罅中微露半體，神采宛然如生，見者皆歎為絕筆。
　　　　文宗畫馬
文宗善畫馬，同治朝，由醇賢親王恭摹上石，神采飛舞，雄駿中含肅穆之氣。
　　　　吳讓之鬻畫
儀徵吳讓之，名廷颺，又名熙載，蚤歲以畫負盛名。入酒肆，恆不給貲，率塗抹數紙以博一醉。咸豐庚申亂後，生計日蹙，一家十數口，恆空乏無藉。其婦不賢，時以家庭細故相勃谿，至賃僧廬鬻字以為活焉。
　　　　苗沛霖畫巨石
苗沛霖工畫，方為諸生時，嘗為人畫巨石一幀，題兩絕句於其上曰：「星精耿耿列三台，謫墮人間大可哀。知己縱邀顛米拜，摩挲終屈補天才。」「位置豪家白玉欄，終嫌格調太孤寒。何如飛去投榛莽，留與將軍作虎看。」
　　　　左恭人繪孤舟入蜀圖
四川曾吟村太僕以進士觀政農部，出守章江，深得士民心。曾文正公國藩治軍安慶，招致戎幕，以勞卒於軍。其室左恭人移柩回蜀，過叉魚灘，大風，幾覆舟，恭人撫棺長號，呼天泣血，風遽止，舟竟無恙。乃自繪《孤舟入蜀圖》，海內名公鉅卿多題詠之。
　　　　瑜皇貴妃畫山水
穆宗之瑜皇貴妃能畫山水，墨筆作蘭，自題小詩，署款曰懶夢山人。孝欽后訓政時，退居一室，圖書滿架，以畫自遣而已。
　　　　項維仁不輕作畫
永嘉項維仁善畫，嗜酒，性孤僻，不樂與人交。人屬以畫，輒大怒，或且申申詈不已。其畫無師法，每當大風雨，輒飲酒極醉，破笠赤腳，登屋後山絕頂，蹲踞而遺，觀其岡巒之冥濛，雲樹之迷互，鼓掌狂叫。疾走歸，據案伸紙，奮筆直追，濡染淋漓，煙氣瀰漫。晝已，張壁間，復取斗酒賞之，且飲且注視。良久，忽大哭，立毀之，棄爐火中。他日風雨復然，卒不知其故也。
維仁平生不妄見人，溫州協守備錢大勇嗜酒，與之善者數年，終不敢乞一畫。一日，大雨，過維仁，維仁方據案畫，畫已，自起入取酒，大勇急卷畫懷之。維仁出，不得畫，知為大勇所匿，則笑曰：「君欲得吾畫，良苦，然未署款，當為補之。」大勇不許，曰：「得畫足矣，奚必署款。」又嘗具美扇，索名人書之，置維仁案而久不言。維仁顧扇美，信手作小樹數株，已見背面書，乃大怒，曰：「奈何以某書羅我！」盡塗其畫。大勇死，維仁益佗傺。有尚書督軍者，閱邊至溫州，語及維仁畫，兵備道立遣人召之。時方大雨，維仁破笠赤腳至，道降階相迎，與抗禮，維仁曰：「某，庶人耳，辱公厚召，故來，將奚役？」道以情告，陳百金几上，維仁直視曰：「某不知畫，即畫，豈用以媚大府者！」不謝，走出。道無如何，飾他人畫，署維仁名以獻，維仁畫終不可得。
　　　　楊景白畫羅漢
楊景白，名星燦，同治時人，自署偉頭陀，又稱不了頭陀。其畫專精於羅漢，美人，惟自恥以丹青覓利，囊有錢，即橐筆，雖求者以百金丐尺幅，靳不應。生平嗜鴉片煙，必俟煙盡，始稍稍為人下筆。廣州佛照樓旅店所懸羅漢四小幀，乃其極貧困時，不得已館於佛照樓，主人日供鴨腿麵一碗，清膏一兩，楊感之，乃殫精竭慮，為此生平最得意之作也。
景白常獨居一室，終日不逾門限，几席有塵，亦略不拂拭。所臥煙榻，至留一人形，蓋除身所蔽外，四圍皆積塵垢也。每繪時，窒塞窗櫺，滿室黑暗，惟漏光如掌，就光中染翰，謂非此則不工，耗目力也。時欲作一羅漢，輒覃思數日，至遺精溺，自以為苦，故不多作。佛照樓下別有《楊貴妃教白鸚鵡念多心經圖》，美人櫻唇微綻，媚眼低垂，為且誦且聆之狀，神妙不可思議，亦景白所作也。
　　　　續畫中九友
吳梅村有《畫中九友歌》，評泊丹青，揚扢風雅，洵足為繪林增色。丹徒趙季梅中翰彥修用其韻，作《續九友歌》云：「剡溪侍郎荊關流，淋漓墨障煙雲浮。放筆天外烏紗投，西溪高隱夫何求。 【 醇士】 雷州鑒賞珊瑚鉤，游心藝苑春復秋。上官白簡窮鏡鎪，金貂換酒百不憂。 【 鶴舟】 髯翁三十游皇州，宣南畫史居上頭，驅染子墨萬象收。冷齋低首歲幾周，未寒先補山羊裘。 【 少甫】 松圓後起追前修，疏篁古木摹丹邱。一僮一鶴隨扁舟，虞山茂苑長句留。 【 序伯】 秋言大筆如戈矛，蒼松巨壑師馬劉，酒人八九來深樓，傳觴作畫心悠悠。 【 秋言】 誼亭細楷如鍾繇，酒酣捉筆揩雙眸。煙霞落紙松風飂，元氣灝灝精神遒。 【 誼亭】 叔明汪子工吟謳，收拾煙墨賦宦遊。勸耕原隰聞啼鳩，長宮穩跨折角牛。 【 叔明】 鴛湖下筆煙景稠，花鳥更比林良幽。輦金索畫來瀛洲，脫巾笑傲東諸侯。 【 子祥】 阿弟生計無田疇，迂疏隱僻動見尤，撫印作畫驅窮愁。浮家江上閒於鷗，放頭爛醉萬慮休。 【 弟榮】 」此外尚有《松陵畫友》詩二十四首，續八首。江浙畫手固多，而季梅搜羅不遺餘力，以視朱竹垞之《論畫絕句》，鄭板橋之《畫人詩》，其賅博不啻倍蓰矣。
　　　　孝欽后畫觀音像
孝欽后所畫宮體觀音像，軸長五尺六寸，絹本，像高二尺一寸，硃綠隱隱疊起，衣褶間描以金粉。像之上有梵文四字，於中鈐印一，文曰「慈禧御筆」。
　　　　孝欽后畫葡萄
孝欽后喜作畫，而不能工。畫蘭竹，寥寥數筆而已，然設色布格，必苦心經營。畫何種花，即擣何種花汁以為色。其得意者，莫若葡萄。蓋葡萄惟數大圈，隨手可成，藤蔓屈曲，如蛇如蚓，信筆所之，易於神似。或謂孝欽喜飲葡萄酒，因而推愛葡萄，暇必畫一紙以自遣也。
　　　　孝欽后畫有代筆
孝欽后萬幾之暇，輒畫扇及立幅以賜大臣，患不能給，乃覓代筆二人，一為歸安姚彥侍方伯之嫂，一為雲南繆中書嘉玉之妹。二人孀居也。月予三十金，然在內均有使費，恆患不給於用，某親王為設法津貼，又畫扇寄售廠肆，索潤資極昂，一箑至二金有奇。
嘉玉之妹名嘉蕙，字素筠。通書史，善篆隸書，尤工畫。歸陳氏，蚤孀。光緒己丑五月四日，奉特宣，入儲秀宮，供奉繪事。庚子西幸，隨駕至長安。孝欽每於政暇，召入寢官，賜坐於地，閒論今古，內監皆稱為繆先生。當隨駕至秦時，有猶子留滯京師，姪婦年二十餘，攜以自隨，居孝欽寢宮東偏之小室，終日不得出戶。綜計素筠之參承禁闥，入陪清讌，出侍宸游，垂二十餘年。
　　　　尹和白畫宗宋元
湘潭尹和白，名金陽，中年始作畫，專宗宋、元，規矩謹嚴，神采煥發，傳橅移寫，尤其特長。其畫梅也，學逃禪老人，遒鍊高古，三百年來無此作，冬心二樹不足與之比肩。耄年畫蟲魚花鳥，細入毫髮，殆亦得天獨厚歟？
和白性高潔，意所不可，雖以重金請，不繪也。曾文正開府兩江，招之往游，為作《蒼茫獨立圖》，寫其小影，作漁翁垂釣狀，披簑戴笠，在湖之濱。文正大喜，傳示幕僚，命各為詩以紀之。時文正長子惠敏公紀澤侍側，年十七，為詩先成，詩云：「尹子丹青畫英妙，指揮百物呈榮枯。即今寥落無餘子，為寫《蒼茫獨立圖》。大海波濤揭地起，高秋雲物漫天鋪。舉頭四望渾無物，夢想人間顧與吳。」和白晚年居鄉，足不入城市。門下多女弟子，皆從之學畫。
　　　　彭剛直畫梅
衡陽彭剛直公玉麟以畫梅著稱於時，每畫，必題一詩。俞廙軒侍郎廉三撫湘時，剛直已薨，乃從王壬秋檢討闓運乞一幅，並屬壬秋題詞。壬秋題詞云：「姑射貌，舊日酒邊曾索笑。春風吹人醒年少，花開花落情多少？明蟾照，人間只有西湖好。」壬秋之言蓋亦有所指也。
　　　　任伯年懶作畫
山陰任伯年繪人物，有聲於時。久居蘇，求者踵接，而性疏傲，嗜鴉片煙，髮常長寸許，懶於濡毫，倍送潤貲，猶不一伸紙，畫材山積，未嘗一顧。一日，戴用柏、楊伯潤過其門，見一學徒倚門而泣。戴問故，曰：「店主命送畫貲至任先生家，請其作畫，數月未就，謂我乾沒潤資，故不得畫。今日又命我來取，云如不得，必將撻我。今任先生仍不見付，是以泣耳。」戴怒曰：「名士可若是乎，受人錢，乃不為人畫？」遂與楊同入。任方臥煙榻吸煙，戴突拍案呼任起。任驚問故，戴曰：「汝得人錢，不為人作畫，致使豎子哭於門，何也？不速畫，我必打汝。」任不得已，即起畫。戴與楊一人為伸紙，一人為調顏色，任援筆濡染，頃刻間兩扇並就，戴以付學徒，欣謝而去。
　　　　胡恭壽畫嫌潤少
光緒時，華亭胡恭壽畫名震一時。某歲，松江府某太守遣僕持金請其畫，胡見持金少，語之曰：「謝汝主人，我不識何者為官，但須如我潤格始畫。」僕歸，以實告。他日，太守增金，復使僕持往，胡為畫之，送署。一日，太守燕客，並招胡，胡趨至，太守偶與客談畫，因故詢曰：「此間有胡恭壽者，頗有畫名，君知否？」客曰：「不知。」太守因以胡所畫示之，客曰：「此惡畫，何足污目！」太守故憮然曰：「技若此乎，乃頗自矜貴。」客曰：「嘻，君為所紿矣。」太守乃大怒，遽取畫撕毀之。即邀客坐他室，殊不一顧胡。胡猶漠然不動，俄有一僕曳胡曰：「頃間辭色，汝見否？亦可出矣。」胡乃踉蹌去。
　　　　羅文子畫山水二大幅
慈谿羅文子，字子文，布衣，善六法．嘗從任伯年遊，晚更潛研獨索，山水大幅，有米襄陽筆意；人物　芻褶，得吳道子家數．然不苟作，或終年不著點墨．作則窮日竟夜，至廢食息．嘗畫《慈谿山水圖》二大幅，坊紙狹小，黏數百紙成之．每幅大廣畝餘，來龍去脈，巨浸細流，纖悉無遺．鄞縣方楨得之，作《四明它山水利攷》，時稱桑，酈所不及．後轉入常熟翁叔平相國家，相國因資之以作《海道記》．
子文為人好飲酒，能談詩，嘗題其日記冊曰：「願終身不負己，一刻不負人。」可想見其志趣。年六十，遊湘、鄂間，不得志，鬱恨之際，恆發為詩歌，悲壯淋漓，竟卒於鄂。
　　　　張子祥畫花卉
張子祥，名熊，秀水人，自號鴛湖外史。工花卉，生氣鬱勃，溢於毫端，縱逸如周服卿，古媚似王忘菴屏山。巨幅以尋丈計者，愈見力量。兼作人物、山水，亦古雅絕俗。家有銀藤花館，位置精雅無纖塵。喜填詞，尤長於小令。並諳音律，嘗引喉度曲，抑揚宛轉，曲盡其妙，雖老樂工亦自歎弗如也。
　　　　陳若木畫無師授
揚州陳若木崇光，初名炤，後以字行。善畫，無師授，而擅絕一時。幼值兵燹，家業蕩然，遂廢學。長以鬻畫自給，間讀經史，遂亦工詩。娶朱氏，伉儷頗篤。未幾，以產難卒。復娶其妹，亦相敬愛。未幾，得狂易病，謂若木為不知誰何之人，偶一入內，必訶逐之。若木鬱鬱不自得，亦病狂。又數年而繼室卒，若木愈不自得。當年方盛時，縱論時事，不可一世。及其病也，氣意頹喪。昔日舊交，偶一相值，寒暄數語而已，或一頷之，輒他顧。
若木作畫，頗自矜重，稍不愜意，必寸裂棄去。既病狂，則任筆為之，不復詳檢，然其精到處，固不減曩昔，而超逸之氣轉過之。寒素之士求其畫者，無論識與不識，欣然命筆。下至傭保，求亦必應。富商顯宦，致重金求之，或遲遲以應，一迫促之，則束之高閣，百請而不得矣。畫中有詩，詩中亦有畫也。其畫雖無師，然頗取法於前人。人物師陳老蓮，花卉師陳白陽，山水師王麓台、僧石濤，翎毛、草蟲且師宋元，宜當時老於畫者之皆避席也。
　　　　胡鐵梅鬻畫於日本
皖人胡鐵梅，名璋，工畫，挾藝遊上海，獲貲頗豐。旋因經營《蘇報》及古香室牋扇店，盡罄其貲，乃挈所娶日婦東渡，仍以鬻畫自給。日人慕其名，求畫者輻輳。歿後，為營一小塚，樹碣於旁，曰清國老畫師某某之墓。
　　　　上下畫
上下畫者，昉於泰西。光、宣間，日報、雜誌之游戲畫常仿之。其畫自上自下觀之，形態皆同，蓋出於古鏡之背文也。一名圓轉畫。
　　　　太醫院處方
太醫院醫官恭請聖脈，皆隔別分擬，而又不得大有歧異。醫官患得罪，乃推一資格稍長者為首，凡用藥之溫涼攻補，皆此人手持鈕珠某粒為記，各醫生皆視為趨向。又所開之方，必須精求出處，故諸醫擬方，必用《醫宗金鑑》，以其不能批駁也。至次日復診，照例不能復用舊方，又不得多改，惟酌改藥兩三品，方為合格，故復診數次，即與初方宗旨逈不同矣。
　　　　官醫
官署所用醫生，專治監犯之病者，謂之官醫。蓋內外監獄，醫治罪囚疾病，官給以藥，選用醫生二名，年終稽考優劣。如醫治痊愈者多，照例六年屆滿，在內咨授吏目，在外咨授典科、訓科。
　　　　祝由科
黃帝《素問&#8231;移精變氣論》有祝由科，謂人病不用鍼石藥餌，惟焚化符籙，祝說病由，故曰祝由。湖南辰州人能之，常挾其技以游江湖，頗有驗，人遂稱曰辰州符。世傳祝由科書，序稱宋淳熙中，節度使雒奇修黃河，掘出一石碑，上勒符章，莫能辨，道人張一槎獨識之，曰：「此軒轅氏之製作也。」雒得其傳以療人疾，頗驗。明景泰時，徐景輝復傳其術。其治病也，能以病者所患，著於他物，而使其痊愈。如患贅疣者，則取刀劃木石等物，而本人之贅疣能潰破流血，漸至結痂而愈，毫不知所痛苦。其口唸咒語，以欺愚人耳，實催眠術之作用也。
　　　　蒙古醫士
舊制，選上三旗蒙古士卒之諳習骨法者，每旗十人，隸上駟院，曰蒙古醫士。凡禁廷寺人有跌損者，由其醫治，限以期日，逾期則懲治焉。天台齊息園侍郎召南嘗墜馬傷首，腦岑岑然，蒙古醫士以牛脬蒙其首以治之，其創立愈。乾、嘉間，最著名者為覺羅伊桑阿。伊以正骨起家，至鉅富。其授徒之法，先將筆管戕削數段，令徒包紙摩挲，使與其節合接，如未破者，然後如法接骨，恆奏效焉。又有一人墮馬，別無痛苦，惟兩足欲前行而轉後卻，延蒙古醫士視之，謂不必用藥，但於空庭中選壯健二男子，兩手並舉對擲之。如言，擲數十次而放下，則行步如常。問其故，謂因墮重，肝葉翻背，非藥石可療，惟舉擲，方能舒展反正耳。
至居住蒙古本境之人，如有疾病，則延喇嘛診治，兼施針灸，重則更須誦經祈禱。喇嘛治病，雙手切脈，不說病源，不開藥方，無藥店，藥由喇嘛配給。藥不煎飲，研末和水飲之。通常之藥三種，為腦路不凍湯，烏郎湯，治風寒咳嗽等症，暢漢湯，治頭眩吐嘔等症，功用與內地之紅靈丹、平安散、四小飲等。藥品概由喇嘛自歸化運至。幼兒亦有種痘者，惟尚舊法，無牛痘耳。獸醫亦喇嘛充之，頗有擅長刀圭之術而能起死回生者。
　　　　藏醫雙脈並診
西藏之拉薩，每有患病者暴於日中，蓋藏人習慣也。藏人有疾，輕則徧體塗酥油，暴於日中，遇雨，則以絨覆病者，燒柏葉煙熏之。人之皮膚，為身體排洩之作用，若塗之以酥油，則皮脂腺塞，不惟無益，而又害之，藏人不知也。其患重病者，始延醫診視，醫者雙脈並診，所用之藥，丸散而已。
　　　　西康醫藥
西康番人有疾病，尚禱祈，或延喇嘛而誦梵經，或入寺院而拜佛像，畫符以避邪祟，問卜以測死生，人人皆然。亦間有番醫，而驗病之方，不察明堂，不究息脈，但以病者之溺一盌，用木枝撓之，觀其顏色泡影而已。至於用藥，亦有草木、鹿茸、麝香之類，惟用醫藥者少耳。光緒丁未，邊務大臣趙爾豐憫番人之疾苦，兼以漢籍軍民出關，醫藥不便，故由川省購藥餅，延醫士，赴裏塘、巴塘、鹽井等處，為人療病，並延痘醫前往，令其種痘。始而番人疑慮，繼則延醫服藥者絡繹不絕。乃奏明設局，廣延醫士，由公家給予薪資，於德格登科、河口、稻城，凡改流之處，皆設有醫士，自是而醫藥始盛行矣。
　　　　傅青主善醫
傅青主善醫，傳世者有婦科書，顧不徒精婦科也。其鄉人王堯客都門，忽頭痛，經多醫不效，就診於太醫院某，按脈畢，命之曰：「此一月症也，可速歸家料理後事，遲無及矣。」王怏怏，急治任旋里。會傅入都，遇諸途，問王歸意，以疾告，曰：「太醫院某君，國手也，盍請治之。」某歎曰：「僕之歸，從其命也。」乃具告所言。傅駭曰：「果爾，奈何？試為汝診之。」按脈良久，歎曰：「彼真國手也，其言不謬。」王固知傅技不在某下，泫然泣曰：「誠如君言，真無生望矣。然君久著和緩名，乃不能生死人而肉白骨乎？」傅又沈思久之，謂曰：「汝疾萬無生理，今思得一法，愈則不任功，不愈亦不任過，試之何如？」王大喜，求方。傅命歸家，偏覓健少所用舊氈笠十餘枚，煎濃湯，漉成膏，旦夕服之。王諾而別，歸家如法治之，疾果愈。尋至都見傅，喜慰異常。更謁某，某見王至，瞿然曰：「君猶無恙耶？」王具以傅所治之法告之。某歎曰：「傅君神醫，吾不及也。吾初診汝疾，乃腦髓虧耗，按古方，惟生人腦可治，顧萬不能致。今傅君以健少舊氈笠多枚代之，真神手，吾不及也。若非傅君，汝白骨寒矣，謂非為鄙人所誤耶！醫雖小道，攻之不精，是直以人命為兒戲也，吾尚敢業此哉！」送王出，即乞休，閉門謝客，絕口不談醫矣。
傅善醫而不耐俗，病家多不能致。然素喜看花，置病者於有花木之寺觀中，令與之善者誘致之。傅既至，一聞病人呻吟，僧即言為羈旅貧人，無力延醫，傅即為治劑，輒應手愈。
某婦姓妒，常疑夫有外遇，忽患腹痛，輾轉地上。其夫求之傅，乃令持敝瓦缶，置婦榻前，擣千杵，服之，立止。一老人痰涌喉間，氣不得出入，其家具棺待殮。傅診之，曰：「不死。」令擣蒜汁灌之，吐痰數升而甦。凡患瀉者，遇傅無不瘳。用藥不依方書，多以意為之，每以一二味取驗。有苦癆瘵者，教之胎息，不三月而愈。
　　　　俞嘉言以醫名於時
俞嘉言，本姓朱，明宗室也。明亡後，諱其姓，加朱以挎為余，後又易未以刖為俞。江西人，僑居常熟。往來錢牧齋之門，結廬城北，以醫名於時。
牧齋家居，一日，赴親朋家宴，肩輿歸，過迎恩橋，輿夫蹉跌，牧齋亦仆地，及歸而忽得奇疾，立則目欲上視，頭欲翻於地，臥則否。延醫診治，不效。時嘉言適往他郡治疾，亟遣僕往邀。越數日，始至，問致疾之由，遽曰：「疾易治，無恐。」因語掌家政者曰：「府中輿夫強有力善走者，命數人來。」至，嘉言命飫以酒飯，告之曰：「若曹須盡量飽餐，且可嬉戲為樂也。」乃令分列於庭之四隅，先用兩人夾持而行，自東，則疾趨之西；自南，則疾趨之北，無一息停。牧齋殊苦顛播，嘉言不顧，益促之驟。少頃，使息，則已霍然矣。時他醫在旁，未喻其故，嘉言曰：「是因下橋倒仆，第幾葉肝搐摺而然。今掖之使疾走，抖擻經絡，則肝葉可舒，既復其位，則木氣敷暢而頭目安適矣，非藥餌之所能為也。」
常熟顯宦某致仕家居，其夫人年已五十，忽嘔吐不欲食。諸醫羣集投劑，俱不效，邀嘉言視脈，側首沈思，遲久而出，拍顯宦肩曰：「高年人猶有童心耶？是娠，非病。吾所以沈思者，欲一辨其男女耳。以脈決之，其象為外陽裏陰，必男也。」已而果驗。
常熟北城外多敗屋，率停柩，嘉言居其地。偶見一棺似新厝者，而底縫流血若滴，大驚，問之於其鄰，則曰：「頃某鄰婦死，厝棺於此。」嘉言亟覓其夫，語之曰：「汝婦未死。凡人死者血黝，生者血鮮。吾見汝婦棺底流血甚鮮，可啟棺速救也。」蓋婦實以臨產昏迷一日夜，夫以為死，故殯焉。其夫聞言，遂啟棺。診婦脈，未絕，乃於胸間針之，針未起，而已呱呱作聲，兒產，婦亦起矣。夫乃負婦抱兒歸。
一日，嘉言往鄉，舟過一村，見一少女浣衣於河，注視久之，忽呼停棹，命一壯僕曰：「汝登岸，潛近其身，亟從後抱之，非我命，無釋。」僕如其言。女怒罵大呼，其父母聞而出，欲毆之，徐曰：「我，俞嘉言也。適見此女將攖危症，故救之，非惡意。」女父母素聞其名，乃止。嘉言問之曰：「汝女未痘乎？」曰：「然。」嘉言曰：「數日將發悶痘，無可救。吾所以令僕激之使怒者，乘其未發，先洩其肝火，使勢少衰，後日藥力可施也。至期，可於北城外某處取藥，毋遲。」越數日，忽有夜叩其門者，則少女之父也，言女得熱疾，煩燥不寧。乃問以膚有痘影否，曰：「有之。」慰之曰：「汝女得生矣。」遂畀以方劑，歸而藥之，痘暢發，得無恙。
嘉言之治疾也，尤加意貧人，常於藥籠中貯白金三星或四五星，有貧人就醫者，則語之曰：「歸家須自檢點，乃可煮也。」其人如其言，得金，若天賜，藥未進，病已釋其半矣，此揣知病人心理之作用也。
　　　　秦景明精痘科
秦景明，婁縣人。以醫名於時，治痘疹尤驗。一日，應鄰邑某家之招，晨泊舟郭外，見一女於橋陰織布，謂其僮曰：「汝試往，抱其腰戲之。」僮曰：「有父兄在，必飽老拳。」秦曰：「我在，何懼！」僮如其言，潛往女後，力搿之。女大駭，村人畢集，將執僮，秦遙呼曰：「吾所使也。」村人多習秦者，招之登岸，詢以故。秦問女尚未痘乎，曰：「然。」曰：「是將出痘，然毒伏於腎，見點復隱，則不可藥，吾故驚之，俾毒提於肝，乃可著手。」眾愈擁之，求為作劑，秦曰：「某家病方亟。離此數里，有某姓者，術頗工，可延之來。」某至，即舉手賀曰：「是兒，我早知其痘險，今幸作驚痘，非絕症矣。」眾告以秦事，某乃執弟子禮以事秦，終其身。
秦技絕人，惟好博。嘉定之南翔有富家，兄弟俱卒，妯娌共一子，年數歲，出痘，其母飛舟迎之，限以晷刻。至則秦在博局，託以潮逆，遲遲而來。至翔臨視，已成反關，不可為矣，拂衣欲去。延賓者尼之，謂遠道來，不一飯而去，非禮也。延入別室，則兒母已出，一手提其鬚，一手握刀曰：「我今飛棹來迎，此間非長江，何有潮汛？即畏顛播，輕輿急鞚，我不吝數十金。前時許，點尚顯，復隱之故，由汝致之。兒不能生，我不欲生，若亦不得生也。我刺若，即自刺，不忍見兒之絕耳。」秦大窘，曰：「孽矣。」婦復激之曰：「若有仙名，而不能療一兒，殊盜名耳。」秦俯仰間，曰：「有一策，姑試之。」乃令掘一坑，置席其上，臥兒坑中，畚黃土，徧擁其身，惟露面目，煎藥水洒之，復以席覆其上。婦鑰其門，偕秦共守之。夜半，忽奇臭不可耐，秦躍然曰：「生矣。」出兒視之，痘已復顯，但皮敗肉腐，悉成通漿矣。秦又欲歸，婦仍尼之曰：「留此半月，願奉千金為壽，即於我鎮懸壺。君家中事，令徒可了之。」復日約數人，與之局戲，秦亦樂而忘歸。
　　　　張本元善針人
臨邛張本元，先世務耕，不聞以醫傳，本元亦未從醫游，忽自許能醫善針。人莫知所授，不敢試，技無所效，於是時人為之諺曰：「偽大夫張本元。」會彭端淑之戚張氏婦艱於產，數日，舉家惶怖，不知所為。本元至，命取婦褻衣一，履一，以箕加其上，口吐鍼，鍼之，囑曰：「產時頂上有鍼孔，須泥以飯。」張氏漫應之。俄而生子，視頂上，果然，急如囑。張驚且喜，始知其能。端淑之世父楚錫苦瘧疾，請鍼之。本元曰：「鍼其腓。」楚錫戲之曰：「吾病在首而子鍼吾腓，可乎？」本元漫應之。鍼甫半，忽折，徐試其踵，呼曰：「出。」鍼躍然出，達於梁。又為人治癆疾，鍼其脊，終身無恙。自此而本元之名漸著，聞者爭造其門，所試輒效。與之錢，不辭，不與，亦不責報。於是時人復為之諺曰：「神鍼張本元。」其鍼之長，或尺或數寸，約計有七十餘枚。將用，則取諸口中，言笑飲食率如常，不覺也。無子，一女。鍼法傳於女，女死，遂不傳。
　　　　李隆古肆力於醫
李雅化，字隆古。嘗就試於有司，不售，遂棄去，肆力於醫。居屋方不盈丈，以聯葦間之，外延賓，內置牀席煤竈，與婦處其中。每客至，啜茗相對，清談竟日，不聞屋中謦欬聲。屋前多疏竹叢花，列怪石，寂靜如荒村。有叩門求醫者，不以風雪炎暑辭，與之貲，多寡不較也。
　　　　耕雲子自謂非醫
秦產有耕雲子者，順治時隱於楚江之西。人有扶病過其前者，見而即止之，語其故，治以藥草，遂愈，酬以錢，不受，曰：「吾非醫者，惡用此！」
　　　　陳文明善治痢
陳啟見，字文明，祁陽人。祖籍排山，以醫起家。順治時，王師征兩粵，貝勒某自衡陽得痢疾，過祁，屬縣令訪名醫，令以文明應。及入診，投劑立愈。文明嘗遇異人，傳瘧二方，療治如神。每歲治藥盈斗，隨證施予，不稍吝。
　　　　陸麗京善醫
錢塘陸麗京，名圻。善醫，遂藉以養親，所驗甚多。有人病亟，夢神告之曰：「汝病在腸胃，得九十六兩泥，可生也。」旦以告其友，友默然，良久曰：「嗟夫，此陸圻先生也。」圻字，分之為斤為土，其姓為六，合之，乃九十六兩土也。即迎麗京至，下藥，立愈。由是名聞吳、越之間，爭求其治疾，戶外屨無算。
　　　　醫方書藥別名
德州田山薑侍郎雯癖好新奇，凡病，醫以方進，必書藥別名，如人參曰琥珀孫，黃耆曰英華庫，甘草曰偷蜜珊瑚之類， 【 唐進士侯寧極譔《藥譜》一卷，盡出新意，改立別名，凡一百九十品。宋陶穀《清異錄》亦有之，蓋迻述侯籍也。】 書俗名者不飲也。
　　　　沈去矜醫愈毛稚黃姬
毛稚黃有小姬，嘗病療，勢日殆，瘠甚，見骨矣，遣人速沈去矜臨診。沈至，曰：「毋恐。」以一刀圭愈之。毛大驚，歎曰：「曾聞敵二豎過於五丁，東陽顧影，腰帶幾何，何竟具神力乃爾？」
　　　　孫翁有神針
陽城東郭有孫翁者，善針灸。所居鄰大道，多逆旅，一日，徘徊門外，遇一過客，鼻懸瘤如罌。孫見之，曰：「胡不去諸？」客曰：「固所願也。」孫曰：「姑試之。」客曰：「刀剞乎？」孫曰：「否。」客曰：「藥線乎？」孫曰：「否。」乃令客赤足踏針跗，有頃，孫曰：「覺有氣自頸而注乎？」客曰：「然。」又有頃，孫曰：「瘤之帶覺若癢而濕內注乎？」客曰：「然。」又有頃，去針，而瘤若失，僅結痂鼻端，如錢許。客大喜，詢姓名，欲酬之，而孫已避去。客固巡撫委員，採硫於陽者也。事已，復命，撫駭問瘤去狀，客以實對。
撫有母，四體不仁，臥三載矣，飛書陽城令，使速孫．孫至省，謁撫，問故，撫揖之以答曰：「吾母抱疾三載矣，諸君之能，願起廢焉．」孫入診，母僵臥於榻，熟視良久而診脈，曰：「姑試之．」針焉，而後茶．茶已，令二婢扶以坐，能坐矣．再針而進餌，餌已，令扶至床前，揉股而垂足，足能垂矣．再針而進飯，飯已，令四婢扶以行，能行矣．撫大喜，授餐適館，有加禮，酬以金帛，辭不受．撫詢其家口，孫曰：「止一子，方肆武，未售也．」談次，詢其術，且曰：「吾母之疾，經多醫不能愈，子能立起沉疴，何也？」孫曰：「秦越人有言，吾非能生人，能生夫不死之人也．漠然無分，天道自運，針之謂矣．蓋頭為精明之府，鼻屬足，陽明胃經，余故針某吏之跗也．風中腑者多著，四肢手足拘急不仁，面加五色，惡風寒，余故三針太夫人而除其風也．平之寧之，將之盈之．然則余非能起人，能起夫不終痿之人也．」撫拍案而歎之曰：「　乎禕乎，神如斯乎？」居久之，孫之子忽峨冠鮮衣而入，孫駭曰：「若何來？」則新中是科武解元矣．蓋子本魁梧，撫亦以此報德也．子名紹武，是年為康熙己酉科也．
　　　　董道士治疽
董道士，康熙時居江寧信府河之土地廟，與人語，或莊或誕，羣目為顛，一日，手木魚，入市狂走，口喃喃作誦經狀。羣小兒環而譁曰：「道士又顛矣。」曰：「毋慁我，此地將焚，亟為禳解。」居人怒曰：「顛漢欲放火。」告縣官，寘諸獄。不數日，其地果有火災，始得釋，人以此競異之。
某家有狐祟，招董至，以紙燭照室四隅，祟遂絕。見人病，雖甚危，掇塊拾草以與食，皆立愈。富貴貧賤之人爭邀致之，無難色，其不往者必不起矣。龍江關抽分郎中某疽發於背，晝夜呼號，羣醫束手。董往視，曰：「易耳。」令袒伏，索熨斗，熾炭舉置創上。家人駭絕，而病者寂然，俄熟睡，董竟去。郎中醒，曰：「不知渠以何物置吾背，涼爽沁心，所苦頓失。」視其創，已結痂。追及之，謝以金帛，不受。漢口李道士亦顛者，忽徧告人曰：「江寧董道士，今日死矣。」有賈於楚者，歸問之，果以是日死，人始驚為仙也。
　　　　潁州道士醫某少年
潁州某少年為邪所侵，疾深矣，家人謂不可活，置之路旁。忽有道士過之，自言能醫，命取重數十斤之鐵鎚，鎚病者頭面。父母泣曰：「病已至此，鎚一下，頭立碎矣。」道士笑曰：「無傷也。」及鎚下，病者若不知，輒有二寸許美人自口躍出而滅。凡百鎚，口出百美人，形狀如一，少年立愈。病者之見美人，目眩故也。
　　　　張道人以導引治人病
康熙時，有張道人者至長沙，以元門清靜導引，治病有效。或問之曰：「予見人以坐功而致病者多矣，未見有以坐功治病而有效者也。今先生用之而效，何也？」道人曰：「世人執一死法而治諸病，如醫以一方而療眾疾，非獨不效，必殺人。今我因病以用法，如醫者診病以處方，所以能起沈疴如操券也。」
　　　　李靜嵐知醫
德州李靜嵐知醫，嘗以方書療家人疾，立效。會母夫人病下痢，侍湯藥，謂必以梅諸治之，羣醫不可。既而病劇，濩藥時，覓得，藏袖間，潛投之，果愈。
　　　　吳允誠療邵長蘅肺疾
吳允誠，儒以醫名，謹厚長者也．與人交，無貴賤，必以誠．試其藥，皆精良多驗，人翕然信之．邵長衡夙有肺病，氣逆上壅而為喘，遇秋輒作，作則憑几危坐，瞠目雙肩，撼膺呀吸，累晝夜不能就枕．少間，輒復作，及冬，乃已．吳治之，護其元氣，補以葠苓，屏去疏快耗削之劑，而疾漸減，未涉冬，愈矣．
　　　　盧子繇弱冠處方藥
盧之頤，字子繇，生而魯。九歲，依父習禪坐，見一身世俱空之境，隨詣聞谷禪師，以三語令參，能舉心為對。弱冠，忽處方藥，有合。其師王紹隆，亦名醫也，與講《內經》、《素問》，不得其旨，其後討論張仲景《傷寒》，忽大出辨駁以困之。明年，即攝講席。
　　　　陳馭虛治疫
陳典，字馭虛，京師人。性豪宕，喜聲色狗馬，為富貴容，而不樂仕宦。少好方，無所不通，獨以治疫為名。疫者聞馭虛來視，即自慶不死。京師每歲大疫，自春之暮至於秋不已。康熙辛未，方望溪侍郎苞游京師，僕某遘疫。陳命市冰，以大罌貯之，使縱飲，須臾盡。及夕，和藥下之，汗如雨注，遂愈。方問之，曰：「是非醫者所知也。此地人畜駢闐，食腥羶，家無溷匽，汙渫彌溝衢，而城河久堙，無廣川大壑以流其惡，方春時，地氣憤盈上達，淫雨汎溢，炎陽蒸之，中人膈臆，困惾忿蓄而為厲疫。冰氣厲而下滲，非此不足以殺其惡。故古者藏冰，用於賓食喪祭，而老疾亦受之，民無厲疾，吾師其遺意也。」
方嘗造陳，見諸勢家敦迫之使麕至。使者稽首階下，陳伏几呻吟，固卻之。退而嘻曰：「若生有害於人，死有益於人，吾何視為！」陳與貴人交，必狎侮，出謾語相訾警。貴人意不堪，然獨良其方，無可如何也。
方之得交於陳也，以大理高某。高之親疾，召陳，不時至。獨方召之，夕聞，未嘗至以朝也。家日饒益，每出，從騎十餘，飲酒歌舞，旬月費千金。或勸謀仕，則曰：「吾日活數十百人，若以官廢醫，是吾日殺數十百人也。」諸勢家積怨日久，謀曰：「陳君樂縱逸，當以官為維婁，可時呼而至也。」因使太醫院檄取為醫士。陳遂稱疾篤，飲酒近女，數月竟死。
陳之杜門不出也，方將東歸，走別陳，陳曰：「吾踰歲當死，不復見公矣。公知吾謹事公之意乎？吾非醫者，惟公能傳之，幸為我德。」乙亥，方復至京師，陳柩果肂。遺命，必得方文以葬。方應之，而未暇以為。又踰年，客淮南，始為文以歸其孤。
　　　　李延罡行醫自給
李延罡自上海來平湖，割西宮道士之樓居焉，以行醫自給。有延之治疾者，數百里必往。視疾愈，不責報。或酬以金，輒從西吳書估舟中買書，不論美惡。由是積書三十櫝，繞臥榻折旋，皆書也。
　　　　鄒興鑑為傷科
傷科鄒興鑑，少隨父客寧鄉之潭灣，從某習拳勇，十餘人莫敢近。某授之符術，凡刀傷跌損，筋骨斷折者，噀符水揉之，輒效。劉某自高樹墮下，氣垂絕，稍扶動，骨碎，察察有聲。興鑑如其法，移時，其人遽能立，不數日，愈。張某凶悍，為怨者叢毆，幾斃，診之，曰：「內血已泛，逾刻死矣。」亟噀水施創處，忽鮮血迸涌，旋吐紫黑血數升，睡片時，呼飲，曰：「予死復甦矣。」後遂改行為善。其他亦活人無算，不居功，亦不受謝也。
　　　　宋道人工按摩
宋道人者，長治人，少孤，為人牧羊霍山中。一日，失羊，羣牧皆徬徨無所措，宋年十三，獨入深山求之。行二日，見一老僧瞑坐石窟中，四無人跡。僧面生黃毛，長寸許。心知有異，跪而陳其故，僧張目曰：「爾羊固在，須中秋可得，今且歸矣。」宋出，告羣牧。及期，約伴往，果得羊，又溢出四五百頭。尋僧，已不見。眾議鬻其溢者，得百金。已而分金不平，遂聞之官，官盡歸其金於宋。其徒王姓者，心利其貲，故為好語，致宋於家，陽為之權子母。夜，令婦人入室，而己踵其後，誣以姦而逐之。宋失貲，無所依，乃復入山行。
久之，宋見茅庵，則別一老僧居之。泣拜，告以故，請留執樵採。久之，乃許。老僧不甚食，廚所有，惟燕麥芋魁，食之，遂不飢。居五載，僧遣之，宋留侍不行。僧顧曰：「子謹愿，奈具鈍根何！」視壁上，有所畫古丈夫五，一正面，一側面，一背面，二人偶坐其旁。曰：「但日日目此，骨節寸寸，皆須留意。」宋茫然不解所謂，日坐臥其下而已。及夜，夢二人自壁下，指示銅人穴道脈絡甚悉，宋忽豁然有省。一日，僧遠出，留宋居守，則虎狼蹄跡，交錯於庵之前後。越七日，僧歸，謂宋曰曰：「山中檀越家邀我誦經，汝當隨往。」比行，及半途，又謂曰：「汝且止此，聞木魚聲，乃來迎我。」遂徑去。宋候移晷，飢甚，輒躡蹤往，道阻一河。河上有翁嫗方視二童子汲，宋叩師所往，曰：「此處無人居，安得延僧誦經。」不得已，渡河而前，則峭壁插天，更無蹊徑。倏聞木魚聲在北山上，馳赴之，又聞聲在南山，顧視，日已晦，有虎百十餘咆哮而至。急趨投翁嫗所，木柵石屋，亦有雞犬。翁出叱之，羣虎皆弭耳去，招宋留宿，啖以麥粥。昧爽睡覺，則身臥磐石，屋柵皆不見，驚愕久之。遵舊路，欲返庵，道逢婦人井汲而絡其背者，問之，則跌傷折骨。宋審其穴脈，試按摩之，應手而愈。延過其家，飲食之，因留居焉。自是為人按摩，雖骨已破碎者，無弗愈。後居福山王家，年已七十三矣。
　　　　莫際曙醫茅店婦
湘潭宋某臥疾，將不起，聘莫際曙往視。憩道旁茅店，店婦捧茶進，未以病告也。莫詫曰：「汝有病，病且深，然及今尚可治。」為書方，給錢市藥。越旬日，再經其地，問之，婦病若失，叩頭謝。莫喜曰：「無須也。宋君病，我治之瘉，謝金可持贈汝也。」並書善後方與之。
　　　　張岳來用附子
康熙時，襄陽有名醫張岳來，名湘，用附子必重三四兩，謂必如是而始奏效也。
　　　　蒙古醫療周尚白傷
周尚白，名菽，終身客游。嘗依吳季方於永平，登盧龍塞，訪田疇故壘；陟望海臺，尋漢武遺蹤；上馬鞭山，弔孤竹少君之家。一日，驅車出關，欲曠覽邊塞險隘。經長城，墜車，車輪轉股上，股斷。遇蒙古醫，置股於冰，令僵，徐剖肉，視骨，粉碎，為聯綴，緝桑皮紉之，飲以藥，五日而能行矣。
　　　　行頭醫愈世宗頭風
行頭醫吳鑑者，安徽人。雍正朝，官太醫院判。世宗苦頭風，羣醫束手，鑑一藥而愈，賜之，不受，問所願，以此業請，許之，子孫遂世其業。凡各行納稅，必經吳姓者簽名，其職在商吏之問，如經紀焉。
　　　　桂附與犀黃並下
雍正癸卯秋，山陰金晉民以應鄉試至杭，臨場，患時疾，煩躁，壯熱絕食，人以傷寒目之。延老醫張獻夫視之，與大劑桂附，晉民從子璿玉有難色。獻夫曰：「非此，不能入試矣。」日晡，獻夫又至，曰：「紹興太守亟請渡江，此證，惟閔思樓能接手也。」璿玉卜之吉，即依方，頻頻與之，覺煩躁消而能寐矣。翌晨，思樓至，用犀角地黃湯，人咸駴異。思樓曰：「非此，不能入試矣。」索獻夫方觀之，笑曰：「昨桂附，惟張能下，今犀角，惟某能下，安排入闈可也。」因服數劑，即舉動如常。不數日，入試。獻夫亦不復至。一人患疾，數日之間，桂附與犀黃並用，絕奇。
　　　　葉天士更十七師而成名醫
吳縣葉天士，名桂，以醫名於雍、乾間。自年十二以至十八，凡更十七師。聞某人善治某症，即往執弟子禮，既得其術，輒棄去。生平不事著述，所存者《臨證指南醫案》十卷，亦其門人取其方藥治驗，分門別類，集為一書，附以論斷者，非盡天士本意也。
某年，江西張真人過吳，遘疾幾殆，服天士方，得蘇，甚德之，而思所以厚報之者。天士密語之曰：「公果厚我，不必以財物相加遺，惟於某日某時過萬年橋，稍一停輿，謂讓橋下天醫星過去可也。」真人許之。而是日是時，天士適從橋下過，於是蘇城內外喧傳天士為天醫星矣。
天士之母老矣，病熱而脈伏甚，似寒證。天士審證立方，中夜，獨步中庭，搔首自言曰：「診他人母，必用白虎湯。」其鄰叟某亦行醫者，竊聞之，次早踵門獻技，用白虎湯一劑而愈，其名頓起，而不如其即出於天士也。
天士有外孫，甫一齡，痘閉不出。其女抱之歸，求治，天士難之。女憤，以頭撞門曰：「父嘗謂痘無死證，今外孫獨不得活乎？女請先兒死。」即持剪刀，欲自刺。天士不得已，俯思良久，裸兒，鍵置空屋中，自出外，與博徒戲。女欲視兒，則門不可開，遣使數輩促父歸。博方酣，不聽，女哭欲死。至深夜歸，啟視，則兒痘徧體，粒粒如珠。蓋空屋多蚊，借其嗜膚以發之也。
木瀆有富家兒，病痘閉。其父念非天士莫能救，然距城遠，恐不來，聞其好鬬蟋蟀，乃購蟋蟀數十盆，賄天士所厚者，誘以來，出兒求治。天士初不視，所厚者曰：「君能治兒，則蟋蟀皆君有也。」乃大喜，促具新潔大桌十餘，裸兒臥於上，以手輾轉之，桌熱即易，如是殆徧。至夜，痘怒發，得不死。
一日，天士乘輿過市，見貧家送葬，棺底滴新血數點，急呼，止其棺。舁棺者素知其技紳，遂止之。問死幾何時，曰：「昨將夕。」曰：「男乎，女乎？」曰：「未產婦也。」曰：「速歸，可治。」其夫叩首哭泣，隨天士輿後，而觀者隨往甚眾。至其家，命啟棺，舁尸至床，去殮服，按右手脈，曰：「可救。」取長針一枚，解胸前衣，當心一針，哇然一聲，產一子，而婦有歎息聲，觀者歎服。或問之曰：「術固神矣，然何以知其不死？」天士曰：「此無他，適見之血，鮮而不敗，故知其未死。及按脈細審，乃知腹中兒手將母之胞絡搦住，絡近於心，心痛暈絕。特以針刺兒手，畏痛，手縮，焉得不娩。兒既生，母亦不死矣。所險者，在針之分寸耳。」天士言未已，眾中一少年伸臂求診，天士診視良久，曰：「當速歸，今晚必死。」觀者大愕。有進而詢其故，曰：「公等視之，彼固健康人也，然吾以脈理審之，其腸已寸斷矣，安得不死。」蓋少年乃產婦對門銀錢局之夥，聞眾口一聲，言天士有如神之技，心不平，午膳方罷，跳櫃而出，排眾入室，求診視為戲。詎飯飽不宜跳，跳則腸斷。至晚，果死。於是喧傳天士之死而知生，生而知死也，名益振。
或患肺癰，委頓欲死，天士曰：「此非外治不奏功。」乃反接而縛之，令人取冷水一盆，當頭淋之，復以刀刺其心坎，膿血隨出，約斗餘，藥敷瘡口而愈。後詢其故，天士曰：「肺居心上。此人患癰，肺下垂包心，心不可見鐵，故以冷水驚之，使心上提，乘隙入刀刺肺也。」
某家娶婦，甫卻扇，而婦暈絕，延天士診之。天士掩鼻入房，視之，曰：「易治耳。」令人舁婦至中堂，命取人糞數桶，圍置而攪之，穢氣蒸騰，婦遂甦。葉曰：「此為香麝閉氣所致，故以穢氣解之。新房須撤去香物，方可入，再發，恐不治。」如其言，果瘳。
某公子生二十餘年，素席豐厚。父督某省。是秋舉於鄉，賀客麕至，公子兩目忽紅腫，痛不可忍，延天士診之。天士曰：「目疾不足慮，當自愈。愈後七日，足心必生癰毒，一發，則不可治。」公子聞是言，不覺悲懼求救，天士曰：「此時不暇服藥，當先擬方以散毒。七日不發，可再議。」急求其方，曰：「息心靜坐，以左手擦右足心三十六遍，以右手擦左足心亦如之，每日如是七次。過七日，再診。」如法至七日，延天士視之，曰：「目疾如先生言，愈矣。未審癰毒能不發否？」天士笑曰：「前言發毒者，妄也。公子為富貴中人，事事如意，所懼者死耳，惟以死惕之，則他念俱絕，一心注足。手擦足，心火下行，目疾自愈矣。」
浙中某孝廉入都，道經蘇州，得疾，就診於天士。天士診之，問何往，曰：「會試。」葉曰：「頃所患風寒，一藥可愈。第內熱已深，陸行，必患消渴，壽不逾月，毋往。」因製風寒方與之，服藥果瘥，行動如平人。儕輩見其健，強曳以行。舟泊金山，共登覽焉。寺有老僧，亦以醫名。某中心惶惑，因更就診，僧言如葉，而意若猶豫。某因請救，僧沈思曰：「登車之日，多載美梨，渴則生食，飢則熟食，當有驗耳。」某如言食之，往返數月，竟無病。某歸舟至蘇，復見葉。葉大驚，問故，某具告之。天士乃變姓名往學於僧。一日，有以蠱就治者，腹膨然，氣不相屬。僧令天士擬方，乃用白信三分，僧曰：「似矣，然未也。汝知蠱之為蟲，而不知蠱之大小。腹中蠱已長二尺餘，少毒則不死，再與則避，無可為矣。當用砒礵一錢殺之。」因更方，囑曰：「夜必痛瀉，有異物，即取以來。」次日，果來謝，持赤蟲長二尺許，天士亦心服。學三年，盡得僧授而歸，自是所藥無不瘳矣。
某年夏，天士過磨坊，見健者方擁磨盤旋，問曰：「爾為外鄉人耶？」曰：「然。」曰：「速歸，不一月必死。」磨者疑之，問故，曰：「爾夜中必用蚊煙乎？」曰：「然。」曰：「殆矣。是物雖辟蚊，然久受其毒，不可救，汝速歸，猶及家也。」磨者大慟，即以是日奔歸。至某塘畔，夜昏，遇雨，見小舟，求附行。登舟，即有老翁坐於艙，磨者默然向隅。翁問故，告之。翁曰：「果然。然幸遇我，可不死。」磨者長跪哀之，遂同至翁家。翁飲以藥，浴以水，灸以火，蒸以桶，凡三閱月，曰：「可矣。」令入城。適天士又經其處，見磨者勇健如初，因叩之，磨者述所遇。天士即偕磨者往覓翁所，至則行矣。
天士一日乘輿出，有鄉人揖道左，求治，停輿診之，曰：「六脈均調，奚病耶？」鄉人曰：「某所患者，貧病也。聞公善治奇疾，故來求耳。」天士曰：「諾。」因令「拾道旁橄欖核種之，苗茁，乃告我」。鄉人如教。葉自是製方，必用橄欖苗。病家求橄欖苗，必於鄉人，鄉人益昂其值，期年，遂小康。
天士行醫久，後致富，然性好嬉戲，嬾出門。人病危，亟請，不時往，由是獲謗。往輒奏奇效，故謗不能掩其名。以高壽終。
　　　　薛一瓢與葉天士齊名
薛一瓢，亦吳人，與葉天士齊名，而相忌。病者就天士，則必詢之曰：「曾就一瓢乎？」就一瓢，則必詢之曰：「曾就天士乎？」天士憤，大書榜其堂，曰「掃雪。」一瓢聞之，笑曰：「人謂天士不通，今果然矣。彼云掃雪，與我何干，縱其大掃可也。」因亦書二字榜其堂，曰「掃葉」。
有甲乙二人，各睹食寒具。 【 即繖子，以麥糯粉和麵，搓如細繩，挽曲之而為環，油煎沃以糖食之。】 甲啖至七十，有難色，遂自承其負。乙見甲負，大喜，強爭勝，竟盡百數，甫下咽而病作，舁就天士診之，曰：「無可為矣。」家人涕泣舁歸。或告之曰：「一瓢與天士皆以醫名，各不相下，恒有就天士言不治而一瓢得治者。今未就一瓢，烏知其不可救耶？」家人以為然，復舁就一瓢，亦如天士言，曰：「無可為矣。」家人固哀之，一瓢曰：「謂之無可為，斯無可為矣，我豈誑汝者。」不得已，舁病者出。將下堦，一瓢忽問曰：「曾就他人求治乎？」曰：「天士耳。」曰：「天士云何？」曰：「如先生言。」曰：「果如是乎？其姑留此，一試吾技，亦以覘汝家運之窮通。克濟與否，尚未可知。」言畢，遽入內室。有頃出，手藥一器，其色純皎，以飲病者，復以黑色藥一器繼之。病者腹如雷鳴，大瀉而愈。天士聞之曰：「我詎不知此，特不樂為耳。蓋病者患寒具充塞不化，法宜消導，而又慮其不勝，必先之以人參，固其元氣，然後得以奏效。」葉明知之，以病者家貧，不能備參，故告以無能為。一瓢意亦如天士，實為嫉妬所迫，自出參食之耳。
　　　　乞兒療李氏子蛇頭疔
山東陸宣子自京師來，為蔣衡言。李某之子，指甲中生肉管，赤色，頃刻長三尺餘，垂至地，能動，動則昏昧欲死。徧訪名醫治之，內府太醫至方上士俱縮手，逡巡退。某子於是取酒痛飲，引刀自斷之，出血數斗，氣絕。良久甦，復出如初。某子曰：「嗟夫，吾其死矣。」乞兒者，不知其姓名，以豢蛇為業，聞之而至，曰：「我能治之。」閽人叱之，乞兒曰：「爾勿然，速白公子。」李某大喜，延入，謂之曰：「果愈吾兒，吾分家產之半以與若。」乞兒乃劍負大蛇，昂昂入中堂，踞上座，口中謾罵諸醫者，曰：「公子所患，蛇頭疔也，其管通四肢百骸，絕則又出。若輩何能為！」請見公子。
初，乞兒家多金，其居室、衣服、飲食、輿馬之屬甚侈麗，賓客出其門下者，鬬雞走狗畢集，待妾僕從奔走左右，娼優歌舞縱酒，馳騁弋獵，無虛日。未幾病，病如李某之子。破家求醫，不可得。京師有白雲觀，每歲正月十九日，士女畢集，曰燕九，冀遇仙，或曰仙往往雜儔人中賣藥，或類乞丐。當是時，乞兒父亦往，果遇丐者，持大蛇，貌甚偉，心異之，問以子之病，曰：「能治。」因請之，許諾。既至，曰：「命而子速呼其妻來，屏左右。」謂有一人留，子即不治。乃置大蛇於地，命乞兒妻曰：「無懼，其持此納諸袴中，兩骽蹲地，鑿袴孔以出，握蛇首定視，蛇首與肉管相對，蛇以氣吸之，則消。」不移時，果如其言。蛇則紅絲百道，僵臥死，乞兒竟愈。乞兒既見某子，如其法治之，某子亦愈。李某大喜，竟分其產之半與乞兒。
　　　　蒙古醫療斷舌
乾隆己未，京師某達官以姦僕婦，被婦咬舌尖，延蒙古醫治之。醫至，命殺狗，取舌，帶熱血鑲之，戒百日不出門。其後引見，奏對如初。
　　　　陳恬齋兄弟善醫
陳恬齋大令善繼侍其母查太恭人疾，日繙閱醫書，至抱書而臥，中夜有省，遂工醫。官四川及長蘆時，兩次奉命馳驛至京師、熱河，視裘文達公曰修及額駙福某疾。蓋文達及額駙曾奏謂「臣疾非陳善繼不能生之」，故都中有陳神仙之名。其弟宛青，名漢，精繪事，亦善醫。官禮部時，和珅召之，令視疾。漢咨於座主韓城王文端公杰，文端曰：「此奸臣，爾去，必以藥殺之，否則後不必見我。」漢遂謝不往，和啣之。時已保送御史矣，乃出為鞏昌府知府。
　　　　易三受醫術於張老人
易三，沅陵人，少學劍，恣游武漢間，為巨商衞藏。已而自謂弗善也，改而刺船，濟行者。年三十餘居常德東市，賣漿宿旅。久之，有老人行乞市中，日呼易三門，求食，體有惡疽，潰而臭穢不可近。易心哀之，日貯盂食以給之。旋求僦居，亦納焉。老人朝出暮歸，踉蹌怪狀。室中人皆恨且詈，易獨不然。居且一年，老人病痢，糞赤白下，雜疽臭，益不可近。易殷勤候食息，無畏色。老人夜分呼易曰：「吾有意於子久矣，子誠善也，吾術可授子。吾固不患疽，不患痢，姑試子耳。」易諦視老人，體如常人。及視所下赤白糞，皆澄清可鏡，心異之。昧爽，老人呼易步東郭高岡，授法，懷中出所乞食盂，取水，祝令沸，以短刀置盂中，水不仆，戒曰：「凡吾術，可以醫百病，祝水不沸，刀不豎，不可治，即治，不可受人財，又不可妄傳人。」易俯首謝。老人忽不見，遙聞有聲曰：「吾乃張姓也。」
易得術，急欲醫人，人無與醫者。適其穉子患腹痛，欲割治，妻不肯。乃伺妻出戶，潛祝水割腹，滌臟積。妻突入，號踊，乃以手覆所割處，無迹，立愈。由是漸醫外人，手到輒痊，不受酬犒，如老人戒。凡所治內外症，必割，必祝水令沸，刀令豎，乃治焉．數十年中，病人就廬舁視者無虛日，四方貴官延治者，不遠數千里．乾隆庚午五月，中丞　某以監司董某言，自沅延入府治病．易椎魯，雖見達官，不為禮，又醫無方餌．中丞意其野而誕也．易徑歸．久之，府中所治病，如其日月之限，皆愈．　異之，屬董再延入府，將酬之也．易入，府中人無貴賤男女，皆羅拜，疑為仙也．至易出，主董署，　延之一飯，不往．強之，乃赴．城中貴官單馬輦迎者，亦堅不往，必治病乃赴．　酬白金二十兩，不受．九月初，辭董登舟，風逆不得去．市人知者，群延之治病，日閱數十人．每行市，步履如飛，觀者擁左右，呼易神仙．
陳益嘗於友人座見之，古心古貌，不苟言笑，意所必至，徑直無周旋。問其年，曰：「八十三矣。」尚善啖肉食。其視病，以己手中指，診病者額，視指，輒知病由，不待病者言。不可治即不治，其可治亦不即為方，輕則摩撫立愈，甚則或取各色布歸，病者亦楮書姓名及生年月日，至家，祝水一盂，卷所取諸病者之布，叱符，向空焚之，即燼，揭病者年月姓名，次第以卜效之遠近，而病者異地告愈，其奇驗如此。以陳所見，亦未嘗用割治之方，或老而加慎焉。董嘗以繭數束贈之為衣，易不能卻，又不欲妄受，旋以繭為諸病者代所用之布。其所取病者神福胙，瘞不食，即食犬，亦斃。其去來供億，來則資人，去則自給而已。
易嘗語陳曰：「吾治病，吾不能知，有主之者，假吾手耳。求者誠則驗，不則不驗。吾藉受人報，歲可致巨萬，而貧如故。吾術非不傳，無可傳者。吾嘗授宋生，生得吾術，治制府某公病，受制府五十金歸，詰之，誑應，五日死。凡吾術，必用元神水。元神水者，赤子之真，可以質幽明而無憾者也。」
初，老人授易術時，遺一盂，歸視之，金質，重六兩。後易父母死，薦佛事，闕金，鑠盂，乃得金十兩，并薦老人。一日，老人忽至，以鑠盂詰易，易駭。老人乃袖出盂曰：「某日盂至我所，仍還子，子善寶之。」今其盂故在。易乃欲隨老人去，老人曰：「未也，待子年八十六，再晤耳。」
易為人敦龐堅樸，雖出入貴官門，不以光寵自矜，歸則與子孫安耕鑿。有子四人，孫十餘人。妻亦年八十。易老而不著名字，人呼易先生，應；呼易神仙，應；即呼易三，亦應。
　　　　唐雄飛用藥與人異
唐雄飛，字正典，東安人，乾隆時生員。高才能文，不應試。以母疾，研究方脈。久之，無所得，出訪良師，亦無遇也。還遇異人，言論清異，謂雄飛曰：「脈非可學也。念子篤志，今授汝書。」遂以醫術名。其用藥與人異，十二月各有主，凡治病必用之藥，下不踰時，疾必愈，有不治者，死矣。雄飛死，無傳書，惟手錄脈訣，其族人曰大悅者得之，以治病，亦應手輒效，與雄飛同。
　　　　王九峯使弟子書方
王之政，字九峯，丹徒人，博通典籍。年三十餘，遭子喪，耳閉不聽，又為行醫者誤投涼劑，竟不通音響，遂自號聾子。聾子以有耳疾，不求仕，乃學醫，深通其術，名大振。其所至，求之者肩摩轂擊，駱驛不絕，多奇效。家居，每旦病者踵門，無慮百十人。於中堂設座一，自據之，旁坐四弟子。每診一病者，屬弟子書方，口講指畫，應接不暇。又夙不計貲，聽自給，遇貧乏者，多施藥以濟之，以故求者益夥。不耐煩擾，遂就兩淮運使之聘，歲千百金。鹺商有請者，多不就，曰：「吾不能以低顏仰富翁，而自賤吾術也。」
吳菘圃河帥嘗於暑月感熱而病，九峯投以清涼之劑，不效，奄奄就斃。又以附子理中湯治之，一劑而愈。談韜華觀察略無病形，診其脈，決以六月必死，後果然。
　　　　陳某為儀邸格格療病
陳某，吳江人，知醫。以謄錄生議敘州佐，謁選京師。一日在寓，見戴藍翎人牽馬來邀。問何所，但云府中。不敢辭，隨之往。至一處，入門數重，有內監出，引之，朱門綺戶，愈進愈邃。至一室，則繡帳雙垂，於帳縫中出一手診之。左右遞診畢，問臥者何人，內監即叱曰：「請君診脈，何問為！」乃易詞以探曰：「曾服藥否？」曰：「存方可查。」乃請方驗之，內監曰：「可，然此方無效，不足驗也。」閱方，略得大概，病者幼婦，症似產後，約略定方而出。明日，戴藍翎人復來，且云：「今日王爺在府，恐傳見。」乃盛服以往，則坐炕上者儀郡王也。見陳入，為起立，命坐，告以「病者乃格格，年十六，去年已下降。今春姙，以少年不慎，半產。昨服先生藥，大好，幸終療之」。且謂左右侍者曰：「傳語格格，醫須望聞，不必避面。」乃復入診，陳已得解，乃大用芎歸，數劑而愈。再入，再見。以大緞一卷、荷包兩對、銀四十兩酬之曰：「曹地山師傅謂汝高明，洵不誣也。今而後吾府中仗君為司命矣。」拜謝而出。地山，即文恪公秀先也。
　　　　陳洪璋醫愈沈大成疾
沈大成嘗病左指搐，繼而蔓於掔，上及於肩井。一醫曰：「此血不榮筋也。」一醫曰：「此風淫也。」後一醫曰：「此老而虛氣，血將竭也。」於是日投黨葠、蓍朮、地黃之屬，無慮六七十劑，而病益甚，尩然柴立，不能飯矣。乾隆某歲八月下旬，以陳退山之言，延其宗人洪璋診之，則曰：「溼痰客於脾胃，脾主四支，本病而見於末邪，得補而壅，所以胃受傷而不能飯也。不亟攻之，敗矣。」乃予二陳湯，加硝石，四服，病失其半。去硝，再六服而愈。
　　　　高歧山精小兒科
湘醫高歧山，乾隆時人也。承其祖父之業而益精，望色聽聲，即知人生死，用藥不本古書，尤精兒科。有富家兒病不食，且死，乃延高。高囊藥而往，獨排斥羣醫之言，謂可治，姑試之。乃令其家市肥瘦維均之豕肉，出藥，共煮之，令兒以口鼻就肉，熱氣蒸騰，兒垂涎欲食，即以之食兒，病遂已。又嘗遇里中兒，戲於水。兒望見其至，故激水於路，阻其行。高曰：「勿爾，後三日必病，彼時欲我診，亦無益也。」三日果病，其家人為延高而不及矣。
　　　　范培園醫先下戶
鄞縣范培園以貧故，隱於醫。其治病，巧發奇中，自當道及薦紳士大夫以至貧戶，無不延之，終日肩輿行道中，不得少憩，猶苦未徧。然培園寧先下戶而謝高門，或終日無所得，弗以為恨。以是雖負盛名，而其家一貧如洗，不悔也。
　　　　李畏齋善岐黃
李畏齋，湘潭人。善岐黃，自號醫隱。常手錄方書，親鋤藥種之。比鄰有求醫者，皆就診焉。百里內外，造門延請，察其來意，知病可為與否，可則往治，應手輒效，否者不往，病亦終不愈。
　　　　潘龍田精於醫
潘掌綸，字龍田，湘鄉人，諸生。幼孤，事繼母孝。讀書善悟，兼通韜符壬遁諸術，而尤精於醫。嘗策馬而行，見人臥道旁，視之，斃，察其狀，曰：「尚可甦也。」為刺尾閭穴，則噭然呼痛，目炯炯立起。有諶姓子病，垂絕，龍田過其門，聞哭聲，入診之，用灸三壯，楔齒，少注藥，須臾呱呱泣，索乳矣。
　　　　袁羽高不泥古方
袁宗翯，字羽高，一字宗翥，瀏陽人。治醫，不泥古方，決人生死，輒奇中。戚女七歲疾篤，診之，曰：「不死，慮十八歲耳。」後果然。有兒死逾時者，察其脈，令炒麻黃數升，臥死兒其上，頃之，甦。嘗見兒嬉戲者，曰：「是兒某年當得廢疾以夭，今灸之，可免。」其母不信，卒如所言。有少年無疾而戲求診，診之，曰：「疾不可為矣。」少年笑而去。踰兩日，果死。
　　　　羅國瑛療人有奇效
湘人羅國瑛精醫，療人有奇效。不求謝，有得，以施貧乏。嘗戒其子孫曰：「凡治病，當以活人為心，入閨闥，尤宜戒游目。」
　　　　羅瘋子知病源
羅伯申，永明人。精《內經》，能知病源，斷生死不爽。病者圭勺沾口，立愈。晚年玩世自娛，每乘籃輿，命倒舁以行，人呼為羅瘋子。
　　　　郭宏翥之醫神於望
郭宏翥，永定國學生。幼讀書，未卒業，游學江漢間，得岐黃術，遂以醫名。中年，囊金數千歸，邑有公益事，多襄助之。其醫人，神於望，遇病者，目灼灼視良久，授之方，立愈。嘗至某家，見其僮，驚曰：「此子今日必死，宜急舁送歸。」至半途，腹大痛，抵家，遂斃。請其故，則曰：「僮陰寒結臟腑，俱成冰，死色已見面部。此素嗜冷物所致，盧扁無能為也。」詢之他傭，果信。
　　　　徐靈胎以醫活人
吳江徐大椿，字靈胎，一號洄溪先生，為電發檢討釚孫。以諸生貢太學，棄去，專以醫活人，常往來吳淞、震澤間。知水利，且嘗創新樂府，曰《洄溪道情》，不僅邃於醫理也。乾隆辛卯卒，年七十有九。
　　　　席承裳不事方脈
席上錦，字承裳，東安人。生而穎異，精醫，不事方脈，以望聞為決。嘗聞隔舍兒啼，曰：「此有暴疾，試拂其睫，目不瞬矣。」為湯飲之，愈。姻家有二子，嘔不休，更數十醫矣。視之，曰：「無病。」飲以酒而愈。詢之，則以竊蜜而誤服油致然。或問酒安能制油，亦不言也。
　　　　郭興時治奇疾
風子郭興時，浙人，鐵冶亭制軍保嘗見之，殆百歲外人也。以醫家於京師，自王公大夫以及庶民之家，無不延請。能治奇疾，不可思議，亦坐是得謗，不以為意也。
冶亭家人有病，日或兩三至，不受謝。問其故，笑曰：「余日一出門，即獲錢十數千文，間遇鹽政、關部諸家，每索必數百。若輩無功於國，而坐擁厚貲，其所得，不過奸商惡僕魚肉百姓之脂膏，分而用之，不遭造物之忌。若公等清曹薄俸，竭錙銖之利以貺醫者，受之亦不安也。」時冶亭方官京朝，郭故為是言。
　　　　張朝魁以異術治外證
乾隆時，辰谿有毛矮子者，本姓張，名朝魁。年二十餘，遇遠來之丐，張待之厚，丐授以異術，治癰疽、瘰癧及跌打損傷危急之證，能以刀割皮肉，去淤血，又能續筋正骨。時有劉某患腹痛，驟撲地，瀕死，張往視，曰：「病在大小腸。」遂割開其腹二寸許，伸指入腹理之，數日愈。辰州守顧某乘輿越銀壺山，道險，忽墮巖下，折其髃骨，張以刀刺之，撥正，傅以藥，運動如常。
　　　　西山老佛善醫術
乾隆乙巳、丙午間，有順義民婦張李氏者，善醫術，兼通符籙祈禱事，病者服藥輒瘥。宦家婦女為之延譽，議以西山三教菴西峯寺與之居處，使為尼，號曰西山老佛。後燒香者眾，男婦雜沓，有司懲之，遂正法。
　　　　張刀刀醫術
孫文靖公士毅自藏回川，僕沈某墜馬，傷脊而傴，乃呼之曰沈駝。惠瑤圃謔曰：「不意司馬家僕，化作柳州種樹奴也。」聞土人有張刀刀者，工咒水，使治之。張治病用兩刀，得此名。飭役喚之至，了無術家諸具，但索淨水一甌，令沈隱几，露其背，對水咒數四，蘸於手以塗之，上下既徧，乃出其刀。刀不甚銳，刃甚薄，迫脊骨劃之，自項至尻，約二尺許，無點血，沈亦不覺也。刀劃處，成一溝，別以小鉤爬挲，得一物，如琴之少絃，引其端掣之，亦徑二尺許，頗紉。又劃其右，亦如之。仍蘸水，塗而祝之，脗然無少痕跡，而如鉤者乃復如絃矣。
時胡青上別駕患下馬癰，未潰，痛不可忍，聞其技神，亦使視之。張曰：「此內症，非予所及。但承君之屬而不一顯其能，愧矣。」乃亦咒水塗患處，扶胡曰：「起。」胡方轉側罩礙，張迫之，曰：「勿慮。」掖之起，坐牀沿，進履，曰：「立。」挽其手，曰：「步。」立而步，即赴牆陰溲焉，了不覺有舊患也。
　　　　舒榮治外證
舒榮，沅陵人。精醫術，治外證，不方不藥，取水一盂咒之，以指畫符，患者服之立瘳。或剖腹去毒，拭以水，創合而患者不知痛。乾隆末，福文襄、王康安、宣勇伯和琳督師征苗，榮在軍中，士卒中銃礮，飲水即瘥，全活數萬人，羣稱為神水。
　　　　許某治木工傷
乾、嘉間，河南巡撫署前有棋杆一對，高可數丈，其顛木稍損壞，使某木工猱升而上以補修之，偶一失足，遂跌下，骨肉損傷，四肢零落，氣不絕者如縷。時有一善祝由科者許某，適過其地，見之，曰：「我有一術，稍誦符咒，即可就痊。」遂命將木工舁至一院，施其術，禁人窺視。過七日，行動如常矣。酬以金帛，不受，飄然去，不知所終。
　　　　金某治孫淵如脛
孫淵如官京師時，嘗被車壓，折脛骨，為金某治愈，惟右足尚較短左足寸許，服雄黃浸燒酒四十九日，足發赤斑而愈。金云：「骨皆可接，凡人之胎生各骨，如花木之枝，隨處可粘。惟須胃健，多進飲食，能生新血以益氣耳。若後生之骨，如齒牙、膝蓋、腦骨，則斷不能接。所以用雄黃燒酒者，雄黃能去瘀血，燒酒無損脾胃，瘀血不盡，雖治愈，遇陰雨必變也。」
　　　　青浦何氏十九世為醫
何元長，名世仁，青浦人。其先自宋淳安主簿侃始以醫著。至明，有天祥者，楊維禎為之作《壺春丹房記》。蓋何氏在宋、元、明，往往相仍為太醫，入本朝，不復為官，獨名其業以自食。自侃以逮元長，凡十九世矣。
元長幼以嬉戲墮水，有援之起者，視其人，忽不見。比長，貌修偉，盎背赤髭，目閃閃有光。為人多嗜好，初喜書畫篆刻，不欲為醫。然少孤，大父王模方以醫致盛名，終以其術授元長。元長卒繼之。為醫逾三十年，自節鉞大府衣冠勝流以至皁隸牧圉，日夜集其門。所得四方酬幣，累鉅萬，而歿無餘財，其意氣恢如也。
元長為醫，尤善望聞之法，決生死，無不中。金山人就診，元長驟曰：「爾溺於水乎？」與之方而去。已而其鄉人來，問之，則已霍然矣，因曰：「某疾，先生何自知之？」元長曰：「望其色，黑；切其脈，湛，非溺水而何？」嘉興沈某求治妻疾，以為癥，元長曰：「非癥也，姙也，可弗藥。」時沈固無恙，元長按其脈曰：「爾胃氣絕，不久且死，吾何為更與爾方。」沈大怒去，去而暴亡，其妻果產子。崇明何氏子患瘵，元長既與方，翌日，何氏子易衣，雜稠人中復來，元長忘之矣，及出方，與前無稍異。其處方，好參錯今古，不專一家。一日，門人疑某方非古，元長曰：「見某書某卷。」覆按之，果然。
　　　　某醫移肆就富室
有善醫者，初懸壺於市，未幾而移入坊巷，與某富室比屋而居。蓋讅知富翁年耄不講衞生，好食煎炒之品，久必患瘍，移肆就之，可因以為利也。及居一載餘，未聞其有疾，乃從旁探之，始知其雖飲厚味而必日進菜湯以滌蕩邪穢，故不為害也。
　　　　夏臥侯精診切
夏澤沛，字臥侯，益陽諸生。喜讀方書，尤精診切。嘗診一婦曰：「孕三日矣。」婦且信且疑，已而果然。又診一婦曰：「脈極異，必孿生，然生而不成。」後產三男，隨斃。及再孕，復診之，曰：「是亦孿生，可成也。」果生兩男。年三十九，語其友薛繩祖曰：「吾當死於今夏，心脈散矣。」至五月，果卒。
　　　　隸治富仁山脛
廬陵令富仁山，名興，嘗自言幼年隨任楚南，有事登衡山，馳馬峻坂，失足跌深澗，脛斷骨折，血流盈盎。舁歸，痛暈數次，醫療二月不效，膿血淋漓，宛轉牀褥。有一隸向習祝由科，自云能治，姑試之。啟曰：「公子幸勿畏，諸僕從亦毋驚駭，稍張皇，則吾術不驗矣。」於是息心靜慮，聽其所為。隸乃市桐油十餘斤，熾炭煮之，以長竹箸且攪且咒。須臾，油沸，投藥一刀圭，別索盆，瀉溫水。啟衾，扶富脛，以帛輕拭膿腐，漸就盆，咸以為將洗濯矣。隸突以沸油淋之，從者大駭。富覺脛冷如冰雪沁骨，頗爽適。隸淋油畢，以紙蒙而縛之。富熟睡一炊頃，撫之，骨接如故，試起履地，亦如常，無所苦。越數日，解紙縛，瘡痂已落，皮色依舊，無纖痕。隸曰：「此脛受傷甚劇，今雖愈，後遇陰雨潮濕，必隱然作痛，公子但記吾面目及醫治情景，即瘳。」如其言思之，遂止。
　　　　姚文僖知醫
歸安姚文僖公文田，少涉意於占驗，且知醫。董文恭公誥有疾，仁宗命診之。英煦齋相國和患胸瘍，醫皆謂不可理，就其家視之，覆奏可瘉。乃屑人葠為末，糝所患處，用刀劑，獲安。後因頒賞內府書籍，特賜蘇沈方。
　　　　鄧湘皋精醫術
新化鄧湘皋訓導顯鶴精醫術，歙縣程春海侍郎恩澤視學湖南時，湘皋嘗下榻署齋，時為太夫人診視。春海有句云：「造膝每當交讓樹，窺垣時見一方人。」
　　　　賴智堂醫貓咬
大埔賴智堂，名雲章，名醫也。嘗云：「人被貓咬傷，重者不治，亦能死。」道光癸卯，海陽令史某之僕李、羅二人以捉鄰貓，手指被咬傷，初視為平常，越二十餘日，李忽發寒熱，臂腕起小核，痛甚，雖知中貓毒，而無人能治之。數日，不省人事，聲如貓叫而殂。羅則過四十餘日，臂腕亦起小核，漸見氣喘，不思飲食，越五六日亦斃。甲辰，潮嘉道署有僕鄭三，亦被貓咬傷中指。越二十餘日，毒發，臂腕亦起核，按之疼痛。以曾目覩李、羅之禍，大懼，乞賴治之。賴思貓之傷人致死，醫書鮮載治法，當自出臆見，酌製二方治之，逾月遂愈。其方如下：
水藥方十二味，曰普救敗毒湯。防風，白芷，鬱金，製木鼈子，去油，穿山甲，炒川山豆根，以上各一錢。淨銀花，山慈菰，生乳香，川貝，杏仁去皮尖，以上各一錢五分。蘇薄荷，一二分。水煎，半飢服。口渴，加花粉一錢。丸藥方八味，曰護心丸。真琥珀，綠豆粉，各八分。黃蠟，製乳香，各一錢。水飛硃砂，上雄黃精，生白礬，各六分。生甘草，五分。先用好蜂蜜三錢，用黃蠟煮溶，將餘藥七味，共研細末入之，攪勻取起。丸如綠豆大，另用硃砂為衣。每服一錢五分，用滾水送下。每日夜先服湯藥，後服丸藥，各一二次。忌食五辛、魚肉、煎炒、發物。外用好薄荷油少許，由上臂塗至下臂，至傷處止。傷口不可塗，留以出毒氣。仍戒惱怒、房勞。
　　　　吳蘊山同幕以異術治瘧
道光時，有幕客吳蘊山者，向治度支，館安東，時病瘧。同幕有善祝由科者，俟吳瘧作時，攜其手，立日中，向日吸氣，畫符，吳覺遍身大熱，頃刻而止。
　　　　誦咒療病
許元仲在滇，一日，過五華山，輿人失足石上，傷其膝蓋，骨已中裂，不能步，乃借馬乘之。歸而輿人已來，視其膝，完好無恙，云倩一咒水者治之，費五百文。以一緡勞之，欣然去。明日，復來執役矣。士卒雖中鉛子洞胸著背，胥能搜而出之。術之高者，每口誦咒，作勢撮其患，擲於柱或牆。翌日，則患者病頓消，而土木潰爛矣。其次則須有生氣者代之，草木禽獸皆可，視其術之淺深。嘗縛一犬，撮瘡空擲，噭然長吠，若負重創。下者能以病者所患，移於非要害處，如痘有入眼者，可移之於臂也。
　　　　偽藥致誤
金良玉明經銓工詩善醫，作劑宗法東垣，審藥尤嚴，逐味揀之。自謂一生謹慎，然幾誤生命者屢矣。一為某家五歲兒病肺風，初用麻黃三分，不應；益以五分，又不應，第三劑益至七分，而額汗如珠，脈亦欲脫矣。急以人參五味止之，糝以牡蠣、龍骨，始痊。訪之，則前所用皆偽者，七分則真麻黃，不覺已過重矣。一為某店一主計，病水腫，以十棗湯逐之，再劑不應。因鑒前轍，索藥驗之，朽敗絕無氣味，命赴他店易之，一劑而愈。
張某行醫，兼賣藥。一日，以有事外適，令夥守店。夥忽內迫，邂逅一舊徒，倩之代庖。須臾歸，問徒曰：「有市藥者乎？」曰：「有。某人來市旋覆代赭湯一劑，已撮付之。」夥檢點一過，大驚曰：「代赭於櫥頂取之耶？」曰：「然。」曰：「誤矣，此信石也。緣鄉人多市以種菜，故蓄之，復慮兒童之戲弄也，故高置之。汝亟往告曰：『藥不良，須易之。』計尚可及。」徒狂走而去，未至數里，忽隣有猛犬逐而噬，徒駭，歸告，夥急自往覘之，則哭聲盈耳矣。訟於官，醫請以藥渣驗視之，則諸藥均已白爛，信石尚宛然，乃治徒以過失殺人罪，而張亦破產。
某甲體素弱，偶病，為庸醫所誤，服麻黃二兩，汗出不止而死。事後皆咎醫，醫云：「醫書固謂麻黃不宜輕用，我故重用至二兩之多，何誤之有？」甲之弟乙時方應童子試，未獲雋，憤憤不平，稍患感冒，某醫以古方赤芍治之，轉成痢疾，亦因而不起。
　　　　黃樹人為醫於向忠武軍
鳳凰黃樹人，字犧生，嘗在向忠武公榮軍中為軍醫。其人短小精悍，聲如洪鐘，目閃閃如電，修髯方口，風采慴人。恆匹馬短後衣，張鬚眉，往來諸營幕，軍士皆竊竊頌黃先生不置。向薦其材，擢參將，不受。改同知，終其身。呼以官，則叱咤，呼先生，則喜。與諸將帥譚讌，科首跣足，袒身踞上座，咄咄不稍怍，以此亦自知其不能官也。向薨，大營潰，落拓不自得。偶行至提督鄧忠武公紹良所，請入見，樹人曰：「若帥見我，非我見若帥。」不往。鄧聞之，岸幘出，握手坐軍帳，請曰：「公能診吾軍，吾視忠武待公矣。」樹人掀髯笑曰：「丈夫遇知己不富貴，尚安能促促受驅策哉！」長揖逕去，挈難民渡江，以字卜休咎為食。亂定，所挈或富貴，致敬禮，言當日事，輒謝絕，不與通。其客向軍所得金，多散去，惟藏金謀奠室家。同治乙丑，泰興饑，竭以賑，蕩然無一存者，以故人咸詫為癲。樹人精武勇，嘗手鐵棒三十斤，大呼擊殺，拯其甥於粵寇中。寇數十百人，莫敢逼眎。然終其身不獲以武勇著聞天下。
　　　　某鹺尹以辰州符治外症
項城袁端敏公甲三督師時，幕有杭州某鹺尹者，佚其名，以習辰州符，兼為將士療傷，而性孤僻，不諧俗，尋即辭職。其後補官，卒以罣誤歸。
一日，鹺尹以公務他往，有張某者，登几檢書，以口銜斗筆，足蹈空墮地，筆貫喉，不得出。端敏亟命速鹺尹至，時已僵臥六小時，鹺尹視之，曰：「猶可救，幸及喉之未洞也而治之。」乃戟指向口畫符，且誦咒良久，筆徐徐自出。未幾而目張矣，呻吟矣，不三日而平復如常矣。
有鄉人生瘍於背，醫為診之而不愈，潰腐加甚，瘡口已徑三寸許者，乃踵鹺尹之門而求診焉。亟視之曰：「子來已遲十日，然必為除之，但須一旬乃瘳。」於是戟指畫符，並予膏藥，又取淨水一杯，俾持歸，供於竈，囑之曰：「明晨復診時，可攜水以至，當為汝療之。」翌晨，其人奉杯水至。乃令其背東坐，又戟指畫符，吸杯水噴之，更以三指撮瘡，擲之壁，若有聲者，仍掩以膏藥，瘡口遂合。尋取符黏之，曰：「愈矣。」其人至是病若失。
　　　　俞曲園談醫
德清俞曲園太史樾嘗曰：「有病不治，恆得中醫，賈公彥引此入《周禮》疏，非惟古諺，直是經義矣。潘玉泉方伯嘗為余言。『有病者延醫診治，醫言宜用麻黃少許以發汗，持方至藥肆，而肆中適缺麻黃，以偽品予之，服之，無效。次日，醫至，詫曰：「豈用麻黃太少，不足以發之乎？」乃倍其數。而肆中以購得真麻黃，如方服之，大汗不止而死。』然此藥之誤也。又咸豐庚申、辛酉間，有兄弟二人，避亂於滬瀆，同時而病。醫者各授以方，且戒曰：『病異藥異，切勿誤投。』而其家止一爨婢煎藥，竟誤投焉，次日皆愈。設使不誤，不將俱死歟？醫之不足恃如此。醫所憑者，脈也。脈失傳久矣。《史記&#8231;扁鵲傳》言扁鵲飲長桑君所與藥，以此視病，盡見五藏癥結，特以診脈為名耳。又曰：『至今天下言脈者，由扁鵲也。』夫扁鵲特以診脈為名，則其精於醫，非精於脈也，而至今言脈者宗之。則是扁鵲特以為名，而後人乃真以治病，即此知其不足恃矣。《素問》有三部九候論，所謂三部者，豈今所謂三部乎？所謂九候者，豈今所謂九候乎？脈法既已失傳，醫道亦可不講。而懸壺之客，遍滿通衢，衙推之名，被之屠沽。又以其書傳自黃帝，其職列於周官，從古相承，莫之敢廢。父母之於子女，子孫之於祖父，苟醫藥之不具，即慈孝之有虧，而人之不獲終其年命者多矣。」
　　　　醫者療病之奇
浙東某宦江南，以事至常州，其妾忽臨蓐欲產而不下，勢甚危，遂於奔牛鎮泊舟，覓醫治之。夜將半矣，僕登岸，見一旅店，門猶未閉，入詢店主，答曰：「醫惟呂城鎮某負盛名，但離此尚十餘里。」僕告以急，店主曰：「若然，則吾隣某向亦知醫，迤東可十餘家是已。」僕如所指，往叩其門。醫者素於臨街之樓上臥，問何人，僕以難產奉請告，醫者起而謂其妻曰：「可取冷水來洗面，我將往焉。」僕聞之，誤聽為以冷水洗面，然後醫治也，遂飛奔回船，告主人。主人如法以治，其妾方昏眩，忽為冷物所激，不覺其氣一吸一鬆，而子門開，兒產矣。適醫至，主人喜，請其定產後方，厚酬之而去。醫者自此名大著。
醫童某者，居仁和之獨山村。一日，有謝村人邀之。童以舟往，至則乃患膈症者，胸悶，而甚飢，食之即吐，不穀食已月許，逕以開膈調胃之劑治之。其家留飲，酒甚香冽。醫素耽杯中物，鼇呿鯨吸，罄一小甕，而玉山已頹矣，掖送之歸舟。舟子謂之曰：「適買桐油一瓶，貯於頭艙，幸勿絆翻。」童曲身手提油瓶，置他處，口喃喃曰：「桐油、桐油。」時送者在岸，問藥中當用何引。時童適言「桐油」二字，送者遽歸，童亦昏然而臥。及舟將抵家，舟子問曰：「桐油食之即吐，何以加諸藥中？」童自知為醉中囈語也，強辭答之。心念此病不食已久，若一大吐，必至元氣散而不救。欲往止之，而路遠時久，意必已服藥，遂任之。次日將曉，聞叩門甚急，童驚以為病者死矣，使其妻問之，答曰：「晚服藥，吐濃痰無數，今胸膈已寬，思食粥，特請再往視之。」其妻恐病家紿以往而欲辱之也，答以早出，少頃自來。童潛隨赴謝村探之，病果漸痊，遂至其家，投以清理之藥而愈。蓋病者積痰於上膈，他藥不能動，得桐油吐之而始出也。嗣後求治病者常滿室。
閩有名醫王琢章者，性慈祥，對於病者，每諄諄誥誡，如父母。遇難治之症，既處方矣，猶為之再三推究，有所增減，雖深夜，必使人叩病者門告之，或且深自引咎，改前方，不略自諱飾也。一日，往某家診病，予以涼劑。及歸，將及門，忽悟其病須投溫藥，乃復折往病者之家。至則其妻出而致謝，云：「頃進藥後，得安睡，病勢銳減。」王大訝，令取藥鼎視之，則見有積塵甚厚之敗蛛網在焉。蓋煎者不留意，敗網墜入，未之覺也。王乃悟病之得瘥，皆此敗網積塵之助力，略改其方，特加蛛網積塵煎之，果霍然愈。
　　　　神僧治病
青浦南門外離城二十里許，有覺海庵，故無僧也。同治時，忽至一僧，赤體無衣，惟以破被自覆。時方嚴寒，臥地數日不起，見者憐之，予以錢米，不受。一日，忽披破被而走，適遇老嫗兩目失明，即汲溪水一甌付之，曰：「試以此洗目。」如言洗之，目即能見物。又一少年左足反生，僧捫之，曰：「正，正。」其足即時轉正，與常人無異。於是遠近喧傳，謂之神僧，求醫者日數十人。僧有醫有不醫，醫則無不奏效。居庵月餘，後不知所之。
　　　　癲醫不切脈
馬小素，揚州人，精於醫。向有癲疾，時或自言自笑，有時現悲戚狀，獨為人診病時，則與常人無異。惟不問病症，亦不樂人以病症告，強言之，則曰：「爾既知病，何不自醫。」及閱其脈案病情，叩之病人，絲毫不爽，且藥到病除，以故就醫者甚多。所書藥方，字特較大。詢其故，則曰：「恐藥肆中人誤認，致有妨生命耳。」由是癲醫之名大著。
有貴家子得奇病，四肢軟弱，不能起立，不飲不食，終日仰臥，呼之雖應，而不發一言。遍請名醫診治，卒無效，乃延馬往。馬至病榻前，不切脈，審視良久，又遍視室中，曰：「此人無病，何用藥為！」遂命主人將室中一切有香氣之物，悉移他處，令用面盆多貯好醋，以稱錘燒紅，時於房中淬之，令醋味不斷，明日可痊。主人依法行之，次日，果漸痊。蓋此子平日最喜焚香，致得此疾，故以醋味斂之耳。
　　　　癡和尚治人疾
光緒初，蘇州珠明寺有癡和尚者，能醫人疾，有病者招之，輒往，或不往，則病不治矣。有陸某病瘵，羣醫束手，乃延之診治。比至，已死矣。和尚熟視大笑，急索筆書一方云：「泰山石一片，蟠桃仁二十粒，扶桑木一株，用黃河水煎。」眾難之。和尚又大笑，索火焚之，以其灰和茶灌死者口中，須臾即活，病若失。其醫他人用藥悉類此，皆燒灰和水飲之也。
　　　　太醫為孝欽后請脈
光緒時，某歲，孝欽后忽患頭痛，每日仍早起，召見軍機大臣如常，太醫數人入請脈。太醫跪牀前，孝欽以手置小枕。診畢，人開一方，方各不同，孝欽擇其一命煎之。醫及侍者先嘗，孝欽乃服。
　　　　薛福辰療孝欽后疾
光緒辛巳春，孝欽后寢疾，勢甚劇，徧徵名醫，皆無效。後服無錫薛福辰藥，始漸起。時中外皆知孝欽所患為血蠱，醫者僅以治血蠱劑進，然久不得愈，福辰獨診得之。其所進脈案，雖亦以血蠱立論，而用藥則皆疏瀹補養之品，故獨能奏效也。福辰，叔耘中丞福成之兄也。
　　　　德貞以行醫至華
光緒時，英人德貞以行醫至華，為人療疾，頗有驗，與美人丁韙良暱。時丁為京師同文館總教習，乃援德入館，使充醫學教習。未幾，德壻歐禮斐亦來華，無所事事，德薦之赫德，為廄□，以俸薄而羨丁之月薪千金也，欲攘其事，言諸德。越半載，丁之肩生一瘤，德診之，謂易治，然背德而拭其睫，若曾泣者。丁回首見之，問何泣，德囁嚅而言曰：「吾二人為莫逆交，平日固嘗有出肺腑披肝膽之言。今奈何，君得此瘤，危疾也，吾甚痛於心，而又不忍以實告，故不覺泣耳。然既為君所見，實告何害。此瘤實致死，無倖免理，吾之藥可保百日，逾期則不能乞靈於藥石矣。君盍即假歸，用吾藥，猶及與家人一見也。」丁歸，至中途，則病良已。抵家，亦未續發。旋得在華友人書，知歐已代之為總教習，始悟德之紿己，為其壻謀也。
　　　　解剖
德宗前星不耀，中外臣民頗以國本為慮。孝欽后令西醫診之，謂非解剖不可。乃召集王大臣詢之，咸以事體重大，未敢主持。時翁叔平相國力持不可，議遂寢。
　　　　顏某脈案
醫者顏某，高郵州人，邃於岐黃。然僻處鄉谷，不以醫炫，而人亦不以醫稱之。會揚州富豪魏某病篤，縱橫數百里，凡醫之稍負時望者，悉延診，合議方藥，終不效。有薦顏者，魏延之。比至，素履布衣，狀貌古拙，眾皆輕之，不為禮。而顏亦傲氣凌人，見羣醫，亦不略致款曲，問病狀。俄侍者導顏詣病榻就診。診已，僕予以紙，請擬方。紙為八行書，而乃多至五六十頁。顏知其侮己，乃伸紙作脈案，陳其病之所由起，某日傳某經作何狀。書時，羣醫中有窺者，見所述皆不爽，固已咋舌。不半日，紙已盡，乃擲筆起，告去，眾挽留讀脈案，皆吻合病狀，而文復古奧，上溯《素問》，下迄名家，洋洋數萬言，窮源索隱，無蘊不發，知為名手，遂請其擬方。顏笑曰：「請我來治病耶，抑試我耶？夫擬方而予紙至數十頁，此何為者？且慢侮見諸辭色，尚信其術而服藥乎？予不敏，行矣。」病家老少環跪，哀請至再三，乃擬方，數日遂痊，告以忌食之物而去。
數日，魏以誤食，病復發，又遣使往聘，謝不行。使者請曰：「奉五百金。」顏曰：「誰貪汝金者！」使者曰：「先生何吝而不一拯溺乎？先生何所求，苟能致，當竭以獻。」顏曰：「嗜食而無節，此不戒，雖扁、倉無以著手。病者其交予監督乎？惟吾命之是聽，誠能此，當為若治之。否則千金無所欲，徒敗吾名耳。」使允之，乃行。至其家，設臥榻，俾與魏鄰，察其顏色，聽其呼吸，何時睡，何時醒，醒睡各作何狀，乃按脈以證之，然後定方。復自擇藥，其製其煎，皆躬親之。凡三投，乃瘥。贈三千金，送之歸。其徒孫某，行術於江南。
　　　　老者書符救命
徽人程姓者，設肆於揚州新城之流芳巷。光緒庚辰臘月二十四日，既祀竈，與其徒會飲，皆大醉而罷。有李姓者，酒後至相識某姓肆中閒話，適有人來借錢，券具矣，而無任者，主人辭焉。李慨然請為任，主人不可。李怒，始而謾罵，繼而擐衣露臂，殆將用武，環而觀者如堵牆。其旁有候補同知吳某寓，吳子聞門外大譁，出而觀之，李忽一舉手，傷吳輔車，四齒折焉。吳怒，命里長監守之，質明，將送之官。夜半，李酒醒，大懼，以頭觸璧，流血被面，昏絕於地。眾驚救無及，正共劻勷，忽來一老者，曰：「毋動，我能治之。」取水一盂，書符其中，楔齒而灌之，李竟復蘇，血亦頓止。老者曰：「十日不風，即無虞矣。」吳聞之，使視其子之斷齒，老者曰：「齒雖斷，根猶在，可復生也。其童子歟，百日復故；若丈夫也，一年不入房，亦如故矣。」吳請治之，老者不受謝，惟請釋李之罪。吳從其言，縱李去。此老者殆精於祝由之術者歟？
　　　　周松孫為陳小真治痁
陳小真大令嘗館周松孫大令家，病痁且死，寒熱日數作。松孫善醫，乃扃戶，為之處方。得善藥，則候火而求度；既入，復為之辨色而望氣；進食，必調其能胃者，不能胃則勿進。排盪雰翳，導滌穢滯，調合營衛，積四十三日，小真病可，松孫無倦容，無矜色。
　　　　陳蓮舫以醫來往於江浙間
有陳蓮舫者，醫也，青浦人，居珠家閣。光緒中葉，與其里人賴嵩蘭皆以內科著稱。嵩蘭懸壺於家，旁郡邑之土著皆信之。蓮舫嘗納貲為官，醫孝欽后疾，且嗣子挹霏大令曾宰富陽，以是來往江浙間，遂為吳越官紳所敬禮。盛杏蓀尚書宣懷又為之揄揚。至滬，恆寓盛之斜橋邸中，富商巨賈乃益崇拜之，較甚於齊民。有小恙，輒遠道延致，以其號稱御醫，且官且封翁，得其一診以為光寵也。己亥春，杭州顧少嵐觀察鴻藻嘗出數千金聘之。至之日，宴以盛筵，主賓均著禮服，簉座者亦然，翎頂輝煌，蹌蹌濟濟，鄰里皆榮之。
　　　　李海濤醫痘殤
李海濤，名醫也，疑難險異之證，屢試屢效。黃某為李舊交，有子年四歲，患痘甚劇。黃五十矣，止此子，鍾愛異常。而家距城五里許，恐李未必即來，乃親往迎之，遂同至家。其子已狂熱神昏，顋門下陷，李曰：「不可為矣，命在頃刻，奈何？」黃大痛。李沉思良久，曰：「既見招，敢不盡力，惟此兒已萬無生理。雖然，既不能救之於生，試救之於死可也。」黃曰：「死救奈何？」李曰：「可勿遽問，但俟其死後，依吾言行之，或可有救，否則吾將拔履以去也。」黃無奈，預備衣衾而已。
既而子果死，黃泣曰：「兒已死，請救之。」李乃裸其體，欲抱置後園豬欄中。黃不忍，李曰：「非此，無以救之。今既死，安有所謂忍不忍哉！」黃堅不允，李怒曰：「吾固不欲為此，徒以君悲痛，故於無可如何之中，冀得救於萬一。今既爾，殮之可矣，勿猶豫也。」乃聽之。李又曰：「但置之耳，不可往視。惟須一人遠遠候之，如夜半聞啼聲，急來喚吾，不可有誤。」黃一一如命。無何，果聞呱呱聲自豬欄中出。守者驚喜，亟奔告李。李偕黃共視，兒果得生。黃狂喜，抱歸房，李診脈，喜曰：「是不難矣。」乃投以溫補之品，一劑而愈。黃叩以能活人之術，李曰：「此兒多痘毒，苦於體弱，不可透，內部相攻，有此現象，實死症也。若治之早，尚可為力。吾來時，攻固不可，達又不及矣。旋思今方伏暑，蚊蚋最甚，蚊蚋能吸人毒血，若以兒置於穢惡之地，使蚊蚋集其全身，以吮其毒血，毒血盡，兒或可望生。此徼倖之計，而竟得奏效，君之福，非予之術也。」黃曰：「君來時何不即行，不猶愈救之於死乎？」李曰：「誠然，然此中亦具有苦衷也。此兒君所鍾愛，設吾即令行之，君豈忍將垂死之兒置於污地耶？且俗傳痘最忌穢，吾知此言君必不從，又逆知此兒入夕必暈厥，吾乃利用此時機，以行吾術。言死者，實託辭以絕君之愛念也。」黃服其神，餽三百金焉。
　　　　門定鰲為德宗請脈
自經光緒戊戌八月之政變，而孝欽后欲再垂簾，乃謂德宗有疾，徵醫於各省。漢軍醫士門定鰲者，字桂珊，廣州駐防，為廣州將軍所保薦。既入宮，請脈，所書脈案，徵引《內經》《素問》及各家學說甚詳。然其時頗有疑孝欽有廢立意者，駐華各使亦微聞之，或就定鰲私詢焉。定鰲濡筆於硯，書「無病」二字以示之。未幾，各使照會總署，以入覲為請，並薦西醫，孝欽辭之。又未幾，而宣布德宗疾瘳之詔下。然定鰲已於數日前佯稱為狐所祟，策款段出國門矣。
　　　　老醫為德宗請脈
光緒戊申九月上旬，忽以德宗大漸聞。時應召入京請脈之醫甚多，有一老醫嘗語人曰：「余請脈之時，皇上置手於案，默不一語。僅見案有短札，若診斷書然。其札語至簡，不得要領，即使天下名醫，對此亦束手無策。余於是不得已書『聖體安康無病健全』八字而退。」
　　　　陳壽春有藥有技
廈門參將陳壽春拳法最精，有起死回生之術。曾有一人自船桅下墜，已絕息矣。歷數醫，皆以為無可救。壽春最後至，捫其腹至再，乃曰：「尚可治，宜以數健漢掖之行，就甲板疾走十數周，視其色復變而紅乃已。」既而如法行之，紅潮果上頰，因以兩手撫摩其腹，為之作氣。少頃，呻吟，急令人扶之入廁。既下，則歷落者皆血塊也，其量約一斗許，而疾亦尋瘳。萬醫生尤崇拜之。萬醫生者，蓋英吉利人中所稱為大國手也。則壽春醫術之奇妙，可想見已。
又某宦之女，以跌而傷腿，不能行，延壽春診視。壽春以扇頭點其傷處，點已，即曰：「幸已無恙，試起行之。」果然。然壽春終身不以術自炫，亦不教其子弟，或問之，則曰：「有吾藥，無吾技，無濟也。」
　　　　泰山道士以劍治百病
道士，泰安人，居泰山麓，年八十餘。能於鼻中吹氣一縷，可二三丈，凝結不散，尋復納入，蓋練氣已成也。有古劍，可治百病，治疫癘尤驗。某年，里中大疫，死亡無算，凡延道士者，必轉危為安，僅以劍懸中堂俄頃而已。某姓一家數口，相繼死，幼子年三歲，亦垂斃。道士仗劍至，怒目視榻上，半晌，子手足忽屈伸，索茶，飲以藥，卒得不死。道士性風雅，築樓三楹，顏曰「劍氣」。風雨之夕，往往劍出匣三寸許，其鋩如秋水也。
　　　　老道療蛇傷
某邑有貴介子某，嗜獵，臂鷹牽犬，長日出入森林間。林固多蝮蛇，公子不暇計也。一日，逐一雉，披荊伐榛，匆迫中誤蹴一蛇。蛇躍起，反噬公子面，急避之，囓處覺麻，而不甚痛，歸家略敷以藥，亦不為意。越宿，忽奇腫，奄然欲絕。家民惶駭，延名醫，醫望見病者狀，即顰眉蹙額，謝不敏。於是舉室號咷，備治後事。忽聞門外串鈴聲，旁人走告病者家曰：「外有祝由術者，自言善治奇疾，姑試之，生死觀此一著，如何？」家人乃召之入，視之，乃一形容枯槁之老道，手一旛一鈴，無他物。姑導其入，乃撫視病者一周，即曰：「是非棘手症，我能立時使之起。」言竟，即就地撮土，以唾涎和之，戟指作咒，口喃喃，咒時並以濕土滿塗公子面，公子乃不類人形。復命取熾炭來，炭火熊熊，即以置其面，衾枕悉炙焦，而公子之面無恙也。越一炊許，炭熄土落，腫亦消，乃語眾曰：「內毒尚未盡也。」於是烙以燼炭，並以炭末畫一符於背，公子乃吐黑水，起立如平時。
　　　　徐春浦參用中西術
光、宣間，上海有徐春浦者，業醫，懸壺於市，參用中西術。凡以疾就診者，初以望聞問切研究之，又繼之以西法，用聞症筒以辨病之狀，用敲診、錘板以辨病之級，並用顯微鏡、診脈表、探熱針、量肺尺以辨病之源。驗之既確，乃療治之，藥石所不及者，則以注射法、水療法、電療法、空氣療法、營養療法酌行之，然人皆不之信也。未一載，他適矣。
　　　　于風八欲醫醫
桂林于風八，一號盂今，久客廣州，絕意進取，專一於醫，為羊城之當道巨室所崇奉，爭出重金以延致之，且屬其創設醫校，風八曰：「是固欲有以醫醫之病也，然不知醫者之病之所在，而徒為之嚴章程，訂功課，使其勤講求，精脈切，是猶治其標而未治其本也，雖醫校開徧通國，辦至百年，無當也。醫之病何在，醫醫之方何在乎？」宣統己酉，乃遂發憤著書，書成，名之曰《醫醫醫》，蓋自以醫醫之醫自任也。
風八又曰：「醫道可怪而又可笑者，莫如內外分科。試思人身不能外經絡、軀殼、筋骨、臟腑以成身，凡病亦不外六淫、七情以為病。外科之證，何一非經絡、臟腑所發，原無所謂內外也。若不深明六氣、七情、五運、六經、經界，兩科中皆不得立足，未有能治內科而不能治外科，亦未有能治外科而不能治內科者也。」
　　　　張驤雲一門多醫師
光、宣間，有張驤雲名世鑣者，本貫仁和，嗣籍上海，以醫著於時。耄而重聽，滬人因以張聾甏呼之，遂又字曰龍朋。所最長者，治感冒風邪病，應手輒愈，居公共租界平橋路，人皆信之，亦以其不計診斷金，非如他醫之自高聲價也。出診，診金銀幣一圓，與金遠者八角。病人詣門乞診，診金四角。貧者所納，即不足二角亦可，珍貴之品，或且施捨。詣門乞診者，若服華麗之衣，加奇邪之飾，必詬之，諄諄以謹行止、務樸實為勗。然就診者仍歸之如流水也。
滬之醫，輒晏起，而驤雲之門，晨七時啟矣，候診者麕集。以應接不暇也，乃令其子星若及姪孫杏園、蔚孫助之，且又有猶子衡山、古農、姪孫益君、子修、忍安，分居城中南市應診，診金多寡亦不計也。
　　　　華醫為美人治病
坡士頓城有華醫潘瑞者，美人稱之曰草藥醫生，乃以我國醫術著者。美國醫生不能治之病，經潘治愈者，不一而足。有國會議員某患病，西醫調治罔效，乃就潘以試之，果為之轉死回生。某深感之，嘗曰：「不意華人三指探脈術之神妙有如是。」於是合二千一百人公同簽字，請於當道，准潘立案懸壺以救世。
　　　　草頭醫治疾
我國之醫，恆不識藥，而業藥者則不知醫，故醫藥截然為兩途。俗有賣藥草者，間能治病，於是遂以草頭醫得名。草頭醫所用之藥，名之曰草頭方，苟所患之病不誤傳，往往得奇驗。
宣統辛亥，山陰有羅某至鄉省親，途中腹大饑，無所得食。時適春初，舟子有糉藏於舟， 【 越俗，歲初舟子、轎夫至士紳家，均給以糉及年餻。】 給羅食之。以過多，遂致疾，藥不能進，羣醫束手。羅有族人某，草頭醫也。至是，乃進言曰：「我能醫汝，惟我藥僅餘三丸，今以二丸贈汝，一丸將備以自用。汝愈，當酬我以銀幣四十圓。」羅許之，遂取二丸服焉。次日，腹大泄，泄後果愈，即以四十圓致謝。旋知所謂丸者，乃釀酒之酒藥，碎而和之。三丸，偽言也。詰之，某曰：「彼以食冷糉致疾，實非疾也，特凝積於腹而不能化，故藥弗進。我以酒藥投之，不旋踵而發酵，酵則凝者浮，積者散矣，故泄也。彼名醫者不解此，故四十圓落我手耳。」乃相與一笑而散。
有余一初者，嘗於夏日狂飲燒酒，大啖牛肉。至晚，疾大作，舌焦身熱，便赤成痢。草頭醫曰：「食牛致疾，必飲稻草湯始可愈。」試之，果立效。
　　　　三國象戲
桐城光律元布政聰諧家，有三國象戲一器，惟將帥易為魏蜀吳，餘號悉同。區以紅黑白三色，凡四十八。碁局斜畫成六角三魚尾形，其界河成三汊。以示人，皆不曉行法。碁後散失，局亦無存。
　　　　滿洲棋
有所謂滿洲棋者，象棋也。其法，敵手亦置十六子。行滿棋者，置將一、士二、象二、兵五外，餘僅一子，能兼車馬礮三用。故一交手，即縱橫敵境，守者稍不慎，滿盤皆無補救。此雖游戲，然可想見入關後索倫兵之氣概也。
　　　　蒙古棋
蒙古棋者，局縱橫八線，為六十四罫，棋各十六枚，計八卒、二車、二馬、二駝、一礮、一將，以朱墨別之。將居中之右，礮居中之左，上於將一罫，車馬象左右列，卒橫於前。棋局無河界，滿局可行，乃隨水草以便畜牧也。其棋形而不字。將刻塔，塔者，奉教也。多卒者，以眾為強者也。馬橫行六罫，駝橫行九罫，沙漠之地，駝行疾於馬也。卒直行一罫，食敵之在前者可復退行，嘉有功也。眾棋環擊一塔，無路可出，始為敗北。
　　　　我國棋與日本棋之比較
自同、光以來，圍棋已無國手，士大夫之事此者亦日鮮，殆率趨於麻雀、撲克之途矣。邇以日本盛行圍棋，國人亦頗有好之者，然國手頗無所聞。蓋此技實秉天授，非盡由學力成也。
有日本俠人者，嘗作《弈話》，謂吾國人弈者，每於四角四路預置黑白子各二，謂之勢子，日本、朝鮮、琉球之弈者則皆無之。因謂吾國人圍棋，起手著法皆有一定，即由於有勢子故，不如日本人之變化。不知吾國弈家，起手著法所以似有一定者，乃由數百年以來之國工悉心研究，知非如此則局勢將弱，後局且無從措手，故不得不一循成法耳。且弈者，數也。數既定，則所以致勝負之法，自有一定，即無勢子，著法亦豈無軌範乎？吾國受二三子之局，即兩角皆虛，弈家謂之空花角，其著法亦何嘗無一定哉！且日本、朝鮮、琉球之弈，皆傳自中華，可知吾國古時，弈局亦無勢子，後乃加置耳。則由無勢子以至有勢子，不可謂非弈家一進化也。推其所以置勢子之由，蓋無勢子之局，起手即可於角上之四三或三三路置子，則一角已實，基礎已固，不必力戰，亦足自存。有勢子，則敵於角上之四四路已有一子，我更求實角，則外局盡失，而將局促乎偏隅。若專事腹心，又如游騎無歸，將為敵所乘，以致崩潰。故有勢子之局，起手即須攻而兼守，正如漢高、光武百戰以得天下，而仍不能不兼顧河內、關中。若無勢子之局，起手即可坐據一方以自固，正如子陽井底蛙，恃劍門、巫峽之險，兢兢然不敢一出矣。
　　　　弈家之概略
弈之為道，數叶天垣，理參河洛，陰陽之體用，奇正之經權，無不寓焉。是以變化無窮，古今各異，非心與天游，神與物會者，未易臻其至也。歷代傳譜，歧軌不倫。本朝名流輩出，卓越前賢，與唐詩相似，亦若有初盛中晚之異。順、康之時，過百齡、盛大有稍變舊習，吳瑞澂、何翰公、汪幼清、婁子恆乃進求工穩，黃月天有弈聖之稱，徐星友乃大雅之作，餘如周嬾予之綿密，李元兆之野戰，汪漢年之穩健，周東侯之偏鋒，要皆各極其妙，多可傳也。雍正以還，洎乾隆、嘉慶間，則有范西屏以神化擅聲，施定庵以無敵標譽，梁魏今情高而淡雅，程蘭如思深以精緻，肇麟、和衷 【 胡肇麟、童和衷。】 有善戰之名，貫如、子蘭 【 釋貫如、卞子蘭。】 兼攻守之美，此圍棋之正運，乃千秋之極軌也。道光、咸豐、同治朝，則有潘、任、申、金 【 潘星見、任渭南、申立功、金秋林。】 稱霸於前，周、陳、潘、徐 【 周小松、陳子仙、潘景齋、徐耀文。】 主盟於後，釋秋航之玄妙，楚桐隱之端重，二介 【 張介軒、沈介之。】 之前後輝映，雙李 【 李崑瑜、李湛源。】 之並駕齊驅，此中興之再盛也，而漸入於晚矣。降至光、宣，亦可僂數，如陶勤肅公模、肅親王善耆、升允、康有為、梁啟超、林開謩、俞明震諸家，雖弈品高下微有不同，而流風餘韻，固猶未澌滅也。
　　　　王丹麓不好棋
錢塘王丹麓，名晫，國初人。不好棋，亦不解也。每見客手談，輒亂其莊，或竟收子納之匳中，曰：「日朗天清時，為此不遲，奈何於鬼陣中捉迷藏耶？」
　　　　黃月天為弈家第一
黃月天在弈家中，稱第一流。蓋本朝弈家，雖漸變明代之著法，然終為成局所囿。月天乃自出新意，窮極變化。且其弈時，沖和淡泊，好整以暇，雖有他人之奇兵異陣，應之怡然也。
　　　　周嬾予弈勝過百齡
周嬾予，嘉興人也，少好弈。家故貧，大父母、父母督之使讀，又督之使賈，皆弗願也。輒竊出，與人弈，禁之不可。與人賭彩，屢獲勝，夜則纍纍負金錢歸。乃不之禁，後遂以弈遨游郡邑。時過伯齡方負第一手之譽，嬾予不為下，數與對局，嬾予多勝之。一日，棄家去，莫知所之，或傳其在海外以技為某國王師。既而歸，以弈終其身。
　　　　徐星友從容對局
徐星友，杭人。初遇黃月天，月天授以四子。漸進，乃受三子。星友殫思竭力，終勝之。嘗撰《兼山堂弈譜》，評核精當。其論弈，謂用虛不如用實，用巧不如用拙，制於有形，不若制於無形，臻於有用之用，不若臻於無用之用。斯言何雋永歟！星友性好稗官小說家言，常乘人握子布算時，出以觀之。既下，輒應，應已，復觀。當危迫之際，其人或汗流浹背，星友則從容如故。局甫半，輒語人曰：「若負幾路矣。」及竟，如其言。
星友與月天同時供奉內廷，月天誠樸不苟，星友專結納內監，大內之事，輒預知之。一日，語月天曰：「君棋實勝於某，惟君勝局已不少矣，他日御前相較，能稍讓一子以全某一日之名否？」月天笑應之曰：「是亦何難。」明日，內廷忽召二人入，高宗指案上一硃漆盒曰：「內有一物，弈勝者取之。」遵旨對弈。弈畢，星友勝，月天負，蓋預已得內監之報告也。
范路嘗問之曰：「子於弈至矣乎？」對曰：「今之弈者，雖未必有加於我，然竟局覆觀，顧尚有所悔，至者當無是也。」路歎息以為名言。
星友之後，弈名最噪者，為范西屏、施定庵、梁魏今、程蘭如，世並稱之曰「范施梁程。」然魏今輩行最早，數與星友對局，蘭如為後起，星友耄矣。嘗弈於某處，主者忌星友盛名，嗾眾國手陰助蘭如，星友屢戰北，大怒，遂歸武林，不復出。
袁子才嘗撰《弈國手徐星標墓誌銘》，謂星標父以弈破其家，弈卒不工。星標年四五歲，見父與人弈，輒啞啞從旁指畫之。稍長，有客至，尋其父弈，父適出，客戲謂星標能弈邪，則噭然應之曰：「唯。」對局十餘子，客覺星標布置有異勢，佯起溲，遁去，星標後遂以國弈名於時云云。惟弈譜無星標之名，殆即星友之別字也。
　　　　汪漢年繼周嬾予而起
汪漢年，歙人。繼周嬾予而起，惜早卒。朱某嘗作序贈之，稱其小詩詳雅中律。謂天下是非毀譽，有一定而不可淆者，莫如弈。方其勝負決於前，某也一品，某也二品三品，較然論定。既極其詣，則其人雖吾所惡，但可詬及其人，終不得詬其藝之未至也。
　　　　程駿以弈自娛
樵髯翁，姓程氏，名駿，世居桐城縣之西鄙。性疏放，無文飾，而多髭鬚，因自號曰樵髯。少讀書，聰穎出凡輩，於藝術、匠巧、游戲之事，靡不涉獵，然皆不竟其學，曰：「吾以自娛而已。」尤嗜棋，常與里人弈，不任苦思。里人或注局凝神，翁輒顰蹙曰：「我等豈真知弈者，聊用為戲耳，乃復效小兒輩強作解事耶？」時時為人治病，亦不用以為意。諸富家嘗與往來者，病作，欲得翁診視，使僮奴候之，翁方據棋局，雖嘵嘵然，竟不往也。
　　　　艴山與客巢梅而弈
僧艴山，名超拳，無錫周氏子。自受石丰記前後，結庵鄧尉之菖蒲潭，與諸名人結寒香社。庵有古梅，甚高，乃架木為巢，與客對弈其上，游人探梅詣其處，每於花下聞丁丁落子聲。
　　　　竹溪終日手談
瓜洲聞思庵僧宗智，字圓明，號竹溪，江都蔡氏子。性高曠，與二三物外交，終日手談，一語不及塵務，人以高僧目之。
　　　　范西屏為弈家第一
乾、嘉間，弈藝盛行，而以海寧范西屏世勳為巨擘。有先於范者曰黃某，久游公卿間，稱國手，年亦倍長於范。范甫垂髫，已精十訣，名聞江左。及入都，諸鉅公設彩邀二人爭，勝負未分，以一角決上下。范見黃握子不落，曰：「先生殆不欲戰乎？」黃忽色變曰：「孽也，天奪我矣，又何爭為！」遽咯血而死。
先是，富春韓某善弈，館某部郎家，部郎邀黃與韓對弈。黃見韓年少，意輕之。及布局，覺有異，即極力防拒，而輒為所窘。黃或乘間出奇，韓信手以應，不費思索。竟三局，黃三北焉，遂推枰起曰：「余今適發隱疾，越日當與君決勝負耳。」自是黃名稍遜，而韓技聞矣。有某王好弈，頗精，聞韓名，召與弈。自辰至日中，連和二枰。末局，韓負半子。蓋應召時，使者以王好勝為囑。韓欲博王歡，而又不墮己名，故於進退間分毫不失如此，其苦心則過常局數倍矣。黃偵知之，候韓出，即要於途，語之曰：「今願與君畢所長。」韓辭以異日，不可，乃勉與弈。及爭一角，韓反復凝思，卒不能應。黃以冷語迫之，韓神色頓異，遽噴血數升，次日死。越後二十餘年，而黃為范乘，若報復焉。
爾後范名愈盛，無與爭者。袁子才嘗稱范為海內弈家第一，惟施定庵差相亞。 【 按施十四成國弈，范十六成國弈，二人同學弈於俞長侯。】 然施斂眉沈思，或日晡未下一子，而范弈畢，輒歌呼睡去。每見其對局時，范全局僵矣，隅坐者羣測之，靡以救也，俄而爭一刦，則七十二道體勢皆靈。
范與施嘗同客廣陵，借寓村塾。施戲與館中童子弈，不勝，范繼之，亦不勝，皆悵然若失。
李松石云：「范之於弈，如將中之岳武穆公，不用古法，戰無不勝。」臧念宣云：「范之授子，靈奇變化，莫測端倪，如武侯八陣圖，五花八門，入其中者莫能自免。」推許若此，可以知其弈品矣。
時有揚州鹽商胡肇麟者，好弈，梁魏今、程蘭如及施、范皆授以二子。每對局，負一子，輒贐白金一兩。胡弈好浪戰，不大勝則大敗，世稱之為胡鐵頭。遇范、施輒敗，每至數十百子，局竟則白金纍纍盈几案矣。一日，胡與范弈，至中局，窘甚，乃佯稱疾罷弈，而急圖局勢，使急足求援於施。施時客東臺，一日夜始返。胡乃稱疾愈，出與范續弈，如施所教以應。范笑曰：「定庵人未至，弈先至邪？」胡大慙。胡受二子，與范、施弈三十餘年，然終不能成對手，故謂國弈實由天賦可也。
某歲，范至滬。時倪克讓弈品居第一，次如富家祿等數人，技亦皆精。富恆設局於豫園，招四方弈客以逐利。范初至局觀弈，見一客將負，為指隙處，眾艴然曰：「此乃博彩者，豈容多語。君既若此，何不一角勝負？」范曰：「諾。」眾請出注，范於懷中出銀一錠，曰：「以此作彩可乎？」眾豔其金，爭來就。范曰：「吾弈不禁人言，君等儘可熟商耳。」枰過半，而眾無措手，乃急報倪。倪至，亂其枰，曰：「此范先生也，何能與敵！」少頃，事遍傳於人，邑之富室延范下榻於西橋潘宅，請與倪弈。范讓倪三子，局竟，仍未分勝負也。
與范同時之弈品稍下者，有李步青、臧念宣，初皆受二三子，後遂成對弈，然非真對手也。蓋好名者每賄國弈求對子，國弈利其賄，亦許之。故今譜胡肇麟亦能與施對局，實亦非真也。
范性醰粹，遇窶人子顯者，面不換色。弈以外，介以千金，不一顧。有所蓄，半以施戚里，蓋藝成固可見道也。
　　　　施定庵與范西屏齊名
海寧施紹闇，字定庵，與其里人范西屏以弈齊名於時。定庵幼入塾，以性拙喜靜。其父工詩文，善書法，兼畫蘭竹。晚歲家居，酬應之暇，常焚香撫琴，對客圍棋。定庵每於課餘侍側，聞聲心慕，請問其旨，則曰：「琴尚淡雅而鄙繁支，棋貴虛靈而病沾滯。汝羸弱多疾，琴尤宜也。」遂退而學琴。後復嗜弈。少西屏一歲，先後從越郡俞長侯游，年十二而與師齊名，因慕之，亦從之學。
初，定庵受三子。其來年，與西屏爭先。徐星友尚受三子，獎之，定庵遂得《兼山堂譜》，玩索經歲，窺其奧。又於吳興唐改堂大令署遇梁魏今、程蘭如，受先數局，技益進。乾隆壬子，偕魏今游峴山，見山下出泉瀠漾紆徐，樂之。魏今曰：「子之弈工矣，盍會心於此乎？行乎當行，止乎當止，任其自然而與物無競，乃弈之道也。子銳意深求，則過猶不及，故三載仍未脫一先耳。」定庵乃悟化機之流行無跡象，百工造極，咸出自然，則棋之止於中正，猶琴之止於淡雅也，乃益窮向背之由於未形，而決勝負之源於布局也。自是遂薄游吳楚，道漸廣，暇時即以常用活法以落子，定名黏句，叶韻分門，彙成一集，曰《弈理指歸》。
　　　　范西屏施定庵屈於擔草者
范西屏嘗游甓社湖，寓僧寺。一日，有擔草者來，請與弈。竟數局，范皆負，大駭，問其姓名，不答，但微哂曰：「近時盛稱范西屏、施定庵為天下國手，實吾兒孫輩耳。弈，小數也，何必問出身，與兒孫輩爭虛譽乎！」荷擔而去。范以此嘔血死，施亦自是不敢與人談弈。
　　　　弈有十八國手
范西屏、施定庵而後，有十八國手，然皆有慚色矣。通州李湛園、周星垣、侯官林越山，海寧陳子仙、僧秋航，江都周小松，宜興任惠南，其眉目也。
　　　　李湛園善弈
周介堂牧通州，嘗試士。士有李湛園者，日將午，即納卷，文殊不工。問何能，曰：「善弈。」曰：「弈得不如汝文否？」曰：「不然。」楸枰相對，至漏三下，周遽斂袖曰：「吾不如也。」
　　　　李湛園不肯讓局
李湛園嘗游京師，與王公大人弈，科頭跣足如平時。與對局者或屢負，不肯讓。
　　　　良成善弈
蒙古良成，乾隆時之京口駐防鑲藍旗防禦也。性脫略，不修邊幅，而富記憶力，經史過目，即終身不忘。好弈，歷數晝夜不稍倦。興至，輒廢寢饋，人與語，若不聞。武進董文藝、丹徒李竹生、通州李湛園皆與友善。三人亦善弈，因合撰《授子譜》以行世。
　　　　周星垣習弈期有六月
周星垣殫精習弈，專心致志，嘗期以六月不下樓。
　　　　林越山勝薛生白
薛生白以弈負盛名於閩，林越山嘗與之對局，將負，越山指子沈思，得一刧，遂轉敗為勝。越山年十八時，已以國弈名於時矣。
　　　　林越山讓任惠南
林越山嘗至粵東，與撫署幕僚任惠南弈。局未半，惠南將北，越山故為拙行，遂讓以數子，然自是亦不復對局。
　　　　江君輔與某宦對局
婺源江君輔工弈，年十七時，一日有人至，謂中州某宦延請角藝。某宦固亦以弈鳴者，君輔因隨之往。月餘，抵宦宅，其人先入內見宦，詐云：「吾途窮，鬻吾子為歸資。」既得金立券，復泣請曰：「父子情不忍面別，請自後門去，免見吾子牽衣慘狀也。」宦從之。君輔坐堂上久，訝主人胡久不出。忽一粗婢至，曰：「汝新來僕，主人命汝入見。」君輔不解，方厲聲叱婢，宦從內出，持券示君輔曰：「爾父賣爾，今去矣，復何云？」君輔曰：「異哉！誰為吾父也？汝數千里遣使迎我手談，何忽為此不經語也？」乃出所著弈譜證之。宦大驚曰：「汝弈果能勝我，言即不謬。」連對數局，皆君輔勝，宦乃釋然，待為上賓。留居數月，厚贐之歸。
　　　　陳子仙與董六泉對局
陳子仙之父，家小康，以好弈傾其資。晚歲，至棲身破廟中，而嗜弈如故。子仙能繼其志，終成國弈。父常挈之至毗陵，與董六泉對局。時六泉鬚髮皆白，子仙猶以紅絲飾辮也。
　　　　周小松與曾文正對局
曾文正公國藩好弈而不工，弈時則所患之癬益癢，時爬搔之。嘗與周小松對局，小松授文正以九子，裂其棋為九品，乃僅得活。文正大怒，小松行時遂無贐。
　　　　秋航將死與人弈
同治癸亥，僧秋航年一百十九矣。居京師。上元陳魯出知浙江衢州府，乃偕之至浙，留杭州。翌年正月，徧辭同人，云將西歸，且促為之祖道。元夕前一日，同人餞之。秋航故飲酒食肉如常人，是日且與一人對局。弈竟，斂子入枰，曰：「今日之會難再，此局乃絕著也。」眾不解，叩之，不告。明日，趺坐而化矣。
　　　　某生以對弈為榮
光緒朝，王益吾祭酒先謙督學江蘇，曾邀圍棋國手周小松至江陰學署，令與南菁書院諸生之善弈者弈。諸生震周名，逡巡不敢往。蘇人某，性卑鄙，棋甚劣，好自負，以得入學署對弈為榮，遂欣然而往。比對局，某無子得活，乃抱頭鼠竄矣。
 