《清稗类钞》方伎类 


　方伎類
　　　　方技家有干支歌訣
方技二字始於漢，其在唐時，醫卜星相諸流皆入焉。惟醫為正當之學科，實未可與卜星相之迷惑社會者同日而語也。方技家首重干支，有歌訣紀之。所謂十干者，甲乙丙丁戊己庚辛壬癸也；十二支者，子丑寅卯辰巳午未申酉戌亥也，方技家輒以之紀年月日。而自命博雅之人，又喜用《爾雅》閼逢旃蒙及陬月、如月等字，意義晦塞，苦難記憶。自有歌訣，頗為簡明。一歌曰：「閼逢旃蒙甲乙并，柔兆丙兮強圉丁，著雍為戊屠維己，上章二字乃屬庚，辛曰重光壬玄黓，癸號昭陽十干成。」二歌曰：「困敦為子地支首，赤奮若兮厥維丑，攝提格則要推寅，單閼為卯義堪剖，執徐二字實辰龍，大荒落即巳蛇走，敦牂午兮協洽未，涒灘是申作噩酉，閹茂之與大淵獻，是維戌亥相居後。」三歌曰：「月在甲兮乃云畢，乙橘丙修義不失，在丁曰圉戊曰厲，在己曰則庚曰窒，辛塞壬終癸極名，《爾雅》月陽釋一一。」又五言歌曰：「畢橘修圉厲，則窒塞終極，自甲數至癸，月陽《爾雅》釋。」又紀月之歌曰：「正月為陬二月如，三月寎兮四為余，五月厥維以臬號，六月由來號以且，七相八壯九為玄，十陽以下乃辜涂，正月得甲為畢陬，二得甲兮即畢如。」
　　　　西藏有豫言家
歐美有一種人，專於事前豫卜吉凶禍福，謂之豫言家。我國術士亦有能言之者，惟或驗或不驗耳。今西藏亦有之。其人每託為神言，歲至拉薩，豫言年歲豐歉及其他未來事，達賴喇嘛以下須就而問之。人民若令判斷一事，須酬金十太克，甚有多至藏幣一萬太克者。
　　　　紅教喇嘛之推算
藏曆，向由紅教喇嘛推算，凡是年所有各項吉凶，皆於曆後繪圖貼說，如內地《推背圖》之式。藏人曾云：前紅教喇嘛推定壬子鼠年藏中有刀兵之事，及康熙時藏中之亂，果為大軍平復，盡收其土。又繪一樹，一人守之，其樹已枯朽，人則往雪地。蓋以樹譬黃教，當自此不振，其人譬達賴，當永遠逃往外國也。
　　　　乾坤萬年歌
周太公望著《乾坤萬年歌》，其論本朝者云：「十八孩兒跳出來，蒼生方得蘇危困。 【 十八孩兒是李字，指李自成也。跳，讀作逃，乃逃走也。明崇禎甲申三月十七日，自成陷京師，思宗縊死煤山。五月，大兵定京師，自成敗，梵九門城樓，挾明太子、二王西走，世祖遂定鼎於燕，可謂前遭危困者。今則無事矣，故曰蒼生方得蘇危困也。】 相繼春秋二百餘，五湖雲擾又風顛。」 【 二百餘，指本朝之國祚也。】 
　　　　馬前課
蜀漢諸葛亮有《馬前課》，每一課指一朝，白鶴山僧守元解釋之。其論本朝者為第九課，○⊙○⊙⊙⊙，中上。水月有主，古月為君。十傳絕統，相敬若賓。證曰：「陽陰陽，陰陰陰，在卦為晉。」解曰：「水月有主，清也；古月，胡也。」
　　　　推背圖
唐司天監袁天罡，李淳風撰《推背圖》，凡六十象，以卦分繫之．其論本朝者為第三十三象為丙申， 【 巽下兌上。】 大過。讖曰：「黃河水清，氣順則治。主客不分，地支無子。」頌曰：「天長白瀑來，胡人氣不衰。藩籬多撤去，稚子半可哀。」此言世祖入關之徵，中有「順治」二字也。
又第三十四象為丁酉，&#60867;&#60867; 【 巽下巽上。】 讖曰：「頭有髮，衣怕白。太平時，王殺王。」頌曰：「太平又見血花飛，五色章成裏外衣。洪水滔天苗不秀，中原曾見夢全非。」此言咸、同粵寇事。寇不薙髮，俗呼長毛。所立國號，曰太平天國。其酉不稱皇帝而稱天王，自餘亦皆稱王，天王為洪秀全。而其時又有苗沛霖之亂也。
又第三十五象為戊戌，&#60870;&#60868; 【 震下兌上。】 隨。讖曰：「西方有人，足踏神京。帝出不還，三台扶傾。」頌曰：「黑雲黯黯自西來，帝子臨河築金臺。南有兵戎北有火，中興曾見有奇才。」此言光緒庚子，八國聯軍入京，德宗奉孝欽后西狩事也。
又第三十六象為己亥，&#60867;&#60871; 【 乾下巽上。】 小畜。讖曰：「纖纖女子，赤手禦敵。不分禍福，燈光蔽日。」頌曰：「雙拳旋轉乾坤，海內無端不靖。母子不分先後，西望長安入覲。」此言孝欽后臨朝，德宗不得行其志也。
又第三十七象為庚子，&#60867;&#60868; 【 震下巽上。】 益。讖曰：「漢水茫茫，不統繼統。南北不分，和衷與共。」頌曰：「水清終有竭，倒戈逢八月。海內竟無王，半凶還半吉。」此言宣統辛亥八月，武昌起事，國運告終，南北言和，帝遜位而共和成立也。
　　　　藏頭詩
唐李淳風之藏頭詩，以對太宗而作也。其論本朝者，則曰：「天意如是。斯時人皆得志，混世魔王出焉。一馬常在地，弓長例成都，林易連水黑子去。其時文士家中坐，武將不領人。越數年，如喪國家，有八旗常在身之主出焉。人皆口內生火，手上走馬，頭上生花，衣皆兩截。」此言李闖、張獻忠之亂，世祖率領八旗將士入關，人皆口啣烟管，手有馬蹄袖，頭戴花翎，而行裝之衣，為馬褂與袍也。
　　　　梅花詩
宋邵康節有梅花詩，其論本朝者云：「胡兒騎馬走長安，開闢中原海境寬。洪水乍平洪水起，清光宜向漢中看。」此言世祖入關，定鼎燕京，後開海禁，與各國通商，有粵寇洪秀全之亂，而宣統辛亥八月十九日，黎元洪起義武昌也。
　　　　燒餅歌
明太祖在便殿，一日，食燒餅，方啖一口，內監忽報劉基進見，太祖以碗覆之，始召基入。問之曰：「碗中何物？」基曰：「半似日兮半似月，曾被金龍咬一缺。此食物也。」開視，果然。太祖乃問以天下後世之事，基歷歷言之。其論明末而及本朝者，太祖則曰：「朕有六百年之國祚，足矣，尚望有半乎？天機難言，何不留錦囊一封，藏之於庫，急時有難，則開視之，可乎？」基曰：「臣亦有此意。」遂歌曰：「九尺紅羅三尺刀，勸君任意自遊遨。閹人尊貴不修武，惟有胡人二八秋。臣封櫃內，俟後開時自驗。桂花開放好英雄，拆缺長城盡孝忠。 【 此指吳三桂出關請兵。】 周家天下有重復，摘盡李花枉勞功。黃牛背上鴨頭綠，安享國家珍與粟。雲蓋中秋迷去路，胡人依舊胡人毒。反覆從來拆桂枝， 【 此指三桂歸順後復叛滅之。】 水浸月宮主上立。 【 此拆清字。】 禾米一木併將去，二十三人八方居。」太祖曰：「二十三人亂朕天下，八方安居否？」基曰：「臣萬死，不敢隱，至此，大明天下亡之久矣。」太祖大驚，即問此人生何方，衣冠若何，國號為何，治天下何如。基曰：「還是胡人二八秋，二八胡人二八憂。二八牛郎二八月，二八姮娥配土牛。」太祖曰：「自古胡人無百年之國運，乃此竟有二百餘年之運耶？」基曰：「雨水草頭真主出， 【 此拆滿字。】 赤頭童子皆流血。倒置三元總纔說，須是川水頁台闕。 【 此拆順治二字。】 十八年間水火奪，庸人不用水火臣。 【 此拆康熙二字。】 此中自己用漢人，卦分氣數少三數， 【 此言聖祖在位六十一年。】 親上加親又配親。」太祖曰：「胡人至此，用人水奪火滅，親上加親，莫非駙馬作亂乎？」基曰：「非也。胡人英雄，水火既濟，安享太平，有位有勢，時值昇平，稱為盛世，氣數未減，還有後繼。寶劍重磨又重磨，抄家滅族可奈何。閹人社稷藏邪鬼，孝弟忠奸誅戮多。李花結子正逢春，牛鳴二八倒插丁。六十周甲多一甲，螺角倒吹也無聲。點畫佳人絲自分，一止當年嗣失真。 【 此拆雍正二字。】 泥鷄啼叫空無口，樹產靈枝枝缺魂。朝臣乞來月無光，叩首各人口渺茫。 【 此拆乾隆二字。】 一見生中相慶賀，逍遙周甲樂飢荒。 【 此言高宗在位六十年。】 」太祖曰：「胡人至此敗亡否？」基曰：「未也。雖然，治久生亂，值此困苦，民懷異心，然氣運未盡也。廿歲力士開雙口，人又一心度短長。 【 此拆嘉慶二字。】 時俺寺僧八千眾，火龍渡河熱難當。叩首之時頭小兀，姮娥雖有月無光。 【 此拆道光二字。】 太極殿前卦對卦， 【 此言咸豐二字。】 添香禳斗鬧朝堂。金羊水猴飢荒歲，犬吠豬鳴淚兩行。洞邊去水台用水， 【 此拆同治二字。】 方能復正舊朝綱。火燒鼠牛猶自可，虎入泥窩無處藏。草頭家上十口女，又抱孩兒作主張。 【 此言孝欽后於同治、光緒時兩次臨朝也。】 二四八旗難蔽日，遼陽思念舊家鄉。東拜斗，西拜旗，南逐鹿，北逐獅。分南分北分東西，偶逢異人在楚歸。馬行萬里尋安歇，殘害女中四木鷄。六一人不識，山水倒相逢。黃龍早喪赤城中，豬羊鷄犬九家空。飢荒災害皆並至，一似豐登民物同。得見金龍民心開，刀兵水火一齊來。文錢斗米無人糴，父死無人兄弟擡。金龍絆馬半亂甲，二十八星問土人。蓬頭幼女蓬頭嫁，揖讓新君讓舊君。」太祖曰：「胡人至此敗亡否？」基曰：「手執剛刀九十九，殺盡胡人方罷休。礮響火煙迷去路，遷南遷北六三秋。可憐難渡雁門關，摘盡李花胡不還。黃牛山下有一洞， 【 此言黃為金色，金屬辛，牛在干支則為丑，一為劉坤一，洞為張之洞也。】 
　　　　黃蘖禪師詩
明黃蘖禪師有論本朝詩云：「日月落時江海碧，青猿相遇判興亡。八年運向滇黔盡，二九丹成金谷藏。 【 此言順治。】 黑虎當頭運際康，四方戡定靜垂裳。唐虞以後無斯盛，五五還兼六六長。 【 此言康熙。】 有一真人出雍州，鶺鴒原上使人愁。須知深刻非常法，白虎嗟逢歲一週。 【 此言雍正。】 乾卦占來景運隆，一般六甲祖孫同。外攘初度籌邊策，內禪無慚太古風。 【 此言乾隆。】 赤龍受寵事堪嘉，那怕蓮池開白花。二十五絃彈易盡，龍來龍去又逢蛇。 【 此言嘉慶。】 白蛇當道漫騰光，宵旰勤勞一世忙。不幸英雄來海上，望洋從此歎茫茫。 【 此言道光。】 亥逐無訛二卦開，三三兩兩總堪哀。東南萬里紅巾擾，西北千羣白帽來。 【 此言咸豐。】 同心佐治運中興，南北烽烟一掃平。一紀剛周陽一復，寒冰空自惕兢兢。 【 此言同治。】 光芒閃閃見災星，統緒旁延信有憑。秦晉一家仍鼎足，黃猿運厄力難勝。用武時當白虎年，四方各自起烽烟。九州又見三分定，七載仍留一線延。紅鷄啼後鬼生愁，寶位紛爭半壁休。幸有金鰲能戴主，旗分八面下秦州。 【 以上言光緒。】 中興事業付麟兒，豕後牛前耀德儀。繼統偏安三十六，坐看境外血如泥。 【 此言宣統。】 」
　　　　哲布尊丹巴之言
世祖入關，哲布尊丹巴胡圖克圖來朝，世祖問異日事，答曰：「我身不缺，我國不滅。」又問國祚，答曰：「十帝在位九帝囚，還有一帝在幽州。」當時且以為二十傳也。及德宗被囚瀛臺，宣統帝辭政，此讖始信。「我身」二句，蓋宣統帝御名下一字為「儀」，臣民固須敬避，惟當鐫刻書籍，於必不可避之「儀」字，則「我」字即缺末筆也。
　　　　李神仙豫知試題
山左有李神仙者，以技游京師。順治庚子鄉試，有兩生密詢試題，李笑曰：「公等皆道德仁義中人也，無庸問。」題出，乃「志於道」全章，二人皆中式。辛丑會試，又有以場題問者，李曰：「五后四可。」後首題乃「知止而后有定」節，果有五「后」字。二題「夫子之文章」一章，三題「易其田疇」二節，果有四「可」字。
　　　　水月老人論大蟲
水月老人，姓孫，名文，字文若，會稽人，明末諸生。入國朝，隱於杭，所居為梅園，在艮山門外之百步塘。老人性簡靜，一介不取，間為歌辭以自娛。問其年，輒曰九十。人以其髮盡禿，故呼之為僧。順治初，范忠貞公承謨撫浙，老人固預知之。蓋老人與其大父雅故，忠貞幼時，嘗撫其頂曰：「兒當建節吾土。」至是，忠貞奉母命，物色而得之，屏騶從往謁，尋為出俸修塘。時浙西多虎，老人輒語之曰：「山上大蟲任打，門內大蟲休惹。」忠貞尋奉命督閩，瀕行，老人誡之曰：「耳後火發時，須有主意。」門內蟲，閩也；耳後火，耿也，蓋指閩藩耿精忠也。康熙甲寅，閩藩變作，忠貞死焉。人遂以老人為能前知，爭趨之。老人避去，不知所終。土人乃改其居為水月庵，肖其像若僧，募僧奉之。
　　　　李道人能知未來事
乾隆甲午，有李道人者，自山東入京，人皆稱之為李半仙。朱鼎延少宰詢其子應順天試得雋否，李書曰：「有田皆種玉，無馬不成龍。」朱以為嘉兆。及榜發，解首乃田種玉，而末名則馬成龍也。梁尚書清標嘗邀之飲，同會六七人，請預道今夕事。李即書片紙，寘燭檠下。頃之，座客共話關壯繆出處。俄有致書與梁者，發示無一字，翻閱之，字在柬背。李因取紙出視云：「客所談者皆關公事。有送柬者至，顛之倒之，大可笑也。」眾皆拊掌者再。
　　　　蔡必昌知川楚之變
乾隆甲寅秋，蔡太守必昌守重慶。一日，謁督部福文襄，文襄適征廓爾喀，因問此行休咎。蔡曰：「此次蕆事必速，冥中僅造冊數月。後不數年，川、楚間當有大刼，冥中已造冊數年，今尚未已。」文襄詢以冊載姓名，蔡曰：「未來事不可預言。此中首領，似即畢秋帆制府也。」明年乙卯，果有楚苗之變，川、楚教匪繼之，頻年大亂，嘉慶甲子始平。
　　　　姚先生言休咎
道、咸間，京師有姚先生者，以課徒為業，冬夏惟一衲，與人言休咎，輒應。刑部司員如皋胡佛生喜談黃老術，聞姚名，往謁，願奉之為師。姚言：「君等受恩深重，當使天下人民共登壽域，修煉之術，非士大夫所宜道。」胡乃館姚於家，敬禮備至。然姚所論皆儒家事，起居亦無異常人。年餘，忽蹙額謂胡曰：「君部堂官阿公今夜欲見害，奈何？」胡問故，曰：「阿本天狐，世無知者。三年前，余於酒後誤洩其隱，坐是欲殺余。然余善五雷正法，妖鬼皆不敢近，豈阿公所能害哉！彼無故動殺機，必自斃，三日內當有驗耳。」胡明日閱邸鈔，知阿果請病假三日，乃神之。至第二日，阿薨，胡乃長跪姚前曰：「先生果神人，願教我。」姚曰：「吾非吝此術，願讖緯小數，學之無益，祇有害耳。且人盡前知，則人盡看破世味，豈復有求名求利之人哉！」胡又叩長生術，姚曰：「自古談神仙者如恆河沙數，然費長房果在何處？洞天福地，既不使千百年一人知之，一人見之，則神仙日在烟雲杳渺之中，反不若塵世確有實在樂處。人亦何苦甘擲此自在光陰，而向寂寞無聊之境，求杳渺無憑之仙哉？」胡服其論，轉叩治術。姚曰：「治術具在所讀書中，君固無不知矣，何問焉！」又曰：「世局關乎大臣，今之操政柄者何人耶？君宜為自全計，勿更與俗浮沈也。余師見招，亦當從此逝矣。」翌日，姚不知所往。胡謀得河工差出京。是年，果有粵寇之亂，京師米珠薪桂，有斷炊者，而胡幸有差，得不凍餒。
　　　　扶乩
術士以硃盤承沙，上置形如丁字之架，懸錐其端，左右以兩人扶之，焚符，神降，以決休咎，即書字於沙中，曰扶乩，與古俗卜紫姑相類。一曰扶箕，則以箕代盤也。又有人謂之曰飛鸞或扶鸞者，其實飛鸞與扶乩本兩事，混而為一者誤。飛鸞之耗費甚鉅，手續亦繁，先一年即摒擋種種，飛時亦須閱三四月始竣事。
新學家往往斥扶乩之術為迷信，其實精神作用，神與會合，自爾通靈，無足奇也。初亦有文人弄筆，自託於女鬼仙靈，久之則亦不期然而然。有《仙壇花雨》一書，多記降乩仙鬼唱和之作，《西青散記》亦多述其事。
　　　　陳朗生為乩仙
康熙時，有請乩於樅陽陶氏宅者，方縱筆，忽停。訊之，曰：「陳朗生過門。是人，狂生也，且俟其去。」又一日，醉臥，鄰人請乩仙至，自書姓名，則陳朗生也。朗生，名枋。
　　　　金聖歎為乩仙
金聖歎既死，山左有官署召仙，仙即聖歎，判一詩云：「石頭城畔草芊芊，多少愚人城下眠。惟有金生眠不得，雪霜堆裏聽啼鵑。」聖歎前身為杭州昭慶寺僧，死後，朱眉方夢聖歎謂之曰：「吾前身乃僧也，常游歡愛河中，故有是劫，今脫矣，當為鄧尉山神。」
　　　　乩限韻賦詩
秦對巖宮諭家有乩仙，時吳伯成制軍興祚方宰無錫，一日，訪秦，知其召仙，必欲觀之，秦延之入。時所請者，云是李太白。吳曰：「請賜一詩。」乩判云：「吳興祚，何不拜？」吳言：「詩工，固當拜。」又判云：「題來。」適有一貓蹲於旁，吳指之，謂可詠此。又判云：「韻來。」吳乃限九韭酒三韻以難之。乩即書云：「貓形似虎十八九，喫盡魚蝦不喫韭。只因捕鼠太猖狂，翻倒牀頭一壺酒。」
　　　　彭定求奉乩仙
彭定求幼奉乩仙甚謹，父嚴禁之，終莫能奪。練籙既久，遂能通神，廢乩運腕，不假思索。始為詩文，繼為制藝，悉為佳構，棘闈獲雋，用此技也。康熙丙辰，計偕入都。吳大鵬與彭有舊，得其經義祕本，中有硃書「元君許我必中丙辰會狀」十字。及禮闈榜發，與殿試傳臚，果皆第一。
　　　　乩示戊辰試題
康熙戊辰會試，舉子某求乩仙示題，乩書「不知」二字。舉子再拜而言曰：「神仙豈有不知之理。」乃大書曰：「不知不知又不知。」眾大笑，以仙為無知也。而是科題乃「不知命無以為君子也」三節。
　　　　李奉河託乩伸冤
陝西糧鹽道祖允圖事乩仙甚謹，康熙丙子，以襄辦試事出闈，偶詢他事，乩忽書云：「我乃延安府清澗縣受冤人李奉河也。」問何以至此，則書「我隨仇生入場，污其卷而出」十一字。祖潛訪其實，為之雪冤，適被召入京，未果。
　　　　乩示乙酉試題
康熙乙酉八月十日，有人於蘇州虎邱米仙樓請乩，問闈題。乩判云：「春秋之際，善惡分明。」筆少停，遽問其子中式否，判云：「數皆前定，風水成文。 【 水風井也。】 」復問北闈題，判云：「悶懨懨獨坐無聊，唱徹相思調。只為如玉人 【 言念君子，溫其如玉也。】 兒行遠道，強登高，停杯不飲，盼望佳音到。」復問浙江題，判云：「韻取十一真，啼出富春鳥。」後知江南題「子謂子夏」一節， 【 春秋之際。】 「言前定」八句，「有為者辟若掘井」一節。北題「吾嘗終日不食」一節， 【 故云悶懨懨相思調也。】 「君子之道辟如行遠」一節，「禹惡旨酒」一節。 【 停杯不飲也。】 浙題「觀過知仁」一節，「思脩身」六句， 【 皆十一真韻。】 「民事不可緩」一節。 【 播穀，富春鳥也。】 
　　　　北濠聖堂乩判
康熙丁亥，有人於蘇州北濠聖堂請乩仙，仙判云：「諸弟子刧到矣。」眾失色。又曰：「一輩不如一輩，天心難合人心。積年罪孽禍相尋，水旱刀兵疾病。」是年旱災，次年水災，以後旱澇不齊者五年。己丑，誅蘇郡通海寇謀叛者百餘人。而大荒之後，又有大疫。一名鏈條瘟，一家有疾，家家纏染；一名癩團瘟，病者皆腹脹如鐵而死。
　　　　乩示甲午試題
康熙甲午鄉試，秀才某求乩示題，乩書「不可語」三字。秀才苦求不已，乃書曰：「正在不可語上。」眾愈不解，再求明示，乩書一「署」字。再叩之，則不應。已而題為「知之者不如好之者」一章。
　　　　乩示庚子試題
康熙庚子，晏斯盛發解，馮詠第二。馮於未入場前請乩，問今科是何題，乩判云：「首題好似主考樣，二題不在《四書》上，三題爾曉得也好，爾不曉得也好。」初不能解。是科兩主考為李之望、鄂爾奇，首題「禮云禮云，玉帛云乎哉；樂云樂云，鐘鼓云乎哉，」蓋禮樂與李、鄂音相似，故云好似主考樣也。次題「在彼無惡」四句，乃詩詞，故云不在《四書》上。三題「人知之亦囂囂，人不知亦囂囂」，即所謂爾曉得也好，爾不曉得也好也。
　　　　李敏達遇乩仙
李敏達公衞未遇時，遇乩仙，自稱零陽子，為判終身云：「氣概文饒似，勳名衞國同。欣然還一笑，擲筆在秋紅。」旁小註曰：「秋紅，草名。」當時無人能解。後官直隸總督，方劾總河朱藻而薨，後人方悟朱者紅也，藻者草也。
　　　　乩答瓜子數
周蓼圃檢討在京，偶為扶乩戲，時供果中有西瓜子，或撮而問之，乩判曰：「三八之數。」開掌，則二十四枚也。復撮之以問，曰：「仍前數。」數之，則三十八枚。復撮少許問之，曰：「仍前數。」數之，則十一枚。
　　　　繆煥遇乩仙
繆煥，蘇州人，年十六，入泮，遇乩仙，問科名，判云：「六十登科。」繆大恚，嫌其遲。然年未三十，已登科，題乃「六十而耳順」也。
　　　　李玉鋐鍊筆錄
通州李玉鋐少時好鍊筆錄，一日，筆神於空中書曰：「敬我，我助汝科名。」李再拜，祀以牲牢。其後有文社之事，題下，則聽筆之所為。尤能作擘窠大字，求者輒與。李敬奉甚至，家事外事，咨之而行，靡不如意。社中能文者每讀李作，歎其筆意大類錢吉士。錢吉士者，明翰林錢憙也。李私問筆神，答曰：「是也」。自後里中人來扶乩者，多以錢先生呼之。筆神遇題跋落款，不書姓名，但書「藹藹幽人」四字。李舉孝廉，成乾隆丙戌進士，筆神之力為多。後官臬司，神助之決獄，郡中以為神。李乞歸，神與俱。李他出，其子方膺事神不敬，神怒，投書作別而去。
　　　　葉沃若降乩
楊樗園、朱棐園、毛靜山、吳翼堂皆拔貢生，在都，城冬杪，為扶鸞之戲。忽降乩者自稱葉沃若，葉亦同年也，諸人訝其方壯健，未聞病逝，安得在此。乩言今年某日卒於涇。諸人疑信不能決，乩言：「君輩勿疑，猶記某年除日，在寧國學使署西園古梅下商某事否？」蓋棐園等在學使署閱文，交通之事，他人所不知者，於是信為真。閱數日，製文設奠，為位以哭之。未幾，聞扣門聲，則沃若披帷入矣。諸人避席，問何相逼之甚。沃若自謂計偕來京，方下車，為諸人致信物。因探懷出札，諸人乃相視大笑，具言其事。
　　　　劉大櫆請乩
乾隆丙午，劉大櫆將入秋闈，先請乩，乩判云：「壬子兩榜。」劉不解，以為壬子非會試年，或有恩科也。及丙午，中副榜；至壬子，則又中副榜焉。
　　　　張春和死於乩
乾隆時，武強有張春和者，拔貢生，年二十餘，美麗逾美婦人。時出觀劇，舞臺上下，萬目睽睽，咸注射之。有時婦人圍繞以行，致妨跬步，時人咸目之為潘岳、衞玠。後以癖好扶乩，有乩仙二人，日過其齋，相與吟詠倡和。其詩率為豔體，卷帙厚至盈尺。乩仙之名，曰紅霞，曰碧霞，皆女仙也。久之，不請自至。每晨醒仰臥，注視梁上，則有雙翹纖妍，著紅錦繡履，自梁墮下。俄又見雙股潔白如脂，不移時而全體畢現，笑面盈盈，暱就其榻。積數年，卒患癆瘵死，好事者曰，春和仙去矣。
　　　　童二樹生而降乩
童二樹嘗晝寢，適其友扶乩於小羅浮齋，二樹降乩，題詩數章，有「小春人在小羅浮」等句。友人大驚，急省其家，而二樹方欠伸起，言夢與諸公酬唱，述所作詩，與乩書不爽一字。
　　　　唐立之鍊筆錄
乾、嘉間，青浦有唐立之者，善帖括，雄視一邑。後得鍊籙書，虔誦講習，謂鍊久，可以廢乩運腕，不假思索，成佳構。以故晝夜寂齋處館，置諸事於度外。一夕，演法，有鬼臨存，首大如輪，兩眸炯炯，屹立不少動。驚起，踰垣以避，五內失守，自是不復循習。鍊此者謂須虔祀文昌帝君，乃能靈應。
　　　　乩示浙江鄉試闈題
嘉慶丁卯浙江鄉試，有人以闈題叩乩，批云：「內一大，外一大，解元文章四百字。」及出題，乃「天何言哉」三句。一大者，天也；內外者，題內題外也；四百字，則明指四時百物矣。
　　　　關羽示闈題
湖州荻港有純陽陽宮乩壇，道光癸卯浙江鄉試前，有人請乩，忽關羽降壇，羣羅拜，求示闈題。乩書曰：「在白雲紅葉之間。」眾皆未喻，復求明示。又書曰：「吾不讀《春秋》。」乩寂然。羣謂不可解。及入闈，題為「假我數年」二章，題前終於浮雲，後一章葉公問政。葉讀攝，必加朱圈，而題中《易》、《書》、《詩》、《禮》皆備，惟闕《春秋》，始悟乩語之隱切也。
　　　　彭剛直扶箕
彭剛直幼時讀書於衡陽之石鼓書院，有蕭滿者，少負才氣，工為訟牘，然意在扶弱鋤強，非挾鄧思賢之術以牟利者也。中年以後，乃大悔之，改而習道家言，善敕勒之術，且好扶箕。其扶箕也，必與剛直俱。滿僅能焚符召仙，而運筆於沙盤作字，則皆剛直為政。其言乃剛直自以意為之，然往往曲中問者之意，剛直亦不知其所以然也。久之，名頗著，有問休咎者，有以病求方者，幾無虛日。
衡陽有老吏，以其子婦病，求方。剛直假箕筆作一詩云：「無端惡疾到心頭，老米陳茶病即瘳。持贈與君惟二味，會看病起下高樓。」其人翌日來謝，果服老米陳茶而愈。滿愈自信，剛直則以為偶中也。
時衡陽縣令金日聲，浙人也，有孫甫三齡，偶病，使醫治之，醫授以方而去。如方具湯液以進，則其孫正熟睡，金之妻謂其子婦曰：「兒睡甚安，勿遽進藥。」乃使傭媼置之飯甑之上，欲其勿冷也。俄兒醒，命取藥，姑婦二人共飲兒。兒啼，不欲飲，強灌之，不能盡，視盌底，濃厚如膏。金妻咎其子婦曰：「我固命汝瀝取清汁，何乃如是！」其子婦訝曰：「曩已傾竹簁中，盡去其滓，豈猶未盡耶？」然不疑有他也。俄而兒大啼，顏色驟變，手足揎蹙，殆不可堪。疑為藥所誤，呼前醫詰之。醫曰：「吾藥雖不中病，何遽至此！」取餘藥審視，驚曰：「是鴉片煙膏也，不可為矣。」時道光中葉，鴉片煙猶未盛行，然官署中已多有之。金之庖人素嗜此，是日，適以鴉片膏一盌蒸飯甑上，與兒之藥盌大小形製相同，媼倉卒誤取之也．金大怒，趣召庖人，欲予大杖．金妻曰：「無益也．宜為兒計．」偏召諸醫，醫束手．或言滿與剛直善扶箕，能為人求方，乃使使者二人持柬往．其一人至書院，剛直固在院中，使者致命，剛直私計三歲嬰兒而飲鴉片煙膏一大盌，必無幸矣，辭不往．使旭固請，不獲已，乃曰：「然則當與蕭滿偕，今不知其人焉在，請與使者共求之．」剛直之意，以為滿未必即得，遷延一二時，兒必死，即無事矣．甫出書院大門而遇滿，不得不與俱．至縣署，則已設香案，陳箕盤,而金具公服鵠立以待矣．略述病狀，即請扶箕．滿焚符如常儀，金跪拜甚謹．剛直惶悚無以為計，手扶箕筆，不能成一字，但頻作旋轉之勢．金請苦益，姑連書「吾至矣」，書已，仍作旋轉之勢．滿見箕筆與常時異，亦自疑懼，左右顧望，汗出如漿．剛直愈窘，平日常用之藥，皆不能記，忽胸中驟得蓖　子三字．思蓖　子固藥名，然非常用之藥，不可輕投．展轉尋思，竟無他品．遂書「蓖　子」三字於盤．金又請曰：「既蒙賜藥，敢問當用幾許？」又大書「一兩」二字，剛直亦不能作主也．金乃命人延二人至便坐小憩，且具食焉．食未竟，金出謝曰：「兒飲藥大吐，毒盡出，今無害矣．仙人之賜也，二君之力也．」
一日，剛直在書院中作文，而滿至，大呼曰：「速助我，不然，敗矣。」問何事，則其時衡陽縣城中有書肆曰集賢者，其主婦為妖所憑，延滿施敕勒之術，大為所窘，飛一石至，幾碎其顱，故欲與剛直俱往扶箕也。剛直私念扶箕偽耳，安足驅妖，不欲往。而滿固強之，乃與俱，然實非其志也，故行甚遲。中途，滿與言此婦居樓上，輒從窗中飛石擊人，肆中書籍皆為所毀，餘物亦無完者。一月以來，人莫敢往，往輒為所困。言未已，剛直大怒曰：「青天白日而魑魅橫行如此，我必往除之。」奔而往。滿自後呼之，曰：「止，止，吾尚有言。」問何言，曰：「兩人偕往，氣稍壯耳。」剛直愈怒曰：「吾何畏之有！」徑叩書肆之門。門啟，突入，主人問姓名，不告，曰：「來驅妖耳。」即脫帽露頂，望樓上而呼曰：「妖能飛石擊人，何不敲吾頭。若不能者，吾且登樓，赫汝軀，拉汝幹。」樓上竟寂然。連呼不已，而滿至，見之，喜曰：「有勝矣，速登樓！」乃與俱登。婦在帳中，力持其帳不釋。剛直呼其夫曰：「劈之！」帳既啟，而婦遽引衾自蒙其頭。滿即取清水一甌，畫符其中，使其夫啟衾而灌之。婦飲符水，略不牴牾。滿曰：「飲此，神識當稍清矣，吾儕且扶箕。」剛直則假箕筆為處一方，略用丹砂鎮心、茯苓安神之品，授其夫，曰：「以此療爾婦。」遂與滿俱出。越日詢之，婦愈矣。
　　　　張忠武降乩
粵寇陷江寧，順流而下，勢若建瓴。蘇、杭為東南財賦之區，久欲圖之，所以不能飛越者，賴有向忠武公榮一軍為之屏蔽。忠武薨，張忠武公國樑繼之，尋以餉缺兵潰，殉難丹陽，吳越因而不守。後有在師山扶鸞者，三更後，乩忽大動，作二十八字云：「轉餉徵兵不自由，甘將一死主恩酬。至今遺恨難消歇，十里牌前水不流。」眾知為張忠武降壇，叩問從何處來，乩判云：「偕向忠武閱海過此。」敂居天上何職，云掌兵曹。
　　　　陳子莊問乩
道光戊子鄉試，海寧陳子莊直牧其元時年十七，闈前，偕二三友人遊西湖，至蘇公祠，見有士子在內扶乩，入觀之，其仙則呂祖也，方叩以科名事。仙答以儷語，語在可解不可解之間，陳固不之信也。第見人皆肅恭致問，姑長揖問之。乩忽奮筆大書曰：「爾，甲子舉人也。」戊子距甲子三十六年，眾皆視陳而笑，陳亦笑而出，曰：「不靈。」乩復書曰：「至期自知。」眾追而告陳，陳又一笑置之。然自是，屢躓秋闈矣。
同治甲子，陳年五十三矣，時在寧波總辦釐局。浙之粵寇甫退，尚未開科，陳偶憶乩語，輒笑其誕。至冬，左文襄公宗棠薦舉浙江人才，以陳魚門、丁松生及陳應詔。奉旨，以直隸州知州發往江西補用。次年乙丑，陳需次江蘇，聞浙江補行鄉試，忽憶乩言，乃請於撫軍，回籍應試。比至浙，則格於例，不能入闈，廢然而返，復笑乩言之誕。丙寅春，奉檄總辦天津海運，謁劉崧巖中丞，座客有言乩仙不可信者，陳因述甲子舉人一說以證之。劉沈思良久，忽曰：「如子所言，乩固可信矣。子非為甲子年所薦舉之人才乎？明明道是甲子舉人，何尚不悟乎？」陳聞是論，不覺恍然。
　　　　華若汀扶鸞
金匱華若汀太守蘅芳在滬時，偶扶鸞，下語不及禍福，但以甲乙設喻，描繪物情，多涵哲理，而歸宿於虛無。因彙成卷帙，題曰《紫鸞僊語》，蓋寓言也。嘗刊行之，後佚。
　　　　鸞樓
光緒甲辰夏，某邑設飛鸞壇於某會館，建鸞樓。時湘、楚、豫、蜀來者二三千人，均茹素誦經，壹志祝神之降臨。一日，神忽示以期，壇員遂各備香楮及屏幅聯對，然非壇員，亦有進紙索神筆者。及期，磨濃墨斛許，具新穎一束，製紙鸞一頭，排列樓上，四圍以紅縧架素紙，燒燭焚檀，光焰奪人。佈置畢，遂閉樓門。亡何而聞空際有笙簫聲，於是僉持香伏氈毹，震恐屏息。微聞樓上履聲槖槖，久之悄然，始啟關入。則前所架素紙，墨瀋塗鴉，綠痕欲滴。字體皆無骨格，而得之者乃皆奉為金科玉律也。
　　　　周文逸扶乩
周文逸，陝之縣令也。久供差於藩署，苦不得一邑以自効，頗鬱鬱。一日，至王姓家扶乩以卜之。是日臨壇者為呂純陽，詢何事，周以實告。乩忽大書曰：「五更殘月過褒城。 【 陝西有褒城縣。】 」周喜曰：「余其為褒城令乎？」或曰：「子不久必有好消息。但云過褒城，非褒城也。」時在正月杪，俄而過端午矣，沔縣缺出，藩司即以周承乏。沔與褒毗連，由省至沔，必道出褒城。周抵任，正五月末也。
　　　　巫降神
巫有降神之術，嘗以之為人治疾病，覓失物。有延之者，輒紅巾裹頭而至，從以侍者二。入門，即踞高座，披髮瞪視。未幾而回袖作舞，侍者亟挾持之，乃以刀刮舌使破，噴血書符以焚之。至是而神降，有所問，即答，聲甚微，侍者為達之。語畢而更以舌血作符，焚之於室隅。若治疾，則又焚之於淨水中，使飲。久之而安坐如常人，則神去矣。
　　　　巫頂神
京津女巫自稱頂神，以看香頭為人治病，人稱曰姑娘子。鄉愚無識，偶有疾病，輒召姑娘子往療之。姑娘子至，即爇香於爐，口喃喃作囈語。俄而所頂之神下降，或稱白老太太，或稱黃少奶奶，或謂胡七姑姑，所立名稱，大抵婦女為多，故婦人易被蠱惑。至叩以神為何許人，則曰白者刺蝟，黃者鼬鼠，胡者狐狸，更有柳氏者，蛇也，灰氏者，鼠也。胡、黃、白、柳、灰，京津人呼為五大家。其治病之法，或給藥丸，或施聖水。病愈，則居功；不愈，則諉為命盡，人不得非難之也。
光緒時，天津紫竹林有李氏婦得寒疾，女巫語之曰：「爾名在冥中，已書銅牌。越十日，當書鐵牌，則雖神不能為矣。今幸有十日之期，宜速禳之。」病者惟巫言是聽，大具牲醴，禱焉。一二日，病似小瘥，巫益自多，乃授以祕方，湯丸雜進。其藥率由巫配合，所費不貲，而服之無驗，病日劇，屢變其方以僥倖，甚或朝補而夕瀉，昨熱而今寒，不十日，婦果死。
　　　　巫送大落水鬼
巫有送大落水鬼之術，以紙人一，供於病者榻前之小几，上設酒醴魚肉之屬，焚香而祝之。至黃昏人靜時，乃請善飲者一人，與之對酌，頻頻勸酒，一杯復一杯，至無量數。既而忽曰：「悶飲寡歡，吾輩須尋一行樂法。」乃作種種詼諧語，鄙俚不堪。少頃，又曰：「此亦不佳，吾輩盍拇戰。」於是獨伸其指，喧呼不已。時別有二人，漸移小几至病室之外，而中堂，而大門，躡其足以行，若惟恐紙人有所覺者，陪飲者亦隨之出。既出門，則已有一船泊於水濱，於是復由岸上漸移至舟中，解維疾駛，速如激箭。陪飲者則仍與之對酌，頻頻勸酒不已。至四五里外曠野無人處，乃舉紙人而擲之，銅鉦亂鳴，撥棹即返。至家，則互相慶曰：「大落水鬼送去矣。」而於病者果有效否，不問也。
　　　　巫以鏡治疾
索倫之巫，能以鏡治疾，徧體磨之，遇病處，則陷肉不可拔，一振蕩之，骨節皆鳴，而病去矣。然此於近世之按摩術頗相似，未可以其假託神權而鄙之也。
　　　　南匯之巫多術
南匯女巫，有札仙、看仙、師娘、神婆、關亡婆、看鬼娘之名，或稱觀音護身，或稱楊爺護身，或稱雙瞳。一入病家，則手執炷香，周視室隅，或言城隍神在戶，或言螣蛇在床，或言北陰五聖喪尸諸鬼種種作祟。繼將病家祖宗名字與其一切陰事， 【 有沈某者，素為巫掉舟，述巫之能揭人隱，知往事，皆預以言餂病家延巫之人，或預詢病家鄰右，故屆時言之如數家珍。】 及病勢之如何凶險，災星之如何禳解，鬼祟之如何驅遣，歷歷言之。病家詫為神異，至垂涕泣而求之。於是量其家之貧富，與議酬金，巫得以恣其欲矣。
　　　　司公撞鑼
湘俗患病之家，延巫至家祈禱，吹螺鳴金，口中喃喃作辭。傳言其辭出於遠古，率含騷些之遺聲，名曰馬腳，俗謂之司公撞鑼。至夕，扛神至各處，金鼓喧闐，奔走若狂，名之曰打猖。
　　　　打筒
閩人信鬼，自古已然。俗有操打筒行業者，巫也。凡抱病、失物者，咸問之。其人衣紅袍，執牙笏，書符誦咒，如道士。未幾，神附其體，端坐公案，口中故作不倫不類之官話，聲啾啾似鳥語，不可辨。旁有二人，東西分立，代宣其意。事畢，起，作盤旋舞，則謂神已去矣。
　　　　放口飛口
閩有放口之說，口字不知作何解，要亦巫蠱魘魅之屬。大率互仇而力不能制，則放口打之，以致之死。設所打之人不為所中，亦必致放者於死命。更有所謂飛口者，當口不中其人而反也，路遇他人，亦間有中者，則為飛口。凡中口，必忽得無名之異疾，醫藥不能治。然有專業解口者，能以術治之。中口者愈，則放口者亦必自斃，故非萬不得已，亦鮮肯放者，蓋放時已置死生於度外也。光緒時，嘗有一婦與其嬸不睦，集怨既深，嬸遂放口打之。時婦已有姙，忽得異疾，通體毛髮牽掣，毛窾中出血縷縷，而腹痛欲死。羣知其中口，亟延解口者解之。乃淨一室，室不留他人，令以一大浴盆與病者，裸坐其中，背相貼，而神其用，一日夜而病者霍然若失，酬金不過三四千錢耳。放口之術，婦女輩間有自習之者，更有業此受人延聘，得數金即辦者。
　　　　鬼使
蒙古僧道而外，有所謂鬼使者，巫也。為其通人鬼之交，故名。其人頭戴布巾，而以尺許紅布紮頭，頭插繢有鬼魅之小牌，身服青布海青，腰繫紅布帶，不襪而草履，手執牛角以吹，聲如篳篥。人有病，則延之以跳神，喪事亦用之。官署遇日月蝕及祈晴禱雨，皆令執役。
　　　　鬼師
貴州花苗俗以六月為歲首，以牛酒祭天。病不用藥，惟求鬼師，雖貧，必宰牲以禱。動作必卜，或折茅，或熟鷄，且取鷄之骨與腦以驗之。
　　　　川邊番人之呪
呪，番人所最重。呪時以佛經戴於頂，懼冥謫，終身不敢悔。
　　　　倮倮信師巫
倮倮信師巫，事無大小，皆諮之，吉凶禍福，俟其判斷。師巫保護土人。其占卜方法不一，有投木棒於空中，視其下落之方向而判斷者；有燒羊骨，視其灰燼之跡以知吉凶者。避凶事，則以竹片插鳥翼，投之屋上，以卜凶事所至之方，而屠牛馬羊以代之。如遺失寶器什物，窮搜不得，師巫輒馳使四方，召集土人，人與黑米一握，限以定時，令置口中，囓碎吐之，米中現血點者，即指為行竊人。
　　　　巫以利刃加人腹
王文簡公士禎嘗於秋審時，見山西妖巫以利刃加人腹而咒之，云能愈疾。已而刃入腹，病者腸出而死，巫亦論抵。
　　　　巫拘蛇
乾隆時，有南客館京師，巫也，自言能拘蛇．其居停主人欲觀其法，不可，強之至再，允然．乃命竹工削竹籤百枝，長三尺許，鋸其兩端，如箭錐．至期，約主人及外客，以麻繩束竹籤，捆載而行，同赴西山石佛廟．踞石臺上，步罡書符，口喃喃作詞．俄頃，微風起，草中索索作聲，蛇果大至，先小後大，盤旋迴繞，有若錦者，有若花者，眾咸詫為未見．最後布一蛇至，不甚大，遍體光黝如漆，昂其首，向前視客。客色遽變，憮然曰：「殆矣。」急書符退之。眾蛇皆散，獨黝黑者不去，吻舌張口，似有怒態。客披髮跣足，持咒，嚙舌血噀之，始去。顧眾曰：「君等可歸矣。此蛇來，與吾較法，我不可去，去則貽禍主人。」乃命眾人以繩束其身，捆於石佛背上，以所攜竹籤置手旁，促眾人去。
次日客歸，眾詢所以，云：「是夜風雨大作，蛇乘空而來，張口吸氣，似欲相吞。予望其氣來，乃以竹籤一枝投之，籤為氣躡入其腹。如是數十次，氣漸衰，籤亦將盡。俄聞廟門外有崩撼之聲，蛇斃於地，風雨亦息。」
　　　　南寧巫能役蛇
南寧地卑溼，多烟瘴，蛇虺繁殖，土人強以其形名之，有草鞋蛇，作枯草色，扁如人掌；有圓蛇，如鵝卵，伏沙中，斑斕類文石，一觸人氣，即暴長，皆能螫人立斃。有巫善持咒役蛇，可以招之來，揮之去。其施術，恆在夜半，先擇曠僻之地，列炬於其四周，裸體被髮，足踐二雄雞，拔劍劃地，喃喃誦咒。其徒四人環立四隅，分執鼓角鉦鈸。欲觀者，則各佩一符於襟，含一丸藥於口，潛立其後。倏而大小異蛇聯絡奔赴，繞地三匝，始去。
　　　　和珅解西域祕密咒
高宗訓政，稱上皇。一日早朝已罷，專召和珅入對。珅至，則上皇南面坐，仁宗西向坐一小杌。珅跪良久，上皇閉目，若熟寐然，口中哺喃有所語。久之，忽啟目曰：「其人姓名為何？」珅應聲對曰：「高天德、苟文明。」上皇復閉目誦不輟。移時，揮出，不更問。仁宗大愕，越翼日，密召珅問曰：「汝前日召對，上皇云何？汝所對作何解？」珅曰：「上皇所誦為西域秘密呪，誦之，則所惡之人雖在數千里外，亦當無疾而死，或有奇禍。奴才聞上皇持此呪，知所欲呪者，必為教匪悍酋，故以此二人名對也。」仁宗始知珅亦嫻此術，益駭，故俟高宗賓天，而即賜珅死。
　　　　巫治夜星子
有李侍郎者，從苗疆攜一苗女歸，年久老病，恆伏臥。嘗畜一貓，酷愛之，眠食必共。時里中傳有夜星子之怪，迷惑小兒，得驚癇之疾，遠近惶惶。一日，有巫姑云能治之，乃製桃弓柳箭，繫以長絲，伺夜星子乘騎過，輒射焉。絲隨箭去，遣人跡之，正落某侍郎家。忽婢子報老苗婆背上中箭，視之，已懵然，而所畜之貓尚伏胯下。眾知老苗婆挾術為祟，而常以貓為坐騎也。
　　　　巫以神石賈利
粵人信巫，巫每於路旁隨指一石，以紙纏其上，曰神石，傜僮即信以為神。如對簿公庭，不引咎者，見此石，即帖然自服，巫遂因以之賈利。
　　　　褚叟巫術
褚叟，宜昌人，善巫術，世所傳辰州符者是也。一日，上流來木牌數十紮，將經其地，諸少年強叟施術。叟不獲已，以墨染三箸，植諸江岸沙磧中，牌遽中止。保護木牌之某術士偵知叟所為，誓報之。未幾，叟忽失明，悟為某之報讐也，乃向空擲米，目疾旋失。叟更斷柳枝為千百條，剷其葉，束以繩，豎之屋瓦上，而木牌忽解。某急施術集之，顧堆積至高，而不得動。某益恚，徑趨叟宅，洒以飛沙，叟家人頓病，滿身發紅痧。叟噴以雄黃調和之醋，疾頓瘳，乃語某曰：「汝欲以毒術斃吾全家，安得不報！」即以手擊其背，某頓失常度，疾奔去，易舟歸家，亟潛身於缸，缸面覆巨石，戒家人爇薪其上，謂須爇五日夜勿絕。迨爇至四日，其妻慮其灼斃也，驟揭之，則某之背已出巨釘四，一尚留脊間。某呼曰：「命也！」遂氣絕。
　　　　陳五破巫術
有武人陳五者，家京師，厭其家人崇信女巫，莫能激悟。一日，含青李於口中，作患瘡狀，不語亦不食，呻吟竟日。家人視其頰之突腫也，恐甚，亟召女巫治之。巫至，降神，謂五之患素有口過，此特神道降罰，非倉卒可以解救。家人羅拜哀求，五愈佯作痛楚狀，以手作勢，欲家人招巫入視。迨巫近身，五突起批巫頰，吐李，使視之，巫大愧恨而去，自是家人無信巫者。
　　　　師婆為人禱疾
洛陽多叢祠，主之者皆婦女也，呼曰師婆，然率為訑謾之言，以欺罔婦豎耳。獨某師婆所奉之神，頗著靈異，有求者踵於門，輒如其所禱，以牲醴來祭者無虛日，師婆大獲利益。俞曲園太史之長媳樊氏，在其父河南太守署，日聞婢媼輩言其事。有一宦家婦以子病，禱於神，子病果瘉，將親往謝焉。師婆固辭曰：「神所居隘狹，不足辱夫人玉趾，可命臧獲執其禮。」婦不可，盛服而往。甫一展拜，有鼈蹣跚從案下出，自此靈響寂然。
　　　　徐黃校巫術
黔俗尚鬼，有巫師，顧其術時有小驗，殆與催眠術相近。汴人徐某從其父在黔，受祕密教於喇嘛。已而商於鎮遠，聞有黃巫師者，以術稱於時，心易之。忽遇之於友人許，黃踞上坐，與語，倨甚。徐怒，乘醉語侵黃，黃拂衣起。友人強令徐謝過，黃終不懌，逃席去。一日，徐往城隍廟觀演劇，忽有自後摩其頂者，視之，黃也，方戟指向徐咄咄語。徐覺心動，力持之。黃招手曰：「來。」徐即佯為被迷者，從之去。黃顧笑曰：「爾亦有今日邪？」徐不語。至曠野，黃戟指曰：「止，止。」徐亦佯止。黃左畫曰：「此山也，汝見否？」徐不應。右畫曰：「此水也。」徐又不應。黃踟躕，欲反走。徐亟蠱之以術，引手結印，指其面。黃似微覺，亦以術相支拄，二人互為禹步禁咒。良久，徐斂袖趺坐草上，黃懼不脫，乃曰：「君亦知音，今請以兄事。」徐諾，黃自是一意與之交歡。
徐之為術也，不事符咒，蓋亦得默宗魔力耳。黃知之，意以默宗惟鍊心，心亂而術不效，乃與之遊於酒樓、妓舘、博場、劇院，欲隱敗之，而徐不為所動。則又飲之於家，酒闌，黃介紹一女子使見，曰：「此舊同學鍾可人也，家東郭，其術優於吾，君可與談。」三人談久之，黃起，入內更衣。女姿態婉媚，徐亦美少年，於是談久而忘形矣。忽屏後一人狂笑曰：「徐君，今日何如？」徐方欲鎮攝，已不及，遽冥然，覺天旋地轉，如醉如夢，隱約見家人在前，又似有刀山劍樹者。久之，昏沉若死。俄而砰然有聲，乃驚悟，則可人猶在前，黃去久矣。徐自知墮其計中，而何以忽醒，乃詢之鍾，鍾則曰：「黃以我誑君，又以君誑我也。黃昔與我在苗峒，同學於某師，獨黃與我得真傳。昨言君之術過於我師，以此而來，不意黃陰行其毒。君既為所扑，復欲困我，我幸覺之，以先發制勝。黃既逃，我乃復以術蘇君也。」徐遜謝而歸。
　　　　巫以樟柳人售術
方夢園少時嘗從術士求術，術士乃以雕作嬰孩形長一寸許之樟柳人置瓦器中，羃以紅布，持竹筯擊器，則其中撲朔有聲。詢以願從否，側耳聽之，曰：「需使費。」費幾何。曰：「五萬。」蓋冥錢也，如數諾之。術士曰：「尚須鎮以五寶。」所謂五寶者，人葠、珍珠、金、銀、玉也。因出二盌，盌中一書陽字，一書陰字，曰：「以陽盌盛樟柳人及銀，緘其口攜歸，其四寶則鎮於外。以陰盌貯符籙灰並米，亦緘之。留肆中為之祈禱，三七以後開視，則指揮如意矣。」遂攜陽盌歸。越數日，往覘術者，已不知何往。亟返寓，啟盌視之，乃陰盌也。盌內書陰，盌底則書陽。前視盌內，未視盌底，故為其所愚而不覺也，四寶存而銀去矣。樟柳人者，以商陸根製之。商陸，亦作章陸，後訛為樟柳。
　　　　巫答人所問
有巫自謂事一神，或以事問之，但開所錄事目於紙，而封之神前，稍間開封，則紙中自有答語。有黠者思奪之，乃與之暱，自言有異術，能隨意致錢財。巫弗信。一日，邀巫至市廛，歷酒樓茶肆，凡七八所。巫見其次第所費，悉取諸腰左荷包，屢罄屢滿，大異之，思互易其術。遂各為盟誓，既畢，巫言：「吾以所叩事目置神前桌屜中，屜甚長，作答者，乃隔垣一方有人為之耳，無異術也。」黠者曰：「吾亦無異術，吾腰四圍繫荷包，錢皆滿，以帶圍屢轉，祇見出之於左耳。」乃一笑而散。
　　　　關肚仙
有所謂關肚仙者，亦巫屬，一曰討亡，亦曰關亡，婦女能之，俗謂之為靈姑。相傳鬼於生前負人之錢，則入其人腹中。其人藉鬼之力，為人招致亡魂，人必以錢酬之，償滿宿債，則鬼自去。有腹中僅一鬼者，有數鬼同居一腹者。鬼之初入，其人必大病，每食，必大嘔吐。俟鬼所居妥帖，由口出入，游行無礙而病始愈。其實屏氣詭為，非疾也，藉詭言以求食耳。
　　　　靈姑為人治疾
康熙時，淄川有靈姑者，能於人前請仙。問病者應服何劑，所遇何邪，游魂何地，空中即能答之。謂服某方可愈，禳何神可瘳，魂在某處可返，言之鑿鑿，不假於昏夜，不假於暗室，當面搗鬼，羣皆敬而信之。細測其聲之所自來，則不在空中，不在口中，而乃在其人之胸以上喉以下也。
　　　　陳以逵善討亡術
杭州陳以逵善討亡術，凡人死有未了之事，其子孫欲問無由，可贈以四金，請作術。乃擇六歲以上一童子，與亡人之素相識者，命閉目趺坐，在童之背後書符於其項，符有「果齋寢炁八埃台戾」八字。其時命家人燒甲馬於門外，書畢，遂瞑目而睡，即見當方土地背負包裹，牽馬命騎，同至冥司，尋亡人，詢其生平未了之事畢，始蘇。
其術尤盛行於布政司署之房司。房司奉有土地神，相傳為漢蕭何。一日，方作術，童忽瞪目大呼曰：「我乃漢丞相蕭何，陳何人，敢以邪術而驅遣我，為童子背包牽馬。因汝誦太上元經來教，我不敢不遵。後如敢爾，吾將訴之上帝，即加陰誅。」然陳貪利不改。一日，復行法，土地乃領童子經由枉死城，見獰鬼提頭擲骸，充斥馬前，童驚駭而寤，自後遂不敢再奉其法。
陳不得已，復教以劍訣，命童子執劍，仍誦前經。土地復領至前所，童即舞劍，斫殺數鬼，眾鬼號呼，忽見空中金光萬道，眾鬼喜曰：「關帝降矣。」見土地揖於帝馬前，喃喃語有頃，牽童馬至帝前，帝諭之曰：「我念陳老奴才奉太上元宗之教，故不忍即滅其法。汝可傳諭，以後倘敢再行其術，即當斬首。」乃命周倉以青龍刀背擊童一下，童大叫而醒，嗣後遂絕志不復從陳受法。久之，陳益貧，無所得食，潛於他處復行其術。
是年秋，夢至錢塘門外黑亭子灣，見木榜，榜其罪，謂當於九月十三日受誅。醒後略不為意，稍稍白其夢於人。至期，有好事者欲驗其言，往陳家，見陳身易道服，遍體書符，口誦經咒，似將解禳之者。良久，忽大叫云：「被殺，被殺。」眾云：「汝尚能言，何以云被殺？」答云：「幸我魂多，斬之不死，然亦不能久延矣。」未幾，病死。視其頸，皮肉雖好，內骨斷矣。
　　　　肚仙招致煙鬼
慈谿有馮氏者，延肚仙至家，使之招致亡人。其人生前嗜鴉片煙，及至，即索之。乃為鋪設茵褥，如其生時，設盤於牀，盛煙於筒。俄氣縷縷出，似有人呼吸之者，不逾時，煙盡矣。
　　　　肚仙驅鬼
慈谿有王姓者，於粵寇亂昤失其子，請肚仙探之．肚仙歸，曰：「此人為礮火轟死，今其鬼周身黑如炭，形狀醜惡，且久與諸厲鬼伍，傖儜果毅，無復人理．生前之事，久已盡忘，招之入室，必將為禍，不如其已也。」而王必欲致之，強而後可。俄而肚仙云：「爾子已至，無一言，闖然入內室矣，不可得而問也。」是夕，王姓果大不安，一女一媼均暴卒。王窘甚，復求驅之去。肚仙云：「是非一人之力所能敵矣。幸腹中有三鬼，併力驅之，或尚可為。」俄聞空中搏擊聲甚厲，自內而外，久之始息。肚仙曰：「已驅□之去矣，甚矣憊！」
　　　　肚仙召福仔
花縣凌福籛姬妾眾多，而僅有一子，嫡出也，名福仔，年十五，以瘵死。其母思之切，召肚仙，欲致其魂。巫至，誦咒，喃喃畢，作呵欠狀，謂福仔來矣。家人就之問訊，巫謂：「九姨撫我善，將轉生，為其子。六姨虐待我，亦前生孽耳。」語至此，凌入而呼之曰：「汝果福仔乎？未死之前，師所講授之《孟子&#8231;盡心》章，能覆講否？」巫默然。凌曰：「覆講固不能，第背誦之。」巫又默然。凌大怒，撻之。巫曰：「幸勿爾。」凌曰：「吾撻子耳，何預汝？」巫大號，乃抱頭而竄。
　　　　就地滾召魂不至
有巫者名就地滾，能以術致亡者之魂。其為術也，先伏地，喃喃誦咒，誦畢，就地一滾，則亡者之魂附其身，與家人問答如生時，其術甚驗，故得是名，而其真姓名轉不甚著矣。一日，有士人託致其父之魂，良久不至。巫甚愧，往見其師而問焉，師曰：「其人之父，必大惡人也。」巫曰：「此亦儒流，未聞其有大罪孽。」師曰：「然則其人必生天矣。」巫請其說，師曰：「汝但能行召亡之術，而未能知亡者之情狀也。夫人之生也，為血肉之軀，其質重濁，故雖聖賢如孔、孟，有蟠天際地之學，神勇如賁、獲，有裂兕曳牛之力，而離地一步，即不能行。及其死也，此塊然之質，埋藏地下，而其餘氣尚存，則輕清而上升矣。大凡其氣益清，則其升益高，故孔、孟、顏、曾，千秋崇祀，而在人間絕無肸蠁。蓋其氣已升至極高之地，去人甚遠也。苟有一分濁氣未淨，即不能上與太清為體，於是有赫然森列而為明神者焉。其品愈下，則濁氣愈多，而去人亦益近。至於尋常之人，則生本凡庸，死亦闒冘，不過依其子孫以居。汝平時所一召而即至者，皆此等鬼也。若夫凶惡之人，清氣久絕，純乎濁氣，生前有形有質，尚可混迹人間，死後形質既離，便非大地所載，其氣愈沈愈下，墮入九幽，去人亦遠。吾始疑其人之父為大惡人，恐其墮入九幽，故非吾術所能召也。既非此類，則必其人之氣濁少而清多，已超然在聲臭之外，故吾知其已生天也。」
　　　　魯繹先使人入夢
國初，顧魯眉在京師，一日訪友，見一丈夫在旁舍，方焚香靜坐。友謂其術數甚精，顧未之信也。其人忽謂顧曰：「先生信夢乎？」顧對曰：「夢隨心使，然亦多恍惚，不足據也。」其人乃甚言夢之足信，且云：「吾術能使人入夢，但隨所欲，默禱於晝，夜即入夢矣。」顧曰：「試之可乎？」時顧尚無子，遂默祝焉。
是夜，顧夢一朱門雙掩，推之入，見數婦人，一瞽者，抱二小兒嬉戲。次日默禱家人安否，復夢朱門如昨夜，推之入，覺稍輕易，見父母及家人，笑語如平時。後隨禱隨夢，朱門殊無異於昔，而所見景物各異。如是五六夕，無不應者，始大奇之。問其姓，曰：「魯，名皦，字繹先，嘉魚人。」年可五十許。屬顧慎毋洩，恐祈夢者絡繹也。別數年，忽寓書言顧家事甚悉，人不及知者皆揭之。又言：「君負才使氣，不聽吾言，恐有後患。後當待我於黃山之巔。」說者謂此殆西人催眠術之流亞也。
　　　　逸鸞與黃建剛鬬法
邵陽黃建剛嘗遊歐洲，得催眠術於德國某博士，能以手指人，呼之，人輒迷惘。嘗以其術眩於眾。遊日本，見日之催眠家皆兼按摩術，心大鄙之。出其術，日人皆驚，欲從之學。黃不可，拂袖去。
黃歸國，乃益驕，性放蕩不羈，即以術蠱婦人，由是為眾所惡。一夕，火其廬，黃倉猝挈其妻走，術不及施。眾佯不識者，曰：「此乘火為刧者也。」時黃手一衣包，即奪而執之，撻無算。其兄弟戚友輩力救之，得不死，由是貧甚。知不為眾所容，乃西走辰沅。
辰沅地僻而民好巫，黃至，更姓名，周歷苗峒，以巫自給，漢、苗多信之者，由是得饒給。年餘，苗民有雷姓者，家殷實，其妻病，乞拯於黃。黃往，有少婦絕豓，坐榻前，侍湯藥。黃睨之，心蕩，施術畢，陰以暗示動婦，遂行。黃所居去苗家不足里許，是夜，少婦奔於黃，將旦復還。少婦已有夫，行賈貴州，故黃得肆所欲焉。久之益肆，日蠱婦，令竊財物以來。婦積日漸有省，乃告人，謂此身往還都不自主，離奇惝恍，若隱有約束之者，不敢不從。少婦家人患之，知為黃，即以告雷。雷怒，詰黃，黃知其意。雷晤黃，不能出一語，良久，彳亍自歸，如不勝尩弱者。家人問之，皆不答。自是病，臥床不起，醫診脈，無病象。其家復延黃，黃要挾千金。雷家人不許，請少減，亦不可，無如何，聽之而已。
或語黃，雷家已入黔請祖師，祖師使女弟子逸鸞來，聞將與君鬬法也。黃笑曰：「我自文明國來，何憚此野蠻者為。」無何，聞雷病已治愈，於是稍稍疑慮，不更招婦至。然鬬法之說，久而杳然，雷家亦無消息。月餘，又萌故智。一日晨起，妻方曉妝，有美少年貿貿然來。黃方詰問，少年遽向黃妻招手，妻不覺從之行。黃大駭，亟逐之，兩人挽臂行如風，頃刻不見，喪氣而歸，則婦方與少年交頸於室也。大忿，急以手指少年，少年亦以目視黃。黃覺少年目光冷射毛髮，幾欲眩暈，知將中術，爰力持之，手不能舉，勉為支持。視少年，亦目光黯淡，如嬰重困者。於是彼此互競。約一時許，少年拍手笑呼曰：「君真好漢，今如何？」黃不覺退倚榻下，口噤不能聲。少年笑時，梨渦生頰，儼然一女郎也。黃大悟，然不能起，目送其去，日午乃蘇。以問其妻，妻亦言惝恍如夢，身不由己，幸不為所污。黃令祕之，而市中已遍傳矣。黃大窘，幸薄有所蓄，乃攜妻更他適，改行從善。數年後，復歸於鄉，鄉人亦安之。黃復入黔，求苗人所謂祖師者，竟不可得。
　　　　以重壓人
粵寇擾江右時，或避兵饒廣山中，見有能以重壓人者。如其人力任百斤，則叱二百斤壓之，立仆地，不起，徐命解之，云力過倍，則殺之。以試獸類，亦驗。云犬豕之力，得人三之二，過此亦不任矣。時或寄重於案，能使壯夫數人，輿之不動。越日，寇至，眾逃。其人亦逃，羣誚之，怫然反，禹步拒寇，術不驗，戕於寇。此亦催眠術之一也。
　　　　某能天眼通
天眼通，內典六通之一也，日人譯之曰千里眼，即催眠術之一。光緒時，慈谿有某者，於無意中得之。凡未來景象，荒遠動作，如在目前。然自謂生年不至三十必夭。嘗居室中，恍惚見屋廬火焚勢焰蓬勃之狀，家人倉皇急遽奔避號咷之聲，及四鄰吶喊鳴鑼奔救之事，而當時居室固無恙也。惟言於家人，使急圖遠避。家人嗤以鼻，不顧。越旬日，果不戒於火，其一切情狀，與先所內視者無稍異，於是人僉驚以為神。
有某甲者，虎而冠，為邑人側目。某先錄一紙卷貽之，戒以危急時則啟，毋妄動。後甲以逼死鄰媼故，被逮於官。自知無生理，乃憶向貽之卷，亟去封視之，則是案之供詞批語，六紳稟稿，按察詳部文卷，以及部中釘封，一一皆在。乃驚蹶移時，待死而已，後果然。
當是時，某以見庚子拳匪起難，及八國聯軍激鬬，兩宮西幸，人民遭難狀。自是對人無一言，日惟慟哭。家人問之，始略言其故。未數日，竟死，年僅二十有八也。家人檢其枕畔，有文一篇，而皆不識字，莫解所謂。越三年，拳匪果發難，其家中人乃取枕畔一文，與識字者觀之，則兩宮之自罪詔也。其時廷諭猶未到省，後取以相核，非特字意無異，並其款式、行數、紙色，亦無一少差，羣乃至其墓祭之。自是香花供養，歲時不絕。其墓在淹浦塊下。
　　　　送尸術
西人之催眠術，能催生人，而不能催死人，能催數小時之久，而不能催至數月之久。而黔、湘間有送尸術，則以死尸而由人作法，進止聽命，可歷數月。似非常理所能測，與尋常尸變因有所感觸而然，或係一種電氣作用者，亦異也。
貴州商人採木為生者，每春水生時，輒編木為筏，乘之，直下湖南常德等處，將木筏析賣，乃遵陸還鄉。有病死者，道遠，尸不易回，同行者往往有送尸之術。然必兩人行之，乃有效。其術，一人導於前，一人以手持碗水隨於後， 【 碗中清水必加持符咒。】 水不傾潑，尸不倒也。尸與生人無異，但不能言，其行步與生人亦微異。蓋人行則行，人止則止，純隨二人步趨。至薄暮投宿旅店時，逆旅主人見之，即知為送尸之客，必另備一房與居。 【 此種送尸人，時時不絕於道，彼處客店，每專備一房招待之。】 二人睡於牀，尸則立於門側，湘諺所謂「三人住店，兩人喫飯」者也。將至家前一日，尸必託夢於其家人，其家則將棺木衣衾，預備齊整。尸抵家，則挺立於棺側，術人將碗水傾於地，尸立倒，須急為收歛，否則其尸立變，現出腐壞之形矣。 【 如已死一月者，尸即現一月之腐狀，餘倣此。】 宣統己酉秋，六安楊寬夫客湘中，嘗於長沙城外親見之。
黔陽黃澤生軍門忠浩嘗駐軍川邊，一日，營外忽大譁，詢之，則云有人解死尸經過，尸能自行。乃出觀，則見一人持布旛前導，一尸直立，隨其人，惘惘而步。因呼止之，詢其所以，云：「此人旅死，不能具棺木，特用法驅之自行，歸就家以歛耳。」問何法，曰：「吾業此，安能以其祕告人。」問去此尚幾程，曰：「可四五日。」問夜宿時如何，曰：「置之門側可矣。」澤生使人驗之，果為死尸。時空營出觀，數百人皆見之。復詢土人，云：「此事常有之，不足異也。」
　　　　送魂歸陰術
光緒朝，吳興胡次珊孝廉仁源嘗從宦蜀中，其居成都時，市有售符籙書者，謂自藏衞流入。購得一冊，中有送魂歸陰符。欲試其驗否，商之於書僮，僮諾。乃令其臥於牀，牀頭有一几，几置碗水，乃畫符於紙，使浮之水面。俄頃，僮自牀躍起，奪門欲出，膂力頓大，不可制。更畫一符以解之，僮即倒臥。及醒，詢所見，則言忽至一地，見大屋如祠廟，有狀類胥役者，曳之使入。方撐拒間，忽醒，則身臥於地矣。事為胡之尊人所聞，乃取書焚之。
　　　　圓光
圓光亦屬於催眠術，有真偽二派。其真者，確有所見，人物皆可識，惟須請神送神，符咒多至數百種。神為青龍、白虎、朱雀、玄武、土地、城隍等。偽者則以鹼水圖人形於紙，噴以水而現形，即指為所圓之人，實不知誰何也。
其施術之時，案所陳設，為香爐一，燭臺二，並黏白紙於案，亦有磨墨或燃燈者。其人必南面立，口中喃喃誦咒。誦可半時許，以兩手摩挱而拂紙，即有若螢火紛紛散落者成一鏡，使童男女視之，能放光明，追攝人所未見之迹，一一畢現。占盜賊者即現失物之地，作賊之人，行竊之狀，窩賊之家，匿贓之所。大抵失物之地，則人所共知，其所發現，如鏡取象，毫髮不爽。若行竊之狀，窩賊之家，匿贓之所，則人所不知，雖曲曲繪之，鑿鑿示之，不足徵信。至所指之賊，必本諸人心所默猜之人。又有以之治疾者，誠匪夷所思矣。
　　　　駢蕖道人能圓光
有自號駢蕖道人者，光緒朝之諸侯老賓客也，知圓光之符咒，二十年從不一試。在江陵日，見當事者憑此治盜，為力辨其誣，請多方以試之，術遂不驗。旋獲真盜，則果非其人。
　　　　徐某以失表圓光
江陵徐某以失一時辰表，令術者圓光，所現之賊為僕李某，李不服，請更試。乃自延一術高者至，塗墨於楪，豎案上，焚符訖，命童子注視之。童子三，曾未一至徐家者，夜深人寂，言墨光豁然開朗，現一廬，圖書鼎彝之屬，羅列左右，迤東窗棱挂一表，大於杯，垂銀絡索，以盤金桃紅緞為囊，一一符合。俄又言見一黃袍人至，鬚鬢純白，恍若俗傳社公者。俄又言見一人面窗立，作籌思狀，繼作探手入，欲取又止狀。良久，乃摘而置諸懷，面外向，凝視之，則仍李也。李出，黃袍人尾之，三童子亦尾之。追見匿表所，其所歷途徑庭戶，實為沙頭市李之故宅。食頃返，已往還三十里矣。三童子雖口不絕言，而神色頓異。至是，則如夢初醒，氣微喘，汗涔涔下。李坐別室，狀亦憊甚，家人咸以竊表者為李無疑矣。
時徐氏有一婦，以產亡，未匝月，更令招致之。俄童子又言見一宅，有几有案，黃袍者復至，倚几坐。俄言一神人至，紗帽皂鞾，赤袍繡花，儀狀甚都。黃袍者起，延之上坐，然後退侍立。俄一婦人搴幃冉冉出，一童子曾識婦，言果婦也。婦歿時，童未之見，道其妝束，蓋殮時之服也。婦語，三童得聞之，他人不聞。童語，婦聞之，他人語，婦亦聞之。婦自言前生為江陵某里男子，所居宅面江背郭，門外有古柏，去柏東數十武，有巨石，以業賈，昧同伴金，埋石下，故今為女子，至短折，報夙孽焉。若不信，則埋金所尚有坎，坎下置斷竹為標記者亦在也。又言卒之某夕，曾役某姥櫛髮訖，歸與父妾語，語甚長，不可殫述。婦母家故近，家人以問姥及妾，各言是夕果有是夢，與婦言符。其他述平生事，纖悉無不合。於是家人皆泣，婦亦泣。三童漫叩以竊表者何人，時神人色若不豫，婦懼，面神稽顙，顧家人曰：「小事耳，幸毋追。」家人誓不懲，止願得主名。婦囁嚅久之，乃曰：「實李也。吾去矣。」時李惟悲泣，不能作一語。明日，徐專使於某里某氏宅，發柏東石驗之，果有坎，坎果有斷竹，因益信竊表者為李。以前言，故置弗究。越九日，不虞有賊賣表於市，為隸役所執，蓋一無賴子，故與徐有瓜葛者，非李也。
　　　　圓光治劉氏疾
俞曲園長媳樊氏在母家時，其第六嫂劉氏忽病狂。僕媼輩以圓光者薦，延之至。先潔除一室，置大栲栳一具於桌，滿盛米麥，中置一鏡，四旁徧插小旗幟及箭。乃於其前燃一燈，膏盛燈明，光彩耀目。令三童子正目視之，令有見則告。童先見一大門，圓如規，門中室宇深邃，有一白鬚老翁在其內。翁所至，童輒見之，見其由堂入室，周歷房闥，望之了然，無有遮礙。俄而有一物，四足而毛，大如羊豕。翁執之，納一大缸中。術者先藏一小瓶於桌下，聞童言，至此，即以紙封瓶口，曰：「得之矣。」於是諸象悉隱。術者曰：「病者所苦，今已除，不日即愈。如不信，請以一事為驗。」乃又於桌下藏一物，使童子視光中何所有，童曰：「吾見有大錢二，大如車輪，一字而一幕。」發視所藏，果錢二文，一字一幕也。術者曰：「吾術不妄，即此可見矣。」樊厚贈之，不受，曰：「受人一錢，吾術即敗矣。」已而劉病果愈。問其得病之由，曰：「吾見一貓跳入室中，即時迷惘。」是則光中所見四足而毛者，其必為貓矣。
　　　　梅某倩人圓光
川人梅某久客皖江，在六安州幕時，思鄉綦切，署有術士願為作法以慰之。先令酣飲而臥，戒眾勿驚，自坐其榻前，駢二指自畫左掌心，喃喃誦咒，呼十二歲識字童子諦視之。少選，童子曰：「掌中放光，圓明如鏡矣。」又曰：「鏡中現館舍，梅臥榻上矣。」又曰：「梅興矣，出門矣，水之涯矣，山之巔矣，升峻嶺矣，履坦途矣，抵屋一所，登門矣，升堂矣，入室矣，怪哉，怪哉！室中一少婦，憑几握管作書，梅笑倚其旁，拊其鬟而玩其字矣。」術士曰：「是矣，汝第諦視所書云何？」童一一口誦，術士另紙筆之，蓋其婦方作寄夫書也。須臾，書畢，婦緘疊完好，童以語術士。術士曰：「先生不可久留矣。」復駢指畫其掌，仍令童視之，則曰：「梅出室矣，出門矣，由坦途而峻嶺矣，又陟山而渡水矣，猶是入館舍而上榻矣。」童言甫畢，梅遽從榻上欠伸起，竟體大汗如雨，拭目歎曰：「奇哉幻夢乎！」術士叩其夢中所歷，與童所言悉符，因笑曰：「此真境，固非幻夢。君如不信，俟家報至自知。」未幾，家書至，驗之，果與夢中所見並童口誦而術士所記者無少異。
　　　　劉壯肅倩人圓光
合肥劉壯肅公銘傳任直隸提督時，一人善佛圖澄術，劉延之至署，其人喃喃誦咒，少焉，掌中大放光明，第一幅一人帕首腰刀，第二幅一人服仙鶴補，第三幅深山窮谷之中，一人斷其首。後壯肅轉臺灣巡撫，並加尚書銜，遂告病歸。
　　　　占卜有演禽之法
術家以三十六禽分配十二時，即生肖也。占卜有演禽之法，子為燕、鼠、蝠，丑為牛、蟹、鼈，寅為狸、豹、虎，卯為蝟、兔、貉，辰為龍、蛟、魚，巳為鱔、蚓、蛇，午為鹿、獐、馬，未為羊、鷹、雁，申為貓、猿、猴，酉為雉、雞、烏，戌為狗、狼、豺，亥為豕、蜼、豬。本朝術家之於生肖，亦僅以生於子年者肖鼠，生於丑年者肖牛，生於寅年者肖虎，生於卯年者肖兔，生於辰年者肖龍，生於巳年者肖蛇，生於午年者肖馬，生於未年者肖羊，生於申年者肖猴，生於酉年者肖雞，生於戌年者肖狗，生於亥年者肖豬，其他皆不論矣。至豕與豬之分，則豕為家畜，豬為野豬也。
　　　　翻卦
占法，用八卦分陰陽排列，配以貪狼、巨門等九星，觀其爻變，以定吉凶，謂之翻卦。
　　　　擲卦
擲卦，古筮法也。筮法本用蓍，後人代之以錢。占時，用三錢擲之，得一背為單，畫一；二背為拆，畫一；三背為重，畫○；純文為交，畫×。自下而上，三擲卦成，故稱之曰擲卦。
　　　　馬前數
馬前數為占法之一種，俗傳以筆作圈，中書馬字，四周任意作畫，以奇偶定吉凶。其法最簡，立刻可成，故曰馬前數。
　　　　前定數
內閣大庫中，舊存子平若干箱，曰《前定數》，庫鑰為典籍廳所掌。宣統辛亥春，有人啟視，僅存數十冊，篇頁零亂。玩其紙墨，乃明人所為。三十年前，某相國已取其大半去矣。山右稷山縣庫亦藏有寫本，大都已往者驗，而未來之事不足憑。
　　　　蒙人之卜筮
蒙俗遇事必卜，卜筮之權，操於喇嘛，人民亦兼有能之者。卜有二法，一以羊胛骨 【 羊前腿大骨，俗呼喀拉把。】 抹淨，手執骨之反面凹處，口對骨之正面，將所卜事由敘明，吐涎於其上之凸處，仰置火中燃之。去性後，輕取出， 【 防其碎裂也。】 冷後，視其裂紋，以定吉凶。裂紋長而直者吉，曲而短者凶。一以巨骨骰三枚， 【 二黑一白，製同內地，惟數目之位置異，一與二相對，三四五六逆數。】 置左手中撚之，口誦藏經：「喇嘛拉，甲不生吹哇，生甲拉，甲不生吹哇，吹拉，甲不生吹哇，根頓拉，甲不生吹哇。」念畢，置右手掌上，乃視其數之奇偶，以定事之吉凶。
　　　　軍師
貴州清江台拱黑苗之作事也，必以螺獅二枚置盆中，觀其鬬，以卜吉凶，每多驗，呼之曰軍師。
　　　　攝政王問卜
攝政王多爾袞入關時，途遇一卜者，叩以吉凶。卜者曰：「吉，但恐不終。」問其故，曰：「得之者攝政王，失之者亦攝政王也。」王曰：「豈自我得之，自我失之乎？」卜者曰：「後自有驗。」王曰：「究竟天下是誰？」則又曰：「寡婦孤兒得之，寡婦孤兒失之。」王曰：「豈非我所有乎？」乃識其言。故至燕，既逐李自成，即迎世祖母子入京，意謂天命有在，且恐不能終局，欲以寡婦孤兒當其讖也。王本有自取之意，至是，竟讓大位而不居。迨宣統辛亥十二月，載灃方以攝政王當國，隆裕后率宣統帝遜位，蓋亦寡婦孤兒也。
　　　　陸麗京孫宇台精京房學
陸麗京、孫宇台並精京房學，順治甲申除夕，各占元旦明晦。麗京決晴，宇台斷雨。次早，曈曨日出，晚即滂沱雨來，人咸異之。
宇台兼善潛虛，嘗與麗京同在臨平沈去矜家，一日宴會，麗京舉「之」字問宇台云：「今日當得幾客？」宇台應聲云：「之，十一也。」已而果驗。
　　　　黃某占柱僧之出
順治甲申夏五月，嘉興甪里街徐圃臣在家，方偕友人閒話於中堂，聞堂柱腷膊三響，柱忽開裂，跳出一緇衣僧人，長二寸許，背負黃袱包，遶地疾走。眾皆駭愕，環而逐之，隨手攫得，咥然有聲，以漆盒緘覆之。移時聲寂，啟視，則化為燕窩，殘泥零落，他無所有。時天下初定，王師南下，所至歸命，禾人已改服薙髮矣。而人心搖搖，潛蓄異謀，適遇柱僧之怪，亟召術者黃某占之。黃顰蹙良久曰：「此大不祥。夫僧者，薙髮之象也。負包而走者，無家可歸也。燕泥零落者，破巢之下無完卵也。吾郡其有大厄乎？」未幾，徽人入禾，倡亂舉兵。王師聞變，自閩反旅攻城。城陷，焚戮之慘，竟符前兆。
　　　　呂晚村占不速之客
石門埭溪有風雨庵，為呂晚村別墅。屋十數間，曲折有致。庭有紫薇，盤囷離奇，古物也。晚村常夜出訪友，必三更始返，僮籠燈導之。一夕訪友，笑而告之曰：「今夕有不速客來。」問為誰，不答。再叩之，曰：「梁上君子也。」漏三下，門闢矣，有二人不得出，氣喘汗流，憊極欲死。呂笑曰：「蠢蟲，何苦乃爾！」賊伏地稽顙，哀求乞命，呂含笑釋之。蓋二人竊物出，覺非前路，亂山崎嶇，愈走愈遠，則以呂之預布奇門故也。
　　　　宋幼清精數學
松江宋幼清孝廉，直方副憲徵輿之尊人也，精數學。直方生時，預書一紙緘付其夫人曰：「俟是子中進士，可啟視之。」至順治丁亥，直方捷南宮，開緘，則云：「此兒三十年後當事新朝，官至三品，壽止五十。」後於康熙丙午，以宗人府丞遷副都御史，至三品，丁未卒官，年正五十也。
幼清與淮南白某同年友善，白亦精數學。一日晨起，謂夫人曰：「今年九月某日，白兄當死。渠無子，我當渡江取別，為治後事。」遂買舟渡江。比至，白已候於門，迎笑曰：「我固知兄今日必來相送。」遂閉門，相對痛飲數日，至期，白無病而逝。幼清為治後事畢，乃歸，謂夫人曰：「白兄事已完，吾明年三月亦逝矣。」後果如期而卒。
　　　　陸宗贄因震雷而卜
順治乙未夏，南匯震雷起西北，摧東門城牆一角。知縣陸宗贄卜之，則云：「邑當有大魁天下者。」命修葺時鑿「龍門」二字以識。及己亥會試，朱天襄錦果以第一人捷南宮。
　　　　萬年少代人卜筮
萬年少，名壽祺，徐州人，明末貢士。嘗衣僧服行淮陰市上，有日者他出，年少即其寓，為卜筮，得錢二千文，留之而去。日者歸，茫然不知所以也。
　　　　李神仙占卜奇中
順、康間，有李神仙者，利津人，占卜多奇中。霑化李吉津宮詹呈祥寓京師日，嘗問以前程事。李書一聯云：「洗耳自同高士潔，披襟不讓大王雄。」後半載，吉津以建言流徙出關，途次永平，有一秀才迎道側，自言貧苦求資助。詢其名，則高士潔也，大駭歎。及出關，一守備王姓，遠來相迓，因為誦聯句。王駭曰：「雄即某小字也。」康熙壬寅，詔許生還。一日，偶舉此事語長洲尤展成太史，尤又駭曰：「此詩乃予昔年戲作《論語》詩中之一也。」
　　　　水碗卦術
康熙時，江西有行水碗卦術者，每至人家，輒以碗貯水，投白米數粒於中，即能知其家事。凡祖先之名字、相貌、年壽，一一不爽，間有一二字譌者，亦必字異音同，如「之」為「知」、「朱」為「豬」之類，一若有人預告之者。然必有一同行人立門外，強執途人而與之言，刺刺不休，而室中之人，其言如見，否則一無所知矣。
　　　　方直之工射覆
桐城方直之，名其義，工射覆。客匿黃錢一，命筮之，方曰：「金體四文，既圓且方。流布天下，錢文為光。」其兄密之優於天官易數，亦以精射覆稱。
　　　　吳三桂以龜卜
康熙甲寅，吳三桂叛於滇南，駐兵衡州。衡山岳神廟有小白龜，大僅如錢，多歷年所，土人以為神之使也，敬而祀之，藏之幃中，藉以占卜。三桂妄希神器，擇吉祀神，展輿圖於神座前，默祝，視龜之所向。龜蹣跚循走，不出長沙、常、岳間，至雲南而止。三桂再三拜禱，龜復如之。三桂之徒黨相顧失色。故不敢輕出湖南，神告之，神阻之也。
　　　　劉泰齋筮得明夷初爻
潛山劉若宜聞滇南吳三桂之變，海內震動。時皖中大擾，民爭避出城，城外騷然。劉筮之，得明夷初爻，笑曰：「無能為也。其占不宜動，動必有災。」鄰人信之，皆不動，已而果無事。遠徙者皆中途被掠奪，大困而還。由是闤闠之間，皆視劉為安危。劉，號泰齋。
　　　　術士知牆圮
吳三桂之稱兵也，有術士精六壬，將往投之。遇一人，言亦欲投三桂，因共宿。其人眠西牆下，術士曰：「君勿眠此，此牆亥刻當圮。」其人曰：「君術未深，牆向外圮，非向內也。」至夜果然。
　　　　柳爾煥言事多奇中
柳爾煥，字子旦，長沙諸生，與人寡合。精太乙、奇門、六壬之術，言事多奇中。吳三桂犯長沙，勢張甚，爾煥曰：「此浮雲過太虛耳。」安親王招致之幕中，旋辭歸。川滇官軍有以重幣迓者，皆不赴。年七十餘，預書時日而卒。
　　　　段瞽目為胡昇猷卜
段某，漢中人，世稱之曰段瞽目。尚書胡昇猷官漢羌道時，會蜀亂，令卜休咎。段曰：「公，貴人也，官必至尚書。然目下有大厄，但須守正俟命。脫有憂患，某當任橐饘，雖危無咎。他日富貴，幸毋相忘。」未幾，王屏藩陷漢中，誘胡使降，不屈，王怒，縶之獄，將置極刑。段左右之，慰之曰：「公必不死，賊數盡，是公出坎之日，無憂也。」已而奮威將軍王進寶進兵漢中，王縊死，胡復任。尋內遷，官至刑部尚書。
　　　　蔡玉汝遇談易道人
閩人蔡琠，字玉汝。以明經為粵東令，罷官不歸，流寓山寺。一日，遇一道人於酒肆，自稱秦人李珅，字果成，居華山數十年。蔡延至寺，與談《周易》。留五年，將別去，語蔡曰：「此後二十年，癸丑歲，汝必游京師，是歲十二月二十日，當扃門，百日不可見一人，否則恐不免。某歲某日，當相見於房山。」康熙癸丑，蔡客京師，如所戒。時果有妖人楊起龍之變，都門戒嚴，多所刑戮，至二三月始定。又二年某日，忽有童子叩門，云：「師在房山相待。」蔡疾馳往，李獨立樹下，與語移晷，別去，云：「將歸華山舊居矣。」
　　　　方石卿善卜
方尚節，字石卿，淳安賦溪人，長不滿五尺，背傴僂，多笑，兩頰薰然，若中酒然。少入家塾，受經書，師講授時，輒酣睡不聽，語及卜筮，則意解。有道士者，不知所從來，一見石卿，即注目久之，曰：「是子風骨，當得半仙。」因授以郭璞《易洞林》，批卻導窾，開示方便，則喜心翻倒。自是遂習為卜，卜亦遂時得八九。游嚴州，依宋維藩為東道主，連歲或不歸□方春始和，必令占歲祥。一日，卜畢，忽呼奇奇，語維藩曰：「今歲當有人自天子所來召君，謹識之。」維藩囅然曰：「所以煩君卜者，姑以問安否耳。窮閭厄巷，與外間久絕，孰為我翰音登於天者？而有命自天，無乃為佞乎？」石卿曰：「書言之固然，謂予不信，則卦書不可用也。」是為康熙戊午。
是歲也，聖祖詔開博學宏詞科，有刁公子者，豪士也，與維藩為石交，石卿壯游時，糜維藩金錢無算，已乃別去，闊焉不聞問者歷年矣。會開制科，刁念維藩厚意久不報，自從其所屬相知有氣力者，以維藩名上，遂登辟書，維藩初不知也。辟至，乃歎其卜為神，遠近好事者爭延致之。
石卿能知足，非自致力者不以衣食。垂簾肆中，日可得千錢，則下簾。當春秋校試，決多士利鈍，巧發奇中，則傾城趨之，夜或申旦不寐，簾至累旬不得下。嘗有徐某令占，徐，石卿族甥也。既發占矣，乃寸寸裂之，期以旦日早臨，得為甥覆意之。詰旦，徐往，石卿為覆意之，則以卦錢擲地，曰：「余老矣，死期將至耶？何乃得此不驗語？昨占至不祥，於法當考下下。余疑非心齋，故筮凟不告，特戒甥以夙興。而故兆復見，固有能文如吾甥而得下下考者乎？其鬼不神，吾將安仗，余殆將死也！」頃之案發，徐果考下下，自是名益譟。於人來占者，更相覆，奪至無著手處，則就占他所而付石卿決之。石卿決之，多非常所見，而如影應響。時為之語曰：「文石畫，石卿卦，千石萬石兩無價。」文石者，汪漢，以丹青馳譽公卿間，亦淳安人，因舉以偶方，稱兩石。方不善作家，亦自知命薄，不欲事生產作業，歲中所得錢，輒緣手散去。其歿也，至不名一錢。
方樸山曰：「石卿在族中，於余為曾王父行。亦頗言人祿命，顧多不讐。余墮地時，石卿謂暗合三奇，當鼎貴，而宿留不偶乃若是。初議婚吳氏，石卿以兩美必合賀，而婦乃中道夭。族子某生，石卿推日辰，大驚，謂與明之商文毅公輅脗合，因怪且歎，謂此積不善之家也，安得有是，得毋日辰舛耶？」
　　　　鄭明暹精水仙術
淳安鄭明暹占六壬，然時時失之，去其鄉人方石卿遠甚，而所為水仙術，則頗奇。水仙者，人來稽疑，條舉件繫，自書黃紙為箋，復自緘訖，明暹乃為押緘上，並書符，火之。潔明水一盂，幕以布，端坐，口中喃喃然。頃之，水上有字隱起，叩無不答者，多作韻語。明暹誦之，授其人，或旁人代錄之。然水上字獨明暹見之，餘人不省也。過後多驗。雍正癸卯，方葯房銳意試三場，卜之水仙，水仙書十三字予之，云：「兔且走，龍亦飛，七九之間數不違。」葯房得之大喜，謂歲且卯兔也。時世宗初改元，故曰飛龍。辰亦龍祥也，而葯房以丙辰生，脫兔不距，飛龍在天，千里當不留行矣。然亡何而猝病，竟不起，以八月十六日奄逝。有解之者曰：「走且飛，言不久居此也。介七九之間，為八，以卒之月告也。盉七九而計之，其數十六，則并以日告也，故曰數不違。」
明暹幼為道士，坐事戍宿遷，遇道人，授以相墓田法及水仙術，使占墓田吉凶，曰：「子言之無文，可以筆札代脣舌也。」其後以肆眚歸里，遂行其術於里中。方問仙時，觀者如堵牆。
　　　　戚瓶谷自占歸期
德清戚瓶谷學士麟祥侍聖祖南齋有年，每祈禱晴雨，上命占驗，不誤晷刻。世宗嗣位，忽以事戍寧古塔，戚曰：「吾不能逆覩以及於難，亦數也。雖然，某年吾當歸。」及期，其第三子弢文宰連江，請於大府為之奏聞乞恩，果得歸。
　　　　劉祿善風角占卜
劉孝廉祿，康熙時之河南人，善風角占卜。聖祖召直蒙養齋，欲授以官，祿屢辭。後隨扈北征，餉乏，上命卜之，曰：「不出三日必至。」果如言。及從幸灤陽，一日，踉蹌至宮門，奏請速徙高處避水厄。時方晴霽，夜間山水驟發，果冲及行宮。又善風鑑，嘗謂張文和、史文靖皆異日太平宰相。壬寅冬，乞假歸省。至冬月望日，命家人製縗服，向北哭竟日。及哀詔到，正聖祖晏駕之二日也。
　　　　江慎修精卜筮
歙縣江慎修，名永，好窮經，尤精卜筮之學。著《周易釋義》十六卷行世，其析理頗精，創三十六宮之說，謂《易》中乾、坤、坎、離、大過、小過、中孚、頤八卦，皆無反正，餘可反正者五十六卦，其實僅二十八卦，合之成三十六數。又謂河圖順生，洛書逆剋。嘗館同里某富人家三年，兀坐一編，喜慍不形於色，一起居曰定數，一飲食曰定數。富人厭而辭之，欣然去。明年重九日，富人集客為茱萸會，江適過其門，富人邀之入席。江盡三爵，食二饅首，遂起辭。富人留，則曰：「定數也。」引富人至書室廚後，見有徑寸帖書云：「三年賓主歡，一日遽分手。尚有未了緣，明年九月九。邀我賞茱萸，酌我三杯酒。數定且歸休，只啖兩饅首。」
慎修平生不妄交，惟與同村程翁善。程亦精奇門者。一日，同醉歸，程曰：「月色大佳，盍乘輿入城乎？」慎修曰：「夜二鼓矣，入城且十里，倘不及反，奈何？」程指道旁石曰：「此石今夜亦至城，何云不及也？」慎修笑曰：「誠然，惟此石明日始返耳。」旁觀異二人言，坐石旁驗之。俄有擔酒者以擔後輕，載石去。明午，果載回棄舊處。於是村中咸仙慎修矣。
村有戴正者，負異才，過目不忘，聞慎修名，擔簦往學。慎修適他出，正徑入室，據案翻閱三日，盡讀所藏書。慎修歸，正師事唯謹。慎修問讀此間書未，正言盡熟矣。慎修曰：「能用否？」正曰：「未也。」異日兩人遊隴上，見黃牛與黑牛觸，慎修問之曰：「牛孰勝？」正曰：「黃，土也；黑，水也。土克水，黃當勝。」慎修曰：「不然。今於令為孟冬，於日為壬子，水旺，土斯廢矣。此理不可拘於一定，而學所以貴於化也。」已而黑者果勝。正大悟，學日進，名遂與慎修垺。雍正初，大吏薦慎修於朝，世宗召見，慎修戰栗不能對，乃薦正。正口如泉湧，剴切詳明，世宗大悅，問卿與師孰優，對曰：「臣劣。」世宗曰：「師優不對，何也？」對曰：「師年耄，患重聽，若所學，固勝臣萬萬也。」上嘉其讓，賜翰林。
　　　　馬敬六占瓷器之碎
馬敬六進士嚴性淡泊，終身家食。精數學，朝風夕雨，推測而知。小至家用什物，亦預知成敗。家貯瓷器，歷有年所，戲占之，應碎於即日午刻，顧未明其致碎之由。置之案，自守之。適夫人呼令午膳，敬六注目凝視，無暇他顧。催之再四，竟若罔聞。夫人怒，揮器於地，碎至百片。敬六笑而起曰：「驗矣。」
　　　　徐念祖通壬遁術
桐鄉徐念祖通壬遁術，乾隆乙丑二月，錢嶼沙方伯問以得與春闈分校否，徐曰：「魁罡並到，喜氣非凡，意元卷出公房乎？」會元蔣元益、狀元錢維城果皆出其門。後徐宰蒙陰，有犯越獄逸，課之，謂當在治東三十里外水草之交。乃率役追捕，行經小村，令役具餐，自憩柳下。遙見一池中有叢草，回顧有老嫗立簷間，注目向池，若意喻者。飭役投入池覓之，果獲。蓋犯立池中，手擎眾草覆其頂也。
　　　　李芬為兆文毅占
李芬，皋蘭人。少孤貧無依，因入行伍，從定西將軍兆文毅公惠平伊犂，擢千總，為行營傳宣。方大兵之征回部也，未抵葉爾羌，遇賊首霍集占，率眾掩至，環營積土為城，城高三丈許，外濬深壕，削木為槍，林立壕底。賊踞城施礮，晝夜巡守，而大兵遂無一人得出。逾月，糧且盡，兆束手坐帳中。李進曰：「兵饑矣，將軍盍急以糧濟之？」兆怒曰：「若知無糧而故倡斯言，欲蠱軍心耶？」李曰：「軍自有糧，不取耳。營東南土中有三百餘石，請遣兵發之。」兆曰：「掘地無糧，當以軍法誅汝！」姑試之。乃命家僮曰六十三者，荷鍤隨李去。頃之，二人握米以獻。兆大奇之，促往掘，果如其數。因問他處有之乎，李曰：「西北角尚有二千七百餘石。」亦如言，無毫髮爽，眾皆驚歎。兆詰其故，曰：「以占得也。」兆曰：「何日出圍？」李曰：「占之矣。某日援兵至，次日當潰圍出。某日大功成，將軍當進封公爵。」已而皆驗。
　　　　伍纂為黃士簡卜
伍纂，武陵人，卜休咎如響。提督黃士簡嘗失金，使卜之，曰：「金未出署，明日必見。」如期，果得之於書室東北隅。士簡乃令並卜盜金之人，纂不可。
　　　　陳文恭為王文端卜科甲
臨桂陳文恭公宏謀精易學，占休咎甚驗，然不輕卜。撫山西時，韓城王文端公杰客其幕中，乾隆己卯，將旋陝鄉試。文恭先夕潛為之卜，次晨，告文端曰：「子此行必售，余已為子卜得佳兆，且知名次之高下矣。」文端固請示之，文恭曰：「余書諸箋，緘存某幕客手中，待君捷後驗之。文端就試，榜發，中副車，仍至館，謂卜不驗。文恭曰：「息壤在彼，可證也。」因問某幕客，索觀拆封，則有「中式副榜第八名」七字，文端大奇。次年庚辰，舉行恩科，復歸試，乞再卜。卜後告之曰：「今科正榜無疑，但似元非元耳。」迨榜發，中式第七。是科解元為雷爾杰。蓋文端名杰，與解元名稍雷同也。
辛巳春，文端入都應禮部試，復先期為之卜，語之曰：「此行必可連捷，然萬不宜得會元。儻中十名以外，則大魁可必。自此前程遠大，福壽無量。」文端謝曰：「杰年四十矣，敢妄想耶，公其善頌善禱乎？」文恭曰：「有數在，決不誑子，子其勉之。」是年春闈，文端中第十一名，廷對果第一。後官至東閣大學士，享全福，臻上壽，果如所言。
　　　　姬南唐言多奇中
永濟姬南唐好五行陰陽之術，所言多奇中。嘗游河濱，眾漁者方覷波紋上下，乃指正北，語之曰：「往此必有獲。」果一網得巨魚。婣家殯有期，則曰：「果以是日殯，恐有火厄。」及殯，火猝發，廬舍盡焚。
　　　　李璇以物卜
乾隆中葉，甘肅有參將李璇者，自稱李半仙，但視人一物，便知休咎。南昌彭文勤公元瑞與沈雲椒同往占卜，彭指一覘問之，李曰：「石質厚重，形有八角，此八座象也。惜為文房之需，非封疆之材。」沈以所懸手巾問之，李曰：「絹素清白，自是玉堂高品，惜邊幅小耳。」方笑語間，雲南同知某亦來占卜，取烟管問之，李曰：「管有三截，鑲合而成，居官亦三起三倒，然否？」某曰：「然。」李曰：「君此後亦須改過，不可再如烟管。」某問何故，李曰：「烟管為最勢利之物，用則全身火熱，不用則頃刻冰冷。」某大笑，慚沮而去。
逾三年，彭督學任滿回京，李亦入都引見，彭故意再取烟管問之，李曰：「君又放學差矣。」彭問何故，李曰：「吸烟不飽。學差試差，非可大富。且烟管終日替人呼吸，督學終年為寒士吹噓，再得文衡，意中事耳。」已而果然。
大兵平定回部時，李亦從軍。有兵士遺火，焚轅前草地，主帥使占吉凶，即對曰：「無他，公不日當有密奏耳。火得枯草，行最速，急遞之象也。烟氣上升，上達之象也。余所以知為密奏者，因密奏當焚草也。」主帥曰：「我無密奏事。」李曰：「遺火無心，非預定也。」既而果然。
　　　　智天豹妄編大清天定運數
智天豹以精曆數自詡，妄謂乾隆但有五十七年，稱為世祖示夢，遂編造年號，稱大清天定運數，使門徒張九霄叩閽跪獻。高宗發交軍機大臣及刑部審訊，以為詛咒，照大逆律凌遲。高宗謂：「乾隆果五十七年，其時朕壽八十有二，即歸政亦不為早，是此條不得謂之詛咒。惟妄編年號三十餘條，且犯皇祖廟諱，並稱世祖顯聖，則喪心病狂，不可不按律懲治，張九霄著改為斬監候，秋後處決。」
　　　　錢南園復秩之占
錢南園通政灃，以通政使督學湖南，風裁峻厲，士子雙服，而官僚亦畏之．留任六年，將及瓜期，以內諱歸，旋丁外艱．先有會同匿表案辦結，移交湘撫浦蘇亭中丞．浦乃飾辭入告，絕不為南園留地．上責之，降補主事．乾隆甲寅，赴部補官，已有缺矣，適有鄉人精六壬者，占之云：「此缺決不能補，當仍復清要之秩．」笑置之．不數日引見，上問：「汝是參國泰的錢某，何久居里舍耶？」南園謹奏兩次居憂之故．上命查有員外缺出，可即補．踰日，特旨補授湖廣道監察御史，旋命入軍機處行走．
　　　　王述庵篤信陰陽家言
青浦王述庵侍郎昶無子，蓋以篤信陰陽家言，每好合，必選擇吉日，而預算是夜某星過某度，苟時日稍不利，即否之故也。述庵族姓不蕃，近支又無可繼者，至晚年，乃以疏族農人之子為子。
　　　　戴尚文神算
戴尚文，漵浦人，幼穎異，十五為諸生，從鴻臚卿羅典游嶽麓，稱高才生，經史而外，凡天官星卜諸書，無不究覽。嘗曰：「吾之經師為羅先生，未知誰可為吾之術數師者？」既聞江南某僧精六壬，奇門遂往執贄，僧盡以所習祕訣授之。半載，得其傳，歸應鄉試。長沙同舍生金為人竊，索償居停主人，搶攘間，尚文為占之曰：「君金若干，盜者青衣，手魚肉前行，後一白衣者隨之，肩荷重物。君以某時候之於驛步門外，可獲也。」如其言往，果驗。又嘗侍母夜坐，心動，知偷兒入宅。取井底泥塗竈門，書符封之，偷兒不得出，遂就擒。
嘉慶初，湖南三廳苗變，福康安督師勦之，招致奇才異能之士，羅薦漵浦兩生，一嚴如煜，一尚文也，瀕行，羅謂尚文曰：「嚴生負經濟才，固應祿仕。汝疏散為幕客，則進退自如，慎勿以官職自羈也。」尚文唯唯。往見福，長揖不拜。福欲試其術，握帶絲於手，問之曰：「聞先生神算久矣，亦知吾握中何物耶？」尚文即請示一字，析其數，以五行推之，曰：「絲縷耳。」福大驚，待以軍師之禮，凡事必咨之。時苗甚猖獗，夜恆撲營，尚文輒預知之，遂有備無患。嘗於五月進攻旗鼓寨，占有大冰雹，賊伏林莽甚夥，師出不利。福偶惑人言，弗聽。及午，師將抵寨，忽陰雲四合，大風雷雨，冰雹交下，如拳如卵如甎，擊傷士卒無算，伏苗乃四起乘之，兵力莫支，方悔不從尚文言。而戴神仙之名，所至大譟矣。又大軍在乾州，偶營龍頭，為兵家所忌。苗圍之，斷水，軍不得食，危甚。尚文請設壇鑿池，己被髮仗劍作法，以劍劚地，清泉湧出，軍心遂安。己未，駐師天心寨，尚文夜觀天象，知將星有異，乃作書潛置幕府，辭歸。不數日，福薨，眾乃悟其歸意，固預知有此也。
尚文既歸，未幾病卒，且自知某日當死也。沒後，其母傷之，陳僧所傳書於庭曰：「子一生精血，盡耗於此，不可留以累後人也。」焚之。自是遂絕傳。
　　　　布袋和尚談休咎
布袋和尚者，嘉慶時至吳江縣城賣卜，居城東關帝廟，口操楚音，年可七十餘。項懸黃布袋，不暫釋，因以名之。袋廣長尺餘，每日所用之物，若杯，若壺，若冠履，若紙墨筆硯，咸取之於此，未嘗闕。
和尚日賣卜，以十事為限，談休咎輒中。既畢，則徧游村市，見字紙必拾之，投袋中，恆勸人惜字。自言每日所拾，暮則權之，必滿一斤之數，如是者三十餘年矣。廟中人有伺其睡熟，而探其袋者，止得龜殼一，長寸餘，於是皆疑為仙，環而叩其術。和尚厭之，乃不恆至。一夕忽來，即闔戶而寢。次日日中不起，呼之不應。破扉入，則圓寂矣。失其袋，大索不得。方共驚異，而西郭外之人麕至，咸曰：「和尚成神矣。」蓋其地故有土地廟，是夕父老皆夢土地來別，曰：「吾去矣，明日有懸布袋於項者，是代吾者也。」及旦，父老至廟中察之，則見神項下懸一黃布袋，詫曰：「此布袋和尚之物，胡為而在此？」入城，而和尚果死，故知其真成神也，眾即葬之土地廟後。
　　　　張恆所見賣卦者
張恆少時嘗見一賣卦者，持卦盤入人家，耳際常黏黃紙小條一，硃書符籙如仙篆，然亦不知其何字何用。以石子一枚置人家竈神堂上，然後踏禹步誦呪語畢，能言其家男女生日，並其財物多寡，且言已往事歷歷不爽。問休咎，多奇中。門外行人，一覩其足步，能知其往何處。事畢，命其家取黃線一條，穿八十一大青錢與之，然後出。或言是為白蓮教異派，此猶其術之小焉者也。
　　　　吳禮后占牙牌數
嘉慶癸酉九月，山東賊起，曹縣、定陶皆被蹂躪，而金鄉獨完。方七月，金鄉縣令黃以事留省，暴卒，魯撫命候補知縣陽湖吳禮后堦往攝其篆。吳至，訪邑紳張觀察體分，體分言：「地方不靖，必有奇變，士民避亂者紛紛矣。豺狼徧地，去將焉往？余老矣，當早覓死所，不願以頸血濺賊刃。」因泣下。吳曰：「公無憂，當謀所以禦賊者。」遂辭歸。撫轅弁左壽寧入見，具言撫軍捕賊之令初下，縣官過於張皇，賊皆走，未易獲。吳乃詭作縱賊者，諭告大眾，謂刁詐之徒，挾私誣告，妄指某某為教黨，苟無確據，罪必反坐。賊皆喜，相率逃歸。吳遂飭刑房張自修、皂頭李為密緝南路各賊。初，吳自臨清來，途次，占牙牌數，有云：「龍華會上人，全仗修為力。平時不用功，佛腳抱何益。」及見張自修、李為名，始大悟。察其人誠樸，任用之。賊渠之擒，二人之力也。
　　　　鄒簡廷精蓍蔡
青浦鄒簡廷精蓍蔡，一日，金聖瑞以夜夢牀下有白雞出走，詣鄒卜。鄒卜之，曰：「地中有銀，爻象主今夜發動。然非君物，且尚有大不利焉。」金自念銀在牀下，不憂人攫，因詣友人處貸銀買香燭雜物，將於祀神後發之。時為六月中澣，大雨驟集，因留宿於其家。明晨返，則西鄰夜火，屋被燬矣。
杜念亭家婢浣於河，見大龜，捉以歸。龜能沿壁走，聞喚即至。而婢肌革銳減，喘而言，臑而動，日飲米汁，漸少生氣。詰之，謂有戴烏緞帽者來擾。杜亦詣卜，鄒曰：「妖乃己所引進，或為介類。」杜乃以刃剸龜背，婢病頓痊。
　　　　周某為景杏村卜
商城景杏村總戎又春以行伍起家，官終福建汀州鎮總兵，為伯韓大令學湘之父，毓華大令崧之祖。其至江蘇也，實為其姑丈崇明令熊傳栗招之至。時風氣錮蔽，南北道遠，鄰里有尼其行者，杏村決欲往，或勸其就占於里之周某以定行止。周賣卜市中，以善六壬著，且固文士也。好吟詠，為人卜，間亦作詩貽之。見杏村，奇其狀貌，既為之卜，並贈以七絕，末二句曰：「巨川用汝作舟楫，且唱宏農得寶歌。」更語之曰：「子識之，他日當有驗也。」杏村大喜。不逾月，遂至江南，入蘇松鎮標，旋得官。官川沙、官寶山時皆立功，於是周之詩皆驗。
杏村嘗於道光辛丑官川沙千總．壬寅五月，英人以禁煙啟釁，犯吳淞，川之土匪乘間肆掠，杏村率民團兵勇赴鄉，獲渠魁，繩以法，地方遂安．川人為建報德堂以酬之．咸豐癸丑，攝南滙都司．八月，寶山陷於匪，杏村聞報，亟自海外歸，招集逃兵二百人，與留守之典史曹錫燾籌寸禦．而兵惑於人言，謂匪來時不殺人，從景公，無　類矣．於是亡去者泰半，餘二十餘人，合之鄉人，僅四十有七，有洩之於匪者，匪喜其無助也，遂攻城．杏村亟偕其猶子持長棓，冒大雨，奮臂出，四十七人隨其後．遇匪於昏暗中，揮棓，斃六七人，生擒其一。復與之巷戰於南城下，並追出西門，殺百餘人，生擒四十餘人。時東門外海神廟有駐匪數百，聞城中有變，將入城，見城上燈火輝耀，大驚，逸去，由是寶山大定。
　　　　蔡某為粵寇卜
咸豐朝，湘人有蔡某者，素善占卜，投粵寇，到河時，占課云：「逢溝必傷大將。」有黑力虎者，驍健絕倫，陷江寧時，首先登城者也。恃勇獨行，至陳家溝，遇拳棒教師陳某，率其二子，環而攻之。爭搏良久，陳家父子敗回，向門逃進，黑力虎追入。教師一女，年止十七，持鎗伏門側，從後直刺其股，黑力虎仆地，遂斬其首，眾為之奪氣。
　　　　牙牌數占字
牙牌之戲，相傳起於宋宣和時，其來久矣。近世有《牙牌數》一書，借以占卜，蓋亦古者棋卜、摴蒲卜之類也。光緒己卯江南鄉試，無錫諸士子於榜前占牙牌數，其辭云：「大開圍場，射鹿得麞。顧盼自喜，中必疊雙。」是科無錫縣中式者二人，一顧姓，一章姓。顧字明見數中，「射鹿得麞」句，暗影章字，尤為巧合。
　　　　客為魯伯陽占牙牌數
光緒時，內監張秀林為直隸候補道魯伯陽納賄於朝，圖江蘇蘇松太道。其所費，為銀二十四萬兩，議定先付八萬，得缺付八萬，蒞任半載付八萬。道路傳說，物議沸騰。丹徒丁叔衡太史聞之，偶與客談及，客以牙牌數卜之，得句云：「魯陽揮戈，千古奇事。朝暾熊熊，頃刻即逝。」
魯在保定，其子留京，謀之於四大恆錢肆，願出重息舉此債，有成議矣。一老賈不允，謂魯年逾七十，人壽幾何，且資格未合，慮為疆吏所梗，不令到任，而又賄賂公行，言官未必箝口。以是，事遂不諧。乃商之於票號，而亦不應。然諭旨已下，索賕者多，爭向其子勒索。而江督劉忠誠公坤一果電告總署，令暫緩赴任。御史高燮曾、李慈銘亦疏請交督撫察看。其子大懼而遁，魯卒不得到任，仍留直隸候補，牙牌數之言，至是而驗。
　　　　走信夫通壬遁術
耒陽蔣霞初，嘗於長沙旅舍中，見有信局之走信夫方臥病，困甚，乃為診之，數日得痊。其人過謝，見蔣案頭雜置壬遁占驗諸書，因曰：「頗習此乎？非得名師傳授，不易解也。」蔣訝其言，詰之，則曰：「承君治病，敢以實告，某於此習之久矣。」蔣因就求其術，其人曰：「是不難，但須請之吾師，吾師以為可教，當盡以授子。」問師在何所，曰：「夜當延之來。」是夕，為蔣潔治寓齋，置之複室中，語之曰：「有所聞，毋駭。」夜半，方延佇間，忽聞風聲從空際來，月色驟晦，燈炬盡滅。竊窺之，見其被髮長跪，向榻微語，答詞尤細，不可審。久之，若見一人向牖間聳身而出，風聲復作，滿室颯然。須臾寧靜，燈燭自明，因召蔣語之曰：「吾師謂子不可學此也。」
　　　　張延已為孝欽后筮
張延已好占卜，弱冠，遊四方。光緒辛丑，兩宮將自西安回鑾，時適館臨潼洪氏，以風角風聞於上。某日昧爽，以一騾車入行在。禮畢，孝欽后宣旨，令在霤下設壇，問善後事。筮得家人之九三，其爻曰：「家人嗃嗃，婦子嘻嘻，終吝。」張曰：「家人嗃嗃，剛嚴者也。婦子嘻嘻，喜樂過也。終吝，險蹶難遵也。卦直家人，其有順陰道而至美者乎？九三之爻，君道也，亦夫道也，而位未大正，其有婦人而專制者也。」時侍郎陳某在側，見多忌諱，不敢上聞，乃別易他爻之吉祥者入奏。孝欽亟賞之，賜銀千兩、鱸鮓兩尾。延已方惴惴待罪，至是乃殊慰。
　　　　拆字
拆字，亦作測字。拆則有分析之意，測則有推測之意，為占法之一種。任舉一字，觸機附會，以判吉凶，昔所謂亥有二首六身者，其權輿也。唐裴度征吳元濟，掘地得石，文曰：「鷄未肥，酒未熟。」相字者解曰：「鷄未肥，無肉也，為己；酒未熟，無水也，為酉。破賊在己酉。」果然。古亦謂之破字。《隋&#8231;經籍地》有《破字要訣》一卷，《顏氏家訓》謂即今之拆字。其術始於何時，不可考，或謂見於前人記載者，當以宋之謝石為始。周櫟園嘗著《字觸》一書詳論之。
　　　　拆正字武字
蘇州上津橋朱某以家貧，圖入山自盡，遇仙，授測字一書，其驗如神。惟求之者必預定，日僅測一字，取銀一兩。懸牌門首，某日測某人字。吳三桂將反，向蘇藩庫借餉，時慕天顏方為藩司，躊躇莫決，延朱測字。告以故，朱曰：「請大人命字。」適几上有殘柬，慕即翻轉，指「正」字為枚。朱曰：「不可借。正似王字，王心已亂。且柬正面合几上，正而反矣，即反之兆也。」慕即拒之，果應其言。其子亦習父業，占驗不減於父，但非一日測一字也。某拈一「武」字問有子否，朱曰：「絕矣，一代無人，自此而止。」其人果無後。
　　　　拆因字
乾隆丁卯，福建鄉試場後，士子謝廷光聞洪山橋有善拆字者，偕友人詣之，拈得「因」字，以詢鄉試之售否。曰：「國內一人，今科解首也。」友躍然曰：「我亦就此因字拆之。」曰：「此科恐無分，後有恩科，可望得志。彼之因，出於無心；君之因，出於有心也。」旁有一人方握摺扇，即以扇指「因」字曰：「我亦就此字一決之。」其人蹙然曰：「君扇適加因字之中，乃困象也，其終於一衿乎？」後各如其言。
　　　　拆墨字
紀文達於乾隆戊辰捷禮闈，未廷對時，在董文恪公座，偶遇浙士，乃善拆字者。文達書「墨」字，乞占殿試名次。浙士謂之曰：「一甲無望矣。墨字上截似里字，以里字倒拆之，為二甲。四點為庶字之腳，士乃吉字之首，必可得庶吉士。」果應其言。其後文達歷官清秩，迭掌文衡。
　　　　拆董字名字
乾隆戊子，紀文達以事獲譴，獄未決時，伴守之軍官精拆字，乃書「董」字叩之。軍官測曰：「君必遠戍。董字似萬千里也。」又書「名」字，軍官曰：「下為口字，上為外字偏旁，是口外矣。日在西為夕，其西域乎？」又問將來能否遇赦，曰：「字形類君字，亦類召字，必賜還。」又問遇赦當在何年，曰：「口字為四字之外圍，而中缺二筆，殆不足四年也。」已而果遣戍烏魯木齊，以辛卯六月賜還，一如軍官所言。
　　　　拆棊字義字風字村字
范時行，蘇州人，乾隆時以拆字寓德清紫陽觀。所言不煩，而悉有意義。日以得錢六百為率，錢足，則謝客寂坐，有君平買卜之風。一營兵拈「棊」字，問終身休咎，范曰：「凡圍棊之子，愈著愈多；象棊之子，愈著愈少。今所拈是棊字，非碁字，從木不從石，則是象棊子，非圍棊子也。恐家中人口日益凋零矣。」其人曰：「是也。然此非所問，問日後何如耳？」范曰：「觀爾服裝，是行伍中人，乃象棊中之卒也。卒在本界，止行一步，若過河，則縱橫皆可行。以是言之，爾外出，方可得志。然卒過河，亦止行一步，亦不能大得志也。」
又有拈「義」字以問者。范問年若干，告之，范曰：「然則生年屬羊也。義字從羊從我，是止一屬羊之我耳，終身孤隻，不能有妻子也。妻子且不能有，他何望焉？」
又有一人以「風」字問妻所孕為男為女，范曰：「移中間虫字於右旁，則似虺字。《詩》曰：『惟虺惟蛇，女子之祥。』所孕必女矣。」
又有一業理髮者，盛冠服而往，拈「村」字問之。范曰：「木以長材為貴，一寸之木亦何所用。」其人以為道其剃刀之柄也，驚而失色。范曰：「凡事若能努力，則方寸之木，可使高於岑樓，君何必自墮其志乎？」後其人果發迹致富。
　　　　拆巍字
乾隆己亥，江南鄉試題為「巍巍乎唯天為大」三句。胡元音望捷心切，同人守榜。汪某在座，見其神情迫切，戲之曰：「吾為君拆一字，如何？」元音口報一「巍」字。汪沈思良久，指畫再四，曰：「得之矣。上為出字之半，半出學也。偏旁有禾無乃，秀字去半也。有女無子，是半好也。加以魁字，有鬼無斗。其必中副車無疑。」越三日，揭曉，果以副榜第五名報雋焉。
　　　　拆道字
乾隆庚戌萬壽恩科，進士為一百零二名，其中有江南三十名，安徽十名。會元朱文翰，歙縣人。胡先聲中三十九名。當未揭曉時，同人集翟公樹編修寓齋，公樹出一「道」字，問安徽進士可中幾名。先聲大言曰：「必中十名，且得會元，而自身亦應與焉。」同人詢以故，則曰：「道字已有進字框子，中首字，非會元乎？首字上兩點為八字，中一字，下自字，是為自身，合之，非十名乎？」越日榜發，竟如其言。
　　　　拆鸚字
乾隆時，上海有沈衡章者，善拆字，問休咎者趾相接。一日，有罪犯越獄宵遁，捕役往問，拈得「鸚」字，沈曰：「鸚鵡，能言之禽也。舌慧而身不自藏，卒為人所縶。且鳥而嬰，羽毛未豐，其能遠逸乎？去此尚近，速捕可得。」問何往，沈瞥見雀跨後簷，曰：「可往後面廁中覓之。」如其言，果獲。邑令神其技，贈以「機測如神」之額。額懸邑廟豫園清芬堂之西偏，俗呼為董事廳者，即沈之安硯處也。
　　　　拆奏字
趙介山、帥仙舟夙相契，在京同居，成進士。廷對前一日，蔣丹林往送考，介山舉一「奏」字，令拆之。蔣云：「二人在三人之中，君與帥君皆可望鼎甲也。」及臚傳，果然。
　　　　拆奩字
太倉陸星農，名增祥。以殿撰出為道員，次湖南，鬱鬱不得志，蹭蹬以終。相傳陸應禮部試時，就拆字者為卜官階，陸掣得一「奩」字，云：「名居第一人，官不過三品。」蓋奩字俗書，上從大，大字分析之為一人也；下從區，中為品字，空其一面為三數也。歿後，嘉定黃翰欽孝廉宗起輓之云：「蘇內翰春夢一場，薄宦衡湘，回首觚棱經卅載；謝太傅東山高臥，屏除絲竹，等身鉛槧足千秋。」
　　　　拆章字
武昌李某拆字有神解，有陳某艱於子嗣，值妻臨蓐，往問以「章」字。李云：「當為男，恐不育耳。」陳請其故，曰：「童字無根。」又有問其子之病者，以乳名六十，即舉「六」字問之。李云：「汝口說六十，已是一卒字矣。雖去上一點，目前可望平安，恐終不免來年之憂也。」
　　　　拆死字
張文達公之萬未遇時，嘗客杭州。會元旦，逐隊作吳山游，就日者問前途。拈得一「死」字，大駭，欲棄去。日者叩所問，曰：「科名。」日者就字端詳良久，因以「死」字之鉤抹去，寫「癸卯一人」四字，拱手賀曰：「大吉利，癸卯年當大魁天下。」旁有一友，見而奇之，即拈「死」字叩婚姻。日者蹙額曰：「不佳，不佳。怨偶無心，曇花一現，恐有騎省悼亡之痛。」友固無婦，一笑置之。明年，文達捷南宮，其友亦娶，伉儷甚篤，心恆惴惴，冀其言之不驗，而未幾竟歿。
　　　　拆榮字
浙西陳鍾年善拆字，名噪一時。有巨賈吳某者，蘇人也，久商於浙。某日得家書，以妻病危篤，促之歸。吳憂甚，即訪陳就之卜。至則門已閉，吳叩之急，陳乃推窗而詢知來意。時方有一犬在旁狂吠，陳即語曰：「死矣。」吳厲聲曰：「字尚未拈，焉知生死！」陳曰：「頃者吾之口與汝之口交談，則為兩口，又加一犬，則成一哭字也。」吳懊惱歸，然未之信。翌晨再往，拈得一「榮」字。陳即詢所占之事，吳以妻病告。陳曰：「死矣。」吳詢所以，陳曰：「榮字，上部為兩火字，乃一對燭也；中為一座，臺之象形也；下為木字，棺木也。」吳聞言大驚，匆匆買棹歸，其言果驗。
　　　　拆口字
有女郎將與人私，慮其未諧，而就拆字者問休咎，拈得一「口」字。問欲卜何事，女曰：「有一事，可得良好結果否？」拆字者曰：「依字而斷，恐無圓滿之望矣。欲成『可』字，無『丁』；欲成『如』字，無『女』；欲成『何』字，更無『人丁』」。
　　　　拆粉字
鄂人方某幕游於外，一日接家書，以妻病篤，促歸，方猶豫不決。有友善拆字，往覓之。友曰：「試道一字，以定行止。」即應聲曰「粉」。友曰：「粧臺留半面，紅粉已分離，可速行，遲恐不及見也。」方急治裝，及抵家，櫬已在堂矣。
　　　　春秋筆日拆十字
春秋筆者，孑然一貧儒，不知何許人，亦不詳其姓氏，以拆字為業。遨遊至信州，僦屋以居，榜門拆字，求卜者多踵廬求教，不如尋常術士之於街頭巷尾求取生活也。其人年四十餘，頗知書，吐屬風雅，論字多妙解，多奇驗。士大夫咸樂與遊，籍籍負時名。每拆一字，受錢二百文，日以十字為限，過此則閉門謝客。於是趨就占卜者，皆爭先恐後，朝暾初上，門庭已若市矣。
　　　　拆毅字
沈文肅公以贛撫丁內艱，在籍守制，適左文襄創辦馬江船政局，製造輪艦槍械。議甫定，文襄移節督關隴，乃舉文肅自代。文肅令官紳分司廠事，官曰委員，紳曰委紳。同治某科秋試，榜前，集局紳之與試者澆榜，且曰：「諸君請拈一字，吾用拆字法占之，卜今年本局售者當有幾人。」某紳拈「毅」字，文肅曰：「毅者，其左體為『豕』字，豕為亥，二首六身，『几』字其『船』字之一股，『又』字復得『政』字之半股。船局委紳固有獲售者，其數殆六乎？」是秋，果中六人。澆榜者，榜前羣飲之謂也。
　　　　拆&#63268;字青字
大不同，某拆字者之別號也。光、宣間，寓常州城隍廟，設攤營業，名噪一時。有某店夥之紗帳被竊，薄暮始覺，往來拆。時大不同已收攤矣，因令隨舉一字以拆。店夥寫『&#63268;』字。大不同曰：「無妨，君所失為紗帳，今已有人懸於他處。君觀『四』字之形，固懸掛之象也。速覓或可得。」店夥曰：「否，否，君所拆者為真體『四』字，而余所舉者為草體『四』字，無乃誤乎？」大不同曰：「若然，則贓已難覓，僅可購備蚊煙一圈以禦蚊矣。」蚊烟一圈，亦象草體「&#63268;」字之形也。
又有一尼姑拈「青」字，令拆之。問何事，曰：「終生。」大不同曰：「清不清，靜不靜，出家恐不利。若立定主意，擇人而事，則尚有生育之望。」蓋「青」字之上半截似「生」字，而下半截則「育」字之底也。尼忸怩而去。有知其事者，則謂尼固不守清規，久有還俗之意也。
　　　　星命
術數家以人生之年月日時推算祿命，謂之星命之學，始於唐之李虛中。但虛中止用年月日而不用時，至宋之徐子平，始以八字推算，故亦稱善此術者曰子平。其書或託名於鬼谷子，或託名於郭璞。
推算之法，以六十甲子分四段，自甲子、己卯、甲午、己酉各得十五辰。甲子、甲午之前三辰為陰錯，己卯、己酉之前三辰為陽錯。謂以天干配地支，所餘之數，甲為陽辰，故有陰錯；己為陰辰，故有陽錯，其日不吉。
八卦以乾坤喻夫婦，故星命家以男命為乾造，女命為坤造。婚禮以男家為乾宅，女家為坤宅，亦此義。
　　　　隔夜算命
有曰隔夜算命者，凡以八字令其推算，必囑其人就坐案側而謂之曰：「君今日當來，我先夕已知之。尊造早推算，命書亦批定。今姑請以生年月日及父母存亡、兄弟有無，一切過去之事，詳述一過，以證我隔夜推算之當否。」迨其人如言，自述生平畢，乃啟其案上倚壁之書櫥，出一先期批成之命書示之，則與其人所自言者無不合。蓋其倚壁櫥後，有孔通至隔室，室別有人在。來客自述生平時，其人即如所言，筆之於紙。書畢，自孔傳入，宜其若合符節也。
　　　　夏某為陳某擇日
諸暨店口鎮有陳氏之屋，遇火不燬。相傳國初有陳紫衣者，將建此屋，自至郡城，乞夏姓者卜日。夏曰：「請少待，為君擇之。」陳即出資為謝。夏曰：「既如此，請三日後來。」陳知其以酬謝之多寡為選擇之精粗，乃以白金百兩揖而進之，曰：「老朽一生辛苦，始有此舉，幸先生留意焉。」夏曰：「既如此，請一月後來。」及期而往，則曰：「日已選矣，幸勿稍有更動。」陳謹如所教。屋成而鎮上大火，前後左右盡為焦土，惟新屋巋然獨存。自是以後，歷三十餘次火災矣。至光緒時，陳氏猶世守之。而夏之子孫，亦尚以擇日為業。
　　　　星士為徐松岑推算
徐松岑監丞元美，江都人。順治甲申、乙酉間，家中落，居北鄉湖濱，鬱抑不得逞。偶就村市星士問休咎，星士推干支列宿，舉指搖目，睨之曰：「死，命也。」松岑怒。星士復默算良久，瞠目大呼，謂：「不於身，必於妻子，請歸驗吾言。」松岑益怒，惘惘而歸。未三旬，其婦王夫人病死，二子繼亡，如星士言。遂賣田屋，營喪葬，家人各散去，餘一丱僮，使肩襥被從入郡。及北郭，反顧，則僮逸矣，棄襥被道旁五十步外，亦不追，自提襥被以行。隻身依故人，歌吟與涕泣常相平，而學日以進。
　　　　高特騁自知有子
順治時，宿遷有高處士者，名踰駢，字特騁。授徒於湖東之陸氏，月一至家而已。一夕，語鄰僧曰：「吾占六壬，尚有一子，當歸了此事。」僧笑之。明年，果生子，命之曰晤，蓋與其婦僅一晤者也。
　　　　方進為張榮推算
順治初，有方進者，判人休咎祿命均奇中。時巡撫張存仁與明兵夾江對壘，部卒有張榮者叩進推算，判榮以二月初二日當死於兵。榮懼，盜馬而逃，為邏者所獲。存仁鞫之，榮述進推命之故。乃逮進至，問曰：「汝推張榮今日應死，汝推自命若何？」進曰：「我命不死，但責三十板，枷三箇月耳。」存仁笑曰：「我偏不打汝。」竟將榮斬訖，方進枷號三個月。徧示合城云：「方今正在將士用命之秋，術士方進妄談禍福，煽惑軍人，以致張榮盜馬欲逃，除將張榮正法外，方進枷號三個月，以儆將來。」
　　　　劉德白自推命數
劉公言，字德白。父瑜，明襲青州左衛指揮僉事。德白，其仲子也，生有異徵。少為文章，空明駘蕩，一洗程式熟爛之習。乃數踏省門，不見收，遂謝去舉子業，專肆力於詩古文辭。汲古之餘，旁及方術，尤邃於星命，以人始生年月日所值星辰，推人壽夭貴賤，不失毫髮。淄川韓允嘉累困鎖院，德白謂其一生科祿，皆會於戌，當於是年得舉人。韓以戌非鄉試期，疑之。順治丙戌，山左再開省闈，果為丙戌，韓果舉於鄉。及戊戌，遂成進士。
德白嘗自推命數，謂年七十當死，然不至藥裹糾纏，牀蓐淹頓，差異世人耳。歲在辛卯，年數適符，其老妻方借舂鄰家，德白閉門獨坐，及啟扉，死矣。
　　　　吳子纓為笪在辛推命
句容笪在辛，名重光，順治壬辰聯捷禮闈，以丁艱歸里，過吳門，寓其同年姚茵穉家。一日，閒步至吳子纓命館，令推子平．在辛貌樸，而又　衣　冠，子纓為之布算，亦甚略，未及科名．推畢，在辛取子纓所持素扇，書高達夫「尚有綈袍贈，應憐范叔寒．不知天下士，猶作布衣看」句，後題笪重光書．蓋以子纓牌板書「命友天下士」，書此詩以譏之也．子纓見之，惶愧無地．而在辛無怒容，一笑而別．至暮，其牌板已為人取去．隨有為之介紹者，餽銀十二兩，始還．
　　　　張某謂韓文懿當餓死
吳人張某以星卜游公卿間，嘗許繆念齋彤以狀元。康熙丁未，繆以第一人及第，自是門外車馬遂不絕，張亦自高聲價，累致千金。時韓文懿公菼教授陋巷，託友人詢之，張厲聲曰：「此人來歲當死，猶問科名乎？」及文懿中會狀，張遂遁，不知所往矣。
　　　　何永錫自謂何如
何萬年，字永錫，長洲人。父願良，善言命，多中，好酒，浮湛里閭，自得也。萬年讀父書，尤精其學。人來請者，必以實告，不妄譽人。然喜儒，常從諸生游，詗其生年月日時之干支，以決得第之早晚。秋榜將發，竊自計平生所決之必雋者，日造其門，詢消息，至而闃然，詫曰：「吾言必不謬。」即臥其家。已而吉語聞，則大喜狂叫，自謂：「何生何如也？」
韓文懿公少時轗軻，中年尤甚，星家多謂其老於諸生。康熙壬子春，文懿北行，永錫往話別，曰：「勉之，此行必捷。吾曩決子發科卯辰間，今以流年參之，在今歲也。」其他率多驗。而嘗謂文懿曰：「吾恨不讀書，然於星家言，窮日夜研尋，每進一年而知曩年之誤，雖不能悉中，後又安知今日言之非謬也。」又嘗語人曰：「吾決人科名，亦僅言其半耳。讀書不勤，安有俟命之理耶？」
　　　　史冑司精子平
溧陽相國史文靖公貽直之父，字冑司，名夔，素精子平學。康熙辛酉，攜家入都，舟泊水驛，生文靖。冑司取其造推算之，謂當大貴。時阻風，舟不得行，乃登岸縱步。見一冶工家適生子，問時日，正同，心識之。後二十餘年，文靖已官清禁，冑司告歸，復經其地。欲驗舊事，自訪之，則門宇如故，一白皙少年持斤操作甚勤。問其家，即辛酉某日生者也。竟夕不寐，忽悟曰：「四柱中惟火太盛，惜少水以制之。生於舟者，得水之氣，可補不足。若生於鎔鑄之所，則以火濟火，全無調劑之妙矣，其貧賤也固宜。」
　　　　吳梅村精星命學
吳梅村晚年精星命學，連舉十三女，而子暻始生。時婁東江孫華為名諸生，年已強仕，赴湯餅會，居上座，梅村戲云：「是子當與君為同年。」孫華意怫然。及康熙戊辰，暻舉禮部，孫華果與同榜。或贈梅村五十生子詩云：「九子將雛未白頭，明珠老蚌正相求。蘭閨自唱河中曲，十六生兒字阿侯。」蓋少妾所出也。璟後官兵科給事中。
　　　　印天吉為毛西河推命
康熙戊寅，毛西河年七十八，京口印天吉為其推演命造。其八字為癸亥、壬戌、壬戌、庚戌，蓋生於明之天啟癸亥十月初五日戌時也。天吉謂八十五不死，當享壽至九十四。然西河竟以是年卒。時西河之姬人年三十二，為康熙丙午正月十六日子時生，其八字為丙午、庚寅、丁酉、庚子，蓋即曼殊也，亦令天吉推命，而殷殷以子息為問。天吉謂今年不育，則終無子矣。
　　　　嵇叔子為妻推命
嵇叔子精子平，自謂官可四品，而夫人之祿位不稱。舉孝廉，即喪偶，媒妁盈門。叔子算其八字，俱以為不類。某富翁欲以女妻之，先以年庚付一術士推之，術士云：「此十惡大敗之命也。」翁以情告，術士曰：「試易之，何如？」因將生日移前數日，而時干亦易，通局俱變矣。翁乃付媒妁使往議之，叔子以手推之曰：「是恭人也。」遂成姻。任杭州太守時，妻受四品封。叔子卒後十餘年，諸子將為母稱七十觴，先期營辦，恭人笑止之云：「某日，非吾真生辰也。」因述其故，家人皆驚。蓋嵇氏父子為所紿者四十年矣。
　　　　星士為勵文恭所養
靜海勵文恭公杜訥久不徙官，一日，世宗召問曰：「聞卿家養星士，卿亦自知何日大拜乎？」文恭惶恐謝罪。上曰：「此事有命，朕也不能作主。」尋轉吏部。於時常熟蔣文肅公廷錫方病篤，文恭固無恙也，忽腹熱如火，以雞卵熨之，旋熟，遂先文肅二日逝。
　　　　信莊二王生命
信恪郡王如松、莊慎親王永瑺，同年月日生。莊後信數刻，互以兄弟稱。稽其生命，信先莊薨十七年。然其子恭王淳頴以復睿忠王爵，贈王為親王。莊親王無子，嗣其弟子承能。信恪王少封公爵，任工部侍郎等官。莊慎王少亦賜公，品級歷副都統等官。雖文武稍差，而升轉固如一也。
　　　　劉某為高宗推命
高宗幸江寧，微服而出，遇星者劉某，戲就之推子平。劉排其生年干支，艴然色動，欷歔久之。高宗大異，問故。劉曰：「僕操星命之術，三十餘稔矣。自謂斷人休咎，無不奇驗如神。閒時亦將賤造流年推算，當小貴，二千石之祿不難致也，乃竟落拓如此。今見貴造，富貴極矣，即無乘乾馭宇之鴻福，亦當肩蟒腰玉，緣何反得與僕覿面耶？」高宗神其技，默然而退，後授劉以知府。
　　　　錢竹汀為僕推生造
嘉定錢竹汀宮詹有一僕，服役多年，體魁梧而勤幹，竹汀恆倚重之。為推生造，謂必以軍功保舉，官至三品武職。久之不驗，疑之，因以其造錄寄欽天監，屬為之推算。覆曰：「某命果佳，如君言，然必生長北方。若生於南方，則終身僅能近貴而已，此所以給事君邸也。」
　　　　廖鴻章為郭肇鐄推步
郭鳳池侍講肇鐄以丁艱歸，服闋，諸要人皆寄書，促北上。束裝有日矣，過其同年友廖編修鴻章，以行期商之。廖夙精子平學，為推步畢，驚曰：「一年之內，慎勿入都，若入，禍且不測。盡一年，則無害矣。」郭猶豫未決。而促行之書踵至，且聞上意嚮用甚隆，遂買舟而北。途次某鎮，有姻家邀之飲。郭已有酒意，復強之。主人觴政甚虐，雖不飲者，亦必以巨觴沃之。是日酣醉過度，歸至舟，憊甚，延醫無及，旦而卒。
　　　　王勿庵八字缺水
歸安王勿庵侍郎以銜初生時，星家推算八字，謂其中缺水。或告太夫人曰：「必令小兒在漁舟上乳養百日以補之。」乃召一漁人婦，畀其錢米，寄養百日焉。
　　　　汪成命造相同
人有生同年月日時而命絕不相似者，星家言所生之地有不同也。汪文端公廷珍與成少司馬書之年月日時，無不相同。汪進士及第，成猶舉人；汪官六品，成則五品；汪官五品，成則四品；成官侍郎，汪則三品。及汪官尚書，而成猶侍郎，其爵位猶不甚相遠。所可異者，汪、成面貌亦酷肖，二人丁內外艱之年歲亦略相同。
　　　　戴簡恪為泥孩推命
開化戴簡恪公敦元精星命學，為人推測，恆多驗。一日，奇想天開，屬玩具肆中人製小泥孩若干，並記其捏成之年月日時於背，為之推命，以記於別紙。製成攜歸，給家中小兒，使佐嬉。及其碎壞，出別紙證之，驗者乃十而八九。
　　　　羅養齋精星命
羅養齋，名浩，僑居海州之板浦場，與凌仲子廷堪為戚。經史書數，無不涉獵，尤精星命之學。嘗曰：「自李虛中以來，均以富貴貧賤壽夭定命之高下。吾則以賢不肖為之經，貧富壽夭為之緯。賢者雖貧夭，命為上；不肖者雖富壽，命為下。」人多迂之。
　　　　某筆帖式命有一日之榮
道光時，滿人某嘗以其子之生造使術者推之。術者推算良久，曰：「怪哉此子！所居位無上。雖然，一生窮困以死。」某以為戲己，怒而去。後其子長，為太常寺筆帖式，貧甚。適署中需人為遣兒，輒應其召。遣兒者，凡遇郊廟、耤田大典，前期大演禮，有司恐儀式有誤，輒以一人為主者。其人衣服破舊，然行止拜跪，與主者無異。自王公大臣以下，向之行禮，亦與主者無異，固一日之榮也。然必筆帖式之貧乏者為之，他人皆不肯為，以為折福，為之必致病云。其為此，每次得京錢八千而已。
　　　　以河洛數推命
有演河洛數者，推測祿命吉凶，悉有驗。或艷其術，叩之，則吐實曰：「其數，設一時為十刻，刻三分，以之考其父母、兄弟、妻子存沒多少之數。稍誤，則曰：『非此刻此分也。』凡三十分，屢遷而得其詳，而後按所得以衍之，可無失矣。」其數之辭，則以千百為隱語而係之以卦。如中人也則以中孚，富人也則以豐以豫，貴也則以鼎以泰，好鬬則以訟，疾則以損。諸生也，甲乙榜也，戎行也，緇、黃、醫、巫也，農、工、商賈、隸役也，皆有卦以係之。乾以係父，坤以係母，同人以係兄弟。推而廣之，無有遺者。又分年遞載於所係卦之下，故取之左右，皆如其人，實皆刺探察視，以售其術也。
　　　　以蠢子數推命
道光以前，山西有以蠢子數鬻技於都中者，言人之貴賤窮通，頗有驗。其於湘人劉協揆之降調升復，語皆符合。
武陵趙文恪公慎畛曾就其人而詢之，乃知此數於國初由關東傳至山西，原書八箱，五箱損於水，遂有無從檢查之八字，即諉之此沈失之數。但云傳自邵康節，然宋以前即能測定滿洲姓氏耶？如瓜爾佳氏、鈕鈷祿氏者，皆能算出，即可知其偽矣。
　　　　張立帆自算命
張立帆以精通天文名，咸豐庚申春，蘇州失，崑山繼陷，粵寇所至，遷避一空。張獨留不去，且為之贊畫一切。或問其故，張曰：「吾夜觀天象，知清運已衰，太平天國當起而代興。千載一時，機不可失。吾嘗推算命理，行年五十當貴，意即在此乎？」張嘗為粵寇籌餉，邑中富室按名勒派，不允，則拘而敲扑之，故皆銜之刺骨，粵寇亂平，遂為怨家告發。張大恐，傾家營謀之，乃免。後有人問以太平天國天象如何者，張輒搖首太息曰：「氣數，氣數！」
　　　　徐式如為潘兆芙推命
松江徐式如孝廉良鈺精青烏家言，尤長於推算之學，顧多作隱語，不欲明以示人。其里人潘兆芙方以明經應秋試，踵門求推命造。式如不語，惟書「和」字示之，人皆不解所謂。後潘落第，始恍然曰：「此所謂名利兩不成也。」自是遂屏棄帖括，壹意為善，以終其身。
　　　　瞽者推算如神
光緒時，淮安鄉間來一瞽者，推人年命如神。有李氏子就之推算，瞽決其一生足衣食，無刑禍，有子女各六，然當有兩妻。李笑曰：「吾農家子，不鰥足矣，焉有兩妻。」瞽曰：「不然，命如是也。」又有陳叟者延之至家，悉以其家人年命使推之，一一不爽。至其女，則曰：「偏房，命也。」叟怒曰：「老朽薄有田產，何至以女為人妾。」瞽曰：「不然，命如是也。即不作妾，亦非正妻。」已而李氏子娶於趙，甫六月，生一子，鄉里姍笑之。李之父懼為門戶羞，歸之於母家。趙女固貞淑，母家知其無他，然六月生子，無以自明。請反，不可，乃留之，仍撫養其子。而李氏子所續娶者，叟女也，甫六月，亦生一子。於是趙女之父母兄弟，咸譁於李氏之門曰：「爾謂吾女不貞，故六月而生子。今陳女亦六月生子，何也？留則俱留，逐則俱逐。一留一逐，行且興訟。」李父子無以為計，其宗族姻戚咸謂其父曰：「若子兩娶，皆六月而生子。趙、陳兩姓，清白舊家，兩女亦皆端好，必無他故，是無可疑者也。宜迎趙女以歸，使與陳女以姊妹稱。」而陳女顧長趙女一歲，趙猶忿爭，乃議不以長幼為次，而以先後為次，姊趙而妹陳，事乃定。兩女皆婉娩，頗相安。俄各受孕，逾期不育，至十二月始生，則皆女也。嗣後男女相間而生，生男皆六月，生女皆十二月，羣疑盡釋。兩女各生三男三女。李氏子果有兩妻，子女各六，叟之女果亦如偏房矣。
　　　　四庚辰
年月日時干支俱同者，六十年中，惟甲戌歲有甲戌月、甲戌日、甲戌時，乙酉歲有乙酉月、乙酉日、乙酉時，丙申歲有丙申月、丙申日、丙申時，丁未歲有丁未月、丁未日、丁未時，戊午歲有戊午月、戊午日、戊午時，己巳歲有己巳月、己巳日、己巳時，庚辰歲有庚辰月、庚辰日、庚辰時，辛卯歲有辛卯月、辛卯日、辛卯時，壬寅歲有壬寅月、壬寅日、壬寅時，癸亥歲有癸亥月、癸亥日、癸亥時。然甲戌之歲必有甲戌月，甲戌之日必有甲戌時，而甲戌之月不能必有甲戌日，其餘皆然。故遇此，難也。光緒庚辰三月十三日日加辰，是為庚辰歲庚辰月庚辰日庚辰時。杭有楊翁者，精於叢辰之學，死後營葬，有術者為擇此年此月此日此時，取四庚辰也。他術者以為不可用，議改用初六日癸酉。其家以翁素精此術，乃就其靈前拈鬮決之，竟拈得四庚辰者，遂用以葬。丁松生與執紼焉，還過俞樓，為俞曲園言之。
　　　　趙展如信星命
趙展如尚書舒翹生平以服膺宋學著稱，而酷信星命家言。其以鳳陽守舉卓異入都引見也，四川司舊同僚觴之陶然亭。酒次，趙暢論董氏正誼明道之說，且曰：「諸君今日皆候補主事也，然須存一終身此官之意，非惟不冀得京察，簡道府，且並不冀題升郎員，甚且併補缺之希望而亦斷絕之。必如此，乃可謂正誼不謀利，明道不計功。董子一生，得力如此。宋、明諸儒，得力亦不外此。諸君能身體力行，庶可合名儒名臣而一之矣。」趙語未畢，忽某編修至，編修故深通星命家言，趙自謂弗及者也。甫就坐，趙即呼某曰：「君於吾造已細推否？吾究以何時可升道員？實告君，果命中三年內不得升缺者，吾即由此歸秦，不復出矣。」因屈指自計一麾出守，已歷六年，尚不獲遷一秩，言之憤然，若有餘憾。座中人皆匿笑，趙弗覺也。
　　　　陳石遺為楊惺吾推命
宜都楊守敬，字惺吾，治地理學甚精。生平敝精力，為《水經注疏》一書，舉全、趙、戴諸家繆誤，摧陷廓清，無所於讓。方年六十餘時，常汲汲顧日影，慮不得上壽，不及成書，請其友人陳石遺以子平法算之。石遺謂可至耄耋，且曰：「君軀幹修偉，豐髯，聲如洪鐘，神似畫像毛西河、冒巢民，於相法亦享高壽。」則大喜。後十餘年，與石遺相見於京師，則急出《水經注疏》稿本相質曰：「吾書幸已成，泰半為弟子能生助屬稿。山東刻工廉，已半付寫定矣。」
　　　　日者為袁忠節樊雲門談命
光緒庚子三四月間，袁忠節公昶與樊雲門布政增祥至京師琉璃廠，就日者談命。日者謂樊驛馬星發動，樊問何方，曰：「在西。」忠節曰：「我何如？」曰：「君後未可量。」以死事言之，未可量者，廋辭也。
　　　　星士為易實甫推數
光緒朝，易實甫觀察順鼎游宦河南，遇一星士，推為鐵板神數，言其以前經歷，無一不驗，推至五十七八歲時，有兩句云：「賴有吉人扶，當今復用吾。」
　　　　揣骨聽聲摸笏
唐時有瞽者龍復，以揣骨、聽聲、摸笏，判人休咎，定人祿命。久之而摸笏之法失傳，瞽者僅能以摸骨、聽聲為事矣。
　　　　相名
相名之說，謂就人名所取之字，相其體之欹正疏密，音之陰陽清濁，義之吉凶向背，可以定其人之窮通貴賤，然實與摸骨、聽聲、摸笏等術，同其荒誕也。
　　　　術士相梁谿父
錢塘梁谿父，為文莊公詩正之尊人，少為名諸生，與同輩詣一術士，問曰：「得一第乎？」答曰：「不僅是，更向上。」問曰：「官翰林乎？」答如前。又問為京堂耶？卿貳耶？俱如前。問曰：「然則作相矣？」曰：「真者不能，假者可致。」同輩曰：「蓋協辦耳。」後終老明經，而以文莊貴，受大學士封。
　　　　范文園工相術
海寧范騋，字文園，善相。嘗謂武進周清原、吳江徐釚皆當不由科甲入翰林。至康熙己未，周、吳果皆以宏博及第，授檢討。
海寧邑城有隙地，或塑太歲像以祠之。范以為威儀具足，應享巍峨。未幾，遂成巨剎。又謂嘉興千佛閣之肖型，其貌慘戚，當厄於火。已而果然。
　　　　陳文勤有乞丐相
海寧陳文勤公世倌秉賦甚薄，每日飯不過一甌，或啜蓮實少許，即可度一日，而年躋大耋。京師嘗有一瞽者善揣骨相，文勤與史文靖相國屏車騎往訪之。瞽者揣文靖未半，即跪而呼曰中堂。洎揣文勤，則曰：「此乞丐也。」文靖呵之曰：「此陳中堂也。」瞽者揣之良久，又抱其身搖之，愕曰：「真乞丐也，烏得欺我！」文勤笑曰：「豈以我無食祿之故耶？」
　　　　僧為羊山朱氏看三世相
國初羊山朱氏，蘇州申衙前富人也，素豪侈。一僧叩門請見，朱出迎，貌甚古，延坐，問何來，僧曰：「吾與君同坐空山修行，君忘本來面目，特來點化耳。」命取三盆水來，曰：「請看前生。」朱視水中，一老僧也。次看今生，宛然朱形容也。再看來生，一瘋丐也。朱大詫。僧曰：「若再不悟，暴殄天物，雖欲為瘋丐亦不可得矣。」遂去。朱遣人尾其後，至市，忽不見。
　　　　吳三桂看相
吳三桂久蓄異志，居常鬱鬱不樂。羽士某相術為滇中冠，嘗至省，三桂使人召之，不至，迺微服詣之。某熟視良久，謂之曰：「君狀貴不可言，然頰下有紋，主後不昌，殆無嗣乎？」三桂大恚。既而使覘某，將殺之，則行矣。自是，三桂每日必攬鏡視紋，深自怨憤。或慰之，且力言某之妄，三桂始釋然，而異謀日亟矣。
　　　　相王樓村
寶應王樓村修撰式丹生而頂有異香，經月不散。稍長，耳白過面。相者曰：「當以文名天下。」
　　　　相李寅伯
李寅伯上舍暾，鄞人，杲堂子也。杲堂艱於嗣，年四十後，始舉寅伯。初墮地，面部有如小耳者數十，為去之。稍長，左頰有瘢，作鴉青色。有相者見之曰：「此海外阿羅漢化身也。」
　　　　相陳其年
陳其年檢討維崧年四十餘，猶困於諸生。一日，過京口，有術者謂之曰：「君年過五十，必入翰林。」梅杓司因贈以詩曰：「朝來日者橋邊過，為許功名似馬周。」康熙己未，其年以諸生應博學宏詞，薦授翰林院檢討，時年五十六矣。
　　　　史瞎子揣骨聽聲
順、康間，浙東有史瞎子者，遇男子則揣骨，遇女子則聽聲，言休咎，多奇中。
年遐齡有二子，曰希堯、羹堯。希堯，嫡出也。某歲，遐齡以內擢都統入覲，聞史適在都，因召之入邸，令相希堯。曰：「一品官也。」時羹堯方就撫於遐齡之僕，已為史所見，即告遐齡曰：「頃在門房相一兒，他日當位極人臣也。」遐齡大詫，即呼閽人入，詰之，以某僕之養子對。立召之至，詢何來，僕乃備述始末。蓋遐齡之夫人妬而無子，希堯未生時，遐齡通於婢而生。夫人覺，逐婢棄兒，兒遂為僕所養。至是，遐齡見其狀甚雄偉，乃告之夫人，撫為子。其後果掌大將軍印，如史言。
徐文定公元夢撫浙時，其孫舒文襄公赫德方丱角，而休寧汪文端公由敦以諸生為之師。文定令史相師弟二人，史曰：「皆大位也。」舒為世家貴公子，其顯達固意中事。文端則寒諸生，念不到此，意謂史特因弟以及師，聊作周旋語耳。是夕，史獨悵悵，至書塾，謂文端曰：「君勉之，將來官職聲名在主人之上。」文端益惶恐不敢當。史曰：「非讕語也。君寒士，諛君，何所利？正以我之命，某年當有厄，某年當得脫。計君是時已登顯仕，我之厄或由君而解，故鄭重相託，君是時幸勿忘今日言，當力拯之。」
已而或進史於世宗，奏對後，忽奉旨發遼左為民。至高宗御極之十年，詔軍流以下皆減等發落。時文端果為刑部尚書，乃檢史舊案，則係特旨發往，不載犯罪之由，同列多難之。文端以其罪不過軍流，正與恩詔相符，乃奏釋焉。既入京，仍客文端第，則益自韜晦，不肯言禍福矣。
乾隆庚午，文端長子承沆方應舉，文端夫人望之甚切，請史決之。史曰：「即當得六品官。」六品者，惟翰林修撰及部主事。時文端方直禁近，子弟若登科第，必不至分部，其為修撰無疑也。母夫人方竊喜。無何，文端為是科主考官，承沆迴避不得試，羣以史言為妄矣。其冬，特旨賜文端蔭一子，承沆果得主事，官正六品。
　　　　相蔣文恪陳畬堂
雍正初，陳畬堂在京，寓其舅氏汪某半截衚衕邸中。蔣文恪，舅之壻也。乙巳孟夏，蔣自內城出，曰：「聞琉璃廠有河南僧善相，曷同往試之。」時陳年二十三，蔣年十八。既至，僧目蔣曰：「好門第，讀書家兒也，當然中舉，中進士，點翰林，主文柄，登大位，一路功名到白頭。」次相陳曰：「二人門第不相上下，但彼安享富貴，君則困頓拂逆，雖極臥薪嘗膽之苦，不過得一小功名而已。惟神凝氣歛，筋骨堅定，大壽可期。」酬以相金，曰：「本不應受，越二日，當回首，買柴作荼毗資耳。」陳異之。至第三日，遣僕往覘，僧果圓寂矣。久之，追憶其言，皆驗。
　　　　相莊培因
莊培因，名存與。嘗偕某上舍自裘文達公曰修齋中飲歸，同詣千佛寺，訪江西某相士。某即與莊互易帽，同車行，時已有人報知相士矣。及至廟，莊謂易帽恐涉輕薄，仍各冠自冠以進。相士遂言上舍為狀元，歷巡撫、尚書，而詆莊為貧賤，不列於仕籍。即日聲名大損。
　　　　顧禮琥相人
乾隆時，顧禮琥以舉業雄吳中，從游者常百人。善相士，嘗貽書京師故人，謂其所授業二生，為吳門雙璧，後起之雋。後兩人先後通籍，均以第一人及第，蓋即潘文恭公世恩及吳廷琛也。
　　　　嵇文恭善風鑑
嵇文恭公璜善風鑑，百不失一。嘗主乾隆乙未會試，揭曉，中式者初見，即鑒別無爽。分兩日讌之，前一日皆丹毫簡用者，內有二人不符，由途即選。次日所延，則盡歸班矣。嘗言乙未一榜無宰輔，惟許紫垣、孫寄圃，一內一外，祿位崇厚，後果然。又嘗言金蘭溪必為臬司，後果由臬司官大司寇。曹顧崖城病右手，慮大考不能作字，欲乞假，文恭曰：「不出三年，當至二品，豈能去耶？」曹後以學士督學山左，洊擢少宰。
　　　　楊柏溪精相術
臨川楊柏溪中丞頀精相術，乾隆甲辰，成進士。臚唱前一日，新進士會集乾清門外，乃徧相諸同年，謂友人曰：「今科榜眼、探花，當是南北二邵。 【 謂餘姚邵瑛、天津邵玉清。】 第一人未見，何歟？」嗣見一人脫帽箕踞，獨坐金缸旁，乃拱手賀之曰：「龍頭在是矣。」亟詢姓名，則會稽茹棻古香也。少頃，傳前十卷引見，以次唱名，鼎甲皆如其言。柏溪既通籍，旋告歸。嘗自言十年不甚佳，遂家居十年。既出，即補郎中，旋擢道員至開府。
柏溪甲辰之捷，出紀文達公門，曾語文達曰：「師入閣愈遲愈佳。」文達年八十二，始拜協揆之命，僅十七日，即捐館矣。
錢塘許文恪公乃普少時謁柏溪，柏溪曰：「爾一甲一品相也。」文恪憂不壽，柏溪曰：「若骨法蒼老，必享大年。」後文恪果一甲第二人，仕至吏部尚書、太子太保。
　　　　相王述庵
王述庵侍郎頎而長，玉樓齊聳。微時，相者指為窮相。及後告假歸里，則市人又驚相告曰：「王公為鶴形，所以貴也。」
　　　　顧鶴鳴因相人斃命
顧鶴鳴，常州人，善相人術。在吳越間，所至傾動，久著聲稱。嘉慶乙亥客滬，下榻豫園，言人禍福，率多奇中。有無賴子陶奇山者，一日亦往相。顧言其面某部位隱起殺紋，直透眉際，將遭獄訟之厄，且云不出三日，若不驗，此後亦不再相人矣。其言過切直，觸陶怒，突起揮一拳，不意適中要害，隨擊而斃。隣人繫陶送縣，獄成，果擬抵。
　　　　相戴文節家人
印梅大師，楚人，年六十餘，廣顙長髯，住杭州報先寺。嘗自言入定，頓悟相地、相人諸術。徧相戴文節公家人，咸驗，非世俗相法也。文節時方四歲，出見，師曰：「此非常兒，宜為吾弟子。」遂度為沙彌，題名妙元。八歲，六月，冒暑訪文節之尊人，語之曰：「翼日乞詣寺，然不可攜吾弟子來。」再四屬，卒不言何事。詣，則已沐浴更衣坐化矣。眾檀越悉在。蓋豫知時至，約送入龕，又不欲小弟子見自相也。
　　　　相村夫牧豎
道，咸間，長沙某甲研究麻衣柳莊之法，垂十餘稔．一日，忽語人曰：「比年以來，所見村夫牧豎，多文武大吏狀貌，安得如許官職位置若輩？」遂疑其術，舉所有書籍，付之一炬．未幾，粵寇亂起，楚軍、湘軍興，薦剡纍纍，三湘子弟居其十九，人始知其術之不盡謬也。
　　　　凌厚堂以相人術自負
凌厚堂廣文堃頗以相人術自負，謂一望即可決其貴賤壽夭。何桂清撫浙時，凌以教職考驗。何語凌曰：「君昔相我之言，今已皆驗，請再視異日如何？」凌曰：「公今留下部髯，於法當斬首。」何怒，揮之出。越六年，何果以失守罪伏法。
　　　　曾文正好相術
曾文正公國藩好相術，嘗云昔年求觀人之法，作一口訣云：「邪正看眼鼻，真假看嘴脣。功名看氣概，富貴看精神。主意看指爪，風波看腳筋。若要看條理，全在語言中。」又云：「端莊厚重是貴相，謙卑含容是貴相。事有歸著是富相，心存濟物是富相。」
文正官京師時，郭筠仙侍郎嵩燾主其家，亦喜談相。文正誚之曰：「君好談相，相人乎？自相乎？」捻寇初平，淮軍駐徐州，文正往閱操，諸將入謁，中一人形貌魁梧，衣冠整潔，注視良久，入謂幕客曰：「某弁體氣充實，無夭折之理。時方承平，無戰事，何其神氣若將死之人乎？」後不十日，某弁果以墜馬殞命。
　　　　相官文恭
大興汪星槎司獄瑾善風鑑，嘗相官文恭公文，謂其前生為苦行僧，今世當享厚祿。及被曾忠襄所劾，朝廷遣使往勘，或以此詰之，則曰：「無傷也，行入相矣。」已而果然。
　　　　騰雲龍論相
騰雲龍，相士也，不詳其姓氏里居。工翰墨，善風鑑，語言嫻雅，有儒者風。壯年從粵寇洪秀全遊，才識邁眾，頗倚之。洪敗，家室遇害，遂隱於相以終老。浪跡江湖，自號曰騰雲龍，蓋自喻也。
騰初至沔溪，日賣技鄉村間，所言吉凶禍福，多不期而中，名噪於時。有富商某就之相，或語之曰：「某，封翁也，性慳吝，非面諛不能獲厚報。」相士笑頷之。及某入座，猝然曰：「君壽不踰顏子，能捨家之半行慈善事，或可中壽。」某怏怏去。論者責其贛直，則曰：「相形不如論心，非古語乎？相惡而心術善，無害為君子；相善而心術惡，終必為小人。君子之謂吉，小人之謂凶，荀卿之至論也。吾矯某之吝，而使之捨私濟公，相其心耳，流俗人烏足以語此！」時知名士王鑑林耳其言，不類江湖客，揖而叩其術，謙遜不遽答。既而曰：「相人術，古無有也，學者所不道也。世俗稱妖祥休咎，乃誑語欺人耳。以吾粗讀詩書，藉以戒人則可，假以欺人則不可。」王曰：「然則言必有中，何歟？」騰笑曰：「仲尼面如蒙倛，周公身如斷菑，禹跳湯偏，堯舜參牟子，不以貌陋減其志意，而名垂萬古矣。彼桀紂長巨姣美，為天下之傑，卒至身死國亡，遺臭後世，豈相形者所可以妍媸論耶？」王唯唯，知其為屈於遇而託於相者。間且造其室，訪問家世，則顧而之他，絕不一言。旋亦去沔溪而他適。越十載，復來，已祝髮為浮屠，駐錫於杜浦寺。未幾，適有喪親而強之招魂者，固辭不許，鄉人怒而敺之，遂雲遊不知所終。
　　　　劉壯肅喜談相
光緒丙戌，劉壯肅撫臺灣，其奏議公牘，雖有幕僚，時亦自為之。性最輕武人，畜視之。既為疆吏，則又輕疆吏。獨重京曹官，禮知名士，而喜談相。一日，有相士諛之，謂當秉國鈞。壯肅唶嚄曰：「余，武人也。為督撫，已破格，安有為相理！」相士力言法當爾。壯肅曰：「果爾，天下事亦殆矣。」麾之去，命賞五十銀圓，顧曰：「他日果驗，再賞五百圓也。」壯肅嘗自言五十六歲又當革職，六十歲當死，已而果然。
　　　　以相術擇人
相士鄭某為提督紹宗子，當粵寇亂時，粵有兩人起家軍籍，皆為大將，一方曜，一即鄭也。鄭有幕友精相術，兼擅一切望氣及奇門六壬之學。當時遊諸將間，即相鄭提督之面，謂可與終始，因久依之，鄭果傾心相待。其任用偏將，往往聽相者暗中抉擇之言，而所向有功，蓋用徐中山語命將必得有福之人，可倚其福命以相與有成也。鄭子奇其術，因奉為師。幕友亦盡心教導。既習二三年，茫無頭緒，其師恆令隨目之所見以意斷之，而後由師指授。久之始覺別有門路，越八年，乃盡其奧。
　　　　李若農精相法
李若農侍郎文田以精相法聞，嘗相許仙屏中丞振褘，決其官位當撫而不督。時許方任寧，藩旋授河督。許戲云：「我自督而不撫，若農將謂我何？」後調任廣東巡撫，開缺而終。
　　　　相同學
光緒庚子，粵中某塾受業者數百人，一生徧相同學曰：「數百人中，不乏科名之士，然今秋獲雋者，竟無一人，何耶？」尋奉諭旨，以拳亂停試。
　　　　趙展如知相
趙展如撫蘇時，元和陸鳳石相國潤庠以祭酒丁艱回里，服闋入都，趙餞行於署。酒酣，趙頻顧陸而歎息。陸疑趙心有不愉，堅叩其故，趙慨然曰：「某所以不樂者，以君為末代宰相耳。」陸憤然曰：「君既知相，自視如何？」趙曰：「此無他，某終不得善終。」及趙內用，任樞要，光緒庚子拳匪之亂，竟列罪魁，恩賜自盡。
　　　　相恩藝棠
恩藝棠中丞銘之撫安徽也，陛辭出京時，於正陽門外遇一相士，使相之，則曰：「氣色大佳，然宜防意外之禍。皖中控扼南北，為江防孔道，必引用識時之士以自輔。」恩謂其不阿，以重金酬之，曰：「世方多難，疆吏盡職，端在練兵。欲練兵，尤在識拔奇才。此去，吾知所以報朝廷矣。」至皖，徐錫麟方以道員待次，每見必獻策，並獻倭刀。恩大器之，命教練新兵，總辦督練公所，卒以巡警學堂畢業日發難，為徐之手槍轟死。
　　　　李半仙相喇嘛
術士游行四方，其能燭幽洞顯者，大抵暗中有人指點，其切口曰忖點，蓋忖度其人之大概而指點之也。然為之忖點者，須為土著，始無不中。保定李半仙以相術鳴，宣統時，設硯於京師之東安市場。一日，來一中年人，氣宇軒昂，倩李談相。李極意獻諛，決之為部員，其人微笑不語。俄而忖點至，急以切口遞消息與李，李不得已而更諛之曰：「以君相言，官品何僅至此，某年當進位督撫，某年當入閣拜相。」既而驟以手摘其冠曰：「大和尚，爾誑我，我亦誑爾，此所謂即以其人之道還治其人之身也。」言已，大噱，觀者為之譁然。蓋來相者，乃雍和宮之喇嘛也。而李半仙之名乃益著。
　　　　看陽宅陰宅
許叔重之釋堪輿二字也，以堪為天道，輿為地道，而後世乃稱相地者曰堪輿家，是專就地言之也。且以其相廬舍為看陽宅，相墳墓為看陰宅。
　　　　大將軍
俗以太歲所在之方，與所食之地，依地支十二字，每年挨移。凡於所在之地，起土興工，則所食之地必有死者。例如太歲在子，歲食於酉，子地興工，則在酉之家必遭其殃。欲免其殃，須用厭勝之法。又所在之地有遷徙者，犯之必遘災，術家謂之大將軍。
　　　　世祖知堪輿
世祖嘗校獵遵化，至後為孝陵之地，停轡四顧，曰：「此山王氣鬱蔥非常，可為朕壽宮。」因自取佩韘擲之，諭侍臣曰：「韘落處定為穴，即可因以起工。」後有善青烏者視之，相驚以為吉壤也。
　　　　張曼胥謂王氣在遼左
南昌張曼胥，名儲，明大學士位之弟。醫卜、堪輿、風鑑之術，靡不通曉。明萬曆時，遊遼東歸，語人云：「吾觀王氣在遼左。又觀人家葬地，三十年後皆當大富貴，閭巷兒童走卒往往多王侯將相，天下其多事乎？」人以為狂。既而世祖入關，從龍勳佐，果皆遼左產也。
　　　　廖應國精堪輿術
廖應國，興國人，精堪輿術。從其叔覺先徵君北上，依遠祖金精山人之術，覓山水，得密雲一穴，覺先喜曰：「葬此，初出三品世襲，後當開府，且有登甲第而司台衡者。」遂以葬郎永清之先人。復命應國尋龍口外，至紅羅山，應國寫其山圖返報覺先，以再得吉兆頓首稱賀。既而應國又出藩王祖墳圖，覺先曰：「此冰山也，十年內立見其敗。」已而果然。
　　　　閔崑岡通堪輿術
廣濟閔德裕，字崑岡，通堪輿術。嘗衣短後之衣，戴茅蒲之笠，躡芒織之屨，徧走山川原隰，相其陰陽，察其泉脈，而準以龍砂八六之說。其合者，歸而圖其形，識其區，以俟求者，不待指畫口授而可按籍索也。
　　　　董華星相宅
董華星，名達存，乾隆壬申進士，精六壬奇門。初，壬申將會試，須僦宅貢院前，趙甌北與約同寓。時趙客汪文端公第，文端為其賃一宅，趙不敢卻，乃囑妻弟劉敬輿與董偕，董所親擇者也，符天藻亦與焉。二場後，趙詣董，私詢以寓內當中幾人，答曰：「三人俱雋，恐符或失之。蓋夜臥須各按本命定方位，而符懷疑，不我從也。」出榜，董、劉果成進士，趙與符落第。
江蘇巡撫莊有恭嘗延董相衙署，董為改葺數處。既落成，莊將出堂視事，董止之，為擇一吉日時而出。屆期，坐甫定，轅門外忽傳鼓報喜，則加宮保之信適至。康方伯基田令昭文時，以家有子弟應秋試，預叩董。董詢其先塋何向，教以塋之某方立一燈竿，子弟之某年生者當發解。已而果然。
　　　　長蛇注穴
堪輿家之看地也，輒以某形某像定吉凶。吳門汪廉訪圻少孤露，年二十餘，課徒自給，在陽山教授數年。以父母未葬，出二金，買一瓜山絕頂之地，峻險異常。葬後，遊京師，冒宛平籍，入泮，連捷中進士。不二十年，官至雲南按察使。因思父母墓在山頂，不易祭掃，乃託所親就山下築石路一，蟠曲而上，費至二千金，甚堅固。一日，有形家過其墓曰：「此穴如燕巢梁間，今築甬道，則如長蛇注穴，禍不旋踵矣。」未幾，果以虧空事謫戍，家產入官。此乾隆庚子事也。
　　　　周八瘋子為梁構亭營度居宅
錢塘梁構亭尚書肯堂，初以咸安宮教習得官，揀發直隸，由邑令洊歷至總督，高宗眷禮優渥，錫賚便蕃，為同時疆吏之冠。嘉慶丙辰正月與千叟宴，有御製、御書之賜，鄉里榮之。後守護裕陵二年，家人意惴惴。有周八瘋子者，精壬遁厭勝之術，故為構亭所敬禮。至是，為營度其里中居宅，曰：「吾必使尚書生入此室也。」未幾，果以原品回籍，至家七日而卒，年八十有五。
　　　　王伯舒好青烏家言
仁和王伯舒廣文遲，道光時人。規行矩步，歷為郡邑記室，無絲毫干請，長吏皆賢之。家在杭州一畝田，背郭面河，門多野趣。歲晚歸來，蕭然一室，人罕接其面。獨好青烏家言，尋山問水，樂而忘倦。
　　　　談風水者謂弓去靶
京師賢良門外有河，河有橋，式如弓背。道光時，宣宗閱射，箭鵠設於橋西河邊，射者立橋北，北向而射。每發矢，宣宗右顧，以視中否。歲己亥，橋拆平，鵠於橋南，對寶座設焉。射者立橋北，面西向而射，以免右顧之煩也。談風水者謂此橋架河上，如弓之有靶，今拆平，則弓去靶矣，恐我武不揚也。至明年，遂有英人之擾。
　　　　董晉卿治陰陽五行家言
董晉卿副貢士錫好治陰陽五行家言，殫心者數十載，嘗曰：「世之言奇門、六壬、相墓者，皆各自為學，吾獨求其原於《易》以貫之。然求之愈深，聞者且駭，恐世之卒莫予知也。」
　　　　尹和白喜談堪輿
湘潭尹和白，名金陽。喜談堪輿，謂古所傳疑龍、撼龍之經，確有是理。每春秋佳日，輒與友人徒步走數百里，不以為勞。
　　　　塔忠武墓犯鄰墳煞
忠武公塔齊布墓，在薊州街迤北。 【 萬壽寺西。】 墓左一碑，鐫御製文；墓右一碑，為湘紳建立。御製碑文應立墓左，時有堪輿家言，此墓右犯鄰墳煞，碑立其右，即於鄰墳不利；若立左，則於己墳不利。忠武之弟倭什布曰：「利己傷人之心，素為吾兄所鄙，安能希我利而嫁禍於人，況御碑應立墓左，不可易也。」忠武無子，倭以己子嗣之。未幾，嗣子故，倭亦故，嗣子之孫亦故，祚遂絕。
　　　　陳虞耽堪輿術
豫有陳虞者，富人也。生平耽堪輿術，凡精斯道者，無遠近，必延之於家，錦衣而肉食之。且慮僮僕不潔，親滌溺器以奉，門下食客以故恆濟濟焉。
一日，有操南音者，踵門求謁，自稱蘇人許姓，世精斯術，且謂曾文正、李文忠之祖穴皆父所審定。陳聞之喜，以三千金為壽。居三月，為擇地於嵩山之陰，云：「葬此，子孫必位極三公。惟地脈少寒，瘞枯骨無效，倘得生人埋之，則妙難言喻。」陳韙之。越日，集家人而告以故，並執帶自縊。猛憶自經與病死，同一不得溫氣，復命工人速穿穴，及成，陳衣冠臥穴內，呼人畚土掩之。其子不忍，工人莫敢先動，陳怒曰：「從父命，孝也；違吾教，即非吾子，何逡巡為！」其子不得已，號泣從之。須臾墓成，陳死於穴中矣。
　　　　挽回杭州府學風水
杭州之科第，甲於他郡。嘉、道而後，漸不如紹；咸、同之際，復不如寧。錢塘丁松生大令丙謂為府學風水不佳所致；因於光緒乙亥科之前期，請於大府，將門向稍為修改，又將五魁亭飾而新之。八月初八士子入場之日，適工竣，大令於亭前燃雙響礮三十枚，謂以振文氣也。洎榜發，杭人中式正副榜者恰三十人，松生之姪修甫中翰立誠得亞元。
　　　　王莘鋤不信堪輿家言
無錫王莘鋤吏部縡自典閩試還，遭母喪，閉門讀《禮》，急欲營葬。堪輿家言是年風水不利，毅然斥之，謂遲葬非禮也。堪輿家亦侃侃爭論，謂苟葬者，不出兩月，君必不可為諱。家人大懼，潛書「葬」「不葬」二紙，至其母靈几前拈鬮，三鬮皆「不葬」。羣阻之，王一笑置之，剋日興工，自督役。舉窆時，王忽躓地傷足，不良於行，輿歸城中，遂患寒疾，竟不及兩月而卒。
　　　　堪輿家顛倒竈之方向
鄞有堪輿家設肆於市，一日，有男子在肆中大罵，將用武。眾人環集問故，其人曰：「夏間因人口不安，就彼問卜，彼問竈何向，我對曰南向，彼曰宜改西南，我謹如其言。乃至秋而仍多疾病，又來問卜，彼仍問竈何向，我曰西南，彼曰宜改正西，我亦如其言。今已入冬，病者未愈，加以貿易折耗，無聊之至，姑再卜之。彼問如前，及我告之，則曰宜改南向，是仍復其初矣。自夏徂冬，我奉彼為蓍龜，乃顛倒如此乎？」眾大笑，為解勸之而去。
　　　　高錫麒相門竈
寶應朱曼伯方伯壽鏞自幼至老，虔奉財祿壽三星，每晨焚香叩頭各八十，凡二百四十。令其孫乳名一虎者，在旁記數，行之數十年。光緒時，開藩汴中，知縣高錫麒以精堪輿家言自薦。朱嘗召之，為相門竈，雖安一牀、設一几之細，必令高指示方向也。
　　　　陰陽生批殃榜
人死有回煞之說，北方謂之出殃。道光時，有常某者，客京師，曾言地安門外，其家有新死者，延陰陽生批殃榜，乃檢查，告以期，且曰：「此殃大異於常，必為厲，合家徙避，仍恐不免於祟。惟有某鴉番烏克神， 【 即看街兵也。】 膽大能敵，當邀至家以禦之。」其家甚恐，至日，訪某，邀之酒食。食畢，告以故。某亦素負其膽，不肯辭。至夜，聞棺蓋作聲，視之，則蓋已離開，棺中人欲起矣。急躍棺上，力按之，相持竟夜。聞雞鳴，棺中始寂然，某仍合其棺。及其家人至，問夜來情景，某不言，但以無事答之而歸。其家乃以無事告陰陽生，生愕然曰：「吾前檢日，誤矣。其實殃之歸，正在今日耳，然其厲不可言狀矣。欲禦之，仍非某不可。」其家復至某處，求其再來。某欲卻，而恐失膽大名；欲去，恐力不敵，姑應之，而心自疑慮。偶至街前，適一拆字者卒然問曰：「爾有何心事，當告我，可為籌之。」某怪其無因而先知，乃告之故。拆字者曰：「鬼甚厲，爾將不敵，我有爆竹三枚相贈，但至事急時，燃放之。三放，可無事矣。然不可在屋中，當登屋以俟。」某至，如拆字者所指。及夜半，棺蓋裂，聲甚猛，果異於前夜。蓋方裂而尸已出，見無人，即出院，四望，見某在屋上，躍而登。將及矣，某放一礮，應聲而倒。少頃，復起，如是者三，礮盡而雞鳴，尸不復起矣。其家人至，備悉其狀，舁尸復殯，往告陰陽生。而某已暴死，身若火燃者，硝磺氣猶未散也。後詢知此生素恨某，欲因此殺之，且以神其術也。
　　　　方士代人飲食
順治時，新城王李木吏部家中有一方士，能代人飲食，其人自飽，亦往往令人代食，即溲溺亦如之。
　　　　異僧幻術
鄭成功據臺灣時，有粵東異僧泛海至，技擊絕精，袒臂端坐，斫以刃，如中鐵石。又兼通壬遁風角，與論兵，亦娓娓有條理。成功方招延豪傑，甚敬禮之。稍久，漸驕蹇，成功不能堪，且疑為間諜，欲殺之而懼不克。其大將劉國軒語成功曰：「必欲除之，事在我。」乃詣僧款洽，忽請曰：「師固佛地位人，不知遇摩登迦，還受攝否？」僧曰：「參寥和尚，久心似沾泥絮矣。」劉因戲曰：「欲以劉王大體雙一驗道力，堅我信心，可乎？」乃選孌童、倡女姣麗善淫者十許人，布茵施枕，恣為媟狎於其側，柔情曼態，極天下之妖惑。僧談笑自若，似無見聞。久忽閉目不視，國軒拔劍一揮，首已歘然落矣。成功詢其故，國軒曰：「此術非有鬼神，特鍊氣自固耳。心定則氣聚，心一動，則氣散矣。此僧心初不動，故敢縱觀。至閉目不窺，余知其心已動而強制，故刃一下而不能禦也。」
　　　　朱先生精異術
朱先生者，不知何許人，或曰明宗室也。康熙時，隱於浙，精異術。嘗架箸於几，捕鼠置其中，鼠不得出，貓不得入，名曰諸葛八陣圖。又嘗剪紙為魚，置之盆中，即遊泳矣。
　　　　某術士試幻術
某術士手撮棋子布於几，中間橫斜縈帶，不甚可辨，外為八門，則井然可數。投一小鼠，從生門入，則曲折尋隙而出；從死門入，則盤旋終日不得出。
　　　　張菊人習雜技
嘉興張菊人初營舉子業，繼而改習雜技。嘗應某室之召，為營窀穸。既定山向，眾地師乃謂宜改他方，主人惑之。菊人曰：「姑如我言，開穴五尺，如無異物，改向亦可。」乃勼工掘土，果得兩龜。眾地師議欲再開，菊人力爭不得。又尺許，得松脂二，具人形矣。主人大悔，菊人曰：「是殆有命，不可強也。如向葬之，亦保平安，第得福須在百年後耳。」同時又有延請者，其葬日同，菊人弗及兼顧，令其徒代往相度。問擇何時，曰：「視樹頭生魚，即大吉時也。」屆期，工匠畢集，經營甫定，適有村人上市買雙魚歸，會有葬事，懸魚於樹而來觀。其徒見之，遂召工下窆。
菊人為人占課決休咎，輒奇中。某撫軍聞其名，以幣招之。時方修葺官廨，為之定方位。撫軍以其略偏，欲改正向，曰：「是亦無傷，惟不及百年，恐燬於火耳。」撫軍令占課問事，並射覆，均無不驗。一日晨起，令占今日有事否，曰：「今夕有添丁之喜。」問男乎女乎，曰：「男也。」撫軍笑曰：「室中惟老妻，年將花甲，尚得生男乎？」忽閽者入白，公子夫婦同歸，撫軍異之。蓋公子率婦歸寧，因婦翁遠調他省，挈眷言旋，風順潮平，自金陵四晝夜遂抵杭。是夕，果舉男。時有杭人招菊人夜酌者，菊人躊躇至再，乃雇肩輿往。入座，席未終，佯醉，潛至室隅，褫其上下衣褲，赤身登輿而歸，主人以其醉矣。他客歡飲如故。二更後，鄰居不戒於火，延及之，倉卒無有免者。或以問菊人，曰：「我亦數中人也，以衣服代之，乃得幸免於厄耳。」後兩耳皆聾，問答以筆，遂不復為人占課，菊人自謂為洩漏天機太多之故也。
　　　　紙入為祟
道光壬辰，義寧居民之育雞者，夜半，有物翦其翅，視之，無異常雞，捉而觀之，翅中必有數翎截去寸許者，亦不全翦也。比戶譁噪，不知所云。有一婦置塒床下，備穢物以待。三更，塒中作聲。擲擊之，應而寂。移燈視之，地有紙人長三寸，執紙翦刀。焚之，無他異，月餘乃安。
光緒丙子夏秋之交，吳中盛傳有妖人翦紙為人，夜入人房闥，絞取男婦辮髻，或壓伏臥者胸部。受壓者遂為夢魘，苦悶萬狀，氣咻咻然不得醒，醒輒大病。世俗相傳紙上附生人靈性，焚之，其生者便焦灼死。其遣紙人之法，或言令生人臥於地，以紙人置其身，一人從旁誦咒書符，則生者如睡，而真靈附紙人飛出矣。或有言須拜而遣之者。道路傳聞，其說不一。後某令獲其黨數人，嚴鞫之，亦堅不承招，而肆擾頗甚。
蘇垣有衣匠，晨如廁，覺頭上有黑氣一團，良久始滅。初亦不以為意，比歸，失辮。明日，有人如廁，亦如之。始猶在閶門、胥門一二處，數日而蔓延殆遍。由是相戒無敢登溷，而溷為之一空。
張姓子甫弱齡，髮亦被翦。母將餘髮劚去，惟留一頂，即以劚下髮置桶中，坐而溺焉。子方臥牀，語母曰：「辮還矣。」問在何所，曰：「牀下。」索之，果然。已而譁曰：「來割勢矣。」且譁且哭。母大驚，囑其以一手握腎，以一手捉之。子如母教，捉其一股，輭亦猶人。急欲遁，握愈固，窘甚，益掙扎欲去，相持間，股忽折，遂逸。眾往視子手中，乃紙翦人股耳，亦投桶中。
某氏有妯娌三人，方刺繡，聞叩門聲甚急。啟視之，寂無人，以為行道者之相戲也。闔而入，忽門中吱咯作叫聲，似欲掙扎未能而不堪其窘者。索之，見一紙人闔閉門隙中，蠕蠕動。三人驚譁，返身急遁，各相爭前奔，跌而入，呼其夫出視。夫取婦溺澆之，遂不動，手襯穢，布捉之，乃五寸許紙人也。頸骨上書一「出」字，兩股皆有硃書符籙，足心左書「飛」字，右書「疾」字，胸前書「藏」字，兩手心書「雷霆」二字，背脊上有「道字五百七十三號」字樣，手執紙翦。家人恐其復為害，爇火焚之，投之圊。
常州梅姓有二女，以守貞課讀養其母。自言某夕方於燈下治女紅，忽聞門隙微有聲，惶遽間，取案上《周易》一冊投之，有紙人飄然墮於地，急夾置書中。遲明檢視，五官四肢咸備，右手執翦刀一柄，投諸火，亦無他異。聞者信之，因譁言《周易》能辟邪。城鄉塾師爭吚唔課其徒，男婦老幼，無論識字不識字，每出，咸挾一冊以自隨，居則懸於戶，坊肆及故書攤所存新舊《周易》，搜購一空。擾攘數月乃已。
至丁酉、戊戌間，大江以南，又盛傳男辮婦髻及小孩陽物、雞翼被翦之事，夜半雞鳴，速傾以穢水，即得寸許白紙作持翦狀之小人，謂為白蓮教中人所為也。
　　　　郭瑞亭多幻術
郭瑞亭，燕人，多幻術。善豢蛇，日輒以蛇三四條圍之腰，游行市中，人恆以長蟲郭呼之。嘗與友於深夜作葉子戲，無負，餘三人竟夜不能得一籌。眾大駭，問以故，郭微笑曰：「諸君所負之資，如數奉趙可耳。」眾愈疑。窮詰之，始悉已被其用遮掩術愚弄多時矣。蓋郭以此術博笑甚多，而從無染指。某日，與友作竟夜談，時萬籟已寂，忽曰：「君得毋思麥酒乎？」友曰：「君言觸吾嗜，然未悉君備焉否？」郭曰：「君果思飲，吾將沽之於市。」遂以數百錢及壺置於案，蔽以巾，口喃喃作數語。祝畢，縱談如故。少焉，揭巾，則酒已滿貯於壺，且有下酒物。初以為偽，飲之，無少異。視其錢，已烏有矣。
光緒庚子春，郭以鄰人耿紀五小有觸忤而怒，揮以拳，適傷其目。目暴腫，痛甚。耿固無賴，乃控於南城指揮署。官拘郭質訊，叱之曰：「爾何故傷彼目？」郭辨曰：「我何嘗傷其目耶？渠本一市儈，欲藉詞為敲詐資。蓋渠知我懦弱，故搆訟，奈何官亦受其欺耶？如以我言為妄，勘驗可耳。」官允其請，飭吏驗之，乃睛上敷一葡萄膜。亟去之，則黑白宛然，目無少損。官以其欺，隨叱之不理。耿出署，則又腫痛，欲再訟之，則腫痛頓止。如是者三四，不得已，乃罷訟。是年五月，京師拳匪作亂，郭入其黨，後於正陽門城下飲彈死。
　　　　苗人退蠱
蠱毒甚於黔南，豢蠱者不能傷人，必自殄其身。其放蠱也，不僅於飲食中，即兩目注視，其人亦能中蠱。先事豫防之法，相傳以針置帽內，或值欲飲食，及有人注視時，默念此必放蠱以害我者，則蠱不入。有中之者，苗人亦能退之。苗人至室，揮雙刀，往來擊刺，禹步作法，語呶呶不可辨，無何，病者霍然矣。
　　　　以木換人手足
木邦，一名孟邦，相傳其人多幻術，能以木換人手足。人初不覺，久之行遠，痛不能勝。有不信其說者，死之日，剖股視之，果木也。又能置汙穢於途，人觸之者，變為羊豕。以錢贖之，復變為人。有知之者，易置穢物於他方，則其人乃自變為異類。
清稗类钞    徐珂 编  目錄 
