清稗类钞  徐珂 编  园林类 


清稗類鈔
　園林類
　　　　京師園亭
道光以前，京師西北隅近海淀有勺園，明米萬鍾所建，結構幽邃，後改集賢院，為六曹卿貳寓直之所。右安門外有尺五莊，為祖氏園亭，清池一泓，茅檐數椽，水木明瑟，地頗雅潔，又名小有餘芳，春夏間，時有游人讌賞。其南王氏園亭，頗爽塏，多池館林木之盛，嘉慶辛酉，為水所冲圮，明保得之，力為構葺，繕未終而明遽卒，池館半委於荒煙蔓草中矣。
　　　　怡園
京師北半截胡同潼川會館南院有石山，曲折有致，昔與繩匠胡同 【 後名丞相。】 毗連，為明嚴嵩父子別墅，北名聽雨樓，世蕃所居，南名七間樓，嵩所居也。康熙間，相國王熙就七間樓遺址構怡園，中饒花木池臺之勝，其聽雨樓遺址則歸查氏，諸名士文酒流連無虛日。不及百年，池塘平，高臺摧，地則析為民居，鞠為茂草，僅餘荒石數堆，供人家點綴，潼川會館之石山即東樓故物也。
　　　　德濟齋建園亭於京師
德濟齋襲簡親王爵時，邸庫儲銀數萬兩，王見之，謂長史曰：「此禍根也，不可不急消之，無貽禍於後人。」因散給族人若干兩，餘以建造別墅。故鄭邸園亭最勝，皆王所建也。
　　　　京都兩萬柳堂
元廉希憲萬柳堂，在廣渠門內東南隅，地本拈花寺，康熙中，更建大悲、彌勒二殿，昔日之蓮塘花嶼，渺不可尋。國初，開博學鴻詞科，海內應徵之士，尚就其地為文酒之讌，後則臺榭荊榛，衣冠凌替，徒存一萬柳堂舊名而已。益都馮文毅公溥嘗於崇文門外購隙地，建萬柳堂，始創時，募人植柳隄上，凡植數株者即可稱地主。李笠翁句云：「祇恨隄寬柳尚稀，募人植此棲黃鸝。但種一株培寸土，便稱業主管芳菲。此令一下植者眾，芳塍漸覺青無縫。十萬纖腰細有情，三千粉黛渾無用。」蓋紀實也。
　　　　萬生園
萬生園，一名三貝子花園，沿舊稱也，建於光緒丁未年。初設時，隸農工商部，仿博物院式，羽毛鱗角，以至一草一芥莫不兼收並蓄於其中，物力之大，國中得未曾有，或呼之曰萬甡，言其眾生竝立立之充牣，而園門之題額，則書「農事試驗場」，蓋以供老農老圃之研求也。園在京師西直門西二三里，通大路，車水馬龍，遊人如織，夾道柳榆，遠映山色，衫影鞭絲，若在畫圖中。園之四圍築短垣，周數十里。其間花圃數十畝，稻畦數十畝，亭臺樓閣，溪澗林巖，又占地無算，大莫與京。遊者入，須操券，值銅幣十六枚。庭內有西式屋四五幢，穿廊右行過小溪，動物園在焉。行數武，至八角亭，亭分八方，圍樹鐵柵，繫猛獸其中，有美洲獅一，非洲獅二，亞洲熊一、豹一、狼一。由亭左行，長舍一行，有斑馬，有梅花鹿，有野牛，有兕，種種非溫帶動物，中有一追風馬，以技得名，產於蒙古，軀小眼碧，毛棕色。追風馬廄之側為鷄塒，鷄塒之側為羊牢，山羊、綿羊、羚羊數十頭，以蒙古所產為最良，白毛叢叢，可製輕裘。自羊牢右折，至一大室，圍柵兩重，飼一象，騰挪其鼻，見人輒作呼嗅聲。再行過中庭，蓄爬蟲類，虵蟒、玳瑁、龜鼈之屬皆屬焉。左為鶴亭，又孔雀一，錦鷄一，毛羽美麗，庭前有金魚十數缸。再行，臨小溪，溪側築溫室二，形長方，僅啟一戶，前壁多置玻窗，後壁配樊籠，則鳥之種類奚止百十，有嬰武十數種，芙蓉 【 鳥名。】 數種，雀數十種，大率皆溫帶物，熱帶間有之，又有相思鳥者，體小而色妍。自溫室迂行，出動物園右折，過小河，跨梁一甚長，河中畜水族及兩棲動物，且有鴛鴦、鷺鷥、野鴨等類。稍北，可繞園行，過此而北，途平坦，人行與車行分二道，極不相雜，車有蓋，張之可蔽日。道旁左麥塍而右瓜田，是為果樹試驗區，瓜有金瓜、銀瓜、白瓜、羊角瓜、西瓜，麥有平陸、陟縣、海州、靈壽諸種。折而右向，見土阜，阜上有亭，亭下為水田，其旁種芋薯、木棉、芝蔴、蔬菜，無所不備。水田盡處，溪流一帶，菡萏含華，碧波澄清，源長出園外，寬約盈丈，遊子盪獎其中。船有南北式之別，南式者若秦淮之畫舫，可張筵。前行繞小阜，越溪梁，為果樹試驗第二區。再行過長橋，須下車步行，越橋南向，長楊夾道，右折有西式屋，花圃在其前。北步過橋，則為暢觀樓，西式，高二層，構造宏壯，孝欽后避暑時曾遊之。制擬殿閣，面臨五龍橋，橋旁有二噴水池，鑄鐵獅形二，矗立其中。入門後，室中淨不可唾，更上一層，若臥房，均西式。登樓下瞰，園景歷歷在目。下樓右折，逾橋一，復上乘，與下車時地點殆成圓形，由此屈曲而北，道路蕩平，計自動物園環繞至此，得程之半，再行，折而右，逾大橋一，左轉，至花舍。出舍左旋，偏於園之西隅，祗餘綠蔭碧草而已。復行半時許，為園門，可出。再言之，則動物園所畜，分禽獸二類，如鱷魚、油雞、斑馬、德鹿、熊、獅、狼、獵犬、倉白猴、箭猪、金跳鼠、獮猴、東陵狐、印度豹、梅花鹿、羚羊、東陵貉、印度樹貓、水旱獺、象、花猪為獸類，禿鷲、丹頂鶴、駝鳥、雉雞、金翅雀、鸚鵡、芙蓉鳥、沉香鳥、青珍珠鳥、相思鳥、時辰雀、白玉鳥、紫丁香鸚鵡、倒掛線鸚鵡、鯢魚鴟、梟鷹、啄木鳥、白班鳩、松鴉、喜雀、戴勝鳥、長壽鳥、鴒翻毛鷄、七面鳥、絨毛鷄、鶩、白鵜鶘、姊羽鳥、髻鶴為禽類。白右莊植物甚多，中以含羞草、美人蕉、仙人掌、文竹、班葉海棠、風船蔓為最佳，溫室中之洋海棠、萬年草、洋翠蘭、君子蘭、桃葉珊瑚、百子蘭、文珠蘭、荷花、五蘭、夜合香諸種為最優美，標本陳列室所列分為涉禽、飛攀禽、猛禽、走禽、遊禽、鰭足爬蟲、嚙齒哺乳，肉食有啼鳴禽、翼手各類，大可供博物學家之稽考。園中且有農商部所傭日本人大木氏，使當技師之任。
　　　　隨園
金陵小倉山，自清涼山胚胎，分兩嶺而下，蜿蜒狹長，中有清池水田，古木蓊鬱而幽邃。康熙時，織造隋某當山之北巔構堂皇, 繚垣牖, 蒔花種竹, 都人游者翕然盛一時, 號曰隋園, 因其姓也. 後三十年, 袁子才宰江寧, 園弛為茶肆, 杗瘤陊剥, 百卉蕪謝, 因購得之, 茨牆剪闔, 易簷改塗, 隨其陂陀紆廻隆陷之勢, 增營台榭, 恬然引退, 遂迎飬居之, 仍名隨園, 同其音易其字也. 隨園以小倉山房為主室, 宴客輒於是, 而子才朝夕常坐之處, 則為夏涼冬燠所, 在山房之左也. 壁嵌玲瓏木架, 上置古銅爐百尊, 冬溫以火, 旃檀馥郁, 煖氣盎然, 舉室生春焉. 夏涼冬燠所之上有樓, 曰綠曉閣, 亦曰南樓, 東南兩面皆窗, 開窗則一圍新綠, 萬個琅玕, 森然在目, 宜於朝暾初上, 眾綠齊曉, 覺青翠之氣撲人眉宇間, 子才每看諸姬曉妝於此. 咸豐癸丑, 粵寇陷金陵, 至同治甲子夏六月既望始克復, 而城中名園勝蹟, 皆成邱墟, 隨園亦寸甓無存矣.
　　　　薛廬
全椒薛慰農觀察時雨，掌教江寧惜陰書院，時學舍設於漢西門之龍蟠里，里側有烏龍潭，風景為西城冠，山水清澈，花木扶疏，寧人夙號為小西湖，薛策杖來游，亦覺故鄉無此好湖山也。於是拓地三弓，築廬數椽，挈眷居之，其中藏書最富，陳設亦古樸，迴廊曲榭，連綴無痕，入其中者幾迷出路。臨溪闢一水榭，榭之對岸為駐馬坡，相傳諸葛武侯曾駐馬於此，薛為之建專祠，懸畫像，招僧主之。又建亭臺為憩息之所，最幽僻者為小亭，在水中央，顏以「何必西湖」四字。
　　　　胡園
胡園一名愚園，亦名植物社，在江寧城中鳳凰臺花盝岡之東南，為胡煦齋太守所築。中匯大池，周以竹，因高就下，置亭館數十所，地極幽僻，樹木扶疏，正門內亦有竹。歷房廊至正廳，廳三楹，廳後疊石為小山，據地不及畝許，而曲折迴環，出人意表，且有亭臺可憩。假山盡處為亭軒，曲折盡致，仍達於正廳之後，廳旁有室曰水石軒，廳外有隙地，陳列盆景，護以石欄，欄外有方塘，曰秋水。石欄之西通一小徑，繞塘蜿蜒，循徑左有一水榭，右為菊山，山顛有合抱之古松，數百年物也。松旁有古石矗立，相傳為六朝遺跡。山之背，竹籬茅舍，雞犬桑麻，名曰城市山林。循菊山而南，水中有舟亭，迤東有家祠，曰棲雲閣。再東有海棠春睡軒，牕外芭蕉數本，又有鹿柵一、孔雀欄一。稍南竹深處有小屋數椽，曰竹塢。
　　　　又來園
江寧有又來園, 在南門外雨花台側, 人以其為劉舒亭明府所築也, 因呼之曰劉園, 劉相其林泉, 擴為屋宇, 皆就天然形勢而位置榭台館焉. 地當南郭, 里近長干有劉公墩, 為劉叔亮墓.由劉公墩渡山澗, 入梅林, 曰訪橋, 橋西有隄亙界溪, 於其曲為罷釣灣, 溪南為又來堂. 堂後拓水榭, 出溪間, 環以湖石, 繚以文檻, 曰淩波仙館. 溪北為雲起樓. 溪自南而西, 循荼縻廊, 自西而北, 曲徑通幽, 師竹之軒居其左，倚竹之亭翼其右，自北而東，入水月虛明室，自東而南，越山澗，巡迴廊，登縈青閣，俯瞰梅花數百本。沿堤過板橋，折而東，則廣且數畝，循東臯西堤，南入臥波橋而西，亦紆曲。環溪夾岸，則垂楊與桃林相間，故有小桃源之目，溪蓮尤盛。陳列之器具，皆以竹為之，極古樸。
　　　　韜園
江寧有韜園，為蔡和甫觀察之別墅，後入於官。門前皆垂楊，園景參以西式，南北有二大門，門內為圓形花田，外以馬路環之。自北門入，有小屋數椽，進而為西式樓，樓上下堊以銀光白粉，陳器亦西式。再進則劇場，可容數百人，劇場之上有露臺，臺西有廳十楹，四周皆玻璃窗，其外圍以亞字欄，屋後有高樓，樓之後門作洞式，極西有一廳，極南有小亭，圍以花木，享有石櫈石桌。院牆之旁開一門，臨青溪，正屋後為桃園。
　　　　公園
江寧有公園，宣統己酉，端忠愍公方督兩江時撥帑所建者也。正門在鼓樓獅子橋下，旁門在三牌樓右，鐵道馬路交錯其間，實為南北之要衝。正門為一極峻之牌樓，倣法國式，亭臺樓閣，亦皆摹擬各國而構之。二門則西式平屋五楹，圍以高墉，其內則旁屋分列東西，門前築圓形之馬路。第三門為高塔，電梯設於其中，高懸電燈。第四層為圓形馬路，屋後仍康莊，車馬可並馳，約里許始為公園總門。門以鐵欄為之，顏曰「綠筠花圃」，周以竹籬。園內路曲折，入二門，有憩息所，次為八角茅亭，在竹院中，以鐵絲為檻，豢各鳥，再次為鶴亭，東有吸水機一部，張以風車，車動引水而上，至一大櫃，櫃底通鐵管直至池中，池心設浮木，上有李拐仙像，背負葫蘆，司鐵筦者扳其機，則水自葫蘆涌出。再東有玻璃屋六楹，中有中西花卉，再西為亭，翼然而立，有天然水晶高可丈許。園極北有茶杜，迴廊繞之，園東有一亭，樹鐵柵，畜一虎於中。園外極西，有圓形高亭。
　　　　拙政園
拙政園在蘇州閶, 齊二門間, 本大宏寺遺址. 明嘉靖中, 御史王獻臣始建斯園, 取潘岳「拙者為政」句命名, 文徵明為作圖記以志其勝, 後其子以樗蒱一擲, 償里中徐氏. 國初, 歸海寧相國陳之遴. 陳宦於京十載未歸, 圖繪詠歌, 目未睹園中一樹一石, 及窮老投荒, 穹廬絕域, 黃榆白艸, 父子煢煢, 而此園已籍沒縣官, 為駐防將軍得矣. 既復吳三桂婿吳人王永康所有, 崇高雕鏤, 備極華侈. 滇黔作逆, 永康懼而先死, 康熙戊午, 改為蘇松道署. 缺裁, 散為民居, 其梓楠瑊王 勒皆輸京師供將作. 陳其年有詩云:「此地多年沒縣官, 我因官去暫盤桓. 堆來馬矢齊粧閣, 學得驢鳴倚晝闌. 」俯仰盛衰, 言之慨然. 之遴方盛時, 曾力薦吳梅村祭酒, 意將虛左以待, 比梅村至京, 之遴已敗, 故梅村作《拙政園山茶歌》, 感慨惋惜, 有不能明言之情. 光緒庚子夏, 有往遊者, 尋所謂「艷若天孫錦, 頳如姹女砂布」之山茶花, 已不可復得, 惟梅村一詩尚以銀杏木鏤成懸於水閣間. 園為八旗會館, 拙政之名亦漸湮沒, 且半為比鄰張宦所侵佔矣。
　　　　繡谷園
蘇州閶門內有繡谷園，嘉慶中，為福州葉曉崖河帥所得，後歸謝椒石觀察，又後歸王竹嶼都轉。此園在國初為蔣氏舊業，偶於土中掘得繡谷二大字分書，遂以名其園，園中亭榭無多，而位置極有法，相傳為王石谷所修。康熙己卯，尤西堂、朱竹垞、張匠門、惠天牧、徐徵齋、蔣仙根諸名流曾於此作送春會，王石谷、楊子鶴為之圖，時沈歸愚尚書年纔二十七，居末座。乾隆己卯，又有作後己卯送春會者，則以沈為首座矣。先是，蔣氏將售是宅，猶預未決，卜於乩筆，判一聯云：「無可奈何花落去，似曾相識燕歸來。」人不解其義。迨歸葉氏，而上語應，後葉氏轉售與謝氏，謝又轉售於王氏，而對語亦應。一宅之遷流，悉有定數，亦奇矣哉。
　　　　昧蒓園
昧蒓園俗呼張園，在上海公共租界靜安寺路，為無錫張叔和別業，後屢易其主。屋不多，惟擅林木之勝，中有廣廈，曰安愷地，屋角有樓高出林杪，可望黃浦，又以西望可見龍華塔，故亦名眺華閣。西南有樓，曰海天勝處，中央有池，池有島，雜蒔松竹，蒼翠可人，相近有大草地可擊毬。
　　　　愚園
愚園為上海租界之名園，與靜安寺相近。入門過小橋，即見一樓，樓前多喬木，有紫藤一棚，樓後為池，池上有水亭，曰如舫，過此即為敦雅堂，堂後為假山，石筍頗多，山上為花神閣，有閩人辜鴻銘英文詩、德文詩石刻在焉。池之東西南，富有亭榭，樓之西北隅復有小樓，曰飛雲，樓西為球場，場之東北隅為彈子房，彈子房東為鹿柴虎柵，西為唐花室。
　　　　西園
西園在上海僻左之處，其地為西門外斜橋東，門臨河，渡板橋即為園門。西向有長廊一曲，可臨流憑眺，循廊而出，則見有二小阜，一阜多雜花，一阜有亭。再進為草廳，有「消遙游」一扁額，西為芙蓉池館，其前有池，池之東北，茅亭各一，出茅亭，有草地一區，其北有高樓，樓之最上層為平臺，可遠眺。
　　　　徐園
徐園者，海寧徐棣山所建，名雙清別墅，向在上海公共租界老閘橋北唐家衖，後移康腦脫路五號，其式如初，惟較大耳。入門有廣庭，種竹數百竿，左有屋三楹，曰東墅，為賭棋處，右為蘭言室。穿竹徑，出山洞，有廣廈曰鴻印軒，再北為樓，軒之西有池，過小橋，有屋臨水，狀如舟，曰煙波畫船，其鄰有亭曰鑑亭。亭之西北隅，累石為假山，山上張風車，風來車動，吸水機則吸水上升，復注入池中之噴水機，由此機噴出．高可丈許。
　　　　扆虹園
扆虹園以地為上海公共租界之虹口，故名，即靶子路也，俗呼趙家花園，為粵人趙某所築。頗似西式園林，達官貴人恒假座以宴客，陳設器物亦舶來品為多。
　　　　東園西園
上海城中邑廟有東西二園，東園即內園，以假山名，有老栝一株，為明時物，俗稱白皮松；西園為明潘允庵豫園舊址，有香雪堂、三穗堂、萃秀堂、點春堂諸勝。三穗堂後有假山，香雪堂燬於粵寇，堂前玉華石猶存，此即宋宣和漏網之玉玲瓏也。園中商店林立，多江湖賣技者，午後游人如織，已成一大市矣。
　　　　大虹園之塔
高宗巡幸至揚州，時江某為鹽商綱總，承辦一切供應。某日，高宗幸大虹園，至一處，顧左右曰：「此處頗似南海之瓊島春陰，惜無塔耳。」江聞之，亟以萬金賄近侍，圖塔狀。既得圖，乃鳩工庀材，一夜而成。次日，高宗又幸園，見塔巍然，大異之，以為偽也。即之，果甎石所成，詢知其故，歎曰：「鹽商之財力偉哉！」
　　　　絜園
絜園為邵陽魏默深名源別業，在揚州鈔關門內倉巷，有古微堂、秋實軒、古藤書屋諸勝，粵寇亂後，惟存大門外之影壁矣。
　　　　平地起樓臺
桐城張暎沙, 名若瀛, 歸田後, 于西郭外創一園, 名逸園, 欲速成, 然燭施工, 樓台牆屋草草而已. 有言其不堅者, 答曰:「我之年幾許矣! 此足娛我, 遑問我後耶. 」園額跋云:「平地起樓台, 樓台起平地. 平地兮樓台, 樓台兮平地. 」此四語極饒意味, 足以發人猛省. 張喜作詩, 不甚求工, 諧謔語頗多趣致.
　　　　李園
桂林李園，在城西北角，距容門最近，為一時勝地，以江西李翁亶誠之重望著名也。翁隻身赴粵，起鹽筴致富，宗親幾徧天下，為阮文達公刊經解者，其子也，後又有閣學宗瀚、大理聯琇繼之，蔚為儒宗。園宅甚多，率皆易主，其城西一宅，廳事前有湖石象韋字，意致宛然，有以韋齋為號者，頗著詩名於嘉道間。土人云：「李翁樂善好施，省垣善舉多翁助成，垂利至今。」初有入籍桂林之議，士論亦協，適其壻高平祁氏巡撫是邦，以祝壽演劇，禁止遊人滋生事端，舊家子弟有受扑責之辱者，乃公議禁李著籍焉。李園遺址，荒落莫稽，陂水可數十畝，聞其四至，占城中十分之三。盛時船艇游泳，極似江南，亭沼花木，備極清華，四方文學之士過從宴樂，不減淮浙鹽商諸家。
　　　　海山仙館
潘園，一名海山仙館，在廣東省城西關外寶珠礮台西南隅，為鹽商潘德畬字海珊之別墅，頗具邱壑。至其裔仕成，奢汰愈甚，同治季年虧公帑三百萬，沒產入官，是園遂由南海縣收管。園價昂，一時不能售，乃用開彩法售之，券共三萬條，每條銀幣三角，既開彩，為香山一蒙師某所得。某驟得巨產，恣意嫖賭，全園不能即鬻，則零碎拆售，先售陳設古玩器物，次售假山石，次拆門窗，次鋸樹，未一二年，則全園已犂為田，惟頹垣敗瓦，猶約略可數，得彩者已潦倒死矣。又潘尚有《佩文韻府》板，則抵與山西某票號。
　　　　避暑山莊之真假山
人家庭院中以石累疊如山者，曰假山，避暑山莊則就真山為之，亦在庭院中，謂之真假山。
　　　　張漣工壘石
張漣，字南垣，華亭人，徙嘉興，又為嘉興人。少學，好寫人像，兼通山水，遂以其意壘石，甚工，他人為之莫能及也。百餘年來，為此技者，類學嶄巖嵌特，好事之家羅取一二異石，標之曰峯，皆從他邑輦至，決城闉，壞道路，人牛喘汗，僅而得至，絡以巨絙，錮以鐵汁，刑牲下拜，劖顏刻字，鉤填空青，穹窿巖巖，若在喬嶽，其難也如此。而其旁又架危梁，梯鳥道，遊之者鉤巾棘履，拾級數折，傴僂入深洞，捫壁投罅，瞪盻駭栗。南垣過而笑曰：「是豈知為山者耶！今夫羣峯造天，深巖蔽日，此蓋造物之所為，非人力可得而致也。況其地輒跨數百里，而吾以盈丈之趾，五尺之溝，尤而效之，何異市人摶土以欺兒童哉！惟夫平岡小坂，陵阜陂池，版築之功，可計日以就。然後錯之以石，碁置其間，繚以短垣，翳以密篠，若似乎奇峯絕峷纍纍乎牆外，而人或見之也。其石脈之所奔注，伏而起，突而怒，為獅蹲，為獸攫，口鼻含呀，牙錯距躍，決林莽犯軒楹而不去，若似乎處大山之麓，截谿斷谷，私此數石者，為吾有也。方塘石洫，易以曲岸迴沙，邃闔雕楹，改為青扉白屋，樹取其不凋者，松杉檜栝，雜植成林，石取其易致者，太湖堯峯，隨宜布置，有林泉之美，無登頓之勞，不亦可乎！」南垣遊於江南諸郡者五十餘年，自華亭、嘉興外，於江寧，於金山，於常熟，於太倉，所過必數月。其所為園，則李工部之橫雲、虞觀察之預園、王奉常之樂郊、錢宗伯之拂水、吳吏部之竹亭為最著。經營粉本，高下濃淡，早有成法。初立土山，樹木未添，巖壑已具，隨皴隨改，煙雲渲染，補入無痕，即一花一竹，疏密欹斜，妙得俯仰。山未成先思著屋，屋未就，又思其中之所施設，牕櫺几榻，不事雕飾，雅合自然，為此技既久，士石草樹咸能識其性情，每創手之日，亂石林立，或臥或倚，張躊躇四顧，正勢側峯，橫支豎理，皆默識在心，借成眾手。恆高坐一椅，與客談笑，呼役夫曰：「某樹下某石可置某處。」目不轉視，手不再指，若金在冶，不假斧鑿，甚至施竿結頂，懸而下縋，尺寸不爽，觀者以此咸服其能。有四子，能傳其業。
清稗类钞    徐珂 编  目錄 
      