清稗类钞  徐珂 编  祠庙类 

		

清稗類鈔
　祠廟類　陵墓附
　　　　天壇
天壇在永定門內之左，都城丙方也，建自明永樂間。形圓南向，三層，內外圍以低垣，曰壝。內壝形圓，周一百六丈四尺，為門四；外壝形方，周二百十丈一尺，為門四，殿壝皆藍瓦朱柱。前為圜丘，後為皇穹宇，又後為祈年殿，又後為皇乾殿，西為齋宮，西南為神樂署，東南為神庫。周以繚垣，上覆椽瓦，垣外為溝。
　　　　風雲雷雨四祠
雍正十三載中，惟造風、雲、雷、雨四神祠以備祈禱，此外無營繕事。
　　　　京都東嶽廟
乾隆庚辰三月，朝陽門外東嶽廟火，殿廡皆燼，獨左右道院無恙。特發內帑，并令京內外大小官員捐助，仍以裕親王監視之，閱歲始畢工，親臨幸焉。廟中仁聖帝、炳靈公、司命君、四丞相像，皆元昭文館大學士、正奉大夫、祕書監卿劉元所塑。元最善摶換之法，時無與比，至是皆燬於火。
　　　　京都宗人府土地祠
宗人府北廊下有土地洞，黃袍冠冕，儼王者像，胥吏事之惟謹。相傳太祖征尼堪外蘭時，與明議和，邀神以盟，明人畀以土地像，蓋揶揄之也。眾皆怒，太祖曰：「此明人以土地付我之讖，可謹祀之。」定鼎後，遂移祀於宗人府焉。
　　　　太廟
太廟前殿凡十一間，四圍以沈香為柱，正中三間，粱棟飾金，東廡西廡各十五間，以分列配饗諸王及功臣位也。中殿九間，東廡西廡各五間，以藏祭器。後殿制如中殿。
　　　　京師孔廟
京師孔廟，古柏蒼然，禮器悉備，數千年前之古樂器備列階下，又有周宣王時石鼓十具，風剝雨蝕，石文已十九脫落，字迹模糊，後人將全文鐫刻一碑，屹然立於階下。至光緒乙巳，孔子升為大祀，因儀制較崇，殿庭舊式，諸多未合。京都大成正殿擬改建九楹五戶，其殿前階亦擬改建三成五陛。顧為地基所限，展拓殊難，而殿前多年古樹，又慮或有損折，審慎經時，訖未舉辦。迨宣統庚戌，經言官奏請，復由禮部、學部議覆，酌定變通辦理之法，賡續進行。乃甫將殿頂瓦片揭下，辛亥武漢事起，款絀停工。
　　　　曲阜聖廟
曲阜全城面積孔廟殆占其三分一以上，嘗戲摹其形，恰如一面字：聖廟之南直抵城南門，其北直抵城北門，東西數仞之牆，則面字中心兩直筆也；面字之首畫，為城北門外之孔林；自孔林至北門，為極長之輦道，蒼松夾路，匝地成陰，則面字之第二撇筆也。入聖廟大成門，以南為奎文閣，舊藏圖書，史晨、孔宙諸碑斜封地方官朱籤，禁摹搨焉，長松大柏無數。大成門內東偏，為孔子手植檜，其北為杏壇。大成殿供孔子像，旁坐四賢十哲，其上諸帝所上額，自聖祖至德宗，大都為「德齊幬載」、「聖協時中」字樣。大成殿東偏為詩禮堂，其後有孔宅。故井旁為魯壁，則魯恭王壞宅處也。詩禮堂前唐槐一本，古幹如鐵。大成殿之西偏為金絲堂，陳樂器數十事。孔廟祭田凡三千六百頃，租稅所入悉以歸衍聖公，其田亘曲阜全縣之半，緜延及於他縣。孔廟樂舞生三百人，當科舉時代，每科挑秀才四人充之，朔望及丁祭則分班入值，無俸給，蓋廟中子弟以有事為榮，而藉此亦得以列於衣冠，免其徭役。自科舉廢，變考試為保舉，於是目不識丁者濫竽泰半矣。
　　　　糊塗廟
萬全縣北十里許有名糊塗廟者，不知所始，或云縣與山右接壤，廟祀晉大夫狐突，音訛而為此，理或然也。宣統間廟額則曰「胡神」，鬚蝟卷而狀獰惡，絕類波斯胡。其廟踞山坳，前三楹供神，後則廟祝居之，雜樹毿毿然。
　　　　趙雲廟
正定為漢南粵王趙佗及漢順平侯故里，城中有趙雲廟。塑像極工，以手指心，示不忘漢室也。
　　　　焦山海西庵
焦山海西庵，屋宇清潔而無偶像。丹徒焦樂山以焦處士為其遠祖，因塑處士像納之於庵。而焦山之主廟為定慧寺，寺有古物，若商周彝器及楊椒山字《痤鶴銘》皆在焉。
　　　　四賢祠
王文簡公士禎嘗為揚州推官，提唱風雅，極一時之盛。後盧雅雨為兩淮運使，在平山堂篠園築三賢祠，祀歐、蘇兩文忠，配以文簡，四方遊客，每來謁祠，輒有微辭，以文簡不稱與歐、蘇同祀也。旋復移三賢祠於桃花菴，又以汀州伊墨卿太守附入為四賢祠。
　　　　完顏公廟
伊通州石碑嶺地方有古塚一處，光緒末曾被日本人私掘，得石棺二具，中有金玉古器六件，銀兜鍪一件，重四十餘兩，塚旁有完顏公廟一座，中供木主，書「金故開府儀同三司左副元帥金源壯義王完顏公」等字。
　　　　丹達神廟
丹達神廟在西藏丹達山麓，極靈異。神為明雲南參軍葉某，監餉晉烏思藏，過此墮雪窖中，迨春夏雪消，猶僵立鞘上。土人驚異，因奉其尸而崇祀焉，凡過山者必禱之。
　　　　松鶴菴
松鶴菴，在京師宣武門外響閘，為明楊忠愍公繼盛故宅。乾隆丁未，胡雲莊司寇季堂會諸僚友醵金立祠繪像，及同事諸公神位。地甚湫隘，有古槐一株，猶忠愍手植也。
　　　　顯忠祠
盛京金州旅順島，有顯忠祠焉，乾隆中，詔建以祀明季死事諸臣黃龍、李惟鸞等者也。越百餘年，為光緒乙酉，吳武壯公長慶之部將提督黃仕林、 【 江西人。】 總兵張光前 【 字仲明，安徽廬江人。】 分統慶軍六營，戍守其地。庚寅六月，聿新祠宇，以崇祀事，朱曼君孝廉時為張軍記室，為撰顯忠祠碑文，遒壯悽婉，措辭得體，茲節錄之。碑文云「迨夫飛龍戰野，其血玄黃，月靈在東，厥魄生死，一則士崩瓦解，一則東征西怨。亦有黆黆介士，斤斤將軍，雍丘軌於李由，鉅鹿隕於蘇角。田橫之客，盡於海島之中；欒氏之臣，殲於短垣之下。直節動天地，英聲激河海。故以勒感孝之頌，齊永平之元年；樹比干之碑，魏太和之甲歲。上以追揚忠孝，下以顯融臣軌。何有吠堯之犬，與刑天同誅；逐日之父，與后羿共殛；京觀十仞，不別於貞詖；燎火一原，莫區於蘭艾者哉！顯忠祠者，祀皇贈左都督故明登州鎮總兵官遼東黃龍，及游擊李惟鸞，部將項祚臨、樊化龍、張大祿、尚可義。 【 乃平南王尚可喜同族昆弟。】 在今盛京金州旅順之島。天聰七年六月己卯，命貝勒岳託、德格類率右翼洽格里、左翼伊爾登、昂阿喇及石廷柱、孔有德、耿仲明等甲卒萬人，取明旅順，遂以翼月甲辰攻下其地，實明崇禎六年七月也。龍既伏劍，鸞亦隕首，一軍如墨，闔門同盡，皇情載軫，廟卹有加。都督之官，仍沿明號。乾隆四十三年其月庚戌，有詔諭大學士九卿等，明代殉難諸臣三千六百餘人，專諡通諡，及應列入忠義祠之議。於是龍諡忠烈，惟鸞諡烈愍，其餘四人並從祠祀，頒勒祠額，題曰『顯忠』。故夫君子聞磬，則思死封疆之臣；王者式蛙，所以厲勇士之節。雖復刻木為信，遺像微茫，入廟瞻逵，精靈綿邈，要使魯人結慕於展惠，秦士凝痛於子車」云云。
　　　　烈皇廟
山東萊州府有烈皇廟，神即明思宗也。康熙初，有一士人青巾白衣，猖狂至此，獨力營建，云神能護一方田稻。故小家農民奉之者眾，靈感甚著。
　　　　鄭成功祠
鄭成功世居福建泉州府南安縣，其先潮州人也。初名森，字大木，成功乃明隆武賜名。生於明天啟甲子年，至丙戌起兵年二十三歲，卒年僅三十九。士人愛戴，建為祠宇，世尸祝之。沈文肅公葆楨撰鄭成功廟聯云：「開千古得未曾有之奇，洪荒留此山川，作遺民世界；極一生無可如何之遇，缺憾還諸天地，是創格完人。」外又一聯云：「由秀才封王，支持半壁舊山河，為天下讀書人別開生面；驅外夷出境，自闢千秋新世界，願中國有志者再鼓雄風。」聞上聯為唐景崇所擬，屬對者丘倉海也。
　　　　王義娘廟
福建同安之廈門，瀕海險徼也。世祖入關後，舉師南下，時廈門為明遺民鄭錦所守，順治壬辰，大隊進薄鄭營，悉掠附近村堡子女而還。有一騎士挾一婦人於馬上，色頗豔，士人婦也。過同安東郭時，大隊猶未至，騎士乘隙下馬擁婦，時同行者各據地媟狎所掠婦女。婦睨道旁有古井，紿騎士曰：「願壯士念久遠，勿效他人旋亂旋棄。」騎士首肯，遂乘間落井，騎士大憤，窺井而詈，臨去連發三矢，中婦肩。越十餘日，有鄉民薛姓者經此，因拯其尸焉，顏貌如生，迺為之拔箭整衣，殯而埋之，其地去井丈餘，前臨官道。月餘，薛夢婦求立廟，乃於次日舁運甎石築小廟，並以瓣香酬賽而肖像其中，題其額曰「王義娘廟」。
　　　　賢良祠
雍正庚戌，詔建賢良祠，祀開國以來滿、漢大臣勛德卓著者。
　　　　四神祠
大內太液池北岸大西天寺，有四神祠，狀貌偉然，甲冑峙立，乃瓜爾佳直義公費英東、舒穆祿武勳王揚古利、鈕祜祿果毅公額亦都、瓜爾佳公勞薩四像，孝莊后篤念舊勳，塑像立祀。乾隆戊寅，寺火，太監等往撲救之，急扶四像出，得無恙。
　　　　定南武壯王祠
定南武壯王祠在京師阜城門外，春秋遣太常寺卿祀享，順治辛卯，孔殉節桂林時所建也。嘉慶間，祠宇頹壞，榱桷傾折，丹青堊艧，無請修葺者，歲修祭田亦為祠官所侵蝕。
　　　　雍和宮
京師喇嘛最多，皆在雍和宮、東黃寺、前後黑寺，而雍和宮在北新橋北，為世宗潛邸，登極後升為宮，乾隆初，莊嚴法相，以喇嘛守之。宮內法輪殿塑男女裸體佛像，謂之歡喜佛，蓋從蒙古俗也。
　　　　棗花寺
京都祟效寺花事最盛，順、康時以棗花名，乾隆中以丁香名，光緒中以牡丹名，然都人士皆呼之為棗花寺。
　　　　花之寺
京師花之寺，曾經曾賓谷重修，俗呼三宮廟，壁懸賓谷詩幀，花木盈庭，寺以南皆花田也，春時芍藥尤盛。
　　　　護國寺
京師護國寺為元時脫脫丞相府，內有土殿，無磚石，元建築物也。相傳脫脫死後，奉敕即其府建廟，後祀佛。
　　　　天寧寺
京師天寧寺，即元魏之光林寺也，地在金代南城內，古名紙坊，寺中樹林甚多，春秋佳日游事稱盛。
　　　　旃檀寺
京師有峯檀寺，寺建於明武宗時，本以備李妃離宮之所，順治間，始以奉旃&#63151;佛像。此像傳言由于闐至龜茲，復由龜茲至內地，最後奉之於寺。寺之殿瓦本悉用黑色琉璃，俗因有黑老婆殿之稱。光緒庚子，聯軍入都，寺被燬，後雖稍事修葺，而當日崇皇閎麗之觀，終不可復覩矣。
　　　　大佛寺
正定府有大佛寺，佛以銅為之，高十餘丈，為樓五層，上有匾曰「調御丈夫」，云是梁武帝所書。又有碑曰風動碑，風起時輒搖搖欲墮，而片石寒陵，至今無恙，惜碑文為風雨所剝蝕不可辨。光緒庚子，德宗奉孝欽后西狩，寺僧亦雲散，有竊寺中小佛售諸西人而致富者。辛丑迴鑾時，孝欽駐蹕寺中，欲復舊觀，以估工五千萬而止。
　　　　札什倫布
灤陽札什倫布，譯言須彌福壽之廟，為黃教喇嘛諷經坐牀之所，廟後第七層供高宗御容。
　　　　延壽寺
瀋陽城外十里，四周各一塔，下有佛寺，建於崇德八年。西關一寺顏曰「延壽」，則祈天永命為太宗祝禱地也。 【 是年癸未太宗賓天。】 佛殿外碑亭翼然左右峙，碑文為弘文院內學士劉林撰，備滿、蒙、漢、唐古特四體，鐫碑之兩面，文凡數千言。
　　　　靈谷寺
江寧朝陽門外十里有靈谷寺，相傳即梁時同泰寺，山門前橫刻「天下第一禪林」六字。自山門至大雄寶殿，一路喬松，兩行皆枝柯森鬱，莊嚴若蹕道。殿後梁時遺宇在焉，頹垣片瓦，沒於荊棘。轉行至右側，臥一短碑，字裏行間不能盡識，惟一碣尚可辨讀，詞曰：「春風浩浩，春日遲遲，黃鶯啼在百花枝。個中無限意，消息許誰知。」殆明時僧人所作也。
　　　　妙相庵
江寧城中北門橋之妙相菴，即粵寇石達開之府第，石封翼王，俗稱為翼園者是也。
　　　　寒山寺
寒山寺在蘇州楓橋之麓，面對獅子山，虎阜踞其西北隅，登樓一望，恍然於吳諺所謂「獅子回頭望虎邱」者，為絕妙一幅天然圖畫。寺經蘇撫陳夔龍、程德全先後重修，其景為曲廊數折，樓閣三重。遊者出閶門經楓橋灣而至寒山寺，清溪一道，衰草長堤，至近寺門而止。倘於春秋佳日過此，則嫩綠裙腰，秋風馬耳，在在皆有詩情畫意也。
　　　　龍華寺塔
上海建築物之最古者，首指城南龍華塔，相傳為南北朝時所建。南朝四百八十寺，寺建四百八十塔，此其一也。
　　　　岱廟
山東有泰岱，五嶽之宗也。巍巍冠諸山，山麓多寺觀，岱廟其最大者，秦所築也。廟中正殿為嶽神殿，構造宏壯，罕與倫比。殿之前面，列太湖石九，布置錯綜，各具肖形，石空其中竅，滑澤可愛，一撫摩之，知由來已久。太湖石東旁為炳靈宮，宮庭樹二柏，高十餘丈，已枯槁，皮剝落，大幹盤屈而上，小枝卷曲，作虬形，相傳西漢時所植。石之西旁為環詠亭，翼然覆壇上，雖代事修葺，而傾圮殊甚。亭前矗立一大槐，槐根中空，可容兩人坐而弈其間，則斯槐之大當十圍不止，蓋唐槐也。嶽神殿前為外殿，東西墀對立宣和、祥符兩大碑，其高不可仰讀；西偏又有大碑一，則圓形無字，隱約見雕鏤文，頗似華表。正殿之後為道院，院西牆嵌李斯碑，刻石已焦爛，斯之篆文字畫如僵蟲，古篆也，碑下有短碣，歷攷斯碑出沒轉徙之史甚悉。
　　　　大石佛寺
邠州西門外二十里至大石佛寺，俗名大佛寺，乃唐之慶壽寺也。唐貞觀年間鄂國公尉遲敬德建。依山鑿石，毫無罅隙，就石埋像。大佛法身高八丈五尺有奇，四維琢龕，加以廊楹。躡石磴入寺，寺依山建，上中下凡三層，大佛巋然嶽峙其間，年深尚無所損。山長凡數里，下臨汭水，緣山間丈許，輒鑿佛像一軀，大小不侔，咸加彩飾，貌皆溫篤，藹然有見道之容。
　　　　相國寺
開封相國寺，建於北齊，乾隆時重修，光緒中復破壞，大雄寶殿及八角琉璃殿尤甚，旋募集多金，鳩工重修。惟寺中殿宇修造奇麗，河南能匠缺乏，不敢悉行拆造，惟拆一段修一段，拆一角修一角，畧仿舊式而已。
　　　　塔爾寺
塔爾寺在西寧西南五十里之塔山，為西藏黃教之祖宗喀巴瘞胞衣地，其徒自西藏分支住此，兼守護其遺物者也。領衣單口糧者千餘人，而食指嘗逾萬，附寺所居熟番倚其舉火者又數千戶。梵宇皆僧舍, 悉因山勢高下疊甃而成, 平地寺院之大者瓦鍍黃金, 故又名金瓦寺. 金玉寶石佛像無數, 金佛皆嵌珠粒, 巨者如豆, 銀佛像更積累盈龕, 有迎自西藏者, 有頒自內廷者, 富室大賈祈疾求福必鑄一像, 媵以緞繡衣幔. 歷代寶器充牣炫目, 商民復矜奇鬭富以輸實之. 田地周二百餘里, 貲產難以數計, 甘肅之精華萃於僧寺, 塔爾寺又繁富之尤者也. 羅卜藏丹津之亂, 寺中大喇嘛被其煽誘從之以叛, 雍正甲辰, 川督年羹堯平青海還, 欲盡屠之, 鎮海堡千總某時服役於年, 年詰以廟眾逆跡, 某力白其誣, 且泣稽顙, 代為乞命, 年乃戮八人, 餘眾皆得赦. 某以一言保全數千生靈, 寺僧感之次骨, 設位生祀, 歷年重有餽貽, 沿以為例. 嗣後凡本堡千總至寺, 寺僧猶設供張, 迎送盡禮, 如奉其父師焉.
　　　　東科寺
青海有東科寺，地土之廣，田租之多，佃戶之眾，凡青海蒙旗、番族，皆無其富庶，每年在丹噶爾廳署納地稅銀，在青海大臣署納番貢銀，數目不及民糧之什一。喇嘛入冊者，亦領衣單口糧，每名每歲，祇領青稞倉斗一石六斗，定額五十一名，共領八十一石六斗，上經官吏折發，下經胥役需索，實領不及五六成。彼輩視之若有若無，全無重輕，專賴田土租稅人民差徭之供，為一寺衣食及供奉藏差之用。蒙、番承種寺田者，即歸其香錯管轄，其催科擾民無異衙蠹，其挾勢牟利甚於市儈，苛虐刑罰，權埒官府，冤橫尤過之。而蒙、番迷信佛教，黠者遠颺而終不敢犯，弱者飲忍而卒不敢發，僧官之威乃無求而不遂。漢、回之迷信性稍殺，其抗拒力頗堅，故不樂用漢、回。寺中僧額有限，而徒眾盛至百數十人，皆以近寺之兔爾干、克素、藥水、白水各莊之三頁卡佃戶子弟充之。寺僧得以本宗弟姪輩為弟子，繩繩相繼，以私霸其財產，藉寺院為專利之藪。其呼圖克圖雖為寺院地土之主，而財產出納惟香錯攬其大權，眾僧官及喇嘛之有勢力者分其餘潤，香錯任事無年限，非年老請退則終身不易，專利數年，家貲累千萬金，富雄一鄉矣。故東科寺之富，上不歸呼圖克圖，下不歸眾僧，惟中飽於香錯及其下數人而已。會集香錯眾僧官，令自擇牧廠，具立交地印結，寺中游牧無多，僅擇留寺前荒灘一區，以外各處山壑酌留作眾佃戶之畜牧場，其餘除森林外，概呈公家開墾。惟熟地堅不肯報，欲照牧廠之例，永不起征。
　　　　拉布郎寺
拉布郎寺在循化境內，距城百數十里，青海極富之寺也。
　　　　拉布寺
寺在玉樹，近通天河。
　　　　昭
蒙古僧寺之大者曰昭，可容喇嘛千餘人，其布置則經堂、法臺、說佛堂、唐王殿、唐公主殿、堪希舍、各喇嘛舍，所供神像則有泥塑、木雕、金身、銅身、彩畫之別，而彩畫又有幅軸、油壁二種，寺內壁牆概係彩畫，寺外壁牆刷以赤白土或紅色之土。神像種類最多，大都為釋迦、地藏、觀世音、韋馱、四天王、土地、山神及邊藏上古之神，或舞爪而張牙，或人身而獸首，像獰惡。此外更有一神，紅髮青臉，血口銅牙，赤身裸體，毛如釘豎，項下懸人頭一，抱一女神，容貌娟好，作男女交合狀，蒙人呼為歡喜佛。
　　　　內宗寺外宗寺
多倫諾爾北約一二里，地名喇嘛廟，內有二大廟，一為聖祖駐蹕後敕建者，為內宗寺，規模宏敞，類太和殿；一為蒙古王公合力建造者，為外宗寺，尤宏大。又小廟十餘，為蒙古各旗所建，名曰倉口。有山，周圍約二三十里，曰風水山，禁人牧採，謂恐壞風水。喇嘛廟東北約二百里，地名經棚，又東北二百里，入內蒙古界，商人非有護照不得入，否則輒被土人殺死。無業華人，恆不敢入內，故其地無盜賊之警。 【 護照領於多倫諾爾廳，具漢、蒙二文，有領之部中者，則名大單，沿途不復完稅。】 
　　　　布達拉大昭 【 一作招又作詔】 寺
西藏布達拉有大昭寺，相傳為唐時藏王曲結松贊噶木布所建，已歷二千餘年，坐東向西，樓高四層，上有金殿五座，闌干殿宇，皆銅底鎏金，宏敞壯麗。中殿供釋迦牟尼佛，乃唐公主自中原攜至者，左廊有唐公主、藏王松贊噶木布、巴勒布王女拜木薩之像，其中神佛萬計，樓頂東南隅有拜拉穆像，土人敬畏之。內藏上古軍器，鳥槍長八九尺至一丈，與九子礮同，弓靫箭袋亦甚長大。廟前大碑，為唐文武孝德皇帝御製，碑文與贊普聯甥舅之誼，所謂《甥舅聯盟睥》是也。高約一丈五尺，厚約三尺，寬約四尺，多剝蝕，僅存百餘字，相傳為唐褚遂良書，鉤畫蒼勁，以木欄環衞之。碑前有海眼，以鐵錮塞，上有石砌。碑側古柳二，老幹蟠屈，傳為唐代所植。大殿有明萬曆太監楊英所立碑，前壁上繪唐玄奘法師求經師弟四人像。
　　　　小昭寺
大昭寺北半里許曰小昭寺，樓高三層，上有金殿一座，為唐公主建，工程稍差，然喇嘛悉能清修，有佛像，名墨珠多爾濟，又有釋迦牟尼佛、彌勒佛諸像，或云塑像內有唐公主肉身，座上書「默寂能仁」四字，其南即頗羅奈舊宅。寺前柳林一院周匝，牆內大樹叢雜，根邊各有一石，喇嘛棲止之，寒暑不稍移，雨雪不稍避，較他處喝搶食肉之喇嘛霄壤矣。
　　　　拉木喇嘛廟
拉木，一名納木，又名南摩，人稠地廣，頗稱肥沃，有大喇嘛廟，極壯麗，所奉佛像皆狀貌猙獰。屋中排列弓矢刀矛諸兵器，云係舊時藏王之物。
　　　　光孝寺
廣州光孝寺為漢虞仲翔故宅，在唐為法性寺。內有風旛堂，堂前有池，池畔有菩提樹一株，相傳為梁天監元年有智藥三藏自西竺移植者，且云百七十年後，當有肉身菩薩在樹下演大乘法，度無量眾，聯語所謂「靈根不二」者此也。菩提樹猶存，光緒間，粵吏有議毀寺以為學堂者，某君移書力爭之，得免。
　　　　海幢寺
廣州自元旦以迄上元，遊春之地以河南海幢寺為最盛，寺在珠江南岸，即南漢千秋寺故址。明季，邑人郭岳龍購為別業，順治初，天然和尚之徒阿字始建屋於旁，曰海幢寺。阿字故與平南王尚可喜善，康熙壬子，展拓寺基，可喜自建天王殿，福晉舒氏建大殿，總兵許爾顯建二殿及後閣，巡撫劉秉權建山門，寺用綠色磚瓦，均福晉所施。初，兩藩營造府第，咨請部示，懇照王貝勒制式，得用琉璃瓦以及臺門鹿頂。嗣奉部駁：「民爵與宗藩制異，察平靖兩藩，均由民身立爵，所請用綠色磚瓦之處，礙難准行。」時營辦磚瓦皆成，而未敢擅用，乃盡施諸佛寺，至粵秀山之觀音寺、大佛寺、武帝廟，亦皆此種磚瓦也。寺之香積廚、大齋竈亦螭磚砌成，後為骨董家易去殆盡矣。殿東有鷹爪蘭一株，猶是郭氏園故植，蔓條作幹，高出簷牙，歷刦二三百載，而芬芳如故，亦靈卉也，寺僧壘石為臺，架欄護之。
　　　　湧泉寺
福州東門外三十里許之鼓山，有唐代敕建之湧泉寺，寺有暍水巖、屴崱峯、靈源洞、國師巖、忘歸石、天風海濤亭、水雲亭，避暑最宜。山北約七八里之鼓嶺，有西人所築避暑屋宇。
　　　　清真寺
清真寺在長安者有八，其在西關內學習巷路西者為最初之清真寺，而江寧之清教寺次之。唐中宗時，築此寺於新興坊，名清教寺，玄宗時，改唐明寺，元中統間，更名回回萬善寺，明為清淨寺，國朝則為清真寺。寺有明嘉靖癸未所立劉序撰《重修清淨寺記》，用漢文及土耳其文，又有咸豐丁巳所立《敕賜清淨寺碑記》，嗣屢經重修，較前尤壯麗矣。
　　　　祠廟聯語
聖祖遊少林寺，御書一聯云：「大地山河歸寶掌，中天日月繞金輪。」孫夏峯題孫高陽祠一聯云：「真宰相不愧科名，千古文章，爭光日月；大將軍有勞社稷，一門節烈，潤色河山。」又大梁有專祀孟子廟，曰遊梁祠，沈春祥題聯云：「千里而來，何必曰利，亦有仁義而已矣；百世之下，莫不興起，況於親炙之者乎。」又百菊溪於杭州送子觀音廟題聯云：「我本是一片婆心，抱個孩兒給你；汝須行十分好事，留些陰隲與他。」後人又有一聯云：「上帝本好生，求我與以兒女，不求我亦與以兒女；下民須自愛，為善報在子孫，為不善亦報在子孫。」當塗太白祠，吳山尊聯云：「謝宣城何如人，只憑江上五言，教先生低首；韓荊州差解事，肯讓階前尺土，許國士揚眉。」又有吳桂卿聯云：「薦汾陽再造唐家，並無尺土酬勳，只落得采石青山，供當日神仙嘯傲；喜妃子能讒學士，不是七言銜怨，怎脫卻名繮利鎖，讓先生詩酒逍遙。」又落鳳坡龐士元廟，粟穗聯云：「造物忌多才，龍鳳豈能歸一主；先生如不死，江山未必許三分。」又廣州南珠江之中有孤島，曰海珠，島上雙忠祠祀張忠武、關忠武，皆粵人，以名將死事者也，祠有聯云：「無命復何如，徒令上將揮神筆；未捷身先死，長使英雄淚滿襟。」又濟南張曜祠，宮子行用宋人句作聯云：「新祠民祭祀，舊債帝償還。」又江寧莫愁湖觀音閣東壁懸明徐中山王像，以清涼山在對面，王墓在焉，故供養於此閣，聯云：「湖山舊是女兒家，稽首慈雲，願佳麗盡生西土；圖畫今留元老像，翻身苦海，看英雄竟付東流。」又安慶城隍廟聯云：「任憑你無法無天，到此孽鏡懸時，還有膽否；須知我能寬能恕，且把屠刀放下，回轉頭來。」署欵係彭剛直撰出句，吳竹虛撰對句。又越秀山觀音閣楹帖云：「現大士化身，問誰仙佛因緣在；弔越王遺蹟，從古英雄感慨多。」又濟南大明湖鐵公祠聯：「一盞寒泉薦秋菊，三更畫船穿藕花。」又漢口息夫人廟，楚人稱之為桃花夫人，聯云：「息宋興亡隨逝水，死生恩怨問桃花。」又蜀丞相祠之「日月雙懸出師表，風雲長護定軍山。」聖帝廟之「吳宮花草埋幽徑，魏國山河半夕陽。」又「怒同文武，志在春秋。」東嶽廟之「帝出乎震，人生於寅。」湯陰岳忠武廟之「懍懍生氣，悠悠蒼天。」蜀中桓侯廟之「春雨樓桑，無限落花悲帝子；秋風劍閣，有人釃酒弔將軍。」又同安陳忠愍公化成，以江南提督督軍，禦英人於吳淞，中礮陣亡，敕建專祠，熊觀察一本題聯云：「昔時未讀五車書，雅量清心，溫如玉，冷如冰，是大將實是大儒，使天下講道論文人愧死；此日竟成千載業，忠肝義膽，重於山，堅於石，忘吾身不忘吾主，任世間寡廉鮮恥輩偷生。」又彭剛直公玉麟建水師昭忠祠於湖口之石鐘山，門聯云：「忠臣魂，烈士魄，英雄氣，名賢手筆，菩薩心腸，合古今天地之精靈，同此一山結果；蠡水煙，湓浦月，潯江濤，馬當斜陽，匡廬瀑布，挹南北東西之勝景，全憑兩眼收來。」
　　　　昭陵
昭陵為太宗之陵寢，在奉天城北十有餘里，陵外繞以紅牆。自西便門入甬道，兩旁古松一千二百六十五株，橫觀側視，行列分明。大門內兩旁有石獅、石象、石馬等六對。院之正中南向，則高豎《大清昭陵神功聖德碑》，乃康熙戊寅年所建，御撰文述金武神功，右為漢文，左為滿文，碑長三十六尺，厚二尺許，碑陰無字，碑腳四角下凹，每角以石砌成龜蝦魚蟹各一，若值天雨，凹處輒潮潤。馱碑之石高六尺有半，長十八尺有奇，色白如玉，產自蜀中，其時海運未通，轉輸不便，歷十二年之久始得運至。後因碑身太高，碑頂無法安置，朝廷特懸重賞，有吳大力者，舉而加諸碑上，酧以重金，不受，遂賞給世襲四品官，然其子孫凌夷久矣。碑亭之後為隆恩門，正面為隆恩殿，殿外以黑金方石砌成，側視之金石瑩瑩，質尤堅，殿四圍欄杆，皆以一色青金石砌成者，東西有配殿。隆恩殿之後有石製香爐等，緊逼陵下者，有一石壁。陵形圓，高二丈餘，周圍約十餘丈。陵後有土山一，作新月形，陵上有巨碑一，上署《太宗文皇帝之陵》七字，中為滿文，左為漢文，字皆金色，而碑則紅漆，想亦以紅招魂之意也，殿門外亦紅色。
　　　　慕陵
宣宗萬年吉地故在東陵之寶華峪，舊制，地宮下起龍鬚溝兩道，防積水也。宣宗性儉，工程費限二百萬兩，慮起溝費鉅，以詢承修大臣松筠、戴衢亨，二人體上意，謂不修亦可。工既成，一日，行圍過此，遣人啟地宮入視，既出，靴底濕矣。宣宗大怒，承修大臣以下俱得罪，乃舍故地，而就西陵之龍泉峪卜吉焉，即慕陵也。陵無大碑亭及石人石馬，殿廡不藻飾，無方城明樓，猶崇儉敦樸之初志耳。殿後石坊有石刻御題文，曰：「敬瞻東北，永慕無窮，雲山密邇。嗚呼！其慕歟，慕也。」凡十九字。
　　　　醇賢親王園寢
醇賢親王園寢在距都城十餘里昌平州所屬之妙高峯，其上本有佛寺，曰法源，寺有極古銀杏樹兩株，大可數抱，然已一枯一菀矣。樹後即為奉安龍穴，方廣約數十丈，則全以山石挖空鑿平，再用方磚鋪砌者。其龍穴結脉之處，約長一丈六尺，寬一丈，築有石室一間，中央砌石床，即為停放金棺之所，南向設石門兩扇，外建八角亭樓，周圍如城，北向設鐵門兩扇，奉安後，即下千斤石錘封鎖。其對面則有朝北饗殿五楹，旁置配殿，俱用綠玻璃瓦。東偏更有殿宇三百餘間，茶座膳房悉具，以預備醇王府中四時祭享在此暫住。後更添設皇太后、皇帝駐蹕之所，並建造祠廟。統計前後所費帑銀，約銀一百四五十萬兩。
　　　　八枝箭
八枝箭在朝陽府，為公主園寢所在地。公主為世祖之母文皇后之姪女，下降台吉蘇克多爾，薨後葬於其地。康熙間，曾以八個佐領賜蘇克多爾，每佐領有一枝箭，故其地又名八枝箭。至嘉慶時，蘇克多爾已無後，其財產遂為守護園寢之箭丁所有。
　　　　蒙人保守成吉思汗陵
蒙古伊克招盟中, 有所謂埃錦赫牢者, 成吉思汗陵也, 為鄂爾多斯人所假託, 東南距神木縣一百八十里, 榆林府三百里, 值郡王府之南, 加薩府之東, 又為東勝縣治之東南.陵基幅（巾員）凡三百里, 四周皆沙陀, 近傍為淤泥河, 蒙人名曰忽幾爾圖溝, 其上有廟, 亦名忽幾爾圖招. 守陵之官曰居陵掌, 設有陵戶五百家, 號稱特爾罕, 此特爾罕對於蒙旗有特權, 一切徭役皆弗與, 又以時持冊出募, 若遊方僧道然者, 而所至蒙旗, 必以牛羊布施之, 不敢吝也. 然必輪番而出, 常以七八十戶居守之, 居無室廬, 或韋帳, 或柳圈中. 成吉思汗之陵亦無寶城, 無享殿, 以白質大毳幕覆之, 兩幕相接, 前幕供特性, 後幕隔以錦幛, 中供石匣, 成吉思汗遺骸也. 歲三月二十一日為上陵期, 先時即東北偏廣場樹大幄, 以白馬白駝恭舁石匣出, 奉安其中, 前陳弓矢馬蹻, 設牲酪, 拜奠如儀. 是日也, 凡近地王公台吉皆躬親灌降, 遠而漠北,河西, 亦遺官賚祭物, 不遠千萬里跋涉而來, 內而燕, 晉, 秦, 隴諸商人, 則挾財貨馱茶布什物, 以貿蒙人之馬牛，露天列幙，盤亘十餘里，坌涌霧積，日常數萬人，歷時七八日，始各交易而退，亦煌煌乎大觀矣。達拉特王且引申其說曰：弓矢馬蹻，皆元成吉思汗所親御。弓矢度之神幄中，馬蹻遺於準噶爾境之沙阜上，屆祭期，乃敬舁之往，冀以親其手澤焉。白馬白駝，則由七旗輪供之，老乃一易，易時先延喇嘛僧唪經數壇，別製銀牌，結其鬃而繫之，居恆縱之草地，無與牧者，先祭三日，則自來，祭畢則自去，方祭之殷，則竟日植立幄外氍毹上，不拴繫，不嚙飲，亦自咆嘶走動也。
　　　　頑兒塚
出諸城東門三里有小邨曰許莊，許為邨中著姓，自元明來聚族於此，邨以是得名。邨尾有頑兒塚。邨中子弟有不率父兄之教者，父兄輒行厭勝術，夜半，乘子弟熟睡，斷其髮數綹，潛瘞於塚，則頑劣者可易而為循謹，故老相傳，謂有奇驗，故信之者彌篤云。塚傍山麓有古碣為識，剔抉莓苔字畫尚可辨，碣之陽題曰「頑兒許大榮之墓」。其陰有銘，辭曰：「升木猱，出柙兕，緊何人，許氏子。吁嗟乎，禽犢之愛有如此，凡為母者可鑒矣。」下署「乾隆己酉，諸城縣訓導沈圻題此數語以儆邑人」。
　　　　香冢
京師南下窪之窰臺，在陶然亭東，其地有香冢、鸚鵡冢，相傳香冢為張春峐侍御瘞文稿處，鸚鵡冢則瘞諫草處也。香冢銘云：「浩浩愁，茫茫刧，短歌終，明月缺。鬱鬱佳城，中有碧血。碧亦有時盡，血亦有時竭，一縷烟痕無斷絕。是耶非耶？化為蝴蝶。」又詩云：「蕭騷風雨可憐生，香夢迷離綠滿汀。落盡夭桃又穠李，不堪重讀瘞花銘。」
　　　　閩中墳墓
墳墓之制，各地異俗，大率葬平壤者多簡率，葬山陵者多堅緻。如閩中墳墓，其營造猶近古制，而異其習尚，他處僅夫妻有合墓之義，閩中土大夫之家，常合祖孫父子數世為一墓。其俗以三世計，約幾何人，即就山鑿一深穴以為壙，廣大如屋，中一石榻，如其家三世共十人者，則此石榻可容置十棺，穴口就石鑿三門，含有機括，封固即不可復開。穴上則用磁粉油泥等，築一或圓或長方之墓形。其第一世棺入壙後，即封其墓之中門，右一門本虛設，左一門留以啟閉，子孫歲時入而洒掃。俟三世棺均入壙，則并左一門亦封之，即永不得開矣。故閩中古墓，雖歷時至久，均復存在，縱經兵燹，從無伐墓之舉，以其堅不得開也。
　　　　外蒙古人不知墓
自過外蒙布音圖河，山灣往往有石柱對峙，上有龍紋及日月象，率已剝蝕，蓋元時顯官歸葬以誌墓者，外蒙人尚焚尸火葬，不知有墓也。志伯愚嘗過其地，詢之臺官，則以天下石柱為答，固不知為墓也。
清稗类钞    徐珂 编  目錄 

