《清稗类钞》称谓类  风俗类  方言类 


清稗類鈔
　稱謂類
　　　　滿蒙二族呼漢族為蠻子
康熙丙辰，武定李文襄公之芳任浙閩總督，有德政，閩人感之，呼為蠻子佛。蓋其時靖南王耿精忠叛，康親王率師南征，滿、蒙兵士四出，滿、蒙二族本呼漢族為蠻子，閩人或襲滿、蒙之口吻而稱之也。
　　　　漢族呼滿蒙二族為韃子
漢族對於滿、蒙二族輒呼之為韃子。蓋元代漢族所以呼蒙族者，至本朝而更擴其範圍矣。韃靼，本靺輵之別部，唐末始見其名，後乃為蒙古之稱。元亡，其宗族走漠北，去國號，稱韃靼，其可汗本雅失里，為明及亞剌所攻，勢大衰。達延汗以後復起，屢擾明邊。及本朝興，諸部相繼降附。又為地名，則以中古時，韃靼族侵入中亞細亞，故名。近世學者分為支那韃靼、 【 即東土耳其斯坦。】 獨立韃靼 【 即土耳其斯坦。】 二部。或更用廣義，自滿洲、蒙古至歐洲之頓河、尼瓦河間，概與以此稱。以是之故，漢族之對於旗人，除確知其為漢軍不復稱以韃子外，其他則不問其為滿洲，為蒙古，輒以韃 【 韃一作達。】 子呼之。且以下流社會之人，但知有滿洲，而不知有蒙古耳。
　　　　漢滿蒙三族呼回族為回子
回回，古國名，宋時據有中亞，為元太祖所滅，即花剌子模朝也。然其種人於陳、隋間已入我國，金、元以後，蔓延滋甚。所至，輒相親，篤守其世傳之天方教，陝、甘、新疆最多。居甘肅撒拉爾等處者，曰回戶，設土司轄之。其散居各省者，則列於民戶，無所區別。然漢、滿、蒙三族之人對於回族，固皆稱之曰回子也。
　　　　滿洲之稱謂
滿語以天子為憨，即古稱克汗，憨、汗音相近。貝勒為王，昂邦為臣，哈番為官，馬德為祖。譯以漢音，文義無他異。院子為花，花、鰕同音，為禁衞之稱，當即院子近身奉侍之義也。
　　　　新疆蒙古家屬之稱謂
新疆蒙古不講宗法，曾祖以上無稱，祖父曰阿布苦，祖母曰阿布苦哀吉，父曰阿博，母曰哀吉，伯父曰阿博喀阿卜，叔父曰阿博喀阿噶，兄曰阿哈，嫂曰畢里肯，姊曰阿格啟，弟曰底呂，弟婦曰底擺哩，子曰庫本，媳日擺哩，女曰扣肯，孫曰阿奇庫本。
　　　　纏回之稱謂
新疆纏回之家族稱謂，有名無姓氏，父曰達旦手，母曰阿浪子，祖父、祖母則曰穹達旦子、穹阿浪子。穹者，大也。猶言大父、大母也。兄曰阿干子，弟曰伏干子，夫曰伊引子，妻曰和通。其伯叔舅姊皆以呼兄者呼之，甥壻妹姪皆以呼弟者呼之，餘則無尊卑長幼，概呼以名而已。
　　　　仲家苗之稱童男童女
卡尤仲家在貴陽、都勻、鎮寧、普安，隨處皆有，婦人多美好，謂處女曰囊，男未娶者曰羅漢。
　　　　僚伶侗之稱謂
諸蠻有僚, 伶, 侗, 瑤, 僮, 俍數種. 僚人, 俗稱山僚, 推其魁曰郎火, 猶漢語夥伴也. 伶, 侗稱食曰饘 於, 或曰哽餲, 衣曰登革, 謂父曰扶, 自稱曰留, 男謂女曰有助, 女謂男曰友友, 男女相屬意曰眉心眉意. 然所作歌詞文字, 則與漢族無異.
　　　　皇帝稱臣
冬至郊天，例有表文，焚表時，有漢大學士一人侍帝側。皇帝稱總理山河臣某，漢大學士稱協理山河臣某。
　　　　皇帝老爺
高宗南巡江浙，耆老婦女道左瞻仰，有稱皇帝老爺者，前驅衞士將執而治之。高宗亦驚訝，詢之江督尹文端公繼善。尹奏南方愚民，不明大體，往往呼天為天老爺，天神地衹，無不得老爺之稱者。高宗大笑，扈從諸臣遂不復言。
　　　　阿哥
諸皇子皆稱阿哥，以行列之大二三四等數目冠之於上。皇帝與人言及，亦稱之為阿哥，且有見之於諭旨者。
　　　　奴才
滿洲大臣奏事，同有稱臣或奴才者。乾隆戊子下諭：「嗣後頒行公事摺奏稱臣，請安謝恩尋常摺奏仍稱奴才。」所以存滿洲舊俗也。乃久之，滿臣奏摺無論公事私事，俱稱奴才，以為媚矣。
當未入關以前，滿洲曾貢獻於高麗，其表文，自稱後金國奴才。可見奴才二字之來歷，實為對於上國所通用，其後逐相沿成習耳。
然不獨滿洲也，蒙古、漢軍亦同此稱，惟與漢人會銜之章奏，則一律稱臣。
漢人之為提督總兵者，稱奴才，雖與督撫會銜，而稱奴才如故，不能與督撫一律稱臣也。
王公府邸之屬員奴僕，對於其主，亦自稱奴才。
　　　　筆帖黑答
滿語稱翰林院為筆帖黑衙門，稱侍讀學士為筆帖黑答，翰林院之長也。
　　　　文官上下之稱謂
屬僚對於上官之稱謂，稱人與自稱，京外不同。對於管理各部院之親郡王，稱之為王爺。對於部院之尚書、侍郎，則稱之為大人，而冠以姓，以尚、侍不止一人也。其自稱，則不論郎中、員外、主事，均稱司官，亦有稱章京者。 【 章京初為將軍之滿洲稱謂，世祖入關時盛京將軍自稱章京是也。繼而轉為委員之滿洲稱謂，如軍機處，總理各國事務衙門之屬員皆稱章京是也。】 雖京堂道府為章京，亦自稱章京。尚、侍對於司官、章京之無戚友私誼者，則曰某老爺，某，姓也。此就京曹官言之也。若在外官，則藩、臬、學各司對於督撫，自稱本司或司裏，巡、守、河、糧、鹽、警各道對於督撫自稱職道，候補者亦如之。知府自稱卑府，直州，散州之知州以及同、通、教佐，下至從九未入，則皆自稱卑職，無區別矣，現任、候補，皆從同。
　　　　先生大人老先生
明時，京官自閣臣以至大少九卿皆稱老先生，門生稱座主，亦如之，蓋稱謂之最尊者也。外省，則僉、憲以上悉以此稱巡撫。若稱按部使者，則止曰先生大人而已。康熙時，京官猶沿明舊稱，如內閣部堂，彼此曰老先生，翰、詹亦然。給事曰掌科，御史曰道長，吏部曰印君，曰長官。至同治初，所謂掌科、道長、長官者，絕無如此稱謂。惟印君，則六部掌印者皆然，不獨吏部也。而老先生三字，則貴賤上下，滿朝無一人稱之矣。
　　　　大人
大人之稱，始於雍正初，然惟督撫有之，康熙末，則施之於欽差大臣矣。嘉、道以降，京官四品以上，外官司道以上，無不稱大人。翰林開坊，六品亦大人。編、檢得差，七品亦大人。至光緒末，則未得差之編、檢及庶吉士，並郎中、員外郎、主事、內閣中書，皆稱大人矣。外官加三品銜或道銜者，無不大人。久之，而知府、直隸州同知亦大人矣。
　　　　張叔未稱人奴為大人
嘉興張叔未名廷濟，精賞鑒，工篆隸，求書者踵相接。潤例甚苛，扇、對每件須銀若干，如署款欲稱大人者，必加銀若干。有友某，偶持對聯乞書，未加署款之潤，張遂不署大人。一日，張詣友，忽見友之僕侍側，手持一扇，甚精雅。友故問曰：「汝此扇，是何人為汝書？」僕云：「是求張老爺書者。」友掣觀之，謂張曰：「汝亦太自褻矣，何至貪潤銀，乃稱奴輩為大人？」張駭視之，果有某某仁兄大人等字，始知為友所算也。
　　　　老師先生
弟子之於師，凡受知者稱老師，受業者稱先生，非若筆札之必稱夫子也。若後進之於先進，非父執，非平行，而不易加以稱謂者，亦曰先生，或加以其人之字，曰某某先生。
普通儕輩相呼，彼此亦各有以先生相稱者。
商業中，奴婢之於主人，稱先生。
光緒中，上海高等妓女，世俗所稱之書寓長三是也，亦稱先生而不稱小姐。
　　　　曾文正稱劉瑲林為瑲林先生
咸豊辛酉春，曾忠襄公國荃圍攻安慶，粵寇陳玉成部下劉瑲林方據集賢關，為城中犄角，曾文正致書忠襄有云：「勿使瑲翁逸去。」又稱之曰「瑲林先生」。繼聞鮑超攻破其壘，殺之，則大喜。文正素持正，不輕假人以辭，於玉成則直斥曰狗，於瑲林則尊之曰瑲翁，曰先生。瑲林殆亦當時粵寇之健者也。
　　　　大老爺老爺
明時縉紳，惟九卿稱老爺，詞林稱老爺，外任司道以上稱老爺，餘止稱爺，稱老爹而已。乾隆時，內而九卿，外而司道以上，俱稱大老爺。自知府至知縣，亦稱大老爺。咸、同以降，至光、宣間，知府無加銜者，以至知縣，皆稱大老爺。佐貳六品以上，即大老爺，舉貢生監無不老爺，甚至市儈捐六品銜，亦大老爺矣。
老爺之稱，又最為普通，凡文武官吏之家中奴婢無不稱其主曰老爺，中堂且然，不若門外之人之須一一分別也。又俗以舉、貢為有授官之基礎，故亦得受此稱。光緒末，老爺更多，偏僻之地，鄉人且稱生監為老爺，即非生監，兩家居平日著長衣者，亦皆稱之為老爺矣。
　　　　太爺太老爺
太爺之稱，次於大老爺及老爺，以稱外官之佐雜，縣丞以下是也。函牘中有稱之為大老爺者，則略尊矣。而乾隆時之舉人、貢生，亦稱太爺。
　　　　老大人老太爺
自身有官職，其封翁，大者稱老大人，小者稱老太爺。
　　　　爺
北人儕輩相呼輒曰爺，以其姓氏加於上，曰趙爺，曰錢爺；以其行列加於上，曰大爺，曰二爺。光緒朝；都人每稱恭忠親王為六爺，醇賢親王為七爺。
　　　　少爺孫少爺
少爺、孫少爺者，官之子孫也。自身為大人，子可稱少大人，孫可稱孫少大人。自身為大老爺，子可稱少老爺，孫可稱孫少老爺。若自身為太爺，則子孫亦僅稱少爺、孫少爺而已。晚近以來，富室固沿是稱，即稍有體面者亦然。
　　　　某官
凡年未及冠之男子，尊長及奴僕，或以其行列別之，曰大官、二官；或以其咳名 【 即乳名，亦即小名。】 冠之，曰某官。此亦可見社會之熱心仕宦也。十齡以外，輒改稱少爺。
　　　　相公
咸豐以前，奴僕之於未仕者，如監生、諸生，皆稱以相公。以其姓或名或號或行列冠於上，曰某某相公。
　　　　大帥老帥
大帥之稱，初惟施之於大將軍或經略也，後且及於督撫。咸、同軍興，卿貳總軍務者，亦悉有此稱。光緒以來，督撫非軍務省分，亦稱大帥，其年老資深者或稱為老帥，久之而實缺提督亦受此稱矣。
　　　　總爺副爺將爺都爺爺
大人、大老爺之稱謂，武官亦有之。就綠營而論，提督、總兵、副將、參將皆稱大人，游擊、都司皆稱大老爺，守備初稱總爺，後亦稱大老爺矣，千總、把總則皆稱副爺。
平民於兵士稱之曰將爺，祝其由兵而將也。在國初，則稱都爺爺。
　　　　標下沐恩
武官對於受轄之官稱之為大帥大人，其自稱則曰標下。標者，軍標、督標、撫標、提標、鎮標，言在其標下供職也。又有稱沐恩者，謂劾力軍中，官職之遷擢皆受恩於上官也。
　　　　晚生侍生
京官有晚生、侍生之稱，軍機處、內閣、翰林院、都察院、吏部、禮部皆有之。大抵用之於同署科分或到署年分月分在前之人，間有用之於外官者，則督撫也。
　　　　范忠貞耿精忠互稱眷生晚生
范文肅公文程，耿精忠至戚也。先是，耿之祖歸順遼左，受封為王，實文肅力也。時文肅官內院，方枋國，與耿交誼最厚，誓為婚姻，至襲王，已第三輩矣。而忠貞公承謨為文肅之子，耿之妹又嫁忠貞之姪，姻婭中於輩行為長。凡書函往來，耿稱晚生，范稱眷生，無相間也。忠貞在浙久，念耿輩雖卑而爵已尊，同列封疆，受其晚生之稱似太過，因遜謝再四，自後耿稱侍生，范稱弟，亦無間也。
舊例，各省督撫移文，與平西、定南、靖南三王俱平行，銜封表面，僅書某官姓，公文遞至某王軍前開拆，來文亦如之。一日，耿公文至浙，傳鼓投進，銜封已變常式，表面大書年月黑簽，某日旁寫右照會浙江巡撫，背有靖南王封四大字。忠貞愕然，及啟私函，則耿仍稱晚生，札云：「新奉則例，王移文至督撫，俱改照會，故於私函仍用晚生帖。」忠貞怫然，答柬仍改書眷生，兩晚生帖竟不璧還，函外僅寫王爺，書面授來使，而不用印信函封，以後來往悉然，嫌隙始於此矣。
　　　　吳陳炎自稱眷同學
康熙中，仁和吳陳炎寶崖以國子生供奉內廷，凡與京官往來名刺，書眷同學某，而無弟與晚之稱謂，都人乃呼為吳同學。
　　　　老查少查
查初白編修，先以澤州相國薦起，命直南書房。明年，始賜出身，由庶常授編修。其族子昇，方以宮坊久侍直，宮監無以別之，乃呼初白為老查，聲山為少查。
　　　　稱謂避莊有恭嫌名
屬吏上大憲書，向用「恭惟大人」四字。乾隆朝，莊滋圃相國有恭總督南河，僚屬具稟，改為「仰維」，或作「辰維」，避恭字也。
　　　　稱謂避左文襄嫌名
定例稱大學士曰中堂，左文襄公宗棠自陝甘總督入相，兩省官吏避宗棠二字之嫌名，皆稱伯相，比晉封二等侯，又稱為侯相。
　　　　書札封面稱家大人嚴君
有京官某者，凡致信於同姓者，輒書曰家老爺、家少爺。有某某者，官某道，某不辨，而書曰家大人。又一日，致信與姓嚴者，書之曰嚴君。嚴閱之，走謝曰：「尊稱實不敢當。」
　　　　召見時稱兄曰家兄
粵寇之役，軍事繁興，各路將帥戰功卓著，保案大開，於是幕府中人多膺薦剡，而依草附木者不可勝數。湖北王某，有兄統兵屢立奇勳，某亦以隨營參贊功，歷保至道員，加花翎二品頂戴，賞巴圖魯勇號，時某年僅二十餘也。光緒初年，復以某督明保，送部引見，孝貞、孝欽兩后垂簾，孝貞間曰：「觀爾履歷，以隨營功保至道員，爾究隨何人立功得保此職？」王年幼，又在軍久，不知儀注，率爾對曰：「家兄營中所保。」孝貞聞之一笑，遂不復問。某既退，兩后謂軍機大臣曰：「此人年輕有功，似尚聰明能辦事，惟少閱歷，恐未能任地方官，可不必記名，姑照例發往，俟其歷練數年，可用也。」尋分發江西。
　　　　董文恭令人稱老表兄
董文恭公誥以詹事府右中允於乾隆己丑丁外艱回籍，每輿出，小兒譁曰：「董誥來矣。」一日，有所聞，呼而告之曰：「我之姓名，惟我父母君師得呼之，哉與爾輩有戚誼，此後相見，呼老表兄可也。」
　　　　自稱弟為令弟
海鹽陳子莊廣文為金華教官時，有諸生數人請見，自稱其弟為令弟，同座均目笑之，其人亦自忸怩。陳解之曰：「古人自稱其弟，本有令字，諸君特未留意耳。」眾咸求教，陳因誦謝靈運《酬從弟惠連》詩云：「末路值令弟，開顏披心胸。」杜少陵《送弟韶》詩云：「令弟尚為蒼水使，名家莫出杜陵人。」是稱己之弟為令者，亦猶行古之道也。言罷，眾俱粲然。
　　　　聖祖禁稱社弟盟弟
明季時，文杜行，往來投刺者無不稱社弟。國初，盟會盛行，凡投刺無不稱盟弟。甚而豪胥市狙能翕張為氣勢者，搢紳躡屐問訊，亦無不以盟弟自附。康熙初，朝廷以法律馭下，嚴行禁革，遂不稱同盟而稱同學矣。
　　　　粵人以契弟二字罵人
契弟之稱，初惟師之於弟有之，言其衣缽相傳，兩兩相契也。繼而避嫌不用，則以閩、粵之好男風者，每以此二字稱其所歡耳。粵中罵人輒曰契弟，其音略同開怠，蓋以龍陽譬之也。
　　　　丘丈勇爺
俗稱婦翁曰岳丈，婦之兄弟曰舅爺。而富貴人家得寵之妾亦有許其家屬往來者。或曰是宜去岳字之出而稱妾父為丘丈，以勇字形似舅字而稱妾之兄弟曰勇爺。
　　　　太后之稱謂
光緒朝，宮廷自皇帝以次及於宮眷，均呼孝欽后以男稱，有時亦呼老祖宗，又或稱之為老佛爺，德宗則稱之曰親爸爸。
至老佛爺之稱，則以孝欽時作觀音大士妝，以李蓮英為善財童子，蓮英之姊為龍女，用西法照一大像懸於寢殿，於是宮人均呼孝欽為老佛爺。
　　　　皇室皇族之女稱謂
本朝公主有二稱，皇后所生曰固倫公主，妃嬪所生曰和碩公主。親王之女稱郡主，郡王及貝子、貝勒、輔國公之女稱縣主。然除公主外，雖有郡主、縣主資格，如未奉有正式封號者，皆統稱格格。大抵稱格格者，以次女以下之處子為多。若其長女，未得正式之封號者亦罕。駙馬都尉稱額駙，亦因所尚主，加固倫、和碩等字。若宗室， 【 俗稱黃帶子。】 若覺羅， 【 俗稱紅帶子。】 若閑散八旗，若內府三旗，凡對於未嫁之幼女，皆稱妞妞。
　　　　福晉
本朝初入關時，一切稱謂悉隨漢族之音，例如福晉二字，即夫人二字之音。蓋初用滿文，而後從滿文改譯漢文，至有福晉二字也。
　　　　蒙古室號
《北史》，蠕蠕 【 即突厥。】 號其正室曰可賀敦，《遼史》呼皇后為忒里蹇。國朝之外藩蒙古，其汗之正室曰哈屯可賀敦。
　　　　太太
命婦稱太太，其夫自一品以至未入流皆然，無所別也。久之，則富人亦稱之。又久之，則凡為人婦之可以家居坐食者，亦無不稱之矣。
　　　　老太太
婦之姑稱老太太，以別於己之稱太太也。進而上之，祖姑稱祖老太太。
　　　　少太太
婦有翁姑者，稱少奶奶，固已。然以其夫之顯貴而欲表示其尊，則稱少太太。若此者，其姑則稱太太，其子婦則稱少奶奶。
　　　　奶奶
婦人之稱奶奶，南北均有之，而作用不同。南方之稱奶奶者，其初大率為中流社會不敢自比於宦族而稱太太，因以奶奶替之。北方不然，自王公以至士庶，婦年少壯而成上有翁姑者，均稱奶奶，惟以行列冠於上，曰大奶奶，二奶奶。
　　　　少奶奶
富貴家之子婦，翁姑及奴婢皆稱之曰少奶奶。或以其夫之行列別之，或以其夫之乳名冠之，曰某少奶奶。
　　　　孫少奶奶
孫少奶奶者，以婦之夫有祖父母在堂，而姑猶稱少奶扔，遂得此稱。
　　　　姨太太姨奶奶
富室貴家之妾稱姨太太。粵人類多姬侍，輒稱之以大姨太太、二姨太太，或僅一太字。其有為大婦所抑而不得此稱，或年齡太稚者，均曰姨奶奶。下焉者，則但以本人之姓或名冠於姑娘二字之上，曰某姑娘。
凡姨太大、姨奶奶之稱，大率為已有子女或崇尚體面者而設。
　　　　老姨太太老姨奶奶
尊長之妾，無論有無子女，均可稱老姨太太，或老姨奶奶，亦不問其卑幼之有無姬侍也。
　　　　姨少太太姨少奶奶
卑幼之妾，稱姨少太太或姨少奶奶者，以其家尊長之妾，稱姨太太或姨奶奶故也。
　　　　小姐姑娘
姐，姐兒也，輕之之辭也。而富貴家之女乃有此稱，且又從而小之，曰小姐。巨室閨秀反以此稱為榮，大奇。
北方有稱姑娘者，旗人尤多，揣其意義，實較小姐為尊也。然南方之妓女亦稱小姐，北方之妓女亦稱姑娘。既嫁，則稱姑太太，或姑奶奶。
　　　　太小姐
富貴家有在室處女，不嫁而年邁，其兄弟之女已稱小姐，而己之行輩已較高，遂得此稱。然不能改稱老小姐，蓋於此而稱老，一若有譏其老大不嫁之意也。
　　　　姑小姐
室女已無父母，兩家長為其兄弟，雖已字人尚未于歸，且年齡在三十以下者，輒稱之曰姑小姐，不必稱太小姐也。
　　　　孫小姐
孫小姐者，本人之父尚在室姊妹稱小姐，奴婢對之，則稱之曰孫小姐，以示別也。
清稗類鈔
　風俗類
　　　　全國習慣
我國上古，男皆束髮於頂。世祖入關，乃薙髮垂辮。女子多纏足，不輕出外。男子吸鴉片者甚眾，亦好賭博，煙管賭具，幾視為日用要物。光、宣間，始有天足會、戒煙會之設立。至於食品，北重麥，南重米。而知書識字者，百人中不可得一也。
　　　　以物價覘俗
國初物價已較明為昂。順治時，其御史疏言風俗之侈，謂一席之費至於一金，一戲之費至於六金。又《毋欺錄》云：「我生之初，親朋至，酒一壺，為錢一；腐一簋，為錢一；鷄鳧卵一簋，為錢二，便可款留。今非豐饌嘉肴，不敢留客，非二三百錢，不能辦具。耗費益多，而物價益貴，財力益困，而情誼益衰。」又晉江王伯咨嘗於其家訓中述往事云：「銀三錢，可易錢一百二十文，每日買柴一文，三日共菜脯一文，計二十日可用二十七文有奇，而足存九十餘文，可買米一斗五升，足家中二日半之糧。蓋此銀一兩，僅值四百錢，斗米不過六十文，薪菜之值尤極賤也。至康熙時，則斛米值錢二錢。雍正時，市平銀一兩，可易大制錢八九百文，米色雖有高下，每石市價以百文上下為率。乾隆庚寅，斗米值三百五十錢《武昌縣志》已列為災異。道光以來，米價極賤時，一斗必在二百文外，昂時或千餘錢。銀一兩，從無千錢以內者。始知往日物輕錢重，官中所謂例價者，乃常價，非故為抑勒也，特相沿不改耳。」
光、宣間，則一筵之費至二三十金，一戲之費至六七百金。而尋常客至，倉猝作主人，亦非一金上下不辦，人奢物貴，兩兼之矣。故同年公會，宦僚雅集，往往聚集數百金，以供一朝揮霍，猶苦不足也。生計日促，日用日奢，京師、上海之生活程度，駸駸乎追蹤倫敦、巴黎，而外強中乾捉襟現肘之內幕，曾不能稍減其窮奢極欲之肉慾也。且萬方一概，相習成風，雖有賢者，不能自異，噫！
　　　　開會
集會、結社，二者性質不同。集會為一時聯合，歡迎歡送之類屬之。結社有永久性質，辦事討論之類屬之。而流俗不察，輒稱之曰會。光、宣之交，都會商埠盛行之。
發起人先以開會年月日時、名稱、地址及開議之原因，提議之辦法，印發傳單，登載日報，並發函通告同志，或即呈報當地官廳，以便保護。會場有開會秩序單，其提議之各事曰日程表。會場中央外向，設演說臺。當搖鈴開會時，曲發起人登臺，布告宗旨，續行演說。或由他人主席，請其發言。凡所演說，均由旁坐書記筆錄於冊。辦理庶務者為幹事員，招呼會眾者為招待員，整理秩序者為糾察員。
赴會人所須知者如下：一、繳券。至會場門口，以入場券交收券人。二、簽名。門口有一几，設簽名冊，分會員、來賓二種，赴會者以己之姓名書於上。三、就席。有會員席、來賓席、特別來賓席，新聞記者席各種，於楹柱或椅或桌分別標識，赴會者當依招待員引導人席。四、發言。若會中有赴會人發言之特許，自可發表意見，惟須俟他人言畢，起立陳說。若應演說臺上之請，登臺演說，當登臺時，先向外鞠躬，立而發言。五、退席。將閉會，亦如開會時之搖鈴，赴會者聞聲即退。入場勿擁擠，出場須魚貫而行。勿私言，交頭接耳，易為他人所疑。勿喧曄，宜坐而靜聽。勿涕唾，萬不得已，以手巾盛之。勿吸煙，煙霧薰蒸，易為旁坐人所厭惡。
　　　　謁客
凡至官廳及人家，投謁答謁，由從僕以名刺交閽人。既通報，客即先至客堂，立候主人。主人出，讓客，即送茶及水旱煙。有須主人迓客於門而陪客入內者，則為特別之客。
光、宣間，名刺之式不一，或紅紙，或西式白紙，均可。名片之背，則書名號與住址，西式名片之左角則書職業。女子亦然，惟已嫁者輒增夫家姓氏。男子有承重喪或父母喪者，則於白紙名片之四周以二三分黑色為緣；或節沿用舊式，於姓之左角書制字；期服以外之喪，僅於姓之左角書期字，餘類推，女子亦然。若攜有介紹書者，於接見時面投。
　　　　三朝
俗所謂三朝者有二：一、兒生三日會客，設湯餅筵。一、男女成婚之第三日，亦肆筵設席以娛賓。
　　　　彌月
彌月，見《詩經》「誕彌厥月，先生如達」。謂姜源之孕后稷，滿十月之間，易生而無留難也。其後則以男子子、女子子之生滿一月者曰彌月，宗族戚友亦皆有所饋贈，以將賀意，必設宴以享之。或饋人以生麪及炒熟之麪，麪條長，取其緜緜不斷長壽之意也。
　　　　百祿
兒生百日曰百祿。杭有此風，必祀神，為兒薙髮，曰百祿頭。「碌」讀如「羅」，因「百祿」二字與「不祿」同音。不祿者，死也，故避之。且不曰百日而曰百祿者，以人死之百日曰百日也。
　　　　周歲
周歲，小兒之生及一歲者也。古時，兒生一期，設晬盤於兒前，男則用弓矢紙筆，女則用刀尺針縷及珍寶玩物，置盤中，觀其發意所取，名之為試兒，今亦有之。富貴之家至有演劇侑觴以娛賓客者。客皆有所饋，其豐者為金銀飾器、綢緞衣料。
　　　　立嗣
我國重宗法，以無後為不孝之一。凡年至四五十而尚未有子者，輒引以為大憂，懼他日為若敖之鬼也，他人亦為之鰓鰓慮，視滅國之痛尤過之，蓋狹義滅種之懼也。於是有立嗣之事。其法：擇胞兄弟之子以為嗣，次則擇從兄弟之子，復次則擇再從兄弟之子。兩者皆無，乃及於昭穆相當之族人。惟其中有應繼、愛繼之別。昭穆之最親者為應繼，繼矣，而不當嗣父母之意，另擇一較疏之人，亦使為後，曰愛繼。亦有舍應繼而取愛繼者，此皆以同姓為斷也。
其取於異姓者，或出嫁姊妹之子，或為女擇一壻，人贅於家，令其奉祀。或買一不知誰何之子，則以二齡至十齡者為多。間有先期覓一在外之孕婦，而自飾為有姙者，俟孕婦之將臨盆也，亦坐蓐，收生嫗亦侍於側，孕婦之子方墮地，亟攜以歸，由收生嫗奉之，以交飾姙者撫之，而別雇乳婦飼之焉，俗曰血抱。凡此者皆養子也，養異姓子為己子者。五代之李克用、王建為最多。明太祖初起時，亦多畜養異姓兒，稱為某舍。
且尚有出嗣於神鬼者，光緒初葉，德清戴匡嘗官餘姚訓導，徐珂欲求戴子高明經望之遺著，以其同縣而疑為一族也。就而訪求之，戴曰：「非也，寒家之得姓為戴，從邑城隍廟神戴公得之。先代以得子屢夭，故出嗣於神，至僕已三世矣，不與子高同族也。」匡之子子田，以稅課大使需次江寧孫靜齋，為諸生。
　　　　乾兒
乾兒者，不論男子子、女子子皆有之。蓋於十齡之內，認二人為義父義母，稱之曰乾爺乾娘。吳俗曰過房，越俗曰寄拜。乾爺為其命名，冠己以姓，曰某某某，必雙名，兩字也。然姓不表而出之，即其名，亦惟乾爺乾娘自稱之。通行於社會者，則仍本姓本名，此所以異於義子也。雖乾字有相假之義，與義字之訓假者略同，而義子則為人後，乾兒則僅曰寄男女也。命名之曰，由乾兒之父母率兒登堂，具饌祀祖，更以禮物上獻乾爺乾娘，書姓名於紅箋，於其四角並著吉語，媵以金銀飾物、冠履衣服、珍玩、文具、果餌。自是而年節往來，彼此輒互有所饋，長大婚嫁，乾爺乾娘贈物亦必甚豐。乾爺之母，即乾娘之姑，則稱乾嬭婆，蓋假用乾阿嬭之名稱而變通之耳。兩家之父母，俗稱乾親家。對於他人，則曰某為某之乾親。其結合之原因有二：一、迷信。懼兒夭殤，他日自為若敖之鬼，因擇子女眾多之人，使之認為乾爺乾娘。且有寄名於神鬼，如觀音大士、文昌帝君、城隍土地，且及於無常 【 俗傳人將死時由無常勾魂。】 是也。或即寄名於僧尼，而亦皆稱之曰乾親家。一、勢利。甲乙二人彼此本為友矣，而乙見甲之富貴日漸增盛也，益思有以交歡之，且欲附於戚黨之列，得便其攀援於異日，誇耀於他人也，乃以子女寄拜甲之膝下，而認之為乾親。其與人言，亦必曰某為舍親。
　　　　壽誕之預祝補祝
人之生日曰壽誕，亦曰壽辰。至日，家屬、宗族、戚友皆拜而頌禱，曰拜壽。其前一夕亦有往祝者，曰預祝，亦曰拜生。初度之翌日，若有人往祝，則曰補祝。
　　　　冥壽
祝壽者，祝其人之長生不死也。乃有為已卒之祖父母、父母稱觴祝壽者，曰冥壽，亦曰冥慶。人已前卒，何有於壽，豈果有鬼死為聻之事乎？至期，其子孫於宴客之請柬，收禮之謝柬，皆自稱追慶子、追慶孫，仍著綵服，設禮堂，宗族、戚友亦且相率往賀，甚有演劇以娛賓者。
　　　　溺女
溺女惡習，所在有之，蓋以女子方及笄許嫁時，父母必為辦妝奩。富家固不論，即貧至傭力於人者，亦必罄其數年所入傭貲，否則夫壻翁姑必皆憎惡。迨出嫁，則三朝也，滿月也，令節新年也，家屬生日也，總之，有一可指之名目，即有一不能少之饋贈，紛至沓來，永無已時。又或將生子，則有催生之禮，子生後，則彌月、週歲、上學等類，皆須備物贈送。甚至壻或分爨，則細至椅桌碗箸，必取之婦家。女子歸寧，亦必私取母家所有攜之而歸，稍不遂意，怨恨交作，貪家之不願舉女，良有以也。成曰大賊人道，或曰方患人滿，此風宜提倡不宜禁革。
　　　　北人毀身求財
殘毀身體, 最悖人道. 北方風氣剛勁, 好勇鬭狠, 甚且不惜傷身以易金; 或因小忿, 自戕其體而爭勝, 尤為野蠻. 光緒某年, 歲將暮, 京師琉璃厰西門餅店前, 有少年裸下體臥地, 不聲, 店主舉桿麫大杖杖其骽, 杖王五六十, 突起而言曰:「如是, 必喫矣. 」店主曰:「任汝喫矣. 」蓋臥地者積欠餅資, 猶強取不已. 故店主示以大杖, 謂如不呼痛, 免前欠, 且自此不索直也. 又一日, 五道廟三岔路口, 有黑衣快靴之群惡少洶洶自北來, 中布衵服而外衣不鈕者一人, 面血淋漓, 一目已霍然眇, 蓋喫寶局者也. 喫寶局者, 惡少日於賭館索費, 任保護. 然若輩眾多, 必以甘心傷其支體者始得之. 支體之傷分等計資, 果剜目者列上等而獲多金矣.
京畿一帶，此風尤盛。一日，有壯男至通州某典肆持敝衣求質，典夥卻之，男子呶呶爭。久之，詰夥曰：「貴肆果質何類物？」夥答曰：「凡物皆受，第必須完好者始合格。」壯男匆匆去，俄復至，出小刀，割一耳擲櫃上曰：「此亦物之完好者，若速為估值。」夥大懼，立邀之入，予以重金，始出。又良鄉縣甲乙二人有所爭訟，經年不休，二人皆力盡，不復勝訟，乃相約曬烈日中，畏避者負。二人力適相等，繼更議定置一大油鍋，熾之令沸，中擲二鐵丸，能赤手取以出者勝。屆期，邀父老為證人，一攘臂先取，皮肉盡脫；其一逡巡不敢動，遂敗北，乃以所爭者讓諸取丸人。然是人受毒過深，不數日即死。
　　　　北人尚炕
北方居民，室中皆有大炕。入門，脫屨而登，跧坐於炕，夜則去之，即以薦臥具。
炕之為用, 不知其所由起也. 東起泰岱, 沿北緯三十七度, 漸迤而南, 越衡漳, 抵汾晉, 逾涇洛, 西出隴阪, 凡此地帯以北, 富貴貧賤之寢處, 無不用炕者. 其製:和土雜磚石為之, 幅寬五六尺, 三面連牆, 緊依南牖之下, 以取光; 前通坎道, 炙炭取暖. 若貧家, 則於旁端為竈, 既炊食, 即烘炕, 老幼男婦, 聚處其上. 詩家題詠, 亦往往見之. 《湛然居士集》:「牛糞火煨泥炕暖, 蛾連紙破瓦窗明. 」于忠肅《雲中即事》:「炕頭炙炭燒黃鼠, 馬上彎弓射白狼. 」官友鹿有《煖炕詩》三十二韻, 朱弁有《炕寢詩》三十韻. 又《正字通》:「北方暖牀曰炕. 」此炕之明見於載籍者. 然考其著述時代, 率在遼, 金以前, 炕之義訓, 皆動詞, 形容詞; 若以用為名詞者, 則絕未之見也. 燕太子與軻同牀而寢.《高士傳 》:「管寧隱遼東, 坐臥藜 , 當膝處皆穿. 」北魏賈思勰 《齊民要術》:「臘夜令持椒臥房牀旁, 飬蠶法: 土屋欲四面開窗, 屋內四角著火. 」孫氏註:「炭聚之下, 碎末, 令擣熟丸, 以供竈爐種火以用. 」皆言竈言爐, 而絕不言炕, 可見方古代本未有炕. 至如《左傳》「宋寺人柳熾炭於位, 將至則去之」《新序》「宛春謂衛靈公曰:『君衣狐裘，坐熊席，隩隅有竈．』」，《漢書．蘇武傳》「鑿地為坎，置熅　火」，庾信《小園賦》「嵇康鍛竈既煗而堪眠」．《水經注》「土垠縣有觀雞寺，基側室外，四出爨火，炎勢內流，一堂盡溫」云１，要之，皆暖房而非炕也．惟《舊唐書．高麗傳》：「冬月皆作長炕，下燃熅火．」馬擴第自敍：「金主聚諸將共食，則於炕上用矮檯子，或木盤相接。」《北盟錄》：「女真俗環屋為土&#61711;，熾火其下，寢食起居其上，謂之炕。」觀此數條，乃不啻為北方用炕者形容盡致，而宋人異而書之，以為胡俗，益可見北方古未有炕，蓋其初本東胡之俗，自遼、金人，浸染既深，久之遂成習慣。然炎火蒸融，輒令人筋脈弛緩，腦氣昏沉。南人夏日寢之，土濕交乘，尤易成癱瘓之症。即北人體質素強，而炭氣濛騰，冬夜因之悶斃者，亦時有所聞也。
　　　　都人之酒食聲色
晚近士大夫習於聲色，羣以酒食徵逐為樂，而京師尤甚。有好事者賦詩以紀之曰：「六街如砥電燈紅，徹夜輪蹄西復東。天樂聽完聽慶樂，惠豐喫罷喫同豐。銜頭盡是郎員主，談助無非白發中。除卻早衙遲畫到，閒來只是逛胡同。」蓋天樂、慶樂為戲園名，惠豐、同豐京館名，而胡同又為妓館所在地也。
　　　　北方婦女之奢佚
許周生駕部之配梁夫人德繩，著《古春軒詩草》，中有《北地佳人行》一篇，讀之可知嘉、道時京師婦女之奢侈驕佚也。詩云：「北地佳人少小時，養成性格含嬌癡。閨中行樂隨年換，世上閒愁百不知。日高睡起心情倦，草草烏雲盤翠鈿。玉裹珠圍替月姿，粉妝香砌呈花面。三春淑景麗桃花，百兩盈門御鳳車。舅姑貴顯通侯宅，親串經過衞霍家。麝帳雲深棲並翼，相愛相憐復相得。十三箏柱緩秦絲，八九鴛鴦圖繡幕。夫壻豪奢貴有餘，入圍歌舞出瓊輿。吐金衹解憐舍利，識字從來惱蠹魚。高會晨朝連日積，瑪瑙杯深浮湩酪。刻漏徐看玉帶圍，貂蟬低映寒鴉色。華堂歡笑趁芳辰，頤指微聞促酒頻。侍女不曾拈繡譜，兒家那復羨鍼神？曲房宛轉連雲第，雕闌花鳥供流睇。無香最愛鳳仙嬌，多語生憎鸚母慧。紅肥綠膩裹香綿，舉動人扶忒自憐。綺閣莊嚴長似佛，瓊窗窈窕恍如仙。少愁多病長欹枕，玉葉人參當茗飲。青鳥丁寧浪自傳，銀釭深秘誰能審？無限豪華難具陳，酣眠薄醉過青春。寒門不少傾城色，翠袖空悲薄命人。」
　　　　京師之二好二醜
光緒庚子以前，京師有二好二醜。二好者：字之好也，相公之好也。進士之朝考卷殿試策，專重楷法，點畫勻淨，墨色晶瑩，分行布白，橫竪錯綜，期無毫髮之遺憾，策論詩次之，惟以字之工拙分甲乙，他試亦然。且紙墨筆硯，俱極精良，人爭習之，此字之好也。都人所稱相公者有二：一大學士，極貴也；一伶，極賤也，而稱謂相埒。俗尚交游，如有慶弔事，以有大學士臨門者為至榮；如有筵燕事，以有伶侑酒者為至榮，此相公之好也。
二醜者：大小遺之醜也，制藝之醜也。通衢大道，矢溺滿地，當眾而遺，裸體相示，首善之地，乃至現形若是，此大小遺之醜也。晚近制藝，名曰墨卷，專以色澤聲調為事，絕無真理，此制藝之醜也。
　　　　京城四大
新進士既點庶吉士，謁客名刺，非常偉大，較普通所用者約加一倍，而所印姓名，恰如其紙之大小，四圍不使留隙，蓋體制然也。既散館，即不復爾。其制自何而起，命意為何，老於詞林者亦不能言，殆亦一種習慣而已。都人士成一聯詠之云：「翰林名片棺材槓，襪店招牌窰子□。」謂之為京城四大。蓋都中富人出殯，昇棺夫有多至六十四或七十二人者，槓之巨，亦無倫比，蓋以表示其闊也。襪店門首，往往懸一巨襪，以為招徠。窰子者，都人以呼妓院，蓋妓女閱人既多，為廣大教主也。
　　　　都人不談國事
京師酒館之各室，每有一紅紙條揭於柱，上書四字曰：「莫談國事。」慮有御史適在隔室，據所傳聞，登之白簡也。且或有言侵犯親王、貝子、貝勒及宗室、覺羅，至有後患耳。
　　　　柳邊俗尚
昔年行柳條邊外者，率不裹糧，遇人家，直入其室，主者盡所有出享。或日暮讓南炕宿客，而自臥西北炕，馬則煮豆麥剉草飼之。客去，不受一錢。他時過之，或以鍼綫荷包贈，則又煎乳豬鵝雞以進。其後則倉卒一飯或一宿，尚不計值，再宿必厚報之。而居者非雲貴流人，則山東西賈客，類皆巧於計利，於是非裹糧不可行矣。然宿則猶讓炕，炊則猶樵蘇，飯則猶助瓜菜，尚非內地之人所能及也。
俗尚齒，無貴賤之階級，呼年老者曰瑪法。瑪法者，漢言爺爺也。呼年長者曰阿哥。新歲相見，卑幼於尊長必長跪叩首，尊長者坐而受之，不為答。首必四叩，至三，則跪而昂首，若聽命者然，尊長以好語祝，乃一叩而起，否則不起也。少者至老者家，雖賓，必隅坐隨行。出遇老者於途，必鞠躬垂手而問曰賽音。賽音者，漢言好也。若乘馬，必下，俟老者過，老者命之乘，乃敢避而乘。宴會，必子弟進食，行酒不以奴僕，客受之，亦不酢。往來無內外，妻妾不相避，年長者之妻呼為嫂，少者呼為嬸子，若弟婦。
臥時，頭臨炕邊，足抵窗，無論男女尊卑，皆並頭。以足向人，謂之不敬。惟妾則橫臥其主之足後，否則賤如奴隸，亦忌之。其頭不近窗者，蓋天寒，窗際冰霜曉且盈寸，近則衾裯常為寒氣所逼，致不乾，故頭臨炕邊，亦不得已也。炕皆外高內低，但不甚闊，人稍長，便須斜臥矣。
　　　　吉林俗尚
吉林之俗，枕衾被褥必逢秋始浣濯，乎時雖氣味腥羶，不之顧也。
嬰孩棲以搖籃，不置諸地，以索懸之，泣則扶而蕩漾於空際。至魚皮韃子多束縛襁褓兒懸諸林木間。
女子平生沐浴僅三度，即初生一度，臨嫁一度，瀕死一度是也。
嬰孩初生，枕以硬枕， 【 枕實以豆。】 務平其後腦骨，以硬起欠美觀，習俗然也。燕、魯人之流寓者，亦多染此習。
炎夏甚熱，雖亦揮扇納涼，然臥土炕者，仍烘火不輟。蓋冬日之烘火以禦寒，夏日之烘火以袪溼也。甚至席焦背赤，一若炮烙橫施，非此不能安寢焉？否則背脊痛矣。
闔家尊卑老少長幼男女共寢一炕，雖外來之親友，假宿之孤客，亦無上下之別．且臥必赤身，故相率不燃燈，中上之家，則稍施以間隔．
吉林多炕集，用代薪炭者，均棟梁材，而區區竹頭木片，竟有用以代手紙而去穢者。
婦女足鑲鞋，底層三寸許，著衫及踝，而兩端不開， 【 無衣叉。】 頂盤高髻，惟手握三尺烟筒，頻頻吸之。
　　　　寧古塔以文人為貴
寧古塔之滿人，呼有爵而流者曰哈番。哈番者，漢言官也。而遇監生生員亦以哈番呼之。蓋其俗以文人為貴，文人富則學為賈，貧而通滿語，則代人賈，所謂掌櫃者也。貧而不通滿語者則為人師，師終歲之獲，多者二三十金，少者十數金而已，掌櫃可得三四十金。
　　　　山東沿海俗尚
山東即墨以南，民貧俗儉，僅以茅舍蔽風兩，未見有廣廈大屋如南方者。其人誠實不欺，服官吏之役，雖勞不怨。惟戀鄉心甚切，以耕漁畜牧為業，罕有出外經商者。其北則民風狡猾，海陽尤甚，然長於經商，故商於京、津、旅、大者頗多。
　　　　甘人租妻
雍、乾以前，甘肅有租妻之俗。蓋力不能娶而望子者，則僦他人妻，立券，書期限，或二年，或三年，或以得子為限。過期，則原夫促回，不能一日留也。客遊其地者，亦僦之以遣岑寂。立券書限，即宿其夫之家，不必賃屋別居也。限內客至，夫輒避去，限外無論。夫不許，即某妻素與客最篤者，亦堅拒不納。欲續好，則更出僦價乃可。
　　　　甘人重視餞別
祖道設餞，人之常情，而當康熙時，甘肅人規之為尤重。宦游南去，賈客東歸，率皆攜挈樽罍，招邀放郭外之荒墩古戍間，紅氈密地，毳帳如鱗，人圍馬住，頗極纏綿。更時有密識妖姬，牽驢道左，偷啼背面，送面添杯。行者停車助其歎悼，登高望盡，惘惘歸途，此亦邊人之善俗也。
　　　　吳俗前後有三好
蘇州長、元、吳三邑之人習於安逸。王文簡公士禎嘗謂其俗有三好：鬬馬弔牌，喫河魨魚，敬五通神，雖士大夫不免，恨不得上方斬馬劍誅作俑者。其後則縉紳又有三好：曰窮烹飪，狎優伶，談骨董。三者精，可抵掌公卿間矣。五通神自蘇撫湯文正公斌焚毀後已絕。馬弔好者益眾，惟河魨魚食者尚少耳。昔葉訒菴因食河魨致病，陳其年尤酷嗜，在天津食之中毒，面目悉腫，不可辨識，皆烹製失宜所致也。
　　　　蘇鄉婦女之儉勤
世以蘇俗為奢惰，實僅指城市言之耳。若其四鄉，則甚儉且勤，婦女皆天足，從事田畝，雜男子力作，樵漁蠶牧，拏舟擔物，凡男子所有事，皆優為之。
今姑就光福言之，能織蒲鞋，繡神袍，而舁山轎亦為職業之一。轎著於肩，疾走如飛，健男子瞠乎後也。嘗有人詢以兩肩能擔重幾何，則曰：「我不知也。惟城中某宦，軀體癡肥，權之，當在一百三四十斤，而我荷之越嶺登山，奔馳二三十里，氣不喘而面不紅也。」
　　　　上海俗尚
上海為通商巨埠，廣土眾民，為全國之冠。以宣統辛亥計之，實有人民六十餘萬之多，生活程度亦頗高，中人之產，支拄維艱。自其外觀之，固已備極繁盛，實則乘肥策堅，徜徉於歌樓舞館間者，類皆僑居之富豪。若土著之普通人民，恆以撙節相警惕，惟婚嫁喪葬，專尚外觀。其下等社會之人，類皆身無完衣，而飲酒食肉口啣捲烟者，相望於道，雖乞丐亦不免。至若近鄉農民，輒以所種蔬菜售之租界，所入較豐，亦染奢靡之習，北鄉尤甚。其能勤且儉者，惟浦東及西南各鄉耳。而民氣頗柔，俗尚迷信。西鄉則好械鬬，不如浦東之誠樸也。
　　　　樂平械鬬
樂平屬江西，人皆慓悍，輒以雞豚細故，各糾黨以械鬬，而東南兩鄉為尤甚。其俗：凡產一男丁，須獻鐵十斤或二十斤於宗祠，為製造軍械之用。戚友之與湯餅會者，亦以鐵三斤投贈。以故族愈強者，則軍械巨砲愈多，惟用硝磺鐵彈，無新式之火藥彈丸耳。
　　　　武穴淫風
咸、同間，粵寇亂時，湖北武穴有汪某者，如寇將至，先期召集各戶，籌所以對待之策，皆無以對。汪曰：「欲使其不動吾鎮一草一木，誠易事耳。某有策在，特不知大眾願否？」眾曰：「惟先生之命是聽。」汪乃選擇婦人中姿色稍佳者百餘人，使其迎寇於數里外，且遍設行館，請其休憩。寇大悅，遂各擁抱婦女，恣為歡樂，不復騷擾商肆，翌晨即去，全鎮賴以無恙，然此百餘婦女已為其姦淫殆徧矣。事為胡文忠公林翼所聞，以汪此舉有傷風化，非特無功，且有罪，立寘於法。說者謂武穴之淫風至今不衰，實當日遺傳所致也。
　　　　雅州俗尚
四川雅州一帶，民尚美麗，建南一帶，民尚儉樸。南方女子，天足為多，其富厚之家，則多纏足。無論男女，好以藍白布纏於頭，雖盛暑不去。且皆能服田力穡，勤於農務。稍有家產，輒喜畜馬羊，建南尤盛。
　　　　昌化俗尚
浙江昌化居民好訟嗜賭，而其地少盜賊。惟女子尠貞節，男女私合，曰燒同鍋。且邑少巨室，有「富不滿萬，窮弗討飯」之諺。蔬菜穀類，大都自種自食，客此者欲乞其鄰，則價昂甚。冬日，人皆攜一火籠 【 以竹編為籠，內置火缽。】 以禦寒。
　　　　寧紹典妻
浙江寧、紹、台各屬，常有典妻之風。以妻典與人，期以十年五年，滿期則納資取贖。為之妻者，或生育男女於外，幾不明其孰為本夫也。
　　　　處人冒祖
處州居民，家各有譜，宗支頗明晰。本宗相承，筆以紅色；異姓繼嗣，筆以藍色。惟所序非族中合議，胥以私意出之，故流毒彌多。常有無賴覦富室產，富室乏嗣，筆祖若父以藍色，而自承為富室正支；或指富室為異嗣者。甘為人後，恬不知恥。更有自移他族骸骨瘞諸祖塋，訐人為盜葬，或陰匿祖骸以實之。
　　　　開化俗尚
開化縣居浙、贛、皖三省之交，屬浙江衢州府，其地萬山聳峙，城中居民約千數百戶，而庸中佼佼者，惟勵、謝、陳三姓而已。其餘婦女，無論已嫁未嫁，有夫無夫，罔不面首三十，惟卿所欲，女子自十四歲以上鮮有完人。浪男蕩婦，既相歡好，則男子恆具麵食分饋其鄰，自此便可公然往來，略無顧忌，即為之夫若父母者，第有微利可沾，亦絕不加以干涉。男子對於所歡，每月約津貼以銀幣二圓，而在生活程度極低之處，即此區區，已足贍一身而有餘。故開化奸案極少，是蓋桑間、濮上，積久成風，多所見而少所怪矣。
　　　　閩廣以人為鳥
閩、廣之人好械鬬。未鬬之先，嘗雇人於他村，使為助，名曰鳥。先事立約，其約文云：「某某承雇某村鳥一百隻，鳥糧每隻日三百文。如鳥飛不歸，議完卹費每鳥一百千文，聽天無悔。」蓋諱死為飛也。鬬時以鳥充前敵，雖殺傷不惜。
　　　　閩人好名尚氣
閩人好名尚氣，而漳、泉兩郡為尤甚。凡科第官閥及旌表節孝三類，必建石坊於通衢，墳墓亦必有穹碑。其墓與大道相距或過遠，則必立之道旁，俾行路者易見之也。
民多聚族而居，兩姓或以事相爭，往往糾眾械鬬。然於交際之私情，仍不相戾。未鬬以前，必先議定數人以為死者之抵償，抵者之妻子，給公產以贍之。故常有非兇手而甘自認者，貪死後之利也。
　　　　漳浦浪子班
漳浦有浪子班，專聚無賴少年，以待有械鬬時，受雇為助。
　　　　石澳俗尚
由筲箕灣山行十餘里至於海隅，有邨焉。背山而面水，邨人多瀕海而居，五方雜處，築石為室，藉茅作瓦，編竹成籬，男婦老幼悉棲息其中，語言鉤輈，不易了解。日初出，則各具糗粮，結伴呼羣，持釣竿筐筥，遠出而游於海。傍晚罷釣歸，將魚換酒，雜妻孥，團飲一室，佐以粗糲，醉飽後，跣足蒙頭，席藁而臥，來朝無米為炊，勿問也。以水作田，無有豐歉，仰事俯畜，皆取給於海。晦，則相與叩缶而歌鳴嗚，與桃花源避秦人之樂處相彷彿，惟人情多狡詐耳。
村後有山田數十畝，咸磽瘠不堪，故可耕者少．婚嫁亦皆及時，男婦皆跣足，女之未嫁者則妹之，既嫁，則稱以姑娘．多登山薙草樵采，或遇少壯男子，輒曼聲高唱淫辭以相誘，或兩情相洽，即以山林為牀褥，夫與伯叔知之亦不問．
　　　　粵人有七好
粵人有七好：好名，好官爵，好貨財，好祈禱，好蓄妾，好多男、好械鬬。
　　　　粵有三大
羊城俗諺有三大之說。三大者：老舉大， 【 粵中方言謂妓女為老舉。】 驕夫大，燈籠大也。
　　　　粵人好鬬
粵人性剛好鬬，負氣輕生，稍不相能，動輒鬬殺，曰打怨家，非條教所能禁，口舌所能諭，嘗有千百成羣聚眾械鬬之巨案。蓋大姓多聚族而居，多者數千家，少亦數十百家，與他姓一言不合，即約期械鬬，人數不足，則出重資雇人相助，如助鬬而死，給撫卹金；因鬬傷廢，給養傷金，其費用則出自祖嘗，或按田科派。游手無業者多樂受雇，雖死不悔。鬬時，揚旗鳴鼓，鎗礮交施，如臨大敵，可數日不解。地方官之框怯者，不敢出而彈壓，亦不敢問兩造之曲直，惟飛稟大吏，請示辦理而已。
械鬬既累日不解，或由兩造各邀公正紳耆評其曲直而裁決之，或由地方官傳諭董事為之勸解而調和之。如兩造終不服，則先停戰，而控之於官，靜候判斷，亦有兩方既分勝負而再興訟者，且有鬬死多人而絕不報官者。
粵人雖強悍而極畏官吏，每有兩方械鬬之後，此方如有鬬死者，既稟官訟之。官循例捕兇手，亦僅虙張聲勢，不果捕也。彼方乃匿兇手，以重金賄死者家屬，令遞稟和息。然家屬之慾壑不滿，差役之囊橐不盈，和稟亦不得遞也。故遇此等案件，縣署幕友、書吏以及刑差、門皂均有例規，即縣令亦有照例之餽遺焉。
　　　　粵人於外省人之感情
粵人團體堅固，對於同鄉之維護，無所不至。遇外省人，粵西而外，無論何省，均謂之外江佬，商店購物，輒增其價；舟車受雇，亦必故意居奇；即妓院之中，亦以接待外江佬為恥。故粵人與外省人之感惜極不易融洽也。
　　　　粵人多妾
粵人好蓄妾，僅免饑寒者即置一姬，以備驅使。且以其出身率為侍婢，而烹調浣濯縫紉等事皆所慣習。一家既無多人，於是令其兼任梳頭、烹餁二事，甚者潔除圊溷之役亦令為之，自可不雇女傭，以節糜費。其小康者，則置二妾或三妾，一切役務，均委之若輩。諸妾亦承奉周至，不敢少懈。蓋其意以為烹調一役，雖為庖人專職，然每一餚出，未必能食，多犯不潔之病。今以妾掌庖，則妾亦同案而食，斷不至有此弊，推而至於他事亦然。痛養既關，較外人之徒事敷衍者，自不可同日而語矣。
　　　　潮人多異姓亂宗
異姓亂宗，顯有功令，而潮人每有此弊，以丁多為強，較之他郡尤甚，常乞養他人子，非獨單門然也。其有貌為鞠育包藏禍心者，更多故矣。
　　　　粵有十姊妹
粵東處女，輒喜結合異姓儕輩為十姊妹，聚相得者十人，敘齒，年長者居首，對神宣誓，歷久不渝。凡言動必以禮，女紅、妝束，均聽年長者指揮，無待保姆之教，自嫻閨範。惟出嫁必讓其居先，不敢攙越。或迫於父母之命，幼者先嫁，不與新郎宿。強之，則以死拒，如禦強暴，必待長於己者皆已畢嫁，而始成燕好焉。
或曰，小家婦及童養媳被虐，怨其父母何不於己為嬰孩時溺死者，於是桀悍婦人遂創為十姊妹，蓋欲逃夫家之威虐，求一生之自由。其規例：約共相扶濟，父母如強嫁之，必須設法私逃，且各謀生業以餬口，不仰他人。故凡娶十姊妹者，無論周防若何嚴密，必致逃遁，或為其曹竄奪而後已。
或曰，十姊妹即金蘭契，俗名誇相知，又名識朋友，不知始於何時。
或曰，始於絲廠之女工。粵省絲業，以順德為盛，其所用女工常至數百人。女工之感情既日洽，遂有擇其平日素相得者，結為金蘭之契，其數僅為二，情同伉儷，後傭婦多效之，浸假而大家閨秀亦相率效尤，乃成風氣矣。其契約成立之手續，必雙方允洽，如雙方有意，其一方必先備花生糖、蜜棗等物，為致敬品，若既已受納，即為承諾，否則為拒絕。至履行契約時，或遍請朋儕作長夜飲，而其朋儕亦羣在賀之。此後坐臥起居無不形影相隨。契約既成立，或有異志，即指為背約，必被毆辱。若輩更擇有後代 【 即嗣女。】 以繼承其財產，其嗣女復結一金蘭契，若媳婦然，與血統之關係無以異也。
　　　　粵有不落家之俗
不落家之風，與金蘭契實有連帶之關係。既結金蘭契，遂立約不適人，後迫於父母之命，強為結婚，乃演成不落家之怪劇。不落家者，即云女子已嫁，不願歸男家也。金蘭契之風，以順德為最盛。故不落家之風，亦以順德為獨多。女子嫁期有日， 【 粵語謂之知日。】 必召集一羣女子， 【 粵謂之花枝羣。】 作秦庭七日之哭，如喪老妣，其金蘭友亦在焉。臨過門之夕，嫁者必以帶束縛，其狀若尸之將入殮者，復飽食以白果等物，使小便非常收縮。及歸寧後，其金蘭友必親自相驗，若束縛之物稍有移動，是為失節，羣皆恥之，女必受辱不堪。故順德常有娶妻數年多不識其妻面貌者。歲遇翁姑壽辰，或年節，非迎迓數次，不能望其一來。至則翌日即返，見其夫，若仇讎也。
　　　　大埔婦女之勤儉
我國婦女，向以徒手坐食為世詬病，其實此惟富貴之家耳，若普通人家，則有職業者為多。今姑舉廣東大埔一邑婦女之特點言之，則因向不纏足，身體碩健，而運動自由，且無施脂粉及插花朵者。而又日出而作，日入而息，自奉儉約，絕無怠惰驕奢之性，於勤儉二字，當之無愧。
至其職業，則以終日跣足，故田園種植，耕作者十居七八。即以種稻言之，除犂田、插秧必用男子外，凡下種、耘田、施肥、收穫等事，多用女子。光、宣間，盛行種菸， 【 將菸葉製為條絲，每年運往各省及南洋者甚多，為大埔出口貨之一宗。】 亦多由女子料理。種菸、晒菸等法，往往較男子為優。其餘種瓜果、植蔬菜等事，則純由女子任之。又高陂一帶，產陶頗多，其陶器之擔運，亦多由女子承其役。各處商店出進貨物，或由此市運至彼市，所用挑夫，女子實居其半，其餘為人家傭工供雜作者，亦多有之。又有小販，則寡婦或貧婦為多。又除少數富家婦女外，無不上山樵採者，所採之薪，自用而有餘，輒擔入市中賣之。居山僻者，多以此為業。又勤於織布，惟所織者多屬自用耳。
總之，大埔女子，能自立，能勤儉，而堅苦耐勞諸美德無不備具，故能營各種職業以減輕男子之擔負。其中道失夫者，更能不辭勞瘁，養翁姑，教子女，以曲盡為婦之道，甚至有男子不務正業而賴其妻養之者。至若持家務主中饋，猶餘事耳。
　　　　粵西蕩子贈簪
廣西某縣女子之未字者，率有外遇，家人知之，不之禁也。凡蕩子與所懽訂交，如係室女，必贈以簪，或金或銀均可。歡愈多，簪愈夥，羣相稽察，不許假冒，嫁則攜以去。盛妝時，俱插之於鬢，妯娌親戚間競相誇示，以多為貴，簪之多者，且可驕其夫。
　　　　旗俗重小姑
旗俗，家庭之間，禮節最繁重，而未字之小姑，其尊亞於姑，宴居會食，翁姑上坐，小姑側坐，媳婦則侍立於旁，進盤匜、奉巾櫛惟謹，如僕媼焉。
京師有諺語曰：「鷄不啼，狗不咬，十八歲大姑娘滿街跑。」蓋即指小姑也。小姑之在家庭，雖其父母兄嫂，亦皆尊稱之為姑奶奶。因此之故，而所謂姑奶奶者，頗得不規則之自由。南城外之茶樓、酒館、戲園、球房，罔不有姑奶奶。衣香鬢影，雜遝於眾中。每值新年，則蹤跡所到之處，為廠甸、香廠、白雲觀等處，姑奶奶盛裝艷服，雜坐於茶棚。光、宣間，巡警廳諭令男女分座，未幾，而又禁止婦女品茶，此風乃因之稍戢。
　　　　蒙人俗尚
蒙人平日常洗面，而不浴身，小兒初生，亦僅拭而不洗。
男婦胸前懷木碗， 【 以方尺許之布包之，布即洗面巾也。】 腰繫刀箸。宰牛羊，不洗而煮食。所飲之水，腥羶觸鼻。終日捫蝨而談，王公亦多有如此者。
俗尚右，包房則以中為上，右次之，左為下。其坐臥均依次序，貴賓尊長至，則讓中坐，主居右，婦女為下，居左。
賓主初見，貴官必互遞哈達。 【 以最劣之藍紬為之，兩端散披絲頭，平等所用約長尺四五寸，王公與佛前所用長三尺。其長短一視受者之階級而定，濫用則為失禮。】 致送禮物，亦必附以哈達，示尊敬也。年節互相道賀，亦致送哈達。
蒙人喜鼻烟，凡男子，必具烟壺一枚。 【 王公所蓄一枚，有價千餘兩者。】 常日，賓主相晤，接談之初，平等則交相遞送，彼此鞠躬，雙手捧換，同鼻端一嗅，璧返一如遞狀。卑幼遞於尊長，必一足跪獻，長者欠身，以右手接之。長者遞於卑幼，則反是。遞於王公札薩克，必跪獻，王不起坐，一嗅授還，不答禮。賓主初面，除遞哈達、請安、遞烟壺外，又有行裝烟禮者。裝烟：取客之烟筒， 【 無論男婦，左脅下必插銅旱烟筒，後腰懸火刀鐮，鐮下墜紅綠色鈾或布一寸。】 裝主之烟，而後以布拭烟嘴，遞送於客。遞送或雙手或右手，以等級而分。其遞之先後次序，亦以老少尊卑而定，平等則同時交遞。
　　　　蒙人起居
牛皮帳者，蒙古人所居，亦謂之蒙古包。率以牛皮為之，木架雙疊鉤連，可舒而張之，圍如柵，聳其頂，牛皮數幅聯為一，覆於架外，上下盤巨索兩道，木板為門，四面不透風，其顛開天窗，以洩炊烟，周圍可四丈餘。行則解牛皮為數卷，卸木架為數束，以兩駝負之。一帳之值，價須兼金，可用數十年。
又有氈帳，則斲木為門，空其頂，覆片氈於上，以繩牽之，晴啟雨閉。正中疊石作竈，上加鐵圍，而置釜焉。北置木榻，高尺許，其臥所也，衾褥皆以羊皮為之。旁有木櫝，貯食用物。貧者并此無之，惟以革襯氈，席地而已。
蒙人拾牲畜之糞，曝乾燃燒，以代薪料。東盟多森林，薪材易覓，燒糞者少。西盟荒蕪，無薪可覓，罔不燒糞。糞以出自牛駝者為佳，燃之無臭味，焰大而烟易散。 【 牲畜終日食草，不食穀類，所遺矢盡草渣，故無臭。】 馬次之，羊最劣， 【 羊聚圈中，大小遺均在其中。夏間積聚，連土摌起曝之，備冬日薪料。】 烟聚不散，令人咳嗆致病。
包中燒糞取煖，如遇有烟時，須就地矮坐，否則眩目刺鼻。待火勢既旺，烟被火力上衝，由包頂孔中散去。遇風，烟聚不散，呼吸維艱，非習慣者，難一刻居也。
　　　　蒙古婦女善騎
青海之蒙古婦女，出必跨馬，數里之遙，不常用鞍，輒一躍而登馬背焉。
　　　　青海蒙番雜居
青海蒙、番雜居，番族所用之物，蒙族無不用之，番族所食之物，蒙族無不食之。至番族所言，蒙族亦能言，而蒙族之服用、飲食、言語，則番族有不能兼之者。此則自然之習慣，不可強也。
　　　　青海蒙番之起居
青海風俗，南境似前藏，北境似西蒙，東與甘肅大邑交通，又畧同漢俗。而人習諷經，性耽佛教，事事學步喇嘛，則全境皆然也。乎時逐水草而居者，論其暫則數遷其地，論其常則四時有一定之地。夏日所居曰夏窩子，冬日所居曰冬窩子。夏窩子在大山之陰，以背日光，其左右前三面則平曠開朗，水道倚巨川，而尤擇樹木陰密之處。冬窩子在山之陽，以迎日光，山不在高，高則積雪，又不宜低，低不障風，左右宜有兩硤道，紆迴而入，則深邃而溫暖也。水道不必巨川，巨流易冰，溝水不常冰也。論者謂塞外秋後燒荒，每在曠野，具有深意。秋後，番帳羣徙於山內，平地蒭草，最易召寇，焚之以絕匪蹤，一也。曠野無垠，不辨路徑，焚之則支幹可數，二也。草為瘴癘所聚，焚之則雨雪易消，寒瘴不生，三也。秋草自枯自萎，一經霜雪，腐溼狼藉，下次荊棘必生，焚之以袪潮穢，以除稂莠，四也。秋草高長，地氣易洩，焚之以培地脈，春芽可以滋長，五也。因此數者，是以付之一炬，視不甚惜。初冬時候，平地竟不見一帳，入亂山深處，則人煙稠密，畜牧充盈，恍如桃源世界。近邊蒙、番帳中，漢人每寄其子弟，令其服役數年，蒙、番之言語動作風俗，耳濡目染，久而習狎，以便行商番地。或充歇家夥伴，蒙、番視之，愛逾己出。亦有贅於彼族者，生子或還，或不還，惟其意也。
青海蒙、番眷屬，聚居牛皮帳中，親友至，亦羣居無猜。惟有客之夕，家主必後睡而先起。至夜，老幼男女橫陳而臥，家主一一以短木棍隔之，兩人相倚處，其間各置一木，此為防閑之器。界劃鴻溝，他族逼處，不得過雷池一步也。黎明，家主起，驗而去之。木棍不移，則色然喜；木棍易地，則艴然怒。倘或驗之有迹，則下逐客令矣。俗傳好事者與番婦有約，夜跨睡者而就之，睡者雖醒，亦不問。惟不得踐其木，踐則羣毆之，略不狥情。
沿帳挖溝以受水，帳中挖直坑一道以洩地溼，各帳皆然。坑之長短廣狹不一，而深必以一尺為度，兩邊如低炕，坐可懸足。土人為坑必深尺有五，坑中又橫開一二孔，可以爇樹薪馬矢，人臥其上，如北地之暖炕也，他省人則不相宜。新開之坑，其下蘊溼未散，土經火灼，溼毒上升，人為所蒸，另致嘔逆軟痺之疾。番地衞生要訣，凡遇風日晴和，必將帳篷拽起以驅潮瘴，旬必二三次。帳中多高竈，帳頂開窗，大徑二尺，以洩炊烟。平竈雖穩而易成，不可近人臥處，僅可掘於帳外，離帳愈遠愈宜。高竈方圓如常式。蒙、番為竈，長而狹，如短牆。平竈則隨地掘坎，長約三尺餘，寬約二尺，約為兩方形，掘其半，深尺餘，以容人。其半僅深四五寸，上鑿圓孔，種火加釜，釜蓋適與地平，下開小門，以通空氣。
至其頭人，則曰蒙長，曰番目。蒙長席地坐，必陳氈褥，或設矮几。番目惟設一帳，藉草而坐，陳物於地，不須几桌也。蒙長或用京蘇及東西洋貨，且曾至京師者，必以所購之物陳列滿帳，競相誇耀。番目之適用者，內地之五色粗布而已。
　　　　青海番族之起居
育海番族所居，皆黑羊毛帳，頂低而平，雨雪不透，中寬約四丈，深約二丈，可容三四十人，上供佛像，中設高竈，右居坐家僧，左居眷屬。客至相見，亦遞用哈達。尊稱人為紅布，譯言大人也。地陳氈毯，婦女皆圍坐，半能漢語，大抵居近邊邑者，語言尚近，文字為難耳。
　　　　青海蒙番之交際
青海蒙、番之交際，禮俗大異。番與蒙不同，番與番又各不同。有合掌為禮者，有握手為禮者，客須因其俗而禮之。
　　　　阿里克俗尚
青海有阿里克族，風俗良美，為番族之冠，勝於北蒙。婚嫁喪祭諸事，以及衣服飲食之宜，皆類漢人。待人有敬禮。客至，隨所投，如舊主人，肉脯湩酪，啜且啖，無吝也。夜酣睡，主人代牧，失則償。拾遺不匿，掛於帳外，以待失者往認。視內地之爭衅搆訟、析產鬩牆、行百里者必腰纏、惠一餐者有德色，異矣。
　　　　郭密番俗尚
青海郭密番民，皆築屋以居，碉舍星羅，而牛羊繁盛之家，亦常攜鍋帳逐水草而牧，似游牧，非游牧；似城郭，非城郭，介乎居國、行國之間。每族百戶一人，隸屬於千戶。千戶之下，有副千戶。千百戶理民事，有妻室，而削髮為喇嘛。或蓄髮為紅教僧，以僧非僧，似俗非俗，介於在家、出家之間。
　　　　青海生熟島番俗尚
青海有島，島番分生熟二種。熟番窰居，或帳居，且有架木為屋者。編茆為牆，墐以土，戶樞高僅及肩，傴僂而入，避海風也。牲畜充塞，而肥壯不如大陸之種。翦毛採乳，冬時運出易糧。數日宰一羊，恣烹炙。婦人解女工，見客知敬禮。風俗與常番略等，惟服飾稍陋，言語略不同耳。生番類鳥獸之為巢為營窟，男婦皆不褲，冬披羊皮，結草為長繩束之。亦蓄牛羊，恐其逸，以籐穿其脛，十數頭為一聯，籐末壓巨石，恐為野獸吞也。於枯樹之窩，四面列木如柵而圈之。不火食，茹毛飲血。多力，步如飛，能攫野獸毒蛇，生食之。或騎鹿握兩角，翻山跳澗，馳如風。從不出山，熟番入，不相犯，語啾啾不可辨，投以乾糗，則為之指迷途。兩山有石洞，如蜂窩，每洞一僧，皆習襌定者。寺院大小十數，湫陋如民居，僧迹頗眾。
　　　　哈薩克俗尚
新疆哈薩克人無冠禮，嬰兒五六歲，父母擇日遍告親友，延莫洛大誦經，行割禮，戚友餽物致賀．富家大族則殺羊馬嚮賓客，為賽耿鬭跤之樂．過此無恙，始得論婚．學騎馬，教之控縱坐騎諸法，故其部以善騎著名。縱馬疾馳，率能起立馬背，作盤旋舞，或俯身拾物於地。
步不薙鬚，惟常翦脣髭，以便湯飲。十日一薙髮，三日一削爪，同於西人。
　　　　哈薩克不講宗法
哈薩克族不講宗法，無譜牒可稽，父業子受，無子者，繼親族兄弟之子為後。父死，則均其財產，子與女共分之。其俗與纏回大略相同，自祖以上，即無稱述之者。回人之言曰：「厥初一人，生二男子，一子強狠好盜竊，不事耕作，其父逐之，是為哈族之祖；一子巽懦畏事，是為纏族之祖。」
　　　　哈薩克人強悍
哈薩克人之風俗習慣與內外蒙古人同，有總管而無王公。十夫有十夫長一名，百夫有百夫長一名，千夫有千夫長一名。其性極強悍，以能殺人搶掠者為雄。
　　　　回人耐損
耐損，回人大慶事也。凡男子之年未成丁者，十五歲以下，必於其生殖器小割一刀，曰耐損。擇日，請阿渾至其家，為割之，親友咸賀，有以禮物餽遺者，富家置酒饌，留賀客飲。
　　　　纏回俗尚
新疆纏回風俗甚淳，重信，敬老親仁，簡質循法，以醉酒為恥，以貸貧民取息為大惡．其俗信誓，誓者以足踏餈而言，謂之昂無孫，重則抱經以誓，無不唯命者．其鄉各設百戶長，曰玉子巴什，十戶長曰溫巴什，凡稽戶籍，均差徭，催科禁姦詰虣諸事，皆以之．其司水利者曰密喇布伯克，司分水者曰扣克巴什，凡濬渠瀆，築杠梁，植樹木，計畝均水勸耕諸事，皆以之．其司盜賊者曰拔夏普，凡捕竊盜，守亭障，峙委積，聚木　槖授館迎送諸事，皆以之．其司禮拜寺者曰伊瑪木，凡誦經，講善，和訟，解紛諸事皆以之．州縣官吏又於城中設總長一人，謂之鄉約．有大興作徭役，鄉約分檄各長，皆昢嗟立辦．蓋古鄉官之制也．
　　　　藏人生育
藏人以生女為幸，不尚男。產時不浴，母以舌舐之。至三朝，以黃油塗全身，曝於日中。數日，即以炒麵調湯飼之，不飼乳。女產二日，男產三日，親鄰悉往慶，曰嗆酒。送哈達，以哈達一纏兒頭，餘與父母。
　　　　藏女勞於男
西藏有一妻多夫之俗，不合文明公例。婦主家事，男子輒惟命是聽，以是女權伸張。男子恆惰而懦，且不若女子之強健也。耕田採薪，負重致遠，修建房屋諸役，概以女子任之，男子惟相助而已。貿易亦多屬婦女，而家政之庖廚、紡績、裁縫、梳裝等，則更優為之。
　　　　苗人男女之交際
辰州苗人所居之村，必設一樓，梯而登之，曰闌房。至夕，村中幼男女盡駐其上，聽其自相諧偶。夏日，男女浴於河。婦人見客，惟手護其兩乳，餘則弗避。漢人貿易者至其家，婦女不避，若與其女談，雖狎媟，亦悅之，謂艷其美也。與其妻若妾交一語，則艴然怒。蓋苗姓猜忌，慮漢人誘之逸，故如此。甚則縛呈諸茫。茫，苗稱官長也。
　　　　滇夷以木刻記事
滇夷無文字，以木板深刻記事，謂之木刻。每一事，即橫刻一痕，剖而為二，彼此各執，無論年月久暫，持木刻以比對，誓不悔，蓋即古代結繩、合符之遺意也。
　　　　黔中倮俗
黔有倮，其土官之於土民，主僕之分最嚴，蓋自其祖宗千百年以來，官常為主，民常為僕，故於土官休戚相關。粵西田川土官岑宜棟，即岑猛之後，其虐使土民，非常法所有，土民雖讀書，不許應試，恐其出仕而脫籍也。田州與鎮安之奉議州，一江相對，每奉議州試日，田民聞礮聲，但遙望太息而已。生女有姿色，本官輒喚入，不聽嫁，不敢字人也。有事控於本官，本官判或不公，負冤者惟私上老土官墓痛哭而已。雖有流官轄土司，不敢上訴也。
凡有征徭，必使頭目簽派，輒頃刻集事，流官雖有號令，不如頭目之傳呼也。土官見頭目，答語必跪，進食必跪，甚至捧盥水亦跪。頭目或有事，但殺一雞，瀝血於酒，使各飲之，則生死惟命矣。
　　　　倮以木刻為符號
四川寧遠之倮，無文字，有報告，必預定一木刻之式，或弓箭刀劍，或禽獸魚介，且預約，若借銀錢，若有急待援，若被圍，若疾病，若約鬬，則於式之某處用刀刻木。或直畫，或橫畫，或人或×，或十或一以為符號。
　　　　八番俗尚
八番服食起居，類漢俗，婦人直頂作髻，業耕織，男子頗逸。蓋八番徙自粵西，猶故俗也。婦免身三日即出耕作，而夫坐蓐抱兒不出戶。其穫稻，則和稭儲之。刳木作臼，曰椎塘，臨炊，舂稻而作食。燕會，則擊腰鼓為樂。
　　　　打箭爐諸番之見官
打箭爐諸番之土司與漢官相見，先遞哈達，漢官亦以哈達賚之。次送奶茶，則答以塊茶及銀牌、綾緞。
　　　　西康番人相見禮
西康番人相見，以折腰張口伸舌伸掌為敬禮，而拜鬼神及見土司、呼圖克圖則仍跪拜，拜則稽顙，曰碰頭，此為至敬。番官相見，亦有以脫帽為禮者。
　　　　臺番育兒
臺灣番人初產，產母攜所育之婗嫛同浴於溪，不畏風寒，蓋其性夙與水習也。其乳兒時，見者與之相狎，甚喜，以為人愛其子，雖撫摩其乳，不怒也。遇而不問，殊有怫意。
兒之襁褓，以布為之．有事，則繫布於樹，較枝椏相距遠近，首尾結之，若懸牀然．風動，枝葉飄飄然，兒酣睡其中，不顛不怖，飢則就乳之，醒仍置焉．既長，不畏風寒，終歲裸體，而扳緣高樹，尤為其特長．
　　　　臺番讓路
臺灣番人頗知禮讓，卑幼遇尊長於途，卻步道旁，背面而立，俟其過始行。若駕車，則遠引以避，如遇儕輩，亦停車通問以讓之。
　　　　臺番女勤操作
臺灣番女勤於操作，巨細各事，皆能任之，富者亦然。不若內地之漢、滿、蒙各族，凡中人之家之婦女，終日坐食而無所事事，至以廢物為世詬病也。
清稗類鈔
　方言類
　　　　八旗方言
阿媽，父也。額尼，母也。太太，祖母也。哥兒，公子也。妞兒，姑娘也。巴圖魯，坎肩兒。多鈕，背心也。額隆袋，長袖馬褂也。啞子嘎兒，密語也。溜杵格念，無錢也。招蘇務桂，無錢也。
　　　　天津方言
吃抖，猶上海所謂出風頭也。大茶壺，妓院傭也。茶壺套，妓女與傭之通名也。絃子套，妓女烏師之通名也。上勁兒，實心任事或獻媚也。勁兒麼得，見人之上勁，以此高聲揶揄之也。好傢伙，畏之、贊之二義也。糟和絡，猶糟糕也。敖， 【 平聲譯音。】 言不佳也。沒根，事之不能詳悉者也。有根，事之確曉者也。色氣，揶揄詞也。臉子那裏擺，揶揄之辭也。下，事之看勢不可為者。去而之他，則云下也。窩了，猶坍臺也。聾子玩鳥，人不知好醜，猶聾子之玩鳥，不聞其鳴也。擰，弄壞也。八爺作揖，不急也。沈沈，不急也。十五歲姑娘縫襁，姑娘為處女，十五歲即縫襁褓，誚人性急也。滿不聽啼，不願聞不入耳之言，掩耳而避之意也。問伏魔庵老道，伏魔庵在天津北門內，有老道士賣藥，婦女犯經痛症者皆趨之，故人言腹痛，即以問伏魔庵老道謔之也。別上斷絃，妓女有不滿於狎客，尚與之交好者，以此四字警之也。溜達，散步也。老壽星玻璃腦袋，言人之狡猾也。
　　　　廣州方言
此皆廣州最通用之名詞，其無字可註者，則依約其義，擇近似之字代之，讀者望文生義。應用時自能明瞭，不至隔閡也。
伯爺公，年老之男子鬚髮蒼蒼者也。伯爺婆，年老婦人也。老公， 【 老讀作魯。】 正式之夫也。老婆，正式之妻也。阿奶，妾為阿奶，如有數妾，依次序呼之，自二奶以至十奶也。梳頭媽，梳頭婦人，衣飾極華麗，年約二十，出入大家，家主多私之也。妹仔， 【 仔讀作宰。】 婢女也。大妗， 【 妗讀作肯。】 舊式結婚時所僱之伴娘，伺侯新娘者也。婆媽，女僕也。倒屎婆，收糞公司僱用婦人，每日早間往各戶倒馬桶也。賣瘋女，麻瘋傳至三代以下，儼似常人，嫁時，先誘男子過瘋，僻處每貼「謹防賣瘋」四字以警人也。師姑，尼姑也。蛋家妹，以船為家，亦或賣淫者也。盲妹，瞎女賣唱，夜遊街市，其最高等者不上街，粵人有娶作妾者也。番頭婆，夫死已久改嫁者也。契家婆，男子之姘婦，或所歡之妓也。契家老，女子之姘夫也。契弟， 【 讀作開代。】 男子賣淫者也。老契，指姘頭也。老舉，妓女也。琵琶仔，妓女之未梳櫳者也。師頭婆，商店女主人也，老鴇也。自由女，女學生也。阿官仔，貴公子也。私仔，私自冶游，惟恐為父兄所知者也。爛仔，流氓也。賣豬仔，自賣自身，至外既充苦力，或受拐騙出賣者也。市頭，商店主人也。番鬼狗，執業洋行之職位不高者也。大番薯，罵人之無用，以實心僅可供食，無他用也。細老哥，小孩也。顖門仔，十歲以下之小孩也。白鼻哥，舊劇中之三花面，必以白粉塗鼻，故凡類似滑頭者，輒有此稱也。阿肥，肥碩之人也。外江老，外省人也。燒貴柴，罵外江老也。考其出典，昔日湘軍在粵省傳染麻瘋，若送回本省，恐有傳染，乃行火葬，必用柴燒之，而柴因之漲價，故以罵外省人謂之燒貴柴也。四大寇，猶言四大強盜也。外省人落魄者，結成團體，以乞食為事，如有喜事，必來送喜，其實乞賞錢也。勾脂粉，看女人也。臘狗利，看女人也。撐鬼，猶言撞見鬼，作事不順手也。講鬼，妄語也。白厭，罵人之討厭也。衰鬼、罵人之倒運也。發癲，罵人之癲狂也。推石獅，罵人之作龍陽也。其源出於官署門外有石獅。兩手推之，其後任人取樂也。弊嫁伙，猶言不可收拾也。蝎毒，罵人之有陰謀也。失底，喫虧也。白癨，罵人不知輕重也。失魂魚，罵人之作事錯亂，如魂不付體也。好彩，好運氣也。嘜吔。猶言什麼也。通勝，大家得利也。駕勢，華麗也。肉酸，猶言肉麻也。無米粥， 【 無讀作冒。】 無資本之貿易，欲僥倖得之，猶言無米煮粥，作萬一之想也。抬吔，抬物也。睇野，猶言視物也。歎，快活舒服也。大吉利市， 【 吉讀作格。】 遇不祥之事，即呼之也。掏枯井，半老徐娘，夫亡已久，遺財頗鉅，無人過問，可任其所為，娶之可衣著不盡也。埋街，乘小艇過渡也。挖牆腳，暗挑友人所識之妓也。石敢當搬家，挖牆腳之別名也。爛棉胎換爛布，男子互相雞姦也。發豪，色慾動也。打砲，與妓女作片刻之歡也。出車，婦女上台基，與人野合也。嘸該，謙恭之詞，不敢也。利，舌也。舌 【 舌與失同音。】 頭二字，與賭博不宜，故謂之利也。鹹溼，譏人行為之不正，如喜看女人等事，故有鹹溼先生、鹹溼伯爺公之名也。村佬，性情言語舉止衣服帶有土氣者也。賓個，何人也。公仔，小泥人也。吹螺，自誇也。廿五兩，妓女謔客之名詞，自言其從良也。曰廿五兩，因二十五兩乃一斤半。粵人云一斤九兩謂之斤九， 【 跟狗同音。】 猶言有二十五兩銀即嫁，實含有跟狗之意義，謔之也。靚仔，美少年也。爛尸，逐客之詞也。嘜吔送，今日有何佳肴也，早晨恭敬之詞。如甲乙兩人，晨間初次見面，彼此均可呼之，如英語之Good Morning也。銀紙，鈔票也。毫子，小銀元也。仙，銅元也。一文，一塊銀元呼作一文， 【 音作蛟。】 惟一元幾角，即不作一文幾毛，而曰一個幾毫，整數用文，零數即作個也。賤格，以言語行動輕薄之也。陰功，使人喫虧也。傾偈，談天也。
　　　　上海方言
南海，即南面，居租界者稱南市為南海也。北海，即北面，居城內南市西區一帶者，每稱公共租界北為北海也。地皮，未有房屋之空地也。搬場，移家也。碰和，鬬麻雀牌也，以四人為一局。露天牌九，牌九，亦賭博之一，然露天牌九，非真在屋外鬬牌，實指男女之野合也。灘黃，灘黃者，以彈唱為營業之一種也，其組織，集同業者五六人或六七人，不加化裝，素衣圍坐一席，箏琶雜奏，歌白並作，所演多彈詞，間以諧謔，猶京師之樂子，天津之大鼓，揚州、鎮江之六書也。特所唱之詞有不同，所奏之樂有雅俗耳。而以手口為營業則一，婦女多嗜之也。老虎竈，設竈煮水售錢之肆，即茶爐也。押頭店，小質庫重利盤剝，無所不至也。大湯，浴池也，日本謂之溫泉。出水，浴畢而出水也。屁股裏喫人參，受人恩惠，當時無可酬謝，以報恩之事，期諸異日，多以屁股喫人參一語代之，其歇後語為後補也。瘟孫，或作瘟生，此輩無社會交際之經驗，自作聰明，而動輒喫虧，冥然罔覺，猶京師之冤桶、冤大頭也。洋盤，凡事莫名其妙，受人欺騙而不自知者，與瘟孫略同。蠟燭，喻不知好惡、不受抬舉之人也。死蟹，喻外行也，有死蟹軋殺之諺。蹺辮子，人死也，雖對於無辮子者，亦有此言。曲辮子，土頭土腦，其狀一如瘟孫，猶文言之曰鄉愚也。壽頭碼子，狀如瘟孫，而聰明不及，木訥過之者是也。曲死，與壽頭碼子同意也。猪頭三，為罵初至上海者之名詞，其源蓋出於猪頭三牲一語，呼為猪頭三，歇後語則為一牲字，牲生諧聲，言初來之人，到處不熟之謂也。今引申其義，以為罵人之資，不必盡施之初來之人，殊失猪頭三之本義。近又有猪頭四之名詞，乃從猪頭三上孳生而來，已無獨立之意義矣。且又有作為者頭三，者字起首三筆為土字，譏其土頭土腦耳。飯桶，假借為罵人無用之名詞，取其僅能盛飯之義，猶之罵人為造糞機器也。阿土生，人地生疏一切不知之謂也。阿木林，懵懂呆笨，頑冥不靈之人也，猶紹興語之呆大也。其實阿木林三字，當為呆木人之轉音耳。戇大，與阿木林同。猪玀，豕也，假借為罵人無用與頑冥不靈之詞。江北猪玀，江北者，揚子江以北各縣之通稱也，假借為專罵江北人之詞。連襠碼子，言人之狼狽為奸，彼此相倚，如所著之褲，其襠相連也。格擋碼子，猶言此人也，下流杜會習用之。眾生，猶言禽獸也，假借為罵人之名詞。滬上英文教習於英文中之十Animal輒譯之曰眾生。拆老，鬼也，假借為罵人之詞。接眚，鬼也，假借為罵人之詞，形容其凶惡也。癟三，蹩腳者之稱也， 【 參觀蹩腳下注。】 或作鼈生，猶言小烏龜耳。蹩腳，侘傺無聊，落拓不得志也，義與京語之沒有樂兒相似，猶文言之落魄也。著底，言其人之流品最劣下也。鴨矢臭，矢，糞也。鴨矢臭本義甚簡單，今假借為羞惡之名詞，凡人有不光榮之事實發現，或有不名譽之行為，即謂之鴨矢臭，深鄙之也。或謂鴨矢臭，乃阿是醜之諧聲，其說頗能與假借之義相脗合，亦一別解也。喫區，喫虧之諧聲也。喫虧者，自身之權利被侵害或受障礙之謂也。嘸清頭，不知輕重之謂也。呀呀糊，糊塗也。馬馬虎虎，顢頇也，實即模模糊糊之轉音耳。混天糊塗，糊塗之至也。假癡假呆，以知為不知，復矯飾茫昧之狀以欺人者，謂為假癡假呆，猶京師之裝糊塗、裝著頑兒二語也。像煞有介事，自以為能，故意裝腔做勢，復靦不為怪者之謂也。神氣活現，與像煞有介事同。搭架子，亦裝腔做勢也。拆爛污，凡人有意令其事得不良之結果，或竟至於不可收拾，而遺累他人者，謂之拆爛污，或作撒爛屙。屙，糞也。瞎三話四，妄語也，猶京語之瞎撩，揚州語之嚼咀也。徵之《紅樓夢》第三十九卷回目村老之信口開河，信口開河四字，取以詮釋瞎三話四，最為確切。熱昏，皆也。罵人之詞，猶京語之罵人為渾蛋或洋小子也。小熱昏，取里巷瑣聞，編為有韻小曲，擊竹板以為樂器，沿門唱買者，謂之小熱昏。邪氣，凡事之出人意料之外而成功，或驟然發達者，謂之邪氣。邪者，言其不由於正也。又社會上發現一種新異之事實，國民對之發生一種狂熱，亦曰邪氣，大之如光緒乙巳之拒美貨，小之如張園之開賽珍會，哈同花園之開遊覽會等，時滬上人士，皆曰阿要邪氣也。陰陽怪氣，喻人之對於種種事物，輒以冷靜態度對之也。垃圾馬車，不拘種類，兼收並蓄之代名詞也。故人之濫嫖濫交者，與夫妓女之濫結狎客者，咸以垃圾馬車諡之，狀其污且雜也。走油，所做之事不佳，猶京師糟了、不得了二語也。老門檻，凡精熟一項事業者之稱也。滑頭，虛偽狡詐，不顧信用之小人也，猶京語之琉璃蛋也。小滑頭，滑頭之幼者，或滑頭之身分地位較卑賤者，皆謂之小滑頭。流氓，無業之人，專以浮浪為事，即日本之所謂浪人者是也。此類隨地皆有，京師謂之混混，杭州謂之光棍，揚州謂之青皮，名雖各異，其實一也。擦白黨，與流氓同，專以引誘富貴婦女騙取財物為事。女擦白黨，女流氓也，專以引誘男子騙取財物為事。拆梢，以非法之舉動，恐嚇之手段，借端敲詐勒索財物之謂也，凡流氓慣以此為生涯。拆梢之語，猶杭州語之敲竹槓，江寧語之敲釘錘兒是也。大好老，贊人之出類拔萃也，然微有譏諷之意。出風頭，出其所長，以炫於人、因而得美滿之讚譽，以自鳴得意者，謂之出風頭。例如妖姬艷女，明妝麗服，招搖過市，途人屬目，以及夜入劇場，翩然下降，光豔照人，一座皆驚，皆出風頭之謂也。他如偉人演說，全場鼓掌；文士屬稿，一時紙貴，狎客豪舉，千金不吝；名優獻技，四席傾倒，亦皆出風頭之謂也。是以出風頭為最榮譽之名詞，亦人所極願自出，而深妬他人之大出也。白相，游戲也，娛樂也。摟白相，對於人行游戲之行為，以自取樂之謂也，猶京語之開頑笑、鬧著頑兒也。寫意，適也，愉快也，蓋取樂之名詞也，即快活舒服之義也。掉槍花，對於人故設疑陣以眩惑，或用空言以搪塞者，謂之掉槍花。掉槍花者，滑頭手段之一，社會上承認其為不正當之行為也。搭赸頭，對於與己毫無關係之人，或與己毫無關係之事，而臨時加入，隨意兜搭談話，欲使無關係而變為有關係者是，猶揚州語之答話說話也。打棒，對於他人為無意識之談話，或無意識之游戲動作，謂之打棒。打棒與搭赸頭雖相似，然有時因搭赸頭而得結果，打棒而有結果者甚鮮，此其相異之點也。罵山門，登門辱罵也。嚕哩嚕囌，言語煩絮也。嘰哩咕嚕，語言糾纏不清也。老鬼三，凡指一物而不明言其物之名，彼此以意會之，曰老鬼三。鬼讀如舉。搭漿，對於應盡之責任，不肯實力做去，僅以敷衍掩飾為工者，謂之搭漿，猶京語之糊弄，江北人之搨些麵糊者也。照會，凡一切納捐之執照，俗呼照會，今更移以稱人之面貌，貌俊者謂之大英照會，亦稱特別照會，又法蘭西照會，普通照會，要皆區別貌之美醜也，最醜者曰包腳布照會。扳面孔，因種種事故發現，嚴辭正色，對於對手人以詰責之謂也，國際法上所謂嚴重交涉者是，揚州人謂之紅臉，以其聲色俱厲也，故扳面孔者，交際上、感情上不幸之現象也。扳差頭，故覓謬誤之點，以責難對手人之謂，即吹毛求疵也。尋開心，調弄對手人，而自引以為樂者，謂之尋開心。弗識頭，自怨所遇不遂之詞也。北人出遇不祥曰喪氣。南人曰晦氣。弗識頭，亦喪氣、晦氣之義也。蹙眉頭，眉皺也，所事不諧之狀，不滿意之名詞也。坍台，因種種事實之發覺，致貽笑於他人，或不齒於社會，無面目以對人者，謂之坍台，猶杭州語之倒楣，揚州語之丟醜，蓋極不榮譽之名詞也。三禮拜六點鐘，此為醋字之拆字格，蓋每七日為一禮拜，三禮拜為二十一日，六點鐘為酉時，今假借為喫醋之義。喫醋者，妬也。喫生活，受人之笞責或罟罵也。喫耳光，被批頰也。五分頭，與喫耳光同，蓋批頰輒用手，手有五指，故曰五分頭，象形名詞也。外國火腿，外國人以足踢人。受之者，謂為喫外國火腿，人力車夫恆喫之。光火，怒也，京語之炸啦也。嘸心相，鬱灪無聊也。厭氣，煩悶而厭倦之謂也。也司，是也，然也，其源蓋出於英文之Yes，今通用為應諾之辭。叨光，受人嘉惠之謂也，且其中實含有感謝之意義焉。揭便宜，討便宜也，殆有獲得意外利益之義。揩油，與搨便宜同。溫大拉，銀元一枚也。考其源，實出於英文之One Dollar，販夫走卒咸解之。四開，兩角之小銀元也，粵語謂之雙毫。金四開，英幣之鎊也，以其大小與四開相等，乃有此稱。銅四開，銅元也，猶杭州人謂之銅板，江北人謂之銅角子，北方謂之銅子也。銅生斯，即銅四開也，其源出於英文之Cent，即一分也，值一分之銅幣也。八開，一角之小銀元也，京語謂之小毛錢，粵語謂之毫子。大塊頭，呼肥碩之人為大塊頭。大讀作杜字音，形其肥碩而已，不含他項意義也。小開，店東之子也，其父開店為老開店，其子自為小開店。稱小開者，省去店字而已。剛白度，洋行之管事人，即經手也，亦即買辦也，英文曰Comprador。洋行小鬼，執業洋行之職位不高者也。呼曰小鬼，卑之也。跑街，商店洋行所僱在外收賬之人也。式老夫，洋行所用，與跑街同，英文曰Shroff。西崽，洋行侍役之稱也，一件侍者。掮客，無資本，無商店，專以口頭說合買賣，而居申賺取佣錢之一種商人也，猶臣本之仲賣人也。白螞蟻，地皮房屋之掮客也，倚此營生，猶白蟻之慣喜蛀屋耳。地皮蛀蟲，與白螞蟻同。銃手，即剪綹賊，汽船、汽車及碼頭上並鬧市中均有之。紅頭阿三，印度巡捕之稱也，以其首紮紅布，故云。世人每呼猴為阿三，今移以稱印度巡捕，賤之也。二房東，以己所租之餘屋轉以賃與他人，己所處之地位即二房東。家主公，即正式之夫，蓋家主婆之相對名詞也，猶京師所謂當家的是。家主婆，正式之妻也。寡老，婦女也，為下流社會習用之名詞。小姐，普通尊閨中未嫁之女子為小姐，上海么二以下之妓亦有此稱。大姐，未嫁之女受傭於人家者。小大姐，與上同義，特專指年齡之十歲左右者耳。娘姨，女僕也，稱母之姊妹行亦曰娘姨。老蟹，婦人老而猾之稱也，其有年未老而手段老猾者，亦適用之，如江北所謂老口，京師所謂老手之類是也。特滬語之所謂老蟹，專適用於陰性，竟以為蟹狀女也。老槍，老於吸鴉片煙者之稱也，今假借為老而無力者之稱，或又引申其義為老妓之稱，其義以為所吸者多耳。長三，妓之高等者為長三。大先生，長三妓院稱妓曰先生，年長者曰大先生，又曰渾倌人。小先生，妓而猶處女者，北里謂之小先生，又曰清倌人。尖先生，妓女已有大先生之事實，而猶冒擁小先生之名號以欺客者，則為尖先生。尖，象形也。北里中之先生，尖者多而小者少，瘟孫每誤尖為小，遂令金錢作莫大之犧牲，此孫之所以為瘟也。下腳，在妓家擺酒，以錢犒賞妓之男女僕者，曰下腳，蓋北里之專門名詞也。下手，在浴室翦髮，翦畢入浴，出浴後，復召原翦髮者加以櫛沐，堂倌則高呼下手，意蓋了其下半截之手尾也。調頭，妓女遷移住所曰調頭。調頭二字，普通人不能適用，亦北里之專門名詞也。燒路頭，長三妓院每值佳節，則燒路頭。燒路頭者，即迎接五路財神之謂。凡遇收賬時之年節，舉行二次，曰開賬路頭，曰收賬路頭。燒路頭之日，客對於妓必以和酒為慶，實則假借一種名義以博客之財耳。么二，次等妓亞於長三也。。移茶，生客入么二妓院，院中諸妓皆出，聽客自擇，謂之移茶。叫局，喚妓侑酒也。擺酒，在妓院設席讌客也，普通讌客，不能用此名詞。打茶圍，熟客入長三妓院，與妓女茶敘小談者之謂也，粵妓謂之曰打水圍。野鷄，雉也，今喻妓之下等者為野鷄，以其隨人求合，有類於雉也。又引申其義，凡營業之無行無幫，或無統系者，皆為野鷄，如野鷄挑夫，野鷄東洋車，野鷄輪船等皆是。故野鷄二字，可隨意冠之各種名詞之上也。住家野鷄，野鷄中之最高等者，不上茶樓，無人介紹不得其門而入。碰和檯子，操賤業之婦女，闢精舍供客，為碰和之場，謂之擺碰和檯子，實則高等之住家野鷄耳。檯子，棹也。湯排，似野鷄非野鷄之婦女，往往有老嫗為之勾引也。花煙間，妓之下等者，又稱煙妓。釘棚，更下於花煙間之妓也。跳老蟲，下等之勞力者，挾少許金錢，投諸花煙間，以行樂之謂也。老舉，廣東妓女之上等者，猶滬妓之長三也，近年幾淘汰盡矣。鹹水妹，西人呼妓曰鹹飛司妹，華人效之，於接應西人之粵妓簡稱之曰鹹水妹，然有時亦接本國人，惟不能使與西人相遇耳。兜圈子，閒暇無事，遨游街市，以自娛樂之謂也，猶京師所謂遶灣兒，及溜達溜達者是也。弔膀子，男女相悅，眉目傳情，以相挑逗之謂也。其有由於一方面之挑逗，而相手方不表贊同者，則謂之弔不上，成曰弔弗著。釘梢，躡行人後，左則左之，右則右之，跬步不離之謂也，今則專適用於男子追隨女後之稱矣。半開門，祕密賣淫，非公然開門也。私門頭，與半開門同。小房子，男女幽會所賃定之祕密室也。台基，以房屋供人為野合之所，於以取得租金者曰台基，營此業者，多老嫗。拉皮條，介紹雙方不相識而為相識，謂之拉皮條，初僅適用於男女非正當之交際，今且引申其義，為一般社會上介紹之代名詞焉。然高等社會之人，仍鄙而弗道。軋姘頭，男女以非正當之結合，而為夫婦之行為，且同居處飲食者，是也，亦有僅結合而不同居處者，亦曰軋姘頭。姘頭，男女於既軋姘頭以後，姘頭名詞，遂完全成立。男女雙方，固各自承認，而第三者亦加認可。如語云，某為我之姘頭，某為彼之姘頭者是。蓋姘頭者，猶文言所歡之謂也。京語謂之外家。 【 特外家有固定家屋之義，而姘頭則不必有固定之家屋也，此其微有不同耳。】 拆姘頭，姘頭兩方面以事實上衝突而決裂，或因利益相反而解散，皆謂之拆姘頭，猶商業中股份公司之拆股是。姘頭既拆以後，相視如陌人矣。仙人跳，男女協謀，飾為夫婦， 【 亦有出之正確之夫婦者。】 使女子以色為餌，誘其他之男子入室，坐甫定，同謀之男子以夫之資格猝自外歸，見客在則偽怒，謂欲捉將官裏去，客懼甚，長跪乞恩，不許，括囊金以獻，不足，更迫署債券，訂期償還，必滿其慾壑，始辱而縱之去，謂之仙人跳。紮火囤，與仙人跳同。
　　　　蘇州方言
天官賜，此即歇後語、縮腳詩之例，不言福字，以代之也。徐大老爺，鬼也。俗語每言今日碰著徐大老爺，猶言今日遇鬼也。王伯伯，凡作事之不可恃者，為王伯伯。瓦老爺，獃子也，吳人謂瓦老爺與壽頭碼子同一意義，即京語之傻子也。纏夾二先生，喻人之對於事混纏不清也。淡老三，不知何許人也，以其行三，因而名之，與徐大老爺拆老皆同。老蘇鏟，喻人之老也，中含譏誚之意。大阿福，無錫慧泉山有設肆出售之泥美人，曰大阿福。美者固美，醜者不堪矣，今輒假借以譏男女之肥碩者。碰頭，與人相遇之義，文言所謂邂逅也。鬎鬁頭上搨漿，禿頭以漿塗之，可生髮，髮、法音同，喻人之得法也。得法，即得意也。鬎鬁兒子，人莫不愛其子，雖鬎鬁亦不為醜，喻人之自以為好也。扁面孔，紙紮之輿夫，面目手足無一不扁，故曰扁面孔。坐扁面孔轎一語，用以罵人，人坐鬼轎，其得生乎？戴仔箬帽親嘴，喻事有阻隔，不能如願也。仔，語助辭。親嘴，即西人之接脗也。歪嘴吹喇叭，喻人之一團邪氣也。打去牙子自肚裏咽，喻人之有苦惟自知也。空心湯圓，本可獲有利益，而意外失之，猶所食之湯圓，中空無餡也。背心浪捱胡琴，背心，脊骨也。浪即上，脊上拉胡琴，喻其捱不到我也。搭腳，主人與女僕有私，謂之搭腳。猢猻屁股，譏婦女之兩頰敷脂，紅如猴臀也。蒲鞋出租蘇，一場嘸結果。嘸，無也。蒲鞋破，則如人之有鬚。俗呼髭鬚二字之音為租蘇，破則不能著矣，喻事之無好結果也。鄉下人弗識秀眼，秀眼, 小鳥也. 俗語讀鳥字如刁之上聲, 因以喻人之刁也. 鄉下人弗識走馬燈, 所人見走馬燈旋轉, 不知何名,惟見其人物之來而復來, 故稱其名曰又來了, 喻事之重複也. 烏龜抬轎,龜有硬甲, 轎亦硬物, 喻事之硬做也. 硬做者, 不能為而強為之也. 烏龜生發背, 發背, 疽也, 龜生發背, 其 漲矣, 諺有 張二字. 張音近漲, 張者, 猜度也. 好馬弗喫回頭草, 馬之喫草, 必向前進, 喫回頭草者非好馬, 喻人之不可無決斷也. 船頭浪跑馬, 浪即上, 船頭跑馬, 必至墮入水中, 喻人所處之境, 狹隘已甚,無路可走也. 騎馬弗見親家公, 騎牛時偏遇親家公, 騎馬時乃獨不遇, 喻不欲人見之事, 適為人所見也. 出馬一條鎗, 喻人之初入交際場中, 須力爭先著也. 老鼠跳在秤盤裡, 秤盤, 所以權物之輕重也. 權, 即稱也. 鼠在稱盤, 喻人之自稱自贊也. 老鼠躲在書箱裡, 鼠在書箱中, 無物可食, 僅可食書, 俗稱書一冊為一本, 喻商人之坐食資本也. 羊肉只當狗肉賣, 羊肉價較狗為昂, 今與狗同價, 喻物之減價求售也. 羊肉弗喫惹一身羶, 羊有腥臊, 今未喫而先惹羶氣, 喻事未成而先受氣也. 牯牛身上拔根毛, 牛毛甚多, 僅拔一根, 喻事次細微已甚也. 猪頭肉三弗精, 精, 細也. 猪首之肉多肥, 喻人作事之不精細也. 姜太公釣魚, 俗云, 太公釣鉤, 不彎而直, 魚之上其鉤者, 出於自願也, 喻人之受欺, 實出於自願也. 打蛇打在七寸裏, 打蛇之七寸, 則致其要害矣. 喻作事之須到恰好地步也. 惡龍難鬭地頭蟲, 龍雖惡, 而自遠來, 將為當地之蛇所困, 喻人地生疏者之不可強橫也. 打狗要看主人, 狗有主人, 若打之, 不啻憎惡其主矣, 喻事須顧全他人面子也. 狗嘴裏無象牙, 象牙為珍品, 非犬之齒可比, 喻其人之不可與言也. 猢猻戴帽子, 猢猻, 猴也, 沐猴而冠, 譏其徒具人形也. 小雞交與黃鼠狼, 小雞為黃鼠狼所嗜, 今以小鷄交之，必為所食，喻人之不可誤託也。黃狼躲在鷄棚浪，畜鷄之具為棚，黃狼既至鷄棚，自必就而食之，喻事之不做不休也，浪即上。老虎頭上拍蒼蠅，虎喜食人，若其首有蠅而欲撲之，必為所噬，喻人之有冒險性質也。缺嘴咬跳蝨，脣之缺者，翕合不靈，嚙蝨而蝨必遁，喻事之不望成而姑以嘗試也。螺螄殼中做道場，啟建道場，必於廣大之地，螺螄則甚隘，喻地方之局促也。百腳喫油火蟲，百腳，蜈蚣也。油火蟲，螢也。蜈蚣食螢，螢尾有光，蜈蚣之腹亦有光矣，喻其人之胸中明白也。老百腳，語曰，百足蟲死而不僵，其毒可想而知，今加老字以諡老鴇及老口之妓，意甚確當。兔子弗喫家邊草，兔食草，必於遠處，喻大丈夫不可老死牖下，宜出外進取也。熱石頭浪螞螘，浪即上，熱石之蟻，無路可走，僅可四周旋轉，喻人之走投無路也。教化子喫三鮮，教化子，乞丐也。三鮮，以三種美味之物合為一肴也。乞丐不常得食，欲於三種之外別有所得而不能，喻人之所如不合，動輒不能如願也。教化子喫死蟹，蟹為動物食味之鮮者，死則鮮味大減，乞丐不常得食，遇之，則更饕餮無厭，雖死蟹，亦甘如飴，喻人之不擇精粗美惡而一例視之也。啞子喫黃連，黃連味苦，啞子口不能言，忍而食之，喻人之有苦說不出也。閒話多仔飯泡粥，閒話，言語也。飯自飯，粥自粥，以飯泡粥，則既不成飯，又不成粥，喻人之語多無用也。仔，語助辭。冷鑊子裏熱栗子，鑊，鍋也。炒栗須熱鍋，炒畢則鍋冷。冷鍋忽有熱栗，喻事之突如其來也。甘蔗老頭甜，蔗近根者味甜，喻物之以老為貴也。吳江菜心早上甏，菜心，薹菜之心也。甏，壜也。吳江之薹菜，收穫較早，醃之於壜亦較早，此有罵人夭壽之意，猶短棺材三字之謂不及長成而死也。路倒屍，罵人之辭，謂其死於道路，不及壽終正寢也。戳千刀，亦罵人之辭，謂其罪大惡極，非一刀所能蔽辜也。飯店裏回葱，回，買也。買葱宜於市，今向飯店購之，其價必昂，蓋飯店須得贏利也，喻人之明知喫虧也。油汆棋子，汆，以物置水中也。棋子已滑，復以油汆之，則更滑，喻人之浮滑已甚，猶京語之琉璃蛋，杭州語之油浸枇杷核也。肉骨頭敲鼓，俗以動物食品為葷味，肉骨頭，牛羊豕之骨也。此專就豕言之，肉為葷，其骨亦屬於葷，以骨打鼓，鼓聲鼕鼕，葷昏同音，懂懂二字音與鼕鼕近，即作昏懂懂解，喻人之糊塗顢頇也。撐籬竹燒水豆腐，撐籬之竹最硬，水豆腐極薄而最軟，喻軟硬之不勻也。燒香望和尚，燒香自須入寺，寺有僧，既禮佛，自可順便訪僧，喻人之一事可兼二事也。和尚拜丈母，和尚不娶妻，今乃有妻之母而須往謁，豈非創例？喻事之第一次也。師姑養倪子，師姑，尼也。倪子，兒子也。養倪子，生子也。尼無唯一無二之丈夫，今乃育子，必為公眾所盡力者，喻事之須大眾扶助也。扶小娘過橋，小娘，．纏足之女也，過橋不易，須人扶之，喻事之須恃他人也。過橋拔橋，己已過橋面即將橋拔去，喻人之專顧己不顧人也。趁水踏沉船，船將沉而踏之，若惟恐其不沈者，喻人之助人為惡也。拔短梯，先已許人任事，繼而失約之譬喻也。板門，喻肥碩之人大如板門也。描金箱子白銅鎖，箱既描金，而又有白銅之鎖，外觀有耀，其內容實不堪問，喻人之外強中乾，猶言金玉其外、敗絮其中也。象牙肥皂，以皂浣物，日久而皂自日薄。象牙所製之皂，永不稍減，喻人之吝澀也。鞋子未著落一樣，鞋未著而鞋樣已為人所得，喻事未成而反著痕跡也。黃連樹底浪操琴，浪即上，黃連味苦，而操琴為樂事，黃連樹下操琴，喻人之苦中尋樂也。油條，與滑頭意同。剪稻樹頭，稻已長成，自可收穫，而剪其頭，喻人之湊現成也。楊樹頭，喻人之宗旨不定，東風西倒，西風東倒也。牽絲扳籐，糾纏不休之謂也。蓋絲與籐為最易棼亂之物，牽之扳之，如何能清？敲菱殼，喻房屋既售於人，再向需索也，與敲竹槓意同。黃落，謂事之終成畫餅，如木葉之黃落也。板板六十四，鑄造制錢之模，範土為之，必有六十四孔，即一板也。每板必有六十四錢，此以喻人之不苟言笑，不輕舉，不妄動也。城頭浪出棺材，浪即上，柩須出自城門，今由城上出之，則必紆道繞越，喻人之赴事迂遠也。扛棺材弗下泥潭，泥潭。土穴也。抬柩者必送柩入穴，今委而去之，不下泥潭，是喻作事者之不負責任也。麻子搽粉，面麻則多凹，欲其光澤，粉多消耗，喻商業之多費資本也。瞎子檔稱，擋，以手執物也。稱，所以權物之輕重也。稱之銅釘曰星，所以區別斤兩也。星、心同音，瞽者目無所見，自不能知星之在何處，此以喻人之遇事不留心也。窩心，適意也。&#61255;張，猜得到也。勿&#61255;張，猜不到也。夾糊《金剛經》糊，麵糊，所以粘物也。《金剛經》中夾有麵糊，喻事之混雜也。四金剛騰雲，騰雲，則足不著地，喻事之脫空不能有著落也。拆空老壽星，喻事之已成畫餅也。
　　　　上海語言分五類
上海五方雜處，語言龐雜，不可究詰，大別言之，約有五類：一、廣東話。西人由廣東北來上海，故廣東人最佔勢力。二、寧波話。寧波瀕海，開通較早，來滬亦最先。三、蘇幫話。由妓館孳衍。四、北方話。京、津、山、陝富商大賈及優伶一派所流衍者。第五、乃始及上海本地土話。蓋上海為海濱小邑，生齒不繁，俗諺所謂十里洋場，其在昔日，固荒煙蔓草也。故上海語言，除城南城西一帶，尚有完全土著外，其餘一變再變。所謂上海白者，大抵均寧波、蘇州混合之語言，已非通商前之舊矣。純粹上海話，呼兒子曰後子，尋人曰梭人。自海通以來，不僅本國各地方之語，均集合於上海一隅，即外國語之混入我國語者，亦復不少，例如剛白度之為買辦，密司脫之為先生，引擎馬達之為電氣用品，德律風之為電話。有本國本有其名而習用外國語者，有無其名而不得不用外國語者，有無其名而新立一名，其效力仍不及外國原名者。至鹹水妹為鹹飛司妹之省音，寓有美麗之意。鴉片亦唉柄之訛音，然社會上則竟不知其為外國語矣。
　　　　上海洋涇浜話
洋涇浜話者，用英文之音，而以我國文法出之也。相傳業此者三十六人，曰露天通事，大抵均歇業之西崽、馬夫等集合而成，遇外國水手及初至上海之外人購買食物，則自願為之嚮導而從中漁利者。其實匪類祕密之結合，自施耐庵《水滸》創為天罡地煞之說，其後，遂率以三十六數為其內部之組織。露天通事以無賴著名，滬上是否衹三十六人，無故實可徵，猶鄭子朋、范高頭黨之亦以三十六著名，實則呼朋引類，無業流氓，要未可以數計也。
洋涇浜話為不中不西之特別話, 滬上盡人所知者. 相傳外人初至上海時, 尚有一種特別字焉. 英文字母二十六字, 當華人初與外人接觸時, 此字母之音, 華人頗能學舌, 其字形則屈曲旁行, 難於摹擬. 黠者因以中文部首之、∣凵○等, 指定二十六式, 以代英文字母之二十六字. 此項字體, 道光季年頗盛行，咸豐癸丑劉麗川踞城時，賊首暗與外人通，嗣經官吏多方偵緝，劉尚以此項字體致書某外人，以免華官窺破。上海縣署舊卷中，尚有此項字體也。
　　　　松江土音
松江土音與蘇州、嘉興同，間有小異。楓涇以南類嘉善，洙涇以南類平湖，泖湖以西類吳江，吳淞以北類嘉定，趙屯以西類崑山，即境內亦自不同，大率均為吳音而微別耳。
　　　　河南言語減縮
河南言語減縮，聲剛無回音，如一則讀如育，二則讀如略，一千五百文則曰吊五，蓋無言不減也。
　　　　成都方言
成都言語之發音多用尖音，故平仄每混為一。如綠讀為盧，米讀為迷，福讀為扶，曰讀為曰，日讀為日，吃讀為池，實讀為時，禿讀為沱是也。然與普通官音亦頗相類。
　　　　廣東語言文字之奇異
粵語少正音，書多俗字，如謂平人曰狫，謂新婦曰心抱，謂父曰爸，謂母曰妳，謂子曰崽，子女未生曰孻, 衣一襲曰沓, 稻一熟曰一造, 禽之窠曰鬭, 禽之卵曰春. 其字之隨俗自選者, 如安坐之為(上大下坐),音穩. 人物之短者為(上不下高), 音矮. 人物之瘦者為奀, 音芒. 山之岩洞為(上石下山), 音勘. 水之磯激為泵, 音聘. 蓄水之地為氹, 音泔. 通水之道為圳, 音浸. 水之曲折為乪, 音囊. 路之險隘為卡, 音汊. 隱身忽出為閄, 音或. 截木作墊為不, 音墩. 橫木上關為 ,音拴. 字異而音亦奇. 至於士人書寫, 亦多變體, 以華為(上世下十), 以悵作 長, 以閱作(外門內免), 以貺作(月兄), 以曷艮作(日 ), 以聞作(上入下耳), 以隣作僯, 如是者頗多. 
　　　　廣東有客話
廣東之南雄州、韶州、連州、惠州、嘉應州五屬，及廣州之花縣、龍門、清遠，潮州之大埔、豐順等縣，均操客話。蓋土著以其後至，故稱其人曰客家，乃遂以其言為客話。其語之節凑句度，較之內地不甚相遠，實與六朝音韻相合。
　　　　潮語
潮語，與泉、漳諸州略似，而大異於嘉應州。粵省土語略可分為三種：一、廣州語。一、客語。 【 即嘉應州語。】 一、福語。 【 即潮州語。】 此種語言絕不相似，幾無一字可通，因語言之隔閡，感情亦因而薄弱，故時起抵觸，且因壤地相錯，利害密切，其抵觸較諸與他省之抵觸者為尤甚。
　　　　桂語
粵人平日畏習普通語，有志入官，始延官話師以教授之。官話師多桂林產，知粵人拙於言語一科，於是盛稱桂語之純正，且謂嘗蒙高宗褒獎，以為全國第一，詔文武官吏必肄桂語，此固齊東野言，不值識者一笑。然粵東劇場說白，亦多作桂語，而學桂語者，又不能得其神似，遂皆成優伶之口吻。
　　　　桂林正音
廣西自悟州以達龍州，言語皆粵東音。由梧州轉撫河，直達桂林，自昭平以上，皆桂林正音，柳慶亦然，蓋界接湘、黔也。又有客話、僮話，頗難索解，每遇土人涉訟，雖有傳供，官民終不免隔閡耳。
　　　　宣宗重滿語
滿、蒙人員之謝恩、請安皆用滿語，乃定制也。道光戊子，盛京副都統常文回京，謝恩時，以漢語陳奏，宣宗怒其忘本，即命革職。
　　　　滿語
滿洲語為雙音語根，其時有更變者，為連合語根之接尾語。例舉如下：安巴堅，大理也。伊喇，黍也. 錫里, 選拔也. 希達, 門簾也. 色珍, 車也. 唐古百, 數也. 穆濟, 大麥也. 赫德, 渣滓也. 罕都, 稻也. 洛索, 極溼難耕地也. 貝勒, 管理眾人之稱也. 尼楚赫, 珍珠也. 布希, 膝也, 又去毛鹿皮也. 尼堪, 漢人也. 巴圖魯, 勇也. 拉里, 爽利也. 布達, 飯也. 呼沙呼, 鴟鴞也. 薩都拉, 結親也. 鄂爾多, 官也. 圖喇, 柱也. 安圖, 山陽也. 巴延, 富也. 赫嚕, 車輻也. 斡, 氣味也. 果實, 疼愛也. 烏珍, 重也. 舒嚕, 珊瑚也. 霞哩, 斜眼也. 呼嚕, 手背也. 札克繖, 霞也. 伊勒希, 副也. 按班, 大臣也. 烏珠, 頭也. 實勒們, 鷂子也. 愛滿, 部落也. 瑪, 粗也. 蘇庫, 皮也. 尼瑪哈, 魚也. 阿勒錦, 聲譽也. 和勒博, 聯絡也. 伊徹, 新也. 實納, 亦新也. 察喇, 注酒器也. 吉勒展恕泰費音, 太平也. 納, 地也. 巴納, 地方也. 沙克珊, 狡猾人也. 善延, 白色也. 索琿姜, 黃色也. 達勒達, 隱避處也. 瑪魯, 瓶也. 聶赫, 鴨也. 伯特, 才力不及也. 卓哩, 指之也. 和卓, 美好也. 愛新, 金也. 蘇赫, 斧也. 雅勒呼, 肉槽盆也, 亦大槽盆也. 達, 為首之稱也. 烏達, 買也. 烏嚕, 是也. 佛伸, 柄也. 準布, 提撕也. 達春, 敏捷也. 尼嚕罕, 晝也. 塔哈, 客也. 達掄, 飲馬處也. 錫津, 釣魚絲線也. 博勒和, 潔淨也. 琿楚, 冰 也. 舍音, 色白也. 斡罕, 袖頭也. 瑠和海, 白魚也. 阿達奇, 鄰也. 尼雅滿, 心也. 齊喇, 嚴也. 哈蕃, 官也. 桂齊, 善也. 阿蘇, 網也. 
　　　　滿洲之索倫語
滿洲之索倫語則又異。袞，理事官也。迪里，頭目也。薩勒迪，甲也。珠克，房屋也。
　　　　滿洲借用漢語
滿洲必以其所有之物始有名稱，如珊瑚、瑪瑙、蘋果、橄欖、鷄椶，本為其地所無者，即用漢語。蓋亦如四方土音之稱名各異，齊以中原正音始可施之文告，福建、安徽土音，亦不可以對公府施文章也。是則以滿洲之稱加官號，豈非以土音施文字乎！
　　　　蒙古語
蒙語亦雙音語根，多形容詞，而動詞常多變更，且恒在語尾。例舉如下：特里袞，為首之謂也。圖魯卜，形勢也。託果，釜也。舒蘇，高粱也。索多烏翅，大翎也。道喇，下也。諳達，夥伴也。特哩，齊整也。徹伯爾，廉潔也。保喇，雄駝也。巴圖，堅固也。鄂勒哲，壽也。錫寶齊，養禽鳥人也。集賽，輪流值班也。和爾果斯，牧地遺失也。齊蘇，血也。哈喇，黑色也。哈斯，玉也。達爾罕，凡有勤勞者免其差役之謂也。察納，那邊也。伊嚕，淨也。布哈犍，牛也。果勒，河也。特穆爾，鐵也。雅克，結實也。喀喇，黑馬也。庫庫，青色也。齊達勒，勤也。伊克，大也。德勒，衣也。丹，有也。岱，亦有也。台，亦有也。伊蘇，九數也。察罕，白色也。博囉，青色也。額森，平安也。阿爾，花紋也。尼格，一數也。納奇錫，絨線也。羅卜科，淖泥也。博爾濟，二輩奴也。和必斯朵，器名也。都哩，式樣也。默色，器械也。博果岱，麥也。塔齊兒，瘠地也。和坦，城也。永和爾，絨也。和遜，空也。伊爾，鋒刃也。圖裂圖，有柴也。阿穆爾，安也。烏蘭，紅色也。準，東也。阿薩爾，閣也。珠古，厚也。摩該，蛇也。博果密，包裹也。瑪勒圖，有牲畜之謂也。瑪勒，牲畜也。鄂齊爾，金剛也。達納，管也。色辰，聰明也。庫魯克超，眾也。布延，福也。格根，明也。特古斯，全也。布爾罕，佛也。察克，時也。蒙古臺，有銀也。烏德美，送也。多羅岱，七數也。筆且齊，寫字人也。札爾古齊，斷事人也。賽音，好也。袞，深也。巴克實，師也。濟蘇，顏色也。特爾格，車也。伊遜，九數也。岱爾，牡鹿也。札達，石也。札拉爾，帽纓也。特穆津，鐵之最精者也。奈曼，八數也。索諾木納木結，有福人也。噶布拉，天靈蓋也。諾摩罕，樸實也。蘇蘇勒巴，敬也。達嚕噶齊，頭目也。鴻和爾，黃色也。拜珠，存也。索約勒，教化之化也。哈陶，剛也。阿實克，利也。婁，龍也。都爾蘇，規模也。台哈，長毛也。圖們，萬數也。納琳，紬也。阿巴齊，行圍人也。多羅，七數也。尼古勒，罪孽也。珠格爾，閒散也。額蘇倫，梵天也。拜達勒，形像也。奇塔，漢人也。伯奇，堅固也。薩巴器，四也。呼喇楚，積聚也。浩爾齊，吹笳人也。和斯，雙也。茂，不善也。克哷，野外也。哈布爾，春也。克特，火鐮也。塔斯性，烈也。伊札爾，根源也。拜，不動也。諾音，官長也。實古納，審問也。達蘭，七十數也，阿嚕岱，山陰也。蘇嚕克，牧羣也。奎騰，冷也。都古爾濟，盈滿也。克埒，木牆也。諾，海犬也。阿固岱，寬也。烏蘭巴爾紅，虎也。哈喇婁，黑龍也。錫里濟，選拔也。
　　　　蒙語派別
蒙古言語，雖因地而彼此音韻不同，然仍分三種：一為口扣滿恰語，一為活通語，一即為普通蒙古語。此普通蒙古語，各旗微有不同，尚無大異，惟口扣滿恰語，僅烏梁海人知之。其活通語，亦惟杜爾伯特親王旗下一部分知之。所有口扣滿恰、活通兩種語言，音極輕，極活便，與土耳其語又似是而非，或偶有一二相同者，其音亦必小異。故科布多各種人，因普通蒙古語盡人皆知，而口扣滿恰、活通兩種語言遂無習者。
　　　　蒙語無左右
蒙古語言不用左右兩語，僅以東西南北各語分方向，如言在我之東在我之西是也。又或趨東西南北，則又不以方向為別，惟按河流上下分之，如言由此往上由此往下是也，蓋其語法如此。又距離之遠近不以里記，或問其地遠近若何，但以騎馬行幾日、騎駝行幾日相告。然而行者有緩急，則又以緩急二語冠於駝行馬行之上以別之。又或以距離有幾臺 【 即軍臺。】 之路語之。至兩臺相距遠近不同，則又以大小分之，大概平均每臺相離七八十里耳。此因蒙古無里之一語，是以路之遠近，輒以日或臺記之。
　　　　青海蒙番言語
青海蒙古王公常人京師值班，見聞較廣，語言交際頗能中禮，近邊者皆能漢語，違者則非通事不能達意。然亦有不解蒙語而通番語者，蓋番語近西藏音，青海風土似西藏，土人喜效藏俗也。番族語言又有與蒙古語相混者，則聚旗相處，習梁所致也。
　　　　回語
回語有二大別，其在內地與漢族雜處已久之人，本音已變，居新疆等處者則否，至接近蒙、藏之處，則多用蒙、藏語。
　　　　藏語
藏語雜有梵音，東境多參用漢語，東北多參用蒙古語，南境多參用印度語。例舉如下：伊實，智慧也。達什，吉祥也。札實，亦吉祥也。多爾濟，金剛也。帕克斯巴，聖也。僧格，獅也。昌，酒也。通，飲也。諾爾布，財也。蘇隴，守護也。裕勒，地方也。綽爾濟，法師也。鄂特色爾，金光也。敏珠爾，無違之謂也。額琳沁，寶也。佐特，庫也。淩，長也。藏布，美好也。雲丹，才也。索諾木，福也。策，壽也。貝實勒，琥珀也。眾密克，智慧眼也。足克戩，首飾也。古爾，帳房也。嘉勒斡，勝也。扎巴，徒弟也。默，火也。沙，肉也。明埒，好名也。棟，硨磲也。阿，五數也。年，妙也。圖沁，大力也。綽斯，法也。安布，不善之謂也。古拉，身也。納克楚，黑水也。嘉木陽，文殊菩薩也。
　　　　黔苗方言
拔, 父也. 罷, 亦父也. 蒙, 母也. 明, 亦母也. 的, 孩也. 努介食, 食也. 儂身小, 亦食也. 忽往, 飲酒也. 呵交, 亦飲食也. 努擬, 食肉也. 呵巴, 飲茶也. 呵應, 吸煙也. 賽, 米也. 歹, 火也. 沱, 亦火也. 瓮, 水也. 大送春, 米也. 介, 雞也. 拜一豕也. 擬, 牛也. 訛商, 亦牛也. 麻, 馬也. 米巴, 亦豕也. 猛已, 趕集也. 大弄日, 午也. 條, 漢人也. 雅犇條, 不識漢語也. 雅務, 不好也. 雅道, 不得也. 身小婁, 雨也. 
或曰父為包，母為蔑，祖為大食，食為固脈，飲酒為固悖，食肉為固窩，啜茶為固高，鷄為大&#63139;步，鴨為呵，馬為虐，犬為磨，一為序，二為瘦，三為大，四為布，五為目，六為逆，七為索，八為遮，九為梭，十為完，織布為陶，傭工為陶貢，趕集為拜，其喪祭為白號。
或又曰父謂之索，母謂之咪，兄謂之皮，朝饔謂之艮捱，再飰謂之艮林。夕飧謂之艮喬，飲酒謂之艮撈，吸煙謂之艮完，坐謂之壤，行謂之拜，揖謂之張，打謂之敵，畜豕謂之廛慕，傭工謂之果瓮，貿易謂之果介直，趕集謂之拜謁，雨謂之汶到，晴謂之汶艮，官謂之貫。
　　　　雲南東北苗語
人曰得熱，子曰禿，眼曰阿馬，手曰梯，豕曰怕，地曰替，河曰格利，銀曰裏，飯曰發，火曰特，風曰棋，去曰毛，二曰而，三曰及，四日格老，五曰拍，六曰各老，九曰其，十日口。
　　　　雲南西北苗語
人曰但南，曰潭明。子曰頭，曰潭通。眼曰開。馬曰美。手曰阿皮。豕曰豚。狗曰克利。地曰大。河曰廷。銀曰了。飯曰毛。火曰頭。風曰吹，曰清。來曰塔。去曰忙。二曰歐。三曰批，曰頗。四曰北，曰朴腦。五曰培。六曰仇。七曰心旦。八曰一。九曰球。十曰欺。
　　　　白苗語言
貴定龍里白苗之語，則呼父曰已，母曰賴，祖曰阿包。若一至十之數，其呼法，以貴陽音譯之，則一曰伊羅，二曰拗羅，三曰包羅，四曰卑羅，五曰別羅，六曰兜羅，七曰香羅，八曰易羅，九曰甲羅，十曰故羅。
　　　　苖通漢語
白苗、紅苗久與漢族相習，雖婦女孺子，亦鮮有不通漢語音，不若青苗、黑苗，花苗之無一能通漢語也。
　　　　倮儸語
倮儸亦苗類，呼門曰銀古，掩曰比杜，掩門則曰銀古比杜，盜曰婁樹逋，打曰毒，打盜曰婁樹逋毒。其語雖湊合單音而成，然亦似有變化。若與漢族有交際者，則能操漢語。
　　　　四川邊外番語
四川邊外諸番多用西藏語，而地名率與唐古忒字音不合，曾由國師章嘉呼圖克圖重譯之，如沃日則改為鄂克什，斑斕山則改為巴朗拉，日耳則改為資哩也。
清稗类钞    徐珂 编  目錄 

