清稗类钞  徐珂 编  恩遇类 


清稗類鈔
　恩遇類
　　　　親郡王配享太廟
親郡王配享太廟者，皆祀於東廡。通達郡王雅爾噶齊、武功郡王禮敦巴圖魯、 【 此巴圖魯三字即其名，非勇號也。】 慧哲郡王額爾袞、宣獻郡王界堪、禮烈親王代善、睿忠親王多爾袞、鄭獻親王濟爾哈朗、豫通親王多鐸、肅武親王豪格、克勤郡王岳托、怡賢親王允祥、蒙古超勇襄親王策凌，及同治丙寅奉旨之科爾沁忠親王僧格林沁，凡十三人。
　　　　滿漢文武大臣配享太廟
滿、漢文武大臣配享者，皆祀於西廡。英誠武勳王揚古利、信勇直義公費英東、宏毅公額亦都、忠義公圖爾格、昭勳公圖賴、 【 昭勳即直義子，忠義即宏毅子，父子皆得配侑，允為極榮。】 文襄公圖海、文端公鄂爾泰、文和公張廷玉、文襄公兆惠、文忠公傅恒、文成公阿桂、文襄公福康安，凡十二人。
　　　　瀛台賜宴
翰林賜宴瀛台，定在暑節。輒乘早涼，入西苑門，大柳星稀，高槐露下，宮牆緣岸間，安步徐行。菰蒲四面，水禽啁晰，與江南水鄉無異。渡板橋，則荷香襲衣，牐流滴耳。復從內苑牆入小紅門，劃然大湖，有紅板長橋，橫跨水面，橋夾朱欄。其外雜列魚罾，朝士渡橋者均許抽罾捉魚，得即攜歸。於是迤邐達瀛台門。惟賜燕時，則從牐口北上，直西浮道通梁，中有層亭，兩面帳房，列如號舍。上命登舟泛太液池，即從過船亭登舟，芰荷十里，望如蕃錦，北望金色搖曳，則別一境矣。
　　　　派喫祭肉及聽戲王大臣
大內於元旦次日及仲春秋朔，行大祭神於坤寧官。欽派內外藩王貝勒輔臣六部正卿，喫祭神肉。上面北坐，諸臣各蟒袍補服入，西嚮神幄，行一叩首禮畢，復向上行一叩首禮，合班席坐，以南為上，視御座為尊也。膳房大臣捧御用俎盤跪進，行髀體為貴。司俎官以臂肩腰骼各盤列諸臣座前，上自用御刀割折，諸臣皆自臠割。食畢賜茶，各行一叩首禮，上還官，諸臣以次退出。是晚各賜糕資酏醬，攜歸邸。至上元日及萬壽節，召諸臣於同樂園聽戲，分翼入座，特賜盤餐肴饌。禮畢，各賜錦綺如意及古玩一二器，以示寵眷。
　　　　宴外藩
年終，諸藩王貝勒更番入朝，盡執瑞禮。除夕日，宴於保和殿，一二品武臣咸侍座；元旦後三日，宴於紫光閣；上元日，宴於正大光明殿，一品文武大臣亦入座。
　　　　冬至賜貂
冬至賜貂，唐例也，國朝亦仿行之。南書房、如意館、昇平署供奉諸人，各得數張不等。
　　　　賜荷包鐙盞諸物
歲暮，諸王公大臣皆有賜予，御前王大臣所賜為歲歲平安荷包一，鐙盞數對，及福橘、廣柑、遼東鹿尾豬魚諸珍物；外廷大臣亦間有賜荷包一者，皆佩於貂裘衿領間，泥首宮門，以謝寵眷。
　　　　會親
公主、福晉、格格及外戚眷屬，歲時有賜，入內謝恩，謂之會親。宮門外施以黃冪，謂之關防。
　　　　克勤郡王墓開隧道
克勤郡王岳托，禮烈王長子。崇德壬午冬，從征山東，薨於途。喪返，太宗痛甚，及葬，命開其隧道，以便歲時賜奠，撫柩而哭。高宗東幸，亦親往賜奠。
　　　　范文程以生員受知太祖
國初，范文程出關葬親，宿一牛彔莊，問：「此有游憩所乎？」牛彔云：「咫尺間為查孝廉學詩之居，書室楚楚。」乃與二牛彔三騎往，查迎坐書室。范欣然曰：「可下榻乎？」查曰：「不鄙荒陋，幸甚。」雞豚雉兔，略具盤飧。范飲噉至飽，遂借宿。晨興，語查曰：「獨行無侶，苦岑寂，能從我游乎？」則借馬從之。至墓所，范曰：「太祖定遼陽，壯者配營中，殺老弱，已而漸及擁厚資者，慮有力為亂也。」及行，又指一地曰：「此將就僇處也。十七人皆將就刑，太祖忽問我識字乎，以生員對。太祖大喜，盡十七人錄用，我至今職，始望豈及此乎？」葬地迴抱山林，堪輿家言，此地貴不可言，將相不足道也。文程與江浙諸范通譜，稱為文正公後，嘗捐金買田吳中，修文正祠。
　　　　范文程脫包衣籍
凡隸牛彔下人曰包衣。牛彔包衣者，猶人之投胎也。范文程歷相三朝，世祖為捐金一萬，贖之本旗牛彔，始脫籍。
　　　　列聖呼范文程官而不名
范文程在盛京時，列聖皆呼其官而不名，以其形貌碩偉，是以御賜衣冠，皆出特製。
　　　　世祖賜宋犖食於中和殿
世祖御極之初，命公卿大臣子弟入衞。時商邱宋文康公長子犖年甫十四，儀觀俊偉，冠侍從冠，蟒衣袴褶，帶刀侍左右。上愛重之，恆賜食中和殿。一日，犖對食遜避，私出帶間斜幅，裹餅餌棗栗，將懷之。上怪問，犖前跪謝曰：「臣有祖母，老甚，愛臣。臣懷以獻，榮上之賜也。」上喜，自是每賜食，必書敕以歸。
　　　　吳綺以傳奇受知世祖
順治壬辰，江都吳園次綺以拔貢授中書舍人，奉詔譜《楊繼盛傳奇》，稱旨，即以楊繼盛之官官之。
　　　　世祖擢胡學士
山陰胡學士為庶常時，一日，同官皆出院，學士獨留。世祖微行入院，屏息立其後，良久。學士方習滿文，迴顧，見世祖，驚起俯伏。世祖笑曰：「若誤矣。」學士曰：「小臣不得近天顏，然朝謁瞻仰久矣。」問諸庶吉士安在，若何獨留此。學士奏：「諸臣習清書，幸已成，各有事歸私寓。臣鈍劣，每後於人，私習以補其拙。」世祖曰：「諸臣何事，惟博弈耳！今已分曹他適飲酒矣。」即日傳旨，超擢為侍讀。
　　　　世祖讚譽慎交社
世祖召修撰徐元文、編修張若靄、華亦祥入乾清宮。世祖科跣，單紗暑衫禪裙，曳吳中草鞵，命三臣升殿，賜觀殿中書數十架，經史子集、稗官小說、傳奇時藝，無不有之。中列長几，商彝周鼎、哥窰宣爐、印章畫冊畢具，廡下珠蘭、建蘭、茉莉百十盆。賜席地坐，從容問羣臣賢否，時政得失，皆謝以初進小臣，不能備知。因及書史古文，又問及近來名流社會，且云：「慎交社可謂極盛，前狀元孫承恩，亦慎交中人也。」良久，始遣出。
　　　　張宸以祭文受知世祖
順治時，后喪，詞臣撰擬祭文，三奏草，不稱旨。最後內閣中書張宸撰，中有句云：「眇茲五夜之箴，永巷之聞何日？去我十臣之佐，邑姜之後何人？」世祖閱之墮淚，尋遷張兵部車駕司主事。
　　　　世職知縣加東昌府通判銜
順治朝，曲阜世職知縣孔允醇以居官廉能，加東昌府通判銜，仍任知縣事。
　　　　世祖贊王熙為公輔器
王文靖公熙，宛平人，文簡公崇簡子，少年登第。世祖喜曰：「公輔器也。」命供奉內廷，親教以滿文，兼習釋典，與孫學士承恩、麻文僖公勒吉日侍西清。世祖升遐時，命與文僖同撰遺詔，受顧命。康熙中正首揆，繼命專管密本。前此漢官不與聞軍機，異數也。
　　　　聖祖詔繪覺羅武默訥像
康熙庚申，特召內大臣覺羅武默訥入養心殿，命工繪其像，即以賜之，諭曰：「將此像給爾子孫世世供享，以昭加恩之意。」
　　　　韓文懿以時文受知聖祖
長洲韓文懿公菼，康熙癸丑科會試殿試皆第一。撤闈後，上取墨卷覽之，稱主司得人。是年冬，召至起居注，命將平日窗稿進呈，遂以刻本五十篇進。復召至弘德殿，問平日所作必多，館師熊文端公代奏曰：「尚有三十二篇，以題目小，不敢進呈。」上曰：「不妨，都進來。」其三篇，即鄉試墨卷也。某年，詞臣進表，有用「豈弟君子屬之臣」者，聖祖摘其訛，將加譴責。奏曰：「屬之臣固誤，然古人斷章取義，亦有君臣兩屬者，如《禮經》所云『豈弟君子，求福不回』，其舜、禹、文王、周公之謂與是也。」
　　　　聖祖呼尤侗為老名士
長洲尤侗，字悔庵，官侍講。世祖嘗稱為真才子，聖祖亦稱為老名士。
　　　　杜立德入殿賜宴
寶坻杜文端公立德，以薦授內閣中書，尋登揆席，居相位十餘年。嘗賜宴內廷，特命列坐殿中。漢大學士入殿坐，蓋自立德始也。後以疾未預宴，上特遣中使齎酒饌賜之，諭曰：「卿弼亮老臣，久任機密。茲海宇蕩平，時當令序，賜宴羣臣，念卿臥病，故遣使慰問，且賜醴饌。卿其加餐珍攝，副朕惓惓至意。」
　　　　杜立德乞歸賜詩
杜文端公屢疏乞歸，聖祖慰留至再，其後請益力，乃頒宸翰云：「內閣大學士杜立德，弼亮老臣，綸扉久重，引年請歸，陳乞至再。遐心既固，未可勉留，詩以送之。十載資賢佐，勞深致太平。訏謨留紫闥，風度重丹楹。方倚鹽梅略，難違邱壑情。餐芝黃綺伴，軒冕有餘清。康熙二十三年八月初九日御筆。」又賜「洛社怡情」圖書一方，御書唐詩三軸，墨刻二冊。
　　　　聖祖加恩范承勛
漢軍鑲黃旗范大司馬承勛，開國名相文肅公第三子，殉難閩督忠貞公弟也。康熙癸酉冬，以雲貴總督陛見至京師，值上謁孝陵，因迎至米峪口。上見范，天顏和霽，諭曰：「爾盛京舊人，爾父兄累朝効力，爾兄又為國盡節。朕見爾，思及爾兄，心為慘切。不見爾幾八九年矣，爾鬚髮皓白如此。郊外寒冷，今將貂帽、貂褂、白狐腋袍賜爾。此時更換，恐受風寒，明日可服之來謝恩。」並賜御書「世濟其美」額。
　　　　聖祖寵任張文貞
康熙丙子，聖祖親征噶爾丹，至科圖，詔漢臣皆止，丹徒相國張文貞公玉書獨堅請扈從深入；噶爾丹已破走，復請從至歸化城受降。聖祖賜所御衣帽禦寒，戒毋露宿，軫恤甚至。嗣是寵任益專，為漢臣冠。
　　　　聖祖優禮陳廷敬
聖祖南巡，澤州相國陳廷敬方扈從。既至杭州，乞假游西湖一日，奉旨免朝，且云：「廷敬老臣，遇宮眷車不須避路。」
　　　　聖祖賜宋犖豆腐法
聖祖南巡，宋牧仲在蘇撫任內迎鑾。某日，有內臣頒賜食品，並傳諭云：「宋犖是老臣，與眾巡撫不同，著照將軍、總督一樣頒賜。」計活羊四隻，糟雞八隻，糟鹿尾八箇，糟鹿舌六箇，鹿肉乾二十四束，鱘鰉魚乾四束，野雞乾一束。又傳旨云：「朕有日用豆腐一品，與尋常不同。因巡撫是有年紀的人，可令御廚太監傳授與巡撫廚子，為後半世受用。」
　　　　聖祖推恩于襄勤父
漢軍于襄勤公成龍之擢安徽按察使也，聖主方以巡狩還京師，特詔獎襄勤賢能廉介，賜其父原任參領于德水貂裘；又通諭八旗都統侍郎諸臣有子弟官外者，各貽書訓勉，效于成龍潔己愛民。
　　　　聖祖賜曹寅母御書匾額
康熙己卯夏四月，聖祖南巡回馭，駐蹕於江寧織造曹寅之署。曹世受國恩，與親臣世臣之列，爰奉母孫氏朝謁。上見之色喜，且勞之曰：「此吾家老人也。」賞賚甚渥。會庭中萱花盛開，遂御書「萱瑞堂」三字以賜。
　　　　聖祖矜恤翰林官屬
康熙庚辰，聖祖以翰林官及庶吉士有貧不能具衣服乘騎者，諭大學士查明候旨施恩，並於丁憂告假之庶吉士無力至京者，飭各省督撫酌量資助。
　　　　皇子臨喪行拜奠禮
康熙壬午，少傅王文靖公卒於家。聖祖諭皇子直郡王往奠，並諭之曰：「前此大臣病逝，間有命皇子臨其喪者，從未施拜奠之禮。大學士王熙因係世祖舊臣，特令汝行禮舉哀致奠。」
　　　　聖祖賜蔡升元葬親銀
德清蔡升元，康熙壬戌一甲一名進士，方由修撰遷中允，即請終養。癸未，迎駕嘉興，奏對御舟。翼日得旨：「蔡升元在講筵甚久，家計甚貧，賜銀六百兩，為葬親費，事竣即來京。」時行在侍臣有感泣者。
　　　　聖祖御書文恪二字賜勵杜訥家
大臣身後予諡，皆由禮部奏請，既得旨，內閣擬字進呈，候上圈出，此定例也。康熙癸未，侍郎勵杜訥卒於官，已特賜祭葬矣。越二年，聖祖駐蹕靜海，追念其効力南書房二十餘年，敬慎勤勞，特旨賜諡，並御書「文恪」二字賜其家。
　　　　聖祖賜胡胐明御書
康熙甲申，聖祖南巡，德清胡胐明渭撰《平成頌》，並以所著《禹貢錐指》獻諸行在。有詔嘉獎，召至南書房直廬，賜饌，御書「耆年篤學」四大字賜之。後閻潛邱垂老入都，諄諄以求御書為言，蓋深羨胐明之遇也。
　　　　聖祖為張文端奏請多留江寧一日
康熙乙酉南巡，駐蹕江寧，將啟駕矣，以在籍諸臣籲請，允留一日。時桐城張文端公英已以大學士致仕，迎輦淮南，隨至金陵，亦以為請。得旨：「念老臣懇求諄切，准再留一日啟行。」丁亥，文端迎於清江浦，仍隨至金陵，上亦允其奏多留一日。初，文端予告時，瀕行，御書「篤素堂」三字以賜；在淮安，則御書「謙益堂」及「葆靜」匾額；在江寧，則御書對聯及「世恩堂」匾額，他所賜賚，不可勝言。
　　　　聖祖追念李霨勳勞
高陽相國李文勤公霨，以康熙癸亥薨於位。庚寅，上追念勳勞，特諭李霨任大學士時始終恪慎，懋著勤勞，其孫工部主事李敏啟可超擢太常寺少卿，以示優禮舊臣至意。
　　　　聖祖稱湯西厓為詩公
浙江詩派，朱竹垞後，必以懷清堂為大宗。康熙癸巳，湯西厓右曾以少宰兼掌院，赴熱河謝恩。滿掌院揆敘適侍班，聖祖垂問曰：「湯右曾工於詩，有刻成者，可令進呈。」揆奏：「刻者未之見，右曾昨在臣寓，有所作《文光果》詩。」上命取閱，隨御製一首賜和，中有「叢香密葉待詩公」之句，舉朝傳誦，羣然屬和，世遂稱西厓為詩公。
　　　　聖祖褒于清端
永寧于清端公成龍，聖祖褒為真理學，又褒為古今廉吏第一。康良親王，總督蔡毓榮，巡撫張朝珍、吳興祚俱器重之，所舉如于襄勤公成龍、董秉忠、陳大棟、邵嗣堯、王燮、孫宏業、衞濟賢等，皆著聞於時。
　　　　聖祖題徐湘蘋畫大士像
陳素庵相國妻，即湘蘋夫人也。夫人徐姓，工詩詞，精繪事，嘗以從宦不獲供奉吳太夫人甘旨，手畫大士像五千四十有八幅，以祈姑壽。聖祖曾取入內廷，寵以御題。
　　　　傅臘塔受知聖祖
清端公傅臘塔督兩江，薨於位。聖祖命太僕卿楊舒往祭，傳諭江南官民曰：「爾等悲傷感痛，朕聞之。」向來外官溘逝，從來未有此遣祭之例也。
　　　　編檢得賜禁城騎馬
康熙朝，編檢入直，亦有朝馬之賞，朱竹垞嘗得之。
　　　　聖祖加惠二程後嗣
錢塘徐文敬公潮撫河南時，五經博士程延祀請給二程子祭田，格於部議。聖祖諭曰：「程子宋之大儒，祀典不可有缺，第恐祭田年久變鬻，其更籌久遠策。」潮奏請於每年春秋致祭外，別給其後嗣銀四十兩，俾展時祀。從之。
　　　　聖祖加恩傅忠毅生母
傅忠毅公巡撫廣西，佩撫蠻滅寇大將軍印。聖祖鑒其忠赤，特封傅生母但太君一品夫人，賜第會城，敕和碩簡親王、兩江總督董衞國、巡撫佟國楨、總兵哲爾肯加意頤養。又念侍奉乏人，復命忠毅妹原適鑲白旗驃騎將軍汪宗宏者，馳驛歸里，以代定省。
　　　　世宗寵待大臣
世宗知大臣祿薄不足用，故定中外養廉銀兩，歲時賞上方珍物無算。鄂爾泰召入時，上特命海望為之起第於大市街北，凡器用無不備。張廷玉嘗小疾，及痊，告近侍曰：「朕股肱不快，數日始愈。」眾爭來問安，上笑曰：「張廷玉有疾，豈非朕股肱耶？」陳時夏籍滇南，上因其母老，特命雲貴有司置傳送至任所。岳鍾琪出征西域，上特命其子濬送至玉門關以慰之。
　　　　世宗加恩陳時夏生母
雍正癸卯，閣學陳時夏以御史授河南開歸道，仍帶臺銜。丙午，署江蘇巡撫。世宗念時夏母老家居，以道遠未迎養，特命雲南督撫資送至蘇州，復賜人蓡，以慰高年行役之勞。
　　　　世宗召高宗入養心殿賜食
雍正癸卯，次辛祈穀禮成，為世宗登極初次大祀之典，特召高宗入養心殿，賜食一臠。
　　　　賞花釣魚
世宗馭下嚴肅，然每假以詞色。雍正丙午秋，特宴文武大僚於乾清宮，賦詩飲酒。每佳時今節，必賜諸王大臣游讌，泛舟福海，賞花釣魚，竟日乃散。
　　　　世宗優禮蔣文肅
雍正丙午秋，蔣文肅公主順天鄉試。時太夫人高年在堂，世宗恐其懸念，命樞府諸大臣索其家平安信，於降旨之便，傳入闈中，以慰其心。
　　　　知州蒙世宗特賜
雍正丁未，馮少寇以知州開復，蒙世宗超授廬州知府，並於請訓之日，特賜貂裘、錦綺、端硯、法帖諸珍。
　　　　世宗慰留朱文端
高安朱文端公軾晚歲多病，屢乞身，世宗嘉獎而慰留之。雍正辛亥，又具摺奏請。內閣傳出上諭：「爾病如不可醫，朕何忍留；如尚可醫，爾亦何忍言去？」文端感激涕零，從此不復有退志。
　　　　蔣文肅屢受世宗賞賜
蔣文肅官庶常，即蒙聖祖賜第西華門右，御題匾曰「揖翠堂」。雍正戊申，大拜後，復賜新第於得勝門。舊例，年終賞大臣福字皆用紅箋。丁未冬，世宗以其母曹夫人服未除，特書金箋福字以賜；壬子，賜人參至十二斤。
　　　　世宗召見布衣方觀承
方恪敏公觀承，少時愛楚詞，自懺云：「愛讀《離騷》便不祥。」後以《南山集》獄起，全家謫戍黑龍江，恪敏與兄觀永往來南北，營塞外菽水之資，或日一食，或徒步百餘里。及壯，歸金陵，家無一椽，借居清涼山僧寺。雍正壬子，入京師，旅人某為薦入平郡王藩邸，王與語，奇之。癸丑，王為定邊大將軍，征準噶爾，奏恪敏為記室。世宗命以布衣召見，賜中書銜偕往。凱旋，以軍功實授內閣中書。被薦詞科，臨試不赴。尋遷吏部主事，歷文選司郎中，出觀察清河，累遷至制府。雖貴，手不釋卷，好吟詩，工書，善騎射。年六十一而卒。
　　　　張廷玉鄂爾泰受知世宗
雍正時，滿、漢大臣執政權而始終寵任者，漢人則張文和公廷玉，滿人則鄂文端公爾泰。文和登朝五十年，長詞林二十七年，主揆席二十四年，凡軍國大事，承旨商榷，無不合廟堂意旨。身後配享太廟。漢人之有勢力者，僅張一人。然頗樹黨，汪由敦其一也。當時有張、姚二姓占過半部縉紳之言。鄂則世宗暮年，寸步不離，恆留宿禁中，逾月不出。世宗嘗曰：「朕有時自信，不如信鄂爾泰之專。」事無大小，必令鄂平章以聞。
　　　　世宗賜張廷玉聯
張文和公輔政時，世宗御書春聯以賜曰：「天恩春浩蕩，文治日光華。」傳寫者改「天」字為「皇」字。後此聯遍天下，而無人知為御製矣。
　　　　高宗賜張廷玉詩
張文和公於世宗時允其配享太廟，及予告將歸，復面求高宗。高宗以其不赴宮門謝恩，降旨切責，且曰：「朕前旨原謂配饗大臣，不應歸田終老，今憐其老而賜之歸，是特恩也。既賜歸而又曲從伊請，許其配饗，是特恩外之特恩也。乃在朕則有請必應，而彼則恬不知感，則朕又何為屢加此格外之恩！且何以示在朝之羣臣！試問其願歸老乎？願承受配享恩典乎？令明白回奏。」張大懼。及事少解，入朝謝恩，高宗憐之，仍賜詩以歸。
　　　　世宗屢賜張廷玉金
世宗朝，張文和公在政府，十數年間，六賜帑金，每賜輒以萬計。屢懇辭，上諭云：「汝父清白傳家，汝遵守家訓，屏絕餽遺。朕不忍令汝以家事縈心也。」文和歸，遂以賜金名其園。
　　　　給還張廷玉家資
張文和公有一姊，歸姚氏，早寡，著《蠹窗詩集》，有智略。雍正間，文和告歸在家，有兩江總督查看家產之旨，先期得聞，亟歸視文和，檢書牘手錄冊子，攜回夫家。文和家無長物，兄弟戚友恐啟寄藏之疑，助成十萬金，以待查看。迨兩江總督復命，仍飭給還，文和亦未具領，存江寧藩庫。
　　　　世宗呼閻百詩為先生
閻百詩名璩，晚年名動九重，世宗在潛邸，手書延請，後至京師，執手賜坐，呼先生而不名。凡飲食、藥餌、衣服及几研陳設諸物，罔不精腆。偶感疾，命太醫院朝夕視。既病劇，求移館，世宗固留不可，則命以大牀為輿，上施青紗帳，二十人轝之，至城外十五里，如臥牀，不覺其行也。歿後，親撰文以祭，並賜輓章。
　　　　歡喜老人
歡喜老人者，生海寧，居海鹽，考察浙江海塘，垂六十年，捍禦修培，堅守古法，當事極倚重之。老人陳氏，名訏，字言揚，嘗官溫州府學教授，年八十。時第三子存齋方伯世倕以河南按察使入覲，蒙世宗垂詢年齒履歷，御書「松柏堂」匾額，並賞人葠、貂皮、寧紬諸品，俾歸遺其親，諭云：「爾父有德有壽，給他老人家歡喜。」老人感激聖恩，遂有是號。
　　　　奉旨觀劇
巡撫李某，雍正時人，由軍官轉至巡撫者。性喜觀劇，會有言官具疏劾之，世宗遂諭其明白回奏。李乃與幕府磋商，有謂此事無實據，可云並未演劇者，有謂可以託詞酬神者。李聞之，皆以為不可，曰：「若等不知帝之為人，不可欺也。余意直認不諱。但余本係武夫，不知禮數，觀劇可藉以習禮。余又未讀書，於前代人物，茫然不知，觀劇即可知某為善人，某為惡人，擇其善者從之，惡者戒之。且余到任已久，並未嘗因私廢公，既蒙聖恩垂問，嗣後更不敢觀劇。如此具覆，定可無事。」幕府乃本其意，為之擬稿。疏既上，世宗親批准其觀劇，但囑其不可有誤政務，一時遂傳為奉旨觀劇焉。
　　　　世宗信任李衞
雍正一朝，疆臣最蒙恩眷者，莫如田文鏡、李衞，而信任之專，似李尤在田上。李以康熙末年授雲南驛鹽道；雍正癸卯，管理銅廠；甲辰，擢雲南布政使，仍兼理鹽務；乙巳，撫浙江；丙午，管理兩浙鹽政；丁未，授浙江總督；戊申，命江蘇所屬七府五州一切盜案俱令管理。復因廷議築松江石塘，上以江南督臣范時繹辦理未協，令李查議具奏，奏上得旨，仍令會同江南督撫稽查辦理。十二月，上以李留心營務，凡江南軍政舉劾，命同范時繹等辦理。時適遣侍郎王璣、彭維新往江南清查積欠錢糧，亦令與聞。己酉，加兵部尚書銜。庚戌，江寧有張雲如者，以符咒惑人，謀不軌。李遣弁密訪，得其黨甘鳳池等私相煽誘狀，令游擊馬空北齎文往緝。旋以范時繹及臬司馬世烆回護失察咎，又曾與雲如往來輾轉關查不解，且賄空北稟飾，具疏劾之，命尚書李永昇赴浙會鞫得實。時繹解任，世烆以下論罪如律。壬子，調督直隸，命節制提督等官。乾隆丁巳，猶以奏誠親王府侍衞庫克於安州民爭控淤地案赴州屬託，諭嘉其執法秉公，特賜四團龍服。戊午，疏參直隸總河朱藻挾詐誤工貪劣等款，及藻弟蘅干預賑務。奏入，命尚書訥親、孫家淦會鞫得實，革藻職，擬杖流，蘅亦擬杖。
　　　　漢員賜宅
在京漢員，皆僑寓南城外，地勢湫隘，賃屋之值皆昂，漢員咸以為苦，列聖每加體恤，故漢閣臣多有賜第內城者。如張文和廷玉賜第護國寺胡同，蔣文肅廷錫李公橋，裘文達曰修石虎胡同，劉文定綸阜城門大街，劉文正統勳東四牌樓，汪文端由敦汪家胡同，梁文定國治拜斗殿，董太保誥新街口，皆榮遇也。
　　　　梁文莊墨漬袍袖
雍正間，錢塘梁文莊公入直上書房，獲侍高宗暨誠、和兩親王講讀，以舊學受知遇。晚年自言嘗為高宗作擘窠大字，適世宗駕至，諸臣鵠立以竣，世宗命竟其書，以墨漬袍袖，復令高宗曳之。文莊藏此衣三十年，薨時服以就木，以存歾志君恩也。
　　　　梁文莊素衣入直
梁文莊公官侍講學士時，丁母憂歸，詔賞藩庫銀五百兩治喪。乾隆丙辰，諭曰：「向來翰林官丁憂有在京修書之例，梁詩正著來京在南書房行走。」詔以素服入直，照現任學士例給俸，兼直懋勤殿，與侍講顧成天恭校御製《樂善堂全集》，賜第南城。
　　　　王蘭生稽古之榮
交河王少司寇蘭生，起家秀才。康熙丙戌，李文貞薦，召直內廷。癸巳，賜舉人，蒙養齋開局，與編纂事。後以母病請急，有旨將韻書攜回，就家纂輯。服闋，復赴書局，日侍講筵，承顧問，辰入酉歸，無間寒暑，時猶未通籍也。辛丑，賜進士，以庶吉士充武英殿總裁，留館。踰年，即署司業，典廣東試，督浙學。歷康熙、雍正、乾隆三朝，凡天祿祕書頒行海內者，靡不與點勘之役；樂律一門，尤專屬焉。文柄屢握，賜賚無算。年僅中壽，蚤躋列卿。
　　　　山高水長樓看烟火
乾隆初，歷年於上元前後五日，觀烟火於西苑西南門內之山高水長樓。樓五楹，不加丹堊，其前平圃數頃，地甚寬敞，遠眺西山，如髻出苑牆間。申刻，內務府司員設御座於樓門外，宗室外藩王貝勒，及一品武大臣，南書房、上書房、軍機大臣，以及外國使臣等，咸分翼入座。圃前設火樹，棚外圍以藥欄。上入座，賜茶畢，各營角伎及僸佅兜離之戲，以次入奉畢，上命放瓶花，火樹泙湃，異觀也。膳房大臣跪進果盒，上親頒賜，凡侍座者咸預。次樂部演舞鐙伎，伎畢，命放烟火。火繩紛繞，儼如飛電，俄聞萬礮齊作，轟雷震天，逾刻乃已。
　　　　賜田文鏡入祀賢良祠
田文鏡，漢軍正黃旗人，以福建長樂縣丞起家，薦至總督。雍正癸卯，以內閣侍讀學士告祭華嶽，復命時，面奏山西荒歉情形，即命赴山西振濟平定等四州縣，並授山西藩司，旋調河南。久之，授河南、山東總督。卒諡端肅，於河南省城建立專祠，並入祀豫省賢良祠。乾隆庚申，河南巡撫雅爾圖奏：「文鏡在豫，百姓至今怨恨，豫省賢良祠不應列入。」奉諭：「此等事何須亟亟為之，若行撤去，豈不有悖前旨呼？使田文鏡尚在，朕不難去之罪之，今已沒矣，在祠不在祠，何礙於事。況今日在祠，將來應撤者，正不知幾何也，何必亟亟於一田文鏡。若出於識見之迂，尚可，若出於逢迎與彼不合之人之意，則朕所望於汝者，又成虛矣。朕觀雅爾圖此奏，並不從田文鏡起見，伊見朕降旨令李衞入賢良祠，其意以為李衞與大學士鄂爾泰素不相合，特借田文鏡之應撤，以見李衞之不應入耳。當日王士俊請將田文鏡入賢良祠，係奉皇考諭旨允行，今若撤出，是翻從前之案矣。試思田文鏡留於祠中，於國計民生有何關係，而此時必欲行此翻案事乎？又如前日查克旦奏請弘暲迎養嫡母一事，弘暲係獲重罪之人，朕所以給與紅帶子者，誠恐日久之後，漫無分別，多有未便，乃事之不得不如此辦理者。至於迎養伊母之奏，朕若允行，在伊一家，自必感激朕恩，然以今日之迎養為恩，必以從前之治罪為怨，似此市恩翻案之舉，朕必不為也。當日鄂爾泰、田文鏡、李衞，皆督撫中為皇考所最稱許者，其實田文鏡不及李衞，李衞又不及鄂爾泰，而彼時三人素不相合，亦眾所共知。從前蔣炳條陳直隸裁兵一事，又有人條奏直隸總督應改為巡撫者，外間皆以為出於鄂爾泰之意。前日李衞之子李星垣初到京師，即具摺奏稱伊父李衞平日孤身獨立，恐不合之人，欲圖報復。朕命訥親嚴行申飭云：『汝不過一武職小臣，即有與汝父不合之人欲圖報復者，朕乾綱獨攬，洞察無遺，誰能施其報復之私心？汝係新進之人，即存此念，甚屬糊塗，將來豈能上進？』李星垣陳奏雖未明言，朕即知其指大學士鄂爾泰也。從來臣工之弊，莫大於逢迎揣度。大學士鄂爾泰、張廷玉，乃皇考簡用之大臣，為朕所倚任，自當思所以保全之，伊等諒亦不敢存黨援庇護之念。而無知之輩，妄行揣摩，如滿洲則思依附鄂爾泰，漢人則思依附張廷玉，不獨微末之員，即侍郎、尚書中亦所不免。即如李衞身後，無一人奏請入賢良祠者，惟孫嘉淦素與鄂爾泰、張廷玉不合，故能直攄己意，如此陳奏耳。朕臨御以來，用人之權，從不旁落。試問數年中，因二人之薦而用者為何人？因二人之劾而退者為何人？即如今日進見之楊超曾、田懋，皆朕親加簡拔，用至今職，亦何嘗有人在朕前保薦之乎？若如眾人揣摩之見，則以二臣為大有權勢之人，可以操用舍之柄，其視朕為何如主乎？但人情好為揣摩，而返躬亦當慎密。即如忒古爾德爾因派出坐臺，託故不往，朕加以處分。又刑部承審崔超潛一案，擬罪具題時，鄂爾泰曾為密奏，後朕降旨從寬，而外間即知為鄂爾泰所奏。若非鄂爾泰漏洩於人，人何由知之？是鄂爾泰慎密之處不如張廷玉矣。嗣後言語之間，當謹之又謹。又額駙策令到京，曾奏忒古爾德爾年老，請令回京。又法敏、富德、常安輩，策令亦曾在朕前獎以好語。又謂富德宜補隨印侍讀。此必鄂爾泰曾向伊言之，故伊如此陳奏也。今鄂爾泰奏辯，並未向伊言之。夫向伊言之而奏，固屬不可，若未向伊言而伊揣摩鄂爾泰之意，即行陳奏，則勢力更重。額駙且然，何況他人。鄂爾泰亦能當此語乎？朕於大臣視同一體，不但欲其保全始終，且於疑似之際，亦每為留意，以杜外人之議論。即如前日刑部侍郎缺員，朕原欲批用張照，因彼時鄂爾泰未曾入直，而張廷玉在內，朕恐人疑為張廷玉薦引，是以另用楊嗣璟。又如勵宗萬人不安靜，鑽營生事，朕因其小有才具，尚可驅策，令其在武英殿行走，亦足滿其分量矣，而外人以為張廷玉所劾，不得起用。其實當日勵宗萬保舉受賄一節，果親王曾經奏聞，並非出於張廷玉也。朕之用舍，悉秉至公，繼述期於至當。若謂皇考當日所用之人不應罷黜，所退之人不應登進，如大學士鄂爾泰，豈非告退閑居，而朕特用之大臣乎？又如前日吏部為恆德襲職事具摺請旨，朕因摺內奏稱雖與銷減之例相符，而與奉有特旨多頗羅之案似同一例等語，恆德係訥親一族，不應如此措辭，朕不准行，且面加訓諭。鄂爾泰、張廷玉乃皇考與朕久用之好大臣，眾人當成全之，使之完名全節，永受國恩，豈不甚善。若必欲依附逢迎，日積月累，實所以陷害之也。朕是以將前後情節，徹底宣示，深欲保全之。二臣更當仰體朕心，益加敬謹，以成我君臣際遇之美。欽此。」
　　　　沈德潛校御製詩
詩人遭際，唐、宋以來，以長洲沈德潛為第一。當進呈新詩時，中有《夜夢俞淑人》一首未刪，高宗見之，謂：「汝既悼亡，何不假歸料理。」因賜詩送行。還朝後，偕內直諸臣恭和悼孝賢皇后輓章，中有兒字亡字難於措詞，沈獨云：「普天同灑淚，老耄似童兒。」又云：「海外三山杳，宮中一鑑亡。」命即寫卷後，傳示諸臣。及告歸，命大司馬梁詩正奉御製詩十二本，令德潛逐日校閱。先繳進四本，上命之曰：「改幾處，俱依汝。惟《大鐘歌》中云『道衍儼被榮將命』，汝改『榮國』，因道衍封榮國公也。榮將本黃帝時鑄鐘人，汝偶然誤會。然古書讀不盡，有我知汝不知者，亦有汝知我不知者。餘八本盡心校閱，不必依違。」至於賜序私集，俯和原韻，並稱以老名士、老詩翁、江浙大老也。
　　　　高宗賜沈德潛詩
沈德潛入詞館後，以悼亡假歸。高宗賜詩，有「我愛德潛德」句，錢文敏公因贈詩云：「帝愛德潛德，我羨歸愚歸。」
　　　　高宗賜徐文穆詩
錢塘徐文穆公本以東閣大學士入軍機，乾隆甲子正月，以病請解任，上慰留。六月，具疏力請，得旨，加太子太傅，准解任。八月，諭曰：「大學士徐本老成謹慎，宣力有年，今以抱恙懇請回籍調理，朕心眷注，特賦詩篇以寵其行，并賜御用冠服及內府文綺貂皮等物，令御前侍衞都統永興齎往，宣朕諭旨。朕於本月二十五日行幸南苑，當親至大學士邸寓慰問之。」詩曰：「枚卜資賢輔，調元贊眇躬。攄忠一心切，論道八年同。績茂台衡列，勤宣警蹕中。百司方仰矩，二豎偶興戎。遽爾辭榮祿，能毋遂退沖。青門名不減，黃閣惜何窮。別緒紛秋日，歸舟急北風。尚期食履健，重入綍扉崇。」九月，疏請給其子內閣學士以烜假，送歸。允之，命在籍食俸十年，復念其歸里將一載，御製詩賜之，詩曰：「道義愜同好，衣冠崇老成。八年資襄贊，千里睽音聲。宿疾今何似，秦醫胡不靈。每懷故老凋，錯落如晨星。臨風瞻越雲，惘惘心靡寧。長夏宜林居，山水秀且清。峯迎南北翠，月印三潭明。卿雖適江湖，豈不念朝廷。努力加餐飯，慰予跂望情。跂望情何極，頻年共濟人。爵祿非可私，義難阻歸輪。常謂二疏去，於道昧致身。卿以謝病返，安忍責恝分。恝分亦已久，日歷冬春夏。乃知白駒速，寸晷不相假。看禾新雨後，把卷萬幾暇。披薰對南風，心因到越下。所願眠食佳，早整歸朝駕。」
　　　　元旦恩錫筵宴
乾隆庚午元旦，恩錫大廷筵宴，王大臣九卿而下，翰詹科道皆侍，庶吉士亦得與焉。
　　　　高宗以御題墨刻賜督撫
高宗嘗以御題《雞雛待飼圖》、《韓幹試馬圖》、《太常仙蝶詩》諸墨刻，賜各省督撫，皆上駢文謝表，惡之，敕曰：「《試馬圖》之題，朕原因唐太宗以英武定天下，不數傳而至天寶，躭於逸樂，罔念祖宗創業艱難，文恬武嬉，釀成漁陽之變，倉卒播遷，國勢遂以不振。朕撫圖增惕，形諸篇什，以為考鏡得失之林。又如《雞雛待飼圖》之鑒切民依，凡有撫綏之責者，各應顧名思義。至於《仙蝶詩》，亦因太常署中，實有其物，朕曾目覩，於幾餘學詠，藉記事實，遂以分賞各督撫，何必紛紛用駢體鋪張。玩物喪志，帝王所戒，朕豈肯以玩好禨祥，啟導臣工，流傳後世耶！」
　　　　方勤襄三大榮遇
方勤襄公維甸初入京，賜舉人、內閣中書、軍機處行走。其始生時，父恪敏公方總制畿輔。彌月之辰，恪敏適扈從行在，面陳後，攜抱入覲，賞賚駢蕃，一也。未弱冠，賜中書，所聘雲南裴撫軍女，猶未娶也，會引見，垂詢，命金壇于相國傳示裴中丞，早為畢姻；嗣裴夫人歸寧滇南，又有旨下直隸制軍，沿途促返，二也。勤襄督閩浙，以太夫人年逾八旬，拜疏歸養，後有詔召贊樞務，勤襄奏稱「臣母不能頃刻離臣，臣又不能奉母就道」，懇辭新命。上聞，憫而許之，乃輟詔，復加賜珍物，以遂其孝養之私，三也。
　　　　高宗釋董文恭婦翁
董文恭公誥夫人秦氏，為禮部郎雄褒女。雄褒先緣事遣戍，及秦夫人卒，高宗以文恭故釋歸里。雄褒至京，詣文恭言謝，門者述文恭語曰：「此恩出自上。」且諭令回籍，至京何為者，終不見。
　　　　陳杰以勤樸受知高宗
乾隆己巳，高宗命工部侍郎三和修靜漪園別館，中有複道，可通西苑，萬幾之餘，嘗乘小輿，由複道往監工，外廷未知也。時陳提督杰為中營千總，日夕危坐宮門側，督率工匠，初無怠容。上心識其人，諭傳文忠公曰：「汝中營有偉髯千總，其人勤樸可任事。」因詢其名姓，命文忠保薦之，不數載，至專閫。
　　　　任啟運受研窮經學之褒
荊溪任釣臺宗丞，以雍正癸丑通籍，年六十四矣。殿試之明日，以能通性理八人奉旨引見，世宗反覆下詢，奏對詳盡，蒙恩獎人甚聰明，即授檢討，上書房行走。逾年抱疾，上廑聖懷，賜藥賜醫，院使院員，更迭前往，以口傳天語。越月疾愈，趨謝，特諭繞廊而進，再四慰安，務自保愛，並命侍臣扶掖以出，憑御座遙望之。高宗登極，仍直上書房，充講官，擢中允，由左僉都御史洊升卿貳。偶遭傾跌，賜藥賜金，服食寢興，時降清問，而且官翰詹，即免其考試，佐憲職，不責以糾彈。迨乾隆己巳，宗丞棄世久矣，詔舉經學士，聖諭猶舉以為勸，有「故宗人府府丞任啟運研窮經學，整樸可嘉」之褒。
　　　　裘文達賜御衣冠
裘曰修字叔度，江西新建人。乾隆丙辰，以廩生薦博學鴻詞，己未，中進士，大考，遷侍讀學士，任九卿者三十餘年。貌清整，眉有濃翠，顧盼間精神淵映。居恆喜賓客，工諧謔，而遇事神解超釋，每詣一曹，受一職，手文書，嘿然，數日後，判決如流。丙子，征伊犂，面奏軍務機宜。高宗大悅，以其才似舒文襄公，賜御衣冠，乘傳至巴里坤，傳宣聖意。會逆酋莽阿里克遣其弟詭稱押送諸番，探信卡倫，裘與哈密鎮臣祖雲龍縛畀總督，發其奸。哈密兵少，有赴巴里坤種地者七百人，裘請暫留為衛，撥河州五衛麥石，添備支放，餘者分散各塘路站平糶之，上皆獎許。凡有事四方，與大學士劉文正公先後奔走，前命未復，後命又至，雖侍內廷領六部，而足跡常周全國，讞決無苛，亦無縱。尤善治水，常奏：「治水當先審其受病之由，再論治病之法，就一縣一府而言，病有其處，合一省而言，則不然；就一省言，病有其處，合數省而言，則又不然。若僅於一處受病處治之，而下流之去路未清，則為患滋甚。」上深然之。所治黃、淮、淝、濟、伊、洛、沁、氾等，凡九十三河，疏排濬瀹，貫穿原委，可為後法。遇事有犯無隱。上鑒其誠，雖忤旨，時加嚴訓，不逾時，恩禮如初，亦與舒文襄公相似。年六十二，病噎。上賦詩存問，醫藥不絕於道，加太子少傅。薨，賜諡文達，入賢良祠。
　　　　高宗賜裘文達繼母生母匾額
裘文達自乾隆丁丑戊寅，周歷山東、河南、安徽三省，疏濬修築，河患粗已。高宗深嘉之，明年，特旨賜其繼母郝氏「八旬衍慶」、生母王氏「七袠連祺」匾額。
　　　　賜錦堂
趙谷林徵君昱家藏側理紙，蓋南越人以海苔為之，質堅而膩，世不輕有。高宗南巡，獻之行在，拜賜官錦四端，沈椒園觀察以賜錦名其堂。
　　　　五徵君
乾隆癸巳，四庫館初開，以翰林官纂輯不敷，劉文正公保進士邵晉涵、周永年，裘文達公保進士余集、舉人戴震，王文莊公保舉人楊昌霖，同典祕籍，後皆改入翰林，時稱五徵君。
　　　　高宗獎江右兩名士
蔣心餘初入京師，才名藉甚，裘文達以心餘與彭文勤並薦。及文勤召見，高宗屢問蔣某何在，文勤以母老對。上賜文勤詩，兼及心餘，有江右兩名士之目。
　　　　高宗嘉惠梁詩正父
梁薌林相國詩正為戶部侍郎時，值封翁七十壽，高宗諭賜官誥，及五言近體一首，「傳經介祉」四大字。相國兄蔎林，方以庶常侍養家居，特旨免其散館，授編修。及相國參大政，一日，上忽語之曰：「汝父明年八十矣。」即日賜以閣部之封。乾隆辛巳南巡，封翁迎駕吳江。上停舟勞問，召見行幄，令二子扶掖上殿，稱其多福，賜貂賜幣賜資餌，及七言近體一首，「湖山養福」四大字。封翁既退，偕浙東西士大夫為太后祝釐於淨慈寺，上復賜燕湖上。瀕行，又賜相國「台階愛日」四大字，及白金三百兩，為封翁頤養之資。
　　　　高宗賜陳文勤予告詩
海寧陳文勤公世倌，乾隆丁丑以首揆予告，陛辭，賜銀五千兩，命在家食俸，並御製詩賜之，有「老成歸告能無惜，皇祖朝臣有幾人」之句。
　　　　高宗褒賞劉文正送行詩
劉文正統勳不以詩名，然偶有作，必出人頭地。乾隆中，桐城張文和公廷玉予告歸里，奉敕撰送行詩，門下士如趙編修翼等舊客於文正，並令擬作，卒莫有稱意者。文正在樞廷，自握管為之，中一聯云：「住憐夢裏雲山繞，去惜天邊雨露多。」恭繕進呈，高宗大加褒賞，一時送行詩，遂無有出文正右者。
　　　　阮文達以眼鏡詩受知高宗
儀徵阮文達公元以文學侍從受知於乾、嘉兩朝，任封圻，正揆席，當時著述，蔚為一家。然當其進身之始，亦阿附權門也。初入史館，適和坤掌院事，執弟子禮甚恭，和收之門下。未幾，大考翰詹，高宗以眼鏡命題。和知上高年不用鏡，先洩意於元，故元詩云：「四目何須此，重瞳不用他。」高宗以押他字脫空，議論又暗合己意，遂置高等，尋開坊。
　　　　畢秋帆以廷對屯田事拔第一
畢秋帆尚書為軍機章京，代友直班，適陝督黃廷桂疏至，言新疆屯田事，熟讀之。及廷對，問屯田，條對精核，高宗拔為第一。其侍藉田，亦代友值班，上詢布穀、戴勝是二是一，畢言布穀即戴勝，上稱善。
　　　　楊瑞蓮以誠實受知高宗
梁詩正有戚楊瑞蓮者，工篆隸書。乾隆中，開西清古鑑館，楊充寫官。八月十三日午後，一偉人徐步至，楊漫揖之，既就坐，問館中人何往，曰：「悉入闈就試矣。」問胡不往，曰：「所以留者，恐內廷有傳寫事件耳。」遂問姓名籍貫，楊具以對。索觀所為書，極稱賞。忽數內侍聞聲至，方悟，亟蒲伏叩頭。高宗笑頷之，明日，語梁曰：「汝戚楊瑞蓮，甚誠實，篆隸亦佳，惜不得預試，可賞給舉人。」梁頓首謝。楊旋以修書敘績，選湘潭令。以自矜重其書，忤撫軍，被劾。上曰：「楊瑞蓮老實人，朕所深知，所參不准。」乃擲還原奏焉。
　　　　漢命婦榮遇
乾隆庚寅，太后八旬萬壽，凡六十以上齊眉命婦，均得邀綵緞珍品之賜。漢臣中同時受賞者，有吏部尚書程景伊妻金氏，禮部尚書蔡新妻何氏，吏部侍郎曹秀先妻劉氏三人。
　　　　香山九老
乾隆辛巳，孝聖后七旬萬壽，賜三班九老宴於香山。在朝王大臣九人，武職九人，致仕諸臣九人。有《香山九老圖》，為貝子弘旿所繪。迨孝聖八旬萬壽， 【 即乾隆辛卯。】 仍賜宴香山，命齊赴乾清門，令畫苑艾啟蒙繪圖。文職九老為顯親王衍潢，恆親王弘晊，大學士劉統勳，協辦大學士官保，吏部尚書託庸，刑部尚書楊廷璋，理藩院尚書素爾訥，刑部侍郎吳紹詩，工部侍郎三和；武職九老為都統四格、曹瑞，散秩大臣國多、歡甘都，副都統伊松阿、薩哈岱、李生輝、福僧阿、色端察；致仕九老為刑部尚書錢陳羣，內大臣福祿，禮部尚書陳德華，兵部尚書彭啟豐，禮部侍郎鄒一桂，左都御史呂熾，內閣學士陸宗楷，詹事陳浩，國子監司業王世芳。
　　　　高宗目錢文端為江浙大老
嘉興錢文端公陳羣，幼貧甚，隆冬，早起讀書，竈無宿薪，汲井水盥手，膚為之坼。未弱冠，依人京師，傭書餬口。冬無裘，入市，以三百錢買皮袖，自綴於袍，鈔纂益力。踰數年，旋里，課兩弟讀書於南樓，去梯級，縋繩送飲食。歲除，始一下樓。如是者二年，學大進，遂以文字邀異遇。高宗南巡，扶杖迎鑾，御製詩有江浙大老之目。
　　　　高宗賜王大臣曲宴
乾隆中，元旦後三日，欽點王大臣之能詩者，曲宴於重華宮，演劇賜茶，命仿柏梁體聯句，以紀其盛。復當席御製詩二章，命諸臣和之，歲以為常。
　　　　賜外官花翎
定制，外任文臣無賜花翎者。乾隆中，方敏恪公觀承官直隸總督，聖眷頗優，以古北口大閱，乞賜花翎，遂邀特賞。嗣後外任督撫屢有蒙恩賜者。惟劉文正公督陝時，特賜花翎，回京繳還，上亦優容，不加責也。
　　　　盧明楷以精樂律受知
寧都盧詹事明楷，於樂律有宿悟，審辨律呂，清濁高下，不失絫黍。為貢生，已預內廷修書之役。會和碩莊親王、尚書張文敏公奉詔編次《律呂正義》，即薦盧為纂修官，時猶未通籍也。樂部向以王大臣兼領，盧官侍讀時，特旨令撰擬樂章，兼樂部行走。凡所撰進，皆播之管絃，列於法部。
　　　　高宗御題南樓老人畫冊
錢文端公母陳太夫人，節藝雙絕，鬻畫養親，世所稱南樓老人也。文端既貴，嘗以其畫冊十幀，進呈御覽。一畫一魚一黑犬，一畫一蜨未入花叢時，一畫一蝦一蟹一小魚，一畫花籃，一畫大柏，一畫梅花仙女，一畫修篁茂林，一畫楊梅枇杷二桃，一畫喜雀，一畫蘿蔔白菜，皆清華名貴，秀溢人寰。每幀有其夫綸光題詩二句。乾隆丁亥，高宗於每幀題七絕一首，并御題一跋於後發還。文端及其子侍郎汝誠，各作十詩，恭和元韻，而侍郎詳跋於後，以詳慶幸。逮乾隆壬寅，文端父子皆沒，高宗因閱錢選所畫犬鳥，偶憶陳太夫人原冊，遣人至浙，取至京師，再呈乙覽，復御製七律一首，長跋一幀，仍歸錢氏。
　　　　陳文肅一日數召見
祁陽陳文肅公大受未達時，家貧甚，耕於山麓，同舍漁者每夜出捕魚，文肅為候門，則讀書以為常。後以大考受上知，拜協揆，直軍機。值金川用兵，高宗憂勤方略，軍書如織，雖夜分必達，一日數召見。或夜宿直廬，倐臥倐起，出入常見星。偶歸邸，則閣部公牘積數寸，刻燭披覽，不覺其勞。
　　　　巴延三以直宿受知高宗
巴延三制府初任軍機司員，無他能，人鄙之。嘗值宿，夜有西域用兵飛報至，大臣俱散出，高宗問值宿者，以巴對，因呼至窗下，立降機宜，凡數百語。巴小臣，初覲龍顏，戰慄應命，出後，一字不復記憶。有小侍臣鄂羅哩，素聰黠，頗解上意，遂代起草。上閱之，稱善者再，問其名，默誌之。數日，語傅文忠公恆曰：「汝軍機處有若等良材，奚不早登薦牘。」立放潼商道。不數歲，至兩廣總督，毫無建樹，終以貪黷罷。惟感鄂切骨，常以恩人呼之。
　　　　寧壽宮賜宴功臣
乾隆丙申，平定兩金川，孝聖后御寧壽宮，高宗侍膳，賜將軍阿桂、豐昇額等功績最著者三十六人宴於階下，為歷來未有之盛典。
　　　　福文襄異數十三
福文襄公康安, 初以領隊大臣隨征金川, 攻克得楞山, 賞嘉勇巴圖魯, 後即以嘉勇二字疊為封爵佳號, 異数一也. 索諾木就縛, 金川平, 封三等嘉勇男. 班師, 上幸良鄉, 行郊勞禮, 賜御用鞍轡一. 旋御紫光閣, 飲至, 詔圖形閣中, 上親製贊, 異数二也. 甘肅逆回田五等滋事, 授參贊大臣, 擒賊首張文慶等, 晉封嘉勇侯, 異数三也. 台灣逆賊林爽文圍嘉義, 詔以為將軍, 馳驛往剿, 立解縣圍, 捷聞, 封一等嘉義公, 賜寶石頂四團龍服, 異数四也. 生擒林爽文檻送京師, 台灣平, 賜金黃带, 紫繮, 金黃辮, 珊瑚朝珠, 又命於台灣郡城及嘉義縣各建生祠, 再圖形紫光閣, 上製贊如初, 異数五也. 廓爾喀賊匪竄後藏, 詔以為將軍, 疊克賊寨, 奏入, 御製《誌喜》詩, 書箑以賜, 佐以御用佩囊, 異数六也. 甲爾古拉集寨之捷, 酋懼乞降, 詔許班師, 晉大學士, 加封忠銳嘉勇公. 會十五功臣圖像成, 上復親為製贊. 時大學士阿文成以未臨行陣, 奏讓首功, 異数七也. 尋賞一等輕車都尉, 命照王公親軍校例, 給六品藍翎三缺, 賞其僕從, 異数八也. 由川督移雲貴, 會黔苗石柳鄧圍大營, 嗅腦營, 松桃廳三城, 楚苗石三保圍永綏廳, 逆渠吳半生附之, 有旨命督師進剿, 末月, 立解三圍, 賞戴三眼花翎, 異数九也. 屢燬賊營, 奪賊卡, 降七十餘寨, 詔晉封貝子銜, 仍帯四字佳號, 照宗室貝子例給護衛, 異数十也. 吳半生降, 賞其子德麟副都統銜，授御前侍衞，異數十一也。積功無可加，賞晉其父文忠公貝子爵，異數十二也。逮薨，特旨賞郡王銜，賞庫銀萬兩治喪，並於家廟旁特建專祠，以時致祭，其父傅恆追贈郡王銜，子德麟襲貝勒。喪入城，親往賜奠，御製詩哭之，配饗太廟，並入祀賢良、昭忠二祠，復奉諭德麟承襲貝勒後，其子襲貝子，孫鎮國公罔替，異數十三也。
　　　　尹均與千叟宴
內閣典籍尹均，雲南蒙自人，內閣學士壯圖父也。乾隆乙巳，以就養京邸，特旨入千叟宴，賜賚珍異，與一品大臣列坐丹墀東。
　　　　宗室公賜紫
舊制，親郡王用金黃輿服，貝勒貝子用紫色輿服，宗室公與大臣同。乾隆丁未，特賜宗室鎮國公輔國公紫色輿服，其未入八分公者仍舊制。
　　　　繪功臣像三次
乾隆間，詔繪功臣像，凡三次。一，丙申平金川五十功臣；一，戊申平臺灣三十功臣；一，癸丑平廓爾喀十五功臣。高宗皆親灑宸翰，製贊褒美。
　　　　高宗加恩百歲翁
高宗八旬萬壽，各省奏請加恩耆老，百歲者多至數百人，慶源藍祥一百六十六歲，賞六品頂戴。
　　　　王文莊受二十四福之賜
錢唐王文莊公，賜第在京城護國寺西。文莊內直二十四年，以除夕蒙賜福字二十四懸其間，曰二十四福堂，外無餘地。其子請曰：「此後拜賜，何以置之？」文莊曰：「別置一軒，可名曰餘福。」而文莊不久捐館，語竟不遂。
　　　　鄒小山以崑曲受知高宗
無錫鄒小山侍郎一桂，工畫花卉，嘗作百花卷，各賦詩一絕進呈。高宗亦賜題百首，並賜額四字，曰「黃華知己」。錢文端公陳羣嘗游盤山，時杏花盛放，文端出藏紙，索寫《盤山杏花圖》，侍郎即於花下點染，屋宇頹垣，山嵐花氣，一一入妙。人皆知花草之工，而不知山水之佳著之也。侍郎有《題盤山天成山》詩云：「天遣垂虹掛作泉，更留盤石坐人便。平分遠岫雙蛾翠，獨立孤峯一指彈。麂伏自來經座側，鴿馴時下飯鐘前。是花色相誰能辨，繞澗山花爛欲然。」侍郎微時，好狹邪游，喜擫篴。封翁性嚴正，屢戒勿悛，逐之出，不承為子。侍郎困甚，丐人哀其父，不為動。時已為諸生，因以攜資應試請，封翁曰：「汝果賢，貧賤何害；不賢，即富且貴者，寧遂免若敖氏之餒耶！」乃隻身北上，僅攜一布被。途間，去被中絮，乘夜，實草根敗葉於內，壓背隆然，詣旅邸求宿。翌晨，傾被中物於地，置被懷袖間，悄然扃門出。邸中人意負物在室中，必無他慮，不知已得膳宿一夕，垂橐而去矣。長途轉徙，悉用此術以抵都。維時崑曲盛行，好事者率自置鞠部。一日，高宗傳旨進樂，酒酣，自演《李三郎羯鼓催花》劇。主器者苦不能稱旨，侍郎獨能隨其意為節奏，抑揚頓挫，無不合拍。高宗大悅，亟使納監入北闈，獲雋，遂以一甲第三人及第。
　　　　錢維城以繪事受知高宗
武進錢司寇維城畫，與富陽董宗伯邦達齊名，皆以幽深兼沈厚。蓋司寇秀骨天成，而通籍後又得力於東山者也，均為高宗所賞。嘗扈游中盤，上顧司寇，使畫盤山圖。閱日進覽，御製三十韻題圖首，司寇作恭和詩，有句云：「繪圖奉宸命，怵惕久未報。」乃知能事不受相促迫，以供奉內廷人奉旨繪圖，猶久未報，不獨王宰也。
　　　　趙秉沖以諸生入直
上海趙謙士侍郎秉沖未達時，游京師，無所遇，意將旋南。其兄實君觀察以蔭官中書，將從高宗避暑熱河，謙士請與偕，遂往。一日，上坐碧紗幮，謂某相國曰：「此處須書畫各四幀。」相國出，商諸實君，倉猝無以應。謙士乃自請，為代寫真草隸篆梅蘭竹菊以進。上嘉賞，問誰作，相國對中書趙秉淵。召見，將有賜，秉淵以臣弟秉沖對。及熱河回鑾，適懋勤殿人員缺，急欲得人，相國以秉沖名上，然恐格於例，惴惴焉。上曰：「熱河作書畫之趙秉沖耶？可召之。」令以諸生掛朝珠入直，旋賜舉人。值上七旬萬壽誕期，獻「古稀天子」寶；後十年，獻「八臻耄念」玉印，俱悅聖心，遂自中書洊擢卿貳。
　　　　高宗賜曹文埴父母壽
高宗時，新安曹文敏公文埴以大司農歸養，特賜藏佛於其家，為父母壽。
　　　　高宗賜段秀林黃馬褂
提督段秀林官古北口時，扈從熱河。高宗召見，問：「爾年逾七十，尚能射否？」對曰：「騎射，武臣職也。臣雖老，尚能跨鞍彎弧，為將士先。」一日，上在宮門懸鵠，命秀林射，秀林一發中侯心。上大喜，賞穿黃馬褂。
　　　　翁方綱清書牙拉賽音
乾隆已前，新進士用館職，例擇年少者十數人學習滿書，庶常館課及次科散館，皆以滿書第甲乙。翁學士方綱散館時，上以繙繹陶潛《桃花源記》命題。是日午刻，學士已脫稿，適聞駕出，上步自西階，至其跪所，取卷閱之，問姓名至再，諭曰：「牙拉賽音。」漢語甚好也。次日，御定一等一名。嗣是纂修秘籍，掌握文衡，靡役不與，遂褒然為北學領袖矣。
　　　　福字備賞
康熙間，聖祖御書大福字，賜編修查慎行。蓋年例於嘉平朔日，開筆書福，王公大臣內直侍從皆得預賜。世宗每遇書福之辰，頒及直省將軍督撫，硃批諭旨，於各省奏到恭謝頒賜福字之摺，時加訓勉。誠以福乃天下之公，非一身一家之私，封疆大吏董率文武，必所轄地方家給人足，樂業安居，始足為一省之福，推而至於天下，莫不皆然。高宗自乾隆甲辰以後，每歲遂為常例。開筆之日，御重華宮，書第一福字，揭之乾清宮正殿。所用筆，鐫正書四字曰「賜福蒼生」，相傳為聖祖御用留貽，管髹漆，色黝，字填以金。每開筆時，御用一次，即珍弆檀篋。各宮殿御園等處所用福字，亦親書分貼。書福之箋，質以絹，傅以丹砂，繪以金雲龍，宮廷所貼用者，及硃紅對箋壽字箋，歲由江蘇按照尺度製進，頒賜牋，則南省方物所陳也。自乾隆丙寅建闡福寺，壬申以後，每歲臘月朔日，先詣寺拈香，回宮書福。開筆時，爇香致敬，用硃漆雕雲龍盤一，中盛古銅八吉祥鑪、古銅香盤二，握管薰於鑪上，始濡染揮翰。其預頒賜者，皇子以及內廷行走宗藩並在廷諸臣工，則命分進名牌，簡派親書以賜，及分賞餘福，宣傳給領，其各省將軍督撫，則令摺使齎回，新疆將軍參贊辦事大臣，並付驛馳給。乾隆己巳，《書福》詩前序云：「歲暮書福，以賜廷臣，謹遵皇考成例，迓禧歛錫之義，於是為昭。」詩云：「近始藩屏逮百僚，臨軒書福慶恩昭。九疇箕子疇書衍，一筆王家筆陣超。嘉與紅箋迎介祉，相敷彩勝煥元朝。不徒弄翰欽敷錫，家法繩承仰聖堯。」自是每值開筆，紀以題詠。蒙古藩王締姻天室，歲時趨直內廷及年班來覲在御前行走者，皆以得先賜為榮。書福之外，有五七言至十三言硃紅雲龍對聯，長壽字，「宜春迓祥」、「宜入新年」、「一年康泰」等帖，不下百餘幅，皆親染宣毫。乙卯嘉平月朔，開筆，疊癸丑韻詩，有「六旬忽週紀，明歲合移疇」之句，注云：「明年為嗣皇帝嘉慶元年，值嘉平月朔，亦應書福賜天下。」仁宗開筆書福，則自辛酉以後，每歲亦必紀以詩。丙寅嘗命題聯句，用新韻。開筆之典，每歲元旦子刻，上御養心殿東暖閣，案設金甌玉燭，御用筆曰萬年青，管曰萬年枝。先染硃毫，繼宣墨翰，各書吉語數字。自乾隆甲子，每歲元旦，有試筆詩。庚辰以後，春帖子歲以五言絕句二首、七言絕句二首為率。內直詞臣所製，則聯書黃摺以進。椒屏之製，以絹素為質，內直諸臣擬古語吉字為標題，並擬所畫景物音義相叶，繕寫清單，於臘朔呈覽，交內府工匠繪畫人物器飾，而綴以椒。每幀署原擬吉字，復製頌一章，題其上，亦內廷翰林所書也。
　　　　仁宗存問謝墉疾
嘉善謝金圃侍郎墉，乾隆辛未，以優貢應南巡召試，列第一，賜舉人，授內閣中書。明年，賜進士出身，改翰林，因撰文錯誤落職。己卯，獻《平定回部鐃歌》，復原官，在上書房行走。嘗館大學士傅文忠公家，額駙尚書忠勇公暨文襄王皆沖齡受業。九掌文衡，而在江南，則典試督學，皆再任。己酉，降編修，偶病溼，上猶遣太醫院堂官臨視。乙卯，休致，時已疾篤，仁宗方在青宮，與諸皇子皇孫遣中使存問無虛日。
　　　　朱文正奉命侍仁宗讀書
朱文正公珪以侍讀學士授福建驛糧道，擢按察司，調山西，升布政司。以按察使黃檢奏「朱珪終日讀書，於地方事無整頓」，旋入覲，復授翰林學士。迴翔中外十四年，仍居原職，仕宦不可謂不鈍。然在朝一載，即奉高宗命，侍仁宗讀書，自此外而方伯連帥，內則宰相六官，實亦黃檢所謂終日讀書之效也。
　　　　五千餘人與千叟宴
康熙癸巳，聖祖六旬，開千叟宴於乾清宮，預宴者一千九百餘人。乾隆乙巳，高宗五旬，開千叟宴於乾清宮，預宴者三千九百餘人，各賜鳩杖。嘉慶丙辰春，聖壽八十六，內禪禮成，開千叟宴於皇極殿，六十以上預宴者五千九百餘人，百歲老民以十數計，皆賜酒聯句。
　　　　刺史與千叟宴
千叟宴，外吏惟封疆大臣年齒及格者，或得恩旨召入，餘皆弗預。嘉慶丙辰，奉新劉鐵樓刺史適牧通州，獲與京職一體入宴，劉因繪《恩宴臚歡圖》以紀特恩。
　　　　仁宗親視朱文端疾
嘉慶丙辰冬，高安朱文端公軾病篤，仁宗親臨視疾。文端力疾朝服，令其子扶掖，拜戶外。上嘉歎，稱其知禮，後於《懷舊》詩中稱之為可亭先生。
　　　　仁宗作詩賀董誥
董文恭公誥居太夫人憂，常徘徊一室，若有所甚憂，或執象笏擊几，笏為之裂。人疑其與和坤同居樞密，必有所甚不得已者。嘉慶初元，坤勢益張，外而封疆大吏，領兵大員，內而掌銓選，理財賦，決獄訟，主諫議，持文柄之大小臣工，順其意，則立榮顯，稍露風采，折挫隨之。太傅朱文正公以德行文學受兩朝知遇，敭歷中外，垂五十年，時以內禪禮成，例得進冊，坤多方遏之；既上，坤又指摘之。高宗諭曰：「師傅之職，陳善納誨，體制宜爾，非汝所知也。」旋召文恭以吏部尚書協辦大學士。仁宗作詩寄賀，屬稿未竟，坤取以白高宗曰：「嗣皇帝欲市恩於師傅耶。」高宗色動，顧董文恭曰：「汝在軍機刑部之日久，是於律意云何？」董叩頭曰：「聖主無過言。」高宗默然良久，曰：「卿大臣也，善為朕以禮輔導嗣皇帝。」乃降旨，朱珪仍留兩廣總督之任，旋又改巡撫安徽。是時直內廷者無不色變震恐，文恭獨從容謝過，書旨而退。
　　　　李松雲以麥浪詩受知仁宗
乾隆某年，高宗謁陵，中途嚴寒。上廑念二麥，從官以麥宜寒涼對，上因歎為君之難。旋考試差，詩題「麥浪」得「難」字。時惟李松雲太史堯棟獨得其解，詩中「一天新雨露，萬傾綠波瀾」十字，極蒙宸賞。仁宗親政，李已外任，陛見時，猶垂問及之，蓋在潛邸時奉派讀卷，實手定李卷第一也。
　　　　曹錫寶以劾和坤家人得追贈
乾隆間，御史上海曹錫寶劾和坤家人劉全倚勢營私，家貲豐厚，為同郡某侍郎漏言，和得部署掩蔽，奉旨勘查，無蹟，曹亦尋卒。仁宗親政，珅下獄賜死，諭云：「當和珅聲勢熏灼，舉朝無一人敢於糾劾，曹錫寶獨能抗辭執奏，不愧諍臣。著加恩追贈副都御史，伊子照加贈官銜，給予蔭生。」
　　　　雒昂乘傳從軍
嘉慶己未，仁宗親政，首下求言詔，九卿臺諫紛紛言事，四方布衣亦有上書希進用者。惟雒太守昂以從九品上書言教匪事，上以其言中肯，命乘傳從軍。太守即短衣匹馬，從諸大帥捕賊，以勇略見。額勒登保屢保薦之，數年，遷司馬，後任荊州太守。
　　　　仁宗賜大挑舉人葛紗
嘉慶辛酉，例舉大挑。時仁宗以畿輔久旱，盼雨甚殷，挑日，適甘雨應時，上大喜，傳諭賞本日挑取一等舉人葛紗各一匹。
　　　　宗室宴
乾隆甲子，高宗宴王公及近支宗室百餘人於豐澤園，乃更其殿名曰惇敘殿。壬寅，普宴宗室於乾清宮，凡三千餘人。嘉慶甲子，仁宗遵舊制，宴近支宗室百餘人於惇敘殿，賜酒賦詩，其聯句詩為成親王所書。
　　　　朝馬肩輿之賜
明制，朝臣皆自左右長安門步行至午門，從無賜禁城騎馬者，故閣臣沈鯉扶病入掖垣，屢至顛仆。至國朝，則王貝勒貝子皆乘馬入禁門，至景運門下騎，諸大臣一仍明制。乾隆庚戌，上念諸臣待漏入直，每遇風雪，徒步數里，甚為顛蹶，因降諭曰：「內外文武大臣，特恩賞在紫禁城騎馬，用資代步。但年老足疾之人，上馬亦覺艱難，嗣後已經賞馬之大臣因有疾艱於步履者，仍加恩準令乘坐椅，旁縛短木，用兩人舁行入直。」嘉慶己巳，仁宗特旨，諸大臣年逾七十者，賜肩輿入直，尤曠典也。
　　　　大庾戴氏叔姪之恩眷
嘉慶朝，戴文端公在樞府，其季父可亭相國以學差還都，方掌京畿道，例改六部員外郎，仁宗命以科道應升之鴻臚少卿候補。及可亭相國督南河，積勞遘疢，假歸里門。時河工未蕆，兩江總督鐵冶亭保請帑六百萬。命文端偕覺羅長文敏公麟赴工審度，並論文端曰：「清江距江西才二千里，使事畢，卿可一歸省卿叔父。」故文端紀恩詩有「此去竹林勤問訊，親傳天語到柴門」之句。
　　　　仁宗識拔戴文端
雍正中設軍機，張觀齋相國實綜其事，時諭旨盡出其手，後汪文端、于文襄等莫不衣缽相傳。戴文端衢亨為于得意門生，詩文字法，悉效其師，纖髮畢肖。和珅惡之，屢阻其陞階。乾隆庚子秋，木蘭射鹿，獻之。高宗雖賜以詩，亦鄙其躁進，故迴翔樞府者二十餘年。仁宗知其才，驟進司空，機務皆與贊畫，寵眷甚隆。因與商人查有圻連婣，及殿試讀卷取中洪殿撰瑩事，為花曉亭御史所劾，上皆優容之。嘉慶辛未春，扈從五台，道中遇寒疾，誤服參而歿，上甚哀悼之。文端貌清癯，性聰敏，雖為于、梁之系，然頗伉爽，盡心國事。嘗奏請承旨後有所見解，許其附牘以聞，仿古批駁之意，上允行之。當川楚用兵，文端擬書詔令，其獎勵斥責處，動中竅要，諸大將皆讋服。
　　　　仁宗親臨戴文端喪次舉哀
戴文端公薨於位，嘉慶辛未四月朔日也。翼日，既命榮親王奠醊矣，越六日，仁宗復親臨喪次舉哀，奠爵者三。
　　　　仁宗因得雪加恩朝臣
嘉慶壬申，稀雪。歲闌，仁宗齋禱深宮，除夕，始祥霙普沛，喜甚。元日，特降恩旨，大學士慶桂、董誥由太子太師銜晉賞太保，儀親王、成親王、慶郡王各賞銀四千兩，定親王、榮郡王各三千兩，且命分賞其下，以布春祺。是日，朝賀諸臣均加一級。
　　　　仁宗眷念吳堦
林清之變，吳堦實為首功。嘉慶癸酉七月，金鄉縣邪教萌動，巡撫同興以吳可任大事，屬往捕，遂由泰安權金鄉。時八卦教潛煽曹、衞間數十州郡，密訂變期，倡言八九月有白陽大劫，誦八字訣可不死，愚民狂騖恐後。金鄉教首崔士俊遙戴劉林為教主，劉林，即林清也。吳至，遽斂其迹，以計獲士俊，並其徒黨數十人，亟送省獄，悉斬之。大府始得以士俊等從林清謀逆內連宦豎狀，飛章上奏，並以逆黨之隸直隸者，馳告直督。賊由此驚惶，自亂其約，而兇渠林清又入禁闥，首尾失應，遂得旦夕殲滅。吳在金鄉，運奇縛姦，完危城，保良弱，賊鋒猝興，累戰皆靡，鄉團助順，縛送城下者凡斬馘五十，斷脛斲筋者又十有奇，而金鄉以靖。明年，曹、衞悉平。仁宗著《天人交感說》，亦以吳之竭忠濟公為足多也，論功，賜花翎，擢署曹守。入都，上急欲見之，詢大臣曰：「吳到京未？」大臣以告，特旨令即日入見。召對，詢戰守顛末，獎勵優異。越三年，復朝京師，天顏霽和，深廑其病喉，慰諭至再。既而失察所屬鄆城單縣獄，部依法，兩議降調。仁宗始則優詔許留，繼則召至闕下，予復秩。審喉音而知其未愈，聖情惓惓，命善自養。每遇山東大吏述職，必咨詢及之。
　　　　康紹鏞受知仁宗
興縣康光祿紹鏞值軍機時，勤於趨職，專心掌故，以周知當世之務為急，大樞董文恭、戴文端、盧文肅諸公咸倚如左右手。嘉慶癸酉，林清倡亂畿南，山東、河南響應。康方隨扈，即以各省應行防堵之處，及將弁姓名、曾否經歷行陣、所轄兵數多寡，記之小冊，以自隨。會上詢問各要隘將弁，當軸即以其冊進，上由是知其才可大用，遂擢鴻臚卿，敭歷封疆，於此兆矣。
　　　　明文襄養疾受全俸
明文襄公亮出入將相五十餘載，性豪邁，不積餘財，又屢遭籍沒，晚年貧甚，負券山積，居京城文廟小巷，破屋數椽，僅避風雨。應門惟老嫗，二子又相繼喪亡，益憔悴，故請致仕表有「擔石無儲，二子先逝」之語。仁宗為之動容，命給全俸養疾。逾年薨，仁宗親賜奠，命入賢良祠，以侯世其長孫。
　　　　在旗大臣賜紫
國初諸勳臣以開創大功，賜紫者不乏人。乾隆中，閣臣則傅文忠公恆、福文襄王康安、阿文成公桂及和珅；勳戚則福額駙隆安、福尚書長安、超勇親王拉旺多爾濟、海蘭察，悉賜紫色輿服。嘉慶中，慶文恪公桂、德楞泰、額爾登保，皆以平定三省教匪功，亦賜紫焉。
　　　　賜奠
國朝寵待勳臣，飾終之典，倍極哀榮，有親臨賜奠者，有特遣皇子大臣代賜者。乾隆戊戌，高宗念禮親王開創功，特往園寢賜奠。嘉慶丙子，仁宗念朱文正公輔導功，駐蹕趙新店，猶命近臣代奠，有「哀我哲輔，松楸在望」之諭，後復親往其瑩賜奠，尤為一時榮遇。
　　　　湯文端受知三朝
湯文端公金釗以公廉強正，受知三朝。宣宗在潛邸，夙敬禮之，登極後，言聽計從，屢被命出使。道光丁亥九月，使山右；明年，使宣化；十月，使四川；明年四月，還至褒城，復奉命循漢而東，治獄於武昌；六月，抵京師；十月，又使八閩。其所陳奏，最為有裨國脉。嘉慶間，尚書英和請定州縣陋規限制；道光初，總督孫玉庭請南漕浮收不準過八折，湯皆痛陳流弊，其事獲寢，世多稱之為小睢州。
　　　　松文清受知宣宗
仁宗梓宮回京，宣宗步送，羣臣皆伏地哭。上忽趨至甬道邊，扶一跪伏者之手，大哭失聲，眾驚察之，則蒙古松文清公筠也。時松謫驍騎校，上當哀痛之際，獨於千萬眾中物色見之，非夙重其名，不及此。
　　　　宣宗宣慰黃勤敏之悼亡
道光辛巳六月，黃勤敏公悼亡，越二日，宣宗即命軍機章京戶部郎中趙光祿賷硃筆宣慰，諭云：「伉儷之情，自難強抑。然卿已逾七旬，氣質非十分強壯者可比，矧天時暑熱，祇可於無可如何之中，節之以禮，切勿有過哀傷。總之國事為重，倚任方深，務加意自重，永保康彊，佐朕以襄上理。」勤敏北鄉頓首，次日即入朝，內直如故。
　　　　宣宗賜黃勤敏人參
黃勤敏公自道光丙戌七十七歲，蒙恩予告，戊戌，猶特賜人葠八兩，飭其子祠祭司員外郎富民赴樞廷祗領，並降手諭云：「江湖阻隔，倐爾數年矣，想精力自必如常。知卿原不假葠苓之力，聊伸眷念耳。轉瞬明秋，特頒慶賜，卿其善自靜攝，朕欣待之也。」蓋次年八月，為勤敏九十生辰，聖心已先計及之矣。
　　　　李文恭受知宣宗
新進士引見，御筆注名單之朱圈者，得館選，部曹則加尖角。世傳李文恭公星沅通籍時，宣宗始角其名，垂視久之，塗以圈，蓋簡在自此始也。
　　　　鮑桂星閉門思過
歙縣鮑覺生侍郎桂星，仁宗時被口語，飭其閉門思過，不准回籍。宣宗初元，召見，詢其近作，即占進一首曰：「二十年前舊史官，敝裘羸馬怯春寒。階前一片如霜月，曾在先皇殿上看。」即伏地大哭。宣宗亦哭，立授編修，旋擢詹事。
　　　　宣宗宴十五老臣
道光癸未八月初七日，宣宗幸萬壽山玉瀾堂，錫宴十五老臣，踵乾隆乙巳正月初六日千叟宴故事，賡歌繪圖。時與宴諸臣，以和碩儀親王為首，若御前大臣賽沖阿、大學士託津、大學士軍機大臣曹振鏞、大學士戴均元、大學士兩江總督孫玉庭、戶部尚書軍機大臣金鉞、禮部尚書穆克登額、工部尚書初彭齡、禮藩院尚書富俊、左都御史松筠、郡王銜都統哈迪爾、都統阿那保、致仕大學士伯麟、致仕都統穆克登布，皆黃髮番番，躬逢嘉會。宣宗嘗賦七言古詩以紀其事。
　　　　宣宗特賜英和福字
列聖每於年終御書福字，賜中外大臣及翰林之值兩書房者，兼賜福壽字為異數，召入親瞻御書即時受賞者，尤為異數。至於嘉平朔日，聖駕在重華宮，以康熙年間賜福蒼生筆書福字斗方十幅，則用以張貼宮庭，從不頒賜臣下。道光癸未，宣宗御此筆，於十幅外，別書福字一幅，交總管太監梁寶，傳旨賞協辦大學士英和，實為非常恩遇也。
　　　　英和比翼朝天
英和以道光癸未冬充冊封佟雅皇后持節使，其夫人薩克達氏先奉諭旨徑詣后宮行家庭禮。屆期，偕英之夫人同入東華門。觀者羨之，請英為《比翼朝天圖》，以紀其盛。
　　　　特詔圖像紫光閣
道光戊子，平回疆張格爾之亂，特詔繪軍機大臣曹振鏞以下四人、功臣長齡以下四十人像於紫光閣，像各有贊，踵乾隆故事也。
　　　　老司員以報捷賞花翎
方回疆張格爾之亂，宣宗銳意太平，望捷若渴。舊例，各省文報，由兵部轉達奏事處，捷音至，兵部司員直班者奉檄進奏。一日，兵部辦事畢，各員自公退食，有老司員某，性恬靜，宦況清涼，衣冠闇淡，獨乘驢車出入，行止皆居人後，眾鄙為寒傖翁。日暮，猶在署辦事，適擒張捷報至，不及派本部直班者，即檄老司員往，時道光戊子正月二十四日戌刻也。上聞捷音，大喜，詔曰：「報捷音者，賞戴花翎，著軍機處行走。」逾年，即擢卿貳。
　　　　澄懷園賦詩書扇
道光戊戌四月二十四日，宣許乃普、龍瑛、龔文煥、徐經、朱蘭、戴熙在澄懷園軍機處賦詩書扇，各賜內紗一端。
　　　　戴文節以書畫受知宣宗
戴文節公熙以書畫供奉南齋，道光戊戌，被命視廣東學。陛辭日，宣宗諭之曰：「汝畫筆清絕，然胸中目中，祇是吳越間山水，此行獲覩匡廬、羅浮之勝，巉巖演迆，雄麗奧曲，別有一種奇致，於畫理當益進。汝品學，朕素知，公餘游藝，兼可成全老畫師也。」戴謝而出。途次遇名勝，輒研弄丹墨，自江右至嶺南，一壑一邱，咸為寫照。抵粵一載，裝巨帙，進呈御覽，上奇賞之。畫家評戴作，謂粵游後筆墨超特，若有神助。
　　　　宣宗念師傅吳穀人之子
錢唐吳清皋、清鵬，穀人祭酒之第六第七子也。清皋以孝廉授中書，晉階侍讀，考御史第一。未及補，擢守江西撫州。宣宗召見曰：「汝，師傅吳穀人之子耶？汝學問乃不得進士也。」世以為且大用，乃自撫州調南昌，僅一攝吉南贛寧道，再攝鹽法道，舉卓異。入都，道卒。清鵬以高第歷職清曠，自放於詩酒，終順天府府丞。
　　　　宣宗賜耆臣紫繮
道光戊申正月初二日，宣宗以元日晴朗，年豐兆象，嘉獎耆臣，特賜大學士潘世恩太傅紫繮，時年八十，賜大學士寶興太保，尚書保昌阿、勒清阿、李振祐、左都御史成剛均太子太保，時年皆七十以上。
　　　　宣宗推恩廉吏後裔
固始吳瀹齋中丞其濬，氣深識沈，操守貞白。撫山西時，裁革鹽規，不以入告。道光己酉，已沒矣，以整理山西鹽務，因緣達天聽，上大嘉歎，立賜其子承恩、洪恩、孫樽讓舉人，承恩並賜主事。
　　　　楊忠武歿後恩諭
楊忠武公遇春歾後，襲昭勇侯海梁撫軍服闋入都，宣宗召見，詳詢忠武染病原委，天顏慘怛，面諭云：「朕望爾父親多活幾年，如國家有事，他雖不能親戰陳，我問問他，也得主意。他歾時並無大病，這就算無疾而終。爾父親忠勇，朕深信不疑，爾總要體貼爾父親，實心報國，他在地下，也喜歡的。」諭畢，嗚咽者久之。
　　　　黔中三奇男蒙特恩
黔西李漢三世傑以巡檢至本兵，謚恭勤，廣順劉松齋清以拔貢官總兵，松桃楊誠村芳以吏員取通侯。並天挺異才，兼資文武，皆不由科目進身，蒙特恩，時稱黔中三奇男。
　　　　文宗親賜杜文正奠醊
杜受田侍學龍樓一十七載, 咸豐壬子, 薨於位. 文宗眷念舊學, 飾終典禮極優渥, 贈太師, 謚文正, 皆出特旨. 時文正父侍郎堮猶存, 特頒內府珍藥, 遺官存問. 子（喬羽）翰, 皆由翰林晉階坊局. 輿機之日, 車駕親臨, 灑淚奠醊.
　　　　吳存義受黑貂之賜
泰興吳和甫少宰存義直南書房時，文宗偶臨幸，見其貂褂黯敝，笑詢之，叩首對曰：「臣自授編修至今，已二十年矣。」上太息。次日，即蒙黑貂之賜。後少宰督滇學還，奉命兼署順天府丞，召對時，諭之曰：「朕聞順天府丞，每逢考試，賣卷可得千金，聊償汝在滇之清苦。」
　　　　文宗輓林文忠聯
林文忠在官日，嘗自誦「苟利國家生死以，豈因禍福避趨之」二句。及薨，文宗製聯輓之，曰：「答君恩清慎忠勤，數十年盡瘁不遑，解組歸來，猶自心存軍國；殫臣力崎嶇險阻，六千里出師未捷，騎箕化去，空教淚洒英雄。」知臣莫若君，誠哉！
　　　　沈文肅超擢巡撫
沈文肅公葆楨以御史典郡，咸豐丙辰，守廣信。時粵寇楊輔清由吉安入寇，所過輒陷，文肅激厲兵民，登陴死守，城卒獲完。當圍城岌岌時，林夫人輒撤內署金帛犒士，列巨鍋於大堂，親職炊以飽饑卒。文肅臥起睥睨間，督士卒守禦，幕僚星散，軍火芻薪、文檄判牘，咸出夫人手。夫人，林文忠公女也，蓋家教使然。文肅旋以知府告養，溫旨慰留，擢吉南贛寧道，復申前請，許之。江皖軍事棘，命赴曾文正營。未出境，特旨超擢江西巡撫。時明詔有云：「該撫雖係回籍養親之員，第賊匪一日未平，則臣子之心一日不得自安。況移孝作忠，古有明訓，該撫家有老親，因擇江西毗連省分，授以疆寄，風土不殊，迎養亦近。如此體恤，如此要任，諒不至再有瀆請也。」文肅自此一出，累任封圻，剏舉船政，武功焯耀，吏事修明，威惠滂敷，中外翕服，卓然為東南柱石者二十年。
　　　　駱文忠姪孫蒙蔭
花縣駱文忠公秉章敭歷封圻，不攜眷，惟姪孫肇銓隨侍。歾後，溫諭軫卹，二子四孫均賞給科第官階，肇銓亦蒙恩以知縣選用。
　　　　廝養遇穆宗而至粵海關
穆宗微行，偶避雨僧寮，遇一人，落拓殊甚，詢其業，乃某姓廝養也，為主人所逐。又問爾輩何處出息最優，以粵海關對，遽假紙筆作函，令交步軍統領衙門。時某親貴執大金吾，得函，即予金治裝，赴粵海關承役，其人遂以起家。
　　　　王景琦以二簧晉秩
穆宗好微服冶遊，從者僅一二內臣。嘗至著名飯莊宣德樓，時王景琦太史適偕某部郎小酌，王工唱二簧，部郎長崑曲，乃以紅牙檀板，各獻所長。一曲終，忽隔座一客欣然至前，詢太史等姓名官階，曰：「所奏曲良佳，盍為我再奏一曲。」太史心知其異，乃如命為之再歌。歌未竟，驀有二少年被服華服，立簾外探望，見客，則拱立肅然。俄而車馬喧闐，轟傳恭王至，行馬數十，擁一朱輪車，停樓下，恭王從容下車，入與客耳語。久之，客始微頷，怏怏從之去。客登車，恭王為之跨轅，游龍流水，頃刻已渺。太史與部郎皆心驚，知遇皇帝也。不數日，上諭下，二人皆不次晉秩。部郎以枉道為恥，辭不拜，太史則以是遷至侍郎，宏德殿行走，所以鼓惑上者，無所不至。上竟以此得痼疾不起，所謂出痘者，醫官飾詞也。及崩，有撰輓聯諷其事者云：「宏德殿，宣德樓，德業無疆，且喜詞人工詞曲；進春方，獻春策，春光有限，可憐天子出天花。」王後為陳六舟中丞彝所劾，革職永不敘用。
　　　　寶文靖諡合素志
寶鋆退閒後，常語門下士曰：「吾他日身後，得諡文靖，於願足矣。」及其薨也，易名之典，適符素志，蓋門下士具以寶意啟樞臣，而樞臣為之乞恩也。
　　　　潘霨以醫擢官
蘇州潘蔚如中丞霨初以巡檢需次直隸，每衙參，恆以市車往，御者某輒受雇，習矣。某日，某他往，遂顧他車。越日，見而問之，御者言，以妻病，弗遑執鞭也。問何病，則絆戀愆期， 【 《羣碎錄》云：絆戀，婦人有汗也，一作姅變。漢律云，見姅變，不得侍祠。田子藝云，幼女未通，老媼當絕，故字从半女。】 圜的不施 【 繁欽《弭愁賦》：點圜的之熒熒。一作元的。王粲《神女賦》：施元的兮結羽釵。《釋名》以丹注面曰的的。子藥切，灼也。天子、諸侯有羣妾者，以次奉御，有月事者，重以口說，故注此於面，灼然而識也。《藝文類聚》作華的。】 【 滿大臣女奉懿旨指婚王公貝勒，謂之拴婚。】 嘉禮將屆，乃嬰病，與某御者之妻同，比歷諸醫，悉窮於術。適某御者執役督署，知潘之善醫也，輒稱道弗去口，輾轉達於文誠，故亟札調。洎入診，益復澄思研慮，竭盡所長，蓋未幾而霞侵鳥道，月滿鴻溝，女公子當浣濯矣。 【 此語見《堯山堂外紀》，陶縠《謝韓熙載書》。】 及既為福晉，德潘甚。旋恭邸枋鈞，潘蒙不次遷擢，遂開府貴州。
　　　　沈源深受知德宗
光緒甲申春，恭忠親王、寶文靖、李文正之出軍機也，是日，方預備入對，忽奏事內監傳旨，令王大臣皆毋庸入見，僅召領班章京沈源深進內獨對。於是承諭擬旨述旨，皆沈一人為之。
　　　　孝欽后以陸元鼎辦事為可放心
仁和陸春江中丞元鼎初官上海縣，任滿，以道員召見。孝欽后問曰：「聞人言，汝在上海作官，名譽頗佳，外人交涉，措置合宜，究是何術？」對曰：「臣在上海，遇有外人交涉，臣不欺之，卻亦不畏之。」孝欽大悅，嘗告樞臣：「陸元鼎辦事，可放心。」由是而監司方伯，不十年，遂撫三吳。
　　　　慶寬以畫得二品頂戴
慶寬姓趙，字小山，工畫，嘗繪頤和園全圖，由醇賢親王進獻孝欽后，喜，賞二品頂戴以酬之。其後投旗，隸漢軍，司柴炭庫。故事，每交冬令，內監須向郎中索柴炭以禦嚴寒，慶寬不予，羣譖之於德宗前，又授意某御史列款糾參。慶懼，浼人說項，內監必欲銀三十萬，慶無策，已自分入囹圄矣。世續知其隱，言於上，謂慶寬為醇賢親王賞識之人，父功之，子罪之，恐未免貽人口實。上悟，置不問，慶遂免於危。
　　　　管劬安以畫得寵於孝欽后
陽湖管劬安面目姣好，善繪事，能唱小曲。父以其好游蕩而屢耗貲也，逐之，遂孑身入都。會如意館招攷畫工，應試，膺首選，遂入館供奉。孝欽后召見，試之畫，大稱旨，內監且為之延譽，遂充如意館首領。乃時以江南淫靡之曲為孝欽奏之，遂得出入宮禁，屢蒙賞賚。旋命近侍為置家室，賜第東華門外，且恆以吾兒呼之。或大內，或頤和園，隨駕往來，十餘年如一日也。
　　　　孝欽后賞福壽字
故事，內外臣僚，除內廷供奉之南、上兩齋及內務府外，非官至二品不得賜福字，非年至五十不得賜壽字。孝欽后不然。蓋孝欽好觀劇，嫌南苑伶工無歌喉， 【 南苑戲班皆由太監為之，故無嗓音也。】 遍傳外班，如譚鑫培、孫菊仙、汪桂芬、楊小樓等，皆入宮演劇。晚年，尤喜觀楊劇，楊入宮，必攜幼女同往。一日演畢，特召楊攜女入見，指案上所陳豬羊及一切餺飥之屬，謂之曰：「皆以賜汝。」楊跪地碰頭曰：「奴才受恩深重，此不敢領。」問何故。楊曰：「此等物已蒙賞賚不少，尚求老佛爺賞幾個字。」孝欽曰：「聯耶？扇耶？」楊曰：「求賞福壽字數幅。」因復碰頭不已。孝欽立命以紙墨進，書大福字大壽字數方，並前所指案上各物賜之，云：「此賞小女孩可也。」及光緒辛丑回鑾以後，興致頓衰，偶傳戲入座時，未半，則倦而思臥矣。時供奉諸伶，則為余莊兒、孫怡雲諸人。
　　　　知府得賜福字
光緒庚子十二月二十八日，孝欽后特賜西安府知府胡延、內務府郎中增崇、河南布政使端方、署陝西布政使胡湘林、按察使馮光遹、署督糧道李紹芬御書福字各一方，諸臣同詣前殿謝恩。后數目胡延，端方奏曰：「此西安知府胡延也。」后頷之。時委員湯志尹立門前，司啟閉，聞后謂左右曰：「胡延較前清瘦，首郡政繁，勞苦可知也。」
　　　　袁樹勳以一哭受知孝欽后
袁海觀制軍之受知，實始於庚子。兩宮既避聯軍之亂，狩於西安，袁以某省候補知府，率五營勤王，召見。孝欽后諭畢，袁不發一言，惟叩頭大哭。后謂德宗曰：「知府，末秩耳，乃竟有此忠君愛國之心，真不可多得。」不久，即簡為某省道員，嗣調蘇松太道，擢某省按察使，轉順天府尹，遷民政部左侍郎，出為山東巡撫，敭歷京外，遂至兩廣總督。海觀，名樹勳，湘潭人。
　　　　孫家鼐受賜茶饍
光緒季年，孫相國家鼐於六月初十日寅初赴頤和園，入內，恭捧進皇上賀皇太后表文。時甫夜半，距行禮時尚早，相國坐殿外恭候，為內待所見，奏知孝欽后。后以相國年高，長夜辛苦，特遣內侍率茶膳房諸人赴前殿，備茶膳賞之，黎明始去。
　　　　孝欽后賜醇王福晉杏黃轎
醇賢親王福晉為承恩公惠徵女，孝欽后胞妹也。光緒間，曾奉懿旨賜坐杏黃轎。福晉秉性謙沖，至內廷，仍不用也。
　　　　孝欽后賜榮祿夫人福壽字
榮祿夫人年終蒙孝欽后賞福壽字。其賞軸式樣，中書福壽二大字，旁書「慈禧皇太后御賜敕封正一品夫人大學士榮祿之妻臣妾劉佳氏」。
　　　　榮祿妾得寵於孝欽后
榮祿妾本某府中婢，生一子，年十七，光緒辛丑扈蹕回京時，中途夭折。孝欽后溫言慰藉，入侍宮內，遂以為常。孝欽曰：「吾欲賞榮祿以宮女，恐其將來受氣，不如代覓一良家女為較便。」抵京，即賞銀二萬兩，其餘各物，所賜尤多。入宮朝見，均由其頂馬戈什哈唐小山為護衛。每入宮一次，孝欽必賞銀四兩，遇聽戲，則加賞二十兩。
　　　　三星照
內務府大臣福錕之妻、榮祿之劉夫人及大公主三人，俱能得孝欽后歡。孝欽嘗以福兒、祿兒、壽兒呼之，賞賚無算。太監每見其聯裾入，則曰三星照來矣。
　　　　孫多祺母以進素肴而得賞
光緒庚子，兩宮西狩，行在供支局委員孫多祺以夤緣李蓮英，得邀孝欽后恩賞。一日，孫入內澆花，后問年幾歲，有父母否？對曰：「有老母，年七十八歲。」后病，孫進素肴，云其母自製。后大喜，乃賞孫母福壽字，並金鐲一對。孫之父聞而歎曰：「我尚在，而汝但云有母，吾其死矣！」遂自經。
　　　　織婦恃寵辱官
孝欽后晚年，志存頤養，命疆吏選能書畫琴棋之婦人入內供奉。又留心民事，命杭州織造選進能蠶織婦人數名入內，供顧問。織造因選之杭湖兩府，然恐民間婦女不諳體制，乃令人教導之。入內供奉，頗蒙優眷。年餘，給假令歸省。而諸人以在大內久，承寵眷，多為諸大臣所未有，遂傲睨一切。至家，一湖州婦人見縣令時，言語頂撞，令呵之，婦曰：「我在內廷，見大官無算，汝一知縣，敢如此耶！」令大怒。次年，諸人入都，當由縣起文，令乃不使此婦得行，以病詳織造。後諸人入，孝欽詢此婦何病，他婦訴稱為令所遏，孝欽怒，令織造勘送入都。令不得已，乃遣婦。
　　　　婦孺獻果賜銀牌
光緒庚子九月，孝欽后率德宗西狩，由蒲津渡河，入潼關，婦孺跪迎道左，咸捧果物上獻。孝欽后於輿中手取一二，親賜銀牌以為答。
清稗类钞    徐珂 编  目錄 

      