清稗类钞  徐珂 编  礼制类 


清稗類鈔
　禮制類
　　　　皇帝典學
皇帝典學之制，入書房，御寶炕，炕有寶几一，置備應讀書籍，師傅則於炕前設矮几二，矮椅二，俾其坐而教授。每晨功課，以二小時為度。宣統帝典學禮節。奉監國攝政王諭，酌量變通，皇帝御正中寶座，前置寶案，師傅三人分據二席，面皆北向，與寶案距離二尺許。
　　　　皇子典學
乾隆丙辰正月奉旨：「著大學士鄂爾泰、張廷玉、朱軾，左都御史福敏，侍郎徐元夢、邵基為皇子師傅，著欽天監擇日開學。」旋擇得二十四日吉。是日清晨，皇長子、皇次子到學，總管太監傳旨，皇子應行拜師禮，諸臣固辭，遂長揖，賜賚文綺筆硯之屬，與雍正癸卯同。少頃，召皇子及廷玉等六人進見，面諭曰：「皇子年齒雖幼，然陶淑涵養之功，必自幼齡始，卿等可殫心教導之。倘不率教，卿等不妨過於嚴厲。從來設教之道，嚴有益而寬多損，將來皇子長成，自知之也。」高宗又諄諭皇子：「師傅之教，當聽受無遺。」故高宗御製《懷舊》詩注：「皇考擇徐元夢、朱軾、張廷玉、嵇曾筠四人為予兄弟之師，命於懋勤殿行拜見之禮，示尊重也。」
　　　　上書房課程
自高宗以後，不立太子，皇子與諸王世子同學於上書房，選詞臣教之，與民間延師無異。又有滿文師傅，教以滿文、騎射、技勇。故嘉慶癸酉之變，宣宗在書房，親以鳥銃殪賊。文宗及恭王、醇王，皆善舞刀，有御製刀銘。上書房階下為習射之所，帝於政暇，輒呼皇子、王子習射，諸師傅善射者亦與焉，輒賜帛或翎枝以為常課。
　　　　講官設坐
順治乙未冬，召日講官五人進講，王文靖公熙講《尚書&#8231;堯典》，稱旨。奉諭：「嗣後講官不必立講。」遂侍坐。講官之設坐，自文靖始。
　　　　聖祖舉行經筵大典
康熙辛亥二月，肇舉經筵大典於保和殿，以孝感熊文端為講官，知經筵事。頃之，聖祖以春秋兩講為期闊疏，遂命其按日進講於弘德殿，每詰旦進講，有疑必問。熊上陳道德，下道民隱，引伸觸類，竭盡表裏。
　　　　高宗御經筵
乾隆丙午二月六日，上御經筵，侍臣講《論語》「仁者安仁。知者利仁」，《尚書》「正德利用。厚生惟和」。御論以「安仁、利仁」，朱子引而未發，雙峰饒氏謂與仁一，故曰其仁，與仁猶二，故曰於仁，亦既發之矣。然曷不於顏淵、子貢觀之乎。顏淵安仁，子貢利仁。簞食瓢飲，回不改其樂，是安仁也。賜不受命，非富貴貧賤之命，蓋天命之謂性，率性之謂道，率性即安仁，不受命即未能安仁也。貨殖者見有利於仁，如貨殖之生財耳。是日筵宴，特命奏《抑戒之詩》，諸臣隨侍者分東西班，大學士阿桂、嵇璜以下凡三十八人。
　　　　曾文正請復日講舊典
文宗登極，曾文正公上言請復日講舊典，部議格不行。次年，咸豐辛亥正月，遂奉特旨，令翰、詹諸臣番上內直，候上親命題目，分日進呈。
　　　　高宗擬舉行三老五更禮
乾隆戊午，高宗將視學，擬舉行三老、五更禮，大學士張廷玉奏以典禮隆重，名實難副，恐幾微未稱，不愜觀聽，請停止。
　　　　高宗臨雍講學
高宗臨雍講學，蔡文恭公新以大學士兼管國子監，講「天行健，君子以自強不息」二句，賜茶及文綺。先是，御製《三老五更說》，糾蔡邕《獨斷》「父事兄事」、班固《白虎通》「老、更各一人」之謬。至是，御製《臨新建辟雍詩》，中有云：「蔡新或備伯兄行。」註曰「若今羣臣中，孰可當三老五更之席者？獨大學士蔡新長予四歲，或可居兄事之列，然恐其局趣勿敢當。」舉王導對晉元帝之語耳。
　　　　文宗臨雍講學
咸豐癸丑二月上丁，文宗親詣太學，行釋菜禮。越六日癸未，臨雍講學，講《中庸》「中和」一節、《尚書》「皇天無親」四句。自王公大臣以及有司百執事，自先聖、先賢之裔，以及太學諸生，環集橋門璧水之間者，以萬計。是日，特命惇郡王致祭於贈太師大學士杜文正之靈，蓋重淵源，懷耆舊也。
　　　　儒臣進講於兩后
同治初，孝貞后、孝欽后垂簾聽政，命南書房翰林錄孫嘉淦《三習一弊疏》進呈備覽。既，又命南書房、上書房諸臣取歷代帝王治術足資法鑑者彙纂成書進呈，名曰《治平寶鑑》。光緒癸卯、甲辰間，命南書房翰林撰《書經圖說》，排日呈覽，書成頒行。丁未冬，又派儒臣七人輪班進講，孝欽及德宗每日視朝後，聽講於勤政殿。
　　　　祕閣暴書
祕閣曝書，以每年三月初六日，自康熙壬寅始也。
　　　　大婚禮節
納采之禮，內務府官備文馬十匹，鞍轡具，甲冑十副，緞百匹，布二百匹，遣正、副使賫送至后邸，設納采宴，后父、后母均與焉。
大徵之禮，內務府官備黃金二百兩，銀萬兩，金茶筩一具，銀茶筩二具，銀盃二具，緞千匹，文馬二十匹，鞍轡具，間馬四十匹，馱甲二十副。備賜后父、后母，黃金百兩，金茶筩一具，銀五千兩，銀茶筩一具，銀盆一具，緞五百匹，布千匹，馬六匹，鞍轡具，甲冑一副，弓一韔，矢一箙，朝服各二襲，衣各二稱，皆冬一夏一，貂裘各一領，帶一束。至后祖父母、后兄弟及從人亦均有所賜。
大婚日，皇后由邸乘鳳輿入宮，福晉四人，戴大紅鈿罩衣大紅褂罩，敬謹襄禮。
皇后梳雙鳳髻，戴雙喜如意，御雙鳳同和袍。俟皇上、皇后坐龍鳳喜&#61711;，食子孫餑餑訖，由福晉四人，率內務府女官請皇后梳妝上頭。仍戴雙喜如意，加添扁簪富貴絨花，戴朝珠，乃就合卺宴。是時，有結髮侍衞夫婦在坤寧宮殿外念交祝歌。合卺宴所陳，為猪羊、烏叉、金銀酒、金銀膳肉絲等項。至晚，皇上、皇后用長壽麵。
大婚禮成，宮中設合卺宴。次日，皇后覲皇太后，行六肅三跪三拜禮。又次日，皇后率妃嬪、內庭主位、公主、福晉、命婦等詣皇太后、皇上前行禮；妃嬪暨內庭主位率公主、福晉、命婦詣皇后宮行禮。
大婚禮應備各項內差男女人員，詳述如下：奉迎結髮福晉八人，皇后陞鳳輿備差女官，左、右扶輿之總管首領太監，后邸伺候朝簾、拏門之首領太監，御前執香、執燈、執提爐近支王公等六人，皇后降輿、執燈前導女官，進膳桌女官，合卺、念交祝歌之結髮侍衞夫婦，呈進果茶福晉二人，坤寧宮敬合殿門女官。
　　　　大婚時之門禁
穆宗大婚，金吾不禁，凡穿花衣者，可入午門瞻禮，類皆賃借蟒袍 【 即花衣也。】 混入。正陽門雨衣店向售高麗貨物，遂以高麗紙彩畫為花衣，買者絡繹不絕。後以宮中失物甚多，襄辦大婚典禮諸臣皆獲薄譴。及德宗大婚，門禁遂嚴。
　　　　德宗大婚奩單
光緒己丑正月二十四日，進上賞金如意成柄，進金如意二柄，帽圍一九一匣，領圍一九一匣，帽圍一九一匣，又一匣，各色尺頭九疋一匣，又一匣，又一匣，銅法瑯太平有象桌燈成對，紫檀龍鳳五屏風銅鏡臺一件， 【 大紅緞繡金雙喜字套。】 紫檀雕福壽鏡支一， 【 隨金卡子燈。】 金大元寶喜字燈，金福壽雙喜執壺， 【 杯盤成對。】 金粉妝成對，金海棠花福壽大茶盤成對，金如意茶盤成對，金福壽碗蓋成對，黃地福壽瓷茶盅成對，黃地福壽瓷蓋盌成對，金胰子盒成對，銀胭脂盒成對，銀喜相逢梹榔盒成對， 【 金點翠紅白瑪瑙桂花紅碧玉堂富貴。】 盆景成對，紅雕漆太平有象餑餑榼成對，脂玉夔龍雕花插屏成對， 【 紫檀座。】 黃面紅裏百子五彩大果盤成對，古銅獸面雙環罐一牛，脂玉葵花御製詩大盌成對，古銅三足罏一件，古銅蕉葉花觚一件，脂玉雕魚龍一件，脂玉雕松鶴山子一件，翡翠大盌成對，漢玉松鶴筆筒一件，碧玉福壽圓光璧一件，郎窰大盌成對，漢玉雕仙人插屏成對，青花白地西蓮大盌成對，漢玉雕和合山子一件，脂玉雕荷葉雙連一件，雕碧玉鑲脂玉乳璧榼成對，漢玉雙環喜字獸面罏一件，脂玉雙獸面喜字有蓋瓶一件，翡翠瓷觀音瓶成對，漢玉獸面方罏一件，脂玉雙環獸面雕坐龍有蓋扁瓶一件，粉地五彩瓷八仙慶壽罇成對，脂玉雕西番瑞草芳彝一件，脂玉獸面雙環有蓋扁瓶一件，古銅周雲雷鼎一件，古銅周父癸鼎一件，金轉花洋鐘成對，金四面轉花洋鐘成對，銅法瑯龍鳳火盆成對， 【 以上均紫檀座。】 紫檀雕花炕案成對，紫檀雕事事如意月圓桌成對，紫檀茶几成對，紫檀寶椅八張，紫檀琴桌成對，紫檀連三成對，紫檀雕花架几案成對，紫檀書格成對，紫檀雕花洋玻璃大插屏鏡成對，紫檀足踏成對，紫檀雕龍盆架金面盆一， 【 大紅緞繡花披。】 紫檀雕花匣子二十件，紫檀雕花箱子二十隻，紫檀雕花大櫃成對。 【 以上共百擡。】 二十五日卯刻，進上賞玉如意成柄，領圍一九一匣，又各色福履一九一匣，又鍼黹一九一匣，花巾一九一匣，又，又，紅雕漆喜字桌燈成對，紫檀雕福壽連三鏡支， 【 大紅緞繡簾。】 金小元寶喜字燈成對，金油燈一件，金漱口盂成對，金抿頭缸成對，銀胰子榼成對，銀粉榼成對，銀牙箸成對，金喜字羹匙成對，金雙喜字成對，黃地福壽瓷膳盌成對，金漱口盂成對，金奓斗成對，金洗手盆成對，銀痰盂成對，銀漚子罐成對。
　　　　選后
選后以正白、正藍兩旗為最。其應選也，皇太后坐於上，皇帝坐稍次，果中帝意，帝以金如意簪於髮，遂稱后焉。鼓吹送還第。后歸，舉家長跽門外迓之，后微頷之。於是洒掃正室以居后，父母、晜弟遷別室焉。相見，必具冠服，晨、午、夕上食，親黨首承以進，家人之禮盡絕。蓋旗女未出室，與父母坐，輒右女而左父母。殊似西禮。惟西禮待女以賓，旗禮為備充後庭，不相同耳。后之當選也，裝奩資用，其家若不勝任，則廷命旗籍之充海關監督者分任之。后進宮日，帝出正殿，側兩席，一置敕書，朱緞金字，一置龍節，四大學士侍立殿外。帝檢閱畢，大學士二人捧敕書及龍節行，其餘從之。后輿前導內務府官數十，鹵簿全副，及宮燈百數而已。輿由乾清門進，妃子以下莫能與比。后入選還邸，隨宮婢十人，侍衞十員，為擁護，稽查門禁甚嚴。后入宮，乃撤之。
　　　　選妃
選妃以內務府三旗中小妞妞為多。其第一次覆選，在景山後之八旗領米官房中。由各該旗參領、佐領等，按各旗官房，分號設座，各旗妞妞均乘騾車，黎明即至。獲選者，彙送內務府大臣揀選，送入宮中，奏請太后、皇帝親自甄拔。獲選者之父母、兄妹，輒攬裾啜泣，以他日之不易謀面也。
　　　　選宮女
宮女備選，入大內，由後載門進。達某處，諸女相接如貫珠，侍立，人齊，內監捧牌入宮門告，皇帝親覽焉。駕至，循視良久，某中選，某不中選，略省其姓名、籍貫、父母名氏，為記之以去。入宮後，除配各宮外，置永巷中，所居屋漏牆圮。巷十室，居十人，一內監領之。內監權甚大，其家有餽贈，必由各門監交進，進一物，非二十金不可。故宮女能生活者，賴女紅以自存，不需家人資助。所用材料，悉巷監代購，購價必昂，製成，由巷監代售，售價必賤，巷監亦從中漁利焉。每餐，置飯木桶，鹹雞、鴨肉二片佐之，臭腐不中食，還之，下餐復進，故宮女姿色多消減。惟衣由內務府進，綢緞至佳，四時更新耳。平時不能見帝。賜環，以二十五齡為度。帝、后得用，仍留宮承伺十年，蓋三十五齡矣。適人，則妻坐右，夫坐左；死並葬，亦妻柩右，夫柩左。
　　　　諭旨誥命
諭旨誥命，其別有四：凡批內外臣工題本常事，謂之「旨」。頒將軍、總督、巡撫、學政、提督、總兵官、榷稅使，謂之「敕」。皆由內閣撰擬以進。凡南、北郊時享祝版，及祭告山川、予大臣死事者祭葬之文，與夫后妃、宗室、王公封冊，皆由翰林院撰擬以進。然惟軍機處恭擬上諭為至要。上諭亦有二：巡幸，上陵，經筵，蠲賑，及內臣自侍郎以上、外臣自總兵、知府以上黜陟、調補，暨曉諭中外，謂之「明發上諭」。誥誡臣工，指授兵略，查核政事，責問刑罰之不當者，謂之「寄信上諭」。「明發」交內閣，以次交於部科。「寄信」密封交兵部，用馬遞，或三百里，或四五六百里，加快至八百里以行。其內外臣工所奏事，經軍機大臣定議，取旨密封遞送，亦如之。
　　　　諭旨所用之字
諭旨所見之字，「員」字從「貟」，「屬」字從「属」，皆曾經御筆如此書寫，後遂恪遵不易。
　　　　制誥限句
順治甲午正月，始頒文武諸臣制誥封贈八旗勳衞數萬人，祖父之名皆闕失，意不欲制詞。漢官力爭之，於是內院擇坊局史官十六人分撰，自一二品始，一品限十二句，二品十句，三品八句，句各四字，不用故實。
　　　　撰擬文字
內閣撰擬文字多主於慶，如恩詔、誥命、敕命之類。翰林院撰擬文字多主於弔，如諭、祭文之類。惟南書房應制之作，不在此例。
　　　　票擬
內閣日進本章, 雖多例行事件, 而票擬稍誤, 輒須議處. 更歷既久, 自成例案, 因積成樣本四巨冊. 故事奉行, 即新進之士, 亦可援例處分矣. 然非熟悉源委, 縱繙夗 巾莫得其詳. 票擬者不遑他務, 而惟揣摹此樣本為急. 有口號二十八字, 一時閣員奉之如枕中鴻寶, 口號云:「依樣葫蘆晝不難, 葫蘆變化有千端. 晝成依舊葫蘆樣, 要把葫蘆仔細看. 」
　　　　封贈
文官封贈之典，四品以下，祗准將本身妻室封典移封父母；八品以下，例封本身，不及妻室，是以封不及父母。雍正甲辰，從吏部尚書朱文端公軾之請，四品下，始准移封祖父母；八九品官，准封父母，不封本身妻室。又教授、學正、教諭、訓導，向無封典，至是，教授照知縣，學正、教諭照縣丞，訓導照王簿，一體准封，並繼母、生母與嫡母俱封。皆文端奏准。
　　　　德宗咨本生父
醇賢親王為德宗本生父，光緒某年敕封，例由內閣撰文，其起語曰：「奉天承運皇帝詔曰：咨爾醇親王。」嗣為王所見，謂以子咨父，終屬不妥，乃令改為孝欽后口脗。惟「奉天承運」四字上已鈐御寶，不能易，遂於四字下直接「皇太后」云云。醇見之，雖覺其不合，亦無可如何而止。
　　　　賜御書
翰林以入直南書房為最榮。帝至南書房，則供奉者出立門外，呼某入，則入，不呼，則候帝去乃入也。每賜御書，如福壽、嘉祉、松鶴、松壽字，多南齋代筆。其皇帝御殿親書者，則呼某入，跪案前，御書起一筆，則三叩首，至末一筆，亦三叩首，宮監二人捧御書從其人頭上過，然後起立。
　　　　郊勞
國家厚待功臣，以振士心，將帥旋歸者，列聖皆行郊勞之禮。康熙中，良親王平耿精忠，安和親王定兩湖，貝子彰泰平滇南，凱旋時，聖祖皆親幸蘆溝橋以勞之。乾隆己巳，傅恆平金川歸，高宗特命築壇於黃新莊，旌其功。後兆惠、富德平回部歸，阿文成平定兩金川歸，亦行是禮。
　　　　大臣見諸王不得長跪
康熙丁卯正月二十六日，諸王大臣議禮永康左門，諸王以次環坐，內閣九卿科道議畢，閣臣白其議，向諸王長跪移時，武定李相國之芳年老踣地。華亭高太常層雲時官給諫，抗章彈奏云：「天潢貴冑，禮當致敬。獨集議國政，無不列坐，況永康左門，乃天子禁門，非大臣致敬諸王之地。大學士輔弼大臣，當自重，諸王宜加以禮接。」疏入，交宗人府，吏、禮二部議：「凡會議時，大臣見諸王，不得引身長跪。著為令。」
嘉慶癸亥，諭：「嗣後凡見親王、郡王，如有仍蹈前轍，長跪請安者，即著王等自行參奏。如大臣等遇見時，亦即指名參奏。至侍衞、部院司員，於本管堂官接見禮儀，自有定分，遇有公事，祗應侍立回堂，毋許屈膝請安。」
　　　　抱見
滿人相見，以曲躬為禮，別久目見，則相抱。後以抱不雅馴，執手而已。年長則垂手引之，少者仰手以迎，平等則立掌平執。
　　　　請安
請安之禮，始於遼，歷金、元皆然，明代猶未盡革。後則非獨滿、蒙二族有之，漢族亦有行此禮者，而尤盛於北方。《遼志》云：「凡男女拜皆同。其一足跪，一足著地，以手動為節，數止於三、四。」彼言捏骨地者，跪也。夫一足跪一足著地，即一足立而著地，但屈彼一足也。以手動為節，即垂手近足跗之節也。但言數止三四，似猶有繁簡之不同，固不僅如後之垂右手屈左膝之各僅一次也。惟婦女多請雙安，則以兩手撫兩膝而同時屈之耳。光緒中，稅務、郵政皆外人主持，自釐局、鹽局亦歸西人管轄，於是始與官場中人交涉。皖省有毛某者，首向辦大通局之某西人行請安禮，聞者多非笑之。
　　　　端茶送客
大吏之見客，除平行者外，既就坐，賓主問答，主若嫌客久坐，可先取茶碗以自送之口，賓亦隨之，而僕已連聲高呼「送客」二字矣。俗謂「端茶送客」。茶房先捧茶以待，迨主賓就坐，茶即上呈，主人為客送茶，客亦答送主人。
　　　　內臣召對
內臣召對奏事，主上不冠，則不進見，盛暑除冠，則有小內侍捧立於旁。見臣下亦不用扇，俟一起畢， 【 召見一人為一起。】 稍揮數扇，仍納於袖，再見一起。
　　　　奏事
內廷奏事之制：每日子正，部院各以筆帖式賫摺至東華門外。少俟，門啟，隨奏事官入，至景運門內九卿房，以摺匣及本衙門印片一紙，同交奏事官，奏事官登之於簿。少頃，乾清門啟，奉之以入，至內奏事處，交奏事太監，以達御覽，時不過丑正也。乾清門石欄上置白紗燈一，遞事者以此燈為表綴，若燈移至階上，則事下不久矣。少頃，奏事官徐捧摺而出，高呼曰「接事」，則羣集以俟。奏事官呼某衙門，則某衙門人前，奏事官手付口傳曰「依議」，曰「知道了」，曰「另有旨」，雖百十函，無一舛誤，不須開匣視也。然此亦有訣，以指爪劃痕，俗謂之「橫知豎議」。後移西苑，則接事在西苑門外侍衞處檐下。
　　　　拜摺
督撫為封疆大臣，如有要事，例必專摺奏聞，此與題本不同。蓋題本皆常行公事，向由驛遞。若奏本，則定期發行，不由驛遞，而由本轅戈什哈差弁中，挑取老成幹練者，逐站換騎，快馬飛馳，賫送進京，往返程途，亦均有限。當未有汽船以前，江蘇至京，往返僅十有八日耳。任此差者，名跑摺子，連跑三次，即得以外委把總拔補。督撫將發摺，必先拜摺。是時，飭發三梆，步出大堂，屬吏站班，步兵排隊，轅門外放炮三，鼓樓作樂，堂隅設香案，將本箱供其中，督撫面西北，對箱行三跪九叩禮。既畢，捧下，由差弁手接，再高捧頭上，疾趨而出，於是掩門，而轅外又升三炮以送之。然所供本箱，雖封以黃緞，標以硃簽，其實枵然中空，真正奏摺，尚在署中，少時方得領出也。
　　　　令藩臬面陳章奏
順治中，徐立齋相國元文請令各省藩臬得面陳章奏，親加咨訪以觀其才，世祖從之。至日，御乾清門，科道官侍班，通政司引藩臬官以次面奏，著為令。旋詔藩臬勿舉卓異。自立齋掌計典，門不通謁，語人曰：「當考察時，直省大吏皆長跪堂下，自陳履歷，其嚴重如此，使少有所私，不內愧耶。」
　　　　遵例自呈
京堂三品以上，外官督、撫，凡不入京察大計者，三年任滿，必舉賢自代，名曰「遵例自呈」。上溫旨慰留之，間有更易。乾隆初，始罷。
　　　　呈繳硃筆奏摺
臣工奏摺，凡經有硃筆者，雖僅一圈點，俱呈繳，不獨有硃批而後繳也。其在任久者，或每年奏繳一次，或任滿彙繳，則無定。繳進之件，存紅本處，遇纂修實錄時，奏明請出，事畢，仍交紅本處奉藏。嘉慶丁卯，以列聖以來積漸既多，始移藏於太和殿東夾室內。其館中請出者，於應繳時，即由本館恭送夾室，不復繳進矣。
　　　　預用空白
乾隆庚申四月，始命各省封印後豫用蓋印之空白。
　　　　供奉各事
嘉、道以前，車駕出麗正門，隨從百官皆立班。軍機帳房例在幔城之左，凡駕由左門入，在直章京皆立班。宮眷輿輦後扈亦有豹尾，親王以下皆引避，故稱「關防」。機庭印鑰，例由大臣中行走最前者佩帶取用，以金牌為合符，始付鑰。凡較射中四矢者，賜帶孔雀花翎。凡詔草，經硃筆更改，例應另紙恭錄，惟廷寄諭旨，多命即以硃發，封緘嚴密，由驛傳遞。凡一旨而傳諭數人者，進呈既下，照書各寄，謂之「分寄」。凡御筆增改，遵錄他本，謂之「過硃」。機庭總簿，謂之「隨手簿」，檢查舊事，必按各年隨手簿索之。凡直省方面開缺，先由樞臣書缺而空其名，以待御筆填注。凡引見記名各員，吏、兵兩部以綠頭牌交軍機照錄，入存記匣，隨時進御。凡直省奏請遷除，當上意者，雖交部議，仍命存記，部本上時議駁，亦擬旨準行。凡行在召見軍機大臣，恆在晚膳後。凡撰擬詔旨六七道以上者，輒命隨成隨進。前引大臣將近宮門，例釋弓箭。凡頒賜軍機章京，例視三品京堂。每車駕在道，當直者例滿、漢各一人，帶要件，先候於尖營，以備承旨。上直有一人最早者，謂之「早門」，散直有一人最晚者，以宮門下鑰為度。周廬夜直兵弁，統謂之「珠車」。凡圍場，上未發矢，莫敢縱鏑，惟突圍之獸，從官先射。哨鹿者，戴鹿冠作鹿鳴。進哨之後，不許屬車先行，恐橋道有不虞也。滿語以隨豹尾為「跟穆音」，尖營為「烏墩」。圍場以西去，以東還。行衣不掛朝珠，還則仍繫。扈蹕初歸，例得休沐七日。凡內直各官，皆進乾清門，惟軍機章京許兼由內右門出入。
　　　　伊里
景運、隆宗二門及東、西華門，例有護軍值班，每王大臣出入，高呼「伊里」，滿語云「立」也。蓋示人致敬之意，即軍禮之高呼「立正」也。
　　　　孝欽后變更妃嬪扈從之制
宮人之家庭（貝鬼）物也, 例須多金, 故宮嬪家人, 多於帝駕抵園還宮, 或每年謁陵之日, 妃嬪隨宮車外出時, 圖一晤語及贈物. 帝行有御道, 駕至, 道旁先張擋子, 禁窺伺也. 駕前布羽林警衛, 雜以窅儀, 後為 內務府各旗營, 再次為王公, 又次為閹宦. 鑾輿前有警鞭, 警鞭鳴, 則人知帝將至. 先帝, 次后, 再次妃嬪. 妃嬪親屬, 探鑾輿行過, 以餅金屬司擋, 父母姊妹等因得入見, 匆匆各數語, 贈物納之輿中, 涕淚未畢, 輿行已邈. 先時, 帝出行, 宮妃多乘馬, 冠帯, 袍褂, 腳靴若男子, 惟鬢插二彩花為異. 迨孝貞, 孝欽二太后臨朝, 妃嬪扈蹕, 不乘馬而易輿矣.
　　　　塞宴蒙古
列聖巡幸木燕蘭, 蒙古諸台吉及四十八部盟長例於出哨之後, 恭進筵宴, 習武合歡. 有所謂塞宴四事者, 扈從諸臣, 多有賦詠. 一曰詐馬, 選六七歲以上幼孩, 文衣錦襮, 銜尾騰驤, 散鬣結髲, 不施鞍轡, 而追風逐電, 馳騁自如, 別樹大纛於数里外, 先至者及受上賞, 餘亦恩賚有差. 一曰什榜, 番樂也. 蕢桴葦籥, 有上古遺音. 酒半, 王公更迭獻技, 佅鞨株 离, 一曰布厙, 相撲為戲也. 徒手搏擊, 分曹角力, 伺隙蹈瑕, 不專恃匹夫之勇, 勝者有醇酒, 羊臛之賜, 立飲無算. 一曰教駣, 馴阿馬也. 凡達駻之產, 初入牧群,不受羈鞚者, 蕃王子弟, 輒執長竿, 擕綵索, 或躍而登, 或超而過, 罄控酣呼, 疾如風雨, 必使調良馴習而後已. 逸群奔踶, 馭之者愈眾, 剽悍神勇, 頗為壯觀.
　　　　大蒙古包宴
乾隆中, 廓充新疆, 回部, 哈薩克, 布魯特諸部長爭先入貢, 高宗宴於山高水長樓前, 及避暑山莊之萬樹園中. 設大黃幄, 可容千餘人, 其入座典禮, 咸如保安殿之宴, 宗室王公皆與焉. 高宗親賜酒, 及新降諸臣, 貝勒, 伯克等, 示無外也, 謂之大蒙古包宴. 嘉慶癸亥, 以三省教匪蕩平, 亦循例舉行.
　　　　青海蒙古會盟之禮
會盟禮：朝旨居中，文武長官率蒙、番行謝恩禮，凡九拜；次蒙、番謝長官主盟，凡六拜；次蒙、番圍立團拜，行相見禮，凡三拜。階上設兩几，文武長官左右席地坐，南面兩廊列矮桌二十餘，為蒙古王公席，左翼居左，右翼居右，每桌前陳生羊一，蒸餅大如盂，纍如塔，肴、果八碟，皆高裝，酒滿斟。番目設席於下，北面坐，席前陳列各物皆如之。擊鼓淵淵然，音樂雜奏，主盟官舉杯，勸酒三巡，蒙、番飲三爵。門外陳兵衞，漢、蒙、番兵隊依次鳴砲為禮。
蒙長先起, 謝恩, 領賞: 左, 右翼正副盟長四人, 每人袍料全套, 鼻煙瓶一具, 筷刀一副; 其餘王公, 台吉等, 各緞帛一端, 煙瓶, 筷刀稱是. 次番目趨而前, 謝恩, 領賞:每人紅布一端, 銀牌一面, 茶甎二封,酒一桶; 總管與千戶一律. 東科寺香錯亦然, 因駐節並地也. 其他寺僧來會者皆無賞. 蒙長退, 備良馬一, 及（口普）嚕, 紅花, 藏香数事, 以獻主盟官, 盡地主誼. 主盟官起節, 各部落恭送如儀, 而後依次回藩. 青海會盟之典, 實始於雍正乙巳, 訂定青海大臣每年出口祭海, 會集各札薩克會盟一次. 迨河南八族番子安插近邊, 著其同蒙古一體來盟. 當時俸緞, 犒賞, 皆支取內帑, 嗣歸甘庳支銷, 從未扣及蒙, 番俸金. 其後舉行此典, 一切祭物, 賞物, 及沿路驛費, 有増無減, 漸覺不支. 當事議兩年一舉, 乃蒙, 番堅請仍照舊章, 謂旗民散落, 已無歸宿, 盟長之令諸多隔閡, 全憑歲舉令典, 使遠氓常瞻漢官威儀, 以資聯絡, 倘再展期合舉, 殊不足以副遠氓之嚮望, 更足令彼輩生心, 如恐經費不竅敷, 願於俸金內捐籌鉅款，以襄盛事而維大局。當事允其請，照常每歲舉行。 【 宣統庚戌，丹廳奸民因鹽斤加價生變，青海大臣某捕犯甚急，丹民深憾之。】 
　　　　俸薪
國初，滿洲官員支俸不支薪，漢官則俸、薪並支。順治甲午，停秋冬二季俸。有以停俸不停薪請支折薪銀者，以薪侈於俸也，如四品官，季給薪三十金，俸纔二十金。內院不許，謂滿洲方在此論薪俸，何得濫也。明年，漢官但給俸，不給薪。
　　　　養廉
養廉始於雍正時，世宗因官吏貪贓，時有所聞，特設此名，欲其顧名思義，勉為廉吏也。
　　　　奏定州縣陋規
英煦齋協揆和，奏定州縣陋規，汪瑟菴廷珍、湯敦甫金釗兩文端公，蔣勵堂攸銛、孫寄圃玉庭兩節相俱上章奏阻。宣宗手諭曰：「朝有諍臣連章入告，使朕胸中黑白分明，無傷於政體，朕不勝欣悅之至。」
　　　　准帶護衞僕從
康熙辛亥，奏准王公、文武大臣官員，凡進午門、東華門、西華門、神武門，其所帶護衞、僕從，親王、郡王，准令帶十人；貝子、貝勒、公及一品文武大員，准令帶八人；二品文武大員，及三品京堂，准令帶六人；四五六品京堂官，准令帶四人；文職五六七品，武職三四五六品官員，准令帶二人；文職八品以下，武職七品以下，准令帶一人。
　　　　外官准帶家人
康熙丙寅，議准外任官員，除攜帶兄弟、妻子外，漢督、撫准帶家人五十名，藩、臬准帶家人四十名，道、府准帶三十名，同知准帶二十名，通判、州、縣准帶二十名，州同縣丞以下官員，准帶十名，所帶婦女，亦不得過此數。
　　　　官吏儀衞
鹵簿之設，自古有之。州、縣官出行，前導有肅靜、迴避牌，銜牌、金鑼、傘、扇六、衝清道旗、紅黑帽繼之，從者除書差外，尚有民壯、家丁，前後亦數十人。道員、知府則更有飄檐傘、飛虎旗、劊子手、護勇、頂馬等，而人數又增。欽差大臣、督、撫儀衞之繁，愈不可以僂指，即就前驅之營兵以觀，大旗一隊，關刀一隊，虎叉一隊，洋槍一隊，迤邐可半里。
　　　　傘蓋
《大清律例》載職官傘蓋：一二品，銀葫蘆杏黃羅表、紅裏；三四品，紅葫蘆杏黃羅表、紅裏；以上皆三簷。五品，紅葫蘆藍羅表、紅裏；六品以下八品以上，用藍絹；皆重簷。庶民不得用羅絹涼傘，許用油紙雨傘。又《禮部則例》載：總督以下至知府，用杏黃傘；府佐貳以下至縣丞、教官，用藍傘；其雜職以下無傘。又武官，自提督以下至都司，用杏黃傘；守備不用肅靜、迴避牌，餘視都司。其後文官府佐貳皆用紅傘，武官千總亦然，不自知其僭矣。
　　　　武職上司不得笞辱屬弁
俗稱武職一級管一級，謂都司可棍責守備，守備可棍責千總，此無稽之談也。康熙己卯，奏准武職上司將所屬末弁如有事故並不揭參任意笞辱者，罰俸一年；笞辱守備以上者，降二級調用。
　　　　標題太平無事
樞廷事件皆書於冊，標曰「隨手登記」，元旦則裝訂新冊，敬書「太平無事」四字於冊端。
　　　　牌子檔子
官中冊籍，謂之「牌子」、「檔子」。溯其始，蓋國初八旗無冊籍，有事，恆記於木，往來傳遞者，曰「牌子」，以削木片若牌故也。存貯年久者曰「檔案」，曰「檔子」，以積累多，貫皮條掛壁，若檔故也。至其後，則文字之書於紙者，亦呼之為「牌子」、「檔子」矣。
　　　　圖片冊檔
八旗人家生子女，例須報明本旗佐領，書之於冊。及長而婚嫁，亦如之。又必須男女兩家受轄之佐領互出印結，曰「圖片」。三年一比人丁，使各列其家人名氏而書於冊，謂之「冊檔」。及歿，而削其名氏於冊。故旗人戶口不能增減，姓名不能改移。
　　　　禁婦女裹足
崇德戊寅七月，奉諭旨，有效他國裹足者，重治其罪。順治乙酉，禁裹足。康熙甲辰，又禁裹足。戊申七月，禮部題為恭請酌復舊章以昭政典事都察院左都御史王熙疏內開：「順治十八年以前，民間之女，未禁裹足。康熙三年，遵奉上諭，下議政王、貝勒、大臣、九卿、科道官員會議：元年以後，所生之女，禁止裹足；其禁止之法，該部議覆等因。於本年正月內，臣部題定：元年以後，所生之女，若有違法裹足者，其父有官者，交吏、兵二部議處；兵、民則交付刑部，責四十板，流徙十。家長不行稽察，枷一個月，責四十板；該管督、撫以下文職官員有疏忽失於覺察者，聽吏、兵二部議處在案。查立法太嚴，或混將元年以前所生者，捏為元年以後誣妄出首，牽連無辜，亦未可知，相應免其禁止」云云。裹足自此弛禁。
　　　　喪儀
禮為天子斬衰。國朝喪儀：王公、百官持服二十七日，孝袍以毛邊布為之，夏則涼帽去纓，冬則煖帽去纓。屆期除服，易玄青布袍，百日而止。衣若玄青，則冠用纓。惟恭理喪儀之大臣、派出穿孝之大臣並殯前守衞執事人員，亦百日除服。嘉慶庚辰七月二十五日，仁宗龍馭上賓，八月十二日，梓宮由避暑山莊啟行，二十二日至京，距初喪僅二十七日，遽行除服，且几筵前舉行祭典，理應仍持喪服，留京王大臣始奏請以大祭禮後除服。其各衙門文移、奏疏，向以二十七日內用藍印，及每日陳設法駕、鹵簿，例於滿月禮後停止者，均改至大祭禮後。欽天監擇吉九月十六日大祭，始除服。
　　　　滿洲喪禮
滿俗喪禮：斬衰止百日，期服六十日，大功三十五日，小功一月，緦麻二十一日，然其居喪也，衰服王去身，不聽樂，不與宴，居室皆用素器、木几、素席，以終三年。期功各以其等降行之，無敢逾。戚友家之喪，有服者往弔時如其服；無服者，男去纓，女去珥。喪主人奉男腰絰，奉女首絰，拜而進，受者亦拜。
　　　　旗員丁憂
舊例：八旗漢軍文職官任漢缺者丁憂，任旗缺者不得丁憂。又滿洲任督、撫、藩、臬者守制，而京朝官三月後即出供職。順治中，徐立齋相國奏謂宜一體丁憂，以崇孝治，且言外官聞訃者，宜即日奔喪，毋得治事候代，並申士庶居喪釋服從吉之禁。皆報可。
然旗員親喪丁憂之例，最為紛歧糅雜。中外武職各員，皆給百日假，穿孝，假滿，服官任事。舉人、生員與漢人同，非二十七月服滿，不得應試。而部、院、署司官，則於百日孝滿後，照常入署當差，惟停止給俸及升轉，不得引見，著玄青外套，不許服補褂蟒袍。京堂以上至大學士，則百日孝滿以後，改實缺為署任，遇有慶典，免其進內朝賀而已。至外官守孝之制，則更歧出。州、縣、佐雜，丁憂守制三年，與漢員無異。府、道之由翰、詹、科、道簡放及由州、縣升轉者，與州、縣同；若由六部司員外放，則俟百日孝滿，仍回本衙門當差。郎中、員外，各視其簡放時班次行走，二十七日後，仍由吏部帶領引見，分內用、外用二種：外用，仍以道府記名；內用，則仍以郎中、員外候補。至兩司以上，則守制二十七月，又同漢員。若督、撫，則與京堂以上同制，改實缺為署任矣。嘉慶間，裕靖節公謙任漕運總督，丁憂百日假滿，論應詣宮門請安，裕獨不可，乃稱疾不出。俟禫祭後，始出補官。既受命，即上疏請令滿洲文職官員無中外尊卑，凡有父母喪者，皆丁憂守制二十七月為服滿，一律與漢員同，疏詞肫摯。奏上，奉嚴旨駁斥，謂其沾染漢人習氣，詐偽欺飾，失人臣致身之義，而變滿洲純朴之風。此後遂無敢繼言者。
　　　　旗奴為旗主喪事司鼓
旗人中之各項包衣及隸下五旗者，滿、蒙、漢皆有之，或奴籍，或重儓，例不得與宗室覺羅抗禮。若不得已，必先屈一膝而請曰求賞一坐，俟允，乃坐。又聞旗主每有貧無聊賴，執賤役以餬口，若途遇其奴之高車駟馬者，必喝其名，使下車代役，奴再三請安，賄之，始免。道光朝，大學士松文清公筠秉政，宣宗甚倚重之。忽請假數日不之，異也，次日，軍機召見，奏對畢，上忽問軍機大臣以松筠請假之故，滿軍機以該旗主家有喪事例往當差為答。宣宗即命往催其早日銷假。及往，見其冠摘纓，衣白布袍，司鼓於門外焉。次晨入直，白其狀，宣宗大怒，謂該旗主有意侮辱大臣，即日降旨，擡松旗，免其奴籍。下五旗者，正紅、鑲紅、正藍、鑲藍、鑲白也。
　　　　武職無三年終喪之制
武職無三年終喪之制。康熙間，四川提督何傅以夔州副將孫斌詳請回籍守制上聞，疏奏沈痛，得旨，遂為定制。乾隆乙亥，江蘇千總傅振邊丁母憂，泣請上官，求奔喪守制，不許，則慟哭求去，上官不能留。時尹文端公繼善督兩江，為之入告，蒙特恩準其回籍，並著為例。
　　　　馮柯亭以禮事親
馮孟亭侍御為伯陽司寇之嫡孫，司寇庶子柯亭中丞鈐撫安徽時，將葬其生母曹夫人，祔於其父伯陽司寇之塋，相與並列，侍御持不可，曰：「是並嫡也。」柯亭曰：「有子之妾，禮當祔，何並列之疑。」孟亭退而考之，得韓魏公葬所生母胡其匶後於嫡夫人尺許，魏公自為誌銘曰：「棺槨之制，悉用降等，安神之次，卻而不齊，示不敢凟也。」柯亭無以難，議乃定。然孟亭亦守禮嚴甚，嘗入覲高宗，詢及家事，諭曰：「汝母有賢子，今卦夫人矣，將不為正室乎？」孟亭叩首謝，敬對曰：「臣父未有遺命。」上霽顏曰：「是也，汝父未有命。」遂已。
　　　　李鴻藻兩請終喪
咸豐中，高陽李文正鴻藻以編修視學河南，按試未周，特旨召入弘德殿授讀，為穆宗傅。夙受知於孝貞、孝欽兩后，擢至戶部侍郎兼軍機大臣。同治丙寅，文正丁太夫人憂，奉懿旨開去侍郎缺，守孝百日，仍在弘德殿及軍機處行走。文正累疏固請終制，同時授學諸臣如倭仁、翁同龢、徐桐亦代乞終喪，存教孝之風，故卒得終喪。至光緒初，文正復遘本生母憂，時以兩朝師傅，倚任益重，而文正仍請守制，謂本生之房無喪主，並具呈禮部，請終三年喪制，盡人子職。部議從之。故文正守禮終喪，服闋乃起。
　　　　供忌辰牌
帝、后升遐之忌辰，謂之「國忌」，居官例穿素服，各署儀門外必供一忌辰牌，凡供此牌，則儀門不開。中設一桌，桌上一牌，牌書「忌辰」二字，供至下午，則撤去而門開。官於此日，往往託忌辰以謝賓客。
　　　　帝后忌辰禁嫁娶
帝、后忌辰，向不禁嫁娶作樂。雍正丁未，古北口游擊劉繼鼎於聖祖忌辰婚娶，為提督郭成功所劾，革職治罪。通行時憲書，於列祖、列宗、列后忌辰，不載宜嫁娶事，世宗命欽天監詳議，後永為定例。
　　　　孝全后諡號
孝全成皇后，初由皇貴妃攝后宮事，旋正中宮，數年暴崩。時孝和睿皇后尚在，家法森嚴，宣宗亦不敢違命也，故特諡之曰「全」。宣宗既痛孝全之逝，遂不立他妃嬪之子，而立文宗，以其為孝全所出，且於諸子中年齒較長也。
　　　　給諡鄭重
國朝優卹臣鄰，恩禮醰渥，惟身後給諡，最為矜重，故自開國至道光朝，膺易名之典者，僅四百餘人，有生官極品而歿不得諡者。自同治初，兩宮垂簾訓政，凡階一品者皆予諡，後遂為定制。
　　　　擬諡
臣下諡典，由禮部奏准後，行知內閣撰擬，舊隸典籍廳。咸豐初，卓文端公入閣，改歸漢票籤，令兩侍讀司之。凡奉旨給諡者，侍讀遵諭旨褒嘉之語，得諡文者，擬八字，由大學士選四字，不得諡文者，擬十六字，由大學士選八字，恭請欽定。惟「文正」二字則不敢擬，悉出特恩。
　　　　特諡
凡逕由上諭發表，曰加恩予諡某某者，謂之「特諡」，如張之洞之「文襄」，孫家鼐之「文正」等是也。
　　　　諡重文字
國朝諡法，惟由翰林授職之員，始得冠以文字。若官至大學士，則雖不由科目，亦得諡文。惟康熙丁未，領侍衞內大臣一等公索尼，既未與金甌之卜，亦不由玉署而來，予諡「文忠」，實為異數。其後周文忠公天爵，亦非翰林，漢臣得此，尤為僅見。
　　　　諡重正字
有上書房師傅資格者，照例可得「正」字之諡。
　　　　諡重襄字
諸臣諡法，「襄」字為最隆重。咸豐癸丑十月，壽陽祁文端公雋藻面奉諭旨：文武大臣或陣亡、或軍營積勞病故而武功未成者，均不得擬用「襄」字。自是無敢輕擬矣。
　　　　諡文正者八人
宣統己酉十月，大學士壽州孫家鼐薨，特旨予諡「文正」，飾終之典，備極哀榮。國朝諡「文正」者，自睢州湯斌、諸城劉統勳、大興朱珪、歙縣曹振鏞、濱州杜受田、湘鄉曾國藩、高陽李鴻藻與孫而八矣。
　　　　小臣得諡
陸隴其以御史贈閣學，賜諡「清獻」，為小臣得諡之始。至馬忠勤公玠，以知縣贈布政使參議，強忠烈公克捷，以知縣贈知府，劉忠節公欽鄰，以知縣贈太僕寺少卿，及楊延亮以知縣諡「昭節」，方振聲以縣丞諡「義烈」，俱照知府例卹，則皆出自特恩也。
　　　　婦人得諡
嘉慶時強克捷 【 河南滑縣知縣。】 子逢泰之妻徐氏，道光朝方振聲 【 福建嘉義縣縣丞方振聲、臺灣鎮標千總馬步衢、臺灣北路協把總陳玉威殉節臺灣，均特旨賜諡，並有「覽奏墮淚」之諭。振聲諡「義烈」，步衢諡「剛烈」，玉威諡「勇烈」。凡特旨予諡悉出睿裁，不由閣臣譔擬。】 之妻張氏，陳玉威之妻唐氏，均蒙特旨予諡「節烈」，婦人之得諡者止此。
　　　　諡上冠八字
雍正朝，和碩怡親王薨，賜諡曰「賢」。世宗眷念勿替，特旨以王生前所賜「忠敬誠直勤慎廉明」八字冠於諡號之上。
　　　　壇班
舊制：南郊大祀，皇上先一日蒞壇，軍機大臣入直於西天門外直廬，章京各備短几坐褥列坐帳房，略如扈從之儀，謂之「壇班」。光緒間，凡遇郊祀，皇上先一日在宮辦事，後蒞壇，次日禮成，還宮辦事，軍機大臣仍入直於隆宗門內直廬，無所謂「壇班」矣。
　　　　坤寧宮祀神
坤寧宮為神版所在，每歲二月初，帝、后同在坤寧宮喫肉，妃嬪以次咸入座，且分賜散秩大臣、侍衞，皆行一叩首禮而跪。俟肉熟，人各一大塊，佐以椒鹽，食後進茶，不設筯，手劈之，故侍衞多懷紙入內，以備拭手。乾隆季年，首領太監私偷整肉，以冷肉及瘦殘皮骨充數，高宗怒，令總管太監劉成專管，每日食肉，加派御前、乾清門侍衞各一員，與喫肉者一體分食，如有仍前弊端，據實具奏，務將總管太監全行治罪，太監劉成亦加倍治罪。
　　　　射牲
古禮：王祭於廟，親射牲以獻。坤寧宮祀神，犧牲入，皇上迎出戶，俟牲進，皇上隨入，跪視庖人執鸞刀屠割畢，方叩頭興，即古「射牲」遺意。
　　　　遣官祭告嶽瀆
康熙丙子正月，天子為元元祈福，遣大臣分行祭告。二十七日，上御保和殿，頒賜冊文、香帛，給御蓋一，龍纛二，御仗二，凡四海、五鎮、五嶽、四瀆、闕里、長白山、帝王陵共五十九處。遼東廣寧混同江北海之神，山東萊州府東海之神，山西蒲州府西海之神，廣東廣州府南海之神；遼東廣寧北鎮毉巫閭山之神，山東青州府東鎮沂山之神，陝西鳳翔府西鎮吳山之神，山西平陽府中鎮霍山之神，浙江紹興府南鎮會稽山之神；山東濟南府東嶽泰山之神，陝西西安府西嶽華山之神，河南河南府中嶽嵩山之神，湖廣衡州府南嶽衡山之神，山西大同府北嶽恆山之神；四川成都府江瀆之神，河南南陽府淮瀆之神，河南懷慶府濟瀆之神，山西蒲州府河瀆之神；至聖先師闕里；兀喇地方長白山之神；河南開封府太昊伏羲氏陵，陳州商高宗陵，西華周世宗陵，陳州河南河南府漢光武陵，孟津宋太祖陵，鞏縣太宗陵，鞏縣真宗陵，鞏縣仁宗陵，鞏縣湖廣衡州府炎帝神農氏陵，酃縣湖廣永州府帝舜有虞氏陵，寧遠九疑山山西平陽府女媧氏陵，趙城商湯王陵，榮河陝西延安府黃帝軒轅氏陵，中部陝西西安府周文王陵，咸陽　武王陵，咸陽成王陵，咸陽康王陵，咸陽漢高祖陵，涇陽文帝陵，府城東宣帝陵，長安唐高祖陵，三原太宗陵，九嵕山憲宗陵，涇陽後魏文帝陵，富平山東兗州府少昊金天氏陵，曲阜帝堯陶唐氏陵，東平直隸大名府顓頊高陽氏陵，滑縣帝嚳高辛氏陵，滑縣商中宗陵，內黃直隸順天府金太祖陵，世宗陵，明宣宗陵、孝宗陵、世宗陵俱天壽山，塞外起輦谷元太祖陵、世祖陵俱在順天府望祭，浙江紹興府夏禹王陵會稽山，江南江寧府明太祖陵鍾山，遼東廣寧遼太祖陵木葉山。
　　　　救護日月
日月之蝕，官署例當救護。每屆期，官必於大堂行禮，則公服升堂，望空叩拜，陰陽生暍報初虧某時，食甚某時，復圓某時，是時伐鼓、鳴金，雜以砲仗爆竹，喧嚷不絕，直至過時而止。
光緒庚子拳亂，天津為八國聯軍所據，尚未交還，值日食，直督在保定，欲舉行救日禮，乃照會八國聯軍都統，其略曰：為照會事：照得赤馭經天，普照萬物，乃天道之常。茲查有一巨物，其形如蛤，欲於某月某日大張其口，將日鯨吞。屆時必天地幽閉，人物不生，實屬異常慘變，本部堂不忍坐視，至時將躬率所部，鳴金放砲，以使此蛤形怪物，驚懼而逃，不至重為民害。誠恐貴部下軍士人等，耳目未經習慣，難免疑慮驚皇，為此合行照會貴□□，請煩查照可也。須至照會者。
　　　　禱雨
定制：久旱、久雨，宮廷、官署無不致禱。然遣員恭代者為多，間有帝、后親禱者。康熙某年孟夏，久旱，上虔誠祈禱，由乾清門步禱至天壇，諸王大臣皆雨纓素服從，未至天橋，濃雲驟合，立降甘霖。乾隆己卯，旱，上屢禱於三壇、社稷，雨不時降，乃步禱於天壇，次夕，澍雨普被，歲仍大稔。上詠《喜雨詩》誌之。
乾隆壬戌，特旨每歲己月擇日行常雩禮，如冬至郊壇之制。皇帝躬詣行禮，衣服、旗幟皆用皁色。如常雩未得雨，先祈天神、地祇、太歲三壇，次祈社稷，遣官各一人，皆七日一告祭，各官咸齋戒陪祀。如仍不雨，還從神祇等壇，祈禱如初。旱甚，乃大雩。皇帝躬禱昊天上帝於圜丘，不設鹵簿，不除道，不作樂，不設配位，不奠玉，不飲福受胙，三獻樂止，用舞童十六人，衣玄衣為八列，各執羽翳，歌高宗御製《雲漢詩》八章，餘與常雩儀同。祭後雨足，則報祀。
乾隆間，京師大旱，孝聖后於御園龍神祠內，步行親往禱雨，旋即渥沛甘霖。宮中禱雨之文，謂之《木郎詞》，三十餘句，以三四五七言為句，類漢時郊祀樂章。
光緒戊寅，晉、豫奇荒，畿輔亢旱，朝廷議蠲、議賑，大沛恩施，下詔責躬，至有「天降鞠凶何不移於宮廷」之語。二月初五日，諭內務府，將宮闈應用之需，力加裁節，減省浮費，以益賑需。孝貞、孝欽兩后率德宗露禱，長跽三四小時，仰望星月皎然，至於慟哭。舊例：祈雨疏文，由翰林院撰擬。此次特命南書房恭進，辭語迫切，幾踰桑林之禱，具名稱臣某某氏、某某氏率子男某某，亦創舉也、南齋撰進稱「妾臣」，御筆去「妾」字。
光緒壬寅，晉省自春徂夏，亢旱異常，祈禱不應。先是，四月二十六日，巡撫命設壇南關外。二十七日黎明，傳諭閉南門，升大堂，斬旱龍一條，率司道步出西門，至關帝廟拈香畢，命司道入城辦公，巡撫宿廟內，虔禱三日。二十七八日連得小雨，二十九日略大，巡撫即於二十九日入城。五月初一日，雨稍大，夾冰雹，初二三日連得雨甚小，四鄉均未霑足。巡撫率司道詣關帝廟謝降，派員至邯鄲迎鐵牌，至忻州楊娘娘廟迎神來省祈禱。自是厥後，迄未得雨，而農田望雨尤切，四鄉有一種名油旱蟲者，食穀苗幾盡。祗四十餘州、縣略有水田，尚有庶幾之望，此外則異常乾旱，不能種植。近省城設壇二十四處，地方官每日拈香。南關外另設七龍壇，壇內糊紙龍七，形狀奇偉，並捉獲旱龍如蝦蟆、蚊豕之類殺之，以民間龍軍所生幼孩十二，衣赭衣，祈禱諷經，壇上置母豬，以鐵器熱火烙豬尾。各神廟咸焚冥幣，諭民間能捉獲旱魃，即俗名「墓虎」者，予以重賞。沿街鋪戶，皆淘井汲水注缸內，種柳枝，供奉水神。或遇天陰，則譙樓鳴鐘、擊鼓，以迓雨神。種種方法，皆優為之，迄不應驗。
光緒辛丑，長安苦旱，孝欽后命大臣禱雨太白山，果獲甘霖。御製申謝之文，泐石山巔，碑首全題皇太后徽號，前代碑碣文字無此例也。
宮庭有祈雨之事，后妃、宮眷皆沐浴齋戒。德宗禱於宮壇，佩一三寸高之玉牌，上鐫「齋戒」二字，凡皇帝從官皆佩之。孝欽后妝飾，不御珠玉，服淺灰色衣，無緣飾，巾履亦然。飲食僅牛奶、饝饝二物，宮眷則食白菜煮飯。禱之前，孝欽方入殿，有一太監跪呈柳枝一束，孝欽折少許，插於髻，宮眷等皆然，德宗則插於冠。插柳畢，太監李蓮英跪奏諸事已備，乃羣從孝欽步行，至孝欽宮前之一室。宮中置方案一，上置黃表一折，玉一方，硃砂少許，小刷二，旁案列甆瓶，中插柳。孝欽之黃緞褥鋪案前，案置香爐一，燃炭，孝欽取檀香少許，投之爐，乃跪於褥，宮眷皆後跽，默誦禱詞。詞曰：「敬求上天憐憫，速賜甘霖，以救下民之命，凡有罪責，祈降余等之身。」默誦三過，行三跪九叩畢，乃出。
　　　　國初祭儀尚右
凡祭祀，明堂禮儀皆尚右，神位東嚮者為尊，其餘昭穆分列。故禮親王以宗老，孔定南以藩長，皆居右班。
　　　　袷祭捧帛爵用近支王公
乾隆中，高宗定宗廟執事禮，悉用近支宗室，駿奔襄贊。故歲暮，太廟袷祭捧帛、執爵諸執事官，皆聖祖以下宗室諸王公、將軍充之。先期由宗人府傳知各執事員，俟具奏後，應於十二月之三六九日，敬赴太廟演禮，并特賜花翎以優寵之。 【 後凡各員有未經賞賜翎支者，即令屆期借戴。】 若有託故不到，即將該員並該管學長，一併嚴參。
　　　　皇后入廟
古制：后先帝崩，則祔祀於廟，設位於其姑下。然遇行袷祭之禮，動多關礙。至明世宗，預祧仁宗，以方后入祔，益非法矣。國朝定制：后先崩，暫奉安神主於奉先殿夾室中。孝敬后、孝賢后、孝儀后皆沿是制也。
　　　　祧廟
自商、周尊契、稷為始祖，歷代追崇四親帝號，供奉太廟，而開創之君轉居其下。及親盡，祧廟時，太祖始正南向之位，非歷有百年，其典不備。如唐之憲、懿，宋之僖、宣，屢經罷復，識者譏之。本朝太祖肇基東土，撫有寰區，追崇原廟四聖神主，即安奉於太廟後殿。遇四時祭享，遣親王一人為之攝祭；元旦令節，萬壽節日，遣官致祭；每歲袷祭，則命覺羅官恭捧四聖神主，合祭於太廟中，禮成，仍安奉於後殿。時享之日，既不預九廟之數，復不壓高廟南向之尊。
　　　　致祭賜奠之儀
蒙古外藩王、貝勒及呼圖克圖死，皆遣官致祭，或賜奠。致祭者有祭文，使者行一跪三叩首禮；賜奠者，使者至，立奠三爵而已。然賜奠之禮，隆於致祭也。使回，有私覿羊幾頭、馬幾匹、駝幾隻，或佐以銀者，使者反其銀與駝，或取一、二羊，或取一、二馬而已，貧者猶不能也。
清稗类钞    徐珂 编  目錄 

