《清稗类钞》棍骗类
清稗类钞

　棍骗类

　　　　贩猪仔

以强力取不义之财者曰棍徒，以诡计取不义之财者曰骗子，虽与盗贼异，而其见利忘义则同　贩卖猪仔之人，则强力诡计悉用之，是合棍徒与骗子而为一也。
猪仔，内地人民被拐出洋，畧卖为奴，使供一切苦役，以若辈蠢如鹿豕，因以猪仔名之。盖南洋羣岛多有不肖之徒，勾通地棍，诱致壮丁，见有贫困者，初则啖以微利，诱以甘言，谓当携往善地经商，可得重值。愚者为所惑，辄从之行，乃引之入贩者所。贩者假旅馆为窟，入其室，乃锢之，令不得出，甚且囚之于木笼，笼中一人或二人，日给饘粥二次。俟议价既定，即囚之，加载海舶以去。所往之地，大抵为新加坡、庇能等埠，沿途发卖，或质之于人，而受其值，盖即沿袭贩黑奴者之余智也。
其次者以借资为诱置之媒，凡遇沦落不偶之工贾，则佯称借以资本，俟出洋得业后，以渐清偿。惟出洋后所止之地点及受雇处所，须听借以资者之指定及介绍。而猪贩于其出洋时，即传电告知指定之处，盖即海外贩猪机关或雇猪仔者。逮此人出洋至其所指定之处，虽明知已为所诱，而雇者贩者之合同已成铁案，不能自拔矣。若能以工资偿借款，则始得回复其自由。
雇用猪仔之法最毒者，为诱之以赌与烟。华工麕集之地，每有多数赌馆，番摊、牌九诸赌品无不备。若辈好赌，而十无一胜。馆主故为慷慨，任其赊欠。于是以可赊欠而赌愈狂，赌愈狂而所欠愈多，所欠既多，馆主乃以此项赌账划归之雇工者。故有多数华工，因赌账之纠葛，其工资已领至十年以后者，遂至终为人奴矣。其诱以烟者，雇工之主人密设鸦片肆于工场左右，故廉其值，华工多就此以休息，烟瘾乃成。瘾既成，晏起早息，每日工作之成绩自劣。彼雇工者以成绩计，于是工力愈减，而毕工之期愈延，毕工之期愈延，而受入之工资不耗于赌，即耗于烟，至是而遂无一幸免者矣。
其在秘鲁者，多售之于寮主。寮主皆欧洲豪猾，稍集资本，前往承领垦地，而购我华工以代牛马者也。寮主之视猪仔实不如牛马，每日晨起，用铁链横锁，牵连就役，每日止给一面包及香蕉二枚。监以黑奴，稍不如法，棰楚交下。夜则严闭斗室，梏其手足于榻，使不得转侧。更豢恶犬数十头，如有逃者，即放犬追之，嗅气寻觅，百无一免。获则毙之以手枪，甚且泡以沸汤，焚以烈火，惨不可言。光绪某年，秘鲁有一寮主尤凶恶，曾杀华工至千数百人，积颅骨如山阜，植花木其上，以作京观。


　　　　拐带妇孺

拐带人口以贩卖于人者，凡繁盛处所皆有之，而上海独多。盖华洋杂处，水陆交通，若辈遂得来往自由，肆其伎俩。有自内地拐之至沪者，有自沪拐之出境者，或充奴仆，或作猪仔，而警察有所不知，侦探有所不及。其受害者，则以妇孺为尤甚，盖知识幼稚之故也。其应用之方法，强力诡计相时而行，亦合棍徒骗子而为一人者也。且警察、侦探非惟绝不过问，甚且从而袒庇之，盖得其贿也。所拐妇孺，先藏之密室，然后卖与水贩，转运出口。妇女则运至东三省者为多，小孩则运至广东、福建等省者为多。若辈谓妇女曰条子，小孩曰石头。其上汽船也，更有人为之保险，船役亦有通同保险者，视此为恒业，与各处侦探相交通，故绝无破案之事也。
扬州、苏州、松江、无锡之乡女，以上海工资较内地为昂，每出而就佣于巨室。至沪，则投荐头店。荐头者，介绍佣仆之人也，然亦有以拐卖为事者。阳以介绍为名，而导入邪僻之旅馆，先与奸宿，无几时即入拐匪之手矣。
自成都、重庆而下，直至黄州，中有匪徒出没，交结甚隐秘，且有以拐带妇女为业者，亦复彼此交通。其拐少妇之术，往往令其党之妇女，骑驴游弋村落间，见有乡妇骑驴出者，其夫若从于后，则故策驴令傍乡妇驴以行，遂与乡妇互通名居，佯与殷勤，而阴策驴令行渐速，乡妇不觉亦速，则已与其夫隔远。如是数转，乡妇路迷急遽，则慰之曰：「勿恐，前途有吾亲串家，可往小憩。若旰，即可宿。」遂引至匪所。入门，此妇即他匿，室皆男子。乡妇覩状，必号哭，则令人捽而痛抶之，且告之曰：「汝已入吾穽，不从即死。」以绝其念。因使其党污之，名之曰灭耻。妇人既被恐喝，又失身于人，则心渐灰矣。因令他匪伪为受主者，向匪家购以为妾，而好言问其自来。妇人必泣诉其冤苦，乃伪为不忍者，而退诸匪家，则又痛抶之。徐察其果无变志，乃又使一匪购之，问如前。如再言，再抶之。如是三四，最后愈惨酷，直俟其不敢复言，始令人携至市镇卖之，故绝鲜破案者。
其被拐者直接之害有二。一戕贼肢体。肢体为人所同具，而被拐之幼孩，则肢体辄多戕贼。其横受鞭笞刀锯以死者无论矣，如毁伤面目，刖割手足，为玩物敛钱之具者，随在皆有。所最惨者，或豢养幼孩为侏儒状。法以幼孩纳身入瓮，故出其头，豢养数年，头大身小，遂成侏儒状。或伪饰为人首兽身状。先碎割幼孩肌肤，使之流血不止，即活剥犬羊等皮，紧贴孩身，不久即自黏合，藉以演剧炫人。二剥夺人格。人莫不各有其高贵之人格，而妇孺被畧，则人格亦被剥夺矣。举人生一切应有之权利，既为拐匪所摧尽，而更导之以邪淫，诱之以罪恶也。


　　　　攫孩勒赎

道、咸以还，京师风气日偷，宗室子弟往往游博无度，资尽则辄往荒僻，攫农家乳孩以归。次日，故张帖招领，托词途中拾得者。至农家来赎时，则又多方勒索酬金，必取盈而后止。


　　　　采生折割

江湖匪徒有以采生折割为利诱拐小儿者。其得之也，以强力，以诡计，亦合棍徒骗子而为一人也。干隆时，长沙市中有二人，牵一犬，较常犬稍大，前两足趾较犬趾爪长，后足如熊，有尾而小，耳鼻皆如人，绝不类犬，而遍体则犬毛也。能作人言，唱各种小曲，无不按节。观者如堵，争施钱以求一曲。县令荆某途遇之，命役引归，托言太夫人欲观，将厚赠之。至则先令犬入内衙讯之，顾犬曰：「汝人乎，犬乎？」对曰：「我亦不自知为人也，犬也。」曰：「若何与偕？」对曰：「我亦不自知也。」因诘以二人平素所习业，曰：「日则牵我出就市，晚归即纳于桶，莫审其所为。一日，因雨未出，彼饲我于船，得出桶。见二人启箱，箱有木人数十，眼目手足悉能自动。其船板下卧一老人，生死与否，我亦不知。」荆拘二人鞫之，初不承，旋命烧铁针刺入鬼哭穴，极刑讯之，始言此犬乃以三岁幼孩作成，先用药烂其皮，使尽脱，次用狗毛烧灰，和药敷之，内服以药，使创平复，则体生犬毛，而尾出，俨然犬也。此法十不得一活，若成一犬，便可获利终身。所杀小儿无数，乃成此犬。问木人何用，曰：「拐得儿，令自择木人，得跛者、瞎者、断肢者，悉如状以为之，令之作丐求钱。」荆得状，即率役籍其船，于船上得老人皮，自背裂开，中实以草。问何用，曰：「此九十以外老人皮也，最不易得。若得而干之为屑，和药弹人身，其人魂即来供役。觅数十年，近甫得之。又以皮湿未能作屑，乃即败露，此天也，天也！今但求速死耳。」荆大怒，乃命人械系之，牵之至市曹，暴其罪而搒死之，观者称快。久之，犬亦饿毙。
干隆辛巳，苏州虎邱市上有丐，挈狗熊以俱。狗熊大如川马，箭毛森立，能作字吟诗，而不能言。往观者施一钱，许观之。以素纸求书，则大书唐诗一首，酬以百钱。一日，丐外出，狗熊独居。人又往，与一纸求写，熊写云：「我长沙乡训蒙人，姓金，名汝利。少时被此丐与其伙捉我去，先以哑药灌我，遂不能言。先畜一狗熊在家，将我剥衣捆住，浑身用针刺之，热血淋漓，趁血热时，即杀狗熊，剥其皮，包于我身，人血狗血相胶粘，永不脱，用铁链锁我以骗人，今赚钱数万贯矣。」书毕，指其口，泪下如雨。众大骇，擒丐送有司，照采生折割律，杖杀之。押解狗熊至长沙，还其家。
光绪丁丑九月，扬州城中之教场，有山东人张设布围，任人入览以售钱者。其中有奇形人五，一男子上体如常人，而两腿皆软，若有筋无骨者，有人抱其上体而旋转之，如绞索然。一男子胸间伏一婴儿，皮肉合而为一，五官四体悉具，能运动言语。一男子右臂仅五六寸，右手小如钱，而左臂长过膝，左手大如蒲葵扇。一男子脐大于杯，能吸淡巴菰，以管入脐中，则烟从口出。一女子双足纤小，两乳高耸，而颔下虬髯如戟。于是观者甚众。事闻于官，谓是采生折割者流，逐之出境。


　　　　善棍

俗称无赖之徒曰棍徒，又曰地棍，又曰土棍，亦曰痞棍。盖俗以棒为棍，状其凶恶，如以棒击人也。其名所由起，则原于李绅《拜三川守诗序》，谓「闾巷恶少年，免帽散衣，聚为羣鬬，或差肩追绕击大球，里言谓之打棍，士庶苦之」云云。是则凡得恶名者，始可曰棍，而光、宣间乃竟有假托善名而为恶者，人目之曰善棍。
其人辄假慈善事业之名，赁屋于市，标其名曰某某善堂，刊刻缘起，四出募捐，并列负有资望之绅商姓名，谓之曰发起人、赞成人，或从而尊之曰董事，以求取信于人，冀得踊跃输助。其实凡列名者，未必一一过问，惟经手之数人，得朋分金钱而已。其号称经办之事，如放账也，办学也，育婴也，养老也，又有衣米、医药、棺冢以及惜字、凉茶之施舍，一一胪列，巨细靡遗。究之，实行者一二而已，所得之赀，泰半自润，甚且有因以致富者。其所以得善棍之名者，亦以其诈欺取人财耳。


　　　　獭皮歌

苏俗呼土棍为獭皮，凡偪醮、构讼、杀牛、开赌诸不法事，皆出其手。费葵有《獭皮歌》，惩恶之意，流露楮墨。歌云：「苏松界处东海滨，素称泽国水潾潾。为渊驱鱼偏有獭，实偪处此何不仁？东邻醮妇丧所天，西邻卖儿偿租钱。渠先攫取数缗去，那管汝曹泣涕涟。忽闻邨南诟谇声，计兴波浪定财生。不然唆使公庭去，涉讼经年祸不轻。良民动色常闭户，无辜波及窃与赌。觇知里甲暗中谋，愚民股栗色如土。小语低声里甲前，哀求大力脱网罟。且卖郭外祖遗田，再鬻舍旁种菜圃。大家剖食事方休，免得钩提到官府。里甲何人庇獭皮，虎威狐假更神武。吁嗟乎，罄竹竭波难尽传，聊言一二已惨然。肥尔身兮果尔腹，百般诡计掠人钱。如狼如虎亦可称，虎狼噬人未猛烈。为蛇为蝎何不名，蛇蝎螫人可扑灭。惟有獭居水族中，涵淹卵育择肥啮。安得韩公驱鳄文，食肉寝皮波浪息。」


　　　　副天保冒充福文襄

干隆末，福文襄王康安权势赫濯，每出行，所从家奴骚扰驿站，而牧令事之惟谨。有无赖子副天保者，少与文襄之家奴邻，悉文襄情状嗜好，乃与其党数十人，假文襄名号，沿途讹诈，称疾不会僚属。至湖南辰州，时知府清安泰为文襄所荐擢者，具手版上谒，从者遏之。清疑其诈，突入。保卧重茵中，清直前揭被，知非文襄，呼羣役进，立时擒获，无一逃者。事闻，高宗大喜，立擢清官。后仕至浙江巡抚。


　　　　朱福保率乞儿吃光面

朱福保，吴县举人，专以讹诈为事。道光时，以被控，革举人，禁于狱。咸丰辛亥，大赦出狱，而横行如初。庚申之变，朱与粤寇通声气，势益盛。同治癸亥，苏城克复，朱遁至洞庭东山，山人大震曰：「朱举人至，吾辈供其鱼肉矣。」因鸣金集众，邀击朱于殿前，【东山街名。】锄耒横施，朱遂破脑死。
有新开之面肆，生涯颇盛，朱一日造其楼，频呼取光面来。光面者，无饺之面也。肆伙初未识朱，因曰：「店例，吃大面坐楼上，吃光面者坐楼下。客吃光面，请下楼。」朱曰：「信如所云，则吃中面者【半饺之面曰中面。】将坐于楼之中间矣。」肆伙漫应之。翌晨，朱集乞儿若干人，各给钱数十文，以二人为一班，分班至面馆吃中面。吃时，踞坐楼梯之半，一班去，一班又来，至午犹未散。他客造面肆者，见乞儿踞楼梯，率望望然去之。肆主大窘，亟向朱请罪，且贿以金，朱乃麾乞儿去。


　　　　朱福保买古瓶耳

朱福保尝过某骨董肆，见有古瓷瓶一，色泽至佳，因叩以价若干，肆主曰：「非银十圆不可。」朱曰：「以余观之，值一圆耳。」肆主嗤之以鼻，且曰：「一圆之值，购瓶耳而已。」盖瓶旁固有两耳也。朱默然而去。翌日，复来，探囊出银饼一枚，置于柜，俯拾地上砖块，敲去瓶旁两耳，怀之而去。肆主畏朱气焰，不敢与较，沮丧者累日。


　　　　上海之地棍

上海之流氓，即地棍也。其人大抵各戴其魁，横行于市，互相团结，脉络贯通，至少可有八千余人。平日皆无职业，专事游荡，设穽陷人。今试执其一而问之曰：「何业？」则必嗫嚅而对曰：「白相。」【自号白相人。】一若白相二字，为惟一之职业也者。若辈身口之销耗，昼则饭馆，晚则逆旅，茶坊酒肆更无不有其踪迹。平均计之，每日每人以银币半圆计，其总数日已四千余圆，以年计之，则已达一百四十余万之钜也。


　　　　上海地棍之拆梢

拆梢者，苏、沪为多，而沪尤甚。盖以非法之举动，恐吓之手段，借端敲诈勒索财物之谓也。凡地棍，惯以此为生涯。拆梢之语，犹普通语之敲竹扛，江宁语之敲钉锤儿，镇江语之钉钉子，杭州语之刨黄瓜儿是也。
敲竹扛者之竹扛二字，实为斮扛之误，有苛敛横征意。齐次风有《禽言》诗七章，以斮扛与布谷等并列是也。其诗云：「斮扛斮扛，一斮使山秃，再斮使山荒，漫论阿房与建章。去年豪吏来如虎，云造海船送兵府。千章伐尽一朝树，斮扛斮扛为官苦。苦办鸡黍饱吏人，自斮自扛幸勿嗔。今年再来云不足，仰看青山山已秃。海船三年造未成，年年却造谁家屋？」
上海地棍之施术，不能施之于老门槛也。老门槛者，精熟世故者之称也。盖必择其所谓瘟孙、洋盘、曲辫子、寿头码子、猪猡、猪头三、蜡烛、饭桶、阿土生、阿木林、戆大者，而始被以术耳。


　　　　上海地棍之硬诈

上海地棍之拆梢，必有线索可寻，罅隙可乘，非贸贸然为之也。至有所谓硬诈者，则兔起鹘落，猝不及防，受害者自亦莫明其故。至其所以横行无忌者，则以巡警、包探无不通同一气，即或为所目击，亦皆佯作不见，而相喻于无言。盖必于事后提钱若干以馈之，是之谓劈霸。劈霸者，分赃之谓也。若辈恃此无恐，遂得肆其硬诈之技焉。
今有甲乙丙三人焉，乙丙为流氓，甲不知也。无意中，于乙前谈及丙事。乙若与丙不睦者，出种种污丙之语以撩甲，甲含糊以答之，敷衍以应之，而祸机于是伏矣。不移时，而丙即纠集多人，寻至甲处，责其不应毁我。甲若不认，乙即出而证明之。同时复有多人，长丙而短甲，驯至于殴。是时甲大窘，不得不乞人调停，而出金以酬之矣。
浦东李某，貌朴而家小康，一日至沪，行闹市中，流氓见其可欺也，故撞其身，而脱屦以示之曰：「子何损我鞋，污我袜？今将何言？」李不服，其党从而骂之，且自碎其衣而号于众曰：「此人既污损彼之鞋袜，又碎我之衣，吾辈决不甘。」乃揪李之辫，入茶肆，谓非至捕房不可。是时别有出而为调人者，劝其出资赔偿，且叩头而后已。


　　　　上海地棍之摆丹老

上海流氓之向人强借资财，曰摆丹老。若不与，即嗾使同类挫辱之。


　　　　上海地棍以为人复雠取财

上海流氓有以为人复雠之法而诈欺取财者。如甲乙有微隙，为若辈所知，辄百出其计以煽之，非煽甲，即煽乙，务使若有不共戴天之仇者。如甲纳之，则即召集其党，护甲至乙处，声言复雠。先以一二人与乙为难，继则各出武器以吓之。复有一二人同时出而为之调处，责乙罚酒若干筵，每筵作价银币五圆，美其名曰红红面孔，请请弟兄，其实皆折价而纳之于囊。红红面孔者，醉也。
且更有今日护甲至乙处，明日而复护乙至甲处者。如乙以势孤力寡，恐为皮鎯头之架子，【谓打人曰对皮鎯头。】既忍气吞声，而献酒若干筵之代价，明日则至甲处复仇，而党甲者亦溷迹其间，至甲处寻衅，及其结果，亦与乙等。


　　　　上海地棍有好买卖

上海地棍有以好买卖为业者。譬如某甲有妇，外遇某乙，而甲之力不足与乙角，于是地棍揶揄之，阴讽之，并愿为之代捉奸夫。及其得也，则大开谈判，必奉金若干，始可寝事，否则拳足交加，尖刀插刺，连续而下。即不得已而至讼庭，既有原告，更有奸夫淫妇，而地棍之自身固无恙也。乙果畏事，则必诺其请，而若辈之欲餍矣。若辈遇此最喜，谓之曰好买卖。


　　　　上海地棍之吃讲茶

吃讲茶者，下等社会之人每有事，辄就茶肆以判曲直也。凡肆中所有之茶，皆由负者代偿其资，不仅两造之茶钱也。然上海地棍之吃讲茶，未必直者果胜，曲者果负也。而两方面之胜负，又各视其人之多寡以为衡，甚且有以一言不合而决裂用武者，官中皆深嫉之，悬为厉禁。


　　　　上海地棍之包开销

上海新设商店，开市之日，必有于清晨前往购物，以廉价而得多量，甚至强迫其赊欠者。于是地棍得因之以为利，曰包开销，先期前往，劝纳银币若干，即无有赊欠者矣。


　　　　上海地棍之索陋规

上海地棍之所得陋规，新年令节为尤多，如赌场也，私设之烟馆也，所获甚丰，有得百金以上者。


　　　　净慈寺僧骗王元宝

国初，徽商王元宝业鹾广陵，其富冠两淮，每三年，必取道浙江，返徽以省墓。适杭州西湖净慈寺大殿毁于火，主僧欲募资重修，计当世之大有力者莫如王，乃预遣画工密赴扬，图其形，塑作罗汉，露坐殿隅。元宝游西湖，将至寺，主僧率合寺五百余僧，具袈裟香花奉迎。元宝骇问，主僧则曰：「昨夜梦迦蓝神谕，谓今日罗汉以肉身返寺，故奉迎耳。」元宝闻而疑焉，见像，乃信之，大喜，视殿宇被毁，因发愿重修，于是僧得巨资。


　　　　造畜

魇媚之术，不一其道，或投羹饵，绐之食，则人迷罔，辄相从而去，山东最多，俗名之曰打絮巴，小儿无知，辄受其害。又有变人为畜者，名曰造畜，此术江北犹少，河以南辄有之。顺、康间，扬州旅店中，有一人牵驴五头，暂系枥下，云：「我少选即返。」兼嘱勿令饮噉，遂去。驴暴日中，蹄啮殊喧，主人着牵凉处。驴见水，奔就之，纵饮焉。一滚尘，化为妇人。怪之，诘其所由，舌强而不能答，乃匿诸室中。既而驴主至，驱五羊于院中，惊问驴之所在。主人曳客坐，便进餐饭，且云：「客姑饮，驴即至矣。」主人出，悉饮五羊，辗转皆为童子。阴报郡，遣役捕获，遂械杀之。
江南谓之扯絮，所施之术，大抵相同。而四川及湖南、湖北有谓之曰高脚骡子者。其在途也，妇女多至二三百口，托词贩卖，实拐术也。间有逃出者，问之，曰：「被迷时，觉天地昏暗，或两旁皆虎豹，或皆江河，仅有中间一线之道，遂不觉随之走也。」


　　　　念秧

拐骗之徒有曰念秧者，北方土语也，盖言辞浸润，乘机以行其诈欺。南方谓之局骗。
蒲留仙曰：人情鬼蜮，所在皆然，南北冲衢，其害尤烈。如强弓怒马，御人于国门之外者，夫人而知之矣。或有劙囊刺橐，攫货于市，行人回首，财货已空，此非鬼蜮之尤者耶？乃又有萍水相逢，甘言如醴，其来也渐，其入也深，误认倾盖之交，遂罹丧资之祸，随机设阱，情状不一。俗以其言辞浸润，名曰念秧，北途多有之，遭其害者尤众。王子巽者，淄川诸生，以入都探其友旗籍某太史，治装北上。出济南，行数里，有一人跨黑卫，与同行，时以闲语相引，王颇与问答。其人自言：「张姓，为栖霞隶，亦奉差赴都者。」称谓撝卑，祗奉殷勤。相从数十里，约同宿，王在前，则策蹇追及，在后，则止候道左。仆疑之，厉色拒去，不使相从。张颇自惭，挥鞭遂去。既暮，休于旅舍，偶步门前，则见张就外舍饮。方惊疑间，张望见王，垂手拱立，谦若厮仆，稍稍问讯。王亦以泛泛适相值，不为疑，然王仆终夜戒备之。鸡既唱，张来，呼与同行，仆咄绝之，乃去。朝暾已上，王始就道。行半日许，前一人跨白卫，年四十已来。衣帽整洁，垂首蹇分，盹寐欲坠，或先之，或后之，逡巡十余里。王怪问：「夜何作，致迷顿乃尔？」其人闻之，猛然欠伸，言：「我清苑人，许姓，临淄令高繁是我中表。家兄设帐官署，我往探省，少获馈贻。今夜旅舍，误同念秧者宿，惊惕不敢交睫，遂致白昼迷闷．」王故问念秧何说，许曰：「君客时少，未知险诈．今有匪类，以甘言诱行旅，夤缘与同休止，因而乘机骗赚．昨有葭莩亲，以此丧资斧，吾等皆宜警备．」王颔之．先是，临淄宰与王有旧，王曾入其幕，识其门客，果有许姓，遂不复疑．因道温凉，兼询其兄况．许约暮共主人，王诺之．仆终疑其伪，阴与主人谋，迟留不进，相失，遂杳．翌日，日卓午，又遇一少年，年可十六七，骑健骡，冠服秀整，貌甚都，同行久之，未尝交一言．日既西，少年忽言曰：「前去屈津店不远矣．」王微应之．少年因咨嗟欷歔，如不自胜．王略致诘问，少年叹曰：「仆江南金姓，三年膏火，冀博一第，不图竟落孙山．家兄为部中主政，遂载细小来，冀得排遣．生平不习跋涉，扑面尘沙，使人薅恼．」因取红巾拭面，叹咤不已．听其语，操南音，娇婉若女子．王心好之，稍稍慰藉．少年曰：「眷适先驰，久望不来，何仆辈亦无至者？日已将暮，奈何？」迟留瞻望，行甚缓．王遂先驱，相去渐远．晚投旅邸，既入舍，则壁下一床，先有客解装其上．王问主人，即有一人入，携之而出，曰：「但请安置，当移他所．」王视之，许也．王止与同舍，许遂止，因与坐谈．少间，又有携装者入，见王，许在舍，返身遽出，曰：「已有客在．」王审视，则途中少年也．王未言，许急起，曳留之，少年遂坐．许乃展问邦族，少年又以途中言为许告．俄顷，解囊出赀，堆累颇重，秤银两，余付主人，嘱治殽酒，供夜话．二人争劝止之，卒不听．俄而酒炙并陈，筵间，少年论文，甚风雅．王问江南闱中题，少年悉告之，且自诵其破承，及篇中得意之句．言已，意甚不平，皆扼腕而叹．少年又以家口相失，夜无仆役，患不解牧圉，王因命仆代摄莝豆，少年深感谢．居无何，忽蹴然曰：「生平蹇滞，出门亦无好况．昨夜逆旅与恶人居，掷骰叫呼，聒耳沸心，使人不眠。」南音呼骰为投，许不解，固问之。少年手摹其状，许乃笑，于橐中出色一枚曰：「是此物否？」少年诺。许乃以色为令，相欢饮。酒既阑，许请共掷，赢一东道主。王辞不解，许乃与少年相对呼卢，又阴嘱王曰：「君勿漏言，蛮公子颇充裕，年又雏，未必深解五木诀，我赢些须，明当奉屈耳。」二人乃入隔舍。旋闻轰赌甚闹，王潜窥之，见栖霞隶亦在其中，大疑，展衾自卧。又移时，众共拉王赌，王坚辞不解。许愿代辨枭雉，王又不肯，遂强代王掷。少间，就榻报王曰：「汝赢几筹矣。」王睡梦尘之。忽数人排闼而入，语啁嗻，首者言为佟姓，为旗下逻捉赌者。时赌禁甚严，皆大恐。佟大声吓王，王亦以太史旗号相抵。佟怒解，与王叙同籍，笑请复博为戏。众复博，佟亦赌，王谓许曰：「胜负我不预闻，但愿睡，无相溷。」许不听，仍往来报之。既散局，各计筹马，王负欠颇多，佟遂搜王装橐取偿。王愤起相争，金捉王臂，阴告曰：「彼都匪人，其情叵测。我辈乃文字交，无不相顾。适局中我赢，得如干数，可相抵。此当取偿许君者，今请易之，便令许偿佟，君偿我，不过暂掩人耳目，过此仍以相还，终不然以道义之友，遂实取君偿耶？」王故长厚，亦遂信之。少年出，以相易之谋告佟，乃对众发王装物，占入己橐，佟乃转索许、张而去。少年遂幞被来，与王连枕，衾褥皆精美。王亦招仆入卧榻上，各默然安枕。久之，少年故作转侧，以下体昵就仆。仆移身避之，少年又近就之，肤着股际，滑腻如脂。仆心动，试与狎，而少年殷勤甚至。衾息鸣动，王颇闻之，虽甚骇怪，而终不疑其有他也。昧爽，少年即起，促与早行，且云：「君蹇疲殆，夜所寄物，前途请相授耳。」王尚无言，少年已加装登骑。王不得已，从之。骡行驶，去渐远，王料其前途相待，初不为意。因以夜间所闻问仆，仆实告之，王始惊曰：「今被念秧者骗矣。焉有宦室名士，而毛遂于圉仆者！」又转念其谈词风雅，非念秧者所能。急追数十里，踪迹殊杳，始悟张、许佟皆其一党，一局不行，又易一局，务求其必入也。偿债易装，已伏一图赖之机。设其携装之计不行，亦必执前说篡夺而去。为数十金，委缀数百里，恐仆发其事，而以身交驩之，其术亦苦矣。后数年，而有吴安仁之事。
淄川吴安仁，三十丧偶，独宿空斋，有秀才来与谈，遂相知悦。从一小奴，名鬼头，亦与吴僮报儿善。久而知其为狐。吴远游，必与俱，室中人不能睹。吴客都中，将旋里，闻王子巽遭念秧之祸，因戒僮警备。狐笑言：「勿须，此行无不利。」至涿，一人系马坐烟肆，裘服齐楚，见吴过，亦起，超乘从之。渐与吴语，自言：「山东黄姓，提堂户部，将东归，且喜同途，不孤寂。」于是吴止亦止，每共食，必代吴偿直，吴阳感而阴疑之，私以问狐。狐但言不妨，吴疑乃释。乃晚，同寻逆旅，则先有美少年坐其中。黄入，与拱手为礼，喜问少年何时离都，答云：「昨日。」黄遂拉与共寓，语吴曰：「此史郎，我中表弟，亦文士，可佐君子谈骚雅，夜话当不寥落。」乃出金赀，治具共饮。少年风流蕴藉，遂与吴大相爱悦。饮间，辄目示吴作觞政，罚黄，强使釂，鼓掌作笑，吴益悦之。既而史与黄谋博赌，共牵吴，遂各出橐金为质。狐嘱报儿暗锁板扉，嘱吴曰：「倘闻人喧，但寐无吪。」吴诺。吴每掷，小注则输，大注辄赢，更余，计得二百金。史、黄囊垂罄，议质其马。忽闻挝门声甚厉，吴急起，投骰于火，蒙被假卧。久之，闻主人觅钥不得，破扃启关，有数人汹汹入，搜投博者，史、黄并言无有。一人竟捋吴被，指为赌者，吴叱咄之。数人强检吴装，力不能与之撑拒。忽闻门外舆马呵殿声，吴急出鸣呼，众始惧，曳入之，但求勿声，吴乃从容以苞苴付主人。卤簿既远，众乃出门去。黄与史共作惊喜状，取次觅寝。黄命史与吴同榻，吴以腰橐置枕畔，方启被而睡。无何，史启吴衾，裸体入怀，小语曰：「爱兄磊落，愿从交好。」吴心知其诈，然计亦良得，遂相偎抱。史极力周旋，不料吴固伟男，大凿枘，嚬呻殆不可任，窃窃哀免。吴固求讫事，手扪之，血流漂杵矣，乃释令归。及明，史惫不能起，托言暴病，但请吴、黄先发。吴临别，赠金为药饵之费。途中语狐，乃知后来卤簿，皆狐为也。黄于途益谄事吴，暮复同舍。斗室甚隘，仅容一榻，颇暖洁，而吴狭之，黄曰：「此卧两人则隘，君自卧则宽，何妨！」食已，径去。吴亦喜独宿，可接狐友。坐良久，狐不至。倏闻壁上小扉有弹指声，吴拔关探视，一艳妆少女遽入，自扃户，向吴展笑，佳丽如仙。吴喜，致研诘，则主人之子妇也。遂与狎，大相爱悦。女忽澘然泣下，吴惊问之，女曰：「不敢隐，妾实主人所遣以饵君者。曩时入室，即被掩执，不知今宵何久不至？」又呜咽曰：「妾良家女，情所不甘。今已倾心于君，乞垂拔救。」吴闻，骇惧，计无所出，但遣速去，女惟俛首泣。忽闻黄与主人搥阖鼎沸，但闻黄曰：「我一路祗奉，谓汝为人，何遂诱我弟妇？」吴惧，逼女令去。闻壁扉外亦有腾击声，吴仓卒汗如流渖，女亦伏泣。又闻有人劝止主人，主人不听，推门愈急。劝者曰：「请问主人意将胡为？如欲杀耶？有我等客数辈，必不坐视凶暴。如两人中有一逃者，抵罪安所辞！如欲质之公庭耶？帷薄不修，适以取辱。且尔宿行旅，明明陷诈，安保女子无异言。」三人张目不能语。吴闻，窃感之，而不知其谁。初，肆门将闭，即有秀才共一仆，来就外舍宿，携有香酝，遍酌同舍，劝黄及主人尤殷。两人辞欲去，秀才牵裾，苦不令去，彼乘间得遁，操杖奔吴所。秀才闻喧，始入劝解。吴伏窗窥之，则狐友也，心窃喜。又见主人意稍夺，乃大言以恐之，又谓女子何默不一言，女啼曰：「恨不如人，为人驱役贱务。」主人闻之，面如死灰。秀才叱骂曰：「尔辈禽兽之情，亦已毕露，此客子所共愤者。」黄及主人皆释刀杖，长跽而请。吴亦启户出，顿足怒詈。秀才又劝止吴，两始和解。女子又啼，谓宁死不归。内奔出妪婢，捽女令入，女子卧地哭，益哀。秀才劝主人，以重价货之吴。主人俛首曰：「作老娘三十年，今日倒绷孩儿，亦复何说！」遂依秀才言。吴固不肯破重赀，秀才调停主客间，议定五十金，人财交付。及晨钟动，乃共促装，载女以行。女未经鞍马，驰驱颇殆。午间，稍休憩，将行，唤报儿，不知所往。日西斜，尚无迹，颇疑讶，遂以问狐。狐曰：「无忧，将自至矣。」星月已出，报儿始至。吴诘之，报儿笑曰：「公子以五十金肥奸伧，窃所不平，适与鬼头计，反身索得。」遂以金置于几。吴惊问其故，盖鬼头知女止一兄，远出十余年不返，遂幻化作其兄状，使报儿冒弟以入门，索姊妹。主人惶恐，诡托病殂。二僮欲质官，主人益惧，贿之以金，渐增至四十二，僮乃行。报儿具述其故，吴即赐之。吴归，琴瑟綦笃，家益富。细诘女子，曩美少即其夫，盖史即金也。囊一槲紬帔，云是得之山东王姓者。盖其党与甚众，逆旅主人皆其一类。不意吴所遇，即王叫苦之人也。


　　　　饰男为女以鬻钱

有某绅在扬州买妾，连相数家，悉不当意。惟一缊寄居卖女，女十四五，丰姿姣好，又善诸艺，大悦，以重金购得之。至夜，入衾，肤腻如脂，喜而扪其私处，则男子也。骇极，方致穷诘，盖买美僮加意修饰，设局以欺人耳。黎明，遣家人奔赴媪所，则已遁，中心懊丧，进退莫决。适浙中同年某来，因告之。某便索观，一见大悦，以原金赎之而去。


　　　　僧以王某为人猬

祥符县有三教庵，距城十余里，僻在荒野，旁近无居民。康熙壬戌七月，有武秀才王某自远道访旧而归，孑身无伴，暑渴且甚，暂憩于庵。庵僧以茶饮之，遂懵然不能言，两目瞪视而已。随有一僧以二寸许针，从左手腕刺入，初觉微痛，渐乃不省。遂解其衣，髠其顶，复将百针自腰以上，凡肩背胸膊，悉密钉之，竟成人猬。乃以柳舆舁之出庵，周行村镇，宣佛号，且曰：「有能施银钱者，为拔一针。」檀施颇集。旋至城市，观者如堵。众中有一人就而迫视之，良久，亟呼曰：「此我表弟王某也，何至是？」僧骇走。市人擒僧鸣县，押取解药，为去针尽，乃苏。时蒲圻黄岵云令祥符，鞫治得实，遂置僧于法。


　　　　黠妇以伪夫取财

张秋者，山东某邑之属镇也。有一妇，年三十余，雇驴至兖州探亲，驴夫从之行。中途，问驴夫有妇乎，曰：「无。」妇曰：「我亦新寡，与汝可为夫妇矣。」驴夫大喜，因野合焉。既至，谓驴夫曰：「我母家颇丰，子衣如此，不便同归。」因予十金，令至缎肆买缎持归。妇密烧其数处，驴夫不知也。妇曰：「如此破缎，汝买之何用！可于饭后往易。」则已密置毒于饭中。驴夫食讫，遂同至缎肆，争论间，毒发死矣。妇以缎肆杀夫，欲鸣官。缎肆中人急以五百金贿妇，妇遂挈资骑驴而去，盖借驴夫以挟诈也。此康熙辛未事。


　　　　僧以邪术骗金

雍正时，常熟某巨公退归林下，雅好方技，一时术士多归之。僧某称自峨眉来，无长物，惟携一钵。阍者不为通。僧置钵门前，拨之，不动，怪之。僧使审视，则钵中忽若湖海，波浪涌现，鱼龙出没。大惊入告，某礼之为上宾。一日，僧邀某游山，携手一跃，身入钵中。行数十里，有山巍然，千峯万壑，景色绝异。僧曰：「赤城也。」登其巅，但见红日初出，荡漾海波，霓隐电没，五色毕具。某大乐。僧请至山坡寺中少憩，即亦徐步从之。寺甚古，前后松柏，皆虬盘龙褗，类千岁物。僧进伊蒲馔，香洁清净，食之而甘。已而此僧忽不见，以问寺僧，寺僧曰：「彼言公披薙于此，将不归矣。」某大窘，再三乞哀。寺僧要令捐十万金，助修正殿，某书券与之。书毕，向僧复至，拱手谢过，引钵示某，请窥之。某俯视，则见一家儿女眷属，皆在眼前，回顾，身故俨然坐堂前也。寻向僧，不复见。发箧，失金而得券，竟寝其事。或曰，此白莲教邪术所为也。


　　　　粤西多拐骗妇女

干隆以前，粤西拐骗妇女之案极多，及访其被拐者，则又非原夫，而先为拐得者，甚至有一拐再拐三四五拐，辗转而归之原夫者。故凡妇女出行，必夫自送之，否则即如行李货物之为他人所有矣。


　　　　方九麻子影射盗名以欺僧

干隆时，直隶总督方勤襄公维甸之族叔曰九麻子者，少无赖，能以术攫人财，屡犯法，捕弗获。中年，忽走保定，投勤襄，自陈改行，愿为走卒以自效。勤襄使佐内署会计事，月给以数金。任事勤谨，且谦抑，主计者屡称誉之于勤襄，乃数倍其月给，而勤谨谦抑如故。偶出，必购旧皮箱归以为常。数年，积百数十具。人问之，曰：「无他，予亦欲为贩客耳。南方革货贵，北货直贱而坚，虽费舟车资，获利犹倍蓰也。」
一日，九麻子请于勤襄，谓将归省母，乞假数月，允之，且厚赆焉。乃雇大车十余辆，载箱以行，加锁焉，亦不知其中藏何物也。先是，勤襄尊人恪敏公观承之出塞省亲也，尝道经沙河县之伽蓝寺。某岁，大风雪，冻饿，僵于寺门外。主僧舁入，救之苏，给以粥糜药饵，更赠裘与金。数日病已，将行，谓僧曰：「苟富贵，必大兴尔寺。」及官直督，乃捐万金修寺。僧又置良田数千顷，跨三邑界，有下院数十处，九麻子夙知之。是日抵寺，谒主僧，谓受制府命，护衣笥还里，距驿尚远，不得达，乞假一宿，僧许之。乃积笥于僧之密室，更命沙弥备浴器，购皮纸数十张，面餬一器，置浴器密室，以皮纸严封窗隙。僧以时方盛暑，见而异之。及浴，僧窃窥，乃坐浴器中作恨恨声曰：「皆尔作怪，致名播全省，无立足地。」随语，随拔其骽之毫毛。僧白之主僧，主僧讶曰：「是必赏格中人也。数月前，有大盗号飞毛腿者，劫某邸，得赃甚巨，朝廷命步军统领悬重赏购之，期必获，今其是矣．」乃密报县，县令遣兵役掩捕之．九麻子至县自陈，如告僧语．不信，系之于狱，遣人至保定侦之，信，乃大恐，延之上坐，设盛筵请罪，且厚贿之，嘱勿为制府知．曰：「可，惟笥存于寺三日矣，保无有遗亡者，须辇至县署验之．」令亦谓然．笥至，悉启之，则木鱼钟磬及残破之袈裟经典也．九麻子怒曰：「督署安有是，是必为僧所易者．」因出物单以示令，欲主僧如数以偿．僧无以辨，持之力，令和解之．令罚五万金，九麻子乃挟以归．


　　　　插天飞屡行骗

方勤襄之族人有曰插天飞者，方颐广颡，美须髯，熟谙宫廷事，有徒党甚众，专伺察各省大吏之阴私以取财。汴抚某以事撄上怒，将罪之，未发也，忽喧传有操北音者数十人至，居某寺，晨开门，通樵汲，余皆闭门禁出入，官吏皆皇骇。祥符令日遣干役伺之。一日薄暮，役见有似内监者一人出，提壶行沽。尾至肆，与语，不答。次日又遇之，役代给直，更邀之饮，询之，曰：「吾主闻巡抚于某某等案得贿枉法，故命密访，如得实，将不测，慎勿泄。」役亟走报，官吏皆失色。
翌日，抚率属往谒，叩门，不应，但闻敲扑呼号声，久之寂然。门启，有二人舁一杖毙之尸出，役识为昨之沽酒者，以告抚，官吏皆大惧，懔懔然报名进，则见有黄马褂、珊瑚冠、孔雀翎者，侍上坐少年侧，谓众官曰：「爷在此，可行礼。」少年欠伸小语，乃代宣曰：「明日回京。」至暮，抚密遗以黄金万两。越翼日黎明，率属饯之于城外，去矣。侍侧者，插天飞也。
道光时，清江浦最繁盛，以漕河两督驻其地也。鲁抚某署河督，将赴任，而漕署忽有老者衣冠上谒，自谓为河督封翁，先河督而至。漕督接见，畅谈朝事，既而曰：「我之行，先吾子一日，彼尚未至。适购某肆古玉数事，议价三千金，拟乞暂借以付。吾子至，即奉还。」漕督立命人舁三千金出。老者方命其从者取金，门者忽报新河督至，老者笑曰：「彼自当至矣。」河督入，老者仍踞上坐，捻须微笑曰：「尔来此，当有公事，我先去。」漕督送之出。及返，河督曰：「彼何人斯？」漕督大诧曰：「非封翁耶？」河督曰：「家君以病留京耳。」漕督至是乃悟为骗，亟下令捕之。捕者惟见绿色肩舆及红伞委弃道周而已。老者亦插天飞也。既而案累累，京外通缉。插天飞匿苏州逆旅，兵役数十人往捕之，插天飞曰：「姑缓缚，我罪不至死，而累公等，固不可徒劳跋涉也，当以制钱五百缗、裘十余笥与公等分之。」并置酒饮之，皆醉饱，各披裘数袭于身，缠钱十余缗于腰，挟插天飞以行。时方深秋，兵役皆重累汗下，几不能步。至歧途，插天飞奔而逸，兵役不能追也，皆瞠目视其去。


　　　　骗子赁居承恩寺

江宁承恩寺之屋宇，深邃而轩敞，时有寓公，然非富贵者不能赁也。干隆时，有一人至，仆马甚都，从者七八人，至寺，似显者，而便服。案架一帽，以袱覆之，不识是何顶戴。僧私询其仆，皆以客商对。数日无动静，亦无人与之往来，惟其仆日日乘马出，不知何为。一日，厨人持大秤入市买肉，不允而哄，仆适策马过，见之，下马，鞭厨人，责以生事，且斥之曰：「王爷且不露声色，尔何得尔！设为王爷所知，尔死无所矣。」由是合城轰传，当道皆求谒，拒不纳，以讹传覆之。府县以上皆厚赆金币，约数千，故不受，往返数四。时已入夜，仆恐持回或有失，请存于此，明旦主人自来，强从其请。次晨往觇，则室中寂然，门牖洞开，不知其何时去，即僧亦不觉也。


　　　　骗三千金

和珅用事时，有少年至金陵，住承恩寺，自称为和中堂子，与当道相往来，言于江宁守，乞借银三千两。守允之，与幕宾密议，恐其伪。幕宾有曾居京都者，审知和之子善书大鹅字，曰：「盍招饮，而置笔砚，请其书鹅字，则真伪立辨矣。」守从之。饮次，从容祈请，少年大笑曰：「君何以知我善此？备善笔否？可令人磨墨，书毕再饮。」乃伸纸于案，注浓墨于砚。少年取笔醮墨，方欲落纸，忽投笔怒曰：「尔非乞我书，盖疑我为骗子，欲留笔据耳。吾父若知之，我何以自解？银不敢借，酒亦不必饮。」乃拂袖径出，忿忿升舆去。守惶惧，速送三千金，殷勤谢过而归。次晨侦之，已不知何往矣。探知和子实未出京，前者乃骗子也。


　　　　骗黄金二百两

江右某相荐其门人某抚苏，某思有以报之。适其次公子以书来谒，见之。其人少年俶傥，应对如流。缘书中有告助意，问所需，以二千金对，允其请，且留之小住，则以父命迫促为辞。及答谒，则见其所乘为巨舫，行李仆从莫不华焕。某意相崇俭，是人不类，窃疑之，质之于幕宾某孝廉，以其亦为相之门下士也。孝廉曰：「某公子，幼曾见之，今相隔有年矣。」因出其所书之扇，俾某观之，楷法挺秀，笑谓孝廉曰：「明日我燕公子，屈君作陪，面索其书，则真伪立辨矣。」
抚既设席宴公子，公子来，见孝廉，先呼曰：「相隔多年，尚识鄙人否？」孝廉不能辨，唯唯而已。某出纸求书，公子欣然诺，命仆磨墨，其仆面赤手战，目视公子。公子吚哦联句，提笔欲书，忽掷笔心仆曰：「盍去诸，彼慢我矣。乘我有所干求之时，故索我书，乃以卖字之文丐视我耶？」悻悻然出，登舆去。抚追送，公子亦不回顾。抚自悔卤莽，具黄金二百，至其舟谢罪，强之受而去。未几，相有幼子至，与前人名柬相同，而无书札。见之，则朴素黯淡，恂恂儒雅。使孝廉相客，客不识。留之入署，亦愿居。索其作书，亦不辞。某疑莫解，使捷足入都探之，始知前者入骗子手矣。


　　　　骗人参

京师张广号售人参有名，一日，有骑马少年，负银一囊至肆，则先取银百两，与之作样，而徐取参数包阅之，曰：「我主人性琐碎，买参不如意，必呵责，我又不善择，可否先存此银于店，命老成肆伙多携上等者同往，任其自择，何如？」店中人以为然，即纳银，索店中年老之伙，负参数斤偕往，临行，嘱曰：「谨持参，勿落他人手也。」
店伙从少年入东华门，至一大府第，遂相将登楼。楼有主人，美须眉，披貂裘，帽有蓝宝石，病奄然，倚枕，目店伙者曰：「所携参果辽东之无上上品耶？」伙唯唯．旁二僮捧参上，按包开检，所批驳，皆一一无讹．阅未毕，忽门外车马甚喧，一客入，主人惶遽，命侍者下楼，辞以病，不能会客，低语店伙曰：「此盖向我借债客也，断不可使之上楼．彼上楼，知我力能买参，则难以无钱相覆矣．」客则在楼下呼曰：「汝主病，诈也，必抱优童娶小奶奶，故不许登楼，我必上楼一看．」侍者固拒之，争不已．主人愈惶急，又低语店伙曰：「速藏参，速藏参，慎毋为恶客所见．床下竹箱可安置．」以铜锁之匙付之，又曰：「汝坐此获守，我且下楼见之，或能止其上楼也．」遂踉跄下楼，与客始而寒喧，继而嘲骂．客必欲上楼，主又固拒之，客大怒曰：「汝不过防我借银耳，虑我见汝楼上有银故也．如此薄待我，我即去，永不再来．」主人阳为谢罪，送客出，僮亦随之出，久而寂然．店伙乃端坐箱上以待，则久不至，始疑之，开锁取参，参不见．盖藏参者乃活底箱也，箱底即楼板，方嘲骂时，已从楼下脱板取参，店伙不知也．


　　　　骗墙

京师有富人欲买砖造墙，某甲闻之而往见，告之曰：「某王府门外墙，今欲拆旧砖，易新砖，公何不买其旧者。」富人疑之，曰：「王爷未必卖砖。」甲曰：「某在王爷门下久，不妄言。公既不信，请遣人偕至王府，俟王出，某诡请，王若点头，再拆未迟。」富人以为然，遣家奴持弓尺偕往。故事，买旧砖者，以弓尺量若干长，可折二分算也。时王适下朝，甲拦马首跪，作满洲语，喃喃然。王果点头，以手指门前墙曰：「凭渠量。」甲即持弓尺率同往之奴量之，纵横算得十七丈七尺，值百金，归告富人。富人喜，即予半价。择吉日，遣家奴率人往拆墙。王邸之阍人大怒，擒问之，奴曰：「王所命也。」阍人启王，王大笑曰：「某日跪马头白事者，自谓为某贝子家奴，主人将筑府外照墙，爱我墙之式，故求丈量，以便如式砌筑，我以为此细事耳，何不可，故指墙命其丈，非卖也。」富人谢罪求释，所费不赀，而甲遁矣。


　　　　骗画

有白日入人家骗画者，方卷之出门，主人自外归，贼窘，乃持画而跪曰：「此小人家祖宗像也，穷极无赖，愿以易米数斗。」主人大笑，嗤其愚妄，叱之去，竟不取视。登堂，则所悬赵子昂画失矣。


　　　　骗衣

上海某衣肆，一日有华服者至，言欲购貂褂。选择既合，旋服之以试身量，已而步至柜外，若欲就明处谛视者，已而遽举步出门去。肆中人大惊，遽跃出，将追执之。至门外，忽有一人持瓷瓶过，突相撞，瓶堕地碎，遽阑门牵伙衣索赔，他伙复不得出，逮与徐言致慰，使稍候，则购貂褂者去久矣。盖二人固串通为之者也。
又有至衣肆云为其母购衣嘱肆伙送衣往者，比至其家，即大声呼请老太太出视衣。便有一媪出，服亦修整。其人出衣示之，旋取衣入内，伙不疑也。久之不出，迹之，则已由后门去矣。诘媪，媪曰：「吾本丐妇，此人与我金，属我坐此，并衣我佳衣，令我对汝作此语，初不知其何故也。今吾身上之衣，任汝取之，死生惟命。」伙无如何，舍之去。
又湘中有一外科医生，尝于门前为人治疾，凡妇人或稍有体面者，则在楼医治。一日有人至，自言其甥年十四，下体患疮颇剧，将携来请治，然此儿殊畏羞，汝宜导至楼上，方可诊治，医生许之。此人即至某衣肆购得衣衫，值数百金，肆中遣一幼年伙友随往，先谓伙曰：「汝随我至某处，彼处即有人至楼上付资也。」及至医生处，医生乃徐导伙行。此人问医生曰：「前在楼上乎？」医生曰：「诺。」【前在楼上，湘语也，即前面楼上之意。】店伙闻之，一若钱在楼上也，拾级登楼。少时医命褫裤，伙大诧，医曰：「汝下体非生疮乎？」伙曰：「我何尝有此病！」医曰：「适汝舅嘱吾为此。」伙讶曰：「汝何从见我舅？」医曰：「适来者非汝舅乎？」伙曰：「此乃买衣之客，使我随至此向汝取金者，何乃谓是吾舅？」遽下楼追客，则去久矣。
有某骗子之在沪观剧者，与一华服者同坐，以所携银包置身侧，注视台上。戏毕欲行，伸手取之，则银包与华服者皆杳矣。骗子忽自忖曰：「予固常日以骗人为事者，今乃为偷儿所算乎？」翌日，易服复往，且以膏药贴于颊，欲使人不察也。至则华服者果在焉，乃仍与之并坐，以一中实以纸之银包，置如前状，故以华服者之马褂角压于身底。华服者果又取银包，起而欲出座，急切不能行，乃脱褂而逸，于是马褂为骗子所有矣。
京师某骗子，冠缀珠之冠，戴金丝眼镜，昂首入衣肆，选择久之，得青种羊马褂，谓身量恐不合，不如已。肆中人怂恿之曰：「君姑披于身而于镜中端详之，镜故在门侧也。」骗子如其言，方徘徊瞻顾间，突有人自后攫其冠，骗子大呼而追之，青种羊马褂亦随之而去矣。
王松侯与吴柏生善，柏生出游，三月而未返。一日，有状似女仆者，以柏生名刺至松侯家，言主母明日至亲串家祝寿，欲假章服。时松侯亦他出，其妻不之疑，即出衣于笥，付之。及旬而不还，松侯往询之，则实无其事。而此女仆者，亦不知谁何，盖自他处得柏生名刺，用以行骗也。


　　　　骗靴

某着新靴行于市，一人向之长揖，握手寒暄。某视之，茫然曰：「素不相识。」其人怒笑曰：「汝着新靴，便忘故人！」掀其帽，掷之屋上而去。某疑其醉而酗酒也。方彷徨间，又一人来，笑曰：「前客何恶戏耶？尊头暴烈日中，何不升屋取之。」某曰：「无梯，奈何？」其人曰：「我喜行方便，可以肩代梯，使汝踏之以升，何如？」某感谢。其人乃蹲于地，耸其肩，某将上，则又怒曰：「汝太性急矣。汝帽宜惜，我衫亦宜惜。汝靴虽新，靴底泥土不少，忍污我衫乎？」某愧谢，乃脱靴付之，以袜踏其肩而上。其人持靴径奔。某得帽，高踞屋上，不能下。市人见之，以为两人交好，故相戏也，无过过者。某乃哀告街邻，觅得梯，及下，则持靴者不知所往矣。


　　　　丐婆诈欺某少年

杭州有夜航船，夜行百里，男女杂沓，中隔以板．仁和少年张某性佻达，以风流自命，方附船往富阳，窥隔舱有一妇，向其似笑非笑，张以为有意于己也。夜眠至三鼓，客皆酣睡，隔板忽开，有人以手抚摩其下体。少年大喜过望，挺其阳，使摸，而急伸手摸之，宛然女子也。遂爬身而入，彼此不通一语，极云雨之欢。鸡鸣时，少年起身，将过舱，其女紧抱不放，少年以为爱己，愈益绸缪。及天渐明，照见此女头上萧萧白发，方大惊。女曰：「我街头乞丐婆也，今年六十余，无夫无子女，无亲戚，正愁无处托身，不料夜间蒙君见爱。俗说一夜夫妻百夜恩，君今即我丈夫矣，愿托此身，不需一钱之聘资，自当相从，有粥吃粥，有饭吃饭，何如？」少年窘急，大呼求救。众齐起，嘲笑之，劝少年酬以十金，妪始释手。


　　　　妓饰为狐女以行骗

游士某在广陵，纳一妾，颇娴文墨，意甚相得，时于闺中倡和。一日夜饮归，僮婢已睡，室中闇无灯火。入视，阒然，惟案有一札，曰：「妾本狐女，僻处山林，以夙负应偿，从君半载。今业缘已尽，不敢淹留。本拟暂住待君，以展永别之意，恐两相凄恋，弥难为怀，是以茹痛竟行，不敢再面。临风回首，百结柔肠。或以此一念，三生石上，再种后缘，亦未可知耳。诸惟自爱，勿以一女子之故，至损清神，则妾虽去而心稍慰矣。」某得书悲感，以示朋旧，咸相嘅叹，以典籍所载，尝有若此之事，弗致疑也。后月余，妾与所欢北上，舟行被盗，鸣官待捕，稽留淮上者数月，其事乃露。盖其母重鬻于人，佯以狐女自脱也。


　　　　钱豁五终身行骗

常州东门外钱豁五，其名盖数十易矣，至四十余，乃以炳名捐官。幼聪敏，应童子试，列前茅者屡，而未售。比冠，善属文，谙音乐。而负人数百金，苦无以偿。邻有金某者，多屋宇，前数进无人居，设客座而已。旁有角门，通小街，为行人往来处。自外觇之，则若入内宅者，不知中有通衢也。豁五至是忽有计。一日清晨，往大街皮肆，检洋貂、猞猁等皮数十种，直千金，叠成包，呼其两伙负之，云随至我家取值去。乃率之出东门，径入金宅，巍然大家也。至第三进，厅事堂皇，陈设井井。豁五曰：「请少坐，我携货入，与主人观，即以银出耳。」二伙固不疑，授之。豁五乃肩其包，由角门去。二伙以为入内也，而豁五出矣。良久，呼之莫应。二伙大恐，至厅后大呼，应应者。及暮，金氏有人出闭户，二伙大哗，金茫然也。告以故，乃问携包者自何处入，则指角门。金乃大笑，令出角门观之，曰：「此通小街，小街而南即大街。伊自此南去，必疾行，殆至无锡矣。」二伙相顾，不能出一语，木立久，号咷去。
豁五于是时预已买舟河下，出角门，径入舟。一昼夜抵苏，货其物，获数百金，挟资游狭斜。不两月，仅存数十金，乃谋他适。有族兄某客粤西，往投之，行事颇相类，而不及豁五之敏，且不学无术。豁五至，喜甚，令司笔札，佐酬应。久之，而自立门户，赁大廨，蓄羣奴，凡公署靡不通，所带顶，珊瑚以下靡不具，随其时用之，脱骗撞哄无不至，获多金。
豁五乃入都，日游金鱼池、下洼子，资复尽，夤缘入山西侍郎姚某门。侍郎喜蓄优，皆苏、扬俊童，延豁五主之，教之按拍。一日，侍郎与豁五夜宴，呼歌童侑酒。侍郎兴发，拥豁五所最爱者，豁五不悦。侍郎固不知，益媟狎。豁五乃大怒曰：「吾人费几许精神，教此上等色艺，未闻出一言谢，而乃恣意狼籍之，老西儿真蠢狗子。」侍郎亦大怒曰：「我费千万金教歌舞，乃不许我偶一自娱。我延汝教之耳，竟为汝有耶？南蛮子真中山狼。」乃拳豁五。豁五方壮年，且曾习拳勇，奋臂敌之，殴侍郎，倒地昏晕，家人皆骇救，豁五乘间遁。侍郎主仆皆愤，伺豁五过，羣殴之，至重伤。豁五乃为词首诸通政司，言侍郎私蓄歌童，延我教歌，许我岁俸如干金，数年不与，往索之，喝家人殴我，受重伤。验之而信。通政司骇，呼侍郎家人问之，得实，乃谓家人曰：「此岂可上闻，汝主不惟去官，且罹重谴矣。」乃谋与和，令侍郎设席款豁五，议以所教全部优伶赠之。豁五曰：「我餬口于人者，岂能有此！无已，当并赠我以养优资。」侍郎唯唯，乃议赠数万金，而豁五于是赁官房蓄乐部矣。
不半载，豁五资复罄，优伶亦归别主，乃出游山左，夤缘与鲁抚国泰之阍人交，往来甚密。适乡人沉某为某邑宰，见豁五出入抚署，谋通关节。豁五曰：「中丞于黄白物，数见不鲜矣，所好者优伶。明府以数千金购而赠之，此我所能效力者，事半而功倍也。」沈信之，出金与豁五营办。豁五以半市优伶，进之阍人，而自主之，往来益密。沉信之不疑，一日见国，启曰：「卑职昨所进优伶，大人颇合意否？」国色然骇。沉以豁五介绍对，国更骇，讯阍人。阍人言固有南人钱豁五者，能书，奴才常召之办笔墨事，其人能歌，不知其能骗也。国曰：「岂有能歌而不能骗者耶？」立发锁封拘，而豁五已逸。追八十里，始获之，系之，责之，逐递解回籍。中途遇雨，解差怒曰：「我等食官食无几，频受此苦役，衙门饭诚无味。」豁五乘机进言曰：「汝等为小差，诚苦，而我善脱骗，当亦闻之。我中途谋逸，汝等所不能防。第恐累汝等，故尚迟迟。」解者求免累，豁五曰：「汝等欲我不遁，此断不能。为汝等计，不如从我遁，为我腹心手足，富贵可立致，与汝等共享之。我但骗他人，断不骗腹心手足也，汝等以为何如？」解差相与谋，皆言我等家累有限，诚可致富贵，何乐而不从乎。乃脱其杻械，乘夜相率遁，游两湖、江左，所至辄骗金为旅费。
豁五闻乡人某侍郎将视学江右，乃入豫章，赁大宅而居。某至，先交通其阍人左右及其舆夫，约以某日出，经豁五门，肩舆少停。豁五蓝顶盛服出，向舆揖。某问何来，答为同乡，自述姓名。某出舆扶之。豁五言此即敝寓，大人如不弃乡人，敢奉一茶。某乃携手入，则巍然大第，已肆筵设席，一呼百诺，曲意奉承。须臾，堂前设红氍毹，伶人以剧单进矣。某言邂逅相逢，何遽尔尔。豁五言此乃晚所亲教，尚未上场，大人为通省贵人，当先以为寿。某逊谢，实深惬所好。酒数巡，剧亦数出，呼二旦劝酒。某深好之，拥而加诸膝，乃大醉。酒阑剧止，某犹恋恋不能舍，豁五曰：「大人爱之，即令入署伺起居，可乎？」某大喜，携之去。明日，某具彩觞候教帖邀豁五，由是往来颇密，通国皆知，谋关节者皆投豁五。豁五说某，某不肯，乃钩通其左右及幕宾，出而招摇罗致之，获金数万。比某满任去，而豁五金亦尽。
豁五乃仍赴粤西，行其故智，而所为辄卖其兄，兄衔而绝之，人不复信。谋他适，无资斧，乃觅得广西巡抚官封，补缀之，装以废纸，粘以鸡毛，自饰为邮递人，背竹筒黄袱，取道东行，路给驿马饭食，经湖北、江西，入浙江。至杭州，为役识破，白钱塘令。令执之，启官封，废纸存焉。讯之，钱云：「我在广西，欲归而无资，聊假公以济私耳，无他也。今欲罪我，我罪固无辞，第不利于四省官员，未知大吏能办否？」令思其语诚然，且置之狱。时常州御史蒋某在浙，闻其事，念其小有才，杀之可惜，乃为营脱之，荐入运使柴某幕，为司出纳，又获金十余万，捐五品职，置田宅，且分润其邻里亲串，人皆以为钱豁五不豁矣。柴为鹾使令某所构，坐大辟，株连及豁五，籍其资，邻里亲串皆被累，豁五发边远充军。


　　　　饰为某王以行骗

嘉庆初，某邸兼管户部，偶以目疾乞假。时两淮盐院与扬州天宁寺僧善，一日，有貂缨狐裘口操京音者数人至寺，谓家主入都，道病，欲赁静室养疴，房舍精洁，不计值也。乃辟方丈后精舍以馆之。俄有四五人押行李，仆从十余辈簇拥一显者，乘安舆入。僧出迎祗候，显者不甚瞻顾，径登殿礼佛，顾从人曰：「携来绣幢，可施之。」众荷一大木匣至，启视，则陀罗锦绣诸佛菩萨像，点缀之树石，皆绿松、珊瑚、珠宝镶嵌而成，精巧绝伦，惟内府有之。显者视悬幢毕，不交一语，惟入所赁屋以居焉。
僧覩其状异之，私诘从人，皆云某省道员入觐者。然词诡异，类王公，非寻常大员可比。居十余日，寂不声，日见纪纲入肆，购名画及珍玩，约数万金。有某肆送白如意一枝，索价千四百金，立售之。纪纲私扣六百，肆主不允，有口角，为显者所闻，呼入，付以原值，慰遣之。命缚扣银者，挞数百，逐之出。其人负伤诣僧，叩求曰：「作事一慎，为主人责逐。奈创剧，暂借一榻地调理，创平即行，荷德不浅也。」僧许之，以怀疑久，乘机研诘之，曰：「实不相欺，主人非他，某藩邸也。我为府中护卫齐某。主人奉命密查两淮盐务，故改装寄居。」言讫，乃谆嘱僧勿泄，泄则彼此虀粉矣。僧急白盐政。盐政固审某邸状貌，又知其请假也，因偕僧赴寺，隔窗遥窥之。显者方据案展帖作书，真某邸也。骇绝，不知所为：乃与僧恳齐。齐大惊，咎僧，盐政为之力恳，齐曰：「余已获罪，无从着手。有张老公者，王所亲信，试与婉商，或能为地。」乃倩僧代邀张至，至则窄音秃颔，俨然宦者。齐为述盐政意，张变色，责齐曰：「汝真太不晓事，既以不慎获戾，乃更欲陷我不测耶？」拂衣欲去。盐政为之婉请再四，问意旨所在，张徐曰：「王已查明，盐务有三害、五缪、十不可信之疏已具，当于复命时面奏之。」遂朗诵疏稿，皆中时弊。盐政色变，乞求营救。良久乃曰：「惟有一术，或可挽回。王昔年扈驾五台，曾许施铸金罗汉十八尊。分府以来，库藏时或匮乏，公能具此以了夙愿，王必德公。」盐政大喜，徧市金十余万两，苏、扬为空。未几，王登舟，盐政尾其后，皆张居间为之关说，送之渡黄河始返。阅邸抄，则王已销假，无日不召见矣。


　　　　僧以佛将出地行骗

嘉庆时，京师正阳门外有枯寺僧，黠甚。某年除夕，掘地深丈许，储黄豆百余瓮，上置释迦像，密灌以水，使其迸发。元旦，播谣于众，谓梦一佛将出地，众惑其言。翌日视之，则螺髻翘然露矣。未几，全身皆现。士女罗拜，欢声雷动，僧敛钱无算。陆眉生时为给谏，闻其事，乘舆往，曳佛责之数十，泥犹湿也。驱僧出，封其寺。是年，尹杏农侍御深夜巡城，相传有山西鬼呼冤事。都人士为撰章回小说一回，其目录曰：「尹杏农大街遇鬼，陆眉生小庙拿神。」


　　　　陈谭以鸦片骗某千总

道光时，烟禁甚严。广州嗜烟者众，西关千总某藉以渔利，所得不赀。有无赖陈谭者，善以诈欺取人财，即赁屋居之，与千总对门，每出入，必舆马。从以豪仆三五，宾客杂沓，日集于堂，人皆以为巨室也。一日，忽有一仆受挞，创甚。仆潜出，怨詈其主而私告千总曰：「吾以小不谨为主人所扑，然吾主人实犯大罪，而犹作威作福至于如此，君谓何如？」千总曰：「子之主人犯何罪乎？」仆曰：「今姑言之，吸鸦片烟也。」千总曰：「有证乎？」仆曰：「长日不吸，漏三下，始吸之。」千总至是默计生财之时至矣，乃以言餂仆曰：「吾奉上官之命禁吸烟，若获其证，当酬汝百金，惟须为我前导。」仆诺，因于夜深时密捕之。仆引千总往，从以数兵，一拥入，陈遂被捕，并挈其枪灯以往。陈至千总署，即大笑曰：「来此大佳，不去矣。」千总曰：「子为谁？」陈曰：「子不识我为陈谭耶？」千总曰：「咄，有证在，子何言！」陈即取枪掷之地，曰：「且视之，此亦足为据耶？」千总乃谛审枪之斗门，则在竹节下，不可吸，至是而始知为所绐，深自引咎，令陈归。陈不可，千总乃出金为谢，遂挟以归。


　　　　骗烟土

某甲至漆肆购生漆十两，付以银一两票，云：「汝持往照票，少顷即来取也。」遂复购鸦片烟土十两七钱，使土肆人随往漆肆。此人即问漆肆伙曰：「票已照乎？」曰：「然。」又曰：「十两漆乎？」曰：「然，十两漆。」曰：「然则付彼可矣。」遂扬长去。已而漆肆伙持生漆出，土肆人骇曰：「此人购十两七钱烟土，而云土价由汝处付，何乃以此畀我？且彼不适言照票乎？」漆肆伙亦诧曰：「彼购吾肆生漆而付银一两之票，吾知付汝生漆耳，安知其它！」二人相争久之，始知均被骗矣。


　　　　冒充吴甄甫之犹子

吴甄甫中丞开府西江时，有一人自称为其犹子，至九江，谒守令，留数日。临行，德化令致赆仪二十金，乃周历各邑月余。至永丰，邑令庆书五为吴主会试时所取士，延之入署，盘桓二十余日，赠以四十金，雇肩舆送之行，设酒饯别。方欢饮间，适德化令以中丞犹子过境，约计到省之期，驰禀道歉，吴以无其事，意必转投他邑，飞檄通省获办。文至，家人托故请庆出席，入内呈文，阅之，庆先拘其仆，讯之良是，乃就席上絷之。后拟城旦舂。


　　　　僧受老妇骗

湖州天宁寺，唐古剎也，大殿倾圮，工巨费重，未得重建。道光乙未秋，忽有一妇至，年约六十余，妆束类大家，仆婢数人侍奉惟谨。一僧从之，操杭州音。主僧接见，妇自云：「为武进陈姓，家巨富，夫亡无子，有侄不惬意，未立为嗣。前月在杭州灵隐寺进香，遇僧云：『我为湖州天宁寺僧，凡十八人，以殿圮，皆他去，惟我独存。今知女善人慷慨乐施，是以飞锡而至。』言毕，忽不见。我讶其异，特与灵隐僧同来。今见罗汉十八尊，惟一尚完，且与我前所见者酷似，意其欲我结此善缘乎？今当以麦数百斛，米数百斛，并腴田四百亩为赠。我先行，尔等可至我家运麦米取田契也。」主僧大喜，克期而往。甫入境，即有人相迓，云：「主母知师等远来，恐家中有亵，请至山庄小住。」至则屋宇精好，供具甚丰。已而司事者出示田契，云：「向武进具呈移文至湖州，交师管理。米麦须以船来载。」僧遂归，计运费、关税约须银币四百元，乃乞杨某、吴某代付，并恳各遣人随之往。至则款待如故，并乞暂止一宿，明日至某处取麦，某处取米，且云田契已批准，可先将去。是夜各安寝。次早阒无一人，仅空屋。检点卧处，银物均杳然矣，乃惘惘而返。


　　　　丐掉箬包船以行骗

道光丁酉九月，禾中三塔寺南有村妇王氏，其母家与相近，时新谷方登，妇制饽饽一器，欲往遗其父。其夫以次日将入城贸布，嘱速返，妇诺之，携一子而去。无何，日暮不至。次日走问，始知其未至家，寻访不得，乃还，一日，出门沿塘行，未至万寿山北里许，遥望隔岸有箬包船，急呼塘畔行舟渡至船边，见二小丐方争食，小丐即其所行骗而得者也。一小丐手擎饽饽，骂曰：「昨师父以汝不能乞钱，故不许汝吃，以此一篮赏我，汝何得来夺！」村农近视其饽饽，酷似妻所制者，因问汝师昨从何处得此，小丐曰：「昨有妇人携一儿招我师父摆渡，我师父遂撑过对岸，赚其进船。所携饽饽有一篮，今犹剩此数枚也。」村农乃奔告妇翁，集数十人操械而往，跃登船，则二老丐已归，缚而搜之。其前后舱底有数瓮，或鲜或槁，皆断脊堕臂，贮满其中。又有一小瓮，泥封其口，撬开，则其妻与儿之首，血淋漓尚未干也。于是并取其瓮，解官。邑令鞫之，直认不讳。盖此丐掉船游行江湖，以骗取村童，迫令行乞，不从则杀之，骗子之最凶恶者也。


　　　　仙人跳

苏、沪有所谓仙人跳者，男女协谋，饰为夫妇，【亦有出之正确之夫妇者。】使女子以色为饵，诱其它之男子入室。坐甫定，同谋之男子若饰为夫也者，猝自外归，见客在，则伪怒，谓欲捉将官里去。客惧，长跽乞恩，不许，括囊金以献，不足，更迫署债券，订期偿还，必满其欲壑，始辱而纵之去。谓之仙人跳，亦谓之曰扎火囤。
吴江顾某以应试至苏，寓吉利桥畔，其旁有茶肆，曰锦凤楼，饭罢无事，偶往品茶。至则坐客满矣，惟屋隅一几，仅有老妪少妇在焉，无他客。顾往参坐，妪即与之闲话，久之，颇洽，妪曰：「此间无趣，郎如有兴，盍至我家，当烹佳茗以相待。」顾欣然从之。既至，导之登楼。楼上陈设颇精雅。时为道光季年，鸦片烟已盛行矣，榻上烟具存焉，请尝之。顾辞以不惯，妪曰：「偶游戏耳，庸何伤！」命少妇烧烟奉客。顾甫登榻，妪脱其屦曰：「任意眠坐，无拘束也。老身有事且去。」妪去未久，闻楼下叩门声甚厉，少妇遽起下楼。某疑焉，施从其后以下，跧伏户后。少妇启门，则有男子三十余人，哄然而入，问人在何处，少妇曰：「在楼上。」乃悉登楼，顾乘间逸去。
又有集党以为之者，先使女子引诱男子，与之周旋，既接近，则引其党十数辈，各携武器，追踪而寻获之，声势汹汹，不可向迩。佯称妻为所污，非死不可，否则汝既爱之，汝可买之，并须赔偿平日一切费用，否则决不再留此被污之妇云云。男子或稍抗拒，则伪为夫者必连声喝打。其党则又假作调人，竭力劝解，迫令男子献金，并将其衣服及随身所有者悉数括之而后已。


　　　　养瘦马

金陵匪徒每于四方贩卖幼女，选俊秀者，调理其肌肤，修饰其衣履，延师教之，凡书画、管弦之类，无一不能。及瓜，则以重价售之巨室以为妾，或竟入妓院，曰养瘦马。故遇有贫家好女子，则百计诱之，辄有受其诳而悔莫及者。
当陈芝楣制军銮督两江时，有滇人徐邻哉为上元令，因案罣误，亏帑项，忧郁以卒。亲友奴仆皆星散，惟遗孺人、弱女，惸惸流寓，为居停所逐，乃求佣于人，作女工，有人引入瘦马家，不知也。其家以老妪主政，婢仆数十人，咸尊之曰老太太。教师十余人。诸女日皆有所业，称妪为母，为祖母，为姥姥者，莫不娇容丽质，举止安娴。其家法，则三尺之童，非奉呼唤不入中门，规矩井然，宛若大家。所雇徐孺人，教诸女刺绣耳。妪见其所携之女，年十三四，秀外慧中，甚爱之，易女以时服，令偕诸女入塾读书。暇时，调琴作画，以及吹弹歌舞之事，女与女伴逞能竞敏，亦精绝无伦。
方孺人初至日，问妪门第，则以丈夫、子皆外出服官，仅留诸女在家作伴为答，孺人信之。荏苒三年，女及笄，嘱妪为之择壻，欣然从之。未几，报某公子欲相女，先命诸女次第出，皆不中选，遂华装徐女欲出，孺人止之曰：「此非大家所为。」妪曰：「金陵风俗皆如是，不能违也。」不得已而去。


　　　　骗缎以倪某为质

越人倪某世习申韩，由幕而官，去官复幕，在保定待聘，居逆旅有日矣。某年冬，有入居逆旅之内厅者，章服华焕，从以羣奴，宾客往来，络绎不绝，似皆宪司之纪纲也。倪询其仆，知为大名府之总司阍，奉本官命，来省购衣饰，为公子完姻，并延访善于刑名、钱谷之士，俟聘定，即辞旧友者。倪即具衣冠往谒，其人稍闲，即与盘桓。久之，遂成莫逆，乃知其性情伉爽，而固目不识丁也。
一夜，漏三下，突有役来，传本官谕，促其人归。其人得信，叩倪寝门而告之曰：「请先生起，烦为一读来书，有役守候，不能待旦也。」倪起而诵之，亦惟以办公乏人，谕令迅将各物置妥即去，并旧友辞定，所访之新友必须于开印前至署云云。其人踟蹰曰：「办物不难，访友非易，先生意中有信托之人乎？」倪遂自述其历就州县，屡助其东人升迁之事，其人笑曰：「吾以先生为记室耳，不知申韩妙手，近在邻居，而犹外求耶？今即请代禀复，谓以千金订定倪先生，俟各物办齐即归，不敢逗遛也。」倪为之书竟，役去。
次日，其人送关书及聘仪六金至，屈膝为礼，侍立，命之坐，谓不敢抗礼。其仆从亦来叩喜。倪大悦，曳其人入坐，曰：「相好在前，既承不弃，断不可以常例拘也。」其人称谢侧坐，告以首饰尚未造完，俟工竣先归，当遣车奉迓耳。又数日见倪，似有不豫之色，倪惶然叩之，其人曰：「在贵乡亲某缎局购定货物，不过偶欠数百金耳，坚持不舍，何吝也！」倪曰：「此亦市侩恒情，何足怪！吾与之素识，可为代保，虽千金亦无害。」其人曰：「如此大佳，特恐先生未之信耳。」倪曰：「他日同署办事，尚何！」因即偕赴缎局。所定之物实千余金，仅付百两，余皆逋欠，故未付物。而局主已访得大名郡守确有姻事，且倪就其幕，故倪至，殷勤劝接。其人笑曰：「尔铺主不我信耶？请以先生为质。明年来迎先生时，金必携至。」倪亦愿力任之，局主欣然，其人遂满载而去。翌年春仲，未有车来，局主大疑，邀倪同往大名，问司阍，无其人，亦无易幕事。倪归，乃货其行李以偿局主焉。


　　　　认丐为义父以行骗

有耆而聋者，在某关行乞。某日，有官舫至，扬旗鸣钲而泊。舱中有贵官，探首见丐，使从者扶之登舟，谛视之，曰：「汝非某长者乎？前曾继我为义子，我以回籍求科名，遂久别。今幸得官是邦，不意义父一贫至此，儿之罪也。」丐知为误，姑应之，曰：「我年老糊涂，前事如梦矣。」官曰：「义父虽为风尘面目，骨格犹存，儿识之无误。」乃令从者导之赴浴更衣，移舟至僻处，颐养月余，以胶粉染其须发，则皤然一叟矣。语之曰：「儿衣不称父身，将入市买帛，为父修饰，便可同往。惟义父曾行乞于此，恐有识者，碍儿颜面，阅货时，若合意但摇首，不可多言。」丐允之。
官遂命泛舟入城，同乘肩舆二，从以二仆，父子皆服五品衣冠，若为谒客而出者，招摇过市。入银楼，购金约臂，每具重四两者一双，谓楼主曰：「我将赴缎局，偕往兑银可也。」楼主从之入缎局，具一单，与局主观之，值须三千余金。邀之入厅事，殷勤款接，私叩其仆，知一为严州同知，一为封翁，以同知之妹字杭州太守之子，将至会垣结婚，来此购奁中物耳。局主设席燕之，并约楼主作陪，曰：「是我之好友也。」楼主唯唯，方自以为荣。局主乃出绉缎洋呢各物，先奉封翁阅之，封翁皆摇首，局主曰：「此皆上等货也，可入贡，岂犹不堪服用耶？」官曰：「既不合父意，可与妹观之。」因令舆夫负货物，一仆押之。良久未回，又令一仆往催，则舆夫先回，曰：「舟中人嘱我禀官，曰绸缎经姑娘目，俱合意，不知应用何号平色银两，请自归检之。」官谓局主曰：「烦陪家君暂坐，我去兑银，即回。」乃乘舆去。至舟，犒舆夫钱，曰：「尔等往来劳苦，先吃饭去。」舆夫去而舟开矣。丐坐俟至夜阑，不来，局主与楼主皆惶急，乃追问丐。丐亦情虚，语言闪烁，羣拥之鸣官。令究其实，亦无可如何，惟跴缉而已，释丐出。众褫其衣，以靴帽不合时，舍之，丐遂戴五品冠，着朝靴，赤体而叫化于市。


　　　　冒为人父以夺钱

京师有某少年，以银易钱于市，方谐价，忽一老者从后击而仆之，且骂曰：「父穷至此，尔有银，乃私易钱，不孝孰甚！」遂夺银去。旁观者谓是父责子也。少年晕绝，良久始苏，云吾安得有父也。而银已去，不可追矣。


　　　　冒充某方伯子以行骗

有京卿恶其子之不肖而逐之者，其子不知所之。京卿旋出为方伯，一日，入庙行香，时府县以下伺应者数十员，士庶环观者数百人。突有敝衣冠者，至方伯前，长跪而号哭曰：「儿今愿改过矣，请大人尽法处治，伏望收留。」语毕，叩首无算。方伯察之，非其子也，大怒，叱曰：「何处匪徒，敢冒吾子，殊大胆！」令役加以缧绁，交首府，使问罪。首府挈至署，讯之，其人供称前因不好读书，不受训饬，偶有触犯，为父所逐，今但求为之挽回，誓必奋勉用功，不敢稍惰，有负隆恩。守因诘其家世，言之凿凿。且察其神色悲惨，语言明爽，似非作伪者。试以制艺，亦能成篇，信其为方伯之逐子也。留之署，俾易冠服。公余，为方伯委婉言之，方伯曰：「实非我子，若无为匪情事，任君遣之可也。」方伯归，与僚寀议之，众皆请见其人，令言志，则拜而泣曰：「父性严厉，己实不才，惟有回籍应试耳，倘得科名，或可藉赎前愆也。然无旅资，奈何？」众怜其志而哀其遇，遂赀助数百金，送之去，而以责逐覆方伯。后闻家人言，始知确非方伯子。


　　　　以假人头骗钱

当洪秀全据金陵时，曾忠襄督师进攻，结营雨花台，相持年余。洎同治初，寇之势力渐蹙，京师有遣李文忠来援消息，忠襄遂下令猛攻，旋于甲子六月十三日城破，盖自咸丰癸丑至此，十一稔矣。
时有银楼曰天宝者，主人杨姓。一日薄暮，忽来大汉二人，操徐州音，土棍也。背承笆斗一，上覆袱，直入肆，故作张皇态，以语杨曰：「予乡人，不识此为何物。」言时以手入斗，连探翘边细纹者两锭出，置案间，色晦黯，上晕土花，而一种不可掩之宝光，跃跃浮动，望而知为银也。杨审视良久，曰：「是银也，汝乌得有此？可售乎？」二人闻言，作惊喜状，自相语曰：「是果为银者，某地徧谷皆是，尔我此后但作富家翁，可无烦劳力矣。」复谓杨曰：「勿诳我，此既为银，可与我以钱。」杨乃欺之，佯为持筹握算者，若按其值而予之，实则偿不及半，二人亦不与较。临行，杨与之约，谓后如获此，当来兑，吾不汝欺也。二人诺而别。盖兵燹之后，发现窖藏事，往往有之，以是遂不之疑。
诘朝，其一人果负笆斗至，悻悻然，掷诸杨前，而谓之曰：「子视之。」杨犹意是前物，揭视，则人头也，骇极罔措。其人大喜曰：「子令我掘藏银，同类起争端，致相残杀，衅实启于子，吾即遗此以嫁祸，不为过也。」言毕欲遁。杨急起挽之，愿将原银还之，令携头去。其人初有难色，旋经典籍者哀恳始允，将原银装腰橐，从容携笆斗出门。未数武，适有邻肆甫启关者，其人即掷笆斗于门，怱怱竟去，曾不一回顾，人咸怪之。众见其去远，启视，一人头也，不敢匿，遂鸣里胥，报邑宰。宰亲莅检验，提头出笆斗，乃面粉捏成，涂饰彩色于其上，须发则插以猪鬣也。宰怒其妄，笞里胥二百。当检验时，杨亦潜窥之，始悟己之受骗矣。


　　　　假关节以行骗

浙之杭人有金某者，以贾于海外起家。某岁，送其子侄应童试至杭，寓学院之车辕门外。有人叩门请见，见之，则衣冠华焕，仆从甚都，问有应试者陈某否。盖金与陈固中表，知其向幕江南也。然其时实未归，乃告以故，叩其来访之意。其人踌躇曰：「陈不来，事不谐矣。我施姓，与陈至好。我为学使所聘，至此阅卷。」遂告别而出。门有肩舆，施登舆，由东辕门直入仪门矣。
金闻学使向有货取之名，疑其人与陈必有勾串事，然亦无从进门，姑置之。一日，偕戚友游西湖，遇施于圣因寺前，见其与两客偕，皆翩翩少年也，从仆三四人，更有舆焉。施遥见金来，出队趋迎，握手道故，指一衣秋香绉袄、冠盘金便帽者曰：「此学使之大公子也。」又指一卵色纺衫者曰：「此某孝廉，我同年同事也。」又谓二人曰：「此金君，为我至友。」遂问金同行戚友之姓名，互相揖让，施大笑曰：「难得英俊多人，不期而会，我合作东道主，畅叙一日矣。」乃邀入五柳居，登楼列坐。酒家以木版来，指点酒肴之精妙者，次第供应。施与孝廉纵谈今古，讨论文艺，公子殷勤劝金浮大白。酒酣，有苍头飞骑而来曰：「大人有命，请公子同归。」金潜起，给酒赀。酒佣曰：「上座之客，入门时已先付矣。」金局蹐不安。施及两客皆下楼，谓金曰：「三生有幸，始得订交，如欲相见，但须告阍者张老，我自来耳。」旋拱手作别，乘舆马而去。
金归，与子侄言之，佥谓宜作答宴之举，遂于旅邸设盛筵，具柬交张老，以邀三人。次日，施赴燕，谓大公子与孝廉皆为公务所羁，嘱致谢，遂入席。索其子侄之课文阅之，曰：「佳矣，惜未能投学使之所好也。就文论之，即如某篇某处应提，某处应顿，结以大尾，则必为学使所爱，无不命中矣。」众咸服其论。金乃询之曰：「君前访陈，果以何事？」施曰：「吾辈既相好，言之何伤。学使之大公子，好交贤豪，令我辈为之介绍。陈君前约贵处之某侄，为通邑富豪，欲与公子纳交，不意陈远客未至，殊扫兴也。」金曰：「如我子侄，不识可充数乎？」施曰：「无不可，但缟纻之费，各需千金，能乎？」金曰：「得半犹可。」施难之。金再三恳求，既而曰：「幸有我在，或可商之。」言未已，有二役以提督学院大灯见迎。金送之出门，见其由中道入，文武巡官皆旁立候进，金深信之不疑矣。
翌晨，施来，曰：「关防在迩，迟恐不得出。大公子以我故，允所请，惟须以金面封，俟榜发来取。」遂同赴钱局，如数兑银，加缄而回，给以关节。未几，试毕，金之子侄皆落孙山，始疑之。赴局开兑，则原封固不动也。启之，易以砖石矣。中有一纸书云：「大宗师如此清正，汝曹妄想功名，理应重罚。所封千金，权借济急，销汝罪愆。以佛法论之，或者来世有奉还之日也。不必冤屈好人。此嘱。」金大怒，乃设法纳交于学辕之巡捕官，以访其事，始知学使幕中实无施某，即所谓大公子者，亦年貌不符。盖骗子先冒杂役，于放水菜时入内，匿号舍中，易衣冠而出。巡捕官见其章服华焕，且自内出，则拱候之，其入亦然。既入，则仍易破衣，混杂役中出矣。至张老及灯笼夫，皆其党伪充者，事后俱逸，所骗亦不仅一金也。


　　　　冒为人子以行骗

中牟刘氏女嫁兴国州，其夫与子皆前卒，出而为佣，常居其主樊氏家。时樊玉农太守方知河南府，善遇之，颇有所蓄。忽有某甲自湖北至，自言为其夫兄弟之子，然族属疏远，固不可考矣。乃其事刘则甚懃恳，抑搔苛痒，问衣燠寒，虽亲子有一若。刘甚喜之，将以为子。刘有妹，亦佣于樊氏，谓刘曰：「昔吾夫有亲兄弟之子，吾以夫亡，往依之，哭于门外，达旦而不见收恤。今此人与姊，远矣，何亲昵之甚也，此必不可信，姊毋为所饵。」嗣后，甲至与刘语，其妹辄往参焉，使不得尽其说。会刘病，甲乃为赁屋于外。刘因言于主人，就外舍养病，妹又尼之，刘曰：「人固有不同，妹将以此子为犹尔夫兄之子耶？此子与我至厚，我又无子，不从之去，而尚焉往？妹勿阻我，他日必不为妹累。」妹无如何，刘乃从甲俱去。甲有所善妇人，遂以为妻，与刘同居，居然母子姑妇矣。乃稍稍蚕食刘之所蓄，既尽，伪使刘至某所就医，及暮而返，则甲夫妇不知何往矣。刘儽然一身，卒依其妹以终。


　　　　汉口某钱庄遇骗

同治某岁，忽有一叟赁屋汉口某钱庄之旁，久而与庄伙审，时往谈话。一日，出信一，银一封，自称：「此为儿子自陕西总兵任内寄至者，予以年耄目昏，不能阅，烦启视。」庄伙阅之，谓信中所云，当以此易银币。叟曰：「烦君为之。」自是而后，屡有请庄伙代兑银币之举，又屡邀其饮食。及半年，叟忽又以信及银数箱至庄，庄伙阅之，则信中言有极要事，故寄五千余金，望速兑银币云云。庄伙喜其平色之大，可折加，每一元宝竟扣至二三两。叟无言，取银币而去，元宝固尚在叟家也。
翌晨，忽有人至庄告曰：「此人为巨骗，已于昨夜登舟矣。」庄伙往视银，果皆银皮而中实以铅也。


　　　　周梦星骗信局

信局为人寄银币，必由原寄人自为缄封，而标明若干圆之数于上。寄到时，缄封如原状，银币之多寡真赝，不问也。惟缄封若有损裂痕，则信局当负责矣。周梦星者，不知何许人，家常州，夙以行骗为业，百出其计以骗人，计亦将穷矣。一日，忽憬然有悟曰：「是可以术愚信局而大有所获也。」乃与其居无锡之友人李亦园约，以银币四十圆寄亦园，其缄封如普通式，而所包之纸为易裂者。及寄至，亦园将启封，审视再四，语送信者曰：「何以有裂痕？」因令送信者眼同启封，既启，则四十圆之半为赝鼎，余亦为哑板糙板。亦园大怒，曰：「无怪封之损裂也，幸我细心，否则为汝局所绐。」因偕送信者至局，面局主曰：「汝以伪易真，不速偿，必控之官。」亦园夙无赖，恒为人所惮，乃偿以二十圆，亦园始悻悻归，后与梦星平分之。


　　　　骗戏馆中钱

董某客京师，偶入戏馆，占席以待客，横二千钱于案。忽有衣冠者三人自外来，中一人若与董素相识者，遽向揖。董答揖，揖甫下，而钱为其人之同伴者撮去，挂于肩。揖毕，问姓氏，其人故惊愕，作误认状，深致歉忱。董回座，而案上之钱已失，撮钱者尚立于旁，反咎之曰：「在戏馆，岂可以钱横于案，如我之挂于肩，斯可耳。」实则挂肩之钱，即其钱也。董熟视，竟不敢言。


　　　　以计骗伶物

都门士大夫筵宴，辄召妙伶侑觞政，盖官箴严肃，一入北里，惧挂弹章，如此则既得选舞征歌之乐，又可免挟妓饮酒之讥也。某伶者，歌喉宛转，貌亦超羣，眷之者多，积资甚厚。一夕，演剧之余，在戏园遇一客，衣履豪华，举止阔绰，一望而知为贵人，邀之同赴酒楼。伶固应客者，遂不之却，与偕行。至酒楼，开樽共酌，极赞其色艺。临别，命仆以百金赠。伶叩其寓址，不以告。其仆答云：「主人为某省太守，入都谋擢观察，小作勾留，即将南下，毋烦絮问居址，谋过从也。」
次日，又遇于他园，复携之饮于酒舍，酬赠如前。伶感之，邀至寓小酌，客不允，再三请，乃谓伶曰：「不必盛筵，但蔬菜数簋，清酒一壶，以佐清谈足矣。」遂订时而别。次日，伶一一设备。届时客至，驷马高车，俊仆三数辈从之。酣饮未终，日已薄暮，坚留客宿。客亦不辞，乃遣散仆从，令明日不须早来。既而入卧室，解衣并枕，笑谈甚洽。伶历述生平及箱箧所有，悉以告客。次日，家人起，重门洞开，知有异，入伶卧室，箱箧皆脱扃而空空矣。伶犹鼾卧，呼之，不应，知其中迷药，亟以凉水解之，乃觉。询以客往何处，懵然也。告以失物，则懊丧欲死。始悟客为大偷，始之重酬，饵之也；继之请宴不允，必俟再三而后诺，坚其心也。


　　　　冒为探事委员以行骗

某中丞抚浙时，尝访察官民之不法者，重惩之。温州守某簠簋不饬，闻风而惧。突有外来三人操北音者，寓府廨侧，不言所事。守出坐堂皇，必往观，暇则与馆人辨论守之是非曲直。馆人怪之，密以报守。守瞷三人出，亟搜其行李，得中丞访牌一，守之私事备列焉，所钤乃紫色印花也。又有首县致永嘉令一函，未缄，内云：「蒋厅尊奉大宪命，以探事来贵治，诸祈照察」云云。守益惧，密商永嘉令，将重赂之。三人归，见箱箧俱乱，召馆人诘之，馆人曰：「君出，太尊来，必欲面晤，在房坐半日始去，行李之乱，其太尊所为乎？」三人默然，既而曰：「机事泄矣，盍去诸。」遂买舟行。
馆人飞报守，守属永嘉令谒之。至舟，仅二人，令问蒋司马何在，二人曰：「主人回省矣，留函奉呈。」令收阅，一首县原函，一司马所自致，畧云公事匆促，不及谋面，深致抱歉之意。令白守，修书，馈柑橘四桶，中藏白物，因其仆追赠之。未几，守至省，晤蒋，讯无赴温事，乃知前物入骗子手而不敢言。


　　　　责妓偿金

秦淮某妓故富，一日有骗子至，手袱中包五两银锭十枚，入门，即以一付妓家，令易钱。次晨，易一枚，至第三日，又易一枚，置所余于枕旁。妓藐之，未开视也。第四日晨起，袱中七锭杳矣。客怒，以三日用十五金，足敷缠头，且入房三日，未出槛，此银应取偿于妓。妓无辞以辩，酬以三十五金乃罢。后渐侦知客银仅三枚，余七枚以面为之，而裹以银箔，夜中尽食之，而责妓偿也。


　　　　无赖子假雪弥勒以行骗

唐韩文公云：「偶然题作木居士，便有无穷求福人。」《风俗通》所载，如鲍君、李君、石贤士等，大率类此，从古然矣。乃若津门所传雪弥勒事，则尤可笑。某岁，津门大雪，好事者戏聚雪作弥勒，低眉垂目，笑态可掬，偏袒踞坐，大腹彭亨，右手持牟尼珠，左手持布袋。又作侍者二人，皆生动有致。愚夫愚妇见之，膜拜作礼，竟有以香烛供奉者。诸无赖子遂藉以敛钱，侈谈灵异。瞻礼者众，乃搭棚以覆之，檐前悬红灯二，居然一佛殿也。然人多气盛，又益以香气烛光，熏蒸终日，未浃辰，玉山颓矣，诸善信皆废然而返。


　　　　老人为某所骗

京师多骗子，遇之者辄无幸。有某者，为人经营商业，一日，其主予以银币三千圆，命入都购货，戒之曰：「君去，余即后至。至京，即居旅馆，勿轻出，倘遭巨骗，则余血本三千金将化为乌有矣。」乙曰：「诺。」翌晨，束装就道，加意防闲，苟有向之注目者，皆疑为骗矣。
未几，抵京师，下榻旅馆，私念都中商市繁盛，倘闭门不出，虚此一行，而主人所言，亦何敢忘，思之再四，忽以银币二圆嘱役人易锡饼，俄顷购至，藏之而寝。时方隆冬，晨起大雪，乃检囊中所实锡饼，间以银币，荷于肩以出。临行，谓役人曰：「如有人觅我，即告以入市易物去矣。」于是徐步出门，且行且顾，以为往来人中，果谁是巨煸者。偶见一钱肆，即入小憩，取银币二圆兑小银币，余则仍纳于囊。当兑换时，对门立一老者，鼻架墨晶眼镜，身披羊裘，外加织毛马褂，口衔京式短烟袋，目眈眈注视其囊中物。瞥见，喜曰：「骗在是矣。」坐憩片刻，仍取布囊荷之如故，并向老人佯作问路状。老人曰：「君所问者，正老朽欲往之路，同行可也。」乙曰：「某受主人重托，携巨金来京师购货，初至贵地，不识路径，承吾翁指示，深感。」微窥老人作何状。老人闻之，若不为动。行未里许，见一茶肆，老人曰：「君负重囊，惫甚，此茶肆尚不恶，盍小坐。」遂偕入。老人以京式短烟袋进某，复将织毛马褂置于几侧。某方衔烟袋，忽皱眉向老人曰：「腹痛腹痛，附近有厕所否？」老人曰：「在肆之东。」时风雪益厉，某曰：「翁之马褂乞暂假一披，藉以护体。某之布囊，请代为看护，囊失而某之生命且不保，乞留意焉。」老人许之。某遂御马褂，持烟袋去。老人固巨骗，第注意布囊已久，以为有此为质，不虞他变，乃慨然以衣物假之。讵某久不回，急倾囊视之，则所储银币实赝物，及追某，不知所往矣。


　　　　担水夫为道士所愚

光绪时，云南某县有担水夫，日荷双筩，往来井上。某年长夏，枕石酣眠，迨醒，一道士跪其前，口称贵人不置。担水夫嗤之以鼻，道士曰：「贵人不信，明日可至笻竹寺一觇异兆。」如其语，道士已延伫其间，令担水夫指地，掘尺许，得白金一锭，上凿曰「天赐桂王军饷。」更指，亦如之。担水夫既惊且喜。自是遍招党羽，欲图不轨，附之者三万余人。有门卒乘醉磨刀，妻诘之，得实，首诸汛地官，乃密陈总督刘某，拘担水夫及道士二人至，刑之于市。担水夫呜咽流涕，道士则掀髯大笑曰：「无妨，有金碧二神救驾。」比过金马碧鸡坊下，道士忽失声长叹曰：「天也，天也！」无言就戮。胁从尽散，后卒无他。


　　　　道士卖大力丸欺人

光绪己亥，京师某寺有一卖大力丸之道士，扬言于众，谓以刀斫我，如流血，则予尔银若干两；不流血，则予我银若干两。或试之，俨如铁石，未尝损及毫芒。一月中，环观者如堵墙焉。后忽不知何往。或曰，此即义和拳之始也。


　　　　绸缎店与外科医室之受骗

光绪时，吉林有某骗子至绸缎店购货，检定，告店伙曰：「余未挈现款，请遣人从余往取。」店主乃令一学徒与之偕行。某导入一外科医室，坐定，乃曰：「请稍待，余出即回。」学徒静俟之，久不至。医请诣内室，曰：「弛里衣。」学徒本十六七岁之少年，温婉若处女，闻之愕然。医又连促之曰：「既至此，何羞为！」学徒面愈頳，久之，乃曰：「余来此，乃取货价，若意欲何为？同来者非汝家人乎？」医曰：「安有是！余素不审其人，渠晨来，曰余有幼弟以生殖器患疡，乞与诊治，弟年少羞怯，须于无人时唤至密室，缓商之。君岂其弟耶？」学徒乃大愕，始悟两人均已受骗也，急踪其人，无及矣。


　　　　卖假药

桀黠之徒，辄以假药出售，猎取钱财，而以航船中为尤多。有某航者，自苏城往木渎，舟中杂坐十余客，有土著，有他方人。一乡人坐舟尾，右手五指浮肿，若巨灵之掌，时时抚之而呼痛。时船头坐有甲乙二人，语娓娓不倦，乙曰：「君近时何所为？」甲曰：「吾侨居西藏三四年，近甫归里。」乙问西藏风俗习惯，甲一一答之。舟中人闻所未闻，咸属耳焉。渐询及西藏土产，甲曰：「藏香驰名中外，神物也。凡跌打损伤、四肢浮肿等症，涂之靡不愈，惟价至昂，此行仅携得少许归耳。」乙请以一覩为快，甲有难色。其旁若丙若丁，均力劝甲出以示众，甲乃从行囊出一锦匣，满贮黄色丸，大如梧子，众客传观，大都疑信参半。丙忽指艄后手肿者而言曰：「如若人者，亦能以此丸治之否？」甲曰：「易易耳。」曰：「然则盍一试之？」甲曰：「彼不就余医，何能强医之。」语次，丁已至艄后，语手肿者曰：「汝运至佳，某先生有香，可消汝肿，速往就医，毋失之交臂。」手肿者尚未诺，而丁遽拥之至甲所，甲曰：「汝幸与我值，真有缘哉！吾为汝已疾，不索汝资也。」因启匣，出一丸，搓之使碎，和以唾沫，就其浮肿处摩擦不已。约数分钟，而其肿立平，于是同舟客咸呼神药神药。有出资向甲购药者，甲始不肯，强而后可，于是匣中累累之丸，须臾而尽，合计所获银币，逾十圆矣。舟抵跨塘，距木渎尚十余里，甲乙丙丁均纷纷登岸，向之手肿者，转瞬亦杳。于是舟子语客曰：「此即所谓卖假药者也，诸君受其愚矣。」众言假药何以能消肿，曰：「此非真肿也，彼预以绳紧切手腕，阻止血液流通，手自浮肿。及敷药之际，潜弛其缚，则血流通而肿立平矣。」众闻之，懊丧不置。谛视其药，则抟黄土以为之，不值半文钱也。


　　　　江湖医生卖膏药

江湖医生之卖膏药者，其探囊、送客二术殊巧，今特述之。
医立围场中，觅一受药之乡人，询以病状。乡人辄言腹痛，或胸闷，则应声以药粉至，令乡人以两掌向空，分置其中，并令坚握勿释。乡人至此，顿失其两手之自由，乃伸手入其腹或胸际，探试其囊货之几何，以定酬谢之多寡。医得谢后，恶乡人之在旁久立，或被窥知其奸也，则送客之术尚矣。其术大抵先期探知其人之家居方向，而语之曰：「今更畀汝一药，汝必向东南【或言西北，必如其家居方向。】方疾行，勿稍回顾，否则不验。行若干步，以药入口，汝病立愈。」乡人信而诺之。即令以背相向，且告之曰：「我为汝画一符，灵甚。」事毕，即驱之使去。


　　　　售假钏

愈风钏者，琥珀精也，其功能，能拾芥。某客初至沪，好闲游，一日，途遇二人，并作惊奇诡秘状，异之，驻足而旁听焉。俄闻龂龂争值，审其为货财交易，益欲以觇厥究竟。二人旋以论价不合，分道行。
客因尾售货者，询何品类，售者顾客曰：「客毋喧，当为客缕叙之。予为业圬者也，曩以受佣于某巨姓，使登山，为其祖改筑茔兆，掘地仞余，瞥覩一物，大如盌，环圆而中空，出诸土，袖而归。洗以泉，拭以巾，炫泽而有光。辨其色，红紫相间；衡其重，轻若藤竹。疑为琥珀精，试以芥子验吸力，果大好之神珀钏也。然吾侪小人，不宜怀宝以贾祸，待价而沽者有日矣。」语竟，复左右顾曰：「幸勿为他人觉也。」客曰：「价几何？」曰：「傥来物耳，殊不愿索昂值，得售二十金足矣。」言次，频以掌摩挱其钏。客曰：「此何为耶？」曰：「将俾君一察其真赝也。」于是俯拾泥沙，置拳中，迎以钏，距离逾寸，而泥沙已跃登钏上矣。因指钏谓客曰：「吸力何如？固不仅能拾芥也。」客讶为大奇，亟欲购取，议值良久，始允让其十之二。客曰：「是玩物耳，乌足以易吾如许金钱耶？」售者曰：「客犹未之知乎？是即岐黄家之所谓愈风钏也。约于腕，可瘳拘挛之病，区区十余金，未可惜也。」客韪其言，乃如数予之。
客抵家，欣然自得，告其家人，即出钏以示，吸引沙粒，亦验。大喜，什袭藏之，视之如随珠、赵璧也。不意越数昕夕，复遇前售者于道，旁立一人，亦如前作惊诡状。即而视之，则所售者仍钏也，形质无稍异且其告人语，俱一一如前。始悟前钏之必为赝物，而彼二人者实串骗之徒。不然，希世奇珍，固未有数见不鲜者。回忆前日之受愚，意殊愤愤。遂前行，适逢旧友，爰举所遇以告，友微哂曰：「君诚戆矣。是盖以松脂和红朱煎炼而成，以绐夫嗜奇而识浅者也。究其代价，祇数十青铜耳。」


　　　　骗人参

苏州之阊门外，通衢大道，百货交集，人参行尤盛。同、光间，其地有空屋，某岁，忽有服四品衣冠者为陈某，迁入焉，门条曰候补府陈，有司帐、司阍、司厨及他仆数十人。某出入，必乘四人舆，张红盖。现任之府厅州县，佥呵殿往谒。时亦燕客，舆马盈门，参行中人见之屡矣。一日，有二仆华服而出，至参行，阅货问价。行主叫其主人之履历，则曰：「晋人也，为吏部尚书之长公子，以荫得官，加捐知府，需次于苏，拥多赀，举家皆饵人参，代茶饮。家中所携之参将尽矣，主人命吾辈选择公平之肆，冀可常日交易。」于是行主争谄其仆。而仆游十余家，皆不合。
时参业中专有知宾之伙，至是徧告各行，悉闻之矣，争许以重赂，二仆喜．某行主乃遣伙持参偕往，并令先秤一两，试掌之．值三百余金，即与元宝七．伙回，则盛言其寓邸之华丽，且探知其太夫人日须服参三钱，岁有十数万金之交易，全眷亦不日至矣，行主甚悦．未几，某盛服乘舆，至某行，谓行主曰：「宝号货真价实，太夫人已至，必饵佳品，今且择至佳者与我．」行主乃奉以最上者四十两，命一伙携往易银，且曰：「兑齐，遣工人舁送银封可也．」二伙从至馆舍，登堂入室，达后楼．某以后楼为卧闼，罗帐锦衾，陈设华丽，箱以四为列，自床东至窗前，凡数十列，乃命仆启第五列二十号，则贴地一箱也．正启银封，忽楼下有操晋音之客至，大呼曰：「今日虎邱之游奈何不赴？我自能跟踪而至也．」某乃谓二伙曰：「且坐此，客为我乡人某刺史，求贷于我者屡矣，今若使其登楼而见参，则益扰．」即命仆以参及银皆入箱，锁之．某至是，匆匆下楼，客强拉之行．仆上楼，传某命曰：「客少安无燥，主人出，即来．」乃反扃楼门而去．
二伙旋闻有幼仆戏谑于楼下，始而喧哗，继而揪扭。老苍头吆喝之，不应，继以鞭挞。幼仆不服，哭声震耳，久之寂然。至夕，无一人上楼，二伙馁甚，推窗望楼下，适行主偕伙伴持灯唤人，二伙应曰：「勿急，参银悉在此。」行主登楼，去锁入门，以火烛之，二伙指箱曰：「参银悉在此也。」行主曰：「予自大门至楼，人物一空，似已迁矣，今且开箱观之。」则洞见楼下，盖箱底与地板相连，触机运转。徧举各物，不甚珍贵，罗帐而外，衾褥皆高丽纸之印花者，钟表仅有其表，中空无物，箱皆纸糊，中藏石块而已。二伙至是，乃始悟诸仆叫唤争鬬时，方转运箱中物，以嘈杂之人声混之，俾不觉。行主不得已，鸣诸官，且问以与骗子往来之故，官曰：「以枢垣有函来，不能不答谒也。」乃为缉捕，然已鸿飞冥冥矣。此与干隆时京师骗人参之事盖相类也。


　　　　骗行李

有士子赴岁试者，既舣舟，行李置于岸，尚未议脚价，姑立于行李之侧以守之。忽有衣冠而来者，对之长揖，曰：「兄何自来耶？」某亟回揖，谛视之，彼此皆不识，其人曰：「误矣。」又揖谢，道歉而别。某回顾，行李已渺，乃知已为人所盗矣。
又有某旅客自坐其卧具之上，忽见一人至，称之为父执，即长揖。此人仓猝间不暇辨认，即起而回揖，则卧具已为其取去矣。


　　　　假翰林

光绪某年，苏州有翰林李梦莹来自湖南，投刺谒当道，意在抽丰。时巡抚为赵展如尚书舒翘，既接谈，属长、元、吴三县令为设法。时吴令为凌焯，以精明着，察其有异，发电至湖南密询，得实，即率役至其寓捕之。李方谒客回，金顶朝珠，逮赴县署，围而观者如堵墙焉。得供后，以冒名撞骗罪下狱，而凌获卓异，保送赴都。


　　　　冒名顶替之官吏

有冒充官吏以行骗者，忽自称禁烟，忽自称查牙帖，忽自称查酱缸。所至之处，辄出委札于怀以示人，人不疑也，得贿即行，盖假他人所得之檄以冒名顶替耳。


　　　　伪充差弁骗烟膏

上海公共租界九江路广诚信烟膏店，为膏业巨擘。光绪辛丑，忽来一形似差弁之人，声称奉两江总督刘命采办烟膏，须福字清膏数百两，出银票一纸，使店伙持往照兑。而庄号以票根未至为辞，差弁即将烟篮寄留，驾车自往。店伙候至暮，不来，疑而启篮视之，非原物矣。其所以伪托刘忠诚公坤一者，盖忠诚夙嗜阿芙蓉，岁必遣人至沪采办，骗者知之审，广诚信亦不疑也。


　　　　和尚作怪

某县之东岳庙前大路有青石一方，历岁久矣．一日，主僧忽言石粉能治疾，风痨，鼓膈，无一不愈，于是远近男女，奔而赴之者若狂，如是者数月。昆山县所属千墩镇某庙前，有老树一株，以年久故，其中空。一僧晨起，忽见浓烟缭绕，自树中出，嗅之，作旃檀气，遂相传以为神。远近男女，又奔而赴之者若狂，如是者数月，烟熄而树如故。越二年，又哄传泗桥某庵庖中忽产异竹，竹生甘露，能疗一切不治之症。远近男女，虽盲者、哑者、聋者、瘫者，亦相率稽首于白莲座下，求洒一滴杨枝水，如是者又数月，甘露尽而竹亦亭亭然穿屋而出矣。又丹徒县南城外三里冈有树一株，某岁有蜂营房其上，相近之僧人亦以愚人。盖皆和尚作怪也。


　　　　僧以江南某生为活佛

江南某生游江西，檥舟江浒，登岸游览。信步至一兰若，阒其无人，见内殿板壁所画山水人物甚工，以手摩挲，不觉巧触其机。壁有门忽开，中有妇女数辈，方与髠奴颠倒为戏，瞥见生，叱问何人。生大骇，急趋而出。僧徒蹑迹驰追，生泣哀之曰：「乞师慈悲，恕我无知，誓不饶舌。」僧叱曰：「汝自寻死地，尚望生耶？」一僧曰：「搤之便。」一僧曰：「搤之不如烹之，较易灭迹。」生闻而觳觫，度不能脱，再三哀之，曰：「小生冒犯，自知无再生理，求师慈悲，赐全要领，其功德胜于浮屠合尖矣。」一僧曰：「我佛慈悲，姑念无知，尔言也哀，他日送活佛生天，我辈可藉以渔利，计较得。」佥曰：「善。」遂将生发剃净，幽诸密室，饮以瘖药，日给淡食，不入粒盐。百日，肤白如匏，且腰脚柔软，不能行立。乃于郊外架木为高台，谓某日活佛肉身趺坐台上涅盘示寂，将藉火化以生天也。
地距邑城迩，邑令闻其事，率干役数人微服往诇，见台高丈余，一僧戴毗卢帽，面白晳如满月，身被五色袈裟，趺坐于榻，闭目，泪涔涔下如雨。台下僧众执鱼钹鼓磬、笙箫琴阮、旌旛羽盖，循环旋绕，喃喃唪经。众男女从其后同宣佛号，一体膜拜。台前后左右置薪刍，间杂旃檀纸帛，高如邱陵。令谓活佛生天而流泪，岂尚有尘缘难割耶？初固凝其妄，睹此益信，亟遣干役驰白主僧曰：「邑侯闻活佛生天，欢喜无量，亲来拈香，谕众暂缓举火。」僧不敢违。令亟反署，盛设仪仗而至，僧众合掌前迎。问活佛何在，主僧笑指台上趺坐者，并述其平日清修高行。令谓：「今日天刑，活佛生天，恐未能遽登极乐世界，暂请改期何如？」主僧答称：「活佛自订日期，未便擅改。」令笑曰：「活佛未阅宪书，余忝主一邑，当为改正。明日天赦，生天最吉，请活佛在邑署暂居一宵，藉使署中细弱得遂瞻拜。」即命健儿舁活佛至署。夜半，潜自研诘，见其涕泪交并，言动俱绝，心知有异。因问能作字否，活佛点首，亟命以笔砚至。活佛胖软，臂不能举，惟以指蘸墨书纸，历叙颠末。令大怒，命活佛安心药良调治，俟差愈，牒送回籍。翌日，谕寺僧集台下，诫勿擅离，又密牒骑尉督营卒多人，乘僧等出后，围寺穷搜，果获妇女数人，所藏金珠衣物甚富。令至台下，僧众请迎活佛，令笑曰：「活佛有命，请主僧代生天。」主僧大惧，跽称知罪，求宥。叱左右缚主僧上台，又指主谋助虐者数人，谓当追配，亦命同缚，掷之台，叱令举火。火烈风猛，一转瞬，俱灰烬。又命将余僧笞责，谕令蓄发归农，其妇女各归亲属。


　　　　僧以肥白之人为活佛

山阴某僧性巧黠奸狠，初习商，屡亏折，后与穿窬者伍，辄败露，官吏捕之急，几不得免。某与其党谋曰：「吾辈贸易则亏蚀，偷窃则犯法，惟和尚最占便宜。今追捕甚严，不如遁入空门，再图生计。」其党从之，皆削发为僧。某遂衣破衲，搦数珠，周行通都大邑间。尝至某镇，过隙地，大可数十亩，辄望空礼拜。镇人异而问之，僧曰：「我佛降临，故在此参谒耳。若能于此建寺，获福当无量。」言讫而去。
自是僧每于晦冥之夕，辄令其党以松香燃焰，饰为金甲神，隐现于其间。乡人望见之，益信僧言。越数月，僧复来，则昼夜跪于隙地。镇人闻之，僧乃佯作不豫之色曰：「吾见金刚怒目，谓此镇无一善男信女，将遣祝融氏降之罚。吾在此代求，冀菩萨发慈悲耳。」言讫，跪如故。是夜适王氏家失火而屋未毁，镇人思僧言，以为神示谴矣，乃醵金建寺，推僧主之。而不知王家之火，即其党所纵也。
寺成，香火甚盛。地棍某夙与僧有隙，屡为所掣肘，僧欲去之。一日，语之曰：「某日，寺设斋，可闯入佛坐大嚼，且食且骂，食毕但言韦驮鞭汝，仆地作神语，俾众知我佛有灵，我当以百金为酬。」棍诺，届期至，且食且骂。食顷，声哑，语不了了，躃踊数十，七孔流血而死。观者佥谓神降之罚，而不知僧实置鸩于肴以毙之也。自是而每岁冬季，必有活佛升天之盛典。活佛者，亦寺僧。届期，升莲花座，众僧披袈裟，诵经偈，宣佛号，环其侧。远近来瞻仰者，出金为贽。自旦至暮，人以万计。夜半，积薪莲花座下，以火僧，则活佛升天矣。
某岁，某侍郎太夫人闻之，欲诣寺瞻仰，侍郎亦从往。太夫人语侍郎曰：「活佛之面，形如满月，色如傅粉，非凡相也。」侍郎曰：「吾见其目有泪痕，今晚且观其火化耳。」化毕，侍郎见灰烬中余断铁条四五橛，大疑之。明年，又举行，侍郎乃邀县令同往，使左右抚活佛，身冷如冰，而莲座动。抱之起，座露铁条寸许，谛视之，插入活佛后阴，出之，长如其身。即提僧拷问，据供谓每年择众僧中之肥白者，密置一室，以羊油、牛油等饲之三年，届期，于夜静时药之使喑，俾其升天以为募化之计。令怒，即命隶役缚僧，以升天之法毙之。搜其密室，则妇女之幽于地窖者以百数，尽出之，并究其余党，得白镪无算。


　　　　羽士以国母骗尼

洞庭山女冠至多，皆山居饶沃。闻妙庵主尼尤善居积，年八十余卒，积金巨万。徒静香继为住持，方少艾，意态娴雅，解书算，熟经呪，颇守清规，踵门者恒不得识其面。每岁观音大士诞辰，士女赴庵烧香者甚众，贸贩云集，皆赁居庵中房舍。往往有卖小说唱本者，静香亦购以观览，如武后称帝、杨妃为女道士等事，固平时所习见者也。一日，有羽士至庵，静香以其方外，出见之。羽士疏髯广颡，飘飘出尘，语玄妙，多不可解。忽屏人得间，长跪曰：「娘娘他日必为国母，道人修炼五百年，未得封号，不能成真，求娘娘他日得志，赐封真人，使证正果，必当衔结。」静香允之，叩谢而去。
静香疑信参半，然自是以后，禅诵稍疏。一日，有贵客来，觅静室养疴，辟西院居之。客年三十余，长身玉立，貌甚伟，遣苍头馈奇楠、龙涎、安息诸香、火浣布等物，皆海外奇珍也。静香亲诣谢，拒不见。两月余，绝不与羣尼通，莫测其为何如人。一日键户，携仆下山去。静香私启钥入室以觇之，陈设华丽，金碧辉映，案置小匣，发之，中有疏，则云「臣某跪奏。现在岛中大兵云集，伫发饷银二十万，即可择日扬帆，径奔彼国，乘其不备」云云。静香骇绝。方迟疑间，客突至，骇曰：「机事为汝觑破，不得不杀汝以灭口。」抽壁上剑挥之。静香叩头求免，客俯首似有所思，曰：「余日本国王也。启行时，国师为余卜卦，谓此行可得一国母，岂应在汝耶？果能从我，即贷汝命。」静香欣然愿从。枕席间私问所奏云何，客曰：「余来时，见暹罗国之罗华岛，方广数千里，其中生齿甚繁，物产饶沃，欲得之以广国土，调兵四集，以距国遥远，军饷不能即至。昨接来奏，欲乘夜返国，又恐风色不顺，以故踌躇未发。」静香问需饷几何，曰：「得二十万金，亦可应急需矣。」静香曰：「若尔，甚易，然从何运往？」客曰：「余自有术。」次日悉发藏金，以厚毡裹之，令苍头至山下一呼，椎髻窄衣白足者，百人风集，负银鱼贯而去。阅两月余，又得一疏曰：「罗华岛已不血刃而下，请旋跸驻岛镇抚。」客喜甚。临行时，嘱静香安心静待，约以归国后遣重臣来迎，当册立为正妃。静香又奉犒师银五万两。遂去，然自是竟不至。


　　　　客骗安三姐

安三姐，海陵人，青年守节，无子女，以刺绣浣衣为生。一日，有陕客出重资，赁其家之左厢，且委以炊爨烹饪事。三姐利其值，允之。
时有昭阳富人曰向十三者，来海陵购妾，遇客于茗肆，谈甚欢，语客以所谋，客难之，而与十三朝夕会饮，往来甚欢。十三欲酬之，客不允，且谓市肴不洁，吾妻饪尚可口，不如就我小饮。十三乃从之往，将入门，三姐迎而问之曰：「汝归耶？」客曰：「顷遇一友，特偕之来，可治馔。」须臾，具餐，十三赞其内助之贤。餐已，客约十三明晨至茶肆会话。
翌晨，客至茶肆，逡巡间，十三亦至。客问十三曰：「君视内子如何？」十三曰：「君有艳福耳。」客蹙额而言曰：「某好博，逋负多，计非鬻妇不足偿，将奈何？」十三曰：「信乎？」客曰：「信。」十三曰：「货与他人，无宁货与鄙人也。」客曰：「诺。」十三曰：「值几何？」客曰：「以偿博之负，二百金足矣。然必五百金，乃可别娶，且作小本经纪耳。资至，即以舆迎可也。」十三闻客言，大喜，促客署券。未几，客即以券呈，且面署押焉。因偕至三姐家，以券与镪相易。事已，客曰：「少憩，我当偕舆人至。」十三候至暮，客杳然，急不能堪。三姐曰：「君永日在此，何为者？盍去休。」十三骇诧曰：「渠得金，卖妇于我，奚可迟？」三姐曰：「渠妇何在？」曰：「汝非渠妇耶？卖于我矣。」三姐怒，批其颊，十三大号。邻人闻之，咸集，疑十三为肆强逼奸者，争拳之。十三为述先后遇客状，邻人曰：「渠惟在此赁一椽耳，何得有妻！」十三始恍然，知为客所绐，乃叩头于三姐，告罪而返。


　　　　李晓岩骗金钏

有昵苏妓秦黛珠而假之以行骗者，广陵人李晓岩也，然亦黛珠自取之咎耳。晓岩狎黛珠仅一月，而时有所索。一日，属其购金钏，晓岩诺之。其明晨，晓岩携有扃钥之革囊至，黛珠询何物，则曰：「银币耳。」留之午餐。及毕，则偕往阊门内之某银楼，取钏，使择之。黛珠乃选镂竹节者一双，肆伙谓重四两五钱有奇，晓岩不信，曰：「予当至邻近之钱肆秤之。」乃以革囊交黛珠，使守之，晓岩遂携钏出。久之不至，肆伙觅之于钱肆，则无其人，乃与黛珠同返，召铜匠启革囊，则中惟砖石而已。


　　　　以女子相片行骗

苏人某甲，清狂不慧，母死未踰月，即欲纳妾，徧求佳丽。其亲串某乙知之，出一西洋法所照女子相片视之曰：「君视此，美否？」甲曰：「美甚。」乙曰：「此某氏女，可图也，然须重聘耳。」甲即托乙平章往返数四，乃报甲曰：「事成矣，议定聘银五百两，先付二百，为女治奁具。」甲如数付之。数日无耗，使人问之，则乙已远出矣，留书别甲曰：「君甫遭大故，即纳小屋，非特人言可畏，抑亦国法不容，此事宜徐之。天下多美妇人，俟君服阕，再为留意。仆适有远行，前银暂借一用。」甲得书，惘惘累日。或慰之曰：「费此二百金，省却几许事，未为失也。」


　　　　娶妻行骗

京师淮安会馆有二，新馆本为客店。馆之南邻某姓者，昔之店主人也，家小康，子女各一，以赁寓为生。尝有客从江南至，云为县令，以引见入都者，起居服御，意气自豪，仆从三四人，出入裘马甚都。主人之子朝暮与谈，至洽。一日，有老仆仓猝问讯至，叩头呈书。客展读未竟，号泣失声，问之，则夫人以难产亡矣。主人劝慰至再，每语及夫人令德，辄哽咽不能已。
时主人女年方及笄，姿色端丽，媒氏为客议婚，客不可，曰：「先室亡未踰年，何忍及此！」主人益重之。屡议而后许，择期入赘。踰月，忽晨起，不知所之，奁箧钗钏尽失。急觅之，杳无迹。市中索逋负者，闻信踵至，计又不下千金，皆曰：「是汝壻也，不然谁贳货者！」主人徧启客笥，空无所有，惟存铅锡数十方而已。由是卖屋以代偿之，生计大窘，而女遂寡居矣。


　　　　巨骗得妻及珍物

扬州邵伯镇某经乱失踪，某年忽归，则衣履丽都，箱箧累累。自言乱时辗转至南洋各埠，佣于人，渐致丰裕，今为某富人倚重，特派至江南，经营盐业。时其母及姊佣于乡，某遂挈至郡城，僦屋以居，并雇佣仆，置器用，购古玩字画，颇极鉴别之能。一日，在玉器店，选购翡翠烟壶、搬指，值几千金，先给三百金，云不日新加坡可有巨款汇来，即当拨付。如期往取，果付。或疑其事者，潜询诸电局，则洵为新加坡某商所汇者也。于是扬城中人，咸以为是海外归来之大富翁，莫不愿与缔交。每有借贷，应手立办。复出巨款买盐票，为盐商矣。性且奢豪，仅数月，所购珍物已数万金。某南货店主人歆其势利，知其方须续弦，因亟为媒于某旧室，以女嫁之。
某与人语，屡称东人将至。久而不至。偶得电，言将至扬，属为预备。其所雇司帐者颇疑之，时侦其踪迹，并告其仆曰：「主人有所适，汝必随往，倘有可疑，须速告我。」一日，忽来一友与某语，颇款密，且扬言曰：「东人某日将至。」某约友出饮于肆，匆促不及雇轿，步至大门，言体中觉冷，令仆返取半臂。仆出，则二人均不见。仆觉有异，亟至各酒肆询之，咸曰无。急至江干，向沿江店肆及各船探询，并详其衣貌，或曰：「两小时前，见有如此状者，登一舟竟去，其舟似系先雇定者。」仆大惊，亟归报，开视箱箧，则贵重之物均已无有。俄顷而各店均悉，即遣人至其寓取对象。惟一衣店伙略识字画，入门，见堂中所悬王石谷画，系真迹，亟卷之去，偿负过当。余或仅得半，或十不偿一。综计某至扬，约用万金，前后所骗，约三四万金。仆从一时星散，惟女不知所出，啜泣终夜，后仍由其母家迎之还，而讼南货店主人于官。


　　　　竹禅匿官家女

光绪时，僧竹禅主蜀之梁山某寺，屋宇崇邃，颇遭物议。忽一官家失妇，男女家相讼于公庭，拖累致毙者数人矣。诸生有疑为僧匿者，约众入搜之，不得。竹禅闭门，诘诸生曰：「公等来，诚无理，今亦不汝责，惟须各在佛前叩头百下。」生等勉从之，始得出。后以三十金赂其小沙弥，尽得其私藏之所，复穷搜之，果得女，乃送僧于官。时田秀栗为令，欲严治之，杖禁颇苦。及崇朴园署川督，僧营干得其函，致田，遂得释，不再居川，遨游于各省。


　　　　女以财色行骗

某甲，铜匠也，居苏州阊门外，孑然一身，而颇有积蓄。性俭啬，衣履不完，所居破屋十数椽，中惟草荐败絮而已。一夕，独坐未寝，时风雨交作，闻门外有泣声，启视，一少年女子也，颇姣丽。问所自，此女操江北口音，自言「父母俱亡，为族人诳诱至此，将鬻我于倡家，恐陷入火坑，故冒雨而逃，然我无归矣。」言已，又泣，且出金簪一枝付甲，求为之计。甲既艳其色，又利其财，乃招之入室，曰：「室仅一榻，奈何？」女腼然曰：「既至此，固惟君所为矣。」甲喜，拥之而卧。及天明，女起为执爨，若甚相安者。俄有江北人数辈排闼而入，见女曰：「在此矢。」乃并执甲，曰：「汝诱藏良家女子，当缚送官。」女俯首不一言，甲亦无从置辩。众人徧搜室中，得金簪并金约指十六枚，银币数十，问女曰：「簪与此等皆汝所携来乎？」女点首。乃尽攫之，挟女出，复欲拉甲去，一人故相解劝，乃舍之，哄然而散。


　　　　以伪石女行骗

广州西关耀华坊某老翁，富人也。年七十，以妻妾相继逝世，侍奉乏人，欲增一小星。又恐终为老累，乃思觅一石女，以充下陈。盖以石女心如槁木死灰，自可相安无事也。时有一邻妪利翁多金，遂以其所蓄之青衣伪为石女也者，言愿作翁妾。翁果悦之，以数百金买归，贮之金屋。数月以来，私蓄既厚，乃托故外出，一去不还。翁检点妆台，则珠玉翡翠皆不翼而飞矣。


　　　　航船妇骗白姓少年

杭州范某自杭附航船至湖州，于舟中见一少妇，装束虽寻常，而姿态颇动人。又见有一白姓少年，时与之语，范留意觇之。中夜，火灭，舟客尽睡，偶发火视之，则二人同衾矣。亟灭烛，不出声。翌日，舟泊岸，客纷纷检行囊，妇忽大呼失金簪、金环，欲舟人为之搜索。良久，得诸少年幞被中，遂取簪环还妇，而缚少年挞之。挞已，解缚，少年自摒挡卧具，亦大呼，谓失去银币八十圆，诸客咸呵之曰：「汝窃人物者，乃有此巨赀耶？」比将登岸，少年长跪妇前，求还其金，并言：「己系卖猪者，辛苦三年，才积二十圆，又向母舅贷六十圆，将归娶妻。今失是，不特婚事不成，且无颜归里矣」言已，叩头无算。妇殊不顾，将径去。
范揣知其故，顾谓诸人曰：「此二人事，殊可疑，吾将请诸君至茶肆料理之，如何？」咸应曰：「诺。」乃羣入茶肆。妇不得已，亦同入。范因讯少年以所持银钱之数，及其包裹形状，又顾妇曰：「汝身畔有金乎？宜取出验视，否则将倩人搜汝。」妇不得已取出，视之，得七十六圆，又一包，共银币十余圆。范谓众人曰：「南中银币，皆有图记，此独无有，必恐被物色而抹去者。」因谓少年曰：「汝亦有过，宜自陈。」少年不得已，乃述见妇有姿色，两夜皆与寝处状。妇闻之，红涨于颊，于是众咸知少年被骗状。范乃取六十圆与少年，曰：「持此去，余金不与，罚汝佻达也。」又以十圆与妇，曰：「酬汝两夜劳。」余付茶赀，尚余二三圆，亦以与妇，妇乃赧赧然持金去。


　　　　戳包儿

燕赵佳丽，自昔著称，仕宦京朝者，辄于都中纳妾。毛西河所娶姬人曰曼殊，为丰台卖花翁女，即其例也。然都人狡狯性成，每以妇女为市，惯作戳包儿、拏殃儿之伎俩。戳包儿者，初看之人，如西施、王嫱，及入门，则无盐、嫫母矣。拏殃儿者，虽有金屋，不能深藏，盖信宿即逸，人财两空，俗所谓卷逃者是也。
有宦京买妾者，旗女也。一日，忽多人纷至，谓：「女为宗室，已许嫁。汝何人，乃私娶宗女？罪大恶极，非控告不可。」时即有状若差役持黑案若欲关提到案者，又有出而排解者，谓：「女可迎归，某既误娶，罚锾可耳。」于是多人窜女去，又留数人迫之出钱，乃奉以二十金，始散。


　　　　放白鸽

苏州西乡有某甲者，饶于赀而无子，年四十而鳏，乃谋买妾。偶入阊门，遇一媪，似曾相识，邀至其家，略叙寒暄，便问：「君今丧偶，当续娶乎，抑买妾也？」甲曰：「亦思买妾耳。」媪力以蹇修自任。言次，有女子奉茶出，媪曰：「此弱息也。君视之，可抱衾裯否？」甲睨之，女颇娟秀，乃问聘金几许，媒妁伊谁？媪曰：「老身无夫无子，久思托足空门，正苦此女为累，若得所归，便大慰矣，何敢多求，止望银币百圆，为老身瓶钵之资。君如许可，则觌面一言，人财两易，媒妁奚为！」甲大喜，囊中适有此数，即以付媪，携女径出，同舟而归。甫出城，有数人飞棹而至，中有老翁哭而呼女，女亦哭而呼父，两舷切近，一拥登舟，翁抱女去。众人汹汹，势将用武。甲无婚书，无以自明，问女，则女无一言。知为媪所绐，但呼咄咄，而众已一哄而散矣，谚所谓放白鸽者是也。
上海北乡有黄某者，妻李氏，颇有姿，而黄贫不能自存，谋于李，李曰：「君为男子而谋及妇人，无已，请鬻我乎？妾我可百金，妓我可千金也。」黄不可，李曰：「然则放白鸽乎？」黄从之，伪为兄妹，鬻于浦东曹氏为妾。不三日，黄往访之，李出见，颇落寞。曹留黄宿于家。翌日，将告归，促李出言别。李始不出，久之乃出，不数语，遽厉声曰：「汝鬻我于此，乃谋与我偕遁乎？我至此，无返理，汝不速去，我言于主人，缚送官矣。」黄大窘，踉跄而归。


　　　　饰木偶为女以行骗

有贵公子挟重赀游姑苏以买妾者，官媒为之介绍数十人，悉不合意。一老妪随舆而来曰：「郎君法眼过高，此辈皆不中选，非我姨家瑶仙大姑不能如愿，惜身价过高耳。」公子闻之，曰：「果佳，不吝值，第恐有名无实耳，汝姑挈以来。」妪笑曰：「我知郎君惟知看瘦马婢耳。清白人家，即穷至不能吃饭，何肯将娇女送与人看耶？」公子谢过，愿同往访之。妪曰：「顷亦我试言之耳，不知其愿否。」公子许以重赂，妪曰：「姑探之。」
越五六日，妪至，欣欣然曰：「凭我一片舌，煞费苦心，愿与郎君一面矣。」遂偕往观之。女一拜而退，娉婷之态，秀丽之容，公子已神魂欲堕。旋闻琴韵铿然，和以燕语莺声，长吟度曲，公子惑甚，即问值，妪亟掩其口，曳之出，曰：「郎君几自误，此女不可唐突，当云聘作亚妻，以其父贫而好名，或可动之。既至尔家，则不问嫡庶矣。且纳聘仅须千金，必备衣饰，且迓以彩舆，少一不可也。」公子唯唯从命，乃立婚书纳聘，约日迎娶，雇巨舫，作洞房，欲仿范蠡载西子游五湖故事，先买一婢以俟。届期，彩舆迎至，妪与婢扶新人入舱，妪乘间逸去。公子揭新人面巾，神色焕然，惟不言不动。爰设席遣婢，自扶之，新人踣于地，以火烛之，木偶耳。急遣人追至女家，则门闭。访诸邻，曰：「是家偶赁此宅以嫁女，兹以送女去，不知所之。」问他官媒，无识妪者。凡耗千余金，仅载二粗婢索然而归。


　　　　以婢拐女

有买婢而失女者，行骗之术神矣。骗子曰谢明庵，知唐石卿之喜蓄婢也，纳交于其仆邵升。越一月，语升曰：「君家主人亦多婢矣，吾邻有幼女曰马兰英者，年可十二三，秀外慧中，能伺人意，若令其给事左右，必得主人欢，他日当挈之以来。」升漫应之。越三日，果偕兰英至。升挈之以见石卿，石卿大悦，出百金购之。及署券，则明庵为居间人也。
兰英貌美而服役勤，石卿及其妇皆爱之。石卿之女曰文昭者，尤与之昵，以其为嬉戏之伴也。一日，兰英偕文昭戏于后园，适有鬻饧箫者过，园有扉，兰英闻箫声，急与文昭启扉出，欲购之，则箫声已远，追蹑之，则皆登柳阴所系之小舟而逸矣。盖以兰英为饵，结纳文昭，使人不及觉也。


　　　　某少年之奸骗

光绪己亥，某江轮有附载一妇，姿首颇佳，居房舱。俄一少年来，与之对门居。二人开门辄相覩，不忤也。入夜，妇阖门卧，未下键，少年持刀推门入。妇见之，疑为盗，战栗言曰：「欲劫乎？」少年曰：「否，来求欢耳。」妇惧且忿，欲呼，少年已阖门，出银币二百圆，曰：「从我，则以此畀汝，为一夕之欢。明日至岸，各自东西，何害乎？若必相拒，则当先杀汝，吾复自杀，以了此孽缘耳。」妇意为所动，遂从之。
次日，少年忽于己房大哭，若甚惨者。船中买办及诸客并集视，诘其故，少年曰：「吾携二百金为养命之源，今忽无故失去，无面目可归，惟有死耳。」买办曰：「汝夜中门键乎？」曰：「未也。」曰：「是必被盗矣。不审银圆有识乎？」曰：「有之，每圆咸有某钱庄印，得之，易认也。」买办及谓诸客曰：「以救此人之命，愿诸君许其搜寻。」于是诸客咸出赀物请验，皆无有。最后至妇房，妇神色骤变，欲验，坚不可，买办因强启其笥，二百圆者赫然在笥中。于是诸客咸骇讶，妇掩面大哭。俄有一叟自众中出，曰：「吾即在妇邻室，夜中之事，吾闻之审矣，初不言者，欲掩此妇名耳，今则不能忍矣。」遂历历为众述之，且诟少年曰：「汝既以毒计陷人失节，又以阴险之事败人之名，禽兽不若矣。」又责妇人曰：「汝坚持于前，而迷惑于后，致遭若辈毒手，亦自取也。」辞气慷慨，众咸叹服。买办曰：「然则如何处之？」老者曰：「此妇既为少年所污，二百圆宜勿使返，更令出三百圆，由君携至上海，交入善会，亦足稍示薄惩矣。」买办遂如其言。买办者，主持全船对华事务者之名称也，皆以华人为之。


　　　　以自由结婚骗财

李子用，美丰仪，芜湖人也，商于沪。一日，附长江汽船返里，住某号房舱。少选，有船役偕一鼻眼镜、手皮箧、足革履之女子至，入房，口操京音，命役安置行李讫，展衾褥，略休息，出饼饵，烹茶，且啜且观书．入夜，船鼓轮而行，女询李之姓氏里居及所往地，某略言之．及询女，则自言：「以父官部曹，居京师，既毕业于京师女校，乃受沪上某女校聘，教某科．瓷探亲江右，以行时匆促，未定房舱，幸相逅，巧矣．然世途多险，余孑然女子身，尚希君照拂也．」久之，语渐昵，李涎其色，询以已字人未，女嗫嚅而言曰：「未．」亦以询李，李谓未聘．乃各脱戒指以订婚，约返沪成礼．方谈话时，门忽启，则船役进早膳也．女出罐诘物佐餐，盖已预置迷药于中矣．李食之，少选，目眩，仆于床．女为覆以衾，乃自启其箧，出石块，与李箧中物互易之．未几，船抵某埠，女命船役从容携行李登岸，闭舱门以去，李犹安卧未醒也．及午餐，茶役叩门呼之，李惊起，不见女，大愕，视手之戒指，则铜质，顾箱箧，与原状大异，启之，则满置石块矣．


　　　　金珠仙骗冯竹生

冯竹生，嘉定人，以其父设肆于沪，遂居肆。有女顾客周氏时以购物至，久之，遂相识。一日，为言有金珠仙者方待字，若得如郎君之才貌双全者而事之，虽妾亦可，君其人也。冯颔之。越翼日，偕之至，则少艾也。冯喜而语周曰：「吾固当意。惟已聘一妇，尚未娶，若先纳姬，则必滋物议，将奈何？」周踌蹰有顷而言曰：「先以金屋别贮之，他日可合并也。」冯大悦，如其言以行。居半载，为之购置衣饰，值以万计，而日用之需亦逾千金矣，冯不吝也。
岁不尽五日，金谓冯曰：「元旦风景必大佳，吾当与君乘马车，一游张园，藉以阅市。吾之衣饰，粗已备具，惟尚无称心之珠冠，君盍为制之。不然，不足以夸耀于姊妹行也。」冯曰：「是非数千金不办，予固无能为役也。」金怒。冯惧，以婉辞慰之，亟返肆，商之于肆伙，伙曰：「可赁，由本店作保可耳。」于是遂得珠冠，值可四千金。至期，金戴之，与冯同登车，招摇过市。至公共租界静安寺路之跑马场，遇其姊妹行之王巧玲，方乘摩托车而招手。金亟下，而与王同车，遥语冯曰：「吾去即返，君可待于家。」及冯返，日已暮，杳然，检箱箧，则空无所有矣。


　　　　招股行骗

吾国日日言变法，言自强，而工艺终不振兴，虽有一二热心者极意提倡，而成效不着，则以资本之不易筹也。资本之不易筹者，则以开设公司，募集股金，时有托名以行骗者，人皆视为畏途，谈虎色变故也。有严季康者，夙以伪股票欺人，始于汉口，继而至京至津以达于沪，所在为之。设工厂也，开矿山也，历有年所，积资巨万。其在沪也，则赁一广厦，更为兼容并包之计，揭两铜牌于门，曰「某某制烟公司驻沪招股处」，「某某开矿公司驻沪招股处」。陈设之华丽，服御之豪侈，每出则高车驷马，招遥过市，不数月而果集银十三万圆有奇。其年重九，或访之，则室迩人遐矣。


　　　　以作废股票为质

有以作废某某公司股票愚沪妓朱云芝者，曰老明，佚其姓。昵朱有日矣，耗于朱者已数百金。票面金额为六千，押三千，老明谓猝有要需，欲质钱，急切不得人。云芝自忖蓄有二千余金，集之于姊妹行，可如数，乃谓老明曰：「当转商，姑以票付我。」老明遂出之于怀而授之。明日，朱出，以示人，无误也。又明日，以三千金券交老明，言明三月为期，子金一分。然自是而老明之踪迹乃渐疏，每至，必谓比日事大忙。及届赎，而老明杳然。会公司发息届期，朱持票往取，始知为挂失之废票也。


　　　　假质券

质业中有所谓信当者，所质金额，不必果得原物之半值也，但有人为之保证，即可取信于长生库，如愿以得之。有金子森者，一日，以银二十圆购一质券，金时计也，券面金额为二百四十圆。二十圆之代价犹未付，以券质之于长生库而信，乃付之。越半月，备价往购，视时计，则仅值八十金而已，盖质时已预为之地矣。又有设摊于地以售质券者，则皆日用之物，泰半为贼赃，然亦有赝本，私造者也。


　　　　以赝银购赝巾

都门繁盛之地，骗术百出，有以钱二缗购湖绉腰带而未付值者，令售者随至钱肆，出银易钱，易数处，皆不谐，乃谓售者曰：「市贾刁，我不愿使其占便宜，即与子可也。」后又遇于市，售者曰：「子胡以赝银欺我？」购带者曰：「我银赝，汝之带亦岂真耶？」盖以高丽纸搓绉者也。


　　　　骗车

宣统己酉春，京都珠市口有似贵家子者二人，欲雇新之骡车至广渠门外，车夫索值一圆，许之。众车夫皆羡其遇，欲俟其返，索酒食。越十余日，见骡车出现，而不见车夫。就御者询踪迹，驯至口角。警兵疑之，扭至厅，诘之，遂获雇车者之二人，供称当时实利其车，出广渠门外五里许，将车夫谋毙矣。乃置诸法。


　　　　串通洋人以行骗

侨沪之洋人，有无领事约束者，其人类多无赖，而不肖华人，恒与通同作伪以行骗。彭玉甫者，其一也。一日，以金刚钻原料至某珠宝肆求售，与肆伙订期至某处看样。届期，肆伙与之往，果见有西人名爱迭生者在焉。议价既定，约先付定银五百两，俟三阅月后，货运齐，款清偿。翌日，肆伙送五百金往，并取有爱迭生收据，自是而玉甫亦常至此肆。及限期将届，则绝迹，肆伙往视爱迭生，亦不知所之矣。


　　　　西人来沪自称电医

宣统时，西人某来沪，自称能以电学疗治诸病，应手立愈。日坐马车，行大路中，病者即就路旁求治。果见有痹者、盲者、伛者、痈疽者，沿途乞医，畧一施治，则痹者能起，盲者能视，痈疽者立愈。于是富贵家之有疾者，争以重金乞治。即索巨金，且须先给。虽匝月即去，获资无算，而求者犹不绝，后来者方自恨知之晚。已而皆无效，再三研究，始知前盲、伛之流，皆使粤人某贿宁波、江北人为之也。


　　　　冒主人姓号作书以行骗

上海普通人家之屋，所谓石库门者，入门即为堂，自门外望之，堂上所悬书画，皆历历在目，且门外必以门条着其姓，合门条书画而观之，则其家主之姓号皆可知矣。有住公共租界北河南路鹏程里之周雪峯者，执业于市，不常返，家惟妻女婢妪而已。一日，有状若茶肆佣保者至，出一函，且谓周与友会于南京路易安茶店，猝有要需，特作函，嘱我来取银币。周妻不识字，令妪持往邻家，使阅之。妪返，则言主人以在茶居为翻戏党所强迫，非银币二十圆不得脱，可即付之，周妻如其言。送函者去。薄暮而周归，妻亟询之，谓无其事，乃始恍然骗子之预知其姓号而行骗也。


　　　　串通地皮掮客以行骗

上海地价至昂，每亩或值十余万金。黠者辄于濒临马路冲要之地，逆知其后必繁盛也，预购若干。他日有构屋于其旁者，即遣匠筑墙。人必曰：「是将阻我之出路也。」恒就而商之。则曰：「祖遗之地，不欲售也。」果出重值，亦割让，其所获，较之曩昔所出之买价，每有多至十倍二十倍者。然此等狡谋，非有地皮掮客为之画策，亦不能办。地皮掮客者，买卖屋地之媒介人，黠者行骗，恒倚赖之。


　　　　吕苕斋骗行箧

越人周铁生附沪杭甬汽车自杭至沪，于车中遇一鄂人，曰吕苕斋者，谈颇洽。知周之初次观光也，为述海上繁盛之状况，渐及于冶游。周闻而羡之，丐其为前导，约同寓，吕诺。既至逆旅，即拉周出游，乃于大道流妓，各择其一，酒食之费，夜度之资，皆于周乎取。翌晨，周起，觅吕，乃不知所往。午后返，则仆役云：「周以清晨至，取行箧，谓与君回浙，君何又折回耶？」


　　　　调包

俗称以伪物易真物曰调白，亦曰调包。盖无藉之徒，游手好闲，纠合恶党，欺遏良善，局骗财物，恃此以为生者也。上海有女佣入市买物，手一篮，调包者见其耳环为金制也，知其必有资，因出一黄色约指于怀而言曰：「此杨庆和银楼之足赤所制，吾适以匮乏，欲往质钱。」女佣闻之，则曰：「与其质于人，不若鬻于我。」其人曰：「汝出资若干乎？」因以示之。女佣因给以银币六圆。其人得银，即匆匆去。女佣反复谛视，则赝者也，盖已以伪易真矣。亟弃篮追之，杳然。


　　　　掷包

沪多掷包行骗之事，诡诈百出，乡愚辄堕其术中。兹类记之如下。
周地斋者，江北人，初至沪，一日日加午，在南京路闲步，突有一华服者匆匆迎面来，适于怀中堕一纸裹，不顾而去，为一短衣者所拾，反复审视，询地斋曰：「此何物？」地斋曰：「凭票也，可至钱肆取银。」其人曰：「予，窭人子也，若持此钱肆，恐为所疑，君往，必见付，不若以银十圆与我，而君往取之，则得倍利，不亦可乎？」地斋大喜，探怀，出十圆与之，其人去。地斋亟至钱肆，验之，则赝本也。钱肆中人将以地斋混用伪票控之官，再三哀求，始释之。
福州路道隘而人稠，一日，有青浦黄松涛者，品茗于青莲阁，方下楼，前行一人忽于袖中堕一纸裹，喜而拾之。方将塞之怀，突有一人自后捉其手曰：「子何拾我之遗？」怒目视之，搜其身，则所拾之纸裹及固有之时计并银币三圆，皆取之而去，且大詈之。
静安寺路之跑马场，行人较稀，一日薄暮，有孔伯希者，经其地，见旁行者于怀中坠一巾裹，为一中年妇所拾。伯希趋而视之，妇女之首饰也，有珠有翡翠。妇询之曰：「先生，此数件者值几何？」伯希曰：「约可值银三四十圆。」妇曰：「卖乎，质乎？我不知价，将若何？」伯希曰：「汝诚欲得钱者，售与我十圆可乎？」妇曰：「太少。」再三磋议，以十五圆得之。伯希大悦，及归，就灯下审之，则皆伪，所值不及三圆也。
闸北之天通庵镇，地僻左，一日，有少妇自江湾至，以步行疲乏，憩于茶肆。隔座有一人，茶毕将出，坠纸裹于地。一叟拾之，欣欣然，就妇之茶桌而坐焉。出纸裹，启视之，且检而且言曰：「今日财运大佳，此镯之重量，银三两余，吾女将出嫁，可作奁物。惜有要需，不得不往质之以易钱。」妇闻言就视，则灿然之银镯也，语之曰：「盍售与我？」叟曰：「可，出价若干？」妇伸二指示之，叟不允，曰：「必三圆。」妇思此较银楼之价廉矣，因以三圆购之，欣然戴于腕。及归，与其父观之，乃知为赝鼎也。
常熟妇施阿金者，就佣于沪城，承主妇命，携钱二千五百文出购食物，道见一老妇蹒跚而行，坠一纸裹，及地而裂，则灿然小银币一封也。阿金拾之而喜，方欲藏之于怀，旁有一少女往夺之，且曰：「路上之遗，凡有见者，皆可分。」阿金不允。方争持间，则又有一少妇趋而语少女曰：「此固为彼所拾，彼独得之亦可。」又语阿金曰：「汝不分小银币，当以汝之钱与之。」阿金诺。亟归，启封视之，则仅裂处有数小银角，余皆铅质所制者也。


　　　　骗押柜银

杨阿七以小负贩为业，沪人也，居西门外方板桥。宣统己酉秋，患伤寒，卧病三月，医药之需，悉出自质贷。病起资罄，束手无策，日惟与其妻周翠珠一餐双弓米而已。如是者又三阅月，一日，为其友李德宝邀入城，啜茗于邑庙之得意楼。俄而有一人至，状如佣保，与德宝略相识，执手问无恙。而德宝已不甚记忆，展问邦族。其人乃自言为甬人费少梅，执事于福州路某烟馆。逡巡间，亦与阿七通姓名。谈次，德宝语以阿七落魄状，少梅曰：「今何机缘之巧，吾馆中方将易一堂倌，【招待顾客之佣曰堂倌。】彼如有意，当代图之。」阿七向知堂倌月入之优，盖顾客于例赏之外，尚有特别酒资，月入银币数十圆者不可胜数，闻少梅言而涎之，乃托德宝致意。少梅诺，第曰：「馆中须押柜银【商业中所用伙友，以有银钱经手，恐或侵盗，若无保人，即须以银币若干交存帐房，遇有侵盗之事，可于此中扣还，曰押柜银。】六十圆，他日有别就，可付还，是不啻藏之外府也。若在馆一日，即有一日之子金。果然办此，不患不成。」阿七大喜，惟曰：「予今瓮飱不继，告贷无门，将奈何？」德宝乃语阿七曰：「子无虑，吾当为子谋之。」少选，三人乃珍重而别。
阿七与德宝且行且语，谓明日当有言相告。未几，德宝亦径归。明日，访阿七，语之曰：「吾力棉，未能为子有所筹，谋之不臧，滋愧。然有金惠生者欲娶妇，盍以尊夫人货之，可得善价，自是而押柜银有所出，且无内顾忧。他日得志，亦可别娶美妇，不亦善乎？果不以吾言为非者，当为子图之，但冀惠生于尊夫人之貌，不以为恶耳，吾行偕惠生来也。」
阿七俟德宝去，告翠珠。翠珠方怨阿七之贫，闻言而默喜，但曰：「吾二人婚十年矣，何至今而恩断义绝耶？」言既而泪下，寻且笑矣。
越翼日之晨，惠生从德宝至，阿七犹睡于楼也。翠珠亟面惠生立，欲有言而微笑以媚之，德宝与惠生方附耳语，而阿七下楼矣。德宝即曳之出，就茶肆会话，惠生与焉。俄而惠生去，德宝曰：「尊夫人齿虽长，貌不恶，惠生可出八十圆，子诺，则明日立契，人财两交，子即可以六十圆为押柜银，十圆为增补衣履费，何如？」阿七蹙额而言曰：「今不得已矣，如君言可也，且当以此十圆为君寿。」德宝曰：「是何言？予与子，友也。」其明日，德宝果挈银币八十圆及已写之契至，语阿七曰：「三日后，惠生当以舆迎尊夫人。此银币，慎藏之，俟尊夫人去后，将取以付押柜银也。」
越三日，德宝导舆至，翠珠去。阿七乃以六十圆交德宝，德宝曰：「今日我往交银，明日子可到馆矣。」阿七乃以十圆谢之，强而后受。然自是而德宝终不至，阿七往访之，门扃矣。阿七至是，人财两失，越日投黄浦江，死之。


　　　　逆旅主人被骗

沪有某逆旅，生涯颇盛，盖皆贩私土之人所投宿者也。一日，有华服之甲乙丙三客至，谓自江北来贩土者。越翼日，则有人舁二巨箱至，封识宛然。逆旅主人亦见之，知其中之所贮为土也。又明日，三人同出。夜深而甲归，面主人，谓：「以冶游故，误入人家，为流氓所讹，需银币百圆可释，今以乙丙为质，使吾归，令筹款。然阑夜仓猝，安所得资？不得已，拟与君商之，即以土二箱暂质于君，一二日间，必可措缴。君若见允，功德无量。」主人以其有行李有存土也，即出金与之，甲遂携金往。而信宿杳然，主人启其箱，则瓦砾也，其所有之行李，亦不知于何时携出矣。


　　　　骗子为老朝奉所算

某质库有以巨珠求质者，估价千金，值十当五，付五百金去。审视，则伪珠也。珠载于缎糊之硬纸片，图记加于线迹之上，朱色灿然。老朝奉某曰：「是吾过也。服务于质库三十余年，乃今为骗子所弄，当约期召集同业，碎珠以泄忿，赔本自惩。吾亦辞谢东人去，不复问世事矣。」珠既毁，而骗子持券取赎，且曰：「千金之珠，非细事也。当当因一时之急需，赎当为家传之至宝。」老朝奉曰：「子备利钱来乎？」骗子曰：「岂特利钱，五百金之本，固如数筹备矣。」老朝奉面点银数，权讫，从容取珠出。珠载于缎糊硬纸片，图记加于线迹上，朱色灿然。骗子与偕来数人相顾愕眙，持珠去。盖对众击碎之珠，亦伪珠也，是非骗子所及料也。
朝奉者，徽俗以称富翁，盖以汉之奉朝请者，无定员，本不为官位，逢朝会请召而已，韩文公、苏文忠公文中多用之，盖如俗称郎中、员外、司务、待诏之类也。推其原始，则秦皇以乌氏倮氏之富比于封君，乃令时与列臣朝请。徽有此称，亦慕乌倮之为货殖雄耳，其后遂由富翁而移之于质库之伙友。


　　　　商店以休业迁移为骗

商店之以「本号休业在即，照本贱卖」，或「迁移在即，脱货求现」等字，大书特书，揭之于门者，亦不尽确。宣统时，越人陈俊山至沪，阅市而见之，以为货价必低也。购物归，以示其友顾莲舟，则顾亦于他肆购有同式者，其值转廉，大愕。莲舟告之曰：「商店此类之揭橥，类皆作伪，而以售舶来品者为尤多，盖藉此以招徕顾客，知人之贪买贱货也。」且以休业为名，而仅留一小门以出入者，亦有之。


　　　　商店以减价折扣行骗

某商店每以「减价十日，自今日始，照码九折」等字标于门，自春至冬，自朝至暮，皆如是也。此虽不足以欺土著，而过客见之，辄自幸其相值之巧。入肆观之，则凡陈列之品，皆有原码书于红纸，曰十圆也，九折则九圆；曰五圆也，九折则四圆五角。而不知其原码本非十圆、五圆也，已以应折之数加于其上，购者不悟也。


　　　　商业之屏风

商业招徕之术，多矣。其有巧于作伪者，则以物品陈于通衢，自令其同党数人，或就而赞赏，或与之谐价。行道之人闻之，以为此必物美而价廉者也，争购之，则堕其术中矣。金山陈某尝于上海福州路买一裘，不半载而为鞹，盖以毛黏于纸，初不觉也。其同党俗名曰屏风。


　　　　贴水之骗

银币兑换制钱，上海以烟纸店为最多，不必钱肆也。日以行市揭示于门，注明贴水若干。如银币每圆兑十一角五十弍文，自远望之，「弍」字如「七」。或兑十一角五十文，于其旁以小字书「找进五文」四字，自远望之，小字不能见也，以为有五十文耳。盖圜法未定，不以十进，故以银兑钱。有贴水，遂有此弊。


　　　　烬余香皂之作伪

沪市有以整匣之香皂设摊于地而出售者，牌号形式，与肆中所鬻者无异，惟匣有烧痕。人问之，则曰：「此乃某洋货肆失火之余烬，吾以拍卖【以货物定期当众出卖，听多数人议价争购，择其出价最多者售之，以卖主拍击信物为定，日本谓之曰竞卖。】而得，故能廉价出售。」其实此皂乃劣材所制，饰为贵品，故以火焚其匣之一端以冒充烬余。


　　　　假香水

沪市有设摊道周，出售香水者，商标瓶式，与肆中所售者畧等。一已启封，与人嗅之，则芳馥触鼻。张仲康者，甬人，初至沪，入市见之，信为佳品，购三瓶归。启之，皆白水，始悟与人所嗅之瓶，固非赝品，特藉之为媒以愚人耳。


　　　　纵火图赔

上海有专以纵火图赔为利者，设肆于市，陈列货物，报告火险公司，使其保险。而保险以一年为期，期内如有不测，即当照数赔偿。及保险定议，即将货物运出，将届期满，乃自行纵火，而可得如数之赔偿矣。某洋货铺之计则更狡，以煤油浸纸卷，掷于其邻，虽一霎焚如，同罹惨祸，然非自行起火而实为人所累，保险公司初不知也，遂如数偿之。


　　　　商店奖券之作伪

某省某街有一西式门面之大商店，其所陈设者，药品居多数，香皂、香水次之，玻璃器具以及零星玩物又次之。开幕数日，往购物者争先恐后，途为之塞。盖门首悬有重奖旗帜，标明得优等奖券，奖银千元。余亦皆有奖物，购值银五角之物，即赠奖券一，券载何物，即以何物奖之。惟优等券仅一纸。某甲探囊，以五角购药品数事，即拈奖券。启视，得香水一瓶。然合药品与香水计之，尚不足五角之值，甲疑为骗术也。未几，而有某乙自外入，亦出五角购物，及拈券，作狂喜状，且曰：「千元优奖，舍我其谁！」然此奖券似非从券匦中出者，亦当众启视，果获千元，店主即取银如数与之。某乙得银，转身向外走。甲终疑其有异，乃尾其后，则见乙出门，即绕道至某街，仍由店后门而入，始悟其获优奖者即本店使人为之。而必如是者，实为表示其确有信用以掩人耳目也。


　　　　不质言无货

兵不厌诈，商重信用。而购物于上海之商店，求而不得，其伙必曰「此物适已售罄」，不然，亦必曰「稍迟可到」，然实无此物也。宋芝香购物于福州路，觅新式之锦霞缎，往三次而卒不可得，每往，辄曰「明日可来购」，其诈而无信有若此。


　　　　伪造商品

商品之伪造以罔利者，多矣。冒牌也，仿式也，固无论已。及又有冒海外华侨之姓名以制物炫售者，人为所愚，利市三倍，初固无其人也。久之，有涎其利市而诈欺者，自称为华侨之遗族，以贫乞饮助，若不允，当控于官。其人不得已，乃资以万金而去。


　　　　伪造国货

宣统辛亥，提倡国货之说，时有所闻，于是而有赝者发见，盖有奸商串通某国以制造之．绸缎也，烟草也，其装潢，其牌号，固皆用国文也．所登广告，亦极言外国货充斥之蠹国，本店物品之原料皆取材于国中，热心君子惠而顾我，亦杜塞漏洞之一助也云云．果不数月而利市十倍矣．


　　　　伪造广告

商店所登报章之广告，每以他人赞美之函札胪列其中，或且以真迹摄影。发函人之小像也，邮政局之图记也，人名地名，应有尽有。有知之者，则谓甲地商店自拟函稿，连同邮票寄往乙地，觅一人书写以付邮。至于小像，乃于照相馆中搜买一日久弗取，不知谁何之照相玻璃，以制铜版，而强名之曰某某，旁列颂扬之语。于是昏庸无识之徒，以为是店固货真而价实也。


　　　　伪造匾语

商店有悬匾以致颂者，药颂为多，不曰「上池神水」，即曰「刀圭圣药」，审其姓名，皆负有时望之达官贵人也。达官贵人深居简出，因亦不见不闻而任其作伪。于是乡愚过客，羣以为是真上池神水、刀圭圣药也。


　　　　冒用市招

有设肆于上海之公共租界者，所售者服用品也。相比者二，一市招悉同，其中两家则各悬一板，有陈述之文字，以互相丑诋。甲于板上绘一龟，詈乙也。乙于板上钞录官厅之告示，詈甲也。去数十武而近，则又有数家，衡宇相望，惟于市招之一字加偏旁焉，盖亦淆惑观听以行骗也。


　　　　两肆以互讼为广告

有某氏父子者，苏人，各设肆于天津，相距三里而近，有特制之品，颇为人所欢迎。父之肆先设，不数月而子亦效之，其市招、其物品之名称悉同。又不数月而父子两肆之讼事起，彼此互以冒牌相诋。一时社会传述，报章登载，人皆骇诧之，谓两肆同一，且父子也，今何不合并而乃构讼乎？旋有知之者曰：「其讼之作用，将以扬名也，广告之新法也。」自是而两肆之生涯皆骤盛，讼亦不休。



