《清稗类钞》服饰类
清稗类钞

　服饰类

　　　　服饰

服饰，章身之具也。《汉书》云：「五威将乘干文车，驾坤六马，背负鷩鸟之毛，服饰甚伟。」男女服饰截然不同，大率男朴女华。而宣统末之上海，男女乃皆趋于华矣。


　　　　皇帝服饰

皇帝冬朝冠，熏貂为之，十一月朔至上元，用黑狐，上缀朱纬，顶三层，贯东珠各一，皆承以金龙各四，饰东珠如其数，上衔大珍珠一。夏朝冠，织玉草或藤竹丝为之，缘石青片金二层，里用红片金，或红纱，上缀朱纬，前缀金佛，饰东珠十五，后缀舍林，饰东珠七，顶如冬朝冠。端罩，紫貂为之，十一月朔至上元，用黑狐，明黄缎里，左右垂带各二，下广而锐，色与里同。衮服，色用石青，绣五爪正面金龙四团，两肩前后各一。其章，左日右月，前后万寿篆文，间以五色云。春秋袷，夏以纱，冬以裘，各惟其时。朝服，色用明黄，惟祀天用蓝，朝日用红，夕月用月白，披领及袖俱石青。冬用片金，加海龙缘，夏用片金，缘。绣文两肩，前后正龙各一，腰帷行龙五，衽正龙一，襞积前后团龙各九，裳正龙二、行龙四，披领行龙二，袖端正龙各一。列十二章，日月、星辰、山龙、华虫、黼黻在衣，宗彝、藻火、粉米在裳，间以五色云，下幅八宝平水。十一月朔至上元，披领及裳，俱表以紫貂，袖端熏貂，绣文两肩，前后正龙各一，襞积行龙六，列十二章，俱在衣，间以五色云。朝珠，用东珠一百有八，佛头、记念、背云、大小坠珍宝杂饰，各惟其宜，大典礼御之。惟祀天以青金石为饰，祀地珠用蜜珀，朝日用珊瑚，夕月用绿松石，杂色惟宜。绦皆用明黄色。朝带之制二，皆明黄色。一用龙文金圆版四，饰红宝石或蓝宝石及绿松石，每具衔东珠五，围珍珠二十。左右佩帉，浅蓝及白各一，下广而锐，中约镂金圆结，饰宝如版，围珠各三十。佩囊文绣、燧觿、刀削、结佩惟宜，绦皆明黄色，大典礼御之。一用龙文金方版四，其饰，祀天用青金石，祀地用黄玉，朝日用珊瑚，夕月用白玉，每具衔东珠五，佩帉及绦，惟祀天用纯青，余如圆版朝带之制。中约圆结如版饰，衔东珠各四。佩囊纯石青，左觿、右削，并从版色。吉服冠，冬用海龙、熏貂，紫貂，惟其时，上缀朱纬，顶满花金座，上衔大珍珠一。夏织玉草或藤竹丝为之，红纱绸里，石青片金缘，上缀朱纬，顶如冬吉服冠。龙袍，色用明黄，领袖俱石青，片金缘，绣文金龙九，列十二章，间以五色云。领前后正龙各一，左右及交襟处，行龙各一，袖端正龙各一。下幅八宝立水，裾左右开，棉、袷、纱、裘，各惟其时。吉服朝珠，珍宝随所御。吉服带，用明黄色，镂金版四，方圆惟便，衔以珠玉杂宝，各从其宜。左右佩帉纯白，下直而齐，中约金结如版饰，余如朝带。常服冠，红绒结顶。常服褂，色用石青，花文随所御，裾左右开。常服带如吉服。干隆辛未，钦定雨冠之制二。其一，顶崇而前檐深；其二，顶平而前檐敞，皆用明黄色．毡及羽缎，油绸，惟其时．雨衣之制六，皆明黄色．一如常服褂而长与袍称，以油绸为之，不加里，自衽以下加博焉．上袭重衣，领下为襞积，无袖，斜幅相比，上敛下递丰，两重均加掩襟，领及纽约皆青色．一以毡及羽缎为之，月白缎里，领下为襞积，无袖，斜幅相比，上敛下递丰，前加掩襟，领及纽约如衣色，或油绸为之，不加里，纽约青色．一如常服褂而加领，长与袍称，以毡及羽缎为之，月白缎里，领及纽约如衣色．一如常服褂而袖端平，前施掩裆，油绸为之，不加里，领用青羽缎，纽约青色，一如常服袍而加领，长与坐齐，以油绸为之，不加里，袖端平，前加掩裆，领用青羽缎，纽约亦青色。雨裳之制二，皆用黄色。一左右幅相交，上敛下递博，上前加浅帷为襞积，两旁缀以纽约，青色，腰为横幅，用石青布，两末削为带以系之。一前为完幅，不加浅帷，均以油绸为之。行冠，冬以黑狐，秋以黑羊皮或青绒，均如常服冠之制，夏织藤竹丝为之，红纱里，缘如其色，上缀雨缨，顶及梁皆黄色，前缀珍珠一行。褂色用石青，长与坐齐，袖长及肘。行袍如常服，长减十之一，右裾短一尺，色及花文随所御，棉袷纱裘，各惟其时。行带，色用明黄，左右佩系以红香牛皮为之，饰金花文金?叜银环各三。佩帉以高丽布为之，视常服带帉微阔而短，中约以香牛皮束，缀银花文佩囊，明黄圆绦，饰珊瑚。结、削、燧、杂佩各惟其宜。行裳，色随所用，左右各一，前平后中丰，上下敛，并属横幅，石青布为之，毡袷各惟其时，冬用鹿皮或黑狐为表。


　　　　皇子服饰

皇子朝冠，冬用熏貂、青狐，惟其时，上缀朱纬，顶金龙二层，饰东珠十，上衔红宝石。夏织玉草或藤竹丝为之。缘石青片金二层，里用红片金或红纱，上缀朱纬，前缀舍林，饰东珠五，后缀金花，饰东珠四，顶如冬朝冠。端罩，紫貂为之，金黄缎里。左右垂带各二，下广而锐，色与里同。龙褂，色用石青，绣五爪正面金龙四团，两肩前后各一，间以五色云。朝服之制二，皆金黄色。一披领及裳皆表以紫貂，袖端熏貂，绣文两肩前后正龙各一，襞行龙六，间以五色云。一披领及袖皆石青，冬用片金，加海龙缘，夏用片金，缘绣文，两肩前后正龙各一，腰帷行龙四，裳行龙八，披领行龙二，袖端正龙各一，下幅八宝平水。朝珠，不得用东珠，余随所用，绦皆金黄色。朝带，色用金黄，金衔玉方版四，每具饰东珠四，中饰猫睛石一，左右佩绦如带色。吉服冠，红绒结顶。蟒袍，色用金黄，版饰惟宜，佩绦如带色。雨冠、雨衣、雨裳，均用红色，毡及羽纱、油绸惟其时。雨冠顶平而前檐敞，用蓝布带。雨衣，一如常服袍而袖端平，一如常服褂而加领，长与坐齐，均前施掩裆。雨裳，前为完幅，腰为横幅，用石青布。自皇子以至宗室公，雨冠、雨裳之制并同，今不赘言。


　　　　亲王以下服饰

凡宗室有爵者之冠服，亲王朝冠，与皇子同，端罩，青狐为之，月白缎里，若赐金黄色者，亦得用之。补服，色用石青，绣五爪金龙四团，前后正龙，两肩行龙。朝服蟒袍，蓝及石青诸色随所用，若赐金黄色者，亦得用之。吉服冠顶用红宝石，若赐红绒结顶者，亦得用之。余皆如皇子。
亲王世子朝冠，顶金龙二层，饰东珠九，上衔红宝石。朝带，色用金黄，金衔玉方版四，每具饰东珠三，左右佩绦如带色，余皆如亲王。
郡王朝冠，顶金龙二层，饰东珠八，上衔红宝石。夏朝冠，前缀舍林，饰东珠四，后缀金花，饰东珠三。补服，色用石青，绣五爪行龙四团，两肩前后各一。朝带，色用金黄，金衔玉方版四，每具饰东珠二，猫睛石一，左右佩绦如带色，余皆如亲王。
世子贝勒朝冠，顶金龙二层，饰东珠七，上衔红宝石。夏朝冠，前缀舍林，饰东珠三，后缀金花，饰东珠二。补服，色用石青，前后绣四爪正蟒各一团。朝服、蟒袍不得用金黄色，余随所用。朝服通绣蟒文，皆四爪，蟒袍亦如之。朝珠，绦用石青色。朝带，色用金黄，金衔玉方版四，每具饰东珠二，佩绦皆石青色，余皆如郡王。
贝子朝冠，顶金龙二层，饰东珠六，上衔红宝石。夏朝冠，前缀舍林，饰东珠二，后缀金花，饰东珠一。吉服冠，顶用红宝石，皆戴三眼孔雀翎。补服，色用石青，前后绣四爪行蟒各一团。朝带，色用金黄，金衔玉方版四，每具饰东珠一，余皆如贝勒。
镇国公朝冠，顶金龙二层，饰东珠五，上衔红宝石。夏朝冠，前缀舍林，饰东珠一，后缀金花，饰绿松石一。吉服冠，入八分公用红宝石，不入八分公用珊瑚，皆戴双眼孔雀翎。端罩，紫貂为之，月白缎里。补服，色用石青，前后绣四爪正蟒方补。朝带，金衔玉方版四，每具饰猫睛石一，余皆如贝子。
辅国公朝冠，顶金龙二层，饰东珠四，上衔红宝石，余皆如镇国公。
镇国将军朝冠，顶镂花金座，中饰东珠一，上衔红宝石。补服，前后绣麒麟。吉服冠顶用珊瑚，余皆视一品。
辅国将军朝冠，顶镂花金座，中饰小红宝石一，上衔镂花珊瑚。补服，前后绣狮。吉服冠顶用镂花珊瑚，余皆视二品。
奉国将军朝冠，顶镂花金座，中饰小红宝石一，上衔蓝宝石。补服，前后绣豹。吉服冠顶用蓝宝石，余皆视三品。
奉恩将军朝冠，顶镂花金座，中饰小蓝宝石一，上衔青金石。补服，前后绣虎，惟衣裾四启。带用金黄色，凡宗室皆如之，觉罗带用红色。
自亲王以下，冬行冠如冬吉服冠之制，毡、貂各惟其时，翎顶随其所得用。夏行冠，织玉草或藤丝为之，上缀雨缨。行褂，色用石青，长与坐齐，袖长及肘。行袍如常服袍，减十之一，右裾短一尺，色随所用，棉、袷、纱、裘，各惟其时。行带，佩帉素布，视常服带帉微阔而短，版饰惟宜，绦皆圆结，带色金黄、石青各随其所得用。行裳，蓝及诸色随所用，左右各一，前平后中丰，上下敛，并属横幅，毡、袷惟时，冬以皮为表。其制下达庶官，凡扈行者冠服并如之。
干隆壬寅，奉旨，宗室王公子弟各给官顶，其余闲散宗室，概予四品顶戴。


　　　　额驸服饰

额驸，皇室，皇族之壻也，布差等．固伦额驸冠服，视贝子．吉服冠，顶用珊瑚，戴三眼孔雀翎．朝帯，色用石青或蓝，金衔玉圆版四，每具饰东珠一，左右佩绦皆青石色．吉服帯，色用石青或蓝．和硕额驸冠服，视镇国公．吉服冠，顶用珊瑚，戴双眼孔雀翎．朝帯，金衔玉圆版四，每具饰猫睛石一，余皆同．郡主额驸冠服，视武一品，朝帯用镂金圆版四，每具饰绿松石一．县主额驸冠服，视武二品．郡君额驸冠服，视武三品．县君额驸冠服，视武四品．朝帯，（金叜）金方鐡版四．乡君额驸冠服，视武五品，朝帯视县君额驸，余皆同．若固伦额驸爵在贝子以上，和硕额驸爵在镇国公以下，冠服各从其品，郡主额驸以下皆如之．
干隆乙未，奉旨，在京公主所生之子，至十三岁时，如系固伦公主所生，即给予伊父固伦额驸品级，和硕公主所生，即给予伊父和硕额驸品级。


　　　　民爵服饰

民爵者，异姓之公、侯、伯、子、男也。公朝冠冬用熏貂，十一月朔至上元，用青狐，【文武一品以上皆同。】顶镂花金座，中饰东珠四，上衔红宝石。端罩，貂皮为之，蓝缎里。补服，色用石青，前后绣四爪正蟒。朝服，蓝及石青诸色随所用。披领及袖俱石青，片金缘，冬加海龙缘。【文武四品以上皆同。】两肩前后正蟒各一，腰帷行蟒四，中有襞积。裳行蟒八。十一月朔至上元，披领及裳俱表以紫貂，袖端熏貂，【文三品、武二品以上皆同。】两肩前后正蟒各一，襞积行蟒四，皆四爪。曾赐五爪蟒缎者，亦得用之。朝珠，珊瑚、青金、绿松、蜜珀随所用，杂饰惟宜，绦用石青色。【文五品、武四品以上，及京官翰詹科道、侍卫、国子监、太常寺、光禄寺、鸿胪寺有职掌官皆得用。】朝带，色用石青或蓝，镂金衔玉圆版四，每具饰猫睛石一，佩帉下广而锐。吉服冠顶用珊瑚。蟒袍，蓝及石青诸色随所用，通绣九蟒。吉服带，佩帉下直而齐，版饰惟宜。雨冠、雨衣及裳，均用红色。
侯朝冠，顶镂花金座，中饰东珠三，上衔红宝石。朝带，镂金衔玉圆版四，每具饰绿松石一，余皆如公。
伯朝冠，顶镂花金座，中饰东珠二，上衔红宝石。朝带，镂金衔玉圆版四，每具饰红宝石一，余皆如侯。
子朝冠，顶镂花金座，中饰东珠一，上衔红宝石。补服，前后绣麒麟。吉服冠，顶用珊瑚，余皆视一品。
男朝冠，顶镂花金座，中饰小红宝石一，上衔镂花珊瑚。补服，前后绣狮。吉服冠，顶用镂花珊瑚，余皆视二品。


　　　　文武品官服饰

文武品官者，京外文武正、从一品至未入流之官也。文一品朝冠，顶镂花金座，中饰东珠一，下衔红宝石。补服，前后绣鹤，惟都御史绣獬豸。朝带，镂金衔玉方版四，每具饰红宝石一，余皆如公。武一品补服，前后绣麒麟，余皆如文一品。
文二品朝冠，冬用熏貂，十一月朔至上元用貂尾，【文三品以上皆同。】顶镂花金座，中饰小红宝石一，上衔镂花珊瑚。补服，前后绣锦鸡。朝带，镂金圆版四，每具饰红宝石一。吉服冠，顶用镂花珊瑚，余皆如文一品。武二品，补服，前后绣狮，余皆如文二品。
文三品，朝冠，顶镂花金座，中饰小红宝石一，上衔蓝宝石。补服，前后绣孔雀，惟副都御史及提法使绣獬豸。朝带，镂花金圆版四。吉服顶用蓝宝石，余皆如文二品。文三品以上有职掌大臣，许穿貂皮朝服，此外不得滥用。武三品朝冠，冬惟用熏貂。【文四品以下皆同。】补服，前后绣豹，余皆如文三品，惟朝服无貂缘，且无端罩。一等侍卫孔雀翎，端罩猞猁孙为之，间以貂皮，月白缎里，余皆如武三品。
文四品朝冠，顶镂花金座，中饰蓝石一，上衔青金石。补服，前后绣雁。朝带，银衔镂花金圆版四。吉服冠，顶用青金石。蟒袍通绣八蟒，皆四爪。四品以下，惟京堂翰詹科道，得用端罩，猞猁孙为之，间以貂皮，月白缎里。武四品，补服，前后绣虎，余皆如文四品。二等侍卫孔雀翎。端罩，红豹皮为之，素红缎里。朝服，翦绒缘，色用石青，通身云缎，前后方襕行蟒各一，腰帷行蟒四，中有襞积，领袖俱石青糚缎，冬夏皆用之，余皆如武四品。
文五品朝冠，顶镂花金座，中饰小蓝宝石一，上衔水晶。补服，前后绣白鹇，惟监察御史绣獬豸。朝服，片金缘，【文武七品以上皆同。】色用石青，前后方襕行蟒各一，中有襞积，领袖俱石青糚缎，冬夏皆用之。朝带，银衔金圆版四。吉服冠，顶水晶，余皆如文四品。文五品以上，得挂朝珠，骑马拴踢胸，惟翰詹科道，不论品级，均得挂之。武五品，补服，前后绣熊，余皆如文五品，惟无朝珠。三等侍卫戴孔雀翎，端罩，黄狐皮为之，月白缎里。朝服如文五品之制，惟用翦绒缘，余皆如武五品，惟得用朝珠。
文六品朝冠，顶镂花金座，中饰小蓝宝石一，上衔砗磲。补服，前后绣鹭鸶。朝带，银衔玳瑁圆版四。吉服冠，顶用砗磲，余皆如文五品，惟无朝珠。武六品，补服，前后绣彪，余皆如文六品。蓝翎侍卫戴蓝翎，端罩、朝服、朝珠均如三等侍卫，余皆如武六品。
文七品朝冠，顶镂花金座，中饰小水晶一，上衔素金。补服，前后绣鸂（涑鸟）。朝带，素圆版四。吉服冠，顶用素金．蟒袍通绣五蟒，皆四爪，余皆如文六品．武七品，补服如武六品，余皆如文七品．
文八品朝冠，顶镂花金座，上衔花金。补服，前后绣鹌鹑。朝服，用石青云缎，无蟒，领袖皆青倭缎，中有襞积，冬夏皆用之。朝服，银衔明羊角圆版四。吉服冠，镂花金顶，余皆如文七品。武八品，补服，前后绣犀牛，余皆如文八品。
文九品朝冠，顶镂花金座，上衔花银。补服，前后绣练雀。朝带，银衔乌角圆版四。吉服冠，镂花银顶，余皆如文八品。武九品，补服，前后绣海马，余皆如文九品。
未入流冠服制如九品。
凡雨冠，民公、侯、伯、子、男，一、二、三品文武官，御前侍卫，干清门侍卫，尚书房翰林，南书房翰林，奏事处，批本处行走人员，皆用红色。四五六品文武官雨冠，中用红色，缘用青色。七、八、九品文武官，凡有顶人员雨冠，中用青色，缘用红色。凡缘，皆前二寸五分，后五寸。军民雨冠用青色。凡雨衣、雨裳，民公、侯、伯、子、男、文武一品以上官，御前侍卫，各省巡抚，皆用红色。二品以下文武官，下至军民，皆用青色。其明黄色行褂，则领侍卫内大臣、御前大臣、侍卫班长、护军统领、健锐营翼领及凡诸臣之蒙赐者，皆得服之。
文五品以下，惟都察院衙门、提法司衙门各官，不论品级，朝服披领，均得用糚缎蟒缎貂皮。如上赐或王贝勒赏给者，亦准其服用。


　　　　士庶服饰

举、贡、生、监谓之士，其它杂项谓之庶。会试中式贡士朝冠，顶镂花金座，上衔金三枝九叶。吉服冠，顶用素金。举人吉服冠，顶镂花银座，上衔金雀。袍，青绸为之，蓝缘，披领如袍饰，带如文八品。吉服冠，顶银座，上衔素金。贡生吉服冠，镂花金顶，余皆如举人。监生吉服冠，素银顶，余皆如贡生。生员吉服冠，顶镂花银座，上衔银雀。袍，蓝绸为之，青缘，披领如袍饰，带如文九品，吉服冠顶如监生。外郎、耆老冠顶以锡。从耕农官，袍，青绒为之，顶同八品。补服，色用石青，前后绣彩云捧日。袍，青绢为之，上加披领，腰为襞积，不加缘，月白绢里。祭祀文舞生，冬冠，骚鼠为之，顶镂花铜座，中饰方铜，镂葵花，上衔铜三角，如火珠形。袍，绸为之，其色，南郊用石青，北郊用黑，祈谷坛、太庙、社稷坛、朝日坛、帝王庙、文庙、先农坛、太岁坛，俱用红，夕月坛用月白。前后方襕，销金葵花。带，绿绸为之。武舞生，顶上衔铜三棱，如古戟形。袍，绸为之，通销金葵花，余具如文舞生袍之制，带如文舞生。祭祀执事人，袍，绸为之，其色，南郊用石青，北郊用黑，不加缘，太庙、先农坛、太岁坛，俱用青色，蓝缘，祈谷坛、社稷坛、朝日坛、帝王庙，俱用青色，石青缘，夕月坛用青色，月白缘，带如文舞生。乐部乐生，冠顶镂花铜座，上植明黄翎。袍，红缎为之。一前后方襕绣黄鹂，中和韶乐部乐生执戏竹人服之。一通织小团葵花，丹陛大乐诸部乐生服之。带，绿云缎为之。卤簿舆士，冬冠，以豹皮及黑毡为之，顶镂花铜座，上植明黄翎。袍如丹陛大乐诸部乐生，带如祭祀文舞生。卤簿护军，袍，石青缎为之，通织金寿字，片金缘。领及袖端，俱织金葵花。卤簿校尉冬冠，平檐，顶素铜，上植明黄翎，袍及带如卤簿舆士。


　　　　皇太后皇后服饰

皇太后、皇后冬朝冠，熏貂为之，上缀朱纬，顶三层，贯东珠各一，皆承以金凤，饰东珠各三，珍珠各十七，上衔大东珠一，朱纬。上周缀金凤七，饰东珠各九，猫睛石一，珍珠各二十一。后金翟一，饰猫睛石一，珍珠十六。翟尾垂珠，凡珍珠三百有二，五行二就，每行大珍珠一，中间金衔青金石结一，饰东珠珍珠各六，末缀珊瑚。冠后护领垂明黄绦二，末缀宝石，青缎为带。夏朝冠，青绒为之，余皆如冬朝冠。金约，镂金云十三，饰东珠各一，间以青金石，红片金里，后系金衔绿松石结，贯珠下垂，凡珍珠三百二十四，五行三就，每行大珍珠一，中间金衔青金石结二，每具饰东珠、珍珠各八，末缀珊瑚。耳饰，左右各三，每具金龙衔一等东珠各二。吉服冠顶用东珠。
朝褂之制三，皆石青色，片金缘。一绣文前后立龙各二，下通襞积，四层相间，上为正龙各四，下为万福万寿。一绣文前后正龙各一，腰帷行龙四，中有襞积，下幅行龙八。一绣文前后立龙各二，中无襞积，下幅八宝平水。领后皆垂明黄绦，其饰珠宝惟宜。
朝袍之制三，皆明黄色。一披领及袖皆石青片金，加貂缘，肩上下袭朝褂处亦加缘。绣文金龙九，间以五色云，中有襞积。下幅八宝平水。披领行龙二，袖端正龙各一，袖相接处，行龙各二。一披领及袖皆石青，冬用片金，加海龙缘，夏用片金缘，肩上下袭朝褂处，亦加缘。绣文前后正龙各一，两肩行龙各一，腰帷行龙四，中有襞积，下幅行龙八。一领袖片金加海龙缘，夏片金缘，中无襞积，裾后开，余俱如貂缘朝袍之制。领后垂明黄绦，饰珠宝惟宜。领约，镂金为之，饰东珠十一，间以珊瑚，两端垂明黄绦二，中各贯珊瑚，末缀绿松石各二。
朝珠三盘，东珠一，珊瑚二，佛头、记念、背云、大小坠珠宝杂饰惟宜。绦皆明黄色，彩帨绿色，绣文为五谷丰登。佩箴管、縏袠之属，绦皆明黄色。
冬朝裙，片金加海龙缘，上用红织金寿字缎，下石青行龙糚缎，皆正幅，有襞积。夏朝裙，片金缘，缎、纱各惟其时。
龙褂二，皆石青色。一绣文五爪金龙八团，两肩前后正龙各一，襟行龙四，下幅八宝立水，袖端行龙各二。一下幅及袖端不施章采。龙袍三，色用明黄，领袖皆石青。一绣文金龙九，间以五色云，福寿文采惟宜，下幅八宝立水，领前后正龙各一，左右及交襟处行龙各一，袖如朝袍，裾左右开。一绣文五爪金龙八团，两肩前后正龙各一，襟行龙四，下幅八宝立水。一下幅不施章采。
吉服，朝珠一盘，珍宝随所御，绦皆明黄色。


　　　　皇贵妃贵妃妃嫔服饰

皇贵妃朝冠，顶三层，贯东珠各一，皆承以金凤，饰东珠各三，珍珠各十七，上衔大珍珠一。朱纬上周缀金凤七，饰东珠各九，珍珠各二十一。后金翟一，饰猫睛石一，珍珠十六，翟尾垂珠，凡珍珠一百九十二，三行二就，中间金衔青金石结一，饰东珠、珍珠各四，末缀珊瑚。冠后护领垂明黄绦二，末缀宝石。青缎为带，金约，镂金云十二，饰东珠各一，间以珊瑚。红片金里，后系金衔绿松石结，贯珠下垂，凡珍珠二百有四，三行三就，中间金衔青金石结二，每具饰东珠、珍珠各六，末缀珊瑚。耳饰左右各三，每具金龙衔二等东珠各二。领约，镂金为之，饰东珠七，间以珊瑚，两端垂明黄绦二，中各贯珊瑚，末垂珊瑚各二。朝珠三盘，蜜珀一，珊瑚二。龙褂，色用石青，绣文五爪金龙八团，两肩前后正龙各一，襟行龙四，下幅八宝立水，袖端行龙各二。龙袍，色用明黄，领袖皆石青，绣文金龙九，间以五色云，福寿文釆惟宜，下幅八宝立水。领前后正龙各一，左右及交襟处，行龙各一，袖如朝袍，裾左右开。吉服朝珠一盘，珍宝随所御，绦明黄色，余皆如皇后。
贵妃冠服垂绦，皆金黄色，袍色亦用金黄，余皆如皇贵妃。
妃朝冠，顶二层，贯东珠各一，皆承以金凤，饰东珠共九，珍珠各十七，上衔猫睛石。朱纬上周缀金凤五，饰东珠各七，珍珠各二十一，后金翟一，饰猫睛石一，珍珠十六，翟尾垂珠，凡珍珠一百八十八，三行二就，中间金衔青金石结一，饰东珠，珍珠各四，末缀珊瑚。冠后护领垂金黄绦二，末缀宝石。青缎为带。金约，镂金云十一，饰东珠各一，间以青金石，红片金里．后系金衔绿松石结，贯珠下垂，凡珍珠一百九十七，三行二就，中间金衔青金石结二，每具饰东珠，珍珠各六，末缀珊瑚。耳饰，左右各三，每具金龙衔三等东珠各二。彩帨绣文。龙褂绣文为云芝瑞草．吉服冠，顶用碧王　亚王　　，余皆如贵妃。
嫔朝冠，顶二层，贯东珠各一，皆承以金翟，饰东珠共九，珍珠各十七，上衔石?罗子。朱纬，上周缀金翟五，饰东珠各五，珍珠各十九，后金翟一，饰珍珠十六，翟尾垂珠，凡珍珠一百七十二，三行二就，中间金衔青石结一，饰东珠珍珠各三，末缀珊瑚。冠后护领垂金黄绦二，末缀宝石。青缎为带。金约，镂金云八，饰东珠各一，间以青金石。红片金里，后系金衔绿松石结，贯珠下垂，凡珍珠一百七十七，三行二就，中间金衔青金石结二，每具饰东珠珍珠各四，末缀珊瑚。耳饰，左右各三，每具金龙衔四等东珠各二。朝珠三盘，珊瑚一，蜜珀二。彩帨不绣花文。龙褂绣文，两肩前后正龙各一，襟夔龙四。袍皆用香色，余皆如妃。


　　　　皇子福晋服饰

福晋者，皇子、亲郡王世子之妃也。皇子福晋朝冠，顶镂金三层，饰东珠十，上衔红宝石，朱纬，上周缀金孔雀五，饰东珠各七，小珍珠三十九，后金孔雀一，垂珠三行二就，中间金衔青金石结一，饰东珠各三，末缀珊瑚。冠后护领垂金黄绦二，末亦缀珊瑚。青缎为带，金约，镂金云九，饰东珠各一，间以青金石，红片金里。后系金衔青金石结，贯珠下垂，三行三就，中间金衔青金石结二，每具饰东珠、珍珠各四，末缀珊瑚。耳饰，左右各三，每具金云衔珠各二。
朝褂，色用石青，片金缘，绣文前行龙四，后行龙三，领后垂金黄绦，杂饰惟宜。朝袍用香色，披领及袖皆石青，冬用片金，加海龙缘，夏用片金缘，肩上下袭朝褂处，亦加缘。绣文前后正龙各一，两肩行龙各一，襟行龙四，披领行龙二，袖端正龙各一，袖相接处行龙各二。裾后开。领后垂金黄绦，杂饰惟宜。领约，镂金为之，饰东珠七，间以珊瑚，两端垂金黄绦二，中各贯珊瑚，末缀珊瑚各二。朝珠三盘，珊瑚一，蜜珀二，绦皆金黄色。彩帨月白色，不绣花文，结佩惟宜，绦皆金黄色。冬朝裾，片金加海龙缘，上用红缎，下石青行龙妆缎，皆正幅，有襞积。夏朝裙，片金缘，缎、纱各惟其时。吉服冠，顶用红宝石。吉服褂，色用石青，绣五爪正龙四团，前后两肩各一。蟒袍用香色，通绣九龙。吉服朝珠一盘，珍宝随所御，绦金黄色。


　　　　福晋以下服饰

亲王福晋吉服褂，绣五爪金龙四团，前后正龙，两肩行龙，余皆如皇子福晋。
亲王世子福晋朝冠，顶镂金二层，饰东珠九，上衔红宝石，朱纬，上周缀金孔雀五，饰东珠各六，后金孔雀一，垂珠三行二就，中间金衔青金石结一，东珠各三，末缀珊瑚。冠后护领垂金黄绦二，末亦缀珊瑚。金约，镂金云八，饰东珠各一，间以青金石，后系金衔青金石结，贯珠下垂，三行三就，中间金衔青金石结二，每具饰东珠、珍珠各四，末缀珊瑚。余皆如亲王福晋。
郡王福晋朝冠，顶镂金二层，饰东珠八，上衔红宝石，朱纬，上周缀金孔雀五，饰东珠各五，后金孔雀一，垂珠三行二就，中间金衔青金石结一，末缀珊瑚。冠后护领垂金黄绦二，末亦缀珊瑚。金约，镂金云八，饰东珠各一，间以青金石，后系金衔青金石结，贯珠下垂，三行二就，中间金衔青金石结二，末缀珊瑚。吉服褂，绣五爪行龙四团，前后两肩各一。余皆如世子福晋。
贝勒夫人朝冠，顶镂金二层，饰东珠七，上衔红宝石，朱纬，上周缀金孔雀五，饰东珠各三，后金孔雀一，垂珠三行二就，中间金衔青金石结一，末缀珊瑚。冠后护领，垂石青绦二，末缀珊瑚。金约，镂金云七，饰东珠各一，间以青金石，后系金衔青金石结，贯珠下垂，三行三就，中间金衔青金石结二，末缀珊瑚。朝褂，绣四爪蟒，领后垂石青绦。朝袍，蓝及石青诸色随所用。领袖，冬用片金，加海龙缘，夏用片金缘，绣四爪蟒。领后垂石青绦。领约、朝珠、彩帨绦皆石青色。吉服褂，前后绣四爪蟒各一团。蟒袍，蓝及石青诸色随所用，通绣九蟒。余皆如郡王福晋。
贝子夫人朝冠，顶镂金二层，饰东珠六。金约，镂金云六。吉服褂，前后绣四爪行蟒各一团。余皆如贝勒夫人。
镇国公夫人朝冠，顶镂金二层，饰东珠五。金约，镂金云五。吉服褂，绣花八团。余皆如贝子夫人。
辅国公夫人朝冠，顶镂金二层，饰东珠四。金约，镂金云四。余皆如镇国公夫人。
镇国将军夫人冠服，均视一品命妇。
辅国将军夫人冠服，均视二品命妇。
奉国将军淑人冠服，均视三品命妇。
奉恩将军恭人冠服，均视四品命妇。


　　　　公主以下服饰

公主以下至乡君，皇室、皇族之女也。固伦公主冠服，制如亲王福晋。和硕公主朝冠、金约，制如亲王世子福晋，余皆如固伦公主。郡主朝冠、金约，制如郡王福晋，余皆如和硕公主。县主朝冠、金约，制如贝勒夫人。吉服褂，制如郡王福晋，余皆如郡主。郡君朝冠、金约，制如贝子夫人。朝褂、朝袍、领约、朝珠、彩帨、吉服褂、蟒袍，均如贝勒夫人，余如县主。县君朝冠、金约，制如镇国公夫人。吉服褂，制如贝子夫人，余皆如郡君。镇国公女乡君朝冠、金约，制如辅国公夫人。吉服褂，制如镇国公夫人，余皆如县君。辅国公女乡君，朝冠顶镂金二层，饰东珠三，金约，镂金云三，余皆如镇国公女。


　　　　民爵夫人服饰

民爵夫人者，异姓公侯伯子男之妻也。公夫人冬朝冠，熏貂为之，顶镂花金座，中饰东珠四，上衔红宝石，前缀金簪三，饰以珠宝，护领绦用石青色。金约，青缎为之，中缀镂金火焰，饰珍珠一，左右金龙凤各一，后垂青缎带二，红片金里。耳饰，左右各三，每具金云衔珠各二。朝褂，色用石青，片金缘，绣文，前行蟒二，后行蟒一，领后垂石青，杂饰惟宜。朝袍，蓝及石青绦诸色随所用。披领及袖，皆石青。冬用片金，加海龙缘，夏用片金缘。绣文，前后正蟒各一，两肩行蟒各一，襟行蟒四，中无襞积。披领行蟒二，袖端正蟒各一，袖相接处，行蟒各二。后垂石青绦，杂饰惟宜。领约，镂金为之，饰红蓝小宝石五，两端垂石青绦二，中各贯珊瑚，末缀珊瑚各二。朝珠三盘，珊瑚、青金、绿松石、蜜珀随所用，杂饰惟宜。绦用石青色。彩帨月白色，不绣花文。冬朝裙，片金加海龙缘，上用红缎，下石青行蟒糚缎，皆正幅，有襞积。夏朝裙，片金缘，缎、纱各惟其时。吉服冠，熏貂为之，顶用珊瑚。吉服褂，色用石青，绣花文，团蟒。袍，蓝及石青诸色随所用，通九蟒，皆四爪。
侯夫人朝冠，顶镂花金座，中饰东珠三，上衔红宝石，余皆如公夫人。
伯夫人朝冠，顶镂花金座，中饰东珠二，上衔红宝石，余皆如侯夫人。
子夫人朝冠，顶镂花金座，中饰东珠一，上衔红宝石，余皆如伯夫人。
男夫人朝冠，顶镂花金座，中饰红宝石一，上衔镂花红珊瑚。吉服冠，顶镂花珊瑚。余皆如子夫人。


　　　　命妇服饰

命妇，文武品官之妻也。一品命妇朝冠，顶镂花金座，中饰东珠一，上衔红宝石，余皆如公夫人。二品命妇朝冠，顶镂花金座，中饰红宝石一，上衔镂花珊瑚。吉服冠，顶镂花珊瑚。余皆如一品命妇。三品命妇朝冠，顶镂花金座，中饰红宝石一，上衔蓝宝石。吉服冠，顶用蓝宝石。余皆如二品命妇。四品命妇朝冠，顶镂花金座，中饰小蓝宝石一，上衔青金石。朝袍，片金缘，绣文，前后行蟒各二，中无襞积，后垂石青绦，杂饰惟宜。朝裙，片金缘，上用绿缎，下石青行蟒糚缎，皆正幅，有襞积。吉服冠，顶用青青金石。蟒袍通八蟒，皆四爪。余皆如三品命妇。五品命妇朝冠，顶镂花金座，中饰小蓝宝石一，上衔水晶。吉服冠，顶用水晶。余皆如四品命妇。六品命妇朝冠，顶镂花金座，中饰小蓝宝石一，上衔砗磲。吉服冠，顶用砗磲。余皆如五品命妇。七品命妇朝冠，顶镂花金座，中饰小水晶一，上衔素金。吉服冠，顶用素金，蟒袍通五蟒，皆四爪。余皆如六品命妇。


　　　　诏定官民服饰

国朝冠服，纯用辽、金、元遗制，论者皆能言之。而太祖即位盛京，已有旨更定章服。世祖初定鼎时，尚沿明制。顺治丁亥，谕范文程、刚林、祁充格曰：「文职衙门不可无领袖，今尔衙门较前改大，尔三人可用珠顶玉带。」
国初，牧令之坐堂及下乡也，亦袭明代衣冠之旧。盖不如是，则人民不能知其为官，抗不服从耳，后始以渐改革。
是年十一月，复诏定官民服饰之制，削发垂辫。于是江苏男子，无不箭衣小袖，深鞋紧袜，非若明崇祯末之宽衣大袖，衣宽四尺，袖宽二尺，袜皆大统，鞋必浅面矣。即幼童，亦加冠于首，不必逾二十岁而始冠也。
国初，人民相传，有生降死不降，老降少不降，男降女不降，妓降优不降之说。故生必从时服，死虽古服无禁；成童以上皆时服，而幼孩古服亦无禁；男子从时服，女子犹袭明服。盖自顺治以至宣统，皆然也。犹不解妓降优不降之说，及国初秀才、举人之犹服明服耳。


　　　　高宗仁宗垂意服饰

高宗在宫，尝屡衣汉服，欲竟易之。一日，冕旒袍服，召所亲近曰：「朕似汉人否？」一老臣独对曰：「皇上于汉诚似矣，而于满则非也。」乃止。
或曰，巴克什达海库尔缠尝劝高宗用明代服饰，高宗曰：「我辈若宽衣大袖，则左佩弓，右挟矢，忽遇硕翁科罗巴图鲁劳萨，挺身突入，能御之乎？我国士卒初有几何，因娴于骑射，所以野战则克，攻城则取，天下盛称我兵，曰立则不动摇，进则不回顾也。」
列朝鉴于北魏之崇效汉俗，因以自弱，故力欲保存其固有尚武之俗。康熙以后，八旗子弟渐有不习骑射即于文弱者。圣祖迭加申饬，垂为厉戒，后且及于妇女。干隆己卯，高宗谕曰：「此次阅选秀女，竟有仿汉人妆饰者，实非满洲风俗。在朕前尚尔如此，其在家，恣意服饰，更不待言。嗣后但当以纯朴为贵，断不可任意妆饰。」此一事也。乙未又谕曰：「旗妇一耳带三钳，原系满洲旧风，断不可改节。朕选看包衣佐领之秀女，皆带一坠子，并相沿至于一耳一钳，则竟非满洲矣，立行禁止。」此又一事也。嘉庆甲子，仁宗谕曰：「今镶黄旗汉军应选秀女，内缠足者竟至十九人，殊为非是。此次传谕后，仍有不遵循者，定将秀女父兄照违制例治罪。」此又一事也。


　　　　服饰沿革

国初，袍褂有用红绿组绣者。其后吉服用绀，素服用青，无他色矣。康熙朝花样，有富贵不断、江山万代、历元五福诸名目，又有暗纹蟒服，如宫制蟒袍而却组绣者。袍褂皆用密线缝纫，行列如绘，谓之实行。袖间皆用熨折如线，满语名曰赫特赫。后惟蟒袍尚用之，他服则无之矣。
燕居无着行衣者。自傅文忠公征金川归，喜其便捷，名得胜褂，其后无论男女，燕服皆着之。色料初尚天蓝，干隆中，尚玫瑰紫，末年，福文襄王好着深绛色，人争效之，谓之福色。嘉庆时，尚泥金色，又尚浅灰色。夏日纱服皆尚棕色，贵贱皆服之。衬服初尚白色，嘉庆时，尚玉色，又有油绿色，国初皆衣之，殆沿前代绿袍之义。高宗恶其黯然近青色，禁之。嘉庆时，优伶皆用青色倭缎、漳绒等缘衣边，以为美饰，如古深衣。奴隶辈皆以红白鹿革为背子。
士大夫燕居，皆戴便帽，其制如暖帽而窄其檐，上用红片锦或石青色，缘以卧云，如葵花式，顶用红绒结，顶后垂红缦尺余，老少贵贱皆冠之。惟老人夏日畏早凉，用青缎缝纫衬凉帽下，如帽头状，初不以为燕服也。至毡帽之尚沿明式，皆农夫、市贩之服，人皆贱之。嘉庆时，盛行帽头，蟠金线组绣其上，且有以明珠、宝石嵌之者，如古弁制，惟顶用红绒结顶，稍异耳。士大夫皆冠之。春秋间徜徉市衢，欲求一红缨缀冠者，未易见。毡帽，则以细毯为之，檐用紫黑色，或有缀金线蟠龙为饰者，非复往日朴素，为士大夫冬日之燕服。往日便帽之制，不复覩矣。


　　　　大内之服饰

后、妃、主位以及宫眷之常衣，皆窄袖长袍，髻作横长式，可尺许，俗所谓把儿头者是也。


　　　　江浙人之服饰

江、浙之服饰，不仅大异于北，即在南方，亦为特殊。苏州风俗浇薄，康熙时之服饰，奇邪已甚，时有作吴下谣者，可想见之。谣云：「苏州三件好新闻，男儿着条红围领，女儿倒要包网巾，贫儿打扮富儿形。一双三镶袜，两只高底鞋，到要准两雪花银。爹娘在家冻与饿，见之岂不寒心？谁个出来移风易俗，唤醒迷津，庶几可以辟邪归正，反朴还醇。」
光绪中叶以降至宣统，男子衣皆尚窄，袍衫之长可覆足，马褂背心之短不及脐，凡有袖，取足容臂而已。帽尚尖，必撮其六折，使顶尖如锥，戴之向前，辄半覆其额。其结小如豆，且率用蓝色。腰巾至长，既结束，犹着地也，色以湖或白为多。
顺、康时，妇女妆饰，以苏州为最时，犹欧洲各国之巴黎也。朱竹垞尝于席上为词，赠妓张伴月，有句云：「吴歌《白纻》，吴衫白纻，只爱吴中梳裹。」
上海繁华甲于全国，一衣一服，莫不矜奇鬬巧，日出新裁。其间由朴素而趋于奢侈，固足证世风之日下，然亦有由繁琐而趋于简便者，亦足见文化之日进也。衣由宽腰博带，变而为轻裾短袖，履由高底仄头，变而为薄底阔面，皆于作事行路，良多利益。光绪末，暑则鵰毛扇，寒则风帽、一口钟。鵰毛扇价甚昂，一柄须十余金，后则易之以五寸之纸折扇，廉而且便，风帽、一口钟亦易以大衣。此由繁琐而趋于简便之一端也。
光绪时，沪妓喜施极浓之胭脂，因而大家闺秀纷纷效尤，然实始于名妓林黛玉，盖用以掩恶疮之斑者也。自女学堂大兴，而女学生无不淡妆雅服，洗尽铅华，无复当年涂粉抹脂之恶态，北里亦效之。故女子服饰，初由北里而传至良家，后则由良家而传至北里，此其变迁之迹，极端相反者也。


　　　　汴人之服饰

汴中男女衣服，喜用青、蓝两色土布，洋布极少，绸缎更稀。孩童则红衣为多，甚至上下通红，名曰十二红。妇女则衣长袖大，裤必扎腿，然不着裙，髻圆足小，面抹浓粉。行路时，老幼均用拐杖拄之，或且策蹇以代步，宣统时犹然。


　　　　归化人之服饰

山西归化城男女衣帽无别，惟女子以珊瑚、玛瑙相累作坠。耳环长寸余而下锐。卷黑布如筒，贯发其中，垂于两肩。亦有耳垂两环者。项带银圈，或数珠。红锦作帕，有以八字分贴项后者。习尚最重帽，以露顶为羞。


　　　　陕西人之服饰

国初，汉中风俗尚白，男女皆以白布裹头，或用黄绢，而加白帕其上，或谓为诸葛武侯带孝，后遂相沿成俗。汉中太守滕某严禁之，始渐少。西凤诸府亦然，而华州、渭南等处尤至。凡元旦吉礼，必用素冠白衣相贺也。


　　　　甘肃人之服饰

甘肃地左僻，服饰朴素，尤甚于陕。光绪时，民皆衣褐，《孟子》所谓「褐宽博」是也。褐以羊毛织成，有粗细二种，粗者可御寒，细者中有微孔，可袪暑。同、光间，回匪猖獗，左文襄公度陇，始申命将吏，辟道路，徕商旅，劝种棉，习织布，且自携南方百蔬之种移植金城，于是甘人始得衣絮布矣。


　　　　太平人之服饰

四川太平气候和煦，与巴塘、里塘相类。然以风多而寒，五月披裘，不以为异。衣非布帛，其取材也，粗者为羊毛所织之毪子，精者为羊领下白毛所织之氆氇。色尚紫，长短不一。女所服必长，以无袴也。衣亦有以呢或羽毛为之者，然绝少。至皮帽、革靴，非家富而充里正者，不能具也。
男女均喜以布帕包头，以价廉耐久，且暖于帽也。妇女常衣，多青蓝二色，如遇年节及庆贺事，则尚红绿。衣宽博，不着裙，面不施脂粉，发髻不笼以丝网。小儿未成童者，于项上荷银圈，妇女亦多效之以为美观。
女不梳沐，首如飞蓬。间亦有结辫之处女，然皆盘于首而不下垂。耳环较之内地大数倍，与戒指皆嵌珊瑚。手钏多以银为之。胸悬蜜蜡串。亦衣皮，若暖，即卸之，围于腰。


　　　　川西人之服饰

川西之布拉克底部落、巴旺部落，男女服饰，与金川略同。惟未嫁女子无裙裤，上衣尤短窄，用麻枲、羊毛杂组若贯钱索数百条，长近尺许，束腰际，垂揜前阴，如帘箔然。取兽革裹其尻，股髀以下赤露无纤缕。风吹日晒，色若炙脯，贫富皆然。土人云，处女耻言裙袴，盖必嫁后而始具也。


　　　　索伦达呼尔人之服饰

索伦达呼尔人以狍头为帽，双耳挺然。披狍服，黄毳蒙茸。至夏，则妇女多跣足。


　　　　乌兰察布盟人之服装

蒙古男妇之服相同，均甚宽大。男子衣色多蓝紫，女子衣色多红绿。靴帽之制，亦无分别。衣前后开衩。男妇就地遗矢，衣覆于地。冬之裤无衬，夜亦无被，卧时以足踢衣领，倒覆于身。然妇女亦能自制衣服。
乌兰察布盟未嫁之女均梳辫，如壮男。既成婚，乃梳双髻，盘两耳旁，垂两颊，以方二寸许之银片夹之，上嵌珊瑚等物。额有护发银片一枚，后脑银片大小各三，均镶嵌珍宝。耳环下坠，练长尺许，下缀三小繐，如鞭鞘然。王公格格之护发饰品，则以金制，耳环之外，又有抹额，以珠钻、珊瑚缀结而成，光耀夺目。贫者护发以银片，无镶嵌，亦有以白铜嵌色石、玻璃而成者，亦奇丽可观。妇女妆饰均运自归化。
男女胸前皆置一佛，曰怀中佛，男以铜制，女以布制。苟有获罪于其佛者，则视为不共天日之仇。佛之外又有牟尼珠一二串不等，晨起必手牟尼，闭目叩齿，诵佛号数百遍。
喇嘛衣尚黄紫，位尊者首无纬暖帽，顶覆黄缎，式如牛角，角尖披散黄绒，马褂外套皆黄缎，履官靴。次者帽平顶，顶亦黄缎，间有红缎者。位低之喇嘛，通常服紫呢袍，黄带束腰，诵经时外罩紫袈裟。


　　　　郭尔罗斯人之服饰

内蒙古之郭尔罗斯人，大率有冠带，冠上顶珠，青、黄、赤、白之色皆有之，台吉之多可以想见。其壮丁则曰奴才，无冠带，派入札萨克府当差。札萨克任意赐各种顶戴，于是章服亦与齐民有别。台吉家之男丁，一堕地即为台吉，故台吉之增益无量。其奴才则台吉役之，札萨克役之，因无人权，则遁为喇嘛。喇嘛势力赀产，无一不优胜于平民。青海蒙古则不然，盟长与旗主皆役使部众，【不论旗主封爵等级，部众皆呼之曰王爷，称各旗之福晋、命妇概曰王娘。】然不得任意赏给顶带。其于部众，概谓之百姓。百姓有功，旗主禀由青海长官赏以顶翎，百姓可与长官直接也。惟章京之家，冒名顶替者多。家有章京，其兄弟子侄已成丁者，皆可代为章京。然有要事，仍须本身出以办公，家属不得代之。


　　　　新疆蒙人之服饰

新疆蒙古人之礼服，同于满人，喜着青色裲裆，冬袭素质羊裘，谓之勒楷得摆，周缘绒边，副以青钏。男女冬夏单袴，出门，或贯以羊皮之裈。女子布袍无缘，绸缪绲佩，发辫繁镺，耳环、腕钏、约指，多以金银、珊瑚、珠宝为之，矜尚珇丽。妇人冠金纯解帽，顶结红绒或红丝，长穗小帻，长袍瘦袂，接下长帔，【妇人长袍如两截衫，窄袖对衿，下截如围裙曳地。郭注《方言》：「裙，俗人呼接下。」即此义也。】外罩长袖裲裆，直衿钩边，周以编绪，此妇人礼服，有事必服之。童子冠式不一，制与满、汉同。其貂皮冠谓之窝尔图。【式如官帽，顶缀红绒球，后檐开缝，缀绸带四。】


　　　　哈萨克人之服饰

哈萨克之男女，所服之衣，贵贱不分．曰袷袢，圆襋窄（　奚），不结纽，长及于膝．男敝前衿，以左衽掩腋，束以皮帯，帯刻金银，嵌珊瑚，珍宝诸石，左悬皮囊，右佩小刀．妇衣较长，当胸纯以金丝编绪，缀以环钮，衣之前后繁系小囊，【盛零物，便于取用，】缤缤如也。
男女衣皆以黑色为上，白为次。虽盛夏，裨襦襂复，以蔽日光。春冬则外袭皮裘，厥名曰恫。富者以貂、獭、猞猁诸皮，贫者羊裘泽身，衬白布及五彩。禅襦有袖而无衿。女之??属衣，下围之如绕领，其长曳地。男子着皮帔高帽，内衬幧头。女之皮帽，方顶阔檐。嫁后，则以花巾斜絭于头，逾一二载，其姑为易戴白布面衣，曰雀洛汁。其制以白布一方，斜纫如袋，巾??首至于颏，而露其目，上覆白布圈，后帔襜襜然，下垂肩背，【长二尺余。】望而知为妇装也。
皮靴谓之玉底克，皮袜谓之黑斯，皮鞋谓之克必斯，皆以牛革为之。妇女较窄小。踵底之木，高二三寸，连革?兑铁钉，踏地铮然作响。其入室也，脱之，置门外。室中人数，视履而知。妇女出门必乘骑，以花巾为帹，此古礼之廑存者。富女发辫，金宝缤纷，面不施脂粉，喜着臂钏。【左右各具一式，不必成双。】女耳贯珠环。妇人有面衣，去之不复着，惟以宝石、珍珠嵌于约指。【有一指四五枚者。】其头人，以银制约指，镌回文名字其上，书立约券，多以此抚之为证。
儿童小帽，谓之克摆什，以五色绒丝组织之，上系训狐毛，曰玉库尔，避邪祟也。年十三四，则以金丝缎及杂色绸布制为小帻，四时均加皮帔高帽，谓之突马克。【其上或用猞猁、貂狐之毛，或用羊皮，视家之贫富为之。】其式六方，顶高三四寸，后帔长尺许，皆皮里也。戴时，露口眼于外，冬日以御霜雪。夏亦帽，无露顶者。
大小头人进谒官长，皆呢边红缨大冠，有置翎顶于上者。


　　　　喀尔喀人之服饰

青海之喀尔喀部人，男戴平笠，衣长领衣，两耳穿宝石，手持经珠诵佛号．台吉惟燕会戴冠顶，常时服饰与齐民无二．妇女辫发为两，左右披于肩，裹以彩帛，下垂至趾．足曳（革索）（革睪），长衣大袖，以红帕束之．项围佛珠．口中终日喃喃，不事女红．台吉之妻妾亦然，惟辫发为蒙古装，余绝类藏民．至冬，男妇尽易毡褐，毳裘，羊皮帽．出入胸系小铜佛．


　　　　绰罗斯人之服饰

青海之绰罗斯多富人，其性贪而悍，好仇杀，歧视异族，无论贵贱，出入必佩刀械。男顶盘髻，毡帽耸其顶，足履革鞮，冬戴狐皮、猞猁狲诸皮之帽，披羊裘。妇女发垂双辫，以布约之，缀银花、宝石为饰。顶上两辫根，置珊瑚珠二，大如龙眼。


　　　　辉特人之服饰

青海之辉特多富人，男女悉通汉语。男子青布红绿帽，衣长袖，入内地，则效汉装。妇女尚奢丽，四时衣饰富有。辫发两绺，以锦囊护之，缀以各种宝石、银环、铜片。戴彩顶皮帽，衣五色布长领衣，垂长绣带为尾。旗主之福晋及贵家妻女，织金为裳，绣以云彩。福晋衣色杏黄，贵家多枣红及紫色，联珊瑚为络，累累绕两肩。本旗有庆吊大会，与商民集市之期，裙屐如云，烂然炫目，如游霓裳羽衣之场，他旗无此奢华也。


　　　　西宁喇嘛之服饰

西宁法台、僧纲、香错、法司众僧官等，着红色袍、黄色袿或黄褙子，腰围红带，或褂、袍、褙子皆红，以绸为之。首戴平顶竹笠，糊以布，涂以漆，为金黄色，此为大礼帽也。其常帽则纯用黄色，或黄底黑缘，如往日俗用一种小帽之式。相传宗喀巴衣紫衣，其受戒时，以诸色染帽，不成，惟黄色立成，遂名为黄教，故黄教派帽尚黄。诸喇嘛不戴平顶笠帽，衣带均与僧官同，而用布者多，此其平时之俗装也。其袍以绛色布或红氆氇为之，长幅阔袖，亦披袒右肩。袈裟红色，袒右肩，惟礼佛升座说法用之。或不服袈裟，则以红布长丈余披于左肩，两端交折于右腋之下，露两肘，无论法台、僧纲、香错众僧官及众喇嘛皆然。寺僧皆吐蕃族，与西藏唐古忒同种，盖本西藏分支也。


　　　　青海蒙番之服饰

青海蒙番之头人，有蒙长、番目二项。蒙长有事，戴礼帽，服袍褂，且作军官装。番目戴礼帽，仍宽袖长衣，或间用僧服。蒙长卧处，有被褥，或用绒单，或用羊毛毡。番目仅有一身衣服，日以为衣，夜以为被，无衾褥也。
蒙番皆有随身之四宝。四宝者，藏佛，一也；骏马，二也；番刀，三也；烟瓶，四也。佛像不一形，世所谓如来、观音、罗汉、韦驮者咸备。人佩一像，或金银所铸，或宝石所琢，莫不形神宛然，各臻其巧。又有佩宗哈巴像者，则首戴莲花帽，缨络双垂，两掌大仅如米，手中念珠细如沙，竭目力始可辨，非良工不能造也。以金、银、紫铜为匣，像在其中，而实以红花，仅露其首。匣面有芯片，表里莹澈，可窥见也。匣有两耳，贯以哈达，悬于项，垂及胸，行坐不离，为其最宝贵之物也。


　　　　青海喇嘛之服饰

青海之红教喇嘛皆有眷属，或且同居于寺，服饰亦无甚区别。其常服与黄教同，而亦有屈服于黄教者。袿亦用黄，尊其教也。惟帽色各表其教派，红、黄不相混也。


　　　　回人之服饰

回人有以红花织作毛边衣帽，名海连搭尔者。戴之，三五成羣，沿门求乞，无弗与者，相传谟罕默德遗教布施此等人也。然亦不贫，所得或转施之贫乏者。
至其妇女，平居则戴小帽，顶有红花数穗，锦里经符，并有青鹤飘翎三四根。出门，则以花彩帕或白布蒙首，名曰巴里舌。又横布二幅，穿中，贯其首，号曰通裙。美发，髻垂于后。竹筒三寸，斜穿其耳，富者饰以珠珰。人皆楼居，梯而上，名曰干栏。其酋姓朱，唐时称剑荔王。居东谢者，男女皆椎髻，绦以绛，垂于后。


　　　　缠回服饰似欧人

新疆缠回之男子，圆帽皮履，乍见之，疑为欧洲人。盖欧人服饰初固同于回鹘而渐变者也。其异于欧人者，目睛黑耳。妇衣红袍，首蒙巾帨，长及于背。处女编发为三四辫，亦与欧之处女同。


　　　　新疆缠回之服饰

新疆缠回谓衣曰袷袢，圆衱而窄袿。男右袵擐带，女有领无衽，櫜首而下，生子则当膺开襟，便乳哺也。内衬长襦，下及膝。男子华冠，镂金刻绣，冬以貂、獭皮为沿，夏以绒綐女子冬夏皆用皮，前后插孔雀、文翚毛尾为饰。其障纱谓之春木班，络发谓之恰齐把什。【富者结红丝成穗，上缀细珠、宝石、珊瑚诸物。】鞾之高柢者谓之玉代克，平柢者谓之排巴克，履谓之克西，皆牛马革为之。入寺礼拜，必解屦门外。


　　　　布鲁特人之服饰

布鲁特人服饰多与缠回同，身披襌襦，冬冠他玛克，夏冠斗破。女则叠白布以络头，垂背可尺许。阿浑之帽，上锐而檐高，以白布綄之，厚二三寸。脱帽为敬，入门必解屦。妇女出，必障面，【或以白布，或以花巾，边垂丝穗。】皆古制也。


　　　　西藏官民之服饰

藏人衣冠，因等级而异。如达赖、班禅之冬帽，均以氆氇或羊绒制成，上尖下大，色黄，夏帽如竹笠，以金色皮为之，皆表示专重黄教之意。衣有内衣、外衣之别。内衣以氆氇制造，形如内地之坎肩。外衣为紫羊绒之单衫，以帛缚其上。足着锦靴或皮履，腰束帛，春冬惟露半臂。其余喇嘛亦大致相同，惟有精粗之别。
若沙噶布伦、【三品官，藏人称为莲足，喻言最有势力，自富裕贵族中选用者。】戴琫、【六品官，掌马厂事。】第巴【七品以下官，司各事者。】等官，不束发，垂背后，缀以短缕。戴平顶帽，顶缀獭皮。手持念珠，腰束皮带。遇佳节或有公事时，噶布伦将发两分于顶之左右，别绾一髻，衣蟒衣，上加大领无缘之小袖衣。第巴亦绾发，结一髻，戴无翅白纱帽，带佩刀，以示区别。两耳有环，以绿松石或珊瑚制之，其大如桃，形如鸟啄。身披绿锦短衣，腰着百襉黑裙，足蹑皮靴，腰系红绫，自上至下，绝类内地妇女之装束。至普通人民，皆着大领无缘之衣，帽亦然，亦有戴白帽者，腰以皮或毛褐结附之，系小刀，顺刀、皮袋、火镰等件。怀中各藏一木椀，与蒙古人同。惟上自噶布伦，下至人民，手皆带有骨玦，大抵于佛教中别有所取义也。


　　　　西藏喇嘛之服饰

西藏喇嘛之服，一为袍，一为袈裟，戴僧帽。初固以其色之黄、红分别教派，后亦有黄教而衣为红者。维西喇嘛皆阔袖长衣，虽严冬，常露两肘。至其冠，则冬为平顶之方毡帽，夏为平顶之竹笠。


　　　　西康番人之服饰

西康番人不事桑麻，衣之原料为牛羊毛，织如布，宽六七寸、八九寸不等，名曰毯。牛毛织者色黑，羊毛织者色白，即以氁缝衣。喇嘛之衣尚赤色，则以茜草染白氁为之，余皆黑、白。贫者及野番无氁，但服牛羊皮。而富者购藏中所织之氆氇，或印度之呢绒，并内地之绸缎布。其式与内地僧人同，袖长大，束以带，凡一切应用之物，皆环纳于怀背之间。
大裤，小裤，男子无之，妇女则间有用裙者。冠形无一定，土司所用，仍如汉人常戴之冠，惟以牛尾之白毛染红色扎如团扇式，厚寸许。其顶平，四周之毛皆截齐，别作一圈载于下，便戴于首。
喇嘛之衣，无袖，惟以纱数丈缠于身股之间。其冠为黄色，以呢绒为之。堪布、戴琫则冠如桃形，余则如鸡冠形。然此皆见官时所服用，平时则或氁或呢或狐皮、羊皮作便帽加于首而已。光绪丙午，边务大臣赵尔丰示令番人服袴，改流之地皆服之，然袴皆无绲裆。惟其衣冠则间有效汉人者。衣以皮为之，尝以牛奶、酥油搓皮，使不坚硬，不似内地之用硝水也。褥以虎、豹、豺、狼、熊、狐、鹿、獭之皮为之，垫或皮或绸缎为之，内实獐毛，厚二三寸、四五寸不等，或用呢绒、氆氇及牛羊皮为之。


　　　　青海番人之服饰

青海之番人穿耳垂珰，或缀小宝石。衣则阔袖长幅，春秋冬三时披毳裘，惟夏日着粗布服，头戴布笠，下着革鞾。带必红色，终日不解带，长幅所以代衾。披衣时遍体先涂酥油，以首承衣领，束带而后露首。下幅仅齐膝，上幅长而臃肿于背，时袒右臂，夜则缩其首于衣领焉。衣不涤垢，不补缀，一着体则无解时，四时惟毳裘、布服二袭而已。千百户有事亦服缎帛。佩铜匣藏小佛于胸。
番妇辫发垂后，以多为贵，最多者三四十缕。或曰，未嫁者岁添一缕，嫁则倍之，不再加矣。五色布为囊，自脊以下，辫藏于内，缘边绣五彩。下穿缨络，上缀铜饰，如兽环沤钉形，铜片累累然，行路琅珰。富者用银。又珊瑚、宝石为长串；挽而双之，双而四之，圈于项，盘于发，而缀于囊，斑斓夺目。已字人者用夫家聘物，数十日一理发，梳而不篦，膏以酥油，而不生虮虱。珰环长过肩，不穿于耳，彩缕系其两端，以顶承之，双悬于颐。一身之饰，繁重如是。余如帽、靴、衣带，均与男子同。而不着亵衣，其说有二。一说谓释迦牟尼佛母行至通天河，脱亵衣而后渡，后人慕而效之。是以番女至夫家，必跣足渡水而往也。一说谓达赖、班禅转世，投胎不择贵贱，了无障碍，以便受胎，是以人人翦彩为佛而拥于怀也。蒙古妇人则不如是。


　　　　处州畬客之服饰

畬客之衣，尚红、黑二色，襟广，袖大，达一尺余，似僧服，然非平素常御之服。其所好者为麻衣，夏冬皆然。男女自膝以下，多用脚绊。妇人皆着黑衣，襟广，袖约五六寸，用幅三寸余之赤线织带，无扣钮，如南洋沙伦【译音。】式。不着裤，多跣足。出行时，如南洋之司利巴【译音。】式。亦有加以刺绣者。居家着木履，则又似日本。妇人之首所戴，有曰狗头者，可置于头，若柱然。其制为长二寸余之竹筒，外包花布，边镶以银，悬珠玉，后垂赤布，结发。亦有仅着一巾，如日本乡妇者。


　　　　黎人之服饰

熟黎上衣粗麻短衫。生黎用布一幅，穴其中，以首贯之，无袖，长不掩脐。岐黎下着犊鼻裈。余黎无下衣，仅以上宽下窄之四五寸粗布二片蔽前后，名曰黎厂。或用布一片，通前后包之，名曰黎包。
儿童耳垂大环，或银或铜，以为美观，亦随贫富为之，既婚则无。富人头前多插银条为饰，或一条，或二三条，作鸡尾形，故名鸡尾。


　　　　打箭炉诸番之服饰

打箭炉以外诸番，男女皆毡裘、毛褐、皮履，蓬头垢面，间有以羊皮为冠者。富者衣花氆氇。若明正巴里之土官，则锦冠高顶，绒纬而袍褂，一如内地。其它营官，皆高冠，服色缎，或服花毛氆氇，束蛇皮蛮带。女子幼以砗磲镯手带之至老。及笄，则以珊瑚、松石、蜜蜡、琉璃珠等物饰长辫，缀于首，死则取以送梵寺，不传子孙也。


　　　　倮倮之服饰

倮倮上衣无袖，以灰或黑色毛布制之，而以纽集于颈之四周，长达于踵。裳之缘，饰以种种棉织物。有时骑马，所用上衣之制法亦同，惟背后开衩，开处以下衣之裾掩之。裙下垂及马之腰臀。此上衣之制法，谓可不受小虫之害也。夏以棉布代毛布。帽以竹为之，上覆毛布，为圆锥形，大者可用以代伞。
在宁远之保倮倮，则以青、蓝、白布裹头，挽其端于额，形如笋。其被体者，仅一衣一裤，外披羊毛擦耳瓦一袭。妇女同之，惟下身以布横连作裙。


　　　　瑶人之服饰

广东之瑶人，皆束发，头插白雉毛，身着对襟衣，下有布筩。女则穿耳，其耳环极大，垂于两肩。


　　　　红苗之服饰

干州红苗，惟寨长薙发，余皆裹头去须，约发以簪，左右贯大银环。妇女有银簪、耳环、项圈、手镯等，衣较男子略长，饰以红绒绣花，不着袴，以峒锦为裙，缠腰两三匝。


　　　　东苗之服饰

东苗在龙里、清平、贵筑，男以花布束首，着浅蓝短衣。妇着花裳。衣无袖。


　　　　花苗之服饰

花苗在贵阳，广顺，大定，黎平，裳服先用蜡绘花于布，而后染．既染去蜡，则花见．饰袖以锦．妇女以马髟杂人发为髲．男年少者缚楮皮于额，既婚，乃去之．


　　　　披袍仡佬之服饰

披袍仡佬在平远，施秉，清平，男子衣敝恶，女子以线扎发，蒙以青巾袋，上缀海（贝巴）．衣长尺许，外披方袍，自头笼下，前短后长，无袖．


　　　　冰家苗之服饰

冰家苗在荔波县，男子四围长衣，以裙为袴。女子短衣，花边穿袖，重裙无袴。


　　　　么些族之服饰

云南维西厅布么些族，男皆剃头辫发，不冠，多以青布缠头，衣盘领白　罽，不袭不裹，棉布袴不掩膝．妇髻向前，顶束布勒若菱角，耳环组如藤，缀如龙眼果，以银，铜为之．衣白褐青绿，及脐，裙可盖膝，不着袴，裹臁肕以花布帯束之．至于女红，则皆不习也．
男妇老幼，率喜佩刀为饰。不爱颒泽，衣至敝不澣，数日不沐，经年不浴。冬不重衣，雪亦跣足，严寒则覆背以羊皮，或白毡。间有着履者。头目衣冠如内地，而妇妆不改，裙长及胫，亦旧制，以别于齐民。


　　　　粤寇服饰

粤寇衣饰奇诡，洪秀全及其部下之各酋，均戴八宝帽，以黄缎八片缝成，缀珠宝，侯以下戴八卦帽。丞相、军师靴用红色，余俱黑色。


　　　　大同妇女之服饰

麒玉符都统有《出塞纪程》诗，其《大同道上书所见》二首曰：「绛色襜褕绿裲裆，皮冠覆额紫貂长，琵琶千载余风在，学得明妃出塞妆。」又曰：「布裙椎髻亦风流，窄窄双莲曲似钩。记得大明天子事，至令争戴玉搔头。」盖大同冬日苦寒，妇女多戴皮冠，更饰小簪，殆仿搔头遗制也。


　　　　沪妓之服饰

同、光之交，上海青楼中人之衣饰，岁易新式，靓妆倩服，悉随时尚。而妓家花样翻新，或有半效粤妆者。出局时，怀中皆有极小银镜，观剧侑酒，随置座隅，修容饰貌，虽至醉，亦不云鬟斜亸宝髻半偏也。至光、宣间，则更奇诡万状，衣之长及腰而已。身若束薪，袖短露肘，盖欲以标新领异，取悦于狎客耳。而风尚所趋，良家妇女无不尤而效之，未几，且及于内地矣。
又有戴西式之猎帽，披西式之大衣者，皆泰西男子所服者也。徒步而行，杂稠人中，几不辨其为女矣。


　　　　开化妇女之服饰

浙江开化妇女之衣饰，均甚朴素。宣统时，但得衣竹布衫，花布裤，便蹀躞道途，自以为备极华美矣。绸肆无整疋之绫罗，盖售为镶鞋饰领之用，决不以之制衣也。且不系裙。有询之土人者，土人云，既有裤，何必裙。


　　　　湘潭妇女之服饰

道光时，湘潭之立云市至马圫，贫妇椎髻鹑衣。后则少妇童女，盛施朱粉。入湘乡，则衣饰异矣。咸丰时，东南盛为拖后髻，曰苏州罢，【读若派。】盖服妖也。王壬秋为之诗曰：「桥上当垆女，双金绣额圆。巧拢苏罢髻，娇索市门钱。旧日村牢落，穷嫠泪泫然。繁华非盛事，饥乱况频年。」


　　　　闽女之服饰

闽中妇女，惟居城镇者皆小脚妇。自缙绅以至小家，莫不以小脚相尚，妆饰与他处无甚异。此等妇女，率多不任步履，故街市中初不恒见。偶一见之，亦必拄杖而行，或倩人扶掖，与残疾者无异。其居邨野者，呼为乡下妹，则完全天足，入城者恒为人充担负役。此等妇女，装束特异，头绾高髻，旁插银箭一双，长七八寸及尺余者不一，中一银鎗称是。耳悬银环，大几逾盘，年幼好修饰者，其环愈大，箭愈长也。下则白足，不袜不履，冬日虽身衣皮服，而跣足如故。遇令节或庆吊事，则着前缀红线如须之黑色花履也。


　　　　粤女之服饰

粤女有三别，一为潮州，纤趾广袖，髻发如蜻，薄蝉簇鬓，行伛偻而步蹀躞，虽有佳人，大有西子不洁之概。一为嘉应州，垂发挽髻，蝶翅双鬓，绰约如懒装佳人，而双趺玉洁，尤饶殊姿。一为广州，修髻膏发，肤脂凝雪，曲眉脂唇，惟蹑履秃颈，殊少惊鸿游龙之姿。
潮州妇女多赤足而着拖鞋，皮色黑黝。耳环有长数寸者，畧似棍棒。每坐，必举一足于椅之扶手，而以双手抚摩之。


　　　　滇女之服饰

云南省城妇女皆裹足，衣袍套。其出行也，无轿，必以锦帕覆首，至老不去。大理妇女，出必持伞。皆古者女子出门必拥蔽其面之遗也。


　　　　青海蒙女之服饰

青海蒙古男人入关，或有为汉装者，其游牧时，则番装也。王公、台吉，忽焉宝石顶而团龙褂，忽焉毳衣而露臂，革履而跣足；忽而揖让为座上客，忽而执鞭如牧羊儿，见者固不知其为封建主也。然衣服有里有袭，非若番子之仅披一袭也。
妇女多颜色，衣饰之丰美，数倍于番妇。束发为二辫。双垂于前，以布帛为囊而护之。所缀铃片，悉为银者，多嵌以真宝石。帽质为五色绸，缀以红丝缨，鞾质为绒布，绣以花彩，其式如汉人常用之冠履然。冬日御羔羊裘、草狐裘，富者用火狐、青狐、猞猁狲，一衣之值，内地动需兼金，彼视之为常产也。余皆与番妇同。


　　　　藏女之服饰

西藏妇女分发为二，各自结束，垂于脑后，其状如绳。发辫以坚细为佳，与内地妇女发辫以松大为贵者稍异。盖其辫有宝石、珍珠、珊瑚之类，故结束不得不坚也。处女于脑后垂一辫，既受聘，则戴夫家赠品。嫁后不再结辫，以示区别。若老妇，无论贵贱贫富，额均戴绿松石，光辉似镜，谓之白玉。凡老妇戴白玉之日，亲友必往庆贺。其中有二故，一谓藏妇厌生育之苦，额戴白玉，必属月经已绝，可无生育之事也。一谓藏人事佛心虔，凡妇女额戴白玉，必已月经不来，人欲消灭，可虔心事佛，不至以欲念消灭佛念也。至于冠，则富贵妇女均缀珍珠，惟为木质，形如笠，内漆米红色，外以金镶绿松石为顶，四周皆珍珠。
妇女见喇嘛及宾客，必以红糖或乳茶涂面，否则以为冶容诲淫，有蛊人之意，须科以罪。虽经西藏查办大臣张荫棠示禁，而积重难返，不能止也。
妇女均天足，其靴以皮或布为之，上为绫缎、细布、毛褐之齐腰短衣，以小单方袈裟披之，下为黑红褐之万字裙，又有头戴红绿尖顶之小帽者。手钏、指环，皆金、银、宝石也。耳垂环，又缀珍珠、珊瑚，垂于两肩。胸有银镶珠、石，长数寸。至其头排念珠，胸藏护身佛，右手戴砗磲圈者，则自幼至死，固未尝须臾离身也。


　　　　云南苗女之服饰

云南之苗妇皆尚短衣，衣齐腰而长裙，裙百折，或二百折，富者五重，贫者二三重，男子亦然。其衷衣及裩，冬夏皆纻。处女夜卧，不脱不沐，临嫁方沐。既嫁，日一沐，沐毕，涂以苏合油，贫者涂以羊膏，故肤如凝脂也。衷衣与裩相接，皆联金扣以百数。裩口与袜相接，亦密缀以扣。扣皆圆而扁，贫者以铅锡为之，合卺之夕始解。既定情，复着之，生子然后去。惟仲家、牯羊、黄毛仡佬、白倮倮、黑倮倮五种苗，以跳月为婚者，皆不裩。长官家女有缚足者，平民多不缚，便工作也。其缚甚易，山有草曰威灵仙者，取其根汁煎濯之，不数日而成纤趾矣。


　　　　贵州苗女之服饰

贵州苗女，锦服短衫，系双带于胸背前，刺绣一方，饰以金钱。亦有以双带斜作十字形，交于双乳间，背缀小锦一方，负物时横贯其中以为纽者。
阳洞罗汉苗在黎平，妇人戴金银连环耳坠，胸前刺绣一方，短衫长裙。数日必淅米沃发，复于涧中洗之。


　　　　古宗之服饰

古宗妇女之髻，辫发百股，以五寸横木，于顶挽而束之．耳环细小，与么些异．臭古宗以土覆屋，喜楼居．近衢市者，男则剃头，衣冠尚仍其旧．僻远者，男披发于肩，冠以长毛羊皮，染黄色为檐，项缀红线缨，夏亦不改．红绿十字文（　罽）为衣．冬或羊裘，不表，皆盘领，阔袖束帯，佩尺五木鞘刀于左腰间．着西红革靴，或以文（　罽）为之．出入乘马，爱驰骋．鞧鞯极丽，多饰以金，银，宝石．妇辫发下垂，杂缀珊瑚，绿松石以为饰．衣盖腹，百褶裙盖臁肕，俱采（　罽）为之．裙或文（　罽），或采色布，（　罽）韈单革软底，不着袴履．项挂色石数珠，富则三四串，自肩斜绕腋下．一妆装饰之物，有值数百金者，珊瑚，玛瑙，砗磲，玳瑁以及银钱，银虎之属，悉着于辫．而贱者无饰，且跣足．
土官头目剃头辫发，入城，用汉人衣冠，归则易之。惟帽檐之饰，以织金锦为别。


　　　　打牙仡佬之服饰

打牙仡佬在平远、黔西，妇人剪前发，披后发，盖取齐眉之意也。以幅布围腰，无襞积，曰桶裙。


　　　　滇绵谷为女装

蜀人滇谦六富而无子，屡得屡亡。有星家教以压胜之法，云：「足下两世命中所照临者，多是雌宿，虽获雄，无益也。惟获雄而以雌畜之，庶可补救。」已而生子曰绵谷，谦六教以穿耳、梳头、裹足，呼为小七娘，娶不梳头、不裹足、不穿耳之女以妻之。及长大，遂入泮。生二孙，偶以郎名，孙即死。于是每孙生，亦以女畜之。绵谷韶秀无须，颇以女自居，有《绣针词》行世。杨刺史潮观与之交好，为序其颠末。


　　　　某中丞好女装

某中丞少好女装，人皆称之为三姑娘，光绪时人也。


　　　　妓效男装

光，宣间，沪上（行，亢居中）衏中人竞效男装，且有翻穿干尖皮袍者．然《路史．后纪》云：「帝履癸伐蒙山，得妹嬉焉．一笑百媚，而色厉少融，反而男行，弁服帯剑．」此女子男装之初祖也．


　　　　孙之獬改装

世祖初入关，前朝降臣皆束发，顶进贤冠，为长袖大服。殿陛之间，分满、汉两班，久已相安无事矣。
淄川孙之獬，明时官列九卿。睿亲王领兵入关时，之獬首先上表归诚，且言其家妇女俱已效满妆，并于朝见时薙发改装，归入满班。满以其汉人也，不许；归汉班，汉又以为满饰也，亦不容。之獬羞愤，乃疏言：「陛下平定中国，万事鼎新，而衣冠束发之制，独存汉旧，此乃陛下从中国，非中国从陛下也。」奏上，世祖叹赏，乃下削发之令。及顺治丁亥，山东布衣谢迁奋起兵入淄川，之獬阖家惨死。


　　　　成亲王之袍褂

成哲亲王有洁癖，居恒明窗净几，不染纤尘。且丰裁峻朗，所御泡褂极旧，然熨贴整削，皆以斜纹布制之，【俗谓之褡裢布，为京师特产。】远望之，恍如玉树临风。尝奉命致祭某陵，围而观者如堵墙。尔时京华风尚，不着新衣，王实启其渐也。嗣是有以素绸为里者，或且用之于朝会矣。


　　　　汤衣谷燕居衣品服

汤衣谷以知县需次江宁，自度必不得于时，益恣为沉冥，不复自振。贫且善病，僻居城东偏。或索衙参时手板观焉，曰：「亡之久。」顾朝廷千秋节，必衣其品服于家三日，如在官然者。或召之宴，则以其服往。羣妓且目且笑，不为动。独一妓者翁之，则慨然曰：「若翁我，知我且老，不复堪天下事矣，已矣！」年四十有八卒。衣谷，名裕，钱塘人。


　　　　讲官礼服

同、光时，经筵日讲、起居注官，三满人，二汉人。皇上衣为何色，则五人不得参差，否则立干处分。而内监等又不先日宣言，故必多携以进，便随时更换也。


　　　　德菱之礼服

某岁，孝钦后以万寿，赐宫眷德菱以礼服。服为大红缎绣金龙，护以云彩，镶金边，内衬灰鼠皮，袖口及领用貂，此郡主服也。德菱，汉军人，驻法钦使裕庚女。


　　　　舞灯衣

每岁上元或万寿节，令乐工舞灯，衣五色画衣，分行成字，凡数十变，有太平万岁万寿无疆诸字，以黄绫册书成字样，陈诸御案，以备观览。


　　　　朝服之宜忌

臣工召对、引见，皆服天青褂、蓝袍，杂色袍悉在禁止之列，羊皮亦不得服，恶其色白，近丧服也。故朝服但有海龙、猞猁狲、貂、灰鼠、银鼠，而无羊皮。夏不得服亮纱，恶其见肤也，以实地纱代之，致敬也。


　　　　袍之开衩

衩，衣衩也，今谓衣旁开处曰衩口。官吏士庶皆两开，宗室则四开。衩衣，即开褉袍，唐人已有之。《唐书》僖宗衩衣见崔彦昭。王建《宫词》：「衩衣骑马绕宫廊。」


　　　　缺襟袍

缺襟袍，袍之右襟短缺，以便于骑马者也，行装所用。然实起于隋文帝之征辽，诏武官服缺胯袄手。唐侍中马周请于汗衫上加服小缺襟袄子，诏从之。
臣工扈从行围，例服行装，《会典》所云「行袍行裳，色随所用，行裳冬以皮为表」，盖即缺襟袍也。行裳，俗呼战裙。
京外大小文武各官，若因公出差，以礼服谒客，则行装。行装不用外褂，以对襟大袖之马褂代之，色天青，其材为织团龙之缎，或宁绸。袍必缺襟，马褂较外褂为短，便于乘骑也，惟靴、帽仍依平时。其实始为军服而及于扈从行围，后遂沿用之。


　　　　朝裙

朝裙，礼服也，着于外褂之内，开衩袍之外，朝贺、祭祀用之。


　　　　士子初服襕衫

国初，士子初入庠，服襕衫。盖明初秀才襕衫，前后飞鱼补。骑驴，有伞，绢用青色，止一围，门斗随之，是实沿用明服也。


　　　　蟒袍

蟒袍，一名花衣，明制也。明沈德符《野获编》云：「蟒衣为象龙之服，与至尊所御袍相肖，但减一爪耳。正统初，始以赏虏酋。其赐司礼大珰，始于太祖时之刚丙，后王振、汪直诸阉继之。宏治癸亥二月，孝宗久违豫，大安时，内阁为刘健、李东阳、谢迁，俱拜大红蟒衣之赐，辅弼得蟒衣始此。」按此知今之蟒袍，即为明之蟒衣无疑也。
凡有庆典，百官皆蟒服，于此时日之内，谓之花衣期。【如万寿日，则前三日后四日为花衣期。】花衣期内，官署皆停止刑事。大臣递遗疏及请恤等事，亦不得于期内递进，违者严责。光绪时，邓承修有声谏垣，以总兵陈国瑞功多获罪，谴戍，殁于戍所，奏请念劳复官，宣付史馆。中旨报可，仍以花衣期内违犯体制，下吏议夺官，诏原之。
文官之蟒袍，一品至三品，九蟒五爪；四品至六品，八蟒五爪；七品至未入流，五蟒五爪，均不拘颜色。至蟒袍之金彩织绣，则各从其便，不论品级。
武官之蟒袍，一品至三品，九蟒五爪；四品、五品，八蟒五爪；六品、七品，五蟒五爪。


　　　　金黄蟒袍

皇子得服金黄蟒袍，诸王则非特赐者不能服。干隆初，诸王蒙赐者过半。及末叶，惟定、怡二王特赐之，时以为荣。及仁宗亲政，荣恪郡王亦蒙赐焉。


　　　　麒麟蟒袍

嘉庆初，绵州李鼎元雨村曾充册封琉球国王副使，赐一品麒麟蟒袍。相传此项品服，自陛辞之日始，至复命之日止，皆得用之，所以示威重也。


　　　　团龙褂

团龙褂者，惟皇帝朝服襞积前后团龙各九，后服五爪金龙八团，皇太子用五爪三爪龙缎、满翠八团龙等缎，皇子福晋用五爪正十四金龙四团，其它非奉上赐，不得用五爪龙团花。
礼亲王曰：「惟皇上御服朝衣，于腰阑下前后绣龙团各四，诸王以下，皆用素缎数则以为辨别。后南中所绣朝服衣料，无论品级，皆用龙团各四，初无以素者。」


　　　　四团龙补褂

旧制，亲王服四正龙补服，郡王服二正行龙补服。干隆时，傅文忠公恒以为与御服无别，乃奏改亲王二行龙二正龙补服，郡王服四行龙补服，以为定制。诸王有特赐四正龙者许服用，若异姓，则初无赐四团龙者。雍正朝，特赐年羹尧以四正龙补服。然文忠以椒房优宠，兆文毅公惠以平定西域功，阿文成公桂以平定两金川功，福文襄王康安以平定台湾功，皆赐四团龙补服。孙文靖公士毅以入安南功，亦赐之。嗣以溃闻，遂缴还。惟文忠每入署办事及其家居，仍用公爵补服，示谦也。


　　　　改团龙为六合同春

光绪朝，孝钦后六旬万寿，内务府人员定制礼服，改团龙为六合同春，形亦圆，一鹿一鹤一松枝。盖六之音，南人读之同鹿，合之音同鹤，春之音近松也。鹿鹤皆享遐龄，松亦四时常青，于以颂扬万寿耳。朝士从风而靡，团龙遂不入时矣。


　　　　八团

八旗妇人礼服，补褂之外，又有所谓八团者，则以绣或缂丝，为彩团八，缀之于褂，然仅新妇用之耳。


　　　　外褂

褂，外衣也。礼服之加于袍外者，谓之外褂。男女皆同此名称，惟制式不同耳。


　　　　翻毛外褂马褂

皮外褂、马褂之翻穿者，曰翻毛，盖以炫其珍贵之皮也，达官贵人为多。其皮大率为海龙、玄狐、猞猁、紫貂、干尖、倭刀、草上霜、紫羔。而有丧者之所衣，则为银鼠、麦穗子。
草上霜为羊皮之一种，质类乳羔，以其毛附皮处纯系灰黑色，而其毫末独白色，圆卷如珠，故名。以为裘，极贵重，外褂、马褂皆有，俗称青珠儿，又曰青种羊。虽可翻穿以为裘，然本非吉服也。干隆某岁元旦，高宗偶御之，自是而遇喜庆宴会之事，皆服之矣。
御前大臣翻穿之皮外褂，有上下两截以两种皮联缀而成者，远望之，第见其颜色不同，不易审定其皮之品类也。
定例，紫貂马褂，为皇上打围时所御之衣，虽亲王、阁部大臣等，不能僭用。然道、咸以降，京官之翰詹科道，及三品外官与有三品衔或顶戴者，亦无不翻穿以自豪矣。
羊皮贵羔而贱老，而口外有一种曰麦穗子者，皮软毛长，形如麦穗，价值最贵，俗又名之为萝葡丝。大僚奉差口外，必以此为裘。盖口外风高，非此不足以御寒也。


　　　　带膆貂褂

带膆貂褂，胸及两肩均有白色毛，即貂之膆皮也。咸、同间，得蒙恩赐者仅二人，一徐相国郙，南斋供奉，上解以赐之，酬其笔墨之劳也。一李文忠公鸿章，则以穆宗题主，文忠襄提于侧，故叨异数。至光绪朝，则孝钦后常以之赏赐臣下矣。


　　　　马褂

马褂较外褂为短，仅及脐。国初，惟营兵衣之。至康熙末，富家子为此服者，众以为奇，甚有为俚句嘲之者。雍正时，服者渐众。后则无人不服，游行街市，应接宾客，不烦更衣矣。


　　　　黄马褂

凡领侍卫内大臣、内大臣、前引十大臣、护军统领、侍卫班领，皆服黄马褂，巡幸扈从銮舆，藉壮观瞻。其御前、干清门大臣、侍卫及文武诸臣，或以大射中候，或以宣劳中外，必特赐之，以示宠异。及粤、捻乱定，文武勋臣得之者甚多矣。


　　　　对襟马褂

得胜褂，为马褂之一种，对襟方袖。初仅用之于行装，俗称对襟马褂。傅文忠征金川归，喜其便捷，平时常服之，名曰得胜褂，由是遂为燕居之服。


　　　　大襟马褂

马褂之非对襟而右袵者，便服也。两袖亦平，惟襟在右。俗以右手为大手，因名右襟曰大襟。其四周有以异色为缘者。


　　　　琵琶襟马褂

马褂之右襟短缺而略如缺襟袍者，曰琵琶襟马褂，或亦谓之曰缺襟。袖与袍或衫皆平。


　　　　卧龙袋

卧龙袋，马褂之窄袖而对襟者也。其身较对襟、大襟之马褂略长，亦曰长袖马褂，河工効力之人员常以之为正式之行装。相传某相国尝随驾北征，其母夫人忧其文弱，不胜风寒，为纫是衣，取其暖而便也。相国感母恩，常服之不去身。一日，急诏论事，未遑易衣。帝问所衣何名，因直陈其事。帝褒其孝，命得服以入朝。当时名之阿娘袋，后误为卧龙袋，久之，又称为鹅翎袋矣。


　　　　诏使之衣冠

大军入燕，奄有天下，明督师史可法等，拥立弘光帝于金陵。时南北消息不通，江、浙之间，依然有巢燕安居之乐。相传是年五月五日，江苏之无锡方举行竞渡戏，万人空巷，游览河干。忽而人声大哗，咸称异事。向之诘讯，则云：「顷见有人服对襟长衣，袖作马蹄式，头戴一帽，形如覆碗，上矗白石磋成之巨珠，背荷黄布包袱，骑快马飞驰入城，径向县署而去。」闻者互相猜异，莫测其由，亟往县署探询，始知本朝定鼎，下敕书于南中各郡，令民人剃发，其人盖驰送诏书之差弁也。所形容衣冠情形，即本朝新定之服色耳。


　　　　写真用明代衣冠

德清新市李翁之没也，其子某慕风雅，倩人绘跨马出郊行看子。绘者以其貌清癯，绘为明代衣冠。传神酷肖，喜付装池。次日喧传，有人訾其装束违时者。某惧滋事，令人索还，则又有人以黄涂其缰，谓其僭越踰制，数人居为奇货，非徒手所能取矣。方议贿以钱，则新市巡检突遣役数人至，谓已有人首之官，不可以私息矣。及凂人关说巡检，许多金，方允免究。则县役又至，谓此事业经县中访闻，克日提讯，非巡检所能了结矣。仅一小照，而公私需索费至数千金，始得无事。


　　　　高望公冠履

新会高俨，字望公，尝以赭石染布为野人服，冠履俱与时异，见者无不知其为先辈高望公也。时又因其姓称为高士望公。


　　　　玄狐袍帽

袍帽初以紫貂为贵，康熙以来，尤贵玄狐，非阁臣不得赐。尚书亦有蒙赐者，厥名玄狐而色实苍白也。


　　　　傅青主布衣毡帽

康熙己未，傅青主被举词科，不与试，圣祖特赐以内阁中书。而青主仍自称曰民，冬夏着一布衣，其色朱，帽以毡为之。


　　　　黄九烟布衣素冠

上元黄九烟，名周星，布衣素冠，寒暑不易。


　　　　叶英多摄敝衣冠

叶英多，干隆时之扬州诸生也，以说书为生，而穷困日甚，绝不形于色，朝霞暮月，荒寮古观，辄信足独往，忘其寒饿，亦不问妻子之绝粒也。某盐官与相契，英多偶以事往，值其方宴客，门外车马舆从赫奕，主人急出延之，而英多摄敝衣冠，直入上座。语罢，夷然辞去。桃花庵僧石庄善吹箫，自矜其技，欲与英多互奏之，为英多先奏一曲。未几，石庄卒，英多酹于灵而酬焉。其子庆生之授业师，每遇于道中，必侧立却手，俟过而后行。


　　　　刘锡鸿敝衣趿鞋

刘锡鸿使法时，往往敝衣趿鞋，衣带飘舞，徒步出外。常立于最高桥梁之上，周望四处。其随员谏之，刘怒曰：「予欲使外邦人瞻仰天朝人物耳。」


　　　　某令挟冠服而出

有新到省之某令，褦襶触热，谒上官，且语，且挥扇。上官知其畏热也，命去冠；冠去，去褂；褂去，去袍；袍去，去衫；衫去，而犹挥扇不已。上官恶其不知仪注也，复以可去短衣为言，某亦去之。上官至是，以手举茶碗，门外之仆高声呼送客。上官起，某亟挟冠服，赤体而出。盖其人初来自田间也。


　　　　度冬之常服

人之阶级，析而计之，何啻万千，言其大别，则有三。一曰上流社会，二曰中流社会，三曰下流社会。上流富，中流者介于贫富之间，下流贫。常人眼光，每以其度冬之常服判之。上流必有狐裘，中流必有羊裘，下流则惟木棉，且有非袍者矣。


　　　　农商之衣

《会典》开载，凡农家许着绸、纱、绢、布，商贾之家止许着绢、布。如农民之家有一人为商贾者，亦不许着绸纱。此可见吾国之贱农商，而商尤轻于农也。


　　　　香色

古人东宫，皆服绛纱袍，盖次明黄一等。国初，皇太子朝衣服饰，皆用香色，例禁庶人服用。后储位久虚，遂忘其制。嘉庆时，庶民习用香色，至于车帏巾栉，无不滥用，有司初无禁遏之者。


　　　　衬衫

衬衫，里衣也。《东京梦华录》云：「兵士皆小帽，黄绣抹额，黄绣宽衫，青窄衬衫。」此二字之所由起也。衬衫之用有二。其一，以礼服之开褉袍前后有衩，衬以衫而掩之。一，凡便服之细毛皮袍，如貂、狐、猞猁者，毛细易损，衬以衫而护之也。衬衫之制如常衫，惟衬开褉袍所用，有不用两袖者，有上布而下绸者。


　　　　蒋敬斋自制寝衣

蒋敬斋，名溶，长洲诸生。年二十许，喜讲性理之学，言语坐立皆不苟。尝自制寝衣，长六尺余，《论语》所谓「长一身有半」是也。钱梅溪笑谓之曰：「古之寝衣，似即今之衾被。君泥古太甚矣。」敬斋愕然曰：「吾过矣，吾过矣！」至于下拜。


　　　　道光时之衣

新城王文简公士祯有家法，凡遇春秋祭祀及吉凶事，子弟各服其应得之服，然后行礼。如已入泮，始易襕衫，其妻亦银笄、练裙，否则终身着布。干、嘉间，江、浙犹尚朴素，子弟得乡举，始着绸缎衣服。至道光，则男子皆轻裘，女子皆锦绣矣。


　　　　载澄衣绣百蝶

恭王奕欣素恶其子载征，澄病，日望其死。久之病革，左右以告，王乃至其卧室，见澄侧身卧，上下衣皆黑色，遍身以白线绣百蝶，大怒曰：「即此匪衣，亦当死久矣。」不顾而出。


　　　　旗女衣皆连裳

八旗妇女衣皆连裳，不分上下，盖即古人男子有裳、妇人无裳之遗制也。


　　　　十八镶

咸、同间，京师妇女衣服之滚条，道数甚多，号曰十八镶。


　　　　衣左袵

潼关附近各处，妇女之衣多左袵。


　　　　蕴布冬御棉袍

蕴大司空布居京师，窗户均用竹帘，虽隆冬，亦无用毡、布者。冬日退朝，仅御棉袍，虽严寒亦不御裘。卧时以被覆身，四围俱不折拂。其睡亦无定所，一夜尝易数处。


　　　　裘之上下两截异皮

裘之上下两截异皮者，上截之皮必较逊于下截，而袖中之皮亦必与上截同，以下截为人所易见，可自炫也。其名曰罗汉统，又曰飞过海。上截恒为羊，下截则猞猁、貂、狐、灰鼠、银鼠皆有之。


　　　　衣缘皮

广州地近温带，气候常暖，所谓四时皆是夏，一雨便成秋也。极冷时，仅需衣棉。光、宣间则稍寒，亦有降雪之时。然官界为彰身饰观计，每至冬季，则按时以各种兽皮缘于衣之四围，自珠羔至于貂狐，逐次易之，俨如他省之换季然。


　　　　貂裘

东三省诸山多松林，茂条蓊薆，结实甚大。貂深嗜此，多栖焉。边界居民不惮跋涉，恒携猎具冒险往取。貂目锐行捷，一瞥间，忽不知所往。常经旬不能得其一。得之，集以成裘，价至昂。以毛色润泽，香气馥郁，纯黑发灿光者为上品。


　　　　汤文正服小毛裘

圣祖御干清门，侍读学士宝应乔某以日讲官侍班，会汤文正公入奏毕。故事，冬至后，羣臣皆服大裘。上顾文正而问曰：「众皆服貂狐，汝得毋寒乎？」文正对曰：「臣尚有小毛裘可服。外间百姓且有无棉袄者。」上怃然久之。既退，有咎之者，曰：「是真老悖，岂对君之体乎！」或曰：「上方向公，将以轻暖赐，而公所对，非所问也。」乔出，语人曰：「我辈转一世，不知能作此等语否？」


　　　　陈雪三未冬披裘

干隆时，有陈雪三者，初生时，与兄同举，盖挛生也。襁褓不能两具，裹兄而遗弟。越宿，僵矣。其母置诸怀，久乃苏。雪三既长，畏寒甚，未冬即披裘。


　　　　舒铁云典裘

舒铁云有《典裘》诗四首。其一云：「点检青箱记昨宵，易衣而出太萧条。吾家旧物谁能遣，此地寒威尚未消。曾有鸳鸯双翦落，何来杨柳一旗飘。输他走马兰台去，雪满宫门夜赐貂。」其二云：「王恭鹤氅晏婴裘，紫凤天吴不记秋。羞涩忽成垂老别，轻肥虚忆少年游。蛾眉绝塞金谁赎，狐腋重关客未偷。比似春衣杜陵醉，两般滋味一般愁。」其三云：「别去分明抵故人，年时冷暖记来真。青山策蹇围天晓，红烛钞书耐漏频。得句渐知衣带缓，看花惟有帽檐新。为谁中道恩情绝，拋却长安十丈尘。」其四云：「红袖青袍两不知，凄凉质库且题诗。直愁一入深知海，空计三年远作期。针线迹销无处觅，风尘缘尽有时离。些些纰缦酸寒甚，等到冰绡雾縠时。」


　　　　舒铁云谢人赠裘

舒鐡云以其姊壻赠裘而作诗曰：「鹤氅貂褕不趁身，年年短褐走风尘．未劳锦　遗为咏，犹见绨袍恋此贫．夜永灯檠容我坐，岁寒霜雪与渠亲．纵教吹徧邹阳律，肯贳春旗作酒人．」其后有友亦赠以裘，又作诗云：「去年北风吹不休，主人赠我青羔裘．酒酣以往不忍着，却向黄竹箱中收．今年东风射春箭，花冻红灯上元宴．飞落鸳鸯双翦刀，牵云曳雪重相见．平生读书爱五更，往往风雨闻鸡鸣．晓寒不向梦中赋，媿此一尺银灯檠．黑貂已敝长安道，十丈红尘不能埽．彩笔空题白练裙，侬歌自唱黄绵袄。殷勤鹤氅来君家，主是乌衣客绛纱。一身仙骨冷于铁，开出万朵青莲花。主人之裘有时敝，主人之情永弗替。以诗报君非感恩，君不见《缁衣》咏为风，绨袍感其意。」


　　　　狐裘之类别

古所谓狐白裘者，即集狐之白腋也，后名天马皮。集狐之项下细毛深温黑白成文者，名乌云豹。其股里黄黑杂色者，集以成裘，名麻叶子，则为全白狐，皮粗冗，不为世所重。


　　　　龚定庵服白狐裘

龚定庵不喜治生，挥金如土，囊罄，辄告贷。一日，至扬州，访魏默深。魏见所着白狐裘，下截皆泥污而上半则新，询之，曰：「吾自金陵渡江，天寒大雪，汤雨生以此裘相赠。」盖汤身修伟，定庵短小，故下半拖入泥涂也。


　　　　番役衣羊皮

皮裘之表，概以绸缎或布为之，未有有皮而无表者。冬季，京师番役夜巡，所着御寒之衣，为官中所给，则皆有皮无表，盖即一天然之羊皮耳。


　　　　半臂

半臂，汉时名绣（　屈），即今之坎肩也，又名背心．隋大业时，内官多服半臂．《说文》：「无袂衣谓之　．」赵宧光《长笺》曰：「半臂，衣也．武士谓之蔽甲方，俗谓之披袄．小者曰背子，与古之裲裆相似，其一当胸，其一当背，亦作两当．」尤西堂有咏妇女所衣之半臂一诗，诗云：「更衣斟酌十分难，亲制轻纨祇半端．取便最宜春起草，护娇偏称晚妆残．浑疑断袖留遗爱，却喜专房免忍寒．曾与三郎换汤饼，重提旧事泪阑干．」


　　　　巴图鲁坎肩

京师盛行巴图鲁坎肩儿，各部司员见堂官往往服之，上加缨帽，南方呼为一字襟马甲，例须用皮者，衬于袍套之中。觉暖，即自探手，解上排钮扣，而令仆代解两旁钮扣，曳之而出，藉免更换之劳。后且单夹棉纱一律风行矣。其加两袖者曰鹰膀，则宜于乘马，步行者不能着也。


　　　　妇女着坎肩

江苏苏五属及潼关附近各处之妇女，有于炎夏仅着坎肩，而裸其两臂者，或更赤露上体，游行入市。


　　　　六月着棉半臂

绥化城气候迥异内地，虽六月，亦着棉裤。妇女则着棉半臂，露两臂乳房于外，招摇过市。半臂之制，亦与内地不同。


　　　　书画铠

江龙门晚年畏寒特甚，冬必重裘，而又苦其碍腕，不便作书画，因创新制，短两袂若铠状，加于裘上，名曰书画铠。


　　　　海青

海青，今称僧尼之外衣也。然古时实以称普通衣服之广袖者。唐李白诗：「翩翩舞广袖，似鸟海东来。」盖言广袖之舞，如海东青也。


　　　　道袍

道袍，古燕居之服。腰中间断，以一线道横之，谓之程子衣。无线道者，则谓之道袍，又曰直掇。后则以道士所服之长衣曰道袍矣。


　　　　世祖不用衮冕

世祖入关，郊祀，礼臣请用衮冕，上谕人主当敬天勤民，不在衮冕。


　　　　红绒结顶冠

皇上燕服之冠，为红绒结顶冠，皇子、皇孙皆以是为礼服。近支王、贝勒，得上赐者，许常戴之。辅臣虽间有赐者，皆不敢戴，惟张文和公廷玉蒙特旨许于元旦日冠戴，时以为非常之荣。


　　　　拉虎帽

拉虎帽者，每岁木兰秋狩，皇上辄御之以莅围场。王公亦多效之，特不用红绒结顶耳。然曾赏红绒结顶者，不在此例。


　　　　暖帽

暖帽者，冬春之礼冠也，立冬前数日戴之。顶为缎，上缀红色缨，丝所织也。檐以皮、绒、呢为之。初寒用呢，次寒用绒，极寒用皮。京城则初寒用绒，次寒用呢，至于皮，则贵人用貂，普通为骚鼠、海骡之属。
有三年之丧者，帽檐及顶皆以布为之，上缀黑缨，不用顶带。


　　　　凉帽

凉帽者，夏秋之礼冠也，立夏前数日戴之。无檐，形如覆釜。有二大别。一曰纬帽，初热时，用白色或湖色之罗胎者。极热时，用黄色纱胎之内有竹丝者，曰卍丝胎，上缀红缨，丝所织也。
有三年之丧者，戴羽缨【一作雨缨。】帽，形亦如覆釜，惟无缘，藤织品也。以其一名凉篷而出于山东之德州也，故又称德州篷，上缀黑色缨，不用顶带。
行装所用之帽，亦藤织品，缨以红色牦牛毛为之，其最佳者曰铁杆缨。


　　　　七星貂

七星貂者，以貂皮截之成七条，缀于暖帽，如缨然，盖行装所用也。为武官四时所戴，即文职之从事军旅者亦从之。又有红冠不缀缨而饰貂尾者，名曰得胜盔。
俗概称礼帽曰大帽子，盖以别于燕居之西瓜皮帽之称为小帽也。


　　　　全红帽罩

全红帽罩，惟三品以上入内廷者准服，四五品官虽内直，不用也。高宗时，军机章京带领引见，值天雨，冠缨尽湿。上问其故，金坛于文襄公敏中以体制对。上曰：「遇雨暂用，何妨！」自是行走军机处者，冠罩无不全红矣。


　　　　小帽

小帽，便冠也。春冬所戴者，以缎为之。夏秋所戴者，以实地纱为之。色皆黑，六瓣合缝，缀以檐，如筩。创于明太祖，以取六合一统之意。国朝因之，虽无明文规定，亦不之禁，旗人且皆戴之。咸丰初元，其形忽尖。极尖者曰盔衬，与单梁挖云之所谓战履者，同时盛行。不二年而兵兴。宣统时，檐有多至七八道者，不仅重檐也，为恶少年所喜。上有丝织之结，红色。俗名西瓜皮帽，又名秋帽。
明之士人类多方巾大袖者。至顺治甲申，则戴平头小帽，以自晦匿。而禁令苛暴，方巾为世大禁，虽巨绅士子，出与平民无异。间有惜饩羊之遗意，私居偶戴方巾者，一夫窥瞷，惨祸立发。常熟有二生，于巡按行香日，戴方巾杂行众中，为所瞥见，即杖之数十，并题奏将二生磔之于市。
同治时，左文襄以陛见入都，召见时，因谢恩，免冠磕头，则头上尚戴一物，似小帽而无线结，上问何物，对曰：「西瓜皮。」上大笑。
有三年之丧者，以黑布制之，结色黑。


　　　　风帽

风帽，冬日御寒之具也，亦曰风兜。中实棉，或袭以皮，以大红之绸缎或呢为之。僧及老妪所用则黑色。范成大诗：「雨中风帽笑归迟。」盖宋时已有之矣。


　　　　赵笠

赵闇叔尝取雁翎以为笠，名之曰赵笠，恒于烟霞雪月中戴之。


　　　　凤冠

凤冠为古时妇人至尊贵之首饰，汉代惟太皇太后、皇太后入庙之首服，饰以凤凰。其后代有沿革，或九龙四凤，或九翚四凤，皆后妃之服。明时，皇妃常服，花钗凤冠。其平民嫁女，亦有假用凤冠者，相传谓出于明初马后之特典。然《续通典》所载，则曰庶人婚嫁，但得假用九品服。妇服花钗大袖，所谓凤冠霞帔，于典制实无明文也。至国朝，汉族尚沿用之，无论品官士庶，其子弟结婚时，新妇必用凤冠霞帔，以表示其为妻而非妾也。


　　　　顾姑冠

蒙古人之正妻所戴之冠，名顾姑冠，以铁丝结成，形如竹夫人，长三寸许，饰以红青锦绣，或珠玉、草木子。



　　　　鹤庆女帽尖

「我周公，变夷风。易簪髻，去布幪。」鹤庆人为云南鹤庆府知府周赞而作之歌也。盖鹤庆妇女恒戴布帽，其形尖，为三角式。赞见之，谓不雅观，因令易以簪髻，翕然从之，鹤庆人因作是歌。


　　　　苏人称女冠为兜勒

兜，兜鍪也，战时所戴之冠，以御兵刃者也。今苏人称妇女之冠则曰兜。勒，马络头也，有嚼口者曰勒。今苏人称妇女之冠亦曰勒。


　　　　沪之少女不冠

沪之少女，凡年在二十左右者，恒不戴冠，虽隆冬风雪中，出行于外，亦露顶，不畏寒也。


　　　　临安妇女戴笠

云南临安之妇女，与闻贸易之事，肆之小者，辄坐于柜侧，戴于首者为黑色之笠。宣统时渐少。


　　　　抹额

抹额，束额之巾也，亦曰抹头。抹者，附着之义，犹胸巾之称抹胸也。绿营之兵、防营之勇皆用之。《唐书》「乃戴红抹额来应诏」是也。


　　　　领衣

衣之护颈者曰领。又有所谓领衣者，杭人谓之曰牛舌头。盖礼服例无领，别于袍之上加以硬领，【春秋以浅湖色缎，夏以纱，冬以绒或皮。有丧者则以黑布。】下结以布或绸缎，有钮绾之，意谓领而衣也。领衣之外则外褂，行装则着于袍之内，皆取其便也。


　　　　披肩

披肩为文武大小品官衣大礼服时所用，加于项，覆于肩，形如菱，上绣蟒。八旗命妇亦有之。


　　　　霞帔

霞帔，妇人礼服也，明代九品以上之命妇皆用之。以庶人婚嫁，得假用九品服，于是争相沿用，流俗不察，谓为嫡妻之例服。沿至本朝，汉族妇女亦仍以此为重，固非朝廷所特许也。然亦仅于新婚及殓时用之，其平时礼服，则于披风上加补服，从其夫或子之品级，有朝珠者并挂朝珠焉。
结婚日，新郎或已有为品官者，固服本朝之礼服矣。而新妇于合卺时，必用凤冠霞帔，至次日，始改朝珠补服。其说有二。一以凤冠霞帔，表示其为嫡妻也。一以本朝定鼎相传有男降女不降之说也。


　　　　耳套

燕、赵苦寒，朔风凛冽，徒行者两耳如割，非耳衣【唐李廓送振武将军诗：「金装腰带重，锦缝耳衣寒。」则自唐已有之矣。】不可耐。肆中有制成者出售，谓之耳套，盖以棉或缘以皮为之也。


　　　　补服

补服，俗称补子，文武官吏之徽识也，缀于章服之前后心。以所补之物，分其等级，文职以鸟，武职以兽，盖始于明也。叶向高集有钦赐大红纻丝斗牛背胸一袭，即此。


　　　　补服绣狮鸡

干隆时，副都统金简署户部侍郎，自以武官应服武补服，而现兼文职，颇羡文补，乃于补服狮子尾端绣一小锦鸡，竦立其上。高宗见而大笑，旋降旨严斥，谓其私造典礼。


　　　　女补服

品官之补服，文武命妇受封者亦得用之，各从其夫或子之品以分等级。惟武官之母妻亦用鸟，意谓巾帼不必尚武也。
补服惟亲郡王所用者为圆形，余皆方。光绪中叶，汉族命妇补服皆改方为圆矣。


　　　　饭单

饭单，宴会时所用，以方锦或布为之，恐有饮食之污秽沾衣也。钱希白《南部新书》曰：「指坐上紫丝饭单曰：『愿郎衫色如是。』」是也。


　　　　抹胸

抹胸，胸间小衣也，一名袜腹，又名袜肚。以方尺之布为之，紧束前胸，以防风之内侵者。俗谓之兜肚，男女皆有之。《南史?周迪传》：「性质朴，不事威仪，冬则短身布袍，夏则紫纱袜腹。」古亦谓之曰衵服。《左传》「陈灵公与孔宁、仪行父通于夏姬，皆衷其衵服以戏于朝」是也。
宋于庭，名翔凤，有《沁园春》词咏美人抹胸，词云：「络索双垂，轻容全护，收来暗香。忆纔松宝扣，领边依约。偶除瑶钏，袖里端相。塞上酥凝，峰头玉小，恨浅抹横拖一道冈。深深掩，掩几分衷曲，还待猜详。几经刀尺评量，与细腻肌肤要恰当。为当胸阑束，期他婉软。一心偎贴，不间温凉。若化蚕丝，缝成尺幅，那数陶家十愿偿。偏纤手，在风前扇底，更自周防。」


　　　　夏纱冬绉之抹胸

干隆末叶，秦淮妓女之抹胸，夏纱冬绉，贮以麝屑，缘以锦缣，乍解罗襟，便闻香泽，雪肤绛袜，交映有情。


　　　　以红袜媵手书

同治时，闽人某提学按试某州，其妇手书促归，媵以红袜。学使遽以试事属州牧，移病还闽偕老，当时热中者传为笑谈。樊云门方伯增祥咏袜胸《满江红》词下半阕即引之，其词曰：「花露洒，香球爇，芳汗透，冰肌贴。话三山旧事，佩纕亲结。书字一缄苏锦蕙，泪痕双寄鄜州月。愿展为绣被覆鸳鸯，通身热。」即指此。


　　　　阔袖

同、光间，男女衣服务尚宽博，袖广至一尺有余。及经光绪甲午、庚子之役，外患迭乘，朝政变更，衣饰起居，因而皆改革旧制，短袍窄袖，好为武装，新奇自喜，自是而日益加甚矣。


　　　　马蹄袖

马蹄袖者，开衩袍之袖也。以形如马蹄，故名。男子及八旗之妇女皆有之。致敬礼时，必放下。


　　　　龙吞口

有于例程衣袖之外，或前后不开衩之袍而权作为礼服，别缀马蹄袖于例程袖之夹缝中，系以钮者，俗谓之曰龙吞口。礼毕则解之，袍仍为常服矣。


　　　　套袖

套袖者，于作事时加之于袖，以护衣，不使污损也。一名假袖。


　　　　手套

手套，加于手，有露指而仅掩手背者，有并十指而悉覆之者。以绵织品、编织品为之，其精者则用皮。男女皆用之。


　　　　手笼

光、宣间，沪之妇女盛行手笼，盖以袖短而手暴露于外，又嫌手套着指之不能伸展自由也。既有手笼，则置两手于中，风不侵矣。大率以皮为之，珍贵者为貂为狐。谓之曰笼者，状其形也。或又谓之曰臂笼。


　　　　襕裙

襕裙，自后围向前以束裙腰，古又名合欢袜裙。江、浙乡村之男子多服之，松江太仓妇女亦有用之者。
上海之浦南，妇女都系长裙于衣外，谓之曰腰裙，即襕裙也。腰肢紧束，飘然曳地，长身玉立者，行动袅娜，颇类西女。


　　　　滇女之裙

滇多风，自秋之八月至春之三月，狂吼空中，昼夜靡间。妇女出游之裙，辄以布十二幅为之，多其襞积，藉以御风。盖非此重量，或为风所挟以高举矣。


　　　　短裙

短裙苗在思州、葛彰等处，恒以花布一短幅横掩及骭。


　　　　套裤

凡物之重沓者曰套，物之外函亦曰套。套裤，胫衣也，即古之所谓袴也。其形上口尖，下口平，或棉或夹或单，而冱寒之地，或且以皮为之。其质则为缎为绸为纱为呢，加于棉裤、夹裤、单裤之上，函于外而重沓也。大率为男子所用，若在妇女，则惟旗人及江苏镇江以北者始着之。


　　　　满裆裤饰为套裤

裤之满裆者，俗称马裤，古谓之裈。后假袴为裈，又讹裈为裤。山西男子有以满裆裤而饰套裤于上者，上之色较朴，下之色较华，远视之若二，于马裤之外加一套裤，其实一也。


　　　　牛头裤

牛头裤者，农人耘田时所着之裤也，江苏有之。裤甚短，形如牛头，故名。盖耘时跪于污泥中，跣足露胫，本可不裤。着此者，以有妇女同事田作，冀蔽其私处，不为所见也。
江苏之苏州、浙江之绍兴农夫，有于夏日或不着裤而裸其下体者。


　　　　吴退旃衣夹裤棉裤皮裤

吴退旃尚书体弱畏寒，非皮衣五层，不能过冬，至达天听，宣宗屡以之询沉鼎甫。每岁严寒时，且于衬裤之外，加以夹裤、棉裤、皮裤也。都人士戏呼之曰三库大臣。


　　　　灯笼裤

晋北人夜多卧炕，女子有自幼至老从不履地者。盖一离炕，即足软不能行也。其所着棉裤，重至十斤，土人号曰灯笼裤，状其大也。


　　　　绑腿带

绑腿带为棉织物，紧束于胫，以助行路之便捷也。兵士及力作人恒用之。


　　　　裹腿

南方妇女之裤，不紧束，至冬而虑其有风侵入也，则以装棉之如筒而上下皆平口者，系于胫，曰裹腿，外以裤罩之。


　　　　韈船

韈船施于足，仅有下缘。或云，船，领缘也，施之于韈，形更近似。


　　　　袜套

缠足妇女之加于行缠外者，曰袜套。盖以行缠有环绕之形，不雅观，故以袜套掩之也。


　　　　行缠

行缠，以帛或布裁为条，妇女缠足所用，束迫之使尖也，亦谓之曰裹脚。


　　　　膝裤

膝裤，古时男子所用。宋秦桧死，高宗告杨沂中曰：「朕免膝裤中带匕首矣。」是也。后则妇女用之，在胫足之间，覆于鞋面。


　　　　靴

履之有胫衣者曰靴，取便于事，原以施于戎服者也。文武各官以及士庶均着之。
靴之材，春夏秋皆以缎为之，冬则以建绒，有三年之丧者则以布。


　　　　朝靴

凡靴之头皆尖，惟着以入朝者则方，或曰，沿明制也。而道士之靴亦方其头。


　　　　军机大臣着绿牙缝靴

军机大臣着绿牙缝靴。自嘉庆丙子，特旨赏托津、卢荫溥始，并谕嗣后军机大臣俱准穿用。


　　　　发靴

干隆时，符幼鲁郎中曾之被服鲜奇，嫌缎袀靴有光，乃织发为之，人谓之发靴。


　　　　爬山虎

爬山虎，靴名，亦曰快靴。底薄筩短，轻趫利步，武弁之如戈什哈、如差官者着之。


　　　　太祖之履

鞋，本作鞵，履也。太祖之履，以牛皮为之，饰以绿皮云头，长尺有二寸，藏陪都崇谟阁。满语呼绿皮云头为乌拉。


　　　　草鞋

草鞋为劳働者所着，有以赠仁和顾石帆上舍升者，石帆报之以诗云：「最爱山边与水边，芒鞋宜与我周旋。龙孙老去留为杖，凤咮藏来亦有田。芟草凉生新雨后，灌花湿透晚风前。回思匹马风尘里，十载劳劳意惘然。」石帆，干隆时人。


　　　　芦花鞋

芦花鞋，北方男子冬日着以御寒，江苏天足之妇女亦喜蹑之。


　　　　木??鞋

木??鞋，以木??皮为之，蹑之可袪湿，遇雨即以为屐之用。仁和朱一帆尝有《木??鞋》诗云：「双凫买得着来清，制就山木??式自精。房结鱼鳞攒细碎，文裁麂眼界分明。偏教绿雨穿三径，端为青山踏一程。安步不烦扶竹杖，那须几两忆平生。」


　　　　钉鞋

钉鞋，鞋底着钉，雨行用之，始于唐德宗时．德宗入骆谷，值霖雨，道滑，卫士多亡归朱泚，惟李升，郭曙，令狐彰等六人，着钉鞋行（月帣），更控上马，以至梁州．


　　　　冰鞋

冰鞋，着以作冰上之游戏者，北方有之。


　　　　拖鞋

拖，曳也。拖鞋，鞋之无跟者也。任意曳之，取其轻便也。蹑之而出外，亵矣。光、宣间，沪之男女，夏日辄喜曳之。


　　　　龙某误蹑妾履

顺德望族有龙某者，同治时名孝廉也。工帖括，文名籍甚。即其宅设帐，桃李盈门。目极短视，观书作字，面离纸仅寸许，故鼻准常被墨污．粤女本多天足，履大与男子等．某尝晨起下床，仓猝间误蹑妾履，雅步而出，径坐函丈，门人皆掩口吃吃笑，而某茫然不觉也．


　　　　购鞋定鞋

杭州清和坊某鞋肆，偶来一村翁购布鞋，选择颇苛。肆中人诮之曰：「乡人得着新鞋，已足荣耀乡里，何用挑选！」翁不顾，徐徐着鞋去。翌日，有一翁来，言：「近在灵隐广作佛事，且欲斋罗汉，请为我制罗汉鞋五百双，其足样大小，约如灵隐所塑者，用黄绫子作鞋面可也。」言讫，付定银五十圆，掣收条而去。肆中人得此大宗生意，无不大喜，昕宵趱赶，匝月而成，颇怪翁未尝来询。迨制成，堆置店中。久而不见翁至，异之，讯诸灵隐寺僧，实无此项施主，始知后翁即前翁，以是为报也。


　　　　汪笑侬蹑两样鞋

汪笑侬好弄文，东方曼倩之流也。有晤之于谦鞠如寓者，时朱百房、许子敬、赵仲平咸在座，笑侬引吭高歌，高嵬淅淅沥沥一片声一段，词句典雅。歌毕，举一事，闻者莫不捧腹。方哄堂大笑时，忽寂然无哗。众之视线，悉集于汪之两足，盖所着之鞋，式样各异也。


　　　　木屐

木屐，履类，底以木为之。东方朔《琐语》云：「春秋时介之推逃禄自隐，抱树而死，文公抚木哀叹，遂以为屐。」此为木屐之始。然各处皆雨时所用，闽人亦然。粤人则不论晴雨，不论男女，皆蹑之。


　　　　弓鞋

弓鞋，缠足女子之鞋也．京，津人所著者，宛如弓形，他处则惟锐其端，而以扬州之鞋为最尖，欧美人常购之以为陈列品．朱竹垞尝为词以咏之，调寄《鹊桥仙》，词云：「湖菱乌角，渚莲红瓣，不比帮儿还瘦．拈来直是小觥船，只合借灯前行酒．春阳花底，春泥陌上，最好踏青时候．假饶无意把人看，又何用明金压绣．」吴蔚光有咏美人鞋词，调寄《沁园春》，词云：「色拣新红，影窥初月，着意裁成．鶎恰销金窄窄，麝兰馥馥，珠明凤翠，花样翻新．半露帘波，浅埋碧草，现出纤纤一床春．苔阶软，料步回睨视，底印些痕．有时试浴银盆，似水畔莲垂两瓣轻．更心憎泥污，玉葱斜剔，舞余微褪，悄拽罗跟．斜绾鸾绦，半偎绣韈，坐处偷藏在画裙．闲庭早，莫漫沾珠露，湿了吴绫．」　
山西太谷县富室多妾，妾必缠足，其鞋底为他省所无。夏日所着，以翡翠为之，其夫握之而凉也。冬日所着，以檩香为之，其夫嗅之而香也。


　　　　睡鞋

睡鞋，缠足妇女所着以就寝者。盖非此，则行缠必弛，且藉以使恶臭不外泄也。彭骏孙有咏美人睡鞋词，调寄《一萼红》，词云：「试湘钩，正熏笼初暖，百合惹氤氲。同梦相偎，合欢不解，天然无迹无尘。巧占断春宵乐事，问伊家何处最撩人？绡帐低垂，兰灯斜照，微褪些跟。好是轻盈娇小，只一弯香浸，半捻红分。新月匀云，纤荷舒夜，阿谁消受清芬？莫便道魂销此际，玉楼合处更销魂。底事东阳憔悴，化尽腰身。」


　　　　马四靸小方鞋

干隆末叶，苏州有妓曰马四者，明眸善睐，肤如凝脂，惟双趺不甚纤妍，故常靸小方鞋，【即拖鞋。】作忙促装，以自揜其足之大也。


　　　　秦淮妓女之方头鞋

干隆末叶，秦淮妓院之衣裳妆束，以苏为式，而彩裾广袖，兼效维扬。惟用睡鞋者颇少，咸以素帛制为小袜，似膝袴而有底，上以锦带系之，能使双缠不露，且竟夕不松脱也。其履地用方头鞋，如童子履而无后跟，即古靸鞋遗制，今之拖鞋也。灯影下曳之以行，亦复彳亍有致。


　　　　沪妓所着画屧

同、光间，沪妓所着画屧，镂空其底，中作抽屉，杂以尘香，围以雕纹，和以兰麝，凌波微步，罗韈皆芳。或有置以金铃者，隔帘未至，清韵先闻。且又有曳男子履者，绣以蝴蝶，虽镂金错采，制作精工，而行步则绝无婀娜之致矣。


　　　　高底

高底，削木为之，上丰下杀，略如弓形，缠足之妇女以为鞋底，欲掩其足之大也。垫于鞋之外者，谓之外高底，垫于鞋之内者，谓之里高底，取其后高而足尖向地也。自光绪戊戌天足会成立，天足渐多，高底少矣，端忠愍公督两江时且曾禁之。


　　　　假趾套

弓鞋三寸，窄窄凌波，潘妃之步，飞燕之舞，大都以纤足为贵。迨天足会起，六寸肤圆，不须迫抹，妇女皆用皮鞋，履声橐橐，如郑子游之革履。奈缠足者一时不能放大，则袜中实以棉，名曰假趾套。向之木底，装于跟后；今之绵套，塞于趾前。向之裹缠，惟恐鞋之大；今则放宽，犹虑鞋之小矣。


　　　　旗女之马蹄底鞋平底鞋

八旗妇女皆天足，鞋之底以木为之。其法于木底之中部，【即足之重心处。】凿其两端，为马蹄形，故呼曰马蹄底。底之高者达二寸，普通均寸余。其式亦不一，而着地之处则皆如马蹄也。底至坚，往往鞋已敝而底犹可再用。向以京师所制之形式为最佳，着此者以新妇及年少妇女为多。年老者则仅以平木为之，曰平底。其前端着地处稍削，以便于步履也。处女至十三四岁始用高底。
广州驻防之汉军妇女，异于他处之汉军，其妇女缠足者多，鞋与汉女略同。


　　　　南洋华侨妇女之鞋

南洋华侨妇女率天足，所曳之鞋，上以金线绣各种花样，以处女所绣者为最工，华侨以为馈赠厚礼，一双之值，往往达银币数十圆。


　　　　襁褓

襁褓始于三代，而今尚有之。襁，幅八寸，长一丈二尺，以缚小儿于背。褓，小儿之被也。粤妇之保抱小儿辄用之。


　　　　首饰

首饰，所以饰首之物，本兼男女而言之．《后汉书》曰：「后世圣人见鸟兽有冠角（　页）胡，遂作冠冕缨蕤以为首饰，凡十二章．」其后乃专指妇女头上所饰者而言．刘熙《释名》曰：「皇后首饰曰副．副，覆也．亦言副贰，兼用众物成其饰．上有垂珠，步则摇也．」《洛神赋》曰：「戴金翠之首饰，缀明珠以耀躯．」今则臂钏，指环之属，虽不施于首，亦通谓之首饰矣．


　　　　头面

头面，妇人首饰也，率为衣礼服时所用。《东京梦华录》云：「相国寺两廊，卖绣作领抹、花朵、珠翠、头面之类。」《干淳起居注》：「太上太后幸聚景园，皇后先到宫中起居，入幕次，换头面。」


　　　　徽章

徽，帜也。古以旗帜为旌别，故设徽章。今谓凡可为旌别之记号者，曰徽章。常用者以金银铜为之，暂用者以绸缎绫为之。


　　　　宝星

宝星，即勋章也。以镶嵌珍宝，光芒森射，故谓之宝星。凡五等，并于头二三等每等再分三级，计次序之数，共十有一。光绪辛巳，始由总理衙门奏定其制，专为国际上馈赠赏赉之品，其后亦以宠锡羣臣。


　　　　面巾

面巾，本就死者覆面之巾而言，以绢为之，方尺二寸，即《仪礼》所谓幎目，盖古之通礼也。然今之洗面者，亦称面巾，或称手巾。大别有二，一以水洗面时所用，一为拭尘秽时所用。


　　　　七分二

以棉纱所织之巾，本以拭汗秽，美容颜也，为舶来品。市肆售价，每方银币一角。角之重量为银七分二厘。粤市交易，向用银块，后虽流通银币，而仍合银块之重量以计算。巾之值为银七分二，于是遂以七分二呼巾矣。妓女留狎客夜宿，辄以一新巾拭秽，用毕，即弃之于水。故狎客之谑妓者，每语之曰：「何时可用七分二？」


　　　　布围

云南蒙自县妇女之出外也，手必执一伞。伞有布围，藉以遮首，欲使人不见其面目也。如有人揭开之，即为破坏古规，必与争。


　　　　云肩

云肩，妇女蔽诸肩际以为饰者。元之舞女始用之，明则以为妇人礼服之饰，本朝汉族新妇婚时亦有之。尤西堂尝咏之以诗，其诗云：「宫妆新翦彩云鲜，婀娜春风别样妍。衣绣蝶儿帮绰绰，鬓拖燕子尾涎涎。筵前拊鼓宜垂手，楼上吹箫许比肩。只恐巫山夜飞去，倩持飘带欲留仙。」光绪末，苏、沪妇女以髻低及肩，虑油之易损衣也，乃仿为之，特较小耳，以绒线所结者为多。


　　　　围巾

围巾者，以棉织品、毛织品为之，其佳者则为貂皮、狐皮。加于项，旋绕之，使风不入领以御寒。女子用之者为多，盖效西式也。


　　　　便顶

国初，官吏惟朝帽有顶。雍正丙午，始颁便顶式样，后之平时大帽所用者是也。其式圆，上如大珠，下以银盘盛之，高不盈寸。自一品至九品，分珊瑚、蓝宝石、青金石、水晶、明玻璃、砗磲、涅玻璃、金、银诸式，正从花素有差。干隆时，有请以知县用蜜蜡顶者，未准。旋有正七品以下及生监无金银花素之别。嘉庆己未，科臣特奏，细为厘剔。遵行年余，仍淆乱如初矣。


　　　　花翎

品官之大帽，饰以孔雀翎，施于冠后，犹古之珥貂也。以目晕之多寡为等差。目晕，即眼也。普通皆一眼，多者双眼、三眼。其初皆出于酬庸旷典，惟有功而蒙特恩者，始得赏戴。康熙时，福建提督施琅以平定台湾功第一，诏封靖海侯，世袭罔替。琅疏辞侯爵，恳照前此在内大臣之列，赐戴花翎。部臣议在外将军、提督无给翎例。圣祖特旨赐之。及粤、捻乱平，名器幸滥，汉员以军功得赐者甚多，且有双眼、三眼者。其后又定报捐花翎之例，于是五品以上之官，皆得援例捐纳，不复重视之矣。
亲郡王、贝勒为宗臣，例皆不戴花翎，惟贝子冠三眼孔雀翎，公冠双眼孔雀翎，为臣僚之冠。干隆中，顺承勤郡王泰斐英阿充前锋统领，乞花翎，高宗曰：「花翎乃贝子品制，诸王戴之，反失制。」傅文忠代奏，谓其年幼，欲戴以美观，始许之。因并赐皇次孙三眼翎，曰：「皆朕孙辈也。」由是亲郡王屡有蒙恩赐者。高宗且欲定五眼花翎为亲郡王定制，为和珅所阻，未果行。
大臣之赏戴双眼花翎者，固皆出于特恩，不能以捐纳而得。然领侍卫府管护军营、前锋营、火器营，銮仪卫，满洲五品以上各员及王府之头等护卫，亦得戴之。


　　　　内廷颁给花翎

国初视翎支极重，凡赏戴花翎者，必有非常之功。其花翎确由内廷颁给，惟许戴此一支，自己不得购用。非若捐例既开之花翎，尽人可捐，且须自置，与蓝翎一例也。


　　　　蓝翎

蓝翎亦为大帽之饰，以鹖羽为之。其色蓝，羽甚长，无眼。光绪时，有用花翎线扎之者，远望之似花翎，秩较卑而有功者，得赐用。旧例，如领侍卫府管护军营、前锋营、火器营、銮仪卫，六品以下及王府二等护卫以下者，皆得戴之。自粤、捻乱平，赏赐甚滥。及捐例开，且可纳赀以得之矣。


　　　　钗

钗为古笄之遗，秦穆王以象牙为之，周敬王以玳瑁为之，至秦始皇时则始以金银为之。朱竹垞尝咏之以词，调寄《踏莎行》，其词云：「金重难胜，翠匀如沐，爱他也有同心目。晓来寻惯枕函边，坐怀先绾香云束。小凤垂珠，小鱼衔玉。离愁夜半挑残烛。玉郎消息断红笺，背人潜把归期卜。」程子大有《咏钗和姚二叔慈》词，调寄《凤凰台上忆吹箫》云：「髻趁盘鸦，妆催堕马，籨衣欲下还停。有两枝龙凤，钿合装成。递向玉奴纤手，回皓腕自插殷勤。香盟负，簪边想坠，烛底敲频。销魂，帘前溜也，又拾向裙边。七宝斜横，傍檀郎茸帽，微印春痕。昨夜粉蛾窥焰，还曾剔一翦兰茎。和伊画，梦余蕤枕，暗损鸾纹。」


　　　　卍字簪

孝钦后好妆饰，化妆品之香粉，取素粉和珠屑、艳色以和之，曰娇蜨粉。即世所谓宫扮是也。宫簪翡翠之深绿，为世所罕有，两端各镶赤金卍字七个，曰卍字簪。宫粉既涂，翠簪毕插，辄取镜顾照数四也。


　　　　金气通

金气通，妇女之饰于首者也。光绪初，上海盛行之。似簪而中空，两端贯气以达。横于髻，可使室气输入发际。


　　　　红丝球

京师花市常有丝球出售，大如茶杯，中纳小铃，妇女争购之，簪于髻左。燕山孙橒曾有诗咏之云：「红丝结得彩球形，步屧行来最可听。想是怕招蜂蝶至，钗头也系护花铃。」


　　　　方胜

以两斜方形互相联合，谓之方胜。胜本首饰，即今俗所谓彩结。彩胜有作双方形者，故名。


　　　　夷妇以贝为饰

滇中近边夷妇以贝为饰，然昔时汉中之汉妇亦用之。一卉即五缗，亦曰苗，一缗即四首，一首即四妆，一妆即一枚也。


　　　　眼镜

眼镜，以玻璃片或水晶为之，所以助目力者。相传出自西域，明时始行于我国，亦名叆叇。《淮南子?泰族篇》：「欲知远近而不能教之以金目。」注目：「金目，深目。」疑即今之眼镜。
眼镜可分三种。一，用凹面玻璃，以补眼球内水晶体之凸隆过度，使得明视在远之物，是为近视镜。二，用凸面玻璃以补水晶体之过薄，而增其凸度，得明视目前微细之物，是为远视镜，大抵老人所用，故又称老花眼镜。三，用平面玻璃，以防尘埃避光线，是为平光镜。我国所制，皆以水晶为之。有色者，浅之为茶晶，深之为墨晶。自外国之托力克片输入，用水晶者遂少。咏眼镜者，查初白云：「隙光分日月，宿障埽云烟。」李星辉云：「白发几人非借力，红颜对尔独无情。」若以咏今之眼镜，「独无情」三字当易为「亦多情」，盖自光绪中叶以后，妇女之好修饰者，亦皆戴之以为美观矣。


　　　　鬼眼睛

平光眼镜，大抵以避尘沙之侵入目中为用者也。京师则有以魫为之者，略如普通之眼镜，曰鬼眼睛。


　　　　耳环

女子穿耳，带以耳环，自古有之，乃贱者之事。《庄子》曰：「天子之侍御不穿耳。」杜子美诗：「玉环穿耳谁家女？」其后遂为妇女之普通耳饰矣。程子大以《生查子》词咏之云：「小小亸齐眉，灼灼明如月。耳热那时情，背立樱桃雪。低触枕函声，巧绾连环结。蓦到洗妆初，卸入妆台侧。」
贵州苗女之耳环，大如钩，下垂至肩。富者多饰以珠贝，累累如璎珞。


　　　　鼻环

鼻之有环，自蛮族外，不常见。有之为江淮间之男女，盖例以牛之穿鼻而易育也。大率以银为之。


　　　　朝珠

五品以上文官，皆得挂朝珠。珠以珊瑚、金珀、蜜蜡、象牙、奇楠香等物为之，其数一百有八粒，悬于胸前。有小者三串，两串则男左女右，一串则女左男右。又有后引，垂于背。本即念珠。满洲重佛教，以此为饰，故又曰数珠。


　　　　碧霞犀朝珠

颐和园侧有居民李姓者，玉田县人，家藏碧霞犀朝珠一挂，记念皆明珠也，价值数万金。光绪中，内监李莲英欲之而不得，因授意宿卫军统领某。某因传令于其勇曰：「有能得朝珠者，立赏哨官。」麾下执械蠭往，则其人已遁，于是有颐和园被盗之谣。


　　　　编检挂珠

定例，文职五品以下，不得悬带朝珠。翰林院编、检亦五品也。泊雍正乙巳，御门听政，始派翰林编、检四人侍班。干隆丁巳，高宗以翰林班在科道前，科道挂珠而翰林独否，不足以肃朝仪，特谕修撰、编、检一体悬挂。其后则不兼讲官者亦挂珠矣。


　　　　中书挂珠

内阁中书挂朝珠，自严侍读长明始。严官中书，时充方畧馆官，以书局在内廷，例许挂珠也。其后则中书不兼馆差者，无不挂珠，并举贡之议叙中书衔、捐职双月中书者，亦靡所区别，即捐纳之科中书，亦且一串牟尼项下垂矣。


　　　　数珠

数珠，亦曰念珠，念佛时所用，以记诵读之数者也。《木槵子经》云：「当贯木槵子一百八个，常自随身，志心称南无佛，南无法，南无僧，乃过一子。」即数珠也。
藏人念珠之材料，或内地树木，或以产于外部喜马拉雅山某树之种子，或人之头盖骨，尚有玻璃、水晶、蛇脊骨、象脑中硬物质、赤檀香、胡桃等种种制成者。俗谓各种佛菩萨，当因其所好以佩之。
云南之丽江有摸梭山，出黑玉，名曰贝峯石。初固不黑也，为正绿色，或沾油，或以污手抚之，即黑矣。有制以为念珠者。


　　　　香珠

香珠，一名香串，以茄楠香琢为圆粒，大率每串十八粒，故又称十八子。贯以彩丝，间以珍宝，下有丝穗，夏日佩之以辟秽。


　　　　多宝串

多宝串，以杂宝为之，贯以彩丝，妇女所用，悬于襟以为饰。


　　　　领章

领章，陆海军将官礼服领上之饰也。用金线或银线为识，以官之高卑别之。


　　　　领结

领结，西式衣服之附属品，有二种，或悬胸前，或附颈下。均以绸制，平时用彩色，庆祝用白，吊丧用黑。


　　　　项圈锁

嘉庆时，扬州玉肆有项圈锁一，式作海棠四瓣。当项一瓣，弯长七寸，瓣梢各镶猫睛宝石一，掩钩搭可脱卸。当胸一瓣，弯长六寸，瓣梢各镶红宝石一粒，掩机钮可叠。左右两瓣各长五寸，皆凿金为榆梅，俯仰以衔东珠，两花蒂相接之处，间以鼓钉金环。东珠凡三十六粒，每粒重七分，各为一节，节节可转。为白玉环者九，环上属圈，下属锁。锁横径四寸，式似海棠，翡地周翠，刻翠为水藻，刻翡为捧洗美人妆。其背镌「干隆戊申造，赏第三妾院侍姬第四司盥」十六字。锁下垂东珠九鎏，鎏各九珠。蓝宝石为坠脚，长可当脐。估客告人云：「某尼所寄售也。」尼少侍贵人爱姬入都，锁面所镌，即姬小像。贵人既败，尼以婢故，得自赎，脱籍归南中，惊悸舍身，为比丘尼矣。其干质珍丽，制作工巧，为值盖累万也。重儓下婢，奢僭如是，他物称之。干隆戊申为五十三年，正和坤柄国时也。


　　　　木枷

滇中苗，倮，（上棘下火），爨，么些之属，担负货物，项戴半木棚，徒行亦不暂脱．相传诸葛武侯定南蛮，设此以号令群夷，使其不敢与汉人为伍，以别贵贱，不知非也．戴木枷者，殆可负重以便农工作苦之用耳．


　　　　扳指

扳指，一作搬指，又作挷指，又作班指，以象牙、晶玉为之，着于右手之大指，实即古所谓韘。韘，决也，所以钩弦也。


　　　　金指甲

金指甲，妇女施之于指为饰．欲其指之纤如春葱也．自大指外皆有之．有用银者，古昤弹筝所用之银甲也．又有用银而加珐琅者．程子大以《生查子》词咏之云：「纤影傍妆台，滴粉调新水．嫩护玉葱芽，弹落银筝泪．娇小十三年，不解愁滋味．昨夜小阑花，掐破葱痕细．」


　　　　指环

指环，以贵金属或宝石制之，约之于指，以为美观。初惟左手之第三、第四两指，后则惟所欲矣。亦谓之戒指。纣作宝干指环。汉宫人御幸，赐银指环。盖古宫禁中本用以为嫔妃进御或有所避忌之符号，后世遂用为普通之指饰，故曰戒指。大宛娶妇，先以同心指环为聘，今乃以为订婚之纪念品，则欧风所渐也。朱竹垞有咏金指环词，调寄《临江仙》，词云：「削就葱根待束，挂将榴火齐炎，殷勤搓粉为君拈。爱他金小小，曾近玉纤纤。数徧檀郎十指，带来第五犹嫌。凭教丽句续香奁。解时愁不断，约了闷翻添。」程子大以《生查子》词咏之云：「香印嵌珠圆，翠影回金缕。浣了玉纤纤，十指中央住。晓起约葱尖，笑向檀郎语。昨夜梦回初，卸入鸳衾去。」


　　　　钏

钏，臂环也，俗谓之镯。古男女适用，今以妇女用之者为多，有金翡翠、白玉镶嵌、金刚钻、珠宝各种。程子大有咏钏词，调寄《生查子》云：「阑畔握香荑，花里停筝柱。双袖乍回时，逗响分明处。琥珀赠从君，翡翠拋怜汝。脱卸一边情，枕臂偎郎语。」


　　　　铜圈

光绪时，载漪统带神机营，有幕友浙人名王凤歧者，献策令右臂各戴铜圈如钏，以为标识，盖恐其临阵脱逃也。庚子之变，营兵尽作义和团。八国联军入京师，搜寻余匪，营兵等以圈系熟铜所铸，捋之不下，劈之不开，联军以为左证，见即杀之。


　　　　足钏

足之有钏，闽、粤之男女为多，以银为之。男长大，则卸之，女非嫁后产子不除也，而缠足者则无。


　　　　一身佩二十余物

某尚书丰仪绝美，妆饰亦趋时。每出，一腰带必缀以槟榔荷包，镜扇、四喜，平金诸袋，一钮扣必缀以时表炼条、红绿坠、剔牙签诸件，胸藏雪茄纸烟盒及墨水、铅铁各笔、象皮图书、帐簿、手套、金刚钻戒指、羊脂班指、汉玉风藤等镯。统计一身所佩，不下二十余种之多。


　　　　黄带子

凡宗室，皆系黄带，故俗称宗室为黄带子。


　　　　红带子

凡觉罗，皆系红带，故俗称觉罗为红带子。


　　　　忠孝带

忠孝带，一曰风带，又曰佩帉，视常用之带微阔而短。素巾亦曰手巾，行装必佩之。蒙古松文清公筠谓国初以荷包储食物，以佩帉代马络带者。而满洲震载亭大令钧辨其说，谓闻之前辈，以为马上缚贼之用。凡随扈仓猝有突仪卫者，无绳索，则以此缚之，盖备不虞之用耳。或曰，如以获罪赐尽，仓猝无帛，则以此带代之，故曰忠孝。


　　　　带镮

国初带镮，用左右二块，系以汗巾、刀觿等类。旋增前后二块，以为美观。后惟用腹前一块，带不垂下。或有左右二块嵌宝石、镀锬金银者，人人可用，不复分别等差矣。


　　　　于文襄佩表

内廷诸臣趋直，各佩表于带以验晷刻。于文襄公敏中在官，于高宗晚膳前，应交奏片，必置表砚侧，视以起草，虑迟误也。


　　　　妇女佩金钱表

光绪中叶，妇女有以小表佩于衣衽间以为饰者，或金或银，而皆小如制钱，故呼曰金钱表。


　　　　总督带刀

文臣无带刀者，惟总督腰许带刀，兼武事也。范忠贞公承谟陛见时，召对良久，谢恩出，遗小刀于殿上，圣祖云：「此必范卿之物。」乃命侍卫送还。盖此为平日系腰，遇宴飨时割肉之刀也。


　　　　克辟勒拉默

徐星伯自伊犂归，携一小圆钱盒，大如拇，上镂银，文绝细，远观之，俨若萆麻子。下有键，所以筦开阖者。上有钮，若表之环，辟之盖之。里色赭底，其中有翠色小雀，红其首，罩以玻璃，如指南针，而雀之首西向。实回回教中阿浑之所佩者也。
回俗每日于未时以后五时，必向西礼拜。盖其祖国在西，故礼之，且以送日也。然惟阿浑之最尊者方得佩之。其物出于藏地，回疆亦少，得之甚不易也。星伯过叶尔羌时，遇克什米尔部人，货得之，其名曰克辟勒拉默。


　　　　折叠扇

折叠扇，通称折扇，古名聚头扇。光绪中叶以前，长可尺余，后仅七八寸。


　　　　宫扇

宫扇以丰润、杭州所出折扇为贵，图画工细，扇骨有多至百二十根者。及欧风东渐，大内多置电气机扇。然适手所用者，初夏则丰、杭折扇，仲夏则芭蕉团扇，盛夏则雕翎扇。扇柄以金玉、象牙、玳瑁等为之。雕翎或十一叶、九叶、七叶、五叶不等，愈少愈贵，有值数百金者。


　　　　阮文达制昉古团扇

团扇之名甚古，汉已有之。有明中叶，乃行折扇，至本朝尤盛，遂不复知有古制矣。阮文达于嘉庆丙辰提学浙江，尝得一古团扇，有马和之画，杨妹子题，因依式仿制，以赏诸生之试列高等者。时钱塘陈云伯大令尝应岁试，赋此题，有云：「江南三月春风歇，樱桃花底莺声滑。合欢团扇翦轻纨，分明采得天边月。南渡丹青待诏多，传闻旧谱出宣和。入怀休说班姬怨，羞见曾怜晋女歌。班姬晋女今何有？携来合付纤纤手。阑前扑蝶影香迟，花间障面徘徊久。楼台花鸟院中春，马画杨题竟逼真。歌得合欢词一曲，不知谁是合欢人？」文达阅之，大加称赏，拔置第一，刻入浙江诗课及《定香亭笔谈》。不二十年，团扇之制遂行满天下。钱梅溪尝有《团扇》诗赠文达云：「用舍行藏要及时，制成团扇寄相思。时来毕竟如公少，明月清风一手持。」


　　　　蒲扇

蒲扇，以蒲为之，质轻而价廉，便于家用。仁和黄铁庵郎中钟有《题圆蒲扇》诗云：「谁把青蒲织细纨，携来皓月比团圞。轻摇渐觉凉风至，犹带湘江五月寒。」


　　　　王壬秋不握扇

王壬秋不握扇，盖嫌其妨手也。惟对宾客，时一持之。颇有当世精扇，常委笥中。每出游远方，多历岁月，适当须扇之时，又随地购置。而世俗初夏，不用蒲葵。同治乙丑四月南归，至樊城而亢热，市中求买，乃无精制，因自忆甲子于韶州，亦买一麤绢团扇，若今宦游人士，未能堪持也。谓时当乏材，则庸夫充位，士不自荐，则太璞归真。既感佳者之委间，又伤用者之不见珍，遂作诗题于上云：「大堤春尽莺花老，归辔重经汉阴道。征战尘荒估客稀，歌词枉说襄阳好。南风吹麦暖气蒸，纨素未裁愁暑增。聊从小市买筠骨，粗疏正忆韶州缯。从来物用始矜贵，谁道过时仍弃置。万物无心随爱憎，空将冰炭伤君意。苏杭细丝京都工，世人争买夸玲珑。宁知轻盈满怀月，不及蒲葵大扇风。湘江藏扇年年怨，箧笥弃捐华落贱。犹经芳袖时卷舒，应胜尘沙逐流转。沉吟物理各推移，自谓繁华全盛时。一朝用舍不相让，多谢秋风班女词。」


　　　　坐褥

坐褥，文武品官坐班时所用，盘两膝而坐，拜跪之礼，即于其上行之，俗谓之曰拜垫，盖衬托之使厚而高也。
文官所用者，一品，冬用狼皮，夏用全红褐，衬红毡。二品，冬用獾皮，夏用红褐，镶青褐，衬红毡。三品，冬用貉皮，夏用青褐，衬红毡。四品，冬用野羊皮，夏用青布，衬红毡。五品，冬用青羊皮，夏用蓝布，衬白毡。六品，冬用黑羊皮，夏用酱色布，衬白毡。七品，冬用鹿皮，夏用灰色布，衬白毡。八品，冬用狍皮，夏用土布，衬白毡。九品、未入流，冬用獭皮，夏用土布，衬白毡。
武官所用者，一品，冬用狼皮，夏用全红褐，衬红毡。二品，冬用獾皮，夏用红褐，镶青褐，衬红毡。三品，冬用豹皮，夏用青褐，镶红褐，衬红毡。四品，冬用野羊皮，夏用青布，衬红毡。五品，冬用青羊皮，夏用蓝布，衬白毡。六品、七品，冬用黑羊皮，夏用黑酱色布，衬白毡。



