清稗类钞  徐珂 编  地理類 


清稗類鈔
　地理類　城寨附　道路附　橋梁附
　　　　全國環遊紀程
今欲環遊本國，周歷直隸、奉天、吉林、黑龍江、山東、河南、山西、江蘇、安徽、江西、福建、浙江、湖北、湖南、陝西、甘肅、新疆、廣東、廣西、雲南、貴州、四川二十二省及蒙古、西藏、青海等處，汽船汽車而外，所恃以為交通之具者，人與馬騾所致力之舟車是也。
　　　　自江蘇上海縣至安徽懷寧縣
吳淞 【 屬江蘇寶山縣。】 　汽船沿江蘇境 【 江蘇南北距四百里，東西距八百里，無高山峻嶺，而有揚子江橫貫其中。湖之大者曰洪澤、曰高郵、曰太湖。】 之黃浦江而下，水流浩瀚，東北行三十里，至吳淞口，為光緒間所闢商埠，兩岸建礮臺，海口有燈塔，以便船舶夜行。 【 有鐵道通上海，並由蘇州而達江寧。】 
崇明縣 【 屬江蘇太倉州。】 　既出吳淞口，有島橫扼揚子江 【 即長江。】 入海之處曰崇明縣，蓋江水自上流挾沙至此，積滯而成也。長一百八十里，廣五十里，土宜植棉，島民約百萬。
江陰縣 【 屬江蘇常州府。】 　自吳淞入揚子江，由北口轉西北，經狼山， 【 屬江蘇通州。】 以傍岸淤淺，下椗江心，行客至此，皆攜裝刺小艇以渡北岸之通州。其南岸為福山鎮， 【 屬江蘇常熟縣。】 江面寬廣，沙灘深淺不定。少頃西行，至江陰縣稍停，江之南岸有礮臺，設兵駐守，蓋此為揚子江第一門戶也。江陰以西有圌山，江面至此頗隘，水流峻急。
丹徒縣 【 江蘇鎮江府府治。】 　自江陰西行，至丹徒下椗，裝卸客貨，約半日之久，地為通商巨埠，往來揚子江、運河間者必取道於此，故船舶雲集，貿易繁盛。租界臨江，土名銀山門，城東北有焦山，西南有金山。
江寧縣 【 江蘇江寧府府治，一稱南京。】 　越丹徒而南至江寧，江蘇省會也。商埠曰下關，在神策門外江岸，明太祖孝陵在朝陽門外。城中有秦淮河、莫愁湖、雨花臺諸勝。
蕪湖縣 【 屬安徽太平府。】 　自江寧泝江而上，過釆石磯， 【 屬安徽當塗縣。】 壁立千仞，最擅形勢，蓋已入安徽境 【 安徽界江蘇之西，東西距七百餘里，南北距九百里。西南境多山，餘皆平衍。揚子江通其南，淮水貫其北，中有巢湖，水廣而淺。】 矣。由此而西經東、西梁山，水受山束縛，江面驟窄，礮臺夾江而守。至蕪湖，地在揚子江南岸，形勢便利，為安徽最盛之商埠。
懷寧縣 【 安徽安慶府府治。】 　蕪湖西上至大通鎮， 【 屬安徽銅陵縣。】 以客貨裝卸頗繁，亦椗泊焉。俄而西行至此，地當長江北岸，為安徽省會，江水三面環城，西有眾山高聳，地勢雄壯。
鄱陽湖 【 屬江西。】 　自懷寧泝江西行，入江西境。 【 江西東西距八百里，南北距千里，三面環山，惟省北地勢開展，控引江湖，土質肥腴，近湖之區尤勝。西境萍鄉縣有煤礦，且有鐵道二百餘里西通湖南醴陵，以資轉運。東北景德鎮瓷業之隆，甲於世界。】 過馬當山，遙望小孤山，高峯獨聳，峭立江心，上有小姑廟，巍樓傑閣，下臨無地，江流湍急，其西即湖口 【 內湖外江。】 鎮。江水衝擊，聲如洪鐘者，石鐘山也。
　　　　自江西湖口鎮至南昌縣
自湖口鎮改乘小汽船南行，入鄱陽湖。湖長二百七十里，廣六十餘里，我國大湖當以此為第二。
南昌縣 【 江西南昌府府治。】 星子縣 【 江西南康府府治。】 　既至鄱陽湖，見有漁舟無數，知漁利甚溥也。過星子，則見廬山聳峙於前，山有白鹿洞。 【 宋儒朱子講學之地。】 南行至吳城鎮， 【 屬江西都昌縣。】 小泊，鎮當贛江入湖之處，至此而舟入江矣。冬令水淺，汽船不易駛。由此而南，至南昌，江西省會也。南昌以南為贛江，水益淺，多灘，禾田兩岸相望，時見古塔。
　　　　自江西湖口鎮至湖北夏口廳
九江縣 【 江西九江府府治。】 　南昌之遊畢，返湖口，復乘汽船上駛。江流迅疾，五十里至九江，地居揚子江上下遊之中央，商務繁盛。租界在城西江干一帶，遙望廬山環亙，約數百里，西人率於山上避暑。
黃岡縣 【 湖北黃州府府治。】 　自德化西駛入湖北境， 【 湖北居揚子江西遊，為中原要地，東西距千二百里，南北距八百里，東西北多山，南路平坦。江、漢交流，湖陂相屬，故水陸運輸最為利便。土質腴美，農業最豐，西境岡嶺縱橫，礦產尤盛，大冶之鐵、夏口之煤皆已開採。】 至武穴小泊。過富池口，南北岸萬山拱合，上流為田家鎮，形勢險要，自此而蘄州、 【 湖北黃州府蘄州州治。】 黃石港、黃岡皆泊舟片時。黃岡城西北之赤壁山，屹立江濱，石壁皆赤色。 【 東有宋蘇軾故居。】 
夏口廳 【 屬湖北漢陽府。】 　舟過黃岡西北行，江流曲折，至夏口泊焉。地當揚子江北漢水東，為京漢鐵道中樞，列肆之長約十里，水陸交便，貿易至盛，英、法、俄、德、日皆有租界。汽船至此，將仍沂江而下，以還上海。
　　　　自湖北夏口廳至武昌縣
武昌 【 湖北武昌府府治。】 　自夏口西渡漢水至漢陽， 【 湖北漢陽府府治。】 其地有專製鐵板鐵軌之鐵政局。南渡揚子江，為武昌，湖北之省會也，面江而負山。漢陽門上有黃鶴樓，燬於火矣。
岳陽縣 【 湖南岳州府府治。】 　自武昌復至夏口，改乘淺水汽船，西南溯江而上，過陸溪口 【 三國時，周瑜攻曹操之地，亦稱赤壁。】 南入荊河口，洞庭湖、揚子江會合處也。入湖南境， 【 湖南當洞庭湖之南，東西距九百里，南北距千里，全境多山嶺，其尤著者曰衡山，五嶽中之南嶽也。
省北近湖之處多平原，水之大者曰湘、沅、資、澧，湘最巨。地質腴厚，產米、麻、煙、棉、茶、紙、木材，礦產尤多煤。南境瑤、苗雜處。近自漢口敷設鐵道縱貫本省之地，達於廣東省城。】 至岳陽。地為湘省門戶，租界在城北十五里，全省貨物出入，皆由此。城有岳陽樓，俯視洞庭，夙推名勝。
洞庭湖　長沙縣 【 湖南長沙府府治。】 　洞庭湖在湖南省東北，周九百餘里，為五湖冠，多沙洲島嶼，君山尤大，近湖多沮洳之地。沿湖東岸行，入湘江，上溯，過湘陰縣， 【 屬湖南長沙府。】 附近有汨羅水。 【 楚屈原懷石自沈於此。】 南行至長沙，湖南之省會也。據湘江東岸，民物殷阜，後闢為商埠。
　　　　自湖南岳陽縣至湖北宜昌縣
沙市 【 屬湖北。】 宜昌縣 【 湖北宜昌府府治。】 　由長沙折回岳陽，復乘淺水汽船溯江上行，西北至沙市，貿易繁盛，俗稱小漢口，租界在鎮之西。自此而上，江中時有沙礁，舟人駕駛惟謹。至宜昌，泊焉，汽船之航路止於此。再上，則江水湍急，數里一灘，改賃民船，乃可上達。楚蜀客貨之轉運，必於宜昌上下，故為巨埠。
　　　　自湖北宜昌縣至四川成都縣
三峽　自宜昌賃民船入川，溯江上行，兩岸石山壁立，煙霧繚繞，非亭午夜分，不見日月。前望眾山，迴環若甕，舟行至近稍一轉折，則豁然又開一境。過西陵峽、黃牛峽、巫峽，崖瀑飛流，破石堆聚，與風水相激，舟行偶不慎，則撞石粉碎。上行俱賴縴夫拖纜，至極險之灘，客必登岸步行，待舟過灘畢，始復登舟。
奉節縣 【 四川夔州府府治。】 　過三峽至巫山，入四川境。 【 四川東西距二千餘里，南北距千餘里，地多山，雪山及北嶺之脈周於四境。揚子江流其南，省中鴉礱江、岷江、嘉陵江、烏江諸大川並匯焉。西南境有鹽井、火井。】 西有瞿唐峽，兩崖對峙，中貫一江，急水迴復。再上有灧澦堆，大石高十丈餘，突出江心，以水之漲落為隱見，故舟行頗危。至奉節，江山高闊，地勢較平。 【 有諸葛武侯廟、杜甫宅諸古蹟，城外沙渚有武侯八陣圖遺址。】 自奉節而西，江流沸湧，又多石灘，然猶不若巫山、瞿峽之奇險也。舟至是，可泊萬縣城下。
萬縣 【 屬四川夔州府。】 　地處衝要，商務繁盛，自此西上，灘險如前時。過忠州， 【 四川忠州直隸州，州治有陸贄、白居易遺蹟。】 西南為酆都縣， 【 屬四川忠州。】 以境有豐水、平都山得名。 【 小說家附會鬼山陰洞地獄閻王之說，可笑。】 至巴縣，泊焉。宜昌、巴縣之間，大灘二十一，小灘六十三，水勢湍急，間有一二淺水汽船，輒多阻滯。
巴縣 【 四川重慶府府治。】 　川東商埠也。地當嘉陵江、大江交會之處，而據其要道，三面臨水，城就峭壁為之，依山之起伏為高下，城中商肆民居鱗次櫛比。
宜賓縣 【 四川敘州府府治。】 大江　自奉節溯江上駛，過七門灘，大石橫江，其數七，望之如門。至瀘州， 【 四川瀘州直隸州州治。】 改賃輕舟，則以自此而上江流益狹，牽挽愈難也。西行至宜賓，泊焉。地當岷江、大江之匯，控扼通衢，蓋自出江蘇寶山之吳淞口，行四十餘日入大江 【 大江發源青海，初名木里烏蘇江，旋東南流改名金沙江，以水雜金沙也。又曲折東北流，會鴉礱江、岷江、嘉陵、漢水諸川，經雲南、四川、江西、安徽、江蘇諸省而入於海。】 至此乃止焉。
樂山縣 【 四川嘉定府府治。】 成都縣 【 四川成都府府治。】 　自宜賓北泝岷江至奉節，沿岸多鹽場火井。峨眉縣 【 屬四川嘉定府。】 境有峨眉山，為著名勝境。北過眉州， 【 四川眉州直隸州州治。】 復北行，江山平遠，風景如畫。至成都， 【 三國時蜀漢建都於此，有漢司馬相如、諸葛武侯故居，城外有薛濤井，水可造紙。】 土潤而腴，民殷物阜，乃四川之省會也。
　　　　自四川成都縣至西藏
鐵索橋居成都，定乘輿入藏之計畫，雇馱馬，延譯人。既定，遂遵陸西南行，經邛郲九折坂二十四盤而飛越，嶺聳峭盤折，勢如螺旋。渡瀘水，須步行過鐵索橋。橋以巨鐵索九條繃於兩岸，長三十餘丈，上鋪木板，廣九尺餘。俯視洪流，令人目眴足弱，河西百餘里，即康定縣也。
康定縣 【 四川康定府府治。相傳漢諸葛亮征蠻時，曾遣將造箭於此，故一稱打箭爐。】 　此為由川入藏之孔道，四園皆山，形勢險峻。中有廢澗，敞若平地，有土城。番人聚族而居，多疊石為碉樓，有大寺，喇嘛數千。內地人頗有往貿易者，川茶藏產，輒以此為交易之所。
裏化廳 【 一稱裏塘。】 巴安縣 【 四川巴安府府治。】 　由康定西行，渡鴉礱江，江窄流急，岸有戍兵，行客皆以皮船 【 以牛皮縫製，僅載一人一舟子。】 運渡。有大雪山，積雪常年不化。至裏化，小住，所遇皆食肉衣皮之番人，惟土司衣冠尚遵國制。裏化西行五百餘里，至巴安，風土人情與裏化相似。
昌都縣 【 四川昌都府府治，一稱察木多。】 　自巴安西行，渡金沙江，轉西北，入西藏境， 【 西藏東西距五千里，南北距二千里，南境即喜馬拉雅山，為世界第一高嶺，西北有葱嶺山，有崐崙山，皆高峻而有瀑布。故江河甚多，雅魯藏布江最巨，自西而東貫全藏之境，東南流折入印度界。怒江、瀾滄江皆發源於此。】 則見山巔終年積雪，冬夏皆奇寒。沿途多劫賊，土人稱曰夾壩，商旅皆結隊行，執兵自衞。行一千五百里，始抵昌都，為前藏門戶。有土城，番民築碉以居，毗連約數里，坡下建營壘，列市肆，頗有都會氣象。
嘉黎縣 【 四川嘉黎府府治，一稱拉里。】 　自昌都而西渡瀾滄江，旋經瓦合大雪山，五峯緜亙，天雪相連。復渡怒江上流，踰朔馬拉山、魯貢拉大雪山，其險峻視瓦合大雪山尤甚。至嘉黎，則已距昌都一千五百里。其地為藏之咽喉，有營寨，地苦寒，積雪多陰晦。
拉薩　自嘉黎西南行，經高山數重，既過鹿馬嶺，則地勢平坦，路旁有溫泉，自平地石罅中出，氣蒸而沸，濺沫，色如硫黃。經墨竹工卡，有水西流，即藏河也。至察里， 【 俗傳釋玄奘西行自此至印度。】 風景和煦，山川平曠，多逆旅，皮船可徑渡。由此西行，接近拉薩，已抵中藏地矣。拉薩為西藏都會， 【 設駐藏大臣於此。】 東西約七八里，南北約三四里，居民五萬，率為喇嘛。主教者為俗稱活佛之達賴喇嘛，兼握政權，居布達拉大寺，寺在高阜之上，環門砌石為牆，佛座最深密，羣僧侍焉。
甘孜州　自拉薩西行，路平地沃，乘木舟以渡雅魯藏布江。南為厄木多克池，中有大島，僧寺壯麗。西南行，至甘孜。又南行十餘日，至亞東，其地為藏南要隘，南距英屬印度界僅二百四十餘里。附近有營汛駐守，築邊牆，曰鎮西關。 【 光緒二十年開為商埠。】 遊畢，仍還甘孜。
日喀則　甘孜西北行二百餘里，至日喀則，即後藏也。左有當多汛，右有朋錯嶺，皆天然要隘。有大寺曰札什倫布，倚山面江，垣宇壯盛，班禪喇嘛居之。其遠近瞻禮受法傳戒者，與前藏布達拉寺相等，惟所屬喇嘛較少。又由日喀則城西南行，曲折二千餘里，至聶拉木，為西藏南疆要隘，有道通尼泊爾都城，商賈多由之而入印度。
西藏之遊既竣，乃循舊路，沿揚子江而下，仍至漢口。
　　　　自湖北夏口廳至京師
至是而定北遊京師之計畫，易汽船而為汽車焉。乃自夏口啟程，乘京漢鐵道汽車至灄口，陂塘相屬，地勢窪下。北經孝感縣， 【 屬湖北漢陽府。】 出武勝關，峻嶺重岡，山脈雄厚。車行至此，穴山而過，約十餘里，北入河南境。 【 河南古稱中原，東西南北相距各約千里，地勢西北多山，東南平衍。黃河橫貫北部，洛河入之。東南有沙河、汝河，皆入於淮。近省之地當黃河下流，屢有衝決，民多苦之。】 至信陽州， 【 屬河南汝寧府。】 過遂平、西平二縣， 【 均屬河南汝寧府。】 郾城縣 【 屬河南許州。】 而抵許州。 【 河南許州直隸州州治。】 地益平曠，與南方風土迥異。北至新鄭縣， 【 屬河南開封府。】 其西為登封縣， 【 屬河南河南府。】 境有嵩山，五嶽之中嶽也。高六千尺，周百二十里，三峯最高，中有峻極，東曰太寶，西曰少室。
開封縣 【 河南開封府府治。】 　自新鄭北至鄭縣， 【 河南鄭州直隸州州治。】 開封在其東，河南省會也。地近黃河，屢遭水患。城西二十餘里，為宋故都， 【 有宋宮及艮嶽故址，並唐時猶太教所建教堂遺蹟。】 城南有朱仙鎮，為四大鎮 【 湖北之漢口、廣東之佛山、江西之景德及朱仙為四大鎮。】 之一，舊時貿易甚盛。
黃河　鄭州北行四十里，至榮澤縣， 【 屬河南鄭州。】 地濱黃河。黃河發源青海，與長江之源僅隔一山脈，東北流過甘肅省，出長城外，作弧背形，復入長城。南流經山西、陝西之間，至潼關，水勢寖盛。折而東向，橫經河南、直隸、山東三省而入於海。河流挾沙，遷徙不定，每一汎至，氾濫數百里，輒成巨災。
汲縣 【 河南衞輝府府治。】 　黃河有鐵橋，上鋪軌道，以通汽車，長數百丈，鐵柱深入沙中。渡河行數十里，入汲縣界。旋見城郭壯麗，有衞河環其北，太行山 【 在河南省西北境，緜亙數千里，山東省在其東，山西省在其西。】 峙其西。出城，渡衞河， 【 有比干墓。】 過淇縣， 【 屬河南衞輝府，有殷三仁故里。】 至宜溝驛。 【 有周子貢故里。】 
安陽縣 【 河南彰德府府治。】 　自宜溝驛北行，經湯陰縣， 【 屬河南彰德府，有宋岳飛故里，祠中樹枝皆南向。】 北至安陽。 【 曹魏曾都於此。】 城之西南有山，產白石。由東北之臨漳 【 屬河南衞輝府，有漢曹操銅雀臺故址。】 而北渡漳河，入直隸境。 【 自元代建都，後明成祖由南京遷都於直隸之順天，後因之。南北距六千餘里，東西距千餘里，背山臨海。運河北流至天津，匯九河之水入於海。自北而西羣山重疊，有古北口、獨石口、張家口，外制蒙古，屹然天府。其南湖泊至多，有魚米之利，惟北境高寒，冬令多墐戶以居。】 高阜纍纍，遙望之有七十二，或曰此曹操疑塚也。北行至磁州。
磁州 【 屬直隸廣平府。】 正定縣 【 直隸正定府府治。】 　磁州盛產煤，多陶戶，其地山明水秀，略似江南。由此北行，過邯鄲縣， 【 屬直隸廣平府，古趙國所都。】 經沙河縣， 【 屬直隸順德府。】 四望平沙，或積成邱阜。北由邢臺縣 【 直隸順德府府治。】 而至正定，自正定以西，別築鐵路達山西之陽曲縣， 【 山西太原府府治。】 長五百里。
清苑縣 【 直隸保定府府治。】 　自正定北行，過定州， 【 直隸州州治。】 其西山嶺蟠曲，為北嶽恆山之支脈。北至清苑，直隸之省會也，商賈雲集。自京而西至晉、秦、隴、蜀諸省，皆由此。
涿州 【 屬順天府。】 　出清苑北行，渡易水，道左有碑，記燕太子丹送荊軻入秦事。北至涿州， 【 蜀漢昭烈帝及其將張飛故里。】 出城渡永濟橋，橋跨拒馬河，長可里許。北過良鄉縣， 【 屬順天府。】 經蘆溝橋，其下即桑乾河，橋左別建鐵橋，汽車行其上直達京師，穿西便門城缺處，至正陽門西車站止焉。蓋京漢鐵路，南起漢口，計程二千八百里，至此而盡。
京師　京師在直隸省，別之曰順天。居白河之西，分內外二城，外城七門，周三十八里， 內城九門，在外城之北，周四十里，皇室在焉。國子監在城東北隅，中貯石刻經文及周時石鼓。城東南有觀象臺，高十丈，儀器皆備，又有各國使館。內城之中曰皇城，周三千六百餘丈，皇城之中曰紫禁城。西華門之西通皇城南北曰西苑，中分南北中三海。神武門北有景山，煤石所成，頗高峻，其上有亭臺。
　　　　自京師至山西陽曲縣
當發軔之始，附乘京漢鐵路汽車，南至正定，小住。旋易正太汽車西行，渡滹沱河，有漢光武帝麥飯亭，河流迅疾，深淺不常。過獲鹿縣 【 屬直隸正定府。】 而西，山徑迴復，地勢險峻。過井陘縣， 【 屬直隸正定府。】 縣北有山曰井陘，亦太行山脈，其山四面高平，中下如井。
陽曲縣井陘以西，為山西境。 【 山西北跨長城，東界直隸，南接河南，西鄰陝西，東西約距六百里，南北約距千餘里。近北地高山多而少雨，西南俱以汾河為界，中有汾河為本省巨浸，濱河之地平坦腴沃。】 西過壽陽縣， 【 屬山西平定州。】 至榆次縣， 【 屬山西太原府。】 北五十里即陽曲，山西之省會也。西臨汾河，為往來秦、隴、蜀、藏之通道。
　　　　自山西陽曲縣至新疆和闐縣
臨汾縣 【 屬山西平陽府。】 　自陽曲西南行，傍汾水東岸，經徐溝縣、祁縣、 【 均屬山西太原府。】 平遙縣 【 屬山西汾州府。】 而至介休縣， 【 屬山西汾州府。】 南有緜山。 【 晉介之推隱此。】 沿汾水而南，至靈石縣， 【 屬山西霍州。】 有古石，高六七尺，非鐵非石，叩之有聲。西南至臨汾縣。
潼關　華山　越臨汾西南行，至侯馬，渡澮河，抵聞喜縣。 【 屬山西絳州。】 西南經永濟縣， 【 山西蒲州府府治。】 復沿汾水東岸，南渡黃河，入陝西境。 【 陝西古稱關中，東西距七百餘里，南北距千三百里，唐以前歷代帝王多建都於此。地勢南北皆山，中央平坦，秦嶺橫亙其中，渭水流其北，漢水流其南，黃河自長城外南流而為省之東界，渭水入焉。渭水流域東距黃河，南界秦嶺，北繞長城，萬山中有險仄之徑可四達，故為西北扼要之區。】 兩山夾流，黃河自北來，至此折而向東，所謂河千里而一曲也。至潼關，倚山據河，乃為天險。西至華陰縣， 【 屬陝西潼州府。】 其南有華山，即西嶽也。洞壑峯巒，為五嶽之冠，最著者為蓮華峯，峯勢相連，視泰華差小，故名少華。
長安縣 【 陝西西安府府治。】 　自華陰西行，過華州、 【 屬陝西同州府。】 渭南縣 【 屬陝西西安府。】 至臨潼縣， 【 屬陝西西安府。】 有溫泉，出驪山下，即古華清池也。復西行五十里，抵長安，北環渭水，南屏終南，頗占形勝。城周四十里，濠廣八丈， 【 本金、元舊址，明永樂時增修之。】 由東門入，見東北隅尚有小城周九里， 【 明秦王藩城。】 向西轉南，則唐故宮之遺址，猶有存者。
咸陽縣 【 屬陝西西安府。】 平涼縣 【 甘肅平涼府府治。】 　自西安西行，渡渭水，北至咸陽。西北行至邠州， 【 陝西邠州直隸州州治。】 有大佛寺，穴山為屋，有石像。循涇水西北行，入甘肅境， 【 甘肅居本部之西北隅，東西距三千六百餘里，南北距二千四百里。氣候甚寒，四月猶或飛雪。地多山嶺沙磧，惟沿黃河兩岸土壤腴美。黃河之外，有渭河、洮河，水急不便行舟。】 至涇州。 【 甘肅涇州直隸州州治。】 居秦、隴東西之衝，眾山環峙，涇、汭分流，一咽喉要塞也。西北至平涼，西城有崆峒山。
皋蘭縣 【 甘肅蘭州府府治。】 　出平涼而西，踰六盤山，沿途土人多穴處者。西抵皋蘭，為甘肅省會，居黃河南，為通西域之咽喉。皋蘭山環城而峙於南，人民漢、回雜處，富庶甲西部。
西寧縣 【 甘肅西寧府府治。】 　出皋蘭城西行，過黃河浮橋，以船為之。又西行，經碾伯縣， 【 屬甘肅西寧府。】 有四望山，道險狹， 【 漢趙充國略定西羌，以此為形勝之地。】 西至西寧。萬山迴合，近接青海，漢、番土產之互市在此。自此而西，踰日月山，即入青海境。 【 青海古為西羌，有湖曰庫庫淖爾，大如海，故名。東西距二千里，南北距千里。地勢甚高，東有祁連、西傾諸山，山巔恆積雪，巴顏哈喇山麓高出，其東之鄂陵、札陵二湖約三百里，有噶達素老峯者，上有池水噴出，作金色，黃河之源也。其西犂石山，則揚子江之源也。地氣沍寒，人民以蒙古族為多。】 
張掖縣 【 甘肅甘州府府治。】 　自青海復至西寧，東北行，經大通縣， 【 屬甘肅西寧府。】 北至永昌。 【 屬甘肅涼州府。】 西北行，至張掖。西南有祁連山，產木，水草亦美。西行四百里，經肅州， 【 甘肅肅州直隸州州治。】 又西北七十里，至嘉峪關，為萬里長城極西之端。
哈密廳 【 新疆哈密直隸廳廳治。】 　出嘉峪關，道左有天下雄關碑。更西行，沙磧浩浩，已入大戈壁。其地崇岡疊阜，高澗深溝，有九溝十八阪之目。經安西州， 【 甘肅安西直隸州州治。】 西北行山磧中，旬日不見草木，水鹵不可飲，必攜食水自隨。至哈密，始入新疆境， 【 新疆為我國極西屏蔽，本西域回部，官軍征而有之，光緒壬午置行省。東西距七千里，南北距三千里。地勢高峻，大山東西橫亙，分為南北兩路，南路半屬戈壁，間有沃壤，北路土脈較腴。川之大者，北有伊犂河，南有塔里木河。民族龐雜，除漢族外，有駐防之滿洲及蒙古、纏回各族。纏回以布纏頭，與內地普通裝飾之回人異。又有哈薩克、額魯特、準噶爾等人。而戶口蕃廣必推纏回，故稱之曰回疆。】 為新疆之門戶，城小而固，有大渠一道引而注之，產瓜極甘美，附近有回城，回人居之。
吐魯番廳 【 甘肅吐魯番直隸廳廳治。】 　自哈密循南路而西，折而北行兩山中，以避風戈壁 【 風戈壁者在山之南，緜亙數千里，春夏多怪風。】 之險，經鄯善縣， 【 屬新疆吐魯番廳，一稱闢展。】 亦都會也，西至吐魯番。再西南行，至托克遜，自此而西，用紅錢。西行至焉耆府。 【 一稱喀喇沙爾，與吐魯番皆有戍兵。】 
阿克蘇縣 【 新疆溫宿府府治。】 　自焉耆西行，渡海都河，復西行，達庫車州， 【 新疆庫車直隸州州治。】 經拜城縣， 【 屬新疆溫宿府。】 至阿克蘇。峭岸如削，其上平衍，回城依其麓，縣城在其西。
莎車縣 【 新疆莎車府府治，一稱葉爾羌。】 阿克蘇以西，尤荒僻，無廛肆。西南渡葱嶺大河，抵巴楚州， 【 屬新疆疏勒府。】 復西南行，至莎車。為南路大城之一，周十餘里，城內東南隅有古塔，周約十二三丈，中有盤道，至頂三十餘丈，有市，長約十里。罪人之流戍新疆者，多居此城。
疏勒縣 【 新疆疏勒府府治，一稱喀什噶爾。】 　自莎車西北行，經英吉沙爾廳， 【 新疆英吉沙爾直隸廳廳治。】 有界牆，回民居南，戍兵居北。西北至疏勒，為回疆最西大城，城新舊各一，回民居舊城，新城在其西北，戍兵居之。其地為西域要津，是以村落繁密，貿易興盛。
和闐州 【 新疆和闐直隸州州治。】 　自疏勒返莎車，東南行約六百里至和闐城。居崐崙山北麓，有和闐河、克里雅河之灌溉。自和闐南行，可達西藏，惟山路險惡，瘴癘逼人，故行旅絕少。
　　　　自新疆阿克蘇縣至京師
南路之行既竣，折回阿克蘇，策馬北行，踰木蘇爾嶺。嶺長百里，堅冰巨石互結而成，間有裂痕，其下無底，登涉必以冰梯，冬夏積雪，無鳥獸草木，徧山惟見馬骨。
綏定縣 【 新疆伊犂府府治，一稱惠遠城。】 　既踰冰嶺，復經數山，渡伊犂河，即至綏定。其地山渠交錯，土膏沃衍。自綏定東行，為天山北路，東經精河廳， 【 新疆精河直隸廳廳治。】 形勢險要，多鹻地。又東經烏蘇廳， 【 新疆庫爾喀喇烏蘇直隸廳廳治。】 水土清腴，東行至綏定縣。城鄉富庶，流水繞村，風景一如內地。
迪化縣 【 新疆迪化府府治，一稱烏魯木齊。】 　自綏定東南行，經昌吉縣， 【 屬新疆迪化府。】 至迪化，新疆省會也，商業甚盛，富庶甲關外。城西有沙岡，城東南有博克達山，山極高，冰雪積歲不消。
自迪化東北行，至古城，亦繁盛，有要路可通蒙古。自此東行，經奇臺縣， 【 屬新疆迪化府。】 地絕戈壁，居天山之陰，上無飛鳥，下無青草，所謂窮八站也。
鎮西廳 【 新疆鎮西直隸廳廳治，一稱巴里坤。】 　過窮八站東抵鎮西，亦在天山之陰。城西北有巴里坤湖， 【 古名蒲類海，後漢竇固追擊呼延王至此。】 源出天山北麓，西北流匯為巨浸，天山以北之水泉，此為最大，繞湖多良田，亦宜畜牧。城東別有城，舊為滿洲兵所居。南通哈密，北有要道可達蒙古。
科布多 【 科布多辦事大臣所轄者，為杜爾伯特四旗，輝輝特二旗，明阿特、札哈沁各一旗，阿爾泰山辦事大臣所轄者，為新和碩特、新土爾扈特各一旗，阿爾泰烏粱海七旗。】 烏里雅蘇臺 【 在外蒙古三音諾顏部之西。】 　自鎮西北行，入蒙古境， 【 蒙古北接俄屬西伯利亞，為大高原，東西距五千三百里，南北距二千七百里。大沙漠曰戈壁，西入新疆，水草俱絕，漠南曰內蒙古，漠北曰外蒙古。】 經札薩克圖 【 在外蒙古。】 西部，踰巴彥達爾克嶺，西北行抵科布多城， 【 科布多全部之首邑。】 與其北烏梁海部之地，並多湖泊。東行千三百里，抵烏里雅蘇臺，西北杭愛山， 【 相傳即古燕然山，漢竇憲勒石紀功之處。】 高大際天，東接興安、肯特諸山脈，附近川流多發源於此。
庫倫 【 外蒙古土謝圖部之東北。】 買買城　自烏里雅蘇臺東行，至薩伊爾烏蘇，折向北行，至庫倫。據土拉河之濱，土人多為喇嘛，活佛即居此。地當俄國商路，直北有買賣城，與俄境恰克圖僅隔一柵。
張家口 【 直隸張家口廳治，一稱張家口。】 居庸關　自庫倫東南行，經車臣汗部 【 在外蒙古。】 之西，行戈壁中，而抵四子部落。 【 在內蒙古烏蘭察布盟。】 復東南行，入直隸境，至張家口，是為北入蒙古西至山西之要道。東南行六十里，抵宣化， 【 直隸宣化府府治。】 地近邊牆，為直北孔道。東南行，經土木堡、榆林堡，抵居庸關，巨石危崖，交聳互峙，中有溝澗，夏秋漲而冬枯。自此東南行，經昌平州， 【 屬順天府。】 還至京師。
　　　　自京師至東三省仍還京師
天津縣 【 直隸天津府府治。】 　自京師乘汽車，循京漢鐵路西南行，踰南苑而東，過黃村、楊村， 【 均屬順天。】 有大鐵橋長里許，沿白河東岸南抵天津。地為白河、運河會合之處，距海尤近，有各國租界。
塘沽　開平 【 均屬直隸。】 　自天津沿白河東行，為京奉鐵路線，其地盛產鹽。抵塘沽， 【 汽船進口，當水淺時輒於塘沽下椗。】 其外即大沽口，形勢扼要，為京津咽喉，口門向有堅固礮臺，經光緒庚子拳亂而毀平。自塘沽折而東北行，所經者為蘆臺、唐山、 【 均屬直隸，唐山有大煤礦。】 開平、山海關、 【 在直隸臨榆縣東，一名榆關。】 秦皇島等處。自開平東北行，經灤州、 【 屬直隸永平府。】 昌黎縣， 【 屬直隸永平府。】 抵山海關，為長城極東之始。其地亂山高峻，逼臨海岸，關東北路甚狹，誠要隘也。其南曰秦皇島，突出海中，冬不凍，便於泊舟，故亦開為商埠。
錦縣 【 奉天錦州府府治。】 營口廳 【 奉天營口直隸廳廳治。】 　出山海關，循京奉鐵路入奉天境。 【 奉天南北、東西相距各千里，長白山峙其東，醫巫閭橫其西，其巨川則西有遼河，流域之長直貫全境，東有鴨綠江，與日本之屬地朝鮮畫江而守，南部瀕海之地尤多佳港，嚴冬不冰。】 東北經寧遠縣 【 屬奉天錦州府。】 而至錦縣，地臨遼東灣，商業頗盛。鐵路自此向東，隨遼東灣之勢，曲折而南，抵營口，地當遼河入海之左岸，汽船可溯遼河而上駛也。
大連灣　旅順 【 兩地向為俄人租借，俄敗於日，日據之。】 　自營口東南行，至大石橋，附南滿洲鐵道， 【 為日本所有。】 車至蓋平縣， 【 屬奉天奉天府。】 大野無際，迤西為遼東半島，沿途皆日俄戰爭遺跡。南過熊岳城，有古時烽火臺。至金州廳， 【 屬奉天奉天府。】 其南即大連灣，金州西南為旅順口，外有黃金、饅頭諸山之險，內港廣闊，可泊大隊軍艦。我國原有礮臺船隖，俄人既租，益運礮築臺，天險人為，俱臻其極，故光緒甲辰日俄之役，日軍猛攻數月，始能克之。
遼陽州 【 屬奉天奉天府，遼京也。】 瀋陽縣 【 奉天奉天府府治，舊為陪京。】 　自旅順復返蓋平，北至海城縣， 【 屬奉天奉天府。】 商務繁盛。再北，道旁有溫泉二，過鞍山堡， 【 日俄苦戰之地。】 北至遼陽，當太子河南，為至營口、旅順、朝鮮之要道。東北至瀋陽，奉天省會也。東北有天柱諸山，嵯峨拱峙，而又西帶遼河，北距渾河焉。
鐵嶺縣　開原縣 【 均屬奉天奉天府。】 　出瀋陽北門，則西北隆業山遠望可辨，渡溪越邱而過懿路驛。 【 有古城址。】 北至鐵嶺，為奉天北路咽喉，自昔遼河水運，皆以其地為北端。再北則為開原城，商業亦盛，西南隅有塔，作八角形，角置佛像高十五丈。 【 相傳為唐代所建。】 開原北通昌圖縣， 【 奉天昌圖府府治。】 中隔威遠堡門。
長春縣 【 吉林長春府府治，一稱寬城子。】 吉林縣 【 吉林吉林府府治，一稱船廠。】 　出開原東北行，泝開原河，經葉赫站，北渡葉爾蘇河，遼河之源也，北入吉林省境。 【 吉林古為滿洲地，南北距千餘里，東西距約倍之。山嶺蟠結，大者為長白山，東自寧古塔西至奉天，諸山皆發脈於此山，巔有潭為鴨綠、混同、圖們三江之源。混同上游曰松花江，自長白山北流，會嫩江、黑龍等江入海。他若圖們之入朝鮮，鴨綠之趨奉天，皆尤著者。】 　由吉林省會而至長春，其地為伊通河左岸，西北直接內蒙古草地，市肆繁盛。東至吉林，則在松花江左岸，遙望長白山支峯，約略可見。
琿春廳 【 屬吉林寧安府。】 　由吉林東行，出入山中，經諸窩集， 【 俗呼森林為窩集。】 則落葉積數尺，礙行路，泉水為之阻滯，至鄂赫穆站，地始平坦。南經敦化縣， 【 屬吉林寧安府。】 東南行，涉川越嶺，即至圖們江岸，與日屬朝鮮夾江相望。至琿春，則我國與俄接界之要地也。
寧安縣 【 吉林寧安府府治，一稱寧古塔。】 依蘭縣 【 吉林依蘭府府治，一稱三姓。】 　自琿春北行，多山谷，越老松嶺，長數十里，北至寧安，其地在瑚爾哈河左岸。自此北行，越東清鐵道，沿瑚爾哈河左岸，道路俱鏟削峻嶺而成，經八站二十餘柵，至依蘭，則其地實臨松花江。
濱江廳 【 屬吉林雙城府，一稱哈爾濱。】 呼蘭縣 【 黑龍江呼蘭府府治。】 龍江縣 【 黑龍江龍江府府治，一稱齊齊哈爾。】 　自依蘭而西行，過賓縣 【 吉林賓州府府治。】 以至阿城縣， 【 屬吉林賓州府，一稱阿勒楚喀城，南有金黃龍府遺蹟。】 為西北都會，東清鐵道經之。復乘汽車北行，抵濱江，地為東三省鐵道中樞，故日見繁盛。北渡松花江，入黑龍江省境。 【 黑龍江東西距三千一百里，南北距千二百里，與俄屬地接壤。興安嶺自西北入境，直貫本省全部而入蒙古。川之大者曰黑龍江，源出喀爾喀，匯集眾流東入混同江。又有嫩江，源出伊勒古爾山，南流會諸小水入松花江。省城東北有嫩江縣，即墨爾根城，為嫩江上流要埠。東北隅有愛琿廳，據黑龍江南岸，與俄境劃江為界。漠河有大金礦，產金至盛。】 　經呼蘭南， 【 有金時五國城，宋徽、欽二宗被羈於此。】 附近皆沃壤，西北經蒙古界而至龍江，為黑龍江省會，當嫩江左岸，分內外二城。
扶餘縣 【 吉林新城府府治，一稱伯都訥。】 　自龍江沿嫩江南下，經蒙古草地，見東清鐵路自西北來，直達濱江。沿嫩江一帶，漁戶弋人頗多，江中有小汽船行駛。過三河口，江流浩瀚，復入吉林省境。至新城，城濱松花江岸，商舶麕集，素稱要地。東南行至陶賴洲，復附汽車，渡松花江，至農安縣， 【 屬吉林長春府。】 西門外有高塔矗立。南行，復至長春。
法庫門 【 屬奉天。】 　新民縣 【 奉天新民府府治。】 承德縣 【 直隸承德府府治，一稱熱河。】 自長春舍舊路，循邊牆之西以行，入奉天省境，經懷德、奉化二縣， 【 均屬奉天昌圖府。】 至昌圖縣。其南通江口，為遼河上游要埠。南行穿法庫門，為滿洲陸路貿易要道。西南沿遼河行，至新民，街市繁盛。自蒙古運進馬匹甚多，欲至瀋陽，則尚有約二小時汽車之行程焉。西南行經鎮安縣、 【 屬奉天新民府。】 廣寧縣、 【 屬奉天錦州府。】 義州， 【 屬奉天錦州府。】 踰九台門，復入直隸境，至朝陽縣， 【 直隸朝陽府府治。】 又西至承德。自此西行，經灤平縣， 【 屬直隸承德府。】 入古北口，西南行，經密雲縣， 【 屬順天府。】 返京師。
　　　　自京師南航運河至浙江鄞縣
通州 【 屬順天府。】 滄州 【 屬直隸天津府。】 　出京師朝陽門，登舟，所過閘壩甚多，東至通州，水陸之衝要也。順流南下，至河西務，為京津水陸之咽喉。南過丁字沽，至天津。自此西南行，泝運河，逆流而上，過楊柳青，津南沃壤也。至靜海縣， 【 屬直隸天津府。】 南有太公釣臺。過青縣， 【 屬直隸天津府。】 南至滄州，又南過南皮縣、 【 屬直隸天津府。】 東光縣， 【 屬直隸河間府。】 入山東省境。 【 山東古為齊魯地，東西距千二百里，南北距七百里。東部濱海多山，黃河自西南來，橫貫本省，東北流入海。運河縱貫本省，為南北通衢。有商埠曰芝罘，亦稱煙臺，與東三省相距海面僅百餘里。其東曰威海衞，租與英國，為其遠東海軍屯戍之所。東南即膠州灣，亦良港也，德國租借之，并築鐵道至濟南，經濰縣、周村鎮等地，商務亦甚盛。】 
德州 【 屬山東濟南府。】 歷城縣 【 山東濟南府府治。】 　沿運河以入山東，首至德州。自此賃車陸行，過平原縣， 【 屬山東濟南府。】 曠野平疇，榆柳葱蔚。又過齊河縣， 【 屬山東濟南府。】 渡大清橋，其下即黃河。自此而東，遠山聳翠，皆泰山支脈也。至歷城，為山東省會，城中掘地僅尺許即見清泉，所謂濟水伏流也。有大明湖，楊柳芙渠，一望無際，或比之浙江之西湖。
泰山　孔林 【 均在山東曲阜縣。】 　自歷城至泰安縣， 【 山東泰安府府治。】 則見泰山在其北，即東嶽也。山多石，石罅有松，少雜樹，其陽汶水西流，其陰黃河東流，最高之峯曰岱頂，岱頂之東有日觀峯，日出時多奇景。復自泰安南趨，渡汶水，經徂徠、梁父二山，對峙若門闕，其南平疇沃衍，泗水西流。孔林在泗水南十餘里，松柏森森，有蓍草生其下，即孔子之墓也。其南曲阜縣， 【 屬山東兗州府。】 城內有孔子廟堂，聖裔衍聖公世守之。曲阜之南為鄒縣， 【 屬山東兗州府。】 孟子故里也。由鄒縣西行至濟寧州， 【 山東濟寧直隸州州治。】 復登舟，順運河南下。
清江浦 【 屬江蘇清河縣。】 淮安縣 【 江蘇淮安府府治。】 　自濟寧東南行數里，一閘貫獨山湖，過微山湖口，入江蘇省境。南至宿遷縣， 【 屬江蘇徐州府。】 為水陸衝衢，其南有黃河故道。 【 昔河流經此入海，後改北向，故名此曰淤黃河。】 又南至清江浦，蓋南北衝要之大埠也，又南至山陽。 【 有漢韓信釣臺遺蹟。】 
江都縣 【 江蘇揚州府府治。】 武進縣 【 江蘇常州府府治。】 　舟經山陽，南過寶應縣， 【 屬江蘇揚州府。】 至高郵州， 【 屬江蘇揚州府。】 地多湖，高郵以南始有田。南至江都，則地當南北水陸之衝，商業稱盛。又南至瓜洲口，渡揚子江，見金、焦二山南北對峙。過丹徒縣，南至丹陽縣， 【 屬江蘇鎮江府。】 有練湖之勝。東南至武進，民物豐阜，人稱樂土。
無錫縣 【 屬江蘇常州府。】 吳縣 【 江蘇蘇州府府治。】 　自丹陽而東有山，緜延百餘里至無錫，蓋九龍山也。南峯曰惠山，惠山之東曰錫山，登惠山，飲石泉，清洌而甘。其南曰陽山，陽山以南，巍然而葱鬱者，靈巖、穹窿、支硎、元墓、上方諸山也。靈巖之東，林木陰翳，其高出樹杪而秀者，曰虎邱。虎邱而南六七里至吳縣城，富庶為江蘇之冠，所闢商埠，曰青陽地。
太湖 【 在江蘇吳縣。】 嘉興縣 【 浙江嘉興府府治。】 　自吳縣南行，有寶帶橋橫跨澹臺湖上，其外即太湖地。 【 古號具區。】 周八百里，中多山，山之大者曰東、西洞庭。南出吳江縣， 【 屬江蘇蘇州府。】 過八坼、平望， 【 均屬江蘇吳江縣。】 有鶯脰湖，南入浙江省境。 【 浙江東為海，南接福建，西鄰安徽、江西，北界江蘇，東西約距六百里，南北約距八百里。西南多山，東北平坦，由西南而東北畫為二域。錢塘江貫其北，甌江流其南，運河自杭州流入江蘇境。其闢為商埠者為杭、鄞、永嘉三縣，而杭、鄞二關貿易尤大。】 
紹興 【 浙江紹興府府治。】 鄞 【 浙江寧波府府治。】 　自杭州 【 浙江杭州府府治。】 東渡錢塘江至西興， 【 屬浙江蕭山縣。】 過蕭山縣， 【 屬浙江紹興府。】 至紹興。山巖環繞，泉水清甘，地產名酒。由紹興東經餘姚縣 【 屬浙江紹興府。】 至鄞，為通商大埠，租界在江北岸。
　　　　自浙江鄞縣至福建馬尾
定海縣 【 直隸廳治。】 普陀 【 屬浙江定海縣。】 　自鄞乘汽船東駛抵鎮海縣 【 屬浙江寧波府。】 口，甬江入海處也，口外有山嶐然，曰招寶山。傍山右行，島嶼萬千，島之大者曰舟山，周百五十餘里，其南為定海，孤懸海外之一島也。舟山之東僅三里，曰普陀，滿山佛寺，僧徒數千，山麓有潮音、梵音諸洞，海水激盪有聲，西人至夏季輒往避暑。
永嘉縣 【 浙江溫州府府治。】 三都 【 屬福建。】 　越定海而南，環舟有島嶼羅列，經三門灣，浙海之佳港也，南至溫州灣。溯甌江上駛，有孤嶼山峭立中流， 【 宋高宗嘗駐此。】 山麓有江心寺， 【 內祀宋文天祥。】 租界在南岸。自此南駛，入福建省境， 【 福建為古閩地，東西距九百里，南北約距千里，東南濱海。全境多山嶺，武夷、梁山、天姥為名勝之最。川之大者曰閩江，源出南平縣界，曲折東南流，至福州之五虎門而入於海，流急多灘。氣候暄暖，罕見霜雪。民俗勤儉善貿易，多經營於南洋各島。】 至三沙灣。灣有小島，曰三都，周二十里，已闢為商埠。
　　　　自福建馬尾至廣東番禺縣
馬尾 【 屬福建閩縣。】 閩縣 【 福建福州府府治。】 　自三都南至閩江口，入江上溯至馬尾，有船政局，兩岸有礮臺。其南小山之上，有六角大塔，曰羅星塔。由此改乘小汽船上駛，兩岸巖石高聳，河面漸窄，抵南臺島，南有倉前山，租界在焉。有浮橋，達閩縣，為福建省會，據閩江左岸，多榕樹，故又號榕城，近東門有溫泉。
廈門廳 【 屬福建泉州府。】 汕頭 【 屬廣東澄海縣。】 香港 【 原屬廣東現為英屬地。】 九龍 【 屬廣東香山縣為英所租借。】 　由閩縣出閩江口，南駛經臺灣海峽，風濤至為險惡。至廈門，則北至遼海，南至粵海，皆有海舶往來，故貿易極盛。相距約三里曰鼓浪嶼，亦闢為商埠。南行入廣東境， 【 廣東為古粵地，故又稱粵省，東西距千九百里，南北距千三百里。山嶺盤繞，北境大庾嶺與江西、湖南分界，南境面海，西南一帶伸出海外若鵝頸。有珠江匯東、西、北三江之水南流入海。氣候溫暖，壤地膏腴。南部菁華所萃，故商埠為上海之亞。】 經南澳島西行，折入汀江口抵汕頭。西行，抵香港， 【 英人歷歲經營，商業隆盛，設府治曰維多利亞，有議政、定例二局。】 其對岸有九龍半島。 【 九龍沿海水深可泊巨舟，英人築礮臺建船塢，與香港水陸防護均極嚴重。】 
澳門 【 原屬廣東香山縣，今為葡屬。】 廣州灣 【 屬廣東遂溪縣，今為法租借地。】 瓊山縣 【 廣東瓊州府府治。】 北海 【 在廣東合浦縣南。】 番禺縣 【 廣東廣州府府治。】 　自香港而西達澳門，西南行至廣州灣。南行抵瓊州海口，孤懸海外，貿易不盛。西北行至北海，外國貨品之輸入廣西者，多由此埠運往。自此折回至澳門，入珠江口，虎門礮臺在焉。至白鵝潭下椗，其旁曰沙面，租界也。與城隔一河，城北越秀山有鎮海樓。
　　　　自廣東番禺縣經雲南蒙自縣至江蘇上海縣
佛山鎮 【 屬廣東南海縣。】 蒼梧縣 【 廣西梧州府府治。】 臨桂縣 【 廣西桂林府府治。】 　自番禺循粵漢鐵道，西抵佛山，為廣東第二大埠，貿易興盛。西至三水縣， 【 屬廣東廣州府。】 當東西北三江之衝，水陸便利。自此乘汽船泝西江上駛，抵高要縣， 【 廣東肇慶府府治。】 民物饒裕，為兩粵往來要區。西行入廣西省境， 【 廣西為古桂林郡，故又稱桂省，東西距千二百里，南北距七百里。東南萬山參錯，川之大者曰西江，發源雲南，曲折流橫貫本省，合桂、林二江之水，東入廣東之珠江，惟地多煙瘴。山中有瑤、苗種人，皆太古遺民，風俗迥異。西南之龍州廳有鎮南關，與法屬越南接壤，為陸路通商要埠，左右石山高聳，形勢雄險，有重兵守之。】 抵蒼梧，地為桂省咽喉，全省貿易皆以此為樞紐。及西江通汽船，商業益盛。自此沿桂江北上，過恭城縣， 【 廣西平樂府府治。】 漢瑤雜處，行萬山中，崖高湍急，北至臨桂，廣西省會也，當桂江東岸。
貴筑縣 【 貴州貴陽府府治。】 　出臨桂西北行，入貴州省境， 【 貴州為古黔中地，故又名黔省，東西距千餘里，南北距七百餘里。有南望、西望、板橋、石門、高連、寶陽、關索、飛雲諸名山。川之大者有烏江，北流入大江；有沅江、盤江東南流入廣西。湖南二省關隘重疊，菁密多瘴，設土司治之，分隸各縣。民俗質樸，南部有蠻獠。】 行萬山中，徑路崎嶇，榛莽蒙密。經都勻縣， 【 貴州都勻府府治。】 黔南之藩籬也，西北至貴筑，為貴州省會。地近烏江，無祁寒盛暑，惟土地瘠薄。城東二里有銅鼓山，嶺高百仞， 【 俗傳諸葛亮征南，藏銅鼓於此。】 苗蠻雜處，以仲家苗、谷藺苗為最凶悍。 【 明王守仁謫龍場驛丞，為修文縣地，因俗化導，羣苗悅服。】 自此西南行，過關嶺縣。 【 貴州安順府永寧縣。】 渡盤江，經普安縣 【 屬貴州興義府。】 即達雲南省境。 【 雲南有滇池，故又名滇省，東西距二千五百餘里，南北距千一百餘里，山嶺徧全境，如點蒼、鷄足、高黎貢、玉龍，其諸山並以名勝著。川之大者有金沙江、怒江、瀾滄江、盤龍江，湖之大者滇池而外，曰洱海，曰撫仙湖。內而川、廣，外而英屬之緬甸，法屬之越南，商賈懋遷，視為衝要，誠西南雄鎮也。】 
昆明縣 【 雲南雲南府府治。】 騰越廳 【 屬雲南省永昌府。】 思茅廳 【 屬雲南普洱府。】 蒙自縣 【 屬雲南臨安府。】 　黔滇之交界處有永安坊，題曰滇南勝境，山徑至此較平。西南經霑益州、馬龍州， 【 屬雲南曲靖府。】 抵昆明，為雲南省會。西行過楚雄縣， 【 雲南楚雄府府治。】 西北抵太和縣， 【 雲南大理府府治。】 其地居洱海之西，頗擅形勢。西南行過瀾滄江、潞江至騰越，當西南極邊，為通緬甸之陸路商埠。自此東南行，復渡潞江、瀾滄江至思茅，則商埠也。東渡李仙江，經元江州、 【 雲南元江直隸州州治。】 石屏州 【 屬雲南臨安府。】 至蒙自， 【 法人自越南東京所築之鐵道經此。】 為陸路商埠，頗繁盛。
至此，已至我國極南之境，周游全國之事於是告竣。乃由蒙自出越南之東京海灣，東北航，經南海而還上海縣。 【 屬江蘇松江府。】 
　　　　南北之見
康熙己未，鄞縣萬季野預修《明史》，要蠡縣李剛主為之審定。剛主婉言拒之，謂明宣宗嘗稱長才偉器多出北方，頗怪季野所撰，北士殊少，而深慨於南華北樸之異，是則賢者亦不免有此見，蓋蔽於地也。
地域之有南北，不過辨正方位之一代名詞耳。民生其間，心同理同，雖有不齊，亦不過習俗稍殊而語言或異。至於取舍大端，有如渴飲飢食，夏葛冬裘，豈曾有相背而馳之理。在昔交通梗阻，老死不相往來，性習或尚離歧，而好惡仍歸一致。自風氣漸開，政教漸明，舟車漸備，斯民相生相助之需要漸切，合羣進化之功效漸著，世界且日趨於大同，況在一國之內同種之民乎？乃亦較然劃分南北，積不相能，偶或被征服，反抗不已，豈正軌哉。至此說之由來，皇古三代既未前聞，即春秋戰國各野心家力政相攻，亦惟部分競爭，固無所謂南北之說。孟子教陳相而曰：「陳良楚產，北學於中國，北方之學者，未能或之先也。」此為修詞者之襯託，無關地域。且在當時尚視楚為南蠻，而視鄒、魯、齊、晉為中國，故有是語。及三國分立，曹丕伐吳，曹之武力不足以取勝，始臨江歎曰：「此天所以限南北也。」南北之說，職是大興。
　　　　已墾之土地
各省已墾闢之土地，確已達二十億一千六百九十八萬二千畝：
省別 墾闢畝數（以畝為單位） 省別 墾闢畝數（以畝為單位） 
直隸 一三五&#8231;八○○&#8231;○○○ 山東 七五&#8231;九七○&#8231;○○○ 
山西 一○一&#8231;八三○&#8231;○○○ 河南 八七&#8231;九四○&#8231;○○○ 
江蘇 五八&#8231;六○○&#8231;○○○ 安徽 七四&#8231;八一○&#8231;○○○ 
江西 八九&#8231;四八○&#8231;○○○ 浙江 五六&#8231;六七○&#8231;○○○ 
福建 六六&#8231;三二○&#8231;○○○ 湖北 九一&#8231;四一○&#8231;○○○ 
湖南 一○三&#8231;三八○&#8231;○○○ 陝西 九五&#8231;二七○&#8231;○○○ 
甘肅 九六&#8231;九六六&#8231;○○○ 四川 一六五&#8231;六五三&#8231;○○○ 
廣東 一二九&#8231;九七○&#8231;○○○ 廣西 七一&#8231;四六六&#8231;○○○ 
雲南 一二七&#8231;七四六&#8231;○○○ 貴州 六四&#8231;七七六&#8231;○○○ 
新疆 八一&#8231;一二○&#8231;○○○ 東三省 二四一&#8231;八○五&#8231;○○○ 
總計 二&#8231;○一六&#8231;九八二&#8231;○○○ 
　　　　田畝種類
田畝分官民二種。其在直隸者，民賦田、 【 即普通民田。】 更名田、 【 即明代各藩所領編入民田者。】 農桑田、蒿草籽粒田、葦課田、歸併衙所地、河淤田。其在山東者，民賦田、更名田、歸併衙所地、製鹽地。其在山西者，民賦田、更名田、歸併衙所地。其在江蘇者，民賦田、山蕩漊灘。其在河南者，民賦田、更名田、歸衙田。其在安徽者，民賦田、水衙所管屯田、草山。其在江西者，民賦田塘、歸衙田。其在福建者，民賦田、汲入田、廢寺田。其在浙江者，民賦田、蕩塘湖地、衙所田地。其在湖北者，民賦田、更名田、衙田地、屯田。其在湖南者，民賦田、更名田、屯田。其在陝西者，民賦田、更名田、屯地。其在甘肅者，民賦田、土司田、更名田、屯地、蕃地。其在四川者，民賦田、屯地、土司田。其在廣東者，民賦田、屯地、地溝、車地。其在廣西者，民賦田、瑤田、僮田。其在雲南者，民賦田、馬場、夷地。其在貴州者，民賦田、苗田、土司田、屯田。其在新疆者，民賦田、回田。其在東三省者，民賦田、皇室莊、宗室莊、八旗莊、駐防莊。
　　　　旗籍田產
旗籍田產，有奉朝旨賞給之田，曰恩賞地；有親王子弟所授之田，曰貝子貝勒地；有皇室額駙所得之田，曰額駙地；有皇帝之女蒙賞之田，曰公主地；有親王以功受田得以累世承襲者，曰世襲地。世襲之地，有原定世數，襲滿應行交還。而因仍未交之地，有王府公主出聘後將原有田畝帶去之地；有將所得之地帶入內務府者；有因罪被革之王公應行交還而未交之地；有本為漢人投入漢軍旗遂將其地帶入旗籍者：種種轇轕，異常複雜。
　　　　小江南
天津城南五里有水田二百餘頃，號曰藍田。田為康熙間總兵藍理所開濬，河渠圩岸，周數十里。藍嘗召閩浙農人督課其間，土人稱為小江南。
　　　　無定河
唐人詩：「可憐無定河邊骨，猶是春閨夢裏人。」無定河，在直隸固安縣西北十里，國朝改為永定河，非陝西之無定河也。河水東奔，潮汐無定，故有是稱。
　　　　木蘭
木蘭，在熱河東北四百里，本蒙古地，康熙中近邊諸蒙古所獻，以供聖祖秋獮。後每歲行圍，大約至巴顏溝即轉而南，不復北往木蘭矣。
　　　　伊緜谷
乾隆戊寅，高宗巡幸木蘭，舉秋獮禮，布魯特使臣來朝於布固圖昂阿。先是乙亥，平準夷噶爾藏多爾濟等；丁丑，哈薩克使臣根札爾噶喇等，皆來朝於此，爰賜名其谷曰伊緜。伊緜者，滿語言會極歸極也。
　　　　張家口
張家口，東北通多倫經棚，以達中蒙各部；西北通庫倫、恰克圖以及阿爾太等口；西通歸綏、包頭、西蒙、伊烏兩盟以及甘、新等省，實為貿易繁盛之區。
　　　　盛京
盛京一地，即奉天，明季稱曰遼州衞。既而太祖收轄東南之蒙古，遂進窺中原，以遼於輿地上最關重要，乃於天命辛酉取其城，越四年，由遼陽移都其間。及順治丁酉，改瀋陽為奉天府，遂為行省。盛京城垣建於有明洪武戊辰，為方式，四面有門。其後則增而為八門，中有皇宮，乃天聰時所改建。城之高計三十五尺，周十里，有四城樓，六百五十一堞，以便置砲。方城之外有一套城，係圜形，城周三十二里，有八門，每間城牆約三里許。城中即為前皇宮室，已歷百餘年不用，鐘樓鼓樓，則分峙於小東門小西門間。城東二十里，林木暢茂，太祖陵寢在焉，是為東陵。
　　　　洮南地勢
洮南在科爾沁右翼前旗，東部介於奉、吉、黑三省之間，去長春、齊齊哈爾均不過五百里，至奉天乃近千里，地勢平衍。北部有洮兒、交流兩河，至城東北五里許合流，仍名洮兒河，岸高水清，泥底面窄，發源於索倫山，東流二百餘里由月亮泡入松花江。泡類湖泊，水勢漫衍，淤泥堆積，致流不能暢，時泛溢為災。城方五里，衢市嚴正。
　　　　兀良哈三衞
兀良哈三衞， 【 福餘衞為嫡酋所居，泰寧、朵顏為其別部。】 自明洪武季年已建置於遼河流域，及永樂內篡，從征有功，乃割大寧地畀之，三衞益強。兀良哈者，即西北極邊之烏梁海部。塞外疆域地名，每隨人種遷移而定，如前史所謂僑置者，明時兀良哈固逾遼而西即是，至國朝，則為極北藩盟，遠在唐努山南麓矣。蓋廣寧 【 地即奉天廣寧縣。】 前屯至喜峰口外屬朵顏，錦州、義州跨及遠東屬泰寧，鐵嶺、開元等衞屬福餘。按三衞為元裔， 【 遼王阿禮失禮降明，處其眾於此。】 其遷至西北遠塞，為避也先、俺答之逼，當在明正統、天順間。
　　　　東道
奉天至吉林，大道三。自奉天東北走，出鐵嶺，踰開原，與東方鐵路別，經葉赫赫爾蘇諸站而至伊通州，折而東，越大水河以至吉林，是為中道。長七百六十餘里，坦平寬廣，為三道最。次為西道，蒙人往來最多，故又稱蒙古道。自奉天而至長春而吉林，全途皆有吉長鐵路之汽車通行，而車騎日少，凡長八百三十餘里。蓋長春扼哈爾濱上游，當蒙旗要衝，亦形勢上必爭之地也。其東道，則自奉天東繞海龍、輝發，折而北，掠磐石西鄙以趨吉林，長八百里有奇。此道出深山大林中，崎嶇犖确，行旅不多，馬賊之所潛藏，狐貂之所出沒，蓋行軍之間道而用奇者之所必出也。
由吉林經新城而至龍江府，凡一千零八十餘里，自東清鐵道興，人馬車輛之往來殆倍蓰於昔日。自吉林北出，越烏拉至舒蘭縣，折西行，至於陶賴招驛，一小都會也，東清鐵道出其東。自是更西北，經五家子站、三家子站而至新城，由陶賴招至此，凡二百十四里。沿途多村落，村之四圍繞以樹木，風景絕佳。新城者，舊日之伯都訥也。其城建於康熙癸酉，人口四萬有餘，有銀行商鋪，貿易殊盛。光、宣間，日益發達，蓋地勢既當衝要，而土性復肥沃，利於耕牧。自是西北二十八里有伯都訥站，松花江、嫩江之所合也。渡江至茂興站，新城至此百餘里矣。茂興站煙戶數百，一小都會也，四十五里至新站。新站之西南為柳官屯，戶數四百餘，蒙古大村落也。有大牧場，牧馬三千餘頭，馬市盛焉。自新站出百九十六里至多耐站，其東方有貝子村，蒙民數十戶，杜爾伯特旗貝子所駐也。自多耐站二百十里有奇而至龍江府。
從濱江廳西北經呼蘭府至龍江府，長五百七十四里，其大部分通東部蒙古之平原，自濱江廳及呼蘭府、雙廟子、龍江府外，皆小村落。冬期，人馬車輛往來極盛。
從琿春廳西至臨江府，長五百四十里，其大部分皆出山間谿谷中，居民少，馬賊橫行，去琿春廳不遠始略平坦。琿春地沃，氣候和燠，尤為吉、黑之冠。
從琿春廳經局子街至鄂穆赫，約六百三十里而近，蓋即從琿春廳至吉林大道之一部。沿道居民以朝鮮人為最多，途通車輛，亦間有困難之所。
從延吉府經古洞河東行至夾皮溝，長七百一十里而弱。延吉府舊稱局子街，自鄂穆赫至琿春廳中間之要地也，距琿春河約四百二十里。街衢以東西大街為最盛，海浪河經市街之中央，橫斷南北，中有渡船，水涸時可徒涉。各署皆在河南，商店在河北。居民三分之一為韓人，三分之一為山東人。自延吉府至夾皮溝，皆道出萬山中，穿羊腸，走峻坂，下谿谷，森林覆地際天，午不見日。有時山澗奔流，遮絕道路，沿途人煙蕭條，行旅之中此為最苦。
從延吉府東北經黃溝至東寧廳，不及七百里，大部分皆山間細徑，不通車。自延吉府百四十里經張家塘子至龍灣，道寬廣，便車騎，路旁田野相半，龍灣亦有旅店及商家。既過龍灣，遂入穆克特亨嶺路，峻坂干雲，深壑無底。其中王家塘子以北，道路至凹凸，甚至巨巖遮路，中容一人，側身乃過，夏日降雨之際，行潦漲溢，行人裹足。沿道無他部落，惟二三獵人之茅舍而已。自龍灣百八十里至黃溝。黃溝一帶，山下村落星散，處處見之，皆樵獵為生者也。北進越二澗，百三十里至綏芬甸子。綏芬甸子者，朝鮮僑民實居大部，華人三十餘戶耳，大率業農及業樵獵者，亦有二三旅店。道路亦出山谷間之細徑，百三十里而近至老黑山，自此至東寧廳。道路雖在山間，然已修整完善，車馬往來，得以自由，沿道人家，稍稍增加。汨汨之細流，經太平川、榆樹川、大肚子川、佛爺溝百二十里達東寧廳。 【 綏芬廳。】 東寧廳者，當綏芬河、大小烏蛇溝河三流之會合點，故又名三岔口。城市為二十年前新建，商業尚盛。
從鄂穆赫至東寧廳，東行稍偏北，長三百五十餘里，殆全不通車輛。自鄂穆赫出山間崎嶇之小道，經鳳凰店、燒鍋屯至牛圈溝，鄂穆赫以來，蓋百里矣。牛圈溝有特別之小車，以供旅客之賃者。東北道必爾騰湖，湖上漁船頗多，於窰店以東渡牡丹江， 【 寧古塔河、虎爾哈河。】 有渡舟一。更前行至松嶺溝，牛圈溝以來百有五里矣。松嶺溝附近有田畝，農人種二麥，其他沿道之大部悉為密樹雜草所覆蔭。松嶺長四十餘里，皆有森林。自是更百有五里，乃至廳治。
自鄂穆赫西南經敦化縣、牡丹江至夾皮溝，凡長四百五十五里，一部分不通車輛，蓋山間之細徑也。自鄂穆赫至黑石頭，中間山道稍廣闊，冬夏皆通車，沿道村落無多。自黑石頭行北三四里，得一湖，直徑里餘，為圓形，湖水不少。自黑石頭經敦家店、亮白頂子、小石頭河至敦化縣，自此道路良好，中途有響水河，夏季水溢時，杜絕車馬之往來。更行約五十米突，又得一河，架木為橋，僅通行人，渡河之地名曰香磨。又會於牡丹江之渡口，名紅石磖子，橋梁渡船皆不備，惟有小石橋一條。自敦化縣七十里，過官屯子、大石頭河、黃泥河子、太平山、前馬號至帽兒山。帽兒山者，一稱梆棰營子，牡丹江上流山間之一村落也，中、韓兩國民之所雜居。道路走山間溪谷，不通車，途中過牡丹江，江上架橋以通南北，沿道人煙蕭條。自帽兒山七十里至牡丹嶺之麓，牡丹嶺中之道路上下於山脊溪坂間，赤松柞樹一望無際，行人往來，皆穿林中，左折右避，僅行一人。途上柳樹河有舟可渡行人，沿道人煙蕭疏，惟柳樹河之北岸有十餘戶，山腹山下有一二戶而已。自牡丹嶺七十七里過富兒河，道路仍在山間。次越富兒嶺、金銀鼈嶺，金銀鼈嶺麓有農民十餘戶。越金銀鼈嶺，出山間之細徑而上大道，稍廣闊，然途中凸凹甚多，巨石散布於道，車殆不可過。自金銀鼈嶺七十里達夾皮溝。
從寧古塔東北經穆林河至蜜山府，凡六百五十四里有餘，大部皆良好之道路，間有車難通行者二三處。自寧古塔出發，於呼石哈村東北行，過三家子、團山子之二村，至於南溝。道路自此向正西行，至磨刀石，其東北約三四里，有磨刀停車場。自磨刀石經過二三之寒村，至穆林河，自此百七十里不足至青溝子嶺。嶺上有古廟一，道路至此非常狹窄，山道至石頭河始稍平坦，過黃泥河子、狹亮子諸小村。自青溝子嶺行二百六十六里，抵蜜山府。 【 蜂蜜鎮。】 
從依蘭府經蜜山府至俄國烏蘇里州伊馬驛，則九百十里不足，道上崎嶇險峻相次，以幅尚寬廣，無不通車之處，然至夏日溪流奔溢，行旅亦往往為之裹足焉。
自吉林鄂穆赫至臨江府， 【 寧古塔。】 【 寧古塔。】 自臨江府至依蘭府， 【 三姓。】 行程為六百里，實不過五百五十里。道出山間，險惡難行，有數處僅容一人，不通車，蓋光緒初用兵伊犂所特闢者也。自臨江府至三姓，正北直行，傍虎爾哈河而倚白山，凡八站，此數字自一至八名之，頭站起依蘭府，八站則近臨江府矣，每站各駐兵數人。
自吉林經土橋子至五常堡，凡三百二十里而近，人馬車輛往來最多。自吉林北越烏拉，至黃山嘴子，東北進，道側皆田園，桑麻翳目，遙望東方，連山重疊，相次而來。過東孤家子，始北行，平野寬廣，時見墟墓數點，蔭以叢樹，零落如殘星。自東孤家子至黑林子，則有四大逆旅，以便旅人寄宿，此一帶町畦相連，黃綠無際。自此更北，溪流涓涓，時見道側或橫小橋，或利徒涉。近土橋子，遙望山岳皆在東北方，土橋子之東，有山河屯，乃鄉鎮也。過老山屯，渡拉林河，近五常府則民居漸稠。五常府者，山間之一都會，人口凡六千以上。自是更北行三十餘里而至五常堡，堡為協領所駐，亦一小市集也。
自吉林經烏拉、榆樹縣、阿城縣至濱江廳，凡五百八十五里，此道往來最衝繁。沿松花江東岸行，經烏拉街，於大坡東北行至榆樹縣，沿道村落甚多。至大嶺，北行六十里渡拉林河，至拉林城。自榆樹縣以來，近百七十里矣。拉林城四方形，四面各闢一門，商業殷盛。更九十里達阿城縣。阿城縣又名阿什河，故阿勒楚喀城也。城踞阿什河左岸，商業極盛，農產亦豐。西北七十里，乃抵濱江廳。
自吉林經兩江口及萬里河、帽兒山至朝鮮之厚昌縣，計九百八十餘里。自長嶺子經兩江口及頭道流河至萬里河，中間山中小道，僅通單人匹馬，道中所見，惟山岳嵯峨，雜草暢茂，人家既稀，芻糧殆絕，山坳間僅一二窩棚，供旅人憩宿而已。至二道江，乃有舟以渡行人，渡江以後，沿道居民驟多，栽種玉蜀黍、粟米等，頭道流河沿岸，時見淘金者往還其間。自萬里河經湯河口至帽兒山，復有樹木，蒼鬱成林，鼯鼪嘯啼，數百里內殆無居人。大鋪子湯河口之間，有二細流，涸時一躍可越。由萬里河凡經三百三十里而至帽兒山，俯山而窺，臨江縣治在焉，縣臨鴨綠江，地雖小，山間之要道也。自此更百二十里而至日本屬朝鮮之厚昌縣焉。
　　　　發祥之地為建州女真
帝室自稱滿洲為其部族之名，非也，其部族實為女真。女真起於遼世，或謂即古肅慎之轉音，歷遼、金、元皆稱女直，至明而復稱為女真。康熙己未，詔修《明史》，乃盡去之。《滿洲源流攷》徧詳東夷各部族，而獨無女真專條，蓋諱之也。其世系實為建州女真，地在吉林之興京附近。肇祖始受明之衞職，為建州左衛指揮，即愛新覺羅氏猛哥帖木兒也。
　　　　吉林為船廠
吉林一名船廠，以其地有修造水師戰船之廠得名。廠濱松花江，光緒庚子前猶存戰船無數，皆康熙間征羅剎時所用，羅剎即俄羅斯也。定例每年必修理一次，如是者幾二百年。庚子俄兵入吉林，取以為柴燒之，不數日盡矣。
　　　　聖水渠
長白山有聖水渠，澄澈異常，較之七星湖水每斤輕二兩有奇。
　　　　黑龍江
黑龍江水波澄澈，視遼河之渾濁者迥別，而獨以黑名，未知其義安屬，顧名稱已古，歷千數百年矣。《唐書》東夷之靺鞨，分黑水、粟末兩部，粟末為松花江松字之轉音，黑水則音訓相沿，尚仍其舊。滿語本稱為哈薩連烏拉，哈薩連云黑，烏拉云大水也。古今名稱直不稍差，特不知中間忽加附一龍字緣何起義，且明以前地理誌亦未見有此。自康熙以還，朝旨及奏章始悉書是名，漸且數典忘祖矣。
　　　　察哈延山
黑龍江之西有山曰察哈延，其穴竅中白晝吐燄，晚則出火，經年不熄。近嗅之，氣味如煤，其灰燼黃白色，如牛馬矢，撚之即碎。
　　　　寧古塔
寧古塔，歷代不知何所屬，數千里內外無寸碣可稽，無故老可問。相傳當年曾有六人坐於阜，滿語六為寧姑，坐為特，故曰寧姑特。一譌而曰寧姑臺，再傳而為寧古塔矣。固無臺無塔也，惟一阜如陂陀，殊不足登。本朝控制諸番，受貂狐皮貢，爰留卒以戍之。有邏車國者嬲諸番，使不得貢，敵之不勝，乃動大眾，勤舟師，遂擇八旗，旗八十人，長戍焉。復立牛祿章京，梅勒昂邦，以重其任。邏車亦不知其國在何所，云舟行萬二千里，不得其疆。其人皆長於鳥鎗，世遂譌鳥為老，譌鎗為羌。康熙間，其地無城郭，實枕河而居，樹短柴柵，環三重，闢四門，而命之曰城。中以碎石甃埤丈餘，闢東西門，置茅屋數椽，而命之曰衙門，章京行政地也。埤雨即圮，圮隨甃，柵內即八旗所居。當事者厚待士夫，請旨居士夫於城內，餘人則散居諸屯，有數屯焉，隨所居多寡而大小之，無舊址，無定居。如曰牡丹者，滿言一日還也，曰沙兒虎，曰沙嶺，曰泥漿，曰要羅，皆類是。山川不甚惡，水則隨地皆甘冽，或曰葠所融也。有大川，匯眾川而達於海，可以舟。有東京者，在沙嶺北十五里，相傳為前代建都地，遠睇之蓊郁葱菁，若城郭雞犬，可歷歷數，馬頭漸近，則荒城蒙茸矣。有橋，垛存而板滅；有城闉，軌存而國滅；有宮殿，基礎存而棟宇滅；有街衢，址存而市滅，有寺，石佛存而剎滅，譌曰賀龍城，其慕容耶？
　　　　哈湯
寧古塔有哈湯之險，又曰蝦湯，淖也。數百里俱為泥淖，其深不測，土人呼水在草中如淖者曰紅锈水。人依草墩而行，略一轉側，則人馬俱陷於紅锈水中。冬則冰。
　　　　揚子江
揚子江之名由來久矣。蓋江蘇揚州府城南十五里有揚子津， 【 後稱揚子橋。】 隋以前津尚臨江，不與瓜洲接，故江面闊至四十里，北人南渡者悉集此津，而江亦以是名焉。及唐時，江濱積沙至二十有五里，瓜洲遂與揚子津相連，江面乃隘至十八里，於是渡江者，南岸則濟自京口之蒜山渡，北岸則濟自瓜洲，揚子津之名由是不著，而江竟千古矣。
　　　　瓜洲故城
瓜洲舊在江中，形如瓜字，故名。唐時始與陸路相連，宋乾德間，因以築城其上，遂恃為濱江一重鎮焉。年代湮遠，地勢變遷，至道光時，則故城復陷落江心，瓜洲乃名存而實亡矣。惟每當風日晴和，渡江之客，猶時於波光澄清中見堞垣痕影也。
　　　　溧陽改隸鎮江
溧陽相國史文靖公，雍正己酉以山西巡撫署福建總督。明年，調署兩江，以本籍疏辭，詔勿許。其時溧陽正屬江寧府，適在總督駐所，是年六月，遂奏請以溧陽改隸鎮江府，從之。
　　　　丹徒沙田
江蘇丹徒縣境東北濱江，各地多為沙田，名曰洲圩，如順江、御隆、大港、高資、永固、平昌、圌濱各市鄉沿江一帶，沙田有二十餘萬畝。十年一清丈，計坍塌若干，漲沙若干，招鄉人繳價承領，此常例也。
　　　　儀徵改揚子
儀徵縣，因避宣統帝御名，改名為揚子縣。有人出一聯云「揚子雲渡揚子江到揚子縣」，或對以「端午橋逢端午日出端午門」。
　　　　上海之昔日
上海一埠，始僅一黃浦江濱之漁村耳。咸、同粵寇之役，東南紳宦及各埠洋商避難居此者日多，稅源日富。華爾、戈登常勝軍之編制，亦起於是時，李文忠公鴻章因以奏平吳之大業。而當時如龔橙、王韜、容閎之徒，亦多起於上海，時獻奇計於粵寇也。
　　　　上海租界之解釋
海通以後，外人至滬經營租界，在當時定議之初，並不名為租界，不過我政府劃定一地，准於此租地建屋耳，故租界之租字，乃係租地之租字移換而來。自我國統治權日漸放棄，於是外人始設工部局以理市政，設巡捕房以總警政，而商埠之上海，乃成為租界之上海矣。觀法大馬路名公館馬路，則以法領事署在此而名，而當時領署不自居衙署之列可知。巡捕房普通稱之曰行，福州路之巡捕房稱老行，南京路之巡捕房稱新行，行為買賣交易之稱謂，則當時巡捕房亦不列於衙署矣。其後，洋文之公共租界為公共殖民地，法租界則更進而為市鄉。宣統辛亥九月，工部局發貼告示，竟大書曰「各國駐滬公地」，是已悍然將租字剔去矣。今則即我華人自稱，間亦省字作法界、英界也。又上海外人勢力，以英、法、美、德為最鉅，故居留人除日本外，亦以四國為最多。惟滬人之稱四國人亦復各別，稱英人曰大英人，頗符國際上互相尊敬之義，稱法人則曰法蘭西人， 【 間有音訛作拔蘭西者，與洋文原音相去更遠矣。】 稱美人則曰花旗人，稱德人則曰迦門人。 【 迦門係日耳曼之省音。】 此種稱謂，稍一移易， 【 如直稱德人、美人是。】 中下社會即不知所對，蓋此事各有其歷史上之緣因也。惟花旗之稱，則當時以與英人語言、文字、種族一一相同，無他標異，故以國旗名其人也。
租界各馬路，在公共租界者，大率以我國行省及內地著名城市命名，在法租界者，大率以該國著名人物命名。而吾人對於兩租界之馬路，亦各有習稱之名，如南京路曰大馬路，公館馬路曰法大馬路，此等不勝屈指。惟彼之命名由於人為，我則並未命名，偶沿有慣稱而已，故新築之路，若愛而近路，若卡德路等，則已無我國之名矣。
　　　　上海租界之沿革
上海公共租界面積，凡三萬三千餘畝，習俗所稱英租界、美租界者是也，惟英租界、美租界為光緒己亥以前相傳之名稱。至光緒己亥，西闢泥城橋以西至靜安寺路，東北闢虹口迤東之地以迄引翔港，由各國公使議決，將舊時英美租界并東西新闢之地，統名曰公共租界，此租界名稱之沿革也。吾人不察，仍稱蘇州河以南洋涇浜以北為英租界，蘇州河以北迤東為美租界，泥城橋以西公共租界或新租界者，誤也。
　　　　濟南山水天下無
山東濟南形勢，南起泰山之麓，蜿蜒北來，而龍洞，而玉函，而歷山，陡然跌落平地，而為省城，東西山嶺迴環，以黃河為門戶，以鵲華為關鎖，海岱間一大都會也。其地本漢濟陰郡，文帝丁丑年為濟南國，景帝初復為郡，歷代屢有改易，明仍為濟南府，國朝因之，改為歷城縣。周二十餘里，其門四，東曰齊川，南曰歷山，西曰濼源，北曰匯波。後復開便門四，東門之南曰巽利，南門之西曰坤順，西門之北曰乾健，北門之東曰艮吉。其外城為咸、同間所築，三面屹然，而獨缺其北，以匯波門為城內出水總口，且外無居民故也。其池，則自南關黑虎泉湧出一脈，劈分兩派，東會珍珠泉，西會趵突泉，濼水相抱而為護城河，雖久旱，色不濁，量不竭。城西北隅有大明湖，會合十數名泉，汪汪而為巨浸，遠山倒影，清流見底，舟穿荷柳，游魚可數。古人云：「濟南山水天下無。」又云：「濟南瀟洒似江南。」信不誣也。
　　　　雞鳴島
雞鳴島，屬山東登州府榮成縣，孤懸大海中，明代曾置衛所，大兵入關，農夫野老不願薙髮者類往居之，島田腴甚，且稅吏絕跡，儼然一海外桃源。光緒甲午中日之戰，海軍中人有巡至其地者，島始發見。驟睹居民之褒衣廣袖，爭呼之為道士島，惜居民無讀書者，不能道其詳也。
　　　　小邾子故城
嶧山之間為春秋邾國故地，邾入於魯，其後乃遷於鄒。宣統辛亥春，建築津浦鐵路，掘地見故城址。據《兗州志》攷之，知為小邾子故城。
　　　　開通太行北道
山西潞安、澤州二府在萬山中，唐以前，有孔道可通車馬，宋後久堙塞，行旅苦之。光緒丙子丁丑間，秦、晉、豫大旱，山西災尤重，至有一村數百戶餒死不留一人者，而澤、潞二郡乃大有年，穀賤，農為之傷，而運道梗阻，竟不克輸出山外。於是朝邑閻文介公以工部左侍郎家居奉命為山西賑務大臣，巡撫曾忠襄公方派員購米湘、鄂，隔越數千里，不得時至。文介謂：「唐會昌中用兵昭義，曾敕石雄率朔方軍由平陽東南，取道曲亭進兵，徑指上黨。既可行軍，其軌道必非甚隘，上下未及千年，不應遽無蹤跡可尋」。乃與忠襄謀，派員往勘，往來月餘，得曲亭故址，遵此入山，直抵潞安城外，則舊跡宛然，且廣闊，能並行兩軌，不必鑿山堙谷，僅平夷險阻，即可通車馬。文介大喜，因奏請以放賑餘款興工。未竣，而文介解賑務，忠襄亦調任去，張文襄繼為晉撫，乃始成之。
　　　　望都縣
望都縣，舊名慶都，慶都者，堯母名也。乾隆丙寅，諭曰：「朕自正定迴鑾，固城、祁水之間有縣名與堯母同名，義雖述古，於意弗安，其易為望都。」
　　　　歸化城
歸化城設官鎮守，南關顏額上為蒙古書，下橫書「翁阿洪」三大字，亦左行，用蒙古式也。城中惟官倉用陶瓦，甎壁堅緻，餘皆土室，空地半之。城南民居稠密，視城內數倍，駝馬如林，間以驢騾。其屋皆以土覆頂，楹聯皆漢字，窗戶精好。
　　　　黃河水信
黃河水信，清明後二十日曰桃汛，春杪曰菜花水。伏汛以入伏始。四月曰麥黃水，五月曰瓜蔓水，六月遠山消凍，水帶礬腥，曰礬山水。秋汛始立秋，訖霜降。七月曰豆花水，八月曰荻花水，九月曰登高水。冬曰凌汛。十月曰伏槽水，十一月、十二月曰蹙凌水。河上老兵能言之。
　　　　伊河洛河瀍河澗河
伊、洛、纏、澗四河為夏禹治水所開。伊河之水，發源於西南，經過龍門，斜入洛河，離南門七八里。洛河水由西至東，瀍河水由北至南，兩河皆逼近城垣。澗河水由西而灣南，此河離城七里。伊、洛、瀍、澗四水，皆達黃河。伊、洛水深河寬，有船往來。瀍、澗則不及伊、洛，河道隘狹，非在發水時，直同澗流，故難以舟楫。
　　　　鄭州
鄭州為上大道一州縣，初無重要之位置，其風土亦至荒涼。自京漢、汴洛鐵路相繼通行，此為交點，而鄭州之名乃盛傳於世，當道亦因時勢之需要，由散州而升為直隸州。 【 由開封劃三縣屬之。】 
　　　　邠州
陝西之邠州，距西安三百二十里，即周太王所居地，皇澗在東門外，過澗在西門外，皆為驛路所必經。州境梨棗彌繁，綠陰數十里不斷，蓋陝省之上腴也。
明砠山距邠州西門十里，乃石山，俗名花果山，在大道旁。是山中空，有七十二洞，曲折相通，總名曰水簾洞。緣山皆鑿佛像，多而且工，大小畢具，年深漸隱，須諦視始辨。摩崖有「隆慶元年創造」六字，隆慶，明穆宗年號也。
　　　　天生墩
朔方戈壁，以嘉峪關外為巨，其徑長百二十里，平沙無垠，風色慘黯。其中一阜名天生墩，恆有戍卒據守，至冬夏皆儲積水草，以備兵馬往來之用。先是，岳威信公鍾琪西征過此，疑是墩為土山，飛沙日積，故沒其半，山為發水之源，苟就其頂而深掘之，當有所見，以視儲蓄水料，其勞逸殊矣。因命步卒穿之，竭一日夜之力，至數十丈，在下兵卒忽墮無跡，穴上人俯聽之，惟聞風聲雷吼而已。岳立命輟是役，問之幕師，僅據佛氏地風水火之說解之。可知盤旋大氣，斡運地中，陰陽生剋，歸諸造化，不能以為異也。然徐舍人蒸遠曾云：「戈壁雖積沙無水，草木不生，倘擇老樹本下深鑿之，當有水泉。」在昔烏魯木齊築城時，曾用此法以引水，蓋亦木以水活之意也。
　　　　河套
河套夾岸，沃壤千里，岡阜銜接，曠無居人，舟行數百里，始一逢村落。是地沙土雜糅，投種可穫，岸旁衰草長二三尺，紅柳短柏，隨處叢生。紅柳高四五尺，春晚始萌芽，葉碧似柳，枝幹皆赤色，柳條柔靭，居人取織筐筥，色澤妍麗可愛。
　　　　甘肅少水
甘肅少水，水甚珍，有至臯蘭者，每宿旅舍，有一盂水送客盥面，盥畢，不可潑去，澄而清之，又供用矣。凡內地諸水不通河者，謂之死水，久則色變，臭穢不可食。甘省獨不然，土井土窖，絕不通河流，但得水即藏入，雖臭穢不顧也，久之，水得土氣，則清澈可食矣。甘省各處，以得雨為利，惟寧夏不惟不望雨，且懼雨，緣地多鹻氣，雨過日蒸，則鹻氣上升，彌望如雪，植物皆萎，故終歲不雨絕不為意。然寧夏稻田最多，專恃黃河水灌注，水濁而肥，所至禾苗蔬果無不滋發，不必糞田也。田水稍清則放之，又引濁水。
　　　　金滿縣
唐代極北之縣治，以金滿縣為最遠且廣，尚有殘碑沒蘚，摩挲可讀。地學家謂其縣即特納格爾，相近為吉木薩地，唐時所設北庭都護府故城基址猶有存者，蓋即李衞公蒞治時所築也。是城圓徑外線約四十里，層累俱土塊疊成，每塊厚一尺，廣一尺五六寸，長二尺七八寸，堅重逾於窰磚，叩之能作鏗鏘聲。城中有古寺一，殿廊圮敗，僅餘石檻斷柱，約略可辨為舊宇，以供佛多石質，腰以下盡陷入土，然半截猶高約七八尺，當年金碧崔巍，可想見矣。旁有鐵鐘，高亦七八尺，邊廓有銘鏽錯落，然漫滅莫可辨，審其稜角，意似八分書耳。城以東有小城一，峙崗上，與此若成犄角。土居父老云：「乾隆以前，有攻其故城者，以小城阻力，迫而用火，四圍礮臺遺址即其蹟也。」紀文達公奉檄赴烏魯木齊時，嘗與永餘齋籌畫駐兵地點，時永為迪化城督糧道，接人論事，極見虛心，惟以是處山雜路紛，非屯營善地，磋商於文達，至數日不敢決。文達謂：「是地沿革，前曾略得於父老傳說，徵之古籍，甚為可憑，即援李衞公所築之遺址。重度形勢，確可斷為要隘，後人所見烏足勝之，莫若因其舊而用之，較有把握。」永然其說，因決議修築，名為破城，後為溫大學士改為古城營。其城孤懸天半，然山巒高下，蹊徑錯雜，非過此城不能飛度也。
　　　　關西之行路難
出嘉峪關西行，抵安西州，其地荒沙滿目，砂石縱橫，高下難行，西北阻天山，南接青海，幅員為全隴府州冠。行者出關，多駕車馬駱駝，乘暮夜西征，其故有二：一則日間四望無邊，牲畜急欲奔站，易於疲困；一則途中無水，夜涼不至大渴。若當夏季，日中尤不敢行，向晚起程，天明送站，乃行西域之不二法門。遇流沙時，馬行輒退，沙擁輪膠，其俯噴仰鳴之情狀，更可憫也。
　　　　迪化
新疆省城治迪化，即漢車師後王庭、唐可汗浮圖城。地勢北阻戈壁，接科布多之防；南憑天山，達土魯番之道；東達巴里坤，通蒙古之捷徑；西帶阿爾雅，據伊塔之上游，西域有事，必爭地也。
　　　　準噶爾山河
康熙戊申，準噶爾酋策妄阿拉卜坦來犯邊，聖祖親征，至各多里巴爾哈孫西北望鄂里雞圖有山如案，平衍長百餘里，賜名玉几山。策妄阿拉卜坦敗衂，遁居窩克阿拉里，經年，湖譯名慈母湖，距科布多二日程，所部至食魚為活。既死，其子策凌襲為台吉，殺其異母弟舒魯達瓦，阻伊里河而居，其河深廣，須舟筏乃渡。西路自巴爾庫軍營至其地，二千六百餘里，較北路為近。
　　　　青海
青海，古曰西海，闞駰曰「西海東去西平郡二百五十里」是也。曰卑禾羌海，闞駰曰「金城臨羌縣西有卑禾羌海」亦是也。曰零海，酈道元曰：「古西零之地也。」曰鮮水，曰羌谷鹽池，漢神爵初，西羌叛，酒泉太守辛武賢請擊■〈罒上干下〉幵在鮮水上者；又趙充國請治隍陿以西道橋，今可至鮮水左右；漢元始甲子，王莽誘塞外羌獻鮮水海允谷鹽池置西海郡是也。青海之名，則見於西魏，時涼州刺史史寧與突厥分道襲吐谷渾還會於青海是也。蒙古語稱庫可諾爾，又曰庫克淖爾、諾爾淖爾，狀音字之異，總之言海也，其水高出海面九千八百五十尺。上古時，海水極廣，蓋北接蒙古瀚海，合渤澥、南溟成我國四海之名者也。北魏時周千餘里，唐時尚八百餘里，其後東西徑二百里，南北一百三十里，周圍尚六百六十里，面積二萬七千二百方里。一曰周五百八十里，面積約一萬九千三百方里；一曰周五百五十里，面積一萬八千五百方里。測其東岸，其勢逼仄，不及百三十里也。全海之形如鯿魚，口向西北，四岸羣峯環繞。海中二島，自海面準望，則偏於西岸，東一峯名奎遜托洛亥，峯巒純白，上有石洞；稍西一峯，名察漢哈達，蒙古猶言白峯也。二島周九十里，高二百七十仞。島中約有僧寺十餘處，番名刺薩札爾，梵語剌薩，猶漢言佛地也。札爾應作招爾，梵語廟為招，札爾其轉音也。番僧習禪定者，於冰合時裹糧而入，或返或不返。島番或插帳或巖居，約二萬人，或云五萬人，亦於冬時渡冰入口，購辦糧茶，足一歲之食。島陸往來，一日不得達岸，必在冰上經一宿也。沿岸沙石草湖約寬十餘里，有水漲痕，畜牧不至其地，平時人跡稀絕，惟野獸奔突而已。
環青海多高峯，東自察漢托洛亥山、賽前山起，西而復東，至卡裏蓋山止，內喀喇什羅山本與希拉朵山同為一山，哈立蓋山又與卡裏蓋山同為一山，合之凡十三峯，皆分列於各旗族山川之次。海岸窪地小湖泊密如峰房，草湖結草如球，履之而渡，失足則陷，海水漲時，渾而為一。最大者曰巴&#62822;&#63140;今泊，漢人呼為海耳子，附青海西岸，如海口之銜珠。四面河流瀦於海者，大小數十道，以布喀河為最巨。布喀河上源有數處，中曰英額池，池分河道二，東流者為哈拉西納河，東南流者為布喀河。右曰沙爾池，分流為河，東下百里與布喀河合。左曰西爾哈河、羅色河，兩水逕南流，合吉爾瑪爾台河與布喀河，會合於胡胡色爾格嶺吉爾瑪勒台山兩山之中。至此，數支合為一幹，東南流七十里入於海。河流寬而味鹹，產魚最佳，世所稱青海無鱗魚者是也。
　　　　青海戈壁
青海和碩特南左翼次旗千格和之西，為朵巴搭連圍牆，圍牆之南為戈壁。戈壁滿語謂沙漠也，蒙語曰額倫，西羌語曰額濟納。戈壁斜長百數十里，寬三十餘里，面積逾五千方里。沙粒微細，間雜碎石，風吹之成浪紋，色純白，瑩然如銀屑。 【 地學家言戈壁地質本花崗石，以日間酷熱夜間嚴寒漲縮之度過烈，石質霉爛而為微細之沙粒，被風吹散遂成不毛之地，惟間有小沙陀略生水草而已。且多鹹湖，故知為前代內海遺迹，名之曰瀚海允矣。】 青海之柴達木及黃河附近諸戈壁占地頗寬，上古時，青海水面本極廣闊，觀於海岸戈壁，及附近戈壁之鹽泊，為古時之海底無疑也。戈壁有石，巨者如卵，小者如豆，沙石下有潛水，沙愈深而質愈粗，其上浮沙最細，下層沙粒如米，泉水即潛其中，至深五六尺。能識沙中泉脈者，莫如駱駝，是以蒙、番行沙漠者，無不以駱駝隨行。夏月，無論晝夜尤為氣燥易渴，駝更不可缺少。駝行沙漠，隨地亂嗅，以前蹄抉沙而鳴者，就其處挖下必得泉眼。其法，張布帳於上風，以障飛沙，挖坎長數尺寬祇尺許，挖去乾沙，再將溼沙挖至見水，約候十分鐘時，泉水即溢，取之不竭。淺者，牛馬駝皆屈前蹄而飲；深者，掘坎之半為斜坦形，以牲畜能下飲為度。飲畢撤帳，須臾，坎為飛沙填滿矣。至泉眼最巨之處，駝羣必圍而長鳴，叱之不肯行，一若待人挖驗以顯其能者。
　　　　青海漠市
青海巴顏山之北，大沙漠共三處，沙性各有不同。黃河岸之大沙灘，其質為濕沙，枯棘布滿，風力不能簸揚。虎山北之戈壁，其質為沙粒，大如米，中含碎石，風吹之，飛揚不高。惟柴達木北部之大戈壁，東西橫亘二三百里，南北亦百數十里，其質為最細之沙，中雜沙粒，與大漠同。漠中空氣乾燥，有小沙陀，略生水草，人畜入其中，茫然不辨南北，猶在大海風浪間，風颺沙起，則陷沙不得出。倘或風晴日煖，早晚遠望沙中，山岡矗起，結為城郭宮室樓臺殿宇，中有旌旗，有刀劍，有寸馬豆人，各相馳驟，瞬急忽更為樹木，為駱駝牛馬獅象虎豹，又為內地人、塞外人，男女衣服悉如其制，及迹至之，都歸於烏有。古書稱崑崙之山有五城十二樓，即此種雲氣，謂之漠市。蒙、番見者，詫謂佛國顯靈，羣焉膜拜而不忍去。其餘零畸之沙磧沙窩，散亂飄忽，均無此壯觀也。
　　　　青海柴達木
青海柴達木，土壤遼闊，行程荒遠，然村居相望，一路有停驂息迹之所，循大道而進，各站皆有屋，猶如新疆之官店，旅客實稱便焉。在柴達木南部者，有古城、都藍寺、巴倫、哈多、桑托洛亥、達巴蘇圖、巴彥托懷、哈拉呼遜等處，係由海南西行之路，中以巴倫、巴彥托懷為市鎮，巴彥托懷、桑托洛亥且有溫泉可浴。在北部者，有都藍奇特、庫車、哈順、摩將悉、蘇開、琛如等處，係由海北至安西、新疆之路，摩將悉一站略形寂寞，餘皆市鎮也。在西部者，有清喀利、朱古爾、圖格爾、蘇夾、呼耳托古爾、葛摩耳、哈治格爾、租哈、賽罕托哈、失亞耳托、乃什、什來、拜巴、那林租哈、阿爾善特、潮湃、托羅伊、得布特里、哈雅阿魯、托拉塔拉林、那瑪噶、卓卡、託克多渾、哈爾馬岡、巴爾瑪、那謨克、察汗托輝、巴爾、梯克、哈爾西、馬格來、巴戛伊吉、烏勒爾等處，係西藏、新疆、安西出入之路，內以圖格爾、蘇夾、托克多渾、租哈、察汗托輝 【 舊冊均稱察汗輝託。】 為市鎮。托拉塔拉林，從前林木百餘里不斷，屢經野燒，千年古樹，火燼數月不滅，後惟一片焦土而已。三部村市約有四五十處，每處住數十家，少則十餘家、數家，村外圍以小圩牆，亦有有窰屋而無人煙之處。土著自蒙古以外，漢、番兩種所至皆有，西部則纏回居多。所居有窰洞，有土舍，以茅茨木板為牆，而氈幕穹廬，常附近以為居，人畜麕聚，即數家村落，有時亦頓成市集也。
　　　　青海巴顏喀喇山及諸山脈
青海之巴顏喀喇山，譯言大雪山，西面高度平均約一萬八千尺至二萬尺，上接中崑崙，東入青海境，曰巴顏喀喇得里奔山，納木齊圖烏蘭木倫河導源於此。又東為阿木屯巴爾布哈山、巴顏喀喇烏拉山、匝巴顏喀喇山，匝猶言中間也，巴顏喀喇山橫貫青海，至此適中。又東南跨鄂格布拉格河，即小金沙江上源而下。南曰巴顏喀喇札拉山，北曰仄胡爾巴顏喀喇山、擇巴顏喀喇山、巴顏託胡穆嶺、公噶察哈拉嶺、 【 漢名大雪山。】 郭洛克山。 【 漢名銀坑山。】 自此入西藏界，為瑪穆巴顏喀喇山，連峯萬里，諸峯擁護而東。其間巴顏喀喇烏拉山東北岡巒重疊，衍為六七支。最北一支為那木山，即那木洪河發源之谷。一為阿拉克沙爾山，即柴達木河發源之谷。又南一支為布呼集魯肯山，一支為巴爾布哈山，一支為固爾班圖哈圖山及烏拉得錫山，一支為奇爾薩托羅亥山 【 漢名牛頭山。】 及碩羅鄂剌嶺、木素鄂剌嶺。其最近一支則為噶達素齊老峯、碩羅者石、 【 蒙語石又曰七老。】 鄂剌者山， 【 猶言鄂博。】 即古積石山也。木素鄂剌，漢名雪山。噶達素齊老，譯言為北極星。諸山之間，則黃河重源出焉。噶達素齊老峯下，飛泉百道，旋洄亂石間，曲折而下，匯於鄂敦撻剌。蒙語鄂敦謂星，撻剌謂平川，即古星宿海也。凡山水湧溢之谷，必有亂石堆積，巨川之源，石更紛鋪數十里。星宿海南北僅寬二里許，東西長五六里，怪石嵯峨，水行石罅中，忽隱忽現，無汪洋之勢。登高俯視，似一片黃砂磧，謂為石中海可也。上古時必係一沙石山，其石質不堅，山水湍激，岩穴洞壑石根為水穿嚙，崩頹坼裂，遂陷為深谷。宣統中，岸邊頹石尚有為水冲擊者，細砂浮落，如砂質之摶成者然。
　　　　青海大雪山
青海倒淌河之東為大雪山，山後為東科寺地，山之陰陡削不可上，而山之陽則斜坦而袤長。日光暴暖，一山耳，陰陽分位，寒暖判然。倒淌河即發源於其麓，雖有數溝入注，而流尚緩弱，氣陰寒，或曰大雪山產大黃，水為藥氣薰蒸也。西北有地名阿什漢，為哈拉庫圖至察漢托洛亥適中之地，形勢便於控制。又北為察漢托洛亥山，蒙古言察漢為白，托洛亥為頭，謂白雲覆於山頭，故邵陽魏源直譯為白雲山也。山前為察漢城，聖祖親征噶爾丹，遣使宣諭青海諸部落集盟於察漢托羅亥。又羅卜藏丹津之亂，誘諸部盟於察漢托羅海，即此。道光癸未，以其地當孔道，凡諸番入口辦糧，及海番度冰上岸者悉由此道，匪案迭出，乃就其地以建城堡。在隴西各鎮標內調軍弁二十四員、兵千名駐此，以便彈壓而資防護，期限一年更換，咸豐間裁。青海長官每年秋季蒞此祭海，會集蒙、番各長目舉行會盟典禮。光緒丁未，建海神廟於城外，兩山之間可望見青海，迤西為將軍臺，駐兵時為演武場將臺，自此得有漢名。西望青海，水色濃綠如濯錦，天半落霞，又如金蛇萬道游泳中流，島嶼若隱若見，不可逼視。須臾，薄霧混合，海景卷藏，海心山更虛無縹緲而不可望焉。
　　　　青海雪嶺
青海有雪嶺，雪深盈丈，長里許，陰風如刀割膚，噤不能聲，人少凍且死，人多則冰凌水溜，下山陡絕處，泥滑失足，杳無蹤跡。雪花隨風飄洒，四時不辨陰晴。
　　　　臺灣渡海開禁
臺灣自古不通內地，名曰東番。明天啟中，荷蘭人居之。順治己丑，鄭成功據之而逐荷人，置承天府，名東都，設二縣，曰天興，曰萬年，其子錦改東都曰東寧省，升縣為州。康熙辛酉，聖祖用姚啟聖議，授施琅為靖海將軍，征之。癸亥，琅率舟師由銅山進，入八罩，直抵澎湖，殲其精銳。鄭克塽窮蹙歸命，臺灣平，改置府治，領縣三。雍正癸卯，復添設一縣。初，私渡之禁嚴，閩、粵人利其土地肥美，輒偷往開墾，久之，欲歸則不忍棄業，歸則干例禁，其父母妻子之在內地者亦不得往。大吏憫焉，曾奏寬其禁，未幾，復停罷。乾隆己卯，光山吳士功撫閩，特奏懇飭部定議：「嗣後除內地隻身無業之民，及並無嫡屬在臺者，仍遵例不許過臺，有犯即行查拿遞回外；若在臺有業良民，果欲迎其祖父母、父母、妻妾、子女、子婦、孫男女等及同胞兄弟過臺者，許赴臺地接管官報明籍貫、眷屬姓氏、年歲，冊移原籍覈覆給照，回籍搬接；其在內地眷屬，欲過臺完聚，報明該管地方官，移臺核覆，申督撫給照亦如之。過臺時，驗照放行，如人照不符而放行，及濫給路照，各該管官司均分別議處，其餘偷渡人，仍如舊例嚴禁。」疏入，下部議行。
　　　　臺灣置郡縣
康熙癸亥，臺灣初定，提督施襄壯公琅請設官鎮守。有謂宜遷其人棄其地者，聖祖召問閣臣，高陽李文勤公霨奏云：「棄其地，恐為外夷所據；遷其人，恐奸宄生心，應如琅議。」上韙之，遂置郡縣。
　　　　宋村
浙江開化與遂安交界處，有地名宋村者，環村皆山，惟一谷可通往來。村之大小，民之眾寡，無由知悉，但聞自宋以來，歷元、明迄國朝，村人曾無斗粟尺帛之供，而地方官以其負嵎，不易征勦，亦竟純事放任不加干涉。
　　　　茅麓山
茅麓山在湖北鄖陽界，毗連三省，廣數千里，明末流賊餘黨郝搖旗等竄入，明疏宗某繼至，郝等奉為主，恃險假息。康熙初，命圖海督師與川督李國英、護軍統領穆哩瑪率三省兵會勦。諸將皆於層巖陡壁間，攀荊援葛而進，逾年，始蕩平巢穴。故京師諺語，有險難事則曰「又上茅麓山耶」，則當日之形勢可知。
　　　　長沙
湖南長沙，在洞庭湖之南，水道以岳州為第一門戶，臨資口為第二門戶，靖港為第三門戶。其陸路，北連湖北，南連粵東，亦寰中形勢之區也。湘江中有沙墳起，若新築之馬路，長短不等，最長者曰老龍沙，長至六七里，長沙命名或以此耳。通商口岸在小西門外，風俗樸厚，人物繁庶，巨大商店羅列如林。
　　　　入蜀之路
入蜀之路，可由秦階經桔柏渡而至劍關，亦可由鳳翔、寶雞經漢中以至寧羌。陸路不同，若取道歸州，穿夔巫入成都，即吳漢伐公孫述之路，其地雖皆屬天彭井絡，而山川形勢迥殊。
　　　　入蜀有三谷四道
入蜀有三谷四道，西南曰褒谷，從褒入；南曰駱谷，從洋入；東南曰斜谷，從郿入。其所從皆殊，謂首尾一谷者非也。其棧道有四，從成、和、階、文出者為沓中陰平道，鄧艾伐蜀由之；從兩當出者為故道，漢高帝攻陳倉由之；從褒鳳出者為連雲棧，漢王之南鄭由之；從城固洋縣出者為斜谷道，諸葛武侯屯田渭上由之。
　　　　棺材峽
三峽有名棺材峽者，高百餘丈，上有棺，不知何年物也。光緒中，有夔州府幕遣人沿緣而上，取棺之木為琴，果取木數片下，木質蒼堅，不知其名。
　　　　溫泉
四川關外溫泉，處處有之，其水自岩隙流出，就地貯池，以供人浴。外建屋宇數椽，為官廳寢室廚房諸所，且置役看守，並司洒掃，故凡宴會者，祖餞者，多假坐於此。然屋宇之宏敞清潔，以鑪城為最，裏塘次之，巴塘又次之，餘則僅一池耳。泉有硫質，初浴多暈者，再浴即安。水中有微蟲，由皮膚吸人血，吸飽即去，土人云此吸人毒也。凡有瘡疥，一浴立愈，故關外漢、蠻兩族人，鮮有瘡疥者。泉最溫煖，僅能浴一二十分鐘，縱身體健全者，亦不得過三十分鐘，久則汗涔涔，令人難耐，故有寒疾者一浴亦愈。或浴已酣睡，亦妙。泉能消食，必食而後浴，否則初浴即飢矣，故此泉又名消食泉。泉可飲牛，牛飲之，力倍增，故蠻民往往率數十百牛飲焉。泉水散漫，凝結如白雪，蠻民掃之，用以熬茶磋麵，或糊牆壁，如內地之用石炭石鹼也。
　　　　川邊番地
出汶川城五里，珉江從北來，索橋界其上，長可百餘丈，編竹為索，橫亘空中，人行輒蕩漾顛簸，心目暈眩。久之，渡橋沿草坡河折而南，即興文坪桃關，對岸路尺許，下臨千仞，雪後冰凍，控馬行殊可畏也。是河，一源於沙派溝，一源於龍潭溝，下流入岷江。又三十里過碉頭，始見所謂碉者，其圍牆以碎石壘成之，上施木梁，以石板平其頂，可行可坐番人家其間。中崒而高者為戰碉，高至二十餘丈，蓋瞭望之所也，旁插旗，大小以百數，用唐古忒旁行字體，書梵經於上。沿途有轉經樓，其制，於水石湍急處架屋，屋中書經於旗，插旗於輪，寘輪於水，使水激而轉之。又三十里抵草坡瓦寺土司行署。自汶川徼外，皆加渴瓦寺安撫使地，西訖於斑斕山，與沃日接壤。
　　　　寧遠倮夷之區域
四川寧遠為蠻疆，山谷幽阻，水泉泛濫，無道路可紀載，約計之，則在大渡河以南，敘州府上游之金沙江以北，小金沙江以東，峨馬雷屏之西，度其方面，不過千數百里。若分按之，自大渡南涉，其中除去越嶲、冕寧、鹽源、西昌、會理之內地，蠻族所據之山川，亦不過千里而已。
　　　　康藏衞分三區
康、藏、衞實分三區，蓋打箭鑪以西、丹達山以東為康；丹達山以西，如拉薩等處，凡達賴喇嘛所屬者為前藏，班禪喇嘛所屬者為後藏。藏，即唐古忒也。藏之外乃為衞。今者衞已亡矣，藏已與英人立有條約矣，完全者僅一康而已。世人不知有康，一出鑪關即謂之進藏，殆以其語文風俗相同，即視康為藏耶。抑以祇設駐藏大臣而無駐康大臣，即統名為藏耶？以風俗論，西寧、金川亦與藏同，固不得謂西寧、金川為藏也。
　　　　西藏
西藏，古號烏斯，唐為土番，在青海西南，處萬山之中。其地縱橫連屬者，南界雲南怒江，北界西寧河源，西極後藏業爾欽之沙漠，東達打箭鑪。後藏可分為二，曰喀齊，曰阿里。
由成都起程至打箭鑪九百二十里，層巒峻嶺，削壁懸崖，隔瀘河勢最險要，天時多寒少暑。打箭鑪東一百三十里有瀘定橋，即瀘水也。初以鐵索橋為渡，後亦有以木船渡人者，水漲則不可過，仍行橋上。橋長三十一丈一尺，寬九尺，施索九條，覆板於其上。水頗險惡，有大風，亦不可行，為通鑪要隘。
郭達山在打箭鑪東北一里，高七百餘丈，時有青羊繞山而行。相傳漢諸葛武侯七擒孟獲時，命郭達至鑪，於沙畦納安鑪造箭，故名。山上有郭將軍廟，將軍郭達也。
裏塘在打箭鑪西六百八十餘里，天寒多雨雪，昔隸青海部。層巒疊障，道路紆迴，為西藏要地。
巴塘在裏塘南五百四十五里，土地饒美，氣候暄妍，凡游邊藏者，莫不停驂於此，幾若上海，故有「內地蘇杭、關外巴塘之諺」。然其地無城郭，無街道，漢、蠻雜處，寥寥百餘戶而已。其所以得此美名者，蓋以地當衝衢，百貨齊備，飲食衣服備極奢華，而又有種種名勝之區，供人游眺故也。山則峻標甲噶，水則流合金沙，昔為拉藏罕所屬。去巴塘九百餘里，地名乍丫，一大部落也。
金沙江之源，自達賴喇嘛東北烏泥烏蘇流出，烏泥烏蘇，譯言乳牛也。其水名烏魯烏蘇，東南流入察木多，又東南流逕中甸，入雲南境塔城關，名金沙江；至麗江府，名麗江。
巴塘至察木多一千四百又五里，中隔乍丫，路出西北，天時無異裏塘，三山環偪，二水合流，為西藏門戶。界通川、滇，北河有四川橋，南河有雲南橋。
瀾滄江有二源，源於察木多之噶爾機雜噶爾山，名雜楮河，一源於察木多之濟魯肯他拉，名傲木楮河，二水會於察木多江巴林寺之南，名拉克楮河。流入雲南境，為瀾滄江，南流至車里宣撫司，為九龍江，流入緬甸境。
瀾滄之西為哈拉烏蘇，即禹貢之黑水，今雲南所謂潞江也。其水出自達賴喇嘛東北哈拉諾爾，東南流入察木多，又東南入雲南，為潞江。
拉哩在達隆宗西北，距察木多一千五百餘里，天時嚴寒，山勢陡險，無城郭，所屬寺院，有堪布喇嘛主掌，兼第巴事。又有工布、江達在拉哩西南，工布僻處一隅，而江達則為西藏孔道。天時和暖，產稻米，有水田，絕域中之沃壤也。
黑水源出西藏之喀喇池，入潞江，至緬甸入海。渡黑水，行十餘日，至烏思藏。烏思藏西南二千里，懸崖峭壁，積雪凝冰，山之巔清泉百道，奮湧爭流，而四面羣山環峙，有如兒孫。西北走喀齊，西南走天竺，東北走甘陝，東南走川滇，為名山五千二百七十，奉為鼻祖，則崑崙山也。
渡析支，泝洄而上，四山中有沮洳場，約二百餘里，汎濫不可數計，土名苦敦腦兒，譯言星宿海，黃河發始之源也。
前藏東拉哩西一千零十餘里，有達賴喇嘛坐牀之所，曰布達拉寺，在布達拉山。布達拉山四面皆崇山峻嶺，不生草木，殆古所謂鐵圍也。其中原隰平衍，南北約六七十里，東西約二百餘里，中通藏江，自東北繞西北流。藏江之北北山之南，平地突起一石，其周五六里，高一里許，依山疊砌高樓十三層，形勢莊嚴，則布達拉寺也。
羅卜嶺崗，在布達拉西南十五里，為達賴喇嘛沐浴之所。水自藏布江引入池中，池有榭，壁繪諸佛像及青石梯，六佛昇天之遺跡也。
由前藏行八日九百餘里至後藏，地曰札什倫布。翁結巴寺則為班禪額爾德尼坐牀之所。
　　　　三瞻
西藏三瞻之地，兩山抱護，形勢險固，土肥產豐。道光中，工勒布盤踞其間，以劫掠行客為事，藏路不通。同治癸亥，蜀督駱文忠以內地兵丁不服水土，借藏兵攻破碉樓山寨，生擒工勒布，並勦其黨，惟藏中墊軍餉五十萬，乃以其地償於藏，仍由藏中派土司治理之。光緒丙申，瞻對土司有離心，蜀督鹿傳霖調兵四營往勦，奪碉樓要口，藏中所委土司子重，以餘黨逃。官軍報捷，鹿督乃改其地為州治，名曰定瞻州。
　　　　察木多
察木多，舊名喀木，為西藏之頭藏，據瀾滄江上源薩楚河、鄂穆楚河會流之地，當打箭鑪至前藏之中央，滇、蜀、羌、隴之孔道，藏東第一要隘也。番人所居，背倚南山，碉房深邃，洞宇縈迴，坡下建營壘，築市肆，商業殷盛，無異都會。有二橋，跨南河路通雲南者為雲南橋，跨北河路通四川者為四川橋，實往來通道也。
　　　　西康
西康，古康、藏、衞三區之一也，東起打箭鑪，西至丹達山，凡三千餘里；南與雲南之維西、中甸二廳接壤，北踰俄洛已達野番與甘肅交界，亦四千餘里。其西南隅，過雜瑜外經野番境數日程即為英屬。 【 宣統辛亥春，英人踰野番境在壓壁曲隴樹旗；是年夏，英國游擊貝爾立由雜瑜取道野番境回國，均經邊務大臣趙爾豐電政府與英交涉在案。】 西北隅毗連西寧，東南隅抵四川寧遠所屬各州縣之境，東北隅為四川、甘肅之交。幅員遼闊，倍於川，等於藏，為西藏廓爾喀朝貢之大道，駐藏大臣出入之通衢。
歷代不知經營，以地界於酋長，官為土司而自治者十之五，畀於呼圖克圖者十之一，流為野番者十之三，賞給西藏者十之一。光緒丙午秋，詔設邊務大臣，漸將土司、呼圖克圖之地改土歸流；野番之地征討投誠；賞給西藏之地，如江卡、貢覺、桑昂、雜瑜、瞻對次第收回，均奏明設官，類伍齊、碩搬多、洛隆宗、邊壩四部落亦以兵力收回之。此實宜由康設官，仍以丹達山巔為康、藏分界，則西康之疆域全矣。
　　　　西康之山
康境之山甚多, 年終積雪, 人迹不能到者, 山雖高而無名, 統而名之曰雪山, 無地無之. 其人力所通之處, 山高有道路者番人名之曰拉, 無道路者名之曰熱, 猶內地之山有穴者曰岫, 出脊者曰岡, 大而高凸曰嵩, 小而高曰岑, 銳而高曰嶠, 卑而大曰扈之類也. 康為川, 藏通衢, 沿途大山與川交界者曰折 山, 自此前進則有高日山, 博浪工山, 三壩山, 大朔山,寧靜山, 昂地山, 王卡山, 恩逹山, 瓦合山, 與西藏交界者曰丹達山. 此数山者, 盛夏之時, 天陰則雪; 秋冬及春, 有時大雪封山, 不能行路, 驛站亦有阻雪之日, 此指大道而言也. 小路之山如甘孜赴德格之濯拉, 德格赴昌都之熱埡, 巴塘赴鹽井之覺隴, 白玉赴德格之恩作拉, 登科赴召渠之恩科, 亦皆高而積雪. 此外尚多, 不能歷数, 惟登高一覽, 則眾山俱小矣.
　　　　騰吉里湖
騰吉里湖為西藏第一大湖，在拉薩西北，高於海面四千六百四十米突，東西長而南北狹，四周約七十七里。湖水極淨，與雪峰相映，最為奇觀，水含多量鹽分，帶苦味。以氣候寒冷，湖水易冰，際嚴冬則湖面如鏡，土人常往來於冰上。每年五月始裂，聲聞於四遠。
　　　　嶺左地勢
梅江, 韓江為廣東通渠, 江岸名城有潮州, 嘉應州. 梅江下流會韓江以入海, 而鎖鑰於汕頭, 連山由南條分支, 蜿蜒北走, 瀕海揭陽, 潮陽諸山尾閭於是, 如神龍舒爪, 左右拱繞, 兩端兀峙, 成馬嶼口, 口外則雲飛波走, 莽無涯涘矣. 口內水深且無沙線, 故為南方之良港. 口內有崎碌（去石改山）礮台, 形勢頗利, 近則漸廢, 礮亦寙陋, 石磴苔荒, 大旗風冷, 寺台老兵種菜煨芋而外, 無所事也.
　　　　榆林港
廣東崖州有榆林港，最深，可泊大兵艦，為我國第三船澳。某督在粵時，擬於瓊州府城外設守，經營榆林港，籌有定款，購有極巨之礮數十尊。及李瀚章繼任，則以臺礮無用，盡舉以贈直督。
　　　　粵西異境天開
粵西山水奇特，往往異境天開。相傳某邑鄉人樵採，至一峭壁，無可攀躋，其下忽露洞口，蛇行而入，屈曲十餘丈始見天日，高山平原，清流嘉蔭，靡所不有。出以語眾，且擷幽花異果，以證其實。好事者入而跡之，則有宮室廢址，及漢篆碑版，不知避秦世外者，何以入而復出也。厥後，邑人往游者繁，宰官迷信最深，以為必係鬼神之域，懼干幽譴，固以泥丸，日久遂失所在矣。
　　　　廣西省城形勝
廣西省城居全省之北，與湖南接境二百餘里，形勢雄勁。將至城垣，羣峰攢簇，僅一線通路，南則面對府江，對岸亦環以諸山。其陸程，至邊關二千餘里，極崎嶇，間無宿店。水程則由府河下梧州，繞上左右江過潯州、南寧，亦在三千里外。灘石阻梗，水淺時，月餘始達，一遇江漲，則立須停舟，更多危險。光緒壬午，法越事起，轉運維艱，即文報急遞，動須半月，當路頗以為憂。以全境四至論之，改省南寧，則要害適中，於邊防大計，呼吸可通。且市廛繁盛，舟楫四達，實為水陸衝途，滇、廣、越南百貨出入，與梧州相等。邊地戍兵，轉餉輪班，皆必由之路，開府於此，真足控制中外也。其後省垣僅通湖南一路，荒陋之狀，不可名言，世號為第一瘠省，信然。
　　　　雲貴山水
雲南山多平坦，多高厚，水多清冷，土多黃。貴州山多槎枒，多深阻，水多湍悍，土多沮洳。
　　　　滇省水道
滇省水道甚稀，每有一溪一川，皆以江或海名之，大理之洱海，漾濞之漾濞江與瀾滄江，不過大山間一百餘尺闊之巨流耳，以視江浙之太湖，不知當以何物名之。顧江浙人之視丘為山，要亦與滇人之以川名海，同一淺見也。
　　　　壩子
滇人稱平原為壩子，壩子有數方里者，有十餘方里者，有數十方里者，大小不等。至其所謂壩子，非從前之府治，即州縣治，或大村落。蓋雲南全省，本屬嶺地，山嶺居十之七，一遇平原，即相其地勢，以為府治，以為州縣治，或人民集居，因成村落。至若居民數戶，依稍平之坡築室而居，以種玉蜀為生者，則名之為鋪，而不名之為壩子。且壩子多在兩山之間，往往將至一縣或一大村，當下坡時，即先見萬山圍繞中平地一片，惟其形幾如釜底，推以理想，千百年前或本一大河也。
　　　　大理下關
大理下關，為雲南迤西門戶，蒼山繞其左，洱海臨其右，誠天然之形勝也。蒼山高度約距地平線七千餘英尺，終年積雪，風景絕佳。至下關西一里許，石城巍峨，古壘高矗，關前有石碑一，書「漢丞相諸葛武侯擒孟獲處」十一字。關以外水聲淙淙，如飛馬奔馳，白浪四濺，誠洱海西流之大觀也。
　　　　雲南土司轄地
臨安府屬土司，惟納樓、長舍二舍情形略近內地，江外猛丁一帶，間有平原，其餘多屬磽瘠。普洱府屬，平原頗多。鎮邊廳屬，惟孟連、猛濱平原較大，餘則山多原少。順寧府屬，平原廣漠。永昌府屬，如保山所轄四土司，特苦磽瘠。騰衝府屬，平疇萬頃。蓋沿邊各地，山多者恒瘠，原多者恒肥也。
　　　　倮塞山
河口為滇邊要塞，顧瘴氣甚重，附近有倮塞山，山地高，氣候甚寒，鐵道盤旋其上，守路防塞，兩可兼顧。
　　　　臘耳山
臘耳山介楚、黔之間，其山自貴州正大營起，北界老鳳、芭茅、猴子諸山，東接栗林、天星、鴨保、岑頭諸坡，故苗之介居三廳及松桃、銅仁間者，舊史統謂之臘耳山苗。
　　　　月崖
貴州思南沿河司東岸有月崖，苗人以漆畫一月於上，夜有光，而日間黯然，周三丈餘，拜之為神。漢人既有是地，相聚而謀曰：「是苗人之以術制我也。」遂圬之。今惟白色一團而已。
　　　　蒙古道路
由張家口至庫倫都凡三千六百里，出張家口，一望皆沙漠，淡水殊少，每二三十里始有一井，非土人之拙於墾濬也，其土深厚不易掘耳，往往有掘數百丈尚不得涓滴者。人馬經此，逢井必憩，有時人尚可支持，馬則已渴甚，輾轉必需飲矣。故蒙古交通，除台站外，其所有道路，惟游牧之徑途耳。無水可飲，無柴可取，又無村落可寄宿，一片荒涼，極目不見一人。
　　　　多倫
多倫居內蒙中樞，夙為重鎮，猶外蒙之庫倫也。自張家口至此，凡四百八十里，實則口外里數，每里足抵內地二里焉。昔為蒙人游牧之場，康、乾以來，均由漢人陸續開墾，時移業進，漸成鉅鎮矣。
　　　　庫倫
庫倫為外蒙總匯，位置在西經九度、北緯四十八度，居喀爾喀土謝圖汗東北部，游牧地最廣。庫倫者，蒙語城柵之意，以四圍皆木柵，故名。城南十餘里有汗山，綿延高聳，茂林蒼翠，蒙人尊之為神山，四時致祭，禁止樵採。自京師正北偏西行，過居庸關，出張家口，西北行三十站，轉北行十四站，至庫倫，距京師四千餘里。更由庫倫北行十一站，至恰克圖，即買賣城是也，再北行，即為西伯利亞。由恰克圖北行五百餘里，即為上烏丁次克，沿鐵路至貝加爾湖，北即伊爾庫次克，與恰克圖相對，一為西伯利亞之大商場，一則蒙古之大商場也。故由上烏丁次克至庫倫，實不過平常十八站地，而至京師，則須四十四站。以軍郵計，八日始達庫倫，即草青馬肥之時，亦須六日。
國朝設庫倫辦事大臣，轄土謝圖汗、車臣汗兩部，車臣汗部西界黑龍江，南界內蒙東盟，以烏珠穆沁旗為界。庫倫辦事，並兼轄恰克圖貿易事宜，凡四十七卡倫，恰克圖東卡倫二十八，屬土謝圖汗、車臣汗二部，恰克圖西卡倫十九，屬三音諾顏、札薩克圖二部，此四十七卡倫，皆歸庫倫辦事大臣管轄，至三音諾顏、札薩克圖二部事，則歸烏里雅蘇臺管轄。土謝圖汗部地勢平坦，水草廣茂，北部多山，南部多沙漠，庫倫即在土謝圖汗部北偏東，察烏罕蓋山亙其南，色楞格河繞其東，自左翼右末旗分之，北則高山細流，縱橫蜿蜒，南則平沙廣漠，草木不生，外蒙中部最險之域也。每卡倫，駐庫什固爾兵二百人。庫什固爾者，保安之意，猶漢語保安軍也。然此種兵皆非能戰者，且訓練無方，器械窳舊，亦徒有其名而已。
　　　　庫倫佛山
庫倫多山，有名佛山者，禁地也，徧山皆綠葉松。
　　　　哈薩克
哈薩克地居新疆，其種族為蒙古，元之後裔也。當元之盛時，分封於哈薩克，故以哈薩克人呼之。其後子孫蕃衍，有徙居東土耳其斯坦者，有徙居伊犂、科布多、塔爾巴哈台者。其在外蒙哈薩克之哈民，以雍正丁未恰克圖界約及咸豐庚申中俄續約，劃歸俄羅斯，乃不屬於我國。哈人善騎，故俄之哈薩克馬隊頗著名。然因地近寒帶，冬日嚴寒，以南方較為溫煖，頗思內向，往往潛行越界，借地游牧，名曰潛哈，曾經奏明有案。然不敢以原屬我國之蒙、哈、令其為我國之國民者，恐俄人以哈薩克既歸俄國，即指哈人所借之地為俄國之領土也。光緒壬寅、癸卯間，科布多參贊瑞洵及志銳等先後奏請收回借地，迭經諭令潘效蘇會同瑞洵妥籌辦理，並有不得以借地為已成之案憚於更正之諭。然邊疆大吏，皆以為多一事不如省一事，原奏者非欲認真辦事，不過藉此以邀功，查復者則更畏難苟安，不惜飾詞以罔上，故迄未查明借地實行收回。
　　　　京師城門
京城周四十里，高三丈五尺五寸，門九，南曰正陽，南之左曰崇文，右曰宣武，北之東曰安定，西曰德勝，東之北曰東直，南曰朝陽，西之北曰西直，北曰阜成，明永樂己丑所建，順、康以來，修整宏壯，其名則仍舊貫。
阜成門又名平賊門，平闖賊也。當明末時，闖賊從此門遁出，其南壁上尚有手印之蓮花迹。城內有一胡同，曰追賊胡同，亂定後，居民惡其名，改追賊為錐子，而書平賊為平則。
　　　　正陽門門禁
京都城禁綦嚴，向夕即閉，正陽門外城有門三，中央者正對天橋，為馳道所經，故終年不啟，車馬往來咸取道於左右兩門。舊例，京朝官吏除宗室親貴旗人外，皆居外城，每日哺則兩門皆閉，至三鼓時，左右兩門啟一次，以備各官入朝。內城居人之偶留於外城者，即乘此時隨入，故俗有倒趕城之說，又謂之趕夜城，然祇許入不許出，防宵遁也。自光緒庚子拳匪肇禍後，外人以此門密邇使館，時閉時啟，出入不便，要求弛禁，許之。顧初猶左右虛掩，繼乃虛掩一門，至光、宣間，則上半夜啟左門，下半夜啟右門，於是車馬雜遝，終夜有聲，而交通大便矣。
左門中有觀音殿，殿址始於明，松山之役，思宗聞洪承疇殉國，既賜祭十六壇，復建祠以表其忠。祠成而聞其生降，遂罷，後乃塑大士像以奉之。右門中有關帝廟，廟貌如生而甚短小。相傳像初塑於明宮中，尚有一巨者，同時以塑成之年月日時召術者推算，術者素以神術聞，謂：「大者身且不保，小者則香火可數百年。」語聞於思宗，特留其大者而舁小者於正陽門側。崇禎甲申難作，大內灰飛，像亦同燼，而在門側者，果無恙，至國朝而奉祀如故。
　　　　京師五鎮
永定門外煙墩為南方之鎮，大鐘寺為西鎮，鷄獅潭為北鎮，黃木廠為東鎮，煤山為中鎮。
　　　　帶衞歸海
天津之建治營城，昉自明末，國初時，邑人周姓又曾以私財修之者也。城周九里，闢四門，北帶河，西衞安，南歸極，東鎮海，命名之始，審勢象形，具有深意。光緒庚子，聯軍破天津，八國分兵據其地。和約既定，外兵遵約撤退，而郡城與大沽礮臺同在毀棄之列，爰就圜城舊址築馬路，而所有碑石，則全為英人移往威海，為建造港塢之需。故津人迷信者，羣謂四門之名適有「帶衞歸海」等四字，物之成敗有定數也。
　　　　古長城
自木蘭北數百里，有土堆巍然，東至俄羅斯，西抵準噶爾，蜿蜒數千里。道光以前，屯戍墩堠猶有存者，土人云古長城也。
　　　　萬里長城
長城東起臨榆之山海關，跨直隸、山西、陝西、甘肅四省，蜿蜒屈曲，約長五千餘里。東半內外均砌巨磚，黃河之西則築以泥土。
　　　　蔡元請修築邊牆
康熙辛未，總兵官蔡元疏請修築邊牆，上初命閣臣集九卿於闕門外，面詢可否以聞。羣臣未及對，上復召大學士諭曰：「朕思眾志成城，豈在邊牆。」諸臣叩首曰：「大哉王言，臣等見不及此也。」所請遂不準行。
　　　　上海縣城沿革
光緒中葉以前，上海縣城僅七門，曰大東，曰小東，曰大南，曰小南，曰西門，曰老北，曰新北，戊申、己酉間，南市漸興，邑紳有以城垣之阻為不便交通者，乃倡拆城築路之說。事為固執者所聞，大倡非議，遣人持籍四出，迫令居民簽名以為抵制，於是遂有拆城保城二黨，私鬨不已。稟之有司，有司莫能袒，則請議於文廟之明倫堂。衝突久之，卒不解決，於是模稜者謂不如不拆城而別闢高大之城門三五以利交通，二黨莫能難也，議遂定。於是復闢新東、小北、小西三門，又別拆小東、新北二門而高大之。
　　　　廣州城
廣州有舊城、新城、外城之分舊城，昔為尚可喜駐鎮；新城，則其子姪及漢軍藩屬官僚大小衙署在焉；外城，乃咸豐中粵寇蕭朝貴增築，以資防海，今僅存土基。粵寇既平，官署盡在舊城，漢人居東，旗人居西，中以旗望街分之，撫署為可喜第，最宏敞；將軍署為之孝第，尤壯麗，堂前拜台石，闊六十方尺，深半之，門前獅子二，耿精忠自肇慶取石鐫成，高大無匹。出西門三里，曰寶珠礮臺，曰白鵝潭，曰沙基，曰十三行，曰濠畔街，曰一約，曰二約以至七約，皆各國通商立埠之所也。
　　　　臺灣不建城
臺灣平後，雍正年間有請建城垣者，世宗諭云：「臺灣非內地比，此次之易於收復，亦因賊無險可據。設有城垣，賊必負隅抗拒，更費兵力矣。」故臺灣郡縣不建城，而用刺竹。
　　　　洛陽之寨
距洛陽城五里有墩，十里有鋪，十里以外，每五里設墩臺。鄉村之烟戶稠密者公同築圍，形式若城，亦有門有樓，特較城稍小，其名曰寨。
　　　　湖南苗寨
鎮筸五寨而外，苗寨以土為之，統分十里，上六里即永綏廳，下四里即乾州廳，外更有筸子長官司所轄之苗寨數十處，鎮溪所千戶東南附近之苗寨數十處。苗寨在上六里下四里，初為所官管轄，後隸保靖宣慰司，其性獷悍，土官亦羈縻之而已。千戶長官司所轄，邊牆內者居多數，土官尚能彈壓之，頗知畏法敬官，邊徼有事，撻伐甫及，輒爭先投誠，其風較十里為馴。
　　　　達圍寨 
四川邊外番人居達圍寨，寨凡三層。其制，下以棲人；中之右，土司居之，左為喇嘛誦經所，中供佛，其上則土司婦女所憩。
　　　　安娘壩番寨
安娘壩番寨，疊石三層，入門拾級而上，四周約數十間，中一樓最高，有金頂，為供佛之堂。廊下環小牛皮筩十數，中貫以柱，男婦拽而轉之，筩內皆皮紙所寫各部佛經。番人聰俊者，誦經於佛堂，不能，則日夕轉此經筩，以當課誦。
　　　　京師道路
京師街市穢惡，初因官款艱窘，且時為董其事者所乾沒，繼因民居與店戶欲醵資自修街道，而所司吏役輒謂妨損官街，百般訛索，故亦任其蕪穢。又京城例於四月間於各處開溝，蓋溝渠不通，非此不能宣洩地氣也。是時穢臭薰人，易致疫癘，人馬誤陷其中，往往不得活。開溝之處，鬧市獨多，差役因從而漁利。又開溝者，每故意擇大店門口居中開挖，店主以貿易不便，必重賂之，乃稍移偏。光緒中，潘文勤公在工部時，有司員某銳於任事，以開通溝渠平易道路為己任，鋪戶聞之大喜，亦願醵資助費，而文勤執不可。某叩其故，文勤曰：「汝以通溝平道為美，然一時之利也。汝之後，安得復有汝！將至路仍不修，而年年勒令店戶出資，是貽無窮之害矣，不如其已。」遂止。
　　　　胡同本為火弄
京師稱巷曰胡同，其義無所出。蓋閩中方言，家中小巷謂之弄。《南史》東昏侯遇弒於西弄，即巷也。元《經世大典》謂之火弄，後因訛為胡同。
　　　　京師八大胡同
京師八大胡同，名稱最久，皆在正陽門外，即石頭胡同、臙脂胡同、大李紗帽胡同、小李紗帽胡同、百順胡同、皮條營、陝西巷、韓家潭是也。韓家潭初為伶人專有，其家宅俗呼下處，豪客輒於此取樂。光緒庚子亂後，南妓麕集，伶人失業，始有妓女蹤跡，而入八大胡同之列。或謂有十條胡同，則益以王廣福斜街、櫻桃竹斜街也。
　　　　京師王廣福斜街
京師有王廣福斜街，始人競稱為王寡婦斜街，後則易為王廣福三字，地名稍雅，而失其真矣。此與麻狀元胡同可以作對。
　　　　上海租界之路
上海公共租界馬路之建築，除南京路、四川路用鐵梨木火磚鋪設外，其餘普通為兩式，一以沙與石子拌和平鋪者，普通名之曰馬路。一以碎石大小疊砌者，普通名之曰石路。
　　　　鐵路橋
津浦鐵路之橋，河身偪仄，且河底少沙，故其橋亦普通製造。京漢鐵路之橋，河水漫溢八九里，底多沙土鬆蘇，不易建置，腳用螺旋深入數十丈，誠為世界所未有。正太鐵路越固關井陘之險，汽車行飛崖間，易致顛隕，其軌兩端不等，一端寬四尺八寸半，一端寬三尺三寸，車至寬處，其輪軸自由伸展，至狹處，其輪軸自由收縮，此係我國某工程師之所新發明也。
　　　　蘆溝橋
蘆溝橋，在京師廣安門外。溝本桑乾河故道，因其水濁而黑，故曰蘆溝，又曰渾河，國朝改名曰永定河。橋始建於金大定己酉，長約二百餘步，石欄雙鎖，上鐫獅像百餘，姿勢各異，亦前代美術之一種也。在昔為南北往來衝要，騷人墨客過此，必流連題詠，故燕京八景中有「蘆溝曉月」，與「長亭灞橋」同為勝蹟。明顧元起詩云：「西山籠霧晚蒼蒼，一線桑乾萬里長。最是征夫望鄉處，蘆溝橋上月如霜。」自京漢鐵路開車，此橋遂寂寞矣。
　　　　船橋
蘭州北門外橋名鎮遠，以船為之，橫排二十四艘，自南岸達北岸，每船相離尋丈，船填土石，頭尾用大鐵索囊磚石沈河底，復用大鐵練連貫之，練環大如盤，兩岸均有鐵柱，插沙土中，大合抱，出地約丈餘，相傳為明初所鑄。船面鋪大木板數層，以草土填平，沿河聯以紅欄。凡往來甘凉口外者，悉由此橋，車馬日以千計，諺所謂「天下黃河一道橋」是也。冬河冰合，甘督率僚屬祭河神，始拆船橋，車馬皆行冰上，正二月間冰泮，仍駕以橋。
　　　　臺灣藤橋
臺灣諸羅有遊八社，其第五社曰藤橋。高山對峙，中夾大溪，深數千仞，番人剖大藤為經，繫於兩麓大木上，以小藤為緯，橫織如梁，翼以扶闌。行則搖曳如欲墜，過者股慄目眩，不敢俯睇，而番人以頭頂物，往來如飛。
　　　　成都長春橋
四川成都東門外之長春橋，俗呼東門大橋，一名濯錦橋。光緒癸未間修築時，發現宋碑一方，則此橋猶為宋代所建者也。
　　　　溜渡
溜渡者，居瀾滄江上岸，至峭削，江寬二三十丈，無可施鐵索，土人細竹為巨纜，兩端綴以石碣，更取藤作三圈，貫纜上，名曰溜筩。渡者自縛筩內，岸人舉纜力送，須臾達中途，纜受重下垂，曲如弓背，渡者以兩手攀纜遞進，始達彼岸。纜有二，以通往來，其運物亦如渡人之法，別以細索繫圈上，中路停滯，則振其索，圈動纜升，久之亦抵岸矣。以用溜渡，故稱此江為溜筩江。
　　　　雲南鐵索橋
雲南鐵索橋，在響水關側，兩岸壁立，下臨深谿，亂石壅流，飛濤百丈，以不能累石為柱，則以鐵索大如臂者，貫於兩岸之崖石，或十餘條或二十條，用木絞使直，鋪板作地平，翼以欄杆。橋長者或數十丈，望之，如飛樓虛閣，往來者不知行於空中也。
滇中以瀾滄江為最。明李定國燒斷以拒大兵，吳三桂用竹筏過兵至永昌，既逐定國，始動帑三千金修之。
　　　　貴州盤江之橋
黔中盤江一橋，視雲南瀾滄江更勝。鄂爾泰節制三省時，改驛路於此，今為通大理之沿邊要道。
清稗类钞    徐珂 编  目錄 

