《清稗类钞》盗贼类


　　　　盗贼横行

凡财物所有权之在人者而我取之也，以强力行之者为盗，其得之也曰抢；以诡计行之者为贼，其得之也曰窃。然亦有谓盗为贼者，马贼是也。亦有谓贼为盗者，盗犹言取也。吾国盗贼多于他国，久为外人所诟病，致谥之曰盗贼国。晚近以来，四海承平，已历数十年之久，生齿日繁，生计日绌，遂至盗贼横行，明火执仗之徒，鼠窃狗偷之辈，几已所在皆是矣。


　　　　某乙先盗而后贼

淄川有贫民某乙者，残腊向尽，身无完衣，自念何以卒岁，不敢与妻言，潜操白梃出，伏墓中，冀有孑身而过者，劫其所有。悬望甚苦，渺无人迹，而松风刺骨，不复可耐，意濒绝矣。忽一人伛偻来，心窃喜，持梃遽出，则一叟负囊道左，哀曰：「一身实无长物，家绝食，适于壻家乞得五斗米耳。」乙夺米，复欲褫其絮袄，叟苦哀之。乙怜其老，释之，负米而归。妻诘其自来，诡以赌债对，阴念此策良佳也。
次日而复往，无几时，见一人荷梃来，亦投墓中，蹲踞眺望，意似同道。乙乃逡巡自冢后出，其人惊问谁何，答云：「行道者。」问何不行，曰：「待君耳。」其人失笑，各以意会，并道饥寒之苦。夜既深，无所猎，乙欲归，其人曰：「子虽作此道，然犹雏也。前村有嫁女者，营办中夜，举家必疲。从我去，得，当均之。」乙喜，从之。至一门，隔壁闻炊饼声，知未寝，伏伺之。无何，一人启关，荷杖出行汲，二人乘间掩入，见灯辉北舍，他屋皆暗黑，闻一媪曰：「大姐，可向东舍一瞩，汝奁具悉在椟，忘扃鐍未也？」闻少女作娇惰声。二人窃喜，潜趋东舍，暗中摸索，得卧椟，启覆，探之，深不见底。其人谓乙曰：「入之。」乙果入，得一裹，转递而出。其人问尽矣乎，曰：「尽矣。」又绐之曰：「再索之。」乃闭椟，加锁而去。乙在内，窘急无计。未几，灯火亮入，先照椟，闻媪云：「谁已扃矣。」于是母及女上榻，息烛。乙急甚，乃作鼠囓物声，女曰：「椟中有鼠。」媪曰：「勿坏而衣，我疲顿已极，汝宜自觇之。」女振衣起，发扃，启椟，乙突出，女惊仆。乙拔关奔去，虽无所得，而窃幸得免。嫁女家被盗，四方流播，或议乙，乙惧，东遁百里，为逆旅主人赁作佣。年余，浮言稍息，始与妻同居，不执白梃矣。


　　　　盗贼充斤

光绪时，浙人某观察被命为驻日本公使，时恭忠亲王当国，某抠衣入谒，偶谈时事，谓现在盗贼充斤，王不解，后始悟斤字为斥字之讹。翌日，至总理衙门，谓须更换。羣询其故，恭王谓日本为同文之国，某诞妄若此，恐贻笑柄，重为我国之羞也。旋经旁坐者竭力解围始已。


　　　　盗有徒为贼

劫盗之中，别有一类曰赶蛋，不为盗于齐民家，而为盗盗之盗。其行盗也，必伺羣盗之出发，或袭其巢，或要于路，出百计以劫盗所劫之财。谓为盗，则所获为赃；谓为非盗，则所为实盗。官无律可引，盗无力可制，皆强黠者为之也。
兴化沈庆龄广文暮年燕居，辄喜问米盐琐屑。适家有庆事，宾散，偕仆掩门户，以烛灼之，惧有野犬留厨下。不料炊草中一物蜷伏，以足蹴之，则起而跪陈，乃一五十许人。知是偷儿也，诘之，则为著名积盗，行劫于五百里之远近，巢穴在海子池茅屋中，人咸呼为老汉。沉以其憨老可悯，不之叱责，惠以铜钱数千，使之改行为善，以保残年，老汉叩谢而去。
未几，老汉以小资本作走贩，日积月计，称小康。门下贼徒累累，皆觊觎之，而莫之敢发。有樊川产之刘阿七者，老汉之徒也，夜入老汉室，冀倾其箧。漏三下，老汉卧矣，少顷，忽促其妇起，燃灯检门户曰：「今夕当有儿辈来作祟也。」妇怨为见鬼，不得已，索之，絮聒而入。老汉怒，起而亲检之，果大索不得。沈思良久，忽指盛水缸而詈曰：「小孽障必在此。黔驴之技止此耶？速出，毋自毙！」语甫讫，果一人破水出，阿七也。盖阿七闻老汉睡梦中言，知难苟免，因潜身缸水中，以瓢掩其顶，以芦管透其气，冀或避面也。老汉见阿七出，微笑而责之曰：「小孩子胆壮，智略亦高，特与老夫恶作剧，未免班门弄斧矣。今姑与尔约，尔能盗我尺寸缣，当予以百金，否则毋自贻丑也。」阿七惶恐去。未一月，阿七之母携幼孙哭于老汉之门云：「孽子自得罪后，归家懊丧，竟于前夜自缢死，乞赏粒米，得延命，誓世世不忘。」老汉疑其诈，密使人往探之，果有薄棺厝破屋中，当惠以米五升，钱一千，俾老幼分携而去。旋归，谓其妇曰：「阿七死，我安枕矣。」由是老汉遂不防阿七。
越月，老汉家忽被窃，而贼来无迹，因具诉于县，便道访旧同事者助缉。适由阿七家过，问之邻右云：「今晨阿七携母归樊川矣。」老汉顿足大呼曰：「我为阿七卖矣，我为阿七卖矣！」即归与妇言，装束赴樊川，访三月，卒莫见阿七面，是非赶蛋中之圣手耶？


　　　　上海多盗而少贼

上海多盗而少贼，通衢大道，商店民居，皆羣盗临存之所。盗之多，始于光绪之中叶，而蔓延于宣统时。租界警政尚修，俗所谓巡捕者，巡士也，有时植立于马路之中，有时巡逻于永巷之内，一二鼠偷狗窃者流，自能见而却步。若夫盗，则虽非明火，亦皆执仗，成羣结伴，携枪带刀，巡捕慑于其党之众、械之利，早已望望然去之。以是益肆无忌惮，出没自如，而日益横行矣。推原其故，盖裁兵逃匪时而集合，时而解散，生计所迫之故也。


　　　　趁火打劫

有所谓趁火打劫者，临时之盗也。遇有人家失火，即约一二伴侣，飞奔入内，见物即取，或持之，或负之，或扛之。主人加以诃斥，则曰：「将为汝寄顿于吾家也。」盖仓猝起意，利人之危而乘之耳。


　　　　掳人勒赎

掳人勒赎之事，初惟广东为甚，继而东三省之马贼尤而效之，后且及于江、浙。宣统时，上海亦有此风，虽人烟稠密，探捕林立，不顾也。限满不赎，则被掳者之生命不保矣。


　　　　掳船勒赎

水盗之猖獗者，当之者财物被夺，固无幸矣，且或掳其船舶以候赎，非予重金不还也。


　　　　盗有把风

盗之行劫也，必先探其地之富室为谁，既确知其居室之所在，乃始结党而趋之。虑其家中人之出而呼号，或有兵警往捕也，则以数人守其宅之前后左右，曰把风。


　　　　土国宝以盗投诚

土国宝者，明太湖盗也，国初归降，洪文襄公承畴荐授苏州巡抚．性残暴，一时缙绅故老，咸被其害．又因抗粮案株连生员数百，尽行斥革．后又交通郑氏，欲以地叛，为制府　文僖公勒吉所知，因尽调其兵马粮饷赴江宁，露章劾之。国宝侦知，欲逃，城门已闭，乃与其妇同缢死于钟楼。


　　　　苏盗打粮

国初羣盗蜂起，太湖有赤脚张三、毛二、沈泮、柏相甫、扒平大王等，盘踞淀山、长白、荡澄湖，白昼抢刼，名曰打粮。择缙绅富人及其爱子，擒匿盗穴，勒千金万金以取赎。愆期不至，有水牢、河泥、粪窖、烟熏眼等刑。且自投刺谒巨室，曰贷饷，不允，则夜必烧劫。贫人献新者或邀厚赏，故众多归之。流毒数十年，始剿灭。


　　　　老爪掘坎瘗行旅

康熙时，定州有盗号老爪者，其党大抵皆畿内河北人，佯具行李为商贾或仕宦状，与行旅之人同行且宿，渐亲密，辄诱之于鸡未鸣时起行，别遣徒众于前途二三里许，掘坎以待。至其地，则皆缢杀而瘗之，不留一人，劫其装去，无可踪迹，车夫亦多其党也。


　　　　李笠翁盗库金

康熙时，有李笠翁者，名渔，薄负文采，游京师，名动公卿，其为盗，人不尽知也。有江阴章老人者，尝述其高祖镇兖州，曾祖随宦焉。时满洲某以帝室懿亲抚山东，邀李主章奏。李风流自赏，暇輙挟诸大僚子弟，载酒大明湖，徜徉啸傲，裘马翩翩，大率少年选事者。时承平未久，大臣子弟例习武，备干城选，不论将家子矣。予曾祖以总兵子厕于其间，击剑超距，靡所不为。而李文士也，从容诸人间，时强拉与戏，颠仆之，以为笑乐。李被颠，起或诙谐自调，色不忤，故诸人乐与之游，绝不觉其有武勇也。一日，谓诸人曰：「历下风土，诸公子当倦游览矣。南朝景物，秀绝人寰，广陵愈靡丽，为三吴冠，盍买舟作广陵游乎？」诸公子喜，载数画舫，联樯南下，抵广陵。至则系舟数月，兴阑欲归，行解维矣，李忽置酒徧拜诸人曰：「渔辱从诸公子游已久，今有急，未识诸公子肯援手乎？」诸人笑扶李起曰：「先生属尊，何必尔，敢不惟命。」李起曰：「吾顷需金数万，无所措。」诸人闻数钜，有难色。须臾，李又曰：「诸公子固不能相假，吾知运司库金银无虑千万，视戋戋者，不啻九千一毫，于国帑无大损，诸公子材武，盍助渔取之？」诸人相顾骇愕，不敢应。李愤，作色胁诸人曰：「诸公子必不相扰，渔能自取之。明晨，舍少金诸公子舟他遁，祸嫁诸公子矣。事发，累尊公，祸必不轻。诸公子即能自白，恐不免比匪之罪。能行，必无祸。」诸人不得已，应之。李曰：「信乎？」曰：「信。」李呼舟人曰：「止酒。俟奏凯还，饮至，为诸公子策勋未晚也。」舟人讙应如雷，诸人益惊，乃知舟人皆李党。李起，取佩刀，指诸公子曰：「此行无争鬬，不必人人持械，渔操刀为诸公子卫。诸公子速随渔登。语毕，巨跃如飞，先登岸。诸人随之，疾趋，登运库屋，揭瓦斩梁，驱诸人探身下盗金，自操刀踞屋顶瞭望，备有变。既，诸人以次负金出，驱诸人先行而自殿后。抵舟，命舟人扬帆，时酒尚温也。李酌酒饮诸人曰：「诸公子身下盗库金，而渔居屋顶瞭，事发，不必首渔而从诸公子也，诸公子幸好自爱。」诸人默然。归，乃不敢与李昵，然亦勿敢声，亦不知其多金果何所用也。


　　　　盗冒太守名到任

康熙甲辰，池州守郭某领凭赴任，中途被盗劫，眷六十余皆歼焉，惟妻及幼子得生，盗竟掩为己之妻子矣。既得凭，即扬扬至任，谒上台。为政精明，人咸爱重之，惟所征钱粮久不起解。上台诘之，谓钱粮重事，必亲解，不能数往来，俟数足，当赍至，如不信，遣吏按验可也。按之库，果累累，上台大喜。
未几而郭之乡人有往探郭者，每一人至，则迎入，潜杀之，无得出。其乡人在家者疑之，郭之妻兄乃往探，至，适守出行，遇之于途，则见舆中人非郭，大骇，即饰为丐状，诣府署，曰：「吾千里流落至此，府署日需水，愿供此以餬口。」乃担水至内衙，见其妹，妹摇手使勿言。后日再进，则妹已密书一封投之，出视，则知郭已为盗杀，盗三十余人咸在署，乃密控县官及上台。上台以人多，非可猝擒，闻其人多精算，乃阳谓之曰：「各县钱粮未明，闻汝署中人多能，可为我分其劳乎？」曰：「可。」于是每县遣二人行，而密告其县令，各将此二人下之狱。乃以他事召伪守，至即缚之，鞫得实，库金凡八万两，满十一月即思逸去矣。


　　　　黠盗取汪山樵玉龟

康熙时，苏州汪山樵官陕西兴平县，腰际尝佩一玉龟。玉不甚白，微带紫红色，龟目为二黑点所琢成，腹下斑斑数团，作龟甲状。不甚大，纵一寸三四分，横可寸许。某日，验尸至乡，夜宿民家，梦一衣绯衣者拜手而进，云是张昌宗，此玉龟乃则天皇后宠幸时所赐，尝命其子死后以此殉葬，乃头方落，而其子已私质三千金于某平章。如此不肖，使我寻觅至今，今既觅得，原物应归主人。遂伸臂解山樵腰间玉龟持之，复三拜手而出。及醒，视腰际玉龟，已不翼而飞矣。而相对言语，声息形状，犹宛然在目也。山樵至辍食三日，复嗟悼者久之。
或谓山樵曰：「君所梦，非梦，实人也。陕中剑客甚多，为盗者亦不少，惟劫官，不劫民家，劫豪富，不劫小康，君之所遇，其亦此类。假托张昌宗，已露破绽，岂有为鬼而尚恋恋一玉龟，亦岂有自唐历五代、宋、元、明诸朝，寻觅不得，而乃于七八百年后寻得之理乎？其初进时，履屋瓦如平地，寂无声息，而不使有一瓦碎，故随从诸役俱不闻焉。其既进后，用异术使君不知不觉如入梦然。【即今之催眠术。】然后自托古人，盗取君物。不然，君必根究也。」山樵闻之，怅然若失。


　　　　漳州守为盗

康熙时，福建龙溪县有富室，屡失珠玉重物，案久不破。官严比，捕役患之，邀精干者数人分途缉捕，且托大户为逻察之。某夕，漏三下，忽有持灯而来者，衣短黑衣，外罩一蓝色袍，过一井，以灯悬之井中，覆以袍。役于暗处蹑其后，至高墉下，飞腾而上。未几，负一小匣出，迹之，从漳州守郡廨后垣跃入。捕飞一刀击之，不中，掷一砖，中额。捕不敢入，命诸役环守之，天明不出。密白大令，请于晨，将府中胥徒杂役一一点名，有无伤额者。谒守，守辞以疾。令自言稍知岐黄，请入内视脉。不得已，见之，两手脉无恙，惟以乌纱帕裹额，微有血痕，问之，曰：「头风。」令大疑，亟白上台，备述其状，使兵役围署搜之，得真赃，招失主认领。抚军奏闻，上大骇曰：「知府中有若辈乎？」饬会制军严讯，始知其先为积猾，得巨金援例部选也。讯其既为官，何复尔尔，曰：「故智复萌，情不自禁，所谓经营长物无餍足也。」遂从重置法。


　　　　郁双蓄灵猕以为助

雍正时，济南有大盗曰郁双，积案累累，官吏莫能捕。徒党甚众，凡在其门下者，盗掠所得，辄自取十之七，而以三献郁，以是所蓄数十万矣。某年，为郁七十寿辰，先十日，柬邀其侣至，并言春秋已高，自是不复再作杀人越货之事，将以饮宴而与诸君别，届时务须贲临，苟不如约者，誓与诸君共弃之。江湖后进，既畏郁之威名，而又不敢拂其意，及期，果盈庭济济，剑戟相望。筵宴至八十余席，皆虎头燕颔之伟丈夫也，循班次列坐。末席则一巨猴，赤面金睛，体高约三四尺，毛色绛黑，酬酢悉如人，惟其顶光滑，俨如僧之新剃席者，两耳无一存，望之若黝洞然。座客咸诧之，相与耳语。乐既作，水陆杂陈。少顷，止乐，郁举爵而笑，掀髯谓客曰：「狂饮寡欢，不可无下酒物，然吾辈又不欲效文人墨客苦思酒令，无已，其与诸君各述平时武勇及所经历，有异常劳绩能人所不能者，相与各浮一大白以贺，何如？」众曰：「诺。」乃各依次而叙述焉。
至猴，猴不能语，然颇解人意，目四顾，若有所陈．郁遂指猴示诸客曰：「猴乎，吾之侠友，而又功臣也．在理，吾不能昧其勋烈．今吾已洗手，吾仅有一女，已适人，更无有尘事足扰吾心，今后吾惟携吾侠友入山耳．侠友曰灵猕，幼年得之于粤东．吾素喜拳棒，尝从名师游，凡师之所授，吾过时辄不复记忆．猕在吾身侧，慧心敏腕，一见遂领略，而吾转受业于猕．如是者数年，余稍稍从诸前辈习为剽掠，凡遇富室，重门洞辟，墙檐有高至丈余者，猕辄窜身而上，疾如飞隼．既入其家，凡窗户，一一解其锁键，吾辈乃持刀直入．吾间出他郡，一时腰橐既磬，或携之，卖技于广场，食宿之资，咸取给于是．人以吾为演猴戏而已，初不疑吾为盗．有时安居旅馆，夜深，即遣猕出，猎取黄白．猕不俟吾指挥，破晓归来，则手握金银而口衔珠宝，脱口出之，其光芒射人目．猕初不分吾颗粒，吾馈以果酒，则跳跃大乐．既饱，乃与吾抵足而寝，虽寒冬，腻然温如炉火．由是吾与猕日益亲，而余之有侠友，亦为路人所知，遂有捕役日伺吾之踪迹者．一日，道过保定，吾携猕行于旷野，北风怒吼，雪花如掌，积尺余，幸余与猕身驱伟健，然亦几没胫骨矣．余抚猕，坐地而大恸．幸同伴已舁床至，余卧其上，并布二人各扶猕，相与驰入山谷．猕休息旬日，始复常态，余亦渐痊．同伴告余，谓某日雪夜，众方拥炉围坐，忽见猕坌息而至，状极仓遽．猕苦不能语，见余辈，惟指手作势．遂从之行，得见古寺，乃分道刺探，始稍稍闻人传言，谓捕得巨盗某某，将就戳，计无所施，愁苦终日．后念猕能潜身入狱，于是相约在狱外静待．余闻而大感，由是与猕益有骨肉之感焉．」
方郁述猕事时，四座咸寂然，及闻猕风雪逃灾、黑夜劫狱事，有泣下者。郁亦不觉以手掠须，澘然堕泪。猕则连自变量觥，婆娑起舞，众亦争举大杯以贺之。
郁又续言曰：「吾适所述，犹人所能为者，未足以尽猕之异绩也．不见其头颅之濯濯乎？此其事更有足使诸君赞叹者．曩时，圣祖登极，青宫众多，各怀异志，诸皇子咸蓄有奇人异士．门户既分，党争遂起．某皇子得海外某国贡奇珠一，其贵重罕与伦比，什袭珍藏．布爱姬岫云者，钟爱异于他妃，乃以此珠赐之．岫云因获此珠，恐有觊觎之者，亦多所防备．其侍女咸解武事．某年，吾同党人大会于九华山，因议及是珠，谓有人能取之者，当集资为寿，且举之为魁．顾赞成者虽多，至欲实行入宫，则相与瞠目而视，不敢冒此大险，遂亦一笑而罢．猕彼时亦闻是语，乃乘吾不备，飘然而去．吾大惊讶，谓相处十余年，仍背吾他适，初不疑其负有盗珠之意也．吾于是郁郁成疾，困顷床席十布余日．吾同伴及诸弟子率来视吾疾，门限为穿．一日，方共集吾室，乃猕忽破窗直入，然其形状殊不类平昔，血溢额际，痂厚结如钱．余骤见猕，大喜，病若失，趿履下床，见状大惊．猕见吾，忽探颊嗛出大珠．时日甫西匿，室黑，末及秉烛，而是珠光芒乃鉴人毛发．诸友咸在，见而骇绝，始悟其被创之由，实为盗珠也．猕不能述盗时情事，吾后从他人得闻之．谓岫云藏珠之所，虽所亲无知之者．猕入宫，乘夜破扉，倾箱倒箧．岫云大呼，侍婢尽起，争持刃逐猕，猕遁去．岫云恐猕为盗珠而来，防范益严．虑藏珠之所为猕侦察，乃白皇子，廷侠士入宫，己则抱珠于怀，终夕列炬，众目共监视此珠，意猕虽狡，当不容猎取．如是者凡七昼夜．是夜，猕忽取一巨爆，从檐角燃之，其声震瓦．众知有变，咸出宫侦视，已跃入岫云之怀，夺珠入手．岫云惊号，猕又窜出窗外．侠客急飞剑驰逐，猕见白光，知为劲敌，急吞珠入口，且驰且避，而白光盘绕顶际不已。宫有圊，乃不顾污秽，藏其中，白光遽敛。此时露一顶于外，遂被创，乃折而返，出浴于御沟，沿城而行，亦无觉察之者。大功于是告成，而宫人讳言其事，亦不敢大索贼。」
郁言甫毕，诸客咸击掌称善，争视猕，猕意益得。郁又曰：「吾得此珠，终无所用，欲售之，而当世无人肯出巨资者。余乃舍此珠于嵩山白鹤观，以观中有塔，巍然高出云表，遂安此珠于塔顶焉。」


　　　　茭塘海盗

番禺之茭塘，凡十数村，其村民以盗为业，盗于海，所乘之船曰多桨船，桨有三十六枝者。行劫皆以昼，遥望客舟如黑豆许，则听之，大如鸭，则必为所追，至则以铁钩拽其船，乃持刀仗往劫。亦有盗船仍被盗劫者。此船一二十人方劫得资货，又遇盗船三四十人者，辄复为所劫。


　　　　盗觑李晴山行箧

江郁李晴山，名道南，干隆朝进士也。某年春，将赴礼部试，苦治装无具，乃以居屋出鬻，得五十金，为路资，行李狼狈。有从者肩二箧随于其后，甚重。宿临淄道中，有盗私伺之，耳语曰：「若者敝甚，非绐我乎？视其箧，疑必有藏金也。」晴山闻之，故启其箧，皆破碎经史，朱圈墨迹，无一完善本。盗相顾，叹息而去。


　　　　东南海上多盗

嘉庆初，东南海上多盗，曰凤尾帮，曰水澳帮，曰蔡牵帮，闽盗也。曰箬横小帮，浙盗也。曰朱濆帮，粤盗也。续出者，有黄葵帮及和尚秋等小盗，则皆闽、粤间人。


　　　　勒保钢表被盗

嘉庆时，川督勒保颇黩货，尝督师剿川楚教匪，久而无功。其后内调入阁，濒行，辎重无算。时海禁未开，各国之商舶未至，计时之钟表罕有输入。勒有钢表一，爱之甚，佩诸身。时羣盗如毛，途次，忽被盗，牕户如故，而囊橐半空，并所宝钢表亦失之，逻卒无一觉者。
勒以失表，大怒，严檄地方官勒限破获。一夜，方伏枕假寐，忽微风掠面，惊起视之，一人作健儿装，半跪榻前而言曰：「中堂安。」继而曰：「中堂之物，实某取之。中堂所得皆不义财，某代取之，所以为中堂弭罪孽也。中堂乃复穷究，枉及无辜，将更取中堂之首矣。」遂以表掷之榻，曰：「姑以此物还中堂，余不可得矣。」言已，一跃上屋而逝。勒大惊，翌日，面谕所司，令不复究。


　　　　盗善走

姑苏阊门内有巨室，嘉庆丁巳，中秋之夕，忽有三盗至，皆执凶器，家奴毕集，见其蹲伏屋脊，因鸣金聚众。三盗惊走，一以腹贴瓦，如蛇之游，迅速无比，一以手代足，倒身而行，亦甚捷，一则纵身跳跃，檐瓦无声。时观者若鲫，鎗棍齐举，廑得捕其跳跃者，俄仍被脱。越日，则下塘某质肆之银房，被劫一空矣。


　　　　抢米为临时之盗

嘉庆甲子五月，吴郡大雨者几二十日，田不能莳秧。六月初一日，乡民结党成羣，抢夺富家仓粟及衣箱对象之类，九邑同日而起。抢至初六日，凡一千七百五十七案。


　　　　张保以盗缉盗

闽、浙海盗之与蔡牵同时者有张保，甚猖獗。官军出征，力竭请降，授官至参将。有拟荐擢总兵以示羁糜者，桐城姚石甫观察莹言于大吏曰：「保无尺寸功，穷蹙乞降，官至三品，宽厚至矣。再迁擢，何以服奸宄？不如以海洋缉盗责之，有功则迁擢不为滥，有罪则谪降不为苛。」保卒以此奔走海上而死。


　　　　张忠武少曾为盗

张忠武公国梁保障苏、浙郡县，垂七八年，其后以兵饷大权为共事者所掣肘，卒以身殉。
忠武初名嘉祥，广东高要县人，美秀而文，恂恂如儒者，然喜任侠，跅弛不羁。年十五，之粤西，从其叔学贾，心弗喜也，日与轻侠恶少年游。其党有为土豪所困者，往助之，杀人犯法。官捕之急，遂投某山盗薮。盗魁奇其貌，以女妻之，女嫌其疏贱，不可。盗魁欲拔之为己副，其党又不可。山中例呼盗魁为老大，其支党皆为兄弟称，自二三四五以下，各以才之大小，为次之先后，乃呼忠武为老幺。幺者，第十也。然每出劫，必倍获，抗官军，必告捷，羣盗皆惊服。一日，山中粮匮，因往劫越南边境，名为借粮。越南人驱象阵来御，盗马皆奔。忠武使其党捕鼠数百，明日复战，掷鼠于地，纵横跳踉，象见之，皆慑伏不动，遂获全胜，乃大掠而归。
顷之，盗魁病死，羣盗推忠武为魁。忠武有众万人，以兵法部勒之，与之约曰：「凡劫官商，毋得杀人，财货必留还十之一，俾得为商之资本、官民之旅费。」既而官军讨之，山中仓猝无兵器，忠武使人揭一竹竿，以御兵器。战益久，则愈削愈锐，以刺人，无不死且伤，又获大捷。然兵吏之为所执者，皆礼而遣之，且具书自陈不得已为盗状，谓苟蒙赦宥，愿效死。及粤寇洪秀全起于金田，遣党招之，拒不往，曰：「吾之为盗，非得已也，岂从叛贼者哉！」向忠武公荣提军广西，使绅士朱琦为书招之。忠武约官军压其巢，出御而佯败，乃悉括山中财物，散遣其党，使归为良，而自降于布政使劳崇光军前，改名国梁。得旨赏千总衔，归向差遣。由此战必为士卒先，威名闻天下。盖忠武年十八而作盗魁，二十八而折节从军，为国虎臣，三十八而致命遂志，平生大小数十百战，善于寡击众，每出己意，坐作进止，率与古兵法暗合也。


　　　　盗为蛇所逐

雁荡有寺，多田，每岁获已，海盗辄来杀人，劫粮去，以是僧莫敢居。道光初，有僧携一徒，言自峨嵋山来，居之不疑。盗初以为有术也，继审为无，复肆劫焉，且刃伤僧足，僧仍不去。寺后有眢井，僧无事辄窥之，投食其中。居三年，盗凡五至。一夕，盗又至，掠甫竟，僧蹙口作声，忽大小蛇麕至，势若风雨，巨者如楹如栋，小者如臂如指，四面围绕。盗挥以刃，虽伤数头，莫之止也。顷刻，周其身如缚。僧笑曰：「知罪否？」盗叩头乞哀，僧复长啸，蛇遽释之。盗踉跄下山，不敢复至。他日，村人过寺，僧使视眢井，蜿蜒者充塞其中，素所畜也，因呼为蛇和尚。于是鸠工庀材，即以寺产修寺，不一载，顿复旧观。后之住持者，犹能传其弄蛇之技也。


　　　　盗割婢臂

咸丰初，江苏有进士某选授闽省某县令，挈眷赴任。一日，舟抵某处，忽盗艇四集，蜂拥登舟，刀光闪烁，人语喧哗。瞩其魁，则一翩翩少年也，貌甚美，挥众将肆劫。忽问主人为谁，某方悚惕伏舱陬，噤不敢应。仆从中有胆壮者告之，盗曰：「是某年伯耶？几惊长者！」戒其侣毋扰，又曰：「既为某年伯，婢中有巧奴者何在？」仆乃指巧奴，盗曳令前，掣其素腕，用利刃割臂肉少许，置掌中，若甚珍重，急出白色药敷伤处，慰之曰：「毋恐，即愈也。」握肉出舱，致声孟浪，率众扬帆去，他物一无所动。某与仆皆不识盗，问巧奴，亦不知。视割处，伤痕渐敛，洵良药也。相与骇叹久之。终莫得其故。


　　　　盗劫御赐貂马褂

咸丰甲寅十二月，文宗赐曾文正公国藩以御用黄里貂马褂，颁到之翌日，有盗以小舟夜劫文正座船，取其褂而去，文正噤不敢言。


　　　　昌平女仆通盗

京师某巨室雄于赀，佣一仆妇，为昌平州人，服役有年，性甚黠，主妇颇委任之，凡金帛所藏，悉与知焉。一夜，人定后，有盗六人自屋而下，皆涂面执刃，羣仆惊逸，此妇闻声趋出，为盗所执，以刃拟其颈，曰：「尔主人何在？」曰：「值内班未归。」盗挥其徒曰：「速缚其主妇来！」妇跪而泣曰：「主母遇我厚，愿勿吓之，我愿以身代。」盗曰：「既如此，尔但告我金帛所在。」妇嗫嚅不欲言，盗举刃欲斫之，妇大骇，乃具告焉。盗搜括既已，意犹未足，复以刃胁之，使尽言，妇曰：「金帛尽矣，惟有珠宝首饰在某所。」于是盗又尽取之，笑谓妇曰：「汝言未必尽实，今姑留余地。」乃呼啸而去。
盗既去，主母深感此妇，慰谢之。而妇面色如土，不作他语，连呼吓杀吓杀而已。比晓，主人归，知状，亦慰谢之。然念妇虽为盗所劫，何尽情泄露，当皇遽时，乃纤悉不遗如此乎？且仆妇甚多，何以独劫此妇，其事似有可疑。而妇自此即云惊悸成疾，越三日，以病重告归。主人重赏而遣之，密遣干仆尾之行。妇初卧车中，出齐化门，即自起，遣车反，而别雇一车以行，至昌平州某村止焉。有数人迎门而笑，妇亦笑而入。仆即奔告于官，遣役偕往。时已夜半，夺门而进，则妇方与众分所盗之物，金帛首饰俱在，缚送官，论如律。


　　　　济宁女佣通盗

江淮间有王某者，以武科起家，官都司，因事削职，隐于乡，年未及三十也。好驰马，有马名雪花骢者，服官时，以千金购之，日行七百里，无汗，颇宝之，虽戚友不借乘。所居在山麓，邻居绝少，自恃其力，不惧。久之，亦无盗患。一日，有妇来，年四十许，操济宁音，自言孀居数载，依犹子度日。犹子无赖，时虞冻馁，愿留此受佣。王以其举止大方，不类村妪，谋于妻，留之。妇不苟言笑，与婢仆尤睦，颇得主妇欢。工针黹，略解书算，王旋令司会计，货财出入咸知之。
某日黄昏时，门外人声如沸，王疑有盗，欲出视．妇力阻，谓不宜开门揖盗，待其入而后御，主客殊形，攻守异势，盗可擒也．王善其说，遂止．须臾，盗坏门入，王持短楷守寝门．时妻子及婢仆皆匿迹，侍左右者仅妇而已．盗力攻不能破，正相持间，王腰际陡痛，似有人自后袭撃者，不可支，被盗获．盗缚其手足，横卧于地．次及妇，妇曰：「我，佣也，缚我何益！主人非吝于与者，释之，惟子所欲．」盗问王，所答亦如妇言，遂释缚，令献其所有．顾腰痛，不可行，盗强之，妇曰：「随我来，毋苦主人．」盗随妇入，倾倒筐箧，乘雪花骢呼啸去．盗既去，妇泪流被面，谓主人受无妄灾，扶登榻，为之抚摩．主妇则匿榻下，惊魂甫定也。由是益感妇意。卧旬日，伤愈，妇欲回家视犹子，谓约半月可返，许之。
王既丧骏马，颇抑郁，遂如山左访友，不遇，怅然归。距家百里，忽大雪，无可投止，忽见林中有村落，系于篱角之马，方囓刍，酷似雪花骢，迫视之，果然，乃大疑。及暮，跃茅屋潜窥之，则有暴客六七辈纵横坐大嚼，所谈皆盗马事。屋隅有妇，似曾相识者，谛视之，佣也。急跃出，星夜驰归，召其徒，得十余人，各持器械至其地，破扉入，擒其四。妇则匿灶下，曳之出，俯首无辞。王谓妇曰：「汝能述颠末，不罪汝。」穷诘良久，始吐实。盖妇实盗媒，击王腰际者，则豫匿盗于室，攻其无备也。遂送有司，置之法，余盗徒流有差，而骢已不复如前之神骏矣。


　　　　子劫父

咸、同间，粤寇难作，曾文正公在籍办团练，召募乡勇，号湘军。湘人王友雄者，应募从之。家有一妻一子，时友雄年甫二十余，子仅周岁。既从军，音书断绝，妻茹苦含辛，藉十指自给，抚其子。子年渐长，以贫故，无力就学，日惟与诸无赖游，习与性成，遂流而为盗，有时驾舟湘、沅间，遇孤客，则杀而取其财。母虽知之，弗能禁也。
友雄在军久，颇着战功，历二十余年，擢都司。然目不识丁，不能执笔，故绝未尝与家人通音问。某岁将就任兰州，自念离家三十年，妻子不知存亡，决计回家省视，将挈以赴任。摒挡行李，水陆奔驰。既抵湘，乃雇舟旋里。舟子同伙四人，皆好身手，故舟之驰行甚速。迨夜深，驶至僻处，舟子持刀入舱，乃以刀加友雄颈。友雄跪乞命，仅许全尸，四人共舁之而沉诸河。友雄谙水性，身畔尚有零钱，潜泅登岸，购易新服，沿途访问，得抵家门。入室，妻已不能相认，为语颠末。妻大喜，问行李安在，语盗劫事，相与嗟叹不已。邻人闻友雄得官归，亦来一亲颜色。友雄问子何往，妻告以子与无赖游，一出恒数日不返。方絮絮道家常事，无何，有数人扛箱入室，审视，皆己被盗劫之行李也。又一中年男子亦随之昂然入，即舟中之一人也。妻呼其名，令拜父，男子错愕不知所为，强拜之，神色仓皇，悚息不安。友雄明知其故，温言抚慰之。越数日，友雄遍召父老，觞之于祖祠。酒酣，出锁键其子于祠，数其罪，拔刀欲杀之，众父老为之缓颊，子亦跪乞命。友雄曰：「吾杀贼多矣，岂家中之贼独可宥乎？吾为社会除一害蠹也。」卒杀之。


　　　　浙东有盗薮

明戚继光尝云：「浙江台州人悍狡而黠忍，抚之可利，与江苏丰、沛人相似。」溯古例今，殆犹俄之哥萨克也。然山地生产之人，多可为兵，亦即多可为盗。国初入关时，大岚砦主名震东南。【大岚山即四明、天台山脉之内部平坦处。】咸、同间，天台、四明二山脉间，李锷聚众数万，雁荡、括苍二山脉间，亦多据山称主，盖皆浙东之盗薮也。


　　　　夫妇为盗

义乌人恒尚勇，明戚继光用乌伤兵，即义乌人也。有杨固者，号穿山甲，能缩其肢干，坚如团铁，手足一纵，当者皆靡，甚有名于江湖间。其族兄官菏泽令，往省之，自河南走定陶。时天已向暮，见一妇人策蹇行，颇缓，固负幞，然健步直出驴前。妇人踞鞍作呻楚声，固不之顾。又行里许，忽遇七骑，均下拜此妇人，妇人偃蹇不为礼，固始大异。夜宿逆旅，而七骑者及妇人咸在，轰饮甚驩。固闭户寝，中夜，忽闻庭际有异声，起自窗隙外窥，则见此妇人者短剑单衣，与一髯丈夫格于庭中。丈夫握长刃，皓如霜雪，而妇人短剑，兔起鹘落，髯之剑乃不能损其毫发。已而七人皆出，跪庭墀，求止鬬。髯怫然收剑，引马出店而去。妇人詈曰：「我自适己事，汝何涉者，乃必止我！」固闻之，挢舌不下。
固侵晨起，行道中，见数贾人皆中剑创，似受劫于暴客者。问盗状，则店中妇人及七骑也。固回忆妇人，则似髯丈夫者为其夫，谏止妇人勿劫行客，因而致鬬。顾不能即此七骑而问，遂怏怏赴菏泽。告其兄，兄曰：「是间羣盗如毛，吾乌知此雌雄者为谁！」


　　　　曹州之盗有黑店

曹州多盗，不仅出入于闹市也，且设旅舍以诱行人。同治季年，江右周平甫过其地，薄暮，投逆旅，忽闻叩门声甚急，亟启扉，则一美妇人，谓：「此为黑店，盗所设也。室之壁有暗门，夜深必为所算，今入陷阱矣。妾久落于此，店主觊觎妾貌，故相留。妾思遁者数，夜当与君偕行耳。」言毕，即相将而出，盗未知也。


　　　　拉疙疸

湖北襄、枣间有盗，捉人勒赎，曰拉疙疸。【疙，秃头疮也，本《淮南子》，俗作疙疸。《明史》王疙疸已从俗书。】被其祸者，或于赎归后，择乡里间愚而肥者，百计恫吓，诬为盗党，必献重赂以脱厄，而所得之资，或丰于所失。被盗，奇祸也，反因以为利，人情变怪乃至此。


　　　　盗为子延师

有黄某者，以课徒为生，岁入修脯，仅数十金，尚不足养妻子。某岁，岁终散学，诸生以来岁均将习贾告，黄唯唯。村去家数里，踽踽独行，途遇一叟，率然问曰：「先生解馆矣，明年有所主否？」黄答曰：「明岁尚未有设帐所也。」叟曰：「有葭莩亲，欲延师课其子，如不弃，当作曹邱，可乎？」黄方以失馆为忧，闻之大悦，即曰：「诺。」黄与叟且语且行，絮絮询叟居址，叟曰：「至日，老夫当自来，无烦相过也。」旋与黄分道而去。
黄归，与妻子语所遇，颇欣慰。既度岁，一日，忽闻剥啄声，启户视之，叟也，谓黄曰：「敝戚命迓文旌。」言时，探之袖，出聘金陈于案，曰：「此戋戋，聘仪也。」黄视之，银百两，大喜过望。叟请即行，黄立命妻检行囊，叟止之曰：「无须，已为先生备具矣。」黄乃与叟相将出门。黄居故距河近，叟引黄行，至河干，有舟系焉，邀黄共登，解缆遄发。约行三昼夜，叟曰：「至矣。」命舟人舣舟，偕黄登岸。行半里，则曲径羊肠，树林蓊翳，似入乱山中。复前里许，恍有庐舍，朱门华屋，浮沤宛然。导黄入门，升堂，左折入一门，行曲径，似园囿，山石花草竹木，位置井井。中有屋数楹，精洁特甚，叟曰：「是书室也，先生即下榻于是。」
无何，叟入内，引一少年出，向黄拜，曰：「从先生受业者，是子也。」起而旁立，黄视之，貌亦甚佳，珠冠绣服，类贵介子弟。略诘年岁，一一具答。少年退，则有僮以酒肴来，陈列满案。叟肃黄上座，曰：「敬备薄酒，为先生洗尘。主人适他出，归无定期，改日再当上谒。」言毕，举盏劝进，酒甚醇厚，肴亦精美。薄暮席散，叟告别，嘱僮侍茶水。黄独坐，颇疲倦，展衾就卧，则衾褥皆温软无比。次日，叟引少年来，出书，请先生句读，视之，则《三国演义》、《水浒传》各一部，又侠义诸书数十册，固无所谓帖括及诗古文辞者，更何论及经传。黄讶甚，诘叟，叟曰：「先生毋疑，若曹无志科名，但能识字义，明大理，稍习世事足矣，故无用经传诗文为也。」叟退，循例授课。自是，书室中除叟时至，与僮供呼唤外，绝无一他人来。而饮食均甚精美，少年甚聪颖，讲解辄了悟，黄颇爱之。暇时询以家世，则秘不告，或问僮，亦以不知道。
黄居久之，主人卒未归，仅于纸隙帘罅间，髣髴见一伟丈夫，服御拟王者，不知为何许人也。值岁暮，盛筵款黄，叟及少年与焉。乃召优伶，以乐侑食，首演《盗御马》，扮窦尔东者，奕奕有神，白口道至「排道送天霸」，振衣抖擞，部下健儿，奉命维谨。少年覩此，亦眉飞色舞，鼓掌称善。叟捧戏单请黄点一出，黄以座客好观武剧，乃点《白水滩》以迎合之。有顷，青面虎出幕，狼狈狂呼，手加铐镣，少年已有不豫色。至战败被僇，少年为之掩泣，且失声曰：「阿爹休矣。」叟急乱以他语。黄知其异，且畏祸及，剧既终，乃乘间遁。走十余里，铃声渐紧，轻骑飞来，一壮士下马，称奉主人命，敬送先生，持一函，启而视之，书云：「山居简陋，辱设绛帐，淹留期年，以未谋面为憾。仓卒束装，不告而去，岂有所开罪耶？方今举世滔滔，窃国者侯，彼以民物自任者，大都有挟以求，弱者迹类胠箧穿窬，强者直是杀人行劫，先生转不之怪，而独视敝庐如针毡何耶？士各有志，不能相强。差幸豚儿受教以来，赖先生讲解明晰，于有关实用各书，颇已领会，志气亦极轩昂，毫无猥琐态，仆之受赐多矣。敬赆白金五百，藉慰教勤。」下署名心具。黄阅竟，亦不知所云，亟称谢袖金而返。后复沿旧途觅初地，忆丛箐中有小洞，即前所匍匐而出者，视之，则洞口已塞，新砌泥痕尚历历可辨也。



　　　　窦开山盗妇女

窦开山，乳名尔敦，一曰二东，兄大东，皆献县剧盗。能舞鎗，使人对面放镳，十镳齐发，尔敦能以鎗锋抵镳锋，俱使反射，十不失一。舞双刀，尤压倒侪辈。尝劫一巨室，官捕之急，侦得其所在，往迹之。尔敦持双刀闪舞而前，捕卒未见其人，但若有白练一尺，旋行而过，遥望之，隐隐然犹在目，不知其已远扬数十里外矣。捕卒等视所骑马二十五匹，其尾尖兵截去尺许，始恍然叹其艺之精，非所敌也。
尔敦每于夜半入人家，持刀直奔寝室，老少妇女，俱遭奸污。其尤丽者，必背负被褥，挟之，越重墙而去。黎明，仍挟之以送至原地。凡被污者不敢言，否则次夜仍越墙挟之去，不复送回，盖惧恶迹之远扬也。以故妇女辈凡于夜中见其来，俱呼曰窦师父，则金珠饰物，厚有所馈。尔敦恃其技，横行阜城、肃宁、交河、吴桥诸县，官知之不能捕也。


　　　　茹某劫山西黄氏

茹某，汴人，少习击刺，辄能离地跃数丈，因有赛时迁之称。飞檐走壁，取物如探囊，从不破案。闻山西多富室，黄氏与尉迟氏尤着，乃裹粮而往。月余至黄家，有寨，其外如小城，垣甚峻，堞楼三四，逻者十数。居宅数百间，回廊曲径，极富丽。库有七，高其闬闳。及夜，先登半里许关帝庙之华表柱瞭之，知其大概。次夕，越垣入，库门有银堆二十余，审之，殆各重千斤，白光耀目，即世所称之没奈何也。库中东西置大铁柜，高与人齐，长丈余，宽五尺许，前后门启不闭，寂无守者，心异之，思远道而来，不获珍宝，虚此一行。至第七库，则西厢有微鼾声，拨门入，陈设雅洁，有榻，悬纱帐。搴视之，则所卧之女郎惊而觉，启帐由后下。闻铮鏦声，急奔，女郎尾之。甫至库门，欲踰出，突有飞叉中肩，创甚，随叉而倒。女郎曰：「昧死强徒，外库不少金银，敢入人闺闼耶！」不得已，乞命，曰：「初次姑宥，再来不赦。」女郎因给以药，使敷伤处，痛旋止，复踰重垣而出，狼狈回里，遂改业焉。


　　　　黄金满有大王之称

光绪初，台州巨盗黄金满啸聚北岸之桐树坑，专与官军为难，温、台间人呼之曰金满大王。省吏严饬温、台二郡文武合剿，金满不能拒，遁入海。水师踪之，金满乃率其悍党四十人走乐清湾，迷失道，至雁荡东外谷之石梁峒止焉。
石梁峒位于谢公岭之北方，广三十余丈，峒口一石，横亘若悬梁然，因以得名。峒前一径，通大道，筑墙极坚，有一人当关万夫莫入之概。自余三面，皆峭壁嵯峨，无去路，能进而不能出，绝地也。金满既抵石梁，询之洞中人，始知距乐清、黄岩等处皆甚近，急议迁地，而台、温标营已得报追至，密围洞下，逾二日夜。时火器入吾国未久，而金满所携之枪，皆毛瑟、利明登之类，极快利。官兵数逾千人，畏其枪械，不敢逼。至第三日拂晓，山多雾，金满得间，率众窜出，越谢公岭，至东内谷碧霄洞早餐，上南坑，向永嘉而遁。将所携衣物金钱反途散弃，以迷官军之追袭。及围军察觉，金满离石梁已逾三时矣。
金满飞行绝迹，来去如风。一日，某守赴圣庙拈香，见大成殿上新悬一额，字大于斗，其署款则黄金满也。而窗棂尘封如故，不知其何自来，而何自去也，一城为之大骇。
金满常年借宿人家，使其徒党蓻香寸许，握之于手，徒党有倦而思卧者，火灼其肤，以是终夜戒严，得不为捕者所算。
浙抚陈士杰办理金满一事，迁延不获，两奉严旨，惧无所出，乃以重贿得调山东。刘秉璋继其任，又不能获，乃勉以招抚了结。时盛伯羲祭酒昱方官侍读，劾其将为杨嗣昌，严旨督责。刘乃奏覆，愿以身保其不反，后为彭刚直公玉麟所抚。癸未冬，调金满赴广东，随营効力，遂官至参将衔守备。


　　　　遇红姑娘者十九死

红姑娘，女盗也，出没于山东、河南间。周某者，江南人，光绪初，以应礼部试，过河南，投宿彰德境之某旅店，下车而散步。河南地平坦，居民多种麦，时麦苖方盛，一女子提竹筐以行，着淡红衫，风致翩然。周视久之，尾行三四里，暮矣。女回首问曰：「日暮矣，将往何许？」周漫应之曰：「往刘家庄，迷途矣，敢问。」盖实无其地也。女曰：「刘家庄耶？问此人可矣。」遽以筐中布裹与之。发视之，人头也，大惊，不知所措，而女已逝。急掷而遁，则已忘其逆旅之所在。至夜半，不得宿处，匿破屋竟夜。
明日，周遇樵者，问以途，始得返。昨夜所遇，不敢告人，而犹惴惴畏祸。入室，门未启，行囊已失，怒诘主人，主人曰：「不可返也。君不闻红姑娘乎？其劫人财物也，不必破扉。即杀人，亦无敢究，况此区区乎！」周不信，明日，箱箧忽自来，检物无所失，益一书，书曰：「与汝戏耳。呆书生，劫之可怜。昨夜人头，去之何许矣？」周阅竟，始信主人言，而知昨所遇即红姑娘，幸免于祸，窃自喜，亟束装行。后与人言，或有知红姑娘者，曰：「君幸矣，遇红姑娘者，十九死，君独免，呆之力也。」又曰，红姓洪，以好着红衣，人故呼之为红姑娘。


　　　　兰因为女盗

光绪初，陕有女盗曰兰因，劫财伤人之事时有之。容色艳冶，年十五六，好驰马郊外，人莫知其为盗也。


　　　　新嫁娘作盗

温州女，盗也，幼字邻村农人子。寻父母相继卒，育于舅家。年十七，舅又死，农子虑其无依也，迎以归。嫁之夕，资装甚盛，女尤婉妙绝人，农子大喜。
及夕，入洞房，农子方近前，将为女缓襦结，女忽障以手，曰：「勿尔，今夕吉期，当听我得彩乃归。」自褫外衣，则藏白刃尺有咫，短枪二。农子瞠目不知所为，女笑曰：「子毋然，此后当无忧衣食。身既从子，安有二心，今夕当听吾去。」农子不敢挽，女一跃如燕，翩然不知所向。久之，农子神稍定，检奁具，多且华，摩挲久之。夜过午，闻背后有吃吃笑声，回顾，则女已至前，解背上装，黄白物累累然，农子目为之眩。是夜合欢，犹处子也。女戒勿多言。农子畏其力而恋其美，悉如所教。明日，传闻百里外有某大户被劫，盗仅一人，而枪殪其镖客三，失贵重物尤多。报之官，大索盗，农子固知女所为也。
女间月辄一出。一夕，甫出门，遽奔还，仓皇失色。农子问故，曰：「殆矣，樊七方自后尾我。樊七者，名捕也。吾每出，必过前村驿亭。今日忽有黑影自亭出，吾前亦前，吾返亦返，恒相去十余丈。吾逃之芦中，曲折盘回，乃浮水归，幸彼未觉。非樊七，安能轻捷如此！」
翌日，农子挑菜入城，果闻官自仙居调名捕樊七。农子归以告，女自是不敢出，日与农子相守。逾月，农子又挑菜入城，忽短衣窄袖者数人，邀入酒肆。坐既定，有黑衣者语农子曰：「汝有罪，知之乎？」农子仓猝无以答，黑衣者微哂曰：「汝妇顷于公堂自承之，犹讳之耶？吾辈受汝妇金，特告汝，速自陈，庶可免也。」农子惧，尽吐实。墨衣人顾旁坐蓝衣者曰：「樊七之言不谬也。」复顾农子曰：「吾侪将逮汝妇，汝速为导。」农子惊曰：「天乎！吾妇未被获耶？」众曰：「若被获，则汝亦同罪矣。留汝为导，以脱汝也。」农子方迟疑，黑衣起，将拽以送官。众人复力为解释，农子无如何，则先行。诸人者，皆捕伙，受樊七命来者也。至其家，以十数人围其前后，令三四人从农子入。女方坐阶前，妍艳如桃李，农子遽前牵衣大哭。女望见众人，叹曰：「命也夫！」顾农子曰：「不忍累汝，请行可也。」众加桎梏焉。女至县衙前，语吴曰：「孰为樊七？吾欲见之？」众呼之至，女点首曰：「果豪杰，吾死不枉矣。」樊欣然有得色。女遽噫其气，有针自口出，直射樊喉，不及避，女笑曰：「今日并命矣，汝犹能自雄否？」谳定，女卒弃市，农子亦缘此破家，痛愤自缢死。


　　　　王二李善以盗除盗

剧盗王二，来往山东、河南间。其行劫也，不结伴，不杀人，不劫人于旅店，亦不破人室家而劫财帛，常于路上攫人之所有，然亦无定处。
淮人李善，本农家子，年少多力，从某僧习拳术，因更名为武。时江淮多盗，经商者每邀李与俱，则羣盗屏息，李遂以护商为业，十余年未尝有所挫。商人某运资往直隶，邀李偕行，遇数盗，李挥之以肱，殊不当意。一日，李受某商托，独挟黄金数百两，由京至豫，行四五日。一日傍午，至山坡，忽有一人拱手向武言曰：「请留黄金，然后行。不然，前途颇险也。」李笑曰：「君不知李武乎？李武岂畏盗哉！」其人曰：「若然，则不能怪我矣。」遂以手击李。李方抵御，盗以左足加李之腹，李即仆于寻丈外，其人挈金而走，瞬息即渺。李自念失金损名，日图报复。后知为王二，问之同业者，皆云此人不可犯，遂嗒然自丧，返淮而家居。
越数年，江淮商人具简相邀，更请护行。李自念江淮熟地，当无有王二其人者，于是复理旧业。某日，护商自镇至汉，受酬金百两，独步归淮。至浔阳一村落，茅屋隐约山凹间。薄暮，寓一店，解银沽酒。店主曰：「银毋使人见，盗可畏也。」李笑曰：「李武来往江淮数十年，尔不知耶？」店主曰：「君三年不行此地矣，近有一盗，非他盗可比。」李曰：「盗何名？」店主曰：「王二。」李曰：「王二耶？」遂不言。
黎明，李行，方十余里，遥见前面山冈立一人，恍惚王也，遂折而斜走．王自后追之．可二十余里，山角露一佛寺，李急叩寺门投止，仓皇匿鐡佛后．少顷，王亦投焉．王入寺，见寺门已闭，有数千斤鐡板自上垂下，正阻寺门，颇疑之．用力猛举，而鐡板不动，若别有机械以司之者．周视四壁，皆巨石，坚而滑，高约三丈余．寺空无人，神龛鐡佛长二丈，头大如箕．王知此非善处，大呼曰：「匿者迎出，我与尔俱陷死地，不复劫尔矣．」李从佛后出，王曰：「尔非某年在某地被我仆倒者耶？」李曰：「然．」王曰：「君亦未必绝无用者，二人协力，或可出险．」时日光射鐡佛上，见鐡佛左右两臂，若有阶级可登．李拾级而上，以手按佛头，头忽动，谓王曰：「在此矣．」去佛头，中空如洞，下极宽，若房若厅．李与王自佛头转鐡梯穿佛腹而下，一僧卧胡床，见李，王，即起立曰：「二君何来？」王曰：「寻君矣．」僧曰：「甚善．」遂以一拳虚映王面，王闪过，迎之以刀。僧一跃，立数丈外，笑曰：「君岂不能白战乎？」王亦笑而掷刀直立。僧骤来如疾鹰，以手抉王眼。王低头，以手加僧腰，李复自左侧加以足。僧仆地，作大啸声。遥闻人声嘈杂，李急以刀抉僧首。俄顷僧集，约十余，皆长鎗短刀，王、李尽力御之，杀其六七。视各处，妇女甚多，财帛亦颇巨，盖此僧本一猾盗也。遂散其妇女与其屈服者，各给与财帛之半，王与李分其半。二人自经此险，遂相结，改业为商。


　　　　豫西刀匪之多

豫西山箐丛密，宛、洛之交，尤号盗薮。盗之羣曰刀匪，其魁称杆子首，名者以十数。光绪时，洛阳张黑子、汝州董万川、南阳王八老虎尤慓悍。豫中吏治不修，政敝民困，贫者从盗以为生，富者奉盗以苟存，白昼剽劫，掳人勒赎，固莫敢谁何也。


　　　　盗诱伶为子

苏伶集秀班最著名，同时又有集芬班者，誉稍逊，而旦之妍丽过之。一日，有人来称狼山镇署太夫人庆寿，持五百金聘之往，以舟来迎，晚泊海口，中夜扬帆而去。三昼夜，抵一岛，乃盗窟也。岛中屋宇相连，有巨第，堂设虎皮座五。令羣优演剧三日，择旦五人，各据其一，余俱闭之空室，日给两餐。数月后呼出，择其晓事识字者分派执管，余则种地灌园而已。岛中货物山积，宰猪三十余只，人给肉四两。
每朔望，山人均至绝颠庙中叩拜，内塑一像，如道士状，髯长尺许，架插大刀一柄，云明福王时高杰部下参将也。高被杀，引兵数千人携饷银自长江直下，欲于海岛觅栖身处，以素精地理，见此山风水绝佳，遂结营其上。义子五人，分作五房。相传山中不得有一妇女，有则必败。故如僧道收徒之法，每令其党扮作客商，采买未十岁之幼童，派与羣盗为子，自垦自种，已百余年。所蓄甚富，从无劫掠之事，而财用不竭。旦五人亦安之，不作归家想矣。其中有姚某，夙在班中弹弦子者，一日，偶步山麓，见海舟遇风泊其下，急登其舟，劝之速行，遂附舟归。初，班中人之去而不返也，羣疑覆舟于海。姚归，遂向同班中送信，始知为盗所诱，已七年矣。


　　　　米禾登

湘潭有剧盗曰米禾登者，名甚着，远近之人多畏之。其实米乃侏儒，力不胜重，且讷于言，其所以坐享大名者，皆徒众之力耳。米少无依，为人牧牛羊，亡犊，惧责而亡，为盗魁所收。以黠诈善谋，颇为众盗所服。盗魁死，众拥米继之，专为画策，因是而有名。后为官所收，毙于杖。


　　　　炮船中人为盗

东南炮船弁兵之为盗者，时有所闻，盖实与盗通同一气者也，而非所论于安徽之玉溪口。玉溪口尝泊有炮船二，有某广文挈眷乘小船，过其地，日暮，泊焉。夜鼓再严，管带炮船之营官乘他船出巡，船中兵勇起意，至小船行劫，持刀登其舻。广文见盗至，大呼炮船救援，即杀之，并及其一妻、一子、一女、一仆，长年三老均投于水。因断其缆，使顺流而去。及营官回，见邻舟不在，问之，众曰：「已解维行矣。」营官惊曰：「黑夜江行，必失事，汝曹胡不阻之？」众曰：「阻而不听也。」营官见几有翡翠条脱一事，审视，即邻舟女子腕上物也，因亦不言。及旦，鼓发，乃告统带，捕船中兵勇，严鞫得实，枭其首于竿。


　　　　杨某盗人之盗

杨某，逸其名，勇而多智，常遨游江湖，以操舟为业。某岁赴苏，中途遇盗舟四，同泊一港。日落后，杨恐为盗劫，思有以慑服之。乃取篙一枝，向盗舟乞火。盗谓竹粗不易燃，杨即以手搓篙，篙破裂若竹丝。羣盗见之大骇，即邀之过舟，殷懃款待，详询里居姓氏，杨诡对之。翌日，杨问盗何往，盗以劫苏城外某典肆对，并谓能出奇制胜者，即推为首领。杨微笑曰：「是不难，苟听吾令，不患不成。惟所劫货财，我须独得其半耳。」众询其谋，杨具告之，且嘱其预备应用各物。羣盗闻之，皆鼓掌称善。
越二日，抵苏，杨使一盗伪作仆人状，持名帖，至典肆，诡称主人赴某省上任，中途遇盗，劫去大皮箱九只，黑者五，黄者四。如有人荷此箱来店质钱者，即请至某处所泊官船，通消息，以便派卫兵捕拿。盗如就擒，当以五百金为主人寿。店主允之。翌日下午，果有负箱求质者，形色与杨所述同。店主乃邀入后室，启其一箱，评论衣服优劣，故靳其值，不即成交，而暗令伙友通信。未几，卫兵十余人身着号衣，奔入肆中，即挥前柜质物者出，扃其门。肆中人覩此情形，以为必惧盗之兔脱，不虞有他也。门既扃，卫兵即出利刃，迫各伙至后室，取箱中之所藏之麻绳败絮，缚其手，塞其口。盖负箱至肆者，本盗之同类，箱所贮者，仅一箱为衣服，余皆绳絮也。缚塞既毕，乃选择珍重衣饰，分贮之箱，且搜集食品而饱啖焉。及夜阑，始共舁箱归。计所获之物，运入杨舟者，有大半。是日风大，晚犹未息也，杨即呼伙友张帆而逸。羣盗既觉，亦张帆逐之。甫行十数丈，桅断帆落，不能行，杨舟则乘风破浪，瞬息已杳。羣盗察桅断处，皆有锯痕，始悟上岸行劫时，杨阴使船伙锯之。桅断处已过半，故张帆后，一受风力，即中断也。


　　　　浮梁黑店

长江下游匪徒甚多，昼夺夜劫，时有所闻，陆道则尤多黑店，与山左无异也。江西浮梁县某镇，为行人往来孔道，有匪类夫妇二人，设逆旅。一日，有收账之贩猪客投宿焉，衣服虽褴褛，而藏金颇富。某夕，有与猪客素识之贩灯草客，亦往投宿，居楼上，猪客在楼下。甫初更，各就寝，惟猪客不寐，乃趋友室告友曰：「余今夜不知何故，常心惊，半夜未能睡。」友曰：「子必厌住楼下，故有此象。如子欲与我更换卧处，亦无不可。」猪客从之。夜未三鼓，店主夫妇持刀入灯草客至，【即猪客所住之室。】猛斫数刀。猪客在楼闻有声，窥之，战栗万状。天明，径赴县控告焉。


　　　　郑七遇神驹李天馥

郑七者，陕西人，以罪流入闽。然雅善捕盗，官中即署籍为吏，郑亦改行为善，娶妇生子矣。一日野适，见一美少年，曳轻绡之衣，执纨扇，状若贵公子。时野次有亭，妪张幔卖茶，郑乃与少年同坐。少年啜茗，命妪取盥器，涤其手，然指甲中时落黄土之屑，郑始大疑。时城中被巨盗，官不得盗，且严符勒郑。郑惧，故野行袭盗迹。今亭上遇少年，异其迹，则尾逐之行。少年之行飘瞥如风，而已觉有人尾其后，则回顾曰：「足下珍重，更前，且无幸。吾知汝食于县官，故以得我为利，然吾不易得也。幸归，夜中固有所报。」郑竦然反。
及夜，郑严扃其户，与妻卧，语少年事，忽闻有人跽床前谢曰：「幸先生惠爱赦我，我必不忘德．」郑大呼而起，以火四索，户扃如故，不知盗之所从入．然郑慧黠无伦，趣其妻起，以物承其榻，令稍高，复息灯卧．未移时，而床沿有异声，似匕首插入，床柱震震然．郑复大号，奋起烛之，果一匕首铦利如霜，陷入床沿可径寸．妻大悚曰：「汝胡知盗之行刺，而故高其床寝？」郑曰：「易辨耳．前此之长跽，非谢也．盖跽按吾榻之尺寸，而剚刃焉，冀弗误中．今吾榻高，盗但中其沿．然且更来，更来者必有物以慑我．」五更向尽，果有物寘于几上，曰：「善视之．」迟明，见几上白金百两，白刃一，郑谓妻曰：「汝何取？」妻曰：「取金．」郑曰：「殆矣．得金而舍刃，谓心知有金，不怖刃也，为仇且更剧．今当舍金藏刃，敬以名纸寘瓦上报礼，或无事．」明日，金果失，亦以名纸报郑，上书「神驹李天馥」也．


　　　　某二爷掳人

光绪甲午夏秋间，京师兵马司指挥范某乘车行道中，忽有数人推其御者下，而驱其车速行。某惊问，则曰：「某二爷命相请。」某二爷者，某公爵之子某也。指挥大惊，在车中大呼，无应者。过某街，有一坊官呵问，则对曰：「是某公府所要之人。」坊官不敢诘。良久，至府第，亟拥入，置一室中。某偶见有人过，辄哀其相释，咸曰：「二爷有命，我等不敢知。」次日，闻窗外人呼曰：「二爷来矣。」果有一人入见，甚谨敬，前致词曰：「君非湖北人范某乎？缘近以万寿，我处费无出，欲告借一二十万，望勿却。」范大惊曰：「我实兵马司官，非湖北范某也。且我一穷官，何从办此巨资？」二爷曰：「我已探确，故敢相延，勿诿。」范曰：「我实非湖北范某，有文书可证。」即从靴中出文书示之。二爷见之，即顿足曰：「误矣，误矣。」便起去。范惘惘不知所措，哀府中人求出，皆曰：「二爷仅言误矣误矣，无他语，我等不敢擅释。」翌日，府中人见二爷请示，二爷始曰：「皆庖人误我，听之，听之。」范始得出。时范某之父方将控官，见其出，始止。


　　　　康八康九兄弟为盗

光绪中叶，京东有康八、康九者，兄弟之同为盗者也。号召族中无赖子弟，荼毒行旅，且好渔色，有行道妇女之稍具姿首者，率为所污，或更窜取之，使充下陈，久之，则他鬻。
康八，人呼之曰康小八，初为农民，御骡车以载行客，岁饥无所食，又为人报仇杀人，惧法，逸山泽为盗，时变姓名，易服色，出没京、津间。一日，至津某薙发店薙发，薙发者问曰：「客从何来？」曰：「适来自京。」薙发者又曰：「客亦闻有康小八乎？此盗虐甚，行旅至重足不敢行，虽捕者四出，不能得，狡哉！」言次，殊忿忿，小八默然。薙毕，语薙发者曰：「随我去取资可也。」薙发者尾之以前行，至一曲巷，出枪向之曰：「尔亦知小八耶？尔观吾似小八否？」薙发者觳觫不能出声，伏地求恕，小八遽以枪毙之，扬长去。


　　　　胡匪

明袁崇焕计杀毛文龙，文龙部下乃散而入海为盗，出没于辽渖、登莱间，此即胡匪之所自始也。厥后，边将孔有德、耿仲明、祖大寿等，相继叛明而降于本朝，其部下或有怀田横五百人之志，不愿寄身于降将旗下者，则亦附和为文龙之遗众，自逃于海。日久，凡亡卒悉加入之，遂成一党。其始专与官吏为雠，绝不行劫也。后官兵力盛，不能抗，而又以部众蔓延，未能加以约束也，遂肆劫掠。然亦惟于豪商巨贾行经关内外及直、鲁一带者，掳而勒出巨金以赎之。而所谓响马诸贼，亦与之联合焉。有商峻者，故毛氏部将，长其曹，为之部勒其众，故商氏世为胡匪，其后裔今犹有谱系可稽也。
胡匪以有响马贼之联合，故一曰马贼。首领不一，各自为股，股或数人或数十人，多则二三百人，无纪律，剽悍特甚，不相统一，故时有互哄。其抢掠之道有二。掳人勒赎曰绑票，被绑之家，须探明为何路何股之所为，倩人设法商议赎价，然亦有由其定价勒限以告者。价之高下，视被绑者之身家及其关系。倘逾限不赎，则被绑者必无幸。掠夺牲口曰出贩，意盖谓夺于此而贩于他也。遇官兵，则权衡势力以定抗否，非必拒补也。倘势不敌，则四散。遇追急，则沿途夺马，以易其疲者。骑术极娴，故捕之者每无如之何。惟为害闾阎而掠不及官。
久之，胡匪有以股而结为帮者，一帮未平，一帮又起，大有野火春风之概。每帮多则千人，少则数百或数十人。然一帮之中，必有一首领，此首乃众所推举，而亦必有惊人之技。如钻天燕子者，穿山越岭，步履如飞，日行八百里；黄四癞王者，马上击枪百步之外，击人左眼，不致移至右眼；而托什套、燕翼子，均能于百步之外，双枪齐发，百发百中；独眼龙飞走击弹，百发百中，故往往闻枪不见人；蓝六一手能举五百斤等类，皆是也。然既已举定，众无不听首领之指挥，而首领亦时时与其部下同甘苦，且时时相见以诚，凡有所得，计人均分，首领固不丝毫多取也。而部下视其首领，其亲爱且甚于父母。首领有难，部下不论何人，皆能舍性命以拯救，而首领之视部下亦如之。
或曰，胡匪行劫时，以红色涂须髯，故又名红胡子。
或曰，胡匪用火鎗，率以红缨塞鎗之口径，及用时，拔其缨，衔诸口，远望似胡，故名。
每岁之秋，高粱未割，长与人齐，辄连亘十余里，胡匪之黠而乏技勇者，每用之以藏身，出则掠夺行旅，谓为青纱幛。意在藏于内，可望人，而人不能见，如人之藏于青纱幛内者然。
胡匪之行劫也，既劫财，又劫色，甚而置人于死。稍与抗，即施以种种之酷刑，炽火于炉，捺人坐其上，谓之坐火车；或以铁线入火中，俟红，徧烙人身，谓之灯草绒背心。
长春之胡匪最多，其出劫也，尝短衣匹马，背鎗囊弹，见人踪迹，即于距离数里之远，高声互喝报字。报字者，各有帮，每用一字或用一特别名词，惟彼党所知者，自为识别，以便此党与彼党遇，藉以通声气也。果彼此皆为胡匪，莫不速报字号。苟不知所以报，若为官兵，则互相轰击；若为旅客，则直前行劫矣。至其同类谈话，辄用隐语，殊离奇不可解。如官兵曰花鹞子，吃饭曰朝的，军官曰官兔子，中弹曰贴金，富人曰大粮户，拷问曰听秧子，杀人曰扯了人，窝巢曰大当铺里，掳人勒赎曰绑票，手鎗曰腰逼子，刀曰口锋子，头目曰当家福之类是也。
胡匪被官擒获，没收其所掠有，曰贼产，除粟麦外，牲畜为多。有籍没一家，而牲畜多至四五百口者。获后，官申报贼产，于牲畜一项，必多报一二，以侈其功。数日后，乃报倒毙，陆续申报，至案结变价，则向获牲畜四五百口者，仅存一二成耳。所谓倒毙者，实已全售得价，饱私囊矣。
东三省之胡匪，昔之为害犹浅，至光绪甲辰日俄战役以后，东三省乃始成为胡匪世界。推其原始，实以军械精良之故。军械之精良，则基于日俄战役。盖是役也，俄兵多弃械，满地枪弹，乃不需代价而得利器，故日俄战役实酿奉天之盗源，且当日胡匪尝为日军所利用，藉以御俄也。


　　　　黄四癞王

大连胡匪之首领曰黄四癞王，安东人，自称明总兵黄得功之裔。天命时，太祖信降将刘某言，捕得功，其五世祖亡命至安东，因聚族以居。黄躯干魁梧，丰颐广耳，目炯炯有光。然出则必伪饰老态，若臃肿不任事者。及驰马控弦，虽壮夫莫之能及，不知者疑其人有特质，实则其年不踰知命，虽伉勇亦未足奇也。体素癞，搔之，则疴痂纷落，故曰癞王，又自称为大刀王五之徒。


　　　　陶什陶横行于奉天

陶什陶亦胡匪，东三省缉捕公文作托什套，简称则曰套匪，为车臣汗旗人，系出贵族，曾袭荫台吉。光绪庚子乱后，始出没于奉天之西蒙境，骁勇慓悍，称雄于洮、辽一带。其左右虽仅六十人，顾皆勇悍善鬬，耐劳苦，骑而行，日或五六百里，昼夜不休。马困踣，则路劫易乘，终不进食。怯懦者往投，鲜所延纳，即往，亦弗受也。于是此六十人者，跃马纵横，遂号称无敌矣。


　　　　唐殿荣专劫俄人

唐殿荣，山东人。光绪中叶，流转关外，充哨官，以事罹法网，乃遁入三姓为金匪。金匪者，盗也，亦即胡匪也。所踞金沟，距三姓城尚百余里，自沟口距其所居地又六十里，深山穷谷，向绝人迹，唐乃麕聚亡命，达三万人。
唐善枪法，以兵法部勒其众，乏粮械子药，辄越界大掠俄屯，踪迹飘忽，俄人无如何也。唐常孑身赴中东铁路某小站，站有俄兵五十，为野外射击，唐伏草间伺之。俄兵方持枪俯首，唐自后遽发枪，俄兵应声仆。余兵以为误发枪机，致伤己身也。一兵续持枪进，仆如前。凡仆四兵，俄兵始大呼有盗。穷搜草间，唐两手方挟四枪，四枪连发，俄兵四人仆。方抢攘间，唐已移其蹲伏地，轰然一声，又一兵应声倒，唐乃移其蹲伏地如前。如是者凡七八次，余兵仅数人，乃狂窜。唐自草间出，检枪枝，捆载而去。
唐之羽众，不扰商民，沟商交易悉如常。一日，某商送粮赴沟，中途被劫，商往愬于唐。唐乃集其众，得二人，即劫粮者，唐谓之曰：「劫粮事小，万一以此而商民裹足，遮断交通，吾数万同仇之士，性命休矣，此则不能曲恕者。」命人押送出沟。既出沟，押者植立，遥指前途曰：「汝二人行至所指处，即为汝界，吾任汝行矣。」二人欣然前行，方及所指处，双枪并发，二人仆。
庚子拳乱起，东省号称仇外，俄人亟欲得之。将军长某遣使招抚，唐乃尽率三万众赴省投诚，驻莲花泡。长即命唐编其众为营，以唐为统领，而令唐举二人以自辅。有刘弹子者，唐之义子也，请于唐，愿得为分统，唐曰：「汝何可哉！吾已属之十四阎王矣。」十四阎王者，亦唐党，盖在沟时绰号也。刘大怒，屡欲寻阎王起衅。唐曰：「今朝廷待吾等厚，宜自励，为国杀贼，岂可自相屠僇如草泽时耶！」即授刘为营官。又虑其未必能无事也，则借事遣之外出，刘怏怏领队行。明晨，忽回至唐帐下。时唐卧未起，刘排闼入其外室。俄而唐起，刘奉匜入，唐唶曰：「汝未行耶？」曰：「固也，吾有事奉白。」唐曰：「休矣，勿复言，此决办不到者。」刘曰：「果耶？」立拔刀斫唐，深入数寸。帐下健儿闻声至，絷刘，唐曰：「勿尔，此吾过也。」挥刘曰：「速走！」因走笔上将军书，言「刘固忠于吾，此次之变，咎在吾激之太过，彼实无罪，乞宥其一死」云云。逾一日遂死。刘后亡命为渠魁，而阎王在省垣，俄人忌之甚，卒由俄廓米窿尔招饮，伏兵擒之，絷送海参崴。


　　　　棒客

棒客，盗也。棒客之在蜀，几如胡匪之在东三省，刀匪之在陕、甘也。平日专以劫掠为事，掳人勒赎，乃其惯技。所在州县，若有中资以上之人家，不有所献，必难安居，然犹不若胡匪之凶残也。


　　　　虬髯客经手无所失

武昌某佣于四川，积得五十四，垂老思归，念孤身不能挟重资，乃裹入破絮，为丐者状。至重庆，过一酒肆，有七八人，衣冠俊伟，据上坐豪饮。某往乞，坐中人不之顾。久之，声益哀，一少而俊者略顾而笑曰：「得五十金，尚不足耶？何乞为！」某大惊，遂长跪。四座皆惊，顾而笑，一长髯者指某曰：「将汝絮裹来！」某自度不能隐，遂与之。髯者解其绳系而重为结束，纵横十数结讫，掷之，曰：「汝第去，无动此结，此物终为汝有矣。」谢而出。
某至石门，有两人迎而笑曰：「元宝来矣。」某大惊。两人将夺之，睨其絮裹，久之，抚其背曰：「与汝戏也，汝行矣！」某重复以敝衣。至巴陵境，有一人随之行，或前或后。某小憩，其人持其裹，将夺之，去敝衣，忽骂曰：「累乃公一日！」某请其故，曰：「汝识某髯，髯所经手，虽万里无失也。但汝不宜以敝衣覆之，令人不见结耳。」某大惊，去其衣，露裹而行。至家，五十金无一缺者。


　　　　沉坦若遇虬髯

吴人沉坦若，精操缦弹棋之技，挟技以游楚。经道士洑，失舟，仅以身免，小泊沙际，信步至山椒一寺，见有虬髯岸帻者，从数人，散步于堂。询沉乡贯，告以吴门。问何所之，因言挟技至此，为阳侯所苦，俟易舟前进耳。虬髯者曰：「君有此妙技，能从我游乎？」沉许之。即邀登大舰，扬帆而上。行数日，至大泽中，渺无际岸，有数百艘来迎，入巨室，馆于客舍，供张甚丽，左右使令，三尺童子外，皆美嬛也。日相对手谈，沈亦高妙，互有胜负。间谈文史，沉亦淹贯，未能屈也。如是者三月。一日，置酒相款，赠以诗曰：「不羡扶余老此身，漫从河海寄修鳞。知交若问行藏处，莫道虬髯是主人。」并出千金为赠，曰：「请从此别，我亦从此逝矣。」即命艇送至汉口。


　　　　盗有法水

秦有估客，负贩远行，过荒祠而息．渴甚，见神龛侧有杯水，交二箸其上，即一举尽上，投箸覆杯，复前行．至一村，叩门投宿，具晚餐，与主人对食．食方半，忽有一衣服褴褛发蓬蓬若囚人者，自外入，即立主人侧，主人不顾．须臾餐毕，主人入，其人亦随入．已，主人复出，从客谈，客因从容问顷所见为何许人，主人曰：「无之．」客因以告，曰：「此无乃鬼耶？不然，当为盗．」主人请搜索之．客久于行旅，善武技，恒以一鐡尺自随．于是主客秉烛入内，搜索至床侧，客指曰：「在是矣．」主人视之，不见．其人忽纵起挥拳，殴主人仆地，趋欲出，客急追之。其人方拔关，客以铁尺击之，伤其肩。主人已蹶起，见客手铁尺，挥舞力鬬，隐约有物，主人顿悟，举粪秽沃之，其人立现，然猛甚，主客合搏之。主人有妻有二子，一时并出，乃就缚。询其人何所来，来何为，则闭口不言。
村人闻其事，乃麕集，搜其身，得金珠银币甚多。众恶其不承，痛挞之。其人顾客冷笑曰：「今日吾死，固当，然汝窃饮吾法水，吾死，汝能得几日活耶？」检其物，率皆近村人所失者；视其身，墨印为满，隐隐渗入肤里。前数日，村中有少妇独宿，为强暴所污，且席卷室中以去，妇羞愤自缢。村人疑所为，讯之，终不承。或以蜈蚣啮其脐，乃承，果所为也。诘墨印，曰：「宿妇人，以此为纪念者。」数之，得七十三。村人怒，积薪焚之。将举火，客忽呼腹痛，宛转欲绝。众知其人所为，一老者曰：「速焚之，令彼死，术当自解。」焚之，且灌以油，须臾成烬。客痛晕于地，已，复醒。村人有知医者，服以药，下血升余，始无恙。


　　　　盗匿藩署

周子迪方伯有亲信家人某，剧盗也，日侍左右，虽劫案累累，县中捕役咸束手。渐有指其为盗者，周亦微有所闻，察之綦严，然久而无据，遂寝之。一日，周方宴客，回顾忽不见某。少选某入，则面无人色，诘之，但张口不语。正骇异间，忽一吏仓皇入，密白捕役何某挈多人来，言盗匿署中，请容其一入搜，允之。何入，见某在阶墀，向前拽之。某出刀相御，鬬于庭，格格有声。未几，某就擒，积案数十起，同日为之一清。盖县境所有劫案，皆某一人所为，恒于夜深乘周熟睡，缒城而出，合署内外弗之觉也，何初亦巨盗，故某之踪迹独知之。


　　　　两粤盗风之炽

两粤盗风之炽，甲于通国，俗有男子三十不成事业便当落草之谚。落草者，为盗也。盖粤人嗜利，而具冒险性质，见有利，辄趋之。凡可以致富救贫者，虽陷罪致死，不之顾。得金，则挥之如土。既罄，无他术以谋生，即为盗矣。
粤人贫富之不均，甚于他省，富者极富，而贫者极贫。贫人既无生计，饥寒亦死，为盗而为官所捕亦死，等是一死，而饥寒重迫，必死无疑，为盗虽犯法，然未必为盗者人人尽为官所捕，即捕，亦不过一死。是不为盗则死在目前，且必无幸免之理，而为盗则非特目前不死，且可以侥幸不死。既若此，是亦何乐而不为盗也。粤人为盗者之心理盖如此。
粤人之防盗也，法至周密。巨室院中，皆有铁网，以防盗之由屋而下。墙垣至厚，均以净砖砌成，攻之不易。若典肆，则高其四周之垣墉，遥望之，直与城垣无异。四角有瞭楼，更夫守之。有警，则鸣锣以告。且有招募之勇士，持械守卫，日夕如临大敌焉。


　　　　粤盗之借路

广州城市中，商店人家，每于夜深闻有言笑步履声，如惊呼之，则厉声答曰：「吾辈借路，干卿何事？」居民亦无如之何。防之之法，既于天井网以铁丝，复砌屋瓦成阶级形，屋与屋之断续处，贯以木桥，盖以便击柝者之夜行巡逻也。光绪壬辰夏，汪仲虞太守大钧需次羊城，方在书斋判牍，忽闻屋瓦作响，大惊而呼，则一石破铁网而下，毁玻璃窗，旋亦寂然。


　　　　飞天蜘蛛

光绪时，粤有剧盗名飞天蜘蛛者。其为盗也，不合羣，不持械，只身入巨室，飞墙越壁如平地，人因名之曰飞天蜘蛛。


　　　　粤盗之收水打单

粤盗术至多，于明火执仗而外，有所谓收水打单者。收水者，岁向商店收取例规也。打单者，盖选择居民或商店之素称殷实者，以红纸作书一函，内开某某向某某暂借银若干两，限于三日或五日内送至某处，届时自有人在彼照收，不得迟误等语。其所索之银，少则数百，多或数万。胆怯者得其书，不敢报官，如数辇而往。盗则遣其党于所约之地收之，且给收据以示信。胆大者即报之官，派兵至所约交银之处，捕其同党，则盗魁已得他人警告，党羽亦隐匿无踪，穷搜不获，其捕得者盖百无一二也。事后，盗魁必出其全力，以仇报告之人，其幸而获免，不受其荼毒者，百中仅一二也。故粤人既得打单，不敢告官者居多数。惟打单之具名者，必为著名盗魁，如陆兰清者，乃有打单之资格，否则不特他人受者置之不理，即同党中人亦将与之大哄，甚至处以死刑，以为私自打单也。
兰清本文人，小试不售，无以为生，遂愤而为盗。二十年间，一跃而为羣盗之首领。虽杀人如草，然不妄杀，慷慨好施与，凡贫而无告者，必周之。故官中欲捕兰清，赏格至钜万，而终不获。盖贫人甚德兰清，惟恐其不至。官军严捕之时，乡人争匿兰清，辗转相隐。所司虽奉严檄，必欲得兰清，而终无如何也。


　　　　盗许保护佛山

光绪某年九月杪，佛山有迎神会七日。先期有本地流民串通劫盗抢劫镇市之谣，镇人大恐。一夜，忽街市徧贴傅赞开告白，谓佛山为商贾荟萃之区，乃军饷从出之所，该处出会，不特不许手下人骚扰，并当力为保护云云，合镇人心始安。自始至终，不特无抢劫之事，且翦绺失窃亦均无之。


　　　　粤盗打单于谭文卿

光绪朝，粤督谭文卿制军钟麟莅粤有年，以予告归，方受代而即行，人咸异之。盖傅赞开前曾向之打单，索银十万，及闻谭有去任消息，复致函去：「汝既去官，吾不索汝银。惟去任后，须限五日出境，否则缴银五万。如不缴银，须得汝头。」故行速也。


　　　　粤盗向某镇军打单

粤中有某镇军者，一日得盗书，欲借银二万两，约日往取。镇军特调亲兵小队驻署侧，严为之备。至期，署前兵卫严密，忽一达官乘绿呢轿，戈什哈数人前导至，言有要事来谒。阍者甫持帖入，则轿已入大门，客叱戈什哈闭门，署前人错愕不敢诘问。入二门，亦如之。客遂下舆，入花厅。镇军肃衣冠出见，客即执其手，问曰：「二万金备齐否？」镇军惊应曰：「已取之，未至也。」客曰：「无妨，可即书一票，由银号兑付可也。」镇军不敢违，书与之。客使其从者偕至银号照验，归报客。客因起谢，且告别，因曳镇军曰：「汝须送我一程。」遂携至江岸，始释镇军登船去。



　　　　粤盗缚主人而要之送

粤盗以白昼劫掠为常，结党成羣，横行无忌。然亦有用诡计者，每劫人家，辄三两人，皆衣长衫，手纨扇，持名剌叩门报谒。婢仆甫启门，盗入，即以手枪拟之，而为之闭门，悉缚其家中人置一室，分入各屋，徧括细软纳之身，乃释主人缚，且称谢曰：「承惠既多，君宜相送。」行数十步，乃纵主人妇。旁人见其揖让从容，方谓贤主嘉宾，异常款洽，而不知其为暴客也。


　　　　九龙山之盗

闽有九龙山，亦素称盗薮，然不为近地之患，似一方之雄耳。有自其中出者，谓俨然一国也。世界之所有，无不具备，枪炮尤精美，物产丰饶，制造工巧，男多业农，女多业织，故终岁温饱，可不外求。据云，二百余年前，已啸聚于此。若以年代考之，或即明末遗民，以山作桃源也。


　　　　吴川多海盗

广东有吴川县，属高州，地滨海，其南曰广州湾，越南之役，租借于法。其地海港纷歧，海水直薄县城外，登高一望，汪洋无际，而海声澎湃，昕夕震人耳。有时夜午，海水忽发巨啸，如龙吟声，闻者心顿壮。故生其地者，咸富于冒险之性，往往孤身乘破船，破浪而行，颠播风涛中，夷然无惧色。而为海滨生业者，又往往随身入海底石窟中，数昼夜不起以为常。是以其地多盗，彪悍善搏，挟利刃，其行如风。


　　　　焦四以盗墓致富

广州剧盗焦四，驻防也，常于白云山旁近，以盗墓为业。其徒数十人，有听雨、听风、听雷、观草色、泥痕等术，百不一失。一日，出北郊，时方卓午，雷电交作，焦嘱众人分投四方以察之，谓虽疾雷电，暴风雨，不得稍却，有所闻见，默记以告。焦乃屹立于岭巅雷雨之中。少顷，雨霁，东方一人归，谓大雷时，隐隐觉脚下浮动，似闻地下有声相应者，焦喜曰：「得之矣。」
翌晨，焦召集其徒，建篷厂于其地，日夜兴工，力掘之。每深一尺，必细辨其土质。及掘至丈余，陡闻崩裂声，白烟一缕，自穴口喷出，约炊许而尽。焦乃选有胆勇者数人，使手炬，坐竹筐，悬长绳以下。谓若有不虞，当振铃为号，以待救援。约尽五丈余绳，筐顿止。逾时，有铃声，引下穴诸人以上，述所见。或谓穴底有数大殿，或谓中藏十余柩，或谓正中一棺面列铜人，高可数尺，焦悉颔之。入夜，焦乃选十余人，令持炬下穴，则见穴有三殿，中殿金棺，列铜人数具，貌狰狞，前为飨殿，鼎彝具备，后殿残破，有柩十数，盖当时殉葬人也。及启棺，则见尸之长髯绕颊，骨肉如石，叩之有声，中实金珠无算。其卧处，铺金箔盈尺，卷迭如席。亟将各物取归，渐货之，遂以致富。


　　　　庄芋为美人所困

庄芋，台湾剧盗也，刧取人财，以施贫乏．官捕既急，贫民恒以死卫之，终不可迹．庄之宿人家也，恒凿洞其壁，开门执枪而假寐，于是官中人谋以美人饵之，聚三美妇人，使设盛筵于行床亢院以宴之，先期招之往．届期，芋就饮，且醉．壮士入扑，芋觉，亟自众人顶上飞出，众追逐之，而芋已沾醉，为拳石所梗，仆，乱刃交其背，立死．


　　　　黄萧养中响箭而殒

黄萧养初为盗，下狱，旋率诸囚越狱逃，乃纠集战船数百艘，由大王江直犯广州五羊驿，僭称东阳王，授伪官百余人。
珠江之南有南汉离宫故址，增筑以居之。船抵五羊门外，其属下衣貌与同者数十人，官兵莫能辨，乃以响箭向天射。萧养仰视，一箭直贯其喉，遂坠水而殒，其众尽降，广州因是始作外罗城，即新城是也。


　　　　黄八子避重就轻

黄八子，太湖盗匪也。一日，往劫富室，明火执仗者十八人，破门入，搜劫财帛。一女年甫十五六，闻盗至，惊骇战栗，蒙被不敢声。盗魁艳其姿，强淫之，为八子所觉，顿足曰：「噫，行此不义，必遭诛戮，我等为汝误矣。」盗魁笑曰：「毋相诟也。」八子怒曰：「汝不记吾党规条乎？贪淫必败，天道昭彰，我将去之。」遂出告诸盗，辞别，欲挽留之，不听，与之财帛，亦不受，脱然而去。至海宁，投县，自首丝肆被窃案。然此案实非八子所为，盖与劫富室同时，冒之以就轻也。羁禁日久，以无原赃，案莫结。时有刑书某以办漕亏欠收禁，八子深与结纳，问得若干银可仍回刑房，某以四百金告。八子曰：「是不难，我为先生完此事。」某曰：「果如是，我必有以报。」自此交益密，某家送饭食，恒与八子共之。一日，晚餐食羊腿，八子甘之，问系自置乎，某曰：「买诸市肆。」八子曰：「何处有？」某曰：「熟食铺皆有之。」八子骤欲饱啖，某曰：「门已封矣，明日嘱家人多备可也。」八子不能俟，取钱出院，但闻锁镣脱落声，禁子出视，仅遗刑具，而八子不知所往矣。某嘱禁子勿张皇，谓彼去即来，必无他虑也。未几，仍锁镣而入，肩负羊腿，笑曰：「尚不辱命，共切食之。」某曰：「君来去何速？」八子曰：「我今与君交深，敢以实告。我因盗党采花必败，不愿共之，故避重就轻，以认此案。惟原赃难得，求先生出后，可托事主不必深究，见赃即领，我事毕矣。不然，脱禁而去，亦何难。不欲为者，避前事耳。况我日在禁中，夜则游行自在，同监多人皆不知之。今与先生言，明夜将往取财帛以了先生事。」因复潜出，伏臣室屋上，系库书某家，是日方得千金贿。八子俟夜深人静，窃取而回。明日，以四百金交某完亏释放。而富室女子已羞忿自谥矣，事主上控，都察奏参，春旨严拿，盗魁十七人全获，无一漏网者。供及黄八子，行文到县，刑书以八子是月日夜方在此行窃丝肆，岂能远往三百里外为盗乎，其为仇攀可知。据情移覆，亦不深究，并为书达事主，求其以物之相似者充原物领认。事主允，而八子之案遂决，照自首例减等。


　　　　胡大拒捕

粤东有胡大者，积年剧盗也，雄捷能跃楼门。少时习少林拳棒，得秘授。其师曰法云上人，尝戒之曰：「观子之貌，当入于邪僻，以非命终。然子之聪明才力，实为及门冠，吾传衣钵得矣。吾有绝技，舍汝无可传者。但传之，则恐汝为害于人；不传，恐此艺湮没，岂不可惜。」胡指天自誓，谓必束身正道，不为师门玷，法云乃尽心教之。
及胡父母亡，乃为盗，明火执仗，横行乡里，积案累累。捕役畏其勇，莫敢擒。一日，胡潜至省垣，匿城西塘鱼栏附近，踪迹诡秘。某弁亦以拳勇名，闻之，选壮勇百余，各持枪械前往，围之三匝。时胡手无利器，从容启户，以酒肴陈于厅事，高坐细嚼。众相视，莫敢先发。某弁大怒，持矛径入，众亦随之。胡掷杯大笑，跳而前，大声谓众曰：「勿太相逼，乃公去矣。」言未毕，滚入人丛，三起三仆，凡壮勇手中所持刀棍皆落地，若有摔之去者。某弁举刀飞掷之，误中阶石，火星迸发，而胡已逝矣。然壮勇已死三人，伤者十余人，盖皆在前列，而为其拳脚所奋踢者也。


　　　　隶因谜获盗

昔有人幞被行山径间，遇恶少，意所负必楮镪也，击杀之。视幞中，特楮衾耳，大悔之，乃书楮衾曰：「的的的，孰令尔纸被似钞角。问吾何处住，五色云中住。问吾是何姓，杓子少个柄。尔也错，吾也错，不如归去，的的的。」愬官，不知主名，召商谜者问之，曰：「五色云，彩烟也，彩烟，新昌山名。杓子少柄，盂也，盖于姓也。」密令隶人往踪迹之，久而不得。隶人亦了事者，一日，坐镊肆栉发，见一人对门置饼，鼓其槌，作的的声，乃扬言曰：「某山中劫负纸被者，官察知贼处，即来捕也。」觇其人，有惧色。次日，竟闭门不卖饼矣。捕之，果服罪。


　　　　小德盗珠宝

光绪辛丑、壬寅间，有名噪京师之小德，佚其名，某部主事也，都人咸以德大爷呼之。父为奉天某部侍郎灵某。灵之幕宾多谙柔术，德从之习拳。及灵歾，德返京师，应官之暇，贩珠宝以为业。一日，侍郎景沣邸舍被盗，失珠宝二巨箱。景大怒，谓可悬重赏缉捕。景之夫人有心计，以小诸葛名于时，曰：「若是，则其人远扬，宜勿声。」居久之，扬言将嫁女，愿出重价购珠宝。未几，廊房头条胡同某肆有送至者，则原璧也。穷诘之，谓购之于德。景乃告步军统领，并令肆主邀德至肆。时番役已围肆之四周，德不知也。肆主诘其从来，德以购自前门外不知姓名之某摊对。对答间，德面已变色，肆主以危词恫之，德大怒曰：「君何逼人太甚，果见疑者，可以热水至，待我浴后，偕往觅之。」肆主诺，德起立，陡以水掷院中，热气弥漫，德已跳跃而去。顷刻至石头胡同四喜班，纵身下，蹲墙阴。一童奏厕，瞥见之，失声长号。名伶俞庄儿知有异，遽手铁杆出。德跃登屋顶，俞以铁杆扫其足，遂堕地就缚。俞送之于坊，讯知为盗景之珠宝者，旋由巡城御史咨送刑部，讯明斩决。


　　　　盗劫香港银行

香港虽割于英，为其属地，而近接广州，一苇可杭。其地警政修明，鹄立衢市之巡士，咫尺相望，而广州之盗亦聚焉。一日，谋劫银行，苦无从着手也，乃令其徒党伺巡士方值班时，即以物塞其口中，褫其制服，反接其手，缚于自来火柱。他巡士望见，意为此巡士方获一盗而缚之也，不之顾。于是左右之巡士，次第就缚，而银行旁近，閴然无巡士矣。盗乃相率入行，悉索金银，从容登其预泊之小汽船，鼓轮径去。


　　　　盗报仇

香港驻有英国武官，职若我国之总兵者，以能捕盗闻，杀盗无算。一日，骑而出，督队巡海岸，有一服装类乡人者，手持书，交其前驱。前驱指武官而告之，令面递。武官方伸手取书，则其人忽出利刃，断其臂，而跃入海舟遁矣。


　　　　枭匪有掳人勒赎之事

枭匪，以贩盐为生，虽亦商，而官吏齐民以其侵害鹾务，且亦有掳人勒赎之事也，故皆以盗视之，斥之曰匪。光绪末，苏属枭匪极猖獗。候补道某榷厘税于奔牛，积资颇厚，为枭所掳，索五万金以勒赎。
知府某方之任，为枭所劫，叩头乞饶命。枭曰：「汝头汝膝不值钱，祇合向尔上司乞怜耳，我等不惯见此卑鄙行径也。」某曰：「吾辈仕宦，譬之行乞，苟有所需，自当与君订立证书，分期以付。若需巨款，则实难应命。」因于身畔出质券数纸示之。盖某知道路不靖，特假之于人，以备临时却敌之用者也。枭乃不顾而去。


　　　　抖路

盗之中有所谓打闷棍者，夜伺于僻左之道路，见有徒行之孤客，即狙击之，劫其财物而去。晚近以来，则不必在僻径，不必在深夜，且不以棍，而以铁尺，以小刀，以手鎗矣。上海则谓之曰抖路。


　　　　硬爬

盗之中有所谓硬爬者，上海为多，黑暗之处，所在有之。然如公共租界静安寺路之跑马场与法租界邻接之城河浜，皆信道也，若辈亦横行其间。且犹不止此，如南京路、福州路者，行道之人，往来如织，较之跑马场、城河浜，繁盛且倍，乃亦有于日高舂、日下舂时，男失其冠，女失其珥者，转不若内地之安靖也。


　　　　陈老三劫某藩司

鄂人某宦川中，运动某权贵，得调江宁藩司。值秋高水涸，舟不可通，虑陆行多盗，严备之。舁行李者以千计，益以卫兵数百人，络绎道上，绵亘至数里，声势甚盛。开、万间有大盗曰陈老三，得部下报告，大喜，思攫取之。或言备严人多，着手不易，则掀髯笑曰：「老夫固操刀以割，目无全牛者也。」继又续得报告，谓黄白物约数十万，珠宝倍之，陈作色曰：「肥哉！」因选精壮者百余人，牛五十头，授以计。陈所据山，驿路出其下，冈峦起伏，亘官道可十七八里。山下道旁，每五里许，有茆屋数十家，辄见酒帘飘扬风中。山中林木蓊翳，羊肠险巘，入其中者，第见翠嶂拔起，鸟道横空而已。逾峻岭百数十里，为大江，芦苇菁密，碎石如斗，小艇数十，潜舣水涘。凡有所得，初藏山中，嗣由此分运长江一带货之，其所赖以为尾闾之宣泄者如是。
某既抵万，盛传有盗将袭夺，不敢前。然延宕非计，且无可绕道，不得已，更益卫兵，令实子弹于枪，备战。日旰，渐近山麓，见林木甚恶，大疑，令骑者探而后进。复十余里，路窄，仅容一车马，两旁层崖如削，林木间鸱鹘见人惊起，声格磔，应山谷。某大惧，以为有盗则殆矣。已而渐出谷，竟无异，心稍安。复十数里，日已哺，而弥望荒落，忽见山坡间有一人类樵者，亟命人往，询近处有无小市集，樵曰；「距此六七里，有居民数十家，可投宿，背山面路之茆屋是也。过此以往，须四五十里，今日不及矣。」问有盗否，樵沉吟曰：「盗不知。惟山中有虎，常出食人畜，吾侪皆畏之。」言已，担柴自去。
问者以樵之言告某，某喜，阴念既有虎，殆无盗，且人多，虎亦不足畏。方凝想间，陡见高峯插天，众惮登陟，相顾色骇。某方以樵言自慰，亦不疑虑。已而果见有茆屋倚山临路者数十家，鸡鸣狗吠，俨然村落。日已夕矣，于是遣人商宿处。此数十家中，有为客店者，有为沽肆者，然人多不能容，行李辎重及某之眷属，幸得屋宇以庇，余人皆求荫于大树若岩石。安置粗定，村中人宰猪割鸡，状至忙碌□已又出藏酿饷客，酒味芳冽，而值綦廉。众大悦，争取沽饮。肆数家，有酒数十瓮，顷刻都尽。
某见兵士及舁夫皆露宿，己独得安处，心惴惴不自安，因向众道歉。见众方欢呼鲸饮，无怨言，心始安。入夜，展转不成寐。三鼓，忽呼啸声自远而至，山鸣谷应，如风起潮涌，声势万千。乃大惊，知有变，急呼左右，无应者。遍蹴之，酣卧不能起，有一二起者，骇绝无人色，不知所为，而纠纠者执大刀阔斧破扉入矣。捉醒者，反絷之，从容辇金帛财货，并执主人以行。逾山冈，至一草寨，踞案高坐者，陈老三也。三数人曳某入，摔之使跪。某至此，知无幸，不敢自大，命跪即跪，不稍抗。老三含笑熟视，霁颜询姓名、籍贯、官阶，某具告之，有乞怜意。老三大怒，拍案骂曰：「狗官，无怪汝有如许启发，原以媚骨易得来。」启发者，彼等隐语，盖货财也。某俯伏惶恐而对曰：「是，是。」老三益怒，戟指呵之曰：「若为监司大员，不惜对强盗作此态，即此可见汝平日摇尾乞怜状。吾杀汝，如杀一狗，然不屑以汝龌龊血污乃公刃。」乃命健儿数辈褫其衣，移数百斤巨石压其一手一足，曰：「明日当有人来救汝。归后，为我告贪官污吏，刮地皮时勿太高兴，须以汝为鉴也。」乃于山谷中牵牛数十头至，分委所得辎重于牛背，驱之径去。翌晨，众醒，有大胆者，得主人于山半草屋中，一手一足已折，惟呼吸尚不绝如缕，救之得活。然自是残废，以贫病终。



　　　　以假凶器行劫

沪上虽鲜明火执仗之盗，而藏凶器于身者固有之，铁尺、刺刀、手枪是也。而又有徒事恐吓而实不足以致人生命者，为洋铁小手铳，盖以煤油箱之一小方圈，捶成一小管，不知者以为勃郎林手枪也。或且仅锈铁一段，充其极，亦惟代棍之作用而已。暮夜遇之，孰能辨别，自必听其劫夺财物而无敢或违也。


　　　　以药水迷人而行劫

有藏药水于身，行狭巷中，伺有人过，倾于手携之巾，按其手鼻，即能使人昏迷，亟褫其衣夺其物者，行劫之小盗也。


　　　　冒为邮差以行劫

自邮政创行快信，薄暮深夜，信至即递。于是有冒为邮差以叩门者，曰有快信，启户纳之，则盗也。少则三五人，多或十余人，即入即闭门，于是升堂入室，翻箱倒箧，辄饱掠而去。虽上海之租界亦常有之。


　　　　冒为人夫以劫衣

有小家妇持衣至长生库质钱者，方在柜外论价，突有短衣持竹筐状似买物之男子入门，掴其颊曰：「我以汝为何往，乃不顾家中儿女而在此质钱，果安所用者！」遂自柜夺其衣，飞步出门去。妇大愕而哭。库中人曰：「汝夫取归耳，何哭为！」妇曰：「彼何人斯，吾之夫弃世久矣。」


　　　　冯少村皮箧为盗所夺

冯少村自吴淞附汽车至沪，夜深矣，自负小皮箧携革囊以行于爱而近路，忽有以手枪拟其胸者，盗也，亟弃皮箧，而植立道旁。盗负箧疾行，为马车所撞，有声铿然落地，而人杳矣。少村趋视之，则废铁管也，始大悔皮箧之弃也。


　　　　盗棺

鸦片之禁既严，奸商辄以土置棺中，白衣号泣，伪为扶榇还乡者。宣统庚戌，厦门某卡有扶柩过门者，色怪异，关吏疑为私土，乃反复诘问。其人言语支吾，为状大惧。启视之，中卧一老人，鼻息尚存，逾时而欠伸曰：「吾诚醉耶？苟有醇膏，尚能饮十数斗。」瞠目四顾曰：「胡至此？得毋梦乎？」关吏大骇，知有异，送有司详审。盖老人为一富家翁，纵饮醉死，葬于附近某山。扶柩人盖盗墓者，因棺坚难开，欲久作盘桓，又恐为人所见，乃舁归，欲从容启之，意谓即废棺之木，亦可作爨薪，孰知事竟败露耶。


　　　　台湾生番劫人

台湾之山产藤，粗如绳，长数十丈。人迹不到，深林蓊翳之区，滋芃茸沿盘涧谷间，生番往往匿其中持刃以劫人。


　　　　九股苗喜为盗

九股苗在施秉凯里，与偏头黑苗同类。服尚青，性尤猛悍。头盔身铠，铠重三十余斤。又以铁片裹骽。左手木牌，右手镖杆，口衔大刀，上山如飞。挽强弩，名曰偏架，一人持之，二人蹶张，发无不贯，故常喜为盗。


　　　　番盗惨僇汉人

川边关外番盗，每擒获汉人，杀僇至惨，其最酷者，为剥皮、坐桩、放风筝诸名目。凡为番盗生擒者，先剥其皮至尽，乃斫开脑顶，注酥油其中，引火燃之，名曰人酥灯。


　　　　广南夷人为盗

滇中之广南一路多夷人，质而驯，不知为盗。汉人之出于其途者，若入其门，而以盐及槟榔，金丝烟馈之，必留宿，且必酬以豚酒薪米诸物。宣统时，滇、粤大通，商旅踵至，有外来之盗窜入，夷入其党，羣伏深箐中，持刃伺过客，得金二簏。自是遂以行劫为事，而聚众数百人，横行无忌矣。


　　　　某盗临刑书联

某盗临刑，索笔书一联云：「铁头何奇，借与你博斗大黄金印；热血可爱，还让我洒几行绝命书。」


　　　　贼之类别

凡非明火执仗、涂面毁容而攘人财物者，皆谓之贼。然其中正自有别，平时各执一门，不相混杂，且各有师传也。


-5354-

其行于陆者有十二：
翻高头，即越墙贼也。不用器具，翻身上墙屋者曰上手把子，犹言本领大也。若下手把子，须有滑条。滑条，竹竿也。
开天窗，即在屋面掀去砖瓦，拍去椽子而下也。
开窑口，即掘壁贼也，又曰开桃源。窑口愈小，本领愈大。有专至稀窑者。稀窑，卧室也。有专至欢喜灯者。欢喜灯，灶室也。
排塞贼，即撬门而入者。
闯窑堂，即白日闯也，有早闯、日闯、黄昏闯之别。
踏早青，即侵晨窃物，亦早闯之流也。
跑灯花，即于薄暮时，出人不意，攫物而逸者，又曰灯花拍过。
吃恰子，即乘主人锁户外出，裂锁而入者。恰子，锁也。
铁算盘，盖役鬼以窃人财物者。其人入门，必先就主家乞茶或水饮之，否则不能算。且必主家自知所贮之数目，始能窃之。
拍花，即以迷药施于行道之人，使其昏迷不醒，攘夺财物也。
收晒朗，即乘人不备，窃其所晒衣物者也。
插手，即剪绺贼也。但用手指者曰清插，用银皮纸者曰浑插。翦绺二字，见于《明会典》。京师谓之小绺，疑是音转之讹。
扒手，乘人之不备而取其随身之财物也，亦作扒掱。
拾帐头，即偷鸡贼也。
对买，即以同形式或同重量之物易人财物者，如混入商店窃买主之手巾包，而易以同式之手巾包，或篮中有钱若干，而易以同重量之砖石等是也。
其行于水者有三：
钻底子，即至船舱中窃物者。底子，船也。
挖腰子，即不上船而以能伸缩之竹竿伸入船窗，钩人衣被者也。
掉包，即在船冒充乘客，乘间而窃物者，亦对买之流也。


　　　　某乙再作贼致富

淄川某乙，故梁上君子也。其妻深以为惧，屡劝止之，乙遂改过自新。居二三年，贫窭不能自堪，思一作冯妇，乃托言贸易，就善卜者问何往之善。术者占曰：「东南吉，利小人，不利君子。」兆隐与心合，窃喜，遂南行。抵苏、松间，日游村郭，凡数月，偶入一寺，见墙隅堆石子二三枚，心知其异，亦以一石投之，径趋龛后卧。日既暮，闻寺中有聚语声，似有十余人。忽一人数石，讶其多，因共搜龛后，得乙，问投石者汝耶？乙诺。诘里居姓名，乙诡对之。乃授以兵，率与共去。至一巨第，出软梯，争踰垣入。以乙远至，径不熟，使伏墙外，司传递，守囊橐焉。少顷，掷一裹下，又少顷，缒一箧下。乙举箧，知有物，乃破箧，以手揣取，凡沉重物悉内之囊，负之疾走，竟取道归。由此建楼阁，买良田，为子纳粟，邑令匾其门曰善士。后大案发，羣偷悉获，惟乙无名籍，莫可查诘，得免。事寝既久，乙醉后，时自述之。


　　　　贼栽赃

康熙时，广西失窃之案，真者十一二，诬者十八九。刁险之徒，与人有隙，往往以些少财物，于夜中自墙外掷入其家，至旦，则偕乡约、村老往搜之，得所掷物，即以为真赃现获，拘之解县。当事者素审其恶，转将事主刑讯，科以诬良之罪，而蹈辙者犹屡效之而不悛。某岁，某诸生实被窃，所投呈曰贼不知何人，不敢妄指。当事者喜其愿也，批之曰：「贼本不当妄指，所控是，准差缉。」


　　　　贾五窃宝石顶

干隆时，京师有贾五者，率其徒为翦绺贼。一日，贾自外归，过某胡同，见车毂塞道，不能进，问其故，乃知为趋贺某相之以参赞军务功，而获赐宝石顶者也。越日，某设谢筵，席次，自述本朝王公以外，得膺是赏者几人，己年最轻，蒙恩最早，颇自得。席未终，忽报中使賷谕至，乃急具衣冠跽迎，开读之，则云：「有人奏汝于边事多掩饰，且侵冒军饷，念前功不深究，着收还前赐宝石顶。」中使既追取，即驰归，宾客闻信，稍稍散。
相素骄贵，骤遭此辱，则大惭，遂谢病。高宗闻之，遣使赐医药食物，不绝于途。某本无病，见恩礼尚优，意稍安。踰数日，入朝，召见于便殿，论事毕，上熟视笑曰：「前日赐汝宝石顶，胡不戴？」某以上戏之也，跪谢曰：「臣无状，负上恩。既追取，安敢复戴！」上讶曰：「朕未有是旨。」问内阁及吏、礼二部，皆不知，令严诘矫诏者。盖前日之中使追取，实贾使其徒诈为者也。相惊且怒，出谓步军统领某尚书及巡城诸御史曰：「钦赐物且被窃，要汝等何用？若三日不得，莫怪有大处分也。」诸人素慑某势，又奉有谕旨，遂百计穷搜，凡茶寮、酒肆、旅馆及形迹可疑之家，皆被骚扰。贾之徒告贾曰：「事亟矣，久则恐祸及。」贾曰：「吾以其太骄，故戏之。既扰民，可急还。」问诸人谁能为此者，一伙自荐曰：「能。」次日，相自朝回，方倦憩，司阍持某尚书名刺至，谓：「今日某处见有形状慌张者，搜其橐，果得顶，但未识果为相国之物否？其人已并获，或按惩，或送究，皆惟命。」相曰：「为我传语，物果是，惟须其人自将以至，吾将面诘之。」使者去未久，尚书旋至，坐定，相谢其获贼功，且问人曾否送至。尚书变色，曰：「某方以连日穷搜不获贼，来相国处请展限，乌得有是事？」某遂出宝石顶，且述使者形状言语，并其名刺，尚书皆不知，盖又贾之徒所为也。尚书大怒，曰：「鼠辈鬼蜮至此，誓不破案不休。」相沉吟久之，曰：「此辈皆亡命无赖，急持之，恐有意外变。吾之物已获矣，姑徐徐可也。」尚书喻其意，置不究。


　　　　胠箧者掴某生颊

某生夜读制艺，往复数百遍，犹不熟．漏四下，诵声益喧，意且达旦矣．有胠箧者伏床下，躁甚，突起掴之曰：「尔非生铁，何顽钝若此？余焉能待！」遽趋出门外，鼓掌而去。


　　　　窃牛贼为犬所捕

嘉庆时，南汇有濒湖而居者，畜牛犬各一，同樴而卧。一夕，主人就寝，有贼将窃其牛，犬吠于主人寝门，且以头撞之。主人起视，贼匿不见，主人因嗔犬之吠影吠声也，鞭之，仍就寝。贼卒牵牛去，至大团镇，犬潜尾之。明晨，主人起，方叹牛之失，犬之逸也。未几，犬返，吠不止，并作牵牛状。主人会其意，迹至窃牛者家，竟获之，乃送窃牛者于官。


　　　　贼以翦绺术慑盗

贯城李者，京师镖局之一，《施公案》所云神弹李五后是也。有某甲者，居与邻，其人向为翦绺贼，辄身怀二钱，砻治其半边，至锋锐，骈夹两指间，垂手行闹市，锋交，割人衣囊，盗银物，无觉者。心艳走镖者之丰于获也，一日，请于主人曰：「君家客之间关无阻者，徒恃君家帜耳，谁则不能者！我试为之，可乎？」主人审其素行，揶揄之。甲固请。适有雇人护资往南方者，主人以客尽出佣，无以应。甲在旁自陈愿往，主人不得已，许之。临行，嘱曰：「君虽猝任事，不审盗情，然盗睹吾家帜，必无害。惟或以新相识邀君过饮者，宜急却勿往。」语半，且戏语之曰：「诚知君雅善探人囊，然慎无探盗窟也。」甲闻之，亦自哂。
中途，甲遇盗，睹贯城李帜，疑甲为李氏素所识客，乃邀甲过家宿，甲坦然承之，盗固疑其有恃矣。已，抵盗家，盛供张，肃之首坐，羣盗左右环坐侍饮。酒酣，盗引一觞进，曰：「君李氏客，必有异能。」甲固逊，一盗又曰：「君今无过谦，非得式瞻君威者，吾侪不与君行矣。」语渐侵迫，甲乃谢曰：「幸有薄技，应得供诸君一噱。」语毕，起便旋，绕座右下，归，自座左上。酒数行，盗又请曰：「君妙技可得瞻乎？」甲哂曰：「盍各视君辫。」羣盗知有异，亟反手引辫，不获，大惊相索视，发种种尽为人截取，不知何往矣。甲乃徐出之袖，累累陈案上，盖甲素所习翦绺技然也。羣盗不测所为，罗拜曰：「君诚神人也。」自是，甲名大着，为人护财货，所至无敢犯者。


　　　　小李伺书生

京师之剪绺贼，有混号曰小李者，亦工剪绺术，往往于闹市中行之。被剪者觉而获之，虽加殴辱，弗怨，或旁人指破，则必报怨矣。有女郎坐香车，一书生行其旁，两美相顾，颇有情。小李者伺书生后，将下手，书生不知也。方回顾，女郎不便语，但以口颊作势隐示，若有人伺于后者。书生觉而斥之，小李遂去。未几，车转曲巷，女郎口忽为小刀划破矣。


　　　　盲贼

京师有巨贼神于窃，虽富贵家之坚壁高墉，重门叠户，所藏金银珠宝，辄搜括一空。于是被窃之家，岁以百计．捕益急而窃愈伙，坊役悉受严比．一日，有役昼饮兵马司街，见有盲叟持四尺长竿杖，探路而行，将入巷，役呼曰：「此巷塞，莫误入．」叟诺而去．未逾时，复至，仍欲入巷．役呼如前，叟仍诺而去．役诧之，守终日，不再至．次日复待，见叟执杖来，行入巷，乃尾之．叟至巨室门首，知门双扃，以手探环，以杖测檐，量度多时，立杖于门侧，出而就溺．役谋先窃其杖，次撃其人．往取杖，杖重百余斤，双手举之不得．叟闻杖响，知有人图之，即奔入寻杖，手杖已去．役失色，出巷搜叟，不知何往．役思叟技如此，难以力制．次日，巨室诣县投状云，夜间门户不开，财宝已失．役心知叟所为，由是沿途访叟．后于骡马市见叟点杖而行，役随至僻地，谓之曰：「汝事已发觉矣，曾知否？」叟曰：「既发觉，且听其发觉．」遂挽役入市，至僻店沽饮，问役姓氏居址，及所辖地段，役告之．叟曰：「既蒙相知，必图厚赠，此地非谈心之所，来日于陶然亭下俟我，尚有要言一叙，幸勿爽约．」役诺而散．晨兴往候，终无叟迹．如是者三日，役复遍察通衢，忽遇之，责以欺诳．叟曰：「予久待汝不至，两造尊室，贤伉俪酣眠熟寝，未敢声呼，所有要言及酬谢物，已置之床侧矣，归验便知．」役愕然而回，移衾揭帐，见东隅柱上插一利刃，旁列一函，金三百两．诵其函曰：「予之行径，为尔窥破，本应杀汝，以图灭口，复思尚无深仇何必作孽．外三百金，酬报未宣之惠．此后休问予事，各不相侵．倘若妄想，当以利刃为鉴．」役大栗，不敢泄．后之报窃者愈烈，诸役杖毙无数．时南省饷银解部，路宿雄县，鞘堆积大堂．派役守之．旋报重门尚扃，亡两鞘．宰惊讶，密招营弁捕贼，弁未至而又亡二．弁至，宰以告失，弁曰：「此飞檐走壁之人，须于上流节制．」约数弁挟器升屋上待．仍令兵役持刃下俟．无何，见一人持杖飞来，两臂各挟一鞘而跃。诸役刃之不及，屋弁以铜鞭击之，鞭折弁陨。次弁复击以双锏，一锏伤贼臂，贼落地，弃鞘持杖奔檐，仍遭锏伤坠地，而锏弁已为杖断双股矣。众役就地缚之，则盲叟也。其杖以钢铸，外髹以漆，重不能举。严刑审讯，京中大案悉认不讳，其党至死不招。问何以盲犹为此，曰：「因欲为此，所以致盲。不盲，久为役捕；惟盲，人不及觉，始得至今日耳。」乃戮之以狥。


　　　　贼为舟中老人所欺

运河经无锡北门外，曰蓉湖，湖水宽广，帆樯林立。有窃贼，善泅水，凡舟载货以泊者，恒为所取，案如山积，不能破。一日薄暮，有巨舟挂帆来，抵水滨，帆落，遂泊焉。贼自岸侧睨之，窗掩无所见，遂泅水至彼岸遥望，则见窗洞开，烛荧然，白发老人据案坐，手执卷审视。时尚早，遂就茶肆小憩。二更许，仍隔水窥伺，老人态如前，风自窗入，吹手中卷，卷页一一如轮转，不之觉。以为是必老于行旅者，挟巨资，故无寐，实则睡已熟，燃烛作展卷状者，示吾辈以有备耳。时不可失，勿为所欺。于是潜行水中，距舟尺许，出水，探首向窗视，木匣纵横，列榻下，高可二尺，广半之，烛花大如枣，老人鼾声如雷，涎自口角流下。案侧有鎗，不及五尺，锐利有光，取之出。视老人，寂然，胆陡壮，蛇行入，先以绳宽缚老人于椅背，转身挟木匣一，急从窗出。力过猛，舟动，老人觉，顾身缚不能立，手探窗际，仅及脚跟，捉之，竟脱，遁去。贼既入水，知老人有备，伏舟底。须臾，矢果雨下。夜将半，始行，未及半里，老人泅水尾追之。木匣重，行迟，几为所获。将及三里桥，适有舟自桥出，橹摇波动，乘间窜桥下，置木匣而后遁。老人无所获，乃返。自忖虽辛苦，幸有木匣在。明日人静时，至桥下取归，启视之，则砖石也。大懊丧，誓不复作贼。踵皮已脱，不良于行，匿乡曲，以更夫终。此咸丰时事也。


　　　　刀客窃印

山东多刀客，往往御人于国门之外，然矫健绝伦者，亦不多觏。咸丰时，登州某县有刀客某，猱捷迅速，垣壁所不能隔。其友某，有技，与之相埒，亦刀客也。刀客犯案累累，官府购之急，则逃至汴，充捕役，凡案情重大非弋获不可者，恒责之。某夜，抚院忽失印，即令缉之。某奉命踌躇，知为巨贼，密索诸城内外，凡城垣之上，楼房之脊，以及船桅、旗竿之颠，搜之几徧。一夜，至城东北铁塔旁，见有人自顶下，瞬息无踪。因超越而上，伏候之。须臾，其人返，相视惊喜，则友也。与叙间阔，并询窃印故。友曰：「吾来寻君，思非此不能速遇，且将一试技能，使知吾辈中大有人耳。兄曷偕我去，何充此龌龊捕，受官府恶气耶？」某然之，反抚印，偕友行。抚穷缉之，渺矣。


　　　　吕二改行致富

吕二，贼之雄也，不知所从来，或曰湘人，或曰鄂人，或曰皖人。其踪迹以皖城为多，凡江湖流窃来皖者，必吕允，始可施其技。其窃也，禁用暴力，虽携械，当破获之际，务以智自脱，否则宁弭首受缚，不得伤人。
歙有曹某，其大弟子也，能传其术。邑之富人方迎娶，奁具极丰，吕与曹及其它一人往，杂众中为伪觏者。入其室，使一人手布包走，且呼曰：「贼，贼！」布包者，其所早备以为囮，中敝衣数件，无他物也。众人惊起竞逐之。其人行甚疾，众追稍远，曹则尽卷几案铺陈一切，乘间分塞来宾所乘舆之底。众追得之，审其非，释令去。归而陈设不见，皆大骇。方纷乱间，曹与吕又尽窃其首饰之贵重者去矣。久之，乱定，始觉，已不可追。
吕之教人，分别门类，钻穴者，踰墙者，剪绺者，探钥者，各以类相从。其避光匿影、绝声灭迹之法，暇日辄为其徒口讲指画。晚年洗手，不复为此，亦戒曹令自惩毖，曹不能从。吕六十余，乃经商于外，七十四始还皖，富已不赀，人已不复知其向为贼矣。一旦，忽柬招城中绅商农工有名者数百人饮宴，酒酣，出簿籍一，尽列诸人姓名，上书某若干，某若干，按籍付资。众惊怪不受，吕笑曰：「我即向日之吕二也，扰诸君多矣，簿记具在。今行将就木，故躬行陶朱之术以赎前愆，此非盗泉也。今于诸君，本利皆清偿，不更賷污名入泉下，不亦善乎！诸君拒我，便非与人为善之义。」众不得已受之。所余犹可万金。岁余，吕疾，召其徒，举余款尽分授之，令各自谋生，毋更为此，遂卒。其徒得资，亦颇有改行者。而曹终不悔，后十年，毙于钱塘狱。


　　　　曾文正有珠被窃

曾文正入觐，恩礼优渥，赐物累累称异数，中有明珠一颗，绾以金丝，缀之项下，斯须不去。一日有燕会，宾客满座，谈次，或谓近日京中剧骗甚多，且其术至黠，不可捉摸，吾辈宜慎之。曾掀髯笑曰：「鼠辈伎俩，吾未之信。果能骗得乃公项下珠者，斯神技耳。虽然，吾知其无此术也。」越宿复入觐，乘肩舆入禁城。禁城地广漠，一望可数里许，于晨光熹微中，见有车远至，一出一入，须臾已近。车中似一亲贵，须眉殊轩爽，似曾相识，然实不知其为谁。曾出舆步行以示敬，亲贵亦步行，忽扬声曰：「尔非某某乎？」曾唯唯，却立，似有所思。亲贵前谓之曰：「二十年前某月日，曾与足下一面。当时足下无须，余方年少。今日相见，足下之须如许斑白，余亦于思尔尔矣。」言时，以指自捋其须，并引须与曾须相比。既而大笑，拱手遂去，曾亦登舆进。无何，朝罢归，方欲解衣而明珠已不翼而飞矣。骇甚，徧索不得，始悟所遇者，剪绺贼也。又数日，应同乡某御史之约，赴戏园观剧，顾曲者或木天名宿，或豪贵少年，座为之满。剧将半，觉靴中似有不适，脱之，有物堕地，拾而视之，则曩日所失珠也。


　　　　炉坑内有贼自首

周某家有菊，一日，闲步庭前而赏之，忽闻大呼曰：「有贼！」其声暗呜，如牛鸣盎中，举家骇异。俄连呼不已，谛听之，乃在庑下炉坑内。乃邀逻者来启视，则儽然一饿夫，昂首长跪，自言为前夕乘闇阑入，匿于此，冀夜深出窃。不虞二更微雨，有人移腌虀两瓮置坑板上，遂不能出。尚冀雨霁移下，乃两日不移，饿不可忍。自思出而被执，罪不过杖，不出则终为饿鬼，故反作声自呼耳。


　　　　文渊阁书被窃

文渊阁多藏书，每年伏日，例须晒书一次，十余日而毕。直阁事者不监视，供事下役辄窃之以鬻钱，惟所窃皆零本耳。


　　　　太和门库物被窃

太和门左有明库六，岁派满大臣二员，督率司官盘查一次。每查一次，即为其从人窃一次。其中一库，皆帘幙衣履之属，中有珠幔，宽长可八尺，为珍珠所穿，四围以红绿宝石间之，小者如绿豆，大者如龙眼核，线已朽败，一抖晾，则珠纷纷落，必一一拾而裹之，记于簿，加印花焉，然已易为赝者矣。更有明万历宫人绣履七八箱，嵌珠如椒，皆假者。更有皮张库，则皆鞹矣。至金库、银库，则必历年报空也。


　　　　库丁窃银

户部银库有库丁，凡四十人。开库之日为堂期，月九次，合加班之堂期计之，凡十余次。每一丁，月有三四次可当值，出入累千万，无不有所窃。三年满役，除行贿满尚书规费六七千金及保镖费外，尚可余三四万金。堂期入库，四时均赤身，而满尚书公案鱼贯而入，取官制衣裤着之。运银疲乏，可出而小憩．其复入也，仍裸而至公案前，张两臂，露两胁，胯亦微弯，更开口作声，以示全体无夹帯也．然所窃之银，则在肛门中，人不及察也．闻业此者，先以鸽卵出入肛门，以次而易鸡卵，鸭卵，鹅卵，均泽以　油．久之，更塞以重十两之鐡丸六七枚，则每次塞银时，至少可五十两矣．又有一法，则藏银于夹底水桶．盖京师街衢多尘，堂期必备清水洒路，库丁乃于桶底加板一层，银入其中，俟堂官散，即从容担之而出．


　　　　贼窃国玺

皇帝有传国玺，而又有国宝，存庋奉天大内者，亦数十计。同治时，重修玉牒成。先一日，由内阁恭请御玺，以备钤用。满学士某实司之，验视无误，即藏之库中，且闭户而下键焉。时满大学士为宝文靖公鋆及灵某。灵时已回第，忽急趋入阁，召某而谓之曰：「所藏之宝，盍再视之。」某如命而往，库门之封识宛然，及逐一启验，则皇帝亲亲之宝，已不翼而飞矣。某惶急复命，宝闻之，亦不知所出，且欲实时奏闻请旨。灵止之，手百金之银票与某曰：「置匣中，明日当有验，第勿声张。」及归家，一夕目不交睫。未明入直，急启匣审视，则玉宝在其中，而银票渺然矣。


　　　　李某遇铁算盘

江西李某以贸易往来苏、杭，亦老于江湖者也。尝自杭州归，中途有少年求载，同舟者咸拒之。李见其衣服褴褛，踯躅江岸，心怜之，语同舟者曰：「孤客无归，大可怜悯，何惜此一席地乎！」乃招之登舟。至常山，将舍舟而陆，少年顾诸客曰：「萍水相逢，幸附骥尾，今将分手，颇思一尽微意，供诸君一饱，愿闻所嗜。」诸客曰：「昨过某处，见市中馒头颇佳，今思之，食指犹动。既承雅意，得此足矣，他不敢请。」时距其地已远，诸客姑以此难之，且知其贫，必不能办之。少年曰：「可。」乃还至其所卧处，蒙被而卧。众呼之，曰：「毋扰清梦。」众曰：「吾曹饥矣，馒头安在？」曰：「诸君何汲汲若是，顷方起馊裹馅耳。」卧如故。久之，觉热气缕缕，自其被中出，众异焉。或曰：「此渴睡汉鼻息耳。」俄少年起曰：「馒头出笼矣。」发其衾，累累者皆是也。众客饱啖，咸果其腹，异而叩其术，笑不言。食已，登陆，独约李会于三里外。李至，少年已先在，出数纸为赠。视之，自玉山至李之乡里止，一路舟车，悉为代雇，此则各牙行之票据也。李怪问之，少年曰：「不敢相欺，某乃江湖所谓铁算盘者也。不必探囊胠箧，而能以术取人财。舟中诸客所赍，已各分其半矣。以君长者，故丝毫未取，且为君代雇舟车以报厚意。」李大惊，又甚感之，再三致谢。少年曰：「舟车之费，皆取之诸客，何谢焉！」李曰：「相距且数百里，何能咄嗟而办？」少年曰：「我辈于千里外物，不难立致，况数百里，直咫尺耳。」又谓李曰：「江湖间如我辈者不少，君此后橐中宜置五谷少许，或官府印花，方不为术士所算也。」遂别李而去。李持票据示牙行，无不合契，沿途舟车悉应付如数。


　　　　襄河上下游多女贼

襄河上下游多女贼，行旅苦之。山阴某游幕陕省，以事南旋，溯襄而下，有同行船十余艘，鱼贯而进，守望相助。一夕，入鄂境，丛山峻岭，四无人烟，以时晏不复前，遂泊于中流。每五六艘骈列，联以巨缆，两端距岸各数丈。夜阑，诸人以倦而睡，某以吸鸦片烟未寝，斗闻呀然一声，出自邻舟，亟起依窗而瞩，但见月明水静，一黑影向丛山飞去，霎时已失。舟人纷觅无获，某亦手持水烟管过邻舟问讯。邻舟一武弁，须眉伟然，叹曰：「作客大不易，此间素号匪薮，虽万山峻拔，上干云霄，飞鸟不至，罔论人迹，而实为宵小之安乐窝。舟泊中流，余窃惴惴。三更后，万籁俱寂，犹嘿然危坐，旋觉舟微震，知有异，乃以藏文凭之小箱置枕旁，荐刀假寐。贼先登君舟，见君未眠，乃过余舟。闻余鼾声大作，启门径入，以手攫箱。余遽跃起，出其不意，挥刀击之，贼嗷然夺门遁。」谭次，某落纸煤于槽中，俛拾之，得一物，血模糊，烛之，玉皙，一女子手也。诸舟恐复有贼来，不敢留，星夜启椗南下。


　　　　窃银角

广州铸钱局会计员，每日会计出入，往往少数十金，莫测其故。盖凡工人入厂时，每人率携有香蕉数枚，乘人不见时，輙嵌一二角之小银钱于蕉中吞之，出厂则从大便取出。工人劳苦，必不能禁食香蕉，故竟无术以禁绝之。


　　　　匿小儿于箱以窃物

光绪时，有奇窃名于江湖间。尝令数小儿怀种种锁钥及破衣败絮藏皮箱中，使人舁以上汽船，一若旅行之辎重者，汽船中人自以之入箱舱矣。箱之底板有机棙，至中途，则拨机而板脱，小儿出，乃徧发他箱，取其珍物，而以己箱之物实其中。及船至埠，则小儿杂人丛中出矣。


　　　　窃箱笼及木器

杭州某宅，尝以喜庆事演剧三日，至第四日，主仆皆倦，夜未阑，卧矣。贼十余辈入其室，取箱笼及木器，乃张灯启门，相与担负诸物，杂沓而出，且佯相语曰：「吾辈辛苦数日，主人不谅我，欲我辈连夜还人物，岂非不情！」时更夫闻之，以为必某宅仆人也，因劝之曰：「汝辈受雇钱，作事乃义务，何可深怨！」则羣叱之曰：「此何与汝事，乃须汝饶舌。」比明，主人见大失物，问更夫，始知贼故以是欺更夫也。


　　　　窃首饰

凡小银饰肆门前之柜，恒置一灯，肆伙即坐其旁，以事工作。一日，有状似甚困惫者至其处，哀之曰：「吾患疮，幸某善士与我一膏药，云贴之立愈，欲借汝灯一用可乎？」店伙允之。即就灯将膏药揭开，出不意，贴膏药于店伙之口，便攫贵重首饰去。逮揭膏追贼，去已远矣。


　　　　窃驴之狡

金陵聚宝门，即南门也，层谯壮丽，复洞宏深，又当四通八达之衢，行人如蚁，肩背相摩，妙手空空儿，遂于此肆其胠箧之技。一日，有乡妇骑驴入城，其夫执鞭随于后。行至半洞，忽以人多前后隔断，可望不可即。半向，又有人载巨囊，散漫庞大，夹于妇之左右而行。良久人稀，妇忽自空中下坠，身犹在，脚犹在镫，惟驴则不知何往矣。夫亟就而扶之起，询其故，妇茫然。盖此辈党羽颇众，见此驴可得重值，因密遣其党，佯为拥挤，使骑者不能左右顾，乘间即断驴之衔勒与镂膺，而以两人托鞍于空中，又以锥刺驴尻，使负痛急走，既远，即撒手而去。夫见妇坠，必急视其受伤与否，不及追贼，贼即于此时远遁矣。


　　　　贼闻僧吟诗而退

扬州平山退居庵某僧耽吟咏，光绪乙未重九夕，方徜徉禅榻，挑灯构思，渐入深夜。有偷儿至，盖审其香积厨略有所蓄，故穴墙而入也。既入，见僧方苦吟入定，充耳不闻，乃至隔房而肆搜括。讵僧忽得句，起而吟曰：「风月双清偷不得。」偷儿骤闻之，大惊，以为僧已觉之也，仅攫其轻便者，亟窜去。僧闻声出视，则山门洞开，经炉禅杖犹狼籍满地也。


　　　　掱手

沪人呼翦绺贼曰掱手，犹言扒手也，亦曰瘪三码子。非专以翦绺为业也，可窃则窃，否则行乞。


　　　　垂髫女为掱手

上海之掱手，有以垂髫女为之者，以其尚未成年，人多忽而不察也。其人衣饰华洁，举止大方，每择嫁女之巨室，伺于门，见有女宾降舆，即尾之而进，升堂入室，主人辄误以为女宾之偕来者也。周旋其间，乘间攘物，于是有搜窃新妇待御之珍品者矣，有被夺小儿随身之饰器者矣。其从容者，或且随众筵宴，果腹而出，而主人、贺客皆不及觉察也。


　　　　上海飞口有神技

上海翦绺、扒掱之贼至多，然类分部别，名目至繁，闻其中有五等。一曰里口，乃以小翦翦物者。一曰外口，乃以康熙大钱磨成刀式割物者。一曰窃口，乃以手掏摸者。一曰盗口，虽系偷窃，而带有强横性质，如长江帮中之扒儿手者。一曰飞口，则飞行绝迹，神妙不可思议，为最上乘矣。光绪壬寅、癸卯间，一客自直隶保定来，既至沪，即往谒探捕，请曰：「弟在北方，时运不济，故作南游，冀托诸公福庇，在此小作勾当，旬以为期，即当他徒。」探捕诘之曰：「君欲得若干乎？」客曰：「不敢多求，三四千金耳。」闻者皆挢舌。盖若辈向无大志，一人十日，多至数百金而止耳。羣对以为数太钜，恐不能如愿。客讶然笑曰：「北方万金犹不奇，上海为全国第一商埠，区区者何足介意！总之与诸君约，以十日为期。如得手，弟取四之三，以一奉赠。将来诸君北上，亦当稍尽地主之谊，以答盛情。」众曰：「然则俟吾辈商之领袖，以定可否。」众乃谒公共租界海宁路汇四捕房总捕头。总捕头曰：「此间向无大宗交易，客今放手为之，若肇祸者，诸君奈何？我奈何？客亦自将奈何？事后倒虾笼。【赃到手复吐出者，谓之倒虾笼。】又奈何？诚不如其已也。余断不允。」众曰：「请自往复之，可乎？」总捕头曰：「可。」既见客，辞以不能。客曰：「允否，君之权力，某不敢强。既不见许，某休憩数日，即他往耳。」总捕头曰：「能即日行乎？」客曰：「君欲某行，即以明日上道。」总捕头曰：「甚善，愿君以相片见惠。」客勃然曰：「恶，是何言！予既不有求于此，则相片即非君所能索，不可得。君必欲得者，毋宁得予之头。」遂忿然作色而别。
明日午后四时三十分，总捕头散步道左，方探手于怀，索时计，则时计及炼并囊中一千数百圆之纸币，不翼而飞矣。总捕头震怒，乃召通班探捕，严谕之曰：「若辈办公乃如此！外间窃案层见迭出，今且侵及我。姑以一日为限，明日此时必以原物见还，不则若辈悉罢斥，予将于本国或香港别选能者来。」众退，惶急无计。有疑为客所为者，大索客，不可得。一再集议，以某与客略审，迫其蹑客踪，谓之曰：「子觅得客原物来，客昔者所要约，悉如命，否则子先有所不利。」某曰：「客于城中亦有寄宿地，且姑觅之。」
至则客固未出也，某为致众意。客笑曰：「今不能若是易矣。子往语诸君，任予留此三月，买卖无定数，十万八万，视予力所及。且尚有一要言，子其识之。大名鼎鼎之总捕头，当以相片见赠，俾留为纪念。不然者，予谨俟于此，诸君其何能为！」某退而复命，往复商议，始以一月期、万金额定议。议定，索原物，客又笑曰：「咄，此岂汝所能索者。取之谁，当还之谁耳。烦语总捕头，明日可仍于原时原地，游行如前状，自有人致之，毋多言。」某不得已，诺而退，复命于总捕头。
明日将届时，总捕头至其地，蓄意以伺之，乃久之而四时半矣，五时矣，犹寂然。时捕探亦有立于旁者，总捕头曰：「彼乃敢戏予！」探捕中有一人言曰：「渠矢言矣，当不失信，盍于身畔详检之。」总捕头如言，则原物赫然在身，瞿然曰：「有是哉！彼之手腕灵敏神妙，一至于是耶？果若何而窃，若何而还，若辈试询之。」
某乃往询之客，则曰：「今不必言取，可问总捕头以四时三十分时有一快马车自东疾驰而来，几撞其身，左侧一人以手略推，始免，撞者为谁乎？」某以告总捕头，总捕头曰：「噫，吾知之矣。衣玄色小袄、灰色坎肩，目架墨晶眼镜者，殆其人也。」


　　　　上海小工窃物

上海小工之窃物，最多者为各大汽船码头。汽船至，蜂拥而上，为客运行李，虽有码头巡丁、水上包探之保护，偶一不慎，即已遗失，此老于行旅者所皆知也。更有专运栈货之小工，即俗名杠棒者，其盗物手段，尤极灵活，不论南北杂货、药材、食物、茶叶、米粮等类，若辈均能一一窃之。且汇山码头一带，竟有专收码头贼赃之商店。所收者，药材为多，杂货、茶米等次之，洋货、布疋则甚鲜，盖以箱箧坚固，不易窃也。


　　　　窃盖

上海马路不能溲，溲必于巷，且有木栅或水泥所筑之短垣以识之，亦未可随意自由也。一日，有乡人就而溲焉，置所携之盖于地。盖即伞也。一偷儿见之，取盖，夹于胁下而亦溲焉。乡人溲毕觅盖，偷儿曰：「汝自不谨耳。当识之，他日必如我之盖不离身而后可也。」


　　　　窃玉搬指

载泽出洋考察法政、海军诸事归，一日，与京尹晤于六国餐馆。京尹言京师为四方奸宄所聚，其徒之变幻不测，有常人所百思不得者，往往近身之物，亦取之如携，诚可怪诧。载笑曰：「此辈鼠窃狗偷，欺田舍郎，得衣食耳，能有异术耶？」京尹曰：「是不尽然。如吾所闻，某侍郎即尝堕其术中。」载曰：「彼自疏忽，非宵人之智。」因翘指示京尹曰：「此御赐四喜搬指，吾用之数年矣，刻不去身，能取之者，则吾服之矣。」京尹唯唯。
越数日，德公使馆开茶会，柬邀我国大员，载亦往。座有虬髯碧眼儿，颀面硕身，被军服，趋前握其手曰：「柏林一别，今已三年，君丰采乃胜前日，可喜可贺。」载瞠目，不知谁何，以其外人，即姑应之。其人数语后，匆匆他去。旋觉有异，视其手，搬指亡矣。问德使，则亦不识其人，谓但见其衣服华丽，疑为贵宾。载耻于前言，不告人，驱车而归。甫及门，京尹亦至矣。问来意，出搬指曰：「顷方退朝，有人衣服形容如宫监者，以此物将至，云顷从公索观者，嘱为交还。物既见付，即转身去，当时未及穷诘，颇疑。顾其人直入宫门，则又似无可疑者。」载良久，乃恍然，盖当日无心一语，已有属耳于垣者矣。独不解此中人物，乃有洋人有宫监也。


　　　　江轮窃履之贼

宣统庚戌冬，程善之与数友附汽船赴皖，在舟中，数人列坐一榻，各脱履置榻旁，盘膝于榻而谈。时天方寒，众多着西式暖鞋，窃者涎之，乃欲以物寄榻畔。众不许，乃去。须臾，闻船尾有人噪呼云：「得一贼矣。」翘首望之，果见有人擒一贼，自船后来，左握其发，右扼其腰，牵曳以行。贼力与支拄，逡巡过榻前。众方注视，中有方某者，最机警，觉有异，即跣足起立，握贼衣，则榻下之履已尽入贼怀矣，一一搜出，幸无失。擒贼者怒益甚，吼曰：「贼已被获，何敢尔耶！曳悬之前桅，看如何？」且詈，且蹴以足，乃引去。在榻前方苦挣，故行甚缓，数武外，忽疾如风。众颇讶之，继乃悟其本为一党也，特以无因俯首拾履，故出此计耳。


　　　　窃贼易装以惑人

史某以事赴鄂，在汽船客舱，竟日无事，倦而少息。方徙倚间，有过其前者，着单呢袍，戴瓜皮帽，被服殊朴。见史方偃仰，乃俯视箱笼，趦趄而行，犹屡回顾，乃去。一炊许复至，则一布袍旧西式便帽，类仆从者。史不为意，偶见其一掉头，则又向者面庞也。疑甚，乃佯闭目以寐。须臾，其人手一茶壶至前，呼曰：「先生饮茶否？」史不应□以为酣也，遽攫其身旁物。史猝跃起，挽其发，按之仆地，将饱以老拳。其人无言，惟号呼乞命而已。须臾前舱一人奔至，噪曰：「失翡翠鼻烟壶矣。」见其人，大喜，曰：「必此人也。」搜其身不得。见地有茶壶，揭盖视之，鼻烟壶在焉，怒曰：「此值数百金，鼠子乃敢盗之耶？」愤愤语史曰：「君请释手，此人，仆当交船主重责之。」遂提曳以去。久之，无所闻。问水手，则固未白船主也，乃知其为一党矣。


　　　　飞贼

有皖人某甲者，听鼓历下．一日，得其乡人某乙函，借银币百圆，恶之，置不答．越日，又索百金，仍不理．夜分，乙飞跃入甲宅，以铦利之匕首刺床头，尽携其黄白物以去．甲惧，鸣于官，捉乙，已失所在．事后十余日，补用道丙亦皖人，复得乙函，索千金，并使送至某关帝庙横匾中．届期以百金往，守以警兵，而终夜无所闻，视金，亡已．丙怒警察之失职，限以期使捕贼，逾期则索偿于警厅．警吏怒且急，明侦暗访，城市骚然，终不济，而警厅存款亦不翼而飞矣．凡皖人之在官者，莫不栗栗危惧焉．


　　　　焚闷香以行窃

有于深夜携闷香入人家焚之，使其合室之人昏迷不醒，席卷财物，从容而行者。比觉，则杳如黄鹤矣。


　　　　邻人穴墙以行窃

沪上家屋之有石库门者，以幢【一楼一底曰一幢。有所谓半幢者，骑楼也。厢房亦有楼，则曰半幢。】计，不论为五幢、三幢、二幢、一幢，在一门之中者为一家，然左右之墙皆与他家合，非独立也。冯荩忱居克能海路之存厚里，一夕，出观剧，尽室偕行，独阍者留守。其左邻之人穴厢楼而进，启其箧，窃衣饰以去。阍者在楼下，微闻有声，以为猫鼠也。观剧者夜阑返，倦而寝。翌日晌午，阍者起，出门偶眺，见左邻之门已扃，窥其隙，閴无人，忽有悟，告荩忱，发箧视之，空矣。乃始悟昨夕之贼，非自外来，故虽警察林立，无人觉察也。


